
Det  hår  år  en  digital  kopia  av  en  bok  som  har  bevarats  i generationer  på  bibliotekens  hyllor  innan  Google  omsorgsfullt  skannade  in 
den.  Det  år  en  del  av  ett  projekt  for  att  gora  all  vårldens  bocker  mojliga  att  upptåcka  på  nåtet. 

Den  har  overlevt  så  långe  att  upphovsråtten  har  utgått  och  boken  har  blivit  allmån  egendom.  En  bok  i allmån  egendom  år  en  bok 
som  aldrig  har  varit  belagd  med  upphovsrått  eller  vårs  skyddstid  har  lopt  ut.  Huruvida  en  bok  har  blivit  allmån  egendom  eller  inte 
varierar  från  land  till  land.  Sådana  bocker  år  portar  till  det  forflutna  och  representerar  ett  overflod  av  historia,  kultur  och  kunskap 
som  många  gånger  år  svårt  att  upptåcka. 

Markeringar,  noteringar  och  andra  marginalanteckningar  i den  ursprungliga  boken  finns  med  i filen.  Det  år  en  påminnelse  om  bokens 
långa  fård  från  forlaget  till  ett  bibliotek  och  slutligen  till  dig. 

Rikt linjer  for  anvåndning 

Google  år  stolt  over  att  digitalisera  bocker  som  har  blivit  allmån  egendom  i samarbete  med  bibliotek  och  gora  dem  tillgångliga  for 
alla.  Dessa  bocker  tillhor  månskligheten,  och  vi  forvaltar  bara  kulturarvet.  Men  det  hår  arbetet  kostar  mycket  pengar,  så  for  att  vi 
ska  kunna  fortsåtta  att  tillhandahålla  denna  resurs,  har  vi  vidtagit  åtgårder  for  att  forhindra  kommersiella  foretags  missbruk.  Vi  har 
bland  annat  infort  tekniska  inskrånkningar  for  automatiserade  frågor. 

Vi  ber  dig  åven  att: 

• Endast  anvånda  filerna  utan  ekonomisk  vinning  i åtanke 

Vi  har  tagit  fram  Google  boksokning  for  att  det  ska  anvåndas  av  enskilda  personer,  och  vi  vill  att  du  anvånder  dessa  filer  for 
enskilt,  ideellt  bruk. 

• Avstå  från  automatiska  frågor 

Skicka  inte  automatiska  frågor  av  något  slag  till  Googles  system.  Om  du  forskar  i maskinoversåttning,  textigenkånning  eller  andra 
områden  dår  det  år  intressant  att  få  tillgång  till  stora  mångder  text,  ta  då  kontakt  med  oss.  Vi  ser  gårna  att  material  som  år 
allmån  egendom  an  vånds  for  dessa  syften  och  kan  kanske  hjålpa  till  om  du  har  ytterligare  behov. 

• Bibehålla  upphovsmårket 

Googles  "vattenståmpel"  som  finns  i varje  fil  år  nddvåndig  for  att  informera  allmånheten  om  det  hår  projekt  et  och  att  hjålpa 
dem  att  hitta  ytterligare  material  på  Google  boksdkning.  Ta  inte  bort  den. 

• Håll  dig  på  rått  sida  om  lagen 

Oavsett  vad  du  gor  ska  du  komma  ihåg  att  du  bår  ansvaret  for  att  se  till  att  det  du  gor  år  lagligt.  Forutsått  inte  att  en  bok  har 
blivit  allmån  egendom  i andra  lånder  bara  for  att  vi  tror  att  den  har  blivit  det  for  låsare  i USA.  Huruvida  en  bok  skyddas  av 
upphovsrått  skiljer  sig  åt  från  land  till  land,  och  vi  kan  inte  ge  dig  några  råd  om  det  år  tillåtet  att  anvånda  en  viss  bok  på  ett 
sårskilt  sått.  Forutsått  inte  att  en  bok  går  att  anvånda  på  vilket  sått  som  helst  var  som  helst  i vårlden  bara  for  att  den  dyker 
upp  i Google  boksokning.  Skadest  åndet  f5r  upphovsråttsbrott  kan  vara  mycket  hogt. 


Om  Google  boksokning 

Googles  mål  år  att  ordna  vårldens  information  och  g5ra  den  anvåndbar  och  tillgånglig  overallt.  Google  boksokning  hj ålper  låsare  att 
upptåcka  vårldens  bocker  och  forfattare  och  forlåggare  att  nå  nya  målgrupper.  Du  kan  soka  igenom  all  text  i den  hår  boken  på  webben 


på  foljande  lånk  Ihttp : / /books . google . com/ 

Dette  er  en  digital  kopi  af  en  bog,  der  har  været  bevaret  i generationer  på  bibliotekshylder,  før  den  omhyggeligt  er  scannet  af  Google 
som  del  af  et  projekt,  der  går  ud  på  at  gøre  verdens  bøger  tilgængelige  Online. 

Den  har  overlevet  længe  nok  til,  at  ophavsretten  er  udløbet,  og  til  at  bogen  er  blevet  offentlig  ejendom.  En  offentligt  ejet  bog  er  en  bog, 
der  aldrig  har  været  underlagt  copyright,  eller  hvor  de  juridiske  copyright  vilkår  er  udløbet.  Om  en  bog  er  offentlig  ejendom  varierer  fra 
land  til  land.  Bøger,  der  er  offentlig  ejendom,  er  vores  indblik  i fortiden  og  repræsenterer  en  rigdom  af  historie,  kultur  og  viden,  der 
ofte  er  vanskelig  at  opdage. 

Mærker,  kommentarer  og  andre  marginalnoter,  der  er  vises  i det  oprindelige  bind,  vises  i denne  fil  - en  påmindelse  om  denne  bogs  lange 
rejse  fra  udgiver  til  et  bibliotek  og  endelig  til  dig. 


Retningslinjer  for  anvendelse 

Google  er  stolte  over  at  indgå  partnerskaber  med  biblioteker  om  at  digitalisere  offentligt  ejede  materialer  og  gøre  dem  bredt  tilgængelige. 
Offentligt  ejede  bøger  tilhører  alle  og  vi  er  blot  deres  vogtere.  Selvom  dette  arbejde  er  kostbart,  så  har  vi  taget  skridt  i retning  af  at 
forhindre  misbrug  fra  kommerciel  side,  herunder  placering  af  tekniske  begrænsninger  på  automatiserede  forespørgsler  for  fortsat  at 
kunne  tilvejebringe  denne  kilde. 

Vi  beder  dig  også  om  følgende: 

• Anvend  kun  disse  filer  til  ikke-kommercielt  brug 

Vi  designede  Google  Bogsøgning  til  enkeltpersoner,  og  vi  beder  dig  om  at  bruge  disse  filer  til  personlige,  ikke-kommercielle  formål. 

• Undlad  at  bruge  automatiserede  forespørgsler 

Undlad  at  sende  automatiserede  søgninger  af  nogen  som  helst  art  til  Googles  system.  Hvis  du  foretager  undersøgelse  af  maski- 
noversættelse,  optisk  tegngenkendelse  eller  andre  områder,  hvor  adgangen  til  store  mængder  tekst  er  nyttig,  bør  du  kontakte  os. 
Vi  opmuntrer  til  anvendelse  af  offentligt  ejede  materialer  til  disse  formål,  og  kan  måske  hjælpe. 

• Bevar  tilegnelse 

Det  Google- "vandmærke"  du  ser  på  hver  fil  er  en  vigtig  måde  at  fortælle  mennesker  om  dette  projekt  og  hjælpe  dem  med  at  finde 
yderligere  materialer  ved  brug  af  Google  Bogsøgning.  Lad  være  med  at  fjerne  det. 

• Overhold  reglerne 

Uanset  hvad  du  bruger,  skal  du  huske,  at  du  er  ansvarlig  for  at  sikre,  at  det  du  gør  er  lovligt.  Antag  ikke,  at  bare  fordi  vi  tror, 
at  en  bog  er  offentlig  ejendom  for  brugere  i USA,  at  værket  også  er  offentlig  ejendom  for  brugere  i andre  lande.  Om  en  bog 
stadig  er  underlagt  copyright  varierer  fra  land  til  land,  og  vi  kan  ikke  tilbyde  vejledning  i,  om  en  bestemt  anvendelse  af  en  bog  er 
tilladt.  Antag  ikke  at  en  bogs  tilstedeværelse  i Google  Bogsøgning  betyder,  at  den  kan  bruges  på  enhver  måde  overalt  i verden. 
Erstatningspligten  for  krænkelse  af  copyright  kan  være  ganske  alvorlig. 


Om  Google  Bogsøgning 

Det  er  Googles  mission  at  organisere  alverdens  oplysninger  for  at  gøre  dem  almindeligt  tilgængelige  og  nyttige.  Google  Bogsøgning 
hjælper  læsere  med  at  opdage  alverdens  bøger,  samtidig  med  at  det  hjælper  forfattere  og  udgivere  med  at  nå  nye  målgrupper.  Du  kan 

fordi  til  Hobe  Livsens  Væld 
ses  sørgeligt  udrunde  . . . 


V.  Stuckenberg. 


ellem  de  mange  Bladudtalelser,  hvortil  Viggo  Stu- 
ckenbergs  altfor  tidlige  Død  har  givet  Anledning, 
har  der  været  Vidnesbyrd  nok  om,  hvad  han  har 
betydet  for  den  Generation,  der  var  yngre  end 
han  — for  Skribenter  som  L.  C.  Nielsen,  Helge 
Rode,  Harald  Nielsen.  Af  de  ældre  Venner,  Stu- 
ckenbergs  jævnaldrende,  har  derimod  hidtil  kun  én  udtalt  sig; 
denne  ene  var  Sophus  Claussen,  i en  følt  og  smuktformet  Ar- 
tikel i „Adresse- Avisen". 

Vi  var  jo  fire,  der  i det  mindeværdige,  nu  allerede  saa  fjærne 
Aar  1884  — som  Stuckenberg  en  Gang  i et  Brev  har  udtrykt 
det  — „fandt  hverandre  bag  et  og  samme  Plankeværk".  Af  disse 
fire  er  to  døde,  Oscar  Madsen  og  nu  Stuckenberg;  to  lever, 
Claussen  og  den,  der  skriver  disse  Linier. 

Det  var  betegnende,  at  Stuckenberg  syntes,  vi  havde  funden 
hverandre  „bag  et  Plankeværk".  Vi  vilde  jo  være  Skribenter  alle 
fire,  og  Tidens  strængeste  Naturalisme  var  vort  kunstneriske  Ideal. 
Vi  var  vakte  af  Georg  Brandes,  paavirkede  af  Jacobsen,  Skram 
og  Schandorph,  uddannede  ved  Læsningen  af  de  store  Russere 
og  de  store  Franskmænd  — Turgenjew,  Dostojewsky  og  den 
Tolstoi,  som  skrev  „Anna  Karenin",  Beyle,  Mérimée,  Zola  og 
Brødrene  Goncourt.  Vi  fik  den  Gang  en  Opdragelse  i Virkelig- 
hedssans og  Virkelighedsrespekt,  som  blev  bestemmende  for  os 
Livet  igennem,  og  ingen  af  os  har  haft  sin  Gang  paa  senere  Ti- 

ders  poetiske  Marmortrapper  med  hysteriske  Roser  nedover.  Da  vi 
alle  var  ganske  unge  — Stuckenberg,  den  ældste  af  os,  var  i Efteraaret 
1884  lige  fyldt  de  21  — var  vore  Anlæg  for  Menneske-Iagttagelse 
endnu  ikke  synderlig  udviklede.  Derimod  var  vi  ihærdige  Selv- 
iagttagere, som  drev  den  psykologiske  Sjælsoptrævling  med  Ra- 
seri, ja  indtil  Desperation,  og  vi  var  Naturiagttagere,  Naturelskere, 
Naturvandrere,  hvem  intet  Træk,  ingen  nok  saa  ubetydelig  Skiftning 
i den  store  Moders  Ansigtsudtryk  var  fremmed.  Den  danske,  den 
sjællandske  eller  fyenske,  den  københavnske,  svendborgske  eller 
nyborgske  Natur  var  det,  vi  elskede,  og  elskede  saa  højt,  at  vi 
aldrig  følte  noget  Savn  eller  nogen  Længsel  hverken  efter  blaa 
Bjærge  eller  venetianske  Kanaler.  Et  Plankeværk  i Nærheden  af 
Valby  var  os  virkelig  kærere  end  alle  Italiens  Marmorpaladser 
tilsammen  — et  Plankeværk  eller  et  gammelt  Skur,  graat  og 
forfaldent  af  mange  Somres  Sol  og  mange  Vintres  Regn,  saadan 
som  den  Maler,  i hvis  Billeder  vi  helt  genfandt  vor  egen  Føle- 
maade,  Albert  Gottschalck,  elskede  dem  og  malede  dem.  Der  var 
hos  ham  som  hos  os  samme  nøgterne  Følsomhed,  samme  rige 
Stemningsliv  i Anledning  af  de  tilsyneladende  uanseligste  Ting.  Vi 
mødte  i hans  ofte  løst  henkastede,  men  altid  saa  dybt  bevægede 
Billeder  hele  vort  eget  Forhold  til  Danmarks  flade  Land  og  graa 
Himmel,  og  de  Piletræer,  Vejrmøller  og  Kaalmarker,  han  malede, 
og  som  vi  saa  gærne  hængte  op  paa  vore  Vægge,  var  os  kærere 
end  alle  Bocklin’ske  Cypresser,  Laurer  og  Marmorvillaer. 

Bag  et  Plankeværk,  et  godt,  gammelt,  graat  Plankeværk  i et 
Landskab  af  grønne,  ensomme  Strandenge,  med  smalle  Vand- 
render igennem,  Stubmøller  her  og  der,  en  fjæm  Strimmel  Kalve- 
bodstrand og  over  det  hele  en  høj,  skygraa,  urolig  Himmel  var 
det  derfor  sikkert  nok,  vi  havde  vort  aandelige  Hjem,  vort  bed- 
ste Mødested.  Triste,  tungsindige,  Dødsens  sørgmodige,  fortvivlede 
til  Selvmord  kunde  vi  alle  være  og  var  det  tidt  nok.  Men  — 
som  Gottschalck  en  Dag  paa  sin  knappe  Maade  udtrykte  det  — 
„naar  man  havde  taget  Livet  af  sig,  kunde  man  jo  ikke  gaa  i 
Valby  og  male".  Altsaa  blev  han  i Live  — og  vi  med  ham. 

II 

Det  var  Oscar  Madsen,  som  førte  mig  sammen  med  Viggo 
Stuckenberg.  Kort  forinden  havde  jeg  i et  Boghandlervindue  i 

Skindergade  i et  Nr.  af  „Nutiden"  — Vilhelm  Møllers  for  al 
ung  Poesi  aabne  Ugeblad  — læst  et  Digt  af  Stuckenberg,  som 
jeg  højlig  beundrede,  det  i hans  første  Digtsamling  optagne  „Mun- 
ken". Ogsaa  jeg  gav  mig  jo  af  med  at  skrive  Vers,  men  havde 
endnu  intet  faaet  trykt.  Han  kom  da  strax  fra  første  Færd  til  at 
staa  som  den  Overlegne  for  mig  — den,  der  havde  gjort  Svende- 
prøve, medens  jeg  endnu  kun  gik  i Lære.  En  Virkning  heraf  var 
det,  at  jeg  noget  efter  i sirlig  Renskrift  bragte  ham  et  Udvalg  af 
mine  Digte  med  Bøn  om,  at  han  vilde  læse  dem  og  sige  mig 
sin  Mening  om  dem. 

Stuckenberg  var  den  Gang  endnu  ugift  og  boede  hjemme  hos 
sine  Forældre  i Faderens  Embedsbolig  paa  Vestre  Hospital.  Noget 
eget  Arbejdsværelse  havde  han  ikke,  men  delte  Faderens;  den  gamle 
Stuckenbergs  Skrivebord  stod  henne  ved  den  ene  Væg,  Bordet 
under  Gaskronen  var  Viggos.  Her  sad  han  med  sine  Bøger;  han 
havde  en  egen  kærlig  Maade  at  tage  en  Bog  i Haanden  paa,  med 
Ryggen  hvilende  i den  hule  venstre  Haand,  medens  han  bladede 
med  den  højre,  som  jeg  aldrig  har  set  hos  nogen  anden.  Her 
sad  han  ogsaa  en  Vinteraften,  vistnok  i Begyndelsen  af  1886,  og 
bladede  langsomt  og  omhyggeligt  i Manuskriptet  til  mine  første 
Vers,  medens  jeg  laa  paa  Chaiselonguen  henne  i Krogen  og  ven- 
tede min  Dom. 

Stuckenberg  var  en  fortræffelig  Literaturkritiker.  Hans  Fader, 
der  med  dyb  Interesse  og  oprigtig  Sympathi  fulgte  hans  Udvik- 
ling, ytrede  en  Gang,  at  denne  Ævne  maaske  endog  var  Søn- 
nens væsenligste.  En  ganske  ung  Poet,  Hr.  Marinus  Schneider, 
fandt  i et  Digt  ved  Stuckenbergs  Død  rørende  og  gribende 
Ord  for  det  Indtryk  af  endelig,  uafviselig  Autoritet,  Stuckenberg 
gjorde  som  Kritiker.  „Som  et  Solsmyg  — listede  den  Tanke  sig 
ind  over  mit  Arbejde  — Hvad  vil  Stuckenberg  sige  til  mit  Værk? 
Og  jeg  glædede  mig  — til  at  høre  'hans  Stemme  — til  at  se 
hans  aabne,  mægtige  Pande  — straale  af  Forstaaelse  — glædede 
mig  — til  at  møde  hans  stolte  Øjnes  — Spil  af  livfuld  Velvilje  — 
og  til  at  høre  ham  sige: ' — Jeg  synes,  det  er  godt!" 

Stuckenberg  var  i 1886  ikke  i det  Ydre  saa  overlegen  en 
Skikkelse  som  i 1905.  Men  han  var  for  os  Unge  af  hans  Sam- 
tid ganske  som  siden  for  de  meget  Yngre  en  literær  Højesteret, 
ved  hvis  Kendelse  man  trygt  slog  sig  til  Ro. 

Jeg  husker  ikke  mere,  hvad  han  i 1886  sagde  om  mine 

Digte.  Jeg  véd  kun,  at  han  syntes  om  dem,  og  at  han,  endnu  før 
de  var  udkomne,  gik  til  Edvard  Brandes  for  at  skaffe  mig  den 
velvillige  Omtale  i „Politiken",  som  da  var  absolut  nødvendig. 
Den  kom  ogsaa  og  drev  Velviljen  saa  vidt  at  sammenligne  min 
Lyrik  med  Maurice  Rollinats  og  Stephane  Mallarmés  — Navne, 
jeg  da  for  første  Gang  saae  paa  Tryk. 

Jeg  husker  ikke  nærmere,  hvad  Stuckenberg  selv  mente  om 
disse  mine  „Vers“.  Derimod  finder  jeg,  i et  Brev  dateret  4de 
Juli  1887,  efterfølgende  lille  Kritik  af  et  Digt,  jeg  havde  sendt 
ham.  Man  vil  af  dette  Brudstykke  begribe  hele  Arten  af  Stucken- 
bergs  Maade  at  bedømme  Literatur  paa. 

„Jeg  vil  ikke  haabe, “ skriver  han,  „at  det  er  Alvor  med,  at  det  til- 
sendte Digt  er  det  bedste  . . . Efter  min  Mening  har  du  maset  hele 
Stemningen  i det.  Det  er  meget  for  kort,  næsten  ikke  andet  end  et 
Resumé.  Du  har  i dets  faa  Linjer  faaet  presset  saadanne  Bunker  sam- 
men af  Sager  hentede  alle  vide  Vegne  fra,  at  du  forvirrer.  Først  For- 
stutrappens  Flise,  saa  Svalerne,  Brisen,  Jasminerne,  Drengene,  Planke- 
værket, Duerne,  Kirkeklokken,  Skovene,  Koerne,  Tøjrekøllen  o.  s.  v.  — 
alt  sammen  Ting,  som  er  meget  rare,  blot  du  havde  smeltet  dem  orden- 
ligt sammen.  Men  de  kommer  saa  opramset.  Man  skal  jo  helst  kunne 
se  det  altsammen  paa  én  Gang,  høre  de  smældende  Duevinger  og 
Tøjrekøllen  samtidig  og  dog  føle  dem  som  sondrede  Lyd.  Rent  ud  sagt, 
du,  det  smager  fælt  af  det,  det  er:  opkogte  Varer!  Saa  var  Prosaen 
meget  bedre;  den  var  da  hel  i Stemningen.  Man  bliver  altfor  hurtigt 
jaget  op  af  den  Stenflise,  og  ned  ad  Gaden;  husk  paa  den  Ubevæge- 
lighed, der  er  over  en  Sommeraften  hos  os;  saadan  et  Digt  maa  bredes." 

Som  man  vil  se,  er  dette  „Vennekritik"  i en  anden  Forstand 
end  den,  hvori  Ordet  almindeligt  anvendes.  Man  vil  tillige  gen- 
nem dette  Brev  — som  ingenlunde  er  enestaaende  i Stucken- 
bergs  Korrespondance  — have  faaet  et  Indtryk  af,  hvor  alvor- 
ligt den  Kreds,  hvori  han  var  Midtpunktet,  tog  den  Kunst,  de 
dyrkede.  Som  Mennesker  gik  vi,  selv  i vore  tidligste  Venskabs- 
aar,  ofte  højst  forskellige  Veje.  Som  Kunstnere  var  vi  enige  om 
ét  — aldrig  at  slaa  os  til  Taals  med  mindre  end  det  bedst  mu- 
lige. Den  eneste,  der  paa  dette  Punkt  — som  Journalist  og  No- 
vellist — syntes  vore  Principer  utro,  var  Oscar  Madsen,  og  han 
føltes  derfor  af  os  andre  som  en  Frafalden.  Vi  fandt,  at  der  var 
kommen  Falskhed  i hans  Tone. 

Det  af  Stuckenberg  saa  skarpt  kritiserede  Digt  af  mig  blev 
aldrig  udgivet. 

III 

Der  var  over  Stuckenbergs  Væsen  som  over  hans  Poesi  i 
disse  første  Ungdomsaar  noget,  hvorved  han  forunderligt  stak  af 
mod  os  andre  — noget  ejendommelig  fint,  høvisk,  ridderligt,  og 
tillige  noget  elegant,  legende  let  og  lyst.  Med  saa  overlegen  en 
Streg  mægtede  ingen  anden  i Kredsen  at  henaande  et  Billede 
som  dette  af  Dryaden: 

Og  foran  i Hegnet 

gyngende  let  paa  en  svajende  Gren, 

sidder  med  skødesløst  hængende  Ben 

med  Rakler  i Haand,  Dugperler  paa  Brystet, 

et  vemodigt  Træk  om  den  fyrige  Mund, 

fin  som  et  Skyggerids,  tegnet 

paa  Skumringens  halvdunkle  Grund 

en  dejlig  Dryade. 

Digtet  skildrer  nu  videre,  hvorledes 

en  Guldsmed  fortryllet  sig  gynger 
paa  hendes  Brysts  Alabast 
og  drømmer  beruset  og  klynger 
svimmel  sig  fast. 

Og  i et  helt  lille  Digt  er  derpaa  denne  Guldsmed,  Dryadens,  Aa- 
kandens  og  alle  smukke  Blomsters  ridderlige  Tilbeder,  beun- 
drende skildret,  „staalblaa  og  gylden  og  flot  i sin  Flugt  — skødes- 
løst stryger  den  tæt  over  Vandet  — oppe  og  nede,  ret  frem  og 
k Bugt."  Medens  saavel  Madsens  som  mine  egne  Vers,  i Kraft 
af  deres  Afstamning  fra  Gjellerups  „Rødtjørn",  stadig  bevarede 
noget  vist  træet,  og  Sophus  Claussen  endnu  ikke  havde  fundet 
sin  Pilefløjte,  men  forsøgte  sig  i tunge  Kamp-  og  Tidsdigte,  besad 
Stuckenbergs  Lyrik  fra  første  Færd  hin  legende,  overlegne  Guld- 
smedeflugt, hvorpaa  den  fødte  Versets  Mester  kendes.  Til  Tider 
kunde  der  — som  i Digtene  „Strandsol",  „Bækken",  „Høst- 
stemninger"  — endda  komme  noget  næsten  Paul  Fischersk  let- 
benet over  hans  Stil. 

Med  denne  Egenhed  i hans  tidligste  Digtning  stemmede  ogsaa 
det  Indtryk,  han  gjorde  som  Personlighed.  Der  var  over  hans 
Tale  med  dens  bratte  Overgange,  over  hans  pludseligt  frembry- 
dende  Smil,  ja  over  Lokkehaaret,  det  flagrende  Slips,  den  elasti- 
ske Gang,  Stokken,  han  svippede  i de  omhyggeligt  behandskede 

Hænder,  i al  Beskedenhed  noget  af  det,  man  i ældre  Tid  kaldte 
et  Kunstnerydre,  noget,  som  mindede  En  om,  at  han  var  i Slægt 
med  H.  V.  Kaalund,  og  som  man  bedre  forstod,  naar  man  i 
hans  Forældres  Hus  traf  den  gamle,  sirlige  „Onkel  Kaalund", 
der  i sin  Tid  havde  været  Page  ved  Hoffet,  og  som  endnu  ydede 
Stuckenbergs  Moder  en  gammeldags,  chevaleresk  Hyldest. 

Snart  efter  at  have  gjort  Viggo  Stuckenbergs  Bekendtskab, 
blev  jeg  nemlig  indført  i hans  Familie.  I Begyndelsen  havde  mine 
Besøg  indskrænket  sig  til  Viggos  Værelse;  jeg  kom  gærne  ud 
paa  Eftermiddagen  og  gik,  naar  Søsteren  Else  kom  og  stak  sit 
lyse  Hoved  ind  ad  Døren  og  meldte,  at  nu  var  Theen  der.  Snart 
blev  jeg  imidlertid  bedt  gaa  med  tværs  over  Korridoren  til  den 
øvrige  Lejlighed,  og  inden  længe  havde  jeg  min  faste  Plads  ved 
det  Stuckenbergske  Aftensbord. 

Her  præsiderede  for  den  ene  Ende  Stuckenbergs  Fader 
Hospitalsforvalteren,  bred  og  bredskægget,  meget  talende  og 
meget  leende,  altid  ivrig  optaget  af  Dagens  Politik  og  Literatur. 
Her  sænkede  Viggos  yngre  Broder,  Maleren  Børge,  betænksomt 
sit  Blik  i Thekoppens  Dybder  eller  spejdede,  med  sit  Apostel- 
hoved løftet,  ud  over  Bordet,  om  der  endnu  var  en  stegt  Sild  i 
Behold,  som  han  kunde  bemægtige  sig.  Her  passede  den  fine, 
stille,  blide  Husfrue  Themaskinen  og  sørgede  for,  at  den  Frem- 
mede ikke  blev  glemt.  Og  ind  mellem  de  Voxnes  Samtale  smaa- 
skændtes  eller  lo  de  to  yngste,  den  halvvoxne  Søn  Tyge  og 
Datteren  Else. 

Efter  Bordet  blev  der  gærne  passiaret  en  Stund  i Daglig* 
stuen,  eller  den  lange  Maler  satte  sig  til  Klaveret  og  spillede  sit 
Bravurnummer,  „Napoleons  Marsch  over  Alperne".  Undertiden 
var  ogsaa  andre  unge  Malere  til  Stede,  Knud  Larsen,  Cilius 
Andersen,  Hans  Dall,  men  ellers  trak  Viggo  og  jeg  os  snart 
tilbage  til  hans  Værelse,  og  han  læste  da  op  for  mig  — Stykker 
af  utrykte  Noveller  eller  nylig  skrevne  Vers.  Bagefter  skulde 
jeg  jo  sige  min  Mening,  men  saa  vidt  jeg  kan  skønne,  var  min 
Kritik  sjælden  meget  værd  — dertil  følte  jeg  mig  Stuckenberg 
altfor  underlegen.  Dog  husker  jeg  godt,  hvor  ivrigt  jeg  bifaldt 
ham,  da  han  efter  nogen  Tøven  havde  læst  et  Digt  for  mig,  som 
— sagde  han  — var  „i  en  ny  Stil".  Jeg  følte,  at  jeg  her  havde 
en  ny  Stuckenberg  for  mig  — og  en  Stuckenberg,  jeg  bedre  for- 

stod  end  den  elegante  Guldsmed.  Det  var  det  Digt,  som  under 
Titlen  „ Frostnat"  stod  i Samlingen  for  1886,  og  begynder: 

Den  kolde  Natteluft  i Huden  stikker, 
og  Sneen  knirker  skarpt  for  hvert  et  Skridt; 
ud  over  Marken  Maaneskinnet  ligger, 
sneblinkende  og  saa  forfrossent  hvidt. 

Der  staar  ved  Vejen  et  Par  nøgne  Pile 
og  ser  saa  sært  forkomne  ud,  de  to; 
de  sorte  Grene  vipper  uden  Hvile 
i Vinternattens  kolde,  blege  Ro. 

Det  var  Stemningen  fra  de  øde  Marker,  der  den  Gang  om- 
gav Vestre  Hospital,  som  her  var  greben  og  fastholdt  i al  sin 
nøgne  Fattigdom.  Og  ægte  naturalistisk  i sin  Trøstesløshed,  med 
en  knugende  Tyngsel  over  Hjærtet,  der  var  mig  saa  inderlig  og 
sørgelig  kendt,  sluttede  Digtet: 

Jeg  standser  under  Pilene  og  sparker 
lidt  Sne  af  Støvlerne  og  ser  mig  om  — 
en  hegnløs  Vej  ud  over  nøgne  Marker, 
en  frostgold  Vej  i snehvid  Fattigdom. 

Paa  denne  frostgolde,  snehvide  Vej  kunde  Viggo  Stuckenberg 
og  jeg  mødes. 


IV 

Jeg  var  paa  den  Tid  endnu  officielt  studiosus  magisterii  med 
det  Formaal  at  tage  Skoleembedsexamen  med  Zoologi  som  Hoved- 
fag. I denne  min  Egenskab  af  Zoologi-Studerende  deltog  jeg  i 
de  histologiske  Øvelser,  daværende  Docent  R.  S.  Bergh  afholdt 
paa  Universitetet,  og  i Perioder  kunde  min  Begejstring  for  Natur- 
videnskaberne eller  maaske  snarere  for  alle  de  interessante  Væd- 
sker,  Redskaber  og  Glas,  der  hørte  med  til  en  moderne  Zoologs 
Udstyr,  stige  saa  højt,  at  jeg  ganske  tilsidesatte  Poesien.  Under 
et  af  disse  Anfald  af  zoologisk  Iver  maa  det  have  været,  at 
Stuckenberg  fandt  sig  beføjet  til  at  sende  mig  følgende  lille  Billet: 


ls/a  87. 

Kære  Jørgensen. 

Er  du  gaaet  i en  tidlig  Grav,  og  spirer  der  Vintergække  dér,  hvor 
du  hviler? 

Eller  sidder  du  til  Højbords  mellem  Dr.  Berghs  Snegle? 

Hvor  du  saa  er,  saa  stig  op  eller  ned  til  mig.  Kommer  du  fra 
Graven,  saa  tag  lidt  Jord  med,  for  jeg  planter  Blomster  nu  for  Tiden. 
Men  polér  dine  Knogler  og  gnid  Ledene  med  lidt  Olie,  saa  de  ikke 
rangler  altfor  meget. 

Din  Viggo  St. 

Denne  Billet  var  skreven  paa  Indersiden  af  en  til  Brevpapir 
indrettet  Facsimile  af  en  Strandbergsk  Vise  („Min  Tulle  hun  er 
sød.  Vise  om  Petersens  Kjæreste,  det  søde  Asen.  Med  hendes 
veltrufne  Portræt").  Den  anslog  en  Tone,  som  i daglig  Omgang 
var  særdeles  almindelig  hos  Stuckenberg  — den  barokt  pudsige. 
Der  er  i Stuckenbergs  Bøger  ikke  ringeste  Spor  deraf  — men 
mundtlig  var  han  overmaade  morsom,  fuld  af  Lune,  rig  paa 
Mark  Twainske  Overdrivelser,  som  han  gennemførte  med  stor 
poetisk  Kraft. 

I et  Brev  til  ham  havde  jeg  gjort  et  vistnok  særdeles  naivt 
Forsøg  paa  at  indføre  ham  og  hans  Hustru  — han  var  i Maj  1887 
bleven  gift  med  Ingeborg  Pamperin  — samtalende  og  i Dialog- 
form kritiserende  et  Digt  af  mig.  Jeg  fik  herpaa  følgende  Svar, 
dateret  4de  Juli  1887: 

Jeg  takker  dig  meget  for  den  aandfulde  Skitse,  du  har  udkastet  af 
mig  i dit  meget  korte  Proverbe.  Jeg  er  rørt  over  den  eminente  Be- 
gavelse, du  lader  flamme  i min  Tale.  Næste  Gang  jeg  træffer  paa  en 
Vandpost  i en  eller  anden  Landsbykrog,  skal  jeg  trykke  dens  Pumpe- 
stang og  kysse  dens  Tud  og  underholde  mig  kollegialt  med  den,  glad 
i Sjælen  over  at  træffe  en  Aandsfrænde  .... 

Siden  du  saa  gæme  vil  høre  min  Stang  pibe  og  se  min  Tud  rende, 
skal  jeg  slaa  et  Par  Slag  og  poste  lidt  for  dig.  Men  du  faar  alt  Vandet 
i Hovedet. 

En  anden  Form  antager  Humoren  i efterfølgende  Sted  af  et 
Brev,  der,  skrevet  i parodieret  Bibelstil,  skulde  trøste  mig  for 
den  ringe  Anerkendelse,  jeg  qua  Poet  mente  at  møde  under  et 
Sommerferieophold  i min  Fødeby  Svendborg. 

Haver  jeg  og  ikke  selv  været  eftersat  af  en  lyseblaa  Judas,  en 
Djævelens  Gendarm,  dér  jeg  var  taget  ind  i den  Stad  Mørdrup  ved 
den  Bæk  Humle,  af  de  Samaritanere  kaldet  Humlebæk.  Der  laa  min 
elskelige  Hustru  og  jeg  og  lod  Himlens  Sol  brune  vort  Skind,  Dag  ud, 
Dag  ind,  og  sang  min  Svigerfaders  Pris,  som  havde  inviteret  os.  Men, 
kære  Broder,  der  kom  Gøglere  til  Byen ; og  rejste  de  paa  Gadepladsen 
et  Tempel  for  en  verdensberømt  Tryllerinde,  og  tilbade  de  hende  dér 

i alt  Folkets  Paasyn.  Kommer  der  saa  nogle  unge  Karle  vandrendes; 
de  se  Afgudstemplet,  og  deres  Hjærter  harmes:  „Sandelig,  sandelig, “ 
raaber  de,  „her  maa  tudes  i Drænrør!"  Og  de  toge  Drænrør  og  van- 
drede rundt  om  Templet  og  tudede.  Men  Templet  stod,  og  Tryller- 
inden  kom  ud  og  raabte  Væ!  Væ!  Og  hun  meldte  dem  til  den  Lands- 
høvding. Men  der  min  Svigerfaders  Hund  saa  Tryllerinden,  foer  en 
Aand  i den,  og  den  vilde  æde  hende  bort  af  Jorden.  Og  Aanden  var 
stærk,  og  jeg  kunde  ikke  holde  Hunden. 

Slutningen  af  Brevet  sigter  til  Oscar  Madsens  ovenfor  om- 
talte Frafald.  Det  hedder  her: 

Men  du,  som  haanes  og  bespyttes,  efterdi  du  er  en  Profete,  skær 
dig  en  Kæp  og  drag  af  Byen  og  kom  hid.  Thi  det  bør  sig,  at  Menig- 
heden ikke  splittes,  at  vi  i Fællig  kan  bekende,  at  vi  forsage  Madsen 
og  alt  hans  Væsen  og  alle  hans  Gæminger. 

I Virkeligheden  flyttede  jeg  sidst  paa  Aaret  1888  fra  Frede- 
riksberg, hvis  Villaveje  jeg  hidtil  havde  dyrket,  ud  i Stucken- 
bergs  umiddelbare  Nærhed.  Hans  Bopæl  var  i Wiedeweltsgade, 
og  jeg  lejede  mig  ind  faa  Skridt  derfra,  paa  en  fjerde  Sal  i 
Øster  Farimagsgade  10.  Her  havde  jeg  en  vid  Udsigt  ud  over 
Byggeforeningens  Huse,  Sortedamssøen  og  Nørrebro.  „Det  ser 
ud,"  sagde  Sophus  Claussen  en  Dag  ved  Synet  af  de  mange 
Rækker  af  spidse  Smaatage  nede  i Byggeforeningskvarteret,  „som 
var  et  helt  Folk  kommen  og  havde  slaaet  Lejr  lige  under  dine 
Vinduer." 

Efter  at  min  første  Digtsamling  og  min  første  Fortælling  var 
udkomne,  havde  jeg  opgivet  Zoologien  og  besluttet  at  leve  som 
Forfatter.  „Han  har  solgt  sit  Mikroskop  og  købt  Penneskafter 
for  Pengene,"  forklarede  Stuckenberg  en  bekymret  Zoolog 
blandt  mine  Venner.  løvrigt  befandt  han  sig  selv  i en  Ud- 
vikling, ganske  modsat  min.  Allerede  i nogle  Aar  havde  han 
været  Lærer,  og  det  regelmæssige  Arbejde,  han  herved  kom  ind 
i,  tiltalte  ham.  Ogsaa  udenfor  Skoletiden  førte  han  et  exem- 
plarisk  Arbejdsliv,  var  altid  hjemme,  læste  meget,  skrev  paa 
bestemt  Tid  af  Dagen  et  halvt  eller  helt  Kapitel  af  sin  Bog 
„Messias"  og  optog  tilsidst  det  Studium,  jeg  havde  forladt.  Dog 
blev  det  Botaniken,  ikke  Zoologien,  han  valgte  til  Hovedfag,  og 
med  Forundring  saae  jeg  Spiritusflasker,  Reagensglas,  Frøprøver 
og  andre  om  Botanisk  Laboratorium  mindende  Sager  paa  Stucken- 

bergs  Skrivebord.  For  et  Boglegat,  han  søgte  og  fik,  købte  han 
sig  de  Værker  af  Sachs  og  Haberiandt,  jeg  ogsaa  en  Gang  havde 
ejet,  og  naar  han  i lange  Vinteraftener,  ivrigt  dampende  paa  sin 
Pibe,  sad  bøjet  over  sin  Videnskab,  forekom  det  ham  — 
som  han  sagde  til  mig  — at  han  fornam  „Evighedens  Sne  paa 
sin  Isse".  Det  var  i denne  Periode,  at  han  til  „Kjøbenhavns 
Børstidende",  hvis  Redaktionssekretær  jeg  1889  var  blevet,  ind- 
sendte en  Række  Smaaartikler,  som  han  demonstrativt  under- 
tegnede Civis.  Saa  borgerlig  følte  han  sig,  at  han,  da  „Hedda 
Gabler"  udkom,  tog  Parti  for  Jørgen  Tesmann  og  ikke  havde 
andet  end  Spot  for  Hedda  og  Løvborg.  Og  jeg  husker  endnu, 
hvorledes  han  en  Aften  sagde  mig  Farvel  med  de  Ord:  „Gaa 
hen  og  gift  dig,  ækle  løse  og  ledige  Mandfolk!"  Til  Gengæld 
drillede  jeg  ham,  naar  jeg  paa  smukke  Sommeraftener  fandt 
ham  paa  hans  Værelse,  hvor  han  ombølget  af  Røgen  fra  sin 
lange  Pibe,  skrev  paa  en  Cyklus  „Elververs".  Ogsaa  Broderen 
Børge  fandt  denne  lyriske  Husflid  lidet  poetisk  og  omdøbte 
Digtene  med  den  som  han  mente  mere  passende  Titel  „Elleve 
Vers". 

Det  var  i denne  Stuckenbergs  borgerlige  Periode,  i Aaret 
1888,  at  vi  sammen  foretog  en  Fodvandring  i Nordsjælland.  Vi 
vilde  ud  at  se  Foraaret  og  drog  fra  København  den  1ste  Maj. 
Den  første  Dag  gik  vi  fra  Hillerød  gennem  Gribskov  til  Es- 
rom. Næste  Dag  naaede  vi  Hornbæk,  hvor  vi  besøgte  Locher 
— frækt  nok,  thi  vi  kendte  ham  aldeles  ikke.  „Vi  kan  jo  sige, 
at  vi  ikke  vilde  gaa  Hornbæk  forbi  uden  at  se  en  saa  berømt 
Mand,"  foreslog  jeg  som  Introduktion.  „Sludder!"  sagde  Stuck, 
„lad  os  hellere  sige,  at  vi  er  sultne  og  gærne  vil  spare  Aftens- 
maden." Heldigvis  behøvede  vi  slet  intet  at  sige.  Locher  og 
hans  Hustru  tog  imod  os  med  stor  Gæstfrihed,  og  vi  tilbragte 
en  yderst  behagelig  Aften  hos  „Hedningerne  i det  hvide  Hus", 
som  Fiskerne  i Hornbæk  nok  kaldte  Familien.  Det  viste  sig 
siden,  at  Locher  havde  anset  Viggo  for  Børge  og  havde  op- 
fattet mig  som  en  endnu  mere  ubekendt  Kollega  i Maler- 
kunsten. Fra  Hornbæk  gik  vi  saa  gennem  dejlige,  nysud- 
sprungne  Bøgeskove  ned  til  Gurre  og  tog  hjem  fra  Qvistgaard 
Station. 

Dette  var  den  eneste  Gang,  Stuckenberg  og  jeg  var  ude  sam- 
men uden  hans  Hustru.  Som  den  gode  Kammerat  og  forstaaende 

Ven  af  sin  Mands  Kammerater  og  Venner,  Ingeborg  Stuckenberg 
var,  fulgte  hun  os  gæme  paa  alle  vore  Veje.  Jeg  husker  endnu 
— det  var  vist  i 1887  — hvorledes  min  Fødselsdag  blev  fejret 
med  en  Skovtur  til  Grib  Skov.  Det  var  i November,  men  alt 
Vejr  var  os  kært.  Og  endnu  husker  jeg,  som  var  det  igaar,  den 
mørkt  kobberrøde,  næsten  blodigrøde  Skovbund  af  dybe  Lag 
faldne  Blade,  Gribsøs  slørede,  blyfarvede  Flade  og  en  lukket 
Sommerpavillon,  paa  hvis  Veranda  vi  slog  os  ned  for  at  spise 
den  af  Stuckenbergs  medbragte  Mad.  Der  var  ingen  Bænke  at 
sidde  paa,  men  vi  satte  os  ned  paa  Gulvet,  med  Ryggen  mod 
Pavillonens  Væg,  sad  der  Side  om  Side  og  spiste  Smørrebrød 
og  drak  Portvin  til  af  en  Rejseflaske.  Der  laa  tomme  Boghylstre 
paa  Gulvet,  og  vi  morede  os  med  at  prøve,  om  vi  kunde  kaste 
de  sorte,  piggede  Tingester  ud  gennem  de  smalle  Mellemrum  i 
Verandaens  Rækværk.  Stuckenberg  sagde  som  sædvanligt  Pudsig- 
heder, undertiden  ogsaa  barnlige  Uartigheder  — der  var  især 
noget  om  en  „Ræv",  som  gæme  viste  sig  efter  en  bedre  Skov- 
frokost.  „Vittige  Hund!"  sagde  hans  Kone  og  betragtede  med  et 
Blik,  fuldt  af  Ømhed  og  Hengivenhed,  sin  smukke  Mand. 

Novemberaftenen  kom  hurtigt,  og  vi  gik  til  Trinbrædtet  ved 
Gribsø  for  at  vente  Toget.  Og  som  vi  sad  der,  Side  om  Side, 
paa  det  vaade,  sorte  Brædt,  og  det  mørknede  langsomt,  faldt  de 
store,  vintervaade  Skoves  dybe  Stilhed  over  os.  Ingen  af  os 
sagde  noget,  men  med  et  rejste  der  sig,  langt  borte  i den  store 
Skov,  et  Sus  af  Vind,  et  Pust  som  af  Nattens  Aande,  et  tungt 
slæbende  Suk,  der  under  den  graa  Himmel  gik  hen  over  de 
Tusender  og  atter  Tusender  nøgne  Toppe,  steg  og  blev  stærkere 
og  tydeligere,  alt  som  det  nærmede  sig,  naaede  os  endelig  og 
ruskede  i Træerne  lige  over  os,  for  atter  at  svinde,  atter  at  blive 
svagere  og  svagere  og  tilsidst  dø  hen  langt  borte  i den  øde 
Skov. 

Vi  saae  alle  tre  paa  hverandre,  da  den  sidste  Lyd  var  for- 
svunden, men  ingen  af  os  mælede  et  Ord.  Saa  kom  Toget,  og 
vi  vendte  hjem  som  fra  en  Fest,  en  Højtid,  en  Kirkegang  hos 
Naturen. 


V 

I Vinteren  1888 — 89  var  Stuckenberg  og  jeg  næsten  stadig 
sammen.  Hamsun,  som  netop  da  var  dukket  op  af  Atlanterhavet 

eller  Prærien  eller  hvor  han  nu  kom  fra,  havde  vakt  umaadelig 
Opsigt,  først  ved  et  i „Ny  Jord"  offenliggjort  Brudstykke  af 
„Sult",  senere  ved  sin  burlesk-paradoxale  Bog  om  Amerika.  Den 
stovte  Nordmand,  der  i det  Ydre  saa  paafaldende  mindede  om 
Bjørnson,  var  i literære  Kredse  Sæsonens  Løve,  og  naar  man  mødte 
Georg  Brandes,  snærrede  og  vrissede  denne  over  al  den  Stads, 
der  blev  gjort  af  „den  skævbenede  Hamsun".  Vi  andre,  som 
uforbeholdent  beundrede  Hamsuns  Talent  og  ikke  havde  noget 
at  udsætte  paa  hans  Ben,  smilede  maaske  lidt  ad  det  Komedi- 
antvæsen, det  nye  Medlem  af  Kredsen  ansaae  det  for  nødvendigt 
at  anvende.  En  Aften  hos  Stuckenbergs  skulde  der  saaledes  spil- 
les Kort,  og  Tæppet  blev  da  taget  af  Dagligstuebordet  — et 
ganske  almindeligt  poleret  Nøddetræsbord.  Hamsun  fandt  det 
imidlertid  rimeligt  at  falde  i Extase  over  dette  Bords  Skønhed 
og  Blankhed.  „Næj  — mener  jeg  ikke,  det  er  Glas!"  udbrød 
han  i en  Tone,  som  var  han  fuldstændig  overvældet  af  Synet, 
idet  han  med  Hovedet  kælent  paa  Skraa  hengav  sig  til  Besku- 
else af  Bordet.  Nogle  Aftener  efter  sad  Viggo,  Ingeborg  og  jeg 
sammen  ved  Aftensbordet,  da  Stuckenberg  pludselig  greb  Brød- 
bakken, løftede  den  i Vejret,  lagde  Hovedet  paa  Skraa,  saae 
kælent  paa  den  og  endelig  med  Hamsunsk  Varme  og  Betoning 
udbrød:  „Næj  — mener  jeg  ikke,  det  er  Brød!  Jagu,  er  det 
ikke  Brød"  osv.  osv.  varieret  en  Tid  lang  med  megen  Gratie. 

Det  var  i denne  Vinter,  at  Stuckenberg  i al  Beskedenhed 
foranstaltede  et  Par  smaa  Festligheder  — den  ene  Gang  til  Ære 
for  Georg  Brandes,  den  anden  for  Amalie  og  Erik  Skram.  Der 
var  dækket  Bord  gennem  begge  de  to  smaa  Stuer  i Wiedewelts- 
gade,  Lys  var  tændt  overalt  som  paa  et  Aftenselskabsbillede  af 
Viggo  Johansen,  og  Stuckenberg  gik  rundt,  smilende  og  lykkelig, 
glad  ved  sit  Hus,  sin  Hustru  og  sine  Gæster.  Den  mimoseagtige 
Husven,  der  havde  saa  let  til  at  føle  sig  tilsidesat,  var  der  taget 
fornødent  Hensyn  til  ved  at  lade  ham  beholde  sin  vante  Plads 
ved  Husfruens  venstre  Side.  Gladest  var  jeg  dog,  naar  Gæsterne 
atter  vel  var  borte,  de  fremmede,  store  Mennesker,  som  næsten 
fyldte  for  meget  i de  smaa  Stuer.  Naar  Georg  Brandes  var  kørt 
bort  i sin  Droske,  og  Ægteparret  Skram  med  mange  Farvel 
havde  begivet  sig  til  Sporvognen,  da  fulgte  der  en  hyggelig  lille 
Time,  hvor  vi  sammen  nød  Festaftenens  Efterstemning  af  halvt 
nedbrændte  Lys,  Cigaretrøg  i Luften  og  et  festligt  Opryd  af 

mange  pyntelige  Ting:  Vinglas,  Glasskaale,  Appelsinskaale,  Frugt- 
knive, smukke  Servietter.  Jeg  laa  paa  min  vante  Plads,  den  alt- 
for korte  grønne  Plydskanapé  med  en  af  mig  særlig  elsket 
„Trøster"  under  Hovedet,  Stuckenberg  var  kommen  i Tøfler  og 
havde  faaet  sin  lange  Pibe  tændt,  kun  i Ingeborg  var  der  endnu 
Uro  — hun  gik  frem  og  tilbage,  stillede  lidt  sammen  paa  Tin- 
gene, opgav  det  igen  og  satte  sig  tilsidst  til  Klaveret  for  med  sin 
blege,  vaandefulde  Røst  at  synge  en  af  sine  Yndlingssange  — en 
desperat  Bellmann  eller  Griegs  fortvivlede:  Eg  for  vill  i vedu- 
skoginn.  Saa  bankede  Stuckenberg  besindigt  sin  Pibe  ud,  rejste 
sig  og  stod  ved  Siden  af  sin  syngende  Kvinde  med  et  Udtryk 
saa  snusfornuftigt  og  sat,  som  havde  han  alle  sine  Dage  sorteret 
under  Magistraten  i en  eller  anden  Kontorstol. 

Stuckenberg,  hans  Hustru  og  jeg  traf  den  Vinter  desuden 
oftere  sammen  hos  den  bekendte  Oversætter  og  Skolebestyrer 
Winkel-Horn,  der  sammen  med  sin  anden  Hustru  førte  et  gæst- 
frit Hus.  Her  kom  Ægteparret  Skram,  Oda  og  Mattinius  Nielsen, 
Fru  Erna  Juel-Hansen,  unge  Nordmænd,  der  havde  skreven 
Proverber  om  Kabinetter  og  Maaneskinslamper,  og  saa  naturlig- 
vis den  store  norske  Knut.  Efter  et  fint  og  rigeligt  Aftensbord 
blev  der  snakket,  røget  og  drukket  Natten  igennem,  og  inden 
man  skiltes,  blev  der  serveret  Frokost,  med  Sild  og  forskellige 
Akvavitter. 

Jeg  deltog  i dette  Liv  indtil  henimod  Jul,  da  jeg  rejste  hjem 
til  Svendborg.  Her  modtog  jeg  kort  efter  følgende  Brev: 


Kære  Johs. ! 


24.  Decbr.  1888. 


Jeg  længes  Gud  straffe  mig  allerede  efter  dig!  Af  denne  underlige 
Grund  skriver  jeg  dig  til.  For  noget  som  helst  af  Interesse  har  jeg 
selvfølgelig  ikke  at  meddele  dig. 

Jeg  begyndte  strax  i Lørdags  Nat  med  at  savne  dig.  Ikke  saa  snart 
var  jeg  kommen  over  Dronning  Louises  Bro*)  før  jeg  havde  en  For- 
nemmelse af,  at  jeg  var  gaat  den  gale  Vej.  Den  skidne  Smaaregn  og 
det  blæsende  Mørke  morede  mig  ikke,  og  de  fem  vrøvlende  Bavianer 
kom  mig  paa  én  Gang  saa  uhyggelig  lidet  ved.  Det  er  sært,  og  det  er 
naturligvis  galt,  men  jeg  har  vænnet  mig  til  at  have  Fornemmelsen  af 
din  Nærhed  saadan  næsten  til  Stadighed.  Gaar  jeg  min  egen  Vej, 
savner  jeg  dig  og  snyder  dig,  synes  jeg.  Hvem  Djævlen  skal  jeg  ogsaa 


*)  (hvor  jeg  Nitten  før  min  Afrejse  havde  sagt  Farvel  til  ham  og  de  andre,  med  hvem  jeg 
fulgtes  hjem  fra  Selskab) 

snakke  med  i disse  fjorten  Dage!  Der  er  Gud  døde  mig  ikke  andre 
mellem  Himmel  og  Jord  end  Ingeborg  og  dig,  som  jeg  i min  ophøjede 
Tilstand  finder  værdige  til  at  dele  mine  magre  Interesser  og  mine  fede 
Skumlerier.  Ikke  en  Kat!  Amen! 

Ser  du  — for  straks  at  faa  Lejlighed  til  at  skumle  lidt  — Skram 
vilde  jo  have  os  hjem  og  give  os  01.  Y.  og  Z.  var  jo  himmelhenrykte. 
Men  Hamsun  stred  imod  og  sagde  Næj,  næj!  hvert  femte  Sekund  og 
føjede  til  hvert  Minut:  Næj,  det  gaar  Fan  inte  an,  De!  Vi  kom  jo  imid- 
lertid derud  ...  og  vi  kom  jo  ogsaa  Trapperne  op  og  ind  i Stuen,  hvor 
vi  fik  01,  som  vi  drak  i Skær  af  en  Natlampe.  Men  hver  Gang  en  lo, 
brummede  Hamsun  et:  Hys  for  Faen!  og  saae  saa  rasende  ud  som  en 
gammel  Dovretrold  og  gik  rundt  med  begge  Næver  i Lommen  og 
gjorde  Ryggen  bred  og  vendte  den  mod  Natlampen,  som  om  han  havde 
en  Fornemmelse  af,  at  det  arme  Lys  gjorde  Spektakkel  . . . Saa  fulgte 
Skram  os  til  Dørs.  Men  Hamsun  kunde  naturligvis  ikke  komme  af 
Sted,  før  han  havde  været  henne  og  hvisket  noget  til  Skram.  Han  saae 
ud  fra  Ryggen  som  en  Tigger  ved  Nyaarstide  og  lagde  Hovedet  paa 
Skraa ; men  Skram  slog  en  mægtig  Latter  op  og  klappede  ham  paa 
Skuldren.  Saa  gik  vi  da;  Hamsun  rystende  paa  Hovedet  og  mumlende: 
Næj,  det  er  rent  pine  forkert!  — Aa  hva!  mente  Y.,  vi  er  jo  smaa- 
fulde.  — Næj,  jeg  er  saa  ædru  som  den  Dak,  jeg  blev  født!  Næj  dette 
her  — Næj!  Og  saa  rystede  han  ned  ad  Dosseringen  som  et  Fjæld 
paa  Langfart,  og  Y.  trissede  efter  som  en  trængt  Hund,  der  længes 
efter,  at  Fjældet  skal  gøre  en  lille  Standsning.  Han  er  en  svært  bra 
Fyr,  den  Hamsun! 

Igaar  — Søndag  — var  vi  paa  Vestre  [Hospital].  Jeg  laa  og  læste 
i Amicis  Konstantinopel.  Har  du  læst  den?  Der  er  et  storartet  Afsnit 
om  Konstantinopels  gamle  Mure,  der  ligger  hen  den  Dag  i Dag,  som 
da  Muhamed  den  anden  hullede  dem  med  Vædderstød;  langt  udenfor 
Byen  ligger  de,  med  Ukrudt  og  Stilhed  op  om  sig.  Det  bør  du  læse 
en  Gang;  du  kan  springe  hele  den  øvrige  Bog  over. 

Ak  ja,  sagde  jeg  ikke  nok,  at  jeg  ikke  havde  Spor  af  interessant 
at  melde.  Jeg  vil  give  Vejret  en  Omgang,  tror  jeg;  det  blæste  igaar, 
og  det  sner  i Dag.  Du  havde  det  vel  for  Resten  ilde,  for  det  var  sgu 
en  ordenlig  Storm.  Jeg  var  helt  benovet  paa  dine  Vegne,  til  Klokken 
blev  ved  det  Lag  et;  saa  mente  jeg  dig  i Land. 

Glædelig  Jul!  og  hav  det  rart,  til  du  faar  dig  en  lignende  Sludder- 
omgang  som  denne.  Det  keder  mig  at  skrive  Brev,  men  hvad  Fanden 
skal  jeg  gøre,  naar  din  Lejlighed  staar  tom,  og  der  flyder  bredt  Vand 
mellem  os!  Næste  Gang  skriver  jeg  maaske  bare  et  eneste  stort  Bø! 
paa  et  Brevkort,  eller  jeg  ræber  ned  i en  Konvolut! 

Ja  ja  — Adjøs! 

Din  Viggo  Stuckenberg. 

I intet  af  de  Breve,  jeg  har  fra  Stuckenberg,  kommer  hans 
næsten  kvindeligt  kærlige  Sind  tydeligere  frem  end  i dette.  Rent 

umiddelbart  levede  han  sig  ind  i sine  Venners  Liv,  følte  i et 
med  dem.  Hans  Bekymring  for,  hvordan  jeg  vel  i det  blæsende 
Vejr,  lidet  søstærk  som  jeg  var,  bestod  Overfarten  over  Store 
Bælt,  er  i Slægt  med  hans  Sorg  en  Sommeraften  ved  Langelinie, 
fordi  jeg  med  mit  svagere  Syn  ikke  kunde  se  alt  det,  han  for- 
maaede  at  skælne.  Det  var  en  blid,  stille,  rosenrød  Sommeraften, 
Sundet  var  ganske  blankt,  og  ude  paa  de  opankrede  Skibe  var 
Lanternerne  tændte.  Især  var  der  en  enkelt  Lanterne  helt  langt 
ude,  som  med  sin  fjæme,  ensomme  Blinken  virkede  underligt 
dragende  og  sugende  paa  Stuckenbergs  Sind,  og  det  var  hans 
Sorg,  at  jeg  ikke  ogsaa  kunde  se  den  og  derved  føle  og  dele 
hans  Stemning. 

Thi  dette  var  jo  Hemmeligheden  ved  vort  Venskab,  at  vor 
Følelse  var  saa  ens,  som  havde  vi  været  Brødre.  En  af  de  første 
Ting,  Stuckenberg  fortalte  mig  under  vore  Skumringssamtaler  i 
hans  Værelse  paa  Vestre  Hospital,  var  følgende  lille  Oplevelse 
fra  den  korte  Tid,  han  havde  faret  til  Søs  og  villet  være  Sø- 
officer. 

Øvelsesskibet,  hvorpaa  han  var  om  Bord,  var  paa  sit  Togt 
kommen  til  Portugal  og  ankrede  op  paa  Lissabons  Rhed.  Sam- 
men med  de  andre  Kadetter  fik  han  Landlov  for  at  se  Lissabon. 
Først  gik  han  med  de  andre,  men  snart  skilte  han  sig  fra  dem. 
Solen  brændte,  og  gennem  Lissabons  fra  Vandet  opstigende  Ga- 
der kom  Stuckenberg  mellem  Rækker  af  lyse,  sovende  Huse 
stadig  højere  og  højere  til  Veirs.  Tilsidst  befandt  han  sig  helt 
øverst  oppe  paa  et  Sted,  hvorfra  han  kunde  se  langt  ind  i Lan- 
det. Og  .der  langt  borte,  langt  ude  i det  middagsstille,  middags- 
sovende Portugal  — der  saae  han  et  hvidt,  skinnende  Punkt,  en 
fjæm  Kirke  eller  et  Klosters  hvide  Mure,  som  lyste  langt  ude 
under  Soldisen.  Og  saa  stærkt  vældede  da  Længslen  op  i ham 
efter  dette  fjærne  Sted  derude  i det  fremmede  Land,  hvor  Men- 
nesker, han  aldrig  skulde  lære  at  kende,  levede  og  færdedes,  at 
han  maatte  gøre  Vold  paa  sig  selv  for  ikke  at  følge  sin  Længsel, 
men  vende  om  og  søge  tilbage  til  Skibet  . . . 

Under  helt  andre  Omgivelser  havde  jeg  jo  fornummet  det 
samme  — naar  jeg  som  Dreng  paa  smukke  Foraarsdage  hjemme 
i Svendborg  stod  ved  Tagvinduet  øverst  oppe  i mine  Forældres 
Hus,  og  saae  Landet  ligge  grønt  og  nyt  i Solen,  og  de  hvide  Veje 

sno  sig  op  over  Bakkeskrænterne  og  forsvinde  ud  over  Lan- 
det, ud  mod  Skovene,  der  stod  i blaalig  Dis  langs  Horisonten. 

Derfor  mødtes  vi  i dyb  Beundring  for  Pierre  Loti,  gennem 
hvis  Værker  hin  Sjælens  Udve  gaar  som  et  Ledemotiv.  Derfor 
anvendte  Stuckenberg  en  Dag  paa  sig  selv  og  mig  Eigils  Ord  i 
Oehlenschlagers  „Vaulundurs  Saga“:  Jeg  haver  intet  Haab  og 
drives  kun  af  en  ængstelig  Forlængsel,  langt,  langt  hen  i den 
vide  Verden  efter  noget  Bedre.  Derfor  stirrer  mit  Blik  i hele 
Timer  ud  i den  tomme,  blaa  Himmel,  og  derfor  er  Stenen  i min 
Hjælm  blaa,  og  derfor  var  Alrunes  Klædebon  blaat;  og  den  matte, 
dunkle,  tærende  Forlængsel  er  min  Valkyrie!" 

Denne  Følelse  i Stuckenbergs  Sjæl  var  det,  som  siden  hen, 
efter  at  den  strænge  Naturalismes  Dage  var  forbi,  satte  Blomst 
i hans  to  romantiske  Fortællinger  „Sol"  og  „Asmadæus".  Denne 
Længsel  var  det  ogsaa,  som  omsider  sprængte  hans  Liv,  da  de 
Tider  kom,  hvor  det  borgerlige  Velvære,  det  borgerlige  Arbejde, 
ja  selv  den  borgerlige  Lykke  ikke  længer  var  ham  nok,  men 
hvor  han  — som  den  gamle  Konge  i et  af  hans  Æventyr  — 
klagende  talte  saaledes  til  sin  Sjæl: 

Ja,  nu  er  Lykken  din,  og  dit  Mod  er  stærkt  som  dine  Lem- 
mer, og  din  Tro  som  dit  Blod.  Og  aldrig  mere  skal  du  jage 
Lykken  mellem  de  graa  Bjærge  og  over  de  vide  Stepper,  og 
aldrig  mere  skal  du  sove  paa  en  dugget  Tue  og  vaagne  og  tælle 
Himlens  Stjærner  over  dit  Hoved,  og  ingen  Morgen  skal  høre 
din  Sang  i de  ensomme  Skove.  Thi  dit  Ridt  er  endt,  og  Aarene 
vil  gaa  og  gaa,  og  du  vil  sidde  her,  og  Tiden  være  død  om  dig, 
og  det,  du  vandt,  død  som  en  sluttet  Sang." 

Denne  Følelse  var  det,  som  forvandlede  Viggo  Stuckenberg 
fra  den  civis,  der  paa  sit  Værelse  i Wiedeweltsgade  havde  rim- 
pet  en  „Messias"  sammen,  til  hin  vilde  Jæger,  der  med  sit 
Hjærteblod  skrev  „Fagre  Ord",  „Valravn"  og  de  Digte,  der  er 
samlede  i „Sne"  og  i „Flyvende  Sommer". 

Den  store  Liszt  fandt  jo,  at  Ærgerrighed  var  „eine  gottliche 
Krankheit",  fordi  der  intet  andet  Lægemiddel  fandtes  for  den 
end  Religionen;  Gud  selv  var  tilsidst  det  eneste  Publikum,  man 
havde  Tilfredsstillelse  af  at  behage.  Paa  samme  Maade  er  der 
dem,  som  i hin  Mangel  paa  Evne  til  at  slaa  sig  til  Taals  med 
noget  jordisk  finder  et  Tegn  paa  Sjælenes  himmelske  Afstamning 
og  himmelske  Bestemmelse;  Ernest  Hello  vilde,  hvis  han  havde 

kunnet  kende  Stuckenberg,  som  det  dybeste  i min  døde  Vens 
evigt  higende  Sjæl  have  fundet  le  désir  de  la  Face  de  Dieu, 
Længslen  efter  at  skue  Gud. 


VI 

Efter  at  ogsaa  jeg  i 1890  havde  giftet  mig  og  som  Medar- 
bejder og  Redaktionssekretær  ved  Ernst . Brandes’  Blad  blev 
mere  og  mere  optaget,  antog  Forholdet  mellem  Stuckenberg  og 
mig  naturligt  andre  Former.  Det  var  ikke  frit  for,  at  vi  til  Tider 
gled  fra  hinanden.  Jeg  fik  nye  og  yngre  Venner,  som  ikke  alle 
passede  lige  godt  ind  i de  gamle  Rammer.  Alligevel  saaes  vi  dog 
jævnligt,  især  efter  at  han,  vistnok  i Foraaret  1892,  var  flyttet 
ud  paa  Frederiksberg,  hvor  ogsaa  jeg  som  gift  boede.  Vejen 
mellem  os  var  ikke  lang  — fra  Kastanievej  til  Christian  Winthers 
Vej  — og  det  gamle  Samliv  blev  for  saa  vidt  ogsaa  genoptaget, 
som  der  var  megen  gensidig  Selskabelighed.  Men  Kredsen  var 
bleven  større  end  før,  og  Formerne  ikke  længer  borgerlige.  Det 
var  paa  hans  og  paa  mit  Liv  i hine  Tider,  jeg  tænkte,  da  jeg 
i „Den  yderste  Dag“  skrev: 

„Aften  efter  Aften  er  der  fremmede;  Niels  GrafF  kan 
ikke  længer  holde  ud  at  være  ene.  Naar  det  mørknes,  trænger 
han  til  at  gaa  i festlig  Forventning  og  tænde  alle  Lys  og  sé 
Bordet  dækkes  og  selv  gaa  ud  at  lukke  op,  naar  det  ringer.  Han 
trænger  til  at  sidde  i en  Kreds  af  Mennesker  Natten  igennem, 
drikke  stærke  Ting,  snakke,  læse  op  og  ryge  mange  Cigaretter. 

„Kommer  der  en  Aften  ingen  til  dem,  da  søger  han  og  Agnes 
ud.  De  ringer  paa,  hvor  de  ved,  at  man  gærne  vil  tage  imod 
dem,  og  Aftenen  og  Natten  ud  bliver  de  hos  Vennerne,  og 
Vennerne  er  glade  ved  at  have  dem,  og  det  er,  som  naar  Børn 
ikke  tør  være  ene  i Mørke.  Men  undertiden  stiger  deres  Uro, 
og  deres  Lede  bliver  saa  dyb,  at  den  ikke  kan  døves  inden  fire 
Vægge.  Da  iler  de  ned  paa  Gaderne,  drager  ud  af  Staden,  van- 
drer i de  frostklare  Maaneskinsnætter  lange,  hvide  Veje  i det 
øde  Land,  indtil  Maanen  synker." 

Stuckenberg  og  jeg  var  altsaa  stadig  Venner,  men  vi  var  ikke 
længer  hinandens  eneste  Venner.  Han  var  med  at  grundlægge 
„Taarnet",  hvis  første  Hæfte  aabnedes  med  en  Scene  af  „Den 
vilde  Jæger",  men  andre  kom  snart  til  at  staa  mig  nærmere  i 
Ledelsen  af  dette  Foretagende.  Og  dog  var  det  til  mig,  han 

vendte  sig  i det  Brev,  som  jeg  her  aftrykker,  fordi  det  viser, 
hvor  langt  Stuckenbergs  dybe  Sjæl  har  vovet  sig  ind  ad  Veje, 
han  siden  ansaa  det  for  Pligt  at  undgaa.  Den  24.  Juli  1893  skrev 
han  fra  sin  Sommerferiebolig  saaledes  til  mig: 

Kære  Johs.! 

Jeg  fik  dit  Brev  idag,  mange  Timer  tidligere,  end  jeg  ellers  plejer 
at  modtage  min  daglige  Paamindelse  om,  at  Verden  gaar  længere  end 
til  Abildøres  Horisont.  Jeg  gik  paa  Vejen  og  hørte  paa  Poplernes 
Raslen  og  saae  paa  Skyerne  og  lugtede  moden  Rug.  Saa  mødte  jeg 
Postmanden,  som  under  en  stor  Poppel  aabnede  sin  sorte  Taske  og 
lod  Blæsten  fyge  ned  mellem  Breve  og  Aviser  og  rakte  mig  dit.  Der 
paa  Vejen  læste  jeg  det,  i griset  Vejr,  i Blæst,  ganske  alene,  med 
gyngende  Kornmarker  og  Bønderhavers  svajende  Trægrupper  langt 
ud  om  mig. 

Saa  pas  hjemløs  er  jeg  bleven,  at  det  at  faa  et  Par  Ord  fra  dig  — 
lige  meget,  om  du  er  trist  som  jeg  eller  tristere  endnu  — er  for  mig 
som  at  slippe  ind  et  Øjeblik,  hvor  der  brænder  Lampe  og  er  Læ.  Jeg 
gik  og  fortvivlede  over  ikke  at  eje  et  Jerusalem,  hvorhen  jeg  kan 
vandre  barfodet,  ene  mellem  Pilgrimme,  og  vaske  min  Sjæl  ren  og 
begynde  Livet  fra  nyt,  dette  hellige  Menneskenes  Liv,  som  jeg  — og 
vi  alle  — lever,  saa  vi  maa  bruge  tusind  Aar  af  Evigheden  til  at 
græde  ud  i en  Guds  Skød.  Dit  Brev  varmede  mig,  som  det  giver 
Varme,  pludselig  at  møde  et  Menneske  i Katakomben. 

Landet  herude  ser  ud,  som  Agre  og  Trær  har  set  ud  alle  mine 
Somre.  Men  tidligere  drev  min  Sjæl  i Græsset  og  blev  Korn  og  Sol  og 
Straatag  og  en  ubekymret  Vejbred  ved  Grøften  — nu  staar  den  paa 
Bunden  af  en  læk  Skude  og  pumper  Dag  ud  og  Dag  ind  og  ser  det 
hele  gennem  et  usseligt  lille  Koøje. 

Nu  i Eftermiddag  driver  Regnen  ned,  og  den  fugtige  Luft  staar 
som  en  tynd  Taage  ind  gennem  Vinduet  og  gør  Papiret,  jeg  skriver 
paa,  klamt,  saa  Pennen  vandrer  som  over  en  Mose.  Og  dog  er  her 
godt  at  være  i denne  Stue,  der  er  lav  som  et  Gravkammer.  Over  mit 
Hoved  hænger  min  Hat  paa  Loftsbjælken,  og  paa  det  graa  Lergulv 
staar  vaade  Spor  af  mine  Sko.  I et  Hjørne,  hvor  de  nøgne  Vægge 
støder  sammen,  staar  min  Seng,  en  lav,  smal,  lille  Jærnseng,  og  ved 
Vinduet  dette  Bord,  som  jeg  skriver  ved.  Her  er  nøgent  som  i en 
Celle,  men  en  lun,  dyster  Stilhed  og  en  Fred  i denne  Luft,  der  har 
staaet  her  inde  i Læ  Sommer  og  Vinter  og  givet  Hus  for  Mennesker 
et  Aarhundrede  snart.  Jeg  gav  med  Glæde  bort  alt,  hvad  jeg  ejer 
andetsteds,  kunde  jeg  blot  blive  her  et  Aarstid  eller  to.  Sidde  her  og 
gaa  ud  og  komme  hjem  igen  og  hænge  min  Hat  paa  Loftsbjælken  og 
være  alene. 

Din  Viggo  Stuckenberg. 

Nøjagtig  fra  samme  Tid  — 22.  Juli  1893  — er  et  Digt,  Stu- 
ckenberg sendte  mig  til  Optagelse  i „Taarnet"  under  Overskriften 
„Barmhjærtighed"  (senere,  i „Sne",  er  Titlen  karakteristisk 
ændret  til  „Angst*).  Det  hedder  her: 

Der  sidder  paa  min  Læbe,  hvor  jeg  stedes, 
et  Ord  i Stodderdragt,  et  Ord  i Pjalter, 
et  Ord,  som  hungrer,  naar  jeg  dybest  glædes, 
en  sjælsyg  Flygtning  fra  et  mulmskjult  Alter. 

Og  hvor  jeg  vender  mig,  og  hvad  jeg  handler 
mod  den,  jeg  elsker,  og  mod  den,  jeg  hader, 
aldrig  dets  blege  Rædsel  sig  forvandler, 
aldrig  dets  Mareblik  min  Sjæl  forlader. 

Og  dybest  stirrer  det,  og  hedest  beder 
dets  Bleghed,  hver  Gang  Dagens  Lyde  tier 
og,  hvad  jeg  øved,  samler  sig  og  leder 
min  Sjæl  til  Doms  ad  nattestille  Stier  — 

da  er  det,  som  om  alt  i Natten  græder, 
mens  Mørkets  Klosterfred  om  alt  sig  hvælver, 
da  sønderriver  Sjælen  sine  Klæder, 
da  hvisker  jeg:  Barmhjærtighed!  og  skælver. 

Endelig  stammer  fra  samme  Periode  det  lille,  dødelig  bitre 
Stykke  „Maaneskinspassiar  med  mine  Drenge",  trykt  i „Taarnet" 
for  December  1893.  Digteren  optræder  her  formummet  som 
„Manden  i Maanen"  og  fortæller  om,  hvordan  han  deromme 
paa  Maanens  mørke  Side,  i Baghuset,  hvor  han  boer,  maa  gaa 
og  fodre  sine  Grise  med  „raadne  Stjæmer".  „Alle  de  Stjærner, 
som  ikke  vil  blive  siddende,  og  som  falder  ned  for  mig,  dem 
fejer  jeg  ind  til  Grisene  — det  er  udmærket  Føde,  og  de  smager 
Grisene  fortræffeligt."  Hele  Dagen  igennem  maa  Grisene  sulte 
— „til  Natten  kommer  og  giver  dem  Føde,  alle  de  mange 
Stjæmer,  som  en  Gang  sad  fast.  Saa  tier  I,  mine  Drenge,  og 
Jeres  Kammerater,  saa  sover  I — mens  jeg  gaar  og  fodrer  og 
fodrer  med  det,  som  jeg  ønskede  skinnende  til  evig  Tid." 

Det  er,  som  saae  man  her  Digteren  bore  et  Sværd  i sit  eget 
Hjærte  og  vende  Klingen  i Saaret.  Da  jeg  senere  hen  brugte 
nogle  Linjer  af  hans  ovenfor  anførte  Brev  i mit  Skrift  „Livs- 
løgn og  Livssandhed",  kendte  han  dem  igen  og  tilstod,  at  han 
en  Gang  havde  været  inde  paa  den  samme  Løsning  af  Livsspørgs- 
maalet  som  jeg.  Og  endnu  i Foraaret  1894,  kort  efter  at  han 

var  flyttet  ud  til  Lyngby,  skrev  han  under  Inspiration  af  den 
samme  Livsstemning  nogle  smukke,  Ingemannsk  tonende  Strofer, 
som  blev  offenliggjort  (27.  Maj)  i „Illustreret  Tidende".  Stucken- 
berg har  ikke  selv  villet  trykke  dem  op  igen,  men  jeg  finder, 
at  de  paa  dette  Sted  i nærværende  Skildring  har  deres  tilbørlige 
Plads.  De  er,  som  man  vil  se,  ogsaa  rent  kunstnerisk  af  Værdi . 

Aftenen  kommer,  den  sorte  Nat! 

I Skoven  mumler  saa  dystre  Lyde, 

Sus,  som  slukkes  saa  underligt  brat, 

Stemmer,  som  ingen  kan  tyde. 

Er  det  Bladenes  Hvislen,  Dugfaldets  Graad  — 
eller  er  det  den  evige  Kvide, 
som  ensom  ror  gennem  Natten  sin  Baad 
og  sanker,  hvad  Mennesker  lide, 

min  egen  Sjælenøds  fredløse  Trin 
blandt  Stammer  i sukkende  Soven, 
min  Ve,  som  hvisler  i Nattens  Vind 
og  flakker  søvnløs  i Skoven, 

min  egen  Sjælenøds  bundløse  Blik, 
der  stirrer  fra  Skovdybets  Kløfter, 
lurer  bag  ved  mig  fra  Stien,  jeg  gik, 
ser  paa  mig  fra  Grenen,  jeg  løfter ? 

Jeg  vandrer  og  vandrer,  til  sent  paa  Nat 
den  hvide  Maane  sig  hæver, 
og  Løvet  rundt  i det  duggede  Krat 
sølvblegt  i Vaarnatten  bæver. 

Skænk  mig,  o Maane,  den  Fred,  du  saar, 
mens  tavs  paa  Himlen  du  stiger  — 
du  hvide  Pilgrim,  som  ensom  gaar 
din  Gang  mod  de  fjæme  Riger. 

VII 

I Sommeren  1894  rejste  jeg  til  Tyskland  og  Italien  — en 
Reise,  der  for  mig  i al  Beskedenhed  blev  et  Vendepunkt  for 
Livet.  Under  et  Ophold  hos  Sophus  Claussen  i den  lille  Bade- 
by Rapallo  lidt  Syd  for  Genua  havde  jeg  hurtig  opdaget,  at  der 
hos  ham,  trods  al  personlig  Sympathi,  ingen  Samstemning  var 
at  finde  i de  Grundspørgsmaal,  som  nu  beskæftigede  mig.  Men 
ogsaa  Stuckenberg  trak  sig  trods  alt,  der  var  gaaet  forud,  med 
stor  Bestemthed  tilbage. 

Den  14.  Juli  1894  havde  jeg  fra  Pistoja  sendt  følgende  Brev 
af  Sted: 

Kære  V.  og  I.  St. 

Luften  er  saa  tung,  saa  man  næsten  ikke  kan  leve,  og  der  falder 
nu  og  da  en  stor  Regndraabe  paa  de  hede  Brosten.  Oppe  under  den 
graa  Skyhimmel  kredser  Svalesværme,  smaa  som  Myggestimer,  og  jeg 
hører  dem  skrige  ganske  svagt.  Det  bliver  sikkert  et  forfærdeligt 
Tordenvejr,  og  jeg  sidder  og  venter  og  kan  ikke  arbejde,  har  ingen 
Lyst  til  at  gaa  ud,  ikke  Lyst  til  at  være  inde  heller. 

Det  er  nu  halvanden  Uge  siden  jeg  tog  fra  Rapallo  og  fra  Sophus 
Claussen.  Begge  Dele  gjorde  mig  ondt,  men  det  var  umuligt  at  blive 
der.  Aften  efter  Aften  sloges  Claussen  og  jeg  om  alle  himmelske  Ting 
og  en  Del  jordiske  med.  Jeg  var  for  forandret  — og  han  altfor  meget 
den  gamle.  Hans  danske  Provins  er  som  en  Atmosfære,  der  svæver 
om  ham. 

Nu  sidder  jeg  her  i Pistoja  mellem  Toscanas  Vinhøje.  Det  er  en 
god  lille  By,  om  hvilken  jeg  har  gjort  dette  fordringsløse  Vers: 

Taame  med  døde  Uhre 
og  Friser  i brogede  Rader 
og  Fliser  paa  alle  Gader 
og  Fresker  paa  alle  Mure. 

Det  er  godt  at  sidde  paa  dens  Torv  (saa  stort  som  Hauserplads, 
men  heddende  Piazzo  Cino)  om  Aftenen  og  høre  to  vandrende  Spille- 
mænd,  en  Klarinet  og  en  Violin,  spille  uendelige  Melodier,  der  op- 
rører Ens  Hjærte  til  den  dybeste  Grund.  Og  det  er  dejligt  om  Natten, 
naar  man  ligger  for  aabne  Vinduer,  og  det  er  køligt  og  stille,  og  Maa- 
nen  skinner  paa  de  skoddelukkede  Huse  ligeoverfor,  at  vækkes  af  sin 
Halvslummer  ved  Lyden  af  en  Serenade  lidt  henne  i Gaden  — en 
Guitar  og  en  Viola,  der  under  Mesterhænder  (thi  Musikmestre  er  de 
jo  alle!)  græder  saa  klagende,  smigrer  saa  dragende,  lokker  og  jubler, 
smælter,  synker  hen,  flyder  saa  fint  som  en  Traad  af  klingende  Sølv 
— og  saa  svulmer  og  stiger,  kaldende,  fordrende,  villende  — for  at 
dø  i Nattergalekluk  og  tie  og  lytte  — og  saa  drage  bort  gennem  Gaden 
i munter  Marsch  og  forsvinde  langt  ude  i Natten  som  en  Drøm  . . . 


Paa  dette  ret  banale  Stykke  Reiselyrik  fik  jeg  to  Svar,  et 
fra  Viggo  og  et  fra  Ingeborg  Stuckenberg  — Svar,  som  nok 
ikke  var  fremkaldte  af  mit  Brev  alene,  men  ogsaa  og  især  af  de 
Rygter  om  min  hele  aandelige  Forfatning,  der  ad  forskellige  Veje 
var  naaet  hjem. 

Stuckenberg  skrev: 

Kærejohs.!  Lyngby,  26.  juli  94. 

Se  med  Andagt  paa  Overskriftens  Ord  og  fornem  dansk  Landevejs- 
støv paa  dine  Læber  og  for  dine  Øjne  et  fyldende,  skovsvajende  Grønt 
i dyb  Uigennemtrængelighed.  Ak,  hvad  gør  I i Italien!  Naar  jeg  tæn- 
ker paa  Pistoja  og  Rapallo,  hører  jeg  strax  i mit  Øre  Skelskør  og 

Slangerup,  og  alle  Markens  Lærker  er  som  draget  ind  i min  Stue. 
Hvad  Dævlen  er  der  at  se  bag  Kongeaaen?  Denne  chauvinistiske  Ind- 
skrænkethed  skal  forklares  derhen,  at  jeg  agter  at  søge  det  Ankerske 
Legat  for  at  faa  Lejlighed  til  at  lære  at  lave  Salat  til  med  Olie;  der- 
paa  kommer  jeg  hjem  igen  og  skriver  en  Bog  — om  en  sjællandsk 
Pilebusk  eller  om  en  Frø  og  et  Skræppeblad  og  Solnedgang  og  en 
Landsbykirke  langt  borte.  Jeg  misunder  ikke  jer  forlorne  Sønner,  som 
øder  Jeres  Gods  i fremmede  Lande,  hvor  I ikke  kan  høre  Jeres  For- 
ældres Svin  grynte.  Jeg  er  kortsagt  en  tykhjæmet  Bede  med  Munden 
fuld  af  godt  Græs,  som  kan  tygges  mange  Gange  endnu,  før  jeg  vip- 
per Tøjrepælen  op  og  gaar  løs  paa  Naboens  Havre.  Kun  én  Ting  mis- 
under jeg  dig  — jeg  tænker  mig  dig  gaaende  omkring  uden  en  eneste 
af  disse  menneskefjendske  Bekymringer,  som  hedder  Pengevrøvl  og 
andet  do.!  Himmel!  at  kunne  bevæge  sig  omkring  et  halvt  Aars  Tid 
med  Hænderne  i Lommen  og  fløjte  og  glemme,  hvordan  en  dansk 
Regning  ser  ud,  og  hvad  ens  Uvenner  hedder,  og  ikke  kere  sig  mere 
om  [P.  G.]  Philipsen  end  om  en  Eskimo  i Ivigtut  — saadan  gaa  om- 
kring og  se  det  alt  saa  fjæmt  som  den  Sol,  der  gaar  ned,  gennem 
milde  Aftenskyer  . . . 

For  saadan  en  Bonde  gaar  man  her  i Lyngby  og  bliver,  at  man 
ikke  vil  give  en  Skærvebunke  bort  for  at  faa  Lov  til  at  se  Florens,  og 
naar  en  kommer  og  siger:  Jamen  alle  de  store  Mestre  dernede!  læg- 
ger man  sin  Haand  paa  Skærvebunken  og  siger:  Denne  her!  Ræddes 
nu  ikke  altfor  dybt  over  saadan  Ugudelighed,  gamle  Ven,  jeg  er  blot 
for  Tiden  saa  gennemsivet  af  Lande  vejens  Sol,  af  Regn  og  Fuglesnavs 
og  alle  Danmarks  Herligheder,  at  Mars  og  Italien  er  mig  lige  fjæme 
og  meget  uvedkommende  Sager.  Men  naar  du  kommer  hjem,  skal 
jeg  sidde  artig  og  høre  dig  fortælle  og  lade  mig  belære  og  saa  som 
Tak  laane  dig  min  Skærvebunke. 

...  Nu  maa  du  ikke  være  gnaven  over,  at  jeg  først  har  svaret  dig 
idag.  Jeg  har  virkelig  haft  travlt  og  har  det  endnu,  og  saa  har  jeg  ikke 
ejet  en  Konvolut  i mit  Hus  i de  sidste  fjorten  Dage  og  ikke  haft  Raad 
til  et  tyveøres  Frimærke  — paa  det  sidste  kendes  en  dansk  Forfatter. 
Faa  nu  blot  ikke  Hjemve  ved  at  høre  om  denne  danske  Armod. 

Endnu  en  Gang  en  Hilsen  fra  Landevejen  og  fra  Haven  og  fra 
Ingeborg.  Gid  jeg  vidste,  at  du  saae  med  samme  Lidenskab  som  [jeg 
paa  denne  Jords  Muld  og  Skov  og  — jeg  vover  det  — med  samme 
Raahed. 

. . . Medfølgende  Brev  fra  Ingeborg  har  hun  betænkt  sig  fra  den 
18de  til  Dato  paa  at  afsende,  beder  hun  mig  sige  dig. 

Din  Viggo  Stuckenberg. 

Det  hosliggende,  med  Ingeborg  Stuckenbergs  mærkelige  pat- 
tes de  mouche  beskrevne  Ark,  indeholdt  følgende: 

Kære  Johs.!  Naar  du  overskriver  dine  Breve  baade  til  Viggo  og 
mig,  og  naar  du  underskriver  det:  „skriv  dog  lidt  til  mig,“  saa  ser  jeg 

længe  paa  den  Overskrift  og  den  Underskrift,  og  det  siger  baade  ja  og 
nej  i mig,  inden  jeg  bestemmer  mig  til  det  Vovestykke:  et  Brev  til 
dig.  For  det  første,  siger  jeg  til  mig  selv,  er  det  maaske  kun  en  Hil- 
sen, han  begærer,  en  lille  Viden  om,  at  han  er  erindret,  paaskønnet, 
og  jeg  burde  maaske  lade  det  blive  ved  en  Hilsen.  Men  — der  er  et 
Forræderi  i det,  at  sende  kun  en  venlig  Hilsen  til  en  Ven,  man  hel- 
lere har  helt  andre  Ord  at  skulle  have  sagt.  Det  er  de  Ord,  du  skri- 
ver om  Claussen,  der  bestemmer  mig.  Aften  efter  Aften  sloges  I om 
alle  himmelske  Ting  og  en  Del  jordiske.  Nu  maa  du  ikke  bede  mig 
tage  Fingrene  fra  Fadet,  jeg  har  jo  nu  og  da  kunnet  tale  med  dig  uden 
din  allerdybeste  Foragt.  Vi  skal  vel  helst  være  ærlige  mod  hverandre, 
og  mener  jeg  om  dig,  at  du  er  en  Vendekaabe,  bør  jeg  vel  helst  sige 
dig  det  selv  og  bære  din  Vrede  — og  dit  Had  er  jeg  bange  for. 

...  Du  vil  maaske  nedlade  dig  til  at  føre  en  Smule  Kamp  med 
mig,  saa  ved  jeg,  at  jeg  intet  har  stukket  under  Stolen  for  dig,  af  Lige- 
gladhed, Modløshed  eller  blot  Dovenskab,  det  værste  for  alt  Venskab 
. . . Ak,  Johs,  du  var  en  Gang  en  ung  sørgmodig  Mand,  der  ingen  be- 
høvede, trods  det  du  var  ensom!  Kan  du  ikke  længer  huske  Æven- 
tyret  om  den  lykkeligste  paa  Grøftekanten,  der  ingen  Skjorte  ejede? 
Hvorfor  har  du  nu  andre  Gudér  for  én:  Dig  selv?  Er  alle  dine  Krav, 
din  Styrke,  fortumlet  og  borte,  saa  du  kan  nøjes?  Kære  Ven,  har  du 
glemt,  hvor  der  var  højt  til  Himlen,  hvor  uopnaaeligt  stort  vort  Maal 
var,  vor  egen  Guddomskraft  uendelig!  Og  nu  vil  du  nøjes  med  Men- 
neskers, andre  Menneskers  Værk  ved  Vejen  eller  hvad?  Jeg  tror,  du 
henrives  af  Østerlænderen  i dig,  griber  som  Mand  efter  Barnets  bro- 
gede Legetøjspjalter.  Men  vi  har  jo  svage  Øjeblikke  alle,  det  er  svært 
at  være  Guddom  og  ubønhørlig  mod  sig  selv,  og  jeg  begriber  ikke 
andet,  end  at  det  er  Skrøbelighed  hos  dig  — vel,  vel,  vel?  Se  paa 
dine  Himmeldrømme  og  vaagn  og  gaa  ikke  i Afgrunden,  i Støbeskeen! 
Johs,  jeg  maner  dig,  ikke  fra  Toppen  af  en  Tinde  — du  ved,  jeg  har 
ikke  Storhedsvanvid  — men  jeg  trækker  dig  i Skøderne,  Johs!  sé  til- 
bage! vi  har  været  lykkelige  Mennesker,  der  troede  og  vilde,  vilde 
ofre.  Kun  det  var  Livet  og  Lykken,  Lykken  var  ikke  Ro  eller  Fred, 
Lykken  var  Kamp,  og  hvorfor  skal  jeg  sige  dig  det? 

Har  jeg  nu  været  dum  eller  paatrængende,  uhøvisk  eller  blæret, 
Pokker  kan  jo  vide,  hvad  du  i din  Vrede  kan  døbe  mig,  saa  vil  jeg 
dog  sige  dig  det,  at  naar  jeg  rigtig  tilbunds  tænker  over  det,  der  er 
eller  var  Johs  J.,  saa  føler  jeg,  som  jeg  en  Gang  lovede,  at  mit  Hjærte 
skal  altid  kende  dig.  Ingeborg  St. 

Mit  Svar,  som  var  dateret  Assisi  21.  August,  indeholdt  føl- 
gende : 

Kære  Venner  — jeg  takker  Jer  meget  og  meget  oprigtigt  for  det 
Brev,  I sendte  mig.  Men  hvad  skal  jeg  svare  derpaa? 

Ingeborg  skriver:  „Se  tilbage!  vi  har  været  lykkelige  Mennesker!" 
Ja,  vi  har,  midt  i Aar  af  Tvivl  og  Sørgmodighed,  haft  lysende  Oaser 
af  Solskin  og  Ungdom.  Men  det  var  Gavey  ikke  Fortjeneste.  Vi  har 

kun  haft  at  aabne  Sanserne  for  at  indsuge  Lykken  med  alle  Organer, 
Og  vor  Fejl  er,  at  vi  ikke  har  været  lykkelige  nok . Læs  „Valravn" 
eller  „Livets  Træ“  — og  sig,  om  vi  har  været  lykkelige  nok? 

Hello  siger  paa  sin  mesterlige  Maade:  Udme  est  faite  pour  la 
pdture  divine.  Og  et  andet  Sted:  Dieu  seul  peut  combler  le  désir  de 
Vdme. 

Dette  er  uendelig  sandt.  Hver  Gang  vi  i Naturbeskuelse  eller 
Kunstglæde  har  funden  Lykken,  saa  har  det  været,  fordi  vi  glemte  os 
selv  overfor  Skønheden  o:  overfor  Gud.  Og  Betingelsen  for  at  leve  et 
Liv  helt  i Lykke,  er  den  samme:  at  glemme  sig  selv. 

Jeg  udtrykker  her  det  ganske  modsatte  af,  hvad  man  hidtil  har  lært 
os:  „Du  skal  ikke  have  andre  Guder  for  dig  selv.a  Denne  lille,  hov- 
modige Selvdyrkelse  kender  jeg  saa  godt  som  nogen  — og  jeg  véd, 
hvorhen  den  fører.  Og  I ved  det  ogsaa:  den  fører  til  Afgrunden. 

Jeg  angriber  ikke  Kunsten,  jeg  angriber  ikke  Skønheden  — men 
jeg  angriber  Selvdyrkelsen,  Selvguddommeligheden.  Sjælens  uendelige 
Begær  og  Længsel  bliver  evigt  utilfredsstillet,  saa  længe  vi  søger  Hvi- 
len i os  selv.  Betingelsen  for  al  sand  Glæde  er,  at  vi  søger  Hvilen 
udenfor  os  selv  — i det,  som  er  evigt.  Dette  er  Betingelsen,  dette  er 
Vejen,  dette  er  Porten.  Kun  de  Ydmyge  af  Hjærtet  skal  se  Gud. 

Vi  ydmyger  os,  hver  Gang  vi  beundrer  Skønheden  — og  dette  er 
vor  højeste  Lykke.  Lad  os  ogsaa  ydmyge  os  for  den  aabenbarede 
Sandhed  — og  vi  vil  finde  den  højeste  Salighed,  den  dybeste  Fred. 

Og  Fred  er  det,  vi  søger  — ikke  Søvnens,  men  Sundhedens  Fred, 

Om  den  er  det,  Mester  Eckart  skriver:  „Vil  nogen,  at  jeg  endelig 
skal  berette,  hvad  Skæbnen  mente,  da  han  skabte  alle  Creature,  saa 
svarer  jeg:  Hvile.  Spørger  man  mig  anden  Gang,  hvad  alle  Creature 
søge  i deres  naturlige  Drift  og  Begæring,  da  svarer  jeg  atter:  Hvile, 
Spørger  man  mig  tredie  Gang,  hvad  Sjælen  søger  paa  alle  sine  Veje, 
da  svarer  jeg  atter:  Hvile." 

Men  denne  Hvile  er  ingen  død  Ro.  Den  er  det  lige  modsatte  — 
den  er  hint  Punkt,  som  Archimedes  søgte  — det  Punkt,  hvorfra  man  be- 
væger Jorden.  Eders  Johs.  J. 

Herpaa  svarede  Stuckenberg  med  et  Brev,  der  viser,  at  han 
allerede  da  var  naaet  til  hin  stoiske  Pantheisme,  han  to  Aar 
senere  i en  til  mig  rettet  Digtkrans  bekendte  som  sin  Religion, 

Kære  Ven!  Kongens  Lyngby,  25.  August  94. 

Nu  begaar  jeg  vistnok  en  Dumhed,  men  jeg  begaar  den  med  krum 
Hals  — jeg  svarer  dig  strax,  uden  at  have  tænkt  mig  en  halv  Time 
om.  Du  mener  maaske,  at  alene  det  er  Grund  nok  til  at  slaa  mig  ihjæl. 
Slaa  bare  væk!  Jeg  er  en  rædsom  Aal  og  mener  i mit  Aalehovmod, 
at  den  Pande  er  ikke  smedet  endnu,  hvorpaa  jeg  kan  ligge  stille  og  dø 
mig  selv  ynkeligt  ihjæl. 

Og  saa  griber  jeg  da  paa  maa  og  faa  i dit  Brev  og  forsøger  at 
svare  dig,  ikke  for  at  overbevise  dig  paa  noget  Punkt  — thi  dette  er 

aabenbart  ganske  umuligt  — men  blot  for  at  gøre  rent  i min  egen 
Tankegang.  Hvorfor  skal  vi  ogsaa  overbevise  hinanden?  Som  om  der 
nogensinde  var  syet  to  akkurat  ens  Støvler.  Men  naar  du  siger,  at  vore 
unge  Dages  Lykke  var  Gave  og  ikke  Fortjeneste,  saa  er  jeg  til  Mode, 
som  maatte  jeg  paa  Skøjter  slaa  to  meget  lange  Herresving,  et  med 
hvert  Ben,  og  begge  rundende  sig  langt  ud  fra  hinanden.  For  mig 
staar  og  var  og  er  vor  Lykke  den  Gang  som  nu  ingen  af  de  Dele, 
derimod  vort  eget  bedste  Produkt.  Ja,  der  har  du  Selvdyrkelsen  i 
struttende  Flor.  Og  siger  du,  at  vor  Fejl  var,  at  vi  ikke  var  lykkelige 
nok,  saa  vender  jeg  mig  paa  Skøjterne  og  løber  baglæns  og  svarer:  Jo, 
vi  var,  vi  var  netop  saa  lykkelige,  som  vi  formaaede  at  være,  og  vor 
Formuenhed  var  større  end  alle  andres.  Naar  du  henviser  til  Valravn 
og  Livets  Træ,  synes  jeg  du  gør  en  Fejl.  Nu  sætter  jeg  Sagen  paa 
Spidsen.  Hvem  siger  nemlig,  at  Lykken  er  ens  med  Glæde?  Vor  Lykke 
er  den,  at  vi  ævner  at  elske  vort  Liv,  selv  dets  sorteste  Sorg.  Jeg  vilde 
ikke  været  en  eneste  Hændelse  foruden,  ikke  have  byttet  en  eneste 
Fortvivlelse  bort  med  al  tænkelig  Glæde,  ikke  for  nogen  Pris.  Og  jeg 
elsker  mit  Liv  som  Træet  sin  Rod,  fordi  det  har  gjort  mig  til  den,  jeg 
er,  ja,  inderst  inde  altsaa  fordi  jeg  elsker  mig  selv.  Hvad  vil  det  sige, 
at  denne  Selvdyrkelse  fører  til  Afgrunden?  Jeg  har  ingen  Bevidsthed 
om  den  Afgrund.  At  forlade  sig  selv  synes  mig  nærmest  at  føre  ud  i 
det  blaa  . . . Forstaa  mig  nu,  det  er  om  os  selv  jeg  taler,  ikke  om  vor 
Kunst  og  dens  Midler.  Du  faar  aldrig  mig  bort  fra  mig  selv,  eller  fra 
mit  Selv,  fra  min  Sjæls  kostelige  Spejl,  fra  dens  bløde,  frøfangende 
Skovbund.  For  min  Skyld  kan  vi  gæme  bruge  Ordet  Gud,  men  da 
er  Gud  i mig  og  ikke  udenfor  mig,  og  da  er  der  for  mig  kun  én  Gud, 
han,  som  er  i mig.  Muligvis  har  ogsaa  andre  en  Gud  i sig,  men  med 
ham  har  jeg  intpt  at  skaffe.  At  søge  Hvilen  udenfor  sig  selv,  tror  jeg 
er  et  Bedrag.  Tror  du,  den  Hvile  bærer  i afgørende  Øjeblikke?  Hvil 
i dig  selv,  i dit  eget  Væsens  Fylde,  som  Solen  hviler  i sit  eget  Lys. 
Freden  bærer  du  i din  egen  Ævne  til  Fred,  og  finder  du  den  i Na- 
turen, da  er  det,  fordi  dit  Hjærte  aabner  den  Højsal,  der  til  daglig 
holdes  lukket.  Ingen  Profet  har  prædiket  anden  Gud  end  den,  der  var 
i ham  selv.  Men  alle  Profeter  har  fejlet  deri,  at  de  vilde,  eller  troede, 
at  alle  Mennesker  var  ens  og  som  de  selv.  Og  mange  Mennesker  var 
slet  ingen  Ting,  derfor  kunde  de  sluge  en  dem  fremmed  Sjæls  Gud;  de 
havde  jo  hverken  Sjæl  eller  Gud  selv. 

Og  — ja  nu  kommer  jeg  til  Kunsten  — hvor  fører  det,  du  præ- 
diker, Kunsten  hen?  Kun  den  er  Kunstner,  som  ser  nyt  og  lærer  nyt 
og  staar  som  en  ny,  aldrig  før  set  Sjæl.  Jeg  tænker  i dette  Øjeblik  paa 
dit  Brev.  Læs  det  en  Gang  ad  Aare,  og  du  vil  sige:  alt  sammen  gam- 
melkendt?1 De  hellige  Ords  Poesi  er  en  Gang  givet.  For  mig  kan  en 
Digter  tro,  hvad  han  vil,  og  smelte  gammelt  om,  men  saa  skal  Metal- 
let smeltes,  saa  de  gamle  Former  ikke  staar  der  endnu  — ævner  du 
det,  skal  jeg  bøje  mig  dybere  endnu  for  Digteren  i dig,  end  jeg  alle- 
rede gør.  Men  foreløbig  er  jeg  i den  Retning  en  bondestiv  Tvivler. 

Det  er  farligt  at  skrive  Brev  om  den  Slags  Ting.  Tag  nu  ikke  disse 

Ord  op,  som  om  jeg  havde  grebet  i min  Skærvebunke  og  strittet  Sten 
efter  dine  Ruder.  Til  min  sidste  Time  vil  jeg  gentage,  at  hvordan  du 
saa  mener  at  maatte  stille  dig  til  mig,  bliver  jeg  den  samme,  det  vil 
sige  dette  Liv  igennem  din  Ven  Viggo  Stuckenberg. 


VIII 

Som  min  døde  Ungdomsvens  Billede  tegner  sig  i disse  sidste 
varme,  inderlige  Ord,  vil  jeg  helst  lade  det  blive  staaende. 

Det  viste  sig  efter  min  Hjemkomst  fra  Italien  først  paa  Vin- 
teren 1894,  at  det  blev  os  mere  og  mere  vanskeligt  at  omgaas, 
og  tilsidst  ophørte  vi  at  komme  sammen.  Men  endnu  i 1898 
brewexlede  vi  om  hans  „Romerske  Scener",  som  han  havde 
sendt  mig.  Først  to  Aar  efter  rykkede  han  frem  — eller  blev 
bragt  i Stilling  — mod  mig  i Anledning  af  min  Roman  „Vor 
Frue  af  Danmark".  Siden  mødtes  vi  kun  sjældent,  mest  paa  „Nor- 
disk Forlag",  hvor  Stuckenberg  med  et  af  de  indtagende,  for- 
legne Smil,  han  syntes  at  have  bevaret  fra  sin  Drengetid,  hilste 
paa  mig  og  erklærede,  at  jeg  ikke  havde  forandret  mig. 

Jeg  tør  da  tro  paa,  at  min  Ungdoms  bedste  Ven  til  Trods 
for  alt  bevarede  venlige  Følelser  mod  mig  til  det  sidste.  Jeg 
hørte  om  hans  Sygdom,  men  vovede  ikke  at  besøge  ham  af 
Frygt  for,  at  han  skulde  mistænke  mine  Hensigter  og  tage  For- 
argelse af  mit  Komme.  Og  saaledes  gik  det  da  til,  at  jeg  ikke  saa 
ham,  før  han  var  død  — før  han  laa  paa  Hospitalets  Ligstue  i 
den  smalle,  hvide  Kiste  med  Navnesedlen  paa  Laaget.  Der  laa 
han  — og  underligt  bares  det  mig  for,  da  det  fine  Klæde  var 
fjærnet,  og  jeg  saa  hans  høje,  smukke  Pande,  de  lukkede  Øjne, 
den  fast,  næsten  haardnakket  samlede  Mund,  at  den  Mand,  som 
her  laa,  var  en  helt  anden  end  den  Stuckenberg,  jeg  en  Gang 
havde  kendt,  ja  at  denne  Fremmede  maaske  end  ikke  brød  sig 
om  mit  Komme  . . . 

Des  stærkere  fornam  jeg  hans  Væsen  i de  Aftener  og  Næt- 
ter,  som  fulgte  umiddelbart  efter  hans  Død  — milde,  maaneklare 
Decembernætter  med  store,  hvide  Skyer  og  enkelte  store,  tin- 
drende og  bævende  Stjæmer.  Endnu  talte  jo  Stjærnerne  deres 
dragende  Sprog  til  mit  Hjærte  — men  han,  der  havde-  forstaaet 
det  Sprog  som  jeg,  han  var  ikke  mere.  De  skønne,  skælvende 
Stjærner  talte  ikke  mere  til  ham,  og  under  den  Himmel,  som  vi 
før  havde  været  to  om  at  elske  og  se  op  til,  var  jeg  bleven 
ene  tilbage.  Johannes  Jørgensen. 

, hauffeuren  sad  stiv  og  ubevægelig  med  de  behand- 
skede Hænder  hvilende  paa  Automobilets  Styre- 
apparat færdig  til  at  køre. 

Inde  i den  hvide  Villa  blev  Døre  slaaet  op  og  i,  og 
en  klingende  ung  og  munter  Kvindestemme  raabte: 

— Bodil,  Bodil,  min  Boa!  Hvor  er  min  Boa! 

— Her,  Frøken,  her  . . . 

— Og  mine  Handsker! 

— Dem  puttede  Frøkenen  jo  i Lommen  . . . 

Alle  Villaens  Vinduer  var  slaaet  op;  og  Septembersolen  laa 
straalende  ned  over  Gaardspladsen  med  dens  Græsplæne  og  store, 
lyserøde  Rabat  af  Maanedsroser,  Frøkenens  Yndlingsblomst. 

Paa  det  nederste  Trin  af  den  brede  Trappe  stod  Tjeneren. 
Den  brune  Livréfrakke  sad  som  støbt  om  hans  slanke  Krop;  og 
Cylinderhatten  med  Dannebrogskokarden  holdt  han  i Haanden. 
Saaledes  havde  han  staaet  næsten  et  Kvarter  og  ventet. 

Konferentsraaden  kom  hurtig  ud  af  Døren,  til  Vestibulen;  han 
var  i graa  Formiddagsdress  med  Panamahat  over  det  hvide  Haar. 

— Nu  maa  Du  virkelig  skynde  Dig,  lille  Estrid!  sagde  han 
og  slog  utaalmodig  Hænderne  sammen  — ellers  kommer  Du  for 
sent  til  Frokosten. 

— Ja,  nu  kommer  jeg,  Papa!  . . . Mine  Handsker,  Bodil!  . . . 
de  lyse! 

— Frøkenen  staar  jo  med  dem  i Haanden  .... 


Digitized  by  L^ooQle 


30 


Roser 


— Gør  jeg?  ...  Ja!  (Og  Frøkenen  lo,  saa  det  klang  under 
Vestibulens  Loft)  ...  Ja,  saa  er  jeg  færdig! 

Tjeneren  rettede  sig  med  et  Ryk  og  slog  Vogndøren  op. 

Lys  og  let  stod  Frøkenen  oppe  paa  Platformen  ved  Siden  af 
Konferentsraaden.  Haaret  laa  hende  i gyldent  Brus  om  Pande 
og  Kinder;  de  brune  Øjne  lo,  og  de  hvide  Tænder. 

— Hvor  er  Vejret  dog  dejligt! 

— Ja;  men  skynd  Dig  nu,  Barn. 

— Og  se  Roserne,  se  Roserne! 

— Du  kommer  for  sent,  Estrid! 

— Aa,  de  venter  vel  nok  paa  mig;  de  er  jo  vant  til  det!  . . . 
Farvel,  Papa! 

Hun  slog  Armene  om  hans  Hals  og  kyssede  ham  paa  Kinden. 

— Farvel,  min  Stump!  . . . Saa  kommer  Du  hjem  til  Middag? 

— Naturligvis! 

Hun  kyssede  ham  igen  og  løb  saa  ned  og  tog  Plads  i Vognen. 
Men  pludselig  satte  hun  i med  et  Skrig: 

— Kurven,  Bodil,  Kurven!  Frugten  til  Tante  Francisca! 

Konferentsraaden  stampede: 

— Næ,  I Fruentimmer  er  for  gale! 

Men  Frøkenen  lo  op  til  ham  og  kyssede  paa  Fingeren. 

Bodil  kom  løbende  med  Frugtkurven,  saa  stærkt  hendes 
gamle  Ben  kunde  bære. 

— Her  er  den!  sagde  hun  forpustet  og  stillede  Kurven  paa 
Sædet  ved  Siden  af  Frøkenen. 

— Kan  I saa  køre?  spurgte  Konferentsraaden. 

Men  Frøkenen  satte  paany  i med  et  Skrig;  hendes  Øjne  var 
atter  blevet  fanget  af  Roserne  ude  paa  Plænen. 

— Nej,  nej!  Jeg  maa  ha’  nogle  Roser  med!  . . . Victor  spring 
hen  og  skær  en  hel  Mængde  af! 

— Men  Barn,  dog! 

— Tante  Francisca  maa  ha’  Roser,  Papa,  hvad  tror  Du  ellers, 
hun  vil  sige!  ...  En  Gren  til,  Victor!  En  til!  . . . Mange  Grene! 

Tjeneren  havde  nu  begge  Hænder  fulde  af  lange,  svajede 
Grene,  der  bugnede  af  Blomster. 

Konferentsraaden  ligefrem  trippede  deroppe  paa  Trappen.  Og 
Bodil  rystede  af  Angst  for,  at  han  skulde  blive  rigtig  vred. 

Saa  brast  Frøkenen  pludselig  i Latter: 

— Gaa  ind,  Papa!  raabte  hun  og  vinkede  overgivent  op  mod 

ham.  — Gaa  ind  og  luk  Døren  efter  Dig;  for  Du  kan  ikke  taale 
at  se,  hvad  jeg  nu  har  funddt  paa! 

— Næ,  Gu’  gaar  jeg  ikke  nej  ind!  sagde  Konferentsraaden 
energisk.  — Jeg  har  da  Lov  til  at  opholde  mig  paa  min  egen 
Trappesten! 

Victor  havde  lagt  Roserne  paa  Sædet  ved  Siden  af  Kurven. 

Frøkenen  bøjede  sig  over  imod  ham  og  hviskede  ham  noget 
i Øret.  — Han  saa  op  mod  Konferentsraaden. 

— Hurtig,  hurtig,  Victor!  sagde  Frøkenen  — en  lille  Buket 
Roser  bag  hvert  Øre  lige  over  Rosetterne! 

Der  lagde  sig  et  Smil  omkring  Tjenerens  Mund,  han  kunde 
ikke  bekæmpe  det: 

— Jamen  der  er  jo  ingen  Heste,  Frøken  . . . 

Hun  lo  højt: 

— Nej,  det  er  sandt,  det  er  der  jo  heller  ikke!  Det  havde  jeg 
helt  glemt!  . . . Men  saa  tag  Lygterne  af  og  sæt  nogle  Rosengrene 
i Stedet! 

Han  tøvede. 

— Naa,  naa,  skynd  Dem,  skynd  Dem! 

Og  han  gik  paany  hen  til  Rosenrabatten  og  skar  løs. 

Konferentsraaden  steg  hurtig  ned  ad  Trappen: 

— Hvad  er  det  nu,  I har  for?  Skal  Du  ha’  flere  Blomster! 

— Bliv  Du  bare,  hvor  Du  er,  Papa! 

— Jamen  Barn,  Du  drukner  jo  i Roser! 

— Det  er  ogsaa  det,  jeg  vil! 

Victor  tog  nu  Lygterne  af  Automobilet  og  satte  tre  lange, 
blomsterfyldte  Grene  i deres  Sted. 

Frøkenen  samlede  en  Del  af  Roserne  fra  Sædet  og  rakte  dem 
frem  mod  Bodil: 

— Strø  disse  her  om  bag  mig  op  omkring  paa  Kaleschen! 

— Næmen,  Frøken  .... 

— Vil  Du  da,  Papa? 

— Nej,  det  véd  Gud,  at  jeg  ikke  vil  være  med  til  de  Narre- 
streger! 

— Godt,  saa  kan  jeg  selv!  og  hun  strøede  Blomsterne  rundt 
paa  Sædet  og  op  over  den  nedslaaede  Kalesche,  saa  at  det  saa 
ud,  som  om  hun  sad  i Roser.  — Og  sæt  nu  en  Blomst  i Knap- 
hullet, Victor!  Og  De  ogsaa,  Jakob! 

Chauffeuren  og  Tjeneren  parerede  smilende  Ordre. 

Og  selv  flettede  hun  en  Rosengren  ind  mellem  Pynten  paa 
sin  Hat  og  fæstede  sig  en  anden  foran  paa  Brystet: 

— Saa,  nu  kan  vi  køre! 

— Jamen,  hvad  vil  man  sige  i Byen!  sagde  Konferentsraaden. 

— Ser  vi  ikke  storartede  ud,  Papa? 

— I ser  ud,  som  I skulde  til  Maskerade,  gør  I,  og  hvad  vil 
man  tro  i Byen! 

' * — Man  vil  tro,  at  vi  er  gale!  lo  Frøkenen.  — Kør  saa  Jakob! 
. . . Og  husk  paa,  Bodil,  at  der  skal  være  Roser  paa  Middags- 
bordet! Mange!  Men  kun  Maanedsroser!  Alle  dem.  Du  kan 
faa  fat  i!  ...  Farvel,  farvel,  Papa!  ...  Kør  saa,  Jakob! 

Chauffeuren  drejede  paa  Styreapparatet;  og  Automobilet  gled 
langsomt  i en  Bue  udenom  Plænen,  tog  derpaa  Fart  og  for  hop- 
pende ned  gennem  Gaardspladsen  og  bort  ad  den  lange  Linde- 
allé, der  førte  fra  Villaen  ud  til  Landevejen. 

Tilbage  paa  Trappen  stod  Konferentsraaden  og  gamle  Bodil 
og  saa  efter  Køretøjet: 

— Den  søde,  lille  Frøken,  sagde  Bodil  — som  hun  dog  saa 
nydelig  ud  med  alle  de  Roser! 

— Tossede  Tøs!  sagde  Konferentsraaden. 

— ...  Skal  jeg  saa  skære  de  Blomster  af  til  Middagsbordet? 

— Hum!  De  forkæler  hende,  Bodil! 

— Ja,  det  gør  vi  . . . 

— Jeg  sa’e  De!  Det  er  Dem,  der  forkæler  hende! 

— Ja  ...  jo!  men  Konferentsraaden  kan  jo  forbyde  det! 

Ny  Pause. 

— . . .•  Skal  jeg  saa  skære  de  Roser  af? 

— Ja! 

Konferentsraaden  drejede  sig  om  paa  Hælen  og  gik  ind. 


Il 

En  Timestid  før  Middag  gik  gamle  Bodil  klædt  i sin  Hedebo- 
dragt,  den  Frøkenen  holdt  saa  meget  af  at  se  hende  i,  ned  og 
skar  Roser  af  til  Bordet. 

Hun  skar  baade  af  Rabaten  paa  Gaardspladsen  og  af  Bedene 
foran  Havesalen  ...  saa  kunde  Konferentsraaden  mukke,  om 
han  vilde!  — 

Bodil  var  en  Slags  selvbestaltet  Oldfrue  paa  den  hvide  Villa. 

Hun  havde  været  der  i Huset  fra  længe  før  Frøkenen  blev  født. 
Og  da  Konferentsraadinden  for  ti  Aar  siden  døde,  havde  hun 
ganske  stille  bemægtiget  sig  hele  Styret  „indvendig". 

I Spisesalen  stod  Bordet  dækket.  Og  da  Bodil  kom  op  med 
sin  Kurv  fuld  af  Blomster,  gav  hun  sig  til  at  pynte  løs.  — Hun 
tog  seks  af  de  smaa  Kuvert-Vaser  frem,  stak  to  Roser  i hver 
af  dem  og  stillede  dem  i Række,  to  og  to,  midt  ned  ad  Bordet. 
Det  saa  nydeligt  ud.  Saa  anbragte  hun  en  Skaal  med  Roset  i 
hver  af  Bordets  fire  Hjørner  og  strøede  løse  Rosengrene  hist  og 
her  over  hele  Dugen.  Derpaa  stak  hun  en  lille,  blegrød  Rosen- 
knop i Næbet  paa  hver  af  Herrens  og  Frøkenens  Servietter, 
der  var  sat  op  som  Svaner.  Men  omkring  Frøkenens  Kuvert 
lavede  hun  desuden  et  helt  „Platau"  af  Roser,  smaa  inderst  og 
store  yderst.  Det  var  aldeles  pragtfuldt!  Og  saa  til  Slut  satte  hun 
ligesom  paa  Trods  en  Knaphulsrose  i hver  af  Fingerskaalene! 

Konferentsraaden  kom  ind  fra  Salonen;  han  var  i Kjole  og 
hvidt,  med  Ordensbaand. 

Han  standsede  brat  og  stirrede  fra  Bodil  hen  paa  Bordet  og 
tilbage  paa  Bodil  igen.  Og  Bodil  stirrede  paa  ham. 

— Det  maa  jeg  sige!  sagde  han. 

Og  hun  sagde: 

— Naa,  Konferentsraaden  har  nok  osse  finet  sig! 

Pause. 

— Jeg  har  sat  Champagneglas  frem,  sagde  saa  Bodil  omsider. 

— Ja,  det  ser  jeg! 

— Vi  skal  ha’  for  første  Gang  Agerhøns,  dem  holder  Frø- 
kenen saa  meget  af. 

— Hum  . . . Hun  ødelægger  mig  den  Tøs  i Bund  og  Grund! 

— Jo  . . .!  Men  Konferentsraaden  kan  jo  forbyde  det! 

Det  var  Bodils  stadige  Trumf  dette:  „Konferentsraaden 

kan  jo  forbyde  dette."  Men  Konferentsraaden  „forbød  det"  aldrig 
. . . Han  var  bare  skinsyg,  fordi  han  ikke  fik  Lov  til  at  være 
ene  om  at  „ødelægge*  Datteren.  — 

Han  trak  sit  Ur  frem:  Klokken  manglede  kun  nogle  Minutter 
i seks;  saa  maatte  Frøkenen  straks  komme: 

— Vil  De  saa  gaa  ned  og  hente  den  Flaske  Champagne  op, 
Bodil.  — 

Hun  saa  mistroisk  hen  paa  ham: 

Tilskueren  1906  3 

— Konferentsraaden  plejer  jo  ellers  altid  sæl  van  at  besørge 
Vinen  . . . 

Han  rakte  hende  Nøgleknippet: 

— Værsaagod  . . . Øverste  Hylde  til  højre. 

Bodil  tog  Nøglerne.  Hun  turde  ikke  ligefrem  gøre  Oprør. 
Men  hun  havde  gennemskuet  ham:  Han  vilde  alene  ud  paa 
Trappen,  for  at  Frøkenen  rigtig  kunde  se,  at  han  havde  finet  sig 
i Kjole!  . . . Men  hun  skulde  nok  snyde  ham! 

— Den  skal  serveres  i Køleren,  lille  Bodil. 

— Ja,  naturligvis! 

Hun  var  allerede  helt  henne  ved  Døren  ud  til  Anrettergangen. 

— Og  hør,  hvor  han  kunde  sige  „lille" ! . . . Men  hun  skulde  nok 
snyde  ham! 

Døren  blev  slaaet  lidt  haardt  i . . . 

Konferentsraaden  saa  smilende  hen  mod  den  og  gned  sig  i 
Hænderne:  Denne  Gang  narrede  han  hende  dog,  den  gamle 
Jomfru  Trumfmeyer! 

Der  stod  en  Samling  store,  kuplede  Linde  paa  den  nærmeste 
Haveplæne  foran  Spisesalen.  Midt  imellem  dem  var  en  smal 
Lysning,  hvori  Eftermiddagssolen  langsomt  gled  frem  . . . 

Pludselig  faldt  en  Solstribe  ind  gennem  Salens  høje  Vinduer 
og  lagde  sig  som  et  gyldent  Baand  over  et  Hjørne  af  Bordet 
med  dets  Sølv  og  Krystal  og  skære  lys-røde  Rosendække  . . . 

Længere  og  længere  gled  Solen  frem  mellem  Træerne;  og 
bredere  og  bredere  blev  Guldstriben  over  Festbordet,  indtil  det 
et  Sekund  eller  to  stod  i en  dirrende,  purpurrød  Brand,  der  fik 
Glassenes  og  Vasernes  Facetter  til  at  flimre  og  Rosernes  Blade 
til  at  gløde  . . . 

Saa  gled  Solen  atter  bort  bag  Lindene;  og  Lyset  over  Fest- 
bordet  sluktes  . . . 

Gamle  Bodil  var  netop  naaet  halvvejs  op  af  Kældertrappen 

— Champagneflasken  holdt  hun  i den  venstre  Haand  og  med 
den  højre  hagede  hun  sig  frem  langs  Gelænderet  . . . 

Da  var  det,  at  hun  hørte  Skrigene,  disse  to  vilde,  vanvittige 
Skrig,  der  skar  sig  ind  gennem  Villaens  Stuer  og  fyldte  Huset 
med  en  stivnende  Rædsel.  Og  straks,  næsten  i samme  Nu,  lød 
et  Stød  og  et  Brag  og  et  Kvas,  der  fik  Murene  til  at  ryste; 

det  lød,  som  blev  der  slaaet  et  stort,  levende  Dyr  tildøde  imod 
dem.  Og  saa  blev  alt  stille.  Indtil  der  lød  nye  Skrig  og  Hulken 
og  Jamren  og  hurtige  Fodtrin  og  forvirrede  Stemmer  . . . 

Og  da  hun  kom  op  og  naaede  ud  i Vestibulen,  laa  Frøken 
Estrid  død  derude  paa  Gulvet;  og  ved  Siden  af  hende  knælede 
Konferentsraaden  ...  i Kjole  og  hvidt  og  med  Ordensbaand. 

Det  var  Frøkenen  og  Victor,  der  var  kørt  alene  hjem  med 
Automobilet.  Chauffeuren  kom  først  til  Fods  en  Timestid  senere. 

Han  mente,  at  noget  paa  Maskinen  var  sprunget  itu,  saa  at 
Tjeneren  havde  tabt  Herredømmet  over  den.  Ulykken  kunde 
ikke  forklares  paa  anden  Maade,  da  Victor  havde  været  ligesaa 
dygtig  en  Vognstyrer  som  han. 

Men  hvorfor  de  to  unge  Mennesker  var  kørt  ene  afsted  fra 
Byen,  det  forstod  han  ikke.  — 

Karen  Stuepige  havde  set  dem  sidde  tæt  ind  til  hinanden  paa 
det  forreste  Sæde,  da  Køretøjet  kom  susende  i vanvittig  Fart  op 
gennem  Gaardspladsen,  ind  over  Plænen  og  hen  gennem  Rosen-, 
rabaten  ...  og  da  var  det,  at  Frøkenen  havde  udstødt  disse  to 
vilde,  forfærdelige  Skrig  ...  og  Victor  havde  i sidste  Nu  sluppet 
Styreapparatet  og  slaaet  Armene  om  hende  ...  og  saa  havde 
Automobilet  af  al  Kraft  slynget  dem  begge  ind  mod  Villaens  Mur 
og  dræbt  dem  ..." 


Naa,  hvorom  alting  er,  Ulykken  vakte  naturligvis  en  stor  og 
rystende  Opsigt.  Den  unge  Pige  havde  været  overordentlig  af- 
holdt, saa  det  var  jo  umaadelig  sørgeligt,  at  hun  skulde  ende  paa 
den  Maade.  Og  hendes  arme,  stakkels  Fader;  man  havde  den 
dybeste  Medlidenhed  med  ham! 

Og  man  lod  til  den  Ende,  som  en  fin  Opmærksomhed  fore- 
spørge i Villaen,  om  hvilken  Blomst  der  havde  været  Frøkenens 
Yndlingsblomst. 

Hvorfor  hendes  Kiste  ogsaa  paa  Begravelsesdagen  stod  dæk- 
ket under  et  tredobbelt  Tæppe  af  lyserøde  Roser. 

Saa  elsket  havde  hun  været . . . 

Ja,  der  var  endogsaa  et  Par  Familier  af  Husets  Omgangs- 
kreds, som  den  Dag  undlod  at  gaa  i Teatret,  skønt  det  var  deres 

Abonnementsaften!  „ ,v, 

Gustav  Wied. 

1. 

f de  mange  Erobringer,  Venstre  har  gjort,  er  Erob- 
ringen af  Navnet  Hage  vistnok  den  største  Sejr. 
Naar  ogsaa  dette  Navn,  der  i den  foregaaende 
Generation  i saa  udpræget  Grad  havde  tilhørt  Ti- 
dens Politik,  overgav  sig  til  Venstre,  var  det  et 
Udtryk  for,  at  Tiden  nu  var  Venstres.  At  føre  Slægtsarven  videre 
fra  Fædre  til  Sønner  betød  for  disse,  at  gaa  til  Venstre. 

Christopher  Hage  er  fremfor  nogen  født  Nationalliberal.  Slæg- 
ten Hage  var  blandt  de  nationalliberale  Dynastier  det,  der  havde 
de  videste  Forgreninger  gennem  Partiet.  Familien  talte  fire  Brødre, 
hvoraf  i hvert  Fald  de  tre,  Johannes,  Alfred  og  Hother,  paa 
en  fremtrædende  Maade  deltog  i det  politiske  Liv.  Og  den  Rolle, 
denne  Familie  spillede  paa  det  selskabelige  og  pekuniære  Om- 
raade,  den  omfattende  Maade,  hvorpaa  de  tre  Brødres  Anlæg 
og  Optræden  udfyldte  hverandre,  og  det  Svogerskab,  hvori  efter- 
haanden  selve  Partiets  Førere,  Lehmann,  Ploug  og  Monrad,  traadte 
til  den,  gav  den  et  Udseende  af  at  staa  i patriarkalsk  Forhold 
til  hele  det  nationalliberale  Parti.  Det  var  ikke  med  Urette,  at 
den  offentlige  Mening  døbte  den  ene  af  Brødrene  med  Tilnavnet 
„Onkel  Hother“. 

Denne  Slægtsarv  er  den  første  Ejendommelighed  ved  Chri- 
stopher Hage.  Den  næste  er  den,  at  han  falder  udenfor  det 
Enten-Eller,  der  ellers  i det  Hele  rummer  moderne  danske  Po- 
litikere: Student — Bonde,  Universitet — Hartkorn.  Han  har  ikke 
været  Studentertaler  eller  Bondefører,  ingen  Doktrin  eller  Stands- 

interesse  har  paa  sin  Ryg  baaret  ham  ind  i det  politiske  Liv. 
Han  har  i det  Højeste  været  noget  af  en  Bourgeois,  men  heller 
ikke  dette  helt  Til  hans  Slægtsarv  hører  ganske  vist  foruden 
Begejstring  for  konstitutionel  Frihed  ogsaa  Købmandssans,  In- 
teresse for  Handel,  særlig  for  engelske  Frihandelsideer,  og  en 
kraftig  borgerlig  Selvfølelse,  men  ogsaa  en  større  Lyst  til  Uaf- 
hængighed end  der  som  Regel  har  været  danske  Politikere  be- 
skaaret.  Selv  om  der  havde  været  en  politisk  aktiv  Handelsstand 
her  i Landet,  vilde  Hage  derfor  sandsynligvis  heller  ikke  være 
bleven  dennes  særlige  Repræsentant.  Han  hører  til  en  ganske 
lille  Gruppe  Mænd  for  sig,  hvortil  ogsaa  Folk  som  Jacob  Mar- 
strand,  Octavius  Hansen,  Peshcke-Køedt  hører. 

Endelig  er  der  i Hages  Personlighed  noget,  der  giver  ham 
et  Præg  for  sig  selv.  Han  er  den  praktiske  Natur  uden  et  Stænk 
af  den  Naivitet,  der  lod  de  samtidige  Politikere  se  Tingene  i et 
andet  Lys  end  det  virkelige.  Han  er  Realisten  blandt  Idealister, 
det  afvejede,  tørre  Sind  i en  Kres  af  Politikere,  hvis  Sind  havde 
et  lidenskabeligt  Hang,  og  hvis  Politik  mere  blev  bestemt  af 
Sympatier  og  Antipatier  end  af  Klogskab.  Hans  Dannelse,  hans 
Paavirkning  fra  England,  hans  Sundhed  havde  fra  først  af  givet 
ham  Takt,  Elskværdighed,  Fordragelighed,  kort  sagt  alt  det,  som 
Venstreførerne  ikke  besad.  Han  stak  af  baade  mod  Bergs  Over- 
mod, mod  Hørups  Haan,  mod  Holsteins  Forvovenhed  og  mod 
Højskolefolkenes  Kejtethed.  Der  var  ikke  Blod  mellem  ham  og 
noget  andet  Parti.  Politik  blev  ikke  for  ham  en  Hævnkrig  eller 
den  Modvirken  mod  en  tidligere  Tids  Virken,  der  fra  den  ene 
Yderlighed  falder  over  i den  anden.  Derfor  maatte  han  i Be- 
gyndelsen halvvejs  staa  som  en  Tilskuer,  siden  gaa  paa  Siden  af 
Bevægelsen,  og  først  i sidste  Omgang  var  han  helt  med.  Fra 
1882  til  1895  var  han  ikke  Medlem  af  noget  Parti.  Først  da 
Venstrereformpartiet  blev  dannet,  traadte  han  ind  i „Partiet". 
Det  er  ikke  det  mindst  interessante  ved  Hage,  at  han  bringer 
Tanken  til  at  tumle  med  det  Spørgsmaal,  hvordan  den  dan- 
ske Politik  var  kommet  til  at  forløbe,  hvis  en  Politiker  af  hans 
Natur  havde  indtaget  Hørups  Plads.  Med  ham  paa  Hørups  Plads 
vilde  sandsynligvis  den  store  Kraftprøve  være  undgaaet,  som  Hø- 
rup satte  Folket  paa,  men  som  det  ikke  bestod,  og  af  hvis  Over- 
anspændelse det  synes  stadig  ikke  at  skulle  rette  sig. 

I sirt  Generation  har  Hage  været  den  mest  udprægede  par- 

lamentariske  Begavelse.  Han  skal  allerede  som  Skoledreng  have 
kunnet  engelske  Parlamentstaler  udenad,  og  ved  som  moden 
Mand  at  holde  sig  indenfor  det  parlamentariskes  Begrænsning, 
opnaaede  han  sit  Mesterskab.  Men  der  kunde  ikke  tænkes  en 
større  Modsætning  til  det  parlamentariske  Ideal,  der  foresvævede 
dette  unge  Talent,  end  den  kluntede  og  samtidig  næsten  puerile 
„Parlamentarisme",  som  „det  forenede  Venstre"  søgte  at  trumfe 
igennem  i 70-emes  Begyndelse.  Med  hans  paa  Studier  og  Selvsyn 
hvilende  fortrolige  Kendskab  til  engelsk  parlamentarisk  Historie 
og  Form  maatte  det  doktrinære  Overmod,  hvormed  Berg  foer 
frem  i denne  Sag,  blive  ham  til  Forargelse.  Denne  Pukken  paa 
en  Paragraf  i Grundloven,  ligesom  man  i Privatretten  peger  paa 
den  Lovbestemmelse,  der  hjemler  En  sin  Ret,  — hvor  langt  var 
der  herfra  og  til  den  virkelige  Parlamentarisme,  der  som  et  Pro- 
dukt af  Kappestriden  mellem  Statsmagterne  bundfælder  sig  som 
Udviklingens  Resultat.  Og  denne  Brasen  paa  hos  den  danske 
Folkefører  med  dens  Udnytten  af  enhver  Sag  i Partiformaalets 
Tjeneste  og  dens  Beregning  paa  Bondeinstinkter,  hvor  langt  fra 
den  og  til  en  engelsk  Underhusførers  traditionsbundne,  formfulde, 
af  saglige  Hensyn  og  af  Respekt  for  Argumentationen  baame 
Optræden. 

Hage  og  Berg,  det  er  som  et  Møde  mellem  Kulturen  og 
Naturen.  Og  da  Kulturen  saa  denne  Naturkraft  komme  brusende 
og  brasende  frem,  blev  den  grebet  af  noget  af  det  Raseri,  hvor- 
med en  Moder  forsvarer  sine  Børn  og  sin  Rede.  Det  er  For- 
klaringen paa  Hages  første  politiske  Optræden.  Han  vilde  have 
Reden  forsvaret,  Landets  Kultur  værget  mod  Bønderne,  og  ikke 
et  saadant  Prokuratorindlæg  som  Estrups  Provisorium  i 1877. 
Derfor  sprang  han  frem  som  en  Ridder  uden  Frygt  og  Dadel 
og  kastede  sin  Handske  til  begge  Partier. 

Den  danske  Provinspresse  har  næppe  flere  saadanne  Doku- 
menter som  disse  Artikler  fra  Hages  Storm-  og  Trængselstid  i 
Lolland-Falsters  Stiftstidende,  hvor  de  fremtræder,  mærkede  med 
et  „Af  C.  H.“,  og  i typografisk  Henseende  med  et  saa  primitivt 
og  provinslurvet  Præg,  at  man  snarere  tænker  sig  dem  som 
Kræmmerhuse  om  Provinsbyens  Svedsker  end  som  et  historisk 
Aktstykke  af  blivende  Betydning.  Og  dette  er  de  dog.  Saa  tungt- 
bevæbnet  som  denne  Kæmper  er  i Kraft  af  sin  Indsigt,  saa 
sikker  en  historisk  Bund  der  overalt  er  under  hans  Fodfæste, 

saa  stærke  Sus  der  gaar  i Luften  af  hans  Hug  — baade  i hi- 
storisk og  personlig  Forstand  er  han  i sin  Ret.  Saa  uhistorisk 
bar  Venstre  sig  ad  i disse  Aar,  i den  Grad  løb  det  Tiden  forbi, 
at  selv  en  Tidens  Mand  og  en  fordomsfri  Mand  som  Hage,  til- 
med en  Tilhænger  af  Parlamentarismen,  maatte  reagere  og  rea- 
gere saa  voldsomt. 

Der  er  ikke  en  Linie  Juristeri  i disse  Artikler.  Hage  er  paa 
det  rene  med,  at  det  er  en  social  Kamp,  der  udfægtes.  Og  hans 
Syn  paa  Kampen  er  dette:  Det  er  den  ufærdige  danske  Bonde, 
endnu  paa  det  tidlige  Udviklingstrin,  hvor  den  frie  Bonde  har 
taget  alle  de  Fordomme  og  Instinkter  hos  Fortidens  forkuede 
Bonde,  som  indsuges  med  Modermælken,  over  i sin  nye  Stilling 
— det  er  denne  Jeppe  i Baronens  Seng,  der  vil  udøve  Landets 
politiske  Magt.  Der  har  af  Landbostanden  her  i Landet  udviklet 
sig  et  Demokrati  med  meget  radikalere  Præg  end  andetsteds. 
Og  Grunden  ligger  i Landbefolkningens  lykkelige  Kaar,  den  tid- 
lige Indførelse  af  Protestantismen,  hvorved  den  gennem  Aarhun- 
dreder  har  været  emanciperet  fra  nogen  virkelig  Indflydelse  fra 
Gejstlighedens  Side,  den  i Slutningen  af  det  18de  Aarhundrede 
begyndende  vidtstrakte  Udbredelse  af  Selvejendom  i Forbindelse 
med  gunstige  Konjunkturer  for  Agerbruget,  og  endelig  den  pludse- 
lige Indførelse  af  den  almindelige  Valgret  i 1849. 

Utvivlsomt  er  det  en  Misforstaaelse  at  forklare  Bondens  Fri- 
hedsfølelse som  en  Frugt  af  lykkelige  Kaar.  Det  rigtige  er 
omvendt,  at  den  Lidelse  og  Ydmygelse,  den  danske  Bonde  havde 
udstaaet  indtil  højt  op  i det  19de  Aarhundrede,  havde  givet  denne 
Stand  Haardhedens,  Selviskhedens  og  Mistroens  Karaktertræk, 
og  at  dette  atter  forklarede  den  Maade,  hvorpaa  den  udnyttede 
sin  politiske  Magt.  Men  det  er  ejendommeligt  for  Hage,  at  han 
ikke  har  Øje  herfor.  Han  mangler  Sans  for  Lidelsen  og  Forar- 
gelsen derover.  Der  er  i hans  stærke  og  sunde  Natur  og  i hans 
Livsførelse  ikke  det  ømme  Punkt,  der  værker  og  giver  Sympati 
for  den  Oprejsning,  den  lidte  Uret  tager. 

Dog  een  Lidelse  har  Hage  i sin  Ungdom  kendt  Det  er 
det  unge  Hjærtes  Sorg  ved  at  se  sine  Idealer  omstyrtede,  sin 
Længsel  efter  store,  handlekraftige  Personligheders  Indgriben 
skuffet,  sin  Utaalmodighed  efter  „en  bristende  eller  bærende 
Daad“  frugtesløs.  For  første  og  sidste  Gang  i sit  Liv  gav  han 
efter  for  denne  Stemning,  da  han  skrev  disse  Artikler.  Sproget 

farves  deraf,  Tonen  dirrer  og  skingrer  deraf.  Hans  Haand  er 
imod  alle,  mod  Højres  teoretiske  Juristeri  og  Landstingets  Stiv- 
sind i det  Smaa  men  Slaphed  i det  Store  ikke  mindre  end  mod 
Venstre  og  Folketinget.  Han  gør  rent  Bord,  saa  fuldkomment, 
at  hans  Hjærte  laar  Fred  derved.  Da  han  næste  Gang  træder 
frem  og  ved  Valget  i Januar  1879  stiller  sig  i Nykjøbing  paa 
Falster  mod  Rasmus  Claussen,  er  han  en  helt  anden.  Gæringen 
er  overstaaet,  Vreden  svalet  af.  Man  ser  hans  senere  politiske 
Skikkelse  i Færd  med  at  forme  sig.  Han  taler  sagligt,  om  prak- 
tiske Reformer,  som  en  Fremskridtsmand:  om  højere  Løn  til 
Skolelærerne,  bedre  Undervisning,  Jordlodder  til  Landarbejdeme, 
Præmier  for  de  bedst  drevne  Huslodder,  Skoler  til  Oplæring  i 
saadan  Mønsterdrift,  altsammen  Ting,  Venstre  siden  har  gennem- 
ført, — og  falder.  Claussen  taler  om  Højreministerium,  Venstre- 
ministerium,  blandet  Ministerium  — og  bliver  valgt. 

2. 

Men  medens  Vinden  ude  paa  Landet  saaledes  bar  hen  mod 
de  storpolitiske  Standpunkter,  var  der  i Kjøbenhavn  kommet  en 
Bevægelse  op  af  modsat  Art.  Den  kom  nærmest  fra  Højre.  Dette 
Parti  begyndte  at  føle,  at  Tiden  var  ved  at  løbe  fra  det  og  over 
til  Venstre.  For  at  standse  det  rindende  Sand,  gjaldt  det  om 
at  komme  af  med  Estrup  og  samtidig  danne  et  nyt  Parti,  der 
læmpeligt  skulde  føre  Kjøbenhavn  bort  fra  det  gamle  Højre  og 
standse  det  paa  Glidebanen  over  til  Venstre.  Selv  Ploug  følte, 
at  Estrup  maatte  blive  Højres  Ruin,  og  tilbød  at  lade  „Fædre- 
landet" gaa  over  paa  liberale  Hænder. 

Hage,  der  imidlertid  var  flyttet  fra  Lolland  til  Kjøbenhavn, 
var  med  Liv  og  Sjæl  med  i denne  Bevægelse.  Nationalliberal 
Tradition  og  Mangel  paa  Sympati  for  Venstres  Optræden  stredes 
i hans  Sind  med  Uvilje  mod  den  Estrupske  Reaktion  og  Mis- 
fornøjelse med  Stilstanden  i det  offentlige  Liv.  Den  samme 
blandede  Stemning  havde  alt  længe  ytret  sig  paa  Børsen,  yder- 
ligere ægget  ved  en  udæskende  og  overlegen  Optræden  fra 
Indenrigsminister  Skeels  Side.  Og  denne  Misfornøjelse  slog  nu  ud 
i et  Forslag  om  Oprettelsen  af  et  „Handelskammer",  for  hvilket 
Hage  blev  valgt  til  Ordfører. 

Det  var  i Marts  1881.  Forslaget  blev  enstemmigt  vedtaget  og 
Hage  paa  staaende  Fod  valgt  ind  i Grosserersocietetets  Komité. 

Hermed  var  Stødet  givet  til  den  politiske  Bevægelse,  der  kaldtes 
„Børsoppositionen"  — den  eneste  Lejlighed,  hvorved  Børsen 
kom  til  at  spille  en  Rolle  i det  politiske  Liv. 

Men  dette  Røre  i det  kjøbenhavnske  Højre  og  Borgerskab 
var  ganske  overfladisk  og  kortvarigt  Hvis  det  havde  været  hold- 
bart, vilde  meget  have  set  anderledes  ud  i den  danske  Politik, 
og  Hage  vilde  paa  et  tidligt  Tidspunkt  været  bleven  en  af  dens 
ledende  Mænd.  Men  meget  dybere  laa  Uviljen  mod  Venstre  og 
Bønderne;  da  det  blev  Alvor  og  man  skulde  tage  sit  Parti,  trak 
Fribytterne  sig  tilbage  til  de  faste  Geledder,  „Fædrelandet*  i 
sin  liberale  Skikkelse  maatte  gaa  ind,  og  Bevægelsens  eneste 
Resultat  blev  det,  at  den  banede  Vej  for  Hages  Valg  til  Folke- 
tinget. Eller  rettere,  Hage  brugte  den  til  at  bane  sig  en  Vej  ind 
i Politiken  og  skabe  sig  et  Vælgerkorps,  anderledes  sammensat 
end  i det  øvrige  Land,  et  Vælgerkorps,  der  siden  gennem  mange 
Aar  fulgte  ham  med  en  personlig  Tillid,  der  er  sjælden  mellem 
en  Kres  og  dens  Rigsdagsmand. 

1 Fædrelandet  for  21.  Maj  1881  læses  følgende  Opraab:  „Til 
Vælgerne  i Kjøbenhavns  7de  Kres!  Undertegnede  Vælgere  i 
Kjøbenhavns  7de  Kres,  der  ønsker  at  se  Kresen  repræsenteret 
i Folketinget  af  en  næringsdrivende  Borger  af  vor  Midte,  tillade 
os  herved  at  opfordre  de  ærede  Vælgere  til  ved  det  forestaaende 
Valg  Tirsdag  den  24de  Maj  at  stemme  paa  Grosserer  C.  Hage." 

En  næringsdrivende  Borger  af  vor  Midte  — saa  spidsbor- 
gerligt og  uskyldigt  maatte  man  gaa  til  Værks,  for  ikke  at  faa 
Oppositionsmærket  paa  sig.  Men  naar  man  ser  paa  Navnene, 
der  staar  under  Opraabet,  Detailhandlere,  Høkere,  Snedkere, 
Skomagere,  Stolemagere,  Urtekræmmere,  med  nogle  ganske  faa 
Grosserernavne  og  saa . godt  som  ikke  en  eneste  Akademiker, 
faar  man  et  tydeligt  Indtryk  af  noget  Ikke-Nationalliberalt.  Der 
er  en  saadan  Afstand  mellem  disse  Limpotter  og  Ansjosdaaser 
og  saa  den  sortfrakkede  og  guldgallonerede  Repræsentation  af  Pro- 
fessorer, Assessorer,  Departementschefer  og  Officerer,  Kjøbenhavn 
ellers  satte  ind  i Folketinget,  at  man  allerede  herved  faar  et  godt 
Begreb  om,  at  der  i denne  Forklædning  som  „en  næringsdri- 
vende Borger  af  vor  Midte"  stak  en  Oppositionsmand,  der  var 
ude  for  egen  Regning  for  at  samle  sig  Tilhængere  af  et  nyt 
Stof. 

Hages  Feltraab  var  „Fremskridt",  men  iøvrigt  gik  han  saa 

behændigt  frem  som  muligt.  Han  fralagde  sig  enhver  storpolitisk 
Tanke:  Han  vilde  hverken  stille  sig  for  eller  imod  dette  eller 
noget  andet  Ministerium.  Men  ogsaa  i Politik  er  det  Tonen,  der 
gør  Musiken.  Og  der  var  i denne  Talers  Tone  en  respektløs  og 
selvsikker  Klang,  der  lød  fordægtig  for  alle  gode  Højrehjærter. 
Og  saa  gjorde  han  sig  endog  lystig  over  de  helligste  Spørgsmaal. 
Man  havde  hørt  noget  om,  at  han  havde  en  Svaghed  for  Parla- 
mentarismen og  satte  en  Mand  ud  paa  ham  med  en  Interpellation 
i den  Retning.  Han  svarede,  at  det  var  en  interessant  Genstand 
for  en  Doktordisputats;  han  maatte  med  Beskedenhed  er- 
klære, at  han  ikke  var  poetisk  Natur  nok  til  at  se  ind  i Frem- 
tiden, hvad  Muligheder  der  kunde  udvikle  sig  af  vor  Forfatning. 
Men  Modkandidaten,  den  rigtige  Estrupper,  var  bare  muggen 
og  fornærmet  over  det  Hele.  Humøret  var  paa  Hages  Side  og 
derfor  blev  han  valgt. 

Det  er  morsomt  at  tænke  sig  denne  unge  kjøbenhavnske 
Grosserer  træde  ind  i det  Folketing,  hvor  Katten  var  Herre  i 
Huset  og  Hønen  var  Madamme,  og  altid  sagde  de:  „Vi  og 
Verden".  En  Børsmand  med  Reformplaner  i Hovedet  — en 
saadan  Mand  i Folketinget,  han  kunde  ikke  antages  uden  paa 
Prøve.  Og  Hønen  sagde:  Kan  Du  tale  Højrepolitik?  — Nej!  Og 
Katten  spurgte:  Kan  Du  tale  Venstrepolitik?  — Nej!  — Ja  vil 
Du  saa  holde  din  Mund. 

Til  at  begynde  med  syntes  det,  som  om  Hage  vilde  følge 
Kattens  og  Hønens  Raad.  Han  holdt  sig  meget  tilbage,  talte  i 
den  første  Samling  kun  om  saglige  Spørgsmaal  og  altid  akade- 
misk, tørt  og  kort.  For  Hage  og  hans  daværende  Meningsfæller, 
Falbe-Hansen  og  Klein  i Folketinget,  Krieger  og  Ploug  i Lands- 
tinget, gjaldt  det  nemlig  om  udadtil  ikke  at  fortrække  en  Mine 
samtidig  med  at  de  underminerede  Grunden  for  Estrup.  Det 
lykkedes  ogsaa,  Estrup  led  ved  „Majforliget"  1882  sit  Nederlag. 
Men  Tingene  vendte  sig  den  modsatte  Vej.  Højre  tog  sig  sam- 
men, Matzen  fik  Kommandoen,  Parolen  blev  givet:  For  eller 
imod,  Bladtrudslerne  begyndte,  og  inden  længe  stod  der  et  abso- 
lut Højre  overfor  et  absolut  Venstre. 

Dette  blev  Vendepunktet  for  Hage.  Fra  det  Øjeblik  af  kastede 
han  Forklædningen  som  „en  næringsdrivende  Borger  af  vor 
Midte"  og  blev  Oppositionsmand.  Forinden  havde  han  dog  gjort 
et  Forsøg  paa  at  rejse  et  „liberalt  Højre"  sammen  med  en  Kres 

af  Meningsfæller.  Der  var  bl.  a.  Octavius  Hansen,  Nyholm,  Mad- 
vig, Fr.  Salomon,  Høffding,  Deuntzer,  Falbe  Hansen,  Fridericia, 
E.  Elberling,  Kommandør  Wulff,  Overpostmester  Petersen.  Men 
de  fik  ingen  Tilslutning  i Højrekrese.  Nyholms  Kandidatur  paa 
Frederiksberg  i Foraaret  1883  blev  Forsøgets  eneste  praktiske 
Udslag.  Stiltiende,  uden  noget  Brud  eller  nogen  Udmeldelse,  gled 
Hage  bort  fra  Højre  i Løbet  af  Samlingen  1882 — 83.  Om  Vinteren 
1883  var  han  en  af  Talerne  ved  Stiftelsen  af  den  liberale  Væl- 
gerforening, og  ved  Valget  i Juni  1884  valgtes  han  som  Oppo- 
sitionsmand. 

I Efteraaret  1882  var  Monrad  blevet  Medlem  af  Folketinget, 
og  denne  Samling  beherskedes  i Virkeligheden  af  disse  to,  Mon- 
rad og  Hage.  Man  kedede  sig  lumsk  i Folketinget.  Efter  at  alle 
andre  Undlivelsesmetoder  forgæves  var  prøvede,  forsøgte  Parti- 
erne nu  at  kede  hinanden  ihjæl.  Langhalmen  var  tærsket  ud, 
Holstein  og  Rimestad,  Berg  og  Lars  Dinesen  kunde  ikke  længer 
sige  et  Ord,  de  ikke  havde  sagt  hundrede  Gange  før. 

Da  dukkede  dette  hvide  Hoved  op  i Folketinget,  først  paa 
Aldersformandens  Plads,  hvorfra  han  paakaldte  en  „Fædrelan- 
dets Vaabenhvile",  og  ved  Siden  af  det,  som  Ungdommen  ved 
Siden  af  Alderdommen,  Hage.  Deres  Standpunkt  var  det  samme. 
De  vilde  begge,  at  Venstre  skulde  fordrive  Ministeriet  med  et 
Fremskridtsprogram,  og  de  vilde  en  Løsning  af  Forsvarssagen. 

Men  var  Standpunktet  det  samme,  saa  var  Veltalenheden 
helt  forskellig.  Ligesaa  gammeldags  Monrad  var,  ligesaa  moderne 
var  Hage.  Vel  havde  han  paa  dette  Tidspunkt  endnu  ikke  fundet 
den  faste  Form,  hvori  han  senere  blev  støbt  ligesom  i en  Rust- 
ning, men  han  brugte  Ordet  med  Bevidsthed  om  dets  Kunst, 
skarpt  og  vittigt,  men  samtidigt,  som  en  Arv  fra  sine  Fædre, 
med  patetiske  Udbrud  og  sentimentale  Stemninger.  „Hvad  han 
tør  i Retning  af  Patos",  skrev  Hørup  om  ham  med  en  Sætning, 
hvori  man  føler  hele  det  ironiske  Menneskes  maabende  Forun- 
dring. „Han  har  en  fængslende  Tale"  skal  Monrad  have  udbrudt 
første  Gang,  han  hørte  ham. 

1 Samlingens  Løb  skrev  Hørup  i en  Artikel:  „Det  er  Hr. 
Hages  Prøvefarter  og  hvad  Biskop  Monrad  med  et  altfor  rejse- 
færdigt Ord  kalder  sin  „Afskedshilsen",  der  har  holdt  Liv  i 
Folketinget  siden  Oktober.  Hr.  Hage  har  haft  den  taknemligste 
Rolle.  Folketingsmænd,  der  ikke  har  Lyst  til  at  høre  paa  noget, 

har  dog  altid  Lyst  til  at  høre  Vingerne  gro  paa  en  ny  Mand, 
og  Hr.  Hages  første  og  foreløbige  Maal,  at  vinde  fast  Fod  og  et 
sympatetisk  Øre  i Folketinget,  har  han  naaet  hurtigere  end  no- 
get andet  Medlem  siden  Grev  Holsteins  Debut" 

Hages  Tale  ved  Finanslovens  første  Behandling  var  denne 
Gang  ligesaa  storpolitisk,  som  den  det  forrige  Aar  havde  været 
finansiel.  Snart  efter  var  han  Ordfører  for  et  Dadelsvotum  mod 
Indenrigsminister  Skeel  i Anledning  af  den  Kvægindførsels-Krig, 
denne  Estrupske  Statsmand  havde  paaført  Sverrig  og  Tyskland. 
Interessantest  er  dog  de  to  store  Taler,  han  holdt  i Forsvars- 
sagen. Han  talte  for  et  skandinavisk  Forsvarsforbund,  overhove- 
det om  Alliancer.  Thi  uden  dem  erkendte  han  Tvivlen  i Folket 
for  berettiget.  Det  er  ham,  der  i denne  Tale  første  Gang  op- 
kastede Spørgsmaalet:  Hvad  kan  det  hjælpe?  der  siden,  optaget 
af  Hørup,  fik  saa  stor  Betydning.  Med  det  samme  Spørgsmaal 
havde  hans  Farbroder,  Johannes  Hage,  henved  50  Aar  før  ind- 
ledet sine  Avisartikler  i „Fædrelandet".  Hvad  kan  det  hjælpe  — 
havde  han  skrevet  — at  arbejde  for  konstitutionel  Frihed?  og 
han  havde  svaret,  som  nu  Brodersønnen:  Det  kan  hjælpe. 

Da  Forsvarssagen  ved  2den  Behandling  blev  standset  ved  en 
Dagsorden,  stemte  Hage  ganske  vist  mod  denne,  men  han  vendte 
hele  sin  Forbitrelse  over  dette  Udfald  mod  Ministeriet.  Han 
endte  sin  Tale  saaledes:  Det  er  en  Regering,  under  hvilken  den 
Anskuelse  breder  sig  som  et  Lag  af  Skimmel  over  hele  vort  of- 
fentlige Liv,  at  det  er  Danmark  bedre  at  raadne  uden  Parlamen- 
tarisme end  at  leve  med  Parlamentarisme. 

Her  har  vi  Begrundelsen  af  Hages  Udvikling.  Den  blev 
bestemt  af  hans  politiske  Selvopholdelsesdrift  Han  var  i for  høj 
Grad  Livets  og  Tidens  Mand  til  at  kunne  lægge  sig  til  at  dø 
under  en  Doktrin. 


3. 

Han  var  Tidens  Mand  i Kraft  af  den  Lov,  der  gør,  at  Tiden 
finder  de  Mænd,  den  har  Brug  for.  Og  denne  Følelse  af  at 
være  kommen  til  rette  i Tidens  Husholdning,  at  gro  med  midt 
i det  groende  Liv,  lagde  fra  nu  af  Vækst  i hans  politiske  Arbejde 
og  gav  ham  Fasthed  i at  forfølge  sit  Maal. 

Men  hans  Tid  var  endnu  ikke  kommen.  Han  var  sig  vel 
bevidst,  at  de  Kræfter,  der  siden  1882  var  sat  i Bevægelse  paa 

begge  Sider,  havde  den  elementære  Styrke,  som  ingen  menne- 
skelig Kraft  kunde  besværge.  Han  forsøgte  de  sidste  Muligheder, 
men  var  klar  over,  at  hans  Rolle  overfor  Statskupet  kun  var  den,  at 
være  Tilskuer  til  en  uafvendelig  Naturbegivenhed.  Det  Mæglings- 
forslag, han  stillede  i Finansudvalgets  Møde  den  31.  Marts  1885, 
overdøvedes  ogsaa  helt  af  Elementernes  Rasen. 

Men  var  han  Tilskuer,  var  han  ikke  blandt  de  Sorgløse.  Der 
var  jo  i Tiden  før  Statskupet  en  vis  Sorgløshed  over  det  Hele. 
Man  tænkte:  Det  sker  ikke,  eller  hvis  det  sker,  er  det  snart 
forbi.  Midt  i denne  Troskyldighed  dumpede  pludselig  en  Dag 
Ordet  „Riffel"  ned.  Den  Mand,  der  kom  med  Ordet,  gjorde  det 
uden  synderligt  Overlæg,  og  blandt  Lederne  fremkaldte  det  ogsaa 
kun  den  Hovedrysten,  der  ledsager  en  forstyrret  Mands  Tale. 

Men  Hage  tog  Ordet  op.  Han  var  uden  Partibaand  og  be- 
nyttede nu  sin  Frihed  til  hensynsløst  at  raabe  ud  for  alle  Vinde, 
hvilken  utilgivelig  Letsindighed  det  vilde  være  af  det  store  Fler- 
tal i Folketinget,  der  med  velberaad  Hu  pinte  Ministeriet  op  i 
en  Krog,  hvor  Valget  stod  mellem  en  foragtelig  Underkastelse 
eller  et  Forfatningsbrud,  hvis  det  ikke  forud  gjorde  sig  klart, 
om  Folket  ogsaa  havde  Evne  og  Vilje  til  at  sætte  Magt  mod 
Magt. 

Talen  blev  holdt  i den  liberale  Vælgerforening  den  17.  De- 
cember 1884.  Den  hedder  „Politiske  Magtmidler".  Først  omtales 
Venstres  Kampmaade.  Det  vil  „seigpine"  Ministeriet  bort.  Dette 
ejendommelige  Ord  svarer  til  en  Ejendommelighed  i Folkets 
Karakter,  nemlig  den  passive  Udholdenhed.  Denne  Kampmaade 
bunder  derfor  dybt  i det  danske  Folk,  men  den  duer  kun  under 
den  Forudsætning,  at  Modstanderne  ikke  bryder  Loven.  Og  selv 
en  skikkelig  Huskat  kan  falde  paa,  naar  man  sætter  den  op  i 
en  Krog  med  en  Kost,  da  at  ryge  lige  i Øjnene  paa  En.  Hvad 
saa? 

Hage  henviser  da  til  den  engelske  Forfatningshistorie  og  til 
de  engelske  Statsmænds  Udsagn.  Han  citerer  Lord  Broughams 
Ord,  at  Hovedhjørnestenen  for  den  engelske  Forfatning  er  Fol- 
kets Ret,  — dets  Ret  — til  Opstand.  Dette  gælder  for  ethvert 
frit  Folk,  det  er  Folkets  eneste  Magtmiddel  overfor  et  Forfat- 
ningsbrud. Kun  hvis  Venstre  vil  gøre  Brug  heraf,  er  dets  Politik 
forsvarlig.  Og  derfor,  siger  han  tilsidst  mismodig,  var  det  maaske 
bedre  for  Folket  at  give  efter  fremfor  at  kræve  helt  ud  den 

fulde  Raadighed  over  sin  Skæbne,  gid  det  ikke  maa  forlange  det, 
uden  ogsaa  at  have  Viljen  til  at  tage  Følgerne  deraf. 

Som  bekendt  blev  denne  mismodige  Røst,  der  løftede  sig  saa 
ensomt  i det  store  Kor  af  æggende,  frejdige  Tilskyndelser,  den 
sande  Varselsrøst,  og  det,  der  burde  være  en  Skam,  at  fraraade 
et  Folk  at  kræve  sin  Ret,  det  blev  her  en  Hæder,  det  eneste 
fuldt  ud  stolte  Vidnesbyrd,  som  denne  Tid  kan  overgive  til  Hi- 
storien. 

Selve  Talen  tilhører  nu  Historien.  Men  dens  inderste  Motiv, 
det  Spørgsmaal,  der  mest  har  ængstet  Taleren,  har  Gyldighed 
den  Dag  i Dag.  Thi  dette  Spørgsmaal  var  det:  Har  et  Folk  som 
det  danske  Styrke  nok  til  at  bære  den  Ydmygelse,  som  ligger  i 
at  maatte  underkaste  sig  et  Statskup?  Hvis  Hage  skulde  svare 
derpaa  idag,  vilde  han  næppe  være  i Tvivl  om  Svaret. 

Han  svarede  ogsaa  straks  derpaa,  og  dette  er  hans  anden 
Tale  om  Provisoriet.  Den  blev  holdt  paa  Rigsdagen  om  Efter- 
aaret  1885  under  den  Forhandling,  der  gik  forud  for  Finans- 
lovens Forkastelse.  Han  sagde  her:  Det  er  Folketingets  Pligt  nu 
at  sige  Sandheden.  Den  Ret,  vi  ikke  har,  kan  vi  heller  ikke 
udøve.  Derfor  nægter  vi  Finansloven.  Det  er  ikke  for  at  demon- 
strere, men  for  ikke  at  gøre  os  skyldige  i en  Løgn,  for  ikke  til- 
med- at  være  foragtelige.  Selv  det  værste  Forlig  — f.  Eks.  at  én 
Højrestemme  skal  regnes  lig  med  to  Venstrestemmer  — men 
méd  Garanti  for,  at  det  blev  holdt,  selv  om  det  dog  gik  Højre 
imod,  er  bedre  end  at  have  en  Ret  uden  Garanti.  Thi  det  yd- 
myger Folket.  Det  giver  det  et  Knæk,  det  ikke  vil  forvinde.  Og 
et  Folk,  man  behandler  saaledes,  af  det  vil  man  forlange,  at  det 
skal  kæmpe,  En  mod  Tyve,  paa  Liv  og  Død  mod  en  ydre  Fjende. 

Det  næste  Aar  laa  Folketinget  i fuld  „ærlig  og  loyal"  For-  • 
handling  med  Ministeriet  om  Finansloven.  Det  udøvede  i fuld 
Gemytlighed  den  Ret,  det  ikke  havde.  Og  i denne  „Løgn" 
maatte  ogsaa  Hage  tage  Del.  Sikkert  har  han  følt  sin  personlige 
Stolthed  krænket  derved,  han  har  paa  sig  selv  faaet  at  mærke 
den  almindelige  Demoralisation,  han  havde  spaaet. 

Thi  Stolthed  er  den  Stemning,  der  mest  præger  Hages  Pro- 
visorietaler.  Da  Dr.  Pingel  hin  Oktoberdag  1885  fik  Ordet  efter 
Hage,  begyndte  han:  Det  forekommer  mig,  at  der  endnu  i Luf- 
ten vibrerer  de  sidste  Toner  af  en  skøn  Musik,  som  jeg  nødig 
vil  forstyrre.  Et  Øjeblik  stødes  man  af  dette  Udtryk:  „En  skøn 

Musik.  “ Men  ved  Eftertanke  forstaar  man,  at  det,  der  har  gennem- 
trængt  denne  Tale,  har  været  en  Tone  af  personlig  Stoltheds- 
følelse,  og  at  den  har  virket  netop  saadan  — som  en  Tone,  der 
klinger  hen  gennem  Luften. 


4. 

7de  Kres  fik  i hine  Aar  Navn  af  „Kjøbenhavns  Barometer". 
I denne  Kres  blev  Valget  tidligst  færdigt,  og  naar  Tallene  fra 
7de  fløj  ud  over  Byen,  kunde  dens  politiske  Vejrlig  aflæses  paa 
dem.  1 1884  var  det  7de,  der  ved  Valget  af  Hage  meldte  Byens 
Omslag  fra  Højre  til  Oppositionen.  Og  i 1887  meldte  Hages  Fald, 
at  Provisoriet  havde  givet  Højre  Vind  i Sejlene.  Hans  Genvalg 
i 1890  var  atter  en  Barometer-Melding,  og  denne  Gang  det  af- 
gørende Signal  om,  hvad  Vind  og  Vejr  Kjøbenhavn  vilde  be- 
holde i Fremtiden. 

Hages  Navn  er  derved  blevet  knyttet  til  Kjøbenhavn  og  han 
har  faaet  et  Præg  paa  sig  af  en  særlig  kjøbenhavnsk  Politiker. 
Sin  Valgkres  har  han  saa  at  sige  skabt  sig  selv  og  formet  efter 
sin  Politik.  Den  har  valgt  ham  først  som  uafhængig  Højremand, 
derpaa  som  uafhængig  Venstremand,  endelig  gennem  mange  Aar 
som  en  af  Venstrepartiets  ledende  Mænd.  Og  dog  var  hans 
Stilling  meget  farlig  i denne  vanskelige  Kres,  hvor  han  var 
i dobbelt  Ild  mellem  Amaliegade- Bredgade- Kvarterets  ultra 
Højre  paa  den  ene  Side  og  Adelgade -Borgergade -Kvarterets 
ultra  Socialdemokrater  paa  den  anden.  Men  det  var  en  af  de 
Krese,  hvor  Organisationen  var  ført  igennem  til  det  Punkt,  hvor 
man  kender  hver  enkelt  Vælger  i Kresen  og  ved,  hvor  man 
har  ham. 

Og  efterhaanden  som  Aarene  gik,  udviklede  der  sig  noget  af 
et  personligt  Hengivenhedsforhold  mellem  Hage  og  hans  Kres. 
Det  blev  en  Æressag  for  Kresen  at  gennemføre  hans  Valg  med 
stedse  stigende  Stemmetal.  Der  havde  dannet  sig  en  Livgarde 
af  lokale  Agitatorer  med  en  Uhrmager  i Spidsen,  for  hvem  al 
Politik  laa  indenfor  7de  Kres.  Naar  saa  Valget  var  overstaaet, 
havde  Hage  den  elskværdige  Skik,  at  indbyde  Kresbestyrelser  og 
Stillere  til  et  Aftenselskab,  hvor  de  lokalpolitiske  Interesser  ret 
kom  til  Orde,  og  Værtens  ellers  noget  afmaalte  Væsen  aabnede 
sig  paa  en  vindende  Maade. 

Lokalpolitiker  var  dog  det  sidste,  Hage  vilde  være.  Altid  talte 
han  i sine  Valgtaler  med  Foragt  om  dem,  „der  i Tide  og  Utide 
skræpper  op  om  de  kjøben havnske  Særinteresser."  Der  var  og- 
saa  i denne  Mand,  hvem  den  kjøbenhavnske  Storborgertype  til- 
syneladende paa  saa  udpræget  Vis  var  i Kødet  baaren  og  i 
Klæderne  skaaren,  en  Mangesidighed  i Erfaring  og  Dannelse, 
der  maatte  give  hans  Politik  et  mere  omfattende  og  samlende 
Maal  end  det,  som  baade  de  nationalliberale  og  de  demokratiske 
Politikere  her  i Landet  havde  sat  sig.  Der  var  meget,  der  „gik 
op"  i Hage.  Han,  der  i sine  yngre  Dage  paa  én  Gang  havde 
været  Artillerilieutnant,  Handelsmand  og  Videnskabsmand,  der 
paa  en  Gang  var  Kjøbenhavner,  havde  siddet  i Provinsen  og 
drevet  en  stor  Kornforretning,  og  gjort  lange  Rejser  i Udlandet, 
var  noget  af  den  Generalnævner,  en  Statsmand  gerne  skulde 
være.  Og  dette  ogsaa  paa  en  anden  Maade.  Han  var  kommen 
til  sit  Standpunkt  ikke  ad  doktrinær  Vej,  men  ad  Erfaringens. 
Da  han  var  ung  og  saa  Folketingets  Flertal  sammensat  som  et 
rent  Bondeparti,  strittede  han  imod  dets  Krav  paa  Magten.  Men 
da  Bonden  tog  Borgeren  med  sig,  da  Studenten  og  Arbejderen 
kom  til,  da  Erfaringen  altsaa  viste,  hvor  Tyngdepunktet  laa,  da 
bøjede  han  sig  for  den  politiske  Tyngdelov. 

Det  eneste  politiske  Parti,  der  havde  Vanskelighed  ved  at 
gaa  op  i Hage  som  Generalnævner,  var  Socialdemokratiet.  Her 
manglede  noget,  en  Samfølelse,  et  fælles  Sprog,  hvad  ofte  gjorde 
Forholdet  vanskeligt,  selv  om  Partiet  i sluttet  Trop  paa  Valg- 
dagen gav  Hage  deres  Stemmer.  Selv  Hages  Fordragelighed  og 
fine  Takt  under  Forhandlingerne,  hvorved  Klammeri  altid  blev 
undgaaet,  tirrede  mere  end  den  afbødede.  Naar  ved  et  af  disse 
forberedende  Møder  i Tømrerkroen  i Adelgade  hans  senere 
Banemand,  Snedker  Smidt,  i en  halv  Time  havde  udgydt  den 
opsamlede  Vredes  Skaaler  over  hans  Hoved,  rejste  Hage  sig 
smilende  og  sagde:  Jeg  havde  ventet  et  ordentligt  Synderegister, 
men  naar  der  ikke  ligger  os  andet  imellem  end  disse  Bagateller, 
som  Hr.  Smidt  har  fremdraget,  føler  jeg  mig  beroliget.  Eller  en 
anden  Gang,  da  han  havde  imødegaaet  et  dundrende  Angreb,  til- 
føjede han:  Men  nu  sidder  de  Herrer  Socialdemokrater  og  smiler 
lumsk  i Skægget  og  tænker  ved  sig  selv:  Han  er  godt  gal,  at 
han  vil  staa  der  og  gøre  sig  saa  megen  Umage  med  et  Forsvar. 
Ved  disse  Finter  blev  de  firkantede  Modstandere  afvæbnede.  De 

vidste  i deres  Forbløffelse  ikke  et  Ord  at  svare  — og  ærgrede 
sig  dobbelt  bagefter. 

Og  trods  denne  brede  Natur  og  mangesidige  Interesse  ikke  et 
Gran  af  Dilettantisme.  I højere  Grad  end  nogen  anden  samtidig 
Politiker  har  Hage  tværtimod  skarpt  og  bevidst  samlet  og  ud- 
viklet sin  Evne  indenfor  en  bestemt  Begrænsning.  Reelt  indenfor 
det  finansielle,  formelt  indenfor  det  parlamentariske.  Fra  første 
Færd  var  han  det  selvskrevne  Æmne  til  Posten  som  Finanslovs- 
ordfører.  Og  efter  fra  1884  at  have  været  menigt  Medlem  af 
Finansudvalget  uden  andet  Mandat  end  det,  en  Gruppe  Løs- 
gængere gør  sig  en  Glæde  af  at  betro  et  Talent,  opnaaede  han 
ogsaa  i 1895  dette  Hverv,  til  hvis  Røgt  ingen  anden  i Folke- 
tinget kunde  gøre  ham  Rangen  stridig. 

Som  Parlamentariker  er  Hage  vist  vor  eneste  Politiker,  som 
kan  kaldes  saadan  i europæisk  Forstand.  For  at  tage  det  Mindre 
først,  er  Hage  altid  i sine  Udtryk  strængt  parlamentarisk,  og 
det  kunde  ikke  falde  ham  ind  at  tale  om  andet  end  netop  den 
Sag,  Formanden  har  sat  under  Forhandling.  Husets  Forretnings- 
orden er  ham  hellig  og  ukrænkelig.  Uden  nærmere  Undersøgelse 
tør  man  dristigt  paastaa,  at  han  aldrig  er  bleven  kaldt  til  Orden. 
Han  talte  dernæst  kun  om  Ting,  han  forstod  sig  paa,  og  han  lod 
hellere  være  at  tale,  om  det  saa  skulde  være  en  hel  Samling 
igennem,  end  han  nøjedes  med  et  Opkog  af  det  alt  sagte.  I Sam- 
lingerne 1883 — 84  og  84 — 85,  hvor  Forhandlingen  efterhaanden 
indsnævredes  til  Ordfører-Taler,  var  han  omtrent  taus.  Men  dette 
er  det  mindre.  Det  afgørende  er  det,  at  hvor  den  ene  afleverede 
et  Agitationsnummer  ud  til  Vælgerne,  den  anden  docerede  i et 
akademisk  Foredrag,  atter  en  anden  procederede  som  en  Proku- 
rator, eller  moraliserede  som  en  Pædagog,  eller  turnerede  som  en 
Klopfægter  eller  gjorde  Løjer  som  en  Skydebroer  --  der  holdt 
Hage  altid  Stregen,  den  fine  Streg,  der  mellem  alle  disse  mange 
Former  for  Ordets  Brug  afmærker  den  særlige  Form,  der  passer 
til  Ordskiftet  i et  Parlament. 

Som  Taler  er  Hage  en  af  vore  ypperste,  efter  Hørups  Død 
og  Holsteins  Bortgang  uden  Sammenligning  den  første  Taler 
blandt  vore  Politikere.  Sammen  med  disse  to  udgjorde  han  i 
sin  Tid  en  „Trio“,  — „de  tre  H’er“,  som  det  hed  i Højre- 
pressen — , der  i Venstres  Trængselstider  var  en  mærkelig  Rig- 
dom, afstikkende  paa  en  næsten  forargelig  Maade  med  den  Van- 

skæbne  af  usle  Kaar,  hvori  den  Sag,  de  var  Talsmænd  for,  var 
stedt. 

Taleren  Hage  synes  at  have  haft  to  Perioder,  en  ungdomme- 
lig og  en  moden.  Som  Begynder  havde  han  adskillige  Mangler, 
Han  vilde  i ét  Aandedræt  appellere  til  Følelsen  og  overbevise 
med  de  tøreste  Grunde,  han  brugte  altfor  mange  Billeder  om 
den  samme  Ting  og  forfulgte  ofte  saadanne,  ikke  helt  vellykkede 
Billeder  saa  vidt,  at  de  gik  i Stykker  derved.  Han  anvendte  og- 
saa  altfor  mange  fremmede  Ord,  baade  fra  det  videnskabelige 
og  det  selskabelige  Sprog. 

Men  snart  strøg  han  denne  gammeldags  Ham  af  sig  og  fandt 
sin  sikre  Form.  Han  mangler  original  sproglig  Begavelse,  det 
skabende  paa  første  Haand,  det,  der  giver  Sproget  Farve  og 
Saftighed.  Men  mangler  hans  Sprog  Friskhed,  besidder  det  til 
Gengæld  Klarhed;  hele  hans  Fremstilling  er  som  en  smidig  Kæde, 
hvor  Led  føjer  sig  til  Led  med  logisk  Naturlighed.  I sin  modne 
Alder  har  han  helt  opgivet  det  følelsesbevægede,  ja  synes  endog 
at  vogte  sig  derfor  med  formelig  Sky.  En  Paavirkning  fra  Hørup 
er  her  kendelig.  Hans  Forbilleder  synes  iøvrigt  at  være  engelske 
Tænkere,  de,  der  forstaar  Klarhedens  Kunst.  Hage  er  klar  i den 
næsten  anmassende  Grad,  som  har  irriteret  Nietszsche  hos  Stuart 
Mili  og  hvorom  han  har  lavet  den  morsomme  Aforisme:  Stuart 
Mili  oder  die  beleidigende  Klarheit.  Hans  Stemme  er  spinkel  og 
spids,  desværre  skæmmet  af  den  Næselyd,  der  giver  et  Præg  af 
Fornemhed,  men  der  er  en  saadan  Energi  i dette  Metal,  at  det 
som  en  Klinge  trænger  igennem  ved  sin  Spændstighed.  Hans 
Sikkerhed  er  overordentlig,  baade  Ordets  og  Hukommelsens. 
Aldrig  ser  man  ham  paa  en  Talerstol  med  Papirer  foran  sig. 
Selv  naar  en  Række  Talere  har  svaret  ham,  tager  han  ikke  sin 
Tilflugt  til  Notater.  Og  ligesom  han  aldrig  taber  Traaden,  taber 
han  heller  ikke  Sindets  Ligevægt.  Selv  under  de  sidste  Valg- 
møder i 7de  Kres,  da  Angrebene  paa  ham  blev  over  al  Maade 
personlige  og  hadefulde,  afvæbnede  han  halvt  sine  Angribere 
ved  sin  gennemførte  Elskværdighed. 

Hages  Fortrin  er  mange  og  store.  Hans  Mangel  er  en  enkelt, 
men  den  vejer  tungt.  Han  mangler  Sympati.  Han  mangler  den 
Understrøm,  der  gør  Sindet  bevæget,  og  hvis  Bevægelse  for- 
planter sig  som  Ring  udenom  Ring.  Hans  Følelse  mangler 
Produktivitet,  det  Oprindelige  og  Uvilkaarlige,  det,  der  gør 

Mennesket  til  Menneskets  Ven.  Han  kan  skaffe  Love,  sætte 
Sager  igennem,  finde  Vejen,  der  fører  til  Maalet,  men  han  har 
ikke  kunnet  skabe  et  Parti,  end  ikke  en  snævrere  Kres  af  Til- 
hængere. Der  er  noget  af  et  tomt  Rum  udenom  ham  og  mere 
Kulde  end  Varme  i hans  Væsen.  Han  har  været  en  mønster- 
værdig Ordfører,  en  klog  Taktiker,  en  udmærket  Minister  og  Lov- 
giver, men  ikke  en  Fører. 

Denne  Svaghed  staar  i Sammenhæng  med  Hages  almindelige 
politiske  Syn.  Hans  Afstamning  fra  Liberalismen  gør  ham  til 
Individualist,  og  han  er  en  Skeptiker  overfor  de  politiske  Idealer. 
Blandt  de  Taler,  han  har  holdt  udenfor  Rigsdagen,  er  der  et 
Par,  hvori  han  paa  en  mere  personlig  Maade  har  lagt  sit  Syn 
for  Dagen.  Han  mener,  at  demokratisk  Følelse  og  Tankegang 
meget  vel  er  forenelig  med  Ufrihed,  og  at  omvendt  aristokratisk 
Følelse  er  en  uundværlig  Betingelse  for  det  sande  Frihedssind. 
Det  politiske  Selvstyre  kan  efter  hans  Mening  kun  grundlægges 
paa  den  Enkeltes  Frihedssind,  hans  personlige  Stolthedsfølelse, 
hans  Respekt  for  Andres  Overbevisning,  hans  praktiske  Uaf- 
hængighed i de  mange  enkelte  Tilfælde.  Han  tror  dernæst  ikke 
paa  Ligheden  som  Idé,  men  kun  paa  det  Maal  af  Lighed,  som 
fører  den  ned  til  det  Niveau,  hvortil  den  historiske  Udvikling 
er  kommen  i det  givne  Øjeblik,  enten  det  er  den  højere  Borger- 
stands, Mellemstandens,  eller  nu  sidst  Bondestandens. 

Den,  der  anlægger  en  saadan  historisk  Betragtning,  mangler 
ét:  Forargelsen.  Og  uden  Forargelse  ingen  Paavirkning  paa  den 
store  Mængde.  Og  den,  der  hævder  den  personlige  Overbevis- 
ning og  den  Enkeltes  Frihedssind  som  de  højeste  politiske  Dyder, 
vil  rent  menneskeligt  ikke  være  grov  nok  til  at  være  Parti- 
menneske og  derfor  heller  ikke  som  Politiker  have  Anlæg  til 
at  blive  Stifter  og  Leder  af  et  Parti. 

5. 

Efter  Valget  i 1890  traadte  Hage  ind  i Folketinget  paa 
samme  Standpunkt  som  han  forlod  det  i 1887,  tilhørende  Oppo- 
sitionen, i Samarbejde  med  Venstregrupperne,  men  staaende 
udenfor  dem. 

Denne  Stilling  udenfor  Partierne  havde  i mange  Henseender 
været  mere  formel  end  reel.  Ved  Siden  af  Venstregrupperne 
eksisterede  der  „den  samlede  Opposition**,  der  ogsaa  omfattede 

de  Uafhængige  og  holdt  sine  egne  Partimøder.  Men  den  var  paa 
den  anden  Side  givet  ved  Forholdenes  Natur,  fordi  der  ikke 
var  nogen  Venstregruppe,  i hvilken  Hage  vilde  føle  sig  hjemme 
i Modsætning  til  i de  andre.  Hans  Syn  paa  Tingene  faldt  i meget 
sammen  med  Holsteins,  og  hvis  han  havde  været  indenfor 
Grupperne,  vilde  han  maaske  ligesom  denne  være  segnet  under 
Byrden. 

Nu  havde  han  tilmed  det  Held  ved  sit  Fald  i 1887  at  være 
udenfor  det  Hele  i de  tre  for  Folketinget  og  Venstre  dybest 
ydmygende  Aar.  Derved  blev  han  ogsaa  fritaget  for  at  have 
noget  at  gøre  med  „det  gode  danske  Smør”.  Men  ikke  saa  snart 
havde  han  igen  indtaget  sit  Sæde,  før  han  Faldt  ned  i „det  gode 
danske  Syltetøj”  ogsaa  kaldet  „Sammensmæltningen”. 

Hage  var  paa  en  Maade  begyndt  sin  politiske  Bane  som  en 
Sammensmælter.  Det  Parti,  som  det  i Begyndelsen,  af  80’eme  var 
hans  Drøm  at  danne,  var  netop  et  „Mellem parti”.  Naar  han  blev 
en  Modstander  af  „Sammensmæltningen”,  var  det  altsaa  ikke, 
fordi  han  er  en  principiel  Modstander  af  et  Mellemparti. 

Men  der  er  mange  Maader  at  danne  et  saadant  Mellemparti 
paa.  Hages  Mellemparti  var  et,  der  søgte  sin  Ret  og  sin  Styrke 
til  begge  Sider.  Men  det  Mellemparti,  de  Moderate  søgte  at 
danne,  vilde  netop  være  sig  selv  nok.  Det  vilde  snævre  sig  ind, 
materielt  i agrariske  Interesser,  ideelt  i det  grundtvigske  Livssyn. 
Det  vilde  lige  saa  meget  støde  fra  som  trække  til,  ja  at  lukke 
ude  til  de  rigtige  Sider  var  egentlig  Bevægelsens  Hovedformaal. 

Hages  Fordragelighed,  Grundegenskaben  hos  ham  som  Po- 
litiker, maatte  frastødes  af  den  hensynsløse  Uvilje,  Sammen- 
smælteme  viste  mod  „Brostenene”,  som  det  hed  dengang,  og 
som  det  altid  hedder,  naar  det  gælder  at  skærpe  Bondens  Øre 
for  Modsætningen  mellem  hans  Marker  og  „Staden”.  En  Politik 
af  denne  Beskaffenhed  var  lige  saa  langt  fra  Hages  Ideal  af  et 
Mellemparti  som  Bergs  Parlamentarisme  havde  været  fra  hans 
parlamentariske  Ideal.  Det  var  Umodenheden  paa  en  anden 
Maade,  og  han,  Tilhængeren  af  det  engelske  liberale  Parti,  i 
hvilket  netop  mange  Modsætninger  kunde  rummes,  kunde  i 
denne  Sammensmæltning  kun  se  en  Karrikatur  af  et  Mellemparti. 

Hans  Respekt  for  Forhandlingens  Saglighed  og  Argumenternes 
Betydning  maatte  desuden  gøre  ham  ganske  tilovers  under  den 
parlamentariske  Lock-out,  de  sammensmæltede  Magter  efter- 

haanden  erklærede  i Folketinget.  Han  stod  op  og  holdt  sine 
timelange  Taler,  talstærke,  argumentrige,  udarbejdede  paa  Grund- 
lag af  et  omhyggeligt  Studium  og  omhandlende  de  Spørgsmaal, 
der  interesserede  ham  mest,  Told  og  Beskatning,  og  han  talte 
ud  i den  tomme  Luft.  Lovenes  Indhold,  ja  deres  Ordlyd,  var 
nøje  aftalt  i Forvejen. 

Da  Hage  paa  Sammensmæltningens  første  Skabelsesdag  som 
den  første  Hovedtaler  tog  Ordet  om  Sukker-  og  Ølloven,  lige 
efter  at  Estrup  i en  kort  Erklæring  havde  udtalt  Haabet  om,  at 
dette  Forslag  maatte  „smælte  sammen"  med  et  andet  Forslag, 
han  vilde  forelægge  i Landstinget,  syntes  han  endnu  at  befinde 
sig  i den  naive  Vildfarelse,  at  et  Stykke  Toldlov  var  til  For- 
handling. Hans  Tale  strutter  af  toldpolitiske  Betragtninger,  og 
der  er  ikke  et  politisk  Ord  deri.  Kun  er  han  den  første,  der  i 
denne  Tale  bestemmer  Virkningen  i social  Henseende  af  at  om- 
lægge Told  paa  Sukker  med  en  Skat  paa  01,  og  bestemmer  den 
som  utvivlsom  antidemokratisk.  Paa  Forhandlingens  sidste  Dag 
laa  som  bekendt  Told,  Skat  og  Omlægning  begravede  dybt  under 
de  store  politiske  og  moralske  Opgør  mellem  Grupperne,  og  til- 
bage stod  Hage  med  sine  Tal  i saglig  Ensomhed.  Da  han  2den 
Gang,  5 Maaneder  senere,  talte  om  denne  Sag,  begyndte  han 
udtrykkelig  med  at  erklære,  at  den  Tale,  han  vilde  holde,  og 
som  i Tidenden  fyldte  21  Spalter,  holdt  han  kun  af  Hensyn 
til  den  Revision  af  Loven,  som  engang,  sent  eller  kort  efter 
dens  Vedtagelse,  maatte  ske  — og  ogsaa  skete. 

Alligevel  er  det  i dette  Tidsrum,  at  Hage  fæstner  sin  per- 
sonlige Anseelse  i Folketinget  og  erhverver  den  politiske  Ind- 
flydelse, der  senere  ved  Reformpartiets  Dannelse  gør  ham  til  en 
af  dets  Ledere.  Der  er  tre  Perioder  i Hages  politiske  Liv.  I den 
første  vandt  han  Tingets  Øre  som  begavet  Taler,  i den  anden 
vandt  han  Autoritet  ved  sit  praktiske  Arbejde,  og  i det  tredie 
vandt  han  Tillid  som  politisk  Leder. 

Dette  er  altsaa  det  2det  Afsnit  Der  blev  rømmet  op  i Folke- 
tinget i disse  Aar.  Ved  Holsteins  Bortgang,  Bergs  Død  og  Hø- 
rups Fald  blev  Bevægelsen  blandt  Medlemmerne  mindre  midt- 
punktsøgende end  før.  Denne  Forstyrrelse  kom  Hage  til  Gode. 
Han  begyndte  at  øve  Tiltrækning,  at  bringe  Afvigelser  ind  i de 
gængse  Baner.  Det  lykkedes  ham  straks  i Samlingen  1890 — 91 
at  tvinge  alle  Partier  sammen  i en  enkelt  Bane.  Støt  og  uan- 

fægtet  af  det  storpolitiske  Spektakel  førte  han  Frihavnsloven 
frelst  gennem  Tinget.  Og  han  rejste  omkring  denne  store  Sag 
baade  i Udvalget  og  under  Forhandlingerne  i Salen  en  Stemning 
af  fælles  Aand  og  sympatisk  Forstaaelse,  der  aabenbart  gjorde 
godt  til  all£  Sider;.  „Det  er  s^aledes,  som  det  er  gaaet  i dette 
Udvalg,  at  jeg  kunde  ønske,  at  enhver  Forhandling  foregik  her 
i Salen,"  udtalte  Berg  ved  2den  Behandling.  Og  de  Moderates 
Ordfører,  Har.  Holm,  gentog  det  Samme:  Jeg  troer,  at  hvis 
man  vilde  behandle  alle  Sager  saaledes,  vilde  man  oftere  kunne 
naa,  hvad  man  i denne  Sag  har  naaet,  nemlig  at  staa  enig." 

Og  som  han  i denne  Sag  og  ved  Behandlingen  af  Konsulats- 
loven var  alle  Partiers  Ordfører,  slog  han  efterhaanden  ned  paa 
alle  Emner,  i hvilke  der  ikke  laa  politisk  Krigskontrabande  gemt. 
Han  styrede  om  fra  Krigshavn  til  Krigshavn  og  lossede  og 
ladede  sine  neutrale  Sager.  Selv  overfor  Forliget  hejste  han  ikke 
det  samme  Blodflag  som  Bergianere  og  Høruppere.  Han  troede 
ikke  paa  Legenden  om  Hørups  hvide  Uskyld  og  Bøjsens  sorte 
Forræderi.  Han  virkede  imod  Forliget,  talte  og  stemte  imod  det, 
men  uden  Forargelse  og  uden  Skældsord.  Han  vilde  et  Forlig, 
baade  af  Hensyn  til  den  finansielle  Elendighed  og  den  politiske 
Demoralisation,  Statskupet  bredte  om  sig.  Men  han  vilde  kun  et 
Forlig,  der  skabte  et  Retsgrundlag.  Hvad  han  anklagede  de 
Moderate  for,  var  ikke  det,  de  gjorde,  men  det,  de  ikke  gjorde. 
De  bragte  ingen  Forfatning  tilveje,  lod  sig  nøje  med  betydnings- 
løse Kanteler,  overlod  Resten  til  Fremtiden  og  lod  hver  beholde 
sit  Standpunkt.  Og  hvad  han  anklagede  Højre  for,  var  dets  Be- 
gærlighed. Det  burde  have  vist  den  Forsigtighed,  som  man  efter 
en  gammel  Købmandsregel  skal  vise  overfor  en  Forretning,  der 
er  for  god.  Det  burde  have  betalt  med  den  Pris,  et  Forlig  for 
det  var  værd,  nemlig  en  Forfatning. 


6. 

Vi  husker  alle,  hvor  ringe  et  Indtryk  paa  den  offentlige  Me- 
ning Reform  partiets  Dannelse  gjorde,  navnlig  i Kjøbenhavn.  Til 
Overvindelse  af  den  Afslappelse,  der  fulgte  ovenpaa  Forligstidens 
Spænding,  skulde  der  en  kraftigere  Kulør  end  den,  der  prægede 
dette  Blandingsparti.  Bergianeme  stod  blegt  i Farven,  de  af  Al- 
berti  anførte  15  var  mistænkte  for  deres  nærliggende  Fortids 

Skyld,  og  i Resten  af  de  slagne  Høruppere  og  løsgaaende 
Kjøbenhavnere  ragede  kun  eet  Hoved  op,  Hages. 

Og  var  Partiets  Tilhængere  ikke  imponerede,  saa  var  Mod- 
standerne det  endnu  mindre.  Det  Parti  skal  vi  snart  faa  sprængt, 
tænkte  de  Moderate.  Det  er  netop  en  Opgave  for  en  Diplomat 
som  mig  at  lirke  Spliden  ind  i dette  uensartede  Parti,  tænkte 
Baron  Reetz-Thott.  Men  hvad  de  andre  ansaa  for  en  Svaghed, 
betragtede  Hage  som  en  Styrke.  For  ham  var  dette  Reform- 
parti efter  dets  Sammensætning  noget  nær  det  ideale  Parti.  Og 
omvendt,  for  Partiet  var  Hage  i Kraft  af  sin  Fordragelighed 
noget  nær  den  ideale  Mand.  Ved  Hjælp  af  den  blev  han  i Stand 
til  at  hævde  sin  Stilling  som  tredie  Leder  af  Partiet  og  anden 
Ordfører  for  Finansudvalget,  jævnbyrdig  I.  C.  Christensen  og 
Alberti.  Havde  han  pukket  paa  Magten,  var  han  blevet  den  lille, 
thi  Tallet  paa  hans  Tilhængere  i snævrere  Forstand  var  kun  lille 
i Forhold  til  de  andres.  Havde  han  sat  Særinteresserne  som  det 
første,  var  det  gaaet  ligesaa.  Thi  naturligvis  var  de  Love,  hvor- 
om Interessen  samlede  sig,  fortrinsvis  Reformer  til  Gunst  for 
Landbefolkningen. 

Under  disse  Forhold  var  det  et  Held  for  Hage,  at  den 
offentlige  Mening  i Hovedstaden  ikke  satte  noget  stærkt  Tryk 
paa.  Alt  medens  han  indadtil  søgte  fast  Fod  i Partiet,  kunde 
han  udadtil  stikke  Piben  ind.  Han  holdt  i alle  disse  Aar  kun 
en  eneste  Tale  udenfor  Rigsdagen.  Det  var  derfor  ikke  videre 
træffende,  naar  Bojsen  netop  i denne  Periode  rettede  den  An- 
klage mod  ham,  at  han  satte  en  god  Tale  over  en  god  Lov. 
Dette  kunde  siges  om  Hørup,  men  Hage  kunde  med  god  Sam- 
vittighed sige  sig  fri  for  at  være  hvad  Bismarck  kaldte  en 
„Schønredner".  Han  gjorde  det  spøgefuldt  med  Trops  Ord  om 
Juraen  og  de  kønne  Piger:  De  gør  saa  vist  ikke  hinanden  Skade. 

Resignation  er  overhovedet  for  Hage  en  politisk  Dyd  af 
første  Rang.  Magten,  dens  Sødme  og  Glans,  frister  ikke  hans  For- 
fængelighed, han  er  tilfreds  med  at  have  Indflydelse.  I Evnen 
til  at  underordne  ser  han  et  Bevis  paa  et  Folks  politiske  Moden- 
hed. Hans  Hu  staar  til  et  „liberalt"  Parti,  et  Begreb,  der  hidtil 
har  været  og  stadig  er  fremmed  for  den  danske  Politik  med  dens 
evige  Strid  mellem  „radikalt"  og  „moderat". 

Som  ægte  hjemmegjort  Politiker  havde  Reetz-Thott  sat  hele 
sit  Haab  til,  at  disse  to  uforligelige  Racer  skulde  søge  hver  til 

sin  Fold,  saa  snart  Hyrden  blæste  paa  sin  Fløjte.  Med  ringe 
Interesse  sad  han  derfor  og  hørte  paa  Hages  politiske  Taler  ved 
Finanslovens  1ste  Behandling  1895  og  1896.  De  lød  saa  fremmed- 
artede i hans  Øre;  hvor  var  Blodets  Røst,  hvor  var  Hyrdens 
Fløjte?  Hage  talte  om  at  bringe  Forfatningen  paa  Fode,  at  dette 
var  Ministeriets  Mission,  at  Tiden  var  gunstig  dertil,  fordi  intet 
Parti  mere  var  helt  mægtigt  og  intet  helt  afmægtigt.  Han  er 
udenfor  det  Hele,  tænkte  Reetz-Thott  og  svarede  ham  med  en 
Række  intetsigende  Talemaader.  Da  gjorde  Hage  et  Kup.  Han 
bagbandt  ham  i hans  egne  Garn.  Med  Rigsdagstidende  i sin 
Haand  foreholdt  han  ham  — som  det  hedder  i Retssproget,  naar 
en  Forhørsdommer  sætter  en  Delinkvent  til  Vægs  — Sætning 
for  Sætning,  at  der  ikke  var  et  aabent  og  ærligt  Ord  i,  hvad 
han  havde  sagt  om  sit  Forhold  til  Provisoriet.  Diplomaten  var 
fanget  i sit  eget  Diplomati,  nu  gjaldt  det  Æren.  Og  æresfor- 
pligtet maatte  han  sige  de  Ord,  der  beseglede  hans  Fald  i Lands- 
tinget, at  han  ingensinde  vilde  gøre  Brug  af  Provisoriet. 

Faren  var  forbi,  men  nu  kom  den  trælse  Tid  under  de  to 
sidste  Højreministerier,  hvis  Svaghed  var  saa  stor,  at  Hage 
næsten  følte  det  uridderligt  at  angribe  dem.  Han  befandt  sig  til- 
sidst  i den  for  en  Politiker  dræbende  Situation,  hvor  Idealet  var, 
at  man  overhovedet  ikke  befattede  sig  med  den  egentlige  Politik. 
Kun  en  eneste  Gang  talte  han  i disse  4 Aar  Politik  paa  Rigs- 
dagen, og  han  indledede  denne  Tale  med  en  Undskyldning.  Det 
sidste  Aar  talte  han,  Finanslovens  ene  Ordfører,  overhovedet 
slet  ikke  ved  Finanslovens  1ste  Behandling. 

Fra  tidlig  Morgen  til  silde  Aften  sad  Hage  i disse  Aar  i Ka- 
sernen og  gennemarbejdede  den  store  Mængde  Lovforslag,  som 
Folketinget  gjorde  færdige  og  sendte  op  i Landstinget.  En  Over- 
sigt over  de  Forslag,  han  i disse  Aar  holdt  Taler  om,  er  op- 
lysende om,  hvilket  Arbejdslæs  en  ledende  Rigsdagsmand  maa 
trække.  Der  er  Statsobligationer,  Borgerrepræsentantvalg,  Patent- 
væsen, Optagelse  af  Statslaan  i Udlandet,  Brændevinsskatten, 
Konsuler,  Fredningsbestemmelser  for  Fiskeriet,  Statsbanetakster, 
Grundlovsforandring,  Ministeransvarlighed,  Skibsregistrering,  Øl- 
skatten, Forandring  i Frihavnsloven,  Meterloven,  Margarine,  Sø- 
loven, In  valideunderstøttelse,  Telegrafer,  Telefoner,  Helligdagslov, 
Checks,  Varemærker,  Neutralitet,  Handelsdepartement,  Gedser- 
• Færgen,  Statsbaneanlæg,  Forandring  i Alderdomsloven,  Ulykkes- 

forsikring  for  Arbejderne,  Jordlodder  for  Landarbejdere,  hemme- 
lig Afstemning,  borgerlig  Vielse  — og  først  og  sidst  Skattelovene. 

Ingen  dansk  Politiker  har  i den  Grad  som  Hage  maattet  døje 
Hverdagens  graa  Stemningsløshed  og  tørre  Kost.  En  Kunstner- 
natur eller  kamptørstig  Sjæl  havde  næppe  holdt  dette  beskedne 
Slid  ud.  Men  Hages  tørre  Taalmodsnatur  krævede  mindre  Lys 
og  Sol  for  at  trives  i det  politiske  Liv  end  en  Holstein  eller  Hø- 
rup. Og  til  Gengæld  var  det  for  ham  et  Lyspunkt  Dag  for  Dag 
at  se  Samarbejdet  mellem  disse  uensartede  Bestanddele,  kjøben- 
havnske  Radikale,  grundtvigske  Bønder,  Bergs,  Hørups,  Høgs- 
bros og  Albertis  Folk,  vokse  sig  fastere  og  forberede  Sejren. 

„Og  saa  kom  det  tilsidst,  som  alting  kommer,  naar  Mænd  er 
faste  og  rolige"  — disse  Ord  fra  Brandes’s  Bog  om  d’Israeli, 
som  Hage  anførte  i sin  Tale  ved  Sammenkomsten  efter  Sørge- 
højtiden for  Hørup,  har  maaske  lydt  i hans  Øren  i disse  Aar. 
Det  kommer  tilsidst. 

Og  da  det  saa  kom,  kom  det  dog  ikke  i den  Aand,  som 
Hage  havde  haabet.  Allerede  under  Venstreministeriets  Dannelse 
saa  han  det  gamle  Spøgelse  fra  Venstres  Ulykkesaar  vise  sig 
paany  og  varsle  ondt  for  Fremtiden.  Og  som  Forholdene  ud- 
viklede sig,  kom  Valget  for  ham  snart  til  at  staa  imellem  selv  at 
sprænge  Partiet  eller  overlade  Sprængningen  til  de  andre.  Han 
valgte  det  sidste  og  har  næppe  angret  det. 

Men  denne  Hages  Holdning  gjorde  hans  Stilling  i Ministeriet 
og  i de  følgende  Aars  Politik  grumme  vanskelig.  Han  havde  nu 
faaet  den  samme  Post,  som  Holstein  i Fortiden  havde  staaet  paa, 
at  holde  Gruppestriden  nede.  Det  gik  ham  ogsaa  paa  samme 
Maade  som  Holstein,  han  var  ikke  fuldt  „paalidelig"  for  nogen 
af  de  rivaliserende  Parter  og  havde  derfor  ikke  fast  Fodfæste 
til  nogen  af  Siderne. 

Dertil  kom,  at  der  nu  var  kastet  det  nye  Stridens  Æble  ind 
i Forholdet  mellem  Land-  og  Bydemokratiet,  Skattelovene.  At 
gennemføre  disse  Love  var  næppe  Hage  et  helt  behageligt 
Hverv.  I adskillige  Henseender  stemmede  de  ikke  med  hans 
Anskuelser,  og  havde  han  staaet  paa  bar  Bund,  havde  de  faaet 
et  andet  Udseende  fra  hans  Haand.  Naar  det  er  blevet  sagt,  at 
han  i disse  Aar  „ikke  sagde  ét  politisk  Ord,"  er  dette  dog  en 
Overdrivelse.  Ved  Finanslovens  1ste  Behandling  1903  sagde  han 
tværtimod  et  meget  kraftigt  politisk  Ord  om  Nødvendigheden 

af,  at  Bybefolkningen  blev  repræsenteret  i Rigsdagen  i et  til 
dens  Styrke  virkeligt  svarende  Forbold.  Men  denne  Udtalelse  er 
ganske  vist  det  eneste  Tilløb  til  en  aktiv  Optræden  fra  hans 
Side.  Mere  og  mere  fik  hans  Adfærd  den  passive  og  uundgaae- 
lige  Skæbnes'Segl  paasig.  Han  gled  ud  af  den  liberale  Vælger- 
forening, ud  af  Indflydelse  paa  den  Presse,  der  stod  ham  nær- 
mest, ud  af  Samarbejdet  med  det  næste  Slægtleds  politiske  Mænd. 

Men  medens  Knokkelmanden  saaledes  stod  og  ventede  paa 
ham  med  sin  Le,  udrettede  han  i Administration  og  Lovgivning 
store  Ting.  Mange  vigtige  Love  har  skrevet  hans  Navn  ind  i 
Lovtidende.  Foruden  Skattelovene  Loven  om  Personbanegaarden 
i Kjøbenhavn  og  om  Statsbanernes  Ordning,  Loven  om  Chri- 
stiansborgs  Genopførelse,  om  Statslaanefonden  og  om  de  store 
Anlæg  paa  Jyllands  Vestkyst  og  ved  Skagen. 

Det  er  ikke  noget  Tilfælde,  at  mange  saglige  Debatter  og 
mange  Love  er  knyttede  til  Hages  Navn.  Thi  for  ham  er  al 
Politik  Praksis,  ikke  Agitation.  Derfor  interesserer  det  militære 
Spørgsmaal  ham  meget  mindre  end  andre  demokratiske  Politi- 
kere. Han  vil  affinde  sig  med  det  og  undgaar  at  udtale  sig  om 
det.  Men  han  vil  ikke  bruge  det  som  en  Løftestang  for  den 
demokratiske  Politik  og  ikke  som  en  Kile  til  at  sprænge  et 
bredt  frisindet  Parti.  Og  af  samme  Grund  vil  han  holde  de 
moralske  og  religiøse  Spørgsmaal  paa  saa  lang  Afstand  af  Poli- 
tiken  som  muligt. 

En  Politikers  Syn  er  i meget  bestemt  af  hans  Uddannelse 
og  Virksomhed.  Hage  har  været  Handelsmand.  Derfor  er  han 
bleven  en  Politiker  af  samme  Type  som  Norges  nuværende 
Statsminister,  Hr.  Michelsen.  Denne  er  af  sine  Beundrere  bleven 
rost  for,  at  han  forstod  sig  paa  Konjunkturer  og  derfor  havde 
kunnet  bruge  det  rette  Øjeblik.  Paa  samme  Maade  vil  ogsaa 
Hages  Fremtid  bero  paa  hans  Blik  for  de  politiske  Konjunk- 
turer. Den  Dag,  Betingelserne  for  en  samlende  liberal  Politik 
atter  er  tilstede,  vil  han  være  Manden. 

Erik  Henrichshn. 

en  Litteratur,  der  er  kommet  saa  vidt,  at  den  har 
en  Historie,  vil  der  gerne  findes  nogle  Kilde- 
skrifter i egentlig  Forstand,  enkelte  Værker,  hvor- 
fra de  store,  levende  Strømme  i Litteraturen 
synes  at  have  deres  Udspring.  I den  dansk-norske 
litterære  Kultur  siden  Litteraturtidens  Begyndelse 
i det  sekstende  Aarhundrede  er  Bibeloversættelsen  fra  1550, 
„Christian  den  Tredies  Bibel",  Kildeskrift  for  den  kirkelige  Lit- 
teratur, der  i lange  Tider  var  den  eneste  levende  i disse  Lande; 
fra  Vedels  Folkeviser  og  Saxo  og  Peder  Clausens  Snorre  udgik 
den  nationale  Lyrik,  som,  da  Tidens  Fylde  kom,  gav  vor  hele 
aandelige  Kultur,  i Videnskab,  Kunst  og  Poesi,  dens  nordiske 
Fornyelse,  medens  den  borgerlige  Litteraturperiode,  hvori  vi  nu 
lever,  begyndte,  da  Holberg  udgav  det  uheroiske  Heltedigt,  som 
hedder  Peder  Paars.  Da  Hans  Mikkelsen  i de  første  Linjer 
af  sit  Digt  betegnede  dets  Helt  som  „en  velfornemme  Kræm- 
mer", dets  Skueplads  „mellem  Kalundborg  og  Aarhus"  og  dets 
Indhold  som  en  Rejse  fra  den  ene  By  til  den  anden  i et  ganske 
ukrigersk  Formaal,  viste  Borgeren  første  Gang  sit  Ansigt  i den 
nordiske  Litteratur.  Saa  livagtigt  staar  det  der  aftegnet  bag  den 
gammeldags  Homer-Parodis  Maske,  der  næsten  ganske  skjulte 
det  for  Samtiden,  at  det  endnu  næsten  to  Aarhundreder  efter 
træder  en  ganske  levende  i Møde. 

Vistnok  gives  der,  naar  man  holder  sig  strengt  til  Teksten, 
i Digtet  selv  ikke  andre  ydre  Kendetegn  paa  dette  Ansigt  end 
„et  lyst  og  kruset  Haar",  som  unægtelig  kan  passe  til  mange 

Hoveder  af  mange  Helte  fra  Havbor  Kongesøn  til  Hjalmar  Ekdal. 
Men  man  tager  næppe  fejl,  naar  man  fra  dette  lyse  Haar  slutter 
ikke  til  et  magert  og  skarpt  Fysiognomi,  men  til  et  rundt  og 
buttet.  Et  magert  Ansigt  med  lyst  Haar  passer  til  en  Englænder, 
men  Peder  Paars  er  slet  ikke  „engelsk",  som  Holberg  selv  og 
Henrik,  men  dansk  eller,  som  man  i holbergske  Sager  plejer  at 
udtrykke  sig  i Norge,  „oldenborgsk".  „Hans  Far  og  Mor  var  jysk, 
men  Farfar  var  en  Bremer".  Han  var  vel  altsaa  som  de  fleste 
Danske  „skabt  som  en  Hollænder".  Jeg  tror  bestemt,  at  Holberg 
ogsaa  har  forestillet  sig  ham  saaledes. 

Jeg  støtter  dette  paa  indre  Grunde.  I en  af  sine  ældste 
Epistler,  den  femogtyvende,  der  handler  om  Grublen  i Religions- 
sager, nævner  Holberg  som  en  Modsætning  til  dem,  der  ligesom 
han  selv  gør  sig  den  Umage  og  Bekymring  selv  at  tænke  over 
Tingene:  „visse  magelige,  fede  og  veltrivende  Conformisteru , Folk 
altsaa,  som  hænger  fast  ved  gældende  Meninger,  hvis  Grund  de 
aldrig  har  ransaget.  En  saadan  „veltrivende  Konformist"  er  Peder 
Paars;  med  dette  Ord  er,  som  Filosofferne  siger,  hans  Kategori 
bestemt,  og  derfra  maa  hans  Naturhistorie  konstrueres.  Han  er 
blød  og  bollet  som  sit  Navn. 

„Veltrivende"  er  han  i al  Fald  og  ikke  blot  af  Ydre.  Hans 
Forretning  gaar  mægtig  vel,  han  er  velbemidlet  og  gør  meget 
af  Livets  gode  Ting,  lækker  Mad  og  smukke  Klæder,  som  han 
er  meget  ordentlig  og  pillen  med.  Han  holder  af  at  komme 
mellem  smukke  Folk  og  hører  selv  til  det  bedste  Selskab  i 
Staden;  han  er  rigtignok  ustuderet,  men  han  er  Svoger  til  Her- 
redsfogden og  kan  endogsaa  — hvad  der  er  et  Tegn  paa  Bor- 
gerskabets undersaatlige  Forhaabninger  under  Enevælden  — tænke 
paa  at  gøre  sig  angenem  til  Hove. 

Han  er  i det  hele  overordentlig  lojal,  i den  Grad  at  man  maa 
sige,  at  Lo  jali  te  ten  for  hans  Vedkommende,  ligesom  Pieteten 
for  Æneas’,  er  det,  som  egentlig  gør  ham  til  Helt.  Til  Vergils 
pius  Æneas,  d.  e.  den  dydige  Æneas,  vilde  hos  Holberg,  hvis  han 
ellers  brugte  Ordet  ligesom  vi,  svare:  den  lojale,  den  lydige  Peder 
Paars.  Han  er  en  ægte  „Konformist",  hans  Optræden  og  Tænke- 
maade  er  paa  ethvert  Punkt  i fuld  og  frivillig  Overensstemmelse 
med  den  bestaaende  Tilstand.  Han  er  en  fuldkommen  oprigtig 
Autoritetsdyrker  og  forholder  ingen  af  Samfundets  Myndigheder 
den  Ærbødighed,  han  som  en  god  Borger  er  dem  skyldig.  Ikke 

blot  bærer  han,  som  rimeligt  er,  stor  Respekt  for  Pengene  og 
den  paa  Pengemyndigheden  grundede  Samfundsorden,  der  sætter 
et  Kasteskel  mellem  Æneas  selv  og  Achates,  mellem  en  bemidlet 
Kræmmer  og  en  fattig  Skriverkarl.  Men  skønt  han  er  Borger, 
er  han  ganske  flad  af  Ærefrygt  for  Embedsmagten.  Da  hans 
lunefulde  Skæbne  fører  det  med  sig,  at  han  selv  som  Præsident 
for  Krigsretten  paa  Anholt  for  en  Tid  forsynes  med  en  saadan 
Myndighed,  er  han  stivere  i Formaliteterne  end  nogen  Proku- 
rator og  tiltager  sig,  vistnok  efter  Svogerens  Forbillede,  en  Ud- 
tryksmaade  og  et  Mæle  — han  taler  „overlydt"  — som  ellers 
er  hans  borgerlige  Beskedenhed  ganske  fremmed.  Han  er  ved 
en  senere  Lejlighed  saa  bange  for  Retten  som  et  Barn  for  „Be- 
tjenten". 

Lige  saa  underdanig  føler  han  sig  over  for  den  Øvrighed, 
som  ikke  bærer  Sværdet,  og  over  for  de  uskrevne  Love.  Kun 
ikke  over  for  Samvittighedens;  han  har  nemlig  ingen.  I Stedet 
for  har  han  et  bestandigt  Hensyn  til  hvad  Folk  mener  .og  siger. 
Hvor  man  maaske  kunde  vente  et  personligt  Udtryk  af  ham, 
kan  man  være  vis  paa  at  finde  et  upersonligt.  Da  han  fragter 
sig  til  sin  farefulde  (og  som  det  udtrykkelig  fremhæves  „kostbare") 
Rejse  og  som  andre  Helte  taler  „ved  sig  selv"  forinden,  siger 
han  ikke:  Jeg  vove  maa  mit  Liv",  som  sit  antike  Forbillede, 
men:  „Man  vove  maa  sit  Liv,  man  maa  ej  være  bange!"  Og 
saaledes  oftere;  han  ved,  det  skal  saa  være,  for  saadan  gør  de 
andre. 

Hans  Følelse  for  Ære  er  Hensynet  til  „et  ærligt  Navn".  Sit 
Begreb  herom  har  han  dannet  sig  i Livet  og  ikke  som  en  anden 
Romanhelt  ved  Læsning  i Bøger,  skønt  det  udtrykkelig  frem- 
hæves, at  han  har  uddannet  sin  Aand  ved  national  Lektyre  („af 
gode  danske  Skrifter,  som  af  bosiddende  Bogtrykkere  er  gjort"), 
saa  at  han  altsaa  ogsaa  ad  denne  Vej  maa  antages  at  have  bragt 
sig  i Overensstemmelse  med  den  Smag,  der  var  raadende  i Lan- 
det. Nogen  religiøs  Begrundelse  synes  han  heller  ikke  at  have 
trængt  til  at  give  sin  Filosofi  ud  over  den  populære  Resignation 
i den  bekendte  Sætning  om  „den  Skæbne,  mod  hvilken  man  om- 
sonst sig  søger  at  bevæbne,"  som  han  efter  Just.  Justesens 
rigtige  Anmærkning  ses  at  have  gjort  til  sit  Valgsprog.  Men  naar 
han  til  Meddelelsen  om,  at  saaledes  plejede  hans  Fader  at  sige, 
skynder  sig  at  tilføje,  at  han  dog  ikke  var  Kalvinist,  ser  man, 


Digitized  by 


62 


Holbergs  Henrik 


hvorledes  den  gode  Peder  Paars  ogsaa  paa  dette  Omraade,  hvor 
en  Afvigelse  ogsaa  kunde  komme  ham  dyre  nok  at  staa,  har 
været  ivrig  for  at  bekende  sin  „Konformitet"  med  det  hele. 

Bevidstheden  om  at  staa  paa  saa  god  en  Fod  med  alle  aan- 
delige  og  timelige  Myndigheder  er  det,  som  Peder  Paars  forstaar 
ved  en  god  Samvittighed,  og  en  god  Samvittighed  giver  et  trøstigt 
Mod  og  en  tillidsfuld  Fremtræden.  Hvad  Holberg  i Overens- 
stemmelse med  de  Gamles  Lære  plejer  at  fremhæve  som  den 
største  Dyd,  en  Mand  kan  have:  altid  at  være  sig  selv  lig,  er 
netop  ogsaa  Peder  Paarses  Dyd.  Han  ligner  virkelig  bestandig 
sig  selv  og  er  overalt  paa  Højde  med  sin  Type.  Til  Lojaliteten 
i hans  Tankegang  svarer  Graviteten  i hans  Fremtræden.  Han 
„lod  sig  ej  bevæge",  hedder  det  oftere.  Hvor  mange  Omskiftelser 
hans  lunefulde  Skæbne  saa  ogsaa  udsætter  ham  for,  slipper  han 
dog  aldrig  Sammenhængen  med  „sig  selv",  det  er  at  sige  med 
det  Begreb  om  Dyd  og  Anstændighed,  som  er  hans  Selvfølelse. 
Han  kan  vakle,  men  han  falder  ikke;  han  er  „og  et  Menneske 
skønt  han  er  hel  bestandig" ; imod  de  haardeste  Stød  af  Skæbnen 
og  de  ledeste  Anslag  af  den  gamle  Frister  kan  ogsaa  han  rea- 
gere, men  ikke  anderledes,  end  som  man  nyser,  naar  man  bliver 
killet  i Næsen.  Han  er  gravitetisk,  selv  i den  bare  Skjorte.  Det 
skønneste  Mindesmærke  over  denne  heroiske  Gravitet  har  Autor 
sat  sin  Helt  i den  Situation  henimod  Slutningen  af  Digtet,  hvor 
den  udplyndrede  Paars  og  hans  Skriver  føres  i en  prægtig 
Procession  hver  under  sin  Bære-Himmel  fra  Daarekisten,  hvor 
de  ved  en  Fejltagelse  har  været  i Forvaring,  gennem  Byens 
Gader.  Medens  Helten  her  bevæger  sig  „med  største  Ærbarhed  og 
Skrid  for  Skrid",  som  Lejligheden  kræver,  kan  Per  Rus  ikke  dy 
sig  for  at  bryde  ud  af  Rækken  og  ind  i en  Bagerbod  for  at  købe 
Hvedebrød.  Skønt  Paars  føler  sig  dybt  krænket  og  bedrøvet 
over  dette  Brud  paa  Graviteten,  mister  han  endda  ikke  sin  Sinds- 
ligevægt, men  vender  sig  kun  om  og  siger  med  en  mild  Bebrej- 
delse disse  Ord,  der  vel  kunde  fortjene  at  trykkes  med  Guld- 
bogstaver i hans  Historie  som  Summen  af  hans  Heltevæsen: 
„Sekreter!  At  købe  Kringler  nu  hel  ubelejligt  er." 
Saa  sagtmodigt  det  lyder,  maa  man  dog  tænke  sig  det  bevingede 
Ord  dirrende  af  den  krænkede  Ærbarheds  Patos. 

Peder  Paars  er  ærbar,  ligesom  Odysseus  er  „snild"  og 
Achilles  „tapper".  Det  Ord  Ærbarhed,  der  stempler  Lojaliteten 

i hans  Tænkemaade  og  Graviteten  i hans  Væsen  i gammel 
dansk  Mønt*),  anvendes  oftere  end  noget  andet  til  at  betegne 
ham.  Det  er  hans  Epiteton  som  man  siger,  Kendetegnet  paa  den 
borgerlige  Helt.  Naar  man  lægger  Mærke  til,  hvorledes  dette 
Ord  slet  ikke  forekommer  til  Heltens  Betegnelse  i Begyndelsen 
af  Digtet,  hvor  han  stadig  kaldes  „den  store",  men  anvendes 
mere  og  mere,  jo  næwnere  man  kommer  til  Enden,  faar  man 
det  Indtryk,  at  Holberg  selv  først  har  opdaget  Per  Paars  helt, 
mens  han  skrev  paa  ham.  I al  Fald  gaar  det  vist  de  fleste,  der 
nu  læser  Peder  Paars,  saaledes:  bag  ved  den  „store"  Peder  Paars 
opdager  man  den  ærbare,  under  Heltemasken  tegner  sig  efter- 
haanden  hans  eget  Ansigt. 

Et  „lojalt"  og  „gravitetisk",  altsaa  et  ærbart  Fysiognomi,  et 
rundt  og  veltrivende,  men  netop  ikke  et  smilende  Ansigt.  Det 
er  den  sikreste  negative  Bestemmelse  ved  Ærbarheden,  at 
den  kan  ikke  le.  Per  Paars  ler  ikke,  han  kan  i det  højeste  fnise. 
„Hvor  ærbar  Paars  end  var,  saa  maatte  han  dog  fnise",  hedder 
det  om  et  af  de  mest  komiske  Optrin  i Digtet.  Det  er  den  egent- 
lige Hemmelighed  i hans  Væsen,  at  det  aldrig,  selv  i de  latter- 
ligste Situationer,  falder  ham  ind,  at  de  er  til  at  le  af.  Han  er 
komisk,  fordi  han  slet  ikke  ved,  at  han  er  komisk. 

Det  er  dette,  der  med  et  stort  Udtryk  giver  Holbergs  „Peder 
Paars"  dens  evige  Betydning.  Det,  som  gør  den  nordiske  Litte- 
raturs første  Helt  til  en  udødelig  Helt,  det  er  den  Sikkerhed, 
hvormed  dette  Træk,  den  fuldkomne  Mangel  paa  Ironi,  er  set 
og  fremhævet  som  Grundtrækket  i Figuren.  Herved  bliver  der 
af  en  komisk  Figur,  som  er  bundet  til  bestemte  Forhold  — en 
bestandig  Borger,  der  altid  er  sig  selv  lig  — en  komisk  Type:  paa 
det  bestandigt  borgerlige,  der  ogsaa  til  alle  Tider  og  paa  alle 
Steder  er  sig  selv  ligt.  En  Type  af  „visse  magelige,  fede  og  vel- 
trivende Konformister",  der  gaar  dybere  og  griber  videre,  end  den 
gammeldags  Studentervittigheds  Kategorier  „Spidsborgere"  eller 
„Filistre"  kan  række.  En  Type  af  „smukke  Folk",  som  for  be- 
standig har  udelukket  sig  fra  Menneskeslægtens  bedste  Selskab, 
fordi  som  bekendt  den,  som  aldrig  kan  have  sig  selv  til  bedste, 
den  hører  sikkert  ikke  til  de  bedste.  En  Type,  som  virkelig  ikke 

*)  Sammenlign  f.  Ex.  Kingos  Vers  under  Vedels  Billede: 

I denne  Skygge  staar  vor  Mester  Anders  Vedel 

Med  fordums  Ærbarhed,  dybsindig,  lærd  og  ædel  o.  s.  v. 

blot  er  at  finde  mellem  de  velbemidlede  Kræmmere  i en  lille 
nordisk  Købstad  eller  i Autoritetens  og  Parykmajestætens  ene- 
vældige Periode,  men  fuldt  saa  vel  mellem  de  sidste  Dages  Fri- 
heds- og  Dannelses-Filistre.  Naar  en  dansk  Forlatter  fra  den 
begyndende  borgerlige  Liberalismes  Tid  (P.  V.  Jacobsen)  karak- 
teriserer en  af  Tidens  Mænd  med  disse  Ord:  „Han  kan  ikke 
le,  af  den  ulykkelige  Omstændighed,  at  han  ikke  kan  finde 
noget,  selv  det  ubetydelige,  langt  mindre  det  betydelige,  ubetyde- 
ligt" — saa  er  det  Peder  Paars.  Og  naar  en  anden,  som  er  fra 
vore  Dage  (Henrik  Pontoppidan  i „Dommens  Dag"),  betegner 
det  som  „Nutidsmenneskenes  maaske  allerværste  Skavank,  at  den 
saa  totalt  mangler  komisk  Sans,"  og  afslutter  sin  Beretning  om 
den  folkelige  og  personlige  Frihedskamps  ulykkelige  Ende  i 
Præsten  Emanuels  Historie  saaledes:  „Rimeligvis  vil  der  i disse 
Dage  blive  talt  mange  bevægede  og  dybtfølte  Ord  om  hans  Aands 
høje  Flugt  mod  Idealet,  om  den  tunge  Strid  mellem  Menneskets 
Higen  og  Evne,  dets  Villen  og  Kunnen  — og  dog  har  ret  be- 
tragtet al  Emanuel  Hansteds  Stræben  kun  været  til  at  le  af"  — 
saa  er  det  Holberg,  der  tværs  gennem  Ibsen  og  Grundtvig  paa 
ny  opdager  Peder  Paars.  — Det  er  derfor  ikke  rigtigt  at  sige, 
som  man  plejer,  at  Holberg  i „Peder  Paars"  „rusker  i Paryk- 
kerne". Peder  Paars  bærer  ikke  Paryk.  Her  har  han  virkelig 
saa  godt  et  Greb  i et  vist  blondt  og  krøllet  Haar,  at  det  gør 
ondt  endnu.  Den  anden  Bedrift,  at  ruske  i Parykkerne,  er  Lit- 
teraturhistorie. 

Saaledes  forstaaet  bliver  Holbergs  „Peder  Paars"  virkelig,  hvad 
det  kalder  sig,  et  komisk  Heltedigt,  om  end  i en  noget  anden 
Mening,  end  man  i sin  Tid  tog  det.  Thi  den  Helt,  som  gøres 
komisk,  er  hverken  Æneas  eller  Ulysses  eller  — hvad  der 
nok  især  var  Holbergs  Mening  (se  Ep.  88)  — Fenelons  Tele- 
maque,  fordi  han  i det  hele  ikke  er  nogen  enkelt  Person,  men 
en  ubegrænset  eller  legendarisk  Figur.  Per  Paars  er  Borgeren, 
en  ærbar  Mand,  som  lader  sig  lede  af  et  upersonligt  Anstands- 
begreb,  og  i Grunden  en  Mand  uden  Ære,  fordi  han  intet  kender 
til  den  ridderlige  Følelse  af  sin  Frihed.  Per  Paars  er  Middel- 
standen i aandelig  Forstand,  som  ikke  kender  noget  til  de  frie 
Aanders  Lyst,  fordi  den  Slags  Folk  ikke  har  Raad  til  at  have 
sig  selv  til  bedste,  og  til  deres  Smerte,  fordi  de  i deres  flade 
Sinds  Optimisme  aldrig  har  Mod  til  at  se  det  værste.  Per  Paars 

er  Publikummet,  Massen,  uden  Individualitet,  uden  Sjæl,  en 
„man"  i Stedet  for  en  Mand.  Holbergs  „poema  heroico-comicum“ 
er  ligesom  J.  L.  Heibergs  „apocalyptiske"  Komedie  „En  Sjæl 
efter  Døden  “ et  Digt  om  Massen.  Eposet  forfølger  paa  episk  Vis 
dens  jordiske  Bane  „fra  Kalundborg  til  Aarhus";  Komedien  for- 
klarer dens  salige  Ende,  i Helvede. 


II. 

Imellem  Bifigurerne  i „Peder  Paars"  har  man  gerne  frem- 
hævet en,  som  forekommer  i Slutningen  af  Digtet,  under  et 
Skændsmaal  mellem  nogle  drukne  Borgere  paa  et  Værtshus  i 
en  jysk  Købstad  og  indføres  saaledes: 

Men  ved  et  andet  Bord  der  sad  i samme  Hus 
En  bleg  og  maver  Mand,  som  havde  ingen  Rus. 

Han  sad  og  smilede  ad  denne  drukne  Tale, 

Gav  Agt  paa  al  den  Snak  fra  Hovedet  til  Hale, 

Han  meget  ærbar  var,  dog  kunde  tit  man  se, 

At  han  sig  barede  med  Møje  for  at  le. 

1 denne  Stadssatyricus  med  hans  tavse  Latter  har  man  nem- 
lig, og  aabenbart  med  Rette,  fundet  et  Billede  af  den  unge  Sa- 
tiriker selv  i Forhold  til  hans  Publikum.  Det  vilde  da  efter  det 
foregaaende  være  en  Hovedforskel  mellem  Forfatteren  af  „Peder 
Paars"  og  hans  legendariske  Helt,  at  medens  Helten  er  Ærbar- 
heden selv  og  som  saadan  ude  af  Stand  til  at  le,  er  Digterens 
Ærbarhed  kun  tilsyneladende  — i Virkeligheden  har  han  Møje 
med  at  bare  sig  for  at  briste  i Latter. 

Virkelig  er  der  ogsaa  over  det  komiske  Digt  en  saadan  un- 
dertrykt Latter.  Som  bekendt  er  det  vanskeligt  for  Nutidslæsere 
at  komme  til  at  le  ret  hjerteligt  af  „Peder  Paars".  Men  man 
har  ogsaa  undertiden  det  Indtryk,  at  Forfatteren  selv  har  ondt 
ved  at  komme  til  det  Man  kan  forstaa  det.  Naar  Peder  Paars 
føler  sig  overvunden  af  Per  Ruses  Filosofi,  d.  v.  s.  naar  den 
forlorne,  officielle  Idealisme  giver  Køb  for  den  groveste  Mate- 
rialisme, smiler  vi,  men  ler  ikke.  Det  er  en  omstændelig  Mor- 
skab at  se  en  Per  tage  Pippet  fra  en  Peder.  Rigtig  for  Alvor 
le  ad  Peder  Paars  kunde  Holberg  først,  da  han  stillede  sig  paa 
et  Standpunkt,  hvorfra  det  ikke  blot  gjaldt  at  argumentere  imod 
„Ærbarheden"  eller  nappe  Filisteren  i Skindet,  men  hvorfra  det 

var  muligt  at  ophæve  ham  ganske  og  aldeles.  Paa  et  saadant 
højt  Sted  stillede  han  sig,  da  han  i Stedet  for  at  angribe  Ær- 
barheden bagfra  ved  at  sætte  den  med  Tugt  at  melde  en  Igle 
paa  Bagen  følte  sig  let  og  fri  nok  til  at  spille  den  paa  Næsen. 
Det  gjorde  han,  da  han  digtede  Henrik.  Og  saa  lo  han. 

Nu  kunde  det  maaske  synes  mindre  rigtigt  at  sige,  at  Hol- 
berg „digtede  Henrik“  ligesom  Shakespeare  Falstaff  o.  lign.  For 
det  første  er  der  jo  ikke  en  Henrik,  men  mange,  da  dette  Navn 
med  enkelte  Undtagelser  er  fælles  for  alle  Tjenerne  i Holbergs 
Komedier,  som  trods  den  Lighed,  der  tydeligt  nok  er  imellem 
dem  alle,  dog  kan  være  ret  forskellige  indbyrdes,  saa  Henrik 
er  ikke  en  fast,  men  en  varierende  Type.  Han  er  i ingen  Hen- 
seende sig  selv  lig  som  Peder  Paars.  Og  han  er  heller  ikke 
som  denne  en  frit  opfunden  Skikkelse,  men  en  gammel  Komedie- 
figur, som  Holberg  har  fornyet,  og  som  før  ham  findes  ikke  blot 
hos  Moliere  og  Italienerne,  men  allerede  i de  gamle  latinske  og 
græske  Komedier.  For  at  kunne  gaa  saa  dybt  i denne  Figur, 
som  jeg  ønsker  det,  nødes  jeg  da  til  først  at  begrænse  den.  Vil 
jeg  forstaa,  hvad  „Holbergs  Henrik"  er,  maa  jeg  først  undersøge, 
hvad  der  er  Holbergs  Henrik. 

Først  maa  jeg  da  udskyde  den  Figur,  som  Holberg  heller 
ikke  selv  har  betegnet  med  det  typiske  Navn,  og  som  svarer  til 
Harlekin  i de  italienske  Komedier,  som  han  kendte  og  benyt- 
tede. Harlekin  er  i det  italienske  Teater  en  overmaade  vigtig 
Person,  fordi  han  spiller  fortræffeligt  Komedie,  men  det  er  da 
ogsaa  det  eneste  gode,  der  kan  siges  om  ham.  Han  har  i øvrigt 
en  sand  Pøbelnatur  og  er  nok  ogsaa  oprindelig  en  Landstryger, 
som  det  endnu  kan  ses  paa  hans  af  mange  brogede  Klude  sam- 
mensyede Dragt.  Han  er  baade  forslugen  og  fordrukken,  en  stor 
Kryster,  dertil  en  Tyv  og  en  Løgner.  Hos  Holberg  er  denne 
Figur  kløvet  i to.  Af  Artisten  i ham  er  der  blevet  en  Pussen- 
mager,  Jesper  Oldfux  (tydeligst  i „Den  Stundesløse");  af  Lasa- 
ronen  to  af  Holbergs  genialeste  Figurer,  Harlekin  i „De  Usyn- 
lige" og  Kilian  (som  Holberg  selv  i Levnedsbrevene  kalder  Har- 
lekin) i „Ulysses".  I den  sidste  Figur  triumferer  endnu  Per 
Ruses  massive  Virkelighedssans  over  det  forlorne  Heltevæsen 
som  Sancho  Pansa  over  Don  Quixote;  i den  første  er  det  nok 
saa  fint  den  grove  Karl  selv,  der  gaar  i Gyngen. 

Saa  megen  Lighed  der  ogsaa  er  mellem  denne  Harlekin  og 

den  T)»nerfigur  i de  holbergske  Komedier,  der  kaldes  med  det 
{dog  ikke  fra  tørst  af)  staaende  Navn  Henrik,  stammer  Henrik 
dog  ikke  fra  Harlekin,  men  fra  Tjeneren  i de  italienske  Kome- 
dier — Pasquariel,  Mezzenn,  Scaramuccia  eller  hvad  han  hedder 
— og  hos  Moliere  (Sganarelle,  Scapin)  og  ikke  mindst  fra  den  til- 
svarende Figur,  den  snilde  Slave,  i de  gamle  latinske  og  græske 
Komedier.  Holbergs  Henrik  er  da  paa  denne  Maade  saa  langt 
fra  at  være  en  fri  Figur,  at  han  er  det  sidste  Led  i Udviklingen 
af  en  teaterhistorisk  Type. 

Saa  langt  tilbage  gaar  denne  Types  Historie,  at  man  kan  sige, 
den  stammer  fra  ingen  mindre  end  den  homeriske  Odysseus,  med 
hvem  da  ogsaa  Holbergs  Slaver  er  mere  beslægtet  end  hans  Helte. 
Det  var  vel  nemlig  denne  den  evropæiske  Litteraturs  første 
Skælm,  som  Homer  kalder  polymechanos  eller,  som  Holberg 
vilde  oversætte  det,  „frugtbar  paa  Machiner",  som  i den  nyere 
attiske  Intrigekomedie,  der  i Antikens  Forfaldstid  afløste  Trage- 
dien og  den  fantastiske  Komedie,  forsmaattedes  til  den  vittige  og 
forslagne  Slave,  der  er  Sjælen  i Spillet  i disse  borgerlige  Kome- 
dier. Og  det  er  denne  Plebejer,  denne  Græculus,  der  lever  videre 
ikke  blot  i Plautus’  og  Terentses  Komedier,  som  for  det  meste 
ikke  er  andet  end  Oversættelser  af  de  græske,  alene  herved  be- 
varede Originaler,  men  i den  italienske  Maskekomedie,  hos  Mo- 
liere og  hos  Holberg.  Tydeligst  er  Slavetypen  bevaret  i „Abra- 
cadabra", som  heller  ikke  er  meget  andet  end  en  Oversættelse 
af  Plautus’  Spøgelsekomedie  „Mostellaria"  og  formodentlig  for- 
holder sig  til  denne  som  den  igen  til  dens  græske  Original. 

Saaledes  som  Henrik  her  optræder  over  for  Arv  ligesom 
Tranio  over  for  Grumio  hos  Plautus  i denne  Komedies  første, 
altsaa  mere  end  to  Tusind  Aar  gamle,  Scene,  er  hans  oprinde- 
lige Præg  helt  bevaret.  Det  er,  som  saa  hyppigt  i de  antike 
Komedier,  den  snilde  og  kvikke  Slave  fra  Byen  over  for  den 
tunge  og  dumme  Bondekarl.  Og  saaledes  er  Henrik  overalt  hos 
Holberg  ligesom  sine  antike  Kolleger  urbanus  o:  fra  Byen.  Lige- 
som den  listige  Slave  i de  gamle  Komedier  er  i alt  Fald  et  af 
de  tidligste  Udtryk  for  den  Lethed  i Tankegang  og  Udtryks- 
maade  og  den  Smidighed  i Optræden,  som  Livet  i Stæderne 
fører  med  sig,  saaledes  er  det  ogsaa  det  første  Ord,  der  er  at 
sige  om  Holbergs  Henrik,  at  han  er  det  første  Tegn  paa  Byens 
Fremtræden  i den  nordiske  Litteratur.  I Sammenligning  med 

hans  lette  og  levende  Maade  at  tale  paa,  hans  mageløs«  Replik 
synes  alt,  hvad  der  tidligere  var  skrevet  pas  vort  Modersmaal, 
et  tungt  og  prentet  Guds  Ord  fra  Landet,  cn  „Landsby tale som 
Henrik  siger  om  Arvs  moralske  Betænkninger.  Overalt  hvor 
man  i Holbergs  Komedier  s er  disse  to  stillede  over  for  hinanden, 
er  det,  ligesom  man  sm  en  Kat  over  for  en  Køter.  Som  bekendt 
holdt  Holberg  under  alle  Former  mere  af  Katte  end  af  Køtere. 

Man  kan  dog  ikke  sige,  at  denne  Henrik  er  saa  „fornuftig 
og  ærbar  en  Domestique",  som  Holberg  anser  en  Kat  for  at 
være.  Der  er  sandt  at  sige  store  Stykker  af  Køteren  tilbage. 
Man  mærker  undertiden  ogsaa  paa  hans  Vittighed,  at  han  er  en 
Slave.  Om  den  Periode  i den  græske  Kulturs  Historie,  der  frem- 
bragte den  nyere  Komedie  og  dens  Slavetype,  har  Nietzsche  et 
Sted  (i  „Om  Tragediens  Fødsel")  træffende  bemærket:  „Den 
femte  Stand,  Slavernes,  kommer  nu  til  Magten  — i al  Fald  dens 
Tænkemaade;  og  hvis  der  overhovedet  mere  kan  være  Tale  om 
græsk  Munterhed,  saa  er  det  Slavens  Munterhed,  som  ikke  har 
noget  alvorligt  at  svare  for,  intet  stort  at  stræbe  efter,  og  som 
ikke  begriber,  at  nogen  kan  tillægge  noget  forgangent  eller  kom- 
mende et  højere  Værd  end  det  nærværende."  Det  er  dette 
Davus  sum,  non  Oedipus,  denne  smaamandsagtige  Resignation 
overfor  de  ideelle  Værdier  og  denne  hundske  Forslugenhed  paa 
de  materielle  Goder  — skønne  Dukater,  god  Mad,  friske  Piger 
— der  sidder  som  Trællemærket  ogsaa  paa  den  nyere  Komedies 
elegante  Slaver.  Saaledes  er  hos  Holberg  ikke  blot  den  Figur, 
der  bærer  det  gamle  Slavenavn,  Davus  i „Plutus",  som  — efter 
Diogenes’  træffende  Karakteristik  — er  „et  tobenet  Best  udi 
menneskelig  Gestalt",  men  meget  ofte  Henrik  selv.  Han  er  fra 
Fødselen  af,  d.  v.  s.  som  et  Minde  om  den  Nedgangstid,  da  han 
først  blev  til,  en  Skeptiker,  han  tager  Verden,  som  den  er,  og 
mener,  at  alting  lader  sig  praktisere  „i  disse  Tider"  (det  vil  sige 
i de  attiske  Komediers  Tid,  ikke  i Frederik  den  Fjerdes  Køben- 
havn, hvor  baade  Henriks  Digter  og  hans  Skuespiller  fik  at  føle, 
at  det  bl.  a.  ikke  lod  sig  „praktisere"  at  spille  Komedie).  Om 
Dyd,  Ære,  Sandhed  og  deslige,  som  han  følgelig  ikke  regner  til 
de  solide  Ting,  som  han  sætter  saa  megen  Pris  paa,  kan  han 
undertiden  anstille  ganske  falstaffske  Betragtninger.  Hvor  denne 
Henrik,  der  synes  saa  stor  mellem  Narrene  og  Slynglerne,  som 
han  plejer  at  drages  med,  faar  over  for  sig  en  ærlig  Mand  eller 


Digitized  by 


Google 


Holbergs  Henrik 


69 


endog  étT  overlegen  Aand  (som  i „Det  lykkelige  Skibbrud")  bliver 
han  igen  lille,'  Slave.  Men  ogsaa  naar  han  spiller  Herre  — som 
i „Henrik  og  Pernille"  — stikker  „det  gamle  Lakajvæsen",  „den 
sultne  Hund",  som  han  siger,  Hovedet  frem  bag  ved  Komedie- 
skikkelsen — som  i det  kostelige  Træk,  at  han  tilbyder  sin 
Herre,  hvis  Kæreste  han  tror  at  have  tilfiluteret  sig,  en  privi- 
legeret Adgang  til  sine  forventede  Ægtemandsnydelser. 

Hvad  der  giver  denne  Henrik,  der  af  Dyder  i almindelig 
Forstand  næppe  har  andre  end  den  ubegrænsede  Troskab  mod 
sin  Herre,  som  han  ligeledes  har  arvet  fra  Slaven,  hans  Glans, 
er  netop  denne  ustyrlige  Lyst  til  og  utrolige  Færdighed  i at 
spille  Komedie.  Henrik  i „Henrik  og  Pernille"  har  egentlig  intet 
andet  Formaal  med  at  give  sig  ud  for  sin  Herre  end  „at  styre 
den  Lyst,  som  mig  er  paakommet  til  at  spille  fornemme".  Naar 
man  ser  en  Henrik  af  denne  Slags  udspekulere  en  Intrige,  saa 
hver  Sene  i hans  Hoved  „staar  spændt  som  en  Bue",  derpaa 
eksercere  Kunsten  med  et  Mod,  der  vokser  med  Vanskelig- 
hederne, og  sætte  „Machinen"  i Bevægelse  med  en  tiltagende 
Hastighed  ligesom  et  Hjul,  der  svinger,  for  til  sidst  at  ende 
Spillet  med  et  svingfuldt  Henricus  fecit,  forstaar  man,  at  Hol- 
berg, hvis  eneste  Lyrik  var  Musikken,  har  kunnet  finde  sin 
Morskab  ved  et  saadant  Spilleværk.  Det  er  saa  musikalsk  som 
en  hel  Symfoni.  Denne  Henrik  er  virkelig  den  nordiske  Litte- 
raturs første  Kunstner.  Man  maa  da  ikke  fortryde  paa,  at  han 
ikke  ogsaa  er  en  af  dens  første  Moralister.  Man  maa  jo  ogsaa 
indrømme  hans  Forfatter,  at  naar  han  netop  vilde  ophæve  Ær- 
barheden, var  det  intet  ilde  Middel  at  etablere  dens  Modsætning. 

Men  denne  „Henricus",  som  er  halvt  en  Artist,  halvt  en 
Plebejer,  denne  „fortvivlede  Skælm",  som  Holberg  selv  gerne 
kaldte  ham,  med  mere  Ret  end  han  vel  selv  vidste  af,  er  endnu 
ikke  Holbergs  Henrik.  Det  er  den  totusindaarige  Komedie  selv 
i Henriks  Skikkelse  som  andetsteds  i Harlekins  eller  Scapins, 
en  Abstraktion  altsaa.  Skønt  der  lejlighedsvis  (i  „Den  ellevte 
Juni")  udstedes  ham  et  særdeles  konkret  og  eftertrykkeligt  Skuds- 
maal,  som  giver  ham  som  „ærligen  født  af  uægte  Forældre",  fuld 
Hjemstavnsret  i det  København,  hvor  Dyden  fryser,  gør  han 
dog  ikke  Indtryk  af  at  være  dannet  ved  saadanne  Iagttagelser 
paa  Stedet  som  hans  Efterkommere,  Karl  Larsens  Proletarer. 
Han  er  ogsaa  temmelig  ens  i alle  Komedier. 

Men  der  er  en  anden  Henrik,  som  i højere  Grad'  er  Hol- 
bergs egen  Skabelse.  Man  finder  ham  især  i de  Komedier,  hvor 
Tjeneren  ikke  er  Stykkets  Intrigant,  men  dets  Ræsonnør  som  i 
„Den  politiske  Kandestøber,"  „Den  Vægelsindede"  og  „Barsel- 
stuen." 

Han  er  for  det  første  yngre  end  den  traditionelle  Tjener  og 
kaldes  derfor  gerne  Dreng.  Han  er  ogsaa  naivere  og  uskyldi- 
gere, end  den  anden  Henrik  plejer  at  være.  Han  har  ligesom 
denne  et  godt  Hoved,  og  da  han  intet  har  at  gøre  med  at 
smedde  Maskiner,  kan  han  bruge  sit  Pund  til  at  anstille  Betragt- 
ninger. Han  er  ganske  ustuderet  (medens  den  anden  Henrik  har 
været  en  kort  Tid  paa  Latinskole)  og  lader  sig  ikke  imponere 
af  nogen  ny  eller  gammel  Autoritet,  da  han  selv  følger  Fornuf- 
tens, som  er  den  ældste.  Han  har  den  ganske  unge  Mands  lyk- 
kelige Evne  til  at  føle  Forundring  over  Livets  Underligheder  og 
more  sig  over  Galskaben.  Men  han  har  ogsaa  Almuemandens 
uforvirrede  simple  Sans  og  Respekt  for  Realiteten,  i det  hele  en 
god  Del  af  den  hjemmegjorte  Visdom,  som  Holberg,  som  man 
kan  se  af  hans  Epistler,  satte  saa  megen  Pris  paa  hos  Bønderne 
og  forherligede  i en  beslægtet  Figur,  Jakob,  Montani  Broder  i 
„Erasmus  Montanus."  Naar  han  er  vittig,  er  det  dog  ikke  Hen- 
riks skeptiske  Verdensvisdom,  men  en  ungdommelig  eller  barn- 
lig Kaadhed,  som  et  Par  Steder  fremkalder  Udbrudet:  Jeg  tror, 
den  Dreng  er  gal! 

Idet  da  Henrikstypen  i denne  Figur  forandres  fra  en  Lakaj 
til  en  Dreng,  nærmer  den  sig  saaledes  mere  til  Virkeligheden  og 
bliver  mere  national;  den  naturlige  Rødmossethed  slaar  igennem 
Teatersminken.  Til  disse  Drenge  — der  forekommer  netop  i de 
allerældste  Komedier  og  har  et  nyt  Navn  i hver:  i „Den  poli- 
tiske Kandestøber"  Henrik,  i „Den  Vægelsindede"  oprindelig 
Torben  og  i „Barselstuen"  Troels  — er  der  aabenbart  gjort 
Studier  paa  Stedet.  Det  er  en  af  de  ældste  nationale  Figurer  i 
den  nordiske  Kunst,  Holbergs  egen  Henrik. 

Man  tænker  sig,  han  er  det  ogsaa  i den  Forstand,  at  der  er 
noget  af  Holbergs  egen  Natur  i ham.  Denne  Dreng  er,  hvad 
den  anden  Henrik  ikke  er,  men  hvad  Holberg  selv  var,  en  Iro- 
niker, den  første  af  den  Slags  i vor  Litteratur,  der  siden  har 
haft  saa  mange.  Naar  man  ser  ham  med  en  ganske  uskyldig 
Mine  gaa  ind  paa  Galskaben  og  saa  pludselig  med  et  Glimt 

røbe  sin  Overlegenhed  ved  et  tilsyneladende  meget  enfoldigt 
Spørgsmaal,  der  virker  som  Sennep  i Næsen  og  kan  gøre  en 
gal  Mand  rasende,  tænker  man  sig,  at  saadan  maa  „Drengen 
Holberg"  — som  den  lille,  meget  ungdommeligt  udseende  Mand 
for  en  Fejls  Skyld  en  Gang  blev  kaldt  paa  et  Pas  — selv  have 
værget  sig,  ikke  blot  i sin  Skoletid,  men  senere  baade  i disse 
Lande  og  andre  Steder,  saa  tit  han  havde  Møje  med  at  bevare 
sin  Ærbarhed  for  ikke  at  komme  til  at  le.  Hvad  der  gentagne 
Gange  siges  om  denne  Dreng,  at  „enten  er  det  af  Ondskab  eller 
af  Taabelighed,  han  taler  saaledes,"  er  vel  blevet  tænkt  og  sagt 
om  Holberg  selv  af  flere  end  den  bergenske  Lektiehører,  der 
var  den  første  Genstand  for  hans  Ironi,  og  som  meget  sagtmodig 
kaldte  Gutten,  der  paa  Grund  af  hans  lange  Skæg  havde  sam- 
menlignet ham  med  en  Gedebuk,  for  et  Kid.  Som  Corfits  i „Bar- 
selstuen" maa  tilstaa,  at  han  „aldeles  ikke  kan  begribe  den 
Drengs  Væsen,  “ saaledes  kunde  Holbergs  Samtid  som  bekendt 
aldeles  ikke  begribe  „Peder  Paars".  Ironien  er  altid  Ærbarheden 
ubegribelig. 

Men  hverken  Drengens  eller  Stadssatirikerens  Ironi  er  stærk 
nok  til  at  besejre  Ærbarheden  og  ophæve  Jeronimus  — den  for- 
udsætter dem  tværtimod,  ligesom  Kiddet  forudsætter  Geden.  Det 
lader  sig  nu  engang  ikke  gøre  at  drille  Livet  af  Folk.  Til  at  gøre 
det  af  med  Ærbarheden  hører  der  en  positiv  Patos,  der  formaar 
at  frembringe  den  Værdi,  der  gør  Ærbarheden  værdiløs.  Til  den 
Højde  har  Holberg  i Grunden  kun  hævet  sig  i en  Komedie: 
Maskarade. 

De  to  eneste  Komedier,  hvori  Holberg  er  positiv,  som  man 
siger,  altsaa,  om  end  under  Maske,  taler  i sit  eget  Navn,  er  „Det 
lykkelige  Skibbrud"  og  „Maskarade."  I den  første  har  han  i Phi- 
lemons  Person  ganske  jævnt  og  uden  Patos  givet  en  Fremstil- 
ling af  Alvoren  og  Ansvaret  i sin  Skribentvirksomhed,  i den  an- 
den, hvis  blotte  Titel  Maskarade  (ikke:  Maskeraden)  lyder  som 
en  Fanfare,  der  byder  til  Fest,  har  han  benyttet  Henriksfiguren 
til  et  lyrisk  Udtryk  for  den  Glæde,  han  selv  følte  ved  sin  Poesi 
og  derigennem  vilde  meddele  andre. 

Der  findes  ogsaa  i en  anden  Komedie  — det  er  „Uden 
Hoved  og  Hale"  — en  Henrik,  som  gaar  paa  Maskerade.  Han 
er  ikke  saa  dum,  siger  han,  at  han  bliver  udenfor,  naar  hans 
Herre  gaar  ind  og  danser;  han  gaar  med  og  danser  Engelskdans 

med  Herskabet;  thi  paa  Maskerade,  hvor  ingen  kender  hinanden, 
er  alle  lige  gode.  „Somme  Tider  tar  jeg  Kusken  med  mig,  som 
i Nødsfald  kan  danse  en  Polskdans.  Jeg  var  tilfreds,  at  Hestene 
vilde  gøre  os  Kompagni  med,  saa  var  vi  uden  Frygt,  at  de  imid- 
lertid skulde  løbe  bort  med  Vognen."  Det  er  meget  vel  betænkt, 
men  Lyrik  er  det  rigtignok  ikke.  Replikken  begynder  da  ogsaa 
fra  et  andet  Hjørne  med:  „Det  er  ogsaa  en  forbandet  Natte- 
føjten  med  min  Herre!"  og  Tonen  er  helt  igennem  en  Kende 
gnaven. 

Men  hør  saa  Henrik  i „Maskarade":  „Vi  fødes  udi  Armod, 

vi  opdrages  udi  Sult,  vi  prygles  en  halv  Snes  Aar  af  en  knar- 

vorn Skolemester;  saaledes  gaar  vor  Barndom  hen.  Naar  vi 
kommer  lidt  til  Alder,  maa  vi  slæbe  og  trælle,  at  vi  ikke  skal 
dø  i vor  Alderdom  før  Tiden  af  Sult.  Kort  at  sige:  vort  hele 
Levned  er  en  Kæde  af  Elendigheder.  — Jeg  vilde  ønske,  at  vi 
kunde  tage  Kusken  og  Hestene  med  ind  paa  Maskeraden,  at  de 
stakkels  Bester  ogsaa  kunde  have  nogen  Tidsfordriv  og  nogle 
gode  Timer  blandt  saa  mange  sure  Dage."  Skønt  det  ikke  er 

Vers,  er  det  dog  Lyrik,  den  bedste,  som  den  Gang  var  skrevet 

paa  Dansk,  og  saa  elementær,  at  det  er,  som  om  man  saa  Kun- 
sten selv  springe  frem  i disse  Ord  som  det  lyse  Øjeblik  i Li- 
vets Mørke. 

Af  denne  Lyrik  falder  der  et  Skær,  en  Glans  over  alt,  hvad 
denne  Henrik,  den  mest  levende,  Holberg  har  skabt,  foretager 
sig:  naar  han  spiller  Komedie  med  Hovedet  skummende  af  Im- 
provisationer, og  naar  han  taler  — ja,  som  han  taler!  saa  at 
hans  kaade  Lune  hvert  Øjeblik  høres  som  Lærkeslag  over  La- 
kej-Prokurator-Logikens  Argumenter.  Dette  er  en  Henrik,  som 
med  et  Slag  slaar  Prosaen  af  Marken,  ikke,  som  han  tror,  ved 
at  argumentere  imod  den,  men  som  ophæver  den  blot  ved  at 
være,  hvad  han  er:  Poesi. 

Er  det  maaske  ikke  Poesi,  saa  godt  som  det  kunde  siges 
paa  Holbergs  Tid,  naar  han  fortsætter:  „Herre!  jeg  har  ikke 
Lyst  til  noget  Slags  Spil,  jeg  spiller  ikke  Kort  som  andre  Tjenere, 
jeg  fordriver  aldrig  Tiden  med  Drik  eller  hos  Fruentimmer. 
Kort  at  sige,  jeg  har  ikke  Lyst  til  noget  uden  Musik  og  Dans; 
hvilket  derfor  naar  man  betager  mig,  saa “ 

Vil  man  have  det  paa  Vers,  saa  kan  det  ogsaa  skaffes.  Da 
„Maskarade"  spilledes  i København  (i  Aaret  1724),  var  der  blandt 

Tilskuerne  en  ung  Student,  Ambrosius  Stub,  som  hørte  saa  godt 
efter,  at  han  aldrig  glemte  det.  Naar  man  læser  hans  Viser,  er 
det,  som  om  man  hørte  Henrik  synge. 

Uskyldig  Tidsfordriv  jeg  har 
I Dans,  Musik  og  Sang, 

Naar  andre  helst  til  Glasset  tar, 

Jeg  springer  Stuen  lang; 

Klaver  jeg  elsker  i mit  Sind 
Og  lægger  mest  paa  samme  Vind, 

En  Aria  jeg  synger  tit: 

Melancholi  gaar  kvit. 

Lad  visse  Folk  mig  laste  da, 

At  jeg  for  lystig  er, 

Og  lad  dem  mig  kun  raade  fra 
Det,  som  jeg  haver  kær. 

Jeg  er  dog  mere  frank  og  fri 
End  slige  Gække,  som 
Vil  gaa  i slavisk  Liberi 
Og  under  Herredom: 

Jeg  spiller,  synger,  danser,  gaar, 

Saa  tit  jeg  det  i Sinde  faar. 

For  Resten  er  jeg  ganske  fri 
For  Lysters  Tyranni. 

Det  er  sandt.  Her  er  virkelig  ikke  mere  noget  Spor  af  Slavens 
Liberi  som  i den  første  Henrik  eller  af  Drengens  uudviklede 
Ironi  i den  anden  — denne  Henrik  faar  slet  ikke  Tid  til  at  være 
Ironiker  — heller  ikke,  trods  den  mørke  Baggrund,  som  Hol- 
berg har  givet  Figuren,  af  det  plebejiske  Instinkt  eller  af  det 
sociale  Oprør  som  senere  i Figaro.  Det  er  kun  Musik  og  Dans 
— Mascarade. 

Men  det  er  ogsaa  nok.  Musikken  brugte  Holberg  paa  sine 
gamle  Dage  til  at  udlade  de  dybeste  Følelser  i sin  Sjæl  — ved 
en  Kirkekoncert  kom  han  til  at  græde,  og  for  Gram  spillede 
han  en  Dag,  hundrede  Aar  før  Ole  Buli  levede  og  Edv.  Grieg 
blev  født,  med  megen  Bevægelse  et  norsk  „Klippestykke".  1 
hans  Ungdom  har  den  vel  været  ham  et  Middel  til  at  blive  Melan- 
kolien kvit  og  til  at  udtrykke  den  Lyrik  i hans  Sind,  som  han 
vanskeligt  kunde  finde  noget  Ord  for.  Hvad  han  i denne  ene 
Komedie  har  betroet  Henrik,  har  han  vist  mange  Gange  betroet 
sin  Fedel.  Dansen  kendte  han  vel  ikke  til  af  egen  Erfaring,  men 

han  saa  i den,  som  af  Pietisterne  i hans  Samtid  betragtedes  som 
en  Synd,  en  naturlig  Forbundsfælle.  Det  var  jo  Polskdansen 
og  dens  Efterfølgere  (der  efterhaanden  fortrængte  den  gammel- 
dags Rej  med  det  sindige  Omkvæd),  som  først  bragte  Liv  i 
Nordboernes  træge  Maade  at  bevæge  sig  paa.  Den  er  „et  enkeltv 
Renæssancefænomen,  der  spejler  den  hele  Bevægelse"  (Troels- 
Lund). 

Henrik  er  et  andet.  Han  er  Bevægelsen  og  Uroen  i et  Sam- 
fund, der  er  ved  at  falde  i Staver  af  lutter  Ærbarhed.  Og  han 
er  Holbergs  egen  Henrik  i den  inderligste  Forstand.  Han  er 
Holbergs  Genius.  Først  nu  er  Peder  Paars  paa  en  afjgørende 
Maade  besejret,  ikke  fomægtet,  men  ophævet,  idet  der  er  skabt 
en  Skikkelse,  som  paa  ethvert  Punkt  er  den  fødte  Modsætning 
til  Paarses  Væsen. 

Per  Paars  er  fed,  Henrik  er  mager;  gammel  trods  sine  unge 
Aar,  Henrik  er  Ungdommen  selv;  ærbar,  Henrik  er  kaad.  Per 
Paars  er  Borger,  Henrik  er  en  Proletar,  en  frigiven  Træl.  Per 
Paars  er  Middelstanden,  Samfundets  træge  Stilstand  og  dovne 
Optimisme,  Henrik  er  den  fremaddrivende  Kraft,  en  bestandig 
femte  Stand.  Per  Paars  er  Massen,  uden  Sjæl,  flov  fordi  den  er 
uden  Ironi,  flad  fordi  den  er  uden  Tragik.  Henrik  er  Personlig- 
heden, Sjælen  i Spillet  og  i Grunden  — saa  lyst  et  Hoved  mod 
saa  mørk  en  Grund  — paa  en  Gang  Komedie  og  Tragedie. 
Peder  Paars  er  med  Hud  og  Haar  forskrevet  til  Traditionen  og 
Anstanden  og  Samfundet,  bunden  som  Hunden  i Fablen.  Hen- 
rik er  som  Ulven,  en  Løsgænger,  en  fortvivlet  Skælm,  som  slet 
ingen  ydre  Formaal  har  for  sit  Liv,  i dybeste  Forstand  en  fri 
Figur. 

(Slutte.)  Vilh.  Andersen. 

m de  spiritistiske  Fænomeners  Ægthed  er  Striden 
endnu  staaende.  Medens  Spiritismen  allerede  reg- 
ner sine  Tilhængeres  Antal  i Millionvis,  er  der 
paa  den  anden  Side  en  anseelig  Skare  af  besin- 
dige Forskere,  som  hævder,  at  den  hele  Tale  om 
Aandernes  Indgriben  i den  materielle  Verden  er 
ren  og  skær  Overtro.  Hermed  er  dog  ingenlunde  sagt,  at  Spi- 
ritismen blot  er  Overtro  og  intet  andet.  Det  er  tværtimod  kun 
kun  dens  ret  uvæsenlige  Overflade,  der  gaar  ind  under  dette 
Begreb;  men  trænger  man  gennem  Skallen,  som  desværre  i Al- 
mindelighed fuldstændig  skjuler  den  værdifulde  Kærne,  saa  viser 
Spiritismen  sig  som  en  Religion,  der  i etisk  Værd  ingenlunde 
staar  tilbage  for  nogen  anden.  Den  er  begyndt  som  en  Reforma- 
tion indenfor  Protestantismen,  og  den  har  især  i Slutningen  af 
forrige  Aarhundrede  udviklet  sig  videre  i denne  Retning.  Fast- 
holder man  ikke  ved  Bedømmelsen  af  Spiritismen  dette  Hoved- 
synspunkt, at  den  efter  sit  Væsen  er  en  rent  religiøs  Bevægelse, 
saa  bliver  den  Strid,  der  nu  staar  om  den,  et  langt  mere  gaade- 
fuldt  Fænomen  end  det,  hvorom  der  strides. 

Spiren  til  den  religiøse  Spiritisme  findes  i Swedenborgs  Vi- 
sioner og  Fantasier  over  det  tilkommende  Liv.  Hvad  der  i denne 
Henseende  har  Interesse,  findes  saa  godt  som  alt  i hans  mærke- 
lige Bog:  „Hvad  jeg  har  hørt  og  set  om  Himlen  og  om  Hel- 

vede*.  Swedenborg  giver  her  en  udførlig  Skildring  af,  hvorledes 
Aanderne  efter  Legemets  Død  endnu  besidder  en  Slags  Legeme, 
saa  at  de  næppe  selv  véd  af,  at  de  er  døde;  de  har  de  samme 
Interesser  som  paa  Jorden  og  beskæftiger  sig  med  de  samme 
Ting.  Hensigten  med  denne  Fortsættelse  af  det  jordiske  Liv,  den.<  • 
højst  varer  30  Aar,  er  at  give  dem  Lejlighed  til  Forbedring; 
enhver  Aand,  der  alvorlig  stræber  herefter,  gaar  før  eller  senere 
ind  i Himlen,  medens  Helvede  blot  er  forbeholdt  de  yderst  faa, 
der  slet  ikke  vil  Der  kan  næppe  være  Tviyl  om,  at  man  her 
har  Kærnen  i Swedenborgs  Betragtninger:  det  drejede  sig  for 
ham  om  at  komme  uden  om  den  Absurditet,  at  det  store  Flertal 
af  Menneskesjæle  skal  prisgives  til  en  evig  Fordømmelse  for  et 
kort  Jordelivs  Vildfarelser.  Springer  man  nu  100  Aar  frem  i Tiden, 
til  den  amerikanske  Visionær  Andrewjackson  Davis,  saa  træder  den 
samme  Tanke  langt  mere  bevidst  frem.  Hans  Bog:  „Naturprincip- 
perne og  et  Opraab  til  Menneskeslægten”  er  en  harmfuld  Protest 
mod  den  officielle  Kristendoms  uetiske  Dogmer  om  Arvesynd, 
Forløsning  og  evig  Fordømmelse.  Den  Slags  Forestillinger  hørte 
hjemme  i en  barbarisk  Tid,  hvor  Straffen  var  den  stærkeres 
Hævn  overfor  den  svagere,  og  hvor  Straffen  følgelig  voksede  i 
raffineret  Grusomhed  ikke  med  Størrelsen  af  den  Forseelse,  der 
skulde  straffes,  men  med  den  stærkeres  Magt  og  Evne  til  at  stille 
sin  Hævntørst.  Men  for  et  Nutidsmenneske,  der  blot  sidder  inde 
med  et  Minimum  af  Retfærdighedssans,  er  alt  dette  ganske  ufor- 
eneligt med  Forestillingen  om  en  over  jordiske  Lidenskaber  op- 
højet Guddom.  Efter  Davis  Fremstilling  gives  der  overhovedet 
intet  Helvede;  alle  Aander  fortsætter  efter  Døden  den  her  paa 
Jorden  begyndte  Udvikling,  og  denne  skrider  stadigt  frem  til 
højere  og  højere  Fuldkommenhed.  1 dette  Arbejde  mod  Fuld- 
kommenheden staar  de  enkelte  Aander  ikke  alene;  de  kan 
hjælpe  og  støtte  ikke  blot  hinanden,  men  ogsaa  de  efterlevende 
paa  Jorden. 

Det  vilde  være  højst  mærkeligt,  om  denne  Lære  i Evolu- 
tionismens Tidsalder  ikke  skulde  have  fundet  talrige  Tilhængere. 

I Løbet  af  halvhundred  Aar  har  Spiritismen  da  ogsaa  vundet  en 
betydelig  Udbredelse;  den  tæller  Tilhængere  i Millionvis  i alle 
kristne  Lande,  dog  især  i Amerika,  hvor  den  er  et  anerkendt 
Religionssamfund  med  en  Mængde  egne  Kirker.  Talrige  Præster 
er  i Tidens  Løb  gaaet  over  fra  andre  kristne  Sekter  til  Spi- 

ritismen  og  har  aflagt  Vidnesbyrd  om,  at  de  først  i denne  Lære 
har  fundet  den  rette  Trøst  og  Forhaabning.  Heri  er  da  heller 
intet  mærkeligt,  thi  Spiritistens  Udsigter  for  det  tilkommende  Liv 
er  jo  ikke  et  Slags  Hasardspil,  der  afhænger  af,  om  han  nu 
ogsaa  virkelig  har  havt  den  rette  Tro.  Det  kommer  overhovedet 
slet  ikke  an  paa  Troen,  men  kun  paa  hans  Bestræbelser  for  at 
blive  et  godt  Menneske. 

I Spiritismens  religiøse  Hovedlærdomme  er  der  næppe  noget, 
hvorved  denne  Retning  adskiller  sig  fra  forskellige  andre  Sekter, 
som  Unitarer  o.  1.  Hvis  der  altsaa  ikke  var  mere,  kunde  der 
vanskeligt  blive  Anledning  til  nogen  Strid;  det  maatte  da  i det 
højeste  blive  en  rent  teologisk  Strid,  der  næppe  vilde  vække  det 
store  Publikums  Opmærksomhed.  Men  Spiritisterne  har  ikke 
kunnet  indskrænke  sig  til  at  fremsætte  deres  Lære  som  et  reli- 
giøst Postulat,  de  har  anset  det  for  nødvendigt  at  bekræfte  dens 
Rigtighed  ved  Mirakler.  Alle  Religionsstiftere,  lige  fra  Buddha  til 
Mdm.  Blavatsky,  siges  at  have  udført  Handlinger,  som  alminde- 
lige dødelige  ikke  kan  bringe  i Stand  ved  vort  nuværende  Kend- 
skab til  Naturens  Kræfter,  og  som  derfor  har  tjent  til  Bevis  for, 
at  disse  udvalgte  stod  i Forbindelse  med  højere  Magter.  Davis  har 
ganske  vist  ikke  givet  efter  for  denne  Fristelse,  han  har  anset  sin 
Appel  til  Menneskenes  Fornuft  og  Følelse  for  tilstrækkelig  — 
men  Spiritismen  har  faaet  hundredfold  Erstatning.  Thi  Aandeme, 
som-  efter  Spiritisternes  Tro  kan  træde  i Forbindelse  med  Men- 
neskene til  Støtte  og  Vejledning  for  dem,  har  fundet  paa  Midler 
til  ogsaa  at  sætte  sig  synlige  Spor  i den  materielle  Verden.  Hertil 
behøver  de  ganske  vist  et  særligt  udrustet  Menneske  som  Mellem- 
led, Medium,  idet  de  fra  dette  Medium  laaner  det  materielle  Sub- 
strat, uden  hvilket  ingen  Aand  kan  indvirke  paa  den  grove  Ma- 
terie; men  slige  Medier  er  ikke  saa  helt  sjældne.  De  udvikler 
sig  til  større  eller  mindre  Brugbarhed  i enhver  spiritistisk  Kreds. 
I Stedet  for  én  undergørende  Religionsstifter  har  Spiritismen  saa- 
ledes  faaet  smaa  Mirakelmagere  i Tusindvis. 

Hvad  disse  Medier  — eller  rettere:  Aandeme  gennem  disse 
Medier  som  Redskaber  — er  i Stand  til  at  udrette,  er  rigtignok 
i Almindelighed  ikke  stort  bevendt.  Men  herpaa  kommer  det 
aabenbart  heller  ikke  an.  Er  man  først  troende  Spiritist,  fuldt 
overtydet  om  Aandernes  Indgriben  i den  materielle  Verden,  saa 
vil  selv  ganske  dagligdags  Tildragelser,  hvis  Aarsag  blot  ikke  er 

altfor  øjensynlig,  kunne  benyttes  som  Bevis  for  en  Aands  Virk- 
somhed. Ser  en  troende  Spiritist,  at  en  Vase,  som  om  Morgenen 
stilles  med  Forsiden  udad  paa  en  Hylde,  i Løbet  af  Dagen  drejer 
sig  saaledes,  at  Forsiden  vender  indad  mod  Væggen,  saa  er  dette 
tydelig  nok  Tegn  paa  en  Aands  Virksomhed.  Og  det  nytter  al- 
deles ikke,  at  en  mindre  troende  Medborger  gør  ham  opmærk- 
som paa,  at  Vasen  har  en  Knop  i Bunden,  saa  at  man  ved  vil- 
kaarlig  frembragte  Rystelser  fra  den  anden  Ende  af  Stuen  kan 
bringe  den  til  at  dreje  sig.  — Eller  en  ung  Mand  ser  en  Buket 
Blomster  ligge  paa  et  Sted,  hvor  der  kort  i Forvejen  ingen  Blom- 
ster fandtes;  følgelig  er  de  fremkaldte  ved  en  Aands  Virksomhed. 
At  der  i samme  Stue  har  befundet  sig  en  særdeles  jordisk  Kvinde, 
som  for  at  have  den  unge  Mand  tilbedste  godt  kan  have  anbragt 
Blomsterne  paa  det  Sted,  hvor  de  findes  — denne  Omstændighed 
ligger  der  selvfølgelig  ingen  Vægt  paa.  Troen  er  paa  Forhaand 
givet,  og  saa  skal  alt  tjene  til  Bevis  for  dens  Rigtighed.  En  ikke 
ringe  Del  af  den  spiritistiske  Litteratur  er  fyldt  med  ganske  barn- 
agtige Beretninger  om  slige  Smaatterier,  som  intet  fornuftigt  Men- 
neske kan  tage  alvorligt,  fordi  Meddelernes  religiøse  Hildethed 
forbyder  dem  ethvert  Forsøg  paa  at  finde  en  naturlig  Forklaring. 

Udover  det  rent  betydningsløse  driver  man  det  ogsaa  sjældent 
i de  private  Cirkler,  som  Spiritisterne  i Almindelighed  danner 
overalt,  hvor  et  Familiemedlem  har  vist  Spor  af  „mediumistisk” 
Begavelse.  Man  faar  maaske  ved  Bordbankning  nogle  mer  eller 
mindre  sammenhængende  Meddelelser  af  ganske  banalt  Indhold; 
kommer  det  højt,  faar  Mediet  et  Anfald  af  Trance  og  „besættes” 
af  en  Aand,  der  holder  en  lille  Prædiken  af  religiøs-opbyggelig 
Natur.  En  Profeti  kan  ogsaa  nu  og  da  løbe  ind  med;  muligvis 
slaar  den  til,  og  saa  er  den  naturligvis  et  glimrende  „Vidnes- 
byrd”, muligvis  slaar  den  ikke  til,  og  saa  glemmes  den.  I alt 
dette  er  der  intet  nyt  for  Videnskaben,  og  det  skader  kun  Spi- 
ritisternes gode  Sag,  fordi  det  let  bringer  dem  til  at  glemme  dens 
religiøse  Betydning;  desuden  rummer  det  en  ikke  ringe  Fare  for 
Mediernes  Helbred.  Alvorlige  Spiritister  har  derfor  ofte  opfordret 
deres  Trosfæller  til  at  overlade  slige  Eksperimenter  til  Viden- 
skabsmændene,  men  det  nytter  aldeles  ikke.  I et  ogsaa  paa  Dansk 
trykt  Foredrag:  „Spiritismen,  dens  Betydning  og  Farer”  siger 
den  bekendte  norsk-amerikanske  Præst  Kristofer  Janson:  „Alle 
disse  Fænomener  kan  ikke  gøre  en  Menneskesjæl  ædlere  eller 

løfte  den  højere  ...  Og  man  kan  være  forvisset  om,  at  ingen 
højere  Aander  nedlader  sig  til  at  gaa  ned  paa  Jorden  og  rumle 
i Vægge  og  Borde  eller  flytte  paa  Møbler  og  gøre  Taskenspiller- 
kunster  for  Godtfolks  Moro  . . . Ligesaalidt  som  jeg  falder  paa, 
for  at  faa  aandelig  Oplysning,  at  indbyde  til  mit  Hus  Slaas- 
kæmper  og  gamle  Slarvekjerringer,  ligesaalidt  kan  jeg  opbygges 
i Selskab  med  saadanne  Aander.  “ Da  Spiritisterne  i Almindelig- 
hed vender  det  døve  Øre  til  slige  Formaninger,  saa  kan  man 
maaske  deraf  drage  en  ikke  uvigtig  Slutning  i Henhold  til  det 
gamle  Ord:  „Sig  mig  hvem  du  omgaas,  saa  skal  jeg  sige  Dig, 
hvem  Du  er.“ 

Nu  hænder  det  af  og  til,  om  end  sjældent,  at  et  Medium  ud- 
dannes til  større  Fuldkommenhed,  og  saa  lyder  der  fra  de  spi- 
ritistiske Kredse  Beretninger  om,  hvorledes  tunge  Genstande  er 
bleven  løftede  uden  Berøring,  at  Aander  har  vist  sig,  endog  i 
stærk  Belysning,  saa  at  man  har  kunnet  fotografere  dem,  og  mere 
af  den  Art  Dette  bringer  naturligvis  Videnskabsmændene  til  at 
spidse  Øren,  thi  er  disse  Beretninger  sande,  saa  synes  de  i hvert 
Fald  at  tyde  paa  Eksistensen  af  hidtil  ukendte  Kræfter,  ligegyl- 
digt om  man  nu  vil  kalde  en  saadan  Kraft  en  Aand  eller  et  X. 
En  Kreds  af  Videnskabsmænd,  som  interesserer  sig  for  Sagen, 
træder  da  gerne  sammen  for  at  undersøge  den  nærmere,  og  Re- 
sultatet af  Undersøgelsen  bliver  da  næsten  altid  det  ikke  ualmin- 
delige Fænomen:  de  lærde  er  uenige.  Saaledes  gik  det  i Leipzig 
1870,  da,  Slade  gjorde  Kunster  for  Zollner,  Wundt  og  andre  tyske 
Forskere,  saaledes  gik  det  i Neapel  1891  og  Majland  1892,  da 
Eusapia  Paladino  blev  undersøgt  af  en  international  Kommission. 
Nogle  af  de  deltagende  føler  sig  overbeviste  om  Fænomenernes 
Ægthed,  medens  andre  erklærer,  at  de  gaar  for  sig  under  Om- 
stændigheder, der  udelukker  Muligheden  af  en  strængt  viden- 
skabelig Undersøgelse,  saa  at  man  ikke  kan  have  nogen  Mening 
om,  hvorvidt  det  hele  er  Bedrageri  eller  Ytringer  af  ubekendte 
Kræfter.  Saa  bliver  de  Overbeviste  vrede  og  retter  heftige  Be- 
brejdelser mod  de  Vantro,  hvem  de  beskylder  for  at  lide  af 
Videnskabens  sædvanlige  „horror  novi“,  den  Skræk  for  det  nye, 
som  altid  hindrer  enhver  betydningsfuld  videnskabelig  Opdagelse 
i straks  at  vinde  den  Anerkendelse,  som  den  fortjener. 

Denne  Tale  om  Videnskabens  horror  novi  er  i hele  den  spi- 
ritistiske Strid  maaske  det  allerinteressanteste  Punkt,  som  det  vil 

lønne  Umagen  at  gaa  lidt  nærmere  ind  paa.  Thi  det  kan  ikke 
nægtes,  at  der  tilsyneladende  er  noget  om  det.  Der  er  i Viden- 
skabernes Historie  tilstrækkelig  mange  Eksempler  paa,  at  en 
Teori  eller  Iagttagelse  først  stemples  som  absurd,  umulig  o.  s.  v., 
for  saa,  naar  Tidens  Fylde  er  kommen,  at  blive  akcepteret  som 
utvivlsom  rigtig.  Paa  den  anden  Side  gør  man  sig  rigtignok  skyl- 
dig i en  kolossal,  højst  uvidenskabelig  Overdrivelse,  naar  man 
paa  disse  enkelte  Eksempler  vil  basere  den  almindelige  Sætning, 
at  alt  nyt  møder  en  saadan  sej  Modstand.  Man  behøver  kun  at 
tænke  paa  den  nyeste  Tids  mærkeligste  Opdagelse,  Grundstoffet 
Radium  — en  hurtigere  Anerkendelse  end  den,  der  er  bleven 
dets  Opdagere  til  Del,  kan  næppe  med  Billighed  forlanges.  Og 
dog  er  Radium  noget  saa  „nyt"  som  vel  tænkeligt,  da  det  er  nær 
ved  at  stride  mod  alle  Naturvidenskabens  fundamentale  Sætnin- 
ger. Dets  Tendens  til  at  spalte  sig  er  ganske  uforenelig  med  et 
Grundstols  Karakter  og  Værdighed,  og  at  det,  uden  paaviseligt 
Stoftab,  kan  udvikle  Varme  i ubegrænset  Mængde,  syntes  til  en 
Begyndelse  ligefrem  at  stride  mod  Loven  om  Energiens  Be- 
staaen.  Det  er  altsaa  indlysende,  at  man  aldeles  ikke  kan  opstille 
Videnskabens  horror  novi  som  et  almindeligt  Princip,  der  for- 
klarer den  ilde  Medfart,  de  spiritistiske  Kendsgerninger  har  fiaaet 
fra  Videnskabens  Side.  En  Opdagelse  kan  meget  godt  straks 
blive  lyst  i Kuld  og  Køn  af  Videnskaben,  selv  om  den  staar  i 
aabenbar  Strid  med  de  herskende  Anskuelser,  medens  paa  den 
anden  Side  en  langt  mere  uskyldig  videnskabelig  Sandhed  kan 
være  et  Aarhundrede  om  at  vinde  almindelig  Anerkendelse.  Spi- 
ritisterne maa  derfor  renoncere  paa  den  Trøst,  som  de  hidtil 
har  søgt  i,  at  alt  nyt  nødvendigvis  maa  møde  en  fortvivlet  Mod- 
stand fra  den  forbenede  akademiske  Videnskabeligheds  Side. 
Denne  Paastand  er  ganske  simpelt  en  Usandhed,  der  er  gen- 
taget saa  ofte,  at  selv  kyndige  Folk  begynder  at  tro  paa  den.  Lad 
os  altsaa  se  lidt  nærmere  paa,  hvoraf  det  er  afhængigt,  om  en 
videnskabelig  Sandhed  straks  bliver  anerkendt,  eller  om  den 
først  maa  gennemgaa  en  Skærsild  af  Modstand. 

Til  at  begynde  med  er  det  indlysende,  at  den  større  eller 
mindre  Hurtighed,  hvormed  en  ny  Sandhed  trænger  igennem,  i 
høj  Grad  maa  være  afhængig  af  dens  Beskaffenhed:  om  det  er 
en  ny  Teori,  en  Iagttagelse  vedrørende  sjældent  forekommende 
Fænomener  eller  en  Paavisning  af  lovmæssige  Forhold  ved  Fore- 

teelser,  som  til  enhver  Tid  kan  gøres  til  Genstand  for  Under- 
søgelse. I sidste  Tilfælde  gaar  det  ubetinget  hurtigst;  Anerkendelsen 
følger  umiddelbart  efter  Opdagelsen,  naar  denne  blot  er  beskre- 
ven saa  nøjagtigt,  at  enhver  Sagkyndig  kan  gøre  Forsøgene  efter. 
Selv  om  der  en  skønne  Dag  skulde  blive  opdaget  et  Stof  med 
endnu  mærkeligere  Egenskaber  end  Radium,  saa  at  hele  vor 
Naturopfattelse  bliver  vendt  paa  Hovedet,  vil  der  slet  ikke  kunne 
blive  Tale  om  nogen  Modstand  mod  den  Ting.  Fænomener,  som 
til  enhver  Tid  kan  demonstreres  for  en  Kreds  af  Tilskuere,  kan 
overhovedet  ikke  betvivles,  og  dermed  tilhører  de  ogsaa  Viden- 
skaben. Ti  Videnskaben  er  intet  andet  end  den  hele  Sum  af 
Menneskeslægtens  utvivlsomme  Erfaringer. 

Meget  ugunstigere  stiller  Forholdet  sig  aabenbart  for  en  ny 
Teori,  en  ny  Forklaring  af  bekendte  Erfaringer.  Ti  i en  Teori 
er  der  intet,  der  umiddelbart  kan  gøres  til  Genstand  for  Iagt- 
tagelse, dens  Betydning  kan  aldeles  ikke  vurderes  af  Lægmænd, 
men  kun  af  Sagkyndige,  og  om  disse  vil  antage  den,  kommer 
ligefrem  til  at  bero  paa,  i hvilken  Grad  der  er  Trang  til  en  saa- 
dan  ny  Fortolkning.  Kommer  nu  hertil  — hvad  der  ofte  vil 
være  Tilfældet  — at  en  ny  Teori  kan  føre  til  Konsekvenser, 
der  tilsyneladende  strider  mod  foreliggende  Kendsgerninger,  saa 
kan  Teorien  for  den  Sags  Skyld  gerne  komme  til  at  vente  i 
Aarhundreder,  inden  den  bliver  slaaet  fast  som  videnskabelig 
Sandhed.  Det  klassiske  Exempel  har  vi  her  i den  Kopernikanske 
Teori,  hvis  Rigtighed  nu  overhovedet  ikke  kan  være  Tvivl  un- 
derkastet. Men  Tycho  Brahe  kunde  med  fuld  Føje  ikke  tage 
den  for  gyldig.  Ti  med  sine  ufuldkomne  Observationsinstrumen- 
ter var  han  ude  af  Stand  til  at  paavise  Fixstjememes  aarlige 
Paralaxe,  der  var  en  nødvendig  Følge  af  Teorien.  Da  der  altsaa 
var  Uoverensstemmelse  mellem  Teori  og  Erfaring,  kunde  Teorien 
ikke  være  rigtig.  Og  dog  havde  Kopernikus  Ret. 

Vi  kommer  nu  til  det  tredje  Tilfælde,  hvor  det  drejer  sig 
om  Iagttagelsen  af  nye  Fænomener,  som  kun  forekommer  und- 
tagelsesvis, under  særlige  Omstændigheder.  Forholdene  er  her 
lidt  mere  indviklede,  ti  den  videnskabelige  Vægt,  som  kan  læg- 
ges paa  en  saadan  Iagttagelse,  er  ikke  blot  afhængig  af  Fæno- 
menets Natur,  dets  Sammenhæng  med  tidligere  Erfaringer,  men 
ogsaa  af  Iagttagerens  Person.  Fordi  en  Ting  ikke  er  set  før, 
derfor  kan  den  naturligvis  meget  godt  forekomme;  alt  er  muligt. 

Tilskueren  1906  6 

Men  alting  er  ikke  lige  sandsynligt.  En  usædvanlig  Tildragelse, 
der  iøvrigt  staar  i god  Overensstemmelse  med  andre  bekendte 
Erfaringer,  er  i og  for  sig  ret  sandsynlig,  men  jo  mere  den  synes 
at  stride  mod  almindelige  Erfaringer,  desto  usandsynligere  bliver 
den.  Og  i samme  Forhold  som  Fænomenets  Sandsynlighed  af- 
tager, voxer  de  Krav,  der  maa  stilles  til  Meddelerens  Person, 
for  at  man  skal  kunne  tillægge  hans  Iagttagelse  nogen  Vægt. 
Ganske  naturligt  vil  man  i saadanne  Tilfælde  tillægge  en  bekendt 
Videnskabsmands  omhyggelige  Iagttagelser  større  Betydning  end 
nogle  løse  Meddelelser  fra  en  ubekendt  Person. 

I alt  dette  er  der  nu  intet  som  helst  mærkeligt;  selv  i ganske 
dagligdags  Forhold  vil  enhver  tage  slige  Hensyn.  Naar  A for- 
tæller B,  at  han  for  lidt  siden  saa  en  Mand  springe  ned  fra 
Rundetaarn,  vil  B næppe  drage  Beretningens  Sandhed  i Tvivl, 
medmindre  A ligefrem  er  ham  bekendt  som  en  uvederhæftig 
Person,  der  holder  af  at  lave  Historier.  Der  er  intet  usandsyn- 
ligt i den  Ting,  at  en  Mand  begaar  Selvmord  ved  at  springe  ned 
fra  Taarnet;  det  er  sket  før.  Hvis  A derimod  beretter,  at  han 
har  set  en  Mand  springe  fra  Kirkepladsen  op  paa  Taarnets  Plat- 
form, saa  vil  B sandsynligvis  sige  „Vaas“  og  dermed  forlade 
det  Emne.  Men  hvis  A nu  er  bekendt  som  en  alvorlig  og  tro- 
værdig Mand,  hvem  det  aldrig  kunde  falde  ind  at  fortælle  en 
Røverhistorie,  saa  vil  B dog  begynde  at  finde  Sagen  betænkelig. 
Giver  A nu  tilmed  en  udførlig  Beretning  om  Begivenheden,  de 
Omstændigheder  under  hvilke  den  fandt  Sted,  og  en  Liste  over 
bekendte  Mænd,  der  var  Vidne  til  den  — ja  saa  begynder  B 
halvvejs  at  tro  det  utrolige.  Men  han  vil  dog  gerne  se  det  selv. 

1 Spørgsmaal  af  videnskabelig  Interesse  maa  Sagen  selvfølge- 
lig tages  paa  samme  Maade.  Jo  usandsynligere  en  Tildragelse  er, 
desto  nøjagtigere  Beretninger  maa  man  have  fra  paalidelige  Iagt- 
tagere, for  at  der  kan  være  fuld  Sikkerhed  for,  at  der  ikke  fore- 
ligger en  Fejltagelse;  er  der  paa  væsenlige  Punkter  Tvivl  om, 
hvad  der  er  gaaet  for  sig,  har  den  hele  Beretning  intet  viden- 
skabeligt Værd.  Det  er  derfor  ogsaa  ganske  i sin  Orden,  naar 
Forskerne  i Begyndelsen  nægtede  at  tro  f.  Ex.  paa  Beretninger 
om  Meteorfald.  Meteorer  plejer  ikke  at  falde  ned  i Stuen  til  be- 
kendte Videnskabsmænd,  og  fordi  en  Bonde,  der  gaar  og  pløjer 
sin  Mark,  fortæller  en  Historie  om,  at  han  har  set  en  Sten  falde 
ned  fra  Himlen,  derfor  har  man  dog  ikke  mindste  Garanti  for. 

at  det  er  sket;  Manden  kan  jo  have  været  Genstand  for  et 
Sansebedrag.  Først  da  der  forelaa  flere  Beretninger  om  slige 
Nedfald,  desuden  samtidige  Iagttagelser  af  forskellige  Personer 
og  endelig  selve  de  nedfaldne  Sten  — først  da  kunde  Meteor- 
fald  indregistreres  blandt  de  utvivlsomme  Kendsgerninger.  Anek- 
doter er  ét.  Videnskab  noget  andet. 

Det  er  nu  ogsaa  let  forstaaeligt,  hvorfor  selve  Sir  W.  Crookes’ 
Autoritet  ikke  har  været  tilstrækkelig  til  at  skaffe  Historien  om 
Katie  King  videnskabelig  Anerkendelse:  der  foreligger  nemlig 
langtfra  tilstrækkelig  udførlige  Beretninger,  til  at  Sagen  kan  siges 
at  være  utvetydig.  Dette  er  højst  mærkeligt,  thi  da  Crookes  gik 
til  Undersøgelsen,  vidste  han  for  det  første,  at  det  var  et  saare 
sjældent,  næsten  enestaaende  Fænomen,  som  han  vilde  faa  med 
at  gøre,  og  for  det  andet,  at  hans  Kolleger  vilde  stille  sig  meget 
skeptiske  overfor  Beretninger  om  den  Art  Fænomener;  han 
havde  set  Prøver  nok  derpaa.  Altsaa  maatte  det  dog  ligge  nær 
at  offentliggøre  en  saa  udførlig  Fremstilling,  at  selv  den  mest 
skeptiske  maatte  indrømme,  at  der  var  gjort  alt,  hvad  der  kunde 
gøres,  for  at  udelukke  Taskenspilleri,  Sansebedrag  osv.  Men  i 
Stedet  for  in  extenso  at  fremlægge  den  Forsøgsprotokol,  som 
Crookes  dog  utvivlsomt  maa  have  ført,  har  han  kun  i et  spiri- 
tistisk Tidsskrift  offentliggjort  tre  smaa  Skitser,  paa  ialt  1 1 Tryk- 
sider. Desuden  foreligger  der  fra  Elektrikeren  Varley’s  Haand 
en  Beretning  om  den  Maade,  paa  hvilken  han  i hvert  Fald  ved 
en  enkelt  Lejlighed  ved  en  elektrisk  Strøm  sikrede  sig  mod,  at 
Mediet  selv  spillede  Aand.  Af  videnskabelig  Betydning  findes  der 
ikke  mere  om  Crookes’  Forsøg  med  Katie  King.  Det  er  tilstrække- 
ligt til  at  godtgøre,  at  Mediet  og  Aanden  var  to  forskellige  Per- 
soner. Forelaa  der  nu  en  udførligere  Beretning,  af  hvilken  man 
kunde  se,  hvilke  Foranstaltninger  Crookes  havde  taget  mod,  at 
Mediet  fik  Assistance  udefra,  saa  kunde  den  Mulighed  maaske 
udelukkes.  Men  vi  véd  saa  lidt  om  disse  Forsøg,  at  der  i Virkelig- 
heden er  to  Muligheder.  Enten  har  Crookes  et  Fjerdingaar  igen- 
nem været  Genstand  for  et  enestaaende  frækt  Bedrageri  — det  er 
meget  lidt  sandsynligt.  Eller  ogsaa  er  Katie  King  frembragt  af  en 
eller  anden  ubekendt  Kraft,  der  har  fremkaldt  en  Emanation  af 
Stof  fra  Mediet  og  formet  dette  Stof  til  en  virkelig  Kvinde  med 
Knogler,  Kød  og  Blod,  Hjærte,  Lunger  og  det  hele.  Og  denne 
kvindelige  Skikkelse  var  efter  Crookes’  bestemte  Udsagn  en  stor 

Kvinde  i Sammenligning  med  det  ret  spinkle,  lille  Medium.  Men 
hvorledes  det  lille  Medium  kan  afgive  Stof  tilstrækkeligt  til  deraf 
at  frembringe  en  større  Kvinde,  uden  at  hun  selv  reduceres  til 
absolut  Nul  — det  er  ganske  gaadefuldt  Der  synes  altsaa  at 
foreligge  et  Brud  paa  Loven  om  Materiens  Konstans,  hvilket  er 
endnu  mere  usandsynligt,  end  at  der  har  været  Bedrageri  med 
i Spillet.  Af  to  i og  for  sig  usandsynlige  Antagelser  maa  den 
sandsynligste  altid  foretrækkes  — altsaa  er  Crookes  bleven  taget 
ved  Næsen.  Hvem  saa  forresten  Katie  King  var,  kommer  aldeles 
ikke  Videnskaben  ved. 

Med  de  utilstrækkelig  belyste  Crookes’ske  Experimenter  for 
Øje  er  det  nu  ikke  vanskeligt  i Hovedtrækkene  at  angive,  hvor- 
ledes man  i Fremtiden  maa  gaa  tilværks  ved  alle  Forsøg  af  til- 
svarende Art,  hvis  man  vil  gøre  Regning  paa  videnskabeligt 
brugbare  Resultater.  Det  Rum,  som  benyttes  til  Laboratorium, 
maa  kun  have  én  Dør,  og  for  at  sikre  sig  mod  Indtrængen  ad 
anden  Vej,  kan  man  beklæde  alle  Vægge  med  et  sammenhæn- 
gende Net  af  Metaltraad.  Saa  vil  det  i det  mindste  være  saa 
godt  som  umuligt  at  skjule  Sporene  af  et  Indbrud.  Giver  man 
nu  Døren  flere  solide  Laase,  til  hvilke  der  hører  forskellige 
Nøgler,  saa  kan  hver  af  de  kontrollerende  Videnskabsmand  op- 
bevare en  Nøgle,  og  følgelig  kan  de  kun  komme  ind  samlede, 
aldrig  hver  for  sig.  Er  Værelset  nu  afsøgt  af  dem  og  ingen  an- 
dre tilstede,  end  de  der  skal  være  der,  saa  kan  Døren  aflaases, 
og  man  er  da  nogenlunde  sikret  mod  Uvedkommendes  Bistand. 
I den  Krog  af  Rummet,  der  bruges  som  Mørkkammer,  maa 
Mediets  Stol  helst  være  anbragt  paa  en  selvregistrerende  Vægt; 
i ethvert  givet  Øjeblik  kan  Mekanismen  bringes  til  at  virke  ved 
et  Tryk  paa  et  Knap.  At  binde  Mediet  er  overflødigt;  man  ind- 
retter sig  saaledes,  at  en  elektrisk  Alarmklokke  sættes  i Bevæ- 
gelse, saasnart  Mediet  træder  ned  paa  Gulvet.  En  Emanation  ar 
Stof,  som  ikke  betræder  Gulvet,  faar  derimod  ingen  Indvirkning 
paa  dette  Apparat.  Den  emanerede  Stofmængdes  Vægt  kan  maales 
paa  en  anden  Vægtskaal,  som  holdes  i Beredskab.  Ved  denne 
Ordning  er  man  rimeligvis  dækket  mod  alle  Slags  Taskenspiller- 
kunster,  men  man  har  ikke  ringeste  Garanti  for,  at  det,  der 
iagttages,  er  en  objektiv  Virkelighed  og  ikke  blot  Hallucinationer 
hos  de  tilstedeværende.  For  at  dette  skal  kunne  afgøres,  maa 
Deltagerne  afholde  sig  fra  enten  med  Ord  eller  Tegn  at  henlede 

Opmærksomheden  paa,  hvad  de  ser,  eller  hvor  de  ser  noget. 
Enhver  gør  de  kortest  mulige  Notitser,  og  Tiden  bestemmes  ved 
et  Ur,  om  fornødent  med  selvlysende  Skive,  der  kan  ses  fra  alle 
Pladser.  Naar  saa  hver  for  sig,  strax  efter  Seancens  Slutning, 
udarbejder  sin  Beretning,  saa  vil  den  mer  eller  mindre'faldstæn- 
dige  Overensstemmelse  mellem  disse  tillade  at  drage  Slutninger 
om,  hvad  der  virkelig  er  passeret,  og  hvad  den  enkelte  kun  har 
indbildt  sig  at  iagttage. 

Hvorvidt  man  nu,  under  saadanne  Kontrolbetingelser,  vil  faa 
noget  af  de  egenlige  spiritistiske  Fænomener  at  se,  kan  være  tvivl- 
somt nok.  Erfaringerne  fra  Mailand-Kommissionens  Experimenter 
med  Eusapia  Paladino  synes  i hvert  Fald  at  tyde  paa,  at  Fæno- 
menerne ikke  taaler  nogen  skarp  Undersøgelse.  Den  franske 
Fysiolog  Ch.  Richet  har  om  disse  Forsøg  afgivet  en  særlig  Rap- 
port, hvori  han  udtaler,  at  ikke  et  eneste  Fænomen  fandt  Sted 
under  fuldt  tilfredsstillende  Omstændigheder.  Naar  Bordet  skulde 
løfte  sig  uden  Berøring,  pustede  Eusapias  Kjole  sig  op,  saa  at 
den  rørte  ved  det  ene  Bordben;  ellers  gik  det  ikke.  Naar  hun 
stod  paa  en  Vægtskaal,  og  en  Vægtforandring  fandt  Sted,  skete 
dette  kun,  idet  hun  rørte  ved  En  „for  at  hente  mere  Kraft", 
eller  naar  hendes  Kjole  berørte  Gulvet  o.  s.  fr.  Søgte  man  ved 
særlige  Foranstaltninger  at  sikre  sig  mod  disse  mistænkelige  Om- 
stændigheder, saa  modsatte  Eusapia  sig  det,  eller  ogsaa  skete  der 
intet  fra  det  Øjeblik  af.  Der  var  egentlig  slet  ikke  Tale  om 
nogen  Experimenteren;  Kommissionen  maatte  indskrænke  sig  til 
at  iagttage  de  Fænomener,  som  viste  sig,  under  de  af  Mediet 
foreskrevne  Betingelser.  Og  Fænomenerne  aftog  i samme  Grad, 
som  man  søgte  at  skærpe  Kontrollen. 

Det  er  i fuld  Overensstemmelse  med  disse  Erfaringer,  at 
Richet  paa  Mødet  d.  6.  Febr.  1905  i Society  for  Psychical  Re- 
search i London  udtalte  følgende:  „Trods  alle  Anstrængelser  af 
fremragende  Mænd  vilde  det  være  en  grov  Overdrivelse  at  tro, 
at  der  var  ført  noget  afgørende  Bevis.  Hvor  stort  Arbejdet  end 
har  været,  er  det  dog  ikke  lykkedes  saa  vidt,  at  disse  Fæno- 
mener er  fastslaaede  som  videnskabelige  Kendsgerninger.  Det 
vilde  være  meget  uklogt  at  tro  dette." 

Kort  og  godt:  til  Dato  har  Spiritismen  kun  præsteret  Anek- 
doter — men  Videnskaben  forlanger  Beviser. 

Alfred  Lehmann 

I.  FORAARSAFTEN 
Du  elskede  langt  borte, 
dit  Billede  jeg  ser. 

Det  bruser  om  mit  Hjerte, 
smaa  Sølvklokker  ler. 

I dig  min  Tanke  svimler, 
din  Favn  har  ingen  Bund, 
dit  Sind  er  som  Naturen, 
den  drømmer  paa  din  Mund. 

Paa  fjerne  Bjærges  Skrænter 
Oliven  staar  i Brudd, 
sødt  Sydens  Roser  venter, 
at  de  maa  springe  ud. 

O,  elskede,  langt  borte, 
du  er  i alt,  som  sker, 
i det,  som  vældigst  bruser, 
i det,  som  lifligst  ler. 

I Stjernernes  søde  Skælven, 
og  Nattens  sagteste  Sus, 
som  i de  vilde  Elves 
bakkantiske  Foraarsrus. 

II.  HØSTDRØM 
Alt  var  saa  stille,  mens  Farverne  faldt. 
Vejen  blev  gul,  der  var  gult  overalt. 

Stille  stod  Linde  og  blegnede  bort. 
Solskinnet  kom,  men  det  rakte  saa  kort. 

Vildvinen  faldt  som  en  dryppende  Brand 
over  Kanalernes  blikstille  Vand. 

Glødende  tyste  Kastanjer  stod, 
saa  sig  dernede  fra  Top  til  Rod. 

Saa  i det  farveforskønnende  Vands 
irrede  Kobber  og  Messingglans. 
Høsthimlens  fjerne  og  blegnende  Blaa 
gled  som  en  flygtig  Emalje  derpaa. 

Salmen,  o,  Salmen  om  Elskov  og  Død, 
tonede  mægtigt  i Stilhedens  Glød. 
Elskede,  gysende  stod  vi,  mens  alt 
brændte  og  blussed  og  blegned  og  faldt. 

Gysende  stod  vi.  Vor  Styrke  var  brudt. 
Men  i Forvandlingens  rige  Minut 
vilde  jeg,  elskede,  drikke  din  Munds 
tavse  og  evige  Smerte  tilbunds. 

Vilde  jeg  leve  det  Nu,  som  er  værd 
hele  vort  Jordelivs  kvalsomme  Færd. 

Alle  Kastanjerne  brændte  paa  Rad, 
over  os  daled  det  flammende  Blad, 

daled  og  flammed  og  faldt  for  vor  Fod. 
Lindene  blegnede  bort,  som  de  stod. 
Under  Kastanjerne  stod  vi,  mens  alt 
brændte  og  blussed  og  blegned  og  faldt. 

Under  Kastanjerne  stod  vi.  Og  tyst, 
tyst  som  de  dødsstille  Høstfarvers  Lyst 
brændte  den  svidende  Længsel  sin  Vej 
gennem  to  Hjerter,  som  vilde  det  ej. 

III.  JORD 

Sommetider  kan  jeg  ikke  sove  ind. 

Uro  jager  Søvnen  fra  min  Seng. 

Stygge  Drømmesyner  spøger  i mit  Sind, 

&aa  jeg  frygter  næsten  som  en  Dreng. 

Sukket  flytter  ikke  Byrden  fra  mit  Bryst; 
kun  mit  Blod,  som  mumler,  hvisker  mig  sin  Trøst.  — 
Fred!  Fred! 

Ja,  Fred,  det  har  min  Mor 
i den  gode  Jord. 

Ja,  jeg  ser  dig,  Mor,  som  om  det  var  i Gaar, 
natklædt  nærmer  du  dig  til  min  Seng, 
pusler  Dynen  om  mig  og  mit  Pudevaar, 
ligger  du  nu  godt,  min  lille  Dreng? 

Lytter  jeg  til  Uhrets  jagende  tiktik, 
tænker  jeg  paa  hendes  uropinte  Blik  — 

Fred!  Fred! 

Ja,  Fred,  det  fik  du,  Mor, 
i den  gode  Jord. 

Der  er  Jord,  som  drager  dulmende  og  sært, 
jeg  forstaar,  du  kaldte  Jorden  god. 

Tæt  ved  Livets  Hjerte  lydhør  har  jeg  lært, 
hvad  der  hvisker  lønligst  i mit  Blod! 

Svalet  hørte  jeg,  fortæret  af  min  Ild, 

Muldets  Kilde  mumle  moderlig  og  mild 
Fred!  Fred! 

Ja,  Fred,  det  faar  vi,  Mor, 
i den  gode  Jord. 

Kom  og  sæt  dig  her  paa  Sengekanten,  Mor, 
i de  vaagne  Nætters  Ensomhed. 

O,  hvor  vi  forstaar  hinanden  uden  Ord 
talende  om  Ting,  som  ingen  ved! 

Taus  du  læser  alle  Spørgsmaal  i mit  Blik, 
og  hvor  jeg  er  enig  med  dit  vise  Nik 
Fred!  Fred! 

Ja,  Fred,  det  vil  vi,  Mor, 
i den  gode  Jord. 

18<>8— 09.  LUDV.  HoLSTEIN. 

aar  man  vil  sige  et  Par  Ord  om  en  Syge,  der 
stærkere  og  stærkere  angriber  vor  Skuespilkunst, 
og  forsøge  paa  at  aabne  baade  dens  Udøveres  og 
dens  Publikums  Øjne,  er  det  klogt  at  begynde  med 
en  Indrømmelse.  Naar  man  vil  forsøge  at  komme 
den  Maskekunst  tillivs,  som  fra  Dag  til  Dag,  fra 
Forestilling  til  Forestilling,  i stedse  stigende  Grad  demoraliserer  og 
ødelægger,  er  det  retfærdigt  at  vedgaa,  at  der  naturligvis  blandt  Skue- 
spillere kæmpes  en  Tilværelseskamp,  føres  en  Konkurrence  som  i 
enhver  anden  Branche  og  ikke  meget  væsensforskellig  fra  denne. 
Her  som  overalt  gælder  det  at  komme  frem,  fange  saa  mange 
Øjne  som  muligt,  blive  bemærket,  blive  omtalt.  Gennem  Publi- 
kum gaar  Vejen  til  Storhed,  enten  man  saa  er  Kaffehandler  eller 
Skuespiller.  Vi  lever  i Reklamens  Guldalder,  hvor  alle  Midler 
helliges  af  Hensigten,  og  Kunsten  er  med  i Kapløbet.  Ogsaa  den 
skatter  til  Konkurrencen,  ogsaa  dens  Præster  og  Præstinder  hæn- 
der det  menneskelige,  at  deres  Tilværelseskamp  antager  For- 
mer, der,  om  de  end  i Øjeblikket  synes  at  byde  nogle  Fordele, 
dog  i det  lange  Løb  hævner  sig  paa  den,  der  tager  dem  i sin 
Tjeneste. 

Det  er  fra  et  saadant  Synspunkt,  man  tildels  kan  forklare 
den  overdrevne  Dyrkelse  af  Masken,  den  Leven  paa  Maske- 
Kunst,  som  en  stor  Del  af  vore  Skuespillere  i mere  eller  mindre 
udpræget  Grad  er  hengivne  til. 

Masken  — og  der  tænkes  her  ikke  alene  paa  Ansigtets 

Maske  — har  jo  i Scenens  Kunst  sin  Historie  og  sin  Mission, 
hvis  Berettigelse  det  vilde  være  taabeligt  at  underkende,  fra  det 
antike  Teaters  store,  ubevægelige  Ansigtsmasker,  der  nødvendig- 
gjordes af  Rummets  Dimensioner,  til  Commedia  dell’  artes  sta- 
bile Maskefigurer  og  videre  tiLien  yngre  Tid,  hvor  Kunsten, 
baade  Forfatterens  og  Skuespillerens,  krævede  større  Variation, 
stærkere  Individualisering.  Masken  var  et  nødvendigt  Led  i hele 
det  sceniske  Apparat,  et  Rekvisit,  et  Vaaben  i Kampen,  ofte 
dygtigt  og  kunstfærdigt  forarbejdet.  Men  ogsaa  kun  et  Vaaben,  et 
Middel.  Naar  den  nu  er  i Færd  med  at  blive  om  end  ikke  et 
Maal,  saa  dog,  snart  sagt,  en  Hovedsag,  er  det,  det  bliver  paa 
Tide  at  raabe  Vagt  i Gevær. 

At  Talentløsheden  dækker  sig  under  Masken,  at  golde  Evner 
og  kunstnerisk  Fattigdom  kryber  i Skjul  bag  den  — det  forkla- 
res let.  Hvor  intet  er,  taber  ogsaa  Scenen  og  Kunsten  sin  Ret. 
Men  at  ogsaa  de,  som  virkelig  kunde  yde  noget,  falder  for  den 
lette  Fristelse  til  at  „lægge  Maske"  — det  betyder  noget.  Det 
betyder  først  og  fremmest,  at  de  vil  være  tilbøjelige  til  at  und- 
drage sig  alvorligt  kunstnerisk  Arbejde,  naar  de  ser,  hvor  let  de 
kommer  til  deres  „Sejre"  ad  Maskens  Genvej.  Vi  faar  Krigs- 
maling i Stedet  for  Kunst.  Hvad  der  skulde  være  en  ; Understøt- 
telse, en  fin  Understregning,  bliver  en  Knaldeffekt  i en  Art 
Kunst,  der  i den  Grad  nærmer  sig  Knytnævens,  at  man  under- 
tiden tør  tænke,  at  det  er  Knockabout’ernes  barokke  Løjer,  der 
har  været  Forbilledet. 

De,  der  følger  lidt  med  paa  Teatrets  Omraade,  vil  vide,  at 
det  forholder  sig  saaledes,  eller  de  behøver  blot  at  blive  gjort 
opmærksomme  derpaa,  for  at  faa  Øjnene  op.  Her  i vor  gode 
By  har  man  i de  sidste  Aar  set  en  halv  Snes  Skuespillere  føre 
an  — for  efterhaanden  at  faa  flere  og  flere  med  sig  — i en 
outreret  Maskering,  der  turde  være  lige  saa  forfærdende,  som 
vendte  vi  tilbage  til  Antikkens  veritable  Masker.  Der  øves  den 
hensynsløseste  Vold  mod  Rollens  Art  og  Karakter,  som  trækkes 
op  med  Panorama-Pensler.  I Skuespillerkrese  fortælles  der  de 
mærkeligste  Sagn  om,  hvorledes  denne  Maskelægning  foregaar; 
hvorledes  enkelte  Skuespillere,  maaske  begavede  med  en  Smule 
Maler-Evne,  gaar  rundt  og  lægger  Maske  saa  ved  ét  Teater,  saa 
ved  et  andet.  I sidste  Øjeblik,  ved  Generalprøven,  just  naar 
Skuespilleren  selv  er  færdig  med  sin  Indstudering,  med  sin  Me- 

ningstilkendegivelse,  saa  kommer  en  anden  Mand,  faar  udleveret 
et  Par  almindeligt  karakteriserende  Bemærkninger  om  Rollen, 
og  saa  begynder  Arbejdet:  Sorte  Skygger  her,  Kit  paa  Næsen 
der,  Hagen  frem,  Munden  ind,  Rynker,  der  taler  højt  om  Karak- 
terejendommeligheder af  bestemtest  formuleret  Art!  Ingen  behøver 
at  nægte  sig  noget  i saa  Henseende.  Antallet  af  leveringsdygtige 
Maskefabrikanter  er  i stærk  Stigen.  Endnu  er  de  ikke  kommet 
saa  vidt,  at  de  offentlig  averterer  med  deres  Fødselshjælp,  men 
Mand  og  Mand  imellem  vides  det,  i hvilke  Gader  de  boer,  og 
man  sender  dem  Bud,  som  Damerne  efter  opgivne  Adresser  in- 
viterer Spaakoner  til  at  gæste  sig  i al  Gedulgthed.  De  kommer 
og  gør  deres  Arbeide.  Skuespilleren  er  færdig,  hans  Kunst  parat 
— Komedien  kan  begynde! 

Og  hvad  sker!  Det  bliver  Succes  paa  Succes!  Dagen  efter 
melder  Pressen  om  en  stor  scenisk  Sejr,  der  havde  sin  Beret- 
tigelse i en  „glimrende  Karakteristik".  Der  er  de  naive,  der 
ganske  troskyldigt  taler  om  „den  glimrende  Maske"  uden  at  ane, 
at  den  Bemærkniug  burde  fælde  sin  Mand.  Og  Publikum  jubler, 
det  store  ejegode  Publikum,  der  ligesaavel  har  Plads  i Parkettet 
som  å Galleriet.  Alle  er  de  enige  om,  at  det  er  utroligt,  at  Skue- 
spiller P.  kan  komme  til  at  se  saadan  ud,  saa  det  ligefrem  er 
umuligt  at  kende  ham  igen  — eller  at  det  sandelig  er  kønt  gjort 
af  Fru  Q.,  at  hun  vil  ugle  sig  saadan  ud  bare  for  Publikums 
Skyld.  (Fru  Q’s  Paafund  er  forretningsmæssigt  set  pragtfuldt: 
hun  findes  ufravigelig  dobbelt  smuk,  næste  Gang  hun  optræder 
som  Skønhed.)  Og  jo  stærkere  Farverne  lægges,  jo  grovere 
Linjerne  drages,  des  bedre;  des  sikrere  Publikums  Glæde  og 
Avisernes  Lovord.  Det  er  hændet,  at  en  feteret  Operasangerinde, 
der  hidtil  havde  vundet  sine  Sejre  paa  sin  Stemmes  Charme  og 
et  eksotisk  Temperament,  pludselig  har  kastet  sig  ud  i en  Buffo- 
Rolle  og  hjembragt  en  stor  Succes.  Man  møder  et  saadant  Eks- 
periment med  nogen  Interesse.  Det  var  jo  dog  muligt  — skønt 
paa  Forhaand  lidet  sandsynligt  efter  det  Kendskab,  tidligere  Ydel- 
ser og  deres  Begrænsning  har  givet  — at  der  kunde  aabenbare 
sig  nye  Evner  og  Muligheder.  Og  saa  er  det  kun  en  Maske,  der 
er  Indsatsen,  og  som  tager  Stikket  hjem.  En  anden  Dag  møder 
vi  Succesen,  naar  en  af  Scenens  første  Kræfter,  en  i Elsker- 
inde- og  Karakterfaget  stærkt  hyldet  Skuespillerinde,  i et  nyt 
Stykke  aabenbarer  sig  som  et  fordrukkent,  ræbende  Fruentimmer 

af  laveste  Art  og  dybeste  Raahed.  Heller  ikke  her  er  Sandsyn- 
ligheden for  skjulte  Kilders  Frembrud  paa  Forhaand  stor,  dertil 
er  Arten  af  hendes  stærkt  personlige  Evne  for  fjæmtliggende. 
Og  her  som  før:  Maske!  Gøgl! 

Det  bliver  til  et  helt  Studium.'  De  klogeste  og  mest  drevne 
blandt  Maskekunstneme  ofrer  Sagen  megen  Omhu  og  Evne.  Er 
det  et  Skuespil,  hvor  det  gælder  at  give  en  forbigangen  Tids  Farve, 
gennemroder  de  Biblioteker  og  Arkiver,  støver  i gamle  Bøger  og 
opgraver  ukendte  Kobbere;  de  gaar  paa  Musæer  og  studerer 
gamle,  sære  Maleriers  Øjne,  Næser,  Øjenbryn,  Munde,  Kind-  og 
Halsmuskler  m.  m.  og  noterer  flittigt  og  ivrigt.  Er  det  en  Kre- 
sjan  Vesterbro,  der  skal  fremstilles,  tilskynder  deres  Kunstner- 
samvittighed dem  til  at  mænge  sig  med  de  store  Valgaftners 
Bærme  eller  opsøge  dens  ypperste  Repræsentanter  i dens  sjof- 
leste  Kipper.  Naturligvis  er  det  i og  for  sig  rosværdige  Bestræ- 
belser, men  her  som  overalt  er  der  en  Grænse,  der  ikke  maa 
overskrides,  fordi  det  ydre,  tilfældige  og  forholdsvis  uvæsentlige 
Billede  lettelig  faar  en  større  Indflydelse,  end  der  bør  indrøm- 
mes det.  Adskillige  kommer  jo  ogsaa  lettere  til  det,  naar  de  gaar 
paa  Jagt  efter  allehaande  Særheder.  De  samler  paa  dem.  Legems- 
fejl bliver  rene  Lækkerbidskener,  jo  uhyggeligere  desto  delikatere. 
Breughels  „De  blinde”  er,  hvad  Deformiteter  angaar,  intet  imod, 
hvad  en  moderne  Skuespillerfantasi  kan  svælge  i. 

Der  er  saa  meget  mere  Grund  til  at  anbefale  den  største 
Forsigtighed,  som  der  ved  Maskeringen  er  saa  mange  flere  Hen- 
syn at  tage,  end  de  fleste  gør  sig  klart,  og  som  Maskelæggeren 
— og  navnlig  den  for  Tilfældet  tilkaldte  — ikke  ved  tilstrække- 
ligt om. 

Ikke  i et  af  tusinde  Tilfælde  vil  en  Skuespiller  formaa  at 
skabe  fuldkommen  Harmoni  mellem  sin  egen  Personlighed  og 
en  fra  ham  selv  fuldstændig  afvigende  Maske.  Et  eller  andet 
Sted  vil  Dissonansen  fremkomme,  enten  det  saa  bliver  paa  hans 
Persons  eller  hans  Personligheds  Omraade.  Hvad  hjælper  det, 
at  Hovedet  er  virkningsfuldt  og  karakterharmonisk,  naar  der  in- 
tet Hensyn  er  taget  til,  at  Legemet  melder  Pas.  Eller  hvor 
mange  Gange  har  ikke  en  Maskes  Virkning  været  spildt,  naar 
Stemmen  gik  i en  hel  anden  Retning  og  ikke  sagde  noget  af 
det,  Sminkestregerne  skulde  udtrykke.  Det  bliver  en  evindelig 
Strid  og  aldrig  den  Harmoni,  et  Kunstværk  kræver.  Men  er  det 

galt,  naar  Maske  og  Person  ikke  kan  forliges,  værre  endnu 
bliver  det,  naar  det  er  med  Personligheden,  den  geraader  i Klam- 
meri. Kun  meget  faa  er  de,  der  ustraffet  har  kunnet  tage  den 
stærke  Maske  i deres  Tjeneste.  En  Mand  som  Olaf  Poulsen,  for 
hvem  Masken  har  spillet  en  stor  Rolle  og  haft  en  dyb  Interesse, 
har  kunnet  det  og  har  haft  Lejlighed  til  at  vise  dens  und- 
tagelsesvise Berettigelse.  Den  har  sikkert  ogsaa  ofte  været  ham 
en  Spore  til  en  overdaadig  Karakterisering,  og  forholdsvis  sjæl- 
dent har  han  misbrugt  den  og  ladet  den  gaa  alene  eller  en  anden 
Vej  end  Rollen.  At  han  i saa  høj  Grad  har  brugt  og  har  kunnet 
bruge  Masken,  forklares  ud  fra  hans  næsten  enestaaende  Evne 
til  at  underordne  sig  Forfatter  og  Rolle,  til  at  trænge  ind  i Fi- 
guren og  blive  i den  — denne  Smidighed  i Genfremstillingen, 
som  er  Skuespilkunstens  Kærne,  netop  det,  som  bevirker,  at 
Skuespilkunsten  saa  haardt  maa  kæmpe  for  sin  Ret  som  Første- 
haands-Kunst,  og  som  ikke  uden  Virkning  kan  føres  i Marken, 
naar  Skuespilleren  kører  op  med  alle  de  staaende  Argumenter,  der 
baseres  paa  hans  enestaaende  Materiale:  Stemmen,  den  levende 
Bevægelse,  Følelsen,  Intelligensen  m.  m.  Dr.  Mantzius  har  mere 
veltalende  end  egentlig  overbevisende  skrevet  herom  i den  lille 
Teaterbog,  han  udsendte  for  et  Par  Aar  siden. 

Men  falder  det  lidt  vanskeligt  at  indrømme  ham  den  Første- 
haands-Ret,  han  begærer  for  sin  Kunst,  bliver  det  naturligvis  end 
besværligere,  naar  denne  Kunst  griber  til  Midler,  der  ligger  Va- 
rieteens, Forvandlingskunstnernes  og  Physiognomisternes  Om- 
raade  betænkelig  nær.  Det  er  ad  den  Vej,  de  Skeptikere  vinder 
Proselytter,  der  taler  om,  at  Teatret  har  overlevet  sig  selv,  tabt 
sin  Berettigelse  som  Kulturmagt  for  at  synke  ned  til  kun  at  blive 
den  brogede  Billedbog  for  store  og  smaa  Børn. 

At  Fristelsen  til  at  vinde  Sejre  ad  den  ydre  Vei,  der  er  Ma- 
skens, ikke  bliver  mindre,  naar  endog  Udlandets  største  Skue- 
spillere gaar  i Spidsen,  det  siger  sig  selv.  Et  Eksempel  bedre 
end  mange:  Mounet  Sully  som  Kong  Ødip.  Naar  den  blindede 
Konge  famler  sig  langs  sit  Slots  Vægge  og  vakler  ind  paa  Sce- 
nen, er  Maskesygens  højeste  Uhygge  naaet.  Hans  hvide  Kappe 
er  oversmurt  med  Blod,  realistisk  aftørrede  Blod-Tommelfingre 
er  anbragt  overalt,  fra  de  frygtelige  Øjenhuler  triller  Bloddraa- 
beme,  tykt  paasat  med  den  røde  Farve,  nedad  Kinderne,  gennem 
Skæget,  paa  det  i Fortvivlelse  blottede  Bryst.  Intet  stærkere  er 

vel  set  paa  en  Scene.  Det  skulde  da  være  det  Optrin,  hvor  den 
samme  Kunstner  i et  andet  Skuespil  lader  sig  korsfæste  som 
Kristus,  med  Blodet  springende  ud  fra  Saaret  i Siden  og  fra 
Føddernes  og  Hændernes  Naglegab!  Hertil  kan  vel  indvendes, 
at  en  Kunstner  som  Mounet  Sully  søger  at  bære  en  saa  vold- 
som Maske,  men  det  tør  maaske  menes,  at  en  saadan  Byrde 
ikke  kan  løftes  af  nogen,  fordi  Masken  er  Kulminationen.  Netop 
her  ligger  en  anden  stor  Fare,  som  den  stærke,  brutalt  karak- 
teriserende Maske  medfører.  Jeg  har  nævnet  Striden  mellem 
Maske  og  Personlighed.  Der  kan  ogsaa  blive  Strid  mellem 
Maske  og  Spil,  hvor  Masken  sejrer.  Den  stivner  Ansigtet,  hindrer 
og  hæmmer  den  uvilkaarlige,  fintafmærkende  Mimik  og  for- 
mindsker Indtrykket  af  Stigen  og  Vekslen  i Minespil  og  Udtryk. 
Det  malede  Billede  stikker  sig  frem  paa  det  levendes  Bekost- 
ning. Man  beholder  i Erindringen  først  og  sidst  et  krast  Billede, 
der  udelukker  Erindringen  om  det,  der  kunstnerisk  skulde  holde 
det  oppe.  Masken  har  straffet  sig  selv  ved  at  dræbe  Mindet  om 
det,  der  kunstnerisk  var  af  Værd.  Den  er  dobbelt  uforsvarlig, 
naar  den  støttes  af  en  Autoritet  som  Mounet  Sullys.  I sidste 
Instans  maa  en*  saa  brutal  Understregning  hos  den  forstandige 
Tilskuer  skabe  Mistillid  til  Skuespillerens  Ydeevne  og  personlige 
Indsats. 

At  denne  Jagt  efter  det  voldsomme  ydre  Indtryk  ogsaa  har 
sine  Modstandere,  og  hvorledes  den  har  ført  disse  over  i den 
modsatte  Yderlighed,  derpaa  er  Duse  et  Eksempel.  Ingen  har  i 
sin  Kunsts  Udøvelse  vist  større  Foragt  for  at  ville  virke  ved 
den  Slags  Midler.  Hun  vil  ikke  Maske  for  nogen  Pris,  hun  re- 
noncerer paa  enhver  Understregning  hellere  end  at  lade  sin 
Personligheds  ydre  Billede  udvidskes.  Hun  fastholder  haard- 
nakket  sit  saa  at  sige  private  Hovede.  Hun  tillæmper  sine  Ko- 
stumer med  en  Halstarrighed,  der  tillader  hende  at  optræde  med 
de  samme  i Stykker,  der  spiller  i Tidsrum,  mellem  hvilke  der 
ligger  Aarhundreder.  Hun  vil  kun  et:  sig  selv  i al  sin  Kunst, 
selv  hvor  det  kun  gælder  det  Ydre.  Af  al  Kunst  er  Skuespillerens 
jo  den,  der  mindst  tillader  Jeg’et  at  udfolde  sig,  og  det  bliver 
forstaaeligt,  at  et  Menneske  af  Duses  stærke,  rige  Personlighed 
og  nutidige  Individualitet  næsten  med  Vold  tilegner  sig  mere, 
end  der  tilkommer  hende.  Resultatet  af  hendes  Kunst  bliver  en 
dybt  indtrængende  Kundskab  om  Mennesket  Duse,  en  Aaben- 

baring  af  hendes  aandelige  Evner  og  sjælelige  Udvikling.  Nogle 
vil  vel  finde,  at  det  overhovedet  er  det  højest  opnaaeiige,  men 
det  bør  da  ikke  glemmes,  at  Kunsten  derved  skyder  over  eller 
udenfor  sit  Maal,  idet  den  overspringer  en  Faktor,  der  dog  ikke 
er  uden  Betydning  — Digteren.  Til  syvende  og  sidst  er  det  dog 
hans  Sjæl,  ikke  sin  egen,  Skuespilleren  skal  vise  os.  Og  i hvert 
Fald  kan  det  jo  blive  en  farlig  Lære  for  alle  de  Kunstnere,  der 
nu  en  Gang  intet  har  af  Duses  Personligheds  Dimensioner  og 
ikke  mægter  at  interessere  ved  deres  menneskelige  Indholds 
Overdaadighed.  Hvilke  vel  turde  være  de  Heste!  Duse  kan  ikke 
skabe  nogen  Regel,  hun  er  en  Undtagelse,  der  har  sin  egen 
Lov.  Hun  kan  kun  i Kraft  af  sin  straalende  Betydelighed  føres 
i Marken  som  Maskesygens  Antithese.  Ikke  desmindre  har  hun 
naturligvis  blandt  Skuespillere  i alle  Lande  skabt  en  ganske  fejl- 
agtig Tillid  til  at  give  sig  selv  ogsaa  i det  Ydre  saa  nøgen  som 
mulig.  Der  er  Eksempler  nok  — oftest  umiddelbart  efter  hendes 
Tournéer  — paa,  at  Skuespillere  og  helst  de,  der  intet  Ansigt 
har,  er  mødt  frem  med  det  i al  dets  Nøgenhed,  i tryg  Tillid 
til,  at  det  var  nok. 

Men  foreløbig  synes  der  jo  altsaa  ikke  at  være  nogen  truende 
Fare  for,  at  Duses  Eksempel  skal  faa  Overtaget,  siden  det  mod- 
satte er  ved  at  blive  en  farlig  og  uhyggelig  Smitte,  der  maa 
tages  saa  meget  kraftigere  Forholdsregler  imod,  som  Jordbunden 
synes  at  være  dens  Mikrober  gunstig.  Og  det  bliver  da  baade 
Publikums  og  Skuespillernes  egen  Bistand,  der  maa  paakaldes 
for  at  komme  Ondet  tillivs. 

Publikum  bør  ikke  tillade,  at  vore  dygtige  Skuespillere,  de, 
der  bærer  vort  Teater,  give  det  Maske  for  Kunst.  Det  maa  lære 
at  se,  hvad  der  er  Maling,  og  hvad  der  er  Sjæl.  Det  bør  paa 
Forhaand  være  mistænksomt  overfor . den  stærkt  paagaaende 
Maske,  og  det  bør  spare  det  Bifald,  der  nu  saa  ofte  tankeløst 
skænkes  en  „Entré*,  til  det  ser,  om  Sortien  svarer  dertil. 

Og  Skuespillernes  egen  Ansvarsfølelse  maa  vækkes.  Faar  en 
Skuespiller  en  Rolle,  han  ikke  mægter,  naa  Herregud  — den 
Ulykke  er  ikke  saa  stor.  Vi  plejer  jo  ikke  af  den  Grund  at 
nægte  os  at  opføre  Litteraturens  Mesterværker.  Men  fører  han 
denne  Rolle,  han  ikke  kan  fylde,  igennem  paa  en  Maske,  saa  er 
det  noget  af  en  Ulykke,  fordi  det  øver  sin  demoraliserende  Ind- 
flydelse, ikke  mindst  inden  for  Standen.  Man  ser  det  Gang  paa 


Digitized  by  L^ooQle 


96 


Maske 


Gang.  Til  det  er  kommet  saa  vidt,  at  man  laver  Masker  der, 
hvor  der  end  ikke  er  Antydning  af  en  Rolle,  helt  ud  i Staffagen, 
som  tildrager  sig  en  Opmærksomhed,  der  absolut  ikke  gives 
nogen  Valuta  for.  Et  særlig  prægnant  Eksempel  havde  man  i 
Jakob  Knudsens  „Den  gamle  Præst“.  Alle,  der  har  set  Stykket, 
vil  af  Akten,  der  foregaar  hos  Sognefogden,  tydeligst  huske  en 
lille  forkrøblet  Kvinde,  hvis  Skikkelse  og  Maske  maaske  kan 
være  laant  fra  et  af  Dalsgaards  ypperste  Billeder:  „Mormonerne". 
Tilfældigvis  var  Masken  fortræffelig,  hvilket  imidlertid  ikke  paa 
nogen  Maade  gør  den  mere  forsvarlig,  fordi  den  tilvendte  sig  en 
Opmærksomhed,  den  ikke  i nogen  Grad  havde  Krav  paa.  Nu 
vil  det  jo  nok  blive  stillet  op  som  et  Skridt  mod  Idealet,  at 
hele  Staffagen  blev  saa  gennemført,  at  ikke  et  enkelt  Billede, 
en  enkelt  Figur  kom  til  at  danne  en  Kontrast  til  de  øvrige.  Det 
skulde  blive  en  kunstnerisk  Helhed,  mod  hvilken  Skuespillerne 
vilde  komme  til  at  virke  dobbelt  stærkt,  og  som  vilde  blive  dem 
en  værdifuld  Baggrund!  Det  lyder  meget  tiltalende,  og  Forsøget 
har  jo  ogsaa  været  gjort.  Meiningeme  prøvede  jo  en  saadan 
minutiøs  Iscenesættelse.  Alligevel  vil  det  neppe  nogensinde  vise 
sig  at  være  mere  end  en  smuk  Teori,  som  Scenens  Praksis 
hurtig  vil  vise  uigennemførlig.  „Brædderne"  har  saa  sine  egne 
Love,  de  har  deres  eget  Perspektiv,  der  kræver  en  Lys-  og 
Skyggefordeling,  der  stærkt  fremhæver  det  væsentlige  og  vil 
tvinge  det  uvæsentlige  længst  tilbage.  Derfor  kan  en  for  stærk 
Fremhæven  af  Staffagen  blive  skæbnesvanger  for  et  Skuespil, 
og  derfor  har  de  maaske  ikke  helt  Uret,  der  foreslaar  i Udstyr 
o.  s.  v.  at  vende  tilbage  til  Shakespeare’ske  Tilstande,  hvor  al 
Vægt  lagdes  paa  Figurerne  og  deres  Fremførelse,  medens  alt 
udenoms  overlodes  til  Publikums  Fantasi,  der  i vore  Dage  sna- 
rere svækkes  end  næres  — fordi  den  ikke  opøves  — af  en  alt 
for  detailleret  og  realistisk  raffineret  Iscenesættelse.  Og  Scenens 
Kunst  maa  jo  dog  regne  med  Publikums  Fantasi.  Paa  mange 
Maader  appelleres  der  baade  til  den  og  til  Publikums  Over- 
bærenhed. Brædderne  er  nu  en  Gang  ikke  Livet,  Scenen  aldrig 
— som  af  Idealister  paastaaet  — Stuen  med  de  tre  Vægge  og 
frit  Indblik  fra  den  fjerde.  Vi  tager  og  maa  tage  Hensyn.  Teatret 
kan  f.  Eks.  ikke  give  Fattig-Stuen  de  den  tilkommende  tre  Alen 
til  Loftet,  den  maa  spendere  seks  paa  den,  fordi  Galleriet  ellers 
intet  kan  se,  og  dets  Publikum  ikke  kan  nøjes  med  en  Ærlighed, 

der  kun  er  sand  for  Parkettet.  De  gamle,  naive  Arrangementer, 
der  stillede  Skuespillerne  op  i en  lang  Række,  naar  Forlovelsen 
deklareredes,  eller  placerede  dem  i Rundkreds  midt  paa  Gulvet, 
naar  Testamentet  skulde  oplæses,  havde  sin  Begrundelse.  Der 
maa  paa  Scenen  være  Maade  med  Virkelighedseftergørelsen; 
ingen  nok  saa  fanatisk  Sandhedssøger  vilde  jo  f.  Eks.  tillade  sig 
længe  ad  Gangen  at  lade  en  Person  tale  med  Ryggen  til  Pub- 
likum, hvor  naturligt  det  end  kunde  være.  Der  er  en  Grænse, 
som  ingen  Teori,  hvor  smuk  den  end  er,  kommer  ud  over. 

Men  værre  er  det  naturligvis,  naar  det  er  de  virkelige  Rollers 
Indehavere,  der  er  falden  for  Maske-Fristelsen,  og  mærkeligt  er  det, 
at  ikke  Skuespillerne  indbyrdes,  Mand  og  Mand  imellem,  fører 
en  Art  Justits,  der  kunde  begrænse  Uvæsnet.  Hvor  kan  de, 
naar  de  har  en  Smule  Respekt  for  deres  Kald  og  deres  Opgave, 
uden  nogen  Flovhedsfomemmelse  overfor  Kollegerne  udholde 
deres  egne  Maske-Successer?  Hvorledes  føler  de  sig  til  Mode, 
naar  de  — efter  Prøver,  hvor  den  Karakteristik,  de  har  kunnet 
afgive  i Rollen,  har  været  et  Minimum  eller  en  ny  for  hver 
Prøve  — pludselig  ved  Generalprøven  lader  Figuren  opstaa  som 
en  Fugl  Fønix,  en  i det  Ydre  helstøbt  Skikkelse  med  alle  be- 
stemt formulerede  Karakterejendommeligheder,  der  skal  stikke 
Publikum  Blaar  i Øjnene  og  faa  det  til  at  juble  over,  hvor 
energisk  Kunstneren  har  fordybet  sig  i Rollen,  hvor  hidsigt  og 
rigt  hans  Fantasi  eller  Lune  har  arbejdet  med  Figuren.  Og  saa 
er  det  kanhænde  en  andens  Fantasi  og  Lune,  der  har  sat  Stre- 
gerne i Ansigtet  og  Kittet  paa  Næsen!  I andre  Kunstgenrer  vilde 
man  bruge  stærke  Udtryk  om  en  saadan  Fremgangsmaade,  om 
den  Maler  f.  Eks.,  der  inden  Udstillingen  lod  sine  Billeder  gaa 
efter  af  en  mere  dreven  Kollega  og  ugenert  indkasserede  den 
Ros,  som  paa  den  Konto  blev  ham  tildel.  Blandt  Skuespillere 
synes  det  at  være  en  Trafik,  som  ingen  tager  Anstød  af. 

Eller  hvad  siger  de  Herrer  Sceneinstruktører  til  dette  Brug 
eller  dette  Misbrug  af  Maske?  De  maa  jo  ogsaa  have  erfaret,  at 
en  saadan  Maske  kan  blive  den  dybe  Aarsag  til,  at  et  Sammen- 
spils fine  Nuancer  udviskes  og  ødelægges.  De  maa  jo  Gang  paa 
Gang  have  set,  hvorledes  Masken  har  trukket  i én  Snor  og 
Skuespilleren  i ti  andre  — i vild  Kamp  for  at  faa  en  af  de  ti 
til  at  passe  — eller  at  han  paa  Forhaand  har  givet  blank  op,  i 
en  ikke  helt  uprøvet  Tillid  til,  at  Masken  nok  skulde  sejre.  For 

ikke  at  tale  om  de  ikke  faa  Eksempler  paa  Maskens  ubetingede 
Sejrvinding,  hvor  Skuespilleren  anlægger  Rollen  efter  Maskens 
Anlæggelse,  lader  den  bestemme  Hensigten.  Det  turde  dog  maa- 
ske  være  en  lidt  abnorm  Omvej  for  at  naa  til  Kærnen. 

Apropos  Sceneinstruktøren  — kender  vi  ikke  ogsaa  paa  hans 
Omraade  en  Maskeringskunst,  om  end  af  mere  sjælelig  Art?  Der 
har  været  Perioder,  hvor  talentfulde  Sceneinstruktører  med  ud- 
præget Personlighed  har  stemplet  og  „maskeret"  Snese  af  Skue- 
spilleres Ydelser.  Pludselig  har  man  set  Skuespiller  Y.  yde  for- 
bausende  og  mærkelig  Kunst,  Personlighedsytringer  og  -udvidelser, 
ingen  Sjæl  vilde  anset  ham  for  kapabel  til.  Fænomenet  gentager 
sig  med  Skuespiller  Z.,  og  naar  saa  Æ.  og  0.  kommer  til,  er 
Opmærksomheden  vakt.  En  fremmed  Faktor,  et  ukendt  X.  er 
kommet  til,  hvori  baade  Y.,  Z.,  Æ.  og  0.  er  gaaet  op.  Arbejdet 
med  at  finde  X’erne  plejer  i vor  gode,  lille  By  ikke  at  volde  stort 
Besvær.  De  udprægede,  velhavende  Personligheder  er  ikke 
mange,  deres  Særheder  lette  at  kende.  At  de  i det  lange  Løb 
er  den  store  Gevinst  for  vor  Skuespilkunst,  som  de  paastaas 
at  være,  er  dog  maaske  tvivlsomt.  Den  Smule  Personlighed,  som 
Skuespiller  Y.  var  i Besiddelse  af,  før  han  fik  den  ubekendte 
Aand  indpustet,  vil  saa  godt  som  altid  blive  dræbt  paa  Grund  af 
de  ulige  Kræfters  Sammenstød,  og  det  plejer  jo  endelig  heller 
ikke  at  være  rigt  udrustede  Personligheders  Sædvane  at  respek- 
tere andres  aandelige  Særeje  endsige  frede  om  det  og  kæle  for 
det.  Følgen  bliver  den,  at  Skuespilleren  vænnes  af  med  at  ty  til 
sig  selv  og  kun  kan  præstere  noget  ved  Hjælp  af  det  Fluidum, 
X-Straalerne  i Ny  og  Næ  paavirker  ham  med.  Og  hænder  det, 
at  X til  Tider  ikke  kan  være  ham  til  Tjeneste,  eller  at  han, 
hvad  ske  kan,  periodisk  er  udtømt,  saa  staar  han  der.  Methoden 
er  sikkert  i Længden  ikke  praktisk,  og  det  vilde  være  formaals- 
tjenligt,  om  Skuespilleren  lod  sig  overbevise  om,  at  han  i Virke- 
ligheden kommer  længst  ved  alvorligt  personligt  Arbejde.  Man 
er  ikke  Skuespiller,  fordi  man  anlægger  den  stærke  Krigs- 
maling — oftest  hentet  i en  anden  Gade  — og  lader  sig  aande- 
lig opflaske  med  en  Instruktørs  Impulser  og  Dessiner.  Der  burde 
ogsaa  blandt  Skuespillere  være  noget,  der  hedder  Selvhævdelse 
og  Selvagtelse,  der  skulde  faa  dem  til  at  gaa  langt  uden  om  den 
altfor  stærke  fremmede  Prægning  — hvad  naturligvis  ikke  ude- 
lukker den  talentfulde  Personligheds  frugtbare  Paavirkning,  en 

Gevinst  intet  Menneske  bør  unddrage  sig.  Det  Teater  er  da 
bedst  tjent,  som  til  sin  Instruktør  har  den  intelligente,  fintdannede 
Mand  og  ikke  den  stærkt  udprægede  Personlighed.  Ogsaa  her 
gælder  det  gamle  Ord  om  den  gyldne  Middelvej.  Man  kan  og- 
saa faa  for  meget  af  det  gode,  hvilket  vil  sige,  at  de  forskellige 
Indflydelser  kan  være  baade  for  mange  og  for  stærke,  naar  hver 
kommer  med  Krav  paa  at  faa  sin  Personlighed  afspejlet  i en 
Ydelse,  der  dog  i første  Række  skulde  stemples  af  Digteren. 
Efter  Sceneinstruktøren  kommer  Teatermaleren  med  sit  Krav, 
til  vi  ogsaa  har  Belysningsmesteren,  Skrædderen  og  Paaklæderen 
med  Fordringer  paa,  at  ogsaa  deres  Personligheds  Særpræg  skal 
respekteres. 

Men  værst  af  alt  er  det  naturligvis,  naar  Kunstnerens  Sjæl 
kun  er  at  finde  i hans  Ansigts  stærkt  optrukne  Linjer,  hans 
Ejendommelighed  et  Produkt  af  hans  Sminkepalets  forskellige 
Kulører.  Det  bliver  en  Dyrkelse  af  det  ydre  Billede  paa  Be- 
kostning af  det  indre,  og  desværre  synes  jo  Publikum  at  sym- 
patisere hermed.  Uden  dets  Assistance  var  vi  vel  fri  for  disse 
paatrængende  og  naragtige  Udstillinger  af  Maske-Serier,  der 
fylder  alle  Boghandlervinduer  helt  ud  i Forstæderne  og  spotter 
al  sund  Sans  og  Anstændighedsfølelse.  For  Skuespillernes  Ved- 
kommende skyldes  det  vel  oftest  — hvor  det  ikke  er  den  rene, 
skære  Reklame  — en  naiv  Lyst  til  at  præsentere  sig:  Se  bare, 
hvor  jeg  kan  skabe  mig  om!  Her  er  jeg  smuk,  her  en  Skurk, 
her  et  Fjols  og  her  den  højeste  Intelligens!  Det  er  altsammen 
mig,  alene  mig,  jeg  kan  gøre  hvad  som  helst  af  mit  Ansigts 
Kautsjuk!  Men  ved  Siden  af  er  der  naturligvis  ogsaa  en  anden 
lille  Forklaring:  den  menneskelige  Trang  til  Udødelighed,  som 
paa  denne  barnlige  Maade  forsøger  bare  en  ganske  lille  Hen- 
stand. Skuespilleren  er  jo  af  alle  Kunstnere  den,  der  i saa  Hen- 
seende er  daarligst  stillet  formedelst  sit  Materiale  og  udelukkende 
henvist  til  at  leve  i sine  Samtidiges  Erindring,  et  ofte  saare 
flygtigt  Liv.  Det  resulterer  i,  at  han  griber  ethvert  Middel  til  at 
bestaa  og  fæstne  sig  ogsaa  for  Efterkommerne.  Men  ak!  Midlet 
duer  ikke!  Fotografiet  kan  være  en  Støtte  for  Erindringen,  det 
giver  aldrig  noget  selvstændigt  Indtryk  af  Skuespillerens  Kunst, 
hans  Sjæl.  Kun  af  hans  Maske,  hans  malede  Træk. 

Meget  er  nægtet  Skuespilkunsten,  som  andre  Kunstgenrer 
nyder  godt  af.  Den  har  til  Gengæld  det  ene:  det  øjeblikkelige 

stærke  levende  Indtryk,  mere  intenst  og  mere  overbevisende, 
end  nogen  anden  Kunstart  kan  have  det.  Deri  har  den  sin 
Eksistensberettigelse,  derigennem  udøver  den  sin  Mission.  Den 
kan  være  en  Kulturmagt  af  den  allestørste  Betydning,  men  saa 
kræver  den  i første  Række  af  sin  Mand  det  alvorlige,  personlige, 
selvstændige  Arbejde.  Den  kan  blive  en  Karrikatur,  en  Latter- 
lighed, en  tom  Ting  for  dum  Snak  og  samvittighedsløs  Leflen, 
naar  den  lader  sig  nøje  med  og  føler  sig  tilfreds  i alt  det,  som 
kun  er  dens  Yderside,  det  pralende,  det  forlorne,  det  paaklistrede, 
der  vaskes  af  med  Sminken  og  kun  har  Værdi  i Rampens  Lys. 

Det  er  sandt,  som  det  er  sørgeligt,  at  vor  Skuespilkunst  mere 
nærmer  sig  det  sidste  end  det  første.  Det  er  sandt,  at  den  altfor 
ofte,  hvor  den  skulde  vise  os  en  Sjæl,  lader  os  stirre  ind  i 
Maskens  tomme  Øjenhuler. 

Helmer  Lind. 

e nye  Skatter  i det  tyske  Rige  motiveres  delvis  ved 
de  nye  Flaaderustninger,  og  disse  begrundes  igen  ved 
Henvisning  til  Tysklands  oversøiske  Interesser,  der 
kan  deles  i de,  der  vedrører  Skibsfarten,  og  de,  der 
vedrører  Kolonialpolitiken. 

Den  tyske  Skibsfart  har  ganske  vist  taget  stærkt 
Opsving,  men  den  besørges  dog  fortrinsvis  af  fremmede  Nationer,  og 
da  den  væsentlig  drives  paa  civiliserede  Lande,  vil  den  ikke  kunne 
forceres  ved  Panserskibe.  Saalænge  Tykland  ikke  raader  over  store 
Kyststrækninger  og  bedre  Havnefarvande  end  for  Tiden,  vil  Skibs- 
farten desuden  altid  forblive  begrænset. 

Hvad  Kolonialpolitiken  angaar,  er  dens  direkte  Objekter  saa  godt 
som  alene  Samoa  og  nogle  Omraader  i Vest-  og  Østafrika.  I de  sidste 
20  Aar  har  Riget  givet  700  Millioner  Mark  ud  til  disse  Kolonier,  for 
at  kunne  udføre  for  c.  300  Millioner  Mark  til  dem.  Iaar  er  der  paa 
det  nye  Budget  opført  105  Miil.  Mark  alene  til  Syd  Vestafrika,  medens 
Udførslen  til  tysk  Afrika  kun  beløber  sig  til  et  Par  Dusin  Millioner, 
— og  selv  disse  repræsenterer  for  største  Delen  Krigsfornødenheder 
eller  ogsaa  Næringsmidler  til  den  tyske  Embeds-  og  Militærstyrelse, 
der  er  omtrent  ligesaa  talrig  som  den  produktive  tyske  Befolkning  der- 
ovre og  som  betaler  de  modtagne  Varer  af  den  Lønning,  den  tyske 
Regering  giver.  Den  Forretning  er  det  aabenbart  ikke  værd  at  mis- 
unde det  tyske  Rige! 

Endvidere:  Sydvestafrika  mangler  den  første  Betingelse  for  Ud- 
vikling af  et  Handelssamkvem  med  Moderlandet:  nemlig  brugbare 
Kysthavne.  Thi  Svakopmund  sander  til  — man  maa,  humoristisk  nok, 
benytte  en  Landgangsbro  til  den  — , og  LUderitzbugtens  gode  Havn 
er  ved  en  120  Kilometer  bred  Ørken,  med  kun  ét  Ferskvandshul,  ad- 
skilt fra  det  indre,  delvis  frugtbare  Land,  — hvori  der  forøvrigt  siden 
Krigen  næsten  ingen  Mennesker  bor.  Disse  Oplysninger  skyldes  ikke 
Kolonialfjenderne,  men  tværtimod  de  militære  Kolonialvenner,  der  i 

Rigsdagen  hermed  vil  motivere  videre  Udgifter  for  at  indhente  det 
forsømte,  — hvoriblandt  ogsaa  en  regelmæssig  kunstig  Vandforsyning! 

For  at  faa  en  Ende  paa  Opstanden  vil  man  maaske  bevilge  dette 
ekstraordinære  Kolonialbudget,  — men  virkelig  økonomisk  Nytte  af 
de  forhaandenværende  tyske  Kolonier  vil  ingen  vente  sig,  i alt  Fald  inden 
for  en  overskuelig  Fremtid.  En  væsentlig  Hindring  herfor  vil  ogsaa 
altid  Klimaet  forblive,  som  de  fleste  Steder  i Tysk  Afrika  udelukker, 
at  Europæerne  kan  trives  derovre,  endsige  arbejde,  hvorfor  Tyskerne  er 
henviste  til  de  Indfødtes  Arbejde  — det  var  derfor,  og  ikke  af  Hu- 
manitetshensyn, man  i tyske  Kolonialkredse  ‘ misbilligede  General 
Trotkas  Proklamation  om  en  almindelig  Udryddelse  af  Herrerofolket  — 
eller  ogsaa  maa  man,  ligesom  Englænderne,  begynde  paa  at  indføre 
fremmed  Arbejdskraft,  f.  Eks.  fra  Kina. 

At  Tysklands  Kolonialpolitik  imidlertid,  trods  dette,  i en  eller  anden 
Form  vil  blive  yderligere  fortsat,  er  netop  nu  blevet  eftertrykkelig 
understreget  ved  Oprettelsen  af  et  særligt  Kolonialministerium,  — med 
en  Fyrst  Hohenlohe-Langenburg  i Spidsen.  Men  hvad  kan  da  være 
Meningen,  naar  vi  paa  den  ene  Side  kan  notere  en  permanent  Kolonial- 
fiasko, mens  det  samtidig  paa  den  anden  Side  stærkere  og  stærkere 
betones,  at  Tyskland  ikke  kan  leve  uden  Kolonier  og  at  „Tysklands 
Fremtid  ligger  paa  Havet"  — med  deraf  følgende  Flaaderustninger? 
Ja,  naar  man  gaar  ud  fra,  at  denne  Politik  har  et  Maal,  og  undersøger 
saavel  de  politisk-økonomiske  Magtforhold  som  alle  de  brugelige  Ko- 
lonibesiddelsers forskellige  Art  og  deres  Fordeling  mellem  Nationerne, 
vil  Sagen  i Virkeligheden  snart  vise  sig  gennemsigtig.  Det  er  den 
tyske  Kolonialpolitiks  skjulte  nye  Tendenser,  som  herved  lader  sig 
lægge  blot. 

Kun  ad  to  Veje  kan  koloniale  Foretagender  blive  til  økonomisk 
Nytte  for  Moderlandet.  Kolonialpolitiken  kan  enten  vende  sig  mod 
fremmede  Himmelstrøg  af  en  saadan  Kultur,  at  de  Indfødte  er  i Stand 
til  at  levere  f.  Eks.  billige  RaastofPer  til  Hovedlandet  og  faa  Industri- 
produkter i Stedet.  Saaledes  er  Forholdet  mellem  Indien  og  England. 
Eller  det  kan  dreje  sig  om  et  Landomraade,  der  ved  geografisk  Be- 
liggenhed, Klima,  Jordbundens  Beskaffenhed  lader  sig  politisk  og  øko- 
nomisk assimilere  med  Moderlandet  ved  Udvandring  af  dettes  egne 
Sønner.  Saaledes  er  Algiers  Kystland  ikke  i nogen  Henseende  mere 
forskelligt  fra  Sydfrankrig  end  Nordtyskland  fra  Sydsjælland.  Og  man 
sammenligne  blot,  hvad  der  ovenfor  meddeltes  om  Tysklands  Kolonial- 
omsætning, med  Frankrigs  Kolonialhandel:  alene  Algiers  og  Tunis* 
Omsætning  med  Frankrig  udgjorde  for  1904  ialt  650  Mili.  Francs, 
henved  10%  mer  end  Gennemsnittet  for  de  foregaaende  fem  Aar. 
Det  er  derfor  en  bitter  Skæbnens  Ironi,  at  Frankrig  til  den  fulde  Ud- 
nyttelse af  sin  Kolonialpolitik  har  alt  undtagen  — Befolkningsover- 
skudet,  medens  Tyskland  til  at  føre  samme  Slags  Kolonialpolitik  savner 
alt  — undtagen  Befolkningsoverskudet.  Men  til  Gengæld  — det  er 
netop  Sagen  — har  Tyskland  denne  Betingelse  i en  saadan  Grad,  at 

den  Tid  nærmer  sig,  hvor  man  enten  (bortset  fra  en  gennemgribende 
Agrarreform)  maa  formindske  sit  Fødselsoverskud,  der  nu  stærkt  nær- 
mer sig  til  1 Million  om  Aaret,  eller  maa  have  Kolonier  af  den  sidst- 
nævnte Art,  — altsaa  som  Algier,  Tunis  og  — Marokko!  Og  af  de  to 
Alternativer  er  det  givet,  at  Staten  som  saadan  vil  vælge  Koloniud- 
videlserne. 

Et  Blik  paa  Kortet  viser  nu,  at  hvad  der  foreligger  af  koloniale 
Muligheder  af  sidstnævnte  Art  — altsaa  hvor  Natur  og  Klima  er  saa 
beslægtede  med  Moderlandets,  at  en  virkelig  Kolonisering  er  mulig  — 
er  optaget  enten  af  England  (Australiens  Kyststrækninger,  Sydafrika), 
Frankrig  (Nordafrika)  eller  Amerika  (ved  Munroe-Doktrinen).  Er  der 
altsaa  Gnist  af  Mening  i Tysklands  nye  Forberedelse  til  Kolonialudvi- 
delse, maa  denne  enten  ske  paa  Englands  eller  Frankrigs  Bekostning. 
Men  en  Krig  med  England  er  næsten  uigennemførlig  for  Tyskland, 
fordi  Tyskland  er  saa  absolut  underlegent  til  Søs.  Den  nye  tyske 
Flaadeudvidelse  opgiver  da  ogsaa  ganske  enhver  Tanke  om  at  konkur- 
rere med  England,  — i hvilken  Anledning  den  tyske  „Flottenverein" 
er  rasende  over  Flaadeforslagenes  „Beskedenhed"  (7*  Milliard  Mark). 
Gennemføres  disse,  der  væsentligst  gaar  ud  paa  at  forøge  Tonnagen 
og  forstærke  Armeringen,  vil  derimod  den  tyske  Flaade  (nuværende 
Tonnage  for  de  20  stærkeste  Slagskibe:  234,000,  med  svag  Armering) 
stilles  lige  med  den  franske  (nuværende  Tonnage  for  de  20  stærkeste 
Slagskibe:  253,000,  med  svær  Armering). 

Den  allerede  kort  efter  1870  opdukkende,  siden  tilbageholdte 
Tanke:  at  gøre  Tyskland  til  et  Kolonialrige  paa  Frankrigs  Bekostning 
ligger  derfor,  ifølge  alt  det  foregaaende,  nu  snublende  nær,  og  hermed 
falder  der  pludselig  Lys  over  Tysklands  tilsyneladende  saa  umotiverede 
og  hovedkulds  Indblanding  i Marokkospørgsmaalet.  Tyskland  har  — i 
Modsætning  til  Marokkos  Nabo  Frankrig,  Genboen  Spanien  og  det 
allestedsnærværende  England  — hidtil  ikke  haft  den  ringeste  virkelige 
Interesse  at  „varetage"  i Marokko.  Europas  Forbavselse  har  derfor 
siden  i Sommer  søgt  de  utalligste  Forklaringer  paa  Tysklands  mærke- 
lige Optræden  i denne  Sag  uden  at  have  fundet  den  sandsynligste, 
der  dog  er  saa  simpel:  Det  var  Tysklands  første  Skridt  til  at  realisere 
sine,  ifølge  alle  anførte  Præmisser,  eneste  Kolonialmuligheder,  nemlig 
paa  Frankrigs  Bekostning. 

Det  var  ganske  vist  herved  en  uventet  Skuffelse  for  det  med  Stats- 
mandsbegavelser fattigt  udstyrede  tyske  Diplomati,  at  England,  der  jo 
er  langt  fra  at  have  noget  imod  en  rask  lille  Søkrig  med  Tyskland, 
stillede  sig  uforbeholdent  solidarisk  med  Frankrig  i dette  Spørgsmaal. 
Det  er  derfor  let  at  forstaa,  at  det  tyske  Diplomati  især  maa  arbejde 
paa  at  forstyrre  Delcassé’s  Mesterværk:  l’entente  cordiale  mellem  de  to 
Lande.  Hvis  denne  sprænges,  har  vi  — ikke  den  hidtil  med  Rette 
frygtede  engelsk-tyske  Handelskrig  — men  en  fransk-tysk  Kolonial- 
krig, hvortil  Tyskland  vil  søge  og  — efter  alt  hvad  det  har  præsteret 
i Marokkoaffæren  at  dømme  — ogsaa  finde  det  fornødne  Paaskud. 
Heldigvis  forhindrer  Tysklands  nuværende  Isolation  foreløbig  disse 

Udsigter,  selv  om  Maximilian  Harden  overdriver,  naar  han  i sit  for- 
rige „Zukunft“-Nummer  siger,  at  Fyrst  Biilow  har  gjort  Tysklands 
Stilling  saa  mislig  som  selv  paa  Chlodewigs  Tid  ingen  kunde  be- 
frygte det! 

Men  enhver  Begivenhed,  der  kan  faa  Indflydelse  paa  den  engelsk- 
franske Entente,  bør  aabenbart  følges  med  den  største  Opmærksomhed. 
Man  ved  allerede,  at  det  engelske  Kabinetsskifte  ingen  Forandring  vil 
bringe,  thi  kort  Tid  forinden  Campbell-Bannermann  overtog  Dannelsen 
af  det  ny  Ministerium,  holdt  han  i Portsmouth  en  omfattende  Program- 
tale,  hvori  han  ikke  alene  betonede,  at  af  alle  absurde  Presseudtalelser 
var  den  urimeligste  den,  at  l’Entente  cordiale  kunde  tage  Skade  ved  et 
Regeringsskifte,  men  ogsaa  i Modsætning  til  Balfour  udviklede,  at  han 
(Campbell-B.)  personlig  satte  Forbundet  med  Frankrig  højere  end  det  med 
Japan  og  derfor  haabede,  at  Baandene  mellem  de  to  frie  Nationer  maatte 
blive  endnu  fastere.  Ganske  vist  bruger  Diplomaterne,  i alt  Fald  over- 
for Offentligheden,  i Reglen  Talen  til  enten  at  skjule  deres  Tanker 
eller  skjule,  at  de  ingen  har,  men  for  de  anførte  Udtalelsers  indre 
Sandhed  borger  det  liberale  engelske  Partis  Traditioner  og  Englands 
nuværende  Interesser. 

Større  Interesse  vil  rimeligvis  et  Tronskifte  i England  kunne  faa, 
thi  Kong  Edward  regnes  i Tyskland  vistnok  ikke  med  Urette  for  Driv- 
fjedren  i Englands  tysk-fjendtlige  Politik.  Og  han  er  jo  allerede  til 
Aars,  og  de  nye  Konstellationer,  der  ved  hans  Bortgang  vil  kunne  ud- 
vikle sig  fra  Dag  til  Dag,  gør  det  lidet  lønnende  at  gaa  nærmere  ind 
paa  Fremtiden.  Derimod  har  vi  for  Øjeblikket  i den  nærforestaaende 
Marokkokonference  i Algecitas  en  Begivenhed,  der  skal  tilvejebringe 
en  endelig  Afgørelse  af  den  første  koloniale  Konflikt  mellem  Tyskland 
og  Frankrig  og  derved  vil  kunne  korrigere  eller  bekræfte  den  i det 
foregaaende  udtalte  Opfattelse.  Vel  at  mærke  kun,  naar  man  — med 
Kendskab  til  de  reale  politiske  og  økonomiske  Magtforhold  — forstaar 
at  læse  de  sande  Tendenser  ud  af  de  hver  i sin  Retning  forfalskende 
og  fortiende  Beretninger,  hvormed  det  europæiske  Diplomati  regalerer 
den  europæiske  Presse.  Finder  Frankrig  ikke  kraftig  Støtte  for  sine 
Planer,  saa  vil  Tyskland  ikke  genere  sig  for  at  lade  Frankrig  føle,  at  dette 
nu  til  Dags  i numerisk  Henseende  er  en  Magt  af  anden  Rang.  L’Alle- 
magne  est  dure  — „Tyskland  er  haard"  — siger  allerede  nu  selv  de 
besindigste  Frankmænd  med  Henblik  paa  Konferencen,  i Skuffelse 
over,  at  Opofrelsen  af  Delcassé  har  vist  sig  ikke  at  være  Tyskland  til- 
strækkelig i dette  Spørgsmaal. 

Det  tyske  Riges  Kolonialplaner,  ikke  de  officielt  diskuterede,  men 
de,  der  arbejder  i det  skjulte,  er  derfor,  trods  Kejserens  halvt  for- 
nærmede, halvt  grædende  Fredsforsikringer  i Trontalen,  i den  nær- 
meste Fremtid  den  største  europæiske  Krigsfare.  Englands  Handels- 
og  Industriskinsyge  overfor  Tyskland  den  næststørste.  Rusland  er  jo 
ude  af  Spillet. 


Munchen,  6.  December. 


K.  A.  Wieth-Knudsen. 

under  Revolutionen 


* i«  Decb.  1905. 

revolutionen  i de  baltiske  Provinser  tager  Dag 
for  Dag  til  i Intensitet.  I Sydlivland  ere  saa 
godt  som  alle  Godser  rømmede,  og  synderlig 
bedre  staar  det  ikke  i Kurland.  Det  lettiske  Folk 
er  blevet  aldeles  vildt,  enhver  Autoritet  og  en- 
hver Tysker  anses  for  at  være  Folkets  Fjende. 
1 Riga  sidder  en  hemmelig  Regering,  hvis  terroristiske  Befalinger 
blindt  adlydes.  Det  er  Godserne  forbudt  at  fælde  Træer  i 
Skovene  og  at  lade  Brænderierne  arbejde.  Da  Brænderierne 
netop  nu  ligger  med  hele  Raamaterialet,  vil  Godsejerne  lide 
vældige  Tab.  Livland  og  Kurland  er  erklæret  for  en  fri  lettisk 
Republik,  og  det  er  forbudt  at  betale  Afgifter  og  Skatter  saa- 
velsom  Renter.  Vejene  ere  besatte  af  store  Skarer  bevæbnede 
Bønder,  som  reviderer  de  Rejsendes  Lommer;  Mord  og  Plynd- 
ring høre  til  Dagens  Orden.  1 Løbet  af  de  sidste  14  Dage 
dræbtes  2 Brødre  von  A.  i Sesswegen,  den  unge  Kulturinge- 
nieur  v.  T.,  som  flere  Aar  arbejdede  her  ved  Landes-Cultur- 
bureauet,  den  unge  Baron  C.,  en  bekendt  Læge  ved  Mitau,  en 
Kredschef  ved  Rømershof  og  mange  mindre  bekendte  Mænd. 
Praktisk  talt  er  den  lettiske  Del  af  Sydlivland  rømmet  af  alle 
ordentlige  Mennesker,  medens  Anarkiet  hersker  i vildeste  Form. 

1 den  nordlige  (estniske)  Del  af  Livland  og  i Estland  har 
Bevægelsen  endnu  ikke  sejret.  Godsejernes  store  Flertal  bor 
endnu  paa  deres  Gaarde,  og  Banderne  ere,  hvor  de  optraadte, 
bievne  mødte  med  større  Energi.  Der  er  forefaldet  Begivenheder, 

som  man  ellers  kun  hører  om  i de  vildeste  Røverromaner.  En 
Skovrider  (Udlænding)  under  Godset  Alt-Waidoma  blev  en  Aften 
angrebet  i sin  Bolig  af  en  Bande  paa  10  Mand;  han  skød  paa 
de  Indtrængende,  som  flygtede.  Hele  Natten  benyttede  han  der- 
efter til  at  lade  Patroner,  og  rigtig:  Kl.  4 om  Morgen  kom  Banden 
i betydelig  forøget  Antal  igen,  Skovriderens  Naboer  og  Hustru 
flygtede,  men  selv  posterede  han  sig  i Entreen  med  sine  to  Bag- 
ladere, hvorfra  han  besvarede  de  fremstormendes  Ild  saa  kraf- 
tigt, at  disse  tilsidst  flygtede  efterladende  tre  døde,  men  medtagende 
de  saarede;  senere  fandtes  to  Lig  i Floden  og  en  6te  døde  af 
sine  Saar  paa  Hospitalet  i Fellin.  De  i Floden  fundne  vare 
Saarede,  som  Kammeraterne  havde  skaffet  sig  af  med  ved  at 
drukne  dem.  Skovrideren  saa,  hvorledes  en  haardt  saaret  fik 
Naadesskud  af  sin  Kammerat  Banden  havde,  inden  den  blev 
opreven,  plyndret  3 å 4 Nabogaarde  for  Vaaben  og  Penge. 

For  fem  Dage  siden  kom  en  Bande  bestaaende  af  ca.  35  Karle, 
mest  Gaardejersønner  fra  Nabolaget,  til  den  store  Herregaard 
Allaszkiwi  4 Mil  fra  Dorpat,  hvor  de  ødelagde  Damptærske- 
værket og  Lokomobilet  for  derefter  at  storme  Forvalterboligen, 
som  ødelagdes  totalt;  Banden  vidste  ikke,  at  der  paa  Slottet  var 
to  Nabo-Godsejere  og  to  Landpolitibetjente;  pludseligt  stormede 
den  ene  Godsejer  v.  L.  ind  i Forvalterboligen,  gennem  en  itu- 
slaaet  Dør,  affyrende  sin  Bøsse,  og  Banden  flygtede  nu  gennem 
Vinduer  og  Døre,  skydende  i alle  Retninger.  Foran  Huset  havde 
imidlertid  Grev  L.  posteret  sig  ved  en  Telefonpæl  og  var  heldig 
nok  til  med  sin  Mauser  at  dræbe  to  Mand  og  saare  flere.  Fra 
Dorpat  maatte  der  sendes  10  Mand  Selbstschutz  og  Soldater 
forat  befri  de  fire  Mand,  der  nødtvungne  havde  indesluttet  sig  i 
Slottet. 

Her  i Dorpat  afholdtes  i sidste  Uge  et  Møde  af  estniske 
Delegerede  fra  alle  Byer  og  Sogne  i Estland  og  Nordlivland,  ca. 
700  Mand,  — heldigvis  sejrede  den  moderate  Fløj  under  Tønnison 
med  ca.  600  mod  100.  Der  vedtoges  et  Program,  som  i Be- 
tragtning af  Forholdene  maa  kaldes  moderat.  Man  vil  holde 
sig  indenfor  den  konstitutionelle  Ramme,  dersom  Regeringen 
holder  sine  Løfter;  men  man  truer  med  Obstruktion  i skarpeste 
Form,  dersom  ikke  de  opstillede,  ret  berettigede  Fordringer  op- 
fyldes inden  en  bestemt  nærmere  angiven  Termin.  De  socialistiske 
Delegerede,  som  holdt  deres  Møder  i Universitetet,  vedtog  en 

meget  revolutionær  Resolution.  Under  saadanne  Forhold  er  det 
ikke  underligt,  at  alle  Forretninger  lide  uhyre  Tab,  saameget 
mere  som  Jernbaneforbindelserne  ere  uregelmæssige  og  Post  og 
Telegraf  saa  godt  som  ikke  funktionerer  og  ikke  har  funktioneret 
i over  en  Maaned.  En  Mængde  Familier  ere  bortrejste,  navnlig 
Kvinder  og  Børn,  og  Mændene  interesserer  sig  kun  for  Politik 
og  Vaaben.  At  tale  med  en  Agrar  om  Heste  og  Køer  er  for- 
ældet og  utidssvarende;  han  interesserer  sig  kun  for  Vindues- 
skodder med  Jernbeslag,  Revolver  og  Bøsse-Systemer  samt  Or- 
ganisation af  Selbstschutz.  Selbstschutzverein  heri  Dorpat  har 
400  Medlemmer,  bevæbnet  med  Bøsser  og  Revolver;  den  er 
godt  organiseret  under  tolv  Førere.  Kun  i yderste  Nødsfald  skal 
denne  Forening  træde  i Virksomhed.  Nu  dannes  en  Borgermilits, 
som  skal  patrouillere  om  Natten;  man  venter,  der  vil  melde  sig 
1500  Mand.  Selbstschutzverein  har  indrettet  en  Nattevagt  i Gilde- 
sajen  paa  femten  Mand. 

*17  Decb.  1905 

Den  lettiske  Del  af  Livland  er  i komplet  Oprør.  Landrath 
Baron  S.  kom  igaar  hjem  fra  Riga  og  berettede  følgende  om 
Tilstanden:  I Spidsen  for  den  hemmelige  Regering  i Riga  staar 
en  Jøde  paa  28  Aar,  Maxim,  sendt  af  Hovedkomiteen  i Peters- 
burg,  hans  Næstkommanderende  er  en  Lette  og  Advokat  i Riga. 
Den  hemmelige  Regerings  Befalinger  lystres  blindt  i Riga,  da 
der  er  Dødsstraf  for  Ulydighed.  I Romanow-Strasse  findes  deres 
Retslokale.  I den  forløbne  Uge  blev  der  erklæret  fire  Dages  Strike 
som  Protest  mod  Indførelsen  af  Krigstilstanden.  Ikke  blot  Ar- 
bejderne bliver  tvungne  til  at  strike,  ogsaa  alle  Forretninger  fra 
den  største  til  den  mindste  maatte  lukke.  I Havnen  hørte  alt 
Arbejde  op.  Retslokalerne  lukkedes,  Banerne  standsedes,  al 
Droskekørsel  ophørte,  og  Sporvognskørselen  indstilledes.  Adelens 
Repræsentanter  vare  samlede  for  at  forberede  alt  til  Landdagen, 
som  skulde  træde  sammen  igaar.  I sidste  Øjeblik  opgav  man  at 
holde  Landdag,  og  Landraaderne  og  de  Kredsdeputerede  forlod 
Fredag  Aften  Riga.  Medens  i Riga  de  Revolutionære  endnu  for- 
maa  at  holde  Orden,  saa  er  det  allerede  kommet  dertil,  at  den 
hemmelige  Regering  ingen  afgørende  Magt  har  paa  Landet.  Det 
ser  i Sandhed  sørgeligt  ud  i Sydlivland!  Alle  Godserne  i det 
sydlige  og  sydøstlige  Hjørne  af  Livland  ere  plyndrede  og  ned- 
brændte. 

Langs  med  Diina-F loden,  som  danner  det  gamle  Skel  mel- 
lem Liv-  og  Kurland,  ligger  mange  store  Slotte,  saaledes  Kokken- 
husen,  Ringmundshof,  Rømershof  og  Stockmanshof.  I denne  Egn 
antog  Oprøret  først  store  Dimensioner,  fordi  Jernbanen  fra  Riga 
til  Diinaburgh  (Dwinsk),  som  følger  Floden,  i ca.  en  Maaned  har 
været  i Oprørernes  Hænder.  De  fleste  Godser  vare  forladte  af 
Ejerne,  men  i Rømershof  boede  endnu  Landrath  v.  S.s  Familie 
(v.  S.  selv  var  i Riga  som  Deltager  i Landrathkollegiet);  paa 
Slottet  var  indkvarteret  120  Dragoner  under  Kommando  af  Eska- 
dronschef v.  Stem.  Efterhaanden  fyldtes  de  omliggende  Skove  af 
bevæbnede  Bønder,  saa  det  blev  umuligt  at  skaffe  Foder  til 
Hestene,  man  besluttede  derfor  i Tirsdags  at  bryde  op  og  drage 
til  Riga.  En  hel  Række  Vogne  — 15  — førte  Kvinder  og  Børn 
samt  Bagagen,  medens  de  120  Soldater  tjente  som  Bedæknings- 
mandskab. Det  gik  godt,  indtil  man  i Nærheden  af  Station  Ring- 
mundshof kom  til  en  Kro,  der  var  omdannet  til  Fæstning  med 
Skydeskaar.  Dragonerne  forsøgte  at  storme  Kroen,  men  sloges 
tilbage,  Besværlighederne  forøgedes  ved,  at  der  paa  Banelegemet 
ligeoverfor  Kroen  stod  et  Tog  med  Oprørere,  som  skød,  saaat 
Dragonerne  kom  under  en  Krydsild.  Man  lod  nu  Vognene  blive 
hinsides  Kroen,  medens  Dragonerne  under  betydelige  Tab  sprængte 
forbi  Kroen  i Haab  om  at  kunne  tage  denne  i Storm  fra  den 
modsatte  Side;  dog  ogsaa  her  var  alle  Skydeskaar  besatte,  og 
man  kunde  intet  udrette.  I Karriere  red  Soldaterne  tilbage  til 
Vognene,  atter  efterladende  mange  døde  og  saarede,  særlig  for- 
anlediget derved,  at  en  Bombe  kastedes  ind  imellem  dem.  Man 
opgav  nu  at  trænge  igennem  til  Riga  og  slog  ind  paa  en  nord- 
ligere Vej  i Retning  af  Schloss  Segewold.  Det  viste  sig  umuligt 
at  komme  frem  med  Vognene,  da  der  stadigt  blev  skudt  paa 
Karavanen  fra  Baghold  i Skovene,  ja  endog  fra  Bøndergaardene. 
I Schloss  Lennewarden  efterlodes  Kvinder  og  Børn  hos  Ejeren 
Baron  W.,  der  allerede  levede  som  Fange,  og  Dragonerne  red 
videre  til  Segewold.  Befriede  for  de  svære  Pligter  overfor  Kvin- 
derne og  Børnene  red  de  nu  raskere  fremad.  Af  de  120  Dra- 
goner naaede  86  Segewold.  Soldaterne  vare  saa  ophidsede,  at  de 
dræbte  enhver  bevæbnet  Bonde,  de  mødte.  Rent  galt  gik  det 
saaledes  tre  Godsekvipager  med  bevæbnede  Karle ; de.  blev  alle 
dræbte  paa  deres  første  Køretur  som  Godsherrer.  Et  Tog  af- 

hentede  Dragonerne  i Segewold,  men  selv  dette  blev  undervejs 
beskudt. 

Samme  Dag  Slaget  stod  ved  Rømershof,  forefaldt  paa  en 
anden  Gaard  en  karakteristisk  Begivenhed.  Den  unge  nylig 
myrdede  Stamherre  til  Taurey,  v.  T.,  laa  Lig  i Salen  og  skulde 
begraves  om  Eftermiddagen;  af  hele  hans  Slægt  var  kun  en 
yngre  Broder  rejst  ud  forat  overvære  Begravelsen;  pludseligt 
trænger  en  Bande  ind  paa  Gaarden  og  op  i Slottet;  op  om 
Kisten  stables  en  Bunke  sønderslaaede  Møbler;  disse  og  Kisten 
overhældes  med  Petroleum,  som  antændes,  hvorpaa  Liget  og 
Slottet  fortæres  af  Luerne.  Den  yngre  T.  holdes  tilbage  som 
Gidsel,  medens  hans  gamle  Fader  sidder  magtesløs  i Riga.  Jeg 
har  flere  Gange  havt  Besøg  af  T.s  Søster  (Fru  v.  F.)  som  bor 
i Hus  sammen  med  os;  man  kan  ikke  undres  over,  at  hun  er 
aldeles  fortvivlet.  — Omtrent  30  Gaarde  ere  i Løbet  af  3 — 4 
Dage  ødelagte  i Sydlivland.  Enkeltheder  mangler,  da  der  endnu 
ingen  regelmæssig  Postforbindelse  er  til  Riga.  Breve  og  Aviser 
kan  kun  sendes  pr.  Bud.  Banen  mellem  Riga  og  Dorpat  har  af 
den  hemmelige  Regering  faaet  Lov  til  at  funktionere  paa  Be- 
tingelse af,  at  der  ikke  befordres  Soldater,  Vaaben  eller  Ammu- 
nition. Banen  mellem  Riga  og  Diinaburgh  er  fremdeles  i Op- 
røremes Magt.  Et  Militærtog,  kommende  fra  Petersburg,  er  ved 
Station  Kokenhusen  • bragt  af  Sporet,  hvorved  5 Vogne  knustes 
og  mange  Soldater  dræbtes  og  saaredes;  Resten  af  Mandskabet 
er  indesluttet,  og  man  kender  ikke  deres  Skæbne.  Medens  vore 
Naboer,  Letterne,  i Syd  ere  Herrer  i Landet,  er  her  forholdsvis 
roligt.  Vi  ved  imidlertid,  at  denne  Ro  kun  er  Vindstille  før 
Stormen.  De  revolutionære  Estere  har  besluttet  at  vælge  en  Ko- 
mite paa  fem  Mand,  som  atter  skal  vælge  en  hemmelig  Komite, 
i hvis  Hænder  Magten  lægges,  og  saa  gaar  det  strax  løs  med 
Terrorismen.  Det  er  klart,  at  alle  Godsejerne,  som  endnu  for 
Størstedelen  opholder  sig  paa  deres  Gaarde,  i sidste  Øjeblik 
maa  tage  til  Byen;  men  Spørgsmaalet  bliver  saa:  hvorledes  skal 
vi  virksomst  modarbejde  Terrorismen  eller  rettere  forhindre 
dens  Sejr  her?  Det  staar  mig  og  mange  andre  klart,  at  dersom 
det  lykkes  Terroristerne  blot  én  Dag  at  beherske  Dorpat,  saa 
tabe  de  mange  rettænkende  Estere  Modet,  og  saa  vil  vi  Dag  for 
Dag  komme  dybere  ned  uden  Udsigt  til  igen  at  faa  Herredømmet. 
Hvor  det  er  vanskeligt  i Løbet  af  faa  Dage  at  faa  et  Borger- 

skab  samlet  til  enig  og  energisk  Optræden,  især  naar  dette  til- 
hører to  Nationaliteter,  der  hidtil  har  levet  adskilt  hver  i sin 
Lejr! 

De  russiske  Embedsmænd,  som  ved  deres  ynkelige  pjaltede 
Forvaltning  har  bragt  Landet  til  Afgrundens  Rand,  bliver  ikke 
mere  spurgt  til  Raads  i nogetsomhelst.  Esternes,  Letternes  og 
Tyskernes  Foragt  for  disse  Mennesker  er  lige  stor,  og  naar  Re- 
volutionen er  forbi,  vil  de  forskellige  Nationer  samle  sig  til 
fælles  Kamp  mod  de  russiske  Styrende,  som  i Løbet  af  tyve  Aar 
udsaaede  Had  mellem  de  tre  Folkeslag,  der  i 700  Aar  beboede 
baltiske  Provinser,  og  som  fra  Aar  til  Aar  gik  frem  i Velstand 
og  kulturel  Udvikling,  indtil  den  forrykte  Russificering  i Be- 
gyndelsen af  Firserne  holdt  sit  Indtog.  Ligesom  i Finland  Sven- 
skere og  Finner  hidsedes  mod  hinanden,  saaledes  spillede  man 
her  Lettere  og  Estere  ud  mod  Tyskerne  for  selv  at  faa  Magten 
i Landet  og  faa  Befolkningen  trykket  ned  paa  de  indrerussiske 
Provinsers  Niveau. 

“/>.  Decb.  1905. 

Efterretningerne  fra  Sydlivland  og  Kurland  ere  stadig  alvor- 
lige. I Sydlivland  skal  40  Godser  være  brændte,  deriblandt  det 
store  smukke  Slot  „Nurmis".  De  fangne  Kvinder  og  Børn  ere 
alle  frigivne  af  Oprørerne  og  samtlige  Mænd  med  Undtagelse  af 
tre  Tscherkesser  og  to  Politiofficerer  Petersohn  og  Maximowitsch, 
som  i sidste  Øjeblik  inden  Løsladelsen  dræbtes  af  Hoben.  Det 
kostede  de  fornuftige  mellem  Oprørerne  den  største  Møje  at 
redde  Kvinder  og  Børn,  idet  navnlig  de  lettiske  Koner  i et  væk 
forlangte  at  se  Blod.  De  fangne  Damer  behandledes  hensynsløst, 
de  sidste  to  Nætter  tilbragte  de  i Slot  Kokkenhusens  Kælder. 
En  Søster  til  min  Kontordame  F.  er  idag  kommet  til  Dorpat, 
hun  var  med  i Militærtoget,  som  ved  Kokenhusen  bragtes  af 
Sporet  og  omringedes  af  Oprørere.  Hun  meddeler,  at  der  mellem 
Oprørerne  og  Soldaterne  stod  en  hæftig  Kamp,  at  18  Soldater 
saaredes,  at  Passagererne  fik  Lov  at  rejse  tilbage  til  Dunaburgh, 
og  at  de  300  Soldater  havde  forskanset  sig  paa  Stedet;  endnu 
ved  man  ikke  noget  nærmere  om  deres  Skæbne.  Ved  Byen 
Wenden  midt  i Livland  er  40  Kosakker  afvæbnede;  nærmere 
Enkeltheder  mangler. 

Ved  Banelinien  mellem  Dorpat  og  Riga  ligger  Byen  Walk 
(20,000  Indb.),  som  er  et  Knudepunkt,  idet  flere  Privatbaner 

udgaar  herfra.  Paa  den  derværende  Jernbanestation  foregik  igaar 
en  Begivenhed,  som  viser,  at  Oprørerne  allerede  opererer  10 — 
12  Mil  fra  os.  Det  Livi.  Ridderskabs  Hovedforstei,  Wiegemhof, 
beliggende  4 Mil  syd  for  Walk,  var  af  Skovrideren  sat  i for- 
trinlig Forsvarsstand,  selv  Pigtraadshegn  manglede  ikke,  Besæt- 
ningen bestod  af  20  Mand  med  55  Flinter  og  4500  Patroner  og 
Revolvere.  Det  blev  besluttet  igaar  at  opgiveFæstningen  og  over 
Walk  at  rejse ‘dels  til  Riga  dels  til  Dorpat;  man  kom  lykkeligt 
til  Walk,  og  d’Herrer,  der  vilde  sydpaa,  kom  ogsaa  afsted  med 
40  Flinter  og  4000  Patroner.  Tilbage  i I Klasses  Ventesal,  ven- 
tende paa  Toget  til  Dorpat,  var  bleven  tre  Herrer,  deriblandt  Baron 
V.  med  14  Flinter,  600  Patroner,  mange  Kufferter  med  Sølvtøj  etc. 
Man  følte  sig  ganske  sikker  i den  store  Ventesal,  fyldt  med 
Mennesker,  da  pludselig  300  Lettere  trængte  ind  i Salen,  fratog 
Herrerne  alle  Vaaben,  Patroner  og  Sølvtøj,  for  derefter  pr.  Ex- 
tratog  at  forsvinde  sydpaa  til  Riga.  De  tre  Herrer  kom  iaftes 
ganske  flade  hertil  og  har  idag  maattet  høre  mange  Bebrejdelser 
for  deres  Letsindighed.  Skade,  at  Skovrider-Fæstningen  har 
maattet  kapitulere!  Den  var  svært  populær,  og  der  begyndte 
allerede  at  knytte  sig  Legender  til  Stedet.  Saaledes  fortaltes  der, 
at  den  ene  af  de  fire  Herrer  fra  Udlandet  var  den  tidligere  Skarp- 
retter fra  Tilsit,  og  af  ham  ventede  Folk  sig  en  hel  Del. 

Dagens  Begivenhed  er  Slaget  ved  Tuckum.  Tuckum  er  en 
lille  By,  beliggende  7 — 8 Mil  sydvest  for  Riga,  altsaa  i Kur- 
land. Byen  .gør  under  almindelige  Forhold  et  yderst  fredeligt  Ind- 
tryk, har  3 — 4000  Indbyggere,  og  paa  Torvet  voxer  der  ligesaa 
meget  Græs  som  i Saxkøbing.  Nu  var  den  ulykkelige  By  plud- 
selig bleven  besat  af  Oprørerne,  som  nedsablede  Militæret,  30 
Mand,  og  derefter  befæstede  sig  og  opkastede  Skanser.  Fra  Riga 
blev  sendt  en  Bataillon  Soldater  med  to  Kanoner,  og  Bombarde- 
mentet af  Fæstningen  begyndte.  Oprørerne  hejsede  den  hvide 
Fane  og  overgav  sig.  Ifølge  Avisefterretningerne  „faldt  500  Op- 
rørere, deraf  300  døde“,  d.  v.  s.  Soldaterne  har  efter  Overgivelsen 
gjort  kort  Proces  og  endelig  statueret  et  Exempel.  Forhaabentlig 
vil  vi  imorgen  erfare  de  nærmere  Enkeltheder. 


‘i.  Decb.  1905. 

Efterretningerne  fra  Tuckum  ere  endnu  uklare;  saameget  sy- 
nes sikkert,  at  de  fleste  bevæbnede  Bønder  rettidig  ere  flygtede 

til  en  Naboby  Talzen,  hvor  det  næste  Slag  ventes,  medens  de 
Tuckumer  Borgere  har  maattet  strække  Hals,  da  de  ophidsede 
Soldater  stormede  ind  i Byen.  Det  ér  intet  Under,  at  Soldaterne 
bliver  vilde  ved  saadanne  Lejligheder,  da  Bønderne  paa  det  af- 
skyeligste mishandler  de  ulykkelige,  der  falder  dem  i Hænderne. 

Den  „lettiske  Bevægelse"  kan  nu  kun  betragtes  som  et  aabent, 
velorganiseret  Oprør,  som  det  vil  koste  Masser  af  Blod  at  dæmpe. 
Man  regner,  at  Letterne  har  ca.  60,000  Flinter.  Hele  Letland  til 
den  estniske  Sproggrændse  er  nu  rømmet  af  Godsejere,  Præster 
og  Skovridere.  Alle  Godser  i den  sydlige  Del  ere  afbrændte, 
og  alt  tyder  paa,  at  samtlige  Herregaarde  i Kurland  ogsaa  i Løbet 
af  faa  Dage  vil  gaa  op  i Flammer,  idetmindste  er  Begyndelsen 
meget  lovende.  Naar  man  som  jeg  kender  næsten  alle  Godsejerne 
og  tillige  de  fleste  af  Gaardene,  er  det  uendelig  trist  i Aften- 
aviserne at  læse  de  lange  Ulykkeslister;  det  begynder  at  gaa 
ud  over  Nattesøvnen  og  Velbefindendet.  At  Windau,  Mitau  og 
flere  mindre  Byer  har  været  og  tildels  endnu  er  i Oprøremes 
Magt,  er  ikke  saa  slemt,  thi  i Byen  holdes  der  Orden  af  Lederne, 
medens  disse  paa  Landet  ere  ude  af  Stand  til  at  beherske  de 
raa  Gemytter. 

Den  lettiske  Del  af  Livland  og  Kurland  er  tilsammen  omtrent 
850  DMil  stort  og  beboes  af  ca.  en  Million  Lettere,  ca.  100000 
Tyskere,  en  Mængde  Jøder,  nogle  Litauer  og  Russere.  Herre- 
gaardenes  Antal  er  ca.  800,  400  i Livland,  400  i Kurland.  Den 
nordlige  estniske  Del  af  Livland  samt  Estland  er  ligeledes  850 
□ Mil  stort  med  en  Befolkning  paa  ca.  en  Million,  overvejende 
Estere.  Herregaardenes  Antal  i den  estniske  Del  er  ligeledes  ca. 
800.  Af  de  1600  Herregaarde  i alle  tre  Provinser  tilhører  den 
langt  overvejende  Del  den  tyske  Adel,  medens  omtrent  Vs  ejes 
af  Kronen.  Naar  man  nu  ved,  at  noget  over  60%  af  al  Jorden 
tilhører  Godserne,  er  det  let  at  forstaa,  hvilken  uhyre  Rolle  de 
tyske  Godsejere  har  spillet  og  fremdeles  spiller  saavel  politisk 
som  socialt  og  økonomisk.  Godsernes  Ødelæggelse  betyder  i 
Virkeligheden  Landets  Ødelæggelse,  thi  Bønderne  ere  ikke  saa 
vidt,  at  de  kan  staa  paa  egne  Ben.  Da  en  Mængde  Godser  ere 
samlede  paa  enkelte  Hænder,  kan  Godsejernes  Tal  kun  sættes 
til  ca.  1000. 

Det  er  navnlig  i det  indre  Rusland,  men  ogsaa  delvis  i Vest- 
evropa  en  almindelig  udbredt  Anskuelse,  at  den  baltiske  Adel 

har  udsuget  og  udpint  Bønderne  og  derved  fremkaldt  Utilfreds- 
heden; denne  Anskuelse  er  falsk,  de  Liv-,  Est-  og  Kurlandske 
Bønder  ere  de  bedst  situerede  i hele  Rusland.  Allerede  1819 
bleve  Bønderne  i de  baltiske  Provinser  fri,  og  der  indførtes  en 
Agrarlov,  som  i meget  ligner  den  danske.  Ja  det  vides,  at  den 
Livi.  Reformator  Baron  Folkersam  har  studeret  Agrarforholdene 
i Danmark.  I Livland  er  omtrent  90  0/o  af  Bondejorden  solgt,  og 
solgt  billigt,  Bøndergaardenes  Størrelse  er  omtrent  som  de  dan- 
ske, og  næsten  alle  har  de  rigelig  Eng.  Landsbyerne  ere  endnu 
mindre  end  i Danmark,  næsten  alle  Gaardene  ere  udflyttede. 
Der  er  i mange  Egne  stor  Velstand  mellem  Bønderne,  og 
Bankernes  Kapitaler  stammer  saa  godt  som  udelukkende  fra 
denne  Befolkningsklasse. 

I Kurland  findes  en  meget  rig  Storbondebefolkning.  Gaardene 
ere  ikke  under  100  Td.  Land  Ager,  men  de  fleste  har  fra  150 
til  200,  ja  endog  til  300  Td.  Land.  Boels-  og  Husmandssteder 
findes  ikke  i Kurland.  Hvorledes  er  det  nu  muligt,  at  Stor- 
bøndeme  i Kurland  gaar  med  i Kampen  mod  Godsejerne?  De 
gaar  med,  fordi  de  i 20  Aar  er  bievne  hidsede  dels  af  de  ind- 
trængende Russere,  som  i Tyskerne  saa  deres  værste  Fjender, 
dels  af  egne  nationale  Agitatorer.  Bevægelsen  i Letternes  Land 
var  først  en  Nationalbevægelse.  Det  er  det  nationale  Element, 
som  har  bragt  den  besiddende  Klasse  til  at  gaa  med  i Ilden, 
medens  selvfølgelig  Rigas  Arbejdere  saavelsom  Landarbejdeme 
forfølger  rent  sociale  Formaal  og  til  syvende  og  sidst  har  givet 
Revolutionen  dens  Præg.  Nu  staar  det  saaledes,  at  den  nationale 
lettiske  Forening  i Riga,  som  inden  Revolutionen  var  førende, 
boykottedes  af  alle  andre  lettiske  Foreninger  og  Institutioner, 
hvilke  alle  som  en  kæmper  under  den  røde  Fane. 

Medens  Bønderne  er  godt,  i Kurland  endogsaa  misundelses- 
værdig godt  stillede,  maa  det  indrømmes,  at  Landarbejderne  hid- 
til har  faaet  for  lidt  i Løn,  og  at  deres  Stilling  trænger  til  For- 
bedring, ikke  mindst  hvad  Boligforholdene  angaar.  Byarbejdernes 
Lønninger  var  gennemgaaende  smaa,  men  i Betragtning  af  Ar- 
bejdernes ringe  Ydeevne  var  det  ikke  muligt  at  hæve  Lønnen 
synderligt.  En  Fabrikant  karakteriserede  Forholdet  saaledes: 
Naar  der  i Udlandet  fordres  en  Mester  for  hver  50  Arbejdere, 
bruger  vi  en  for  hver  10  Mand.  Dertil  kommer,  at  alle  ledende 

Kræfter  i Industrien  indtil  Mestrene  i dyre  Domme  maa  hentes 
fra  Udlandet 

Selvfølgelig  har  den  Omstændighed,  at  Intelligensen  og  den 
besiddende  Klasse  tilhører  en  fremmed  Nation,  lettet  Ophidsel- 
sesarbejdet i høj  Grad.  Saa  kan  det  jo  heller  ikke  skjules,  at 
Tyskerne  ogsaa  maa  tage  deres  Part  af  Skylden  for  den  skæve 
Udvikling.  Navnlig  Godsejerne,  der  saavel  hvad  Dannelse  som 
Rigdom  angaar  staar  saa  uendeligt  over  Bønderne,  har  forsømt 
at  komme  i d^t  rette  Forhold  til  disse.  Godsejerne  oversaa,  at 
Bondestanden  trods  alt  var  naaet  saa  langt  frem,  at  den  gamle 
Omgangsform  som  Herre  og  Tjener  maatte  ændres;  og  denne 
Omstændighed  satte  meget  ondt  Blod.  Vi  har  ikke  her  Proprie- 
tærgaardene,  hvilke  i Darmark  var  et  saa  værdifuldt  Binde-  og 
Overgangsled  mellem  Godsejerne  og  Bonden. 


" « Decb.  1905. 

Hos  os  i den  estniske  Del  er  det  endnu  forholdsvis  roligt. 
Saadanne  Smaating  som,  at  Bønderne  ikke  mere  vil  betale 
Renter  og  Forpagtning,  at  de  forbyder  Godsejerne  at  sælge  Gavn- 
træ og  Brænde,  og  at  de  lukker  Brænderierne  og  Kroer  samt 
Regeringens  Brændevins-Udsalg,  er  ikke  Omtale  værd;  naar  de 
blot  vil  lade  være  at  erobre  Byerne  og  nedbrænde  Gaardene, 
er  man  tilfreds.  Vi  venter  her,  at  de  kritiske  Dage  vil  komme 
Søndag  og  Mandag;  thi  da  kommer  Rekrutterne  til  Byen  for  at 
aflægge  Eden  og  sendes  til  deres  Garnisonsbyer.  Socialisterne 
har  besluttet,  at  Rekruteme  ikke  maa  stille  sig,  men  man  venter, 
at  de  fleste  (700  Mand)  dog  vil  komme  til  Byen  for  sammen 
med  de  russiske  Studenter,  Socialisterne  og  Bøllerne  at  lave  al- 
vorlige Demonstrationer. 

Vi  havde  iforgaars  Prøvemobilisering  i Selbstschutz,  og  Sand- 
synligheden taler  for,  at  vi  Søndag  og  Mandag  maa  være  ude 
hele  Tiden.  De  sidste  Dages  Begivenheder  vise  os,  hvor  uprak- 
tisk det  er  for  en  By  at  lade  sig  besætte  af  Oprørerne,  og  vi 
vil  derfor  efter  ringe  Evne  forsøge  at  holde  os  de  røde  fra 
Halsen.  Post  og  Telegraf  begynder  at  funktionere  nogenlunde 
normalt,  men  nu  befrygter  man  paany  en  almindelig  Jernbane- 
strike,  hvortil  Begyndelsen  allerede  er  gjort  i Moskow. 

Landrath  Baron  P.  var  her  igaar  paa  Gennemrejse  fra 
Petersburg,  hvor  han  har  været  for  at  gøre  alvorlige  Forestillinger 

hos  Regeringen.  Han  bragte  den  Efterretning,  at  store  Troppe- 
masser rykker  ind  i Livland,  dels  fra  Pleskau  dels  fra  Wilna 
over  Diinaburg.  Lykkes  det  at  faa  Tropperne  frem  i Løbet  af 
kort  Tid,  vil  Nordlivland  og  Estland  være  reddede.  Ingen  tror 
imidlertid,  at  Regeringen  rettidig  sender  Tropperne,  — blot  et 
Regiment,  og  hele  Nordlivland  var  reddet  — det  vil  ikke 
komme,  inden  det  er  for  sent,  inden  alt  er  ødelagt,  — saaledes 
gaar  det  altid  her  i Rusland!  Nu  rykker  Tropper  ind  i Letland, 
hvor  allerede  70  Gaarde  ere  brændte  og  alle  Mennesker  flygtede. 
Her,  hvor  endnu  alt  kunde  reddes,  maa  vi  nøjes  med  en  For- 
stærkning paa  25  Kosakker.  De  fornuftige  Estere  med  Bladet 
„Postimees"  i Spidsen  raser  mod  Mordbrænderne,  formanende 
alle  rettænkende  til  at  slutte  sig  sammen.  De  radikale  Blade 
fører  et  Sprog,  som  i ethvert  veste vropæisk  Land  vilde  bringe 
Redaktøren  i Tugthuset  paa  Livstid.  Hovedføreme  for  de  revo- 
lutionære er  Redaktør  S.,  en  rigtig  Forbrydertype  med  en  mere 
end  dunkel  Fortid.  S.’s  Medarbejder  ved  Bladet  blev  igaar  arre- 
steret for  Gadeuorden,  og  ved  den  derefter  foretagne  Husunder- 
søgelse viste  det  sig,  at  han  havde  været  Fører  for  en  Bande, 
der  nylig  udplyndrede  Gaarden  Lugden  3 Mil  fra  Dorpat. 

Detaillerne  fra  det  tidligere  omtalte  Slag  ved  Tuckum  fore- 
ligger nu.  Det  fremgaar  af  disse,  at  Oprørerne  først  kæmpede 
tre  Dage  mod  en  Afdeling  Dragoner,  30  Mand,  som  vare  inde- 
sluttede i en  Gaard  i Byens  Midte.  Hvor  typisk,  at  der  ikke  i 
Løbet  af  tre  Dage  kunde  sendes  Hjælp  fra  det  7 Mil  derfra  be- 
liggende Riga,  som  har  en  Garnison  paa  8000  Mand!  Dragonerne 
beskødes  fra  alle  Sider,  men  forsvarede  sig  tappert,  saa  Op- 
rørerne intet  Fremskridt  gjorde,  idet  Førernes  Ordre  til  at  storme 
ikke  fulgtes.  Tilsidst  lykkedes  det  Banditterne  at  hælde  en  Tønde 
brændende  Petroleum  ned  mod  Bygningen,  som  fængede;  Dra- 
gonerne bleve  tvungne  til  at  storme  ud  paa  Gaden,  efterladende 
deres  saarede  Chef  Ritmester  Muller  og  et  Par  Kammerater. 
De  ulykkelige  Dragoner  modtoges  af  en  Hagl  af  Kugler,  de 
stormede  frem,  førende  Hestene  ved  Tøjlerne  og  søgende  Dæk- 
ning mellem  disse.  Over  Gaderne  var  spændt  Telefontraade,  saa 
Hestene  faldt  og  Soldaterne  tilfods  maatte  søge  Redning  mellem 
Gaarde  og  Haver.  Tiltrods  for  at  3000  bevæbnede  Bønder  skød, 
saameget  de  kunde,  lykkedes  det  dog  12  Dragoner  at  slaa  sig 
igennem  til  Slot  Durben,  som  ligger  '/*  Fjerdingvej  fra  Byen,  og 

som  havde  en  Besætning  paa  10  tildels  saarede  Soldater  og  20 
Civilpersoner.  Ritmester  Muller  blev  dræbt  ved  tre  Skud  og  et 
Bajonetstik,  de  øvrige  saarede  Soldarer  dræbtes  med  Undtagelse 
af  fire.  Saa  endelig  kom  Artilleri,  Kavalleri  og  Infanteri  fra  Mitau; 
Byen  omringedes,  og  et  Par  Granater  sendtes  ind  i Letternes 
Forsamlingshus.  Nu  fik  Piben  en  anden  Lyd;  flygte  kunde  man 
ikke,  men  saa  forhandlede  man.  Den  russiske  General  gik  paa 
Limpinden,  tog  mod  Overgivelsen,  samlede  Tropperne  og  holdt 
et  festligt  Indtog  gennem  den  ene  Byport,  medens  Oprørerne 
fra  Landet  flygtede  gennem  den  anden  ad  Talsen  til.  Nu  bag- 
efter forlanger  han  3000  Flinter  og  6000  Rubel  af  Byen  Tuckum; 
i modsat  Fald  vil  Byen  blive  bombarderet.  Det  kalder  man  at 
rette  Smed  for  Bager.  Efter  Indtoget  var  det  rørende  at  se  Dra- 
gonernes Sorg  over  deres  faldne  Kammerater  og  Chef.  Ligene 
kyssedes,  de  faldnes  Vaaben  gik  fra  Haand  til  Haand,  de  døde 
Heste  kærtegnedes.  Men  saa  gik  Sorgen  over  til  Raseri,  de 
Faldnes  Lig  vare  mishandlede,  og  i blindt  Raseri  nedhuggedes 
Letterne,  hvor  de  viste  sig.  For  Letterne  vil  denne  Begivenhed 
være  en  Lære,  at  Soldaterne  ikke  er  revolutionære,  hvilket  de 
hidtil  havde  indbildt  sig. 

10  « Decb.  1905. 

Detaillerede  Efterretninger  om  Slaget  ved  Talsen  foreligger 
endnu  ikke,  navnlig  ved  man  ikke,  hvormange  Oprørere  der 
faldt.  Talsen,  en  meget  smukt  beliggende  lille  By,  var  i lang  Tid 
Centrum  for  en  revolutionær  Bevægelse.  En  Fotograf  (Jøde)  og 
en  Boghandler  var  de  ledende.  Byens  Garnison,  40  Dragoner, 
forsøgte  man  ligesom  i Tuckum  at  indeslutte,  men  heldigvis 
.lykkedes  det  Dragonerne  rettidig  at  slippe  ud.  Socialisterne  over- 
tog Forvaltningen  og  vare  saa  naadige  kun  at  dræbe  Politi- 
mesterens Medhjælper.  I et  Par  Dage  vajede  Frihedens  Flag 
over  Talsen.  Store  Bander  kom  til  Byen  bevæbnede  med  Bøsser 
og  Revolvere,  som  Dag  og  Nat  knaldede.  Da  faldt  pludselig  en 
Kanonkugle  i Byen,  og  Glæden  var  forbi;  man  overgav  sig,  men 
atter  forsvandt  de  bevæbnede  fra  Landet  i stort  Antal.  De  gode 
Borgere  havde  et  Par  Dage  før  stormet  et  Tøjhus  og  røvet  150 
Soldater-Flinter,  som  de  nu  atter  maatte  udlevere.  Da  Dragonerne 
red  ind  i Byen,  blev  der  mod  Aftalen  skudt  fra  Husene,  og 
Følgen  blev  den,  at  Talsen  afbrændtes,  medens  et  større  Antal 
Revolutionære  sendtes  ind  i Evigheden,  iblandt  disse  Boghand- 

leren;  det  tyder  paa,  at  de  Revolutionære  led  mere  i Talsen  end 
i Tuckum;  Soldaternes  Tab  ved  Talsen  var  18  Mand.  Jeg  fik 
idag  en  dansk  Avis  med  frygtelige  Røverhistorier  fra  Riga  og 
Mitau.  Sandheden  er,  at  begge  disse  Byer  beherskes  af  Militæret, 
og  at  de  Revolutionære  kun  gennem  deres  Terrorisme  udøver 
Indflydelse  i Riga.  Hverken  i Riga  eller  Mitau  har  der  været 
større  Ildebrande.  At  der  i Riga  daglig  myrdes  flere  Mennesker, 
er  jo  sandt,  men  det  er  virkelig  ikke  noget  nyt;  den  Tilstand 
har  vi  havt  snart  et  Aar.  Efterretninger  fra  Letland  og  Kurland 
bliver  sparsommere.  Jernbane-,  Telegraf-  og  Postforbindelsen  er 
afsluttet,  saa  det  er  svært  at  erfare  noget  paalideligt.  Enkelte 
Flygtninge  fra  Sydlivland  ere  igaar  ankomne  til  Riga  og  har  be- 
rettet om  nye  Brande.  Man  antager,  at  der  til  igaar  er  ødelagt 
omtrent  75  Gaarde,  men  først  paa  et  senere  Stadium  vil  det 
være  muligt  at  give  en  nøjagtig  Oversigt  i saa  Henseende.  Saa 
er  der  nu  atter  erklæret  Strike  over  hele  Rusland;  fra  idag  ere 
vi  atter  afskaame  fra  Omverdnen,  idet  Togforbindelsen  til  Reval, 
Petersborg  og  Riga  er  ophørt.  Togene  fra  Dorpat  gaar  kun  til 
Taps  i Nord  og  Walk  i Syd.  De  fleste  Telefonledninger  ere 
afbrudte,  saa  man  erfarer  ogsaa  kun  langsomt,  hvad  der  foregaar 
i den  nærmeste  Omegn.  En  saadan  Tilstand  er  vel  skikket  til 
at  skabe  Rygter,  og  jeg  ved  af  Erfaring,  hvad  der  kan  præsteres 
i saa  Henseende.  Fra  imorgen  hedder  det  sig  i Riga,  at  Dorpat 
er  brændt,  medens  omvendt  det  samme  høres  i Dorpat  om 
Riga.  Fra  Sydlivland  vil  vi  nu  rimeligvis  i lang  Tid  intet  paa- 
lideligt erfare,  hvilket  er  meget  kedeligt,  ej  heller  om  Troppernes 
Fremmarsch  og  Operationer  vil  der  komme  Efterretninger.  Det 
er  meget  muligt,  at  de  Revolutionære  vil  udnytte  Striken  til  og- 
saa her  at  gaa  aktivt  frem;  i alle  Tilfælde  har  vi  imorgen  og 
overmorgen  et  Par  kritiske  Dage.  Jeg  har  idag  hjulpet  at  lade 
Patroner  for  Selbstschutzverein.  Det  gælder  om  for  alle  Tilfælde 
at  være  forberedt.  Vejret  er  mørkt  og  trist,  her  spores  ingen 
Julestemning,  men  vi  fejrer  jo  ogsaa  først  Julen  om  14  Dage. 


*'•  «*  Decb.  1905. 

Paa  6te  Dag  ere  vi  uden  Efterretninger  fra  Letland  (Sydliv- 
land) og  Kurland.  Tog-,  Telegraf-  og  Postforbindelsen  med  disse 
Egne  er  afbrudt.  Endelig  igaar  kom  det  første  Tog  fra  Peters- 
borg og  samtidig  et  Tog  fra  Pleskau  over  Walk.  Togene  føres 


Digitized  by  LjOOQle 


118 


Breve  fra  Dorpat 


af  Soldater  og  bringer  Soldater,  de  Privatrejsendes  Antal  er  yderst 
ringe. 

Det  store  Spørgsmaal,  som  opfylder  os  Alle,  er  fremdeles 
det:  Lykkes  det  at  redde  den  estniske  Del  af  Livland  samt  Est- 
land? Gæringen  tager  vældigt  til;  Landbefolkningen  indøves  i 
Vaabenbrug  og  Kommunekassernes  Indhold  ofres  til  Indkøb  af 
Vaaben.  Den  danske  Forpagter  W,  fra  Nordlivland,  som  idag  er 
i Dorpat,  fortæller,  at  en  af  hans  Karle  er  Næstformand  i den 
lokale  revolutionære  Komite.  Af  Karlen,  som  er  W.  hengiven, 
har  man  erfaret,  at  Gaarden  skal  udstykkes,  og  at  Hovedbyg- 
ningen og  rimeligvis  ogsaa  Forpagterboligen  vil  blive  afbrændt, 
W.  underhandler  med  Karlen  og  søger  at  vinde  Tid,  og  da  det 
ogsaa  gør  Karlen  ondt,  at  W.  maa  tabe  alt,  saa  lægge  de  sammen 
Raad  op  om,  hvorledes  Besætning  og  Inventar  bedst  kan  rea- 
liseres. Karlen  raader  til  Salg  strax,  idet  han  forudser,  at  Komi- 
teen kun  kan  realisere  til  Spotpriser.  Samme  Karl  gør  fremdeles 
sit  Arbejde  uden  Mukken,  og  det  gode  Forhold  mellem  Arbejds- 
giver og  Arbejder  er  i dette  Tilfælde  ikke  bleven  forstyrret;  man 
kan  jo  have  grundforskellige  Livsopfattelser  og  derfor  være  de 
bedste  Venner.  I Haab  om,  at  man  først  vil  brænde  Huset  af 
efter  Julefesten,  tager  W.  idag  sine  Børn  hjem  med.  En  anden 
dansk  Forpagter  C.  ved  Pejpus-Søen  var  her  igaar:  han  er  nøj- 
agtig i samme  Situation.  Bønderne  beklager  ham,  men  da  hans 
Gaard  bestaar  af  sammenlagt  Bondejord,  maa  han  heraus.  Clausen 
har  overværet  flere  Møder,  hvor  denne  for  ham  saa  vigtige  Sag 
ganske  gemytligt  forhandledes,  og  han  indskrænker  sig  til  at  bede 
Bønderne  for  deres  egen  Skyld  at  vente  lidt  endnu,  indtil  man 
har  set,  hvorledes  det  gaar  de  andre  Steder. 

I Nærheden  af  Reval  er  to  store  Herregaarde  afbrændte, 
og  Ejerne  tagne  tilfange  af  Oprørerne.  I Reval  selv  gaar  Auto- 
riteterne nu  endelig  energisk  frem.  Byraadet  er  afsat,  og  en 
Mængde  Arrestationer  har  fundet  Sted;  tillige  ere  alle  estniske 
Blade  forbudte.  I vort  eget  Dorpat  har  vi  ogsaa  været  paa  Støv- 
lerne. Som  tidligere  sagt  ventede  vi  at  Søndag  og  Mandag  vilde 
blive  kritiske  for  os,  og  det  slog  til.  Lørdag  og  Søndag  holdt  de 
Revolutionære  Møde  efter  Møde  paa  Universitetet.  Det  besluttedes 
fra  Mandag  Morgen  at  erklære  Generalstriken,  samt  at  Rekrut- 
terne ikke  maatte  aflægge  Eden.  Da  det  dog  vist  kan  interessere 

at  læse  et  Referat  af  en  saadan  Forhandling,  gengiver  jeg  her  et 
saadant  efter  „Postimees": 

„Søndag  Aften  afholdtes  i Universitetets  Aula  en  socialdemokratisk 
Forsamling  under  Ledelse  af  Herr  Ast.  11.  I Mødet  deltog  særlig  Re- 
krutterne. Paa  Programmet  stod:  Rekrutspørgsmaalet,  Generalstriken, 
Boligspørgsmaalet,  Patent-  og  Monopolsagen.  Lederen  belyste  i en 
lang  Indledningstale,  der  dryppede  af  Blod,  Militærspørgsmaalet,  og 
viste,  at  vi  ingen  Brug  havde  for  et  Militær,  som  i Kasernerne  op- 
droges til  Brodermordere  og  Slagtere;  det  besluttedes,  at  Rekrutterne 
strax  skulde  rejse  hver  til  sit,  da  det  vilde  være  umuligt  at  hente  dem 
med  Magt;  skulde  det  om  Mandagen  blive  forsøgt  at  indfange  Re- 
krutterne enkeltvis,  maatte  alle  komme  til  Hjælp.  Generalstriken  blev 
enstemmig  besluttet;  de,  der  vovede  at  tale  imod,  bleve  smidte  paa 
Porten.  Alt  Arbejde  skulde  standse  senest  Mandag  Middag.  Alt  skulde 
staa  stille;  dersom  Butiksindehaveme  vægrede  sig,  skulde  der  kastes 
med  Stinkbomber.  Det  vedtoges,  at  der  for  den  kommende  Maaned 
ikke  maatte  betales  nogen  Husleje;  ligeledes  maatte  de  Nærings- 
drivende i Fremtiden  ikke  løse  Næringsbeviser  og  betale  den  dermed 
forbundne  Statsafgift.  Ordnen  under  Mødet  opretholdtes  paa  en  ret 
aparte  Maade,  idet  enhver  Taler,  som  blot  i mindste  Maade  udtalte 
afvigende  Anskuelser,  mødtes  med  Tilraab  som  „slaa  ham  til  Jorden!" 
„Herut  med  ham!" 

Søndagen  forløb  rolig,  der  blev  ladet  en  Mængde  Patroner 
for  „Selbstschutz",  og  det  nydannede  Biirgerwehr  organiserede 
sig.  Mandag  Middag  skulde  alle  Forretninger  lukkes  med  Magt, 
og  samtidig  skulde  den  estniske  Republik  erklæres.  Det  officielle 
ubevæbnede  „Biirgerwehr"  besluttede  ved  en  Masse-Demonstra- 
tion paa  Raadhustorvet  at  imponere  Bøllerne  og  muligvis  derved 
forhindre  videre  Spektakler.  Altsaa  gik  jeg  Kl.  12  ubevæbnet 
(med  Revolver  og  Todtenschlåger)  til  Raadhuset,  Samlingsstedet 
for  min  Afdeiing.  Oppe  fra  Raadhussalen  saa  vi,  hvorledes 
Publikum  i Tusindvis  strømmede  til,  og  hvorledes  Kvinder  og 
Mænd,  men  navnlig  Gadedrengene  bevæbnede  sig  med  Sten. 
Et  Par  af  vore,  der  for  tidligt  havde  taget  Armbindet  paa,  blev 
angrebet  af  Mængden,  og  vi  gik  nu  saamange  vi  vare,  ca.  150 
Mand,  ned  foran  Raadhuset,  hvor  vi  modtoges  med  vilde  Brøl  og 
Trudsler.  Vi  havde  endnu  ikke  naaet  at  tage  Opstilling,  da  vor  højre 
Fløjmand  allerede  angrebes  og  blev  truffen  af  en  Sten.  Manden, 
en  Kobbersmedemester,  trak  sin  Todtenschlåger  frem  og  brugte 


Digitized  by  L^ooQle 


120 


Breve  fra  Dorpat 


den,  understøttet  af  de  nærmeste  Kammerater,  pragtfuldt.  Da 
faldt  der  fra  Mængden  to  Revolverskud,  og  sumtidig  brølede 
man:  „Dræb  Væbningen,  den  sorte  Bande  o.  s.  v.“.  I samme 
nu  havde  ca.  20  „ubevæbnede"  af  Borgervæbningen  Revolverne 
og  Pistolerne  fremme,  og  ca.  100  Skud  affyredes  i Luften,  saa 
de  nærmeststaaende  begyndte  at  flygte.  Hidkaldt  ved  Skydningen 
kom  ca.  15  Kosakker  sprængende  ind  paa  Torvet  fra  dettes 
modsatte  Ende  og  affyrede  deres  Flinter  i Luften.  Det  var  et 
flot  Syn  at  se  Kosakkerne  ride  rundt  paa  Torvet  paa  deres 
stejlende  Heste,  med  Karabinerne  i strakt  Arm  fyrende  til  højre 
og  venstre.  Et  Øjeblik  blev  det  lidt  ubehageligt  for  os  Væbnings- 
mænd,  idet  Kosakkerne  fyrede  5 skarpe  Skud  over  mod  Raad- 
huset  i den  Antagelse,  at  vi  vare  de  Skyldige.  En  at  deres  Kugler 
gik  gennem  Raadhusdøren  og  saarede  en  forsigtig  Jøde  (alle 
Jøderne  vare  bievne  i Raadhus-Entreen)  let  i Foden,  3 Kugler 
fandt  vi  i Væggen.  Opdagende  Fejltagelsen  var  Kosakkerne  nu 
saa  venlige  at  fyre  paa  d’ Herrer  Bøller,  som  i Karriere  søgte 
Redning  gennem  alle  Sidegader.  De  midt  paa  Torvet  staaende 
30  Politibetjente,  som  i lang  Tid  havde  ført  en  halv  latterlig 
Tilværelse,  idet  de  ifølge  Parolen  fra  oven  ikke  havde  maattet 
gribe  ind  ved  nogen  Lejlighed  „for  ikke  at  ophidse  Folket",  fik 
pludselig  Mod  og  affyrede  ligeledes  deres  Revolver-Pistoler. 
Politibetjentene,  som  kender  deres  Folk,  gjorde  flere  udmærkede 
Skud,  saa  de  12  Saarede,  der  senere  indbragtes  i Hospitalerne, 
viste  sig  at  være  Banditter  paa  et  Par  Undtagelser  nær.  Affæren 
varede  kun  10  Minutter,  men  den  centrale  Del  af  Byen  var 
ryddet  og  Esternes  Republik  og  Butikslukningen  røget  i Lyset. 

Byens  Borgere  formelig  straalede  af  Glæde,  det  havde  været  en 
ikke  blot  nervepirrende,  men  ogsaa  hjertestyrkende  Akt.  Man 
følte  sig  nu  sikret  imod  at  komme  under  Terrorismen,  og  man 
havde  endelig  vist,  at  man  var  beredt  til  at  gribe  til  de  skar- 
peste  Midler  for  at  faa  Bugt  med  de  Revolutionæres  utaalelige 
Indblanding  i Privatlivets  Gang.  Jeg  gik  strax  efter  Affæren  Pa- 
trouille  og  kan  attestere,  at  Befolkningen  havde  fiaaet  fornøden 
Agtelse  for  den  „ubevæbnede"  Borgervæbning,  som  indtil  da  var 
bleven  haanet  og  foragtet.  Jeg  glemmer  aldrig  de  af  Raseri  for- 
vredne Ansigter,  hvormed  de  russiske  Studenter  betragtede  os. 
Dersom  denne  lille  Affære  bliver  refereret  i et  udenlandsk  Blad, 
venter  jeg  ganske  sikkert  at  finde  os  af  Væbningen  fremstillede 

som  Jødeforfølgere,  lejede  Banditter  eller  ialfald  Bobrikovianer. 
I de  to  paafølgende  Nætter  var  Selbstschutzen  ude  til  Kl.  2 — 3 
om  Morgenen  uden  at  komme  til  Skud.  Paa  flere  Møder  har  de 
Revolutionære  besluttet  at  hævne  sig,  dels  ved  Bombekastning, 
dels  ved  Snigmord;  vi  tror  ikke  paa  Deres  Trusler;  men  forsøger 
de  at  gøre  Alvor  af  dem,  ved  vi,  hvem  vi  har  at  holde  os  til. 

Det  vides  bestemt,  at  General  Orloff  med  Gardetropper  er 
indtruffen  i Byen  Walk,  og  at  han  strax  har  tvungen  Jernbane- 
personalet til  at  arbejde.  Flere  Militærtog  har  passeret  Dorpat; 
men  da  Privatrejsende  ikke  var  med,  er  det  svært  at  faa  paa- 
lidelige  Efterretninger.  Rygterne  fortæller,  at  der  i Sydlivland, 
ved  Kockenhusen,  har  staaet  et  formeligt  Slag,  hvor  Oprørerne 
fik  Bank,  samt  at  Riga  skal  være  komplet  i Hænderne  paa  de 
Revolutionære,  og  at  Byen  belejres  af  Tropperne;  denne  sidste 
Efterretning  har  jeg  fra  en  Herre,  som  iforgaars  forsøgte  at 
trænge  igennem  til  Riga;  da  her  imidlertid  ly  ves  helt  ukristeligt, 
tror  jeg  Ingen,  heller  ikke  denne  Mand,  uagtet  han  paastaar  at 
have  været  ved  Byporten,  uden  at  kunne  slippe  igennem.  I 
Reval  har  man  gjort  kort  Proces  med  de  Revolutionære;  hele 
Komiteen  er  arresteret,  netop  da  den  stod  i Begreb  med  at  er- 
klære Republik  og  overtage  Styrelsen.  Som  Følge  heraf  drog 
strax  store  Bander  ud  paa  Landet  for  at  brænde  Godserne  af, 
man  ved  endnu  ikke  i hvilket  Omfang.  — Sne,  8°  Frost  og 
Slædeføre. 

19.  Decb.  1905  1.  Jan.  1906. 

I vore  Provinser  fortsættes  Ødelæggelsesarbejdet.  Det  gik, 
som  vi  frygtede,  Hjælpen  kom  for  sent  til  at  redde  Estland.  Man 
begik  den  Dumhed  at  erklære  Krigstilstand  over  Estland  uden 
at  have  de  fornødne  Tropper  til  Landets  Forsvar.  Følgen  var 
den,  at  Bander  paa  100  til  150  Mand  paa  Landet  og  nedbrændte 
Godserne.  I de  sidste  4 til  5 Dage  er  30  å 40  Gaarde  resp. 
Brænderier  demolerede,  og  det  er  sandsynligt,  at  Tajlet  før  iaften 
allerede  har  fordoblet  sig.  Til  Dorpat  er  kommen  mange  Flygt- 
ninge fra  Sydestland,  som  i sidste  Øjeblik  har  reddet  Livet 
efterladende  alt  paa  Gaardene.  Mange  har  undervejs  set  Brand- 
skæret fra  den  nylig  forladte  Gaard,  og  enkelte  ere  undervejs 
udplyndrede  for  de  sidste  Rubler.  I Nord-Livland  er  der  indtil 
nu  ikke  sket  stor  Skade,  hvilket  hovedsagelig  skyldes  General 
Orlows  energiske  Indskriden.  Denne  unge  energiske  General 

Tilskueren  1906.  8 

har  sit  Stamkvarter  i Walk  paa  den  estnisk-lettiske  Sproggrænse, 
hvorfra  han  sender  sine  beredne  Garderpatrouiller  ud  i alle 
Retninger.  De  oprørske  Komiteer  bliver  indfangne  og  strax 
sendte  bort  over  Petersborg.  Flinterne  maa  Bønderne  udlevere, 
og  i hvert  enkelt  Distrikt  meddeles  det  d’Herrer  Gaardmænd, 
hvilke  af  dem  der  i næste  Omgang  maa  holde  for,  dersom  Ro- 
ligheden i nogen  Henseende  forstyrres. 

Paa  det  store  Gods  „Slot  Sagnitz“,  hvortil  der  hører  en 
Mængde  Bønder,  saaledes  over  250  Gaardmænd,  havde  Urolig- 
hederne allerede  antaget  betydelige  Dimensioner;  Slottet  var 
blevet  omringet  og  seks  Flinter  bleve  Røverne  udleverede ; der  var 
stillet  Fordringer  og  udstødt  Trudsler.  Pludselig  kom  300  Gar- 
dister til  Godset,  arresterede  ni  af  Førerne,  hvilke  sendtes  bort 
via  Petersborg,  og  konfiskerede  alle  Flinterne.  Desuden  blev  det 
meddelt  60  Gaardmænd,  at  de  i Tilfælde  af  den  ringeste  Uorden 
vilde  miste  deres  Gaarde.  Ikke  alene  i Sagnitz,  men  ogsaa  paa 
Nabogaardene  er  der  nu  foreløbigt  roligt.  Fra  den  fire  Mil  vest  for 
Walk  beliggende  Flække  Rujen  drog  iforgaars  400  bevæbnede 
Mænd  til  Slottet  Tignitz,  som  blev  demoleret.  Man  venter,  at 
Rujen  til  Straf  vil  blive  jævnet  med  Jorden  af  Orlow.  Den  be- 
tydelige Havneby  Pemau,  ca.  10  Mil  nordvest  for  Rujen,  er  al- 
deles i Hænderne  paa  Oprørerne.  Den  derværende  Kredschefs- 
medhjælper skal  være  dræbt,  og  Kredschefen  selv  flygtet  til 
Fellin;  ellers  mangler  alle  Enkeltheder.  I Riga  frygter  man,  der 
skal  udbryde  Hungerpanik,  da  Oprørerne  ikke  tillade  Tilførslen 
af  Levnedsmidler.  Rigas  Forstæder  skal  fuldstændig  beherskes  af 
Oprørerne,  medens  den  centrale  Bydel  er  besat  at  det  alt  for  svage 
Militær.  Byen  er  rolig,  og  for  Uindviede  skal  der  intet  mærkeligt 
være  at  opdage,  naar  undtages,  at  alle  Forretninger  ere  lukkede. 
En  Dame,  Frk.  W.,  som  igaar  kom  fra  Riga,  fortalte,  at  hun  var 
kørt  til  Toget  i en  Ligvogn,  den  eneste  Art  Køretøjer,  der  endnu 
tør  færdes  i Gaderne.  De  mange  Flygtninge,  derimellem  rige 
Godsejere,  bespises  af  Byen.  Man  faar  i Riga  kun  Melspiser  og 
Konserves.  Saadanne  Luxusartikler  som  Kød,  Sukker  og  Mælk 
findes  ikke.  Bømedødeligheden  er  stor.  Vor  Selbstschutz  paa- 
tænker imorgen  at  sende  en  Expedition  paa  50  Mand  til  Grænse- 
stationen mellem  Liv-  og  Estland  for  med  væbnet  Haand  at  for- 
hindre Bønderne  fra  at  trænge  ind  fra  Nord.  Forpagter  W.,  som 
netop  bor  der  paa  Grænsen,  sendte  mig  idag  en  Kuffert  med 

Linned,  da  han  forudsaa,  at  han  vilde  brænde  af  i disse  Dage. 
Det  fryser  15  Gr.,  saa  en  Expedition  paa  Landet  kan  blive  en 
kold  Fornøjelse. 

21.  Decb.  3.  Januar. 

Nervøsiteten  her  stiger  Dag  for  Dag;  thi  Faren  for,  at  det 
nordlige  Livland  ogsaa  vil  blive  brændt  af,  er  overhængende. 
Den  langt  overvejende  Del  af  de  estniske  Gaarde  er  bievne  et 
Rov  for  Flammerne,  og  paa  et  Par  Steder  truer  Banderne  med 
at  bryde  ind  i Nordlivland.  Man  maa  lade  de  nordlivlandske 
Godsejere,  at  de  ikke  lægger  Hænderne  i Skødet.  Med  Dorpat 
som  Centrum  gaar  de  i bevæbnede  Smaaskarer  til  de  udsatte 
Punkter  for  at  møde  Banderne;  Dag  og  Nat  ere  de  paa  Farten. 
Klublokalet  her  er  Hovedkvarteret,  hvor  alle  Planerne  lægges 
og  Referaterne  over  udførte  Strejftog  meddeles, 

Fremmede,  som  er  komne  hertil  fra  fredelige  Egne,  paastaar, 
at  alle  Mennesker  her  gør  Indtryk  af  at  være  unormale.  Vi, 
som  har  levet  med  i den  stedlige  Udvikling,  ser  intet  unormalt 
ved  os  selv  eller  vore  Medmennesker.  Vi  bedømmer  Husenes 
Værdi  kun  efter  deres  større  eller  mindre  Skudsikkerhed,  Men- 
neskene efter  deres  større  eller  mindre  Evne  til  at  bruge  Vaaben, 
de  indbildte  Værdier,  de,  der  kan  gøres  i Penge,  regner  man 
saagodtsom  ikke  mere  med;  thi  Livet  er  mere  end  Penge,  og 
her  gælder  det  en  Kamp  paa  Liv  og  Død.  I Aftes  var  der  stor 
Glæde  i Klubben.  Telegrafen  meldte,  at  en  Afdeling  „Selbstschutz*, 
1 1 Herrer,  havde  drevet  en  Bande  Mordbrændere  paa  Flugt  ved 
Gaarden  „Kabal*  paa  den  Liv.-Estl.  Grænse.  3 Mordbrændere 
laa  døde  paa  Pladsen,  5 saarede  og  12  usaarede  bleve  tagne  til 
Fange.  Idag  kom  der  Telegram  fra  samme  Gaard  med  Anmod- 
ning om  Forstærkning,  og  med  Aftentoget  rejste  16  Mand  til 
Undsætning.  Betegnende  for  Situationen  er  det,  at  man  nærede 
Mistanke  om  Telegrammets  Ægthed,  og  derfor  køres  de  10  Mil 
fra  Laisholm  til  Kabal  ad  andre  Veje  end  ellers  for  ikke  at 
falde  i Baghold.  Paa  en  anden  Gaard  i Nord  vestli  vland  — 
„Pollenhof*  skal  Eieren,  v.  S.,  have  afelaaet  et  Angreb,  ved 
hvilken  Lejlighed  tre  Angribere  dræbtes;  nærmere  Enkeltheder 
mangler  endnu.  Faktisk  er  det,  at  til  idag  er  der  i Nordlivland 
kun  afbrændt  4 å 6 Gaarde  i det  nordvestlige  Hjørne,  medens 
alt  Nord  sasvelsom  Syd  for  os  er  ødelagt.  En  Søn  af  den  est- 
landske  Ritterschaftshauptmann,  Baron  B.,  som  blev  tagen  til- 

fange  af  Oprørerne,  skal  ifølge  idag  modtagne  Efterretninger 
være  myrdet,  medens  Faderen  var  i Petersborg  for  at  under- 
handle med  Regeringsautoriteterne.  Nu,  da  alt  er  ødelagt  i Est- 
land, kommer  ogsaa  der  Militær  i tilstrækkelig  Masse,  medens 
Nordlivland  kun  har  et  Par  Hundrede  Soldater  og  saaledes  for 
en  stor  Del  maa  stole  paa  det  private  Initiativ.  Det  hjælper  os, 
at  General  Orlow  paa  vor  Sydgrænse  opererer  med  Strenghed 
og  Myndighed;  han  er  ifølge  alles  Udsagn  en  virkelig  Mand,  og 
man  havde  næsten  opgivet  Haabet  om  at  finde  saadanne  under 
de  russiske  Autoriteter. 

Dagens  Samtaleemne  er  Mordet  paa  25  Dragoner  i Riga. 
I den  store  Gummifabrik  „Prowodnik"  i Byens  Udkant  var  ind- 
kvarteret 25  Dragoner.  Et  Par  af  disse  bleve  for  nogle  Dage 
siden  overfaldne  af  en  Bande  af  Fabrikkens  Arbejdere,  ved 
hvilken  Lejlighed  en  Arbejder  dræbtes.  30  af  Fabriksarbejderne 
besluttede  at  hævne  sig  og  overfaldt  igaar  Morges  Dragonerne, 
som  snigmyrdedes  i Sengene,  efter  at  Skildvagten  var  over- 
rumplet. Kun  én  Dragon  undslap,  Resten  dræbtes  eller  saaredes 
haardt.  De  lettiske  Arbejdere  undlod  ej  heller  ved  denne  Lejlig- 
hed at  mishandle  Ligene.  En  Time  senere  var  Fabrikken,  i hvilken 
22  af  Morderne  endnu  opholdt  sig,  omringet  af  Militær  med 
Kanoner.  Morderne  forlangtes  udleverede,  men  der  svaredes,  at 
man  ikke  kendte  dem.  Derefter  affyredes  flere  Kanonskud,  som 
bevirkede  Panik  mellem  Arbejderne,  af  hvilke  en  Del  forsøgte 
at  flygte.  Ingen  undslap,  10  Mand  og  5 Koner  dræbtes.  Kl.  3 
om  Eftermiddagen  fik  alle  de  kvindelige  Arbejdere  — flere 
Hundrede  — Lov  til  at  forlade  Fabrikken  tilligemed  Kontor- 
personalet, hvorefter  der  affyredes  ca.  200  Skud  med  Maskin- 
skytset.  Nu  først  udleverede  Arbejderne  Forbryderne,  hvorefter 
Alle  fik  Lov  at  gaa  hjem.  Forhaabentlig  vil  man  ikke  i Vest- 
europa skrige  op  i falsk  Sentimentalitet  over  Autoriteternes  Op- 
træden ved  Lejligheder  som  denne.  Kun  den  yderste  Strenghed 
er  paa  sin  Plads  i Riga  som  i den  øvrige  Del  af  Østersøpro- 
vinsene.  Vi  har  med  et  i Bund  og  Grund  fordærvet  eller  for  at 
bruge  et  mildere  Udtryk  sindssygt  Folk  at  gøre,  som  kun  kan 
bringes  til  Fornuft  ved  Magtmidler.  Det  hedder  sig  idag,  at  Be- 
folkningen fra  2 sydlivlandske  Kommuner  — Rømershof  og 
Stockmanshof  — er  sendt  til  Siberien.  Generalgouvernøren  har 
Ret  til  at  foretage  et  saadant  Skridt;  og  saa  barbarisk  end  dette 

Middel  er,  er  det  ifølge  mange  alvorlige  Mænds  Mening  nød- 
vendigt. I den  lettiske  Del  af  Livland  saavelsom  i Kurland  er 
flere  Oprørere  skudte  efter  afholdt  Standret,  saaledes  den  ny- 
valgte Borgmester  i Flækken  Dublén  i Kurland.  Idag  blev  en 
døende  Officer  og  en  saaret  Menig  bragt  til  Dorpat  fra  Ober- 
pahlen,  en  Flække  i Nordlivland,  hvor  de  bleve  skudte  af  en 
Urmager,  der  skulde  arresteres.  Baron  P.,  Audern,  har  selv 
4de  drevet  en  Bande  paa  20  Mand,  der  ønskede  at  afbrænde 
en  af  hans  Afbyggergaarde,  paa  Flugt;  flere  af  Mordbrænderne 
saaredes  og  toges  til  Fange. 

J.  Borch. 

ed  Fare  for  straks  ved  mine  første  Ord  at  for- 
arge den  fredsberusede  yngre  Slægt  og  umiddel- 
bart derpaa  mine  egne  Jævnaldrende,  de  ængstligt 
forsigtige  Gamle,  vil  jeg  tillade  mig  at  fremsætte 
som  min  personlige  Overbevisning,  at  det  Aar, 
som  nu  er  gaaet  over  til  Historien,  er  et  af  Men- 
neskehedens prægtigste  Aar,  smykket,  som  det  er,  baade  med  en 
Krig  uden  Mage  og  med  en  Revolution,  som  i sin  dybe  Natur- 
nødvendighed besidder  det  uforkasteligste  Adelsbrev  og,  som, 
hvilke  Udskejelser  den  end  har  begaaet,  hvilke  Galskaber  den  end 
har  plettet  sig  med,  hvor  usikker  end  Fremtiden  kan  synes,  dog 
allerede  har  fuldbyrdet  ét  Storværk,  som  vil  bestaa.  Thi  denne  Re- 
volution har  fældet  Jordens  værste  Drage,  det  gamle  bureaukratisk- 
despotiske Czardømme,  og  det  kommer  aldrig  igen.  — Om  Krigen 
har  jeg  allerede  tidligere  talt;  nu  da  den  er  afsluttet,  vil  jeg  blot 
minde  om  dens  overordentlige  Berettigelse,  skøndt  den  formelt 
var  en  Angrebskrig  fra  Japans  Side,  og  skøndt  det  fredelskende, 
efter  Retfærdighed  hungrende  Rusland  ikke  undlod  straks  efter 
sit  første  Nederlag  hin  mørke  Februarnat,  da  Kanonerne  første 
Gang  tordnede  ved  Port  Arthur,  at  skrige  op,  som  var  det  den 
barbarisk  overfaldne  Uskyldighed  i egen  Person.  Dernæst  vil 

*)  Det  var  min  Hensigt  endnu  en  Gang  at  forelægge  dette  Tidsskrifts  Læsere  nogle  Betragtnin- 
ger over  ydre  politiske  Forhold  og  deres  Betydning  for  os  Danske.  Men  fra  forskellige  Sider  ind- 
trufne Efterretninger  har  stemt  mig  for  at  holde  min  Artikel  tilbage  og  først  senere  muligvis  genop- 
tage disse  Emner.  Dog  er  der  to  Stykker  af  den,  som  jeg  kunde  ønske  offentliggjorte  allerede  nu, 
og  som  her  følger.  Idet  jeg  gør  Undskyldning  for  deres  brudstykkeagtige  Karakter,  tillader  jeg  mig 
at  henvise  til  den  brudstykkeagtige  og  urolige  Natur,  som  al  Politik  er  behæftet  med  og  det  særligt 
i Tider  som  de  nuværende,  hvor  Efterretningerne  fra  de  forskellige  Sider  jager  hverandre  og  tidt 
kaster  uventede  Strejflys  hen  over  vide  Felter. 


Digitized  by  G.ooQle 


To  Fragmenter  om  Politik 


127 


jeg  minde  om  Japanernes  høje  Fædrelandskærlighed  og  Offer- 
villighed og  endelig  sidst,  men  ikke  mindst  om  den  Forbindelse 
af  Dristighed  og  Besindighed,  som  prægede  dette  Folks  Krigs- 
førelse fra  den  første  Dag  til  den  sidste.  Det  er  denne  sjældne 
Forbindelse,  som  fremfor  noget  andet  udmærker  de  højeste 
menneskelige  Bedrifter  i Krig  som  i Fred,  i Statslivet  som  i 
Erhvervslivet,  i Kunst  som  i Videnskab.  — Det  er  vistnok  gaaet 
mange  af  Japans  Beundrere  her  i Europa  saaledes,  at  de  en 
Tidlang  har  ment,  at  Japan  ved  Fredslutningen  havde  ladet  sig 
overliste  af  Hr.  Wittes  diplomatiske  Kunster,  og  at  Fredsbetin- 
gelseme  for  Japans  Vedkommende  ikke  stod  paa  Højde  med  de 
uhyre  Anstrængelser  og  det  enestaaende  Held.  Ogsaa  i Japan 
selv,  navnlig  hos  de  lavere  Folkeklasser,  gjorde  sig  som  bekendt 
efter  Freden  lignende  Tanker  og  Følelser  gældende,  og  det  blev 
endogsaa  nødvendigt  en  Tidlang  at  gribe  til  de  alvorligste  For- 
holdsregler i Tokio,  for  at  dæmpe  aabent  Oprør.  Men  Begiven- 
hedernes Gang  viste  snart,  med  hvilken  mesterlig  Klogskab  de 
ledende  Mænd  i Japan  havde  grebet  netop  det  belejligste  Øje- 
blik, hvorledes  de  just  ved  disse  maadeholdne  Fordringer  havde 
forøget  deres  Lands  Berømmelse  for  Humanitet  og  Selvbeher- 
skelse og  havde  vundet  den  uvurderlige  Fordel  af  en  fastere 
Alliance  med  det  britiske  Verdensrige,  trygt  overladende  Rus- 
lands videre  Ydmygelse  og  Svækkelse  til  de  Naturmagter,  som, 
en  Gang  løsslupne,  ikke  kunde  undlade  at  bringe  den  løst  og 
overfladisk  sammentømrede  Kolos  til  at  gaa  op  i alle  Fuger  og 
Sammenføjninger. 

Revolution  og  Krig  er  Tvillingebrodre,  og  intet  klarttænkende 
Menneske  kan  indrømme  den  ene  af  dem  en  omend  begrænset 
Berettigelse  uden  at  udstrække  denne  ogsaa  til  den  anden.  De 
betegner  begge  den  voldsomme  Modstand  imod  utaalelige  og 
Mennesker  uværdige  Tilstande  og  har  deres  Forsvar  i Retten 
til  at  leve  og  aande,  som  er  fælles  for  Nationer  og  Individer. 
Baade  Krig  og  Revolution  kan  altsaa  staa  i Pagt  med  den  sande 
Menneskelighed,  men  ve  den,  der  kalder  dem  frem  i Utide  og 
paa  ufyldestgørende  Foranledning.  Der  gives  ingen  større  For- 
brydelse. — Der  kan  ikke  være  nogen  Tvivl  om,  at  det  russiske 
Rige,  saaledes  som  det  i de  to  sidste  Aarhundreder  havde  ud- 
viklet sig,  var  et  rent  Vrængbillede  af  en  civiliseret  Stat.  Den 
europæiske  Civilisation  var  tilegnet,  men  paa  en  ganske  over- 


Digitized  by  LjOOQle 


128 


To  Fragmenter  om  Politik 


fladisk  Maade.  Hvad  der  kunde  glimre  og  blænde,  hvad  der 
kunde  forfærde  og  imponere,  det  var  altsammen  skaffet  til  Veje 
i rigeligt  Maal;  men  hvorledes  skulde  de  stakkels  Selvherskere, 
paa  én  Gang  Jordens  mægtigste  og  hjælpeløseste  Væsner,  kunne 
sammenføje  de  stridige  Elementer,  og  hvorledes  skulde  de  kunne 
forhindre,  at  de  sunde  Kulturtanker,  som  de  vilde  indføre  i Rus- 
land, udtørredes  eller  forgiftedes,  naar  de  passerede  Bureaukra- 
tiets bugtede  Kanalsystem?  Man  havde  indforskrevet  Videnskab 
og  Kunst,  Industri  og  Handel,  Banker  og  Aktieselskaber,  Krigs- 
maskiner til  Brug  paa  Hav  og  Land;  men  det  levende  og 
strømmende,  Kulturens  Sjæl  og  Hjærteslag  kunde  ikke  købes 
eller  indforskrives  og  heller  -ikke  fremlokkes  af  den  fædrene 
Jordbund,  førend  Frihedens  Straaler  var  faldne  paa  den.  De 
tungsindige  Folkesange  og  de  endnu  tungsindigere  Prosaskildrin- 
ger af  Kulturmenneskets  haabløse  Kamp  mod  et  saadant  Samfund 
vil  staa  som  et  gribende  Minde  om  de  Tilstande,  der  i Rusland 
gik  forud  for  den  store  Sammenstyrtning  og  — som  man  maa 
haabe  — den  store  Fornyelse. 


II 

Men  ogsaa  i vor  umiddelbare  Nærhed  har  det  mærkelige 
Aar  afsat  et  Spor,  som  danner  en  Afslutning  og  en  Nybegyn- 
delse  i de  nordiske  Landes  Historie.  Fra  1905  staar  jo  de  tre 
skandinaviske  Nationer  paa  fuldkommen  lige  Fod,  hver  under 
sin  fuldkommen  uafhængige  og  ved  et  særegent  Dynasti  repræ- 
senterede Regering.  Man  har  spurgt,  om  denne  Begivenhed  er 
et  Fremskridt  eller  et  Tilbageskridt.  Men  efterat  Unionens  Op- 
løsning er  bleven  en  fuldbyrdet  Kendsgerning,  forekommer  det 
mig  at  være  aldeles  indlysende,  at  det,  der  er  sket,  er  rigtigt 
og  naturmæssigt,  og  at  det  indeholder  større  Løfter  om  Udvik- 
ling og  Fremgang  for  alle  de  tre  Folk,  end  den  tidligere  Ord- 
ning af  det  indbyrdes  Forhold  imellem  dem  rummede.  Det  er 
jo  dog  umiskendeligt,  at  Forfatningen  af  1814,  hvor  stort  et 
Fremskridt  der  end  ved  den  var  sket  fra  den  foregaaende  Til- 
stand, dog  i Virkeligheden  stillede  Normænd  og  Svenskere  i et 
noget  skævt  Forhold  til  hinanden  og  ikke  skiftede  Vind  og  Sol 

fuldkommen  lige  imellem  dem.  1 et  saa  vigtigt  Forhold  som  Re- 
præsentation overfor  Udlandet  var  Svenskerne  de  bedre  stillede, 
og  Normændenes  Stilling  i denne  Henseende  gav  dem  kun  en 
ringere  Indflydelse  paa  Udenrigspolitiken,  end  Broderfolket  havde. 
Men  endnu  større  Betydning  havde  det,  at  Kongen  i de  to  for- 
enede Riger  ved  at  leve  sit  Liv  i den  ene  af  de  to  Nationers 
Midte  kom  til  i altfor  høj  Grad  at  tilhøre  dette  Folk  og  at  paa- 
virkes  i sit  hele  Tankesæt  af  dette,  til  at  han  kunde  føles  som 
Midtpunkt  og  Enhedsmærke  ogsaa  af  det  andet.  Hvis  man  træn- 
ger til  et  Bevis  for,  at  dette  virkelig  var  saaledes,  og  at  her  var 
et  Misforhold  at  rette,  saa  har  det  norske  Folk  fuldt  ud  ført 
dette  Bevis  ved  den  dybe  og  uskrømtede  Glæde,  hvormed  det 
modtog  den  unge  Mand,  som  efter  over  femhundrede  Aars  For- 
løb igen  fornyede  det  gamle  norske  Kongedømme,  og  som  i 
Kraft  af  et  lykkeligt  Sammentræf  af  indre  og  ydre  Betingelser 
var  i Stand  til  paa  den  smukkeste  Maade  at  knytte  Nutid  til 
Fortid. 

Man  har  fra  somme  Kredse  her  i Danmark  ogsaa  fra  en 
skattet  Medarbejders  Side  i dette  Tidsskrift  yttret  en  vis  Skuf- 
felse med  Hensyn  til  den  store  Begivenhed  i Norge;  man  har 
ytret  en  Slags  misbilligende  Forundring  over,  at  Normændene 
ikke  ved  denne  højtidelige  Lejlighed  holdt  Afregning  med  Konge- 
dømmet og  alle  dets  gamle  Traditioner  og  som  ægte  Fremskridts- 
mennesker bestemte  sig  for  den  „ideale"  Statsforfatning  Repu- 
blikken. Men  naar  man  ser  nærmere  til,  vil  det  vistnok  blive 
klart,  at  man  baade  gør  Kongedømmet  og  Nationerne  og  den 
menneskelige  Natur  i Almindelighed  Uret  ved  en  saadan  Be- 
tragtning. Det  er  nemlig  meget  langt  fra,  at  Republikken  og  det 
konstitutionelle  Kongedømme  danner  polære  Modsætninger,  og 
at  det  kan  siges,  at  de  Nationer,  som  lever  under  den  sidste  af 
disse  Statsformer,  staar  paa  et  ældre  og  ufuldkomnere  Stand- 
punkt end  de,  der  lever  under  republikanske  Former.  Allerede 
en  Sammenligning  mellem  de  to  største  Repræsentanter  i Nu- 
tiden for  de  to  Statsformer,  de  forenede  Stater  i Nordamerika 
og  Storbritannien,  er  her  betegnende.  Hvem  vilde  vel  kalde  en 
Englænder  eller  en  Skotte  en  mindre  fri  Mand  end  en  Borger 
i Nordamerika,  fordi  den  sidste  paa  et  vist  Aaremaal  kan  blive 
sit  Fædrelands  „ukronede  Konge",  medens  dette  er  nægtet  den 
første?  Begge  Stater  løser  paa  en  beundringsværdig  Maade  den 

Opgave,  som  er  stillet  den  moderne  Stat,  at  give  det  enkelte 
Individ  den  størst  mulige  Frihed  til  at  udvikle  de  gode  Egen- 
skaber, som  han  har  Anlæg  til,  paa  en  saadan  Maade,  som  bedst 
tjener  det  hele  Folks  ordnede  og  harmoniske  Liv.  Men  naar 
man  nu  hører  om  de  voldsomme  Bevægelser,  som  saa  ofte  gen- 
nemryster  den  hele  Statsorganisme,  naar  et  nyt  Præsidentvalg 
forestaar,  spørger  man  sig  selv,  om  ikke  den  britiske  Forfatning 
er  fuldkomnere,  naar  den  stiller  Posten  som  hele  Folkets  Re- 
præsentant udenfor  Kamp  og  Konkurrence  og  kun  lader  Par- 
tierne prøve  Kræfter  i Kampen  om  de  ganske  vist  overordenlig 
vigtige,  men  dog  kun  midlertidige  og  i det  mindste  formelt  rin- 
gere Stillinger  i Samfundet  Der  er  vistnok  for  de  flestes  Følelse 
noget  smukt  og  betryggende  ved,  at  den  højest  stillede  af  dem 
alle  staar  paa  en  urokkelig  Grund  og  fra  sit  faste  Stade  kan  se 
uforstyrret  ud  over  Partikampenes  Bølger,  ved  Traditionens 
Magt  forbunden  med  Fortiden  og  ved  Arvefølgen  heller  ikke 
udelagtig  i Fremtiden.  Der  er  et  Forhold,  som  vore  hjemlige 
radikale  Rodhuggere  burde  lægge  vel  Mærke  til;  det  er  dette, 
at  et  Folk  ikke  overvejende  bestaar  af  Tænkere,  som  er  op- 
dragne til  kritisk  at  opløse  Tingene  i deres  sidste  Elementer  og 
forlanger  logisk  Klarhed  og  Konsekvens  paa  ethvert  Punkt. 
Folkets  store  Masse  er  jævne  Mennesker,  opdragne  i Livets 
Skole  og  optagne  af  Livets  daglige  praktiske  Gerning.  For  dem 
har  det  ikke  blot  ikke  noget  stødende,  men  endog  noget  meget 
tiltrækkende,  at  der  i Folkets  højeste  Repræsentants  Forhold  er 
et  mystisk-poetisk  Element,  som  gaar  udenfor  det  rent  logiske 
og  systematiske.  Dette  mystiske  Element  er  beslægtet  med  det 
anthropomorfistiske  Element,  som  giver  Religionerne  deres  uhyre 
Hold  paa  Menneskenes  Sind,  og  ligeoverfor  de  store  Folkemasser 
har  gjort  Religionerne  langt  stærkere  end  den  rene  abstrakte 
Moral.  Man  indvender,  at  Kongedømmet  gennem  sine  Hoffer, 
Fester  og  Formler  demoraliserer  sine  Omgivelser  og  spreder 
Snobberiets  Smitte  ud  i Folket.  Men  dette  er  en  uretfærdig  For- 
veksling af  det  absolute  Monarki  og  det  konstitutionelle.  Det 
konstitutionelle  Kongedømme,  saaledes  som  vi  har  set  det  i de 
sidste  Menneskealdre  her  i Europa,  behøver  ingenlunde  at  skam- 
me sig  over  sine  Repræsentanter.  Flere  af  dem,  navnlig  Dronning 
Victoria,  har  gjort  deres  Lande  uvurderlige  Tjenester  og  hædres 
efter  deres  Død  som  Folkenes  store  Velgørere.  Hvad  Snobberiet 


Digitized  by  L^ooQle 


To  Fragmenter  om  Politik 


131 


angaar,  saa  er  det  en  af  de  Ukrudtsplanter,  der  vokser  aller- 
frodigst  i den  menneskelige  Natur,  og  det  er  en  stor  Misfor- 
staaelse  at  tro,  at  denne  stygge  Urt  alene  trives  i Kongedømmets 
Nærhed.  Ogsaa  Demokratiet  og  Demokratiets  Førere  omdanses 
og  dyrkes  af  deres  Snobber,  ja  der  er  vel  ingen  Person  i det 
hele  Samfund,  som  ved  virkelige  eller  indbildte  Fortrin  rager  en 
Smule  op  over  Mængden,  uden  at  han  faar  denne  sørgelige 
Hofstat  af  menneskelig  Naragtighed,  Forfængelighed  og  Paatræn- 
genhed  at  trækkes  med.  Naar  man  for  Alvor  vil  betænke,  hvad 
det  Øjeblik  rummede  for  Normændene,  da  deres  fulde  nationale 
Selvstændighed  besegledes  ved  den  unge  Konges  Indtog  i Kri- 
stiania,  vil  man  erkende,  at  den  højlydte  Begejstring  der  modtog 
ham,  var  sund  og  naturlig  og  helt  begrundet  i de  historiske  For- 
hold. Her  er  saa  vist  ikke  noget  at  sørge  over,  og  hvis  nogen 
Dansk  vilde  græmme  sig  over,  at  Snobberiet  i Fremtiden  vil 
tage  stærkere  Vækst  i Kristiania,  naar  det  har  et  stadigt  Hof  at 
samle  sig  om,  saa  vil  jeg  raade  ham  til  at  overlade  disse  Be- 
kymringer til  de  mange  udmærket  kloge  og  patriotiske  Normænd, 
som  har  ledet  hele  denne  Bevægelse,  og  derimod  vende  sin 
Lugekniv  imod  de  Varieteter  af  Planten,  som  i yppig  Frodighed 
udfolder  deres  Blomster  her  i denne  By,  som  undertiden,  og 
maaske  ikke  altid  for  Spøg,  kaldes  Nordens  Athenen.  Her  vil 
sandelig  ikke  mangle  Arbejde  for  en  flittig  Urtegaardsmand. 

V.  Pingel. 

III 

aaledes  synes  den  Figur,  der  oprindelig  ikke  var 
andet  end  en  traditionel  Teatermaske,  og  som 
derpaa  antog  en  let,  men  ganske  tydelig  Farve 
efter  Tiden  og  Stedet,  hvor  den  kom  til  at  høre 
hjemme,  til  sidst  at  tabe  sig  som  en  Sky  i Luf- 
ten under  saadanne  flygtige  Bestemmelser  som: 
Ungdom,  Lyrik,  Poesi.  Maaske  det  dog  er  muligt  at  bestemme 
den  endnu  noget  nærmere. 

Jeg  vender  da  tilbage  til  „Peder  Paars"  og  fæster  mig  ved 
den  oftere  fremhævede  Linje,  hvor  Hans  Mikkelsen,  som  jo  er 
dansk,  alligevel  kommer  for  Skade  paa  Holbergs  Vegne,  som  jo 
er  norsk,  at  afgive  den  Tilstaaelse: 

Jeg  født  i Norge  er,  er  Paarses  Landsmand  ej. 

Har  Holberg  ment  noget  bestemt  med  saaledes  at  betegne 
sin  Helt  som  Dansk  og  sig  selv  som  Nordmand?  Er  det  maaske 
i „Peder  Paars"  ikke  blot  en  fri  Aand,  der  spotter  det  bestan- 
dige Borgerskab,  som  er  sig  selv  ligt  i alle  Lande,  men  en  Nord- 
mand, der  driver  Gjøn  med  de  Danske? 

Der  er  meget,  som  taler  for  det.  For  det  første  betegner  vist- 
nok allerede  Navnet  Helten  som  dansk  og  vrænger  ad  ham. 
Ligesom  Navnet  Jeppe  i Holbergs  og  hans  norske  Landsmænds 
Ører  lød  med  en  særlig  dansk  Betoning,  der  malede  det  dræ- 
vende eller  klynkende  i Sproget,  og  af  Svenskerne  (allerede  af 
Herning  Gad)  brugtes  som  Skældsord  til  de  Danske,  saaledes 

vistnok  i endnu  højere  Grad  Dobbeltnavnet  Pedet  Paars.  Ogsaa 
paa  Dansk  lød  allerede  den  Gang,  som  man  kan  se  af  et  Sted 
hos  Bording  (i  Sendebrevet  til  Gabel),  Navneformen  Peder 
meget  ærbart  og  en  Smule  ferskt  og  maatte  da  i endnu  højere 
Grad  lyde  saaledes  for  en  Nordmand,  især  for  en  Bergenser, 
der  kun  kendte  Navnet  i den  ramsaltede  Form  af  Pitter.  Og 
Paars,  med  lang  aa-Lyd  og  dansk  r,  rimende  paa  Aars  (ikke 
med  den  korte  Snurrelyd  som  i Nordmændenes  norsk)  maa  have 
gjort  dette  Indtryk  endnu  tydeligere:  den,  der  hedder  saaledes, 
maa  være  en  dansk  Flynder,  en  norsk  Torsk  vilde  fordre  en 
helt  anden  Benævnelse.  Ligesom  Alexander  Pope  skrev  en  „Dun- 
ciade",  et  satirisk  Epos  om  den  engelske  Litteraturs  Klodrianer, 
saaledes  skrev  Holberg  under  en  ligesaa  malende  Titel  et  Helte- 
digt om  de  danske  Dunser. 

Og  nu  Bogen  selv  — er  den  ikke,  rent  bortset  fra  de  spredte 
Udfald  imod  Jyderne",  en  „heroisk-komisk"  Fantasi  over  det 
særlig  danske  Væsen?  Ærbarheden,  Beskedenheden,  Middel- 
maadigheden,  Paarses  Hoveddyder,  kender  Holberg  netop  som 
særlig  danske  Dyder.  „Man  finder  hos  denne  Nation  en  besyn- 
derlig modestie ,“  siger  han  i det  første  Kapitel  af  sin  „Dan- 
marks og  Norges  Beskrivelse"  og  tilføjer  med  Hentydning  til 
Englænderen  Molesworths  bekendte  Beretning  om  Danmark  (fra 
1694),  at  „den  Middelmaadighed,  som  Englænderen  lægger  Na- 
tionen til  Last,  havde  maaske  en  anden  upartisk  Skribent  ud- 
tolket som  en  Dyd  og  Middelvej,  som  denne  Nation  udi  mange 
Ting  gaar,  saa  at  den  sjælden  falder  udi  Extremiteter hvorud- 

over blandt  alle  de  Folk,  jeg  kender,  inkommoderer  mig  de  Dan- 
skes Omgængelse  mindst."  I „Peder  Paars"  kan  man  vist  ikke 
sige,  at  han  har  gjort  en  Dyd  af  denne  Skikkelighed  hos  Na- 
tionen, der  sikrede  Skribenten  Holberg  hans  Læsero  og  tillod 
Satirikeren  Hans  Mikkelsen  at  færdes  paa  Gaden  uden  Frygt 
for  Næsestyvere  og  Ribbenstød,  hvormed  han  formodentlig  i 
Norge  vilde  være  bleven  rigelig  regaleret.  Ogsaa  de  andre  med 
Ærbarheden  beslægtede  Ejendommeligheder,  saasom:  Uselvstæn- 
dighed,  Magelighed,  Respekt  for  tomme  Former,  som  tillægges 
Peder  Paars,  har  Holberg  her  og  andre  Steder  med  høflige  Ord 
betegnet  som  særlig  danske.  Selv  det  „veltrivende"  er  dansk: 
De  Danske  „blive  af  Norske  anseede  som  meget  paaholdne," 
men  „maa  gerne  gøre  sig  til  gode  og  leve  vel." 

Jeg  kan  da  ikke  se  rettere,  end  at  „Peder  Paars"  helt  igen- 
nem (jeg  siger  det  altsaa  ikke  for  at  prale)  er  en  dansk  Bog. 
Dens  Navn  er  dansk,  dens  Figurer  er  danske  — ikke  blot  dens 
Helte:  den  ærbare  Peder  Paars  og  den  snaksomme  Per  Rus, 
der  er  en  ægte  Sjællænder,  men  Bipersonerne,  fra  den  maje- 
stætiske Foged  paa  Anholt,  der  som  andre  enevældige  Regenter 
„af  Antikviteter  en  Elsker  er  og  ej  kan  lide  nye  Profeter"  til 
den  lille  ængstelige  Jens  Raadmand,  der  kaldes  Jens  Maaske", 
fordi  han  ikke  vover  at  udtale  nogen  afgørende  Mening.  Den  er 
skreven  af  en  Mand,  hvem  Kongeriget  Anholt  mellem  Aarhus 
og  Kalundborg  bekom  meget  ilde  efter  London  og  Paris,  og 
hvem  „den  store  Peder  Paars"  — selv  paa  Tvillingrigets  Trone 
— syntes  en  meget  lille  Peter  i Sammenligning  med  den  Petter 
den  Store,  der  foresvævede  ham  som  et  Ideal  af  en  stor  Borger 
og  Arbejder.  Peder  Paars  er  da  vistnok,  som  jeg  før  har  sagt, 
en  legendarisk  Figur,  men  — som  det  nu  ses  — en  Repræsentant 
for  Folkeaanden  ligesom  Holger  Danske  og  Hr.  Sørensen.  „Lirespil 
om  Paarses  Færd  — det  blev  Danmarks  Heltekvæde"  (Grundtvig). 

Og  som  jeg  finder  noget  dansk  i Peder  Paars,  kan  jeg  heller 
ikke  overse,  at  der  er  i al  Fald  noget  norsk  i Henrik. 

Rigtignok  tillægger  Holberg  begge  Nationer  den  Naturfejl, 
som  han  ved  sine  Komedier  især  vilde  bekæmpe:  Melankolien. 
„De  Nordiske  Folk  er  gemenligen  hengivne  til  Tungsindighed  og 
tykt  Blod"  siger  han  i Ep.  152.  Og  i Ep.  180,  hvor  han  søger 
at  forsvare  sig  imod  den  almindelige  Mening,  at  han  personlig 
skulde  være  saa  opsat  paa  Musik  og  Skuespil,  fordi  han  oflfenlig 
søgte  at  befordre  dem,  oplyser  han,  at  han  fornemmelig  gør  dette 
af  patriotiske  Grunde,  saasom  han  „holder  Rekreation  at  være 
nødvendig,  helst  udi  disse  nordiske  Lande,  hvor  ingen  Svaghed  er 
mer  gangbar  end  Tungsindighed."  Det  falder  ogsaa  nutildags  noget 
besynderligt  at  tro,  at  Nordmændene  i og  for  sig  for  to  Hun- 
drede Aar  siden  skulde  have  haft  et  lettere  Sind  end  de  Danske. 

Alligevel  ser  man  af  de  Bidrag,  han  har  givet  til  sine  Lands- 
mænds  Karakteristik,  at  han  har  tillagt  den  norske  Nation  som 
Helhed  et  kraftigere  og  mere  broget  Sindelag  end  de  mere  ens- 
farvede Danskere.  „De  Norske  differere  meget  fra  de  Danske 
baade  i Humeur  og  Sæder",  hedder  det  i Rigsbeskrivelsen.  De 
har  foruden  Tapperheden,  hvori  de  overgaar  alle  Nationer  i 
Verden  — det  er  Tordenskjolds  Samtidige,  der  taler  — store 

Kvaliteter  og  Sindets  Gaver.  De  „fare  ikke  meget  vilde,  som  til- 
lægge de  norske  Folk  samme  Karakter  som  Indbyggerne  udi  Enge- 
land (det  er  Shakespeares  og  Miltons  England,  han  kender):  at 
det,  som  kaldes  Middelmaadighed,  har  liden  Sted  iblandt  dem, 
men  de,  som  ere  gode,  ere  i en  høj  Grad  gode,  og  de,  som  ere 
onde,  i en  høj  Grad  onde."  Ogsaa  Kunstnersindet  har  han  fun- 
det hos  dem:  Til  Kunster  og  Haandværker,  der  dog  aldrig  har 
blomstret  ret  i Norge,  har  de  Norske  baade  store  naturlige  An- 
læg og  stor  Lyst.  „Der  er  fast  ingen  Bonde  udi  Norge,  der  jo 
foruden  sit  nødvendige  Arbejde  gør  noget  med  sine  Hænder  til 
Zirat.  Det  meste  er  at  forundre  sig  over,  at  de  gør  alting  ud  af 
deres  egne  Hoveder,  saasom  de  hverken  have  lært  eller  set 
noget  tilforn.  „Det  er  da  ikke  først  Wergeland,  der  har  sørget 
over  at  se  en  ubrugt  Kunstner  forgaa  i Folkets  Masse.  Man  tror 
nu  bedre  at  forstaa,  hvorfor  Holbergs  Henrik  har  ikke  blot  godt 
Hoved  men  „godt  Fantasi",  og  hvorfor  han  saa  gerne  spiller  Ko- 
medie. (Jvfr.  Kr.  Arentzen:  Ludvig  Holbergs  Ungdom  i „Fra  det 
attende  Aarhundrede.") 

Men  lige  saa  forskellige  som  de  Norske  syntes  ham  fra  de 
Danske,  lige  saa  meget  fandt  han  sine  Bysbørn,  Bergenserne, 
som  jo  ogsaa  var  de  Nordmænd,  han  kendte  bedst,  „at  differere 
udi  Talemaader,  Skik  og  Sæder  fra  de  andre  Norske".  I Bergen, 
som  endnu  i det  16.  Aarhundrede  var  Rigernes  største  Stad,  traf 
han  som  Følge  af  Byens  Beliggenhed  og  øvrige  Naturforhold, 
af  dens  enestaaende  Handelsvirksomhed  og  Røre  og  af  Befolk- 
ningens Krysning  med  alle  Slags  fremmede  Elementer  den  høje- 
ste Potens  af  det  sammensatte,  bevægelige,  levende  Sind,  som  han, 
vistnok  med  Urette,  tillægger  alle  Norske.  Her,  paa  dette  muntre 
Fortov  mellem  Hav  og  Fjeld,  og  ikke  i Vimmelskaftet,  er  den 
holbergske  Henriks  aandelige  Hjemstavn.  Her  er  den  aabne  Gade, 
hvor  Holberg  først  har  hørt  sin  Henrik  le.  At  han  selv  har 
tænkt  sig  Maskeradens  Henrik  som  Bergenser,  kan  man  maaske 
slutte  af,  at  han  giver  ham  Tilnavnet  Ebeltoft.  Naar  Holberg 
siger  Ebeltoft  — i Julestuen"  og  Skæmtedigtet  „Sille  Hansdatters 
Forsvar  for  Kvindekønnet"  — mener  han  n'emlig  Bergen  (Jvfr. 
Joh.  Nordahl-Olsen:  Ludvig  Holberg  og  hans  Fødeby  i Bergens 
historiske  Forenings  Aarbog  Nr.  10).  I al  Fald,  man  behøver  ikke 
at  ty  til  Holbergs  Breve  og  til  hans  Bergensbeskrivelse  for  at 
erfare,  hvor  levende,  som  han  siger,  Ungdommen  er  i Bergen. 

Man  kan  som  bekendt  endnu  se  og  høre  det  paa  Gaden;  de 
bergenske  Talemaader,  som  Holberg  siger,  differerer  endnu  be- 
tydeligt fra  de  almindelige  norske.  En  Bergenser  har  fortalt  mig, 
at  han  en  Dag  paa  Gaden  hørte  en  lille  Gut,  som  blev  tiltalt  af 
en  Frelsermand,  der  med  Haanden  paa  hans  Skulder  og  en  ind- 
trængende Mine  spurgte  ham,  om  han  havde  „fundet  Jesus",  re- 
plicere paa  Stedet:  „Har  Du  møst  han?“  Saaledes  svarer  Hen- 
rik Jeronimus.  I den  bergenfødte  Amalie  Skrams  Roman  „Afkom" 
forekommer  en  Tjenestepige,  som  er  den  lyslevende  Pernille, 
altsaa  Henriksnaturen  i anden  Potens.  I Jonas  Lies  biografiske 
Skildring  af  Ole  Buli  findes  et  morsomt  og  vistnok  træffende 
Rids  af  Bergens  Fysiognomi.  „Byen  med  og  uden  Paraply," 
hedder  det  med  Hentydning  til  det  berømte  bergenske  Regnvejr, 
„er  to  højst  forskellige  Ansigter,  og  saaledes  er  ogsaa  Bergense- 
rens  Karakteristik.  Hans  Lynne  svinger  imellem  den  kloge,  for- 
sigtige, yderst  nøgterne  Forretningsmand  og  et  begejstret  Sol- 
skinsmenneske, for  hvem  et  Stykke  blaa  Himmel  eller  en  stor 
Ide  er  Livets  Fest.  Men  en  Sammensætning  af  begge  disse  Yder- 
ligheder, Virkelighedsmennesket  og  Fantasimennesket,  Muldvarpen 
og  Sommerfuglen,  danner  netop  Kunstnerlynnet."  Det  er  Henrik. 

1 denne  Skikkelse  havde  det  norske  Element  ikke  tidligere 
gjort  sig  gældende  inden  for  Fælleslitteraturen.  Det  sekstende  og 
syttende  Aarhundredes  Litteratur  er  jo  i det  væsendige  dansk 
uden  fremtrædende  norsk  Farve.  Rigtignok  kan  man,  især  hos 
det  sekstende  Aarhundredes  danske  Forfattere,  træffe  Glimt  af 
et  Lune,  der  er  beslægtet  med  Holbergs,  f.  Eks.  hos  Brødrene 
Palladius,  men  i al  Fald  i den  trykte  Litteratur  ikke  noget,  som 
ligner  Henriks.  Hvor  man  i denne  Tid,  som  kun  har  ringe  Sans 
for  national  Ejendommelighed,  møder  nogen  Opmærksomhed  for 
det  særegent  norske,  er  det  næsten  udelukkende  Landets  Mærk- 
værdighed, man  er  optaget  af,  som  interesserer  den  danske  An- 
ders Arebo  lige  saa  meget  som  den  norske  Petter  Dass.  Nord- 
mændene  selv  var,  som  Vincens  Lunge  i Begyndelsen  af  det  16. 
Aarhundrede  klager  over,  „ganske  ringe  agtede"  i Danmark,  og 
det  var  vel  først  de  Norskes  tapre  Deltagelse  i Krigene  under 
Karl  den  Tolvte  — som  ogsaa  Holberg  berømmer  — der  skaffede 
dem  deres  danske  Landsmænds  Agtelse  eller  endog  Beundring. 

Snarere  kunde  man  tale  om  en  særegen  Forstaaelse  af  norsk 
Nationalitet  saa  langt  tilbage  i Tiden  som  hos  Saxo,  der  jo  vit- 

terlig  har  en  god  Del  af  de  Sagn,  han  fortæller  i sin  Danmarks- 
histories ni  første  Bøger  fra  norsk  Tradition.  Sakso  føler  sig 
rigtignok,  som  en  god  Sjællandsfar,  stundom  noget  stødt  over 
Nordmændenes  Fremtalenhed,  han  kalder  dem  et  Sted  pienus 
superbiæ  populus  (S.  352  i P.  E.  Mullers  Udgave),  altsaa:  et 
Folk,  som  er  fuldt  af  Overmod.  Men  han  forstaar  ogsaa  at  vur- 
dere deres  Raskhed  og  Slagfærdighed,  altsaa  Henriks  og  Snor- 
res  levende  Tale,  selv  om  han  nok  mener,  at  den  trænger  til  en 
Kommentar  af  hans  Pen,  før  den  bliver  godt  Latin  (f.  Eks.  S. 
506).  Og  for  den  norske  Ericus  Disertus  („Erik  Ordkræng")  og 
hans  mange  Ordsprog,  som  han  omhyggeligt  oversætter,  er  han 
fuld  af  Beundring.  Et  Par  af  disse  Ordsprog  (som  vel  at  mærke 
ikke  findes  paa  Dansk),  hvorved  Erik  overbeviser  Kong  Frode 
om,  at  man  undertiden  maa  sætte  Ærbarheden  til  Side,  naar  man 
kan  vinde  noget  derved  (S.  234),  bringer  os  ganske  nær  ved 
Henrik,  om  end  ikke  i hans  ædleste  Skikkelse.  Saa  snakke  de 
Ræve  for  de  Gæs. 

Hertil  er  dog  at  bemærke,  at  dette  Ordsprogsvid  som  Helhed 
taget  ikke  er  særlig  norsk,  men  nogenlunde  det  samme  i hele 
Norden.  Naar  man  vil  undersøge  de  nationale  Forudsætninger 
for  Henriksreplikken  og  Henrikshumøret,  maa  man  netop  gaa 
til  de  gamle  Ordsprog  og  til  de  Eventyr,  hvor  et  hurtigt  Ord  og 
et  raskt  Indfald  skaffer  en  fattig  Knøs  Prinsessen  og  det  halve 
Rige.  Den  første  Henrik  er  saadanne  Eventyrhelte,  fattige  Fyre, 
der  ikke  som  den  østerlandske  Aladdinsfigur  kommer  sovende 
til  Lykken  (thi  „sjælden  fanger  sovende  Mand  Sejr"),  men  vin- 
der den,  fordi  de  er  saa  vaagne.  Og  saadanne  Eventyr  findes 
hos  alle  de  nordiske  Folk:  om  Tyrihans  eller  Klodshans;  om 
Askeladden  eller  Espen  Askepuster  (som  Holberg  citerer  i „Pe- 
der Paars"  og  efter  hvem  han  har  opkaldt  en  af  sine  nationale 
Henrikker  i Jean  de  France";  om  Tjenestedrengen,  der  tager 
Jætten  ved  Næsen,  som  i de  svenske  Eventyr  om  Vallpojken 
och  jåtten  og  om  Hobergsgubben  eller  om  den  norske  Pejk  med 
Narrestikkene  sine  (jvfr.  H.  C.  Andersens  Store  Claus  og  Lille 
Claus),  der  narrer  Kongen  baade  fra  Kronen  og  Livet,  og  be- 
standig sidder  der  nok  saa  fromt  og  spiller  paa  Mundharpe  — 
et  naivt  Udtryk  for  Henrikslyrikken,  som  ikke  endnu  kan  komme 
frem  i Ordene. 

Men  hvordan  det  saa  ogsaa  forholder  sig  med  det  norske 

Tilskueren  1906.  9 

Element  i Litteraturen  før  Holberg,  saa  blev  det  som  sagt  paa 
Holbergs  Tid  kendt  nok  uden  for  Litteraturen  ved  Nordmænde- 
nes  Deltagelse  i den  store  nordiske  Krig.  Og  her  var  det  ligesom 
i Komedien  Henrik,  der  var  paa  Spil.  Tordenskjold  er  en  saa- 
dan  Helt  af  en  Henrik.  Han  var  som  bekendt  født  i Trondhjem, 
men  ligesom  Henrik  af  bergensk  Herkomst  og  blandet  Race. 
Som  Henrik  var  han  i boglig  Uddannelse  ikke  naaet  videre  end 
til  Sinkelektien.  Som  Henrik  havde  han  været  Lakaj,  men  havde 
ligesom  han  ikke  kunnet  styre  sin  Lyst  til  at  gaa  videre,  blot 
med  den  Forskel,  at  han  i Virkeligheden  naaede,  hvad  Henrik 
agerede  i Komedien.  Hans  Drengestreger,  der  snart  fortaltes  i 
begge  Lande,  er  sande  Ugispilsstykker  af  Henriks  Opfindelse. 
Naar  han  trykker  Mester  Snebolden  i Nakken  og  derefter  kaster 
Klæderne,  som  han  bærer  paa,  og  giver  sig  til  at  gennembanke 
en  anden  Dreng,  der  intet  anende  kommer  forbi,  er  det,  som 
om  man  saa  for  sig  en  Scene  af  en  holbergsk  Komedie  paa 
aaben  Gade,  hvor  Henrik  driver  Abespil  med  Jeronimus  og  Arv 
maa  betale  Gildet.  Hans  sømilitære  Bedrifter  er  lutter  lykkelige 
Skibbrud,  henrikske  Maskiner  med  Anvendelse  af  Komediant- 
forklædninger og  et  groft  Mæle.  Under  Indtagelsen  af  Marstrand 
staar  som  under  en  af  Henriks  forvovneste  Intriger  et  triumfe- 
rende „Henricus  fedt “.  Hans  Fyndord,  der  løb  Landet  rundt  i 
Ordsprogsform  med  „sa’  Tordenskjold"  er  henrikske  eller  bergen- 
ske  Replikker.  Hans  Liv  er  trods  dets  tilsyneladende  tragiske 
Udgang  ingen  Tragedie  — det  havde  tværtimod  været  tragisk,  om 
han  var  død  som  en  uvirksom  Autoritet  og  Podagra-Admiral  — 
men  en  lystig  Komedie,  der  havde  samme  Virkning  som  de  hol- 
bergske,  at  være  det  træge  og  tunge  nordiske  Sind  til  Rekrea- 
tion og  Opstrammelse.  „Glimt  af  Wessel  brød  den  mørke  Sky,“ 
som  der  staar  i Nationalsangen. 

Det  var  vel  dette  krigerske  Skuespil  og  ikke  de  fredelige  Ko- 
medier, hvori  den  bergenske  Henrik  snart  blev  en  Københavner, 
der  gav  Tonen  til  baade  Nordmændenes  og  de  Danskes  Opfattelse 
af  det  raske  og  kække  Nordmandsvæsen  i den  følgende  Periode, 
da  Henrik  bliver  en  Helt.  Medens  Nordmændene  og  Jyderne 
ved  Universitetet  var  som  Ild  og  Vand  eller  som  Henrik  og 
Arv  i Komedien,  forherligedes  dette  norske  Heltevæsen  paa 
Teatret,  ikke  blot  af  norske  Digtere  (I.  N.  Brun:  „Einar  Tambe- 
skælver"),  men  af  danske  (Hother  i Ewalds:  „Balders  Død“.) 

Men  ogsaa  uden  for  Heltedigtningen  vedblev  det  at  glimte 
wesselsk.  Det  kunde  synes  meget  urimeligt  at  søge  et  aandeligt 
Slægtskab  mellem  Digteren  Wessel,  som  alle  Dage  var  den 
største  Civilist,  der  kunde  træde  et  Par  Støvler  skæve,  og  Pe- 
ter Tordenskjold,  med  hvem  han  som  bekendt  var  i Familie  — 
det  maatte  da  være  en  Tordenskjold,  der  var  født  med  Podagra. 
Den  Lighed  var  der  dog  nok  imellem  dem,  at  de  var  kække 
Karle  begge  to,  Eventyrfigurer,  uborgerlige  Eksistenser,  Udtryk 
for  Samfundets  Overskudskraft,  om  end  i helt  forskellige  Ret- 
ninger. Der  er  samme  Forhold  mellem  den  danske  Ewalds  og 
den  norske  Wessels  Skrifter  som  mellem  Danskeren  Niels  Juels 
og  Nordmanden  Tordenskjolds  Sejre.  Paa  den  ene  Side  en  lang- 
som Forberedelses  besværlige  Manøvrer  og  endelig  med  den  sikre 
Beregnings  „Nu  er  det  Tid!“  den  afgørende  Sejr;  paa  den  an- 
den Side  en  Overrumpling.  En  Bedrift,  et  Glimt,  og  derpaa 
Mørke.  Maaske  der  ogsaa  den  Gang  skulde  lige  saa  meget  Mod, 
om  end  en  anden  Art  af  Mod,  til  at  trodse  sit  Liv  igennem  paa 
en  brødløs  Passion  som  til  at  indtage  en  Fæstning.  * 

Wessel  er  af  Holbergs  Skole  i den  Forstand,  at  han  er  den 
fortsatte  Henrik,  en  fortvivlet  Skælm.  Han  havde  med  sin  uklas- 
siske Næse,  sin  kække  Hage  og  Gavtyverynkeme  om  Munden 
og  Øjnene  et  perfekt  henriksk  Ansigt.  Hans  Replik,  der  snart  blev 
endnu  mere  legendarisk  end  hans  store  Farfarbrors,  er  Hen- 
riks- og  Bergens-Replikken,  hans  hele  Forfatterskab  er  en  Harle- 
kinade.  Naar  den  sentimentalt  bespændte  Leander  udsukker  sit: 
„Kærlighed"  tilføjer  Harlekinen  vrængende  sit  „uden  Strømper". 
Ogsaa  denne  Nordmand  har  bidraget  til  at  tage  Flovheden  af 
de  danske  Paarser,  han  har  ligesom  Holberg  i „Peder  Paars" 
i sin  Tragedie  ikke  blot  villet  „skæmte  med  prægtige  heroiske 
Vers,"  men  bragt  Publikum  selv  paa  Teatret. 

Endnu  et  godt  Stykke  efter  Wessels  Tid,  længe  efter  at  det 
norske  Selskab,  der  havde  virket  saa  muntert  i det  officielle 
Aandsliv,  havde  mistet  sin  Betydning,  og  Nordmændene  var  be- 
gyndt at  skille  sig  ud  af  Fælleslitteraturen,  var  det  norske  Ele- 
ment virksomt  i det  skjulte.  Selv  i det  bekendte  romantiske  Gen- 
nembrud fra  Aarhundredskiftet  var  det  med.  Henrik  Steffen  s 
var  jo  født  i Norge,  men  af  danske  Forældre,  og  selv  om  han  ikke 
egenlig  følte  sig  som  Nordmand,  er  der  meget,  der  tyder  paa, 

at  han  har  følt  sig  som  en  Henrik.  Det  var  ham  ikke  ukært,  at 
man  fandt,  han  lignede  Holbergs  Henrik,  og  kaldte  ham  saaledes. 
Naar  han  ikke  netop  stod  paa  Katedret  og  snakkede  Tysk,  kunde 
han  ruske  ganske  henriksk  i Parykkerne.  Det  romantiske  Felttog 
fra  1802  var  et  fornyet  Angreb  paa  de  danske  Paarser  og  „den 
ædle  Middelmaadighed". 

For  Oehlenschlåger  vedblev  Helteidéalet  næsten  hele  hans 
Liv  at  være  norsk.  Hans  første  Helt  — i den  nordiske  Fortæl- 
ling „Erik  og  Roller"  — er  hin  Ericus  Disertus,  som  Saxo  be- 
undrer, en  heroisk  Henrik,  saa  tillidsfuld,  at  han  tror,  at  Nor- 
nerne har  „danset"  ved  hans  Vugge,  og  saa  glubende  norsk,  at 
han  har  en  Mine,  som  om  han  havde  ædt  Lolland  og  skulde  i 
Lav  med  Falster.  Først  derefter  kom  Aladdin,  men  efter  Aladdin 
atter  en  Række  norske  Helte,  ikke  blot  Hakon  Jarl,  men  Axel, 
Hagbarth,  Tordenskjold  — allesammen  forskellige  Brydninger  af 
den  overleverede  Norskhedstype:  „det  raske  stolte  Fjeldvæsen, 
forbundet  med  inderlig  Godmodighed,"  som  han  savnede  saa 
mege^hos  sine  Landsmænd. 

Og  selv  om  Nordmændene  efter  Adskillelsen  af  de  to  Lande 
for  en  Del  ophævede  det  litterære  Fællesskab  mellem  Nationerne, 
kunde  de  Danske  se  derpaa  med  Sindsro.  Nordmanden  havde 
gjort  sin  Skyldighed  og  kunde  for  saa  vidt  altsaa  gaa  sin  Vej. 
Det  norske  Element  var  ikke  dermed  tabt  for  den  senere  litte- 
rære Udvikling  i Danmark.  Brodden  var  bleven  siddende.  Pe- 
der Paars  var  opdaget. 

Hvad  der  maaske  en  Gang  havde  været  en  norsk  Ejen- 
dommelighed, var  blevet  en  dansk.  Hvad  der  paa  Holbergs  Tid 
fandtes  i Bergen,  findes  nu  i København.  Det  fri  og  aabne,  det 
paa  en  Gang  modtagelige  og  selvstændige,  den  sunde  Nationalitet, 
som  viser  sig  i ingen  nationale  Toldgrænser  at  anerkende,  dette 
Pust  af  Hav  i Nordboens  Sind,  har  Holberg  lært  sine  danske 
Landsmænd  fuldt  saa  vel  som  sine  norske.  Af  den  lille  Residensby, 
der  for  to  Hundrede  Aar  siden  døsede  ved  Foden  af  en  ene- 
vældig Trone,  er  der  blevet  en  aandelig  Fristad,  en  Havn,  som 
dens  Navn  lyder,  med  Rum  for  alle  Varer  og  Brug  for  alle  Ev- 
ner. Sidder  Henrikkerne  end  ikke  i Kancelliet,  saa  kan  man 
være  vis  paa  at  træffe  dem  i Bøger  og  Blade  og  borgerlige 
Foretagender.  Jeg  tror  ikke,  at  nogen  Dansk  nu  har  Indtrykket 
af,  at  vi  behøver  at  indføre  Henrikshumør  fra  Norge. 

I den  efterromantiske  Periode,  omkring  Midten  af  forrige 
Aarhundrede,  da  Kunsten  gik  med  Fjer  i Hatten  paa  Teatret,  og 
Publikum  var  Hr.  Sørensen,  kunde  en  Dansk,  der  kendte  sin 
Holberg  og  Oehlenschlager  og  kom  paa  Besøg  til  Christiania, 
vel  henfalde  til  Betragtninger  over  Forskellen  mellem  de  kække 
Nordmænd  med  „Saltvandspræget",  som  lignede  efter  Heltene 
paa  Teatret,  og  de  ferske  Københavnere.  Men  den,  der  har  ud- 
trykt sig  saaledes,  Skuespillerinden  Fru  Heiberg,  vidste  dog  nok, 
at  hun  i al  Fald  ikke  behøvede  at  indforskrive  norsk  Salt  til  sin 
egen  Husholdning,  da  hun  var  gift  med  Johan  Ludvig  Heiberg. 
Denne  kække  og  muntre  Forfatter  (der  iøvrigt  var  af  norsk  Af- 
stamning og  langt  ude  beslægtet  med  Holberg)  er,  overalt  hvor 
han  ikke  har  Fjer  i Hatten,  af  Holbergs  Skole  og  i sine  tidli- 
gere Værker  især  af  Henriks.  1 hans  Ungdomsarbejder  hører 
man  paany  Henrik  disputere  med  Jeronimus  (Lothario:  Alting  har 
en  Grænse  og  Narrestreger  med.  Harlekin:  Tværtimod  Hr.  Lo- 
thario! Alting  er  uendeligt  og  Narrestreger  med.  „Pottemager 
Walther").  „En  Sjæl  efter  Døden"  er  som  antydet  den  nye  Tids 
„Peder  Paars",  Mindesmærket  over  den  borgerlige  Liberalismes 
Publikum,  i den  aristofaniske  Komedie  „Nøddeknækkerne"  er 
der  mere  Henrikshumør  end  i Wergelands  Farcer,  et  ægte  Satyr- 
lune. Saa  længe  denne  Publikumshader  kunde  føre  Pennen,  kunde 
Paarserne  ikke  trives. 

Og  i Gennembruddet  i den  danske  og  norske  Litteratur  om- 
kring 1870  var  Henrik  tydelig  nok  paa  Danskernes  Side.  Hvad 
vi  den  Gang  og  senere  fik  fra  Norge  var  ikke  den  Lethed,  der 
gør  Kampen  til  en  Leg,  men  den  Dybde  i Opfattelsen,  som  gør, 
at  den  nu  først  synes  helt  Alvor.  Ved  Siden  af  Henrik  Ibsens 
„Per  Gynt"  synes  Holbergs  „Peder  Paars"  en  Studenterspøg. 
Norskheden,  som,  saa  længe  den  var  inden  for  Fælleslitteraturen 
i en  Tjeners  Skikkelse,  ligesom  Henrik  i Komedien,  havde  saa 
let  et  Sind  og  saa  lyst  et  Smil,  har  ikke  saadan  kunnet  bevare 
Drengehumøret,  da  den  blev  Mand  i Huset,  men  har  antaget  en 
Herremine,  som  ikke  er  til  at  skæmte  med.  Men  i Danmark 
blev  der  virkelig  let.  Det  blev  Gennembrudspartiets  Styrke,  at 
det  fik  Latteren,  som  siden  Holberg  har  været  den  egenlige 
Politimester  i København,  paa  sin  Side.  Modstanderne  var  saa 
uheldigt  stillede,  at  de  ikke  kunde  le.  Georg  Brandes  led  som 
ung  af  undertrykket  Latter  ligesom  Holberg,  før  han  skrev  Hen- 

rik,  og  naar  han  slog  den  løs  uden  for  Katedret,  kunde  han  være 
saa  kaad  som  nogen  Henrik.  I Aviserne,  hvor  Kampen  mellem 
det  gamle  og  ny  især  foregik,  blev  der  skrevet  i Henrikstonen 
fra  begge  Sider,  men  medens  den  hendøende  Nationalliberalismes 
Pennefører  C.  St.  A.  Bille  skrev  Artikler  i den  gamle  Stil,  lige- 
som Phister  spillede  Komedie,  med  en  sleben  Tunge  og  et  glat 
Ansigt,  skrev  Hørup  i en  ny.  Han  (og  hans  journalistiske  Skole) 
betragtede  endnu  Holberg  som  kanonisk  og  følte  sig  af  Henriks 
Familie.  Det  var  en  Henrik,  der  gik  dybere  end  den,  man  sam- 
tidig saa  paa  Teatret,  en  skægget  Henrik,  med  Jakobs  hjemme- 
gjorte Forstand  og  Troels’  ironiske  Malice,  med  Henriks  Hen- 
synsløshed, men  med  Figaros  Hensigter. 

Naar  vi  siden  har  truffet  og  bestandig  træffer  norske  Længsler 
i Danmark  i eller  udenfor  Litteraturen  (som  hos  Drachmann, 
hvis  „Vølund  Smed"  er  skrevet  i Norge  og  har  norsk  Baggrund 
ligesom  Kingos  Salmer  og  Ewalds  Balder)  er  det  mest  den  Art 
Romantik,  som  saa  let  opstaar  mellem  to  beslægtede  Stammer, 
der  bor  paa  hver  sin  Side  Havet,  og  som  derfor  tror  om  hin- 
anden, at  den  ene  netop  har  hvad  den  anden  savner.  Det  er 
saadanne  Syns-  og  Hørelses-Bedrag,  som  at  Livssynet  skulde 
være  højere  i Norge,  fordi  Landet  unægtelig  er  lavere  i Dan- 
mark, eller  Nordmændene  allerede  derfor  kækkere  og  friskere 
end  de  Danske,  fordi  deres  Sprog  lyder  saaledes  for  danske 
Ører,  der  har  faaet  Lede  til  Københavnsken. 

Ærligt  talt  er  det  vel  hip  som  hap.  Der  er  Peder  Paars  i 
Danmark  som  i Norge  og  som  i ethvert  Kongerige  Anholt  i 
„Regering,  Politi,  Gudstjeneste  og  Tro",  men  der  er  begge  Steder 
Henrik  til  bestandig  at  opdage  ham  paany.  Mod  den  officielle  Ær- 
barhed, den  sure  og  seje  Masse,  der  klæber  ved  den  overleve- 
rede Form  og  møder  ethvert  frit  og  muntert  Frembrud  med 
et  forarget  „Sekreter!  at  købe  Kringler  nu  hel  ubelejligt  er"  — vil 
der  forhaabenlig  altid  findes  Folk,  der  gør  sig  en  Morskab,  ja  en 
Mission  af  Sukkerkringlerne,  fordi  de  ved,  at  i disse  Lande  er 
intet  mer  tjenligt  end  Rekreation,  og  som  i Grunden  ikke  synes, 
de  har  Maalet  naaet,  før  de  har  faaet  Kusken  og  Hestene  med 
paa  Maskerade,  til  den  uskyldige  Tidsfordriv,  der  hedder  Ungdom 
eller  Poesi,  for  at  de  stakkels  Bester  ogsaa  kan  have  nogle  gode 
Timer  mellem  saa  mange  sure  Dage. 

Vilh.  Andersen. 

PLATONS  SYMPOSION 

FOREDRAG  VED  DET  FØRSTE  MØDE  I „GRÆSK  SELSKAB" 

ed  stor  Betænkelighed  tager  jeg  Ordet  her  i Aften, 
af  en  dobbelt  Grund.  Hvorledes  vil  man  paa  en 
værdig  Maade  kunne  indlede  den  første  Sammen- 
komst i en  Kreds,  der  mødes  for  at  styrkes  og 
fornyes  i Forstaaelse  og  Beundring  overfor  nogle 
af  de  største  Værker,  Menneskeaanden  har  frem- 
bragt? Og  hvorledes  vil  man  særligt  kunne  tale  værdigt  om  et 
af  de  mest  glimrende  af  disse  Værker,  et  Værk,  i hvilket  Poe- 
siens Pragt,  Karakterskildringens  plastiske  Kraft  og  Tankens 
Dybsindighed  have  indgaaet  en  enestaaende  Forbindelse?  Kun- 
sten at  tyde  og  gennem  Tydning  anskueliggøre  Kunstens  Værker, 
staar  højt  herhjemme;  jeg  behøver  kun  at  nævne  Navne  som 
Julius  Lange  og  Georg  Brandes.  Jeg  véd,  at  jeg  ikke  raader 
over  denne  Kunst.  Naar  jeg  har  valgt  at  tale  om  Platons  Sym- 
posion, saa  er  det,  fordi  dette  Værk  er  et  klassisk  Udtryk  for 
græsk  Tænkning  og  paa  én  Gang  kan  tjene  til  at  belyse  Slægt- 
skabet og  Modsætningen  mellem  antikt  og  moderne  Aandsliv. 
Emnet  egner  sig  da  i og  for  sig  godt  til  at  indlede  vore  Sammen- 
komster. Det  skal  jo  være  vort  Selskabs  Opgave  at  fordybe  sig 
i det  antike,  saaledes  at  tillige  dets  blivende  Betydning  gennem 
Tiderne,  ud  over  den  nationale  og  historiske  Begrænsning,  bliver 
draget  frem.  — Det  er  tillige  en  Taknemmelighedsgæld,  jeg  af- 
betaler ved  paa  min  Maade  at  hylde  dette  Oldtidsværk.  Det  er 
nu  45  Aar  siden,  jeg  læste  det  første  Gang,  men  det  har  fulgt 
mig  paa  min  Vej,  og  jeg  er  vendt  tilbage  til  det  paa  meget  for- 

skellige  Tidspunkter  i mit  Liv.  Ofte  har  det  fremkaldt  Erin- 
dringen hos  mig  om  den  mørke,  lavloftede  Skolestue,  i hvilken 
jeg  i det  sidste,  af  Eksamenslæsning  tyngede  Skoleaar  arbejdede 
mig  igennem  det.  Det  var  Lyspunktet  i hin  Vinter.  Jeg  forstod 
det  langtfra  helt;  men  der  var  Tanker  og  Impulser  deri,  der 
have  fulgt  mig  i Aarenes  Løb,  og  som  jeg  ved  hver  ny  Læsning 
har  forstaaet  klarere.  Maatte  det  nu  blot  lykkes  mig  at  tydelig- 
gøre for  andre,  hvad  Værket  har  været  for  mig  selv! 

Allerførst  maa  jeg  forsøge  en  Redegørelse  for  Værkets  Ind- 
hold, for  Rammen,  i hvilken  Tankeudviklingen  er  indfattet 


En  ung  Atenienser,  en  ivrig  Tilhænger  af  Sokrates,  fortæller 
om  et  Gæstebud,  han  adskillige  Aar  forud  havde  været  med  til 
hos  Tragediedigteren  Agathon,  og  i hvilket  Sokrates,  Komedie- 
digteren Aristofanes,  Lægen  Eryximachos  og  flere  andre  toge 
Del;  henimod  Slutningen  kom  Alkibiades  til.  Agathon  havde 
sejret  i en  dramatisk  Væddekamp,  og  Dagen  efter  det  store 
Gilde,  han  havde  givet  for  Skuespillerne,  samlede  han  nogle  faa 
Venner  til  en  mindre  Fest.  Flere  af  Gæsterne  havde  været  til 
Stede  den  foregaaende  Dag  og  mærkede  Eftervirkningerne  deraf; 
man  blev  da  let  enig  om  ikke  at  holde  noget  egentligt  Drikke- 
lag, men  drøfte  et  Emne,  og  det  blev  aftalt,  at  enhver  efter  Tur 
skulde  holde  en  Lovtale  over  Eros. 

Retoren  Fajdros,  fra  hvem  Tanken  om  dette  Emne  stam- 
mede, var  første  Taler.  Han  minder  om,  at  Eros  efter  nogle 
Digteres  Fremstilling  var  en  af  de  ældste  Guder,  og  dvæler  der- 
efter ved  Elskovs-  og  Venskabstrangens  begejstrende  Indflydelse. 
Grækerne  kendte  ogsaa  mellem  Mænd  et  Kærlighedsforhold  af 
lidenskabelig  og  inderlig  Art,  og  det  er  navnlig  dettes  Betydning, 
Fajdros  fremhæver.  Trangen  til  at  vinde  Ære  og  undgaa  Ned- 
værdigelse i den  Elskedes  Øjne  er  Kilden  til  de  største  Ting  i 
det  offentlige  og  i det  private  Liv.  Ingen  anden  Følelse  forstaar 
i den  Grad  at  skabe  Begejstring  til  store  Bedrifter.  Intet  Men- 
neske er  saa  usselt,  at  Eros  ikke  skulde  kunne  begejstre  ham 
til  Daad  og  til  at  maale  sig  med  de  bedste,  skulde  det  end  koste 
Livet. 

Pausanias,  en  af  de  følgende  Talere,  hævder,  at  der  baade  er 
en  himmelsk  og  en  jordisk  Eros,  ligesom  der  er  en  himmelsk 

og  en  jordisk  Afrodite.  Lovprisningen  kan  kun  gælde  den  ædle, 
den  himmelske  Eros,  der  ikke  hildes  i det  sanselige,  men  for- 
maar  at  fremlokke  høje  Tanker  og  grunde  et  ideelt  Venskab,  der 
kan  bestaa  Livet  igennem,  fordi  det  først  og  fremmest  er  bygget 
paa  Beundring  for  Karakteren. 

Denne  Sondring  mellem  en  ædel  og  en  uædel  Eros  billiges 
af  Lægen  Eryximachos.  Men  han  tilføjer,  at  de  ikke  blot  kæmper 
i Menneskenes  Sjæle,  men  i alt  levende,  ja  i hele  Naturen.  Det 
er  Lægekunstens  Opgave  at  forske  efter  den  ædle  Eros;  det  er 
kun  ved  dennes  Hjælp,  Lægekunsten  kan  øve  sit  Værk:  at 
bringe  Overensstemmelse  og  Harmoni  mellem  Legemets  forskel- 
lige Elementer,  ligesom  Musiken  vil  stemme  Sjælens  Elementer 
til  Harmoni.  Ogsaa  i den  store  Natur  findes  snart  et  harmonisk, 
snart  et  disharmonisk  Forhold  mellem  Elementerne;  ogsaa  her 
brydes  den  ædle  og  den  uædle  Eros:  hin  sender  Frugtbarhed 
og  gode  Tider,  denne  Uaar  og  Misvækst. 

Aristofanes  har  den  Indvending  at  gøre  mod  de  foregaaende 
Talere,  at  de  ikke  have  forklaret,  hvorledes  den  erotiske  Trang 
er  bleven  til.  Hans  Forklaring  gives  i en  Myte:  Vi  Mennesker 
er  ikke  nu  beskafne,  som  vi  oprindeligt  var.  Oprindeligt  var 
Menneskene  dobbelt  saa  store  som  nu,  men  deres  vældige  Skik- 
kelser rejste  sig  i Overmod  mod  Guderne  og  truede  med  at 
storme  Olymp.  Guderne  vilde  nødigt  udrydde  Menneskene  — 
thi  saa  var  der  jo  ingen,  der  kunde  bede  til  dem  og  bringe  dem 
Ofre.  De  fandt  da  paa  den  Udvej  at  spalte  dem  paa  langs  — 
ligesom  man  skærer  Æg  igennem.  Siden  den  Tid  gaar  nu  Halv- 
delene om  i Længsel  og  leder  efter  hinanden,  og  stor  bliver 
Jubelen,  naar  de  mødes.  Eros  er  da  Trangen  til  Udfyldning,  til 
igen  at  blive  et  Hele.  Men  vi  maa  være  fromme,  at  Guderne 
ikke  skulle  dele  os  paany,  saa  vi  blive  som  Relief  billeder!  Vel 
er  der  da  Grund  til  at  lovprise  Eros,  der  tager  vor  Uro  og  stiller 
vort  Savn. 

Efter  Komediedigteren  kommer  Tragikeren  Agathon,  der 
mener,  at  de  foregaaende  Talere  snarere  har  prist  Menneskene 
lykkelige  for  Gudens  Gaver  end  skildret  Guden  selv.  Og  saa 
priser  han  med  blomstrende  Ord  og  i retoriske  Vendinger  Gudens 
Herlighed  og  Skønhed. 

Nu  kommer  endelig  Turen  til  Sokrates.  Han  vender  sig  straks 
mod  Agathon  og  spørger,  om  han  er  vis  paa,  at  Eros  er  saa 

herlig  og  skøn,  ja,  at  han  idethele  er  en  Gud.  Eros  betyder  jo 
Trang  eller  Drift,  og  vi  trænge  til  det,  vi  ikke  have.  Eros  er  da 
ikke  skøn  og  er  ikke  Gud,  men  er  Trangen  til  det  skønne  og  det 
guddommelige.  Saaledes  ytrer  jo  den  intellektuelle  Trang  sig 
hverken  hos  dem,  der  have  Visdommen,  eller  hos  de  helt 
uvidende,  men  hos  dem,  der  staar  imellem.  Ingen  Gud  filosoferer, 
d.  e.  tragter  efter  Erkendelse,  men  Menneskene  filosoferer,  saa 
snart  de  med  Smerte  føler  deres  Uvidenhed.  Eros  er  Søn  af 
Poros  og  Penia,  af  Fylde  og  Mangel;  deraf  hans  dobbeltsidige 
Natur.  Han  bevæger  sig  imellem  de  to  Modsætninger,  men  falder 
ikke  sammen  med  nogen  af  dem,  begynder  stedse  paany  sin 
Fart  fra  den  ene  til  den  anden.  Det  gælder  om  al  Trang  og 
Drift.  Ikke  blot  i Elskov  og  Venskab  og  i sanselig  Lidenskab 
ytrer  Eros  sig,  men  i al  menneskelig  Stræben.  Og  han  kender 
ingen  endelig  Grænse.  Sit  Maal  vil  han  naa,  ikke  blot  for  en 
Tid,  men  evigt,  derfor  fødes  Trangen  stedse  paany.  Ingen  enkelt 
Genstand  kan  fyldestgøre.  For  at  forstaa  hans  Natur  ret,  maa  vi 
betænke,  at  et  endeligt  Væsen  ikke  kan  blive  evigt.  Hvorledes 
kan  da  Trangen  til  det  evige  tilfredsstilles  hos  et  endeligt  Væsen? 
Gennem  Frembringelse  af  et  Værk,  i hvilket  dets  Liv  fortsættes. 
I den  Lidenskab,  der  ytrer  sig  hos  alle  levende  Væsener  ved  For- 
plantningen og  ved  Omsorgen  for  Afkommet,  virker  Trangen 
til  det  evige:  kan  det  enkelte  Væsen  ikke  vedblive  at  bestaa, 
kan  det  dog  efterlade  et  andet  Væsen  af  sin  Art.  Allerede  det 
enkelte  Væsen  bestaar  jo  kun  under  en  stadig  Skiften  af  alle 
dets  Elementer;  det  gælder  Sjælens  Tanker  saavel  som  Legemets 
Stoffer.  Men  hos  ædlere  Naturer  ytrer  Trangen  efter  det  evige 
sig  ikke  blot  paa  denne  Maade.  Den  virker  ogsaa  i Trangen  efter 
Ære  og  efter  at  frembringe  Værker  i Kunst,  i Livsvisdom,  i Stats- 
kløgt, der  kan  bestaa  ud  over  det  individuelle  Livs  Grænser.  Og 
i sin  højeste  Form  ytrer  den  sig  i Tanken,  naar  denne  hæver 
sig  over  alt  Enkelt  og  Sanseligt  og  former  store  Ideer,  i hvilke 
lange  Rækker  af  Iagttagelser  sammenfattes,  Ideer,  der  tillige  staar 
som  ophøjede  Forbilleder  for,  hvad  Iagttagelsen  stedse  kun  viser 
os  paa  ufuldkommen  Maade.  Eros  som  Elskovstrang  og  som  Æres- 
trang er  kun  en  Forskole  til  denne  højeste  Trang,  der  Skridt  for 
Skridt  fører  os  op  i Ideernes  og  Idealernes  Verden,  til  Tanker, 
der  ikke  kan  udtrykkes  i Billeder  eller  sanselige  Former.  Mulig- 
heden af  denne  Opadstigen  er  det,  der  giver  Livet  dets  højeste 
Værdi. 

Just  som  Sokrates  har  naaet  dette  Højdepunkt,  hører  man, 
at  der  bankes  paa  Gadedøren,  og  Lyden  af  Stemmer  høres,  Det 
er  Alkibiades  med  et  Følge  af  Drikkebrødre,  som  kommer  fra 
et  andet  Gæstebud.  Han  er  stærkt  beruset  og  raaber,  hvor  Aga- 
thon  er;  han  vil  ind  til  Agathon  for  at  bekranse  ham  i Anled- 
ning af  hans  Sejr.  Han  bliver  da  optagen  blandt  Gæsterne  og 
lægger  sig  til  Bords,  men  farer  straks  op,  da  han  opdager  So- 
krates. Efter  nogle  spøgende  Ord  bekranser  han  ogsaa  ham: 
Sokrates  var  jo  en  større  Sejrherre  end  Agathon.  Der  stilles  ham 
saa  den  Opgave  at  holde  en  Lovtale  over  Sokrates.  Men  hvor- 
ledes skal  man  skildre  Sokrates,  der  ikke  ligner  noget  andet 
Menneske?  Jo,  man  kan  sammenligne  ham  med  de  Skabe,  Billed- 
huggerne har  i deres  Værksteder,  som  er  formede  i Satyrers 
eller  Sileners  Skikkelse  og  bruges  til  at  gemme  Gudebilleder  i. 
Det  passer  ganske  paa  Sokrates,  hvis  ydre  Skikkelse  er  ligesaa 
hæslig  og  barok,  som  hans  Indre  er  ædelt  og  herligt,  og  hvis 
tilsyneladende  ubetydelige  Tale  for  den  nærmere  Overvejelse 
indeholder  de  dybeste  Tanker.  Og  ligesom  Satyren  Marsyas  for- 
tryllede Mennesker  med  sit  Spil,  saaledes  gør  Sokrates  det  ved 
sin  Tale.  Det  kan  Alkibiades  selv  bevidne:  Naar  jeg  hører  ham, 
banker  mit  Hjerte  stærkere  end  Bakkanternes,  og  mine  Taarer 
flyde.  Jeg  føler  Lede  ved  min  vante  Færd,  og  da  jeg  dog  ikke 
kan  aflade  fra  den,  skyr  jeg  Sokrates,  ja,  ønsker  undertiden,  at 
han  ikke  var  til,  og  det  vilde  dog  være  mig  den  største  Sorg  af 
alle!  Hvad  skal  jeg  dog  gøre  ved  dette  Menneske,  den  eneste, 
jeg  føler  Undseelse  overfor!  — Ikke  mindst  viser  Sokrates’ 
Satyrkarakter  sig  i hans  Ironi,  især  i Forholdet  til  de  unge. 
Det  ser  ud,  som  om  han  var  optagen  af  dem  for  deres  Skønhed 
eller  andre  ydre  Fortrin,  og  saa  nærer  han  dog  Foragt  for  alt 
sligt  Det  ser  ud,  som  om  han  spøger  og  leger,  og  saa  er  der 
dog  den  dybeste  Alvor  i hans  Tanke.  Alkibiades  selv  aflægger 
en  uforbeholden  Tilstaaelse  om,  at  han  havde  troet  at  kunne 
besnære  Sokrates,  men  bevidner,  at  netop  da  viste  Mandens 
Renhed  og  Højhed  sig  i det  klareste  Lys.  Da  fik  han  ret  Blik 
for  Gudebillederne  i hans  Indre  i al  deres  vidunderlige  Skønhed. 
Og  denne  Højhed  og  Selvbeherskelse  viste  Sokrates  i alle  Livets 
Forhold.  Alkibiades  dvæler  særligt  ved  Scener  fra  Krige,  i hvilke 
Sokrates’  Haardførhed  og  Uforfærdethed  viste  sig  paa  beundrings- 
værdig Maade. 

Da  Alkibiades  havde  endt  sin  Tale,  kommer  der  flere  Drikke- 
brødre til.  Gildet  faar  nu  en  mere  kaotisk  Karakter.  Snart  bry- 
der nogle  op,  medens  andre  falde  i Søvn,  blandt  dem  Fortælleren 
selv,  der  først  vaagner  henad  Morgen.  De  eneste  vaagne  er  nu 
Sokrates,  Agathon  og  Aristofanes,  der  drøfter  Forholdet  mellem 
Komedie  og  Tragedie.  Sokrates  hævder  den  Paastand,  at  Komedie 
og  Tragedie  er  beslægtede,  og  at  det  ligger  i samme  Mands  Evne 
at  skabe  Værker  af  begge  Arter.  Agathon  og  Aristofanes  falde 
snart  i Søvn,  men  Sokrates  lægger  dem  til  Rette  og  gaar  saa  ud 
at  tage  sit  Bad,  hvorpaa  han  gaar  til  sit  Dagværk. 


Det  var  om  Eros,  der  skulde  tales  ved  Gæstebudet,  og  saa 
aabenbaredes  det,  da  den  af  Vinguden  begejstrede  Alkibiades 
kom  til,  at  Eros  var  midt  iblandt  dem  i Skikkelse  af  den  store 
Søger  efter  Sandhed,  der  var  mere  værdig  til  Kransen  end  Dig- 
teren, hvem  det  hele  Folk  havde  givet  Prisen.  Sokrates  var  netop 
ved  sin  høje  Trang  til  Sandhed  og  Storhed  bleven  Forbilledet 
for  de  unge,  Genstand  for  deres  Kærlighed  og  deres  Længsel. 
Til  disse  unge  havde  Platon  selv  hørt.  Han  har,  ligesom  Alki- 
biades, set  Gudebillederne  i sin  store  Lærers  Indre,  og  fra  det 
Øjeblik  af  har  han  helliget  ham  al  sin  Tankes  bedste  Frugt,  til- 
skrevet ham  den,  selv  om  den  nok  saa  meget  skyldtes  hans 
egen  Gransken.  I næsten  alle  sine  Bøger  lader  han  Sokrates 
føre  Ordet.  Aldrig  har  en,  der  selv  var  Mester,  saaledes  gjort 
sig  til  Redskab  for  en  anden  stor  Aands  Forherligelse.  Men  det 
var  ogsaa  et  nyt  Ideal,  der  i Sokrates’  Personlighed  opgik  for 
Verden.  Alkibiades  havde  Ret  i,  at  man  ikke  kunde  sammen- 
ligne ham  med  nogen  kendt  Skikkelse.  Han  staar  for  sig  — og 
netop  derved  blev  han  Forbillede  i Aartusinder  for  enhver,  der 
sætter  sin  Personlighed  ind  i høj  Stræben  og  har  sit  Liv  i den 
stadige  Higen  fra  det  Endelige  mod  det  Uendelige  og  i Bestræ- 
belsen for  at  vække  den  samme  Stræben  hos  andre.  Ganske  vist, 
det  er  kun  saare  lidt,  der  vides  om  Sokrates’  egen  Tænkning 
og  Lære.  Det  er  gaaet  med  ham,  som  med  en  Engel  i Dantes 
Paradis,  der  skjules  af  det  Lys,  han  selv  udbreder.  Platon  har 
opfanget  dette  Lys  og  sendt  det  til  os  i en  Mangfoldighed  af 
Straaler  (de  rigeste  her  i Symposion),  og  selv  om  vi  kun  vidste 
om  Sokrates,  at  det  var  ham,  der  begejstrede  Platon  til  de  Skil- 

dringer  han  har  givet  i „Symposion"  og  i andre  Dialoger,  saa  vid- 
ste vi  egentlig  nok. 

Og  dog  er  der  én  Ting,  som  med  Sikkerhed  kan  tillægges 
Sokrates,  en  Opdagelse,  der  stedse  paany  var  Genstand  for  Pla- 
tons Begejstring.  Det  var  den  ganske  simple  Ting,  at  der  kan  dan- 
nes almindelige  Begreber,  i hvilke  som  i et  samlet  Udtryk  det 
væsentlige  Indhold  af  lange  Iagttagelsesrækker  indbefattes.  Det 
var  Muligheden  af  at  sammenfatte  Iagttagelser  til  Begreber,  der 
gav  Platon  Stødet  til  hans  ejendommelige  Filosofi,  den  saakaldte 
Idelære.  Saaledes  handler  jo  „Symposion"  om  det,  der  er  fælles 
for  al  Trang,  al  Stræben,  al  Eros,  fra  deres  laveste  til  deres  høj- 
este Former,  og  den  højeste  Form  for  Stræben  blev  for  Platon 
netop  den,  der  fører  op  til  Ideen  fra  de  enkelte  Iagttagelser. 

Ideerne  vare  for  Platon  ikke  blot  Tanker,  vi  danne  for  at 
orientere  os  i Verden;  de  ere  selv  den  sande  Virkelighed,  det 
Konstante,  det  Faste,  det  Blivende,  i Modsætning  til  alle  sanse- 
lige Fænomeners  stadige  Skiften.  Ideverdenen  var  den  sande  Rea- 
litet, og  Sanseverdenen  kun  et  ufuldkomment  Afbillede  af  den. 

Det  skyldtes  dels  Platons  digteriske  Natur,  dels  den  begynden- 
de Tænknings  Sammenhæng  med  Mystik  og  Mytologi,  at  Platon 
forestiller  sig  Ideerne  som  faste,  evige  Væsener,  uforanderlige,  hæ- 
vede over  Erfaringens  Verden.  Egentlig  kom  han  her  i Strid  med 
sin  egen  Lære  om  Eros:  thi  naar  den  stadige  Søgen  er  det  Høj- 
este, naar  Trangen  aldrig  fuldt  kan  stilles,  hvor  kan  da  det  sidste 
Maal  sættes  i en  evig  og  uforanderlig  Væren  som  den,  der  til- 
læges Ideerne?  Er  da  hin  Stræben  kun  Illusion?  — I Læren 
om  Eros  og  Lovprisningen  af  Sokrates  høre  vi  et  stadigt  Excel- 
sior!  — men  Ideverdenen  staar  evig  og  uforanderlig,  som  det 
gamle  Olymp.  Det  er  karakteristisk  for  græsk  Aandsliv,  at  det 
saa  hurtigt  slutter  af  i plastiske,  roligt  hvilende  Former,  og  tillæg- 
ger det  Uforanderlige  højere  Værd  en  det  Foranderlige.  — 

Baade  Læren  om  Eros  og  Læren  om  Ideerne  have  deres  Side- 
stykke i den  nyere  Tid,  men  det  er  af  stor  Interesse  at  se,  hvilke 
Ændringer  de  ere  undergaaede. 

Eros,  den  stadige  Trang,  den  evige  Stræben  genfinde  vi  i den 
nyere  Tid  især  i saadanne  Perioder,  hvor  Horizonten  udvides, 
og  hvor  Skrankerne  for  Udviklingen  bortryddes.  Og  den  frem- 
træder da  frigjort  for  den  antike  Begrænsning,  men  ofte  tillige  med 
en  Kundskab  om  Modstand  og  Smerte,  et  tragisk  Element,  der 

vel  stemmede  med  Platons  Teori  om  den  indre  Sammenhæng 
mel|em  Tragedie  og  Komedie,  men  som  han  ikke  fandt  Plads  til 
i selve  sin  Lære  om  Eros.  Paa  den  italienske  Renaissances  Grund 
udtaler  Giordano  Bruno  Tanken  om  den  evige  Stræben,  snart  i 
rent  filosofisk  Form,  snart  i Poesi.  For  ham  har  den  sin  Værdi 
i sig  selv,  skulde  den  end  ikke  føre  til  Maalet:  „Selv  om  Maa- 
let  ikke  naas,  og  selv  om  Sjælen  fortæres  ved  den  stærke  Higen, 
saa  er  det  den  nok,  at  en  saa  ædel  Ild  er  antændt  i den“.  Der 
er  højere  til  Himlen,  end  der  var  i Oldtiden  — , men  *det  har 
ikke  kuet  Trangen  til  at  stige.  Paa  den  tydske  Renaissances  Grund 
i det  attende  Aarhundredes  Slutning  finde  vi  den  store  Eros  i 
filosofisk  Form  hos  Lessing  og  Kant,  i poetisk  Form  i Goethes 
„Faust".  Lessings  Valg  af  den  stadige  Stræben  efter  Sandhed,  selv 
med  Muligheden  af  at  fare  vild,  naar  blot  Sjælens  Kræfter  stadigt 
udvides,  indeholder  ligesom  Brunos  Ord  en  Bevidsthed  om  Skuf- 
felsens Mulighed  og  Kampens  Alvor,  som  Platons  unge,  sangvin- 
ske Eros  endnu  ikke  har.  Og  sit  Muldvarpearbejde  i Gransknin- 
gen af  den  menneskelige  Tænknings  Natur  afslutter  Kant  med 
det  Resultat,  der  hos  ham  selv  fremdrager  Mindet  om  Piaton,  at 
der  af  vor  Tankes  Væsen  fremgaar  et  Ideal,  som  ingen  Erfaring 
kan  fyldestgøre,  men  som  netop  derfor  leder  os  til  stedse  ny  og 
udvidet  Erfaring.  Goethes  „Faust"  finder  Lykken  i stadig  Stræ- 
ben, selvom  intet  enkelt  Øjeblik  medfører  fuld  Tilfredsstillelse, 
og  det  er  denne  stadige  Stræben,  der  gør  det  muligt  for  de  him- 
melske Skarer  at  redde  ham. 

En  tilsvarende  Forandring  er  Idelæren  undergaaet.  I Stedet 
for  „Ideen"  træder  i nyere  Tid  — allerede  hos  Baco  og  Bruno 
— Loven.  Det  er  ikke  længere  et  hvilende  Begreb,  en  fast  Type, 
der  kan  rumme  vore  Erfaringer.  Galilei,  Grundlæggeren  af  den 
nyere  Videnskab,  hævder  udtrykkeligt,  at  det  er  uberettiget  at  til- 
lægge det  Uforanderlige  større  Værdi  end  det  foranderlige.  Ordet 
Lov  betyder  Regelen  for  Forandringerne  i Verden;  det  angaar, 
hvad  der  maa  ventes,  naar  visse  Betingelser  foreligge.  Ideen  fører 
kun  til  Klassifikation,  til  Ordning  af  uforanderlige  Fænomener,  men 
Loven  giver  en  Forklaring,  et  Hvorledes  og  et  Hvorfor,  ikke  blot 
et  Hvad.  Opgaven  at  søge  det  konstante,  det  evige  midt  i For- 
andringens Verden,  er  bleven  større,  men  den  er  alligevel  en 
Fortsættelse  af  den  Opgave,  den  græske  Tænkning  iklæder  sig. 

Om  begge  Platons  Hovedtanker  kan  det  da  siges,  at  de  have 

den  Skæbne,  de  ikke  skal  dø,  selv  om  de  maa  undergaa  grun- 
dige Metamorfoser. 

Men  der  er  endnu  en  Tanke,  som  kommer  frem  i „Sympo- 
sion", og  som  stadigt  lever.  Platon  viser,  hvorledes  den  ene  Eros, 
den  ene  Trang  eller  Drift,  kan  omsættes  til  den  anden:  Elskovs- 
trang, Ærestrang,  digterisk  Trang  og  Erkendelsestrang  — de  danne 
for  ham,  hvad  man  med  et  moderne  Udtryk  kunde  kalde  psyki- 
ske Ækvivalenter.  Det  er  Motivforskydninger,  han  beskriver  i sin 
Lære  om  den  store  Eros.  Der  er  en  Idealitet  i enhver  Trang 
eller  Drift,  forsaavidt  den  peger  udover  den  givne  Tilstand,  over 
det  opnaaede,  stiller  en  Fordring.  Og  deri  ser  Platon  Muligheden 
af  en  Metamofose  fra  en  Drift  til  en  anden.  Eros  kan  her  blive 
den  store  Læremester,  idet  Driften,  naar  den  engang  er  vakt, 
kan  omsættes  til  nye  og  maaske  højere  Former.  Saaledes  bliver 
aandelig  Udvikling  mulig,  ikke  gennem  Askese  eller  møjsomme- 
lig Selvtvang,  men  gennem  en  indre  Omdannelse.  Den  jordiske 
Eros  kan  gaa  over  til  den  himmelske.  De  ere  ikke  saa  fuldstæn- 
dige Modsætninger  som  nogle  af  Talerne  mente. 

Det  er  sikkert  et  personligt  Træk  hos  Platon,  der  aabenbarer 
sig  for  os  i den  Lethed,  hvormed  denne  Driftmetamorfose  fore- 
gaar  i hans  Skildring.  Det  er  ikke  i alle  hans  Dialoger,  at  Me- 
tamorfosen er  saa  let;  men  det  er  maaske  Platon  paa  hans  Høj- 
depunkt, den  egentlige  Platon,  vi  her  have  for  os.  Det  forekommer 
mig,  at  Gomperz  har  Ret  i at  hævde  dette.  I de  Dialoger,  der 
gaar  forud,  hersker  en  ensidig  intellektualistisk  Opfattelse,  og  i 
senere  Dialoger  hersker  en  mere  mystisk  og  dualistisk  Opfattelse. 
I „Symposion"  dvæler  han  ikke  ved  de  Kampe  og  Lidelser, 
de  Kriser  og  Katastrofer,  som  kunne  fremkomme  ved  Drifternes 
Brydning  eller  ved  enkelte  Drifters  Vælde.  Det  var  jo  først  efterat 
Skildringen  af  Eros  var  afsluttet  og  Gæstebudet  forbi,  at  han  lod 
Sokrates  tale  om  Sammenhængen  mellem  Tragedie  og  Kome- 
die; det  tragiske  Element  optog  han,  som  jeg  allerede  har  be- 
mærket, ikke  i sin  Lære  om  Eros.  For  Platon  selv  har  sikkert 
den  intellektuelle  Eros,  Trangen  til  at  stige  op  til  omfattende  Tan- 
ker, været  den  højeste.  Denne  Eros  var  vakt  i ham  af  Sokrates 
i hans  unge  Dage,  og  den  fulgte  ham  hele  hans  lange  Liv 
igennem.  Den  kastede  Glans  over  Livet,  selv  da  det  mørkne- 
des  for  den  gamle  Tænkers  Blik,  naar  han  saa  paa  Tingenes 
Gang  i Verden.  Aldrig  har  Nogen  formaaet  at  give  et  saa  glim- 

rende  og  saa  dybsindigt  Udtryk  for,  hvad  der  for  ham  gav  Livet 
Værdi. 

Ideen  om  psykiske  Ækvivalenter  spiller  en  betydningsfuld 
Rolle  i den  nyere  Psykologi  saavel  som  i Sindssygevidenskaben. 
I den  menneskelige  Udvikling  kunne  Følelser  og  Drifter  opstaa  og 
forsvinde;  men  ved  nøjere  Efterforsken  kunne  vi  finde,  at  de 
opstaa  som  en  ny  Form  for  forudgaaende  Livsyttringer,  og  at 
de  leve  et  fortsat  Liv  i nye,  tilsyneladende  højst  forskellige  Livs- 
ytringer. Platon  selv  bemærkede  jo,  at  et  Menneske  bestaar  un- 
der stadig  Skiften  af  Sjælens  Elementer  saavel  som  af  Legemets 
Dele.  Det  er  da  i hvert  Tilfælde  en  Opgave,  der  stiller  sig,  om 
de  nye  Stadier  kunne  forklares  af  de  tidligere  gennem  Forskyd- 
ning og  Metamorfose.  1)  Hvilken  Betydning  dette  faar  for  Pæda- 
gogik og  Kriminalistik,  naar  de  ville  være  Andet  og  Mere  end 
Anvisning  til  udvortes  Dressur,  behøver  jeg  ikke  nærmere  at 
angive.  Platon  har  her  vist,  at  saameget  han  end  vandrede  i Tan- 
kens og  Kunstens  ideale  Verden,  havde  han  dog  sit  Fodfæste  i 
Virkelighedens  Verden. 

HARALD  HØFFDING. 


1)  Smig-  mine  „Mindre  Arbejder*.  I.  p.  226-230. 

o jævnaldrende  Drenge  lærer  Handlen  hos  en 
beskeden  Urtekræmmer  i en  lille  Provinsby.  De 
er  udgaaede  fra  samme  Skole.  De  ligner  hinanden 
i Udseende,  og  der  er  ingen  synderlig  Forskel 
paa  deres  Vidnesbyrd.  Tyve  Aar  senere  staar  den 
ene  fremdeles  som  Medhjælper  hos  Urtekræm- 
meren, medens  den  anden  indtager  en  fremragende  Stilling  blandt 
Hovedstadens  Handels-  og  Finansmænd. 

Af  alle  Livsstillinger,  som  vore  Sønner  kan  vælge,  byder  Han- 
delsstanden de  bedste  Betingelser  for  en  rig  og  hurtig  Høst  efter 
et  velgjort  Arbejde.  Men  lige  som  man  i Vekselsproget  den  Dag 
i Dag  genfinder  den  Aarhundreder  gamle  Betegnelse:  „Værdien 
i os  selv",  saaledes  gælder  for  den  unge  Handelselev  nu  som 
før  den  faste  Grundregel,  at  han  i og  hos  sig  selv  maa  udvikle 
de  Egenskaber,  der  fordres  af  en  dygtig  Købmand.  Disse  Egen- 
skaber er  forenelige  med  en  jævn  Forstand  og  en  almindelig 
Begavelse,  men  der  fordres  hos  Købmanden  maaske  i højere 
Grad  end  i nogen  anden  Stand  en  stadig  Øvelse  i Viljens  Di- 
sciplin. En  Købmand,  der  slipper  Taget  paa  denne  Disciplin  og 
„lader  sig  gaa",  kan  blive  en  god  Kammerat,  en  duelig  Haand- 
langer,  en  brugelig  Murer,  men  han  naar  aldrig  frem  til  Stillingen 
som  Arkitekt.  Han  har  forsømt  at  udvikle  de  Evner,  der  er  nød- 
vendige Betingelser  for  paa  egen  Haand  at  kunne  planlægge, 
opbygge  og  lede  selvstændige  Forretninger. 

Mellem  de  oven  for  antydede  to  Yderpunkter  finder  man  inden 
for  Handelsstanden  mangfoldige  Eksempler,  der  frister  til  be- 

Tilskueren  1906.  10 


Digitized  by  LjOOQle 


154 


Købmanden 


slægtede  Sammenligninger.  Man  ser  Købmænd  paa  alle  Trin  af 
Samfundsstigen  fra  Gadesælgeren,  der  vandrer  fra  Dør  til  Dør 
med  Posen  paa  Nakken,  til  Handelsfyrsten,  som  fra  sit  Kontor 
knytter  et  Net  af  Forbindelsestraade  over  Kloden.  Ikke  faa  af 
Fortidens  og  Nutidens  Millionærer  er  begyndte  som  Bissekræm- 
mere. Eksempler  paa  Sønner  af  Millionærer,  der  med  usvækket 
Kraft  har  ført  Virksomheden  videre,  er  sjældnere. 

Spørger  man  om  Aarsageme  til  de  meget  forskellige  Køb- 
mands-Skæbner,  modtager  man  jævnligt  det  forklarende  Svar: 
„Nogle  har  Held,  andre  har  Uheld".  Man  betragter  det  som  en 
Selvfølge,  at  Købmandens  Fremgang  i første  Række  er  betinget 
af  Heldet.  Denne  alt  for  gængse  Aarsags-Forklaring  vidner  om 
et  fejlt  Grundsyn.  Ofte  er  et  alvorligt  Uheld  blevet  medvirkende 
Aarsag  til  en  Købmands  senere  Fremgang,  medens  omvendt  Hel- 
det har  ført  hans  Nabo  ind  paa  Baner,  der  endte  med  Ruin. 

Af  Held  og  Uheld  høster  den  dygtige  Købmand  vejledende 
Erfaringer.  Belært  af  disse  indøver  han  blandt  mange  andre  nød- 
vendige Karakter-Egenskaber  det  Chefsprincip  aldrig  at  famle 
hverken  under  Med-  eller  Modgang,  men  med  klar  Dømmekraft 
og  fast  Tag  paa  Styret  sejrrigt  at  beherske  alle  Situationer. 

I.  HANDLENS  GRUNDPILLER 

Nærværende  Indlæg  er  skrevet  med  det  Formaal  at  give 
Læserne  nogle  med  en  Købmands  Pen  optegnede  Skitser  af  vor 
Tids  Forretningsliv  med  dets  Fristelser,  dets  Moral,  dets  Lys- 
punkter og  dets  Skyggesider. 

Det  vilde  dog  føre  os  uden  for  Afhandlingens  Ramme,  hvis  vi 
fulgte  Købmanden  ind  i Vare-  og  Pengeforretningens  forskellige 
Special- Brancher.  Detaillerede  Undersøgelser  af  hvert  enkelt 
Fags  Forhold  kræver  særskilte  Fremstillinger.  Vi  maa  her  holde 
os  til  Handelsstandens  fælles  Anliggender  og  paapege  den  Kritik, 
disse  giver  Anledning  til.  Det  vil  paa  den  Maade  blive  Læseren 
klart,  hvilke  Misbrug  der  bør  bekæmpes,  og  hvilke  Reformer  der 
trænges  til. 

En  nødvendig  Forudsætning  for  den  korrekte  Bedømmelse 
af  Handelsstanden  er  Indrømmelsen  af  den  Kendsgerning,  at  Ær- 
lighed og  Retskaffenhed  hører  til  Handlens  Grundpiller.  Hvor 
mange  Vidnesbyrd  i modsat  Retning  der  end  lader  sig  fremføre, 
er  Eksempler  paa  varig  Fremgang  uden  hæderlig  Handlemaade 


Digitized  by 


Google 


Købmanden 


155 


dog  kun  Undtagelser.  En  Købmand  kan  vel  fra  Tid  til  anden 
skaffe  sig  en  øjeblikkelig  Fordel  ved  en  svigagtig  eller  tvivlsom 
Optræden,  men  han  værdsættes  i saa  Tilfælde  efter  Fortjeneste 
og  mister  det  gode  personlige  Omdømme,  som  er  en  af  de  vig- 
tigste Betingelser  for  Oparbejdelsen  af  en  anset  Forretning. 

Man  møder  i andre  Samfundsklasser  ret  hyppigt  den  fejle 
Forestilling,  at  Købmændene  indbyrdes  betragter  hverandre  med 
Mistillid.  Det  stik  modsatte  er  Tilfældet.  Man  forudsætter  en 
hæderlig  Optræden  som  en  Selvfølge,  og  det  gør  blandt  Køb- 
mænd et  pinligt  Indtryk,  naar  en  Standsfælle  gribes  i Forsøget 
paa  forsætligt  at  tilvende  sig  en  uberettiget  Fordel.  Det  stemmer 
med  denne  Opfattelse,  at  Købmænd  meget  almindeligt  i deres 
indbyrdes  Forretningsforhold  frivilligt  underkaster  sig  en  af  Fag- 
mænd  afsagt  Voldgiftskendelse  i Stedet  for  at  søge  Domstolene 
med  deres  Retstrætter.  En  afvigende  Mening  om  Ret  og  Uret 
finder  paa  denne  Maade  en  fredelig  Afgørelse,  som  hver  af  Par- 
terne akcepterer.  Denne  i de  fleste  Lande  fulgte  Købmandsskik 
vidner  om  en  rodfæstet  indbyrdes  Tillid. 

Som  et  praktisk  Bevis  paa  Rigtigheden  af  det  her  hævdede 
Grundsyn  fremsættes  neden  for  i Original-Sproget  et  kun  faa 
Maaneder  gammelt  Forretningscirkulære  fra  en  af  Englands  stør- 
ste Fabrikanter  i det  paagældende  Fag: 

„Lancaster,  lst  September,  1905. 

Dear  Sir, 

We  beg  to  inform  you  that  we  have  this  day  reduced  the 
prices  of  our  goods  as  per  lists  enclosed.  These  new  prices 
will  apply  to  all  goods  on  order. 

The  reductions  will  also  be  allowed  on  any  unsold  stock 
you  may  at  present  hold,  provided  we  receive  statement  of 
the  same  not  later  than  Mon  day,  the  llth  inst. 

Yours  truly, 

(sign.)  Jas.  Williamson  & Son.“ 

Til  Vejledning  for  Læsere,  der  ikke  er  fortrolige  med  det 
engelske  Sprog,  meddeles  den  supplerende  Oplysning,  at  et  stort 
engelsk  Fabrikantfirma  i et  Cirkulære  til  samtlige  Kunder  i Ind- 
landet og  Udlandet  anmelder  en  Nedsættelse  af  sine  Priser. 
Denne  Nedsættelse  overføres  ej  alene  paa  alle  endnu  ikke  leve- 

rede  Varer,  som  Kunderne  har  givet  Ordre  paa,  men  Fabrikan- 
ten retter  til  hver  enkelt  af  sine  Forbindelser  den  Anmodning  at 
optage  sin  endnu  resterende  Lagerbeholdning  af  det  paagældende 
Fabrikat,  idet  Prisdifferencen  ogsaa  vil  blive  godtgjort  paa  hele 
det  usolgte  Varekvantum,  som  Kunderne  ligger  inde  med.  Der 
fordres  intet  andet  end  Købmandens  egen  Opgivelse,  og  saa  snart 
den  er  modtaget,  sender  Fabriken  ham  en  Kreditnota  for  Pris- 
differencen. Et  saadant  Cirkulære  bunder  i den  Forudsætning,,  at 
alle  Kunder  er  ærlige  Folk  uden  Hensyn  til,  under  hvilken 
Breddegrad  de  driver  deres  Forretning. 

Et  enkelt  ud  af  Livet  grebet  Eksempel  af  denne  Art  giver 
et  bedre  Gennemsnitsbillede  af  den  nulevende  Købmandsstands 
moralske  Niveau  end  mange  spredte  Afhandlinger  om  samme 
Emne. 


II.  KOMPAGNISKAB 

Det  er  ret  almindeligt,  at  to  eller  flere  Købmænd  i Forening 
etablerer  en  Forretning.  Ved  disse  Interessentskabers  Dannelse 
tages  der  ej  alene  Hensyn  til  Deltagernes  Kapitalindskud  i Fore- 
tagendet, men  ogsaa  til  den  hensigtsmæssige  Fordeling  af  det  med 
Forretningens  Ledelse  forbundne  Arbejde.  En  dygtig  Kontormand 
overtager  f.  Eks.  Bøgerne,  Kassen  og  Korrespondancen,  medens 
den  i Varefaget  uddannede  Kompagnon  administrerer  Indkøbet 
og  Salget. 

Naar  Karaktererne  passer  sammen,  og  andre  lovende  Betin- 
gelser for  et  godt  Samarbejde  er  til  Stede,  fører  Kompagniskabet 
ofte  til  udmærkede  Resultater.  Men  opstaar  der  alvorlige  Uover- 
ensstemmelser og  fortsatte  Rivninger,  gør  man  bedst  i hurtigst 
muligt  at  opløse  Forholdet.  Interessentskabskontrakten  bør  der- 
for altid  affattes  med  Muligheden  af  en  Skilsmisse  for  Øje.  Alt 
for  faste  Baand  kan,  som  efterfølgende  Eksempel  viser,  blive 
meget  ubehagelige. 

Deltagerne  i et  bekendt  Hamburger  Grossistfirma  havde  gen- 
sidigt bundet  sig  til  et  livsvarigt  Kompagniskab.  En  Ophævelse  af 
Kontrakten  medførte  saa  store  juridiske  Vanskeligheder,  at  Sam- 
arbejdet maatte  fortsættes  med  eller  mod  Interessenternes  Ønske. 
Det  viste  sig  hurtigt,  at  Deltagerne  havde  et  grundforskelligt  Syn 
baade  paa  Forretningens  Ledelse  og  andre  Forhold.  Hæftige  Stri- 
digheder og  hidsige  Sammenstød,  der  ofte  fandt  Sted  i Persona- 

lets  Paahør,  skadede  Disciplinen  og  vakte  Misstemning  hos  Kun- 
derne. Man  enedes  da  tilsidst  om  aldrig  mere  at  veksle  et  Ord 
med  hinanden.  Den  fælles  Skrivepult  blev  delt  i Midten  med  en 
høj  Skranke.  Cheferne  sad  hver  paa  sin  Side,  og  naar  en  Med- 
delelse var  nødvendig,  blev  den  nedskreven  paa  en  Lap  Papir 
og  kastet  over  Skranken.  Svaret  kom  tilbage  samme  Vej.  Paa 
den  Maade  blev  Kompagniskabet  fortsat,  indtil  Døden  efter 
mange  Aars  Forløb  besørgede  Skilsmissen. 

Men  der  gives  andre  Hensyn  ved  Affattelsen  af  en  Interessent- 
skabskontrakt end  Ønskeligheden  af  Interessenternes  Adgang  til 
Kompagniskabets  Ophævelse.  Selv  med  sikker  Udsigt  til  det 
bedste  Samarbejde  bør  man  tænke  paa  Fremtiden  og  varsomt 
overveje  alle  Muligheder,  før  man  endelig  fastsætter  Kontraktens 
Bestemmelser.  Et  praktisk  Eksempel  vil  vise,  hvor  nødvendigt 
det  er  nøje  at  gennemtænke  hvert  enkelt  Punkt,  inden  man 
binder  sig  ved  sin  Underskrift. 

I en  Forfatteren  nærstaaende  Forretning  var  der  tre  Deltagere. 
Disse  blev  enige  om,  at  Interessenternes  i Forretningen  inde- 
staaende  Kapital  ved  indtrædende  Dødsfald  skulde  udbetales  Ar- 
vingerne i Løbet  af  ti  Aar  med  Vio  aarlig.  Ved  det  første 
Dødsfald  viste  det  sig,  at  den  Afdødes  Kapital  ifølge  Kontrakten 
ikke  længer  var  medansvarlig  for  Firmaets  Transaktioner.  Boet 
kunde  ganske  vist  ikke  fordre  Pengene  udbetalte  før  de  i Kon- 
trakten fastsatte  Terminer,  men  Forretningens  ansvarlige  Kapital 
blev  formindsket  med  7a  samtidig  med,  at  Firmaets  Gæld  blev 
forøget  med  et  tilsvarende  Beløb.  Nogle  letfattelige  Tal  vil  op- 
lyse Læseren  om  Kærnen  i det  her  berørte  Spørgsmaal. 

Sæt,  at  et  Firmas  tre  Deltagere  ejer  Kr.  200.000  hver  eller 
Kr.  600,000  tilsammen.  Et  Dødsfald  som  det  førnævnte  vil  da 
medføre,  at  Firmaets  ansvarlige  Kapital  pludseligt  daler  fra 
Kr.  600.000  til  Kr.  400,000,  medens  Firmaets  Gæld  stiger  med 
Kr.  200.000.  Dersom  der  nu  indtraadte  et  nyt  Dødsfald  blandt 
Deltagerne,  vilde  Kapitalen  atter  blive  reduceret  med  et  lignende 
Beløb,  og  Gælden  vilde  samtidig  faa  en  ny  betydelig  Tilvækst. 
En  i og  for  sig  fuldstændig  sund  og  rentabel  Forretning  kunde 
under  disse  Forhold  blive  rystet  i sin  Grundvold.  I det  oven  for 
anførte  Tilfælde  blev  Firmaets  to  overlevende  Deltagere  enige  om 
straks  at  ændre  Kontraktens  Bestemmelser  derhen,  at  ingen  ny 
Kapitaludbetaling  kunde  fordres  selv  ved  Dødsfald,  før  den  først 

afdøde  Kompagnons  Penge  efterhaanden  var  bievne  udbetalte  i 
Henhold  til  Kontraktens  Paabud.  Men  dernæst  blev  der  tilføjet 
Interessentskabskontrakten  en  Bestemmelse  om,  at  en  afdød  Del- 
tagers Kapital  vedblivende  skulde  være  fuldt  medansvarlig  for 
Firmaets  Transaktioner,  saalænge  Pengene  helt  eller  delvist  var 
indestaaende  i Forretningen. 

Et  Aar  efter,  at  disse  Tilførsler  til  Kontrakten  var  bievne 
tinglæste,  døde  den  anden  Deltager,  og  den  resolut  udviste 
Fremsynethed  blev  saaledes  af  den  største  Betydning  for  Fir- 
maets senere  Forhold.  Men  den  omtalte  Kontrakt  burde  have 
indeholdt  en  anden  gavnlig  Bestemmelse,  som  her  skal  blive 
paapeget.  Dersom  man  ved  Kontraktens  Affattelse  var  bleven 
enig  om,  at  hver  af  de  tre  Deltagere  skulde  tegne  en  Livsfor- 
sikring for  Kr.  50.000  eller  Kr.  100.000  for  Forretningens  Reg- 
ning, og  at  Forsikringssummen  ved  indtrædende  Dødsfald  skulde 
gaa  over  i Firmaets  Eje,  saa  vilde  der  straks  have  været  dis- 
ponible Penge  til  Udbetaling  paa  Boets  Fordringer,  uden  nogen 
deraf  følgende  Formindskelse  af  Firmaets  ansvarlige  Kapital.  De 
i Aarenes  Løb  til  Præmierne  anvendte  Penge  kunde  være  bievne 
indvundne  gennem  tilsvarende  Besparelser  i Privatforbruget. 


III.  KREDIT-FORHOLD 

En  Købmand,  der  vil  hævde  sit  Firmas  Anseelse,  bør  betale 
sine  Varer  prompte,  naar  Gældsposterne  er  forfaldne.  Han  sikrer 
sig  derved  de  bedste  og  billigste  Tilbud  og  undgaar,  at  hans 
Leverandører  beregner  ham  et  Rentetillæg  i deres  Salgspriser. 
Der  findes  Købmænd,  som  har  Evnen  til  at  betale  paa  Forfalds- 
dagen, men  undlader  at  gøre  det  for  at  indvinde  en  formentlig 
extra  Fortjeneste  gennem  den  rentefri  Benyttelse  af  Kreditorernes 
Penge  ud  over  den  aftalte  Tid.  Denne  Fremgangsmaade  er  prin- 
cipielt forkastelig  og  medfører  i Længden  snarere  Tab  end  Vin- 
ding for  Køberen  selv.  Hans  Forbindelser  lægger  Mærke  til  hans 
sene  Betalinger  og  retter  deres  Priser  derefter.  Særligt  billige 
Varetilbud  adresseres  fortrinsvist  til  gode  Betalere.  Og  den  upaa- 
lidelige  Debitor  gaar  derved  Glip  af  mange  Tilbud,  som  den 
prompte  Betaler  med  Held  udnytter  i Konkurrencen.  Smaa  og 
store  Købmænd  bør  derfor  indrette  deres  Dispositioner  saaledes, 
at  de  stedse  kan  opfylde  deres  Forpligtigelser  til  den  fastsatte  Tid. 

De  Fordringer,  som  den  dygtige  Købmand  i denne  Henseende 
stiller  til  sig  selv,  maa  han  saavidt  muligt  ogsaa  gøre  gældende 
over  for  sine  Kunder.  Indrømmelsen  af  en  altfor  lang  eller 
elastisk  Varekredit  til  Køberne  er  Aarsag  til  mange  Betalings- 
standsninger. Men  den  lange  Kredittid  nødvendiggør  ogsaa  Be- 
regningen af  en  højere  Salgsfortjeneste  og  skader  derved  de 
paagældende  Firmaers  Anseelse  hos  solide  Købere.  Den  sundeste 
og  i Længden  mest  lovende  Forretning  hviler  paa  kort  Kredittid, 
gode  Varer  og  lave  Salgspriser.  Denne  Grundregel  gælder  for 
Handelsvirksomheder  i alle  Grader  nede  fra  op  efter. 

I en  gros  Forretningen  er  den  fast  fikserede  korte  Betalings- 
frist i den  nyere  Tid  bleven  gennemført  med  Held  paa  de  fleste 
Omraader.  Og  vel  ledede  Detailforretninger,  i hvilke  der  ikke 
indrømmes  Kredit,  sejrer  i Regelen  i Konkurrencen  mod  Virk- 
somheder, der  har  Bøgerne  fyldte  med  udestaaende  Fordringer. 
Varernes  Salg  mod  kontant  Betaling  med  den  deraf  følgende 
Fritagelse  for  Tab  hos  daarlige  Debitorer  er  en  af  de  vigtigste 
Aarsager  til  Brugsforeningernes  Tilvækst  paa  Butiksforretninger- 
nes Bekostning.  Af  samme  Grund  sejrer  dygtigt  administrerede 
Fællesindkøbs-Foreninger  over  en  gros  Forretninger,  der  efter 
forældede  Principper  drives  med  lang  rentefri  Kredit  og  høj 
Fortjeneste. 

Ved  Siden  af  Varekrediten  udnytter  Handelsstanden  Penge- 
krediten  under  mange  forskellige  Former.  Enkelte  af  de  vigtigste 
vil  her  blive  omtalte. 

Der  er  da  først  Vareveksler.  Naar  en  Købmand  eller  en  Fa- 
brikant har  solgt  en  Varepost  paa  3 Maaneders  Kredit,  anmoder 
han  Køberen  om  at  akceptere  en  Veksel  for  Beløbet.  Denne 
Veksel  diskonterer  Sælgeren  i en  Bank  og  faar  saaledes  Pengene 
— med  Fradrag  af  3 Maaneders  Vekselrente  — disponible  straks 
i Stedet  for  at  vente  paa  dem  i 3 Maaneder.  Denne  lette  Ad- 
gang til  at  skaffe  sig  Pengeforskud  medfører  for  svage  Karak- 
terer store  Fristelser  til  Misbrug.  Købmænd,  der  er  i Pengefor- 
legenhed, akcepterer  hverandres  Veksler,  uden  at  der  ligger  en 
Vareomsætning  til  Grund  for  Vekslernes  Udstedelse.  Disse  saa- 
kaldte  Rytter-Veksler  er  vanskeligt  at  skelne  fra  ægte  Vare- 
veksler, og  man  hører  ikke  sjældent  om  store  Tab,  der  paa 
denne  Maade  er  bievne  paaførte  Banker  og  andre  Pengeinsti- 
tutter. 

En  solid  Købmand  staar  sig  bedst  ved  at  undgaa  den  her 
paapegede  uheldige  Omvej  til  forøget  Pengekredit  Anmoder  han 
i en  øjeblikkelig  Forlegenhed  sin  Nabo  eller  Genbo  om  at  sætte 
sit  Navn  paa  en  af  disse  Veksler,  risikerer  han,  at  Naboen  eller 
Genboen  gør  Gengæld.  Sommetider  opstaar  der  hele  lokale 
Kriser,  naar  en  Række  af  Købmænd  samtidig  nødes  til  at  standse 
deres  Betalinger,  fordi  de  letsindigt  forøgede  indbyrdes  Veksel- 
forpligtelser er  vokset  dem  over  Hovedet. 

• 

Saa  er  der  Pengeveksler.  En  fra  de  uægte  Vareveksler  af- 
vigende Form  for  Pengekreditens  Udnyttelse  danner  Bank- 
Vekslerne  (Blanco-Akcepter.  Bills  of  accomodation).  Naar  en 
Købmand  opnaar  en  Pengekredit  hos  et  Bankinstitut,  trasserer 
(udsteder)  han  Veksler  paa  Banken  inden  for  Grænsen  af  det 
aftalte  Beløb  og  betaler  en  Provision,  hver  Gang  Banken  akcep- 
terer  en  saadan  Veksel  for  ham.  I Reglen  andrager  denne  Pro- 
vision lU  % — Vs  % for  3 Maaneder  eller  1% — 2%  p.  a.  Dertil 
kommer  saa  Diskontoen  (Vekselrenten),  naar  Akcepten  diskon- 
teres. Ved  en  Diskonto  af  3 % og  en  Akceptprovision  af  V*  % 
for  3 Maaneder  medfører  denne  Bank-Kredit  altsaa  en  samlet 
Udgift  af  5°/o  p.a. 

Ved  disse  Forretninger  er  der  ikke  Tale  om  at  indsmugle 
Veksler  under  falsk  Flag.  Købmanden  forlanger  en  Pengekredit, 
og  Banken  yder  ham  den  under  Beregning  af  en  Provisions- 
Fortjeneste.  Der  er  ofte  en  betydelig  Forskel  i Diskontoens 
Højde  paa  forskellige  Pladser.  Man  kan  samtidig  se  Noteringer 
som:  London  2%,  Paris  3%,  Berlin  4%,  Stockholm  og  Kri- 
stiania  5 % o.  s.  fr.  Handelshuse,  der  hjemme  og  i Udlandet  nyder 
Tillid,  har  saaledes  den  store  Fordel,  at  de  ved  Hjælp  af  Bank- 
Krediten  og  Blanko-Akcepterne  kan  skaffe  sig  Penge  der,  hvor 
disse  til  enhver  Tid  er  billigst. 

Det  er  indlysende,  at  denne  Form  for  Pengelaan  efterhaanden 
har  faaet  en  mægtig  Udbredelse.  Store  engelske,  tyske  og  franske 
Banker  og  Bankiers  har  Agenter  i alle  5 Verdensdele.  Disse 
Agenter  skaffer  sig  paalidelige  Oplysninger  om  deres  hjemlige 
Firmaers  Soliditet,  og  der  knyttes  forbigaaende  eller  varige 
Kredit-Forbindelser  til  gensidig  Fordel,  naar  Forholdene  skaber 
gunstige  Betingelser  for  Blanko-Kreditens  Udnyttelse.  Ved  Blanko- 
Kredit  forstod  man  oprindeligt  en  uindskrænket  Kredit,  men  man 

har  bibeholdt  den  samme  Betegnelse  for  en  til  et  fast  Beløb 
begrænset  Kredit  af  samme  Art. 

Systemet  er  ikke  nyt  og  har  i forskellige  Perioder  givet 
Anledning  til  store  Misbrug.  Før  Pengekrisen  i 1857  var  det  ret 
almindeligt,  at  fremmede  Handelsrejsende  ved  Siden  af  deres 
Vareprøver  medførte  Fuldmagt  til  at  indlede  financielle  Kredit- 
Forbindelser.  Kunde  de  ikke  sælge  Kaffe,  Korn,  Isenkram  eller 
Manufakturvarer,  saa  tilbød  de  sluttelig  som  sidste  Salgsartikel 
en  Blanko-Kredit  Og  selv  smaa  Provinshandlende  havde  den 
Gang  let  ved  at  opnaa  Pengekredit  i langt  større  Udstrækning 
end  foreneligt  med  en  sund  Udvikling  af  Forretningsforholdene. 
Denne  letsindigt  forcerede  Kredit-Ydelse  førte  sammen  med 
andre  Aarsager  til  en  vidt  spredt  Krise,  og  mangfoldige  Firmaer 
i den  gamle  og  ny  Verden  blev  nødt  til  at  standse  deres  Be- 
talinger. I den  nyere  Tid  er  der  bleven  udvist  langt  større  For- 
sigtighed. Hvert  enkelt  Handelshus,  der  opnaar  en  Bank-Kredit, 
underkastes  en  fortsat  Kontrol.  Der  indhentes  detaillerede  Op- 
lysninger om  Ansøgernes  merkantile  og  personlige  Kvalifikationer, 
og  ved  det  mindste  Tegn  paa  Stilstand  eller  Tilbagegang  ind- 
skrænkes eller  inddrages  Blanko-Krediten.  Desuagtet  omsættes 
der  under  denne  Form  for  Pengekreditens  Brug  aarligt  meget 
betydelige  og  stadig  voksende  Beløb. 

Brugen  af  Bank-Veksler  er  dog  underkastet  en  naturlig  og 
nødvendig  Begrænsning  gennem  de  Fordringer,  Vekslernes  Kø- 
bere (Diskontøreme)  stiller  til  de  kreditsælgende  Bankers  Soli- 
ditet. Til  Vejledning  for  ikke  handelskyndige  Læsere  oplyses  her, 
at  en  Bank  sælger  Kredit  paa  lignende  Maade,  som  en  Købmand 
sælger  Varer.  Krediten  kan  ligesom  Varerne  være  af  daarlig 
eller  tvivlsom  Kvalitet,  og  i saa  Tilfælde  viser  Mistilliden  sig  i 
den  manglende  Efterspørgsel.  For  at  kunne  drive  en  indbringende 
Kreditforretning,  maa  den  paagældende  Bank  eller  Bankier  være 
saa  højt  anset  i Finansverdenen,  at  Akcepterne  anses  for  fuld- 
kommen sikre  Værdipapirer.  Er  der  mindste  Tvivl  om  den  ab- 
solute  Sikkerhed,  saa  medfører  Vekslernes  Salg  Vanskeligheder 
for  Ihændehaverne,  og  Krediten  mister  helt  eller  delvist  sin 
Brugsværdi. 

Inden  vi  forlader  dette  vigtige  financielle  Emne,  er  det  bedst 
gennem  et  letfatteligt  praktisk  Eksempel  at  vise  Fremgangsmaaden 
ved  disse  Pengeomsætninger. 


Digitized  by 


Google 


162 


Købmanden 


Sæt  at  et  Firma  udnytter  en  Bank-Kredit  paa  Frc.  100.000 
i Paris,  og  at  Banken,  der  indrømmer  Krediten,  akcepterer  fire 
3 Maaneders  Veksler  paa  Frc.  25.000  hver  for  Beløbet.  Ved  at 
beregne  sig  Vs  % Akceptprovision  for  hver  Veksel,  tjener  Banken 
under  Forudsætning  af  Kreditens  fulde  Udnyttelse  da  Frc.  2000 
aarligt  paa  denne  Transaktion  uden  selv  at  præstere  noget  kon- 
tant Udlæg.  Hver  3 Maaneders  Veksel  paa  Frc.  25.000  indbringer 
Banken  en  Provision  af  Frc.  125.  Ved  fire  Omsætninger  om 
Aaret  bliver  det  Frc.  500,  og  da  der  løber  4 x Frc.  25.000,  tjener 
Banken  i alt  Frc.  2000  p.  a.  Handelshuset,  som  benytter  Krediten, 
maa  altid  dække  Vekslerne  nogle  Dage,  før  de  forfalder  paa 
Betalingsstedet,  og  Banken  har  saaledes  Pengene  disponible,  før 
Vekslen  præsenteres  til  Betaling.  Banken  faar  de  Frc  2000  for 
den  Risiko,  den  løber,  og  de  Omkostninger,  Forretningens  Ord- 
ning medfører.  Men  disse  Omkostninger  er  forholdsvis  ringe,  og 
Netto-Fortjenesten  stor.  Mangfoldige  Banker  og  Bankiers  ind- 
vinder en  væsentlig  Del  af  deres  Aarsindtægt  paa  denne  Maade, 
og  Verdens  aarlige  Omsætning  i Blanko-Akcepter  andrager 
sikkert  mange  Milliarder. 

Naar  Stater  eller  Kommuner  paatager  sig  Rentegarantien  for 
indenlandske  Værdipapirer  for  at  fremme  disses  Salg  til  høje 
Kurser  i Udlandet,  deltager  saadanne  Stater  og  Kommuner  be- 
vidst eller  ubevidst  i et  Kreditsalg  af  lignende  Art  som  det,  for 
hvilket  Bankerne  beregner  sig  en  Akceptprovision.  Embedsmænd 
og  Politikere  savner  ikke  sjældent  den  rette  Forstaaelse  af  saa- 
danne Garantiydelsers  samlede  Konsekvenser. 

En  tredie  Form  for  Pengelaan  er  den  saakaldte  Kassekredit, 
der  i Reglen  ydes  Ansøgere  uden  Udstedelse  af  Veksler.  Man 
følger  ved  Ordningen  af  en  Kassekredit  2 forskellige  Fremgangs- 
maader,  den  ene  med,  den  anden  uden  Fordring  om  Sikkerhed 
i Kaution  eller  haandfaaet  Pant. 

Naar  en  ung  Købmand,  der  vil  etablere  sig  i England,  hen- 
vender sig  til  en  engelsk  Bank  for  at  opnaa  en  løbende  Kasse- 
kredit (overdraft),  fordres  der  hyppigt  ingen  anden  Sikkerhed 
end  den  Garanti,  der  ydes  i Ansøgerens  Personlighed.  Banken 
indhenter  Oplysninger  om  hans  Hæderlighed,  Dygtighed,  Flid, 
Ædruelighed  etc.  Hvis  de  modtagne  Vidnesbyrd  er  fyldest- 
gørende, indrømmes  der  Ansøgeren  en  efter  hans  Forhold  af- 

passet  Bank-Kredit.  Og  viser  hans,  efter  engelsk  Skik  af  en 
autoriseret  Revisor  (chartered  accountant)  bekræftet,  Status  en 
sund  Fremgang,  forøges  Krediten  efter  Forretningens  Behov 
ofte  indtil  meget  store  Summer.  Ad  denne  Vej  rekruterer 
engelske  Banker  stadig  deres  Kundekreds  samtidig  med  at  skabe 
en  kraftig  Støtte  for  Bevarelsen  og  Udvidelsen  af  Englands 
Verdenshandel. 

1 Danmark,  Norge  og  Sverrig  fordrer  Bankerne  som  oftest 
Kaution  eller  anden  Sikkerhed  som  Betingelse  for  Indrømmelsen 
af  en  Kassekredit  Det  engelske  System  medfører  imidlertid  den 
Fordel,  at  de  yngre  Kræfter,  der  drages  frem  nede  fra  til  selv- 
stændige Stillinger  inden  for  Handelsstanden,  giver  gode  per- 
sonlige Garantier  for  heldige  Resultater.  Englænderen,  der  møder 
i Banken  med  Kaution,  stiller  sig  derved  paa  en  vis  Maade  selv 
i anden  Klasse  og  bedømmes  derefter.  Der,  hvor  Bankerne 
fordrer  Kautionister,  træder  Sikkerheden  i første  Række,  og  Be- 
dømmelsen af  Ansøgerens  personlige  Egenskaber  faar  en  mere 
underordnet  Betydning.  Banken  er  tilfreds,  naar  den  selv  er 
sikret  mod  Tab. 

Den  overalt  nødvendige  Tilgang  af  dygtige  unge  Kræfter 
nede  fra  lettes  under  det  engelske  og  vanskeliggøres  under  Kau- 
tionssystemet. En  sund  Reform  af  Kassekreditens  Ordning  bør 
derfor  gaa  i Retning  af  et  tiltagende  Hensyn  til  den  Garanti, 
der  ligger  i Personligheden,  og  et  aftagende  Hensyn  til  fremmed 
Sikkerhed. 


IV.  KREDITENS  MISBRUG 

Enhver  Vare-  eller  Pengekredit,  som  en  Købmand  benytter, 
medfører,  ved  Siden  af  Fordelene,  Farer  og  Fristelser,  som 
mange  bukker  under  for.  Den  dygtige  Disponent  ser  i Krediten 
et  Middel  til  en  sund  Udvidelse  af  sin  Virksomhed.  Han  køber 
ikke  flere  Varer,  end  han  behøver,  bruger  ikke  flere  Penge,  end 
han  har  Raad  til,  og  undgaar  omhyggeligt  at  indlade  sig  paa 
Foretagender,  der  svækker  hans  Betalingsevne.  Hyppigt  forleder 
Varekrediten  mindre  varsomme  Købmænd  til  større  Indkøb,  end 
de  magter,  og  naar  Betalingsdagen  nærmer  sig,  nødes  de  til  at 
sælge  Varer  uden  Fortjeneste  eller  med  Tab  for  at  kunne  klare 
deres  Forpligtelser.  Andre  fristes  af  den  Varekredit,  de  selv 
benytter,  til  at  indrømme  deres  Kunder  Kredit  i endnu  større 

Udstrækning.  Og  da  man  ikke  kan  dække  forfaldne  Poster  med 
Henvisning  til  sine  udestaaende  Fordringer,  følger  der  tidt  med 
uhjemlede  Kredit-Indrømmelser  Dispositions- Vanskeligheder,  som 
kunde  og  burde  have  været  undgaaede. 

En  langt  større  Fare  end  den,  der  resulterer  af  de  her  an- 
tydede Fejlgreb,  truer  Købmanden  gennem  Fristelsen  til  letsin- 
dige Spekulationer  i Varer  eller  Børspapirer.  Man  ser  i Handels- 
verdenen stadig  Eksempler  paa  uforsvarlig  Omgang  med  andres 
Penge  under  hasarderede  Forsøg  paa  at  udnytte  skiftende  Kon- 
junkturer til  egen  Fordel.  Udsigten  til  hurtigt  at  tjene  en  Formue 
ved  Hjælp  af  nogle  faa  dristige  Skaktræk  forleder  mangfoldige 
Købmænd  til  Deltagelsen  i et  Børsspil,  som  i Reglen  ender  med 
Ruin. 

Grænsen  for  det,  der  paa  dette  Omraade  er  tilladeligt,  er 
inden  for  den  honnette  Del  af  Handelsstanden  klart  afmærket. 
Saalænge  en  Spekulant  indskrænker  sig  til  Dispositioner,  der  i 
værste  Tilfælde  kan  medføre  Tabet  af  hans  egne  Midler,  staar 
han  paa  den  rette  Side  af  Grænsen,  selv  om  hans  Handlemaade 
fortjener  en  skarp  Kritik.  Men  naar  Spekulationen  drives  saa 
langt,  at  den  under  et  heldigt  Forløb  tilfører  Spekulanten  en 
Formue,  medens  den  i modsat  Tilfælde  paafører  hans  Kreditorer 
stort  Tab,  er  Handlemaaden  uforsvarlig.  Lykkes  Spillet,  tager  Spe- 
kulanten hele  Fortjenesten.  Mislykkes  det,  paafører  han  sine 
Kreditorer  en  væsentlig  Del  af  Tabet.  Denne  malhonnette  Forde- 
ling af  Vindingen  og  Tabet  strejfer  nært  ind  paa  det  kriminelle 
Omraade.  Og  mangen  straffet  Tyv  er  langt  mindre  skyldig  end 
samvittighedsløse  Børsspekulanter  af  den  her  omtalte  Klasse. 

Men  Benyttelsen  af  en  udstrakt  Pengekredit  medfører  alvor- 
lige Farer  af  en  anden  Art,  og  disse  Farer  truer  selv  de  mest 
honnette  Handelshuse. 

Naar  en  Forretning  paa  sund  Maade  udvider  sin  Omsætning, 
er  det  ret  almindeligt,  at  der  kræves  en  forøget  Anvendelse  af 
fremmed  Kapital.  Under  normale  Forhold  vil  denne  Kapital  staa 
til  Raadighed.  Men  naar  der  hjemme  eller  i Udlandet  indtræder 
Begivenheder,  som  vækker  Bankernes  Mistillid,  indsnævres  Ad- 
gangen til  Pengelaan.  Bankerne  formindsker  deres  løbende 
Risiko.  Blanko-Akcepteme  kræves  helt  eller  delvist  indfriede 

uden  Fornyelse.  Diskonteringen  af  Vareveksler  begrænses  til 
nedsatte  Maksimalbeløb.  Adgangen  til  midlertidige  Banklaan 
vanskeliggøres,  og  der  udøves  et  Tryk  paa  alle  Forretninger, 
men  særlig  paa  de  Firmaer,  der  i større  Omfang  arbejder  med 
fremmede  Penge. 

Med  disse  Muligheder  for  Øje  indretter  den  fornuftige  Køb- 
mand sine  Dispositioner  saaledes,  at  han  paa  et  hvilket  som 
helst  Tidspunkt  kan  taale  en  Indskrænkning  af  sin  løbende 
Pengekredit.  Har  han  Lov  til  at  bruge  en  Million,  nøjes  han 
med  en  halv.  Har  han  Adgang  til  en  Kredit  paa  Kr.  100.000, 
klarer  han  sig  med  Kr.  50.000.  Han  gør  intet  Skridt  fremad  paa 
denne  Vej  uden  at  sikre  sig  en  Retraite. 

En  Tilsidesættelse  af  disse  kloge  Forsigtighedsregler  har  i 
Forening  med  alt  for  vovelige  Udvidelser  af  merkantile  Virk- 
somheder ført  til  mange  beklagelige  Katastrofer. 

V.  BØRSSPEKULATIONER 

En  egen  Form  af  Børsforretninger  har  i den  nyere  Tid  ud- 
viklet sig  under  den  meget  omfattende  Betegnelse:  Terminsfor- 
retninger. 

Saalænge  disse  Transaktioner,  der  i Regelen  afvikles  i Slut- 
ningen af  hver  Maaned,  holdes  inden  for  Børsmændenes  faglige 
Kredse,  giver  de  ikke  større  Anledning  til  Kritik  end  mangfol- 
dige andre  Arter  af  merkantile  Spekulationer.  Købmanden  løber 
en  Risiko,  som  han  kender  og  mener  at  kunne  overse.  Dette 
er  i det  mindste  Forudsætningen  blandt  handelskyndige  Deltagere 
i Spillet.  Anderledes  stiller  Sagen  sig,  naar  denne  farlige  Gren  af 
Børsforretningen  drages  uden  for  sit  rette  Omraade  og  over- 
føres til  fagligt  ukyndige,  halvt  eller  helt  private  Elementer. 

For  kort  Tid  siden  modtog  Forfatteren  Besøg  af  en  Proprie- 
tær, der  af  en  ham  fuldstændig  ubekendt  Agent  havde  ladet  sig 
overtale  til  en  Spekulation  i Bomuld.  Flere  Hundrede  Baller  af 
denne  Vare  blev,  under  skiftende  Konjunkturer  i Amerika,  gen- 
tagne Gange  købte  og  solgte  for  Proprietærens  Regning,  og  for 
hver  Omsætning  beregnede  Agenten  sig  en  Provision. 

Ved  Forretningens  Indledelse  havde  Proprietæren  maattet  un- 
derskrive Dokumenter,  i hvilke  han  fuldstændig  prisgav  sig  til 
Spekulationsfirmaet.  Men  den  fristende  Udsigt  til  en  stor  For- 
tjeneste forledte  ham  trods  en  ulmende  Mistro  til  at  indlade  sig 

paa  Forretningen.  Efter  et  enkelt  heldigt  Køb  og  Salg  fulgte  en 
Række  større  Tab,  som  med  paaløbne  Provisioner  og  Omkostnin- 
ger efterhaanden  slugte  Proprietærens  disponible  Kapital  og  førte 
ham  til  Fallittens  Rand.  I Stedet  for  nu  at  indrømme  sin  egen 
Dumhed  og  Letsindighed  kastede  han  under  vor  Samtale  hele 
Skylden  over  paa  Modparten. 

Dette  er  selvfølgelig  uberettiget.  Tilbud  om  at  spekulere  i 
Varer,  man  ikke  kender,  under  Ledelse  af  Firmaer,  der  er  en 
fuldstændig  fremmede,  og  paa  Basis  af  Afregninger,  hvis  Rigtig- 
hed man  savner  enhver  Betingelse  for  at  bedømme,  bør  resolut 
afvises.  Folk,  der  lider  Tab  ved  den  Slags  letsindige  Spekulatio- 
ner, maa  ikke  beklages  i for  høje  Toner.  Der  findes  ingen  Me- 
dicin mod  den  menneskelige  Dumhed.  Og  hvilke  Beskyttelseslove 
der  end  laves,  vil  Gæs,  der  er  villige  til  at  lade  sig  plukke,  altid 
finde  Afsætning  for  deres  Fjer. 

Forøvrigt  hærger  Terminsforretningens  Udskejelser  ogsaa 
Verdens  Børser,  og  den  effektive  Vareforretning  lider  af  den 
Grund  under  fortsatte  Forstyrrelser.  Det  blev  for  kort  Tid  siden 
oplyst,  at  der  af  hvert  100  Baller  Bomuld,  som  omsættes  paa 
Børserne,  næppe  findes  1 Balle  beregnet  paa  Dækningen  af  det 
virkelige  Forbrug.  De  99  Baller  figurerer  kun  paa  Papiret.  De 
tjener  ikke  som  Raamateriale  for  Industrien  men  for  Spilleliden- 
skaben. Man  spekulerer  i den  Op-  eller  Nedgang  i Priserne, 
som  Spillerne  selv  ved  kunstige  Midler  fremkalder. 

Den  legitime  Vareforretning  lider  af  de  oven  for  antydede 
Aarsager  under  fortsatte  Prissvingninger,  der  ikke  skyldes  det 
naturlige  Forhold  mellem  Tilbud  og  Efterspørgsel.  I tidligere 
Tider  kunde  en  Købmand  drage  plausible  Slutninger  angaaende 
Udsigten  for  en  Vares  Prisforandringer  ved  at  sammenholde 
Tallene  for  den  sandsynlige  Produktion  med  Tallene  for  det  for- 
ventede Forbrug.  En  aftagende  Produktion  maatte  ved  uforandret 
eller  stigende  Forbrug  fremkalde  en  Opgang  i Prisen.  En  til- 
tagende Produktion  medførte  under  ellers  lige  Forhold  den  om- 
vendte Virkning. 

Særlig  siden  Begyndelsen  af  Halvfjerdserne  er  der  indtraadt 
to  nye  mægtige  Faktorer  i Forholdet  mellem  Tilbud  og  Efter- 
spørgsel. Det  er  Børsspekulationens  Haussister  og  Baissister 
{ Bulis  and  Bears),  som  ved  kunstige  Manipulationer  fremkalder 

Op-  eller  Nedgang  i Varepriserne  med  det  Formaal  at  tjene 
Penge  ved  Reguleringen  af  Prisdifferencerne. 

I England,  hvor  man  nøje  har  fulgt  dette  Børsspils  Udvikling, 
blev  Bomulden  inddraget  under  Operationerne  i 1874.  Jern,  Kob- 
ber og  Tin  fulgte  i 1880.  Sukker  i 1881.  Kornvarer  i 1883.  Kaffe 
og  Te  i 1888  o.  s.  f.  Selvfølgelig  har  man  ogsaa  tidligere  speku- 
leret i de  samme  Artikler,  men  det  organiserede  Børsspil,  som 
man  i den  nyere  Tid  har  været  Vidne  til,  kan  for  Englands 
Vedkommende  føres  tilbage  til  de  angivne  Data. 

For  nogle  Aar  siden  lykkedes  det  for  en  ung  Forretnings- 
mand i Chicago,  Mr.  Leiter,  at  drive  Verdens  Hvedepriser  i 
Vejret  gennem  fortsatte  Opkøb  og  Lagringer  af  saa  store  Hvede- 
beholdninger, at  det  tilovers  bievne  disponible  Kvantum  ikke  var 
tilstrækkeligt  til  at  dække  det  daglige  Forbrug.  Køberne  maatte 
i lang  Tid  finde  sig  i at  betale  stærkt  stigende  Priser,  og  Mr. 
Leiter  tjente  mange  Millioner.  Men  efterhaanden  blev  der  af 
Modstanderne  (Baissisterne)  draget  Hvede  frem  fra  mange  Kan- 
ter. Leiter,  der  for  at  beholde  Herredømmet  under  Kampen,  selv 
havde  maattet  købe  fremkomne  Partier  til  stigende  Priser,  blev 
omsider  gennem  sine  Modstanderes  lave  Salgstilbud  paa  senere 
Levering  nødt  til  at  kaste  sine  store  Beholdninger  ud  i Markedet 
til  synkende  Priser.  Et  brat  Fald  slugte  de  i Forvejen  tjente 
Millioner  og  medførte  yderligere  et  Tab  af  en  betydelig  Formue, 
som  Leiters  rige  Fader,  en  tidligere  Grossist  i Manufakturfaget, 
maatte  dække  for  at  hindre  Sønnens  Fallit. 

I de  sidste  Par  Aar  har  man  af  lignende  Grunde  set  Bom- 
uldspriserne svinge  mellem  3 — 4 d og  8 — 9 d.  For  Hvedens 
Vedkommende  var  Spekulationen  meget  farlig,  fordi  der  produ- 
ceres Hvede  i mange  Egne  af  Kloden.  Men  den  største  Del  af 
Verdens  Bomuldsforsyning  i Mellemkvaliteterne  hidrører  fra  Bom- 
uldsplantagerne  i den  sydlige  Del  af  De  Forenede  Stater.  Aarets 
samlede  Produktion  kan  anslaas  til  11 — 13  Millioner  Baller  & 
500  engelske  Pund.  Da  en  Mængde  Bomuldsspinderier  og  Væve- 
rier i de  forskellige  Lande  trænger  til  en  fortsat  Forsyning,  er 
det  forstaaeligt,  at  Børsspillerne  med  Forkærlighed  kaster  sig 
over  Bomulds-Operationer.  Haussisterne  danner  Syndikater,  som 
med  Støtte  af  kapitalstærke  Pengeinstitutter  opkøber  saa  store 
Partier  af  den  disponible  gamle  og  forventede  nye  Bomuld,  at 
det  tilovers  bievne  Kvantum  ikke  dækker  den  normale  Efter- 


Digitized  by  L^ooQle 


168 


Købmanden 


spørgsel.  Børsspilleme  véd  og  gør  Regning  paa,  at  Industrien 
ikke  ret  længe  kan  undvære  en  daglig  Forsyning.  Falske  Beret- 
ninger om  Høstforholdene  spredes  — somme  Tider  med  bestukne 
Embedsmænds  Medvirkning  — ud  over  Verden  og  bidrager  til 
at  ægge  Konsumenternes  Købelyst  Bomuldspriseme  drives  i 
Vejret,  og  kolossale  Fortjenester  bogføres  til  Uddeling  mellem 
de  engagerede  Banker  og  Syndikaternes  andre  Interessenter.  Det 
hænder,  at  der  paa  New  Yorks  Børs  i en  enkelt  Time  paa  en 
for  Haussisterne  særlig  heldig  Børsdag  tjenes  Millioner  Dollars. 
Baissisternes  Modtræk  har  det  Formaal  at  tvinge  Priserne  til- 
bage. De  spekulerer  i Prisfaldet.  De  sælger  billigt  paa  senere 
Levering.  Ihændehaverne  af  de  ophobede  Beholdninger  nødes 
derved  til  efterhaanden  at  afsætte  større  Kvantiteter  til  dalende 
Priser  for  at  undgaa  ruinerende  Tab  ved  et  pludseligt  Tvangs- 
salg, naar  „skjulte"  ældre  Beholdninger  i Forening  med  den  ny 
Høst  kommer  i Markedet. 

Og  medens  dette  Børsspil  fylder  Bladene  med  sensationelle 
Beretninger  om  Vinding  og  Tab,  lider  den  regulære  Vareforret- 
ning under  en  evindelig  Uro  og  Usikkerhed,  der  virker  meget 
skadeligt  paa  Omsætningen. 

Under  de  kunstigt  opskruede  Noteringer  synker  Efterspørgs- 
len. Mange  Spinderier  og  Væverier  foretrækker  helt  at  standse 
eller  at  arbejde  med  forkortet  Tid  frem  for  at  lide  endnu  større 
Tab  ved  Indkøbet  af  et  altfor  dyrt  Raamateriale.  Grossister  og 
Detaillister  standser  eller  formindsker  deres  Vareindkøb.  En 
Mængde  flittige  Arbejdere  bliver  afskedigede  og  lider  uforskyldt 
Nød. 

Naar  der  saa  indtræder  et  større  Prisfald,  dækker  Fabrikan- 
terne skyndsomst  deres  Forbrug.  Arbejdet  genoptages  over  alt 
under  en  febrilsk  Higen  efter  at  indhente  den  tabte  Omsætning. 
De  store  Bomuldsopkøb  driver  da  atter  Priserne  i Vejret.  Og 
de  saaledes  skiftende  Perioder  med  Mangel  paa  eller  Overpro- 
duktion af  Varer  fremkalder  fortsatte  Forstyrrelser  og  Tab,  som 
for  en  væsentlig  Del  skyldes  Børsspillet. 

Det  er  forklarligt,  at  man  i mange  Landes  lovgivende  For- 
samlinger har  søgt  at  finde  Korrektiver  mod  Børsspekulationens 
Misbrug.  Men  man  staar  her  overfor  mange  samvirkende  Aar- 
sager,  hvis  Fjernelse  eller  Regulering  ad  Lovens  Vej  ofte  med- 
fører endnu  større  Ulemper  end  selve  Spillet.  I England  har 

man  gjort  det  fornuftige  Skridt  at  danne  en  kapitalstærk  Forening 
for  Bomuldsdyrkning  uden  for  De  Forenede  Stater.  Og  dette 
Foretagende  synes  at  skulle  blive  kronet  med  Held.  Beretnin- 
gerne fra  forskellige  Forsøgs-Egne  lyder  meget  lovende.  En  anden 
engelsk  Forening  har  stillet  sig  den  Opgave  at  opkøbe  store 
Partier  amerikansk  Bomuld,  hver  Gang  Prisen  synker  ned  til 
3 — 4 d.  Denne  Forenings  Medlemmer  kan  da  med  Fordel  og 
efter  faste  forud  bestemte  Regler  forsyne  sig  fra  Centrallagret, 
saa  længe  den  billigt  opkøbte  Beholdning  strækker  til.  Disse  og 
lignende  Skridt  til  Selvforsvar  for  den  legitime  Vareforretnings 
Interesser  er  sundere  og  virksommere  end  tvivlsomme  Tvangs- 
love mod  Spilleme.  Det  udøver  en  demoraliserende  Indflydelse 
paa  Befolkningens  Retsrespekt,  naar  man  som  i De  Forenede 
Stater  Gang  efter  Gang  under  højrøstede  Udbrud  af  Harme  sæt- 
ter Lovgivningsapparatet  i Bevægelse  for  at  standse  Million-  og 
Milliardkorporationernes  samfundsfjendtlige  Udskejelser  uden  no- 
gensinde at  naa  den  tilsigtede  Virkning.  Lovbud,  der  ikke  sætter 
Lovens  Haandhævere  i Stand  til  at  fremtvinge  Lydighed,  gør 
tvivlsom  Gavn  og  sikker  Skade. 

(Sluttes).  A.  PESCHCKE-KØEDT. 


Tilskueren  1906. 

VIGGO  STUCKENBERG 

(HANS  SIDSTE  AAR) 


,Saa  angste  ere  Menneskene  for  Livet,  at 
have  de  fundet  et  sikkert  Hul,  slaa  de  Kors 
for  Indgangen  og  leve  paa  det,  de  saa,  da 
de  endnu  havde  Hovedet  fremme. “ 

( V . St.  afen  Anmeldelse  i „///.  Tid.*) 

Johannes  Jørgensens  vemodigt  gribende  Skil- 
dring af  Viggo  Stuckenberg,  med  de  blide,  karak- 
teristiske Billeder  fra  deres  fælles  Ungdom,  var  et 
langt  og  betydningsfuldt  Afsnit  af  Stuckenbergs  Liv, 
fra  Midten  af  Halvfemserne  indtil  hans  Død,  ikke 
omtalt.  Men  det  var  væsentligst  i disse  bitre  og 
hærgende  Aar,  at  Stuckenberg,  midt  i sit  ydre  Livs  Opløsning, 
fæstnedes  til  den  usvigelige,  frygtløse,  skønne  Personlighed,  der 
fandt  sit  dybeste  og  knappeste  Udtryk  i de  to  sidste  Digtsam- 
linger, „Flyvende  Sommer**  og  „Sne**,  og  i den  — endnu  mis- 
kendte — lille,  anarkistisk  sandfærdige  Bog:  „H  jern  falden  **.  Da 
Johs.  Jørgensen  har  manglet  Materiale  til  Belysningen  af  disse 
Aar,  ønsker  jeg,  som  netop  i dette  Tidsrum  lærte  Stuckenberg 
at  kende  og  efterhaanden  kom  ham  meget  nær,  at  fuldstændig- 
gøre Skildringen. 

Det  var  i Anledning  af  „De  unges  Bog  til  Drachmann**,  at 
jeg  i Begyndelsen  af  September  1896  første  Gang  besøgte  Stucken- 
berg og  talte  med  ham.  Jeg  kom  for  at  bede  ham  bistaa  mig,  der 
litterært  var  fuldkommen  navnløs,  med  Bogens  Redaktion;  For- 
laget havde  ønsket  en  kendt  Mands  Medansvar,  og  jeg  valgte 
Stuckenberg,  fordi  hans  Digtning  af  den  datidige  Litteratur  var 
den,  der  stærkest  og  inderligst  havde  fyldt  mig. 

Vi  blev  snart  fortrolige,  Samarbejdet  medførte  adskilligt  Sam- 
vær, — selv  sad  han  vistnok  ensomt  og  trængte  til  nogen  ny 
Omgang.  I hvert  Tilfælde  mødte  baade  han  og  hans  Hustru  mig 
med  et  Venskab,  over  hvilket  jeg  i mit  stille  Sind  var  stolt,  fordi 
jeg  forstod,  at  disse  to  særegne  Mennesker  hver  for  sig  havde 
den  Følelsens  Fomemhed,  der  vælger  og  vrager  og  er  karrig  til 
at  vise  Tillid.  Meget  ung  og  kunstnerisk  uudviklet  som  jeg  var, 
blev  Venskabet  med  Viggo  Stuckenberg,  der  var  streng  i sin  Dom 
over  sig  selv  men  mild  og  skaansom  i sin  Bedømmelse  af  andre, 
af  en  Betydning  for  mig,  som  jeg  siden  ofte  har  maattet  være 
ham  taknemmelig  for. 

Stuckenberg  havde  det  allerede  dengang,  udadtil,  urimeligt 
smaat,  men  han  ynkede  sig  ikke.  Ligesom  i det  af  Johs.  Jørgen- 
sen offentliggjorte  Brev  fra  Juli  94  skæmtede  han  med  sin  Ar- 
mod og  kunde  gøre  et  magert  Aftensbord  festligt  ved  sin  muntre, 
men  dobbeltbundede  Humor,  sin  lune,  selvironiske  Sangvinitet. 
Eller  han  ofrede  med  glad  Upraktiskhed  et  tilfældigt  Honorar, 
som  syntes  ham  for  lille  eller  for  uventet  kærkomment  til  Stop- 
ning af  et  af  de  mange  Huller,  paa  at  skabe  en  fin  og  sorpløs 
Aften  for  sig  selv  og  de  faa,  han  omgikkes. 

Han  boede  smukt,  i en  Villa  ved  Lyngby  Landevej,  lige  over 
for  Sorgenfri  Skov.  En  fremmed,  som  traadte  ind  i disse  lyse, 
højtliggende  Stuer  med  det  beskedne,  gammeldags  indbydende 
Møblement,  med  de  bogrige  Reoler,  de  af  Malerskitser,  Tegninger 
og  gamle  Stik  behængte  Vægge,  fik  nærmest  Indtrykket  af  jævn 
Velstand.  Og  dog  var  Stillingen  altid  kritisk,  en  pinlig  og  ydmyg- 
ende Læmpen-sig  fra  Dag  til  Dag,  en  lammende  Afhængighed, 
der  stumt  sled  i disse  to  uafhængige  Naturers  Stolthed,  der  bed 
som  Isbrand,  aad  sig  ind  imellem  dem,  for  tilsidst  at  sprænge 
dem  fra  hinanden. 

Det  var  tragiske  Kaar,  men  Stuckenberg  bar  dem  med  sit 
uforlignelige  Smil,  dækkede  over  dem  med  øm  og  mandig  Var- 
somhed. I deres  uafladelige  Kulde  hærdedes  hans  Trods,  hans 
Sanddruhed,  hans  Mod  til  at  møde  alle  Tilskikkelser  uden  at 
vige  af,  hans  klare,  vinterlige  Patos  — men  den  fortærede  ham. 
Hvad  der  fældede  ham  nu,  netop  da  han  følte  sig  tilfulde  mands- 
moden, og  da  saa  meget  var  lysnet  i hans  Liv  og  blevet  var- 
mere, det  var  Saarene  fra  den  Gang.  Saa  meget  havde  det  kostet 
ham  at  bevare  sin  tillidsfulde  Rankhed,  saa  dyrt  maatte  han 
købe  sin  aandlige  Vækst  og  Styrke. 


Digitized  by  LjOOQLe 


172 


Viggo  Stuckenberg 


Ukuelig  var  han;  hans  sjælelige  Selvopholdelsesevne  øgedes 
med  Ulykkerne;  jo  trøstesløsere  Forholdene  blev,  med  desto 
trofastere  Livsvilje  omfattede  han  alt;  hans  Forstaaelse  blev  rigere, 
urokkeligere  hans  Overbevisning  om,  at  hvad  der  ramte  En  af 
ondt,  havde  sin  dybeste  Rod  i En  selv  og  kunde  ikke  kastes 
anklagende  over  paa  andre.  Midt  i sit  eget  Livs  smertelige  For- 
vitring kunde  han  give  en  famlende  Ven  saa  smuk  og  kyndig  en 
Opmuntring  som  i følgende  Brev. 


Kære  L.  C.  Nielsen! 


Lyngby  9.  Juni  1899. 


Det  er,  som  om  jeg  havde  faaet  Brev  fra  mig  selv.  Nu  er  jeg  imidlertid 
blevet  saa  klog,  at  jeg  ved,  at  den  Klejnmodighed  er  en  god  og  meget  gavnlig 
Ting.  Hvad  der  stiver  mig  af  over  for  den,  er  ogsaa  det,  at  jeg  aldrig  har  truffet 
den  hos  Undermaalere.  Den  Klejnmodighed  er  jo  egentlig  ikke  andet  end  en 
stump  Hunger  efter  at  gøre,  hvad  der  er  godt,  en  undertiden  væmmelig  lang- 
varig blind  Famlen  efter  noget  andet  end  det,  de  andre  lader  sig  nøje  med, 
— og  som  man  magelig  kunde  præstere,  naar  bare  det  mættede  En.  Gaa  blot 

aldrig  hen  og  læs,  hvad  De  har  skrevet  for  Aar  og  Dag  siden;  det  er  det  rene 

Selvmord,  noget  som  at  sparke  sig  selv  ned  ad  en  Trappe,  man  virkelig  er 
kommen  op  ad,  og  som  det  er  ens  fornemste  Pligt  bestandig  at  kravle  op  ad. 

Hvad  man  har  gjort,  er  for  En  selv  ikke  det  rette  Maal  for  Ens  Evner.  Selve 

Utilfredsheden  er  et  langt  bedre.  Det  er  nemlig  Foraarstegn.  Jeg  selv  har  ad- 
skillige Gange  rendt  Panden  mod  Væggen  og  gør  det  for  Tiden.  Endnu  i Fjor 
vilde  jeg  i den  Anledning  været  tilbøjelig  til  at  lade  grave  min  Grav.  J Aar  har 
jeg  for  første  Gang  i mit  Liv  faaet  Evne  til  at  se  med  sejg  Ro  paa  Fæno- 
menet. Tro  mig,  det  at  føle  sig  evneløs  bunder  i en  streng  Dom  og  et  stort 
Krav.  Det  er  denne  Nedadsugen,  der  en  skønne  Dag  alligevel  slaar  om  og 
farer  til  Vejrs  med  Bud  fra  de  Dybder,  man  var  nede  i.  ...  Er  det  saa  svine- 
heldigt,  at  De  tager  begge  Digtene  til  Bladet1),  saa  send  mig  endelig  om- 
gaaende  et  Par  Skilling  for  dem;  jeg  lever  for  Tiden  af  at  sælge  Bøger  . . . 


Den  sidste  Bemærkning  var  altfor  sand;  det  Aar  gjorde  rydde- 
ligt paa  hans  Reoler,  hvor  der  tilsidst  ikke  var  mange  andre 
Bøger  tilbage  end  de,  Venner  og  Bekendte  havde  tilegnet  ham, 
og  saa  de  usalgbare.  En  Morgen  ud  paa  Vinteren  havde  han 
ikke  Penge  til  Billetten  fra  Lyngby  herind  til  Byen,  hvor  han 
skulde  undervise.  Middagsmad  manglede  til  Huset,  Krediten  hos 
de  handlende  var  forbrugt,  der  maatte  skaffes  i det  mindste  nogle 
Kroner  til  det  nødvendigste.  Stuckenberg  maatte  ty  til  Reolen 
igen;  men  de  enkelte,  sælgelige  Bøger,  der  var  at  tage  af,  forslog 
intet;  han  maatte  sælge  dem,  han  havde  holdt  paa  saa  længe 
som  muligt,  de  eneste,  der  var  tilstrækkelig  „Kapital”  i:  Shake- 

M „III.  Tid.‘,  af  hvilket  jeg  netop  havde  overtaget  Redaktionen. 

speares  samlede,  smukt  indbundne  Værker.  Han  pakkede  dem  om- 
hyggeligt ind,  og  i den  graa,  sludfulde  Morgen  vandrede  han  saa 
med  Skakespeare  paa  Ryggen  ind  til  Byen,  fik  Bøgerne  solgt,  gik 
til  Skolen  og  underviste  sine  fem — seks  Timer,  hvorefter  han 
vendte  hjem  med  „forloren  Skildpadde”  og  et  Par  Flasker  Vin  — 
Skildpadden,  for  at  hans  Hustru  ikke  skulde  have  mere  Ulejlig- 
hed end  højst  nødvendigt. 

Naturligvis  gik  det  ud  over  hans  Arbejdskraft,  som  det  frem- 
gaar  af  dette  Brev  fra  Februar  1900: 

Kære  L.  C.  Nielsen! 

. . . Det  gjorde  mig  ganske  ondt  ikke  at  kunne  komme  en  af  de  to  Dage, 
De  talte  om;  jeg  ved,  hvad  det  vil  sige  at  vente  længselsfuldt  — og  forgæves. 
Men  Pengeplagerier,  min  kroniske  Malør,  gør  mig  for  Tiden  dum  og  stum 
og  uden  Interesse  for  noget.  Slipper  jeg  levende  over  første  Marts,  ser  De  os. 
Naturligvis  slipper  jeg  levende.  Men  før  jeg  ved  hvordan,  har  jeg  ikke  Fred  i 
min  Hjerne  til  menneskelig  Samtale. 

Jeg  bakser  i det  Par  Aftentimer,  hvor  ingen  kan  gøre  mig  Fortræd,  med 
det  Sludder  om  Kunst1);  men  jeg  er  bange  for,  at  det  ikke  bliver  godt.  De 
sidste  Skandaler  har  gjort  mig  en  Grad  for  hadefuld.  Jeg  slider  imidlertid  med 
det,  knurrer  nærmest  som  en  Hund  over  et  Ben.  Det  er  mig  alligevel  en  Use 
— man  glemmer  dog  saa  længe  alt  andet.  Men  det  bliver  vist  ogsaa  den  Ar- 
tikels eneste  Mission. 

Jeg  havde  to  Skuespil  fat,  men  de  to  Skibe  har  jeg  brændt.  Jeg  staar  tom- 
hændet i Øjeblikket.  Jeg  er  saaledes  ogsaa  aandelig  bastet  og  bunden  og  lider 
uhyggeligt  under  det.  Ikke  fordi  jeg  frygter  nogen  Slags  Forlis.  Det  bærer  sikkert 
nok  den  modsatte  Vej.  Jeg  har  aldrig  før  i mit  Liv  været  saa  fyldt  af  men- 
neskeligt Had  og  menneskelig  Kærlighed.  Jeg  lailer  og  ved  ikke,  hvor  jeg  skal 
ende  og  begynde.  Hele  mit  gamle  Repertoire  er  mig  goldt.  Og  det  ny  — ja, 
andet  faktisk  ved  jeg  ikke  om  det,  end  at  Fødselen  er  vanskeligere  end  nogen 

tidligere.  Naar  saa  endda  Grunden  var  den,  at  Barnet  var  større. Var 

Fanden  fulgt  saa  meget  med  Tiden,  at  man  endnu  kunde  gøre  en  gylden  For- 
retning med  ham,  tror  jeg,  jeg  gjorde  den.  Vi  kommer,  saa  sikkert  som  „den 
blide  Bør“  vel  kommer! 

Deres 

Viggo  St. 

Men  „den  blide  Bør“  udeblev.  Midt  i Sommeren  1900  skriver 
han:  „Selvfølgelig  ramlede  det  hele  Dagen  efter  mit  Blyantsbrev 
til  Dem,  ramlede  saa  grundigt,  at  min  Kone  maatte  sidde  her- 
hjemme Dag  efter  Dag  og  vente  paa  Rettens  Folk,  som  heldigvis 
tjl  syvende  og  sidst  — i Gaar  — blev  borte  og  nu  intet  har  at 
gøre  her.  Nu  er  det  meste  glattet  og  pudset,  og  der  er  nogen- 

>)  Artikel  til  „III.  Tld.“ 

lunde  Fred  til  den  næste  Termin;  saa  begynder  Slaget  igen.“  1 
Slutningen  af  September  samme  Aar,  da  jeg  skulde  fratræde 
Redaktionen  af  „Hl.  Tid.“,  sendte  han  mig  nedenstaaende  Brev. 
Jeg  havde  straks,  da  jeg  Aaret  forud  overtog  Bladet,  knyttet  ham 
til  det  som  Bog-  og  Teateranmelder,  og  han  skrev  en  Række 
Artikler,  som  for  deres  personlige,  mandige,  hensynsløse  Ret- 
skaffenhed burde  studeres  af  yngre  Kritikere.1) 

Skønt  Brevet  ogsaa  taler  om  mig,  medtager  jeg  det  i dets  Hel- 
hed, fordi  det  paa  saa  smuk  en  Maade  karakteriserer  Stucken- 
bergs  hensynsfulde  Venskab;  naturligvis  var  min  Betydning  for 
ham  ganske  underordnet. 


Lyngby,  23.  September  1900. 


Kære  L.  C.  Nielsen. 

Tak  for  Telegrammet  forleden  og  Tak  for  alt  det,  De  har  faaet  mig  til  og 
ladet  mig  gøre  det  sidste  forløbne  Aar.  Det  er  vanskeligt  for  mig  at  finde  Ord 
for,  hvor  meget  jeg  egentlig  skylder  Deres  Tillid.  Hvis  ikke  De  havde  slaaet 
med  Mosestaven  paa  Klippen,  er  jeg  bange  for,  den  i al  Stilhed  var  tørret 
sønder  og  sammen. 

Jeg  hader  min  egen  Produktion  og  staar  den  Dag  i Dag  i et  fortvivlet 
Forhold  til  den.  Hvad  jeg  nu  sender  Dem  som  sidste  Bidrag,  beder  jeg  Dem 
skaffe  Plads  til,  ikke  fordi  jeg  vil  prale  med  det,  blot  fordi  det  mellem  det, 
jeg  roder  med,  forekommer  mig  at  tale  mest  direkte.  Det  er  en  Stump  af  en 
af  de  mange  Bøger,  som  vi  elendige  tumler  med  for  maaske  aldrig  at  faa 
skrevet.  Det  er  i hvert  Fald  ikke  den,  der  i Øjeblikket  klemmer  mig  mest. 
Men  naar  man  ser  paa  dem,  klemmer  de  En  alle  lige  haardt.  Hvor  skal  man 
faa  Tid  — og  Penge?  For  Tiden  flytter  jeg,  triller  paa  en  Bør  mine  Sager 
Stump  for  Stump  langs  Landevejen  til  min  nye  Bolig.  Det  morer  mig.  Men 
naar  jeg  om  Aftenen  skal  skrive,  kommer  Tilbageslaget.  Saa  ryster  jeg. 

Jeg  tør  snart  ikke  læse  et  Ord  af,  hvad  jeg  selv  skriver.  Jeg  gaar  rundt 
og  skammer  mig,  mest  for  mig  selv,  dernæst  for  dem,  som  blues  sammen 
med  mig. 

Jeg  har  saa  mange  Ting  for,  og  ingen  af  dem  forter.  Der  er  Orm  i mine 
Æbler,  Gæld.  Gid  vi  levede  i Athen  for  2500  Aar  siden,  da  den  Mand  Solon 
strøg  alle  Fordringer  ud  af  Verden.  Sikken  et  Foraar! 

At  jeg  i Aar  ikke  har  sluppet  den  røde  Traad  i mit  eget  Tovværk,  skylder 
jeg  nærmest  Dem.  Det  er  den  smukkeste  Post  mellem  min  Gælds  mange. 

Deres 

Viggo  Stuckenberg. 


*)  Jeg  kan  her  indføje,  at  naar  Jobs.  Jørgensen  paranthetisk  udtaler  den  Formodning,  at 
Stuckenberg  „blev  bragt  i Stilling*  mod  ham  i Anledning  af  Romanen  „Vor  Frue  af  Danmark*,  er 
det  en  lille  Blottelse  af  Misstemning,  han  giver  sig.  Stuckenberg  tog  paa  eget  Initiativ  „Vor  Frue* 
under  Behandling  og  lod  sig  ikke  „bringe  i Stilling*  — hvad  jo  iøvrigt  Jørgensens  Skildring  gør 
klarligt  overbevisende. 

Kort  efter  rejste  jeg  til  Italien,  hvor  jeg  hen  mod  Julen  fik 
et  langt,  barskt  og  kaadt  Brev,  i hvilket  han  skriver  om  sig  selv: 

....  Min  egen  Fabrik  staar  stille.  Jeg  kender  Dem,  naar  De  taler  om, 
hvad  De  venter  af  mig.  Men  De  maa  ikke.  Naar  De  siger  det,  gaar  jeg  ned  i 
Stalden  og  strigler  min  Hingst.  „Nu  skal  vi  ride!"  Men  et  Kvarter  efter  ser 
vi  paa  hinanden  med  bedrøvede  Øjne,  — „nej,  ikke  endnu!"  Jeg  er  for  Tiden 
bare  en  gammel  Dragkiste  af  den  Slags,  som  smækker  med  Laaget  ved  Mid- 
natstide  og  derved  bidrager  til  Overtroens  Udbredelse;  i Virkeligheden  lutter 
gemene  Sidestykker  og  Endestykker  og  Beslag.  Dette  Smæk  midt  om  Natten 
er  bare  et  Hiks  af  gamle  Oplevelser.  Skulde  det  times  Kisten  en  Dag  at  faa 
Munden  paa  Gled,  — ja,  saa  lad  os  se.  — Om  jeg  nogensinde  kommer  ud, 
tror  jeg  ikke,  jeg  skriver  en  Linje  — om  det  jeg  ser,  eller  snarere  om  det, 
der  ligger  bag  ved,  før  jeg  vel  er  hjemme  igen  og  sidder  med  Koflferten.  Jeg 
tror  aldrig,  man  skriver  godt  om  andet  end  det  Løv,  der  er  faldet. 

Stuckenberg  kom  ud,  før  han  tænkte  det.  I Foraaret  1902, 
da  Tilstandene  omsider  var  blevet  ham  uudholdelige,  rev  han 
sig  brat  løs  og  rejste  til  Paris.  Og  for  første  Gang  i mange, 
trange  Aar  aandede  han  dybt  og  befriet,  følte  de  løsnede  Kræfter 
vaagne  i sig  og  gav  sig  med  Henrykkelse  sin  genfundne  Lykke- 
følelse i Vold.  De  faa  Maaneders  pludselige  Sommer  modnede 
ham,,  gjorde  hans  altfor  længe  nedstemte  Sind  spændstigt  og 
karskt.  Der  var  en  munter  Overgivenhed  i hans  Breve,  som  i 
dette: 


P«rl»,  10.  Ma|  1902. 


Kære  L.  C.  Nielsen! 

Jeg  tør  næsten  ikke  skrive  til  Dig  for  ikke  at  ophidse  Dig.  Hvordan  er 
det,  — har  Du  været  her?  Hvis  ikke  det  er  her  den  syvende  Himmel  er, 
findes  den  ikke.  Naa,  men  jeg  skal  lade  Trompetstødene  fare  og  holde  mig 
til  smaa  Kendsgerninger  ...  Fra  mit  vidt  aabne  Vindu  ser  jeg  et  stort  Stykke 
fransk  Himmel  og  faar  en  Hoben  fransk  Gadelarm  helt  ind  i Sengen.  For 
Resten  traver  jeg  rundt  ustandseligt.  Klokken  ni  om  Aftenen  er  jeg  dødtræt 
og  gaar  til  Sengs  med  Hovedet  fuldt  af  ny  og  mærkelige  Sager,  som  jeg  fore- 
løbig med  Glans  falder  i Søvn  fra.  Men  hvad  jeg  skal  skrive  her  nede  fra, 
aner  jeg  egentlig  i Øjeblikket  ikke.  Min  Hjærne  er  en  overlæsset  Toldbod 
under  en  Strejke;  foreløbig  staar  jeg  med  Hænderne  i Bukselommerne  og  glor 
paa  det  hele,  sparker  til  en  Kasse  og  hiver  lidt  i Hjørnet  af  en  Sæk.  Kun  ét 
hader  jeg  hernede.  Naturligvis  er  det  en  Smaating.  Men  jeg  hader  den  med 
et  vildt  og  hysterisk  Had;  — deres  Skraal  med  Eftermiddagsbladene.  Netop 
nu  kommer  der  et  Asen  op  igennem  Gaden.  „La  Badri-i-e!  — La  Badri-i-e!" 
For  Resten  kommer  i dette  hellige  Øjeblik  et  Æsel  mig  til  Undsætning;  det 
staar  foran  en  Vogn  med  syv  store  Tønder  paa  og  skryder  i vilden  Sky.  Det 
lyder  meget  festligere,  selv  om  Indholdet  er  ligesaa  æselsagtigt  som  de  to 

Avisers  ...  I Gaar  kom  jeg  forbi  en  Skole.  Da  blev  jeg  melankolsk.  Der 
stod  en  lille  Lærerinde  og  stirrede  sørgmodigt  ud  paa  mig,  og  inden  et  Minut 
strømmede  Melankolien  i brede  Floder  mellem  os.  Saa  lukkede  hun  sagte 
Vinduet.  Ellers  havde  vi  set  os  den  sorteste  sorte  Tragedie  til  paa  hinanden. 

Din 

Viggo  St. 

Og  i et  senere  Brev: 

. . . .Jeg  har  ikke  faaet  Skønheden  æstetisk  i Halsen,  forstaar  Du  nok. 
Jeg  gaar  ikke  om  og  beundrer.  Men  der  er  — for  første  Gang  i mit  Liv 
synes  jeg  — hændet  mig  det,  at  jeg  paa  en  Seinebro  eller  oppe  paa  Louvre 
kommer  til  at  staa  over  for  noget,  der  virker  paa  mig,  som  Undfangelse  maa 
virke  paa  en  Kvinde.  Jeg  gaar  her  om  som  en  hellig  Mand,  hedensk  hellig, 
(siden  jeg  har  faaet  fat  paa  denne  dumme  Betegnelse).  Jeg  ligefrem  ryster  af 
Bevægelse  i visse  Sale  paa  Louvre.  Det  er  ikke  Andagt,  det  er  ikke  mig,  der 
yder  noget.  Jeg  ved  ikke  Ord  for  det.  Det  er,  som  kunde  jeg,  stille  som  de 
Statuer,  der  staar,  strække  Armene  ud,  — „Endelig  — endelig!" 

Men  alle  Ord  er  gale.  „Endelig"  er  heller  ikke  rigtigt.  Det  er  jo,  som  det 
først  kommer  til  mig  nu  ...  . 

I et  Brev  af  24.  Maj  fortsætter  han: 

Tager  Du  mine  første  Breve  paa  den  Vis,  maa  de  sidste  tre  Digte1),  jeg 
sendte  Dig,  have  faaet  Dig  til  at  slaa  en  mærkelig  Kolbøtte.  Der  er  nemlig 
ingen  Tvivl  om,  at  de  i deres  Perspektiv  er  mere  ægte  end  Brevene.  Den 
Rus,  jeg  følte  hernede  i de  første  Dage,  var  for  mig  ny  og  stormende,  men 
netop  uden  de  lange  Linjer,  et  Kineserbillede.  Tag  nu  ikke  fejl.  Jeg  føler  mig 
paa  mine  bedste  Omraader  mange  Garige  rigere  den  Dag  i Dag  end  for  en 
Maaned  siden.  Men  et  andet  Menneske  bliver  jeg  ikke.  Den  Erfaring,  der  er 
det  sidste  af  Digtenes  Indhold1),  har  jeg  først  tilfulde  gjort  hernede,  og  jeg 
vilde  med  Glæde  givet  Aar  af  mit  Liv,  end  sige  de  Penge  jeg  har  brugt  dertil, 
for  at  faa  den  gjort  netop  saa  sikker  og  saa  afgørende  ....  Jeg  dimier  ikke 
længer  rundt  mellem  Tingene  her  nede  og  lader  mig  sætte  paa  Halen  af  hver 
ny  Opdagelse.  De  eksisterer  ikke  i sig  selv;  de  bliver  først  levende  for  mig 
paa  mine  Oplevelsers  Baggrund.  Men  der  fylder  de  stort  og  mægtigt  og  giver 
og  faar  selv  nyt  Lys.  Egentlig  føler  jeg  mig  først  moden  nu  til  at  snakke 
lidt  med  .... 


Fra  et  kort  Ophold  i Florenz  gentager  han: 

....  „Noget  andet  Menneske  bliver  man  jo  vanskeligt;  men  hvad  jeg 
har  set  og  tænkt  paa  denne  Tur,  har  sat  Furer  i mig,  som  jeg  ikke  havde  før, 


*)  Trykt  i »Tidspunktet*  for  24.  Maj  1902.  I det  omtalte  Digt  findes  Stroferne: 


Hvad  er  den  hele  Jord  mig  værd 
med  Hav  og  Bjsrg  og  Taarn  og  Tind 
imod  de  faa,  jeg  lukked 
i mine  Tanker  ind. 


Et  Menneske  kan  bryde  op 
saa  tit  han  vil,  og  drage  vidt, 
han  er  dog  der,  hvor  hedest 
han  elsked  og  har  lidt. 

og  gjort  rent  i de  gamle.  Jeg  føler  mig  saa  rolig  og  solid  til  Mode  som  vistnok 
aldrig  før,  kun  ængstelig  for,  hvordan  jeg  skal  faa  knust  alt  det,  der  fylder 
mig.  Hvad  jeg  bar  med  indvendig  hjemme  fra,  har  faaet  nye  Rammer  og  laant 
af  den  Skønhed,  jeg  har  været  i.  Det  er  blevet  døbt  i Florenzes  Dejlighed." 

Stuckenberg  havde  ikke  været  lang  Tid  hjemme,  før  hans 
Forhold  brast  sammen,  og  han  og  hans  Hustru  skiltes.  Vi  veks- 
lede nogle  Breve  derom,  og  i et  af  dem  siger  han: 

Allégtde,  Juni  1903. 

....  Ingeborg  og  jeg  har  handlet  ilde  med  hinanden,  hver  paa  sin  Vis. 
Men  hvorfor?  Dog  ikke  af  Ondskab.  Fordi  to  forskellige  Evner  til  Lykke  og 
Liv  tørner  sammen.  Men  netop  da,  netop  da  straaler  for  mig  Tilværelsen  op 
i sin  magtfuldeste  Mangfoldighed,  og  da  bliver  Kunsten  (ikke  den,  vi  gør 
Bøger  paa)  den:  alligevel  at  finde  den  Harmoni,  der  yderst  ude  ligger  bag  det 
hele,  den  ene  Tone,  den  ene  Gnist,  hvorfra  det  hele  Nordlys  er  flammet  ud 
og  atter  synker  tilbage  i.  Dette  er  dundrende  uklart.  Jeg  mener  mere  lige  ud, 
at  Livet  er  en  mægtig  Herre,  og  at  jeg  tjener  ham  gerne  mange  Aar  endnu. 
Jeg  er  lidt  inde  paa  de  store  Ord,  ser  Du  nok;  men  jeg  er  ikke  saa  bange 
for  dem  og  haaber  efterhaanden  at  faa  pumpet  noget  mere  paa  dem  .... 

— Gennem  et  fint  slebet  Prisme  af  Sorger,  der  havde  krystal- 
liseret sig  i ham,  saa  Stuckenberg  i disse  Aar  længselsfuldt  og 
ensomt  ud  i Tilværelsens  Mangfoldighed.  Han  maatte  brydes  bit- 
rere  med  sin  Skæbne,  end  det  falder  i de  flestes  Lod,  værge  sig 
til  alle  Sider;  da  han  endelig  syntes  at  have  sejret,  var  hans 
Kraft  forbrugt.  Maaske  kunde  han  ved  Overgivelse  have  skabt 
sig  taaleligere  Kaar;  men  med  en  sjælden  Trofasthed  holdt  han 
den  Linie  for  sit  Liv,  som  han  fra  første  Færd  havde  valgt,  og 
langs  hvilken  han  havde  fundet  Sandheden. 

I det  sidste  Aar  af  sit  Liv  opnaaede  han  indadtil  og  udadtil 
den  Ro  og  Tryghed,  som  han  forgæves  havde  søgt,  de  Arbejds- 
vilkaar,  som  hans  Evner  havde  savnet  længe.  At  det  var  for 
sent,  er  et  kostbarere  Tab,  end  det  muligt  endnu  kan  ses.  Naar 
vort  Slægtleds  aandelige  Bo  en  Gang  skal  gøres  op,  vil  Viggo 
Stuckenberg,  der  levede  og  døde  gældbunden,  vise  sig  at  have 
været  mellem  de  rigeste. 

L.  C.  Nielsen. 

Motto : 

Skriv!  Skriv, 

Du  dejlige  Liv! 
Ondt  eller  godt, 
stort  eller  smalt! 


kun  ikke  de  tomme 
hvide  Blade  — ! 

(Blicher  Clausen:  Farbror  Frans.) 

Jeg  skriver  blot  for  at  skrive.  Jeg  elsker  at 

skflbe  — og  jeg  elsker  hvidt  Papir  og  omgaas  det 
med  Ømhed. 

(Thit  Jensen:  Familjen  Storm.) 


I 


Efteraaret  modtog  en  af  vore  mest  bekendte  Forfattere 
et  Brev  saalydende  *) : 

den  . Okt.  05. 

Hr.  Forfatter 

Da  jeg  baade  har  hørt  og  set  de  er  Forfatter  skriver 
jeg  dem  dette,  skønt  Skrivelsen  nok  synes  dem  lidt 
underlig;  men  de  bedes  undskylde. 

Da  det  er  min  Mening  og  min  Lyst  at  blive  Forfatter  ønskede  jeg 
det  helst  at  blive  i en  saa  ung  Alder  som  mulig  og  for  at  blive  dette 
saa  hurtig  har  jeg  tænkt  at  være  under  en  Forfatters  Vejledning  i fore- 
løben indtil  Vedkommende  Forfatter  ansaa  mig  for  Moden  til  at  vare- 
tage en  saadan  Stilling  som  Forfatter  enten  om  faa  Maaneder  eller 
faa  Aar. 

Jeg  er  16  Aar  har  inden  Konfirmationen  gaaet  i Realskole,  har  i 
den  senere  Tid  skrevet  et  Par  fortællinger  og  en  Sang  der  er  kommen 
paa  tryk  i en  Avis. 

I Fald  de  havde  Lyst  at  have  en  saadan  i deres  Hus  kunde  Betin- 
gelserne for  vores  skyld  være  saaledes.  De  skulde  give  Kost  og  Logi ; 

*)  Kun  Navnene  er  udeladt,  ellers  er  alt  uforandret  i dette  kuriøse  Aktsstykke. 


Digitized  by  G.ooQle 


Litterær  Oversigt 


179 


saa  skulde  de  have  Fordelen  af  de  Bøger,  jeg  Udgav  og  de  skulde  be- 
handle dem  som  det  var  deres  eget  Arbejde  undtagen  Udgiveren  var 
jo  saa  mig,  hvis  Navn  stod  i Bøgerne. 

De  bedes  herved  godhedsfuldt  tilsende  os  deres  Mening  hurtigst 
da  vi  skal  give  Besked  et  andet  Steds  i løbet  af  4 Dage. 

I Haab  om  de  vil  holde  mig  i Erindring  er  jeg  dem. 

Underdanigst 

(Navnet). 

(Med  anden  Haandskrift) 

Med  Agtelse 
Faderen 

Købmand 

(Byens  Navn.) 

Man  tør  næppe  tilraade  den  praktiske  unge  Mand  at  give  sig  i For- 
fatterlære. Der  vil  sikkert  ikke  aabne  sig  den  Løbebane  for  ham  Wd 
„lidt  at  bestille  og  meget  at  fortjene “ som  den  brave  Købmand  har 
kunnet  ønske  for  sin  „begavede"  Søn.  Man  har  Lov  til  at  smile  ad  den 
fast  utrolige  Naivetet,  der  ligger  til  Grund  for  et  saadant  Forslag,  og 
dog  kan  man  ikke  være  blind  for  at  Braaden  — saaledes  som  de  litte- 
rære Forhold  har  udviklet  sig  i de  sidste  Aar  — ikke  først  rammer 
Forslagsstilleren.  Der  var  Perioder,  i hvilke  hans  Tilbud  vilde  synes 
adskilligt  mere  urimeligt  end  i Øjeblikket,  hvor  der  virkelig  kan  være 
en  vis  Fornuft  i Galskaben.  Hvorfor  skulde  han  ikke  kunne  lære  at 
skrive  en  Bog  naar  Snese  af  andre  har  kunnet  det;  thi  hvad  andet  har 
Flertallet  af  vore  „gudbenaadede"  Digtere  gjort,  end  netop  hvad  denne 
unge  Mand  tænker  sig.  Hvor  mange  har  f.  Eks.  ikke  gaaet  i Lære  hos 
Herman  Bang,  afluret  ham  hans  Triks,  indtil  de  kunde  fortsætte  paa 
egen  Haand.  Denne  fortræffelige  unge  Mand  hæver  sig  blot  i visse 
Henseender  over  sine  Samtidige  hvad  logisk  og  nobel  Tænkemaade 
angaar.  Ved  at  tage  Sagen  beslutsomt  og  maalbevidst  belyser  han  Til- 
standene, som  de  er. 

Det  er  Æventyret  om  Kejserens  nye  Klæder  om  igen.  Den  unge 
Mand  har  set,  at  vor  Litteratur  — den  største  Part  af  den  — er  nøgen, 
blottet  for  Aand  og  Genialitet.  Han  har  rigtig  opfattet  den  som  en 
Litteratur,  hvortil  man  kunde  tænkes  at  faa  Adgang  ved  en  passende 
Uddannelse  — en  Slags  litterær  Præliminæreksamen.  Han  har  ikke 
fundet  Grund  til  at  lade  sig  forbløffe  og  med  en  Logik,  der  — fordi 
Forudsætningerne  ikke  glipper  — virker  som  en  bidende  Haan  har 
han  draget  sine  Konsekvenser.  Hans  Brev  faar  yderligere  kostelig 
Virkning  derved  at  det  ikke  blot  belyser  Forholdene  som  de  er  og 
helst  ikke  skulde  være,  men  tillige  — ved  hvad  han  forudsætter  som 
naturligt  — Modenhed,  maalbevidst  Uddannelse,  Taknemmelighed  mod 
sin  Lærer  — minder  om,  hvorledes  de  burde  være  og  sjældent  er. 

Den  Kritik,  hans  Brev  øver,  rammer  saaledes  fra  to  Sider,  men 
utvivlsomt  er  der  mest  Grund  til  at  dvæle  ved  den  originale  Maade, 
hvorpaa  det  drager  det  stadig  mere  aktuelle  Spørgsmaal  om  Overpro- 

12* 

duktion  frem  til  Overvejelse.  Overproduktion  er  der  nemlig  trods  visse 
Kritikeres  beroligende,  overlegne  Protester.  Den  ene  falder  i Henryk- 
kelse over  den  Rigdom  paa  Nuancer,  den  danske  Litteratur  frembyder, 
og  over  den  Iver,  hvormed  der  arbejdes.  Den  anden  formaner  Kritiken 
til  ikke  at  tage  for  haardt  paa  de  daarlige  Bøger,  for  at  Forfatteren  ikke 
skal  tabe  Humøret!!! 

Naar  man  saaledes  straks  stiller  sig  paa  Evighedens  Synspunkt,  er 
man  i og  for  sig  uangribelig.  Man  tør  ikke  paastaa,  at  der  i denne 
Verden,  hvor  Aarsager  og  Virkninger  krydses  saa  forunderligt,  skulde 
være  noget  saa  galt,  at  det  slet  intet  var  godt  for.  Men  om  selve  Syns- 
punktet er  skikket  for  den,  der  vil  tale  med  i jordiske  Affærer  er  et 
andet  Spørgsmaal,  og  navnlig  er  det  mistænkeligt,  at  denne  olympiske 
Ophøjethed  falder  saa  forbavsende  godt  i det  veltilfredse,  magelige 
Borgerskabs  Smag. 

Stiger  man  ned  paa  Jorden  og  fastholder  man  Kravet  om  et  rime- 
ligt Udbytte  svarende  til  Anstrengelserne,  hævder  man  en  vis  Kræfter- 
nes Økonomi,  kommer  man  uundgaaelig  til  Resultatet  Overproduktion. 
Der  er  muligvis  ikke  for  mange  Bøger,  men  der  er  for  faa  gode.  Stør- 
steparten af  den  udkommende  Litteratur  er  undervægtig.  Det  gælder 
en  stor  Del,  hvis  man  blot  bedømmer  Bøgerne  efter  et  vist  Maal  af 
Menneskekundskab  eller  underholdende  Egenskaber,  men  det  gælder 
Størsteparten,  hvis  man  — som  det  er  Kritikens  Pligt  — spørger  om 
kunstnerisk  Lødighed,  ny  og  indtrængende  Menneskeviden,  gyldig  og 
blivende  Fuldendelse.  Det  er  let  nok  at  frigøre  sig  for  disse  Hensyn 
og  saa  optræde  som  Litteraturens  sande  Ven,  den  forstaaende  og  vel- 
sindede  Befordrer  af  vort  Aandsliv  i Modsætning  til  de  altid  misfor- 
nøjede og  ildesindede  Kolleger.  Litteraturens  Charlataner  og  den  slappe 
ligeglade  Hob  vil  altid  vide  at  paaskønne  sligt. 

Et  saadant  Venskab  er  i Virkeligheden  det  modsatte  af,  hvad  det 
giver  sig  ud  for.  Det  er  en  kritisk  Rovdrift,  der  ved  at  beskytte  værdi- 
løse Bøger  og  Forfattere  retter  Stød  paa  Stød  mod  vort  Aandslivs  Kraft 
og  Sundhed.  Der  er  Fisk,  der  er  saa  smaa,  at  det  er  Ens  Pligt  at  smide 
dem  ud  igen. 

Alt  efter  som  man  har  den  ene  eller  den  anden  Maalestok  in  mente, 
vil  man  forstaa  noget  forskelligt  ved  Ordet  Talent.  Det  kan  betyde  en 
medfødt  Dispotition  i en  eller  flere  Retninger,  der  resulterer  i en  Dyg- 
tighed, som  er  større  og  af  en  anden  Art  end  den,  der  kan  opnaas  ved 
Øvelse  alene.  Men  det  kan  — enstydig  med  Geni  — betyde  det  samme 
for  hele  Personlighedens  Vedkommende,  en  Udvidelse  og  Uddybelse 
af  denne  udover  det  sædvanlige  Menneskemaal.  Vore  Anmeldere  føjer 
imidlertid  et  Par  nye  Betydninger  til.  Efter  deres  Sprogbrug  er  Talent 
det  samme  som  en  vis  Intelligens  med  deraf  følgende  Menneskekund- 
skab, fornuftige  Overvejelser  og  dannet  Stil.  Ja  der  synes  endogsaa  at 
gives  en  Anvendelse  af  Ordet,  hvorefter  det  blot  betyder,  at  man  i et 
ellers  umuligt  Værk  har  fundet  Glimt  af  almindelig  Menneskeforstand. 
Den  Sammenblanding  af  Begreberne,  der  herved  er  opstaaet,  kommer 
nærmest  til  at  skade  de  virkelige  Talenter.  Medens  Pennebrugerne  til- 

egner  sig  en  Særstilling,  som  de  psykologisk  paa  ingen  Maade  fortjener 
i Forhold  til  en  dygtig  Skomager  eller  Kontorist,  svækkes  samtidig 
Sansen  for  at  Kløften  mellem  Dygtighed  og  Talent  endnu  har  vist  sig 
uoverstigelig  trods  al  Humbug,  og  enhver  brav  Høker  vil  efterhaanden 
tro  sig  berettiget  til  at  betragte  sin  Søn  som  i Stand  til  at  tage  Kon- 
kurrencen op  med  sin  Samtids  betydeligste  Forfattere. 

Hvor  ligger  Ansvaret  for,  at  den  tiltagende  Skrivefærdighed  er 
mundet  ud  i denne  Plebejersynsmaade?  Man  kunde  snarere  tænke  sig 
de  modsatte  Konsekvenser  dragne;  thi  Talentet  maales  jo  i Forhold  til 
det  i ethvert  Øjeblik  herskende  Gennemsnit.  Det  er  sværere  at  have 
Talent  — eller  burde  være  det  — i en  Tid,  hvor  ethvert  kvikt  Hovede 
kan  skrive  en  Bog.  Hvad  der  tidligere  regnedes  som  sikre  Tegn  paa 
særlig  Begavelse:  læselig  Fremstillingsform,  et  vist  psykologisk  Skarp- 
blik, Sans  for  bestemte  Konflikter  og  Problemer  i Menneskelivet,  er 
altsammen  nu  kun  Tegn  paa  almindelig  Begavelse  — endda  saare 
almindelig  Begavelse. 

Ikke  desto  mindre  er  det  paa  disse  Kendemærker,  at  man  ved- 
blivende bygger  sine  Profetier.  Oprigtig  talt,  hvem  har  Talent  — Ta- 
lent i Ordets  egentlige  Betydning  af  noget  oprindeligt,  noget  uerstatte- 
ligt, noget  som  ingen  anden  kan  præstere  Magen  til.  Man  behøver  ikke 
at  dvæle  ved  hele  det  Utal  af  Skribenter,  for  hvis  Vedkommende  Sagen 
er  klar  nok.  Men  lad  os  tage  et  Par  tvivlsomme  Tilfælde,  f.  Eks.  Anker 
Larsens  Fortællinger  „Af  Livets  Ubønhørlighed “ og  Thit  Jensens  „Mar- 
tyrium*4. 

Det  skal  indrømmes,  at  der  i en  Fortælling  som  „En  streng  Tidu 
er  noget,  der  tyder  paa  et  ikke  sædvanligt  Blik  for  de  dybe  For- 
skydninger i et  Menneskesind,  men  alt  det  øvrige  — „Talentet**  — 
den  færdige  Fortælleform,  den  kloge  og  lune  Menneskeopfattelse,  den 
næsten  rutinerede  „klaren  alle  Vanskeligheder**  — er  det  betryggende? 
Er  det  mer  og  andet  end,  hvad  Forfatteren  har  kunnet  hente  hos  sin 
Samtid  ved  at  se  sig  om?  Der  er  endogsaa  noget  i det  sikre  Luntetrav, 
han  straks  er  slaaet  ind  i,  der  skræmmer  — mon  Farten  nogensinde 
kan  sættes  op?  Kort  sagt:  der  er  al  mulig  Grund  til  at  indrømme,  at 
det  er  en  dygtig,  underholdende,  sund  Bog,  det  er  tillige  en  behagelig 
Bog,  der  faar  En  til  at  ønske  det  bedste  for  dens  Forfatters  Fremtid,  men 
er  det,  som  man  har  paastaaet  det  — en  talentfuld  Bog?  Fremtiden  vil 
maaske  vise  det  — maaske  vil  den  stadig  forny  samme  Spørgsmaal. 
Vi  faar  se.  Der  er  over  Anker  Larsens  Ting  det  afrundede,  der  hører 
med  til  det  færdige  Kunstindtryk,  men  ikke  engang  dette  har  Thit  Jen- 
sen at  skuffe  os  med.  Naar  man  hører  Ordet  „Talent**  sat  i Forbindelse 
med  hendes  Bog,  maa  man  i hvert  Fald  have  Lov  til  at  spørge,  om 
det  er  kunstnerisk  Talent,  der  er  Tale  om.  Ingen  kan  benægte,  at  det 
er  Optegnelser,  der  vidner  om  et  ivrigt  kamplystent  og  medfølende 
Sind,  men  tør  man  virkelig  hævde  mere?  Er  der  nogen,  der  af  disse 
henslængte  Byggeklodser  kan  slutte  sig  til,  hvad  de  samlede  og  ord- 
nede skulde  have  været.  Som  det  er,  maa  vi  nøjes  med  at  betragte 
hver  Enkelthed  for  sig  og  gætte  paa,  hvor  den  mon  skulde  have  siddet. 

Naar  man  anvender  Ordet  „Talent"  her,  har  man  gjort  det  ganske 
enstydigt  med  visse  personlige,  sympatiske  Egenskaber,  Stræbsomhed, 
Hjærtelag,  Fornuft,  god  Hukommelse  o.  s.  v.  Hvorledes  det  end  forholder 
sig,  Eksempler  som  disse  viser  tilstrækkelig  for  enhver  der  ved,  hvad 
Originalitet  og  hvad  Kunst  er,  at  det  ikke  først  og  fremmest  er  disse 
to  Begreber,  man  tænker  paa,  naar  man  saa  redebont  udnævner  unge 
Talenter  hvert  Efteraar. 

Det  er  maaske  bedst  ikke  at  ofre  mere  Tid  paa  at  udgrunde  Me- 
ningen i dansk  Boganmelderi.  Lad  os  gaa  til  Sagen  selv  og  forsøge  om 
det  skulde  være  muligt  — med  vor  Opfattelse  af  Ordet  Talent  — at 
trække  nogle  Linier  igennem  det  tilsyneladende  haabløse  Virvar,  Efter- 
aarets  Boghøst  frembyder. 

Man  henvender  sig  naturligvis  først  til  de  kendte  Navne,  i Haab 
om  der  at  finde  det  Holdepunkt,  hvorefter  vi  kan  orientere  os.  Denne 
Gang  synes  dog  Henvendelsen  forgæves.  Helge  Rode , hvis  Udvikling 
man  har  Grund  til  at  følge  med  saa  megen  Forventning,  nøjes  med  at 
give  os  et  Par  fine  og  vittige  Variationer  over  Temaer  kendt  fra  hans 
tidligere  Digtning.  Det  er  meget  indtagende,  men  dog  en  Skuffelse  for 
dem,  der  venter  sig  betydeligere  Ting  af  hans  Evner.  Paa  en  endnu 
føleligere  Maade  skuffes  man  af  Jakob  Knudsen , der  i sin  Fortælling 
„For  Livets  Skyld"  forgrover  de  Motiver,  han  tager  op  til  ny  Behand- 
ling. „Den  gamle  Præst"  var  noget  af  en  Sokrates,  gennem  hvis  Visdom 
en  Dæmon  talte,  men  hans  Kollega  i denne  Bog  er  blot  en  gammel 
praktisk  Knark  uden  lange  Betænkeligheder  — desværre  et  saare 
uklart  Hovede.  Vi  formanes  til  ikke  at  forandre  noget  i det  bestaa- 
ende,  der  er  helliget  ved  saa  og  saa  mange  gamle  Bønderkoners  ube- 
tingede Tilslutning.  I de  tidligere  Bøger  fornam  man  den  parodoksale 
Hævdelse  af  det  gamle,  af  det  bestaaendes  Ret,  som  udsprungen  af 
en  adelig  Foragt  for  den  lettestvundne  Klogskab,  som  en  dybere  Ind- 
sigt i Tingenes  Grundvold,  en  Fortrolighed  med  deres  langsomme 
Vækst  og  skjulte  Rodfang.  Der  var  i dette  en  ridderlig  Troskab  mod 
Livet,  men  her  truer  det  med  at  slaa  over  i sin  Modsætning  en  ple- 
bejisk Vedhængen  ved  Traditionen,  en  Respekt  for  Institutioner,  fordi 
de  er  gamle,  Meninger,  fordi  de  er  udbredte. 

Det  er  jo  overflødigt  at  bemærke,  at  der  er  mer  end  et  Vidnesbyrd 
om  Forfatterens  Talent.  En  Mand  som  Jakob  Knudsen  sætter  aldrig 
helt  forgæves  Pen  til  Papir. 

Pontoppidans  Bidrag  er  den  lille  Fortælling  om  Borgmester  Hoeck 
og  hans  Hustru,  der  gensidig  piner  hinanden  til  Døde.  Det  er  et  nyt 
men  ikke  uventet  Vidnesbyrd  om  Pontoppidans  sikre  Kunst  — fast  og 
graa  som  en  Radering  — gjort  med  kold  Naal. 

Hans  „Lykkeper"  kan  ikke  regnes  med  til  Indtrykket  af  dette  Efter- 
aars  Litteratur,  trods  „Politiken“s  Trompetstød,  der  ikke  kunde  have 
været  voldsommere,  hvis  det  havde  været  en  daarlig  Bog,  det  gjaldt. 
For  de  mange,  der  allerede  for  et  Aar  siden  har  bemærket  Bogens 
Eksistens  og  gjort  sig  dens  Betydning  klar,  kom  denne  Begejstring 

pudsig  forsinket.  Dog  tør  man,  med  talrige  Erfaringer  for  Øje,  ikke 
tvivle  om,  at  Bladet  har  vidst  at  afvente  det  rette  Tidspunkt. 

Laurids  Bruuns  paabegyndte  Værk  „Den  evige44  er  endnu  for  langt 
fra  sin  Fuldendelse  til  at  kunne  bedømmes. 

Tilbage  bliver  der  een  Bog,  som  man  ikke  kan  fravriste  Karakteren 
genial,  hvad  man  saa  ellers  synes  om  den.  Det  er  Johs.  V.  Jensens 
Roman  „Hjulet44.  Karakteristik  er  der  saare  lidt  af  — det  er  den  sam- 
me Stemme,  der  taler  gennem  hele  Bogen  — og  af  Spænding  og  Fabel 
bliver  der  intet  tilbage,  naar  man  fradrager  de  ganske  barnlige  psyko- 
logiske Snedigheder,  der  skal  gælde  som  moderne  Erstatning  for  ældre 
Tiders  hæderlige  og  reelle  Røverhistorier.  Det  er  Skildringerne  fra 
Chikago,  der  giver  Bogen  blivende  Værd.  Det  er  endogsaa  sandsynligt, 
at  Forf.  med  disse  Skildringer  har  sat  en  Verdensrekord  med  Hensyn 
til  blendende  Prosa.  Det  er  i hvert  Fald  svært  at  tænke  sig  dem  over- 
gaaet  i næsten  magisk  Evne  til  at  fremtrylle  Stemningen  — den  store 
Stenørkens  Myller  og  Ensomhed,  Grumhed  og  Kulde.  Men  som  bekendt 
lærer  man  ikke  at  riste  Trylleruner  uden  at  betale  derfor.  Og  det 
synes,  som  om  Johs.  V.  Jensen  for  hver  ny  Grad  af  Virtuositet  har 
maattet  betale  med  en  stedse  større  Part  af  sit  Menneskevæsen  til 
Skrivetroldene,  hos  hvem  han  er  gaaet  i Lære. 

Der  er  Sider  i denne  Bog,  der  kun  kunne  være  skrevne  af  En,  der 
helt  har  formaaet  at  se  bort  fra,  at  han  selv  er  et  Menneske  — et 
Menneske,  hvis  Ord  skulde  læses  af  Mennesker.  Der  er  Linier  pren- 
tede med  en  grum,  altudslukkende  Skrivelyst  af  en  Mand,  der  har 
kastet  Menneskesvaghed  og  Menneskestyrke  — Sympati  og  Antipati, 
Haab  og  Frygt  — bag  sig  som  Atleten  sin  Kappe,  naar  han  træder 
ind  i Ringen.  Man  har  Fornemmelse  af,  at  denne  Mand  er  under  For- 
vandlingens Lov,  i Færd  med  at  fuldkommengøres  til  et  Instrument  til 
Optagelse  af  Sensationer  og  Billeder  — en  forbedret  Kinematograf.  Vi 
staar  overfor  en  ny  Art  af  homo  sapiens,  der  i Stedet  for  Sjæl  har  en 
overfølsom  Gelatineplade. 

Hans  Genialitet  mærkes  ikke  som  det  forhøjede  Udtryk  for  en  hel 
Personlighed,  men  snarere  som  en  Sygdom,  en  Rabies,  en  Svulst,  der 
sidder  indkapslet  i Organismen  og  vokser  paa  dens  Bekostning.  Man 
har  Trang  til  overfor  en  Specialist-Begavelse  som  denne  at  finde  en 
anden  Betegnelse  end  Geni  — genialt  Talent  vil  maaske  være  rigtigere. 

En  Bog  som  „Hjulet44  er  alt  efter  Forholdene  en  Pryd  eller  en 
Fare  for  den  Litteratur,  hvori  den  fremkommer.  Geniet  er  saa  lidt  som 
noget  andet  en  absolut  Værdi,  og  dette  gælder  i endnu  højere  Grad 
de  særlige  Former.  Ibsen  alene  vilde  betyde  noget  andet  for  sit  Folk 
end  den  Ibsen,  der  virkede  samtidig  med  Lie  og  Bjørnson.  Hvis  vor 
Litteratur  struttede  af  Sundhed  og  Kraft,  hvis  den  talte  en  Række  Per- 
sonligheder med  Tankens  Rygrad  og  Følelsens  Marv,  vilde  Johs.  V. 
Jensen  betyde  en  Rigdom.  Han  vilde  være  et  Vidnesbyrd  om,  hvor 
stor  en  Skala  vi  formaaede  at  spænde  over.  Men  i en  Litteratur,  hvor 
de  fleste  kan  skrive  og  kun  det,  men  saa  yderst  faa  kan  tænke  og  føle 
som  Mænd,  betyder  den,  der  som  Johs.  V.  Jensen  netop  kan  skrive  dem 


Digitized  by  L^ooQle 


184 


Litterær  Oversigt 


alle  sønder  og  sammen,  en  yderligere  Spore  til  skæbnesvanger  En- 
sidighed. 

Som  en  blændende  højt  hævet  elektrisk  Fakkel  belyser  denne 
Bog  grelt  den  omgivende  Litteratur  og  afdækker  den  samme  Tilstand 
overalt.  Gaar  man  atter  ned  i Vrimlen,  vil  det  være  lettere  at  finde 
sig  til  Rette,  lettere  at  stille  sine  Spørgsmaal  saaledes,  at  Svarene  ud- 
springer af  Kendsgerningerne.  Man  vil  for  det  første  ved  at  lægge  denne 
Bog  ved  Siden  af  andre  — i øvrige  Henseender  maaske  vidt  forskel- 
lige— Værker,  f.  Eks.  „Martyrium"  eller  „Lykkenid"  af  Simon  Kock, 
let  se,  at  Hovedvægten  for  vore  Forfattere  ligger  paa  at  skrive  en  Bog. 
Det  er  Lysten  ved  at  forbruge  det  hvide  Papir  — den  de  to  ellers 
højst  forskellige  Damer,  Fru  Blicher-Clausen  og  Thit  Jensen,  aaben- 
hjærtigt  tilstaar  — der  synes  den  drivende  Kraft.  Det,  der  skulde  ligge 
bagved,  Personlighedens  hemmelige,  utrættelige  Id,  Mandens  faste  Tag 
for  at  skabe  Orden,  Klarhed  og  Afslutning  mærker  man  i Reglen  intet 
til.  Taalmodigt  fylder  man  Side  efter  Side  med  Indtryk  og  Strøtanker. 
Det  skrevne  lægges  i Skuffen,  og  næste  Dag  sætter  man  sig  til  det 
ventende  hvide  Papir.  Naar  Stablen  af  beskrevne  Blade  er  anstændig 
tyk,  kalder  man  den  en  Bog  — underforstaaet  et  Kunstværk.  Vi  faar  paa 
denne  Maade  en  stedse  større  Litteratur  af  tømte  Skrivebordsskuffer. 

Det  er  derfor  blevet  et  Slid  at  læse  moderne  Bøger;  thi  de  savner 
næsten  alle  Kunstens  umistelige  Forret  at  være  nemmere  end  Livet 
og  Virkeligheden.  Naar  Kunsten  er  dyb  og  omfattende,  kan  den  kræve 
Aandens  yderste  Anspændelse,  men  den  er  dog  i Forhold  til  det  Liv, 
den  rummer,  en  Genvej,  en  Tilrettelægning,  et  gjort  Arbejde. 

Den  er  et  Menneskes  Mening  om  Tilværelsen  samlet  i en  Tanke, 
en  Følelse,  en  Stemning,  et  Billede,  en  Personlighed.  Den  er  et  sidste 
Resultat. 

Hvad  vi  faar,  er  i Reglen  det  modsatte:  en  første  Begyndelse,  en 
raa  Kladde,  noget  uordnet  og  ufuldendt.  Det  Evangelium,  dansk  Litte- 
ratur i Øjeblikket  stunder  mod,  er  det  jævne:  „Skriv  Eders  Bøger  om, 
slip  dem  ikke,  før  de  er  færdige.  Skriv  først  og  fremmest  Eders  Bøger 
om,  saa  skal  alt  det  andet  tillægges  Eder.u  Det  var  tænkeligt,  at  vore 
Skribenter  ved  at  følge  dette  Husraad  naaede  overraskende  Resultater. 
Det  anbefales  som  et  litterært  Voltakors. 

Sjelden  træffer  Idéen  i første  Inkarnation  sin  blivende  Form.  Gen- 
nem en  Sjælevandring  nærmer  den  sig  sit  sande  Væsen  — sin  største 
Fuldkommenhed.  Der  kunde  endnu  af  Thit  Jensens  og  Simon  Kocks 
Kollegiehefter  være  blevet  Bøger,  og  „Hjulet“s  flammende Taage  kunde 
have  hvirvlet  sig  sammen  til  en  lysende  Sol  — en  af  Kunstens  evige, 
retledende  Stjerner. 

Gennem  et  ganske  anderledes  anspændt  Arbejd^  end  det,  hvorom 
Værkerne  vidner,  vilde  vore  Skribenter  have  fornemmet,  hvad  der  maa 
ligge  klart  for  Kritiken,  at  vor  Litteratur  trives  ilde  af  Mangel  paa  to 
Ting:  Idéer  og  Kendsgerninger,  snart  det  ene,  snart  det  andet  — som 
Regel  begge  Dele,  men  værre  Fejl  kunde  den  heller  ikke  have,  thi  af 
Stemninger  kan  ingen  varig  Kunst  opbygges. 

Læg  „Hjulet"  ved  Siden  af  „Lykkenid",  og  man  vil,  naar  man 
spørger  efter  Værkets  Struktur,  det  der  skal  bære  det  gennem  Tiden, 
se,  at  de  begge  i deres  inderste  Væsen  er  Stemningsgelé.  De  ligner 
hinanden  som  to  Gopler,  selv  om  der  ogsaa  er  den  Forskel,  at  den 
ene  brænder,  medens  den  anden  er  af  en  diskret,  fornem,  vandklar 
Uskadelighed. 

Den  næste  Opgave  bliver  da  nærmere  at  betragte  denne  sidste 
Bog,  der  er  blevet  saa  hjærtelig  modtaget  af  Mænd  med  Smag  og  som 
derved  har  faaet  Betydning  som  et  Symptom  paa,  hvilke  Fordringer, 
man  i fordringsfulde  Krese  stiller  til"  Kunsten  — eventuelt  hvilken 
Nøjsomhed,  man  efterhaanden  er  blevet  opdraget  til. 

Kort  — hvorledes  vor  æstetiske  Kultur  i Øjeblikket  er  beskaffen. 

Harald  Nielsen. 

A jeg  fornylig  under  et  kort  Besøg  i Kjøbenhavn  kom 
ind  i en  Butik,  var  det  første,  mit  Øje  faldt  paa,  en 
Stabel  Puder  af  højrødt  Atlask,  paa  hvilket  var  trykt 
et  Billede  af  Hr.  Herold  som  Svaneridderen.  Der  var 
ogsaa  lignende  Andre  i Gult  med  Fru  Anna  Larssen, 
og  der  var  nogle  med  Hr.  Schrøder  — jeg  husker 
ikke  i hvilken  Farve.  Men  flest  Exemplarer  var  der  af 
de  højrøde  med  Hr.  Herold.  Jeg  spurgte  den  Handlende,  om  han  vir- 
kelig solgte  noget  synderligt  af  de  Puder,  og  han  forsikrede  mig,  at 
de  gik  som  varmt  Brød. 

Hvilken  bedaarende  Tanke  ogsaa  for  en  liden  kjøbenhavnsk  Kvin- 
de — der  maaske  udgyder  sin  poetiske  Følelse  i anonyme  eller  med 
Navn  signerede  Breve  og  Digte  til  Hr.  Herold,  og  som  maaske  sukker 
og  atter  sukker  over  sin  haarde  Skjæbne,  ikke  at  kunde  lære  den  Til- 
bedte at  kende  — ialtfald  at  kunne  lægge  sit  længselsfulde  Hoved  op 
til  Hr.  H.  in  effigie  paa  Puden!  Det  smager  dog  lidt  af  Fugl. 

For  os  Andre  er  Tanken  og  Smagen  deri  maaske  noget  mindre  be- 
daarende, og  fra  Puderne  gaar  Tanken  let  over  til  Theaterprogram- 
mer  og  fra  disse  atter  til  Begrebet  kjøbenhavnsk  Musikinteresse  og 
kjøbenhavnske  Musikidealer.  Og  det  Smil,  som  man  fik  paa  Læben 
ved  at  se  Puderne,  forsvinder.  Ak  ja,  som  det  er  Svaneridderen,  der 
giver  de  røde  Puder  deres  Tiltrækningskraft,  saa  er  det  jo  Hr.  Herold, 
der  er  nødvendig  for  at  trække  Hus  til  Operaen.  Ja  selv  til  Koncert- 
salen: giver  den  danske  Komponist,  som  i de  senere  Aar  har  samlet 
den  største  Interesse  om  sig  og  skænket  dansk  Musik  de  monumen- 
taleste  Værker  fra  den  nyere  Tid,  en  Kompositionskoncert,  saa  er  det 
ham  ikke  muligt  at  faa  solgt  tilstrækkeligt  ved  at  love  store  Værker  for 
Orchester  og  Chor;  nej,  han  maa  i Hast  engagere  Hr.  Herold  — saa 
først  er  han  sikker  paa  at  kunne  hænge  den  røde  Lygte  ud. 

Det  være  langt  fra  mig  at  sige  noget  Nedsættende  om  Hr.  H.s 

Stemme  og  Sangkunst  — ofte  har  jeg  glædet  mig  derover,  og  jeg  tviv- 
ler paa,  at  man  nogetsteds  hører  en  bedre  Don  José  end  Hr.  H.  Det 
er  en  meget  mere  almindelig  Betragtning,  som  uvilkaarlig  paåtrænger 
sig  mig. 

Det  er  nemlig  den  ikke  egentlig  opbyggelige  Betragtning,  at  dansk 
Musikinteresse  i det  bredere  Middelstandspublikum,  det,  som  fylder 
Operaen,  simpelthen  er  — Hr.  Herold.  Saa  meget  mindre  opbyggelig 
er  denne  Betragtning  endnu,  fordi  Hr.  H.  hører  til  de  mange  Sangere, 
som  gaar  den  brede  Landevej  i Retning  af  Smag  og  Tendenser,  og 
ikke  til  de  Faa,  for  hvem  den  gode  Kunsts  Trivsel  er  Opgave.  Det  er 
Hr.  H.  øjensynligt  ganske  ligegyldigt,  hvad  han  synger,  blot  han  kan 
gjøre  Effekt  og  smelte  Hjerter  og  stadigt  fylde  Huset.  Og  ganske  lige- 
saa  ligegyldigt  er  det  Publikum,  hvad  der  synges,  blot  det  faar  sin 
Herold  at  høre.  Vi  har  jo  oplevet,  at  det  fadeste,  vamleste  Produkt  af 
en  dansk  Komponist  — en  Opera,  der  hurtigt  i Kapellet  blev  omdøbt 
til  „Vi  kan  den  da,"  fordi  man  syntes,  man  kjendte  den  saa  godt  ifor- 
vejen  fra  Ende  til  anden  — har  trukket  Hus  Gang  efter  Gang,  blot 
fordi  man  å tout  prix  maatte  høre  Hr.  Herold.  Selvfølgelig:  det  gode 
Publikum  rynker  paa  Næsen,  hvis  det  ser  Vifandaka  paa  Plakaten,  og 
gaar  ikke  i Theatret.  Men  Middelstanden  kunde  vist  blive  ved  at  nyde 
denne  allevegne  fra  importerede,  honningsøde  Sirup  endnu  i lang  Tid, 
blot  Hr.  Herold  medvirker. 

Det  er  paafaldende,  at  Hr.  H.  i de  senere  Aar  kun  er  optraadt  i to 
rene  1ste  Klasses  Operaer:  Carmen  og  Lohengrin,  og  den  sidst- 
nævnte Titelrolle  hører  jo  ingenlunde  til  Hr.  H.s  Glandsroller.  Ellers 
har  det  mest  været  2den  — 4de  Rangs  Værker  (lige  ned  til  den  oven- 
nævnte 16  Rangs  Vifandaka),  ved  hvilke  Hr.  H.  har  trukket  Hus.  Sligt 
er  ikke  noksom  at  beklage.  Thi  derved  bliver  en  saa  populær  Sanger 
en  direkte  Hindring  for  Opførelsen  af  den  bedste  Operamusik.  At  Hr. 
H.  holder  sig  paa  Afstand  fra  Wagner,  er  forstaaeligt  og  vistnok  rig- 
tigt, da  det  ikke  er  hans  Genre,  og  saadanne  Heltetenorroller  maaske 
vilde  medføre  Fare  for  hans  noget  sarte  Stemme.  1)  Men  naar  Hr.  H. 
aldrig  synger  Mozart  og  endda  skal  have  udtalt,  at  det  ikke  „morer" 
ham  at  synge  denne  guddommeligste  af  alle  Operakomponister,  saa  er 
det  en  kunstnerisk  Forsyndelse,  der  ikke  tilstrækkeligt  kan  dadies.  Det 
er  at  give  Stene  for  Brød,  naar  man  foretrækker  at  virke  i Bajazzi,  Ca- 
valleria  osv.  og  naar  man  føler  og  lader,  som  om  det  højeste  i Kunsten 
ikke  vedkom  En.  Jeg  mindes  kun  at  have  hørt  Hr.  H.  i én  Mozart’sk 
Opera,  nemlig  Bortførelsen  fra  Serailet  for  mange  Aar  tilbage,  og  det 
var  ganske  fortræffeligt;  der  er  heller  ingen  Tvivl  om,  at  han  med  sin 
Phantasi  og  sin  fine  Sangkunst  vilde  kunne  glæde  alle  musikalske 
Orersom  Tamino  eller  Don  Ottavio. Men  i Stedet  derfor  han  man  maattet 
nøjes  med  Hr.  Agerholm  som  Don  Ottavio,  og  dette  er  snarest  en  Lidelse  at 
høre  paa.  Resultatet:  Mozarts’  Værker  opføres  yderst  sjældent  og  trækker 
ikke  Hus,  medens  La  Traviata,  Cavalleria,  Bajazzi,  Troubadouren  osv. 


I)  Den  Alvor  og  Energi,  som  Hr.  Cornelius  i de  senere  Aar  har  sat  ind  paa  Wagner,  fortjener 
•den  Mildeste  Anerkendelse. 

osv.  er  sikkre  paa  at  fylde  Huset.  — Hr.  Herold  havde  yderligere  kun- 
net virke  hen  til  at  udviske  den  Skamplet  paa  kjøbenhavnsk  Opera- 
repertoire  — et  paa  en  germansk  Operascene  vistnok  temmelig  ene- 
staaende  Tilfælde  — at  det  er  umuligt  at  holde  Fidelio  oven  Vande. 
I Kjøbenhavn  kender  man  saa  godt  som  ikke  Bethoven’s  eneste  Opera, 
og  den  Del  af  det  bredere  Publikum,  som  har  gjort  sig  den  Ulejlighed 
at  høre  den,  finder  den  „kjedelig".  Det  skulde  just  vænnes  til  at  høre 
den.  Og  dette  havde  saa  let  kunnet  opnaas,  dersom  Hr.  H.  havde  øn- 
sket at  synge  Florestan  — men  selvfølgelig:  Middelstanden  „tager" 
han  alligevel  mere,  naar  han  „agerer"  som  Turiddu  osv. 

Her  er  vi  ved  det  sorte  Punkt.  Musik  er  for  den  kjøbenhavnske 
Middelstand  ikke  Værkerne,  men  den  eller  den  tilfældige  Sanger, 
som  nu  er  bleven  dets  Yndling  i Øjeblikket.  Musiken  er  ikke  Mozart 
eller  Wagner  eller  de  andre  store  Komponister;  Musiken  er  Herold! 
Ikke  Spor  af  denne  Følelse:  jeg  vil  høre  god  Musik,  og  stiller  Du  Dit 
Talent  i en  slet  Sags  Tjeneste  og  bryder  Du  Dig  ikke  om  at  tjene  den 
gode  Kunst,  saa  bryder  vi  os  ikke  om  at  høre  Dig.  Nej,  det  er  ganske 
ligegyldigt  hvad  Hr.  H.  synger;  det  tommeste,  indholdsløseste  er  godt 
nok,  blot  man  faar  ham  at  høre! 

Et  højt  Standpunkt  af  Kunstinteresse  Og  Kunsforstand! 

Men  — vil  man  maaske  indvende  — er  det  ikke  saaledes  hele 
Verden  over?  Naturligvis:  Middelstand  og  Middelstands- Kunstbetragt- 
ning finder  man  overalt,  men  denne  Middelstand  kan  være  mere  eller 
mindre  kultiveret.  Og  at  den  kjøbenhavnske  Middelstand  i musikalsk 
Interesse  og  Smag  staar  dybt  under  ikke  blot  de  større,  men  ogsaa  de 
mindre  tydske  Byer,  derom  er  der  ingen  Tvivl. 

Joachim  har  en  Gang  sagt  de  smukke  Ord,  at  den  udøvende  Kunst- 
ner skal  være  Publikums  Præst,  ikke  dets  Tjener.  Kunsten  skal  for 
ham  være  en  Religion,  som  han  prædiker  for  Folket,  ikke  blot  et  Mid- 
del til  Gods  og  Guld  og  „Beundring  af  Børn  og  Abekatte".  Og  jo 
større  Talent,  des  større  Ansvar! 

Men  Tenorer  føler  kun  yderst  sjældent  noget  af  dette.  Hr.  Herold 
har  da  heller  aldrig  været  andet  end  Publikums  Tjener.  Kan  han  smelte 
Middelstandens  Hjerter  endnu  blødere  i slet  Musik  end  i god,  saa  la- 
der han  gjerne  denne  ligge.  „Erfolg  ist  Trumpf"  er  hans  kunstneriske 
Devise. 

Og  Middelstandens  Damer  køber  ham  paa  højrødt  Atlask. 

Rudolph  Bergh. 

idet  anede  jeg,  da  jeg  midt  i Januar  Maaned  af- 
fattede den  politiske  Artikel,  hvoraf  to  Brud- 
stykker blev  trykte  i dette  Tidsskrifts  Februar- 
helte, og  som  blandt  andre  Emner  ogsaa  berørte 
det  nylig  stedfundne  Kongevalg  i Norge,  at  vor 
egen  gamle  Konge  skulde  gaa  bort  fra  sit  Folk 
inden  samme  Maaneds  Forløb,  og  at  jeg  saa  snart  skulde  høre 
Klokkerne  ringe  over  ham,  ligesom  jeg  før  har  hørt  dem  ringe 
over  de  tre  sidste  af  hans  Forgængere.  Nu  er  Klokkerne  for- 
stummede, men  vi  synes  endnu  at  høre  en  Genklang  af  deres 
dybe  Stemmer.  Afskedsdigtenes  og  Mindetalemes  Tid  er  nu  og- 
saa forbi.  Men  der  er  endnu  ligesom  Lyrik  i Luften.  Kritiken  og 
den  praktiske  Politiks  Overvejelser  begynder  vel  at  dukke  frem. 
Men  Folkets  Stemning  er  endnu  alvorligt  bevæget  og  højtidelig. 
Paa  dette  vanskelige  Tidspunkt  er  jeg  bleven  opfordret  til  at 
udtale  mig  her  i dette  Tidsskrift,  som  har  saa  begrundet  Krav 
paa  min  Bistand.  Jeg  vil  vove  Forsøget,  skønt  jeg  i mange  Aar 
har  været  en  afgjort  og  ikke  tavs  Modstander  af  den  Politik, 
som  Kong  Christians  Ministre  førte  i dette  Land,  og  det  først 
var  ved  Systemskiftet  i 1901,  at  jeg  helt  og  fuldt  kunde  hen- 
give mig  til  den  Sympathi  for  Kongen  som  Menneske,  som  jeg 
gennem  den  lange  Tid  havde  følt,  men  næppe  offentlig  har 

givet  Udtryk.  Lad  det  da  ske  ved  denne  Lejlighed!  Jeg  frygter 
ikke  for  at  blive  misforstaaet. 

Ved  sin  Regeringstiltrædelse  den  15.  November  1863  blev 
Kong  Christian  modtaget  af  et  Folk,  hvis  Puls  bankede  med 
Feberens  urolige  Hast.  Man  stod  ved  en  skæbnesvanger  Af- 
gørelse. Efter  en  Menneskealders  endeløse  og  næsten  haabløse 
Forhandlinger,  afbrudte  af  en  treaarig  Borgerkrig  og  derpaa 
atter  fortsatte  med  uforandret  Bitterhed,  idet  Krigen  kun  over- 
fladisk havde  løst  de  indviklede  Spørgsmaal,  det  europæiske 
Diplomatis  Rædsel,  var  man  fra  dansk  Side  naaet  til  den  saa- 
kaldte  Novemberforfatning,  som  nøjere  skulde  knytte  Slesvig  til 
Danmark  og  løsne  Baandet  mellem  Kongeriget  og  Holsten.  For- 
fatningen var  allerede  vedtaget  af  Rigsraadet  og  manglede  kun 
Frederik  den  Syvendes  Underskrift,  da  hans  ulykkelige  Udflugt 
til  Sønderjylland  med  paafølgende  Sygdom  og  Død  forhindrede 
dette.  Med  Lidenskab  fordrede  man  nu,  at  den  nye  Konge 
skulde  vise  sit  danske  Sindelag  ved  ufortøvet  at  give  sin  Under- 
skrift, uden  Hensyn  til  den  ved  Tronskiftet  i saa  høj  Grad 
forringede  Situation,  idet  Arvefølgen  i Hertugdømmerne  var  et 
af  de  store  Stridsspørgsmaal  mellem  Danske  og  Tyske.  Christian 
den  Niende  saa  ved  denne  Lejlighed  koldblodigt  og  klart  paa 
Situationen  og  erkendte  fuldkommen  rigtigt,  at  de  ganske  for- 
andrede Forhold  tillod  at  gaa  tilbage  fra  Novemberforfatningen 
uden  Fornedrelse.  Men  desværre,  han  kunde  ikke  bevæge  hver- 
ken den  daværende  Premierminister  Hall  eller  nogen  anden  af 
de  ledende  Politikere  til  at  paatage  sig  Ansvaret  og  trodse  Fol- 
kets uundgaaelige  Forbitrelse.  Man  mente,  at  Stenen  maatte 
rulle,  da  den  nu  en  Gang  var  sat  i Bevægelse,  og  . at  Europa 
ved  sine  Livsinteresser  var  bundet  til  det  slesvigske  og  hol- 
stenske Spørgsmaals  Løsning  i dansk  Aand.  Saaledes  var  Chri- 
stiau  den  Niende  i Virkeligheden  tvunget  til  Underskriften.  Thi 
at  fremkalde  Revolution  og  Borgerkrig  i Danmark  var  dog  en 
Udvej  af  den  absurdeste  Art.  Og  Stenen  rullede,  og  Europa 
holdt  sig  tilbage,  og  Slesvig  gik  tabt  lige  op  til  Kongeaaen.  — 
Naar  vi  vil  spørge,  hvor  Skylden  for  Slesvigs  Tab  — et  Spørgs- 
maal, som  vi  ikke  af  lutter  Hensynsfuldhed  kan  gaa  udenom  — 
maa  søges,  saa  er  Aarsageme  naturligvis  flere.  Først  og  frem- 
mest er  det  jo  altid  en  Ulykke  at  være  de  Smaa  over  for 
de  Store.  Men  dernæst  maa  vi  indrømme,  at  det  danske  Folk 


Digitized  by  LjOOQle 


Efter  Kong  Christian  den  Niendes  Død 


191 


ikke  hos  sine  Førere  fandt  den  Forening  af  Mod  og  Besindig- 
hed, som  alene  kan  bringe  ud  over  vanskelige  Situationer.  Der 
var  en  Mangel  paa  Mod  hos  dets  Raadgivere  til  at  se  Forhol- 
dene under  Øjne  i deres  hele  strenge  og  barske  Alvorlighed. 
Det  var  intet  Legeværk  at  have  den  hele  store  og  rigt  udvik- 
lede tyske  Nation  til  Modstander  og  det  netop  i en  Tid,  da  den 
efter  Aarhundreders  politiske  Vanrøgt  og  Fornedrelse  begyndte 
at  føle  sine  Kæmpekræfter  og  hige  efter  Enhed  og  Storhed  og 
Berømmelse  ogsaa  udenfor  Ideernes  og  Bøgernes  Verden.  Det 
var  en  forfærdelig  Ulykke  for  os,  at  Forholdene  havde  lagt  det 
saaledes  til  Rette,  at  den  første  Kraftprøve  netop  skulde  gælde 
Landene  nord  for  Elbmundingen  med  deres  udmærkede  Sø- 
mænd  og  den  uforlignelige  Havn  paa  Grænsen  af  Slesvig  og 
Holsten,  altsaa  med  Mulighederne  for  at  skabe  en  tysk  Sømagt 
af  Rang.  Det  havde  været  danske  Statsmænds  Opgave  at  stille 
sig  og  med  ubønhørlig  Oprigtighed  besvare  sig  det  Spørgsmaal, 
hvad  her  var  naturmæssigt  og  hvad  der  var  kunstige  Sammen- 
klininger  eller  fantastiske  Drømme.  Fremdeles  maatte  det  paa 
det  nøjeste  prøves,  hvad  der  virkelig  havde  Europas  Interesse 
i dette  vidtløftige  og  med  Detailler  overlæssede  Spørgsmaal, 
og  naar  saa  danske  Statsmænd  havde  opdaget,  at  det,  der  med 
nogen  Rimelighed  kunde  reddes,  kun  var  de  Egne,  hvor  der 
endnu  taltes,  tænktes  og  føltes  Dansk,  saa  havde  det  været  Op- 
gaven at  finde  Fremgangsmaaden,  der  var  at  følge,  og  med 
Taalmodighed  og  Fasthed  at  gendrive  alle  Indvendinger,  som 
man  kunde  forudse  vilde  rejse  sig  imod  denne  nødvendige  Am- 
putation ogsaa  fra  kortsynede  Nordslesvigeres  Side.  Endvidere 
gjaldt  det  om  at  forberede  den  saa  overordentlig  sandsynlige 
Krig  med  alle  optænkelige  Midler,  og  det  ikke  blot  Frontstil- 
lingen ved  den  gamle  Rigsgrænse,  men  ogsaa  den  fuldt  saa 
vigtige  Flankestilling  Dybbøl — Als,  saavel  som  Retrætestillingerne 
i Jylland  og  paa  Fyn.  Men  desværre,  man  sparede  paa  Pengene, 
som  om  Penge  kunde  anvendes  bedre  end  til  Fædrelandets 
Forsvar,  og  under  den  evige  Produktion  af  Taler,  Aktstykker 
og  fulminante  Avisartikler  levede  man  sig  ind  i en  Drømmetil- 
værelse, der  skulde  føre  til  en  sørgelig  Opvaagnen.  Hvor  det 
er  tungt  at  mindes  disse  Ting!  Men  paa  den  anden  Side,  hvil- 
ken Skole  for  Folket!  Hvor  taabeligt,  om  man  vilde  glemme 
de  bitre  Lærdomme,  som  den  Gang  blev  givet  os!  Ved  den 

Konges  Død,  hvis  advarende  Ord  ikke  kunde  fea  Ørenlyd, 
mens  det  endnu  var  Tid,  er  der  Anledning  til  at  kalde  disse 
Minder  tilbage.  Endnu  én  Gang  erhvervede  Kong  Christian 
Krav  paa  vor  største  Taknemmelighed  ved  sin  betimelige  Ind- 
skriden  i vor  Udenrigspolitik,  idet  han  1870  ved  Hertugen  af 
Cadores  Overbringelse  af  Allianceforslag  fra  den  franske  Rege- 
ring energisk  talte  for  deres  Afvisning  og  havde  væsentlig  Del  i, 
at  de  blev  forkastede.  Derimod  kan  man  vel  næppe  fritage  ham 
for  et  tungt  Ansvar  ved  Indgaaelsen  af  det  cumberlandske 
Giftermaal,  der,  som  bekendt,  gav  vor  bitre  Fjende,  Bismarck, 
den  kærkomne  Lejlighed  til  at  udslette  Pragerfredens  femte 
Paragraf  og  derved  berøve  Nordslesvigerne  det  sidste  Haab  om 
en  snarlig  Genforening  med  Kongeriget.  Her  synes  Statspolitik 
at  være  blevet  krydset  af  familiepolitiske  Hensyn,  men  Histo- 
rien maa  undersøge  og  dømme.  De  sidste  Dages  Begivenheder 
i Norden  finder  jeg  det  utidigt  her  at  omtale,  men,  naar  en 
Gang  Sløret  løftes  fra  disse  Begivenheders  indre  Historie,  vil 
det  sandsynligvis  vise  sig,  at  den  gamle  Konge  ogsaa  ved  denne 
Lejlighed  med  Held  talte  Besindighedens  og  Hensynsfuldhedens 
Sag. 

Medens  Christian  den  niende  mellem  sine  diplomatiske  Raad- 
givere  gør  Indtrykket  af  den  praktiske,  ved  Rejser  og  Sendelser 
til  forskellige  Hoffer  mere  erfarne  Mand,  der  ved  sin  militære 
Uddannelse  ogsaa  havde  et  sundt  Blik  for  Landenes  Magtforhold 
og  militære  Muligheder,  gør  han  overfor  de  indre  Forhold  et 
begrænset  og  ængsteligt  Indtryk.  Han  var  aldeles  ikke  Jurist, 
men  ikke  uden  Overtro  paa  Jurister  og  Juristeri,  og  beskedent 
erkendende  sine  egne  Mangler  paa  dette  interessante  Omraade 
begik  han  det  skæbnesvangre  Misgreb  at  spørge  Landets  Stor- 
jurister til  Raads  om  Forstaaelsen  af  de  Grundlovsparagrafer, 
som  fastsatte  hans  og  Rigsdagens  Magtfuldkommenhed  i deres 
gensidige  Forhold.  Her  skulde  han  hellere  have  raadspurgt  sit 
eget  sunde  Omdømme  og  lyttet  til  den  Forstaaelse,  som  den  kon- 
stitutionelle Forfatning  overalt,  hvor  den  har  slaaet  Rod,  og  navnlig 
i dens  Fædreland  England  er  Genstand  for.  Det  vilde  da  ikke 
have  undgaaet  hans  Opmærksomhed,  at  Sjælen  i det  konstitutio- 
nelle Liv  er  Folkets  Selvstyre,  udøvet  gennem  Folkets  Repræsen- 
tanter og  et  formelt  af  Kongen,  men  reelt  af  den  hele  politiske 
Situation  og  derved  indirekte  af  Folket  udnævnt  Ministerium, 

som  ikke  maa  gro  fast  paa  Taburetterne,  men  hvis  Skiften  mel- 
lem Hovedpartierne  netop  er  Betingelsen  for  den  alsidige  Kritik 
af  Forholdene  og  den  tilbørlige  Varetagelse  saavel  af  Fremskrid- 
tets som  af  Konservatismens  Interesser.  Hvor  mange  Bekym- 
ringer vilde  han  ikke  have  sparet  sig  ved  at  tilegne  sig  disse 
bærende  Grundtanker,  og  hvor  mange  bitre  og  kvalfulde  Dage 
havde  han  ikke  sparet  det  danske  Folk!  Han  forstod  ikke,  at, 
idet  han  raadspurgte  disse  fine  og  lærde  juridiske  Hoveder,  fik 
han  Svar,  ikke  af  Jurister,  men  af  udprægede  Højremænd.  Dog, 
den  stiveste  af  dem  alle  var  ganske  vist  Jurist  af  Fødsel  og  af 
Guds  Naade,  men  ikke  af  Navn,  Eksamen  eller  Grad.  Om  Gods- 
ejer Estrup  og  hans  nittenaarige  Ministerium  samlede  sig  nu  det 
danske  Højre  og  det  danske  Bureaukrati,  som  til  en  Krig  for 
Civilisationens  højeste  Goder  mod  Hunner  og  Vandaler,  og  først 
efter  utrolige  Anstrengelser  og  en  Menneskealders  Marscheren 
paa  Stedet  havde  Højre  gaaet  sig  saa  træt  og  var  blevet  saa  af- 
rakket, at  det  for  lange  Tider  havde  gjort  sig  umuligt  som  Re- 
geringsparti og  derved  paaført  vor  rolige  Udvikling  en  Fortræd, 
som  længe  skal  mærkes.  Det  sørgeligste  var,  at  samtidig  med 
Højres  Nedgang  var  Forsvarssagen,  den  Sag,  der  af  alle  Sager 
bør  behandles  med  størst  Hensynsfuldhed  i et  demokratisk  Land, 
bleven  forkludret  i en  rent  utrolig  Grad  ved  provisoriske  Bevil- 
linger og  andre  haardhændede  Fremgangsmaader.  Paa  den  anden 
Side  var  Demokratiet  vokset  mægtigt  og  Folkets  Interesse  for  og 
Forstaaelse  af  Grundloven  var  bleven  en  ganske  anden,  og  da 
endelig  i det  nye  Aarhundredes  første  Aar  Reaktionens  sidste 
Skanse  var  falden  og  det  længselsfuldt  ventede  folkelige  Ministe- 
rium var  udnævnt  af  den  gamle  Konge,  saa  maatte  en  uhildet 
Betragter  indrømme,  at  Striden  ikke  havde  været  forgæves,  og  at 
det  store  Epos  om  Højres  og  Venstres  Kamp,  der,  som  alt  i Dan- 
mark, hyppigt  var  ved  at  slaa  over  i det  Burleske  og  det  Ge- 
mytlige, nu  med  Rette  kunde  indtage  en  Plads  mellem  vore  klas- 
siske Digterværker,  ikke  altfor  langt  borte  fra  Per  Paars.  Men 
lad  os  her  bemærke  det  overordentlig  smukke  og  fine  Træk, 
at  Kongen  under  den  hele  lange  og  sejgpinende  Kamp  næppe 
noget  Øjeblik  blev  miskendt  af  Folkets  store  Masse,  med  Hensyn 
til  sine  Hensigters  Renhed  og  sin  faderlige  Stemning  ogsaa  over- 
for dem,  der  saa  længe  forekom  ham  som  vildledte.  Derfor  var 
der  efter  Systemskiftet  øjeblikkelig  en  saa  blød  og  mild  Stem- 

ning  overfor  Kongen,  som  om  han  i hele  sin  lange  Regering 
havde  gaaet  Haand  i Haand  med  sit  Folk. 

Der  er  i den  sidste  Tid  efter  Kongens  Død  forfattet  et  Utal 
af  Biografier  og  Karakteristiker,  som  søger  at  fæstne  hans  Træk, 
og  som  i deres  mærkværdige  Overensstemmelse  rimeligvis  giver 
et  paalideligt  Billede  af  ham,  saadan  som  han  virkelig  var,  og 
som  i al  Fald  er  Udtrykket  for  den  Opfattelse,  som  Folket  i 
Almindelighed  havde  af  hans  Personlighed,  og  jeg  forudsætter 
her,  at  den  er  den  rigtige.  Vilde  man  søge  Grundelementet  i 
denne  Personlighed,  vilde  det  vistnok  blive  Pligtfølelse,  sikkert 
en  medfødt  Slægtsarv,  men  fæstnet  ved  en  stræng  Opdragelse, 
den  han,  til  Held  for  sine  Børn,  lod  gaa  videre,  medens  saa 
mange  andre  Forældre  er  svage  nok  til  at  ombytte  den  med 
dens  Modsætning,  en  blødagtig  Overbærenhed.  Med  Pligtfølelsen 
følger  Kærligheden  til  Arbejde,  og  hvor  den  først  er  til  Stede, 
dér  har  alle  gode  Aander  fri  Indgang.  Andre  Konger  har  lagt 
an  paa  at  tilegne  sig  theatralsk  Optræden  og  Skuespillerens 
Kunst;  ikke  saaledes  med  Christian  den  9de.  Han  gav  sig,  som 
han  var,  og  han  havde  den  for  en  Konge  store  Lykke,  at  hans 
Natur  var  saa  usammensat  og  saa  let  fattelig,  at  selv  den  jævne- 
ste af  hans  Undersåtter,  der  kom  i Berøring  med  ham,  forstod 
ham  og  fik  det  velgørende  Indtryk  af  en  bundhæderlig  og  helt 
velvillig  Natur,  og  det  kan  ikke  noksom  paaskønnes,  naar  et  Folk 
mærker,  at  dets  Konge  netop  er  af  samme  Slags  som  de  brave 
Mænd  og  Kvinder  i dets  Midte,  som  er  de  i Sandhed  bærende 
Personligheder  i Landet,  ikke  i Kraft  af  glimrende  Evner,  men 
i Kraft  af  Karakterens  Renhed  og  Ægthed.  Hvad  en  Konge  ved 
sit  moralske  Eksempel  udretter  i sit  Folk,  er  efter  min  Ansku- 
else af  en  Betydning,  som  man  vanskeligt  kan  overvurdere.  Hel- 
ler ikke  kan  man  nægte,  at  det  var  en  Lykke  for  Kongen,  at 
han  i fuld  Oprigtighed  stod  paa  det  samme  religiøse  Standpunkt 
som  Flertallet  af  hans  Folk.  Efter  vor  Erfaring  gives  der  alvor- 
lige Politikere,  fulde  af  Hengivenhed  for  Folket  og  af  brændende 
Interesse  for  dets  Fremgang,  der  føler  det  som  en  bitter  Skæbne, 
at  de  i Spørgsmaalet  om  det  sidste  til  Grund  liggende  i Tilvæ- 
værelsen  ligesom  taler  et  andet  Sprog  end  Folket  og  er  udeluk- 
kede fra  fuldt  ud  at  forstaa  og  at  forstaas. 

Naar  vi  nu  vil  spørge  os  selv,  om  Danmarks  Stilling  er  ble- 
ven forringet  ved  Kongens  Død,  maa  vi  efter  min  Mening  svare  Ja! 
Thi  den  gamle  Konge  besad  en  saa  grundmuret,  gennem  mange 
Aars  hæderlige  Færd  samlet  Anseelse,  at  den  under  enhver  For- 
vikling vilde  komme  Landet  til  Gode;  for  Kong  Christians  Skyld 
vilde  der  være  et  almindeligt  Ønske  om  at  behandle  Danmark 
saa  skaansomt,  som  Hensynet  til  egne  Interesser  paa  nogen 
Maade  tillod.  Dette  gælder  ikke  med  Hensyn  til  vor  nye  Konge, 
netop  fordi  han  er  ny.  Men  paa  den  anden  Side  er  han  jo  sin 
Faders  Arving  og  Bæreren  af  alle  hans  Traditioner,  og  vi  maa 
jo  alle  forene  os  i Ønsket  om,  at  hans  Navn  i Aarenes  Løb 
maa  samle  om  sig  den  samme  Tillid  og  Højagtelse  som  hans 
Faders.  Hvad  Folket  angaar,  saa  er  det  jo  en  glædelig  Kends- 
gerning, at  Kundskab  og  dermed  Dygtighed  til  alle  de  mangfol- 
dige Gerninger,  som  udgør  et  Folks  Liv,  har  taget  et  umaadeligt 
Opsving  i den  sidste  Menneskealder.  Vor  Folkemængde  er  til- 
taget overordentlig,  og  vi  indvinder  af  vor  Jord  og  vort  Hav 
langt  større  Rigdomme,  end  der  tidligere  blot  kunde  drømmes 
om.  Vort  Folks  Navn  er  derfor  ogsaa  langt  mere  anset  i Verden 
end  før,  og  det  gode  og  lønnende  Arbejde  har  skabt  os  en  gan- 
ske anden  Selvfølelse.  Derfor  forekom  det  mig  ogsaa,  at  Klok- 
kerne, da  de  ringede  over  Christian  d.  9de,  havde  en  langt  fa- 
stere og  mandigere  Klang  end  de  angstfulde  Jammertoner,  der 
lød  for  hans  Forgænger.  Sligt  er  naturligvis  Indbildning,  Gen- 
spejlinger af,  hvad  der  bevæger  sig  i ens  eget  Indre.  Men  jeg 
tvivler  ikke  om,  at  mange  af  mine  Landsmænd,  der  er  gamle 
nok  til  at  anstille  en  Sammenligning,  har  hørt  noget  lignende  i 
Klokkernes  Toner,  og  dette  vilde  være  et  Bevis  paa,  at  vi  ser 
Fremtiden  imøde  med  større  Fortrøstning.  Herved  er  der  meget 
vundet.  Paa  den  anden  Side  maa  vi  ikke  skjule  for  os  selv,  at 
vor  Stilling  er  yderst  vanskelig,  ikke  fordi  noget  Folk  i vor  Nær- 
hed direkte  skulde  tænke  paa  vor  Undergang,  men  fordi  selve 
vort  Lands  Beliggenhed  er  saa  farefuld.  Thi  vel  er  ogsaa  vore 
skandinaviske  Frænder  paa  mange  Maader  truede;  men  deres 
vidtstrakte  og  bjærgfulde  Lande  danner  ligesom  naturlige  Fæst- 
ninger, hvortil  de  i Nødens  Stund  kan  trække  sig  tilbage.  Vort 
lille  Land  er  derimod  aabent  og  tilgængeligt,  og  Havet  bærer 
paa  sin  brede  Ryg  lige  villigt  Venner  og  Fjender  ind  til  vore 
aabne  Kyster  og  til  Centrerne  for  vort  Folkeliv.  Herimod  er  det, 

at  der  skal  søges  Raad,  hvis  Raad  er  at  finde.  Men  Raad  vokser 
ikke  paa  Træerne.  Heller  ikke  kommer  de  flyvende  til  dem,  der 
lægger  Hænderne  i Skødet,  og  heller  ikke  til  dem,  som  glemmer 
de  store  Ting  for  de  smaa  eller  i rethaverisk  Selvgodhed  siger: 
kun  hvor  jeg  og  mit  Parti  er,  der  er  Sandheden  og  Retten. 
Vi  lider  i det  hele  under  Partivæsnets  Overhaandtagen.  Und- 
væres kan  Partierne  ikke,  da  Spørgsmaalene  kun  ad  den  Vej 
kan  blive  prøvede  til  den  dybeste  Grund.  Men  Partierne  slaar 
i Stykker,  ligesom  de  har  Navn  efter  Stykker.  Helheden  har 
en  endnu  større  Ret,  og  de  gør  sikkert  en  god  Gerning,  som  fra 
Tid  til  anden  løfter  Enhedens  Fane  og  minder  Partigængeme  om, 
at  de  alle  er  Sønner  af  det  samme  Folk  og  Land,  og  at  intet 
er  mere  ødelæggende  end  at  drive  Partiernes  Kamp  ud  i en 
Hadefuldhed,  der  udelukker  enhver  Forstaaelse  og  ethvert  Sam- 
arbejde. Denne  Tanke  laa  jo  som  bekendt  den  gamle  Konge 
i høieste  Grad  paa  Hjærte.  Lad  da  ogsaa  hans  Minde  mane  os 
til  Fordragelighed. 

V.  Pingel. 

er  fortælles  i videnskabelige  Kredse,  at  man  i Bel- 
gien har  prøvet  at  fremstille  Billedet  af  en  Normal- 
Mennesketype  gældende  for  en  bestemt  Egn  eller 
Landsdel  paa  den  Maade,  at  man  har  fotograferet 
flere  Tusinde  forskellige  Ansigter  paa  samme  Plade, 
og  at  der  saa  tilsidst  skulde  være  fremkommet  en 
uforanderlig  og  overordentlig  velformet  Type  som  Resultat  af  de 
mange  Sammenlægninger.  Hvorledes  nu  end  dette  forholder  sig, 
saa  er  der  i hvert  Fald  mellem  Verdens  største  Kunstnere  og  Dig- 
tere enkelte  Aander,  der  synes  at  være  Frugten  eller  Blomsten 
af  uendelig  mange  Menneskers  Tænken  og  Stræben,  Ønsker  og 
Haab  gennem  flere  Slægtled.  De  springer  frem,  fuldt  færdige  lige- 
som uden  Villie  og  forekommer  netop  derfor  Menneskene  saa 
ubegribelige  og  guddommelige. 

Det  er  altid  en  kedelig  Ting  at  slaa  noget  fast,  selv  om  Talen 
er  om  noget  generelt,  men  jeg  synes  alligevel,  at  naar  man  i 
Tankerne  lader  Verdens  store  Aander  passere  forbi,  danner  der 
sig  i ens  Bevidsthed  Forestillinger  om  to  Hovedtyper.  Den  ene 
gaar  sin  Gang,  mørk  og  alvorlig,  med  sammentrykte  Bryn  og 
knyttede  Hænder,  triner  tungt  og  bestemt  og  gaar  ligefrem;  den 
anden  kommer  svingende  med  lette,  fjerende  Skridt,  bevæger  sig 
med  Frihed  og  Ynde  til  alle  Sider  og  smiler  hjerteligt  og  varmt 
ligesom  j Solskin.  — Naar  jeg  nævner  Navne  som  Æschylos, 
Michel-Angelo,  Mantegna,  Rembrandt,  Beethoven  og  Henrik  Ibsen 
til  den  ene  Side  og  Phidias,  Raphael,  Leonardo,  Moliére,  Goethe 

og  Mozart  til  den  anden,  forstaar  man  nok,  hvad  det  er,  jeg  mener. 
Kort  sagt,  en  Aandsretning  der  smiler,  og  en  der  ikke  kan;  i hvert 
Fald  ikke  uden  med  en  vis  Bitterhed.  Den  alvorlige,  subjektive 
Type  er  i Grunden  den  mest  populære;  den  faar  man  nemmest 
fat  paa.  Ethvert  normalt  Menneske,  selv  uden  alle  Forudsætnin- 
ger, vil  i Hovedsagen  kunne  huske  Værker  af  f.  Eks.  Michel- 
Angelo  efter  at  have  set  dem  en  Gang,  og  saaledes  er  ogsaa  For- 
holdet med  Hensyn  til  Kunstnernes  rent  personlige  Fremtoning. 
Manden  og  Værkerne  ligner  hinanden,  og  man  kan  efter  hans 
Ansigtsudtryk  omtrent  slutte  sig  til  Arten  af  hans  Aand.  Man 
tænke  blot  paa  Beethoven,  Tolstoy  og  Henrik  Ibsen.  I disse  og 
lignende  Mænds  Aasyn  med  de  dybe  Furer,  haarde  Former  og 
indadvendte  Øjne  læser  man  tydeligt  om  bitre  Kampe  med  sig 
selv  og  med  det  Stof,  hvori  de  arbejder,  og  i Værkerne  knager 
og  brager  det  af  Vilje  og  Energi.  — Disse  Egenskaber  tiltaler 
især  store  og  smaa  Børn  og  unge  Mennesker,  som  altid  finder 
det  langt  interessantere  at  stirre  ned  i en  Vulkan  — selv  i en 
udbrændt  — end  at  se  op  imod  den  blaa  Himmel  gennem  Kro- 
nen af  et  grønt  Træ.  Derfor  ser  vi  saa  mange  smaa  Aflæggere 
af  Michel-Angelo,  Beethoven  og  Rembrandt  gaa  rundt  imellem 
os,  men  derimod  aldrig  Raphael’er,  Goethe’r  eller  Mozart’er. 
Sagen  er,  at  det  er  langt  mere  lønnende  at  agere  Michel-Ange- 
losk  Billedhugger  end  Raphaelisk  Maler  og  meget  lettere  at  kom- 
ponere uudgrundelige  Harmonier  end  klare,  faste  Melodier. 

I de  150  Aar,  som  nu  er  forløbne  siden  Mozarts  Fødsel,  er 
der  naturligvis  skrevet  meget  om  ham.  Den  Opsigt,  han  allerede 
som  Barn  gjorde  rundt-  om  i Evropa,  var  umaadelig,  og  da  hans 
korte  Liv  kun  var  en  eneste  opadgaaende  Linie,  kom  en  Mængde 
Penne  i Bevægelse  baade  i hans  Levetid  og  især  efter  hans  Død. 
De  bekendteste  Mozart-Biografer  er:  Otto  Jahn,  Oulibischeff  og 
den  danske  Etatsraad  Nissen,  med  hvem  Mozarts  Enke  senere 
giftede  sig.  I intet  af  disse  Værker  vil  man  imidlertid  finde  en 
virkelig  Forstaaelse  af  Mozart  og  hans  Kunst.  Man  søger  forgæ- 
ves en  træffende  eller  slaaende  Bemærkning  om  Arten  af  hans 
Geni,  og  hvad  angaar  de  analytiske  Forklaringer  af  de  enkelte 
Værker,  er  de  saa  selvfølgelige,  at  det  næsten  er  Tidsspilde  at 
læse  dem.  Otto  Jahns  Værk  er  ellers  i andre  Henseender  højst 
fortjenstfuldt;  som  Bog  og  Kulturhistorie  har  det  betydelig  Værdi. 
Oulibischeffs  Mozart-Biografi  damper  af  Over-Forgudelse  og  di- 

lettant-filosofiske  Fraser  og  er  egentlig  en  pretentiøs  og  usmage- 
lig Bog.  Nissens  Biografi  har  kun  Interesse  som  Materialsamling 
og  er  ellers  som  Bog  et  græsseligt  Sammensurium.  De  bedste 
Bemærkninger  om  Mozart  har  jeg  læst  i Naumanns  Musik- 
geschichte;  men  de  samler  sig  ikke  og  danner  ikke  Billede.  Mo- 
zart venter  endnu  paa  sin  Fortolker,  som  absolut  maatte  være 
en  Musiker  af  første  Rang  og  helst  en  skabende  Kunstner  af 
samme  Art  og  med  et  lignende  Temperament  Verdens  mest  mu- 
sikalske Musiker  kan  kun  fuldtud  forstaas  og  værdsættes  af  en 
højt  udviklet  Tonekunstner,  og  de  bedste,  mest  træffende  Be- 
mærkninger om  Mozart,  jeg  har  hørt,  skriver  sig  da  ogsaa  fra 
mere  eller  mindre  betydelige  Musikere,  jeg  i Aarenes  Løb  har 
truffet  sammen  med.  — Mozart  selv  satte  mere  Pris  paa  virke- 
lig Forstaaelse  end  paa  osende  Hyldest.  En  Episode  fra  hans 
Ungdom  bekræfter  dette.  En  Aften  nemlig,  da  han  spillede  ved 
Hoffet  i Wien,  og  Damer  og  Herrer  med  Kejser  Franz  Joseph 
i Spidsen  som  sædvanlig  flokkedes  om  ham  og  overøste  ham 
med  Komplimenter,  sagde  han  pludselig:  „Hr.  Wagenseil  skal 
komme  hid,  han  forstaar  mig."  Hr.  Wagenseil  var  Kapelmester 
og,  hvad  mere  er,  en  dygtig  Musiker  og  Komponist. 

Jeg  skal  ikke  forsøge  at  give  det  rigtige  Billede  af  Mozart  og 
hans  Kunst  — det  tillader  Pladsen  heller  ikke  — men  derimod 
hovedsagelig  undersøge,  om  hans  Værker  endnu  kan  have  nogen 
Betydning  for  vor  Tids  musikstuderende  og  derigennem  for  Frem- 
tidens Musik. 

Der  findes  endnu  en  lille  Rest  af  Musikmennesker,  som  an- 
ser alt,  hvad  Mozart  har  skrevet,  for  lige  guddommeligt.  En  gam- 
meldags, fin  og  rar  Slags  Mennesker,  som  kommer  sammen  og 
maaske  endogsaa  festligholder  Mozarts  Fødselsdag  ved  Nydelsen 
af  en  Kop  Tevand.  Disse  rare  Mennesker  spiller  saa  hans  aller- 
tyndeste  Sonater  og  Symfonier  for  to  og  fire  Hænder  og  er  lyk- 
lige,  hver  Gang  de  ikke  bliver  overraskede.  Af  denne  Slags 
Mozart-Dyrkere  er  der  ikke  mange,  og  de  gør  hverken  Gavn 
eller  Skade,  da  de  ingen  Indflydelse  kan  have  paa  Ungdommen. 
Saa  er  der  en  Art  af  Musikmennesker,  som  jeg  nærmest  vil 
betegne  som  de  conventionelt-autoritetstroende.  De  bryder  sig 
egentlig  ikke  om  Mozart  og  gaar  helst  forbi  ham,  men  tager  dog 
ærbødigt  Hatten  af  og  gør  en  Reverents  ligesom  for  at  undskylde 
sig.  Af  dem  er  der  mange,  især  blandt  Sangere,  Musikere,  Diri- 

genter  og  Komponister.  — Endelig  findes  der  blandt  de  yngre 
Musikere  enkelte,  som  indser,  at  den,  der  vil  studere  Musikkens 
Kunst  i alle  dens  Faser,  ikke  kan  komme  uden  om  Mozart.  Saa- 
ledes  gaar  det  ogsaa  enhver  god  Lærer  i Komposition.  Sagen  er, 
at  Mozart  paa  engang  er  overordentlig  streng,  logisk  og  konse- 
kvent i sin  Stemmeføring  og  i sine  Modulationer,  men  samtidig 
mere  fri  og  ubunden  i sin  Form  end  nogen  anden  af  de  klas- 
siske Mestre,  som  har  benyttet  den  af  alle  Komponister  siden 
Ph.  Emanuel  Bach  saa  eftertragtede  og  vanskelige  Sonateform, 
der  jo  ogsaa  er  Normen  for  Symfonien. 

Er  den  unge  vordende  Komponist  saa  vidt,  at  han  kan  be- 
gynde paa  fri  Komposition  og  endelig  skal  til  at  bevæge  sig  i de 
større  Former,  indtræffer  der  et  Tidspunkt,  hvor  Mozarts  Vær- 
ker kan  virke  højst  befriende  og  befrugtende. 

Af  Beethoven  lærer  han  at  'bygge  en  Allegro-Sats  med  sine 
to  Temaer  og  Modulationsdel.  Men  det  er  mærkværdigt,  saa 
denne  Mester  — Musikkens  største  Lyriker  — er  regelret,  ja  ofte 
helt  træet  og  ubøjelig  i sin  Form.  Man  søger  til  Mozart,  og  det 
er  aldeles  vidunderligt,  hvad  han  kan  tillade  sig.  Han  løser  alle 
Baand  og  siger  alt,  hvad  der  falder  ham  ind,  paa  den  mest  over- 
bevisende og  selvfølgelige  Maade.  Indfald,  man  i første  Øjeblik 
ikke  synes  hører  til,  viser  sig  at  være  helt  nødvendige.  Det  ene 
smilende  Motiv  dukker  op  ved  Siden  af  det  andet  alvorlige; 
den  ene  Tanke  er  næppe  udtalt,  før  den  næste  trænger  paa,  og 
dog  skrider  det  hele  frem  med  en  saadan  Sikkerhed  og  Orden, 
at  man  intet  Øjeblik  forvirres  eller  taber  Traaden.  — Naturlig- 
vis kan  sligt  ikke  direkte  læres,  men  en  stræbende  og  talentfuld 
Elev  vil  altid  være  modtagelig  for  Frihed  og  Bøjelighed  og  lade 
sig  paavirke  deraf.  Disse  Egenskaber  hos  Mozart  kunde  tyde  paa 
stærk  Subjektivitet;  men  jeg  er  i Vilderede  i saa  Henseende.  Er 
Mozart  udpræget  subjektiv  i sin  Musik?  De  fleste  Musikmenne- 
sker vil  svare  ja.  Men  Subjektiviteten  er  i hvert  Fald  af  en  ganske 
anden  Art  end  hos  andre  Komponister.  Man  hører  nok,  det  er 
Mozart;  men  det  personlige  trænger  ikke  paa  og  gør  ikke  Krav 
paa  Tilhørerens  hele  Interesse.  Han  svæver  over  sit  Stof  som 
en  Terne  over  Havet  og  slaar  ned,  lynsnart  og  yndefuldt  i det 
afgørende  Øjeblik,  og  naar  det  sker,  synes  man,  han  er  den  mest 
individuelle  af  alle  Komponister;  men  i næste  Øjeblik  hæver  han 
sig  atter  over  sit  Emne,  og  da  synes  man,  han  er  den  mest  ob- 

jektive  af  alle  store  Kunstnere.  Man  har  sammenlignet  ham  med 
Raphael,  og  Sammenligningen  er  god,  i Fald  man  derved  tænker 
paa  Forholdet  mellem  det  subjektive  og  det  objektive  i deres 
Kunst  eller  paa  deres  Evner  som  Dramatikere.  Thi  i denne  Hen- 
seende er  der  unægtelig  en  slaaende  Lighed.  Begge  har  de  en 
aldeles  genial  Evne  til  at  forene  helt  modstridende  Motiver  i en 
dramatisk  Situation.  Man  tænke  paa  Raphaels  Stanzer  i Vatikanet 
og  paa  Finalerne  i Mozarts  Operaer.  Disse  Værker  er  ikke  blot 
polyfonø,  men  polymorfiske  og  polypsykiske.  Hver  Gruppe,  ja 
hver  enkelt  Person  taler  og  agerer  ud  fra  sin  egen  Glæde,  Sorg 
Jubel  eller  Smerte,  og  dog  er  alle  Modsætninger  stemt  saaledes 
sammen,  at  man  paa  Forhaand  skulde  anse  det  for  aldeles  umu- 
ligt. — Som  Dramatiker  har  Mozart  bragt  noget  nyt,  idet  han 
har  gjort  sine  Personer  til  virkelige  og  levende  Mennesker.  Han 
følte  det  selv.  I et  Brev  til  Faderen  fra  Septbr.  1781  mærker 
man  hans  Glæde  over  alle  de  forskellige  Stemninger,  han  har 
lagt  i Belmontes  Arie  af  „Bortførelsen”;  og  hans  fine  Bemærk- 
ninger om  Musikkens  Forhold  til  Texten  er  langt  mere  værd  end 
Glucks  store  Fortaler  til  hans  Operaer.  I Virkeligheden  er  det 
Mozart,  der  har  udført  det  musikalsk-dramatiske  Fremskridt, 
som  Gluck  har  faaet  Æren  for;  men  han  skrev  ikke  Fortaler, 
hvori  han  proklamerede  en  Revolution,  en  Proklamation,  som 
de  godtroende,  umusikalske  „Musikhistorikere”  kunde  bringe  vi- 
dere helt  ned  til  Nutiden.  Det  er  mærkeligt  at  se,  hvilken  Magt 
en  historisk  Frase  kan  faa  over  Sindene.  Hvomaar  vil  man  dog 
høre  op  med  Frasen  om  revolutionære  Kunstnere.  Saa  snart  en 
Kunstner  viser  en  Smule  Selvstændighed,  bliver  han  erklæret 
for  revolutionær,  og  mange  af  dem  er  virkelig  saa  naive  at  føle 
sig  smigret  derved.  Revolutioner  i Kunsten  har  aldrig  fundet 
Sted,  hvis  man  da  ikke  kalder  det  Revolution,  at  Kunsten  paa 
Grund  af  politiske,  religiøse  og  andre  Forhold  har  maattet  be- 
gynde helt  forfra  igen.  I det  materielle  og  politiske  Liv  er  Re- 
volutioner nødvendige  og  tit  velgørende,  men  i Kunsten  er  de 
utænkelige,  og  det  er  jo  netop  det  aandelige  Livs  store  Fortrin, 
at  det  .kan  bevare  Kontinuiteten  og  ikke  kan  dræbes  eller  kvæ- 
les af  tilfældige  Omstændigheder.  Mozart  hverken  kunde  eller 
vilde  revolutionere,  men  han  bragte  flere  nye  Værdier  ind  i Mu- 
sikken end  nogen  anden  Komponist  siden  Bach.  Den,  der  vil  og 

kan  studere  Musikkens,  jeg  mener  Værkernes  Historie,  vil  give  mig 
Ret,  og  saa  lader  vi  Historikerne  beholde  Fraserne. 

Vi  har  set,  hvor  vanskeligt  det  var  at  bestemme,  om  Mozart 
kunde  betegnes  som  subjektiv  eller  objektiv  Kunstner.  Det  er, 
som  om  der  er  dobbelt  Bund  i ham.  Hans  Stemninger  veksler 
hurtigt,  krydses  og  brydes  som  Farverne  fra  Prismer,  snart  be- 
lysende, snart  formørkende  hverandre.  Naar  han  smiler,  er  det 
ofte  med  Taarer  i Øjnene,  og  hans  Glæde  er  af  en  ganske  egen 
Art.  Han  er  egentlig  aldrig  helt  lystig,  skønt  han  har  skrevet  de 
ypperligste  komiske  Operaer,  der  eksisterer.  Sagen  er,  at  Skøn- 
heden var  for  ham  det  første.  Hans  Musik  er  altid  skøn;  men 
Skønhed  vækker  Eftertanke,  og  saa  hører  Smil  og  Latter  op.  — 
Dette  vidunderlige  Skønhedstrylleri,  der  hviler  over  f.  Eks.  „Fi- 
garos  Bryllup",  er  af  en  uendelig  bedaarende  Art,  fordi  man  faar 
Taarer  i Øjnene,  naar  man  har  Lyst  til  at  le,  og  maa  smile, 
naar  Musikken  er  allermest  rørende.  Der  er  noget  i hans  Natur, 
der  minder  om  Leonardo;  man  ved  hverken  ud  eller  ind,  men 
giver  sig  ind  under  Trylleriet  uden  at  begribe,  hvad  det  er. 

Det  fremgaar  af  det  foregaaende,  at  Mozarts  Musik  er  over- 
ordentlig vanskelig  at  forstaa  fuldtud  og  derfor  endnu  vanskeli- 
gere at  udføre.  Man  maa  ikke  alene  være  i Besiddelse  af  en 
dyb  og  inderlig  Sympati  for  hans  Kunst,  men  tillige  være  meget 
udviklet  rent  menneskeligt  for  at  kunne  gengive  hans  Værker 
nogenlunde  godt.  Det  er  derfor  stor  Synd  baade  imod  Mozart 
og  imod  den  unge  musikstuderende,  naar  Læreren  sætter  ham 
til  at  spille  Mozartske  Sonater  og  Kvartetter,  saa  snart  han  blot 
nogenlunde  kan  magte  det  tekniske.  Det  er  egentlig  ganske  vildt 
og  skal  nok  ødelægge  den  unges  Lyst  til  at  beskæftige  sig  med 
Mozart  senere.  Hvorledes  kan  man  dog  tro,  at  unge  Mennesker 
kan  følge  de  fine  og  vekslende  Stemninger  i denne  Musik  eller 
have  nogen  Sans  for  en  Kunst,  der  udtaler  sig  saa  forbeholdent 
og  ejendommelig  sjæleligt?  Ungdommen  vil  først  og  fremmest 
have  noget,  den  forstaar,  og  helst  noget,  man  saa  at  sige  kan 
gribe  med  Hænderne.  Men  Indholdet  i Mozarts  Musik  er  mindst 
af  alt  haandgribeligt,  og  derfor  maa  man  hellere  lade  den  unge 
Musiker  brække  Fingrene  i Liszt  og  Chopin  end  dræbe  Aanden 
i Mozart.  Men  paa  et  senere  Stadium,  naar  en  vis  Grad  af  aan- 
lig  Modenhed  er  naaet,  og  den  udøvende  Musiker  skal  lære  at 
bevæge  ikke  blot  Fingrene  men  sin  Tanke  og  sin  Sjæl,  saa  er 

den  Mozart’ske  Musik  uendelig  lærerig  og  maa  for  den  spillende 
være,  hvad  en  Monolog  af  Shakespeare  eller  Holberg  er  for  den 
unge  Skuespiller:  en  Prøvesten.  Jeg  kender  kun  ganske  faa  Mu- 
sikere, som  er  i Stand  til  at  udføre  Mozarts  Musik  tilfredsstil- 
lende; de  fleste  „stiliserer*  hans  Værker  paa  en  Maade,  som  er 
ganske  uudholdelig. 

Mozart  er  i sin  Musik  bestandig  levende  og  menneskelig  og 
taaler  derfor  mindst  af  alt  at  blive  udført  „stilfuldt*  eller  „klas- 
sisk*. Men  ved  Mozarts  Musik  forstaar  jeg  hans  bedste  Ope- 
raer, Symfonier  og  Kammermusik.  Hans  Kirkemusik  regner  jeg 
ikke  med,  og  for  Mozarts  og  Kunstens  Skyld  bør  det  engang 
siges  rentud,  at  hans  talrige  Værker  for  Kirken  er  uden  al  Be- 
tydning, har  aldrig  haft  og  vil  heller  ikke  laa  nogen  som  helst  Ind- 
flydelse paa  Kirkemusikkens  Udvikling.  Hans  Forhold  til  Kirken 
var  ganske  conventionelt  og  hans  Kirkemusik  er  det  i højeste 
Grad.  Jeg  ved  godt,  at  der  i enkelte  af  disse  Værker  findes  Sat- 
ser af  betydelig  musikalsk  Værdi;  men  fordi  et  Musikstykke  er 
baade  godt  og  af  alvorlig  Karakter,  er  det  ingenlunde  Kirke- 
musik. I intet  af  disse  Arbejder  findes  der  Musik,  som  er  gen- 
nemtrængt  af  virkelig  religiøs  Stemning,  og  jeg  foretrækker  næ- 
sten Beethovens  i kirkelig  Henseende  ret  anmassende  store  Messe. 

En  længere  Udvikling  af,  hvad  jeg  forstaar  ved  god  Kirkemusik, 
kan  jeg  ikke  tillade  mig  her,  men  henviser  til  Værkerne  af  det 
16de  Aarhundredes  Kirkekomponister,  som  i Løbet  af  otte  Tak- 
ter oplyser  langt  mere,  end  jeg  vilde  formaa  i en  hel  Bog.1) 

Vender  vi  os  saaledes  fra  Mozart  som  Kirkekomponist,  er 
det  en  saa  meget  større  Glæde  og  Nydelse  atter  at  komme  ind 
under  hans  Tryllemagt  som  Symfoniker  og  Kammermusikkom- 
ponist. 1 hans  bedste  Kvartetter,  Sonater  og  Symfonier  hersker 
der  et  saa  spirende,  gærende  og  befrugtende  Liv,  at  vi  endnu 
den  Dag  i Dag  maa  forbavses  over  den  Friskhed  og  Kraft,  der 
slaar  os  i Møde.  Her  gælder  de  Ord  af  Goethe,  at  der  i Mo- 
zarts Musik  „ligger  en  avlende  Kraft,  som  virker  videre  fra  Slægt 
til  Slægt*,  i allerhøjeste  Grad.  Noget  fuldkomnere  i alle  Hense- 
ender end  de  ti  berømte  Strygekvartetter  findes  ikke  i Toner. 
Man  synes  ikke.  Musikkens  Kunst  kan  naa  højere.  En  saa  gen- 
nemført og  fin  Udarbejdelse,  en  saa  bøjelig  og  dog  overbevisende, 

')  For  dem,  der  mangler  Forudsætninger  til  Studiet  aF  disse  Verker,  anbefaler  jeg  at  studere 
Thomas  Laubs  2 Samlinger  af  vore  gamle  Salmer,  som  er  ypperlig  udsatte  i den  Aand,  de  kræver. 

streng  Form,  en  saa  henrivende  Sødme  og  Velklang  i det  melo- 
diske og  Forstand,  ja  Visdom  i det  kontrapunktiske  er  aldrig  set 
hverken  før  eller  siden.  En  af  mine  Venner  har  gjort  den  Be- 
mærkning, at  det  er  mærkværdigt  og  beundringsværdigt,  hvor 
lidt  Lærdommen  og  den  kontrapunktiske  Kunst  gør  sig  gældende, 
naar  man  hører  et  Værk  af  Mozart,  og  at  man  egentlig  først 
opdager  den  ved  at  tage  Partituret  for  sig.  Denne  Bemærkning 
er  fuldkommen  rigtig  og  træffende,  og  jeg  kan  ikke  lade  være 
at  tænke,  hvor  indviklet  og  lærd  den  moderne  Musik  ofte  synes, 
og  hvor  lidt  virkelig  Polyfoni  der  dog  er,  naar  man  ser  nøjere 
til.  Der  hersker  i det  hele  taget  for  Øjeblikket  den  vildeste  Be- 
grebsforvirring med  Hensyn  til,  hvad  der  skal  forstaas  ved  Po- 
lyfoni, og  det  bliver  derfor  nødvendigt  i det  mindste  at  antyde  For- 
skellen paa  det  virkelige  og  det  tilsyneladende  i denne 
Henseende,  og  jeg  vil  saa  gaa  lige  til  Sagen  og  betegne  den  ene 
Slags  som  organisk  og  den  anden  som  mekanisk  Polyfoni. 
Det  er  ikke  Stemmernes  Antal,  det  kommer  an  paa,  men  alene 
Maaden,  hvorpaa  de  bevæger  sig.  En  enkel,  eenstemmig  Melodi 
kan  i den  Grad  have  Spiren  i sig  til  polyfon  Udvikling  og  Be- 
handling, at  flere  Stemmer  ligesom  af  sig  selv  træder  til  og  gror 
ud  fra  den  ene.  Denne  Art  Polyfoni  kan  man  kalde  organisk, 
og  her  var  en  Opgave  for  en  begavet  musiklærd  eller  lærd  Mu- 
siker, nemlig:  at  undersøge  hvornaar  og  hvorledes  denne  Kunst 
er  gaaet  tabt,  hvilken  Betydning  den  har  haft  og  endnu  kan  faa, 
og  endelig  klart  og  bestemt  vise  Forskellen  mellem  den  virke- 
lige o:  organiske  og  den  tilsyneladende  o:  mekaniske  Polyfoni. 
Denne  sidste  Art  bestaar  nærmest  i at  sætte  Stemmerne  i Be- 
vægelse, lige  meget  paa  hvilken  Maade  det  sker,  og  som  Eksem- 
pel herpaa  kan  jeg  henvise  til  Slutningen  af  Forspillet  til  Ope- 
raen „Mestersangeme",  hvor  flere  Motiver  gaar  sammen  og  tager 
sig  morsomt  ud,  men  i Virkeligheden  ikke  har  det  ringeste  med 
Polyfoni  at  gøre. 

I Mozarts  Værker  træffer  man  hvert  Øjeblik  paa  Steder,  hvor- 
af der  kan  læres  noget,  og  der  er  for  mig  ingen  Tvivl  om,  at 
naar  Tidens  Hjul  har  drejet  sig  nogle  Gange  rundt  endnu,  vil 
Mozarts  bedste  Symfonier  staa,  medens  de  fleste  af  Beethovens 
vil  falde;  og  det  ligger  deri,  at  i Mozarts  Kunst  er  Forholdet  mel- 
lem det  lyriske  — det  subjektive  — og  det  episk-artistiske  mere 
ligeligt  end  i Beethovens  Værker.  Beethoven  er  egentlig  kun  Ly- 

riker.  Men  det  altfor  individuelle  i den  skabende  Kunst  er  det, 
der  falder  først  Vor  Tid  føler  maaske  mere  ved  at  høre  Bee- 
thovens  Værker;  men  om  hundrede  Aar  føler  man  helt  ander- 
ledes, og  den  Kunst,  der  saa  hovedsagelig  var  baseret  paa  Følel- 
sen, vil  blive  overflødig,  hvis  den  ikke  rummer  i sig  nogle  af 
de  Forhold  og  Love,  som  gælder  til  alle  Tider;  jeg  mener:  noget 
af  det,  hvoraf  der  til  alle  Tider  kan  læres;  og  i rent  artistisk  — 
hvad  skal  jeg  sige  — musikkunstnerisk  Henseende  er  der  langt 
mere  at  lære  hos  Mozart  end  hos  Beethoven.  — Og  saa  blev 
han  endda  kun  35  Aar  gammel!  Saa  ung  døde  han;  misundt 
og  forfulgt  af  sine  Kolleger,  der  ikke  kunde  tilgive,  at  han  havde 
Talent;  misforstaaet  og  overseet  af  Publikum,  der  ikke  forstod 
ham  og  fandt  ham  for  lærd.  Men  det  hele  er  gaaet  saa  hurtigt. 
— Som  et  Meteor  er  han  faret  hen  over  Musikkens  Himmel  og 
og  forsvunden  igen  ind  i Evigheden.  Man  havde  næsten  ikke 
faaet  Tid  til  at  sunde  sig.  En  saadan  Række  af  geniale  Værker 
i saa  kort  Tid  kunde  nok  tage  Vejret  fra  Publikum,  og  det  kan 
undskylde  Samtiden  noget.  Men  paa  de  Musikere,  Komponister 
og  Kolleger,  som  paa  alle  Maader  imod  bedre  Vidende  gjorde 
hvad  de  kunde  for  at  hindre,  skade  og  tilintetgjøre  ham,  og  hvem 
det  tilsidst  lykkedes  at  se  ham  gaa  i Graven,  vil  der  hvile  en 
Skamplet,  saa  længe  Musikkens  Kunst  lever  og  dyrkes;  thi  de 
vidste,  hvad  de  gjorde,  og  har  end  ikke  den  Undskyldning,  at 
de  ikke  forstod  ham,  eller  at  han  var  ufordragelig  eller  hovmo- 
dig. Gennem  hans  Breve  og  de  mange  Anekdoter,  man  har  om 
ham,  faar  man  det  Indtryk,  at  Mozart  har  været  et  sjældent  elsk- 
værdigt og  uimodstaaeligt  Menneske.  Hans  hele  Personlighed 
var  præget  af  Aabenhed  og  Frimodighed ; han  troede  det  bedste 
om  sine  Medmennesker,  og  selv  om  sine  aabenbare  Fjender  og 
Misundere  havde  han  undskyldende  Ord  til  Rede.  Og  hvem  kan 
undres  over,  at  hans  Liv  i mange  Henseender  baade  var  uor- 
dendigt  og  letsindigt  Her  har  hans  Modstandere  ogsaa  Skyld. 
For  overhovedet  at  kunne  eksistere  og  gøre  sig  gældende  midt  i 
al  den  Kabale  og  Intrige,  de  taamede  op  omkring  ham,  maatte 
han  arbejde  som  en  rasende;  hvad  Under  da,  om  Pendulen 
svingede  for  stærkt  ud  til  den  anden  Side.  Det  var  vel  en  psy- 
kofysisk  Nødvendighed,  og  i hvert  Fald  skal  det  digives  ham,  at 
han  ikke  var  nogen  Engel,  men  kun  et  Menneske  med  menne- 
skelig Lyst,  Haab,  Atraa,  Lidenskab,  Dyder  og  Fejl,  og  hvad  alt 

det  hedder,  som  bringer  Menneskene  langt  ned  og  højt  op.  Alt 
i alt  staar  Mozarts  Skikkelse  som  en  af  de  mest  indtagende,  ikke 
blot  i Musikkens,  men  overhovedet  i Kunstens  Historie.  Han 
maatte  dø  tidligt,  for  at  Billedet  af  ham  selv  og  hans  Kunst 
kunde  fuldkommes.  Musik  og  Ungdom  klæder  hinanden,  og  den 
mest  levende  af  alle  Kunster  kan  ikke  udstaa  Rynker  og  hvide 
Haar,  derfor  skal  man  ikke  beklage  ham,  fordi  han  maatte  bort 
i en  ung  Alder,  men  vel  fordi  han  maatte  lide  under  Tilsidesæt- 
telse og  Miskendelse  i Slumingen  af  sit  Liv,  hvor  han  netop  gav 
os  sine  bedste  og  skønneste  Værker.  — Vi  staar  alle  i Gæld  til 
ham,  vi  Musikere;  men  mange  af  os  aner  det  ikke,  thi  Værdi- 
erne fra  hans  Kunst  er  tit  komne  til  os  ad  Omveje,  og  han  hører 
jo  ikke  til  de  Kunstnere,  der  med  Vold  og  Magt  trænger  sig  paa. 
Ogsaa  det  brede  Publikum  staar  i Gæld  til  Mozart,  thi  selv  om 
den  jævne  Hob  i Virkeligheden  ikke  forstaar  hans  fornemme 
Sprog  og  Holdning,  saa  har  den  dog  en  Fornemmelse  af  et  Pust 
fra  en  Aand,  højt  hævet  over  det  almindelige,  og  det  er  allerede 
store  Ting.  Og  vi  bringer  saa  meget  hellere  Mozart  en  Tak,  som 
han  slet  ikke  trænger  sig  paa  ved  Hjælp  af  grove,  tarvelige  Mid- 
ler eller  i Kraft  af  Vilje  og  Reformiver.  Han  vilde  ikke  noget 
nyt,  det  kom  af  sig  selv.  Han  vilde  ikke  noget  andet  end  de 
andre,  men  han  kunde  give  og  gav  noget  mere.  Han  tog  ikke 
bort  af  det,  der  var,  men  lagde  til  af  de  mange  Kostbarheder, 
han  havde  fundet,  halvt  i Drømme,  halvt  i Leg.  Han  rev  ikke 
vore  Huse  ned  om  Ørene  paa  os  og  byggede  os  Paladser,  som 
imponerede  os,  men  hvori  vi  frøs.  Han  gav  os  sig  selv,  sit  Ven- 
skab, sin  Aand,  sin  fine  Følelse,  sit  hjertelige  Smil,  sin  dybe  Al- 
vor og  sit  muntre,  friske  Sind  gennem  sine  udødelige  Melodier 
og  sin  skønne,  rige  Kunst. 

Carl  Nielsen. 

Lid  dertil. 

Aften. 

Det  russiske  Flag  blev  i Dag  strøget  paa  Studenterhuset  — 
Uro  i Luften. 

*°  10. 

Vi  sidder  paa  en  Café  og  spiser  Frokost.  En  Summen  af 
Menneskestemmer  høres  fjæmt.  Den  kommer  nærmere  og  nær- 
mere, en  taktfast  Marsch  høres  udenfor.  Porte  og  Vinduer  fyldes 
af  Nysgerrige.  Det  er  Jærn banearbejderne,  der  i Procession  dra- 
ger igennem  Gaderne.  De  gaar  med  ranke  Rygge  og  glade  An- 
sigter, som  lyser  af  Beslutningsglæde  og  Forventning.  De  mest 
forskelligartede  Rygter  om  Tilstandene  i Petersborg  svirrer  i 
Luften.  Droskekuskene  fortæller,  at  de  skal  indstille  Arbejdet  fra 
i Aften,  og  at  Strejken  vil  blive  almindelig.  — Ingen  tror  det. 

Aften. 

Paa  Arbejdermødet  i Aften  er  Generalstrejke  besluttet.  Alle 
Arbejdere  deltager,  baade  Fabriks-,  Gas-  og  Elektricitetsarbejdere. 
Endvidere  alle  Handlende  og  alle  Institutioner,  Studenter,  Poly- 

teknikere,  Farmaceuter,  Lærere.  Universitetet  og  Skolerne  ska! 
lukkes.  Postfunktionærer  og  Telefonister  er  med  i Strejken.  Typo- 
graferne vil  endnu  et  Par  Dage  holde  Aviserne  i Gang  for  at 
kunne  sprede  Efterretninger  fra  Rusland.  Alle  Værtshuse  og  Re- 
staurationer skal  lukkes.  Alkoholudskænkning  strængt  forbydes. 
At  alle  straks  følger  Arbejdernes  Eksempel,  forøger  den  gensidige 
Tillid  mellem  Over-  og  Undergivne.  Stemningen  forventningsfuld. 
Som  et  Lyn  er  Haabet  om  nye  Tider  slaaet  ned,  man  tror  paa 
et  velorganiseret  Oprør. 

•'/to. 

I Morges  vaktes  Byen  med  Kejserens  Manifest  for  hele  Rus- 
land i Bladene.  Saa  forbløffende  meget  gav  Proklamationen,  at 
ingen  tør  fæste  Lid  til  den.  Tør  man  tro  paa  den,  saalænge  det 

er  Selvherskeren,  der  taler?  Gælder  den  ogsaa  Finland? 

Alt,  hvad  der  kan  krybe  og  gaa,  kommer  paa 

Benene.  Byen  ligner  et  stort  Forsamlingshus,  for  trangt  til  de 
mange  Mennesker,  der  med  smaa  Skridt  vandrer  op  og  ned, 
— gaar  kun,  fordi  de  ikke  kan  udholde  at  staa.  Hvad  vil  man? 
Hvor  skal  man  gaa  hen?  — Kl.  12  afholdes  et  Møde  af  Politi 
i Studenterhuset.  Hele  Politiet  vedtager  at  deltage  i Strejken.  Fra 
Mødet  begiver  det  sig  i Procession  til  Jæmbanetorvet  for  at  støde 
til  det  store  Arbejdermøde  dér.  Et  underligt  Syn!  Det  forhadte 
Politi,  som  fremfor  alle  andre  har  været  Aarsag  til  Raseri  over 
de  idelige  Overgreb  mod  Folket,  opløser  sig  af  sig  selv,  bøjer 
sig  for  det  finske  Folk  i samme  Sekund,  det  indser,  at  Folket 

faar  Magten. Paa  den  ene  Side  af  Torvet  ligger  det 

nye  finske  Teater,  hvis  Trapper,  med  Teatrets  raat  tilhugne  Sand- 
sten som  Baggrund,  er  som  skabt  til  en  Folketaler.  Lige  over  for 
ligger  Atenæum,  Akademiets  Bygning.  Efter  et  bevæget  Møde 
vender  Folkeskaren  sig  ind  mod  Byen  for  at  opløses.  Men  det 
er,  som  om  noget  binder  den  sammen,  et  Haab  om,  at  der  skal 
ske  et  eller  andet  Da  farer  to  Kunstnere  op  paa  Atenæum.  De 
raaber  til  Vagtmesteren  om  et  finsk  Flag.  Han  vil  ikke  udlevere 
det.  De  sender  Bud,  hvor  de  mener  at  kunne  faa  en  anden 
Nøgle  til  Flaghuset.  De  faar  den.  Flaget  vises  til  Mængden,  som 
er  standset.  Det  kastes  ud  over  Balkonen  og  hænger  der  som 
et  luende  Tegn  til  Daad.  „Vent!"  Og  op  paa  Taget  iler  de  med 
et  andet  Flag.  Medens  de  tætte  Folkeskarer  jubler  nede  paa  Tor- 
vet, hejses  det  første  finske  Flag  fra  en  offentlig  Bygning  i Fin- 

land.  Flaget  paa  Balkonen  kastes  ned  til  Folket,  som  svarer  med 
Hurra,  og  i Triumf  bæres  det  til  Jæmbanestationen  tæt  ved.  Efter 
faa  Minutters  Venten  vajer  Flaget  ogsaa  derfra.  Som  under  én 
Viljes  Magt  begiver  Skaren  sig  gennem  Byen  til  Senatstorvet. 
Man  vil  hejse  finsk  Flag  paa  Senatshuset  Hvorledes  man  kom 
ind,  hvorfra  et  mægtigt  finsk  Flag  tilvejebragtes,  vides  ikke;  men 
inden  en  halv  Time  er  forløbet  viser  seks  sorte  Silhuetter  sig 
paa  Tagets  Rand,  bærende  Flaget  som  en  rød  Guirlande  imellem 
sig,  balancerende  henimod  Flagstangen.  Skaren  paa  Torvet  er 
vokset,  alle  Hoveder  bøjede  bagover  i aandeløs  Spænding  — nu 
er  de  ved  Maalet  Med  et  Smæld  udfolder  det  røde  Flag  sig  i 
den  stærke  Blæst  I en  Slags  hellig  Jubel  istemmes:  „Vårt  land, 
vårt  land,  vort  fosterland  “ af  de  Titusinder,  som  har  fordelt  sig 
paa  Torvet,  paa  Nikolajkirkens  pompøse  Trappe  og  paa  Univer- 
sitetets. Den,  der  kun  kender  Fædrelandssang  fra  Skoleunder- 
visning eller  fra  officielle  Fester,  vil  ikke  kunne  forstaa,  at  en 
ubevidst  Fædrelandstrang  faar  et  Folk  til  at  synge  med  en  Klang 
saa  gribende,  at  de  fleste  har  Taarer  i Øjnene;  og  Klangen,  der 
toner  ud  i Luften,  slaar  tilbage  mod  Folket  selv  som  en  Fest- 
fanfare, der  ægger  det  videre,  videre.  — Skaren  drager  derefter 
mod  Landdagshuset,  hejser  Flaget  dér,  og  som  fra  én  Røst  lyder 
Sangen  igen,  stærkere  og  fuldere.  Hvorhen  Øjet  falder,  mødes 
det  af  blege  Ansigter,  der  fra  mørke  bevægede  Skikkelser  lyser 
mod  Skumringshimlen.  — Da  man  drog  tilbage  over  Torvet  vajede 
Flaget  fra  Raadhuset,  fra  Universitetet,  og  som  et  Dyr,  der  har 
gispet  efter  Frihed,  brøler  den  gule  Løve  sin  Frihedstriumf  ud 
over  Finland,  trampende  paa  det  østerlandske  Sværd.  Samtidig 
med  disse  Begivenheder  holdtes  Borgermøde  i Brandkorpsets  Hus 
af  de  Konstitutionelle  (det  politiske  Parti  af  Landdagen,  der  har 
holdt  krampagtig  paa  Loven,  og  som  i de  sidste  Aar  har  staaet 
magtesløst  over  for  det  gamle  Suometarianpartis  Alliance  med 
Russerne).  De  Konstitutionelles  Program  former  sig  til  en  Re- 
solution, hvoraf  de  vigtigste  Punkter  er:  Generalguvernørens  Afr 
sættelse,  Senatorernes  Afsættelse,  Afstraffelse  af  disse  for  Lovbrud, 
Indkaldelse  af  en  ekstraordinær  Landdag  paa  Basis  af  den  gamle 
Forfatning.  Paa  Landdagen  Drøftelse  af  en  ny  Valglov  efter  den 
almindelige  Valgrets  Principper  med  én  Stemme  for  hver,  uden 
Hensyn  til  Køn.  (Under  det  nuværende  Firekammersystem  kan 
én  Mand  have  indtil  25  Stemmer.) 

En  Fanatiker  optraadte  som  Talsmand  for  Arbejderne,  rasede 
mod  de  Konstitutionelle,  der  Gang  paa  Gang  har  sveget  Løfter 
til  Arbejderne  (de  selvangiver  som  Grund,  at  de  overhovedet 
intet  har  kunnet  udrette  under  det  ulovlige  Regimente),  og  frem- 
for alt  forlanger  han  derfor  direkte  Indkaldelse  af  Nationalfor- 
samling efter  almindelig  Valgret.  „Arbejderne  tror  ikke  paa  Her- 
rerne; kommer  de  først  til  Magten,  glemmer  de  hurtigt,  hvem 
der  har  hjulpet  dem  til  den!"  De  Konstitutionelle  erklærer,  at 
dette  ikke  er  et  Arbejdermøde,  og  under  Bifald  fra  Forsamlingen 
vedtages  den  oplæste  Resolution.  En  Deputation  begiver  sig  til 
Generalguvernørens  Bolig  fulgt  af  Tusinder  af  Borgere.  Uendelig 
lang  synes  Ventetiden,  tættere  og  tættere  bliver  Skaren.  Da  lyder 
Raabet:  „Kosakkerne  kommer “,  og  som  grebne  af  Vanvid  vil 
alle  bort.  Man  tramper  paa  hverandre  for  at  redde  sig  selv;  kvæ- 
stede og  saarede  bringes  i Hobetal  ind  paa  Apotekerne.  Inde  i 
Obolenskys  Gaard  har  en  Afdeling  Kosakker  været  posterede; 
dem  har  vel  én  eller  anden  faaet  Øje  paa,  derfra  Rædselen.  I 
Virkeligheden  ses  hverken  Politi,  Militær  eller  Kosakker  paa 
Gaderne,  for  første  Gang  i mange  Aar.  De  eneste  uniformerede 
er  en  Del  russiske  Officerer,  der,  drevne  af  de  tilsvarende  Be- 
givenheder i deres  eget  Land,  for  første  Gang  søger  at  give  sig 
i Lag  med  Finnerne.  Ivrigt  diskuterende  Situationen  i Landene, 
promenerer  de  sammen  paa  Esplanaden.  — Da  Deputationen  fra 
Brandkorpsets  Hus  er  bleven  indladt,  støder  den  i Forværelsetsam- 
men med  en  anden  Deputation,  afsendt  fra  et  Møde  af  Socialister 
og  Arbejdere.  De  havde  udset  tre  Mænd  til  at  frembære  det 
samme  Ærinde:  Generalguvernørens  og  Senatorernes  Afskedigelse. 
Forfatteren  Mørne  var  Ordfører.  De  havde  haft  megen  Vanske- 
lighed ved  at  faa  Foretræde.  Da  det  omsider  lykkedes,  havde 
Obolensky  svaret,  at  han  som  Øverstkommanderende  over  Rus- 
lands Tropper  i Finland  ikke  kunde  tage  Afsked,  da  det  vilde 
se  ud  som  en  Flugt  Mørne  svarede,  at  det  var  som  Formand  i 
Finlands  Senat,  at  man  ønskede  hans  Afsked;  men  Obolensky  blev 
ved  sit  Nej.  Senatorerne  kunde  de  ikke  faa  i Tale,  de  var  hans 
Gæster  i Øjeblikket!  Vilde  de  benytte  Vold,  maatte  de  gøre  det 
paa  eget  Ansvar.  Paa  Folkets  Forlangende  rev  Mørne  saa  Dørene 
op  til  en  stor  Sal,  hvor  c.  22  Suometarian-Senatorer  sad  om  et 
grønt  Bord.  Alle  rejste  sig  undtagen  Neovius,  der  med  Non- 
chalance afviste  ethvert  Spørgsmaal  om  Afsked  og  erklærede,  at 

de  intet  havde  at  forhandle  om  med  de  Herrer  eller  med  Folket. 
Derefter  trak  de  udsendte  sig  tilbage  og  mødte  i Forværelset 
den  anden  Deputation.  Larmen  tiltog  udenfor,  Skaren  var  vokset 
fra  nogle  tusind  til  ti,  tyve,  tredive  tusinde,  og  Obolensky  for- 
stod først  nu,  at  han  intet  Valg  havde..  Da  den  nye  Deputation 
foredrager  sit  Ærinde,  svarer  han  derfor,  at  han  vil  gøre,  hvad 
Folket  ønsker:  indgive  sin  Demission;  men  han  tvivler  paa,  at 
Kejseren  vil  tilstaa  den,  da  han  altid  har  nydt  Majestætens  ube- 
grænsede Tillid,  og  indtil  da  maa  han  staa  og  falde  som  Soldat. 

Deputationen  meddeler  dette  til  Folket,  som  jubler,  stormer 
Træer  og  Genbopavillonen  for  at  se  ind  i Huset.  Derefter  for- 
langer Deputationen  at  faa  Senatorerne  i Tale.  Disse  har  nu 
fuldstændig  mistet  Fatningen  og  beder  om  en  Times  Betænkning. 

Ordføreren  tager  Uret  op.  „Mine  Herrer,  De  faar  et  Kvarter, 
Folket  venter!" 

Efter  ti  Minutters  Forløb  svarer  de  Ja".  — Deputationen  an- 
moder en  Senator  om  selv  at  gaa  ud  paa  Balkonen  og  meddele 
Folket  det.  Han  indvilger  deri,  hvis  én  af  Deputationen  vil  gaa 
med.  Da  griber  de,  to  Senatorer  og  én  Konstitutionel,  hver  sin 
Kandelaber,  gaar  ud  paa  Balkonen,  og  ved  det  flammende  Lys- 
skær raaber  de  ud  til  Folket,  at  Senatorerne  vil  afgaa.  En  ende- 
løs Jubel  svarer,  og  som  en  Løbeild  spredes  Nyheden  ud  over 
Byen.  Nogle  faa  Sikkerhedsvagter  med  hvide  Bind  om  Armen 
stilles  udenfor  Guvernørboligen;  disse  viser  sig  at  være  sikrere 
end  Kosakker  og  Militær.  Skaren  har  spredt  sig,  og  aldrig 
nærmer  noget  Menneske  sig  Huset. 

Aften. 

Byen  er  indhyllet  i et  uigennemtrængeligt  Mørke.  Sikker- 
hedspolitiets hvide  Bind  skelnes  i den  sorte  By.  Ingen  ellers 
vover  sig  ud  i denne  øde  rugende  Stilhed. 

Vil. 

Ingen  Aviser,  ingen  offentlig  Telegraf.  Vi  er  stængt  ude  fra  Ver- 
den, og  den  fra  os.  Et  finsk  Skolegymnasium  har  henvendt  sig  til 
det  russiske  med  Anmodning  om  at  vise  sin  Sympati  for  Bevægel- 
sen ved  at  lukke  Gymnasiet  ligesom  det  finske.  Gymnasiet  luk- 
kes, og  de  russiske  og  finske  Børn  drager  i Procession  gennem 
Gaderne,  højtidelige  og  tavse,  følende  det  store  Øjeblik,  de  selv 
skaber,  og  de  russiske  Børn  er  døve  for  forbigaaende  Russeres 
Tilraab  om  Forræderi  mod  Fædrelandet.  — Kl.  12  holdes  stort 

Borgermøde,  hvor  Kampen  mellem  de  Konstitutionelles  og  Ar- 
bejdernes Repræsentanter  tilspidses.  De  første  fastholder  den 
lovlige  Landdags  Indkaldelse,  og  borger  med  Æresord  for,  at 
den  skal  indkalde  Nationalforsamlingen.  Men  Fanatikeren  fra  i 
Gaar  raaber:  „Hellere  Russernes  aabenlyse  Vold  end  de  Kon- 
stitutionelles skjulte  Vold.  Hos  dem  er  Censuren,  Undertryk- 
kelsen, det  reaktionære  Maadehold!"  og  han  fremkommer  med 
vidtforgrenede  Fordringer,  saasom  Alkoholens  fuldstændige  Af- 
skaffelse, Bordellernes  Lukning  o.  s.  v.,  Fordringer  som  slet  ikke 
vedkommer  Situationen.  Forsamlingen  vil  kaste  ham  ud,  et  Haand- 
gemæng  udvikler  sig,  men  han  vedbliver  at  raabe,  indtil  en  anden 
Taler  overdøver  ham.  Alle  føler  Nødvendigheden  af  øjeblikkelig 
Handling,  mange  Kompromis  fra  Borgernes  Side  foreslaas;  men 
den  dybe  Uenighed  er  der,  og  Forhandlingerne  fører  til  intet. 
Naar  en  Arbejder  taler,  begriber  man  øjeblikkelig  den  uover- 
stigelige Kløft  mellem  Partierne.  Arbejdernes  ejendommelige  finske 
Sprog,  der  lyder  som  løsrevne  Klippestykker,  der  ruller  ned  ad 
et  Bjærg,  er  et  fremmed  Sprog  for  de  fleste  svensktalende.  Imod 
de  finsktalende  Arbejderes  radikale:  „Opad  og  fremad11,  lyder 
den  svensktalende  Overklasses  Ræsonnement:  Jert  Sprog  fører 
til  Isolering  fra  Vestens  Kultur.11 

Da  kommer  en  ny  Melding  udefra:  Russiske  Regimenter  med 
seks  Kanoner  er  paa  Vej  fra  Malm  og  befinder  sig  umiddelbart 
uden  for  Byen. 

En  Deputation  afsendes,  og  et  halvt  Hundrede  russiske  Offi- 
cerer slutter  sig  til  den.  Under  stigende  Angst  fortsættes  Mødet. 
En  Nationalgarde  foreslaas  oprettet  til  Værn  mod  Fjenden,  og 
under  det  Pres,  Situationen  fremkalder,  er  det,  som  om  al 
Uenighed  glemmes. 

Man  løber  til  Vinduerne.  — Vil  i næste  Minut  Huset  være 
omringet?  Hvor  findes  Udgangene?  Da  kommer  Deputationen 
tilbage.  Den  Øverstkommanderende  har  svaret:  „Vi  skyder  ikke, 
saafremt  I ikke  skyder!  Vi  forstaar  Jer,  som  I forstaar  os!“  Og 
Militæret  er  draget  uden  om  Byen  og  har  indkvarteret  sig  i en 
Kaserne.  En  anden  Deputation,  som  har  været  hos  Guvernøren, 
faar  det  Svar,  at  han  giver  sit  Æresord  paa  ikke  at  skyde,  hvis 
Ordenen  opretholdes.  Da  Rædslen  for  Faren  er  overstaaet,  bliver 
Konflikten  skarpere  end  nogensinde  mellem  Partierne,  og  Mødet 
hæves  uden  Resultat.  Folk  strømmer  til  de  store  Pladser,  som 

er  afspærrede  af  Sikkerhedspolitiet,  da  Militæret  ventes  at  ville 
optnarschere  der.  Skrevne  Plakater  opslaas,  hvori  Kvinder  og 
Børn  opfordres  til  at  blive  hjemme.  Byen  ligner  en  Myreture, 
som  der  er  bragt  Forstyrrelse  i.  Russerpolitiets  Chef  er  imidlertid 
afsat,  to  Politikommissærer  fængslede.  — Kaptejn  Johan  Kock, 
Socialistføreren,  er  bleven  Politimester.  Det  nye  Politi  bestaar 
af  Studenter  og  Arbejdere,  og  nyder  en  enestaaende  Respekt. 
Inden  Mørket  falder  paa,  er  de  beroligende  Efterretninger  om 
Militærets  Indkvartering  spredt  ud  over  Byen. 

Aften. 

Gaderne  ligger  i et  middelalderligt  Mørke.  Kun  enkelte  Bor- 
gere famler  sig  desorienterede  frem  langs  Husrækkerne  med  smaa 
Lygter,  der  snart  lyser  oppe  over  Hovedet,  snart  nede  ved  Sten- 
broen. Sikkerhedspolitiets  Kolonner  marscherer  med  faa  Minut- 
ters Mellemrum  gennem  Gaderne.  Ordnen  er  fuldkommen.  — 
Da  farer  et  hvidgrønt  Skær  henover  Byen.  Det  oplyser  et  Hus 
stærkt  og  forsvinder,  saa  ét  til,  og  atter  ét,  og  som  fortryllet 
hviler  det  belyste  Sted  i et  magisk  Skær,  der  forvandler  et  al- 
mindeligt Hus  til  et  Slot,  smaa  Boulevardtræer  til  mystiske 
Skove,  og  en  Borger  med  sin  Lygte  til  en  Helteskikkelse.  Det 
er  Straalekasterne  fra  Sveaborg  Fæstningen,  der  viser  sine  hvide 
Hugtænder.  Dér  ligger  Kanonerne  ude,  Magtvældet!  — Solda- 
terne, Officererne  har  lovet  ikke  at  skyde.  Men  at  nægte  en 
Kejserordre  Lydighed?!  Har  ikke  de  stakkels  Soldater  alligevel 

deres  eget  Liv  kærere  end  de  andres? Er  en  Eskadre 

i Anmarsch?  Det  er  de  ængstelige  Spørgsmaal,  som  de  faa  Men- 
nesker, der  er  naaet  ned  til  Havnen,  maa  stille  sig  selv  ved 
hvert  Sekund  at  føle  deres  Hjerne  ligesom  elektrisk  oplyst  af 
disse  hvasse  Straalekast. 

Vn. 

For  hver  Dag  vokser  de  vandrende  Skarer  paa  Jærnbane- 
linien.  Som  Pilgrimme,  der  kommer  for  at  opleve  det  Store, 
valfarter  Folk  fra  Landet  ind  til  Helsingfors.  Ingen  Vogn  er  at 
opdrive,  hverken  i By  eller  paa  Land.  Nærmer  man  sig  Hel- 
singfors ude  fra,  er  det,  som  om  man  gik  ind  i Verdens  største 
Bikube,  Luften  dirrer  af  Menneskesummen.  Denne  Lyd  afbrydes 
kun  af  Raab  fra  de  store  Folkemøder,  hvor  de  finske  Arbejder- 
førere applauderes  med  fanatiske  Tilraab.  En  Vogns  Skumpien 
paa  Stenbroen  vækker  kolossal  Opmærksomhed.  Det  viser  sig 

da  at  være  en  Landkærre  med  Proviantsække  eller  Mælkekar, 
eller  en  lille  Kærre  med  en  Sygeplejerske  som  Kusk,  der  henter 
Medicin  til  Hospitalerne.  Flere  og  flere  Nationalgarderegimenter 
eksercerer  i Parken  uden  for  Byen,  med  røde  Bind  om  Armen, 
kort  tætknappet  Jakke  og  Gevær  i den  indvendige  Lomme.  Ar- 
bejderne har  delt  sig  i to  Grupper,  de  moderate  og  de  yderlig- 
gaaende.  De  yderliggaaende,  som  kalder  sig  selv  „den  blodige 
Garde",  vil  drive  alt  igennem,  ligegyldig  ved  hvilke  Midler.  Po- 
litiet forstærkes,  og  enhver  Sammenstimlen  forbydes.  Ordnen 
opretholdes  mønsterværdigt,  og  ingen  fuld  Mand  ses  paa  Gaden 
i disse  Dage,  hvilket  just  ellers  ikke  er  karakteristisk  for  Hel- 
singfors. Paa  Borgermødet  i Dag  blev  et  Program  fra  Tammer- 
fors  Arbejdere  oplæst,  som  de  vil  sætte  igennem,  hvis  Revolu- 
tionen i Rusland  lykkes,  og  som  de  Konstitutionelle  dér  er  gaaet 
ind  paa.  Arbejdernes  Mistro  er  vokset,  de  har  bragt  i Erfaring, 
at  de  Konstitutionelle  uden  deres  Vidende  allerede  første  Dag 
har  afsendt  deres  egen  Liste  til  Kejseren  og  en  Anmodning  om 
et  Manifest.  Arbejderne  truer  med  at  lukke  Brødbutikerne  og 
plyndre  Bankerne,  thi  deres  Penge  er  snart  slupne  op,  og  denne 
Gang  vil  de  sejre.  Med  deres  Ord:  „Liv  eller  Død"  i Ørerne, 
skilles  man  i Spænding  og  Angst,  som  kun  munder  ud  i ét  for- 
undret Spørgsmaal:  „hvorfor  giver  de  Konstitutionelle  ikke  efter?" 
Der  gives  jo  ingen  Udvej,  Russernes  Kanoner  eller  Arbejdernes 
Voldsherredømme  og  Hungersnøden.  Talerne  til  Arbejderne  rundt 
om  i Byen  bliver  endnu  mere  hidsende,  Omkvædet  er  dette: 
Sejren  ligger  nu  i vore  Vaaben!  — Det  er,  som  om  Mistroen  i 
de  sidste  Aar,  da  Arbejderne  ikke  har  kunnet  slaa  til  Lyd  for 
deres  Fordringer,  har  undergravet  Byen,  og  nu  slaar  ud  i det 
vildeste  Had.  Og  i Skumringen  spejder  den  ene  Skikkelse  mod 
den  anden:  „Er  du  med  eller  mod  os?"  Inderst  inde  lurer  den 
gensidige  Beskyldning:  „Hellere  end  at  give  efter  for  os,  gaar 

de  til  Russerne  om  Hjælp." Kunstnerne,  der  i Finland 

føler  sig  stærkt  solidariske,  holder  Møder  daglig  og  beslutter  at 
at  forsøge  en  Mægling  mellem  Partierne,  selv  staaende  udenfor. 
Det  viser  sig  nu,  at  saa  hadefulde  staar  de  to  Partier  mod  hin- 
anden, at  deres  Komitéer  endnu  ikke  en  eneste  Gang  har  for- 
handlet sammen.  Hvis  Enighed  ikke  opnaas  i Løbet  af  Natten, 
er  Situationen  haabløs.  Ingen  Borgere  tænker  mere  paa  at  melde 
sig  ind  i Nationalgarden,  hvem  véd,  mod  hvem  de  vilde  komme 

til  at  kæmpe!  De  første  Dages  Feststemning  ligger  Tanken  saa 
fjern  som  en  Barndomserindring. 

’/n. 

Det  dundrer  løs  — med  Minutters  Mellemrum.  Alle  standser 
i Rædsel.  Er  dette  muligt?  Man  giver  sig  til  at  løbe,  ikke  for  at 
undfly,  men  for  at  faa  Sikkerhed.  Og  saa  — maa  man  virkelig 
le:  Derinde  paa  det  store  Markedstorv  ved  Havnen  er  stor 
Militærparade,  Ryttere  med  raslende  Sabler,  galaklædte  Officerer 
og  Musik.  Det  er  Kejserens  Kroningsdag,  og  en  kejserlig  Fest- 
dag fejres  altid  med  fuld  Honnør.  Højtid  i den  russiske  Kirke, 
Kur  hos  Generalguvernøren  og  hundrede  og  ét  Skud  til  Minde 
om  den  for  Rusland  saa  glorværdige  Dag,  da  Kejser  Nicolaj 
d.  2den  satte  Kronen  paa  sit  Hoved. 

Med  stor  Sindsro  betragter  Borgerne  denne  interessante  Leg 
— men  Arbejderne  erobrer  Byen  Skridt  for  Skridt.  Med  Revol- 
veren har  de  tvunget  Telegrafistinderne  til  at  udlevere  Nøglerne, 
for  en  Time  efter  at  give  dem  tilbage.  Jæmbanetelegrafen  er 
deres,  saa  de  kan  holdes  å jour  med  alt,  hvad  der  foregaar 
rundt  om  i Landet. 

Ingen  Telegrammer  anses  for  ægte,  hvis  de  ikke  er  under- 
tegnede af  Kock  eller  af  Strejkekomitéen.  Johan  Kock  er  Dik- 
tator i Finland.  Den  anden  Arbejderfører  Kurikka,  der  ikke  er 
yderliggaaende  nok,  bliver  af  Arbejderne  kørt  ud  paa  Landet, 
for  bestandig  at  være  sat  ud  af  Spillet.  Det  er  imod  Kocks 
Politik,  at  Arbejderne  skal  faa  Underretning  om,  at  Strejken  er 
sluttet  i Petersborg.  Nogle  interesserede  har  skaffet  sig  Original- 
telegrammer om  de  rolige  Forhold  i Rusland  fra  selve  Jæmbane- 
liniens  Arbejdere,  og  med  dem  gaar  de  til  Kock  for  at  faa  dem 
offentliggjort,  da  de  antagelig  vilde  berolige  Folket.  Først  erklærer 
Kock  dem  for  uægte,  men  da  der  henvises  til  deres  egen  Tele- 
graflinies Mærke,  kastes  disse  formastelige,  som  vover  at  blande 
sig  ind  i Kocks  Politik,  paa  Døren  med  en  truende  Haand- 
bevægelse. 

De  tunge  graa  Skikkelser  i de  tætknappede  Jakker  giver 
Byen  sit  Præg.  De  velklædte  Herrer  og  Damer  forsvinder  efter- 
haanden;  og  de,  der  færdes  ude,  har  for  det  meste  Bind  om  Ar- 
men. Talrige  Lazaretter  er  oprettede,  og  mange  Sygeplejersker  har 
meldt  sig.  Med  Organisationerne  vokser  Bindenes  Antal  og  Farver. 
Hvide,  røde,  grønne,  gule  numererede  Bind,  Kokarder  og  Skærf 


Digitized  by  L^ooQle 


216 


Den  store  Uge  i Helsingfors 


er  den  eneste  Afveksling  i de  mørke  Skarer.  Vover  en  Borger 
sig  op  paa  Talerstolen,  kastes  han  ned.  Det  finske  Teater  er 
taget  til  Mødesal  for  Jærnbanefunktionærerne.  De  vælger  en  Kon- 
duktør til  Trafikchef,  sætter  Gagen  til  80  Mark  om  Maaneden, 
ens  for  alle.  Bagerbutikkerne  Inkkes  nu  Kl.  11,  Mælken  rives 
bort  paa  Vejen  ind  til  Byen  af  Arbejderne,  der  mangler  Penge 
for  at  købe  Mælk  til  deres  Børn.  Studenterne,  der  fra  Strejkens 
Begyndelse  er  gaaet  ind  i hvert  Hus  og  har  samlet  Penge  til 
de  Strejkende,  har  standset  Indsamlingen.  De  kastes  ud  fra  Po- 
litiet af  Arbejderne,  og  opretter  selv  en  Skytsgarde. 

Intet  Skib  kan  lægge  til  i Havnen  uden  at  Strejkekomitéen 
først  har  ladet  det  undersøge.  Der  er  stille  nede  i Havnen,  hvor 
ellers  Livet  om  Bord  i de  Hundreder  af  Fiske-  og  Frugtfartøjer 
giver  den  Del  af  Byen  sit  Præg.  Dampskibet  „Polaris*  har  i fire 
Dage  ventet  paa  Rejsetilladelse.  Det  er  fyldt  af  Udlændinge,  som 
for  enhver  Pris  vil  bort;  først  gennem  alvorlige  Trusler  fra  deres 
Konsuler,  lykkedes  det  dem  at  opnaa  Strejkekomitéens  Tilladelse. 

En  forhenværende  Tjenestepige,  der  er  Medlem  af  Strejke- 
komitéen, vil  tvinge  Tjenestepigestrejke  igennem.  Hun  lader  Pi- 
gerne opfordre  til  at  gaa  til  Møde  to  Gange  om  Dagen,  og  hvis 
de  udebliver,  afhentes  de  i Husene.  Ved  Møderne  holdes  Taler 
og  formes  et  Program,  hvoraf  de  vigtigste  Punkter  er:  8 Timers 
Arbejdsdag,  25  Penni  i Timen  for  Overarbejde,  Bordellernes 
Lukning  og  Enkammersystemet  (det  sidste  Punkt,  tror  de,  be- 
tyder, at  de  hver  skal  have  sit  Værelse!)  Grædende  og  for- 
tvivlede kommer  de  hjem  fra  Møderne  og  forsikrer,  at  Over- 
klassen bestaar  af  Misdædere,  som  stjæler  deres  Penge  og  kun 
vil  dem  ondt 

De  Konstitutionelles  Plakater  om,  at  der  hersker  Ro  for 
Øjeblikket  i Rusland,  rives  ned  af  Arbejderne;  naar  Kocks  Navn 
ikke  staar  under,  er  det  Løgn.  Sikkerhedspolitiet  er  ikke  læn- 
gere sikkert,  mange  kender  ikke  Dagens  Løsen,  enhver,  der  vil, 
tager  hvidt  Bind  om  Armen.  Store  Skarer  venter  taalmodigt 
foran  Brandkorpsets  Hus,  hvor  de  Konstitutionelles  og  Arbejdernes 
Komitéer  holder  lukket  Møde.  — Nogle  russiske  Officerer  og 
en  Del  af  Bourgeoisiet  holder  Møde  med  Finnerne  for  at  sætte 
sig  ind  i,  hvad  disse  egentlig  vil.  En  Flaade  er  ankommen,  tre 
Slagskibe  manøvrerer  i Havnen. 

Aften. 

De  Konstitutionelle  er  gaaet  ind  paa  flere  Hovedfordringer; 
men  Strejkekomitéen,  der  vil  have  alt  gennemført,  nægter  al  vi- 
dere Forhandling  og  lader  i Løbet  af  Natten  opslaa  Plakater 
over  hele  Helsingfors.  Ved  disse  sammenkaldes  der  til  alment 
Borgermøde,  hvor  hver  21aarig  Mand  og  Kvinde  opfordres  til 
at  give  Møde  for  at  vælge  en  Interimsregering.  Strejkekomitéens 
og  Kocks  Navne  staar  under. 

Vn. 

Generalguvernøren,  der  har  faaet  Nys  om  Mødet,  lader  Ar- 
bejderne vide,  at  hvis  de  vælger  en  Interimsregering,  maa  det 
betragtes  som  Revolution,  og  han  ser  sig  da  nødsaget  til  at  lade 
Byen  bombardere.  Samtidig  giver  han  Ordre  til,  at  alle  Russere 
i Byen  skal  flytte  ud  paa  Skatodden,  som  er  udenfor  Skudvidde, 
eller  over  paa  Sveaborg.  Han  selv  er  flygtet  over  paa  Panser- 
skibet „Slava".  Hele  Morgenstunden  har  det  kimet  med  Klok- 
ker. Er  det  Allarmklokker?  Familier  med  Børn  vandrer  ud  til 
Hospitalerne  og  Sygehusene  for  at  søge  Tilflugt.  Godmodige 
russiske  Soldater  bærer  et  lille  Russerbarn  i hver  Arm.  Andre 
trækker  smaa  Vogne  højtbelæssede  med  Dyner  og  Madratser. 
Som  en  Karavane  ses  Vogn  for  Vogn  i en  lang  Linje  drage  ud 
til  Odden.  Soldaterne  er  bange  for  det  finske  Folk,  man  ser 
det  paa  deres  sky  Blik.  I „Kaisaniemi",  Parken  bag  Jernbane- 
torvet,  kører  Artilleriet  op,  og  Kosakkernes  Heste  tramper. 
Trods  indtrængende  Forestillinger,  som  fra  alle  Sider  er  gjort 
Kock,  vil  han  ikke  aflyse  Mødet.  Alle  store  Bygninger,  Atenæum, 
Hotellerne  er  indrettede  til  Lazaretter.  Mennesker  gaar  jamrende 
om  og  forbander  Kock  og  Strejkekomitéen,  Panserskibene  ligger 
slagfærdige  med  Kanonerne  rettede  mod  Byens  Centrum.  Fra 
hele  Byen  strømmer  Skarerne  sammen  paa  Torvet  En  Karré 
af  Nationalgarden  indhegner  det  og  forhindrer  enhver  under  en 
og  tyve  Aar  i at  slippe  ind.  Aner  mon  alle  disse  ophidsede  Fa- 
natikere, at  de  maaske  om  en  halv  Time  ligger  stønnende  under 
Kanonerne  eller  kvæstede  af  Sabelhug?  De  véd  kun  det  ene, 
at  de  vil  alt,  hvad  deres  Fører  vil.  Kl.  er  tyve  Minutter  i to. 
Torvet  er  fyldt  af  indtil  femten  — tyvetusinde  Mennesker.  Da 
bliver  der  pludselig  Røre  ved  en  Telegrafpæl,  ved  én  til,  man 
flokkes  om  dem.  Nye  Plakater  er  slaaede  op:  „Klokken  to 
samles  alle  Medborgere  til  offentligt  Møde,  Mand  og  Kvinde 

fyldte  enogtyve  Aar,  for  at  opstille  Forslag  til  en  Interimsrege- 
ring,  der  skal  stadfæstes  af  Kejseren.8  Dette  Ord  Forslag  red- 
der Situationen.  Byen  er  frelst.  — Det  er  som  om  Masserne, 
der  næppe  forstod  Forskellen,  befandt  sig  vel  ved  at  se  en  ny 
Ordre  fra  deres  Konge,  Johan  Kock.  Der  opstilledes  ni  Taler- 
stole. Talerne  var  omtrent  enslydende: 

„Tænk  Eder,8  raabte  Hovedtaleren  med  sin  hæse  overanstrængte 
Stemme,  „disse  Blodsugere,  Kapitalisterne,  som  ikke  er  mere  end  halv- 
treds i Antal,  de  har  igen  villet  tilrane  sig  Magten ; men  vi  har  besøgt 
Generalguvernøren,  som  gav  os  Lov  at  holde  dette  Møde  i Dag,  for 
at  vælge,  hvem  vi  vil  have  til  at  regere  Landet.  Vær  kun  rolig,  alle 
Rygter  om,  at  Mødet  skulde  blive  splittet  af  Kosakker  og  Kuglerne 
hagle  ned  over  os,  er  Løgn,  udspredt  af  de  Konstitutionelle,  ligesom 
de  har  telegraferet  til  alle  Landsbyerne,  at  Helsingfors  er  bleven  bom- 
barderet af  russiske  Krigsskibe,  og  at  Byen  nu  ligger  i rygende  Ruiner. 

I ser  jo  selv,  at  det  er  Løgn,  og  tænk  nu!  Disse  halvhundrede 
Herrer  vil  have  Magten!  men  det  skal  ikke  ske,  vi  véd  fra  General- 
guvernøren, at  de  skal  fængsles  endnu  i Dag.  (Bravo!)  Vor  Time  er 
inde.  Proletariatets  Morgensol  er  opstaaet  og  lyser  over  vort  Land. 
Nu  skal  Folket  regere  Folket!  Ingen  skal  længere  lide  Sult  og  Nød, 
og  Blodsugerne,  Kapitalisterne,  skal  selv  sidde  i de  Fængsler,  de  har 
bygget  til  os.8  (Bravo,  Bravo!) 

Efter  dette  Præludium  blev  smaa  Lapper  omdelt,  hvorpaa 
Arbejderpartiets  Kandidatliste  var  trykt.  (Mærkeligt  maatte  det 
se  ud  for  Folket  efter  disse  Taler,  at  Listen  bestod  af  15  Kon- 
stitutionelle, 3 Suometerianere  og  6 Socialister).  „De,  som  øn- 
sker disse  Mænd  til  at  styre  Landet,  strækker  Hænderne  op!8 
Og  uden  Undtagelse  straktes  nu  disse  Tusinder  af  Hænder  op 
mod  den  mørke  Vinterhimmel,  som  vilde  de  paatrykke  den  deres 
Stempel  af  gennemlevet  Lidelse  og  Savn.  Derefter  blottedes  alle 
Hoveder,  og  som  udløste  af  alle  Trængsler  istemtes  Socialist- 
sangen „Internationale8  og  derefter  „Vårt  land8.  Og  Sangen  løf- 
tede Sindene  til  Sejersbevidsthed:  Nu  er  det  os,  som  har  Mag- 
ten. Denne  Liste  sendtes  nu  ligesom  de  andre  Partiers  til  Kej- 
serens naadige  Stadfæstelse.  I mønsterværdig  Orden  skiltes  Mas- 
serne. Byen  aandede  lettere,  den  kritiske  Situation  var  forbi. 
Generalguvernøren  kunde  intet  indvende  mod  det  foretagne.  Mi- 
litæret trak  sig  ubrugt  tilbage,  Kanonerne  raslede  atter  gennem 

Gaderne,  Kosakkerae  satte  i Trav  ud  gennem  Skoven,  som  gen- 
lød af  den  vilde  Tartarsang,  der  i sin  Rytme  har  Ridtets  Glæde, 
men  i sin  Klang  de  store  Steppers  Øde. 

Aften. 

Imidlertid  ankom  sent  om  Aftenen  Manifestet  fra  St.  Peters- 
borg. En  Deputation  kaldtes  ud  til  Guvernøren  paa  „Slava“,  for 
at  foreslaa  Finlands  nye  Senat,  og  for  at  blive  bekendt  med  Ma- 
nifestets Ordlyd.  Kock  undlod  at  indfinde  sig.  Sent  om  Natten 
vendte  Deputationen  tilbage  med  en  Kopi  af  Manifestet. 

5 11 

Det  er  mørkt  og  regnfuldt,  faa  Mennesker  paa  Gaderne. 
Folk  drøfter  inden  Døre,  hvad  de  har  hørt  om  Manifestet.  Det 
er  bleven  læst  op  i Kirken  og  har  beroliget  alle  Sind.  De  fleste 
ønsker  Strejken  afsluttet,  kun  „den  blodige  Garde“s  Arbejdere 
vil  først  have  alle  Fordringer  gennemførte.  Kock  lader  Plakater 
opslaa,  som  forkynder,  at  Manifestet  er  en  Løgn,  opfundet  af 
de  Konstitutionelle,  at  direkte  Indkaldelse  af  Nationalforsamling 
er  den  nødvendigste  af  alle  Fordringer,  dernæst  Afsættelse  af  de 
Krybere,  som  har  indgaaet  Kompromis  med  Undertrykkerne 
for  at  nedtrampe  Folkets  Ret.  Paa  et  slet  besøgt  Arbejdermøde 
vil  kun  en  Minoritet  gennemføre  Strejken  indtil  videre,  Majori- 
teten er  fornøjet,  dels  af  Træthed  fra  Strejkedagenes  bevægede 
Liv,  dels  af  Ængstelse  for  Pengemanglen.  Flere  Arbejderdepu- 
tationer giver  i Løbet  af  Dagen  Møde  paa  „Slava“  for  at  frem- 
sætte deres  Fordringer;  men  Obolensky  lægger  ikke  Skjul  paa, 
at  han  anser  dem  for  uigennemførlige.  Manifestet  maa  først  of- 
fentliggøres, naar  Strejken  er  sluttet;  Rygter  om  Militærindskri- 
den,  hvis  dette  ikke  er  sket  inden  næste  Dag  Kl.  12,  svirrer  i 
Luften.  Postfunktionærerne  beslutter  at  genoptage  Arbejdet,  Sko- 
lerne at  aabne  igen.  Strejkekomitéen  forhandler  hele  Aftenen. 
Mørket  falder  atter  over  Byen.  Borgerne  har  efterhaanden  lært 
sig  at  gaa  i den  mørke  By  og  faaet  alle  Slags  snurrige  Lygter 
frem.  Ikke  faa  Kærestepar  tror  sig  beskyttet  af  Mørket,  og  glem- 
mende Revolution  og  Strejke,  bander  de  kun  et  uvelkomment 
Straalekast,  der  oplyser  de  mest  uventede  Steder.  Mørket  er 
ikke  længere  rigtig  mørkt;  der  er  ingen  Uhygge  i dets  Uigen- 
nemtrængelighed, og  Sikkerhedspolitiets  Kolonner  er  ikke  læn- 
gere højtidelige,  kun  dekorative  med  deres  hvide  Bind  og  mid- 
delalderlige Lygter. 

*/i. 

Strejkekomitéens  Forhandlinger  sluttedes  først  Kl.  4 i Mor- 
ges. Resultatet  blev:  Vedtagelse  af  Strejkens  Afslutning.  Mani- 
festet er  opslaaet  i alle  Boghandlervinduer,  og  i Løbet  af  Dagen 
ses  det  overalt.  Skarer  samles  foran  Ruderne,  Manifestet  stude- 
res og  drøftes.  Kun  fornøjede  Ansigter,  der  vender  sig  for  at 
gaa  videre,  naar  de  har  læst.  For  første  Gang  i deres  Liv  har 
Finnerne  politisk  set  faaet  mere,  end  de  havde  ventet:  Forsam- 
lingsfrihed, Pressefrihed,  Trykkefrihed,  Tilbagekaldelsen  af  næ- 
sten alle  ulovlig  indførte  Forordninger  og  Indkaldelsen  af  en  eks- 
traordinær Landdag  den  22de  December.  Butikeme  begynder 
at  lukke  op  med  Skytsgarde  af  Studenter  udenfor,  den  driver 
de  fanatiske  Arbejdere  bort,  der  vil  tvinge  dem  til  at  lukke.  Mod 
Senatstorvet  strømmer  Folk  hele  Formiddagen  skarevis.  Kl.  27* 
oplæses  Manifestet  fra  Senatstrappen.  Kopier  tages  i massevis,  som 
spredes  ud  over  By  og  Land.  Torvet  fyldes  tættere  og  tættere, 
ordnede  Rækker  marscherer  frem,  og  inden  man  har  forstaaet, 
hvad  der  foregaar,  er  Torvet  fyldt  af  Nationalgardens  Regimenter 
med  røde  Faner  og  Førerne  i Spidsen.  Op  over  dem  rager,  til 
Hest,  Johan  Kock,  Ugens  Helt.  Fire  Talerstole  er  rejst. 

Talerne  begynder.  Hadefulde,  fanatiske  slynges  Beskyldninger, 
den  ene  mere  haarrejsende  end  den  anden,  mod  de  Konstitu- 
tionelle og  Studenterne.  Talerne  selv  er  ophidsede.  De  har  talt 
saa  meget  i den  forløbne  Uge,  at  Stemmerne  er  brudte,  brugt 
saa  stærke  Ord  hver  Dag,  at  de  ikke  véd,  hvorledes  de  skal 
overtrumfe  sig  selv.  Da  begynder  Klokkerne  fra  Nikolajkirken 
at  ringe.  Deres  drønende  Klang  ringer  i alles  Øren,  og  som  et 
vildt  Dyr  brøler  Hovedtaleren:  „Hør  Klokkerne!  Nu  ringes  der 
til  Begravelse  over  en  af  disse  udlevede  Herrer,  der  er  død,  mæt 
af  Mad  og  Penge!  Hvorfor  ringes  der  ikke  over  dem,  der  dør  af 

Sult?! Lad  Klokkerne  standse!  Herefter  bestemmer  vi  for 

hvem,  der  skal  ringes.  Stands  dem,  siger  jeg,  eller  vi  stormer  Kir- 
ken!" Han  holdt  inde,  gav  Ordre  til  de  nærmesstaaende  om  at 
gaa  op  til  Kirken,  og  lade  dem  vide  deroppe,  at  Folket  byder 
dem  at  standse  Klokkerne.  50  Mand  begiver  sig  af  Sted  for  at  ud- 
føre Befalingen.  Taleren  raaber,  saa  han  er  ved  at  synke  i Knæ: 
„De  har  valgt  Timen  vel!  Klokkerne  skulde  dæmpe  vore  Nød- 
raab  om  Mad,  Husly  og  Lærdom.  Det  er  for  vore  Børn,  vi 
kæmpe;  vi  véd,  hvad  det  vil  sige  ikke  at  have  lært  noget!" 

Stemmen  drukner  i Fraade men,  med  ét  bliver  Luften 

stille,  Klokkerne  tie.  — Maabende  over  sin  egen  Magt  staar 
hele  Forsamlingen.  Sejrsdrukken  fortsætter  Taleren:  „Nu  har  vi 
kun  ét  at  gøre.  Naar  Landdagen  den  22.  December  træder  sam- 
men, da  skal  det  vise  sig,  om  Herrerne  holder  Ord!  Ellers  Gud 
naade  dem!  Da  stormer  vi  dette  Tempel  og  sløjfer  Senatet,  saa 
intet  af  denne  Herlighed  bliver  tilbage!"  (Bragende  Bifald).  Nogle 
enkelte,  der  vover  at  protestere,  bliver  ført  bort  af  Arbejdere  og 
fængslede.  — Paa  Kommando  opløser  Garden  sig,  saa  at  hvert 
Regiment  defilerer  forbi  Strejkekomitéen,  hvor  Flaget  sænkes  for 
Kock,  og  et  jublende  Hurra  hilser  ham  for  hvert  Regiment,  der 
gaar  forbi.  Under  Afsyngelse  af  Socialistsangen  („Vårt  land" 
synges  ikke  mere,  det  er  jo  kun  „Herrernes"  Land!)  marsche- 
rer  Nationalgarden  fulgt  af  Arbejdere,  Kvinder  og  Børn  i Pro- 
cession til  Jærn banetorvet,  hvor  Demonstrationen  opløses. 

Aften. 

Byen  er  illumineret,  enkelt  og  smukt  med  Lys  i alle  Huse. 
Gassen  er  jo  endnu  ikke  aabnet.  Improviseret  virker  Illumina- 
tionen ; men  der  er  en  personlig  Tilkendegivelse  af  -Glæde  i den 
Maade,  hvorpaa  ethvert  Hus  har  søgt  at  skaffe  sig  Lys. 

7 il 

Bladene  er  udkomne  første  Gang  uden  Censur.  Den  finske 
Presse  er  saa  lidet  vant  til  at  tale  lige  ud,  at  den  ikke  evner 
straks  at  kaste  alle  Hylstre.  Begivenhederne  serveres  endnu  i 
snirklede  Vendinger,  og  det  halve  er  underforstaaet.  Suometa- 
rianeme,  der  var  sat  fuldstændig  ud  af  Spillet,  har  gjort  en  Ko- 
Vending  for  at  indvinde  nyt  Terræn.  Efter  Løfte  er  de  jo  afgaaet 
som  Senatorer;  men  formelt  træder  først  Afskedigelsen  i Kraft, 
naar  den  er  bleven  bevilget  af  Kejseren.  De  har  tilbudt  Arbejder- 
partiet 160,000  Mark  som  Belønning,  fordi  Arbejderne  har  op- 
retholdt Ordenen  under  Strejken.  Arbejderne  føler  det  som  deres 
Ret,  tager  med  Glæde  derimod  og  sender  en  Takkedeputation 
til  Senatet  Da  forener  alle  Arbejdsgivere  sig  om  at  udbetale 
fuld  Arbejdsløn  under  Strejketiden,  og  Suometarianerne  maa 
saaledes  se  sig  om  efter  et  andet  Afskedsclou.  Byen  antager 
lidt  efter  lidt  sit  sædvanlige  Præg;  men  Portene  er  nu  slaaet 
op  for  social  og  politisk  Udvikling. 

Fernanda  Jacobsen  Nylund. 

Tilskueren  1906  14 

I 

Over  vilde  Vover  spille 
spredte  Glimt  af  Maanens  Lue, 
mens  den  selv  staar  stolt  og  stille 
paa  den  høje  Himmelbue. 


Saadan  staar  du  stolt  og  stirrer 
stille  ned,  men  glimtvis  Præget 
af  et  Højhedsindtryk  dirrer 
i den  Sjæl,  du  har  bevæget. 


II 

En  sildig  Stjerne  rinder  op  af  Mulm. 

Min  sidste  Stjerne,  blink,  straal  ud  og  svulm, 
frisk  op  min  Sjæl  med  unge,  friske  Blikke  — 
Bedrag  mig  ikke! 


Til  Maanen  stræber  Havet  op  i Flod, 
men  jeg  til  dig  i vildt,  fortvivlet  Mod 
om  jeg  af  dig  maa  Liv  i Døden  drikke  — 

Bedrag  mig  ikke! 

Ved  Thor  Lange. 

landt  alle  de  Vælgertyper,  som  den  traditionelle 
engelske  Opfattelse  tillægger  Betydning  for  et  al- 
mindeligt Valgs  Udfald,  spiller  ingen  en  større 
Rolle  i Bevidstheden  end  „Wobbler“’en,  Manden 
uden  Mening,  men  med  uvilkaarligt  skiftende  Sym- 
patier. Den  Flok,  der  bliver  tilbage,  naar  de  to 
Partier  hver  har  holdt  Revue  over  sine  indskrevne  Tropper, 
afgør  Slaget,  og  i selve  Wobblemes  Ubestandighed  ser  man  Aar- 
sagen  til  Skiftets  Regelmæssighed.  „I  Regelen  er  de  af  Godmo- 
dighed paa  deres  Side,  som  er  ude.  Lad  nu  Turen  komme  til 
dem,  der  er  ude,  siger  de,  naar  de  sætter  Kryds  paa  Stemme- 
sedlen. Frem  og  tilbage  svinger  Pendulet.  Paa  denne  Maade  faar 
Landet,  hvad  der  er  saa  væsentligt  for  dets  politiske,  kommer- 
cielle og  intellektuelle  Udvikling  — periodisk  Forandring  af  Re- 
gering og  Politik.  Dette  er  Hemmeligheden  ved  vort  politiske 
Livs  sunde  Tilstand"  („Nineteenth  Century"  1906,  I,  S.  33). 

Her  har  vi  da  en  nem  Forklaring  paa,  at  Vælgerflertallet  ved 
hvert  Valg  siden  Reformen  1868  nogenlunde  regelmæssigt  har 
givet  det  Parti  Magten,  der  forrige  Gang  laa  under.  I det  Bil- 
lede, hvorunder  den  anførte  politiske  Populærfilosof  ser  Landets 
parlamentariske  Historie  — et  Spil  Kricket,  hvor  et  Parti,  der 
er  „inde",  maa  gaa  „ud",  naar  det  har  spillet  sine  tilbørlige  Om- 
gange — føjer  Wobblerens  halvt  mystiske  Skikkelse  sig  natur- 
ligt ind  som  den  regulerende  Kraft.  Men  selv  om  vor  Videbe- 
gærlighed vil  søge  ud  over  denne  „Hemmelighed"  og  efterspore 
de  dybere,  om  end  ofte  blinde  Kræfter,  der  i den  sidste  Men- 

neskealder  har  draget  snart  det  ene,  snart  det  andet  Regerings- 
princip i Forgrunden,  selv  om  man  ved,  at  det  sejrende  Parti 
i Virkeligheden  aldrig  er  det  samme  som  det,  der  sidst  tabte, 
og  at  den  moderne  sociale  Udvikling  ikke  taaler  noget  „Om 
igen",  men  kun  et  „Videre"  — selv  da  kommer  man  ikke  helt 
uden  om  Wobblernes  Virkning.  De  skaber  ikke  Sejren,  men  de 
øger  den ; at  den  Sag,  der  bærer  Sejren  i sig,  faar  et  Overskuds- 
tilløb af  Løsgængere,  der  søger  den  „rigtige"  Side,  gælder  Eng- 
land mere  end  noget  andet  Sted;  thi  her  virker,  foruden  Snob- 
beriet, tillige  en  kraftig  og  sund  Følelse  af,  at  Landets  Bedste 
kræver  en  Regering,  der  virkelig  er  i Stand  til  at  regere.  Ten- 
densen støttes  af  Princippet  med  de  store  Valgkredse,  hvor  kun 
en  enkelt  Mand  skal  vælges,  uden  Mulighed  for  Omvalg.  Her  er 
ingen  Plads  for  Nuancer,  og  en  Vælger,  der  ikke  forud  er  bun- 
den af  Partidisciplinen,  finder  det  upraktisk  at  spilde  sin  Stemme 
paa  en  tabende  Sag. 

Denne  Gang  har  Wobbleme  haft  Udbytte  af  deres  Virksom- 
hed. Det  tidligere  Regeringsparti,  som  efter  det  Stemmetal,  der 
er  faldet  paa  det,  havde  Krav  paa  288  Pladser  af  Underhusets 
670,  maa  nøjes  med  154;  fra  en  Majoritet  paa  72  (efter  forrige 
Valg  134)  er  det  kommet  i et  Mindretal  paa  354.  Det  nuvæ- 
rende Ministerium  har  en  absolut  Majoritet  af  70 — 80  over  alle 
Partier,  der  staar  til  højre  eller  til  venstre  for  det.  Der  er  Grund 
til  at  drage  et  Lettelsens  Suk.  Endelig  staar  en  liberal  Regering 
saaledes,  at  den  hverken,  hvis  den  ønsker  at  arbejde,  paa  For- 
haand  er  hindret  deri,  eller  hvis  den  ikke  ønsker  det,  har  et 
Paaskud  til  at  lade  være. 

Home-rule’sagen,  der  gennem  20  Aar  som  en  Mare  red  det 
engelske  Venstre,  — der  fik  Gladstone  til  at  føle  sig  „lænket  til 
Aaren"  og  spærrede  Vejen  for  et  socialt  Reformarbejde,  just  da 
et  saadant  var  kommen  paa  Dagsordenen  efter  Stemmeretsudvi- 
delsen 1885,  — Home-rule’sagen  har  nu  Udsigt  til  at  at  faa  netop 
den  Plads  i Politikken,  som  dens  Betydning  giver  den  rimelig 
Ret  til.  Allerede  tidligere  var  begge  Partier  praktisk  set  enige 
om  Spørgsmaalet;  det  konservative  Parti  er  ved  Gennemførelse 
af  sociale  Reformer  og  lokalt  Selvstyre  i Irland  selv  slaaet  ind 
paa  Princippet  „Home-rule  i Afdrag",  og  naar  Chamberlain  har 
søgt  at  mistænkeliggøre  sine  Modstandere  ved  at  lægge  dette  af 
ham  selv  knæsatte  Princip  for  deres  Dør,  maa  det  skyldes  den 

samme  Tillid  til  Vælgerfolkets  Glemsomhed,  der  ogsaa  ellers  er 
ham  egen.  Men  selv  om  Spørgsmaalet  Home-rule  eller  ikke 
Home-rule  var  svundet  aldrig  saa  meget  ind,  er  det  dog  ingen 
ringe  Ting,  at  dets  Liv  nu  ogsaa  er  omme  som  et  fra  Fortiden 
arvet  Pirringsmiddel  i Englænderes  indbyrdes  Kamp.  Den  Tale 
om  »et  irsk  Parlament  i Westminster",  hvori  selv  liberale  Impe- 
rialister har  behaget  sig,  maa  forstumme,  nu  da  det  liberale  Parti 
— for  første  Gang  siden  1880  — er  ganske  uafhængigt  af  Na- 
tionalisternes Stemmer.  Det  vil  kunne  fortsætte  den  irske  Reform- 
politik uden  at  behøve  at  frygte  underjordiske  Forbindelser  mel- 
lem Nationalister  og  Konservative  eller  overjordiske  mellem  irske 
og  engelske  klerikale. 

At  Vælgerne  har  besvaret  Spørgsmaalet  t om  Frihandel  eller 
Beskyttelse  paa  en  Maade,  der  ikke  er  til  at  tage  fejl  af,  giver 
endnu  større  Grund  til  Glæde,  en  Glæde,  der  intet  har  at 
gøre  med  Protektionismens  mulige  principielle  Berettigelse  og 
dens  Udsigter  i en  senere  Fremtid.  Thi  det  var  givet,  at  Cham- 
berlain  vilde  lide  et  Nederlag,  og  jo  større  dette  blev,  des  mere 
Udsigt  var  der  til  at  faa  Ørenlyd  for  positive  Ideer  oven  paa 
det  Valgspektakel,  der  har  været  staaende  i de  sidste  to  Aar. 

Siden  Chamberlain  skilte  sig  ud  af  Ministeriet  og  traadte  frem 
med  Tarifreformen  som  Program,  har  de  liberale  saa  at  sige  ikke 
villet  tale  om  andet  I Hævdelsen  af  Frihandelen  fandt  de  ende- 
lig et  Samlingsmærke,  og  ingen  fortænker  dem  i,  at  de  med  Iver 
greb  denne  Fane,  der  faldt  ned  til  dem  som  fra  Himmelen. 
Det  er  saa  Krigens  Gang,  at  man  udnytter  sine  Modstanderes 
svage  Sider  til  det  yderste,  og  Chamberlain  er  just  ikke  den 
Mand,  der  særlig  har  Krav  paa  en  høflig  akademisk  Diskussion; 
i det  enstonige  Brøl,  der  nu  har  mødt  ham,  kan  man  se  en  Ne- 
mesis mod  den,  der  i saa  høj  Grad  selv  har  været  en  Brølenes 
Mand.  Det  kom  ikke  i Betragtning,  at  Chamberlain  dog  er  uan- 
svarlig for  den  Korntold,  der  til  andre  Tider  og  i andre  Lande 
er  paatvunget  et  sultende  Folk  af  de  herskende  Agrarer  og  har 
gjort  selve  Princippet  saa  forhadt,  — at  mange  af  de  Mænd,  der 
nu  ivrer  mod  ham,  har  syslet  med  Ideer,  hvoraf  hans  er  den 
naturlige  Konsekvens,  — at  den  Komtold,  man  vedtog  efter  Kri- 
gen for  at  fylde  den  tomme  Statskasse,  indførtes  og  hævdedes 
af  en  frihandelsvenlig  Minister,  der  nu  tages  til  Indtægt  af  Kom- 
toldsmodstandeme:  Alene  Ordet  „Skat  paa  Føde"  har  haft  den 

magiske  Virkning,  at  et  Parti,  der  for  næppe  tre  Aar  siden  hver- 
ken vidste  ud  eller  ind,  nu  er  blevet  stort  som  aldrig  før  ved 
at  bruge  det  som  Skræmmebillede.  Ordet  gav  Grundtone  og  Om- 
kvæd til  al  den  Valglyrik,  der  paa  nye  og  gamle  Gademelodier 
fér  over  Landet.  Den  yngre  Harcourt,  nu  i Ministeriet,  var  Par- 
tiets Poet,  og  han  fik  hundrede  Tusinder  til  at  synge: 

Stamp,  stamp,  stamp  upon  Protection 
No  more  Com  Laws  in  the  Land. 

For  the  cheapness  of  our  bread 

and  the  freedom  of  our  food 

wee  will  make  an  undefeated  British  stand. 

En  fortræffelig  Angrebsmarsch ; men  nu  er  Slaget  endt.  Fjen- 
den ligger  paa  Valen,  og  det  kan  ikke  længer  nytte  at  blæse  til 
Frihandelskamp;  Stabsmusikanteme  maa  indstudere  nye  Melodier. 
Der  er  da  kun  en  eneste  Udvej  for  Regeringspartiet,  hvis  det 
ikke  ønsker  sine  Modstanderes  Skæbne  ved  næste  Valg:  at  tage 
den  sociale  Lovgivning  op  for  ramme  Alvor.  Og  derfor  er  det 
trods  alt  et  glad  Budskab,  at  et  Parti  uden  fælles  Aand  eller  vir- 
keligt ledende  Mænd  .paa  et  negativt  Program  har  vundet  en 
større  Sejr  end  nogen  Sinde.  Jo  mere  raadvildt  det  er,  med 
Hensyn  til  hvad  det  skal  bruge  Sejren  til,  des  mere  maa  det  lytte 
efter  dem,  der  vil  sige  det  Besked.  Det  kommer  da  an  paa,  om 
denne  Besked  vil  blive  sagt  med  Myndighed  og  Klarhed,  altsaa 
paa,  hvorledes  det  nye  Arbejderparti  vil  optræde. 

Ved  Valget  1895  opstillede  „Det  uafhængige  Arbejderparti" 
28  Kandidater,  hvoraf  ikke  en  gik  igennem.  1900  valgtes  2,  der 
opstilledes  af  „Arbejderrepræsentationskomitéen";  i Aar  blev  af 
dennes  50  Kandidater  de  29  Parlamentsmedlemmer.  Progres- 
sionen synes  at  aabne  de  største  Fremtidsmuligheder,  men  det 
maa  erindres,  at  Sejren  ikke  er  vunden  uden  Afkald  paa  nogle 
Omraader.  Den  engelske  Arbejderstand  er  som  et  Bjærg  at  flytte; 
Førerne  mangler  ikke  Troen,  men  de  maatte  ikke  være  ægte 
Englændere,  hvis  de  ikke  havde  noget  af  Muhammeds  Aand:  de 
kommer,  om  det  skal  være,  Bjærget  i Møde.  Da  „Det  uafhæn- 
gige Arbejderparti"  før  Valget  1900  fik  henved  Halvdelen  af  Fag- 
foreningerne med  sig  til  Dannelsen  af  Arbejderrepræsentations- 
komitéen, skilte  socialdemokratisk  Forbund  sig  ud  af  Partiet, 
fordi  dette  ikke  længere  officielt  kunde  lade  sig  stemple  af  de 

socialistiske  Teorier.  Ved  dette  Valg  har  Forbundet  paa  egen 
Haand  opstillet  8 Kandidater.  Ingen  er  bleven  valgt  I den  Kreds, 
hvor  Føreren,  Hyndman,  opstilledes,  truer  nu  de  stedlige  Fagfor- 
eninger med  at  sprænges,  fordi  deres  Bestyrelse  for  en  Del  har 
støttet  ham  mod  en  liberal  Arbejderkandidat,  og  da  et  andet  af 
Forbundets  Kandidater,  Jones,  traadte  frem  for  de  comwallske 
Minearbejdere  i Cambome,  gik  det  ham  saare  ilde.  De  beskyldte 
ham  for  at  modtage  Støtte  af  de  konservatives  Valgfond  og  for- 
drev ham  med  Snavs  og  Sten;  ved  Afstemningen  fik  han  100 
Stemmer,  den  liberale  Kandidat  4000. 

Udfaldet  har  retfærdiggjort  Arbejderrepræsentationskomitéens 
forsigtigere  Taktik:  at  støtte  Kandidater,  der  stiller  sig  paa  et 
socialt  Reformprogram,  hvad  enten  deres  Trosbekendelse  er  so- 
cialistisk eller  rent  borgerlig,  afholde  Valgomkostningeme  af  egne 
Midler  og  undgaa  ethvert  egentligt  Valgforbund  til  nogen  af  Si- 
derne. Det  er  Spørgsmaalet  om  Valgorganisation  og  -fond,  der 
foreløbig  sætter  det  kendeligste  Skel  mellem  de  29  uafhængige 
Arbejderrepræsentanter  paa  den  ene  Side  og  paa  den  anden  de 
13  Kandidater,  Minearbejdernes  Fagforbund  har  faaet  valgt,  samt 
den  halve  eller  hele  Snes,  der  inden  for  det  liberale  Partis  Ram- 
mer regner  sig  for  „Labour  Members".  1 øvrigt  er  der  Forskel 
nok  blandt  Komitéens  egne  Folk.  Til  dets  Kandidater  hørte  Mænd 
som  Mitchell,  der  børster  Frakken,  naar  en  ufaglært  Arbejds- 
mand har  været  i hans  Nærhed,  og  Ben  Tillet,  Dokarbejdemes 
og  Lagersjovemes  Organisator;  blandt  de  valgte  er  Bowerman, 
Bums’  Ven,  der  drog  Nytte  af  de  liberale  Blades  Støtte  (uagtet 
en  liberal  var  opstillet  i samme  Kreds),  og  Thorne,  der  har  agi- 
teret ivrigt  for  Socialdemokratisk  Forbunds  Kandidater  og  fik 
den  største  Part  af  Pryglene  i Cambome.  Kirkelige  Nihilister 
staar  sammen  med  Presbyterianere,  der  finder  selv  de  liberales 
Kirkepolitik  for  radikal. 

Denne  brogede  Skare  trænger  til  en  Fører,  der  kan  gøre  den 
til  en  Hær,  og  heldigvis  er  Manden  der,  uden  at  Vælgen  og  Vragen 
gøres  nødig:  Keir  Hardie,  før  en  General  uden  Tropper,  nu  Fyl- 
kingens  naturlige  Midtpunkt.  Med  Fasthed  og  Klarhed  tager  han 
Maal  af  Stillingen,  og  intet  Øjeblik  lader  han  Haabet  om  en 
glimrende  Fremtid  for  Arbejderpartiet  sløve  sit  Blik  for  de  Farer, 
der  nu  som  før  truer.  Betegnende  er  hans  Stilling  over  for  den 
liberale  Regering  og  særlig  over  for  Fænomenet  „the  rigth  honour- 

able  (Excellencen)  John  Bums".  Lige  saa  lidt  som  han  stemmer 
i med  Hyndmann  og  de  tyske  socialdemokratiske  Hovedorganer, 
der  raser  mod  „Forræderen"  Bums  med  oprørende  Ubillighed, 
lige  saa  fjernt  holder  han  sig  fra  den  Optimisme,  der  endnu  her- 
sker i mange  londonske  Arbejderkredse  (og  afspejler  sig  i den 
danske  „Social-Demokraten").  Han  lægger  ikke  Skjul  paa  sin 
Frygt  for,  at  Burns’  Ophøjelse  skal  bruges  til  at  kaste  Sand  i 
Øjnene  paa  Almuen,  der  over  et  Navn  og  et  Symbol  kan  glemme 
vigtigere  Ting,  men  den  højre  Fløj  i hans  Hær  kan  heller  ikke 
bebrejde  ham,  at  han  ikke  vil  give  Regeringen  Lejlighed  til  at 
vise,  hvad  den  duer  til. 

Af  stor  Interesse  bliver  det  allerførste  Slag,  der  vil  komme 
til  at  staa  paa  den  sociale  Lovgivnings  Omraade  under  Forhand- 
lingerne om  Rækkevidden  af  Fagforeningernes  Strejkeret  og  om 
deres  Erstatningspligt  over  for  den  økonomiske  Skade,  Strejken 
volder.  Interessen  knytter  sig  ikke  til  Arbejderpartiets  Holdning; 
paa  dette  Punkt  vil  det  rykke  frem  som  en  Mand,  al  den  Stund 
det  for  en  stor  Del  skylder  sin  Eksistens  til  den  Harme,  der 
ruskede  op  i Arbejderstanden,  efter  at  et  Par  Domme,  fældede 
af  Overhuset  som  Højesteret,  havde  gjort  hele  Fagforeningernes 
økonomiske  Grundlag  usikkert  Men  for  Regeringen  bliver  det 
en  alvorlig  Prøve.  Flere  Medlemmer  af  dets  højre  Fløj  har  tid- 
ligere udtalt  sig  mod  den  Uangribelighed,  som  Fagforeningerne 
gør  Krav  paa.  Har  nu  John  Bums  før  sin  Indtrædelse  i Kabi- 
nettet opnaaet  en  Forstaaelse  med  disse  Mænd  og  da  hvilken? 
Reder  han  sig  heldigt  ud  af  denne  Konflikt,  vil  han  have  mod- 
taget sin  Iiddaab  som  Statsmand. 

Naar  denne  Sag  er  klaret,  og  man  skal  videre  frem,  bliver  der 
Brug  for  Keir  Hardie.  Man  maa  ønske  ham  Magt  som  Agt  til  at 
hindre  Partiet  baade  i at  bruge  sin  Energi  op  i smaa  Hug  og  i 
at  spilde  den  ved  store  Slag  i den  tomme  Luft.  Programpunkter 
er  der  nok  af;  hver  møder  med  sit,  og  der  er  megen  gensidig 
Velvilje  til  at  optage  hverandres.  Overværer  man  et  londonsk 
Arbejdermøde,  hører  man  dem  svirre  i Luften:  Afholdssag  og 
Normalarbejdsdag;  Statskirkens  Forarmelse  og  Kinesernes  Fjer- 
nelse fra  Sydafrika  o.  s.  v.  o.  s.  v.  Husk  Kvindernes  Stemmeret, 
og  glem  ikke  Irlands  Selvstyrekrav.  — Typisk  er  den  Rolle, 
Sporvognssagen  har  spillet;  Overhusets  Formastelse,  at  forkaste 
Kommunens  Plan  om  Sporvognslinier  over  Themsen,  har  maaske 

mest  af  alt  gjort  London  oppositionelt.  „Lorderne  vil  ikke  lade 
Folket  køre,  fordi  de  selv  vil  have  Plads  til  deres  Automobiler! 
Bort  med  Lorderne!"  Her  kunde  det  liberale  Bourgeoisie  stemme 
i med;  Sagen  var  i første  Instans  (T rafikspørgsmaalet)  af  ringe 
Rækkevidde,  i anden  (Spørgsmaalet  om  Overhusets  forfatnings^ 
mæssige  Stilling)  ganske  udflydende.  — Keir  Hardie  vil  ikke,  at 
Partiet  skal  lade  sig  pudse  paa  Overhuset  og  opholdes  af  en 
lang  og  ufrugtbar  Kamp.  Der  er  nok  at  tale  om,  før  den  Sag 
bliver  brændende;  Statens  Finanser  kan  Underhuset  for  en  stor 
Del  raade  med  paa  egen  Haand;  Regeringspartiet  kan  her  ikke 
falde  tilbage  paa  et  konservativt  Førstekammer,  som  kan  begrave 
dets  egne  Paradelove.  Han  vil  paa  det  nye  Underhus’  Bord  have 
lagt  Forslag,  hvis  Modtagelse  vil  gøre  Epoke  i Landets  Historie. 
Fremmes  de,  aabner  de  Udsigt  til  en  ny  Tid  med  andre  Rettig- 
heder og  andre  Pligter  end  dem,  der  skabte  Kapitalismens  Eng- 
land; hemmes  de,  ved  Arbejderstanden,  hvorledes  den  skal  se 
paa  dem,  der  nu  forsikrer  om  deres  ublandede  Glæde  over  at 
se  den  repræsenteret  i Parlamentet,  og  vil  da  kunne  ruste  sig  til 
et  nyt  Slag,  mod  hvilket  de,  der  hidtil  er  slaaede,  bliver  for  intet 
at  regne.  Hvad  det  vil  dreje  sig  om,  er  Love  som  disse:  En 
Alderdomsforsørgelseslov;  Love,  der  overdrager  til  Stat  og  Kom- 
mune at  optræde  som  Arbejdsgiver  i stor  Stil  og  angriber  Ar- 
bejdsløsheden radikalt;  en  Lov  om  gratis  Mad  for  ethvert  Skole- 
barn, der  maatte  ønske  det.  Og  som  Afslutning  paa  det  hele,  et 
nyt  Skattesystem,  der  ved  at  anvise  de  rette  Indtægtskilder  sæt- 
ter de  offentlige  Myndigheder  i Stand  til  at  fyldestgøre  alle  Op- 
gaver. Uendelige  Rigdomme  ligger  under  den  døde  Haand,  og 
der  er  Mulighed  for  en  Finanspolitik  af  vægtigere  Art  end  den 
Chamberlainske.  Blot  det,  at  der  for  Alvor  rejses  Krav  om  en 
Grundskat,  der  kan  give  den  engelske  Jord  tilbage  til  Folket,  bør 
bringe  Spørgsmaalet  om  en  to  Shillings  Told  paa  Kom  til  at 
svinde  ind  til  sine  naturlige  Dimensioner. 

Vil  Arbejderstanden  forstaa  at  skelne  smaat  fra  stort  og  gaa 
Vejen  uden  Sinken  og  Svinken?  I Svaret  paa  dette  Spørgsmaal 
ligger  Englands  Fremtid. 

Paul  Læssøe  Moller. 

VI.  AKTIESELSKABER 

t Aktieselskab  kan  dannes  med  det  Formaal  at 
etablere  en  ny  Forretning  eller  at  overtage  en 
bestaaende  selvstændig  Virksomhed,  som  egner 
sig  for  Omdannelsen  til  et  Fællesforetagende.  Vi 
skal  her  henlede  Opmærksomheden  paa  nogle  af 
de  Misbrug,  den  sidstnævnte  Transaktion  giver 
Anledning  til.  — Naar  en  Privatmand  har  drevet  en  lønnende  Virk- 
somhed enten  som  Købmand,  Fabrikant  eller  Skibsreder,  er  det 
meget  almindeligt,  at  han  modtager  Tilbud  om  at  sælge  Fore- 
tagendet til  et  Interessentskab,  der  helt  eller  delvist  udbetaler 
ham  den  i Forretningen  indestaaende  Kapital.  Desuden  plejer 
man  at  godtgøre  ham  en  Afstaaelsessum  mod  til  Gengæld  at 
sikre  sig  hans  Bistand  til  Driftens  heldige  Fortsættelse.  Det  er 
en  Selvfølge,  at  Ejeren  af  en  god  og  indbringende  Forretning 
ikke  overdrager  den  til  fremmede  uden  at  fordre  en  Erstatning 
for  de  Fordele,  han  frivilligt  giver  Afkald  paa.  Og  der  kan  der- 
for under  normale  Forhold  ikke  rejses  nogen  berettiget  Indven- 
ding mod  en  passende  Afstaaelsessum.  Man  kalder  dette  i For- 
retningssproget en  Godtgørelse  for  „good  will“. 

Men  det  hænder  ret  ofte,  at  en  privat  Virksomhed  omdannes 
til  et  Aktieselskab  af  helt  andre  end  de  her  antydede  legitime 
Grunde.  Vi  skal  nævne  enkelte  af  de  hyppigst  forekommende 
Tilfælde  af  denne  Art  og  for  Anskuelighedens  Skyld  inddele 
dem  i 4 Klasser:  1.  Naar  Virksomheden  under  Privatdriften  er 

kommen  saa  dybt  i Gæld,  at  Indehaverne  ikke  længere  magter 
Forretningens  Fortsættelse.  2.  Naar  Ejeren  har  tjent  en  Formue 
og  ønsker  at  frigøre  sig  for  det  med  Driftens  Fortsættelse  for- 
bundne pekuniære  Ansvar.  3.  Naar  en  ny  opstaaet  Konkurrence 
medfører  Farer  for,  at  Virksomheden  ikke  længere  vil  betale 
sig  eller  maaske  give  Tab.  4.  Naar  „Grunderne"  (promoters) 
spekulerer  i den  Godtgørelse,  de  personligt  betinger  sig  for  deres 
Medvirkning  til  en  Forretnings  Omdannelse  til  et  Aktieselskab. 

1.  Forklaringen  ligger  lige  for  Haanden.  En  Forretning  har 
efterhaanden  forøget  sin  Gæld  ud  over  sunde  Grænser.  Banker 
og  Finansmænd  vil  ikke  forhøje  deres  Risiko  ved  yderligere 
Laan.  Derimod  vil  de  gerne  undgaa  det  med  en  Betalingsstands- 
ning forbundne  Tab.  Der  er  en  Mulighed  for,  at  Forretningen 
kan  bringes  paa  Fode  igen  og  give  et  Udbytte,  naar  den  over- 
drages til  et  kapitalstærkt  Aktieselskab.  Aktiverne  bliver  med  en 
saadan  Afhændelse  for  Øje  værdsatte  til  den  højest  mulige  Pris. 
Der  beregnes  et  rundeligt  Tillæg  for  „good  will“.  Der  udsendes 
et  lovende  Udbytte-Overslag  sammen  med  Indbydelsen  til  Aktie- 
tegningen. Og  de  indviede  stoler  paa,  at  et  godtroende  Publikum 
vil  tegne  sig  for  Aktier  til  det  i Overslaget  nævnte  Beløb.  For 
at  gøre  Planen  mere  tiltalende  ordnes  Overdragelsen  maaske 
saaledes,  at  Ejeren  binder  sig  til  selv  at  overtage  en  større  Del 
af  Aktierne  i Stedet  for  at  fordre  fuld  kontant  Betaling  for  den 
ham  tilsikrede  Salgspris.  Lykkes  Planen,  afhændes  Ejerens  Aktier 
senere.  De  oprindelige  Kreditorer  slipper  helt  eller  delvist  for 
Tab.  Og  viser  det  sig  senere,  at  Aktionærerne  mister  deres  Penge 
eller  ikke  faar  noget  Udbytte,  saa  er  der  i Forvejen  draget  Om- 
sorg for,  at  der  ikke  kan  rejses  Tiltale  imod  „Grunderne". 

2.  Naar  en  privat  Virksomhed  i en  Række  af  Aar  har  givet 
Ejeren  et  tilfredsstillende  Udbytte,  og  det  Tidspunkt  nærmer  sig, 
da  han  ønsker  at  trække  sig  tilbage,  saa  bør  han  være  glad  ved 
at  faa  sin  i Forretningen  indestaaende  Kapital  frigjort  sammen 
med  Ansvaret  for  Virksomhedens  fortsatte  Ledelse.  Fordringen 
om  en  Afstaaelsessum  for  „good  will"  er  under  disse  Forhold 
ikke  berettiget  og  vil  over  for  sagkyndige  og  uinteresserede  Re- 
præsentanter for  Aktionærernes  Tarv  i Regelen  heller  ikke  blive 
fastholdt.  Derimod  vil  der  under  disse  Forhold  snarere  være 
Grund  til  at  fordre  en  Godtgørelse  af  Ejeren,  fordi  man  er  ham 
behjælpelig  med  Udløsningen  af  hans  i Forretningen  bundne 

Kapital.  Denne  Godtgørelse  ordnes  paa  den  simpleste  Maade 
gennem  en  Nedsættelse  af  Aktivernes  Salgspris. 

3.  Paa  Industriens  Omraade  opdukker  der  tidt  nye  Opfin- 
delser og  forbedrede  Fremstillingsmetoder,  der  formindsker  Vær- 
dien af  ældre  Fabrikkers  Inventar  og  Driftsmateriel.  Atter  her 
vil  der  være  en  stor  Fristelse  for  Ejerne  til  at  omdanne  deres 
af  den  ny  Konkurrence  truede  Virksomheder  til  Aktieselskaber. 
Noget  lignende  gælder  om  Rederier,  hvis  Skibe  paa  Grund  af 
forældet  Konstruktion  og  for  stort  Kulforbrug  ikke  længere  kan 
klare  sig  i Kapløbet  med  Konkurrenternes  nye  og  forbedrede 
Fartøjer.  1 begge  Tilfælde  er  det  af  den  største  Vigtighed,  at 
Aktionærernes  Interesser  bliver  varetagne  paa  rette  Maade  ved 
Overtagelsen  af  gammelt  Materiel.  Forældede  Maskiner  og  uhen- 
sigtsmæssige Skibstyper  giver  tidt  trods  den  bedste  Ledelse  Tab 
paa  Tab.  Fabrikker  og  Skibe,  der  kræver  et  aarligt  Tilskud  i 
Stedet  for  at  give  et  aarligt  Udbytte,  virker  paa  et  merkantilt 
Regnskab  som  Passiver,  og  deres  Brugsværdi  staar  bedømt  fra 
dette  Synspunkt  under  Nulpunktet. 

4.  Vi  kommer  nu  til  den  mest  almindelige  af  alle  Aarsager 
til  private  Foretagenders  Overgang  til  Aktieselskaber.  Det  er 
„Grundernes"  personlige  Interesse  i Overdragelsen.  Forfatteren 
kan  her  efter  personlige  Iagttagelser  anføre  et  Eksempel,  der  er 
godt  egnet  til  at  aabne  Øjnene  paa  godtroende  Aktionærer. 

En  vel  kendt  københavnsk  Forretning  modtog  for  nogle  Aar 
siden  en  udenlandsk  Forespørgsel  om  Betingelserne  for  Forret- 
ningens Overdragelse  til  et  Aktieselskab.  Efter  en  indledende 
Forhandling  blev  der  opnaaet  Enighed  om  at  fastsætte  Aktie- 
kapitalen til  £ 200.000.  Og  nu  kommer  den  interessante  Del  af 
Planen.  Disse  Penge  skulde  skaffes  gennem  en  i London  garan- 
teret Tegning  af  Beløbet  i 20.000  Aktier  paa  £ 10  hver.  Der  var 
øjensynlig  gjort  Regning  paa  Aktiernes  Salg  til  Smaafolk.  De 
engelske  „Grundere"  betingede  sig  som  Betaling  for  deres  Ulej- 
lighed £ 40.000,  men  var  saa  til  Gengæld  ædelmodige  nok  til 
ligeledes  at  tilstaa  den  danske  Forretnings  Indehaver  en  lignende 
Erstatning  for  „good  will".  Af  de  £ 200.000  vilde  saaledes  ca. 
£ 80.000  eller  40  % af  hele  Kapitalen  paa  Forhaand  være  bleven 
opslugt  af  „Grunderne"  til  Skade  for  Aktionærerne. 

Et  saadant  Tilbud  som  det  her  omtalte  afslører  en  særlig 
ondartet  Form  af  den  samvittighedsløse  Grunder-Virksomhed. 

Men  selv  under  langt  sundere  Overdragelses-Forhold  foretages 
der  ofte  Taksationer  og  Posteringer,  som  i høj  Grad  svækker 
Chancerne  for  et  tilfredsstillende  Udbytte  for  Aktionærerne.  Naar 
en  Forretning,  der  beviseligt  har  givet  et  aarligt  Gennemsnits- 
udbytte af  10%,  medens  den  i den  private  Driftsherres  Bøger  stod 
opført  med  Kr.  500.000,  skal  forrente  Kr.  800.000  eller  en  Million 
efter  Omdannelsen  til  et  Aktieselskab,  saa  er  det  indlysende,  at 
der  ved  ellers  uforandrede  Forhold  maa  blive  et  mindre  Udbytte 
til  Aktionærerne. 

En  Lovgivning  paa  dette  Omraade  medfører  som  oftest  Skuf- 
felser og  gør  ikke  sjældent  direkte  Skade.  Borgerne  vænnes  til 
at  stole  paa  Lovens  Beskyttelse  i Stedet  for  selv  at  paatage  sig 
Ansvaret  for  deres  Handlinger  og  Forsvaret  for  deres  Interesser. 
Naar  man  jævnligt  ser  Aktieselskabers  Direktører  optræde  som 
Eneherskere  under  Ledelsen  af  Selskabets  Anliggender,  ligger 
Hovedskylden  for  dette  Overgreb  hos  Aktionærerne.  En  fortsat 
aarvaagen  Kontrol  udøvet  af  Aktionærerne  selv  er  mere  betryg- 
gende end  Lovparagraffer.  Det  følger  af  de  her  givne  Forkla- 
ringer, at  Købmænd  og  Privatfolk,  der  agter  at  tegne  sig  for 
Aktier  i industrielle  og  merkantile  Foretagender,  altid  handler 
klogt  i forinden  at  henvende  sig  til  en  anset  Jurist  eller  Finans- 
mand for  at  skaffe  sig  paalidelige  Oplysninger  om  de  paagæl- 
dende Virksomheders  Rentabilitet  Der  foregaar  paa  Omraadet 
for  private  Forretningers  Omdannelse  til  Aktieselskaber  jævnligt 
en  til  Svindel  grænsende  Overkapitalisering  af  Aktivmassen  i 
Forbindelse  med  Offentliggørelsen  af  Udbytte-Overslag,  der  ikke 
taaler  en  fordomsfri  Kritik.  Af  de  her  anførte  Grunde  synker 
det  Udbytte,  som  de  saaledes  grundlagte  Aktieselskaber  afkaster, 
hyppigt  ned  til  Nulpunktet.  Og  i mange  Tilfælde  medfører  Driften 
Tabet  af  Aktionærernes  Kapital. 


Vil.  SYNDIKATER  OG  TRUSTS 

Den  indbyrdes  Konkurrence  mellem  Fabrikanter  i samme 
Fag  antager  hyppigt  saa  uheldige  Former,  at  det  for  mange  Virk- 
somheder bliver  vanskeligt  at  opnaa  et  Overskud.  For  at  fremme 
Afsætningen  nedsættes  Salgsprisen  under  et  forsvarligt  Lavmaal. 
Der  gøres  usunde  Kredit-Indrømmelser.  Arbejdslønnen  trykkes 
ned,  Gagerne  reduceres,  Personalet  indskrænkes,  og  trods  alle 

Forsøg  paa  at  fremtvinge  en  gunstig  Balance  sluger  Omkostnin- 
gerne Fortjenesten.  Under  Vanskeligheder  af  denne  Art  skabes 
der  Betingelser  for  Sammenslutninger  med  det  Formaal  at  gen- 
nemføre en  fornuftig  Regulering  af  Forholdet  mellem  Tilbud  og 
Efterspørgsel.  Fabrikanterne  enes  om  en  fælles  Styrelse  (Syndikat), 
der  begrænser  Produktionen  efter  Behovet,  fastsætter  Salgspri- 
serne, simplificerer  Administrationen  og  fordeler  Udbyttet.  I flere 
Fag  har  man  paa  denne  Maade  skabt  sundere  Forhold  til  Gavn 
baade  for  Arbejderne  og  Arbejdsgiverne. 

Hvor  der  er  Tale  om  toldfri  Varer,  medfører  Systemet  i 
Reglen  heller  ingen  Fare  for  Forbrugerne.  Sætter  Syndikatet 
Salgspriserne  saa  højt,  at  tilsvarende  Varer  med  Fordel  kan  ind- 
føres fra  Udlandet,  tvinger  den  fremmede  Konkurrence  Indlan- 
dets Priser  tilbage  inden  for  normale  Grænser.  Den  fri  Omsæt- 
ning med  Udlandet  virker  som  en  automatisk  Prisregulator  over 
for  Indlandets  Syndikater.  Men  Systemet  forandrer  fuldstændig 
Karakter  og  medfører  store  Farer  for  voksende  Misbrug,  naar 
den  fremmede  Konkurrence  udelukkes  ved  Hjælp  af  høje  Told- 
skatter. 

Sæt  at  en  udenlandsk  Vare  med  paaløbende  Omkostninger 
kan  købes  for  Kr.  100.  Ved  toldfri  Indførsel  kan  det  indenlandske 
Syndikat  da  ikke  sætte  sin  Salgspris  for  den  tilsvarende  Vare 
højere  end  Kr.  100.  Saaledes  er  Forholdene  ordnede  i England, 
og  de  engelske  Syndikater  (combines,  combinations)  maa  derfor 
i første  Række  have  deres  Opmærksomhed  henvendt  paa  de 
Fordele,  der  følger  af  administrative  Besparelser,  sunde  Salgs- 
betingelser og  Produktionens  hensigtsmæssige  Regulering.  Legi- 
time Bestræbelser  i de  her  antydede  Retninger  er  ej  alene  Indu- 
strien, men  hele  Samfundet  tjent  med. 

Men  hvor  der  som  i de  fleste  europæiske  Lande  og  i De 
Forenede  Amerikanske  Stater  lægges  en  høj  Told  paa  fremmede 
Varer,  sætter  Syndikaterne  Toldbeskyttelsen  i første  og  alle  andre 
Hensyn  i anden  Række.  Hvor  den  oven  for  omtalte  Vare  til 
Kr.  100  ved  Indførslen  er  bleven  belastet  med  en  Told  af  Kr.  50, 
der  vil  det  indenlandske  Syndikat  kunne  forhøje  sin  Salgspris 
fra  Kr.  100  indtil  Kr.  150,  før  det  behøver  at  tage  Hensyn  til 
den  fremmede  Konkurrence.  Det  ses  let,  at  der  herved  er  skabt 
Betingelser  for  en  organiseret  Udplyndring  af  Forbrugerne,  hvis 
Syndikatets  Ledelse  falder  i Hænderne  paa  samvittighedsløse 

Personer.  Udviklingen  gaar  under  Tolbesky tteisen  over  alt  i Ret- 
ning af  Syndikaternes  tiltagende  Hensynsløshed  over  for  Sam- 
fundsinteresserne. De  under  Syndikater  inddragne  Virksomheder 
overkapitaliseres  ikke  sjældent  indtil  det  dobbelte  Beløb,  men 
for  at  skjule  det  hyppigt  abnormt  høje  Udbytte,  som  de  under 
Syndikatet  forenede  Fabrikanter  fordeler  mellem  sig  og  Grun- 
derne, foretages  der  mange  forskellige  Manøvrer  med  det  For- 
maal  at  vildlede  den  offentlige  Mening.  Har  en  Fabrik  en  Værdi 
af  500.000  Dollars,  faar  Ejeren  den  bogført  af  Syndikatet  for  1 
Million  Dollars.  Et  Udbytte  af  30%  paa  den  virkelige  Værdi 
reduceres  ved  en  saadan  Overkapitalisering  til  15%. 

Den  her  paaviste  Forskel  mellem  Syndikater  med  og  uden 
Toldbeskyttelse  giver  Læserne  Nøglen  til  Forstaaelsen  af  den 
Demoralisation,  Udelukkelsen  af  den  toldfri  fremmede  Konkur- 
rence nødvendigvis  maa  medføre.  Selv  de  redeligste  Karakterer 
fristes  efterhaanden  til  at  lade  sig  drage  ind  under  en  faglig  Or- 
ganisation, der  hensynsløst  knuser  Virksomheder,  som  gør  For- 
søg paa  at  hævde  deres  Selvstændighed  over  for  Syndikaterne. 
Der  er  intet  frit  Valg.  Enten  maa  man  gaa  med  og  deltage  i 
Udbytningssystemet,  eller  man  maa  finde  sig  i at  blive  traadt 
ned.  Den  amerikanske  „Trust"  er  i sit  indre  Væsen  ikke  syn- 
derlig forskellig  fra  det  europæiske  „Syndikat",  selv  om  de  ydre 
Former  er  afvigende. 

Naar  den  under  Syndikatet  inddragne  Produktion  i et  told- 
beskyttet Land  vokser  ud  over  Indlandets  Forbrug,  nedsætter 
man  ikke  Priserne  hjemme,  men  sælger  Overskuddet  til  lave 
Priser  i Udlandet.  En  tysk  Fabrikant,  Heinrich  Baecker,  udgav 
for  et  Par  Aar  siden  et  Flyveskrift,  i hvilket  han  paaviste,  at 
en  tysk  Købmand  i Holland  kunde  købe  tyske  Kul  og  tyske 
Jemvarer  m.  m.  til  saa  billige  Priser,  at  det  betalte  sig  for  ham 
trods  Tillæg  af  Told  og  Fragt  at  føre  Varerne  tilbage  til  Tyskland. 
De  tyske  Syndikater  havde  holdt  Prisen  højt  hjemme  og  afsat 
det  overskydende  Kvantum  til  nedsatte  Noteringer  i Udlandet. 
Paa  lignende  Maade  beklagede  tyske  Skibsbyggere  sig  over,  at 
de  maatte  betale  25  % mere  for  deres  tyske  Staalplader  end  den 
Pris,  til  hvilken  det  tyske  Syndikat  samtidig  solgte  Pladerne  til 
engelske  Skibsbyggere. 

Vor  danske  Konsul  i New  York,  Oberstløjtnant  Leerbech, 
udgav  i Fjor  en  interessant  og  meget  instruktiv  Afhandling  om 

de  amerikanske  Trusts.  Han  paaviste  deri,  paa  lignende  Maade 
som  Baecker,  gennem  en  Række  oplysende  Eksempler,  Trust- 
Systemets  Misbrug  i De  Forenede  Stater.  Den  gængse  Over- 
kapitalisering af  trust-bundne  Virksomheder  illustreres  ved  Hjælp 
af  mange  slaaende  Beviser.  Konsulen  oplyser  bl.  a.  om,  at  den 
store  amerikanske  Staaltrust  er  overkapitaliseret  saa  stærkt,  at 
omtrent  600  Millioner  Dollars  af  dens  Aktiekapital  paa  HA  Mil- 
liard maa  betragtes  „som  det  rene  Vand".  Herr  Leerbech  citerer 
efter  en  anset  amerikansk  Forfatter  følgende  Udtalelser: 

„De  store  Korporationer  (Trusterne)  har  bestukket  Lov- 
givere, Dommere  og  offentlige  Embedsmænd  og  gjort  deres 
demoraliserende  Indflydelse  gældende  i enhver  Gren  af 
den  nationale  Styrelse.  Staternes  lovgivende  Forsamlinger 
er  som  Voks  i Modelererens  Haand  under  Trusternes  Mani- 
pulationer." 

En  Forening  af  Producenter  med  det  Formaal  at  skabe  sun- 
dere Forhold  inden  for  Branchen  er  prisværdig  og  fortjener 
Lovgivningsmagtens  Støtte,  hvis  en  saadan  Støtte  behøves.  Men 
det  er  indlysende,  at  et  under  fortsatte  Misbrug  degenereret  Sy- 
stem som  det  oven  for  omtalte,  over  alt  maa  virke  skadeligt  og 
give  Anledning  til  en  vidt  spredt  Korruption  lige  op  til  Lovgiv- 
ningsmagtens øverste  Spidser.  Den  oplyste  Købmandsstand  burde 
derfor  med  alle  til  dens  Raadighed  staaende  honnette  Midler  be- 
kæmpe denne  truende  Svøbe  for  Verdenshandlen.  Og  de  ud- 
skejende Trusters  mest  saarbare  Punkt  er  Toldbeskyttelsen. 


VIII.  STATUSOPGØRELSER 

Den  aarlige  Statusopgørelse  eller  Balance  har  det  Formaal 
at  give  Købmanden  et  klart  Overblik  over  Forretningens  Stilling. 
Det  han  ejer,  og  det  han  skylder  bort,  sammendrages  efter  faste 
Bogholderi-Regler  i 2 Hovedsummer,  og  det  Beløb,  med  hvilket 
Aktiverne  overstiger  Passiverne,  viser  Købmandens  Formue.  For 
at  gøre  den  tilsigtede  Nytte  maa  den  aarlige  Opgørelse  fore- 
tages paa  en  saa  samvittighedsfuld  Maade,  at  Slutningssummeme 
giver  et  klart  Billede  af  Forretningsaarets  samlede  Resultater. 
Man  skulde  tro,  at  den  her  foreliggende  Opgave  var  let  at  løse. 
Men  mangfoldige  Eksempler  fra  det  virkelige  Liv  vidner  om,  at 
daarlige  Debitorers  Statusopgørelser  jævnligt  giver  en  fejl  Fore- 

stilling  om  Forholdet  mellem  Formue  og  Gæld.  En  med  Forsæt 
forvansket  Balance  kan  medføre  kriminel  Tiltale,  naar  de  falske 
Tal  er  bievne  benyttede  i bedragerisk  Hensigt.  Men  i mange 
Tilfælde  er  det  vanskeligt  at  paavise  en  bevidst  svigagtig  Ten- 
dens, selv  om  der  foreligger  fejle  Slutningssummer.  Mange  Vær- 
dier maa  takseres  efter  et  Skøn,  og  selv  den  ærligste  Opgørelse 
kan  indeholde  Skønsposteringer,  som  i Tilfælde  af  en  Betalings- 
standsning ikke  taaler  en  sagkyndig  Kritik. 

I Almindelighed  bestaar  Købmands-Aktiver  af  Varer,  Værdi- 
papirer, Skibe,  Maskiner,  Driftsmateriel,  Inventar  og  udestaaende 
Fordringer.  Ved  en  korrekt  Statusopgørelse  værdsættes  enhver 
af  disse  Poster  under  Hensyn  til  de  Forhold,  der  gør  sig  gæl- 
dende paa  Optagelsesdagen.  Varer  og  Værdipapirer  opføres  med 
det  Beløb,  til  hvilket  man  paa  det  paagældende  Tidspunkt  kan 
købe  dem,  selv  om  de  er  bievne  betalte  med  andre  Priser. 
Skibe,  Maskiner,  Driftsmateriel  o.  1.  nedskrives  til  den  Sum,  der 
vilde  kunne  opnaas  med  et  Salg  for  Øje.  Paa  de  udestaaende 
Fordringer  foretages  en  specificeret  eller  samlet  Nedskrivning, 
der  giver  rigelig  Dækning  for  Risikoen  ved  indtrædende  Tab. 
Man  hører  somme  Tider  et  Forsvar  for  Værdipapirers  Optagelse 
i Balancen  efter  Gennemsnits-Noteringerne  for  de  sidste  2 eller 
3 Aar.  Dette  er  ikke  heldigt.  Dagskursen  er  den  .rette  Maalestok 
for  Værdierne,  og  man  svigter  Principperne  for  en  sund  og  sand 
Statusopgørelse  ved  at  fravige  dette  faste  Grundlag  for  Værdi- 
papirernes Bogføring.  Godkender  man  en  Undtagelse  for  Papi- 
rernes Vedkommende,  saa  ligger  den  Fristelse  nær  at  overføre 
en  lignende  Gennemsnits-Beregning  paa  Varebeholdningen.  Og 
hele  Balancen  bliver  da  let  et  Kunstprodukt. 

Det  vil  efter  disse  korte  Antydninger  være  Læseren  klart,  at 
der  ved  Optagelsen  af  en  Købmands  Status  aabner  sig  et  vidt 
Spillerum  for  Afvigelser  i de  bogførte  Slutningssummer,  efter 
som  Forretningens  Indehaver  bedømmer  Værdierne  som  Opti- 
mist eller  Pessimist.  Uheldigvis  er  der  hos  daarlige  Debitorer 
og  letsindige  Købmænd  en  Tendens  til  Aktivernes  Overvurdering, 
medens  den  modsatte  Tilbøjelighed  gør  sig  gældende  hos  den 
solide  Del  af  Handelsstanden.  Optimisten  regner  ud,  hvor  meget 
hans  Formue  i heldigste  Tilfælde  er  værd.  Pessimisten  regner 
ud,  hvor  lidt  hans  Aktiver  med  en  Realisation  for  Øje  i værste 
Tilfælde  kan  svinde  ind  til.  Denne  Forskel  i Opfattelsen  for- 

Tilskueren  1906  15 


Digitized  by 


Google 


238 


Købmanden 


klarer  en  af  Aarsagerne  til,  at  mange  Købmænd,  der  optræder 
og  anses  som  velhavende,  efterlader  sig  meget  lidt,  naar  de  dør, 
medens  andre,  der  levede  tarveligt  og  førte  en  beskeden  Til- 
værelse, har  opsamlet  solide  Formuer.  Akkord-  og  Fallit-Boers 
Opgørelser  viser,  at  Antallet  af  vitterligt  forfalskede  Balancer  er 
meget  lille  i Sammenligning  med  de  mange  letsindigt  overvurde- 
rede Købmandsformuer.  I England  optræder  man  meget  strængt 
over  for  Forretningsmænd  med  upaalidelige  Balancer.  Det  med- 
fører Straf  at  skaffe  sig  Kredit  under  fejle  Foregivender  (obtai- 
ning  credit  under  false  pretences).  Og  insolvente  engelske  Køb- 
mænd staar  sig  bedre  ved  at  fremlægge  en  ærlig  Status  fremfor 
at  pynte  paa  den  ved  tvivlsomme  Posteringer.  Paa  Kontinentet 
er  Betalingsstandsninger  derimod  i Regelen  ledsagede  af  Status- 
opgørelser, der  vidner  om  Aktivernes  Overkapitalisering  i de 
nærmest  foregaaende  Aar. 

Naar  en  Købmand  vil  hævde  sit  Firmas  Anseelse,  bør  han 
strængt  overholde  Principperne  for  den  ærlige  Statusopgørelse 
og  langt  hellere  undervurdere  Aktivmassen  end  at  bogføre  den 
med  et  for  højt  Beløb.  Forretningsmanden  disponerer  i Regelen 
rigtigere,  naar  han  har  et  klart  Overblik  over  sin  Status,  end 
naar  han  i Haab  om  bedre  Tider  søger  at  skjule  en  Stilstand 
eller  Tilbagegang  for  sig  selv  og  andre.  Viser  det  sig  trods 
ihærdige  Bestræbelser  umuligt  for  Chefen  at  føre  Forretnin- 
gen frem  med  et  godt  Resultat,  maa  han  langt  hellere  standse, 
medens  han  endnu  kan  byde  sine  Kreditorer  et  antageligt  Af- 
viklingsforslag frem  for  at  vente,  indtil  Krisen  er  uundgaaelig. 

Men  selv  om  enhver  Fare  for  en  Fallit  er  udelukket,  er  det 
rigtigt  ved  den  aarlige  Statusopgørelse  at  foretage  forsvarlige 
Nedskrivninger  af  Aktivmassen.  Forfatteren  talte  for  nogen  Tid 
siden  med  en  .engelsk  Forretningsven,  der  ved  et  kort  i For- 
vejen indtraadt  Dødsfald  havde  mistet  sin  Kompagnon.  Under 
vor  Samtale  beklagede  han  sig  over,  at  Arvingerne  havde  faaet 
udbetalt  en  langt  større  Kapital,  end  der  tilkom  dem.  Dette 
skyldtes  2 Aarsager.  Firmaets  udestaaende  Fordringer  var  i den 
sidste  ligesom  i alle  foregaaende  Balancer  bievne  optagne  med 
deres  fulde  Beløb.  Forretningen,  der  var  grundlagt  paa  en  stor 
Formue,  havde  stedse  fulgt  den  Skik  at  vente  med  Afskrivningen 
af  Tab,  indtil  disses  Størrelse  var  endelig  fastslaaet.  Man  havde 
ikke  forud  beregnet  en  løbende  Risiko  og  taget  Hensyn  til  den 

i Balancen.  Endvidere  havde  man  undladt  at  foretage  tilstrække- 
lige Afskrivninger  paa  industrielle  Maskiner,  Driftsmateriel  og 
Inventar.  Da  Cheferne  var  enige  om  Opgørelsesmaaden,  og  deres 
Formue  satte  dem  i Stand  til  at  dække  alt  kontant,  var  der  her 
ikke  Tale  om  Tilsidesættelsen  af  et  Ansvar  over  for  Kreditorer. 
Kort  efter  Dødsfaldet  var  der  imidlertid  indtraadt  flere  betyde- 
lige Tab  hos  Firmaets  udenlandske  Forbindelser,  og  en  ny  Kon- 
struktion af  Maskiner  havde  formindsket  Værdien  af  det  gamle 
Materiel  til  en  Brøkdel  af  det  Beløb,  til  hvilket  det  stod  opført 
i Firmaets  Bøger.  Ifølge  Interessentskabskontrakten  var  Arvin- 
gerne berettigede  til  den  Del  af  Formuen,  der  ifølge  den  sidste 
Balance  tilkom  den  afdøde  Kompagnon.  Skifteretten  tog  intet 
Hensyn  til  det  store  Tab,  Firmaet  havde  lidt  paa  de  i Bøgerne 
opførte  udestaaende  Fordringer,  og  den  samme  afvisende  Hold- 
ning blev  gjort  gældende  med  Hensyn  til  Værdiforringelsen  af 
Maskinerne.  Man  holdt  sig  til  Kontraktens  Bestemmelser  og  Ba- 
lancens Tal,  og  den  efterlevende  Kompagnon  maatte  bøde  haardt, 
fordi  han  ikke  i Tide  havde  overvejet  Konsekvenserne  af  det 
fejle  Balance-System. 

IX.  KØBMANDEN  SOM  SAMFUNDSBORGER 

Man  hører  i Handelskredse  hyppigt  den  Udtalelse,  at  en 
Forretningsmand  ikke  bør  befatte  sig  med  Politik.  Under  Kam- 
pen mod  Konkurrencen  stilles  der  saa  store  Fordringer  til  Køb- 
mandens Aarvaagenhed  og  Arbejdsdygtighed,  at  han  formentlig 
staar  sig  bedst  ved  at  passe  sin  private  Virksomhed,  medens 
han  overlader  Drøftelsen  og  Ledelsen  af  Landets  offentlige  An- 
liggender til  andre  Samfundsklasser. 

Det  Grundsyn,  der  her  gøres  gældende,  er  ensidigt  og  for- 
kasteligt. Naar  et  Folk  lever  under  en  fri  Forfatning,  saa  med- 
fører Friheden  et  Ansvar,  som  ingen  brav  Borger  bør  skyde  fra 
sig.  Unddrager  Handelsstanden  sig  i større  Udstrækning  Opfyl- 
delsen af  sine  politiske  Pligter,  saa  vil  Lovgivningsmagten  til 
Gengæld  føle  sig  fristet  til  en  kølig  Behandling  af  Handelsstan- 
dens Reformkrav.  Den  Undskyldning,  at  en  Købmand  først  og 
fremmest  maa  varetage  sine  egne  Interesser,  kan  med  lignende 
Ret  gøres  gældende  af  alle  Samfundsklasser.  Den  politisk  op- 
lyste Borger  maa  lære  at  forene  en  forsvarlig  Ledelse  af  sin 
private  Virksomhed  med  en  aktiv  Deltagelse  i Samfundsarbejdet. 

Desværre  indtager  Handelsstanden  i de  fleste  Lande  en  alt 
for  passiv  Holdning  over  for  Forfatningens  parlamentariske  Krav. 
Man  holder  sig  hjemme  eller  nøjes  i Nødstilfælde  med  at  af- 
give sin  Stemme  paa  Valgdagen,  men  afholder  sig  omhyggeligt 
fra  den  personlige  Deltagelse  i Drøftelsen  af  Tidens  Spørgsmaal. 
Ulysten  til  at  paatage  sig  politiske  Tillidshverv  er  blandt  Køb- 
mænd Regelen,  og  den  offentlige  Fremtræden  under  aabent  Visir 
Undtagelsen.  Derimod  har  der  i Forretningsverdenen  udviklet 
sig  en  uheldig  Tendens  til  Mand  og  Mand  imellem  og  paa  luk- 
kede Møder  at  kritisere  Lovgivningsmagtens  Arbejde.  Man  mis- 
under andre  Samfundsklasser  den  politiske  Indflydelse,  de  gen- 
nem et  ihærdigt  Arbejde  har  tilkæmpet  sig,  og  føler  sig  tilside- 
sat og  forurettet  i Stedet  for  ærligt  at  indrømme  sin  egen  Lad- 
hed og  Uduelighed.  En  saadan  Forsamling  af  kritiserende  Køb- 
mænd, der  intet  evner,  fordi  de  intet  udretter,  gør  politisk  set 
et  pinligt  Indtryk.  Godkender  man  Parolen:  „En  Købmand  skal 
ikke  være  Politiker",  saa  bekræfter  man  samtidig,  at  Kræmmer- 
aanden  skal  være  Handelsstandens  ledende  Princip.  Man  degra- 
derer sig  selv  og  sine  samstemmende  Standsfæller  til  politiske 
Kandestøbere. 

Trangen  til  at  udmærke  sig  føres  i Købmandskredse  af  den 
her  omtalte  Art  paa  Afveje.  Kan  man  ikke  tilkæmpe  sig  en 
anset  Position  gennem  Deltagelsen  i det  politiske  Arbejde,  saa 
nøjes  man  med  lettere  tilgængelige  Hæderstegn.  Ordner  og  Titler 
eftertragtes  af  Pengearistokratiet  som  Surrogater  for  en  dybere 
rodfæstet  offentlig  Anerkendelse.  Og  det  hænder,  at  man  i en 
talrig  Forsamling  af  dekorerede  Købmænd  forgæves  spejder  efter 
en  Personlighed,  der  i højere  Forstand  har  gjort  sig  fortjent  af 
sit  Fædreland.  Denne  Kritik  rammer  dog  ikke  i Flæng  enhver 
dekoreret  Købmand.  Der  ligger  et  betydeligt  Samfundsarbejde 
uden  for  Partipolitikens  Rammer.  Og  Mænd,  der  ikke  føler  sig 
tiltalte  af  det  parlamentariske  Liv,  kan  yde  deres  Samtid  store 
Tjenester  i andre  Retninger.  Beredvilligheden  til  at  afhjælpe  Nød 
og  Fattigdom  er  et  enkelt  Udslag  af  Trangen  til  at  yde  Sam- 
fundet gavnlige  Tjenester.  Og  det  maa  erkendes,  at  der  inden 
for  Handelsstanden  i al  Stilhed  udrettes  et  meget  betydeligt  Ar- 
bejde paa  dette  Felt.  Kunsten  og  Videnskaben  støttes  jævnligt 
i vid  Udstrækning  af  formuende  Købmænd.  Og  den  vigtige  Op- 
gave at  fremhjælpe  et  Lands  Handel  og  Industri  lægger  over 


Digitized  by  L^ooQle 


Købmanden 


241 


alt  Beslag  paa  fremragende  Kræfter,  hvis  samfundsnyttige  Arbejde 
fortjener  den  højeste  Anerkendelse. 

Forfatteren,  der  lærte  Handlen  i Flensborg,  besøgte  for  nogen 
Tid  siden  sin  gamle  Principal,  som  trods  sin  høje  Alder  havde 
bevaret  en  varm  Interesse  for  Standens  Anliggender.  Han  havde 
tjent  sig  en  betydelig  Formue  og  boede  om  Sommeren  paa  et 
lille  Landsted,  som  laa  midt  i et  prægtigt  Parkanlæg.  Der  var 
smukke  Skovplantninger,  stensatte  Terrasser  med  aabne  Udsigts- 
punkter, dejlige  Blomsterpartier,  rige  Frugtplantager  og  en  stor 
af  Træer  indrammet  Eng  med  Lawn  Tennis  Plads,  Gymnastik- 
Apparater,  sprudlende  Springvand  m.  m.  Medens  vi  spadserede 
omkring  i Anlæget,  fortalte  den  gamle  Mand  mig,  at  han  havde 
i Sinde  at  indrette  hele  denne  Ejendom  til  et  Asyl  for  svage 
Børn.  „Mine  egne  Børn  faar  mere  end  tilstrækkeligt  efter  mig. 
De  har  aldrig  savnet  noget  i deres  Barndom,  og  ved  at  se  deres 
Glæde,  hver  Gang  vi  om  Foraaret  drog  her  ud,  kom  jeg  i Tanke 
om,  hvor  mange  fattige  Børn  der  vilde  kunne  nyde  godt  af  Ejen- 
dommen, hvis  jeg  indrettede  den  til  et  Sanatorium." 

En  lignende  Tankegang  findes  hos  ikke  faa  formuende  Køb- 
mænd. Medens  de  kæmper  sig  frem,  er  de  saa  optagne  af  For- 
retningsinteresseme,  at  de  noblere  Karakteregenskaber  holdes 
nede.  Men  efterhaanden  som  Formuen  vokser,  udvides  Hori- 
sonten. Og  en  ærlig  Vilje  til  at  gøre  Gavn,  før  det  er  for  sent, 
forsoner  Samfundet  med  den  rastløse  Stræben,  der  syntes  at 
bunde  i et  smaatskaaret  Kræmmersyn. 

Men  med  al  Anerkendelse  af  Købmandsstandens  gode  Egen- 
skaber kommer  man  ikke  bort  fra  den  Kendsgerning,  at  det 
skorter  særligt  denne  Stand  paa  Evnen  og  Viljen  til  med  de 
rette  Midler  at  gøre  sin  Indflydelse  gældende  paa  det  parlamen- 
tariske Omraade.  Faa  Samfundsklasser  kan  fremvise  et  større 
Antal  af  økonomisk  uafhængige  Borgere  end  Handelsstanden. 
Denne  har  ved  sit  praktiske  Kendskab  til  Omsætningsforholdene 
særlige  Betingelser  for  at  kunne  udøve  en  vejledende  Indflydelse 
under  Udarbejdelsen  af  Love,  der  vedrører  Erhvervslivet.  Mange 
Købmænd  har  desuden  opholdt  sig  i Udlandet.  De  har  lært  frem- 
mede Sprog  og  høstet  Erfaringer,  der  med  Held  kan  udnyttes 
under  Drøftelsen  af  hjemlige  Reformplaner.  Derfor  maa  det  be- 
klages, at  Handelsstanden  er  saa  svagt  repræsenteret  i de  fleste 
Landes  lovgivende  Forsamlinger.  En  Del  af  de  Ulemper,  det 

parlamentariske  System  har  affødt,  skyldes  Købmandens  Mangel 
paa  Interesse  for  den  aktive  Deltagelse  i det  politiske  Arbejde. 
Og  før  Handelsstanden  vækkes  til  Erkendelsen  af  sine  alt  for 
længe  forsømte  parlamentariske  Pligter,  vil  Handelssamkvemmet 
mellem  Nationerne  ikke  blive  befriet  for  de  Lænker,  med  hvilke 
kortsynede  Politikere  og  ukyndige  Socialøkonomer  har  baandlagt 
den  fri  Omsætning.  Vejen  til  Verdensfreden  gaar  over  nedbrudte 
Toldskranker. 


X.  PARI-KURS 

Kernen  i en  oplyst  Købmands  Livsfilosofi  findes  haandgribe- 
ligt  sammentrængt  i det  ældgamle  Kræmmerkrav:  „Du  skal  kende 
alt  og  kunne  bedømme  alt,  Dig  selv  iberegnet,  til  Pari-Kurs." 

Naar  et  rentebærende  Værdipapir  efter  sit  Paalydende  var 
Kr.  100  værd  ved  Udstedelsen,  saa  er  dets  Pari-Kurs  Kr.  100. 
Afkaster  det  høje  Renter,  saa  forøges  Efterspørgslen,  og  Prisen 
stiger  over  Pari.  Giver  det  et  daarligt  Udbytte,  saa  aftager  Efter- 
spørgslen, og  Prisen  synker  under  Pari. 

Købet  og  Salget  af  Værdipapirer  kræver  saaledes  et  nøje 
Kendskab  til  de  Forhold,  der  indvirker  paa  Kursen.  Dette  er 
enhver  Forretningsmand  klar  over.  Men  naar  det  handler  sig 
om  at  fastsætte  Menneskers  Værd,  gaar  man  i Regelen  frem 
efter  et  langt  mindre  sagkyndigt  Skøn,  og  derfor  noteres  der 
jævnligt  paa  en  og  samme  Person  mange  forskellige  Kurser. 

Blandt  Købmænd  tager  man  i Regelen  bevidst  eller  ubevidst 
et  Hovedhensyn  til  Formuens  Størrelse.  Men  da  Formueforhol- 
dene forandrer  sig  og  unddrager  sig  offentlig  Kontrol,  bevæger 
man  sig  her  ofte  paa  gyngende  Grund.  En  anden  merkantil 
Maalestok  for  Menneskers  Værd  er  Omsætningens  Størrelse. 
Ved  et  aarligt  Salg  af  1000  Sække  Kaffe  mærkes  den  Paagæl- 
dende med  et  lavere  Kurstal  end  Konkurrenten,  hvis  aarlige 
Omsætning  andrager  10.000  Sække. 

Denne  paa  Børsen  vel  kendte  Klasse-Inddeling  gøres  dog 
ikke  gældende,  naar  en  Kreds  af  Købmænd,  der  noterer  ind- 
byrdes Kurser  efter  det  her  antydede  System,  kommer  sammen 
med  Mænd  af  den  lærde  Verden.  Disse  noteres  som  Tegn  paa 
skyldig  Respekt  for  Videnskaben  jævnligt  til  en  Topnotering, 
som  de  næppe  vilde  vove  at  fastholde  ved  hjemme  i Enrum  at 
se  sig  selv  i Spejlet.  Derimod  er  mange  Akademikere  tilbøjelige 

til  at  undervurdere  deres  merkantile  Medborgere.  Denne  For- 
skydning i de  gensidige  Kursnoteringer  virker  misvisende  og 
demoraliserende  til  begge  Sider.  Det  hænder,  at  en  veltalende 
Professor  imponerer  en  lyttende  Købmandsforsamling  med  et 
nationaløkonomisk  Foredrag,  som  en  oplyst  Købmand  kunde 
give  et  langt  bedre  og  fyldigere  Indhold.  Men  det  hører  til  Und- 
tagelserne, at  en  Købmand  modtager  Opfordring  til  at  tale  for 
en  Kreds  af  lyttende  Professorer.  Skylden  for  den  fejle  Balance 
ligger  nærmest  hos  Handelsstanden  selv.  Flertallet  af  dens  Med- 
lemmer savner  Betingelserne  for  at  kunne  vurdere  Kundskaber 
og  aandelige  Værdier  paa  rette  Maade.  For  ikke  at  blotte  denne 
Mangel  tager  man  akademiske  Gradmaalinger  og  titulære  Etiketter 
som  gyldige  Beviser  for  de  Paagældendes  Fortjenester.  Og  med 
dette  Grundlag  for  Vurderingen  noteres  de  Lærdes  Børs-Kurs  i 
Regelen  over  Pari. 

Forfatteren  har  ved  flere  Lejligheder  kritiseret  dette  For- 
hold, og  adskillige  Akademikere  har  heri  set  et  tendentiøst  An- 
greb paa  den  lærde  Stands  Værdighed.  Denne  Dom  er  fuld- 
stændig uberettiget.  En  fordomsfri  Paavisning  af  Købmandsstan- 
dens Fejl  har,  som  nærværende  Afhandling  viser,  stedse  ledsaget 
Fremhævelsen  af  dens  Fortrin.  Kritiken  af  det  indbyrdes  For- 
hold mellem  Købmænd  og  Akademikere  har  tilsigtet  en  gensidig 
korrekt  Vurdering,  og  ærlige  Bestræbelser  i denne  Retning  burde 
paaskønnes  af  begge  Parter.  1 ikke  faa  Tilfælde  har  man  set  en 
heldig  Forening  af  praktiske  Kundskaber  med  videnskabelig  Virk- 
somhed. Professor  Stanley  Jevons,  en  lærd  Akademiker,  satte 
sig  grundigt  ind  i Bank-  og  Pengevæsenet.  Under  Titlen:  „Money 
and  the  mechanism  of  exchange"  foreligger  der  fra  hans  Haand 
et  finansielt  Værk,  der  vidner  om  et  nøje  Kendskab  til  Forret- 
ningsgangen paa  dette  praktiske  Virkefelt.  David  Ricardo  drev 
en  anset  Bankforretning,  samtidig  med  at  han  gennem  sin  For- 
fattervirksomhed skabte  sig  Anerkendelse  som  en  af  sin  Tids 
fremragende  Nationaløkonomer.  Hans  Navn  ses  endnu  over  en 
af  Lærestolene  paa  Londons  Universitet.  Det  vilde  være  lige  saa 
taabeligt  at  undervurdere  Jevons  merkantile  Vejledninger,  fordi 
han  var  Professor,  som  at  undervurdere  Ricardos  nationaløko- 
nomiske Vejledning,  fordi  han  var  Forretningsmand. 

Nutidens  Udvikling  gaar  i Retning  af  en  Sammensmeltning 
af  den  akademiske  og  den  praktiske  Uddannelse.  Og  hvert 

Skridt  videre  paa  denne  forstandige  Vej  maa  hilses  som  et  glæde- 
ligt Fremskridt.  Det,  vi  trænger  til,  er  en  højere  og  fyldigere 
almen  Dannelse,  og  den  opnaas  bedst,  naar  vi  udfylder  de  i 
nedarvede  Lavsfornemmelser  begrundede  Kløfter  mellem  Stæn- 
derne. Vi  naar  før  eller  senere  sikkert  det  Tidspunkt,  da  man 
paa  Universiteterne  giver  dertil  egnede  Købmænd  Adgang  til  at 
holde  nationaløkonomiske  Forelæsninger  for  den  studerende  Ung- 
dom. Det  er  indlysende,  at  en  intelligent  og  kundskabsrig  For- 
retningsmand i mange  Henseender  paa  heldig  Maade  vilde  kunne 
supplere  de  akademisk  uddannede  Docenters  og  Professorers 
Undervisning  med  det  praktiske  Oplysningsstof,  som  det  over 
alt  skorter  Universitetsdannelsen  paa.  Erfaringer  hentede  fra  det 
virkelige  Liv  og  tydeligt  forklarede  ved  Hjælp  af  levende  Eksempler 
og  Beviser,  hvis  Rigtighed  den  akademiske  Ungdom  selv  kan 
kontrollere,  vil  altid  udøve  en  mere  vækkende  Indflydelse  end 
lærde  Udredelser,  der  nærmest  er  beregnede  paa  at  stimulere 
den  abstrakte  Tænkning. 

Det  er  utvivlsomt,  at  Studenter,  der  interesserer  sig  for  Social- 
politikken og  Finansvæsnet,  hos  oplyste  Forretningsmænd  vilde 
kunne  modtage  fyldestgørende  Svar  paa  en  Mængde  Spørgsmaal, 
som  de  under  Professorernes  Vejledning  ikke  har  formaaet  at 
skaffe  sig  tilstrækkelig  Klarhed  over.  Et  Bevis  for  Tilstedevæ- 
relsen af  det  her  antydede  Savn  findes  i de  mange  faglige  Spørgs- 
maal, Forretningsmænd  Aaret  igennem  modtager  fra  national- 
økonomisk interesserede  Akademikere.  Universitetet  vilde  ikke 
tabe  i Anseelse  ved  inden  for  passende  Grænser  at  drage  den 
praktiske  Videns  Mænd  frem  til  Lærerposter  for  den  akademiske 
Ungdom.  Hensigtsmæssigheden  af  en  saadan  Reform  vil  maaske 
blive  bestridt,  men  Modstandernes  Argumenter  vil  ikke  forhindre 
Tankens  Realisation.  Vi  er  paa  Vejen  til  et  saadant  Samarbejde, 
og  dets  praktiske  Nytte  er  med  Nutidens  Udvikling  for  Øje  ind- 
lysende. 

Hele  Folket  vil  i Længden  staa  sig  bedst  ved  et  Noterings- 
system, under  hvilket  vi  vænnes  til  med  Kundskaber  og  Dan- 
nelse som  Maalestok  fordomsfrit  at  værdsætte  hverandre  til  Pari- 
Kurs. 

A.  Peschcke-Køedt. 

)T  Særsyn  — Her  er  en  Mand,  som  giver  sig  til  at 
være  Forfatter  uden  at  ægges  af  sit  Digter-Syn  paa 
Omverdenen.  Han  er  aabenbart  ikke  Digter.  Han. 
ejer  ingen  Personlighedens  Tone,  har  i Grunden 
intet  paa  Hjertet.  Dette  er  endnu  ikke  saa  sjæl- 
dent, at  det  bliver  mærkværdigt.  Men  han  sér 
end  ikke  Verden  om  sig;  Menneskene  opfatter  han  uden  Skarp- 
blik — han  er  endnu  mindre  Psykolog  end  f.  Eks.  Schandorph, 
hvis  Lune  han  ikke  ejer  Antydning  af.  Egentlig  Opmuntring 
finder  i mange  Aar  hans  Forfatterskab  ikke ... 

Alligevel  fortsætter  han  haardnakket.  Han  udvikler  sig  til 
Forfatter  i Kraft  af  sin  Vilje.  Han  sejrer  paa  Trods. 

Og  da  han  er  bleven  ikke  blot  en  højtprist,  men  paa  sin  Vis 
virkelig  fængslende  Forfatter,  er  det  saa  lidt  i Kraft  af  sin  sikre 
Smag  og  Intelligens,  hvad  man  kunde  tro,  at  han  Gang  paa 
Gang  griber  ved  Siden  af.  Han  plumper  ned  til  det  barnagtigt 
ubegribelige,  saa  Kritiken  undrende  udbryder:  Men  det  er  dog 
skrevet  af  en  Digter!  Det  er  det  typiske  Tegn  til,  at  Folk  ikke 
forstaar  et  Muk  af  det  hele. 


„Skøndt  Mathematiker  af  Begavelse  har  jeg  meget  akademisk 
over  mig"  har  Hr.  Laurids  Bruun  en  Gang  udtalt:  det  er  ikke 
ilde  set.  Han  konstruerer  løs  allerede  i sine  første  Fortællinger. 
„Akademisk"  det  er  alt  det  andenhaands,  som  hænger  ham  i 
Pennen,  af  hvad  han  har  læst. 

I Reglen  vil  en  Forfatters  Førstebøger,  sete  i Sammenhæng 

med  hans  senere,  fængsle  Kenderen  — denne  Foraarsbryden  i 
de  friske  Spirer,  som  arbejder  sig  frem  gennem  tørre  Lag  af 
Tillærthed.  Det  hører  med  til  god  Kritikertone  at  foretrække 
netop  de  grønne  Ny-Skud,  bagefter.  Bruuns  Første-Arbejder 
savner  denne  Tillokkelse.  For  at  høre  Talentet  skal  man  lytte 
fint,  helst  høre  fejl. 

„Historier"  som  han  udgiver  et  Par  og  tyve  Aar  gammel  er 
i Almanak-Jævnmaalet.  Den  betydeligste,  „For  god",  viser  For- 
tæller-Evne, men  Fortsættelsen  „Emma  Jonssen",  der  følger  fire 
Aar  efter,  hører  til  den  trægeste  realistiske  Literatur  med  lange 
opremsende  Stil-Øvelser.  I „Antonius"  er  Fortællemaaden  bleven 
skarpere  men  ulidelig  anstrengt,  og  Ironien  over  et  „godt  Hoved“s 
stakkels  Tomhed  falder  godtkøbs,  fordi  det  gode  Hoved  simpelt- 
hen er  svaghovedet.  Endnu  „Svend  Felding",  der  har  Selvstudiets 
kendemærker,  er  en  kedsommelig  Bog  med  sine  moralske  Kyl- 
lingesorger. 

Først  med  „Renæssance"  naar  Hr.  Bruun  at  skrive  en  fængs- 
lende Historie.  Dens  Kunstner  er  en  fæl  Tegnelærer,  men  Bil- 
ledet af  den  unge  Pige,  som  dør  brystsyg  efter  i Dyrehaven  at 
have  ligget  nøgen  Model  i den  usandsynligste  Grad  for  hans 
Mesterværk,  har  en  opofrende  Renhed  og  nænsom  Nydelighed, 
som  indtager. 


Men  selv  om  disse  Bøger  i og  for  sig  ikke  er  videre  interes- 
sante, fortæller  de  dog  adskilligt  om  den  halve  Snes  Aars  Ind- 
tryk og  Overvejelser,  til  hvilken  de  knytter  sig.  Først  og  frem- 
mest staar  Kunsten  ham  for  Øje.  Han  beskæftiger  sig  med 
Problemet,  om  han  skal  gribe  Pennen  og  lade  staa  til  overfor 
„denne  uforstaaelige  Trang  af  noget  forvirret,  gaadefuldt  taaget", 
„naar  han  følte  dette  Tryk  indefra  af  noget,  som  han  maatte 
have  paa  Papiret."  Eller  skal  han  lade  det  langsomt  faa  Form 
efter  Princippet:  der  skal  hæmmes,  før  der  kan  fremmes?  Man 
ordentlig  føler,  hvordan  han  tæller  paa  Knapperne:  Digter  eller 
ikke  Digter?  Med  sine  foreløbig  Erfaringer  for  Øje  er  han  ikke 
utilbøjelig  til  at  finde  det  bedst  at  blive  et  helt  Menneske. 

Han  har  i det  Hele  Hang  til  at  gruble  over  Livets  og  Men- 
neskers Forhold,  som  det  Kulturmenneske  han  er  — Bybo 
og  Stuemenneske,  der  har  vanskeligt  ved  at  faa  Tag  i Tilværel- 


Digitized  by 


Google 


Laurids  Bruun 


247 


sens  Realiteter.  For  den,  der  saaledes  isolerer  sig  i sin  stadige 
Stirren  paa  Livet,  vil  det  være  svært  at  komme  i det  rette  Lige- 
vægtsforhold til  Livet  — man  ledes  til  at  overvurdere  (eller 
undervurdere)  sig  selv,  naar  man  savner  Handlingens  justerende 
Maalestok.  Over  Jeg’et  i „En  Rejselærd",  som  ogsaa  hører  til 
denne  Periode,  er  en  uskrømtet  Forfængelighed;  Svend  Felding, 
der  elskes  af  alle  Kvinder,  beundres  for  sin  Sjælsfinhed  af  For- 
fatteren selv;  i „Antonius",  der  bliver  syg  af  Storhedsvanvid,  er 
en  smertelig  Reaktion  mod  Selv-Glæden.  Dette  Narcis-Anlæg  er 
i øvrigt  ikke  ublandet  af  det  onde.  Det  betyder  ogsaa  en  hæder- 
lig Vilje  til  Selvvurdering  og  Selvhævdelse,  en  Følelse  af  den 
fødte  Menneske-Værdighed. 

Der  kan  komme  noget  overanstrengt  dybsindigt  saa  vel  som 
noget  komisk  over  Billedet,  fordi  han  saa  usikkert  gengiver 
Virkeligheden.  Er  Sv.  Felding  Selv-Portræt,  saa  er  det  ogsaa  en 
Bagvaskelse:  Forf.  gør  ham  dum.  Felding  taler  med  en  ung 
Pige,  som  siger:  Det  er  dog  Ensomheden,  som  gør  Folk  til, 
hvad  de  er  — som  danner  Karakteren.:  „Han  blev  mere  og 
mere  forbavset ...  Hun  interesserede  ham  og  han  maatte  ind- 
rømme, at  hun  havde  tænkt  mere  og  dybere  end  ham. 

Der  er  paa  en  Gang  noget  fint  elskværdigt  over  dette  Men- 
neske og  noget  kejtet  indtil  uhjælpsom  Barnlighed,  som  saa  paa- 
faldende kan  fremtræde  hos  Studereværelsets  stille  Folk,  naar 
de  skal  agere  udenfor  den  vante  Ramme. 

Saa  kommer  „Kronen"  — som  et  Gennembrud. 

Han  tæller  ikke  længer  paa  Knapperne.  Netop  som  han  har 
lært  at  bygge  en  Fortælling  med  sikker  Fasthed,  er  der  i hans 
Liv  hændet  en  af  de  Begivenheder,  der  bliver  det  afgørende 
Vendepunkt.  Forfatternes  Privatforhold  er  deres  egne,  men  Hr. 
Bruun  har  selv  fortalt  os  dette:  „Fra  jeg  var  ganske  ung  satte 
jeg  mig  usædvanlige  Maal.  Jeg  var  for  stolt  til  at  holde  dem 
skjulte ...  Jeg  havde  ikke  lært,  at  man  altid  maa  regne  med 
Middelmaadighedens  og  Misundelsens  bundne  Kraft.  Jeg  blev 
undermineret,  til  Grunden  var  saa  løs  under  mig,  at  en  Smaa- 
mand  med  Lethed  kunde  vælte  mig.  Og  jeg  blev  væltet."  Forf. 
forlod  sin  Kontorstol. 

Jeg  harmede  mig  og  jeg  rejste  mig  i Trods"  — Det  er  den 
Ild,  hvori  Kronen  hedes  og  hamres. 

Bogen  er  mærkelig  ved  den  Voldsomhed  med  hvilken  dens 
Konflikt  er  følt,  ved  den  til  det  yderste  spændte  Energi,  der 
sitrer  igennem  den,  og  som  fast  er  bøjet  ind  under  Bogens 
Plan.  Klart  former  Fortællingen  sig  i tre  Partier,  anskuelige 
som  et  Triptychons  Felter. 

Vi  ser  den  unge  Konge  købe  den  skønne  og  stolte  Sanger- 
inde for  det  kostelige  Diamantsmykke  „Kronen"  og  saa  lige  før 
Mødet  faa  sin  eneste  Barndomsvens  Brev  om,  at  han  skyder 
sig,  fordi  man  har  lokket  hans  Elskede,  Sangerinden,  fra  ham. 
Dernæst  det  andet  Billede  med  den  gamle  Konge,  økonomisk 
og  moralsk  i sine  Omgivelsers  Magt,  men  nu  i en  sidste  Kamp 
for  Slægtens  Ære  og  Styrke:  han  vil  dog  forhindre,  at  Tron- 
arvingen udleveres  til  en  glat  og  snæver  Teolog  i Stedet  for  at 
opdrages  af  den  kloge  og  fritseende  Dr.  Muller.  Forgæves.  Denne 
bærer  falsk  Familienavn,  er  uægte  Barn  — Han  er  Kongens 
Barn  med  Sangerinden.  Det  erfares  i sidste  Felt,  som  viser  os 
Majestæten  læsende  et  Brev  fra  den  dødsdømte  Muller.  Ført  til 
den  højest  spændte  Idealisme  af  sin  ædle  Moder  satte  han  sig 
det  Livs-Maal  at  blive  en  Konges  Opdrager.  I sin  Fortvivlelse 
over  Nederlaget  har  han  dræbt  sin  Søn  og  saaret  sig  selv:  han 
beder  kun  om  Døden . . . Den  gamle  rokkende  Kammertjener 
finder  Kongen  stiv  og  kold  i Stolen. 

Saa  stærkt  er  denne  Roman  bygget,  der  erobrer  allerede  ved 
sit  Maskineris  energiske  Sammensvejsning  og  hidsige  Fart  Og 
hans  Harmes  Oprør  har  fyldt  den  sindrigt  mathematiske  Kon- 
struktion med  Livets  indre  Hede.  Der  føles  en  bitter,  højthvælvet 
Alvor,  som  faar  Luft  gennem  dette  Sammenbrud  af  Viljer  og 
Skæbner.  Det  bringer  os  en  Stund  til  at  glemme,  at  hans  Men- 
neskeskildring ikke  derfor  er  bleven  dybere.  Eller  hvorledes  har 
Sangerinden,  som  først  ruinerede  sin  Elsker  og  siden  solgte  sig 
til  Kongen,  udviklet  sig  til  saa  overlegent  et  Menneske?  Er  det 
ogsaa  tænkeligt,  at  Kongen  saa  afgjort  har  ladet  sig  binde  efter 
det  ene  Fald?  Spørg  heller  ikke  om  de  dybere  psykologiske 
Konflikter  — som  Kongens  og  Sangerindens  Møde  efter  hendes 
Elskers  og  hans  Vens  Selvmord.  Men  mest  maa  vi  mistro  denne 
Pædagog,  der  bryder  sammen,  fordi  det  første,  høje  Maal  glipper. 
Han  er  en  ligevægtsløs  Drømmer,  et  Stuemenneske  med  blegt 
og  hedt  Blod. 

Det  samme  blege  og  hede  Blod  er  i „Alle  Synderes  Konge*. 

Som  „Kronen*  skal  den  handle  om  det  ideelle  Mennekes  Kamp 
mod  Uretten.  Men  Sejren  ligger  imellem.  Der  føles  ikke  mere 
den  samme  dybe  Smerte:  Prins  Otto  er  vel  en  Grubler;  han 
falder  dog  mest,  fordi  han  selv  for  let  glemmer  sine  høje  Maal. 
Da  han  i Spidsen  for  sin  Bondehær  slaas  ned,  er  det  hans 
ganske  utvivlsomme  Helligbrøde,  der  fælder  ham.  Personlig- 
hedens Indsats  er  ringere  her  — men  den  maleriske  Kraft  er 
bleven  større.  Sejren  ligger  imellem.  Her  gror  alt  frit  og  vælder 
frodigt  Endda  har  Farten  endnu  hidsigere  Aandedræt. 

Kristoffer,  Eriks  Søn,  staar  i Vordingborg  Kirke  og  skal  med 
Eden  paa  den  Herre  Jesu  Kristi  blodige  Vunder  sværge  sig  fri 
for  sin  onde  og  forræderiske  Færd.  1 Kirkens  lumre  Spænding 
stirrer  alle  paa  Prinsen:  Hovedet  med  det  tynde  røde  Haar  er 
langt  og  smalt,  de  hvidlige  Bryn  er  lave  og  lige  under  den  høje 
Pande,  Underlæben  hænger  rød  og  fyldig,  krummende  sig  i 
Mundvigene  bag  det  tynde  Skæg;  i Solbæltet  glipper  Øjnene 
under  de  tunge,  lysrøde  Laag.  Aandeløse  venter  de  alle:  Tør 
han  sværge  Eden?  En  Spyflue  tumler  sigsummende  mod  Ruden. 
Da  lyder  den  mægtige  Marsks  Stemme  højt  og  hvast  i den 
tomme  Stilhed:  Mak  det  Fenster  op!...  Falskelig  sværger  han. 
Men  i Natten  derefter  vrimler  der  smaa  sorte  Dyr  med  lange 
tynde  Haler  og  glødende  Øjne  over  hans  Krop  — først  hans 
Hustrus  tilgivende  Kærlighed  bringer  ham  Ro.  Den  Nat  blev 
Prins  Otto  til. 

Saa  bredt  og  heftigt  er  Anslaget.  Saa  livfuld  kan  hans  Skil- 
dring være.  Se,  hvorledes  Prins  Otto  sidder  i Haven  og  stirrer 
med  de  blege  Øjne,  der  er  som  gennemsigtige  Blærer  fyldte 
med  Mælk,  paa  en  Salamander  i det  sitrende  Sollys  — Sala- 
manderens brune  Pletter  bliver  det  levrede  Blod  paa  hende 
Kvinden,  hvem  Bødlen  piskede  nede  paa  Torvet.  Syns-  og  Fan- 
tasi-Billedet er  uvilkaarlig  indtrykslevende.  Saa  Studenterlivet  i 
Paris;  selv  det  lille  Lapseri  med  Latinen  og  de  lærde  Noter 
taaler  den  hastigt  brogede  Skildring. 

Guldmageri  og  Skøgeliv,  Djævleuddrivelse  og  Stjernetyderi, 
Krigsvræl  og  Favnetag  foran  Alteret,  hellig  Sang  og  rygende 
Baal;  det  er  Billeder  med  fede  Farver  og  megen  Elskovsbrand. 
I nogle  af  de  store  Scener  — som  Kongens  Død  og  Brødrenes 
Møde  og  Ridtet  over  Dannevirke  — staa  Virkningen  ikke  i For- 
hold til  de  voldsomme  Midler.  Men  i det  Hele  er  Tonen  dristigt 

stemt  sammen  med  Tidens  blodigt  mørke  Farver;  i sikre  Spring 
jager  Tempoet  fra  stærke  Scener  til  stejl  Handling. 

Han  har  opdaget  sin  ejendommelige  Fantasi. 


Hr.  Laurids  Bruun  er  et  mærkeligt  Eksempel  paa  en  For- 
fatter, der  har  en  Verden  levende  i sig  — ikke  som  en  Virke- 
ligheds-Mosaik, sammenføjet  til  Erindringsbilled  af  set  og  op- 
levet — ikke  heller  en  Virkeligheds-Vision,  en  uvilkaarlig  Spej- 
ling af  Indtrykkene  udefra  — men  (lidt  af  hvert  og)  mest  en  Ver- 
den, han  har  læst  og  grublet  sig  til.  Hvor  ringe  føles  ikke  hos  ham 
den  intime  Selvstændighed  og  Digterens  lønlige  Jeg-Præg.  Et  og 
andet  kan  minde  om  I.  P.  Jacobsen;  Johannes  V.  Jensen  gav  sit; 
Herman  Bangs  rastløse  Impressionisme  tjente  som  Forbilled  for 
Stilens  Jag;  meget,  meget  lærte  han  af  Selma  Lagerløfs  skælmske 
Ynde  og  højtstigende  Virkelighedsflugt.  Nu,  det  er  kun  godt  at 
lære  godt,  og  Hr.  Bruun  har  her  lært  sig  frem  til  at  være  en 
Romanens  forfarne  Kunstner. 

Inden  vi  nærmere  undersøger  hans  Fantasis  Art  og  Væsen, 
maa  vi  se  ham  forsøge  denne  Kunst  paa  en  monumental  histo- 
risk Roman. 

Den  historiske  Roman  har  faaet  vanskelige  Kaar.  Modstod 
den  i sin  Tid  Realismens  Banlysning,  saa  møder  den  nu  Histo- 
rikernes Krav:  Se,  selv  forsker  vi  Tidens  Kultur-Farver,  vi  Ander 
hver  lille  betegnende  Enkelthed  og  former  det  sande  Billed; 
ogsaa  de  sjælelige  Traade  gætter  vi.  Er  da  Historiens  egen  Roman 
ikke  den  bedste  historiske  Roman?  Historikerne  har  saa  uan- 
gribelig Ret. 

Og  det  modsatte  er  lige  saa  ubestridelig  rigtigt.  Derfor  har 
netop  vor  Tid  faaet  en  fedtvoxende  historisk  Roman-Literatur. 
Folk  skal  have  tyk  Ferie-Underholdning,  og  Forfatterne  slipper 
i Reglen  billigst  til  denne  kolorerede  Genfortælling.  Den  er  prak- 
tisk, naar  man  har  Kone  og  Børn,  tilstaar  Carl  Ewald  ærlig. 
Men  desuden  vil  der  altid  være  Digtere,  som  i Historiens  bro- 
gede Kitler  Ander  prægtigst  Klædning  for  egen  Farveglæde  eller 
Forklædning  for  deres  Menneske-Ironi  og  friere  Udløsning  i 
dens  stærke  Begivenheder  for  deres  Sjæleforskning. 

For  Laurids  Bruuns  Fantasi  og  Stil-Farve  laa  det  historiske 
Billede  nu  ligetil.  Saa  slaar  han  ned  over  „Absalons  Saga"  — 

Opgaven  har  været  hans  Hjærte  nær,  derom  kan  ikke  tvivles. 
„Fra  Barnsben  har  jeg  tumlet  med  denne  Opgave.  Som  voxen 
er  jeg  atter  og  atter  vendt  tilbage  til  den;  atter  og  atter  har  jeg 
lagt  den  til  Side,  fordi  jeg  følte,  at  jeg  endnu  ikke  magtede  den.“ 
Og  han  tilegner  den  første  Del  til  sine  Sønner,  at  den  maa  „leve 
sit  Liv  og  øve  sin  Gerning  ogsaa  i dem,  den  Tid  de  naar  Skelsaar 
og  Alder.0  Han  er  med  Ærbødighed  gaaet  i Lag  med  sit  historiske 
Monument.  Sin  Stil  stemmer  han  dæmpet  fast;  han  skaber  Scener 
(som  Buris-Optrinet)  af  dristig  malende  Magt  Og  Resultatet  er 
bleven  en  psykologisk  Misforstaaelse  paa  henved  halvniende 
hundrede  Sider. 

Historiens  Absalon  — Ja,  først  maa  jeg  have  Lov  til  at  sige, 
at  det  slet  ikke  i Almindelighed  er  nødvendigt  at  nærme  sig 
med  Hat  i Haand  til  en  Person,  fordi  han  er  historisk.  Macbeth 
var  en  udmærket  Konge,  hæderlig  og  retskaffen;  det  faldt  ham 
ikke  ind  at  myrde  Søvnen.  Alligevel  er  Shakespeares  Tragedie 
et  Mesterværk.  Men  med  Absalon  staar  Sagen  anderledes.  Han 
er  en  af  de  ikke  mange  Storsynets  og  Stordaadens  Mænd  i 
dansk  Historie.  Maaske  burde  vor  forsigtige  og  afholdende  Tid, 
der  mellem  sine  andre  livsbevarende  Systemer  har  lagt  sig  efter 
at  anvende  Absalon  halvt  som  en  Amulet-Kur  halvt  som  et 
Mindesmærke  over,  hvad  den  agter  at  udrette,  i det  Hele  have 
sparet  ham  kunstnerisk,  indtil  vi  magtede  at  fremstille  ham  med 
dybere  Samfølelsens  Forstaaelse  — end  paa  en-  kabriolerende 
Cirkushest  med  Legetøjsøxe  i Haand.  Men  ringest  er  denne 
karakterløst  svajende  Absalon  paa  Vingehest  med  et  rygende 
Hjerte  i sin  Stridshandske. 

Dog  ikke  Historien,  men  Digtningen  lider  den  største  Tort. 
Denne  Mand,  hvis  blege  og  hede  Blod  uroligt  bølger  mellem 
Livsmaal  og  erotiske  Anfægtelser,  er  lige  saa  utrolig  som  Bisp 
og  som  Kriger.  Men  saa  meget  des  mere  „menneskelig0,  blev 
der  skrevet;  det  betyder  i den  Sammenhæng  altid  lille  og  splittet. 
Storbedrift  er  øjensynlig  ikke  menneskelig.  Hr.  Bruuns  Absalon 
er  en  Fantast,  som  tænker  sig  Bisp  og  Kriger.  Han  er  saadan 
som  han  maatte  forme  sig  i denne  Forfatters  Fantasi. 


Han  udleverer  os  selv  sin  Fantasi  Arbejde  i en  af  sine  Rejse- 
skitser.  De  er  overhovedet  typiske  for  hvor  svagt  han  modtager 

Indtryk  fra  Omverdenen.  I Reglen  vil  fremmede  Landes  broget- 
nye  Indtryk  sætte  et  Kunstnersind  i de  stærkeste  Svingninger, 
æggende  alle  Sanser.  Hr.  Bruun  interesseres.  Men  saa  længe  han 
direkte  skildrer  det,  han  ser,  bliver  Billederne  ufriske,  magrere 
end  mangen  flink  Journalists  Rejsebreve.  Det  kan  være  fint  og 
forstandigt:  Aldrig  faar  man  det  gudvelsignede  Stød,  som  udløser 
sig  i:  Ja,  hvor  det  er  slaaende  rigtigt!  Men  saa  lukker  han  Øj- 
nene — Han  er  f.  Eks.  i Hamborg,  ser  en  Udstilling  af  Uhdes 
moderne  Kristus-Scener,  som  han  beundrer  i et  Par  almindelige 
Ord,  og  fanger  siden,  udvendig  fra,  et  knapt  og  magert  Indtryk 
af  en  Knejpe  i Fattigkvarteret.  Det  tænker  han  lidt  over  „og 
om  Natten  havde  jeg  en  mærkelig  Drøm." 

Nuvel,  denne  „Drøm"  er  de  magre  Indtryks  Viderevæxt  i 
hans  Fantasi.  Det  Hele  har  faaet  Lys  og  Luft  og  bølgende  Mang- 
foldighed. Os  af  Sved  og  Tobak  og  Brændevinsfusel  og  Menneske- 
dunst. Og  frem  i denne  Storbyens  Proletarhule  dukker  saa  den 
Uhdeske  Fremmede  . . . Dette  Fantasi- Arbejde  afslører  her  tillige 
Fare.  For  i al  sin  Livagtighed  bliver  Scenen  dog  ikke  saa  haand- 
gribelig  Virkeligheds-fast  som  de  mange  levede  Proletarskildringer 
i vor  moderne  Literatur.  Og  som  om  det  tillige  gjaldt  at  vise 
Svagheden  i hans  Fantasis  Bære-Evne  er  Kristus-Skikkelsen  rent 
uhyggelig  banal. 

En  hungrig  Fantasi  som  hos-  saa  mange  higende  Sjæle  — og 
saa  mange  Roman-Læsere  — der  efter  den  nøjeregnende  og 
jævnlig  nærsynede  Realismes  lange  Faste  kaster  sig  over  al  Til- 
værelsens Underlighed.  En  hektisk  Fantasi,  som  han  efterhaanden 
selv  tror  blindt  paa  som  Digter-Inspiration.  Den  er  kun  ikke 
Digtersindets  frie  Flugt,  men  en  Flyvemaskine,  hvor  Bære-Evne 
og  Styre-Retning  maa  vogtes  med  hans  fulde  Indsats  af  hed 
Energi. 

Ellers  styrter  han  hovedkuls  ned  — som  i Skuespillet  „Livets 
Frugter".  Begyndelsen  er  skrevet  med  en  vis  Kraft:  den  forsigtigt 
beregnende  Kontormand  Gerhard  har  forhindret  sin  unge  Broder 
i at  blive  Skuespiller  og  sin  Elskerinde,  Operettedamen  Eva,  fra 
at  blive  Moder;  nu  har  han  forlovet  sig,  og  da  Eva  truer  med 
Skandale,  skyder  han  sig.  I den  graa  Taage  græder  hans  Sjæl 
og  hans  Moders  Sjæl  for  de  ufødte  og  for  de  to  Sjæle,  der 
kæmper  i Mørket.  Her  er  endnu  baade  Stil  og  Methode  i Dunkel- 
heden. Nu  sker  det,  at  Broderen  i næste  Akt  lykkeligt  forenes 

med  den  Pige,  han  er  forelsket  i,  og  som  forresten  var  Gerhards 
Brud.  Men  det  forhindrer  ikke,  at  han  samme  Aften  ved  et 
Skuespiller-Sold  falder  i Evas  Arme,  efter  at  de  sammen  har 
deklameret  Hamlet  og  Ofelias  Roller.  Kun  Gerhards  blodige 
Skygge  afværger,  at  hun  beholder  ham  hos  sig  — i den  Lejlig- 
ved,  der  er  betalt  af  Gerhards  Efterfølger.  Dog,  i sidste  Akt  be- 
stemmer de  sig  til  at  leve  sammen  i Kunst  og  Kærlighed:  og 
Gerhard  skal  fødes  som  deres  Barn  paany. 

Dette  Referat  er  saa  korrekt  som  kort.  Det  lyder  utroligt,  at 
samme  Forfatter,  som  digtede  denne  ukonfirmerede  Fabel,  har 
skrevet  flere  værdifulde  Bøger  ...  I Sandhed,  nu  lader  han  staa 
til  „naar  han  føler  dette  Tryk  indefra  af  noget,  som  han  maa 
have.paa  Papiret." 

Ganske  vist  har  Hr.  Bruun  allerede  i sine  flittigt  realistiske 
Optegningsværker  haft  Forkærlighed  for  det  Overnaturlige.  Svend 
Felding  bliver  spaaet  (det  er  forbavsende  saa  det  passer)  og  den 
unge  Pige  i „Renæssance"  drømmer,  før  hun  personligt  kender 
sin  Kunstner,  præcis  Modelscenen  i Skoven.  Men  i Reglen  bruger 
han  det  Hemmelighedsfulde  nøgternt,  næsten  for  mathematisk. 
Spiritualismen  i „Det  store  Hjærte"  er  med  Hjul  og  Krumtapper, 
der  ikke  staar  tilbage  for  den  Dampmaskine,  der  bringes  det 
nyfødte  Barn  i Julegave.  Sommetider  bliver  det  rent  udvendigt, 
til  en  Leg  med  Ord.  I en  af  haps  Historier,  „Hunden  der  bed 
ham",  er  der  en  Indie-Englænder,  som  bliver  bidt  af  en  lille 
graa  Hund  (lydende  Navnet  Napoleon)  og  en  Amerikaner,  der 
mystisk  udtaler  Haabet  om,  at  Hunden  er  bleven  dræbt,  for 
hvis  den  bliver  gal,  undgaar  den  bidte  næppe  samme  Skæbne: 
og  se,  nogle  Dage  efter  betror  han  Fortælleren,  at  han  egentlig 
er  Napoleon.  Aha.  Rigtig  gal  bliver  han  nu  ikke.  Derimod  falder 
han  i Transvaal  — pas  nu  paa  — under  Cecil  Rhodes  . . . Syd- 
afrikas Napoleon!  Det  er  en  Tanke,  som  uhyggeligt  ligner  et 
Tilfælde. 

Dog  sjældent  spiller  hans  Kompositions-Evne  den  Slags  Puds. 
Ganske  enestaaende  i den  yngre  Generation  — blandt  de  ældre 
findes  der  et  vist  Fantasi-Slægtskab  hos  Vilh.  Berggøe  — er  den 
et  væsentligt  Led  i alt  hans  Forfatterskab.  Vi  saa  dens  Virkning 
i „Kronen";  den  er  bærende  allevegne  siden,  selv  i hans  mindre 
Fortællinger,  der  undertiden  er  helt  fortrinlige  (som  „Historiens 
Dom",  hvor  Ironien  er  ypperlig  tilspidset,  og  den  fint  tænksomme 

„Lykkehavet").  Han  er  næsten  altid  en  udmærket  Fortæller  i 
god  gammeldags  Forstand,  skøndt  han  er  ringe  Stilist  — eller 
maaske  fordi  — 

Hans  Stil  er  paafaldende  præget  af,  at  han  ikke  ser  Verden 
om  sig:  Han  har  Barnets  Fantasi  men  slet  ikke  Barnets  Øje. 
Han  skriver  fra  første  Færd  akademisk  korrekt.  Han  laver  sig 
siden  en  „historisk"  Stil  med  for  mange  Adjektiver,  især  naar  han 
er  uoplagt  som  i den  Olietryks  tyske  Præmie -Opgave  „Den 
sidste  Fribonde".  Ellers  faar  den  Fantasi-Flugtens  muntre  Jag 
— for  imellem  at  falde  ned.  i det  flade  eller  forfærdende  smag- 
løse, fordi  han  savner  Synsbilledets  Inspiration.  Han  kan  (i  „Ab- 
salon") byde  Papirblomster  som  „Solen  brød  frem  under  Sky- 
erne. Den  spaltede  dem  og  gød  sin  gyldne  Vin  i deres  tunge 
Folder".  Han  viger  ikke  tilbage  for  et  Billed  („Det  store  Hjerte") 
som  „Se,  hvor  Varmen  pibler  frem  paa  hans  Pande  som  Dug 
en  Sommeraften  paa  en  Rose".  Eller  bedre  endnu:  her  er  Tale 
om  en  Krøbling  som  bag  en  Skænkestue  sidder  og  skyller  Glas, 
mens  han  lytter^til  Gæsternes  raa  Tale;  „og  Rødmen  lyser  over 
hans  voxgule  Ansigt  som  Solens  Blink  over  modnet  Korn". 
Hvilken  Voxkabinets- Poesi! 

Til  andre  Tider  og  især  i sine  senere  Bøger  kan  han  glide 
ud  i den  rent  fantasitaagede  Ordstrøm,  hvor  han  lader  sig  vugge 
af  den  billigt  melodramatiske  Vellyd,  der  i Anmeldersproget 
hedder  Stilens  Sødme,  medens  Billeders  og  Tankers  Omrids 
udviskes.  Der  er  f.  Eks.  i „Den  Evige"  en  forulykket  Natur- 
kunstner, hvem  hans  Medmennesker  har  været  jævnt  hen  gode 
imod,  men  det  er  nu  gaaet  ham  galt  og  som  „nordisk  Fakir" 
er  han  paa  et  parisisk  Marked  ved  en  forbryderisk  Uforsigtig- 
hed kommen  til  at  jage  Kniven  gennem  sit  elskede  Barn.  Ude 
i zoologisk  Have  forbander  han  Verden  — hvorfor?  — og  sover 
ind.  Og  nu  „stiger  hans  seende  Sjæl  fra  hans  blinde  Øjne  med 
dit  Hads  Klage  ind  i Riget." 

Og  de,  som  avlede  ham,  og  de  der  undfangede  dem,  som  avlede  ham,  staar 
frem  imod  og  kræver  hans  Ret.  Alle  de,  som  led  hans  Skæbne,  alle  de  som 
hadet  og  forbandet  Livet,  fordi  de  ikke  huskede  eller  vidste,  at  det  kun  er  et 
Øjeblik,  de  vaagner  op,  rører  paa  sig,  bølger  sammen,  er  hos  ham  i hans 
søvnløse  Søvn  og  kræver  Ret  med  ham.  Og  de,  som  levede  i den  store  By 
og  led  og  hadede  før  ham  — dem  kalder  hans  Sjæl  i sin  Nøds  Styrke  til  sig. 
De  svæver  om  ham  paa  Belvederehøjen.  og  de  raaber  hans  Raab;  fra  fjæme 

Tider  kommer  de,  for  hvem  Tiden  er  en  Grænse,  de  ikke  kender.  De  samler 
deres  evige  Smerte  i en  eneste  dirrende  Bølge,  som  fylder  Rummet  overalt. 

Denne  Spiritist-Veltalenhed  forfalder  han  til,  naar  hans  egen 
Stemning  flyder  ud.  Hvor  det  lykkes  ham  at  fortætte  sin  Følelse 
til  det  enkle  og  stærke  Symbol,  bliver  ogsaa  hans  Ordvalg  klart 
og  knapt,  i de  lykkeligste  Øjeblikke  af  en  magtfuld  visionær 
Kraft.  Gribende  er  saaledes  Optakten  i „Den  Evige",  hvor  den 
evigt  vandrende  Jøde-Skomager  Wekki  Sidd  samler  sine  stivnede 
Lemmer  i den  smertelige  Opvaagnen  mod  den  evige  Sol  for 
atter  at  begynde  sit  kummerfulde  Liv,  flakkende  rundt  i Stor- 
byens Menneskedynger  for  blandt  Staklerne  at  finde  de  brudte 
Skaar  af  den  skønne  Menneskelighed:  det  altsammen  „er  jo  kun 
et  Pust,  et  Blink,  et  Smil  og  en  Taare  i det  evige  Ansigt." 
Desværre  nøjes  han  siden  med  sit  livagtige  Fortæller-Talent  — 
f.  Ex.  med  en  hvid  Slavindes  lidet  overbevisende  Roman,  hvor 
alle  virkelige  psykologiske  Vanskeligheder  flygtigt  forbigaas. 


Ikke  den  psykologiske  Viden  saa  lidt  som  Virkeligheds- 
Iagttagelsen  bærer  denne  Forfatters  Kunst,  men  Følelsen,  inder- 
lig forenet  med  hans  kompositions-baame  Fantasi.  Den  er  be- 
slægtet med  Selma  Lagerløfs  Digter-Evne,  som  han  iøvrigt  ingen- 
lunde naar.  Men  den  er  i sin  ejendommeligste  Form  hans  egen. 

Usikker  og  stænkvis  fornemmes  den  allerede  i hans  første 
Historier  (i  „Et  Møde"),  i Emma  Jonssens  Hjemlængsel  i Skoven, 
i „Renæssance “s  Sygescene.  Den  kommer  først  til  sin  Ret,  da 
han  siden  vover  at  frigøre  sin  Fantasi.  Det  er  en  længe  tilbage- 
holdt, en  higende,  stilfærdig  Følelse,  der  dæmpes  ned  og  ties 
bort,  men  borer  sig  frem,  Lag  efter  Lag,  som  et  dunkelt  Minde, 
en  Sjælens  Understrøm,  der  baner  sig  Vej  til  Bevidsthed,  et 
Kærlighedens  Lys,  der  bryder  igennem  og  sejrrig  vælder  ud  i 
Længsel,  i Smil  og  Taarer. 

Eller  det  er  — især  i hans  senere  Bøger  — en  ikke  meget 
klar,  men  dybt  bevæget  Følelse,  som  dvæler  i Grublen  over 
Skæbnen,  „hvis  Udvælgelses  Vej  i det  direkte  intet  Menneske 
formaar  at  raade",  og  i Samfølelse  med  Mennesket,  som  gennem 
Nederlag  vinder  ind  i Dybet  af  sit  Væsen,  ind  til  det  evige. 
Laurids  Bruuns  Følelse  rimer  altid  Hjerte  paa  Smerte. 

Han  er  ikke  en  af  de  store  Skribenter.  Dertil  er  Misforholdet 
for  iøjnefaldende  mellem  det  meget  han  vil,  og  det  han  naar 
fast  og  bedst  at  give  Personlighedspræg. 

Dog,  det  meget  han  vil,  giver  ham  en  egen  Sympati.  Han 
kan  være  uoriginal;  sjældent  er  han  klar;  og  hans  Mangel  paa 
Klarhed  er  ikke  betinget  af  Dybde.  Men  han  viser  en  værdifuld 
Fornemmelsens  Kultur  og  Følelsens  Bevægethed  — en  Vilje  til 
Alvor  og  Alvor  i Viljen.  Han  er  en  udmærket  Fortæller;  mere 
end  det  — han  har  skrevet  et  Par  Bøger,  som  fortjener  at 
huskes. 

Verden  er  ikke  til  for  hans  Syn,  men  Livet  existerer  for 
ham.  Han  føler  det  som  den  hellige  og  dyrebare  Værdi.  Og 
denne  hans  evangeliske  Kærlighed  til  Livet  i dets  Dybder,  der 
idelig  oprøres  mod  Livets  Former,  dets  Overflade  og  Tilfældighed, 
denne  Følelsens  noget  patetiske  Anarkisme,  bliver  endelig  hans 
Personligheds  Tone. 

Den  hæver  ham  over  de  Underholdnings-Skribenter,  blandt 
hvilke  vel  Størsteparten  af  hans  Forfatterskab  vilde  give  ham 
en  fremragende  Plads. 

Christian  Gulmann. 

Motto : 

Det  var  elskverdige  og  flinke  Mennesker,  de 
bedste  af  dem,  der  syslede  meget  net  og  praktisk 
med  forskellige  Ting.  Men  der  var  ikke  een,  der 
havde  en  Idé,  hvor  han  stillede  sig  op  og  prøvede 
at  rokke  Jorden,  ja  der  var  vel  ikke  een,  der  følte 
Savnet  af  en  saadan  Idé. 

(Simon  Koch:  Lykkenid.) 

ungdommen  har  ikke  lengere  nogen  interesse 

for  ideerne naar  vi  disputerede,  saa  var 

det  altid  om  en  ide,  nu  kendes  det  ord  snart  ikke 
lengere. 

(Knud  Knudsen  Hjorto:  Kraft.) 


II 


an  maa  paa  Forhaand  tilgive  den  Udførlighed,  hvormed 
Simon  Kochs  „Lykkenid"  vil  blive  omtalt,  men  der 
er  to  Grunde  dertil.  For  det  første  har  Forfatteren 
Talent,  for  det  andet  er  hans  Bog  bleven  anerkendt 
af  Folk  med  Talent.  Begge  Omstændigheder  tilsam- 
men giver  den  Betydning  som  Symptom. 

Dens  Forfatter  har  ikke  Oplagenes  og  Reklamer- 
nes Berømmelse  om  sit  Navn,  men  han  er  ikke  desto  mindre  en  paa- 
agtet Mand.  Der  er  nemlig  et  andet  Ry,  som  vanskeligere  vindes  end 
hint  mere  iøjnefaldende.  Det  erhverves  i visse  Kredse,  hvor  hver  Bog 
tages  for  sig  som  en  betydningsfuld  Menneskeytring,  hvor  det  gode  og 
det  daarlige  i lange  indtrængende  Samtaler  bliver  skilt  fra  hinanden, 
hvor  et  Værk  sjælden  gøres  af  i et  Ord,  men  omhyggelig  udredes  og 
bestemmes.  I disse  Kredse,  hvor  det  uægte  ikke  skaanes  og  Talentet 
ej  længe  lades  upaaagtet,  skabte  Simon  Koch  allerede  med  sin  første 
Bog  Opmærksomhed  om  sit  Navn. 

Det  er  endnu  hans  bedste  Bog,  fordi  hans  spinkle  Talent  i den 
faar  sit  mest  indtagende  Udtryk  uden  at  forløfte  sig  paa  Opgaver,  der 
ligger  uden  for  dets  Begrænsning. 

Der  er  i den  Maade,  hvorpaa  Stemningen  med  et  Par  lette  Strøg 

spilles  frem  i Bevidstheden  for  atter  lige  saa  snart  at  give  Plads  for  en 
ny  Stump  Melodi,  noget,  der  minder  om  Pierre  Loti  — en  Vimmel- 
skaftets  Pierre  Loti.  Bogens  Enhed  maa  søges  i det  tænksomme,  fint- 
mærkende Sind,  der  taler  ud  af  de  smaa  Optrin  og  de  sindige  og 
sindrige  Overvejelser.  Ved  sit  smukke,  ganske  jævne  og  dog  stem- 
ningsslørede Sprog,  ved  sin  nænsomme,  fordomsfri  Menneskeviden, 
ved  sit  dulgte  Skælmeri  og  sin  velvidende  Sørgmodighed  var  det  i saa 
udpræget  Grad  en  „indfødt"  Bog.  I snævreste  Forstand;  thi  den  røbede 
ikke  blot  at  være  udsprungen  fra  dansk  Gemyt,  men  den  var  saa  tyde- 
lig bestemt  af  vor  litterære  Kultur  netop  ved  Aarhundredeskiftet.  Blandt 
dens  Aner  var  vel  baade  Pontoppidan  og  I.  P.  Jakobsen,  men  det  var 
ikke  til  at  tage  fejl  af,  at  Udviklingen  siden  deres  Tid  var  gaaet  over 
Karl  Larsen  inden  den  omsider  naaede  til  Simon  Koch. 

Den  anden  Bog,  som  med  en  spøgefuld  Titel  kaldtes  „Ung  Krigs- 
mand", besad  lignende  Fortrin,  men  Helhedsindtrykket  var  mindre 
tilfredsstillende,  fordi  man  ikke  længere  udelukkende  dvælede  i Stem- 
ningernes frie  og  fordringsløse  Rige.  I Sammenligning  med  den  tid- 
ligere Bogs  smukke  og  ofte  aandrige  Skyggespil  tager  „Ung  Krigsmand" 
sig  ud  som  et  Dukketeater,  og  stiller  allerede  Krav  til  Menneskefrem- 
stilling, som  Forfatteren  ikke  kan  indfri.  Og  det  glipper  ganske  for  ham, 
naar  han  nu  tilsidst  i „ Lykkenid “ forsøger  at  lade  levende  Mennesker 
optræde  paa  Kunstens  brede,  fordringsfulde  Scene. 

Vi  føres  straks  ind  i et  frit  Forhold,  hvor  hun  allerede  er  løbet  træt, 
medens  han  forgæves  søger  at  bryde  igennem  hendes  Ligegyldighed. 
Kort  efter  træffer  den  forsmaaede  Elsker  en  Kvinde,  Bienda,  i hvem 
han  finder  en  ny  Elskerinde  omend  ikke  en  ny  Kærlighed.  Medens 
han  bindes  stærkere  og  stærkere  af  dette  Forhold,  foregaar  der  i hans 
tidligere  Elskedes  Sind  en  modsat  Bevægelse  — ikke  en  Genopvaag - 
nen  af  Kærligheden  til  ham,  men  af  det,  der  hører  nøje  sammen  med 
den,  Følelsen  af  Afhængighed  og  Samhørighed.  Hun  .mærker  ikke  paa- 
ny,  at  hun  elsker  ham,  men  hvor  stærkt  hun  er  knyttet  til  ham.  Der 
hører  en  smertelig  Erfaring  til,  før  et  Menneske  formaar  at  skelne  mel- 
lem disse  to  Ting,  der  sædvanlig  gaar  under  samme  Navn. 

Den  Klarhed,  hvormed  Forholdet  her  er  udredet,  findes  der  ikke 
Spor  til  i Bogen,  saaledes  som  det  nødvendigvis  maatte  have  været 
Tilfældet,  hvis  Forfatteren  helt  havde  uddybet  sit  Emne.  Dette  er  den 
første  alvorlige  Anklage  imod  ham. 

Hele  Opfattelsen  hviler  endnu  i en  lyrisk  Taagetilstand.  Det  er  det 
Ubehag  og  den  Studsen,  man  føler  ved  Christians  aandelige  Under- 
legenhed, som  i Forbindelse  med  hendes  Fortvivlelse  og  Skam  leder 
En  paa  Sporet.  I den  smukke  Scene,  hvor  Lotte  og  Christian  sidder 
sammen  i Mørket  ved  Vinduet,  er  der  en  svag  dæmrende  Antydning 
af  Sandheden.  Den  er  ufyldestgørende,  bl.  a.  fordi  den  omfatter  dem 
begge,  skønt  Christians  sjælelige  Udvikling  er  helt  forskellig  fra  hen- 
des. „Ja,  sagde  hun,  vi  er  blege,  og  vi  er  maaske  heller  ikke  levende, 
vi  er  maaske  to  stakkels  Genfærd  ovre  fra  Kirkegaarden,  vi  søger  at 

tilstjæle  os  lidt  Midnatsliv,  men  naar  vi  ser  paa  hinanden,  husker  vi, 
at  vi  er  døde." 

Maaske  indvender  man,  at  de  paagældende  Mennesker,  saadan  som 
de  nu  er  set  og  tænkt,  ikke  formaar  at  udtrykke  deres  egen  Skæbne 
mere  bevidst  og  klart  end  i disse  Ord.  Det  er  muligt,  men  det  friken- 
der ikke  Forfatteren;  thi  hans  Pligt  er  det  at  skaffe  Klarhed,  og  dertil 
raader  han  over  mange  Midler. 

Dels  den  direkte  Karakteristik,  dels  at  lade  Hovedpersonernes 
Skæbne  spejle  sig  i andre  Personers  Opfattelse,  dels  at  forme  saadanne 
Scener,  at  Hovedlinierne  om  end  ikke  direkte  udtales  dog  træder  tyde- 
ligt frem,  og  navnlig  har  Forfatteren  hele  Romanens  Komposition  til 
sin  Raadighed,  særlig  Forholdet  mellem  første  og  sidste  Scene,  der  er 
af  saa  stor  Betydning  for  Læserens  Forstaaelse. 

Her  hvor  Romanens  Tyngdepunkt  skulde  ligge,  føler  man  det  svigte 
for  Forfatteren.  Han  har  ikke  været  klar  over,  hvad  det  var,  der  over- 
gik Lotte,  hvad  det  var,  han  vilde  fortælle  om  hende,  hvad  det  var,  der 
havde  været  ham  paafaldende  og  fængslende  i hendes  Skæbne.  Man 
faar  en  Mistanke  om,  at  han  som  Driftskapital  til  at  begynde  med  har 
haft  Bogens  første  godt  skrevne  Scene,  og  at  han  iøvrigt  er  begyndt 
Farten  i Tillid  til  Forsynets  Hjælp  og  Styrelse. 

Vi  saa,  at  „Linien"  i første  Del  var  Lottes  Opvaagnen  til  Bevidst- 
hed om  sin  Stavnsbundethed  af  en  ødelagt  Følelse.  Fortsættelsen  maatte 
blive  enten  udelukkende  hendes  Kamp  for  at  frigøre  sig,  eller  en  saa- 
dan  Kamp  efterfulgt  af  hendes  Anstrengelser  (naar  hun  havde  indset 
Umuligheden  af  at  blive  fri)  for  at  gøre  gode  Miner  til  slet  Spil,  hen- 
des Bestræbelser  for  at  genopbygge  Kærligheden,  naar  hun  dog  er 
dømt  til  at  bære  dens  Aag.  Dette  Forsøg  kunde  saa  alt  efter  de  indi- 
viduelle Omstændigheder  lykkes  eller  mislykkes  snarest  det  sidste. 
Denne  Linie  skimter  man  kun  saare  brudstykkevis  og  udvisket.  Efter 
at  have  oplevet  hin  Nat  sammen  med  Christian,  i hvilken  deres  Fø- 
lelser genopvaagnede  for  en  Stund,  og  efter  at  have  set  ham  forlade 
sig,  flygter  Lotte  til  sin  Familie  i Hornbæk,  hvor  hun  træffer  Maleren 
Sietting.  Der  opstaar  et  betydningsfuldt  Venskab  imellem  dem,  en  Fø- 
lelse, der  uden  at  være  Elskov  har  noget  nær  dens  Vægtfylde.  Det  er 
tænkt  at  skulle  udhæve  og  belyse  det  forfærdelige,  det  meningsløse, 
det  blindt  beherskende  i Kærligheden  og  saa  meget  mere,  som  Sietting 
er  hendes  jævnbyrdige,  hvad  Aand  og  Karakter  angaar  — langt  værdi- 
fuldere end  Christian.  Atter  er  her  et  rigtigt  Greb  gjort  med  svag  og 
ukyndig  Haand.  For  at  Modsætningen  skulde  træde  frem,  maatte  man 
udtrykkelig  have  Fornemmelsen  af  Samtidighed.  Det  maatte  være  to 
Tilstande,  der  bestemte  hinanden,  belyste  hinanden  ved  deres  forskel- 
lige Reaktion  over  for  samme  Livsomstændigheder.  Men  hvad  er  Siet- 
ting i Lottes  Tilværelse?  — Nogle  Samtaler  — intet  mer,  — tilmed 
nogle  Samtaler,  der  splitter  og  lammer  Interessen,  fordi  de  er  anbragt 
uden  for  Handlingen,  uden  at  fremme  eller  ændre  den.  Lignende 
Anker  — blot  endnu  mere  ubetingede,  maa  rejses  mod  nogle  Bi- 
figurer, der  er  for  ubetydelige  til  at  repræsentere  noget  Tids-  eller 

Samfundsmilieu  — tilstrækkelige  til  at  tære  unyttigt  paa  Læserens 
Opmærksomhed. 

I endnu  højere  Grad  er  det  af  skæbnesvanger  Betydning  for  Ind- 
trykket, at  Romanen  deler  sig  i to,  af  hvilke  den  oprindelige,  Lottes 
Historie,  forløber  mere  og  mere  mat  og  ubehjælpsom,  medens  hendes 
Søster  Mikalas  Forhold  til  Fangel  skyder  sig  i Forgrunden  og  det  til- 
med paa  en  saa  fordringsfuld  Maade,  at  den  alene  derved  vil  føles  som 
et  Brud  paa  Stemningen. 

At  Fangel  ikke  tør  elske  den  unge  Mikala  er  vist  rigtigt  set,  men 
i saa  Fald  er  Fænomenet  saa  interessant,  at  det  maa  udredes  helt  — 
maaske  i en  Bog  for  sig.  At  Mikala,  da  hun  ikke  kan  faa  den,  hun  vil 
have,  kaster  sig  i Armene  paa  en  Slubbert,  er  muligt,  skønt  med  hen- 
des Forudsætninger  ikke  sandsynligt  og  i alle  Tilfælde  ikke  interes- 
sant, og  endnu  ringere  bliver  hendes  Skæbne,  naar  den  sluttelig  ender 
i en  Bryllupsrejse  med  en  brav  Mand,  der  længe  har  elsket  hende. 
Det  er  baade  muligt  og  sandsynligt,  men  fuldkommen  ligegyldigt. 

Opsøger  vi  — efter  at  have  maattet  beskæftiget  os  med  alt  dette 
— paany  Hovedpersonerne,  bliver  der  saare  lidt  samlet  Interesse  til- 
bage, og  den,  der  er  til  Rest,  finder  ingen  opmuntrende  Kaar.  Chri- 
stian, der  i første  Scene  har  fanget  Læserens  Interesse,  fordi  han  er 
en  Mand  i Vaande,  synker  uden  Overgang  ned  til  at  være  en  Mand, 
der  trøster  sig  med  en  Kurtisane  og  ender  næsten  uigenkendelig  med 
at  være  en  Mand,  der  slaar  Plader. 

Var  han  saa  endda  nærværende,  men  egentlig  optræder  han  kun  i 
Ny  og  Næ  som  en  deus  ex  machina.  Man  glemmer  ham  efterhaanden. 
Naar  han  dumper  ind,  føles  han  mere  og  mere  uvedkommende  og  paa- 
trængende, og  man  begriber  ikke  Lottes  vedblivende  Interesse  for 
ham.  Dermed  er  Hovednerven  til  Bogens  Forstaaelse  lammet. 

Uvilkaarligt  har  Læseren  søgt  en  Forbindelse  mellem  de  to  Søstres 
Skæbne,  men  det  er  umuligt  at  sætte  dem  i andet  end  tilfældigt  For- 
hold til  hinanden.  Da  Mikala  til  Slut  vifter  med  sit  Kongebrev  sam- 
tidig med,  at  Lotte  rejser  bort  fra  Christian  efter  deres  mislykkede 
Ægteskab,  har  man  unægteligt  et  nyt  Eksempel  paa,  hvor  forskelligt 
det  kan  gaa  Folk,  men  ikke  nogen  dybere  Indsigt  i hvorfor.  Derfor  ser 
man  heller  ingen  Grund  til  at  standse  her.  Det  hele  er  blot  et  vilkaar- 
ligt  Udklip  af  Hverdagens  Vadmel,  og  en  Alen  mer  eller  mindre  synes 
intet  Principspørgsmaal.  Enten  maa  man  fortsætte  eller  forundret  spørge 
om,  hvorfor  man  er  bleven  trukket  saa  langt.  Det  ene  eller  det  andet 
er  uundgaaeligt. 

Hvis  det  blot  gjaldt  om  at  sige,  at  Bogen  var  slet,  behøvedes  ikke 
saa  mange  Ord,  saa  vilde  Interessen  for  den  og  dem,  der  har  rost  den, 
ogsaa  kun  være  ringe. 

Det  interessante  ligger  i,  at  det  er  en  Bog,  der  næppe  vilde  være 
bleven  paaskønnet  af  andre  end  Folk  af  en  saa  fintmærkende  Smag, 
at  man  i dem  turde  vente  at  finde  ubønhørlige  Dommere  over  for  dens 
indre  Slaphed  og  Tomhed.  Netop  de  der  er  fintmærkende  nok  til  at 
fornemme  Mulighederne,  skulde  man  vente  var  for  fordringsfulde  til 

at  kunne  tilgive  Resultatets  Fadhed.  At  det  ikke  er  saaledes,  belyser 
vort  Læsepublikum  og  ikke  blot  „the  upper  ten",  men  ogsaa  den  store 
Masse,  der  er  Læsetaskernes  flittige  Forbrugere  — blot  at  Fordringerne 
for  disses  Vedkommende  er  endnu  færre  og  mindre  strenge,  medens 
Modtageligheden  stadig  er  paafaldende,  i hvert  Fald  maalt  i Sammen- 
ligning med  andre  Landes  tilsvarende  Klasse.  Fintmærkende  men  slap, 
saaledes  er  vor  Smag,  og  Kunsten  svarer  dertil;  meget  Talent,  men 
ingen  Værker,  mange  Forfattere,  men  faa  Mænd. 

Der  skal  i Virkeligheden  kun  lidt  til  at  tilfredsstille  denne  tilsyne- 
ladende kræsne  Smag.  Nogle  smukke  Stemninger,  en  fin  Naturskil- 
dring, en  nogenlunde  skarpsindig  Psykologi  og  navnlig  en  elegant  og 
smidig  Stil  vil  faa  Kritiken  til  at  bære  over  med  selv  de  alvorligste 
Mangler.  Det  er  Enkelthederne,  man  vurderer,  Totalindtrykket  har  man 
en  Gang  for  alle  vænnet  sig  af  med  at  spørge  om. 

I Simon  Kochs  sidste  Bog  er  der  som  i de  tidligere  adskilligt,  der 
kan  glæde  litterære  Kræsenmunde.  Hans  Prosastils  fine  og  indtagende 
Egenskaber  er  ubeskaarne.  Det  er  baade  smukt  og  tænksomt,  naar  han 
siger:  „Søskendes  Forhold  til  hinanden  er  ofte  af  en  egen  Art,  det 
kan  være,  som  om  Søskende  i højere  Grad  er  Medmennesker  indbyrdes 
end  andre  Folk."  Paa  lignende  Maade  lykkes  det  ham  ofte  at  simpli- 
ficere en  ganske  vist  sjældent  overraskende  Sandhed.  Vilh.  Andersen 
roste  i dette  Tidsskrift  Karl  Larsen  for  hans  Stils  Slægtskab  med  Goe- 
thes.  Ogsaa  i Simon  Kochs  Evne  til  at  omsætte  en  Erfaring  i det  sim- 
plest mulige  Udtryk  er  der  noget,  der  minder  om  Goethe.  Af  Goethe- 
ske  Aander  er  det  altid  bedre  at  have  to  end  en. 

Man  ser  dog  let,  at  denne  Klassicisme  er  vokset  paa  en  anden 
Jordbund  end  den  berømte  Forgængers.  Man  behøver  blot  at  læse 
Voldtægtsscenen  med  den  karakteristiske  Sætning;  „Blodet  flød  ned  i 
hans  Skæg,  over  hendes  stadigt  slaaende  Hænder,  paa  hendes  Lagener 
og  Natkjole.  Det  var  en  meget  rigelig  Blodstrøm. “ Det  er  Københavne- 
rens uforstyrrelige  Magelighed,  der  elsker  at  komme  saa  nemt  fra  det 
som  muligt;  thi  „hvad  kan  det  nytte". 

Imidlertid  er  der  Ting,  der  ikke  paa  denne  Maade  kan  glide  frem 
bekvemt  og  næsten  ubetonet  af  en  knap  aabnet  Mund  — Ting,  der 
kræver  det  dybe  Aandedrag  og  den  stærke  Anspændelse,  før  de  lader 
sig  forme.  Saadanne  Ting  lykkes  ikke  for  Simon  Koch.  Hvor  han  vo- 
ver sig  i Lag  med  dem,  glipper  det  helt.  De  politiske  Betragtninger  i 
„Lykkenid"  leverer  det  sørgelige  Bevis.  De  er  saa  gudsjammerlige,  at 
man  blues  ved  at  læse  dem,  og  man  ophører  næsten  at  beklage  Fan- 
gels Død,  naar  man  er  ble  ven  gjort  bekendt  med  hans  Testamente,  i 
hvilket  der  findes  Kostbarheder  som  følgende:  „Modsætningen  er  den 
mellem  dem,  der  tror  paa  Stilstanden,  og  dem,  der  tror  paa  Fremskrid- 
tet, mellem  dem,  der  tror  paa  det  bestaaende,  og  dem,  der  tror  paa  det 
bestaaendes  Kuldkastelse."  Her  er  Klarheden  hverken  indtagende  eller 
stilfærdig.  Det  er  Frasens,  Brølets  Tydelighed,  den  højt  opspilede  Munds 
Basunstød,  der  skal  naa  ud  over  saa  mange  Hoveder  som  muligt. 

Ordene  skal  ikke  blot  ses  paa  Baggrund  af,  at  Fangel  skildres  som 

et  fint,  sammensat,  moderne  Menneske,  men  de  faar  yderligere  Inter- 
esse derved,  at  Forfatteren  selv  har  været  i Ilden  som  Modkandidat 
mod  den  af  alle  danske  Skønaander  ringeagtede  Alberti.  Helst  vilde 
man  have  kunnet  mærke  dette  ved  andet  end  Frasernes  solide  Plump- 
hed. 

At  Charmen  saa  uhjælpeligt  gaar  af  Forfatteren,  naar  han  vover 
sig  i Lag  med  Problemer,  der  siger  „Hænderne  af  Lommen",  stemmer 
godt  med  den  uheldige  Figur,  han  gør  baade  som  Taler  og  Journalist. 
Hans  Væsen,  der  er  præget  af  en  vis  halvsovende  Ynde,  taaler  ikke 
at  blive  kastet  ud  i de  Anstrengelser,  der  er  uundgaaelige,  hvor  Mænd 
tænker  og  handler. 

En  Ungdom,  der  er  repræsenteret  af  Bøger  som  denne,  tør  man 
dristigt  paastaa  mangler  Betingelser  for  at  gøre  Gavn  i det  offentlige 
Liv.  Den  lader  sig  altfor  let  imponere  af  de  Magter,  den  skulde  be- 
kæmpe, og  forsøger  at  tude  med  de  Ulve,  den  vover  sig  ud  iblandt. 
Den  er  svag  og  i sin  Mangel  paa  Personlighed  gør  den  sig  skyldig  i 
den  laveste  af  alle  Fejl,  at  snobbe  for  Plebejerne.  For  at  kunne  op- 
træde standsmæssigt  mellem  Krapylet,  fornægter  den  sit  eget  Væsen, 
sin  større  Aandssmidighed,  sin  rigere  Kultur,  sin  mere  saarbare  Sans 
for  Grimhed  og  Uret. 

Offentlig  er  det  dens  Maal  at  slaa  Alberti,  hemmeligt  dens  Ærgær- 
righed at  slaa  ham  med  hans  egne  Vaaben. 

Alle  er  de  Idealister.  Det  anses  for  hyggeligst  at  antage  det  om 
dem,  men  sjelden  løber  Begejstringen  eller  Indignationen  af  med  dem. 
Ikke  fordi  de  ikke  gerne  ofrede  Liv  og  Blod  for  deres  Overbevisning 
— tværtimod.  Men  medens  de  venter  paa  Lejlighed  til  dette,  lader  de 
deres  Idealer  i Stikken,  hvergang  det  kun  gælder  om  at  forsvare  dem 
ved  at  blotte  sig  selv  trods  Satirens  og  Letfærdighedens  Smil.  Aldrig 
galer  Hanen,  inden  de  har  forraadt  det,  hvorpaa  de  dog  maa  tro.  Det 
er  Mænd,  der  forstaar  at  dække  sig.  Siger  de  noget  oprigtigt,  parerer 
de  paa  Forhaand  ved  selv  at  smile.  De  er  saa  danske,  saa  fornemme, 
de  gør  godt  mod  Idealerne  i Stilhed. 

Men  hvilke  Svagheder  de  end  tillader  sig  privat,  offentlig  optræder 
de  som  Pokkers  Karle  — værre  end  dem,  der  er  slemme  nok.  Ikke 
Tale  om  Idealer  — Bamesnak,  Ungdommelighed.  Politik  er  Taktik, 
Partiflertal,  Reformer  — og  først  og  fremmest  Magt.  Af  lutter  Iver 
bliver  deres  Opfattelse  endnu  grovere  og  plattere,  end  den  trøstesløse 
Virkelighed  giver  Anledning  til. 

„Lykkenid"  selv  er  et  Vidnesbyrd  om  en  saare  lunken  Følelse  for 
Ideer.  Forfatteren  har  ikke  engang  tillagt  den  Idé,  der  er  Bogens 
Kærne,  saa  megen  Værdi,  at  han  har  gidet  holde  fast  ved  den,  gennem- 
føre den  med  Energi  og  Omsigt,  udsmelte  den  af  de  Slakker,  hvori 
den  fandtes.  Og  dog  præsenterer  han  sit  Værk  med  Krav  paa  vor  Op- 
mærksomhed, idet  han  ikke  betænker,  at  den  eneste  Maade,  paa  hvil- 
ken man  skaffer  en  Idé  Respekt,  er  ved  selv  at  tjene  den. 

At  sammenligne  „Lykkenid"  med  „Hjærtets  Gærninger"  er  at 
undervurdere  denne  Bogs  rige  og  faste  Kunst. 

Man  har  derimod  Lyst  til  ved  Siden  af  Fangel,  der  er  for  fin  til  at 
kunne  blive  lykkelig  i Kærlighed,  grov  nok  til  at  dyrke  Frasen  i Poli- 
tik, at  stille  Poeten  Ivar  Holt  fra  Knud  Hjortøs  „Støv  og  Stjerner"  som 
Eksempel  paa  en  lignende  skrøbelig  Natur,  men  en  ædlere  Skæbne. 
Han  tager  Følgerne  af  sin  Svaghed,  skyr  det,  han  ikke  kan  magte,  og 
dør  — ydre  set  i uslere  Kaar  — men  dog  som  den,  der  gaar  „uover- 
vunden ud  af  Livets  Port".  Sammenstillingen  vil  blot  paany  minde 
om,  at  Mænds  Styrke  ikke  maales  ved  deres  Svaghed,  men  ved  deres 
Sandhed. 

Der  er  endvidere  den  Grund  til  at  sammenstille  de  to  Navne,  at- 
ogsaa  Hjortø  i Aar  har  udgivet  sin  største  Bog  „To  Verdener",  som 
ved  sin  Energi  og  Klarhed  yderligere  belyser  det  svage  og  umandige 
Greb  i „Lykkenid",  medens  Afstanden  mellem  de  to  Bøger  ikke  er 
saa  stor,  at  Sammenligningen  bliver  urimelig  eller  uretfærdig. 

I Modsætning  til  Simon  Koch,  der  begyndte  med  at  indtage,  om 
end  kun  en  snævrere  Kreds,  stødte  Knud  Hjortø  straks  alle  Ikke- 
Psychiatrikere  fra  sig  ved  sin  første  apokalyptiske  Bog  „Syner".  En 
saadan  Bogs  Udgivelse  maa  i alle  Tilfælde  beklages,  men  dobbelt, 
naar  der  er  Grund  til  at  formode,  at  den  ikke  blot  ikke  har  gavnet 
nogen,  men  rimeligvis  endogsaa  for  lange  Tider  har  været  en  Hindring 
for  en  retfærdig  Paaskønnelse  af  dens  begavede  Forfatter.  Dens  Fejl 
er  ikke,  at  den  er  fantastisk  og  vild,  men  at  Fantasteriet  mangler  Li- 
denskab og  Umiddelbarhed.  Det  mærkes  ikke  som  en  Fantasi,  der 
skejer  ud,  men  som  en  Fornuft,  der  er  bleven  betændt.  Det  tørre,  der 
er  selv  over  Hjortøs  bedste  Bøger,  bekræfter  da  ogsaa  paa  sin  Vis 
dette  Indtryk. 

Den  næste  Bog,  han  udgav,  „Hjemme  fra  Egnen",  var  bedre  skik- 
ket til  at  vinde  ham  opmærksomme  Læsere.  Den  røbede  en  ejendom- 
melig paalidelig  og  nøgtern  Iagttagelsesevne.  Det  er  vel  endogsaa  et 
Spørgsmaal,  om  man  i vor  nyere  Litteratur  finder  en  Bondeskildring, 
der  er  „rigtigere",  lige  langt  fra  Karikatur  og  Romantik.  Desto  mere 
bemærkelsesværdigt  er  det,  hvor  lidt  Magt,  der  er  i den.  Man  er  gun- 
stig optaget  under  Læsningen,  men  med  det  sidste  Blad  er  Bogen 
forbi  — bogstavelig  talt.  Der  er,  hvad  der  er,  men  heller  ikke  en  Tød- 
del mere. 

Sin  Evne  til  tro  at  gengive  Folks  Ytringer  og  iagttage  deres  Smaa- 
træk  har  han  senere  i en  ubehagelig  Grad  lagt  for  Dagen  i „Folk", 
der  virker  ligesaa  trættende  smaalig  og  sladderagtig  som  det  beklum- 
rede Provinsmilieu,  den  ironiserer  over.  Heldigere  er  han  med  sin 
Satire  i Fortællingen  „Kraft".  Det  er  en  frisk,  i det  enkelte  ofte  skarp- 
sindig og  rammende  Kritik  af  de  litterære  Forhold  og  den  herskende 
Middelmaadighed.  Ved  sin  Blanding  af  Fortælling  og  Polemik  minder 
den  om  Ingeborg  Raunkiærs  „Memento".  Dens  Svaghed  ligger  ikke 
blot  i den  ujævne  Blanding  af  Kunst  og  Polemik,  men  ogsaa  i at  Kri- 
tiken,  hvor  træffende  den  end  er,  ikke  samler  sig  til  en  tydelig  Grund- 
anskuelse. 

Den  smukkeste  af  hans  tidligere  Bøger  er  den  førnævnte  „Støv 

og  Stjerner".  Der  er  i Stemningen  og  Karakteristiken  saa  megen  Fin- 
hed, i det  aandelige  Indhold  saa  megen  Vægt,  at  der  utvivlsomt  var 
Stof  til  en  betydeligere  Bog,  end  den  er  bleven.  Det  er  svært  at  sige 
nøjagtigt,  hvad  der  mangler,  og  hvor  der  mangler,  men  det  føles  som 
en  Løshed,  en  Uklarhed  i Helhedsindtrykket.  Hjortø  har  ikke  formaaet 
at  udfri  sin  Idé,  at  svejtse  sit  Stof  til  Typens  Fasthed. 

Søger  man  nu  at  klargøre  sig,  hvilke  Evner  Forfatteren  til  „To 
Verdener"  har  haft  at  raade  over,  kan  man  af  det  foregaaende  slutte 
sig  til  følgende. 

I „Hjemme  fra  Egnen"  og  i „Folk"  lægger  man  Mærke  til  de 
mange  og  fortræffelige  Enkeltiagttagelser,  der  ikke  samles  til  virk- 
ningsfulde Billeder  af  levende  Personligheder.  Det  tilsvarende  kan 
man  iagttage  i „Kraft"  med  Hensyn  til  Ideerne.  Som  man  der  savner 
Personlighed,  savner  man  her  en  Generalnævner.  Virkelighedsbilledet 
er  opløst  i Partikler.  Der  er  Stof,  men  ingen  organisk  Form.  Man  føler 
imidlertid  i hans  Bøger  en  oprigtig  Vilje  til  at  komme  udover  denne 
Tilstand,  og  „Støv  og  Stjerner"  røber  en  større  Koncentrationsevne  end 
tidligere.  Men  Mangelen  bunder  altsaa  i hans  Natur.  Det  er  sandsyn- 
ligt, at  man  skal  søge  Forklaringen  i den  Tørhed,  der  er  en  af  hans 
fremtrædende  Egenskaber.  Han  raader  over  megen  Indignation,  men 
man  savner  Følelse  i Betydning  af  Fylde  og  Varme.  Og  Evnen  til  at 
fastholde  og  gennemføre  Ideer  og  til  at  finde  Enheden  i eget  og  andres 
Væsen  turde  i høj  Grad  være  betinget  af  Evnen  til  at  føle.  Uden  en 
trofast  og  letvakt  umiddelbar  Følelse  vil  det  være  umuligt  paa  længere 
Strækninger  at  genfinde  Traaden,  naar  den  forsvinder  i Kendsgernin- 
gernes eller  Tankernes  Mylder.  Medens  Tanken  vil  søge  forgæves  eller 
gaa  blind  forbi,  vil  Følelsen  virke  som  en  Ønskekvist,  der  bøjer  sig, 
hvor  Strømmen  rinder,  eller  snarere  som  et  fint  magnetisk  Maale- 
iinstrument,  der  øjeblikkelig  ved  sit  Udslag  røber,  hvad  der  hører  sam- 
men trods  forskellig  Form.  Det  er  i denne  Forbindelse  værd  at  lægge 
Mærke  til,  at  de  store  almene  Ideers  Indhold  snarere  er  Følelses- 
dispositioner end  af  begrebsmæssig  Art. 

Ingen  logisk  Sans  kan  hos  den,  der  skal  forstaa  Livet  og  Virkelig- 
heden, erstatte  dette  Følelsens  sikre  Spejderblik  og  Sans  for  det  sam- 
menhørende. 

Dette  er  „To  Verdener"  netop  ved  sine  gode  Egenskaber  et  Vid- 
nesbyrd om.  Den  virker  meget  interessant  som  Bog,  men  ikke  til- 
svarende betydelig  som  Kunstværk.  I Begyndelsen  — den  fortræffe- 
lige Skildring  af  de  halvvoksne  Pigebørn  og  navnlig  af  hende,  der 
bliver  Bogens  Heltinde  — er  det,  som  om  Ønskekvisten  et  Øjeblik 
bøjer  sig  i Forfatterens  Haand.  Der  er  en  Friskhed,  et  Liv,  en  Umid- 
delbarhed over  Fremstillingen,  som  er  ganske  indtagende.  Men  senere 
maa  han  iagttage  og  tænke  sig  frem  — navnlig  tænke.  Bogen  er 
Vidnesbyrd  om  en  sjælden  skarpsindig,  indtrængende  og  ædruelig 
Psykologi. 

Det  drejer  sig  om  et  Ægteskab  mellem  to  forskelligartede  Person- 
ligheder. Han  — en  stille  Stuelærd,  en  fintfølende  og  beskuende  Na- 

tur,  beslægtet  med  Ivar  Holt  i „Støv  og  Stjerner44;  hun,  yngre  end 
han,  ung,  fyldt  af  en  Livstrang  og  en  Skaberlyst,  der  ikke  tilfredsstil- 
les ved  de  Opgaver,  Ægteskabet  byder  hende.  Det,  Forfatteren  har  set 
og  villet  vise,  er  en  Kamp,  der  ikke  stammer  fra  Mangel  paa  gensidig 
Kærlighed,  ikke  paa  forskelligt  Tanke-  og  Følelsesliv,  men  paa  noget 
endnu  intimere,  en  Grad,  en  Afskygning  i Livsfølelsen,  der  — umær- 
kelig som  den  synes  — medfører,  at  de  samme  Oplevelser  uvægerligt 
giver  forskelligt  Resultat. 

Det  er  baade  fint  set  og  fint  analyseret.  Det  vrimler  med  beun- 
dringsværdige Enkeltheder  og  Udviklingen  er  for  begges  Vedkom- 
mende tegnet  med  en  Stringens  og  Sikkerhed,  der  tilsyneladende  ude- 
lukker Tvivl.  Alligevel  føler  man  sig  ikke  helt  overbevist.  Der  er 
forskellige  Omstændigheder,  der  hindrer  En  i at  tillægge  Bogen  den 
Gyldighed,  der  egentlig  burde  følge  af  saa  megen  Logik. 

Det  virker  paafaldende,  i hvor  høj  Grad  hun  nærmer  sig  den  man- 
dige og  han  den  kvindelige  Karaktertype.  Det  er,  som  om  man  kunde 
tænke  sig,  at  de  ved  at  passere  Forfatterens  Bevidsthed  var  nærmet 
til  et  vist  Middelmaal  for  at  kunne  opfattes  og  udlægges  af  en  mand- 
lig Intelligens.  Hun  siger  Ting,  som  kun  han  kunde  have  tænkt,  og 
han  tænker  Ting,  som  kun  hun  vilde  have  følt.  Derved  bliver  det 
skildrede  Forhold  mindre  typisk  og  Bogen  taber  i Magt  over  Læserens 
Fantasi. 

Men  der  er  en  anden  og  dybere  Grund  til,  at  Bogen  forfejler  den 
højeste  Virkning,  et  Kunstværk  kan  naa  — af  Tanken  at  blive  vur- 
deret som  en  levende  Virkelighed.  Forfatteren  har  nemlig  gjort  sine 
Sager  for  godt.  Han  overbeviser  Læseren  fuldstændig  — om  de  to  Na- 
turers Forskellighed.  Han  giver  os  alle  Grunde,  klarlægger  hvert  Til- 
fælde for  sig  og  udreder  dem  saa  logisk  tilfredsstillende,  at  der  ikke 
synes  nogen  Overgang  og  Udjævning  mulig  og  Slutningen  derfor  vir- 
ker helt  vilkaarligt.  Skarpsindigheden  har  fejret  en  Triumf,  men  den 
har  ikke  kunnet  finde  og  genfrembringe  de  ubetydelige  Omstændig 
heder,  de  skjulte  Dispositioner,  der  er  Livets  Hjælpetropper,  med 
hvilke  det  omstøder  alle  Beregninger  og  gør  Ting  mulige,  som  de 
bedste  Hoveder  vilde  forsværge. 

Alt  i alt  er  dog  „To  Verdener44  et  Værk,  præget  af  Mands  Vilje 
og  Mands  Evne,  og  efter  Johs.  V.  Jensens  „Hjulet44  utvivlsomt  den  be- 
tydeligste danske  Bog  i Efteraaret.  Dens  Vækst  er  betinget  og  be- 
grænset af  netop  de  Egenskaber,  der  uheldigvis  manglede  ved  „Hjulets44 
Tilblivelse,  og  det  er  derfor  ikke  uinteressant  at  se  dem  ved  Siden  af 
hinanden.  Der  er  ikke  Grund  til  at  tvivle  om,  at  Forfatteren  har  en 
smuk  og  sikker  Udvikling  foran  sig  — og  at  han  engang  ad  sine 
møjsommelige  Veje  vil  kunne  naa  til  ogsaa  at  tilfredsstille  kunstnerisk. 


Efteraarets  Import  af  Kendsgerninger  er  besørget  af  en  lille  Gruppe 
Forfattere,  hvis  Bøger  paa  flere  Maader  belyser  de  litterære  Til- 
stande. Den  Virkning,  de  naar,  indskærper,  at  Erfaringen  ingenlunde 

er  den  daarligste  Muse,  men  at  det  for  mange  kunde  betale  sig  at 
anraabe  den.  Hverken  for  Molbechs  eller  Carl  Hansens  Vedkommende 
er  der  nemlig  Grund  til  at  antage  noget  oprindeligt  Digterkald.  Men 
de  har  oplevet  en  Del  og  haft  baade  Hjerte  og  Forstand,  og  saa  har 
Tiden  trykket  dem  Pennen  i Haand.  Dette  er  værd  at  bemærke  som 
en  heldig  Virkning  af  Skrivefærdigheden.  Utvivlsomt  er  der  rundt  om 
hos  Ikke-Digtere  ophobet  et  Erfaringsstof,  som  det  nok  var  værd  at 
faa  Adgang  til.  Under  andre  Forhold  vilde  Mænd  som  disse  være 
gaaet  i Graven,  kun  skattede  af  den  snævrere  Vennekreds,  der  havde 
faaet  Del  i deres  Livsudbytte. 

For  Knud  Rasmussens  Vedkommende  har  man  en  anden  Grund 
til  at  glæde  sig.  Han  hører  til  de  poetiske  Naturer,  hvis  Bestemmelse 
det  herhjemme  er  at  „sjæle44  sig  ud  i saa  mange  „Digterværker44  som 
muligt.  Nu  synes  han  imidlertid  foreløbig  bevaret  for  denne  Skæbne, 
og  det  bør  baade  han  og  vi  være  taknemmelige  for. 

Naar  man  læser  disse  friske  Bøger  af  Mænd,  der  alle  har  været 
uden  for  vor  Litteraturs  sædvanlige  Sognegrænser,  gjalder  det  som  et 
muntert  Raab  i Ens  Øre  — : „Se  Dig  ud  Svend  Vonved!44  Man 
husker  atter,  at  Livet  har  en  Yderside:  nye  Egne,  andre  Mennesker, 
sære  Skikke,  som  kan  fængsle  Øjet  og  sysselsætte  Tanken.  Man  føler 
Læsningen  som  at  have  gjort  en  Række  Erfaringer,  hvis  Kurs  man 
ikke  betvivler.  De  er  fuldgyldige  som  Virkeligheden  og  til  at  tænke 
over. 

I Sammenligning  med  disse,  utvivlsomt  ikke  til  Udødeligheden 
bestemte  Bøger,  tager  den  meste  udkommende  Litteratur  sig  underlig 
blegsottig  ud.  Man  faar  en  Mistanke  om,  at  det  vist  er  smaat  bevendt 
med  den  Skank,  der  koges  Suppe  paa  rundt  om  i vore  litterære  Hus- 
holdninger. Man  kan  som  Eksempel  sammenligne  Carl  Hansens  „Spild44 
med  en  Bog,  der  er  kommet  for  et  Par  Aar  siden,  — Lauritz  Larsens 
„Halvmennesker44  — og  som  dengang  blev  modtaget  fra  alle  Sider 
som  en  talentfuld  og  lovende  Debut  — og  med  Rette.  Den  skildrede 
ligeledes  Forstædernes  forkomne  Eksistenser,  deres  Skæbne  fra  Fattig- 
dom til  Forbrydelse,  men  ved  Siden  af  „Spild44  tager  den  sig  lyrisk  og 
amatørmæssig  ud.  Og  en  Ting  til  — den  tager  sig  litterær  ud,  hvad 
der  er  saa  meget  mere  bemærkelsesværdigt,  som  man  man  netop  med 
god  Grund  har  fremhævet,  i hvilken  Grad  „Spild44  er  skrevet  paa 
Læsningen  af  moderne  Bøger.  Det  er  nok  sandt,  men  det  angaar  kun 
det  ydre.  Carl  Hansen  har  maattet  lære  at  skrive  og  han  har  lært  det 
af  den  udkommende  Litteratur,  men  Erfaringerne  har  han  selv  gjort, 
og  han  har  været  tvunget  til  at  gøre  dem  saa  grundigt  og  i en  saa- 
dan  Udstrækning,  at  hans  Bog  derved  har  faaet  en  Marv  og  en  Fylde, 
der  ellers  kun  udmærker  betydelige  Kunstværker. 

Ogsaa  Lauritz  Larsen  har  set  sig  godt  om,  véd  ikke  lidt,  men 
han  har  været  litterært  udrustet  paa  en  ganske  anden  Maade.  Han  har 
kendt  Metoderne  til  Indsamling  af  litterært  Stof,  han  har  vidst,  hvad 
man  kunde  bruge  og  ved  Hjælp  af  sit  Talent  faa  noget  ud  af.  En 
Kendsgerning  berettet  af  ham  overbeviser  akkurat  saa  meget  som  han 

formaar  at  gøre  den  til.  Han  maa  ved  Hjælp  af  sin  Digterkunst  forøge 
dens  Vægt,  gøre  den  anseligere,  sætte  den  i Relief,  saa  den  tager 
sig  ud.  Hos  Carl  Hansen  tror  man  umiddelbart  paa,  hvad  han  beretter, 
og  man  fornemmer  tillige,  at  det  ikke  er  Resultatet  af  et  Øjebliks 
heldige  og  talentfulde  Iagttagelse,  men  at  der  ligger  ti-tyve  Erfaringer 
bagved.  Det  er  formodentlig  dette  i „Spild",  der  er  det  „geniale",  at 
Indtrykkene  i Aarenes  Løb  har  faaet  Lov  til  at  udfælde  sig,  at  der  har 
fundet  et  uvilkaarligt  Valg  Sted.  Deraf  den  Fynd,  den  afgørende  Til- 
strækkelighed, hvormed  enkelte  Ting  staar  prentet  — en  Mester  vær- 
dige. 

Knuds  Saga  er  i al  sin  Kunstløshed  saa  gribende  og  overtydende, 
at  den  burde  aftrykkes  i enhver  Læsebog.  Den  vilde  kunne  gøre  Nytte. 

Saa  vægtige  som  denne  Bog  er  Molbechs  Amerikaskildringer  ikke, 
hvilket  naturligt  hænger  sammen  med,  at  det  Erfaringsomraade,  hvor- 
fra de  er  taget,  er  saa  meget  større,  saa  at  der  ikke  har  kunnet  ska- 
bes det  intime  Kendskab,  der  ligger  til  Grund  for  „Spild".  Det  er  ret 
nøgterne  Skildringer  i store  Træk  fra  Virginiens  Skovegne.  Det  er 
kunstnerisk  ikke  betydelige  Bøger.  De  er  snarere  formede  af  Smag 
end  af  Talent.  Dog  er  der  enkelte  Skikkelser:  Irlænderen  i „Den  gule 
By",  Ingeniøren  i „Pocahontas",  som  staar  saa  levende  og  klart,  at 
ingen  Kunstner  behøvede  at  skamme  sig  ved  dem.  I denne  sidste  Bog 
— i det  hele  den  betydeligste  af  dem  — lægger  man  Mærke  til  Ind- 
ledningskapitlet, der  skildrer  den  unge  Kones  ensomme  Tilværelse 
ved  Siden  af  Naboer,  der  er  hende  fjendtlige,  og  en  Mand,  der  er  til- 
lukket og  fremmed.  Det  er  i Kraft  af  den  Jævnhed,  den  kloge  og 
varmtfølende  Indsigt,  hvoraf  det  bæres,  i Besiddelse  af  en  fin,  poetisk 
Stemning  og  en  fordringsløs  Skønhed.  Den  sobre  Mandlighed,  der  ud- 
mærker disse  Bøger,  føler  man  umiddelbart  velgørende.  Man  færdes 
for  en  Gangs  Skyld  i en  Verden,  hvor  Fornemmelser  og  Stemninger 
ikke  tages  paa  med  den  Højtidelighed,  vi  tillægger  dem,  men  hvor 
det  er  Arbejde,  Kamp  mellem  Interesser  og  Viljer,  der  fylder  Tilværel- 
sen. Der  er  i lange  Tider  næppe  skrevet  Bøger,  man  bedre  kan  give 
Ungdommen  i Hænde  end  disse.  Forfatteren  er  ved  sin  Sundhed  og 
Bramfrihed  en  saare  smuk  Repræsentant  for  vor  gamle  Kultur  over  for 
den  nye  Verden,  han  har  opfattet. 

Den  betydeligste  af  de  tre  Forfattere  er  utvivlsomt  Knud  Rasmus- 
sen, der  fra  den  litterære  Grønlandsekspedition  har  hjembragt  en  Sam- 
ling Sagn  og  Myter,  som  han  har  genfortalt  og  indflettet  i en  Ramme. 
Det  er  et  Arbejde,  der  er  noget  andet  og  mere  end  en  dygtig  Materi- 
alesamling. Det  er  en  Digters  Værk.  Man  ser  det  ikke  blot  af  de  Na- 
turstemninger, der  indleder  Afsnittene,  og  hvoraf  enkelte  er  meget 
smukke,  f.  Eks.  Skildringen  af  en  Sommerdag,  hvor  Eskimoerne  bol- 
trer sig  paa  Strandbredden  i den  varme  Sol.  Man  ser  det  først  og 
fremmest  af  den  fine  og  indtagende  Maade,  hvorpaa  han  skildrer  disse 
Naturbøm,  forstaar  dem  uden  at  gaa  i Rette  med  dem  og  uden  at 
undres  over  deres  Forestillinger,  men  paa  den  anden  Side  saaledes,  at 
vi  føler  dem  som  helt  naturlige  i deres  Fremmedartethed,  og  saaledes 

at  vi  forstaar  dem  ind  til  det  bedste  i deres  Væsen  og  føler  dets  Sam- 
menhæng med  det  almenmenneskelige.  Fra  denne  fine  og  dybe  For- 
staaelse  stammer  det  yndefulde  Billede  af  Aininårk,  en  rødmende, 
pelsklædt  Nausikaa,  den  gribende  dejlige  Fortælling  om  Altisark,  der 
elskede  sin  Kone,  den  skelmske  Beretning  om  Alekrisinas  og  Ehres 
ægteskabelige  Tvist,  Sagnet  om  „Konen,  der  løj",  fra  hvilket  der  aan- 
der en  Stenalderstemning  af  Barbari  og  Grumhed.  Der  er  endelig  den 
drastige,  ustyrligt  komiske  Fortælling  om,  hvorledes  Manden,  der  hæv- 
nede Enkerne,  blev  belønnet. 

Skønt  Bogen  er  helt  oprigtig  og  paa  intet  Punkt  forskønner  eller 
mildner  det  barbariske  og  raa,  hvor  dette  hører  med,  har  Forfatteren 
paa  den  anden  Side  helt  undgaaet  at  falde  for  Fristelsen  til  at  udnytte 
det  rædselsfulde,  det  frastødende  eller  det  erotiske  for  at  opnaa  stær- 
kere Kolorit  og  pikantere  Virkninger.  Dette  forlener  hans  Skildringer 
med  en  Kyskhed,  der  gør  dem  dobbelt  tiltrækkende  og  vidner  om  en 
tidlig  udviklet  Mandighed  og  Selvbeherskelse.  Men  trods  sin  Modenhed 
er  det  først  og  fremmest  en  Bog,  der  er  fyldt  af  Ungdom,  en  Ungdom, 
der  bestaar  i Friskhed  og  aabne  Sanser,  Hjærtelag,  Kløgt  og  Energi. 

Rejsebøger  som  denne  og  Andersen- Nexøs  udmærkede  „Soldage** 
er  det  en  Glæde  at  læse,  fordi  de  vidner  om,  at  Forfatterne  har  rejst 
og  set  som  Mennesker,  ikke  som  „Artister"  paa  Professionens  Vegne. 

Af  „Nye  Mennesker"  kan  dansk  Ungdom  lære,  at  der  er  flere 
Veje  til  Anseelse  end  at  skrive  Romaner  om  egen  og  andres  Elskovs- 
kvide. 

Verden  er  større.  Gaar  man  ud  i den,  vil  man  tillige  finde,  at  den 
er  anderledes . Den  bestaar  ikke  af  Stemninger,  men  af  Kendsgerninger 
og  Ideer. 

Det  bliver  nødvendigt  nærmere  at  undersøge,  hvad  der  ligger  i 
denne  Paastand,  for  at  forstaa,  hvad  der  hemmeligt  tærer  paa  vor  Lit- 
teratur, hvorfor  det  ikke  lykkes  den  at  komme  i Forbindelse  med 
Virkeligheden  og  hente  Kraft  fra  den. 

Harald  Nielsen. 

„Man  glemmer  altfor  let,  at  uden 
den  Kunst,  som  Grønlænderne  alene 
er  Ihændehavere  af,  vilde  Kysten 
være  ubeboet.“ 

Rink:  Om  Grønlænderne  I p.  4. 

nden  noget  som  helst  andet  grønlandsk  Spørgsmaal 
drøftes,  er  det  indlysende,  at  man  først  maa  klare 
det  Spørgsmaal  for  sig:  hvad  Indflydelse  har  Dan- 
marks Forhold  til  Grønland  medført  for  Landets 
Befolkning?  og  navnlig:  han  den  været  gavnlig 
eller  skadelig?  Har  den  danske  Indflydelse  for- 
ringet Livsbetingelserne  for  Grønlands  Befolkning  eller  ikke? 
Svaret  herpaa  maa  blive  et  sørgeligt,  ubetinget  Ja. 

Stillingen  før  den  danske  Invasion  var  i Korthed  den:  paa 
hele  den  14  Breddegrader  (ca.  200  Mil)  lange  Kyst  levede  Folk, 
i Kraft  af  hvis  Udvikling  og  Erhvervsevne  denne  Del  af  Jorden 
var  beboelig  i Stedet  for  øde.  Erhvervet  var  Jagt  paa  Sødyr 
under  saa  vanskelige  Betingelser,  at  det  kun  kunde  opretholdes 
af  Individer  med  fremragende  intellektuelle  og  moralske  Egen- 
skaber og  desuden  levende  i en  vis  Samfundsordning  og  under 
visse  gunstige  hygiejniske  Betingelser,  der  dannede  Grundlaget 
for  Folkets  Trivsel  og  Bestaaen. 

Det  kan  ikke  noksom  fremhæves  for  Forstaaelsen  af  det  føl- 
gende, at  hint  Erhverv  kræver  sin  Mand  fuldtud:  eet  er  at  kunne 
ro  i Kajak,  et  andet  at  være  fortrolig  med  den,  befinde  sig  i den 
som  en  Søfugl  paa  Vandet,  tage  mod  Storme,  der  vilde  være 
uhyggelige  for  et  Skib,  og  samtidig  kunne  tumle  sine  Vaaben, 

Tilskueren  1906  17 


Digitized  by  G.ooQle 


270 


Dansk  Indflydelse  i Grønland 


med  disse  møde  den  glubske  Klapmyds  eller  den  vældige  Hval- 
ros, i deres  eget  Element  (Billedet  i Nansens  Eskimoliv  p.  68 
burde  kendes  af  alle).  Grønlandsk  Jagterhverv  kræver  ikke  blot 
sin  Mand,  det  kræver  sin  Mand  som  Medlem  af  et  Samfund, 
hvis  enkelte  Medlemmer  maa  støtte  hverandre  og  det  netop  ved 
ensartet  Uddannelse  i det  bestemte  Erhverv.  Forholdet  er  et 
ganske  andet  end  det,  vi  kender  i Evropa,  hvor  en  kan  være 
Skomager,  en  anden  Skrædder;  — men  herom  mere  i det  føl- 
gende. 

Af  hine  Sødyr  var  intet  saa  betydningsfuldt  som  Sælhunden, 
dernæst  Hvalros  og  Hvidhval.  De  gav  Fangeren  og  hans  Familie 
rigelig  og  kraftig  Føde  for  Dagen;  hvad  der  ikke  forbrugtes  paa 
Stedet,  kunde  tørres,  hvis  det  var  den  milde  Aarstid,  eller  hen- 
gemmes frossent;  de  gav  Klæder,  de  hensigtsmæssigste  for  Kli- 
maet; de  gav  Materiale  til  Sommerboligen,  Teltet,  der  for  den 
rigtige  Grønlænder  næsten  er  værdifuldere  end  Vinterboligen; 
de  gav  Materiale  til  Kajakken  og  dens  Udrustning,  til  Konebaaden, 
der  befordrer  ham  med  hans  Husstand  til  andre  Fangstpladser, 
bringer  ham  i Berøring  med  Landsmænd  paa  andre  Steder; 
til  Slæder,  hvis  enkelte  Dele  sindrigt  surres  sammen  til  et  Hele, 
der  fjedrer  0g  gjver  efter  j (jet  UjæVne,  haarde  Terrain;  til 
Hundenes  Bespænding,  Pisk  og  Snert;  til  Sytraad  af  sjælden 
Styrke,  som  Kvinderne  benytter  til  saa  fin  Lædersyning,  at  næppe 
nogen  Skomager  eller  Sadelmager  let  gør  dem  det  efter;  ja, 
der  er  næppe  den  Del  af  Livets  Fornødenheder  for  en  Grøn- 
lænder, som  ikke  hine  tre  Dyr  forskaffer  ham.  Men  det  var  da 
ogsaa  saaledes,  at  enhver  Familiefader  ejede  sit  Telt  og  sin  Kone- 
baad,  og  hvert  mandligt  Medlem  ned  til  den  5-Aars  Dreng  sin 
Kajak.  Naar  da  Foraaret  kom,  brød  enhver  Familie  op;  Taget 
blev  revet  af  Vinterhuset,  for  at  frisk  Luft  kunde  gennemstrømme 
hver  Fuge  af  det;  Bohavet  d.  v.  s.  Madkedlen,  Rensdyrskindene, 
det  lune  og  bløde  Underlag  paa  Briksen  (Sovested,  Sofa  og  Stol 
paa  een  Gang),  nogle  Edderdunsdyner  og  Teltet,  alt  stuvedes  i 
den  rummelige,  hensigtsmæssige  Konebaad  (laster  30  Tdr.  Kul  og 
mere),  og  man  drog  ud  for  at  søge  Føden  paa  de  bedste  Steder 
og  for  at  indsamle  Vinterforraad.  Endnu  træffer  man  af  og  til 
om  Sommeren  een  eller  to  Konebaade,  stuvede  med  Bohave, 
den  værdige  Familiefader  ved  Styreaaren,  glade,  rødmossede, 
klarøjede  Kvinder  med  de  smaa  Hænder  fattende  de  øvrige  Aarer, 

medens  4 — 6 Kajakker  med  Familiens  yngre  mandlige  Medlemmer 
i større  eller  mindre  Afstand  befolker  Vandfladen  rundt  om,  og 
til  Afveksling  i den  magelige  Fart  kaster  deres  Harpuner  eller 
Fuglepile.  I høj  Luft,  paa  blank  Havflade  kan  dette  være  et 
saare  festligt  Syn,  som  man  aldrig  glemmer;  hvor  meget  mere 
tidligere,  da  den  rejsende  kunde  træffe  paa  hele  Rækker  af  Kone- 
baade,  hele  Flaader  af  Kajakker;  maaske  havde  han  rejst  en 
milevid  Strækning  uden  at  se  en  Kajak  eller  en  Hytte,  Over- 
gangen var  da  brat:  fra  Naturens  Tavshed  bøjede  han  om  et 
Næs  og  befandt  sig  pludselig  i et  overstrømmende  Væld  af  Livs- 
glæde: Latter  og  Tale,  Glæde  og  Liv  fyldte  Luft  og  Sø,  og  snart 
var  han  omringet  af  den  hele  Flok  af  disse  fremmedartede  Væ- 
sener med  de  venlige,  opvakte  Ansigter. 

Rejsen  gjaldt  i Almindelighed  først  Angmassak  (Lodderne). 
Disse  sildelignende  Smaafisk  søger  i Legetiden  i uhyre  Masser 
til  Fjordenes  Kyster  for  at  kaste  deres  Rogn  og  Mælke  paa  Steder, 
hvor  Stranden  er  flad;  Stimerne  er  ofte  saa  tætte,  at  de  paa 
Strækninger  danner  en  flere  Fod  bred,  mørk  Bræmme  langs 
Kysten,  et  ganske  overdaadigt  Syn,  og  Fiskeriet  bestaar  blot  i 
med  en  Ketscher  at  bringe  dem  i Sikkerhed  paa  tørt  Land;  en 
Del  fortæres  friske,  Hovedmassen  tørres  og  hjembringes  til  Vin- 
terforsyning, ofte  ordnede  i Bundter  paa  den  nydeligste,  propreste 
Maade,  som  Sardiner  i en  Æske.  Ønskes  Afveksling  i Angmas- 
sak-Kosten,  faas  den  let  i Torsk,  der  i velnærede  Eksemplarer 
følger  Angmassakstimerne  i Randen  af  Bæltet.  Naar  Tørfisken 
er  bragt  hjem  eller  et  passende  Stykke  paa  Vej  til  Hjemmet  — 
og  som  antydet  rummes  adskillige  Tønder  i en  Konebaad  — , 
gaar  Rejsen  efter  de  store  Sæler,  Sort-  eller  Blaasider,  der  afgiver 
de  egentlige,  bedste  Kajakskind  og  desuden  delvis  bidrager  til 
Vinterforsyningen,  og  derfra  maaske  ogsaa  til  en  Fiskeplads,  hvor 
Maalet  er  de  kæmpemæssige  Helleflyndere,  der  tørres  i store, 
solide  Flager,  befriede  fra  Benene,  eller  ind  i Landet  paa  Rens- 
dy rjagt,  senere  Laksefangst.  Ogsaa  her  er  Konebaaden  uundværlig: 
Turen  gaar  fra  Fjord  til  Indsø,  og  den  forholdsvis  lette  Baad 
bæres  over  de  lave  Strækninger,  der  danner  Passer  og  Gennem- 
gange mellem  Fjeldene.  Ofte  frembyder  endnu  Efiteraaret  sin 
særegne  Erhvervsmulighed.  Søfugle  og  Fisk  kan  erholdes  til  ind 
i November.  Man  vil  forstaa,  at  det  Bord,  Naturen  oprindelig 
har  dækket  for  den  erhvervsdygtige  Grønlænder,  hverken  er 

karrigt  eller  fattigt  paa  Afveksling,  ingenlunde  behøver  hverken 
Brød  eller  Krydderier  til  Raffinement;  og  det  har  da  ogsaa 
vist  sig,  at  den  oprindelige  Grønlænder  var  længe  om  at  finde 
Smag  i Brød,  længere  end  i Almindelighed  en  Dansk  er  om  at 
blive  fortrolig  med  Sælkød,  og  at  den  Dag  i Dag  de  oprindelige 
grønlandske  Delikatesser,  visse  Dele  af  det  eller  det  Dyr,  har 
beholdt  deres  Kurs  i de  indfødtes  Smag  og  ingenlunde  er  for- 
trængt  af  indførte  evropæiske  Produkter. 

Men  mere  end  Afvekslingen  i Diæten  turde  vel  Afvekslingen 
i Livet  betyde:  denne  stadige  Færden  og  Rejsen  rundt  i det  frie, 
den  stadige  Iagttagelse  af  Naturfænomener,  som  samles  til  en 
Sum  af  Viden,  der  den  Dag  i Dag  er  uundværlig  selv  for  viden- 
skabelige Specialrejsende,  alt  dette  maa  i Sandhed  give  Tilværel- 
sen et  Indhold,  som  sikkert  kun  tankeløse  Sneglehusmennesker, 
hvis  Verden  begrænses  af  det  nærmeste  Plankeværk,  tør  agte 
ringe  og  tro  sig  berettigede  til  at  bringe  Forstyrrelse  i med  Be- 
klagelse over,  at  hine  „stakkels"  Mennesker  savner  „Kultur".  En 
skæbnesvanger  Misforstaaelse  synes  det  mig  i Sandhed  at  være, 
at  ville  afgøre  Livsspørgsmaalet  for  et  Folk  med  en  Gennem- 
snitsevropæers  Frase  om  Urimeligheden  af  at  bevare  det  som 
en  zoologisk  Mærkværdighed  eller  med  Slagord  som  Stenalder- 
trin o.  lign. 

Er  der  nogen  Grund  til  at  ynke  et  Folk  med  de  fremstillede 
Livsbetingelser?  Mig  synes,  at  de  Livsbetingelser,  her  er  Tale 
om:  fortrinlig,  rigelig  og  afvekslende  Føde,  gunstige  Beboelses- 
forhold, hensigtsmæssige  Befordringsmidler  kun  træffes  i de  saa- 
kaldte  bedre  stillede  Samfundsklasser  i Evropa,  ja,  at  man  skal 
et  artigt  Stykke  op  ad  Skatteligningens  Stige,  før  man  kan  tale 
om  en  lignende  økonomisk  sorgfri  Tilværelse,  som  en  gammel- 
dags grønlandsk  Erhverver  skaber  sig  og  sine.  Her  er  Tale  om 
Velstand,  aldrig  om  Rigdom,  et  Begreb,  man  paa  Grønlands  Vegne 
gør  vel  i at  lade  blive  hjemme  i Evropa;  ikke  engang  paa  Red- 
skaber er  der  Rigdom,  de  maa  vedligeholdes  fra  Aar  til  Aar, 
ligesom  Føden  maa  skaffes  fra  Dag  til  Dag;  Rigdom  er  da  ogsaa 
ganske  unyttig,  hvor  Samfundet  alderdomsforsørger  og  ulykkes- 
forsikrer Individet.  Føjes  nu  til,  at  flere  af  vore  epidemiske 
Sygdomme  kun  kendes  i Grønland  som  indførte  og  forbigaaende; 
at  det  er  sandsynligt,  at  Tuberkulosen,  som  under  de  ved  dansk 
Indflydelse  skabte  Forhold  optræder  saa  hærgende,  er  indført  af 

de  fremmede  (cfr.  Rørdam  i Ugeskr.  f.  L.  1903  No.  48),  og  at 
selv  den  endemiske  Influenza  vistnok  finder  gunstigere  Udbre- 
delsesbetingelser ved  den  større  Samfærdsel,  som  de  talrige  smaa 
Handelsetablissementer  foraarsager  (cfr.  Forfis  Bemærkninger  om 
denne  Sygdom  i U.  f.  L.  1900),  saa  synes  man  rolig  at  kunne 
slutte,  at  de  Betingelser  for  fortrinlig  fysisk  Hygiejne,  som  de 
gammeldags  Livsformer  frembød,  vat  de  bedst  mulige,  hvor 
meget  der  end  for  en  stok-evropæisk  Betragtning  frembød  sig 
som  urenligt  eller  modbydeligt. 

Dette  var  nogle  Hovedpunkter  paa  den  fysiske  Hygiejnes 
Omraade.  Men  nu  den  mere  aandelige  Side  af  Livets  Hygiejne, 
kan  den  siges  at  have  været  saa  kummerlig,  saa  foragtelig,  at  vi 
har  været  berettiget  til,  maaske  tankeløst,  med  brutal  Haand  at 
gribe  ind  i den?  Alt,  hvad  der  er  os  overleveret,  tyder  paa,  at 
saaledes  er  det  ikke.  Formen  for  det  grønlandske  Samfundsliv 
maa  vel  nærmest  kaldes  en  mild  Kommunisme,  absolut  nødven- 
dig, hvor  Erhvervet  var  Jagt,  der  var  underkastet  Held  og  Tilfæl- 
digheder, forbundet  med  en  Risiko  for  den  enkelte  og  som  plud- 
selig kunde  lade  en  Familie  uden  Forsørger.  Egenskaber  som 
Hjælpsomhed,  Fredsommelighed,  Vederhæftighed,  dem  vi  her  kun 
finder  af  og  til,  de  gennemtrængte  hele  Samfundet,  gav  det  Ka- 
rakter. Og  var  det  ikke  saaledes,  kan  man  rolig  sige,  at  Egede 
ikke  havde  kunnet  friste  Livet  under  knap  og  tarvelig  Forbin- 
delse med  Hjemmet,  som  han  gjorde. 

Og  saa  er  der  det,  som  Rink  saa  smukt  har  udhævet,  at 
Samfundsforholdene  opretholdt  og  bevarede  Dygtigheden  derved, 
at  Dovenskab  blev  mere  end  en  Last,  den  blev  en  Forbrydelse: 
Kampen  for  Tilværelsen  tillod  ikke,  at  en  enkelt  holdt  sig  til- 
bage fra  Farer  og  Besværligheder,  medens  han  lod  sig  ernære 
af,  snyltede  paa  de  andre;  Erhvervet  var  med  Rinks  ram- 
mende Ord  Formen  for  den  Værnepligt,  enhver  var  Samfundet 
skyldig. 

Men  desuden  synes  det  mig  aldeles  ikke  at  kunne  overses, 
hvilken  uhyre  moralsk  Betydning  det  har,  at  Mennesker  har 
deres  Livsophold  direkte  fra  Naturens  Haand,  hvor  mange  Gange 
de  undgaar  „at  ledes  i Fristelse"  ved  at  kunne  se  bort  fra  Han- 
del og  Omsætning  som  Betingelser  for  deres  Eksistens,  hvilke 
utallige  Kilder  til  Demoralisation  der  spærres  for  dem,  ved  at 
Begrebet  Penge  i hvilken  som  helst  Form  spiller  den  ringest  mu- 

lige  Rolle  i deres  Tilværelse.  Om  det  skyldes  denne  større  mo- 
ralske Uberørthed  eller  Naturens  Indflydelse  eller  vel  snarest 
Erhvervets  Krav  til  Erhververnes  Uberørthed,  ved  jeg  ikke,  men 
hos  de  bedre  Grønlændere  er  en  naturlig  Anstand  og  høflig 
Beskedenhed  ganske  almindelig  til  Stede  og  i højeste  Grad  sym- 
pativækkende. 

Det  Grønland,  de  Danske  traf  paa  i 1721,  var  da  smaa  Samfund 
af  uafhængige  og  helt  igennem  dygtige  Folk,  med  Betingelser  for 
at  føre  en  absolut  tilfreds  Tilværelse.  Under  almindelige  Forhold 
havde  de  Adgang  til  de  elementære  Livsgoder,  gode  Vinterboliger, 
en  Velstand,  der  tillod  dem  at  have  Telte  om  Sommeren,  og  paa 
denne  Aarstid  at  føre  en  afvekslende,  oplivende  Tilværelse,  og 
— efter  alt  at  dømme  — var  de  kun  lidet  hjemsøgte  af  Sygdom 
og  Invaliditet;  og  deres  Samfundsordning  var  en  saadan,  at  den 
kunde  siges  at  nærme  sig  til,  hvad  der  staar  som  Idealet  for  mange 
blandt  civiliserede  Nationer:  Samdrægtighed  var  Reglen,  Kon- 
flikter Undtagelser,  og  opstod  de,  „bestod  Rettergangen  i,  at  den 
offentlige  Mening  selv  holdt  Dom,  og  Straffen  i offentlig  Foragt. 
Kan  man  tænke  sig  et  skønnere  Retsvæsen?"  (Bluhme.) 

Hvorledes  er  Forholdet  nu?  Kun  faa  kan  kaldes  økonomisk 
uafhængige  og  fuldt  i Stand  til  at  føre  et  under  de  grønlandske 
Forhold  sundhedsmæssigt  Liv,  og  selv  disse  er  under  de  siettere 
Sundhedsbetingelser  i deres  ringere  Omgivelser  hvert  Øjeblik 
udsatte  for  Ruin.  De  fleste  maa  leve  ikke  alene  fra  Haanden  i 
Munden,  men  afhængige  af  fremmede  og  dermed  af  ganske  ube- 
regnelige Konjunkturer;  de  skal  skaffe  sig  Opholdet  ved  Fiskeri, 
og  for  Udbyttet  af  dette  Erhverv,  der  i og  for  sig  er  mindre 
sundt  end  Sælfangerens,  skaffe  sig  den  Afveksling  i Føde,  der 
skal  opretholde  Legemet,  og  Klæder,  der  kun  lidet  passer  for 
Klimaet.  De  lever  i de  samme  smudssamlende  Boliger  Sommer 
og  Vinter,  med  begrænset  Adgang  til  Glæder,  der  gør  Sindet  frit 
og  muntert,  i en  Afhængighed,  der  udvisker  og  sløver  Karak- 
teren, samt  — smign.  Rink  (S.  a.  B.  p.  187)  — „under  en  til  Skade 
for  de  bedste  slappet  Samfundsmoral,  hvor  Savnet  af  noget  til  den 
gammeldags  Ordens  Haandhævelse  svarende  er  desto  føleligere, 
jo  mere  Stridsspørgsmaal  paa  Grund  af  de  voksende  Fornøden- 
heder og  den  skarpere  Ejendomsadskillelse  er  bleven  hyppige, 
og  nu  følgelig  den  Forurettede  og  Foruretteren,  ligesom  den  dyg- 
tige Erhverver  og  Dagdriveren  gaar  ved  Siden  af  hinanden,  uden 

at  der  er  nogen  offentlig  Stemme,  som  udtaler  enten  Ros  over 
den  ene  eller  Dadel  over  den  anden." 

At  alt  dette  er  en  kolossal  Tilbagegang,  er  aabenbart.  Hvad 
har  nu  betinget  denne  Tilbagegang?  Det  er  klart,  at  naar  højt- 
udviklet Færdighed  i Sælfangst  betrygger  Grønlændernes  Eksi- 
stens, naar  han  herved  har  sit  fulde  Livsophold,  saa  maa  ethvert 
Moment,  der  drager  ham  bort  fra,  svækker  ham  til  dette  særlige 
Erhverv,  betegne  en  Aarsag  til  Tilbagegang. 

Og  saadanne  Momenter  maatte  komme,  saa  snart  der  etable- 
redes en  Handel  i Landet.  Dermed  og  yderligere  ved  Adgangen 
til  særlige  Nydelsesmidler  var  Fristelsen  givet  for  nogle  Individer 
til  at  skille  sig  af  med  Produkter,  der  ellers  var  bestemte  til 
Reserve  i Trangstid,  og  selv  om  nogle  kan  have.Raad  dertil,  vil 
der  altid  være  andre,  der  er  kommet  under  den  Grænse,  — Folk, 
der  ikke  kender  til  nøje  Beregning  eller  af  Naturen  er  sang- 
vinske. Hermed  er  vi  inde  paa  Forarmelse.  Men  det  samme 
Individ,  der  letsindigt  har  blottet  sig,  vil  efter  gammel  grøn- 
landsk Sæd  ikke  undlade  i Trangstid  at  hænge  paa  sin  bedre  for- 
synede Pladsfælle;  Pladserne  er  smaa,  det  er  utænkeligt,  at  som 
i Evropa  den  velhavende  kan  leve  Dør  om  Dør  med  den,  der 
dør  af  Sult;  den  dovne  eller  uforsynlige  sikres  maaske  for  de 
værste  Følger  af  sine  Fejl,  men  den  gode  Økonom,  der  maaske 
har  samlet  sammen  til  at  føre  Husstanden  igennem  i den  trange 
Tid,  ser  sine  Anstrengelser  være  forgæves  paa  Grund  af  Pjaltenes 
Overhæng;  og  i mange  Tilfælde  føres  han  sagtelig  hen  imod  at 
opgive  den  haabløse  Kamp. 

Grønlandsk  Velstand  er  som  antydet  aldrig  Rigdom;  den  er 
det  direkte  Udbytte  af  et  Arbejde,  af  hvilket  saa  og  saa  mange 
Individer  kan  leve,  ikke  flere;  den  taaler  ikke  Afgiven  af  Nød- 
vendighedsgenstande til  Handelen  eller  snyltende  Individer,  der 
ikke  udfylder  deres  Plads  i Samfundets  Økonomi.  Og  det  nye 
Handelsliv  havde  ikke  alene  Brug  for  Produkter,  men  ogsaa 
for  Hjælp  til  at  behandle  dem,  sende  dem  til  Markedet  i Ev- 
ropa, opbevare  dem  etc.  etc.  Dermed  var  en  anden  Vej  givet  til 
at  unddrage  Landet  dets  Erhververe,  og  netop  paa  den  Tid,  de 
var  af  mest  Betydning.  Adskillige  fristedes  om  Sommeren  ind 
paa  den  lettere  og  — for  at  bruge  et  hyppigt  anvendt  grønlandsk 
Ord  — ofte  i Øjeblikket  „morsommere"  Form  for  Livsophold, 
at  være  Kivfak  (at  gøre  Tjeneste  som  lejet),  uden  Tanke  paa 


Digitized  by  LjOOQle 


276 


Dansk  Indflydelse  i Grønland 


Konsekvenserne,  først  og  fremmest  dem,  der  følger  af  Blottelse 
for  opsparet  Overskud.  Og  hvilke  Konsekvenser  maatte  her  yder- 
ligere blive  Tale  om?  De  egne  Redskaber,  Telt,  Kajak,  Konebaad, 
der  ej  findes  i Dublet,  forfalder;  daarlige  Redskaber  giver  for- 
mindsket Chance  for  Udbytte  paa  Jagten,  med  daarlige  Red- 
skaber og  daarlig  Kajak  maa  der  lægges  op  i daarligt  Vejr, 
maaske  kommer  der  Sygdom  paa  i den  bedste  Tid,  Fristelsen 
til  at  tage  Tjeneste  melder  sig  igen,  og  den  stolte  Fanger,  den 
uafhængige  Grønlænder  er  bleven  en  afhængig  Stakkel,  der  op- 
samler Smuler  ved  fremmed  Bord. 

Især  for  Kolonibeboeren  er  Anledningen  til  dette  Liv  fra 
Haand  i Mund  desværre  ret  stor.  Selv  naar  Skibstiden  med 
sit  store  Forbrug  af  lejet  Hjælp  er  forbi,  skal  Varerne  ordnes  i 
Skurene  — Storbaaden  skal  til  Udstederne  og  fordele  Varer, 
— Tran  skal  brændes  ud  etc.  etc.  Saa  var  der  endvidere  s.  k. 
„gode“  Aar  for  Handelen,  da  „ Produktionen “ var  stor,  hvad 
enten  den  nu  var  det  i Realiteten  eller  kun  tilsyneladende,  fordi 
Grønlænderen  forarmede  sig  for  at  kunne  tilbytte  sig  de  frem- 
mede Varer;  Handelen  trængte  Folk  til  Hjælp,  Købmanden  *), 
som  Kolonibestyreren  dengang  hed,  var  i Forlegenhed,  og  der 
antoges  da  faste  Folk,  Folk,  hvis  Løn  sikredes  dem  ogsaa  i „Suite- 
tiden", og  som  erholdt  enkelte  Begunstigelser  ved  Adgang  til 
enkelte  Handelsvarer.  Denne  Form  for  Tilværelse  som  „Kivfak" 
(lønnet  Arbejder)  fristede  efterhaanden  mange;  ofte  findes  10 — 20 
ved  en  Koloni,  en  Arbejdskraft,  der  saaledes  er  unddraget  det  grøn- 
landske Samfund.  Det  hedder  sig  vel,  at  Kivfakken  skal  have  Ad- 
gang til  Erhverv  i sin  periodevis  store  Fritid,  men  hvad  andet  end 
en  Smule  Vinterfiskeri  kunde  der  vel  blive  Tale  om:  Kajakfangsten 
fordrer  sin  Mand  helt.  Og  saa  Børnene!  Hvem  skulde  opdrage 
dem  i grønlandsk  Erhverv,  naar  Faderen  var  beskæftiget  med 
alt  andet?  Alt  fra  Barn  af  maatte  da  den  lille  blive  vænnet 
til  Dovenskab,  Stillingen  som  Handelens  Mand  er  ikke  arvelig  i 
Familien,  og  naar  Børnene  er  voksede  op,  har  Kolonien  en  eller 
flere  Pjalte  mere,  Snyltere  paa  Samfundet.  Overhovedet  er  det 
egentlig  først  i en  følgende  Generation,  at  Ødelæggelsen  træder 

*)  Der  synes  mig  at  være  udtrykt  en  historisk  Udvikling  i,  at  hvad  der  tidligere  hed  Købmand, 
nu  hedder  Kolonibestyrer.  Det  første  er  det  heldige  Udtryk  for  det  frie  Forhold  mellem  Sælger  og 
Køber  uden  Bagtanke  om  Indgreb  i en  fremmed,  selvstændig  Samfundsorden,  — det  sidste  vækker 
en  pinlig  Forestilling  om,  at  vedkommende  vil  gribe  ind  baade  her  og  der,  skal  være  den  kloge, 
overlegne,  — Forudsætningerne  være  saa,  hvordan  de  vil. 

frem,  ligesom  da  ogsaa  en  eventuel  Bedring  i Forholdene  først 
ret  kan  ventes  at  komme  den  opvoksende  Slægt  til  gode. 

At  der  inden  for  Styrelsen  har  været  Blik  for  herhen  hørende 
Forhold,  fremgaar  af,  at  der  tages  en  forstandig  Bestemmelse: 
det  paalægges  Købmanden  til  Kivfakker  kun  at  tage  Folk,  der 
ikke  kan  ventes  at  ville  blive  til  noget  som  Fangere.  Bestemmelsen 
er  fornuftig,  men  kan  jo  efter  sin  Natur  højst  hemme  Tilbage- 
gangen, ikke  restituere  det  gamle  Forhold,  og  i Praksis  er  Be- 
stemmelsen hyppigere  overtraadt  end  overholdt. 

Jeg  har  hævdet,  at  den  oprindelige  Grønlænders  Liv  giver 
os  et  Billede  af  Velstand;  men  denne  Velstand  har  sine  Betin- 
gelser, og  der  turde  være  Anledning  til  at  undersøge,  hvorledes 
„Kultiveringen"  har  indvirket  paa  disse. 

Hvad  først  angaar  Erhvervskilderne,  er  det  let  at  paavise,  at 
dels  Etableringen  af  en  Handel  i selve  Landet  med  Fangearme 
i Form  af  talrige  smaa  Filialer  (Udliggersteder)  dels  evropæisk 
Indflydelse  paa  anden  Vis  har  anrettet  de  sørgeligste  Ulykker. 
Det,  Jagtfolket  afsætter,  er  jo  hverken  mere  eller  mindre  end 
det,  de  behøver  til  deres  egen  Eksistens,  til  Klæder,  Boliger, 
Baade,  Belysning,  Varme;  og  af  Hensyn  til  en  øjeblikkelig  og 
hurtig  forgængelig  Handelsgevinst  næsten  at  udrydde  et  nyttigt 
Dyr,  der  i en  ubegrænset  Fremtid  ellers  kunde  have  afgivet  hine 
Fornødenheder,  maa  dog  blive  Topmaalet  af  Uforstand.  Og  dog 
er  det  just  dette,  som  for  ikke  alt  for  længe  siden  i faa  Aar  skete 
i Holsteinsborg  Distrikt:  i nogle  Aar  myrdede  man  ca.  16,000 
Dyr  aarlig  for  at  kunne  sælge  Skindet  for  faa  Øre,  medens  man 
lod  Kødet  ligge  til  Ravne  og  Ræve,  og  den  rige  Sommerjagt, 
Adgangen  til  et  fortrinligt  Pelsværk,  ødelagdes  for  mange  Aar. 
Selv  den  lette  Adgang  til  at  afsætte  Skindene  ved  snart  dette, 
snart  hint  Udsted  vilde  vel  ikke  have  fremmet  Massemyrderiet 
saa  meget,  hvis  ikke  Bøssen  frem  for  de  gammeldags  Jagtvaaben 
havde  staaet  til  Tjeneste;  og  i det  hele  turde  det  være  en  sør- 
gelig Misforstaaelse  at  tro,  at  der  er  gjort  Grønlænderen  den 
mindste  Tjeneste  ved  at  give  ham  nye  Vaaben  i Hænde.  Bestræ- 
belserne for  med  Bøssen  i Haand  at  skaffe  en  Handelsvare 
ødelagde  Rensdyr  jagten;  den  samme  Bestræbelse  er  en  Fare  for 
den  nyttige,  i tidligere  Tider  kolossal  udbredte  Edderfugl,  tidli- 
gere en  af  de  vigtigste  Reserver  for  Grønlænderen,  naar  Hoved- 
erhvervet faldt  ugunstigt  ud.  En  saadan  Reserve  er  i den  grøn- 

landske  Økonomi  langt,  langt  vigtigere  end  at  der  i en  Aarrække 
opelskes  en  Tæppeindustri,  hvis  Udbytte  omsættes  i en  vis 
Mængde  — næringsmæssig  set  dyr  — Kaffe,  Sukker  og  Brød. 

Skal  ikke  alt  hænge  i en  Traad,  maa  endvidere  den  enkelte  i 
Grønland  støtte  sig  til  en  Sammenslutning,  som  maa  være  lille, 
men  dog  stor  nok  til,  at  Følgerne  af  en  enkelts  Uheld  eller  Død 
kan  udjævnes  ved  de  øvriges  Bistand.  Men  dette  Fællesskab, 
der  er  saa  betydningsfuldt  for  Jagtfolket,  kan  kun  vanskelig  tæn- 
kes gennemført  paa  en  Boplads  paa  et  Par  Hundrede  Menne- 
sker; Jagtomraadet  bliver  ogsaa  her  let  for  lille;  Vildtet  maa  til 
en  vis  Grad  have  Fred  og  det  er  ikke  for  intet,  at  Grønlands 
Kyst  er  udstrakt,  Beboerne  faa.  Og  er  der,  som  vi  har  set,  paa 
en  stor  Plads  andre  Fællesskabet  opløsende  Forhold,  kan  det 
Anarki,  med  hvilket  en  reguleret  Kommunisme  intet  har  at  gøre, 
neppe  standses:  Pjaltene  breder  sig  paa  den  solide  Erhververs 
Bekostning,  — Maalestokken  for  Agtelse  i den  almindelige  Be- 
vidsthed bliver  en  anden  og  betydelig  lavere  — Erhververne  har 
ikke  det  samme  Hold  paa  Husfællerne,  der  ikke  gaar  op  i Fa- 
miliens Økonomi  saa  meget  som  de  burde,  saa  at  de  Arbejder, 
der  skal  gøres  til  en  given  Tid,  f.  Eks.  Vinterhusets  Istandsættelse, 
ej  faar  den  fornødne  Fart,  — Boligen  bliver  da  mere  ufuldkommen, 
koldere,  mindre  sund,  og  Fangeren  gaar  mindre  vederkvæget  til 
sin  Gerning. 

Det  for  grønlandsk  Erhvervs-  og  Samfundsliv  ganske  ødelæg- 
gende i at  Befolkningen  saaledes  sammenhobes  ved  enkelte 
Pladser,  er  der  overhovedet  Anledning  til  at  skænke  Omtale. 
Forskellen  mellem  Befolkningens  Standpunkt  og  Kaar  paa  store 
og  paa  smaa  Pladser  har  ofte  umiddelbart  slaaet  den  rejsende. 
I den  instruktive  Samling  Betænkninger,  udgivne  af  Rink  1856, 
finder  vi  p.  32:  „desuden  har  det  vist  sig,  at  dette  Foretagende 
ved  at  sammenhobe  de  Indfødte  og  bortdrage  dem  fra  deres 
selvstændige  Sælhundefangst  har  virket  meget  skadeligt  paa  de 
Steder,  hvor  det  er  drevet,  derfor  anses  det  i enhver  Henseende 
for  rigtigst  ganske  at  ophæve  det.“ 

Det  betydningsfulde  ved  Adgang  til  Lægehjælp  i Grønland 
nævnes  ofte  til  Forsvar  for  Centraliseringen  til  Bopladser.  For 
mig  er  der  ingen  Tvivl  om,  at  de  oprindelige  sanitære  Betingelser 
i Forbindelse  med  naturligt  anatomisk  Begreb,  der  kunde  komme 
en  tilskadekommen  til  gode,  sikrede  Befolkningens  Sundhedstil- 

stand  langt  mere  end  selv  en  Ansættelse  af  en  Læge  ved  hver 
af  de  ca.  150  Bopladser,  der  kan  optælles  langs  Kysten,  vilde 
formaa  det.  Lægens  Hovedbetydning  maa  nødvendig  søges  i hans 
Egenskab  som  Hygiejniker,  hvis  Ord  kan  have  en  Smule  auto- 
ritativ Vægt  over  for  Befolkningen,  og  endvidere  i,  at  han  efter- 
haanden  kan  opdrage  den  til  fornuftig  Selvhjælp,  og  endelig, 
maaske  ikke  mindst,  bidrage  til  Vagtholdet  over  for  de  Civilisa- 
tionen ledsagende  uhyggelige  Sygdomme. 

Men  foruden  den  Dekadence,  der  uundgaaelig  følger  med  Op- 
løsning af  et  Samfund,  som  knyttes  sammen  med  snævre  mo- 
ralske Baand,  kan  det  vanskelig  nægtes,  at  dansk  Indflydelse 
ogsaa  har  virket  direkte  demoraliserende.  At  man  engang  endog 
forsøgte  at  kolonisere  med  Forbrydere,  nævner  jeg  ikke  som 
den  uhyggelige  Kuriositet,  det  er,  men  for  at  minde  om,  at  Eks- 
porten til  Grønland  fra  Danmark  selvfølgelig  har  rummet  alle 
Afskygninger  fra  Egede  og  ned  til  hine  Samfundets  Udskud; 
hvad  samlet  Facit  dette  kan  give,  vil  de  fleste  vel  kunne  danne 
sig  en  Forestilling  om.  Fortællinger  om  f.  Ex.  Snyderier  mod 
Grønlænderne  ved  Handel  foreligger  desværre  fra  gammel  Tid 
vel  konstaterede,  og  Betydningen  af  disse  er  mindre  den  enkelte 
Slyngelstreg  end  Vækkelsen  af  Mistillid  og  Mistænksomhed,  saa 
meget  ulykkeligere  som  vist  kun  et  Mindretal  af  Danske,  især  i 
de  overordnede  Stillinger  — Udliggerne  gælder  det  mindre  — 
har  været  Sproget  blot  nogenlunde  mægtigt;  man  tænke  sig, 
hvor  tidt  det  maa  være  foregaaet,  at  en  Grønlænder,  der  har 
troet  sig  forurettet,  ikke  har  faaet  fuld  Forklaring,  men  har  maat- 
tet  nøjes  med  at  „gaa  med  den  Besked".  Og  det  synes  dog  lige- 
til, at  det  ingenlunde  er  nok,  ikke  at  forurette  Grønlænderen: 
han  maa  ikke  engang  tro  sig  forurettet;  i Virkningerne  er  den 
Atmosfære  af  Usikkerhed,  Forestillingen  om  en  Uret  foranlediger, 
neppe  meget  forskellig,  enten  Uretten  er  virkelig  eller  indbildt. 

Den  Fare,  som  Indførelsen  af  europæiske  Former  for  øko- 
nomisk Liv  medfører  for  Grønland,  er  i nogen  Grad  afbalanceret 
ved  Monopolhandlen,  der  i Administrationens  Tjeneste  repræ- 
senterer et  forsigtigt  Forsøg  paa  at  indvinde  Erfaringer  om,  hvor- 
vidt disse  Former  er  heldige  i Grønland;  og  de,  der  vil  afskaffe 
Monopolet,  maa  gøre  sig  klart,  hvilken  Regulator  i Samfundslivet 
de  tænker  sig  sat  i Stedet.  Monopolhandelen  er,  naar  man  an- 
lægger en  europæisk  Maalestok,  et  Baand,  en  Form  for  Ufrihed; 

men  i Grønland  dæmmer  Monopolhandelen  op  for  Fristelsen  til 
at  styrte  sig  ind  i en  fremmed  økonomisk  Ordning,  der  for  Grøn- 
land i Forhold  til  Danmark  vilde  betyde  den  største  Afhængig- 
hed. Med  andre  Ord:  Monopolets  Hensigt  er  at  skærme  Befolk- 
ningens Uafhængighed;  virker  den  ikke  efter  sin  Hensigt,  er 
Grunden  den,  at  Substratet  for  den  er  Varer,  der  gaar  fra  Grøn- 
lændernes Underhold.  Men  at  den  for  disse  betyder  ikke  saa 
meget  Baand,  som  netop  Uafhængighed,  bør  ej  kunne  overses. 

Den  Rolle,  Monopolet  har  spillet  med  Hensyn  til  at  værge 
Grønland  mod  Indførelse  af  økonomiske  Betingelser,  der  tilhører 
en  fremmed  Samfundsordning  og  som  oven  i Købet  indenfor 
denne  danner  en  Kilde  til  stadig  Kvide,  den  samme  Rolle  hår 
Princippet  „Grønland  er  lukket  Land“  spillet  overfor  andre  Ind- 
flydelser. Disse  kan  være  mangeartede;  det  er  nok  her  at  nævne 
de  to,  der  andetsteds  har  virket  saa  uhyggeligt:  Brændevin  og 
Kønssygdom.  Man  kan  med  Hensyn  til  den  første  tale  om,  at 
Adgangen  dertil  for  de  danske  Betjente  kunde  have  været  endnu 
mere  indskrænket,  end  den  har  været.  Men  det  skal  staa  fast, 
at  Alkohol  som  skadeligt  Nydelsesmiddel  for  den  grønlandske 
Befolkning  absolut  ingen  Rolle  har  spillet.  Ligesaa  — tildels  ialfald 
— med  Kønssygdom;  det  er  kun  forbigaaende  lykkedes  denne 
Kulturens  tiltalende  Ledsager  at  faa  Indpas  et  Sted,  i Evigtuts 
Omegn.  Selv  om  — maaske  — Kønssygdomme  ikke  vil  have 
fuldt  saa  gunstige  Betingelser  for  at  udbredes,  som  Tuberkulose, 
saa  er  det  dog  sandsynligt,  at  det  grønlandske  Folks  Ruin,  hvis 
de  havde  fundet  Indpas  og  Udbredelse  i en  ikke  fjern  Fortid, 
nu  turde  have  været  fuldstændig.  Naar  jeg  sagde:  tildels,  tænkte  jeg 
paa,  at  Hvalfangerne  som  Smittevej  for  disse  Sygdomme  maaske 
ikke  er  skænket  tilstrækkelig  Opmærksomhed. 

I Sandhed,  tilkommer  der  os  en  Smule  Hæder  for  vor  Op- 
træden overfor  Grønland,  som  jo  f.  Eks.  Nansen  mener  der  gør, 
saa  skyldes  det  hine  to  Principper:  Monopolet  og  „Grønland  luk- 
ket Land“,  der  saa  jevnlig  af  Offentligheden  er  misforstaaede 
eller  haanede.  Lad  det  maaske  være  Maalet  at  indpode  Grøn- 
lænderne den  Grad  af  Kultur,  at  de  kan  undvære  dem,  saa  sker 
det  sandelig  mindst  ved  at  slippe  dem  paa  et  Tidspunkt,  hvor 
man  ikke  føler  sig  fuldt  sikker  i sin  Sag. 

Jakobshavn.  (Sluttes).  H.  KlÆR, 

Læge. 

FAMILIEN  SALOMON 

I HENRIK  PONTOPPIDANS  „LYKKE  PER“ 

NOGLE  RANDBEMÆRKNINGER 


a Pontoppidan  udsendte  det  sidste  Hæfte  af  Ro- 
manen Lykke  Per,  meddelte  han,  at  en  ny  gen- 
nemset  Udgave  snart  vilde  udkomme  og  bad  om, 
at  denne  maatte  „blive  lagt  til  Grund  ved  mulig 
Bedømmelse  af  det  samlede  Værk."  Saa  kom  da 
den  nye  Udgave  — ogsaa  i Hæfter.  Og  nu  fore- 
ligger endelig  Lykke  Per  fuldendt  efter  en  Tilblivelsestid  paa 
8 Aar. 

Den,  der  har  læst  paa  denne  Bog  i al  denne  Tid,  griber  med 
stor  Forventning  det  samlede  Værk.  En  Mængde  Indtryk  bliver 
levende  paany.  En  Bog,  der  har  fulgt  En  igennem  otte  Aar,  og 
som  man  aldrig  rigtig  har  sluppet  af  Hænde,  er  lige  ved  at  blive 
noget  af  Ens  eget  Liv,  man  knytter  den  uvilkaarligt  til  de  Om- 
stændigheder, under  hvilke  man  læste  det  og  det,  man  mindes 
det  Sted,  hvor  hint  Hæfte  blev  læst,  om  disse  Scener  har  man 
vekslet  Anskuelser  med  En,  der  nu  maaske  er  En  fjern,  hun- 
drede store  og  smaa  Ting  lever  i nær  eller  fjern  Forbindelse 
med  disse  Hæfter. 

Paa  en  Maade  kan  Bogen  særdeles  godt  staa  sig  derved. 
Man  synes,  at  man  har  kendt  denne  Lykke  Per  længe,  hans 
Historie  bliver  saa  udstrakt,  som  saadan  en  Livsskildring  netop 
skal  være,  man  har  faaet  Tid  til  at  se  ham  i alle  Belysninger, 
man  har  følt  med  ham  og  været  utaalmodig  over  ham,  man  har 
syntes,  han  var  en  ringe  Person  og  saa  igen  fundet,  at  nu  var 

der  noget  ved  ham,  man  har  glemt  en  Mængde  Smaaepisoder, 
og  man  husker  et  Par  afgørende  Hændelser,  kort  sagt  han  er 
levende  akkurat  som  et  andet  levende  Menneske. 

Det  endte  da  ogsaa  med,  at  denne  Bog  havde  et  stort  Ry, 
endnu  førend  det  sidste  Hæfte  var  udkommet.  I en  lidt  sløj  Lit- 
teraturperiode trøstede  man  sig  med,  at  der  var  jo  dog  Lykke 
Per,  som,  naar  den  engang  var  færdig,  vilde  gælde  for  ti.  Og 
man  gjorde  paa  Forhaand  Plads  til  den  paa  Reolen  ved  Siden 
af  de  andre  store  Tidsskildringer,  Adam  Homo,  Hjemløs  og  Det 
forjættede  Land. 

Men  paa  en  anden  Maade  kan  den  fuldendte  Bog  ikke  staa 
sig  ved  dette.  Den  skal  nu  opfylde  alle  de  største  Forventninger, 
de  8 Aar,  Minderne,  Indtrykkene,  Litteraturhistorien,  alt  tynger 
paa  den,  og  da  man  jo  aldrig  læser  det  samme  Sted  i den  sam- 
me Stemning,  vil  man  ofte  forgæves  lede  efter  Optrin,  som  tid- 
ligere paavirkede  En  stærkt.  Men  der  er  noget  uhyggeligt  ved 
saaledes  at  maatte  søge  forgæves  efter  sin  egen  Begejstring,  og 
tilsidst  giver  man  sig  til  at  tænke  paa,  om  ikke  Skylden  delvis 
er  Bogens.  Der  maa  jo  dog  til  syvende  og  sidst  være  noget  ved 
Værket,  noget  vigende,  noget  forfejlet,  som  bevirker,  at  Indtryk- 
kene kan  være  saa  forskellige.  Otte  Aar,  det  er  da  endelig  ingen 
Tid  for  et  Digterværk,  de  personlige  Indtryk,  Læseren  har  haft, 
skulde  den  store  Digter  snart  faa  jaget  paa  Flugt,  og  Litteratur- 
historien drejer  han  Halsen  om  paa  i et  Nu. 

Men  naar  gamle  og  nye  Indtryk  paa  denne  Vis  brydes  under 
Læsningen,  bliver  det  saare  svært  at  lægge  den  nye  Udgave  til 
Grund  for  en  Bedømmelse,  det  maa  blive  Eftertidens  Sag.  Vi, 
som  har  fulgt  Bogens  Tilblivelse,  vil  altid  komme  til  at  se  den 
i skiftende  Belysning,  og  det  vil  blive  vanskeligt  for  vor  Tid  at 
sige  det  afgørende  om  den.  Men  vi  vil  ogsaa  vanskeligt  kunne 
undgaa  at  diskutere  den.  Den  er  kommet  til  at  handle  om  os 
paa  en  særdeles  indtrængende  Maade,  fordi  den  atter  og  atter 
er  dukket  op  i vore  Tanker  og  Samtaler.  Denne  Lykke  Per  er 
gaaet  omkring  iblandt  os,  han  har  levet  vort  Liv,  han  har  fanget 
vore  Ord  og  gjort  dem  til  sine  eller  vrænget  af  dem.  Denne  Bog 
er  ikke  Roman  men  Memoirer,  og  Pontoppidans  rolige,  refere- 
rende Stil,  de  faa  Samtaler,  de  endnu  færre  „Optrin"  svarer 
hertil.  Dette  bevirker,  at  enhver  vil  læse  Bogen  paa  sin  Maner. 
Dér,  hvor  En  føler  noget  af  sit  eget,  dér  vil  for  ham  Hoved- 

vægten  komme  til  at  ligge.  Der  er  i denne  Bog  et  nationalt,  et 
religiøst  og  et  socialt  Opgør,  og  det  er  muligt  at  diskutere  den 
ud  fra  alle  disse  Synspunkter.  For  én  vil  Værket  være  en  Ana- 
lyse af  Begrebet  Danskhed,  og  han  vil  overalt  i Bogen  kunne 
finde  Støtte  for  sin  Opfattelse,  en  anden  vil  sige:  Lykke  Per 
handler  om  det  moderne  Menneskes  Forhold  til  Religionen,  og 
han  vil  kunne  uddrage  af  Bogen  en  Diskussion  af  Ortodoksien, 
Grundtvigianismen,  Kierkegaardianismen  og  Fritænkeriet,  der  er 
endelig  dem,  som  af  denne  Bog  bedst  vil  huske  den  Brydning, 
som  behersker  store  Dele,  mellem  Præstesønnen  og  den  jødiske 
Familje.  Men  en  hvilkensomhelst  Enkeltundersøgelse  vil  kræve 
et  Helhedsindtryk.  Man  vil  hurtigt  mærke,  at  den  ene  er  tre  og 
de  trende  er  en.  Derved  er  Planen  givet  for  den  følgende  Ka- 
rakteristik af  Familien  Salomon  i Lykke  Per.  Der  skal  først 
gøres  et  Forsøg  paa  at  se,  hvem  Per  er,  dernæst  betragtes  han 
i sit  Forhold  til  Familjen  Salomon,  og  endelig  dvæles  der  ved, 
hvad  denne  Skildring  i Virkeligheden  betyder.  Det  er  denne  sid- 
ste Undersøgelse,  der  skal  forsvare,  hvorfor  netop  dette  Udgangs- 
punkt er  valgt.  Forsvaret  bestaar  deri,  at  Pontoppidan  her  har 
skabt  noget  for  den  danske  Digtning  nyt,  som  sikkert  ikke  vil 
være  uden  Følger. 


I 

I den  oprindelige  Udgave  af  Lykke  Per  fandtes  der  foran  i 
Bindene  II — VIII  et  kort  Referat  af,  hvad  der  havde  staaet  i 
det  foregaaende,  for  at  Læserne  hurtigt  kunde  komme  ind  i 
Situationen. 

I disse  „Forhistorier"  er  der  to  Udtalelser,  som  stadig  gen- 
tages. Det  er  disse:  „Per  Sidenius,  en  fattig  ung  Ingeniør  uden 
Eksamen,  har  konstrueret  et  stort,  kombineret  Kanal-  og  Fri- 
havnsprojekt tilligemed  nogle  Vind-  og  Bølgemotorer,  for  hvilke 
Ideer  han  har  søgt  at  interessere  Offentligheden  ved  at  udgive 
et  lille  Skrift  om  dem,"  og:  „Hans  Forhold  til  Hjemmet  har, 
tildels  paa  Grund  af  hans  irreligiøse  Standpunkt,  altid  været 
daarligt."  Her  har  man  Omkvædet  i hele  Bogen.  En  Mand,  som 
kæmper  for  en  Plan  og  mod  sit  Hjem,  et  praktisk  Formaal  og 
en  aandelig  Strid.  Og  som  Resultat: -Formaalet  dræbes  i Stri- 
den. Thi  den,  som  skal  føre  en  stor  Sag  igennem,  maa  uden  at 
tvivle  kunne  vie  den  al  sin  Kraft,  alle  hans  Evner  maa  pege  i 

den  samme  Retning,  han  maa  hver  Dag  kunne  træde  frem  paa- 
ny  som  Stridsmand  og  maa  altid  kunne  finde  paa  nye  Udveje, 
naar  Vanskelighederne  har  standset  ham.  Han  maa  indenfor  sit 
Omraade  være  en  Helt  og  et  Geni.  Pontoppidan  har  villet  vise, 
at  Per  Sidenius  ikke  er  det  og  ikke  kan  være  det  Det  er  jo 
netop  Pontoppidans  Sag  at  maale  Afstanden  mellem  Manden  og 
Værket  eller  mellem  Tiden  og  Idealet.  Per  er  i en  evig  Kamp 
med  sit  mørke,  kolde  BamdQmshjem,  der  stødte  ham  ene  og 
fattig  ud  i Verden  med  den  eneste  Bøn  til  ham,  at  han  ydmyg 
skulde  vende  tilbage  og  bøje  sig  under  dets  Tugt.  Det  har  end- 
ogsaa  undergravet  hans  Trods;  hvert  Øjeblik  mærker  han  en 
Drift  hjemad,  skønt  han  ved,  at  han  vil  blive  skuffet.  Han  kan 
ikke  frit  hengive  sig  til  sin  Plan  at  omdanne  sit  Land  og  gøre 
det  praktisk,  fordi  han  selv  føler  en  Higen  mod  Drømmen.  Han 
mangler  Haandelaget,  fordi  han  fra  første  Færd  er  bragt  i en 
skæv  Stilling  til  sit  Arbejde.  Familiens  Fattigdom  og  hans  Brud 
med  den  maatte  avle  en  Egoisme  i ham,  som  gør  ham  klyn- 
kende. Da  han  i Virkeligheden  ikke  vil  Sagen  men  kun  den 
Sejr,  der  skal  give  ham  Ret  over  dem  derhjemme,  bliver  han 
ude  af  Stand  til  at  bære  et  Nederlag,  og  selvopgivende  lægger 
han  Hænderne  i Skødet  og  lader  andre  arbejde  for  sig.  I disse 
Øjeblikke  melder  saa  Religionsskrupleme  sig  hos  ham,  han 
flygter  ind  i sine  Opgør,  søger  at  læse  sig  til  Sandheden,  tror  et 
Øjeblik  hoverende  at  have  fundet  den  for  det  næste  at  begynde 
forfra  igen.  „Det  var  det  egentlig  „sideniuske"  hos  ham,“  siges 
der,  „at  hans  naturlige  Følelser  absolut  skulde  udsmykkes.  Som 
i sin  Tid  hans  Fremtidsideers  nationale  Betydning  havde  skullet 
pynte  hans  Egenkærlighed,  saadan  skulde  nu  Religionen  tjene 
som  Dække  for  hans  Forsagthed,  hans  fattige  Hjemlængsel."  Og 
denne  fattige  Hjemlængsel  faar  et  stærkt  Eftertryk  i en  Sætning, 
der  bruges  om  ham  et  andet  Sted  i Bogen:  „For  Ingen  var  i 
Grunden  fattig  uden  den,  som  ingen  gode  Ungdomsminder 
havde."  Hvad  nytter  det  saa,  at  han  „i  lykkelige  Øjeblikke" 
har  en  Opfindsomhed,  der  gør  ham  „genial"  — Øjeblikkene 
bliver  færre  og  færre,  og  hans  Genialitet  munder  ud  i nogle 
Grøfter,  han  graver  paa  en  Mark,  der  ikke  betyder  Danmark. 

Det  er  om  denne  Mand,  Bogen  handler.  Det  er  om  denne 
Kraftkarl,  der  ingen  Kræfter  har,  om  denne  Grubler,  der  blader 
rundt  i Bøgerne  som  en  Student  i Filosofikum-Aaret,  Pontoppi- 

dan  har  skrevet  tre  Bind.  Og  han  skaaner  ham  ikke.  Han  viser 
ikke  blot  hans  Lidenhed  overfor  de  store  Problemer,  men  han 
blotter  hans  Sjofelhed  i Pengesager  — da  han  præsenteres  i en 
Familie  og  opdager,  at  der  er  flere  Døtre  end  den  Datter,  han 
vil  gifte  sig  med,  „sniger  sig  straks  en  bekymringsfuld  Tanke  til 
de  Millioner,  han  i sin  Fantasi  allerede  havde  taget  i Besid- 
delse" — , han  spotter  hans  latterlige  Forsøg  paa  at  imponere 
ved  gymnastiske  Præstationer,  han  viser  hans  Uopdragenhed, 
hans  Mangel  paa  Kundskaber,  hans  fuldkomne  Simpelhed.  Man 
læse  f.  Eks.  følgende  Skildring  af  hans  Ydre  (den  er  føjet  til  i 
sidste  Udgave):  „Han  saa  iøvrigt  pyntelig  nok  ud.  Han  bar  en 
moderne  Selskabsdragt  med  hvid  Atlaskes  Vest  og  et  overbro- 
deret  Skjortebryst,  hvori  der  glimtede  et  Par  Diamantknapper 
(en  Gave  fra  Jakobe).  Det  maskinklippede  Haar,  der  dækkede 
Hovedet  som  et  mørkt  Fløjl,  var  efter  en  nyskabt,  evropæisk 
Mode  afraget  bagtil  over  Halsen  for  at  fremhæve  Nakkens 
Muskler.  De  smaa  Moustacher  var  paa  Officersvis  snoet  opad, 
og  Hageskægget,  der  var  blevet  stadig  mindre  under  hans  Uden- 
landsfærd, bestod  nu  kun  af  en  Fip  nedenfor  Underlæben." 

Peter  Ravn  pyntet  som  fin  Kavaler.  Ja  Peter  Ravn  ligetil  den 
mystiske  Evne  han  besidder  „til  at  indtage  Folk  ved  sin  Per- 
sonlighed." 

Men  alt  dette  er  endnu  kun  en  Spot  over  denne  ene  Person. 
Bag  denne  Spot  ligger  Angrebet  paa  den  Art  af  Danskhed,  som 
Per  Sidenius  menes  at  repræsentere.  Meget  dygtigt  har  Digteren 
formaaet  at  liste  denne  Tanke  om,  at  Per  skal  betyde  noget  al- 
ment, ind  i Læserens  Bevidsthed.  Thi  det  nyttede  ikke,  at  det 
blev  sagt  — det  bliver  det  adskillige  Gange  — , det  maatte  føles, 
og  der  maatte  være  nogle  Steder,  hvor  Læseren  bevægedes  af 
Per  og  ligesom  smeltede  sammen  med  ham.  Saa  havde  Pon- 
toppidan  dem  begge  to  paa  én  Gang,  og  saa  blev  hans  Slag  frie. 
Alle,  der  har  læst  Bogen,  eller  talt  med  nogen,  som  har  læst 
den,  vil  vide,  at  der  er  nogle  enkelte  Scener,  som  hæver  sig 
over  de  andre:  Per  ved  sin  Faders  Dødsleje,  Per  drages  mod 
sin  Moders  Hjem  og  stirrer  en  Nat  op  imod  dets  Vinduer,  Per 
følger  med  Skibet,  der  fører  hans  Moders  Lig  fra  København  til 
Graven  i Jylland.  Det  er  utvivlsomt  disse  Afsnit,  som  har  be- 
virket, at  man  har  talt  saa  meget  om  Bogens  „mandige"  Kunst. 
De  er  nemlig  mandige,  hvilket  vil  sige,  at  de  gennemstrømmes 

af  en  dyb  Følelse  uden  nogensinde  at  flyde  ud  i Sentimentali- 
tet. (En  ganske  særlig  Nydelse  venter  den,  som  sammenligner 
de  to  Udgaver  og  følger  med  hvor  fin  en  Sprogsans  Pontoppi- 
dan  har  gennemarbejdet  disse  Optrin,  der  i deres  endelige  Form 
er  prøvet  Guld).  Der  findes  her  ikke  en  Taare,  men  det,  som 
griber  endnu  stærkere:  Kampen  mellem  Graad  og  Beherskelse 
i en  dybt  bevæget  Mands  Ansigt.  Og  fra  disse  Begivenheder  i 
Pers  Liv  gaar  der  stærke  Traade  til  enhver  anden  Mands,  her 
er  der  noget,  som  trods  alle  Forskelle  er  fælles.  Men  er  først 
denne  Samfølelse  skabt,  saa  melder  der  sig  straks  mere,  saa 
finder  man  i Pers  forskellige  Oplevelser  et  eller  andet,  som 
synes  En  typisk,  saa  rammes  man  af  de  Svøbeslag,  som  Pon- 
toppidan  lader  falde  paa  sin  Helt,  eller  man  isnes  af  Ironien  — 
som  i den  mesterlige,  ægte  „pontoppidanske"  Scene,  hvor  Per 
smelter  hen  i Studenterlyrik  ved  at  stirre  ind  i en  Have,  der 
er  Skueplads  for  den  danske  Sommeridyl  af  hvide  Kjoler,  Stu- 
dentersværmeri, sveden  Vælling  og  Ingemannske  Aftensange. 

Saaledes  er  Per  tænkt:  en  Mand,  der  medens  han  fuldbyrder 
sin  egen  Skæbne,  bliver  et  Paradigma  paa  den  almindelige  Ud- 
vikling og  afspejler  en  Mængde  Skæbner.  Han  er  som  et  Jæm- 
banetog,  der  gennemfarer  det  hele  Danmark  og  standser  ved  de 
enkelte  Stationer  for  at  give  dem,  som  ikke  vil  med  mere,  Lej- 
lighed til  at  staa  af.  Per  er  den  triste  Opdragelse  i et  uhygge- 
ligt Præstegaardshjem,  han  er  den  unge  Students  tarvelige  Liv  i 
København,  han  er  den  erotiske  Forvildelse,  det  blide  Svær- 
meri, det  beregnende  Kærlighedsforhold,  han  er  Kampen  med 
Religionen  og  med  Minderne,  han  er  Forretningsliv,  han  er  det 
rolige  Ægteskab,  der  tager  Dagen  og  Vejen,  han  er  Bruddet  med 
Menneskene,  og  han  er  den  ensomme,  for  hvem  alle  Problemer 
løses. 

Programmet  er  tydeligt  nok  lagt,  men  det  var  blot  umuligt 
at  gennemføre  det.  Begyndelsen  slaar  Slutningen  ihjel.  Det  er 
naturligvis  en  ypperlig  Ide,  at  en  Digter  vælger  sig  en  Mand  til 
Hovedperson,  der  hverken  er  Helt  eller  Skurk,  en  Mand,  han 
afvekslende  klapper  og  slaar.  Men  hvis  det  er  Planen,  at  denne 
Mand  skal  ende  som  den  virkelige  „Hovedperson”,  det  vil  sige 
en  Person,  som  naaer  det  højeste  og  sidder  inde  med  Tidens 
dyreste  Visdom,  saa  maa  Skurken  ikke  noget  Øjeblik  have  været 
saa  stærk,  at  det  lykkes  ham  at  dræbe  Helten.  Naar  man  en 

hel  Bog  igennem  ikke  har  hørt  andet  om  en  Person,  end  at 
han  svag,  egenkærlig  og  hensynsløs  har  ladet  Alverden  trælle 
for  sig,  har  trampet  frem  over  alle  de  Kvinder,  han  mødte,  for- 
ført og  forladt  dem,  ladet  sig  underholde  af  dem  og  bekysse  af 
dem,  og  overfor  Mændene  har  indtaget  den  tappre  Position,  at 
have  knyttet  sine  Hænder  i Bukselommerne,  saa  kan  man  ikke 
skænke  hans  filosofiske  Endeligt  nogen  dybere  Interesse.  Der 
er  ikke  noget  betagende  ved  at  se  Solen  spejle  sig  i en  grumset 
Vandpyt,  naar  man  har  Udsigt  til  hele  det  store,  solbeskinnede 
Hav. 

Jo  kraftigere  Pontoppidan  har  gennemført  den  ene  Del  af 
sin  Plan:  at  revse  de  danske  „Sideniasser",  jo  svagere  maatte 
Udførelsen  af  den  anden  Del  blive.  Om  Grunden  hertil  nu  ligger 
i,  at  Harmen  er  løbet  af  med  ham,  eller  om  han  maaske  slet 
ikke  har  haft  nogen  tydelig  Plan  — hvad  Bogens  Udgivelses- 
maade  kunde  tyde  paa  — , det  vil  Litteraturhistorien  maaske  en- 
gang oplyse,  og  det  er  tænkeligt,  at  Lykke  Per  vil  vinde  i Be- 
tydning for  Forstaaelsen  af  Henrik  Pontoppidans  Digtematurel, 
hvad  den  har  tabt  som  selvstændigt  Digterværk. 

II. 

Hvor  megen  „Danskhed",  der  er  i Per  Sidenius,  vilde  det 
være  en  meget  vanskelig  Sag  at  afgøre  og  skildre,  det  maa  føles 
som  et  Samvittighedsspørgsmaal  for  hver  enkelt.  Man  behøver 
ikke  at  frygte  for  at  være  en  Farisæer  ved  at  mene,  at  man 
ikke  føler  sig  ramt. 

Per  har  jo  ikke  blot  været  særlig  uheldig  med  Valget  af  sine 
Forældre  og  Søskende,  men  han  er  ogsaa  startet  meget  slet  i 
Samfundet,  har  hverken  haft  Lejlighed  til  at  dyrke  Venskabet 
eller  Samarbejdet,  har  overhovedet  altid  været  udenfor,  ikke  i 
Kraft  af  sit  Geni,  men  paa  Grund  af  sin  mangelfulde  Karakter. 

Men  dette  er  en  rent  personlig  Følelse  hos  en  enkelt  Læser, 
og  det  er  ikke  utænkeligt,  at  der  er  andre  Læsere,  for  hvem 
alt  dette  ikke  er  uoverstigelige  Hindringer  for  Samfølelsen  med 
Per. 

Hvad  der  derimod  er  uimodsigeligt,  er  dette,  at  Forfatteren 
som  Modsætning  til  denne  Art  af  Danskhed  har  stillet  den  jødiske 
Familie  Salomon.  Han  har  skænket  den  alt,  hvad  han  har  taget 
fra  Per. 

18* 

Et  lykkeligt  og  rigt  Hjem,  et  trofast  og  hensynsfuldt  Sam- 
arbejde mellem  Forældre  og  Børn,  aabne  Sind  og  aabne  Døre 
for  alt,  hvad  der  duer  i Tiden,  en  gennemdannet  og  afklaret 
Forstaaelse  af  de  store  Spørgsmaal. 

Familien  bestaar  af  den  kolossalt  rige  Grosserer  Philip  Salo- 
mon,  hans  Hustru  Lea,  der  i sin  Ungdom  var  en  stor  Skønhed, 
hendes  to  Børn  af  tidligere  Ægteskab  Ivan  og  Jakobe,  nogle 
Børn  af  hendes  Ægteskab  med  Philip,  blandt  hvilke  Nanny.  Til 
Familien  hører  ogsaa  Fru  Salomons  Broder,  Direktør  Delft. 

Meget  fint  indleder  Pontoppidan  Bekendtskabet  med  Familien 
ved  at  lade  Per  træffe  dens  enkelte  Medlemmer  lidt  efter  lidt. 
Man  ser  dem  først  udefra,  og  den  første  er  den  ivrige,  støjende 
Ivan,  Familiens  Forløber  og  selvbestaltede  Budbringer,  dens  Mer- 
curius.  Ivan  repræsenterer  netop  det,  som  støder  Per  og  de 
andre  Sideniusser.  „En  vis  Ivan  Salomon"  kaldes  han  straks 
foragteligt.  „En  naragtig  lille  Jøde",  kalder  Per  ham,  han  hører 
til  „dette  fremmede  Folkefærd",  som  Per  „nu  engang"  ikke 
ynder,  han  er  støjende  og  anmassende  i sin  Optræden  og  hen- 
leder Folks  Opmærksomhed  paa  sig  — Per  føler  sig  trykket  ved 
at  være  sammen  med  ham  paa  en  Kafé. 

Der  er  noget  stærkt  dramatisk  ved  dette.  Det  er  som  at  høre 
Folkehobens  Smædeord,  før  Jøden  træder  ind  paa  Scenen. 

Saa  ser  Per  Nanny,  den  flotte,  dristige  Nanny,  lokkende  i sin 
rige  Elegance.  Guldets  Glans  omkring  hende  drager  Per,  men 
ogsaa  hun  introduceres  ved  Gadens  Raab.  „En  Jødedame?  Ja, 
hvorfor  ikke?  Frøken  Salomon  var  jo  desuden  (!)  baade  ung  og 
smuk,  ja  (saa  vidt  han  havde  kunnet  se)  overordentlig  velskabt." 

Saaledes  forberedt  træder  man  med  Per  ind  i det  Salomonske 
Hjem.  Det  er  ikke  blot  til  Rigdom  og  Skønhed  han  kommer, 
det  er  ikke  alene  det,  at  han  „aabenbart  for  første  Gang  var  i 
ordentlig  Selskab",  men  han  møder  alt  det,  han  i sit  eget  Hjem 
havde  savnet:  frie  Sind,  venlige  Tanker.  Ivan  er  ikke  blot  støjende, 
han  er  fuld  af  Hjælpsomhed,  han  griber  Pers  stakkels  Projekt 
og  gør  det  levende  under  sine  Hænder,  bringer  det  ud  iblandt 
Menneskene,  for  at  dets  Værd  kan  blive  undersøgt.  Per  ser 
videre  i Samlivet  mellem  de  gamle  Salomons  en  ridderlig  Ømhed, 
en  Fortrolighed,  der  næret  af  Ungdomsminder,  næsten  ikke  be- 
høver Ord,  og  en  Kærlighed  til  Børnene,  der  faar  dem  til  at 
holde  Trit  med  Tidens  Udvikling. 

Men  mest  af  alt  lærer  Fer  af  Jakobe.  Hun  er  ikke  fristende 
som  Nanny,  men  hun  lyser  af  Klogskab  og  Energi.  Gennem 
hende  træder  Per  først  ret  egenligt  i Forbindelse  med  Jøderne. 
Hos  Ivan  og  Nanny  er  det  endnu  det  ydre,  og  Ivan  bevæger 
sig  med  største  Frihed  i det  kristne  Selskab,  medens  Nanny  er 
glad  ved  gennem  sit  Ægteskab  med  en  Kristen  at  blive  Jøde- 
navnet kvit.  Man  mærker  paa  dem,  at  deres  Hjem  ikke  er  jødisk 
eller  gammeltestamentligt,  men  evropæisk.  Hos  Jakobe  staar  Per 
pludselig  overfor  noget  andet.  Hun  er  først  og  fremmest  Jødinde. 
Hun  har  personlig  følt  de  Ydmygelser,  der  tilføjes  Jøderne,  hun 
har  staaet  Ansigt  til  Ansigt  med  Forfølgelsen  af  de  fattige,  værge- 
løse russiske  Jøder,  hun,  der  hverken  kan  glimre  ved  Skønhed 
eller  Aand,  har  lært  at  smykke  sig  paa  anden  Vis.  Hun  minder 
< om  de  Huse  i Orienten,  hvis  Facader  er  saa  kolde  og  uanselige, 
men  i hvis  Indre  der  findes  kostelige  Skatte. 

Det  er  disse  Skatte,  Per  tager  i Besiddelse.  Netop  fordi  han 
ved  sin  Skikkelse  og  sin  Karakter  repræsenterer  den  Race,  Jakobe 
hader,  da  den  har  mishandlet  hendes  Trosfæller,  forbitret  hendes 
egen  Barndom  og  ydmyget  hende  gennem  et  ulykkeligt  Kærlig- 
hedsforhold, netop  fordi  han  er  en  af  Fjenderne,  mod  hvem  hun 
værger  sig  ved  at  uddybe  sin  Aand  og  berige  sin  Følelse  — 
netop  derfor  drages  hun  imod  ham,  som  han  imod  hende.  Det 
er  maaske  mere  tænkt  end  levende,  og  det  er  ikke  skildret  med 
saa  stor  en  Mangfoldighed,  som  var  nødvendig,  hvis  det  skulde 
virke  overbevisende,  men  det  er  i hvert  Tilfælde  meget  smukt 
tænkt. 

Her  er  der  ikke  mere  Tale  om  „den  jødiske  Færdighed  i at 
indynde  sig  hos  Folk  ved  at  kildre  deres  Forfængelighed",  som 
Ivan  besidder,  Jakobe  er  en  anden  Side  af  det  jødiske  Væsen: 
først  og  fremmest  Lidenskaben,  dernæst  den  ubøjelige  Energi. 
Fra  det  Øjeblik  hun  elsker  Per,  elsker  hun  paa  Trods  af  alt, 
selv  paa  Trods  af  sin  klare  Forstaaelse  af  hans  Svagheder,  og 
samtidig  kaster  hun  sig  med  al  sin  „semitiske"  Energi  over  hans 
Udvikling  og  over  sin  egen,  forsaavidt  den  mangler  noget  paa 
det  specielle  Omraade,  der  er  Pers.  Hun  erobrer  alt  det  af  Pers 
Danskhed,  der  supplerer  hendes  egen. 

Jakobe  repræsenterer  overfor  Per  det,  man  har  kaldt  Bran- 
desianismen,  og  det  er  derfor  naturligt,  at  Dr.  Nathan,  som  Georg 
Brandes  kaldes  i Bogen,  spiller  en  betydelig  Rolle  ved  Siden  af 

Familien  Salomon.  Af  Georg  Brandes’  Stilling  i det  danske  Sam- 
fund gives  der  en  ypperlig  Skildring,  af  hans  Optræden  som 
Selskabsmand  en  overfladisk  og  stødende,  fordi  Bogen  bliver 
meningsløs,  hvis  ikke  Dr.  Nathan  uden  Spor  af  Omskrivning  er 
Georg  Brandes,  og  dennes  private  Liv  burde  være  udenfor 
Omtale. 

Gennem  Jakobe  træder  Per  altsaa  i Forbindelse  med  den 
Bevægelse,  der  i en  Menneskealder  har  sat  Skel  i Danmark, 
ikke  blot  mellem  gammelt  og  nyt  i Almindelighed,  men  ogsaa 
mellem  den  kristne  og  jødiske  Del  af  Befolkningen.  Desværre 
bøjer  Per  ogsaa  her  af.  Brandesianismen  er  „Litteratur",  Og  i 
Kraft  af  sit  Kald  ser  han  ned  paa  denne.  Atter  hævner  det  sig, 
at  Per  er  blevet  saa  ringe.  Altfor  meget  af  det,  som  vilde  have 
fængslet  os  mest,  forsvinder  i Jakobes  og  Pers  Kys.  Derfor  tan- 
gerer Per  kun  Brandesianismen,  men  han  kommer  ikke  igennem 
den.  Paa  dette  Punkt  er  Bogen  ikke  Tidshistorie. 

Derimod  er  der  en  meget  smuk  Symbolik  i Pers  og  Jakobes 
Forhold.  Pontoppidan,  der  i denne  Bog  skriver  saa  meget  bedre 
om  sine  Personer,  end  han  gør  dem  til  levende,  talende,  hand- 
lende Væsener,  har  paa  dette  Punkt  tænkt  sin  rigeste  Tanke. 
Per  og  Jakobe  kan  ikke  blive  sammen,  hans  Oprindelse  drager 
ham  bort  fra  hende,  hun  gyser  for  ham,  saasnart  den  erotiske 
Rus  er  fordampet  Men  de  har  elsket  hinanden,  og  de  har  til- 
hørt hinanden.  Ganske  vist  dør  deres  Barn,  men  da  Jakobe, 
ensom  og  bedrøvet,  fjern  fra  hele  sin  Slægt  og  for  stedse  bort- 
skræmt  fra  Kærligheden,  maa  finde  en  Trøst  og  en  Opgave, 
føres  hun  ind  i et  filantropisk  Arbejde  for  de  ulykkelige  Børn. 
Hun  rejser  hjem  og  opretter  i København  en  Opdragelsesanstalt 
for  de  fattige  Børn,  hun  vil  gøre  dem  frie  og  dygtige.  Og  gen- 
nem dette  Arbejde  vinder  hun  en  ny  Forstaaelse  af  Per,  saa- 
ledes  at  hun  efter  hans  Død  kan  sige  om  ham  til  hans  Broder: 
Jeg  ønsker  ikke  noget  ugjort.  Jeg  føler  det  tværtimod  som  en 
stor  Lykke  for  mig,  at  jeg  lærte  Per  at  kende.  Baade  ved  den 
Glæde  og  den  Sorg,  han  forvoldte  mig,  fik  mit  Liv  først  rigtig 
Indhold.  Det  Værk,  De  ser  her  omkring  Dem,  er  i Grunden 
lige  saa  meget  hans  som  mit.  Og  derfor  vil  jeg  bestandig  være 
ham  inderlig  taknemlig." 

Og  da  Per  henlever  sine  sidste  Aar  fjernt  fra  alle,  vender 
hans  Tanker  sig  til  Jakobes  Arbejde.  Af  sin  lille  Indtægt  sparer 

Penge  sammen  for  at  kunne  testamentere  dem  til  dette.  Her 
mødes  altsaa  den  lutrede  Sidenius  og  Familien  Salomons  ædleste 
Ætling.  I Arbejdet  for  Fremtiden  i Danmark  slettes  alle  For- 
skelle. Og  hvis  Sammenstødet  mellem  Jakobe  og  Per  ikke 
havde  været,  hvis  de  ikke  havde  følt  sig  uimodstaaeligt  dragne 
til  hinanden  og  atter  frastødte,  vilde  dette  Arbejde,  gennem 
hvilket  de  lærer  at  vurdere  hinanden,  aldrig  være  kommet  i 
Stand.  I saa  ren  en  Tanke  munder  Bogen  ud.  Baade  Kristne  og 
Jøder  staar  i Taknemlighedsgæld  til  Pontoppidan  for  denne  Lære. 

III. 

Hvad  Pontoppidan  har  villet  med  Familien  Salomon  er  altsaa 
let  at  se.  Han  har  delvis  opnaaet  det.  Han  har  uden  at  forfalde 
til  at  bruge  den  gængse  Jødejargon  virkelig  formaaet  at  drage 
en  Del  karakteristiske  Træk  frem,  baade  gode  og  daarlige,  han 
har  paa  forskellige  Steder  fundet  den  halvt  ironiske  og  helt 
hjertelige  Omgangstone,  der  bruges  i en  lykkelig  jødisk  Familie, 
baade  Ivan,  Jakobe  og  Nanny  er  sande  Figurer,  Ivan  og  Nanny 
helt,  Jakobe  maaske  mindre,  hvis  man  vilde  give  sig  til  at  lede 
efter  hende,  men  utvivlsomt  helt  sand,  hvis  man  kan  tænke  sig 
ind  i dygtige,  skuffede,  jødiske  Kvinders  Længsler  og  Drømme. 
Udmærket  er  ogsaa  den  ondskabsfuldt-drillende  og  lidt  mystiske 
gamle  Onkel. 

For  første  Gang  i dansk  Literatur  er  Familien  Salomon 
skildret  paa  denne  Vis.  Hvad  ingen  har  villet,  det  vilde  Pontop- 
pidan: give  en  objektiv  Skildring  af  Brydningen  mellem  Jøder 
og  Kristne  i det  nuværende  danske  Samfund.  Han  giver  ingen 
af  Parterne  „Ret",  ingen  af  dem  sejrer,  men  af  begges  Kapitu- 
lation skabes  Grundlaget  for  en  Fremtid,  der  er  renset  for 
Racehad. 

Hvad  der  findes  i dansk  Digtning  før  dette  er  ikke  meget, 
naar  man  ikke  — hvad  der  vilde  være  urimeligt  — vilde  frem- 
drage de  allerede  glemte  Fremstillinger,  hvor  der  enten  er  drevet 
Agitation,  eller  hvor  Skildringen  af  Jøder  er  benyttet  som  et 
Pikanteri  i en  Tid,  da  den  offentlige  Debat  beskæftigede  sig 
særligt  med  dem  (at  Georg  Brandes’  Skikkelse  har  givet  Stødet 
til  en  Række  saadanne  Bøger  er  naturligt). 

Men  naar  man  ser  bort  fra  dette,  bliver  der  kun  tilbage 
nogle  enkelte  Værker,  i hvilke  Hovedlinierne  findes. 

Om  det  18de  Aarhundredes  frie  Syn  mindes  man  baade  af 
P.  A.  Heiberg  og  Fru  Gyllembourg,  her  mødes  de  to  Ægtefæller. 

I Heibergs  Syngespil  Kinafareme  staar  Moses  midt  imellem 
de  traditionelle  Toldbodjøder,  der  synger  om  deres  „Profit",  som 
en  Repræsentant  for  et  andet  Syn  paa  de  jødiske  Medborgere. 
Skikkelsen  er  ikke  meget  værd  digterisk,  men  der  er  P.  A.  Hei- 
bergsk  Opposition  i en  Replik  som  denne,  der  siges  af  Stykkets 
Elskerinde:  „Kan  han  ikke  være  en  brav  Mand,  fordi  han  er 
en  Jøde?  Kanske  du  skulde  have  ondt  ved  at  pille  flere  brave 
Folk  ud  i en  af  Byens  Kirker  end  i Synagogen.  Nej  Birgitte! 
Man  siger,  at  den  største  Del  af  Menneskene  er  onde,  og  er  det 
sandt,  saa  maa  det  være  saaledes  imellem  de  Kristne  lige  saa  vel 
som  i alle  andre  Religioner." 

Men  Moses  taler  endnu  det  gamle  jødiske  Teatersprog,  det, 
som  har  bevaret  sig  saa  længe,  at  Gustav  Esmann  med  sin  ud- 
viklede Sans  for  Sukces’en  udtrykkeligt  forlangte  det  benyttet  i 
et  af  de  Stykker,  han  fik  opført  paa  det  kgl.  Theater  (og  hvad 
der  er  meget  mærkeligere,  fik  sit  Ønske  opfyldt). 

Langt  interessantere,  ja  ligefrem  mesterlig  er  den  gamle 
Grosserer  Branco  i Fru  Gyllembourgs  Jøden.  Han  lever  virke- 
lig i Slutningen  af  det  attende  Aarhundrede,  bag  ham  ser  man 
baade  Moses  Mendelssohn  og  Nathan  den  Vise,  selv  om  der 
ogsaa  findes  Mærker  af,  at  Novellen  er  skrevet  betydeligt  senere 
og  i Danmark.  Branco  har  baade  den  rolige,  menneskekærlige 
Klogskab,  der  er  som  en  velsignende  Haand  udstrakt  over  hans 
Medmennesker,  og  Rædslen  for  dette  kristne  Samfund,  der  har 
forfulgt  ham  og  hans  Trosfæller.  Han  har  nøje  studeret  Kristen- 
dommen, „som  Nicodemus  er  jeg  i Nattens  Stilhed  vandret  til 
den  store  Mester",  men  de  Kristnes  Lære  er  langt  fra  sit  rene 
Udspring.  Da  derfor  hans  Venner  trænger  ind  paa  ham  for  at 
bevæge  ham  til  at  lade  sig  døbe,  svarer  Branco  nej,  han  vil 
ikke  foragtes  af  sine  Trosfæller  og  udles  af  de  Kristne.  Men  i 
Principet  er  han  ikke  derimod.  Hans  Standpunkt  minder  om 
Goldschmidts,  der  i en  lignende  Situation  sagde  til  Bournonville: 
„Egentlig  er  jeg  kristen;  jeg  elsker  Kristus;  men  jeg  lader  mig 
aldrig  døbe,  thi  jeg  vil  begraves  paa  den  Kirkegaard,  hvor  min 
Fader  hviler".  (Charlotte  Bournonville:  August  Bournonville,  1905). 
Uden  at  tænke  paa  Fru  Gyllembourgs  Skildring  dvæler  Gold- 
schmidt  i sine  Livs-Erindringer  ved  en  Præken  om  Nikodemus, 

der  af  en  af  hans  Venner,  Præsten  Berg,  blev  holdt  i hans  Nær- 
værelse og  nær  havde  gjort  ham  til  Kristen  (Livs-Erindringer 
og  Resultater  I.  S.  376). 

Brancos  Standpunkt  overfor  de  Kristne  er  trods  al  den  Sym- 
pati og  Respekt,  han  møder,  den  Forsigtiges,  den  Overvundnes. 

Jeg  vil  ingen  Opsigt  gøre,"  hævder  han  overfor  de  lapsede 
unge  Jøder.  Jeg  vil  ikke,  man  skal  sige:  der  kører  Jøden  i sin 
prægtige  Vogn.  Der  gives  Stillinger  i Livet,  hvor  stille,  ydmyg 
Tilbageholdenhed  er  nødvendig  for  at  bevare  sin  Værdighed." 

Han  holder  altsaa  for  sit  eget  Vedkommende  fast  paa  sin 
Tro.  Men  han  tror  ikke  paa  den.  Som  M.  L.  Nathanson  „dadler 
han  ikke  den  Jøde,  der  træder  over  til  det  kristne  Samfund." 
Og  han  fortsætter:  „Er  han  en  Kunstner,  en  Videnskabsmand, 
har  han  vidst  at  tilegne  sig  den  sande  Dannelse,  saa  tilhører  han 
det  allerede,  inden  han  gør  dette  Skridt,  og  jeg  mener  selv,  at 
det  er  paa  denne  Maade,  at  vor  Nation  lidt  efter  lidt  — i Tidernes 
lange  Løb  — vil  bortsmelte  og  det  er  vor  eneste  Frelse." 

Vennen  Henrik  Hertz  var  reddet!  Og  Spaadommens  første 
Del  var  ovenikøbet  opfyldt.  Det  jødiske  i Hertz’s  Digtning  er 
virkelig  bortsmeltet.  Men  om  det  har  frelst  den  er  en  anden  Sag. 

Fru  Gyllembourgs  Sympati  er  baade  smuk  og  oplyst,  men 
den  er  farlig  for  Jødedommen.  Hun  kvæler  den  i sit  Favntag, 
saaledes  som  Branco  af  Kærlighed  til  sin  Søn  gør  ham  til  Kri- 
sten og  kæmper  for,  at  han  aldrig  skal  faa  sin  Oprindelse  at 
vide. 

Man  mindes  Branco,  naar  man  i et  Brev  fra  M.  L.  Nathan- 
son til  Hertz  (fra  1830)  finder  Ytringer  som  disse:  „Dernæst 
maa  jeg  kondolere  Dem,  at  De  ikke  er  døbt;  thi  jeg  er  over- 
bevist om,  at  De  med  Deres  gode  Kundskaber  og  i et  Fag,  som 
er  yndet,  vilde  nu  have  staaet  paa  et  ganske  andet  Trin,  dersom 
De  allerede  for  10  Aar  siden  havde  ladet  Dem  døbe.  Erfaring 
taler  for  mig."  Og  dette  senere  i samme  Brev:  „De  har  ganske 

Ret,  Jøderne  bør  ej  gøre  for  megen  Opsigt (Breve 

fra  og  til  Henrik  Hertz  S.  213  f.) 

Ligesom  Brancos  Humanisme  har  sin  Rod  i Tyskland,  saa- 
ledes forplantede  ogsaa  Antisemitismen  sig  derfra  hertil  i 1813, 
da  Thaarup  oversatte  og  forsvarede  et  Skrift  mod  Jøderne.  Han 
fik  en  Række  fremragende  Mænd  imod  sig,  af  danske  Digtere 
Baggesen  og  Blicher. 

Men  i denne  Branco-Nathansonske  Frygt  for  Opsigt  blander 
sig  ogsaa  noget  andet  og  senere.  Den  „Opsigt"  Heine,  Børne 
og  den  hele  tyske  Radikalisme  vakte,  sætter  ogsaa  sine  Spor 
hos  os.  Igennem  nogle  af  Poul  Møllers  Aforismer  og  i Inge- 
manns  Drama  Renegaten  kan  man  følge  den  moderne  Jødes 
Indtrængen.  Renegaten  ser  i Personlisten  saaledes  ud:  „Zadok 
med  Tilnavn  Abdallah,  tilforn  kaldet  Isaack  Jacobsen,  ung  døbt 
Jøde  og  Renegat,  tysk  Flygtning  og  Eventyrer"  — det  er  et 
helt  Program.  Han  introduceres  ogsaa  „i  fransk  Modedragt  (Skue- 
spillet foregaar  ca.  1840)  og  med  en  blaa  Slængkappe."  Denne 
Mand  gør  sig  til  Hersker  i Konstantinopel,  fordriver  Sultanen, 
bemægtiger  sig  hans  Elskede,  omstyrter  Moralen  og  erklærer 
Aandens  og  Kødets  Emancipation. 

Hm!  hvad  vil  Verden  sige?  Hin  Student, 
hin  ultraliberale  Bladskribent, 
hin  Eventyrer,  Renomist  og  Jøde, 

* som  gjorde  Kristenhedens  Kinder  røde, 
som  med  sin  Drengesvøbes  kaade  Sving 
drev  Læseverdnen  som  en  Top  i Ring, 
hin  genialske  Laps,  hin  Renegat  — 

Vezir  og  Grunder  af  en  mægtig  Stat! 

Han  er  evig  „ironisk",  „haanende"  og  „urolig",  han  er  kort 
sagt  „Satanas  selv,  han  kun  mangler  en  Hale!"  Men  Symboliken 
er  jo  noget  pinlig,  fordi  det  er  Moskeerne  og  Haremet  den  for- 
klædte Heine  befaler  nedrevne  i Vers,  der  ikke  er  nær  saa 
gode  som  dem  i „Buch  der  Lieder". 

Umiddelbart  efter  dette  bukserystende  Drama  findes  i den 
samlede  Udgave  Sulamiths  Sange.  Man  vilde  visselig  ikke  Juda- 
ismen" noget  ondt.  Men  de  holdt  ikke  videre  af  Jøderne!  Endnu 
saa  sent  som  i Topsøes  Jason  med  det  gyldne  Skind"  forfægter 
Greven  disse  Anskuelser. 

H.  C.  Andersen  tager  romantisk  paa  Forholdet.  Kun  en  Spille- 
mand er  Lykke  Per  omskrevet  paa  H.  C.  Andersensk.  En  fattig, 
ærgerrig  Danskers  Vandring  fra  det  umilde  Hjem  ud  imellem 
danske  Mennesker  af  alle  Samfundsklasser.  Som  Per  Sidenius 
befinder  Christian  sig  bedst  hos  de  jævne  Folk  (Skipperen  Peter 
Wik  er  et  Sidestykke  til  Nyboderfamilien  hos  Pontoppidan), 
naar  han  kommer  i fint  og  aandrigt  Selskab,  kan  han  ikke  følge 
med.  Men  han  græder  jo  rigtignok  dér,  hvor  Per  trodser. 

Ogsaa  Christian  staar  overfor  den  rige  jødiske  Familie  som  det 
nye,  han  skal  erobre.  Fra  sine  Forældres  fattige  Gaardsplads 
stirrer  han  gennem  et  Hul  i Plankeværket  ind  i den  rige  Jødes 
Have,  der  synes  ham  et  Eventyrland.  Og  da  han  senere  træffer 
den  fornemme,  blændende  Naomi,  Jødens  Barnebarn,  bliver  hun 
den  uimodstaaelige  Tillokkelse  for  ham.  Hun  bliver  ikke  hans 
Jakobe,  saadan  noget  forstod  H.  C.  Andersen  sig  ikke  paa,  men 
hans  Nanny.  Gennem  sin  Forelskelse  drager  Christian  ikke  vi- 
dere i sin  Udvikling,  han  synker  tværtimod  tilbage  til  Eventyret, 
Romantiken,  Lyriken.  „Ved  ham  vilde  hun  realisere  sine  roman- 
tiske Drømme,"  som  en  stakkels,  fordrømt  Spillemand  dør  Chri- 
stian, og  da  de  bærer  ham  til  Graven,  maa  Bønderne  gaa  ned 
i Grøften  for  at  give  Plads  for  Jødindens  Herskabsvogn  med 
fire  Heste  for.  Det  er  netop  denne  Lyrik  og  denne  arme  Tiltakke- 
tagen  Per  Sidenius  slaas  med  hele  sit  Liv.  1 Modsætning  til  H. 
C.  Andersens  Lykke  Per-Roman,  der  som  bekendt  var  Histo- 
rien om  „et  Flæb",  skulde  Pontoppidans  være  Historien  om  et 
Mandfolk,  i Stedet  for  Naomi  med  Gazelleøjnene  skulde  træde 
Jakobe  med  det  kloge,  forskende  Blik. 

Plankeværket  mellem  Kristne  og  Jøder  genfindes  i Gold- 
schmidts  En  Jøde,  men  her  er  det  besat  med  Pigtraad,  som 
sønderslider  den,  der  vil  over  det.  Da  Plankeværket  rejses  for 
at  værne  Jacob  Bendixen  mod  Drengenes  Forfølgelse,  sættes  det 
dybe  Skel,  han  aldrig  kommer  over.  Fra  nu  af  gaar  al  hans  ve- 
modige Længsel  kun  ud  paa  at  komme  over  paa  den  anden 
Side,  og  han  har  ikke  som  Per  Sidenius,  da  ogsaa  han  staar 
foran  sit  Plankeværk  og  stirrer  ind  i den  idylliske  Have,  Ironien 
til  at  redde  sig  ud  af  Klemmen  med. 

Hvis  man  et  Øjeblik  vil  sammenstille  disse  tre  Situationer, 
hvor  Christian,  Jacob  og  Per  føler  Skellet  mellem  sig  og  de 
andre  romantisk,  sørgmodigt  og  ironisk,  vil  man  kunne  lære  en 
hel  Del  Danmarkshistorie  deraf. 

Det  er  ganske  ejendommeligt,  at  En  Jøde  i saa  mange  Aar 
er  blevet  det  klassiske  og  eneste  Værk,  i hvilket  danske  Læsere 
kunde  komme  i intimere  Forbindelse  med  Jødedommen.  Thi  saa- 
ledes  var  Bogen  ikke  tænkt.  Den  er  et  rent  Stemningsskrift,  der 
er  ensidig,  overdreven  og  usympatisk.  Goldschmidt  vidste  det. 

Ulykken  stammer  fra  P.  L.  Møller,  der  hin  Aften,  da  Gold- 
schmidt lod  sig  ophidse  til  at  skildre  sin  egen  Stilling  mellem 

de  Kristne  i altfor  mørke  Farver,  sagde  de  uoverlagte  Ord:  „Med 
saadanne  Følelser  skriver  man  en  Roman."  Det  er  netop  det, 
man  ikke  gør,  thi  Følelserne  var  ikke  ægte.  De  Ord,  der  i Gold- 
schmidts  Erindringer  staar  efter  P.  L.  Møllers  Udbrud,  burde 
altid  følge  med  En  Jøde,  thi  Bogen  forstaas  ikke  uden  dem.  Der 
staar: 

„Samme  Nat  skrev  jeg  Slutningskapitlet  af  „En  Jøde",  ikke 
fuldstændigt  og  nøjagtigt,  som  det  senere  blev  trykt,  men  temme- 
lig nær. 

Den  Tid,  der  hengik  mellem  Møllers  Afskedshilsen  og  dette 
Kapitels  Tilblivelse,  kan  jeg  ikke  gøre  Rede  for.  Jeg  maa  vel 
have  studset  over  at  have  en  Roman  i mig  og  i det  Indre  lige- 
som gjort  et  Spring  paa  Byttet.  Et  omtrentlig  Omrids  af  For- 
tællingen maa  i stor  Hast  være  kommet  tilstede  i Sindet,  Skik- 
kelser, der  skulde  bruges,  maa  flygtigt  have  vist  sig;  men  det 
Mørke  og  Uhyggelige,  det,  som  svarede  til  vor  Samtale  og  Øje- 
blikkets Eksaltation,  trængte  sig  mest  frem,  gjorde  først  Fordring 
paa  Form  og  kom  derved  til  at  udøve  et  Tryk  paa  den  hele 
Komposition,  som  fulgte  efter.  Den  blev  ganske  anderledes  et 
Fantasiværk  og  fik  et  helt  andet  Præg,  end  Tilfældet  vilde  være 
blevet,  hvis  jeg  i Ro  og  Mag  og  reflekterende  havde  samlet  og 
brugt  Virkeligheden." 

Det  er  Slutningen,  P.  L.  Møllers  Værk,  der  gør  En  Jøde  til 
den  urimelige  og  farlige  Bog,  den  er  blevet,  thi  det  øvrige  pas- 
ser altfor  godt  til  den  — i Modsætning  til  Lykke  Per,  hvis  sidste 
Kapitel  sikkert  ikke  er  skrevet  først,  og  som  staar  saa  ganske  i 
Modsætning  til  det  foregaaende. 

En  Jøde  er  Lykke  Per  vendt  om : en  ung  ærgerrig  Jøde,  der 
forgæves  søger  at  hæve  sig  gennem  Samfund  med  de  Kristne. 
Det  er  atter  her  Barndommen,  som  har  Magten.  Per  strander, 
fordi  hans  Barndomshjem  var  for  ulykkeligt,  Jakob  fordi  hans 
var  for  lykkeligt.  Barndommet,  Mindet  om  hans  Slægt,  om  hans 
Forældre,  utallige  skønne  Erindringer  binder  ham  til  Jødedom- 
men, der  atter  skiller  ham  fra  Thora.  Jeg  kan  ikke  forsage 
dem,"  skriver  han  til  hende,  „rive  mig  løs  fra  dem,  jeg  kan  ikke 
kaste  dem  ud  af  min  Sjæl,  det  vilde  være,  som  om  jeg  jog  min 
Moder  ud  af  mit  Hus  at  betle  blandt  Fremmede." 

Men  den  store  Forskel  paa  de  to  Bøger  bestaar  deri,  at  Pon- 
toppidan  vidste,  for  hvem  han  skrev,  og  at  Goldschmidt  ikke 

vidste  det.  Havde  han  sikret  sig,  at  kun  Jøder  læste  hans  Bog, 
da  kunde  det  Billede,  den  gav  af  en  Jødes  Udvikling  til  Aager- 
karl  have  været  et  Skræmmebillede.  Men  da  den  i Virkeligheden 
mest  af  alt  blev  en  Haandbog  i Jødedom  for  Kristne,  blev  den 
bevidst  eller  ubevidst  et  Arsenal  for  Angreb.  Selv  de  høje  — 
og  saa  ofte  uberettigede  — Lovprisninger  af  Bogens  fremmed- 
artede Poesi  er  farlige  ligesom  Danaemes  Gaver. 

Goldschmidt  hk  aldrig  gjort  godt,  hvad  hin  Ulykkesnat  med 
P.  L.  Møller  forvoldte,  thi  Poesien  i en  Skikkelse  som  Simon 
Levi  og  i Maser  og  i Avromche  Nattergal  er  i Virkeligheden 
kun  for  de  indviede,  og  allerede  da  de  blev  skrevne,  var  de  hi- 
storiske. Der  er  endnu  Ghetto  i dem.  Men  hvis  man  vil  mærke, 
hvor  dybt  et  Indtryk  En  Jøde  trods  alt  har  gjort  paa  Jøderne, 
da  kan  man  læse  Henri  Nathansens  Skildringer  i den  talent- 
ulde  Roman  Floden  — han  har  ikke  haft  Mod  til  at  fjerne  sig 
fra  det  Mønster,  som  fra  hans  Barndom  er  blevet  stillet  ham 
for  Øje.  Og  hvis  man  vil  finde  Bogens  Virkning  paa  en  kristen 
Forfatter,  da  kan  man  i Aksel  Steenbuchs  elskværdige  Fortæl- 
ling om  Kampen  mellem  Kristne  og  Jøder  i en  lille  Provinsby 
— Rektor  Lassen  — finde  en  ung  Jøde,  hvis  Irritabilitet  ikke 
er  mindre  overdreven  end  Jacob  Bendixens. 

Det  er  Fornyelsen  af  Emnet  i Pontoppidans  Bog,  at  Jacob 
er  hlevet  Jakobe,  og  man  forstaar  ikke  rigtigt  Sammenstødet 
mellem  hende  og  Per,  hvis  man  ikke  føler  dette.  Bag  ved  denne 
primitive  Kamp  mellem  Kraft  og  Kultur  ligger  en  Udviklings- 
historie, som  maaske  de  kommende  Tider  vil  bringe,  nu  da  Jø- 
derne i Litteraturen  er  kommet  over  det  døde  Punkt,  saaledes  at 
det  ikke  gælder  om  at  udtrykke  Sympati  eller  Had,  men  om  at  se 
kristne  Danske  og  jødiske  Danske  trods  alt  arbejde  sammen  mod 
Fremtiden.  Der  er  her  en  Rigdom  paa  Emner,  som  Lykke  Per 
kun  lader  ane.  Hvis  der  fremstod  en  ny  jødisk  Digter,  vilde  han 
saa  godt  som  nogen  jysk  Forfatter  kunne  skildre  en  ny  Egn  af 
Danmark  befolket  med  ejendommelige  og  stærke  Mennesker; 
der  er  ikke  mindre  Poesi  og  Styrke  i en  jødisk  Families  Tradi- 
tioner end  i en  jysk  Bondefamilies.  Familien  Salomons  Arkiv  er 
rigere,  end  de  fleste  ved.  Det  rummer  en  Mængde  Dokumenter 
til  Oplysning  om  Udviklingen  i Danmark.  Lige  fra  det  Nathan- 
sonske  Hus,  hvor  Mænd  som  Baggesen,  Pram,  Nyerup,  Kuntzen, 
Clemens,  Lorentzen,  Eckersberg,  Høst  og  mange  andre  færde- 

des  og  fandt  Støtte  til  det  Salomonske  Hjem  har  alt,  hvad  der 
hændte  i Danmark,  sat  sine  Spor  i Slægten,  gamle  og  nye  Tider 
har  kæmpet  i den  som  i enhver  anden  Slægt  i Landet,  Ivan  har 
paa  sine  smaa  rappe  Ben  fartet  rundt,  og  Jakobe  har  grublet, 
hver  enkelt  har  følt  sig  bundet  af  Traditionen  og  draget  af  det 
nye,  og  midt  i Freden  har  et  Raab  fra  Gaden  eller  et  Nødskrig 
fra  Verden  skræmmet  og  ægget.  Maaske  har  Pontoppidan  givet 
en  eller  anden  Mod  til  at  dirke  Arkivets  Dør  op.  Han  karak- 
teriserer et  Sted  de  jødiske  Forfattere  med  disse  Ord:  „I  beteg- 
nende Modsætning  til  de  jødiske  Skribenter,  der  før  ham  var 
optraadte  i den  danske  Litteratur,  havde  Dr.  Nathan  hverken 
søgt  at  tilpasse  sine  fremmede  Ejendommeligheder  efter  Om- 
givelserne eller  at  gøre  sig  interessant  ved  at  stille  sig  udenfor 
med  et  farisæisk:  „Hvad  vil  jeg  imellem  Jer?“  Han  havde  al- 
drig tvivlet  om  sin  Berettigelse  til  at  tale  med." 

Kortere  og  mere  træffende  kunde  Udviklingen  fra  Hertz  over 
Goldschmidt  til  Brandes  ikke  gives,  og  det  er  betydningsfuldt, 
at  Pontoppidan  i sin  Bog  om  Danskheden  underbygger  denne 
Berettigelse  med  Liv.  Der  maatte  denne  Bekræftelse  til  fra  en 
af  de  Digtere,  som  har  dybest  Rod  i Landet  baade  ved  sin 
Slægt  og  de  Emner,  han  har  valgt,  for  at  en  jødisk  Digter  fri- 
modigt skal  finde  sig  selv  og  vove  at  gaa  tilbage  til  sin  Oprin- 
delse, bygge  paa  sit  eget  — den  eneste  Maade,  paa  hvilkea  der 
skabes  Poesi.  I Tyskland  har  en  Række  unge  Digtere  allerede 
nu  fundet  denne  Vej,  der  saa  langt  fra  at  munde  ud  i den  gamle 
Ghetto  netop  fører  ud  i den  vide  Verden.  Hvis  den  næste  be- 
tydelige Aand  blandt  danske  Jøder  bliver  en  Digter,  en  Tolk  for 
den  danske  Nations  Liv,  da  er  det  Georg  Brandes  og  Henrik 
Pontoppidan,  der  har  skabt  ham  — Jakobe  og  Per. 

Poul  Levin. 

aalænge  Grundloven  af  1866  har  bestaaet,  har 
Landstinget  været  det  Centrum,  hvorom  den  dan- 
ske Politik  har  drejet  rundt.  Bevægelsen,  Svinget 
har  ligget  i Folketinget,  men  Bevægelsen  er  ble- 
vet ved  at  gaa  i den  samme  Kres,  fordi  der  har 
været  dette  Midtpunkt,  der  holdt  den  fast  i den 
samme  Bane.  Valgene  til  Folketinget  og  Forhandlingerne  i dette 
Ting  har  givet  vort  politiske  Liv  dets  Farve  og  Form.  Her  er 
de  Slagord,  der  har  givet  Vind  til  den  politiske  Agitation,  blevet 
udkastet.  Her  har  det  Galleri  af  udprægede  Fysiognomier,  som 
vor  Politik  har  haft  at  byde  paa,  været  at  se.  Her  satte  de  frem- 
rykkende Underklasser  og  de  nye  aandelige  Bevægelser  deres 
første  parlamentariske  Skud.  Her  dukkede  en  Dag  den  første 
Træskomand  op,  og  en  anden  Dag  den  første  Ateist,  og  atter 
en  anden  Dag  den  første  Socialdemokrat.  Den  moralske  og  æste- 
tiske Interesse  har  været  paa  Folketingets  Side,  men  Tyngde- 
punktet, den  tørre  Fysik  har  ligget  i Landstinget. 

Det  beror  derpaa,  at  efter  Grundloven  af  1866  er  Nej’ et,  det 
tørre,  stilfærdige  Nej,  det  brutale  Nej,  der  hverken  behøver  Vel- 
talenheden eller  den  moralske  Begrundelse  til  at  skaffe  sig  Gyl- 
dighed, det  stærkeste  af  alle  politiske  Midler.  Det  gælder  blot 
om  at  sige  Nej,  sejgt,  taalmodigt  og  ufølsomt,  og  det  Parti  eller 
den  Magtfaktor,  der  gør  det,  er  uovervindelig.  Uden  at  røre  en 
Haand  i det  politiske  Arbejde,  uden  at  udfolde  en  eneste  An- 
strengelse for  sit  Formaal,  blot  ved  at  holde  sig  passiv,  er  denne 
Magtfaktor  uangribelig,  saalænge  Loven  overholdes. 

Saa  mærkeligt  det  end  i første  Øjeblik  lyder,  er  det  derfor 
ogsaa  først  nu,  efter  at  Regeringen  er  dannet  af  Folketingets 
Flertal,  at  Landstingets  Styrke  vil  vise  sig.  Efterhaanden  som 
Systemskiftet  af  1901  udfolder  sine  Virkninger  og  Konsekvenser, 
vil  det  vise  sig,  at  der  i den  demokratiske  Politiks  Skabelses- 
historie mangler  endnu  en  Dag,  og  det  ikke  den  mindst  vigtige. 
Der  mangler  den  Dag,  da  det  brutale  Nej  er  hørt  op  at  be- 
herske hele  vort  politiske  Liv  med  sin  døde  Haand.  Hvis  denne 
passive  Konservatisme  kan  blive  ved  at  spænde  Ben  for  Bevæ- 
gelseslysten og  Handlelysten  i Befolkningen,  saa  har  vi  efter  en 
Menneskealders  Kamp  alligevel  ikke  faaet  Gang  i Tingene.  Saa  er 
der  dog  ingen  virkelig  Magt  i Landets  politiske  Styrelse.  Politiken, 
hvori  Folkets  Handlingskraft  skulde  ytre  sig,  er  lammet  af  dette 
Konservatismens  Kællingekneb.  Den  siger  sit  Nej,  og  i samme 
Øjeblik  ligger  alt  Arbejde  og  Anstrengelse  paa  Gulvet  i Lands- 
tingets Sal.  Landstinget  er  som  den  Sal  hos  Utgaardsloke,  hvor 
selv  den  største  Kraftanspændelse  kom  til  kort,  fordi  den  blev 
mødt  af  selve  Elementernes  uovervindelige  Magt.  Saadan  er  Lands- 
tingets Nej.  Som  den  Hu  til  at  blive  ved  det  gamle,  intet  Tilløb 
til  noget  nyt  kan  komme  forbi.  Som  den  Ælde,  der  til  sidst  tvin- 
ger alt  levende  i Knæ. 

For  at  der  skal  være  Mening  i et  Lands  Statsstyrelse,  maa 
Magten  ikke  blot  være  et  Tegn  og  et  Navn,  men  ogsaa  gøre 
Gavn.  Johan  Sverdrup  sagde  engang:  En  Politiker  uden  Magt 
er  en  Uting.  Det  samme  gælder  om  en  Regering,  naar  den  kun 
har  Magten  i Hænde,  men  ikke  kan  udføre  Landets  Vilje.  Men 
denne  Uting  har  vort  Land  ved  en  ulykkelig  Skæbne  faaet  til 
permanent  Tilstand.  Se  til  England,  med  hvilket  praktisk  og  lyk- 
keligt Instinkt  man  gør  Politik  dér.  Naar  Magten  er  ved  at  for- 
skyde sig  fra  det  ene  Parti  til  det  andet  som  nu  ved  det  sidste 
Valg,  saa  skyder  hele  Landets  Stemning  bag  paa  Vognen  i den 
Retning,  hvor  det  bærer  hen,  for  at  den  Politik,  der  er  i Vente, 
kan  blive  saa  stærk  som  mulig.  Men  det  ulykkelige  og  uprak- 
tiske Instinkt,  der  avlede  dette  Misfoster  af  en  Forfatning,  der 
er  vor  nuværende  Grundlov,  var  en  Drift  lige  til  det  modsatte. 
I et  desperat,  næsten  selvmorderisk  Anfald  gik  man  hen  og  gjorde 
Magten  til  en  Nulstørrelse.  I retfærdigt  Had  til  ethvert  Slags 
Tyranni,  Flertalstyranni  saavel  som  Mindretalstyranni,  gik  man 
hen  og  bestemte,  at  der  ingen  Magt  skulde  være.  Der  skulde 

være  netop  den  permanente  Afmagt,  som  de  kommende  Tider 
ogsaa  oplevede. 

Saalænge  Estrup  holdt  Loven,  var  han  en  „magtesløs  Magt- 
haver". Han  var  en  Slave  af  den  Teori,  som  alle,  der  havde 
Respekt  for  Retten,  maatte  anerkende  som  Forfatningens  Hoved- 
hjørnesten: Nej-Teorien.  I dette  ene  Punkt  mødtes  Madvig,  Mon- 
rad, Krieger  og  flere  andre  lovtro  Højremænd  fra  den  gamle 
Tid  med  Venstre.  Det  var  et  lidet  opbyggeligt  Syn  at  se  alle 
Rettens  Venner  forenede  med  løftet  Skjold  for  at  værge  Gold- 
hedens og  Passivitetens  Princip  som  Landets  højeste  Ret.  Men 
det  var  en  uangribelig  Sandhed.  Det  er  den  Ret,  Grundloven 
har  givet  os,  Retten  til  at  nægte,  Retten  til  at  hindre,  Retten  til 
at  frembringe  den  principielle  Afmagts  Tilstand.  At  „barbere" 
Finansloven,  at  oprette  en  aaben  Fælles-Begravelse  for  alle  Lov- 
forslag, det  blev  Fremskridtspartiets  eneste  Politik. 

Saa  brød  Estrup  Loven.  Der  var  en  vis  Livets  Nødværgeret 
deri.  Den  Ret,  der  af  sine  Tilhængere  erkendtes  for  kun  at  være 
en  Ret  til  at  tilintetgøre,  skulde  vige  for  Livets  og  Landets  Ret. 
„Vi  holder  paa  Landet,  ikke  paa  Loven",  var  det  Løsen,  hvor- 
med Højre  beroligede  sig.  „Lad  Landet  forgaa,  men  Retfærdig- 
hed bestaa",  blev  Konsekvensen  af  Venstres  Retsstandpunkt. 

Det  vilde  maaske  ogsaa  have  reddet  Estrup  fra  Fordømmel- 
sen, om  hans  Forfatningsbrud  virkelig  havde  betydet  en  Kuld- 
kasten af  Nejets  Ret.  Hvis  Estrup  havde  haft  en  Idé,  der  havde 
rejst  sig  som  den  højere  moralske  Ret  paa  den  ryddede  Tomt, 
vilde  det  maaske  være  gaaet  ham  som  Bismarck.  Han  havde 
faaet  Historiens  Absolution.  Han  maatte  have  haft  Ideen  til  en 
anden  Forfatning.  Men  Estrup  vilde  ingen  Ting  andet  end  selv 
sige  Nej.  Hans  Karakter  gjorde  ham  til  en  ligefrem  Personlig- 
gørelse  af  det  Stædighedens  Nej,  der  var  Forfatningens  ledende 
Tanke.  Det  gjorde  Tilstanden  under  hans  lange  Ministerium  til 
en  Abnormitet,  som  gik  i Arv  til  de  efterfølgende  Højreministerier 
og  naaede  sit  Højdepunkt  under  det  sidste  Højreministerium  før 
Systemskiftet. 

Først  da  Begivenhederne  i 1901  omsider  bragte  den  moral- 
ske Magt  til  Sejr,  traadte  Forfatningen  ind  i sin  normale  Kraft. 
Og  dermed  traadte  ogsaa  det  Princip  i fuld  Kraft,  der  er  det 
ledende  i vor  Forfatning:  at  det  at  have  Magten  i Hænde  gør 
Ihændehaveren  til  den  svage  Part.  Men  under  den  almindelige 

Befrielse  havde  man  ikke  straks  Sans  for,  at  det  nu  var  Demo- 
kratiet, der  vilde  komme  til  at  lide  under  Nej’ets  lammende  Magt. 
Landstinget  syntes  saa  dybt  ydmyget,  Folketinget  saa  absolut 
sejrrigt,  men  Forfatningens  Princip  var  der  i Virkeligheden  ikke 
rokket  en  Tomme  ved.  Det  hed  sig  blot,  at  Parlamentarismen 
var  gennemført,  men  man  tænkte  ikke  paa,  hvor  ynkeligt  netop 
en  parlamentarisk  Regering,  med  næsten  hele  Folketinget  bag 
sig,  vilde  være  stedt  den  Dag,  Landstinget  ved  sit  Nej,  ligesom 
i Eventyret  Trolden  ved  sit  Ord,  forvandlede  dets  Magt  til  Af- 
magt. Og  man  tænkte  ikke  paa,  hvilken  Fristelse  det  vilde  blive 
for  Landstinget  at  hæve  sig  af  sin  Ydmygelse  ved  at  give  Folke- 
tinget et  praktisk  Kursus  i Nej-Teorien.  Man  glemte  i Øjeblik- 
ket, hvordan  Folketinget  i hele  det  foregaaende  Tidsrum  havde 
banket  ind  i Landstingets  Bevidsthed,  hvilken  Magt  der  laa  i 
dette  Nej,  hvordan  hele  Rækken  af  de  politiske  Slagord,  der 
var  udgaaede  fra  Folketinget,  var  et  Prøvelager  paa  de  Opfin- 
delser, hvortil  dette  Nej  kunde  udnyttes,  naar  det  blev  anvendt 
i hele  sin  Brutalitet.  Man  havde  eksperimenteret  med  Nej-Retten, 
drevet  den  ud  i dens  yderste  formelle  Konsekvens,  brugt  den 
som  to  hensynsløse  Prokuratorer  bruger  Procesretten  til  at  sætte 
hinanden  til  Vægs. 


Grundloven  af  1866  er  bleven  misbrugt  — den  Sandhed  var 
der  ingen,  der  vilde  se  i Øjnene  i den  første  forventningsfulde 
Tid.  Men  den  er  efterhaanden  kommen  frem,  og  hver  Dag,  der 
kommer,  vil  bringe  den  mere  og  mere  for  Dagen.  Vor  nuvæ- 
rende Forfatning  er  bleven  misbrugt  saa  længe,  til  den  er  bleven 
ubrugelig.  Man  taler  saa  meget  om  dem,  der  vedtog  den,  men 
man  glemmer  at  tale  om  dem,  der  brugte  den.  Vel  skylder  den 
en  mismodig,  en  mistroisk  og  skinsyg  Tid  sin  Tilblivelse,  men 
der  laa  dog  en  politisk  Tanke  bag  den,  som  vilde  have  gjort 
den  brugelig  og  frugtbar,  hvis  den  var  bleven  fastholdt.  Tiden 
dengang  var  en  træl  Tid,  og  Træthed  avler  Fordragelighed.  I en 
saadan  Fordragelighedens  Stemning  var  det,  at  det  store  og  det 
lille  Hartkorn  mødtes  og  enedes  om  denne  Forfatning.  Grev 
Frijs  var  en  fordragelig  og  bred  Mand,  noget  i Slægt  med  de 
holstenske  Godsejere  fra  det  18de  Aarhundrede,  og  I.  A.  Hansen 

havde  i hvert  Fald  den  Fordragelighed,  som  er  Klogskab  eller 
Forsigtighed  til  ikke  at  vove  sig  helt  ud  i det  Uvisse.  Ingen  af 
disse  to  Mænd,  hvis  de  havde  været  de  ledende  i den  kom- 
mende Tid,  vilde  have  sat  Forfatningens  Brug  i den  Grad  paa 
Spidsen,  som  det  skete.  Men  deres  Efterfølgere  var  ufordragelige, 
frem  for  alt  doktrinære  Mænd,  og  Forfatningen  var  netop  en 
Forfatning  paa  Trods  af  enhver  Doktrin.  Den  var  gjort  i en 
Kvæghandels  Lignelse,  med  et  praktisk  Snit  paa  Tingene  og  et 
Glas  ovenpaa  til  Lidkøb.  Men  Estrup  og  Berg  eller  Bahnson  og 
Hørup,  det  var  ikke  Folk,  der  drak  Lidkøb  sammen. 

Derfor  er  Forfatningens  Maskineri  blevet  forkludret  paa  en 
saa  afgørende  Maade,  at  det  i bedste  Fald  akkurat  kan  holdes 
gaaende,  men  aldrig  bruges  til  et  saadant  Gennembrud  med 
bredere  og  dybere  Anlæg  som  det,  Tiden  nu  er  kommet  til.  Der 
trænges  til  et  ideelt  Opsving  her  i Landet,  der  trænges  til  den 
Fortrøstning,  der  driver  Værket  videre  end  til  agitatorisk  Spek- 
takel. Og  Bevægelsen  udenom  i de  andre  Lande  bærer  samme 
Vej.  Vi  har  ikke  Raad  til  at  ofre  mere  Tid  paa  denne  Forfat- 
ning. Lad  den  maaske  ogsaa  være  lidt  bedre  end  sit  Rygte,  lad 
den  maaske  have  været  brugelig,  den  er  i hvert  Fald  ved  Mis- 
brug blevet  ubrugelig.  Dens  Forudsætninger  er  glippede  fuld- 
stændigt. 

Dens  Forudsætning  var  først  og  fremmest  en  konservativ 
Bondestand.  Frem  for  alt  en  Bondestand  med  et  meget  materielt 
Syn  paa  de  politiske  Spørgsmaal,  en  Bondestand,  der  satte  sin 
Politik  i sin  Besiddelse.  Da  man  sammensatte  det  nuværende 
Landsting,  var  man  aabenbart  ikke  oplagt  til  nogen  Slags  Naivitet. 
Den  skeptiske  Filosofi  fostrede  ved  denne  Lejlighed  et  Stykke 
Statskunst,  som  den  har  Grund  til  at  være  stolt  af,  og  som,  hvis 
den  havde  holdt  Stik,  ganske  vist,  som  Hr.  Raadmand  Philipsen 
engang  har  skrevet  i dette  Tidsskrift,  vilde  have  hemmet  det 
virkelige  Demokratis  Udvikling  for  lange  Tider.  Men  den  holdt 
ikke  Stik. 

Naar  man  læser  den  Tale,  Grev  Frijs  nylig  holdt  paa  det  fri- 
konservative  Møde  i Horsens,  møder  man  denne  „Aanden  fra  66“ 
i næsten  hver  eneste  Betragtning,  han  gør  gældende.  Denne  hus- 
vilde Aand  har  slaaet  sig  ned  i Grev  Frijs’s  Sjæl  som  et  Spø- 
gelse, han  bringer  med  i omtrent  hver  eneste  politiske  Tale,  han 
holder.  I Horsens  var  den  med  fra  først  til  sidst.  Hvert  Øjeblik 

19* 


Digitized  by  LjOOQle 


304 


Kontra  Landstinget 


rykker  „den  besiddende  Landbostand"  med  tunge,  brede  Trin 
frem  og  forlanger  sin  Besiddelse  værget.  Og  i Konsul  Heys  Tale 
rykker  den  paany  frem  som  „den  i Bund  og  Grund  konserva- 
tive danske  Landbefolkning",  der  over  for  Regeringens  radikale 
Forslag  om  det  tvungne  borgerlige  Ægteskab  søger  og  finder  Ly 
under  Konsul  Heys  og  hans  Meningsfællers  Vinger. 

Aah,  Du  i Bund  og  Grund  konservative  danske  Bondestand, 
som  dog  stemmer  radikalt,  Du,  som  bare  tænker  paa  Din  Be- 
siddelse, men  stemmer  for  de  besiddelsesløse  og  sammen  med 
dem,  Du,  som  hænger  fast  i de  fædrene  Fordomme,  men  allige- 
vel stemmer  med  en  borgerlig  Forstand,  som  var  Du  fra  det 
18de  Aarhundrede  — hvor  mange  smigrende  og  lokkende  Ord 
har  Du  ikke  hørt  om  Din  Konservatisme  fra  den  ene  Side,  og 
hvor  mange  haanende  og  skældende  Ord  for  den  samme  Sag 
fra  den  modsatte  Side.  Hvor  mange  Jærtegn  er  ikke  bievne 
meldte  som  Varsler  om  Dit  sande  politiske  Sindelag,  og  hvor 
mange  Augurer  har  der  ikke  været  til  at  udlægge  dem. 

Hvordan  Bønderne  er  som  Mennesker,  derom  maa  Enhver 
blive  salig  i sin  Tro.  Det  er  meget  muligt,  at  deres  Natur  er  en 
indgroet  og  rodfæstet  Konservatisme.  Deres  Opdragelse  og  Liv 
gør  det  endog  sandsynligt.  Det  er  ogsaa  meget  muligt,  at  de  har 
en  udpræget  haardhudet  Sans  for  „Besiddelsen".  Men  det  mod- 
siger aldeles  ikke,  at  de  i Politik  er  demokratiske  og  idealistiske. 
Fortidens  Uret  kan  være  blevet  siddende  dem  i Blodet  som  en 
uvilkaarlig  Tilskyndelse  til  Opposition  mod  Stormændene  og  have 
givet  dem  den  Samfundsfølelse,  der  rækker  ud.  over  deres  eget. 
De  moderne  Jøders  politiske  Standpunkt  er  et  Eksempel  paa  et 
ganske  lignende  Forhold.  I Retning  af  Sans  for  Fordelen  ved  at 
høre  til  „de  Besiddende"  giver  Gennemsnittet  af  dette  ledende 
Element  i Borgerstanden  saa  vist  ikke  Bønderne  noget  efter,  men 
i Politik  er  de  radikale,  hyppigt  endog  paa  en  Gang  Fabrikherrer 
og  gode  Støtter  af  Socialdemokratiet.  Uforsonligheden  er  blevet 
siddende  dem  i Blodet  som  en  Mindelse  fra  Fortidens  Uret. 

Paa  samme  Maade  er  det  meget  forklarligt,  at  Bønderne  er 
Tilhængere  af  den  almindelige  og  lige  Valgret  til  Kommunerne. 
Der  er  intet  mærkeligere  i dette  Forhold  end  at  de  National- 
liberale paa  den  grundlovgivende  Rigsforsamling  stemte  for  den 
almindelige  Valgret.  Det  var  ogsaa  imod  deres  egen  Interesse, 
men  de  bøjede  sig  for  Ideen.  Det  er  det,  Grev  Frijs  ikke  kan 

forstaa.  Han  tror,  at  det  blot  er  „et  Slagord",  der  fortumler 
Tankerne.  Der  har  dog  i Danmarks  Historie  været  en  Tid, 
da  Grev  Frijs’s  Standsfæller,  de  adelige  „frikonservative"  Gods- 
ejere havde  Sans  for  slige  ideelle  Krav.  Landboreformerne  fra 
det  18de  Aarhundredes  Slutning  var  ogsaa  „et  Slagord",  „et  saa- 
kaldt  moderne  Krav",  men  det  var  dog  Godsejerne,  der  gennem- 
førte dem.  De  var  de  første  Idealister  i den  danske  Politik.  Efter 
dem  fulgte  den  studerede  Stand,  og  efter  den  blev  det  atter  Bøn- 
dernes Tur.  Flere  Omstændigheder  har  gjort  Bondestanden  min- 
dre materialistisk  her  i Landet  end  i andre  Lande.  Grundtvigi- 
aner-Bonden er  en  Bondetype,  Danmark  har  for  sig,  og  denne 
Folkeopdragelse,  udsprungen  af  en  genial  Pædagogs  Tanke,  har 
gjort  Bondens  politiske  Hus  mindre  lavloftet  end  Stuen  i hans 
Gaard.  Hans  politiske  Ret  er  blevet  ham  franarret,  og  han  har 
maattet  føre  en  lang  og  kostbar  Proces  derom  — den,  der  ved, 
hvordan  en  Bonde  kan  kæmpe  for  sin  Ret  gennem  aarelange 
Processer  og  hvad  Erindring  han  bevarer  derom,  vil  begribe,  at 
den  provisoriske  Proces,  der  væsentligst  førtes  i Bondens  Navn, 
sent  gaar  ham  i Glemme.  De  Forlig,  Bonden  har  indgaaet  med 
sine  Overmænd,  er  han  altid  blevet  narret  paa,  det  kan  heller 
ikke  have  gjort  ham  velvillig  stemt  for  Forligspolitik.  For  hver 
tabt  Proces,  for  hvert  fortrudt  Forlig,  har  Agitationen  rykket  sit 
Terræn  et  Stykke  længere  til  venstre,  og  denne  uafbrudt  fort- 
satte Retning  til  venstre  har  endnu  ingen  demokratisk  Politiker 
haft  Mod  eller  Styrke  til  at  gaa  op  imod.  De,  der  har  forsøgt 
det,  er  blevet  kastet  over  Ende.  Det  moderate  Partis  Skæbne, 
ikke  mindst  dets  sidste  Forsøg  paa  at  komme  op  igen  ved  at 
gaa  til  venstre  for  Reformpartiet,  er  det  tydeligste  Bevis  paa,  at 
den  danske  Bondestands  politiske  Marsch  er  gaaet  den  modsatte 
Vej  af  den,  Forfatningen  af  1866  forudsatte. 

Og  samtidig  er  Godsejernes  Udvikling  gaaet  mere  — man 
kan  maaske  ikke  sige  til  højre,  for  der  har  de  altid  staaet, 
men  mere  i Retning  af  deres  egne  Standsinteresser  og  Over- 
klassepolitik, i hvert  Fald  mindre  hen  imod  den  det  almene  Vels 
Politik  og  den  usnobbede  Forstands  praktiske  Uafhængighed 
end  man  havde  ventet  i 1866.  Man  vilde  dengang  i det  politiske 
Liv  skaffe  Plads  for  Mænd,  der  var  stillet  uafhængigt  i social 
Henseende  og  ingen  økonomiske  Hensyn  havde  at  tage.  Og  man 
foretrak  hertil  Godsejerne  som  dem,  hvis  Indflydelse  fordelte  sig 

over  alle  Landets  Egne,  og  som  havde  Berøring  nok  med  Bonde- 
befolkningen til  halvt  at  være  i Familie  med  den. 

Var  dette  saa  uretfærdigt?  Samfundslivet  næres  jo  baade  af 
aristokratiske  og  demokratiske  Tilskyndelser  ligesom  den  indi- 
viduelle Udvikling  i sin  højeste  Blomst  er  et  Produkt  af  en 
Blanding  af  gode  og  onde  Kaar.  Men  den  doktrinære  Uvilje  mod 
denne  Forfatning  har  faaet  Ret  i Tidens  Løb.  Det  Aristokrati, 
det  nye  Landsting  kaldte  paa,  fandtes  ikke.  Det,  der  fandtes, 
manglede  Storsyn,  Foretagsomhed,  Humanitet.  Det  kunde  kun 
sige  Nej,  saare  sjælden  og  kun  nødtvungen  Ja.  Først  valgte  det 
til  Fører  den  stædigste,  doktrinære  Nej-Siger,  Landet  raadede 
over.  Da  det  endelig  halvvejs  gav  Slip  paa  Estrup,  mange  Aar 
for  sent,  var  det  kun  for  under  Grev  Frijs’s  Førerskab  at  lægge 
sig  til  Hvile  i et  interesseløst,  uærgerrigt,  passivt  og  over  for 
Reformer  fuldkommen  skeptisk  Ligevægts-Standpunkt.  Det  er 
blot  en  anden  Maade  at  sige  Nej  paa.  Ikke  Magtens  Trumfen 
i Bordet,  men  et  blaseret  Skuldertræk  til  det  Hele.  Hvor  langt 
er  ikke  Grev  Frijs  fra  en  Chr.  Ditlev  Reventlow  eller  Konfe- 
rensraad  H.  N.  Hansen  fra  en  Chr.  Colbjørnsen?  Hvad  har 
Grev  Frijs  gjort  for  Nutidens  Landboreformer,  og  hvad  har  Kon- 
ferensraad  Hansen  gjort  for  Nutidens  Retsreformer?  Hvor  er 
disse  Mænds  humane  Følelse  for  Landbostandens  Proletariat, 
deres  fordomsfrie  Syn  paa  de  ideelle  Krav,  deres  Ærgerrighed 
efter  en  Løsning  af  de  store  Sager,  der  ligger  skibbrudne  i Lands- 
tingets Udvalg?  En  lille  Lap  paa  den  bestaaende  Tilstand,  saa 
kneben  og  afklippet  som  muligt,  men  den  brede  Haand,  der 
giver  Sagen  den  Løsning,  som  den  nærmeste  Tid  kan  arbejde 
med,  til  den  næste  Slægt  gør  det  næste  Skridt,  den  er  lukket  i 
passiv  Slaphed.  Tag  Retsreformen,  som  dog  maa  være  en  Ung- 
domskærlighed for  Konferensraad  Hansen.  Selv  om  de  Frikon- 
servative  er  betænkelige  ved  at  lade  Kommunerne  vælge  Næv- 
ningerne, skønt  dette  Forslag  stammer  fra  den  meget  konserva- 
tive Kommission,  der  udarbejdede  Forslaget,  hvor  tyndt  og  slapt 
tager  det  sig  dog  ikke  ud,  at  de  gaar  med  til  at  opgrave  denne 
gamle,  ganske  umulige  Tanke,  at  lade  en  kongelig  Kommission 
sammensætte  Nævningelisten.  Der  er  blot  et  træt,  haabløst  Nej 
til  hele  denne  store  Reform,  hvor  saa  mange  andre  Løsninger 
gives.  Grev  Frijs  talte  i Horsens  med  en  let  Spot  om,  at  man 
havde  kanoniseret  den  almindelige  Valgret  til  Kommunerne  som 

„en  Menneskerettighed".  Men  i hvert  Fald  inden  for  Retsplejen 
er  der  Menneskerettigheder,  som  krænkes  paa  en  uhørt  Maade 
her  i Landet,  og  dog  er  de  Frikonservative  ganske  passive  i 
denne  Sag.  Eller  Toldreformen.  Finansminister  Lassen  har  be- 
budet et  Forslag,  afvejet  paa  alle  Punkter,  uden  doktrinær  Haard- 
hed,  meget  moderat  i Fremskridtet.  Konsul  Hey  svarer  ganske 
roligt:  „Det  betyder  flere  Penge  ud  af  Lommen  i Form  af  højere 
Formue-  og  Indkomstskat".  Hvilket  stort  Syn  paa  en  stor  Sag, 
og  hvilken  fornem  Stil  i Udtrykket,  netop  den  Stil,  hvori  man 
tænker  sig  en  Magnat,  en  Lord,  en  Senator.  Naar  en  Mand  har 
10 — 50 — 100  Gange  saa  meget  om  Aaret  som  en  anden,  bør 
han  vel  ogsaa  svare  Skat  i samme  Forhold.  Det  er  Indkomst- 
skattens Princip.  Men  fordi  han  har  10 — 50 — 100  Gange  mere 
end  en  anden,  bruger  han  vel  ikke  10 — 50 — 100  Gange  mere  f.  Eks. 
Salt  om  Aaret  end  den  anden.  Og  dog  svarer  de  begge  samme 
indirekte  Skat.  Eller  den  tvungne  borgerlige  Vielse.  Den  er  i 
Aaret  1896  optaget  i den  tyske  borgerlige  Lovbog,  vedtaget  af 
alle  Partier,  det  katolske  Parti  indbefattet.  Gør  det  saa  ikke  et 
næsten  parodisk  Indtryk  at  høre  Konsul  Hey  forsikre  i Horsens, 
at  den  danske  Befolkning  har  maattet  kaste  sig  ind  under  hans 
og  hans  Meningsfællers  Vinger  for  at  søge  Beskyttelse  mod  J. 
C.  Christensens  og  Albertis  Radikalisme.  Lad  gælde,  at  disse  to 
Mænd  er  Radikalere,  var  mon  ogsaa  Bismarck  den  Kristenfjende, 
hvorunder  den  tyske  Befolkning  nu  lider,  fordi  den  savnede  sin 
Konsul  Hey  fra  Odense. 

Og  imedens  rumler  alle  disse  Spørgsmaal,  Valgretsreform, 
Toldreform,  Retsreform,  Husmandsreformer  løs  i Agitationen 
som  et  letvundet  Bytte  for  dem,  som  kan  raabe  højest.  Dette 
er  den  anden  Side  af  Landstingets  Politik.  For  hver  Gang  det 
siger  et  Nej,  gaar  der  et  nyt  rumlende  Tøndebulder  gennem  Be- 
folkningen. Dette  korte  Nej  og  dette  hule  Drøn,  det  er  de  to 
Ytringer,  hvori  vort  politiske  Liv  hovedsagelig  giver  sig  til  Kende. 
Nedslaaende  Mismod  og  oppustet  Bulder,  det  er  de  to  Stemnin- 
ger, der  behersker  vor  politiske  Tilstand.  Og  frastødte  heraf  har 
efterhaanden  næsten  alle  Landets  bedste  Mænd  trukket  sig  ud 
af  Deltagelse  i den  praktiske  Politik. 

Vort  politiske  Liv  er  i Forvejen  saa  fattigt  paa  Personligheder, 
at  vi  i Virkeligheden  slet  ikke  har  Raad  til  at  undvære  den  Smule 
Aristokrati,  der  er  tilbage.  Naar  man  har  læst  Grev  Frijs’s  Hor- 

senstale,  kan  man  ikke  føle  andet  end  en  umiddelbar  Sympati 
for  dens  Redelighed.  Den  giver  aaben,  loyal  Besked.  Hvis  det 
Ønske,  hvormed  den  slutter,  blev  opfyldt,  vilde  Ridderligheden 
genopstaa  i vort  politiske  Liv.  Grev  Frijs  er  selv  et  Eksempel 
paa  en  politisk  Riddersmand.  Og  hvem  vilde  undvære  en  Type 
som  Konferensraad  H.  N.  Hansen,  den  selvbevidste,  den  princip- 
faste Overbevisnings  Mand.  Det  er  Mænd,  der  vilde  vinde  Sym- 
pati langt  ud  over  deres  Klasse  eller  Parti,  blot  de  vilde  mere 
end  at  gøre  Figur,  den  være  nok  saa  smuk,  i vort  offentlige  Liv. 


Det  nytter  ikke  at  forlange  af  Regeringen,  at  den  skal  træde 
op  med  større  Kraft  mod  Landstinget.  Det  hører  tværtimod  med 
til  Forfatningens  ulykkelige  System,  at  et  saadant  Tryk  paa  Lands- 
tinget blot  vilde  gøre  dets  Modtryk  endnu  stærkere.  Et  radikalt 
Ministerium  vilde  give  et  radikalt  Landsting,  det  vil  sige  et  i sin 
Umedgørlighed  radikalt  Landsting.  Og  et  Landsting,  der  anvendte 
sit  Nej  radikalt,  er  en  farlig  Magt  over  for  det  svage  Punkt  i 
Forfatningen:  Finansloven.  Sæt,  at  Landstinget  førte  Krigen  ind 
paa  denne  Valplads,  hvad  Redning  er  der  saa  for  et  Folketings- 
ministerium, der  den  1.  Juni  staar  uden  nogen  vedtaget  Finanslov? 

Nej,  Landstinget  har  Overtaget,  naar  Folketinget  regerer,  lige- 
som Folketinget  havde  Overtaget,  medens  Landstinget  var  Rege- 
ring. Det  er  dets  Plads,  dets  Rolle  selv  over  for  en  Regering,  det 
ikke  vil  gøre  Opposition  imod.  Grev  Frijs  har  udtrykkelig  fra- 
lagt sig  og  sit  Parti  Oppositionstendens  over  for  det  nuværende 
Ministerium.  Det  vilde  ogsaa  være  vanskeligt  at  tænke  sig  et 
Folketingsministerium,  der  mindre  end  det  nuværende  udæskede 
Landstinget  til  Opposition.  Alle  Betingelser  for  et  Samarbejde 
skulde  synes  netop  nu  at  være  tilstede.  Det  er  et  af  de  Øje- 
blikke, hvorom  det  gælder:  Nu  eller  aldrig.  Naar  dette  Samar- 
bejde dog  er  mislykkedes,  saa  er  alt  Haab  ude  for  Fremtiden. 

Og  Grunden  er  simpelthen  den,  at  det  er  Landstingets  for- 
fatningsmæssige Bestemmelse  at  sige  Nej  til  Folketinget.  Selv 
om  det  maaske  ikke  har  faaet  dette  Kald  anvist  ved  selve  For- 
fatningens Givelse,  saa  har  i hvert  Fald  40  Aars  Praksis  vænnet 
det  dertil,  indlevet  det  deri,  fæstnet  denne  Opgave  som  en  Tra- 
dition. Og  netop  fordi  Tiden  nu  har  givet  Folketinget,  hvad  Fol- 

ketingets  er,  forlanger  det  med  saa  meget  færre  Skrupler,  at 
Tiden  ogsaa  skal  give  Landstinget,  hvad  Landstingets  er.  Det  vil 
være  den  passive  Bærer  af  den  bestaaende  Tilstand,  den  for- 
nemme Tilskuer  til  Arbejdet  paa  Fremtiden  — intet  andet. 

Kort  og  godt:  Det  er  paa  en  Forfatningsforandring,  at  Ar- 
bejdet maa  rettes.  „Landstinget  skal  bøjes",  hedder  det  i Agita- 
tionen. Nej,  begge  Ting  skal  bøjes  mod  hinanden.  Man  kan  ikke 
have  to  Ting,  hvor  Flertallet  i det  ene  er  omtrent  uden  Tilhæn- 
gere i det  andet.  Det  maa  i Længden  gøre  dette  Flertal  desperat, 
sætte  det  paa  Bagbenene.  Og  hvor  mange  af  de  11  Højremænd, 
der  nu  er  i Folketinget,  vil  overleve  den  kommende  Valgdag. 
Sandsynligvis  kun  Halvdelen.  I København,  i Lyngby,  i Slagelse, 
i Odense  og  i Randers  vinker  Sejren  til  Socialdemokratiet.  Men 
5—6  Højremænd  i Folketinget  i Forhold  til  dette  Partis  Stem- 
mer, det  er  et  saadant  Vanvid  af  Uretfærdighed,  at  det  nok  kan 
gøre  Landstinget  desperat. 

Som  to  Løftestænger,  der  bærer  den  samme  Tanke  fra  mod- 
satte Sider,  mødes  Kravet  paa  Landstingets  principielle  For- 
andring med  Kravet  paa  Forholdstalsvalg  til  Folketinget.  Ved 
dette  Kravs  Opfyldelse  faar  Mindretallet  sin  Ret.  Flertallets  Ene- 
vælde svækkes  i Folketinget,  Mindretallets  i Landstinget.  I Stedet 
for  to  uretfærdige  Principper  kommer  der  eet  retfærdigt.  At  gaa 
tilbage  til  Junigrundlovens  Landsting  er  ikke  nødvendigt,  heller 
ikke  naturligt.  Det  gælder  blot  om,  at  det  ledende  Princip,  hvor- 
efter Rigsdagen  sammensættes,  er  nogenlunde  ensartet  for  begge 
Ting.  Dermed  er  Brutaliteten  taget  ud  af  Forfatningen,  Bryde- 
kampen mellem  de  to  Ting  vendt  om  til  en  Kappestrid. 

Men  naar  Maalet  er  dette,  bør  al  Tale  om  Landstingets  Op- 
løsning og  al  Strid  om  de  Kongevalgtes  Opløselighed  forstumme. 
Det  eneste,  der  kunde  berettige  til  dette  Kællingekneb,  er  det 
Argument,  at  Retten  til  dets  Brug  blev  fælles  for  begge  Partier. 
Men  dette  eneste  loyale  Forsvar  medfører  jo,  at  Venstre  ikke 
kunde  benytte  sin  Opløsning  af  de  Kongevalgte  til  en  Forfat- 
ningsforandring. For  at  tage  den  yderste  Konsekvens  af  Opløs- 
ningen maatte  der  være  fuld  Vished  for  Opløsningens  Beret- 
tigelse. Og  hvad  juridisk  Skarpsindighed  end  kan  udrette  i dette 
Spørgsmaal,  noget  Bevis,  nogen  Sikkerhed  kan  den  aldrig  naa  til. 
Det  bliver  aldrig  mere  end  en  Fortolkning,  oven  i Købet  en  daarlig. 

Men  Opløsningen  kan  ogsaa  undværes.  Demokratiet  nærmer 

sig  med  stærke  Skridt  til  at  faa  Flertal  i Landstinget.  Betingelsen 
er  blot  den,  at  det  holder  sammen  saa  vidt,  at  ikke  Højre 
igen  faar  Magten.  I dette  Øjeblik  har  Demokratiet  26  Tilhæn- 
gere i Landstinget.  Heraf  er  ganske  vist  1 taget  fra  Højre  ved 
et  Suppleringsvalg  i Aalborg  Amt.  Men  til  Gengæld  har  Højre 
ved  Suppleringsvalg  i København  taget  2 af  Demokratiets  Man- 
dater. I 2den  Landstingskreds  er  der  Udsigt  til  at  vinde  1 Man- 
dat. Status  quo  iøvrigt  forudsat,  vil  Landstingsvalget  til  Efteraaret 
altsaa  give  til  Resultat:  28  Demokrater.  Saa  mangler  der  kun  5 
i Halvdelen.  Disse  5 Mandater  vil  Dødens  Indhug  blandt  de 
kongevalgte  Højremedlemmer  skænke  Demokratiet  inden  lang 
Frist.  Thi  af  Højres  10  Kongevalgte  er  7 over  Støvets  Aar.  Der 
er  maaske  noget  kynisk  i,  at  det  saaledes  tilsidst  skal  blive  Dø- 
den, der  afgør  denne  Strid.  Men  der  er  ogsaa  noget  symbolsk 
deri.  Saa  konsekvent  har  Højre  forskrevet  sig  til  Konservatismen, 
at  det  tilsidst  forskrev  sig  til  Døden.  Saa  længe  beholdt  det  Mag- 
ten, at  det  blev  et  Oldingeparti  paa  Gravens  Rand.  Hver  Gang 
der  i Højres  Regeringstid  blev  et  kongevalgt  Mandat  ledigt,  skulde 
det  nødvendigvis  besættes  med  Mænd  fra  den  gamle  Tid.  Kun 
de  havde  det  rette  Landstingets  Kald.  Og  nu  kalder  Døden 
paa  dem. 

Erik  Henrichsen. 

edenstaaende  er  et  Kapitel  af  „The  Magnetic  North", 
skrevet  af  den  amerikanske  Forfatterinde  C.  E.  Rai- 
mond  (Pseudonymet  E.  Robins). 

Det  magnetisk  dragende  Nord  er  Klondyke,  Guld- 
landet i Alaska,  der  drager  Guldgravernes  Strøm  mod 
de  øde  Egne  i „den  store  hvide  Stilhed",  hvis  uende- 
lige Sneørken  er  bleven  gødet,  men  ikke  frugtbargjort 
af  Tusinders  bristede  Forhaabninger,  men  som  først  taber  sin  mag- 
netiske Trolddomskraft,  naar  Jorden  af  sine  Indvolde  har  udskillet  hint 
magiske  gule  Metal,  Maalet  foi  Menneskenes  Attraa,  eller  naar  endnu 
rigere  Guldlejer  andetsteds  paa  Jordkloden  har  flyttet  Magneten  og 
afbrudt  Guldsøgernes  ustandselige  Strøm.  Bogen  handler  da  om  alt 
det,  disse  Mennesker  lider  og  strider  under  deres  heltemodige  An- 
strengelser for  at  naa  deres  Maal,  dette  Land,  der  sender  én  Mand 
hjem  belæsset  med  Guld,  begraver  tyve  i Sneen  og  sender  Resten  til- 
bage med  tomme  Lommer  og  dyrtkøbte  Erfaringer. 

Men  først  og  sidst  former  denne  Bog  sig  som  en  Hymne  til  Kam- 
meratskabet; atter  og  atter  hamres  det  ind,  at  ene  Sammenholdet  frel- 
ser Livet  heroppe,  hvor  hele  Naturen  synes  at  sammensværge  sig  om 
at  holde  disse  guldtørstige  Menneskekryb  fra  sit  ubesmittede  Skød: 
„Var  det  det , vi  lærte  paa  den  lange  Vandring  i Ismarken,  hvor  nær 
en  taalelig  agtværdig  Fyr  er  ved  at  være  en  Skurk",  eller  var  det 
ikke  snarere  det:  „at  en  Mand  ikke  kan  blive  rent  Dyr,  saa  længe 
han  staar  Last  og  Brast  med  en  anden  Mand."  Jo  vist  saa!  „I  sit  In- 
derste forstod  han,  at  alt,  hvad  der  var  kært  og  dyrebart,  hans  Hjem, 
en  Kvindes  Ansigt,  alt,  alt  vilde  blegne  og  visne  hen,  førend  han  glemte 
disse  Dage  i Islandet." 

Men  meget  andet  handler  denne  fortryllende  Bog  om.  En  bred 
Strøm  af  vemodig  og  vis  Humor  drager  igennem  den  og  farver  alle 
de  brogede  Billeder  af  Livet  i „Stor  Skorsten  Hytten",  Samværet  med 
de  Indfødte,  Missionerne,  navnlig  den  mesterligt  skildrede  katolske 

Jesuiterkoloni  og  Livet  i Minebyen.  Hvor  mandigt  og  nænsomt  er  ikke 
Forholdet  mellem  disse  stærke  Mænd  tegnet  af  en  Kvinde,  frit  for  al 
forlorent  Føleri.  Fint  og  rigtigt  paaviser  hun  Grunden  til,  at  disse  hær- 
dede Karakterer  saa  ofte  svækkes,  hvorledes  Ensomheden  og  Ødet 
efterhaanden  spinder  dem  ind  i sit  filtrede  Net,  suger  Blodet  af  dem 
og  efterlader  dem  som  Vrag,  et  Bytte  for  Tungsindets  Vanvid  eller 
søgende  at  drukne  „den  store  Stilhed41  i stærke  Drikke. 

Henrivende  er  Skildringen  af  Forholdet  mellem  den  stive  Puri- 
taner Mac  Cann  og  det  lille  brystsyge  Eskimobarn  Kaviak,  som  den 
fortræffelige  og  underfundige  Jesuiterpater  Wills  saa  lumskelig  prak- 
ker  Mændene  i „Stor  Skorsten  Hytten44  paa,  og  som  Mac,  der  ganske 
vist  hader  Jesuiteme  og  al  deres  Væsen,  men  som  selv  har  en  lille 
Fyr  derhjemme,  for  hvem  han  arbejder,  ender  med  at  adoptere,  og 
med  rørende  Bjørnetroskab  slæber  med  til  Klondyke  og  derfra  hjem. 

Hvor  morsomt  er  han  ikke  tegnet,  Nicholas,  denne  snedige  immer- 
gemytlige  Hedning,  der  lader  sig  døbe  paany,  hver  Gang  Lejlighed 
byder  sig,  som  færdes  paa  en  Strækning  af  mange  Hundrede  Kvartmil 
og  har  en  ny  Religion  i hver  ny  kristen  Missionskoloni,  han  finder 
paa  sin  Vej,  alt  imens  han  hidkalder  sine  Fædres  Læge,  Shamånen, 
Troldmanden,  naar  hans  Fader  er  alvorlig  syg  og  „plages  af  Djævle44. 

Fortræffelig  er  Skildringen  af  Jesuiterkolonien,  hvor  man  faar  et 
udmærket  Indblik  i det  store  og  opofrende  Arbejde,  der  gøres  af  denne, 
af  alle  bedst  organiserede,  kristne  Fortrop.  Interessant  er  det  psyko- 
logiske Skarpsyn,  hvormed  disse  religiøst  begejstrede  Mænd  og  Kvin- 
der er  valgt  til  deres  Gerning  med  særligt  Blik  for  hver  enkelts  Karak- 
ter og  Evner.  Den  gemytrige,  praktiske  og  menneskekærlige  Fader 
Wills,  den  strenge  Fanatiker,  Broder  Poul,  den  humane,  vidtskuende 
og  overbærende  Fader  Brachet,  Missionens  Overhoved.  Alle  har  de 
deres  Plads,  alle  er  de  Hjul  i et  fortræffeligt  afstemt  Urværk,  alle  ar- 
bejder de  mod  det  samme  Maal,  Forherligelsen  af  den  ene  sande  Tro. 
Og  højt  over  dem  rager  Missionens  store  Trækors,  et  Mærke,  et  Vid- 
nesbyrd om  Sammenholdets  store  Sandhed. 

Fem  Mænd  er  draget  ud  mod  det  fjerne  Maal,  men  „strander41 
undervejs,  overrumplede  af  Vinteren.  Saa  bygger  de  den  Hytte,  som 
bliver  berømt  i Hundreder  af  Kvartmiles  Omkreds  for  sin  Soliditet  og 
Hygge  og  for  sin  Skorsten,  som  giver  den  sit  Navn.  Men  Vinteren  gaar 
sin  Gang,  og  Provianten  er  ved  at  slippe  op. 

„Drengen41  ofrer  sig  og  gaar,  „Obersten41  følger  ham.  „Drengen41 
er  en  prægtig  Ynglingeskikkelse,  fuld  af  sammenbidt  Energi  og  et 
Livsmod,  som  til  Tider  giver  sig  ganske  overgivne  Udslag.  „Obersten41, 
en  Kentucky  Mand,  en  djærv  og  naiv  Kæmpeskikkelse,  hvis  Titel  har 
samme  Gyldighed  som  saa  mange  af  det  demokratiske  Amerikas  klin- 
gende Militærtitler,  en  Mand,  som  „personlig  havde  inspiceret  hver 
Plet  i den  kendte  Verden,  undtagen  netop  det  høje  Nord44.  „Obersten11 
er  den  eneste,  hvem  ikke  Tørsten  efter  Guld  driver.  For  at  finde  den 
Kvinde,  han  har  gjort  Uret,  flakker  han  hvileløs  hen  overjorden.  Klon- 

dyke,  det  fredløse,  skænker  ham  den  Fred,  han  trænger  til.  Han  dør 
i Klondyke. 

„Drengen"  vil  have  Guld  for  at  købe  det  gamle  Hjem  tilbage  til 
sig  selv  og  en  Søster.  Han  vender  tomhændet  tilbage,  men  sander 
Jesuiterpaterens  Ord:  „Det  vil  være  en  lykkelige  Ekspedition, min  Søn, 
hvis  du  paa  den  opdager  dig  selv , og  førend  det  er  for  sent".  Og  „Dren- 
gen" lægger  Vejen  hjem  om  ad  Holy  Cross  Missionen. 

Disse  to  begiver  sig  ud  pa^  den  for  indviede  fuldstændig  haabløse 
Vandring  mod  Nord,  700  Kvartmil  uden  Hunde,  med  en  lille  Haand- 
slæde  og  3 Ugers  Proviant.  Og  de  naar  deres  Maal,  men  som  mærkede 
Mænd.  Dybt  har  Isørkenens  Rædsler  gravet  sit  Bomærke  i deres  ud- 
tærede Træk. 

Mærket  til  Døden  tager  „Obersten"  det  sidste  lange  Hvil,  og 
„Drengen"  er  ble  ven  en  moden  Mand  i disse  Maaneder. 

Men  højt  taler  denne  Bog  om,  at  det  er  ikke  Guldet  med  al  sin 
betagende  Indflydelse  paa  de  klareste  Hoveder  og  de  koldeste  Hjæmer, 
som  skaber  de  største  Værdier  blandt  Menneskenes  Børn. 

Holger  Trautner. 


paa  dit  Firmament 
den  klare  Nordlystampe  tændt  . . .* 

I den  naive  Tanke,  at  de  nu  havde  været  ude  for  det  værste, 
en  Polarfærd  kan  byde  paa,  og  i al  Hemmelighed  betragtende 
sig  selv  som  udlærte  Sporfindere,  havde  de  tilbagelagt  de  41 
Kvartmil  fra  Holy  Cross  til  Anvik  i mindre  end  3 Dage.  „Ober- 
sten" nød  godt  af  den  elskværdige  og  udmærkede  Mands  Sel- 
skab, der  ledede  den  episkopale  Mission  i Anvik,  og  „Drengen" 
aflagde  Besøg  i Benhams  Depoter,  lærte  sig  lidt  Ingalib  og  AC*) 
Maaden  at  købslaa  med  Indianerne  paa,  som  Nat  og  Dag  sam- 
men med  en  Mængde  „strandede"  Klondykefarere  samledes  om 
den  liflige  Varme,  der  udgik  fra  den  mægtige  Jærnovn. 

Vore  Rejsende  gjorde  selv  Forretninger  med  AC  Agenten, 
købte  frisk  Forsyning  af  fersk  Kød,  ja  forøgede  endogsaa  deres 
Udrustning,  som  de  hidtil  havde  indskrænket  til  det  mindst  mu- 
lige; for  de  skulde  nu  til  Egne,  hvor  der  ikke  var  Depoter  læn- 
gere, ikke  engang  Missioner.  Anvik  var  den  sidste  hvide  Koloni 
paa  denne  Side  Nulato. 

Nulato,  sagde  man,  laa  over  200  Kvartmil  mod  Nord. 

Og  dog  vedblev  begge  Mændene  efter  alle  disse  Forberedelser 
at  sige  til  sig  selv  i Løbet  af  de  første  Dage,  efter  at  de  havde 

*)  Alaska  Commercial. 


Digitized  by  L.ooQie 


314 


Den  store  hvide  Stilhed 


forladt  Anvik,  at  Rejsen  vilde  være  let,  hvis  de  blot  havde  været 
fri  for  alle  disse  „Bekvemmeligheder"  — Bagagen  paa  Slæden. 

Efter  alle  Regnekunstens  Regler  skulde  den  daglige  Fradrag- 
ning  af  3 Maaltider  fra  Forraadet  lette  Byrden.  Det  syntes  at 
have  den  modsatte  Virkning.  Ved  en  eller  anden  ondsindet  Trold- 
dom vejede  efterhaanden  hver  Unze  et  Pund,  hvert  Pund  et 
Centner.  Slæden  selv  var  som  forhekset. 

Tænke  sig,  hvor  let  den  havde  løbet  ned  ad  Sneskrænten  fra 
„Stor  Skorsten  Hytten",  hin  Morgen  de  drog  af  Sted.  „Drengen" 
tog  dens  kaade  Hidsighed  for  et  lykkeligt  Varsel,  — selv  Slæden 
var  ivrig  efter  det  store  Foretagende. 

Men  aldrig  mere  lagde  den  en  saa  munter  Iver  for  Dagen 
paa  denne  trælsomme  Vandring.  Kom  der  senere  under  den  lange 
Færd  op  ad  Floden  Tider,  hvor  det  gik  ned  ad,  saa  slog  Slæden 
Saltomortaler  i Luften,  viklede  sit  Bagreb  eller  Forreb  omkring 
Pile-  og  Ellekrat  eller  masede  paa,  hovedkulds,  med  en  under- 
fundig lavkomisk  Mine  og  Bunden  i Vejret,  for  at  anfalde  sin 
Herre  i Skinnebenene.  Enten  holdt  den  tilbage  med  overmenne- 
skelig Styrke,  eller  den  fdr  frem  med  en  Kraft,  der  kuldsejlede 
den  trætte  Styrmand.  Dens  Opførsel  blev  værre  og  værre,  alt 
som  de  Rejsende  arbejdede  sig  længere  og  længere  ind  i Isørke- 
nen, bort  fra  Holy  Cross’s  besnærende  Indflydelse,  fjernt  fra  den 
kristne  Gæstfriheds  dulmende  Magt,  ja  selv  hinsides  Tischsochet, 
den  sidste  indianske  Landsby  paa  en  Strækning  af  100  Kvartmil. 

Disse  to  Mænd,  som  havde  haanet  den  Karaktersvaghed,  de 
saa  ofte  havde  fundet  i Menneskenes  Færd  her  oppe,  de  be- 
gyndte nu  at  forstaa,  at  enhver  anden  Prøve  paa  Broderskab 
blegner  for  denne  yderste  Livsanspændelse  i Polarlandet. 

Uden  al  Tvivl  gaar  det  efter  en  Tids  Forløb  paa  en  eller  anden 
Maade  galt  med  Nerverne.  De  vældige  Veksler,  som  trækkes 
paa  den  fysiske  Udholdenhed,  bærer  naturligvis  sin  Del  af  Skyl- 
den. De  arbejdede  strengt  i 14,  undertiden  17  Timer  i Træk, 
daarligt  ernærede,  lidende  under  den  stærke  Kulde  og  af  en 
nagende  Usikkerhed  om  Foretagendets  Udfald.  Det  var  fordrage- 
lige Fyre,  som  Folk  er  flest,  og  de  respekterede  hinanden;  men 
naar  først  Nerverne  er  angrebne,  naar  man  lider  Sneblindhedens 
Kvaler,  naar  Fødderne  er  ødelagte,  og  Hungeren  melder  sig  — 
ja  saa  er  man,  mildest  talt,  ikke  egnet  til  Selskabsfugl. 

Undertiden  sagde  de  Ting,  som  de  bagefter  skammede  sig 

ved  at  huske;  men  begge  blev  de  forsigtigere  i de  kritiske  Øje- 
blikke, og  den  mest  talende  af  dem  blev  tavsere,  alt  som  Tiden 
gik. 

Saaledes  som  de  havde  inddelt  Dagen,  tilfaldt  den  anstren- 
gende Tid  før  Aftensmaaltidet  sædvanlig  „Drengen".  Det  var  de 
værste  Timer  af  alle  Døgnets  24  og  i lige  Grad  frygtet  af  begge 
Mændene. 

Det  var  allerede  den  første  Eftermiddag  fra  Anvik  efter  en 
ualmindelig  anstrengende  Dag.  „Drengen"  trampede  tungt  foran, 
sammenkrummet  som  en  Olding  mod  den  gennemtrængende 
Snebyge,  lænket  som  en  Forbryder,  Hænderne  paa  Ryggen,  øde- 
lagte af  Rebet,  stiv  af  Kulde  slæbende  den  langsomme  og  gen- 
stridige Slæde  efter  sig. 

Pludselig  stoppede  han  op,  rettede  Ryggen  og  protesterede  i 
uigengivelige  Udtryk  mod  „Obersten",  fordi  denne  udsatte  Hvilet 
længere,  end  de  nogensinde  før  havde  gjort  „efter  saadan  en 
Dag." 

„Kan  ikke  tænde  Ild  med  grønt  Poppeltræ,"  var  „Oberstens" 
Svar. 

„Saa  lad  os  da  i hvert  Fald  standse  og  holde  Hvil." 

„Nej,  vi  ved  nok,  hvad  det  fører  til;  Folk,  der  standser  for 
at  hvile,  lægger  sig  til  at  sove  i Sneen,  og  Folk,  der  lægger  sig 
til  at  sove  i Sneen  med  tomme  Maver,  vaagner  ikke  op  igen." 

De  sled  sig  frem,  igen  en  Kvartmil.  Da  „Obersten"  endelig 
gav  Tegn  til  Hvil,  sank  „Drengen"  om  paa  Slæden,  alt  for  ud- 
mattet til  at  tale. 

Det  var  blevet  en  Vane  hos  dem  ikke  at  betro  sig  selv  til 
at  sige  noget  paa  dette  Tidspunkt. 

„Obersten"  plejede  at  give  Signal  til  at  stoppe  op  simpelt 
hen  ved  at  ophøre  at  skyde  paa  Slæden,  som  „Drengen"  tungt 
slæbte  fremad. 

„Drengen"  havde  ufravigelig  haft  en  Følelse  (akkurat  som 
Obersten,  naar  det  var  hans  Tur  at  gaa  i Spidsen),  at  Manden 
bagved  ikke  lagde  alle  Kræfter  i;  deraf  fulgte  et  uklart,  bevidst 
urimeligt,  men  fuldstændig  utæmmeligt  Raseri  mod  Kammeraten. 
Men  hvor  stærk  end  Fornemmelsen  havde  været  af,  at  Manden 
bag  Slæden  sparede  paa  Kræfterne,  havde  Manden  foran  dog 
endnu  aldrig  undgaaet  at  mærke,  naar  Trykket  bagfra  virkelig 
blev  fjernet. 


Digitized  by 


Google 


316 


Den  store  hvide  Stilhed 


„Drengen"  sad  nu  paa  Slæden,  stum,  ubevægelig,  mens  Ober- 
sten huggede  Brænde.  Saa  tog  han  sig  sammen,  tændte  Ild  og 
lavede  Kødsuppeteen.  Men  stadig  intet  Ord  selv  efter  denne  op- 
livende Drik,  den  sædvanlige  Indledning  til  nogle  faa  Bemærk- 
ninger og  mere  selskabeligt  Samvær.  I Aften  ikke  en  Lyd  Ira 
nogen  af  dem. 

Obersten  skiftede  Fodtøj,  og  den  smeltede  Sne  i Gryden  be- 
gyndte at  sprutte,  men  Drengen,  som  atter  havde  sat  sig  paa 
Slæden,  rørte  sig  ikke. 

Ingen  Mand,  som  til  Bunds  kender  Forholdene,  vilde  under 
disse  Omstændigheder  have  vovet  at  minde  sin  Kammerat  om, 
at  det  nu  var  hans  Pligt  at  rejse  sig  og  riste  Skinken;  men  lidt 
efter  vovede  den  sultne  Oberst  en  Bemærkning  uden  dog  at 
se  op: 

„Andet  Fodtøj!" 

„Har  ikke  vaade  Fødder." 

„Nu  ingen  Dumheder,,  her  er  Sokkerne." 

„Obersten"  kastede  2 Par  grove  Sokker,  det  sædvanlige 
Skifte,  hen  til  „Drengen". 

„Ikke  vaad,"  gentog  denne. 

„De  ved  jo  godt  selv,  De  er  vaad!" 

„Kunde  gaa  i Vand  med  disse  her  Eskimosko." 

Jeg  siger  ikke,  at  Fugtigheden  kommer  ude  fra,  men  De  ved 
jo  lige  saa  godt  som  jeg,  at  man  sveder  som  en  Hest  heroppe." 

Stadig  sad  Drengen  der  med  Hovedet  dukket  ned  mellem 
Skuldrene. 

„Den  første  Regel  i dette  Land  er  at  holde  sine  Fødder 
varme,  ellers  har  vi  straks  Lungebetændelse,  Rheumatisme  og 
Gud  ved  hvad." 

„Den  første  Regel  i dette  Land  er  at  passe  sine  egne  Sager 
ellers  — Gud  ved  hvad." 

„Obersten"  saa  et  Øjeblik  paa  Drengen  og  vendte  derpaa 
Ryggen  til  ham.  „Drengen"  saa  skyldbevidst  op,  men  endnu  halv- 
død, følesløs  under  Vægten  af  den  knugende  Udmattelse. 

„Obersten"  bøjede  sig  nu  over  den  boblende  Gryde  og  vilde 
løfte  den  af  Ilden.  „Drengen"  sprang  op  og  skulde  lige  til  at 
raabe : 

„Pas  Deres  egne  Sager  og  hold  Dem  fra  mine."  Men  „Ober- 
sten" vendte  sig  i det  samme  og  spurgte  med  usædvanlig  Blidhed: 

„Hvis  De  tillader,  vil  jeg  lave  Maden  i Aften."  Og  „Drengen" 
trak  Vejret  dybt,  løb  til,  lidt  usikkert,  halvt  blindet,  men  med  et 
helt  andet  Udtryk  i de  trætte  Øjne. 

„Nej,  nej,  gamle  Mand,  saa  galt  er  det  da  heller  ikke." 

Og  atter  var  det  to  Venner,  som  sov  sammen  Side  om  Side 
i Sneen. 

Næste  Morgen  vaagnede  „Obersten"  sent  ved  at  høre  „Dren- 
gen" raabe;  han  havde  ligget  vaagen  den  halve  Nat  af  Nerve- 
smerter, antog  han,  i Øjnene. 

„Hør  nu  en  Gang  Kentucky,  skal  De  aldrig  op." 

„Op!"  sagde  „Obersten",  „hvorfor  det,  naar  det  er  brand- 
mørkt" 

„ Hvad  for  noget!* 

„Ilden  er  nok  gaaet  sig  en  Tur,  hvad?" 

Men  han  kunde  lugte  Teen  og  Skinken  og  satte  sig  forvildet 
overende  med  Haanden  over  de  smertende  Øjne. 

„Drengen"  gik  hen  og  lagde  sig  paa  Knæ  foran  ham  og  saa 
opmærksomt  paa  ham. 

„De  er  vist  bleven  lidt  sneblind,  „Oberst",  men  det  gaar  nok 
snart  over." 

„Blind!" 

„Nej,  nej,  kun  sneblind.  Stor  Forskel!" 

Og  han  fremtog  en  Las  af  et  Tørklæde,  kom  lidt  Vand  i en 
Tinkop,  og  Øjnene  blev  badet  og  forbundne. 

„Det  varer  ikke  saa  længe,  ser  De.  Bare  ta’  den  med  Ro  et 
Par  Dage." 

, „Obersten"  stønnede. 

For  første  Gang  syntes  han  at  tabe  Modet. 

Han  sad  under  Maaltidet  med  forbundne  Øjne  og  et  hæn- 
gende Træk  ved  Skuldrene,  som  syntes  at  sige,  at  han  var  ble- 
ven gammel  i én  Nat. 

Den  følgende  Dag  var  temmelig  trist  for  begge  Mændene. 
„Drengen"  maatte  gøre  alt  Arbejdet,  undtagen  den  ensformige 
blinde  Skyden  paa  i den  Retning,  „Drengen"  trak  Slæden. 

Nu  er  Sneblindhed  som  Regel  ikke  farlig,  men  den  er  frygte- 
lig smertefuld,  saa  længe  den  staar  paa.  Øjnene  svulmer  op  under 
stadige  jagende  Smerter.  Hele  Hovedet  synes  angrebet  af  stærke 
Nervesmerter,  og  ofte  støder  der  Feber  og  andre  Sygdomme  til. 
„Obersten"  var  stærkt  angreben.  Men  han  var  kæmpestærk  og 

„sund  som  en  Dollars",  som  „Drengen"  fortalte  ham,  „undtagen 
den  Smule  med  Øjnene,  og  de  er  allerede  meget  bedre." 

Langsomt,  langsomt  sled  de  sig  frem.  De  havde  naaet  en 
Egn,  hvor  der  ikke  fandtes  Træ.  Men  da  de  ikke  kunde  kam- 
pere  uden  Ild,  tog  de  ekstra  Hvil  den  Dag  ved  Firetiden  og 
spiste  noget  koldt  Proviant.  Saa  begyndte  de  Marchen  igen; 
men  de  havde  ikke  gaaet  en  halv  Time,  da  „Obersten"  pludselig 
standsede  Slæden  og  stod  ubevægelig  stille.  „Drengen",  der  følte, 
at  Trykket  hørte  op,  saa  sig  omkring,  gik  tilbage  til  ham  og 
mærkede  ikke  noget  usædvanligt  uden  det,  at  „Obersten"  ikke 
syntes  at  ville  længere. 

„Vi  kan  kampere  her." 

„Nej,  vi  kan  ikke,"  sagde  „Drengen",  „der  er  ikke  et  Træ  i 
Sigte." 

Men  „Obersten"  syntes  ganske  sløv.  Han  vilde  i hvert  Til- 
fælde gøre  Holdt  nu  „lige  hvor  han  stod". 

„Nej,  nej,"  sagde  „Drengen"  lidt  forskrækket,  „vi  kamperer, 
lige  saa  snart  vi  kommer  til  Skov." 

Men  „Obersten"  stod  som  rodfæstet. 

„Drengen"  tog  hans  Arm  og  ledte  ham  et  Par  Skridt  hen  til 
Slæden. 

„De  behøver  jo  ikke  at  skyde  saa  haardt.  Bare  læg  Haan- 
den der,  saaledes.  De  behøver  ikke  at  se  op."  Dette  var  meget 
underfundigt  af  Drengen,  for  han  vidste  godt,  at  „Obersten" 
var  saa  blind  som  en  Flaggermus  og  saa  fintmærkende  som  en 
Kvinde. 

„Vi  kommer  nok  over  det  alt  sammen,"  raabte  han  tilbage, 
idet  han  bukkede  sig  for  at  tage  Slæderebet  op. 

Jeg  holder  paa  Kentucky." 

Som  en  Søvngænger  fulgte  „Obersten",  som  nu  holdt  fast 
ved  Slæden  og  uden  at  vide  det  holdt  lidt  igen;  og  naar  saa 
„Drengen",  hvis  Kræfter  var  ved  at  slippe  op,  protesterede, 
lænede  han  sig  op  mod  den  og  tvang  den  saaledes  lidt  fremad. 

Ak,  men  der  var  langt  til  Skov  den  Aften.  Optaget  af  de  to 
vigtige  Ting  at  slæbe  sin  utaalelige  Byrde  fremad  og  tage  den 
korteste  Vej  til  den  nærmeste  Skov,  glemte  „Drengen"  lidt  efter 
lidt  at  underrette  sine  ødelagte  Nerver  om  at  tage  Vare  paa  det 
ujævne  Tryk  bagfra.  Følte  han  det  — godt,  „Obersten"  var  en 
Svend.  Følte  han  det  ikke  — vel,  „Obersten"  var  ved  at  „løbe 

tør“.  Det  var  meget  sent,  da  „Drengen"  endelig  opløftede  et 
Raab. 

Bag  Klippen,  der  hang  ud  over  Flodsengen,  som  her  gjorde 
en  Krumning,  der  — i det  funklende  Stjernelys,  saa  langt  han 
kunde  øjne,  laa  en  vældig  Urtidsskov. 

„Drengen"  fremskyndede  sin  .trætte  Gang. 

„Hallo,  saadan  en  Skov  har  vi  ikke  set,  siden  vi  forlod 
Frisco.  All  right,  Kentucky." 

Og  han  gik  paa  med  godt  Humør.  Da  han  naaede  Kanten 
af  Skoven,  kastede  han  Rebet  og  vendte  sig  — han  var  alene. 

„Oberst!  Oberst!  Hvor  er  De?!  Oberst!" 

Han  stod  der  i Stilheden,  skælvende  af  en  pludselig  Følelse 
af  Forladthed.  Han  tog  Landemærker,  lænede  en  falden  Fyr  op 
mod  Slæden  og  løb  hurtig  tilbage  ad  den  Vej,  han  var  kommen, 
uden  at  tænke  paa  sin  egen  Udmattelse. 

Hele  den  Eftermiddag  og  Aften  havde  de  trasket  paa  Floden, 
hvor  Isen  var  haard  som  Jæm  og  ikke  viste  noget  Spor,  hvor 
de  havde  gaaet.  Yukon  var  her  fulde  3 Kvartmil  bred.  Deres 
Hensigt  havde  været  at  holde  sig  til  højre  Bred,  men  Sne  og 
Is  omskaber  Verden,  og  lader  haant  om  Menneskenes  Geografi. 

En  Rejsende  paa  denne  Kant  er  aldrig  sikker  paa,  om  han 
følger  den  mægtige  Yukon  eller  en  Udløber,  lige  saa  vældig  paa 
nogle  faa  Kvartmil,  eller  han  maaske  i det  forræderiske  Tus- 
mørke flakker  om  paa  en  frossen  Sump. 

Afsted  løb  Drengen  i det  aandeagtige  Stjernelys,  springende, 
snublende,  af  og  til  kaldende  med  en  melankolsk,  monoton 
Stemme,  der  klang  fremmed  for  ham  selv. 

„Kentucky!  Kentucky!" 

Han  stod  et  Øjeblik  stille,  efter  at  Lyden  af  hans  Stemme 
var  døet  væk  og  lyttede  til  Stilheden.  Ja,  de  Folk  havde  Ret, 
som  sagde,  at  intet  var  saa  svært  at  udholde  i dette  møjsomme- 
lige Land  som  Tavsheden. 

Ikke  en  Fugl.  De  rappe  Fisk  forseglede  under  Isen,  Skovens 
Dyr  i deres  underjordiske  Søvn.  Ingen  Hvisken  af  de  høje  Fyrre- 
træer, stive,  sneklædte;  ingen  Svajen  af  det  magre  Græs,  der  nu 
ligger  knuget  i Isens  Favn,  under  Vinterens  vidtstrakte  hvide 
Tæppe.  Uendeligere  Stilhed  end  i Yukons  Vinter  hersker  ikke 
mellem  Himlens  Stjerner. 

„Oberst!" 

Stilhed  — som  en  Fornægtelse  af  alskens  Smaatterier,  Ven- 
skab, Menneskers  Liv  — 

„Oberst!" 

Stilhed.  Intet  Under  at  Folk  blev  vanvittige  heroppe,  naar  de 
da  ikke  druknede  Stilheden  i stærke  Drikke. 

Frem  og  fremad  løb  han,  til  han  følte  sig  overbevist  om,  at 
han  maatte  være  kommen  forbi  „Obersten",  medmindre  — 

Ja,  der  var  jo  disse  Vaager  i Isen  . . . 

Han  følte,  det  stemmede  for  Brystet,  og  han  standsede  for 
at  trække  Vejret. 

Skulde  han  gaa  tilbage?  Det  var  forfærdeligt  at  vende  om. 
Det  var  som  at  slaa  fast,  at  Manden  var  ikke  til  at  finde  — at 
det  var  Slut. 

„Oberst!" 

Han  sagde  til  sig  selv,  at  han  vilde  gaa  tilbage,  tænde  et  Baal 
og  saa  komme  igen;  men  han  løb  videre,  længere  og  længere 
bort  fra  Skoven  og  fra  Slæden. 

Var  det  ikke  ved  at  lysne? 

Han  saa  op.  Jo!  Snart  vilde  det  blive  endnu  lysere.  Disse 
blege  Lysstriber  mod  Nord;  de  vilde  blive  grønne  og  skarlagen- 
røde, gule,  og  den  frygtelige  hvide  Verden  vilde  blive  belyst  som 
af  en  Ildebrand. 

Han  standsede  igen. 

At  „Obersten"  skulde  være  gaaet  fra  saa  langt  tilbage,  og 
Manden  forude  ikke  mærke  det  — det  var  utroligt.  Hvad  var 
det!  En  Skygge  paa  Isen.  En  frossen  Tue?  Nej,  en  Mand!  Var 
det  sandt! 

Det  var  sandt!  Men  Skyggen  laa  der  uhyggelig  stille  og 
„Drengens"  Jubelraab  døde  hen  i hans  Strube. 

Han  havde  fundet  „Obersten",  men  han  havde  fundet  ham 
i hin  forræderiske  Søvn,  som  sjælden  kender  en  Opvaagnen. 

„Drengen"  kastede  sig  ned  hos  Vennen  og  var  ikke  langt  fra 
at  græde.  Det  var  en  haard  Prøve  for  unge  Nerver  at  se  Man- 
den ligge  der  som  død  trods  al  Kalden  og  Rusken. 

„Drengen"  rullede  ham  om,  rev  Jakken  op  i Halsen,  stak 
Armen  ned  og  følte  Hjertet  slaa.  Han  sprang  op,  tog  en  Haand- 
fuld  Sne  og  gned  Mandens  Ansigt endelig  en  svag  Pro- 

test — en  Anstrengelse  for  at  slippe  for  „Drengens"  haardhæn- 
dede  Frelse. 

„Gud  være  lovet!  Oberst!  Oberst!  Vaagn  op!“ 

Han  ruskede  ham  haardt.  Men  den  svære  Mand  brummede 
gnavent  og  lod  sin  blytunge  Vægt  falde  tungt  tilbage  paa  Isen. 

„Drengen"  greb  fat  i Halsen  paa  „Oberstens"  „parki"  og 
slæbte  ham  fortvivlet  nogle  faa  Alen  hen  ad  Isen  og  indsaa  saa, 
at  kun  Øjeblikkets  Rædsel  gav  ham  Styrke  dertil. 

At  slæbe  en  Mand  af  „Oberstens"  Vægt  hele  Vejen  til  Skoven 
var  umuligt;  han  kunde  ikke  have  faaet  ham  80  Alen. 

Hvis  han  forlod  ham  og  gik  efter  Slæden  og  Brænde,  vilde 
Manden  være  død,  naar  han  kom  tilbage.  Hvis  han  blev,  vilde 
de  begge  være  frosne  ihjel  om  faa  Timer. 

Han  følte  sig  afkræftet  og  svimmel. 

Det  faldt  ham  ind,  at  han  vilde  bede.  Han  var  ganske  vist 
ikke  troende,  men  „Obersten"  kunde  ikke  selv  bede.  Og  her 
laa  nu  hans  Ven,  den  Ikke-Troende,  paa  Knæ.  Han  havde  ikke 
bedet,  siden  han  var  en  lille  Dreng  dernede  i Syden. 

„Hvordan  var  det?  Vor  Fader"  — han  saa  op  til  den  rød- 
mende Morgenrøde  — 

„Vor  Fader!  Du  som  er  i Himlen  — .“ 

Hans  Øjne  faldt  igen  paa  Vennen.  Han  sprang  op  som  et 
vildt  Dyr  og  begyndte  at  gaa  løs  paa  „Obersten"  med  knyttede 
Næver. 

Slagene  faldt  tæt  paa  den  liggende  Mands  Bryst,  men  han 
var  altfor  godt  beskyttet.  Men  nu  kom  de  igen  som  en  Byge, 
under  Øret,  til  højre  — til  venstre,  alt  som  Manden  i Blinde 
vendte  sig  for  at  undgaa  dem  — paa  Kæben,  paa  de  syge  Øjne  — 
og  dette  bragte  endelig  den  sovende  til  en  vis  Grad  af  Bevidst- 
hed. 

Han  arbejdede  sig  paa  Benene  med  et  Brøl  som  en  saaret 
Tyr,  kastede  sig  tungt  fremad,  idet  „Drengen"  undveg  ham,  og 
vilde  have  slaaet  den  unge  Fyr  ihjel,  var  denne  bleven  staaende. 

Men  det  var  netop,  hvad  „Drengen"  ikke  agtede  — han  var 
hele  Tiden  en  lille  Kende  foran;  men  alt  som  „Oberstens"  halvt 
afsindige  Raseri  kølnedes,  og  han  døsede  lidt,  var  „Drengen" 
over  ham  ligesom  en  Djævleunge.  Frisk,  smidig  og  hurtig  i Ven- 
dingen — „Obersten"  kunde  slet  ikke  maale  sig  med  ham,  selv 
naar  han  var  sig  selv.  Og  nu  saa  han  daarligt,  og  Raseriet  laa 
som  en  Taage  over  hans  Hjerne.  Han  vilde  myrde  den  lille 
Satan,  og  saa  vilde  han  lægge  sig  og  sove  videre. 

Og  nu  skred  Morgenrøden  frem  paa  den  høje  Himmel.  Fra 
en  stor  Krone  i Zenith  var  Himlen  behængt  med  Bannere,  Sneen 
var  som  overstænket  med  Blod. 

Drengen  saa  sig  tilbage  paa  Vennens  vældige  Skikkelse,  der 
styrede  ned  imod  ham  med  det  vansirede  Ansigt  fortrukket  af 
Raseri  og  med  Mord  i de  forpinte  Øjne. 

En  øjeblikkelig  Følelse  af  det  uhyggelige  Syn  bemægtigede 
sig  „Drengen",  det  var  ham,  som  han  sit  halve  Liv  havde  løbet 
dette  Løb  med  Døden,  forfulgt  af  en  vanvittig,  som  vilde  myrde 
ham,  fantastisk  belyst  af  Helvedes  hoppende  Flammer. 

Endelig!  Der  laa  Klippen.  Nedenunder  den  skarpe  Krumning 
af  Floden,  og  bagved,  skønt  han  endnu  ikke  kunde  se  den. 
Skoven  og  en  lille  Haandslæde  med  Livets  Opholdsmidler. 

„Obersten"  var  nede  igen,  men  det  var  ikke  sikkert  at  nærme 
sig  ham  lige  nu. 

„Drengen"  løb  hen,  pakkede  Slæden  op  og  gik  med  Øksen 
i Haanden  ind  i Skovbrynet.  Aldrig  var  en  Ild  tændt  saa  hurtigt. 
Derpaa  tilbage  til  „Obersten"  med  Flasken,  — han  sov  næsten 
lige  saa  fast  som  før. 

„Drengen"  kunde  aldrig  huske  meget  af,  hvad  der  fulgte  paa. 
Der  var  ingen  til  at  hjælpe,  saa  det  maatte  jo  være  ham,  der 
paa  en  eller  anden  Maade  fik  Obersten  hen  til  Ilden,  fik  ham 
til  at  svælge  noget  Føde,  badede  hans  blødende  Ansigt  med  Kar- 
bololie og  bragte  ham  til  Hvile.  Thi  om  Morgenen  var  alt  dette 
gjort. 

De  holdt  Rast  den  Dag  for  at  „hvile  ud",  og  „Drengen"  skød 
en  Kanin. 

„Obersten"  var  ved  at  komme  sig.  Hvilen  eller  Olien  eller 
Tebladeomslaget  havde  været  godt  for  Sneblindheden.  Det  rige- 
lige Reservefond  af  Kræfter  fra  hans  prægtige  Konstitution  meldte 
sig  hurtig.  Han  var  endnu  „rædsomt  dænget  til",  men 

Jeg  tænker,  vi  gaar  videre  i Morgen,"  sagde  han  den  Aften, 
mens  han  sad  og  røg  ved  Ilden  før  Sengetid. 

„Det  var  ret,"  sagde  „Drengen",  som  stod  og  bødede  Slæde- 
mejerne. 

Ingen  havde  hentydet  til  Sammenstødet  paa  Floden,  som  var 
endt  med  at  bringe  Obersten  i Havn.  Ingen  direkte  Tak  hverken 
den  Gang  eller  lang  Tid  efter,  fordi  „Drengen"  havde  frelst  hans 
Liv.  Det  var  overflødigt.  De  to  forstod  hinanden. 

Men  om  Aftenen,  da  „Drengen"  havde  gjort  Slæden  i Stand, 
kom  han  i Tanker  om,  at  han  ogsaa  maatte  gøre  „Obersten"  i 
Stand,  før  de  gik  til  Køjs  i Soveposen.  Han  fandt  Frem  Flasken 
med  Olie  og  vædede  det  sønderrevne  Tørklæde. 

„Mon  det  behøves  i Aften,"  sagde  Obersten,  „vi  maa  ikke 
rutte  med  Olien." 

Men  „Drengen"  bar  Forbindingen  hen  til  „Obersten",  der  sad 
ved  Ilden.  Et  Øjeblik  saa  de  paa  hinanden  ved  det  flakkende 
Skær,  „Obersten"  lagde  Haanden  paa  „Drengens"  Arm.  Hans 
Øjne  saa  i Øjeblikket  værre  ud  og  begyndte  at  løbe  i Vand. 
Han  vendte  sig  pludselig  og  bankede  Asken  ud  af  sin  Pibe  paa 
en  Stub. 

„Hvad  i Helvede  bragte  Dem  paa  den  Idé?" 

„Spørg  mig  om  noget  andet,"  siger  „Drengen",  „men  jeg  ved 
nok,  hvad  Jesuiterfædrene  vilde  sige." 

Jesuiter  og  George  Warren!  Hm,  meget  lidt  vi  kunde  blive 
enige  om." 

„Her  kunde  I det.  Det  faldt  mig  ind,  dengang  jeg  saa  Dem 
sætte  efter  mig." 

„Ikke  saa  underligt  jeg  satte  efter  Dem.  Det  er  ikke  for  den 
Sags  Skyld,  men  hvad  i Alverden  fik  Dem  til  at  gaa  saadan  løs 
paa  mig  med  Næverne?" 

Jeg  ved  det  ikke.  Men  da  jeg  saa  Dem  styrte  efter  mig 
som  en  gal  Tyr,  saa  tænkte  jeg  ved  mig  selv,  tænkte  jeg: 
„Obersten"  og  Jesuiterne,  de  vilde  begge  sige  det  samme  — at 
dette  her  var  Svaret  paa  en  Bøn!" 

E.  Robins. 

TOTALAFHOLDENHED  OG  MAADEHOLD 

EN  PSYKOLOGISK  ETISK  OVERVEJELSE 


lkoholismen  er  utvivlsomt  en  Kræftskade  paa 
vort  Folkelegeme.  Den  svækker  den  moderne 
Kultur  ved  at  undergrave  Livsenergien  og  medføre 
almindelig  Forsumpning,  og  den  praktiske  — so- 
ciale Bevægelse,  der  ledet  og  støttet  af  Viden- 
skaben har  rejst  sig  mod  dette  Onde,  fortjener 
den  varmeste  Sympati  og  virksom  Støtte. 

Den  moderne  fysiologiske  og  medicinske  Videnskab  har  gjort 
et  ypperligt  Arbejde  ved  at  paavise  Alkoholens  fysiologiske  og 
almindelige  patalogiske  Virkninger,  dens  store  Rolle  som  Syg- 
domsaarsag,  dens  Indflydelse  paa  Dødeligheden  og  dens  forfærde- 
lige Virkninger  paa  Slægtens  Degeneration,  hvortil  saa  kommer 
dens  sørgelige  sociale  Sidevirkninger  som  Aarsag  til  Forbrydelser 
(40 — 70  %)  og  Fattigdom,  til  talrige  Hjems  Forsumpning  og  Op- 
løsning. Fra  et  økonomisk  Synspunkt  endelig  maa  det  store  Alko- 
holforbrug stemples  som  en  uhyre  og  harmelig  Luksus,  der  dri- 
ver Arbejdet  ind  i en  etisk-økonomisk  skadelig  Retning:  dette 
enorme  Fad  af  Spirituosa,  der  aarlig  drikkes  her  i Landet  og 
hvis  Værdi  anslaas  til  60  Millioner  (o:  c.  120  Kr.  pr.  Familie). 
Det  vilde  jo  unægtelig  give  det  nationale  Underholdningsfond  en 
langt  bedre  Sammensætning,  om  man  tænkte  sig  dem  omsat  i 
Kød,  Flæsk,  Æg,  Mælk,  Smør.  Men  langt  mere  end  disse  teore- 
tiske Overvejelser  over  denne  fysiologiske,  psykologiske,  moral- 
ske, økonomiske  og  sociale  Elendighed  virker  jo  her  Livets  per- 

sonlige  Erfaringer,  naar  det  er  Slægt  og  Venner,  gode  og  lovende 
Mennesker,  maaske  rige  Muligheder,  ypperlige  Anlæg,  som  man 
ser  forsumpe  og  gaa  til  Grunde.  Her  saares  vi  paa  det  dybeste 
i vor  Følelse  af  Kærlighed  og  inderligt  Venskab  og  Kammerat- 
skabsfølelse, og  vort  Sind  fyldes  af  en  dyb  Sorg,  ofte  tungere 
end  Smærten  ved  Venners  Død,  fordi  Kampen  med  den  for- 
sumpede og  fordrukne  ofte  er  saa  forunderlig  haabløs.  1 Lys  af 
denne  Sorg  faar  disse  teoretiske  Overvejelser  først  deres  reale 
Vægt:  først  saa  forstaar  man  ret  den  uendelige  Jammer,  der 
ligger  bagved  disse  medicinske  Udredninger  og  disse  statistiske 
Tal. 

Videnskabens  Resultater  maa  accepteres,  og  jeg  kan  her  for- 
udsætte dem  som  givne  og  kendte*).  Jeg  fremhæver  kun,  at  det 
vistnok  tillige  er  godtgjort,  at  det  i social  og  psykologisk  Hen- 
seende værste  er  det  tilsyneladende  uskyldige  Vanedrikkeri, 
der  ikke  gør  Mennesket  drukkent  men  efterhaanden  alkoholiserer 
ham.  Ved  en  Alkoholist  maa  man  forstaa  „et  Menneske,  der 
frembyder  en  ved  Alkohol  frembragt  kendelig  sygelig  Forandring 
af  et  eller  flere  Organer  eller  en  Forstyrrelse  af  deres  Livs- 
yttringer"  eller  „et  Menneske,  der  nyder  Alkohol  saaledes,  at 
Eftervirkningen  af  det  nydte  Kvantum  ikke  er  forbi  inden  næste 
Dag,  da  det  nye  Kvantum  indtages."  Af  praktisk  Betydning  for 
sund  Livsførelse  er  det  at  vide,  at  et  Kvantum  af  15  Gram  Alko- 
hol daglig  (V*  Bajer  eller  1 Snaps)  i Almindelighed  vel  allerede 
er  betænkelig,  at  et  Kvantum  paa  40  Gram  daglig  (2 V*  halve 
Bajere)  sætter  en  paa  et  lavere  aandeligt  Trin  og  at  80  Gram 
daglig  fører  til  kronisk  Alkoholisme. 

Det  praktiske  Arbejde  gennem  Maadeholds-  og  Afholdenheds- 
foreninger  og  Agitation  for  at  hæmme  Alkoholdrikningen  maa 
vurderes  i Forhold  til  den  Skade,  denne  Nydelse  gør,  altsaa 
overordentlig  højt.  I denne  Kamp  er  Kravet  paa  absolut  Afhol- 
denhed et  klart  og  virksomt  Stade.  Den  er  det  i den  sociale 
Agitation  som  i den  private  Ordning  af  Livsførelsen.  Er  et  Men- 
neske saaledes  stillet,  at  han  meget  vanskelig  kan  undgaa  Drikkeri, 
fordi  det  f.  Eks.  synes  en  besynderlig  Særhed  eller  Mangel  paa 
godt  Kammeratskab  eller  en  Uhøflighed,  der  maaske  endogsaa 
kan  medføre  økonomisk  Tab,  vil  Totalafholdenhed  være  paa  sin 


*)  Jeg  henviser  til  Gottlieb  Poulsen:  „Alkohols  Indflydelse  paa  Organismen**  Kbhvn.  1903 

og  Matti  Hellenius:  Alkoholspørgsmaalet,  Kbhvn.  1902  som  gode,  lærerige  Haandbøger. 

Plads  og  Løftet  derom  en  sædelig  Akt  af  Frihed  og- Selvkontrol. 
Den  Arbejder,  der  vælger  dette  Standpunkt  for  f.  Eks.  at  værne 
sig  mod  Omgangsdrikkeriet,  fortjener  vor  Højagtelse.  En  Han- 
delsrejsende gjorde  mig  ogsaa  en  Gang  Rede  for,  hvilken  Lykke 
det  var  for  ham  at  være  Totalafholdsmand,  fordi  han  ellers  i 
sin  Stilling  vanskelig  kunde  undgaa  overdreven  Spiritusdrik.  Det 
er  et  overordentligt  Gode,  at  vi  er  naaede  saa  vidt,  at  en  Mands 
Beslutning  om  ikke  at  drikke  Spiritus  opfattes  som  ligesaa  na- 
turlig og  bindende  som  at  han  f.  Eks.  ikke  ryger  Tobak,  som 
en  valgt  Livsnorm,  som  det  vilde  være  uhøflig  at  krænke  ved 
utilbørlig  Nøden. 

En  videnskabelig  Erkendelse  af  Betydning  for  Livet  maa  laa 
Indflydelse  paa  Livet,  og  det  er  den  studerende  Ungdoms  Pligt 
og  Ære  at  være  mere  tilbøjelig  til  at  omsætte  Erkendelse  i Ethos. 
Det  er  Studentens  Pligt  over  for  sine  Forældre,  der  satte  deres 
Haab  og  Glæde  til  ham,  overfor  Samfundet,  i hvilket  han  en 
Gang  skal  udføre  en  betydningsfuld  social  Funktion,  overfor  sig 
selv  og  sit  Afkom  at  forme  sit  Liv  i Retning  af  Sundhed,  Styrke 
og  Energi.  Og  det  er  jo  ikke  blot  Studentens  men  enhvers  Pligt. 
Jeg  vil  da  straks  sige,  hvad  denne  Erkendelse  har  bevirket  i mit 
Sind.  Jeg  er  faktisk  Totalafholder  i det  daglige  Liv  (jeg  drikker 
til  dagligdags  hverken  01,  Vin  eller  Brændevin).  Jeg  nyder  kun 
Spiritus  ved  festlige  og  usædvanlige  Lejligheder  og  da  i Alminde- 
lighed kun  Rødvin,  som  jeg  betragter  som  en  Guds  Gave,  og 
stundom  til  Desserten  et  lille  Glas  Sherry,  som  jeg  under  saa- 
danne  Omstændigheder  ikke  ser  som  Djævelens  Værk. 

Men  jeg  drikker  altsaa  dog  Spiritus  og  jeg  kan  da  ikke  staa 
her  og  udtale  min  Højagtelse  og  Beundring  for  det  Arbejde, 
som  Totalafholdenhedsbevægelsen  har  gjort  og  gør,  og  saa  ud- 
sætte mig  for,  at  man  træffer  mig  i godt  Selskab  med  et  Bæger 
i min  Haand.  Jeg  kan  da  let  udsætte  mig  for  Heines  Spot: 
„Ich  kenne  die  Weise,  ich  kenne  den  Text  — Ich  kenne  auch 
die  Verfasser;  — Ich  weis,  sie  tranken  heimlich  Wein  — Und 
predigten  offentlich  Wasser".  Ethisk  Redelighed  kræver  da,  at 
jeg  gør  Rede  for  mit  Standpunkt. 

Jeg  vælger  at  forsvare  maadeholden  Brug  af  Vin  ved  festlige 
Lejligheder  ved  at  fremhæve  visse  Værdier,  som  Afholdsmæn- 
dene  ikke  fremdrager.  Det  jo  dog  ogsaa  er  i Sagens  Interesse 
at  faa  alle  Momenter  belyste.  Spiritus  er  dog  ikke  et  frem- 

med  Udyr,  der  har  væltet  sig  ind  paa  Menneskene,  men  det  er 
Folkene,  der  har  fundet  paa,  brugt  og  misbrugt  disse  formentlige 
Stimulanser.  Det  er  heller  ikke  en  ny  Last,  der  er  kommen  i 
Svang:  det  er  urgamle  og  næsten  universelt  anvendte  Pirrings- 
midler. De  behøver  heller  ikke  at  føre  til  Misbrug:  de  græske 
og  romanske  Folkeslag  har  benyttet  Vinen  (blandet  med  Vand) 
uden  Misbrug,  i fuldstændig  Ædruelighed,  som  en  Drik,  til  hvil- 
ken der  kun  knyttede  sig  Forestillingen  om  Sundhed,  Livsmod 
og  Glæde.  Det  maa  dog  ogsaa  forklares,  hvilke  Værdier  der 
her  har  lokket  Menneskene  og  bragt  dem  til  at  nyde  og  be- 
synge Spiritus.  Det  var  dog  en  altfor  besynderlig  Tanke,  at  Men- 
neskene skulde  være  kommen  ind  paa  en  Brug,  der  i Misbrug 
har  saa  ødelæggende  Virkninger,  naar  der  ikke  til  Brugen  knyt- 
tede sig  en  virkelig  Værdi.  Jeg  vil  straks  sige,  at  denne  Værdi 
ligger  i en  vis  Indflydelse  paa  Følelsen. 

Videnskaben  har  godtgjort,  endog  med  Eksperimentets  Myn- 
dighed, at  Alkohol  bl.  a.  har  en  svækkende  Indflydelse  paa  den 
menneskelige  Intelligens,  paa  det  menneskelige  Muskelarbejde 
og  paa  den  koldblodige  Handlekraft.  Men  jeg  spørger  mig  selv: 
er  Mennesket  blot  Tanker  og  Muskler?  Er  det  ikke  ogsaa  et 
følende  Væsen,  og  kunde  der  ikke  her  findes  Værdier,  der  frem- 
medes ved  et  vist  Brug  og  gjorde  Brugen  forstaaelig.  For  at  faa 
Rede  paa  disse  psykologiske  Momenter,  kan  vi  betragte  den 
akute  Virkning  af  Alkohol  i mindre  og  større  Dosis  i psykisk 
Henseende:. 

Den,  der  i lettere  Grad  kommer  under  Paavirkning  af  Spiri- 
tus plejer  at  blive  glad  og  munter,  oprømt;  håns  Velbefindende 
stiger  og  Selv-  og  Frihedsfølelsen  løftes;  han  faar  Munden  paa 
Gled,  er  meddelsom,  talende  og  snaksom,  idet  Associationsløbet 
er  livligere  og  Fantasien  i Sving.  Han  er  tilbøjelig  til  at  le,  river 
Brandere  og  Vittigheder  af  sig,  er  aaben  og  meddelsom;  der 
er  noget  primitivt  og  barnligt  ved  ham.  — Efterhaanden  ved  større 
Dosis  gaar  dette  Trin  over  til  et  Trin  af  Sentimentalitet  (han 
svømmer  over  i Rørelse),  en  blandet  Affekt  med  iblandede  U lyst- 
momenter.  — Han  kan  derfra  gaa  over  til  et  Trin  af  overdreven 
Velvilje  og  ret  ubehagelig  Kærlighed  eller  til  et  Trin  af  Vredag- 
tighed, Kamplyst  og  Voldsomhed,  — for  saa  ved  videre  Paa- 
virkning at  havne  i en  dyb  Ulystaffekt  med  efterfølgende  Ulyst- 
stemning,  der  kan  slaa  over  i Graad,  Anger  o.  s.  v.  et  fysiologisk 

og  psykologisk  lige  elendigt  og  modbydeligt  Billede.  Det  er  i det 
første  Trin  at  Fortryllelsen  ligger,  og  jeg  vil  psykologisk  analy- 
sere dette  Trin: 

1)  Først  møder  vi  den  Lystfølelse,  der  knytter  sig  til 
Smagsfornemmelsen.  Den  er  sikkert  ikke  stor  eller  snarere 
negativ:  Brændevinen  virker  brutalt  og  voldsomt  paa  Smags- 
nerverne; gammel  Rhinskvin  er  saa  sur  som  Eddike.  Maaske 
beror  Lystfølelsen  mere  paa  Association  af  de  senere  behagende 
Virkninger  eller  er  af  æstetisk  Art  som  Farven,  Lysreflekseme  i 
Glasset.  Dette  Element  er  ikke  stærkt  nok  til  at  begrunde  Til- 
bøjelighed eller  Misbrug.  Salt  og  Sukker  er  Pirringsmidler  af  en 
langt  større  Værdi.  Sukkervand,  Citronvand,  for  ikke  at  tale  om 
noget  saa  dejligt  som  Citronsukkervand,  smager  og  slukker  Tør- 
sten langt  bedre.  Ja  paa  Fodvandringer  er  selv  Bolcher  og  Bis- 
marksklumper  at  foretrække  for  en  lunken  Bajer. 

2)  Indvirkningen  paa  Almenfølelsen.  Alkohol  fremmer 
denne,  og  den  organiske  Livsfølelse  danner  jo  en  betydningsfuld 
Baggrund  for  det  reale  Jeg;  ja  man  spørger  til  den,  naar  man 
møder  sine  Venner:  „hvorledes  befinder  De  Dem?“  medens 
man  f.  Eks.  ikke  spørger:  „hvorledes  staar  det  med  Deres  Sam- 
vittighed?" Her  er  en  virkelig  Følelsesværdi  og  man  forstaar,  at 
Venner  kan  indbyde  hinanden  paa  et  Glas,  og  at  Alkohol  kan 
spille  en  Rolle  i den  selskabelige  Sammenkomst,  indlede  og  for- 
høje den  festlige  Stemning  ved  ligesom  at  skabe  et  Grundfond 
af  Munterhed.  Det  maa  dog  her  vel  mærkes,  at  Vi.nen  jo  kun 
er  et  Moment  i den  Totalitet  af  Oprømthed,  Frihed, 
Glæde  og  Given  sig  hen,  der  er  Selskabelighedens 
lykkelige  Stemning.  Man  drikker  ikke  for  at  drikke  eller 
at  stramme  sig  op,  men  Værten  sætter  Vin  paa  det  Bord, 
som  Værtinden  har  smykket,  og  som  nu  bliver  Rammen  for 
det  frie  legende  Forestillingsliv  og  det  utvungne  sympatetiske 
Samliv. 

3)  Men  der  er  en  Faktor,  der  vejer  mere,  en  ejendommelig 
fin  Løftelse  af  Selvfølelsen.  Da  Selvfølelsen  hænger  dybt 
sammen  med  Selvopholdelsesdriften  (Livsviljen)  ligger  der  en  be- 
tydelig Værdi  heri.  Man  kan  sammenligne  denne  Pirring  med 
en  Pirring  af  Æresfølelsen  (ogsaa  en  højere  Selvfølelse),  og  Sprog- 
brug anvender  da  ogsaa  Udtrykket  „berust  af  Hæder"  som  den 
taler  om  „Glædens  Rus".  I Forbindelse  med  den  forhøjede  Al- 

menfølelse  byder  denne  løftede  Selvfølelse  en  lignende  Værdi 
som  den  muntre  Frihedsfølelse,  som  Færden  i Sol  og  frisk  Luft 
kan  avle  i os;  den  virker  befriende  og  kan  hjælpe  os  over  det 
døde  Punkt  og  bringe  Sindet  i status  nascendi.  En  Mand  vil  f. 
Eks.  i et  Selskab  gerne  holde  en  Tale  og  har  Evne  dertil;  men 
han  er  saa  underlig  forsagt,  undseelig  og  selvkritisk;  imidlertid 
Vinen  bringer  ham  et  befriende  Stød  og  giver  ham  Mod.  Det 
nytter  ikke  at  sige,  at  det  er  et  Bedrag,  hans  Aandsevner  styr- 
kes ikke  men  svækkes;  Sagen  er,  han  faar  Mod  til  at  bruge 
dem  og  var  maaske  i Besiddelse  af  et  Aandens  Overskud.  Der 
gives  rige  Naturer,  der  synes  golde,  enhver  ny  og  modig  Handle- 
maade  hæmmes  af  Selvbetragtning,  Kritik  og  Kontrol.  Selskabs- 
livet alene  er  maaske  ikke  i Stand  til  at  fjerne  disse  Hæmmel- 
ser  og  han  er  en  kedelig  Patron,  men  Selskabeligheden  -f  dette 
lille  Stød  fjerner  den  kritiske  Understrøm  og  han  er  fornøjelig. 
Hvad  betyder  det,  at  Menneskets  Muskelkraft  og  intellektuelle 
Evner  svækkes  en  Smule  ved  en  maadeholden  Stimulus?  Ja 
Spiritus  er  uheldig  for  Arbejderen,  der  skal  holde  ud,  for  For- 
standsarbejderen og  i Situationer,  der  kræver  en  hel  Mand  og 
anspændt  Opmærksomhed.  Men  i det  selskabelige  Samkvem! 
Her  har  jeg  slet  ikke  Brug  for  min  Forstandsenergi  og  mine 
Muskler,  her  gavner  og  glæder  den  oplivede  Livsfølelse,  det 
gode  smittende  Humør,  den  løftede  Selvfølelse,  der  vover  en 
Spøg,  det  livlige  Forestillingsløb,  der  giver  Anledning  til  mange 
uventede,  nye,  overraskende,  modsigende  Associationssammenstød, 
Lunets  og  Viddets  ubundne  Leg.  Selv  den  lammende  Indvirkning 
paa  de  Hjærnecentrer,  hvoraf  Selvkritik,  Kontrol  og  Overlæg  af- 
hænger, er  ikke  altid  af  det  onde.  I Livets  haarde  Strid,  overfor 
de  store  og  alvorlige  Opgaver,  vær  paa  din  Post  og  sky  Spiri- 
tus som  Pest!  Men  i godt  Selskab  har  jeg  mindre  Brug  for  disse 
Evner  end  for  Munterhed,  Oprømthed,  livligt  Forestillingsløb. 
Hvad  gør  det  i Selskabslivet,  om  den  store  Videnskabsmand 
med  den  koordinerede  Hjærne  og  den  pompøse  af  Almeninter- 
esser tyngede  Statsmand  forsvinder  et  Øjeblik  og  Mennesket 
kommer  frem,  om  han  et  Øjeblik  dukker  ned  i sit  Livs  primi- 
tive Lag  og  der  genfinder  det  umiddelbare,  oprindelige,  barnlige, 
der  gør  et  Menneske  umiddelbart  elskelig.  Kulturen  fører  det 
med  sig,  at  Mennesket  drages  op  i Abstraktionens  og  Kritikens 
eller  Forretningsalvorens  knastørre  og  kolde  Luft.  Det  er  da  in- 

gen  Fejl,  om  han  engang  imellem  føres  ned  i mere  følelsesmæt- 
tede  og  varmere  Luftlag,  i det  primitive  og  umiddelbare. 

4.  Indflydelsen  paa  Sympatien.  Selskabelighed  med  Vinen 
som  Moment  har  faktisk  vist  sig  som  et  forbindende  Baand 
mellem  Menneskene,  et  Baand,  der  i Livet  ofte  har  vist  sin 
Styrke  ved  megen  OflFerberedvillighed  og  Uselviskhed.  Man  ser 
med  større  Velvilje  paa  sine  Medmennesker;  det  primitive,  det 
umiddelbare,  meddelsomme,  Løftelsen  og  Glæden  knytter  Menne- 
sker sammen.  Mennesker,  der  i Forvejen  synes  godt  om  hinanden, 
drikker  maaske  Dus  og  knyttes  nærmere  til  et  Samliv,  der  aabner 
nye  Glæder  og  medfører  megen  gensidig  Støtte  og  Fremmelse  i 
Livet.  Jeg  skal  ogsaa  nævne,  at  den  fortræffelige  amerikanske  So- 
ciolog Giddings  har  fremhævet  dette  Moment.  Han  udvikler, 
hvorledes  Association  mellem  Mennesker  først  er  fuldendt,  naar 
den  er  glædelig  og  sympatisk,  og  viser,  hvorledes  Leg  og  Festlig- 
hed har  spillet  en  mægtig  socialiserende  Rolle,  idet  de  har  ud- 
viklet social  Sympati,  social  Sans  og  sociale  Sæder  og  været 
mægtige  sociale  Opdragelsesmidler,  og  han  føjer  til:  ja  selv  Ny- 
delsen af  Stimulanter  (Spiritus  og  Narkotica)  har  været  Midler  til 
at  skabe  social  Følelse  i raa  Naturer.  Men  noget  lignede  gælder 
højere  Forhold,  og  vi  véd  jo  ogsaa,  at  to  af  de  herligste  Værker, 
Verdenslitteraturen  har  at  opvise,  de  to  Symposier,  Pia  tons  og 
S.  Kirkegaards  („In  vino  veritas“)  ogsaa  netop  har  skildret 
den  Fantasiens  Frihed  og  Aandens  Løssluppethed  eller  Oven- 
udfølelse,  der  kan  avles  under  et  saadant  Symposion  og  som 
har  fundet  et  dityrambisk  Udtryk  i Alfred  Mussets:  Ja  Vanvid 
og  Skønhed  er  et  og  det  samme". 

Her  er  altsaa  en  Fremmelse  af  virkelige  Følelsesværdier. 
Man  møder  jo  vel  kejtede  Forsøg  paa  at  modbevise  dette  ved 
at  sige,  at  denne  Følelse  af  forhøjet  Velvære  osv.  er  en  Illusion, 
eller  „en  subjektiv,  ikke  en  objektiv  Virkelighed".  Men  en  Følel- 
se er  en  Kendsgerning,  der  ikke  kan  modbevises;  den  er,  hvad 
den  er.  En  Følelse  af  Løftelse,  Oprømthed  og  Glæde  er  en  Sag; 
den  subjektive  Virkelighed  er  her  Virkeligheden,  og  i den  dra- 
matiske Digtnings  Menneskeskildring  er  den  aldrig  benægtet.  Na- 
turligvis kan  denne  Følelse  af  Frihed  og  Magt  føre  mig  til  en 
følsk  Bedømmelse  af  mine  Evner,  men  omvendt  kan  en  Naturs 
Forsagthed  og  Kritik  ogsaa  føre  til  Undervurdering.  En  Følelse 
er,  hvad  der  er,  og  kan  ikke  gendrives. 

Man  har  ogsaa  ved  sindrige  Expérimenter  søgt  at  godtgøre,  at 
Alkohol  som  den  Protoplasmagift  den  er  (Gift  for  Cellernes  Grund- 
stof) ikke  kan  fremme  men  i Virkeligheden  maa  hæmme  Associa- 
tionsløbet. Men  med  dette  Bevis  har  det  sin  egen  Sammenhæng. 
Tigerstedt  inddeler  Ideassociationerne  i følgende  Grupper  1) 
saadanne  der  staar  i indre  Sammenhæng  med  det  oprindelige 
Begreb,  f.  Ex.  Hest  — Hoppe  — Hov  — Føl  (indre  Ideassoci- 
ationer); 2)  saadanne,  som  kun  løselig  eller  tilfældig  har  nogen 
Forbindelse  dermed  f.  Ex.  Hest  — Sadel  — Vogn  (ydre  Ideasso- 
ciationer); 3)  saadanne,  med  hvilke  det  oprindelige  Begreb  ikke 
har  nogen  somhelst  logisk  Forbindelse,  men  som  kun  træder  frem 
for  Tanken  paa  Grund  af  Ordlighed  eller  lignende  f.  Ex.  Hest 
— Bæst  — Læst  (Rim!)  eller  Bygmester  — Mesterstykke  — Styk- 
gods— Godsejer  (meningsløse  Ideassociationer).  Den  første  Gruppe, 
de  logiske,  er  naturligvis  af  langt  bedre  Kvalitet,  har  større  Værdi 
end  de  øvrige,  og  det  er  netop  den,  der  hæmmes.  At  de  øvrige 
fremmes  ved  et  vist  maadeholdent  Kvantum,  er  en  empirisk  In- 
duktion, der  sikkert  ikke  kan  omstødes.  Nu  vel;  ogsaa  dette  kan 
have  sin  Værdi.  Det  logiske  og  kritiske  Menneske  har  sine  Fore- 
stillinger begrebsmæssigt  ordnede,  som  i logisk  ordnede  Skuffer, 
og  de  mangfoldige  værdiløse  Forestillinger,  der  under  Tanken 
kommer  frem  ved  Associationsmekanismen,  skydes  bort,  idet  Op- 
mærksomheden ene  fæster  sig  paa  de  Forestillinger,  der  har 
Betydning  for  den  Tankesammenhæng,  jeg  forfølger.  Det  er  selv- 
følgelig rigtig;  uden  dette  ingen  ordentlig  Tænkning.  Men  ogsaa 
det  modsatte  kan  have  sin  Værdi  som  Legen  efter  Arbejdet.  En 
vis  Dosis  af  Alkohol  i Forbindelse  med  andre  oplivende  Stød 
hæmmer  Tanken  lidt  og  kan  fjerne  den  kritiske  Understrøm.  I 
en  vis  Ovenudfølelse,  der  selvfølgelig  lige  saa  vel  kan  fremkaldes 
ved  andre  Ting,  saasom  Sol  og  frisk  Luft,  Fodvandringer,  en 
stor  Glæde,  godt  Selskab  osv.  faar  Mennesket  Lyst  til  at  slaa  til 
Skufferne,  saa  Forestillingerne  ramle  sammen,  giver  sig  til  en  vis 
Grad  hen  til  disse  uventede,  logisk  mindre  værdifulde  Associa- 
tioner og  benytter  dem  i Lunets  Leg,  hvorved  Ordspil,  Bran- 
dere, Rimerier,  nu  og  da  ogsaa  virkelige  Vittigheder  kommer  frem 
ved  de  overraskende  lysende  Sammenstød.  En  Del  af  de  mest 
aandrige  og  morsomme  Bordtaler  er  saadant  lysende,  glimrende 
Vaas,  de  tilfældige  Forestillingssammenstøds  elektriske  Aands- 
gnister, Tilfældets  geniale  Leg.  (Ja  to  saa  berømte  Digtninge  som 

Heines  „Atta  Troll“  og  „Deutschland"  er  for  en  ret  betydelig 
Del  ikke  andet  end  et  saadant  Fyrværkeri  af  gyldent  Vaas).  Men 
man  vil  maaske  til  sin  største  Forundring  lægge  Mærke  til  at 
det  ofte  er  dette,  der  huskes,  medens  alle  jævnt  forstandige  Ord 
er  glemte  og  al  rigtig  ordentlig  snusfornuftig  Tale  for  Mindet 
som  skreven  i Sand. 

Dermed  har  jeg  gjort  Rede  for  den  Værdi,  der  kan  ligge  i 
Vinens  Brug  som  Moment  i det  selskabelige  Samkvem.  Jeg  har 
ikke  følt  mig  som  en  Advocatus  diaboli;  jeg  har  kun  villet  op- 
klare en  Sagsammenhæng,  søge  en  Forklaring  af  en  Virkelighed, 
Menneskenes  Brug  af  Spiritus  som  Festdrik.  Al  anden  Brug  der- 
imod undtagen  den  medicinske  og  tekniske  opfatter  jeg  som  urig- 
tig efter  den  Erkendelse,  Videnskaben  nu  er  naaet  til. 

I disse  Virkninger  af  Spiritus,  dens  Evne  til  i mindre  Dosis 
at  oplive,  i større  at  lamme  og  bedøve  ligger  jo  ogsaa  en  For- 
klaring af  den  sørgelige  Kendsgerning,  at  et  Menneske  kan  for- 
falde. Den  socialt  elendige  kan  søge  Løftelse,  Bedøvelse  og  For- 
glemmelse. Selvfølgelig  er  overdreven  Spiritusbrug  ikke  blot  en 
Aarsag  til  Fattigdom  og  Elendighed,  men  ogsaa  ofte  en  Følge  af 
dem.  Den,  der  lever  i blivende  Bekymring  ved  en  pinefuld 
Sorg,  kan  fristes  til  at  søge  Trøst,  o:  Forglemmelse  og  Sløvhed 
i Flasken.  Men  det  er  derimod  uforstaaeligt,  at  det  sunde  og 
normale  Menneske  ikke  bliver  staaende  ved  de  mindre  Dosis 
(helst  kun  ved  festlige  Lejligheder)  men  faar  en  ulykkelig  og  skæb- 
nesvanger Tilbøjelighed  til  de  store.  Men  jeg  tror,  at  Forkla- 
ringen af,  at  der  er  saa  mange  alkoholiserede  Mennesker  i dette 
Land,  maa  søges  i,  at  vi  har  en  stærk  alkoholdig  Ølsort,  der 
synes  et  ypperligt  Middel  til  at  slukke  sin  Tørst  og  derhos  kan 
bruges  som  en  Slags  Festdrik  under  jævnere  Forhold  og  forlede 
til  Omgange  og  saa  blive  til  Fornødenhed;  jeg  tror,  at  mange 
Mennesker  ligefrem  snydes  ind  i denne  harmlige  Alkoholiserings- 
proces  ved  den  skummende  Løgn,  som  kaldes  bajersk  01.  Der 
er  i denne  germanske  Svindel  som  et  Væv  af  Løgne:  den  sluk- 
ker og  slukker  dog  ikke,  idet  den  tvertimod  forøger  Tørsten; 
den  beruser  ikke,  men  øller  og  alkoholiserer;  den  indbyder  til 
godt  Selskab  og  kræver  dog,  at  man  hyppigt  maa  forlade  Selska- 
bet for  at  forrette  et  lille  Ærinde;  den  lader  Mennesket  tilsyne- 
ladende blusse  af  Sundhed  og  undergraver  hans  Helbred;  den 
gør  ham  tilsyneladende  til  hvad  H o rats  vilde  kalde  „en  fedt- 

bævrende  Okse“  og  i Virkeligheden  lader  den  ham  skrumpe  ind 
til  et  Par  elendigt  filtrerende  Nyrer.  Hvor  ærlig  og  redelig  er 
saa  dog  ikke  en  Snaps!  Raa  og  brutal  som  en  Landsknægt  blandt 
Drikkene  melder  den  sig  ved  sit  voldsomme  Angreb  paa  Orga- 
nismen, der  bringer  alle  Slimhinder  i Oprør,  som  Gift.  Den  er 
ærlig  som  en  knyttet  Næve.  Den  er  da  ogsaa  for  raa  til  at  ny- 
des alene;  der  maa  en  Bajer  til,  og  ved  denne  Kombination  er 
Mennesket  først  rigtig  til  Rotterne.  Jeg  lagde  paa  en  Gjæstgiver- 
gaard  Mærke  til  en  stakkels  forhutlet  Landstryger,  der  fik  sig 
noget  Smørrebrød.  Til  Smørrebrødet  fik  han  to  Snapse  og  en 
Bajer  og  nød  derefter  en  Bajer  til;  saa  begyndte  han  at  tale  i 
fremmede  Tungemaal. 

At  Alkohol  til  daglig  Brug  eller  til  Overmaal  (og  daglig  Brug 
bliver  let  Overmaal)  hæmmer  eller  undergraver  menneskelig  Livs- 
og  Aandskraft  forpligter  Mennesket  til  strengt  Maadehold.  Er- 
kendelsen bør  omsættes  i Ethos.  Men  at  mange  misbruge  Alko- 
hol kan  ikke  forpligte  nogen  til  at  undlade  at  nyde  den  ved  fest- 
lige Lejligheder  med  skønt  græsk  Maadehold.  Andres  Fejl  og 
Misbrug  kan  ikke  forpligte  et  Menneske  til  Ikke-Brug.  Det  vilde 
føre  til  ganske  absurde  Konsekvenser.  Skulde  det,  at  store  Byer 
og  visse  Tider  viser  stor  kønslig  Usædelighed  forpligte  Mennesket 
til  at  gaa  i Kloster  (en  saadan  Opfattelse  var  jo  virkelig  med  i 
Middelalderens  Fordring  til  Præstestanden,  at  Præsten  for  ret 
at  kunne  prædike  kønslig  Sædelighed  maatte  leve  ugift).  Skulde 
det,  at  der  til  Synet  af  det  nøgne  Legeme  kan  knytte  sig  sexuel 
Lystenhed,  føre  til  Kravet  paa,  at  Mennesket  burde  opgive  Pla- 
stikens rene  og  ædle  Kunst  eller  dog  dens  højeste  Maal:  Frem- 
stillingen af  Menneskelegemet  og  begrænse  dens  Opgave  til  at 
fremstille  en  glad  Gris  og  en  sørgmodig  Gris.  Skulde  det,  at 
megen  moderne  Litteratur  med  umiskendelig  Forkærlighed  og 
Lystenhed  skildre  kønslige  Forhold  besvares  med,  at  Eros’  For- 
vildelser og  Skæbner  ikke  maatte  berøres  i den  gode  Litteratur? 
Eller  det,  at  Varieteer  fordærver  Smagen  mødes  med,  at  vi  maatte 
afskaffe  Skuespillet?  Eller  Misbrug  af  Kreditten  med,  at  Kredit- 
ten burde  afskaffes?  Eller  Misbrug  af  Luxus  med,  at  vi  burde 
klæde  os  i Sæk  og  Aske?  At  andre  Mennesker  ikke  formaar  at 
staa  for  Livets  Fristelser  og  hævde  deres  sædelige  Frihed  og 
Styrke  kan  dog  ikke  forpligte  et  Menneske  til  Forholdsregler, 
som  han  ikke  har  nødig.  Totalafholdenhed  kan  være  et  ypper- 

ligt  Valg,  men  ikke  blive  et  etisk  Bud.  Det  kan  være  socialt 
hensigtsmæssig  at  søge  at  begrænse  Brugen  og  formindske  Fri- 
stelsen ved  at  ordne  Udsalget  eller  ved  høj  Beskatning,  og  hvis 
et  Folks  Flertal  ved  Lov  satte  et  Forbud  igennem,  saa  maate  Min- 
dretallet rette  sig  efter  Loven.  Men  samtidig  maa  det  dog  siges, 
at  Kulturen  medfører  flere  og  flere  Fristelser,  men  det  er  ikke 
Samfundets  principale  Opgave  at  se  at  tage  disse  bort,  men  at 
se  at  skaffe  de  bedste  Betingelser  for  Fremme  af  sædelig  Frihed 
og  Selvkontrol. 

Ja,  i Kravet  paa  absolut  Afholdenhed  for  alle  eller  enkelte 
Klasser  (som  Præster,  Læger  osv.)  ligger  der  egentlig  et  asketisk 
Princip,  der  som  al  Askese  kan  være  et  Moment  i sædelig  Livs- 
førelse, men  ikke  er  den  sande  og  højeste  Sædelighed.  For  at  afskaffe 
Misbrug  kræves  der,  at  Mennesket  ogsaa  skal  afskaffe  den  frie  og 
skønne  Brug,  medens  sand  Kulturudvikling  ellers  gaar  ud  paa 
at  forme  Livet  til  skøn  og  fri  Harmoni  ved  Frihed  og  Selv- 
kontrol. 

Man  maa  erindre:  hele  den  moderne  sociale  Bevægelse  gaar 
jo  dog  ikke  i Retning  af,  at  man  skal  begrænse  sit  Forbrug  til 
det  mindst  mulige.  Den  gaar  i Retning  af  en  højere  Levefod 
for  det  størst  mulige  Antal  af  Menneskene,  at  saa  mange  som 
muligt  kan  faa  Betingelserne  for  at  leve  et  Kulturliv,  faa  rigere 
Adgang  til  alle  Livets  Goder,  (de  aandelige  selvfølgelig  de  vigtig- 
ste) og  Evne  til  at  forme  den  i Retning  af  et  rigt  og  skønt  har- 
monisk Liv.  Overfor  denne  almene  Bevægelse  tager  det  sig  noget 
besynderligt  ud,  naar  der  rejser  sig  et  Utal  af  Foreninger,  der 
bekæmper  og  bekæmper:  Anti-Alkohol,  Anti-Tobak,  Anti-Kaffe, 
Anti-Te,  Anti-Kød,  Anti-moderne  Literatur.  Og  dog  er  der  selv- 
følgelig Mening  deri:  disse  Associationer  hører  jo  selv  med  til 
Kulturbevægelserne.  Hvad  de  egentligt  kæmper  for  er  den  sunde, 
sande  og  fri  Formning  af  Livet  (de  vil  bekæmpe  Misbrug)  men 
i deres  Iver  skyder  de  ikke  saa  sjældent  over  Maalet  og  faar 
Mistanke  til  den  skønne  og  frie  Brug  og  ender  saa  med  det  mod- 
satte af,  hvad  de  egentlig  vil,  med  et  Slags  asketisk  Samfund,  i 
hvilket  skikkelige,  rare,  fredsommelige  Mennesker  sidder  og  gna- 
ver paa  en  Nød,  et  Æble  eller  en  Banan. 

Jeg  vil  formulere  den  etiske  Kærne,  der  ligger  bagved  mine 
Betragtninger,  i følgende  Sætninger. 

1.  At  den  enkelte  vælger  Totalafholdenhed  som  Middel  til  at 

forme  sit  Liv  eller  som  Værn  mod  Fristelser  er  som  Udslag  af 
sædelig  Frihed  og  Selvbestemmelse  en  etisk  Handling. 

2.  At  den  enkelte  vælger  Totalafholdenhed  for  bedre  i sin 
Kreds  at  kunne  virke  for  Totalafholdenhed  eller  Maadehold  er  lige- 
ledes som  Udslag  af  et  sædeligt  Valg  en  etisk  Handling,  og  da  den 
gaar  i altruistisk  Retning  og  maaske  kræver  nogen  Selvopofrelse 
er  den  tilmed  en  fortjenstlig  Handling.  Det  er  smukt  og  godt, 
naar  f.  Ex.  en  Læge  vælger  Totalafholdenhed  for  med  større 
Styrke  personlig  at  kunne  virke  for  Afholdenhed.  Men  det  vilde 
sikkert  være  et  stort  Fremskridt,  naar  de  i Stedet  for  at  misbruge 
Alkohol  som  Medicin,  hvad  dog  mange  før  har  gjort,  valgte  det 
naturlige  Standpunkt,  som  deres  Erkendelse  af  Alkoholens  Virk- 
ninger maa  have  ført  dem  til,  ikke  at  nyde  Spiritus  undtagen 
som  Festdrik.  Dette  strenge  Maadeholdsstandpunkt  vilde  maaske 
virke  lige  saa  godt.  Det  værste  er  dog  den  daglige  Vane  at 
drikke  Spiritus. 

3.  At  kræve  Maadehold  som  etisk  Pligt,  respektive  stemple 
U maadehold  som  etisk  urigtigt,  er  et  berettiget  sædeligt  Krav  og 
en  sædelig  Dom  i Overensstemmelse  med  Moralens  Princip.  „En 
Biskob  skal  være  maadelig"  stod  der  hos  Balle,  og  det  skal  vi 
alle  være.  Jeg  synes  endogsaa,  at  Afholdsmændene  undertiden  er 
mig  for  etisk  matte,  ikke  just  ved  at  tillade  det  undergjærede 
01  (det  er  dog  et  Fremskridt  fra  Bajeren),  men  af  og  til  er  det 
som  om  de  nærmest  opfattede  Alkoholmisbrugen  som  en  forfærdelig 
Landeplage,  der  hergede  vort  Land  som  en  Skjæbne.  Den  etisk 
berettigede  Harme,  som  Misbrug  og  Ødelæggelse  af  egen  Sund- 
hed og  de  nærmestes  Vel  maa  vække,  drukner  næsten  i deres 
store  og  naturlige  Sorg;  og  som  i hjælpeløs  Sorg  over  Dranke- 
ren og  den  umaadeholdne  og  alkoholiserede  vender  de  sig  saa 
imod  den  strængt  maadeholdne  og  ædruelige  og  siger:  Du  burde 
skamme  Dig  over,  at  Du  ikke  er  Totalafholder.  Det  er  dog  for 
Smed  at  rette  Bager. 

4.  At  kræve  Totalafholdenhed  af  andre  eller  at  stemple  den, 
der  ikke  er  Totalafholder,  som  mindre  værd  i etisk  Henseende  er 
et  etisk  Overgreb,  der  tilmed  smager  af  et  asketisk  og  kulturfjendtlig 
Princip.  Det  er  noget  lignende  som  det,  man  finder  i en  religiøs- 
asketisk Ethik,  der  ser  mildere  paa  den  store  Synder  end  paa  den 
humane  store  etiske  Personlighed  og  dømmer  Hedningernes  Dy- 
der at  være  glimrende  Laster.  Tankegangen  er  egentlig  den : Alkohol 

er  fordærvelig,  at  nyde  Alkohol  en  Last,  Brug  er  her  Misbrug; 
den  Tro  maa  ikke  rokkes.  Drukkenbolten  angriber  ikke  denne 
Forudsætning,  men  beviser  den  bedrøveligt  paa  den  mest  slaa- 
ende  Maade.  Den  maadeholdne  derimod  er  farlig  for  Troen,  ti  det 
ses  ikke  paa  ham,  at  Brug  er  Misbrug.  Og  dog  er  den  strænge 
Maadeholdsmand  Totalafholderens  gode  Ven,  Broder  og  Med- 
hjælper. Kun  vil  han  ikke  finde  sig  i,  at  det  under  visse  Om- 
stændigheder at  drikke  et  Glas  skal  betragtes  som  kun  tillade- 
lig, (fandt  jeg  det  blot  tilladelig  vilde  jeg  ikke  gøre  det)  men 
som  etisk  berettiget:  „alle  Ting  tjener  dem  til  gode,  som  elske 
Gud,“  den  som  vil  det  sande,  gode  og  rette.  Vted  Indgangen  til 
denne  Bygning  (Studenterforeningen)  staar  Socrates:  han  for- 
stod at  sørge  med  de  sørgende  og  glæde  sig  med  de  glade  og 
nyde  Symposiet  med  de  drikkende;  han  forstod,  hvad  sædelig 
Autonomi  (Selvlovgivning)  er  og  er  derved  ble  ven  den  store  Læ- 
rer for  Menneskeheden. 

5.  At  prædike  Totalafholdenhed  som  det  for  Tiden  bedste  er 
berettiget  som  enhver  etisk  beaandet  Prædiken. 

6.  At  opstille  Totalafholdenhed  som  et  Ideal,  der  burde  være 
Pligt,  smager  af  et  asketisk  Princip,  der  maa  tilbagevises  som 
værende  i Strid  med  det  virkelig  højeste,  den  sædelige  Frihed  og 
Selvbestemmelse,  der  alsidigt  og  frit  i skjønt  Maadehold  benytter 
Tæilvrelsens  og  Kulturens  Goder  til  fri  harmonisk  skjøn-  etisk 
Formning  af  Livet. 


ENDNU  ET  PAR  STRØTANKER. 

Der  er  et  Argument,  der  lyder:  Du  bør  ikke  drikke  Spiritus,  ti  Spirius 
er  Gift  „Man  maa  kræve  af  et  Næringsmiddel  (og  Pirringsmiddel),  at  det 
ikke  paa  nogen  Maade  maa  gøre  vor  Organisme  Skade."  Dette  Argument 
mister  noget  af  sin  Kraft,  naar  efterhaanden  alt  synes  at  være  Gift: 
Tobak,  Kaffe,  Te,  Kød,  der  kan  medføre  Gigt,  Mælk,  der  kan  være  tu- 
berkuløs, Vand,  der  kan  indeholde  Tyfusbaciller  osv.  Ja,  saa  maa  man 
være  forsigtig  og  maadeholden  og  Enkeltmand  som  Samfundet  hygi- 
ejniske. Men  vilde  man  opstille  den  Grundsætning,  at  man  intet  burde 
nyde,  der  kunde  virke  skadelig  paa  Organismen,  saa  førtes  man  ind 
paa  en  egen  bekymret  Livsførelse,  der  saa  betragtede  det,  at  agte  paa 
sin  Sundhed  som  det  allervigtigste.  Istedet  for  at  være  det  naturlige 
Grundlag  for  Livets  Virksomhed  og  Opgaver,  blev  Sundheden  selv 
en  Opgave.  „At  leve  for  sin  Sundhed"  kan  magtstjæle  al  menneskelig 
Energi  og  gøre  Livet  til  en  stadig  Bekymring.  Og  saa  blev  det  dog  et 

Spørgsmaal,  om  det  Par  Maaneder  eller  Aar  af  et  Oldingeliv,  der  kun- 
de vindes  ved  en  saadan  selvbekymret  Livsførelse,  var  disse  Oflfre 
værd. 

Medens  ældre  Læger  i Reglen  forstaar  mit  Standpunkt,  og  godt 
indser,  at  naar  man  handlede  efter  mine  Regler  (overhovedet  ikke  at 
drikke  Spiritus  til  daglig  og  anvende  det  med  Maadehold  ved  festlige 
Lejligheder),  vilde  der  overhovedet  ikke  existere  noget  Alkoholspørgs- 
maal,  er  der  yngre  Læger,  der  fremkommer  med  adskillige  mærkelige 
Sætninger.  „Moderat  Alkoholnydelse  kan  ikke  gennemføres".  Der  er 
dog  mangfoldige,  der  gennemfører  det  uden  nogen  somhelst  Vanske- 
lighed, og  Samfundet  bestaar  dog  af  Enere,  ja  hele  Folk  har  gennem- 
ført det.  Min  Regel  er  vel  dog  moderat  Alkoholnydelse,  og  mange  ny- 
der derved  det  samme  Velvæfe  som  Totalaf holderne.  „Ethvert  Stand- 
punkt, der  ikke  fastholder  „Ikke  en  Draabe  Spiritus"  er  uholdbart." 
„Maadehold  er  et  flydende  Begreb."  Det  er  sandt.  Ikke  desto  mindre 
er  Maadehold  altid  anset  for  en  Dyd,  ja  en  Mand,  der  kunde  tænke 
omkaps  med  de  unge  Læger,  Aristoteles,  fandt  endogsaa  ud  af,  at  en- 
hver Dyd  laa  i Midten  af  to  Extremer.  Sædeligheden  bestod  i at  forme 
sit  Liv  saaledes,  at  det  udtrykte  den  skønne  frie  Midte  mellem  Yder- 
lighederne. 

„Vin  ved  festlige  Lejligheder"  udbryder  man,  „men  naar  nu  de  fest- 
lige Lejligheder  kommer  hver  Dag."  Naa,  saaledes  former  Livet  sig  da 
heller  ikke,  undtagen  stødvis  maaske  for  enkelte  repræsentive  Mænd. 
Men  jeg  har  forøvrigt  engang  været  i den  Situation,  at  jeg  4 Gange 
om  Ugen  i 6 Uger  maatte  til  Middagsselskab.  Jeg  ordnede  det  da  saa- 
ledes at  jeg  kun  drak  Rødvin  og  kun  et  Par  Glas.  (10  å 15  Gram 
Alkohol)  og  det  gik  ypperligt.  De  repræsentive  Mænd,  der  daglig  maa 
til  Middagsselskab,  ja  de  maa  virkelig,  hvis  de  vil  bevare  Sundhed  og 
Livskraft  (og  det  maa  vi  haabe,  da  vi  ønsker  at  have  Glæde  af  deres 
repræsentative  Evne)  se  at  arrangere  sig  paa  en  lignende  Maade. 

* * 

* 

Det  er  Totalafholdernes  Sorg,  at  man  hidtil  ikke  har  kunnet  præ- 
stere nogen  større  Festlighed  uden  Vin.  Vi  skulde  have  en  Drik,  sag- 
de en  af  mine  Venner,  der  kunde  bruges  ved  festlige  Lejligheder  og 
erstatte  Vinen.  I og  for  sig  kunde  en  saadan  Drik  maaske  nok  kom- 
poneres, og  den  kunde  maaske  nydes  til  udmærket  Frugt.  Det  fortræf- 
felige Selskab,  det  festlig  smykkede  Bord,  et  Par  gode  Retter,  den 
skjønne  og  dejlige  Frugt  og  den  perlende  alkoholfri  Drik,  det  var  selv- 
følgelig altsammen  fortræffeligt  og  vilde  maaske  ogsaa  have  lignende 
psykiske  Virkniriger,  som  jeg  tilskrev  Selskabeligheden  med  Vinen 
som  Moment.  Men  enkelte  svage  Naturer  vilde  dog  maaske  savne  det 
lille  Plus,  det  lille  Stød,  som  en  lille  Dosis  Alkohol  yderligere  gav,  og 
som  jo  desuden  møder  med  Aartusinders  Hævd  og  den  Stemning,  som 
fjæmere  Associationer  fra  den  Festlighed  og  Glæde,  der  historisk  er 
knyttet  til  Vin  og  Vinhøst  og  Vinlande,  omgiver  den  med.  Forøvrigt  vil  der 
kunde  reformeres  meget  paa  dette  Punkt,  og  Afholdsmændenes  gavn- 


Digitized  by  L^ooQle 


338 


Totalafholdenhed  og  Maadehold 


lige  Agitati  on  har  sikkert  allerede  sat  Frugter.  Der  serveres  ikke  saa 
mange  Vine  og  der  drikkes  sikkert  langt  mindre  end  før.  Ogsaa  paa 
dette  Omraade  forstaar  man  bedre,  at  skønt  Maadehold  ikke  blot  er 
det  etisk  rigtige  men  ogsaa  det  i æstetisk  Henseende  mere  tiltalende. 

* * 

* 

Med  Hensyn  til  Alkoholens  Indflydelse  paa  Almenvellet  og  Selv- 
følelsen indpræntes  det:  „trænger  man  til  at  faa  sin  Almenfølelse 
opstrammet,  er  man  en  Art  Patient  og  skulde  ikke  gaa  i Selskab M. 
For  de  fleste  noget  ældre  Mennesker  er  Almenfølelsen  vel  nærmest 
neutral,  hverken  positiv  eller  negativ,  eller  den  kan  i Døgnet  bølge  lidt 
i visse  Rytmer  om  den  neutrale  Midte.  Enhver  vil  imidlertid  have  gjort 
den  Erfaring,  at  Glæde,  Sol  og  Luft,  Bevægelse,  Gymnastik,  godt  Sel- 
skab og  lign.  forhøjer  den;  Man  trænger  ikke  til  at  faa  sin  Almenfølelse 
fremhævet,  men  man  faar  det  som  en  Gave.  „Det  naturlige  Menneskes 
Selvfølelse  trænger  ikke  til  at  stimuleres;  ellers  er  Mennesket  mindre 
sundt. “ Det  er  Visdom,  men  vi  er  ikke  ganske  naturlige  Mennesker; 
vi  er  mer  eller  mindre  ensidigt  kultiverede  sociale  Mennesker,  i hvil- 
ken den  naturlige  Selvfølelse  rokkes  paa  mange  Maader,  ved  Kamp, 
Koncurrence  og  Modstand,  ved  Tvivl  og  Selvkritik,  og  den  høje  Sin- 
dets Ligevægt,  den  trygge  Hvile  i sin  egen  lutrede  Selvfølelse  og  Selv- 
dom er  et  etisk  Udviklingsresultat,  der  er  sjældent.  En  Smule  Løftelse 
af  Selvfølelsen,  som  f.  Ex.  den,  der  ligger  i en  mild  Pirring  af  Æres- 
følelsen ved  andres  Anerkendelse  af  vort  Værd  og  vor  Gjærning,  er 
os  ikke  imod,  ja  nogle  kan  endogsaa  taale  en  grovere  Pirring  af  sam- 
me Art.  „Der  maa  findes  højere  Former  for  Livsnydelse"  (end  Sel- 
skabelighed med  Alkohol).  Ja  dem  har  vi  heldigvis;  de  skal  ikke  først 
findes.  Selve  Kulturens  Bevægelse  betyder  io  ikke  blot  en  stigende 
Magt  over  Naturen  ved  Videnskab  og  Teknik,  men  ogsaa  en  stigende 
indre  Frihed  ved  sædelig  Selvbestemmelse  og  Selvkontrol,  en  større 
Værdsættelse  af  aandelige  Paavirkninger,  en  voxende  Sympati  med 
vel  formet  Menneskeliv.  Endelig  kender  vi  ogsaa  en  Del  Selskabelig- 
hed uden  Alkohol:  Grupper  af  sympatetisk  samtalende,  Foreninger, 
litterære  og  kunsthistoriske  Aftener,  Teatre,  Teselskaber  og  Kaffe- 
selskaber. 1 Provindseme,  By  og  Land,  er  jeg  ofte  efter  Forelæsningen 
bleven  indbudt  til  et  Par  Timers  fornøjelig  Samtale  i en  lille  Kreds, 
hvor  der  kun  serveredes  Kaffe  eller  Te  med  Kager.  Vi  er  dog  i Almin- 
delighed langt  ude  over  den  Selskabelighed,  der  blot  bestaar  i en  god 
Affodring  med  Masser  af  Vin.  Hovedsagen  er  dog  Selskabeligheden, 
og  jeg  har  ikke  tillagt  Vinen  nogen  anden  Rolle  end  den  at  være  et 
Moment  i denne. 

* * 

* 

Men,  siger  man,  den  hele  Betragtning  er  saa  aristokratisk.  Der 
er  ikke  tænkt  paa  Arbejderne;  de  kan  ikke  drikke  Vin;  det  har  de  ikke 
Raad  til.  Det  er  en  besynderlig  Fejltagelse.  Ordentlig  Rødvin  er  saa 
billig  (60  å 70  Øre  pr.  Flaske),  at  Arbejderne  meget  vel  ved  festlige  Lej- 

ligheder  kunde  drikke  Vin,  og  mangen  en  Arbejder  har  desværre  mangen 
en  god  Dag  givet  langt  mere  ud  til  bajersk  01  end  Rødvin  vilde  koste. 
Lad  os  tænke  os  et  lille  Arbejderselskab,  hvor  6 gode  Venner  under 
sympatetisk  Samtale  nød  1 2 halve  Bajere  (å  1 0 Øre  — 1 ,20  Øre).  To 
Flasker  Rødvin  (Vs  Flaske  pr.  Mand)  var  nok  saa  festlig,  indeholdt  ikke 
saa  meget  Alkohol  og  bevirkede  ikke  den  sløvende  Beøllelse.  Gaa 
vi  til  højere  sømmelige  Kvanta,  f.  Ex.  til  Vs  Flaske  Rødvin  pr.  Mand  (i 
Pris  = 3 halve  Bajere)  saa  er  det  utvivlsomt,  at  Rødvinen  vil  have  en 
ganske  anden  og  bedre  Virkning  paa  Almenbefindendet  og  Humøret 
end  de  3 halve  Bajere. 

* * 

* 

Ogsaa  paa  anden  Maade  mener  man  at  finde  noget  aristokratisk  i mit 
Standpunkt:  jeg  forbeholder  mig  Ret  til  at  forme  mit  Liv,  som  jeg  vil. 
Ja  vel,  i sædelig  Frihed  og  Selvbestemmelse,  som  jeg  hævder  denne 
Ret  for  enhver.  Er  der  Aristokratisme  deri,  saa  er  enhver  Etik,  der 
hævder  sædelig  Autonomi,  aristokratisk;  og  ingen  Etik  vil  kunne  føle 
sig  tilfreds  med  den  Maxime,  at  man  skal  tude  med  de  Ulve,  man  er 
iblandt.  — Eller  der  ligger  dog  maaske  en  anden  Tanke  bagved.  Over- 
for de  forfærdelige  Virkninger,  som  Alkoholismen  har  paa  saa  mange, 
er  det  upassende  at  fastholde  denne  etiske  Ro  og  Frihed.  Paa  dette  har 
jeg  svaret.  Jeg  har  indrømmet,  at  personlig  Totalafholdenhed  i Kampen 
mod  Alkoholen  er  det  bedste  og  virksomste  Stade.  Men  det  strænge 
Maadehold  er  det  næstbedste  og  staar  højere  som  etisk  Livsregel.  Hvis 
jeg  direkte  skulde  deltage  i Kampen  mod  Alkohol,  vilde  jeg  maaske 
personlig  vælge  Totalafholdenhed,  men  jeg  gjorde  det  da  af  Hensyn 
til  de  svage  i Aanden,  og  aldrig  med  den  Virkning,  at  jeg  vilde  vende 
mig  mod  de  strænge  Maadeholdsmænd.  Imidlertid  maa  enhver  jo  væl- 
ge de  frie  soaiale  Opgaver,  som  han  særlig  vil  kæmpe  for. 

* * 

* 

Det  er  højst  interessant  at  følge  de  Experimenter,  hvorved  Viden- 
skaben kan  godtgøre  Alkoholens  hæmmende  Indvirken  paa  Intelligensen, 
de  logiske  Associationer  osv.  Men  det  falder  mig  ind,  at  Sindsbevægel- 
ser, særlig  de  nedtrykkende  som  Sorg  og  Frygt,  ogsaa  har  en  højst 
skadelig  Indflydelse  paa  Organismen.  Og  dog  er  der  mange  Mennesker, 
der  elsker  Sindsbevægelser;  ogsaa  Poesiens  Tiltrækning  ligger  til- 
dels i,  at  den  giver  denne  Trang  et  Afløb.  (Man  tænke  paa  Sørgespillet, 
Romanen  og  det  tragiske  Drama).  Egentlig  burde  denne  fysiologisk- 
medicinske Videnskab  maaske  indprente:  „vogt  Dig  for  Sindsbevægel- 
ser," „vogt  Dig  for  Digtningen,"  hold  Dig  til  den  rene  tørre  aflfektløse 
Forstand,  bliv  en  tænkende  Maskine!  — 

Cl.  Wilkens. 

ontaigne  priser  etsteds  Romerne,  fordi  de  kræ- 
vede, at  Vidner  for  Retten  skuide  udtrykke  sig 
med  et  varsomt:  „saa  synes  mig“,  selv  naar  de 
talte  om  Ting,  de  havde  set  med  egne  Øjne. 
Denne  Mistro  til  Hukommelsens  Nøjagtighed  gør 
sig  i Retssager  næppe  endnu  gældende,  som  den 
burde;  men  over  for  Memoireskrifter  er  den  vaagen.  De  nyder 
ikke  længere  den  Agtelse,  der  tidligere  vistes  dem  som  paalide- 
lige  historiske  Kilder;  Selviagttagelse  og  almindelig  Livserfaring 
aabenbarer  da  ogsaa  noksom,  hvor  vi  spiller  os  selv  mange 
slemme  Puds,  naar  vi  ser  tilbage  paa  vor  Fortid:  Hændelserne 
vrænges  og  tilpasses;  de  faar  Farve  af  senere  Tiders  Stemninger; 
og  vi  digter  lønlig  videre  paa  de  gamle  Oplevelser. 

Det  er  derfor  ikke  at  undre  sig  over,  om  der  findes  Unøj- 
agtigheder i Brandes’  Minder  fra  hans  Barndom  og  Ynglingeaar; 
det  underlige  vilde  være,  om  de  ikke  fandtes.  Det  er  tilmed 
en  Tid,  man  daarlig  kan  faa  klart  fat  i Erindringen.  Hvor  mange 
mindes  synderligt  af  deres  Barndom,  naar  de  da  ikke  dengang 
har  rejst  endel  rundt?  Barnet  lever  i Øjeblikket,  og  kun  enkelte 
stærkt  farvede  Øjeblikke  af  dets  Liv  holder  sig  tydelige  i Mindet, 
nogle  faa  Brokker  af  en  Udvikling,  som  man  kun  ad  Omveje 
og  gætningsvis  kan  faa  Sammenhæng  i.  Og  Overgangstiden  fra 
Barn  til  voksen  har  man  senere  svært  ved  at  dømme  retfærdig. 
Egentlig  er  den  ofte  det  frodigste  og  vigtigste  Afsnit  i ens  Liv; 

man  gror,  saa  det  næsten  kan  høres,  rækker  sig  aandelig  alle 
Vegne  hen,  en  hel  Verden  af  Tanker  og  Følelser  dukker  frem 
og  skal  vindes;  man  faar  dér  sit  Præg  for  Livet:  det  er,  som  i 
Bjørnsons  Vers,  den  April,  hvor  Sommeren  bliver  til.  Men  mange 
vil,  naar  de  ser  tilbage  paa  disse  Aar,  ikke  have  en  levende  Er- 
indring om  denne  Vækst;  de  vil  snarere  huske,  hvad  for  ledde- 
løse, føl-agtige  Væsner  de  var  i Overgangstiden,  — naturligt  nok: 
man  skulde  jo  saa  at  sige  lære  at  gaa  paany  og  kunde  ikke  have 
det  Herredømme  over  sig  selv,  som  Øvelsen  giver.  Det  er  da 
tit  nærmest  skamfuldt,  man  mindes  de  unge  Aar,  da  man  var 
saa  „grøn“  og  utøjlet  i sine  Drømme  og  Domme,  saa  naiv  og 
sentimental  og  aabenhjertet,  da  man  tumlede  saa  kejtet  og  fam- 
lende med  sig  selv  og  Tilværelsen. 

Hos  Brandes  findes  en  særlig  Aarsag  til  Misvisning.  Han 
har  den  gode.  men  farlige  Egenskab:  en  skarp  Hukommelse. 
Hans  Minder  krystalliserer  sig  i en  Form,  der  blænder  ved  sin 
faste  Klarhed  og  fyldes  med  tydelige  Enkeltheder.  De  synes  saa 
levende  og  nøjagtige,  at  det  ikke  falder  ham  ind  at  tvivle  om 
deres  Rigtighed.  Folk,  der  hyppig  kun  faar  en  vis  Stemnings- 
ekstrakt tilovers  af  deres  Oplevelser,  staar  langt  varsommere 
over  for  deres  Minder  og  har  anderledes  Grund  til  at  søge  dem 
udfyldte  og  bekræftede.  Jo  skarpere  Folk  kan  huske,  des  lettere 
lader  de  sig  narre  og  glemmer  Nisserne,  der  er  paa  Spil  bag 
Bevidsthedens  oplyste  Rum.  Sympatier  og  Antipatier  farver  Min- 
derne, uden  at  de  mærker  det.  Macaulay,  der  havde  en  lige- 
frem uhyggelig  stærk  Hukommelse,  er  et  talende  Eksempel  her- 
paa.  Fantasien  arbejder  dulgt  paa  Erindringsbilledet  og  forvansker 
det.  Og  ikke  mindst  virker  Trangen  til  at  affile  og  fortætte  Er- 
indringerne, give  dem  mere  Sammenhæng  og  Symmetri,  mere 
Fynd  og  Smæld.  Saaledes  er  det  sagtens  gaaet  Brandes  i hans 
Fortælling  om  Orla  Lehmanns  Besøg,  først  hos  Brandes’  Broder 
siden  hos  ham  selv,  med  den  ligesom  støbte  enslydende  Tiltale 
til  dem  begge.  Forresten,  naar  den  underjordiske  Fantasi  saaledes 
fjerner  Erindringen  fra  den  virkelige  Oplevelse,  kommer  den  tit 
Sandheden  nærmere.  Det  ændrede  Billede  af  Lehmanns  Adfærd 
udtrykker  maaske  hans  Væsen  mere  sandt,  end  en  nøjagtig  Gen- 
givelse af  de  Ord,  han  virkelig  brugte,  kunde  gøre.  De  virkelige 
Ord  alene  giver  ikke  Tonen  og  Personen,  det  gør  maaske  netop 
Ændringen. 

Har  Brandes’  Hukommelse  saaledes  kunnet  føre  ham  vild, 
saa  har  han  nok  til  Gengæld  oftere  haft  et  Middel  til  at  lede 
den  ret  og  udfylde  den.  Han  synes  allerede  fra  sine  Drengeaar 
at  have  trængt  til  skriftlig  at  gøre  sig  Rede  for  sine  Oplevelser,  i 
hvert  Fald  de  indre,  og  han  synes  at  have  haft  Sans  for  at  bevare 
disse  Optegnelser.  De  maa  have  været  ham  til  god  Støtte,  navnlig 
mens  han  skildrede  sin  aandelige  Udvikling.  Rimeligt  nok  har 
ogsaa  hans  Slægtninges,  især  hans  Moders  Fortællinger  hjulpet 
ham  til  at  give  Barndomsminderne  større  Fylde. 

Men  de  fleste  af  disse  er  tydeligt  nok  hans  egne.  Det  er 
netop  den  Slags,  som  Børn  bedst  vil  gemme.  De  samler  sig 
om  Hændelser,  der  har  sat  hans  Sind  i stærkt  Røre,  og  som 
derved  er  bleven  brændt  ind  i Erindringen.  Han  husker,  hvordan 
han  som  5-Aars  Purk  faar  en  vaad  Svømmesele  paa  og  bliver 
smidt  ud  i Vandet.  Det  første  Søbad  er  sikkert  en  levende 
Fælleserindring  for  alle,  der  som  Børn  har  prøvet  det  Nogle 
faar  Vandskræk  derefter,  andre  plasker  hurtigt  husvant  i Søen, 
men  det  første  Gys  ved  det  store  Saltvand  har  de  alle  følt. 
Brandes  ogsaa,  derfor  husker  han  det.  Han  knyede  ikke;  han 
satte  en  Ære  i at  overvinde  Ulysten,  og  han  havde  allerede 
dengang  den  rent  legemlige  Kækhed,  som  kendetegnede  ham 
siden.  — Eller  han  husker  sin  Hjertebanken  ved  Synet  af  en 
Ildebrand  om  Natten.  Og  han  mindes,  hvordan  han  straffedes 
med  en  Indespærring  paa  Brændeloftet.  Her  er  det  ligeledes  en 
stærk  Følelse,  som  fæstner  Oplevelsen,  — ikke  Rædsel  for 
Loftsfængslet,  men  Harme,  fordi  Straffen  var  uretfærdig.  Opdra- 
gere vilde  mulig  hyppigere  vise  Børn  den  Ærbødighed,  Ord- 
sproget kræver,  naar  de  vidste,  med  hvilken  sejg  Vrede  et  Barn 
kan  ruge  over  en  lidt  Uret.  Man  kan  træffe  voksne  Mennesker, 
som  dirrer  af  Had  véd  Mindet  om  en  Lærer,  der  for  mange 
Aar  siden  har  været  ond  og  uretfærdig  mod  dem.  — En  noget 
mere  sammensat  Følelse  har  ladet  Brandes  huske  Pakhuskarlen, 
der  skræmmede  ham  med,  at  Politiet  vilde  komme  og  hente 
ham,  fordi  han  havde  trukket  i et  Ophejsningstov.  Angsten  for 
Politiet,  den  københavnske  Bussemand,  har  her  forenet  sig  med 
en  forundret  Harme,  da  det  viste  sig,  at  Karlen  havde  holdt  ham 
for  Nar  og  glemt  det  hele,  mens  han  selv  gik  i Frygt  og  Bæven 
for  Politiet,  der  skulde  komme. 

Med  særlig  Interesse  følger  man  Fremstillingen  af  Brandes’ 

Udviklingsgang  i hans  Ynglingeaar.  Adskillige,  for  hvem  Georg 
Brandes  kort  og  godt  er  en  „ Oprører" , vil  sagtens  knibe  sig 
i Armen,  naar  han  nævner  sine  „Anlæg  til  Ærbødighed"  eller 
siger,  at  „der  laa  megen  Pietet  i hans  Væsen."  For  dem,  der 
har  læst  hans  Skrifter  lidt  aarvaagent,  er  dette  ikke  noget  nyt. 
Det  lægger  sig  yderligere  for  Dagen  her  i hans  „Levned".  Straks 
han  træder  ind  i Livet,  mærker  man  hans  Ærbødighed  for  de 
dengang  virkende  Aandsmagter,  for  Heiberg,  for  Hegel,  for  Kierke- 
gaard,  og  denne  Ærbødighed  har  fulgt  ham  siden  over  for  andre. 
Sommetider  kan  han  endda  træde  noget  naivt  pietetsfuldt  i sine 
Mestres  Spor.  Da  han  som  Rus  har  slugt  Goethes  „Aus  meinem 
Leben",  sætter  han  sig  trofast  til  at  gennemlæse  alle  de  Bøger, 
Goethe  siger,  at  han  i sin  Ungdom  har  læst,  Winckelmanns 
samtlige  Værker,  „Laokoon"  m.  m.  Oplysende  er  ogsaa  hans 
Hegelstudier.  Ærbødigheden  for  Heiberg  avlede  naturlig  Ærbø- 
dighed for  dennes  filosofiske  Læremester,  og  Hegels  Stjerne 
straalede  jo  endnu  dengang  stærkt  heroppe.  Saa  giver  han  sig 
da  af  en  god  Vilje  i Lag  med  de  hegelske  Værker,  studerer  dem 
saa  ivrig,  at  han  glemmer  et  Afskedsmøde  med  en  ung  Pige, 
der  ikke  var  ham  ligegyldig,  dyrker  „Systemet"  som  en  Troende 
sin  Koran  og  tilegner  sig  det,  saa  hans  „Æstetiske  Studier"  kna- 
ger deraf.  Saa  stærk  var  Ærbødighedsfølelsen  i ham.  For  man 
skulde  ikke  tro,  nogen  Skribent  var  Brandes’  Natur  mere  frem- 
med end  denne  abstrakte  Tænker  med  sine  dunkle  tekniske 
Ord,  sit  Verdenssystem  i Jærntøndebaand,  sin  trekantede  Me- 
tode. Det  var,  som  vilde  Vilh.  Andersen  forelske  sig  i „Parme- 
nides",  Platons  dialektiske  Vindmølle. 

Engang  i Treserne,  fortæller  Brandes,  vilde  Goldschmidt  ved 
et  Gilde  udbringe  en  Skaal  for  „den  jødiske  Kvinde",  men  de 
tilstedeværende  unge  jødiske  Piger  raabte  imod  ham:  „Den 
danske  Kvinde!  Vi  er  danske!"  Af  Beretningen  om  Brandes’ 
Ungdomsliv  løfter  sig  stiltiende  en  lignende  Protest  mod  dem, 
der  har  angrebet  ham  med  det  ondsindede  Krigsraab,  at  han  var 
en  fremmed.  Hans  Ungdoms  indre  Historie  viser,  hvor  han  har 
dybe  Rødder  i dansk  Grund.  Han  gennemløber  den  samme  Ud- 
vikling, har  de  samme  aandelige  Kriser,  præges  af  de  samme 
Ideer,  som  findes  hos  aandelig  rørige  og  højtstræbende  danske 
paa  den  Tid.  Han  vaagner  til  „Refleksion",  optages  af  Selv- 
undersøgelse og  Selvbeskuen,  — der  imidlertid  for  ham,  som 


Digitized  by  L^ooQle 


344 


Brandes’  Ungdomsliv 


„var  anlagt  til  at  leve  og  handle  naivt,  uvilkaarligt,  ud  af  hele 
sit  Væsen, “ føles  pinlig,  ikke  som  hos  Pontoppidans  Per  Side- 
nius  bliver  Lykkens  Havn  og  Livets  Maal.  Han  finder  roman- 
tisk, at  han  egentlig  er  „dæmonisk",  — i smuk  Overensstem- 
melse med  sine  Studenterkammerater,  kun  at  disse  gerne  vilde 
være  uimodstaaelige  Don  Juan’er,  mens  Faust  var  hans  Forbil- 
lede. Han  er  stærkt  -under  Kierkegaards  Indflydelse;  det  er  nok 
den,  som  faar  ham  til  at  sværme  for  Selvfornægtelse,  Ydmyghed 
og  Askese  og  øve  sig  standhaftig  deri.  Han  gribes  — som  Ven- 
nen Ludvig  David  — af  Menneskekærlighed  og  føler  Kald  til  at 
optræde  som  Talsmand  for  de  forurettede.  Han  vier  sig  til 
„Ideen"  og  kastes  ind  i Kampen  mellem  Tro  og  Tvivl,  en  Stund 
er  han  nær  ved  kristne  Følelser,  henrykkes  ved  Bøn  og  tror 
paa  personlig  Udødelighed,  men  kommer  atter  bort  derfra,  delvis 
under  Paavirkning  af  Brøchner.  — Ogsaa  paa  anden  Vis  er  han 
fuldt  hjemme  i Tidens  danske  Aandsliv.  Han  føler  skandinavisk 
Begejstring,  han  har  varmt  Sind  for  Sønderjylland  og  gør  en 
Pilegrimsrejse  derover;  under  Krigen  i 64  søgte  han  at  komme 
med  som  Soldat. 

Men  i én  Ting  skiller  Brandes  sig  ud  fra  sine  Landsmænd. 
Han  hylder  ikke  det  danske  „Tag  den  med  Ro"  og  „Lad  os  nu 
være  Mennesker" ; han  har  ikke  den  danske  Sendrægtighed  og 
Magelighed.  Han  er  fra  første  Færd  lutter  Ild  og  Lidenskab.  Da 
han  som  lille  Dreng  faar  Lov  at  gaa  ene  paa  Gaden,  løber  han 
altid.  Jeg  begreb  ikke,  at  de  Store  og  de  andre  Drenge  kunde 
gaa.  Jeg  forsøgte  derpaa  nogle  Skridt,  men  Utaalmodigheden  greb 
mig,  og  jeg  pilede  afsted."  De  første  Gange,  han  er  i Teatret, 
faar  han  ondt  af  Spænding  og  Sindsbevægelse.  Han  er  som  Barn 
lidenskabelig  i Venskab  og  Fjendskab.  I Slagsmaal  med  en  større 
Dreng  springer  den  spinkle  Purk  op  ad  ham  og  bider  sig  fast 
i hans  Nakke;  som  han  senere  under  Krigen  i 1870  farer  ra- 
sende i Hovedet  paa  en  parisisk  Droskekusk,  der  kalder  ham 
en  Prøjser.  Ilden  i ham  brænder  ikke  lavere,  da  han  bliver 
voksen.  Første  Gang  han  kommer  til  Paris,  kan  han  stundom 
ikke  sove  om  Natten,  saa  lykkelig  er  han.  Elskoven  vaagner 
sent  hos  ham  — som  Dreng  og  Yngling  er  han  mere  Hoved 
end  Sanser  — men  saa  kommer  den  „som  Lavastrømme".  — 
Denne  Fyrighed  virker  tidlig  paa  Folks  Omdømme  om  ham.  Den 
brænder  nogle  og  varmer  andre.  Hans  Sind  er  i ustadig  Lige- 

vægt,  hans  Ungdom  koger  over  i Kaadhed  eller  ustyrlig 
Lattertrang  til  Forargelse  for  somme.  Han  forstaar  ikke,  Folk 
kan  gaa  saa  adstadige  og  se  saa  inderlig  højtidelige  ud;  og  de 
fortumles  af  dette  springske  og  sprudlende  unge  Menneske;  han 
er  som  en  Vaarstorm,  der  farer  gennem  Gaderne.  Men  andre 
fortrylles  af  hans  Veltalenhed,  hans  dristige  Fremsyn,  det  ild- 
nende  i hans  Væsen.  Historien  om  Skolevennen  Sebastian  er 
med  al  sin  Ungdommelighed  særtegnende.  Han  gaar  helt  op  i 
Brandes,  tror  paa  hans  „Lykkestjerne",  drømmer  om  at  vie  ham 
sit  Liv.  „Det  er  ikke  for  dine  Evner,  det  er  for  din  Begejstring, 
jeg  vurderer  dig.  Alle  andre  Mennesker,  jeg  kender,  er  Maskiner 
uden  Sjæl."  Allerede  her  i hans  første  Ungdom  drages  Skille- 
linjen mellem  dem,  der  blev  mod,  og  dem,  der  blev  med  Bran- 
des. Han  kom  til  at  virke  som  den  sokratiske  Brems;  nogle 
slog  bagud,  naar  han  stak  dem,  andre  æggedes  til  Fart  og  var 
glade  derfor. 

Noget  af  det  værdifuldeste  i Brandes’  Forfatterskab  hænger 
sammen  med  den  Ærbødighed  over  for  aandelige  Magter,  der  er 
ham  i Kødet  baaren.  Den  er  en  Forudsætning  for  hans  Sam- 
følelse med  de  Personer,  han  skildrer,  hans  inderlige  Indtræn- 
gen i deres  Aandsverden,  hans  heftige  Stræben  efter  at  plukke 
Sjælen  ud  af  deres  Hemmelighed.  Hvor  den  glipper,  — hvor 
han  ikke  kan  finde,  om  ikke  et  Centrum  saa  dog  noget  i Peri- 
ferien at  knytte  sig  dyrkende  og  beundrende  til,  faar  han  næppe 
heller  Hold  i Personen. 

Men  han  har  derhos  Sans  for  at  vejre  Aandsmagter  og  Trang 
til  at  jage  dem  op.  Han  har  altid  maattet  videre,  bort  fra  den 
vundne  Jord,  ud  mod  den  ny.  „I  Fjor,  da  jeg  var  lille,  morede 
Kæphesten  mig,"  sagde  han,  mens  han  red  sin  Gyngehest  vild 
al  Fryd.  Saadan  har  han  ogsaa  siden,  naar  han  fik  en  ny  Gan- 
ger, dyrket  den  med  Lidenskab.  Men  Kæphesten  har  han  dog 
nok  gerne  holdt  i pietetsfuld  Erindring.  Han  har  været  angst  for 
at  gro  fast  og  indsnevre  sig.  Han  kunde  ikke  ensidig  holde  sig 
til  Litteraturen,  men  maatte  have  Kunsten  med;  han  kunde  ikke 
nøjes  med  Bøgernes  og  Billedernes  Verden,  han  maatte  have 
Livet  med.  „Naar  andre  omkring  mig,"  siger  han,  „havde  for- 
dybet sig  i et  Emne,  et  Sprog,  en  Tidsalder,  saa  vedblev  de  at 
tumle  dermed  i en  Uendelighed,  gjorde  den  Sag  til  deres  Sær- 
fag. Sligt  var  mig  en  Rædsel."  Denne  vidtfarende  Higen  skylder 

han  meget  af  sin  Indflydelse,  men  han  har  ogsaa  maattet  betale 
Bødepenge  derfor. 

Brandes’  eget  Væsen  og  de  Forhold,  hvori  han  levede,  gjorde 
ham  det  let  at  gaa  fremad  og  bryde  de  hjemlige  Skranker  og 
bragte  ham  naturlig  i Modsætning  til  herskende  Syn.  Forældrene 
var  rationalistisk  sindede,  og  navnlig  har  nok  Moderen,  en  klog 
og  betydelig  Kvinde,  virket  til  at  ægge  hans  Kritik.  Han  traf 
derhos  i Hjemmet  Slægtninge  fra  Udlandet,  af  hvem  han  tidlig 
maa  have  lært  at  løsne  sig  fra  sin  Bys  Meninger.  Venner  som 
Gabriel  Sibbem,  Lærere  som  Brøchner,  Mænd  som  den  gamle 
David  kan  have  hjulpet  til.  — Allerede  herhjemme  fra  var  han 
da  aaben  for  den  frigørende  og  udviklende  Indflydelse,  han  kom 
under  paa  sine  første  Udenlandsrejser.  Modtagelig  for  Indtryk, 
smidig  i Tilegnelsen  af  nyt,  med  en  usædvanlig  Evne  til  hurtig 
at  komme  i nær  Forbindelse  med  fremmede  havde  han  ypper- 
ligere Vilkaar  end  de  fleste  unge,  der  rejser  udenlands,  til  at 
lære  og  sammenligne,  til  at  komme  i Højde  med  de  nye  evro- 
pæiske  Tanker  og  føle  Forskellen  mellem  dem  og  det  gammel- 
dags hjemme.  Hans  Udenlandsrejser  bliver  derfor  et  Vaarbrud 
hos  ham.  Han  træffer  Folk  alle  Vegne  fra,  og  faar  Samtidslivet 
at  se  med  amerikanske,  tyske,  engelske,  franske  eller  italienske 
Øjne.  Han  omgaas  aandelige  Stormænd  som  Stuart  Miil  eller 
Taine  og  Renan,  der  viser  ham  Vej  til  anden  Filosofi  og  Æstetik, 
end  den  der  lærtes  ved  Københavns  Universitet.  Han  knytter 
Venskab  og  taler  ind  og  ud  med  dristige,  dygtige  og  fintdannede 
fremmede  som  Italieneren  Saredo  og  Franskmanden  Noufflard. 
Det  er  en  Tid,  hvor  der  stadig  falder  ham  Skæl  fra  Øjnene, 
hvor  det  vokser  og  bruser  i ham,  og  Livslysten  stiger  til  Livs- 
jubel, da  han  faar  ny  Kraft  efter  en  lang  Sygdom  i Rom.  Man 
kan  da  forstaa,  hvor  han  kommer  hjem  til  sine  første  berømte 
Forelæsninger,  spændig,  fuld  af  Sol  og  Flamme,  tankesvanger  og 
vovemodig.  Og  med  bevidst  Ærgerrighed  desuden.  Han  havde 
længe  drømt  om,  at  han  skulde  udføre  store  Ting,  volde  Røre 
i Aandens  Verden  og  „kalde  den  fyrige  Ungdom  til  Kamp".  Nu 
var  Tiden  inde. 

Brandes’  „Levned"  giver  Forhistorien  til  hans  indgribende 
Optræden  i dansk  Aandsliv;  man  følger,  hvorledes  han  smedes 
til  Mand  af  Tiden  og  Livet,  af  sin  Natur  og  sine  Studier  og 
Omgang,  af  sine  indre  og  ydre  Oplevelser.  Derved  har  Bogen 

sit  bedste  Værd.  Men  ved  Siden  deraf  er  den  fængslende  at 
læse.  Den  bringer  fornøjelige  og  interessante  Træk  og  Tidsbil- 
leder, saaledes  af  Studenterlivet  herhjemme  i Treserne  eller  af 
Stemninger  i Frankrig  under  Krigen  1870.  Og  navnlig  rummer 
den  en  Mængde  livlige  Rids  af  Personer,  han  har  truffet  og 
kendt,  Kvinder  og  Mænd,*  hjemlige  og  fremmede,  navnløse  og 
navnkundige.  Man  føler  sig  mest  draget  til  de  fremmedes  bro- 
gede Verden.  Der  er  det  sydlandske  Selskab  hos  Familien  Pa- 
gella  med  den  straalende  brasilianske  Skønhed;  der  er  den  ram- 
katolske  Hello  med  den  markskrigerske  „sorte  Doktor" ; der  er 
Chasles  og  Gallenga  og  hans  Frue.  Særlig  nydelig  er  Brandes’ 
lille  Romeridyl  med  den  friske  og  kække  amerikanske  Billed- 
huggerinde  Vinnie  Ream,  og  meget  morsom  er  den  unge  italienske 
Løjtnant,  der  græder  sammen  med  sin  Elskerinde  over,  at  han 
har  været  hende  utro  med  fire  andre  unge  Damer.  Af  de  hjem- 
lige Personer  dvæler  man  helst  ved  nogle  Kvindebilleder;  de 
kendte  Mænd,  han -nævner,  har  han  for  Størstedelen  behandlet 
fyldigere  før.  Om  nogle  af  dem  hænger  endnu  Krudtrøgen  fra 
gamle  Fejder. 

Niels  Møller. 

Henrik  Schuck:  Studier  i nordisk  litteratur- och  religionshistoria  I— II.  1904—05. 

Sth.  Geber.,  Kbh.  Gad. 

fte  naar  jeg  læser  gamle  og  nye  Folketroforskeres 
skarpsindige  og  lærde  Undersøgelser,  kommer  jeg  tit 
at  tænke  paa  et  Sted  i den  bekendte  svenske  Folke- 
mindeforsker Hyltén  Cavallius’  mærkelige  Bog  om 
Vårend  ogVirdarne — : „Dør  Kåringens  tupp,  så  bådar 
det  hennes  egen  død  eller  någon  annan  stor  olycka. 
Gal  tuppen  om  qvållen,  så  betyder  det  intet  godt.  År 
tuppen  kali  om  føtterna,  så  skal  någon  dø  i huset;  år  tuppen  het  om 
føtterna,  så  båder  det  før  eldsvåda;  år  han  efter  vanligheten,  så  åro 
spøken  å fårde.  Vånder  tuppen  sig  utåt,  når  han  om  qvållen  flyger  upp 
paa  sin  vagel  i førstugan,  så  betyder  det  fremmande.  Vånder  han  sig 

inåt,  så  tyder  det  før  lik  i huset .“ 

Det  er  nu  ikke  godt  at  vide,  hvordan  det  stakkels  Dyr  skulde  bære 
sig  ad,  naar  det  ikke  skulde  betyde  noget.  Men  det  kommer  mig  under- 
tiden for,  at  Almuen  over  for  Folketroforskernes  ransagende  Blikke 
ikke  er  langt  fra  at  dele  Skæbne  med  sin  underlige  Fugl.  Jeg  mener, 
det  vilde  være  bedre,  om  der  laa  lidt  mere  Kendskab  til  Bondens 
Tankegang  og  daglige  Færd  og  lidt  mindre  Forskervisdom  bag  mange 
af  de  Bøger  om  Almuens  Tro  og  Tankesæt,  som  nu  mellem  Aar  og 
Dag  ser  Lyset.  Om  nu  alle  Jordens  lærde  Folklorister  og  Religions- 
historikere holdt  op  med  deres  Gransken  i Bøger  og  Skrifter  et  lille 
Decennium  eller  saa,  tog  en  Stav  i Haanden,  en  Vadmelskofte  paa,  og 
gik  ud  for  at  lære  den  Bonde  at  kende,  om  hvem  de  fortæller  saa  mange 
forunderlige  Ting,  saa  kan  det  være,  at  de  vil  finde  endnu  mere  mærkeligt 
end  det,  de  nu  ved,  omend  meget  af  det  gamle  saa  maatte  over  Bord. 
Den  gamle  Feilberg  i Askov  har  levet  med  Almuen  i et  langt  Liv,  og 
han  ved  mere  end  de  fleste  om  Folkets  Tro;  men  han  er  ikke  nær  saa 
dybsindig  som  mange  af  de  andre,  og  tidt  bare  fortæller  han,  hvad  han 
ved,  og  gransker  slet  ikke.  Mon  det  ikke  er,  fordi  han  føler,  hvor 

uendeligt  svært  det  er  at  lægge  Ord  i Munden  og  Tanker  i Sjælen  paa 
henfarne  Slægter  og  Mennesker,  om  hvem  vi  dog  ved  saa  lidet. 

At  Professor  Schtick  har  tænkt  noget  lignende,  da  han  gik  til  Ar- 
bejdet med  sit  religionshistoriske  Værk,  fremgaar  af  hans  ypperlige 
Forord ; men  eftersom  man  kommer  frem  gennem  Bogen,  faar  man  en 
alt  stærkere  Følelse  af,  at  der  er  nogen  Uoverensstemmelse  mellem 
Livet  og  Læren,  mellem  den  nøgterne  Vilje  og  den  fantasifulde  Ud- 
førelse. 

Det  skulde  synes  faafængt,  saaledes  begynder  Professoren,  paa  ny 
at  give  sig  i Kast  med  denne  Forskning,  hvis  Historie  kun  viser  os 
en  Række  videnskabelige  Nederlag.  Han  nærer  heller  ingen  bjærgfast 
Tro  paa,  at  ikke  ogsaa  dette  Forsøg  vil  ende  paa  samme  Vis;  men 
selv  med  denne  Udsigt  for  Øje  vil  han  ikke  af  Fejghed  kaste  Øksen 
i Vandet.  Det  er  hans  Tro,  at  det  blot  gælder  om  at  faa  det  rette  Greb 
paa  Tingene,  saa  vil  Flokeme  redes  ud  som  af  sig  selv. 

Hidtil,  siger  han,  har  Forskerne  af  den  nordiske  Mytologi  manglet 
Metode.  De  har  ogsaa  alle  sammen  været  Sprogmænd  og  ikke  Reli- 
gionshistorikere. Derfor  har  de  manglet  Begreb  om  de  videnskabelige 
Arbejdsmaader,  som  har  uddannet  sig  inden  for  denne  Videnskab.  Pro- 
fessor Schiick  anfalder  de  tyske  Mytologer,  der  endnu  beherskes  af 
den  Grimm-Mullenhoffske  Skole,  hvis  værste  Fejl  er,  at  den  vil  gøre 
alt  af  nogenlunde  respektabel  Ælde  til  Myter  og  derpaa  betragte  de 
gamle  Mytekredse  som  et  fuldt  færdigt  og  gennemarbejdet  teologisk 
System.  Dertil  har  de  foregaaende  Forskere  slet  ikke  analyseret  de 
forskellige  Begreber  eller  Udviklingsstadier,  som  de  skulde  belyse,  og 
som  efter  Schiick  er  følgende:  Dogme,  primitiv  Folketro,  Myte,  Saga 
og  Legende.  Man  maa  næsten  undres  over,  at  Resultaterne  ikke  er 
blevet  værre,  end  de  er,  skønt  de  jo  kan  være  gale  nok. 

Har  nu  den  gamle  Skole  manglet  Metode,  saa  bliver  det  vel  et 
Spørgsmaal,  om  ikke  Professor  Schiick  har  for  meget  af  det  samme. 
Om  denne  Deling  mellem  Myte  og  Saga  og  mellem  Saga  og  Legende 
maa  det  i alt  Fald  siges,  at  Grænserne  er  saa  haarfine,  at  det  skulde 
synes  meget  voveligt  at  ville  tømre  et  helt  nyt  Hus  paa  den  Grund- 
vold. Det  forekommer  mig  i det  ringeste,  at  mange  af  de  Overleverin- 
ger, som  Schiick  gør  fra  Myter  til  Sagaer  eller  Legender,  ligesaa  godt 
kunde  være,  hvad  man  før  holdt  dem  for. 

I Overensstemmelse  med  den  nyere  Religionshistorie  fremholder 
han  stærkt,  at  Mytologien  maa  grundlægges  paa  Undersøgelser  af 
Ritus ; og  han  skjelner  skarpt  mellem  Skaldeverdenens  kunstige  My- 
tologi og  det  brede  Folks  primitive  Forestillingsverden.  Dette  er  Sand- 
heder, som  vist  endnu  ikke  har  faaet  saa  fast  Fod,  som  de  burde  have. 

Hans  Teori  er  nemlig  den,  at  Myterne  er  et  rent  litterært  Produkt, 
skabt  af  Skaldene  over  Motiver  fra  den  primitive  Folketro;  derfor  maa 
Myterne  behandles  litteraturhistorisk,  hvis  man  vil  finde  frem  til  deres 
oprindelige  Skikkelse.  Og  hans  Grundsats  er  saa  den,  at  enhver  Myte 
oprindelig  er  et  Spørgsmaal,  som  Folketanken  har  stillet  sig  og  givet 
sit  enfoldige  Svar  paa. 

Tilskueren  1906  22 

Første  Bind  bestaar  af  to  Afhandlinger,  „Guda-mjbdetM  og  „Sigurds- 
ristningar".  Begge  er  behandlede  med  Aand  og  megen  Lærdom.  Hvis 
Dr.  Vilhelm  Andersen  havde  villet  benytte  den  første  Afhandling,  kunde 
han  have  sat  det  nordiske  Bacchustog  i Gang  adskillige  Aarhundreder, 
før  det  nu  er  sket. 

Til  Udgangspunkt  forsin  Undersøgelse  om  Gudernes  Livsdrik  tager 
Schiick  Snorres  velkendte  Fortælling  om  Fjolner,  der  drukner  i Mjød- 
karret.  Og  med  stor  Skarpsindighed  søger  han  derfra  at  finde  frem  til 
Kernen  i den  gamle  Myte,  der  ligger  skjult  i det  gamle  Sagn,  som 
Snorres  Saga  er  bygget  over.  Det  er  interessant  at  faa  at  vide,  at  de 
berømte  Iduns  Æbler  slet  ikke  har  været  til  i de  gammelnordiske 
Forestillinger,  men  er  en  Opfindelse  af  Snorre,  der  som  bekendt  havde 
en  frodig  Fantasi  og  vel  med  Rette  nu  faar  Skyld  for  utilbørlig  dig- 
terisk Frihed.  Det  var  ikke  Æbler,  men  Livets  Mjød,  Od,  som  Idun 
holdt  de  gæve  Guder  ungdomsfriske  med.  At  det  ikke  var  Æbler, 
kunde  man  jo  for  Resten  have  regnet  sig  til,  siden  man  godt  har  vidst, 
at  denne  Frugt  ikke  var  kendt  her  i Norden  før  hen  i Middelalderen. 
De  sure  Vildæbler  kan  jo  ikke  godt  have  behaget  Folk  i den  Grad,  at 
det  kunde  falde  dem  ind  at  fodre  Guderne  med  dem.  Idun  hed  ogsaa 
i Virkeligheden  Øl-Gefn;  eller  rettere:  hun  hed  hverken  Idun  eller 
Øl-Gefn,  men  er  identisk  med  Freja,  som  rettelig  er  den,  der  vogter 
Gudernes  Livsdrik. 

Der  er  dog  mange  Ting  i denne  Undersøgelse,  som  der  kan  sæt- 
tes et  stort  Spørgsmaalstegn  ved.  Der  er  saaledes  Schiicks  Svar  paa 
Spørgsmaalet  om  Vanernes  Herkomst;  der  er  endvidere  Sammenstil- 
lingen af  den  bekendte  Gefionsmyte  med  Tacitus’  Fortælling  om  Ner- 
thus.  Og  saa  er  der  den  nye  Forklaring  paa  Mytologernes  gamle  Ven, 
Loke.  Som  Aserne  i fordums  Dage  har  Folk  jo  i vor  Tid  sat  baade 
Garn  og  Snarer  efter  ham;  men  fanget  ham  har  de  ikke.  Han  er  efter- 
haanden  blevet  til  en  Aal,  som  glat  smyger  sig  igennem  alle  Masker; 
hvad  der  for  Resten  ikke  bør  forundre,  naar  man  betænker,  at  der 
endnu  stadig  som  i Asernes  Tid  fiskes  efter  ham  med  Laksegarn.  Hvis 
man  vil  spørge,  hvad  jeg  mener  med  denne  grove  Vittighed,  saa  maa 
jeg  svare,  at  det  er  den  etymologiske  Mytologi,  jeg  kalder  for  et 
Laksegarn.  Det  er  jo  fast  utroligt,  hvor  mange  Væsener  der  er  løbet 
ud  igen  af  det  Net,  siden  man  begyndte  at  trække  med  det.  Med  Fin- 
nur Jdnsson  afleder  Schiick  Navnet  Loke  af  „luka“  lukke,  og  Loke 
er  altsaa  „den,  der  lukker  eller  hidfører  Afslutningen Han  er  med 
andre  Ord  en  gammel  Dødsgud  eller  Ligdæmon,  som  Schoning  har 
gjort  ham  til  i sin  mærkelige  lille  Afhandling  om  „Dødsriger  i nordisk 
Hedentro“.  Schoning  har  ført  Beviser;  men  en  hel  Del  af  dem  har 
allerede  Aksel  Olrik  søgt  at  rokke  ved  i en  fortrinlig  Afhandling  i sidste 
Hæfte  af  „Danske  Studierw,  hvor  han  forfølger  Spørgsmaalet  ad  rent 
mytehistorisk  Vej  og  kommer  til  det  Resultat,  at  Loke  faar  nøjes  med 
den  beskedne  Bestilling  fra  først  af  at  være  Tordengudens  Dreng,  en 
videre  Udvikling  af  Thjalfeskikkelsen.  Tanken  er  for  saa  vidt  ikke  ny, 
som  Axel  Kock  allerede  har  været  inde  paa  den;  men  her  har  den 

faaet  en  Udformning,  hvori  den  virker  mere  overbevisende,  synes  jeg, 
end  den  om  Loke  som  Dødsgud.  Da  nu  Thor  ikke  er  nogen  „ktonisku 
Gud,  men  netop  en  himmelsk,  saa  bliver  der  for  Resten  her  et  enten  — 
eller  i høj  Grad. 

Afhandlingen  om  Sigurdristningeme  gaar  i Korthed  ud  paa  fra  et 
nyt  Synspunkt  at  bevise  den  allerede  af  Sophus  Bugge  opstillede  Teori, 
at  denne  Saga  er  kommen  til  Norden  fra  England  først  henved  Aar 
800  og  ikke,  som  af  Miillenhoff  udfundet,  fra  Tyskland  før  Aar  600. 
Dette  finder  Henrik  Schiick  ved  en  sammenlignende  Undersøgelse  af 
alle  de  angelsaksiske  og  nordiske  Billedfremstillinger  af  Sagaen.  En 
saadan  Undersøgelse  har  stor  Interesse,  saasom  den  ikke  er  foretaget 
før,  og  sætter  da  ogsaa  meget  i et  klarere  Lys  end  forhen. 

Nu  er  vi  ved  anden  Del.  Det  er  en  Studie  over  den  meget  om- 
stridte Baldersmyte.  Balderssagaen  kalder  Schiick  den  og  har  dermed 
kort  betegnet  sit  Grundsyn  paa  dette  Spørgsmaal,  nemlig  at  Overleve- 
ringerne om  Balder  er  Sagaer  og  ikke  Myter,  og  at  Balder  altsaa  fra 
først  af  ikke  en  Gang  er  nogen  Gud.  Denne  sin  Mening  begrunder 
Schiick  først  og  fremmest  paa  en  sammenlignende  litteraturhistorisk 
Undersøgelse;  det  tør  vel  ogsaa  siges,  at  Balderssagaen  her  er  set  i et 
nyt  Lys,  og  meget  maa  da  ventes  at  komme  frem,  som  vi  ikke  har 
vidst  før. 

Schiick  redegør  ogsaa  med  stor  Omtanke,  Indsigt  og  Lærdom 
for  Balderssagaen,  klarer  ud  de  mange  Kilder,  der  er  flydt  sammen  i 
den  og  opstiller  dens  hele  Stamtræ.  Dette  Stamtræ  er  overordentligt 
interessant,  især  naar  man  sammenligner  det  med  det,  som  Sophus 
Bugge  ad  en  noget  lignende  Vej  har  faaet  frem.  Men  jeg  tør  ikke  her 
komme  nærmere  ind  paa  det.  Jeg  vil  blot  nævne,  at  det  har  saa  godt 
som  alle  sine  Rødder  i nordisk  Jordbund.  Balderssagaen  har  altsaa  al- 
drig været  Myte,  selv  om  mange  Myter  har  været  med  til  at  danne 
den.  Og  den  har  aldrig  været  Folketro  i Norden.  Balder  selv  var  ikke 
nogen  Gud;  han  havde,  saa  vidt  man  ved,  ingen  Kultus;  han  tilhørte 
Skaldene  og  Digtningen.  Der  blev  han  vistnok  til  Slut  en  Gud,  men 
aldrig  i det  brede  Lag.  Og  kunde  han  maaske  have  faaet  religiøs  Be- 
tydning for  den  simple  Mand,  saa  blev  det  ikke  til  noget,  fordi  Ud- 
viklingen pludselig  afbrødes  med  Kristendommens  Komme.  Den  Gang 
var  Balder  just  naaet  til  det  hedenske  Olymps  Tærskel;  men  indenfor 
kom  han  ikke.  Han  blev  blot  den  Johannes  Døber,  der  forberedte  Vejen 
for  den  større,  som  skulde  komme. 

Maaske  er  dette  Sandheden  om  Balder.  — Vi  maa  haabe,  Frem- 
tiden faar  Magt  til  at  afgøre  det.  — Men  er  det  saa,  da  er  dog  denne 
Sandhed  ikke  fundet  uden  stort  Besvær  og  adskillige  Kneb,  om  jeg 
maa  bruge  det  Ord.  I Mytologien  er  vi  jo  snart  naaede  saa  vidt,  at 
der  er  lige  saa  mange  Metoder  og  lige  saa  mange  Udlægninger,  som 
der  er  Forskere.  Beviser  fyger  en  om  Ørene  som  Haglbyger  ved  Efter- 
aarstid.  Og  der  er  ikke  den  Ting,  som  ikke  kan  bevises;  ikke  den 
Mening  saa  gal,  at  den  jo  tør  forsøges.  Naa,  dette  skal  just  ikke  være 
ril  Henrik  Schiick;  men  nægtes  kan  det  ikke,  at  der  ogsaa  i hans 

Krambod  findes  Ting,  som  man  tydelig  kan  mærke  er  kommet  ind  ad 
en  Bagdør.  Hans  Kombinationsevne  er  til  Tider  lige  saa  frodig,  som 
hans  Kritik  er  overbærende  mod  sig  selv.  Jeg  nævner  Analysen  af  Dios- 
kursagaen  og  af  Sakses  Saga  som  særlig  saarbare  Punkter,  hvor  interes- 
sante de  ogsaa  maa  siges  at  være.  Der  er  eksempelvis  Sammensvejs- 
ningen af  den  gamle  Hestekultus  og  Trækultus,  der  i Forening  skulde 
have  frembragt  det  mytiske  Træ  Yggdrasil  (Dioskursagaen).  Det  maa 
synes  meget  vanskeligt  at  faa  to  saa  forskellige  Forestillinger  til  at  tage 
Form  og  Farve  i én.  Mon  ikke  Yggdrasil  snarere  ligesom  lignende 
Træer  i andre  Folks  Religioner  fra  først  af  er  en  ligefrem  Naturmyte. 
Saa  skal  jeg  til  Slut  blot  anholde  den  Paastand,  at  Vale  ikke  skulde 
have  kunnet  hævne  Balder  blot  nattegammel  paa  anden  Maade  end 
derved,  at  en  af  den  faldnes  Frænder  avler  en  Søn  med  Enken,  hvori 
den  døde  kan  opstaa  paany.  Vistnok  er  det  et  stivt  Stykke  at  hævne 
sin  Fader,  naar  man  kun  er  én  Nat  gammel;  men  det  er  ingenlunde 
umuligt  for  den  primitive  Fantasi.  Det  er  tværtimod  den  almindelige 
heroiske  Tankegang  hos  næsten  alle  Folk,  at  Helten  knap  er  født,  før 
han  formaar  de  utroligste  Ting.  Desuden  kan  man  vanskelig  tænke 
sig,  at  den  indviklede  Forestilling  om  Paanyfødselen  i Folkets  Tanker 
har  kunnet  gøre  det  ud  for  den  Hævn,  som  der  her  efter  den  almin- 
delige Tankegang  maa  have  været  Krav  paa. 

Det  er  let  nok  at  finde  noget  at  udsætte  paa  et  saa  stort  og  mang- 
foldigt Værk,  naar  man  vil  det;  det  er  vanskeligere  at  vurdere  det 
efter  Fortjeneste.  Men  Schiick  er  en  betydelig  Aand ; man  har  Lov  til 
at  kræve  meget  af  ham.  Han  har  ogsaa  i dette  Arbejde  givet  meget. 
Det  er  et  Værk  yrende  fuldt  af  Ideer  og  mærkeligt  rigt  paa  frugtbare 
Synsmaader;  det  er  baaret  af  megen  Aand  og  en  stor  skabende  Fan- 
tasi. Det  er  skrevet  med  Kunst  og  Liv  og  paa  det  skønneste  Svensk, 
saa  at  det  er  en  stor  Glæde  at  læse  det.  Henrik  Schiick  har  atter  til 
de  mange  andre  føjet  et  Bevis  paa  sin  mægtige  Arbejdskraft  og  sin 
Evne  til  at  favne  vide  Opgaver.. 

Alf  Larsen. 

JOHN  STUART  MILL 

Født  den  20.  Maj  1806,  ded  den  8.  Maj  1873. 


tu  art  Mill’s  Navn  høres  nu  ikke  saa  ofte  som 
før,  men  ved  Midten  af  det  19.  Aarhundrede  stod 
han  som  Tidens  første  Tænker,  som  den,  der 
havde  den  klareste  Forstaaelse  af  Tankens  og  Til- 
værelsens Problemer  og  den  dybeste  Indsigt  i 
den  menneskelige  Udviklings  Livsbetingelser.  Hans 
Betydning  er  dog  ikke  knyttet  til  det  bestemte  Tidspunkt,  da  han 
stod  i første  Række  i den  store  Diskussion  om  filosofiske  og 
sociale  Spørgsmaal.  Ogsaa  ved  ham  bekræftes  Sandheden  af  den 
Sætning,  at  den,,  der  har  levet  for  det  bedste  i sin  egen  Tid,  har 
levet  for  alle  Tider.  Og  det  er  ikke  vanskeligt  at  sige,  hvori 
hans  blivende  Betydning  bestaar. 

Under  hele  den  nyere  Tids  aandelige  Udvikling  er  nogle  af 
de  frugtbareste  Tanker  og  betydningsfuldeste  Impulser  udgaaede 
fra  England.  Den  store  frigørende  Bevægelse,  som  Vesteuropa 
skylder  sin  aandelige  og  materielle  Kultur,  udsprang  i England 
henimod  Slutningen  af  det  17.  Aarhundrede  og  bredte  sig  derfra, 
især  gennem  den  franske  Litteratur,  ud  over  den  øvrige  Verden. 
Det  var  to  Tanker,  det  især  drejede  sig  om,  to  Tanker,  der 
ganske  særlig  kan  betegnes  som  engelske  Tanker:  Erfaringen 
som  al  Erkendelses  Grundlag,  og  Friheden  som  første  Betin- 
gelse baade  for  Samfundets  og  for  den  enkeltes  Udvikling.  De 
to  Tanker  hænger  nøje  sammen  indbyrdes.  Uhildet  og  omfat- 
tende Erfaring  er  umulig  uden  Frihed  i Tanke,  Ord  og  Hand- 
ling, og  paa  den  anden  Side  godtgør  Erfaringen,  at  Livet  kun 
udfolder  sig  sundt  og  kraftigt,  naar  det  ikke  er  underlagt  kun- 

stige  Skranker.  Disse  to  Tanker,  som  den  engelske  Skole  gen- 
nem Aarhundreder  havde  syslet  med,  fandt  hos  Stuart  Mili  deres 
mest  radikale  Gennemførelse.  Han  staar  derfor  som  den  klas- 
siske engelske  Skoles  Fuldender.  Ganske  vist  bragte  Udviklings- 
lærens Anvendelse  paa  filosofiske  Spørgsmaal  (ved  Darwin  og 
Spencer)  en  Udvidelse  af  Erføringsfilosofiens  Horizont  — men 
den  bragte  tillige  Synspunkter  frem,  der  indledede  en  vidtgaaende 
Ændring  i den  klassiske  engelske  Opfattelse. 

Hvad  der  vil  bevares  af  Mill’s  Arbejde,  er  ikke  de  bestemte 
Løsninger,  han  gav,  eller  de  Forudsætninger,  han  lagde  til  Grund. 
Her  har  Kritikken  paa  vigtige  Punkter  fundet  Uholdbarheder  og 
Modsigelser.  Men  den  Energi,  med  hvilken  han  — med  de  Mid- 
ler, der  stod  til  hans  Raadighed  — indskærpede  hine  to  store 
Tankers  Betydning,  har  givet  hans  Værker  en  blivende  Værdi. 
Han  har  for  stedse  knyttet  sit  Navn  til  enhver  indgaaende  Drøf- 
telse af  disse  Tanker.  Og  det  er  ved  Siden  af  Energien  den 
store  Aabenhed  og  enestaaende  Ærlighed  i hans  Undersøgelses- 
maade,  der  sikrer  ham  en  Plads  blandt  Tankens  Heroer.  Der  er 
næppe  i Tænkningens  Historie  noget  Sidestykke  til  den  Samvit- 
tighedsfuldhed og  den  intellektuelle  Redelighed,  med  hvilken  han 
søger  at  lade  alle  Vanskeligheder  komme  frem  og  lytter  til  alle 
Indvendinger.  Hans  Værker  bliver  derved  Mønstre  for  Drøftelse 
af  filosofiske  Problemer,  i hvilke  Retninger  denne  Drøftelse  saa 
gaar.  Miil  var  en  stor  Beundrer  af  Platon,  men  han  mente,  at 
de  rette  Platonikere  ikke  var  de,  der  dogmatisk  fastholdt  Pla- 
tons  Ideer,  men  de,  der  paa  deres  Vis  søgte  at  efterligne  de  pla- 
toniske Dialogers  utrættelige  Diskussioner  og  Analyser.  Mili  var 
ingenlunde  Skeptiker.  Han  havde  sine  aldeles  bestemte  Over- 
bevisninger, men  dette  førte  ham  ikke  til  paa  noget  Punkt  at 
sætte  Grænser  for  fortsat  Drøftelse.  Han  havde  sin  store  Be- 
grænsning. Enhver  maa  jo  arbejde  med  begrænset  Horisont;  men 
det  er  faa,  der  saa  bestemt  som  han  har  følt  og  fastholdt  Nød- 
vendigheden af,  at  Horisonten  stadig  udvides. 

Vi  forstaar  derfor  ikke  Filosoffen  Mili  uden  Kundskab  om 
Mennesket  Mili.  Og  her  er  han  kommet  os  i Møde  ved  den  efter 
hans  Død  udkomne  Selvbiografi,  en  af  de  mærkeligste  Bøger  fra 
det  19de  Aarhundrede.  Den  viser  os  ikke  blot  de  Synspunkter, 
fra  hvilke  han  selv  opfattede  sit  Arbejde,  men  gør  Rede  for, 
hvorledes  de  er  opstaaet  og  har  fæstnet  sig  hos  ham.  Og  vi 

ser,  hvorledes  han,  opdraget  i en  Tankegang,  der  paa  meget 
væsentlige  Punkter  var  en  Arv  fra  det  18de  Aarhundrede,-  for- 
maaede  at  tilegne  sig  den  nye  Tids  Tanker,  selv  om  Tilegnelsen 
skete  gennem  stærke  indre  Brydninger,  Brydninger,  som  han 
har  skildret  paa  en  Maade,  der  giver  dem  typisk  Betydning  for 
ethvert  stræbende  Menneske. 

Der  er  tre  Værker,  som  maa  stilles  i første  Række,  naar  vi 
vil  belyse  Mili’s  Betydning:  hans  Logik  (1843),  hans  Bog  om 
Friheden  (1859)  og  hans  Selvbiografi  (1873). 


1. 

Mill’s  Logik  er  det  første  Forsøg  paa  at  formulere  den  Frem- 
gangsmaade,  den  nyere  Tids  Erfaringsvidenskab  har  anvendt  med 
saa  store  Resultater,  og  tillige  paa  at  udfinde  de  Forudsætninger, 
paa  hvilke  denne  Fremgangsmaade  hviler.  Og  ligesom  i sin  Tid 
Kant’s  „Kritik  der  reinen  Vemunfit"  var  et  Svar  paa  Hume’s 
Undersøgelse  af  Aarsagssætningen,  saaledes  er  Mill’s  Logik  et 
Svar  paa  den  kantiske  Erkendelsesteori,  der  i England  repræ- 
senteredes af  William  Hamilton  og  William  Whewell. 

Mill’s  Værk  fortsætter  Antydninger,  der  var  givet  af  Bacon 
of  Verutam  og  især  af  John  Hershell.  Det  giver  en  Systemati- 
sering af  Erfaringsslutningerne,  et  Sidestykke  til  Aristoteles’ 
Systematisering  af  Fornuftslutningeme.  Han  har  stillet  Induk- 
tionens Logik  ved  Siden  af  Deduktionens  Logik.  Ved  Deduktion 
gaar  vi  ud  fra  Sætninger,  der  forudsættes  gyldige,  og  Opgaven 
er  da  at  finde  nye  Sætninger,  som  udspringer  af  de  saaledes  forud- 
satte Sætninger  og  maa  gælde,  hvis  de  gælder.  Ved  Induktionen 
— saaledes  som  Mili  opfatter  den  — begynder  vi  derimod  paa 
bar  Grund,  idet  vi  ud  fra  en  Række  Iagttagelser,  der  hver  for  sig 
forudsættes  rigtige,  skal  finde  en  Sætning,  som  udtrykker  deres 
Indhold.  Da  Mili  nu  gaar  ud  fra,  at  alle  Sætninger  tilsidst  stam- 
mer fra  Erfaring,  maa  Induktionen  ligge  til  Grund  for  Deduk- 
tionen, Erfaringsslutninger  for  Fornuftslutninger,  og  Induktion  kan 
da  selv  ikke  hvile  paa  nogen  anden  Forudsætning  end  de  en- 
kelte Iagttagelsers  Rigtighed.  Her  viser  Mills  Standpunkt  sig  paa 
en  Gang  i sin  store  Betydning  og  i sin  bestemte  Begrænsning. 
Han  er  utrættelig  i at  opponere  mod  alle  Sætninger,  der  frem- 
sættes paa  Autoritet  eller  paa  Grundlag  af  umiddelbar  Følelse 

eller  „Anskuelse"  (Intuition),  eller  med  Krav  paa  Selvfølgelighed. 
Den- induktive  Logik  er  hans  Vaaben  mod  alle  Fordomme,  hvor 
han  møder  dem,  i Videnskaben  eller  i Livet.  Han  bestrider  Aar- 
sagssætningens  Selvfølgelighed  eller  umiddelbare  Sikkerhed,  saa 
vel  som  logiske  og  matematiske  Grundsætningers  absolute  Nød- 
vendighed; han  bekæmper  teologiske  Dogmer  og  politiske  Axi- 
omer,  og  han  spørger  Kvindesagens  Modstandere,  hvorfra  de 
har  deres  Begreber  om,  hvad  de  kalder  den  kvindelige  Natur. 
Overalt  fordrer  han  Paavisning  af  de  Erfaringer,  paa  hvilke  til 
sidst  al  Sandhed  maa  bygges.  Han  fortsætter  her  — med  klarere 
Forstaaelse  og  i mere  kritisk  Aand  den  af  Locke  og  Hume  ind- 
ledede og  af  Voltaire  fortsatte  Prøvelse  af  Overleveringer  og 
Forudsætninger.  Saaledes  havde  Mill’s  logiske  Studier  ikke  blot 
teoretisk,  men  ogsaa  praktisk  Betydning.  Og  han  er  sig  dette  ud- 
trykkeligt bevidst,  som  det  ses  af  følgende  Udtalelse  i hans  Selv- 
biografi : 

„Forskellen  mellem  de  to  filosofiske  Skoler  — Erfaringsfilo- 
sofien og  den  intuitive  Filosofi  — har  ikke  blot  abstrakt  Betyd- 
ning; den  er  rig  paa  praktiske  Følger,  og  den  ligger  til  Grund 
for  alle  de  største  praktiske  Forskelligheder  i Anskuelserne,  der 
gør  sig  gældende  i en  Fremskridtstid.  Den  praktiske  Reformator 
maa  bestandig  forlange,  at  der  sker  Forandring  i Forhold,  der 
støttes  af  mægtige  og  vidt  udbredte  Følelser;  han  maa  sætte  de  be- 
staaende  Kendsgerningers  tilsyneladende  Nødvendighed  og  Uund- 
værlighed under  Debat,  og  det  er  ofte  en  uundgaaelig  Del  af  hans 
Bevisførelse  at  paavise  de  mægtige  Følelsers  Oprindelse  og  vise, 
hvorledes  de  Kendsgerninger,  til  hvilke  de  støtter  sig,  kom  til  at 
staa  som  nødvendige  og  uudslettelige.  Der  er  derfor  et  naturligt 
Fjendskab  mellem  ham  og  en  Filosofi,  der  ikke  opmuntrer  til  at 
forklare  Følelserne  og  de  moralske  Kendsgerninger  ved  Om- 
stændigheder og  Forestillingsforbindelser,  men  foretrækker  at  be- 
tragte dem  som  absolutte  Momenter  i den  menneskelige  Natur, 
en  Filosofi,  der  har  Tilbøjelighed  til  at  betragte  Yndlingsteorier 
som  intuitive  Sandheder  og  anser  den  umiddelbare  Opfattelse  for 
Guds  og  Naturens  Røst,  der  taler  med  en  højere  Autoritet  end 
vor  Fornuft  . . . [Den]  er  en  af  Hovedhindringerne  for  en  rationel 
Behandling  af  de  store  Samfundsspørgsmaal,  og  en  af  de  største 
Anstødsstene  for  menneskeligt  Fremskridt." 

Det  var  da  baade  af  praktiske  og  teoretiske  Grunde  Mill’s 

Bestræbelse  at  føre  tilbage  til  den  rene  Erfaring.  Alt  skulde  grun- 
des paa  Erfaring,  og  den  ene  Erfaring  prøves  ved  andre  Erfa- 
ringer. Paa  dette  Punkt  kom  der  nu  et  Problem  frem,  hvis 
Rækkevidde  Mili  ikke  saa,  og  hvor  han  kom  til  at  frembyde  et 
aabent  Sted  for  Kritikken.  Naar  den  enkelte  Erfaring  skal  prøves 
ved  et  Forhold  til  andre  Erfaringer,  saa  maa  der  nødvendigvis 
foregaa  en  Sammenholden  og  Sammenligning  af  de  forskellige 
Erfaringer  indbyrdes,  og  den  Tankevirksomhed,  der  saaledes  for- 
binder og  sammenligner  dem,  bliver  da  i Virkeligheden  den  sidste 
Forudsætning  for  vor  Erkendelse.  I den,  ikke  i de  enkelte  Er- 
faringer hver  for  sig  maa  det  sidste  Grundlag  søges.  Men  Mili 
var,  da  han  skrev  sin  Logik,  hildet  i den  Opfattelse,  at  de  enkelte 
Fornemmelser,  Forestillinger  og  Iagttagelser  var  absolut  selvstæn- 
dige Momenter,  en  Art  aandelige  Atomer,  og  den  Forbindelse,  i 
hvilken  de  bringes  ved  vor  Sammenføjning  af  dem,  maa  da  staa 
som  ganske  tilfældig  og  uvedkommende.  Forbindelsen  mellem 
dem  maa  væsentligt  skyldes  den  Hyppighed,  med  hvilken  de 
forekommer  sammen.  Men  her  raader  Tilfældet,  og  det  skulde 
netop  være  den  induktive  Logiks  Opgave  at  skelne  mellem  rent 
faktiske  Forbindelser  og  gyldige  Forbindelser.  Ganske  særligt 
viser  denne. Vanskelighed  sig  ved  selve  Induktionen  eller  Erfa- 
ringsslutningen. Til  en  bestemt  Sammenhæng  af  to  Begivenheder 
som  Aarsag  og  Virkning  kan  vi,  som  Mili  selv  indrømmer,  kun 
slutte,  naar  vi  gaar  ud  fra,  at  enhver  Begivenhed  maa  have  en 
Aarsag,  og  saaledes  er  Aarsagssætningen  en  Forudsætning  for 
Induktionen.  Men  alligevel  skal  Aarsagssætningen,  som  enhver 
almindelig  Sætning,  grunde  sig  paa  Induktion!  Mili  bevæger  sig 
her  i en  ofte  af  hans  Kritikere  (især  Jevons)  paavist  Kreds.  Men 
det  skyldes  hans  klare  Fremstilling,  at  det  saa  tydeligt  viser  sig, 
at  selv  Erfaringserkendelsen  stedse  hviler  paa  visse  Forudsæt- 
ninger. 

Mill’s  Logik  staar  — trods  de  Indvendinger,  der  saaledes  kan 
gøres  mod  den  — stadig  som  et  af  de  betydeligste  Indlæg  i 
den  store  filosofiske  Diskussion  om  vor  Erkendelses  Natur  og 
Betingelser.  Hans  Replik  beholder  sin  Værd  baade  ved  sit  posi- 
tive Indhold  og  ved  den  Klarhed,  hvormed  en  bestemt  Grænse 
er  blevet  markeret. 

II. 

Mill’s  Bog  om  Friheden  hører  til  Mill’s  senere  Aar  og  staar 
som  et  smukt  Eksempel  paa,  hvorledes  en  Mand  kan  berigtige 
entusiastiske  Ungdomsanskuelser  paa  en  saadan  Maade,  at  deres 
Grundtanke  netop  gennem  Berigtigelsen  kommer  til  sin  Ret.  Miil 
begyndte  med  en  begejstret  Tro  paa,  hvad  politisk  Frihed,  de- 
mokratiske Reformer  og  almindelig  Oplysning  vilde  kunne  ud- 
rette. Han  sluttede  sig  til  Jeremy  Benktam  og  til  sin  Fader  Ja- 
mes Miil  i Kampen  for  Liberalismens  Ideer  mod  overleverede 
Institutioner,  indgroede  Fordomme  og  unaturlige  Skranker.  Men 
saa  snart  disse  Ideer  begyndte  at  trænge  igennem,  blev  han  op- 
mærksom paa  nye  Farer,  der  netop  kunde  blive  Følgen  af  den 
Tingenes  Orden,  han  stadig  medvirkede  til  at  frembringe.  I Ste- 
det for  de  omstyrtede  Autoriteter  vilde  der  som  Følge  af  Demo- 
kratiets Sejr  kunne  udvikle  sig  en  ny  og  mægtigere  Autoritet, 
som  frembød  en  stor  Fare  for  Personlighedslivets  frie  Udvik- 
ling, nemlig  den  store  Mængdes  Indflydelse  gennem  Lovgivningen 
og  gennem  den  offentlige  Mening.  Dette  gav  ham  Anledning  til 
at  drøfte  Forholdet  mellem  Individ  og  Samfund  og  forsøge  at 
bestemme  Grænsen  for  Samfundets  og  den  offentlige  Menings  — 
i det  hele  „de  andres"  — Ret  til  at  fælde  Dom  over  den  en- 
keltes Anskuelser  og  Livsførelse.  Han  kommer  her  til  at  kæmpe 
med  dobbelt  Front,  idet  han  til  den  ene  Side  fortsætter  Kampen 
mod  Fortidens  Autoriteter,  til  den  anden  Side  bekæmper  det  frie 
Samfunds  Overgreb  mod  dets  egne  Medlemmer.  Dette  sidste  er 
saa  meget  interessantere,  som  Mili  selv  i sin  politiske  Økonomi 
(1849)  havde  udtalt  sig  med  større  Sympati  for  Socialismen,  end 
det  var  almindeligt  for  den  Tids  Nationaløkonomi,  særligt  for 
den  Skole,  af  hvilken  Miil  var  fremgaaet. 

I sin  Hævden  af  Frihedsprincippet  mødes  Miil  med  Kant. 
For  Kant  var  Friheden  — som  Uafhængighed  af  enhver  andens 
tvingende  Vilkaarlighed,  og  blot  begrænset  ved  andres  lige  Fri- 
hed — den  eneste  medfødte  Menneskerettighed.  Den  følger  for 
Kant  af  Fornuften.  Mili  søger  øgsaa  her  en  Begrundelse  ved  Er- 
faringer. Han  lægger  Vægten  paa,  at  menneskelige  Meningers 
Gyldighed  og  menneskelige  Livsførelsers  Værdi  kun  kan  godt- 
gøres ved  Erfaring,  og  at  en  Erfaringsprøve  kun  kan  gøres,  naar 
Meninger  og  Livsførelser  faar  Lov  til  at  udfolde  sig  med  saa 

stor  Frihed  som  muligt.  Her  er  det,  Sammenhængen  mellem 
Frihedsprincippet  og  Erfaringsfilosofien  viser  sig.  Han  gør  med 
Rette  opmærksom  paa,  at  netop  Modstanderne  af  fri  Bevægelser 
paa  Tænkningens  og  Handlingens  Omraade  ofte  beraaber  sig  paa 
„Erfaring",  og  at  det  saa  dog  maa  være  en  nødvendig  Konse- 
kvens, at  denne  Erfaring  maa  blive  saa  omfattende  og  grundig 
som  muligt,  hvad  den  kun  kan  blive  ved  — Frihed!  Saaledes 
drejer  Frihedens  Modstandere  sig  i en  Kreds.  Desuden  lægget 
han  en  meget  stor  Vægt  paa,  at  nye  Tanker  og  Livsretningei 
først  udspringer  -hos  enkelte  Individer.  Det  er  de  enkeltes  ejen- 
dommelige Begavelse  og  Udvikling,  der  betinger,  hvad  der  kan 
komme  store  Kredse  til  Nytte  i aandelig  eller  i materiel  Hen- 
seende. De  faa  originale  Mennesker  er  Jordens  Salt,  og  man  be- 
røver dette  Salt  dets  Kraft  ved  at  sætte  unødvendige  Skranker 
for  de  enkeltes  Udvikling.  — Hvad  der  for  Kant  var  et  rent 
Fornuftprincip,  der  udspringer  af  Menneskets  Værdighed  som  mo- 
ralsk Væsen,  det  fremgaar  for  Mili  af  Erfaringen.  De  to  filoso- 
fiske Skoler  mødes  her  i samme  Resultat,  skønt  de  kommer  til 
det  ad  forskellige  Veje. 

Mili  frygter,  at  Energien  og  Trangen  til  selvstændig  Udvikling 
skal  sløves,  og  Ensformigheden  blive  for  stor,  alt  som  Menne- 
skene bliver  de  samme  Vilkaar  underlagte.  Demokratiets  Sejr 
vilde  da  føre  til  en  kollektiv  Middelmaadigheds  Herredømme. 
Miil  vil  hverken  opgive  sine  demokratiske  Idealer  eller  sin  Over- 
bevisning om  de  frie  Individualiteters  Betydning.  Det  gælder  da 
om  at  bestemme  Grænserne  for  Lovgivningens  og  den  offentlige 
Menings  Indgriben,  og  Mili  mener,  at  denne  Grænse  er  bestemt 
ved  Besvarelsen  af  det  Spørgsmaal,  om  den  enkeltes  Adfærd  i. 
det  givne  Tilfælde  medfører  Skade  for  andre  end  ham  selv;  i 
den  enkeltes  egen  Livsførelse  har  Samfundet  („de  andre")  in- 
gen Ret  til  at  gribe  ind,  naar  dette  ikke  kan  paavises.  Denne 
Grænse  er  nu  sikkert  ikke  saa  let  at  drage,  som  Mili  mener. 
Gives  der  overhovedet  noget  i den  enkeltes  Indre,  som  ikke  di- 
rekte eller  indirekte  kan  blive  af  Betydning  for  andres  Ve  og 
Vel?  Den  f.  Eks.,  der  af  Mismod  eller  Magelighed  forsømmer 
Uddannelsen  af  sine  Evner  eller  sin  Karakter,  kan  derved  be- 
røve Menneskeheden  værdifulde  Bidrag,  og  ogsaa  paa  denne 
Maade  kan  Jorden  blive  berøvet  sit  Salt.  Dertil  kommer  endnu, 
som  især  Leslie  Stephen  har  vist  i 3.  Bind  af  sit  Værk  „The 


Digitized  by  L^ooQle 


360 


John  Stuart  Miil 


Utilitarians",  der  giver  en  udmærket  Redegørelse  for  Mill’s  Liv 
og  Tænkning,  — at  Miil  jo  stadig  fastholder  sit  demokratiske 
Program,  særlig  med  den  Begrundelse,  at  de  nye  Institutioner 
og  den  nye  Opdragelse  vil  skabe  nye  Individualiteter:  han  til- 
skriver altsaa  Samfundet  og  dets  Ordning  en  meget  stor, 
endog  en  skabende  eller  omskabende  Indflydelse  paa  de  enkelte, 
og  det  ikke  blot,  hvad  deres  rent  ydre  Færd  angaar.  Mili  har 
her,  som  paa  andre  Punkter,  gennem  sin  Diskussion  ført  os  til 
at  se,  hvor  dybt  Problemet  ligger,  og  en  Løsning  har  han  ikke 
bragt,  vel  heller  ikke  ment  at  bringe.  I sin  Selvbiografi  udtaler 
han  endog,  at  Individualisme  og  Socialisme  er  diametrale  Mod- 
sætninger. Han  vil  fastholde  begge  Tendenser,  og  han  har  der- 
igennem energisk  udtalt,  at  Problemet  foreløbig  stedse  vil  komme 
igen  under  nye  Former. 

Bogen  om  Friheden  vil  bevare  sin  Betydning  for  Behand- 
lingen af  det  store  Problem,  den  angaar.  Den  vil  tillige  staa  som 
et  smukt  Eksempel  paa,  hvorledes  en  skarpsindig  og  sandheds- 
kærlig Aand  finder  nye  Spørgsmaal  og  Opgaver  paa  Grundlag 
af  det,  der  syntes  at  være  samlet  og  afsluttet  For  Mili  var  ethvert 
Skridt,  der  gjordes,  Indledning  til  et  følgende  Skridt 

I sin  Lære  om  de  enkelte  originale  Mennesker  som  Jordens 
Salt  mødes  Mili  med  Carlyle,  af  hvem  han  i det  hele  i sine 
yngre  Dage  var  stærkt  paavirket.  Men  han  deler  ikke  Carlyle’s 
Heltedyrkelse,  som  afbryder  Sammenhængen  og  Vekselvirknin- 
gen mellem  den  enkeltes  Udvikling  og  den  sociale  Udvikling. 
For  den  af  tysk  Romantik  stærkt  paavirkede  Carlyle  stod  „Hel- 
tene" som  Aabenbaringsherolder.  For  Mili  var  de  originale  Men- 
nesker nye  Erfaringsmidtpunkter,  ud  fra  hvilke  Livet  kunde  vinde 
i Form  og  Indhold.  Hans  Opfattelse  af  de  individuelle  Ejendom- 
meligheder minder  om  Grundtanken  i Darwins  berømte  Værk, 
der  udkom  omtrent  samtidig  med  Bogen  om  Friheden.  Det  er 
jo  de  individuelle  Variationer,  der  i Følge  Darwin  gør  Udvik- 
lingen mulig,  idet  de  yder  de  Muligheder,  mellem  hvilke  Kam- 
pen for  Tilværelsen  saa  vælger.  Ogsaa  om  den  Form,  Udviklings- 
læren i de  seneste  Aar  er  ved  at  antage,  i Hugo  de  Vries’  Mu- 
tationslære, kan  Mill’s  Lære  minde;  thi  en  Mutation  er  netop  en 
pludseligt  opstaaet  individuel  Variation,  der  saa  skal  staa  sin  Prøve. 
Mill’s  rets-  og  socialfilosofiske  Tanke  har  saaledes  sit  Sidestykke 
i Biologien. 

Mill’s  Haab  til  Fremtiden  var  det,  at  Udviklingen  vilde  føre 
til,  at  der  blev  lige  saa  mange  ejendommelige  Udgangspunkter 
for  Erfaring,  Tænkning  og  Handling,  som  der  er  Mennesker. 
Selv  Heltedyrkeren  Carlyle  vilde,  at  hans  Helte  skulde  herske 
over  Helte,  ikke  over  en  blot  Masse.  Derved  danner  begge  en 
Modsætning  til  Nietzsches  krampagtige  Overmenneskefantasi. 
Nietzsehe  saa  Problemet,  ligesom  Mili  og  Carlyle;  men  hans 
Trang  til  atter  og  atter  at  markere  Afstanden  og  nyde  Afstan- 
den mellem  de  enkelte  store  og  „Hjorden"  førte  ham  til  Mod- 
sigelse med  det  Berettigede  i hans  egen  Grundtanke.  Forskel- 
len mellem  engelsk  og  tysk  Tankegang  viser  sig,  som  vi  alle- 
rede i et  andet  Eksempel  har  set,  særlig  slaaende  der,  hvor  de 
mødes  i beslægtede  Resultater. 


III 

Naar  vi  nu  til  sidst  vender  os  mod  Mills  Selvbiografi,  er  det 
for  ogsaa  fra  den  at  faa  Bidrag  til  hans  Karakteristik.  Hans  ydre 
Liv  er  snart  fortalt.  Efter  at  være  opdraget  af  sin  Fader  under 
et  intellektuelt  Højtryk  kom  han  som  ung  Mand  i det  ostindiske 
Kompagnis  Tjeneste  og  steg  efterhaanden  til  en  høj  Stilling,  i 
hvilken  han  ledede  Korrespondancen  med  de  indiske  Fyrster  og 
saaledes  havde  Lejlighed  til  at  vinde  praktisk  Indsigt  i politiske 
og  sociale  Forhold.  Sammen  med  denne  Virksomhed  udfoldede 
han  en  rig  Forfattervirksomhed  i filosofisk  og  nationaløkonomisk 
Retning.  Senere,  da  hans  Stilling  bortfaldt  ved  Kompagniets 
Opløsning,  var  han  en  Tid  Medlem  af  Parlamentet.  Han  har 
altsaa  ikke,  som  saa  mange  Filosofer,  været  en  ren  Stuelærd. 
— Vi  vil  nu  fremdrage  de  Bidrag  til  hans  indre  Liv,  Selvbio- 
grafien giver. 

Som  sine  Motiver  til  at  udgive  sit  Levned  angiver  Miil  for 
det  første,  at  han  har  faaet  en  mønsterværdig  Opdragelse,  som 
han  mener  bør  blive  almindelig  kendt,  — for  det  andet,  at  det 
altid  har  sin  Interesse  at  følge  et  stræbende  Menneskes  Udvik- 
ling, — for  det  tredie,  at  han  ønsker  at  udtale  sin  Taknemme- 
lighed mod  de  Mennesker,  han  skylder  saa  meget,  især  to,  af 
hvilke  Verden  ikke  keftder  den  ene.  (Denne  ene  er  hans  Hu- 
stru, den  anden  er  hans  Fader). 

Det  er  sikkert  mere  end  en  Formssag,  naar  Miil  nævner  disse 
Motiver  — og  kun  disse.  Et  Motiv,  der  spiller  en  Rolle  ved 

flere  berømte  Selvbiografier,  mangler  ganske  her,  nemlig  Tran- 
gen til  Selvbeskuelse  eller  Selvspejling.  Han  staar  endog  vel  ob- 
jektivt overfor  sin  egen  Person.  Hans  Bog  har  ikke  den  stærke 
personlige  Karakter  som  Augustins  Confessiones  og  Rosseaus 
Confessions.  Jegets  Tilbagetræden  i Bogen  hænger  vel  nok  sam- 
men med  noget  dæmpet  og  tilsyneladende  køligt  i hans  Person- 
lighed. De,  som  har  kendt  ham,  omtaler  ogsaa  en  vis  Skyhed  i 
hans  Fremtræden,  som  kunde  hænge  sammen  hermed.  Hans  Li- 
denskab var  intellektuel  og  praktisk;  han  vilde  forstaa  Tingene 
i Verden,  og  han  vilde  forandre  Tingene  i Verden,  og  for  hans 
Tanker  og  hans  Arbejde  fik  han  liden  Tid  til  at  dvæle  ved  det 
Jeg,  der  tænkte  disse  Tanker  og  udførte  dette  Arbejde.  Tingenes 
Aarsager  og  Tingenes  Nytte  var  hans  Opmærksomhed  rettet 
imod.  Han  indrømmer,  at  han  en  Tid  i sin  Ungdom  nok  med 
Rette  kunde  kaldes  en  Tænkemaskine.  Men  det  vilde  være  en 
Uretfærdighed  at  finde  det  karakteristiske  for  Mili  i den  blotte 
Forstand,  saa  stærkt  end  denne  var  udviklet  gennem  hans  Op- 
dragelse. Det  dæmpede  i hans  Personlighed  hang  sammen  med, 
at  han  følte  sig  som  en  Tjener  i Samfundet  og  Menneskehedens 
Tjeneste.  Der  laa  for  ham  ingen  Vægt  paa  hans  Person,  naar 
blot  det,  han  kæmpede  for,  gik  frem.  Men  dertil  kommer,  at  der 
gives  to  Arter  af  Følelsesstyrke,  Heftigheden  og  Inderligheden. 
Det  er  den  første  Art,  der  synes  at  mangle  hos  Mili;  den  an- 
den Art,  som  kan  være  til  Stede  uden  at  søge  voldsomme  Ud- 
tryk, og  som  særlig  fremtræder  i Troskaben  mod  Ideer  og  mod 
Mennesker,  besad  Miil  i høj  Grad.  Her  ligger  det  Punkt,  hvor 
Carlyle  (som  det  ses  af  hans  Breve)  saa  groveligt  miskendte 
Miil  — især  da  han  havde  opgivet  Haabet  om  at  faa  en  Disci- 
pel i ham.  Carlyle,  der  selv  saa  højrøstet  forkyndte  Tavshedens 
Evangelium,  den  Lære,  at  alt  stort  sker  i Stilhed,  kunde  ikke 
forsone  sig  med  Mills  Afdæmpethed.  Det  var  Profeten,  der  ikke 
forstod  Tænkeren.  Carlyle  forstod  i det  hele  ikke  forskende, 
undersøgende  Naturer  og  brød  sig  hverken  om  Tingenes  Aar- 
sager eller  om  deres  Nytte.  Hans  haanende  Udtalelser  om  Mili 
har  Sidestykker  i lignende  Udtryk  om  Faraday,  George  Grote, 
Bentham  og  Darwin.  — Mili  omtaler  paa  sin  Side  Carlyle  med 
den  største  Beundring  og  vedkender  sig  at  have  lært  meget  af 
ham.  Hans  selvstændige  Udvikling  førte  ham  paa  flere  Punkter 
til  Enighed  med  Carlyle,  selv  om  Begrundelsen . blev  forskellig. 

Trods  det  stille  og  dæmpede  i hans  Væsen  kunde  han  dog 
vise  Mod  og  Kraft,  hvor  det  gjaldt  Bekendt  er  Scenen  paa  et 
Valgmøde,  hvor  han  blev  spurgt,  om  han  virkelig  havde  sagt,  at 
Arbejderne  (der  udgjorde  Flertallet  af  de  tilstedeværende)  var 
slemme  til  at  lyve,  og  hvor  han  uden  Betænkning  vedkendte 
sig  Ytringen.  (Mill’s  Skildring  af  denne  Scene  bekræftes  ved  Mc. 
Carthy’s  Omtale  af  den  i sine  Livserindringer.)  I Parlamentet 
valgte  han  som  Regel  at  tale  om  de  mest  upopulære  Sager,  da 
han  mente,  der  blev  talt  tilstrækkeligt  om  de  andre.  Om  det  Ind- 
tryk, hans  parlamentariske  Færd  gjorde,  har  Gladstone  udtalt  sig 
saaledes  efter  Mill’s  Død:  „Mr.  Mill’s  fremragende  Aandsevner 
var  os  alle  bekendt,  før  han  traadte  ind  i Parlamentet.  Hvad 
hans  Færd  der  aabenbarede  os,  var  hans  Karakters  usædvanlige 
Adel.  Jeg  plejede  dengang  i Samtale  at  kalde  ham  Fritænker- 
nes Helgen  . . . Han  var  Filosof,  men  ikke  en  Mand  med  fikse 
Ideer.  Han  forenede  Statsmandens  sunde  Sans  og  praktiske  Takt 
med  en  ensom  Tænkers  høje  Selvstændighed.  Jeg  behøver  ikke 
at  sige,  at  jeg  hilste  hans  Fremtræden  med  Glæde  og  dybt  be- 
klagede hans  Forsvinden  — og  det  i hele  Underhusets  Interesse. 
Han  var  et  Gode  for  os  alle.  I ethvert  Parti,  indenfor  enhver 
politisk  Retning  er,  det  maa  jeg  med  Smerte  bekende,  saadanne 
Mænd  sjældne."  — Og  de,  der  havde  Lejlighed  til  at  se  ham  i hans 
private  Liv  (som  Theodor  Gomperz,  den  berømte  Filolog,  der 
har  oversat  hans  Værker  paa  Tysk),  vidner  om,  hvor  inderlig 
hans  Følelse  kunde  være,  hvor  varmt  han  kunde  udtale  sig,  og 
hvor  stor  en  Sans  han  havde  for  det  ophøjede  og  for  Natur- 
skønhed. 

Naar  Miil  som  Motiv  til  at  forfatte  sit  Levned  ogsaa  anfører 
sin  fortræffelige  Opdragelse,  som  han  vil  gøre  bekendt  til  Efter- 
ligning, saa  hænger  ogsaa  dette  sammen  med  hans  Beskedenhed. 
Han  saa  ikke,  at  der  hørte  en  usædvanlig  Begavelse  og  Selv- 
stændighed til  for  at  kunne  gaa  en  saadan  Skole  igennem  uden 
at  tage  Skade  for  hele  Livet.  Et  Barn,  der  lærer  Græsk,  naar 
det  er  tre  Aar  gammelt,  Latin  og  Matematik,  naar  det  er  otte 
Aar,  Logik,  naar  det  er  tolv  Aar,  Nationaløkonomi,  naar  det  er 
tretten,  og  som  gennem  stadige  Samtaler  nødes  til  at  gøre  klar 
Rede  for  det  lærte,  kan  — naar  det  gaar  denne  Skærsild  igen- 
nem — ikke  have  været  noget  Gennemsnitsbarn.  Miil  tog  nu 
alligevel  Skade  deraf,  skønt  han  nødig  vilde  indrømme  det,  og 

en  Nervesvækkelse,  han  længe  led  af,  udledte  hans  Venner  af 
Overanstrengelsen  i hans  Barndom.  Reaktionen  i hans  Ungdom 
mod  Barndomstiden  og  den  hele  Opdragelse  har  i det  hele  væ- 
ret stærkere,  end  Miil  har  fremstillet  i Selvbiografien.  Han  har 
i den  Periode  været  langt  mere  Romantiker  i Carlyle’sk  Stil, 
end  han  senere  erindrede;  det  ses  af  Carolilne  Fox’s  Opteg- 
nelser. 

Mills  Opdragelse  havde  kun  henvendt  sig  til  Forstanden  og 
Villien;  Fantasien  og  Følelsen  var  ikke  kommet  til  deres  Ret. 
Han  var  blevet  opdraget  i det  18.  Aarhundredes  Aand  (dog 
uden  dets  Sentimentalitet).  Oplysning  var  Slagordet,  og  Beraa- 
belse  paa  Følelse  og  umiddelbar  Sans  betragtedes  kun  som 
Skalkeskjul  for  daarlige  Argumenter.  Men  der  var  kommet  en 
ny  Tid,  da  Mili  traadte  ud  i Livet,  og  der  var  Elementer  i hans 
eget  Indre,  som  nu  krævede  deres  Ret.  Der  er  noget  almen- 
menneskeligt i den  Krise,  han  nu  gennemgik.  Vi  maa  alle,  mere 
eller  mindre  bevidst  og  mere  eller  mindre  dybtgaaende,  under- 
kaste det,  vi  har  lært  under  Opdragelsen,  en  kritisk  Revision. 
Men  for  Miil  blev  denne  Revision  saa  meget  des  vanskeligere 
en  Opgave,  som  det  var  to  udpræget  forskellige  Tidsalderes  Ten- 
denser, der  brødes  hos  ham.  Hari  skildrer  den  Krise,  han  sted- 
tes i ved  tyve  Aars  Alderen,  som  en  Tilstand  af  Udtørrethed, 
Mismod  og  Mathed.  Hans  tidligere  Idealer  blegnede,  og  Vejene 
til  Fremgang  for,  hvad  han  satte  højest,  syntes  lukkede.  Skibet 
var  godt,  mener  han,  — men  det  manglede  Sejl!  — Løsningen 
kom  ved  et  Gennembrud  af  Følelsen,  der  viste,  at  den  dog  ikke 
var  helt  hentørret,  og  han  førtes  nu  til  en  Livsanskuelse,  der 
lod  det  ubevidste,  Følelsen  og  Fantasien  faa  deres  fulde  Ret. 
Han  fik  Respekt  for  det  i Livet,  der  ikke  helt  kan  omsættes  til 
klare  Tanker,  fordi  det  ligger  dybere,  end  Tanken  naar  ned. 
Horisonten  udvidedes  og  han  øjnede  nye  Opgaver  og  Proble- 
mer bag  dem,  der  forhen  syntes  at  danne  en  sidste  Grænse. 

Paa  dette  nye  Grundlag  maatte  han  nu  Sten  for  Sten  opføre 
sin  aandelige  Bygning  paany.  Det  gjorde  ham  til  den  helstøbte, 
erfarne  Mand,  der  viser  sig  i hans  Tænkning  og  i hans  Liv.  Paa 
mange  Maader  viser  sig  dog  ogsaa  senere  stadig  Brydninger 
mellem  de  forskellige  Synspunkter,  der  har  gjort  sig  gældende 
hos  ham,  og  det  saa  meget  des  mere,  som  hans  aabne  Drøftelse 
ikke  dølger  nogen  væsentlig  Betragtning,  der  kunde  faa  Betyd- 

ning  for  de  Spørgsmaal,  han  behandler.  Men  ogsaa  afset  fra  de 
Modsigelser,  der  som  Følge  heraf  kan  paavises  hos  ham,  er  det 
intet  Under,  at  hans  Værker  ikke  nu  spiller  den  Rolle  i Dis- 
kussionen som  forhen.  Der  er  nu  gaaet  en  Menneskealder  siden 
hans  Død.  Tankens  og  Livets  Problemer  har  i flere  Henseen- 
der skiftet  Udseende.  Vi  spørger  anderledes  og  stiller  andre  For- 
dringer til  Svaret.  Dog  har  Miil  for  sin  Tid  spurgt  og  svaret  saa 
energisk  og  saa  ærligt,  at  han  ogsaa  under  ændrede  Forhold  sta- 
dig kan  staa  som  et  Forbillede.  Harald  Høffding. 

DET  SENE  KYS 

er  sad  en  Mand  i Vaarskoven.  Paa  Bænken  ved 
Egen  ,sad  han,  med  Hagen  paa  Stokken  og  Øjnene 
mod  de  grøngule  Skovkupler  der  ovre  bag  den 
dybe  Eng,  hvor  de  enlige  Birke  svævede  i deres 
Knoppers  Slør,  og  brunrøde  Odder  hvilte.  Kup- 
pel bag  Kuppel  bredte  Storskoven  sig  under  det 
blege  Aftenblaa  til  Horisontens  linhvide  Sky.  Skumringen  gled 
som  en  Aande  ud  over  det  vide  Skovland,  duggende  alt  hen  i 
Grønt.  Vejene  svandt  ind  i Skoven,  Grenene  rørte  sig  ikke. 
Kulde  aandede  over  Ansigtet  og  de  spændte  Hænder,  Kulde  fra 
Vaaren  i Luften  og  Vinteren  i Jorden,  Frigørelsens  og  Dødens 
Kulde.  Men  den  ensomme  Mands  Øjne  straalede,  og  hans  Læber 
bevægede  sig: 

„Du  kom  til  mig  i den  fremmede  Vaarskov,  du  først  sete, 
min  Ungdom.  Du  kom  til  mig  som  Solskinnet  gennem  Bøgeløvet, 
den  Time  da  Dagen  var  højest,  da  Skoven  levede,  da  Drosler 
og  Gøge  og  Skovduer  fløj,  og  Bække  svulmede  om  Kap  med 
deres  Toner,  i Enge  hvide  af  Anemoners  Snefald  og  Skrænter 
blaa  af  Violer  som  Bølgeglimt,  da  fødtes  du  for  mig  af  Solens 
Guld  og  Skovens  Grønt,  saa  fyldig  og  gyldenvarm  som  Solen, 
med  Bøgeløvets  Drueklaser  i det  lysblonde  Haar. 

Du  kom  saa  ung  som  da,  som  du  nu  ikke  mere  er,  gennem 
det  nejende  Græs,  og  Bænken  duvede  ved  din  unge  Kraft,  da 
du  tog  Sæde  ved  min  Side.  Og  som  Solens  Middagskys  fomam 

jeg  dine  Læber  saa  levende  hede  paa  min  Mund,  nu  den  er 
tørket  i Ensomhed  — som  jeg  aldrig  fornam  dem,  da  den  var 
ung  og  fugtig  som  din.  Du  altid  nægtende,  du  kyssede  mig,  nu 
da  min  Mund  ikke  mere  er  noget  Kys  værd,  og  velsignet  være 
du  for  det  Kys,  der  kom  for  sent.  Jeg  sad  og  begærede  en  an- 
den Kvindes  Kys,  en  Kvinde,  der,  som  du  en  Gang  i min  stærke 
Ungdom,  tørstende  strakte  Munden  mod  en  anden  og  krydsede 
sine  Arme,  som  du,  lukkende  for  sit  Skød,  naar  jeg  kom  nær, 
for  at  spile  dem  som  et  Gab  mod  en  Mand,  jeg  intet  vidste  om, 
som  du  en  Gang  i min  stærke  Ungdom.  Jeg  huskede  dig  ikke 
mere,  thi  min  Ungdom  var  død  i sin  Smertes  ædende  Salt,  og 
øde  Aar  var  gaaet  hen,  og  mit  ensomme  Kød  havde  gennem 
Aaringer  berust  mit  Hjærte  og  født  til  Verden  en  Skabning,  der 
var  bleg  som  et  Barn,  avlet  i Sløvhed  og  Alderdom  af  en  sidste, 
opskræmmet  Drøm  om  Ungdom  og  Kraft,  der  aldrig  var  levet 
og  nydt.  Og  jeg  havde  forglemt  mig  selv  saa  haardt,  at  jeg  led, 
for  at  denne,  den  vanskabte,  med  Rette  skulde  sættes  ud  for  at 
hungre  ihjel  blandt  Stene,  led  til  ind  i Døden,  og  jeg  havde  gemt 
mig  hid  fra  den  store  Stad  til  den  store  og  menneskeforladte 
Skov.  Og  dér  kom  du  til  mig  i Dagens  Højeste,  du  min  Ung- 
dom og  Kraft,  du  fra  mine  store  Dage,  fra  Ungdommens  Vaar- 
skove,  skøn  som  da,  som  du  nu  ikke  mere  er,  skønnere  end 
nogen  anden  Kvinde  paa  Jorden. 

Dine  Læbers  Kilde  fyldte  mit  standsede  Blod,  og  det  genfødte 
sin  Ungdom,  og  Smerten  nu  var  forsvundet  for  Smerten  den 
Gang,  som  Kvinden  fra  nu  var  forsvundet  for  dig  som  Drøm- 
men for  Virkeligheden.  Du  altid  nægtende,  Tak  for  dit  sene,  dit 
frelsende  Kys.  Jeg  drømte,  min  Smertes  Salt  havde  bortædt 
min  Ungdom,  nu  véd  jeg,  den  skjult  har  bevaret  den  evig  hvid 
og  rød  som  de  i Bjergenes  Svælg  nedstyrtede  blomstrer  i smi- 
lende Ungdom,  naar  Aarhundredet  deroppe  gik  ud,  og  Jorden 
slutter  om  deres  Børns  ældehvide  Hoveder.  Du  som  forstod  at 
give  mig  hin  Smerte,  der  var  saa  sand  og  dyb,  at  den  er  blevet 
evig  og  derfor  Storhed  og  Skønhed,  Tak,  du  som  ingensinde  var 
barmhjærtig  og  udløste  min  Ungdoms  Kraft  i blot  det  eneste 
Kys,  hvorom  jeg  fra  Jorden  anraabte  dig,  Tak,  at  du  forsvarede 
det  Kys  til  nu,  da  det  gjaldt  ej  at  udløse,  men  at  bevare  min 
Ungdom,  det  vil  sige  mit  Liv,  uforfalsket  til  Døden,  den  Død, 
der  skal  dømme  over  Menneskene,  hvorledes  de  levede  det  eneste 

Liv,  der  blev  dem  givet.  Du  sene  Kys,  større  end  alle  de  Kys, 
jeg  saa  bloddybt  begærede  i min  Ungdom!" 

Manden  gik  langsomt  paa  Vejen  over  Engen,  hvor  Birkene 
svævede  som  Dampe  i Skumringen,  og  hvor  Bøgeodderne  hvilede 
som  dybere  Skygger  inde  i Skyggen.  Som  Bølger  af  Mulm  hvæl- 
vede Skovens  Kupler  sig  hen  under  Himlens  Dunkelhed.  Fjer- 
nest, bag  den  sorte  Skystrimmel,  blaakold  som  Flint,  gnistrede 
en  Stjerne.  Kulde  aandede  om  den  enlige  Vandrer,  hvis  Skridt 
genlød  i Skoven  og  Natten,  Kulden  fra  Luftens  Vaar  og  Jordens 
Vinter,  Frigørelsens  og  Dødens  Kulde. 


ENE 

Den  unge  Præst  knugede  de  magre  Hænder  om  Knæet,  Øj- 
nene stirrede  under  den  hvide  Pande  stift  mod  det  rødmalede 
Jomfru  Mariabillede  dér  paa  Trævæggen  i en  Krans  af  Mandstro; 
— Tindens  milehøje  Stumhed  druknede  med  Et  for  Kødets  Lar- 
men og  Sjælens  Raab:  Jomfru  Maria,  eneste  Jomfru  der  blev 
mig  undt,  eneste  Selskab  i Verden!" 

Men  saa  retted  han  sig  i et  Sæt  bagover,  med  Haanden  mod 
Stolen  — han  kom  ikke  for  at  søge  Selskab,  men  for  at  yde  Sel- 
skab, — aa,  men  hvorledes ? 

Josef  Gmiir,  naar  du  ikke  bryder  dig  om  at  høre  om  det 
hinsidige  Liv,  jeg  lover  dig,  hvad  vil  du  saa?" 

„Om  det  hinsidige  Liv  — ak  ærværdige  Fader,  om  blot  du 
vil  forklare  mig  det,  der  nu  er  omme.  Derfor  har  jeg  kaldt  dig 
herop,  saa  vidt  over  Bræer  og  Gletscher." 

Pelsjægerens  Dødningehoved  stirrede  under  Tørklædet,  Haan- 
den klemte  i det  sorte  Skind. 

Præstens  Blik  mødte  dirrende  de  mørke  Øjne  i Trærummets 
Skumring,  hvor  Istindens  Skær  laa  som  en  Drive  af  Sne. 

Josef  Gmiir,  forklare  dig  Livet:  hvorfor?" 

Ja,  ja,"  Øjnene  aad  sig  i det  isblaa  Tusmørke  ind  i Præ- 
stens, „forklare  mig  Livet:  hvorfor?  hvorfor?" 

Præstens  Øjne  gled  sky  hen  mod  den  lille  Skikkelse  med 
det  tilhyllede  Hoved,  der  hugede  sammen  i Pelsen  ved  Senge- 
stokken, saa  vendte  de  tilbage  til  Pelsjægeren,  endnu  spejlende 
hende. 


Digitized  by 


Google 


Liv 


369 


Ja,  ja,“  den  tandløse  Mund  gabede,  „ærværdige  Fader,  det  er 
just  hende  — hvorfor  har  jeg  haft  hende  her  hos  mig  i over 
femogfyrretyve  Aar,  over  Menneskene,  over  Sneen?* 

Præstens  Hænder  famlede  frysende  om  Korset  i den  raslende 
Kæde. 

Josef  Gmiir,  du  har  — har  vel  — elsket  hende din  — 

Hustru?* 

„Elsket?  Hustru?  ærværdige  Fader,  det  er  jo  derfor,  jeg 
spørger  dig:  hvorfor  har  jeg  skullet  tro,  jeg  elskede  hende,  naar 
hun  intet  kan  hjælpe  mig,  og  jeg  er  ene  her  paa  Tinden  nu  i 
Døden  som  i min  Ungdom,  før  jeg  bar  hende  herop?  Herre, 
jeg  bar  hende  halvvejs  herop,  over  Bræer  og  Gletscher  — jeg 
var  ung,  og  hendes  Brudekrans’  Alperoser  duftede,  og  jeg  troede, 
jeg  bar  Livet  med  mig  herop  til  Tinden  i Luften.  Og  jeg  har 
troet  det,  som  hun,  i over  femogfyrretyve  Aar,  og  vi  har  levet 
Øje  til  Øje  paa  Tinden,  i Luften,  over  Menneskene,  over  Sneen,' 
og  nu  — Herre,  nu  kan  hun  intet  forklare  mig,  og  jeg  kender 
hende  ikke,  og  jeg  er  ene.* 

Præstens  Fødder  rørte  sig  i de  tunge  Sømsko,  hans  Øjne 
flakkede  mod  Vinduet,  mod  Snevæggen  dér  bag  Ruden,  dens 
Stjerners  Tindren  i Dagens  røde  Skær  — nu  skumrede  det  i 
Dalene 

„Ærværdige  Fader,  saa  maa  du  gaa.  Mørket  stiger  fra  Dalene 
nu,  om  lidt  vil  du  ikke  kunne  finde  ned.* 

Præsten  rejste  sig;  som  i Drømme  saa  han  de  to  Skikkelser, 
krøbne  sammen  i Skumringen. 

Ja  Venner  — jeg  véd  jo  ikke  Hjælp  — “ 

„Hjælp  — Venner  — “ lo  det  kort,  hostende  fra  Sengen. 

Men  Konen  vendte  for  første  Gang  sit  Ansigt  mod  ham,  saa 
hvidt  i Sneskæret,  som  beskinnedes  det  af  en  uset  Verdens  Lys. 

„Skynd  dig  ned  i Dalen  Præst,  og  glem  — du,  som  maa 
leve.*  — 

— Præsten  vaklede  ud  over  Dørtærskelen.  Kulden  styrtede 
ned  over  ham  som  en  Isfos,  Knæene  tørnede  sammen  under 
Pelsen,  Munden  sprang  aaben  til  et  Smerteskrig. 

Snetinderne  rejste  sig  i Lyset,  hvide,  skuende.  Himlen  hang 
om  dem,  grønligklar.  Mellem  Bræernes  Glasknuder  tindrede  Sne- 
ørkenen, milevidt. 

Fjernt  krydsedes  Blink  fra  Gletschernes  blinde  Øjne.  En  Ørn 

roede  hen  over  Jøklerne,  svindende  som  en  Prik.  Og  foran  hans 
Fødder  strakte  sig  hans  Skiers  Spor  ud  gennem  det  hvide  — 
saa  langt  hans  Syn  rakte. 


FADERS  ANSIGT 

Mod  Aftenlyset  gennem  Tavleruden  rundede  sig  Lægens 
Oldingehoved,  med  dunkle  Haartotter  ved  Ørene.  Sammensun- 
ken, med  opskudte  Skuldre  og  Hænderne  paa  Skøderne  stirrede 
han  ud  i Aftenen  mod  Pløjemarkernes  tilsneede  Furer,  der  bug- 
tede sig,  lysende  som  Brændinger,  mod  Grøftegræssets  vind- 
duvende  Kyst.  Som  et  uroligt,  skumplettet  Hav  vandrede  Fure 
bag  Fure  ind  mod  den  snestribede  Landevej,  helt  ude  fra  det 
fjernes  Dis.  En  Raages  kæmpende  Vinger  ude  over  Muldhavets 
taageskjulte  Øde. 

„Livet  — tal  ikke  til  mig  om  Livet,  — som  jeg  skulde  sørge 
over  at  slippe  fra  dets  Fattiggaard!  Livet,  hvad  har  det  budt  mig 
andet  end  Tidsler  og  Stene?  Arbejdet?  Ja,  arbejdet  har  jeg,  til 
Blodet  sprang  fra  mine  Neglerødder,  og  jeg  vandt  mig  det  tørre 
Brød,  jeg  kunde  gnave  her  i min  kolde  Husmandsstue.  Had  har 
Livet  budt  mig,  og  Had  har  jeg  budt  det  igen,  dets  knusende 
Uretfærdighed,  dets  øre  Meningsløshed  — for,  naa,  det  vidste 
jeg  jo  hver  Aften,  jeg  sad  der  ved  Klapbordet  med  mit  Brød  og 
mit  Vand  og  saa  mod  Horisontens  Graa,  og  kun  Musene  gnavede 
uophørligt  i mit  Gulv,  som  vilde  de  hule  endogsaa  denne  sidste 
Grund  bort  under  mine  Fødder,  vidste,  at  havde  min  Næse  været 
anderledes,  da  havde  jeg  nu  i denne  samme  Time,  hvor  min 
Sjæl  og  mit  Legeme  knagfrøs  af  Ensomhedens  Hunger  og  Skræk, 
siddet  bænket  blødt  ved  en  flammende  Ameild  med  Barnearme 
viklet  om  mine  Skuldre  og  med  en  Mand  knælende  paa  Tæppet 
ved  mine  Fødder  med  takkende  og  tilbedende  Øjne  i mine.  Haa, 
om  min  Fader  havde  haft  et  andet  Ansigt,  eller  jeg  ikke  havde 
arvet  hans,  men  Moders!* 

Lægen  drejede  langsomt  Hovedet,  gennem  de  hvælvede  Brille- 
glas stirrede  han  mod  de  to  sorte  Øjne,  der  flammede  gennem 
Skumringen  fra  det  hvide,  storkæbede  Ansigt  — den  aabne  Mund 

og  Hagens  Kant  mod  Lagnets  Lin Den  store  Haand  steg 

truende  mod  Loftets  lavtrugende  Mørke: 

Ja,  om  i Undfangelsens  Stund  min  Moders  Ansigt  var  blevet 

paatrykt  mig. Haa,  de  to  Mennesker,  de  eneste,  der  har 

været  mig  gode,  de  eneste,  hvis  Øjne  har  set  aabent  paa  mig  i 
Kærlighed  og  ikke  dulgt  i Latter  eller  Medynk,  de  eneste  Væse- 
ner paa  Jorden,  jeg  har  elsket  og  ikke  frygtet  eller  hadet  — naar 
jeg  mindes,  at  deres  Skyld  er  det,  at  aldrig  en  Mand  har  set 
forlangende  paa  mig,  at  mit  Legeme  har  krympet  sig  i søvnløse 
Nætters  Sult,  og  min  Sjæl  skreget  sig  stum  i Ensomhed,  at  al 
det  Livets  Begær  og  Kraft  de  aandede  i mig  i hin  deres  Livs- 
begærs og  Livskrafts  højeste  Stund,  forsmaaet,  ubrugt,  aad  sig 
indad,  til  jeg  nu  ligger  her,  opædt  af  Selvfortærelse  til  Døden  — 
aa  da,  ja  da  er  det,  som  skal  Hadet  endnu  inden  Døden  rane 
endog  dette  mit  Livs  eneste  Eje:  Kærligheden  til  de  to,  der  af 
al  deres  Vilje  var  mig  saa  meget  mer,  end  Forældre  kan  være 
for  Børn,  og  som  al  min  Styrke  elskede,  saadan  som  man  elsker 
dem,  man  ene  faar  Lov  at  elske  — og  da  — aa  Livet,  dets 
knusende  Uretfærdighed,  dets  øre  Meningsløshed !“ 

Det  mørke  Hoved  sank  gispende  bagover  med  halvaaben 
Mund,  de  store  Hænder  famlede  frem  for  sig  endnu  en  Gang  i 
et  Greb  efter  det,  som  aldrig  kan  tages,  men  kun  skænkes. 

Langsomt  rokkede  Lægens  dukkede  Skikkelse  gennem  Skum- 
ringen frem  mod  Sengen. 

„Da  Birgitte,  da  maa  for  din  og  dine  Forældres  Skyld  det 
aabenbares,  der  hidtil  var  skjult  for  din  og  dine  Forældres 
Skyld." 

I et  Spring  slog  Øjnene  op  mod  ham,  som  kaldtes  de,  ved 
et  sidste  Haab,  end  en  sidste  Gang  tilbage  fra  Kaos’  Rand. 

Brillerne  nikkede  tungt  mod  hende,  uafbrudt,  mens  Stemmen 
talte,  lav,  hæs: 

„Birgitte,  du  Barn  af  min  Elskede,  som  du  har  mistet  dit 
Liv  for  din  Faders  Ansigt,  mistede  ogsaa  jeg  mit.  Birgitte,  du 
Barn  af  min  Elskede,  nu  véd  du  det.“ 

Haanden  løftede  sig  rystende,  mager,  med  nedgledet  Ærme 
mod  det  øde  Lands  hvide,  vildsomme  Brændinger. 

„Denne  Haand  ejede  din  Moders,  ejede  og  mistede  den,  lam- 
slaaet  af  din  Faders,  Sejrherrens  Haand.  Birgitte,  det  Ansigt,  der 
for  dig  som  Kvinde  blev  Livets  Tab,  blev  for  ham  som  Mand 
selve  Livets  Eje.  Sejrherre,  sagde  det  Ansigt,  Sejrherre  over 
Kvinder  og  Liv,  det  Ansigt,  der  for  dig  blev  til  Mænds  Angst 

23* 

eller  Spot.  Men  ha  — blev  han  end  Sejrherre,  og  knuste  han 
end  mit  Liv  til  Smuld  under  sin  Hæl,  og  ejede  han  hende  end 
straks,  alle  Dage  og  alle  Nætter,  med  Hud  og  Haar,  opslugende 
hende,  hvis  Øjefrynse  jeg  knap  vovede  at  røre  med  min  Læbe, 
jeg  havde  dog  været  den  første,  og  den  Stund,  der  for  mig  blev 
den  levende  Døds,  den  Stund,  da  jeg  saa  din  ydmyge  og  dejlige 
Moders  Skikkelse,  ubedragelig,  vakle  under  Byrden  af  dit  ufødte 
Liv,  den  blev  mig  ogsaa  Oprejsningens  og  Hævnens.  Thi  da 
rystedes  hans  Sejrherresind  med  Et,  for  første  og  sidste  Gang, 
som  mit  altid  og  stedse,  af  en  Tvivl  og  en  Angst.  Og  jeg  saa 
det,  jeg  saa  det  med  jublende  Glæde,  som  den  jubler,  der  alt 
under  Kistelaaget  fornemmer  Luften  aande  paa  sig;  trods  din 
Moders  Fortvivlelse  og  Taarer  og  Gru,  jeg  saa  det  med  Fryd, 
thi  jeg  vidste,  at  dræbtes  ikke  den  Tvivl  og  Angst,  saa  de  aldrig 
formaaede  at  opstaa  paany,  da  vilde  jeg  kunne  hente  hende  til 
mit  Hjem  igen,  og  jeg  drømte,  jeg  Daare,  at  jeg,  en  af  Livets 
ængstelige,  kunde  slette  Sejrherrens  Billede  af  hendes  Sjæl.  Bir- 
gitte, Birgitte,  jeg  Forbryder,  jeg  jublede,  jeg  jublede,  endda  jeg 
saa  for  mig,  i Livet,  en  Kærlighed,  jeg  end  ikke  havde  mægtet 
at  drømme  — Birgitte,  jeg  jublede  i Angst,  i Haab,  i Tvivl.  Bir- 
gitte, aldrig  glemte  vi  tre  de  Dage,  da  vort  Liv  stod  inde  for 
den  højeste,  den  skjulte  Ret.  Og,  Birgitte,  den  dømte,  ubestik- 
kelig, som  den  højeste  Ret,  thi  da  du  omsider  fødtes da 

døde  jeg.“ 

Haanden  skyggede  hastigt  op  for  Brillerne,  slukkende  deres 
blege  Glans: 

„Birgitte,  angrer  du  nu,  du  bærer  din  Faders  og  ikke  din 
Moders  Ansigt?" 

Øjnene  stirrede  mod  ham,  som  i et  Raab,  vidtopspilede,  Hæn- 
derne klamrede  sig,  mandsstore,  hvide,  om  Lagenets  Lin. 

En  Hulken  skød  op  gennem  det  store,  spændte  Legeme,  en 
Hulken  som  af  et  Barn,  der  skal  nemme  at  græde  for  første 
Gang,  eller  som  af  en,  der  hulker  og  dog  ikke  har  Taarer  fler 
tilbage  fra  et  Livs  ustandselige  Graad. 

„Hagen,  Onkel  Hagen,  den  højeste  Ret  dømte,  vi  to  gik  til 
Grunde,  at  de  to  kunde  leve.  Hagen,  Onkel  Hagen,  Livet,  den 
højeste  Ret,  jeg  takker  for  dets  Dom." 

ap-  ^ Harald  Kidde. 

PROF.  TROELS-LUNDS  SKRIFT 
OM  DE  TRE  NORDISKE  BRØDREFOLK 


i. 

ette  lille  Skrift  har  som  bekendt  vundet  megen 
Udbredelse.  Det  er  heller  intet  Under,  naar  man 
tager  i Betænkning,  hvem  der  har  skrevet  det, 
hvorledes  det  er  skrevet,  og  hvad  det  handler  om. 

Det  skyldes  Professor  Troels  Lund,  der  sikkert 
uden  Modsigelse  kan  karakteriseres  som  en  af 
vort  Slægtleds  interessanteste  Forfatterpersonligheder  herhjemme. 
Hans  store  Værk  „Dagligt  Liv  i Norden"  er  bredere  anlagt,  end 
danske  Videnskabsmænd  plejer  at  anlægge  deres  Arbejder,  og 
det  er  saare  originalt  i sin  Plan:  en  udførlig  Fremstilling  af  de 
Fortidsinteriører,  man  hidtil  har  faaet  saa  liden  Kundskab  om 
igennem  de  historiske  Forskninger  og  Skrifter.  Det  skønnes  let, 
at  „Dagligt  Liv"  er  udarbejdet  af  en  Mand,  der  med  megen  fag- 
lig Lærdom  forener  Indsigt  i og  Interesse  for  de  almene  Livs- 
fænomener, som  er  afgørende  for  Folkets  og  den  enkeltes  Liv 
og  Færden;  gennem  det  meget  smaa,  Værket  omhandler,  gives 
derfor  stadigt  Udsyn  til  det  store,  hvoraf  hint  er  de  ydre  Udslag. 
Til  alt  dette  kommer  endelig,  at  Forfatterens  Tankegang  og  Form 
er  djærv,  fordomsfri  og  uforbeholden,  og  at  hans  Sprog,  med 
ægte  dansk  Understrøm  af  Humor  og  Lune,  ikke  frygter  at  hæve 
sig  til  Pathos,  men  dog  som  Regel  ad  jævn  Vej  og  med  fint  be- 
regnet Kunst  fører  Læseren  ved  Haand,  fængsler  ham  til  Følge- 
skab gennem  alle  Detailler  og  standser  med  ham  ved  Vidsynene 
for  at  give  Forklaring  paa  alt  det,  der  skiller  Tid  fra  Tid,  og  saa 

igen  paa  det  Fælles,  der  forener  Tiderne,  fordi  Mennesket  stedse 
er  Mennesket  ligt. 

Hvad  man  har  indvendt  imod  Værket  er  dels,  at  dets  Em- 
ner, hvor  megen  Interesse  de  end  i og  for  sig  kan  have,  ikke 
konstituerer  virkelig  Historie,  og  at  den  Vej,  Forfatteren  her  er 
inde  paa,  fører  paa  Afveje,  dels  at  Værket  ikke  overalt  kan  staa 
fuldt  til  troende.  Den  første  Indvending  er  Led  af  den  endeløse, 
dialektiske  Debat  om  Historiens  Formaal,  der  i nærværende 
Sammenhæng  ingen  Interesse  har  for  os.  Thi  Kulturhistoriens 
Betydning  vil  man  i hvert  Fald  vel  blive  nødt  til  at  lade  staa, 
og  Troels-Lunds  Værk  har  fremdraget  Sider  af  Kulturhistorien, 
der  hidtil  har  været  forsømte,  og  som  det  altid  vil  være  af  Vægt 
og  Interesse  at  faa  belyste.  Dansk  Kulturhistorie  vilde  idag  være 
fattig  uden  dette  Værk. 

Den  anden  Indvending,  om  Værkets  Paalidelighed,  kan  ikke 
drøftes  uden  Dokumentation  for  og  imod,  og  dette  ligger  selv- 
følgelig uden  for  disse  Bemærkningers  Rækkevidde.  I al  Almin- 
delighed kan  det  vel  indrømmes,  at  Værket  i den  nævnte  Hen- 
seende ikke  synes  uangribeligt.  Det  spænder  over  et  langt  Tidsrum, 
og  er  end  Materialet  stort,  har  det  dog  næppe  givet  tilstrækkelig 
Bevisstyrke  til  den  Almengyldighed,  Fremstillingen  som  Regel 
tillægger  de  skildrede  Forhold.  Men  selv  om  man  ikke  overalt 
føler  sig  lige  tryg  overfor  Materialets  Art,  Størrelse  og  Benyt- 
telse, træder  endog  denne  Frygt  tilbage,  fordi  Værket  i sin  Stor- 
ladenhed giver  saa  meget,  i sig  selv  indeholder  saa  megen  Kultur 
og  saa  mange  Impulser,  at  man  vilde  tilgive,  hvis  et  og  andet, 
gennem  fyldigere  Materiale  og  mindre  fantasifuld  Behandling, 
skulde  vise  sig  at  tiltrænge  Revision.  En  saa  stor  Bygning  kan 
taale  nogle  Skrøbeligheder,  hvis  de  da  ikke  er  fundamentale. 
Som  Værket  fremstiller  sig,  er  det  et  Monument  i vor  Historie- 
skrivning. 

2. 

Det  er  altsaa  fra  denne  Forfatter  af  et  Værk  paa  Hundre- 
der af  Ark,  der  nu  er  udkommet  et  Skrift  paa  halvfemte  Ark 
om  de  tre  nordiske  Brødrefolk.  Det  handler  — paa  halvfemte 
Ark  — om  de  tre  Folks  Fortid,  Nutid  og  Fremtid.  Det  er  skre- 
vet med  hele  Forfatterens  Stilkunst  — maaske  endog  lidt  vel 
stiliseret  Kunst  — , det  er  baaret  af  Tillid  til  og  Tro  paa  Frem- 
tiden, det  er  modigt  og  varmtfølt,  og  dets  Maal  er  at  indprente, 

at  for  de  tre  skandinaviske  Lande  bør  Løsenet  først  og  sidst 
være:  et  Norden,  „frit,  enigt  og  paa  Vagt". 

Men  om  dette  liile  Skrift  gælder  det  i hvert  Fald,  at  det  staar 
ikke  til  troende;  og  dets  Form  og  Formaal  kan  ingenlunde  dække 
dets  aaben  bare  Mangler. 

Jeg  tænker  her  ikke  paa  den  militær-politiske  Del  af  Skriftet. 
Den  virker  nærmest  forbløffende  og  er  egentlig  ikke  diskuterbar. 
Den  opererer  med  to  Forudsætninger:  en  Alliance  mellem  de 
tre  nordiske  Folk  med  Forpligtelse  til  at  sende  Hær  og  Flaade 
til  hinandens  Hjælp,  naar  de  angribes,  og,  naar  Norden  er  i 
Fare,  en  uvægerlig,  øjeblikkelig  Ankomst  af  en  engelsk  Flaade,  der 
sejrer.  Naturligvis,  naar  man  vil  indrette  sig  en  Politik  og  tage  For- 
holdsregler i Overensstemmelse  med  denne,  maa  man  gaa  ud  fra 
visse  Forudsætninger;  klikker  disse,  klikker  ogsaa  ens  Politik,  men 
i det  blaa  kan  ingen  arbejde.  Idet  man  imidlertid  indrømmer  dette, 
maa  man  jo  dog  tilføje,  at  der  bør  være  Rimelighed  i Forudsætnin- 
gerne. Og  det  turde  være  svært  at  finde  den  danske  Mand  med 
Ansvar,  der  under  en  Aktion  mellem  Rusland  og  Sverig,  men  hvor 
man  sydfra  lod  os  i Fred,  turde  afsende  en  Ekspedition  af  dansk 
Styrke  for  at  redde  Norden,  eller  den  norske  Mand,  der  turde 
foretage  et  lignende  Skridt,  naar  Danmark  angrebes.  Er  en  saa- 
dan  Fællesaktion  ikke  sket  hidtil,  ses  det  ikke,  hvad  der  kunde 
gøre  den  sandsynlig  i Fremtiden.  At  stole  sikkert  paa  Englands 
Hjælp  — naturligvis  fordi  det  skulde  være  i Englands  egen 
højeste  Interesse  — er  vistnok  lige  saa  luftigt.  Preussen  tog 
Kielerhavn,  og  Tyskerne  overskred  Kongeaaen,  og  England  kom 
ikke;  om  Englænderne  vil  sejre,  naar  de  kommer,  ved  heller 
ingen.  Det  forudsættes,  at  den  engelske  Flaade  i en  Ruf  vil  faa 
„ryddet  Øresund  og  Farvandene  omkring  Sjælland  og  dermed 
afskaaret  det  fjendtlige  Armékorps  fra  enhver  Forbindelse  med 
Hjemlandet".  Og  paa  Grundlag  af  alt  dette  skal  der  bygges  et 
helt  Fæstningssystem  m.  m.  fra  den  ene  Ende  af  Norden  til  den 
anden,  og  i disse  Forudsætninger  og  Forventninger  skal  Slægten 
opdrages,  og  de  voksne  skal  regne  dermed!  — Da  Prof.  Georg 
Brandes  udtalte,  at  bedre  var  det  at  udgøre  en  selvstyrende  Del 
af  det  britiske  Verdensrige  end  at  have  en  Uafhængighed,  saa 
afhængig  af  Tysklands  Naade  som  vor,  fremkaldte  dette  mange 
Protester.  For  saa  vidt  med  Rette,  som  de  følgetunge  reale  Mang- 
ler ved  dette  Projekt  ikke  var  fremhævet,  og  som  det  vel  i det 

hele  turde  være  en  mærkelig  Genstand  for  et  Lands  offentlige 
Diskussion,  hvilken  Selvmordsart  det  helst  bør  vælge;  selv  om 
Dødsbudskabet  bringes  med  en  Silkesnor,  plejer  dog  Livet  at 
foretrækkes,  saa  længe  det,  endog  med  nogen  Invaliditet,  kan 
leves.  Men,  trods  alt,  under  en  saadan  Forudsætning  blev  den 
engelske  Flaade  m.  v.  jo  virkelig  til  at  bygge  paa,  da  var  der  dog 
Forstand  i at  knytte  sin  Eksistens  til  den,  fordi  man  var  Del  af 
det  Rige,  hvis  egen  Eksistens  hviler  paa  den.  Men  ellers?  „Den, 
der  stoler  paa  Albion,  er  forraadt",  d.  v.  s.  at  England  i Krig  og 
i Fred  gaar  sine  egne  Veje.  Det  har  foreløbig  ikke  haft  Bud 
efter  os,  og  hvor  det  er,  naar  vi  sender  Bud,  ved  vi  intet  om; 
hidtil  i Historien  har  det  ikke  været,  hvor  vi  ønskede  — og 
ventede  det. 

3. 

Dog  om  Fremtidens  Politik  kan  jo  enhver,  der  er  uden  An- 
svar, udkaste  Planer,  som  han  vil  — om  det  end  efter  Omstæn- 
dighederne ikke  behøver  at  være  nogen  hel  uskadelig  Sport  — ; 
mere  Hold  har  man  paa  Sagen,  naar  der  er  Tale  om  Fortiden. 
Og  hvad  den  historiske  Del  af  det  foreliggende  Skrift  angaar  — 
d.  v.  s.  Skitseringen  af  de  tre  Rigers  Historie  fra  tidlig  Tid  indtil 
1814  — , da  synes  den  mig  ganske  vist  smuk  at  skue,  det  hastige 
Ridt,  man  foretager  gennem  de  nordiske  Rigers  Historie,  er  højst 
interessant,  men  Ridtet  foregaar  paa  en  flyvende  Pegasus,  og 
hvad  der  forevises,  svarer  dertil. 

— Vi  stiger  ned  paa  Jorden. 

Det  hedder  Side  5:  „En  Stund  skabtes  et  nordisk  Trillingrige 
vesterpaa,  Danmark,  Norge,  England,  der  omspændte  Vesterhavet.  Men 
Ringen  brast,  da  Landsmændene  i Normandiet  sydfra  trak  til  og  rev 
England  til  sig.  Forgæves  styrede  siden  Flaader  mod  Vest  for  at  kue 
de  nordiske  Udbyggere.  Kolonien  var  rodfæstet  blevet  sig  selv,  fri- 
hedskær, ikke  længer  til  at  genvinde.  Det  samme  gentog  sig  700  Aar 
efter,  da  England  selv  havde  grundet  Koloni  videre  vesterpaa  over 
Atlanterhavet.  Frihedstrangen  sprængte  Lydforholdet  mellem  de  nor- 
diske Efterkommere  i Nordamerika  og  deres  britiske  Hjemland". 

Meningen  med  denne  Sætning  — saavidt  den  overhovedet  er 
forstaaelig  — maa  jo  kort  og  godt  være  den,  at  ligesom  den 
engelske  Koloni  Nordamerika  i det  attende  Aarhundrede  løsrev 
sig  fra  Moderlandet  England  — hvad  der  er  rigtigt  nok  — , saa- 
ledes  løsrev  den  danske  Koloni  England  sig  i det  ellevte  Aar- 
hundrede fra  Danmark,  særlig  som  Følge  af  den  normanniske 

Erobring  af  England.  Hertil  er  imidlertid  at  bemærke,  at  Eng- 
land ikke  var  en  dansk  Koloni,  at  dets  Beboere  var  først  Kelter, 
saa  Angelsakser,  at  det  har  haft  en  Konge,  som  hed  Alfred  den 
Store,  at  der  vel  boede  mange  Danske  i en  Del  af  England,  men 
at  dette  ikke  medførte  de  Ejendommeligheder,  der  kendemærker 
et  Land  som  Koloniland,  at  Danmark  og  England  vel  nogle  gan- 
ske faa  Aar  havde  fælles  Konger,  men  at  her  England  nærmest 
var  Hovedlandet,  og  Forholdet  i hvert  Fald  var  lidet  mere  end 
en  Personalunion,  at  det  normannisk-franske  Ridderskab  ikke 
erobrede  England  fra  en  dansk  eller  norsk  Konge,  men  Ira  en 
angelsaksisk,  og  at  det  endelig  var  et  ganske  selvstændigt  Rige, 
der  afviste  danske  Erobringsforsøg,  ikke  „Udbyggere",  der  var 
blevet  saa  frihedskære,  at  de  selv  vilde  styre  i den  løsrevne 
„Koloni". 

Den  hele  Sætning  er  efter  min  Mening  en  Fordrejelse  af  den 
dansk-engelske  Historie  og  den  falskest  mulige  Parallel  mellem 
denne  og  England-Nordamerikas  Historie. 

Det  hedder  Side  9 — 1 0 : „ Kalmarunionen  var  en  stor  og  dyb  Tanke, 
der  bundede  i selve  de  tre  Folks  Natur  og  historiske  Forudsætning. 
Den  hilstes  med  Glæde  af  Tidens  stærkeste  aandelige  Magt,  Kirken. 
For  saa  vidt  syntes  den  sikker  paa  Sejr.  Men  den  led  af  en  indre,  af- 
gørende Modsigelse,  der  blev  dens  Bane." 

„Den  var  nemlig  vel  en  national  Bevægelse,  men  kun  i sin  Fødsel, 
ikke  i sin  Gennemførelse.  Uovervindelig,  hvis  den  havde  været  et  bli- 
vende Udtryk  for  de  tre  Folks  nationale  Trang,  et  fælles  Maal  for  enige, 
lige  stillede  Brødre,  sank  den  ned  til  at  blive  et  blot  Middel  i frem- 
mede Herskeres  Haand.  Prøvestenen  for,  at  den  svigtede  sit  oprinde- 
lige, ægte  nationale  Væsen,  blev,  at  den,  da  den  misbrugtes,  fremkaldte 
en  ny  og  renere  national  Rejsning,  der,  bloddøbt,  i Kraft  af  sin  indre 
Sandhed  endte  med  Sejr." 

„Hvad  Dronning  Margrethe  med  Hjemmets  Haand  havde  samlet 
kunde  mulig  være  blevet  holdt  sammen  af  Mænd  med  nordisk  Sind 
og  Synsmaade.  Men  det  maatte  nødvendigvis  briste  for  indvandrede 
tyske  Fyrster,  der  som  Herskere  i Danmark  med  Vaabenmagt  søgte 
at  erobre  Sverig.  Det  var  en  national  Usandhed,  naar  de  kæmpede  i 
Kalmarunionens  Navn." 

Forud  for  den  citerede  Sætning  gaar  en  Udtalelse  om,  at 
det  var  den  fælles  Følelse  af  Harme  og  Skam  over  Hansestæ- 
demes  Handelsmagt  i Norden,  der  bragte  Enhedstanken  frem. 
Men  denne  strandede  altsaa,  fordi  den  kun  var  stærk  i sin  Fød- 
sel, medens  den  manglede  Styrke  til  at  holde  Unionen  oven 

Vande  senere  hen,  da  indvandrede  tyske  Fyrster  kom  til  Herre- 
dømmet i Danmark  og  med  Magt  søgte  at  holde  Unionen  oppe. 

Atter  her  er  Fremstillingen  mere  digterisk  end  klar.  Det 
forstaas  ikke,  hvorfor  Unionen,  hvis  den  fødtes  af  Folkenes 
Trang,  førtes  ud  i Livet  af  en  kraftig  Fyrstehaand  og  støttedes 
af  Tidens  højeste  Aandsmagt,  saa  fra  først  til  sidst  var  kende- 
tegnet ved  Utilfredshed,  Opstande,  Krige  og  endte  med  For- 
skrækkelse. Skal  man  slutte  fra,  hvad  der  kendes  til  Unionens 
Opstaaen  og  Forløb,  er  det  hele  Postulat  urimeligt,  men  det  er 
jo  ikke  muligt  at  modargumentere,  da  Forf.  selv  ikke  giver  Spor 
af  Begrundelse.  Dog  er  to  Sætninger  særlig  at  paagribe.  Den  ene 
er,  at  Kirkens  Støtte  viser  Ideens  Berettigelse  og  Betimelighed. 
Men  da  Kampen  mellem  Middelalderens  Kirke  og  Fyrsterne  var 
ophørt,  støttedes  disse  af  Kirken,  og  netop  da  denne  Støtte  kom 
fra  den  katolske  Kirke  og  paa  hin  Tid,  afgiver  den  kun  i ringe 
Grad  Bevis  for,  at  Fyrsternes  Bestræbelser  var  af  retmæssig 
national  Art.  Den  anden  Sætning  er,  at  det  var  vore  tyske  Fyr- 
ster, der  satte  Unionen  overstyr,  fordi  den  under  dem  absolut 
maatte  briste. 

Denne  Sætning  maa  yderligere  ses  i Belysning  af  følgende. 

S.  10:  „Da  den  anden  slesvig-holstenske  Hertug  havde  bemægtiget 
sig  Danmark  og  Norge,  medførte  dette  for  Danmark  et  indvandret  tysk 
Folkeskyl,  som  Danmark  først  sent  forvandt,  for  Norges  Vedkommende 
selve  Tabet  af  dets  Uafhængighed."  S.  13:  „Tyskvant  Sindelag  gik  i 
Spidsen.  Ligesom  de  første  Konger  af  det  oldenborgske- Hus,  Christian  I, 
Hans  og  Christian  II  fordum  havde  ligget  som  Fjender  uden  for  Stock- 
holm, laa  nu  i Vinteren  1658 — 59  Carl  Gustav  af  Zweibrucken  uden 
for  København."  S.  18:  „Men  ganske  som  i Sverig  1520  og  i Dan- 
mark 1658 — 59  vaktes  i Norge  1814  en  Folkebegejstring  for  Frihed 
og  Selvstændighed." 

Forf.  gaar  aabenbart  ud  fra,  at  „al  vor  Fortræd  er  tysk", 
hans  Skrift  er  gennemsyret  af  den  Tanke,  at  det  er  Tyskheden 
i Danmark,  der  har  gjort  Ulykkerne,  ja  der  har  spoleret  Norden. 
Dette  er,  efter  min  Mening,  ganske  uholdbar  Historie.  For  det 
første  er  der  for  Danmarks  Vedkommende  den  ganske  simple 
Betragtning  at  gøre  gældende,  at  Danmarks  største  Tab  var  Sund- 
provinserne, som  nu  er  Sverigs  rigeste  og  folketætteste  Lands- 
dele, og  at  Danmarks  største  Ydmygelse  var  1807,  da  Englæn- 
derne midt  i Fredens  Tid  brændte  dets  Hovedstad  og  røvede  dets 
Flaade,  uden  at  vi  da  eller  senere  fik  nogen  Art  af  Oprejsning. 

Hvad  Tyskland  angaar,  bør  det  vel  erindres,  at  Lyø,  Bom- 
høved og  Lutter  am  Barenberg  var  — det  være  dog  sagt  til  vor 
Selvhævdelse  — Standsninger  af  dansk  Indtrængen  i Tyskland 
og  ikke  Udgangspunkter  for  det  omvendte  Forhold.  Hvad  Dan- 
mark indtil  den  Dag  i Dag  har  mistet  til  Tyskland  af,  hvad  der 
var  dansk,  er  Midt-  og  Nordslesvig;  Skylden  herfor  ligger  op- 
rindelig i dynastisk  Familiepolitik,  som  var  almindelig  europæisk, 
senere  i vor  egen  Mangel  paa  Forstaaelse  af  de  nationale  For- 
skelligheders Betydning,  en  Mangel,  der  ikke  var  mindre  almen 
Europa  over,  senest,  for  Nordslesvigs  Vedkommende,  delvis  i 
mangelfuld  dansk  Statskunst.  I tidligere  Aarhundreder  var  vor 
Ulykke  Gottorp,  i Reglen  i Alliance  med  Sverig,  i vor  Tid  var 
det  os,  der  stolede  paa  Sverig  — og  paa  England  — , men  gjorde 
Regning  uden  Vært. 

Vor  Fortræd  er  — bl.  andet  — tysk,  det  er  rigtigt,  den  er 
ikke  italiensk  eller  tyrkisk,  thi  det  er  Tyskland  og  ikke  Syd- 
eller Østeuropa,  vi  har  og  har  haft  til  Nabo,  men  vort  Folke- 
og  Landetab  sydpaa  er  mindre  end  østpaa  og  kunde  maaske 
delvis  have  været  undgaaet.  Og  hvad  det  „indvandrede  tyske 
Folkeskyl"  angaar,  skal  man  tale  maadeholdent  derom.  Skriv 
Folkets  tusindaarige  Historie  om,  giv  en  stor  Del  af  Byernes 
Købmænd,  Haandværkere  og  mangfoldige  af  vore  Landboere 
anden  Oprindelse,  borttag  vore  Fyrsteslægter  og  i skarevis  af 
vore  førende  Navne,  gør  dansk  Kirke  om,  Katolicisme  og  Refor- 
mation, luthersk  Ortodoksi,  Pietisme,  Mystik  og  Rationalisme, 
tag  Grunden  bort  fra  Romantikens  Digtere,  fra  vore  Retslærde, 
Filosofer,  Historikere  etc.  etc.,  — ja  da  kan  vi  jo  prøve  paa  at 
gøre  en  ny  Danmarks  Historie,  uden  Tyskerne.  Om  den  bliver 
bedre,  ved  jeg  ikke;  som  den  er,  bærer  den  Vidnesbyrd  om,  at 
Folket  har  optaget  i sig  og  nationaliseret,  hvad  det  har  modtaget 
sydfra  af  Personer  og  Ideer  — om  end  selvfølgelig  med  Forskel 
f.  Eks.  mellem  Sjællands  og  Sønderjyllands  Paavirkning,  en  For- 
skel man,  skæbnesvangert  nok,  til  Tider  har  lukket  Øjnene  for  — , 
og  det  er  lige  saa  unyttigt  at  føre  Kære  herimod  som  imod  vor 
Plads  paa  Kloden  og  Vinden,  der  stryger  over  vore  Hoveder. 

Men  med  det  gode  har  vi  faaet  det  onde,  megen  Fortræd  er 
tysk;  denne  Fortræd  behøver  imidlertid  ikke  at  øges  ved  en 
Historieskrivning,  der  let  minder  om  en  altfor  velkendt  tysk  Fa- 
?on.  Thi  er  det  passende  at  gøre  Christian  II  til  tysk  Konge, 

for  at  han  som  saadan  kan  bære  Skylden  for  Unionens  Ophør? 
Og  er  der  blot  Gnist  af  Grund  til  den  Antagelse,  at  hvis  Mar- 
grethes Ætlinge  havde  siddet  paa  Danmarks  Trone,  var  Engelbrecht 
og  Bonde,  Stureætten  og  Vasaætten  forblevet  i Mørke?  Var  det 
da  ikke  mest  Kampen  for  at  hævde  Danmarks  Sydgrænse,  der 
under  Erik  af  Pommern  medførte  det  første  Stød  mod  Unionen, 
og  skal  denne  Kamp  karakterisere  Kong  Erik  som  „tysk*,  som 
unational?  Og  videre:  er  det  tilbørligt  at  knytte  „Zweibriicken* 
til  Carl  Gustavs  Navn  for  at  indskærpe,  at  det  var  den  „tyske* 
Fyrste,  der  vilde  erobre  København?  Hvad  Landsmand  var  da 
Axel  Oxenstjerna,  hvis  Sind  rummede  mere  ondt  mod  Danmark, 
end  syv  Bismarck'er  nogensinde  har  haft  i Hu?  Eller  endelig: 
var  det  den  „slesvig-holstenske  Hertug*  eller  det  danske  Rigs- 
raad,  der  bevirkede  „for  Norges  Vedkommende  selve  Tabet  af 
dets  Uafhængighed*?  Den  første,  den  bedste  Ledetraad  i Dan- 
marks Historie  kan  give  Forf.  Underretning  herom.  — Ved  Si- 
den af  alt  dette  bliver  en  Sammenstilling  af  1520  og  1814  af 
mindre  Betydning.  Den  er  uden  rimelig  Mening,  men  gør  vel 
heller  ingen  Skade. 

Side  18  hedder  det:  „Stormen  ude  fra  de  store  Begivenheder  i 
Europa  fik  dog  Overhaand  og  hvirvlede  ind  den  fremmede  Czar-Tanke, 
at  Sverig  i Norges  Erobring  skulde  faa  Erstatning  for  det  tabte  Fin- 
land. Ved  Vintertid  kæmpede  paa  Snemarkerne  i Holsten  Kosakker  og 
Tyskere  mod  den  lille  danske  Hær  for  at  fravriste  Frederik  VI  Norge. 
Han  afstod  det  i Freden  i Kiel  1814.“ 

Meningen  hermed  er  formentlig  den,  at  en  saa  afskyelig  Tanke 
som  at  ville  underlægge  sig  Norge  ikke  kunde  fødes  paa  svensk 
Grund  men  maatte  hentes  fra  Rusland.  Da  er  det  virkelig  kede- 
ligt, at  hermed  en  væsentlig  Trøst  for  Nordmændene  ved  den 
endelige  Forening  med  Danmark  i det  sekstende  Aarhundrede  — 
nemlig  at  de  dog  undgik  at  blive  en  svensk  Provins  . — er  røget 
i Lyset.  De  fleste  svenske  Konger  maa  da  ogsaa  have  været 
delvis  russificerede,  thi  de  havde  visselig  god  Appetit  nok  paa 
Norge  og  lagde  ikke  Skjul  derpaa;  det  var  jo  forøvrigt  ikke 
langt  fra,  at  1814  (1813)  kun  var  endt  med  den  samme  Afstaaelse 
af  Trondhjems  Stift,  som  alt  var  sket  i 1658.  Og  Bohuslen, 
Harjedalen  og  Jemteland  vidner  den  Dag  idag  om,  at  Sverig  ikke 
har  behøvet  at  hvirvles  ind  i fremmed  Tankegang  for  at  forelske 
sig  i Norge  eller  Dele  deraf. 

Side  11 — 12:  „Det  var  denne  stolte  Søplan,  der  udtrykte,  at  man 
i Danmark  endelig  havde  overvundet  det  fremmede  Element  af  ind- 
vandrede Tyskere.  Opdragelsen  af  Christian  IV  til  Sømand  blev  dens 
Symbol.  Og  det  var  denne  Søplan  — som  jo  kun  lod  sig  fuldt  udføre 
ved  norske  Sømænd  og  norsk  Skibstømmer  — der  lod  Norge  glemme, 
at  det  havde  mistet  sin  Selvstændighed.  I Udviklingen  af  den  fælles 
Flaade,  begge  Landes  kæreste  Værn,  var  Norge  Danmark  mere  end 
jævnbyrdig.  Derfor  holdt  det  trolig  ved.  Men  da  et  Par  Hundrede  Aar 
efter  hele  den  dansk-norske  Flaade  1807  blev  bortført  eller  tilintet- 
gjort,  da  Havet  ikke  længer  forbandt  men  skilte  de  to  Lande,  vaagnede 
Norge  endelig  af  sin  Aarhundreder  lange  Fortryllelses  Dvale.  I de 
syv  Aar  fra  1807  til  1814  slog  Norge  atter  Øjnene  op  og  krævede 
Selvstændighed.  “ 

Den  første  Del  heraf  er  misvisende,  da  Danmarks  Flaade, 
der  grundlagdes  under  Kong  Hans,  som  bekendt  ikke  manglede 
indfødte  Søhelte  før  Christian  IV.  Skal  man  dernæst  endelig  tale 
om  indvandrede  Tyskere  og  deres  Betydning,  vilde  Tanken  dog 
snarere  rettes  mod  Hundredaaret  efter  end  før  Christian  IV.  Og 
hvad  Forholdet  mellem  Norge  og  Danmark  angaar,  er  det  natur- 
ligvis rigtigt,  at  1807 — 14  blev  afgørende,  men  dog  ikke  saaledes, 
at  indtil  da  alt  var  vel,  thi  der  var  Dønninger  længe  forinden, 
om  end  Uvejret  først  nu  ret  brød  løs.  Fremstillingen  er  altsaa 
paa  dette  Punkt  delvis  rigtig,  og  dog  er  den  tilstrækkelig  ukor- 
rekt til  at  give  et  fejlt  Billede  af  Forholdene.  Det  er,  som  naar 
det  andetsteds  (Side  16)  om  den  væbnede  Neutralitet  1780  hed- 
der, at  da  „sluttede  de  tre  nordiske  Folk  sig  for  Alvor  sammen". 
Men  det  tredie  nordiske  Folk,  Nordmændene,  „sluttede"  ikke 
noget  mere  end  Jyder  og  Falstringer  gjorde,  Regeringen  i Kø- 
benhavn indgik  en  Konvention  med  to  Stater,  den  ene  Sverig, 
den  anden  — Rusland!  Samtidig  indgik  den  jo  iøvrigt  ogsaa 
en  Overenskomst  med  England  (hvad  der  minder  lidt  om  Bis- 
marcks  velkendte  Kontrakautionstraktat  med  Rusland),  og  den 
hele  „Sammenslutning"  hindrede  for  Resten  ikke,  at  Gustav  III 
netop  i de  samme  Aar  havde  et  Angreb  paa  Danmark  og  Norge 
og  en  Erobring  af  sidstnævnte  Land  for  Øje.  Allerede  i 1788  var 
Sverig  og  Danmark  da  ogsaa  i aaben  Krig. 

Altsaa  det  sagte  er  just  ikke  galt,  men  det  er  heller  ikke 
rigtigt;  det  er  vildledende. 

Endnu  skal  jeg  nævne  — jeg  kan  jo  ikke  skrive  den  hele 
Pjece  af  — , at  Beskyldningen  mod  Cronstedt  (Side  17)  for  at 
have  solgt  sig  til  Englænderne  og  derved  unddraget  Danmark  den 

svenske  Flaades  Hjælp  2den  April  1801  er  ganske  uhjemlet  og 
efter  al  Rimelighed  ganske  grundløs,  men  iøvrigt  ses  det  ikke, 
hvad  skandinavisk-politisk  Rækkevidde  der  kaii  tillægges  Sagen, 
da  Gustav  IV  næppe  var  blevet  mindre  henrykt  over  vor  senere 
Misere,  fordi  en  svensk  Flaade  havde  assisteret  os  i 1801. 

Som  sagt,  jeg  maa  slutte.  Jeg  vil  gøre  dette  med  den  statisti- 
ske Oplysning,  at  naar  det  Side  27  hedder,  at  Danmark  efter 
Krigen  i 1864  „forbedrede  sine  Hjælpekilder,  særlig  sit  Land- 
brug, saa  at  inden  en  Snes  Aars  Forløb  (dets)  Folketal  oversteg 
(Tallet)  fra  før  Tabet  af  Hertugdømmerne",  saa  er  dette  ikke 
bedre  som  Statistik  end  alt  det  foregaaende  som  Historie.  Thi 
Danmarks  Folketal  var  i 1880  360,000  Mennesker  større  end  i 
1860,  altsaa  efter  en  fuld  „Snes  Aar“  kun  godt  */«  Million  mere, 
men  ved  Tabet  af  Hertugdømmerne  mistede  vi  over  en  Million 
Indbyggere!  End  ikke  nu  er  Tabet  helt  indvundet.  Den  citerede 
Sætning  er  altsaa  ganske  hen  i Vejret. 

4. 

Naar  man  vil  spørge  mig,  hvad  der  har  ledet  netop  mig  til 
at  fremkomme  med  en  Kritik  af  Troels-Lunds  Skrift,  maa  jeg 
hertil  svare:  fordi  ingen  anden  er  fremtraadt  dermed.  Jeg  er  for- 
bavset over,  at  ingen  af  vore  Historikere  ex  professo  eller  dog 
ingen  af  Forfatterne  af  „Danmarks  Riges  Historie"  har  paataget 
sig  Arbejdet.  De  syntes  mig  at  skylde  sig  selv  det,  og  de  har 
ingen  Ret  til  i Tavshed  at  forbigaa,  at  et  af  vore  mest  straalende 
Navne,  en  Forfatter  og  Historiker  af  saa  høj  en  Rang  som  Troels- 
Lund,  giver  et  Resumé  af  Nordens  og  særlig  Danmarks  Historie 
som  det  foreliggende,  og  at  det  uden  Protest  spredes  i Tusinder 
af  Eksemplarer  over  Norden.  Men  naturligvis  er  en  saadan  Pro- 
test aldrig  behagelig  at  fremkomme  med,  fremfor  alt  ikke,  naar 
man  iøvrigt  i mange  Henseender  staar  med  Sympati  over  for 
den  paagældende  Forfatters  Personlighed  og  Livsværk.  Tilmed 
har  jeg  jo  meget  vel  indset,  hvor  meget  fint  og  lokkende  det 
paagældende  Skrift  indeholder,  og  i hvor  god  en  Mening  det  er 
skrevet,  ogsaa  for  at  forbinde  de  i Øjeblikket  sondrede  nordiske 
Folk. 

Men  ingen  skal  bilde  mig  ind,  at  det  derfor  var  nødvendigt 
at  stille  Historien  paa  Hovedet,  lade  Aarhundreders  Forhold 
mellem  Danske  og  Svenske  være  latent  Broderkærlighed,  stedse 

spoleret  af  stygge  Naboer  og  uforstaaende  fremmede  i Landene 
selv.  Trods  alt,  hvad  der  har  skilt  og  skiller  de  tre  Nationer,  er 
der  saa  meget  og  saa  væsentligt  fælles,  at  vi  forhaabentlig  vil 
finde  hinanden  i Samstemning  og  i Samvirken.  Men  hvad  der 
er  sket,  er  sket,  og  det  bliver  ikke  anderledes,  fordi  man  ser- 
verer Historie  „for  tilfallet"  derom. 

Og  ligesom  sligt  gør  mere  Skade  end  Gavn,  ikke  mindst  hos 
vore  Grander  — der  ogsaa  kender  deres  Historie  — , saa  er 
det  visselig  ogsaa  i sig  selv  Skade  at  se  den  Art  Historieskriv- 
ning „i  store  Træk“.  Thi  det  er  godt  nok  at  være  summarisk, 
men  da  skal  det  ogsaa  have  sin  Rede  og  Rigtighed  med  de  En- 
keltheder, der  er  summet  op.  Og  populær  Tale  er  fortræffelig, 
men  den  maa  bygge  paa  reelt  Grundlag  for  ikke  at  blive  løs 
Tale.  Naar  derfor  Prof.  Troels-Lund  næste  Gang  vil  give  os  vor 
Fædrelandshistorie  „i  kort  Begreb",  da  beder  vi  ham,  der  evner 
saa  meget,  støtte  sin  Kunst  som  al  god  Kunst  til  retskaffent 
Haandværksarbejde. 

April  1906.  MARCUS  RUBIN. 

DEN  MILITÆRE  STRAFFEPROCES 
OG  DENS  REFORM 


i. 

er  kan  vist  siges  at  være  almindelig  Enighed  om, 
at  de  Principper,  hvorpaa  den  gældende  militære 
Straffeproces  hviler,  set  med  Nutidens  Øjne  er 
forældede  og,  kan  man  maaske  tilføje,  har  været 
det  i de  sidste  hundrede  Aar.  Det  er  imidlertid 
ikke  saa  helt  udelukket,  at  den  bestaaende  Ord- 
ning, der  som  bekendt  stammer  fra  Slutningen  af  det  17de  og 
Begyndelsen  af  det  18de  Aarhundrede,  var  ret  hensigtsmæssig 
for  sin  Tid.  De  retlige  Garantier,  som  Domstolenes  Organisation 
og  Procesformerne  skulde  yde  den  sigtede  Soldat  mod  vilkaar- 
lig  Afstraffelse,  var  ganske  vist  temmelig  illusoriske.  Domsmyn- 
digheden betragtedes  som  et  nødvendigt  Supplement  til  den  Be- 
falendes Disciplinærmyndighed.  Det  var  Befalingsmyndigheden, 
der  besluttede  Forfølgningen,  nedsatte  Krigsforhøret  og  ledede 
Undersøgelsens  Gang,  ligesom  det  var  Befalingsmyndigheden,  der 
rejste  Anklagen,  nedsatte  Krigsretten  og  bestemte  dens  Sammen- 
sætning. Det  var  Befalingsmyndighedens  Indehaver,  Jurisdiktions- 
chefen, der  var  Krigsrettens  stemmeberettigede  Formand.  Og  der 
tilkom  Befalingsmyndigheden  en  ikke  nærmere  begrænset  Ret  til 
simpelthen  at  forandre  (dog  kun  i formildende  Retning)  de  af 
Krigsretten  fældede  Domme.  Hvad  dernæst  de  personlige  Garan- 
tier angaar  — Jurisdiktionschefernes  Upartiskhed  og  Auditørernes 
Evne  til  over  for  de  militære  Myndigheder  at  varetage  de  retlige 

Interesser  — da  synes  ogsaa  disse  efter  alt  at  dømme  at  have 
været  kun  yderst  ringe  selv  i det  18de  Aarhundredes  bedre 
Perioder.  Uoverensstemmelsen  med  den  samtidige  borgerlige  Pro- 
ces var  endvidere  paa  afgørende  Punkter  aabenbar  og  principiel. 
Som  det  vil  vides,  havde  Sigtede  bl.  a.  hverken  Adgang  til  en 
egentlig  Defension  eller  til  Appel.  En  Slags  Forsvar  for  den  hele 
Ordning  kunde  maaske  dog  søges  ikke  blot  i selve  Hærens  ejen- 
dommelige Oprindelse  og  Sammensætning,  men  ogsaa  i Statsfor- 
fatningsformen og  i Tidens  evindelige  Krigsforhold. 

Hæren  tilvejebragtes  ved  Hvervning.  At  lade  sig  hverve  til 
Soldat  var  — i alt  Fald  ifølge  Lovene  og  Anordningerne  — en 
ganske  frivillig  Sag.  Forholdet  mellem  den  hvervede  Soldat  og 
Staten  var  et  rent  og  skært  Kontraktsforhold.  Den,  der  lod  sig 
hverve,  vidste,  eller  betragtedes  som  vidende,  hvad  han  indlod 
sig  paa.  Han  maatte  selv  tage  Følgerne.  Naar  han  ved  Indrulle- 
ringen i retlig  Henseende  ligesom  blev  slettet  af  det  borgerlige 
Samfund  og  derved  mistede  den  særlige  Beskyttelse  — den  være 
stor  eller  ringe  — , han  som  Borger  havde  haft  ved  de  borger- 
lige Love,  beroede  dette  udelukkende  paa  hans  egen  Vilje.  Man 
kunde  derfor  paa  en  vis  Maade  sige,  at  der  i alt  Fald  ikke  skete 
Soldaten  nogen  Uret,  naar  man  gav  ham  den  „korte  Proces" 
og  — Vilkaarligheden  i Vold.  Dette  var  jo  blot  at  regne  som  en 
af  Betingelserne  i den  frit  indgaaede  Kontrakt. 

Hæren  var  international.  Mandskabet  og  Befalingsmændene 
bestod  for  en  stor  Del  af  udenlandske,  professionelle  Krigsfolk, 
der  snart  tjente  en  Stat,  snart  en  anden.  Naar  under  en  Krig 
Kontrakten  (Kapitulationen)  var  udløben,  kunde  det  meget  vel 
ske,  at  en  Afdeling  hvervede  Folk  lod  sig  købe  af  Fjendens 
Parti.  Og  det  var  ikke  usædvanligt,  at  fangne  Soldater  efter  et 
Nederlag  lod  sig  hverve  af  Sejrherrerne.  At  der  under  disse  For- 
hold udviklede  sig  en  Trang  til  international  Krigsret  og  virkelig 
ogsaa  dannede  sig  en  Slags  internationalt  Krigersamfund  med 
særegne  Straffe-  og  Rettergangslove,  som  i deres  Grundprincip- 
per var  forskellige  fra  de  enkelte  Staters  nationale,  borgerlige 
Ret,  var  kun  naturligt.  Det  var  endog  til  en  vis  Grad  en  Nød- 
vendighed. 

Disse  Kosmopolitter,  hvoraf  Hæren  dengang  bestod,  og  som 
for  Størstedelen  hørte  til  Landenes  Bærme,  var  jo  ret  vanske- 
lige Folk  at  styre.  Det  er  derfor  ikke  saa  ganske  sikkert,  om  de 

ogsaa  virkelig  vilde  have  taalt  snart  at  blive  behandlede  efter  en 
Stats  Love,  snart  efter  en  andens.  Det  kunde  i alt  Fald  have 
givet  Anledning  til  adskilligt  Bryderi.  Hertil  kom  Hensynet  til 
Konkurrenterne.  Den  Stat,  hvis  Hververe  paa  det  fælles  Solda- 
termarked ikke  var  i Stand  til  at  byde  saa  omtrent  de  samme 
Tjenestevilkaar  (Kontraktsbetingelser),  som  de  andre  Staters  Ud- 
sendinge, kunde  let  komme  i den  Forlegenhed  en  skønne  Dag 
at  staa  uden  Mandskab. 

Hæren  var  kongelig  i særlig  Forstand.  Da  den  staaende  Hær 
oprettedes  i 1660,  havde  jo  Formaalet  hermed  bl.  a.  været  at 
støtte  den  samtidig  indførte  enevældige  Kongemagt  under  mulige 
indre  Uroligheder.  Men  for  at  Hæren  til  enhver  Tid  kunde  være 
paa  rede  Haand  til  at  give  Kongemagten  denne  Støtte,  var  det 
til  en  vis  Grad  nødvendigt,  at  Krigsfolkene  stod  fuldkommen 
uafhængige  af  alle  borgerlige  Forhold  og  Institutioner  og  dannede 
et  Samfund  for  sig.  I modsat  Fald  kunde  det  let  ske,  at  Hæren 
tog  Parti  med  Borgerne  mod  Kongen.  Ud  fra  denne  Betragtning 
af  Hærens  Opgave  var  det  ikke  blot  ganske  konsekvent,  naar 
Kongerne  helst  saa,  at  Hæren  for  en  stor  Del  bestod  af  uden- 
landske Folk,  — alene  saadanne  kunde  antages  at  være  i Stand 
til  udelukkende  at  betragte  sig  som  Soldater  — men  ogsaa  poli- 
tisk rigtigt,  at  Regeringen  befæstede  den  Adskillelse,  der  naturlig 
bestod  mellem  Borgerne  og  Hæren,  ved  ogsaa  i processuel  Hen- 
seende at  indrømme  Hæren  en  Særstilling. 

Hæren  var  endelig  en  Felthcer.  En  vis  større  Del  af  Hæren 
holdtes  ganske  vist  under  Fanerne  ogsaa  i Fredstid,  men  under 
hin  Tids  idelige  Krigsforhold  maatte  Hæren  paa  Feltfod  dog  — 
praktisk  set  — betragtes  som  den  for  Krigsmagten  normale  Si- 
tuation. Og  at  det  er  mindre  betænkeligt  at  give  den  militære 
Jurisdiktion  en  større  Udstrækning  i Krigstid,  hvor  saa  mange 
af  Soldatens  Handlinger  ifølge  Forholdenes  Natur  antager  en  an- 
den og  mere  militær  Karakter  end  i Fredstid,  er  jo  noget,  man 
ogsaa  i vore  Dage  maa  erkende,  ligesom  det  jo  ikke  kan  nægtes, 
at  overordentlige  og  for  Landet  farefulde  Forhold  kan  gøre  det 
praktisk  nødvendigt  at  etablere  en  mere  „summarisk"  Rettergang, 
hvor  Sigtedes  Krav  paa  betryggende  Retsformer  til  en  vis  Grad 
tilsidesættes  af  Hensyn  til  Sagernes  hurtige  Afgørelse.  Det  fore- 
kommer mig  derfor,  at  man  ogsaa  i hine  Tiders  uophørlige  Krigs- 
forhold vil  kunne  søge  en  Art  Forsvar  for  den  gældende  Ordning. 

Men  i de  snart  200  Aar,  som  er  forløbne,  siden  den  summa- 
riske og  inkvisitoriske  Proces  blev  indført  ved  de  danske  Krigs- 
retter, er  jo  saavel  Hæren  som  det  borgerlige  Samfund  undergaaet 
store  Forandringer.  Hæren  er  bleven  nationaliseret  og  den  tvungne 
Krigstjeneste  er  bleven  indført.  Og  Kravene  om  det  borgerlige 
Samfunds  Enhed  i social  og  retlig  Henseende  og  om  større  Be- 
skyttelse for  den  enkeltes  personlige  Frihed  er  jo  blevet  Hoved- 
grundsætninger i al  moderne  Politik  og  Lovgivning.  Den  nye 
Hærordning  og  de  forandrede  Samfundsforhold  har  under  Viden- 
skabens humaniserende  Indflydelse  skabt  et  Grundlag  for  en  ny 
Betragtning  af  Forholdet  mellem  Hæren  og  Folket  og  for  en  ny 
Opfattelse  af  den  enkelte  Soldats  processuelle  Retsstilling. 


2. 

Ligesom  i den  borgerlige  Straffeproces  var  det  ogsaa  paa  den 
militære  Rets  Omraade  Frankrig,  der  gik  i Spidsen.  Den  Folke- 
hær, som  den  franske  Revolution  skabte,  blev  i Forbindelse  med 
de  nye  Retfærdighedsideer  og  den  nye  Taktik,  som  de  franske 
Hære  udviklede,  det  Grundlag,  hvorpaa  en  principiel  ny  Betragt- 
ning af  Hærens  og  den  enkelte  Soldats  retlige  Stilling  byggedes. 

Var  Hæren  ved  den  almindelige  Værnepligts  Indførelse  ble- 
ven en  Del  af  Folket,  da  var  det  ikke  længer  muligt  at  opret- 
holde den  gamle,  paa  Middelalderens  sociale  og  politiske  An- 
skuelse hvilende  Opfattelse  af  Hæren  som  en  selvstændig  Stand 
og  af  den  militære  Ret  som  et  selvstændigt,  fra  Folkets  øvrige 
Retsliv  afsluttet  Retsomraade.  Man  gjorde  den  Grundsætning 
gældende,  at  Hæren  i alle  borgerlige  Anliggender  maatte  være 
underkastet  de  borgerlige  Love  og  de  borgerlige  Domstole.  Og 
man  stillede  den  Fordring  til  selve  den  militære  Straffeproces,  at 
den  — ligesom  den  materielle  Strafferet  — saa  vidt  mulig,  d.  v.  s. 
saa  vidt  Hensynet  til  de  særlige  militære  Interesser  tillod  det, 
maatte  hvile  paa  de  samme  Principper  som  den  borgerlige. 

Jævnsides  med  dette  tildels  statsretlige  Krav  om  den  størst 
mulige  Overensstemmelse  mellem  militær  og  borgerlig  Ret,  der 
i Frankrig  — ligesom  senere  ude  i Europa  — førte  til  en  mili- 
tær Anklageproces  med  offentlig  Retsforhandling  og  Adgang  for 
Sigtede  til  Appel,  gik  dernæst  en  Række  skarpt  formulerede  For- 
dringer til  den  militære  Retsplejes  særlige  Indhold. 

24* 

Landets  Borger  kunde  man  ikke  byde  samme  Behandling 
som  de  internationalt  hvervede  Tropper.  Man  havde  jo  dernæst 
netop  for  nylig  ligesom  opdaget  den  enkelte  Soldat.  Det  var  der- 
for ikke  mere  end  billigt,  at  man  behandlede  ham  paa  en  Maade, 
der  svarede  til  hans  Betydning.  Det  var  endog  praktisk  nødven- 
digt. Den  militære  Befalingsmyndigheds  Karakter  af  Diktatur 
maatte  bevares.  Men  havde  Soldaten  en  Pligt  til  lydigt  at  efter- 
komme enhver  af  Befalingsmyndigheden  given  Befaling,  da  maatte 
han  ogsaa  have  en  Ret  til  i ganske  tilsvarende  Grad  at  beskyttes 
mod  vilkaarlig  Behandling.  Til  ubetinget  Underkastelse  maatte 
svare  ubetinget  Beskyttelse.  Med  andre  Ord:  Paa  ethvert  Punkt 
maatte  der  skabes  Soldaten  de  mest  betryggende  retlige  Garantier. 

Befalingsmyndigheden  maatte  følgelig  bygges  op  paa  et  nyt 
Grundlag  af  faste  Former  og  klare,  ufravigelige  Regler.  Den 
maatte  endvidere  i Princippet  begrænses  til  dens  eget  egentlige 
Omraade,  de  tjenstlige  Befalingers  Udførelse.  Befalingsmyndig- 
hedens  disciplinære  Straffemyndighed  og  Soldatens  ældgamle  Ret 
til  at  klage  over  formentlig  uretfærdig  Behandling  maatte  under- 
gives  en  ny  og  rationel  Ordning.  Befalingsmyndighed  og  Doms- 
myndighed maatte  skarpt  adskilles.  Domstolene  maatte  Ira  at 
være  „lydige  Redskaber  i Befalingsmyndighedens  Haand"  gøres 
til  selvstændige  Institutioner  for  Statens  almindelige  Retshaand- 
hævelse.  Først  derved  kunde  de  blive  et  Værn  for  Sigtede  mod 
vilkaarlig  Afstraffelse.  Krigsretterne  maatte  organiseres  saaledes, 
at  enhver  Mulighed  for  Befalingsmyndigheden  til  partisk  Sammen- 
sætning for  den  enkelte  Sags  Vedkommende  var  udelukket.  Og 
den  Befalingsmyndigheden  tidligere  tilkommende  Ret  til  at  for- 
andre de  af  Krigsretten  fældede  Domme  maatte  ophæves.  Ende- 
lig maatte  selve  Rettergangsmaaden  indrettes  saaledes,  at  der  paa 
ethvert  Punkt  tilsikredes  Sigtede  en  fra  et  strafferetligt  Synspunkt 
fuldt  betrygget  processuel  Stilling.  Bl.  a.  maatte  Befalingsmyndig- 
hedens Indflydelse  paa  Forundersøgelsen  begrænses.  1 den  hver- 
vede Hærs  Tid  havde  den  militære  Retspleje  udelukkende  været 
ordnet  ud  fra  Hensynet  til  den  militære  Disciplin.  Spørgsmaalet 
bestemtes  nu  — for  første  Gang  — som  et  Retsspørgsmaal,  der 
som  saadant  først  og  fremmest  maatte  løses  ud  fra  retlige  Syns- 
punkter. 

De  franske  militære  Proceslove  fra  Slutningen  af  det  18de 
Aarh.,  hvoraf  den  gældende  code  de  justice  militaire  af  1857  i 

det  væsentlige  kun  er  en  Kodifikation,  var  det  første  Forsøg  i 
sin  Art,  og  nu  — over  100  Aar  senere  — vil  det  ingenlunde 
være  vanskeligt  at  paavise  endog  ret  betydelige  Mangler  ved 
denne  Ordnings  enkelte  Bestemmelser.  Den  er  da  ogsaa,  selv  i 
Frankrig,  paa  flere  Punkter  blevet  skarpt  kritiseret.  Men  selve 
de  Hovedprincipper,  hvorpaa  den  er  bygget,  staar  endnu  den  Dag 
i Dag  uangrebne  i den  moderne  militære  Retsvidenskab.  Den 
Grundbetragtning  af  Hærens  og  den  enkelte  Soldats  retlige  Stil- 
ling, der  allerede  ved  den  konstituerende  Nationalforsamlings  De- 
kreter af  1790  og  1791  brød  igennem  i den  franske  Lovgivning,  har 
i Løbet  af  det  19.  Aarh.  overalt  bundfældet  sig  i den  almindelige 
Retsbevidsthed  og  — naar  undtages  Østerrig-Ungam  og  Danmark 
— har  den  i alle  Evropas  Stater  faaet  sit  positive  Udtryk  i nye 
militære  Rettergangslove.  Først  i Grækenland  (1829)  og  i Schweiz. 
Sidst  i Rækken  staar  det  tyske  Rige  (1898),  Belgien  (1899)  og 
Norge  (1900).  Overalt  er  det  blevet  erkendt  af  de  militære  lige- 
som af  de  borgerlige  Myndigheder,  at  med  den  nationale  Hær- 
reforms Gennemførelse  er  de  faktiske  Forudsætninger  for  de 
gamle  militære  Retsinstitutioners  Bestaaen  bortfaldne. 


3. 

Da  den  franske  Revolutions  Ideer  om  Folkehær  og  almindelig 
Værnepligt  bredte  sig  ud  over  Evropa,  var  Arbejdet  paa  Hærens 
Nationalisering  allerede  i fuld  Gang  herhjemme.  I 1801  udgjorde 
de  udskrevne  Soldater  over  Halvdelen  af  Hærens  Styrke.  Og  i 
det  følgende  Aar  bortfaldt  den  udenlandske  Hvervning  for  be- 
standig. Den  nationale  Hærordning  er  saaledes  i Danmark  af 
gammel  Dato  — ældre  end  i de  fleste  andre  af  Evropas  Stater. 
Og  i over  en  Menneskealder  har  den  danske  Krigsmagt  hvilet 
paa  en  i sin  Renhed  gennemført  almindelig  Værnepligt.  Ikke 
desto  mindre  tiltales  og  dømmes  de  militære  vedblivende  paa 
Grundlag  af  de  Procesformer,  der  under  tysk  Indflydelse  udvik- 
lede sig  herhjemme  i Slutningen  af  det  17.  og  Begyndelsen  af 
det  18.  Aarh.  med  en  internationalt  hvervet  Felthær  for  Øje. 

Om  end  det  hverken  efter  Hærens  Nationalisering  eller  efter 
den  almindelige  Værnepligts  Indførelse  lykkedes  at  skabe  Hæren 
en  Retstilstand,  der  svarede  til  dens  nye  Forhold,  saa  kan  det 
dog  ingenlunde  siges,  at  Regering  og  Folk  i dette  Tidsrum  stod 

uforstaaende  over  for  Nødvendigheden  af  en  Reform  af  den  mili- 
tære Retspleje.  Tværtimod.  Regeringen  erkendte  denne  Nødven- 
dighed allerede  i 1808.  Og  i 1828  og  i 1842  toges  Spørgsmaalet 
om  „een  til  Tidens  Krav  svarende  Reform"  af  den  militære  Ret- 
tergang paany  under  Overvejelse.  I 1844  besluttede  begge  de 
kongerigske  Stænderforsamlinger,  for  hvilke  slige  militære  Sager 
ifølge  de  da  bestaaende  Forfatningsforhold  dog  maatte  siges  at 
ligge  ret  fjernt,  at  opfordre  Regeringen  til  at  fremkomme  med 
Forslag  til  en  ny  militær  Straffelovgivning.  1 1847  lovede  da 
Christian  d.  8de  i en  allerhøjeste  Resolution,  at  der  skulde  op- 
rettes militære  Overretter  for  Sø-  og  Landetaten.  Og  i 1850,  i 
Rigsdagens  2den  Samling,  forelagde  Regeringen  Landstinget  et  af 
daværende  Generalauditør  A.  W.  Scheel  paa  Grundlag  af  omfat- 
tende Studier  af  Samtidens  militære  Proceslove  udarbejdet  Udkast 
til  en  ny  militær  Rettergangslov. 

Dette  Scheels  Udkast  har  Krav  paa  en  ganske  særlig  Inter- 
esse, dels  fordi  det  i og  for  sig  var  et  — navnlig  for  sin  Tid  — 
godt  Forslag,  dels  fordi  det  i de  sidste  halvhundrede  Aar  paa 
flere  Punkter  har  haft  Indflydelse  paa  den  i Krigsretterne  fulgte 
Praksis.  Udkastet  indskrænkede  for  det  første  den  militære  Juris- 
diktions Omraade.  I civile  Sager  skulde  de  militære  høre  under 
de  borgerlige  Domstole.  Krigsmagten  havde  kun  Besvær  af  saa- 
danne  Sager.  (Motiverne).  Der  var  endvidere  i Udkastet  truffet 
forskellige  Bestemmelser  for  at  sikre  de  militære  Domstoles 
Uafhængighed  af  Befalingsmyndigheden.  „For  at  udelukke  Vil- 
kaarlighed  i Valget  af  den  militære  Rets  Medlemmer",  var  det 
foreskrevet,  at  de  militære  skulde  beordres  til  at  indtræde  i Ret- 
ten „i  fast  Orden  efter  Omgang".  Jurisdiktionschefen,  eller  hans 
Stedfortræder,  maatte  ikke  have  Sæde  i Krigsretten..  Det  stred 
mod  de  i Almindelighed  antagne  Grundsætninger  om  Forholdet 
mellem  Øvrighedsmagt  og  Domsmyndighed.  Det  kan  derhos 
næppe  nægtes,  hedder  det  videre  i Motiverne,  at  den  tiltalte 
undertiden  — og  ej  altid  uden  Grund  — kan  frygte  for  at  komme 
til  at  lide  under  den  Indflydelse,  som  de  af  Jurisdiktionschefen 
tilkendegivne  Anskuelser  kunde  udøve  paa  de  ham  undergivne 
Krigsmænd,  naar  han  tillige  med  dem  blev  Dommer  i Sagen. 
Den  Befalingsmyndigheden  hidtil  tilkommende  Ret  til  at  formilde 
de  af  Krigsretten  fældede  Domme  ophævedes.  En  saadan  Myn- 
dighed svækkede  Lovenes  og  Krigsrettens  Anseelse,  og  kunde 

blive  fordærvelig  for  Krigstugtens  Opretholdelse.  Endelig  afskaf- 
fedes Krigsretsdommenes  Forandring  og  Kassation  ad  admi- 
nistrativ Vej,  og  i Stedet  for  oprettedes  en  egen  militær  Over- 
domstol, bestaaende  af  3 Officerer  og  4 retskyndige.  Efter  at 
Grundloven  havde  udskilt  den  dømmende  Myndighed  fra  Kongens 
Magt,  vilde  det  være  lidet  stemmende  med  denne  Lovs  Grund- 
sætninger, at  Kongen  vedblev  at  afgive  de  hidtil  brugelige  Reso- 
lutioner i de  vigtigere  Krigsretssager  (Mot.).  Ogsaa  med  Hensyn 
til  Rettergangsmaaden  betegnede  Udkastet  et  betydeligt  Frem- 
skridt Det  inkvisitoriske  Princip  var  bevaret.  Men  selve  den 
Tanke,  der  laa  til  Grund  for  den  ældre  tyske  [danske]  Militær- 
proces, at  den  krigsretlige  Afgørelse  skulde  fremtræde  som  Re- 
sultatet af  et  Samarbejde  mellem  den  retskyndige  Auditør  og  de 
militære  Lægdommere,  var  i Udkastet  gennemført  paa  en  mere 
virkningsfuld  Maade  end  tidligere.  Auditøren  havde  som  hidtil 
under  Krigsforhøret  at  skaffe  Sagen  oplyst  og  i Krigsretten  at 
være  de  ulovkyndige  Dommeres  juridiske  Vejleder.  Og  Krigs- 
rettens militære  Medlemmer  havde  at  dømme.  Men  Auditørens 
Stilling  over  for  Jurisdiktionschefen  var  gjort  mere  fri  og  uaf- 
hængig, ligesom  paa  den  anden  Side  hans  Ansvar  for  Under- 
søgelsens Gang  var  bestemt  fastslaaet.  Og  ved  en  Række  udførlige 
Regler  var  der  sikret  de  militære  Dommere  en  mere  selvstændig 
Stilling  over  for  Auditøren.  De  var  derved  i langt  højere  Grad 
end  tidligere  gjort  til  virkelige  Dommere.  — Over  Udkastet  af- 
gav et  af  et  Landstingsudvalg  nedsat  Underudvalg,  hvoraf  bl.  a. 
Ørsted  var  Medlem,  et  Forslag  til  en  Betænkning.  Men  hermed 
standsede  Sagen.  Grunden  hertil  maa  dels  søges  i de  daværende 
statsretlige  Forhold  (de  militære  Sager  hørte  til  de  „fælles  An- 
liggender"), dels  deri,  at  man  — ligesom  i 1808  — betragtede 
Gennemførelsen  af  den  borgerlige  Retsreform1)  som  en  nødven- 
dig Forudsætning  for  Gennemførelsen  af  den  militære. 

Siden  1850 — 51  er  der  ikke  bleven  forelagt  Rigsdagen  noget 
Lovforslag  til  en  Omordning  af  den  militære  Retspleje.  Efter  at 
Hærloven  af  1867  var  bleven  gennemført,  omarbeidede  ganske 
vist  Scheel  Udkastet  af  1850.  Men  dette  nye  Udkast,  som  iøv- 
rigt  var  bygget  paa  de  samme  Principper  som  det  tidligere  og 
som  udkom  1869,  blev  ikke  forelagt  Rigsdagen.  Arbejdet  paa  den 
borgerlige  Retsreform,  som  i Begyndelsen  af  60-erne  var  gaaet 

*)  I 1857  nedsattes  den  første  borgerlige  Proceskommission. 

i Staa,  var  i 1868  blevet  genoptaget.  Den  militære  Retsreform 
blev  derfor  atter  stillet  i Bero.  I 70-erne  begyndte  Forfatnings- 
kampen, og  den  Kraft,  der  i disse  Aar  blev  tilovers,  anvendtes 
som  bekendt  væsentlig  paa  den  økonomiske  og  sociale  Lovgiv- 
ning. 

Da  det  i Rigsdagssamlingen  1893 — 94  stundede  mod  Forliget, 
følte  de  Moderate,  at  der  ogsaa  paa  den  militære  Rets  Omraade 
maatte  gøres  noget  for  at  skabe  „Tillid"  til  Hæren.  Om  nogen 
omfattende  Reform  af  den  militære  Proces  kunde  der  ikke  være 
Tale.  Med  den  borgerlige  Retsreform  var  man  ikke  naaet  videre 
end  til  at  nedsætte  den  3die  Proceskommission.  Det  var  kun  de 
mest  fremtrædende  Mangler  ved  den  bestaaende  Tilstand,  der 
skulde  afhjælpes.  Man  fremtog  da  Scheels  Udkast  af  1850.  Men 
i Stedet  for  nu  at  benytte  det  utvivlsomt  værdifulde  og  give  det 
en  videre  Udformning  i Tidens  Aand,  i Stedet  for  f.  Eks.  at  be- 
grænse den  militære  Jurisdiktions  Omraade  til  de  egentlig  mili- 
tære Straffesager,1)  saaledes  som  af  Forsvarskommissionen  af 
1866  og  af  C.  V.  Nyholm  i sin  Tid  foreslaaet  eller  at  oprette  en 
militær  Appeldomstol  eller  at  gennemføre  forskellige  Bestemmel- 
ser til  Betryggelse  af  Krigsretternes  Uafhængighed  og  Dommer- 
nes Selvstændighed,  saa  valgte  man  netop  det  Punkt  i Udkastet, 
som  var  det  svageste.  Man  udtog  de  Paragraffer,  der  indførte  De- 
fension  ved  de  militære  Retter.  Scheel  havde  selv  kun  tillagt 
disse  Bestemmelser  ringe  Betydning.  Og  sikkert  med  rette.  En 
Defension,  som  skal  betyde  noget,  lader  sig  vel  overhovedet  ikke 
indføje  i de.t  inkvisitoriske  System.  1 den  Sammenhæng,  hvori 
de  fandtes  i Scheels  Udkast,  kunde  de  maaske  dog  i enkelte 
Tilfælde  være  blevet  til  nogen  Gavn  for  Sigtede.  En  Aktor  skulde 
ganske  vist  kun  rent  undtagelsesvis  beskikkes.  Men  det  var  fore- 
skrevet, at  Auditøren,  inden  Forhøret  sluttedes,  skulde  give  Sig- 
tede en  skriftlig  Fremstilling  af,  hvad  Anklagen  gik  ud  paa,  og 
hvilke  Bevisligheder  der  var  fremkommet  imod  ham.  Sigtedes 
Defensor  var  herved  — paa  lignende  Maade  som  i den  borger- 
lige Inkvisitionsproces  ved  Aktors  Indlæg  — sat  i Stand  til  at 
vide,  paa  hvilke  Punkter  Forsvaret  maatte  føres.  Auditøren  skulde 
vel  dernæst  vedblivende  være  Krigsrettens  Referent  og  som  saa- 
dan  foreslaa  Dommen.  Men  hans  Indflydelse  paa  Domsresultatet 

')  Hvad  der  ganske  vist  vilde  have  medført  en  Revision  af  den  allerede  dengang  forældede 
— militære  Straffelov  af  1881. 

var  som  allerede  berørt  væsentlig  formindsket.  Faren  for,  at 
Auditørens  Domforslag  til  Skade  for  Sagens  retfærdige  Afgørelse 
skulde  miste  sit  objektive  og  upartiske  Præg,  naar  han  blev  stil- 
let over  for  en  Sagfører  som  Defensor  og  derved  let  blev  tvun- 
get over  i en  ensidig  Anklagerstilling,  var  saaledes  i Udkastet 
betydelig  forringet.  At  indføre  Defensorer  ved  de  militære  Retter 
— saaledes  som  i det  Bojsenske  Forslag  foreslaaet  — uden  iøv- 
rigi  at  foretage  nogen  som  helst  Forandring  i de  gældende  Retter- 
gangsformer, vilde  derimod  i bedste  Fald  blot  være  en  indholds- 
løs Form.  I visse  Tilfælde  kunde  en  Defensors  Beskikkelse  endog 
tænkes  at  blive  til  Sigtedes  Skade.  Uden  at  bringe  Sigtede  nogen 
virkelig  Fordel,  vilde  en  saadan  Ordning  blot  føre  til,  at  Sagen 
forhaledes  og  at  Sigtedes  Fængsling  derved  forlængedes.  — For- 
slaget fik  den  Skæbne,  det  fortjente.  Det  blev  slaaet  ihjel  af  Folke- 
tingets Venstre  og  Landstingets  Højre  i Forening  og  blev  begravet 
i Landstinget. 

Den  13.  Jan.  1896  vedtog  Folketinget  enstemmigt  en  af  nu- 
værende Trafikminister  Høgsbro  stillet  Dagsorden,  hvori  Rege- 
ringen opfordredes  til  „i  en  nær  Fremtid  at  forelægge  Lovforslag 
om  en  ny  Rettergangsmaade  for  Krigsmagten  under  Hensyn  til 
Grundlovens  Forskrifter,  navnlig  saaledes  at  Krigsretternes  Om- 
raade  — afset  fra  Krigsforhold  og  Søtogt  — begrænses  til  saa- 
danne  Straffesager,  der  umiddelbart  eller  middelbart  vedrøre  den 
militære  Tjeneste  eller  de  af  den  militære  Stilling  flydende  Plig- 
ter, at  der  sikres  Tiltalte  en  selvvalgt  eller  beskikket  Forsvarer 
og  — i alt  Fald  i betydeligere  Sager  — Adgang  til  Indankning  for 
overordnet  Ret,  og  at  der  — samtidig  med  Opgivelse  af  Klasse- 
systemet — blandt  Krigsretsdommerne  sikres  den  fulde  Frihed 
i deres  Stemmegivning."  En  Bemærkning  om,  at  Lovforslaget  saa 
vidt  mulig  skulde  udarbejdes  „under  Iagttagelse  af  Anklage-  og 
Umiddelbarhedsprincippet"  udstemtes  af  Højre.  Den  konstituerede 
Krigsminister  Ravn  udtalte,  at  da  den  militære  Retspleje  skulde 
slutte  sig  nøje  til  den  borgerlige,  og  da  man  snart  kunde  vente 
en  Udtalelse  fra  den  borgerlige  Proceskommission,  vilde  han  ikke 
love  at  forberede  noget  Arbejde,  før  der  forelaa  et  Forslag  fra 
denne.  I 1899  blev  den  borgerlige  Proceskommission  færdig. 
Samtidig  med  at  den  afgav  sin  Betænkning,  udtalte  den  i en  sær- 
lig Skrivelse  til  Justitsministeriet  Ønsket  om,  at  et  Forslag  gaa- 
ende  ud  paa,  „at  de  militære  Retters  Kompetence  begrænses  til 

Paakendelse  af  de  militære  Forbrydelser",  blev  udarbejdet  til 
Forelæggelse  sammen  med  Kommissionens  Forslag.  Utvivlsomt 
foranlediget  ved  denne  Skrivelse  og  i Henhold  til  Regeringens 
Udtalelse  i 1896  nedsattes  den  militære  Proceskommission  i For- 
aaret  1900.  Grunden  til,  at  noget  Lovforslag  endnu  ikke  er  blevet 
forelagt  Rigsdagen,  skønt  Kommissionen  forlængst  har  afsluttet 
sine  Arbejder  og  efter  Sigende  har  udarbejdet  ikke  mindre  end 
3 Udkast,  er  aabenbart  den  samme  som  tidligere,  at  man  vil 
vente,  indtil  Omordningen  af  den  borgerlige  Straffeproces  er  gen- 
nemført. Der  synes  heri  at  ligge  en  Erkendelse  af,  at  skal  vi  nu 
efter  saa  mange  Aars  Forløb  skride  til  en  Reform  af  den  mili- 
tære Retspleje,  da  er  det  ikke  længer  tilstrækkeligt  — som  i 
Scheels  Udkast  — at  reformere  paa  det  bestaaendes  Grundlag. 
Denne  Betragtning  er  utvivlsomt  ogsaa  den  eneste  rigtige.  At 
den  almindelige  Retsbevidsthed  paa  den  militære  saa  vel  som 
paa  den  borgerlige  Rets  Omraade  kræver  en  Anklageproces  ind- 
ført, lader  sig  ikke  benægte.  Og  at  det  ikke  mindst  er  i Krigs- 
magtens egen  Interesse,  at  den  militære  Ret  er  i Overensstem- 
melse med  Tidens  almindelige  Retsforestillinger,  herom  turde  vel 
alle  være  enige.  Med  Hensyn  derimod  til  Berettigelsen  og  Nød- 
vendigheden af  at  knytte  den  militære  Retsreforms  Skæbne  til 
den  borgerlige  Anklageproces’  Gennemførelse  kunde  der  maaske 
rejses  nogen  Tvivl.  Hvis  det  nu  var  saaledes,  at  det  ved  en  Re- 
form af  den  militære  Proces  blot  drejede  sig  om  uden  videre  at 
overføre  den  borgerlige  Rets  Regler,  da  kunde  der  være  god 
Grund  til  først  at  se,  hvilken  endelig  Skikkelse  den  borgerlige 
Procesordning  fik.  Men  som  enhver,  der  har  beskæftiget  sig  blot 
noget  med  Studiet  af  militær  Ret,  vil  vide,  om  en  saadant  rent 
mekanisk  Overførelse  er  der  slet  ikke  Tale.  Den  borgerlige  An- 
klageproces’ Grundsætninger  maa  paa  mange  Punkter  — i Ind- 
hold saa  vel  som  i Form  — afpasses  og  tiilempes  efter  selve  den 
militære  Organisations  Grundprincipper,  som  jo  er  ligefrem  givne 
med  Krigsmagtens  almindelige  Formaal.  Og  det  er  da  navnlig 
Hensynet  til  den  militære  Disciplins  særegne  Natur,  som  her  maa 
tages  i Betragtning.  Hertil  kommer,  at  det  Spørgsmaal,  hvorpaa 
den  borgerlige  Retsreform  synes  navnlig  at  være  strandet,  Spørgs- 
maalet  om,  hvorledes  Nævningerne  bør  vælges,  er  uden  Interesse 
for  den  militære  Proces,  eftersom,  saa  vidt  vides,  ingen  tænker 
paa  at  indføre  Nævninger  i den  militære  Ret.  Efter  at  den  bayer- 

ske  Proceslov  af  1869  er  bleven  ophævet  ved  den  nye  tyske 
Rigslov  af  1898,  findes  Jurysystemet  ikke  optaget  i noget  Lands 
militære  Procesordning.  Og  hvad  de  andre  Stridsspørgsmaal  an- 
gaar  — Forundersøgelsens  Offentlighed,  Sigtedes  Partsrettigheder 
o.  s.  v.  — da  maa  det  vel  erindres,  at  det  er  saa  langt  fra,  at  de 
særlige  militære  Forhold  *)  i al  Almindelighed  lægger  Hindringer 
i Vejen  for  de  akkusatoriske  Grundsætningers  Overførelse,  at 
disse  tværtimod  paa  de  fleste  Punkter  vil  kunne  gennemføres  i 
langt  større  Omfang  i den  militære  Retspleje  end  i den  borger- 
lige. Dette  gælder  Grundsætningerne  om  Offentlighed,  Mundtlig- 
hed og  Bevisumiddelbarhed.  Og  det  gælder  navnlig  selve  An- 
klageprincippet, der  jo  i samme  Grad,  som  det  gennemføres  i sin 
Renhed,  vil  simplificere  og  forkorte  Sagsbehandlingen.  Men  naar 
nu  Sagen  stiller  sig  saaledes,  og  vi  i de  Rigsdagen  forelagte  For- 
slag og  Ændringsforslag  har  et  aldeles  tilstrækkeligt  Kendskab 
til,  under  hvilken  Form  den  borgerlige  Anklageproces  i det  store 
og  hele  kan  antages  at  blive  gennemført,  hvorfor  saa  vente  med 
den  Reform  af  den  militære  Retspleje,  som  i og  for  sig  anses 
for  nødvendig?  Det  var  den  militære  Ret,  der  gik  foran,  da  vi 
i sin  Tid  førtes  ind  under  det  inkvisitoriske  System.  Hvorfor  da 
ikke  atter  lade  den  militære  Ret  gaa  i Spidsen? 

Carl  Wium  Westrup. 


‘)  De  mil.  Forhold  er  gennemgaaende  simple  og  lidet  sammensatte.  Det  maa  derneat  bl.  a. 
erindres,  at  man  ved  Ordningen  af  den  mil.  Proces  saa  at  sige  ganske  kan  bortse  fra  den  profes- 
sionelle Forbryder. 

nder  temmelig  almindelig  Mangel  paa  Deltagelse  er 
Alexander  Kieiland  død,  og  bragt  i Jorden  med 
skyldig  Honnør,  men  uden  nogen  videre  Salut.  Det 
er  ikke  længe  siden,  man  i „Politiken"  kunde 
læse  en  Anmeldelse  af  Edv.  Brandes’  „Et  Besøg", 
i hvilken  Bladet  endnu  en  Gang  viste,  hvor  villig 
det  bringer  sine  velkendte  „Principper"  ethvert  Offer,  og  med 
koldt  Blod  lod  hele  den  Problem-  og  Debat-Litteratur  ned- 
slagte. som  hvis  Ordfører  det  var  stiftet.  Amtmanden  i Molde, 
der  sikkert  var  en  trofast  Holder  af  sit  gamle  Kamporgan,  har 
endnu  kunnet  aflæse  Barometret  denne  Vejrstand,  og  „Gift“s  og 
„Else“s  Digter  har  herefter  sikkert  ikke  kunnet  vente  sig  fest- 
ligere Ligfølge  end  den  faar,  som  har  været  død,  længe  før  han 
døde. 

Forskellige  litterære  Modestrømninger  er  skyllet  hen  over  Dan- 
mark og  Norge,  siden  Kieiland  for  halvandet  Tiaar  siden  afbrød 
sin  Forfatterbane,  og  de  har  alle  virket  med  til  at  slette  hans 
Navn  grundig  ud  af  de  litterært  interesseredes  Bevidsthed.  Det 
var  i sin  Tid  den  norske  Bohémebevægelse,  der  først  begyndte 
at  tage  Fodfæstet  bort  under  den  Lykkens  forkælede  Yndling,  som 
Kieiland  var  i 80erne,  og  rykke  ham  ud  af  Ungdommens  Hjerter. 
Mindre  aggressiv,  men  i Virkeligheden  endnu  mere  fjern  og  frem- 
med over  for  ham  stod  den  yngre  danske  Litteratur  fra  Begyn- 
delsen af  90erne:  Karl  Larsens,  Stuckenbergs,  Joh.  Jørgensens. 
Og  alt,  hvad  der  senere  er  fulgt  paa  — Symbolister  og  Ny- 
romantikere, det  skingrende  Kor  af  skrivende  Damer  og  Træsko- 

trampet  af  de  ægte  uforfalskede  „Folkets"  Digtere  ...  alt  har 
blot  ført  fjernere  og  fjernere  bort  fra  Kiellands  Bøger.  De  fleste 
af  de  yngre  har  sagtens  næppe  nogensinde  rigtig  læst  ham,  og 
selv  de  ældre,  for  hvem  hver  af  hans  Bøger  næsten  var  en  Be- 
givenhed, da  de  kom  ud,  selv  de  har  rimeligvis  sjælden  eller  al- 
drig taget  dem  ned  fra  Hylden  siden  80eme.  Da  den  Vexeldrif- 
tens  Lov,  som  raader  og  bør  raade  i det  aandelige  Liv,  begyndte 
at  vende  den  litterære  Smag  bort  fra  „Brandesianismens"  Baner, 
overlevede  de  andre  tre  store  norske  Digtere  denne  Smagskænt- 
ring i Kraft  af  deres  Kunsts  evigt-menneskelige  Værdier.  Men 
Kielland,  som  var  kommet  sidst  til,  gav  først  og  frivillig  tabt 
overfor  det  nye.  Han  stod  som  det  bedste  Paradigma  paa  alt, 
hvad  de  yngre  vilde  bort  fra.  Det  er  lavet  „Roman",  uden  Na- 
tursandhed og  Psykologi  — sagde  de  intransigente  Virkeligheds- 
dyrkere. Elegant  Salonradikalisme  — haanede  Bohemer  og  Prole- 
tardyrkere. Avispolemik  og  Samfundsdebat,  — han  er  slet  ikke 
Digter,  mente  alle  de  lyriske  Stemningsdyrkere.  At  Kielland  var 
„vieux  jeu",  det  var  for  dem  alle,  hvor  uens  de  end  var,  en  for- 
længst algjort  og  fastslaaet  Ting. 

Alligevel,  naar  man  nu  ved  Kiellands  Død  tager  hans  Bøger 
frem  igen  og  blader  lidt  i dem,  synes  han  maaske  ikke  saa  for- 
ældet endda,  som  man  kunde  have  tænkt.  Vekseldriftens  Lov  er 
jo  begyndt  at  virke  ogsaa  paa  det,  der  fordrev  Kielland  fra  Litte- 
raturen. „Vredens  Børn"  og  „Gyldholm",  „Lykke  Per"  og 
„Gudrun  Dyre"  og  „Hjulet"  — hver  paa  sin  Maade  er  alle  disse 
Bøger  jo  ikke  længer  bange  for  at  agitere  og  sætte  sociale  og  moralske 
Spørgsmaal  under  Debat,  og  de  ser  ikke  længere  Mennesket  blot 
som  et  Bundt  af  Stemninger  og  Drifter,  men  stiller  ham  som  et 
tænkende  og  handlende  Væsen  i Sammenhæng  med  hele  Sam- 
fundets Liv.  Hvem  ved  — maaske  maa  Vejrhanerne  dreje  en 
Gang  til,  og  i Steden  for  nu  at  kvæde  Højreavisernes  gamle  Klage- 
sang fra  80erne  over,  at  „Novelletter“nes  og  „Garman  & Worse“s 
Digter  blev  „Gift“s  og  Jacob  “s  Agitator,  tværtimod  give  sig  til 
at  beklage,  at  selv  Georg  Brandes  — som  man  kan  se  af  hans 
Anmeldelse  af  Jacob"  — ikke  vovede  at  støtte  Digteren  i den 
Udvikling  udover  den  autoriserede  Romanform  til  en  mere  di- 
rekte, fantasifuld  Samfundssatire,  som  han  var  et  godt  Stykke 
inde  paa.  I alle  Fald  — den,  for  hvem  „Kunst  for  Kunstens 
Skyld"  altid  har  været  en  Perversitet,  og  som  stedse  har  ønsket 

Digtningen  nøje  knyttet  til  Samtidens  øvrige  aandelige  Rørelser, 
— han  kan  trygt  søge  tilbage  igen  til  de  gamle  Kiellandske  Bø- 
ger. Er  der  end  meget,  som  ikke  længer  virker  i dem,  og  adskil- 
ligt, som  virker  flovt  og  overfladisk  i dem,  — det  er  Digtning,  som 
kommer  lige  fra  Livets  Interesser  og  tager  Sigte  paa  Livets  In- 
teresser, som  har  borgerlig  Meddelagtighed  i,  hvad  der  rører  sig 
i Hjem  og  Skole  og  Kirke  og  al  Samfundets  Handel  og  Vandel. 
Og  naar  man  læser,  hvad  „vore  Digtere  i Forhør"  har  at  betro 
Hr.  Chr.  Rimestad  om  den  litterære  Situation  herhjemme,  synes 
man  nok,  det  endnu  kun  er  altfor  faa  af  dem,  som  følger  de 
smukke  Ord,  som  en  af  dem  lægger  Pontoppidan  i Munden  — at 
naar  en  Digter  sætter  sig  til  sit  Skrivebord,  er  det  hans  Pligt  at 
tænke  paa  alle  Mennesker  i Landet.  De  fleste  er  og  bliver  kun 
„Litterater",  der  sysler  med  „Ordets  Kunst". 

Adskillig  „Litteratur"  var  der  jo  ganske  vist  ogsaa  i Kielland, 
der  er  mindst  af  alt  nogen  uberørt  Oprindelighed  i hans  For- 
fatterskab, og  naar  man  nu  genopfrisker  hans  Bøger,  falder  — 
især  i hans  tidligere  Ting  — hurtigst  i Øjne  hele  den  litterære 
Konstellation,  under  hvilken  han  har  uddannet  sig.  „Novellet- 
terne"  staar  i Topsøes  og  I.  P.  Jacobsens  og  i fransk  Novelli- 
stiks  Tegn.  Der  er  diskret  Finhed,  kølig  Elegance,  stilfærdig  Re- 
signation som  hos  Topsøe,  og  i Topsøes  som  i Jacobsens  Smag 
udpensles  der  følsomme  og  pretiøse  Smaabilleder  — af  Sorgens 
eviggrønne  Efeu,  der  med  bløde  Føletraade  smyger  sig  ind 
overalt  og  umærkelig  forvitrer  Murværket,  eller  af  Nærings- 
bekymringernes  stille  nagende  Værken.  Smaastykker  som  „Bal- 
stemning" eller  „Siesta",  hvor  Proletariatets  Nød  kaster  sin 
skrigende  Dissonans  ind  i Salonernes  Nydelsesliv,  er  som  musi- 
kalske Variationer  over  V.  Hugoske  og  Freiligrathske  Revolu- 
tionsdigte eller  Turgenieffske  Motiver.  Hvor  siden  i „En  god 
Samvittighed"  de  fine  Damers  Veldædighed  stilles  Øje  til  Øje 
med  Armodets  forkomne  Forvorpenhed  i al  dens  Nøgenhed, 
mærker  man,  at  Strindberg  er  dukket  op.  I de  ældre  af  Ro- 
manerne er  de  litterære  Paavirkninger  ikke  mindre  tydelige. 
Der  er  en  god  Del  Dickens  i Konsul  Garman  og  den  undselig 
kejtede  Kærlighed  mellem  ham  og  Broderen,  Legationssekretæren, 
eller  i Forholdet  mellem  Arbejdsherrernes  Verden  og  Arbejdernes 
„West  End";  der  er  vel  ogsaa  noget  Turgenieff  i Modstillingen 

mellem  de  Gamles  og  de  Unges  Slægtled,  ligesom  der  naturligvis 
er  en  Del  Lie  i Skildringen  af  vestnorske  Byers  Handelsverden  og 
Selskabelighed.  Naar  den  gamle  Søulk  kommer  op  i Skipper 
Worse  paa  Dødslejet  og  han  til  sine  hellige  Omgivelsers  Forfær- 
delse ligger  i sine  Fantasier  og  regerer  med  Skuden  og  bander  ad 
Skibsdrengen,  kommer  man  til  at  tænke  paa  Ulrik  Christian 
Gyldenløves  Dødsleje  i „Marie  Grubbe".  Men  især  er  der  ogsaa 
meget  af  Zola  i hele  Opbygningen  af  Romanerne;  baade  „Ar- 
bejdsfolk"  og  „Gift"  tager  ganske  paa  hans  Vis  hver  sit  Special- 
emne under  Behandling  og  anslaar  straks  i første  Kapitel  rent 
og  stærkt  Motivet  og  præsenterer  Milieuet.  Helt  Zolask  er  ogsaa 
saadant  noget  som  de  to  Ligfølger  paa  Kirkegaarden  i Slutnin- 
gen af  „Garman  & Worse"  eller  Middagsgildet  ved  Ministerial- 
budets  Bryllup  i „Arbejdsfolk". 

Men  ny  for  os  her  i Norden  var,  som  alle  ved,  for  det  første 
den  Selskabs-  og  Verdensmands-Figur,  som  Kielland  gjorde  i 
Litteraturen,  og  var  der  end  ogsaa  heri  noget  litterær  Toilette, 
— ingen  kunde  tage  fejl  af,  at  Livsatmosfæren  og  Synet  paa 
Menneskene  og  hele  den  aandelige  Habitus,  som  laa  bag  „No- 
velletterne"  og  „Garman  & Worse",  hørte  hjemme  i andre  Kredse 
end  i Præstegaarde  og  Studerekamre.  Fra  Søndagsmiddagene  paa 
Sandsgaard  til  alle  de  Scener  ved  et  Middagsbord  eller  efter  en 
Middag,  paa  et  Bal  eller  et  sommerligt  Landparti,  som  Novel- 
lenerne skildrer,  bevægede  den  Kiellandske  Fortællekunst  sig 
sikkert  og  hjemmevant  i høje,  rummelige  Sale,  paa  Selskabsfod 
med  velstaaende  og  vellevende  Mennesker  af  de  bedste  Sam- 
fundslag, og  han  syntes  at  se  og  kende  sine  Personer  og  deres 
Liv  saaledes,  som  et  lyst  Hoved  lærer  at  se  og  kende  dem  ved 
at  bevæge  sig  meget  om  „i  Verden"  og  „Selskabet".  Til  Afveks- 
ling fra  alt  det  andet  i vor  moderne  Litteratur  havde  allerede 
dette  sin  Charme.  Der  var  en  Velopdragenhed  og  en  Verdens- 
vanthed i ham,  som  gjorde  hans  Skildringer  saa  autentiske  paa 
Omraader,  hvor  hans  allerfleste  Kunstbrødre,  fra  Schandorph  lige 
til  Johs.  V.  Jensen,  uvægerlig  glider  og  falder.  Hvor  forlorent  er 
ikke  H.  Bangs  Excellenceselskab  mod  Kiellands  Skildring  af  en 
Middag  hos  Konsul  Garman!  Overalt  havde  han  Øjnene  med 
sig  ved  en  saadan  Middag  eller  i en  Balsal  og  kunde  med  ly- 
stigt Humør  og  satirisk  Skarphed  følge  Bordherrernes  Vigtighed 
og  Fru  Fannys  Koketterier,  de  unge  Pigers  Nervøsitet,  før  Bal- 

kortet  er  fyldt,  og  Kavalerernes  Manøvrer  for  at  slippe  ind  til 
Vinen  og  Cigarerne.  Han  kendte  og  kunde  tegne  saa  sikkert 
netop  saameget  af  Adjunkt  Aalbom  og  Fuldmægtig  Delphin 
og  Fru  Garman,  som  fremtraadte  i et  Selskab  og  „gav  sig"  i 
en  Samtales  Forløb,  — mere  vidste  han  ganske  vist  oftest  heller 
ikke  Besked  om  de  mange  forskellige  Personer  og  Intriger,  han 
ligelig  fordelte  sin  Interesse  paa.  Men  saa  langt  hans  Forstaaelse 
naaede,  var  den  fin  og  smidig;  han  havde  den  Sans  for  tempe- 
rerede Følelser,  for  Gradationer  i Forhold,  for  de  vigende, 
flossede  Omrids  af  Figurer,  som  kun  megen  Omgang  med  civi- 
liserede Mennesker  giver,  og  saa  var  han  saa  verdensmandsmæssig 
fri  for  den  professionelle  Trang  til  at  gøre  mere  ud  af  Tingene 
end  der  var  i dem.  Han  var  hellere  ubetydelig  end  han  for- 
cerede sit  Æmne;  man  kan  blot  læse  nogle  af  hans  Rejsebreve 
for  at  mærke  dette.  Og  han  kunde  følge  den  skikkelige  Fætter 
Oles  Følelser  overfor  Fætter  Hans  og  „den  lysegrønne"  eller 
Spillet  mellem  Fru  Fanny,  Delphin  og  Madeleine  eller  Fru 
Wencces  halve  Forhold  til  Ingeniør  Mordtmann  — følge  saa- 
danne  civiliserede,  selskabelige  „Tilfælde"  med  ligesaa  rolig  Rig- 
tighed som  sikkert  Maadehold. 

Og  som  Synsmaaden  var  Selskabets,  saaledes  ogsaa  Medde- 
lelsesmaaden;  hvad  han  førte  i Pennen,  var  som  ideal,  mundtlig 
Underholdning.  Det  faldt  ham  ikke  ind  — naar  han  da  ikke  en 
Gang  imellem  søgte  at  følge  naturalistiske  Skoleforskrifter  — at 
diske  op  med  Interiører  og  Personbeskrivelser  og  sætte  Tilhører- 
nes Fantasi  i Arbejde  med  at  udmale  sig  ligegyldige  Scenerier. 
Ligesaa  lidt  sinkede  han  sig  med  sjælelige  Udredninger;  at  lodde 
Hjerternes  Dybder  laa  ham  ligesaa  fjærnt  som  med  Vold  og 
Magt  at  tvinge  Tilhørerne  ind  i sine  Personers  Skind,  saa  de 
følte  deres  Glæde  og  Smerte  som  egne.  Det  er  det,  der  gøres 
af  Mennesker  og  virker  paa  Mennesker,  Samtaler,  Handlinger, 
Livsforhold  — det  er  dette,  der  er  hans  som  al  mundtlig  For- 
tællings egentlige  Æmne,  og  han  overlader  til  Billedkunsten  at 
beskæftige  Øjet  og  Lyriken  at  tale  til  Gemyttet.  Ikke  at  han  paa 
nogen  Maade  er  følesløs  ved,  hvad  han  skildrer,  han  har  netop 
den  sociale  Naturs  livfulde  Sympatier  og  Antipatier,  — elsker  de 
glade  og  velvillige,  som  lever  og  lader  leve,  kan  ikke  udstaa  alle 
sure  og  piggede,  Vigtigperene  og  de  Ondskabsfulde,  er  bidsk 
satirisk,  skælmsk  humoristisk  og  ogsaa  godhjærtet  medfølende 

med  den  grimme  Pige,  der  sidder  over  i Dansen,  og  med  de 
sultende  og  frysende,  der  staar  udenfor  og  ser  ind  ad  Ruden. 
Men  han  tænker  ikke  paa  at  give  sig  hen  i sin  Følelse,  skrue 
den  op  eller  paatvinge  andre  den,  han  bevarer  en  vis  kølig  re- 
serveret Holdning  overfor  sine  Læsere,  som  han  kun  staar  paa 
selskabelig  Fod  med.  Paa  samme  Maade  mangler  han  ingenlunde 
Synsfantasi,  men  det,  som  han  bryder  sig  om  at  give,  og  som 
han  var  en  Foregangsmand  for  i sin  Tid  at  give,  det  var  kun 
det,  som  var  Bevægelse  og  Liv.  Virtuosmæssigt  skildrede  han 
den  vestnorske  Høstregn  i alle  dens  utrættelige,  skiftende  Mo- 
dulationer eller  Vindenes  evindelige  Tagfat  fra  alle  Verdenshjør- 
ner over  de  jydske  Lyngheder  eller  al  den  Klirren  og  Knirken 
og  Svingen,  som  under  en  Sørejse  i uroligt  Vejr  kan  plage  Livet 
af  den,  der  ligger  og  er  ved  at  blive  søsyg.  Hans  Retning  mod 
Dyreæventyret  var  et  Udslag  af  denne  sympatisk  selskabelige 
Trang  til  Liv.  Han  maatte  lægge  Liv,  bevidst  og  selskabeligt  Liv 
ind  overalt  i Naturen,  han  elskede  Dyr  og  kunde  lave  sig  tusen 
Historier  ud  af  Livet  i en  Vandpyt  eller  en  Hønsegaard,  af  In- 
sekternes wedding-trip  i Sommeraftenen  eller  Trækfuglenes  Gene- 
ralforsamling nede  ved  Nilen.  Hele  hans  sprudlende  Vid  og  Lune 
var  en  Art  sympatisk  selskabeligt  Behov  for  at  levendegøre.  Naar 
han  nævner  „Penge  paa  Rente",  ser  han  straks  de  velsignede 
Penges  myreflittige  Arbejde  ved  Dag  og  Nat,  uden  en  Times 
Hvil,  alle  de  smaa  Renteæg,  de  lægger,  og  Renterne,  der  kryber 
ud  og  lægger  nye,  smaa  Æg.  Naar  han  tænker  paa  en  døsig 
Geografitime  fra  sin  Skoletid,  sætter  hans  Fantasi  i en  Haande- 
vending  alle  Klassens  Disciple  i Gang  hver  nfed  sit  lille,  hygge- 
lige private  Tidsfordriv,  indtil  al  Timens  Kedelighed  af  sig  selv 
bliver  til  bare  Morsomhed.  Hans  Humor  er  som  Vorherre,  der 
maa  skabe  for  at  skaffe  sig  Selskab  i sin  Ensomhed.  Hans  Ret- 
ning mod  Skuespillet  var  Udslag  af  samme  sympatisk  sociale 
Naturel.  Han  grupperer  sig  uvilkaarlig  Menneskefigurerne  sel- 
skabsvis og  sætter  dem  i livlig  Samtale,  i livligt  Samspil  med 
hverandre,  hele  hans  Romangenre  maatte  konsekvent  føre  over  i 
Lystspillet,  og  det  er  Synd  og  Skam,  at  han  ikke  opmuntredes 
videre  ad  den  Vej,  som  „Tre  Par"  med  saa  overdaadig  en  Ly- 
stighed viste  hen  mod 

Og  alt  dette  fremstilledes  i en  Form,  en  Stil,  saa  klar 
og  let,  saa  kvik  og  koket,  saa  yndefuld  og  underholdende,  at 

denne  Teglværksstyrer  fra  Stavanger  syntes  indforskrevet  lige  fra 
Paris’  Saloner  . . . saa  klar,  at  man  næsten  syntes,  der  ingen 
Substans  var  i Talen,  saa  skarp,  at  man  næsten  syntes,  den  var 
nøgen  og  tør,  men  som  ligestraks  straks  vandt  Slaget  for  Kiel- 
land med  en  Bravour  uden  Mage.  De  „Sorties®  f.  Ex.,  som 
han  med  nogen  Manér  yndede  at  give  sine  Kapitler  og  Novel- 
letter  . . . med  hvor  fint  et  Øre,  hvor  let  en  Haand  førte  han 
ikke  ofte  disse  sidste  Buestrøg  — se  blot  „En  Balstemning®  — , 
saa  de  gav  den  højeste  musikalske  Virkning!  Helt  som  Musik 
virkede  det  Mesterværk  af  Ynde  og  Elegance,  som  hed  „Karen® 
— med  alle  Antydningens,  Sindbilledets,  de  lønlige  Indgivelsers 
Tryllemidler. 

Saa  var  der  videre  hele  den  nye  Verden  — den  vestnorske 
Kystbys  fremmedartede  Verden  — , som  den  Kiellandske  Digt- 
ning slog  op  for  os.  Den  sludhyllede,  havpiskede  By  med  sine 
Brygger  og  Værfter  og  Pakhuse,  sin  Silde-  og  Tjærelugt,  sine 
Søfolk  i Pjækkert  og  Olietøj,  Arbejderreden  ude  i West  End, 
Jørgen  Kruse  i sin  Krambod,  Madam  Torvestad  med  sine  Væk- 
kelsesmøder, de  gamle  Handelshuses  snevre  Kreds  med  den 
angliserede  Konsul  og  Bankchef  Christensen  med  sin  bløde,  vej- 
rende Næse.  En  Skildring  som  den  berømte,  naar  Efteraarssilden 
kommer,  eller  hele  Redegørelsen  af  Haugianismens  historiske 
Vækst  og  Udvikling,  eller  den  gamle  liberale  Handelsempirens  Tid 
fra  „de  gode  Aar®,  med  endnu  en  Afglans  af  det  18de  Aarh. 
over  sig,  og  saa  den  surt  arbejdende,  knebne  Sparsommeligheds 
Tid,  der  fulgte  efter,  med  officiel  Kristendom  og  sukkende  Hænge- 
hoveder . . alt  sligt  var  Nyland  for  de  fleste  Lærere  og  ud- 
videde vor  Synskreds,  øgede  vor  Livsforstaaelse  — netop  paa 
samme  Maade  som  de,  der  var  unge  i 80erne,  paa  andet  Hold 
fik  deres  hele  Syn  paa  Verden  bestemt  ved  Zolas  „L’Assommoir® 
og  „Germinal®,  Russernes  „Raskolnikow®  og  „Krig  og  Fred®, 
Bourgets  Pariserromaner  eller  Strindbergs  Skærgaardsskildringer. 
Det  nytter  jo  ikke  at  ville  behandle  Nutidsromanen  som  en  blot 
æstetisk  Foreteelse,  dens  store  Betydning  beror  først  og  frem- 
mest paa  den  Kundskab  om  Egne  af  Verden,  den  Orientering 
i Menneskelivet,  som  den  giver,  og  en  saadan  Udvidelse  og  Ud- 
dybelse af  Menneskelighed,  som  den  store  naturalistiske  Roman 
virkede  i 80ernes  Ungdom,  der  voksede  op  i dens  Tegn  ...  jeg 

gad  vide,  om  „Polens  Døttre"  og  „Hjulet"  virker  en  saadan  i 
vore  Dages  Unge. 

Og  det  var  jo  ikke  — for  at  blive  ved  Kielland  — bare 
Stoffet,  der  var  nyt,  det  var  en  egen  vestnorsk  Handels-  og  Pa- 
tricieraand,  som  her  udformede  sit  Livsyn  for  os.  Hvor  vel- 
gørende forskelligt  var  ikke  dette  Naturel  fra  det,  man  kendte 
fra  danske  Bøger!  Saa  udpræget  mandligt  ført.  Som  ofte  hos 
engelske  og  amerikanske  Forfattere  var  det  f.  Ex.  Drengealderen 
mere  end  Barndommen,  Venskab  mellem  Drenge  eller  mellem 
Mænd,  der  behandledes  med  Forkærlighed,  meget  mere  end 
Elskov  mellem  Kønnene.  Forholdet  mellem  de  to  Brødre  Gar- 
man  f.  Ex.  eller  Gabriels  Kammeratskab  med  den  lille  Marius. 
Selve  Elskoven  toges  der  paa  uden  Højtidelighed  eller  Sværmeri, 
enten  lystig  mandfolkeagtigt,  eller  den  blev  mest  til  ræsonabelt 
Venskab  eller  mandig  Beskytterømhed.  Noget  grejt  og  klart, 
noget  haandfast  og  praktisk  var  der  i det  hele  over  Synsmaaden. 
Er  der  oftest  en  Væsensforskel  mellem  Mennesker,  der  lever  i 
Stemninger,  og  dem,  der  lever  i Følelser,  saa  var  Kielland  helt 
stemningsløs,  der  var  intet  diset  eller  svævende  ved  hans  Sjæls- 
tilstande, men  der  gik  klare,  afgrænsede  Følelsesstrømme  i ham, 
der  førte  ud  mod  praktisk  Handlen.  Ligesaa  fast  og  klart  be- 
vægede hans  Tanker  sig,  de  beskæftigede  sig  med  afgrænsede 
Æmner,  gik  aldrig  i Taaget,  flakkede  aldrig  ud  i det  blaa,  gravede 
sig  heller  aldrig  ned  i de  dunkle  Dybder,  det  var  praktiske,  mo- 
ralske og  sociale  Spørgsmaal,  han  tænkte  over,  og  han  ræson- 
nerede sig  selvstændigt  og  resolut  frem  til  faste  Meninger  om 
Sagerne.  Saa  lapset  og  koket  han  kunde  væré  af  Ydre,  var  der 
noget  sjælden  solidt  og  vederhæftigt  i hans  Indre.  Der  var  intet 
Pjat,  ingen  Svindel,  intet  Humbug  i hans  Tænken  og  Følen; 
blot  den  Mand  kom  ind  i en  Stue,  førte  han  som  en  Luft  af 
Sandfærdighed  og  Paalidelighed  med  sig,  og  hans  ubetydeligste 
Samtale  som  de  svageste  Smaating,  han  skrev,  bares  oppe  af,  at 
man  følte,  han  var  saa  helt  til  Stede,  mente  sine  Meninger  og 
nød  sit  Humør  og  aldrig  gav  andet  og  mere  ud,  end  han  havde 
Valuta  til  at  indløse.  Denne  „fede  Laps"  og  kokette  Charmeur 
havde  i Grunden,  naar  man  saa  nærmere  til,  saa  meget  af  den 
vestnorske  Aandslægning,  som  vi  kender  fra  Holberg  — samme 
tørre,  massive  Norskhed  og  samme  vesteuropæiske  Frisind, 
samme  satiriske  Forstandighed  og  samme  Utilbøjelighed  til  Lyrik 

eller  til  metafysisk  Grublen,  og  deres  Syn  paa  Penge  og  For- 
retninger, paa  Erotik,  paa  „Humanitet",  paa  Erasmus  Montanus 
og  Don  Ranudo  og  Jeronimus,  — for  ikke  at  tale  om  paa  Hunde 
— var  i Grunden  temlig  det  samme. 

Da  hans  Søster  første  Gang  i et  Brev  opfordrede  ham  til  at 
tage  Pen  i Haand,  svarede  han,  at  skulde  han  skrive,  blev  det  om 
Dyrebeskyttelse  og  Børneopdragelse,  og  det  første,  han  offentlig- 
gjorde, var  et  dramatiseret  Indlæg  mod  den  blødladne  Humanitet 
overfor  Forbrydere  („Paa  Hjemvejen").  Hans  sidste  litterære 
Bog  „Dyr  og  Mennesker"  handlede  mest  om  Folkeopdragelse 
og  Dyrebeskyttelse,  og  han,  der  var  Jurist  og  Teglværksbestyrer, 
før  han  blev  Forfatter,  lagde  tidlig  Forfatterskabet  paa  Hylde  for 
at  blive  Avisudgiver  og  siden  Borgmester  og  Amtmand.  Ud  fra 
Livets  Prosa  og  det  praktiske  Liv  kom  han,  og  til  det  gik  han 
tilbage.  Det  gamle  Handelshus  „Kielland  & Søn"  var  et  af  Sta- 
vangers ældste  og  fornemste  Dynastier,  med  sin  levende  Familie- 
krønike om  Husets  skiftende  „Perioder"  og  om  mange  Slægtsleds 
Skikkelser  og  Skæbner  (en  Slægtsbog  er  bleven  udgivet  i de 
senere  Aar),  med  sine  gamle  Ejendomme  og  Arvedele  og  Tradi- 
tioner, som  Digteren  var  opvokset  imellem,  og  det  var  ud  af  denne 
Familiekrønike  og  disse  Traditioner  (han  har  senere  udgivet 
noget  af  sit  Raastof  i „Hans  Arntz’ Journal"),  at  han  udformede 
sin  „Garman  & Worse"  Verden,  — som  et  Tiaar  senere  Selma 
Lagerløfe  „Gosta  Berling"  voksede  op  paa  tilsvarende  Maade. 
Det  var  ogsaa  gamle  Familieinteresser,  praktiske  Familiespørgs- 
maal,  som  var  gaaet  i Arv  og  bar  Kiellands  Forfatterskab.  Prak- 
tiske og  moralske  Forretningsprinciper,  Forholdet  mellem  Ar- 
bejdsgivere og  Arbejdsfolk,  mellem  Handelshuset  og  Værftet, 
Studenterdannelse  ctr.  praktisk  Dannelse,  Embedsadel  ctr.  Køb- 
mandsadel . . . det  havde  aabenbart,  Slægtled  igennem,  været 
Væsensinteresser  og  staaende  Stridsæmner  i Familien,  og  nu 
brød  de  sig  i hans  Digterfantasi,  legemliggjorte  i Figurer  og  Kon- 
flikter fra  Familiekrøniken  og  i ham  selv  — med  hans  juridiske 
Eksamen  og  hans  Teglværk,  hans  Aristokratvaner  og  demokratiske 
Overbevisning,  hans  Konsul  Garman-Principer  og  „Legations- 
sekretær“-Tilbøjeligheder.  Og  Slægten  var  med  alle  et  gammelt 
Patricierhus’  Traade  vokset  sammen  med  hele  Byens  offentlige 
Liv,  Kiellander  havde  siddet  i Byraad  og  styret  offentlige  Kas- 
ser, havde  gjort  den  Haugianske  Rørelse  med  og  delt  Opgang 

og  Nedgang  med  Byen;  — et  ægte  Borgersind  var  derfor  Digteren 
i Kødet  - baaret,  og  Spørgsmaal  om  Kirke  og  Skole,  om  Kvindens 
Selverhverv  og  uægte  Børns  Retsstilling,  om  Aktiesvindel  og 
Arbejderforeninger  — alle  slige  „samfundsreformatoriske  Pro- 
blemer" laa  „Novellenernes"  og  „Garman  & Worses"  elegante 
Forfatter  langt  alvorligere  paa  Sinde  af  Naturen  end  de  bran- 
desianske  Forfattere  og  den  litterære  Lejr  i København,  som  nu 
lærte  ham,  at  det  netop  galdt  om  at  sætte  saadanne  „Problemer 
under  Debat".  Naar  han  nu  blev  til  „Skipper  Worses"  og  „Giftts" 
og  „Elses"  og  Jacobs"  Forfatter,  var  det  meget  mindre  end  man 
har  ment  „Skolen",  der  forkvaklede  Kielland,  end  tværtimod  den 
ægte  Kielland,  der  voksede  sig  ud  af  Dickens  og  Daudet.  Og  en 
digterisk  og  kunstnerisk  Vækst  var  det.  „Garman  & Worse"  er  en 
overfladisk  Bog,  sammenlignet  med  „Skipper  Worse";  der  er  i 
Manus-Episoden  og  Fru  Wenches  Død  i „Gift"  en  Patos,  som 
man  ikke  havde  tiltroet  Forfatteren,  i Slutningsscenen  af  „For- 
tuna"  mellem  Professor  Løvdahl  og  Pastor  Kruse  en  Ironiens 
Voldsomhed,  i Præstegaardsaftenen  i „Sne"  en  dramatisk  Tor- 
denstemning, i Jacob"  en  vild  Voldsomhed  bag  Latteren,  — der 
altsammen  viste,  at  Forfatterskabet  blev  mer  og  mer  Alvor  for 
ham.  Og  dermed  blev  Menneskeskildringen  stedse  dybere  og 
dristigere.  Den  Maade,  hvorpaa  Haugianismen  bestemmes  og 
dømmes  i „Skipper  Worse",  vidnede  om  en  samvittighedsfuld 
Forstaaelse  og  en  Aandsfrihed,  som  faa  af  hans  radikale  Strids- 
fæller  naaede  frem  til.  Og  drev  den  religiøse  Bondereaktion  i 
80erne  og  hele  Debatten  om  Kiellands  Digtergage  ham  end  ud 
i en  stadig  skarpere  polemisk  Stilling  overfor  Stortingsbønder  og 
Oftedøler,  saa  er  og  bliver  alligevel  Karakteristiken  af  Morten 
Kruse  og  hans  „Kaniner"  i „St.  Hans  Fest"  og  Bondegutten 
som  „Samfundserobrer"  i Jacob"  uomtvistelig  det  genialeste  og 
i al  sin  Tidsbestemthed  videstrækkende  i Kiellands  Produktion. 

Det  er  overhovedet  en  Erfaring,  man  — hvis  man  ikke  har 
gjort  den  i Forvejen  — kan  gøre  ved  at  læse  Kiellands  Bøger 
om  Oftedøler  eller  Latinundervisning  eller  Sædelighedssag  om 
igen,  at  en  Bogs  Levedygtighéd  ikke  er  afhængig  af  de  Æmner, 
den  behandler,  eller  de  Meninger,  den  forkynder.  Naar  Kielland 
gjorde  sig  til  Advokat  for  Kvinden,  for  de  uægte  Børn,  for  de 
Fattige,  for  Dyrene,  og  naar  han  rev  Masken  af  det  officielle 
Samfunds  forskellige  Hyklerier  og  Sjoflerier,  viste  Samfunds- 

moralisten  i ham  tilbage  til  den  Bund  af  stræng  Hæderlighed 
og  Karakterfasthed,  som  den  nedarvede  Forretningsmoral  havde 
lagt  i ham,  og  denne  Bund  bærer  hans  Digtning,  selv  om  de 
enkelte  Sager  ikke  staar  paa  Dagsordenen  mer.  I Abraham  Løv- 
dahls  Livstragedie,  som  følges  gennem  tre  Romaner,  har  han 
sammenfattet  sin  Anklage  mod  Kirken  og  Skolen  og  hele  Sam- 
fundet for,  hvorledes  de  i Forening  knækker  Rygraden  paa  selv 
en  oprindelig  fin  og  ædel  Natur  og  sætter  Præmie  paa  Karakter- 
løshed. Og  i mandige  Skikkelser  som  Konsul  Garman  og  Skipper 
Worse,  eller  Lauritz  Boldemann  Sehus,  i ranke,  modige  Kvinder 
som  Fru  Wenche  eller  Gabriele  har  han  sammenfattet,  hvad  han 
ærer  og  elsker  mest  hos  Mennesker.  Og  man  behøver  ikke  at 
læse  mer  end  en  Times  Tid  i de  Kiellandske  Bøger,  før  man 
mærker,  at  der  fra  den,  som  skrev  dem,  strømmer  en  ganske 
egen  moralsk  Livssundhed  over  i Ens  Aarer,  — ganske  som 
man  kun  behøvede  at  være  en  Times  Tid  sammen  med  ham 
selv,  før  man,  til  Trods  for  Fadermordere  og  Neglemansjetter, 
fik  Ord  som:  reelt  og  rent,  rankt  og  frit  paa  Læben  om  hans 
Personlighed. 

Karl  Larsen  er  jo  udmærket  til  at  gaa  paa  Jagt  efter  „det 
Ord,  som  lever"  og  Michaelis  til  at  dyrke  Skønhed  og  Joh.  Jen- 
sen til  at  være  Sprogfornyer  — som  deres  Profession  angives 
af  Chr.  Rimestad  i hans  morsomme  Rundrejse  gennem  vor  litte- 
rære Republik.  Men  der  var  alligevel  noget  vist  rugbrødsreelt  og 
en  vis  rank  Rejsning  i disse  gamle  Nordmænd,  overfor  hvilket 
mange  af  vore  Nutidsdigtere  synes  — for  at'  bruge  deres  egne 
kuriøse  Ord  om  hverandre  i „Forhørene"  — noget  „kleinfodede" 
og  „filologiske".  Og  derfor  kunde  der  godt  have  været  noget  større 
Følge  og  noget  mere  Salut  fra  de  Yngres  Side,  nu  den  første 
— omend  langtfra  den  største  — af  de  fire  store  Profeter  gik 
bort. 

Vald.  Vedel. 

Det  er  saa  længe  siden  . . . 

Saa  meget  tager  Tiden. 

Og  Aarene  smuldre  bort . . . 

Hvem  husker  ej  en  Foraarslyst, 
som  fyldte  det  bespændte  Bryst, 
til  Blodet  dunkelt  mumled. 

Hvem  husker  ej  hin  første  Gang, 
han  lyttede  til  Blodets  Sang 
og  mærkede  Foraarssvulmet, 
fortryllet  og  fortumlet . . . 

Ja  — siden  mangt  et  Foraar  kom. 
Men  da  var  Sjælen  stum  og  tom 
og  stirrede  bedrøvet 
mod  hin  forlængst  forsvundne  Vaar 
. — langt  borte  gemt  bag  mørke  Aar 
af  gærende  Glans  bedøvet, 
yppig  som  Foraarsløvet. 

O bange  Haandtryk,  bævende 
som  blide,  bange  Bønner  . . . 

Og  disse  lange,  hede  Blik, 
hvori  Begæret  stønner  . . . 

I Dybet  af  min  Erindring  staar 
en  Solfaldsstund  i sildig  Vaar: 
Vesthimlen  var  een  Lue, 
og  Luften  blev  helt  rød, 
og  Aftnens  Em,  der  ulmed, 
blev  gennemsigtig  Glød. 

Og  Hjertet,  Hjertet  svulmed, 
blev  tungt  af  en  uanet  Kraft, 
tungt  som  en  moden  Drue, 
der  tynges  af  sin  Saft . . . 

En  Tysthed,  sært  forventningsfuld, 
sank  gennem  Luftens  skøre  Guld 
og  bredte  sig  saa  mørk  og  stor, 
som  et  usynligt  Skumringsflor 
over  den  sorte,  vaade  Jord. 

Hin  store  Solfaldstime 
med  al  sin  røde  Overflod 
af  Himlens  og  af  Hjertets  Blod, 
hvor  gennem  Luften  langsomt  hen 
af  et  urørligt  Guld  en  Flod, 
en  Strøm  af  Straaler,  lang  og  sød, 
uhørligt  og  ekstatisk  flød, 
hin  skønne  Solfaldstime 
kom  aldrig  mer  igen. 

Forlængst,  for  altid  er  den  død 
med  al  sin  Tavshed  og  sin  Glød. 

Ja  — det  er  længe  siden  . . . 

Ak  — Alting  tager  Tiden. 

For  Aarene  smuldre  bort . . . 

Det  kildrende  Krus  af  flygtig  Fryd, 
der  gennem  Nerverne  sitred; 
den  Lyst,  der  som  et  Uvejr  kom, 
vild,  truende  og  tropehed; 
det  Savn,  som  graadigt  Kødet  sled 
og  huled  Sjælen  tom; 

det  Nag,  der  uforsonligt  bed 
og  hver  en  Sol  forbitred 
— Altsammen  det  forvitred  . . . 

For  Aarene  — de  smuldre  bort. 
Umærkeligt  de  smuldre 

og  smuldre  langsomt  bort . . . 
Og  samler  sig  til  en  Masse, 
uformelig  og  sort. 


II. 

De  iltre  Minutter  jager 
som  en  ustandselig  Flod. 

Og  Timernes  lønlige  Føden 
ildner  og  hidser  vort  Blod! 

Saa  heftigt  og  højt  de  kimer, 
at  vi  glemmer,  hvor  vi  har  Rod. 

Der  er  dem,  som  slet  ikke  lever 

uden  de  hører  den  Lyd 

fra  Sekundernes  blodhede  Dryppen, 

det  utaalmodige  Syd  — 

som  vil  den  utrættede  Vekslen, 

Tilværelsens  kogende  Fryd. 

Der  er  andre,  som  Sulten  slider, 
og  som  aldrig  føler  sig  fri, 
og  ved,  at  de  aldrig  skal  mættes 
af  den  Luft,  de  aander  i, 
for  hvem  hver  Time,  de  lever, 
allerede  er  længst  forbi, 
som  tæres  af  Tørsten  efter 
det  uanedes  Trylleri. 

Men  der  er  dem,  der  ræddes 
ved  denne  Sekundernes  Hast . . . 
Tænk,  om  det  Under  skete, 
at  Tidens  Urværk  brast . . . 

eller  Søvnen  faldt  over  Tiden, 
som  aldrig  kendte  til  Rast, 
om  Stilheden  sank  over  Tiden 
og  dens  ubønhørlige  Hast . . . 

En  Aften  ser  vi  tilbage 
bort  mod  den  blege  Lund, 
hvor  de  døde  Nætter  og  Dage 
slumre  det  evige  Blund. 
Forunderligt  fjerne  og  vage  . . . 

Vi  skælver  til  Hjertets  Grund. 

Da  er  det,  som  var  vi  hjemme! 
Vor  Feber  er  svunden  bort. 

O vi,  der  begæred  en  Blomstring, 
blussende,  hed  og  kort, 
evindelig  ny  og  heftig  — 

Nu  kommer  en  Nat  saa  sort. 

Der  falder  en  lindrende  Aften 
over  det  sunkne  Sind. 

De  svundne  Dages  Aske 
stryger  i Skumringens  Vind, 
graa  i det  graanende  Mørke, 
og  slører  Stjernernes  Skin. 

Ingen  Lys,  ingen  Lyd  i Luften. 
Natten  biir  stum  og  blind. 

Men  op  om  vort  Hjerte  stiger 
en  Lyd  som  Konkyliens  Kog. 

Det  er  en  usigelig  Blidhed, 
vi  mærker  imod  vore  Laag: 
nu  drager  igennem  vort  Indre 
Mindernes  mørke  Tog  . . . 

Vi  aner  det  Sus  som  en  Genklang 
fra  Løvets  Sus  paa  den  0, 
som  ligger  fortabt  i den  blege 
tidsløse  og  øde  Sø, 

hvis  Bølger  igennem  Aartusner, 
mens  Slægterne  fødes  og  dø, 
evindelig,  lavt  og  langsomt  glider 
og  suges  op  under  0 . . . 

O,  dunkelt  og  dumpt  det  toner 
fra  det  øde  Tusmørkehav. 

Moderligt  suser  Løvet 
ned  over  Aarenes  Grav. 

Uden  Forskel  og  Skiften  risler 
det  ned  over  Tidernes  Grav  . . . 

Vi  ved,  at  engang  skal  vi  alle 
bestandig  hvile  der, 
i den  fuldkomne  Skygge 
af  de  altid  mumlende  Trær, 
dysset  i evig  Slummer 
af  de  evigt  susende  Trær 

— mens  over  Jorden  vandrer 
Aarstidemes  vekslende  Vejr. 

Vi  skal  intet,  intet  kende 
af  alt,  hvad  paa  Jorden  sker. 

Aarene  har  ingen  Ende. 

Ustandseligt  følger  der  fler. 

Den  mægtige  Jord  hvert  Foraar 
strækker  sin  Krop  og  ler. 

Titusner  af  Sole  skal  fødes 
paany  af  det  blodige  Øst, 
og  Aarene  møjsomt  slæbe  sig 
gennem  Vinter  og  Vaar  imod  Høst, 

— mens  Hjerterne  hungrer  og  pines 
af  den  samme  umættede  Lyst, 
udsuges  og  søger,  forgæves, 

Balsam  og  Drømmenes  Trøst. 

Fra  Mørket  kom  vi.  Vi  gives  igen 
tilbage  til  Mørkets  Favn. 

Udfriet  fra  Livets  Usikkerhed 
og  Hjertets  afsindige  Savn. 

Vi  blev  kastet  derind,  vi  synker 
tilbage  i Mørkets  Favn. 

Vore  Øren  er  lukte  for  Lyden 
af  Kyssenes  Aandedræt, 
af  den  lange  og  kvalte  Sukken 
og  hulkende  Aandedræt, 
i Stuen,  hvor  Skumringen  smyger  sig 
tyst,  som  et  Kærtegn  tæt, 
af  kødelig  tunge  Rosers 
drivende  Vellugt  mæt. 

Vore  Øjne  er  lukte  for  Synet 
af  de  fyrige  Læber,  som  lér: 

De  døvende  Timers  Rus  blev  fulgt 
af  de  vaagne  Nætters  Vér, 
den  brogede  Ungdoms  Koglen 
af  de  ensomme  Aar,  som  sner  . . . 

Vi  er  løste  fra  Alt  og  fra  Alle! 

Vi  skal  aldrig  vaagne  mer. 

Christian  Rimestad. 

(Sluttet) 

et  er  ingenlunde  Kulturen  som  saadan,  der  bør 
have  Skyld  for  Grønlændernes  Tilbagegang,  men 
den  ringe  kulturelle  Udvikling,  som  har  givet 
sig  Udslag  i vor  Mangel  paa  Forstaaelse  af  Befolk- 
ningens Livsbetingelser  i videste  Forstand,  i den 
stadige  kluntede  Tagen  Stade  i stokeuropæiske 
Synspunkter.  Og  der  kan  ikke  være  to  Meninger  om,  at  den 
første,  som  Bebrejdelsen  maa  ramme,  som  i alt  Fald  ikke  kan 
gaa  helt  fri  for  den,  er  Egede  selv.  Men  Tiden  har  vel  ikke 
været  anderledes,  end  at  forstaaende  Tolerance  har  været  den 
rene  Undtagelse,  det  modsatte  Reglen,  og  gøre  nogen  ansvarlig 
for,  at  han  ikke  er  forud  for  Tidsaanden,  gaar  ikke  godt  an. 
Skal  man  dømme  efter,  hvad  der  er  overleveret  os  paa  Tryk, 
er  det  først  Rink,  der  ret  har  givet  Grønlænderen,  hvad  hans  er. 
Opgaven  maa  efter  Rink  blive  at  bibringe  Grønlænderne  selv 
noget  af  den  Forstaaelse,  der  sikrer  deres  Samfund  mod  velmente 
og  dog  saa  inderlig  brutale  Angreb  udefra. 

Navnlig  paatrænger  sig  to  Ting,  som  man  maa  gøre  sig  klare: 
1)  Nødvendigheden  af  at  Grønlænderen  i en  særlig  Grad  maa 
have  sin  Kultur  udefra,  2)  den  Uforstand,  der  ligger  i at  under- 
vurdere Folkets  Egenskaber  og  Betingelser  paa  Grund  af,  at  det 
kan  synes  at  have  vist  sig  mangelfuldt  modstandsdygtigt  over  for 
vor  Paavirkning. 

ad  1)  Forstaaelse  af  givne  Livsbetingelsers  Værdi  kan  selv- 
følgelig væsentlig  kun  erhverves,  hvor  Lejlighed  til  Sammen- 

ligning  med  andre  derfra  forskellige  er  givet,  og  en  saadan  Lejlig- 
hed er  tydeligvis  sjælden  til  Stede  for  en  isoleret  Plet  som  Grøn- 
lands Vedkommende;  Kulturen  i Grønland  maa  da  blive  en  uselv- 
stændig Andenhaandskultur  i en  anden  og  snevrere  Forstand  end 
den  meste  Kultur  er  det  andetsteds;  desto  større  Forsigtighed  og 
Omtanke  er  nødvendig  i Kulturtilførselen,  desto  mindre  tør  Grøn- 
land prisgives  til  tilfældig  og  mangesidig  Paavirkning,  desto  mere 
— det  vilde  jeg  ønske  kunde  blive  forstaaeligt  for  alle  — er 
Principet  „Grønland  et  lukket  Land"  en  uundgaaelig  Kultur- 
betingelse og  vil  være  det  i en  lang  Fremtid. 

ad  2)  Det  er  min  stærkeste  Overbevisning,  at  der  atter  og 
atter  er  gjort  Grønlænderen  stor  Uret  paa  Konto  af,  at  han  har 
bøjet  sig  for  Dansk  Paavirkning.  Grønlænderens  egen  intellek- 
tuelle Kultur  kan  aldrig  have  vist  ham  andet,  end  at  alt  gaar 
nogenlunde  som  det  skal  under  de  kendte  Livsbetingelser.  Han 
har  ikke  den  fjerneste  Grund  til  at  mistænke  den  fremmede 
Paavirkning,  der  optræder  med  den  selvfølgelige  Sikkerhed,  det 
giver  at  spanke  om  med  hele  Civilisationens  Apparat  i Ryggen,  og 
som  for  Grønlænderen  har  det  samme  solide  Præg,  som  han  er 
vant  til  ej  at  mistro.  Kun  naar  de  nye  indførte  Momenter  fra  en 
fremmed  Samfundstilstand  har  frembragt  Forstyrrelse,  aabnes 
maaske  af  og  til  hans  Øjne  noget,  men  dette  vil  kun  yderst 
sjælden  være  tilstrækkeligt  til  fuld  Forstaaelse,  om  end  det  — 
lykkeligvis  — i mange  Tilfælde  har  bragt  ham  til  at  trække  sig 
mistroisk  tilbage  til  sit  eget,  hvor  han  følte  sig  hjemme.  Det  er 
gaaet  Grønlænderen,  som  det  gik  Fuglene  paa  den  afsides  0, 
Darwin  besøgte:  de  var  tammere  end  tamme  Fugle,  ingen  An- 
ledning havde  de  til  at  mistænke  de  fremmede  Væsener,  der 
landede,  og  som  de  aldrig  før  havde  set. 

Spørgsmaalet  eller  saa  at  sige  Slagordet  om  Adskillelse  mel- 
lem Administration  og  Handel  kræver  en  nærmere  Undersøgelse. 
Den  „administrative  Handel"  har  jo  sit  Virkeomraade  i 3 Retnin- 
ger: 1)  Administration,  2)  Tilvejebringelse  af  Produkter  (der  jo 
for  de  fleste  Tings  Vedkommende  hører  til  Befolkningens  Livs- 
fornødenheder) samt  Forsyningshandel,  3)  Udhandling  af  Produk- 
ter ude  i Europa.  Men  det  er  viist,  at  begge  de  under  2)  nævnte 
Virksomhedsarter  i allerhøjeste  Grad  indvirker  paa  Befolknin- 
gens Levevilkaar,  nemlig  dels  direkte  forarmende,  dels  mere  in- 
direkte, saa  at  altsaa  begge  tilsammen  i allerhøjeste  Grad  danner 

et  Administrationsomraade,  der  i Virkeligheden  udgør  en  langt 
mere  dybtgaaende  og  vidtrækkende  Faktor  i den  grønlandske 
Tilværelse,  end  hvad  der  kan  falde  ind  under  1).  En  Adskillelse 
kan  der  derimod  gøres,  og  den  vilde  — tror  jeg  — virke  til 
Velsignelse,  den  mellem  1)  og  2)  paa  den  ene  Side  og  3)  paa 
den  anden:  Altsaa  Udhandlingen  af  Produkterne  i Danmark  op- 
hører med  at  vedkomme  den  grønlandske  Administration;  den 
kan  ledes  efter  udelukkende  europæiske  merkantile  Hensyn, 
blive  en  Mægleropgave,  og  der  blev  saaledes  ingen  som  helst 
Anledning  til  en  Deling  mellem  2 Direktorater,  den  sikkert  mest 
skæbnesvangre  Ordning,  det  er  muligt  at  træffe.  Hin  „Mægler" 
vilde  altsaa  ganske  simpelt  have  at  modtage  Produkterne  uden 
at  kunne  anvende  nogen  Kritik  overfor  deres  Mængde  og  Art, 
derimod  vel  — som  en  Slags  Konsulent  — med  Hensyn  til  deres 
Kvalitet;  alle  de  mere  sekundære  Sidor  af  den  tidligere  „Handels" 
Virksomhed,  der  dog  viser  sig  at  have  en  væsentlig  administrativ 
Side,  maatte  tilfalde  den  nye  Administration,  der  da  ogsaa  her 
eventuelt  kunde  benytte  den  handelskyndige  som  Konsulent;  f. 
Eks.  i Rederispørgsmaal.  Spørgsmaalet  har  faaet  en  saare  klar 
Behandling  i et  Skrift  af  Hørring,  til  hvilket  saa  vel  som  til  det 
modsvarende  Afsnit  hos  Rink  jeg  slutter  med  at  henvise. 

Hvad  der  ligger  bag  Parolen  Adskillelse  mellem  Handel  og 
Administration  er  selvfølgelig  — det  maa  anerkendes  med  Tak- 
nemmelighed — en  Bestræbelse  efter  at  give  Udtryk  i Praksis  for, 
hvad  der  i Rigsdagens  Forhandlinger  fremtraadte  som  ledende 
Tanke:  Danmarks  Forhold  til  Grønland  bør  være  et  uegennyttigt. 
Det  tør  da  oprigtigt  haabes,  at  der  vil  findes  den  Form,  der 
svarer  til  den  ædle  Hensigt,  og  ikke  virker  paa  tværs  af  den. 
Det  er  tiltalende  at  se,  at  ogsaa  tidligere  i Rigsdagen  det  uegen- 
nyttige har  faaet  Udtryk:  Hørring  skriver  pag.  53:  „At  Handelen 
i sin  Tid  har  givet  et  forholdsvis  stort  Overskud,  har  under  For- 
handlingerne af  Finansloven  fremkaldt  Udtalelser  af  Utilfredshed 
over,  at  Grønlænderne  fik  for  lidt  for  deres  Produkter." 

Dette  sidste  er  et  Vidnesbyrd  om  netop  det  Hjertelag,  som 
man  maa  ønske,  der  maa  være  for  Grønland,  men  ikke  om,  at 
Vedkommende  har  faaet  fat  paa  Kærnen  i det  grønlandske  Spørgs- 
maal;  og  det  er  lidet  billigt  at  lade  den  grønlandske  Styrelse 
høre  ilde  af  den  Grund.  En  administrativ  Handel  bestemmer 
Priser  etc.  efter  særlige  Hensyn,  ikke  mindst  i videste  Forstand 

social  økonomiske,  og  det  er  ganske  vildledende  over  for  en  dansk 
Offentlighed  at  tage  tilsyneladende  Prismisforhold  frem  til  iso- 
leret Kritik;  det  kan  være  et  Udtryk  for  Kærlighed  til  et  Barn 
at  øse  ud  paa  det,  hvad  det  vil  have,  men  det  kan  være  et  for 
Fremtiden  meget  skæbnesvangert  Udslag  af  Kærlighed. 

Paa  samme  Maade  naar  der  har  lydt  Stemmer,  om  at  Sty- 
relsen har  nforsømtu  det  og  det  Erhverv,  hvilket  jo  gerne  be- 
tyder: ikke  søgt  at  underkaste  det  Dyrkning  efter  europæisk  Møn- 
ster. Sæt  at  saadan  Drift  indvirkede  skadeligt  ved  at  befordre 
Nedgarig  i Dygtigheden  til  det  egentlige  Livserhverv  eller  med- 
førte ringere  diæetiske  Betingelser  eller  dets  Fremmelse  greb  ind 
i hele  Samfundets  Økonomi?  Slige  Udtalelser  kunde  kun  tæn- 
kes at  have  Berettigelse,  naar  det  eftervistes,  at  de  havde  et  be- 
stemt givet  Formaal  for  Øje,  men  det  er  jo  netop  Maalet,  vi  ej 
endnu  synes  enige  om. 

Efter  lignende  Mønster  kunde  jo  gerne  nogen  glæde  sig  over 
Edderfugletæppeindustrien  i Syd-Grønland  som  et  „Erhverv*4; 
det  kan  maaske  være  et  Erhverv  i Syd-Grønland  til  at  skaffe 
saa  og  saa  mange  Penge  mellem  Hænder  til  tvivlsom  Nytte- 
anvendelse; men  som  alt  europæisk  Erhverv  med  Jagtdyr  som 
Grundlag  er  det  Rovdrift.  Og  gik  Følgerne  af  denne  endda  kun 
ud  over  dem,  der  havde  noget  ud  af  Industrien;  men  da  Edder- 
fuglen  er  en  Trækfugl,  rammer  Følgerne  hele  Grønland,  og  de 
rammer  haardest  der,  hvor  Fuglen  har  sit  Sommerophold,  befinder 
sig  kortest,  hvor  saaledes  en  vigtig  Reservekilde  for  Køddiæt, 
naar  Hovederhvervet  falder  ugunstigt  ud,  tilstoppes.  En  saadan 
Reserve  er  af  uhyre  Vigtighed  i den  grønlandske  Økonomi. 

Det  nylig  anførte  afgiver  tillige  Eksempler  paa,  hvor  liden 
Forstaaelse  og  deraf  følgende  retfærdig  Bedømmelse  grønlandsk 
Administration  har  mødt  og  paa,  hvor  lidt  Begreberne  om  hen- 
sigtsmæssigt eller  uhensigtsmæssigt  efter  europæisk  Maalestok  kan 
overføres  paa  Grønland.  Herpaa  vil  jeg  anføre  et  sidste  Eksempel. 
En  europæisk  Institution,  man  har  søgt  omplantet  paa  grønlandsk 
Bund,  er  Sparekassen : Hvor  nær  maa  det  ikke  ligge  for  et  Sam- 
fund, omdannet  efter  europæisk  Mønster,  at  omsætte  alt  i Penge? 
Endnu  er  Reglen  heroppe  den,  at  den  fattige,  svage,  maaske  fjerne 
Slægtning  uden  Vanskelighed  finder  Optagelse  i et  Hus,  men  hvor 
længe  vil  sligt  vedvare,  naar  man  kommer  ind  paa  at  udregne  al 
den  dagligt  erhvervede  Føde  efter  Valuta?  I Virkeligheden  er 

man  godt  inde  derpaa.  Den  naturlige  grønlandske  Sparekasse  er 
Angmasætter  og  Spæk  fra  Fangsten;  nogen  god  Dag  bliver  det 
ikke,  da  den  helt  er  fortrængt  af  den  kunstige.  Dette  skal  her 
ikke  være  et  Forsøg  paa  at  rokke  ved  denne  — maaske  — under 
visse  Forudsætninger  ikke  helt  forkastelige  Institution;  men  kun 
være  et  Bidrag  til  at  belyse  Sandheden  af  den  Rinkske  Sætning 
om  „Tilstande,  der  er  saa  forskellige  fra  vore  vante  Forhold,  at 
endog  de  almindeligste  Begreber  og  Benævnelser  ved  ligefrem 
at  overføres  paa  hine,  let  kan  give  Anledning  til  en  vrang  og 
ensidig  Anskuelse"  (Samling  af  Betænkninger  p.  222)  *). 

Det  grønlandske  Spørgsmaal  staar  fremdeles  aabent,  omtrent 
som  det  gjorde  det  f.  Eks.  da  Bluhme  skrev  sin  Bog.  Endnu  maa 
Kravet  lyde  paa:  enten  nationalt  Erhverv  og  uløseligt  dertil  knyt- 
tede Samfundsformer,  regulerede  af  Naturen  selv,  eller  paa  den 
anden  Side:  indførte  Former  for  Erhverv  og  nye  Ordninger  i 
Samfundet,  arrangerede  af  Mennesker.  Maatte  dog  det  første 
blive  Parolen,  som  det  har  været  det  hidtil  i Grønlands  Styrelse, 
— blot  mere  gennemført. 

Naar  Spørgsmaalet  atter  og  atter  lyder:  hvad  kan  vi  gøre  for 
Grønland,  synes  det  mig  altsaa  rimeligt  først  at  spørge,  om  der 
virkelig  er  sket  noget  konsekvent,  gennem  en  historisk  Periode 
gennemført  Forsøg  paa  at  fjerne  Aarsagerne  til  Nedgangen;  et 
Forsøg,  der  virkelig  følger  Princippet:  „nationalt  Erhverv  en 
Livsbetingelse"  ud  i dets  Forgreninger.  Dersom  Livsbetingelserne 
for  det  grønlandske  Samfund  er  de  samme  nu  som  paa  Egedes  Tid, 
eller,  om  end  — maaske  — lidt  mindre  rigelige,  saa  dog  rige- 
lige nok,  og  indrømmer  vi,  at  det  Nye,  der  er  kommet  til,  og 
hvorfra  „alle  Taarerne  hidrører"  er  alle  de  fra  Etableringen  af  en 
Handel  i Landet  hidrørende  Indflydelser,  ja  saa  er  der  virkelig 
ikke  andet  for  end  at  søge  at  „tage  i os  igen",  hvad  vi  har 
bragt  af  overvejende  ondt,  og  ransage,  om  der  findes  noget,  der 
til  en  vis  Grad  kan  opveje  det,  der  maaske  vil  vise  sig  uop- 


‘)  Hvor  udmærket  stemmer  ikke  hermed,  at  en  i god  Betydning  af  Ordet 
konservativ  Institution,  den  Grønlandske  Handel,  værner  om  et  Samfunds  halv- 
kommunistiske Livsformer,  medens  en  erklæret  Socialdemokrat  (jfr.  Hr.  Knud- 
sens  Tale  i Rigsdagen)  beklager  Tilstedeværelsen  af  Forhold,  hvis  Omdannelse 
netop  synes  at  maatte  føre  i kapitalistisk  Retning;  samtidig  maa  sikkert  andre 
Udtalelser  fra  den  højtærede  Rigsdagsmands  Side  modtages  med  stor  Paaskøn- 
nelse,  ikke  mindst  Monopolhandelen  vedrørende. 

Tilskueren  1906  26 

retteligt  at  udgøre  et  blivende  Minus.  Kun  en  overfladisk  Betragt- 
ning kan  ved  et  saadant  Forsøg  tale  om  Tilbageskridt  i nedsæt- 
tende Betydning  af  Ordet;  en  saadan  Betragtning  kan  kun  gælde 
for  den,  der  er  ude  af  Stand  til  at  skelne  de  Kulturen  ledsagende 
Former  fra  virkelig  Kultur. 

Forsøget  maa  engang  gøres  efter  de  Anvisninger,  en  Rink  og 
andre  højt  kultiverede  Mænd  har  givet  os;  og  vi  maa  stille  os 
klart,  at  det  maa  blive  et  Forsøg,  der  maa  strække  sig  gennem 
en  historisk  Periode  og  ikke  gennem  Episoder  af  et  Menne- 
skeliv. 

Selvfølgelig  kan  man  ikke  tage  Bøssen  fra  den  Indfødte  og 
give  ham  Harpunen  i Haanden  eller  tage  Snøren  fra  den  tarve- 
lige Erhverver  og  anbringe  ham  i en  Kajak  med  Vaaben;  over- 
hovedet er  der  sjælden  over  for  Grønland  noget,  der  taler  for 
pludselig  og  direkte  Indgriben;  men  vi  maa  bide  os  fast  i de 
Momenter,  der  viser  en  værdifuld  Kontinuitet  med  de  gammel- 
dags Tilstande,  og  herfra  som  de  faste  Punkter  søge  at  erobre 
noget  af  det  tabte  tilbage.  Et  saadant  meget  vigtigt  Moment  er 
f.  Eks.  den  spredte  Beboelse.  Alt  hvad  der  kan  tænkes  at  ved- 
ligeholde Decentralisationen  for  Befolkningens  Vedkommende  og 
modvirke  de  Danskes  større  Etablissementer  bør  tilstræbes;  alt- 
saa:  Ensartet  Forsyning,  ingen  Adgang  til  ved  Kolonien  at  er- 
holde Varer,  der  ej  kan  erholdes  ved  Udsteder,  ingen  Opmun- 
tring af  Bierhverv,  der  er  knyttet  til  enkelte  bestemte  Pladser. 
Dette  er  kun  enkelte  Eksempler,  flere  kunde  fremdrages. 

Naar  jeg  vover  at  mene,  at  en  retrograd  Bevægelse  er  mulig, 
maa  jeg  naturligvis  kunne  henvise  til  bestemte  Iagttagelser  og 
Overvejelser.  Jeg  vil  anføre  nogle,  der  falder  mig  ind  og  haabe, 
at  jeg  har  glemt  mange,  som  andre,  i hvem  jeg  ser  Menings- 
fæller i det  væsentlige1),  i Sagens  Interesse  vil  tilføje,  naar  An- 
ledning gives: 

Der  synes  mig  ikke  at  findes  nogen  Boplads  i Grønland,  der 
ikke  den  Dag  i Dag  fremdeles  har  Betingelserne  for  at  have 
nationalt  Erhverv  som  ganske  overvejende  eller  eneste  Eksistens- 

')  Jeg  griber  Lejligheden  til  at  takke  d’Hrr.  Komm.  Hammer  og  Kapt.  Ry- 
der for  deres  Artikler  i resp.  Natt.  og  Berl.  Tid.,  der  gaar  i samme  Retning 
som  enkeltstaaende  Udtalelser  fra  avtoritativ  Side,  saaledes  fra  Kultusministeren 
under  1ste  Bhdl.  af  Lovf.  om  Kirke  og  Skolevæsen  i Grønland:  „.  . . Sæl- 
fangsten, det  Erhverv,  der  bærer  det  grønlandske  Samfund". 

betingelse.  Hvorledes  det  forholder  sig  hermed,  vilde  det  jo 
iøvrigt  være  muligt  at  slaa  fast  gennem  et  Par  Aars  Undersøgel- 
ser. Jeg  kan  nævne  en  Plads  her  i Nord-Grønland,  paa  ca.  100 
Mennesker,  hvorfra  en  Fanger  meddelte  mig,  at  de  endnu  i August 
havde  tørt  Kød  og  Angmasætter  fra  forrige  Aars  Indsamling,  og 
flere,  ved  jeg,  har  i alt  Fald  Betingelsen  for  at  have  det  samme. 
Det  er  fra  flere  Sider,  støttet  paa  Udsagn  af  ældre  Fangere,  gjort 
gældende,  at  Sælhunden  tager  af;  men  dels  er  Spørgsmaalet  jo, 
hvor  meget  den  tager  af,  dels  er  det  sandsynligt,  at  Vedkommen- 
des Erindring  kan  have  skuffet  noget  — i al  Fald  har  2 erfarne 
Kolonibestyrere  udtalt  for  mig,  at  der  absolut  ingen  Grund  er 
til  at  tro  det. 

Adgangen  til  Nydelsesmidler,  Kaffe  og  Tobak,  der  jo  er  en 
af  Faktorerne  i Nedgangen,  kan  dernæst  uden  Skade  indskræn- 
kes betydeligt.  Det  er  dog  ganske  nærliggende,  at  hvad  vi  i det 
mindste  en  lang  Tid  fornuftigvis  ikke  har  været  glade  over  at 
tilstaa  vore  Kvinder,  kan  ikke  være  mere  nødvendigt  for  Mæn- 
dene;  det  vilde  i det  mindste  blot  være  den  sentimentale  Agita- 
tionsfrase om  den  fattige  Mands  Snaps  om  igen.  Hvad  Kaffen 
angaar,  kunde  der  sikkert  gøres  en  Del  for  at  trænge  den  tilbage 
ved  den  langt  uskyldigere  Te.  En  jævn  god  Fanger  i Grønland 
lever  i Virkeligheden,  kostmæssig  set,  grumme  godt,  i Virkelig- 
heden ofte  bedre  end  de  Danske,  der  ogsaa  efterhaanden  er 
kommet  ind  paa  at  foretrække  grønlandsk  Diæt.  Det  er  en  ret 
tankeløs  Øllebrødsdeltagelse  at  ville  holde  paa  Nydelsesmidler 
som  nødvendig  Afveksling  i Diæten  for  ham.  Intet  turde  bedre 
være  egnet  til  at  vække  Opmærksomhed  for  vor  Kultur  som  en 
Stuemenneskekultur  end  netop  vore  overdrevne  Fordringer  paa 
Afveksling  og  paa  Nydelsesmidler:  Friluftsmennesket  har  Nydel- 
ser som  Stuemennesket  har  glemt  at  vurdere. 

Det  bør  kunne  forstaas,  hvilket  Plus  i Kraft  det  vilde  give 
det  grønlandske  Samfund,  om  Sygeligheden  indskrænkedes;  jo 
vanskeligere  det  er  dér  som  i Danmark  at  gøre  kulturel  Hygiejne 
til  Menigmands  Eje,  desto  mere  maa  man  haabe  af  den  natur- 
lige Hygiejne,  der  i Virkeligheden  var  en  vigtig  Side  af  gammel- 
dags grønlandsk  Tilværelse. 

Det  er  endvidere  rimeligt  at  tænke  sig,  at  en  større  gennem- 
snitlig Fangerdygtighed  vilde  forøge  Udbyttet  af  Erhvervet;  bl.  a. 
ved  at  indvinde  Terræn  paa  Fangsten  af  Hvidhvaler. 

26* 

Dernæst:  Grønlænderne  er  i Virkeligheden  med  Hensyn  til 
deres  Livsbetingelser  dybt  konservative  — i den  Grad  at  vi  prak- 
tisk talt  næsten  har  paatvu'nget  dem  Ting,  der  hører  hjemme  i 
andre  Samfundsforhold,  saaledes  Brugen  af  Penge  i alle  Forhold. 
Er  vi  opmærksomme  herpaa,  vil  vi  sikkert  i denne  Konservatisme 
finde  Støtte  for  fornuftig  Paavirkning  i retrograd  Retning.  Der  er 
utvivlsomt  Karakteregenskaber,  der  kunde  ønskes  mere  udvik- 
lede hos  Grønlænderen,  som  lidt  større  Forudseenhed,  mindre 
Ødslen  i den  gode  Tid;  men  dette  vilde  vel  ikke  kunne  være 
Grund  til  at  indføre  nye  Livsformer,  nye  Erhverv.  Forholdet  er 
virkelig  ingenlunde  det,  at  han  blot  gaar  rundt  og  venter  paa 
noget  nyt  for  at  tage  derimod  med  Kyshaand.  Og  at  tro,  at  man 
skulde  kunne  indføre  noget  nyt  for  en  Del  af  Befolkningen,  og 
at  lade  alt  blive  ved  det  gamle  for  en  anden  Del,  turde  være 
grumme  løst  tænkt. 

Endelig:  det  grønlandske  Samfund  rummer  den  Dag  i Dag 
megen  Dygtighed,  den,  der  i Almindelighed  findes  bedst  repræ- 
senteret i Afstand  fra  Kolonierne.  Men  vilde  det  ikke  være  be- 
synderligt, ved  Indretningen  af  Samfundets  Fremtidsøkonomi  at 
tage  mest  Hensyn  til  de  ringere  eller  ringeste?  For  en  Middel- 
vej er  der  virkelig  ingen  Plads;  det  grønlandske  Spørgsmaal 
former  sig  i alt  væsentligt  som  et  Enten-Eller. 

Forøvrigt  er  en  retrograd  Bevægelse  ej  alene  ønskelig,  men 
ogsaa  nødvendig.  Det  kan  ikke  miskendes,  at  den  nye  Lov  om 
Kirke-  og  Skolevæsen  i Grønland,  der  fra  saa  mange  Sider  er 
modtaget  med  Sympati,  aldeles  bestemt  kræver  en  Bevægelse  i 
lignende  Retning  fra  den  verdslige  Indflydelses  Side,  naar  ej 
megen  Autoritet  skal  gaa  tabt  og  Loven  virke  modsat  af,  hvad 
den  tilsigter.  Men  en  Bevægelse  i samme  Retning,  som  hin  Lov 
instituerer,  er  ikke  mulig,  uden  at  Apparatet  bliver  langt  mindre 
omfangsrigt  end  det  er.  Blot  at  erstatte  danske  Handelsmænd 
med  Grønlændere  er  det  mindste  af  det;  det  er  Institutionerne 
nok  saa  meget  som  Menneskene,  der  har  været  en  Fare.  De 
paagældende  Stillinger  frembyder  utvivlsomt  særlige  Fristelser  i 
Retning  af  Egennytte  og  Regereri,  men  der  har  i dem  som  i 
de  gejstlige  været  og  er  udmærkede  Mennesker,  der  har  haft 
Blik  for  det  væsentlige  og  været  hævet  højt  over  hine  Fristelser. 
Men  forøvrigt  faar  Handelsmanden  først  efterhaanden,  maaske 
for  sent,  at  vide  eller  lærer,  at  der  ogsaa  stilles  Fordringer  til 

ham.  Skal  en  Grønlænder  virke  med  Udbytte  som  en  Formidler 
af  dansk  Kultur,  er  det  ganske  nødvendigt,  at  han  kommer  til 
at  virke  under  Forhold,  der  er  naturmæssige  for  Grønland,  med 
saa  faa  vanskelig  kontrollable  Indflydelser  ved  Siden  af  sig  som 
muligt. 

Hvad  der  trænges  til  ved  en  saa  vanskelig  Opgave  som  Le- 
delsen af  grønlandske  Anliggender,  er  Konsekvens,  faste  Linier, 
Kontinuitet.  De  færreste  vil  vel  nægte  den  grønlandske  Ledelse 
gennem  Aarene,  at  den  har  styret  efter  Principper,  og  at  dette 
er  nødvendigt;  besynderligt  da,  at  det  har  været  bebrejdet  den, 
at  den  ikke  i højere  Grad  har  gjort  Brud  paa  dem.  Saa  længe 
Principperne  eksisterer,  er  det  klart  — hvis  man  skal  naa  noget 

— at  de  maa  følges  og  følges  langt  ud  i deres  Forgreninger,  dem, 
det  ikke  er  givet  enhver  at  have  Øje  for.  Spørgsmaalet,  om 
nye  Principper  skal  afløse  de  gamle,  maa  blive  en  Sag  for  sig, 

— en  Sag,  til  hvis  Drøftelse  der  ikke  kan  paakaldes  Omtanke 
og  Samvittighedsfuldhed  nok. 

Foreløbig  maa  enhver  Realitetsforhandling  om  Grønlænderens 
fremtidige  Livsbetingelser  tage  sit  Udgangspunkt  i:  Sælfangst 
eller  ikke;  i modsat  Fald  vil  den  svæve  i Luften,  dens  Udbytte 
blive  tilfældigt,  lidet  værdifuldt.  De  to  Feltraab  repræsenterer  to 
Principper,  der  væsentlig  udelukker  hinanden;  det  første  er  det 
nationale,  det  hvorved  vi  véd,  at  Befolkningen  er  opretholdt  i 
umindelige  Tider,  det,  som  det  skulde  være  Danmarks  Hæder  i 
nogen  Grad  at  have  respekteret;  det  andet  repræsenterer  Over- 
gang til  en  ny  Samfundstilstand,  en  Denationalisering.  For  mig 
er  en  Denationalisering  en  Kulturbestræbelsernes  Fallit,  som 
vækker  — blot  stærkere  — tilsvarende  pinlige  Følelser  hos 
mig,  som  naar  jeg  erfarer,  at  Mennesket  har  udryddet  det  og 
det  Dyr,  den  og  den  ejendommelige  Form  for  Liv  i Naturen; 
og  det  synes  mig,  man  maa  være  dem  taknemmelig,  der  giver  os 
et  Begreb  om,  hvad  vi  ved  at  forandre  et  Folks  Livsbetingelser 
løber  Fare  for  at  berøve  dem.  Man  læse  i „Frem"  (No.  25,  1905) 
et  Par  Skitser  af  Mag.  Porssild,  værdifulde  ikke  mindst  ved  deres 
Ærlighed.  Den  ene  Skitse  fortæller  meget  levende  om,  hvor- 
ledes den  grønlandske  Styrer  i Baadsbesætningen  fraraader  en 
Rejse  af  Hensyn  til  Vejrudsigten,  den  danske  Rejsende  viser  sig 
uforstaaende  og  derfor  utaalmodig.  Grønlænderen,  der  nødig  siger 
nej,  bøjer  sig  for  den  Danske,  og  de  rejser;  men  snart  indtræffer 

det  daarlige  Vejr,  Grønlænderen  har  forudset,  og  selvfølgelig  er 
den  Danske  nu  den  første,  der  taler  om  at  lande,  medens  Sty- 
reren hævder,  at  man  skal  holde  paa,  indtil  der  kan  være  Tale 
om  at  sætte  Baaden  paa  Land  med  nogenlunde  Udsigt  til  at 
undgaa  et  Skibbrud.  Tror  man,  at  de  Egenskaber,  intellektuelle 
og  moralske,  der  lyser  frem  af  den  smukke  Skitse,  er  tilfæl- 
dige, eller  tror  man,  at  de  skyldes  en  Udvikling  under  givne 
Livsbetingelser  og  dog  ikke  vilde  gaa  tabt,  naar  disse  ødelægges  ? 


Jakobshavn. 


H.  Kiær, 

Læge. 

Motto: 

Skal  jeg  tænke  nyt,  da  maa  jeg  sanse  nyt. 

( Johs . V. Jensen:  Intermezzo.) 
Jordens  Fladhed  er  en  Realitet,  en  Kendsger- 
ning. At  den  er  rund,  det  er  en  Sandhed.  Jordens 
Rundhed  er  en  af  de  Sandheder , man  lagrer  hen 
og  siden  lader  ligge. 

(Johs.  V.  Jensen:  Den  gotiske  Renaissance.) 

III 

ilsyneladende  taler  al  Digtning  imod  det  Angreb  paa 
„ Stemningen " , som  de  to  tidligere  Artikler  mundede 
ud  i.  Snarere  vil  man  være  tilbøjelig  til  at  gøre  Digt- 
ning til  et  med  Stemning.  Jo  mere  Stemning  des  bedre 
Digtning.  Denne  Sætning  kan  heller  ikke  bestrides, 
hvis  man  ved  Stemning  tænker  paa  Virkningen  i Læse- 
rens Sind,  hvorimod  den  langtfra  gælder  ubetinget, 
hvis  der  tænkes  paa  Midlerne,  hvormed  Kunsten  arbejder.  En  Ophob- 
ning af  Stemning  i Kunstværket  medfører  maaske  det  i Øjeblikket  stær- 
keste Indtryk,  men  ingenlunde  den  dybeste,  varigste  eller  mest  omfat- 
tende Stemning.  Eksempler  er  „Ossian"  og  fra  den  nyeste  Tid  „Jørn 
Uhl".  Overfor  det  enkelte  Kunstværk  har  Spørgsmaalet  imidlertid  ingen 
altfor  stor  Interesse.  Det  er  først,  naar  Vildfarelsen  truer  med  at  sætte 
sit  Præg  paa  hele  den  litterære  Tilstand,  at  man  har  al  mulig  god 
Grund  til  at  gøre  sig  Stemningens  sande  Væsen  klart. 

Thi  i Stedet  for  at  udløses  som  Følge  af  et  aandeligt  Arbejde  eller 
tjene  som  den  levende,  lokkende  Indledning  til  et  saadant,  truer  Stem- 
ningerne mere  og  mere  med  fuldstændig  at  afløse  al  dybere  aandelig 
Virksomhed.  Man  plukker  ikke  Stemningerne  langs  Tankens  Veje  eller 
paa  Følelsens  Flugt,  man  lokkes  ikke  af  Sansernes  og  Tankens  vage 
Fornemmelser  til  yderligere  Fremgang  i den  Retning,  i hvilken  de 
peger,  man  flyder  fra  Stemning  til  Stemning.« 

Stemningen  er  den  personligste  Fortolkning  af  Virkeligheden.  Den 
er  en  Vej  udefra  ind  i den  enkeltes  Sjæls  Vildnis.  Stemning  betyder 

altid  en  større  eller  mindre  Forvanskning  af  det  hele  til  Fordel  for 
den  enkelte,  derfor  ogsaa  en  truende  Opløsning  af  Virkeligheden.  Den 
sikreste  Forbindelse  mellem  Mennesker  er  Tanken,  den  fasteste  er  Fø- 
lelsen, den  mest  tilfældige  er  Stemningen  og  det  i dobbelt  Forstand,  thi 
ikke  blot  gengiver  den  ikke  Virkeligheden  saaledes,  som  denne  bygges 
af  manges  Vidnesbyrd,  men  heller  ikke  saaledes  som  den  er  for  den 
enkelte  i det  lange  Løb.  Den  er  en  psykisk  Ener,  et  Atom,  et  eneste 
uigenkaldeligt  Tilfælde:  denne  Mand  i dette  Øjeblik. 

Den  er  en  Fortolkning  af  Virkeligheden,  men  en  saadan  grundet 
paa  de  daarligste  Vidnesbyrd,  paa  de  mest  øjeblikkelige  Iagttagelser 
forinden  disse  endnu  har  gennemgaaet  nogen  Prøve  for  Tankens  eller 
Følelsens  Domstol.  Den  er  en  Hyldest  til  det  ydre,  det  tilfældige,  til 
Gadens  Graahed,  Metallets  Glans,  Kuskenes  Raab,  Hjulenes  Drøn  — 
kort  sagt  alt  det,  der  blot  er  en  foreløbig  Virkelighed , et  Raastof,  hvoraf 
vi  næsten  øjeblikkelig  danner  en  anden,  solidere  Virkelighed,  hvor  den 
graa  Flade  i Kraft  af  tidligere  Iagttagelser  betyder  Haardhed,  Vognens 
Tyngde  o.  s.  v. 

Kun  for  saa  vidt  den  første  kan  lede  til  den  anden,  har  den  større 
Værdi  for  os  end  Hallucinationer;  thi  det  er  den  middelbare  Virkelig- 
hed, af  hvilken  vi  er  afhængige.  For  at  naa  denne  kræves  der  et  Ar- 
bejde, en  Omforandring  ved  Hjælp  af  erhvervede  Synspunkter.  Uden 
saadanne  vil  det  bero  paa  en  Imødekommenhed  fra  Virkeligheden,  om 
Stemningen  umiddelbart  vil  kunne  gribe  det  blivende  i det  forgænge- 
liges Form  og  saaledes  naa  til  dybere  Indsigt.  Det  vil  bero  paa,  om 
Lovene  for  et  Øjeblik  dukker  op  til  Overfladen.  Et  typisk  Eksempel  til 
det  her  fremsatte  har  man  i den  pragtfulde  Indledning  til  „Hjulet". 

„Git  up! 

Æhj!  Git  up! 

Svøbeslag  og  Knald  af  svære  Hestehove  mod  Brostenene,  hæse 
Brøl  af  Kusken  og  hvinende  Piskeslag  i forceret  Takt  og  nye  bragende 
Salver  af  Jemskoene,  der  glipper  og  slider  Ildarme  ud  af  Islaget  paa 
Gaden  o.  s.  v.“ 

Kan  et  Indtryk  være  gengivet  mere  levende?  Er  det  ikke  selve 
Virkeligheden  paatvunget  os  — til  at  tage  og  føle  paa?  Og  dog  er 
det  som  et  Syn  for  os;  thi  hvor  er  den  Ting,  vi  genkender,  og  som 
ikke  helt  og  holdent  staar  for  en  andens  Regning.  Kender  vi  „saa  ond 
en  Nat,  at  Lygterne  kun  ligner  Blodpøle  deri,  og  de  elektriske  Blus 
blinker  igennem  som  Bundter  af  Knive".  Straks  mærker  man  ikke 
Følgen  deraf,  men  læs  en  to-tre  Sider  og  Følelsen  af  Usikkerhed 
vil  indfinde  sig.  Vi  paastaar  ingenlunde,  at  det  er  en  Løgn,  men  vi 
ved  ikke  noget  bestemt  om,  hvorvidt  det  er  sandt.  Vi  indretter  os  paa 
at  lade  det  drage  forbi  os  som  drivende  Skyer.  Maaske  mærker  vi 
ikke  Forskellen  før  i det  Øjeblik,  da  vi  pludselig  midt  i alt  det  løse 
føler  fast  Grund. 

Læser  man  f.  Ex.  videre  om  Hestenes  Anstrengelser  for  at  drage  det 
tunge  Læs  op  ad  Skraaningen  til  Brooklynbroen,  faar  man  et  saadant  Stød. 

„Git  up,  git  up,  git  up! 

Da  glider  Hesten  og  sparker  sig  vildt  paa  Benene  igen,  en  Alen 
fra  Broens  Kant,  og  Læsset  mister  sin  Drift  og  truer  med  at  plante 
hele  sin  livløse  Drægtighed  paa  Stedet,  Hjulene  viser  alle  strittende 
Eger , vil  ikke  mere , og  hele  det  høje , vanvittigt  overlæssede  Taarn  af  en 
Vogn  ligesom  synker , tætter  sig  og  vil  staay  gro  ned  i den  urokkelige 
Jord “ 

I dette  er  Iagttagelse  og  Virkelighed  et,  og  derfor  faar  Ordene  et 
Præg  af  Visdom,  som  staar  i mærkbar  Modsætning  til  den  Tomhed, 
der  ellers  skjules  under  den  pragtfulde,  blændende  Stil.  Det  er  ikke 
blot,  hvad  der  synes,  men  hvad  der  foregaar.  Det  er  ikke  tilfældigt,  at 
Læsset  tager  sig  saaledes  ud,  det  er  dets  inderste  Væsen,  der  røber 
sig  for  Beskueren.  For  en  Gangs  Skyld  har  Johs.  V.  Jensen  truffet  paa 
en  Kendsgerning , men  det  kan  han  rigtignok  takke  Virkeligheden  for, 
der  var  saa  velvillig  at  lægge  den  lige  paa  Overfladen,  aaben  for  San- 
serne. Thi  man  kan  ikke  finde  bedre  Vidnesbyrd  om  hvad  disse  for- 
maar  og  ikke  formaar,  end  i hans  Digtning. 

Han  er  de  fem  Sansers  uindskrænkede  Hersker  — man  er  endda 
ikke  vis  paa,  om  han  ikke  har  flere  hemmelige  Tjenere  — men  Tan- 
kens forunderlige,  mægtige  Bygmester  lyder  kun  ugerne  hans  Bud 
og  sjælden  bliver  der  derfor  Verden  af  hans  Kaos;  thi  uden  Ideerne , 
mod  hvilke  han  atter  og  atter  afskyder  sin  Foragts  Pile,  ingen  Kends- 
gerninger. 

Kendsgerningen  er  et  Skæringspunkt  for  Love.  Dens  Gyldighed 
beror  derfor  ikke  paa  Sansernes  Vidnesbyrd,  men  paa  Tankens.  Hvad 
vi  iagttager  er  „efter  — hinanden  — følgen"  og  „samtidig  væren",  og 
paa  dette  bygger  Stemningen,  hvad  vi  spørger  om,  er  Sammenhæng. 
Det  er  Tankens  Værk,  og  paa  det  hviler  Følelsen. 

Lad  os  som  Eksempel  tage  en  Sten.  Som  Sanseobjekt  er  den  graa 
og  firkantet.  Til  dette  Ydre  kan  saa  Stemningen  knytte  mer  eller  min- 
dre vage  og  vilkaarlige  Associationer.  Men  ingen  af  de  Egenskaber, 
der  tillægges  den,  overtyder  os  om  dens  Virkelighed;  thi  en  Hallu- 
cination vilde  kunne  give  Anledning  til  nøjagtig  samme  Iagttagelser. 
Vi  indrømmer  den  først  Plads  blandt  Kendsgerningerne,  naar  den  er 
til  ikke  blot  i Forhold  til  vore  Sanser,  men  i Forhold  til  hele  den  øv- 
rige Virkelighed,  naar  den  kan  øve  Virkninger  og  være  Genstand  for 
Paavirkninger.  Jeg  kan  maaske  selv  stønne  under  Vægten  af  en  ind- 
bildt Sten,  men  jeg  kan  ikke  knuse  selv  det  ringeste  Glasskaar  med 
den  endsige  skade  min  Fjende.  Den  indbildte  Sten  er  altsaa  ikke  vir- 
kelig, omend  Indbildningen  er  det  i høj  Grad.  Men  ved  at  anbringe  et 
Fænomen  i den  ydre  Aarsagsrække,  i den  objektive  Verden,  som  kun 
har  sin  Plads  i den  subjektive  Verden,  undergraver  man  Virkeligheds- 
opfattelsens Tryghed.  Virkeligheden  er  netop  karakteriseret  ved,  at  den 
altid  støtter  sig  til  fleres  Vidnesbyrd.  Den  enkelte  kunde  muligvis  have 
rigtige  Hallucinationer,  men  han  er  ikke  i Stand  til  at  betrygge  nogen 
Virkelighed  i den  Forstand,  hvori  vi  tager  dette  Begreb. 

Virkeligheden  er  altsaa  forskellig  fra  Iagttagelserne  og  ligger  dy- 
bere. Den  bestaar  af  Love  og  gengives  af  Ideer.  En  Kendsgerning  er 
ikke  blot  et  Udtryk  for  den  snævreste  Nutid,  men  rummer  tillige  For- 
tiden og  forudsætter  Fremtiden.  Den  er  et  Resultat  og  en  Hypotese. 
Derfor  er  Jordens  Fladhed  ingenlunde  en  Kendsgerning,  den  er  en 
Iagttagelse,  som  vi  gør  klogt  i at  berigtige,  hvis  vi  vil  rejse  efter  fjerne 
Maal.  Saasnart  vi  lever,  viger  Iagttagelsernes  Verden  tilside  som  et 
Syn  og  giver  Plads  for  Ideernes  Verden.  Vi  kan  intet  foretage  os,  som 
ikke  er  bestemt  ved  mer  eller  mindre  vidtrækkende  Ideer.  Paa  dem 
forlade  vi  os  — ikke  paa  Iagttagelserne.  Fædrelandet  er  en  Idé  og 
Sandheden  er  en  Idé,  men  ogsaa  den  Gade,  mod  hvilken  vi  tillidsfuldt 
sætter  Foden,  er  bygget  af  Ideer  og  formaar  af  den  Grund  at  bære  os. 

En  Kendsgerning  iagttages  derfor  ikke,  men  den  opbygges  ved  at 
ordne  Iagttagelserne  efter  Ideer. 

Den,  der  som  Johs.  V.  Jensen  kun  i ringe  Grad  formaar  at  opsøge 
Virkeligheden,  som  maa  iagttage  for  at  tænke,  men  er  ude  af  Stand 
til  at  gaa  den  omvendte  Vej,  vil  aldrig  kunne  blive  nogen  Virkeligheds- 
forkynder.  For  en  saadan  gjælder  det  ikke  om  Ligheder  — det  er  Ly- 
rikernes Sag  — men  om  Aarsager.  Kun  ved  ideligt  at  føres  tilbage  til 
Aarsageme  bliver  Enkeltfænomeneme  gyldige  for  os  — kun  derved 
faar  de  Værdi  for  Virkelighedsbilledet  — levendegør  og  udfolder  dette  — 
og  modtager  til  Gengæld  fra  dette  den  Betydning,  det  Præg,  der  giver 
dem  Almeninteresse.  En  Kunst,  der  dyrker  Ytringerne,  uden  fra  disse 
atter  og  atter  at  opsøge  Lovene,  opløser  Virkeligheden.  Det  føles  som 
om  denne  gaar  over  i en  ny  Tilstandsform  med  løsere,  vilkaarligere 
Forbindelser.  Digtningen  bliver,  som  Johs.  V.  Jensens  „Hjulet44,  en 
Verden  i Dampform. 

Vi  kan  ikke  kortlægge  den  Verden,  der  saaledes  fremstilles  for  os* 
har  ingen  Udveje  til  at  finde,  hvor  vi  tør  træde.  Vi  kan  derimod  narres* 
ledes  vild,  Virkeligheden  kan  forfalskes. 

Hvad  skulde  forhindre  Forfatteren  i at  overdrive  og  ændre,  som 
det  passer  ham  bedst  — der  er  jo  ikke  længer  noget  Hovedopgør,  hvor 
Svindelen  kan  afsløres.  Hvorfor  nægte  sig  noget  i Retning  af  sjælelige 
Nuancer  og  Rariteter  — Personerne  skal  jo  ikke  tænkes  at  kunne 
optræde  andre  Steder  end  i Digterens  Fantasi.  Hvorfor  spare  paa 
Farver  og  Dufte,  da  det  jo  dog  ikke  forudsættes,  at  nogen  skulde  kunne 
genopleve  det  fortalte. 

Saavidt  er  dette  drevet,  at  et  Værk  som  „Skovene44  ikke  engang 
smager  af  den  Verden,  det  skildrer,  og  i hvilken  Forfatteren  har  opholdt 
sig.  Med  Rette  blev  det  hævdet,  at  denne  Bog  ligesaa  godt  kunde  være 
skrevet  i Kristen  Bernikovstræde.  Og  „Wombwell44?  Hvor  mange  tænke 
sig,  at  denne  Fortælling  i alt  væsentlig  er  en  Beretning  om,  hvad  der 
er  foregaaet.  Dette  er  en  Fantasiens  Triumf,  om  man  vil,  men  det  er 
et  saare  daarligt  Vidnesbyrd  for  den,  der  dyrker  Kendsgerningen. 

Men  selv  om  der  ikke  fra  Forfatterens  Side  under  Stemningsrusen 
forøves  bevidst  eller  ubevidst  Falskneri,  kommer  en  udelukkende  eller 

overvejende  Stemningskunst  til  at  virke  forgiftende  paa  Læsernes  Vir- 
kelighedssans. De  lærer  at  tro  paa  Spøgelser,  de  afvænnes  med  at  prøve 
deres  Hjæmefostre  med  Virkelighedens  haarde,  ubønhørlige  Love  for 
Øje  — en  Kunst  som  Johs.  V.  Jensen’s  er  sikkert  heller  ikke  uden  sin 
hemmelige  Forbindelse  med  en  Sigurd  Triers  Sukces  — de  gøres  slappe 
og  nydelseslystne  med  en  stadig  voksende  Tilbøjelighed  for  de  billige 
Nydelser  og  en  stadig  tiltagende  Uvilje  overfor  Tankens  eller  Følelsens 
større  men  besværligere  Glæder.  Et  talende  Tidernes  Tegn  i denne 
Henseende  er  Sven  Langes  paa  engang  afmægtige  og  kyniske  Kritik 
af  Pontoppidans  Kunst. 

Faren  er  en  lignende  som  den,  mod  hvilken  Realismen  i sin  Tid 
gjorde  Front.  Dengang  var  det  ved  en  blegsottig  Idealisme,  man  snig- 
løb Virkelighedsfølelsen,  nu  er  det  ved  en  yppig  Stemningssvindel. 
Fælles  for  begge  Tilfælde  er  Manglen  paa  Respekt  for  det  uforander- 
lige, det  lovbundne,  det  uomstødelige  — for  den  kedelige  Virkelighed l), 
som  det  koster  Resignation  at  bøje  sig  for  og  Kraft  at  overvinde. 

Her  staar  Kunstneren  overfor  sit  Kors.  Hans  Kunst  kræver  i saa 
yderlig  en  Grad  som  muligt  Modtagelighed  for  Stemninger  af  ham, 
medens  disse  truer  med  at  gøre  ham  ringe  som  Karakter  og  Aand  og 
derved  for  Alvor  ubrugelig  som  Kunstner.  Thi  uden  Stemning  ingen 
Digtning,  men  — det  maa  tilføjes  — lutter  Stemning,  ingen  Mand,  og 
kun  af  Mænd  skabes  den  store  Kunst. 


Motto: 

Der  kan  . . . Ingen  Tvivl  være  om,  at  den  Tone, 
Johs.  Jensen  anslaar,  vil  blive  fremherskende  i 
en  endnu  I Taagedis  liggende  Litteraturperiode. 

Der  er  her  en  Glæde  ved  Kendsgerningernes 
Haandgribelighedemes,  Stoffets  solide  (!!!)  Verden, 
man  ikke  før  har  set  Mage  til. 

(Chr.  Bredsdorf  i „Dansk  Tidskrift*.) 

Johs.  V.  Jensen  har  selv  udnævnt  sig  til  Kendsgerningens  Profet. 
Det  foregaaende  har  været  et  Bidrag  til  Belysning  af  hans  Ret  til  denne 
Titel.  Det  skal  nu  kort  undersøges,  om  han  er  Bekenderen  af  en  ny 
Aand,  hvilket  han  fra  anden  Side  er  blevet  kaldet. 

Kritikeren  Hr.  Chr.  Bredsdorf,  der  paa  en  særlig  klar  og  lærerig 
Maade  har  udtalt  dette,  er  saa  overbevist  om,  at  der  er  noget  nyt  i 
Opmarsch,  at  han  allerede  skælver  for  den  Fare,  det  rummer,  og  sværger 
at  ville  dø  for  den  Sag,  der  trues.  Maaske  han  vilde  se  det  paa  en 
noget  anden  Maade,  hvis  han  i mindre  Grad  gik  ind  paa  de  Syns- 
punkter, han  frygter,  hvis  han  ikke  havde  gjort  sig  skyldig  i samme 
Fejltagelse  som  Johs.  V.  Jensen,  at  tro  en  Modsætning  mulig  mellem 
det,  der  hører  uadskilleligt  sammen  — Ideer  og  Kendsgerninger. 

Johs.  V.  Jensen  er  ikke  Repræsentant  for  en  ny  Tids  Aand.  Han 


‘)  George  Washington  er  f.  Eks.  for  en  saaden  „Virkelighedsopfattelse",  „Verdens  kedeligste 
Menneske*.  (Den  gotiske  Renaissance). 

er  ingen  Begyndelse  men  en  Afslutning.  Han  hører  ikke  den  nye 
Verden  til,  men  den  gamle  — specielt  han  har  hjemme  i det  gennem- 
reflekterede  Land,  der  hedder  Danmark.  Han  er  en  Sildeføding  af  en 
gammel  Kultur,  et  pragtfuldt  Festfyrværkeri  — de  sidste  Raketter. 

For  at  se  ham  som  Udtryk  for  en  ny  Aand,  maatte  man  tro  paa, 
at  en  fremtidig  Kultur  kunde  tænkes  uden  Ideer  eller  Idealer  — ja 
mere  end  det  — man  maatte  tro,  at  den  menneskelige  Hjærne  havde 
forandret  sin  Arbejdsmetode,  ændret  sine  Bestræbelser.  Man  maatte 
tro  paa,  at  Opløsning  var  dens  højeste  Tilfredsstillelse  og  Orden  et 
tilbagelagt  Standpunkt.  Som  Billede  af  en  Tilstand  er  Johs.  V.  Jensen 
enestaaende  interessant,  som  Fremtidsbebuder  kan  han  kun  komme  i 
Betragtning,  som  den  der  tydeligst  vidner  om  den  nuværende  Tilstands 
Yderlighed. 

Der  er  intet  nyt  eller  paafaldende  i,  at  Menneskene  oplever  Peri- 
oder af  Splittelse,  hvor  Indtrykkene  og  Tankerne  løbe  fra  hinanden  — 
det  er  den  ene  og  nødvendige  Del  af  Rytmen  — men  disse  Tilstande 
er  aldrig  Maalet  for  deres  Higen.  De  føles  normalt  af  den  enkelte  og 
af  Samfundet  som  en  Pine,  fordi  Hensigten  — at  mestre  Tilværelsen, 
at  komme  op  over  den,  at  samle  den  i et  Greb,  i et  Blik  — er  læn- 
gere end  nogensinde  fra  at  naas. 

Saadanne  Tidsrum  vil  være  ugunstige  for  kunstnerisk  Produktion 
og  til  Følelsen  af  menneskelig  Underlegenhed  vil  føje  sig  Følelsen  af 
kunstnerisk  Afmagt.  Først  en  Kultur,  der  som  den  moderne  ogsaa  paa 
det  aandelige  Omraade  er  væsentlig  af  teknisk  Art,  har  det  været  for- 
beholdt at  give  Afmagten  Tunge.  Nu  udsynges  Splittelsen  med  en 
Kraft  og  en  Triumf,  der  var  Sejren  værdig  og  heri  ligger  det  egentlig 
udæskende  ved  Tilstanden;  thi  det  tyder  paa,  at  Arbejdet  mod  højere 
Aandsformer  ikke  blot  foreløbig  er  mislykket,  men  overhovedet  er  op- 
givet. 

Johs.  V.  Jensen  beruser  sig  indtil  Bærmen  i sit  eget  Talent.  Han 
ikke  blot  brammer  med  hvad  han  tilvisse  ejer  i højere  Grad  end  nogen 
samtidig  — Fornemmelsernes  Finhed  — men  han  gør  dette  til  det 
eneste  og  det  højeste  og  vender  sig  med  Spot  mod  det,  der  ganske 
synes  at  være  ham  nægtet:  et  Sjæleliv  af  en  roligere  og  højere  Art,  i 
Forhold  til  hvilket  hans  Rigdomme  kun  er  uformet  Raastof. 

Netop  denne  hans  Selvtilfredshed  røber  ham  som  den  han  er,  hyl- 
let i sit  Talents  brogede  Pragt  — et  Barn,  en  Barbar  overfor  de  højeste 
Ideer. 

Han,  som  saa  mange  af  hans  Samtidige,  der  blindt  beundrer  ham, 
har  kun  lidt  at  gøre  med  de  aandelige  Magter,  hvis  Fanevagt  de  tror 
sig  selv  at  være.  Det,  med  kræsne  Sanser  at  have  taget  de  Nydelser, 
Skønheden  kan  byde,  er  ikke  det  samme  som  at  have  Del  i dens 
Væsen. 

Hvad  den  amerikanske  Tænker  Santayana  i sin  aandfulde  Bog 
„ Religion  and  Beauty“  har  skrevet  om  „The  Poetry  of  Barbarism“ 
passer  med  overbevisende  Træfsikkerhed  paa  Johs.  V.  Jensen. 

Ved  Barbari  forstaar  Santayana  Mangelen  paa  Overblik,  paa  Hel- 
hedsanskuelse, den  ubeherskede  Fraadsen  i de  enkelte  Fornemmelser, 
eller  i den  enkelte  Lidenskab  uden  at  maale  dem  i Forhold  til  den 
større  Virkelighed,  af  hvilke  de  kun  er  Brudstykker.  Man  kan  ikke 
forklare  den  Virkning,  en  saadan  barbarisk  Kunst  øver,  bedre  end  med 
Santayanas  fine,  vemodigt  skeptiske  Ord:  „Følelsens  og  Fantasiens 
Kultur  er  altid  en  saa  sjelden  Ting,  at  Mangelen  af  den  ikke  behøver 
at  betyde  noget  meget  slemt  eller  generende  Tab.  Fornuftens  Sejre 
har  altid  været  faa  og  kun  delvise,  og  fuldkomne  Kunstværker  er 
næsten  ukendte  ....  (desuden)  ....  Barbariets  Poesi  er  ikke  uden  sin 
Tiltrækning.  Den  kan  med  desto  større  Frihed  spille  paa  Sanserne  og 
Lidenskaberne,  fordi  dens  Bestræbelser  ikke  gaar  ud  paa  at  indordne 
dem  under  en  klar  Tænkning  eller  en  fast  Vilje.  Den  kan  gøre  delag- 
tig i de  forbigaaende  Følelser,  den  udtrykker,  den  kan  af  Luner  og 
Indfald  skabe  mangen  delvis  Harmoni;  den  kan  — i Kraft  af  sin  rød- 
glødende Fomuftløshed  (irrationality)  udstøde  vilde  Skrig,  hengive  sig 
selv  og  os  til  en  mere  udelukkende  Lidenskab  og  ophobe  en  mere 
kritikløs  Rigdom  af  Billeder,  end  Digtere  med  mere  prøvet  Erfaring 
eller  af  en  højere  Inspiration  vilde  formaa  det.  Det  er  muligt,  at  en 
af  Fornuften  uhæmmet  Pirring  tilsidst  vil  trætte,  men  til  at  begynde 
med  opildner  den  os,  og  hvor  mange  kraftløse  og  vidtløftige  „for- 
nuftige" Digtere  har  der  ikke  været,  som  nu  trætter  uden  nogensinde 
at  have  formaaet  at  opildne.  Evnen  til  at  pirre  er  Begyndelsen  til 
Storhed,  og  hvis  den  barbariske  Digter  har  Geni,  hvad  han  godt  kan 
have,  river  han  saa  meget  desto  mere  med,  fordi  hans  Metode  er  saa 
raa,  hans  Følelser  saa  ubesværede  af  alle  Betænkeligheder.  Hvad  der 
pletter  en  saadan  Kunst  — Mangel  paa  Fornemhed  og  Skønhed,  for- 
virret Tankegang  og  Uformuenhed  til  at  skabe  varigt  Behag  — vil 
næppe  mærkes  af  et  samtidigt  Publikum,  hvis  det  først  engang  er  ble- 
ven fængslet." 

Det  er  med  Henblik  paa  Walt  Whitman  og  Browning  *),  Santayana 
har  skrevet  sin  ypperlige  Afhandling  og  det  er  derfor  ikke  underligt, 
at  den  passer  ogsaa  paa  Johs.  V.  Jensen,  der  jo  i sin  sidste  Bog  med 
al  ønskelig  Tydelighed  vedkender  sig  Slægtskabet  med  den  amerikan- 
ske Poet.  Ogsaa  denne  troede  sig  og  blev  af  Kritikerne  proklameret 
som  den  nye  Verdens  Aabenbarer,  men  forlængst  har  man  indset,  at 
hans  Forhold  til  det  nye  var  mere  af  en  undrende  end  af  en  profe- 
tisk Art. 

Paa  samme  Maade  forholder  det  sig  med  Joh.  V.  Jensen.  Han  har 
ladet  sig  fange  af  det  tilsyneladende  Virvar  uden  at  være  i Stand  til 
at  komme  i Forbindelse  med  de  bagved  liggende  formende  Kræfter, 
etiske,  økonomiske,  sociale,  af  hvilke  alt  det  ydre  kun  er  et  foreløbigt 
og  skuffende  Billede.  Hvem  kan  tvivle  om,  at  dette  mægtige  Samfund 
sluttelig  vil  finde  den  Syntese,  der  udtrykker  dets  Væsen.  Hver  lille 

Danske  Læsere  behøver  blot  at  indsætte  Johs.  V.  Jensen  for  Whitman  or  d'Annunzio  Tor 
Browning.  Smign.  min  Artikel  om  d’Annunzio  her  i Tidsskriftet,  Maj  1904. 

Maskindel,  der  bliver  opfundet  eller  ændret,  er  jo  et  Skridt  hen  imod 
større  Klarhed  og  en  Betingelse  for  en  endnu  større.  De  Tusinde 
Traade  vil  sluttelig  væve  det  Klædebon,  hvori  Ideen  puany  skal  aaben- 
bare  sig,  og  den,  der  priser  halvgjort  Arbejde  viser,  at  han  staar  uden- 
for det  der  gaar  for  sig  — at  han  ikke  hører  til  de  indviede. 

Snarere  end  at  Johs.  V.  Jensen  skulde  være  forud  for  Udviklingen, 
har  man  Indtryk  af,  at  hans  Bevidsthed  er  bleven  splintret  ved  Sam- 
menstødet med  det  nye  og  kastet  tilbage  til  noget,  der  i Forhold  til  en 
Ideernes  Kultur  er  at  regne  for  Fetischisme. 


Motto: 

„Med  Lov  skal  man  Land  bygge!*4  Dette  gæl- 
der for  Parnasset  som  for  ethvert  Rige  — for  Intet 
— naar  man  tænker  det  mindste  ved,  hvad  man 
forestiller  sig  — meer,  end  for  Fantasiens,  der, 
uden  Regler,  Baand  og  Grænser  aldeles  ophæver 
sig  selv.  - — - Streng  Kritik  er,  saaledes  som 

Sagerne  nu  staar,  Parnassets  eneste,  men  og  de- 
sto mere  trængende  Fornødenhed. 

....  Kunsten  maa  for  alting  indsættes  igen  i 
sine  gamle,  strenge  Fordringer,  og  hævdes  i dens 
hellige  Grænser;  . . .kun  den  ædru  Opmærksom- 
hed paa  forhaanden værende  Fuskerier  kan  vække 
den  indslumrede  Trang  til  glemte  eller  tilkom- 
mende Mesterstykker. 

( Jens  Baggesen's  Kritik  af  „Ludlams  Hule*.) 

I en  Litteratur  som  vor,  der  i Forhold  til  de  store  Landes  kun  er 
et  Husmandsbrug,  er  der  ikke  Raad  til  Indrømmelser.  Dér  gælder 
det  om  en  saa  intensiv  Drift  som  muligt,  om  at  alle  Kræfter  tages  i 
Brug.  I England  og  Amerika  er  Litteraturen  kun  en  Enklave  inden  for 
en  uhyre  Bogavl,  der  ingen  Fordringer  har  paa  at  tages  højtideligt.  Her 
hjemme  har  vi.  kun  ganske  enkelte  som  Carl  Ewald  og  Palle  Rosen- 
krantz,  der  uden  nogen  litterære  Prætentioner  helliger  sig  til  Under- 
holdningsgenren. Og  Gud  véd  om  ikke  selv  de  af  og  til  plages  af  fine 
Fornemmelser. 

Der  er  i dette  Forhold  en  rigtig  Opfattelse  af  hvad  det  gælder.  At 
Evnen  som  oftest  ikke  svarer  til  Viljen,  kan  man  ikke  undre  sig  over, 
men  for  Kritiken  er  dermed  givet  baade  Retten  og  Pligten  til  at  an- 
vende kunstneriske  Synspunkter.  Hvad  der  fremstiller  sig  som  Kunst 
maa  bedømmes  som  Kunst.  I dette,  som  man  skulde  anse  for  ret  selv- 
følgeligt, har  man  i den  allersidste  Tid  set  et  Tegn  paa  Uvilje  fra  Kri- 
tikens  Side. 

For  at  det  skal  kunne  tage  sig  saaledes  ud,  maa  der  være  en 
sjelden  Baggrund  af  Godlidenhed  og  Overbærenhed. 

Medens  man  meget  vel  kan  indrømme  en  ikke-litterær  Bogavls  Be- 
rettigelse, er  der  intet  værre  end  en  Litteratur  uden  kunstneriske  Ide- 
aler. Dette  behøver  — som  Tilstanden  udviser  — ingenlunde  at  være 

en  Litteratur  uden  Talent.  Publikum  og  Forfattere  er  blot  i lige  Grad 
enige  om  at  slaa  af  paa  de  strenge  Fordringer  og  glæde  sig  over,  hvad 
der  kan  naas  uden  for  store  Anstrengelser.  Der  er  derfor  heller  ingen 
Afstand  mellem  Forfattere  og  Læsere  — de  forstaar  hverandre  som 
aldrig  før.  En  Vildmand  som  Johs.  V.  Jensen  har  vel  nok  til  at  begynde 
med  virket  frastødende  paa  det  brede  Læsepublikum,  men  det  har  ikke 
kunnet  skræmme  længe  og  Stødet  har  ikke  kunnet  betyde  nogen  vir- 
kelig aandelig  Udvidelse.  Han  og  hans  Kolleger  forenes  med  deres 
Publikum  ved  en  dybere  Sympathi,  der  dækker  mange  Synder;  thi 
som  dette  aandeligt  lever  fra  Dag  til  Dag  uden  fjærne  Maal  eller  høje 
Planer,  saaledes  skriver  disse  fra  Side  til  Side  uden  Ideer,  for  hvilke 
de  bringer  Ofre  og  anspænde  deres  Kunst.  Naar  Publikum  og  Litte- 
raturen saaledes  sætter  sig  til  Rette  i samme  Sofa  bliver  det  Kritikens 
Sag  at  faa  dem  til  at  tage  hinanden  nærmere  i Øjesyn.  I Stedet  for 
har  den  foretrukket  at  slutte  sig  til  denne  „entente  cordiale"  som  den 
tredie.  Dens  Oldermand  har  forkyndt,  at  det  gjaldt  om  at  holde  For- 
fatterne i godt  Humør  og  Løsnet  er  gaaet  videre  ned  gennem  Ræk- 
kerne: „Ikke  skyde  paa  Pianisten,  ikke  se  surt,  men  være  glad  for, 
hvad  der  bydes."  Ukritisk  Gammelmandsgodmodighed  og  ligegyldig 
Døgnvelvilje  gælder  for  Modtagelighed  og  Begejstring. 

Det  er  i denne  almene  Veltilfredshed,  at  Længselen  efter  en  større 
og  skønnere  Kunst  tager  sig  ud  som  en  upassende  Misfornøjelse: 
„Hvorfor  kan  han  nu  ikke  være  lidt  elskværdig,  naar  vi  andre  har  det 
saa  rart  sammen.  Det  er  jo  en  Fornærmelse  mod  hele  Selskabet;  thi 
kan  vi  være  fornøjede,  kan  han  sagtens  ogsaa." 

Kritiken  har  ved  denne  Holdning  anvist  sig  selv  Plads  som  en 
Slags  finere  Journalistik.  Den  kan  ikke  uden  at  miste  sin  Ret  til  at 
kaldes  en  Aandsmagt  lade  sin  Synskreds  begrænses  af  den  tilfældige 
øjeblikkelige  Tilstand.  At  kritisere  betyder  ikke  blot  at  synes  noget  om 
den  sidstudkomne  Bog.  Det  gælder  ikke  blot  om  indbyrdes  at  vurdere 
hvad  der  foreligger,  men  ogsaa  om  at  se  det  i Forhold  til  en  fuldkom- 
nere  og  rigere  Kunst,  selv  om  denne  kun  er  en  Drøm.  Fordi  der  ikke 
melder  sig  nogen  bedre,  behøver  Kritiken  ikke  at  uddele  sin  højeste 
Pris. 

Haabet  beskæmmer  ingen.  Skulde  Kritiken  have  et  Valgsprog, 
maatte  det  blive  dette.  Selv  naar  alle  andre  slaar  sig  til  Ro,  er  det 
dens  Opgave  at  pege  videre  frem.  Forestillingen  om  en  klassisk  Kunst 
fast  grundet  i Virkeligheden,  men  ragende  op  i Aandens  Verden  kan 
for  den  aldrig  blive  en  Umulighed.  Den  ved,  at  en  saadan  Kunst  fin- 
des, bevarer  Mindet  derom  i de  vantro  Tider,  stoler  paa  at  den  paany 
vil  kunne  opstaa  — og  føler  sit  eget  Ansvar  for,  at  dette  sker. 

Thi  Kritiken  kan  vel  ikke  skabe  Kunst,  men  den  kan  bidrage  sit 
til,  at  Betingelserne  for  dennes  Opstaaen  og  Vækst  ikke  mangler. 

Den  kan  forhindre  Læserne  fra  at  slaa  sig  til  taals  med  det  næst- 
bedste og  ufuldkomne.  Den  kan,  naar  der  jubles  over  de  smaa  Sejre, 
minde  om  de  store  Triumfer.  Den  kan  i Sindene  nære  en  karsk  Util- 

fredshed,  et  ublidt  Klima  for  det  banale  og  det  forskruede.  Den  kan 
bygge  Sjælene  høje  og  skønne  med  Længselens  Stræbepiller,  saa  at 
der  altid  staar  en  værdig  Bolig  rede  for  det,  der  skal  komme. 

„For,  it  may  be,  if  still  we  sing 
„And  tend  the  Shrine, 

„Some  deity  on  wandering  wing 
„May  there  incline; 

„And  tinding  all  in  order  meet, 

„Stay  while  we  worship  at  Her  feet.“  ‘) 

Ikke  blot  overfor  de  middelmaadige  eller  slette  Værker  maa  Kri- 
tiken  være  paa  Vagt,  men  ogsaa  overfor  det  Talent,  der  truer  med  at 
føre  Udviklingen  i en  ensidig  og  skæv  Retning.  Hvad  Middelmaadig- 
heden  ikke  kan,  vil  maaske  lykkes  for  en  Johs.  V.  Jensen:  at  faa  de 
bedste  til  at  tro  Maalet  naaet.  Netop  ved  sin  Forening  af  glimrende 
Egenskaber  med  en  Grundmangel,  hvis  Natur  man  let  overser,  er  han 
i særlig  Grad  en  Frister  og  en  Fare. 

For  hans  Vedkommende  gælder  det  jo  ikke  om  et  Valg  af  for- 
ældede, ufrugtbare  Ideer,  ikke  om  et  mer  eller  mindre  føleligt  Brud  i 
den  logiske  Sammenhæng,  ikke  om  umoralske  eller  omtvistelige  Syns- 
maader.  Alle  slige  Mangler  er  at  betragte  som  afledede,  overfladiske 
i Forhold  til  det,  der  her  er  Tale  om  — en  vis  ufuldkommen  Bevidst- 
hedstilstand, hvor  de  mere  elementære  Aandsevner  har  vokset  sig  store 
paa  Tankens  og  Ideernes  Bekostning.  Der  kan  næppe  tænkes  nogen 
farligere  Hindring  for  virkeligt  Fremskridt  end  det  at  forelske  sig  i og 
udbrede  Begejstring  for  ufuldkomne  Aandsformer.  Det  er  at  rodhugge 
selve  vor  aandelige  Stræben. 

For  Kritiken  kan  det  aldrig  være  Opgaven  at  faa  Folk  til  at  høre 
op  med  at  beundre  Johs.  V.  Jensens  sjældne  og  enestaaende  Talent. 
Den  vil  næppe  heller  nære  noget  forfængeligt  Haab  om  at  forandre 
eller  „ forbedre “ Forfatteren.  Kritikerens  Bestræbelser  maa  udelukkende 
gaa  ud  paa  at  stille  denne  paa  den  rette  Plads  i Læserens  Bevidsthed, 
at  bringe  hans  Talent  under  den  rette  Synsvinkel  og  se  sin  Løn  i, 
hvis  dette  lykkes.  Og  lykkes  det,  er  dermed  ogsaa  alt  opnaaet.  Be- 
tragter man  ikke  længer  Sprogvirtuosen,  Nervekunstneren  som  en  for- 
billedlig Aand,  vænner  man  sig  til  hos  ham  at  søge  Oplysning  om, 
hvad  Sanserne  formaar,  hvorledes  Sproget  kan  tumles  dristigt  — uhørt 
dristigt  — lærer  man  at  fornemme  og  bruge  alle  Sprogets  Hjælpemidler 
og  kun  at  slette  Ordet  „umuligt",  saa  har  man  faaet  det  rette  Ud- 
bytte. Men  samtidig  maa  Læserne  ikke  ophøre  at  savne  det,  der  mang- 
ler. De  maa  vide,  at  de,  naar  de  hos  denne  Tryllekunstner  har  lært 
a^endnujw  det  vigtigste  tilbage.  Harald  N|elsen 

')  Kipling. 

Ingen  hyret  J^lokke  ringer  over  Land  og  By  sit  Bud, 
ingen  Sorg  paa  Torv  og  Gade  klædt  i hykkelsk  dunkel  Dragt; 
men  med  stærk  og  stille  Magt 
gennem  alles  Sind  det  klinger, 
at  en  Stormands  Liv  leh  ud; 

og  en  Tomhed  Brystet  suger  og  en  Tynge  Hjærtet  tvinger, 
blev  han  end  til  Døden  bragt 
som  paa  Bjærgetind  den  høje  luevrede  gyldne  Bavn 
tæret  til  den  sidste  "Emme  slukkes  bag  den  blege  Aske, 
som  et  ædelt  Skib  i Havn 

udtjent  lagt  til  Hvile  smulrer,  frønnes,  synker  og  forgaar,  — 
det,  som  før  i svundne  Aar 

stolt  at  se  paa  k&kke  Tarter  langvejs  får  med  Sømxnd  raske . 


Tænk > hvor  mange  Aar  det  ofte  gav  vor  Tanke  Tart  og  Tred, 
medens  Strømmens  golde  Bobler  summed  vindig,  jog  og  brast, 
at  vi  vidste  trygt  og  fast: 
fjærnt  fra  Larmen,  tavs  og  ene 
sad  den  gamle  Tølund  Smed , 

stirred  dybt,  hvor  Livets  Tlammer  brød  mod  Arnemurens  Stene, 
Munden  lukket . Øjet  hvast, 

Tilskueren  1906  27 


Digitized  by 


Google 


434 


Henrik  Ibsen 


hælded  frem  den  kloge  "Pande  under  Haar  els  hvide  Tyrans;  — 
prøvet  E ris  og  dyre  Malme  lutred  han  i Essen  inde , 
myged  dem  med  varlig  Sans , 

hamred  koldt  med  l^unslner-  Taalmod,  formed  med  sin  sikre  Haand 
Slægtens  Liv  i Tidens  Baand, 

Skæbnens  Leg , naar  JVettet  fanger  hver  der  vaagner , Mand  og  \vinde. 


Trolig  sad  han,  men  det  fandtes , det  var  ham , de  fordum  sad, 
hvor  han  med  sit  sorte  Vildsfaeg  bleg  som  \alk  med  "Blik  i Glød 
ud  af  Bjærgets  Hule  brød , — 
bleg  af  Lyssavn , bleg  af  Harme : 
var  der  ej  for  Himlens  Blaa 

stængt  af  dem , hvis  klamme  Sjæle  angst  for  Livets  sunde  Varme 
bandt  det  haardt  bag  Stenens  "Død? 

Trem  han  sprang  og  tørstig  drak  han  Solens  7 Id  i dybe  Drag, 
flammed  ud  i Spot  og  Vrede,  sendte  Lys  i \rog  og  Tfavne, 
kaldte  Mænd  til  Daad  og  Dag, 
sprængte  Tjæld  og  dræbte  Trolde , viste  Vej  og  ægged  frem 
mod  den  lyse  Triheds  Hjem, 

arbejdsfrodig  højt  han  higed,  gudberust  af  Aand  og  Ævne. 


Tra  sit  Bo  han  spejded  udad,  hvor  den  frie  Nytid  fam, 

mærfad,  hvor  det  skred  og  sukfad  under  Slægtens  møre  Hus, 
lytted  mod  det  fjærne  Sus 
af  den  nye  Verdens  Vorden 
og  den  gamle  Verdens  Dom , 

sad  i Haab  en  bedre  fødes  gæv  og  fri  med  modnet  Orden, 
ej  af  Triheds  vilde  7 fas: 

ikfa  Stavmands  haarde  Næver,  selv  som  Drot  du  holde  Tugt ! 

Lovens  Bud  i Sjælen  fostret  om  vor  Tri  hed  drager  Gærdet. 
Vildskud  bær  fan  faøblet  Trugt. 

T^raften  ødes  uden  Orden . Tra  hans  Ungdoms  Strid  og  Storm 
var  hans  Maal  den  faste  Torm, 

derved  blev  hans  Virken  hegnet,  derfor  blev  hans  Værker  hærdet. 


Vaartid,  Dødstid.  Blomster  skygget  mæler  klart  dens  unge  Mund: 
ak*  hvor  snart  den  fagre  Skønhed  falmer  visnet,  ram  og  ful; 
Anemonens  spæde  Hjul 
med  Skovmærkens  Perler  hvide 
svinder  brat;  en  stakket  Stund 
og  J^astaniens  Tværter  slukkes,  og  den  lyse  Bøg  paa  'Lide 
dunkles  som  et  Sorgens  Skjul; 

hastig  flyver  Ungdoms  Smykke > Pryd  og  Lyst  til  Dødens  Bo 

Men  naar  Mørket  dæmr  er  over  Trær  og  Ta  arne  dog  vi  øj  ner 
gyldne  Lys  i vaagen  T{o; 

om  de  end  af  Dis  kan  dxkk.es,  dølges  under  flygtig  Sky, 
altid  staar  de  frem  paany : 

Stjæmen  ældes  ej,  men  straaler  blankt  naar  ren  sig  Himlen  højner. 

JSieh  Møller. 

C.  Andersen  har  en  Gang  skrevet  et  Eventyr 
om  „Lykkens  Kalosker",  som  havde  den  vid- 
underlige Egenskab,  at  enhver,  der  fik  dem  paa, 
øjeblikkelig  blev,  hvad  han  ønskede  at  være.  En 
Dag  kom  de  i Hænderne  paa  eller,  rettere  sagt, 
paa  Fødderne  af  en  Kopist,  der  just  stod  i Be- 
greb med  at  benytte  det  gode  Sommervejr  til  at  foretage  en 
Spadseretur  fra  Politikammeret,  hvor  han  var  ansat,  ud  i Frede- 
riksberg Have.  Under  Vejs  mødte  han  en  Digter,  som  fortalte 
ham,  at  han  næste  Dag  skulde  rejse  udenlands.  Uvilkaarlig  blev 
han  Genstand  for  Kopistens  Misundelse,  saa  at  denne,  da  de 
havde  sagt  hinanden  farvel,  udbrød:  „Det  er  et  eget  Folkefærd, 
de  Poeter!  Jeg  gad  nok  prøve  paa  at  gaa  ind  i saadan  en  Natur 
og  selv  blive  Poet.“  Straks  blev  han  Digter,  saa  han  saå  paa 
Naturen  med  en  Opvakthed  og  Livlighed  som  aldrig  tilforn.  Da 
han  betragtede  de  syngende  Fugle,  der  nok  saa  fornøjede  hop- 
pede fra  Gren  til  Gren,  sukkede  han  vemodigt:  „De  har  det 
meget  bedre  end  jeg!  flyve,  det  er  en  dejlig  Kunst;  lykkelig  den, 
som  er  født  med  den!  ja,  skulde  jeg  gaa  over  i noget,  saa  skulde 
det  være  saadan  en  lille  Lærke."  Øjeblikkelig  blev  han  forvand- 
let til  en  Lærke,  der  fløj  ned  i Græsset,  drejede  Hovedet  om  til 
alle  Sider  og  slog  med  Næbet  paa  de  smidige  Græsstraa,  der  i 
Forhold  til  hans  nærværende  Størrelse  syntes  store  som  Nord- 
afrikas Palmegrene.  Han  blev  kort  efter  fanget  af  nogle  Drenge 
og  bragt  til  en  Familie  i Gothersgade,  hvor  han  blev  sat  ind  i 

Ef  Foredrag  holdt  i Studenterforeningen  den  10de  Februar  1906. 

et  Bur.  I samme  Værelse  var  der  en  Pagegøje,  der  gyngede  for- 
nemt i sin  Ring  i sit  fornemme  Messingbur.  Den  eneste  menne- 
skelige Tirade,  den  kunde  frempludre,  var:  „Nej,  lad  os  nu  være 
Mennesker!"  og  Lærken  fik  ofte  Lejlighed  til  at  høre  denne  Sæt- 
ning under  sit  korte  Ophold  i Gothersgade.  Af  en  Kanariefugl, 
som  ogsaa  havde  Ansættelse  hos  denne  Familie,  blev  Kopisten 
gjort  opmærksom  paa,  at  man  havde  glemt  at  lukke  hans  Bur. 
Ud  fo’r  han  saa  af  Buret  og  derpaa  ud  af  et  aabent  Vindue  for 
at  undgaa  Huskatten,  som  var  paa  Jagt  efter  ham.  Forskræmt 
fløj  han  over  Huse  og  Gader,  tilsidst  maatte  han  hvile  sig  lidt, 
hvorfor  han  gennem  et  aabent  Vindue  tog  sin  Tilflugt  til  et  Væ- 
relse og  satte  sig  ned  paa  et  Bord.  Det  traf  sig  saa  heldigt,  at 
det  var  hans  eget  Værelse.  „Lad  os  nu  være  Mennesker!"  sagde 
han  uden  selv  at  tænke  paa,  hvad  han  sagde;  det  var  efter  Pape- 
gøjen, og  i samme  Øjeblik  var  han  igen  en  Kopist;  men  han  sad 
paa  Bordet. 

Ordet  „Menneske"  kan,  som  bekendt,  bruges  paa  dobbelt 
Maade.  Hvis  jeg  til  en,  der  fører  et  vildt,  sanseligt  Liv,  siger: 
„Husk  dog  paa,  at  Du  er  et  Menneske!"  saa  tænker  jeg  selv- 
følgelig ved  „Menneske"  paa  noget  betydeligt,  paa  et  Væsen,  der 
burde  være  højt  løftet  over  Dyrene.  Helt  anderledes,  naar  vi 
sammenlignes  med  Væsener,  der  staar  over  os.  I en  af  Salmerne 
(8,5)  hedder  det  f.  Eks.:  „Hvad  er  en  Menneskesøn,  at  Gud 
tager  Hensyn  til  ham?"  Her  er  Meningen  naturligvis:  „hvor 
ringe  og  ubetydeligt  er  Mennesket  i Forhold  til  Gud!"  Og  der 
er  nu  den  Ejendommelighed  ved  det  danske  Sprog,  at,  naar  man 
til  Opfordringen  „Lad  os  være  Mennesker!"  føjer  det  lille  Ord 
„nu",  saa  er  det  Menneskets  Ringhed,  hvorpaa  Eftertrykket  fal- 
der. Herom  var  H.  C.  Andersen  med  sin  fine  Sprogsans  ikke  i 
Tvivl.  Papegøjen  maatte  hele  Tiden  høre  paa,  at  Kanariefuglen 
begejstret  og  vemodigt  sang  om  sit  Hjemlands  Dejlighed.  Den 
Art  af  Poesi  irriterede  Papegøjen,  som  hvert  Øjeblik  afbrød  den. 
„Lad  dog  være,"  skreg  den,  „med  de  Klynketoner!  Sig  noget, 
man  kan  le  af!  Latter  er  et  Tegn  paa  det  højeste  aandelige  Stand- 
punkt. Se,  om  en  Hund  eller  Hest  kan  le.  Nej,  græde  kan  den, 
men  le,  det  er  alene  givet  Menneskene.  Ho,  ho,  ho!“  lo  Poppe- 
dreng  og  tilføjede  sin  Vits:  „Lad  os  nu  være  Mennesker!" 

Meningen  af  Talemaaden  er  altsaa  en  Advarsel  mod  al  Una- 
tur. Man  kunde  udtrykke  det  samme  ved  at  sige:  „Lad  os  ikke 

være  vigtige  og  skabe  os!"  Papegøjen  stod  aabenbart  paa  samme 
aandelige  Standpunkt  som  de,  der  i en  Farce  eller  i Sange, 
sungne  af  Dagmar  Hansen  i et  Varieté-Teater,  ser  den  ypperste 
Nydelse,  ud  over  hvilken  det  vilde  være  umenneskeligt  at  stræbe. 
Men  aabenbart  kan  Talemaaden  med  fuld  Ret  anvendes  ogsaa  af 
dem,  der  har  det  fineste  Øre  for  den  mest  fuldendte  Poesi,  naar 
de  hører  Ord  og  Toner,  der  tiljubles  som  vidunderlige,  men  som 
for  dem  skurrer  med  en  falsk  Klang,  fordi  de  just  derved,  at 
de  er  altfor  æteriske  og  oversanselige,  støder  an  mod  de  jævne 
og  simple,  men  dog  ueftergivelige  Krav  i den  menneskelige  Na- 
tur, hvis  Tilfredsstillelse  er  Poesiens  egentlige  Maal. 

Jeg  vil  nu  i Aften  benytte  Talemaaden  i det  alvorligste  Anlig- 
gende, nemlig  lige  over  for  Poesiens  Poesi,  lige  over  for  Religionen. 
Og  først  vil  jeg  da  omdanne  dens  spøgefulde  Form  til  en  værdig 
filosofisk  Sætning.  Da  Papegøjen  ikke  af  sig  selv  kunde  tænke 
og  tale,  maa  den  jo  have  faaet  Mundheldet  fra  et  eller  andet 
Menneske,  og  det  er  da  ikke  godt  at  vide,  hvem  der  har  formet 
Mundheldet,  og  endnu  mindre,  hvem  der  først,  hvad  det  religiøse 
angaar,  har  tænkt  den  til  Grund  liggende  Tanke.  Men  saa  meget 
er  vist,  at  vi  paa  Sokrates’  Tid  træffer  en  berømt  Filosof  ved 
Navn  Protagoras,  som  en  Gang  sagde:  „Mennesket  er  alle  Tings 
Maal.“  Hvad  Meningen  er  med  disse  Ord,  derom  er  der  megen 
Tvivl;  jeg  skal  ikke  føre  dem  ind  i lærde  Stridigheder,  men  blot 
bemærke,  at  jeg  føler  mig  mest  tiltalt  af  dem,  som  fortolker:  „vi 
Mennesker  er  nødte  til  at  anlægge  en  menneskelig  Maalestok 
paa  alt  muligt."  Og  endnu  et  eller  to  Aarhundreder  før  Prota- 
goras levede  der  en  Filosof  Xenofanes,  som  sagde:  „Hvis  Okser 
og  Heste  og  Løver  havde  Hænder  eller  kunde  male  med  deres 
Hænder  og  fuldende  Værker  som  Mennesker,  vilde  Hestene  male 
Guderne  som  Heste  og  Okserne  Som  Okser  og  danne  Legemer 
netop  af  den  Art,  som  de  selv  har"  (se  H.  Diels:  Die  Fragmente 
der  Vorsokratiker,  S.  54). 

Eller  med  andre  Ord:  Ethvert  Væsen  er  i hele  sin  Opfattelse 
afhængig  af  sin  særegne  Natur  og  sine  ejendommelige  Forudsæt- 
ninger, som  det  ikke  paa  nogen  Maade  kan  overskride.  Vi  Men- 
nesker kan  ikke  erkende,  føle  og  ville  som  Engle  eller  som  Ele- 
fanter: vi  maa  være  nøjagtig  det,  som  vi  er,  hverken  mere  eller 
mindre.  Intet  kan  synes  at  være  mere  simpelt  eller  mere  ind- 
lysende, og  dog,  naar  vi  kommer  ind  paa  det  religiøse  Omraade, 

vil  man  næsten  i alle  kirkelige  Samfund  tvinge  os  til  at  være 
overmenneskelige.  Man  fortæller  os,  at  der  er  Sandheder,  der 
ikke  blot  overstiger,  men  endog  strider  mod  vor  Fatteevne,  men 
som  dog  alligevel  skal  troes,  fordi  de  er  os  meddelte  ved  en 
guddommelig  Aabenbaring.  Saaledes  hævder  man  jo  f.  Eks.  i vor 
Folkekirke,  at  der  er  én  Gud,  men  tre  forskellige  guddommelige 
Personer,  uden  at  dog  denne  Forskel  ophæver  Enheden.  Og  gen- 
nem Katekismus-Undervisning  og  Konfirmation  er  vi  bievne  saa 
vante  til  disse  og  lignende  Paastande,  at  der  er  mangfoldige,  der- 
iblandt endog  Præster,  som  lever  og  dør  uden  at  være  bievne 
klare  over,  at  det  er  en  ganske  mærkelig  Fordring,  der  her  er 
stillet  til  vor  Trosevne.  Uagtet  man  af  Kirkehistorien  lærer,  hvor- 
ledes slige  Sætninger  er  bievne  til,  at  det  slet  ikke  er  sket  ved 
en  guddommelig  Aabenbaring,  men  ved  en  kraftig  Anvendelse  af 
misforstaaet  menneskelig  Skarpsindighed,  lærer  man  dem  som  en 
Lektie,  ganske  lige  som  man  lærer,  at  Tordenen  skyldes  Elek- 
tricitet. Og  ved  den  idelige  Gentagelse  bliver  Lektien  hængende 
i Hjernen,  saa  at  baade  Angribere  og  Forsvarere  er  enige  om, 
at  Opgivelse  af  saadanne  Sætninger  er  et  med  Opgivelse  af  selve 
Religionen.  Her  er  det  i sin  Orden,  at  man  udbryder:  „Nej,  lad 
os  nu  være  Mennesker!8  I en  af  Salmerne  (115,16)  hedder  det: 
„Himlen  er  Himmel  for  Jahve;  Jorden  gav  han  til  Menneske- 
børn.8 Skulde  der  være  noget  om  Treenigheden,  maa  den  høre 
til  de  himmelske  Ting,  som  Jahve  har  forbeholdt  sig  selv  og 
Væsener,  der  maatte  staa  højere  end  vi;  men  heraf  følger  slet 
ikke,  at  Religionen  bør  forsvinde  fra  Jorden,  men  kun,  at  den 
maa  have  en  Form,  der  passer  for  Væsener,  som  ikke  har 
hjemme  i Himlen,  men  paa  Jorden. 

Her  kommer  jeg  i Modsigelse  med  en  af  de  ædleste  og  be- 
tydeligste religiøse  Tænkere,  Ludwig  Feuerbach,  som  i forrige 
Aarhundrede  udsendte  en  Række  Skrifter,  i hvilke  han  bestandig 
blev  radikalere  og  radikalere,  saa  at  han  tilsidst  havnede  i den 
rene  Ateisme  og  Naturalisme.  Hvad  allerede  Protagoras  og  Xeno- 
fanes  havde  anet,  udtrykte  han  i en  epokegørende  Sætning,  der 
aldrig  vil  glemmes.  „Teologien,8  lærte  han  nemlig,  „er  ikke  andet 
end  Antropologi.8  Han  var  en  Discipel  af  Hegel,  for  hvem  Gud 
først  i Mennesket  kommer  til  Selvbevidsthed,  saa  at  Teologien 
— Menneskets  Viden  om  Gud  — er  et  med  Guds  Viden  om  sig 
selv.  Feuerbach  gik  det  næste  og  sidste  Skridt  videre,  idet  han 

rent  kastede  Gud  bort  og  lærte,  at  Menneskets  Viden  om  Gud 
er  et  med  Menneskets  Viden  om  sig  selv.  Det,  som  vi  i Reli- 
gionen forholder  os  til,  er  i Virkeligheden  kun  vort  eget  men- 
neskelige Væsen,  som  vi  paa  barnlig  Vis  sætter  uden  for  os  selv 
og  betragter  som  noget,  der  er  forskelligt  fra  og  fremmed  for 
vort  eget  Væsen. 

Allerførst  maa  vi  nu  blive  klare  over,  at  Feuerbachs  Sæt- 
ning indeholder  en  aldeles  ubestridelig  Sandhed.  For  at  noget 
skal  blive  til  for  os,  maa  det  paavirke  os,  saa  at  vi  indoptager 
det  gennem  Sansning,  Følelse  og  Erkendelse;  hvad  der  ikke  gør 
Indtryk  paa  os,  falder  helt  uden  for  vor  Bevidsthed  og  maa  af 
os  betragtes  som  ikke  tilværende.  Heraf  følger,  at  til  syvende  og 
sidst  al  menneskelig  Viden  er  Antropologi,  det  vil  sige:  en  Viden 
om  os  selv.  Der  er  intet,  som  jeg  fuldstændig  kan  skille  fra  mig 
selv,  saa  at  jeg -kan  sige:  Her  er  jeg  og  her  er  Genstanden;  thi 
forsvinder  Jeget  fra  Genstanden,  bliver  ogsaa  Genstanden  borte. 
Hvad  er  f.  Eks.  denne  Plante?  Der  er  noget,  som  har  denne 
Lugt,  denne  Farve,  denne  Smag;  kort  sagt:  for  at  forklare  Plan- 
ten, maa  jeg  sammenfatte  den  i en  Række  af  menneskelige  Be- 
stemmelser, i alle  de  Indtryk,  som  den  gør  paa  mig. 

For  saa  vidt  er  der  altsaa  ingen  Forskel  mellem  vor  Viden 
om  Gud  og  vor  Viden  om  hvad  som  helst  andet;  men  det  var 
just  denne  Forskel,  som  det  var  Feuerbach  saa  magtpaaliggende 
at  fastslaa.  I hvor  høj  en  Grad  han  var  hildet  i den  naive  Læg- 
mands Forestilling  om  den  umiddelbare  Sansnings  Overensstem- 
melse med  det,  der  sanses,  indlyser  blandt  andet  af  et  Sted,  hvor 
han  siger:  „Paa  Naturvidenskabens  tidligere  Standpunkt  kunde 
man  sige,  at  vi  er  udsprungne  fra  en  usynlig  Ordning  af  Tingene; 
men  nu  maa  det  hedde:  vi  er  udsprungne  fra  en  synlig  Ord- 
ning af  Tingene"  (se:  Karl  Grun:  Ludwig  Feuerbach  in  seinem 
Briefwechsel  und  Nachlass  1874.  II.  S.  56). 

Den  Maade,  hvorpaa  man  besvarer  dette  Spørgsmaal,  er  al- 
deles afgørende  for,  hvorledes  man  i det  store  og  hele  stiller  sig 
til  Religionen.  Den,  som  hævder,  at  det  synlige  er  det  oprinde- 
lige, maa  selvfølgelig  afvise  Religionen  som  fuldstændigt  Hjerne- 
spind; thi,  hvad  end  Ordet  „Religion"  ellers  maatte  betyde,  derom 
kan  der  ingen  Tvivl  være,  at  det  først  og  fremmest  betegner  et 
Forhold  til  det  usynlige  og  oversanselige  som  det,  der  ligger  til 
Grund  for  det  synlige  og  sanselige. 

Se  Dem  nu  ret  om  i denne  Sal!  Her  er  mange  Slags  Farver, 
der  smukt  og  harmonisk  er  blandede  sammen.  Lad  os  antage,  at 
der  er  opstillet  et  Instrument,  som  er  saa  kunstfærdigt  indrettet, 
at  det,  naar  vi  trækker  det  rigtigt  op,  kan  fornøje  os  med  vel- 
klingende Melodier.  Lad  os  nu  gaa  ud  af  Salen  og  lukke  Døren, 
saa  at  vi  ikke  mere  ser  Farverne  og  Gas-Blussene!  Lad  os  gaa 
saa  langt  bort  fra  Bygningen,  at  vi  ikke  mere  kan  høre  den  aller- 
mindste Lyd,  og  lad  os  faa  Politiet  til  at  hindre  alle  og  enhver 
fra  at  gaa  forbi!  Hvor  er  saa  Farverne,  Lyset  og  Tonerne? 
Forudsat,  at  der  ikke  tilfældigvis  er  Rotter,  Mus  eller  andre  Dyr 
paa  Salen,  saa  er  alt  det,  som  fornøjede  vore  Øjne  og  Øren, 
fuldstændig  forsvundet.  Det  var  gennem  vore  Øjne  og  Øren,  at 
Lyset  og  Tonerne  blev  til  i vor  Hjerne.  Thi  De  véd  jo  alle  fra 
Fysikken,  at  uden  for  os  er  der  kun  Æter-  og  Luftbølger,  som 
hverken  lyser  eller  toner.  Vi  maa  gøre  os  det  fuldstændig  klart, 
at  der  paa  et. Sted,  hvorfra  alle  menneskelige  og  dyriske  Hjerner 
er  banlyste,  paa  en  dejlig  Sommerdag  hverken  vilde  være  grønne 
Træer  eller  røde  Roser  eller  hvide  Lilier  eller  larmende  Bølger 
eller  straalende  Solskin.  Og  som  det  gaar  med  Synet  og  Hørel- 
sen, saaledes  gaar  det  ogsaa  med  de  andre  Sanser.  Blomsterne 
dufter  kun,  naar  der  er  en,  som  lugter;  Havet  er  kun  salt  for 
den,  paa  hvis  Tunge  det  kommer,  og  naar  en  saares  i Foden 
med  et  Sværd,  er  Følelsen  af  Smerte  hverken  i Sværdet  eller  i 
Foden,  men  udelukkende  i Vedkommendes  Hjerne. 

Dette  kan  ikke  bestrides  af  Studerende,  som  opmærksomt  har 
lyttet  til  de  Oplysninger,  der  gives  os  af  kyndige  Fysikere  og 
Fysiologer.  Ja. vel,"  vil  sagtens  en  og  anden  sige,  „det  maa  ind- 
rømmes, at  den  os  omgivende  Natur  langt  fra  svarer  til  vore 
Forestillinger,  idet  den  gennem  Naturens  ypperste  Produkt,  gen- 
nem Hjernen  faar  en  Skikkelse,  der  er  betydelig  forskellig  fra, 
hvad  den  i og  for  sig  er.“  „Men,"  vil  han  saa  fortsætte,  „dette 
kan  dog  fastslaas  som  uimodsigeligt,  at  der  uden  for  os  i Rum- 
met er  Stoffer  og  Legemer  med  bestemte  Former  og  Egenskaber, 
som  fremkalder,  hvad  der  foregaar  i vore  Hjerner."  Nej,  paa 
ingen  Maade,  ogsaa  herom  kan  der  rejses  en  vel  grundet  Tvivl. 

I den  Anledning  maa  jeg  allerførst  fremhæve,  at  disse  Stof- 
fer og  Legemer  aldeles  ikke,  som  man  indbilder  sig,  er  os  umid- 
delbart givne;  de  bliver  kun  til  for  os  i Kraft  af  Slutninger,  som 
vi  selv  drager.  Hvis  en  løber  Panden  mod  en  Mur,  faar  han  en 

anden  Fornemmelse,  end  naar  han  støder  an  mod  en  Pude.  Alt- 
saa,  slutter  han,  maa  det  være  to  uensartede  Ting,  han  har  mødt; 
men  hvis  han  skal  oplyse,  hvad  en  Mur  er,  og  hvad  en  Pude 
er,  kan  han  kun  gøre  det  ved  at  skildre  sine  egne  Fornemmel- 
ser, og  det  hjælper  slet  ikke,  at  han  for  at  bedømme  Omver- 
denen fra  Følelsen  tager  sin  Tilflugt  til  Syn,  Hørelse,  Lugt  og 
Smag;  thi  disse  Sanser  er  jo,  som  før  omtalt,  overmaade  subjek- 
tive. Ud  over  vore  personlige  Fornemmelser  kan  vi  ikke  naa 
undtagen  gennem  logiske  Slutninger,  for  hvis  Rigtighed  det  er 
overmaade  vanskeligt,  for  ikke  at  sige  helt  umuligt  at  skaffe  et 
tilforladeligt  Bevis,  da  det  her  drejer  sig  om  Ting,  der  ligger 
uden  for  min  Bevidsthed  og  kun  alspejler  sig  i denne. 

Men  hvis  man  ellers  kan  fæste  Lid  til  logiske  Slutninger,  saa 
staar  det  i al  Fald  klart  for  mig,  at  vor  Omverden  har  en  helt 
anden  Beskaffenhed,  end  de  tror,  der  uden  videre  taler  om  ud- 
vortes Genstande  og  om  et  udvortes  Rum  som  noget,  hvis  Til- 
værelse følger  ganske  af  sig  selv.  Feuerbach  afviser  med  Foragt  de 
abstrakte  Undersøgelser  om  Rummet.  „Jeg  kan,“  siger  han,  „for 
min  Død  ikke  udstaa  dem.  Man  skal  gaa  ud  fra  den  Kendsger- 
ning, at  Mennesket  er  i Rummet  for  derud  af  at  forklare  hans 
Forestillinger  og  ikke  omvendt  tage  Forestillingen  til  Udgangs- 
punkt" (se  Karl  Grun : Ludwig  Feuerbach  1874.  II.  S.  56). 

Denne  Udtalelse  forekommer  mig  at  være  i fortrinlig  Grad 
ufilosofisk.  Naturligvis  har  enhver  Lov  til  for  sit  private  Ved- 
kommende at  sige:  det  og  det  keder  mig  ganske  overordentlig, 
og  derfor  vil  jeg  slet  ikke  have  med  det  at  gøre;  men  den,  der 
vil  optræde  som  Filosof,  og  som  oven  i Købet  i denne  Egenskab 
vil  omstyrte  hele  den  nedarvede  Tro,  han  maa  virkelig  sætte  alt, 
altsaa  ogsaa  sine  egne  Forudsætninger,  under  Debat;  han  maa 
ikke  betragte  noget  som  helst  som  givet,  før  han  alsidig  har  be- 
lyst det  og  gendrevet  alle  de  Indvendinger,  der  er  bievne  rejste 
og  maatte  kunne  rejses  derimod.  Og  De  maa  nu  endelig  ikke 
tro,  at  det  her  drejer  sig  om  noget  tilfældigt  og  ligegyldigt;  tvært- 
imod: vi  staar  her  ved  et  Grundpunkt  i det  hele  religiøse  Spørgs- 
maal. 

Der  er  skrevet  en  Uendelighed  af  Afhandlinger,  den  ene  lær- 
dere  end  den  anden,  om  Tiden  og  Rummet.  Jeg  skal  spare  Dem 
for  al  den  indviklede  Lærdom,  der  har  gjort  mere  end  ét  Men- 
neske forrykt  i Hovedet.  Sagen  synes  mig  kort  og  simpelt  at 

forholde  sig  saaledes.  Hvad  er  et  Rum?  Denne  Sal  f.  Eks.  Se 
Dem  atter  om  i den!  Lad  os  flytte  Katederet,  Stolene,  Lysekro- 
nerne, Busterne  og  alt  mulig  andet  ud!  og  lad  os  saa  selv  gaa 
ud  af  Salen!  Saa  har  vi  det,  man  kalder  for  et  tomt  Rum;  anden 
Mening  har  Ordet  overhovedet  ikke;  det  betegner  et  Sted,  hvor 
Ting  kan  bringes  hen,  og  hvorfra  de  atter  kan  bringes  væk. 
Tænk  nu  paa  Verdensrummet!  Hvad  er  Verden?  Aabenbart  alt, 
hvad  der  har  stoflig  Natur,  hvad  enten  nu  Stoffet  er  af  den  gro- 
veste eller  af  den  fineste  æteriske  Beskaffenhed.  Hvis  vi  fra 
denne  Sal  fjerner  ikke  blot  Indboet,  men  ogsaa  Loftet,  Væggene 
og  Gulvet,  saa  hører  dette  Rum  op,  men,  vel  at  mærke,  for 
at  optages  i et  større  Rum,  der  begrænses  af  Ydermuren  paa 
den  anden  Side  af  Trappegangen  og  af  Gulvet  paa  første  Sal. 
Forestil  Dem  nu,  at  den  hele  Verden  er  borte,  at  der  ikke 
mere  er  noget  Stof,  af  hvad  Art  nævnes  kan!  Saa  er  der  aaben- 
bart intet  Rum  mere;  thi  Rum  findes  kun,  hvor  der  er  noget, 
som  begrænser,  og  Begrænsning  er  uadskilleligt  knyttet  til  Stof. 
Heraf  følger,  at  vor  Forestilling  om  Verdensrummet  er  en  Ind- 
bildning, og  hvor  der  intet  Rum  er,  er  der  heller  intet,  som  kan 
sættes  ind  deri. 

Der  gives  Idealister,  der  i den  Grad  sætter  Sagen  paa  Spid- 
sen, at  de  som  det  endelige  Udbytte  af  denne  Tankegang  fast- 
slaar,  at  i Grunden  alt  er  Drøm  og  Skin  undtagen  Jeget  selv, 
som  er  det  eneste,  der  har  Virkelighed.  Men  de  er  aabenbart 
paa  Vildspor;  thi  er  der  noget,  jeg  maa  indrømme  som  en  Kends- 
gerning, saa  er  det  dette,  at  der  ved  Siden  af  mig  er  mange 
andre  Jeger  til,  og  jeg  maa  fremdeles  indrømme,  at  jeg  uaflade- 
lig støder  paa  Hindringer,  der  hverken  stammer  fra  mit  eget  Jeg 
eller  fra  andre  Jeg’er.  Men  saa  meget  har  man  Ret  til  at  slutte, 
at  alt  det,  som  er  til  foruden  mig  selv,  er  til  paa  en* helt  anden 
Maade,  end  jeg  forestiller  mig,  og  det  paa  en  Maade,  som  jeg 
overhovedet  ikke  kan  fatte.  Tingene  er  i og  for  sig  ikke  i et 
Rum;  de  bevæger  sig  ikke  i et  Rum  og  er  ikke  fjernede  fra 
hinanden  paa  rumlig  Vis.  Rummet  er  kun  en  menneskelig  An- 
skuelsesform, som  for  os  er  en  nødvendig  Betingelse  for,  at  vi 
kan  blive  Tingene  va’r  og  bedømme  deres  Forhold  til  os  og  til 
hverandre  indbyrdes. 

Hvis  nogen  skulde  finde  dette  aldeles  utroligt,  vil  jeg  spørge 
ham,  om  han  aldrig  har  siddet  paa  en  Hest  i en  Karusel,  der 

stod  ganske  stille,  medens  de  omgivende  Vægge  drejedes  rundt 
med  en  utrolig  Hast.  Saa  havde  han  den  omvendte  Forestilling, 
den  nemlig,  at  det  var  ham  selv,  der  for  vildt  afsted.  Eller  han 
kan  jo  se  paa  Himlen.  Hvad  kan  synes  sikrere,  end  at  det  er 
Solen,  som  spadserer  op  og  ned,  og  dog  véd  vi  jo  godt  alle  sam- 
men, at  det  er  Solen,  der  staar  stille,  og  Jorden,  der  vandrer 
rundt.  Og  den,  der  kun  kan  forestille  sig  Rummet  som  noget 
udvortes,  bør  ikke  glemme,  hvorledes  det  er  gaaet  ham  i Drømme. 
Mon  han  aldrig  om  Natten  har  set  Landskaber  eller  Personer, 
der  sad  i et  Værelse?  Hvor  kom  det  Rum  fra  undtagen  fra  hans 
egen  Sjæl?  thi  det,  at  han  sov,  betød  jo,  at  den  ydre  Verden 
og  dens  Rum  forhold  ikke  var  til  for  hans  udvortes  Sanser. 

Den  Omformning  af  den  sædvanlige  Verdensopfattelse,  som 
jeg  her  forfægter,  og  hvis  Fremtræden  i Europa  navnlig  skyldes 
Berkeley  og  Kant,  svarer  i Omfang  og  Betydning  til,  eller  rettere, 
den  er  i sine  Konsekvenser  større  end  den  Omvæltning,  der 
skete  ved  Kopernikus.  Dog  i eet  Punkt  giver  den  Mindre.  Koper- 
nikus  kunde  sætte  en  ny  Videnskab  i Stedet  for  den,  han  fæl- 
dede. Om  sligt  er  der  ikke  Tale  her.  Bag  efter  det  Fysiske,  hvor- 
for Feuerbach  alene  havde  Øje,  kommer  det  Metafysiske.  Men 
det  beriger  os  ikke  med  en  ny  videnskabelig  Forklaring;  vi  véd 
kun,  at  der  er  et  metafysisk  Problem;  vi  er  ikke  i Stand  til  at 
løse  det.  Den  udmærkede  tyske  Filosof  Lotze  har  stridt  med 
alle  Tankens  og  Sprogets  Afskygninger  for  at  bringe  os  Løsnin- 
gen i det  mindste  nogle  Hanefjed  nærmere.  Han  fortjener  Be- 
undring; men  hans  Strid  var,  saa  vidt  jeg  skønner,  forgæves.  For 
en  videnskabelig  Tænkning  er  der  kun  Mulighed,  saa  længe  vi 
betragter  Rummet  som  Grundlag  for  Forskningen;  hvordan  Ver- 
den ser  ud,  naar  vi  opgiver  de  menneskelige  Rumbestemmelser, 
er  der  ingen  dødelig,  som  kan  oplyse.  Ja,  jeg  véd  nok,  at  der 
er  en  ivrig  Skare  af  Teosofer,  som  er  rede  til  at  fyldestgøre  vor 
videnskabelige  Trang;  mig  har  Læsningen  af  deres  Skrifter  kun 
bragt  Skuffelser,  uagtet  jeg  er  skreden  til  dem  med  den  bedste 
Vilje,  da  jeg  i selve  Udgangspunktet  er  enig  med  dem;  al  den 
megen  Teosofi  har  kun  gjort  mig  sikrere  i den  Overbevisning, 
at  det  er  Agnosticismen,  som  paa  det  aandelige  Omraade  er  Frem- 
tidens Løsen. 

Men  hvorvel  jeg  intet  positivt  véd,  saa  meget  véd  jeg,  at  den 
Verden,  som  kommer  mig  i Møde  gennem  de  udvortes  Sanser,  er 

meget  forskellig  fra  den  virkelige  Verden.  Hin  Verden  forholder 
sig  til  denne  som  de  trykte  Bogstaver  til  de  levende  Ord,  og 
som  disse  atter  forholder  sig  til  de  indvortes  Tanker.  Ligesom 
Bogstaverne  er  den  synlige  Verden  kun  et  Symbol  paa  den  virke- 
lige. Lige  over  for  Feuerbach,  der  hævdede,  at  vi  stammer  fra 
en  synlig  Ordning  af  Tingene,  stiller  jeg  som  uangribelig  en  Sæt- 
ning fra  det  ny  Testamente,  der  hævder,  at  den  synlige  Verden 
ikke  har  sin  Oprindelse  fra  Fænomenerne  (Hebr.  11,3). 

Feuerbach  beraabte  sig,  som  jeg  før  oplyste,  paa  Naturviden- 
skaberne. Jeg  er  ikke  ganske  sikker  paa,  at  han  vilde  dømme 
saaledes,  hvis  han  levede  den  Dag  i Dag.  Jeg  kender  i alt  Fald  én 
fremragende  Naturvidenskabsmand,  nemlig  Huxley,  Opfinderen  af 
Ordet  „Agnosticisme",  der  med  samme  Skarphed,  som  jeg  her 
har  gjort,  vender  sig  saa  vel  mod  de  rene  Idealister,  der  paa- 
staar,  at  intet  er  til  uden  for  Bevidstheden,  som  mod  de  rene  Ma- 
terialister, der  hævder,  at  Materien  er  det  eneste,  som  virkelig 
er  til  (se  Hume  with  helps  to  the  study  of  Berkeley  1894.  S.  318); 
han  ender  med  at  foreslaa,  at  de  stridende  Parter  slutter  Fred 
paa  den  Betingelse,  at  de  begge  lader  det  ukendte  ligge  som 
noget,  der  ikke  kommer  dem  ved. 

Imod  dette  Fredsvilkaar  har  jeg  intet  at  indvende,  saafremt 
man  udelukkende  tænker  paa  teoretiske  Stridigheder,  som  just, 
fordi  Talen  er  om  det  ukendte,  i Følge  Sagens  Natur  maa  blive 
golde  og  ufrugtbare.  Derimod  vilde  jeg  ikke  kunne  gaa  ind  paa 
Vilkaaret,  hvis  det  — hvad  der  heller  ikke  synes  at  være  Hux- 
ley's  Mening  — betød,  at  det  ukendte  ogsaa  praktisk  og  person- 
lig er  uden  Værd;  thi  dette  vilde  jo  være  enstydigt  med,  at  Re- 
ligionen fuldstændig  forsvandt,  da  den  først  og  fremmest  maa 
betegnes  som  et  betydningsfuldt  Forhold  til  den  usynlige  Verden. 

Det  er  klart,  at  i rent  verdslig  Henseende  er  det  den  lige- 
gyldigste Sag,  hvilken  teoretisk  Synsmaade  vi  bekender  os  til. 
For  at  føre  et  indholdsrigt  Liv  maa  vi  have  kraftige  Sansninger; 
naar  disse  blot  indtræder,  kan  det  jo,  verdslig  set,  være  os  det 
samme,  hvorfor  de  kommer,  og  hvorledes  de  opstaar.  Det  gaar 
hermed  som  med  det  kopernikanske  og  det  ptolemæiske  Sol- 
system. Den  Ulærde,  som  bilder  sig  ind,  at  Jorden  staar  stille, 
og  den  lærde  Astronom,  som  kan  bevise,  at  den  drejer  sig  om 
Solen,  de  bærer  sig  i det  daglige  Liv  ad  paa  nøjagtig  ens  Vis. 
Ja,  den  Lærde  ændrer  end  ikke  sin  Sprogbrug,  da  dette  vilde 

blive  alt  for  besværligt;  ogsaa  han  siger,  at  Solen  staar  op,  og 
at  den  gaar  ned.  Men  dette  forhindrer  ikke,  at  der  for  den,  som 
har  indsuget  det  kopernikanske  System,  saa  at  det  er  blevet  Kød 
af  hans  Kød  og  Ben  af  hans  Ben,  indtræder  en  gennemgribende 
Omdannelse  af  hans  Verdensopfattelse.  I gamle  Dage  troede 
man,  som  bekendt,  at  Jorden  var  Universets  Midtpunkt,  at  den 
var  den  eneste  Skueplads  for  Verdenshistorie,  og  at  de  øvrige 
Himmellegemer  kun  var  til  for  at  tjene  den.  Kopemikaneren  véd, 
at  det  forholder  sig  omvendt,  at  Jorden  kun  er  et  forsvindende 
Atom  i det  store  Hele.  Han  har  faaet  en  helt  anden  Maale- 
stok  for  sin  Bedømmelse;  han  har  opgivet  de  tidligere  svimlende 
Forestillinger  om  Jorden  og  Menneskeheden;  han  har  gennem- 
gaaet  et  Kursus  i Beskedenhed. 

En  lignende  Omvæltning  foregaar  med  den,  der  fra  den  dag- 
ligdags mer  eller  mindre  udprægede  Materialisme  føres  over  til 
en  bevidst  Idealisme.  For  ham  bliver  uvilkaarlig  Aanden  Livets 
Centrum,  medens  Naturen  i dette  Ords  snævrere  Betydning  stø- 
des ud  i Periferien  uden  derfor  at  forstødes;  thi  just  fordi  selve 
Naturen  har  faaet  et  mere  aandeligt  Præg,  føles  den  som  noget, 
der  maa  kunne  staa  i Pagt  med  Aanden  og  bringes  til  at  sam- 
virke med  denne. 

Om  Modsætningen  og  Vekselvirkningen  mellem  Aand  og  Na- 
tur er  det,  at  Religionen  drejer  sig,  og  vi  skal  nu  undersøge,  om 
Religionen,  som  adskillige  paastaar,  er  bestemt  til  gradvis  at 
svinde,  alt  efter  som  Kulturen  stiger,  eller  om  den  tværtimod  al- 
drig vil  dø,  men  om  end  stadig  i højere  og  finere  Former,  være 
en  væsentlig  Bestanddel  af  et  helt  og  sundt  menneskeligt  Liv. 

Hvordan  Menneskene  var  før  den  Tid,  da  de  har  efterladt 
sig  synlige  Spor  paa  Jorden,  derom  er  det  ørkesløst  at  kives. 
Men  man  kan  trøstigt  paastaa,  at  Religionen  maa  være  fremtraadt 
paa  et  overordentlig  tidligt  Stadium.  Lukrets  siger,  at  det  er 
Frygten,  Feuerbach,  at  det  er  Ønsket,  som  er  Gudernes  Moder. 
Jeg  skulde  tro,  at  begge  Sindstilstande  har  været  lige  virksomme. 
Der  gives  intet  levende  Væsen,  hvad  enten  det  er  Dyr  eller 
Mennesker,  uden  at  det  higer  efter  at  fortsætte  og  berige  sit  Liv. 
Men  overalt  er  der  Farer,  som  truer;  overalt  er  der  Hindringer, 
som  stiller  sig  mod  de  Drifter  og  Attraaer,  der  stiger  op  fra 
Sjælens  Dyb.  Saa  længe  Menneskene  er  ganske  uvidende  og  uud- 
viklede, har  de  kun  faa  og  tarvelige  Midler  til  at  sejre  i Livs- 

kampen;  men  den  Overlegenhed  i Indbildningskraft,  som  de  har 
forud  for  Dyrene,  bevirker,  at  de  ikke  i Længden  som  disse 
lader  sig  nøje  med  rent  brutale  Vaaben;  der  opstaar  hos  dem 
en  Tro  paa,  at  der  maa  være  et  Bindeled  mellem  Aand  og  Na- 
tur, det  vil  i dette  Tilfælde  sige  et  Baand  mellem  deres  eget  Jeg 
og  den  omgivende  Natur.  Børn,  som  de  var  paa  Udviklingens 
første  Trin,  bildte  de  sig  ind,  at  det  ubevidste,  som  stod  dem 
imod,  havde  en  Bevidsthed  ligesom  de  selv.  De  begyndte  med 
en  barnlig  Idealisme,  som  uvilkaarlig  lod  dem  forestille  sig,  at 
ogsaa  Træer,  Stene,  Klipper,  Skyer  og  alt  andet  havde  en  Be- 
vidsthed, der  lignede  deres  egen.  Hele  Naturen  blev  fuld  af  Aan- 
der, der  oprindelig  boede  i Naturgenstandene  og  omsider  voksede 
op  til  store  Guder,  der  herskede  over  Naturen.  Gennem  Ani- 
nisme,  Fetichisme  og  Polyteisme  naaede  vore  Fædre  allersidst 
til  Monoteisme. 

Men  med  Aander  og  Guder,  der,  om  end  højere,  dog  er  ens- 
artede med  os,  maa  der  kunne  lade  sig  forhandle  ganske  paa 
samme  Maade,  som  vi  forhandler  med  Stormænd.  Man  forsøgte 
derfor  at  vinde  Guderne  ved  Underdanighed;  man  bad  til  dem 
og  bragte  dem  Ofre,  og  dette  skete  naturligvis  kun,  hvor  der 
forelaa  Forhold  og  Omstændigheder,  som  Menneskene  ikke  selv 
kunde  magte  eller  dog  ikke  mente  at  kunne  magte  alene.  Men 
efterhaanden  magtede  de  stedse  mere  og  mere;  ved  Hjælp  af 
Forstanden  opdagede  de  Veje  og  Midler,  hvorved  de  paa  egen 
Haand  kunde  gøre  sig  til  Herrer  over  Omverdenen,  og  for  hver 
Gang  et  nyt  Omraade  blev  erobret,  var  det  en  Selvfølge,  at  Bøn- 
ner og  Ofringer  kom  i Miskredit,  saa  at  de  lidt  efter  lidt  maatte 
forsvinde. 

Historien  viser  saaledes,  at  det  er  en  ubønhørlig  Kendsger- 
ning, at  Religionen  viger  for  Kulturen;  men  det  gælder,  vel  at 
mærke,  kun,  hvis  vi  ved  Religion  forstaar  noget  udvortes,  visse 
Formler,  der  efterplapres  med  Munden  og  visse  udvortes  Hand- 
linger, der  gentages  med  mekanisk  Regelmæssighed.  Spørgsmaalet 
er,  om  der  ikke  kommer  noget  andet  i Stedet,  som  i langt  højere 
Grad  har  Krav  paa  at  bære  Religionens  Navn. 

Der  er  sagtens  langt  tilbage,  inden  alle  de  naturvidenskabelige 
Opdagelser  er  gjorte,  som  kan  gøres.  Fremtiden  vil  bringe  Ting, 
som  gaar  ud  over  vore  dristigste  Anelser;  men  som  tænkende 
Væsener  er  vi  naaede  saa  vidt,  at  vi  ikke  behøver  at  vente,  til 

Opdagelsernes  Kreds  er  fuldendt;  vi  kan  allerede  nu  drage  de 
Slutninger,  som  vil  følge  med  den  mest  fremskredne  Kultur.  For- 
skellen mellem  Oldtiden  og  Nutiden  er  den,  at  den  naturviden- 
skabelige Erfaring  hos  mange  nu  til  Dags  har  avlet  den  Over- 
bevisning, at  der  i Naturens  Verden  hersker  en  ubrydelig  lov- 
mæssig Sammenhæng,  saa  at  ingen  kan  fremkalde  en  vis  Virk- 
ning, med  mindre  han  finder  de  naturlige  Aarsager  og  bliver  i 
Stand  til  at  sætte  disse  i Bevægelse,  og  det  saaledes,  at  der  ikke 
er  et  eneste  Mellemled,  som  bliver  oversprunget.  Forskellen  mel- 
lem Nutiden  og  en  fjern  Fremtid  vil  sikkert  i denne  Henseende 
kun  blive  den,  at  de  mange  vokser  i Tal  og  omsider  bliver 
til  alle. 

Lad  mig  som  et  Eksempel  tage  Jesus  af  Nasaret.  Der  for- 
tælles om  ham,  at  han  engang  udbrød:  „Hvo,  som  vilde  sige 
til  dette  Bjerg:  løft  Dig  op  og  kast  Dig  i Havet!  og  som  ikke 
vilde  tvivle  i sit  Hjerte,  men  tro,  at  det  skal  ske,  som  han  siger, 
ham  skal  det  ske,  som  han  sagde"  (Mark.  11,23).  Der  er  Teolo- 
ger, som  paastaar,  at  denne  Ytring  kun  er  en  ordsproglig  Tale- 
maade,  der  ikke  betyder  andet  og  mere,  end  naar  vi  taler  om 
en  Tro,  der  kan  flytte  Bjerge  (jvfr.  1.  Kor.  13,2).  Men  denne 
Forklaring  viser,  at  saadanne  Teologer  i høj  Grad  er  smittede 
af  den  moderne  Aand,  som  de  ellers  saa  voldsomt  bekæmper. 
Nej,  Jesu  Ord  er  at  forstaa  bogstaveligt,  thi  han  taler  ikke  om 
Bjerge  i Almindelighed,  men  om  „dette  Bjerg",  altsaa  om  et  be- 
stemt Bjerg,  som  han  just  peger  paa.  Og  paa  et  andet  Sted  hed- 
der det:  „dersom  I havde  Tro  som  et  Sennepskorn,  da  kunde 
I sige  til  dette  Morbærtræ:  ryk  Dig  op  med  Rod  og  plant  Dig 
i Havet,  og  det  skulde  være  Eder  lydigt"  (Luk.  17,6).  Det  vilde 
dog  være  besynderligt,  om  baade  Bjerge  og  Morbærtræer  brugtes 
lignelsesvis.  Hertil  kommer,  at  Jesus  lige  efter  tilføjer:  „Alt,  hvad 
I begærer  i Bønnen,  tror,  at  1 skal  faa  det!  saa  skal  det  veder- 
fares Eder"  (Mark.  11,24).  Hvilken  Ret  har  man  til  ved  „alt"  at 
forstaa  noget,  det  nemlig,  som  kan  lade  sig  gøre?  Saa  synker 
Forjættelsen  jo  ned  til  en  flad  Trivialitet,  som  ikke  kan  tillægges 
den,  der  har  sagt  saavel:  „alle  Ting  er  mulige  for  Gud"  (Mark. 
10,27),  som  „alle  Ting  er  mulige  for  den,  som  tror"  (Mark.  9,23). 

Nej,  vi  bør  ganske  aabent  indrømme,  at  der  paa  dette  Punkt 
er  en  Kløft  mellem  Jesu  Bevidsthed  og  vor  Bevidsthed  i alt  Fald, 
som  den  har  udviklet  sig  i de  protestantiske  Lande.  Vi  bør  ikke 

søge  at  dække  Kløften  ved  Floskler  og  spidsfindige  Udflugter. 
Vi  bør  jævnt  og  ligefrem  sige:  Nej,  lad  os  nu  være  Mennesker! 
lad  os  dale  ned  fra  den  høje  Fantasiflugt  og  med  faste  Fødder 
stille  os  paa  den  Jord,  hvor  vi  virkelig  er!  Vel  kender  vi  ikke, 
hvorledes  det  ukendte  er  i og  for  sig;  men  vi  véd,  hvorledes  det 
kendte,  som  stammer  derfra,  er  beskaffent.  Og  Aarhundreders 
Erfaring  har  lært  os,  at  vi,  naar  vi  vil  besejre  Naturens  Hin- 
dringer, maa  gaa  helt  andre  Veje.  Hvis  der  er  et  Bjerg,  som 
spærrer  Adgangen  mellem  Schweiz  og  Italien,  saa  samles  man 
ikke  foran  Bjerget  i brændende  Bønner  om,  at  det  vil  rulle  af 
Sted  og  ikke  hvile,  før  det  ligger  i Middelhavet.  Nej,  man  over- 
vejer gennem  mange  matematiske  Beregninger,  hvorledes  man 
skal  bære  sig  ad  med  at  bore  en  Tunnel  gennem  Bjerget,  og 
hvis  den  lagte  Plan  synes  udførlig,  danner  man  Aktieselskaber 
og  arbejder  med  Taalmodighed  i Aarevis,  indtil  man  endelig  har 
den  Glæde  at  høre  Lokomotivets  Piben,  naar  det  farer  gennem 
Tunnelen.  Og  hvis  der  udbryder  Pest,  er  der  vistnok  kun  meget 
faa  her  i Danmark,  som  tror,  at  det  vil  hjælpe  det  allermindste, 
hvis  Præsterne,  afsyngende  Bodssalmer  og  med  de  hellige  Kar 
i Haanden  drager  i Procession  om  i Landet.  Nej,  vi  vil  indrette 
Hospitaler  og  ansætte  flere  Læger;  vi  vil  desinficere  og  bruge 
.alle  mulige  andre  hygiejniske  Midler.  Hvis  Havet  truer  en  flad 
Kyst  med  ødelæggende  Oversvømmelser,  tager  vi  ej  heller  vor 
Tilflugt  til  Bønner.  Nej,  et  Sted  lægger  vi  Dæmninger,  et  andet 
Sted  danner  vi  Klitter  og  sørger  for  deres  Beplantning,  saa  de 
ikke  kan  hvirvles  om  af  Stormen.  I alle  andre  Tilfælde  anvender 
vi  nøjagtig  den  samme  Fremgangsmaade.  Hvorfor  §kal  vor  Tale 
staa  i Strid  med  vore  Handlinger?  Hvorfor  skal  vi  vedblive  at 
erklære  Ord  for  hævede  over  al  Kritik,  naar  de  virkelig  ikke 
længere  svarer  til  vort  Krav? 

Til  yderligere  Belysning  skal  jeg  fremdrage  et  andet  Udsagn 
af  Jesus.  De  kender  alle  de  berømte  Ord:  „Se  til  Himlens  Fugle! 
De  saar  ikke  og  høster  ikke  og  sanker  ikke  i Lader,  og  Eders 
himmelske  Fader  føder  dem;  er  1 ikke  meget  mere  end  de? 
Og  hvi  bekymrer  I Eder  for  Klæderne?  Betragter  Liljerne  paa 
Marken,  hvorledes  de  vokser!  De  arbejder  ikke,  spinder  ikke; 
men  jeg  siger  Eder,  at  end  ikke  Salomo  i al  sin  Herlighed  var 
klædt  som  en  af  dem.  Klæder  da  Gud  saaledes  det  Græs  paa 
Marken,  som  er  i Dag  og  i Morgen  kastes  i Ovnen,  skulde  han 

ikke  meget  mere  klæde  Eder,  I lidet  Troende?  Bekymrer  Eder 
derfor  ikke  om  den  Dag  i Morgen!  Hver  Dag  har  nok  i sin 
Plage*  (Matth.  6.  26 — 34).  Dette  er  tilvisse  udødelig  Poesi;  men 
for  os  Nutidsmennesker  er  den  for  høj.  De  økonomiske  og  so- 
ciale Vanskeligheder  har  siden  den  Tid  optaamet  sig  saaledes, 
at  vi  maa  dale  længere  ned.  Den  Religion,  som  vi  skal  kunne 
bruge,  maa  ikke  være  i Strid  med  de  økonomiske  Love,  men 
indeholde  en  Anvisning,  som  lærer  os  at  tage  disse  paa  den  rette 
Maade.  Der  er  et  gammelt  Ord,  som  lyder:  „Ora  et  labora,  bed 
og  arbejd!"  Men  om  Arbejdet  taler  Jesus  slet  ikke;  efter  hans 
Ytring  at  dømme  skulde  man  tro,  at  Himlens  Fugle  ikke  bestil- 
ler andet  end  at  flyve  omkring  og  synge.  Saaledes  gaar  det  jo 
slet  ikke  til.  Om  Fuglene  gælder  ganske  vist,  at  de  ikke  saar, 
høster  og  sanker  i Lade;  men  for  at  leve  maa  de  arbejde,  og 
det  stundom  meget  haardt,  paa  den  Maade,  der  svarer  til  deres 
Natur,  og  endda  er  der  dem,  som  falder  døde  til  Jorden,  fordi 
de  udmattes  af  Sult. 

Ligesaa  med  os  Mennesker.  Hvis  alle  enkelte  hørte  op  med 
at  tænke  paa  den  Dag  i Morgen,  vilde  det  hele  Samfund  trues 
med  Opløsning  og  Undergang.  Hele  vor  økonomiske  Tilværelse 
er  kun  mulig  under  den  Forudsætning,  at  der  lægges  Planer  for 
Ting,  som  maaske  først  efter  Aars  Forløb  ser  Dagens  Lys.  Uaf- 
ladelig maa  der  beregnes  og  spares.  Sorgløshed  er  vistnok  en 
stor  og  betydningsfuld  Gave;  men  ingen  har  Lov  til  at  hengive 
sig  i denne  Sindstilstand,  med  mindre  han  gør  Alt,  hvad  der  staar 
i hans  Magt,  for  at  sikre  Fremtiden.  Den  moderne  Moralist  vilde 
sige:  „Slaa  Jer  ikke  til  Ro,  før  I har  en  Sparekassebog,  saa  I 
kan  møde  mulige  Ulykker  og  række  en  hjælpsom  Haand  til  en 
og  anden,  som  uforskyldt  er  i Nød,  og  hvis  1 er  gifte,  tænk  saa 
endelig  paa  at  sætte  i Enkekassen  og  have  noget  tilovers  til 
Børnene,  saa  de  kan  blive  godt  opdragne."  Heri  vil  jeg  ikke 
møde  Modsigelse  hos  en  eneste  af  vore  Præster,  da  de  jo  prak- 
tisk alle  indretter  deres  egen  Færd  efter  saadanne  Regler. 

„Ja  vel,"  vil  maaske  en  og  anden  sige,  „dette  skal  villigt  ind- 
rømmes; men  husk  paa,  at  der  for  lidt  siden  blev  mindet  om 
det  gamle  Ord:  Bed  og  arbejd!  Præsterne  lærer  os  at  bede; 
men  om  sligt  var  der  jo  ikke  Tale  i den  Tankegang,  vi  hørte. 
Hvad  bliver  der  saa  af  Religionen?  Hvor  finder  Bønnen  sin 
Plads?"  Det  kommer  an  paa,  hvad  vi  forstaar  ved  Religion  og 

Bøn.  Hvis  Bøn  betyder  udvortes  Ord,  rettede  til  Gud,  da  bliver 
den  til  visse  ret  unødvendig;  og  her  skulde  jeg  næsten  mene,  at 
jeg  har  Jesus  af  Nasaret  med  mig,  da  han  jo  engang  udbrød: 
„naar  I beder,  skal  1 ikke  bruge  overflødige  Ord  som  Hednin- 
gerne, der  mener,  at  de  bliver  bønhørte  for  deres  mange  Ord“ 
(Matth.  6,7).  Jeg  ser  jo  nok,  at  han  kun  taler  om  overflødige  Ord, 
men  lidt  efter  giver  han  sine  Tilhørere  Fadervor,  hvor  der  an- 
gaaende  Forholdet  til  Naturen  kun  nævnes  det  daglige  Brød,  saa 
at  han  i alt  Fald  i dette  Øjeblik  vel  ikke  har  tænkt  paa  Bønner 
i Anledning  af  Livets  mangehaande  verdslige  Forhold.  Men  hvor- 
ledes man  end  vil  dømme  herom,  saa  er  Religionen  dog  vel  først, 
og  fremmest  et  Indvortes.  At  være  andægtig  og  bede  vil  sige,  at 
man  samler  sig  lige  over  for  forstyrrende  Indflydelser  og  bringer 
sit  Sind  i den  rette  Orden.  Og  det  er  netop,  hvad  der  behøves, 
naar  der  skal  arbejdes;  saa  gælder  det,  at  man  har  klare  Tanker 
om  de  udvortes  Hindringer  og  Midlerne  til  deres  Overvindelse, 
og  at  man  væbner  sig  med  en  urokkelig  'Pligtfølelse,  med  en 
sejg,  aldrig  svigtende  Vilje,  med  Paapasselighed,  Udholdenhed  og 
Taalmodighed.  Jeg  skulde  mene,  at  alt. dette  har  den  højeste 
Værdi  og  netop  er  det,  der  tiltrænges. 

Indvender  man,  at  man  med  alle  disse  Dyder  ikke  kommer 
ud  over  det  moralske,  og  at  det  stadig  maa  paaankes,  at  det 
egentlig  religiøse  mangler,  saa  svarer  jeg,  at  disse  Dyder  kun  er 
mulige  under  en  religiøs  Forudsætning,  under  den  Forudsætning 
nemlig,  at  der  er  et  Bindeled  mellem  os  og  den  Omverden,  vi 
^kal  besejre;  men  medens  man  paa  tidligere  Stadier  har  søgt 
Bindeledet  i en  eller  flere  Guder,  der  baade  er  over  os  og  Na- 
turen, saa  søger  de,  der  er  sindede  som  jeg,  Enheden  i en  le- 
vende Gud,  hvis  Kræfter  gennemstrømmer  baade  os  og  Verden, 
saa  at  vi  dermed  forenes  med  den  til  en  lovmæssig  og  fornuftig 
Sammenhæng.  Jo  dybere  en  føler  denne  Sammenhæng,  jo  skar- 
pere og  klarere  den  fremstiller  sig  for  hans  Bevidsthed,  et  desto 
vældigere  Redskab  kan  han  blive  i Civilisationens  Stræben  efter 
at  herske  over  Naturen.  Og  det  er  mig  en  Glæde  i denne  For- 
tolkning af  Bønnen  at  finde  en  Støtte  i et  berømt  Sted  i det  nye 
Testamente.  Då  Paulus  holdt  sin  Tale  i Athen,  fastslog  han,  at 
Gud  ikke  bor  i Templer,  gjorte  med  Hænder  (Ap.  G.  17,24); 
men  det  er  jo  netop  i Templerne  og  Kirkerne,  at  de  lange,  offent- 
lige Bønner  fremføres.  Han-  er,  hævder  Apostlen  endvidere,  „den, 

i hvem  vi  lever,  røres  og  er;  vi  er  jo  og  hans  Slægt"  (V.  28),  hvoraf 
følger,  at  det,  hvorpaa  det  kommer  an,  er,  at  denne  Slægtfølelse 
vaagner  inden  i os,  at  vi  rammes  og  tændes  af  Guddomsgnisten. 

Heri  vil  sagtens  adskillige  være  enige  med  mig.  Den  store 
Uenighed  bryder  først  løs  paa  et  andet  Punkt.  Hvor  stort  og 
vigtigt  end  det  Formaal  er  at  erhverve  Herredømmet  over  Na- 
turen, saa  er  dette  dog  ikke  den  betydningsfuldeste  Side  af  Men- 
neskelivet. Vi  staar  jo  ikke  blot  i Forhold  til  upersonlige  Natur- 
genstande, men  ogsaa  til  andre  personlige  Væsener,  og  det  er 
vor  Samværen  med  disse,  som  giver  Livet  dets  væsentligste  Ind- 
hold. Forholdet  mellem  Menneskene  indbyrdes  har  fra  de  ældste 
Tider  indtil  nu  antaget  en  uendelig  Mangfoldighed  af  skiftende 
Former;  men  gennem  hele  denne  Udvikling  gaar  der  en  rød 
Traad,  som  det  ikke  er  svært  at  skimte.  Der  har  nemlig  efiter- 
haanden  udviklet  sig  en  høj  Forestilling  om  Hensynstagen  til  an- 
dres Ret,  ja  endnu  mere:  om  en  selvfornægtende  Omhu  for  deres 
Vel,  om  en  Sammensmelten  af  deres  og  vore  Sjæle  i en  fælles 
Følelse  af  Kærlighed.  Det  er  denne  Forestilling,  som  vi  kalder 
for  Menneskehedens  store  etiske  og  religiøse  Ideal. 

Idealet  har  to  Slags  Fornægtere,  de  praktiske  og  de  teoretiske. 
Ved  de  praktiske  Fornægtere  forstaar  jeg  dem,  i hvis  Sjæl  Ego- 
ismen i den  Grad  har  Overvægten,  at  de  bestandig  kun  gaar  løs 
paa  deres  eget  Velvære  og  ikke  nogen  Sinde  falder  paa  med  det 
gode  at  bøje.  sig  for  Retfærdighedens  Krav  og  Kærlighedens  Til- 
skyndejser,  hvilket  naturligvis  ikke  behøver  at  forhindre  dem  i 
af  praktiske  Grunde  med  Munden  højlydt  at  bekende  sig  til  de 
ædleste  Grundsætninger.  De  teoretiske  Fornægtere  kan  derimod 
personlig  være  særdeles  fortræffelige  Mennesker;  hvad  de  for- 
nægter, behøver  slet  ikke  at  være  Retfærdigheden  og  Kærligheden. 
Det,  hvorpaa  deres  Paastand  gaar  ud,  er  dette,  at  det  etiske  Ideal 
kun  er  noget  rent  menneskeligt,  der  slet  ikke  har  noget  at  gøre 
med  Naturen,  der  kun  regeres  af  blinde  Kræfter  og  ubønhørlige 
Love.  Da  for  dem  Naturen  er  et  med  Gud,  kaldes  de  derfor  med 
Rette  Ateister,  efterdi  jo  en  Gud,  der  slet  intet  har  at  skaffe  med 
etiske  Bestemmelser,  jo  egenlig  ikke  er  en  Gud,  men  kun  en 
brutal  Naturmagt. 

Imod  de  teoretiske  Ateisters  Tankegang  er  først  at  bemærke, 
at  den  ikke  er  tilstrækkelig  logisk.  Naar  jeg  ser  en  Væg  med 
en  rød  Farve,  saa  slutter  jeg,  at  der  eksisterer  noget  fra  mig 

forskelligt,  der,  selv  om  det  i og  for  sig  ikke  er  rødt,  dog  paa- 
virker mig  saaledes,  at  jeg  faar  den  røde  Synsfornemmelse.  Lige- 
saa,  naar  Forestillingen  om  Idealet  kraftigt  og  uimodstaaeligt 
rører  sig  inden  i et  Menneske,  og  han  derhos  er  sig  bevidst,  at 
han  ikke  selv  har  opfundet  den,  saa  slutter  han,  at  den  stammer 
fra  den  samme  Livets  Kilde,  som  ogsaa  vælder  frem  i den  uper- 
sonlige Natur;  thi  Mennesket  hører  jo  dog  ogsaa  med  til  Na- 
turen, hvis  vi  ikke  i en  altfor  utilladelig  Grad  begrænser  dette 
Begreb. 

Hertil  kan  man  svare,  at  der  fra  Livets  Kilde  kommer  saa 
mange  andre  Ting,  som  vi  aldeles  ikke  skøtter  om,  men  tvært- 
imod af  al  Magt  søger  at  udrydde,  og  man  kan  f.  Eks.  pege  paa 
Sygdomme,  der  til  visse  er  meget  ubehagelige.  Jeg  vælger  med 
Forsæt  dette  Eksempel,  fordi  en  dansk  Forsker,  Dr.  Ed.  Jessen 
i Forfjor  har  erklæret  Religionen  for  en  Sygdom,  om  hvis  Hel- 
bredelse han  desværre  ikke  skønner,  at  der  er  noget  Haab  for 
Menneskeslægten. 

Min  Paastand  er  nu  den,  at  hvis  Religionen  er  en  Sygdom, 
saa  er  det  samme  ogsaa  Tilfældet  med  den  etiske  Idealitet;  de 
gaar  begge  Haand  i Haand  og  maa  dele  en  fælles  Skæbne.  Mon 
nogen  om  Foraaret  vil  bygge  en  Villa  paa  et  Sted,  som  hvert 
Efteraar  ufravigelig  overskylles  af  Havet?  Det  vil  han  naturligvis 
ikke.  Hvad  kan  det  nytte?  — vil  han  sige  — jeg  faar  jo  kun 
Lejlighed  til  at  bruge  den  én  Sommer,  og  saa  vil  han  opslaa  sine 
Pauluner  længere  inde  i Landet,  der,  hvor  Bølgerne  ikke  naar 
hen.  Mon  nogen  vil  lægge  Vind  paa  ubetinget  Retfærdighed,  paa 
hensynsløs  Uegennyttighed  og  ubegrænset  Kærlighed,  hvis  sligt 
kun  er  en  menneskelig  Forestilling,  der  uafladelig  protesteres  saa- 
vel  af  den  upersonlige  Natur  som  af  Naturen,  som  den  aaben- 
barer  sig  i de  Mennesker,  der  endnu  ikke  er  naaede  saa  vidt  i 
Udvikling?  Nej,  det  vil  han  naturligvis  ikke;  ogsaa  han  vil  sige: 
hvad  kan  det  nytte?  og  saa  vil  han  sænke  Idealitetens  Niveau, 
saa  det  svarer  til  det  praktisk  mulige,  og  det  betyder,  som  vi 
alle  véd,  at  Sænkningen  bliver  stor.  Og  hvad  bliver  der  saa  af 
den  etiske  Idealitet? 

„Den  bliver"  — vil  Ateisterne  indvende  — „akkurat  lige 
saa  stor  som  de  religiøse  Idealisters.  Thi  naar  disse  ikke  vil 
være  saa  dumme,  at  de  uafladelig  støder  Panden  mod  Væggen, 
uden  at  det  er  til  Gavn  for  nogen  som  helst,  saa  maa  ogsaa  de 

indlade  sig  paa  at  gaa  paa  Akkord  og  rette  sig  efter  de  forhaanden- 
værende  Omstændigheder.  Og  hvad  de  allerhøjeste  etiske  Forestil- 
linger angaar,  saa  kan  vi  virkelig  akkurat  lige  saa  godt  huse  dem 
i vor  Hjerne  og  i vort  Hjerte  som  en  Ledestjerne,  der  peger 
mod  et  uendelig  fjernt  Maal.“  Og  de  vil  med  Stolthed  pege  hen 
paa  Ateister,  som  modigt  ofrede  alt,  ja  endog  Livet  for  Frihedens 
og  Retfærdighedens  hellige  Sag.  Jeg  véd,  at  der  gives  saadanne 
Ateister,  og  jeg  finder  dem  al  Pris  og  Anerkendelse  værd;  men 
jeg  tillader  mig  tillige  at  paastaa,  at  naar  de  er,  som  de  er,  saa 
er  det  i Kraft  af  en  Inkonsekvens,  der  ikke  har  tilladt  dem  at 
tænke  Sagen  tilstrækkelig  tydelig  igennem.  Thi  det,  som  driver 
dem  til  saa  store  Ofre,  er  Haabet  om  en  Fremtid,  hvor  Idealerne 
har  vundet  Sejr  i Menneskeheden.  I og  for  sig  anser  jeg  ikke 
en  saadan  Fremtid  for  synderlig  sandsynlig.  De  Resultater,  som 
Verdenshistorien  hidindtil  har  haft  at  opvise,  er  ikke  meget  op- 
muntrende. Endnu  den  Dag  i Dag  hades  der  og  myrdes  der  og 
bedrages  der  lige  som  for  Aartusinder  siden.  Kredsen  af  dem, 
der  for  Alvor  lægger  Vind  paa  de  store  Dyder,  er  stadig  meget 
begrænset.  Dog  derom  skal  jeg  ikke  stride;  man  har  jo  som 
Tænker  Lov  til  at  regne  med  et  Utal  af  Aar;  jeg  har  ikke  Ret 
til  rent  ud  at  benægte  Muligheden  af,  at  Tilstanden  her  paa  Jor- 
den engang  kan  blive  ideal.  Jeg  skal  heller  ikke  indlade  mig 
paa  at  overveje,  hvor  løjerlig  bagvendt  Tilværelsen  vilde  være 
indrettet,  hvis  først  en  hel  Mængde  Menneskeslægter  skal  være 
ulykkelig,  inden  omsider  Lykken  indtræder.  Derimod  skal  jeg 
fremhæve,  at  der  saa  vidt  jeg  véd,  ikke  er  nogen,  som  har  Mod 
til' at  hævde,  at  Jordkloden  vil  vare  evindelig.  Tværtimod:  alle, 
baade  Troende  og  Vantro  mødes  i en  rørende  Enighed  om,  at 
Jordkloden  engang  maa  forgaa,  hvad  enten  det  nu  sker  ved 
Ild  eller  Kuidé  eller  paa  anden  Maade.  Om  dens  Varighed  bli- 
ver lang  eller  kort,  er  for  en  Tænker  ligegyldigt;  hvis  han  ellers 
har  Krav  paa  dette  Navn,  gennemfarer  han  med  Lynets  Hastig- 
hed Millioner  af  Aar,  som  om  det  kun  var  lige  saa  mange  Se- 
kunder. Og  straks  staar  det  klart  for  ham,  at  det  saa  meget  lov- 
sungne  Fremskridt,  der  hos  saa  mange  i vore  Dage  har  antaget 
Karakteren  af  en  ny  Religion,  af  et  helligt,  ufejlbarligt  Dogme, 
at  det,  naar  alt  kommer  til  alt,  har  en  saare  betænkelig  Mangel, 
den  nemlig,  at  det  ender  med  det  rene  intet.  En  Udvikling,  der 
afløses  af  Tilbagegang  for  omsider  at  ende  i Nul,  vilde  være 

uendelig  komisk,  hvis  den  desværre  ikke  var  saa  uendelig  tra- 
gisk. Tanken  om  det  rene  intet  virker  som  et  kølende  Pulver; 
af  intet  kommer  intet,  i alt  Fald  ikke  flammende  Begejstring. 

Jeg  skulde  mene,  at  en  Ateist,  der  for  Alvor  er  Tænker,  lige 
over  for  saa  bedrøvelige  Udsigter,  uvilkaarlig  vil  nedstemme  To- 
nen og  melankolsk  vedgaa,  at  det  i Sandhed  ikke  er  værd  at 
tage  en  saadan  Verden  altfor  højtidelig.  Naturligvis  behøver  han 
ikke  at  blive  en  Skurk;  tværtimod:  han  kan  meget  godt  vedblive 
at  være  et  rart  Menneske,  der  er  glad  over  at  stifte  saa  megen 
Nytte,  han  kan,  men  han  vil  frabede  sig  alt,  hvad  der  smager 
af  det  himmelstormende.  Med  de  skønne  Fremtidsdrømme  svin- 
der Begejstringen  og  afløses  af  jævn  Spidsborgerlighed,  der  ind- 
retter sig  hæderligt  og  skikkeligt  i denne  Verden,  men  for  øv- 
rigt kun  har  et  ironisk  Smil  tilovers  for  Martyrerne.  „Gud  bevares", 
vil  han  sige,  „de  gør  deres  Nytte  og  befordrer  stundom  Refor- 
mers hastigere  Indførelse;  men  jeg  kan  for  mit  Vedkommende 
ikke  søge  Ansættelse  i Martyrskaren,  da  der  jo  tilsidst  ikke  kom- 
mer noget  ud  af  det  hele;  Verden  er  jo  da  ikke  indrettet  paa 
at  virkeliggøre  Luftkasteller." 

Jeg  formoder,  at  en  Ateist,  der  forstaar  sig  paa  den  filosofiske 
Krigskunst,  i Stedet  for  at  forsvare  sig,  vil  gaa  angrebsvis  til 
Værks.  „Sæt  nu,"  vil  han  udbryde,  „at  alt  det  fremførte  har  sin 
Rigtighed,  saa  rammer  det  jo  Jer  Idealister  lige  saa  kraftigt." 
„Nej,"  svarer  Idealisten,  „nej  ingensinde,  forudsat  da,  at  Ideali- 
teten har  forklaret  sig  til  Religiøsitet."  „Hvad  for  noget?"  vil 
Ateisten  da  spørge,  „hvad  hjælper  det  Jer,  at  I tror  paa  en  Gud? 
Hvis  Fremskridt  er  en  Taiemaade,  hvis  Idealernes  Virkeliggø- 
relse overhovedet  er  en  Umulighed,  saa  staar  jo  selv  en  Gud 
magtesløs,  da  han  naturligvis  ikke  er  i Stand  til  at  gøre,  hvad 
der,  efter  hvad  I hævder,  slet  ikke  lader  sig  gøre."  „Og,"  vil 
han  fortsætte,  „tør  jeg  spørge,  om  I overhovedet  har  noget  paa- 
lideligt  Bevis  for,  at  der  er  et  Forsyn,  som  styrer  den  enkeltes 
og  Folkenes  Skæbner?" 

Hertil  maa  en  ærlig  og  sandhedskærlig  Idealist  svare:  Jeg 
kan  aldeles  ikke  . indlade  mig  paa  at  bevise  Forsynets  Tilværelse 
og  Virksomhed  i den  Betydning,  hvori  Du  tager  Ordet.  Tvært- 
imod: næppe  indtræder  der  et  Øjeblik,  hvor  jeg  tror  at  spore 
Styrelsens  Finger,  før  der  viser  sig  andre  Tegn,  der  nok  saa 
stærkt  leder  mine  Tanker  i den  modsatte  Retning.  Jeg ‘ser  jo, 

hvorledes  Slyngler  hæves  til  Ærens  Top,  hvorledes  Forbrydere 
triumferer,  mens  brave  Mennesker  vanæres  og  knap  har  det 
tørre  Brød,  ja  stundom  endog  ligefrem  dør  af  Sult  Og  hvad 
Naturens  Forhold  til  Menneskelivet  angaar,  saa  har  jeg  læst  om 
Pompejis  Ødelæggelse,  om  Jordskælvene  i Lissabon  og  paa  Mar- 
tinique,  om  Strandinger,  om  Skovbrande,  der  ødelagde  mange 
Menneskeliv  og  uhyre  Værdier." 

Dette  Svar  af  Idealisten  kan  jeg  ganske  tiltræde.  Tanken  om 
et  Forsyn,  der  paa  udvortes  og  haandgribelig  Maade  tager  sig  af 
os  og  af  den  historiske  Udvikling,  synes  det  ikke  Umagen  værd 
yderligere  at  forhandle.  Spørgsmaalet  har  for  mange  Aarhundre- 
der  siden  i Jobs  Bog  faaet  sin  afsluttende,  mønstergyidige  Be- 
handling. Job  ender  med  at  fordømme  sin  oprørske  Tale,  idet 
han  udbryder: 

„Ja  uden  Forstand  har  jeg  talt 
om  Ting,  der  var  mig  for  høje, 
og  hvilke  jeg  ikke  begreb. 

Før  havde  om  Dig  jeg  kun  hørt; 
men  nu  har  mit  Øje  Dig  skuet. 

Derfor  mine  Ord  jeg  fordømmer, 

og  i Støv  og  Aske  jeg  angrer"  (42,  3—6). 

Det  eneste,  jeg  har  at  indvende  mod  Jobs  Bog,  er  den  Be- 
grundelse, han  giver  af  sin  Anger.  Han  siger,  at  hans  Øje  havde 
skuet  Gud;  men  saaledes  forholdt  det  sig  i Virkeligheden  ikke. 
Jahve  havde  i sin  Tordentale  til  ham  kun  paaberaabt  sig  sin 
Vælde;  men  det,  hvorover  Job  klagede,  var  Mangel  paa  Ret- 
færd i Verden,  og  for  denne  Klage  fandt  han  intet  Øre  og  ingen 
Løsning.  En  Tænker  vil  i vore  Dage  ikke  bøje  sig  for  et  blot 
Magtsprog;  han  maa  forlange,  at  han  i det  mindste  skimter  Mu- 
ligheden af  en  Løsning;  ellers  maa  han  give  Ateisten  Ret  og  hen- 
vise Forestillingen  om  en  Gud,  hos  hvem  Magt  gaar  Haand  i 
Haand  med  Retfærd  og  Kærlighed,  til  Drømmenes  Verden. 

Jobs  Begrænsning  var  den,  at  han  i sin  Tanke  blev  staaende 
ved  den  Verden,  hvori  han  levede: 


„For  et  Træ  er  der  Haab,  selv  om  det  fældes; 
det  faar  Kræfter  igen  og  hører  ej  op  med  at  skyde. 
Ældes  i Jorden  dets  Rod 
og  dør  i Støvet  dets  Stamme, 
saa  grønnes  det  dog  ved  Vandenes  Duft; 

Grene  det  sætter,  som  om  det  var  ungt. 

Men  naar  Manden  ligger  paa  Dødslejet  henstrakt, 
naar  Mennesket  Aanden  opgiver,  hvor  er  han  da  henne? 
Vande  rinder  fra  Søen  bort, 

Floden  forsvinder  og  tørres. 

Saa  ligger  en  Mand  og  rejser  sig  ej, 
vaagner  ikke,  før  Himle  forgaar 
og  vækkes  ej  af  sin  Slummer*  (14,  7—12). 

Han  skimter  Betydningen  af  Udødelighedstanken: 


„Hvis  en  Mand,  der  er  død,  igen  kan  faa  Liv, 
alle  mine  Kampdage  vilde  taalmodig  jeg  være, 
til  Afløsning  kommer  for  mig*  (14,14). 

Men  han  afviser  straks  Tanken  som  umulig: 

„Et  Bjerg  styrter  sammen,  naar  nedad  det  falder, 
og  en  Klippe  rykkes  bort  fra  sit  Stade. 

Vande  i Stykker  Stenene  ruller, 

Jordens  Støv  deres  Strømme  bortskyller. 

Ogsaa  de  dødeliges  Haab  har  Du  knækket. 

For  bestandig  Du  ham  knuser,  — og  han  gaar  bort; 

Du  skifter  om  hans  Aasyn  og  sender  ham  væk*  (14,  18—20). 

Sæt  nu,  at  den  Tanke,  som  Job  forskød,  alligevel  var  den 
rigtige,  sæt,  at  Livet  ikke  afsluttes  med  Døden!  Øjeblikkelig  æn- 
dres det  Syn  paa  Tilværelsen,  som  saa  mange  i vore  Dage  har 
lagt  sig  til,  fordi  de  blot  har  bygget  paa  et  mekanisk  og  kemisk 
Grundlag.  Saa  spørges  der  ikke  længere  om  det  grove  Misfor- 
hold, som  vi  saa  tidt  opdager  mellem  Værd  og  Skæbne,  eller 
om  det  forfærdelige  i,  at  rystende  Naturbegivenheder  knuser 
Mennesker  og  deres  Planer,  eller  om  det  underlige  i,  at  Frem- 
skridt ej  varer  evindelig,  eller  om  det  vemodige  i,  at  talløse  Slæg- 
ter saar  under  Lidelser,  for  at  senere  Slægter  kan  høste  med 
Glæde.  Livet  faar  da  en  anden  og  langt  alvorligere  Betydning; 
det,  hvorom  det  drejer  sig,  bliver  da  Sjælenes  Udvikling  og  Mod- 
ning til  et  stedse  højere  og  højere  aandeligt  Liv,  og  det,  som  vi 
kalder  Naturen,  bliver  da  kun  Midler,  være  sig  nu  Hindringer 
eller  Betingelser  i Aandens  Tjeneste.  Og  ingenlunde  bliver  Me- 
ningen da  den,  at  hver  enkelt  skal  trække  sig  tilbage  i sig  selv 
uden  at  bekymre  sig  om  Familie,  Stat,  Samfund,  Folk  og  Hi- 
storie. Nej,  den  enkelte  modnes  kun,  naar  han  opgivende  ørkes- 

løs  Selvgrublen  gaar  op  i en  Sag;  men  enhver  Sag,  af  hvad 
Navn  nævnes  kan,  har  da  ikke  sit  Maal  i udvortes  Foranstaltnin- 
ger og  Sejre;  hvad  der  til  syvende  og  sidst  tilstræbes,  er  dette, 
at  alt  det  udvortes  lægges  saaledes  til  Rette,  at  saa  mange  en- 
kelte som  muligt  kan  naa  frem  til  Aandens  Højder. 

Ja,  Udødelighed"  — vil  man  sagtens  sige  „det  er  jo  en 
Udvej,  som  tidt  nok  er  blevén  anbefalet;  men  maa  vi  bede  om 
Beviser?"  Der  er  ingen  udvortes  Beviser,  med  mindre  man  som 
Spiritisterne  har  haft  Omgang  og  Samtale  med.  de  døde.  Det 
eneste  Bevis  er  af  indvortes  Natur,  dette  nemlig,  at  ellers  Ide- 
alerne ubønhørlig  falder,  og  uden  dem  blottes  jo  Livet  for  enhver 
dybere  Mening.  Professor  Høffding  har  skrevet  en  Religioiisfilo-  • 
sofi,  i hvilken  han  stiller  sig  meget  køligt  til  Udødelighedstanken, 
men  samtidig  dog  atter  og  atter  hævder,  at  Religion  betyder  Tro 
paa  Værdiens  Bestaaen.  Dette  forekommer  mig  at  være  en  haand- 
gribelig  Selvmodsigelse.  Man  kunde  lige  saa  godt  sige,  at  det  er 
ligegyldigt,  om  der  er  en  Plante,  naar  der  blot  er  en  Blomst. 
Sagen  er  nemlig*den,  at  Værdier  ikke  har  en  selvstændig  Til- 
værelse; de  findes  kun,  hvor  der  er  nogen,  som  vurderer.  En 
Diamant  har  en  høj  Værdi  i et  folkerigt  Land,  hvor  adskillige 
sætter  Pris  paa  at  eje  den;  men  i en  øde  Ørken,  hvor  aldrig 
nogen  sætter  sin  Fod,  er  Diamanten  og  Kiselstenen  lige  værdi- 
løse. Ligesaa  med  de  aandelige  Værdier.  Hvis  der  ikke  er  en 
Gud,  og  hvis  de  Mennesker,  i hvem  Ideer  lever,  kun  er  flygtige 
Eksistenser,  saa  har  ogsaa  Værdierne  kun  en  flygtig  Eksistens; 
men  Religion  er  virkelig  noget  andet  end  Troen  paa  Værdiens 
flygtige  Bestaaen.  Udødeligheden  kan  ikke  modbevises,  og  for 
den,  der,  som  jeg  udviklede  i Begyndelsen,  har  forstaaet,  at  Til- 
værelsen, væsentlig  set,  er  af  aandelig  Natur,  ligger  Tanken  om 
en  Fortsættelse  af  Livet  efter  Døden  ikke  fjern;  men  praktisk 
Betydning  faar  den,  som  sagt,  kun  under  Forudsætning  af,  at 
evige  Ideer  med  ubetvingelig  Magt  har  fæstet  Rod  i den  enkeltes 
Indre. 

Der  gives  nu  dem,  som  aarie  og  silde  grubler  over  det  andet 
Liv.  Dette  maa  paa  det  bestemteste  fraraades.  En  slig  Grublen 
er  unyttig.  Lige  saa  lidt,  som  vi  véd,  hvad  Gud  er  i og  for  sig, 
lige  saa  lidt  kan  vi  opnaa  nogen  Erkendelse  af  det,  der  følger 
efter  Døden,'  da  det  unddrager  sig  al  Erfaring.  Og  det  er  ikke 
blot  unyttigt  at  gruble  derover,  det  er  ogsaa  farligt,  da  det  let 

fører  til,  at  man  over  det  hinsidige  glemmer  det  dennesidige,  hvor 
det  dog  er,  at  Slaget  skal  staa.  Hvad  vilde  man  dømme  om  en, 
d«r  om  et  Par  Aar  skal  rejse  til  Amerika  og  har  saa  travlt  med 
at  tænke  derpaa,  at  han  forsømmer  den  Udvikling,  der  skulde 
støtte  ham  hinsides  Atlanterhavet?  Dog,  Sammenligningen  halter; 
thi  om  Amerika  kan  man  jo  skaffe  sig  Underretning,  hvad  der 
ikke  er  Tilfældet  med  det  andet  Liv. 

Formodentlig  vil  man  gøre  gældende,  at  min  Opdragelse  er 
meget  forsømt,  og  man  vil  henvise  mig  til  at  læse  de  bindstærke 
teologiske  og  filosofiske  Værker,  som  findes  paa  det  store  konge- 
lige Bibliotek.  Mange  Tak!  Jeg  har  læst  dem,  og  jeg  er  bleven 
lige  klog.  jeg  skal  blot  nævne  et  enkelt  Eksempel.  Vi  havde  for 
en  Del  Aar  siden  ved  vort  Universitet  en  fra  Hovedets  og  Ka- 
rakterens Side  lige  udmærket  Mand  til  Professor  i Filosofi.  Han 
hed  Hans  Brøchner.  Udholdende  kæmpede  han  mod  den  teo- 
logiske Skinviden,  som  han  søgte  at  erstatte  med  et  filosofisk 
System,  hvis  golde  Abstraktion  jeg  bedst  kan  belyse  ved  at  frem- 
drage hans.  Udtalelser  just  om  det  Punkt,  jeg  sidst  dvælede  ved. 
Angaaende  Udødeligheden  hævder  han  først  (se  „Om  det  Reli- 
giøse i dets  Enhed  med  det  Humane",  S.  189),  at  „naar  Bevidst- 
hedens organiske  Betingelser  er  opløste,  kan  Bevidstheden  som 
saadan'  ikke  være".  En  Bevidsthed,  der  er  til,  men  ikke  er  til 
som  saadan,  maa  unægtelig  straks  vække  vor  højeste  Forbavselse. 
Hvorledes  mon  den  da  er?  Jo,"  svarer  han:  „der  maa  tænkes  at 
foregaa  en  saadan  Metamorfose  med  den,  at  den  ^ individuelle 
Aand  i sin'  Evighedskoncentration  er  som  et  Moment  i Guds 
Viden  af  sig  i sit  evige  Aandsrige,  i sin  evige  Livsfyldes  Orga- 
nisation, et  Moment,  hvis  Intensitet  udtrykker  det  etiske  Tidslivs 
Evighedsindhold,  dets  evige  Betydning  i Livshelhedens  Organi- 
sation." Man  kan  trygt  udlove  en  Præmie  til  den,  der  formaar 
at  forbinde  en  forsvarlig  Mening  nied  disse  dunkle  Ord;  i al 
Fald  tør  man  da  sige,  at  en*  ider  er  fuldt  normal,  ikke  vil  føle 
sig  mere  trøstet  og  opbygget  ved  dem  end  han,  naar  han  var 
legemlig  sulten,  vilde  blive,  hvis  man  nøjedes  nied  at  vise  ham 
ØFdet  „Oksesteg"  i et  Leksikon.  Her  er  der  al  Anledning  til  at 
udbryde:  „Nej,  lad  os  nu  være  Mennesker!"  Lad  os  bekende 
vor  Uvidenhed!  og  hvis.  vi  føler  en  uimodstaaelig  Trang  til  at 
fordybe  os  i dette  og  lignende  for  Forstanden  utilgængelige  Em- 
ner, lad  os  da  hellere  tage  vor  Tilflugt  til  en  af  de  gamle  Kærne- 

salmer,  hvis  rige  Billedsprog  fremkalder  et  Mylder  af  vekslende 
Stemninger!  Antropomorfismer  kan  være  af  det  gode,  naar  vi 
aldrig  glemmer,  at  det  er  Billeder,  vi  har  med  at  gøre,  at  selve 
Sagen,  hvormed  de  tumler,  hører  til  det  uudsigelige. 

Sand  Religion  er  til  visse  forbunden  med  mange  vægtige,  snart 
tunge,  snart  lyse  Tanker;  men  disse  Tanker  har  kun  Værd,  saa- 
fremt  de  har  deres  Rod  i et  tilsvarende  Liv.  Livet  selv  er  det 
vigtigste,  og  det  drejer  sig  om  Idealet,  som  man  i sand  personlig 
Forstaaelse  søger  at  komme  nærmere  og  nærmere,  om  den 
smertelige  Afstand  fra  Idealet,  som  man  uafladelig  bliver  sig  be- 
vidst, og  om  den  Sjælefred  og  Forsoning,  der  trods  denne  Af- 
stand kan  vokse  frem  i Sjælen.  Dog  paa  alt  dette  skal  jeg  ikke 
her  komme  ind;  den  religiøse  Psykologi  er  for  mangfoldig  og 
sammensat  til,  at  den  kan  nøjes  med  Smaabemærkninger  i Slut- 
ningen af  et  Foredrag.  Kun  et  enkelt  Punkt  vil  jeg  kortelig  be- 
røre, Forskellen  mellem  unge  og  gamle.  For  de  unge  ligger  det 
nærmest  modigt  og  kækt  at  storme  løs  til  Bedste  for  den  Sag, 
som  har  vundet  deres  Hjerte.  Og  hvis  de  er  religiøse,  vil  de 
mindes  Omkvædet  i en  af  Israels  gamle  Sange: 

„Med  os  er  Jahve,  Hærskarers  Gud; 

Jakobs  Gud  er  vor  faste  Borg“  (46,8). 

dette  Omkvæd,  som  inspirerede  Luther  til  Reformationens  Mar- 
seillaise.  De  ældre,  som  ikke  længere  har  Kraft  til  Kampen,  vil 
tænke  paa  en  anden  af  Israels  Salmer,  hvori  det  hedder: 

„Min  Sjæl  har  jeg  bragt 
til  Tysthed  og  Ro. 

Som  Barnet,  der  vænnes  fra  Moderens  Bryst, 
er  Sjælen  i mig  fravænnet. 

Paa  Jahva,  Isra’l,  Du  bie 

fra  nu  og  til  evig  Tid  (131,  2—3). 

Saaledes  sømmer  det  sig  bedst  at  skilles  fra  Verden,  saaiedes 
at  man  Dag  for  Dag  mere  og  mere  afdør  fra  de  verdslige  Liden- 
skaber og  Forventninger,  men  samtidigt  i sit  Hjerte  bevarer  et 
lønligt  Haab  om,  at  alt  det,  som  man  fandt,  var  i Ulave,  maa 
forvandles  til  Betingelser  for  det  gode. 

For  en  Menneskealder  siden  fremstod  der  i vort  Fædreland 

en  Retning,  der  satte  Religionens  Undergang  paa  sin  Fane.  Den 
traadte  op  med  Brask  og  med  Bram;  vi  faa,  der  ønskede  Re- 
ligionens Reform,  blev  overdøvede  af  den  jublende  Hærs  Piber 
og  Fløjter  og  Trommer.  Nu  er  Larmen  blevet  kendelig  mindre. 
Der  er  mange,  hvem  det  forekommer,  at  den  forjættede  Lykke 
udeblev,  og  at  de  i deres  Indre  har  faaet  et  underlig  tomt  Rum, 
hvorfor  de  ængstelig  spørger:  hvorhen?  hvorhen?  Her  kan  den 
ene  ikke  gøre  mere  for  den  anden  end  pege  paa  den  Vej,  han 
selv  gik.  Almindelige  Recepter  duer  ikke.  Enhver  maa  selv  søge, 
til  han  finder  det,  hvortil  han  kan  hvile  sit  Hoved  og  sit  Hjerte. 

Til  de  unge,  som  føler  Tomheden,  vil  jeg  sige  atter  og  atter:  / 
Opsæt  ikke  denne  Søgen,  til  det  er  for  sent!  Søg,  mens  Eders 
Hjerne  er  frisk,  saa  1 kan  spørge  dristigt  og  frimodigt  som  Job! 

Og  glem  ikke,  mens  1 søger,  og  ej  heller,  naar  I har  fundet,  at 
der  er  flere  Ting  mellem  Himmel  og  Jord,  end  vi  Mennesker 
drømmer  om! 

A.  C.  Larsen. 

Jans  Fader  var  den  bekendte  Grosserer  Erichsen, 
der  efter  en  noget  ekstravagant  Ungdom  blev  en 
meget  alvorlig  og  religiøs  Mand,  i sin  ældre  Alder 
giftede  sig  med  en  temmelig  ung,  københavnsk 
Præstedatter,  blev  Etatsraad  og  Apoplektiker  og 
døde  efter  syv  Aars  Ægteskab,  efterladende  Enke 
og  denne  Søn : Emanuel.  — Etatsraadinde  Erichsen  var  særdeles 
velstillet  og  lod  Sønnen  faa  den  bedste  Undervisning.  Opdragelse 
fik  han  derimod  intet  af.  Men  han  havde  arvet  sin  Moders  blide 
og  bløde  Natur,  var  forkælet  og  lunefuld,  men  meget  elskværdig, 
meget  snakkende  og  leende,  — og  godgørende  med  sin  Moders 
Penge,  som  aldrig  blev  ham  nægtede.  — Desværre  viste  det  sig 
med  Aarene,  at  hans  Aandsevner  var  alt  andet  end  betydelige. 
Han  studerede  Teologi,  dels  af  Tilbøjelighed,  dels  fordi  hans 
Moder  var  saa  voldsom  glad  derover.  Da  han  var -syvogtyve, 
blev  han  Kandidat  med  Non,  et  Aar  efter  med  en  lille  Secund. 

Hans  Fader  havde  været  fordelagtigt  kendt  af  den  køben- 
havnske Gejstlighed  for  de  betydelige  Summer,  han  havde  ofret 
til  Kirkebygninger.  Emanuel  Erichsen  fik  derfor  Kaldelse  kort 
Tid  efter  sin  Eksamen;  men  det  var  rigtignok  ikke  noget  stort 
Embede,  og  det  var  ovre  i Vestjylland.  Hans  Moder  mente  dog, 
at  det  naive  og  godmodige  i hans  Natur  vilde  vinde  disse  jydske 
Bønder;  og  at  Indtægterne  var  smaa,  gjorde  jo  Gudskelov  ikke 
noget. 

Hans  Prædiken  i Domkirken  — han  var  den  ældste  af  de 
tre  Ordinander  — var  nær  bleven  en  hel  lille  Skandale.  Han 
gik  en  halv  Snes  Gange  i Staa  i sin  Tale,  og  da  han  endelig 
maatte  læse  den  op,  viste  det  sig  først  ret,  at  der  slet  ingen  Me- 
ning var  i den.  — Han  havde  selv  bagefter  en  Følelse  af,  at  det 
saa  truende  ud  for  ham.  Og  hvis  ikke  han  og  Etatsraadinden 
havde  gjort  saadan  et  tækkeligt  Indtryk  ved  Ordinationsmiddagen 
i Bispegaarden,  kunde  det  maaske  ogs&a  være  blevet  galt  nok. 
Men  nu  gjorde  Uheldet  i Kirken,  at  Emanuel  holdt  sig  helt  tavs 
ved  Bordet,  heller  ikke  lo  en  eneste  Gang,  og  da  kunde  hans 
Væsen  tage  sig  meget  godt  ud;  navnlig  brugte  han  Ske,  Kniv  og 
Gaffel  paa  fuldendt  elegant  Maade,  smukkere  end  alle  de  andre 
Ved  Bordet,  med  Undtagelse  af  hans  Moder.  Hun  var  sortklædt, 
var  bleg  og  havde  taarefyldte  Øjne  under  Maaltidet. 

Efter  dette  sagde  den  elskværdige,  halvfemsindstyveaarige  Bi- 
skop til  Emanuel,  idet  han  klappede  ham  paa  Skuldren:  „Ja,  ja, 
min  kære,  unge  Ven:  Stiig  Pastorat  er* nu  et  af  de  bedste  Steder, 
De  kunde  komme.  Der  er  man  vant  til  unge,  uøvede  Ordets 
Forkyndere  og  vant  til  at  bære  over  ,med  dem  og  opdrage  paa 
dem!“ 

Etatsraadinden  forstod  ikke,  hvad  han  mente,  men  var  lyk- 
kelig paa  Sønnens  Vegne  over  den  venlige  Tone,  hvori  Ordene 
blev  sagt  — 

Etatsraadinden  flyttede  med  til  Stiig  for- at  styre  Huset  for 
sin  Søn.  Der  kom  to  vældige,  københavnske  Flyttevogne  der- 
over, som  maatte  graves  ud  og  hæves  med  Løftestænger  flere 
Gange  paa  Sognets  daariige  Veje,  inden  de  naaede  Præstégaar- 
den.  — Adskillige  Gaardmandskoner  gjorde  sig  straks  Ærinde 
til  Præstegaarden,  — tildels  med  Foræringer,  — og  haar  de  kohi 
ind  i Stuerne  og  saa  Møblementet,  maatte  de  mange  Gange  folde 
Hænderne  over  Maven. 

Etatsraadinden  gruede  meget  for,  hvorledes  det  skulde  gaa 
hendes  Søn  i Kirken.  — Deh  Dag,  han  blev  indsat,  vilde  han 
for  Sikkerheds  Skyld  bruge  Ordinationsprædikenen  igen,  skønt  til 

anden  Tekst;  men  det  gik  aldeles  som  i Domkirken.  Provsten 
var  meget  misfornøjet.  — Næste  Søndag  bestemte  han  — efter 
Provstens  Formaning  — ikke  under  nogen  Omstændigheder  at 
læse  sin  Prædiken  op.  Han  viste  sig  ogsaa  at  være  i Besiddelse 
af  Ord  nok;  men  han  forsvandt  øjeblikkelig  fra  sit  Emne,  som 

en  Ballon  captif  fra  sin  Ankerplads.  Han  endte  langt  borte  i 
det  Fremmede,  og  efter  en  Pause  paa  over  fem  Minutter  sagde 
han:  „her  maa  jeg  slutte.  Arnen!"  — Den  tredje  Søndag  holdt 
han  sig,  efter  sin  Moders  indtrængende  Opfordring,  nøje  til 
Teksten.  Hele  Prædikenen  bestod  i,  at  han  flere  Gange,  næsten 
ordret,  men  udenad,  gentog  Evangeliets  Ord  for  Menigheden. 
Denne  Prædikemaade  fastholdt  han  foreløbig. 

Baade  Etatsraadinden  og  Emanuel  selv  søgte  at  bøde  paa  det 
uheldige  Indtryk,  han  gjorde,  ved  stor  Rundhaandethed  mod 
Sognets  Fattige  og  ved  hyppige  Indbydelser  til  de  Velstillede.  Det 
mildnede  naturligvis  meget  paa  Folks  Dom,  men  de  fleste  syntes 
alligevel,  at  Erichsen  var  den  særeste  af  alle  de  besynderlige 
Præster,  man  havde  haft  i Stiig.  Det  var  især  hans  Latter  og 
hans  Snakkesalighed,  man  ikke  kunde  forlige  sig  med,  — man 
kaldte  sidstnævnte  for  Pjadder.  Saasnart  Degnen  var  gaaet  af 
Kordøren  efter  Tjenesten,  skyndte  Præsten  sig  efter  Menigheden, 
der  langsomt  stod  og  trykkede  sig  frem  i Midtergangen  mod  Ud- 
gangsdøren: „Goddag,  Hans  Jensen,  naa,  er  De  ogsaa  i Kirke  i 
Dag.  Jeg  bliver  saa  glad,  naar  jeg  ser  Dem,  ha,  ha,  ha  — jeg 
bliver  saa  voldsom  glad  over  Dem,  ha,  ha,  ha,  ha.  Jamen  det 
gør  jeg,  det  er  virkelig  sandt.  De  vil  maaske  ikke  tro  mig,  hva’? 

ha,  ha,  ha,  — men  saadan  er  det,  — saadan  er  jeg.“ Saa- 

ledes  kunde  han  blive  ved  ustandselig  i fem,  ti  Minutter  til 
samme  Person. 

Det  var  til  stort  Mishag  for  den  fornuftige  Stiig-Mand,  hvem 
det  netop  gik  ud  over.  Han  kunde  til  sidst  vende  sig  bort  og 
helt  ignorere  Præstens  Snak,  — blot  for  ikke  selv  at  blive  til 
Grin. 

En  Søndag  viste  der  sig,  just  som  Præsten  skulde  gaa  paa 
Prædikestolen,  en  Kat  paa  Kirkegulvet.  Pastor  Erichsen  stand- 
sede og  sagde,  om  ikke  Kattens  Ejermand  vilde  gaa  ud  med 
den.  Derved  fornærmede  han  alle  de  tilstedeværende  Familie- 
fædre.  Der  var  ingen,  der  rejste  sig.  Præsten  sagde  da  til  Deg- 
nen, om  han  vilde  bære  Katten  ud.  Derved  fornærmede  han 
Degnen,  saa  meget  mere  som  denne  kendte  Katten  og  saa,  at 
den  hørte  hjemme  i Præstegaarden.  Degnen  gjorde  et  Par  Skridt 
som  for  at  fange  den;  men  i det  samme  rejste  Kokkepigen  fra 
Præstegaarden  sig,  kaldte  dæmpet  paa  Katten  og  fik  den  ud.  — 
Men  idet  nu  Pastor  Erichsen  gik  op  ad  Trinene  til  Prædike- 

stolen,  saa  den  fornærmede  Menighed,  at  han,  langtfra  at  føle 
sig  skamfuld  over  sin  Fejltagelse,  stod  stille  under  Opstigningen, 
foroverbøjet,  og  sikkert  kæmpende  med  et  Latteranfald.  — Flere 
mente  endogsaa  at  iagttage,  at  han  et  Par  Gange  under  Prædi- 
kenen følte  sig  anfægtet  af  Latter-Mindelser. 

Straks  efter  Tjenestens  Slutning  gik  Sognefogdens  Kone  hen 
til  Præsten  og  hans  Moder  og  spurgte,  om  de  ikke  vilde  følge 
hjem  med  hende  og  drikke  en  Kop  Kaffe. 

Det  tog  temmelig  lang  Tid  med  at  faa  Kaffebordet  dækket, 
hvoraf  Etatsraadinden  sluttede,  at  Sognefogdens  Kone  ikke  før 
Gudstjenesten  havde  tænkt  paa  at  byde  dem  hjem.  Sognefogden 
sagde  ingen  Ting.  Men  efter  en  spredt  og  urolig  Konversation, 
gik  hans  Kone  forholdsvis  hurtigt  og  noget  stakaandet  over  til 
Emnet:  „Ja,  — det  — hér  Leen  paa  Prædikestolen  det  maa  vi 
see  at  komme  væk  fra,  Pastor  Erichsen  — selv  om  der  ogsaa 
er  fulgt  en  Kat  med  ind  i Kirken!"  — Hun  kastede  sig  lidt  til 
Siden  i sin  store  Lænestol  og  lo  forceret. 

Ja,  jeg  var  ogsaa  voldsom  ked  af  det,  Madam  Andersen,- jeg 
var  ganske  forfærdelig  ked  af  det “ 

Jo,  men  det  kan  De  nu  ogsaa  tro,  der  var  flere  end  som  Dem, 
der  var!"  — Hun  slog  ham  muntert  paa  Skulderen  ligesom  for 
at  dæmpe  det  lidt  truende  i Tonen. 

„Og  saa  skulde  De  nu  helleræt  snakke  saa  meget  til  Folk, 
naar  de  gaar  ned  ad  Kirkegulvet.  Og  kommer  De  til  at  tale  med 
en  ældre  Person,  saa  siig  æt  saa  meget  Pjadder  til  ham,  men 
hellere  noget  fornuftigt  Snak,  som  De  kunde  have  at  sige." 

Præsten  lo  forlegent  og  ustandseligt.  — Etatsraadinden  sad  og 
hørte  opmærksomt  bekymret  til. 

Ja,  A skulde  nu  have  talt  med  Dem  om  forskellige  Ting, 
Pastor  Erichsen,  siden  vi  er  ved  det:  det  er  ogsaa  det  med  at 
prædike.  Dér  er  De  nu  alligevel  bedre  end  Deres  Formand.  For 
De  holder  Dem  bestemt  til  Guds  Ord,  det  gør  De.  Men  De  siger 
for  lidt  om  det.  De  skulde  have  saadan  en  Mening,  som  De 
kunde  forklare  om  det." 

Jo,  men  det  vil  jeg  netop  saa  voldsom  gerne  prøve  paa," 
sagde  Præsten,  der  nu  sad  alvorlig,  men  nervøst  urolig.  „I  det 
hele  er  jeg  saa  forfærdelig  glad  for  Dem,  Madam  Andersen,  at 

De  saadan  kan  sige jeg  er  saa  voldsom  glad  for  at  høre 

paa  Dem." 

Tilskueren  1906  29 

Det  var  ikke  saa  lidt  endnu,  Pastor  Erichsen  havde  den  Glæde 
at  høre  paa,  inden  han  og  hans  Moder  gik. 

Da  de  rejste  sig  for  at  tage  Afsked,  sagde  Sognefogdens  Kone: 
„Og  saa  er  der  en  lille  Ting,  Pastor  Erichsen,  som  Folk  ogsaa 
har  snakket  om:  det  er  den  Maade,  som  De  spiser  paa  — “ 

Blodet  skød  pludselig  Præsten  til  Hovedet;  hun  saae,  han 
blev  vred,  — men  fortsatte  dog  nølende:  „ja,  det  er  blot  det,  at 
De  dér  saadan  skærer  et  lille  Stykke  af  først,  og  straks  putter  i 
Munden,  ligesom  De  vilde  prøve,  om  Kødet  ogsaa  var  til  at  spise. 
Aa,  det  seer  saa  sært  ud!  — Vi  Andre  har  jo  da  den  Tillid,  te 
vi  skærer  det  altsammen  i Stykker  paa  een  Gang." 

Pastor  Erichsen  drejede  rundt  paa  en  underlig  nervøs,  næsten 
hoppende  Maade:  „De  maa  have  mig  undskyldt,  Madam  Ander- 
sen, at  jeg  nu  leer  (han  glemte  at  udføre  det),  — jeg  er  bekendt 
blandt  mine  Venner  for  den  smukke  Maade,  hvorpaa  jeg  spiser. 
Saa  er  der  nogen,  der  vil  belære  mig  dér,  saa  er  det  mig,  der 
skal  belære  dem,  — altsaa  lige  det  modsatte!"  — Nu  lo  han, 
— men  meget  bittert. 

Trods  virkelig  god  Vilje  fra  begge  Sider  blev  Forholdet  rin- 
gere og  ringere  mellem  Pastor  Erichsen  og  hans  Menighed.  Han 
vakte  Forargelse  ved  selve  sit  Væsen  uden  i nogen  Maade  at 
ville  det. 

En  Vinterdag,  da  han  havde  været  i Stiig  et  Aars  Tid,  kom 
der  en  Husmand  ind  til  ham  og  bad  om  at  faa  sit  Barn  begravet 
allerede  fire  Dage  efter  dets  Død.  Præsten  spurgte,  hvorfor  det 
hastede  saa  stærkt  med  Begravelsen;  det  var  jo  haard  Frost,  saa 
Liget  maatte  jo  nok  kunne  holde  sig. 

Jo,  dér  er  æt  i æ Vej,"  sagde  Manden.  „Men  vi  har  den  jo 
liggende  i en  Dragkisteskuffe,  som  vi  æt  kan  lukke  til.  Og  saa 
kan  vi  æt  godt  bevare  den  lille  Sjæl  for  æ Rotter." 

Aldrig  saasnart  havde  Manden  sagt  disse  sidste  Ord,  før 
Erichsen  fik  et  ganske  ustyrligt  Latteranfald.  Og  inden  han  kunde 
faa  begyndt  paa  sine  Undskyldninger,  havde  den  Fremmede  taget 
sin  Kasket  og  var  forsvunden  ud  af  Døren. 

Dette  vakte  ligefrem  Forbitrelse  i Sognet,  indbragte  Erichsen 
en  Irettesættelse  fra  Biskoppen  og  mange  Formaninger  fra  Sog- 
nefogdens Kone.  — 

Emanuel  Erichsen  var  en  strengt  sædelig  ung  Mand,  trods 
sit  nære  Slægtskab  med  afdøde  Etatsraad  Erichsen.  Men  han  var 

temmelig  nervøs  overfor  yngre  Kvinder.  Det  var  ikke  mange  af 
denne  Verdens  gængse  Meninger  og  Lærdomme,  der  havde  fæst- 
net sig  hos  ham;  men  een  Tanke  var  ham  dog  altid  nærværende: 
at  unge  Piger  vil  gerne  giftes,  — og  at  en  ung  Mand  derfor 
har  et  stort  Ansvar,  hvis  han  paa  nogen,  nok  saa  ubestemt  Maade, 
bibringer  en  ung  Pige  den  forkerte  Forestilling,  at  han  har  Til- 
bøjelighed for  hende.  Dette  var  endogsaa  noget  af  en  fix  Ide 
hos  ham  og  voldte,  at  han,  inden  det  første  Aar  var  gaaet,  havde 
skrevet  to  meget  lange  Breve  til  to  unge  Piger  i Sognet,  hvori 
han  udtalte  det  Haab,  at  de  ikke  havde  misforstaaet  ham  ved  den 
og  den  Lejlighed,  og  vidtløftigt  forklarede,  hvad  han  havde  ment 
med  de  Ord,  han  dengang  havde  sagt  o.  s.  v. 

Disse  Breve,  som  de  skælmske  Piger  morede  sig  med  at 
læse  op,  vakte  vel  kun  Folks  Latter;  men  de  styrkede  jo  dog 
ikke  hans  Stilling  i Sognet,  og  denne  var,  endnu  efter  to  Aars 
Forløb,  saa  usikker,  saa  at  man  nærmest  maatte  have  det  Indtryk, 
at  det  hele  bar  hen  imod  en  Katastrofe.  — Da  hændte  der  noget, 
som  bragte  en  fuldstændig  og  varig  Forandring  i dette  Forhold 
og  gjorde,  at  Alle  for  Fremtiden  var  enige  om  at  undskylde  og 
overse  Pastor  Erichsens  mange  Særheder:  han  omvendte  Rakker- 
Povl,  det  eneste  Menneske  i Stiig,  som  mentes  at  have  Omven- 
delse behov,  da  alle  Sognets  øvrige  Beboere  ansaa  sig  for  at 
være  retvendte  nok. 

Rakker- Povl  var  en  Husmand,  der  boede  nede  ved  Borre- 
Kær,  en  Mose  med  omgivende  Egekrat,  der  tilhørte  Præstegaar- 
den.  Hans  Fader  havde  været  en  Kæltring,  straffet  for  Tyveri 
flere  Gange.  Sønnen  Povl  havde  det  lille  Sted  og  var  steget 
svært  i Velstand  og  — i Sammenligning  med  Faderen  — ogsaa 
i Anseelse.  Alligevel  stjal  han,  naar  han  kunde  komme  af  Sted 
med  det.  — Det  var  saa  meget  des  kedeligere  — ja  ligefrem 
pinligt  — med  denne  hans  Tilbøjelighed,  som  hans  Søn  Kristian 
var  en  i alle  Maader  pæn  og  meget  velanset  Karl,  som  tilmed 
nu  var  bleven  gift  ind  i en  af  Sognets  allerbedste  Familier.  Man 
søgte  vel,  for  Sønnens  Skyld,  at  ignorere  Faderens  Rapserier  i 
Sognet;  men  Rakker-Povl  selv  kunde  jo  ikke  ignorere  dem;  han 
følte  sig  paa  Kant  med  alle  Mennesker,  — særlig  med  Præsterne, 
— gik  hverken  i Kirke  eller  til  Alters  og  stødte  stadig  Folk  fra 
sig,  ikke  blot  altsaa  ved  sin  Tyvagtighed  og  sin  Ugudelighed, 
men  ogsaa  ved  sit  menneskesky,  haanske  og  ondskabsfulde  Væ- 

sen.  — Det  var,  som  Sognefogden  sagde:  „ han  æt  aleneste  for- 
arger  vos,  men  han  senerer  vos.u 

En  Aften  lige  op  til  Jul  kom  Herredets  eneste  Politibetjent 
(paa  Grund  af  sin  vestjydske  Skikkelighed  behøvede  man  ikke 
flere)  paa  sin  maanedlige  Runde  igennem  Stiig  Sogn.  Han  gik 
ad  Vejen  over  Borre-Kær  lige  forbi  Rakker-Povls  Hus.  — Det 
var  i Mørkningen,  men  han  kunde  dog  skimte  en  Mand,  som 
kom  kørende  med  en  Bunke  kløvede  Brændestykker  paa  en 
Trillebør  henne  fra  Præstens  Krat  — Manden  kom  lige  hen 
imod  Politibetjenten,  og  denne  lagde  sin  Haand  paa  hans  Skulder. 

„De  er  anholdt,  Povl  Jensen!"  sagde  han.  „Det  er  Brænde, 
De  har  stjaalet  i Pastor  Erichsens  Skov!" 

Rakker-Povl  sagde  ingen  Ting,  men  stod  og  skulede  til 
Brændet. 

Jeg  skal  undlade  at  melde  Dem  denne  Gang,  Povl  Jensen, 
men  kun  paa  den  Betingelse,  at  De  begiver  Dem  op  i Præste- 
gaarden  og  tilstaar  Deres  Forbrydelse.  Saa  kan  Præsten  selv  be- 
stemme, hvad  der  skal  foretages  med  Dem.  — Jeg  kommer  op 
i Præstegaarden  om  en  Ugestid." 

Povl  ventede  et  Par  Dage;  saa  gik  han  — da  han  ikke  var 
den  Mand,  der  kendte  Forskel  paa  Hellig  og  Søgn  — op  i Præ- 
stegaarden selve  Juleaften. 

Han  gik  ind  ad  Bryggersdøren.  Der  blev  sendt  Bud  efter 
Pastor  Erichsen;  han  og  Povl  mødtes  i Køkkenet. 

„Mit  Navn  er  Povl  Jensen  fra  Borrekær." 

„Aa,  det  er  Dem,  man  kalder  . . . Javel,  det  er  Povl  . . . ja, 
vistsaa,  ha,  ha,  ha." 

„Det  er  Povl  Jensen." 

„Det  er  Povl  Jensen,  ja.  Naa,  hvorledes  har  De  det,  Povl 
Jensen,  — det  glæder  mig  at  se  Dem." 

„Tak.  — A er  kommen  saa  meget  skidt  af  Sted." 

„Saa,  — det  gør  mig  forfærdelig  ondt  at  høre,  — hm, “ 

Ja,  da  er  A det." 

Jamen  hvorledes,  kære  Povl  Jensen?  Er  De  — æh  — 
væltet?" 

„Nej,  A har  jo  hverken  Heste  eller  Vogn." 

„Aa,  jeg  huskede  ikke  — “ 

„Nej,  men  A er  jo  kommen  for  Skade  at  tage  noget  af  Præ- 
stens Brændsel  med  mig  hjem  fra  Krattet" 

„Saa?  — og  saa  faldt  De  og  stødte  Dem?" 

„Nej,  men  A skulde  jo  have  ladet  det  blive  liggende,  hvor 
det  var." 

Jamen  — æh  — Uheldet?" Pludselig  forstod  Præ- 

sten og  brast  ud  i en  Latter,  der  som  sædvanlig  ingen  Ende 
vilde  tage. 

Rakker-Povls  smaa,  mørke  Øjne  løb  uroligt  omkring,  mens 
han  krammede  Huen  i Hænderne.  Præsten  blev  ved  at  le,  — 
Etatsraadinden  kom  ud  i Køkkenet  og  saa  ængsteligt  til. 

Endelig  fæstede  Povl  sine  Øjne  paa  Præsten  og  sagde:  „De 
kan  jo  lade  mig  komme  i Hullet,  men  A vil  æt  staa  her  og  være 
Deres  Nar!" 

Han  vendte  sig  og  gik  i Retning  af  Døren;  men  nu  for 
Præsten  hen  til  ham,  stadig  leende,  lagde  Hænderne  paa  hans 
Skuldre  eller  næsten  tog  ham  om  Halsen:  „Kære  Povl  — æh 
— Jensen!  De  maa  ikke  gaa!  hører  De!  — Jeg  forsikrer,  det 
var  ganske  imod  min  Vilje,  at  jeg  kom  til  at  le,  — jeg  er  saa 
voldsom  bedrøvet  derover  ....  Aa,  De  maa  følge  med  ind,  — 
vi  skal  netop  til  at  spise  vor  Julegrød!  — Kom  med  ind,  kæ- 
reste, bedste  Ven!" 

Rakker-Povl  fulgte  med.  — Han  sad  ved  Bordet  med  Øjnene 
stift  fæstede  paa  Maden  under  hele  Maaltidet,  uden  at  kunne 
sige  noget,  — mens  Præsten  snakkede:  „Det  er  jo  forfærdeligt: 
De  kommer  til  mig  med  en  alvorlig  Sag,  som  ligger  Dem  alvor- 
ligt paa  Sinde,  og  ønsker  at  skænke  mig  Deres  Fortrolighed,  at 

aabne  Deres  Hjerte  for  mig, og  jeg  faar  dette  ulykkelige 

Latter-Anfald! Kan  De  tilgive  mig? Det  er  jo,  lige- 

som da  Mads  Pedersen  kom  og  bad  mig  om  at  begrave  hans 
Barn Forsyn  Dem  nu  endelig,  bedste  Povl  Jensen “ 

Povl  spiste  saa  meget  des  stærkere,  som  dette  var  det  eneste, 
han  i Øjeblikket  kunde  foretage  sig,  — hele  hans  Væsen  var 
ellers  saa  at  sige  blokeret  af  Situationen,  — og  han  generedes 
af  Taarer,  der  løb  fra  Øjnene  ned  ad  to  Furer,  som  førte  Van- 
det lige  om  ved  Næsen  og  ud  paa  Overlæben,  hvor  han  stadig 
maatte  tørre  det  af  med  sit  Ærme.  — Desuden  trykkede  det 
ham,  at  han  intet  havde  fortalt  om  Politibetjentens  Mellemkomst. 

Da  han  gik  hjem,  følte  han  vedblivende  sit  Væsen  i den  Grad 
spærret  paa  alle  Leder  og  Kanter  af  Præstens  overvældende, 
urimelige  Godhed,  saa  han  vidste  ingen  anden  Vej  at  slippe  ud 

end  Beslutningen  om,  at  han  fra  nu  af  aldrig  skulde  forsømme 
en  eneste  af  Pastor  Erichsens  Prædikener. 

Til  Glæde  for  Sognets  Beboere  og  til  Pastor  Erichsens  uvis- 
nelige Ære,  saas  da  Rakker-Povl  hver  Søndag  siden  den  Aften 
siddende  i Kirken  lige  neden  for  Prædikestolen.  Han  forstod  intet 
af  Præstens  Forklaringer,  undtagen  maaske  Tonen  hvori  de  frem- 
førtes; men  han  forstod  heller  intet  af  sin  egen  Tilstand,  saa  det 
passede  godt  nok  sammen. 

Han  fik  det  efterhaanden  saadan,  at  han  aldrig  kunde  høre 
Pastor  Erichsen  sige  noget  uden  at  græde.  Saaledes  ogsaa,  da 
han  et  Par  Aar  efter  hin  Jul  var  bleven  meget  farlig  syg  og 
stadig  fik  Besøg  af  Præsten.  — Denne  snakkede  ustandselig: 
„hvorledes  befinder  De  Dem  saa,  bedste  Povl  Jensen?  — Det 
glæder  mig  voldsomt  at  se  Dem.  Kun  gør  det  mig  saa  forfær- 
delig ondt,  at  Deres  Tilstand  ikke  hurtigere  udvikler  sig  til  det 
bedre.”  — Rakker-Povl  sansede  meget  lidt  af  Ordenes  Mening, 
men  laa  og  smaagræd  hele  Tiden,  — og  døde,  mens  Pastor 
Erichsen  sad  med  hans  Haand  i sin. 

Jakob  Knudsen. 

JENS  BAGGESEN 

TALE  VED  AFSLØRINGEN  AF  HANS  STATUE  I KORSØR  DEN  6.  MM  1906 

A a Baggesen  i Efteraaret  1806  paa  Rejse  fra  Paris 

(I  København  kom  igennem  Korsør,  fortalte 

bz.y]  j Præsten  ham,  at  en  Skrædder  der  i Byen 
Y ^0-7/  havde  ladet  sin  Søn  døbe  Jens  Napoleon  efter 
2 de  to  berømteste  Mænd,  han  kendte:  Kejseren 

af  Frankrig  og  Digteren  fra  Korsør.  Baggesen  blev  ganske 
rørt  over  dette  første  Udtryk  for  hans  Fødebys  Anerken- 
delse, saa  vi  tør  tro,  at  han  heller  ikke  vilde  have  noget  imod 
det  sidste,  som  er  det,  der  sker  i Dag,  hundred  Aar  efter,  naar 
en  Kreds  af  Korsør  Borgere  rejser  ham  en  Billedstøtte  her  i 
Staden.  Humorist  som  han  var,  vil  han  vide  at  trøste  sig  over 
sin  noget  usikre  Tilværelse  i den  danske  Litteraturs  Historie  ved 
den  Tanke,  at  han  fra  nu  af  er  grundfast  i Korsør. 

Ellers  kunde  man  give  ham  at  betænke,  at  ligesom  der  er 
mange  Forfattere,  der  læses  meget,  men  som  ingenting  betyder, 
er  der  andre,  der  betyder  grumme  meget,  selv  om  de  slet  ikke 
læses.  Jens  Baggesen  er  en  af  de  danske  Forfattere,  der  læses 
mindst,  men  betyder  mest. 

Jeg  betragter  det  da  som  min  Opgave  i Dag  at  vise  Dem, 
hvad  Jens  Baggesen  betyder.  Det  kan  ikke  gøres  af  paa  en 
Gang,  han  er  saa  mangfoldig,  der  er  flere  Baggesener,  den  ene 
bag  ved  eller  inden  i den  anden.  Naar  man  er  færdig  med  en, 
maa  man  begynde  forfra  med  den  næste.  Det  flimrer  ordentlig 
for  Øjnene,  naar  man  skal  til  at  beskrive  ham. 

Naar  Dækket  om  lidt  drages  fra,  vil  De  faa  en  Baggesen  at 
se.  Det  er  den,  som  Kunstneren  har  set  og  villet  vise  os.  Det 
er  en  yngre  fintbygget  Mand  i smukke  Klæder  med  lokket  Haar 
og  uregelmæssige  Træk.  Han  staar  i en  hvilende  Stilling  med 
bøjet  Hoved.  I den  højre  Haand,  som  han  holder  ud  fra  sig, 
har  han  en  Blomst  Det  ser  ud,  som  han  er  faldet  i Tanker 
over  Blomsten. 

Det  ejendommelige  i Figurens  Stilling  bliver  mere  paafaldende, 
naar  man  ser  den  — som  man  nu  kan  det  paa  Kunstmuseet  i 
København  — ved  Siden  af  den  samme  Kunstners  „Oehlen- 
schlåger".  Jul.  Schultz’es  Oehlenschlager  er  en  ung  Mand,  der 
skrider  frem  i Solskinnet  med  et  knejsende  Hoved  og  ser  Syner 
med  aabne  Øjne.  Saaledes  var  jo  ogsaa  den  ganske  unge  Digter, 
der  for  hundrede  Aar  siden  ved  sin  blotte  Fremtræden  satte  den 
ældre  Medbejler  i Skygge.  Og  saaledes  som  Baggesen  her  er 
fremstillet,  standset  i sin  Gang,  med  bøjet  Hoved  og  med  et  Ud- 
tryk, der  passer  bedre  for  en,  som  tænker,  end  for  en,  der 
drømmer,  saaledes  var  ogsaa  den  Baggesen,  der  for  hundrede 
Aar  siden  blev  stillet  i Skygge  og  aldrig  er  kommet  ret  frem  i 
Lyset  siden.  Saaledes  har  Kunstneren  ved  sin  Kunsts  simpleste 
Middel,  Figurens  Stilling  og  Holdning,  givet  en  fuldkommen 
tydelig  og  rigtig  Fremstilling  af  to  af  vore  første  Digtere  i deres 
Forhold  til  hinanden. 

Udtrykket  i Ansigtet  er  vemodigt.  Det  ser  ud,  som  om  Blom- 
sten, han  holder  i Haanden,  — det  er  en  Stedmoderblomst  — 
gør  ham  bedrøvet.  Der  har  foresvævet  Kunstneren  et  Par  Steder 
af  Digterens  Skrifter.  Det  ene  er  Digtet  „Den  visnende  Maj- 
blomst (d.  e.  Liljekonval)  i Blomsterglasset,  til  Grevinde  Char- 
lotte Schimmelmann“,  som  Baggesen  i November  Maaned  1789 
sendte  i et  Brev  til  sin  Velgørerinde.  Baade  Digtet  og  Brevet 
er  i høj  Grad  mismodige.  Skranten  og  modløs  sammenligner 
Digteren  sig  med  en  syg  Blomst,  som  den  hulde  Dame  til  ingen 
Nytte  har  sat  i Vand;  det  havde  været  bedre,  om  hun  havde 
traadt  den  ned.  Vistnok  er  ogsaa  dette  en  af  Baggesens  mange 
Stemninger;  han  havde  især  i sin  Ungdom,  Stemningsmenneskenes 
Trang  til  at  slænge  sig  i Gulvet.  Men  det  er  ikke  den  Stem- 
ning, som  det  nu  er  værd  at  huske.  Det  andet  Sted  er  i Be- 
skrivelsen af  Rousseaus  0 i Fortsættelsen  af  „Labyrinten".  Bag- 
gesen er  i Færd  med  at  plukke  nogle  Blomster  til  Erindring 

om  Besøget  paa  dette  Sted,  som  er  ham  helligt.  Fra  Brinken, 
hvor  han  sidder,  bøjer  han  sig  ud  efter  en  lille  Urt,  der  pipper 
op  over  Mosset.  Den  er  ikke  frisk,  og  han  kaster  den  fra  sig, 
men  fortryder  det  i det  samme,  leder  den  op  igen  og  gemmer 
den  hos  sig  med  en  Følelse,  hvori  der  vel  er  Sværmeri,  men 
ogsaa  ægte  Fromhed.  „Hvad  om  man  vilde  bortslænge  dig, 
tænkte  jeg,  fordi  du  er  syg,  ormstukken  og  uanselig  som  denne 
Plante."  Det  er  unægtelig  en  Følelse,  der  gaar  dybere  i Manden 
end  den  ungdommelige  Selvopgivelse  og  lyriske  Kollaps.  Det 
var  med  den  Følelse,  Baggesen  døde.  Der  er  god  Grund  til  at 
bevare  den  i hans  Billede. 

Men  Minen  og  Holdningen  kan  ogsaa  udlægges  paa  en  anden 
Maade.  Blomsten  gør  ham  hverken  glad  eller  bedrøvet,  men 
noget  af  begge.  Den  minder  ham.  Dette  er  ægte  baggesensk. 
Ikke  blot  det  Digt  af  ham,  der  hedder  „Erindring",  og  som  er 
et  af  hans  kønneste,  men  en  stor  Del  af  hans  lyriske  Digte, 
saaledes  det  mest  bekendte:  „Der  var  en  Tid,  da  jeg  var  meget 
lille",  kunde  hedde  saaledes.  Især  gælder  det  hans  Digte  om 
Fædrelandet,  som  han  altid  erindrede  meget  bedre,  end  han 
levede  i det.  Til  sidst  havde  han  virkelig  „kun  Erindringen  til- 
bage", men  saa  stærk,  at  den  drev  den  landflygtige  og  døende 
Mand  tilbage  til  Hjemmet,  indtil  han  faldt  sammen  paa  dets 
Grænse.  I det  sidste  danske  Rimbrev,  han  sendte  hjem  fra  Ud- 
landet, siger  han  med  Hentydning  til  de  kendte  Steder  i hans 
Barndomsegn  og  med  Gentagelse  af  nogle  Linjer  af  hans  gamle 
Digt  „Til  mit  Fædreland",  som  han  ofte  har  anført: 

Ja,  fald  hvert  Digter- Korthus,  jeg  mig  bygte! 

Hver  Sæbeboble,  jeg  har  blæst,  forgaa! 

Med  mine  sidste  Sange  dø  mit  Rygte! 

Lad  være  pustet  ud  med  Halskovs  Lygte 

Den  aandelige  Praas,  man  engang  lyse  saa 

Ved  Kaasen  [d.  e.  paa  Farten]  mellem  Hvilehøj  og  Spraa  [d.  e.  Sprogø]: 

Et  Vers  dog,  jeg  har  digtet,  skal  bestaa, 

Det  nemlig:  Ingensteds  er  Roserne  saa  røde, 

Og  ingensteds  er  Tornene  saa  smaa, 

Og  ingensteds  er  Dunene  saa  bløde, 

Som  de,  vor  Barndoms  Uskyld  hvilte  paa. 

Hvis  det  er  en  saadan  Erindring,  Kunstneren  har  villet  ud- 
trykke i sit  Billede,  maa  man  sige,  at  Statuen  passer  endogsaa 
ualmindelig  godt  til  det  Sted,  hvor  den  nu  er  blevet  stillet. 

Men  det  kan  ogsaa  være,  at  Kunstneren  slet  ikke  har  villet 
sige  noget  saa  bestemt  om,  hvad  det  er,  Baggesen  tænker  paa, 
men  alene  vække  en  Forestilling  om,  at  han  tænker.  Stedmoder- 
blomsten — la  pensée,  som  Franskmændene  siger  — er  „for 
Tanken11,  som  det  hedder  i Blomstersproget.  Det  er  Baggesens 
Vers  ogsaa.  Det  er  — selv  de  letteste  af  dem  — Vers,  „der 
kan  tænkes  ved,  og  som  der  tænkes  i,11  ligesom  før  ham  Ewalds, 
samtidig  med  ham  Schack  Staffeldts  og  eliter  ham  Heibergs  og 
Paludan-Miillers,  der  begge  er  af  hans  Skole.  Baggesen  mente 
endda,  med  nogen  Ret,  om  sig  selv,  at  han  var  mere  Tænker 
end  Digter.  Han  var  i alt  Fald  i hele  sit  Liv  fordybet  i filosofisk 
Grublen,  som  vel  tit  (som  hos  andre  Danske)  udartede  til  Tanke- 
og  Ordleg,  og  som  til  sidst  førte  til  et  Udkast  til  en  Kristen- 
doms-Filosofi, som  kristelige  Filosoffer  sætter  meget  højt.  Den 
viser,  i al  Fald,  at  Baggesen  hørte  til  den  lange  Række  af 
danske  Tænkere  — den  store  Naturforsker  Niels  Stensen  (i  det 
17.  Aarhundrede)  er  den  første  og  Søren  Kierkegaard  den  sidste 
— hvis  Tænkning  munder  ud  i en  Forstaaelse  af  den  levende 
Personlighed  eller  bøjer  sig  for  dens  Trang.  Hvad  Niels  Stensen 
udtrykker  saaledes  paa  sit  fine  Latin:  Pulchra  sunt,  quæ  viden- 
tur, pulchriora,  quæ  intelliguntur,  pulcherrima,  quæ  ignorantur 
(„skønt  er  det,  som  ses,  end  skønnere  det,  der  forstaas,  men 
skønnest  er  det,  der  ikke  kan  vides")  er,  som  det  var  sagt  om 
Jens  Baggesen.  Baggesen  hørte  til  den  Sekt,  om  hvem  man 
kunde  sige:  Salige  ere  de  utilfredse  af  Hjertet.  Han  var  nok 
Kunstner,  men  satte  dog  Kunsten  („det,  der  ses")  under  Viden- 
skaben. Han  var  Forsker,  men  satte  dog  Videnskaben  („det,  der 
forstaas")  under  Religionen  („det,  der  ikke  kan  vides").  Tilfreds 
blev  han  vel  først,  da  han  som  gammel  Mand  satte  ogsaa  denne 
„skønne  Uvidenhed"  under  den  Tro,  hans  Moder  havde  lært 
ham.  Det  er  sikkert  med  Rette,  at  Kunstneren  ved  Siden  af  den 
drømmende  Oehlenschlåger  har  stillet  den  tænkende  Baggesen. 

Dette  er,  hvad  Billedhuggeren  har  givet  og  kunnet  give.  Men 
det  er  ikke  den  hele  Baggesen.  Der  er  en  anden,  som  en  Maler 
maatte  kunne  vise  os.  En  mager  Mand,  i ikke  alt  for  pæne 
Klæder,  med  en  skødesløs  Holdning  og  slentrende  Gang.  Et 
stort,  gustent,  koparret,  gennemfuret,  yderst  ejendommeligt  An- 
sigt, graablaa  Øjne,  en  ganske  fin  Næse,  noget  medtagen  af  Snus- 

tobak,  et  svært,  purret  eller  tottet  Haar,  en  yppig  Mund  med 
to  og  tredive  friske  Tænder.  Udtrykket  noget  faunagtigt  Han 
taler  ikke  højt,  men  spillevende,  med  idelig  Skiften  af  Miner  og 
Lader.  Eller  han  sidder  ved  Bordet  med  Glasset  i Haanden  og 
synger,  f.  Eks.: 

Jeg  vandrer  fra  By  og  til  By 
Paa  min  Fod,  jeg  savner  ej  Vinger; 

Med  munter  Sang  i højen  Sky 
Jeg  vandrer  fra  By  og  til  By. 

Eller  paa  en  anden  Maade: 

Der  stod  en  fremmed  Skærslipper  og  sang, 

Mens  Saksen  klirred  og  Kniven  klang. 

Skønne  hvide,  gule,  grønne  Farver  og  fiolene  — blaa 
— Aa,  aa!  — 

Sorte,  svovelgule  og  mørkegraa!  — 

Og  mørke-graa! 

Min  Fod  er  som  Aleksanders  Hest, 

Den  bær  mig  om  Jorden  fra  Øst  til  Vest. 

Skønne,  hvide,  gule  osv. 

Som  et  Ur  det  gaar  i mit  Hoved  omkring, 

Den  hele  vide  Verden  render  rundt  i en  Ring. 

Skønne,  hvide,  gule  osv. 

Som  et  Dueslag  er  mit  Hjerte  og  Sind, 

Den  ene  flyver  ud  og  den  anden  ind. 

Skønne  hvide,  gule,  grønne  Farver  og  fiolene  — blaa 
— Aa  aa!  — 

Sorte,  svovelgule  og  mørkegraa  — 

Og  mørke-graa!1) 

Det  er  denne  anden  Baggesen,  som  er  Forfatter  til  de  lystige 
Viser  og  sprudlende  Rimbreve,  som  Folk  endnu  kunde  have 
Morskab  af  læse.  Han  hører  sammen  med  en  hel  Kreds  af 
Digtere  i Samtidens  Litteratur  — „Anakreontikeme”  kalder  man 
dem,  men  „Horatianere"  skulde  de  hedde,  da  de  har  mere  at 
gøre  med  Horats  end  med  „Anakreon".  Han  har  sine  For- 
gængere i Middelalderens  Vaganter,  de  farende  Studenter  med 
deres  friske  latinske  Viser,  her  hjemme  i den  livlige  og 
urolige  Latindigter  fra  Frederik  II’s  Tid,  Erasmus  Lætus  eller 

*)  „Citherspilleren“. 

*)  Brudstykker  af  „Scheerenschleifer-Epopee*,  oversat  efter  Teksten  hos  Bobé,  Efterladte  Papirer 
fra  den  Reventlovske  Familiekreds.  VI.  S.  463.  Den  danske  Oversættelse  i Danske  Værker  III,  210 
(Poet.  Skr.  v.  Arlaud  IV,  221)  er  utilfredsstillende. 


Og  knap  ser  man  Morgenen  gry, 

Før  til  Sang  alt  Citheren  klinger, 

Og  Koner  og  Børn  om  mig  ty, 

Og  de  Piger  saa  huldt  mig  omringer1) 

Rasmus  Glad,  vor  første  Turist,  (som  han  ikke  kendte),  og  i den 
kvikke  Anders  Bording  fra  Frederik  IH’s  Tid,  som  han  beun- 
drede. Hans  Efterfølgere  er  f.  Eks.  Chr.  Winthers  Folmer  Sanger, 
der  fortsætter  hans  „Citherspiller",  og  Drachmanns  farende 
Svend,  hvis  Tone  først  er  anslaaet  af  hans  „Skærslipper".  Og 
Baggesen  var  ikke  blot  en  saadan  farende  og  forelsket  Svend 
paa  Papiret,  som  mange  af  hans  Brødre  i Horats.  Han  var  hele 
sit  Liv  igennem  en  Europa-Vandrer  — en  af  hans  Venner  sagde 
om  ham,  at  han  var  som  den  Mand,  til  hvem  hans  Fader  skrev 
et  Brev  med  Udskrift:  „Til  min  kære  Søn,  ridende  paa  en  hvid 
Hest  i Brabant".  Og  han  var  altid  forelsket,  fra  han  som  syv- 
aars  Purk  efter  eget  utrolige  Sigende  gjorde  Forsøg  paa  at 
drukne  sig  af  ulykkelig  Kærlighed,  indtil  han  som  gammel  Mand 
følte  sig  befriet  fra  Støvet  ved  en  overjordisk  Forelskelse.  Hele 
Livet  igennem  levede  han  — Kone-Manden  (uxorius)  eller 
„Pigernes  Jens",  som  han  med  endnu  bedre  Ret,  kalder  sig  — 
aandelig  talt  af  „ulykkelig  Kærlighed",  besynderlige  sanseligt- 
usanselige  Forelskelser,  hvis  Pirring  var  ham  lige  saa  nødvendig 
som  Snustobak.  Der  er  Flugt  i Baggesens  Vers,  fordi  der  var 
Fart  i hans  Liv.  Han  er  den,  der  først  faar  det  danske  Sprog 
til  at  danse  i „Vers,  der  trækkes  ud  og  ind  alt  efter  Musens 
løjerlige  Sind".  Der  findes  ikke  paa-  Dansk  noget  saa  fejende  og 
flyvende  som  disse  Baggesenske  Vers,  hvor  lette  Indfald  og 
dybe  Tanker  farer  af  Sted  som  Blade  for  Vinden.  Hvad  han 
selv  har  sagt  om  denne  Side  af  sit  Væsen: 

Thi.  hvad  er  jeg?  Iblandt  Anakreoner 
Den  mindste.  Dog 

Fra  mine  kyste  Læbers  Bæven  toner, 

Som  Vestvind-Susen  gennem  Skovens  Kroner, 

Henvirvlet  af  sig  selv,  det  danske  Sprog.  — 

vil  enhver*  der  har  Øre  for  et  andet  Dansk  end  det,  vi  netop 
nu  bruger  i vore  Aviser,  kunne  underskrive. 

Men  denne  anden  Baggesen  fremkalder  nødvendigvis  en 
tredje.  En  Anakreontiker,  en  Drikkeviseforfatter  plejer  at  være 
en  godmodig  Mand  og  en  brodløs  Forfatter.  Men  Baggesen  var 
ikke,  hvad  man  kalder  godmodig,  som  Menneske,  og  han  mang- 
lede ikke  Brod  som  Skribent.  Hans  „Gratie",  som  han  er  saa 
glad  over,  var  ikke  af  den  Art,  der  smelter  i Munden  som  Sukker. 
Hans  Vid,  hans  Aand  var  Salt.  Der  var  lange  Tider  af  hans  Liv, 


Digitized  by  L^ooQle 


Jens  Baggesen 


477 


hvor  ingen  Mennesker  vilde  have  forstaaet  et  Billede  af  ham 
som  det,  vi  nu  skal  se,  der  gør  Stedmoderblomsten  til  hans 
Mærke:  man  vilde  have  foretrukket  Tidselen.  Ingen  Moder  i 
Korsør  vil  nogensinde  kunne  kyse  et  Barn  med  „Manden0  paa 
Havnepladsen,  selv  Sneboldene  vil  maaske  skaane  Stedmoder- 
blomsten. Men  da  et  Billede  af  Baggesen,  A.  Jacobsens  meget 
lignende  Medaljon,  første  Gang  var  udstillet  i København  i 1817, 
udbrød  en  lille  Femaars-Pige  ganske  forbitret:  „Se,  der  staar 
Baggesen,  det  Bæst!“  Den  lille  Pige  var  rigtignok  Oehlenschlagers 
Datter,  og  det  var  som  bekendt  imod  ham,  Baggesen  havde 
brugt  Brodden.  Det  var  i de  ti  vanskelige  Aar  af  Danmarks 
Historie  fra  1810  til  1820,  da  Samtiden,  saa  ondt  den  ellers 
havde  det,  havde  den  dobbelte  Morskab  at  have  Oehlenschlager 
til  at  producere  og  Baggesen  til  at  kritisere  ham. 

Baggesen  hørte  som  Kunstner  aigjort  ikke  til  dem,  der  skriver 
i Værker.  Alt,  hvad  han  forsøgte  af  den  Slags,  gik  i Stykker, 
selv  „Labyrinten",  hans  største  Bog,  er  kun  af  Omfang  et  Værk. 
Efter  sit  Indhold  er  den  som  hans  øvrige  Prosa  Journalistik,  den 
første  vi  har.  Baggesen  formaar  heller  ikke  ret  at  frembringe  de 
Ideer,  hvoraf  de  store  Værker  fødes;  han  forsøger  flere  Gange 
paa  at  tage  dem  fra  andre,  at  „stjæle  Lampen",  saa  fra  Oehlen- 
schlager, saa  fra  Grundtvig.  I Baggesens  „Holdningsløshed"  ser 
man  det  ikke  usædvanlige  Syn,  at  en  ældre  Tid  snylter  paa  en 
yngre.  Hans  Aand  var  skarp  og  opløsende  som  det  attende  Aar- 
hundreds;  naar  han  vilde  slutte  sig  som  den  nye  Tids  Mænd, 
fik  han  Krampe.  Men  var  han  ikke  af  Naturen  en  stor  Producent, 
saa  var  han  hele  sit  Liv  igennem  en  ypperlig  Opponent.  Som 
ung,  i Revolutionstiden,  var  han  en  af  den  danske  Litteraturs 
dristigste  Skribenter  (ligesom  hans  Bysbarn  fra  den  Tid,  Præsten 
Birckner),  og  som  gammel  taler  han  med  Grund  om  sit  „i 
tredive  Aar  uplettede  Rygte  som  Opponent  imod  ethvert  æstetisk 
og  politisk  Despoti."  Som  litterær  Kritiker  havde  han  først  vist 
sig  under  det  omtalte  Besøg  i Hjemmet  1806,  da  hans  Digt 
„Min  Genganger  og  jeg  selv",  hans  ypperste  Bog,  virkede  i 
den  litterære  Andedam,  ligesom  naar  en  „Vandmand"  viste  sig 
paa  Rysensten.  Den  baade  sved  og  brændte.  Senere,  under  sit 
lange  Ophold  herhjemme,  vendte  han  sig  altsaa  mod  Oehlen- 
schlager selv,  der  efter  hans  Mening  tyranniserede  Publikum 
med  sit  Geni.  I denne  Tid,  da  Aanden  var  mat  eller  fortvivlet, 

og  Smagen  flov  eller  forvildet,  virkede  Baggesen  som  Saltet,  der 
sikrer  imod  Forraadnelse.  Det  er  denne  tredje  Baggesen,  som 
han  selv  har  skildret: 

Den  Baggesen,  der  er  kun  lidt  paa  Jorden 
Og  ved,  hvor  rent  han  taber  sig  i Alt, 

Men  her,  paa  denne  lille  Plet  i Norden, 

Dog  føler,  at  det  Lidt  han  er,  er  Salt, 

Og  tror  sit  Embed  rigtigst  at  forvalte 
Ved  Nutidsaandens  Ferskhed  lidt  at  salte  — 

— det  er  ham,  som,  naar  alt  kommer  til  alt,  har  nemmest  til 
vor  Tids  Forstaaelse. 

Det  er  ogsaa  ham,  der  oftest  er  „gaaet  igen“.  Hvad  en  af 
hans  argeste  Modstandere  fra  den  baggesenske  Fejde  (P.  Hjort) 
har  indrømmet,  at  han  var  et  Gæringsstof,  som  under  den 
danske  Litteraturs  Udvikling  ofte  vil  tiltrænges,  har  Historien 
sandet.  Endnu  før  hans  Død,  medens  han  var  i Landflygtighed, 
udraabte  Heiberg  — i en  Replik  i sin  første  Vaudeville  „Kong 
Salomon  og  Jørgen  Hattemager",  der  foregaar  i Baggesens 
Fødeby  — : Gud  give,  han  var  her  igen  for  at  hjælpe  os  ud  af 
vor  Kattepine!  Et  Par  Aar  efter  hans  Død  søgte  Hertz  at  gøre 
ham  levende  igen  ved  sine  „Gengangerbreve"  — baggesenske 
Tanker  i Baggesens  eget  Sprog.  Ogsaa  Heibergs  Kritik,  der 
virkede  kraftigt  med  til  at  grundlægge  en  ny  Litteratur  efter  den 
oehlenschlagerske,  er  en  baggesensk  Fortsættelse.  1 vore  Dage 
gaar  denne  Baggesen  igen  i Georg  Brandes,  der  ligesom  han 
har  virket  som  det  fornyende  Salt  i en  aandelig  Flovheds- 
Periode.  Den  kritiske  Linje  i det  nittende  Aarhundredes  Litte- 
ratur begynder  med  Baggesen  som  en  drilsk  og  lunefuld  Oppo- 
sition, fortsætter  sig  med  Heiberg  som  ren  æstetisk  Kritik  og 
slutter  med  Georg  Brandes  som  en  altomfattende  Revolte.  Ogsaa 
personligt  er  der  adskillig  Lighed  mellem  Baggesen  og  Brandes. 
De  er  begge  Aander  uden  egentlig  Skaberkraft,  men  med  en 
uhyre  Tilegnelsesevne;  utrættelige  Stræbere,  der  kun  tænker  paa 
at  lære,  saa  længe  de  lever;  selskabelige  Lærde  med  en  usæd- 
vanlig Meddelelsestrang  og  -evne,  et  funklende  Underholdnings- 
talent og  — som  Cousin  sagde  om  Baggesen  — en  Over- 
flødighed af  Aand;  urolige  Hoveder,  der  hverken  legemligt  eller 
aandeligt  kan  slaa  Rod  paa  et  Sted  — det  gamle  og  det  nye 
Danmarks  eneste  Europæere,  hvis  Hjem  er  Europa,  og  hvis 

Kreds  er  vor  Verdensdels  bedste  aandelige  Selskab.  Ingen  andre 
danske  Aander  har  virket  saaledes  — paa  en  Gang  tiltrækkende 
og  frastødende  — paa  Nationen  som  de. 

Dette  var  altsaa  tre  Baggesener:  den,  som  Billedhuggeren 
viser  os,  og  to  til.  Man  maatte  nu  i Tankerne  slaa  dem  i Stykker 
og  af  Stumperne  sammensætte  en  fjerde.  Og  saa  var  man  endda 
lige  nær,  for  saa  vidt  som  Billedet  af  den  evigt  skiftende  og 
bevægelige  Jens  Baggesen  ikke  kan  dannes  ved  nogen  Sammen-- 
sætning  af  Former.  Der  skulde  et  Hjul  af  Farver  dertil  — som 
i Skærslipperens  Vers  og  i Stedmoderblomstens  Farvespil: 

Skønne,  hvide,  gule,  grønne  Farver  og  fiolene  — blaa, 

Sorte,  svovelgule  og  mørkegraa. 

Der  har  De  Manden!  Thi  en  saadan  Blanding  aflyst  og  mørkt 
— Svovl  og  Violer  — var  virkelig  Jens  Baggesen,  „en  underlig, 
melankolsk,  entusiastisk,  ubegribelig  En"  (Pram).  Men  ham  er 
der  ogsaa  kun  en  Kunstner  i Verden,  der  kan  give  et  Billede 
af,  nemlig  Jens  Baggesen  selv. 

Baggesen  havde  den  besynderlige  Naturfejl,  at  hans  ene  Øje 
var  eller  syntes  at  være  noget  mindre  end  det  andet.  Det  gav 
ham  et  eget  underfundigt  Udtryk:  selv  naar  han  var  mest  al- 
vorlig, saa  det  ud,  som  om  han  daarlig  kunde  bare  sig  for  at 
smile.  Maaske  det  er  derfor,  han  siger,  at  han  altid 
Ihvor  barsk  sig  Skæbnen  ter, 

Imens  det  ene  Øje  græder, 

Bestandig  med  det  andet  ler. 

I alt  Fald  bruger  han  altid,  hvor  han  taler  om  sit  eget  Væsen, 
det  Udtryk,  at  det  er  en  Blanding  af  Smil  og  Taarer.  Han  kalder 
denne  blandede  Sindstilstand  for  Ironi  og  tænkte  i Slutningen  af 
sit  Liv  paa  at  udgive  et  tysk  Ugeblad  med  denne  Titel:  „Ironia", 
som  bl.  a.  skulde  føre  Beviser  for,  at  denne  Aandsform  oprin- 
delig tilhørte  alle  de  gotiske  Nationer,  Englændere,  Tyskere  og 
Nordboer,  og  viste  sig  i deres  Mytologi,  (saa  at  der  heller  ikke 
fra  hans  Side  vilde  kunne  indvendes  noget  imod  Oehlenschlågers 
Opfattelse  af  Loke  som  den  første  Jens  Baggesen).  Eller  han 
kalder  denne  Ironi  paa  Dansk  for  sit  „Lune"  og  er  den  første, 
der  bruger  dette  Ord  i den  Mening,  hvori  vi  nu  alle  tager 
det,  naturligvis  fordi  han  var  den  første,  som  havde  dette  Sind 
ret  levende  i sig.  Ganske  vist  kan  dette  Lune,  som  vi  senere 
har  lært  godt  nok  at  kende,  være  et  Tegn  paa  en  aandelig  Slap- 


Digitized  by  LjOOQle 


480 


Jens  Baggesen 


pelse,  der  hindrer  Sindet  i at  gøre  de  store  Svingninger  til  den 
store  Sorg  og  den  store  Glæde  og  holder  Kunsten  i en  død 
Ligevægt  imellem  dens  ypperste  Yderligheder:  den  store  Tragedie 
og  den  store  Komedie.  Naar  Baggesen  giver  sin  Aands  Program 
med  de  Ord:  Jeg  elsker  Smil  og  store  Taarer,  men  hverken 
Latter  eller  Graad",  er  der  ikke  andet  at  sige  dertil,  end  at  saa 
var  det  ogsaa  godt,  at  det  ikke  blev  ham,  der  skrev  den  danske 
. Litteraturs  Hovedværker,  men  at  han  paa  Siderne  af  sig  havde 
Ewald  og  Wessel,  Holberg  og  Oehlenschlager. 

Men  der  er  ogsaa  et  levende  Lune,  ja  Lunet  kan  være  Livs- 
kraften selv,  naar  Munterheden  fremgaar  af  Fortvivlelsen,  „som 
den  gyldne  Sol  frembryder  gennem  den  kulsorte  Sky".  Saaledes 
var  Jens  Baggesens  Lune  ogsaa.  Fremad  være  mit  Løsen!  skrev 
han  paa  sin  60aarige  Fødselsdag,  da  han  daarlig  kunde  staa  paa 
Benene,  og  som  „den  inderste  Kærne  af  sin  Livsfilosofi"  frem- 
sætter han  (i  et  Brev  til  en  Ven,  der  var  bleven  ramt  af  et 
Slagtilfælde)  den  Overbevisning,  at  „saa  længe  Hovedet  endnu 
tænker,  saa  længe  Hjertet  endnu  føler,  kan,  selv  om  intet  Lem 
ellers  kunde  røre  sig,  Mennesket,  hvad  det  vil.“  Han  havde  selv 
erfaret  det.  Fra  sin  Ungdom  havde  han  maattet  kæmpe  imod  Syg- 
dom og  Fattigdom  og  ulykkelige  Livsforhold.  Hans  Liv  gik  ogsaa 
i de  ydre  Forhold  mellem  store  Modsætninger:  fra  Studenter- 
hybelen  til  Herregaarden,  til  sidst  endog  fra  Gældsfængselet  lige 
til  et  fyrsteligt  Hof.  Og  saa  den  evige  Uro  i det  Indre;  han  og 
hans  Tid  med  ham  var  i en  stedsevarende  Overgangsalder: 
„gærende  selv  fandt  jeg  mig  ombruset  af  lutter  gærende  Væsener," 
siger  han  om  sin  egen  Udvikling.  Men  naar  det  saa  mørkest 
ud  omkring  ham,  var  der  tit  allerlysest  inde  i ham.  Naar  Trykket 
var  stærkest,  sprang  hans  Lune  i Vejret  som  en  Staalfjer. 

Et  Højdepunkt  af  denne  baggesenske  Lune- Poesi  — „den 
Livets  evigunge  Poesi,  det  Spil  af  Graad  med  Glædens  Latter 
i"  — 'er  de  Sange  og  Rimbreve,  han  har  udgivet  under  Mærket 
Knud  Sjællandsfar.  I dem  er  der  netop  et  saadant  Spil,  at  ved 
Siden  af  dem  synes  alt,  hvad  der  senere  er  fremkommét  i dansk 
Litteratur  under  dette  Navn  (hvad  Værd  det  saa  ellers  har)  at 
staa  ganske  stille. 

Det  var  i Efteraaret  1807.  Baggesen  var  fra  sit  omtalte  Be- 
søg i Danmark  og  sin  udsigtsløse  Forelskelse  i Sofie  Ørsted, 
Oehlenschlagers  unge  Søster,  vendt  tilbage  til  Paris,  til  sit  franske 

Ægteskab,  til  sine  Pengesorger  og  til  en  tilsyneladende  ven- 
skabelig Omgang  med  den  yngre  Digter,  der  dog  paa  alle  Maader 
gav  ham  en  nedslaaende  Fornemmelse  af  hans  Underlegenhed. 
Under  disse  Forhold  modtager  han  Budskabet  om  Englændernes 
Overfald,  Københavns  Bombardement  og  Flaadens  Tab.  Da  den 
første  Bedøvelse  har  sat  sig,  og  han  har  faaet  at  vide,  at  af  alt, 
hvad  han  havde  frygtet  for  at  miste,  var  kun  en  Del  tabt,  nem- 
lig hans  Manuskripter  og  en  ny  Udgave  af  et  Bind  af  hans 
Skrifter,  der  var  brændt  i Bogladen,  giver  han  sig  Luft  i disse 
Knud  Sjællandsfars  Digte,  hvoraf  nogle,  de,  der  nu  har  mindst 
Værd,  ganske  vist  er  rene  Jammersange,  men  de  fleste,  som  nu 
synes  de  værdifuldeste,  har  netop  det  stærke  Lune,  som  Oehlen- 
schlager,  der  følte  patetisk  med  sit  Fædrelands  Ulykke,  aldrig 
lærte  at  forstaa  hos  sin  Medbejler. 

Det  er  sagt  om  disse  Digte  (af  J.  L.  Heiberg),  hvori  Bagge- 
sen paatager  sig  Skikkelsen  af  en  af  Datidens  mest  nationale 
Figurer,  en  Holmens  Matros,  at  de  — ligesom  Bellmans  Sange 
for  Svenskerne  — fremstiller  den  danske  Nationalfølelse  i den 
for  os  nationaleste  Form.  Det  er  sandt.  Den  folkelige  Kraft,  som 
Baggesen  aldrig  havde  kunnet  faa  frem  i den  store  Stil,  den 
kom  nu  ganske  af  sig  selv  i den  lille,  i Knud  Sjællandsfars 
Element  — „hvor  det  tunge  fandt  sin  Grav,  og  det  lette  kun 
sejrende  danser"  (Kahytsvisen).  Der  er  for  os  noget  meget  rørende 
ved  disse  Digte,  hvori  et  Folks  Aand  første  Gang  bliver  sig 
bevidst  under  en  stor  Ulykke  — som  en  Munterhed,  der  uden 
videre  Forsikring  viser  sin  Kraft  til  at  overleve  Ulykken,  blot 
derved,  at  den,  ganske  haandgribeligt  at  fornemme,  lever  over. 
Der  er  i Knud  Sjællandsfars  Skæbne  i 1807  og  den  Maade, 
hvorpaa  han  bærer  den,  noget  af  et  Varsel  om  hans  Fædre- 
lands senere  Historie.  Saaledes  som  Knud  i det  betydeligste  af 
disse  Digte,  det  saakaldte  Flaskebrev,  fremstiller  sig  selv  som 
forfulgt  af  det  sælsomme  Uheld,  at  hver  Gang  han  kom  hjem 
til  København,  gik  det  galt: 

Bestandig  Noget  sprang  i Skyen, 

Et  Krudttaam  eller  en  Fregat; 

Bestandig,  antændt,  Noget  drat, 

Snart  Slottet  og  snart  hele  Byen  — 

saaledes  er  det  virkelig  ikke  blot  gaaet  Baggesen  selv  i hans 
Levetid,  men  hele  det  danske  Folk  igennem  det  nittende  Aar- 

hundrede:  der  er  bestandig  gaaet  noget  i Stykker  for  os.  Og 
ligesom  Knud  netop  under  Ulykken  føler,  at  hans  Fødelands 
Aand  er  levende  i ham,  saaledes  ogsaa  Folket,  der  er  blevet  sig 
sit  Væsen  og  sin  Livskraft  bedre  bevidst  under  sine  Nederlag 
(i  1864  som  i 1807)  end  ved  sine  Sejre.  Der  er  vel  heller  ikke 
noget  Folk,  hvis  aandelige  Liv  som  Helhed  taget  udviser  netop 
„den  forunderlige  Blanding  af  Vittighed  og  Begejstring,  Følelse 
og  Spot",  som  Oehlenschlager  som  sagt  ikke  forstod  i Bagge- 
sens  Karakter,  og  som  vist  heller  ingen  anden  forstaar  i vor 
Karakter  end  vi  selv.  — 

Saaledes  har  jeg  søgt  at  forklare,  hvad  Baggesen  betyder 
som  Aand:  en  vemodig  Aand,  en  munter  Aand,  en  spotsk  Aand, 
en  dansk  Aand.  Efter  Tiden,  da  den  først  kom  til  Bevidsthed, 
kunde  man  kalde  den  Aanden  fra  1807,  medens  Oehlenschlågers 
Aand  er  den  fra  1801,  ligesom  Carl  Ploug  er  fra  1848  og  J.  P. 
Jacobsen  fra  1864.  Efter  Stedet,  hvor  den  først  udviklede  sig,  er 
det  en  sjællandsk  Aand.  Saa  vred  som  Baggesen  til  Tider  kunde 
være  paa  sit  sjællandske  Jense-Navn  — „det  insipideste  Navn 
i det  danske  Sprog,  min  Satansengel,  min  Pæl  i Kødet"  — er 
han  dog  med  fuld  og  stolt  Bevidsthed  den  danske  Litteraturs 
første  Sjællænder;  han  kalder  sig  bestandig  saaledes,  ikke  blot 
som  Knud  Sjællandsfar,  og  han  forstaas  saaledes  af  andre.  Noget 
af  det  smukkeste  og  værdifuldeste,  der  sker  i den  langsomme- 
lige baggesenske  Fejde,  er  da  Grundtvig  og  Baggesen  bag  „den 
halvtyske  Oehlenschlager"  finder  og  forstaar  hinanden  i denne 
sjællandske  Aand.  „Aanden  fra  Korsør"  kaldte  Poul  Møller  den. 
Det  var  naturligvis  for  Løjer.  Men  der  var  noget  om  det.  Intet 
Sted,  hvor  vi  har  levet  og  virket,  mærker  os  saaledes  som  det, 
hvor  vi  er  vokset.  Det  var  for  Baggesens  Vedkommende,  som 
vi  hørte  ham  sige,  Egnen  „mellem  Hvilehøj  og  Sprogø",  altsaa 
Korsør  og  Omegn,  d.  v.  s.  en  lille  tungsindig  By  mellem  et 
muntert  Landskab  og  et  lunefuldt  Vand.  Ligesom  Holberg  som 
Aand  betragtet  bestandig  er  fra  Bergen,  er  Baggesen  bestandig 
fra  Korsør.  Ogsaa  andre  har  set  det.  Oehlenschlager  har  set  det, 
naar  han  i et  bekendt  Epigram  (i  „Langelandsrejsen")  sammen- 
ligner Baggesen  med  hans  Fødeby,  der  har  ligesom  to  Ansigter: 
et  muntert  og  dansk  jovialt  imod  Landsiden  og  et  blegt  og  sø- 
sygt imod  Stranden.  Baggesen  selv  har  indrømmet  det,  ikke  blot 


Digitized  by  LjOOQle 


Jens  Baggesen 


483 


i det  direkte  Svar  paa  Oehlenschlagers  Epigram  („Frederiksberg 
Slot"),  men  saa  at  sige  paa  alle  de  Steder  i sine  Skrifter,  hvor 
han  taler  om  sin  Fødeby.  „Født  fattig  og  sygelig,  opdragen  i 
Nød  og  Elendighed  som  Barn  i en  af  de  mindste  Byer,"  kalder 
han  sig  i et  af  sine  sidste  Breve.  Det  er  det  ene  Ansigt.  Men: 


Vant  til  Søen  i Korsør, 

Jeg  tyede  tidlig  alt  til  Vandet, 

Bestandigen  i Hovdet  ør, 

Søsyg  og  uden  Ro  paa  Landet, 

siger  Knud  Sjællandsfar.  Det  er  det  andet.  Sammenspillet  mel- 
lem den  lille  By,  hvor  man  tager  efter  Vejret,  og  det  friske 
Vand,  hvor  man  aander  frit,  er  netop  „Spillet"  i Baggesens  Poesi. 

Endelig  tænker  jeg  mig,  at  unge  Folk  i Korsør,  som  gaar  en 
Aftentur  paa  „Fæstningen“s  Volde  og  ser  Solen  gaa  ned  over 
Sprogø,  ikke  vil  have  vanskeligt  ved  at  forstaa,  hvorfor  Jens 
Baggesen  hele  Livet  igennem  havde  en  saadan  Lyst  til  at  gaa 
paa  Rejse.  Det  er  vel  ikke  blot  tilfældigt,  at  Datidens  første 
Turist  blev  født  paa  en  Trafikstation. 

Mit  Liv  var  en  Labyrint,  siger  Baggesen.  Man  kunde  ogsaa 
sige,  det  var  en  Rute.  Han  var  med  Sjæl  og  Krop  bestandig 
paa  Rejse.  For  saa  vidt  passer  det  godt  nok,  at  han  er  født  i 
Korsør  og  ligger  begravet  i Kiel. 

Men  det  er  kønt,  at  han  en  smuk  Foraarsdag  vender  til- 
bage fra  sin  Grav  i den  fremmede  By  til  sit  Hjem.  Det  er  det, 
der  nu  sker,  naar  vi  afslører  hans  Mindesmærke  paa  Korsør 
Havneplads. 

Det  gør  vi,  idet  vi  ønsker,  at  hans  Minde  altid  maa  blive 
bevaret  i hans  Fædreland  og  for  bestandig  være  knyttet  til  hans 
Fødeby. 

Mens  det,  som  fødtes  kun  til  Død, 

Sig  taber  i de  Dødes  Rige, 

Skal,  Baggesen!  med  Stemme  sød 
Det  Levende  fra  Graven  stige 
Og  vandre  med  vor  Moders  Æt, 

Til  Tidens  Løb  gør  Jorden  træt. 

Grundtvig . 

Vilh.  Andersen. 

A Bismark  til  Værn  for  det  nye  tyske  Rige  for- 
beredte Trekejserforbundet,  tænkte  han  paa  at 
bevæge  Italien  til  at  slutte  sig  dertil.  Det  blev 
imidlertid  ikke  til  noget  som  Følge  af  Ruslands 
gentagne  Forsøg  paa  at  faa  Tyskland  til  at  vælge 
mellem  sig  og  Østrig-Ungam,  og  da  Rusland  til- 
sidst  begyndte  at  true,  bragte  Bismarck  1879  hastig  et  Forbund 
i Stand  med  Andrassy  i Østrig.  Grunden  til  at  Bismarck  ikke 
foretrak  Forbindelsen  med  Rusland,  var  efter  hans  eget  Udsagn, 
at  han  frygtede  for,  at  dette  Rige  ifølge  sin  Beliggenhed  og  de- 
spotiske Forfatning  altid  vilde  have  for  let  ved  at  opgive  For- 
bundet med  Tyskland;  Partiet  var  ham  for  ulige,  og  Preussen 
havde  jo  Erfaringer  nok  for,  hvad  det  vilde  sige  at  være  af- 
hængig af  Rusland. 

Efter  at  de  Vanskeligheder,  som  Italiens  Forhold  til  Østrig 
bragte  med  sig  — navnlig  med  Hensyn  til  begge  Landes  Balkan- 
interesser  — ved  tysk  Mægling  var  ordnede  ved  en  ubekendt 
Overenskomst  mellem  Italien  og  Østrig-Ungarn,  sluttede  først- 
nævnte Land  sig  1883  til  Forbundet  mellem  Centralmagterne 
ved  en  særlig  Traktat  med  Tyskland.  Denne  Traktat  er  ikke 
offentliggjort,  medens  Traktaten  mellem  Østrig-Ungarn  og  Tysk- 
land er  offentliggjort  1888.  Treforbundet,  der  i folkeredig  Hen- 
seende er  en  speciel  defensiv  Alliance,  bestaar  altsaa  formelt,  saa 
længe  disse  to  Traktater  fornyes,  og  Forbundet  mellem  Østrig- 
Ungarn  og  Tyskland  berøres  ikke  af  Italiens  eventuelle  Fratræden. 

Skønt  Italien,  der  endnu  1902  fornyede  sin  Traktat  med 
Tyskland,  tidligst  1907  kan  sige  sig  løs  fra  Centralmagterne,  har 
Indholdet  af  Traktaten  dog  længe  været  et  dødt  Bogstav  for 
førstnævnte  Lands  Vedkommende,  da  de  Forhold  og  Forudsæt- 
ninger, der  i sin  Tid  bestemte  Italien  for  Treforbundspolitiken, 
forlængst  har  ændret  sig  eller  vist  sig  falske. 

At  Bismark  i det  hele  taget  fik  Italien  med,  har  man  be- 
tegnet som  hans  største  Hypnotisør-Kunststykke,  der  næppe  var 
lykkedes  med  en  anden  end  C rispi  som  Medium.  Italien  havde 
dog,  ogsaa  fraset  den  onde  Samvittighed  over  for  det  Land,  som 
det  skyldte  sin  politiske  Enhed,  men  svigtede  1870,  sine  gode 
Grunde.  De  franske  Revanchister  og  Nationalister  forbandt  sig 
med  de  Klerikale  om  at  faa  den  katolske  Kirkes  Hjælp  mod 
Tyskland  og  lagde  ikke  Skjul  paa,  at  som  Løn  til  Kirken  og 
Hævn  mod  Italien  skulde  Pavens  verdslige  Magt  i Kirkestaten 
genoprettes,  altsaa  Italiens  Enhed  sprænges.  Fra  Frankrigs  indre- 
politiske Historie  er  det  endvidere  bekendt,  at  de  nævnte  Par- 
tiers Udsigt  til  at  komme  til  Magten  indtil  Boulangers  Fald 
(1889)  var  stigende.  Foreløbig  nøjedes  Frankrig  imidlertid  med 
at  straffe  Italien  paa  Brødet  ved  forskellige  Toldkrige  (1878  og 
1888),  men  spændte  tillige  Ben  for  Italiens  bedste  kolonialpoli- 
tiske Udsigter  ved  at  besætte  Tunis  (1881)  og  true  Tripolis. 

Den  Støtte,  Italien  under  disse  Forhold  havde  tænkt  sig  at 
have  i Treforbundet,  viste  sig  imidlertid  mindre  værdifuld  end 
forventet.  Hver  Gang  Italien  ønskede  Hjælp  i Middelhavet,  und- 
skyldte Tyskland  sig  med  at  Middelhavsspørgsmaalene  ikke  ved- 
kom Treforbundet,  og  Østrig-Ungarn  vilde  ikke  indrømme,  at 
Italien  var  en  med  Rusland  og  Østrig  ligeberettiget  Interessent  i 
det  europæiske  Tyrkis  Provinser,  naar  disse  en  Gang  skal  deles. 
Et  Forsøg  paa  Udenrigspolitik  over  for  fjernereliggende  Opgaver 
(Abyssinien)  viste  sig  at  overstige  Italiens  kun  mangelfuldt  kon- 
soliderede Kræfter,  hvis  Udvikling  efter  manges  Mening  væsent- 
lig hæmmedes  ved  de  Byrder,  som  Militærkonventionen  med 
Tyskland  paalagde  Landet.  Kun  den  Omstændighed,  at  England, 
hvem  Italien  i Middelhavet  allerdaarligst  kan  undvære,  var  gun- 
stig stemt  mod  Triplealliancen,  fordi  denne  holdt  Rusland  i 
Tømme,  muliggjorde  det  for  det  officielle  Italien  at  leve  i alt 
Fald  halvvejs  fornøjet  i sit  Forbund  med  Centralmagterne;  i 
Folket  har  det  derimod  aldrig  været  yndet.  Da  ogsaa  England 

kom  i et  daarligt  Forhold  til  Treforbundet,  maatte  Italien  alvor- 
ligt revidere  sin  Stilling,  og  Status  viste  sig  nu  totalt  forandret, 
især  som  Følge  af  aarelange  og  maalbevidste  Anstrengelser  fra 
Frankrigs  Side. 

Efter  at  man  her  ved  Hjælp  af  Toldkrigene  havde  vist  Italien, 
hvor  svagt  det  var  i finansiel  Henseende  og  overtydet  det  om, 
at  det  nationaløkonomisk  er  henvist  væsentlig  til  Frankrig,  fandt 
man,  at  nu  kunde  det  være  nok  med  Fjendskabet  mellem  de  to 
latinske  Søstemationer,  og  sendte  allerede  1890  Bi  Hot  som 
Gesandt  til  Rom  med  den  udtrykkelige  Opgave  efterhaanden  at 
„gøre  det  godt  igen".  I hans  Tid  falder  da  ogsaa  Afsluttelsen  af 
en  Skibsfartstraktat  og  Tunis-Overenskomsten,  der  giver  Italien 
frie  Hænder  i Tripolis,  samt  den  nye  Handelstraktat  af  1898.  ’) 
Vel  trak  Billot  sig  snart  efter  tilbage,  dels  af  Helbredshensyn, 
dels  for  at  skrive  det  i Noten  nævnte  omfattende  Værk  om  de 
her  antydede  Forhold,  men  Vejen  var  nu  banet  for  en  virkelig 
Tilnærmelse  og  blev  det  navnlig,  da  den  franske  Kirkepolitik 
gjorde  Ende  paa  Italiens  Frygt  for  de  franske  Klerikale,  — 
ogsaa  i udenrigspolitisk  Henseende  var  denne  Politik  saaledes 
et  godt  Træk  — , saa  meget  mere,  som  omvendt  Tyskland  i høj 
Grad  nærmede  sig  den  hellige  Stol.  Og  Frankrigs  nuværende 
talentfulde  Repræsentant  i Rom,  Hr.  Barrére,  har  heller  ikke 
ligget  paa  den  lade  Side. 

Han  har  ikke  ladet  sig  nøje  med  som  Tyskland  at  inspi- 
rere Pressen.  De  er  jo  velkendte  nok  — disse  Beretninger, 
som  fra  Centralværkstedet  i Berlin  paaoktroyeres  ikke  alene 
den  store  Del  af  den  tyske  Presse,  der  er  „uden  Partifarve" 
o:  gaar  i Administrationens  Ledebaand,  men  ogsaa  de  mest  an- 
sete selvstændige  Organer,  saa  at  man  i de  sidste  undertiden 
har  den  Fornøjelse  i samme  Blad  at  se  to  udenrigspolitiske 
Ledere,  hvoraf  den  ene,  der  er  dateret  Berlin,  maler  den  tyske 
Udenrigspolitik  i rosenrødt,  medens  den  anden  er  præget  af 
den  Simplicissimus-Stemning,  der  bemægtiger  sig  saa  mangen  en 
tysk  Patriot,  der  kan  se,  hvor  det  nuværende  Regimente  fører 
hen.  Sligt  lader  sig  ikke  saa  let  praktisere  i Italien,  dertil  er  der 
for  liden  Disciplin  i den  italienske  Presse,  for  megen  Decentra- 
lisation i det  italienske  Folk,  og  under  dettes  fremherskende 

')  La  France  et  l’Italie.  Histoire  des  années  troublées  1881  — 1889.  Par  A.  Billot,  anden  am- 
bassadeur. Deux  tomes,  (489  et  464  P.),  Pari9  1906. 

Uvilje  mod  Treforbundet  stod  Grev  Monts  (den  tyske  Gesandt) 
tilmed  over  for  en  særlig  vanskelig  Opgave.  Barrére  derimod 
har  med  afgjort  Held  været  paa  Færde  tidlig  og  silde  for  at 
vinde  den  offentlige  Mening  for  sine  Anskuelser  om  Italiens 
Politik,  og  han  hk  allerede  paa  Zanardellis  Tid  en  glimrende 
Agitationsidé,  som  han  siden  har  udnyttet  med  stor  Virtuositet, 
ganske  vist  støttet  af  den  tyske  Udenrigspolitiks  altfor  tydeligt 
udskregne  Intentioner.  Meningen  af,  hvad  han  sagde,  er  omtrent 
følgende:  Muligvis  kan  I Italienere  jo  have  Ret  i,  at  alene  Ud- 
sigten til  i Forbundet  med  Tyskland  at  arve  Triest  — jeres  Øje- 
sten i Adriaterhavet  — hvis  det  habsburgske  Bo  gaar  fallit,  vilde 
være  al  jeres  Venlighed  mod  Tyskland  og  jeres  hidtidige  Ærgrelser 
af  Treforbundet  værd.  Men  at  I virkelig  kan  være  saa  naive  at 
tro,  at  Tyskland  med  sin  Arvepart,  de  tyske  Dele  af  Østrig, 
bliver  siddende  en  halv  Times  Jembanekørsel  fra  Adriaterhavet 
og  lader  jer  beholde  Triest!  Kan  I ikke  forstaa,  at  Tyskland, 
hvis  Fremtid  ifølge  de  allerbedste  Kilder  ligger  paa  Havet,  for- 
uden meget  andet  ogsaa  vil  være  Middelhavsmagt?  Det  sved; 
Italienerne  fik  en  Skræk  i Livet,  og  Barrére  kunde  i Vinteren 
1903/04  afslutte  en  Overenskomst  om  alle  Middelhavsspørgs- 
maal  mellem  Frankrig  og  Italien,  som  lovede  at  give  Frankrig 
frie  Hænder  i Marokko.  Da  Tyskland  saa  Aaret  efter  overraskede 
Verden  ved  den  Volte,  hvormed  det  satte  midt  ind  i Marokko- 
sagen,  kunde  Barrére  triumferende  sige  til  Italienerne:  Sagde  jeg 
det  ikke  nok,  Tyskland  vil  være  Middelhavsmagt!  Og  da  det 
officiøse  italienske  „Tribuna"  omtrent  samtidig  med  Marokko- 
konferencens  Sammentræden  i Algeciras  bragte  en  Meddelelse 
fra  sin  Berlinerkorrespondent  om,  at  en  Repræsentant  for  det 
tyske  Udenrigsministerium  havde  erklæret  ham,  at  det  med 
Tyskland  forbundne  Italien  maatte  bære  Vaaben  med  dette  mod 
Frankrig,  ligegyldigt  hvilke  Motiver  Frankrig  havde  til  en 
saadan  Krig,  kunde  Bladet  tillade  sig  i en  redaktionel  Efterskrift 
at  tage  Afstand  fra  et  saadant  Vaabenbroderskab! 

Der  var  nu  heller  ikke  andre  end  Tyskerne,  der  undrede  sig 
over  dette  Omsving,  thi  til  alt  andet  var  der  jo  allerede  i 1904 
kommet  den  for  Italien  afgørende  Omstændighed,  at  det  var 
lykkedes  Delcassé  at  drage  England  over  paa  sin  Side,  saa  at 
Italien  simpelthen  ikke  længere  havde  noget  Valg,  naar  det  ikke 
vilde  have  Middelhavsmagterne,  uden  hvilke  det  ikke  kan  trives, 

imod  sig.  I den  Anledning  at  rette  de  heftigste  Bebrejdelser  mod 
Italien  for  Troløshed,  saaledes  som  Tyskland  har  gjort  det,  er 
ikke  alene  urimeligt,  men  ogsaa  særlig  uklædeligt  for  et  Land,  hvis 
forgudede  politiske  Fører  meget  klart  og  meget  rigtigt  har  udviklet, 
at  Holdbarheden  af  Overenskomster  mellem  Stater  er  en  betin- 
get, saasnart  de  sættes  paa  Prøve  i Kampen  for  Tilværelsen  (Bis- 
marck  i Memoirerne).  Og  Prøvestenen : Marokkospørgsmaalet,  var 
særlig  uheldig  valgt  fra  Tysklands  Side,  da  Italien  jo  selv  havde 
bitter  Erfaring  for,  at  Treforbundet  ikke  skulde  kunne  finde  An- 
vendelse paa  Middelhavsspørgsmaalene,  naar  det  gjaldt  Italien  — 
altsaa  heller  ikke,  naar  det  gælder  Tyskland,  som  jo  ikke  engang 
er  Middelhavsmagt1),  sagde  Italienerne. 

De  første  Tegn  til  tysk  Misfornøjelse  viste  sig  allerede  i Bu- 
lo ws  Rigsdagstale  af  8.  Januar  1902,  i hvilken  han  betegnede 
Italiens  Entente  med  Frankrig  som  en  „Ekstratur",  hvorover  dog 
en  fornuftig  Ægtemand  (Tyskland!)  ikke  behøvede  at  blive  rød  i 
Kammen.  Vi  har  set,  at  det  ikke  var  nogen  uskyldig  Ekstratur, 
men  en  omhyggelig  forberedt  Skilsmisseproces,  der  her  var  Tale 
om,  og  Fyrst  Biilow,  der  selv  har  været  Gesandt  i Rom  og  er 
gift  med  en  Italienerinde,  maatte  vide  det  bedre  end  nogen.  Ikke 
desto  mindre  gentog  han  endnu  i sin  Rigsdagstale  d.  6.  Decem- 
ber 1905  de  officielle  tyske  Forsikringer  om,  at  Italien  ogsaa  for 
sin  egen  Skyld  var  nødt  til  at  blive  Treforbundet  tro.  Hvad  han 
egentlig  har  villet  opnaa  ved  saaledes  at  skuffe  det  tyske  Folk 
med  Hensyn  til  Sagernes  virkelige  Stilling  er  ikke  let  at  se,  og 
han  har  haft  det  Held  ved  et  Sygdomsanfald  i det  rette  Øjeblik 
at  undgaa  at  aflægge  Regnskab  derfor  i den  tyske  Rigsdag.  Tysk- 
lands Rolle  som  den  intetanende  og  i Algeciras  af  Italien  svegne 
Uskyldighed  er  imidlertid  ført  videre  af  Kejser  Wilhelm,  da  han 
i sit  Telegram  til  Goluchowski  d.  12.  April  iaar  indirekte  be- 
tegnede Italien  som  den  utro  Forbundsfælle  (i  Modsætning  til 
Østrig-U ngarn).  Denne  ukloge  Lektion  til  en  uafhængig  Magt  har 
afsløret  de  spændte  Forhold  i Treforbundet  saa  grundigt,  som 
man  kan  ønske  sig  det,  og  da  Italienerne  ifølge  Sagens  i det  fore- 
gaaende  skildrede  Natur  finder  dette  Ørefigen  for  Alverdens  Øjne 
baade  ufortjent  og  mindre  artigt,  saa  har  de  reageret  derpaa  i 
de  mest  uforholdne  Udtryk,  som  naar  „Giorno"  d.  16.  April  skri- 

*)  Dette  havde  Tyskland  selv  udtrykkelig  erklæret  i 1898,  da  det  med  denne  Motivering  gav 
Afkald  paa  at  tage  Plads  i Kretakommissionen. 

ver,  at  Tyskland  ikke  kan  behandle  Italien  som  sit  Protektorat, 
og  „Secolo",  at  Italien  ligesom  i de  sidste  ni  Aarhundreder  og- 
saa  fremdeles  vilde  forstaa  at  slaa  de  tyske  Kejsere  tilbage,  naar 
de  vilde  bringe  Italien  under  Aaget! 

Den  sidste  Bemærkning  sigter  til  Kejserens  i Telegrammet 
anbragte  Hentydning  om,  at  han  vil  hjælpe  Østrig,  hvis  dette 
Land  ikke  kan  blive  enigt  med  Italien  paa  Balkanhalvøen,  hvor 
Rivaliteten  trods  Treforbundet  har  gjort  sig  saa  stærkt  gældende, 
at  Italienerne  har  anlagt  Befæstninger  i Dolomiterne  for  at  sikre 
sig  imod,  at  „Forbundsfællen"  Østrig  en  skønne  Dag  gennem 
Adige-Dalen  spadserer  ned  i Posletten,  og  at  de  projekterer  Kyst- 
forter ved  Adriaterhavet.  Striden  drejer  sig  navnlig  om  Albanien, 
hvor  Italien  driver  Anneksionspolitik  gennem  Montenegro,  som 
Italien  nylig  har  solgt  Artilleri  — efter  Sigende  uden  at  faa  Beta- 
ling derfor  — , og  hvis  Prinsesse  jo  er  Italiens  Dronning.  Det  er 
naturligvis  ikke  efter  Østrigs  Hoved,  at  Italien  ønsker  at  være 
Herre  over  begge  Sider  af  Strædet  ved  Otranto,  da  det  i høj 
Grad  vil  svække  Triests  Betydning  som  Østrigs  eneste  virkelige 
Havnestad,  om  Adriaterhavet  paa  den  Maade  forvandles  til  en 
italiensk  Sø.  I disse  Spørgsmaal  vil  altsaa  Tyskland  i Fremtiden 
ifølge  den  tyske  Kejsers  Ord  staa  paa  Østrig-U  ngarns  Side. 

„En  advaret  Mand  er  halvt  reddet,"  siger  et  italiensk  Ord- 
sprog. Men  der  er  dog  Italienere,  der  gør  opmærksom  paa,  at 
Italiens  øjeblikkelige  Stilling  ikke  er  ufarlig,  da  den  ligner  en 
Isolering,  for  saa  vidt  som  Italien,  efter  at  være  raget  uklar  med 
Centralmagterne,  endnu  ikke  har  sluttet  en  tilsvarende  Alliance 
med  Vestmagterne.1)  Og  det  kan  ikke  nægtes,  at  Italien  i Mid- 
delhavet let  vil  komme  til  at  spille  en  underordnet  Rolle  over  for 
Frankrig,  om  end  Englands  Tilstedeværelse  paa  samme  Side  yder 
det  en  vis  Garanti  for,  at  Middelhavet  ikke  bliver  „en  fransk  Sø". 
I den  med  en  vis  Spænding  imødesete  udenrigspolitiske  Tale, 
som  den  italienske  Udenrigsminister  Guicciardini  d.  24.  April 
holdt  i Parlamentet,  bemærkede  man  da  ogsaa,  at  han  fremhævede 
Englands  Venskab  stærkere  end  Frankrigs,  men  iøvrigt  betonede 
han  Italiens  Forbliven  i Treforbundet  som  stemmende  med  Lan- 
dets sande  Interesser!  De  europæiske  Kabinetter  havde  — med 
Undtagelse  af  Berlins  — en  lystig  Dag,  da  de  læste  Guicciar- 
dinis  Troskabsmened. 

*)  Cantalupi : L’Italia  negl!  accordi  et  nelle  alleanze.  105  p.,  Roma  1906. 

Det  er  naturligvis  muligt,  at  Tyskland,  som  Dag  for  Dag  bli- 
ver mere  ensomt,  vil  gøre  sig  Anstrengelser  for  at  vinde  Italien 
tilbage,  men  det  maa  da  være  paa  et  helt  nyt  Grundlag,  — det 
gamle  Treforbund  er  forbi.  Foreløbig  søger  Tyskland  at  styrke 
Forbundet  med  Østrig-Ungarn  — et  Forbund,  der  rimeligvis  i 
lang  Tid  vil  være  uundværligt  for  begge  Parter.  For  Østrig-Un- 
gam,  saasnart  Rusland  faar  samlet  sig  til  atter  at  tale  et  kraftigt 
Ord  med  paa  Balkanhalvøen,  hvis  Smaastater  ved  forskellige  Lej- 
ligheder, som  da  en  haard  Indsigelse  fra  Wien  nylig  forhindrede 
en  serbisk-bulgarisk  Toldunion,  har  faaet  at  føle,  at  Østrig-Ungarn 
i Øjeblikket  er  ene  Hane  i Kurven.  For  Tyskland,  af  Hensyn 
til  dets  gennem  et  mangeaarigt  Venskab  med  Muhamedanerne 
planlagte  Orientpolitik,  der  gaar  ud  paa  at  kolonisere  Lilleasien 
og  Mesopotamien  og  bringe  disse  Lande  i tæt  økonomisk  For- 
bindelse med  Tyskland,  — en  Politik,  som  kun  er  mulig  ved 
Hjælp  af  Østrig-Ungarn,  der  sikrer  Tyskland  en  uafbrudt  For- 
bindelseslinie over  Land  fra  Nordsøen  indtil  den  persiske  Hav- 
bugt (Bagdadbanen),  hvor  det  atter  støder  sammen  med  — Eng- 
land (Indien). 

Og  alligevel  — netop  i disse  Dage,  hvor  Sammenslutningen 
navnlig  fra  tysk  Side  betones  saa  stærkt,  at  de  østrigske  Diplo- 
mater tager  forsigtige  Forbehold  (for  slet  ikke  at  tale  om  Ungarerne, 
der  hader  Tyskland  af  et  ærligt  Hjærte),  kan  det  ikke  undgaa 
Opmærksomheden,  at  Østrig  i sin  indre  Politik  fører  en  Kamp, 
der  væsentlig  er  beregnet  paa  een  Gang  for  alle  grundig  at  betage 
Fjender  (Rusland,  Italien  og  Ungarn)  og  Venner  (Tyskland)  deres 
aabenlyse  og  hemmelige  Forhaabninger  om,  at  Monarkiets  Lands- 
dele skal  falde  fra  hinanden,  naar  den  gamle  Kejser  Frants  dør. 
Thi  naar  de  17  Folkestammer,  som  statsretlig  og  geografisk  hører 
sammen  og  national-økonomisk  har  været  henvist  til  hinanden  i 
mange  Aarhundreder,  nu  ved  den  almindelige  Valgrets  Gennem- 
førelse faar  et  Fælleseje,  som  hverken  Venner  eller  Fjender  kan 
byde  dem,  saa  er  Brodden  taget  saavel  af  de  mægtige  tyske  Be- 
stræbelser, der  navnlig  inden  for  det  tysk-bøhmiske  Parti  gaar  ud 
paa  at  bringe  de  tyske  Dele  af  Østrig  under  Tysklands  Overhøj- 
hed '),  som  af  den  polske  og  slaviske  Separatistbevægelse,  Bestræ- 


J)  Stein  (Alldeutsche  Parti)  erklærede  under  Valgretsdebatten  i Østrigs  Rigsdag  d.  15-  Maj  laar 
rent  ud,  at  hans  Parti  ønskede  det  østrigske  Monarkis  Sprængning,  for  at  de  østrigske  Tyskere 
kunde  komme  ind  under  „Hohenxollerns  glorrige  Scepter**! 

belser,  der  ved  Hoffet  i Wien  er  endnu  mere  forhadte  og  frygtede 
end  Socialisternes  økonomiske  Fordringer.  Thi  det  har  forlængst  vist 
sig,  at  de  brede  Lag  af  alle  Nationaliteter  under  lige  Vilkaar 
arbejder  sammen  i stor  Fordragelighed;  det  er  de  Privilegeredes 
Interesser,  der  er  centrifugale,  og  blandt  disse  er  det  atter  de 
tyske,  der  mest  hensynsløst  kæmper  mod  den  ny  Ordning.  Da 
denne  er  en  Livsbetingelse  for  Monarkiet,  er  det  en  stor  Fejl  at 
tro,  at  Gautsch’s  Tilbagetræden  betyder  Valgrettens  Nederlag; 
den  almindelige  Valgret  vil  kun  blive  opgivet,  saafremt  der  endnu 
i sidste  Øjeblik,  som  det  gik  i Ungarn,  kan  skaffes  Garantier  for 
Statens  Udelelighed.  Kunststykket  er  ganske  parallelt  med  Bis- 
marcks,  da  han  skabte  den  tyske  Enhed,  og  hans  Ord  derom  kan 
anvendes  paa  Østrigs  Motiver:  „Da  jeg  havde  indset  Nødven- 
digheden af  i Kampen  mod  Udlandets  Overmagt  ogsaa  at  kunne 
gribe  til  revolutionære  Midler  i yderste  Nødstilfælde,  tog  jeg  heller 
ikke  i Betænkning  at  optage  den  stærkeste  af  alle  Frihedsmæn- 
denes  Kunster:  den  almindelige  Valgret,  og  kaste  den  med  paa 
Panden  for  at  afskrække  det  monarkiske  Udland  fra  Forsøg  paa 
at  stikke  sine  Fingre  i vor  nationale  Omelet."  Dette  gælder  Ord 
til  andet  som  Forklaring  for  den  nuværende  østrigske  Revolution 
fra  oven,  der  ogsaa  føres  af  Mænd  (først  Gautsch,  nu  Hohen- 
lohe),  der  ligesom  Bismarck  personlig  ikke  har  Gnist  af  Sympati 
for  den  almindelige  Valgret. 

Med  dette  Vaaben  i sin  højre  Haand  rækker  Østrig  i Begyn- 
delsen af  Juni  Maaned,  naar  Wilhelm  II  besøger  Frants  Joseph, 
sin  venstre  til  Forstærkelse  af  det  gamle  Forbund.  Man  vil  vide, 
at  der  ogsaa  skal  træffes  Aftaler,  som  den  i Løbet  af  de  aller- 
sidste Aar  fuldstændig  forandrede  europæiske  Situation  udkræver, 
navnlig  overfor  den  optrækkende  engelsk-fransk-russiske  Alliance, 
der  endnu  af  Tysklands  „Officielle"  betegnes  som  „en  fantastisk 
Drøm,  der  omgøgler  nogle  uforbederlige  Tyskerhadere  ved  Neva 
og  Themsen ",  men  som  alligevel  nu  er  rykket  Virkeligheden  saa 
nær,  at  vi  skal  gøre  den  til  Genstand  for  Omtale  i en  følgende 
Artikel. 

København,  d.  15.  Maj  1906. 

K.  A.  Wieth-Knudsen. 

er  er  i den  forløbne  Vinter  her  i København  dan- 
net en  teologisk  Forening  for  fri  Forskning  og 
positiv  Kristendom. 

Det  var  paa  Tide! 

Ikke  fordi  vort  kirkelige  Liv  herhjemme  just 
har  været  slavisk  bunden  til  den  augsburgske 
Trosbekendelse.  Baade  Grundtvigianisme  og  Indre  Mission  vilde 
saamænd  i mange  Stykker  komme  til  kort,  skulde  de  maales 
efter  denne  Bekendelses  Ord.  Men  der  havde,  siden  Grundtvig 
fik  Rationalismen  tilgavns  slaaet  ihjel,  her  i Landet  dannet  sig 
en  hjemlig  Ortodoksi,  som  var  af  ikke  mindre  trykkende  Art 
end  den  gamle  lutherske.  Det  Gennembrud,  som  fandt  Sted  paa 
det  literære  og  politiske  Omraade  i 70erne,  lod  foreløbig  Teolo- 
gien aldeles  uberørt,  saa  at  fri  Forskning  lige  til  den  nyeste  Tid 
var  saa  godt  som  ukendt  i kirkelige  og  teologiske  Kredse.  Ud- 
viklingen i vort  Kirkeliv  gik  tilsyneladende  i bestemt  konservativ 
Retning.  Der  fandtes  jo  nok  enkelte  Skeptikere,  men  deres  Ord 
var  som  en  Røst  i Ørken  og  gjorde  ligesaa  lidt  Indtryk  paa 
Præstestanden  som  paa  Lægfolket. 

Der  var  nu  først  A.  C.  Larsen.  — Ja,  hvad  kan  det  nytte  at 
nævne  Navnet;  der  et  jo  saa  faa,  der  kender  ham.  De  Akade- 
mikere, som  er  kommet  i Studenterforeningen,  har  hørt  ham  som 
den  aandfulde  Foredragsholder  og  Debattør,  de  kender  hans  lev- 
ende Interesse  for  de  unge,  hans  aldrig  svigtende  Hjælpsomhed. 
De  teologiske  Studenter  ved  tillige,  at  han  til  forskellige  af  det 
nye  Testamentes  Skrifter  har  skrevet  Fortolkninger,  som,  vel  at 

mærke  i 1.  Udgave,  godt  kan  bruges  ved  Universitetsstudiet,  og 
det  er  jo  altid  nemmere  end  at  bruge  de  omfangsrige  tyske  Kom- 
mentarer. De  ved  maaske  tillige,  at  det  er  ham,  som  under  Nav- 
net Theodorus  i sin  Tid  har  skrevet  en  Del  Afhandlinger  i fri- 
sindet Aand  om  religiøse  og  teologiske  Problemer;  og  endelig 
ved  de,  at  han  har  oversat  og  fortolket  Johannes  Aabenbaring  og 
Højsangen  for  Lægfolk.  Men  dermed  er  vel  ogsaa  alt  sagt.  Kun  faa 
har  gjort  sig  den  Ulejlighed  at  læse  hans  Skrifter  og  sætte  sig  ind  i 
hans  Tankegang;  for  den  store  Almenhed  er  han  som  sagt  ukendt. 
Og  det  uagtet,  — eller  maaske  netop  fordi  han  er  den  eneste 
her  hjemme,  som  har  udformet  en  paa  bestemte  og  klare  Prin- 
ciper hvilende  frikristelig  Livsanskuelse.  Han  har  i den  Men- 
neskealder, der  er  forløbet  siden  1865,  altid  formaaet  at  følge 
med  Tiden  og  se  forstaaende  og  stort  paa  Tingene;  han  har  haft 
Mod  til  i en  vanskelig  Tid  at  hævde  Videnskabens  Ret,  samtidig 
med  at  han  søgte  at  værne  de  ægte  religiøse  Værdier  mod  Ra- 
dikalismens Angreb;  han  har  holdt  sig  fri  for  al  Dogmatisme  og 
dog  kunnet  bevare  sit  ideale  Livssyn,  og  — hvad  der  næsten 
er  det  mest  beundringsværdige:  han  er  ikke  blevet  træt  af  at 
forfægte  sine  Idéer  overfor  et  Publikum,  som  ikke  gad  høre, 
som  ikke  forstod  ham  og  ikke  en  Gang  vilde  indlade  sig  paa 
en  Diskussion,  fordi  det  manglede  den  aandelige  Spænstighed 
og  den  Forstaaelse  af  det  religiøse  Problems  Alvor,  som  A.  C. 
Larsen  var  i Besiddelse  af.  Grunden  var  maaske  den  almindelige 
Afslappelse  efter  de  hidsige  Kampe  i 60erne  om  Forholdet  mel- 
lem Tro  og  Viden;  men  alligevel  er  det  saa  uendelig  trist,  at  vi 
stadig  har  Raad  til  at  overse  og  tilsidesætte  vore  bedste  Mænd, 
at  et  Livs  Arbejde  og  et  Livs  Tænkning  kun  fik  den  fattige  Aner- 
kendelse, som  er  blevet  A.  C.  Larsen  til  Del. 

Saa  havde  de  andre  igrunden  mere  Held  med  sig,  de  rebel- 
ske paa  Grundtvigianismens  venstre  Fløj,  hvem  den  gammel- 
grundtvigske Hævdelse  af  det  menneskeliges  Ret  og  Betydning 
havde  ført  til  en  stærk  Sympati  for  det  humane  Aandsliv  og  en 
dermed  følgende  Bortgliden  fra  det  ortodokse  Stade.  Det  var  jo 
navnlig  i 80ernes  bevægede  Aar,  at  denne  Nygrundtvigianisme 
fandt  en  Del  Tilhængere,  ogsaa  blandt  de  yngre  Præster.  Jeg  vil 
nu  slet  ikke  tale  om  Henning  Jensen,  hvis  rationalistiske  Syn  og 
Forfatterskab  først  begyndte  længe  efter,  at  han  var  blevet  af- 
skediget fra  sit  Embede.  Men  der  var  flere  andre  ungdommeligt 

begejstrede  og  gærende  Sind.  En  Del  af  dem  faldt  efterhaanden 
til  Ro  igen,  en  anden  Del  havnede  i erklæret  Fritænkeri.  Uffe 
Birkedal  søgte  selv  sin  Afsked  som  Præst  i Folkekirken  og  gav 
sig  til  at  agitere  gennem  Foredrag  og  Skrifter  for  sine  liberale 
Anskuelser.  Det  lykkedes  ham  at  skaffe  sig  Ørenlyd,  og  man 
kan  vel  sige,  at  det  navnlig  skyldes  hans  Virksomhed,  at  „Frit 
Kirkesamfund"  for  nogle  Aar  siden  kunde  blive  til  Virkelighed. 
— Saa  ganske  frit  er  det  nu  igrunden  ikke;  det  har  baade  sine 
Dogmer  og  sin  Trosbekendelse  i Orden.  Forskellen  fra  Folke- 
kirken er  i saa  Henseende  nærmest  den,  at  medens  Folkekir- 
kens Dogmatik  er  en  omfangsrig  Bog,  saa  kan  Frit  Kirkesam- 
fund nøjes  med  et  lille  tyndt  Hefte.  Dets  Betydning  ligger  i,  at 
det  kommer  dem  i Møde,  som  paa  Grund  af  intellektuelle  Tvivl 
ikke  har  kunnet  faa  fat  paa  Kristendommen,  men  der  savnes  et 
principielt  gennemført  Syn.  Og  saa  er  det  jo  kun  en  eget  Frak- 
tion indenfor  Kirken  og  staar  egentlig  nærmest  som  et  eget  Kul- 
tussamfund, hvis  Betydning  for  Folkekirken  kan  blive  meget 
stor  men  ogsaa  kan  blive  meget  lille. 

A.  C.  Larsen  stod  ene,  Frit  Kirkesamfund  nærmede  sig  til  at 
være  en  Sekt.  Men  hvad  der  trængtes  til,  det  var  netop,  at  der 
skulde  gøre  sig  et  friere  Syn  gældende  i videre  Kredse  indenfor 
Folkekirken  selv,  og  da  navnlig  hos  de  teologiske  Studenter  og 
Kandidater,  Mennesker,  som  ikke  har  i Sinde  at  danne  et  sær- 
ligt Kultussamfund,  men  som  netop  agter  at  gaa  ud  i Livet  som 
Repræsentanter  for  og  Præster  i Folkekirken  og  som  Arvtagere 
af  dens  Traditioner,  — at  der  hos  dem  skulde  danne  sig  et  virke- 
ligt Frisind,  som  de  kunde  føre  med  sig,  naar  de  begyndte  deres 
Gerning  ude  i Folket.  For  en  saadan  Ændring  i Præstestandens 
Holdning  syntes  Betingelserne  imidlertid  i lang  Tid  ikke  gun- 
stige. Da  en  ung  Teolog  omkring  1890  kom  til  en  af  vore  Stifts- 
byer og  begyndte  at  holde  nogle  Foredrag  om  den  nyere  Bibel- 
kritik, vakte  han  umaadelig  Opsigt,  og  mange  brave  Borgere 
rystede  betænkeligt  paa  Hovedet  over  Tidens  samfundsopløsende 
Idéer.  Saadan  noget  som  Bibelkritik  var  noget,  der  laa  saa  fjæmt 
fra  jævne  Menneskers  Forestillingskreds.  Man  vidste  jo  nok,  at 
Fritænkerne  angreb  Bibelen,  men  at  en  Teolog  kunde  komme 
med  saadan  noget  og  oven  i Købet  gøre  Fordring  paa  at  kaldes 
en  god  Kristen,  det  var  noget  nyt,  det  havde  man  ikke  tænkt 
sig  Muligheden  af.  Det  var  heller  ikke  underligt,  at  Folk  for- 

bavsedes,  ti  selv  ved  Universitetet  var  disse  Lærdomme  jo  for- 
holdsvis nye.  Lige  til  80erne  havde  man  der  doceret  en  Teologi, 
som  var  kemisk  ren  for  det  moderne  tyske  Kætteri,  og  da  den 
Mand,  som  først  indførte  den  metodisk-kritiske  Undersøgelse  af 
det  gamle  Testamente  ved  vort  Universitet,  modtog  en  Kaldelse 
fra  Leipzig,  var  det  en  almindelig  udbredt  Mening,  at  det  var 
den  herskende  Intolerance  i de  kirkelige  Kredse  herhjemme, 
som  bevægede  ham  til  at  forlade  Landet.  At  hans  Efterfølger 
virkede  i samme  Aand,  lagde  Almenheden  ikke  Mærke  til;  i 
de  fleste  lærde  Skoler  berørtes  Spørgsmaalet  vist  kun  ganske 
flygtigt  eller  slet  ikke,  og  den  unge  Student  kunde  derfor  i Be- 
gyndelsen af  90erne  komme  til  København  uden  at  have  nogen 
Anelse  om  hele  denne  Sag,  selv  om  han  ellers  var  et  aandeligt 
interesseret  Menneske.  Begyndte  han  saa  paa  det  teologiske  Stu- 
dium, ja  saa  blev  han  jo  ganske  vist  noget  fortumlet  i Begyn- 
delsen over  hele  den  nye  Kreds  af  Forestillinger,  som  væltede 
sig  ind  over  ham  ved  de  gammeltestamentlige  Forelæsninger; 
Mosebøgerne  var  sammenarbejdet  af  flere  forskellige  Kilder; 
5.  Mosebog  var  affattet  længe  efter  Salomons  Død;  Daniels  Bog 
var  skrevet  ca.  150  Aar  før  Kristus  osv.  Var  det  underligt,  at 
den  unge  Mand  fik  Indtrykket  af  en  altfor  vidtdreven  Radika- 
lisme? — Naa,  men  efterhaanden  vænnede  han  sig  til  det,  og 
naar  han  først  fik  Sagen  undersøgt,  kunde  han  jo  ikke  andet 
end  give  Kritiken  Ret.  Der  dannede  sig  blandt  de  teologiske 
Studenter  en  stærk  Stemning  for  et  friere  Syn,  som  kom  til 
Orde,  dengang  Vilhelm  Beck  1896  ved  et  kirkeligt  Møde  ud- 
slyngede sit  bekendte:  Paa  Knæ  for  Bibelen,  Professorer!  — 
Man  kunde  virkelig  begynde  at  haabe  paa,  at  der  vilde  komme 
lidt  Røre  i det  hjemlige  Dødvande,  saasnart  det  dalevende  Kuld 
af  teologiske  Studenter  kom  ud  i Livet.  — Mon  Frisindet  imid- 
lertid stak  saa  dybt?  Da  jeg  i sin  Tid  talte  med  en  Indre-Mis- 
sionær om  Sagen  og  meddelte  ham,  hvilke  Anskuelser  der  var 
de  herskende  hos  Studenterne,  svarede  han  ganske  roligt:  „Ja, 
det  forholder  sig  maaske  rigtigt,  men  jeg  ved  ogsaa,  at  naar  de 
kommer  ud  som  Præster,  saa  kaster  de  alt  det  bort  igen;  de 
kan  ikke  bruge  det.“  — Mon  Missionæren  skulde  have  Ret?  I 
vor  Tid  er  det  jo  ganske  vist  blevet  mere  og  mere  almindeligt, 
at  Præsterne  lader  sig  lede  af  Lægfolket  i Stedet  for  selv  at  søge 
at  blive  de  ledende.  Omstændighederne  opmuntrer  jo  nu  heller 

ikke  til  at  gaa  mod  Strømmen.  Hvorledes  det  gik  Harboørepræ- 
sten  Anton  M.  Jensen,  er  endnu  i frisk  Minde,  og  rundt  om- 
kring i Landet  er  netop  i de  senere  Aar  Tilhængere  af  Frit 
Kirkesamfund  blevet  udelukket  fra  Menighedsraadene,  medens 
de  kirkelige  Myndigheder  officielt  meddeler,  at  der  bliver  holdt 
Øje  med  de  Præster,  som  tillader  sig  at  indtage  en  friere  Hold- 
ning overfor  de  gamle  Dogmer.  Morten  Pontoppidan,  som  Aar 
efter  Aar  med  Mund  og  Pen  førte  Frisindets  Sag,  har  staaet 
som  en  ensom  Skikkelse  blandt  Kirkens  Tjenere.  Det  er  vemo- 
digt at  læse  hans  Afskedsord  i „Frit  Vidnesbyrd".  Han  følte  selv, 
hvor  lidt  der  var  naaet;  netop  paa  samme  Tid  som  han  stand- 
sede Udgivelsen  af  Tidsskriftet,  var  der  en  ung  Præst,  som  tillod 
sig  offentlig  at  fremsætte  Tvivl  om  Jomfrufødselen,  vel  at  mærke 
ikke  ud  fra  rationalistiske  Synspunkter  men  paa  Grundlag  af  det 
nye  Testamentes  egne  Udtalelser.  Han  fik  en  i lempelige  Ud- 
tryk holdt,  kort  men  tydelig  Advarsel  fra  Stiftets  øverste  gejst- 
lige Tilsynsmand.  — Meget  tydede  saaledes  paa,  at  vi  endnu  en 
rum  Tid  kunde  faa  Lov  at  hævde  vort  Ry  som  det  næst  efter 
Sachserne  mest  rettroende  lutherske  Folk  i Verden. 

Derfor  var  det  noget  af  en  Begivenhed  med  denne  nystiftede 
teologiske  Forening. 

Dens  Program  fandt  sit  Udtryk  i et  Foredrag  af  Dr.  Edv. 
Lehmann  under  Titelen:  Fri  Forskning  og  positiv  Kristendom, 
som  udkom  i Trykken  og  derved  blev  gjort  tilgængelig  for  en 
større  Kreds.  Tilsyneladende  mødtes  Foreningen  fra  alle  Sider 
med  Sympati,  og  den  fandt  paa  kort  Tid  en  ualmindelig  stærk 
Tilslutning.  Man  ventede  sig  aabenbart  noget  af  den  og  begyndte 
at  haabe  paa  et  bedre  Forhold  og  en  større  Forstaaelse  mellem 
den  videnskabelige  og  den  kristelige  Aandsretning  i vort  Sam- 
fund. I Spidsen  for  Foreningen  stod  jo  ogsaa  en  Mand,  hvis 
videnskabelige  Kompetence  ingen  kan  betvivle,  og  hvis  dybe  og 
inderlige  Religiøsitet  den  nysnævnte  Bog  aflægger  et  velgørende 
Vidnesbyrd  om.  Det  er  derfor  med  en  mere  end  almindelig  In- 
teresse, man  skrider  til  Læsningen  af  det  lille  Skrift,  og  det  skal 
da  straks  siges,  at  Interessen  ikke  paa  noget  som  helst  Punkt 
svækkes,  hvorfor  man  kun  kan  ønske,  at  det  maa  blive  læst  af 
saa  mange  som  muligt,  ikke  blot  Teologer;  men  alle  Lægfolk, 
som  er  i Besiddelse  af  aandelige  Interesser.  Forfatterens  Stil  er 
let  og  elegant,  hans  Tanker  dybe  og  aandfulde;  en  velgørende 

Humor  og  en  dyb  Alvor  præger  Bogen  helt  igennem,  og  hvad 
der  ikke  er  det  mindste,  — enhver  Lægmand  vil  kunne  følge 
med  og  forstaa. 

Derimod  er  det  jo  en  anden  Sag,  om  man  mener  at  kunne 
slaa  sig  til  Ro  med  den  Løsning,  som  Forfatteren  har  fundet,  af 
det  religiøse  Problem. 

Mange  vilde,  som  Forfatteren  selv  bemærker,  være  tilbøjelige 
til  at  sé  et  daarligt  Varsel  i selve  Titelen.  Kan  fri  Forskning  for- 
enes med  positiv  Kristendom?  Kommer  det  ikke  her  alligevel 
til  syvende  og  sidst  til  at  gaa  ud  over  den  frie  Forskning?  Ved 
positiv  Religion  er  vi  jo  nemlig,  som  det  siges  Side  141),  vant 
til  at  forstaa  et  givet  Komplex  af  religiøse  Lærdomme  og  Tradi- 
tioner. Forfatteren  trøster  os  imidlertid  med,  at  dette  er  en  Mis- 
forstaaelse  af  Udtrykket.  Han  siger,  at  „det  positive  kan  ikke 
ligge  i saadanne  variable  udmaalinger;  det  maa  ligge  i noget 
konstant,  noget,  der  er  éns  for  alle  tider  og  for  alle  hjerter." 
Han  fremhæver,  at  det,  den  positive  Religion  bringer,  er  et  frel- 
sende Livsforhold.  „Her  er  en  positivitet,  der  unddrager  sig  alle 
kvantitative  bestemmelser,  alle  gradmålinger.  Der  er  kun  en 
bestemt  kvalitet,  en  væsensbestemmelse  at  gaa  efter:  står  du  helt 
og  fuldt  i dette  livsforhold,  — — så  er  du,  hvor  du  skal  være, 
så  er  din  religion  en  positivitet,  hvilken  denne  religion  så  end 
er."  — Dette  lader  sig  høre,  og  heller  ikke  er  der  noget  at  ind- 
vende mod  den  Maade,  hvorpaa  han  bestemmer  positiv  Kristen- 
dom (Side  16—17):  „Men  bestemt  kan  man  kun  forholde  sig 
til  noget  bestemt. Virkeligt  leve  kan  man  kun  på  en  vir- 
kelighed.   når  „positiv  religion"  består  i dette:  at  den  er 

et  frelsende  livsforhold,  så  er  positiv  kristendom  vel  dette,  at 
man  finder  denne  frelse  i Kristus.  — Frelse  i ham  og  ikke  i 
Buddha,  ikke  i Mohammed;  i ham  og  ikke  i Sokrates,  ikke  i 
Goethe,  ikke  i os  selv."  — Ligeledes  siges  det  Side  10,  at  den 
moderne  Teologi  arbejder  paa  „i  de  videnskabelige  spørgsmål 
at  sætte  den  historiske  virkelighed  i forudfattede  meningers  sted, 
og  i troens  spørgsmål  at  lade  det  personlige  følelsesvalg  gøre 
udslaget,  der  hvor  ortodoxien  tidt  forlod  sig  på  allehånde  argu- 
mentationer." Stærkere  kan  vel  ikke  den  frie  Forsknings  Ret 
anerkendes.  At  Forfatteren  tager  bestemt  Afstand  fra  Ortodoks- 


*)  Citaterne  efter  2.  Udg. 

ien,  fremgaar  ogsaa  af  hans  Omtale  af  det  sakramentale  (Side 
29),  et  Omraade,  paa  hvilket  man  saavel  her  som  i vort  Nabo- 
land Norge  har  været  særlig  konservativ,  saa  konservativ,  saa 
det  endog  fomylig  fremkaldte  en  Ministerkrise. 

Ved  Siden  af  de  anførte  Udtalelser  findes  der  imidlertid  an- 
dre, som  tilsyneladende  gaar  i en  anden  Retning.  Side  9 hedder 
det,  at  „hvad  der  rettelig  begyndes  i religion,  i fromhed,  det  skal, 
om  det  er  hos  en  theolog,  ved  troens  og  tvivlens  og  tankens  og 
livets  og  lærdommens  hjælp  rettelig  fuldendes  i en  theologi." 
Og  Side  21 : „Ganske  vist  er  der  baade  læresætninger  og  hi- 
storie og  kirkeordninger  og  samfundsmeninger  i kristendommen. 
Den  maa  jo  føre  artikuleret  tale:  sige,  hvori  frelsen  består,  og 
vise,  hvorledes  livet  skal  leves."  — Vi  skal  altsaa  alligevel  have 
en  Teologi,  omend  Forfatteren  mener,  at  det  er  det  personlige 
Følelsesvalg,  der  skal  gøre  Udslaget  i Troens  Spørgsmaal.  Et  Par 
Udtalelser  er  særlig  værd  at  lægge  Mærke  til.  Der  siges  Side 
11,  at  den  nye  Teologis  Bærere  har  den  Tro  til  sig  selv,  „at  de, 
både  hvor  de  tager  historisk  og  hvor  de  tager  dogmatisk  fat, 
arbejder  i Luthers  ånd“,  og  Side  13,  at  „det  [fri  Forskning  og 
positiv  Kristendom]  er  selve  reformationens  program,  såsandt 
som  den  nedbrød  den  skolastiske  videnskab  for  at  oprejse  den 
virkelige  kristendom."  — Spørgsmaalet  bliver  saa:  hvad  er  da 
den  virkelige  Kristendom?  Side  22  angives  Evangeliets  Indhold 
at  være:  „hvad  Kristus  frelser  fra,  hvad  Kristus  frelser  til,  og 
i kraft  af  hvad  han  er  frelser."  Dette  er  imidlertid  noget  ube- 
stemt; det  kan  udføres  paa  en  mere  eller  mindre  vidtgaaende 
Maade,  ganske  som  man  behager.  Da  der  imidlertid  udtrykkelig 
henvises  til  Luther,  ligger  det  nær  at  antage,  at  Forfatteren  ved 
den  virkelige  Kristendom  mener  Ny  Testamentes  Kristendom; 
ti  det  var  det,  Luther  mente.  Ganske  vist  behandlede  Luther 
Bibelen  meget  frit  og  forkastede  alt,  hvad  der  ikke  stemte  med 
hans  kristelige  Bevidsthed,  men  derved  fremkom  ogsaa  en  Uklar- 
hed, som  Protestantismen  til  Dato  endnu  ikke  har  formaaet  at 
frigøre  sig  fra,  og  som  heller  ikke  i Dr.  Lehmanns  Bog  er  ble- 
vet fjernet.  Er  det  nye  Testamente  eller  den  enkeltes  kristelige 
Bevidsthed  det  afgørende?  Protestantismen  har  villet  opstille 
begge  som  Norm  for  Sandheden  men  har  ikke  gjort  det  indly- 
sende, hvorledes  Konflikter  saa  skal  undgaaes.  Det  siges  jo  rig- 
tignok her,  at  det  personlige  Følelsesvalg  skal  gøre  Udslaget; 

men  betyder  det  mere  end,  at  den  kristelige  Bevidsthed  skal 
være  den  ledende  ved  den  teologiske  Udformning  og  Sammen- 
arbejdelse  af  de  Dogmer,  som  er  givet  i det  nye  Testamente? 

Ti  det  er  netop  Sagen.  Selv  om  vi  kasserer  baade  den  augs- 
burgske  Trosbekendelse  og  det  athanasianske  og  nikænske  Sym- 
bol og  hele  den  Dogmedannelse,  som  har  fundet  Sted  i de  efter- 
apostolske  Tider,  saa  bliver  der  endda  nok  tilbage  i det  nye 
Testamente,  og  skal  Samvittigheden  bindes  til  det,  saa  bliver  den 
frie  Forskning  til  en  smuk  Illusion,  og  Forsoningen  mellem  Tids- 
aanden  og  den  kristelige  Bevidsthed  bliver  en  Umulighed. 

Der  gives  forskellige  Maader,  hvorpaa  man  kunde  tænke  sig 
en  saadan  Forsoning  tilvejebragt.  I Oldtiden  mente  mange  af 
Kristendommens  dannede  Tilhængere  at  kunne  gennemføre  den 
ved  Tankens  Hjælp,  idet  Troens  Sandheder  og  Filosofiens  Re- 
sultater for  en  dybere  Betragtning  skulde  vise  sig  at  falde  sam- 
men. Der  blev  anvendt  en  enestaaende  Skarpsindighed  paa  Løs- 
ningen af  denne  Opgave,  men  for  os  har  hele  denne  Aandsret- 
ning nu  kun  historisk  Interesse.  De  fleste  i vor  Tid  føler  straks 
det  unaturlige  i at  ville  bringe  Plato  og  Moses  i Overensstem- 
melse med  hinanden.  Ikke  desto  mindre  gør  en  lignende  Ten- 
dens sig  gældende  i vor  Tid  hos  mange  tænkende  Kristne,  især 
i et  Land  som  England.  Tidens  store  Problem  har  jo  været 
Darwinismen.  Medens  denne  her  i Landet  lige  op  til  vor  egen  Tid 
i kirkelige  Kredse  er  blevet  betragtet  som  en  særlig  Ugudelighed, 
fandt  den  straks  Tilslutning  ogsaa  fra  kristelig  Side  i sit  Hjem- 
land. Man  husker  endnu  den  Opsigt,  det  vakte,  da  flere  engelske 
Biskopper  offentlig  udtalte  deres  Tilslutning  til  den.  Yngre  Teo- 
loger søgte  straks  at  forene  det  nye  Livssyn  med  det  kristelige. 
Et  interessant  Forsøg  i denne  Retning  findes  i den  afdøde  angli- 
kanske Præst  Aubrey  L.  Moores  Bøger  „Science  and  the  Faith“ 
og  „Lux  mundi",  ligeledes  i en  Artikel  af  W.  Scott  Palmer  i 
Contemporary  Review  Jan.  og  Febr.  1906.  Efter  denne  Opfat- 
telse bliver  Paulus  en  Evolutionist,  Udviklingslæren  maa  kon- 
sekvent gennemført  udmunde  i Læren  om  Gudmennesket,  og  Tre- 
enighedsdogmet er  netop  fortrinlig  egnet  til  at  underbygge  den 
evolutionistiske  Verdensopfattelse.  — Vi  staar  lidt  uforstaaende 
her  til  Lands  overfor  saadanne  Spekulationer,  skønt  vi  kunde 
lære  adskilligt  af  den  Begejstring,  som  kommer  til  Ord  gennem 
dem. 

31* 

Her  i Landet  har  man  jo  nemlig  ogsaa  søgt  at  finde  en  For- 
soning men  paa  en  adskillig  mere  nøgtern  Maade.  Man  ordner 
det  i Reglen  saaledes,  at  man  forbeholder  Teologien  Læren  om 
det  første  og  det  sidste  i Tilværelsen,  og  saa  lader  Videnskaben 
om  de  mellemliggende  Perioder,  altsaa  den  almindelige  Tilværelse, 
som  vor  Erfaring  lærer  os  at  kende.  Det  er  nu  ganske  vist  en 
Løsning,  som  aldrig  bliver  gennemført,  idet  man  jo  unddrager 
hele  den  hellige  Historie  tilligemed  alle  de  fysiske  Undere,  fra 
den  videnskabelige  Behandling.  Men  selv  bortsét  herfra  er  Stand- 
punktet uholdbart.  Ti  selv  om  Tilværelsens  sidste  Grunde  og 
yderste  Formaal  (alt  hvad  der  hører  til  Metafysiken)  ligger  ud- 
over vor  direkte  Erfarings  Omraade,  saa  kan  Tænkningen  dog 
ikke  tillade,  at  de  herhen  hørende  Spørgsmaal  løses  paa  en 
Maade,  der  mangler  Sammenhæng  med  eller  endog  staar  i Mod- 
strid til  Erfaringens  Resultater.  Vore  Tanker  om  det  højeste  er 
altid  bestemt  ved  de  Tanker,  som  vi  gør  os  om  den  almindelige 
Erfaringsverden.  Naar  man  hos  uciviliserede  Folkeslag  forestiller 
sig  det  guddommelige  som  en  vilkaarlig  Magt,  saa  er  det,  fordi 
man  ingen  Lovmæssighed  finder  blandt  sine  Omgivelser;  paa  vort 
Stade  er  Aarsagssammenhængen  gaaet  op  for  os,  og  derfor  fore- 
stiller vi  os  ogsaa  mere  og  mere  enhver  guddommelig  Virken 
som  lovmæssig  bestemt.  For  at  tage  et  andet  Eksempel:  Det  er 
umuligt  at  aflede  det  sjælelige  af  det  legemlige,  og  ligesaa  umu- 
ligt er  det  at  aflede  det  legemlige  af  det  sjælelige;  alligevel  viser 
det  sig  ved  enhver  Lejlighed  i Livet,  at  der  er  en  Sammenhæng 
og  Forbindelse.  Det  er  derfor  en  berettiget  Hypotese,  at  der  til 
Grund  for  begge  ligger  et  fælles  tredje,  hvoraf  de  hver  for  sig 
er  Yttringer,  skønt  dette  tredje  ikke  er  og  rimeligvis  aldrig  kan 
blive  Genstand  for  vor  Erfaring.  Det  er  derimod  ikke  nogen 
berettiget  Hypotese,  at  Folkeslagenes  Skæbne  skulde  være  styret 
af  Engle,  blot  fordi  man  ikke  kan  udrede  den  fulde,  lovmæssige 
Sammenhæng.  Metafysiken  maa  altid  ligge  i Forlængelsen  af 
Fysiken.  Der  maa  være  en  naturlig  Forbindelse  og  Overgang 
mellem  hele  vort  Sandhedsindhold. 

— At  sige,  hvis  man  da  ønsker  nogen  Sammenhæng  og 
anser  den  for  mulig.  Rasmus  Nielsen  mente  ikke,  det  var  muligt 
at  finde  en  saadan,  og  det  er  vist  tvivlsomt,  om  man  har  faaet 
hans  Teorier  slaaet  ihjel  saa  grundigt,  som  man  tror;  der  kunde 
komme  den  Tid,  da  de  fik  Aktualitetens  Interesse  igen.  Men 

foreløbig  har  man  jo  den  Pligt  at  prøve  alle  Midler  til  en  fredelig 
Overenskomst. 

Man  har  villet  klare  Vanskelighederne  ved  at  sige,  at  Troens 
Udsagn  ikke  tilsigtede  at  give  nogen  videnskabelig  Forklaring  af 
Tilværelsen,  men  kun  en  Vurdering.  Det  er  Ritschls  og  Hamacks 
Lære,  og  det  er  et  Forsøg  i den  Retning,  som  nylig  er  gjort  her 
hjemme  i lic.  Krarups  Religionsfilosofi.  Det  er  vistnok  ogsaa  den 
Opfattelse,  som  ligger  til  Grund  for  det  lille  Skrift  af  Dr.  Leh- 
mann,  som  vi  her  behandler.  Det  er  imidlertid  umuligt  at  gen- 
nemføre en  saadan  Sondring,  som  her  opstilles,  mellem  Forkla- 
ring og  Vurdering.  Skal  f.  Eks.  Miraklernes  Realitet  være  .en 
Konsekvens  af  det  vurderende  Syn  paa  Tilværelsen,  hvorledes 
kan  saa  Konflikten  undgaaes? 

Der  *bliver  ikke  andet  for  end  at  gøre  Alvor  af  Tanken  om 
Dogmernes  Bortfjernelse.  Det  er  ikke  tilstrækkeligt  at  opgive  de 
Dogmer,  som  Kirken  i Tidens  Løb  har  dannet  paa  Grundlag 
af  det  nye  Testamentes  Udsagn;  vi  maa  ogsaa  af  med  Dogmerne 
i selve  det  nye  Testamente.  Vi  vil  gøre  rent  Bord. 

Et  Dogme  er  nemlig  ifølge  Sagens  Natur  altid  i Strid  med 
videnskabelig  Forskning.  Selv  om  det  er  Udtryk  for  en  Realitet, 
saa  kan  det  alligevel  ikke  forenes  med  fri  Undersøgelse,  eftersom 
det  hævder  Autoriteten  som  Vejen  til  Sandhed  og  paa  Forhaand 
afgør,  hvilket  Resultat  Undersøgelsen  skal  naa  til.  Det  er  ganske 
ligegyldigt,  om  man  anerkender  mange  eller  faa  Dogmer;  det  er 
Principet,  det  kommer  an  paa. 

Grunden  til,  at  man  ømmer  sig  ved  helt  at  opgive  Dogma- 
tiken,  er  naturligvis  den,  at  man  mener  dermed  at  maatte  opgive 
Kristendommen  selv  og  nøjes  med  en  almindelig  Religiøsitet 
uden  noget  Særpræg.  Dette  er  dog  vist  en  Misforstaaelse.  Fordi 
Darwinisten  arbejder  udelukkende  med  naturlige,  videnskabelige 
Forklaringer,  kan  man  dog  ikke  sige,  at  han  er  en  Videnskabs- 
mand i al  Almindelighed,  uden  noget  Særpræg.  — Den  kristne 
Religions  Stiftere  har  bragt  en  Mængde  psykologiske  og  etiske 
Sandheder  frem  for  Lyset,  som  altid  vil  være  tilstrækkelige  til 
at  karakterisere  den  som  noget  for  sig.  Der  er  ikke  noget  som 
helst  i Vejen  for  at  tale  om  kristelige  Sandheder;  man  maa  kun 
ikke  begrunde  dem  paa  en  forkert  Maade.  Den  almindelige  Syn- 
dighed, den  knugende  Følelse  af  egen  Ufuldkommenhed  og  svig- 
tende Troskab  overfor  Idealerne  er  et  psykologisk  Faktum;  det 

bevarer  sin  Realitet,  selv  om  man  ikke  gør  et  Dogme  deraf  og 
ikke  giver  nogen  mythisk  Forklaring  af,  hvorledes  Synden  er 
kommet  ind  i Verden.  Den  Kendsgerning,  at  Kristi  Person  giver 
os  en  Fred  og  en  Kraft  til  at  modstaa  Fristelserne,  som  ikke 
nogetsomhelst  andet  Menneske  paa  Jord,  anfægtes  ikke  af  viden- 
skabelige Teorier.  Den  Tanke,  at  de  kristelige  Dyder  er  bedst 
egnede  til  at  skabe  et  skønt  og  ædelt  Menneskeliv,  vinder  mere 
ved  at  gøres  til  Genstand  for  en  psykologisk-etisk  Diskussion 
end  ved  en  dogmatisk  Behandling. 

Hvad  der  kræves,  er  altsaa  at  faa  Dogmerne  væk  (qua  Dog- 
mer). De  kristelige  Sandheder  maa  ikke  begrundes  ved  nogen- 
somhelst Autoritet,  ikke  engang  det  nye  Testamentes.  Naar  man 
anvender  det  nye  Testamentes  Vidnesbyrd  i Diskussionen,  da  maa 
det  kun  være  som  Vidnesbyrd,  paa  samme  Maade  som  Fbrskeren 
kan  henvise  til  en  Newton  eller  Helmholtz  til  Støtte  for  sin  Opfat- 
telse, uden  at  der  følger  ngensomhelst  Forpligtelse  til  at  antage 
deres  Forklaring  som  den  rette.  Det  eneste,  der  kan  fordres  af 
den  kristne,  er,  at  han  staar  med  den  dybeste  Ærbødighed  over- 
for det  religiøse  Liv  og  den  Erfaringsfylde,  som  har  fundet  sit 
Udtryk  i det  nye  Testamente.  Fordi  vi  føler,  at  vi  er  af  samme 
Aand,  fordi  vi  gennem  vor  egen  Erfaring  finder  Bekræftelse  paa 
de  aandelige  Sandheder,  som  vi  først  gennem  Ny  Testamente 
er  blevet  gjort  opmærksomme  paa,  derfor  kalder  vi  os  Kristne. 
Men  en  særlig  kristelig  Tænkning  og  Erkendelse  kan  saa  godt 
undværes.  De  religiøse  Sandheder  opdages  ikke  ad  Tænkningens 
Vej  men  ved  Intuition  af  de  religiøse  Genier,  og  ved  Bearbej- 
delsen af  disse  Sandheder  kan  vi  nøjes  med  den  almindelige 
videnskabelige  Metode;  andre  Metoder  gør  kun  Fortræd. 

Man  kunde  imidlertid  gøre  gældende,  at  Kristendommens 
Sandhedsindhold  ikke  blot  ligger  paa  det  psykologiske  og  etiske 
Omraade  men  ogaa  paa  det  metafysiske.  Og  dette  er  rigtigt;  til 
den  kristne  Livsanskuelse  hører  nødvendigvis  Tanken  om  en  Gud 
som  Ophav  til  og  Styrer  af  Verden,  og  tilmed  en  Gud,  hvis 
Væsen  er  Godhed  og  Kærlighed.  Men  dette  er  ikke  en  psyko- 
logisk eller  etisk  men  en  virkelig  metafysisk  Sandhed.  Skal  vi 
da  nødes  til  at  anerkende  dette  ene  Dogme?  ti  en  fri  Undesø- 
gelse  kan  der  her  ifølge  Sagens  Natur  ikke  være  Tale  om.  — Jeg 
tror  heller  ikke,  at  man  behøver  at  opstille  dette  som  et  Dogme. 
Troen  paa  den  kærlige  Gud  er  et  Udslag  af  den  Grundstemning, 

som  vi  medfører  i vort  Forhold  overfor  Verden.  Videnskaben 
kan  jo  ikke  sige  noget  bestemt  hverken  for  eller  imod  Guds 
Eksistens,  ligesaa  lidt  som  den  kan  sige  noget  bestemt  om,  hvor- 
vidt Verdensløbet  tenderer  mod  det  onde  eller  det  gode.  Alligevel 
har  selv  den  strengeste  Videnskabsmand  et  bestemt  Syn,  opti- 
mistisk eller  pessimistisk,  paa  Tilværelsen;  men  derfor  vil  man 
dog  ikke  paastaa,  at  han  har  det  Dogme,  at  Tilværelsen  er  slet 
eller,  at  den  er  god.  Hvor  Videnskaben  melder  fuldstændig  Pas, 
der  maa  Følelsen  have  en  vis  begrænset  Ret.  Den  er  ganske 
vist  ofte  tilbøjelig  til  at  misbruge  denne  Ret. 

Man  vil  maaske  sige,  at  Følelsen  ikke  kan  nøjes  med  saa 
lidt,  at  Kristendommen  vil  gaa  til  Grunde  af  Mangel  paa  Næring, 
hvis  den  skal  indskrænke  sine  Aspirationer  saa  meget.  Hertil 
maa  svares,  at  det  er  noget,  som  kun  Erfaringen  kan  afgøre. 
Vejen  maa  prøves;  viser  den  sig  saa  at  være  ufarbar,  saa  har 
vi  jo  den  Udvej  at  gaa  til  Rasmus  Nielsen. 

Men  Spørgsmaalet  trænger  sig  frem:  Kan  vi  ikke  leve  i Ær- 
bødighed for  og  Tillid  til  Livets  store  Grundmagt;  kan  vi  ikke 
bøje  Knæ  for  den  hellige  og  rene,  som  døde  for  os  paa  Korset; 
kan  vi  ikke  modtage  al  den  aandelige  Kraft,  som  Samfundet 
med  ham  giver;  kan  vi  ikke  føre  Kampen  for  vore  Idealer; 
kan  vi  ikke  elske  vore  Medmennesker  og  ofre  os  for  dem,  som 
Marias  Søn  ofrede  sig  selv  for  os;  — kan  vi  ikke  dette  uden 
at  antage  alle  de  Dogmer,  eller  hvad  man  vil  kalde  dem,  som 
nu  fylder  de  teologiske  Lærebøger,  og  som  har  bevirket,  at  en 
Teolog  i den  videnskabelige  Verdens  Øjne  nu  omtrent  er  blevet 
ensbetydende  med  en  Ignorant. 

Den  nye  teologiske  Forening  vil  formodentlig  ikke  gaa  saa 
vidt  som  angivet  i det  foregaaende.  Alligevel  kan  den  maaske 
komme  til  at  betegne  et  Vendepunkt  i det  kirkelige  Liv  her- 
hjemme! det  skulde  jo  nødig  være  den  gamle  Historie  om  igen. 
I Forventning  om,  at  den  i hvert  Tilfælde  maa  komme  til  at 
betyde  et  virkeligt  Fremskridt  i Tolerance  og  Frisind,  er  der  da 
kun  Grund  til  at  ønske  den  nye  Forening  Velkommen. 


17.  4.  1906. 


M.  Kirkegaard. 

vor  besynderligt  hele  Synet  paa  en  Mand  dog 
forandrer  sig  for  os  fra  den  ene  Dag  til  den 
anden,  naar  han  med  eet  fra  den  larmende  og 
levende  Samtidighed  gaar  over  i Forgangenheden, 
— fra  at  være  en  af  dem,  man  løber  paa  daglig 
ude  paa  Gader  og  Biblioteker,  hvis  Skikkelse  og 
Stemme  sidder  En  i Øjet  og  Øret,  og  som  man  fornemmer 
stræbe  og  stride  uden  om  sig  under  den  fælles  Konkurrences 
Tegn,  — over  til  at  blive  en  af  de  stille,  der  ikke  længer  hverken 
generer  eller  kan  generes,  som  det  alene  beror  paa  en  selv,  om 
man  vil  beskæftige  sig  med,  og  som  ikke  kan  give  igen  paa, 
hvad  man  siger  om  dem. 

Bierfreund  havde  ved  hele  sit  Væsen  en  særegen  Evne  til  at 
angribe  Folks  Nerver;  der  var  mangen,  der,  som  Undertegnede, 
ikke  kunde  lade  være  med  at  gaa  og  se  sig  lidt  gal  paa  ham.  Naar 
han  flagrede  forbi  paa  Gaden  med  sin  kunstneriske,  rubensagtige 
Tilstudsning  eller  under  forceret  Grimaceren  og  Gestikuleren 
lod  sin  Veltalenheds  viltre  Vandflom  strømme  ud  over  en.  Naar  han 
— efter  meteoragtig  at  have  været  forsvunden  en  Tid,  paa  Rejser 
eller  under  Sygelighed  — med  eet  dukkede  op  og  f6r  ud  og  lavede 
Spektakler  i Avisen  — langede  ud  efter  Skovgaards  Viborgbilleder 
eller  Carl  Jacobsens  David,  gav  Nyrop  et  Snudedrag  for  „Mus- 
lingeskallen" eller  slog  Allarm  med  sin  „J’accuse"  pjece  mod 
Kristiansborgkommissionen.  Naar  man  hørte  om,  hvordan  han 
fra  Universitetskatedret  henrev  Tilhørerskarer  med  sine  „Par- 
thenon,  mine  Damer,  Parthenon  — det  er  en  Tanke"  eller  „Hvad 

var  Frants  af  Assisis  Betydning  andet,  end  at  han  hentede 
Himlen  ned  paa  Jorden?"  Eller  naar  hans  Bøger  „skovede"  i 
alle  Kulturens  Verdensegne  — uden  Sky  „gjorde"  baade  Shake- 
speare  og  Dante  og  Rembrandt  og  Florens  og  just  skulde  gøre 
Michel  Angelo  for  sagtens  derefter  at  gaa  i Lag  med  Beethoven, 
alt  mens  han  ind  imellem  rystede  Noveller  og  Romaner  af  sig. 
Altid  var  der  som  noget  „over  Stregen"  ved  ham  — noget  over- 
spændt, overeksiteret,  over  Evne;  altid  noget  „uden  for  Loven"  — 
uberegneligt,  utilforladeligt,  noget,  som  ikke  hang  rigtig  sammen, 
ikke  holdt  Stik.  Og  atter  og  atter  saaredes  Smagen  af  denne 
Æstetikers  Smagløshed,  protesterede  den  sunde  Sans  mod  denne 
Kritikers  Vrangdømme,  oprørtes  ens  personlige  Frihedstrang  over 
Anmasselsen  i denne  Begejstring,  der  skreg  op,  disse  kategoriske 
Domme  til  højre  og  venstre,  denne  krakilske  Vælten  sig  ind 
over  Folk. 

Men  samtidig  var  der,  netop  i dette:  „over  Stregen"  og  „uden 
for  Loven"  ved  hele  hans  Færd,  noget,  som  man  uvilkaarlig 
studsende  droges  mod  og  næsten  med  Uhygge  maatte  beundre. 
Man  mærkede  jo,  hvor  rastløst  det  arbejdede  inde  bag  denne 
vigende  Pande  og  disse  hvileløse  Øjne;  hvilken  evig  Flamme 
der  brændte  for  det  skønne  i alle  dets  Former  — i Ord,  i Musik, 
i Billeder;  hvordan  han  selv  indvendig  fortæredes  af  Kunstens 
egen  Flamme.  Og  naar  man  læste  hans  „Shakespeare"  eller 
„Florens",  kunde  man,  hvor  mange  „Men“er  man  end  vilde 
sætte,  ikke  undgaa  at  rives  med  af  den  Friskhed  og  Fart,  den 
Rigdom  paa  Tanker  og  Iagttagelser,  den  Indtrykkenes  og  Følel- 
sernes Styrktf,  den  Evne  til  at  overføre  sine  Interesser  og  agitere 
for  sine  Meninger,  — som  bærer  disse  Bøger.  At  her  var  en 
Kunstmodtagelighed  og  en  aandelig  Skaberkraft,  hvori  der  stak 
noget  næsten  genialt,  kunde  man  næppe  være  i Tvivl  om.  Mellem 
alle  dem,  der  gaar  om  og  plejer  deres  Karriere,  kunde  man 
heller  ikke  i Længden  forholde  den  Sorgløshed  og  den  Foragt 
for  Klogskab  sin  Sympati,  med  hvilken  Bierfreund  Gang  paa 
Gang  lagde  sig  ud  med  de  Ledende  og  de  Sagkyndige,  gav  sig 
Blottelser  og  skaffede  sig  Fjender  og  aldrig  vilde  lære  at  passe 
sig  ind  i Rammerne.  Og  de,  der  havde  hørt  lidt  om  hans  Livsfor- 
hold, anede  Tragiken  i hans  Liv.  Han  var  opvokset  i Velstand,  i 
i det  rige,  nationalliberalt  dannede,  højt  ansete  Bankdirektørhjem 
i Odense,  men  Drengen  følte  sig  vistnok  uretfærdig  haardt 

behandlet  af  Faderen,  der  satte  ham  i Maskinbygningslære  og 
først  sent  gav  efter  for  hans  Hu  til  Studierne,  og  da  Faderen 
døde,  saa  den  unge  Mand  ligesom  hele  den  efterladte  Familie 
sig  nok  pludselig  sat  paa  bar  Bakke;  Familiens. Velstand  var  — 
hedder  det  sig  — fuldstændig  undergravet  ved  Faderens  Død.  I 
Bierfreunds  Roman  „Ira"  — en  paa  sin  Vis  virkelig  betydelig 
og  original  Bog,  langt  mere  værd  end  de  Smaafortællinger,  han 
ellers  skrev  — fristes  man  let  til  at  se  Genskin  af  et  Stykke 
Familietragedie,  der  har  formørket  og  oprevet  Bierfreunds  Sind. 
Hovedkorset  i hans  Liv  var  dog  haardnakket,  nervøs  Sygelighed 
— Næse-  og  Øjenlidelser,  Kongestioner,  Brystsmerter,  det  meste 
vel  stammende  fra  Nerverne — ; lige  fra  hans  tidlige  Ungdom  tvang 
denne  Sygelighed  ham  Gang  for  Gang  til  at  indstille  alt  Arbejde 
eller  arbejde  med  halv  Kraft,  og  den  har  sikkert  ført  Anfald  af 
Fortvivlelse  og  Angst  for  Fremtiden  med  sig.  Anlagt  for  Stridbarhed 
og  Bitterhed  lige  fra  Dreng  af,  har  Bierfreund  endelig  i stigende 
Grad  lidt  under  den  Modstand  og  Miskendelse,  han  saa  møde 
sin  Virksomhed.  Han  samlede  ikke  saa  lidt  af  onde  Væsker 
sammen  i sig,  og  i et  lille  Land,  hvor  man  saa  let  slutter  sig 
sammen  i Lav  og  Ringe,  og  hvor  der  kun  er  en  eller  to  „Pladser" 
i hvert  Fag,  maatte  en  saa  afgjort  „outsider"  som  Bierfreund 
nødvendig  lide  en  uretfærdig  Medfart.  Universitetsposten  i En- 
gelsk gik  fra  ham,  — ingen  vil  paastaa,  at  det  var  med  Urette; 
hverken  Akademiet  eller  Universitetet  vilde  byde  ham  nogen 
Lærerplads  i Kunsthistorie,  — om  med  Rette  eller  Urette,  tør  jeg 
ikke  sige;  men  at  der  under  en  eller  anden  Form  burde  være 
sikret  ham  økonomisk  Understøttelse,  synes  mig  aåbenbart.  Vor 
smaatskaarne,  platfodede  Danskhed  kunde  uden  Fare  give  en 
Smule  mere  Europæisme  Lov  til  at  trives  mellem  sig,  og  naar 
man  giver  ti  Tusind  for  at  fåa  hver  lille  Stump  Tegning  af  vore 
lokale  „Mestere"  katalogiseret  og  karakteriseret,  var  det  ikke  for 
meget  at  give  et  Tusind  for  at  faa  Michel  Angelo  studeret  rundt 
i Europas  Museer  og  Biblioteker,  saaledes  som  det  gjordes  af 
Bierfreund.  Bitterheden  over  ikke  at  kunne  komme  an,  det 
store  Krak  i hans  Livsvilkaar,  den  stadige  Lock-out,  som  truede 
hans  Arbejde  fra  Sygdommen  — det  var  alt  dette,  som  lagde 
Højtryk  og  Feber  i hans  Sjæleliv.  Det  sangvinsk  opstemte  i 
ham  var  en  Leveviljens  Nødværge  mod  Mørkets  stigende  Vande; 
det  paradoksale,  krakilske,  indbildske  og  hovmodigt  anmassende 

i ham  var  Svaret  paa  Modstand  og  Miskendelse,  og  med  jo  flere 
Aisavn  han  tilkøbte  sig  sine  stadige  Rejser  til  England  og  Italien, 
jo  højere  Angsten  for  at  blive  arbejdsudygtig  lurede  i ham,  des 
heftigere  eksalterede  han  sig  op  i sin  Kunstnydelse  nede  i 
Gallerierne  og  des  utaalmodigere  var  han  efter  at  faa  favnet  alt 
det  største  og  skønneste,  Verden  bød  paa.  Den,  som  læste  Bier- 
freund  med  denne  Opfattelse  af,  hvad  der  foregik  i hans  Indre, 
maatte  stadig  se  baade  Styrke  og  Svagheder  i hans  Forfatterskab 
i Lys  af  en  indre  Skæbne  og  kunde  ikke  istemme  Angrebene 
paa  ham.  Det  var  en  Aand,  som  Livet  havde  bragt  ud  af  Led, 
og  i hvem  herlige  Kræfter  arbejdede  saa  forkert,  at  Udbyttet 
baade  for  ham  selv  og  os  andre  blev  uretfærdigt  ringe. 

Men  nu,  da  „the  fever  called  living  is  conquered  at  last",  da 
det  brutalt  er  brudt  af  — dette  Liv  i Studier  og  Rejser,  i eks- 
tatisk Kunstnydelse  og  rastløs  Skaben,  i Kamp  for  Brødet  og 
Kamp  for  Berømmelsen,  nu  kan  det  ikke  skade  nogen  og  kan 
maaske  gøre  sin  Nytte,  om  man  forklarer  og  forsvarer  for  sig 
selv,  hvorfor  man  gik  og  saa  sig  gal  paa  Bierfreund  og  aldrig 
kunde  faa  nogen  ublandet  Tilfredsstillelse  af  hans  smukke  og 
rige  Evner. 

Der  var  for  det  første  jo  den  Overlast,  som  han  øvede  ved 
hele  sin  Aandsform,  og  som  man  maatte  reagere  mod.  Der  var 
dette  støjende  og  apodiktiske  og  terroriserende  over  hele  hansTale- 
og  Skrivemaade,  som  ikke  blot  burde  være  bandlyst  af  den  gode 
Tone,  men  maa  slaas  tilbage  som  et  antisocialt  Overgreb  mod  Med- 
mennesker. Det  var  maaske  fra  sine  kære  Englændere  — thi 
lige  fra  Bierfreund  som  Maskinbyggeriærling  kom  i 2 Aar  til 
Amerika,  var  han  en  af  de  faa  „Angelsachsere"  her  hjemme  — 
fra  Carlyle  og  Ruskin  og  Swinburne  i hans  Kritiker,  at  Bier- 
freund havde  lært  sig  denne  Form  for  engelsk  Brutalitet.  „Ingen" 
— siger  han  om  en  Scene  i „Othello"  — „der  har  blot  mindste 
Sans  for  Poesi,  vil  tage  i Betænkning  at  erklære  den  for  den 
ypperste  Scene  i al  dramatisk  Digtning".  Hans  „Shakespeare" 
„overheroder  Herodes"  i denne  Tone,  naar  han  byder  Brandes 
10  Gange  over  i Anmasselse.  Og  hele  hans  Stil  er  stadig  sat  op 
i Superlativernes  Fortissimo  og  vil  voldelig  tvinge  Læserne  alle 
Slags  kategoriske  Domme  paa.  En  Leonardosk  Tegning  i Bur- 
lington House  er  „den  dejligste  Haandtegning,  Verden  ejer", 
Rembrandts  „De  Staalmeesters"  er  „det  vidunderligste  Portræt- 

billede  i Verden",  et  Digt  af  Marlowe  er  „de  mest  skønheds- 
fyldte, berusende  Vers,  nogen  Litteratur  kan  udvise",  og  „gives 
der  et  lydefrit  Digterværk  paa  Jorden,  maa  det  være  Skær- 
sommematsdrømmen".  I samme  Tone  afsiges  Fordømmelses- 
domme til  højre  og  venstre.  Ghirlandajo  er  kun  „en  dygtig 
Malermester",  Massaccio  fortæller  interesseløst,  „det  han  beretter, 
rager  ham  ikke  i mindste  Maade",  „Leonardos  Kunst  er  i al  sin 
Skønhed  Karikatur",  de  Forgængeres  Arbejder,  som  Shakespeare 
omformede,  var  „det  usleste  Makværk",  som  det  var  lige  saa 
svært  at  faa  noget  ud  af  „som  af  en  Klump  Jord  at  frembringe 
et  Menneske".  * 

Trættende,  yderlig  trættende  virkede  i alt  Fald  denne  fort- 
satte Eksaltation  i Følelserne,  alle  disse  yderliggaaende  Meninger, 
disse  vidtrækkende  Domme,  som  rev  og  ruskede  i Læseren,  saa 
snart  han  var  kommen  inden  for  Rækkevidden  af  denne  med 
evigt  „full  speed"  snurrende  og  klaprende  Mekanisme.  „Denne 
lille  Haand  er  en  af  Mærkepælene  i Kunstens  Frigørelse".  „Den 
Marmortorso  paa  det  Sted  gav  mig  mere  Oplysning  om  Hemme- 
ligheden ved  græsk  Bygningskunsts  Skønhed  end  Alverdens 
lærde  Værker  og  Elgin  Room  i British  Museum  tilsammen." 
„Dante.  Hvad  var  Florens  før  hans  Tid?  En  ukendt  Provinsby. 
Efter  hans  Tid?  En  af  Solene  i Aandens  Verdenssystem.  Hvor- 
for?" „Oldtid  og  Hedenskab  er  bygget  paa  Aristokratiet,  Middel- 
alder og  Kristendom  paa  Demokratiet.  Imellem  de  to  Magter 
maa  der  altid  staa  Kamp."  Meget  hurtig  maa  en  jævn  Gennem- 
snitshjeme  opgive  Forsøget  paa  at  gøre  alle  disse  omfattende 
Ideer  og  højtspændte  Meninger  levende  i sig  og  maa  nøjes  med 
at  lade  dem  snurre  og  klapre  forbi. 

Og  en  Mistillid  til  Soliditeten  af  al  denne  Tankelivlighed  og 
Følelseslivlighed  undlod  ikke  meget  snart  at  indfinde  sig  hos 
Læreren.  Selve  Stilens  Sjuskethed  og  Veltalenhedens  Banalitet 
vidnede  altfor  tit  om,  at  Tankerne  kun  var  flygtige  og  halvvejs 
gennemtænkte  og  Følelsesrusen  en  Beruselse  i Ord.  Hans  histo- 
riske Udsyn  bevæger  sig  f.  Eks  stadig  i brede  Baner  gennem 
Billedsproget  om  Sædekorn  og  Knop  og  Blomst  og  Frugt,  om 
Foraaret  med  dets  spirende  Vækst  og  Kræfternes  Brydning,  om 
Inspirationens  Hengivelse,  Favntag  og  Befrugtning,  uden  nogen- 
sinde — synes  det  — at  føle  Trang  til  ud  af  Sproget  at  presse 
nogen  bestemtere  Forklaren  og  Karakteriseren.  Sprogets  og 

Stilens  helt  vulgære  Allemandssprog  gav  ikke  Indtryk  af  nogen 
videre  ægte  Oprindelighed  i Indholdet.  Hvor  hurtigt  han  ofte 
saa’  paa  Billederne  og  læste  Bøgerne,  røbede  talrige  Smaafejl  i 
hans  Gengivelser  af  dem.  Og  Gang  paa  Gang  maatte  den  sunde 
Sans  stejle  overfor  det  løse  Grundlag,  han  byggede  sine  Tanke- 
bygninger op  paa,  eller  de  faldefærdige  Korthuse,  han  opførte 
paa  en  lille  Strimmel  Sandhed.  Linien:  „In  fair  Verona,  where 
we  lay  our  scene"  i „Romeo  og  Julie"  hensætter  Bierfreund  i 
Begejstring  over  den  træffende  Lokalfarve:  den  Rejsende,  der 
gaar  rundt  i Adigestaden,  maa  den  Dag  i Dag  just  faa  dette  Ord 
stadig  paa  sine  Læber.  En  elskværdig  Rembrandtsk  Radering  af 
Saskia  giver  Bierfreund  et  værdifuldt  Bidrag  til  Kunstnerens 
Biografi:  „Mere  Vidnesbyrd  end  denne  Radering  behøves  der 
ikke  for,  at  hun  har  været  en  evig  Solstraale  i hans  Hus".  Paa 
samme  Manér  lever  han  naturligvis  højt  paa  „Venskabet"  mel- 
lem Giotto  og  Dante,  belyser  Filippo  Lippis  kunstneriske  Ud- 
vikling ud  fra  Nonnerovet,  véd  meget  om,  hvordan  Savonarolas 
Fald  har  virket  paa  Botticelli.  Og  i det  store  laver  han  Historien 
retorisk  til  ved  under  sin  Fantasis  Højtryk  at  drive  en  halv 
Sandhed  op  i en  hel  Løgns  Dimensioner.  Man  læse  f.  Eks.  i 
Florensbogen  alt,  hvad  Modsætningen  mellem  Frants  og  Dome- 
nikus,  Franciskanismen  og  Dominikanismen  er  svulmet  op  til 
under  denne  Behandling,  — over  Motivet  „Frants  vilde  løse, 
Domenikus  binde,"  hvordan  endvidere  Cosimo  af  Medici  stilles 
op,  vælgendb  mellem  de  to  Ordner,  „den,  der  var  stiftet  for  at 
grundfæste  og  opbygge  Autoriteten,  og  den,  der  bar  Spiren  til 
Autoritetens  Nedbrydelse,"  og  foretrækkende  den  første  osv.  osv. 
Eller  hvordan  „Gotiken  skyldtes  ganske  den  samme  Stræben 
som  den,  der  havde  fyldt  Frants  af  Assisi;  det  var  det  stærke 
løftede  Troesliv  i Italien,  der  erobrede  Norden  og  dér  skabte 
den  himmelstræbende  gotiske  Kunst"  . . . Kun  mangler  her 
endog  den  Sandhedsfjer,  hvoraf  Hønsene  er  lavede. 

Hvordan  var  det  muligt  — maa  den  hæderlige  Sagkundskab 
med  Rette  udbryde  — at  faa  Tillid  til  en  Forskning,  som  uaf- 
brudt tog  egne  løse  Hjernespind  for  Kendsgerningernes  faste  Væv? 
Til  en  aandelig  Mekanisme,  som  snurrede  afsted  uden  Tandhjul 
eller  Moderator  og  greb  hver  Fornemmelse  og  drev  den  ud  i 
Lidenskabens  Yderlighed,  hvert  Indfald  og  hævede  det  op  til 
Videnskabens  Love,  og  som  Gang  for  Gang  ligefrem  slog  Klik 


Digitized  by 


Google 


510 


Theodor  Bierfreund 


eller  „malede  Luft“?  Til  en  aandelig  „globetrotter*,  hvem  intet 
var  helligt,  og  som  „gjorde*  alle  „Beruhmte  Kunstståtten*  for 
bagefter  at  paatvinge  de  skikkelige  Publikummere  sine  Rejse- 
indtryk som  Højesteretsdomme — at  efterkomme  under  Trusselen: 
„Ingen,  der  har  ringeste  Sans  for  Poesi  og  Kunst*  osv. 

Hvad  der  altsammen  kan  have  sin  Rigtighed.  Men  ikke 
mindre  sikkert  er  det,  at  Valfarten  til  de  „beruhmte  Kunsstatten* 
er  højst  fortjenstfuld  og  fornøden,  hvis  vi  ikke  paany,  som  før 
1870,  skal  forsumpe  i selvgod  Smaalighed,  — hvad  der  jo  er 
mange  Tegn  til  — , og  at  alene  en  Følelse  og  Fantasi,  som  dem, 
Bierfreund  sad  inde  med,  kan  naa-  ind  til  Sjælen  i Kunst  og 
Digtning,  — medens  den  fejlfrieste  „Videnskab*  aldrig  naar  læn- 
ger end  til  den  ydre  Skal.  Og  ligesaa  sikkert  er  det,  at  hvis 
Bierfreund  havde  levet  og  skrevet  i et  af  de  store  Lande,  vilde 
han  som  en  Dilettant  i stor  Stil,  — en  I.  A.  Symonds  f.  Eks.  — 
ikke  blot  have  kunnet  grunde  en  behagelig  Eksistens,  men  ogsaa 
have  vundet  sig  et  ubestridt  Navn  og  en  anerkendt  Betydning 
som  en  aandfuld  og  vækkende  Forkynder  af  Skønhedens  Religion, 
— uden  at  han  som  her,  hvor  vi  alle  har  hverandre  altfor  nær 
paa  Livet,  var  kommet  til  at  „angribe  Folks  Nerver*. 

Vald.  Vedhl. 

Motto:  Die  Hamllton  wollte  nicht  tanzen,  die 
Fuller  soilte  nicht,  aber  die  Duncan 
konnte  nicht. 

(Oscar  Bie:  Das  Ballett  als  Litteratur.) 

et  var  blevet  bebudet,  at  Terpsichore  i egen  høje  Per- 
son i Vinter  skulde  hyldes  paa  den  Scene,  som  hun 
har  skærmet  med  saa  megen  Bevaagenhed,  men  selv 
om  Gudinden  endnu  en  Stund  maa  vente  paa  Løftets 
Indfrielse,  har  hun  kunnet  trøste  sig  ved  de  mange 
Ofre,  der  er  bragt  hende  i Aarets  Løb.  Lykkeligt  ind- 
varslede med  Mesterens  Jubelfest  er  en  Række  af 
Boumonvilles  Hovedværker  uældede  gaaet  deres  Sejersgang  over  Sce- 
nen, og  en  Række  af  Musens  yngre  og  alleryngste  Tempeltjenere  har 
givet  rige  Løfter  om  Ballettens  Fornyelse.  Kunstværker  som  Dansene 
i Djamileh  eller  Samson  og  Dalila  har  brudt  nye  Baner  og  igen  vist, 
at  den  Mand,  der  har  løftet  Boumonvilles  Arv,  ogsaa  som  skabende 
Kunstner  staar  i allerførste  Række.  Den  let  orientalsk  stiliserede  Dans 
i Djamileh  blev  i Fru  Agerholms  betagende  skønne  Udførelse  om  ikke 
den  højeste  saa  i alt  Fald  den  ædleste  Kunstnydelse,  der  har  været  at 
se  paa  vore  Scener,  men  desværre  fandt  det  kostbare  Perlesmykke  over 
for  et  Publikum  af  Tartuflfer  den  Anvendelse,  som  Ordsproget  saa  klogt 
fraraader.  Ogsaa  uden  for  Balletten  er  der  blevet  præsteret  god  Kunst: 
Miss  Fuller  har  fremført  sine  halvt  filosofiske  Experimenter  over  Far- 
vens og  Lysets  Rytmik,  og  Fru  Bérény  har  atter  vist  sin  spinkle,  men 
ubeskrivelig  elegante  Kunst  som  Dukken  Alesia,  et  i sin  Art  ganske 
isoleret  Kunstværk,  der  endda,  tværtimod  hvad  der  plejer  at  være  Til- 
fældet efter  Spekulationsturneer,  i den  nye  Gennemarbejdelse  virker 
med  en  langt  diskretere  og  vittigere  Anbringelse  af  Pointen  end  i den 
oprindelige  Udførelse.  Ingen  af  disse  Kunstnere  har  imidlertid  blot 
tilnærmelsesvis  vakt  den  Opmærksomhed,  som  de  Forestillinger,  der 
nylig  er  blevet  givet  af  en  amerikansk  Dilettant  Miss  Isadora  Duncan. 

Teoretisk  Spekulation  og  revolutionær  Kampiver  i Strid  med  prak- 
tisk Teknik  og  nedarvet  Tradition  er  et  Skuespil,  der  for  Tiden  opføres 
paa  alle  Kunstens  Scener,  og  Miss  Duncan  udtaler  udtrykkelig,  at  det 
er  denne  Kamp  og  ikke  hendes  personlige  Ydelser,  der  for  hende  staar 
i Forgrunden.  Hendes  Optræden  er  at  opfatte  som  en  pædagogisk  Op- 
visning, hvis  Maal  er  at  paavise  det  usunde  og  forkastelige  i Ballet- 
dansens unaturlige  Akrobatbevægelser.  Den  græske  Chiton  og  de  nøgne 
Fødder  fører  hun  i Brechen  mod  Rococotidens  brusende  Skørter  og 
Silketrikot,  og  gennem  Studiet  af  græske  Vaser  og  Statuer  søger  hun 
at  naa  tilbage  til  de  „primære  Bevægelser  for  det  menneskelige  Le- 
geme, af  hvilke  fremtidige  Danse  kan  udvikle  sig44.  At  Miss  Duncan 
desuden  møder  med  et  stort  hygiejnisk  Program  og  gennem  Dansen 
ønsker  at  udvikle  „mere  fuldkomne  Mødre*  og  fremme  „Fødslen  af 
skønnere  og  sundere  Børn",  er  naturligvis  i og  for  sig  ikke  uden  Inter- 
esse, men  det  berører  næppe  hendes  Angreb  paa  Kunstdansen,  der  i 
Følge  sit  hele  Væsen  maa  stille  sig  noget  reserveret  over  for  Barne- 
fødsler. 

Ballettens  Kunst  er  alt  andet  end  let  tilgængelig,  og  der  er  vist 
ingen  af  de  skønne  Kunster,  der  hos  sit  Publikum  møder  saa  lidt  Sag- 
kundskab som  Dansen.  Ganske  vist  bliver  der  let  meget,  naar  f.  Eks. 
i „Toreadoren M den  melankolske  Englænder  efter  et  mislykket  Frieri 
udfører  sit  fingerede  Selvmordsforsøg  og  under  Moderens  Rædselsskrig 
bortfører  den  besvimede  Danserinde.  Men  det  vilde  være  sangvinsk  at 
tro,  at  denne  Latter  er  Forstaaelsens,  og  jeg  har  gentagne  Gange  hørt 
Folk  — og  Folk  med  levende  Interesse  for  Kunst  — stille  denne 
Scene  i Række  med  de  tarveligste  Fjællebodsløjer.  For  at  kunne  be- 
gribe en  Ballet,  maa  man  fremfor  alt  kunne  høre  med  Øjnene:  Naar 
først  den  diskrete  Takt  i Bevægelsen  gaar  op  i en  højere  Enhed  med 
den  mere  massive  i Musikken,  begynder  der  at  dæmre  en  Forstaaelse 
af,  hvordan  Bournonville  har  parafraseret  den  groteske  Scene  med  sin 
gennemkultiverede  Kunst  og  sin  musikalske  Verves  mest  spillende  Vid. 
Den  Musik,  der  er  benyttet,  er  maaske  tarvelig,  men  den  lydløse  Ter- 
zet, som  Balletdigteren  med  den  fineste  Nuancering  har  komponeret 
for  Sopran,  Alt  og  Baryton,  er  en  Scherzo  uden  Mage.  Jeg  har  med  Vilje 
valgt  et  Eksempel,  der  er  forholdsvis  usammensat  og  ikke  indtager 
nogen  særlig  høj  Rang  i vor  Balletkunst,  men  jo  finere  Midler  der  an- 
vendes, des  vanskeligere  bliver  Tilegnelsen.  Da  den  unge  Officersfrue 
i „Livjægerne44  er  kommet  efter  Amagerpigernes  Letsindigheder  med 
Officererne,  danser  hun  for  Veninderne  med  sine  hvide  Armes  og  sit 
lysende  Smils  hele  Trylleri,  og  det  er  Mandens  Flygtighed  og  Uimod- 
staaelighed,  der  er  Temaet  for  hendes  Dans.  S.aa  kommer  det  imid- 
lertid for  Dagen,  at  det  er  hendes  egen  forfløjne  Sangfugl,  der  er  Synde- 
ren, og  den  samme  Dans  tolker  i brudte,  klagende  Moltoner  hendes 
Fortvivlelse,  indtil  Solen  atter  bryder  frem  og  kalder  hende  til  Maske- 
spillets muntre  Hævn.  Det  er  naturligvis  ganske  umuligt  med  Ord  at 
give  nogen  Forestilling  om  den  Rigdom  af  Bevægelsesmusik,  som  en 

saadan  Scene  rummer,  og  selv  naar  man  har  betragtet  den  mangfol- 
dige Gange,  er  der  langt  igen,  inden  man  kan  sige,  at  man  har  mod- 
taget det  fulde  Indtryk  af  den  Skønhed,  der  er  nedlagt  i Kunstværket. 
Musikken  er  i den  Grad  gaaet  baade  den  skabende  og  den  udøvende 
Kunstner  over  i Blodet,  at  Bevægelsen  i Dansens  Melodi  ikke  blot 
finder  Udtryk  for  Takten,  men  ogsaa  for  Tonehøjden  i Orkestrets.  Til 
den  ideale  Tilskuer  skulde  man  kunne  stille  den  Fordring,  at  han  un- 
der Udførelsen  af  en  Balletscene,  selv  om  Orkestret  forstummede,  kunde 
reproducere  den  Musik,  hvorover  Dansen  er  bygget.  Dette  musikalske 
Skarpsyn  maatte  naturligvis  forudsætte  en  lignende  Idealitet  i Kom- 
position og  Udførelse,  men  naar  det  gælder  Skønhed,  kan  Idealet  ikke 
sættes  højt  nok,  og  der  er  saa  meget  mere  Grund  til  at  understrege 
en  saadan  Fordring,  som  det  er  en  udbredt  Anskuelse,  at  Balletten  er 
en  Kunstart,  der  kan  opfattes  ganske  uden  Forudsætninger.  Denne 
Vildfarelse  medfører  imidlertid  uvægerlig,  at  det  Øje,  der  ikke  har  op- 
øvet sig  til  at  følge  Dansens  stumme  Melodi,  kommer  til  at  betragte 
f.  Eks.  „Toreadoren"  som  en  Fjællebodskomedie  og  „Livjægerne"  som 
en  Duftvaudeville,  saa  at  to  af  den  danske  Kunsts  kostbareste  Frem- 
bringelser i „dannede"  Menneskers  Øjne  bliver  en  Børneforlystelse, 
som  et  voksent  Menneske  daarligt  nok  kan  være  bekendt  at  se  paa. 

Miss  Duncans  Præstationer  er  ganske  anderledes  usammensatte. 
Det  om  jeg  saa  maa  sige  rent  grammatiske  i hendes  Dans  er  af  en 
esperantolignende  Simpelhed.  Hun  opererer  med  een  Person  (1ste  Sin- 
gularis) og  med  eet  Køn  (Neutrum).  Allerede  dette  er  for  Tilskueren 
en  betydelig  Lettelse.  Al  dramatisk  Konflikt,  al  koreografisk  Relation 
— man  tænke  paa  Begyndelsen  af  „Valkyrien",  hvor  den  enkelte 
Stemme  i Svavas  Dans  æqvivalerer  med  Søstrenes  svulmende  Uni- 
sono — al  Contrastvirkning  mellem  Mand  og  Kvinde  er  udelukket. 
Hele  Opmærksomheden  kan  samle  sig  om  den  enkelte  Skikkelse,  der 
tegner  sig  fast  og  bestemt  mod  en  ensformig  Baggrund.  Og  denne  ene, 
dominerende  Skikkelse  bærer  som  Kostume  et  enkelt  gennemsigtigt 
Gevandt  — meget  smagfuldt  — , der  falder  fra  Skulder  til  Fod  uden 
akcentuerede  Afbrydelser  og  viser  alle  Former  med  stor  Klarhed,  me- 
dens den  (hos  os)  gængse  Balletdragt  skjuler  Legemet  fra  Taillen  til 
Knæet  og  derfor  ofte  medfører  nogen  Uklarhed  i de  mere  komplicerede 
Bevægelser.  Dette  lange  løse  Gevandt,  der  maa  give  Danserinden 
en  misundelsesværdig  Følelse  af  Lethed,  kræver,  at  hun  for  ikke  at 
indvikles  i dets  Folder,  maa  begrænse  sin  Dans  til  ganske  usammen- 
satte Bevægelser,  der  ikke  følger  forvirrende  hurtigt  paa  hinanden  og 
derfor  er  lette  at  opfatte.  En  saadan  Begrænsning  er  desuden  en  nød- 
vendig Følge  af,  at  hun  danser  med  nøgne  Fødder  paa  et  Tæppe  og 
altsaa  arbejder  med  en  for  Dansere  usædvanlig  Gnidningsmodstand. 
Da  hun  er  alene  paa  Scenen  og  paa  Grund  af  sine  nøgne  Fødder  kun 
med  nogen  Vanskelighed  kan  udføre  en  Drejning,  er  hendes  Dans 
væsentlig  eenplanet:  Hun  bevæger  sig  frem  og  tilbage  mod  Tilskuerne 
i fuld  Frontudfoldelse,  eller  ogsaa  løber  hun  i skarp  Profil  op  og  ned 

Tilskueren  1906  32 


Digitized  by  L^ooQle 


514 


Duncan  kontra  Boumonville 


langs  Bagtæppet.  Da  hun  endelig  har  en  dybtfølt  Aversion  mod  Kunst- 
dansens indviklede  Pas,  former  hendes  Optræden  sig  ganske  naturlig 
som  en  Række  elementære  og  lidet  varierede  Attituder  i løs  Tilknyt- 
ning til  den  ledsagende  Musik.  Og  hvor  løs  denne  Tilknytning  er,  bliver 
dobbelt  iøjnefaldende,  da  hun  mærkværdig  nok  med  Forkærlighed  an- 
vender Paryktidens  Musik,  der  ikke  blot  er  skrevet  i en  Periode,  hvor 
Kunstdansen  florerede,  men  umiskendelig  er  beregnet  for  Kunstdans. 
Særlig  tydelig  traadte  dette  Misforhold  frem  under  hendes  Fortolkning  af 
en  af  Dansene  fra  Elysiumsscenen  i Glucks  Orpheus,  hvor  man  kunde 
sammenligne  det  kongelige  Teaters  gennemmusikalske  Balletledsagelse. 
Til  de  mest  iørefaldende  og  indsmigrende  Danserytmer  skred  Miss 
Duncan  i et  langt,  mørkt  Gevandt  og  med  ganske  yndefulde,  men 
uendelig  langsomme  og  umelodiske  Armbevægelser  over  den  halv- 
mørke Scene.  Hvis  man  ikke  havde  hørt  Orkestret,  vilde  ingen  kunne 
ane,  i hvad  Retning  de  illustrerede  Toners  Rytmik  bevægede  sig,  og 
man  vilde  med  maalløs  Forbavselse  gennem  Programmet  erfare,  at 
Miss  Duncans  Dans  var  tænkt  som  en  „Gavotte*  udført  i det  attende 
Aarhundredes  Elysium.  Melodien  i hendes  Dans  er  altsaa  meget  lidt 
fremtrædende  (som  hun  da  ogsaa  selv  betoner,  saa  vidt  jeg  forstaar  de, 
ofte  noget  sibyllinske,  Udtalelser  om  „Fremtidens  Dans*,  hvormed  hun 
ledsager  sin  Optræden),  og  ogsaa  paa  dette  Punkt  kræver  den  kun  faa 
Forudsætninger.  Man  kan  derfor  ikke  undre  sig  over,  at  hun  overalt 
gør  stor  Lykke  hos  et  Publikum,  der  aldrig  for  Alvor  har  betragtet 
Dans  som  Kunst  og  derfor  ikke  tænkt  paa  at  opøve  Øjet  til  den  Aar- 
vaagenhed,  der  er  den  første  Betingelse  for  al  Kunstbetragtning.  En 
medvirkende  Faktor  ved  Miss  Duncans  Succes  er  uden  Tvivl  ogsaa 
hendes  Stilling  over  for  dette  Publikum.  Det  kunde  ikke  falde  mig  ind 
at  betvivle,  hvad  Danserinden  selv  kalder  „sin  religiøse  Følelse  for  den 
menneskelige  Fods  Fuldkommenhed*,  men  det  kan  ikke  skjules,  at  denne 
hendes  Religion  har  været  hende  en  meget  virksom  for  ikke  ligefrem 
at  sige  uundværlig  Reklame.  Og  det  samme  gælder  de  Etiketter,  hun 
sætter  paa  sine  Danse:  Er  der  en  konfirmeret  Skolepige,  der  ikke  har 
Botticellis  Primavera  hængende  over  sin  Seng,  og  er  ikke  Pan  og  Echo 
eller  Bacchus  og  Ariadne  et  ganske  anderledes  distingveret  Selskab 
end  Fru  Louise  og  hendes  Livjæger?  Og  naar  en  amerikansk  Dame 
paa  en  dansk  Scene  til  italiensk  Musik  fortolker  en  Idyl  af  Moschos  — 
er  der  saa  ikke  over  hendes  Dans  den  rette  Parfum  de  Cosmopolis, 
der  i vore  oplyste  Tider  er  den  eneste,  som  kan  finde  Anvendelse  i 
anstændig  Kunst?  Miss  Duncan  har  med  en  saa  usvigelig  Sikkerhed 
vidst  at  ramme  den  Smag,  der  i Øjeblikket  behersker  Kunstens  Halv- 
verden, at  man  alene  derigennem  kommer  til  at  betragte  hendes  Dans 
med  en  Mistillid,  som  den  maaske  i og  for  sig  ikke  fortjener. 

Miss  Duncan  retter  sit  Angreb  mod  Balletdansen  som  Helhed,  men 
hun  rammer  den  kun  inden  for  et  meget  begrænset  Omraade,  nemlig 
Ballerinaens  isolerede  Solodans.  Det  er  altsaa  ikke  uden  Grund,  at 
tyske  Æstetikere  bebrejder  hende,  at  hun  trods  sine  store  Ord  har 

narret  os  for  Ballettens  Reform.  Men  alligevel  er  dette  Angreb  ført 
med  en  saadan  Hidsighed  og  har  vakt  en  saadan  Opmærksomhed,  at 
der  er  nogen  Anledning  til  at  prøve  Omfanget  og  Berettigelsen  af 
hendes  forbitrede  Polemik.1) 

Miss  Duncans  første  Anke  mod  Balletdansen  er  af  medicinsk  Na- 
tur: Ved  urigtig  Beklædning  og  urigtige  Bevægelser  bliver  Musklerne 
forkrøblede,  Legemet  vansiret  og  Skelettet  forvredent.  Dette  er  nu  til- 
dels en  Smagssag,  og  jeg  bekender  ærligt,  at  religiøse  Fornemmelser 
over  for  mine  Bens  Fuldkommenhed  — og  de  er  paa  Ære  aldeles  upaa- 
virkede  af  Balletdansens  Fordærvelse — paa  ingen  Maade  hindrer  mig; 
med  en  ganske  jordisk  Misundelse  at  betragte  Hans  Becks  vansirede 
Legeme  og  forkrøblede  Muskler.  Men  selv  om  visse  Partier  af  Danser- 
nes Muskulatur  skulde  være  udsat  for  en  Udvikling,  der  fjerner  sig 
noget  fra  det  naturlige,  hvad  der  kan  være  rimeligt  nok  især  for  Fød- 
dernes Vedkommende,  er  dette  en  Ulempe,  der  følger  med  al  Kunst, 
og  der  falder  et  let  komisk  Skær  over  Miss  Duncans  Patos,  naar  man 
betænker,  at  en  Række  mandlige  Strygere  og  Blæsere  Aften  paa  Aften 
maa  forvanske  deres  Arm-  og  Ansigtsmuskler  med  de  mest  naturstri- 
dige Bevægelser,  for  at  Miss  Duncan  kan  gøre  Propaganda  for  den 
kvindelige  Fods  Fuldkommenhed. 

Den  anden  Fordring,  Miss  Duncan  stiller  til  Dansen,  er  Sædelighed, 
og  her  deler  hun  formentlig  Anskuelser  med  en  af  de  tyske  Æstetikere, 
der  optræder  som  hendes  Bannerførere,  og  for  hvem  Balletdansen  er 
en  Halvkunst,  der  beror  paa  et  Kompromis  mellem  sædelige  Forskrif- 
ter og  usædelige  Interesser.  Dette  Angreb  rammer  som  bekendt  ikke 
Danmarks  Balletdans,  og  Edvard  Brandes  er  i sin  mesterlige  Karak- 
teristik af  Bournonville  (i  „Dansk  Skuespilkunst")  ikke  langt  fra  at 
betegne  Manglen  paa  seksuel  Sansepirring  som  det  centrale  i den  dan- 
ske Ballet.  Men  dette  „vestalske"  Præg  er  en  ganske  periferisk  Egen- 
skab i Bournonvilles  Kunst,  og  han  har  som  bekendt  gennemført  det 
ikke  af  kunstneriske,  men  af  sociale  Grunde,  for  at  højne  de  udøvende 
Kunstneres  Stilling  i Samfundet.  Paa  dette  Punkt  forstod  han  ikke 
Spøg,  og  det  er  meget  betegnende,  naar  han  om  sin  Ballet  „Eventyr 
i Billeder"  skriver:  „Det  var  mig  en  Gang  for  alle  magtpaaliggende  at 
bekæmpe  de  Fordomme,  der  stille  Lethed  og  Ynde  lige  med  letfærdig 
Øjenslyst!  Selv  Andersens  lille  Papirsdukke  med  det  opløftede  Ben  er 
ikke  fri  for  denne  frivole  Antydning,  og  det  blev  en  Samvittighedssag 
for  mig  at  give  hans  standhaftige  Tinsoldat  en  værdigere  Genstand  for 
sin  Kærlighed."  Man  kan  smile  over  den  elskværdige  gamle  Herres 
Ivrighed,  men  naar  man  ser  hen  til  vore  Danseres  sociale  Stilling  og 


’)  Miss  Duncans  mimiske  Præstationer  (den  unge  Pige  og  Døden,  Orpheus’  Klage  over  Eu- 
rydike)  virker  med  ganske  samme  Midler  som  tilsvarende  Scener  hos  Bournonville  (kun  synes  ogsaa 
her  hele  Mimikkens  Solside  at  være  hende  nægtet),  men  det  vilde  være  ubilligt  at  sammenligne  en 
isoleret  Fremstilling  med  et  kompliceret  og  fortrinligt  dramatisk  Ensemble.  At  Danserinden  som  Af- 
slutning paa  sine  Forestillinger  til  indsmigrende  og  gammelkendte  Toner  af  Strauss  danser  en  gan- 
ske balletagtig  Vals,  kan  naturligvis  kun  betragtes  som  et  Kuriosum,  men  fortjener  dog  at  anmærkes 
som  en  af  hendes  — rigelig  mange  — Indrømmelser  til  Publikum. 

sammenligner  den  med  Udlandets,  glemmer  man  sin  Munterhed  og 
bøjer  sig  beundrende  for  den  Styrke  i Troen,  der  har  kunnet  flytte 
saadanne  Bjærge  af  sekelgammel  Fordom.  Og  at  Boumonvilles  ildfulde 
Kunstnertemperament  ikke  har  betragtet  Eros’  Sejr  over  Sanserne  som 
et  Tema,  der  ligger  uden  for  Dansens  Fremstillingsmuligheder,  derom 
bærer  hans  Balletter  mange  Vidnesbyrd  og  blandt  de  bevarede  først 
og  fremmest  ,,  Try  msk  viden".  Sansernes  Ilddaab  i Volas  Hule  og  deres 
jublende  Indtog  i Ægirhallens  havblaa  Kyskhed  former  sig  for  Meste- 
rens Blik  som  en  Række  af  de  sublimeste  Danse.  Ildguden  bøjer  sig 
med  Rosen  i sin  højt  hævede  Haand  over  den  unge,  helt  ubevidste 
Kvindeskikkelse:  Hendes  Sanser  vaagner  og  med  foldede  Hænder  læner 
hun  sig  tilbage  mod  Forføreren  i viljeløs  Hengivelse.  Med  slangeglatte 
Bevægelser  og  Sejrens  Sikkerhed  i sit  Blik  rækker  han  Spejlet  til  Søsteren 
og  vækker  med  sin  hede  Aande  Kvindens  Behagelyst,  saa  at  hendes 
Arm  i en  uvilkaarlig  Bevægelse  af  uforlignelig  musikalsk  Ynde  føres 
op  mod  Nakkehaarets  Knude.  Sanseglædens  Skala  gennemløbes  i hele 
sit  Omfang.  Med  det  fineste  Skælmeri  tolkes  Sansernes  henrykte  Lat- 
ter under  Klokkespillets  klingre  Toner,  og  i Lokes  Pirouetter  er  selve 
Elementets  Rasen  malet  med  en  Glød,  der  næppe  staar  tilbage  for  For- 
billedet. Disse  Danses  Karakter  understreges  af  Farverne;  Vølvens 
Sørgeslør  danner  den  ulykkevarslende  Indledning,  og  flammerød  hvirv- 
ler Lokes  Gestalt  sig  mellem  Sansernes  sommerfuglespraglede  Pragt. 
Alt  er  forberedt  for  det  afgørende  dramatiske  Vendepunkt,  da  Sigyn 
som  baaret  af  friske  Havbriser  svæver  ind  over  Scenen,  og  Livsglæden 
i hendes  uskyldshvide  Dans  bringer  den  jublende  Befrielse  som  Lærke- 
sang under  Bacchusorgiet.  For  at  faa  det  fulde  Indtryk  af  Frodigheden 
i Boumonvilles  Kunst  maa  man  huske>  at  han  faa  Aar  i Forvejen  — i 
tredje  Akt  af  „Valkyrien"  — i en  helt  anden  Sammenhæng  og  med 
helt  andre  Midler  har  skildret  den  samme  pragtfulde  Kontrast  mellem 
den  himmelske  og  den  jordiske  Kærlighed.  Og  det  er  ikke  nogen  Selv- 
modsigelse, naar  Bournonville,  der  med  en  Glød,  som  næsten  minder 
om  Rubens,  har  skabt  disse  levende  Malerier  af  Sansernes  Rus,  følte 
en  saadan  Sorg  og  Skam  over  den  Pepita- Begejstring,  der  i sin  Tid 
hærgede  København,  at  han  endog  tænkte  paa  helt  at  opgive  sin  Kunst 
Det,  der  forargede  ham  hos  Pepita,  var  nemlig  ikke  i og  for  sig,  at  hun 
søgte  at  virke  inciterende  paa  sit  Herrepublikum,  men  at  hun  ikke 
kunde  danse  og  saa  afbødede  denne  Mangel  ved  ganske  ukunstneriske 
Midler.  Hvis  Bournonville  derimod  havde  set  Fru  Agerholm  danse  i 
Djamileh,  vilde  han  uden  Tvivl  have  applauderet  kraftigt,  og  han  vilde 
med  rystende  Indignation  have  betragtet  det  bigotte  Publikum,  der  var 
mødt  i Teatret  med  glad  Forventning  om  at  se  noget  uanstændigt  og 
saa  hilste  Kunstnerindens  skønne  Dans  med  isnende  Tavshed.  Fru 
Agerholm  dansede  en  udpræget  erotisk  Dans,  og  den  Mand,  der  saa 
hende,  kunde  næppe  undgaa  at  blive  paavirket  af  Dansens  Erotik.  Men 
hun  skabte  med  sit  slanke  Legemes  Bevægelser  et  saa  gennemmusi- 
kalsk  Udtryk  for  de  sundeste  og  mest  elementære  Følelser  hos  Men- 

nesket,  at  intet  Stænk  fra  Rendestenen  satte  en  Plet  paa  hendes  Kunst. 
Og  inden  man  prøver  at  forvise  saadanne  Fremstillinger  fra  den  konge- 
lige Scene,  skulde  man  betænke,  om  ikke  „ Sædeligheden  “ er  bedre 
tjent  med,  at  den  virkelige  Kunst  tager  de  erotiske  Opgaver  op,  end 
med,  at  den  uden  Konkurrence  overlader  det  til  vore  Varieteer  Aften 
paa  Aften  at  besudle  Menneskelivets  naturligste  Instinkter.  Naar  derfor 
Miss  Duncan,  der  praktisk  talt  danser  nøgen,  med  saa  megen  Stolthed 
fremhæver,  at  hendes  Dans  ikke  bringer  nogen  Mand  ud  af  hans  Sinds- 
ligevægt, er  det  svært  at  forlige  hendes  Dans’  utvivlsomme  Decens 
med  dens  postulerede  Sundhed.  Under  alle  Omstændigheder  er  hun 
her  i den  stærkeste  Uoverensstemmelse  med  de  Grækere,  hun  idelig 
beraaber  sig  paa.  Da  det  syrakusanske  Danserpar  ved  Kallias’  Symposion 
har  danset  som  Bacchus  og  Ariadne  for  Sokrates  og  hans  Venner, 
kaster  de  nygifte  Athenere  sig  paa  deres  Heste  og  rider  i flyvende  Fir- 
spring hjem  til  deres  unge  Hustruer,  og  denne  Scene  har  Xenophon 
med  stort  Eftertryk  opstillet  som  et  etisk  Modstykke  til  Platons  Frem- 
stilling af  den  himmelske  Eros,  der  for  ham  staar  som  usædelig  og  for 
os  i alt  Fald  som  unaturlig.  Hvis  man  altsaa  anlægger  den  græske 
Sædeligheds  Maalestok  paa  Miss  Duncans  blodløse  og  hermaphrodi ti- 
ske Fremstilling  af  det  samme  Emne,  maa  man  nødvendigvis  finde,  at 
hendes  Dans  er  ganske  pervers. 

Det  tredie  og  fornemste  Krav,  som  Miss  Duncan  stiller  til  „Frem- 
tidens Dans“,  er  Skønhed,  og  her  træder  Modsætningen  mellem  hen- 
des individuelle  Inspiration  og  Ballettens  nedarvede  Teknik  særlig  skarpt 
frem.  For  hende  bestaar  Dansens  Opgave  i at  finde  naturlige  Stillin- 
ger, som  en  Billedhugger  umiddelbart  kan  overføre  til  sin  Kunst,  me- 
dens Balletdansens  hele  Tragten,  som  hun  fuldkommen  rigtigt  frem- 
hæver, gaar  ud  paa  Rytmik.  Hendes  Dans  betegner,  som  hun  med  en 
noget  dristig  Vending  udtrykker  sig,  „en  Oversættelse  af  Verdensaltets 
Tyngdekraft  til  det  menneskelige  Individ “,  medens  Balletdansen  gen- 
nem et  Slags  optisk  Bedrag  søger  at  omgaa  Tyngdeloven.  Forskellen 
mellem  de  to  Principper  viser  sig  allerede  i Kostumet.  Det  er  naturlig- 
vis ikke  Balletdansens  Opgave  at  fremkalde  den  Forestilling,  at  Danse- 
ren flyver,  men  den  tilstræber  at  følge  selv  de  hurtigste  og  flygtigste 
Bevægelser  i Musiken.  Derfor  danses  der  i en  blød  og  bøjelig,  tætslut- 
tende Sko,  der  ikke  berøver  Foden  noget  af  dens  følsomme  Smidighed, 
medens  den  ganske  smalle  og  glatte  Saal  frembyder  et  Minimum  af 
Gnidningsmodstand.  Derfor  danses  der  i det  korte,  let  stivede  Skørt, 
der  ikke  blot  giver  uhindret  Spillerum  for  selv  de  pludseligste  Bevæ- 
gelser, men  ogsaa  dækker  de  stærke  Knæbøjningers  uskønne  Linjer  — 
og  enhver,  der  har  set  Balletdans  i Udlandet,  vil  prise  den  Indsigt  i 
Dansens  Natur  og  den  Skønhedssans,  der  bevægede  Boumonville  til 
at  vælge  den  gyldne  Middelvej  mellem  det  første  og  det  andet  Empires 
Balletkostume.  Tillige  virker  dette  Skørt  ved  sin  Lethed  og  Bevægelig- 
hed under  hurtige  Danse  som  en  flygtig  henaandet  Akcentuation  af  Be- 
vægelsens Musik,  og  selv  under  Føddernes  vildeste  Hvirveldans  fast- 

holder  det  en  forholdsvis  ubevæget  Basis  for  Overkroppens  Plastik. 
Denne  Dragt  er  skabt  og  udviklet  gennem  Generationer  af  udøvende 
Kunstnere,  hvis  Maal  var  at  forme  det  fuldkomne  Instrument  for  Lege- 
mets Rytmik.  Miss  Duncan  derimod  vil  kun  benytte  Bevægelser,  der 
harmonerer  fuldt  ud  med  Legemets  Bygning.  Derfor  danser  hun  „nøgen 
paa  Jorden"  — det  sidste  maa  opfattes  som  et  poetisk  Udtryk  for  en 
Danseestrade  — og  for  at  ikke  denne  Nøgenhed  skal  lægge  for  stærkt 
Beslag  paa  skrøbelige  Tilskueres  Interesse,  maa  hun  Dagen  før  sin 
Optræden  udstede  et  bønligt  Opraab,  hvori  hun  anmoder  sit  Publikum 
om  ikke  at  se  paa  hendes  Fødder,  medens  f.  Eks.  Odysseus  røber  sin 
slette  Smag  ved  under  Phæakemes  Dans  netop  at  beundre  „Føddernes 
lynsnare  Bevægelser".  For  Miss  Duncan  er  Rytmiken  det  underord- 
nede, Skikkelsen  og  Stillingen  det  centrale.  Men  netop  derfor  er  det 
ikke  til  at  begribe,  at  hun,  der  lægger  saa  megen  Vægt  paa  det  frie 
Legemes  spontane  Bevægelse,  danser  til  Musik,  og  vel  at  mærke  en 
Musik,  der  er  nøjagtig  lige  saa  teknisk  og  virtuos  som  den  Kunst,  hun 
fordømmer.  Den  samme  Miss  Duncan,  der  angriber  Balletdansens  Af- 
gudsdyrkelse af  Rytmen,  danser  til  en  saa  melodiøs  og  kadenceret 
Musik,  at  hendes  Bestræbelser  nødvendigvis  maa  strande.  For  at  kom- 
me paa  Højde  med  Rameaus  rislende  Melodi  springer  hun  med  højt 
løftede  Knæ  i ganske  monotone  — man  fristes  til  at  sige  trædemølle- 
agtige  Bevægelser  henover  Scenen  og  røber  ubarmhjertigt  alle  de  svage 
Punkter  i Kvindelegemets  for  det  passive  konstruerede  Bygning,  som 
Aarhundreders  Balletteknik  efterhaanden  har  lært  at  omgaa.  Med  Op- 
ofrelsen af  den  statuariske  Linieskønhed,  der  er  hendes  Idol,  betaler 
hun  den  Rytmik,  som  hun  forhaaner.  Og  hun  gør  kun  et  daarligt  Bytte. 
Inden  hun  faar  løftet  sin  nøgne  og  tungt  bevægelige  Fod  fra  Tæppet, 
er  Musiken  længst  flygtet  fra  hende:  Slaphed  i Melodien  er  Kende- 
mærket for  Miss  Duncans  Dans.  Alt,  hvad  der  hedder  Fasthed  eller 
Appel  i Dansen,  er  hende  nægtet,  og  hvis  man  vil  stille  sig  klart,  hvad 
Kunsten  vilde  tabe  ved  hendes  Teoriers  Sejr,  skal  man  forestille  sig, 
hvordan  hun  i sit  løse,  dystre  Slør  og  paa  sine  nøgne  Fødder  vilde 
kunne  danse  en  Mazurka  eller  en  Reel.  Det  viser  sig  hurtigt,  at  det 
Omraade,  hvor  Miss  Duncan  kan  konkurrere  med  Balletdanserinden, 
er  endnu  snævrere,  end  man  fra  først  af  skulde  formode.  Al  den  Dans, 
der  tolker  den  sejrsikre  Glæde,  som  kan  ligge  i det  fulde  Herredømme 
over  Legemets  Bevægelse,  er  denne  Sundhedens  Præstinde  nægtet, 
og  man  forstaar  for  saa  vidt,  at  hun  vælger  Parykmusikken  til  at  led- 
sage sin  Dans:  Der  er  den  samme  Forskel  mellem  Boumonvilles  Reel 
og  Miss  Duncans  Musette  som  mellem  Rubens  glødende  Ringdans  og 
Lånerets  elegisk  smægtende  Pastorale.  Men  det  elegiske  er  ogsaa  det 
eneste,  hun  har  tilfælles  med  Paryktiden,  og  man  kunde  paa  Forhaand 
vide,  hvordan  Miss  Duncans  antike  Kostume  og  drabelige  Benbevæ- 
gelser vilde  tage  sig  ud  paa  Baggrund  af  en  Musik,  hvis  Stil  er  Por- 
celæn, Miniatur  og  Kartouche.1  I Rokokokvadrillen  i Pontemolle  kan 
man  se  den  Dans,  der  hos  en  Kunstner  er  det  spontane  Udslag  af  en 

saadan  Musik,  men  endnu  skønnere  i Fru  Prices  Solo  i „Livjægeme". 
Tre  Gange  gentager  Dansen  den  samme  Melodi  og  hver  Gang  i et 
hurtigere  Tempo.  Rytmen  er  markeret  som  det  fineste  Stakkato  i et 
Spil  af  Porcelænsklokker,  og  Danserindens  smidige  Fod  følger  den 
med  de  delikateste  Miniaturbevægelser  i alle  dens  Forgreninger.  Med 
en  flygtig  Antydning  af  et  overgivent  Smil  og  med  den  fuldkomne 
Sikkerheds  lette  og  utvungne  Koketteri  pointerer  hun  ligesom  hove- 
rende Melodien  i sin  gratiøse  Leg,  og  i den  fortryllende  musikalske 
Kavalkade,  der  som  et  Intermezzo  indflettes  mellem  Hovedmotiverne, 
er  hendes  spinkle  Legeme  saa  gennemsitret  af  Musikkens  Skalkagtig- 
hed, at  det  er  som  de  spidse  smaa  Balsko  dansede  paa  selve  Violiner- 
nes Toner. 

Miss  Duncan  udtaler,  at  Balletdansens  Bevægelser  er  sterile,  me- 
dens hendes  rummer  de  forjættende  Kim  til  Fremtidens  Dans.  Her  turde 
dog  en  lille  Korrektur  være  paa  sin  Plads.  Jeg  vil  ikke  lægge  nogen 
Vægt  paa,  at  hendes  Bevægelser  virker  grænseløst  monotone,  men 
kun  fremhæve,  at  jeg  med  tre  Aars  Mellemrum  har  set  hende  danse 
nøjagtig  de  samme  Danse  uden  Antydning  af  en  Udvikling.  For  at  se, 
hvad  dette  betyder,  maa  man  paa  et  vilkaarligt  Punkt  af  Boumonvilles 
Liv  vælge  tre  paa  hinanden  følgende  Aar  og  saa  prøve  at  blive  klar 
over,  hvad  han  i dem  har  præsteret  af  nye  Danse,  og  i hvilken  Grad 
hans  Kunst  er  blevet  modnet.  Grunden  til  denne  forbløffende  Forskel 
i Productiviteten  er  ikke  svær  at  se.  Bournonville  havde,  inden  han 
begyndte  at  komponere,  gennemgaaet  en  enestaaende  teknisk  Uddan- 
nelse ved  selve  Kunstdansens  Arnested,  men  dette  er  kun  Baggrun- 
den for  hans  Udvikling.  Man  maa  ikke  glemme,  at  ved  Siden  af  hin 
raffinerede  Solo  i „Livjægerne",  der  er  en  af  de  ædleste  Frugter  af 
hans  franske  Skole,  staar  en  Polka  militaire,  saa  sund  i sin  Melodi  og 
saa  heroisk  i sin  Bevægelse,  at  alle  Miss  Duncans  græske  Sværmerier 
bliver  den  rene  Feberkost  ved  Siden  af  den  høje,  Apolliniske  Skønhed 
i Boumonvilles  Dans,  og  i den  samme  Ballet  har  han  digtet  et  Satyr- 
spil som  den  store  Sømandsreel,  hvor  alle  Livets  frodigste  Safter  i skum- 
mende Skaaler  bringes  som  et  Offer  til  den  tyrehomede  Gud.  Disse 
betagende  Danse,  der  er  et  Udslag  af  den  mægtigste  kunstneriske  Potens, 
er  Boumonvilles  personligste  Indsats  i den  Kunst,  der  for  ham  var 
la  carriére  la  plus  glorieuse.  Og  det  er  let  at  se,  hvorfra  han  hentede 
Kraften  og  Raamaterialet  til  Dansens  Foryngelse.  Fra  Sevilla  til  Moskva, 
fra  Napoli  til  Hardanger  udstrakte  han  sit  Studiefelt,  og  det,  han  stu- 
derede, var  ikke  fremmede  Kunstneres  i fremmede  Former  støbte  Vær- 
ker, men  det  levende  Menneskes  uvilkaarlige  Trang  til  rytmisk  Bevæ- 
gelse. I den  ukunstneriske  Folkedans  fandt  han  de  friske  Kilder,  der 
kunde  fylde  ny  Vin  paa  hans  gamle  duftende  Læderflasker,  og  paa  den 
lykkelige  Vekselvirkning  mellem  Sundheden  i den  uskolede  Dans  og 
Ballettens  forædlede,  men  udpinte  Teknik  beror  den  eksempelløse  Fro- 
dighed i hans  Kunst.  Ogsaa  Miss  Duncans  Reform  var  maaske  blevet 
mindre  steril,  hvis  hun  i Stedet  for  de  græske  Vaser  og  Statuer  havde 

set  paa  de  højst  ejendommelige  Danse,  som  de  levende  Grækere  dan- 
ser, og  som  uden  Tvivl  burde  studeres  og  udnyttes  af  en  professionel 
Danser,  der  kunde  opfatte  dem  med  lige  saa  spillevende  Øjne  som 
Bournonville.  Men  Miss  Duncans  Dans  er  fremgaaet  af  teoretiske  Spe- 
kulationer over  Billedkunst,  og  naar  man  ser,  hvad  det  er  for  Kunst, 
begriber  man  endnu  bedre,  at  Resultatet  er  blevet  saa  fattigt.  Hendes 
Forhold  til  Hellas  illustreres  maaske  bedst  ved,  at  det  er  en  alexan- 
drinsk  Salonbukolikers  parfumerede  Idyl,  der  for  hende  repræsenterer 
det  granske  Naturbarns  uberørte  og  ubevidste  Bevægelser.  Og  ganske 
det  samme  gælder  hendes  Forhold  til  Renæssancen.  Hun  nævner  selv 
Tizian  som  Forbillede  for  sin  Fremstilling  af  Bacchus  og  Ariadne.  Men 
det  er  at  tage  Malerens  Navn  forfængeligt:  Intet  Menneske  vil  kunne 
tænke  paa  Tizians  Maleri  under  denne  blegsottige  Dans.  Derimod  er 
hendes  Paavirkning  af  Lionardos  milanesiske  Epigoner  umiskendelig, 
og  gennem  et  tykt  Lag  af  engelsk  Overmaling  skimter  man  Botticellis 
Primavera.  Jeg  bøjer  mig  i Støvet  for  den  store  Kunstner,  men  det  er 
vel  ikke  netop  i hans  Kunst,  at  Naturlighedens  og  Sundhedens  ube- 
rørte Kildevæld  springer.  Den  engelske  Prærafaelisme  er  den  billed- 
kunstneriske Hovedkilde  for  den  engelske  Dames  Dans,  og  Bume- 
Jones’  smukke,  men  gennemdekadente  Billede  af  Natten  kunde  gerne 
være  et  Maleri  af  Miss  Duncan.  Hun  har  det  samme  neurasteniske 
Smil  og  den  samme  kantede  Ynde  i sine  slappe  Bevægelser.  Naar  man 
ser  hende  danse  paa  en  stor  Scene  og  i fuld  Belysning,  virker  hendes 
Optræden  frastødende,  men  her,  hvor  hun  dansede  i Halvmørke,  i 
mørke  Dragter  og  paa  et  mørkt  Tæppe,  var  der  over  hendes  Dans  en 
vis  Stemning:  Det  var  som  en  Natfugl  med  tunge  Vingeslag  flagrede 
gennem  Tusmørket. 

Ove  Jørgensen. 

aa  de  mange  og  store  Folkemøder,  der  blev  af- 
holdt over  hele  Landet  før  Valget,  gentog  der  sig 
bestandig  et  ejendommeligt  Træk.  Ved  Afstem- 
ningen om  Dirigentvalget  eller  om  Resolutionen 
stemte  kun  en  ringe  Del  af  Forsamlingen.  Der- 
for kunde  de  Radikale  notere  saa  mange  Sejre 
og  Majoriteter.  Deres  Folk  stemte  nemlig  altid.  Men  de,  der  ikke 
stemte,  disse  Hænder,  der  blev  nede,  repræsenterede  ogsaa  et 
politisk  Standpunkt.  Og  det  var  ikke  Ligegyldighedens  eller  Neu- 
tralitetens. Det  var  det  vedhængende,  Sindelag,  Bondeforsigtig- 
hedens  Angst  for  det  uprøvede,  den  større  Respekt  for  Kends- 
gerningen end  Sans  for  Ideen,  der  var  udtrykt  i disse  passive 
Hænder.  Og  det  var  dem,  der  paa  Valgdagen  gjorde  Ud- 
slaget. Den  store  Verdensuro  ude  i Europa  og  de  store,  udfor- 
drende Idéer  i det  radikale  Program  har  paa  denne  Majoritet  af 
Vælgerne  virket  som  et:  tøv  æ bit’  Korn!  De  radikale  Tænkere 
og  Idealister,  der  følte  sig  i Forbund  med  deres  Aandsfæller 
over  hele  Verden,  og  som  i deres  egen  Tanke  og  Følelse  for- 
nam  Stempelslaget  af  den  voksende  Bevægelse,  havde  troet,  at 
Virkningen  vilde  blive  den  modsatte.  De  havde  givet  Agt  paa 
Valget  i Sverrig,  paa  Valgene  i England  og  Frankrig,  paa  Revo- 
lutionen i Rusland  og  Norges  Løsrivelse,  og  de  havde  troet,  at 
hele  denne  Bevægelse,  der  kunde  give  det  Udseende  af,  at  Eu- 
ropa gik  hen  imod  et  nyt  1848,  ogsaa  vilde  skylle  sine  Bølger 

ind  mod  vore  Kyster.  Derfor  havde  de  givet  deres  Agitation 
Rytme  af  den  stigende  Frihedsbølge,  sat  den  højere  op  end 
nogensinde  før  her  i Landet.  Men  derved  havde  de  ogsaa  til 
deres  egen  Skade  givet  Valget  et  stærkere  Løsen  end  nødvendigt 
Fra  at  gælde  for  eller  imod  Ministeriet  gik  det  over  til  at  gælde 
for  eller  imod  Radikalismen. 

Disse  doktrinære  og  systematiske  Standpunkter  fra  det  radi- 
kale Program  har  Befolkningen  paa  Landet  endnu  langtfra  været 
moden  til.  For  en  almindelig  Bondemand  er  det  doktrinære  over- 
hovedet et  fremmed  og  utilgængeligt  Standpunkt.  Det  vilde  i 
hans  Mund  blive  til  en  Frase.  Men  et  af  Bøndernes  Fortrin  i 
Politik,  og  et  Fortrin  de  har  fremfor  Bybefolkningen,  er  det,  at 
de  gaar  af  Vejen  for  Fraser.  Derfor  har  de  begavede  og  varmt 
følende  Mænd,  der  drog  ud  til  Møderne  paa  det  radikale  Ven- 
stres Program,  haft  saa  ringe  Fremgang.  Pastor  Morten  Pon- 
toppidan  i Ringkøbing  og  Overretssagfører  Levysohn  i Mariager, 
som  utvivlsomt  hver  paa  sin  Vis  har  udviklet  Odenseprogrammet 
paa  en  udmærket  Maade,  den  ene  med  Begejstring  og  i brede 
Syner,  den  anden  med  systematisk  Skarphed  og  Grundighed,  er 
sendt  tilbage  fra  Jylland  med  en  knusende  Protest.  Saadan  som 
det  er  gaaet  disse  Mænd,  der  uden  Forskole  og  uden  Tilknyt- 
ning til  den  Befolkning,  som  hvis  Talsmænd  de  optraadte,  sprang 
ud  i Politiken,  vil  det  gaa  enhver  anden,  der  under  lignende 
Vilkaar  træder  ud  i den  praktiske  Politik*  uden  anden  Udrust- 
ning end  sin  Idé  og  Overbevisning.  Maaske  vil  Fremtidens  po- 
litiske Ideer  modnes  hurtigt  og  trænge  sig  ind  paa  Befolknin- 
gen, som  en  Bekymring  stemmer  sig  for  Brystet.  Men  det  er 
ikke  sandsynligt.  Og  før  dette  er  sket,  er  det  rigtigt,  hvad  Redak- 
tør Svarre  har  sagt  om  de  Radikale:  De  vilde  spise  Stikkels- 
bærrene, mens  de  var  umodne,  og  derfor  har  de  faaet  sure 
Tænder. 

Der  er  et  andet  Træk  fra  dette  Valg,  der  peger  i samme 
Retning.  Det  er  Jydernes  Holdning.  Sejgt  og  urokkeligt  har  de 
holdt  fast  ved  den  Politik  og  den  Stamme  af  jydske  Politikere, 
der  første  Gang  blev  sig  sin  Modsætning  til  det  øvrige  Land 
bevidst  ved  Valget  i 1890,  og  siden  Valg  efter  Valg  har  forstær- 
ket sig.  Det  er  Viljen  i den  danske  Politik.  Den  samme  Vilje,  der 
holdt  længst  ud  i Kampen  mod  Provisoriet,  vil  ogsaa  nu  holde 
længst  ud  i Kampen  for  Ministeriet  J.  C.  Christensen.  Selv  om 

det  ser  ud,  som  om  Jyderne  nu  satte  deres  Vilje  ind  paa  en 
Politik,  der  er  langt  forsonligere  end  den  Bergske  Kamp  mod 
Provisoriet,  er  det  i Virkeligheden  dog  det  samme  politiske 
„Sind“,  som  Jakob  Knudsen  vilde  sige,  der  røber  sig.  Der  var 
ikke  mere  Standhaftighed  i Bergs  Politik  end  der  er  Forsonlig- 
hed i J.  C.  Christensens.  Begge  Dele  er  et  Spørgsmaal  om  Til- 
lid til  en  politisk  Personlighed,  om  Stædighed  overfor  Paavirk- 
ning  fra  anden  Side  og  om  selvstændig,  selvraadig  Karakter. 
Alene  af  den  Grund,  at  det  er  fra  København  og  fra  Øerne,  at 
den  radikale  Politik  kommer,  vil  Jyden  stille  sig  fjendtlig  til  den. 
Jyden  er  nok  radikal,  men  mest  naar  det  gælder  om  at  hævde 
sig.  Hans  Frihedsfølelse  har  et  aristokratisk  og  selvisk  Træk 
over  sig,  som  ikke  har  saa  let  ved  at  bringe  Ofre.  Han  bytter 
ikke  saa  let  det  Ministerium,  der  er  hans  Stolthed  og  Magt, 
bort  mod  et  Program.  — 

Den  politiske  Psykologi  er  imidlertid  et  voveligt  Emne.  De 
faglige  Politikere  vil  vise  den  fra  sig  som  et  Dilettanteri.  De  vil 
derimod  pege  paa  saadanne  Realiteter  som  den  overmægtige 
Indflydelse,  Reformpartiets  Presse  besidder.  Eller  den  uklare 
Politik,  Ministeriet  har  ført,  og  hvor  ved  det  har  kunnet  holde 
sammen  paa  begge  Sider  af  sit  Parti.  Eller  de  store  Amtsmøder, 
Ministeriet  har  holdt  i alle  Landsdele,  og  hvor  navnlig  Konsejls- 
præsidenten  ved  sin  kloge  Tale  og  ved  sin  Stillings  Autoritet 
har  bragt  mange  vaklende  Gemytter  til  at  staa  fast. 

I hvert  Fald  blev  Valgets  Udfald  et  andet  end  ventet,  ikke 
blot  for  Ministeriets  Modstandere,  men  vistnok  ogsaa  for  Mini- 
steriet og  Reform  partiet.  Det  er  et  Vidnesbyrd  om,  at  den  al- 
mindelige Valgret  her  i Landet  vil  ytre  sig  med  en  Ligevægt, 
som  gør  alle  Forsøg  paa  ved  dristige  Kup  at  bemægtige  sig 
Stemningen,  til  en  haabløs  Sag.  Naar  et  Parti,  der  ved  sin  alt- 
opslugende  Udvidelseskraft  i Fortiden  havde  opslugt  mange  Stem- 
mer fra  andre  Partier  end  sit  eget,  moderate,  radikale  og  social- 
demokratiske Stemmer,  naar  et  saadant  Parti,  der  altsaa  nu  kom  i 
samme  Situation  som  en  Bank,  hvor  de  indskudte  fremmede 
Penge  pludselig  tages  ud,  og  som  gik  til  Valg  ene  med  4 andre 
Partier  imod  sig,  og  det  paa  en  Politik,  der  ved  Overmod,  Fejl- 
greb og  Fattigdom  havde  givet  sig  enkelte  store  og  et  Utal  af 
smaa  Blottelser,  kunde  komme  fra  Valget  med  et  Tab  af  tre 
Stemmer,  men  i Virkeligheden  i Anseelse  og  Handlekraft  mange 

Gange  stærkere  end  før  Valget,  saa  har  det  lange  Udsigter  her 
i Landet  med  en  radikal  Ændring  af  Landets  Politik.  Parlamen- 
tariske Ministerier  plejer  kun  at  have  kort  Levetid.  Knokkel- 
manden staar  altid  i Krogen  med  sin  Le,  .det  er  Erfaringen  fra 
andre  Lande.  Men  ogsaa  i den  Henseende  som  i saa  mange 
andre  synes  den  udenlandske  Mode  at  være  for  „europæisk* 
for  den  danske  Politik. 

Paa  tredobbelt  Maade  er  Ministeriet  blevet  styrket.  Først  ved 
Holdbarheden  af  sit  eget  Parti.  Hvad  Partiet  har  mistet,  er  Folk, 
hvis  Fald  Ministeriet  maaske  begræder  med  tørre  Taarer,  f.  Eks. 
de  to  lolland-falsterske  Medlemmer.  Ingen  af  de  i deres  Valg- 
krese  truede  Ministre  faldt,  saaledes  som  ved  forrige  Valg  Krigs- 
minister Madsen  og  Finansminister  Hage.  Hvor  der  før  i Par- 
tiet var  løsgaaende  Tilbøjeligheder,  vil  der  nu  blive  en  Konkur- 
rence i Retning  af  at  være  mere  ministeriel  end  Ministeriet. 

Dernæst  er  Ministeriet  blevet  styrket  ved  de  Radikales  og 
Moderates  Nederlag.  De  sidste  er  truede  paa  Livet,  deres  Fø- 
rere udsatte  for  den  fuldstændige  Isolation.  De,  som  før  var 
knibske  værre  end  den  af  mange  Friere  ombejlede  Pige,  vil  blive 
mindre  kostbare  i Fremtiden.  Maaske  vil  det  endda  gaa  dem 
som  den  Pige,  der  var  knibsk  saa  længe,  at  hun  kom  til  at 
sidde  over.  Det  radikale  Parti  har  foreløbig  mistet  ikke  blot  Li- 
vet, det  vil  ikke  sige  Eksistensen,  men  det  Liv  i indbildt  Stor- 
hed og  kerubagtig,  flammesværdsudstyret  Bevogterskab  af  Por- 
ten til  Demokratiets  og  „Vælgernes"  Helligdom,  hvormed  det  i 
halvandet  Aar  har  imponeret  og  skræmmet  Reformpartiets  for 
Valgets  Hinsides  ængstelige  Sjæle,  men  ogsaa  en  Part  af  Æren. 
Disse  Mænd,  der  ustandseligt  havde  beskyldt  deres  Modstandere 
for  at  have  svigtet  og  forraadt  Vælgerne,  der  havde  ladet  Dom- 
men, Vælgerfolkets  inappellable  Højesteretsdom,  følge  i Hælene 
paa  Anklagen,  og  ladet  Dommens  Eksekution  paa  den  offentlige 
Menings  Skafot  med  billedlig  Indbildningskraft  foregaa  hver  Dag 
til  Skræk  og  Advarsel  for  ligesindede,  og  forfulgt  de  saaledes 
Henrettede  ud  over  Døden  ind  i Glemselens  altopslugende  Mørke, 
for  tilsidst  at  lade  de  saaledes  Anklagedes,  Fordømtes,  Henret- 
tedes, til  Underverdenen  Nedfames  og  Glemtes  Minde  genop- 
staa  som  et  stygt  og  advarende  Blad  i den  politiske  Historie  — 
de  vil  aldrig  kunne  komme  med  frelst  Ære  over  den  regnfulde 
Valgaften,  da  Telegram  efter  Telegram  afslørede  et  Humbug,  der 

næsten  mindede  om  det  Jærnpengeskab,  hvori  Therese  Humbert 
gemte  sine  Millioner.  De  40,000  Stemmer,  Partiet  mønstrede, 
vilde,  maalte  som  Resultat  af  en  paa  bar  Bund  og  under  van- 
skelige og  beskedne  Forhold  oparbejdet  Tilslutning,  have  taget  sig 
højst  respektable  ud,  selv  om  ogsaa  de  beholdne  Krese  er  saa 
stærkt  prioriterede  med  socialistiske  Stemmer,  at  Tallet,  selv 
med  Tillæg  af  de  Stemmer,  der  er  afgivet  paa  socialdemokra- 
tiske Kandidater,  maa  reduceres  adskilligt.  Men  maalt  fra  Top- 
punktet af  den  Skinnets  og  Reklamens  opdundrede  Højde  af 
Tilslutning,  hvortil  dette  Parti  havde  bogført  sig  selv  i den  of- 
fentlige Mening,  ligesom  en  Forretning,  der  dækker  over  sin  be- 
skedne Tilværelse  ved  hæse  Reklamer  om  Lokalernes  Udvidelse 
paa  Grund  af  Omsætningens  ustandselige  Fremgang,  faldt  den 
hele  Bataille  ud  i en  Jacob  von  Tyboesk  Karakter,  der  for  adskil- 
lig Tid  vil  give  den  radikale  Politik  et  U troværdighedens  Mærke 
paa  sig,  under  hvilket  ogsaa  de  Radikale,  der  er  ganske  uskyl- 
dige i dette  Blændværk,  vil  komme  til  at  lide.  De  radikale  Po- 
litikere og  Journalister  skulde  ikke  glemme,  at  vi  er  Børn  af 
det  Fædreland,  hvor  Holbergs  Komedier  fra  gammel  Tid  har 
gjort  Storskryderiet  til  den  af  Folkeøjet  mest  aarvaagent  belu- 
rede og  med  hjerteligst  Skadefryd  afslørede  menneskelige  Daar- 
skab.  Disse  Mænd,  der  i deres  københavnske  Hovedorgan  Dag 
ud  og  Dag  ind  sætter  deres  Modstandere  ind  i Komedien  og 
selv  paatager  sig  stolte  Helteminer  eller  strenge  Dommerblikke, 
skulde  passe  paa,  at  de  ikke  en  skøn  Dag  selv  bliver  Perso- 
nerne i Komedien. 

Endelig  er  Ministeriet  og  dets  Partis  Styrke  blevet  mere 
koncentreret  og  fast  derved,  at  baade  Socialdemokraterne  og 
Højre  er  gaaet  frem.  Denne  Fremgang  vil  banke  Venstre  sam- 
men, højne  Ministeriets  Autoritet  for  at  gøre  dets  Førerskab 
stærkere  mod  de  truende  Modstandere,  og  gøre  Forholdet  mel- 
lem Førere  og  Menige  mere  disciplineret.  Navnlig  Socialdemo- 
kratiets Vækst  vil  virke  som  en  Spore  paa  Sammenholdet  og 
skabe  den  „brede  Basis"  for  Ministeriets  Tilværelse,  som  dets 
Modstandere  ved  sidste  Rigsdagssamlings  Begyndelse  paastod,  at 
det  havde  tabt,  og  hvortil  der  kun  førte  én  Vej  — nemlig  over 
Ministeriets  Lig.  Socialdemokratiets  store  Fremgang  er  det  eneste 
Resultat  af  Valget,  hvori  der  ingen  Overraskelse  er,  og  hvortil 
der  ikke  behøves  nogen  forklarende  Kommentar.  Den  var  ventet 

af  alle,  maaske  endog  i endnu  højere  Omfang.  Ligesom  Gart- 
neren plukker  Frugten  i sin  Have,  naar  Høsten  er  kommet,  ry- 
ster Socialdemokratiet  sit  Partis  Stemmer  ned,  naar  Valgdagen 
er  kommen.  Har  der  været  Sol  og  Regn  i rette  Blanding  og 
har  Havearbejdet  været  passet,  bliver  det  ogsaa  et  godt  Frugt- 
aar.  Her  er  ingen  Mulighed  for  falske  Spaadomme  og  ingen 
Grund  til  Skryderier.  Enhver  kan  i Forvejen  se  den  bugnende 
Fylde,  hvormed  Jorden  frembringer  Socialdemokrater  af  sin  Over- 
flod ligesom  Markens  andre  Frugter.  Saadan  er  det,  og  saadan 
skal  det  være.  Ti  hvad  er  Demokratiet  andet  end  de  mange 
Fattige,  der  bliver  sig  bevidst?  Og  i et  saa  lille  Land  som  Dan- 
mark, hvor  der  kan  agiteres  til  Bunds,  dér  er  denne  Bevidsthed 
ikke  en  Talemaade  eller  en  Illusion,  men  den  ramme  Alvor. 
Som  Bønderne  har  gjort  Alvor  af  den  almindelige  Valgret  og 
gjort  det  med  den  samme  „Haan  i Tanken"  overfor  Ideens 
Mænd  lige  fra  den  Dag,  da  de  foretrak  Væveren  fra  Mern  for 
Professor  Clausen,  til  den  Dag,  da  de  gjorde  Redaktøren  af 
deres  Kolding-Aflægger  til  Kultusminister,  saaledes  vil  ogsaa  Ar- 
bejderne, naar  deres  Tid  kommer,  gøre  Bøndernes  Saga  om 
igen  — og  gøre  det  med  den  samme  „Haan  i Tanken"  over 
for  de  Professorer,  der  nu  løfter  Arven  efter  Professor  Clau- 
sen. Det  var  kun  i sin  meget  grønne  Ungdom,  at  det  danske 
Socialdemokrati  lavede  Demonstration  paa  Fælleden  og  lod  Hu- 
sarerne vise  deres  Sabler.  Siden  er  det  blevet  strengt  parlamen- 
tarisk. Slagdagen  er  Valgdagen.  At  være  Socialdemokrat  er  at 
stemme. . Først  i København,  saa  i de  store  Købstæder,  denne 
Gang  ogsaa  i de  smaa,  næste  Gang  i Landsbyerne.  Her  er  ikke 
Jyder  og  Sjællændere,  ikke  Københavnere  og  Landboere,  So- 
cialdemokraterne er  alle  Jyder  eller  rettere  Københavnere  for 
Vorherre,  lige  fra  Nørrebros  Fælled  og  ind  i Hjertet  af  Jyllands 
Lyngbakker.  Med  sine  24  Mandater,  altsaa  over  Vs  af  Folketinget, 
staar  det  danske  Socialdemokrati  i parlamentarisk  Magt  højst  af 
alle  Lande.  Og  næste  Valg  vil  Jorden  af  sin  Overflod  lade  dem 
vokse  til  Vi  af  Tinget.  Et  saa  stort  Parti  uden  nogen  nævne- 
værdig Spaltning  i Ledelsen  eller  Indflydelsen  er  et  Stykke 
dansk  Politik,  som  vidner  om  en  lignende  politisk  Dygtighed  i 
Arbejderstanden  som  i Bondestanden.  Her  er  Fremtidens  to 
store  Partier,  og  i Modsætningen  mellem  dem  ligger  Kampen. 

Højre  er  i Virkeligheden  foreløbig  uden  synderlig  Fremtid, 

skønt  det  kom  over  dette  Valg  med  en  vis  Flothed.  Det  har  faaet 
een  stor  Programsag:  Forholdstalsvalg.  Den  har  sikkert  Frem- 
tiden for  sig.  Men  medens  Græsset  gror,  dør  Horsemor.  Det 
gamle  Højre,  det  rigtige,  antidemokratiske  Højre,  som  stammer 
ned  fra  det  „Tanden  régime",  der  har  en  Revolution  mellem  sig 
og  Tiden,  det  utidsmcessige  Højre,  saaledes  som  det  er  repræsen- 
teret af  Etatsraad  Hammerich  i 6te  Kres,  vil  dø,  før  Forholds- 
talsvalgmaaden  ser  Dagens  Lys.  Og  det  unge,  i høj  Grad  tids- 
mæsssige  Højre,  hvis  Taktik  bestaar  i at  gøre  Overbud  i Frem- 
tidens sociale  Lovgivning,  er  alligevel  uheldigt  stillet  i Kapløbet. 
Social  Lovgivning  fra  oven  var  knap  nok  godt  Latin  i 1890,  da 
Kejser  Wilhelm  indbød  til  sin  Arbejderkongres  i Berlin.  Hvis 
han  dengang  havde  gjort  Øjeblikket  historisk  ved  et  i stor  Aand 
gjort  meget  stort  Tilbud,  havde  han  maaske  kunnet  fejre  en  stor 
Forsoningsfest  mellem  Magten  „fra  oven"  og  Magten  „fra  neden" 
— en  Slags  Arbejdersagens  Haager-Kongres.  Nu  er  Tiden  gaaet 
forbi.  D’Hrr.  Birck,  Poul  Rasmusen,  Ejnar  Hansen  bliver  ikke 
Tidens  Mænd,  selv  om  de  lukker  Munden  nok  saa  højt  op.  Høj- 
res virkelige  og  virkningsfulde  Vaaben  under  denne  Valgkamp, 
især  i København,  har  ligget  i dets  Resignation.  Dets  Mænd  var, 
og  undlod  heller  ikke  at  fremstille  sig  som  Arbejdets,  det  saglige 
Arbejdes  Riddere,  fri  for  enhver  storpolitisk  Ærgerrighed.  Der 
faldt  et  vist  Ideens  og  Sandhedens  Skær  over  deres  Tale,  naar 
de  forargede  sig  over  alt  det  Grumseri,  som  Storpolitiken  og 
Demokratiet  fører  med  sig.  Og  navnlig  i Kappestriden  med  deres 
Modstandere  i København,  de  radikale  Ideologer,  der  spillede 
med  Finnerne  i de  samme  Storpolitikens  demokratiske  Vande, 
som  har  aflejret  det  Grumseri,  ogsaa  de  forargedes  over,  lød 
Suset  af  Højremændenes  kritiske  Dyrendal  med  en  Oprigtighed, 
der  ikke  undlod  at  gøre  Indtryk. 

Paa  denne  Bane  vil  Højre  gaa  frem.  Tallene  i København 
viser  det.  Den  københavnske  Valgkamp  mellem  de  Radikale  og 
Højre  er  en  Ting  ganske  for  sig,  uden  Forbindelse  med  den 
øvrige  Valgkamp.  At  Nederlaget  paa  Landet  ikke  blev  udlignet 
for  de  Radikale  ved  en  Sejr  i København,  der  een  Gang  for  alle 
delte  Hovedstaden  mellem  dem  og  Socialdemokratiet,  er  maaske 
Valgets  største  Overraskelse.  Tværtimod  ser  det  ud  til,  at  Højre 
vil  erobre  hele  den  indre  By.  Det  er  et  tabt  Slag  paa  et  Ter- 
ræn, hvor  Vilkaarene  er  lige,  ja  mere  end  det,  det  er  Tilbage- 

gang.  København  mistede  den  Ære,  som  ellers  er  de  europæiske 
Hovedstæders  Lod:  at  plante  Fanen  et  godt  Stykke  længere 
fremme  i det  politiske  Terræn  end  det  øvrige  Land.  Disse  indre 
Kvarterer,  hvor  Hovedstadens  og  i mange  Henseender  hele  Lan- 
dets Puls  banker,  hvorfor  følger  de  ikke  med  Tidens  Politik 
med  samme  Fremskridtsfeber,  hvormed  de  udvikler  sig  efter  Tidens 
Fordringer  paa  det  andre  Omraader?  Er  der  mon  ikke  noget  om, 
at  Højre  er  et  nok  saa  borgerligt  Parti  som  Venstre,  bredere, 
mere  i Føling  med  Befolkningen  og  den  opvoksende  Slægt,  — 
den  lærde  Republik  maaske  fraregnet?  Det  radikale  Parti  er  i 
Aarenes  Løb  blevet  saa  snævert,  næsten  en  Klike.  Det  synes  at 
gøre  den  nationalliberale  Saga  om  igen.  Hvor  er  den  borgerlige 
Bevægelse,  der  udpegede  netop  tre  Universitetslærere  som  den 
indre  Bys  demokratiske  Kandidater?  Ingen  har  sporet  den.  Og 
dette  boulevard-litterære  Arrangement  af  Vittigheder  i Tekst  og 
Tegninger,  hvortil  Partiets  Agitation  i Pressen  indskrænker  sig, 
tidt  med  glimrende  polemisk  Virtuositet  men  med  altfor  kort 
Sigte,  denne  evige  Stikken  til  Straamanden  — , hvor  mangler 
der  ikke  den  ene  Artikel  eller  Tale  med  det  tunge,  naive  Mæle, 
der  brænder  igennem  og  giver  Genlyd  vidt  over  Byen.  Naar  man 
hører  det  daglige  Plaf  af  disse  Vindbøsser,  mindes  man  uvilkaar- 
lig  den  ene  Kanon,  Boerne  havde,  og  som  førte  Kælenavnet: 
Lange  Tom.  De  Radikale  mangler  deres  „Lange  Torn".  Men  de 
føler  det  ikke  selv,  og  ingen  Dag  gaar  hen,  uden  at  de  prokla- 
merer sig  som  „de  rigtige  Mænd“,  — saaledes  som  en  af  deres 
Talere  som  ordførende  Stiller  i en  af  Kredsene  begyndte  sin  Tale: 
„Nu  kommer  de  rigtige  Mænd.“ 


2. 

Der  tillægges  Konsejlspræsidenten  den  Ytring  under  Valgkam- 
pen, at  han  vilde  samle  sine  Hjertemænd  omkring  sig.  Det  er 
ægte  J.  C.  Christensensk  Hyrdetale  — ogsaa  i den  Forstand,  at 
den  er  vel  skikket  til  at  jage  langt  bort  fra  hans  Politik. 

Man  har  et  latinsk  Ord,  der  siger:  Hjertet  skaber  Teologen. 
Dette  Ord  kan  anvendes  paa  mange  andre  end  Teologer.  Man 
kunde  f.  Eks.  godt  sige,  at  Hjertet  skaber  Juristen.  Derfor  taler 
man  om  Rets følelse.  Paa  samme  Maade  er  det  ogsaa  den  vig- 
tigste Betingelse  for  en  Politiker  at  have  Hjertet  paa  det  rette 

Sted.  Alle  store  demokratiske  Politikere  er  baaret  frem  af  en 
stærk  Menneskekærlighed  og  en  naiv  Tro  paa  den  Sag,  de  vilde 
føre  igennem.  Men  for  at  en  Politiker  skal  kunne  vække  denne 
Genklang  i Hjerterne,  maa  der  være  en  bestemt  Idé,  en  be- 
stemt Tone,  der  klinger  stærkt  igennem  hans  eget.  Der  er  et 
dansk  Ord,  der  siger,  at  hvad  der  kommer  fra  Hjertet,  gaar  til 
Hjertet.  Hvad  der  kommer  af  Beregning,  gaar  ikke  nær  saa 
langt.  En  Politiker  kan  ikke  blive  ved  at  leve  paa  Taktik.  Han 
maa  bekende  en  bestemt  Politik.  Men  en  saadan  finder  man  al- 
drig i J.  C.  Christensens  Hyrdetaler. 

Han  har  hidtil  kun  sat  en  Række  Ord  i Omløb,  som  alle 
ligner  hverandre  deri,  at  de  har  et  tøvende,  forsigtigt,  paa  det  vin- 
dende, ja  næsten  det  rørende  beregnet  Præg.  At  han  kan  vinde 
og  røre  Hjerter,  det  véd  vi,  men  hvad  han  vil  bruge  den  vundne 
Stemning  til,  det  ved  vi  ikke.  Vi  kender  hans  Taktik,  men  nu 
forlanger  vi  at  kende  hans  Politik. 

Under  Ministeriet  Deuntzer  kom  den  demokratiske  Politik 
aldrig  til  Klarhed  med  sig  selv.  Men  der  var  ogsaa  meget,  der 
talte  til  Undskyldning  for  denne  Uklarhed.  Den  Situation,  Mini- 
steriet Deuntzer  tog  i Arv  fra  Fortiden,  var  beregnet  paa  en 
taalmodig  og  ubrydelig  Opposition,  som  skulde  gennemføre  et 
Forfatningskrav,  men  ikke  give  Demokratiets  Politik  et  bestemt 
Maal  og  Indhold.  Derfor  gik  dette  Ministerium  i Stykker.  Det 
var  et  in  blanco-Ministerium  med  en  aaben  Plads,  hvor  den 
politiske  Valuta  bagefter  skulde  udfyldes.  Denne  Udfyldning  til- 
faldt det  nuværende  Ministerium.  Derfor  blev  det  sammensat  saa 
ensidigt  med  en  hensynsløs  Udelukkelse  af  alle  Modsætninger 
baade  mellem  Anskuelser  og  Klasser.  Det  blev  Bondestandens 
Ministerium.  Men  denne  Ensidighed  var  i hvert  Fald  en  Styrke. 
Alligevel,  Styrken  viste  sig  ikke.  Paa  Grund  af  den  voldsomme 
Agitation  fra  radikal  Side,  forstærket  ved  et  Flankeangreb  af  det 
moderate  Parti,  blev  Ministeriet  tvunget  ind  i en  Forsvarsstilling. 
Angrebet  baade  i Fronten  og  i Flanken  maatte  det  først  hærdes 
i Valgets  Ild.  Atter  gik  halvandet  Aar  hen  med  Taktik. 

Men  efter  dette  Valg  skulde  Taktikerts  Tid  være  omme.  Den 
har  varet  nu  i 5 Aar.  Saa  stærkt  som  Ministeriet  nu  er  blevet, 
dækket  mod  ethvert  Flankeangreb  fra  de  Moderate  og  uden  at 
være  trykket  af  de  Radikales  drabelige  Trudsler,  har  det  ikke 
længer  nogen  Undskyldning.  Lad  os  faa  at  vide,  hvad  der  er 

demokratisk  Politik  i Danmark.  Vi  har  set  et  fransk  Demokrati 
gennemføre  Loven  om  Kirkens  Adskillelse  fra  Staten,  men  hvilke 
Ugerninger  har  ikke  det  samme  iranske  Demokrati  haft  paa  sin 
Samvittighed.  En  saadan  Svingning  mellem  op  og  ned  bliver 
næppe  det  danske  Demokratis  Fremtid.  Det  vil  snarere  blive 
Jævnmaalets  Demokrati,  — aldrig  de  høje  Kast  mod  Idealets 
Stjerner,  aldrig  det  dybe  Fald  mod  Forbrydelsens  Afgrund  — de 
almene,  anerkendte,  spidsborgerlige  Standpunkters  Demokrati, 
svarende  til  den  Centrums-Stilling,  Valget  har  givet  Reformpartiet. 

To  Træk  kendetegner  dette  Valg.  Der  er  stemt  til  Bunds. 
Det  er  virkelig  for  Alvor  dei  umiddelbare  Demokrati,  der  har 
lagt  sin  Vilje  for  Dagen.  70,6  pCt.  afgivne  Stemmer  af  det 
samlede  Vælgertal,  mon  der  er  noget  af  de  store  Lande,  der  kan 
opvise  en  saadan  Valgdeltagelse?  Og  der  er  stemt  efter  Stand. 
Hvis  Folketinget  var  en  Stænderforsamling,  kunde  Stemmerne 
ikke  været  faldne  synderligt  anderledes.  Bondestanden  har  stemt 
for  sig,  Arbejderstanden  for  sig,  Overklassen  plus  den  højere 
Mellemklasse  for  sig. 

Thi  paa  dette  Punkt  har  Valget  bragt  Klarhed.  Der  er  ingen 
Plads  i den  danske  Politik  for  ideelle  Standpunkter.  En  Politiker 
maa  have  sit  Rygstød  hos  en  bestemt  Samfundsklasse.  Naturlig- 
vis kan  en  Gruppe  af  den  ene  Klasse  slaa  sig  sammen  med  en 
anden  Klasse.  Paa  den  Maade  har  det  radikale  Parti  ved  Valgfor- 
bund mellem  visse  Dele  af  Bondestanden  og  Arbejderstanden  faaet 
valgt  en  halv  Snes  Mænd.  Tradition  og  Bladindflydelse  i For- 
bindelse med  den  personlige  Autoritet,  en  Folketingsmand  nyder 
i sin  Kreds,  kan  have  gjort  noget  til  at  udviske  Klasseforskellen 
i enkelte  Kredse,  men  de  fleste  Steder  er  det  i Virkeligheden  saa, 
at  Bønderne  har  stemt  paa  den  radikale  Mand  som  en  Bonde- 
repræsentant,  medens  Arbejderne  har  regnet  ham  blandt  deres 
Talsmænd.  Rimeligvis  er  der  blandt  Reformpartiets  Vælgere  en 
Afskygning,  maaske  ogsaa  en  Modsætning  mellem  en  radikalere 
og  moderatere  Side.  Men  til  Gengæld  har  dette  Parti  den  Styrke, 
at  næsten  alle  dets  Vælgere  hører  til  Gaardmands-  og  Hus- 
mandsklassen. Efter  den  Lære,  dette  Valg  har  givet,  er  derimod 
Spaltningen  inden  for  det  radikale  Partis  Vælgere  meget  dybere, 
fordi  de  tilhører  to  forskellige  Stænder.  Naar  man  betænker, 
hvor  skeptisk  Socialdemokratiets  Førere  til  Tider  har  udtalt  sig  om 
Mænd  som  Zahle,  Rørdam  og  Krabbe,  og  at  baade  Krabbe  og 

Slengerik  er  blevet  truet  med  en  socialdemokratisk  Modkandidat  i 
deres  Kredse,  vil  man  indse,  at  dette  Partis  Sammenhold  er  mere 
truet  end  noget  andet  Partis.  Hvis  Valget  havde  givet  det  radikale 
Parti  en  Tilgang  af  virkelig  radikale  Mænd  af  den  Slags,  som 
Hr.  Hage  har  kaldt  „Saltet"  i det  politiske  Liv,  og  Førerskabet 
da  var  tilfaldet  disse  Mænd  i Partiet,  vilde  der  maaske  paa  samme 
Maade  som  i den  Tid,  da  Hørup,  E.  Brandes,  Hage,  Pingel,  Trier, 
Lauridsen,  Philipsen  var  de  ledende  Mænd,  være  banet  nye  Baner 
i Demokratiet.  Men  mellem  de  „ferske"  og  de  „salte",  hvis  man 
kan  dele  de  Radikale  saaledes,  foretrak  Vælgerne  de  „ferske".  Det 
vil  fremdeles  blive  Zahle,  der  fører  an  paa  radikal  Side,  og  hans 
Fortid  og  Anlæg  gør  ham  i Virkeligheden  til  Bondepolitiker  i 
samme  Stil  som  Reformpartiets  Ledere. 

Man  behøver  blot  at  tænke  sig,  at  en  enkelt  af  de  radikale 
Ideologers  samlede  Styrke  var  blevet  valgt.  F.  Eks.  Professor 
Erslev.  Hvor  hjemløs  vilde  han  ikke  have  følt  sig  i sit  Parti.  At 
sammenligne  en  af  hans  Valgtaler,  der  altid  holdt  sig  paa  de 
lange  Baner  og  under  den  store  Horisont,  fjernt  fra  Rekylgevæ- 
rerne, Løjtnantslønningeme,  Anmærkningen,  med  en  Tale  af  en 
professionel  Radikal  med  dens  taktiske  Kunstgreb,  er  som  at 
høre  to  forskellige  Sprog,  uforstaaelige  for  hinanden  og  tilhø- 
rende to  forskellige  Verdensegne  under  den  politiske  Bevidstheds 
Horisont. 

Hjemløs ! — det  er  det  Ord,  der  vil  komme  adskillige  Men- 
nesker paa  Læben,  naar  de  overskuer  det  politiske  Danmark, 
der  er  fremgaaet  af  dette  Valg.  Hjemløse  i den  Politik,  i hvis 
Vorden  de  har  haft  deres  Hjerte  og  Tanke.  Den  danske  Ven- 
strepolitiks  Historie  er  af  stor  Interesse  for  Studiet  af  Tidens 
politiske  Udvikling.  I dem  spejler  sig  mange  Træk  med  fuldkom- 
men Tydelighed,  som  under  de  større  Landes  mere  overfladiske 
og  sammenslyngede  Forhold  tilsløres.  Som  Danmark  paa  Grund 
af  sin  Lidenhed  kunde  dyrkes  som  et  stort  Landbrug  af  lutter 
smaa  Husmandshaver,  kan  ogsaa  den  politiske  Spade  komme 
dybere  til  Bunds  hos  os  end  andetsteds. 

At  den  materielle  Modsætning  er  Tidens  største  og  snart 
eneste  politiske  Tanke,  vil  blive  aabenbaret  her  i Landet  tyde- 
ligere og  tidligere  end  i den  store  Verdenspolitik.  Vort  Demo- 
krati vil  blive  et  Stænderdemokrati,  og  tilsidst  vil  det  tilspidse 
sig  til  kun  at  bestaa  af  Socialister  og  Antisocialister.  Hvis  det  er 

rigtigt,  hvad  der  paastaas  af  radikale  Politikere,  at  „Tusinder* 
af  Højremænd  og  Moderate  allerede  ved  dette  Valg  har  stemt 
sammen  med  Reform  partiet,  saa  er  der  altsaa  allerede  nu  et  stort 
antisocialistisk  Parti  under  Dannelse  paa  henved  8/s  Del  af  Væl- 
gerne. Paa  den  anden  Side  staar  Socialdemokratiet,  som,  naar 
det  tager  sine  Prioriteter  ud  af  det  radikale  Parti,  udgør  den 
øvrige  V*  Del.  Hvad  der  kommer  i Klemme  mellem  disse  to 
Masser,  vil  uhjælpeligt  blive  maset  ihjel. 

Det  er  denne  dybtgaaende  Tilstand  i Samfundslivet  og  ikke 
„Lykkens  blinde  Gudinde",  der  har  raadet  for  Valgets  Skæbne. 
Naar  Tidens  Politik  mere  og  mere  tilskærper  sig  til  en  social 
og  materiel  Krigstilstand,  maa  efterhaanden  Frihedssindet  og 
Sansen  for  de  store  moralske  Tanker,  som  de  radikale  Ideologer 
har  sat  paa  deres  Program,  afstumpes.  Det  er  ikke  i den  prak- 
tiske Politiks  egenkærlige  og  brutale  Magtkamp,  at  den  Menne- 
sketype trives,  der  skal  forny  Aanden  i „Menneskerettighedernes 
Erklæring",  eller  bringe  den  højsindede  Stemning  tilbage,  der  gav 
os  5.  Juni-Grundloven.  Det  er  de  doktrinære  Politikeres  Van- 
skæbne, at  de  vedtager  5.  Juni-Grundlovens  Genindførelse  paa 
Programmet  i Odense,  uden  at  have  5.  Juni-Mænd  i deres 
menige  Rækker.  Eller  at  de  forkynder  Menneskerettighedernes 
Erklæring  fra  Universitetskatedret  uden  samtidig  at  virke  for  en 
en  „Aand"  som  hin  Revolutionstidens.  Aldrig  har  Henrik  Ibsens 
Ord  om  „Menneskeaandens  Revoltering"  haft  større  Sandhed 
end  netop  nu  i hans  Dødstime.  Som  det  hedder  i Bjærgprædi- 
kenen,  at  man  kan  ikke  sanke  Vindruer  af  Torne  eller  Figen  af 
Tidsler,  saaledes  kan  man  heller  ikke  af  en  haardhændet  Stands- 
politik sanke  politiske  Dyder,  der  forudsætter  en  naiv  og  ideal- 
istisk Fællesaand  i Folkets  Bevidsthed. 

Erik  Henrichsen. 

I 

en  første  Søndag  i Maj  1903  samledes  om  Efter- 
middagen et  ejendommeligt  Selskab  i et  offent- 
ligt Lokale  i Stockholm;  — den  første  Haandfuld 
forviste  Finlændere.  Der  var  Adelsmænd,  Borgere 
og  en  Bonde;  der  var  forhenværende  Medlem- 
mer af  Finlands  Regering,  afsatte  Embedsmænd, 
Forretningsmænd  og  Journalister;  der  var  Mænd,  man  i ethvert 
Land  vilde  kalde  konservative  Samfundsstøtter  og  ogsaa  Mænd,  hvis 
Sindelag  var  mere  radikalt  farvet;  nogle  maatte  benævnes  Fag- 
politikere, men  de  fleste  afgjort  Privatmænd,  én  vidste  ikke  andet 
ondt  om  sig  selv,  end  at  han  havde  sprøjtet  Vand  paa  en  Gen- 
darm, en  anden  var  bestemt  løbet  med  i Forvisningerne  af  en 
Fejltagelse.  De  var  for  første  Gang  samlede  for  at  tilbringe  nogle 
Timer  med  en  tilrejsende  Udlænding.  En  af  dem  stod  op  under 
Maaltidet  og  sagde: 

„Det  er  let  forstaaeligt,  at  vor  udenlandske  Ven  har  ønsket  at  se  os 
i vor  nye  Situation ; thi  sikkert  findes  der  ikke  i Øjeblikket  en  Samling 
vesteuropæiske  Mænd  saa  ejendommelig  som  denne.  Udjagede  med  faa 
Timers  Varsel  af  det  Fædreland,  vi  hver  for  sig  paa  fredelig  Vis  var 
med  til  at  opdyrke,  ude  af  Stand  til  at  benævne  noget  andet  Land  vort 
— er  vi  uden  Hjemstavnsret  nogetsteds.  Og  hvorfor?  Ingen  tænker  sig 
engang  at  beskylde  os  for,  at  vi  forbrød  os  mod  Loven  — tvertimod  som 
Lovens  Forsvarere  rammes  vi.  Ingen  kan  sige  os  paa,  at  vi  omgaas 
med  Tanker  mod  Folk  og  Monark  — tvertimod  det  er  de  uomgænge- 
lige Betingelser  for  begges  Samforstand,  vort  Arbejde  søgte  at  frem- 

skaffe.  Og  dog  lyder  vor  Rejseordre  paa,  at  vi  er  farlige  for  den  statlige 
Orden.  Det  kan  ikke  være  denne  Sags  sidste  Ord;  det  kan  det  ikke, 
fordi  vi  har  et  helt  Folk  bag  os  i den  Opfattelse,  at  Loven  gaar  for 
Magt  i Længden,  om  ogsaa  Magten  en  Tid  triumferer  over  Loven;  det 
kan  det  ikke,  fordi  vi  som  vesteuropæiske  Mænd  trygt  maa  gaa  ud 
fra,  at  Loven  og  Lovens  Mænd  indsættes  i deres  Ret.“  • 

Mens  Sammenkomsten  varede,  indfandt  en  Person  sig  ved 
Døren,  navngav  sig  som  én  samme  Eftermiddag  ankommen  for- 
vist og  forlangte  at  indlades;  — men  den,  han  udgav  sig  for,  sad 
allerede  blandt  Gæsterne.  Altsaa  Spionvæsenet  i dets  sædvanlige 
klodsede  Form  var  fulgt  med  fra  Finland  til  Sverige.  Da  man 
var  naaet  til  Kaffen,  indfandt  en  anden  Person  sig,  vaad  af  Bølge- 
skvæt, rød  i Kinderne  af  Forblæsthed,  — han  vendte  i Sejlbaad 
tilbage  til  Stockholm  efter  at  have  importeret  en  Ladning  Litte- 
ratur i Finlands  Skærgaard.  Altsaa  end  ikke  Forvisningernes  før- 
ste Forskrækkelse  havde  standset  Modstandsvirksomheden  et 
Minut.  Personen  medbragte  Efterretning  om,  nu  selv  at  være 
paa  det  sorte  Bræt,  at  have  haft  et  Statsfartøj  i Hælene  paa  sig 
til  Indfangning,  men  tilføjede:  „Saalænge  X sidder  i Finland,  er 
Mandskabet  i Orden,  saa  Import  og  Fordeling  kan  foregaa  uden 
Standsning,  og  vises  X ud  (hvilket  skete  et  halvt  Aar  senere)  og 
hans  Hjælpere  med  ham,  saa  er  heldigvis  Kvindfolkene  ligesaa 
gode  som  Mandfolkene  til  det  Stykke  Arbejde."  Altsaa  Organi- 
sationen antoges  for  saa  solid,  at  gentagne  Slag  i Toppen  ikke 
rokkede  Grundvolden.  Og  det  bekræftede  sig,  thi  Aviserne  uden 
Censur  kom  til  Abonnenterne  med  en  Regelmæssighed,  som 
ingen  normal  Avis  kunde  overtræffe,  — uafbrudt  til  det  sidste. 

Nogle  Uger  efter  denne  Sammenkomst  forsøgte  et  Antal  af 
de  højadelige  blandt  de  forviste  at  naa  frem  til  den  russiske  Kej- 
ser, — som  da  var  i Tyskland  — med  Klage  over  Forvis- 
ningerne. En  Greve  var  deres  Ordfører,  og  følgende  Samtale 
udspandt  sig  mellem  ham  og  en  betroet  russisk  Embedsmand, 
som  med  udsøgt  Elskværdighed  hørte  sin  finske  Standsfælle  ud- 
lægge Forvisningernes  Ulovlighed  efter  finsk  Ret;  forinden  Rus- 
seren indlod  sig  nærmere,  vilde  han  kende  Forvisningernes  Aar- 
sag. 

Den  finske  Greve:  Aarsagen  meddeles  os  ikke. 

Den  russiske  Embedsmand : Nej  vel,  men  De  kender  jo  naturligvis 
Aarsagen. 

Greven:  Oprigtig  talt,  nej. 

Embedsmanden:  Nej,  hør  nu,  Greve  (voyons).  De  selv  da?  Har  De 
deltaget  i Politik? 

Greven:  Som  alle  mine  Landsmænd  har  jeg  søgt  at  holde  Folket 
indenfor  Loven. 

Embedsmanden  (med  et  Skuldertræk):  Javel,  ja;  men  det  er  jo 
Politik.  Og  De  sidder  jo  ikke  paa  Landdagen,  vel?  Hvorfor  blander  De 
Dem  saa  i Politik,  som  ikke  kommer  Dem  ved  (qui  n’est  pas  votre  af- 
faire)?  thi  det  er  jo  indlysende,  at  Regeringen  maa  have  Midler  mod 
dem,  som  indblander  sig  i Sager,  der  ikke  vedkommer  dem.  Hold  Dem 
blot  borte  fra  det,  som  ikke  angaar  Dem  (qui  ne  vous  regarde  pas). 

Og  dette  var  vel  at  mærke  ikke  Ord  af  en  Lineal-  og  Papir- 
maskine af  en  Embedsmand,  som  hævdede  Enevælden  af  Guds 
Naade  og  Hjertets  Enfoldighed,  men  en  rettænkende  Verdensmands 
gode  og  velvillige  Raad  til  en  Standsfælle,  hvem  han  undte  alt  godt. 

Til  en  udenlandsk  Korrespondent,  som  i et  Interview  (det  vil 
sige  i Virkeligheden  i et  færdigt  Mannuskript,  som  overleveredes 
ham)  fik  Finlands  Generalguvernørs  Anskuelse  at  udbasune,  faldt 
Sætningerne  anderledes  ud,  men  Meningen  ligesaadan:  „For  en 
Russer  lyder  Ordene:  „Modstand  mod  en  Kejserlig  Vilje  (med 
stort  K)  paa  Grundlag  af  „Loven"  overhovedet  som  noget  utro- 
ligt. Skulde  Finnerne  virkelig  for  Alvor  tænke  paa  saadant,  gør 
det  mig  ondt  for  dem,  de  bliver  i saa  Fald  knuste,  tilintetgjorte.“ 
Da  Indenrigsminister  v.  Plehwe  kort  før  sin  Død  fik  en  dansk 
Mand  paa  Glatis  i St.  Petersborg  (de  er  nu  begge  døde,  saa  jeg 
skal  lade  selve  Sagen  ligge),  var  den  Besked,  Danskeren  skulde 
overbringe  de  forviste,  atter  og  stadig  den,  at  Politik  — det  vil  sige 
deres  Folks  Skæbne  — havde  de  og  deres  Landsmænd  at  holde 
sig  fra,  men  iøvrigt  kunde  de  faa  det  med  v.  Plehwe,  næsten  som 
de  vilde  have  det.  Om  Danskerens  Beretning  med  v.  Plehwes 
Rettelser  i Manuskriptet  eksisterer  endnu,  er  mig  ikke  bekendt; 
Skade,  hvis  den  er  tilintetgjort! 

Mod  dette  staar  den  samlede  finske  Anskuelse,  at  Loven  bin- 
der; at  hver  Mand  har  Ret  til  at  hævde  sit  Folks  Ret  indenfor 
Loven,  at  intet  Menneske  kan  være  alle  andres  baade  Lov,  Dom- 
stol og  StrafFeudøver.  Men  naar  paa  den  ene  Side  Statsmagten 
opfattes  som  kun  alle  Individers  højeste  Samlingsbegreb,  paa  den 
anden  Side  den  enkeltes  Vilje  — hvilket  atter  vil  sige  hans 
Haandlangeres  Vilje  — staar  som  Statsmagtens  eneste  Udtryk  til 
den  Grad,  at  end  ikke  hans  Løfter  binder  ham,  fordi  det  vilde 
være  Indskrænkning  i Statsmagten  — saa  er  man  naaet  til  Mod- 

sætninger  saa  dybe,  at  Spørgmaalet  om  Ret  og  Uret  slet  ikke 
kan  rejses  deroverfor.  Det  er  ligegyldigt,  om  man  foretrækker  at 
sige,  at  begge  Parter  har  Ret,  men  den  maa  bukke  under,  som 
er  den  svageste,  eller  om  man  afskyr  den  ene  som  umoralsk  og 
Mennesker  uværdig,  mens  den  anden  er  Visdommens  og  Ret- 
sindets  sidste  Ord,  eller  om  man  muligvis  tilkender  hver  af  dem 
en  relativ  Ret.  Et  saadant  Svælg  skiller  dem,  at  Spørgsmaalet 
om  Enevælde  eller  Konstitution  svinder  ind  til  Ubetydeligheder- 
nes Ubetydelighed  ved  Siden  deraf.  Det  er  Samfundskampens 
dybeste  Problem  — Retssamfund  eller  ikke,  det  gælder. 

. I denne  Kamp  mellem  to  afgrundsskilte  Anskuelser  kunde 
Forsvaret  for  Finlands  Stilling  føres  ud  i sine  yderste  politiske 
Konsekvenser  og  endda  holdes  paa  Lovens  Grund  til  det  sid- 
ste, — under  én  eneste  Forudsætning:  den  Politiker,  som  talte 
til  sine  medforviste  hin  Majsøndag  i 1903,  maatte  have  fuld  og 
ubetinget  Ret  i sin  Tillid  til,  at  alt  Folket  i Finland,  paa  de  rene 
Forrædere  nær,  stod  bagved  og  vilde  ofre  alt  for  Kravet  om 
Loven  som  Grundvolden  for  Landets  Samfundsbygning.  I Fald  Fin- 
land som  med  én  Mund  sagde  og  blev  ved  med  at  sige:  Vi  viger 
for  Vold,  men  vi  medvirker  ikke  til  Ulovligheders  Gennemførelse; 
I kan  desorganisere  vore  Institutioner,  ophæve  vort  Selvstyre, 
ansætte  russiske  Embedsmænd,  give  ulovlige  Forordninger,  paa- 
lægge Skat,  — men  vi  svarer  med  at  uddybe  vor  folkelige  Sam- 
hørighed, saa  alle  støtter  alle  i Modstanden,  vi  møder  ikke  til 
Udskrivningerne,  vi  adlyder  ikke  Eders  Guvernører,  vore  Dom- 
mere anvender  ikke  Eders  Straffelove,  og  vore  Embedsmænd 
inddriver  ikke  Eders  Skatter  og  Bøder,  vi  lader  hellere  vore 
offentlige  Anliggender  henligge  i Anarki,  end  vi  benytter  det 
lemlæstede  Selvstyre,  — ifald  Finland  sagde  og  vedblev  at  sige 
saaledes,  kunde  Kampen  holdes  gaaende,  Folkestyrken  endda  for- 
øges og  Loven  indtræde  i sin  forrige  Kraft  uden  Revolution,  naar 
Tiden  var  inde.  Mod  dette  kunde  hverken  Fængslinger,  Forvis- 
ninger, Diktatur  eller  Standretter  hjælpe.  Dette  var  den  „passive 
Modstand“s  Mænds  Forudsætning  fra  Konfliktens  Begyndelse; 
derpaa  byggedes  Sammenslutningen  mellem  de  hidtil  stridende 
Grupper  paa  Konstitutionens  Grund.  Ud  fra  denne  Forudsætning 
tænkte,  følte,  skrev,  handlede  Politikere  og  Privatmænd,  Mænd 
og  Kvinder,  af  alle  Stænder  i den  langt  overvejende  Del  af  det 
finske  Samfund  indtil  Statskupets  sidste  Dag,  paatog  sig  Ofre, 

underkastede  sig  Lidelser,  betalte  frivillige  Pensioner  til  de  af- 
skedigede, gik  i Landflygtighed,  udviklede  sig  demokratisk,  for- 
beredte en  ny  Tid,  med  en  Ro,  som  vakte  Europas  Beundring. 

Naar  det  dog  gik  saaledes,  at  Forandringen  i Efteraaret  1905 
fra  Statskup  til  nyt  forfatningsmæssigt  Liv  ikke  skete  ved  Tyngde- 
lovens egen  Magt,  men  ved  Revolution,  var  det  just  fordi  vel  den 
overvejende  Del  af  det  finske  Samfund,  men  ikke  alle,  bortset 
fra  Forræderne,  holdt  denne  Forudsætning  fast. 

II 

Thi  der  optraadte  i Finland  udenom  de  to  Grundanskuelser, 
som  brødes  — det  russiske  Statsalmagts  Krav  i Enkeltmands 
Haand  og  det  finske  Lovlydighedens  Modstandssvar  — to  an- 
dre, væsensandre.  Om  dem  begge  kan  først  nu  tales  i fuld 
Aabenhed  — om  den  ene  tav  man  hidtil  helst,  fordi  den  skadede 
Finlands  Renommée;  om  den  anden  tav  de,  som  vidste  Besked, 
fordi  Tale  var  farlig  for  Finland.  Jeg  mener  Eftergivenheds- 
anskuelsen og  den  revolutionære  Anskuelse,  som  blev  Eftergiven- 
hedens Følge. 

Saalænge  Eftergivenheden  kun  praktiseredes  af  Lykkesøgere, 
som  vilde  opnaa  noget  personligt  derved,  betød  den  lidet;  jo 
højerestaaende  de  Mænd  var  eller  blev,  som  svigtede,  des  siet- 
tere Eksempel  gaves  der  naturligvis,  men  sammentalte  udgør  de 
i de  7 Aars  Kamp  saa  forsvindende  faa,  at  den  uhildede  maa 
forbavses  over  Misforholdet  mellem  Maddingen,  som  udkastedes, 
og  Antallet  af  Rovfisk,  som  bed  paa.  De,  der  ofrede  alt  og  stod 
midt  i Kampen,  var  ganske  vist  hastige  til  Fordømmelse  af  „de 
faldne  Mænd“  (visse  Udlandes  Presse  fulgte  altfor  villig  med); 
paa  Guldvægt  vejedes  Beskyldningen  for  Forræderi  ikke;  om  en 
og  anden  vil  den  historiske  Dom  sikkert  falde  anderledes  ud 
end  de  samtidige  Landsmænds  iltre  Bedømmelse.  Men  som  sagt, 
saalænge  Eftergivenheden  indskrænkede  sig  til  Individerne,  var 
de  endog  højtstaaende,  betød  den  lidet.  Anderledes  da  den  i Tidens 
Løb  blev  Kreses,  Institutioners,  sluttelig  et  Partis  samlede  Op- 
fattelse. Da  skete  det,  som  sprængte  den  passive  Modstands  For- 
udsætning, nemlig,  at  den  hæderlige  Opinion  delte  sig,  ikke  i to 
lige  store  Dele,  langtfra,  men  i to  Dele,  af  hvilke  ingen  kunde 
frakende  den  anden  Motivernes  Renhed  og  Maalets  Enhed, 

mens  det  umuligt  kunde  være  saaledes,  at  begge  Anskuelsers 
Midler  var  lige  rigtige,  eftersom  den  ene  Slags  Midler  udelukkede 
den  anden.  Den  passive  Modstands  Kamp  fik  dobbelt  Front.  Og 
Revolution  anedes  som  Situationens  eneste  Udvej. 

Tidligst  faldt  den  indenlandske  Regering  fra  Modstanden  med 
Loven  som  Vaaben  og  fandt  et  Standpunkt,  som  bragte  den  i 
Vanry  for  Eftergivenhed.  Dens  oprindelige  politiske  Fejl  — at 
forsyne  Statskupet  med  finske  Mænds  Navneunderskrifter  og 
offentliggøre  det  i Forfatningssamlingen  den  18.  Februar  1899  — 
straffede  sig  haardt;  meget  tidligt  udtrykte  jeg  det  saadan,  at  Re- 
geringen havde  afskaaret  sig  fra  en  hvilken  som  helst  Modstand 
mod  hvad  som  helst,  og  det  bekræftede  sig,  omend  Bevægelsen  gik 
langsomt,  og  forskellige  Udrensninger  blev  fornødne  først.  Med 
Efteraaret  1901  er  Bunden  naaet  — og  om  nogen  Vej  opad  bag- 
efter kan  der  ikke  med  Rette  tales.  I Foraaret  1902  gaves  der 
den  finske  Regering  en  Mulighed  for  at  give  et  Puf  til  de  rus- 
siske Tvangsherrer,  — der  er  dem,  som  mener,  at  der  kun  be- 
høvedes et  lille  Puf,  og  de  forhadte  Tyranner  i St.  Petersborg 
og  Helsingfors  vilde  være  ramlede  paa  Kejserens  Bud.  Derom 
tør  jeg  ikke  dømme.  Kun  saameget  er  sikkert,  at  en  finsk  Mand 
i Marts  1902  havde  vundet  Indpas  i St.  Petersborg  for  Tanken 
om  et  Systemskifte  i Finland:  at  v.  Plehwe  samtidig  fra  anden 
Side  var  klemt  op  i en  Krog,  hvorfra  han  vanskelig  kunde  bryde 
frem;  at  der  til  finske  Regeringsmænd  rettedes  Forespørgsel  fra 
St.  Petersborg,  om  mulig  Metoderne  overfor  Finland  trængte  til 
at  forandres;  og  at  Svaret  fra  Regeringsmændene  faldt  und- 
vigende — om  af  Skræk  for  Bobrikoflf,  af  Byrokratkrænkelse 
over,  at  den  finske  Mand  var  gaaet  udenom  Regeringen,  eller  af 
manglende  Evne  til  politisk  Aandsnærværelse,  faar  staa  hen.  Selv 
kender  jeg  personlig,  saameget  til  denne  Sags  sære  Gang  (dens 
Hovedlinier  oflfentliggjordes  i Efteraaret  1905),  at  jeg  med  Bestemt- 
hed kan  sige,  hvor  forbløffende  den  finske  Regerings  Undladelse 
af  at  benytte  Chancen  virkede  i de  finskvenlige  russiske  Kredse. 
Man  søgte  og  søgte  om  Forklaring  uden  ret  at  begribe;  Hypo- 
tesen om  den  „byrokra tiske  Krænkelse"  er  saaledes  bygget  paa 
en  Ytring  til  mig  fra  russisk  finsk-venlig  Side.  Øjeblikket  forsøm- 
tes, faa  Dage  efter  myrdedes  Indenrigsminister  Sjipiagin  af  en 
russisk  Student,  v.  Plehwe  svang  sig  fra  sin  Krog  med  Elegance 
op  i hans  Plads,  bibeholdt  det  direkte  Referat  i finske  Sager, 

han  hidtil  havde  haft  hos  Kejseren,  ogsaa  i sin  nye  Stilling  — 
og  slap  ikke  sit  haarde  Tag  om  Finland  til  sin  Dødsdag.  I denne 
Tid  — denne  for  det  hele  russiske  Rige  ødelæggende  Tid  fra 
Foraaret  1902  til  28de  Juli  1904  — kan  man  kun  uegentlig  tale 
om  en  indenlandsk  finsk  Regering;  det  er  med  en  kuldegysende 
Følelse  af  Medynk,  man  maa  tænke  paa  de  Finner,  der  saa’  sig 
sig  tvungne  til  at  lægge  Navne  til  deres  Lands  Forødelse;  man 
er  tilbøjelig  til  at  holde  dem  adskilligt  til  gode.  Men  hvorfor  be- 
bevilge sig  selv  uforholdsmæssig  forhøjede  Lønninger  for  det 
Stykke  Arbejde,  de  gjorde?  Hvorfor  gaa  over  fra  den  — muligt 
uundgaaelige  — viljeløse  Eftergivenhed  til  positivt  Medarbejder- 
skab, ved  Forvisningerne  f.  Eks.?  Hvorfor  navnlig  fremstille  Sagen 
til  Bobrikoff,  gennem  ham  for  v.  Plehwe,  som  om  Modstanden  i 
Landet  skyldtes  en  Haandfuld  Agitatorer,  mens  Folket  var  til- 
freds? I saa  Henseende  findes  rentud  graverende  Smaabilletter, 
som  efterhaanden  kommer  ud,  fra  finske  Regeringsmænd  til  Bo- 
brikoff, som  trolig  lader  Meddelelserne  gaa  videre  til  v.  Plehwe. 
Fra  et  Skjold  for  Finland  var  Regeringen  bleven  en  Fare,  og 
nogle  hæderlige  troende  rev  den  jo  altid  med  sig  i Faldet. 

Fra  Regeringen  greb  Smitten  om  sig.  Først  til  den  gejstlige 
Stand.  Erkebiskoppen  og  med  ham  et  Antal  Præster  fandt  sig 
ikke  for  gode  til  at  præke,  at  al  Øvrighed,  ogsaa  den  uretfær- 
færdige,  er  af  Gud.  Om  adskillige  af  dem  kendes  der  baade  da 
og  senere  Udtalelser,  som  viser,  hvor  dybt  Finlands  Ulykke  i 
Virkeligheden  gik  dem  til  Hjerte,  og  da  Erkebispen  omsider 
(efter  BobrikofEs  Død)  tog  Bladet  fra  Munden,  skete  det  ikke 
uden  Værdighed;  en  Del  Præster  holdt  sig  ogsaa  stift  hele  Tiden, 
men  under  de  værste  Aar  tav  de  altfor  mange  eller  raadede  til 
Eftergivenhed;  i det  lange  Løb  vil  det  skade  Præsterne  mere,  end 
det  gavnede  Russerpolitiken.  Men  for  en  Tid  var  Præsten  fra  en 
Hyrde  bleven  en  Fare,  og  nogle  hæderlige  troende  trak  ogsaa  de  med 
i Faldet.  Dernæst  Domstolene,  høje  Embedsmænd  samt  Politiet  paa 
Landet;  der  fandtes  virkelig  oprigtig  fædrelandske  Mænd  til  at  tage 
Pladserne  efter  de  Dommere,  som  ulovligt  afskedigedes  paa  Grund 
af  Lovlydighed;  der  fandtes  virkelig  Landpolitimænd,  som  uden 
at  fortjene  Forrædernavnet  lod  sig  bevæge  til  at  forfølge  Mod- 
standens Mænd.  Det  var  ikke  mange;  — Angiverne  regner  jeg 
overhovedet  ikke  med  deriblandt;  Angiverne  og  Størsteparten  af 
dem,  som  indtog  afskedigede  Landsmænds  Pladser,  handlede  af 

de  mindst  tiltalende  Grunde;  — der  var  ikke  mange  hæderlige, 
men  de  var  der,  — og  de  handlede  paa  Regeringens  Ansvar  og 
efter  Smitten,  som  udgik  derfra. 

Endelig  kom  saa  dertil  et  Parti.  Endnu  i 1903  kunde  jeg 
med  Sandhed  tilbagevise  det  offentligt  som  Bagvaskelse,  da  det 
i et  udenlandsk  Blad  paastodes  (efter  russiske  Opgivender),  at 
et  Parti  i Finland  stod  bag  ved  Regeringen  og  dens  Eftergiven- 
hed. Men  da  levede  ogsaa  endnu  den  store  Partifører  Yrjo- 
Koskinen,  Gammelfennomanernes  Storsire,  som  var  gaaet  med 
til  at  lade  Gammelfennomaniens  Mænd  overtage  Regeringsplad- 
serne (uden  dog  selv  at  indtræde  i Regeringen),  fordi  han  troede 
paa,  at  finsk  Sprog,  finsk  Kultur,  finsktalende  Mænd  lettere  kunde 
tilbageslaa  Russificeringen  end  svensk  Kultur,  Sprog  og  Mænd  — 
dem  han  beskyldte  for  som  Overklassens  Mænd  at  savne  Bund 
og  Rod  i Befolkningen.  Han  oplevede  at  se  finsk  skubbet  til 
Side  med  samme  Fuldstændighed  som  svensk  i Administrationen 
og  russisk  indtage  dets  Plads;  han  oplevede  at  erkende  sit  Fejl- 
syn, at  indrømme  sin  Politiks  manglende  Bæreevne  — og  inden 
sin  Død  bebudede  han  Muligheden  af  ændrede  Signaler.  Og  hvor 
hadsk  han  end  forfulgte  Modstanderne  enkeltvis,  hvor  absolut 
han  end  billigede,  at  Finsken  tog  Enemagten  og  skubbede  Sven- 
sken ud,  — aldrig  tillod  han  dog  det  gammelfennomanske  Parti 
som  saadant  at  engagere  sig  med  Bobrikoff  og  v.  Plehwe;  selv 
lod  han  sig  end  ikke  forestille  for  dem.  Men  med  hans  Død 
gik  Førerskabet  i Partiet  over  til  Professor  Danielson  — en 
udmærket  Videnskabsmand,  et  renlivet  Menneske,  men  en  sørge- 
ligt underlegen  Politiker.  Han  havde  nu  faaet  i sit  Hoved,  at 
v.  Plehwe  vilde  Finlands  Vel,  og  at  Danielson  var  udset  til  hans 
Redskab  som  Finlands  Frelsermand;  det  hjalp  ikke,  at  man  for- 
talte ham,  hvordan  v.  Plehwe  havde  holdt  mange  andre  før  ham 
tilbage  ved  Knaphullet  og  forsikret  dem,  at  netop  de  var  Man- 
den, den  eneste  rette  Mand,  for  at  gøre  sig  Finland  i Evighed 
taknemmeligt  ved  at  lære  Finland  v.  Plehwes  dybe  Interesse  og 
kærlige  Planer  for  Landet  og  føre  dem  ud  i Livet.  Danielson 
var  en  troende  og  handlede  derefter.  Han  gjorde,  hvad  Yrjo- 
Koskinen  ikke  havde  været  at  formaa  til:  han  drev  det  gammel- 
fennomanske Parti  ind  i Regeringspolitik  for  at  redde  Stumperne 
og  ved  v.  Plehwes  Velvilje  lirke  noget  smaat  af  det  tabte  tilbage. 
Fra  Vinteren  1908  m,  endnu  mens  Bobrikoff  og  v.  Plehwe  levede. 


Digitized  by  L^ooQle 


Finland  under  Statskupet 


541 


og  indtil  Revolutionen,  — navnlig  da  efter  Fyrst  Obolenskys  An- 
komst til  Finland  i August  1904  — var  der  virkelig  et  finsk  Re- 
geringsparti, som  midt  under  Diktatur,  Fængslinger,  Bortførelser 
til  Rusland  og  Pressetvang,  og  for  Resten  svævende  Løfter  om 
ubestemte  Forbedringer,  bedyrede  loyalt  Medarbejderskab  og  pri- 
ste Obolensky  for  Loyalitet.  Partiets  Visdom  udtrykkes  kortest 
i de  Ord:  „Tys,  tys!  ikke  snakke  højt,  saa  faar  vi  Landdag." 
Det  var  sikkert  Partiets  Haab,  at  det  skulde  blive  en  proteste- 
rende Landdag,  men  Protest  med  Moderation  og  Tilbud  om  Ind- 
rømmelser, saa  det  „kunde  gaa  igennem  i St.  Petersborg."  Fra 
da  af  var  den  hæderlige  Opinion  delt;  de  indbyrdes  Beskyld- 
ningers Æra  var  aabnet  fra  begge  Sider,  med  lige  uomtvistelig 
Oprigtighed  i Troen  paa,  at  den  anden  Sides  Anskuelse  var  for- 
dærvelig. En  lille,  men  fast  Opinion  for  at  søge  Akkord,  en  over- 
vældende stor  og  krænket  for  Modstand.  Mod  „de  Konstitutionel- 
les" Beskyldning  for  Lykkesøgeri  satte  Regeringspartiet  Ordet 
„Terrorister"  og  „landskadelige"  i Omløb  om  de  Konstitutionelle. 
Her  skal  jeg  indtil  videre  slippe  Partiet;  kun  nogle  Ord  om 
Personerne. 

For  „udmærket  Virksomhed"  adledes  af  Kejseren  paa  Gene- 
ralguvernørens Indstilling:  Danielson,  som  havde  modtaget  Uni- 
versitetets Vicekanslerpost  efter  en  afskediget  Professorkollega1); 
Eneberg,  Regeringens  drivende  Kraft;  Johnson,  Statsprokurøren, 
som  lod  Lovene  sove;  endnu  en  Regeringsmand  og  en  Parti- 
leder. Danielsen  lod  sig  ikke  introducere  paa  Ridderhuset  og 
trods  alt  er  jeg  overbevist  om  hans  Hensigters  Redelighed,  men 
siettere  Politiker  har  Finland  ikke  set  og  saa  daarlig  Partifører 
leder  man  forgæves  i en  europæisk  Politik  efter.  Efter  Revolu- 
tionen blev  hans  Stilling  uholdbar;  endelig  aftraadte  han  som 
Universitetets  Vicekansler  og  maatte  gengive  Posten  til  den  Kol- 
lega, som  var  hans  afskedigede  Forgænger.  Eneberg  døde  den 
Dag,  Revolutionen  i Finland  gav  sit  første  Stormsignal.  Statspro- 
kurør  Johnson  dræbtes  af  en  Finlænders,  altsaa  en  Landsmands, 
Revolverskud;  to  Uger  før  Revolutionen  befriedes  Drabsmanden 
af  Fængslet.  Partiets  Politik  havde  nødvendiggjort  Revolutionen  — 
Nemesis  ramte  Personerne  med  Partiet. 

l)  Kansleren  er  siden  Alexander  den  Istes  Tid  altid  i St.  Petersborg,  saa  at  Vicekansleren  er 
Universitetets  virkelige  Styresmand. 

III 

Det  finske  Regeringspartis  Hovedsigte  i Politik  rettedes  alt- 
saa  mod  at  faa  Landdag  indkaldt;  men  netop  Landdagens  Ind- 
kaldelse blev  Udgangspunktet  for  „den  aktive  Modstand  “s  Parti 
i Finland  og  for  Opinionens  Deling  i tre. 

Jeg  berører  her  et  Forhold,  der  endnu  den  Dag,  som  er, 
maa  behandles  med  Varsomhed,  Navnes  Nævnelse  er  især  ganske 
udelukket,  men  Hovedlinierne  er  dog  allerede  offentlig  trukne 
op  med  saadan  Aabenhjertighed,  at  Konturerne  tør  følges  og 
understreges. 

Forinden  Statskupet  kendte  man  i Finland  kun  lidet  til  Rus- 
lands indre  Forhold,  og  navnlig  Frihedsbevægelsen  kendte  man 
aldeles  ikke.  Hele  Krisen  under  Alexander  II,  de  revolutionæres 
fortvivlede  Forsøg  paa,  da  alle  andre  Midler  glippede,  at  ind- 
bringe Rædslen  som  Helbredelsesmiddel  i russisk  Politik,  ende- 
lig Mordet  paa  Kejseren  — alt  afskyedes  i Finland,  som  mente 
at  skylde  Alexander  II  saa  meget;  denne  Kejsers  Død  blev  i 
Finland  begrædt  med  i Sandhed  fanatisk  Sorg.  Om  at  undersøge 
den  russiske  Bevægelses  Aarsager,  denne  „Bande “s  Motiver  var 
der  i Finland  ikke  Tale.  Selv  da  Alexander  III’s  Regering  ud- 
foldede sig  som  en  for  Finlands  nationale  Særtilværelse  farlig 
Regering,  ændredes  Forholdet  ikke;  Finland  betragtedes  som  et 
Enklave  for  sig,  Finlands  Ret  og  denne  Ret  alene  skulde  tale 
sit  stille,  veltalende  Sprog  til  Kejseren;  man  var  inderlig  over- 
bevist om,  at  naar  Kejseren  blot  blev  rigtig  belært,  vilde  han 
med  sit  nedarvede  Kejserlige  (altid  med  stort  K)  Højsind  give 
Retten  Æren.  Og  at  Alexander  III,  som  virkelig  var  en  retsindig 
Mand,  standsede  det  planlagte  Statskup  ved  at  lægge  det  i en 
Kommission,  hvis  Arbejde  han  stoppede,  — det  fæstnede  blot 
den  finske  Overbevisning  om  Kejseren  personlig  som  Finlands 
Skjold. 

End  ikke  det  frygtelige  Ord,  v.  Plehwe  lod  Nikolai  II  ind- 
bringe i finsk  Politik  med  Statskupet,  Ordet  „ Rigsinteresse “ — 
denne  Rigsinteresse,  som  kunde  sprænge  Finlands  Ret,  fri  Kej- 
serens Hænder,  udslette  Finlands  Lovbøger  — , end  ikke  dette 
vækkede  Finlænderne  til  Forstaaelse.  En  dansk  Forfatter  (Best- 
horn)  har  træffende  sagt,  at  hele  den  imponerende  finske  Adresse- 
bevægelse og  den  internationale  Henvendelse  i St.  Petersborg  i 
Virkeligheden  betød  „en  Appel  fra  den  slet  underrettede  Kejsers 

Dom  i første  Instans  til  den  bedreunderrettede  Kejser  som 
Højesteret".  Men  deri  ligger,  at  man  i Finland  (og  ude  i Europa 
med)  endnu  tænkte  sig,  at  Retsspørgsmaalet  spillede  en  Rolle  i 
den  finske  Sag,  og  at  den  russiske  Politik  i Finland  lod  sig  ad- 
skille endnu  en  Gang  fra  den  øvrige  russiske  Politik. 

Omkring  Aarhundredskiftetdæmrer  den  første  Begribelse  i Fin- 
land af,  at  man  ikke  blot  maa  faa  Russere  til  at  interessere  sig  for 
Finland,  men  at  man  selv  maa  interessere  sig  for  Rusland,  stu- 
dere de  indre  russiske  Forhold,  gribe  et  Haandtryk  her,  give 
en  Haandsrækning  hist,  mulig  stille  sin  aarhundredgamle  poli- 
tiske Skole  til  Tjeneste  ogsaa  for  Rusland,  hvis  nedenfra  vir- 
kende Kræfter  besidder  al  anden  Fornyelsens  Evne,  men  savner 
politisk  Skoling  af  Mangel  paa  Vane.  Af  Brevvekslingerne  mel- 
lem Finlænderne  og  Udlændinge  i denne  lærerige  Tid  er  intet 
saa  fængslende  som  at  se,  hvordan  Rusland  gaar  op  for  den 
finske  Bevidsthed  i sin  Storhed,  sin  Nyhed,  sin  Løfterigdom.  I 
alt  væsentlig  er  det  en  enkelt  finsk  Mand,  hvis  utrættelige  Ar- 
bejde Omslaget  endelig  skyldes,  en  Mand,  det  for  den  store  Part 
af  hans  Landsmænd  vil  tage  Tid  at  give  al  den  Ære,  som  tilkom- 
mer ham  — saa  uvant  virker  hans  internationale  formløse  Fa§on 
og  hans  vide  Vyer  i Politik  paa  det  sindige  finske  Protokolfolk  — , 
men  man  maa  forbavses  over  det  ringe  Maal  af  Anerkendelse, 
han  har  høstet  selv  fra  dem,  som  véd  Besked.  Ubekymret  om 
den  Rædsel,  han  først  vakte,  den  Modstand,  han  endnu  møder, 
fulgte  og  følger  han  sin  egen  Kurs:  „At  Revolutionen  i Finland 
lykkes,  er  nødvendigt  for  Finlands  Fremtid;  alt,  hvad  Revolutionen 
vinder,  vinder  vi;  Ruslands  Frihedskamp  er  vort  Haab:  Fredsslut- 
ning og  Forlig  mellem  Finland  og  en  enevældig  russisk  Kejser  er 
en  slet  Spøg,  en  Latterlighed  uden  Garanti  for  Fremtiden"  gentog 
og  gentager  han  uanfægtet  af  alt  og  alle,  og  derefter  har  han  an- 
lagt sine  egne  Handlinger;  hvor  mange  eller  hvor  faa  der  følger 
ham  i denne  Del  af  hans  Anskuelse,  véd  ikke  han  selv,  véd 
ingen.  Men  fra  den  Dag  af,  han  slog  fast,  at  Finlands  Skæbne 
afgøres  i Rusland,  med  Rusland,  af  Rusland  — ikke  af  tilfældige 
Hofstrømninger,  men  af  Ruslands  hele  Politik,  — fra  den  Dag 
gik  Bevægelsen  fra  Finland  ind  i Rusland  sin  Gang,  snart  med 
ham  som  Centrum,  snart  udenom  ham,  indtil  det  nu,  da  han 
paany  staar  ret  isoleret  i aktuel  finsk  Politik,  er  hans  Tanke, 
der  daglig  fejrer  Triumfer.  Et  Par  af  de  yngre  Politikere,  hvis 

Ord  vejer  tungt  i Øjeblikket  i Finland,  gjorde  Rundrejser  i Rus- 
land; én  vendte  hjem  med  Beundring  for  de  selvstyrende  Sem- 
stvoer,  som  hidtil  kun  kendtes  i de  svageste  Omrids,  med  Per- 
sonalkendskab  og  Tillid  til  de  liberale  Forfatningsvenner  og  det 
radikale  Bourgeoisis  Krese.  En  anden  pløjede  dybere  ned,  tog 
Indtryk  af  de  sociale  Modsætninger,  knyttede  Forbindelser  med 
mere  revolutionære,  og  hans  i Forvejen  demokratiske  Syn  var 
ved  Hjemkomsten  fra  noget  blegrødt  blevet  mere  karmoisint  far- 
vet. Socialdemokratiet  i de  to  Lande  knyttede  varigt  Forhold  til 
hinanden.  Et  Par  Citater  af  Breve  er  oplysende  (de  er  fra  før 
de  finske  Forvisninger): 

Fra  1902:  „X.,  som  ikke  er  nogen  Fusentast,  spørger  mig  om  føl- 
gende: Hvad  om  vi  i Stedet  for  den  nu  paagaaende  Rekognoscering 
paa  deres  Terræn  slog  Bivuak  mellem  dem?  Hvad  om  vi  fik  pillet  ud 
af  vore  Landsmænd  den  overtroiske  Rædsel  for  Ordet  Revolution? 
Hvad  om  vi  i Stedet  for  det  idelige  Rend  paa  fyrstelige  Trapper  slut- 
tede aabenhjertigt  Paktum  med  den  fremrykkende  Hær,  hvis  Styrke  og 
Karakter  vi  nu  begynder  at  kende?  Hvad  vilde  Du  svare  paa  sligt?" 

Den  stille  Tvivl,  som  de  sidste  Ord  udtrykker,  besvares  (uden 
at  de  to  Brevskrivere  indbyrdes  anede  om  hinandens  Aaben- 
hjertighed  overfor  samme  Tredjemand)  i følgende  Linjer  fra  Ef- 
teraaret  1902: 

„ Y (Forfatteren  af  ovennævnte  Brev)  skriver,  at  Forbundet  med 
russisk  Venstre  — han  tør  ikke  sige  Revolution,  fordi  det  lyder  saa 
fælt  — bør  holdes  stadigt  som  en  Mulighed,  men  ogsaa  stadig  som 
liggende  ud  i Fremtiden.  Det  er  altid  et  Fremskridt  — den  henrivende 
Naivitet  ufortalt,  at  han  tror,  man  kan  holde  Folk  som  — kofT  og 
— witsch  hen  med  Rytteri  paa  Fremtidsveksler." 

Paa  samme  Tid  udkommer  anonymt  Konni  Zilliacus’  Bog  om 
det  revolutionære  Rusland,  som  standser  ved  v.  Plehwes  Mini- 
sterium og  som  første  Gang  for  finske  Øjne  opruller  det  hele 
Billede  af  Revolutionens  organiske  Vækst  i Rusland.  Snart  reg- 
nes Bogen  paa  mange  Sprog  som  Standardværk. 

Saa  langt  var  man  naaet,  da  Udvisningerne  ramte  Finlæn- 
derne, konservative  Samfundsstøtter  og  radikale  Sværmere  uden 
Forskel,  alle  indtil  da  uden  Forskel  lige  udadlelige  som  Lovens 
og  atter  Lovens  Mænd.  Femten  Maaneder  efter,  da  Bobrikoffs 
Lig  jordedes,  skrev  Times  med  Rette,  at  Ruslands  Forhold  til 
Finland  er  det  klassiske  Eksempel  paa,  hvorledes  Revolutionen 
af  Regeringen  tvangsvis  og  med  logisk  Nødvendighed  indpodes  i 

en  Befolkning,  som  af  Naturen  har  Modbydelighed  for  Revo- 
lution. * 

Fra  nu  af  gaar  Bevægelsen  med  rivende  Hast.  Endnu  i Juni 
1903  nøjedes  en  forvist  Finne  med  at  sige,  at  der  nu  kun 
var  den  finske  Bondes  og  Arbejders  Modstandskraft  i passiv 
Modstand  at  stole  paa;  faa  Maaneder  efter  anbefalede  samme 
Mand  mig  en  gennemrejsende  russisk  Antimonarkist  som  en  Po- 
litiker, hvis  „beherskede  Meninger*1  det  vilde  interessere  mig  at 
kende;  og  da  endelig  denne  samme  Forviste  bad  mig  oversætte 
en  Rapport  i December  s.  A.,  var  Udtrykkene  saa  voldsomme, 
at  jeg  telegrafisk  maatte  forlange  Ret  til  at  dæmpe  dem  ganske 
betydelig.  Dette  er  aldeles  typisk  for  Hastigheden  i Bevægelsen. 
Naturligvis  var  Udviklingen  stærkest  blandt  de  Forviste  — Emi- 
grationens politiske  Følger  fornægter  sig  aldrig  hverken  til  højre 
eller  til  venstre  — , men  Fremtiden  viste,  at  de  hjemmeværende 
fulgte  med  i samme  Retning,  omend  i andet  Tempo. 

Alt  dette  vidste  man  nøje  i St.  Petersborg,  de  ledende  rus- 
siske Politikere  frygtede  stærkt  for  Forbindelsen  mellem  Finland 
og  den  russiske  Revolution;  v.  Plehwe,  den  store  Politimand1) 
troede  endog  bestemt,  at  Forbindelsen  var  indledet  om  fælles 
Aktion;  han  var  da  selv  godt  paa  Veje  til  at  pleje  Underhand- 
linger med  de  russiske  revolutionære  i Udlandet  og  benyttede 
sit  hemmelige  Politi  til  at  forsøge  paa  at  faa  Finlænderne  til 
Mellemmænd.  Det  hele  var  en  Kæmpefælde;  haanligt  leende  af- 
viste de  russiske  revolutionære  Flæsket,  og  Finlænderne  havde 
let  ved  ikke  at  gaa  i Fælden,  — der  var  nemlig  ingen  Forbin- 
delser etableret  den  Gang.  Af  alle  hans  mislykkede  Manøvrer 
var  der  ingen,  der  ærgrede  v.  Plehwe  som  denne;  Efterspillet 
blev  den  i sin  Tid  meget  opsigtsvækkende,  for  v.  Plehwes  Pre- 
stige kompromitterende  Episode,  da  det  russiske  hemmelige  Po- 
litis underjordiske  Pressevirksomhed  i Paris  afsløredes. 

Under  Krigen  Rusland— Japan  modnedes  de  finske  og  rus- 
siske Sambestræbelser.  Ikke  en  russisk  Røst  hævede  sig  fra  fri- 
hedsvenlig Side  til  Misbilligelse,  da  Schauman  uden  Medvidere, 

*)  Efter  at  ovenstaaende  var  skrevet,  har  den  russiske  Ingeniør  og  Politiker  Demtschinsky  med 
Navns  Underskrift  meddelt  følgende  Yttring  af  v.  Plehwe  til  ham:  „Havde  jeg  efter  Sjipiagins  Død 
troet,  at  man  i Rusland  trængte  til  en  Indenrigsminister  vilde  jeg  aldrig  have  modtaget  Indenrigs- 
ministerporteføljen, thi  jeg  manglede  de  allerførste  Begreber  om  Indenrigsministergerningen  og  be- 
gynder først  nu  at  erhverve  dem;  men  jeg  mente,  Rusland  trængte  til  en  Gendarmchef,  og  dertil 
egner  jeg  mig,  min  hele  Uddannelse  ligger  i Politidepartementet,  det  vidste  man  om  mig  fra  Alex- 
ander lirs  første  Dage  af.  Derfor  blev  jeg  Indenrigsminister.'4 

men  med  det  finske  Folks  udelte  Bifald,  fældede  Bobrikoff  — og 
Plehwes  Død  betragtedes  af  Finland  og  Rusland  som  fælles  Befri- 
else. Hvorvidt  nu  officiel  Forbindelse  mellem  hele  den  finske  Op- 
position og  den  hele  russiske  Frihedskamp  vilde  være  kommen 
i Stand,  kan  først  Fremtiden  afgørende  oplyse.  Den  første  Kon- 
ference af  alle  russiske  Oppositionspartier  og  fremmede  Natio- 
naliteter i det  russiske  Rige  berammedes  til  Paris  til  Efteraaret 
1904  og  Deltagelse  skulde  anmeldes.  Finland  stod  paa  Skillevejen. 

Da  indkaldtes  Finlands  Landdag.  Største  Parten  af  den  pas- 
sive Modstands  Mænd,  forviste  og  hjemmeværende,  mente  nu, 
at  Landdagen  maatte  være  Valpladsen,  hvor  Finlands  Ret  skulde 
forsvares,  Landdagen  Tribunen,  hvorfra  Finlands  Protest  skulde 
lyde,  i Landdagen  maatte  den  passive  Modstand  tilkæmpe  sig 
Majoriteten  for  at  drage  det  store,  i Bunden  lovlydige  Centrum 
af  finsktalende  bort  fra  Regeringspartiet  og  dets  Eftergivenhed. 
Uden  at  fornægte  sin  Sympati  med  Frihedskampen  i Rusland 
burde  dog  Finland  ikke  med  sit  Navn  figurere  under  et  russisk 
Mødes  regeringsfjendtlige  Protokol.  Herefter  handledes  der.  Med 
knusende  Flertal  besatte  „de  konstitutionelle"  — som  de  for- 
enede svensk-  og  finsk-talendes  Modstandsgruppe  fra  nu  af  offi- 
cielt kaldte  sig  — alle  Landdagens  fire  Standskamre;  de  forviste 
Adelsmænd  vendte  hjem  for  at  deltage  i Landdagen,  en  enkelt  for- 
vist valgtes  til  Landdagsmand  i Borgerstanden.  Kampen  mod  det 
finske  Regeringsparti  skulde  gaa  løs  sammen  med  Kampen  mod 
det  russiske  Statskup.  Men  de,  som  ikke  troede  paa,  at  en  Fin- 
lands Sejr  uden  den  russiske  Revolutions  Sejr  kunde  byde  Fin- 
land nogen  Sikkerhed  for  Fremtiden,  dannede  „det  finske  aktive 
Modstandsparti",  en  Finnes  Navn  staar  under  den  officielle  Pro- 
tokols Uddrag,  som  „det  russiske  Riges  Oppositions-  og  Revo- 
lutions- og  Nationalitets-partier,  samlede  til  en  første  Konference 
i Paris  i Efteraaret  1904“  udsendte  til  den  europæiske  Presse; 
„det  finske  aktive  Modstandsparti"  nævnes  som  Deltager  i Kon- 
ferencen, „Medlemmer  af  den  finske  Opposition"  som  dem,  der 
havde  taget  Initiativet  til  Konferencen.  En  Finne  havde  været 
Præsident.  Mødets  1ste  Programpunkt  lyder:  „Afskaffelse  af  Selv- 
herskerdømmet  og  Tilbagekaldelse  af  alle  de  Forholdsregler,  som 
har  krænket  Finlands  konstitutionelle  Rettigheder." 

Det  kan  med  Sandhed  siges,  at  det  nye  Parti  ikke  vakte 
Begejstring  i Finland.  Til  en  Begyndelse  benægtedes  dets  Eks- 

istens  ganske  simpelt,  men  da  Partiet  lod  sine  hemmelige  Skrifter 
spredes  over  Landet,  og  da  samtidigt  Voldsomheder  begyndte, 
Skud  knaldede  og  Bomber  sprang  rundt  om  i Byerne  — om 
Aktivisterne  virkelig  var  Mestre  for  dette,  eller  det  var  Enkelt- 
mands Værk,  vil  først  opklares  helt,  naar  en  Gang  enhver  af 
den  nuværende  Generation  ligger  i sin  Grav  — da  vakte  det 
sand  Forfærdelse. 

Thi  Finlænderne  var  i sin  store  Helhed  faldne  tilbage  paa 
Lovligheden  som  det  eneste  rette  Middel  til  Landets  Frelse.  „De 
konstitutionelle",  Landdagens  herskende  Parti,  arbejdede  paa  at 
isolere  Regeringen  og  dens  lille  Tilhæng,  og  det  lykkedes;  Cen- 
trum og  Fennomanien  gik  i det  konstitutionelle  Spørgsmaal  over 
paa  „den  passive  Modstand“s  rummelige  Platform,  slugte  sin 
iboende  Konservatisme  i sig  og  demokratiserede  sig  — Land- 
dagens eneste  og  blivende  reelle  Resultat.  Men  det  skete  paa 
Bekostning  af  Samforstaaelsen  mellem  Finlands  og  Ruslands 
Opposition;  og  at  man,  saa  længe  dette  Arbejde  stod  paa,  slog 
Kors  for  sig  og  fornægtede  Aktivismen  og  alle  dens  Gerninger, 
er  tydeligt.  Var  Landdagens  Resultat  blevet  en  rungende  Protest, 
Diktaturets  Borfald,  Presse-,  Forenings-,  Forsamlings-Frihed,  den 
lovlige  Ordens  Genindførelse,  vilde  Aktivismen  mulig  med  ét 
Slag  være  faldet  bort  i Erkendelse  af,  at  derved  gavnede  Fin- 
land ogsaa  Rusland.  Nu  gik  det  anderledes.  Generalguvernør 
Obolensky  lovede  det  utrolige  og  holdt  absolut  ingenting. 

Linder  Aktivismens  Haanlatter  og  det  konstitutionelle  Venstres 
stigende  Misfornøjelse  med  den  hele  Taktik  sad  Landdagen,  mens 
Diktatur  og  fortsatte  Ulovligheder  vedblev,  og  diskuterede  Henven- 
delsen til  Czaren;  for  at  faa  Centrum  med  og  en  Fløj  af  Regerings- 
partiet oven  i Købet,  blev  dens  Tekst  mere  en  Anmodning  til 
Czaren  om  Lovlighed  end  et  Krav  til  Storfyrsten  om  Ulovlig- 
hedens Ophør.  Landdagen  chikanerede  Regeringschefen  bort  fra 
sin  Stol  som  Adelsstandens  Forhandlingsleder,  men  bevilgede  de 
nødvendige  Finanser  til  Regeringens  Førelse,  Hohenthal  skød 
Statsprokurøren,  Regeringspartiet  begyndte  at  tale  om  et  hidtil 
ukendt  Begreb  „delvis  Lovlighed".  Det  syntes,  som  om  saavel 
Maal  som  Metoder  var  i Vaklen  ved  Opinionens  Deling  i tre. 

Landdagens  sidste  Maaneder  og  de  nærmest  følgende  var 
Statskupets  pinligste  Tid.  Landdagsprotesten  prellede  af  uden 
væsentlig  Virkning  og  Diktaturets  Fortsættelse,  Ulovlighedernes 

uhindrede  Gang  kastede  et  bedrøveligt  Skær  tilbage  paa  de  10 
Millioner,  som  Landdagen  havde  bevilget  Ruslands  Statskasse, 
og  paa  den  almindelige  Stemmerets  Henlæggelse  af  taktiske 
Grunde1).  1 Breve  kunde  man  nu  finde  Ytringer  som  denne:  „Det 
er  kommen  os  dyrt  til  at  staa,  at  der  opstod  den  ulyksalige  Idé, 
at  Finlands  Skæbne  og  Ruslands  Revolution,  Finlands  Kamp  for 
Loven  og  Ruslands  Kamp  om  Loven,  skal  støtte  hinanden,  ja 
har  noget  med  hinanden  at  skaffe."  Men  det  var  Lægmandsbe- 
tragtninger; de  ledende  politiske  Kredse  blandt  „de  konstitutio- 
nelle" lod  sig  ikke  rive  med  af  sligt.  Det  engang  vundne  Udsyn 
tabtes  ikke,  man  stod  kun  en  Stund  stille  — i Tanker;  Tanker, 
som  fik  Aktivisterne  til  at  sætte  den  bitre  Betegnelse  „de  gam- 
melkonstitutionelle" i Kurs  om  den  passive  Modstands  Mænd  — 
thi  Tankerne  gik,  sagdes  der,  ud  paa  den  Mulighed  at  genvinde 
den  finske  Retsstat  ved  at  danne  det  russiske  Riges  eneste  „ro- 
lige Hjørne".  Men  dette  maatte  Aktivisterne  betragte  som  Op- 
tagelse af  det  „gammelfennomanske"  Regeringspartis  Metoder  og 
som  det  sorteste  Forræderi  baade  mod  Finland  og  Rusland.  Hvis 
virkelig  saadanne  Tanker  har  været  oppe  blandt  de  konstitutio- 
nelle, saa  blev  de  grundigt  kurerede;  thi  i St.  Petersborg  var  man 
ikke  moden  for  „det  rolige  Hjørne“s  Politik;  — tværtimod  skær- 
pedes Metoderne  en  Stund  paa  ny:  finske  Borgere  tvangsbort- 
førtes atter  til  St.  Petersborg,  én  blev  ulovlig  stillet  for  russisk 
Krigsret,  uden  at  Regering  eller  Statsprokurør  i Finland  gjorde 
noget  alvorligt  derimod.  Dermed  var  alle  Muligheder  udtømte; 
det  fredelige  Udkomme  med  Eftergivenheden  og  Statskupet 
maatte  opgives. 

I Sommerens  Løb  er  Ligevægten  genoprettet.  „De  konstitu- 
tionelle" og  Ruslands  liberale  Demokrater  finder  hinanden  paa 
ny  og  for  ikke  mere  at  miste  hinandens  Haand;  Vaabenimporten 
til  Finland,  som  røbedes  ved  John  Grafton“s  Eksplosion,  men 
hvis  virkelige  Omfang  heller  ikke  vil  kendes  før  enhver  af  denne 
Generation  ligger  i sin  Grav,  beviste,  at  Revolutionen  arbejdede. 
En  Række  Skud  og  Attentater  holdt  Aanden  oppe.  Fra  August 
Maaned  af  var  det  klart  for  enhver,  at  Omvæltningen  maatte 
komme.  Aktivisterne  opnaaede  ved  selve  Formen  for  Revolutio- 


x)  Efter  Nytaar  1905  nedlagde  en  lille  Gruppe  radikale  (ikke  Aktivister)  i Borgerstanden  deres 
Landdagsarbejde,  da  * Forudsætningerne  for  normalt  Forfatningsliv  savnedes*4,  og  mod  10  Millioners- 
Politiken  stemte  de  radikale  i saavel  i Borger-  som  Adelstand 

nens  Udbrud  den  velfortjente  Triumf,  at  deres  Forudsigelser  gik 
i Opfyldelse;  det  viste  sig,  at  den  russiske  Revolutions  Sejr  blev 
Forudsætningen  for  at  generobre  Finland  for  Finlænderne;  thi 
den  finske  Revolution  brød  ud  den  30te  Oktober  som  Tilslut- 
ning til  den  da  sejrrige  russiske  Generalstrejke.  Dermed  traadte 
Aktivisterne  — under  virkelig  Selvfornægtelse  — tilbage;  som 
Parti  lod  de  ikke,  saa  længe  Revolutionen  varede,  høre  fra  sig; 
deres  Mænd  virkede  blandt  og  med  de  andre  borgerlige  Partier. 
„De  konstitutionelle"  tog  sikkert  og  dygtigt  Finlands  Skæbne  i 
deres  Haand;  med  blid  Vold  skubbedes  Eftergivenhedens  Rege- 
ringsparti fra  Roret.  Under  enestaaende  fuldkommen  Ro;  med 
en  af  ingen  Undtagelse  formørket  komplet  Retssikkerhed;  uden 
at  plettes  af  en  Draabe  Blod  gennemførtes  Revolutionen  — for 
Lovens  Genindførelse. 

Men  Dagens  Byrde  i den  revolutionære  Uge,  Sejrens  Ære 
maa  „de  konstitutionelle"  dele  med  Finlands  nyopdukkede  Magt: 
Socialdemokratiet,  som  med  ét  Sæt  sprang  ind  i Finlands  poli- 
tiske Historie. 


IV 

Socialdemokratiet  indtog  under  Statskupet  en  Særstilling. 

Socialdemokratiet  i Finland  er  ungt  — endnu  ikke  10  Aar 
gammelt  som  enet  Parti  — og  Socialdemokratiet  er  i sin  Hoved- 
bestanddel finsktalende.  Derfor  hænger  Partiet  endnu  i Dok- 
triner, som  det  først  efterhaanden  vikler  sig  ud  af,  og  derfor  har 
det  endnu  ikke  helt  strøget  af  sig  den  over  én  Kam  skærende 
Mistænksomhed  og  Harm  mod  „Herrerne",  hvortil  Underklas- 
serne opflaskedes  af  Gammelfennomaniens  Ledere,  som  rettede 
Hugget  mod  „Overklassen",  naar  de  vilde  ramme  de  svensk- 
talende. Men  mens  Gammelfennomanien  saaledes  slog  til  Hesten 
og  mente  Husaren,  nemmede  Arbejderne  særlig  Angrebene  paa 
„Herrerne";  de  lod  Sprogstriden  i Stikken,  klogt  nok,  saa  snart 
deres  sociale  Interesser  fik  Medbør,  men  Hidselsen  mod  Over- 
klassen slog  igen  ogsaa  mod  Fennomanerne,  da  Stunden  kom,  hvor 
Arbejderne  kunde  virke  med  i det  politiske  Spil.  Ellers  vilde 
da  ogsaa  den  Grundlov,  at  de  politiske  Virkemidler  slaar  igen 
paa  sin  Ophavsmand,  have  fornægtet  sig  første  Gang  i Historien. 

I de  første  Statskupsaar  var  Arbejderne  kun  lidet  interesse- 

rede;  det  politiske  Arbejde  havde  ingen  Plads  bestemt  for  dem, 
i Byernes  Selvstyre  tog  de  meget  ringe  Del,  paa  Landdagen 
havde  de  ingen  Særrepræsentanter  (endsige  da  et  helt  Kammer 
saadan  som  Bønderne);  det  var  „Herrernes”  politiske  Rettig- 
heden, som  truedes,  „Herrernes”  og  Bøndernes  Landdag,  som 
mistede  sin  Magt  — at  disse  Bureaukrater  og  Adelsmænd  og 
Storbønder  knugedes  af  Bobrikoffs  Jemhaand,  hvad  enten  de 
talte  svensk  eller  finsk,  kunde  Proletariatet  tage  sig  let  — i Fin- 
land siger  man  endnu  Proletariatet,  naar  man  taler  om  Arbej- 
derne. Sympatien  for  Fennomanien,  i hvis  Ledebaand  man  saa 
længe  var  gaaet,  holdt  sig  dog  større  end  for  de  svensktalende, 
som  i høj  Grad  er  Overklassens  Mænd,  og  holdt  tilbage  fra  Mod- 
standslyst mod  Russervælden,  thi  i Modstanden  havde  Svensken 
et  Hestehoved  foran.  Dertil  kom,  at  den  russiske  Regerings  syn- 
lige, usminkede  Opmuntring  af  Underklassen  — Polen  om  igen  — 
gav  Ro  for  Arbejderne  til  at  styrke  eller  egentlig  nyskabe  en  or- 
ganiseret Arbejderbevægelse.  Uden  den  ringeste  Taknemligheds- 
følelse  mod  Russerne  i den  Anledning,  med  koldblodig  Anvendelse 
af  Chansen  toges  Tiden  i Agt:  Fagforeningerne  fik  Styrke,  Lønkrav, 
Arbejdstidskrav,  Strejker  gjorde  under  hele  Statskupstiden  ufor- 
styrret deres  arbejder-samlende  Gerning.  Politisk  stod  Arbejderne 
Gevær  ved  Fod,  mens  Landdagene  — Klasse-  og  Stands-repræ- 
tation  uden  Sidestykke  i det  moderne  Europa  som  de  var  — gjorde 
sig  hæderlige  og  heldige  Anstrengelser  for  at  følge  med  i den 
sociale  Reformering  — det  skal  siges  til  Standslanddagens  Ros  i 
dens  Dødsstund. 

Saa  kom  Væmepligtsukaserne,  hvorved  Indkaldelse  til  russisk 
Krigstjeneste  stilledes  i Udsigt,  hvad  især  Underklasserne  vilde 
faa  at  føle;  Udskrivningerne  begyndte.  Deres  Sprog  var  ikke  til 
at  misforstaa.  I pludselig  Klarhed  vandt  den  Begribelse  Indpas 
i Arbejdernes  Tanke  — andre  Landes  Arbejderpartier  har  maattet 
vækkes  af  samme  dyrekøbte  Lære  — , at  politisk  Virksomhed  og 
social  Kamp  ikke  er  to,  men  én  Ting;  at  de  mistede  Landdags- 
rettigheder betød  andet  end  „Herrerne“s  Magt  over  Underklassen, 
bl.  a.  ogsaa  Individets  Tryghed  og  Byrdernes  samfundstjenlige 
Fordeling;  at  en  Samfundsbygning  ikke  er  et  Korthus  med  Herre- 
blade og  Styrvolter  i Stueetagen,  som  en  fremmed  Vind  vælter 
omkuld  uden  Hensigt;  at  et  selvstyrende  Folk  alene  kan  sikre 
sine  egne  Samfundstilstande.  Arbejderne  tog  ved  Lære.  Vi  ser  i 

Aarene  19  °v«  Studenter  og  Arbejdere  sidde  i Komité  sammen 
om  Værnepligtsstrejke  — det  blev  Begyndelsen  til  Tillidens  Op- 
staaen.  Saa  ser  vi  Fagforeningslederne  blive  politiske  Program- 
forfattere. Og  inden  vi  véd  et  Ord  af  det,  ser  vi  Strejkerne  fort- 
sættes som  Kamp  mod  Kapitalismen,  men  Arbejdere  kastede  i 
Fængsel  for  Kamp  mod  Russerherredømmet;  Forlangendet  om 
Normalarbejdsdag  kombineres  med  Krav  om  almindelig  Stemme- 
ret, Etkammersystemet  proklameres  sammen  med  Arbejderbe- 
skyttelsen, Forsamlings-  og  Pressefrihed  i Aandedræt  med  social- 
demokratisk Agitation  blandt  Husmændene.  Og  endelig  — det 
afgørende  Gennembrud  — erkendtes  det,  at  Proletarer  i alle 
Lande  vel  bør  holde  sammen,  men  indrømmes  samtidigt,  at  man  vil 
en  virkelig  national,  uafhængig  finsk  Samfundsbygning.  Men  om 
Socialdemokraterne  i Finland  skal  gennemføre  deres  Krav  alene 
eller  i Forbindelse  med  andre  finske  Partier,  derom  spaltes 
Meningen  i Finland  som  overalt. 

Ottendedagen  førend  Eugen  Schauman  definitivt  drejer  Fin- 
lands Historie  ved  at  rydde  Bobrikoff  af  Vejen,  samler  en  Ar- 
bejder — hans  Navn  er  ikke  endnu  Historiens  — Tusinder  af 
Standsfæller  om  Talerstolen  i fri  Luft  og  udslynger  det  samlede 
Program:  Ned  med  det  russiske  Bøddelregimente!  ned  med 
Plehwe  og  Bobrikoff!  Leve  den  sociale  Revolution!  Vi  forlanger 
Landdagen  indkaldt  for  at  indføre  almindelig  Valgret,  Pressens, 
Forsamlingernes,  Foreningernes,  Troens  Frihed,  Sikkerhed  for 
Person,  vore  Kammerater  frigivne  af  Fængslerne ; vi  sympatiserer 
med  Ruslands  heltemodige  Frihedskamp! 

Da  denne  Arbejder  er  forsvunden  i Mængden,  sluppen  over 
til  Stockholm  og  dér  modtaget  af  de  politiske  forviste,  er  Ringen 
sluttet.  Med  eller  uden  Alliancetraktat'mellem  de  enkelte  Partier  er 
Revolutionen  beredt.  Ogsaa  her  bragte  Landdagen  af  1904  Knude  paa 
Traaden,  thi  den  almindelige  Valgrets  Henlæggelse  førte  Arbej- 
derne til  Kravet  om  Nationalforsamlings  Indkaldelse  i Stedet  for 
Landdag.  Men  Revolutionens  Form,  Generalstrejken,  bragte  ganske 
af  sig  selv  Arbejderpartiet  en  Førerstilling  i den,  og  da  Løftet 
om  almindelig  Stemmeret  er  afgivet  den  2den  November  1905 
fra  „de  Konstitutionelles  Side,  er  Brodden  taget  af  Kampen  om 
Landdag  eller  Nationalforsamling,  skønt  Kampens  Misstemning 
vedblev;  efter  gennemført  Revolution  mod  Statskupet  afmønstrede 
Arbejderne  frivilligt  deres  frygtede  „røde“  Garde  foreløbig. 

De  to  Yderlighedspartier  til  venstre  viste  altsaa  Selvfornægtel- 
sens sjældne  Gave  i en  sjælden  Grad,  de  tog  efter  fuldbyrdet 
Revolution  Stilling  som  kritiserende  Retledere,  mens  de  „Kon- 
stitutionelle" fik  Ansvaret  for  den  nærmeste  Fremtid.  Yderligheds- 
partiet til  højre  havde  ikke  samme  Resignation.  Det  havde  ikke 
Kraft  til  at  modvirke  Revolutionen  i dens  Gang,  men  vel  Lyst 
til  at  neutralisere  dens  Virkninger  efter  dens  Slutning.  Lyst  men 
ikke  Held,  heldigvis. 

Paa  de  Konstitutionelles  første  samlede  Møde  i Tusindtal 
efter  fuldbyrdet  Omvæltning  sendtes  Hilsen  og  Tak  enstemmig, 
under  Jubel  til  Ruslands  Frihedskæmpere. 


Slutning. 

Forlænger  vi  de  saaledes  optrukne  Linier  udover  Revolutionen 
og  ind  i det  nu  begyndte  normale  finske  Liv,  finder  vi  For- 
klaringen til  alt  det,  som  dér  pulserer  og  kæmper.  Vi  forstaar 
ikke  blot,  at  den  tilsyneladende  pludselige  Eksplosion  var  for- 
beredt ligesaavel  af  den  passive  Modstand  som  af  Aktivister, 
Attentater,  Vaabenimport;  at  Arbejdernes  Generalstrejke  og  Jern- 
bane-, Post-,  Told-,  Central-Embedsmændenes  saavel  som  Funktio- 
nærernes, Handlens,  Skolernes,  Skibsfartens,  Kørslens  Standsning  er 
ligesaamange  Sider  af  samme  Vilje,  Resultat  af  samme  Lidelse; 
at  Forbindelsen  ikke  var  en  halvanden  Eftermiddags  Tilfældighed 
men  Aaringers  Værk.  Men  vi  forstaar  ogsaa,  hvorfor  store  Krese 
i Finland  ikke  kan  fordrage,  at  man  bruger  Ordet  Revolution 
om  den  „fredelige  Genindførelse  af  Retsstaten  i Finland";  vi 
finder  Nøglen  til,  at  den  passive  Modstands  Mænd  gaar  tøvende 
til  Værks,  hvor  det  drejer  sig  om  Afskedigelse  af  Russerre- 
gimentets finske  Hjælpere  — det  gælder  for  dem  om  ikke  ar 
skræmme  det  fennomanske  Centrum  over  paany  til  Forbindelse 
med  det  „eftergivende"  afsatte  Regeringsparti,  som  kan  vente 
Støtte  i St.  Petersborg,  hver  Gang  en  reaktionær  Vind  blæser 
dér.  Vi  forstaar,  at  den  nyindkaldte  Landdags  Villighed  til  ar 
demokratisere  sig  selv  ved  Indførelse  af  almindelig  Valgret  er  et 
Produkt  af  Folkebevægelsens  voksende  Dybtgaaen  i Statskups- 
aarene  og  Socialdemokraternes  pludselig  konstaterede  Styrke  i 
Revolutionsdagene. 

Men  for  dem,  der  betragter  „Enighed  indbyrdes"  som  ens- 

betydende  med  alles  Ja  og  Amen  til  alle,  maa  Finland  tilhylle 
sit  Aasyn  i Blusel.  Thi  Modsætningerne  deroppe  vil  tværtimod 
skærpes.  Aktivisterne  vil  med  fornyet  Kraft  kræve  Forbund  med 
Ruslands  Revolution  — dels  som  Tak  for  hvad  Finland  vandt 
ved  den  russiske  Revolutions  Styrke  i Oktober  1905,  ikke  ved 
Kejserens  Naade,  dels  fordi  alene  dette  for  dem  betyder  Finlands 
Fremtid  garanteret.  Socialdemokraterne  vil  forlange  Valuta  for 
deres  Arbejde  i større  Rettigheder  og  vil  ofte  tænke  paa,  at  rød 
Garde  og  Generalstrejke  ogsaa  kan  være  Middel  til  indrepolitiske 
og  sociale  Formaal;  dette  afføder  Antisocialisme  med  denne  Be- 
vægelses Blanding  af  Forskrækkelse  for  Spøgelser  og  Fornær- 
melse over,  at  Underklassen  ikke  takker  og  beder,  men  kræver 
og  gennemfører.  Det  afsatte  Regeringsparti  vil  flittigt  søge  at 
blæse  Sprogstriden  op  paany  for  at  drive  Kilen  ind  mellem  de 
ved  Revolutionen  forbundne  af  begge  Sproggrupper,  vil  desuden 
søge  at  generhverve  Socialdemokratiet  ved  Overbud  i alle  øko- 
nomiske Tilbud  fra  „de  Konstitutionelle11.  Alt  dette  er  godt  i 
Gang.  Og  samtidigt  virker  Reformtrangen  rundt  om  i Komiteer 
og  Forslag:  Agrarspørgsmaalet  i dets  Husmandsskikkelse,  Arbej- 
derbeskyttelse, Skolesagen,  Trykkefriheden,  Ministeransvarlig- 
heden — alt,  hvad  Statskupet  holdt  ude,  rører  sig  og  raaber 
højt  som  i Barnsnød.  Endelig  Vanskelighederne  ved  at  afskedige 
Embedsmænd  — Russere  og  ulovligt  udnævnte  Finlændere,  med 
disse  Afskedigelsers  Krænkelser  og  Krav. 

For  os  udenfor  virker  saadant  fornøjeligt,  befriende,  som  Ind- 
tryk af  Liv.  Men  de,  der  er  med  i Bevægelsen,  synes  ofte  nok, 
at  dette  sunde,  normale  Pulsslag  er  Feber.  Ejendommeligt  at  faa 
■politiske  Betragtninger  deroppe  fra  nu;  det  er  næsten  bare  Be- 
kymring, de  aander,  nervøs  Bekymring.  Den  ene  Dag  klager  én 
over,  at  Bevægelsen  er  gaaet  i Staa,  den  næste  en  anden  over, 
at  Udviklingen  springer  altfor  vanvittigt,  abnormt  rask;  snart 
skrives  der,  at  Regeringen  er  begyndende  reaktionær  og  befængt 
med  iboende  Sløjhed,  snart  opfordres  man  til  at  slaa  Allarm  over 
Venstrepartiernes  og  Socialdemokraternes  urimelige  Krav  og 
Trusler.  Saa  er  der  med  ét  Regeringskrise. 

Men  der  opstaar  da  en  Sky  fra  russisk  Side.  Som  med  ét  Slag 
bliver  de  forskellige  politiske  Afskygningers  Ord  derom  næsten 
enslydende,  — naar  først  de  (som  alle  i alle  Lande  gør)  har 
skudt  Skylden  for  Faren  over  paa  hinanden  indbyrdes.  „Hvad 

sagde  vi?  de  var  for  forsigtige,  de  skulde  have  grebet  til  straks 
og  indkaldt  Nationalforsamling,  saa  havde  vi  været  færdige  nu  i 
Stedet  for  at  ligge  i Forberedelsernes  Roderi,  saa  havde  ingen 
kunnet  gøre  os  noget"  raaber  Socialdemokraterne.  „Sagde  vi  det 
ikke  nok?  De  gaber  for  højt,  med  deres  evindelige  Kræven, 
Pukken  og  Truen;  de  maatte  dog  vide,  at  dette  gaar  ikke  i St 
Petersborg"  ynker  de  Konstitutionelle  sig.  „Lige  tvertimod,  det 
er  som  vi  altid  har  sagt;  i Øjeblikket  ligger  Revolutionen  i Rus- 
land stille,  saa  vover  de  sig  mod  os.  Men  som  altid  lod  vore 
naive  Diplomater  sig  narre  af  Byrokratemes  søde  Miner,"  svarer 
Aktivisterne.  Men  naar  de  saa  har  øst  sig  ud  og  begynder  at 
tale  praktisk  Politik,  saa  er  alle  enige  om  at  staa  imod  og  staa 
Last  og  Brast.  Thi  derom  er  ingen  Tvivl,  at  den  Samfundsbyg- 
ning, som  nu  mures  op  paa  almindelig,  lige  Valgrets  faste  Bund, 
væltes  ikke  af  Manifester  udefra,  den  kan  kun  knuses  med 
Vaaben.  Men  om  Stemning  og  Styrke  kan  vindes  dertil  i Rusland, 
har  man  Lov  at  betvivle. 

Vi  er  naaet  til  Vejs  Ende.  En  politisk  Epoke  ligger  afsluttet 
med  en  sjælden  Afrundethed  — bestemt  Datum  for  pludseligt 
Brud  paa  Kontinuiteten  — 15.  Februar  1899  — , bestemt  Datum 
for  Kontinuitetens  Genoptagelse  — den  4.  November  1905  — i 
samme  Land.  Samme  Land  — og  hvor  grundig  forvandlet!  Løbet 
begynder  i naiv  Tillid  til  Landets  besvome  Ret  og  Overbevisning 
om  Muligheden  af  isoleret  Afgørelse  for  det  finske  Spørgsmaal, 
det  begynder  med  betagende  ydre  Enighed.  Men  Enigheden  op- 
løser sig  under  Løbet  i stridende  Mangfoldighed,  der  forgæves 
søges  dækket,  men  man  synes,  den  bør  dækkes;  Skisma  fordi 
Regeringen  og  dens  Mænd  ikke  bindes  af  Folkets  Vilje;  Skisma 
fordi  Folkerepræsentationen  ikke  binder  de  store  Masser,  som 
staar  udenfor  den  uden  Stemme  og  Sæde;  Skisma  fordi  over- 
hovedet det  finske  Spørgsmaal  ses  som  en  Detalje  i et  vældigt 
Spil  udenfor  Landets  Grænser.  Og  Kresløbet  ender  med  et  Folk, 
der  højt  og  lydeligt  bekender  sine  Interessers  stridende  Mangfol- 
dighed og  vil  gøre  dem  gældende,  men  som  paa  den  bredeste 
lige  Basis  bereder  sig  til  samlet  at  gaa  mod  de  værste  Skæbner, 
fordi  det  har  fælles  Ret  og  fælles  Ansvar;  som  tillige  er  parat 
til  at  staa  sammen  med  Fremtidens  Rusland,  ikke  som  Del  af 
en  ensartet  Masse,  ikke  som  en  behersket  med  sin  Hersker  af 
Frygt  og  Tvang,  men  som  et  frit  Folk  med  et  frit  Folk,  i fælles 

Selvopholdelse  og  Selvopholdelse  hver  for  sig.  Saadan  genoptager 
Finland  Kontinuiteten.1) 

Som  Afslutning  paa  ens  bedste  Aars  Studier  i Marken  og  i 
Bøger,  ens  kæreste  og  stadigste  Syssel  og  ens  haardeste  Kamp 
at  sætte  Sonden  til  Bunds  i den  Konflikt  og  den  Historie,  der 
bragte  én  saa  mange  Arbejdsstunder,  Venner,  Modstandere,  Haab, 
Skuffelser  og  rige  Lærdomme;  at  tvinge  Billedet  af  Begivenheder 
•og  Mennesker  paa  Afstand  som  i en  omvendt  Kikkert;  at  se  i 
Fugleperspektiv  alle  de  Enkeltheder,  som  engang  fyldte  Dages 
og  Nætters  Tankeliv,  snart  tvang  én  Pennen  i Haand,  snart  paa- 
kaldte éns  øjeblikkelige  Handlen  under  Ansvar,  — at  gøre  det 
forat  skabe  et  siste,  samlet  Billed,  i fuld  Bevidsthed  om,  at  det 
er  en  Afslutning  — det  er  baade  vemodigt  og  styrkende.  Det  er, 
hvad  her  er  gjort  paa  disse  Sider.  Men  det  er  da  for  Alvor  til- 
fredsstillende, at  denne  Slutning  med  Sandhed  kan  lyde  saadan: 
Resultatet  af  et  fremmed  Folks  Tryk  paa  Finnerne  blev  Folke- 
fordybelse,  der  endte  i Tillid  til  Folket;  Resultatet  af  et  Volds- 
regimentes Leflen  med  Underklassen  blev  denne  Underklasses 
bevidste  Indordnen  i Forsvarets  Falanks;  Resultatet  af  at  knegte 
Mennesker,  som  afskyede  Revolution,  blev  Vækkelse  af  disse 
Menneskers  Sans  for  Revolutionens  evige  Ret  overfor  Tvangs- 
herredømme. Hvad  der  var  villet  til  det  onde,  blev  til  det  gode, 
fordi  det  virkede  i et  Folk,  hvor  det  gode  havde  god  Jordbund 

at  ^ro  '■  Ivar  Berendsen. 


!)  Fra  russisk  Side  findes  samme  Udvikling.  Sammenlign  følgende  Ord  i 
Bobrikoffis  hemmelige  Rapport  af  15.  Oktober  1902,  om  hvad  han  har  villet 
indpode  Finland,  Side  22: 

»I  Rusland  flndea  kun  én  Magt,  én  Trone,  én  herskende  Husbond;  alles  Rettigheder  udgaar 
fra  Monarken,  som  ikke  forhandler  med  Undersaatter,  men  forlener  dem  med  de  nødvendige  Lov- 
bestemmelser. Troskabseden  forpligter  alle,  uden  Hensyn  til  Nationalitet,  til  at  nære  ensartet  Hen- 
givenhed for  Tsaren  og  Fædrelandet  Rusland*, 

med  Dumapræsident  Muromtzeffis  Tak  af  12.  Maj  1906  for  et  Lykønsknings- 
telegram fra  Landdagen,  „det  ærerige  finske  Folks  Repræsentanter": 

.Finlands  Blomstring  under  sine  Institutioners  Værn  har  altid  været  det  levende  Bevis  paa 
•den  velsignelsesrige  Virkning  af  en  Statsorden,  bygget  paa  Frihed  og  Ret.  Maatte  Fremtiden,  under 
overensstemmende  politisk  Opfattelse  og  ensartet  Statsskik,  befæste  Baandet  mellem  Rusland  og 
Finland,  som  er  forenede  under  et  Scepter,  til  gensidig  Lykke  og  Velfærd.* 

Der  ligger  en  Revolution  imellem  de  to  Opfattelser. 


34* 

Jeg  lokker  for  Ord  om  Sorg  og  Savn, 
saa  tungt  de  kommer,  saa  træge. 

De  ved  det  vel,  at  mit  Savn  og  min  Sorg 
kan  de  dog  aldrig  læge. 

Mit  Øje  er  tørt,  ej  Graad  jeg  har, 
og  Graad  ej  heller  kan  linde. 

Jeg  beder  dig  komme,  du  Sang,  du  graa, 
min  angstfulde  Tanke  at  binde. 

Et  stigende  Hav  af  Sorg  og  Savn 
jeg  ud  under  Himmelen  skuer, 
og  uden  Bølger  og  uden  Brus 
dønner  det  tungt  og  truer. 

Gold  er  Stranden,  saa  vid  og  vild, 

stenet,  med  døde  Skaller. 

Kom  Sang  du  stille,  kom  Sang  du  graa, 
hvor  tungt  kun  Ordene  falder. 

Som  Børnene  glemmer  det  store  Hav 
for  Skæl  og  Skaller,  de  finder, 
saa  fanger  min  Tanke  Ro  en  Stund, 
naar  Rytmefaldet  mig  binder. 

PRIMULA  VERIS 

Se  alle  I lyse  Blomster, 
hvor  er  I da  komne  her  — 
og  Solens  Væld  over  Bladene 
paa  Marker  og  grønnende  Træer? 

Og  alle  de  Fugle,  som  synger, 
og  dette  Haab  i mit  Sind? 

En  Vished,  en  jublende,  sejrende 
er  draget  som  Konge  derind. 

En  Vished  — en  bankende  Uro. 

Jeg  plukker  en  lys  Buket 
af  Primula,  Primula  veris, 
paa  Stilkene  vuggende  let. 

Og  naar  jeg  ringer  paa  Døren, 
jeg  kender  en  Stemmes  Klang, 
der  lyder  imellem  de  andres 
som  Englenes  lifligste  Sang. 

Paa  Knagen  en  Hat  vil  hænge, 
som  een  kun  i Verden  den  bær. 

Jeg  mærker  paa  Luften  og  Lyset 
paa  alt,  hun  maa  være  mig  nær. 

Se  Primula,  Primula  veris, 
her  er  Døren,  nu  ringer  vi  paa. 

Om  lidt  hendes  Haand  vil  saa  varsomt 
hen  over  Kronerne  gaa. 

Primula,  Primula  veris, 
jeg  hører  mit  Hjerte  slaa. 

AFTEN  PAA  LANDET 

Hvide,  bindingsbygte  Mure, 

Ruder  skæve,  blanke,  smaa. 

Mosset  laa  i grønne  Flager 
over  Tagets  brune  Straa. 

Duft  i Haven  af  Jasminer, 

Sus  af  Løv  i gamle  Træer. 

Over  bellisgroede  Plæner 
langsomt  faldt  der  Skumringsskær. 

Og  paa  Bænken  foran  Huset 
sad  vi,  gamle  Lavst  og  jeg, 
mens  den  første  Stjerne  tændtes, 
spinkel,  spæd  og  gyldenbleg. 

Lavst’s  Ryg  var  krum  og  kroget. 
Haanden  rysted  mod  hans  Knæ, 
og  hans  grove  Klæder  lugted 
af  Tobak  og  Stald  og  Kræ. 

Ingen  af  os  talte  længer, 
og  vi  lydløst  Vejret  drog. 

Hastigt  gennem  Luftens  Klarhed 
Flaggermus  forbi  os  slog. 

Første  Gang  det  var  og  sidste, 
at  vi  mødtes,  Lavst  og  jeg. 

Han  var  snart  sin  Færd  tilende, 
jeg  var  knapt  begyndt  min  Vej. 

Og  vi  kendte  ej  hinanden, 
hvad  forstod  vel  han  af  mit, 
jeg  af  hans,  af  al  hans  Stræben, 
alt,  hvorfor  han  havde  stridt? 

Dog  da  alle  Stjerner  tændtes, 
og  vi  sad  og  saa  derpaa, 
han  sit  Blik  imod  mig  vendte, 
dette  tunge,  gamle,  graa. 

Og  det  var,  som  alle  Tider 
stirred  mig  derfra  imod, 
som  om  alt,  der  lides,  kæmpes, 
alt,  der  leves,  for  mig  stod. 

Og  trods  alt,  hvad  der  os  skilte, 
vi  var  eet,  og  vi  det  saa, 
og  vort  Liv  det  var  det  samme, 
ens  som  to  af  Markens  Straa. 

Sigurd  Swane. 

et  anende  Aarhundrede  var  Eventyrets  Tid.  Po- 
litik og  Diplomati  og  Krig  og  Kærlighed,  alt  klæd- 
tes  i Eventyrets  Skrud.  Det  var  de  Dage,  da  en 
svensk  Heltekonge  med  Sværdet  i Haanden  drog 
paa  Tourné  gennem  Evropa,  medens  hans  Rival, 
den  russiske  Vildmand,  tryllede  en  Hovedstad 
frem  af  intet;  da  en  italiensk  Gartnersøn  og  en  svensk-holstensk 
Møntfordærver  tumlede  med  Evropas  Skæbne  i deres  kloge  Hjer- 
ner, og  en  forløben  Tysker  erhvervede  sig  et  Kongerige  paa  Kor- 
sika.  Aldrig  havde  Verden  været  saa  fuld  af  sindrige  Machina- 
tioner  og  eventyrlige  Intriger.  Hvilket  Humør  var  der  ikke 
over  denne  Tordenskjold,  der  lod  sine  Soldater  gaa  igen,  eller 
denne  Potemkin,  der  præsenterede  sin  kejserlige  Elskerinde  en 
blomstrende  By  ved  Hjælp  af  malede  Sætstykker!  Og  denne 
Chevalier  d’Éon,  der  pludselig  blev  forvandlet  til  en  Kvinde,  eller 
den  mystiske,  udødelige  Saint-Germain,  der  af  Ludvig  den  XV 
blev  sendt  til  Holland  for  at  sælge  hjemmelavede  Diamanter  for 
Kronjuveler,  til  hvor  mange  vittige  og  seriøse  Diskurser  har  de 
ikke  givet  Stof!  Aldrig  har  man  som  den  Gang  svælget  i vid- 
underlige, fantasifulde  Levnedsbeskrivelser  og  pikante,  hemmelige 
Memoirer. 

Hvad  Under  da,  at  ogsaa  Fehistorierne  florerede,  de  rigtige 
Der-var-en-Gang-Eventyr.  Disse  nøgterne,  prosaiske,  filosofiske 
eller  raffineret-blaserede  Aander  glædede  sig  som  Børn  ved  at 
læse  om  slemme  Trolde  og  venlige,  smaa  Feer  og  magiske  Stave, 
der  kunde  hekse  Krystalslotte  op  af  Jorden.-  Regenten,  Filip  af 

Orleans’  Moder  var  „fuld  af  Historier  og  smaa  Feromaner" , den 
spleensyge  Ludvig  XV  fandt  Fornøjelse  i Rolf  Blaaskægs  og 
Tommelidens  Hændelser,  og  Madame  Pompadour  fordrev  mangen 
ledig  Time  med  Eventyrbøgeme.  Mozart  komponerede  bedst, 
naar  hans  Hustru  læste  Eventyr  højt  for  ham.  „Uden  at  besidde 
den  antike  Mytologis  Rigdom  eller  de  rent  allegoriske  Fablers 
Værdighed  er  der  noget  originalt  og  yndefuldt  ved  Fedigtningen, 
og  den  er  kun  kedelig  hos  kedelige  Forfattere,"  siger  Chénier. 

Livet  selv  var  jo  et  Eventyr  for  disse  pudrede,  guldgallo- 
nerede  Hertuger  og  Markier,  sminkede,  juvelsmykkede  Hertug- 
inder og  Markiser  og  galante  Abbé’er,  som  alene  havde  Ret  til 
at  eksistere  i Tanden  régime’s  livsglade  Tid. 

Det  var  derfor  en  lykkelig  Idé,  den  lærde  Galland  fik,  den 
at  oversætte  Tusind  og  een  Nat.  Var  der  noget,  som  maatte  falde 
i Tidens  Smag,  saa  var  det  Orienten,  det  vidunderlige,  pragtfulde 
Østerland,  som  de  store  Rejsende  Tavernier,  Bernier  og  Char- 
din  havde  beskrevet.  Det  var  en  Erstatning  for  Antiken,  som  var 
begyndt  at  blive  lidt  kedelig.  Perrault  og  Fontenelle  havde  skudt 
Breche  i de  ormstukne,  klassiske  Afguder.  Ganske  vist  beholdt 
de  deres  dominerende  Stilling  igennem  hele  Aarhundredet,  den 
franske  Klassicisme  var  bygget  paa  Antiken  og  kunde  ikke  rives 
løs  derfra,  selv  om  Viljen  var  god  nok  hos  mange;  men  Antiken 
var  ikke  længer  eneraadende.  Den  fik  en  mægtig  Rival  i Orienten. 
Tusind  og  een  Nat  var  et  Kulturbillede,  som  henrykkede  Al- 
verden. „Dristigheden  og  Snildheden  hos  Orientens  Kvinder,  der 
vover  des  mere,  jo  strengere  de  holdes  fængslet,  de  Gejstliges 
Hykleri,  Lovens  Mænds  Bestikkelighed,  Slavernes  Gavtyvestre- 
ger,  alt  er  trofast  fremstillet  deri,  og  det  langt  bedre,  end  den 
paalideligste  Rejsende  kunde  gøre  det."  Og  saa  selve  Indholdet, 
det  interessante,  dramatiske,  spændende  ved  Intrigerne, . . . „hvil- 
ken vidunderlig  Frugtbarhed  i denne  Genre!  hvilken  broget  Af- 
veksling! hvilken  Guldgrube  af  interessante  Ting!  Saaledes  taler 
den  i sin  Tid  berømte  Litterat  og  Kritikus  La  Harpe,  der  smig- 
redes med  Betegnelsen  „den  franske  Quintilian".  Ogsaa  ham  for- 
maaede  de  orientalske  Historier  og  Fabler  at  begejstre,  skønt 
disse  Orientens  Folk,  „gjort  blødagtige  ved  Klimaet  og  frygt- 
somme ved  Tyranniet,  ikke  har  hævet  sig  til  den  sande  Filosofi." 

Udgivelsen  af  Gallands  Tusind  og  een  Nat  (1704 — 17)  var  alt- 
saa  en  Begivenhed,  der  paa  forskellig  Maade  fulgtes  med  Inter- 

esse  af  Befolkningen.  En  Nat  blev  Oversætteren  vakt  op  af  sin 
søde  Søvn  ved,  at  der  gentagne  Gange  blev  raabt  paa  ham  nede 
fra  Gaden.  Han  aabnede  Vinduet  og  spurgte,  hvad  man  vilde 
ham.  Der  stod  en  Flok  unge  Mennesker  dernede,  og  en  af 
dem  spurgte:  „Hr.  Galland,  er  det  ikke  Dem,  der  har  skaffet 
os  disse  skønne,  arabiske  Fortællinger?"  — Jo,  det  er  mig." 

— „Vel,  Hr.  Galland,"  fortsatte  Spøgefuglen  med  Dinazade’s 
evige  Replik,  „hvis  De  ikke  sover,  fortæl  os  da  en  af  disse  For- 
tællinger o.  s.  v.“ 

Imidlertid  havde  en  anden  Orientalist  Petis  de  la  Croix  med 
Assistance  af  Gil  Blas’  Forfatter  udgivet  Tusind  og  een  Dag 
(1710 — 12).  Det  var  en  Samling  persiske  Fortællinger,  som  skulde 
være  byggede  over  indiske  Komedier  og  skrevne  af  den  berømte 
og  af  sine  Landsmænd  forgudede  Dervisch  Mokles  fra  Ispahan. 
Dette  Værk  vandt  lige  saa  stort  Bifald  som  Tusind  og  een  Nat; 
det  blev  oversat  paa  flere  evropæiske  Sprog  — ogsaa  paa  Dansk 

— og  afgav  i Tidens  Løb  Stof  til  flere  Komedier,  Operaer  og 
Melodramaer.  Fra  Tusind  og  een  Dag  har  H.  C.  Andersen  ogsaa 
hentet  Motivet  til  „den  flyvende  Kuffert". 

Da  disse  Ting  gjorde  saa  stor  Lykke,  smedede  de  to  Fore- 
gangsmænd, medens  Jæmet  var  varmt.  Petis  de  la  Croix  over- 
satte den  tyrkiske  Eventyrroman  De  fyrretyve  Vezirer  og  Gal- 
land Bidpais  Fabler.  Alt  blev  slugt  med  samme  Begærlighed. 
Og  saaledes  naaede  Orienten  da  hurtigt  den  største  Popularitet. 
1 Stedet  for  de  forslidte  græske  Guder  og  Gudinder  traadte 
nu  eventyrlige  Sultanskikkelser  og  smægtende  Odalisker  med 
Gazelleøjne,  Østens  hede  Glød  i Stedet  for  det  kolde,  antike 
Marmor.  — Det  var  jo  netop  paa  de  Tider,  da  Ludvig  XlV’s 
stive  Etiketteregimente  afløstes  af  Regenttidens  vilde  Bacchanal. 
Magnetbjærge,  Mennesker  i Abeskikkelser,  kæmpestore  Uhyrer 
med  Øjne  som  gloende  Kul  og  Ben  som  Mastetræer,  hele  Re- 
pertoiret af  orientalske  Eventyringredienser  gik  i Folk,  navnlig 
hvis  der  kunde  findes  en  Smule  Filosofi  bag  den  eventyrlige 
Form,  lidt  Ræsonneren,  Diskuteren  og  Moraliseren.  Det  var  en 
let  Afveksling  fra  den  filosofiske  Tænkning,  en  behagelig  Amuse- 
ment  ligesom  Marionetdukkerne  og  Udklipningsbilledeme. 

Og  ligesom  Marionetdukker  og  Udklipningsbilleder  var  Lege- 
tøj for  Voksne,  saaledes  var  Eventyrene  Lekture  for  Voksne. 
At  føre  Børnene  ind  i denne  Fantasiverden  stred  mod  Tidens 

Opdragelsesprincipper,  og  La  Harpe  advarer  bestemt  derimod: 
„Det  er  underligt  nok,  at  man  har  anset  et  Barns  Hoved  for 
mere  indrettet  til  Løgnen  end  til  Sandheden.  Det  er  i lige  Grad 
modtageligt  for  begge  Dele;  det  gælder  kun  om  at  afpasse  den 
sidste  efter  dets  Fatteevne.  Det  er  et  sikkert  Princip,  at  man 
ikke  for  tidligt  kan  indføre  i Børnenes  Opdragelse  alt,  hvad  der 
kan  uddanne  Dømmekraften  og  styrke  Modet.  Indbildningen,  som 
Montaigne  saa  træffende  kalder  det  forrykte  Medlem  af  Fami- 
lien, har  kun  altfor  let  ved  at  gøre  sig  til  Herre;  og  i Stedet 
for  at  aabne  alle  Døre  for  den,  kan  man  ikke  for  tidligt  stille 
Fornuften  som  Skilvagt  for  at  holde  den  forrykte  ude.“ 

De  to  Orientalisters  Held  fristede  mange  Skribenter  til  Efter- 
ligning. Imidlertid  var  det  de  færreste,  der  derfor  gav  sig  til  at 
lære  Arabisk,  Persisk  eller  Tyrkisk.  Saadanne  Historier  kunde 
man  jo  meget  bedre  lave  selv;  havde  ikke  Franskmændene  fra 
Arilds  Tid  været  berømte  conteurs?  Der  opstod  saaledes  en  om- 
fangsrig Litteratur  af  Fortællinger,  der  sejlede  under  orientalsk 
Flag,  men  som  i højere  eller  ringere  Grad  bærer  Præget  af  den 
Tid,  hvori  de  er  skrevne.  Det  er  ikke  Middelalderens  folkelige, 
djærve,  grovkornede  og  naive  Skæmteeventyr,  men  galante,  spi- 
rituelle Saloneventyr  med  Pompadour’sk  Boudoirduft  og  krydret 
med  encyklopædistisk  Livsvisdom.  Paa  den  anden  Side  hersker 
der  i de  ældre  af  disse  pseudo-orientalske  Fortællinger  som  Re- 
gel en  idyllisk  Moralitet.  Motivet  er  almindeligvis  en  ædel  og 
urokkelig  Kærlighed,  som  trodser  alle  de  Farer,  der  truer  Hel- 
ten og  Heltinden  fra  afskyelige  Troldes,  Hekses  og  Dæmoners 
Side  og  ender  med  et  lykkeligt  Ægteskab.  En  saadan  rørende 
Trofasthed  var  for  det  attende  Aarhundrede  lige  saa  underfuld 
som  de  Forvandlinger  og  Heksekunster,  Eventyrene  i saa  rigt 
Maal  bød  paa;  den  hørte  egentlig  hjemme  i Pastoraler  og  buko- 
liske Digtninge  og  skulde  tilfredsstille  Hangen  til  det  naivt-sen- 
timentale,  som  paa  en  saa  mærkelig  Maade  gik  Haand  i Haand 
med  Skepticisme  og  Kynisme. 

Ingen  svælgede  i den  Grad  i østerlandske  Eventyrdrømme 
som  Parlamentsadvokaten  Gueulette.  De  vidunderligste  Fantasier 
flød  fra  hans  Pen  i en  ustandselig  Strøm:  Tusind  og  eet  Kvar- 
ter, tatariske  Fortællinger,  Tusind  og  een  Aften,  mongolske  For- 
tællinger, Mandarinen  Fum-Hoam’s  vidunderlige  Hændelser 
o.  s.  fr.  Nogle  af  dem,  navnlig  Historierne  i „Tusind  og  eet  Kvar- 

ter“  er  virkelig  ganske  morsomme.  Og  saa  drager  Forfatteren 
Omsorg  for  paa  en  Gang  at  fornøje  og  belære,  idet  han  har 
stoppet  sine  Eventyr  med  geografiske,  historiske  og  kulturhisto- 
riske Noter,  hentede  fra  Rejsebeskrivelserne.  Folk  var  saa  vide- 
begærlige, især  Damerne.  Fontenelle  gjorde  Astronomien  saa  let- 
fattelig som  en  Børneremse,  og  Condillac  bragte  endog  Filosofien 
inden  for  Damernes  Rækkevidde;  Gueulette  paatog  sig  at  levere 
det  til  almindelig  Dannelse  hørende  Kvantum  Orientalisme  i en 
behagelig  Form.  Men  i sine  senere  Bøger  forfalder  han  ofte  til 
Langtrukken  hed,  og  hans  Motiver  kan  undertiden  blive  lovlig 
bizarre.  Mandarinen  Fum-Hoam  havde  gennem  en  lang  Række 
Eksistenser,  snart  som  Mand,  snart  som  Kvinde,  snart  som  Dyr, 
oplevet  en  Mængde  sælsomme  Ting;  undertiden  blev  han  gam- 
mel og  graa  i et  lykkeligt  Ægteskab,  men  oftere  gjorde  en  eller 
anden  ulykkelig  Hændelse  det  af  med  ham  i en  ung  Alder.  Først 
var  han  Konge  af  Persien;  hans  Grusomhed  og  Tyranni  ned- 
kaldte  Nemesis  over  ham,  og  han  fortæredes  levende  af  Orme 
og  andet  Kryb.  Efter  sin  Død  maatte  han  i en  Loppes  Skikkelse 
se  paa,  hvorledes  hans  forrige  Yndlingshustru  trøstede  sig  i en 
anden  Mands  Arme.  Han  bed  hende  det  bedste,  han  kunde,  med 
al  en  skinsyg  Loppes  Raseri  og  maatte  lade  sit  andet  Liv  imel- 
lem hendes  Fingre. 

Her  er  Genren  allerede  i Dekadence.  Feeventyrene  er  stærkt 
i Færd  at  blive  til  en  Ophobning  af  barokke  Urimeligheder,  der 
virker  trættende  i Længden.  Men  i hvert  Fald  har  Gueulette  for- 
staaet  at  sætte  en  vis  almen  orientalsk  Farvetone  over  sine  Fan- 
tasifostre, og  det  var  allerede  store  Ting.  Den  Ligegladhed,  hvor- 
med Forfatterne  i Reglen  blæste  al  Lokalkolorit  et  Stykke,  er 
saare  komisk.  I den  anonyme  Roman  De  tre  Prinser  fra  Saren- 
dip’ s*)  Rejser  og  Eventyr  finder  man  f.  Eks.  et  Brev,  skrevet 
af  Kongen  af  Sarendip  til  Kejseren  af  Indien  og  endende  med 
disse  Ord: 

. . Jeg  haaber,  at  Deres  Majestæt  ikke  vil  afslaa  mig  denne  Gunstbevis- 
ning, og  at  De  dertil  endnu  vil  bevise  mig  den  Gunst  at  tro,  at  man  ikke 
mere  fuldkomment,  end  jeg  er  det,  kan  være 

Deres  meget  ydmyge  og  meget  lydige  Tjener.44 

Og  de  Kobbere,  der  pryder  Værket,  er  ubetalelige.  Her  er  en 
indisk  Konge  i gammelgræsk  Krigerdragt,  siddende  paa  en  Tron- 

*)  o:  Ceylon. 

stol  med  Rokokoomamenter,  omgivet  af  Hofmænd  i lange,  fan- 
tastiske Dragter.  Gennem  Vinduet  ses  en  Have  med  kunstig  be- 
skaame  Blomsterrabatter  og  Hække  i Lenotres  Stil.  Paa  Bordet 
ligger  der  en  Bourbonsk  Liljekrone  med  tilsvarende  Scepter.  — 
Her  er  en  Ligbegængelse,  der  foregaar  i et  Slot  i Barokstil.  Igen- 
nem en  stor  Port  ser  man  ind  i en  Sal  med  Medaljoner  og  svæ- 
vende Engle  paa  Væggene.  Midt  paa  Gulvet  staar  en  pragtfuld 
Katafalk,  som  man  kunde  tænke  sig  Ludvig  XIV  ligge  i.  De 
mange  Vokslys,  der  brænder  rundt  om,  kunde  henlede  Tanken 
paa  en  katolsk  Højtidelighed,  hvis  ikke  Krigere  i græske  Drag- 
ter stod  omkring  Katafalken  og  tørrede  deres  Øjne  i store  Lomme- 
tørklæder, 1 det  hele  taget  er  der  altid  en  vis  naiv  Komik  over 
de  Kobberstik,  der  ledsager  de  orientalske  Eventyr.  Tegnerne 
har  i deres  Mangel  paa  Kundskab  til  østerlandske  Forhold  præ- 
steret de  besynderligste  Sammensætninger;  underskønne  Sultan- 
inder  hviler  i herlige  Rokoko-Himmelsenge  og  langskæggede 
Scheiker  vandrer  tankefuldt  om  under  joniske  Søjlehaller;  et  per- 
sisk Selskab  af  Mænd,  utilslørede  Kvinder  og  Børn  sidder  mel- 
lem hverandre  ved  et  veldækket  Bord,  medens  en  Kok  med 
Turban  og  opsmøgede  Skjorteærmer  kommer  slæbende  med  en 
mægtig  Julekage. 

Den  lærde  Arkæolog  Grev  Caylus  spandt  behændigt  alskens 
østerlandske  Eventyr-  og  Novellemotiver  sammen  og  frembragte 
saaledes  en  Række  Nye  orientalske  Fortællinger,  hvori  han 
maaske  bedre  end  nogen  anden  af  Tusind  og  een  Nats  Efterlig- 
nere har  truffet  Originalens  jævne,  knappe  Fortællemaade.  Der- 
imod er  Dronning  Marie  Leczinskas  Forelæser  Moncrif  fuld  af 
Sindrigheder  og  spekulativ  Filosofi.  Maaske  var  det  netop  derfor, 
at  hans  indiske  Sjælevandringshistorie  De  rivaliserende  Sjæle 
vakte  saa  stor  Beundring  endog  blandt  ægte  Brahmaner  i det 
fjerne  Indien. 

Hamilton,  den  aandfulde  Forfatter  til  Chevalier  de  Grammonis 
Memoirer  fandt  „denne  pludselige  Oversvømmelse  af  Sultaner 
og  Kalifer“  latterlig,  og  kun  hans  tilbedelsesværdige  Sylvia’s 
indstændige  Anmodning  fik  ham  til  at  gaa  med  til  disse  Narre- 
streger og  skrive  orientalske  Eventyr.  Hans  Fortællinger  har  et 
let  ironisk  Anstrøg  og  er  for  øvrigt  travesterede  Rokoko-Hyrde- 
scener,  behændigt  opbyggede  og  fint  fortalte  Kunstprodukter  af 
en  ganske  almen  Eventyrkarakter.  Den  berømte  Tjørneblomst 

siges  at  høre  hjemme  i Kaschmir  og  Cirkassien,  men  hvis  For- 
fatteren ikke  udtrykkelig  bemærkede  det,  kunde  man  lige  saa 
godt  henlægge  Skuepladsen  til  Frankrig  eller  Amerika  eller  et 
hvilket  som  helst  andet  Sted.  Hvad  man  beundrede  i denne  For- 
tælling var  navnlig  Fremstillingen  af  Kærlighedens  Udvikling  mel- 
lem den  dejlige  „Tjørneblomst"  og  hendes  Befrier  Tarare,  der 
bortførte  hende  fra  den  onde  Fe  „Langtand"  paa  Ryggen  af  den 
uforlignelige  Hoppe  „Bjældeklang".  La  Harpe  mente  ikke,  at  der 
fandtes  nogen  sandere,  finere,  og  mere  yndefuld  Skildring  af  Kær- 
ligheden. „Den  fylder  Hjertet  med  Forestillingen  om  et  af  disse 
dejlige  Øjeblikke,  der  er  skabte  for  det,  og  som  har  saa  meget 
mere  Værd,  som  det  synes,  at  alt,  hvad  Kærligheden  lover,  er 
endnu  skønnere  end  alt,  hvad  den  giver." 

I Romanen  Mirza  og  Fatmé,  som  udkom  anonymt  1754,  vil 
man  for  øvrigt  finde  Rokokotidens  muntre  og  yndefulde  Kærlig- 
hedsideal fremstillet  klart  og  anskueligt.  Det  attende  Aarhundrede 
havde  en  udpræget  Forkærlighed  for  utopiske  Slaraffenlands- 
Skildringer.  Montesquieu  har  sine  Troglodyter,  der  lever  i anar- 
kisk Naturtilstand  og  er  lykkelige,  fordi  de  følger  Dydens  og 
Næstekærlighedens  Bud  og  tilbeder  Guderne;  Voltaire  har  sit 
Eldorado,  hvor  alle  Mennesker  er  voltairianske  Deister,  bruger 
røde  Faar  som  Trækdyr  og  Guld  og  Juveler  som  Mursten.  1 
Romanen  om  Mirza  og  Fatmé  er  det  ideale  Land  „Kærlighedens 
0“  i „Skønhedens  Rige".  Det  er  Hyrdeidyllens  Paradis.  „1  „Skøn- 
hedens Rige"  er  der  ingen  anden  Forskel  mellem  de  unge  Piger 
end  den,  som  Skønheden  selv  sætter.  Det  eneste  Fortrin,  der 
gælder  blandt  dem,  er  at  behage.  Den  skønneste  er  den  for- 
nemste. I Fjortenaarsalderen  kommer  de  i Besiddelse  af  en  dej- 
lig Have,  prydet  med  de  herligste  Blomster.  Der  er  blandt  andet 
en  Rose  af  bedaarende  Skønhed,  og  den  er  forbeholdt  den  Mand, 
som  skal  være  deres  Ægtefælle;  det  er  den  eneste  Medgift,  som 
Pigerne  i „Skønhedens  Rige"  medbringer  i Ægteskabet  De  ugifte 
af  begge  Køn  samles  to  Gange  om  Ugen  paa  en  stor  Slette,  som 
kaldes  „Elskernes  Slette".  Der  øver  de  unge  Mænd  og  Kvinder 
sig  i Lege  og  Danse.  Her  er  ingen  Standsforskel,  enhver  hen- 
vender sig  frit  til  den  Pige,  som  behager  ham,  og  søger  paa  sin 
Side  at  behage  hende.  Rivaler  kan  kun  kappes  med  hinanden  i 
Elskværdigheder;  smaa  Opmærksomheder  og  Tjenester  ydes; 
Kappestriden  om,  hvem  der  bedst  kan  behage,  viser  sig  under 

utallige  behagelige  Former.  Men  Voldsomhed  er  forbudt,  og  Volds- 
handlinger mod  Medbejlere  straffes  med  Døden.  Ikke  saaledes  at 
forstaa,  at  man  ikke  bryder  sig  om  Mod.  Man  indgyder  netop 
vore  Skønne  stor  Agtelse  derfor,  og  de  hengiver  sig  gerne  til 
de  tapreste.  Men  kun  i Fædrelandets  Tjeneste  har  man  Lov  til 
at  vise  sin  Tapperhed.  Man  har  villet,  at  Skønheden  ved  at  hæve 
Krigerens  Aand  skulde  mildne  Borgernes  Sæder.  — Naar  to 
synes  godt  om  hinanden,  tager  de  hinanden  ved  Haanden  og 
gaar  hen  til  den  Guds  Alter,  hvem  vi  tilbeder.  Denne  Gud  frem- 
stilles som  en  smuk  Yngling,  paa  hvis  rosenrøde  Kinder  et  ganske 
let,  blødt  Dun  tegner  sig;  i den  ene  Haand  holder  han  en  Fak- 
kel, i den  anden  en  Magnetsten,  og  han  smiler  til  to  Duer,  som 
med  halvt  udspilede  Vinger  næbbes  ved  hans  Fødder.  Hans 
Ædelstenstempel,  der  bæres  af  hundrede  Ametystsøjler,  er  be- 
standig prydet  med  friske  Blomster.  De  sødeste  Slags  Røgelse 
brænder  altid  paa  Gudens  Alter.  Saa  snart  man  ser  to  Elskende 
komme,  underretter  man  Ypperstepræsten  derom,  og  han  tør  ikke 
under  noget  Paaskud  nægte  at  forene  dem;  det  vilde  være  en 
Helligbrøde,  idet  to  Elskendes  gensidige  Kærlighedslængsel  be- 
tragtes som  Gudens  Inspiration.  Ægteskabet  stiftes,  idet  man 
omvinder  dem  begge  med  en  Guirlande.  Saa  modtager  Bruden 
sin  Brudgom  i sin  Have,  han  plukker  Rosen,  og  begge  ofrer  til 
Guden  deres  Lykkes  Førstefrugt,  thi  denne  velgørende  Gud  vil 
ikke  have  andre  Ofre;  ømme  Sukke  er  hans  Ofres  Skrig." 

Historikeren  Duelos  skrev  Acajou  og  Zerphile,  og  en  uende- 
lig Række  af  bekendte  og  ubekendte  Mænd  har  opdyrket  Pseudo- 
Orientalismens  vide  Mark  for  at  hjælpe  en  blaseret  Verden  til 
at  fordrive  ledige  Timer.  Den  orientalske  Begejstring  greb  om 
sig  og  gav  Kunsten  og  Livet  en  egen  Farvetone.  Lesage  benyt- 
tede orientalske  Emner  i Komedien,  Voltaire  i Tragedien.  Havde 
Scipio  og  Cato  hidtil  altid  maattet  holde  for,  naar  man  vilde 
smigre  en  Stormand,  saa  fandt  Voltaire  til  en  Afveksling  paa  at 
sammenligne  Ministeren  Choiseul  med  Djafar,  Harun  al-Raschids 
Storvezir.  Den  berygtede  Ranzau-Ascheberg  betegner  i sine  Breve 
sig  selv  som  Moldavangi  Baschi,  Struensee  som  „le  Vezir",  Ge- 
neral Gåhier  som  Bey  Saddé.  Prinsen  af  Ligne  hengiver  sig  paa 
Krim  til  østerlandske  Stemningsdrømme,  der  faar  een  til  at  tænke 
paa  Pierre  Loti.  Orientalismen  havde  Indflydelse  paa  Klæde- 
dragten, Palæerne  fyldtes  med  levende  Papegøjer  og  Aber  og 

med  kinesiske  Kunstgenstande.  I Vinteren  1767  var  hele  Paris 
optaget  af  Hertuginden  af  Mirepoix’  kinesiske  Bal,  hvor  der  op- 
traadte  24  Dansere  og  24  Danserinder  i kinesiske  Dragter,  an- 
førte af  Hertuginden  af  Chartres  og  Grevinden  af  Egmont  I Kun- 
sten og  Litteraturen  opstaar  der  en  pikant  Blanding  af  Antiken 
og  Orienten,  gamle  og  nye  Guder  gaar  op  i en  højere  Enhed,, 
man  excellerer  i at  lave  disse  underlige  arabiserede  græske  eller 
grækiserede  arabiske  Navne,  hvori  det  navnlig  vrimler  med  z’er: 
Za'tre,  Zéloide,  Zelmai'de,  Zulmis,  Amanzarifdine  o.  s.  v.  Hyrde- 
digtningen klædes  i østerlandsk  Skrud.  Og  snart  nøjes  man  ikke 
med  Orienten;  Synskresen  udvides,  alle  Egne  mellem  Nordpol 
og  Sydpol  benyttes  i Litteraturen,  jo  fjernere,  des  bedre,  des 
mere  ugenert  kan  Fantasien  tumle  sig,  da  Læserne  kender  lige 
saa  lidt  til  Forholdene  i de  paagældende  Lande  som  Forfatteren. 
Florian  skriver  Fortællinger  fra  alle  Kanter  af  Verden,  men  de 
er  alle  skaarne  over  samme  Læst,  lutter  Hyrder  og  Hyrdinder, 
Astræa’er  og  Celadon’er  i forskellige  Forklædninger,  og  Prinsesse 
Lamballe  har  staaet  Model  til  alle  hans  Kvindefigurer. 

Florians  Fortællinger  er  sentimentale  og  gennemsyrede  af  en 
human  Fornuftmoral,  style  Louis  XVI.  Derimod  er  Crébillons 
bekendte  orientalske  Roman  Sofaen  en  typisk  Louis  XV,  og  den 
var  paa  ingen  Maade  enestaaende  i sin  Slags.  Man  maa  have 
fulgt  de  orientalske  Eventyrs  Udvikling  i det  attende  Aarhun- 
drede  og  set,  hvorledes  de  er  udartede,  dels  til  Bizarreri  og  Ab- 
surditet, dels  til  blodløs  Abstraktion  og  dels  til  rendyrket  Lider- 
lighed, for  at  kunne  forstaa  den  muntre,  aandrige,  obskøne  og 
komplet  sindssvage  Historie,  som  Abbé  Voisenon  har  brygget 
sammen  under  Titlen  Sultan  Misapouf  og  Prinsesse  Grisemine 
eller  Forvandlingerne.  Den  begynder  saaledes: 

„Aa,“  sagde  en  Dag  Sultan  Misapouf,  der  var  ved  at  spise 
sin  Aftensmad,  „jeg  er  ked  af  at  være  afhængig  af  en  Kok.  Alle 
disse  Ragouter  er  daarlige.  Jeg  levede  langt  bedre,  da  jeg  var 
Ræv.“ 

„Hvad!  Har  Deres  Majestæt  været  Ræv?“  udbrød  Prinsesse 
Grisemine  skælvende. 

„Ja,“  svarede  Sultanen. 

„Ak,“  sagde  Grisemine,  idet  hun  fældede  nogle  Taarer,  „skulde 
det  ikke  være  Deres  ophøjede  Majestæt,  som,  den  Gang  jeg  var 
Kanin,  spiste  seks  Kaninkillinger,  mine  Børn?" 

„Hvorledes?"  sagde  Sultanen  forskrækket  og  overrasket,  „har 
De  været  Kanin?" 

Ja  Herre,"  svarede  Sultaninden,  „og  De  har  vel  ogsaa  lagt 
Mærke  til,  at  Kaninsteg  er  en  Ret,  som  jeg  aldrig  smager;  jeg 
vilde  altid  være  bange  for,  at  jeg  kom  til  at  spise  nogle  af  mine 
Fætre  eller  Nevøer." 

. . . „Min  Tro,"  sagde  Sultanen,  „der  vilde  ikke  have  været 
noget  underligt  i,  om  det  havde  været  mig,  der  havde  spist  Deres 
seks  Børn.  Men  ved  Himlens  beundringsværdige  Retfærdighed 
har  jeg  sonet  denne  Brøde  ved  at  skaffe  Dem  seks  Drenge,  og 
jeg  tilstaar  — ikke  for  at  sige  Dem  flove  Smigrerier,  — at  jeg 
trods  min  Tilbøjelighed  for  at  leve  godt  og  min  Smag  for  Kanin- 
unger har  haft  mere  Fornøjelse  af  at  frembringe  de  sidste  end 
af  at  spise  de  første." 

„Herre,  De  er  altid  saa  fuld  af  Galanteri,"  svarede  Grise- 
mine, „derfor  tør  jeg  vel  ogsaa  haabe,  at  Deres  ophøjede  Maje- 
stæt venligst  vil  fortælle  mig  sine  Eventyr." 

Misapoufs  og  Grisemines  Eventyr  er  det  mest  vildt  fanta- 
stiske Tøjeri,  sat  i Scene  ved  Hjælp  af  saadanne  underlige  Væ- 
sener som  Feen  den  Dunkle,  Feen  Porcelæn  og  Kæmpen  Zim- 
buziquequoazisi.  Misapouf  har  haft  • den  sørgelige  Skæbne  at 
skulle  dræbe  sirte  Venner,  Slægtninge  og  Elskerinder  og  æde  en 
hel  Familie  paa  een  Dag;  han  har  efterhaanden  været  forvandlet 
til  Badekar,  Hare,  Jagthund  og  Ræv,  og  har  endnu  tilbage  at 
blive  til  et  ubekendt  Dyr,  som  hedder  Kapuciner.  Grisemine,  der 
under  sin  lige  saa  omskiftende  Tilværelse  har  truffet  paa  et  Eks- 
emplar af  denne  Dyreart,  skildrer  den  som  „et  Væsen,  der  staar 
midt  imellem  Aben  og  Mennesket,  er  ligesaa  hovmodigt  som 
blottet  for  Evner  og  stinker  af  Munk,  saa  at  man  kan  komme 
til  at  kaste  op  deraf."  Voisenons  Fortælling  er  snarere  en  Satire 
mod  Tidens  Mani  for  Feeventyr.  Han  siger  selv:  „At  jeg  har 
skrevet  denne  Historie  er  ikke  saa  meget  for  at  følge  Moden 
som  for  at  drage  Nytte  af  den  Tid,  hvor  den  hersker,  og  om 
muligt  spolere  Chancerne  for  dem,  der  efter  mig  vil  skrive  i 
samme  Stil.  Den  Fortælling,  som  jeg  sender  Dem,  er  saa  fri  og 
saa  fuld  af  Ting,  der  alle  knytter  sig  til  de  mindst  ærbare  Fore- 
stillinger, at  jeg  tror,  det  vil  blive  vanskeligt  at  sige  noget  nyt  i 
den  Retning." 

* * 

* 

Men  de  orientalske  Eventyr  var  ikke  blot  en  délassement 
d’esprit.  De  blev  ogsaa  taget  i Satirens  Tjeneste.  Filosoffer  og 
Samfundsstormere  var  selvfølgelig  ikke  længe  om  at  opdage  Gen- 
rens Popularitet  og  benytte  sig  af  den.  Allerede  omkring  Aar- 
hundredets  Begyndelse  havde  Den  tyrkiske  Spion  og  Siamese- 
rens Tidsfordriv  taget  evropæiske  Sæder  og  Samfundsforhold  op 
til  kritisk  Behandling.  Med  Montesquieu  rykkede  den  satiriserende 
Orientalisme  op  i Kunstens  Sfære.  Hans  Persiske  Breve  er  ble- 
vet et  klassisk  Værk.  Med  vittigt  Lune  fører  Forfatteren  et  Gal- 
leri af  naragtige  Skikkelser  frem,  stridbare  lærde  Kompilatorer, 
der  lever  af  litterært  Rov,  forsultne  Digtere,  der  snylter  paa  de 
Rige,  storskrydende  Officerer,  hovne  Finans-Parvenuer,  pyntesyge 
gamle  Kvinder  og  forlorne  Verdensmænd,  Kvaksalvere  og  Guld- 
magere; Æstetikernes  Kafésnak  og  Akademiets  højtidelige  Vrøvle- 
vomhed  gaar  ikke  Ram  forbi;  slyngelagtige  Kvindeforførere  og 
frække  Lykkeriddere  revses.  Men  skarpest  er  hans  Ironi,  naar 
han  tager  de  sociale  og  politiske  Forhold  op  til  Behandling,  Stæn- 
dernes Arrogance  og  indbyrdes  Misundelse,  Gejstlighedens  Hyk- 
leri og  Grusomhed,  Absolutismens  Vilkaarlighed  og  Herskernes 
Afhængighed  af  Mætresser,  Skriftefædre  og  uværdige  Yndlinge. 
Og  alt  dette  er  behændigt  indsat  i en  østerlandsk  Ramme  med 
Haremsintriger  og  fyrig  Elskov  og  metafysiske  Causerier  paa 
Grundlag  af  Koran  og  Tradition. 

Voltaire  har  taget  Orienten  til  Skueplads  for  flere  af  disse 
filosofiske  Marionetspil,  som  han  kalder  Romaner,  og  hvori  han 
paa  den  lystigste  Maade  hvirvler  sine  Personer  rundt  i Tilskik- 
kelsernes Malstrøm  og  viser,  at  Menneskeheden  er  en  latterlig 
Hob  af  Kæltringer  og  Idioter.  Han  benytter  i ringere  Grad  den 
islamitiske  Orient;  han  bevæger  sig  helst  i Oldtidens  østerlandske 
Riger,  navnlig  for  at  kunne  faa  Lejlighed  til  at  føre  det  gamle 
Testamentes  Figurer  paa  Brædderne.  Men  for  øvrigt  blander  han 
gammelt  og  nyt  sammen  i broget  Forvirring,  han  bruger  Ana- 
kronismerne med  fuld  Bevidsthed  for  derved  at  opnaa  humo- 
ristisk Virkning. 

I Zadig  eller  Skæbnen  tager  han  endnu  med  Fløjlshandsker 
paa  Samfundet;  i Prinsessen  af  Babylon  tager  han  kraftigere  fat 
Prinsesse  Formosante  rejser  Verden  rundt  paa  en  Enhjørning 
for  at  træffe  sin  udkaarne,  den  dejlige  Hyrde  Amazan,  som  paa 
sin  Side  stadig  undgaar  hende,  idet  han  bilder  sig  ind,  at  hun  er 

ham  utro.  Paa  denne  eventyrlige  Jagt  faar  de  begge  Lejlighed 
til  at  gøre  mange  interessante  Iagttagelser.  Der  er  nu  den  vise 
og  retfærdige  kinesiske  Kejser,  som  nylig  har  udjaget  „en  Flok 
fremmede  Bonzer,  der  var  kommet  Ira  den  fjerne  Occident  i det 
afsindige  Haab  at  tvinge  Kina  til  at  tænke  som  de  selv,  og  som 
under  Paaskud  af  at  forkynde  Sandheder  allerede  havde  erhver- 
vet Rigdomme  og  Æresbevisninger.  Og  der  er  „den  gamle  paa 
de  syv  Bjærge,"  hvem  man  skal  kysse  paa  den  store  Taa,  som 
om  hans  Kind  sad  paa  hans  Fod,  og  som  med  sine  Nøgler  kan 
aabne  og  lukke  alle  Laase,  særlig  Laasene  paa  Pengekasserne. 
I Galliens  Hovedstad  er  der  to  Slags  Mennesker,  de  letsindige 
og  elskværdige  Lediggængere,  der  lader  sig  lede  som  Børn,  hvem 
man  giver  rigeligt  Legetøj,  for  at  de  ikke  skal  skrige,  og  de 
mørke  Fanatikere,  halvt  forrykte  Mennesker,  halvt  Kæltringer, 
hvoraf  nogle  er  Bevarerne  af  gamle,  barbariske  Skikke,  mod 
hvilke  Naturen  oprøres  og  protesterer  højlydt.  „De  raadspurgte 
kun  deres  ormstukne  Registre,  og  naar  de  deri  fandt  en  van- 
vittig og  grufuld  Skik,  betragtede  de  den  som  en  hellig  Lov.“  I 
Sevilla  frelste  Amazan  Prinsessen  fra  det  Selskab  af  Druider, 
som  man  kaldte  „Menneskebrændere"  eller  „Snushaner",  hvis 
Bestilling  det  var  at  putte  Folk  i en  Maskeradedragt,  bemægtige 
sig  deres  Ejendele  og  fremsige  fromme  Bønner,  medens  man 
stegte  Ofrene  ved  en  langsom  Ild  til  Guds  Ære.  Det  hele  endte 
dog  i Fryd  og  Gammen,  de  to  holdt  Bryllup  og  Højtideligheden 
blev  besunget  af  500  store  Digtere  i Babylon. 

Ingen  Steder  boltrer  Voltaires  frodige  Lune  og  hans  berømte 
Ironi  sig  friere  og  lystigere  end  i disse  Fortællinger.  Snart 
behandler  han  — som  i Amabeds  Breve  — Mission  og  Inkvi- 
sition og  hele  Evropæemes  brutale  Kolonisationssystem  i Indien 
med  blodig  Haan.  Snart  er  det  som  i Den  hvide  Tyr  den  bi- 
belske Histories  Mærkværdigheder,  der  passerer  Revu,  et  broget 
Karneval,  hvor  den  til  en  Tyr  forvandlede  Kong  Nebukadnezar 
•optræder  sammen  med  Heksen  fra  Endor,  Paradisets  Slange, 
Bileams  Æsel,  Jonas’  Hvalfisk,  Duen  og  Ravnen  fra  Noah’s  Ark 
o.  s.  v.  Snart  symboliseres  Forsagelsen  i denne  indiske  Fakir, 
hvem  man  ved  mange  Overtalelser  faar  til  at  opgive  sin  med 
spidse  Søm  besatte  Stol,  lade  sig  vaske  og  klæde  ordentlig  paa, 
men  som  efter  fjorten  Dages  Forløb  vender  tilbage  til  sine  Søm, 
fordi  han  mærker,  at  han  mister  sin  Anseelse,  og  Kvinderne 

ikke  mere  kommer  og  spørger  ham  til  Raads.  Hans  Fantasi  er 
uudtømmelig  som  hans  Humor.  Eventyret  faar  Liv  og  Fart  under 
hans  Pen,  fordi  det  besjæles  af  hans  eget  Væsen,  hans  iltre  Ner- 
vøsitet, hans  bitre  Galde  og  hans  overlegne  Malice,  sat  i Relief 
ved  den  mesterlig  korte,  knappe  Form.  Voltaire  er  ubestridt  den 
tendentiøse  Orientalismes  Mester. 

Diderot  forener  alle  Pseudo-Orientalismens  Mærkværdigheder. 
De  indiskrete  Juveler  og  Den  hvide  Fugl  er  underlige  øster- 
landske Fantasier,  usammenhængende  Drømmebilleder,  fulde  af 
Allegorier  og  Allusioner,  skrevne  med  hans  sædvanlige  over- 
strømmende Vid  og  barokke  Ordflod,  oprømte,  tøjlesløst  fanta- 
stiske, gnistrende  af  Satire  og  krydrede  med  en  med  spøgefuld 
Excentricitet  behandlet  Letfærdighed.  Endnu  mere  ugenert  end 
Voltaire  sætter  han  sig  ud  over  alle  Hensyn  til  Lokalkolorit; 
hans  Anarkronismer  er  bedaarende:  Indbyggerne  af  det  muhame- 
danske Land  Congo  underrettes  gennem  de  stedlige  Dagblade 
om,  at  deres  Sultan  Mangogul  har  været  til  brahmansk  Guds- 
tjeneste; samme  Sultan  Mangogul  spadserer  hver  Aften  i Bou- 
logneskoven  og  drikker  Champagne  ved  sine  gemytlige  Hofgilder, 
omgivet  af  courtisans  og  dames  galantes. 

Omtrent  et  Aarhundrede  igennem  varer  denne  Begejstring  for 
Orientens  Eventyrverden.  Rousseaus’  Indflydelse  trængte  den 
noget  tilbage,  Bernardin  de  Saint-Pierre’s  Paul  og  Virginie  drejede 
de  eksotiske  Tilbøjeligheder  i en  anden  Retning,  og  Antiken  be- 
gyndte at  komme  stærkere  paa  Moden  igen.  Men  endda  ved- 
bliver de  østerlandsk  duftende  Fantasterier  med  deres  Spøg  og 
Alvor,  Pikanteri  og  Filosofi,  Ondskabsfuldheder  og  Moraliseren  at 
være  en  kær  Læsning,  lige  indtil  det  store,  blodige  Eventyr  kom, 
som  brutalt  skulde  knuse  Aandrigheden  og  det  lette  agrément 
og  hele  dette  ejendommelige  Konglomerat  af  nøgtern  Intelligens- 
klarhed  og  naiv,  selvtilfreds  sensibilité,  som  er  det  attende  Aar- 
hundredes  Træk,  den  sidste  „Stil",  som  Verdenshistorien  til 
Dato  kan  notere. 

Arthur  Christensen. 

JOSEPH  JOACHIM 

FØDT  DEN  28.  JUNI  1831 


en  Mand,  hvis  Navn  staar  som  Overskrift  over 
disse  Linier,  har  ikke  blot  et  langt  Liv  at  se  til- 
bage paa,  men  tillige  et  Arbejde  i Kunstens  Tje- 
neste, saa  rigt,  saa  vedholdende,  saa  gjennemført 
og  saa  ligeliniet,  som  kun  meget  faa  udvalgte 
kan  rose  sig  af,  blandt  store  udøvende  Musikere 
knapt  nogen  eneste. 

Man  har  i København  neppe  den  rette  Forestilling  om  Joa- 
chim’s  Stilling  og  Betydning  i Kunsten.  Ikke  at  man  ikke  har 
fejret  ham  tilstrækkeligt,  naar  han  har  været  der;  det  har  jo  været 
Ovation  paa  Ovation  — det  er  ikke  det,  jeg  mener.  Men  om 
jeg  har  forstaaet  mine  Byesbørn  ret,  saa  opfatter  man  alminde- 
ligvis Joachim  slet  og  ret  som  en  stor  Violinist,  og  man  bedøm- 
mer ham  ligesom  Ysaye,  Sarasate  o.  a.,  værdsætter  ham  ved  Siden 
af  disse,  maaske  som  noget  større,  maaske  som  den  største,  men 
dog  ikke  som  noget  kvalitativt  ret  isoleret  staaende.  Dette  er  det 
forkerte:  Joachim  er  noget  andet  og  mere  end  en  Virtuos.  Det 
skulde  være  Meningen  med  denne  Artikel  at  bane  Vejen  i min 
Fødeby  for  den  rette  Opfattelse  af  denne  store,  enestaaende 
Kunstner. 

Først  et  Par  biografiske  Data1). 

Joachim  er  født  i Ungarn  af  jødiske  Forældre.  Uhyre  tidligt 
var  hans  Sans  for  Musiken  udviklet:  paa  en  lille  Barneviolin 
spillede  han  de  Melodier  efter,  som  han  hørte  en  ældre  Søster 

1)  Ved  Udarbejdelsen  af  denne  Artikel  har  jeg  benyttet  det  store  Materiale,  som  foreligger  i 
Andreas  Mosers  fortræffelige  Bog : Joseph  Joachim.  Ein  Lebensbild  (2te  Auflage.  1900). 

synge,  og  efter  at  han  havde  havt  et  Par  Aars  Undervisning  hos 
den  bedste  Lærer  i Buda-Pest  Servaczynski,  præsenterede  denne 
allerede  den  7-aarige  Dreng  paa  en  Koncert  for  Publikum.  Kort 
derpaa  kom  han  paa  Foranledning  af  en  beslægtet,  kunstforstandig 
Dame  til  Wien  for  at  uddannes  videre;  her  blev  han  i mere  end 
3 Aar  som  Elev,  først  en  kort  Tid  af  den  ældre  Georg  Hellmes- 
berger,  som  ikke  ret  formaaede  at  bringe  ham  videre,  dernæst 
af  Joseph  Bohm,  der  tog  ham  fuldstændigt  op  i sit  Hus  som 
Plejesøn.  Denne  Lærer  "skylder  Joachim  mere  end  nogen  anden 
sin  egentlige  violinmæssige  Uddannelse,  særligt  sin  vidunderlige 
Bueføring;  ogsaa  lærte  han  allerede  hos  Bohm  en  Masse  Kam- 
mermusik, bl.  a.  Beethoven’s  senere  Kvartetter  at  kende.  Havde 
det  været  et  stort  Lykketræf,  der  havde  ført  ham  til  Wien  og 
til  Bohm  som  Lærer,  saa  var  det  for  hans  videre  musikalske  og 
menneskelige  Udvikling  ikke  mindre  betydningsfuldt,  at  han  efter 
de  3 Aar  ikke  efter  Bohm’s  Ønske  kom  til  Paris,  men  — be- 
grundet paa  tilfældige  Familieforhold  og  den  før  omtalte  kunst- 
forstandige  Dames  Raad  — til  det  virkelige  Centrum  for  Da- 
tidens Musikliv:  Leipzig. 

Her  herskede  den  Gang  Mendelssohn  som  temmelig  absolut 
Souverain  over  det  musikalske  Liv,  og  et  finere  musikalsk  Ari- 
stokrati end  han  og  hans  Kreds  fandtes  ikke  den  Gang  — et 
saadant  eksisterer  desværre  ikke  længere.  Mendelssohn  afgav 
efter  at  have  hørt  den  12-aarige  Dreng  det  Skøn,  at  han  ikke 
mere  behøvede  nogen  egentlig  regelmæssig  Undervisning,  han 
kunde  arbejde  videre  paa  egen  Haand  og  nu  og  da  spille  for 
Ferd.  David  og  spørge  ham  til  Raads,  hvis  han  var  i Tvivl  om 
noget.  Foruden  med  denne  sidste  kom  Joachim  her  i nærmere 
Berøring  med  Robert  og  Clara  Schumann,  med  Gade  og  med 
Moritz  Hauptmann,  hos  hvem  han  ivrigt  studerede  Harmonilære 
og  Contrapunkt.  Men  ingen  af  alle  disse  udmærkede  Personlig- 
heder fik  dog  den  Betydning  for  ham  som  Mendelssohn.  Denne 
tog  sig  med  en  uendelig  Varme  af  ham,  ikke  blot  musikalsk, 
men  ogsaa  menneskeligt:  ham  skyldes  det  fremfor  alle,  at  Joa- 
chim har  faaet  den  fine,  alménmenneskelige  Dannelse,  som  i saa 
høj  Grad  udmærker  ham  fremfor  de  fleste  andre,  selv  betyde- 
ligere Musikere.  Og  Mendelssohn’s  Idealitet  gik  hel  og  holden 
over  i Blodet  paa  ham.  Mendelssohns  Ord:  „Ein  echter  Kunstler 
soli  nur  das  Beste  spielen"  har  han  holdt  sig  som  Rettesnor  sit 

hele  Liv  igennem.  Det  er  et  Ord,  som  enhver  udøvende  Kunst- 
ner kunde  have  godt  af  at  faa  grundigt  indpodet  fra  ung  af. 

I denne  Tid  spillede  J.  nu  og  da  paa  Koncerter,  bl.  a.  som 
13-aarig  intet  mindre  end  Beethoven’s  Violinkoncert  (under  Men- 
delssohn’s  Direktion  i London),  men  blev  lykkeligvis  af  ingen 
forceret  til  saadanne  større  Tournéer  som  andre  Vidunderbørn. 
Hans  Forhold  formede  sig  lyst,  harmonisk  og  lykkeligt,  saaledes 
at  Alt  i ham  fik  Rum  til  at  udvikle  og  udforme  sig.  Efter  Men- 
delssohn’s  tidlige  Død  (1847),  som  greb  ham  paa  det  dybeste, 
overtog  han  Pladsen  som  2den  Concertmester  i Theaterkapellet 
og  Gewandhaus-Orchestret  og  blev  samtidigt  Lærer  ved  Konser- 
vatoriet i Leipzig;  men  faa  Aar  efter  gik  han,  stærkt  tiltrukket 
af  Liszt,  som  Concertmester  til  Weimar;  her  havde  han  allerede 
tidligere  som  Tilhører  overværet  den  første  Opførelse  af  Lohen- 
grin  under  Liszt  og  var  blevet  overordentlig  betaget  deraf.  I Wei- 
mar traf  han  paany  en  meget  interessant  Kreds  af  Mennesker, 
som  han  stadig  havde  Omgang  med:  Raff,  Hans  von  Biilow, 
Bettina  von  Armin,  Cornelius  o.  a.  Det  var  forøvrigt  i disse 
Aar,  at  Liszt  begyndte  at  komme  frem  med  sine  ligesaa  præten- 
tiøse som  tomme  og  hule  „symphoniske  Digtninge"  og  udraabtes 
til  Fører  for  „den  nytyske  Skole"  og  Grundlægger  af  den  Pro- 
grammusik, som  forhaabentlig  nu  snart  har  løbet  Linen  ud  og 
kan  lægges  ad  acta,  og  intet  kan  vidne  stærkere  om  Joachim’s 
fuldkomne  Selvstændighed  i Dom  allerede  i Tyveaarsalderen,  end 
dette:  at  han  trods  sin  stærke  Beundring  og  varme  Venskab  for 
Liszt  og  tiltrods  for,  at  han  levede  i en  Kreds  af  Mennesker, 
som  ganske  blindt  svor  til  dennes  Fane,  allerede  den  Gang  slet 
ikke  formaaede  at  afvinde  denne  Musik  nogensomhelst  Sympathi, 
men  tvertimod  følte  sig  æsthetisk  og  musikalsk  frastødt  af  den, 
noget,  som  han  senere  ved  given  Lejlighed  gav  Udtryk  i et  i 
sin  Oprigtighed  overordentlig  smukt  Brev  til  Liszt  (aftrykt  i 
Moser’s  Biografi). 

J.  blev  kun  faa  Aar  i Weimar.  1853  gik  han  som  Concert- 
mester i det  kgl.  Kapel  til  Hannover  under  Marschner,  til  hvem 
han  forøvrigt  aldrig  kom  til  at  staa  i noget  nærmere  personligt 
Forhold.  Efter  hans  Foredrag  af  Beethovens  Violinkoncert  ved 
den  rhinske  Musikfest  samme  Aar  regnedes  allerede  den  22-aarige 
hele  Tyskland  over  for  den  ypperste  af  alle  Violinkunstnere. 

I disse  første  Aar  af  hans  Ophold  i Hannover  knyttedes  hans 

Venskab  med  den  saa  langt  ældre  Schumann  endnu  meget  stær- 
kere end  før,  og  i denne  Tid  falder  ogsaa  hans  første  Bekendt- 
skab med  Brahms,  hvilket  snart  udviklede  sig  til  et  Venskab, 
som  varede  til  Brahms’  Død.  Og  dette  skulde  ikke  blot  blive  et 
personligt  Venskab:  Forkyndelsen  af  Brahms’  Musik  kom  snart 
for  J.  til  at  staa  som  en  af  de  kunstneriske  Opgaver,  han  maatte 
udføre.  Ligesom  han  fra  det  første  Øjeblik  havde  følt  det  ganske 
tomme  og  udvortes  hos  Liszt,  saaledes  var  han  lige  fra  den  før- 
ste Gang,  da  han  hørte  Kompositioner  af  Brahms,  klar  over  den 
dybe,  betydelige  skabende  Kraft,  som  denne  sad  inde  med.  Det 
lykkelige  Samliv,  som  Joachim  og  Brahms  en  Tid  lang  førte  med 
Ægteparret  Schumann,  blev  paa  den  sørgeligste  Maade  afbrudt 
ved  Schumann’s  Sygdom  og  paafølgende  Død;  deres  inderlige 
Venskab  med  Clara  Schumann  forblev  til  hendes  Død.  Og  det 
kunstneriske  Samliv  mellem  Joachim  og  Brahms  udviklede  sig 
saa  intensivt,  at  de  et  Par  Aar  igennem  havde  forpligtet  sig  til 
hver  Søndag  at  sende  hinanden  et  contrapunktisk  Arbejde,  som 
kun  kunde  erstattes  enten  ved  en  fri  Originalcom position  eller 
— ved  en  Bøde  paa  3 Mark.  — I Hannoveranertiden  falder 
endelig  ogsaa  Joachim’s  Bekendtskab  og  paafølgende  Giftermaal 
med  den  saa  berømte  Sangerinde  Amalie  J.,  f.  Weiss. 

I 1864  nedlagde  J.  sin  Stilling  i Hannover  af  en  Grund,  som 
stiller  hans  Karakter  i det  smukkeste  Lys.  J.  havde  som  Kapel- 
lets Koncertdirigent  indstillet  en  særlig  fortjent  Hofmusiker  Grun 
til  Kammermusiker,  med  hvilken  Titel  denne  fik  fast  kgl.  An- 
sættelse og  Pensionsberettigelse.  Intendanten  Platen  modsatte  sig 
denne  Forfremmelse  af  Grun,  fordi  denne  var  — Jøde,  og  „man* 
ikke  ønskede  Jøder  kgl.  ansatte;  Joachim  indvendte,  at  han  selv 
var  blevet  kgl.  ansat,  tiltrods  for  at  han  var  Jøde  — han  havde 
vel  senere  ladet  sig  døbe  — og  opfattede  Sagen  som  Principsag; 
da  han  nu  ikke  kunde  føre  sin  Villie  igennem  og  følte  dette  som 
en  flagrant  Uretfærdighed  imod  en  fortjent  Musiker,  saa  han  slutte- 
lig ingen  anden  Udvej  end  at  nedlægge  sin  Stilling.  Senere  an- 
modede (efter  Intendanten  Platen’s  Afgang)  Kongen  ham  dog  om 
atter  at  overtage  sine  Funktioner,  og  han  gik  da  ind  derpaa. 
Efter  Hannovers  Indlemmelse  i Preussen  drog  han  straks  til 
Berlin;  her  var  Planer  oppe  om  Oprettelse  af  en  kgl.  Højskole 
for  Musik,  og  da  disse  kom  til  Udførelse,  blev  han  straks  ansat 
som  Direktør  for  denne.  I denne  Stilling  har  han  virket  i hen- 


Digitized  by  LjOOQle 


Joseph  Joachim 


577 


ved  40  Aar.  Omtrent  samtidig  dannede  han  saa  sin  berømte 
Kvartet  og  begyndte  de  regelmæssige  Kvartetaftener  i Singakade- 
mie,  som  have  været  fortsatte  indtil  Dato  og  som  danner  den 
øverste  Spids  af  Koncertlivet  i Tyskland.  Talrige  Rejser  har 
denne  Kvartet  ogsaa  foretaget;  man  mindes  dens  to  Aftener  i 
København  for  6 — 7 Aar  tilbage. 

Dette  er  det  væsentligste  af  de  forskellige  ydre  Phaser  i Joa- 
chim’s  Liv. 

Sjældent  har  vel  en  stor  Kunstners  Liv  formet  sig  saa  glat 
og  harmonisk;  sjældent  ser  man  en  saadan  Række  af  lykkelige 
Tilfælde  komme  den  store  medfødte  Begavelse  og  det  dybe  ethi- 
ske  Kunstnersind  til  Hjælp.  Men  Resultatet  har  ogsaa  været  ene- 
staaende. 

Jeg  skal  i faa  Ord  søge  at  karakterisere  Joachim’s  Betydning 
som  Kunstner  og  som  Personlighed.  Dog  er  der  én  Side  af  hans 
Gerning,  som  jeg  maa  lade  ude  af  Betragtning,  nemlig  den  kom- 
positoriske. At  J.  har  et  betydeligt  Talent  ogsaa  som  Komponist, 
er  hævet  over  al  Tvivl;  men  med  Aarene  har  han  ladet  denne 
Side  af  sin  Virken  ligge;  det  er  heller  ikke  paa  den,  at  hans 
Betydning  væsentlig  beroer.  Og  Forfatteren  af  denne  Artikel  har 
et  altfor  ringe  Kendskab  til  J’s  Værker:  blot  den  ungarske  Vio- 
linkoncert, der  indeholder  saa  megen  melodisk  Skønhed,  og  den 
berømte  B-Dur  Violinromance  har  jeg  hørt  en  enkelt  Gang.  For- 
uden Kompositioner  for  Violin  har  han  forøvrigt  skrevet  to 
Ouverturer:  til  Hamlet  og  til  Henrik  den  4dé. 

Hvad  dét  er,  der  fremfor  alt  karakteriserer  J’s  Spil  og  Fore- 
drag, kan  vel  neppe  siges  bedre  end  med  Moritz  Hauptmann’s 
Ord:  „Det  er  hos  ham  ikke  særligt  Tekniken  og  ikke  særligt 
Tonen,  ikke  noget  af  alt  dette,  som  man  enkeltvis  kan  nævne; 
alt  dette  træder  tilbage,  lader  sig  ikke  bemærke,  saaledes  at  man 
kun  hører  Musiken  — der  er  hos  ham  i al  Dybden  en  Beske- 
denhed i Foredraget,  som  man  neppe  hører  Mage  til,  og  som 
dog  virker  saaledes,  at  den  overalt  uden  paa  nogen  Maade  at 
trænge  sig  frem,  kommer  til  Anerkendelse."  J.  gaar  i den  Grad 
ind  i Aanden  af  den  Musik,  som  han  spiller;  han  underordner 
sig  Komponisten  i den  Grad,  at  det  er,  som  om  det  var  denne 
selv,  som  talte.  Derfor  virker  hans  Foredrag  saa  authentisk  som 
ingen  andens.  Aldrig  lader  han  — i Lighed  med  saa  mange  Vir- 
tuoser — sin  Person  træde  i Forgrunden,  aldrig  hører  man  af 

ham  nogen  Overdrivelse  i den  ene  eller  i den  anden  Retning; 
altid  véd  han  at  træffe  de  rette  Grænser  med  den  fineste  Takt 
Hvem  kan  deklamere  en  musikalsk  Frase  saaledes  som  han? 
Og  just  med  saa  smaa  Midler? 

I nøjeste  Sammenhæng  med  denne  hans  Foredrags  Art  staar 
hans  fuldkomne  Frihed  for  Virtuos-Forfængeligheden.  Selvfølge- 
lig er  det  ham  en  Glæde,  naar  han  mærker,  at  han  og  hans 
Kvartet  har  tændt  Sindene,  men  udtaler  nogen  §in  Begejstring 
over  hans  Spil,  leder  han  Talen  altid  hurtigst  muligt  over  paa 
Værkerne.  Engang  efter  at  have  hørt  to  af  Beethovens  Kvartet- 
ter (F-moll  og  den  store  B-dur),  kunde  disse  Liniers  Forfatter 
ikke  nægte  sig  at  sige:  „Det  er  besynderligt;  ingen  dødelig  er  i 
Stand  til  at  deklamere  disse  musikalske  Sætninger  saaledes,  og 
det  er  saa  ganske  smaa  Friheder  og  Uregelmæssigheder,  det 
beror  paa;  hvori  det  vel  ligger?"  Jeg  kender  jo  disse  Ting  saa 
uhyre  nøje,"  var  Svaret,  og  straks  derpaa  gik  han  over  til  at 
tale  om  de  herlige  Værker. 

Lige  fra  sin  første  Ungdom  havde  J.  sat  sig  som  Princip: 
aldrig  at  spille  fade,  musikalsk  værdiløse  Virtuosstykker,  hvor- 
ved blot  den  foredragendes  Teknik  faar  Lejlighed  til  at  glimre, 
men  kun  virkelig  god  Musik,  og  dette  har  han  ført  igennem  med 
den  yderste  Konsekvens.  Hvor  helt  anderledes  rene  har  hans 
Programmer  været  end  t.  Eks.  Liszt’s,  der  lige  ovenpaa  en  Beet- 
hoven’sk  Sonate  saa  hyppigt  gav  Publikums  slette  Smag  den 
Koncession  at  spille  det  kompletteste  Virtuosmakværk!  Breve, 
som  J.  allerede  i 16 — 17  Aars  Alderen  har  skrevet  og  som  findes 
i Moser’s  Biografi,  viser  ham  allerede  knap  voksen  som  den 
Fuldblods-Idealist,  han  er  vedbleven  at  være. 

Ved  sin  konsekvente  Virken  for  det  Gode  har  J.  navnlig  op- 
naaet  to  store  Resultater:  at  føre  Beethoven’s  Violinkoncert  og 
hans  senere  Kvartetter  ud  over  Verden  og  at  føre  Brahms  til 
den  Sejr,  som  han  lykkeligvis  endnu  naaede  at  opleve.  Det  før- 
ste var  en  væsentlig  lettere  Opgave  end  det  sidste.  Thi  skønt 
man  egentlig  har  endnu  større  Vanskeligheder  at  løse,  endnu 
haardere  Nødder  at  knække  i Beethovens’s  sidste  Kvartetter 
end  i Brahms’  Værker,  og  skønt  hine  den  Gang  kun  var  lidet 
kendte  og  mest  gik  under  Betegnelsen  „de  gale  Kvartetter",  saa 
kom  dog  Beethoven’s  Navn  til  Hjælp.  Navnekultus  spiller  som 
bekjendt  en  stor  Rolle  i Publikum,  og  man  vidste,  at  Beethoven 

var  en  stor  Komponist;  paa  dette  Punkt  mødte  J.  straks  fra  Be- 
gyndelsen af  en  nogenlunde  velvillig  Stemning  hos  Publikum,  og 
han  vidste  snart  at  fordybe  denne  til  den  Andagt  overfor  disse 
Værker,  som  nu  er  bleven  almindelig.  Med  Brahms  var  det  en 
betydelig  vanskeligere  Opgave.  Med  Undtagelse  af  den  saa  gan- 
ske iørefaldende  B-dur  Sekstet,  faldt  som  bekendt  dennes  Vær- 
ker Gang  efter  Gang  igennem  i hele  hans  Ungdom.  Det  er  i høj 
Grad  komisk  at  læse  den  Række  Kritiker  fra  den  Tid,  som  fin- 
des optrykt  i Kalbeck’s  store  Brahms-Biografi  — man  ser  af 
disse,  at  det  ikke  blot  har  været  danske  Kritikere,  som  har  bla- 
meret sig  saa  godt,  som  det  vel  var  muligt,  naar  Talen  var  om 
Brahms.  Denne  var  desuden  blevet  lyst  i Ban  af  „den  nytyske 
Retning*1,  der  først  havde  søgt  at  drage  ham  over  til  sig.  Men 
Brahms  vidste  lige  saa  sikkert  som  J.,  hvilken  Vej  han  havde 
at  gaa.  Og  J.  lod  sig  ikke  rokke  ved  Publikums  Ugunst  over 
Brahms;  han  vidste  saa  sikkert*  at  denne  var  Datidens  største 
Musiker  — bortset  fra  Operaen  — og  i Længden  maatte  sejre; 
at  dette  skete  i hans  Levetid,  skyldes  først  og  fremmest  J.,  se- 
nere tillige  Hans  v.  Biilow.  At  J.  havde  Ret,  derom  kan  der  vel 
nu  fornuftigvis  ikke  være  nogen  Tvivl  mere.  Hvorledes  er  det 
gaaet  med  alle  de  mange,  tildels  store  Talenter,  man  efterhaan- 
den  søgte  at  opstille  som  større  og  værdifuldere  end  Brahms? 
Tschaikowsky,  Bruckner,  César  Franck  o.  s.  v.,  alle  skulde  de 
være  langt  interessantere,  Partijournalister  bragte  ved  Reklame 
en  overhed,  kunstig  Varme  i Stand,  som  ikke  kunde  holde  sig 
i Længden,  medens  derimod  Brahm’s  Værker  saa  langsomt  og 
sundt  har  arbejdet  sig  frem  og  nu  overskygger  alle  hans  Sam- 
tidiges. Hine  er  allerede  stærkt  begyndt  at  dale,  medens  B.  er 
stadig  jævnt  stigende. 

Man  har  ofte  villet  fremstille  J.  som  en  decideret  Antiwag- 
nerianer.  Dette  er  imidlertid  ikke  rigtigt:  han  hører  ingenlunde 
med  til  den  Gruppe  af  ældre  Berliner  Hochschule-Musikere, 
som  omtaler  Wagners  Musik  i Udtryk,  som  gaar  langt  ud  over 
det  parlamentariske.  Forf.  har  gentagne  Gange  haft  længere  Sam- 
taler med  J.  om  Wagner  og  véd,  at  J.  har  Øjet  vidt  aabent  for 
Wagner’s  mægtige  Genialitet,  at  han  (ligesom  forøvrigt  Brahms) 
beundrer  denne  Genius’  uendeligt  omfattende  Fantasi  — andet 
er  vel  heller  ikke  muligt  for  Naturer  af  en  saadan  Brede  — og 
at  han  fuldt  ud  vurderer  f.  Eks.  Lohengrin  og  1ste  Akt  af  Val- 

kyrien.  Han  har  for  øvrigt  selv  kortelig  karakteriseret  sit  Stand- 
punkt over  for  den  utrolig  stupide  Sammenstilling  af  „Trekløve- 
ret" Wagner — Berlioz — Liszt  i Nytaarsnummeret  af  „Der  Tag"  for 
et  Par  Aar  siden.  Til  hans  uforbeholdne  Anerkendelse  af  Wagner 
slutter  sig  en  Vurdering  af  mange  poetiske  Finheder  hos  Berlioz 
og  en  fuldstændig  Forkastelse  af  Liszt  som  ude  af  Stand  til  at 
finde  paa  en  smuk  Melodi  og  bearbejde  den  musikalsk.  Liszt 
repræsenterer  for  hatn  som  Komponist  den  rene  Impotens.  (Hvor 
Forf.  af  disse  Linier  dog  føler  ganske  overensstemmende,  blot 
at  hans  Wagner-Sympati  er  adskillige  Grader  stærkere!) 

Ligesom  J.  ved  sine  Koncerter  har  søgt  at  opdrage  Publikum, 
ligesom  han  her  har  virket  som  den  store  Forædler  af  Smagen, 
saaledes  har  han  ogsaa  som  Lærer  været  den  store  Opdrager 
for  yngre  Musikere.  Allerede  i Hannover  kom  adskillige  af  de 
betydeligere  Violinister  til  ham  for  at  give  sig  i Lære,  og  siden 
han  staar  i Spidsen  for  kgl.  Hochschule  i Berlin,  har  det  jo 
været  ham  og  hans  Stab,  der  har  uddannet  saa  godt  som  alle 
betydeligere  Kunstnere  paa  Strygeinstrumenter  i Tyskland.  Og 
ikke  blot  i Tyskland;  alle  Vegne  fra  har  man  jo  flokkedes  om 
ham.  Det  er  jo  let  at  tænke  sig,  hvad  han  ved  denne  Under- 
visning — bortset  fra  det  rent  fagmæssige,  som  her  ikke  kan 
omtales  — kulturelt  set  har  udrettet:  at  der  er  skabt  en  Tradi- 
tion, der  opfatter  Violinspillet  ikke  nærmest  som  Virtuoskunst, 
men  som  staaende  i en  højere  Sags  Tjeneste.  Som  Mendelssohn 
indvirkede  paa  J.,  saaledes  har  han  indvirket  paa  saa  talrige 
yngre.  Hvor  rent  ideelt  han  har  opfattet  sin  Virksomhed  som 
Lærer,  ses  bl.  a.  ogsaa  deraf,  at  han  aldrig  for  Privattimer  har 
villet  modtage  noget  Honorar  — man  sammenligne  hermed  saa 
mange  yngre  Lærere,  f.  Eks.  Sanglærere  i Paris,  som  nærmest 
ser  deres  Elever  ud  fra  Synspunktet:  Malkekøer  — og  hvor  han 
har  kunnet,  med  Raad  og  Daad  har  bistaaet  sine  Elever,  i mange 
Tilfælde  ogsaa  rent  materielt.  Intet  Under,  at  disse  ser  op  til 
ham  som  til  en  Fader.  Hvor  J.  overhovedet  kan  hjælpe,  er  han 
altid  beredt.  Det  Antal  Velgørenhedskoncerter,  ved  hvilke  han 
medvirker,  er  ganske  uhyre  stort,  og  selvfølgelig  danner  han  det 
bedste  Trækplaster  ved  saadanne.  Ligeledes  er  hans  Interesse 
for  yngre  Komponister  altid-  vaagen,  naar  han  blot  finder  Alvor 
og  en  naturlig  Udtryksmaade  og  Talent;  at  al  den  Mængde  Nu- 
tidskunst, som  stræber  efter  Sensation,  gaar  ud  paa  at  blive  Mode 

og  benytter  enhver  Art  af  Reklame,  — at  denne  Art  Kunst  er  et 
Gemyt  som  J’s  ganske  fremmed  og  antipatisk,  er  en  Selvfølge. 
Der  har  neppe  levet  nogen  udøvende  Kunstner,  som  i den  Grad 
i sin  Virken  har  sat  som  sin  Devise:  Noblesse  oblige.  Den  store 
Veneration,  for  hvilken  han  er  Genstand,  har  han  ogsaa,  naar 
og  hvor  han  har  kunnet,  benyttet  til  at  søge  at  hæve  Musiker- 
standens Anseelse;  - ogsaa  i denne  Henseende  har  ingen  anden 
virket  som  han. 

Hans  Gjerning  har  overalt  virket  hen  til  at  hæve  Niveauet 
blandt  Kunstnerne  og  i Publikum,  og  det  maa  være  noget  trist 
for  ham  at  se  den  Forretningsaand,  den  smarte  Amerikanisme, 
som  i de  senere  Aar  har  begyndt  at  brede  sig  over  Verden  og 
for  hvilken  Kunsten  heller  ikke  har  været  forskaanet.  Et  Fæno- 
men som  dette,  der  begynder  at  blive  almindeligt  blandt  „de 
store"  Lærere  og  Lærerinder  i Klaver  og  Sang:  at  Eleverne 
ikke  indlades  til  Timerne,  før  de  har  erlagt  deres  40  Mark  (eller 
hvor  meget  det  nu  er),  over  et  saadant  Fænomen  blandt  Kunst- 
nere vilde  sikkert  den  gamle,  fine  Generation  slaa  Hænderne 
sammen.  Og  medens  J.  lige  fra  sin  tidlige  Ungdom  har  afslaaet 
ethvert  Engagement  i Privathuse  (hvilke  Summer  kunde  han  ikke 
have  erholdt  i store,  fornemme  Huse  i London  f.  Eks.!)  og  der- 
imod er  utrættelig  til  at  spille  til  sin  og  andres  Glæde  hos  Ven- 
ner, saa  lader  den  Mand,  som  vil  være  Fører,  som  vil  være  den 
ledende,  toneangivende  Aand  i den  yngre  Generation,  Richard 
Strauss,  sig  bl.  a.  engagere  til  at  dirigere  sine  Kompositioner  i 
et  Varehus  i New  York  for  Chefens  Venner  og  Kunder.  Gud- 
bevares, der  er  selvfølgelig  Intet  at  sige  dertil;  det  maa  enhver 
jo  gøre  efter  sin  Smag.  Blot  er  det  vel  uomdisputabelt,  at  den 
Smag  er  finere,  mere  aristokratisk,  som  siger  Nej  til  Sligt  end 
den,  der  — prætenderende  at  være  toneangivende  — lader  sig 
bruge  som  Reklameskilt  af  et  New  York’sk  Magasin  du  Nord. 
Musikere  af  noget  finere  Gemyt  rynker  paa  Næsen  ad  Sligt,  og 
Musikerstandens  Anseelse  hæves  ikke  derved.  Men  et  saadant 
Talent  for  Reklamen,  en  saadan  Forretningsdygtighed  som  hos 
Strauss  har  neppe  været  kendt  hidtil  blandt  Komponister.  1 denne 
Henseende  er  han  maaske  epokegørende. 

Trods  sine  75  Aar  staar  J.  i sin  fulde  Virkekraft.  Spiller  han 
vel  mindre  hyppigt  Solo  end  tidligere,  saa  forbauser  han  endnu, 
hver  Gang  man  hører  ham,  ved  sin  uendelige  Ungdomsfriskhed 

som  Kvartetspiller,  og  hans  Arbejdsevne  synes  uopslidelig.  Efter 
at  have  undervist  hele  Formiddagen,  dirigerer  han  jævnlig  Elev- 
orkestret i Hochschule  2 Eftermiddagstimer,  og  jævnlig  spiller 
han  derefter  om  Aftenen  hos  Venner  et  Par  Kvartetter.  Med 
den  samme  afklarede  Ro,  uden  nervøs  Hastighed  gennemfører 
han  sin  omfattende  Virksomhed,  og  altid  har  denne  saa  optagne 
og  saa  fejrede  Mand  Tid  tilovers  for  andre.  Forf.  kan  paa  første 
Haand  aflæse  Vidnesbyrd  herom.  Der  er  noget  velgørende  ved 
at  se  og  tale  med  J.  Han  hører  til  de  Mennesker,  man  føler  det 
som  et  Gode  at  have  personlig  Berøring  med. 

Og  endnu  bestandig  staar  han  som  den  Fanebærer  for  kunst- 
nerisk Idealisme,  for  ægte  Stræben  og  Begejstring,  som  er  det 
første  fornødne.  Vi  maa  haabe,  at  denne  Fane  endnu  maa  vaje 
saa  længe  som  muligt. 

Rudolph  Bergh. 

un  slap  hans  Haand  og  sprang  over  Grøften.  Hen- 
des tynde,  hvide  Arm  raktes  Gang  efter  Gang 
ind  mellem  de  hvide,  stride  Rugstraa,  hvor  Klinte- 
blomster stod,  slanke  og  friske  i den  vissengule  Høst. 
Den  venstre  fyldtes,  Blomst  føjedes  til  Blomst, 
mens  han  gik  paa  Vejen  og  hun  ovre  paa  Grøfte- 
kanten. Smukke,  lilla  Blomster,  bløde  som  Fløjl,  med  lange  be- 
skyttende Bægerflige  og  stærke  Stængler. 

Da  vendte  hun  hastigt  Hovedet  bort  og  spejdede  ikke  mere. 
„Korn,"  sagde  hun,  „hjælp  mig  at  finde  flere.  Ser  du  da  ikke 
Klintens  vidunderlige  Farve?  Det  er  Blomsternes  Blomst,  Blom- 
sten, der  skærmes  mod  Sol  og  Storm  af  den  store,  arbejdsklædte 
graa  Skare,  som  Dronningen  blandt  Arbejdere  eller  som  Lykken 

blandt alt  det  nyttige."  Han  smilede  og  traadte  derover. 

Da  tog  hun  den  store,  mørkerøde  Rose  af  hans  Krave  og  kastede 
den  over  paa  Vejen.  Rosen  rullede  et  Par  Gange  i det  hvide 
Mel  og  laa  stille  paa  Siden  som  et  døende  Dyr,  hvis  størknende 
Blod  blandes  med  Støvet.  Den  slanke  og  stærke  Klinte  fik  dens 
Plads. 

Og  hun  plukkede  flere  Blomster,  satte  dem  under  Hatteskyg- 
gen i det  mørke  Haar  og  bandt  en  stor  Buket  af  — Lykkens 
Blomster  — Ukrudtet,  det  skønne,  der  blomstrer  og  falder  for 
Leens  Hug,  naar  Bonden  atter  vil  fylde  sin  Lade  med  den  hvid- 
gule Høst. 

„Kaj,  hvorfor  vilde  du  ikke  hjælpe  mig;  hvorfor  er  du  gna- 
ven? Sig  noget,  hører  du.  Er  de  ikke  dejlige  i mit  Haar;  ser  den 

ikke  fornem  ud  i din  Jakke?  Den  plumpe  Bonderose,  ret  som 
en  stor,  grov  Arbejdsnæve,  synes  du  maaske,  den  var  smukkere?" 

„Men  Vita,  Rosen  var  jo  smuk,  ogsaa  for  dig,  den  smuk- 
keste du  kunde  finde.  Om  nu  Husmandens  Kone  kom  hen  ad 
Vejen,  Vita;  om  hun  saa  sin  Haves  smukkeste  Blomst,  den 
hun  kun  kunde  afse  til  en  ung  Kvindes  sollyse  Smil,  om  hun 

tog  den  op,  tørrede  dens  pjuskede,  støvede  Blade Vita, 

Vita,  ser  du  ikke,  hendes  Øjne  søger  dig  og  mig?“ 

Og  den  unge  Kvinde  løb  tilbage  ad  den  støvede  Vej,  forbi 
høje,  gungrende  Hølæs  og  tomme,  ramlende  Vogne,  forbi  de  røde 
dvaske  Køer,  Vogterdrengen  trak  til  Vands.  Saa  var  hun  ved 
Stedet;  men  Støvet  gav  ikke  sit  Bytte  tilbage,  og  hun  satte  sig 
ved  Vejkanten  og  græd. 

Nu  naaede  han  derhen.  „Lille  Vita,  elskede  lille  Vita."  Hun 
saa  ikke  op,  men  rev  sine  Blomster  ud  af  Haaret  og  kastede 
dem  alle  ud  over  Agrene.  Hun  rystede  Kjolen  for  Resterne  af 
Blomsterne  og  strøg  Haaret  tilbage  ind  under  Hatten  og  satte 
Naalen  igennem  den,  tørrede  Øjnene  en  Smule  og  saa  hen  paa 
ham,  paa  een  Gang  vredt  og  bønligt.  Hendes  Blik  bad  om  det 
uopnaaelige,  om  ugjort  Gerning  og  usagte  Ord,  et  Forbitrelsens 
Blik  over  hans  Ord  og  over  hans  Tavshed. 

De  gik  hver  paa  sin  Side  af  Vejen  ind  efter  Skoven.  Faarene 
fo’r  med  udstrakt  Tøjr  skræmmede  op  ad  Hegnet  og  brægede 
efter  Lammene,  som  flygtede  hen  ad  Vejen.  Vita  gik  over  paa 
den  anden  Side  og  blev  staaende,  for  at  Lammene  kunde  faa 
Lov  at  komme  tilbage.  Da  gik  han  tilbage,  hen  til  hende,  strøg 
hendes  Haarid  og  kyssede  hendes  Kind,  holdende  hende  i sin 
stærke  højre.  Han  lukkede  Skovleddet  op;  det  svingede  paa  sine 
rustne  Hængsler,  sejlede  atter  tilbage  og  faldt  til  med  et  lille 
Smæld.  Lænken  lod  han  glide  ned  over  den  afbarkede  Pæl. 

Hun  laa'med  Hovedet  i hans  Skød  og  fulgte  Bølgernes  Flugt 
ind  mod  Stranden,  saa  dem  vælde  frem  ude  fra  Dybet  og  tæm- 
mes og  brydes  lidt  efter  lidt.  I Vest  farvedes  Skyerne  røde  og 
mørkerøde;  fra  Norden  og  Sønden  hævede  Skyerne  sig  højere 
om  det  blodige  Baal.  Som  vældige  Kentaurer  i Slag  styrtede  de 
frem  over  Byttet,  da  Solen  flygtede  ned  i de  dybe  Vande.  Saa 
trak  Kæmperne  sig  bort,  og  store  Fugle  med  mægtige  graagule 
Vinger  kredsede  om  det  blodige  Lig. 

Da  bævede  Bakkens  Buske,  og  Lyngens  Klokker  udgød  deres 
Draaber  over  den  mørke  Jord. 

„Lad  os  gaa,“  sagde  han.  Hun  svarede  ikke,  men  vedblev  at 
stirre  ud  mod  de  mørke  Bølger.  „Nu  maa  vi  nok  afsted,  lille 
Vita."  „Hvorfor?"  spurgte  hun  uden  at  rette  Øjnene  op  mod 
ham.  Jo,  du  vil  let  komme  til  at  fryse."  Hun  rystede  paa  Ho- 
vedet. „Nej,  Kaj,  vi  kan  ikke  fryse.  Hvorfor  er  vi  kolde  som  Blæsten 
og  Bølgerne,  hvorfor  er  vi  isnende  kolde  som  de,  uden  at  kunne 
styrte  frem  som  de,  uden  at  kunne  fare  og  flygte  som  de?"  Hun  rej- 
ste sig  og  strakte  Armene  vidt  ud  som  for  at  favne  Vindens  Magt 
og  stirrede  og  lyttede  efter  Bølgernes  Skyllen  over  Strandens  Sten. 

„Det  er  jo  kun  mig,  Vita,  det  er  mig,  der  er  kold  og  svag, 

stivnet  og  kold." Hun  holdt  sin  Haand  for  hans  Mund. 

„Tror  du  ikke  Kaj,  jeg  kunde  blive  anderledes,  blot  lidt  ander- 
ledes, lidt  bedre,  lidt  mere  som  du,  tænker  du  ikke?  Aa,  men 
Kaj,  hun  har  da  ikke  fundet  Rosen,  vel,  sig  hun  har  ikke." 

„Nej,  Vita,  men “ „Sig  ikke  men,  sig  hun  har  ikke,  hører 

du,"  og  hun  bøjede  sig  ind  til  ham.  Han  kyssede  hendes  Øjne 
og  Mund  og  tog  hendes  smaa  kolde  Hænder  indstil  sig.  Saa  løb 
de  ned  ad  Bakken. 

Det  bruste  i Skovens  mørke  Træer  og  puslede  i Havens 
Buske.  Draaberne  gled  i smaa  Stød  ned  ad  Ruderne  og  efter- 
fulgtes af  stadig  flere.  Æblegrenene  derude  slyngedes  hid  og  did 
og  gyngede  op  og  ned,  udsprungne  Valmuers  Blade  piskedes 
ned  paa  den  klæbrige  Jord  og  rørte  sig  ikke  mere. 

Moderen  satte  sig  ved  Pianoet,  fremtryllede  milde  Melodier 
om  Aftenens  Stilhed,  om  Livets  Lykke,  lykkelige  Linier  om 
Ungdom  og  Kærlighed  og  til  sidst  smaa  korte  Strofer  om  alt 
andet.  Hendes  yngste  Søn  sad  med  Haand  under  Kind  ved  Vin- 
duet, i Sofaen  sad  Vita,  og  Kaj  sad  paa  en  Stol  foran,  beun- 
drende Fingrenes  lette  Leg  henover  de  hvide  Tangenter.  „Tak, 
Moder,"  sagde  han,  da  hun  stod  op;  han  gik  hen  til  hende,  strøg 
kærtegnende  hendes  Kind  og  det  fyldige  graa  Haar.  „Mor,  hvor 
har  jeg  ikke  altid  beundret  din  stille  Færd  herhjemme;  dine  blide 
Hænder  var  de  samme,  hvad  enten  de  gled  hen  over  Tangenterne 
eller  kærtegnede  Blomsterne  eller  tog  os  Drenge  under  Hagen, 
naar  du  fortalte  om  det  eller  det,  vi  aldrig  maatte  gøre.  Skønt 
vi  havde  gjort  det  og  havde  saaret  dig,  lod  du  altid,  som  du 

' intet  anede.  — Tror  du  ikke,  Vita,  det  er  det  største,  vi  Menne- 
sker kan  naa?“  „Min  Søn,“  sagde  Moderen  stille  smilende,  „vi 
har  lært  saa  meget  af  din  Fader,  baade  du  og  jeg.  Men  den 
Kvinde  er  lykkelig,  der  lever  et  Liv,  kort  eller  langt,  med  en 
Mand,  der  ejer  mere  end  Troskab,  ja  mere  end  Kærlighed.  Han 
tog  saa  tit  mine  Hænder,  naar  de  vilde  gribe  for  haardt  og 
skynde  sig  for  hurtigt.  Han  havde  en  saa  harmonisk  Sjæl,  der 
aabenbarede  sig  i hvert  Ord,  i hvert  Blik,  i hvert  Smil.  — Hen- 
rik kan  vel  ikke  huske  meget  af  Fader,  men  du  kan  da  mindes 
ham,  hans  Leg  og  Lystighed  med  jer,  selv  naar  han  var  træt. 

Og  dog  blev  han  træt,  den  Morgen  han  sidst  nævnede 

Navnene  Kaj  og  Henrik  og  rakte  mig  sin  magre  klamme  Haand. 
Men  hvor  var  jeg  ikke  ringe  til  den  store  og  vanskelige  Opgave 
at  værne  om  eder,  hans  Børn,  men  hvor  ofte  har  jeg  ikke  og- 
saa  haft  den  Lykke  at  finde  ham  i eder,  i dig,  Kaj.“  Hendes 
Øjne  lyste  af  Begejstring,  da  hun  saa  over  paa  den  unge  Kvinde 
og  fortsatte:  „Du  er  lykkelig,  Vita,  du  som  elskes  af  hans  Søn. 
Kaj  har  sin  Faders  kloge  Pande  og  milde  Øjne,  hans  smalle 
Læber  og  hansr  indre  Skønhed,  hans  uudgrundelige  Sandhed." 

„Nej,  Mor,  nej,  intet  har  jeg  af  det,  der  gjorde  Fader  op- 
højet, stor  og  ren,  intet."  „Min  Søn,  du  har  din  Faders  Stemme 
og  din  Faders  Sind;  har  han  ikke,  lille  Vita?"  spurgte  Moderen 
og  tog  hendes  Haand.  Hun  hviskede  et  næppe  hørligt  „jo"  og  trak 
Haanden  sagte  tilbage. 

Kaj  var  gaaet  hen  til  Vinduet,  hvor  Broderen  stod  og  trom- 
mede sagte  paa  Ruden  med  et  Smil,  der  forraadte,  at  „han  kunde 
Lektien"  om  Faderen  og  Broderen  — om  Lykken  og  Sandheden. 

Vita  sad  og  glattede  paa  Bordtæppet,  Kaj  gik  op  og  ned  i 
Stuen;  ingen  af  dem  turde  først  se  paa  den  anden. 

Vita  vilde  rejse  sig,  men  mødte  pludselig  hans  Blik.  Et  Fuch- 
siablad  var  faldet  ned  paa  Tæppet,  men  hun  vovede  ikke  at 
kaste  det  bort:  alt  her  i Stuen  var  jo  helligt  og  rent,  stort  og 
fint.  Minderne  boede  i Bøger  og  Billeder,  i Nips  og  Blomster, 
der  taaltes  ikke  nogen  fremmed  Haand  — og  Kaj,  ja  selv  hans 
Gang  op  og  ned  i Stuen  forbød  hende  at  rejse  sig  og  gaa  som 
han.  Hun  turde  ikke  bryde  Tavsheden. 

„Har  du  faaet  noget  malet  i Dag,  Henrik,"  spurgte  hun  med 
lav  Stemme.  „Lidt,  kun  lidt,"  svarede  han  og  vendte  sig  om 
mod  hende,  „men  i Morgen,  om  det  ellers  holder  tæt i 

Morgen  Eftermiddag  kan  du  jo  komme  op  paa  Skrænten  og 
hjælpe  til  med  „Markarbejdet".  — Vita  maa  vel  nok,  Kaj,“  sagde 
han  smilende.  „Saa  gerne,  Henrik,"  svarede  Broderen,  „vi  kan 
jo  følges  ad." 

Lig  en  stor  bullen  Næve  laa  Rugmarken  ind  under  Skoven 
i den  stærke  Eftermiddagssol.  Op  fra  de  forskelligt  formede 
Hvirvler  af  hvidgule,  dvaske  Straa  stak  Klintens  ranke  blegrøde 
Blomster. 

Kaj  var  gaaet  ned  over  Engene  og  ind  i Skoven  for  at  bo- 
tanisere,  nu  stod  han  pludselig  igen  hos  dem  med  et  stort  Knippe 
Blomster  og  Blade,  der  ikke  var  slupne  helt  uskadte  gennem 
det  tætte  Krat. 

Vita  sad  paa  Hug  i Græsset  og  slog  med  en  lille  Pind  en 
Fure  i de  stride  Straa,  snakkede  uden  Ophør,  fortalte  og  lo. 
„Naa,  har  Henrik  saa  kunnet  more  dig  lidt,"  spurgte  han  og  gav 
sig  til  at  pille  og  pynte  paa  sine  Blomster.  „Han  har  fortalt  Hi- 
storier og  smaabrummet  ved  sin  „ Kornmark"  som  en  flittig  og  tilfreds 
Humlebi;  jeg  har  ligget  stille  paa  Ryggen  og  talt  Kløver-  og 
Tidselhoveder  og  haft  næsten  lige  saa  travlt  som  Turistdegne, 
der  tæller  Kirketaame.  Ikke,  Henrik?"  Hun  vendte  sig  om  mod 
Henrik:  „Men  hvor  langt  er  du  egentlig  kommen  med  Maleriet?" 
„Aa  jo,  noget  fremad,  som  du  kan  se;  Solen  har  været  ret  elsk- 
værdig i Dag."  — „Vi  kan  næsten  kalde  Billedet  „Vitas  Blom- 
ster",“ sagde  Kaj  stadig  ordnende  sine  Planter.  „Hvorfor  det?" 
spurgte  Henrik.  — „Ikke  for  noget,  hører  du,"  svarede  Vita 
haardt  og  affærdigende.  Kæppen  suste  i hendes  Haand,  Kløver- 
hoveder klippedes  af;  hun  rakte,  saa  langt  hun  kunde  naa,  lagde 
sig  ned  paa  Ryggen  igen  og  stod  ikke  op,  da  Kaj  vilde  have 
hende  med. 

Saa  gik  han  alene.  Lidt  efter  kom  hun  hen  ad  Stien  bag  ved 
ham;  han  vendte  sig  om,  tog  hende  om  Livet  og  førte  hende 
ind  til  sig.  Nu  var  de  naaet  ind  i Skoven.  — „Det  var  mor- 
somt med  de  Degne,"  sagde  Kaj,  „hvornaar  har  du  set  een  sidst 
med  Taske  paa  Maven  og  trippende  Skolebørn  for  og  bag  sig?" 
„Ved  det  ikke,"  svarede  hun.  — „Der  er  nok  igen  i Aften  sorte 
Snegle  paa  Stien."  ^Ja,  Kaj,"  sagde  hun.  Hun  bekræftede  og  be- 
nægtede en  Del  flere  Ting,  indtil  hun  træt  kastede  sig  ned  ved 
et  lille  Bøgetræ,  pillede  i Mosset  og  plukkede  enkelte  Traade  ud 

af  dets  mørke  Uld.  Han  gik  frem  og  tilbage  paa  Stien,  mens  det 
svindende  Sollys  spillede  mellem  Stammerne. 

Der  gik  lang  Tid.  Da  kom  han  hen  til  hende,  bøjede  sig  ned 
og  saa  ind  i hendes  Ansigt.  Hun  rynkede  Panden  og  rejste  sig. 

„Kaj,"  sagde  hun,  „hvorfor, ja  hvorfor  spørger  jeg. 

Bliv  hos  mig  altid,"  skreg  hun,  „hører  du,  eller — Jeg  vil  ikke  være 
tilovers."  „Vita,  elsker  du  mig  da  ikke  mere?"  „Elsker,  elsker, 

hvem  elsker ? — Spørg  dig  selv  du  kloge  og  fine  Mand. 

Du  elsker  jo  i Grunden  slet  ikke  mig,  men  kun  dit  eget  Billede 

i mig,  Karikaturen  af  mig.  Hvad  er  jeg  vel intet,  intet 

— og  du  — alt.  Saadan  er  det  Kaj."  Men  han  tog  hende  i sine 
Arme  og  kyssede  hendes  brændende  Pande.  „Nej,  nej,"  støn- 
nede hun. 

Nu  var  det  mørkt  i Skoven.  En  Lygte,  der  kom  nærmere 
og  nærmere,  kastede  lysende  Spyd  hen  ad  Stien  og  ind  i Krat- 
tet. Konen  med  Lygten  hilste  og  gik  forbi,  og  Mørkets  sorte 
Dække  bredte  sig  sortere  over  Jorden. 

Efteraaret  var  kommet  med  graa  og  regnfulde  Dage  og  Dage 
med  Blæst  og  blaa  Himmel,  da  det  spraglede  Løv  faar  Vinger, 
som  bærer  Bladene  bort  fra  Træerne  og  bort  fra  Vejene.  Røgen 
ruskes  op  af  Skorstenene;  Grøftevandet  og  Vejpytterne  valkes 
og  vatres  af  Vinden,  til  Skyerne  samler  ny  Regn  og  sender  den 
ned  over  Jorden. 

„Mon  hun  skulde  komme  mig  i Møde  i Aften,"  tænkte  han, 
mens  han  gik  med  tæt  tilknappet  Frakke  i den  strømmende 
Regn.  Han  saa  opad;  hun  kom  ikke.  Lorgnettens  Glas  fik  nogle 
Draaber,  og  Gadelygternes  Flammer  kom  til  at  ligne  udspilede 
Dyrehuder,  eller  de  var  som  mægtige  Ildskjolde,  der  bares  frem 
mod  ham.  Regnen  var  nu  ved  at  standse,  men  han  mærkede 
det  ikke. 

„God  Aften,"  lød  det  stille  og  frygtsomt  bag  ved  ham.  Det 
gav  et  Sæt  i ham,  det  var  Vita.  Han  tog  hendes  Haand  med 
sin  vaade  højre  og  kyssede  hende.  ^Jeg  skulde  et  Ærinde  der- 
over i Aften,"  sagde  hun  og  gjorde  et  Kast  med  Hovedet  over 
mod  en  graa  Villa,  „men  da  jeg  gik  forbi  ovre  paa  den  anden 
Side,  syntes  jeg  nok,  det  var  dig."  „Naa,"  svarede  han,  borende 
med  sin  Stok  i det  vaade  Grus,  „er  det  absolut  nødvendigt,  du 
gaar  derhen  i Aften?"  Ja,"  sagde  hun. 

Han  strøg  kærtegnende  hendes  Kinder  og  Pande:  „Lille  Vita, 
hvor  vi  er  langt  borte  fra  hinanden.11  „Synes  du,“  henkastede 
hun  og  slog  Paraplyen  ned.  „Saa  langt,  saa  langt,"  vedblev  han, 
„som  Vinden  fra  sit  Hvilested  og  Bølgerne  fra  deres  Begyn- 
delse." Hvert  Ord  var  prøvet  og  vejet,  taget  udefra;  det  var, 
som  greb  han  dem  i Hegnet  ved  Siden  af,  som  hvert  Kærtegn 
ikke  var  fra  ham,  men  laant  eller  hentet  udenfor.  Hun  mær- 
kede det  ogsaa.  „Hvorfor  er  vi  onde  ved  hinanden,"  sagde  hun 
og  rev  i Tjørnehækken.  „Slaa  mig,  hører  du;  hvorfor  er  jeg  ond 

ved  dig." Hun  saa  over  mod  Villaen.  „Du  kan  jo  selv 

svare,"  vedblev  hun,  da  der  intet  Svar  kom  fra  ham.  „Se  paa 
mig,  Kaj,"  sagde  hun  haardt.  — „Dog  hvorfor  skulde  du  det.  — 
Du  har  jo  altid  haft  nok  i dig  selv  og  — — din  Mor."  Han 
slap  hendes  Haand.  Ja  det  er  Sandheden,  god  Nat,  Kaj." 

Hun  gik.  Derinde  lød  Sang  og  Spil;  han  stod  derude  og 
havde  nok  i sig  selv.  Og  dog  gik  han  derude  hele  Aftenen,  til 
hun  kom  ud,  hun  — og  Henrik.  Han  aabnede  Laagen;  Kaj  saa 
dem  forsvinde  Arm  i Arm  hen  ad  Vejen. 

Agrenes  Høst  var  forlængst  kørt  i Hus;  Laderne  var  fyldte 
med  modent  Korn  og  visnede  Klinte. 

Som  Led  for  Led  i et  Regnestykke  havde  Efteraarets  Dage 
været  for  ham ; det  sidste  Led,  Facit,  kom  og  han  behøvede  ikke  at 
søge  efter  flere.  Saa  gik  den  ene  Dag  som  den  anden;  Kaj  vidste 
hver  Aften,  hvad  den  næste  Dag  vilde  bringe;  men  snart  kom 
den  Tid,  da  han  hver  Aften  satte  sin  Lid  til  den  næste  Dag  og 
den  næste  Dags  Aften  til  den  følgende.  Det,  der  før  kun  var  et 
Savn,  fik  Farver  af  Timer  og  Tanker,  saa  det  svingede  imellem 
Vemod  og  Bitterhed.  I Haaben  og  Venten  sneg  Uger  og  Maane- 
der  sig  langsomt  hen. 

Men  overfor  Henrik,  overfor  Broderen  var  det  anderledes. 
Dér  fandtes  intet  Regnestykke;  han  blev  stiv  og  stum  ved  at 
tænke  paa  ham. 

Dag  føjedes  til  Dag.  Han  hørte  den  lyse  Latter  Aften  efter 
Aften,  naar  han  gik  paa  de  øde  Veje  forbi  dette  Hus,  forbi  hen- 
des Hjem,  forbi  den  Tjørnehæk,  der  rev  hendes  Fingre  til  Blods 
den  sidste  Aften.  Han  tog  ikke  hendes  Hænder,  han  bad  og 
bønfaldt  hende  ikke  dengang.  Mere  og  mere  saa  han,  at  alt  var 
hans  egen  Skyld. 

Hvis  han  havde  taget  disse  Hænder,  hvis  han  havde  klynget 

hende  ind  til  sig  den  Aften eller  hvis  han  siden.  — „Nej," 

sagde  han  halvhøjt,  rettede  sig  og  smilede  vemodigt.  Indenfor 
saa  han  Skyggerne  bevæge  sig,  Henrik  og  Vita;  han  hørte  igen 
hendes  lystige  Latter,  blev  hvid  og  hamrede  med  sin  Stok  i den 
hvidfrosne  Vej.  Han  skyndte  sig  at  gaa,  men  vendte  atter  tilbage. 
„Da  hun  var  min,  lo  hun  ikke,  men  smilede  kun,tt  tænkte  han. 
„Man  skjuler  saa  meget  med  et  Smil  og  fortæller  saa  lidt  med 
en  Taare." 

„Men  med  Graad  eller  Smil  kan  man  vel  ikke  gøre  Skaar  i 
et  andet  Menneskes  Glæde." 


Niels  A.  Jeppesen. 

jældent  har  vel  de  internationale  Magtgrupperinger 
forskudt  sig  saa  hurtigt  og  kraftigt  som  i vore 
Dage.  Ved  Aarhundredskiftet  ansaa  England  det 
for  nødvendigt  at  træde  ud  af  sin  „splendid 
isolation”  og  styrke  sin  asiatiske  Position  ved  et 
Forbund  med  Japan  mod  Rusland,  og  endnu  ved 
Nytaarstid  1904,  kort  før  den  russisk-japanske  Krigs  Udbrud, 
skrev  engelske  og  østrigske  Diplomater  om,  hvorledes  man  kunde 
forebygge,  at  denne  skulde  give  Anledning  til  Konflikter  mellem 
England  og  Frankrig.  Og  kort  efter  kom  jo  Doggerbankaffæren 
op  mellem  England  og  Rusland. 

1 Stedet  for  dette  komplicerede  Fjendskab  har  vi  faaet  en 
Fæstnelse  af  den  fransk-engelske  Entente;  med  den  russiske 
konstitutionelle  Æras  Indledning  en  ogsaa  i det  franske  Demo- 
krati stigende  Interesse  for  den  fransk-russiske  Alliance;  og  her- 
med Ideen  givet  til  at  hidføre  en  engelsk-russisk  Forstaaelse. 
Italien  har  faktisk,  om  end  ikke  formelt,  forladt  Centralmagterne 
og  Spanien  sluttet  sig  til  sine  latinske  Søstre  (hvad  skulde  det 
ellers  gøre?)  Saaledes  er  Vejen  banet  for  en  Koalition,  der  — 
saalænge  den  varer!  — er  mægtig  nok  til  i (mer  eller  mindre 
hjærtelig)  Forbindelse  med  Japan  at  garantere  Verdensfreden  uden 
Hensyn  til  det  døende  Treforbund. 

Under  alle  stærkt  bevægede  Forhold,  hvor  Tidens  Strøm- 
ninger kæntrer,  er  det  altid  Iagttagerens  Lidenskab  at  finde  det 
historiske  Punkt,  hvor  Bevægelsen  vender,  at  føle  det  Difife- 
rential  af  et  Stød,  der  i et  givet  Øjeblik  bragte  Begivenhederne 

i Gang  i deres  nye  Retning,  og  forklare  sig  Grundene  til,  at  denne 
blev  netop  saaledes  efter  Ligevægtsøjeblikket.  Men  i den  politiske 
Historie,  hvor  Menneskehandling  og  Forholdenes  egen  Natur  er 
uadskilleligt  sammenknyttede  som  Folkeslagenes  politiske  Skæbne, 
lader  saadanne  Punkter  sig  i Reglen  ikke  eftervise.  Og  hvad  der 
for  ældre  Tiders  Vedkommende  kan  være  vanskeligt  nok  at  ud- 
rede, endda  man  her  efter  de  agerendes  Død  dog  ofte  har  første 
Haands  Adgang  til  diplomatiske  og  private  Aktstykker,  det  bliver 
for  Samtidens  Historie  næsten  lige  saa  umuligt  som  at  hekse; 
Paavisningen  bliver  under  alle  Omstændigheder  lige  saa  meget 
en  Kunst  som  en  Videnskab. 

Saa  meget  mere  tiltrækkende  er  det  i dette  Tilfælde  at  pege 
paa  det,  efter  alle  hidtidige  Oplysninger  at  dømme,  springende 
Punkt  i hele  Udviklingen.  Og  det,  der  har  gjort  det  muligt  at 
faa  Øje  derpaa,  er  Marokkoaflfæren  — i Kraft  af  den  enestaaende 
Uforbeholden  hed,  med  hvilken  mer  og  mindre  autentisk  diplo- 
matisk Depechestof  ved  denne  Lejlighed  blev  fremdraget. 

Ligevægtsøjeblikket,  der  skiller  den  Tid,  hvor  Treforbundet 
balancerede  med  den  fransk-russiske  Alliance,  fra  den  følgende, 
hvor  det  første  Forbunds  Betydning  trænges  tilbage  og  nye 
Muligheder  aabner  sig  for  det  andet,  indtraf  i Aaret  1901,  da  den 
spanske  Dronning  Marie  Christine  af  Frygt  for  England  næg- 
tede at  ratihabere  den  for  Spanien  meget  fordelagtige  Deling  af 
de  marokkanske  Interessesfærer,  som  hendes  Ministerpræsident 
Silvela  havde  bragt  i Stand  med  Delcassé. 

Denne  udmærkede  Statsmands  Planer  angaaende  Marokko,  i 
hvilket  Land  det  var  ganske  nødvendigt  at  faa  det  franske  Over- 
herredømme befæstet  til  Sikring  for  Frankrigs  vældige  afrikanske 
Kolonirige,  var  derved  i Øjeblikket  kørt  fast  i en  saadan  Grad, 
at  han  blev  nødt  til  at  se  sig  om  efter  fremmed  Hjælp  til  deres 
Gennemførelse.  Altsaa  Tyskland  eller  England.  Alverden  ved 
nu,  at  det  blev  England,  men  ikke,  at  det  fra  fransk  Side  paa- 
staas,  at  Delcassé  først  har  forsøgt  i Berlin  at  bane  Vejen  for 
en  Forhandling  om  fælles  Optræden  over  for  England.  Dette 
dementeres  ganske  vist  fra  tysk  Side  (hvad  dementerer  Tyskerne 
ikke?),  men  det  er  ikke  blevet  bestridt,  at  Delcassé  gennem  den 
spanske  Gesandt  i Paris,  del  Muni  (en  Ven  af  Silvela)  indirekte 
har  følt  sig  for  angaaende  Tysklands  Stemning.  Men  selv  om  det 
ogsaa  i Tidens  Løb  skulde  blive  fuldt  opklaret,  at  heller  ikke 

denne  Føling  har  fundet  Sted,  saa  er  det  klart,  at  hvis  Tyskland 
i Erkendelse  af  den  Knibe,  hvori  Delcassé  var  stedt,  selv  havde 
grebet  Initiativet  til  en  Overenskomst  med  Frankrig,  saa  havde 
det  tyske  Diplomati  ikke  alene  haft  Mulighed  for  at  forebygge 
den  paafølgende  fransk-engelske  Entente,  imod  hvilken  Bismarck 
altid  stod  paa  Vagt,  men  tillige  for  at  fæstne  det  gode  Forhold 
til  Frankrig,  hvilket  paa  dette  Tidspunkt  endelig  var  kommet 
nogenlunde  i Stand,  ikke  mindst  ved  Bestræbelser  fra  tysk  Side. 
Thi  Værdien  af  dette  Forholds  Trivsel  har  i Virkeligheden  altid 
været  Wilhelm  I indlysende.  Tysklands  Diplomati  burde  saa- 
ledes  under  alle  Omstændigheder  ikke  have  ladet  dette  skæbne- 
svangre Øjeblik  gaa  ubenyttet  hen,  men  grebet  det  Initiativ,  der 
saa  vidt  menneskelige  Øjne  kan  se  vilde  være  blevet  netop  det 
Differential  af  et  Stød,  som  kunde  have  vendt  Begivenhedernes 
Gang  i en  for  Tyskland  gunstig  Retning. 

At  dette  ikke  skete,  og  at  Bevægelsens  Retning  blev  en  helt 
anden,  kan  ogsaa  forklares.  Tyskerne  har  jo  siden  1875  saa  ofte 
bejlet  til  fransk  Venskab  og  ligesaa  ofte  faaet  en  Kurv.  Sidste  Gang 
var  det  i Juli  1898,  da  den  tyske  Gesandt,  v.  Munster,  i Paris 
spurgte  Hanotaux,  om  Frankrig  — i Anledning  af  Englands 
Fremfærd  over  for'  Portugal  — var  villig  til  i Forening  med 
Tyskland  at  stoppe  England.  Men  samme  Dag  faldt  Ministeriet 
Méline  og  dermed  ogsaa  Hanotaux,  og  hans  Efterfølger  Delcassé 
svarede  aldrig  paa  denne  Henvendelse.  Man  kan  derfor  begribe, 
om  de  tyske  Statsmænd  foreløbig  havde  opgivet  at  komme  uden 
om  den  besejredes  Had  og  Mistro  til  Sejrherren.  Man  havde  i 
Tyskland  heller  ikke  Lyst  til  at  lægge  sig  ud  med  England, 
skønt  det  tyske  Diplomati*)  ikke  burde  have  været  blind  for,  at 
Modsætningen  mellem  det  gamle  og  det  ny  ledende  Handels-  og 
Industrifolk  i Europa  dog  vilde  skærpes  Dag  for  Dag  og  tilsidst 
nødvendigvis  føre  til  et  Brud  paa  den  ene  eller  den  anden 
Maade.  Men  her  rører  vi  ved  en  af  Tysklands  indre  Svagheder 
— den,  at  Regeringssystemet  og  Kasteaanden  ikke  tillader,  at 
Diplomatiet  udvælges  efter  Energi  og  Kundskab,  i Stedet  for  efter 
Anciennitet  og  Fødselsadel:  Gesandten  i Paris,  Fyrst  v.  Munster, 
var  i det  afgørende  Øjeblik  svækket  af  sine  80 — firs — Aar,  og 
hans  Efterfølger  Fyrst  Rad  olin  (mindre  end  en  Fyrste  kai\ 

*)  Indenfor  dettes  Ledelse  har  der  forøvrigt  i de  senere  Aar  været  delte  Meninger  (v.  Holsteln 
og  Bulow). 

selvfølgelig  ikke  gøre  det  som  Tysklands  Repræsentant  i Paris) 
var  bedre  forberedt  til  Studiet  af  gamle  Stamtræer  end  til  Over- 
tagelse af  en  saa  vanskelig  Post. 

Under  alle  disse  Omstændigheder  maatte  Bevægelsen  begynde 
at  tage  en  for  Tyskland  ugunstig  Retning:  Delcassé  gik  (Som- 
meren 1903)  til  England,  som  greb  til  med  begge  Hænder,  og 
d.  8.  April  1904  undertegnedes  den  fransk-engelske  Kolonial- 
overenskomst, der  omfatter  hele  Jordkloden. 

Det  blev  i Indledningen  bemærket,  at  hermed  var,  med  den 
fransk-russiske  Alliance  som  Forudsætning,  Ideen  givet  til  ogsaa 
at  hidføre  en  engelsk-russisk  Entente.  Og  skønt  Tanken  kunde 
forekomme  dristig  indtil  det  fantastiske  — mellem  Englands  For- 
bundsfælle og  Rusland  var  der  jo  lige  udbrudt  en  blodig  Krig 
om  vidtrækkende  Stridsspørgsmaal  — saa  var  og  er  det  dog  en 
ægte  Statsmandstanke  (Delcassés?),  og  hverken  de  franske  eller  de 
engelske  Diplomater  var  længe  om  at  fatte  den.  Allerede  i Marts 
Maaned  1904,  altsaa  før  den  fransk-engelske  Traktats  Offentlig- 
gørelse, skrev  en  Londoner-Diplomat  i Wiens  „Neue  freie  Presse", 
at  den  umiddelbare  Følge  af  denne  Konvention  maatte  blive  en 
afgørende  Bedring  af  det  engelsk-russiske  Forhold,  og  at  Tonen 
mellem  de  paagældende  Kabinetter  allerede  var  hjærtelig.  „Zu- 
kunftsmusik",  spottede  Tyskerne.  Der  var  jo  unægtelig  ogsaa 
meget  at  rydde  af  Vejen  for  en  Forstaaelse  mellem  England  og 
Rusland.  Først  maatte  den  russisk-japanske  Krig  ende  paa  en  for 
Rusland  ikke  altfor  saarende  Maade.  Hvis  England,  der  jo  aldrig 
har  ønsket  Japanerne  en  altfor  eftertrykkelig  Sejr  i Østen,  har 
hjulpet  Rusland  til  Fred  gennem  sin  Indflydelse  paa  Japan,  saa 
har  det  været  Englands  Forhaabning  om  en  kommende  Forstaa- 
else med  Rusland,  der  er  blevet  den  dybest  liggende  Aarsag  til 
de  — i Betragtning  af  Japans  Ofre  — overraskende  billige  Freds- 
vilkaar,  hvilke  man  hidtil  ikke  rigtig  har  kunnet  forklare  sig. 
Dernæst  maatte  en  Detailforhandling  om  de  asiatiske  Interesse- 
sfærer sættes  i Gang  mellem  Rusland,  Japan  og  England  (Fran- 
krig). Det  sidste  Aars  Meddelelser,  offentliggjorte  rundt  om  i den 
europæiske  Presse  fra  vidt  forskellige  Kilder,  viser,  at  saadanne 
Forhandlinger  virkelig  har  været  i Gang  siden  Fredsslutningen 
og  kun  er  blevet  forhalede  af  de  indre  politiske  Forhold  i Rus- 
land. Vi  resumerer  de  Punkter,  hvori  Hjemmelsmændene  er 
enige,  som  det  sandsynlige  Minimum  for,  hvad  der  er  opnaaet. 

Først  og  fremmest  maa  naturligvis  den  fælles  Optræden  i 
Mellemasien  bemærkes.  Man  har  her  fra  visse  Sider  lagt  Vægt 
paa  de  engelske  og  russiske  Repræsentanters  Samvirken  i den 
sidste  tyrkisk-persiske  Grænsestrid,  men  denne  Fællesaktion  finder 
dog  en  naturlig  Forklaring  allerede  i den  Omstændighed,  at  Rus- 
land og  England  fra  gammel  Tid  er  Garanter  for  de  tyrkisk- 
persiske Overenskomster  om  Demarkationslinien,  — hvilken 
rigtignok  er  saa  slet  kortlagt,  at  Grænsestriden  har  været  kronisk 
indtil  den  Dag  i Dag.  Mere  Betydning  har  det,  at  Rusland  og 
Frankrig  i Konstantinopel  uforbeholdent  støttede  England  i An- 
ledning af  dette  Lands  Sinaikonflikt  med  Tyrkiet,  og  at  der  synes 
at  foreligge  en  Overenskomst  angaaende  de  russiske  og  engelske 
Interesser  i Mesopotamien,  Persien,  Afghanistan  og  Tibet. 

Denne  gaar  i Hovedtrækkene  ud  paa,  at  Rusland  forlænger  sin 
Kaukasusbane  fra  Kars  i Bessarabien  til  Bagdadbanen  i Øvre- 
Mesopotamien;  at  Saltørkenen  i Persien  skal  vedblive  at  være 
Skellet  mellem  de  nordlige  russiske  og  de  sydlige  engelske  Interesse- 
sfærer; samt  endelig  paa  en  engelsk  Anerkendelse  af,  at  ogsaa  Rus- 
land har  Interesser  i Tibet.  Derimod  bliver  der  ikke  tilstaaet  Rus- 
land nogen  Havn  eller  Station  ved  den  persiske  Havbugt.  At  de 
to  Magter  ogsaa  nok  skynder  sig  at  blive  enige  om  Detailspørgs- 
maalene,  det  borger  Tysklands  Fremtrængen  i disse  Egne  for. 

Denne  tyske  Fremtrængen,  der  som  bekendt,  i Forstaaelse 
med  Tyrkiet,  knytter  sig  til  Bagdadbanen,  gjorde  i 1903  et  nyt 
Skridt  fremad  ved  denne  Banes  Fortsættelse  til  den  persiske 
Havbugt.  Som  Endestation  var  udset  Kuwei't  (Kuei't),  der  ligger 
i Bugtens  nordvestlige  Hjørne  paa  arabisk  Grund.  Den  davæ- 
rende Vicekonge  af  Indien  (Lord  Curzon)  forhindrede  imidlertid 
ved  Forhandling  med  den  paagældende  Scheik  (Mubarek),  at 
Kuwei't  saaledes  blev  gjort  til  tyrkisk  (-tysk)  Flaadestation.  Der- 
for besatte  Tyrkerne  en  anden  brugbar  Havn  længere  mod  Syd, 
Kor  Abdulla;  en  Englænder  ved  Navn  Buxton,  der  i Begyn- 
delsen af  1906  berejste  disse  Egne  for  at  undersøge  Forholdene, 
fortæller  tillige,  at  Scheiken  af  Kuwei't  nu  har  stillet  sig  under 
tyrkisk  i Stedet  for,  som  tidligere,  engelsk  Beskyttelse.  Et  Blik 
paa  Kortet  viser,  at  Herredømmet  over  den  persiske  Bugt  er  en 
Livsbetingelse  for  Indien,  som  derfor  altid  har  ligget  paa  Lur 
efter  en  Lejlighed  til  at  gøre  det  persiske  Kystland  til  en  ny 
indisk  Forpostprovins.  Det  staar  endvidere  fast,  at  den  tyske 

Handel  i Bagdad  fortrænger  den  engelske;  mere  problematisk  er 
derimod  Efterretningen  om,  at  der  mellem  den  tyske  Gesandt  i 
Teheran  og  Belgieren  Naus,  der  forvalter  Persiens  Toldvæsen, 
er  gjort  Aftale  om  et  større  tysk  Laan  til  Persien,  som  til  Gen- 
gæld skulde  give  Tyskland  nye  Jembanekoncessioner  i Persiens 
Indre.  Men  det  øvrige  er  ogsaa  tilstrækkeligt  til  at  forene  Rus- 
land og  England  paa  disse  Kanter,  saalænge  Tyskland  i For- 
staaelse  med  Østrig  og  Mohamedanerne  behersker  en  direkte 
strategisk  Linie  fra  Hamborg  til  KuweTt  eller  Kor  Abdulla. 

Derimod  er  det  ikke  let  at  se,  hvorledes  England  og  Rusland 
vil  blive  enige  i de  europæiske  Spørgsmaal,  skønt  baade  den 
nuværende  (Grey)  og  den  forrige  engelske  Udenrigsminister 
(Landsdowne)  i Overhusets  Møde  d.  25.  Maj  udtrykkelig  fastslog, 
at  der  var  gode  Udsigter  til  en  Overenskomst. 

Vanskeligst  stiller  Forholdene  sig  i Sydeuropa,  hvor  en  rus- 
sisk Udvidelse  paa  slavisk  Grund  siges  at  være  stødt  paa  Lord 
Grey’s  Indsigelse  imod,  at  Østrig-Ungarns  Integritet  krænkes.  En 
saadan  Udvidelse  vilde  ogsaa  stride  mod  Forudsætningen  (status 
quo)  for  den  russisk-østrigske  Overenskomst  (1897)  om  Balkan- 
spørgsmaalene  (Murzsteger-Reformprogrammet).  Men  Rusland  vil 
i lange  Tider  fremfor  alt  trænge  til  Kredit,  som  det  hidtil  væsent- 
ligst har  fundet  i Frankrig.  Det  vakte  derfor  berettiget  Opsigt, 
da  England  nylig  for  første  Gang  i mange  Aar  deltog  i et 
russisk  Laan  (afsluttet  i Paris  April  1906  til  et  samlet  Beløb  af 
2250  Millioner  Frcs.),  og  det  med  en  betydelig  Sum  (330  Miil. 
Frcs.).  Til  Pariserlaanet  knyttede  imidlertid  Franskmændene  den 
Betingelse,  at  Rusland  ikke  maatte  søge  at  optage  et  nyt  Laan 
i Frankrig  inden  to  Aar,  og  man  behøver  ikke  at  have  særlig 
indgaaende  Kendskab  til  de  russiske  Finanser  for  at  forstaa,  af 
hvilken  Betydning  det  vil  være  for  Rusland,  at  England  (ifølge 
Nicolsons  Forhandlinger  medCassini?)  træder  til  i Mellemtiden. 

Endvidere  trænger  Rusland  jo  mer  end  nogen  Sinde  til  en 
isfri  europæisk  Havn,  men  England  vilde  næppe  tilstaa  det  en  saa- 
dan, selv  om  det  havde  nogen  at  give  væk.  Derimod  er  England 
i Stand  til  at  byde  Rusland  en  meget  vigtig  strategisk  Fordel: 
Garantien  for,  at  Østersøen  ikke  bliver  en  lukket  tysk  Sø.  Og 
det  i Sommer  bebudede  engelske  Flaadebesøg  i Kronstadt  maa 
opfattes  som  et  Udtryk  for  en  saadan  Garanti.  Vigtigheden  af 
denne  er  særlig  fremtrædende  netop  under  den  angivne  Forud- 

sætning,  at  Rusland  ellers  stadig  ingen  Udsigt  har  til  en  direkte 
Forbindelse  med  Havet,  og  hvilken  Vægt  Rusland  maa  lægge 
paa  at  forhindre,  at  Herredømmet  i Østersøen  udelukkende  til- 
falder Tyskerne,  ses  af,  at  det  allerede  agter  at  udgive  100  Miil.  Kr. 
paa  et  Bræt  til  Grundlæggelse  af  en  ny  Østersøflaade. 

Forhandlingerne  mellem  England  og  Rusland  har  saaledes  et 
meget  bredt  og  længe  forberedt  realpolitisk  Grundlag,  og  Rygterne 
om  en  gensidig  Tilnærmelse  har  i Aar  og  Dag  været  diskuterede 
i den  toneangivende  europæiske  Presse*),  saa  at  man  for  at  tro, 
at  „Rygterne  om  en  engelsk-russisk  Tilnærmelse  begyndte  at 
sive  ud  kort  efter  Isvolskis  Udnævnelse”,  (o:  i Maj  Maaned 
i Aar),  og  at  man  røber  en  „Statshemmelighed”  ved  d.  30.  Maj 
1906  at  telegrafere  om  en  forestaaende  engelsk-russisk  Forstaaelse, 
maa  være  — udenrigspolitisk  Specialkorrespondent  (John  Hicks  i 
London)  til  et  ledende  dansk  Hovedstadsblad! 

Idet  nu  Italien  og  Spanien  baade  ifølge  specielle  Aftaler  og 
af  almindelige  politiske  Grunde  er  nødt  til  at  følge  Vestmagterne, 
dannes  der  ved  disses  Forbund  med  Rusland  en  Koalition,  der 
i høj  Grad  minder  en  om  forrige  Aarhundredes  Koalitioner  mod 
Napoleon,  fordi  den  ikke  ligner  dem  det  mindste.  Disse  var 
nemlig  udprægede  Krigs  koalitioner,  kombinerede  af  England  for 
at  fratage  Frankrig  Hegemoniet  i Europa,  og  den  Tilslutning, 
de  mødte  paa  Fastlandet,  beroede  for  en  stor  Del  paa  Frygten 
for  det  Frihedsvejr  og  de  nye  Tider,  der  susede  frem  selv  under 
Napoleons  Militærdespoti.  Den  Koalition,  der  nu  forberedes, 
undgaar  derimod  en  Krig  paa  Grund  af  sin  overlegne  Magt,  og 
er  udtænkt  af  Frankrig  for  at  indespærre  Tyskland  i Europa, 
og  ingen  ved  bedre  end  Delcassé,  i hvor  høj  Grad  netop  Frygten 
for  den  reaktionære  Aand,  der  følger  Storprøjsens  Faner,  har 
lettet  ham  Arbejdet  for  at  smede  Ringen  omkring  Tyskland. 

Uden  Sværdslag  skal  Tyskland  besejres,  ja  det  er  endog  vel- 
komment som  Medlem  af  Koalitionen,  men  paa  Betingelser,  som 
denne  dikterer,  og  hvoraf  den  billigste  bliver  Fordringen  om 
en  Indskrænkning  i Rustningerne!  Dette  er  Konsekvensen  af 
de  i den  engelske  Regering  saa  venligt  optagne  „Afrustnings- 
forslag” fra  Parlamentet;  Koalitionen  vil  faa  Magt  nok  til  at 


•)  Se  f.  Eks.  „Dresdener  Nachr.**  30.  Marts  1904;  „Wien.  Allgemeine  Zeitung**  17.  Okt. 
„Bert.  Tageblatt*  15.  Nov. ; „Standard-  20.  Nov. ; Munch.  Neueste  Nachr.**  21.  Nov.  1905;  „Times* 

13.  April,  „Frankfurter  Zeitung**  10  Maj,  „Standard**  19.  Maj  1906. 

kunne  spare  paa  sine  Militærudgifter,  „hvis  ikke  Forholdene  i 
Europa  uventet  skulde  tage  en  ugunstig  Vending",  som  Fitz- 
maurice  (øverste  Embedsmand  i det  engelske  Udenrigsministe- 
rium) forsigtigt  tilføjede  i Overhusets  Møde  d.  25.  Mai  i Aar.  Der 
er  altsaa  — selvfølgelig  — ikke  Tale  om  en  principiel  Front- 
forandring over  for  den  væbnede  Fred;  skulde  Koalitionen  gaa 
itu,  slaar  hver  Magt  igen  ind  i det  hurtigst  mulige  Rustnings- 
tempo. Men  det,  der  i Mellemtiden  er  sparet,  er  fortjent,  siger 
Englænderne,  og  der  er  under  alle  Omstændigheder  noget  stor- 
artet i Planerne  om  en  saadan  Fredstrust,  der  er  udsprunget  af 
en  ren  forretningsmæssig  Sans  for  en  Forringelse  af  Udenrigs- 
geschaftens  væsentligste  Omkostninger,  Militærbyrderne. 

Man  kunde  nu  rejse  det  Spørgsmaal,  om  det  da  virkelig  er 
nødvendigt  at  sætte  et  saa  vældigt  politisk  Apparat  i Bevægelse 
for  at  holde  Tyskland  Stangen.  Er  Tyskland  da  saa  mægtigt? 

Ja,  Tyskland  er  saa  alsidig  udstyret  fra  Naturens  Haand, 
saa  kapitalkraftigt  og  beboet  af  Racer,  hvis  Frugtbarhed  og  Taal- 
somhed  til  den  Grad  nærmer  sig  det  barbariske,  at  Landet,  med 
sin  slavefaste  Organisation,  i Massevirkning  kan  overtrumfe 
en  hvilken  som  helst  af  Verdens  Nationer,  saaledes  som  det 
allerede  profeteredes  af  den  franske  Nationaløkonom  Saint 
Simon,  da  han  for  c.  hundrede  Aar  siden  gennemstrejfede  det  ud- 
pinte befolkningssvage  og  af  Napoleon  søndersplittede  Land. 

Men  er  det  da  ikke  Sandhed,  hvad  Wilhelm  II  ifjor  Efteraar 
erklærede  til  den. danske  Konge:  „At  jeg  ingen  krigerske  Hen- 
sigter har,  beviser  ikke  alene  min  hidtidige  Regeringsmaade,  men 
ligger  ogsaa  i Tingenes  Natur  og  i det  Folks  Karakter,  som  jeg 
staar  i Spidsen  for.  Tyskland  ønsker  kun  at  faa  samme  Albue- 
rum for  sin  Udvikling,  som  andre  Folkeslag  nyder  godt  af." 

Det  er  netop  en  af  den  Slags  Bemærkninger,  hvis  Rigtighed 
man  hverken  kan  benægte  eller  bekræfte,  og  den  gamle  Mand, 
til  hvem  de  blev  henvendt,  har  derfor  næppe  kunnet  give  et  for- 
nuftigt Svar  paa  den.  Man  kan  ikke  bevise,  at  Wilhelm  II  i 
højere  Grad  end  nogen  anden  Regent  skulde  søge  Krigen,  og 
man  bør  derfor  heller  ikke  sige  det.*)  Men  hvis  nu  „Tingenes 
Natur"  netop  skulde  vise  sig  at  være  en  saadan,  at  det  tyske 
Rige  enten  maa  opgive  at  faa  Albuerum  for  sine  næste  20  Mil- 
lioner Mennesker,  eller  skaffe  dem  Plads  ved  en  Ekspansions- 
krig, vilde  det  da  ikke  stemme  med  alle  historiske  Erfaringer,  at 

Tyskland  foretrækker  Krigen,  hvis  den  kan  vindes?  Der  gives 
ganske  vist  et  tredje:  indre  Kolonisation  i det  store,  paa  mange 
Steder  slet  opdyrkede  Land.  En  Agrarreform,  der  skulde  omfatte 
omtrent  alle  de  Stadier,  som  det  danske  Landbrug  har  gennem- 
gaaet  i det  sidste  Aarhundrede:  Udflytning,  Jordforbedring,  delvis 
Overgang  til  Kvægavl  og  Uddeling  afjord  til  Landarbejdere.  Men 
nu  er  det  allerede  for  sent  at  begynde  herpaa,  rent  bortset  fra, 
at  der  ikke  er  den  ringeste  Udsigt  til  at  gennemføre  noget  saa- 
dant  under  de  nuværende  tyske  Forfatninger  og  imod  Stor-Grund- 
besiddelsen.  Hele  Befolkningsoverskudet  kastes  derfor  paa  Indu- 
strien, Industrien  bliver  mere  og  mere  afhængig  af  Eksport,  Eks- 
port i stor  Stil  betyder  enten  Koloni  eller  Verdensmarked,  og 
begge  Dele  kan  komme  til  at  betyde  Krig  med  Vestmagterne,  hvis 
disse  staar  alene.  Thi  disses  Befolkningstilvækst  er  forholdsvis 
saa  ringe,  at  den  Tid  ikke  er  fjern,  da  Tyskland  har  lige  saa  mange 
Indbyggere  som  Frankrig  og  Storbritannien  tilsammen. 

Allerede  nu  tænker  Tyskland  at  kunne  byde  begge  Lande 
Spidsen,  hvilket  finder  sit  korteste  Udtryk  i følgende  Bemærk- 
ning af  Professor  Schiemann,  der  i 1904  hørte  til  Kejserens 
Gæster  paa  „Hohenzollern“ : „Tyskland  kan  kun  føre  en  Krig 
mod  England  i — Frankrig!"  Og  „Kolnische  Volkszeitung",  der 
er  et  af  de  anstændigst  redigerede  Blade  i Tyskland,  skrev  forrige 
Aar:  „Frankrig  maa  tjene  os  som  Gidsel  for  det  engelske  Uden- 
rigsministeriums Opførsel."  Man  vil  spørge,  hvorfor  da  ikke  Tysk- 
land erklærede  Krigen  i Anledning  af  Marokko.  Det  er  meget 
ligefremt:  Tyskernes  Feltskyts  var  saa  forældet,  at  det  nye  franske 
Skyts’s  Udvirkning  af  Tyskerne  selv  regnedes  for  dobbelt  saa  stærk 
som  deres  egne  Kanoners,  trods  disses  større  Antal  (ca.  3100  Stkr. 
gamle  tyske  mod  ca.  1800  Stk.  nye  franske  Feltkanoner.)  Endvidere 
var  den  franske  Hær  indøvet  i et  nyt  Eksercerreglement,  der  er  til- 
passet efter  de  sidste  Aars  Krigserfaringer,  medens  det  tyske  er  17 
Aar  gammelt  (der  bliver  indført  et  nyt  i denne  Tid).  Og  selv  om 
de  tyske  Militærforfattere  skriver,  at  det  franske  Reglement  ikke  er 
godt,  saa  indrømmer  de  dog,  at  Napoleon  I har  Ret  i,  at  Krigs- 
taktikken forandres  hvert  1 Oende  Aar.  Endelig  maa  det  erindres, 
at  Rusland  allerede  under  Marokkoaffæren  tog  utvetydigt  Parti 


*)  Noget  andet  er  det  naturligvis,  naar  f.  Eks.  den  franske  Gesandt  i Berlin,  Bihourd,  i sin 
Tid  har  felt  sig  forpligtet  til  i de  officielle  Indberetninger  over  for  sin  Regering  at  betone  sit  person- 
lige Indtryk  af,  at  Tyskland  gerne  vilde  gribe  en  Lejlighed  til  Krig. 

mod  Tyskerne.  „Ils  n’oseront  pas",  sagde  Delcassé.  Til  disse 
gode  Grunde,  der  hver  for  sig  i Øjeblikket  gjorde  en  Krig  med 
Frankrig  til  en  meget  betænkelig  Sag  for  Tyskland,  kommer  saa 
„den  tyske  Fredskærlighed,  Folkets  Karakter  . . o.  s.  v.! 

Det  er  altsaa  klart,  at  Ruslands  Deltagelse  i Vestmagternes 
Entente  for  hver  Dag,  der  gaar,  bliver  mere  og  mere  nødvendig, 
saafremt  disse  skal  holde  Tyskland  Stangen  uden  Krig.  Tilbage 
staar  nu  kun  det  Spørgsmaal:  Hvad  vil  Tyskland  foretage  sig  for 
at  fri  sig  ud  af  Klemmen?  Østrigs  Bistand  er  utilstrækkelig, 
og  det  kunde  jo  være,  at  selv  Sultanen  blev  ked  af  det  tyske 
Venskab,  nu  da  det  tre  Gange  i Løbet  af  et  halvt  Aar*)  er  lyk- 
kedes Vestmagterne  at  vise  ham,  hvor  lidet  dette  Venskab  nytter. 

Officielt  er  der  ganske  vist  intet  i Vejen  med  Tysklands  po- 
litiske Stilling:  „Treforbundet  bestaar  i sin  fulde  Kraft  osv.“,  thi 
for  at  vinde  nyt.Terrain  gælder  det  om  saa  vidt  som  muligt  at  be- 
vare Skinnet  af  Prestigen.  Selv  et  dansk  frisindet  Hovedstadsblad 
lader  sig  denne  Art  Forsikringer  byde  af  sin  Berlinerkorrespon- 
dent og  vover  ogsaa  at  servere  dem  for  sine  Læsere  uden  redak- 
tionel Kritik.  Men  man  kan  rolig  gaa  ud  fra,  at  Tysklands 
ledende  Kredse  i Virkeligheden  nu  er  ganske  klare  over,  hvad 
det  gælder,  og  at  de  føler,  at  intet  Middel  maa  lades  uforsøgt 
til  at  bryde  Ringen,  og  navnlig  der,  hvor  den  er  svagest.  Her 
skal  vi  kun  henlede  Opmærksomheden  paa  den  enslydende 
Række  Opfordringer,  der  i den  sidste  Tid  er  gaaet  gennem  den 
dertil  egnede  tyske  Presse.  De  gaar  ud  paa,  at  Tyskland  skulde 
søge  „Tilslutning"  til  Østersøportenes  neutrale  Vogter,  Danmark. 
Den  Slags  „offentlig  Mening"  plejer  den  tyske  Regering  at  be- 
stijle  sig,  hver  Gang  den  ønsker  at  give  sine  Planer  over  for  en 
eller  anden  Nation  større  Eftertryk. 

Vi  lever  i en  stor  Tid  og  gaar  sandsynligvis  endnu  større  Tider 
imøde.  Gid  vi  Danske  i disse  maatte  eje  de  Mænd,  der  kan  se, 
hvor  Udviklingen  bærer  hen,  og  at  Danmark  i det  afgørende 
Øjeblik  maatte  finde  dem  paa  de  rette  Pladser,  at  de  kan  bevare 
den  danske  Nation,  hvis  Ret  til  Livet  sandelig  ikke  er  mindre 
end  nogen  andens,  i baade  ydre  og  indre  Frihed. 

København  den  14.  Juni  1906. 

K.  A.  Wieth-Knudsen. 

*)  Først  i Efteraaret  1905  ved  den  europæiske  Flaadedemonstration,  i hvilken  kun  Tyskland 
ikke  deltog,  mod  Tyrkiet;  dernæst  ved  Algeeiras- Konferencen  og  endelig  fornylig  under  Tyrkiets 
Sinai-Konflikt  med  England. 

denstaaende  Linjer  er  et  Bidrag  til  Belysning  af 
et  enkelt  Træk  i Ibsens  dramatiske  Bygnings- 
kunst; muligens  et  Hovedtræk. 

Ligefra  „Catilina**  til  „Naar  vi  Døde  vaagner** 
var  der  et  dramatisk  Motiv,  som  Henrik  Ibsen 
aldrig  blev  træt  af  at  variere:  Billedet  af  en 
gammel  Brøde,  et  Fejltrin  eller  en  Uret,  som  efter  mange  Aars 
Forløb  pludselig  dukker  op  som  en  hævnende  Furie  eller  Eri- 
nye.  Vi  møder  dette  Motiv  i „Catilina“,  som  i „Fru  Inger  til 
Østraat“,  i „Hærmændene  paa  Helgeland**,  „Kongsemnerne**  og 
„Peer  Gynt“,  — og  endelig  i næsten  hele  Rækken  af  Ibsens 
Nutids-Dramaer:  „Samfundets  Støtter**,  „Et  Dukkehjem**,  „Gen- 
gangere**,  „Vildanden**  og  „Rosmersholm**,  „Bygmester  Solness**, 
„Lille  Eyolf**,  John  Gabriel  Borkman**  og  „Naar  vi  Døde 
vaagner**. 

Man  faar,  tror  jeg,  det  mest  anskuelige  Billede  af  Ibsens 
Storhed  som  Scene-Dramatiker  ved  at  lægge  Mærke  til  den 
overordentlige  Kunst,  hvormed  han  har  formaaet  at  gøre  dette 
gamle  dramatiske  Motiv  — Erinye-  eller  Nemesis-Motivet  — 
til  sin  Ejendom,  bemægtige  sig  det  med  den  dygtigste  Brugers 
Ret  og  stemple  det  med  sit  personlige  Særpræg. 

I Grunden  er  vel  Skuet  af  en  gammel  vel  tillukket  Hem- 
melighed, som  langt  om  længe  aabner  sig  og  eksploderer  med 
et  Smeld,  det  mest  dramatiske  af  alle  dramatiske  Motiver,  lige- 
som det  er  det  mest  romantiske  af  alle  Roman-Motiver.  Det 
forekommer  i klassisk  Storhed  og  Skønhed  i Sophokles’s  „Kong 

Ødip",  som  man  kunde  fristes  til  at  kalde  for  Kongen  blandt 
Tragedier.  Det  forekommer  paa  en  vis  Maade  ogsaa  i Shake- 
speare’s  „Hamlet"  og  mange  andre  af  den  engelske  Renaissances 
Tragedier.  Og  som  Roman-Motiv  har  det  været  stærkt  anvendt 
i det  nittende  Aarhundredes  romantiske  Digtning. 

Men  neppe  nogen  af  det  nittende  Aarhundredes  Digtere  har 
formaaet  at  gøre  saa  meget  ud  af  dette  Motiv  som  Henrik  Ib- 
sen.  Ingen  har  været  saa  dybt  paavirket  af  Erinye-Motivet  som 
han.  Det  er  som  om  han  næsten  ikke  kunde  forestille  sig  et 
menneskeligt  Kampspil,  eller  et  Udsnit  af  Menneskelivet,  uden 
at  der  var  en  gammel  trist  Hemmelighed  og  en  hævnende 
Erinye  med  i Spillet. 

Det  samme  Motiv  kommer  frem  ogsaa  i hans  Syn  paa 
Folkenes  Historie.  Brøden  eller  Forbrydelsen  faar  ikke  straks 
sin  Straf.  Den  synes  tvertom  ofte  at  belønnes.  Men  Gengældel- 
sen kommer  netop  gennem  Brødens  Trivsel  og  Modning. 

Naar  et  enkelt  Motiv  eller  en  enkelt  Gruppe  af  Livs-Indtryk 
vender  saa  ofte  og  saa  mægtig  tilbage  hos  en  stor  Digter,  kan 
det  umulig  skyldes  kold  og  klog  Beregning.  Aarsagen  maa  være 
den,  at  denne  Form  af  Menneske-Skæbne  har  gjort  et  uud- 
sletteligt Indtryk  paa  Digteren  allerede  fra  hans  Barndom  eller 
tidligste  Ungdom.  Det  kan  skyldes  enten  direkte  Oplevelser 
eller  Barndoms-Indtryk  af  mundtlige  Fortællinger  eller  af  Bøger. 
Især  for  en  Digter  kan  Indtryk  af  Bøger  vel  ofte  være  mindst 
lige  saa  stærke  som  Indtryk  fra  dét  virkelige  Liv.  Og  om  Ibsen 
ved  vi,  at  han  som  Gut  levede  sit  kæreste  og  inderligste  Liv  i 
et  lidet  Værelse  for  sig  selv  blandt  sine  Bøger. 

At  Ibsen,  allerede  da  han  skrev  „Catilina",  selv  skulde  have 
oplevet  nogen  uforglemmelig  Nemesis  eller  hævnende  Afsløring 
af  en  gammel  Brøde,  er  neppe  troligt.  Ganske  vist  kan  person- 
lige Oplevelser  og  Iagttagelser  fra  Livet  omkring  ham  have 
forsynet  ham  med  Nemesis-Træk  i mindre  Stil  og  bestyrket  og 
uddybet  Indtryk  fra  en  anden  Kilde.  Naar  Erinye-Motivet  op- 
træder saa  stærkt  og  saa  udpræget  literært  allerede  i „Catilina", 
er  det  paa  Forhaand  sandsynligt,  at  vi  maa  søge  en  Hovedkilde 
til  dette  Livs-Indtryk  i de  Bøger,  Ibsen  læste  i sin  Barndom 
eller  i en  Alder,  da  Bog-Indtryk  let  flyder  sammen  med  Ind- 
tryk af  selve  Livet,  — især  hos  en  født  Digter,  hvis  Fantasi 
uvilkaarlig  digter  med  i alt,  hvad  han  læser  og  tilføjer  af  sit 

eget,  hvad  Bogens  Fremstilling  mangler  i livagtig  Anskue- 
lighed. 

Imidlertid  kan  det  paa  Forhaand  synes  haabløst  at  forsøge 
at  udfinde,  i hvilke  Bøger  den  unge  Henrik  Ibsen  har  faaet 
sine  stærkeste  Indtryk  af  Nemesis-Motivet.  En  i den  Grad 
poetisk  begavet,  til  med  indesiddende  og  læselysten  Gut  har 
selvfølgelig  slugt  en  Mængde  Fortællinger  og  vel  ogsaa  en  god 
Del  Skuespil.  Vi  ved  desuden  næsten  intet  om  Henrik  Ibsens 
Barndoms-  og  Ungdoms- Læsning.  Hans  Biograf,  Henrik  Jæger, 
ved  næsten  ikke  nogen  anden  Digter  end  Oehlenschlager  at 
nævne  som  Ibsens  Læremester.  Ogsaa  Georg  Brandes  siger  (i 
en  Artikel  i „Verdens  Gang"),  at  Ibsen  begyndte  som  Elev  af 
Oehlenschlager. 

Imidlertid  kan  det  siges  med  Sikkerhed,  at  Ibsen  i sit  første 
dramatiske  Arbejde,  „Catilina",  langt  mere  er  Elev  af  Schiller 
end  af  Oehlenschlager.  Dette  er  i Enkeltheder  paavist  af  Er- 
hardt og  Woerner,  delvis  ogsaa  i min  Biografi  af  Bjørnson. 
Allerede  i sin  første  Studie  over  Ibsen  havde  Georg  Brandes, 
om  jeg  ikke  husker  fejl,  lagt  Mærke  til  en  vis  Lighed  mellem 
Ibsens  „Catilina"  og  „Røverne"  af  Schiller. 

Da  Ibsen  skrev  „Catilina",  havde  navnlig  Schillers  revolu- 
tionære Ungdoms-Dramaer,  „Die  Rauber",  „Fiesco"  og  „Don 
Carlos"  gjort  et  stærkt  Indtryk  paa  ham.  Men  skønt  Nemesis- 
Motivet  forekommer  i disse  Værker  og  Afsløringen  af  en  gam- 
mel Hemmelighed  spiller  en  vis  Rolle  i al  Fald  i „Røverne", 
er  dette  Motiv  dog  ikke  saa  stærkt  fremtrædende  hos  Schiller, 
at  det  kan  antages,  at  Ibsen  netop  i hans  Værker  har  hentet 
sine  første  stærke  Indtryk  af  hemmelig  Skyld  og  sen,  men 
sikker  Gengældelse.  Ibsen  kan  desuden  næppe  have  læst  Schiller 
i en  saa  tidlig  Alder,  at  Indtrykkene  kunde  fæstne  sig,  som  om 
de  var  umiddelbare  Livsindtryk. 

Imidlertid  har  vi  i vor  egen  ny-norske  Litteratur  en  For- 
fatter, som  Ibsen  vel  maa  antages  at  have  læst  noget  af  allerede 
som  Barn,  fordi  han  var  det  nye  Norges  frodigste  og  mest 
fængslende  Fortæller  og  endnu  i 1840-Aarene  den  hos  os  mest 
læste  af  alle  Novellister.  Hos  Mauritz  Hansen,  der  allerede  i 
1815  som  ganske  ung  Student  havde  begyndt  at  skrive  Ro- 
maner, og  som  fra  1819  af  forsynede  „Morgenbladets  Søndags- 
Nummer  og  senere  andre  udbredte  Ugeblade  som  „Den  norske 

Husven"  og  „Hermoder"  og  Maanedsskriftet  „Bien"  med  mere 
eller  mindre  høj-romantiske  Noveller,  — hos  denne  Forfatter 
er  netop  en  gammel  Hemmelighed,  som  opspores  eller  af  sig 
selv  afsløres,  et  af  de  hyppigste  Motiver.  Hos  ingen  anden  For- 
fatter — forekommer  det  mig  — kan  den  unge  Henrik  Ibsen 
have  faaet  det  uudslettelige  Indtryk  af  hemmelig  Skyld  og  sildig 
Anger  som  et  af  Grundtrækkene  i Menneskelivet. 

Ingen  forstaar  bedre  end  vor  egen  gamle  Mauritz  Hansen 
poetisk  at  holde  Hus  med  en  Hemmelighed  og  efter  at  have 
ladet  os  ane  netop  saa  meget,  at  vi  sættes  i Spænding,  gemme 
den  vigtigste  Del  af  Gaadens  Opløsning  tilslut.  Man  maa  vel 
endog  sige,  at  i denne  Fantasi-Leg  med  et  hemmelighedsfuldt 
Punkt  i et  eller  flere  Menneskers  Liv  — gerne  et  Fejltrin  i 
Ungdommen  — bestaar  Mauritz  Hansens  største  Kunst  som 
No  velle- Bygger. 

I „De  trende  Kusiner “ (fra  1835)  afsløres  tilslut  „en  tredi  ve- 
aarig  Hemmelighed",  nemlig  Ursalas  gaadefulde  Forsvinden. 
Man  antog,  at  hun  havde  kastet  sig  i Fossen,  fordi  hun  var 
bleven  forført.  Men  hun  var  i Virkeligheden  flygtet  med  sin 
Kusines  Forlovede. 

I „ Fru  Birtheu  eller  „Tapetfiguren  paa  Fosseholm*  er  der 
ogsaa  en  gammel  Hemmelighed,  en  Ungdoms-Fejl,  som  afsløres 
Stykke  for  Stykke.  Her,  ligesom  i „Toneu,  Mauritz  Hansens 
sidste  Novelle,  faar  vi,  som  ofte  hos  Ibsen,  at  se  en  Livs-Historie 
ligesom  bagfra,  idet  et  Menneskes  Forhistorie  oprulles  for  os. 
Lag  for  Lag.  Ogsaa  her  er  det  en  mandlig  Brøde  overfor  en 
Kvinde,  som  til  syvende  og  sidst  afsløres. 

Nemesis-Motivet  forekommer  hos  Mauritz  Hansen  ogsaa  i 
„ Cicisbeatet “ og  „ Novellen “.  I den  sidstnævnte  Fortælling  har 
Købmand  Riils  vakre  Husholderske  ladet  sig  forføre  af  sin 
Husbond.  I en  anden  Novelle,  „ Datteren ",  er  det  den  smukke 
Stuepige  Else,  som  faar  et  Barn  med  den  letsindige  Major 
Hedebrandt. 

Imidlertid  vilde  det  være  forhastet  at  slutte  nogetsomhelst 
af  den  Omstændighed,  at  der  i de  to  sidstnævnte  Noveller  af 
Mauritz  Hansen  forekommer  delvis  lignende  Motiver  som  i Ib- 
sens „Gengangere"  og  „Vildanden".  Ligheden  kunde  være  jo 
tilfældig. 

At  der  er  en  vis  Lighed  mellem  Hoved-Motivet  i Mauritz 

Hansens  Novelle  „ Cicisbeatet“  og  Hoved-Motivet  i Ibsens 
„Lille  Eyolf“,  kan  ogsaa  være  en  ren  Tilfældighed.  Thi  hvis 
Ligheden  er  ret  stor,  saa  er  Uligheden  endnu  større.  Næsten 
overalt,  hvor  der  er  en  Smule  Lighed  i Grund-Motiv,  er  Hand- 
lingen hos  Ibsen  langt  mere  enkel,  medens  den  hos  Mauritz 
Hansen  gerne  er  en  yderst  indviklet  og  broget  Intrige.  I „Cicis- 
beatet"  bryder  Mauritz  Hansen  paa  en  Maade  Brodden  af  den 
tragiske  Gengældelse  og  gør  Afslutningen  godmodig  og  mild. 
Ogsaa  i Ibsens  „Lille  Eyolf"  er  jo  vistnok  Afslutningen  mild  og 
forsonende.  Men  Sønnen  bliver  ikke  frelst  og  genfunden,  som  i 
Mauritz  Hansens  Novelle. 

Af  saadanne  meget  ufuldstændige  Ligheder  vilde  det  være 
overilet  at  slutte,  at  Henrik  Ibsen  har  benyttet  Motiver  fra 
Mauritz  Hansens  Noveller.  Hvis  der  ikke  mellem  de  to  Digtere 
var  et  paafaldende  Slægtskab  i selve  Opbygningen  af  Menneske- 
skæbnerne, vilde  en  og  anden  Lighed  i de  enkelte  Motiver 
neppe  være  værdt  at  fæste  sig  ved. 

I Mauritz  Hansens  første  større  Novelle,  „ Othar  af  Bre- 
tagne",  minder  Skjalden  og  Sangeren  Ullers  Vise  baade  i Ind- 
hold og  Vers-Rythme  om  „Digterens  Vise“  i Kærlighedens 
Komedie.  Men  Ligheden  er  dog  neppe  større  end  at  den  kan 
være  tilfældig.  Og  i ethvert  Fald  er  Ibsens  Digt  fuldstændig  nyt 
i sin  billedlige  Iklædning.  — Heller  ikke  Ligheden  mellem  Othar 
af  Bretagnes  Kærlighed  til  sin  Søster  Ida  og  Allmers’s  Kærlig- 
hed til  sin  formentlige  Søster  Asta  (i  „Lille  EyoIf“)  har  i og 
for  sig  nogensomhelst  Beviskraft.  Men  bortset  fra  Spørgsmaalet 
om  Paavirkning  kan  det  kanske  have  sin  Interesse  at  se,  at 
allerede  vor  første  betydelige  ny-norske  Menneske-Skildrer 
syslede  med  flere  af  de  samme  etiske  og  metafysiske  Proble- 
mer, som  senere  beskæftigede  Henrik  Ibsen.  Allerede  i sin 
første  større  Novelle,  den  nysnævnte  „Othar  af  Bretagne",  op- 
kaster Mauritz  Hansen  det  Spørgsmaal,  om  en  Broder  under 
visse  Omstændigheder  tør  ægte  sin  Søster  — ligesom  i Ibsens 
„Gengangere".  I den  samme  Novelle,  fra  1819,  opstilles  ogsaa 
Problemet  om  Frihed  og  Nødvendighed,  og  den  gaadefulde 
Magiker  Herman,  som  hævder  Tanken  om  den  menneskelige 
Viljes  Ufrihed,  er  ikke  ganske  ubeslægtet  med  Mystikeren 
Maximos  i „Keiser  og  Galilæer".  Da  dette  Værk  udkom  i 1873 
gav  det  sikkerlig  et  foruroligende  Sæt  i mange  Læsere,  naar  de 

læste  Mystikeren  Maximos’s  af  Ibsen  udhævede  Ord:  „At  ville 
er  at  maatte  ville*.  Ingen  reflekterede  vel  dengang  over,  at 
lignende  Tanker  var  udtalt  i ny-norsk  Skønlitteratur  halvhun- 
drede Aar  tidligere.  Othar  af  Bretagnes  mystiske  Raadgiver, 
den  gamle,  halvt  dæmoniske  Vismand  „Herman"  bekæmper 
Troen  paa  den  frie  Vilje.  Mennesket  er  som  Hjulet  i et  Ur, 
der  drejer  sig  rundt  eliter  sin  medfødte  Natur.  „End  ikke  din 
Tanke  er  fri“,  siger  Herman.  Det  er  „en  absolut  Nødvendighed", 
at  et  Menneske  tænker,  som  han  tænker,  og  ikke  anderledes. 

Men  Herman  i Fortællingen  om  Othar  af  Bretagne  er  en 
dæmonisk  Frister  og  repræsenterer  ikke  Forfatterens  egen 
Filosofi.  Af  større  Interesse  er  en  beslægtet  Ytring  hos  en  anden 
og  langt  mere  tiltalende  Skikkelse  i Novellen  „Palmyra"  (fra 
1820),  den  gamle  vise  og  højhjertede  jødiske  Rabbi,  som  siger 
til  Helten:  „Saa  vær  nu  ganske  den,  du  maa  være,  og  fuld- 
korn din  Gerning!"  ....  „Vær  den,  du  maa  være,  det  er  min 
første  Regel."  — Omtrent  det  samme  Raad,  som  en  gammel 
jødisk  Rabbi  gav  den  unge  kristne  Helt  i „Palmyra",  fik  en 
glimrende  ung  Israelit  netop  50  Aar  senere  af  Henrik  Ibsen. 
Denne  skriver  i et  Brev  til  sin  unge  Ven  Georg  Brandes  (20. 
Dec.  1870):  „Naar  De  er  bleven  stærk  og  dygtig  igen,  hvad 
skal  De  saa  gøre?  Jo,  da  skal  De  gøre,  hvad  De  maa  gøre. 
En  Natur  som  Deres  vælger  ikke." 

Ligheden  er  sandsynligvis  rent  tilfældig  og  har  neppe  nogen 
Interesse  uden  forsaavidt  den  viser  os,  at  allerede  det  første 
Hold  af  ny-norske  Studenter  fra  1814  (Mauritz  Hansen  ’ tog 
Eksamen  artium  netop  i dette  Aar)  var  stærkt  optaget  af  delvis 
de  samme  Problemer  som  de,  der  sysselsatte  Ibsen  og  Georg 
Brandes  i den  Tid,  da  de  europæiske  Hovedstrømninger  „gen- 
nembrød" den  gamle  Tros  Dæmninger. 

Det  er  muligt,  men  aldeles  ikke  sikkert,  at  den  fatalistiske 
Opfattelse,  som  atter  og  atter  dukker  op  hos  Henrik  Ibsen,  fra 
„Kongsemnerne"  eller  endog  lige  fra  „Catilina",  til  Solness  og 
Borkmann,  — at  denne  Opfattelse  i nogen  Grad  kan  skyldes 
Barndoms-  og  Ungdoms-Indtryk  fra  Mauritz  Hansen,  foruden 
mange  andre  ydre  Impulser  og  end  mere  indre  Anlæg.  Men 
derom  kan  intet  siges  med  Sikkerhed. 

At  der  hos  Mauritz  Hansen  forekommer  Navne  som  Hel- 
mer, Oswald  og  Stockmann,  kan  heller  ikke  tillægges  nogen 

Betydning.  De  sidstnævnte  Navn  har  Ibsen  sandsynligvis  hentet 
fra  Navnet  paa  det  Hus,  hvori  han  blev  født,  „Stockmanns 
Gaard"  paa  Torvet  i Skien.  Dette  Eksempel  viser,  hvor  let  man 
kan  slutte  fejl  ved  at  holde  sig  alene  til  ydre  Ligheder. 

Hvad  Henrik  Ibsen  i sin  Barndom  og  første  Ungdom  sand- 
synligvis har  lært  af  Mauritz  Hansen,  er  vel  ikke  saa  meget 
nogen  bestemt  Livsanskuelse  og  neppe  heller  de  enkelte  Mo- 
tiver eller  Særtræk  i bestemte  Menneske-Skæbner,  men  snarere 
en  paa  mangfoldige  Maader  varieret  Bygningsmaade,  nemlig 
Opbygningen  af  Handlingen  omkring  en  gammel  Hemmelighed, 
en  eller  anden  skjult  og  vel  forvaret  Brøde  eller  Fejl,  som 
langt  om  længe  pludselig  staar  op  igen  fra  de  Døde. 

Men  selve  denne  Bygningsmaade  er  af  Ibsen  udviklet  over- 
maade  langt  bort  fra  hvad  den  var  hos  Mauritz  Hansen.  Studiet 
af  Mauritz  Hansens  Noveller  kunde  kanske  danne  et  Udgangs- 
punkt for  et  Studium  af  Henrik  Ibsen  som  dramatisk  Byg- 
mester. Paa  Afstanden  mellem  dem  kan  vi  i nogen  Grad  maale 
den  ny-norske  Menneskeskildrings  Vækst  i Løbet  af  det  nittende 
Aarhundrede. 

Det  interessanteste  ved  Forholdet  mellem  de  to  Digtere  er 
ikke  Ligheden,  men  Forskellen;  ikke  den  i visse  Maader  fælles 
Bygningsstil,  men  denne  Stils  storartede  Udvikling  og  Vækst. 
Hvad  Henrik  Ibsen  har  formaaet  at  gøre  ud  af  sin  romantiske 
Bamelærdom,  dette  er  hvad  det  især  vilde  lønne  sig  at  studere. 

Mindre  Vægt  ligger  der  efter  mit  Skøn  paa  Spørgsmaalet 
om,  hvorvidt  der  forekommer  ligefremme  Reminiscenser  fra 
Mauritz  Hansens  temmelig  omstændelige,  ofte  klodsede  og  vredne 
Noveller  i Ibsens  mesterlig  knappe  og  formfuldendte  Skuespil.. 

Fra  min  Læsning  af  Mauritz  Hansen  erindrer  jeg  blot  ét 
Træk,  som  frembyder  en  virkelig  nogenlunde  slaaende  Lighed 
med  et  bestemt  Motiv  i et  Ibsensk  Skuespil.  Men  ogsaa  her  er 
selve  Menneske-Skildringen  ny  og  ejendommelig  for  Ibsen,  lige- 
som det  Mauritz-Hansenske  Motiv  af  Ibsen  er  indføjet  i en 
ganske  anderledes  tragisk  og  i filosofisk  Henseende  langt  mere 
vidtrækkende  Sammenhæng.  De  fleste  Læsere  af  Mauritz  Han- 
sens Novelle  „Datteren"  (fra  1837)  vil  neppe  engang  lægge 
Mærke  til  Ligheden  mellem  et  Motiv  i denne  Fortælling  og 
Billedet  af  Snedker  Engstrands  Giftermaal  med  Regines  Mor  i 
Ibsens  „Gengangere".  De,  som  ønsker  at  gøre  sig  bekendt  med 

den  nævnte  Novelle,  vil  bekvemmest  kunne  finde  den  i Henrik 
Jægers  Udvalg  af  Mauritz  Hansens  Noveller. 

Mellem  disse  to  vidt  forskellige  Værker,  „Datteren”  og 
„Gjengangere",  ligger  et  Tidsrum  af  44  Aar.  Ved  en  Sammen- 
ligning vil  man  faa  et  stærkt  Indtryk  af,  at  ikke  alene  et  halvt 
Aarhundredes  Kultur-Udvikling  ligger  imellem,  men  ogsaa  en 
meget  stor  Afstand  i individuel  Begavelse  mellem  de  to  For- 
fattere. Ikke  desto  mindre  vil  Ibsens  Verdensry  kanske  kunne 
give  ogsaa  den  første  fantasirige  ny-norske  Menneskeskildrer 
en  beskeden  Plads  i Verdens-Litteraturen  som  en  Forløber  for 
Ibsen.  Og  der  vil  kunne  skrives  en  bindstærk  Bog  om,  hvor- 
ledes Norge  gennem  Ibsen  har  tilbagebetalt  Europa  og  navnlig 
Tyskland  med  Renter  og  Rentesrenter,  hvad  Mauritz  Hansen 
maatte  have  laant  navnlig  fra  den  gamle  tyske  Romantik. 

* * 

* 

Prototypen  ellier  Urbilledet  for  Snedker  Engstrand  i Ibsens 
„Gengangere"  er  sandsynligvis  Vagtmester  Øken  i Mauritz 
Hansens  Novelle  „Datteren".  Dog  kan  Ibsen  selvfølgelig  ogsaa 
have  benyttet  en  eller  flere  levende  Modeller.  Mauritz  Hansen 
fortæller  om  Oberstløjtnant  Hannibal  Hedenbrandt,  at  „en  tryk- 
kende Hemmelighed  hvilede  over  denne  mørke  Mands  Sjæl." 
Der  raadede  „en  forunderlig  Hemmelighedsfuldhed  i Huset"  . . . 
„En  gammel,  maaske  sørgelig  Hemmelighed  fra  Oberstløjtnan- 
tens Ungdomsdage"  afsløres  i denne  Fortælling  paa  den  mest 
omsvøbsfulde  og  omstændelige  Maade.  Vi  faar  til  en  Begyndelse 
delvis  fejlagtig  Besked,  og  Læseren  føres  ad  alle  Slags  Sideveje 
og  Omveje,  førend  den  rette  Sammenhæng  helt  ud  opklares. 

Af  denne  Grund  er  det  omtrent  umuligt  at  give  et  sandt 
Billede  af  en  Mauritz-Hansensk  Novelle  gennem  et  Uddrag. 
Hvad  der  her  interesserer  os,  er  i Grunden  blot  et  enkelt 
Hovedmotiv  i Novellen,  nemlig  Hemmeligheden  ved  Henriette 
Hedebrandts  Fødsel  og  hendes  Forældres  Skæbne.  Den  lystige 
og  letsindige  Ritmester,  senere  Major  og  Oberstløjtnant  Hede- 
brandt havde  elsket  Husmandsdatteren  Else,  Frøken  de  Biairs 
smukke  Stuepige.  Han  havde  tænkt  at  gifte  sig  med  hende, 
men  blev  uventet  udkommanderet  til  Krigstjeneste.  Da  han 
vendte  tilbage,  var  hans  ældre  Broder,  som  ogsaa  var  med  i 

Felten,  bleven  bortrevet  af  en  Epidemi,  og  Hannibald  fandt  det 
nu,  *da  han  var  Arving  til  sin  Broders  store  Godser,  næsten 
umuligt  at  gifte  sig  med  Frøken  de  Biairs  Stuepige,  hvorimod 
han  fandt  det  ridderligt  og  hensynsfuldt  mod  sin  Broders  Minde 
at  ægte  Frøken  de  Biair  selv,  hvis  Ære  alene  paa  den  Maade 
kunde  reddes.  Hun  havde  nemlig  været  forlovet  med  den  af- 
døde Godsejer  og  Officer  og  skulde  meget  snart  have  et  Barn. 

Men  Hannibal  Hedebrandt  maatte  samtidig  søge  at  redde 
sin  egen  tidligere  Forlovede,  Stuepigen  Elses,  Ære.  Thi  ogsaa 
hun  skulde  snart  have  et  Barn,  som  han  selv  var  Fader  til. 
Han  fik  da  Else  bevæget  til  at  gifte  sig  med  Vagtmester  Øken, 
— ligesom  i „Gengangere"  Regines  Moder  gifter  sig  med 
Snedker  Engstrand.  Skønt  Ibsens  Personer  selvfølgelig  er  vidt 
forskellige  fra  Mauritz  Hansens,  er  der  dog  en  ret  paafaldende 
Lighed  mellem  den  paatrængende  og  besværlige  Invalid,  Vagt- 
mesten  Øken  med  hans  Træben,  og  den  utækkelige  Snedker 
Engstrand  med  Klodsfoden.  Ligesom  Kaptajn  og  Kammerherre 
Alvings  smukke  Stuepige  efter  Giftermaalet  med  Engstrand  syg- 
nede hen  og  døde,  blev  den  smukke  Else,  som  maatte  gifte  sig 
med  Vagtmesteren,  sindssvag  og  døde.  Den  halte  Vagtmesters 
Steddatter  Henriette  nærer  en  lignende  Modbydelighed  for  „den 
paatrængende  Invalid",  som  den,  Regine  nærer  for  den  halte  og 
uforbederlig  simple  Snedker  Engstrand. 

Men  forøvrig  er  der  ingen  Lighed  mellem  Mauritz  Hansens 
Novelle  og  Ibsens  Drama.  Engstrand-Motivet  er  af  Henrik  Ib- 
sen  omplantet  i en  ganske  ny  Jordbund,  og  uagtet  den  straffende 
Nemesis  er  stærkt  betonet  ogsaa  hos  Mauritz  Hansen,  faar  man 
dog  ikke,  i al  Fald  i vore  Dage,  noget  rigtig  rystende  tragisk 
Indtryk  af  Fortællingen.  Der  er  for  meget  Omsvøb,  for  mange 
Krogveje  og  Krinkelkroge,  for  meget  af  gammeldags  Romantik, 
saaledes  Historien  om  den  paa  et  Loftskammer  indespærrede 
gamle  Malene,  Stuepigen  Elses  Moder,  som  til  en  vis  Grad  var 
Medvider  i Hemmeligheden.  Man  kunde  fristes  til  at  sige,  at 
Henrik  Ibsen  har  lært  mindst  lige  saa  meget  af  Mauritz  Han- 
sens Fejl  som  af  hans  Fortrin.  Hans  Fortrin  som  romantisk 
Novelle-Bygger  var  en  usædvanlig  stærk  Sans  for  at  opspore 
en  gammel  hemmelig  Brøde,  — en  Art  detektiv  Sporsans,  som 
med  en  utrættelig  Nysgerrighed  forfølger  selv  de  svageste  Spor 
af  en  eller  anden  gammel  sørgelig  Familiehemmelighed.  Hans 


Digitized  by  L^ooQle 


610 


Henrik  Ibsens  dramatiske  Bygningsstil 


Noveller  er  for  en  stor  Del  en  Art  af  Detektiv-Fortællinger, 
kun  at  de  Personer,  som  afsløres,  ikke  altid  er  Forbrydere, 
men  fuldt  saa  ofte  ærede  og  velagtede  Borgere. 

I denne  usædvanlig  stærke  Sans  for  at  opspore  og  afsløre 
velagtede  Borgeres  hemmelige  Fejltrin  er  Ibsen  en  Efterfølger 
af  Mauritz  Hansen.  Men  hos  Ibsen  er  denne  detektive  Leg 
eller  Fantasisport  baaret  af  en  ganske  anden  Stemning,  — en 
mægtig  revolutionær  Lidenskab,  som  fylder  selv  de  knappest 
byggede  af  hans  store  Nutidsdramaer  med  en  ejendommelig 
indestængt  eller  tilbagetrængt  Lyrik. 

Den  revolutionære,  i enkelte  Stunder  anarkistiske  Harme 
overfor  det  gamle,  „ormædte"  Samfund,  med  dets  Stat  og  dets 
Familie,  Partier  og  Menigheder,  — denne  glødende  Lidenskab 
er  det,  som  blæser  Liv  i Mauritz  Hansens  og  den  gamle  Ro- 
mantiks detektive  Hemmelighedsroman.  Hvert  af  Ibsens  Scene- 
Dramaer  har,  kan  man  sige,  slugt  en  eller  flere  gammel-romantiske 
Noveller  og  fordøjet  dem  til  bare  Sener  og  Muskler  og  Benbygning. 
Henrik  Ibsen  har  fodret  selv  sine  knappeste  og  tilsyneladende  enkle- 
ste Nutids-Skuespil  med  kraftige  Portioner  af  ægte  romantisk  No- 
vellestof. Personerne  sidder  ofte  ganske  stilfærdig  og  fortæller  hin- 
anden en  Stump  af  en — jeg  havde  nær  sagt  Mauritz-Hansensk  — 
Familie-Novelle.  Men  det  hele  er  underlagt  med  en  glødende 
revolutionær  Drøm  om  den  gamle  Samfundsordens  snarlige 
Undergang.  Hvert  af  disse  Skuespil  ender  gerne  med  en  Art 
Dommedag,  en  mere  eller  mindre  almindelig  Tilintetgørelse,  — 
for  Henrik  Ibsen  et  Symbol  paa  den  Verdensomvæltning,  han 
drømte  om  gennem  hele  sin  kraftige  Manddomsalder. 

Februar-Revolutionen  af  1848  og  Henrik  Ibsens  uudslettelige 
Indtryk  af  dette  sociale  Jordskælv  ligger  imellem  Mauritz  Han- 
sens — med  al  sin  detektive  Sporsans  — godmodige  Noveller 
og  Henrik  Ibsens  alt  andet  end  godslige  Dramaer.  Og  ikke  blot 
Ibsens  Oplevelse  af  Februar- Revolutionen  ligger  imellem  de  to 
Digtere,  men  ogsaa  hans  intense  Oplevelse  af  de  store  Verdens- 
begivenheder fra  den  italienske  Krig  i 1859.  Verdensbegiven- 
hederne har  pustet  til  Henrik  Ibsens  samfundsomstyrtende 
Lidenskab  og  besjælet  hans  dramatiske  Kunst  med  en  stadig 
paany  flammende  lyrisk  Glød. 

Derfor  er  der  en  ganske  anden  eksplosiv  Magt  i den  gamle, 
velgemte  hemmelige  Brøde  hos  Henrik  Ibsen.  Den  er  som  en 

hemmelig  Mine , der  kan  ligge  utændt  og  rolig  i en  Menneske- 
alder, men  som  før  eller  senere  vil  ende  med  at  sprænge  en 
eller  flere  velagtede  borgerlige  Familiehjem  i Luften. 

Den  skjulte  Brøde  eller  Fejl  i det  enkelte  Menneskes  Liv 
er  for  Ibsen  som  et  Symbol  paa  den  gamle  Samfundsbygnings 
skjulte  Raaddenskab.  Derfor  elsker  han  paa  en  Maade  disse 
smaa  raadne  Flækker,  disse  ormædte  Punkter  i Menneskenes 
Liv,  — fordi  de  indeholder  Sprængstof!  Jo  mere  indre  Be- 
dærvethed,  des  større  Haab  om  at  den  gamle  Tids  Dommedag 
er  nær,  og  at  et  „nyt  Tidehverv"  snart  vil  oprinde. 

Vi  forstaar  efter  dette  let,  at  Henrik  Ibsen  saa  at  sige  koger 
et  romantisk  Novellestof  sammen,  indtil  det  bliver  et  yderst 
sammentrængt  Drama.  Personernes  Fortid,  som  egentlig  ud- 
gør Hovedinteressen  hos  Mauritz  Hansen,  interesserer  i Grun- 
den ikke  Ibsen,  uden  forsaavidt  den  har  forberedt  det  drama- 
tiske Sprængstof.  Handlingen  begynder  for  Ibsen  først  da,  naar 
alting  er  modent  for  en  ødelæggende  Katastrofe.  Typisk  i denne 
Henseende  er  især  Stykker  som  „Hærmændene",  „Et  Dukke- 
hjem", „Gengangere",  „Vildanden",  „Rosmersholm"  og  „Hedda 
Gabler".  Naar  den  gamle  Hemmelighed  skal  eksplodere,  da  er 
Ibsen  med.  Da  bliver  Menneskene  interessante  og  lyslevende. 
Da  ser  han  dem  for  sig,  og  da  hører  han  dem  tale.  Thi  da  har 
han  Brug  for  dem. 

Netop  de  fejlfulde  Mennesker,  ofte  velærværdige  Bedste- 
borgere, bliver  i Ibsens  Haand  Redskaber  for  en  revolutionær 
Livstrang,  — Tilbøjeligheden  til  at  „slaa  Spillet  overende"  eller 
„lægge  Torpedo  under  Arken",  som  han  halvt  spøgende  siger. 

Henrik  Ibsen  har  muligens  manglet  enkelte  Betingelser  for 
at  være  en  ligesaa  stor  Menneskeskildrer,  som  han  er  stor  dra- 
matisk Bygmester.  Han  har  ikke  en  saa  dyb  Menneskekærlighed 
og  Medfølelse  som  Shakespeare  og  enkelte  andre  store  Digtere. 
Men  han  har  alligevel  skabt  en  yderst  ejendommelig  og  liv- 
agtig Menneske- Verden,  som  antagelig  vil  høre  med  blandt  de 
varige  literære  Mindesmærker  over  det  nittende  Aarhundredes 
Kultur.  Denne  Tidsalders  revolutionære  Lidenskab,  som  i det 
nittende  Aarhundredes  første  Fjerdedel  fandt  sin  mægtigste  Ly- 
riker i Byron,  har  i Aarhundredets  anden  Halvdel  og  især  i dets 
sidste  Kvartal  fundet  sin  mægtigste  Dramatiker  i Henrik  Ibsen. 
Hvad  Byron  var  for  Aarhundredets  sværmeriske  Ungdom,  har 

Ibsen  været  i Aarhundredets  mere  satte  og  adstadige  Alder. 
Hvad  der  den  Gang  var  ungdommelig  kaad,  brusende  og  be- 
rusende subjektiv  Lyrik,  er  nu  bleven  en  strengt  selvbehersket, 
klart  beregnende  og  tilsyneladende  objektiv  dramatisk  Kunst. 

Udvendig  næsten  kold,  krystalhaard  og  fast,  — saadan  er 
Ibsens  Kunst  i Sammenligning  med  By  rons.  Men  indvendig 
gløder  den  af  samme  romantisk  revolutionære  Ild. 

Jeg  tror  det  med  Tiden  vil  sandes,  at  Henrik  Ibsen  er  den 
ny-norske  Litteraturs  store  revolutionære  Romantiker;  denne 
tilsyneladende  nøgterne  og  skarpt  kritiske  Natur  har  været  vor 
Litteraturs  mest  overspændte  og  mest  lidenskabelige  Drømmer. 

I over  tyve  af  sin  Manddoms  kraftigste  Aar,  om  ikke  mere, 
har  han  drømt  om  en  stor  social  Syndflod,  eller  en  Verdens- 
brand,  en  Dommedag  over  „Tidsløgnen",  da  det  gamle,  raadne 
Samfund  skulde  gaa  tilgrunde,  hvorpaa  et  nyt  Samfund  og  en 
ny  Tid  skulde  fødes  og  fremstaa  som  en  Fugl  Føniks  af  Asken. 

Men  den  romantiske  Tids  store  revolutionære  Drøm  om  en 
stor  Folkefornyelse  gemmer  sig  hos  Ibsen  bag  den  strengeste 
og  mest  forbeholdne  Kunstform.  Aarhundredets  Ungdomsdrøm  er 
bleven  sky  og  reserveret. 

Henrik  Ibsen  havde  Brug  for  gamle  Mauritz  Hansens  ro- 
mantiske Hemmelighedsafsløring  i sin  revolutionære  Livs/iljes 
Tjeneste.  Forholdet  kan  belyses  med  et  Billede,  som  ovenfor 
er  antydet.  Det  er  som  om  Ibsens  Fantasi  fandt  en  Labyrinth 
af  gamle  Minegange,  som  havde  ligget  ubrugt  og  øde  siden  den 
højromantiske  Tid,  og  hvor  han  selv  havde  leget  i al  Uskyl- 
dighed som  Barn.  Disse  den  detektive  Romans  Løngange  fyldte 
han  i sin  Manddom  med  Samtidens  revolutionære  Tankestof, 
omtrent  som  Ingeniør  Halden  i Bjørnsons  „Over  Ævne",  fyldte 
de  gamle,  forlængst  nedlagte  Grubegange  med  Dynamit. 

Henrik  Ibsen  vil  i Verdenslitteraturen  staa  som  den  roman- 
tiske Individualismes,  mest  fuldendte  Dramatiker.  Hans  Storhed 
som  dramatisk  Kunstner  hænger  paa  det  inderligste  sammen 
med  hans  Stemningsmagt  som  revolutionær  Aand  og  med  hans 
Styrke  i psykologisk  Henseende.  Han  er  kanske  Verdenslittera- 
turens største  Specialist  i Evne  til  at  tumle  med  sjælelige 
Sprængstoffer.  Dynamitens  Tidsalder  har  i ham  fundet  sin  klas- 
siske Digter. 

Chr.  Collin. 

et  var  i tidligere  Tider  Teologien,  der  havde  Ordet, 
naar  Talen  var  om  Jesus  eller  Evangelierne.  Saa  tog 
Filologien  Afføre  og  undersøgte  med  Oldtidsforsk- 
ningens almindelige  Midler  den  urkristelige  Over- 
levering. Endelig  har  vi  i den  sidste  Tid  set  Kri- 
stusproblemet  drøftet  fra  en  ny  Side  — den  reli- 
gionspsykologiske. Dr.  Emil  Rasmussen  har  herhjemme  gjort  sig  til 
Talsmand  for  dette  Synspunkt1).  Han  gaar  ud  fra,  at  Jesus  som 
Profet,  som  Messias  tilhører  en  Gruppe  af  Fænomener,  hvortil  der 
findes  talrige  Sidestykker  i Historien  lige  indtil  vore  Dage.  Ad 
den  psykologiske  Analogis  Vej  kommer  han  derfor  som  bekendt 
til  det  Resultat,  at  Jesus  var  en  epileptisk  Sindssyg.  Hans  Opfattelse 
er  fra  lægevidenskabel ig  Side  blevet  drøftet  af  Dr.  Hallager*,  og 
i Udlandets  Litteratur  er  der  dukket  lignende  Synspunkter  op  i 
Psykiatrikernes  Kreds’). 

Der  rejser  sig  overfor  disse  interessante  Undersøgelser  nye 
Spørgsmaal.  Kan  hine  historiske  Analogier  fra  Profeternes  og 
Messiasskikkelsernes  Omraade  overhovedet  anvendes  paa  Jesus? 
er  det  sandsynligt,  at  han  udgav  sig  for  Messias  eller  paa  anden 
Maade  tillagde  sig  nogen  overnaturlig  Rolle  i Historien?  Og  der- 
næst det  andet  endnu  dybere  liggende:  er  Overleveringen  i det 
hele  taget  af  den  Art,  at  historiske  Forskninger  over  Jesus  har 
nogen  Mening?  tilhører  Skikkelsen  ikke  udelukkende  Sagnets  og 

*)  Emil  Rasmussen:  En  Kristus  fra  vore  Dage.  1904.  Jesus,  en  sammenlignende  Studie.  1905. 

*)  F.  Hallager:  Sindssygdom,  Forbrydelse,  Genialitet.  1906. 

*)  Binet-Sanglé : Les  prophétes  juifs.  1905.  de  Loosten : Jesus  Christus  vom  Standpunkte  des 
Psychiaters.  1905. 

Digtningens  Verden?  Psykiatrikeme,  der  i dette  Tilfælde  ikke 
kan  føle  selve  Patientens  Puls,  maa  stille  deres  Diagnose  paa 
Grundlag  af  historiske  Dokumenter,  i dette  Tilfælde  Evangelierne. 
At  sigte  dette  Materiale  er  den  historiske  Litterærkritiks  Sag. 
Filologen  og  Historikeren  har  det  første  Ord  i Laget.  Det  vil 
derfor  i denne  Sammenhæng  være  af  Interesse  at  betragte  den 
nyeste  historisk-kritiske  Behandling  af  Kilderne  til  Jesu  Liv. 

Denne  skyldes  den  berømte  semitiske  Filolog  Julius  Well- 
hausen.  Hans  Navn  er  i den  almindelige  Bevidsthed  knyttet  til 
den  Omvæltning,  der  i det  sidste  Slægtled  er  foregaaet  i Betragt- 
ningen af  det  gamle  Testamente.  Det  er  da  naturligt,  at  man  med 
Spænding  har  imødeset  Resultaterne  af  hans  aarelange  Syslen 
med  Evangelierne.  Disse  foreligger  nu  — efter  Enkeltskrifter  om 
hvert  af  de  tre  første  Evangelier  — i en  samlet  Behandling  af 
Evangeliernes  litterære  og  historiske  Problemer  (Einleitung  in 
die  drei  ersten  Evangelien  1905). 

Den  Ændring,  der  er  sket  i vor  Opfattelse  af  det  gamle  Testa- 
mente, beror  hovedsagelig  paa,  at  det  er  lykkedes  os  at  sondre 
mellem  forskellige  Lag  indenfor  Skrifter,  der  hidtil  var  betrag- 
tede som  Enheder.  Ogsaa  i Evangelielitteraturen  gælder  det  først 
og  fremmest  om  en  Kildesondring.  Paa  dette  Punkt  slutter  Well- 
hausen  sig  væsentlig  til  sine  Forgængere,  den  Hamackske  Skole. 
Han  antager  som  de,  at  vore  to  større  Evangelieskrifter  (Mattæus 
og  Lukas)  har  to  Fælleskilder:  een,  som  vi  kender,  nemlig  Markus- 
evangeliet,  een,  som  er  tabt,  den  saakaldte  Talesamling.  Ud  over 
disse  to  Grundskrifters  Indhold  rummer  de  desuden  hver  en 
Del  Særstof. 

Det  nye  hos  ham  ligger  mere  i hans  Bedømmelse  af  disse 
forskellige  Lags  Værdi  som  historisk  Kildemateriale.  Her  er  han 
adskilligt  radikalere  end  sine  Forgængere.  Først  og  fremmest  vil 
han  have  den  litterærhistoriske  Rangfølge  respekteret.  Særstoffet 
i de  to  større  Evangelier  staar  i saa  Henseende  lavere  end 
Grundskrifterne  — følgelig  bør  det  ogsaa  stilles  lavest  m.  H.  t. 
historisk  Værdi.  At  Hovedmassen  af  dette  Særstof,  de  store  Lig- 
nelser, rager  frem  ved  digterisk  Skønhed  og  religiøs  Dybde, 
kommer  ikke  her  i Betragtning.  Indholdets  Værdi  er  ikke  en 
Borgen  for  Ægtheden.  Man  tør  ikke  ræsonnere:  dette  er  ypper- 
ligt, altsaa  stammer  det  fra  Jesus.  Hvad  dernæst  Talesamlingen 
angaar,  tør  den  ingenlunde  — som  det  almindelig  sker  — op- 

fattes  som  et  med  Markusevangeliet  sideordnet  Udtryk  for  den 
ældste  Overlevering.  Den  røber  sig  som  sekundær  baade  ved  sin 
Form  og  ved  sit  Indhold.  Ved  Formen  — thi  hos  Markus  staar 
Jesusordene  dels  enkeltvis  som  Led  af  Fortællinger,  dels  gruppevis 
i uorganiske  Sammenhobninger;  i Talesamlingen  er  de  ordnede  i 
sammenhængende  Lærestykker,  hvert  med  sit  Tema.  Det  kunst- 
færdigt komponerede  er  naturligvis  det  yngste.  Og  ved  Indholdet, 
thi  senere  Tiders  Forhold  spiller  her  overalt  ind  i Urhistorien. 
Kristendommen  er  en  færdig  Størrelse,  bestemt  adskilt  fra  Jøde- 
dommen: „Loven  og  Profeterne  gælder  indtil  Johannes,  fra  den 
Tid  forkyndes  Evangeliet."  Jesus  taler  som  Kirkens  Herre  til 
sin  Menighed.  Bjergprædikenen,  et  af  Samlingens  mest  typiske 
Stykker,  lader  ham  ikke  blot  omtale  dem,  der  forfølges  for  Kri- 
stennavnets Skyld,  men  ogsaa  saadanne  hvis  „Herre!  Herre!" 
er  en  tom  Lyd.  Samfundet  rummer  allerede  Navnekristne.  Denne 
„Kristianisering"  af  Stoffet,  som  præger  Talesamlingen  fra  først 
til  sidst,  er  i Markus  begrænset  til  et  enkelt  Afsnit,  det,  der  føl- 
ger efter  Peters  Bekendelse,  og  som  er  bestemt  til  at  belyse 
hans  Messiasstilling.  Her  lader  ogsaa  Markus  ham  tale  som  Kri- 
stus  til  de  Kristne.  Udenfor  dette  Stykke  taler  han  som  et  Men- 
neske til  Medmennesker  om  almenmenneskelige  Ting. 

Til  Forskel  fra  den  Hamack’ske  Skole,  for  hvilken  de  tre 
første  Evangeliers  Stof  gennemgaaende  er  lige  værdifuldt  Kilde- 
materiale, udelukker  Wellhausen  altsaa  i Grunden  baade  Sær- 
stoffet og  Talesamlingen  d.  v.  s.  Hovedmassen  af  de  evangeliske 
Tankesprog  og  Lignelser,  i hvilket  man  hidtil  har  været  tilbøje- 
lig til  at  se  Jesu  uanfægteligste  Ejendom.  Tilbage  bliver  Markus- 
evangeliet. Dette  Skrift  har  gjort  den  første  Høst  paa  Overleve- 
ringens Mark.  Hans  Efterfølgeres  Nyfund  af  ægte  og  historisk 
Gods  er  kun  en  ringe  Efterslæt.  Des  mere  indhøster  de  af  Sagn- 
digtning og  Nydannelser.  At  disse  Nydannelser  for  en  stor  Del 
bestaar  i Talestof  kan  ikke  undre  os:  just  i dette  finder  Trangen 
til  dogmatisk  Belæring  sit  naturligste  Afløb. 

Markusevangeliet  er  altsaa  det  eneste  Udtryk,  vi  har,  for  den 
ældste  Overlevering.  Hvorledes  er  nu  dette  Skrift  beskaffent? 
Ogsaa  her  trænger  den  almindelige  Opfattelse  til  at  revideres. 
Man  indrømmer,  at  Markusevangeliet  ikke  tager  sig  ud  som 
„Erindringer  om  Jesus",  som  Summen  af  hvad  hans  Omgangs- 
fæller  mindedes  om  ham.  Men  — siger  man  — det  har  heller  ikke 

været  Markus’  Maal  at  anskueliggøre  et  historisk  Individ  for  sine 
Læsere.  Han  vil  missionere,  agitere,  bevise  Jesu  Guddommelig- 
hed. Han  vælger  da  ud  af  Erindringernes  brogede  Masse,  hvad 
der  passer  med  hans  Formaal  — naturligvis  uden  kritisk  Sans 
for,  hvad  der  er  oprindeligt,  og  hvad  der  er  senere  tildigtet.  Med 
andre  Ord,  hans  Synspunkt  er  dogmatisk,  han  selv  er  kritikløs, 
men  Stoffet,  hvormed  han  arbejder,  er  gennemgaaende  historisk. 
Hele  denne  Opfattelse  er  efter  Wellhausen  falsk.  Havde  Markus 
gjort  et  Udvalg  indenfor  et  vidtløftigere  Erindringsstof,  maatte  vi 
vente  hos  hans  Efterfølgere  at  finde  en  Del  af  det,  han  havde  levnet 
Men  hvad  de  fortæller  ud  over  ham,  bærer  ikke  Præg  af  at  være 
gammelt  Stof,  som  han  har  ladet  ligge.  Det  er  enten  senere  Om- 
formninger af  hans  Motiver  eller  Stykker  af  en  hel  anden  Støb- 
ning, som  ikke  forliges  med,  hvad  han  fortæller.  Nej,  Markus 
nedskriver  hele  den  Overlevering,  der  var  ham  tilgængelig.  Og 
denne  Overlevering  har  ikke  Karakter  af  at  være  Jesu  Omgangs- 
fællers Erindringer.  Var  det  saaledes,  maatte  Skildringen  af  Jesu 
galilæiske  Virksomhed  indtage  den  bredeste  Plads.  Men  det  gali- 
læiske  Aar  er  tværtimod  i Forhold  langt  knappere  behandlet 
end  de  jerusalemske  Dage.  Og  de  galilæiske  Fortællinger  bærer 
for  en  stor  Del  ingenlunde  Præg  af  at  være  Øjenvidneberetning 
— man  tænke  paa  Dæmonerne,  der  farer  i Svinene 1),  Jesu  Van- 
dring paa  Søen  o.  lign. 

Det  er  altsaa  ikke  nok  at  sige,  at  Markus  med  dogmatisk 
Formaal  bearbejder  et  historisk  Stof.  Selve  Stoffet,  som  han  har 
under  Hænder,  er  kun  i ringe  Grad  historisk.  Den  Overle- 
vering, han  bogfører,  er  en  Menighedsoverlevering  d.  v.  s.  det 
er  ikke  en  Række  Minder  om  en  historisk  Person,  men  Sum- 
men af  det,  som  den  troende  Menighed  fortæller  og  ønsker  at 
høre  om  sin  Messias.  Mennesket  er  forsvundet,  Messiasskikkel- 
sen  er  traadt  i Stedet.  Naturligvis  er  Erindringer  om  en  historisk 
Person  indsmeltede  i dette  Messiasbillede.  Men  det  er  ikke  læn- 
gere muligt  med  Sikkerhed  at  udskille  den  historiske  Ædelmalm 
af  den  kunstige  Legering. 

**)  Denne  Fortælling  indtager  iøvrigt  en  Særstilling  derved,  at  nogle  af  dens  Motiver  synes  be- 
regnede paa  komisk  Virkning.  Oprindelig  har  man  skullet  le  ved  Beretningen  om,  at  Dæmonerne, 
just  som  de  mener  at  have  opnaaet  en  tryg  Bolig  i Svinene,  atter  bliver  hjemløse  ved  Dyrenes  Ned- 
styrtning — et  Ulykkestilfælde,  der  skal  fylde  os  med  Skadefryd  over  det  Tab,  der  overgaar  Ejerne 
af  de  urene  Dyr.  Den  folkelige  Spøg,  der  er  saa  hyppig  i Genesissagnene  er  ellers  helt  fremmed 
for  Evangelierne.  Man  undrer  sig  med  Wellhausen  over,  at  denne  „Schwank*  har  kunnet  komme  ind 
I Jesu  Historie. 

Forholder  det  sig  saaledes  med  Kilderne  til  vor  Viden  om 
Jesus,  følger  det  af  sig  selv,  at  vi  kun  tør  stille  beskedne  For- 
ventninger til  det  historiske  Udbytte.  Her  bliver  ikke  Tale  om 
at  skrive  et  „Jesu  Levnet",  højst  om  at  give  en  mer  eller  mindre 
sandsynlig  Besvarelse  af  visse  Hovedspørgsmaal.  Overleveringen 
har  indsmeltet  de  historiske  Erindringer  om  Jesus  i Messiasbil- 
Iedet.  Hovedsagen  bliver  da  Messiasproblemet,  Spørgsmaalet  om, 
hvorvidt  denne  Sammenknytning  mellem  Jesusnavnet  og  Messias- 
titlen  (Kirkens  Jesus  Kristus")  kan  føres  tilbage  til  Jesus  selv. 
Ogsaa  overfor  Forsøgene  paa  at  anlægge  patologiske  Synspunkter 
paa  Jesus  bliver  dette  af  afgørende  Betydning:  har  han  selv 
ønsket  at  gælde  for  Messias? 

Til  Besvarelse  af  dette  Spørgsmaal  maa  man  feste  sin  Op- 
mærksomhed paa  det  Sted  i Evangeliet,  hvor  det  første  Gang 
gaar  op  for  hans  Disciple,  at  han  er  Messias  (Markus  VIII,  29 — 33). 
Peters  Ord  „du  er  Kristus"  fremkalder  øjeblikkelig  fra  Jesu  Side 
en  Henvisning  til  den  forestaaende  Lidelse  og  Død.  At  der  her- 
med skal  fremhæves  noget,  der  er  i Strid  med  Peters  Opfattelse, 
er  klart  af  Apostlens  derpaa  følgende  energiske  Protest  („og  Peter 
tog  ham  til  Side  og  begyndte  at  sætte  ham  i Rette").  Kærnen  i 
Stedet  er  da  ret  egentlig  Brydningen  mellem  to  vidt  forskellige 
Messiasbegreber. 

Det  ene  — det  for  hvilket  Peter  staar  som  Repræsentant  — 
er  det  almindeligt  jødiske:  Messias  er  den  sejrrige  Helt,  Genop- 
retteren af  Israels  Magt.  Hans  Død  og  Undergang  er  en  Utanke, 
Korset  en  Forargelse.  Det  andet  — det,  som  Evangelierne  lægger 
Jesus  i Munden  — er  et  Messiasbegreb,  hvori  Lidelsen  og  Døden 
er  det  afgørende  Moment.  Kun  gennem  Forkastelse  og  Nederlag 
her  paa  Jorden  ophøjes  Messias  til  sin  Herlighed  i Himlen.  Den 
ældste  kristelige  Overlevering  røber  en  levende  Følelse  af  den 
Modsætning,  hvori  dette  kristelige  Messiasbegreb  staar  til  det 
jødiske.  Peter  bliver  som  Talsmand  for  den  jødiske  Opfattelse 
afvist  med  Ordene:  „vig  bag  mig  Satan!"  Herfra  er  der  kun  ét 
Skridt  til  ligefrem  at  gøre  Satan  til  Repræsentant  for  den  jødiske 
Opfattelse.  Dette  er  sket  i Talesamlingens  Fristelseshistorie  (Matt. 
IV.  Luk.  IV).  Her  er  det  Satan,  der  foregøgler  Jesus  det  jødiske 
Messiasideal — Mirakelmanden  og  Verdensbeherskeren.  Unægtelig 
har  man  senere  slaaet  ind  paa  en  anden  Vej:  at  paavise  det 
kristelige  Messiasbegreb  som  det  gamle  Testamentes  egentlige 

Mening.  Lukasevangeliet  lader  Jesus  ved  en  Gennemgang  af  Mo- 
ses og  Profeterne  godtgøre,  at  Messias  kun  gennem  Lidelsen  kan 
naa  til  Herlighed  (Luk.  XXIV,  26).  Men  denne  Bestræbelse  har 
endnu  kun  sat  sig  svage  Spor  i Markusevangeliet. 

Kunde  man  nu  ikke  tænke  sig  denne  Fremhævelse  af  Lidel- 
sen som  en  Erindring  om  virkelige  Ord  af  Jesus?  Var  det  ikke 
naturligt,  at  Jesus,  fra  det  Øjeblik  han  blev  sig  bevidst  at  være 
Messias,  maatte  ane,  at  han  gik  Konflikter  imøde,  der  maatte  ende 
med  hans  Død?  De  gentagne  Forudsigelser  af  hans  Lidelse  vilde 
da  blive  naturlige  Dødsanelser.  Men  af  den  Karakter  er  Ordene 
slet  ikke,  de  er  ikke  ubestemte  og  svævende  som  Fremtidsanel- 
ser, de  skildre  i bestemte  Udtryk  de  kommende  Begivenheder, 
giver,  som  man  har  sagt,  et  Sammendrag  af  Lidelseshistorien 
(Mk.  X,  33 — 34  „og  de  skal  spotte  ham  og  spytte  paa  ham  og 
hudstryge  ham“  o.  s.  v.).  Det  er  da  næppe  erindrede  Ord  af 
Jesus,  men  snarere  en  Forudafspejling  af  senere  Tildragelser. 
Paa  den  Tid,  da  Overleveringen  dannes,  tilbeder  Menigheden 
Jesus  som  den  i Himlen  tronende  Messias.  Men  Jesus  blev  jo 
her  paa  Jorden  forkastet  af  sit  Folk  og  korsfæstet.  Ud  herfra 
formes  da  Menighedens  Messiasprogram : kun  gennem  Lidelse 
gaar  for  Messias  Vejen  til  Herlighed.  Og  naturligvis  tænker  den 
sig,  at  dens  egne  Messiasforestillinger,  de  rette  Messiasforestillin- 
ger  allerede  er  blevet  forkyndt  af  Mesteren  selv.  Derfor  staar 
han  i Evangeliet  som  Talsmand  for  det  kristelige  Messiasbegreb. 
Men  den  virkelige,  historiske  Jesus  kan  ikke  have  forkyndt  en 
Messiaslære,  der  først  var  dannet  paa  Grundlag  af  hans  egen 
Død.  Det  er  en  Anakronisme  at  tillægge  Jesus  det  kristelige 
Messiasbegreb:  Jesus  var  ikke  Kristen,  men  Jøde. 

At  det  kristelige  Messiasbegreb  er  en  senere  Dannelse,  der 
langtfra  at  hvile  paa  Erindring  om  Jesu  Ord  og  Handlinger, 
tværtimod  har  krævet  en  Omformning  af  Erindringen  paa  væsent- 
lige Punkter,  spores  endnu  tydeligt.  Evangeliet  fortæller  f.  Eks., 
at  der  kun  ligger  5 Dage  mellem  Jesu  Ankomst  til  Jerusalam  og 
hans  Korsfæstelse.  Men  Stoffet  selv  indordner  sig  kun  modstræ- 
bende under  denne  Kronologi:  Jesus  har  Forbindelser  og  Be- 
kendtskaber i Jerusalem  og  Omegn  — han  siger  selv  ved  Paa- 
gribelsen  „jeg  har  daglig  været  hos  Eder  og  lært  i Templet." 

I Virkeligheden  har  han  ved  en  længere  Tids  Virksomhed  er- 
hvervet sig  baade  den  Tilslutning,  der  gør  ham  mistænkt,  og  de 

Fjender,  der  volder  hans  Død.  Den  kristelige  Messiasdogmatik 
kræver  derimod,  at  han  er  draget  til  Jerusalem  for  at  lide  og 
dø.  Andet  har  han  ikke  at  gøre  der,  og  derfor  indtræder  det 
ogsaa  straks  efter  hans  Ankomst  Af  beslægtede  Aarsager  har 
man  udvisket  den  egentlige  Grund  til,  at  han  forlader  sin  Hjem- 
stavn, Galilæa.  Et  Steds,  hvor  Jesus  advares  mod  Herodes’  Efter- 
stræbelser, svarer  han  i dunkle  Vendinger,  hvoraf  dog  saameget 
forstaas,  at  han  nok  vil  forlade  Galilæa,  men  ikke  af  Hensyn  til 
Herodes  (Luk.  XIII,  31 — 33).  Det  kunstlede  i dette  Dementi  er 
et  Fingerpeg  om,  at  Herodes  netop  er  Aarsagen  til  hans  Bort- 
dragen. Paa  det  Sted  i Markus,  hvor  hans  Rejseliv  begynder 
(Mk.  VI),  dukker  da  ogsaa  Herodes  op.  Der  siges  rigtignok  ikke, 
at  han  griber  ind  i Jesu  Skæbne.  Men  hvorfor  skulde  Fortæl- 
lingen om  ham  ellers  være  anbragt  just  her?  Altsaa:  den  histo- 
riske Sandhed  har  været,  at  Herodes  fordrev  Jesus  fra  hans 
Hjemstavn.  Messiaslæren  fordrer,  at  han  rejser  af  egen  Drift,  for 
at  virkeliggøre  sit  Messiaskald,  der  kræver  Døden  i Jerusalem. 
Rejsens  sande  Grund  bliver  da  først  — som  i Markus  — for- 
tiet, senere  — som  hos  Lukas  — dementeret. 

Man  er  da  naaet  til  det  Resultat,  at  Jesus  umulig  kan  have 
erklæret  sig  for  Messias  i den  Forstand,  som  Evangeliet  mener 
det.  Det  kristelige  Messiasbegreb  har  tværtimod  vist  sig  at  være 
et  Historien  kunstig  paatvunget  System.  Men  han  kunde  jo  maa- 
ske  have  anset  sig  for  Messias  i Ordets  jødiske  Mening.  Dog  — 
heller  ikke  dette  har  vi  historisk  Grund  til  at  antage.  Evangeliet 
lader  ham  aldrig  ligefrem  kalde  sig  „Kristus."  Da  han  efter  Tem- 
peludrensningen bliver  spurgt  om,  hvilken  Bemyndigelse  han  har 
til  at  handle  saaledes,  beraaber  han  sig  ikke  paa  sin  Messias- 
stilling,  men  svarer  undvigende.  Men  — vil  man  sige  — han 
dømtes  dog  faktisk  af  det  jødiske  Raad  som  Messiasprætendent. 
Ja,  det  berettes  saaledes:  man  førte  først  Vidner  til  Støtte  for,  at 
Jesus  havde  villet  nedbryde  Templet.  Da  Vidnerne  ikke  stemmer, 
lader  man  denne  Anklage  falde,  og  Ypperstepræsten  spørger  ham: 
„er  du  Kristus,  den  højlovedes  Søn?“  Jesus  bekræfter  det,  og 
paa  dette  Grundlag  dømmes  han  til  Døden  for  Bespottelse  (Mk. 
XIV,  55 — 64).  Men  mod  denne  Fremstillings  Paalidelighed  taler, 
at  det  efter  jødiske  Begreber  aldeles  ikke  var  en  Gudsbespot- 
telse at  erklære  sig  for  Messias.  En  frygtelig  Blasfemi  var  det 
derimod  at  tale  uærbødigt  om  Templet.  Det  er  da  sandsynligvis 

.18* 


Digitized  by  L^ooQle 


620 


Den  historiske  Jesus 


Beretningens  Begyndelse,  der  indeholder  den  virkelige  historiske 
Erindring.  At  Jesus  har  tilladt  sig  dristige  Ord  om  Templet  træ- 
der ogsaa  andetsteds  frem.  Selv  skal  han  have  sagt,  at  der  ikke 
skulde  blive  Sten  paa  Sten  tilbage  af  den  stolte  Bygning.  Ved 
Korsfæstelsen  spottes  han  som  „den,  der  nedbryder  Templet  og 
bygger  det  op  paa  tre  Dage.“  Stefanus  dømmes  som  Tilhænger 
af  den  Jesus,  der  vilde  omstyrte  Templet.  Endelig  søger  Johan- 
nesevangeliet  ved  en  anstrengt  Allegorisering  at  bortfortolke  det 
kriminelle  Ord  (Joh.  II,  19 — 21).  Jesus  er  da  vistnok  blevet  dom- 
fældt  ikke  som  Messias,  men  som  Tempelskænder.  Men  Menig- 
hedsoverleveringen har  ændret  det  for  ikke  at  levne  Jødernes 
Dom  Skin  af  at  være  om  end  blot  formelt  korrekt.  Ændringen 
kan  desuden  rumme  det  Sandhedsmoment,  at  han  virkelig  — af 
praktiske  Grunde  — overfor  Pilatus  er  blevet  fremstillet  som 
Tronprætendent.  Han  bliver  jo  i Følge  Indskriften  paa  Korset 
henrettet  som  Jødernes  Konge." 

Sammentrængt  lyder  da  Wellhausens  Afgørelse  af  Messias- 
problemet  saaledes:  Jesus  kan  ikke  have  anset  sig  for  Messias 
i kristelig  Forstand.  Han  kunde  have  betragtet  sig  som  den  jø- 
diske Fremtidskonge,  men  vi  har  ikke  fornøden  Grund  til  at  an- 
tage dette. 

En  hermed  beslægtet  Opfattelse  er  tidligere  — rigtignok  med 
anden  Begrundelse  — gjort  gældende  af  William  Wrede  (Das 
Messiasgeheimnis  1901).  Wrede  tænker  sig  imidlertid,  at  man 
overhovedet  først  under  Indtrykket  af  Opstandelsesvisioneme 
kom  paa  den  Tanke,  at  Jesus  var  Messias.  Saavidt  kan  Well- 
hausen  ikke  følge  ham.  Allerede  i Jesu  Levetid  maa  den  Tro 
have  rørt  sig  blandt  hans  Tilhængere,  at  han  var  den  af  Folket 
ventede  Messias.  Uden  dette  bliver  det  nemlig  vanskeligt  at  for- 
klare sig  Opstandelsestroens  Tilblivelse.  Stod  han  blot  for  Discip- 
lenes Bevidsthed  som  den  beundrede  Lærer,  behøvede  han  ikke 
at  opstaa.  Holdt  de  ham  derimod  for  Messias,  havde  de  efter 
hans  Korsfæstelse  kun  Valget  mellem  at  opgive  denne  Tro  eller 
anse  ham  for  levende.  En  Messias,  der  bliver  i Døden,  er  en 
Selvmodsigelse.  Fortællingen  om  Indtoget  i Jerusalem,  der  vel 
ikke  helt  savner  historisk  Grundlag,  gaar  da  ogsaa  ud  paa,  at 
Jesus  i levende  Live  er  blevet  hyldet  som  Messias.  Man  ind- 
vende ikke,  at  det  laa  fjernt  at  antage  den  fattige  Vandreprædi- 
kant  for  den  ventede  Konge:  Jesu  Helbredelsesgerninger  havde 

vakt  stor  Opsigt,  og  Messiasdrømmen  beherskede  i den  Grad 
Folkets  Længsler,  at  enhver,  der  stærkt  betog  deres  Fantasi,  let 
gled  ind  i denne  Rolle.  Man  indvende  ej  heller,  at  Jesus,  naar 
han  ikke  selv  ansaa  sig  for  Messias,  dog  maatte  have  afvist  en 
saadan  Hyldest:  hvis  han  virkelig  tilstræbte  en  religiøs  Gen- 
fødelse af  Folket,  havde  han  ingen  Grund  til  at  protestere  mod 
det  Navn,  til  hvilket  Folkets  Genrejsning  i den  almindelige  Be- 
vidsthed var  knyttet. 

Thi  en  religiøs  Reformator  har  Jesus  vel  nok  villet  være.  I 
Fortællingen  om  Sædemanden  skal  vi,  efter  Wellhausen,  se  hans 
Opfattelse  af  sig  selv.  Han  udstrøer  Ordet,  belavet  paa,  at  det 
ofte  falder  paa  Stengrund,  haabende  paa,  at  det  dog  stundom 
træffer  den  gode  Jord.  I Lære,  Undervisning  har  han  set  sit 
egentlige  Kald.  Folket  kalder  ham  jo  ogsaa  „Læreren"  og  sam- 
menstiller ham  med  de  Skriftkloge.  Om  det  er  ved  sin  „Lære", 
han  stærkest  har  virket,  er  et  andet  Spørgsmaal.  Den  Magt,  han 
øvede  over  sine  Omgivelser,  den,  om  hvilken  Messiastroen  er 
det  store  Vidnesbyrd,  har  vel  langt  mere  beroet  paa  hans  Færd 
i alle  Livets  Forhold  — den  Maade,  hvorpaa  han  talte  og  hand- 
lede, led  og  glædede  sig.  Men  alt  dette  skjuler  sig  for  os.  Det  er 
alene  om  hans  Lære,  vi  kan  gøre  os  en  vis  Forestilling. 

Hvad  lærte  han  da?  Almindelig  siges  det,  at  han  prædikede 
Guds  Rige,  varslede  om  den  Gyldentid,  der  snart  skulde  oprinde 
med  Menneskesønnens  Komme  i Himlens  Skyer.  Han  kunde 
have  forkyndt  dette  Rige  uden  at  have  anset  sig  selv  for  den 
Messias,  der  skulde  bringe  det.  Men  der  er  Grund  til  at  tvivle 
om,  at  dette  var  hans  Hovedemne.  I det  apokalyptiske  Haab, 
som  det  fremtræder  i Evangelierne,  fornemmer  vi  mere  Menig- 
hedens end  Jesu  egen  Følemaade.  Det  har  en  Bitone  af  Savn 
og  Længsel,  en  Smægten  som  Brudens  efter  Brudgommen.  Men 
saaledes  kan  det  ikke  være  følt  af  Jesus  selv.  Ham  var  ingen 
Brudgom  frarevet. 

Det  apokalyptiske  Haabs  fremskudte  Stilling  i Evangeliet  er 
da  vistnok  ogsaa  Menighedens  Værk.  Vil  man  gøre  sig  en  Fore- 
stilling om,  hvad  og  hvorledes  Jesus  virkelig  lærte,  bør  man  se 
paa  Markusevangeliets  Begyndelse  og  Slutning  — Skriftets  Mid- 
terparti er  jo  allerede  stærkt  farvet  af  Messiaslæren.  Vi  ser  da 
f.  Eks.,  at  det  bebrejdes  ham,  at  han  spiser  med  Toldere  og 
Syndere,  og  at  han  svarer:  „de  sunde  har  ikke  Læge  behov,  men 

de,  som  lider  ilde."  Man  spørger  ham,  hvorfor  hans  Disciple 
ikke  faster,  og  han  minder  om,  at  man  ikke  bør  sætte  en  ny 
Lap  paa  et  gammelt  Klædebon.  Hans  Disciple  angribes,  fordi  de 
stiller  deres  Sult  paa  en  Sabbat,  og  han  gør  opmærksom  paa,  at 
Hviledagen  er  til  for  Menneskets  Skyld  og  ikke  omvendt.  Han 
iagttager  dem,  der  lægger  Gaver  i Fattigblokken  og  lovpriser 
Enkens  Skærv  i Modsætning  til  de  riges  rundelige  Gaver.  Kort 
sagt,  Jesus  prækede  ikke  — dette  Indtryk  stammer  fra  senere 
litterære  Kompositioner  som  Bjærgprædikenen.  Han  udtalte  sig  i 
tvangfri  Afveksling  nu  om  dette,  nu  om  hint,  alt  som  Forholdene 
førte  det  med  sig.  Og  især  drejede  det  sig  om  at  retlede  Folket 
i Forstaaelsen  af  Guds  Vilje  — den,  der  i Farisæernes  og  de 
Skriftkloges  Undervisning  var  blevet  en  Sum  af  unaturlige  og 
spidsfindige  Regler.  Han  opstiller  ingen  Teori  om  Lovens  Be- 
staaen  eller  Afskaffelse  — han  bedømmer  blot  dens  Bestemmelser 
efter  deres  Værd  for  Mennesket.  Gud  vil  Barmhjertighed,  ikke 
Offer.  Er  det  sandt,  at  Jesus  var  Jøde,  ikke  Kristen,  er  det  dog 
ikke  mindre  sandt,  at  han  var  endnu  mere  Menneske,  end  han 
var  Jøde. 

Disse  to  Sætninger  er  Udtryk  for  den  dobbelte  Ejendomme- 
lighed, der  karakteriserer  Wellhausens  Behandling  af  den  evan- 
geliske Overlevering.  I Kraft  af  Sætningen:  Jesus  var  ikke  Kri- 
sten, men  Jøde",  skal  man  som  senere  Dannelser  udskille  alt, 
hvad  der  bærer  et  kristeligt  Præg  o:  er  Udtryk  for  en  fra  Jøde- 
dommen forskellig  Religion.  Princippet  kan  være  rigtigt.  Men 
naar  Wellhausen  gennemfører  det  saaledes,  at  han  f.  Eks.  stemp- 
ler Hovedmassen  af  det  evangeliske  Talestof  som  Menigheds- 
dannelser, kan  der  indvendes,  at  dette  Stof  ved  sit  Grundpræg 
dog  ikke  blot  skiller  sig  ud  fra  den  samtidige  Jødedom,  men  og- 
saa  fra  den  øvrige  Kristendoms  Frembringelser  — vi  finder 
f.  Eks.  intet  hos  Paulus,  der  minder  om  Jesu  Lignelser.  1 Ho- 
vedsagen er  det  da  næppe  Kollektivproduktion,  men  en  enkelt 
Personligheds  Værk.  Ogsaa  den  anden  Sætning  er  for  ensidigt 
gennemført.  For  at  lade  det  grundmenneskelige  hos  Jesus  frem- 
træde  stærkere  end  det  af  Nationaliteten  og  Tiden  bestemte,  til- 
bagetrænger Wellhausen  i utilbørlig  Grad  de  irrationelle  Elemen- 
ter i Jesu  Forkyndelse.  Han  gøres  næsten  til  en  moderne  Hu- 
manist. 

Overfor  denne  Bestræbelse  er  det  lærerigt  at  betragte  det  i 

al  sin  Korthed  saa  vægtige  Indlæg,  der  nu  foreligger  fra  Profes- 
sor A.  B.  Drachmann1).  Ogsaa  den  danske  Filolog  ser  i Jesu 
Lære  den  jævne  Menneskeligheds  Protest  mod  den  opstyltede 
Skolevisdom,  men  han  fremhæver  stærkt  de  overnaturlige  An- 
tagelser, hvorpaa  den  hviler.  Kun  ud  fra  Troen  paa  Guds  Riges 
nære  Frembrud  fatter  man  det  Præg  af  Ophøjethed  og  Absolut- 
hed, der  netop  giver  Jesu  Etik  dens  Særpræg:  den  er  ikke  be- 
regnet for  det  lange  Løb  eller  for  det  daglige  Liv.  Ganske  vist 
har  Jesus  opfattet  sig  selv  som  Lærer,  ikke  som  Messias  eller 
den  med  Himlens  Skyer  kommende  Menneskesøn.  Men  naar 
han,  den  ulærde  Almuesmand,  med  saa  megen  Tillidsfuldhed 
stiller  sin  Lære  op  mod  de  hævdvundne  Autoriteter,  maa  han 
vistnok  mene  at  have  den  fra  Gud  selv.  Skarpsindig  og  original 
er  her  Drachmanns  Henvisning  til,  at  Jesu  heftigste  Ord  — det 
om  den  utilgivelige  Synd  — er  rettet  mod  dem,  der  bestrider, 
at  „Guds  Aand“  virker  i ham:  man  har  her  rørt  ved  Grund- 
volden for  hans  Livsværk,  En  saadan  Opfattelse  af  Jesu  Selv- 
bevidsthed behøver  ikke  at  føre  i Retning  af  de  moderne  psy- 
kiatriske Teorier.  Bevidstheden  om  at  have  Guds  Aand  er  hos  et 
Oldtidsmenneske  ikke  med  Nødvendighed  en  sygelig  Vrangforestil- 
ling. Jesus  øvede  faktisk  Helbredelsesgerninger.  Vi  opfatter  sligt  som 
Udslag  af  en  for  ham  ejendommelig  suggestiv  Evne.  Datiden  for- 
stod det  som  Virkninger  enten  af  en  djævelsk  eller  guddomme- 
lig Aand.  Hvis  Jesus  paa  Grundlag  af  sine  Undere  betragtede 
sig  som  Indehaver  af  Guds  Aand,  kan  det  altsaa  have  været  i 
Kraft  af  en  for  Datiden  ganske  naturlig  Tankegang. 

Alt  i alt  yder  de  nyere  filologiske  Behandlinger  ikke  nogen 
Støtte  for  dem,  der  vil  forklare  Jesu  Personlighed  ad  patologisk 
Vej.  Heri  er  Drachmann  enig  med  Wellhausen,  at  vi  ikke  kan 
gøre  Messiasbevidstheden  til  det  ledende  Motiv  for  Jesu  Op- 
træden. Og  hermed  falder  det,  der  var  det  egentlige  Udgangs- 
punkt for  de  psykiatriske  Forsøg.  Det  er  ogsaa  værd  at  bemærke, 
at  Samtidens  Karikaturbillede  af  Jesus,  „en  Fraadser  og  en  Vin- 
drikker,  Ven  med  Toldere  og  Syndere",  just  vil  stille  ham  i 
Modsætning  til  den  som  et  sygeligt  Fænomen  opfattede  Johannes 
Døber,  der  betegnes  som  „besat".  Naturligvis  vil  man  altid  kunne 
finde  spredte  Træk,  der  peger  i modsat  Retning:  Jesus  erklæres 

’)  A.  B.  Drachmann:  Christendommens  Oprindelse,  Afsnittet  Jesus  fra  Nazareth*  (Verdens- 
kulturen S.  436-  47). 

af  sine  nærmeste  for  at  være  ude  af  sig  selv,  han  hyldes  som 
Profeten  o.  s.  v.  Materialet  er  saa  mangfoldigt  og  uensartet,  at 
det  kan  afgive  Stof  for  de  forskelligste  Opfattelser.  Just  saaledes 
som  man  maa  vente  sig  det  af  en  Overlevering,  der  er  et  helt 
Samfunds,  en  hel  Tidsperiodes  Værk. 

Dette  er  da  den  nyeste  Forsknings  sikreste  Resultat:  vore 
Evangelier  er  en  Menighedsoverlevering,  der  i første  Linie  kun 
lærer  os,  hvad  man  i denne  Menighed  troede  og  tænkte.  Ikke 
blot  Mirakelfortællingerne  er  et  Produkt  af  Troen.  Ogsaa  Jesus- 
ordene  og  Lignelserne  er  gennemtrængte  af  Elementer,  der  mere 
er  Udtryk  for  Menighedens  Erfaringer  end  for  samtidiges  Erin- 
dring om  en  bestemt  Person.  En  skabende  Personlighed  ligger 
utvivlsomt  bagved  denne  Overlevering.  Men  ethvert  bestemt  ud- 
formet Billede  af  dehne  Personlighed  vil  med  Nødvendighed  faa 
en  meget  hypotetisk  Karakter. 

P.  O.  Ryberg-Hansen. 

u rinder  Vinteren  i Grøft  og  Grav.  Aaer  og  Bække 
svulmer,  og  Vandet  iler  skummende  og  brusende 
af  Sted  mod  Havet.  Endnu  for  faa  Dage  siden 
rasede  Vinteren ; da  vekslede  klar  Luft  og  bidende 
Frost  med  tunge  blaasorte  Skyer,  som  sendte 
vældige  Snemasser  ned  over  Jorden.  Men  nogle 
Dages  Tøbrud  med  Storm  og  Regn  bortskyller  efterhaanden  Vin- 
terens Spor,  saa  fejes  Himlen  blank  og  Martssolen  udfører  Re- 
sten. Inde  i Skoven,  hvor  der  er  Læ  for  Sol  og  Vind,  ligger  hist 
og  her  en  skiden  Snedrive,  den  er  haard  og  fast  og  slem  at  faa 
Bugt  med,  men  lidt  efter  lidt  maa  den  samme  Vej  som  alt  det 
øvrige.  Under  det  raadne  Løv  gærer  og  bryder  det  af  fine  Spirer 
i Tusindvis,  og  paa  Kostaldens  Gavl  sidder  Stæren  og  basker 
henrykt  med  Vingerne;  Solen  skinner  paa  hans  spættede  Silke- 
dragt, og  han  fløjter,  som  Brystet  skulde  revne.  Rundt  om  i Mer- 
gelgrave og  Vandhuller  ligger  Graaandrikkerne  paa  Frieri,  og 
Dampen  af  den  gærende  Muld  varsler  om  Foraarets  Komme. 

Da  kommer  Jægeren  uvilkaarlig  til  at  tænke  paa  Sneppen.  Dens 
Navn  har  Klang  i hans  Øre  og  drager  en  lang  Kæde  af  Minder 
frem  for  hans  Tanker,  og  tydeligt  husker  han  hin  Dag  i hans 
Drengeaar,  da  han  skød  sin  første  Sneppe  med  den  lange  tynd- 
slidte Forlader,  og  i overstrømmende  Glæde  benede  af  hjem  for 
at  melde  den  store  Begivenhed.  Paavirket  af  Stemningen  tager 
han  Bøssen  ned,  tørrer  omhyggelig  Vinterens  Støv  af  den  og 

lægger  en  Haandfuld  Patroner  i Tasken,  saa  er  da  Begyndelsen 
gjort.  Hunden  ser  opmærksom  til,  den  ved  godt,  hvad  det  be- 
tyder. Fra  nu  af  vaager  den  omhyggeligt  over  ethvert  af  sin 
Herres  Skridt  og  passer  ængstelig  paa  ikke  at  tabe  ham  af  Syne 
et  eneste  Øjeblik,  thi  der  kommer  snart  en  Dag,  hvor  det  bærer 
ad  Skoven  til,  og  saa  maa  man  helst  være  ved  Haanden. 

Blandt  Vildtet,  som  flyver  og  løber,  staar  Sneppen  Jægerens 
Hjerte  nærmest.  Den  sky,  kloge  Fugl,  som  kommer  og  drager  bort 
hemmelighedsfuldt  i Nattens  Mulm  og  Mørke,  er  en  værdig  Gen- 
stand for  hans  Idræt;  den  kræver  Ihærdighed  og  Snildhed  og  en 
dygtig  Hund,  og  den  sætter  ofte  hans  Skydefærdighed  paa  en 
skarp  Prøve.  Kun  en  kort  Stund  tøver  den  her  for  at  stille  Sulten 
og  udhvile  de  trætte  Vinger,  og  naar  ikke  Modvind  og  pludseligt 
Snefald  standser  den,  gaar  det  atter  videre  mod  Nord.  Den  Sneppe, 
som  ligger  i Skoven  i Dag,  er  maaske  i vore  nordlige  Nabolande 
imorgen.  Den  melder  ikke  højlydt  sin  Ankomst  eller  stiller  sig 
til  Skue  som  Stæren,  Viben  og  de  andre  Foraarsbebudere;  vil 
man  hilse  paa  den,  maa  man  selv  have  Ulejlighed  med  at  opsøge 
den.  Maaske  gaar  man  forgæves  baade  en  og  to  Gange,  men 
naar  man  en  Dag  holder  den  ædeltformede  Fugl  i sin  Haand, 
og  Øjet  glædes  ved  dens  ejendommeligt  skønne  Fjerdragt,  hvis 
Farver  er  som  vissent  Græs  og  brunt  Løv  i hundrede  forskel- 
lige Afskygninger,  da  føler  man  sig  rigeligt  lønnet  for  sin  An- 
strengelse. 

Naar  Vinden  begynder  at  svinge  omkring  Sydøst,  vandrer  Jæ- 
geren til  Skovs.  Hunden  afsøger  forsigtig  Krat  og  Tykninger  paa 
Kryds  og  tværs,  men  selv  følger  han  med  langs  Krattets  Udkant, 
med  Bøssen  klar  til  Skud,  saa  snart  han  ser  et  Glimt  af  den  op- 
flyvende  Fugl.  Thi  Sneppen  er  listig  og  forslagen,  undertiden 
holder  den  slet  ikke  for  Hunden,  men  søger  at  slippe  ubemær- 
ket bort  gennem  det  tætteste  Krat  og  vil  under  Flugten  gerne 
dække  sig  bag  Buske  og  Træstammer  eller  bag  en  Bakkekam. 
Maaske  viser  den  sig  kun  et  halvt  Sekund,  og  da  gælder  det  om 
at  være  rap  med  sit  Skud. 

. Af  og  til  farer  en  forskrækket  Hare  ud  af  Bøgepurrerne,  og 
inde  i en  tæt  Granholm  er  en  Flok  Skovskader  kommet  i livligt 
Skænderi.  Lidt  længere  fremme  falder  Jordsmonnet  jævnt  af  ned 
mod  Aaen,  Skraaningen  er  bevokset  med  mandshøj  Ungskov  af 
Bøg  og  Rødgran  under  spredte  gamle  Ege  og  fortsætter  sig  ved 

Bakkens  Fod  i et  Birkekrat.  Jægeren  følger  Lyden  af  Hundens 
Fodtrin  i det  raslende  Løv  og  fanger  af  og  til  et  Glimt  af  dens 
lyse  Skind  mellem  Bøgepurrerne.  En  drøvtyggende  Raabuk  bliver 
forstyrret  i sin  Middagsro  og  kommer  frem  for  at  vejre  og  lytte. 
Den  spejder  og  drejer  det  fine  Hoved  i alle  Retninger,  og  de 
store  Øren  bevæger  sig,  men  snart  har  den  faaet  sin  Mistanke 
bekræftet  og  forsvinder  i lange  elegante  Spring.  En  stor  Rovfugl 
kredser  højt  oppe  i Luften,  og  en  Skovdue  slaar  med  klaprende 
Vingeslag  ind  i Toppen  af  en  høj  Gran  paa  den  modsatte  Side 
af  Aaen.  Der  er  nok  at  lægge  Mærke  til  ude  i den  kære  Skov, 
og  det  hænder  undertiden,  at  Opmærksomheden  kommer  vel 
langt  fra  Hunden.  Saa  skal  man  pludselig  til  at  se  efter  den.  Jo 
der  er  den  nede  mellem  de  mørke  Ellestammer  ved  Aabredden. 
Nu  begynder  den  at  trække  an  med  viftende  Hale;  mon  det 
skulde  være  den  længe  ventede  Sneppe,  den  har  faaet  Færten  af? 
Halvt  krybende  med  Næsen  mod  Jorden  bevæger  den  sig  mel- 
lem Stammerne.  Rask  følger  man  efter  Hunden  over  den  sure 
Bund,  hvor  Foden  synker  dybt  i visne  Blade  og  fugtig  Jord,  og 
raadne  Kviste  knækker  under  hvert  Fodtrin.  Snart  bliver  Hun- 
den mere  sikker  i sin  Sag,  og  følger  det  fundne  Spor  ind  i 
Birkekrattet,  hvor  Bunden  dækkes  af  alenhøjt  vissent  Græs. 
Skridt  for  Skridt  avancerer  den  forsigtig  fremad,  og  standser  til- 
sidst  ud  for  et  Vildnis  af  tætte  Hasselbuske  og  høje  visne  Næl- 
der. Med  stiv  Hale  og  dirrende  Næsebor  stirrer  den  ind  mellem 
Buskene,  og  minder  om  en  spændt  Staalfjeder.  Derinde  ligger 
Fuglen,  men  Stammer  og  Grene  spærrer  overalt  Udsigten,  og 
medens  man  overvejer,  hvor  man  helst  bør  stille  sig  for  at  faa 
et  nogenlunde  frit  Skudfelt,  letter  Sneppen  med  Bulder  og  Larm 
og  smutter  ud  af  Krattets  modsatte  Side,  og  først  langt  udenfor 
Skudvidde  fanger  man  et  Glimt  af  den,  idet  den  svinger  op  over 
Bakken.  Saa  er  der  da  alligevel  Snepper  i Skoven  idag!  Vis- 
heden herom  forhøjer  Energien  en  Kende.  Den  opjagede  Sneppe 
flyver  sjælden  ret  langt,  især  første  Gang  den  forstyrres,  og  af 
Flugtretningen  og  Kendskabet  til  dens  Sædvaner  drager  man  sine 
Slutninger  for  at  opsøge  den  paany.  Saa  gaar  der  en  halv  Times- 
tid med  Afsøgning  af  alle  de  Steder,  hvor  man  kan  tænke  sig,  at 
den  har  søgt  Tilflugt,  men  Sneppen  spotter  undertiden  alle  Be- 
regninger, og  endnu  intet  Resultat.  Hunden  har  afsøgt  Granhol- 
mene langs  Skovhegnet  og  gennemkrydser  Stangskoven  i rask 

Fart,  saa  standser  den  pludselig  med  et  Ryk,  og  ubevægelig  som 
en  Billedstøtte  stirrer  den  ind  i en  Kvasbunke.  Dobbelt  smuk 
tager  den  sig  ud  i den  spændstige,  elegante  Stilling  med  det  ene 
Forben  løftet  og  Halen  strakt  stiv  ud  i Linie  med  Ryggen.  Solen 
skinner  paa  dens  langhaarede,  plettede  Skind,  og  Vinden  leger 
med  de  lange  Frynser  paa  Ben  og  Hale.  En  kort  Stund  glæder 
man  sig  ved  det  skønne  Syn,  saa  gør  den  paa  Kommando  et 
Par  lange  Spring,  og  Sneppen  farer  som  en  Raket  ud  mellem 
Risene,  og  svingler  afsted  mellem  de  tynde  Stammer.  Hurtig  er 
Bøssen  ved  Kinden,  og  Skuddet  falder  i samme  Øjeblik,  som 
Fuglen  passerer  en  Aabning  mellem  Træerne.  Et  Sekund  bliver 
Krudtrøgen  hængende  mellem  Stammerne  og  skjuler  Virkningen 
af  Skuddet,  men  derhenne  bøjer  Hunden  sit  Hoved  og  samler 
noget  op,  og  faa  Øjeblikke  senere  holder  man  Foraarets  første 
Sneppe  i sin  Haand  og  sætter  en  af  dens  tavlede  Fjer  i sin  Hat. 

ANDETRÆK 

Hen  i September  og  Oktober  er  Andetrækket  i fuld  Gang, 
og  Ænderne  talrigst,  thi  foruden  de  hjemlige  Arter  huser  vore 
Vande  tillige  store  Skarer  af  Vildænder,  som  er  udrugede  i det 
høje  Nord  og  som  nu  tøver  her  en  Stund  paa  deres  Rejse  mod 
Syd.  Naar  Skumringen  indtræder,  bliver  der  livligt  rundt  om 
ved  Moser  og  Søer,  overalt  letter  Ænderne,  og  Luften  genlyder 
af  hvinende  Vingeslag.  Der  er  en  egen  Stemning  over  den 
Skumringsjagt,  som  Aften  efter  Aften  drager  Jægeren  ud  til  de 
kendte  Steder  ved  Søen  eller  Aaens  Bred,  i Mosen  eller  mellem 
Strandens  Sten-  og  Tangbunker.  Rygende  sin  Pibe  nyder  han 
her  i Ro  og  Mag  Naturen  i den  lille  Halvtime,  hvor  Dag  og 
Nat  veksler;  Aftenhimlens  sært  formede  Skyer,  det  svindende 
Lys  og  det  begyndende  Nattelivs  ejendommelige  Lyde  fængsler 
hans  Sind.  Men  Sanserne  er  aarvaagne,  og  over  hans  Knæ  lig- 
ger Bøssen  parat  med  spændte  Haner.  Den  giver  ikke  altid 
noget  i Posen,  denne  Jagt,  og  naar  Skuffelserne  gentager  sig  alt- 
for ofte,  aflægger  man  maaske  et  stiltiende  Løfte  om  at  forsage. 
Men  naar  næste  Sol  gaar  ned,  kigger  man  alligevel  ud  efter  Vind 
og  Vejr,  medens  Hunden  fra  sin  Plads  i Krogen  følger  enhver 
Bevægelse  med  spændt  Opmærksomhed.  Varer  det  for  længe, 
bliver  den  utaalmodig  og  rejser  sig;  den  lægger  Hovedet  i sin 

Herres  Skød  og  ser  skiftevis  op  til  hans  Ansigt  og  hen  til  Væg- 
gen, hvor  Bøsserne  hænger,  med  en  tavs  Paamindelse  i de  brune 
Øjne.  Da  glemmer  man  ofte  alle  Forsætter,  Skyderen  og  Tasken 
kommer  ned  fra  Væggen  og  Hunden  giver  støjende  sin  Glæde  Luft. 

Omgivet  af  Klitrækker  og  brune  Hedebakker  strækker  sig 
den  store  Vejle  med  Indskæringer  og  Odder,  saa  langt  Øjet  naar. 
Engang  i gamle  Dage  var  der  en  stor  og  sejlbar  Fjord,  men 
Naturkræfter  og  Mennesker  i Forening  har  skilt  den  fra  Havet, 
og  efterhaanden  er  store  Dele  af  den  forvandlet  til  frodig  Eng. 
Men  Resten  er  endnu  Sø  med  brunt  Vand  over  bundløst  Dynd 
og  omgivet  af  tætte  Siv-  og  Rørskove.  Her  yngler  Vildænderne 
i Hobetal,  her  er  Føde  i Overflod  og  sikre  Tilflugtssteder  i de 
tætte  Siv,  naar  Rovfuglene  kredser  over  Vandspejlet.  Paa  Engene 
yngler  Brushønsene  og  den  dobbelte  Bekkasin  i Tusindvis,  og 
store  Skarer  af  Trækfugle  gæster  det  uhyre  Spisekammer  i Vaar 
og  Høst;  men  naar  Efteraarsregnen  bringer  Vandet  til  at  stige, 
oversvømmes  efterhaanden  de  tørlagte  Arealer,  Vandet  staar  fod- 
højt i Engene  og  Rørholmene  bliver  til  smaa  Øer. 

Stille  og  blank  ligger  den  store  Vandflade  med  Rørholmene 
i den  smukke  Efteraarsaften ; en  let  Taage  stiger  op  fra  Mosen 
og  lægger  sig  over  Egnen.  Langt  borte  sættes  en  Pram  i Vandet, 
og  Stemmer  og  Aareslag  lyder  tydeligt  gennem  Stilheden.  En 
lille  Feltstol  ledes  frem  af  en  Busk  og  man  indretter  sig  bekvemt 
ude  mellem  nogle  visne  Rør.  Efter  mange  Betænkeligheder  væl- 
ger Hunden  sig  en  forholdsvis  tør  Plet  ved  sin  Herres  Fødder; 
Pibe  og  Tobakspung  hales  op  af  Skydetasken,  og  i Ro  og  Mag 
afventes  Andetrækkets  Begyndelse.  Vesterhavet  synger  sin  ens- 
formige Melodi,  og  over  Klitternes  takkede  Rand,  hvor  Solen  nys 
forsvandt,  farves  Himlen  rødgul  af  det  svindende  Lys.  Ude  over 
Vandet  afholder  en  vældig  Stæreflok  sine  Efteraarsøvelser;  snart 
tegner  den  sig  mod  Himlen  som  en  lang  smal  Sky  og  i næste 
Øjeblik  trækker  den  sig  sammen  som  en  lille  cirkelrund  Plet. 
Vendinger  og  Svingninger  foretages  med  Præcision  som  af  en 
evoluerende  Ryttereskadron,  og  sluttelig  kaster  Flokken  sig  med 
et  Tordenbrag  ind  i den  nærmeste  Rørholm  for,  efter  et  lille 
Pust,  at  begynde  Øvelserne  forfra.  Langt  ude  paa  det  aabne 
Vand  ligger  store  Flokke  af  Ænder;  de  snakker  uophørlig,  og 
man  skelner  tydeligt  de  forskellige  Arters  Stemmer,  men  jævnlig 
overdøves  de  af  Sædgæssenes  højrøstede  Gnadren  ude  fra  de 

flade  Holme.  Nu  og  da  lyder  dybe  klangfulde  Toner  fra  en  Flok 
Svaner  eller  Regnspovernes  bløde  Fløjtestemmer.  Paa  den  øst- 
lige Himmel  begynder  en  Stjerne  at  blinke,  og  da  er  det  efter 
gammel  Jægerskik  Tid  at  spænde  Hanerne.  Tusmørket  begynder 
at  indhylle  Egnen;  kun  mod  Vest  tegner  alle  Genstande  sig  endnu 
skarpt  mod  Aftenhimlen.  Henover  Vandet  kommer  en  Flok  Æn- 
der. Det  er  de  smaa  Krikænder;  med  Sus  og  Brus  og  vældig 
Fart  kommer  de,  og  i næste  Øjeblik  er  de  forsvundne  i Halv- 
mørket. Snart  følger  andre  efter,  enkeltvis,  parvis  og  i Flokke; 
men  Ænderne  holder  sig  for  højt  til  Vejrs  som  Følge  af  det 
smukke  Vejr,  og  kun  faa  kommer  inden  for  Bøssens  Rækkevidde. 
Gentagne  Forsøg  paa  at  lange  et  Par  af  de  nærmeste  mislykkes, 
og  man  skal  ikke  ødsle  med  sit  Krudt  Fjernt  paa  den  modsatte 
Bred  glimter  det  gennem  Mørket,  og  et  Par  Sekunder  efter 
ruller  et  mægtigt  Drøn  ud  over  Vandet.  Det  er  en  Dianadyrker, 
som  lunter  Skydetøjet  af.  Knaldet  fra  hans  svære  Strandbøsse 
lyder  som  et  Kanonskud,  og  det  vældige  Rabalder  faar  alle  Vej- 
lens Ænder  paa  Vingerne  med  et  Brus,  der  lyder  som  Fjern 
Torden.  Nu  dukker  en  enkelt  And  frem  af  Mørket,  den  ser  ud 
som  en  lille  Prik,  der  hurtig  vokser  i Størrelse,  efterhaanden 
som  den  nærmer  sig.  Den  er  uforsigtig  nok  til  at  passere  ned 
forbi  Jægeren.  Bøssen  hæves;  der  maa  man  da  kunne  faa  Bud 
med.  Mundingen  følger  jævnt  Fuglens  Flugt,  men  bare  ikke  for 
ivrig,  og  først  i det  Øjeblik,  da  den  tilbyder  blankt  Sideskud, 
klemmes  til.  Anden  smækker  Vingerne  sammen  og  gaar  med  et 
Plask  paa  Hovedet  i Vandet,  og  i samme  Nu  er  Hunden  af  Sted 
i lange  Spring.  Vandet  staar  i Sprøjt  efter  den,  men  faa  Øjeblikke 
efter  afleverer  den  en  tung  Graaandrik  til  sin  Herre  og  indkas- 
serer sine  velfortjente  Kærtegn.  Af  og  til  falder  et  Skud  i det 
fjerne,  men  Trækket  er  omtrent  forbi,  og  kun  enkelte  Efternølere 
er  endnu  paa  Vingerne.  Piben  stoppes  paany,  og  den  smukke 
brogede  And  med  det  grønne  metalglinsende  Hoved  og  de  røde 
Ben  puttes  i Tasken.  Alt  som  man  fjerner  sig  fra  Skuepladsen 
for  Aftenens  Bedrift,  stiger  Fuldmaanens  røde  Ansigt  op  over 
Aasenes  mørke  Rand,  fjernt  i Vejlens  Siv  udstøder  en  enlig 
Rørdrum  sit  hule  Tyrebrøl,  og  højt  oppe  under  den  mørke  Hvæl- 
ving lyder  Trækfugleskarernes  Stemmer. 

Undertiden  har  Andetrækket  sine  store  Aftener.  De  kommer 
gerne  med  Regn  og  Rusk  og  vestlig  Vind,  med  drivende  regn- 

tunge  Skyer  og  grumsede,  skumtoppede  Bølger  over  de  flade 
Enge.  1 saadant  Vejr  aabenbarer  Andetrækket  sig  i hele  sin 
Mangfoldighed,  og  har  Jægeren  valgt  en  heldig  Post,  kommer  han 
ikke  til  at  sidde  ledig.  Tungt  arbejder  Flokkene  sig  frem  mod 
Vejret  og  kommer  lavt  hen  over  hans  Hoved,  og  i en  Haande- 
venditig  har  han  doubleret  et  Par  Ænder  ned.  Næppe  er  den 
ene  Flok  Ænder  forsvunden,  før  den  næste  viser  sig,  og  Skud 
i Skud  gaar  det  en  Stund,  til  Trækket  pludselig  ophører  lige- 
saa  brat,  som  det  begyndte.  Paa  Hjemfærden  gennem  Regn 
og  Mørke  kan  en  saadan  daadrig  Aften  endda  krones  ved  en 
uventet  Afslutning.  I det  fjerne  høres  Skrigen  og  Skræppen  af 
trækkende  Gæs.  Jægeren  standser  og  lytter,  Flokken  kommer 
nærmere,  den  drager  ad  Vejlen  til.  Bøssen  gøres  klar  i Haabet 
om,  at  Gæssene  vil  lægge  Vejen  hen  over  hans  Hoved.  Nu  tier 
de  en  Stund,  saa  lader  en  enkelt  Gaas  en  fornøjet  Smaasnakken 
høre  af  og  til  og  underretter  derved  om  Flugtretningen.  Stadig 
nærmere  og  nærmere  kommer  de;  snart  høres  Suset  af  de  store 
Vinger,  og  i næste  Øjeblik  skimter  han  ganske  svagt  en  mørk 
Masse  lige  over  sit  Hoved.  Rask  følger  begge  Skuddene  efter 
hinanden,  og  bringer  en  frygtelig  Uorden  i de  sluttede  Geledder. 
Under  høje  Skrig  og  Skraal  søger  enhver  hurtigst  mulig  at 
komme  bort  fra  det  farlige  Naboskab,  men  et  Hundrede  Skridt 
borte  forkynder  et  tungt  Fald  i Lyngen,  at  Salutten  har  gjort  sin 
Virkning,  og  snart  bakser  Hunden  med  den  vægtige  Fugl  som 
øjensynlig  overstiger  dens  Kræfter.  En  velvoksen  Sædgaas  vejer 
henved  en  halv  Snes  Pund  og  afgiver  en  anselig  Tilvækst  til 
den  i Forvejen  tunge  Oppakning. 

PAA  ANSTAND 

I Nat  er  der  faldet  Sne;  kun  et  Par  Tommer,  men  det  er 
Vinterens  første  Sne.  Stille  og  jævnt  er  den  dalet  ned  overjor- 
den, og  talrige  Spor  i Mark  og  Skov  fortæller  om  Vildtets  nat- 
lige Færd  indtil  de  mindste  Enkeltheder  og  røber  en  og  anden 
Hemmelighed  for  det  kyndige  Øje.  Mon  Ræven  er  gaaet  i Grav? 
det  var  nok  værd  at  vide,  og  i Dag  er  det  jo  ikke  saa  vanskeligt 
at  indhente  paalidelige  Oplysninger  derom. 

Ethvert  Barn  kan  fortælle  om  Mikkel  Ræv  og  ved,  at  han 
er  en  forslagen  Fyr  og  en  stor  Tyveknægt,  men  mange  Menne- 

sker  har  aldrig  set  en  Ræv,  og  faa  eller  ingen  uden  Jægeren 
kender  synderligt  til  hans  Privatliv.  Mikkel  gør  Nat  til  Dag,  som 
saa  mange  Mennesker.  Om  Natten  arbejder  han,  og  naar  Dagen 
gryer,  lægger  han  sig  til  Hvile  i en  Busk,  en  laadden  Grøft,  en 
Plovfure,  en  Roemark  eller  et  lignende  Sted,  hvor  Solen  kan 
skinne  paa  ham.  Men  naar  Kulden  blive  strengere  og  Solskinnet 
sparsomt,  da  opsøger  han  ofte  den  lune  Grav  for  at  tilbringe 
Dagen  der,  og  denne  Omstændighed  kan  man  benytte  til  at  hilse 
ham  Godaften,  naar  han  i Skumringen  forlader  sin  Bolig. 

For  den,  som  har  Lejlighed  dertil,  kan  det  nok  lønne  sig  at 
foretage  en  Morgenvandring  gennem  Skoven  og  undersøge  Ræve- 
gravene, thi  i Dag  røber  Sporet,  hvor  Mikkel  har  valgt  sit  Sove- 
kammer, og  Skoven  er  jo  ogsaa  altid  køn  efter  Snefald.  Her  har 
et  Par  Stykker  Raavildt  gaaet  over  Vejen,  de  har  græsset  ude 
paa  den  tilstødende  Rugmark  i Nat  og  sidder  nu  inde  i Gran- 
holmene og  tygger  Drøv.  Henne  ved  den  store  Stenkiste  er  en 
Lækat  hoppet  over  Vejen,  Aftrykket  af  de  smaa  Fødder  sidder 
to  og  to  ved  Siden  af  hinanden  i lange  Hop.  Ræven  sætter  sine 
Poter  i en  lige  Linie  og  han  bevæger  sig  for  det  meste  i et 
jævnt  Trav,  undtagen  naar  han  faar  en  Forskrækkelse  i Livet. 
Her  har  han  spadseret  langs  med  Hegnet  og  gravet  efter  Mus 
ved  de  gamle  Bøgestød.  „Mikkel"  har  mangesteds  Ærinde  og 
kommer  vidt  omkring  i Løbet  af  en  Nat;  det  faar  man  ofte  at 
fornemme,  naar  man  vil  prøve  at  spore  ham  paa  Sne.  Ud  over 
Hederne,  gennem  Moser,  omkring  ved  Landsbyerne  og  ved 
Strandbredden,  Mil  efter  Mil  hele  Vinterdagen  igennem  kan  man 
følge  hans  Spor  for  maaske  henimod  Aften  at  „rejse"  ham  et 
Par  Tusend  Alen  fra-  sin  Dør. 

Ofte  er  der  ved  en  Grav  saa  fuldt  af  Spor,  som  om  et  større 
Antal  Ræve  har  holdt  Forsamling  der  det  meste  af  Natten,  skønt 
Sporene  maaske  stammer  fra  en  eneste  Ræv.  For  at  kunne  faa 
Vished  for,  om  Ræven  lindes  i Graven,  slaar  man  en  Kreds  paa 
ca.  Hundrede  Alens  Diameter  med  Graven  som  Centrum  og 
tæller  alle  udgaaende  og  indgaaende  Spor.  Er  de  sidste  i Flertal, 
da  maa  Ræven  eller  Rævene  findes  inden  for  Kredsen,  altsaa  i 
Graven;  er  Antallet  lige,  saa  er  Graven  tom,  og  man  gaar  videre. 
Oppe  i Højskoven  lidt  oven  for  den  store  Ellemose  ligger  den 
næste  Grav,  det  er  en  gammel  Grav  med  mange  Rør,  men  kun 
et  Par  af  dem  er  gangbare,  Resten  har  været  tilstoppede  siden 

Klapjagten  i Efteraaret.  Her  viser  Sporet  tydeligt,  at  en  Ræv  er 
gaaet  ned  uden  mange  Omstændigheder;  maaske  dens  Barndoms- 
hjem er  her.  Den  er  i hvert  Fald  dernede,  og  der  staar  kun  tilbage 
at  finde  en  passende  Post  i Læ  af  Graven,  hvorfra  man  har  frit 
Skud  til  Rørene  i en  Snes  Alens  Afstand,  thi  Mikkel  maa  skydes 
død  i Knaldet,  dersom  man  vil  gøre  sig  Haab  om  en  Rævebælg. 
Har  man  fundet  en  saadan  Plads,  da  har  man  alt  i Orden  og 
kan  gaa  hjem  og  forrette  sin  daglige  Gerning. 

Men  Decemberdagen  er  kun  kort,  og  naar  Solen  forsvinder 
bag  den  vestlige  Horisont,  begiver  man  sig,  vel  udrustet  og  varmt 
paaklædt  paa  Vej.  Med  lydløse  Trin  gaar  man  paa  Post,  ingen  tørre 
Kviste  maa  knække  under  Foden,  thi  Mikkels  Øre  er  utrolig  fint, 
og  faar  han  den  svageste  Mistanke,  kan  man  ligesaa  godt  vende  om. 
Bøssen  spændes  med  Fingeren  om  Aftrækkerne,  for  at  Hanernes 
Knækken  ikke  skal  høres,  og  nu  er  man  parat  til  at  tage  mod  den 
røde  Herre.  Vinden  er  ved  at  lægge  sig,  og  det  begynder  at  fryse, 
fra  Kirketaarnene  ringes  Solen  ned,  og  de  sidste  Farverester  er  helt 
forsvundne  fra  Træstammerne,  der  viser  sig  som  sorte  Masser,  hvis 
Konturer  stadig  bliver  blødere.  Kragerne  kommer  trækkende  i 
Smaaflokke  og  slaar  ned  i Trætoppene,  smaasnakker  lidt  og  sætter 
sig  til  Ro.  Henne  under  Granerne  ved  Mosens  Rand  har  et  Par  Sol- 
sorter travlt  og  lader  af  og  til  en  Trille  høre,  men  snart  tier  ogsaa  de. 
Alle  de  fjerne  Lyde  glider  efterhaanden  over  i hinanden,  og  man 
kan  næsten  høre  Stilheden.  Tusmørket  kommer  langsomt  listende 
og  Træerne  begynder  at  antage  sære  Former.  En  lille  Mus  pusler 
i de  visne  Blade  faa  Alen  borte,  og  engang  imellem  er  den  tæt 
ved  Jægerens  Fødder.  Den  bor  trygt  Dør  om  Dør  med  Mikkel, 
uagtet  den  ved,  at  han  er  en  stor  Nar  efter  Musesteg.  Nu  be- 
gynder Tiden  snart  at  blive  lang,  og  man  bliver  træt  af  at  staa  i 
den  samme  Stilling  med  alle  Sanser  spændte,  men  det  gaar  ikke 
an  at  slappe  Agtpaagivenheden,  thi  Mikkel  kan  komme,  hvad 
Øjeblik  det  skal  være.  Af  og  til  høres  en  fjern  Susen  i Luften, 
som  hastig  nærmer  sig,  og  rappe  Vingeslag  svirrer  hen  over 
Bøgekronerne;  det  er  Graaændemes  Aftentræk,  nu  opsøger  de 
Bækløbene  og  de  aabne  Grøfter,  hvor  der  er  lunt  at  ligge  Natten 
igennem  og  snadre  i det  lave  Vand.  Kulden  bider  i Næse  og 
Øren,  og  Benene  begynder  at  miste  Følelsen,  og  Tankerne  be- 
gynder at  knibe  ud  og  gaa  paa  egen  Haand.  „Hvem  der  nu  sad 
hjemme  i den  varme  Stue  ved  Aftensmaden.  Det  er  da  ogsaa 

en  bandsat  Tid,  det  varer,  inden  det  behager  Hr.  Mikkel  at  ind- 
finde sig.  Mon  han  i det  hele  kommer,  og  kan  man  ikke  lige  saa 
godt  gaa  hjem  straks  — ? men  sæt  nu,  at  han  kommer  frem,  5 
Minutter  efter  man  har  forladt  Posten!"  Saa  fanger  en  ny  Lyd 
Opmærksomheden;  det  rasler  i Løvet  og  lette  Trin  nærmer  sig, 
medens  man  utydelig  skimter  det  mørke  Omrids  af  en  gammel 
Raa  og  hendes  to  Lam.  De  er  næsten  lige  saa  store  som  Mo- 
deren, men  endnu  holder  Familien  trofast  sammen.  — De  skal 
ned  i Mosen  og  gnave  Knopper  og  Kviste  af  de  unge  Aske; 
snart  er  de  ude  af  Syne  og  det  bliver  atter  stille. 

Pludselig  farer  en  kogende  hed  Blodstrøm  gennem  de  stive 
Lemmer  og  faar  Hjertet  til  at  hamre  i Brystet,  thi  oven  for  Gra- 
ven skimtes  den  mørke  Silhuet  af  Mikkels  slanke  Krop.  Nu  gæl- 
der det  om  at  staa  ubevægelig  som  en  Billedstøtte  og  koldblodig 
benytte  det  rette  Øjeblik.  Thi  Ræven  har  øjeblikkelig  faaet  Øje 
paa  den  mystiske  Skikkelse  ved  Træet.  Men  ikke  den  ringeste 
Bevægelse  og  ikke  den  svageste  Lugt  røber  Menneskets  Nær- 
værelse, og  efter  nogle  lange  Sekunder  føler  den  sig  beroliget 
og  drejer  Hovedet  for  at  undersøge  de  øvrige  Omgivelser.  Nu 
er  Øjeblikket  der,  men  ingen  hastige  Bevægelser,  thi  Mikkel 
har  Øjne  i Nakken.  Ganske  langsomt  føres  Bøssen  til  Skulde- 
ren, medens  Øjet  anstrenger  sig  for  at  gennemtrænge  Mørket 
og  følge  Sigtebanen.  Om  egentlig  Skydekunst  er  her  ikke  Tale, 
thi  Afstanden  er  jo  kort,  og  Maalet  rører  sig  ikke,  blot  man  er 
vant  til  at  bruge  Øjnene  i Mørke.  Nu  er  Piben  i Linie  med 
Rævens  Skulderblad,  og  Aftrækkeren  virker;  en  lang  Ildstribe 
glimter  i Mørket,  og  Skuddet  brager  gennem  Skoven  og  op- 
skræmmer  dens  flyvende  og  løbende  Beboere.  Spændingen  er 
forbi,  og  man  kan  igen  bevæge  sig  frit;  men  paa  samme  Plet, 
hvor  han  stod,  ligger  Mikkel  udstrakt  i Sneen  uden  den  ringeste 
Bevægelse.  Han  er  død  som  en  Sild,  han  har  ikke  engang  hørt 
Knaldet;  et  svedent  Grin  i hans  Fjæs,  og  han  viser  sin  hvide 
Hjørnetand  og  Spidsen  af  sin  Tunge.  — „Du  havde  næppe 
ventet  at  møde  Din  Banemand  her  i Aften  min  røde  Ven,  og  de 
skumle  Planer,  Du  har  udruget  dernede  under  Jorden,  kommer 
aldrig  til  Udførelse,  men  Du  fik  en  hæderlig  Død,  og  jeg  blev 
et  Jagtminde  rigere!" 

N.  I.  M.  Rod. 

IMPERIALISMENS  HISTORIKER 

John  Seeley. 


imperialismen  i England  er  et  forholdsvis  nyt  Be- 
greb. Det  var  navnlig  Boerkrigen  og  hvad  der 
staar  i Forbindelse  med  den,  der  bragte  det  frem 
i Historiens  Forgrund  og  stillede  det  i skarp  Be- 
lysning; men  den  Belysning,  der  faldt  over  det, 
var  krigerisk  og  derfor  ensidig.  Thi  Imperialismen 
i og  for  sig  er  ingenlunde  nogen  krigersk  Bevægelse.  Den  er  en 
Samlingstanke  nøjagtig  af  samme  Art  og  Udspring  som  de  til- 
svarende Bevægelser  indenfor  andre  Racer,  som  Panslavismen 
og  Pangermanismen,  altsaa  en  Tanke,  der  er  i bedste  Forstaaelse 
med  hele  Tidsudviklingen,  der  fra  at  bygge  paa  det  snævrere 
begrænsede  Nationalitetsbegreb  er  gaaet  over  til  at  omfatte  hele 
Grupper  af  beslægtede  Nationaliteter  og  Stammer.  Den  engelske 
Imperialisme  har  endda  det  forud  for  de  nysnævnte  Bevægelser 
paa  Fastlandet,  at  den  hviler  paa  en  større  Ensartethed  indenfor 
det  nationale,  og  at  den  har  sit  eget  Omraade  for  sig  selv,  fast 
afgrænset,  saa  at  der  i dens  Virkeliggørelse  ligger  færre  Motiver 
til  diplomatiske  Forviklinger  og  Sammenstød  med  andre  Magter 
end  i de  ovennævnte  kontinentale  Samlingsbestræbelser. 

Kun  naar  man  har  hævet  sig  til  at  betragte  den  engelske 
Imperialisme  i dette  Lys,  som  en  af  selve  Tidsudviklingen  frem- 
elsket Kulturbevægelse,  vil  man  være  i Stand  til  at  dømme  ret- 
færdigt om  den,  til  at  forstaa  hvordan  den  er  vokset  til  en  Magt 
i engelsk  Tankegang  og  engelsk  Politik,  til  at  forstaa,  at  den  ikke 
er  et  forvirret  Fantasteri  eller  et  chauvinistisk  Storhedsvanvid, 

men  et  af  selve  Nutidsforholdene  og  deres  Udvikling  inspireret 
Fremtidsideal.  Da  bliver  det  ogsaa  forstaaeligt,  at  denne  Tanke 
har  kunnet  blive  en  begejstrende  Magt,  ikke  blot  som  en  Driv- 
kraft for  politiske  Kværne,  men  i store  Kredse  af  det  oplyste, 
tænkende,  nationalt-vaagne  England  og  det  ikke  mindst  indenfor 
Fremskridtets  Lejr. 

For  den,  der  vil  danne  sig  et  Billede  af  denne  Udvikling,  og 
som  vil  forstaa,  hvordan  den  med  Nødvendighed  er  født  af  Eng- 
lands historiske  Udvikling,  er  Seeley  den  rette  Vejleder.  Hans 
Bog  om  „Englands  Vækst  til  Verdensherredømmet"1)  gaar  ud  paa 
at  vise,  hvordan  hele  Englands  Historie  siden  Dronning  Eliza- 
beths Regering  sigter  mod  den  som  Maal  og  udmunder  i denne 
ene  Opgave:  Skabelsen  af  et  Stor-England.  Og  dog  er  Seeleys 
Bog  ingen  politisk  Brochure,  født  af  Øjeblikkets  Behov  og  in- 
spireret af  Nuets  politiske  Travlhed.  Den  er  meget  mere  et 
dybtbundende  historisk  Arbejde,  der  søger  selve  Udviklingens 
Grundlinier  og  ledende  Tanker  uden  at  beskæftige  sig  med  den 
mere  detaillerede  politiske  Anvendelse  af  dem. 

Saaledes  er  Lord  Seeleys  Værk  blevet  et  grundlæggende 
Skrift  for  hele  Englands  Nutidsudvikling;  det  har  virket  tilskyn- 
dende, opmuntrende  og  vejledende  uden  direkte  at  indordne  sig 
i nogen  politisk  Falanks  eller  tage  sig  nogen  politisk  Tjenerger- 
ning paa.  Det  er  en  Bog,  der  kalder  paa  Nationalfølelsen,  og  som 
anviser  den  sin  Opgave,  og  derved  er  den  blevet  en  Handling  af 
første  Rang  i den  imperialistiske  Bevægelse,  og  meget  i dennes 
praktiske  Udfoldelse  peger  tilbage  til  Seeleys  Bog. 

Det  var  i 1883,  at  denne  saa  Lyset  og  allerede  Aaret  efter 
stiftedes  Imperial  Federal  League,  der  i vide  Kredse  har  arbejdet 
for  en  Sammenslutning  mellem  alle  Stammer  af  angelsaksisk 
Race  og  Sprog.  I 1887  grundes  Imperial  Institute  i Anledning 
af  Dronning  Viktorias  Regeringsjubilæum,  en  Institution,  der 
søger  at  kaste  Lys  over  alle  de  forskellige  engelske  Kolonier 
gennem  Udstillinger  og  Samlinger  af  deres  Produkter,  Mindes- 
mærker, Folkeliv,  Sæder  og  Skikke.  En  Række  andre  Foreninger 
med  lignende  Formaal  har  siden  dannet  sig,  saaledes  The  United 
Empire  Trade  League,  The  Imperial  Federation  Defence  Com- 
mitiee,  the  Britisk  Empire  League,  ikke  at  glemme  de  Forhand- 
lingsmøder, som  fra  Tid  til  anden  afholdes  i London  af  Kolonier- 

’)  Oversat  af  Alfr.  Ipsen  (G.  E.  C.  Gads  Forlag)  Kbhvn.  1906. 

nes  Premierministre,  og  de  Bestræbelser,  som  er  gjort  ad  litterær 
Vej  gennem  Tidsskrifter  som  The  Empire  Review  — altsammen 
Skridt,  der  sigter  til  at  styrke  den  nationale  Enhedsfølelse  mellem 
Englændere  rundt  paa  Kloden  og  at  forberede  Dannelsen  af  et 
Verdensrige  i dette  Ords  egentlige  Forstand. 

John  Robert  Seeley,  som  saaledes  blev  Imperialismens  histo- 
riske Grundlægger,  er  uden  al  Tvivl  en  af  Englands  betyde- 
ligste Historikere  ikke  blot  i Slutningen  af  det  nittende  Aar- 
hundrede,  men  i alle  Tider.  England  har  frembragt  en  Række 
af  Historieskrivere  af  afgjort  Talent  lige  fra  Hume  og  Gibbon 
og  ned  til  Buckle  og  Macaulay;  men  ingen  af  dem  havde  et 
mere  afgjort  Kald  til  historisk  Tænkning  og  Forskning  end  John 
Robert  Seeley.  Og  dog  indtager  han  en  ganske  særegen  Plads 
mellem  dem.  Det  er  ikke  farverige  Billeder,  han  søger  i Histo- 
riens Billedgalleri  — det  lader  han  Digterne  om  — det  er  ikke 
interessante  kulturhistoriske  Undersøgelser,  der  for  ham  er 
Hovedsagen;  nej  det  han  vil,  er  af  Historien  at  uddrage  en 
Lære,  eller  som  han  kalder  det  en  Moral.  „Det  er  en  Yndlings- 
teori  hos  mig,"  hedder  det  straks  i Begyndelsen  af  hans  Bog 
om  „England  som  Verdensmagt,"  „at  Historien  paa  samme  Tid 
som  den  følger  en  videnskabelig  Metode  skal  tjene  et  praktisk 
Formaal."  Eller  som  hap  udtrykker  det  andet  Steds,  han  vil  at 
Historien  skal  løse  Opgaver,  kaste  Lys  over  Fremtiden,  besvare 
Spørgsmaal,  de  største,  de  skæbnesvangreste,  en  Nation  kan 
blive  stillet  over  for,  in  casu  det,  om  England  skal  opgive  sine 
Kolonier  for  at  vende  tilbage  til  den  beskedne  Aftægtsstilling, 
det  indtog  før  Dronning  Elisabeths  Tid,  eller  om  det  skal  ud- 
vikle sig  til  at  indtage  den  Stilling  som  verdensomspændende 
Stormagt,  som  dets  koloniserende  Virksomhed  og  Evne  synes  at 
anvise  det  Vejen  til. 

For  at  kunne  besvare  dette  Spørgsmaal  vender  Seeley  sig 
som  sagt  til  Historien,  idet  han  paatager  sig  at  undersøge  de 
ledende  Tanker  i engelsk  Politik  og  Verdensudvikling  fra  det 
Tidspunkt,  da  England  først  træder  frem  paa  den  verdenshistori- 
ske Skueplads  under  Dronning  Elisabeths  Regering.  Han  viser, 
hvordan  England  den  Gang  slog  ind  paa  den  politiske  Kurs,  det 
siden  har  fulgt,  og  daterer  denne  tilbage  til  den  spanske  Armada 
og  dennes  Nederlag  i 1588.  Her  siger  han,  begynder  det  moderne 
Englands  Historie;  thi  denne  Begivenhed  betegner  et  helt  nyt 

Moment  i Udviklingen,  her  aabenbarer  sig  for  første  Gang  glimt- 
vis som  i en  Drøm  Anelsen  om  et  større  England  med  større 
Opgaver.  Det  er  den  nye  Verden,  der  virker  som  Magnet  og 
bestemmer  denne  Kurs.  Man  lægge  Mærke  til,  hvem  det  er 
England  her  mødes  med;  det  er  den  Magt,  der  sidder  inde 
med  Herredømmet  over  den  nye  Verden,  Arvingen  til  Kolum- 
bus’  og  Vasco  da  Gamas’  Opdagelser,  det  mægtige  Spanien, 
og  de  som  møder  ham  og  besejrer  ham  er  ikke  det  middel- 
alderlige Ridderskab  og  dets  Hotspurrer,  ikke  Bueskytterne, 
der  vandt  Sejren  ved  Crecy,  men  en  ny  Menneskerace,  som  det 
middelalderlige  England  ikke  kendte,  Søens  Æventyrhelte  og 
Røvere,  der  havde  tilbragt  al  deres  Tid  med  at  tumle  omkring 
paa  Verdenshavet.  Fra  dette  Tidspunkt  af  kan  man  virkelig  sige 
om  England,  som  det  hedder  i en  bekendt  Nationalsang,  at  „her 
march  is  on  the  wave.“ 

England  er  i vore  Dage  i fremragende  Grad  en  maritim  Stat, 
og  det  synes  at  være  en  almindelig  Tro,  at  det  altid  har  været 
saaledes,  at  det  er  en  Bestemmelse,  der  er  anvist  det  fra  selve 
Naturens  moderlige  Haand.  Dette  er  en  ganske  uhistorisk  Tanke- 
gang. I et  Digt  af  Fr.  Riickert  fortælles  der  om,  hvorledes  Gud- 
dommen med  500  Aars  Mellemrum  besøger  det  samme  Sted 
paa  Jorden  og  finder  dér  en  Gang  en  Stad,  en  anden  Gang  en 
Indsø,  ved  et  tredie  Besøg  en  Skov,  og  da  han  spørger  efter 
Oprindelsen  til,  hvad  han  ser,  giver  man  ham  det  Svar:  „Det 
har  altid  været  saaledes  og  vil  altid  blive  saaledes."  Denne  Til- 
bøjelighed til  at  forklare  det  tilvante  ud  fra  en  iboende  Naturnød- 
vendighed røber  sig  i meget  af,  hvad  der  siges  om  den  angel- 
saksiske  Race.  Det  synes  selvindlysende,  at  den  engelske  Nation 
altid  har  været  et  omflakkende,  søfarende,  koloniserende  Folk, 
der  i lige  Linie  stammer  ned  fra  gamle  Sørøvere  og  Vikinger. 

Og  dog  er  Sandheden  den,  at  det  først  var  i Dronning  Eli- 
sabeths Dage,  at  England  begyndte  at  opdage  sit  Kald  som  sø- 
farende Nation.  England  var  under  Huset  Plantagenet  ingen 
Dronning  paa  Havet,  det  var  næppe  en  maritim  Stat  en  Gang. 
Skønt  det  i den  Tid  var  mere  krigersk  end  nogensinde  senere, 
saa  var  dets  Ærgerrighed  i de  Dage  langt  mere  rettet  mod  Land- 
krige end  mod  Krige  til  Søs.  Dronning  Elisabeths  Krigsflaade 
var  kun  Spiren  til  en  saadan.  Før  Tudor-Perioden  finder  vi  kun 
en  beskeden  Begyndelse  til  en  Flaade. 

Og  ikke  blot  i Henseende  til  Flaadeudvikling,  men  ogsaa  med 
Hensyn  til  maritime  Opdagelser  og  maritim  Virksomhed  af  en- 
hver Art  er  Englands  Storhed  rent  moderne.  1 det  femtende  og 
sekstende  Aarhundreders  enestaaende  Opdagelsesrejser  tog  Eng- 
lænderne ingenlunde  nogen  ledende  Del.  Ja  af  de  fem  vesteuro- 
pæiske Nationer,  som  kastede  sig  ud  i Søæventyrene  og  de 
maritime  Opdagelser  og  Kampen  om  nye  Landstrækninger,  der 
efter  Amerikas  Opdagelse  ganske  særlig  tilspidser  sig  til  Kamp 
om  Herredømmet  dér,  er  England  i Virkeligheden  den,  der 
kommer  sidst;  men  det  er  den  Magt,  der  holder  Stillingen  i det 
lange  Løb  efter  at  de  andre  har  løbet  sig  trætte. 

Forfatteren  anvender  en  stor  Del  af  sin  Bog  til  Fremstillingen 
af  dette  Kapløb  og  denne  Kappestrid  om  Herredømmet  paa 
Verdenshavet  og  i den  nye  Verden.  Han  viser,  hvordan  — da 
de  ved  Reformationen  fremkaldte  Religionskrige  er  sagtnede  af 
og  ophørte  — Krigene  antager  Karakter  af  Handels  og  Kolonial- 
krige. Stadig  er  det  den  nye  Verden  og  Magten  der,  der  ligger 
bagved  som  det  underforstaaede,  selv  naar  Kampen  føres  i Eu- 
ropa. I denne  Væddestrid  var  det  Spanien  og  Portugal,  der  tog 
Teten  og  de  havde  endda  et  helt  Aarhundredes  Forspring.  Men 
Spanien  gribes  af  en  besynderlig  Kraftløshed  allerede  i den  sidste 
Halvdel  af  det  syttende  Aarhundrede  som  Følge  af  Aftagen  i 
Folkemængde  og  udtømte  Finanser.  Portugals  gode  Stjerne  sluk- 
kes, da  det  rammes  af  en  enestaaende  Ulykke,  idet  det  i 1580 
kom  under  Spaniens  Aag  og  for  en  Tid  af  60  Aar  tabte  sin 
Selvstændighed.  Dermed  var  dets  Chancer  tabte.  Det  led  desuden 
under  det  Uheld  at  have  en  for  lille  Operationsbasis  i Europa, 
og  det  samme  var  Tilfældet  for  Hollands  Vedkommende.  Dette 
Land  kunde  udholde  en  80-aarig  Kamp  mod  det  overmægtige 
Spanien  og  befæste  sin  Frihed;  men  da  dette  var  naaet,  var  dets 
Kræfter  ogsaa  dermed  udtømte.  I de  følgende  Søkrige  mod  Eng- 
land og  under  en  halvhundredaarig  Kamp  med  Frankrig  sank 
det  i Knæ. 

Tilbage  var  nu  Frankrig  og  England  som  Medbejlere  til 
Verdensmagten,  og  i et  Aarhundrede  kæmpede  de  sammen  om 
Herredømmet  i den  nye  Verden  paa  nogenlunde  lige  Vilkaar. 
Seeley  gennemgaar  de  syv  store  Krige,  som  England  førte  i 
Tiden  fra  Revolutionen  i 1688  og  til  Waterloo-Slaget  1815  og 
viser,  at  fem  af  disse  Krige  fra  Begyndelsen  af  føres  mod  Frank- 

rig,  og  at  de  andre  to,  skønt  Modstanderen  i dem  fra  Begyn- 
delsen af  var  i det  ene  Tilfælde  Spanien,  og  i det  andet  Englands 
egne  Kolonier  i Nordamerika,  dog  i kort  Tid  forvandledes  til 
Krige  med  Frankrig  og  endte  som  saadanne.  Hele  det  nævnte 
Tidsrum  er  betegnet  ved  en  kæmpemæssig  Rivalkrig  mellem 
England  og  Frankrig,  en  Slags  Hundredaarskrig,  i hvilken  de  to 
Lande  kæmpede  paa  taaleligt  lige  Vilkaar. 

Fra  først  af  var  som  sagt  alle  Fordelene  paa  Frankrigs  Side, 
og  en  politisk  Profet,  som  skulde  have  dømt  om  de  to  koloni- 
serende Staters  Udsigter  paa  den  engelske  Revolutions  Tid  (1688), 
ja  endogsaa  langt  senere,  vilde  ikke  have  betænkt  sig  paa  at  til- 
kende Frankrig  Prisen  og  forudsagt  det  Herredømmet  i Frem- 
tidens Nord-Amerika  fremfor  England.  En  Kendsgerning,  er  det 
jo  nemlig,  at  paa  samme  Tid  som  Jacob  den  Første  gav  Virgi- 
nien  og  Ny-England  deres  Forfatninger,  grundlagde  Franskmæn- 
dene  længere  Nord  paa  de  to  Kolonier  Acadie  og  Kanada,  og 
paa  samme  Tid  som  William  Penn  af  Karl  den  Anden  fik  sig 
og  sine  Kvækere  Pennsylvanien  tilskødet,  banede  Franskmanden 
La  Salle  sig  ved  et  af  de  dristigste  Opdagerkup  Historien  kender. 
Vej  fra  de  store  Søer  til  Missisippiflodens  Kilder  og  aabnede  et 
stort  nyt  Land  for  Europæerne,  det,  der  senere  blev  den  franske 
Koloni  Louisiana. 

Og  ikke  i Amerika  alene,  men  ogsaa  i Asien  gjorde  Eng- 
land og  Frankrig  deres  Fremskridt  Side  om  Side.  Ogsaa  her 
var  Frankrig  først  paa  Færde.  Det  var  Franskmanden  Dupleix, 
der  gjorde  et  Forsøg  paa  at  skaffe  Frankrig  Herredømmet  over 
Dekan,  og  Frankrig  havde  allerede  betydelige  Besiddelser  i Indien, 
før  England  gennem  det  ostindiske  Kompagnis  Forviklinger  blev 
drevet  til  at  tage  Affære  derovre.  Naar  Frankrig  imidlertid  gen- 
nem en  Række  uheldige  Krige  blev  tvunget  til  at  vige  Pladsen 
saa  vel  i Indien  som  i Amerika  og  overlade  Englænderne  Magten, 
skyldtes  dette  ikke  alene  Krigslykken,  som  i dette  Tilfælde  var 
Ulykke,  men  var,  som  Seeley  paaviser,  dybere  begrundet  i et 
Fejlgreb,  som  den  franske  Politik  havde  til  fælles  med  Spanier- 
nes. Baade  Spanien  og  Frankrig  havde  for  mange  Jæm  i Ilden. 
De  var  begge  for  stærkt  indviklede  i Europas  indre  Kampe, 
medens  England  anvendte  hele  sin  Styrke  paa  Løsningen  af  de 
oversøiske  Opgaver.  Det  er  denne  Dobbeltpolitik,  der  ødelægger 
Frankrig;  det  er  paa  en  Gang  optaget  af  sin  Kolonipolitik  og  af 

europæiske  Erobringskrige.  Medens  Frankrig  saaledes  spreder 
sine  Kræfter  og  sine  Penge  paa  et  dobbelt  Felt,  nøjes  Lord 
Chatham  med  at  støtte  Frederik  den  Store  med  Penge  og  saa- 
ledes fremskynde  Frankrigs  Afmattelse,  mens  dets  amerikanske 
Besiddelser  forsvarsløst  gled  over  til  Englænderne.  Paa  samme 
Maade  svækker  Napoleon  sig  ved  at  dele  sine  Kræfter  mellem 
den  ny  og  den  gamle  Verden.  Han  vil  ydmyge  England,  han  vil 
genoprette  de  Tab,  Frankrig  har  lidt  saa  vel  i Amerika  som  i 
Indien.  Som  Frankrig  under  den  amerikanske  Frihedskrig  tager 
Hævn  over  England  for  dets  Fordrivelse  fra  den  nye  Verden, 
saaledes  gør  det  under  Napoleon  titaniske  Anstrængelser  for  at 
genvinde  sin  tabte  Stilling.  Dette  er  Napoleons  stadige  Synspunkt 
med  Hensyn  til  England.  Han  ser  i England  aldrig  Øriget,  den 
europæiske  Stat,  altid  Verdensriget,  et  ud  over  alle  Have  spredt 
Forbund  af  Kolonier,  Besiddelser  og  Øer,  mellem  hvilke  han 
selv  skulde  finde  sit  sidste  Fængsel  og  sin  Grav.  Seeley  viser, 
hvorledes  dette  Synspunkt  ligger  bag  hele  Napoleons  Politik, 
bag  alle  hans  Krige.  Da  han  saaledes  i 1798  overtager  Ledelsen 
af  Krigen  mod  England,  begynder  han  med  at  foretage  en  Under- 
søgelse af  den  engelske  Kanal  og  retter  utvivlsomt  ogsaa  sit  Blik 
mod  Irland.  Men  Chanserne  frister  ham  ikke,  skønt  han  utvivl- 
somt just  da  i Betragtning  af  den  frygtelige  irske  Opstand,  som 
kort  efter  bryder  ud,  kunde  have  rettet  et  Stød  mod  England 
som  aldrig  siden.  Hans  Sind  er  imidlertid  optaget  af  andre  Planer. 
Han  mindes,  hvorledes  Frankrig  en  Gang  var  paa  Nippet  til  at 
erobre  Indien,  indtil  England  stansede  dets  Fremgang.  Altsaa 
undfanger  han  sin  Plan  og  vinder  Direktoriet  for  den,  som  den 
bedste  Maade,  man  kan  bekæmpe  England  paa,  nemlig  at  be- 
sætte Ægypten  og  ophidse  Sultan  Tippo  i Indien  til  at  gøre 
Oprør  mod  Regeringen  i Kalkutta.  Han  udfører  virkelig  denne 
Plan.  Men  Lykken  svigter  ham.  Ved  Fredsslutningen  i Amiens 
1802  maa  Frankrig  gaa  ind  paa  at  rømme  Ægypten;  det  vil  med 
andre  Ord  sige,  at  Bonapartes  store  Plan  om  at  rette  et  Angreb 
paa  Englands  indiske  Rige  er  strandet  og  hans  Forbundsfælle  Tippo 
— Citoyen  Tippo  som  man  kaldte  ham  — har  kort  i Forvejen 
lidt  et  afgørende  Nederlag,  og  paa  samme  Tid  hævder  England 
ubestridt  Herredømmet  over  Ceylon  og  Trinidad. 

Og  skønt  England  havde  en  saadan  maritim  Overlegenhed 
over  Frankrig,  at  det  skulde  synes  en  Umulighed  for  dette  igen 

at  bane  sig  Vej  til  den  nye  Verden,  hævder  Seeley,  at  ogsaa 
Napoleons  sidste  Krig  med  England  — Krigen  fra  1803  til  1815 
— var  inspireret  af  en  saadan  Tanke.  Det  var  til  en  Begyndelse 
en  Krig  om  Malta,  som  England  ved  Freden  i Amiens  havde 
forpligtet  sig  til  at  rømme  inden  en  vis  Tidsfrist,  hvilket  det 
siden  nægtede  at  gøre.  Hvorfor  ønskede  Napoleon  da  Englæn- 
derne fordrevne  fra  Malta,  og  hvorfor  vægrede  Englænderne  sig 
ved  at  rømme  den?  Det  var  fordi  Malta  var  Nøglen  til  Ægypten, 
og  England  havde  Grund  til  at  tro,  at  Napoleon  vilde  forsøge 
at  tage  Ægypten  tilbage,  og  begynde  Kampen  om  Indien  derfra 
paany.  Saaledes  var  i Virkeligheden  ogsaa  denne  Krig  en  Kamp 
om  Indien,  skønt  den  gennem  den  tredie  Koalition  blev  rettet 
mod  Tyskland.  Napoleon  søger  en  Trøst  i,  at  han  gennem  Tysk- 
land kan  rette  et  Slag  mod  Englands  Handel,  og  da  han  fore- 
tager sit  Indfald  i Rusland,  er  det  med  den  Bagtanke,  at  han 
gennem  Rusland  kan  bane  sig  Vej  til  Indien.  Fra  Øen  Mauritius 
fører  Frankrig  et  ødelæggende  Sørøveri  paa  det  indiske  Ocean 
længe  efter,  at  dets  Sømagt  var  bleven  ødelagt  ved  Trafalgar, 
og  det  var  først  ved  Erobringen  af  denne  0 og  Frankrigs  ende- 
lige Afstaaelse  af  den  ved  Fredsslutningen,  at  Englands  og  Frank- 
rigs hundredaarige  Strid  om  den  nye  Verden  fandt  sin  endelige 
Afslutning. 

Saaledes  ser  vi  England  som  endelig  Sejrherre  gaa  ud  af  de 
hundredaarige  Krige,  som  affødtes  af  de  store  Opdagelser  i Sø- 
rejsernes Tid  og  Besættelsen  af  de  nye,  oversøiske  Lande.  Af 
de  fem  Magter,  som  havde  kæmpet  om  Overtaget,  og  som  hver 
efter  sin  Tur  havde  haft  det  en  kortere  eller  længere  Tid,  var 
England  ingenlunde  den,  som  oprindelig  havde  vist  det  største 
Kolonisationstalent,  heller  ikke  havde  det  overgaaet  sine  Med- 
bejlere i Dristighed,  Opfindsomhed  og  Energi;  men  det  var  den 
Magt,  som  havde  staaet  mest  ubelemret  af  den  gamle  Verdens 
Stridigheder  og  Forviklinger,  og  som  derfor  kunde  ofre  størst 
Kraft  paa  sin  Opgave. 

Efter  saaledes  at  have  vist,  hvorledes  Englands  hele  Historie 
fra  Dronning  Elisabeths  Tid  følger  et  bestemt  Løb  og  udmunder 
i én  bestemt  Opgave,  i én  fortsat  Udvidelse,  er  Seeley  naaet  til 
at  kunne  opstille  sit  Problem.  Hvilken  Retning  skal  England 
følge  i sin  fremtidige  Politik?  Det  har  Valget  imellem  to  for- 
skellige Retninger,  hvoraf  den  ene  vil  stille  det  paa  Højde  med 

de  største  Fremtidsstater,  medens  den  anden  vil  reducere  det  til 
en  beskeden  europæisk  Stat,  der  ligesom  Nutidens  Spanien  kan 
se  tilbage  paa  en  Tid,  da  det  optraadte  med  Prætensioner  paa 
at  være  en  Verdensstat. 

Forfatteren  anfører  her  to  forskellige  Skoler  eller  Opfattelser, 
som  i England  selv  gør  sig  gældende  med  Hensyn  til  Besvarelsen 
af  dette  Spørgsmaal,  og  hvoraf  han  betegner  den  ene  som  den 
bombastiske,  den  anden  som  den  pessimistiske.  Den  ene  for- 
taber sig  i panegyrisk  Beundring  af  det  britiske  Verdensriges 
uhyre  Dimensioner,  af  den  Kraftudfoldelse  og  Heroisme,  som 
var  virksomme  ved  dets  Skabelse;  denne  Retning  forsvarer  derfor 
Verdensrigets  Bevarelse  som  en  Æres-  og  Følelsessag.  Den  anden 
indtager  det  stik  modsatte  Standpunkt,  den  betragter  det  britiske 
Verdensrige  som  et  Produkt  af  Rovbegærlighed  og  Voldshand- 
linger, som  en  besværlig  og  unyttig  Byrde,  der  berøver  England 
de  naturlige  Fordele,  det  har  i sin  insulære  Afsondring  og  ud- 
sætter det  for  Krige  og  Forviklinger  paa  alle  Kanter  af  Jord- 
kloden. Denne  Retning  anbefaler  derfor  en  Politik,  der  sigter 
paa  at  benytte  den  første  bedste  gunstige  Lejlighed  til  at  frigøre 
sig  fra  dette  Ansvar  ved  at  opgive  Verdensriget. 

Forfatteren  vender  sig  først  mod  Tilhængerne  af  den  bom- 
bastiske Skole  og  anbefaler  en  langt  moderatere  Synsmaade. 
Han  ser  ikke,  at  der  i selve  Tingenes  Natur  ligger  nogen  Nød- 
vendighed for,  at  en  stor  Stat  skulde  være  bedre  end  en  lille, 
da  Historien  som  oftest  viser  os,  at  de  store  Stater  i Reglen 
har  været  Stater  af  en  lav  Grad.  Heller  ikke  kan  han  se  nogen 
Forpligtelse  til  at  vedligeholde  et  Verdensrige  i umindelig  Tid' 
af  blot  Pietet  for  den  Heroisme,  der  har  skabt  det,  eller  fordi 
Tanken  om  at  opgive  det  kunde  synes  at  røbe  en  Mangel  paa 
Mod.  Alle  politiske  Foreninger  er  til  for  at  befordre  de  sam- 
virkende Parters  Interesser  og  bør  være  netop  saa  store  og  ikke 
større  end  nødvendigt  for  at  fremme  det  almene  Bedste.  Hvis 
Foreningen  med  vore  Kolonier  eller  med  Indien  var  til  Skade 
for  begge  Parter,  hvis  den  bragte  mere  Fortræd  end  Gavn,  vilde 
det  forekomme  os  det  rene  Vanvid,  om  England  skulde  bestemme 
sig  til  at  opretholde  den  til  sit  eget  og  sine  forbundnes  Skade. 

Men,  skønt  der  kun  er  lidt  af  virkelig  Hæder  ved  de  fleste 
af  de  store  Riger,  som  Historien  nævner,  saa  lad  os  lægge 
Mærke  til,  at  Stor-England  slet  ikke  i Ordets  almindelige  Be- 

tydning  er  noget  Verdensrige.  Det  er  vokset  en  naturlig  Vækst, 
er  bleven  til  ved  en  ganske  normal  Udvandren  af  den  engelske 
Folkestamme  til  andre  Lande,  der  for  Størstedelen  var  saa  tyndt 
befolkede,  at  vore  Udvandrere  tog  dem  i Besiddelse  uden  Erob- 
ring. Hvad  angaar  Udvidelsen  selv,  kan  ingen  betragte  den  uden 
med  Tilfredshed.  Det  er  en  af  de  største  Velsignelser  for  en 
Nation  at  have  et  Afløb  for  sin  overflødige  Befolkning.  Ja,  rigtigt, 
siger  Pessimisterne,  men  Nationens  Udvidelse  indeholder  ikke 
nogen  Nødvendighed  for  Statens,  eller  i al  Fald  kun  saa  længe, 
til  Kolonien  er  vokset  op  til  at  gøre  sin  Selvstændighed  gæl- 
dende. „Kolonier  er  som  Frugter,  de  bliver  hængende  ved  Træet, 
saa  længe  til  de  er  modne,"  udtalte  Tut  got  et  kvart  Aarhundrede 
før  de  nordamerikanske  Kolonier  udstedte  deres  Uafhængigheds- 
erklæring. Mod  denne  Betragtning  indvender  Seeley,  at  den  ingen 
Betydning  har,  fordi  den  amerikanske  Frihedskrig  fremgik  af 
Omstændigheder  og  ud  af  en  Tilstand,  som  Verden  forlængst 
har  opgivet.  England  var  den  Gang  et  agerdyrkende  Land,  der 
var  alt  andet  end  tæt  befolket;  Amerika  var  opfyldt  af  religiøse 
Flygtninge,  der  var  gennemtrængte  af  Ideer,  der  i England  selv 
var  opgivne.  I hvert  Fald,  den  hele  Tilstand  er  nu  grundigt  for- 
andret. De  store  datidige  Skilsmissegrunde,  Verdenshavet  og  de 
religiøse  Uenigheder,  har  ophørt  at  virke,  og  store  sammen- 
knyttende Interesser  har  i Steden  begyndt  at  gøre  sig  gældende: 
Handel  og  Udvandring.  Moderlandet  har  én  Gang  for  alle  op- 
givet at  spille  Stedmoderens  Rolle,  at  stille  uretfærdige  Fordrin- 
ger eller  paalægge  hæmmende  Baand,  og  da  det  ønsker  at  have 
‘sine  Kolonier  som  et  Afløbssted  baade  for  sin  Overbefolkning 
og  sin  Handel,  og  da  Kolonierne  paa  deres  Side  ogsaa  maa  føle, 
at  der  ligger  en  Fare  i Løsrivelsen  fra  Moderlandet,  foruden 
den  aandelige  Forarmelse  som  den  vilde  medføre,  og  da  endelig 
Samkvemmet  mellem  Kolonierne  og  Moderlandet  er  stadigt  til- 
tagende, saa  synes  der  at  være  en  Mulighed  for,  at  vort  Koloni- 
rige mere  og  mere  maa  gøre  sig  fortjent  til  at  bære  Navn  af 
Stor-England  (Greater-Britain)  og  at  Baandet  maa  blive  bestan- 
digt stærkere.  Seeley  anfører  netop  de  nordamerikanske  Fristaters 
Eksempel  til  Bestyrkelse  af  sin  Opfattelse.  I de  amerikanske 
Fristater  ser  han  det  mest  slaaende  Eksempel  paa  en  heldig  gen- 
nemført Udvidelse  af  en  Stat. 

Man  hører  tidt  Lovprisninger  af  smaa  Stater;  men  man  bør 

vel  erindre,  at  en  lille  Stat  omgivet  af  andre  smaa  Stater  er  én 
Ting,  og  en  lille  Stat  midt  mellem  store  Stater  en  ganske  anden, 
Det  er  herligt  at  læse  om  Athens’  og  Florents’  skønne  Tid;  men 
denne  skønne  Tid  varede  kun,  saa  længe  som  de  Stater,  Athen 
og  Florents  fik  at  gøre  med,  var  Stater  af  en  nogenlunde  lig- 
nende Størrelse.  Men  begge  disse  Stater  sank  pludseligt  sammen, 
da  større  Stater  af  konsolideret  Styrke  voksede  op  i deres  Nær- 
hed. Athens  Glans  blegnede,  da  Makedonien  tonede  frem,  og 
Kejser  Karl  den  Femte  gjorde  en  hurtig  Ende  paa  Florents’  store 
Dage.  Hvis  det  da  nu  forholder  sig  saaledes,  at  en  større  Type 
af  Stater,  end  de,  som  Verden  tidligere  har  kendt,  for  Øjeblikket 
er  under  Udvikling,  er  dette  da  ikke  en  Grund  til  alvorlig  Over- 
vejelse for  de  Stater,  som  blive  staaende  paa  det  Udviklingstrin, 
der  tidligere  var  almindeligt  for  Staterne?  De  samme  Opfindelser, 
der  muliggør  vidtstrakte  politiske  Forbund,  tenderer  til  at  gøre 
de  Stater,  der  blive  staaende  paa  det  gammeldags  Udviklingstrin, 
usikre,  betydningsløse,  underordnede.  Hvis  de  Forenede  Stater 
og  Rusland  skulde  hænge  sammen  endnu  et  halvt  Aarhundrede, 
vil  de  til  den  Tid  fuldstændig  overskygge  saadanne  gamle,  euro- 
pæiske Stater  som  Frankrig  og  Tyskland  og  trykke  dem  ned  i 
en  anden  Klasse.  Og  England  vil  ikke  være  anderledes  stillet, 
hvis  det  til  den  Tid  optræder  som  en  blot  europæisk  Stat,  som 
det  gamle  forenede  Kongerige  Storbritannien  og  Irland.  Vi 
mindes  om,  at  Rusland  allerede  tynger  haardt  paa  Midteuropa, 
og  hvad  vil  det  ikke  gøre,  naar  det  med  sit  vidtudstrakte  Land- 
omraade  og  sin  talrige  Befolkning  er  naaet  op  paa  Siden  af 
Tyskland  i Intelligens  og  Organisation,  naar  alle  dets  Jæmveje 
er  byggede,  dets  Folk  oplyst  og  dets  Regering  bygget  paa  en 
solid  Grund?  Og  Seeley  henleder  Opmærksomheden  paa,  at  hvis 
man  giver  det  et  halvt  Aarhundrede  til  at  gøre  disse  Fremskridt 
i,  saa  vil  dets  Folkemængde  paa  det  Tidspunkt  være  ikke  firsinds- 
tyve, men  næsten  hundrede  og  tresindstyve  Millioner1).  Til  den 
Tid  som  mange  af  dem,  der  leve  nu,  kan  vente  at  se,  vil  Rus- 
land og  de  Forenede  Stater  overgaa  de  Stater,  der  nu  kaldes 
store,  lige  saa  meget  som  det  sekstende  Aarhundredes  Landstater 
overgik  Florens. 

Men  saa  snart  som  Afstand  er  tilintetgjort  af  Videnskaben, 

‘)  Man  erindre  at  der  allerede  er  gaaet  næsten  den  halve  Tid  siden  disse  Betragtninger  først 
blev  udtalte  i 1883  i den  første  Udgave  af  „The  expansion  of  England. * 

saa  snart  det  er  godtgjort  ved  de  Forenede  Staters  og  Ruslands 
Eksempel,  at  politiske  Forbindelser  mellem  vidt  adskilte  Lande 
eller  Landsdele  er  mulig,  saa  toner  ogsaa  Stor-England  frem  ikke 
blot  som  en  Realitet,  men  som  en  kraftig  Realitet.  Det  vil  komme 
til  at  høre  til  den  stærkere  Klasse  af  politiske  Unioner.  Dette 
oplyses  ved  et  Eksempel:  Kanadas  Dominium  i Forbindelse  med 
Ny  Fundland  havde  i 1881  en  Befolkning  paa  noget  over  fire 
og  en  halv  Million;  men  der  er  saa  rigtignok  ikke  stort  mere 
end  én  Indbygger  paa  hver  engelsk  Kvadratmil.  I Storbritannien 
regner  man  derimod  291  Indbyggere  paa  hver  engelsk  Kvadrat- 
mil. Lad  os  nu  et  Øjeblik  tænke  os  Besiddelsen  Kanada  befolket 
i samme  Maalestok  som  Storbritannien,  dens  Folkemængde  vilde 
da  faktisk  udgøre  over  tusind  Millioner.  En  saadan  Udvikling  er 
ganske  sikkert  en  fjærn  Mulighed;  men  en  uhyre  Tilvækst  i 
Folkemængde  hører  ikke  til  de  fjærntliggende  Muligheder.  I 
Løbet  af  et  godt  halvt  Aarhundrede  vil  de  oversøisk  boende 
Englændere  — forudsat  at  Riget  holder  sammen  — sikkert  i 
Antal  have  naaet  Indbyggerantallet  i det  europæiske  England,  og 
Englands  samlede  Folkemængde  vil  da  udgøre  over  hundrede 
Millioner. 

Jeg  haaber  nu,  siger  Seeley,  at  disse  vidtstrakte  Betragtninger 
over  Englands  Udvidelser  maa  have  bibragt  Læseren  det  Indtryk, 
at  der  er  noget  fantastisk  i alle  de  grasserende  Forestillinger  om 
at  opgive  vore  Kolonier  eller  opgive  Indien.  Men  her  drejer 
Forfatteren  saa  pludselig  af  med  en  Bemærkning  om,  at  skønt 
det  er  det  Slutningsresultat,  hans  Overvejelser  har  ført  ham  til, 
saa  er  det  ikke  den  Slutning,  som  han  stærkest  ønsker  at  ind- 
præge i sin  Tilhørers  Sind.  „Hvad  jeg  ønsker  her  er  ikke  saa 
meget  at  meddele  Dem  (det  er  Studenter  han  taler  til)  et  rigtigt 
Syn  paa  praktisk  Politik,  som  at  give  Dem  en  rigtig  Opfattelse 
af  det  historiske  Studium,  dets  Opgave  og  Metode."  Hvad  be- 
hager? Bliver  Manden  bange?  Er  det  Akademikeren,  der  frygt- 
som forflygtiger  sig  i en  Mundfuld  Abstraktion?  Man  har  under 
Læsningen  af  denne  geniale  Bog  saa  levende  modtaget  Indtrykket 
af,  at  dens  Forfatter  er  fuldt  personlig  til  Stede  i de  udtalte 
Overbevisninger,  der  er  sammensankede  med  saa  vældig  en  Flid 
og  tilrettelagt  med  saa  overbevisende  Klarhed.  Og  end  mere: 
man  har  faaet  det  Indtryk,  at  disse  Tanker  er  hans  Livs  bærende, 
at  hans  hele  Arbejde  og  Studium  har  samlet  sig  om  dem : i denne 

Tro  paa  den  engelske  Races  Fremtidsopgave.  Fornægter  han  nu 
sin  egen  Tro?  Vil  han  sige,  at  han  kun  er  en  professional,  en 
Historiker,  der  har  foretaget  et  politisk  Eksperiment,  som  ikke 
maa  opfattes  alt  for  alvorligt,  fordi  det  hele  Spørgsmaal  til  syvende 
og  sidst  maa  overlades  til  de  praktiske  Politikeres  Visdom. 

En  saadan  Fremgangsmaade  vilde  meget  lidt  ligne  de  prak- 
tiske Englændere,  hvis  aandelige  Særpræg  netop  ligger  i en 
Enhed  mellem  det  teoretiske  og  praktiske,  mellem  Tænken  og 
Handlen.  Allermindst  vilde  den  ligne  John  Seeiey. 

Nej,  men  Sagen  er  den,  at  han,  idet  han  afslutter  sine  Fore- 
læsninger Under  sig  staaende  ved  det  Enhedspunkt,  hvorfra  hele 
hans  Tænken  og  Virken  udspringer:  Enheden  af  Politik  og 
Historie.  Denne  Tanke  er  i ikke  mindre  Grad  afgørende  for 
hans  Forfatterskab  end  det  Syn  paa  Englands  Opgaver,  hvori 
det  udmunder.  Idet  han  nu  ender  sin  lange,  dobbelte  Forelæs- 
ningsrække, som  fremkom  i et  Universitetsauditorium  i Cam- 
bridge,  og  afslutter  sine  saa  praktisk  følgerige  politiske  Betragt- 
ninger, føler  han  Trang  til  at  betone  denne  Enhed,  til  at  sige 
sine  Tilhørere  det  saa  eftertrykkeligt  som  muligt,  at  han  har 
intet  Øjeblik  fraveget  sin  Opgave,  ikke  forladt  det  historiske 
Felt  for  at  drive  utidig  politisk  Propaganda.  Som  Historiker  har 
han  talt,  som  Historiker  har  han  behandlet  sit  Lands  vigtigste 
Spørgsmaal  og  i Kraft  af  hele  sin  historiske  Metode  sat  det 
under  Debat,  idet  han  ud  af  Fortidens  Historie  har  søgt  at  finde 
Lovene  for  Fremtidens.  Denne  Synsmaade  er  ikke  ny  eller  til- 
fældig, ikke  konstrueret  ad  hoc.  Seeiey  kunde  i saa  Henseende 
paaberaabe  sig  sin  første  Forelæsning,  den  Tiltrædelsesforelæs- 
ning, han  holdt  i 1869  ved  sin  Overtagelse  af  Professoratet  i 
Cambridge  — en  Forelæsning,  som  sikkert  er  uden  Sidestykke. 
I denne  Forelæsning  drøfter  han  det  aller  principielleste  Spørgs- 
maal, der  overhovedet  kan  opkastes  indenfor  Historieforskningen, 
Spørgsmaalet  om  Historiens  Betydning  i vor  Tid. 

Han  klager  her  over  den  ringe  Interesse  for  Historie,  der 
findes  ved  de  engelske  Universiteter,  og  han  fremsætter  det 
Spørgsmaal,  hvilken  Betydning  det  historiske  Studium  har  som 
Led  i Opdragelsen.  Hvorfor  studerer  man  Historie?  Matematik- 
ken kan  lære  os  Skarphed  i Tanke,  Konsekvens  i vore  Følge- 
slutninger, kan  hjælpe  os  til  at  hæve  almindelige  Opfattelser  til 
bestemt  formulerede  og  begrænsede  Sætninger.  De  klassiske 

Studier  tjener  til  at  uddanne  os  til  Veltalenhed  og  løfter  tillige 
Sindet  ved  Beskæftigelsen  med  store  Mænds  Tanker,  de  opdrager 
os  til  at  finde  Behag  i ædle  Nydelser.  Naturvidenskaberne  lærer 
os  at  finde  os  til  Rette  i Naturen,  de  uddanner  vort  Øje  til  at 
iagttage  og  aabenbarer  os  den  udmærkede  Orden,  der  hersker  i 
Universet.  Filosofien  endelig  gør  os  bekendt  med  os  selv,  lærer 
os  at  undres  ved  den  vanskelige  Betragtning  af  „det  dunkle  Dyb, 
som  Tanken  ej  kan  lodde, tt  vort  personlige  Jeg,  og  at  iagttage 
det  i dets  forskellige  Funktioner  som  forstaaende,  tvivlende,  tro- 
ende, vidende,  ønskende,  elskende,  rosende,  dadlende.  Det  er 
disse  store  Lærefags  aabenlyse  Fortrin.  Anbefaler  Historien  sig 
nu  ved  mindre  iøjnefaldende  Fortrin?  Er  dens  Krav  paa  vor 
Interesse  mindre  vel  begrundede?  Er  de  særligt  dunkle,  vanske- 
lige at  forklare  eller  at  godtgøre? 

Tværtimod  — udbryder  Seeley  — det  synes  mig  saa  let  en  Sag, 
at  jeg  vilde  føle  mig  forlegen  ved  den  altfor  selvindlysende  Forstaae- 
lighed  af  den  fremsatte  Paastand,  hvis  jeg  ikke  vidste,  at  Historiens 
Betydning  er  altfor  lidt  anerkendt  ikke  blot  her  ved  Universitetet,  men 
i engelsk  Opdragelse  overhovedet.  Lad  mig  da  sige,  at  Historien  er 
Skolen  i Statsmandskunst.  Hvis  jeg  ikke  talte  til  Studenter  ved  Cam- 
bridgeuniversitetet,  vilde  jeg  anslaa  en  mere  lavmælt  Tone.  Jeg  vilde 
da  foretrække  at  sige,  at  eftersom  det  paahviler  enhver  Borger  i et  frit 
Samfund  at  tage  nogen  Del  i offentlige  Anliggender,  saa  er  det  ønske- 
ligt baade  for  Almenhedens  Vel  og  for  at  hvert  enkelt  Individ  kan 
bevare  Agtelsen  for  sig  selv,  at  store  Begivenheder  og  almene  Inter- 
esser udgøre  en  Del  af  det  Studium,  hvorigennem  Fremtidens  Borger 
uddannes  til  Varetagelsen  af  sine  Pligter,  saa  at  han  med  nogen  For- 
staaelse  kan  følge  Udviklingsgangen  i sin  Samtids  Historie,  selv  om 
han  ikke  skulde  blive  kaldet  til  at  tage  nogen  større  personlig  Del 
deri.-  (Lectures  and  essays  Pag.  325.  Eversley  ed.). 

Og  paa  et  andet  Sted  i samme  Afhandling  hedder  det: 

„Historien  er  da  efter  min  Paastand  en  Skole  for  offentlig  Interesse 
og  Fædrelandskærlighed.  Uden  at  have  i det  mindste  noget  Kendskab 
til  Historien  kan  intet  Menneske  have  en  virkelig  Forstaaelse  af  Poli- 
tik, og  uden  at  have  en  betydelig  historisk  Viden  kan  ingen  fælde  en 
virkelig  politisk  Dom.  Der  er  ganske  vist  lidenskabelige  Politikere, 
som  savne  endogsaa  den  tarveligste  historiske  Kundskab;  men  det 
vilde  være  bedre  for  dem  ganske  at  afholde  sig  fra  Politiseren;  der 
er  Mennesker,  der  har  nogen  historisk  Viden,  som  er  politisk  indiffe- 
rente; men  det  er  fordi  de  ikke  kan  Historie  nok.  Men,  hvis  det  histo- 
riske Studium  er  vigtigt  for  enhver  Borger,  saa  er  det  det  ene  fornødne 
for  Lovgiveren  og  Regenten.  Der  er  utvivlsomt  mange  Ting,  som  det 

er  ønskeligt,  at  en  Politiker  skulde  vide.  Det  er  godt,  om  han  sidder 
inde  med  den  Kultur,  der  kendetegnede  den  ældre  Skole  af  Statsmænd, 
den  litterære  og  klassiske  Smag,  der  udmærker  Politikere  som  Fox  og 
Canning.  Paa  samme  Maade  kan  man  sige  om  en  Sagfører  eller  en 
Præst,  at  det  er  et  Plus  i hans  Karakterbog,  hvis  han  er  en  Mand, 
der  besidder  nogen  litterær  og  videnskabelig  Dannelse.  Men  det  ene 
afgørende  for  en  Jurist  er  Lovkundskab,  som  det  ene  afgørende  for  en 
Præst  er  Kendskab  til  Teologi,  og  saaledes  vil  jeg  vove  at  sige,  at  det 
ueftergivelige  Vilkaar  for  en  Politiker  er  Kendskab  til  Statsøkonomi 
og  Historie." 

Seeiey  søger  nu  at  bestemme  Historiens  Begreb,  saaledes 
som  han  opfatter  den,  skønt  han  udtaler  at  en  saadan  Under- 
søgelse vilde  føre  ham  for  vidt.  Han  siger  da,  at  han  behandler 
Historien  uden  at  gøre  nogen  Forskel  mellem  Nutid  og  Fortid. 
Der  er  en  Mængde  af  Fortidens  Tildragelser,  som  efter  hans 
Mening  er  uden  historisk  Betydning,  og  der  er  en  Mangfoldighed 
af  Nutidsbegivenheder,  som  have  historisk  Betydning.  Viden- 
skaben ordner  Kendsgerningerne  efter  indre  Lighed,  ikke  efter 
Datoer  eller  Tidspunkter.  Hvis  Historien  skulde  befatte  sig  med 
alt,  hvad  der  er  sket  i Verden,  vilde  den  ikke  være  en  enkelt 
Videnskab,  men  afgive  det  induktive  Grundlag  for  alle  Viden- 
skaber. 

Det  viser  sig  nu  imidlertid,  at  en  Række  af  betydelige  Stats- 
mænd — saadanne  som  Walpole,  Carteret,  Cobden  og  Macaulay 
— skønt  de  ingenlunde  er  uenige  om  Historiens  Betydning,  dog 
nærer  højst  forskellige  Anskuelser  om,  hvilken  Maade  der  er  den 
rette  at  studere  den  paa.  Seeiey  minder  om  Cobdens . og  hans 
Skoles  stadige  Vrængen  ad  de  klassiske  Studier.  Denne  Retning 
har  intet  andet  Maal  for  de  historiske  Kendsgerningers  Betydning 
end  deres  Nærhed  ved  vor  egen  Tid,  medens  den  anden  Retning 
maaler  de  historiske  Begivenheder  ved  deres  indre  Betydning 
og  Værdi;  den  ene  Skole  bekymrer  sig  saaledes  kun  om,  hvad 
der  er  moderne,  hvorimod  den  anden  ud  fra  den  Betragtning, 
at  nogle  af  de  mindeværdigste  Ting  hændte  i fjæme  Tider,  er 
tilbøjelig  til  at  tilkende  Oldtidens  Historie  Fortrinet.  Hvis  dette 
virkelig  var  hele  Modsætningen,  siger  Seeiey,  vilde  han  ikke  be- 
tænke sig  paa  at  slutte  sig  til  Forsvarerne  af  den  gamle  Historie. 
Han  indrømmer,  at  der  er  mere  Belæring  at  høste  hos  Tukydid 
end  hos  Froissart,  og  selv  langt  nyere  Tider  end  dem,  Froissart 
har  behandlet,  synes  ham  ret  værdiløse  i Sammenligning  med 

visse  Perioder  i Oldtidens  Historie.  Han  føler  sig  mere  hjemme 
i Rom  paa  Ciceros  Tid  end  i Paris  under  Frondens  Uroligheder. 
Men  Striden  staar  heller  ikke  imellem  ældre  og  nyere  Historie, 
den  staar  imellem  Fortidens  og  vor  egen  aller  egentligste  Nutid: 
Øjeblikkets.  Stilles  Spørgsmaalet  saaledes,  kan  Valget  ikke  være 
tvivlsomt.  Idet  man  vender  Historien  bort  fra  det  svundne  til 
det  nærværende,  faar  den  i Virkeligheden  Karakter  og  Rang  af 
et  eksperimentalt  Studium : Den  bliver  en  Raadgiver  med  Hensyn 
til  Øjeblikkets  brændende  Spørgsmaal. 

Det  er  i denne  Aand,  at  Seeley  henvender  sig  til  Studenterne 
i Begyndelsen  af  sin  Bog  om  „England  som  Verdensmagt,"  naar 
han  beder  dem  betragte  Englands  Historie  som  et  Hele  og  prøve 
om  de  ikke  kan  finde  nogen  Mening  i den,  og  om  de  ikke  kan 
finde  en  eller  anden  praktisk  Slutning,  hvortil  den  fører. 

„Hidtil,"  siger  han,  „har  De  maaske  beskæftiget  Dem  med  Datoer 
og  Navne,  Kongerækker  og  en  Mangfoldighed  af  Krige  og  Slag.  Den 
Tid  er  nu  kommet,  da  De  maa  stille  Dem  selv  det  Spørgsmaal:  „Til 
hvad  Nytte?"  Hvad  er  det  praktiske  Udbytte  af,  at  vi  har  samlet  alle 
disse  Kendsgerninger  og  bebyrdet  vor  Hukommelse  med  dem.  Hvis 
de  ikke  fører  til  Erkendelsen  af  store  Sandheder,  der  paa  én  Gang  har 
videnskabelig  Almenbetydning  og  praktisk  Værdi,  er  Historien  kun 
en  Underholdningsgenstand,  der  vanskelig  vil  kunne  hævde  sin  Plads 
mellem  Nutidens  mange  fremstormende  Videnskaber."  (The  expansion 
of  England.  Pag.  3.  Eversley  ed.). 

Og  i Kapitlet  om  „Historie  og  Politik"  udvikler  han  sin 
Tanke  nærmere. 

„Det  er  Overtro,"  hedder  det  her,  „at  mene  at  store  offentlige  Be- 
givenheder, fordi  de  fremtræde  i en  større  Maalestok,  har  noget  mere 
skæbnebestemt  nødvendigt  ved  sig  end  almindelige  Privatbegivenheder, 
og  denne  Overtro  magtstjæler  vor  Dømmekraft.  Det  er  umuligt  at 
danne  sig  en  Opfattelse  eller  en  Dom  om  en  stor,  national  Politik,  saa 
længe  man  vægrer  sig  ved  at  antage  Muligheden  af  nogen  anden 
Politik." 

Naturligvis  anvender  Seeley  disse  Betragtninger  paa  Englands 
Nutidsstilling,  paa  Spørgsmaalet  om,  hvilken  dets  Fremtids  politiske 
Kurs  skal  være,  om  det  skal  skille  sig  ved  sine  Kolonier,  eller 
om  det  skal  sætte  al  Kraft  ind  paa  at  knytte  dem  stadigt  nær- 
mere til  sig  og  saaledes  udvikle  sig  til  et  Verdensrige.  Dette  er 
et  politisk  Problem,  siger  han,  men  det  er  lige  saa  vel  et  histo- 
risk. Politik  og  Historie  er  kun  to  forskellige  Sider  af  den  samme 

Sag.  Der  er  en  vulgær  Opfattelse  af  Politik,  som  reducerer  den 
til  blot  Kævl  mellem  Interesser  og  Partier,  og  der  er  en  smaat- 
skaaren  Opfattelse  af  Historien,  som  kun  vil  anvende  den  til 
litterær  Underholdning  og  som  frembringer  Bøger,  der  svæve 
midt  mellem  Poesi  og  Prosa.  Disse  Afarter,  siger  han,  stammer 
fra  en  unaturlig  Sondring  mellem  to  Omraader,  der  høre  nød- 
vendigt sammen.  Politik  bliver  aandløs,  naar  den  ikke  frigøres 
gennem  Historien,  og  Historien  svinder  ind  til  blot  Litteratur, 
naar  den  taber  sit  Fodfæste  i den  praktiske  Politik  og  taber 
Sansen  for  sit  Forhold  til  den.  Og  han  opstiller  sin  bekendte 
Sætning:  Historie  er  Fortidens  Politik,  Politik  Nutidens  Historie. 

Ud  fra  dette  Synspunkt  og  denne  Opfattelse  af  Historiens 
Opgave  retter  han  sit  Angreb  paa  den  i Nutiden  saa  yndede 
kulturhistoriske  Opfattelse  af  Historien,  og  han  adresserer  ganske 
særligt  dette  Angreb  til  sin  Landsmand  Thackeray , der  har  gjort 
sig  til  Talsmand  for  denne  Opfattelse. 

Thackeray,  siger  han,  hævder,  at  „vi  skal  gøre  os  bekendt  med 
Fortidens  Liv  og  Væsen."  Hvad  er  Meningen  af  dette?  Han  forklarer 
det  selv.  Naar  vi  læser  i disse  henrivende  Bind  af  „The  tatler"  og 
„The  spectator"  (Tidsskrifter  i det  18de  Aarhundrede)  vender  den 
svundne  Tid  tilbage,  vore  Fædres  England  lever  op  paany.  Vi  se  igen 
Majstangen  rejst  i Londons  „Strand",  i Kirkerne  trænges  Dag  efter 
Dag  de  andagtsøgende;  Skønaanderne  mødes  i Kaffehusene,  Adelen 
ager  afsted  til  Modtagelsen  ved  Hoffet,  Damerne  ile  til  Modebutikkerne, 
Portechaisedragerne  puffes  i Gaderne,  Tjenerne  løber  med  Kæder  foran 
Kareterne  eller  klemmer  sig  gennem  Trængslen  udenfor  Teatrenes 
Døre.  Jeg  paastaar,  at  Digtningen  indeholder  en  større  Mængde  Sand- 
hed i opløst  Tilstand  end  den  Bog,  som  foregiver  at  være  lutter  Sand- 
hed. Af  den  digtede  Bog  faar  jeg  det  levende  Billede  af  Tiden,  af  dens 
Sæder,  dens  Røre,  Dragterne,  Fornøjelserne,  Latteren,  Selskabets  Latter- 
ligheder — den  gamle  Tid  lever  igen  og  jeg  er  paa  Rejse  i gammel 
England.  Kan  den  solideste  Historiker  gøre  mere  for  mig?" 

„Det  er  ganske  naturligt,  aten  stor  Romanforfatter  tænker  saaledes," 
bemærker  Seeley.  „Den  berømte  Ingeniør  Brindley  blev  en  Gang 
spurgt,  hvorfor  han  mente  at  Floderne  var  til,  og  svarede  uden  fjær- 
neste  Tøven:  „Til  at  lave  Kanaler  af."  Og  spørger  man  Thackeray, 
hvorfor  Dronning  Anna  levede,  og  hvorfor  Englænderne  under  Her- 
tugen af  Marlborough  bekæmpede  de  Franske,  saa  svarer  han  uden 
at  blinke:  „Det  var  for,  at  jeg  kunde  skrive  min  udmærkede  Roman: 
„The  Esmonds."  Ja,  naturligvis  tænkte  han  saaledes,  men  hvor  kunde 
han  med  sin  humoristiske  Sans  gaa  hen  og  tilstaa  det?" 

Som  man  ser,  appellerer  han  til  vor  Skepticisme.  Han  nægter 

ikke,  at  Historien  vilde  være  af  stor  Betydning,  hvis  den  var 
sand;  men  den  er  ikke  sand,  siger  han.  Han  tror  ikke  et  Ord 
af  den. 

Seeley  hævder  nu  i Modsætning  hertil,  at  Historien  er  sand, 
at  den  gennem  Historikernes  Arbejde  mer  og  mer  er  bleven  det. 
Den  ligger  nu,  efter  at  den  for  en  stor  Del  er  omskrevet,  paa 
Videnskabsmandens  Bord  som  en  Stofmasse,  hvoraf  han  kan 
uddrage  sine  politiske  Slutninger  og  Lærdomme.  Og  hvis  det 
maa  indrømmes,  at  man  kan  naa  til  historisk  Sandhed,  og  det 
maa  det,  saa  kan  der  ikke  længere  være  nogen  Uenighed  om 
dens  kolossale  Betydning.  Den  behandler  Kendsgerninger  af  den 
største  og  videstrækkende  Betydning,  Aarsageme  til  Rigers  Frem- 
gang og  Forfald,  Krig  og  Fred,  Millioners  Lidelse  og  Lykke.  Og 
han  slutter  med  disse  stolte  Ord,  der  kunde  staa  som  Motto 
under  hans  Billede:  „Jeg  siger  Dem,  at  naar  De  studerer  Eng- 
lands Historie,  studerer  De  ikke  Englands  Fortid,  men  dets 
Fremtid." 

Det  er  i nøje  Overensstemmelse  hermed,  naar  Seeley  slutter 
sin  Bog  „On  the  expansion  of  England"  med  disse  Ord: 

„Ofte  er  jeg  af  dem,  der  ligesom  jeg  selv  har  fordybet  sig  i det 
Spørgsmaal,  hvorledes  man  skal  undervise  Historie,  bleven  mødt  med 
den  Bemærkning:  „Man  skal  fremfor  alt  gøre  den  interessant!"  I en 
vis  Forstand  kan  jeg  billige  denne  Opfattelse,  kun  at  jeg  opfatter  Ordet 
interessant  i en  forskellig  Mening  — en  Mening,  som  i Virkeligheden 
er  den  oprindelige  og  rigtige.  Ved  interessant  forstaar  man  i Reglen 
romantisk,  poetisk,  forbløffende;  i den  Forstand  forsøger  jeg  ikke  paa 
at  gøre  Historien  interessant,  fordi  det  efter  min  Mening  ikke  kan 
gøres  uden  at  forfalske  den  med  uægte  Tilsætninger.  Men  Ordet  inter- 
essant sigter  i Virkeligheden  heller  ikke  paa  det  romantiske.  Interessant 
i Ordets  egentlige  Forstand  er  det,  som  paavirker  vore  Interesser,  som 
griber  dybt  ind  i vor  Tilværelse  og  faar  afgørende  Betydning.  Jeg  har 
forsøgt  at  vise  Dem,  at  det  moderne  Englands  Historie  fra  Begyndelsen 
af  det  18de  Aarhundrede  er  interessant  i denne  Forstand,  fordi  den 
er  svanger  med  store  Resultater,  som  vil  paavirke  vort  Liv  og  vore 
Børns  Liv  og  blive  afgørende  for  vort  Lands  fremtidige  Storhed." 

De  Synspunkter,  Seeleys  Bog  forfægtede,  var  ikke  absolut 
nye.  Allerede  i 1868  havde  Charles  Dilke  gjort  sig  til  Talsmand 
for  Kravet  om  et  Stor-England;  men  Seeley  var  den  første,  der 
bragte  dette  Krav  i litterær  Form  og  underbyggede  det  med 
historisk  Begrundelse.  Hans  Syn  paa  engelsk  Politik  og  dens 
Opgaver  var  den  Gang  langt  fra  almindelig  anerkendt  af  hans 

Landsmænd.  Endog  Statsmænd  som  Cobden,  Durham  og  Glad- 
stone  betragtede  nærmest  Kolonierne  som  en  unødvendig  og 
derfor  farlig  Ballast. 

1 Overensstemmelse  med  sin  hele  Synsmaade  hævdede  Seeley 
ogsaa  eftertrykkelig  i Tale  som  i Skrift  sin  Stemme  mod  Home 
rule,  det  af  Irerne  forlangte  og  af  Gladstone  forfægtede  irske 
Parlament  og  traadte  i Skranken  for  Bestræbelser  som  dem,  der 
repræsenteredes  af  Imperial  Federal  League.  Men  han  holdt  sig 
fri  for  Jingoisternes  Overdrivelser,  naar  de  i Stor-Englands  Hi- 
storie kun  se  et  Udslag  af  den  angelsaksiske  Races  Overlegen- 
hed, som  om  Englænderne  fra  Naturens  Haand  var  de  ypperste 
Mennesker,  og  hævder  Rigets  Interesser  paa  Bekostning  af  Ret- 
færdigheden. Han,  der  Gang  paa  Gang  har  blottet  Tomheden 
og  Hulheden  i Macaulays  chauvinistiske  Betragtninger,  var  skarpt 
paa  sin  Post  overfor  enhver  national  Overvurdering. 

Seeley  døde  i Cambridge,  hvor  han  havde  beklædt  Stillingen 
som  historisk  Professor  fra  1869,  efter  en  lang  og  haard  Syg- 
dom. Hans  Død  indtraf  i 1895  og  han  var  da  tresindstyve  Aar 
gammel.  Som  Anerkendelse  af  sine  Fortjenester  var  han  af  Dron- 
ning Victoria  bleven  ophøjet  i Adelsstanden. 

Alfr.  Ipsen. 

or  saa  vidt  man  i det  hele  kan  tale  om  egentlig 
Billedkunst  i den  antikiserede  Stil,  som  er  bleven 
opkaldt  efter  Ludvig  XVI,  og  som  skabtes  af  Kunst- 
1 Håndværket  paa  dennes  Tid,  er  der  ikke  meget 
nævne.  Det  maatte  være  Clodion’s  Statuetter  og 
Relieffer,  som  trods  deres  Paavirkning  af  Antiken 
er  fri  for  al  Strænghed  og  Kulde,  og  som  smigrer  sig  ind  med 
deres  fuldendte  Form  og  fine  Ynde  i Linjerne.  Eller  det  maatte 
være  Me  Vigée  Lebrun’s  Portræter  af  skønne  Kvinder,  derimel- 
lem Billederne  af  hende  selv,  som  vel  ikke  kan  siges  fri  for 
nogle  Stænk  af  kvindeligt  Koketteri,  men  som  til  Gengæld  — 
skønt  ogsaa  flygtig  berørte  af  Antiken  — er  velgørende  fri  for 
Pedanteri.  Man  kunde  maaske  endnu  i denne  Sammenhæng  nævne 
Hubert  Robert's  dekorative  Landskaber,  som  — deres  antike  Søj- 
ler og  Ruiner  tiltrods  — er  ægte  rococoagtige  i deres  Sølvtoner 
og  deres  spirituelle  Leg  med  et  alvorligt  historisk  Stof.  Hverken 
for  ham,  eller  for  Clodion  eller  for  Me  Lebrun,  eller  for  Kunst- 
haandværkerne,  der  arbejdede  i Ludvig  XVl’s  Stil  paa  Bestilling 
af  Marie-Antoinette  og  Aristokratiet,  var  Antiken  nogen  Tugtelse. 
De  sugede  Sødmen  af  den  uden  at  bekymre  sig  om  dens  Stræng- 
hed. Ce  qu’å  nos  jardins  sont  les  fleurs,  les  arts  le  sont  d la 
vie,  har  en  af  dem  skrevet  i en  kobberstukken  Ramme  af  Blom- 
ster. De  havde  endnu  Rococotidens  Opfattelse  af  Kunsten  som 
en  Forskønner  og  Forsøder  af  Livet. 

Men  denne  Opfattelse  var  ikke  længere  den  gængse  blandt 

Billedkunstens  Dyrkere  i Frankrig.  La  maniére  nåble  et  simple 
du  bel  antique:  det  var  nu  Idealet,  mod  hvilket  hver  paa  sin 
Vis  stræbte.  Il  a pris  parmi  nous  une  belle  fureur  pour  Homere. 
Il  nous  pleut  de  traductions  de  tous  les  cotés,  skriver  Caylus 
i et  Brev  fra  1764.  Winckelmann  blev  i 1766  oversat  til  Fransk; 
Dandré  Bardon  udgav  i 1772  et  Par  Bind  om  de  Gamles  Drag- 
ter og  Møbler  og  udfyldte  dermed  navnlig  et  stort  Savn  i Aka- 
demiet, hvis  Konkurrenceopgaver  ikke  mere  hentedes  fra  Biblen, 
men  fra  den  græske  og  romerske  Historie.  „Sokrates  Endeligt", 
„Germanikus  Død“:  det  var  saa  tidligt  som  i 1762  Opgaverne 
til  Grand  Prix;  de  heroiske  Æmner  stod  alle  paa  Dagsordenen. 
Ingen  saa  dog  endnu,  hvor  det  bar  hen;  ingen  anede  Sammen- 
hængen mellem  denne  Reaktion  i Kunsten  og  den  Revolution  i 
Samfundet,  som  i det  stille  forberedtes  samtidig.  Hvor  skulde 
ogsaa  nogen  kunne  ane  den?  Selv  hvad  Vien,  den  mest  yderlig- 
gaaende  af  de  Antikiserende,  malede  eller  lærte  sine  Elever  at 
male,  saa  ganske  tandløst  ud.  Det  kom  ikke  Antiken  nærmere, 
end  Poussin  eller  Lesueur  var  kommen  den,  fra  hvis  akademiske 
Kunst  den  ny  Klassicisme  kun  adskilte  sig  ufordelagtigt  derved, 
at  der  var  dygtigt  med  Reminiscenser  af  Rococostilen  i den.  Hvor 
skulde  det  kunne  være  anderledes?  Alle  de  Kilder,  hvoraf  den 
ny  Klassicisme  øste,  nemlig  Kobberne. i de  lærde  Rejsebeskri- 
velser, var  jo  inficerede  af  Rococo,  udførte,  som  de  var  af  Kunst- 
nere eller  Dilettanter,  der  med  eller  mod  deres  Vilje  gav  alt  den 
rette  „Tournure".  Endnu  i Viens  Skole,  endnu  Ansigt  til  Ansigt 
med  Antikerne,  blev  Eleverne  indøvede  deri.  De  maatte  udføre 
ét  Billed  af  l’ antique  tout  cru  (den  ganske  raa,  d.  v.  s.  utilla- 
vede  Antik).  Men  det  var  ikke  det  endelige  Billed.  Dét  udførtes 
hjemme,  og  det  fremkom  derved,  at  man  „rynkede  Brynene, 
fremhævede  Kindbenene  og  aabnede  Munden  en  Smule". 

Citatet  er  af  ingen  ringere  end  David,  hvis  første  Fortjeneste 
det  netop  blev  at  frigøre  Kunsten  af  denne  afskylige  udlevede 
Manér.  Han  var  bleven  opdragen  med  den  hos  selve  dens  Mester, 
Boucher,  og  til  hvilken  Grad  han  begyndte  som  en  Efterligner 
af  denne,  viser  Billedet  af  „Minervas  Kamp  mod  Mars"  i Louvre. 
Denne  tøsede  Ballet-Minerva,  hvis  hvide  Særk  blotter  ufornødent 
meget  af  hendes  ene  rosenrøde  Laar,  denne  Venus,  som  hviler 
med  sin  udfordrende  yppige  Hofte  paa  Skyerne,  denne  Amorin, 
som  over  hendes  Hoved  knuser  en  Taare:  det  er  saa  ægte 

Boucher’ske  Typer,  som  om  Boucher  havde  malet  dem  selv. 
Man  lærer  David  paa  hans  næste  Stadium  at  kende  i hans 
„Belisaire",  malet  efter  hans  Hjemkomst  fra  en  Rejse  til  Italien, 
paa  hvilken  han  havde  ledsaget  sin  nye  Lærer  Vien,  efter  at 
denne  var  bleven  udset  til  Direktør  for  Akademiet  i Rom.  Det 
var  Poussinsk-Viensk  i sin  Form,  d.  v.  s.  et  tørt  akademisk  Bil- 
led; men  der  var  i Soldaten,  som  genkender  den  blinde  gamle 
Feltherre  en  theatralsk  Pathos,  for  hvilken  Tiden  allerede  var 
moden,  lige  som  den  tog  sig  selve  Billedets  Æmne  til  Indtægt 
som  et  af  de  hjærteskærende  Exempler,  man  nu  allevegne  søgte 
paa  monarkisk  Mangel  paa  Menneskelighed.  En  Dag,  medens 
det  i 1781  var  udstillet  paa  Salonen,  og  det  rygtedes  at  David 
var  set  i dets  Nærhed,  blev  han  omringet  af  den  begejstrede 
Mængde,  løftet  paa  dens  Skuldre  og  baaren  i Triumf  til  sit  Hjem. 

Det  staar  intet  Steds  skrevet,  men  man  har  Lov  til  at  tro, 
at  denne  Hændelse  fik  den  dybeste  Indflydelse  paa  David.  Det 
vides  ikke,  at  han  til  da  havde  vist  Sans  for  andet  end  Kunst 
Nu  slog  med  ét  en  Bølge  af  Samfundets  Stemning  ham  i Møde 
og  løftede  ham  i Triumf.  Tidligere  maaske  end  for  nogen  anden 
har  i denne  Stund  Revolutionen  dæmret  for  hans  Bevidsthed, 
og  i et  Nu  har  han  anet  sin  Mission. 

Hvorom  alting  er:  Forudsætningerne  for  hans  epokegørende 
„Horatiernes  Ed“,  hvortil  han  undfangede  Ideen  paa  sit  Besøg 
i Fædrelandet,  men  som  han  udførte  efter  at  være  vendt  tilbage 
til  Italien,  de  er  nok  saa  meget  at  søge  i Paris,  som  i Rom.  Da 
han  anden  Gang  ankom  dér,  var  Mengs  død;  men  Canova  var 
kommen  fra  Venedig,  og  Klassicismen  paa  romersk  Grund  havde 
nu  i ham  og  i den  gamle  Battoni  et  Par  Stjærner  af  første  Rang, 
som  ikke  let  lod  sig  fordunkle.  Battonis  glandsbilledagtigt  farve- 
blomstrende,  smægtende  og  søde  Kunst  havde  tilfredsstillet  en 
nøjsom  Tidsalders  Forestillinger  om  Antikens  og  Rafaels  Fortrin 
og  havde  skabt  sin  Mester  en  lige  saa  uhyre  som  ufortjent  Be- 
rømmelse. Han  nærmede  sig  nu  de  80  Aar,  og  han  saa  med 
Uvilje  i den  22aarige  Canova  en  aandsbeslægtet  Kunstner  opstaa 
som  Arvtager  til  sit  Ry.  Vel  erkendte  han  Canovas  Talent;  men 
han  sagde  om  det,  at  det  var  „paa  ganske  falske  Veje".  Dette 
„falske"  ved  Canova  var  noget  ægte  barokt,  noget  ægte  Ber- 
ninisk,  som  han  havde  i Kraft  af  sin  Tid  og  sin  Fødsel,  og  som 
det  aldrig  lykkedes  ham  at  overvinde,  skønt  der  var  nok,  som 

gjorde  ham  opmærksom  derpaa.  Han  tilhørte  i Rom  en  Kreds 
af  Datidens  mest  oplyste  Forskere  og  Kendere  af  Antiken : Ma- 
leren, Arkæologen  og  Samleren  Gavin  Hamilton,  Visconti,  Ud- 
giver af  „Museum  Clementinum"  og  Winckelmanns  Efterfølger 
som  Tilsynshavende  med  Roms  Antikviteter,  Milizia,  Arkitekt 
og  Forfatter  af  „Memorie  degli  architetti“,  Quatremére  de  Quinzy, 
Arkæolog  og  Kunstskribent,  kendt  i den  nulevende  Slægt  ikke 
mindst  af  sin  varmtskrevne  Bog  om  Canova.  Men  denne  — Ca- 
nova  — havde  dog  med  al  sin  Agtelse  for  dette  lærde  Lag  sin 
egen  Opfattelse  af  Oldtidens  Billedhuggerkunst,  der  mere  stemte 
med  hans  egen  Karakter  som  Kunstner  end  med  den,  der  almin- 
delig tillagdes  Antiken.  Man  ser  det  af  hans  Kunst;  man  har  sort 
paa  hvidt  for  det  i et  Brev,  han  tilskrev  Quatremére  de  Quincy 
efter  nylig  at  have  stiftet  Bekendtskab  med  Parthenon-Skulptu- 
reme.  De  Antiker,  som  han  — og  alle  andre  — indtil  da  havde 
kendt,  var  næsten  udelukkende  Frembringelser  fra  Forfaldstiden. 
Man  kendte  hverken  den  tidlige  græske  Kunst  eller  Kunsten  fra 
dens  første  Blomstringstid,  da  Lord  Elgin  bragte  Panthenons- 
Skulpturerne  til  England.  Det  var  først  i 1816,  de  blev  offentlig 
tilgængelige;  altsaa  paa  et  langt  senere  Tidspunkt  end  det,  paa 
hvilket  Fremstillingen  her  dvæler;  men,  som  det  vil  ses,  giver 
Canovas  Ytringer  om  disse  Skulpturer  ogsaa  tilbageskuende  Op- 
lysninger om  hans  tidligere  Opfattelse  af  Antiken,  hvori  Parthe- 
non-Skulpturerne  egentlig  kun  bestyrkede  ham.  „Dette  er  det 
sande  Kød“,  skriver  han,  „dette  er  den  skønne  Natur,  som  i 
det  hele  taget  de  Gamles  Billedhuggerarbejder  er  det  ....  Jeg 
tilstaar,  at  da  jeg  saa  disse  Ting,  blev  min  Forfængelighed  smigret, 
fordi  jeg  altid  har  haft  den  Fornemmelse,  at  de  store  Mestre 
maatte  have  arbejdet  paa  denne  Maade  og  ikke  paa  nogen  an- 
den ....  Dette  er  nok  til  en  Gang  for  alle  og  afgørende  at  faa 
Billedhuggerne  til  at  give  Afkald  paa  enhver  Strænghed  og  faa 
dem  til  at  holde  sig  til  Naturens  skønne  og  bløde  Form.“  Den 
bløde  Form,  den  Bernini’ske  Morbidezza,  mod  hvilken  Winckel- 
mann  havde  ivret,  den  er  just  et  af  de  væsentligste  barokke  og 
urene  Elementer  i Canovas  tilstræbte  Klassicisme.  Et  andet  uklas- 
sisk Element  i hans  Kunst  er  hans  lumre  sydlandske  Sanselig- 
hed, et  tredie  den  italienske  Virtuositet  i hans  Haand.  Men  ugræsk 
frem  for  noget  er  maaske  dog  nok  det  Hang  til  Smægten  og 
Sentimentalitet,  som  vansirer  selv  de  skønneste  af  hans  Arbejder. 

Han  delte  dette  Hang  med  en  Mængde  af  sine  Samtidige.  Klop- 
stock  og  Gellert,  Young  og  Ossian,  frem  for  alle  dog  Goethe 
med  sin  Werther  havde  skabt  en  „Weltschmerz"  ogsaa  i de 
Lande,  hvor  man  savnede  et  Ord  for  Fornemmelsen.  Fra  sit 
andet  Ophold  i Rom,  der  delvis  faldt  sammen  med  Davids,  for- 
tæller Tischbein  i sine  Erindringer  et  Træk,  som  tydelig  maler 
den  smørbløde  Tilstand  i Sindene.  Han  saa  en  Dag  et  ufuldført 
Billed  af  „Coriolan  og  hans  Moder"  hænge  hos  Battoni  og  spurgte 
denne,  hvorfor  han  ikke  havde  gjort  det  færdigt.  „Fordi  jeg  vilde 
blive  for  rørt  derved",  var  Svaret.  Og  idet  nu  den  gamle  Kunst- 
ner forklarede  Kompositionen  nærmere,  „begyndte  han  at  græde 
bitterlig,  og  da  heller  ikke  mine  Taarer  er  tilfrosne,"  tilføjer 
Tischbein,  „saa  græd  vi  begge  foran  Billedet". 

Fra  det  elegisk  smægtende  til  det  taaredrivende  sentimentale: 
det  var  Stemningsskalaen  i den  Figurkunst,  der  omgav  David  i 
Rom.  Nu  satte  han  med  „Horatiemes  Ed"  sit  Staal  mod  dette 
Smør,  og  det  baade  skar  og  skurrede  i de  følsomme  Sjæle  om- 
kring ham.  Han  havde  i de  1 1 Maaneder,  han  brugte  til  at  male 
Billedet,  isoleret  sig  fuldstændig  fra  den  internationale  Koloni  af 
Kunstnere.  Paa  sin  første  Rejse  havde  han  samlet  sig  et  Fond 
af  Studier  efter  Oldtidens  Mindesmærker,  og  hermed,  tilligemed 
sine  Modeller,  sin  talentfulde  Elev  og  Hjælper,  Drouais,  og  et 
Antal  Hjælme  og  Vaaben,  som  han  havde  ladet  en  Blikkenslager 
udføre  efter  antike  Forbilleder,  laasede  han  sig  inde,  indtil  Bil- 
ledet stod  færdigt,  og  han  selv  rejste  hjem.  En  af  de  første,  der 
fik  det  at  se,  var  Tischbein,  „und  als  ich  es  sah,"  siger  denne  i 
sine  Erindringer,  „ergrifF  mich  ein  eiskaltes  Schauer".  Men  han 
siger  ogsaa,  at  „hvis  nogensinde  et  Billed  har  vakt  Opsigt,  saa 
var  det  dette.  Flere  Dage  igennem  var  det  som  en  Procession. 
Fyrster  og  Fyrstinder  kom  kørende  for  at  se  det;  Kardinaler  og 
Prælater,  Monsignori  og  Klerke,  Borgere  og  Arbejdere,  alle  ilede 
de  derhen.  Bagefter  mødtes  disse  Folk  paa  Værtshusene.  En 
sagde:  „det  er  bedre  end  Raphael";  en  anden:  „det  er  intet  mod 
Rafael".  Under  Paavirkning  af  Vinen  kom  det  til  Slagsmaal  og 
Dolkestik.  Og  saaledes  stredes  Dannede  og  Udannede,  Lærde  og 
Læge,  Kendere  og  Ikke-Kendere  om  dette  Billeds  Værdi." 

Det  er  lettere  at  forstaa,  at  det  blev  omstridt  i Rom,  end  at 
det  i det  hele  dér  fandt  nogen  Forstaaelse.  Thi  med  de  af 
Smægten  segnefærdige  Skikkelser,  som  dér  stod  frem  paa  Staf- 

felier  og  Kavaletter,  har  „Horatierne"  intet  Slægtskab.  De  er 
hjærtekolde,  fantasiløse,  forstandsnøgterne;  langt  fra  at  være 
segnefærdige  af  Smægten  staar  de  lige  saa  urokkelig  fast  paa 
deres  Ben  som  paa  deres  Overbevisning;  de  har  Sener  af  Jærn, 
Karakterer  og  Viljer  af  Staal.  De  tiltaler  os  ganske  vist  ikke 
mere  med  deres  Væsen,  disse  tre  barske  Mænd,  der  alle  tre  i 
samme  Sekund  gør  det  samme  drabelige  Skridt  frem  med  højre 
Fod,  og  som  alle  tre  sværger  i samme  pathetiske  Stilling  med 
højre  Haand  fremstrakt  mod  de  Sværd,  deres  Fader  rækker 
dem.  De  synes  os  for  indstuderede;  de  handler  snarere,  som  der 
handles  paa  et  Theater  end  paa  Livets  egne  Scene  i de  store 
Lidenskabers  Øjeblikke.  Men  der  er  dog  noget  ved  deres  Væ- 
sen, som  aabenbart  en  Gang  har  haft  en  Slags  Ret  og  Gyldig- 
hed, og  som  derfor  har  Krav  paa,  at  man  søger  dets  Forklaring 
i Historien.  Man  søger  den  heller  ikke  forgæves.  Historien  lærer 
os,  at  en  dyb  Sympathi  for  Oldtidens  Heltesind  og  Borgerdyd, 
en  Sympathi,  hvis  første  Tilkendegivelse  maaske  var  de  Opgaver 
over  heroiske  antike  Æmner,  Akademiet  allerede  udskrev  i Tred- 
seme,  i Firserne  bemægtigede  sig  hele  det  dannede  Frankrig. 
Den  opstod,  denne  Sympathi,  naturligvis  ikke  ved  nogen  Selv- 
antænding af  det  historiske  klassiske  Stof;  men  dette  gav  sig  til 
at  blusse  som  simpel  Følge  af,  at  det  kom  i Berøring  med  Ti- 
dens brændende  Spørgsmaal.  Paa  Forhaand  var  Stoffet  i stort 
Omfang  spredt  i den  Ungdom,  som  voxede  op;  thi  i højere 
Grad  i Frankrig  end  i noget  andet  Land  hvilede  Ungdommens 
Uddannelse  paa  Studiet  af  Oldtidens  Forfattere.  „Vi  var,“  for- 
talte senere  Nodier,  „mere  forberedte  paa  Revolutionssprogets 
ejendommelige  Tone,  end  man  skulde  tro;  det  kostede  os  ikke 
megen  Møje,  fra  Studierne  i vore  Gymnasier  at  gaa  over  til 
Kampene  paa  Forum.  1 Skolerne  gaves  der  f.  Ex.  Prisopgaver 
af  denne  Art:  hvo  staar  højst,  den  ældre  Brutus,  der  ofrede  sine 
Børn,  eller  den  yngre  Brutus,  som  ofrede  sin  Fader?  Saaledes 
har  Livius  og  Tacitus  bidraget  mere  til  at  tilintetgøre  det  monar- 
kiske System  end  Voltaire  og  Rousseau."  Rousseau  havde  vakt 
Sværmeriet  for  den  tarvelig  klædte,  tugtige  Kvinde  med  de  sunde 
Børn  ved  sit  frugtbare  Bryst;  nu,  hvor  de  fremsynte  allerede 
anede,  at  Fædrelandet  var  i Fare  og  instinktmæssigt  følte,  at  der 
kunde  blive  Trang  til  ideale  Mænd,  nu  genkaldte  man  sig  i sine 
Drømme  om  saadanne  Billederne  af  Oldtidens  Borgere,  og  i 

ingens  Dramme  tegnede  disse  Billeder  sig  tidligere  end  i den 
unge  David’s,  om  hvem  en  Taler  i Jakobinerklubben  senere 
kunde  sige  med  Rette,  at  han  „med  sit  Geni  var  ilet  forud  for 
Revolutionen.® 

Det  er  da  ikke  Klassicismens  æsthetiske,  men  Revolutionens 
ethiske  Kærlighed  til  Oldtiden,  der  slaar  En  i Møde  fra  hans 
Billed  af  „Hora tierne®.  Det  altfor  højstemte,  det  hastemte  i disse 
Skikkelser  er  fransk  og  hverken  græsk  eller  romersk.  De  har 
deres  theatralske  Væsen  fælles  med  en  Mængde  af  de  levende 
Figurer,  der  siden  agerede  i Revolutionens  store  Drama.  Mere 
eller  mindre  blev  dette  af  alle  dets  Rollehavende  spillet  med  en 
Pathos,  som  var  lært  af  den  gamle  franske  Tragedie,  og  det  var 
ogsaa  dér,  Horatieme  havde  lært  deres  hule  og  tomme  Dekla- 
mation. Naar  de  tiltrods  for  den  dog  gør  Indtryk  paa  En,  naar 
deres  Mandighed  synes  ægte  som  deres  Muskler,  saa  beror  dette 
paa  Kraften  i den  Kunst,  hvormed  Formen  i dem  er  krystet  ud 
af  Naturen.  Tyve  Gange  ommalede  David  efter  sit  bekendte  Si- 
gende den  gamle  Horatius’  venstre  Fod,  og  en  Kender  af  Kun- 
stens Fremstillinger  af  Menneskeskikkelsen  har  givet  det  Ben, 
der  hører  til  denne  Fod,  det  Skudsmaal,  at  „det  er  et  aldeles 
fortrinligt  Stykke  Figurmaleri®.  Men  ikke  blot  i dette  Ben:  i 
samtlige  de  nøgne  Partier  og  delvis  ogsaa  i de  drapperede  er 
Formstudiet  i dette  Billed  enestaaende  indtrængende  i sin  Energi. 
For  Betydningen  af  den  Realisme,  som  David  dermed  førte  ind 
i den  franske  Klassicisme,  gjorde  man  sig  ganske  vist  ikke  Rede, 
da  „Horatieme®  fremkom  i Frankrig;  men  utvivlsomt  bidrog 
denne  Haandgribelighed  ved  Tingene  til  den  Magt,  som  Billedet 
dér  øvede  over  Sindene.  Her  var  de  Mænd  man  søgte:  Oldtidens 
Helte  opfattede  fra  den  mandige  Energis  Side  og  malede  i en 
energisk  mandig  Aand,  hvori  Revolutionsaanden  maatte  genkende 
sig  selv  og  virkelig  ogsaa  gjorde  det. 

En  „transport  universel®  blev  Virkningen  af  Billedet,  da  det 
i 1785  blev  udstillet  i Paris.  Og  denne  Virkning  slog  tilbage  til 
David,  og  en  Vexelvirkning  begyndte  mellem  ham  og  Tiden. 
Man  havde  indtil  da  paa  Theatret  spillet  Oldtidens  Helte  med 
Pudderparykker  paa  Hovederne;  nu  optraadte  Larive  og  straks 
efter  Talma  i korrekte  antike  Dragter  i de  antike  Roller,  og  i 
stigende  Grad  blev  nu  Theatret  det  Sted,  hvor  det  heroiske  Old- 
tids-Ideal blev  studeret  og  kopieret.  David  tegnede  Dragter  for 

Talma;  Talma  tegnede  sine  Karakterer  ind  i dem;  David  gik  hen 
for  at  se  Talma  spille,  og  „Sokrates  Død“  eller  „Brutus“,  der 
efterfulgte  Horatieme,  viser  tiltagende  Tilbøjelighed  for  det  thea- 
tralske.  Men  de  Samtidige  delte  denne  Tilbøjelighed,  og  vedbli- 
vende bidrog  hans  Billeder  til  at  holde  Begejstringen  for  Old- 
tiden brændende.  Andre  Begivenheder  traadte  til  med  samme 
Virkning.  Overførelsen  1788  af  Voltaire’s  Lig  til  Panthéon  for- 
mede sig  som  et  storartet  Optrin  i antik  Kostymering  og  efterlod 
Længsler  efter  mere  af  den  samme  Slags.  Barthélemy’s  Bog,  „Le 
voyage  du  jeune  Anacharsis”,  som  gav  Anledning  til  Me  Vigée- 
Lebrun’s  berømte  „Souper  å la  grecque“,  satte  ogsaa  dybere 
Spor  end  dette  Lune  af  en  Kvinde.  Uopholdelig  blev  nu  Spartas 
Forfatning  eller  Roms  Republik  fremdragne  som  Exempler  paa 
attraaelsesværdige  Statsformer  for  Frankrig.  Stedse  almindeligere 
blev  det  nu  at  pryde  sine  Vægge  med  de  antike  Heltes  eller 
Lovgiveres  Portræter,  stedse  almindeligere  ogsaa  blandt  Kvinderne 
at  lade  sig  koiffere  som  Horatiernes  Søstre  eller  Brutus’  Døtre 
og  klæde  sig  i antike  Dragter,  stedse  almindeligere  fremdeles  at 
lade  sine  Børn  døbe  med  Navne  som  Scævola,  Cassius,  Decius, 
Aristides,  Themistokles,  Epaminondas,  „der  foragtede  Døden  lige 

saa  oprigtigt,  som  de  foragtede  Tyrannerne”, 

indtil  sluttelig  Luften,  ladet  bl.  a.  med  al  denne  antike  Patriot- 
isme og  Heroisme,  blev  for  lummer,  — og  Revolutionens  Uvejr 
brød  løs. 

Dermed  træder  David  for  en  Tid  ud  af  Kunsthistorien  for 
— som  en  af  de  rødest  radikale  af  Jakobinerne  — at  gaa  over 
i den  politiske  Historie.  Han  efterlod  sig  ufuldført  „Eden  i Bold- 
huset”, som  Nationalforsamlingen  havde  bestilt  hos  ham,  og  som 
ikke  blev  færdigt,  fordi  hans  politiske  og  kunstpolitiske  Inter- 
esser nu  optog  al  hans  Tid.  Han  bekæmpede  det  kongelige 
Kunstakademi,  fik  det  ogsaa  sluttelig  opløst  og  tilranede  sig  et 
fuldstændigt  Diktatur  over  Kunsten  i Frankrig.  Samtidig  blev  han 
ikke  blot  Revolutionens  Festarrangør,  som  satte  dens  Martyrers 
Ligfærd  og  andre  af  dens  mange  højtidelige  Optrin  og  Optog  i 
Scene  i antik  Stil  og  med  antik  Pomp,  men  han  blev  ogsaa  en 
af  dens  voldsomste  og  hensynsløseste  Forkæmpere.  Han  blev 
Medlem  af  Nationalkonventet,  hvor  han  naturligvis  tilhørte  „Bjer- 
get”, og  han  var  med  til  at  afsige  Dødsdommen  over  Kongen. 
Dagen  før  dennes  Henrettelse  skete  der  imidlertid  en  Begiven- 

hed,  som  fik  David  til  atter  at  gribe  sine  Pensler:  Lepelletier 
blev  myrdet,  og  da  hans  Lig  blev  udstillet  paa  den  Piedestal, 
der  tidligere  havde  baaret  Ludvig  XlV’s  Rytterstatue  paa  Ven- 
dorne- Pladsen,  grebes  David  af  en  Smerte,  som  han  følte  Trang 
til  at  tolke  i et  Billed.  Han  malede  da  Lepelletier  udstrakt  paa 
Dødslejet  med  det  gabende  Saar  i Brystet  og  Hovedet  kranset 
med  Laurbær,  og  dette  Billed  skænkede  han  i Marts  1793  til 
Konventet,  idet  han  ledsagede  det  med  en  højstemt  Tale.  Bille- 
det saavel  som  Talen,  desuden  hans  hidsige  Kamp  mod  Akade- 
miet og  en  tilsyneladende  sand  Uegennytte,  han  derved  lagde 
for  Dagen,  gjorde  ham  saa  populær  blandt  de  mest  yderliggaa- 
ende  af  Jakobinerne,  at  han  en  Tid  lang  blev  Præsident  for 
deres  Klub,  og  her  præsiderede  han  den  Dag,  da  Meddelelsen 
indtraf,  at  Charlotte  Corday  havde  fældet  Marat.  En  Stemme 
spurgte:  „Hvor  er  Du,  David?  Du  har  skænket  Efterverdenen 
Billedet  af  Lepelletier,  der  dør  for  Fædrelandet;  der  er  endnu 
et  Billed  for  Dig  at  gøre.“  David  rejste  sig:  Jeg  skal  gøre  det,“ 
og  han  skildrede  nu,  hvorledes  han  vilde  male  „Folkets  Ven“ 
saaledes,  som  han  Dagen  før  hans  Drab  havde  truffet  ham  just 
som  han  sad,  da  han  blev  myrdet:  i Badekarret,  og  skrev  „til 
Folkets  Frelse".  Faa  Maaneder  efter  var  Billedet  færdigt,  og  atter 
var  det  med  en  Tale  fuld  af  Pathos,  han  overleverede  sit  Værk 
til  Republiken.  Til  Belønning  blev  han  Medlem  af  Velfærds- 
komiteen,  og  han  stod  nu  i første  Række  af  Revolutionens  le- 
dende Mænd.  Han  iscenesatte  den  berømte  „Féte  de  L’Étre  Su- 
préme",  hvor  Robespierre  officielt  erklærede  Frankrig  troende 
paa  et  højere  Væsen;  han  udkastede  ogsaa  Planen  til  Minde- 
festen for  Barra  og  Viola,  der  var  bestemt  at  skulde  finde  Sted 
d.  10de  Thermidor,  og  han  optraadte  under  alt  dette  som  Robes- 
pierre’s  haandgangne  Mand.  Den  store  Bøddel  havde  da  ogsaa 
nær  draget  ham  med  sig  i sit  Fald.  „Dersom  du  drikker  Gift, 
saa  drikker,  jeg  den  ogsaa"  havde  David  tilraabt  Robespierre,  da 
han  om  Aftenen  d.  8de  i Jakobinerklubben  gentog  den  store  Tale, 
han  om  Formiddagen  havde  holdt  i Konventet,  og  det  var  navnlig 
dette  Udbrud,  som  efter  den  skæbnesvangre  9de  Thermidor  nær 
havde  kostet  ham  hans  Hals.  Da  han  fremstillede  sig  som  vild- 
ledt  og  misbrugt  af  Robespierre,  og  da  han  desuden  havde  et 
(foregivet?)  Ildebefindende  at  henvise  til,  der  i den  afgørende 
Stund  havde  tvunget  ham  til  at  holde  sig  i sit  Hjem,  blev  Dom- 

men  over  ham  udsat,  og  den,  der  i hine  Dage  vandt  et  Døgn, 
vandt,  som  bekendt,  ikke  sjældent  sit  Liv.  Saaledes  David.  Han 
blev  foreløbig  kun  fængslet,  og  efter  henved  fem  Maaneders 
Forløb  havde  Forholdene  forandret  sig  saa  meget  at  han  ikke 
blot  blev  sat  i Frihed  og  genindsat  i sine  borgerlige  Rettigheder, 
men  ogsaa  i sine  offentlige  Hverv.  Skøndt  han  var  klog  nok  til 
ikke  at  genoptage  disse  og  forlod  Paris  under  Foregivende  af  at 
maatte  genoprette  sin  Sundhed,  blev  han  dog  funden  og  fængslet, 
da  den  1 Prairial  var  oprunden  og  Konventet  ubarmhjertigt  be- 
gyndte Forfølgelsen  af  de  gamle  „hommes  de  sang".  Man  an- 
klagede ham  for  at  have  været  en  af  de  værste  til  at  dyppe 
sine  Hænder  i uskyldigt  Blod,  og  man  anførte  som  en  af  de 
mange  Exempler  paa  hans  Hjærtes  forfærdelige  Forhærdelse, 
at  han  under  Massacrerne  i September  1792  var  bleven  set 
staaende  og  tegne  ganske  koldblodigt  efter  de  Døende,  som  man 
i Gaderne  dyngede  oven  paa  de  Døde,  og  at  han  paa  en  Fore- 
spørgsel om,  hvad  han  bestilte,  da  havde  svaret:  „jeg  studerer  de 
sidste  Ytringer  af  Liv  hos  disse  Slyngler."  Et  stolt  og  glimrende 
skriftligt  Selvforsvar  hjalp  ham  intet.  Først  efter  et  Bønskrift, 
hvori  han  tryglede,  blev  han  sat  i foreløbig  Frihed.  Og  for  an- 
den Gang  vandt  han  Livet  ved  at  vinde  Tid.  I Oktober  1795 
sluttede  Konventet  med  en  almindelig  Amnesti,  og  tro  mod  et 
Løfte,  han  i sin  Fængselstid  havde  aflagt,  tilstrækkelig  klog  des- 
uden af  Skade,  vendte  David  fra  da  af  Politiken  Ryggen  og  be- 
fattede sig  atter  kun  med  sin  Kunst. 

Han  afslog  at  følge  Bonaparte  paa  hans  Tog  til  Ægypten,  af- 
slog ogsaa  at  modtage  Førstekonsulens  Tilbud  om  Stillingen  som 
„Regeringens  Maler".  At  han  ikke  destomindre  senere  blev  hans 
„premier  peintre",  at  han  forherligede  ham  med  sin  Kunst,  først 
i hint  berømte  Billed,  der  viser  Bonaparte  paa  Toppen  af  Al- 
perne, siden  i de  mægtige  Fremstillinger  af  „Kroningen"  og 
„Fane-Eden"  („Ørnenes  Uddeling"),  der  viser  Kejseren  paa  Tin- 
derne af  hans  Livs  Lykke,  det  synes  ved  første  Øjekast  mindre 
klædeligt  for  den  tidligere  Hader  af  Tyranner.  Men  rent  fraset, 
at  Bonapartes  Sejre  maatte  faa  hans,  som  enhver  anden  Fransk- 
mands Hjerte  til  at  banke  af  patriotisk  Begejstring,  maatte  han, 
den  gamle  Heros-Dyrker,  mere  end  de  fleste  føle  sig  dragen  af 
denne  Erobrer,  der  saa  ud  som  Cæsar  og  var  stor  som  Alex- 
ander, og  som  desuden  var  en  mægtig  Reklamør,  der  delte  sin 

Førstemalers  Sværmeri  for  pathetiske  og  rhetoriske  Effekter. 
„Calme  sur  un  cheval  fougueux8,  saaledes  vilde  Generalen  selv 
se  sig  malet  i det  Portræt,  der  skulde  bevare  Billedet  af  ham 
under  hans  Tog  over  Alperne.  Sandheden  herom  var  ifølge 
Thiers  den,  at  han  holdt  sig  i Arriére-Garden  af  sin  Armé,  at 
han  red  paa  et  bjærgvant  Mulæsel  iklædt  sin  daglige  graa  Redin- 
gote, og  at  han  var  dybt  bekymret  efter  nys  at  have  modtaget 
den  Efterretning,  at  Hærens  Fortropper  havde  mødt  en  uind- 
tagelig Fæstning  i det  snævre  Pas,  gennem  hvilket  de  steg  ned 
fra  Bjærgene.  Dette  var  som  sagt  Sandheden  om  Bonaparte  paa 
Toppen  af  Alperne.  Men  af  David  lod  han  sig  fremstille  siddende 
som  støbt  i Sadlen  paa  en  stejlende  og  skummende  Hingst, 
stormomsuset  og  ligesom  baaren  af  sin  flyvende  Kappe,  pegende 
opad  med  sin  Herskerhaand  og  seende  mod  Beskueren  med  sin 
Herskermine,  hvori  er  parret  det  vildeste  Vovemod  og  den  sik- 
reste Fortrøstning  til  Skæbnen.  Hvilken  Frase!  udbryder  man  i 
vore  Dage  foran  Billedet.  Men  for  at  dømme  det  eller  „Fane- 
Eden  “s  anstrængte  Slutnings-Tableau  retfærdigt  maa  man  erindre 
de  Forhold,  hvorunder  Værker  som  disse  blev  til.  Utvivlsomt 
følte  David  en  oprigtig  Trang  til  at  apotheosere  den,  hvem  han 
kaldte  „sin  Helt8.  Vedblivende  levede  han  i en  Tid,  hvor  Be- 
givenhederne vedligeholdt  den  store  Spænding  i den  franske 
Fædrelandsfølelses  Sving.  Vedvarende  fandt  denne  Spænding  og- 
saa  paa  andre  Omraader  end  Kunstens  sin  Forløsning  i Former, 
som  først  Eftertiden  har  opfattet  som  Fraser.  Han  var,  David, 
og  han  vedblev  som  Historiemaler  at  være  et  Produkt  af  Øje- 
blikkets Situation  i Frankrig.  Selv  nu,  da  han  trak  sig  tilbage 
til  sit  Atelier  og  fordybede  sig  mere  end  nogensinde  i Oldtidens 
Liv  og  Kunst  og  malede  først  „Sabinerindeme8,  senere  „Leoni- 
das  ved  Thermopylæ8,  forvisset  om,  at  nu  endelig  forstod  han 
den  klassiske  Aand,  og  at  Grækerne  og  Romerne  vilde  have 
genkendt  sig  selv  i disse  Billeder,  — selv  nu  blev  han  uden  at 
vide  det  fulgt  over  Tærskelen  af  den  franske  Tidsaand,  simpelt- 
hen fordi  han  selv  var  gennemtrængt  af  den.  Den  fornægter  sig 
hverken  i „Sabinerindeme8  eller  i „Thermopylæ8.  Den  ytrer  sig 
i det  lærde  Apparat  af  antike  Vaaben,  Skjolde,  Pilekogre,  Hjælme, 
Sandaler,  Sejrskranse  etc.  etc.,  hvormed  ogsaa  Percier  og  Fon- 
taine  gav  „Empire-Stilen8  dens  tidssvarende  krigerske  Tilsnit; 
den  ytrer  sig  i de  overdrevent  martialske  Stillinger,  navnlig  de 

drabelig  skrævende,  som  mange  af  Figurerne  indtager;  den  ytrer 
sig  overhovedet  i,  at  Skønheden  i disse  Figurer  — endog  i 
Kvinderne  — ikke  er  vurderet  fra  et  æsthetisk  Synspunkt,  men 
fra  et  ethisk,  om  man  vil:  et  ethisk-militært,  fra  hvilket  der  mere 
spurgtes  om,  hvad  Skikkelsen  var  værd  til  Handling,  end  hvad 
den  var  værd  til  passiv  Nydelse  for  Øjet.  Det  er  den  iøjnefal- 
dende Interesse  for  det  moralsk  skønne  og  den  lige  saa  iøjne- 
faldende Mangel  paa  Interesse  for  det  skønne  i sig  selv,  som 
gør  disse  tørre  og  benede,  for  Stof  og  Safter  blottede  Skikkelser 
uklassiske.  Hvad  hjalp  det  David,  at  han  — for  at  faa  dem 
mere  græske  end  „Hora tierne"  — fremstillede  dem  nøgne  („græca 
res  est  nihil  velare"),  at  han  gav  dem  en  større  Blødhed  i For- 
men end  forhen,  at  han  efter  antik  Skik  holdt  dem  fri  af  hin- 
anden i Forgrunden,  at  han  lod  hver  enkelt  om  at  udtrykke  Be- 
vægelsen i Stedet  for  at  anvende  Massevirkninger,  at  han  hér 
førte  et  Motiv  fra  en  Gemme,  hist  en  Stilling  fra  en  Statue  ind 
i disse  Billeder,  at  han  benyttede  sig  af,  at  Roms  Antiker  nu 
var  førte  i Triumftog  til  Paris  til  at  forny  sine  Studier  af  dem, 
at  han  holdt  sig  Polygnots  Proportionslære  efterrettelig,  at  han 
studerede  sig  endnu  oldtidslærdere  end  før  i Folianters  Texter 
og  Billeder:  hans  Grundsyn  paa  Skønheden  var  uklassisk,  hildet, 
som  det  vedblivende  var  i Kunsten  uvedkommende  Tendenser. 
Det  fornemmes  ikke  blot  af  Billederne,  det  vides  af  hans  egen 
Mund,  at  han,  den  gamle  Agitator,  vedvarende  drev  Agitation 
med  Oldtiden.  „Det  var  netop  min  Tanke;  gid  jeg  maatte  blive 
hørt,"  svarede  han  en  Kritiker,  der  foran  Billedet  af  de  mellem 
Sabinerne  og  Romerne  mæglende  „Sabinerinder"  bemærkede,  at 
det  var,  som  saa  man  her  Frankrig,  den  fælles  Moder,  styrte 
sig  fredsstiftende  ind  blandt  de  kæmpende  franske  Brødre.  Je 
veux  au  moins  montrer  mon  patriotisme  sur  la  toile,  hørte 
en  af  hans  Elever  ham  sige,  medens  han  var  ifærd  med  at  male 
„Leonidas".  Og  at  Tiden  fomam  Tendensen,  kan  man  bl.  a.  vide 
deraf,  at  det  var  et  Ønske  hos  Napoleon,  som  han  ytrede  til 
David,  at  Kopier  af  denne  „Leonidas"  maatte  blive  ophængte  i 
Militærskolerne  til  Exempel  for  Fædrelandets  vordende  For- 
svarere. 

Det  var  paa  en  af  „de  100  Dage",  efter  sin  Tilbagekomst 
fra  Elba  og  inden  han  afrejste  til  Hæren,  at  Napoleon  besøgte 
David  og  ytrede  det  nævnte  Ønske.  Kort  efter  fandt  Folke-Af- 

stemningen  Sted  over  den  fri  Forfatning  med  dens  „acte  addi- 
tionnel“,  som  genoprettede  Kejserdømmet,  og  David  gav  den 
sin  Stemme.  Det  galdt  jo  Liv  eller  Død  for  de  endnu  levende 
gamle  Revolutionære,  der  havde  bragt  Ludvig  XVI  og  hans 
Dronning  under  Faldøxen.  Da  Slaget  ved  Waterloo  kuld- 
kastede deres  Forhaabninger,  da  Koalitionens  Hære  rykkede 
frem  mod  Paris,  flygtede  David  til  Schweiz.  Herfra  vendte  han 
dog  endnu  en  Gang  tilbage  til  Paris,  hvor  han  forblev,  indtil 
Loven  om  Landsforvisning  af  alle  dem,  der  „au  mépris  d’une 
clémence  presque  sans  bornes  ont  voté  l’acte  additionnel,®  kom 
til  Anvendelse  paa  ham  og  hans  Fæller.  Han  slog  sig  ned  i 
Briissel,  og  her  tilbragte  han  Resten  af  sine  Leveaar  (1816 — 25) 
i en  forsonlig  og  fredelig  Stemning;  hvoraf  hans  seneste  Billeder 
giver  et  Genskin.  Betegnende  nok  var  et  af  de  Emner  af  My- 
thologien,  der  nu  sysselsatte  ham,  Krigsguden  Mars  afvæbnet  af 
Venus  og  Gratierne.  Han  malede  ogsaa  nu  Telemaks  og  Eucha- 
ris’  Elskov  og  en  Amor  ved  Psykes  Leje.  Han  havde  en  enkelt 
Gang  tidligere  („Paris  og  Helena®,  1788)  behandlet  et  lignende 
erotisk-elegisk  Emne;  men  først  nu,  hvor  hans  Mission  som 
Mandighedens  Forherliger  (Indtærper,  kunde  man  fristes  til  at 
sige)  var  endt,  blev  der  Plads  i hans  Kunst  for  Livets  blidere 
Magter:  Kvindeligheden  og  Kærligheden.  De  Billeder,  han  byg- 
gede paa  denne  bløde  Grund,  duer  dog  ikke  stort.  Hans  viljes- 
stærke Skikkelser  sank  sammen  i Slaphed  og  Smægten,  da  den 
Stimulus  blev  dem  berøvet,  de  havde  drukket  af  Tidens  Hero- 
isme. Paa  sit  sidste  Stadium  blev  hans  én  Gang  saa  mandige 
Klassicisme  kønsløs,  kælen,  senil,  og  havde  man  kun  haft  hans 
sidste  mythologiske  Billeder  til  Bedømmelse  af,  hvad  og  hvem 
han  egentlig  vilde  være  bleven,  hvis  hele  hans  Liv  var  forløbet 
saa  stille,  som  hans  sidste  Aar  i Briissel,  saa  vilde  man  formo- 
dentlig have  sagt:  en  Akademiker  af  de  mange,  hvis  Navne  for- 
længst er  glemte. 

Langtfra  at  være  glemt  huskes  han  imidlertid  som  faa.  Men 
rigtignok  ikke  alene  ikke  som  Amor  og  Psykes  Maler,  ikke  en 
Gang  som  „Sabinerindernes®  og  „Leonidas®  Maler,  knap  nok 
som  „Horatiernes®,  i det  hele  slet  ikke  som  den,  han  syntes 
sin  Samtid  og  selv  sætte  en  Ære  i at  være.  Han  vilde  være  alt 
det,  hvortil  Naturen  ikke  havde  udset  ham:  Digter,  Tænker, 
Lærd,  et  ædelt  Menneske;  han  var  i Virkeligheden  en  uædel 

Mand,  men  en  virkelig  Mand  og  en  af  alle  Tiders  største  Malere. 
Først  sent  har  man  faaet  Øje  for,  at  den  egentlig  originale,  cen- 
trale og  virkelig  geniale  Evne  hos  denne  Kunstner  ikke  var  et 
Organ  for  Skønheden,  men  et  Organ  for  Sandheden,  ikke  hans 
Sans  for  Antiken,  men  hans  Blik  for  Naturen,  ikke  et  Anlæg 
for  Klassicisme,  men  et  Anlæg  for  djærv  og  yderliggaaende  Re- 
alisme. Da  man  ikke  saa  det  af  hans  Billeder,  oversaa  man  det 
ogsaa  i hans  Biografi.  Dér  staar  det  nemlig  tydeligt  fortalt,  uden 
at  iøvrig  Fortælleren  selv  har  bemærket  det.  Thi  selvfølgelig: 
naar  David,  hvad  Delecluze  beretter,  som  ganske  ung  paa  sin 
første  Rejse  til  Italien  foretrak  Caravaggio  og  Ribera  for  Antiken 
og  Rafael  og  endog  kopierede  et  Billede  af  Valentin,  Caravaggios 
franske  Efterligner,  saa  var  det  fordi  hans  Kraftnatur  i hele  sin 
raa  Oprindelighed  følte  sig  i Slægtskab  med  denne  Gruppe  af 
Slagsbrødre  og  skaanselsløst  raa  Realister.  Maaske  var  Caravag- 
gio og  det  senere  Medlem  af  Velfærdskommiteen  slet  ikke  saa 
ulige  som  Mennesker.  David  myrdede  ganske  vist  ikke  med 
egen  Haand,  som  hin  uomo  fantastico  e bestiale;  men  hans 
Delagtighed  i Politiken  var  jo  en  Tid  lang  ensbetydende  med 
Delagtighed  i Mord,  og  ogsaa  med  hin  nysnævnte  Anklage  mod 
ham  in  mente,  for  hans  Hjertes  forfærdelige  Forhærdelse,  tør 
man  slutte,  at  han  næppe  vilde  have  haft  saa  stor  en  Nydelse 
af  Caravaggios  Slagtescener,  hvis  ikke  han  selv  overfor  sligt 
havde  haft  bøddelagtig  haardføre  Nerver.  Ved  første  givne  Lej- 
lighed til  at  male  nogle  Slagtescener,  om  man  vil  Martyrier: 
Lepelletier’s  og  Marat’s,  skabte  han  da  ogsaa  et  Par  Billeder, 
hvoraf  i hvert  Fald  det  sidste,  skøndt  ment  absolut  idealistisk, 
blev  næsten  mere  realistisk,  end  noget  Billede  af  Caravaggio. 
Thi  medens  denne  dog  som  oflest  skaanede  Beskueren  for  en 
eller  anden  Rædsel  ved  at  drukne  den  i Skygger,  er  alt  hos 
David-  i fuldt  og  nøgternt  Dagslys,  forfærdende  ved  sin  Sand- 
druhed og  Haandgribelighed.  Lige  som  lidt  flove  derover  paa 
hans  Vegne,  i hvert  Fald  i stor  Forlegenhed  dermed,  har  de 
fleste  Beundrere  af  hans  Klassicisme  stillet  dette  Stykke  kras  Re- 
alisme uforklaret  til  en  Side  paa  en  Plads  for  sig  selv  i hans 
Produktion.  Selv  holdt  han  heller  ikke  af  at  vise  det;  det  var 
gemt  i hans  Hus  til  hans  Død.  Dér  gemte  han  ogsaa  det  ufuld- 
førte „Eden  i Boldhuset”,  der  med  sine  mesterligt  malede  Por- 
træthoveder paa  de  glimrende  gennemtegnede  nøgne  Modelfigu- 

rer  viser,  hvor  rationelt  og  realistisk  han  gik  til  Værks.  Derom 
var  jo  desuden  „Hora tierne"  alle  Dage  et  tilstrækkeligt  tydeligt 
Vidnesbyrd.  Men  det  er  dog  først  hans  Portræter,  som  har 
aabnet  Øjnene  for,  hvem  og  hvad  han  virkelig  var  foran  neutrale 
kunstneriske  Opgaver,  der  hverken  bragte  hans  Blod  eller  hans 
Lærdom  til  at  stige  ham  til  Hovedet,  og  det  er  ogsaa  først  i 
Belysning  fra  dem,  at  hans  Navn,  om  hvilket  Glorien  stærkt 
var  blegnet,  nu  atter  straaler  med  en  ny  og  sikkert  varig 
Glans. 

Det  geniale  ved  hans  Portrætkunst  er  dens  enestaaende  klar- 
øjede Objektivitet  i Forholdet  til  de  Fremstillede.  Det  er  en 
Objektivitet,  hvis  Resultater  i Retning  af  Sandhed  ikke  staar  til- 
bage for  de  paalideligste  Resultater  af  Fotografien.  Men  medens 
Sandheden  i det  fotografiske  Billed  altid  er  aandstom,  fordi  Bil- 
ledet frembringer  sig  selv  ved  Afspejling,  uden  menneskelig  Ind- 
flydelse i Afspejlingens  Øjeblik,  er  Sandheden  i Davids  Portræt- 
kunst præget  intellektuelt  og  moralskt  af  en  Vilje  til  Sanddru- 
hed, der  søger  sin  Lige  i Energi.  Der  er  i Massegrupperne  paa 
de  store  Billeder  af  „Napoleons  Kroning"  og  „Ørnenes  Udde- 
ling" en  Rigdom  af  skarptskaarne  Karakterhoveder,  paa  hvilke 
dette  Præg  lod  sig  demonstrere.  Det  vilde  ogsaa  være  let  at 
paavise  det  i Davids  Portræter  af  sine  Svigerforældre,  Hr.  og 
Fru  Pecoul,  i Portrætet  af  Pius  Vil  eller  i Dobbeltportrætet  af 
Hr.  Mongez  og  Frue,  lutter  Hoveder  med  markerede  og  mær- 
kelige Træk.  Men  i sin  hele  skærende  Skarphed  iagttages  det 
aller  tydeligst  i enkelte,  ligefrem  hæslige  Hoveder  fra  hans 
Haand  og  frem  for  alt  i et  Billede,  der  i saa  Henseende  er  et 
rent  Paradigma:  det  3dobbelte  Portræt  af  Fru  Morel  de  Tanguy 
og  hendes  to  Døtre.  Her  formelig  svier  den  skaanselsløse  Sand- 
hed. Men  Ungdommen  og  Skønheden  i andre  af  Davids  Por- 
træter er  forresten  ikke  en  eneste  Smule  mindre  overbevisende  sand 
og  ægte,  end  Hæsligheden  i dette.  Man  kunde,  hvis  man  ikke 
vidste  bedre,  tro  ham  heldigere  anlagt  for  Gengivelsen  af  gamle 
og  haarde  Træk  end  for  Gengivelsen  af  barnlige  og  bløde.  Men 
nej;  selv  Ynden,  som  det  var  ham  nægtet  at  skabe,  mægtede 
han  at  gengive.  Herpaa  er  det  berømte,  ufuldendte  og  dog  fuld- 
endt dejlige  Billede  af  Me  Récamier  hvilende  i sin  antike  Dragt 
paa  en  antik  Løjbænk  langt  fra  det  eneste  Exempel.  Med  hvil- 
hen naiv  Ynde  i Holdningen  læner  ikke  den  nydelige  Fru 

Lavoisier  sig  til  sin  navnkundige  Mand  dér,  han  sidder  og  skriver 
ved  sit  Bord  med  sine  Retortere  og  Reagensglas  foran  sig!  Med 
hvilken  selvbevidst  Ynde  i Holdningen  har  ikke  den  lidt  over- 
modne, men  endnu  smukke  Marquise  af  Orvilliers  sat  sig  side- 
læns til  Rette  i sin  Stol!  Med  hvilken  nonchalent  Ynde  har  ikke 
den  elegante  unge  Hr.  Seriziat  slængt  det  ene  Ben  over  det 
andet,  medens  han  sidder  og  gynger  paa  en  Træstub  med  sin 
Kørepisk  i Haanden!  Og  hvor  frisk  og  sød  og  fin  og  flagrende 
er  ikke  hans  unge  Frue  som  hun  sidder  dér  i sin  lette  hvide 
Kjole,  med  sin  store  Straahat  paa  Hovedet,  en  Buket  Markblom- 
ster i Haanden  og  en  rødnæset  skælmsk  Dreng  ved  sin  Side! 
Friskhed  og  Sødme,  Skælmeri  og  Flagrelethed : hvem  havde 
ventet  sig  det  af  „Sabinerindernes"  og  „Leonidas"  Maler? 

Og  endda  har  nogle  af  disse  Portræter  gemt  paa  en  endnu 
mærkeligere  Overraskelse.  Indtil  de  i større  Antal  kom  frem  og 
blev  kendte,  betragtede  man  David  som  en  Maler,  af  hvem  der 
snarere  kunde  været  bleven  en  udmærket  Billedhugger.  Grund- 
karakteren i hans  Fremstillinger  af  klassiske  Æmner  var  til  den 
Grad  overvejende  plastisk,  at  endog  enkelte  i hans  Samtid  havde 
Følelse  af,  at  hans  Figurer  mere  lignede  kolorerede  antike  Sta- 
tuer end  levende  og  aandende  Mennesker.  Det  undtagelsesvis 
virkelig  maleriske  ved  de  raffinerede  lyse  og  lette  Toner  i Por- 
trætet  af  Me  Récamier  tilskrev  man  længe  den  Omstændighed, 
at  Billedet,  der  delvis  kun  er  anlagt,  lykkelig  var  undsluppet 
den  tunge  sidste  Haand  paa  Værket.  Efter  de  store  retrospektive 
Udstillinger  i Paris  véd  vi  bedre  Besked  end  som  saa.  Portræ- 
tet  af  M*  Récamier  er  kun  ét  af  ikke  faa  Exempler  paa,  at  ko- 
loristisk Skønhed  havde  noget  nær  den  selvsamme  Chance  som 
Ynde  og  al  anden  Form  af  Skønhed  for  at  blive  en  Bestanddel 
af  Davids  Portrætkunst.  Hvor  han  fandt  den,  dér  tog  han  den, 
fordi  han  som  Portrætmaler  overhovedet  tog,  hvad  han  fandt. 
Han  havde  næsten  heller  intet  andet  Valg.  Han  var  som  Kolo- 
rist allerede  tidlig  kommen  til  at  staa  paa  bar  Bund.  Han  havde 
under  sin  højtflyvende  Stræben  efter  skøn  Form  og  skønne 
Linjer  løsrevet  sig  fra  alt,  hvad  der  udgjorde  Malerkunstens 
gamle  Traditioner.  Han  søgte  et  Øjeblik,  medens  han  malede 
den  dræbte  Marat,  Fodfæste  hos  Caravaggio;  saa  slap  han  ogsaa 
det,  og  han  var  ganske  paa  det  Svævende  i koloristisk  Hen- 
seende, da  han  malede  „Sabinerindeme“,  og  „Leonidas".  Intet 

kan  være  fattigere  paa  koloristisk  Skønhed  end  disse  i Farven 
blege,  matte,  gustne,  livløse,  holdningsløse  Billeder.  Han  kunde 
lige  saa  lidt  skabe  koloristisk  Skønhed,  som  han  kunde  skabe 
Ynde.  Men  begge  Dele  kunde  han  i Kraft  af  sin  mægtige  Vilje 
og  myndige  Evne  til  Sanddruhed  gengive  slaaende,  naar  blot  han 
fandt  dem  paa  sin  Vej.  Og  aabenbart  netop  fordi  han  slet  ikke 
længere  forstod  den  Kunst  at  lave  om  paa  Farven,  at  lave  den 
til,  gik  den  i saadanne  Tilfælde  uforfalsket,  ren  og  sund,  frisk 
og  skær  fra  Livet  og  Virkeligheden  lige  over  i hans  Portræt- 
kunst. Ogsaa  fra  denne  Side  set  har  hans  Billed  af  Fru  Seriziat 
fordunklet  alle  hans  andre  Portræter,  Me  Récamier’s  ikke  und- 
taget. Den  røde  Farve  i Canapéen,  hvorpaa  hun  sidder,  den 
hvide  Farve  i hendes  Kjole,  den  gule  i hendes  Straahat,  den 
blaagrønne  i hendes  Hagebaand  og  Bæltet:  de  danner  sammen 
med  hendes  Ansigts  runde,  skære  Lød  en  Buket  af  Farver,  der 
er  rene  og  foraarsfriske  som  Farverne  i de  Markblomster,  hun 
holder  i sin  Haand. 

Samtiden  synes  ikke  at  have  lært  dette  Mesterværk  af  Maler- 
kunst at  kende.  Naar  den  har  efterladt  sig  Lovtaler  uden  Ende 
over  hans  Billeder  i den  store  Stil,  men  højst  et  Ord  hist  og  her 
om  hans  Portræter,  saa  beror  dette  vel  delvis . paa  manglende 
Interesse  for  hans  Realisme,  men  ogsaa  delvis  paa  Uvidenhed 
om,  at  Remingen  overhovedet  rummedes  i hans  Kunst.  End  ikke 
hans  Elever  synes  at  have  vidst  det.  Thi  paa  en  eller  anden 
Maade  har  snart  en,  snart  en  anden  udtrykt  sin  Forbavselse 
over,  at  han  som  Lærer  var  en  anden  end  som  Maler.  De  vidste 
ikke,  at  naar  Aanden  i hans  Undervisning  aldeles  overvejende 
var  en  realistisk,  var  Grunden  den  simple,  at  han  som  Lærer 
var  sig  selv,  Paa  Tærskelen  til  sin  Skole  aflagde  han  Kothurnen 
og  steg  ned  til  sine  Elever  som  den  Ven  af  Sandheden,  han 
var.  Han  førte  ganske  vist  ofte  paa  sin  Skole  de  Ord  „at  se 
smukt"  (voir  beau)  i Munden;  men  lige  saa  ofte  de  Ord  „at  se 
rigtigt"  (voir  juste),  og  han  udsonede  de  to  Begreber  med  hin- 
anden derved,  at  han  altid  sørgede  for  kun  at  stille  sine  Elever 
de  skønneste  Modeller  for  Øje.  Naar  de  da  „saa  sandt",  saa  de 
ogsaa  smukt,  og  omvendt,  løvrig  var  han  som  Lærer  over  al 
Forventning  fri  for  Fordom.  Delecluze  mindes  at  have  hørt  ham 
sige  til  en  af  sine  Elever:  Fais  comme  tu  sens  . . . étudie  comme 
tu  l'entends,  parce  qu’un  peintre  nest  reputé  tel  que  par  la 

grande  qualité,  qu’il  posséde,  quelle  qu’elle  soit.  Til  en  anden: 
Il  faut  traiter  des  sujets  humbles,  simples,  familiers  méme,  si 
la  nature  nous  a fait  naitre  pour  cela.  Til  en  tredie:  Copie  la 
nature  comme  tu  copierais  un  tableau,  sans  science,  sans  idée 
faite  d’ avance,  avec  naiveté,  et  tu  seras  tout  étonné  d’avoir  fait 
bien. 

Men  vigtigere  end  de  Læresætninger  af  ofte  modsat  Natur, 
han  førte  i Munden,  var  hans  Lære-Evne,  om  hvis  Fortrinlig- 
hed alle  Vidnesbyrd  samstemme.  Den  var,  har  Wach,  en  af 
hans  tyske  Elever,  sagt,  frem  for  alt  en  Evne  til  at  lære  Ele- 
verne „das  ganz  praktische  Malen  nach  der  Natur",  og  ogsaa 
Eckersberg  opfattede  den  saaledes.  Af  de  mere  end  400  Elever 
af  alle  Nationer,  der  i Aarenes  Løb  besøgte  dette  det  berømteste 
Atelier  i Verden,  var  der  ganske  vist  ikke  mange  — om  i det 
hele  nogen  — der  havde  le  petit  habile  Danois’  Evne  til  kun 
at  gribe  den  realistiske  Aand  i Davids  Undervisning  og  forblive 
uanfægtede  af  den  theatralske  Aand  i hans  Billeder;  men  i det 
store  og  hele  blev  det  dog  langt  mere  som  Lærer  end  som 
Maler,  han  fik  Indflydelse  paa  Kunstens  Udvikling  i Europa. 
Det  kan  i Ungdomsarbejder  af  Camuccini  spores,  at  „Horatieme" 
blev  malede  i Rom  eller  maaske  snarere,  at  David  dér  havde 
efterladt  sin  Elev  Drouais,  hvis  almindelig  beklagede  tidlige  Død 
maaske  lige  saa  meget  som  hans  almindelig  beundrede  Talent 
vedligeholdt  nogen  Sympathi  for  Retningen.  Med  hele  sit  haarde 
og  kolde  spartanske  Væsen  maatte  denne  dog  snarere  frastøde 
end  drage  de  sensualistiske  italienske  virtuosi,  hvis  erklærede 
Ideal  var  Canova.  I England  fik  den  aldrig  Indpas;  i det  fransk- 
fjendtlige Tyskland  kaldte  man  den  „fransk  Komedie",  og  baade 
Schick  og  Wdchter  blev  hurtigt  aflærte  med  at  kæmpe  for  den 
i deres  Fædreland.  Nogen  Jordbund  for  den  opdyrkedes  derimod 
i Belgien.  De  jævnlig  lidt  kolorerede,  men  i Karakteristiken 
altid  centrumtræffende  og  glimrende  formede  Portræter,  som  dér 
blev  malede  af  Navez  viser,  hvad  vi  Danske  iøvrig  godt  nok 
véd  fra  Eckersberg,  at  David  som  Lærer  var  en  Øjenaabner 
næsten  uden  Lige.  Men  de  opstyltede  Historiemalerier  og  melo- 
dramatiske Genrebilleder,  som  Navez  desuden  har  paa  sin  Sam- 
vittighed, er  ikke  mindre  talende  Vidnesbyrd  om,  at  David  som 
Maler  var  et  yderst  farligt  Forbillede.  Særlig  farlig  for  Belgien 
blev  han  derved,  at  Landet  husede  ham  selv  i de  sidste  Aar  af 

hans  Liv;  utvivlsomt  bærer  han  en  væsentlig  Del  af  Skylden 
for  den  frasede  Form,  hvori  det  belgiske  Historiemaleri  siden 
kom  til  at  ytre  sig.  Hvad  endelig  Frankrig  angaar  maa  det 
nævnes,  at  Indflydelsen  af  hans  krigerske  eller  i hvert  Fald  ten- 
dentiøse Klassicisme  navnlig  efter  Revolutionen  krydsedes  af 
Indflydelser  fra  en  fredeligere  og  moderatere  Klassicisme,  hvori 
bl.  a.  Vincent,  Regnault  og  Lethiére  med  Held  spekulerede.  Det 
var  ringe  Kunstnere,  men  søgte  Lærere,  og  de  uddannede  en 
Stab  af  lydige  og  dydige  Elever,  der,  lige  som  de  selv,  saa  Ide- 
alet i det  akademiske  Fejlfri  og  Upersonlige.  Mod  den  kedelige 
Korrekthed,  der  udgik  fra  disse  Atelierer,  satte  David  den  Lære- 
sætning, at  „alle  Genrer  er  gode,  naar  de  blot  er  godt  behand- 
lede”, og  han  saa  ikke  alene  med  Tilfredshed,  at  ingen  af  hans 
franske  Elever  direkte  efterlignede  hans  Stil,  men  i lang  Tid 
endog  med  Sindsro,  at  Oprøret  mod  Klassicismen  var  ved  at 
komme.  Blot  man  nævner  fire  eller  fem  blandt  de  vigtigste  af 
Arvetagerne  til  hans  Berømmelse  i Frankrig,  vil  deres  indbyrdes 
Forskellighed  vise,  hvor  tvangløs  deres  Opdragelse  maa  have 
været.  Gérard,  „Amor  og  Psykes”  forgudede  Mester,  Mestren 
ogsaa  for  et  berømt  Portræt  af  Me  Récamier  og  en  uoverskuelig 
Række  andre  Portræter,  bl.  a.  af  de  fleste  kronede  Hoveder  i 
Europa,  — Gérard,  „Kongernes  Maler,  Malernes  Konge”,  var 
en  elegant  og  glimrende  Verdensmand  og  Virtuos,  i hvis  blæn- 
dende Salonkunst  det  kan  være  vanskeligt  nok  at  øjne  Sammen- 
hængen med  den  Skole,  hvoraf  den  var  kommen.  Girodet  de 
Trioson,  „Endymion“s,  „Atala“s,  „Ossian“s  og  „Syndfloden“s  fan- 
tasifulde, men  ogsaa  sødlige  og  sentimentale  Maler  var  en  hvileløs 
søgende  Aand,  der  efter  sit  eget  Sigende  foretrak  det  Bizarre 
for  det  Platte,  og  hvis  kunstneriske  Organer  mere  var  anlagte 
for  Musik  og  Stemning  end  for  Maleri,  end  sige  for  Plastik. 
Han  var  med  andre  Ord  nok  saa  meget  af  en  Romantiker,  som 
af  en  Klassiker.  Det  samme,  blot  paa  en  anden  Maade,  var 
Leopold  Robert,  der  indledede  det  romantiske  Folkelivsmaleri 
med  sine  sværmeriske  Skildringer  af  italiensk  Almue  smægtende 
i statuelignende  Stillinger.  Romantiker  mod  sin  Vilje,  men  ikke 
destomindre  ren  Romantiker  af  Temperament  var  Gros  og  i sin 
Vorden  endog  Ingres,  skønt  han  senere  kom  til  at  staa  paa 
yderste  højre  Fløj  som  de  akademiske  Traditioners  Hævder.  Der 
var  kun  en  eneste  af  de  unge  franske  Malere,  hvis  Stræben  gik 

ud  paa  at  efterligne  „Horatiernes“  Maler,  og  han  var  ikke  Elev 
af  ham,  men  af  Regnault.  Det  var  Guérin,  men  han  efterlignede 
ogsaa  som  Lærer  David  (der  plejede  at  sige  om  ham,  at  han  havde 
„lyttet  ved  Dørene")  ved  at  lade  sine  Elever  udvikle  sig  i Frihed, 
og  bidrog  — for  saa  vidt  som  Géricault  og  Delacroix  udgik  fra 
hans  Skole  — derved  mere  end  nogen  anden  til  at  nedbryde 
Klassicismen  i Frankrig  og  rejse  Romantiken  paa  dens  Ruiner. 

Men  med  al  deres  indbyrdes  Forskel:  mere  eller  mindre  var 
dog  alle  Elever  af  David  prægede  af  den  Sandhedens  Aand, 
som  skinnede  i deres  Mesters  Skole.  Hvor  de  spredtes,  dér 
spredtes  ogsaa  et  nyt  Sandhedslys  i Kunsten.  Enhver  har  følt 
det  i sine  Øjne,  at  det  var  som  at  komme  fra  Skumring  midt 
ud  i Dagen,  naar  man  fra  den  gamle  Afdeling  i et  Galleri  traadte 
ind  i den  moderne.  Hist  de  gamle  Billeder,  hvori  Livet  var  vist 
i et  Tusmørkes,  et  Clair-Obscur’s,  et  Gyldenskærs  mildnende  og 
forskønnende  Fortoning.  Her  de  nye  Billeder,  i hvilke  Livet, 
skaanselsløst  draget  frem  af  det  flatterende  Tusmørke,  afklædt 
al  gammeldags  koloristisk  Skønhed,  afsløredes  ved  et  nøgternt 
Dagslys  i hele  sin  nøgne  Sandhed,  uansét  om  den  var  skøn  eller 
ej.  Man  genkalde  sig  sine  Indtryk!  Aldrig  traadte  man  over  Tær- 
skelen til  det  nittende  Aarhundreds  Billeder  uden  at  fornemme 
det,  som  tabte  man  en  Traad  i den  historiske  Udvikling,  og  først 
naar  man  havde  vandret  en  Stund  imellem  dem,  forvandt  man 
dette  Indtryk  under  Følelsen  af,  at  en  ny  Traad  tog  fat,  hvor 
den  gamle  slap.  Begge  Indtryk  skyldes  David.  Just  paa  Tærske- 
len til  det  ny  Aarhundred  overskar  han  den  aarhundredgamle 
maleriske  Tradition  og  skabte  den  ny  Tradition  om  Livets  egen 
friske  og  lyse  Farve,  som  Malerkunsten  i det  19de  Aarhundred 
rent  malerisk  set  skylder  sit  ny  og  selvstændige  Fysiognomi. 

Men  ikke  alene  Farvens  Sandhed,  ogsaa  Formens  Fasthed, 
Tegningens  Sikkerhed,  Udførelsens  Soliditet,  Ærligheden  i alt  til 
Kunstens  Haandværk  henhørende,  er  i mere  eller  mindre  Grad 
Kendetegn  paa  de  fleste  af  Davids  Elever  eller  indirekte  Indfly- 
delser fra  hans  Skole.  Overalt  hvor  Aanden  fra  denne  Skole 
trængte  hen,  dér  hørte  det  at  male  op  at  være  ensbetydende 
med  det  at  spekulere  og  blev  snarere  ensbetydende  med  at  stu- 
dere. Det  sande  Studium,  Studiet  af  det  Sande:  dette  Fundament 
for  al  virkelig  Malerkunst  i det  19de  Aarhundred,  det  er  et 
Værk  af  David.  Emil  Hannover. 

De  Mezas  hvide  Handsker  og  pibede  Mansjetter 
i Kugleregn  og  Krudtrøg  er  Ting,  faa  Børn  forgætter. 

Vi  Voxne  ser  ham,  som  han  holdt 
ved  Isted  pyntelig  tilhest, 
ene  paa  Højen,  slank  og  stolt  — 
en  Helt,  som  skjalv  for  Trækvind  og  trodsed  Dødens  Blæst 
og  rysted,  naar  en  Dør  smak  i og  smilte  ved  Kartovers  Brag: 
Ham  husker  vi  den  Dag  idag. 

Men  husker  vi  den  større  de  Meza  mon,  den  store, 
som  tog  og  bar  sit  Ansvar,  hvad  andre  ikke  turde? 

Den  Mand,  som  med  sit  faste  Mod 
saae,  tværs  igennem  Løgn  og  Digt, 
hvor  Skæbnevægtens  Viser  stod, 
og  siden  uden  Vaklen  alene  lød  sin  Pligt. 

Han  frelste  Hæren  og  til  Tak  blev  haanet,  hadet  og  forskudt, 
men  aldrig  angred  et  Minut.  — 

Ham  overgav  de  Hæren.  Han  var  fra  Sejrens  Dage. 

Af  dem  fra  otteogfyrre  den  eneste  tilbage. 

Han  tog  mod  Byrden.  Sagtens  bør 
en  Mand  det,  naar  han  veed  sig  stærk, 
og  ingen  andre  kan  og  tør. 

Men  graadigt  greb  han  ikke  det  skæbnesvangre  Værk 
som  Fører  for  en  opløst  Hær,  som  Værge  for  en  halvrejst  Vold, 
dansk  Ridder  af  det  rustne  Skjold. 

Midvinters  tog  han  Vagten  ved  Godfreds  gamle  Fæste: 

Kanoner  uden  Mandskab,  og  Hestfolk  uden  Heste, 

Barakker,  ja  med  Væg  af  Vind; 
og  Frostens  brede  Stormbro  slængt 
med  Brag  hen  over  Vandet  ind 
mod  Virkets  vege  Steder,  som  Vandet  skulde  stængt. 

Med  Mundsvær  væbned  man  en  Hær  til  Riflers  og  Kanoners  Trods 
og  bød  den  uforfærdet  slaas. 

Dog,  Hæren  fik  en  Fører.  Han  kom  der,  og  det  kendtes. 

Hans  Tanke  var  det  Midtpunkt,  hvor  tusind  Traade  spændtes. 
Aars  Arbejd  blev  i Uger  gjort, 
men  Dansken  stod  til  Februar 
endda  kun  bag  en  halvstængt  Port, 
og  hørte  Tyskens  Hævnskrig,  som  haanligt  æsked  Svar. 

Han  bad  os  høfligt  spare  Blod,  som  dog  var  spildt,  og  gaa  vor  Vej. 
Hvortil  de  Meza  svarte  Nej. 

Saaledes  lød  hans  Forskrift.  Den  lød  af  gode  Grunde 
paa  Kamp.  Og  Hæren  kæmped  ved  Kongshøj  og  Mysunde. 

Med  Runer  af  det  røde  Blod 
skar  Danmark  atter  dybt  sit  Navn 
i Rigets  arildsgamle  Rod, 

og  Verden  saae  vor  Vilje  til  Strid  for  Navn  og  Stavn. 

Men  naar  og  hvor,  paa  hvilke  Kaar  vi  skulde  prøve  næste  Tag, 
blev  Generalens  egen  Sag. 

Kun  een  Ting  gjaldt  hans  Ansvar:  At  Hæren  stod  til  Vaaren 
endnu  med  Kærnen  skaanet,  sin  Kampkraft  ubeskaaren. 

Naar  London-Konferencen  kom 
at  møde  frem  med  ubrudt  Kraft 
gjaldt  det  for  Danmark  dyrest  om; 
for  Tyskland  om  at  vise,  hvor  lidt  vi  havde  haft, 
og  lægge  Forhaands  vundet  Spil  paa  Bordet  for  Europas  Raad 
og  bøje  Ret  med  fuldført  Død. 

Det  saae  de  Mezas  Klarsyn,  at  næste  Kamp  her  fristet 
var  Hæren  knust  saa  sikkert  som  Dannevirke  mistet. 

Vi  havde  kun  den  ene  Hær; 
og  skønt  den  selv  helst  ønsked  Strid, 
den  var  en  bedre  Strid  dog  værd. 

Han  bød  Tilbagetoget,  og  bød  i rette  Tid: 

Se,  Fjenden  skød  sin  Styrke  frem,  ud  strakte  han  sin  Staalarm  krum, 
og  favned  kun  det  tomme  Rum. 

Han  fandt  en  øde  Fæstning.  Han  fnyste,  han  var  narret. 

Han  stampede  forbitret.  Men  tomt  var  Persekarret. 

Tak  ske  den  tro  de  Mezas  Kløgt, 
og  Tak  vor  tapre  Landsoldat, 
som  intet  Stræb  lod  uforsøgt, 
stod  Danmarks  Hær  bag  Dybbøl  til  bedre  Strid  parat. 

Det  var  ej  Daarskabs  Bragesnak  om  Sejr  over  hvemsomhelst, 
men  det  var  haandfast  Hæren  frelst. 

Og  det  var  Tiden  vundet  og  Haab  endnu  for  Haabet. 

Beundring  lød  fra  Fjenden  igennem  Vredesraabet: 

I Sandhed,  denne  Mand  var  klog, 
den  Hær  var  haardfør,  den  var  tro, 
som  magted  sligt  Tilbagetog 
trods  Himmel  og  trods  Helved  i Orden  og  i Ro. 

De  Døgn  af  Kuld  og  Sult  og  Sorg,  den  Pligttroskab,  det  trætte  Tramp 
gjaldt  mer  end  mangen  sejrrig  Kamp. 

I Danmark  kun,  i Danmark,  af  Daarskab  overmagtet, 
blev  denne  Mand  dømt  skyldig,  blev  denne  Hær  foragtet. 
Forræderi!  lød  Folkets  Skrig. 

Nuvel,  det  udgav  af  sit  Gab 
kun  Fablen  om  en  Asa- Krig, 
hvor  Slejpner  vrinsked  Sejr,  og  Mjølner  tordned  Drab. 

Men  Førerne,  de  vidste  dog,  hvor  Fejl  var  sket  og  Pligt  forsømt, 
og  de  — lod  Dommen  være  dømt! 

De  voved  ej  at  aabne  for  Sandhed  Folkets  Øjne, 
de  skjalv  af  Skræk  for  Mødet  med  deres  egne  Løgne. 

Og  de  lod  Folket  dømme  den, 
som  havde  frelst  i Tusindvis 
dets  egne  Sønner,  egne  Mænd 

for  Livet  — eller  Døden  til  Dødens  fulde  Pris. 

De  tav.  Og  Folket  fældte  Dom,  forvildet,  da  det  vaktes  brat 
hin  mørke  Dannevirkenat. 

De  tav?  Ak  nej,  de  talte,  saa  højt  som  Handling  taler. 

De  ofrede  de  Meza  til  Bod  for  Danmarks  Kvaler. 

Hvem  husker  ikke  Monrads  Navn? 

Han  vidste  dog,  hvad  sligt  betød: 

De  Meza  kaldt  til  København 
og  stævnet  strængt  til  Ansvar  af  den,  hvis  Bud  han  lød. 

Og,  da  han  svared  altfor  godt,  brat  afsat  fra  det  Hverv,  den  Hær, 
hvis  Vagt  han  havde  vist  sig  værd. 

Afsat.  Trods  Kongens  Retsind,  trods  Hærens  Bøn  og  Klage, 
som  dér,  midt  under  Krigen  stod  hovedløs  tilbage. 

De  Meza?  Ja,  man  lod  ham  gaa  — 
forhaanet,  peget  Fingre  ad, 
udraabt  Forræder,  spyttet  paa, 
hver  Gang  han  saaes  paa  Gaden  i Landets  Hovedstad. 

Mens  Lundbye  sad  i Rigets  Raad  paa  Monrads  myndige:  Han  skal! 
og  styrede  mod  Dybbøls  Fald. 

Den  uforskyldte  Skæbne  fik  ej  de  Meza  bøjet. 

Han  bar  i Tavshed  Smerten,  saae  sit  Folk  i Øjet, 
og  angred  aldrig  et  Minut, 
men  delle  sorgfuld  Folkets  Nød 
som  fuldtro  Søn,  endskønt  forskudt. 

Ubøjet,  ikkun  bristet.  Hint  Domsord  blev  hans  Død. 

Men  da  Kong  Christian  stod  dér  selv  for  Døren,  hvor  han  døds- 
lod han  sin  Konge  uhørt  gaa.  *aa’ 

Han  var  en  Mand,  de  Meza.  Trods  Knipling  og  trods  Handske. 
Men  klager  nu  som  dengang  af  bitter  Nød  vi  danske: 

Faa  her  blandt  os  blev  Mænd  af  Marv, 
og  faa  kun  vover  det,  de  kan, 
og  færre  tænker  Folkets  Tarv  — 
saa  husk,  hvordan  vi  håndled  med  ham,  der  var  en  Mand, 
med  ham,  der  voved  Valg  og  Død  og  svared  med  sig  selv  dertil. 

‘Vi  har  maaske  de  Mænd  vi  vil. 

Valdemar  Rørdam. 

ET  PAR  BORGERLIGE  ORD 


„Politiken*  har  der  i de  sidste  Maaneder  været  en 
Enquéte  angaaende  Problemet:  Ægteskab  eller  „fri 
Kærlighed*.  De  faldne  Udtalelser  har  ikke  bragt  noget 
videre  nyt  eller  interessant;  mest  interessant  synes 
mig  den  Artikel  af  Jakob  Knudsen,  som  gav  Anledning 
til  Enqueten.  Det,  der  for  mig  og,  jeg  tror,  for  de  fleste 
i Øjeblikket  er  det  springende  Punkt  i Sagen,  Spørgsmaalet  om,  hvad 
den  enkelte  for  sin  egen  Personligheds  og  Lykkes  Skyld  maatte 
vælge,  om  han  stod  ganske  frit,  det  er  slet  ikke  særlig  stillet,  og  det 
synes,  at  adskillige  betragter  som  selvindlysende,  at  et  saadant  „frit* 
Valg  af  personlige  Grunde  kun  kan  falde  paa  den  „frie  Kærlighed*; 
dette  hævdes  udtrykkeligt  i Hans  Jægers  Artikel.  De,  der  holder 
paa  Ægteskabet,  synes  gennemgaaende  ikke  at  finde  det  Umagen  værd 
at  give  Grunde  for  dette  Standpunkt,  og  følgelig  bliver  Ægteskabet 
meget  slet  forsvaret,  saa  man  nok  kan  føle  sig  fristet  til  at  være  dets 
Ridder. 

Til  en  Begyndelse  kan  Spørgsmaalet  deles  i tre;  nemlig:  hvilket 
af  de  to,  Ægteskab  eller  „fri  Kærlighed*,  dér  er  heldigst  for  Samfundet, 
— hvilket  der  er  heldigst  for  Børnene,  — og  hvilket  der  er  heldigst 
for  Individet  selv,  Manden  og  Kvinden. 

Der  synes  ikke  i Sagens  Natur  at  være  noget,  der  gør,  at  Sam- 
fundet absolut  maa  foretrække  een  af  de  to  Former  for  Kønsforbindelse. 
For  saa  vidt  er  dette  første  Spørgsmaal  unødvendigt,  men  „Samfundets 
Vel*  blandes  jo  altid  ind  i Diskussionen,  og  derfor  maa  det-  nævnes. 
Den  Form,  der  bedst  tjener  de  enkelte  Mænds  og  Kvinders  Liv  og 

sikrer  Slægtens  Bestaaen  ved  sunde  og  dygtige  Børn,  maa  Samfundet 
erklære  sig  tilfreds  med. 

Med  Hensyn  til  Børnene,  da  er  det  sikkert,  at  disse  under  de  nu- 
værende Forhold  har  det  bedst,  hvor  Forældrene  er  Ægtefæller,  bl.  a. 
fordi  den  enligt  stillede  Kvinde  ikke  kan  baade  pleje  sit  Barn  og  skaffe 
det  og  sig  selv  Livsophold.  Men  hvis,  som  Jakob  Knudsen  og  Ellen 
Key  foreslaar,  Samfundet  lønner  Moderen  for  at  opfostre  sit  Barn,  saa 
menes  der  ikke  fra  Børnenes  Side  at  være  noget  i Vejen  for  den  „frie 
Kærlighed".  Det  er  en  meget  fornuftig  og  rimelig  Tanke,  at  Staten  maa 
lønne  Mødrene  eller,  som  jeg  hellere  vil  sige,  Hjemmene  for  at  op- 
fostre Børn.  Det  er  uretfærdigt,  at  enkelte  Mennesker  skal  afholde 
alle  Udgifter  og  ulønnede  have  alt  Besværet  med  den  opvoksende 
Slægt,  selv  om  denne  er  eget  Kød  og  Blod.  Ægteskabet,  navnlig  i 
gamle  Dage,  da  næsten  alle  var  gifte,  afhjalp  til  en  vis  Grad  denne 
Uretfærdighed,  men  den  vil  være  særlig  stor  og  stærkt  iøjnefaldende, 
hvis  Kvinden  ved  den  „fri  Kærlighed"  bliver  stillet  alene.  Dog,  ogsaa 
i det  nuværende  Samfund  er  Uretfærdigheden  stor  nok  til,  at  den 
burde  kunne  ses,  og  at  man  maa  søge  at  afhjælpe  den.  Jeg  kan  altsaa 
fuldt  ud  slutte  mig  til  Jakob  Knudsen  paa  dette  Punkt,  men  jeg  er 
ikke  vis  paa,  at  Børnene,  selv  om  der  sikres  dem  Moderens  Pleje  og 
Omsorg  og  gode  ydre  Vilkaar,  dog  kan  være  tjent  med,  at  Ægteskabet 
ombyttes  med  den  „frie  Kærlighed." 

Det  synes  mig,  at  et  Hjem,  et  rigtigt  Hjem  med  Far  og  Mor  og 
Søstre  og  Brødre  er  og  bliver  det  bedste  af  alle  de  Voksesteder  til 
Børn,  man  efterhaanden  har  hittet  paa.  Af  den  Grund  vil  jeg  paa 
Børnenes  Vegne  vælge  Ægteskabet  som  den  bedste  Form  for  Køns- 
forbindelse. 

Dette  sidste  om  Hjemmets  Betydning  for  Børnene  med  alt,  hvad 
der  kan  siges  for  og  imod  mit  Standpunkt,  er  imidlertid  sagt  saa  tit, 
og  jeg  vil  foreløbig  lade  det  ligge  og  gaa  til  det  tredie  Spørgsmaal. 

I Hans  Jægers  Artikel  prises  Kærligheden,  og  der  jamres  over,  at 
den  ikke  kan  udfolde  sig  under  de  nuværende  Forhold:  ikke  udenfor 
Ægteskabet  paa  Grund  af  Samfundsforholdene  og  ikke  i dette  paa 
Grund  af  Kærlighedens  Væsen,  der  kræver,  at  de  elskende  staar  helt 
frit  overfor  hinanden ; Kærlighedslykke  kan  først  blomstre  i et  sociali- 
stisk Samfund,  hvor  Privatejendommen  er  afskaffet. 

Der  tænkes  i Jægers  Artikel  kun  paa  Kærlighedens  Skæbne,  kun 
paa  hvad  der  gavner  og  skader  det  erotiske  Liv.  Men  nu  er  Menneskelivet 
jo  mere  end  Erotik,  hvad  Plads  man  end  vil  give  denne ; det  ligger  da 

nær  at  undersøge,  baade  hvilken  Form  for  Kønsforbindelse,  der  bedst 
tjener  Kjærligheden,  og  hvilken  der  mest  fremmer  eller  hæmmer  alle 
andre  Sider  af  Menneskets  Liv  og  Væsen. 

Nu  er  det  ganske  umuligt  at  sige  noget  om,  hvad  der  bedst  tjener 
Kærligheden,  hvis  man  ikke  stiller  Spørgsmaalet  saaledes,  at  man 
spørger,  hvad  Kærligheden  kræver,  hvad  den  naturligt  driver  til,  og 
saa  slaar  sig  til  Taals  med  den  Antagelse,  at  det  saa  nogenlunde  i 
Reglen  ogsaa  er  det,  der  tjener  den  bedst.  Den  saakaldte  „Kærlighed  i 
Frygt  og  Bæven",  Stævnemødets  Kærlighed  kan  ikke  som  Hans  Jæger 
synes  at  mene,  faa  Eneret  paa  Betegnelsen : ægte  og  rigtig.  I Menneske- 
livet og  i Kunsten  kendes  adskillige  Typer  af  Kærlighed,  og  det  vil  være 
vanskeligt  at  nægte,  at  der  er  en  meget  udbredt  og  almindelig  Type  af 
Følelsen,  en  Art  Kærlighed,  i hvis  Væsen  det  ligger,  at  de  elskende  vil 
dele  alt  med  hinanden,  vil  mødes,  ikke  blot  i Kærtegn  og  Favntag, 
men  i alle  Livsytringer,  kort  sagt,  de  vil  leve  sammen.  Formodentlig 
vil  dog  ingen  paastaa,  at  Ægteskaber  kun  indgaas,  fordi  det  er  den 
lovlige  Form  for  Kønsforhold,  og  at  det  ikke  er  af  naturlig  Drift  og 
personlig  Trang,  at  „Manden  forlader  Fader  og  Moder  og  bliver  fast 
hos  sin  Hustru".  I mange — jeg  mener,  de  allerfleste  — Tilfælde  kræver 
Mandens  og  navnlig  Kvindens  Kærlighed  et  Samliv.  Enkelte  hyper- 
kloge  Individer  paastaar  rigtignok,  at  denne  Trang  er  et  Bedrageri  af 
vor  Natur,  der  lokker  Mennesker  i Ægteskabets  Fælde,  hvor  de  mister 
Kærligheden.  Men  man  skal  jo  ikke  tro  alt,  hvad  der  siges.  Faktum 
er,  at  der  er  en  Kærlighed,  der  vil  Samliv;  om  denne  Kærlighed 
holder  længere  ud  og  i sig  selv  skænker  større  Lykke  end  den  anden 
„Stævnemødets  Kærlighed",  skal  jeg  ikke  udtale  nogen  ubetinget 
Dom  over. 

Med  dette  Resultat:  at  nogle  elsker  med  en  Stævnemødets  Kærlig- 
hed, andre  — mange  flere  — med  en  „Samlivets  Kærlighed",  og  at 
man  bedst  tjener  Kærlighedens  Tarv  ved  at  følge  Kærlighedens  Bud  — 
gaarvi  til  det  sidste,  vanskeligste  og  vigtigste  Spørgsmaal.  Dette:  hvilken 
Form  af  Kønsforbindelse,  der  i sig  selv  og  navnlig  ved  sin  Harmoni 
med  alle  andre  nødvendige  — ikke  øjeblikkelige  og  tilfældige  — Livs- 
forhold, giver  det  rigeste  og  lykkeligste  Menneskeliv  i det  hele,  er 
sikkert  det,  der  i Øjeblikket  interesserer  mest,  og  dog  er  der  ikke 
meget  netop  om  dette  i den  nævnte  Enquéte.  Men  ellers  er  der  jo  i 
Litteraturen  Ord  nok  derom ; bl.  a.  siges  der  meget  af  Interesse  for 
Spørgsmaalet  i E.  Keys:  Kærlighed  og  Ægteskab. 

Naar  E.  Key  og  saa  mange  andre  med  iøvrigt  forskellige  Stand- 

punkter  taler  om  Kærligheden  som  Livets  Maal  og  Mening,  som  den 
første  og  største  af  Livsværdier,  saa  er  dette  en  overordentlig  beret- 
tiget og  demokratisk  Tankegang.  Flertallet  af  Mennesker  har  deres 
Livsindhold,  Lykke  og  Ulykke,  i Forholdet  til  de  enkelte  Mennesker, 
for  hvem  de  er  uundværlige ; deres  Arbejde  og  deres  Interesser  tjener 
dette  personlige  Forhold,  i hvilket  deres  Individualitet  indgaar,  og 
igennem  hvilket  de  har  deres  Forhold  til  Samfundet,  til  Menneske- 
slægten. Man  siger  om  en  Mand,  at  han  arbejder  paa  den  og  den 
Fabrik  og  hedder  det  og  det,  men  skulde  man  betegne  hans  Plads  i 
Tilværelsen,  saa  maatte  man  nævne  hans  Familie  og  en  sjælden  Gang 
hans  Venner.  Alle  andre  Steder  end  i Familien  er  han  et  Nummer, 
en  Ener,  der  tæller  med,  men  ikke  en  Individualitet.  Til  dem,  der  staar 
ham  nær,  giver  Mennesket  Indtryk,  Tanker  og  Følelser,  som  de  ikke 
kunde  faa  af  nogen  anden ; han  er  noget  af  deres  Liv,  og  hans  Forhold 
til  dem  er  hans  Historie. 

I Kærligheden  kommer  Mennesker  hinanden  nærmest,  er  de  mest 
uundværlige  for  hinanden ; den,  der  er  elsket,  har  Betydning,  og  elsker 
han  igen,  har  han  den  Betydning,  han  vil  have.  Ingen  har  Betydning 
for  alle,  faa  har  Betydning  for  mange,  de  fleste  har  Betydning  for 
nogle  faa,  og  det  højeste,  de  naa’r,  det  Forhold,  hvori  de  giver  mest  af 
hele  deres  Menneskeligheds  Rigdom  og  modtager  mest  igjen,  det  er 
Kærligheden.  Deres  Livsopgave  bliver  da  at  holde  denne  fast  og  lade 
den  vokse,  gøre  den  til  Livscentrum,  behandle  den  som  det,  hvorfor 
de  lever. 

Men  det,  hvorfor  man  lever,  maa  man  være  tryg  paa;  det  kan  ikke 
være  en  „Kærlighed  i Frygt  og  Bæven"  eller  en  Kærlighed,  man  kun 
skænker  visse  Højtidsstunder  af  Livet  og  visse  udvalgte  Dele  af  sig 
selv.  Thi  saa  vilde  alle  andre  Stunder  og  alle  andre  Tanker  og  Følelser 
være  værdiløse,  eller  om  nogle  fik  Værdi  som  Midler  for  Stævne- 
mødets Lidenskab,  alle  kunde  dog  ikke  faa  en  saadan  Værdi.  At  leve 
med  den  elskede,  arbejde  sammen  som  Mand  og  Hustru,  have  et  Hjem, 
avle  og  opdrage  Børn,  hvori  Kærligheden  og  alt,  hvad  der  i den  er 
givet  og  modtaget,  bliver  udødeliggjort,  det  er  de  stærke  og  omfattende 
Former,  hvorved  Kærligheden  kan  underlægge  sig  Livet. 

Ingen  Veltalenhed  skal  afgøre  Sandheden  af  dette;  men  se  paa 
Livet,  paa  Virkeligheden : kendes  deri  nogen  anden  Maade  at  leve  for 
sin  Kærlighed,  Livet  ud,  end  i et  Samliv? 

For  Kunstneren,  for  Videnskabsmanden,  for  Politikeren  og  for  de 
andre,  hvis  Personligheds  Frembringelser  skal  komme  mange  til  gode. 

bliver  Kærligheden  af  underordnet  Værdi;  de  maa  først  og  fremmest 
være  tro  mod  deres  Livsopgave  og  ordne  deres  Kærlighedsforhold  saa- 
ledes,  at  det  tjener  denne.  Det  kan  være,  at  en  Stævnemødets  Kær- 
lighed passer  bedst  for  dem,  og  det  kan  være,  at  slet  ingen  Kærlighed 
passer  allerbedst.  De  har  Ret  og  Pligt  til  at  ofre  — paa  den  ene  eller 
den  anden  Maade  — deres  Kærlighed  for  deres  Livsopgave,  men  de 
har  ikke  Ret  til  at  ofre  andres  Liv  og  Lykke  for  en  Kærlighed,  der 
kun  er  Middel,  eller  i hvert  Fald  ikke  et  Maal  i samme  store  Betydning 
som  Kærligheden  er  det  for  mange. 

Den  Kendsgerning,  at  Ægteskabet  vælges  og  ogsaa  i Fremtiden 
vil  blive  valgt  af  de  mange,  fordi  den  tilfredsstiller  et  personligt  Krav, 
stemmer  med  deres  Kærligheds  Væsen,  den  tilsløres  en  Smule  af 
Loven,  den  offentlige  Moral,  Hensynet  til  Børnene  og  andre  Forhold, 
der  gør,  at  Ægteskabet,  navnlig  for  Kvindens  Vedkommende,  er  den 
eneste  mulige  eller  den  eneste  lykkelige  Form  for  Kønsforbindelse. 

Nu  vil  man  sige,  at  selv  om  det  for  mange  er  rigtigt  og  naturligt 
at  „virkeliggøre"  Kærligheden  i et  Ægteskab,  saa  er  derfor  den  Tvang, 
der  udøves  til  Fordel  for  Ægteskabet,  ikke  berettiget,  og  da  man  end- 
videre mener,  at  denne  Tvang  har  sin  eneste  Berettigelse  i Hensynet 
til  Børnene,  vil  man  kræve  Foranstaltninger,  der  fritager  for  dette 
Hensyn,  og  derefter  kræve  Tvangen  afskaffet.  Men  inden  man  gaar 
saa  vidt,  bør  man  undersøge,  om  der  ikke  er  flere  Grunde  til  at  holde 
paa  denne  Tvang,  om  den  ikke  er  heldig  for  andre  end  Afkommet,  nem- 
lig for  de  Mennesker,  der  berøres  af  den. 

De,  der  vil  ombytte  Ægteskabet  med  den  „frie  Kærlighed",  vil  jo 
ikke  dermed  ophæve  alt,  hvad  der  hedder  Moral  i Henseende  til  For- 
holdet mellem  Mand  og  Kvinde.  Nej,  det  være  langt  fra;  de  vil,  som 
E.  Key  siger  — ikke  fordi  hun  er  imod  Ægteskabet,  men  imod  den  før- 
nævnte Tvang  — skabe  en  ny  Sædelighed,  og  spørger  man  om,  hvori 
denne  ny  Sædelighed  bestaar,  erfarer  man,  at  den  har  kun  et  Bud, 
nemlig  at  Kærlighed  skal  være  Betingelse  for  Kønsforhold.  Dette  nye 
Moralbud,  der  iøvrigt  ikke  er  ganske  nyt  og  som  er  almindelig  aner- 
kendt, om  end  ikke  efterfulgt,  lider  betydeligt  under  den  Mangel,  at 
man  ikke  har  nogen  Definition  af  Begrebet  Kærlighed,  og  selv  om 
man  maaske  med  megen  Anstrengelse  kunde  afhjælpe  denne  Mangel, 
saa  vilde  en  saadan  Definition  være  svær  at  anvende  i Praksis.  E.  Key 
og  de  andre  Forkyndere  af  den  nye  Sædelighed  foruroliges  ikke  heraf; 
de  vil  bare  overlade  enhver  selv  for  sit  eget  Vedkommende  at  be- 
stemme, hvad  der  er  Kærlighed  og  hvad  ikke.  Denne  Liberalitet  gør 

en  noget  skeptisk  overfor  den  nye  Sædelighed;  endnu  er  vi  jo  ikke 
saa  vidt,  at  den  nødvendige  Moral  i sin  fulde  Udstrækning  nedarves^ 
og  vi  plejer  derfor  at  hjælpe  paa  den  individuelle  Moral  ved  visse 
Paavirkninger ; at  dette  ikke  skulde  behøves  paa  Kønsmoralens  Om- 
raade,  hører  man  med  Vantro  og  Forbavselse. 

Med  Ordet  Kærlighed  betegner  man  en  hel  Skala  af  Følelser,  fra 
Attraa  og  Forelskelse  til  „den  store  Kærlighed".  Vil  man,  at  Menne- 
sker skal  bevare  sig  fri  og  modtagelige  overfor  denne  sidste  og  ikke 
indgaa  Kønsforhold,  før  de  møder  denne  og  møder  den  under  Forhold, 
der  giver  Individet  Mulighed  til  at  gøre  den  til  den  Livsværdi,  den  for 
ham  bør  være,  saa  maa  man  hjælpe  dem  dermed  i de  Aar,  hvor  de  ikke 
har  Erfaring  nok  til  selv  at  ville  dette.  Denne  Hjælp  giver  Samfundet 
ved  at  lægge  Hindringer  i Vejen  for  Kønsforhold  udenfor  Ægteskab 
og  for  dettes  tidlige  Indgaaelse.  Det  er  godt  for  de  mange,  hvis  Livs- 
maal  det  er  at  „virkeliggøre"  Kærligheden  i et  Ægteskab,  at  Sam- 
fundet udtrykkeligt  peger  paa  dette  som  den  rette  Vej  — det  er  ikke 
enhver  givet  paa  egen  Haand  at  træffe  de  rette  Bestemmelser  an- 
gaaende  sine  Livsforhold  — og  det  er  godt  for  de  faa,  hvis  Liv  i det 
lange  Løb  har  anden  Mening  og  Maal  end  Kærligheden,  at  Samfundet 
lægger  Hindringer  i Vejen  for  denne  — de  afholdes  ved  disse  Hin- 
dringer fra  at  indgaa  Forbindelser,  hvis  livshæmmende  Indflydelse  de 
maaske  i Øjeblikket  ikke  kan  se,  eller  de  vinder  gennem  Overvindelsen 
af  eller  Trodsen  imod  disse  Hindringer  den  Styrke  og  Indsigt,  de  be- 
høver for  at  handle  ret  med  deres  Kærlighed. 

De  faa,  der  med  nogen  Ret  føler  sig  brøstholdne  ved  den  Tvang, 
Samfundet  udøver  til  Fordel  for  Ægteskabet,  vil  atter  og  atter  prote- 
stere mod  denne  Tvang,  men  saa  længe  den  er  gavnlig  for  de  mange, 
bør  den  opretholdes.  Paa  intet  Omraade  er  en  Samfundsmoral  en  mere 
nødvendig  Støtte  for  den  enkelte  end  paa  Kønssædelighedens,  bl.  a. 
fordi  Opdragelsen  her  intet  kan  gøre,  og  fordi  det  vilde  være  sindsvagt 
her  at  overlade  den  enkelte  at  blive  klog  af  Skade.  De  „seende"  maa 
saa  klare  sig,  som  de  bedst  kan. 

Her  er  Anledning  til  at  vende  tilbage  til  det  andet  Spørgsmaal, 
Hensynet  til  Børnene. 

Da  jeg  i sin  Tid  lærte  Udviklingslæren  at  kende,  var  jeg  meget 
forfærdet  over  den  Kendsgerning,  at  Kampen  for  Tilværelsen,  der  hos 
andre  Organismer  lod  de  bedst  rustede  forplante  sig  stærkest,  hos 
Mennesker  derimod  syntes  at  medføre,  at  de  bedst  udrustede  fik  for- 
holdsvis meget  mindre  Afkom  end  de  middelmaadige,  ja  endog  mindre 

end  de  slette.  Selv  om  Staten  isolerede  de  meget  umulige  Individer 
og  derved  forhindrede  dem  fra  at  forplante  sig,  saa  vilde  den  dog  ikke 
kunne  forhindre,  at  de  middelmaadige  fik  forholdsvis  flest  Børn.  Dette* 
der  efter  Udviklingslæren  maatte  medføre  et  stadig  mindre  Procent- 
antal begavede  og  gode  Mennesker,  syntes  mig  dengang  at  være  en 
stor  Fare  for  Samfundet  og  Menneskeslægten,  en  Fare,  som  først  det 
sidste  Aarhundredes  Humanitetsstræben  havde  bragt  nær,  og  som 
enten  vilde  bringe  Slægten  til  Forfald  eller  ogsaa  sinke  dens  Frem- 
skridt overordentlig  meget.  E.  Keys  Tale  om  Raceforædling,  om  at  de 
begavede  baade  af  humane  og  nationale  Grunde  bør  forplante  sig  saa 
stærkt  som  muligt,  vilde  den  Gang  have  vundet  mit  udelte  Bifald. 

Nu  ser  jeg  anderledes  paa  Sagen. 

Fra  Flertallet,  de  stille,  ukendte  i Landet,  skal  Slægtens  For- 
nyelse komme.  Børn,  der  opvokser  i Hjem,  hvor  begge  Forældre  har 
deres  Livsindhold  i Samlivet  med  hinanden  og  med  Børnene,  hvor 
lidt  eller  hvor  meget  deres  Syn  end  rækker  ud  over  Hjemmets  Græn- 
ser, de  har  de  bedste  Betingelser  for  at  naa  „Overmennesket",  om 
man  vil  kalde  det  saa,  de  bliver  netop  saa  sunde  og  skønne  og  be- 
gavede, som  man  ønsker  den  nye  Slægt.  De,  der  lever  for  de  mange* 
vil  derimod  aldrig  give  saa  meget  til  en  enkelt,  at  der  bliver  noget 
stort  ud  af  dem,  de  vil  have  faa  Børn,  og  disse  vil  ikke  vidne  om 
Forældrenes  Kraft.  Gælder  dette  Mænd,  saa  gælder  det  langt  mere 
Kvinder.  De  Kvinder,  der  har  et  Kald  at  leve  for,  behøver  ikke  at 
bekymre  sig  om  „Raceforædling"  og  føle  Samvittighedsnag  over,  at 
de  ikke  føder  Børn,  der  arver  „Blodets  Rigdom,  Skaberlystens  Ild* 
Tankens  Marv  og  Følelsernes  Skønhed." 

Det  er  indtil  videre  unødvendigt  at  anstrenge  sin  Hjerne  for  at 
bringe  Hensynet  til  Børnene  i Overensstemmelse  med  Hensynet  til 
Forældrene  og  modbevise  den  uangribelige  Sandhed,  at  Børnene  har 
det  bedst  i et  Hjem  hos  deres  Far  og  Mor.  Der  er  nemlig  en  betydelig 
Grad  af  Overensstemmelse  mellem  Hensynet  til  Forældrene  og  Hen- 
synet til  Børnene,  saa  længe  Flertallet  af  Mennesker  netop  vil  stifte 
Hjem. 

Karen  Wibert. 

en  menneskelige  Strids-  og  Herskelyst,  der  i ældre 
og  nyere  Tider  fandt  Udløb  i Slagsmaal,  Familie- 
fejder, Vikingetog,  Kolonisationsforetagender,  Krige 
o.  desl.,  er  i Nutiden  i Færd  med  at  finde  sig  mere 
civiliserede  Afløb.  Man  ynder  ikke  længer  den 
raa  Overmagt,  den  direkte  Voldføring,  de  brutale 
Brydninger,  der  koster  Blod  og  andre  synlige  Skamferinger.  Den, 
der  vil  herske  og  undertrykke,  benytter  sig  med  Forkærlighed 
af  „lovlige®  Midler.  Stridigheder  udkæmpes  hellere  med  Ord  end 
med  Metalgenstande.  Ja  man  afskyer  endog  flere  Slags  personlige 
Krænkelser.  Havde  man  for  et  Par  Hundrede  Aar  siden  i en 
pludselig  Raptus  af  Civilisation  opstillet  disse  Skranker  for  Fægt- 
ningen mellem  Mennesker,  vilde  de  stridslystne  være  kommet  i 
den  yderste  Vaande.  Nutildags  kan  vi  imidlertid  nok  lade  vore 
Kamp-  og  Magttilbøjeligheder  spille  ud  til  Trods  for  disse  Ind- 
skrænkninger. Vi  kender  nemlig  nu  til  saadanne  Finesser  som 
at  danne  Meninger,  agitere  for  disse,  samle  Meningsfæller  og  op- 
føre Meningskampe  med  anderledessindede,  alt  under  Haandklap, 
Bravoraab  og  andre  Triumfer.  Og  paa  disse  Kampe,  der  i og  for 
sig  kaster  megen  Tilfredsstillelse  af  sig,  bygger  vi  de  Magtfor- 
skydninger, vi  maatte  attraa.  Paa  denne  Maade  klarer  vi  os  meget 
godt,  Tiden  gaar,  og  vore  Passioner  faar  deres  Dyrkning.  At  vi 
saaledes  kan  baade  slaas  og  snigløbe  hinanden  under  noble  For- 
mer, der  fuldt  ud  svarer  til  vor  Tids  Civilisation,  kan  vi  takke 
den  demokratiske  Statsforfatning  for  og  da  navnlig  det  deraf  føl- 

Tilskueren  1906  42 


Digitized  by  G.ooQle 


686 


Foreninger,  Diskussioner,  Agitation 


gende  almindelige  Fremskridt  i folkelig  Oplysning.  Den  Menings- 
kampenes Æra,  hvori  vi  befinder  os,  er  kommen  heraf.  Med  den 
stigende  aandelige  Kraftudvikling  og  Rørighed,  som  danner  den 
inderste  Strøm  i det,  vi  kalder  Folkeoplysningen,  følger  forøget 
Trang  til  Tankebeskæftigelse,  Folket  forlanger  at  mættes  med 
Stof  dertil,  forlanger  „Brød  og  Skuespil"  af  aandelig  Art.  Og 
hvad  kunde  da  være  bedre  at  gribe  til  end  Meningsdannelser  og 
Meningskampe?  Man  forstaar  den  uhyre  Popularitet,  de  har  vun- 
det: det  er  Ting,  der  kan  slides  længe  paa,  tumles  med  næsten 
i det  uendelige,  drejes  i alle  Retninger,  flikkes  paa  alle  Kanter; 
de  har  desuden  rigelig  Tilknytning  til  de  Stier  og  Gange,  Fol- 
kets Tanker  fra  Tidernes  Gry  har  travet  ad,  nemlig  de  person- 
lige Fornødenheders,  de  elementære  Livsinteressers.  Og  videre: 
der  er  Udsigter,  Perspektiver  i dem,  det  er  maalsættende  Bevæ- 
gelser, Formaals-  og  Driftsbevægelser,  altsaa  Livsrørelser  af  den 
primitive  Type,  intet  Menneske  har  behøvet  at  lære  noget  nyt  i 
Henseende  til  aandelig  Bygningsform  og  Kraftudfoldelse  for  at 
tage  Del  i dem.  Og  færdigdannede  Meninger  er  noget,  man  har  i 
fast  Eje,  de  er  Liggendefæ,  og  tiltaler  følgelig  Erhvervstilbøjelig- 
heden, som  ogsaa  hører  til  Menneskets  primitive  Hang.  Endelig 
hører  de  aandelige  Rørelser,  der  kommer  ud  af  Meninger  og 
Meningsbrydninger,  til  den  mageligste  og  billigste  Slags  Liv,  der 
overhovedet  gives:  Gentagelser  og  nemme  Modforestillinger;  og 
det  er  absolut  farefri  Rørelser,  endog  den  fejgeste  kan  boltre  sig 
af  Hjertens  Lyst  og  med  Tapperhed  i disse  Fægtninger.  Intet 
Under  da,  at  den  roligste  af  alle  Majestæter,  Solen,  nuomstunder 
skinner  paa  Lande,  der  er  opfyldte  af  det  essigste  Meningsrøre, 
hid  og  did  svirrende  Meningsudslag,  en  Forvirring,  der  ikke  giver 
det  babelske  Sprogkaos  noget  efter.  De  fremmeligste  af  Menneske- 
slægten er  nuomstunder  saa  tæt  besatte  med  Meninger  som  et 
Pindsvin  med  Pigge;  over  Landene  er  der  spændt  et  mangedob- 
belt Fletværk  af  Foreninger,  d.  e.  Sammenslutninger  paa  Grund- 
lag af  fælles  Meninger  og  Hensigter;  forskellige  Strømme  af  Agi- 
tation krydser  hinanden  i hvert  Sogn,  i hver  By;  overalt  hvor 
man  staar  og  gaar,  høres  Tummel  og  Gny  af  Meningssammen- 
stød. Navnlig  gælder  dette  i Samfund,  der  som  vort  ikke  har 
meget  at  skulle  have  sagt  udadtil. 

Ethvert  Trin  i Menneskers  og  Samfunds  Udvikling  har  sine 
Kæpheste,  paa  hvilke  der  i ganske  særlig  Grad  ofres  Tid  og 

Kraft,  ja  ligefrem  ødsles.  Dette  er  imidlertid  efter  al  Sandsynlig- 
hed velbegrundet,  nemlig  i de  sjælelige  Vækstforhold;  i Plante- 
og  Dyreorganismer  finder  vi  under  Opvæksten  lignende  Forhold. 
For  Tiden  er  Meningsdannelserne  vor  Kæphest,  alt  dertil  hørende 
omfattes  med  særlig  Varme.  Det  kan  ogsaa  nok  passe,  at  vi  i 
vor  aandelige  Udvikling  er  kommen  til  det  Punkt,  hvor  Videre- 
væksten  fortrinsvis  slaar  ud  i Meninger  og  Anskuelser;  de  be- 
tyder en  Forgrening  af  vore  Tankestammer,  i Følge  af  hvilken 
det  enkelte  Menneske  — og  den  enkelte  Bestræbelse  hos  Men- 
nesket — træder  i et  rigere  og  mangfoldigere  Forhold  til  Om- 
verdenen, opfanger  mere  af  Omverdenen,  ligesom  en  Plante  op- 
fanger mere  Sollys,  jo  flere  Grene  og  Blade  den  har.  Sandsyn- 
ligvis er  da  den  nuværende  Meningsudrugnings-Periode  noget,  vi 
skal  igennem,  en  frugtbringende  Overdrivelse.  Det  er  en  gal  For- 
dring at  stille  til  Udviklingen,  at  den  altid  skal  være  ligelig  og 
harmonisk.  Men  mens  man  saaledes  kan  have  Grund  til  at  for- 
lige sig  med  en  stærkt  ensidig  Vækst  i det  aandelige  Liv,  er  det 
dog  ikke  sagt,  at  man  bør  undlade  at  være  paa  Post  overfor 
Udartning  af  denne  Vækst.  Netop  fordi  Meningsdannelserne  som 
før  antydet  staar  i Forhold  til  Strids-  og  Herskelysterne,  kan  der 
let  komme  til  at  virke  uegentlige,  uægte  Kræfter  med  i Spillet. 
Jo  mere  Meningsudfoldelserne  og  Meningskampene  nærmer  sig 
til  at  udgøre  hele  vort  sociale  Aandsliv,  jo  større  Brøkdel  af 
Menneskenes  fritanvendelige  Tankekraft  de  lægger  Beslag  paa, 
desto  større  Grund  er  der  til  at  undersøge,  om  der  i den  om- 
talte Vækstvirksomhed,  findes  „fremmede  Ingredienser"  eller  ej. 
Man  har  før  set,  at  der  er  gaaet  Geschæft  i kulturelle  Vækst- 
processer. 

Indskrænker  vi  os  til  at  betragte  de  sociale  Tilsyneladelser 
af  det  moderne  Meningsrøre,  støder  vi  først  paa  Foreninger  og 
Partidannelser.  De  udgør  Grundstokken.  En  Forening  og  et  Parti 
er  ikke  ganske  det  samme,  skønt  Navnene  nu  og  da  bruges  i 
Flæng.  De  to  Slags  Sammenslutninger  ligner  hinanden  deri,  at 
de  begge  har  formet  sig  over  en  eller  flere  fælles  Interesser  eller 
Formaal  hos  Medlemmerne,  saadanne  Interesser  og  Formaal,  som 
kun  kan  „løftes  i Flok"  eller  dog  bedst  røgtes  gennem  Samvir- 
ken. Foreninger  og  Partidannelser  er  saaledes  rent  i Almindelig- 
hed fortrinlige  Vækstmidler,  Kulturmidler  som  nok  bestandig  vil 
finde  Benyttelse.  Forskellen  mellem  en  Forening  og  et  Parti  — 

saaledes  som  disse  Betegnelser  efter  min  Formening  bør  bruges 
— ligger  deri,  at  den  første  danner  en  forholdsvis  sluttet  Kreds, 
som  tæller  Medlemmer  nok  til  at  magte  sin  Opgave,  fremme  sit 
Formaal,  og  derfor  helliger  sig  til  Handling,  til  direkte  Udførelse 
og  Virkeliggørelse  af  de  Ting,  Formaalet  peger  imod,  mere  end 
den  giver  sig  af  med  at  vinde  større  Udbredelse;  Agitationen, 
Hvervningen  bliver  desaarsag  kun  en  Biting  for  Foreningen,  no- 
get der  ligger  til  Siden,  mens  Udførelsen,  Handlingerne  stadig  er 
det  centrale.  Med  Partiet  er  det  anderledes.  Det  bestaar  for  det 
meste  af  en  Kreds,  som  ikke  magter  sin  Opgave,  men  maa  skaffe 
sig  større  Udbredelse,  inden  det  kan  optræde  handlende.  Dette 
Forhold  kommer  af  det  paagældende  Formaals  Art:  det  kan  ikke 
gennemføres,  før  det  har  vundet  Flertal  i en  given  Befolknings- 
masse. Eller  det  kan  være  et  Formaal,  en  Synsmaade,  en  vel- 
dædig Ide,  som  ikke  finder  Fred,  før  den  har  sejret  over  hele 
Linjen,  som  man  siger.  For  Partiet  bliver  da  i Praksis  den  videre 
Udbredelse  (eller  sidestillede  Bestræbelser  som  Partisammen- 
hold o.  lign.)  det  centrale,  mens  Udførelsen  (der  indadtil  bestaar 
i den  sjælelige,  tankemæssige  Viderevækst,  udadtil  i Formaalets 
Træden  ud  i Livet)  først  kommer  i anden  Række  og  ofte  stilles 
ganske  i Baggrunden  som  noget,  der  maa  vente.  Partiets  Kende- 
mærke til  Forskel  fra  Foreningen  er  dets  Uafsluttethed;  selv  naar 
det  er  stort  nok  til  at  magte  sin  Opgave,  optræder  det  dog  ikkun 
handlende  med  den  ene  Haand,  mens  det  angler  med  den  anden; 
oven  i Købet  er  dets  Handlinger  ofte  ret  og  slet  anglende  og  ikke 
andet.  Denne  overvejende  Hældning  imod  Partiforstørrelse  eller 
Partisolidering  kommer  vel  af,  at  Partiet  stadig  befinder  sig  i 
Kampstilling,  bestandig  lever  en  udadtil  fægtende  Tilværelse;  den 
daglige  Fornemmelse  heraf  kommer  til  at  præge  dets  Væsen. 
Foreninger  har  Ro  udadtil  og  kan  derfor  koncentrere  Kræfterne 
om  deres  Indhold.  Den  saaledes  antydede  Forskel  kan  ikke  uden 
videre  betragtes  som  en  Værdiforskel,  det  er  ikke  Meningen. 
Baade  de  Formaal  og  Interesser,  som  kan  fremmes  i en  For- 
ening, og  de,  der  kræver  Partidannelser  og  stort  Partiarbejde, 
skal  fremmes.  Det  er  kun  Meningen  at  paapege,  at  den  ene  Slags. 
Sammenslutning  af  Naturen  er  mere  tilbøjelig  til  Forsumpning, 
indadtil  og  Overgreb  udadtil  end  den  anden.  En  Forening  kan 
meget  lettere  leve  et  sundt  og  hæderligt  Liv  end  et  Parti,  hvis 
egentlige,  saglige  Indhold  er  udsat  for  at  miste  Kulør  og  Glans 

ved  at  blive  slæbt  om  fra  Sted  til  Sted  og  krammet  ud  paa  Bisse- 
kræmmermaner.  Det  er  noget,  man  tit  kan  iagttage,  at  en  Sag 
sjæleligt  set  skæmmer  sig  skrækkeligt  under  sine  Agitationsrejser. 
Især  hos  de  arbejdende  Partimedlemmer,  mindre  hos  de  passivt 
ventende;  Meninger  skal  bruges  til  Handlinger,  ikke  til  Ord  og 
evindelig  Gentagelse  af  de  samme  Ord.  Udadtil,  overfor  dem  der 
endnu  ikke  har  antaget  Partiets  Anskuelse,  kommer  Agitationen 
let  til  at  volde  sjælelige  Overgreb;  gennem  den  Drivhustempe- 
ratur, den  fører  med  sig,  kan  den  bevirke,  at  Folk  unaturlig  hur- 
tigt danner  sig  Meninger,  som  paa  Grund  af  Processens  kunstigt 
paaskyndede  Forløb  kun  bliver  arme  Svæklinge;  og  Agitationen 
kan  forvolde,  at  store  Dele  af  Befolkningen  rives  med  i Menings- 
kampe, til  hvilke  de  endnu  ikke  er  modne;  Sagerne  bliver  dem 
med  Vold  og  Magt  paaførte,  bliver  saa  at  sige  ruskede  frem  i 
dem.  Man  ser  tit  Agitatorer  begaa  de  utvetydigste  Overfald  paa 
sagesløse  Personer;  i første  Øjeblik  kan  man  fristes  til  at  trække 
disse  Forbrydere  for  Øvrigheden,  men  erindrer  saa,  at  den  Slags 
„Liv  og  Ejendom",  hvorom  her  er  Tale,  er  saa  godt  som  ukendte 
Størrelser  i Lovgivningen. 

Men  hvad  skal  vi  da  gøre?  siger  Partierne.  Skulde  vi  lægge 
Hænderne  i Skødet,  lade  vore  Meninger  dø  af  Tæring,  lade  Frem- 
skridtene vente,  allehaande  Uretfærdigheder  bestaa,  indtil  Opga- 
verne en  skønne  Dag  naturligt  og  roligt  voksede  frem  hos  Fol- 
ket? Hertil  kan  svares:  Partierne  maa  interessere  sig  for  Folke- 
oplysning. Den  langsomme,  men  sikre  Reform,  som  hedder  et 
oplyst,  i sjælelig  Henseende  fordøjelsesdygtigt  Folk,  er  et  Frem- 
skridt, som  med  en  hidtil  uanet  Kraft  og  Hast  drager  Hobetal 
af  sociale  Reformer  efter  sig.  Denne  indirekte  Vej  lader  Partierne 
saa  godt  som  ubetraadt.  Endelig  kunde  man  tænke  sig  en  lem- 
peligere Maade  at  agitere  paa  — en  bredere  anlagt  og  mindre 
stikkende  end  den,  vi  er  vant  til. 

Fra  den  stillestaaende  Tærsken  paa  Opgaverne,  hvorunder 
Partimedlemmer  lige  fra  de  lunkneste  til  de  mest  ivrige  lider, 
maatte  der  vel  kunne  findes  nogen  Redning.  En  baade  sund  og 
nyttig  Bevægelse  vilde  der  komme  i Tankegangen,  hvis  Partiet 
gjorde  sig  til  Organ  for  en  virkelig  Overvejelse  af  sine  Program- 
sager, f.  Eks.  tog  imod  Belæring,  i Stedet  for  at  staa  stiv  paa  de 
engang  fremsatte  Krav  og  Argumenter.  Tænk  om  Partiet  begær- 
ligt opsamlede  Materiale  til  en  alsidig  Belysning  af  sine  Program- 

sager,  tog  allestedsfra  hvad  der  fremkom  desangaaende,  ogsaa  fra 
Modstanderne;  om  Partiet  debatterede  for  at  lære  noget,  afklare, 
afslibe,  fuldstændiggøre  sit  Standpunkt;  om  det  endelig  i Tidens 
Fylde  nedkom  med  en  Fremstilling  af  den  uddebatterede  Sag, 
hvori  alle  fremkomne  Oplysninger  og  Synspunkter  fandtes  - ind- 
optagne,  sammenarbejdede,  stillede  saaledes  paa  Plads,  at  de  Ting 
og  Hensyn,  der  vedrører  hinanden,  stod  paa  Vægtskaal  overfor 
hinanden!  Men  saadanne  Overvejelser,  saadanne  „Svingninger* 
af  Tanken  mellem  for  og  imod,  synes  vore  Partier  ikke  at  have 
Raad  til,  de  følger  en  anden  Plan:  Ingen  Forandring  i Krav, 
Argumenter,  Tankeopstilling!  Det  kunde  fortolkes  som  Vaklen  og 
Svingen.  Ingen  Blottelse!  Partiet  har,  førend  det  satte  Sagen  paa 
sit  Program,  gennemtænkt  den  fuldstændig,  véd  alt,  har  taget  alle 
berettigede  Hensyn,  Partiet  løber  ikke  med  en  halv  Vind.  Takt- 
fast, ubetvingelig  er  dets  March  fremad,  dets  Stillinger  uindtage- 
lige. Summa:  Partiet  er  selveste  Fuldkommenheden.  — Som  Følge 
heraf  bliver  de  hinanden  modstaaende  Partiers  Meningskampe 
ikke  Debatter.  Fra  ingen  af  Siderne  tilsigtes  Overvejelse,  Sag- 
udformning, men  noget,  som  sjælelig  set  er  langt  snævrere  og 
goldere,  nemlig  Partiets  Trivsel.  Overfor  forhen  vundne  Parti- 
tilhængere skal  Kampskuespillet  tjene  til  at  give  de  færdige  Me- 
ninger et  Opkog;  overfor  dem,  der  endnu  ikke  har  taget  Parti, 
tilsigtes  det  at  besætte  den  sjælelige  Plads,  „komme  først  til 
Mølle,"  saa  at  Modstanderne  ikke  kan  faa  deres  Sække  paa 
Kværnen. 

Skønt  langt  den  største  Del  af  vort  Lands  Befolkning  ikke 
er  naaet  vidt  nok  i Modenhed  til  at  kunne  danne  Meninger  paa 
staaende  Fod  — med  Minuts  Varsel,  som  man  forlanger  det  — 
men  i det  højeste  er  moden  til  at  begynde  paa  sindigt  og  om- 
stændeligt fremadskridende  Overvejelser,  gives  der  dog,  mig  be- 
kendt, her  i Landet  ingen  Forening,  hvis  Formaal  er  Overvejelse, 
slet  og  ret  Diskussion.  Saakaldte  Diskussionsforeninger,  „fri" 
Talerstole,  hvor  alle  Anskuelser  kan  komme  til  Orde,  har  vi  ad- 
skillige af.  Men  dette  vil  ikke  sige,  at  Ordførere  for  alle  An- 
skuelser har  lige  Adgang  til  eller  kan  føle  sig  lige  veltilpas  paa 
disse  Talerstole,  endnu  mindre  at  Tilhørerne  om  dem  udgør  en 
lige  fritmodtagelig  Jordbund  for  enhver  begrundet  Mening.  Jeg 
kender  ingen  Foreningstalerstol,  som  ikke  bærer  en  mere  eller 
mindre  tydelig  Parti-Paaskrift:  her  føres  hovedsagelig  de  og  de 

Meninger!  Og  Tilhørerskareme  bærer  samme  Præg.  Jeg  har  ikke 
truffet  nogen  Forsamling,  hvori  Ønsket  om  en  upartisk,  ligelig 
Drøftelse  var  herskende.  Overalt  umiskendelige  Spor  af  Parti- 
agitation. Sindene  overalt  gennemsyrede  af  Partivæsenet.  Endog 
hos  det  enkelte  Menneske,  i det  daglige  Livs  lidet  fanatisk-bevæ- 
gede  Luft,  er  det  sjældent  at  træffe  det  Begær  efter  at  høre  og 
forstaa  Modstandernes  Mening,  som  dog  skulde  synes  naturligt 
at  maatte  melde  sig  hos  enhver.  Ligger  det  i Sindenes  Snæver- 
hed, i Uformuenheden  til  at  rumme  mere  end  nogle  faa  enspræ- 
gede  Tanker  angaaende  hver  Sag?  Eller  ligger  det  i,  at  Folk 
ligefrem  er  opdragne  til  som  Kyllinger  at  søge  ind  under  deres 
egen  Klukhøne,  saasnart  der  er  Uro  i Luften?  I begge  Tilfælde 
er  det  Umodenhed.  Det  gør  et  ynkeligt  Indtryk  hos  voksne  Men- 
nesker at  træffe  samme  Modvilje  og  Skyhed  overfor  „fremmede" 
Meninger  som  hos  Smaabøm  overfor  fremmede  Ansigter.  For- 
haabentlig  har  dog  de  Folk  ikke  Ret,  som  paastaar,  at  Modviljen 
stammer  fra  Opfanatisering  gennem  Parti-Agitation;  thi  i saa  Fald 
er  den  sjælelige  Skade  vanskeligere  at  rette. 

Fra  Diskussionsmøders  overhedede  Atmosfære,  fra  Partikævlet, 
hvor  Hidsigheden  ofte  overtager  Rollen  som  Drivkraft,  saasnart 
den  ædru  Tanke  ikke  føler  sig  tiltrukket  af  Emnerne,  er  saa- 
danne  omløbende  Sætninger  udsprunget  som  den,  at  det  er  en- 
hver Samfundsborgers  Pligt  at  danne  sig  en  Mening  om  alle  so- 
ciale Spørgsmaal  og  Opgaver.  Det  er  en  Sætning,  der  bider  me- 
get godt  paa  Folk.  Et  moderne  Dogme.  Naar  herved  erindres, 
at  ethvert  eksisterende  Parti  nærer  en  uforanderlig  Overbevisning 
om,  at  den  Sag,  for  hvilken  det  kæmper,  er  det  mest  magtpaa- 
liggende,  der  gives  i Verden,  mens  alle  andre  Sager  er  at  regne 
for  barnagtige  Smaapuslerier,  saa  forstaas  det  let,  hvilket  Pres 
til  Meningsdannelser  det  anførte  Dogme  udøver  i Befolkningen, 
vandrende  fra  Mund  til  Mund,  fra  dem,  der  har  en  Mening,  til 
de  enfoldige  Stakler,  der  ingen  har.  Hvad  gør  det  saa,  at  Dog- 
met er  splittergalt  og  ikke  kan  staa  for  den  simpleste  Tankeprøve. 
Naar  man  har  en  Overbevisning,  er  det  Pligt  at  handle  efter 
den,  men  det  kan  aldrig  blive  Pligt  at  danne  sig  en  Overbevis- 
ning angaaende  Sager,  man  ikke  ser  sig  nødsaget  til  at  algøre. 
Man  er  i sin  fulde  Ret  til  at  lade  andre  afgøre  dem  og  saa  finde 
sig  i Afgørelsen.  Saavidt  om  Pligten.  Men  det  er  heller  ikke  altid 
fornuftigt,  klogt,  humant  at  danne  sig  Overbevisninger  om  alle- 

haande  sociale  Sager,  selv  om  disse  nok  kan  siges  at  vedrøre 
Ens  naturlige  Interesser.  Maaske  kan  man  anvende  sine  Kræfter 
bedre  paa  at  sætte  sig  grundigt  ind  i blot  et  Par  Stykker,  som 
ligger  En  meget  nær,  i Stedet  for  at  kvaksalvere  med  alt  muligt. 
Samfundet  har,  ret  beset,  aldeles  ingen  Brug  for  saadanne  Indi- 
vider, der  har  nippet  til  alle  mulige  sociale  Sager  og  virker  paa  alle 
Felter  med  deres  Tiendedele  eller  Ty  vendedele  Sagkundskab. 
De  gør  mere  Skade  end  Gavn.  — Et  lignende  Dogme  kolpor- 
teres foran  hvert  Valg  til  Stat  eller  Kommune:  det  er  enhver 
Vælgers  Skyldighed  at  møde  frem  og  lægge  sit  Lod  i Vægt- 
skaalen.  Nej  saa  sandelig  er  det  ej!  de,  der  ikke  er  ganske 
klare  saavel  over  Situationen  som  over  deres  egen  Vælgervilje, 
begaar  en  uetisk  Handling  ved  at  stemme;  de  skal  netop 
blive  hjemme,  deres  Stemmegivning  er  simpelthen  en  Frækhed. 


II 

Fra  Betragtningen  af  Foreningers  og  Partiers  Væsen  i al  Al- 
mindelighed, gaar  vi  nu  over  til  mere  specielle  Træk  i deres 
Virksomhed.  Først  Ledelsen,  som  den  i hver  Forening  eller  Parti 
udøves  af  Bestyrelsen  og  Formanden.  Denne  Ledelse  har  almin- 
deligvis et  enevældigt  Præg,  naturligvis  indenfor  de  Rammer,  som 
er  givne  med  Korporationens  Program,  eller  endnu  snævrere: 
det  Program,  hvorpaa  den  forhaandenværende  Ledelse  specielt 
er  valgt.  Denne  Enevælde  — i nogle  Sager  Bestyrelsens,  i andre 
Formandens  — vilde,  officielt  vel  at  mærke,  overfor  uindviede, 
kunne  bevare  et  vist  demokratisk  Præg,  hvis  de  paagældende 
Ledere  virkelig  fremgik  af  Medlemmernes  suveræne  Valg.  Men 
det  er  en  offentlig  Hemmelighed,  at  dette  saa  godt  som  aldrig 
sker.  Nominelt  har  Generalforsamlingen  — eller  Delegeretmødet 
— den  vælgende  Myndighed,  men  faktisk  er  det,  i vistnok  alle 
Landets  Foreninger  og  Partier,  en  i det  væsentlige  selvbestaltet 
lille  Klike,  der  er  bestemmende.  Selvbestaltet,  fordi  de  intet  Man- 
dat har  til  at  „tilrettelægge*  Valget,  foretage  „Valgforberedelser8; 
det  er  en  lille  Kreds  af  „betydende*  Mænd,  „kendte*  Mænd, 
som  plejer  at  snakke  med;  de  er  Generalforsamlingen,  thi  de  er 
de  eneste,  der  taler,  paa  Generalforsamlingen,  de  behandler  dér 
de  menige  Medlemmer,  som  Hyrdehundene  behandler  Faareflok- 
ken;  ved  et  „stille  Tryk*  faar  ingen  andre  Lov  til  at  „paavirke 

Stemningen",  sædvanligvis  da,  thi  det  kan  jo  hænde,  at  „Mæng- 
den" tager  sig  sammen,  at  der  kommer  en  eller  anden  Vilje  væl- 
tende op  fra  Bunden,  tung,  ubehjælpsom,  men  tydelig,  eller  det 
kan  hænde,  at  en  ny  Mand  vil  frem  og  ind  i Kliken.  I alle  Til- 
fælde faar  Generalforsamlingen  imidlertid  kun  Lov  at  vælge  mel- 
lem to  „Lister",  dvs.  det  menige  Medlems  Indflydelse  er  den,  at 
han  kan  sige  enten  bu  eller  bæ;  alt  hvad  han  siger  derudover, 
bliver  kun  til  ørkesløs  Snak.  Det  saaledes  skitserede  Styresæt 
er  det  herskende  her  i Landet,  overalt  hvor  den  saakaldte  al- 
mindelige Valgret  gælder,  endog  i Foreninger,  der  raaber  aller- 
ivrigst  paa  Frisind  og  alm.  Valgret.  Det  gælder  ogsaa  for  det 
meste  ved  Rigsdagsvalg;  her  bestemmer  Vælgernes  Gros  det 
næstvigtigste,  den  valgtes  Partiførve,  men  det  vigtigste,  den  valgte 
Person,  raader  en  lille  sammensnakket  Klike  af  „kendte"  Mænd 
for;  om  det  sker  med  eller  uden  Mandat,  er  i Praksis  tem- 
melig ligegyldigt.  Mandaterne  falder  nemlig  altid  i de  „kendte" 
Mænds  Turban,  ved  det  før  omtalte  „stille"  Tryk.  Man  ønsker 
ikke  at  praktisere  den  almindelige  Valgret,  det  er  et  altfor  uhand- 
leligt Apparat,  ubekvemt,  tungt,  tilbøjeligt  til  at  forvrøvle  sig;  nej, 
nej!  det  gaar  meget  lettere  med  nogle  faa  indsigtsfulde  Mænd, 
der  tilrettelægger  det  hele.  Hyp,  alle  mine  Heste!  Enevælde  og 
Faavælde,  derved  staar  vi.  Det  er  under  disse  Forhold  ikke  alene 
muligt,  men  baade  her  og  der  og  hist  virkeliggjort,  maaske  endog 
det  normale,  at  en  Forening,  et  Parti  i saa  godt  som  alle  sine 
betydende  Handlinger  og  Virksomheder  svinger  og  svajer,  sigter 
og  rammer  efter  en  enkelt  Mands  eller  faa  Mænds  tilfældige,  private 
Vilje  og  Formaal,  tjener  hemmelige  Planer,  der  ligesaa  godt  kan 
være  daarlige  som  gode,  svigagtige  som  ærlige  — maaske  lettest 
det  første  — med  andre  Ord  at  Partiet,  Foreningen  udgør  et 
vandrende  Tog  af  blinde,  kun  med  et  Par  seende  i Spidsen,  der 
overlægger  og  handler  i Dølgsmaal;  naturligvis  med  Bevarelse 
af  Partirammerne,  Programmet,  det  vil  sige  Skinnet 

I de  officielt  upartiske  Diskussionsforeninger  er  det  en  enkelt 
Leder  eller  nogle  faa,  der  bestemmer,  hvem  der  skal  „indlede" 
Diskussionen,  og  for  det  meste  tillige,  hvem  der  bagefter  skal 
korrigere  og  supplere  Indlederen;  der  indbydes  en  Stab  af  Pro- 
fessionals til  at  deltage  i Diskussionen.  Der  er  da  intet  i Vejen 
for,  at  det  hele  kan  forme  sig  som  en  planmæssig  og  velberegnet 
Paavirkning  af  de  menige  Medlemmer.  Foreningens  Formaal,  at 

Medlemmerne  skal  klare  deres  Anskuelser  ved  indbyrdes  Ord- 
skifte, kommer  man  let  udenom  ved  at  lade  de  første  Emner  og 
Emnebehandlinger  være  af  en  saadan  Karakter,  at  de  ligger  højt 
over  de  almindelige  Medlemmers  Kompetence,  disse  vænnes  da  til 
at  forholde  sig  blot  modtagende,  og  siden  kan  der  saa  med  Vægt 
henvises  til,  at  Medlemmerne  jo  ikke  selv  vil  „bære"  Diskus- 
sionen, hvorfor  man  maa  indforskrive  Professionals.  — Ved  offent- 
lige Møder  til  fri  Drøftelse  af  en  Sag  er  det  Indbyderne,  der  be- 
stemmer Drøftelsens  hele  Karakter.  Hvis  andre  end  de  saaledes 
bestaltede  vilde  tale  med,  kom  de  næppe  til  at  føle  sig  veltilpas. 

— Resultat:  selv  hvor  Drøftelsen  nærmer  sig  mest  til  at  være 
fri,  udgaar  Impulsen,  Tankestødene  til  Meningsdannelse,  Sag- 
fremstillingerne  i det  store  og  hele  fra  professionelle  Partigæn- 
gere,  som  serverer  færdiglavede  Anskuelser.  Folket  er  Genstand 
for  en  systematisk  Afvænning  i Henseende  til  selvstændig  Tanke- 
virksomhed. Kommer  her,  alle  I som  ikke  kan  eller  ikke  gider 
tænke  selv,  og  I skal  faa  Besked,  hvad  I skal  tro,  mene  og  ville! 

— Almenheden  synes  at  være  ganske  blind  for,  at  enhver,  der 
møder  med  en  forud  dannet  Mening  om  en  Sag  og  Interesse  for 
at  udbrede  denne  Mening,  egentlig  er  uskikket  til  at  deltage  i en 
Diskussion  om  Sagen,  forudsat  at  man  ved  Diskussion  forstaar 
Overvejelse  og  ikke  et  agitatorisk  Skuespil. 

I vore  offentlige  Diskussioner,  baade  paa  Møder  og  i Pres- 
sen, anlægger  de  forskellige  Parter  deres  Virksomhed  efter  samme 
Mønster  som  Sagførere  for  Retten:  enhver  fremfører  kun  det, 
der  taler  i Klientens  Favør,  og  overlader  til  Modparten  at  gøre 
opmærksom  paa,  hvad  der  kan  afkræfte  og  stride  imod.  Gennem 
denne  Metode  bliver  Diskussionen  nu  ret  værdiløs  som  Middel 
til  Folkeoplysning,  ja  maaske  snarest  skadelig.  Dog  det  bryder 
man  sig  vel  ikke  om,  i Sagens  Interesse  maa  den  Slags  Hensyn 
vige.  Men  ogsaa  fra  et  Partistandpunkt  synes  Fremgangsmaaden 
forunderlig  dum.  Hvor  langt  virkningsfuldere  vilde  det  ikke  være, 
om  man  i sin  Fremstilling  og  Argumentation  ogsaa  omspændte 

— og  naturligvis  sluttelig  overvandt  — ogsaa  alt  hvad  Modparten 
har  paa  Lager?  Hvilken  Triumf  ganske  at  stoppe  Munden  paa 
Modstanderne,  saa  de  kun  fik  Ordet  for  at  kede  med  Genta- 
gelser af  noget  allerede  sagt  eller  irritere  med  haartrukne  Ideer 
og  forskrækkelige  Urimeligheder;  i Stedet  overlader  man  dem 
nu  mangen  god  Bid  at  vinde  Tillid  paa,  vække  Opsigt  med, 

bygge  anselige,  af  Kraft  skummende  Indlæg  over.  Man  spørger 
sig  selv,  om  det  er  af  aandelig  — og  saglig  — Impotens,  man 
holder  fast  ved  Prokuratormetoden,  om  det  er,  fordi  man  ikke 
evner  den  tilbundsgaaende  Forstaaelse  af  Modstanderne,  som  be- 
høves til  at  omspænde  dem  og  gøre  deres  Forebringender  rod- 
løse? Eller  om  det  er,  fordi  man  tror,  at  Folket  ikke  kan  holde 
Tankerne  sammen  under  en  grundig  Udredning,  ikke  udgør  en 
frugtbar  Jordbund  for  andet  end  Stikord  og  korte  Paroler,  ikke 
kan  haandtere  andet  end  smaa  Haandvaaben?  Muligvis  ligger 
Grunden  ogsaa  andetsteds:  ethvert  Parti  maa  nødvendig  have  en 
Hærskare  af  Eftersnakkere,  Privatagitatorer  Mand  og  Mand  imel- 
lem, og  da  Eftersnakkerne  som  bekendt  rekruteres  iblandt  Folk 
med  Tyreforstand,  saa  — . I hele  Maaden,  hvorpaa  Diskussioner 
som  Regel  udvikler  sig,  forløber  og  slutter,  er  der  meget,  som 
tyder  paa,  at  Lederne  for  de  forskellige  Lejre  tilsigter  at  slaa 
Spigere  i Hovedet  paa  Folk.  Modstanderne  skal  frem,  for  at  man 
kan  faa  Anledning  til  at  overvinde  dem,  følgelig  lader  man  i sit 
Indlæg  diverse  Smaapladser  staa  aabne  for  dem;  man  ved  forud, 
hvad  de  vil  fylde  dem  med,  og  har  Modbemærkningerne  til  Rede. 
Dette  gentager  sig  flere  Gange,  man  trækker  Sagen  frem  og  til- 
bage mellem  sig,  krøller,  splitter  og  flosser  den,  indtil  Sindene 
er  møre  hos  Tilhørerne,  saa  kan  Firtommesømmene  slaas  ind. 
Trumfernes  Tid  er  kommen,  man  tager  „Sortie"  i hver  Sætning, 
sætter  Punktum  i Tankegangene  og  laaser  Dørene  for  dem,  strut- 
tende af  Myndighed  til  Haarspidserne,  Kommandotone,  korte  Sæt- 
ninger, afgørende  Gestus,  Mødet  sluttet. 

At  forstaa  er  det  samme  som  at  tilgive,  hedder  det,  og  da 
man  saa  vel  kan  forstaa,  at  enhver  snakker  for  sin  Pose,  bliver 
det  til  et  omløbende  Dogme,  at  man  har  Lov  til  i en  offentlig 
Debat  at  tale  ud  fra  et  bevidst  ensidigt  Standpunkt,  give  farvede 
Fremstillinger,  kort  sagt  optræde  paa  Sagførermaner.  Imidlertid  er 
det  at  forstaa  og  det  at  tilgive  eller  fordømme  to  vidtforskellige 
Ting,  der,  som  saa  meget  andet,  urigtigt  er  bleven  sammenblandet 
i uklare  Hoveder  (det  kunde  bedre  siges,  at  man  kun  kan  for- 
dømme, hvad  man  forstaar,  og  er  henvist  til  at  tilgive  alt,  hvad 
man  ikke  forstaar).  En  bevidst  ensidig  Sagføreroptræden,  en  blot 
og  bar  Talen  for  sit  kan  aldrig  blive  berettiget  i en  offentlig 
Debat.  Overfor  Tilhørerne,  som  viser  den  Tillid*)  at  stille  sig 

•)  Forholdet  mellem  Taler  (Skribent)  og  Tilhører  (Læser)  ligner  meget  det  imellem  Vært  og 
Gæst.  Selv  hos  vilde  Folkeslag  træffes  en  levende  Bevidsthed  om  Værtspligterne. 

aabne  og  tankevillige,  at  lade  sig  sjæleligt  føre,  er  Taleren  pligtig 
at  give  den  fuldeste  og  bedst  mulige  Besked,  han  formaar.  Det 
andet  er  Bedrag.  Den  Undskyldning  gælder  ikke,  at  Modpartiet 
jo  er  til  Stede  og  kan  føre  sin  Sag,  og  at  Folk  saa  bagefter  kan 
sammenføre  de  forskellige  Anskuelser  og  alslibe  den  ene  ved 
Hjælp  af  den  anden;  thi  det  er  just  det,  Folk  ikke  kan,  det  er 
netop  denne  Sammenarbejdelse  og  Afbalancering,  som  er  det 
vanskelige,  og  desto  vanskeligere  jo  mere  partiske  og  »udren- 
sede® Fremstillingerne  er.  Der  skabes  ad  denne  Vej  kunstige 
Kløfter  i Folks  Sagforestillinger,  den  tilfredsstillende  Menings- 
dannelse besværliggøres. 

Debattørens  Kunst  synes  nutildags  for  største  Delen  at  falde 
sammen  med  Bestikkelsens.  Det  kommer  ikke  saa  meget  an  paa 
at  holde  Oversigt  over  alle  Sagens  Traade,  at  kunne  tøjle  alle 
de  Springfyre,  der  haler  i Sagen  hver  til  sin  Side,  og  faa  dem 
til  at  danne  et  ordentligt  Forspand,  at  kunne  finde  de  Ord,  som 
forløser  Tilhørernes  Tanketilbøjeligheder,  at  kunne  stille  de  Ting 
sammen,  der  har  noget  med  hinanden  at  gøre,  og  skære  alt  bort, 
som  blandes  ind  i Sagen  uden  at  komme  den  ved*).  Saadanne 
tunge,  indviklede  Midler  bruger  vor  Tids  kyndige  Debattør  ikke; 
hvad  selve  Sagovervejelsen  angaar,  har  han  en  eller  to,  højst  tre 
„magnetiske"  Tankestrygninger,  som  han  stadig  gentager,  for 
Resten  bestikker  han.  At  bestikke  er  at  sætte  noget  andet  i Ste- 
det. Der  kan  forekomme  mange  forskellige  Bestikkelsesopgaver 
i en  Debat:  man  kan  ved  slangeagtige  Ordmanøvrer  faa  det,  Mod- 
standerne siger,  til  at  blive  en  Gentagelse  af  eller  en  Støtte  for 
det,  man  selv  hævder.  Man  kan  misforstaa  Modstanderen,  d.  v.  s. 
benytte  hans  Udtryk  i en  anden  Mening,  i andre  Tankeforbin- 
delser end  han  har  ment  dem,  og  paa  denne  Maade  faa  dem 
slæbt  et  Sted  hen,  hvor  de  drukner  i Urimelighed.  Man  kan  lidt 
efter  lidt  skyde  sin  egen  Fremstilling  ind  over  Modstanderens  og 
skjule  den,  saa  kun  enkelte  spredte  Punkter  af  den  stikker  frem, 
og  derefter  er  det  en  let  Sag  at  gøre  Halløj  med  disse  Punkter. 
Naar  man  ikke  længer  formaar  at  klare  sig,  kan  man  føre  Stri- 
den over  paa  en  ny,  større  Tankeplan,  hvor  den  maa  køre  fast 


*)  Et  Eks. : I en  Diskussion  om  Butikslukning  Kl.  8 Aften  blev  det  anført  som  Modargument, 
at  Gaderne  vilde  faa  et  øde  Udseende,  naar  de  livfulde  Lysskær  fra  Butikkerne  forsvandt;  Aftenens 
Gadeliv,  nu  en  væsentlig  Opmuntring  i mange  Menneskers  Tilværelse,  vilde  blive  ødelagt.  Men  de 
Handlende  har  jo  da  ingen  Forpligtelse  i saa  Henseende.  Sagen  drejer  sig  om  Handelsforhold,  ikke 
om  aftenligt  Gadeliv  og  Opmuntring  for  spadserende.  Lignende  »Argumenter*4  er  hyppige. 

i vidtsvævende  Begreber  og  Vendinger  og  forblive  uafgjort.  Man 
kan  „plumre  Vandet*  om  Modstanderens  stærke  Positioner  ved 
at  lægge  flere  Lag  Omsvøb  uden  om  dem.  Man  kan  gøre  fare- 
truende Overbud,  saa  Tilhørerne  bliver  ængstelige  og  trækker 
sig  tilbage  fra  hele  den  paagældende  Tankeretning.  Man  kan  lave 
Vittigheder  over  et  eller  andet  og  dermed  opløse  eller  omfarve 
det  i Tilhørernes  Bevidsthed.  Man  kan  vise  stor  Hæderlighed, 
Uegennytte,  Fordomsfrihed,  grundig  Gennemtænkning  paa  peri- 
fere Punkter,  og  benytte  den  Tillid,  man  derved  har  oparbejdet 
sig,  til  Badutspring  i det  centrale.  Ikke  at  tale  om  de  grovere 
Midler  at  indsmigre  sig  personlig  hos  Tilhørerne  og  derigennem 
indsmigre  sine  Paastande,  at  snigløbe  Modstanderen  personlig, 
underskyde  hans  Forebringender  usmagelige  Motiver  (som  han 
ikke  kan  modbevise  uden  at  komme  med  Selvros  o.  desl.)  for 
derved  at  svække  hans  saglige  Standpunkt.  Alt  i alt:  Debat  er  i 
vore  Dage  ikke  saa  meget  virkelig  Kamp  som  Strategi;  de  krigs- 
førende Tankemasser  maaler  ikke  Kræfter  med  hinanden,  det 
kommer  ikke  til  Slag  imellem  dem,  Krigen  bestaar  i at  omgaa, 
splitte,  trække  paa  Vildspor,  afskære,  tilfangetage.  Hele  denne 
Udartning  kan  maaske  kortest  karakteriseres  derved,  at  de  dis- 
kuterende ved  deres  Ordskifte  hverken  nærer  det  Haab  eller 
den  Hensigt  at  belære  og  overbevise  hinanden,  at  udvikle  hin- 
andens saglige  Forstaaelse.  Det  er  paa  Skrømt,  de  retter  deres 
Ord  til  hinanden,  al  Tale  er  møntet  paa  Publikum;  og  ikke  paa 
de  Tilhørere,  der  har  dannet  sig  en  Mening,  dem  venter  man 
ikke  at  faa  rokket  fra  deres  Standpunkt,  de  spiller  kun  en  Rolle 
som  Klakører,  nej  det  er  de  endnu  ikke  partistemplede,  man  spe- 
kulerer i,  det  er  de  uselvstændige,  de  vaklende,  de  hidtil  lige- 
gyldige og  ubestemte,  de  træge  og  umyndige,  den  opvoksende 
Ungdom. 

En  egen  Art  Tænkning  har  som  Følge  af  denne  Praksis  op- 
naaet  en  rivende  Udvikling,  især  i Pressen,  og  er  næsten  bleven 
den  officielt  herskende.  Jeg  ved  intet  bedre  Navn  for  den  end 
Rendetænkning.  Mens  man  fra  gammel  Tid  har  troet,  at  Tænk- 
ningens egentlige  Kunst  og  Kraft  bestod  i at  fastholde  det,  Tænk- 
ningen drejer  sig  om,  bestemme  og  begrænse  det  til  alle  Sider, 
undersøge  dets  Bestanddele  og  Relationer,  og  det  saaledes,  at 
man  under  Tænkningens  Forløb  stadig  fastholdt  de  indvundne 
Resultater,  er  tværtimod  ved  den  nymodens  Tænkning  Løsenet 

det  at  komme  af  Sted,  flytte  sig  over  paa  anden  Tankebund, 
stadig  opsøge  nye  Punkter,  hvorfra  Tankens  (forud  givne)  Maal 
kan  beskydes.  Naar  man  slutter  Løbet,  er  gerne  det,  hvormed 
man  begyndte,  rykket  fjernt  ud  i Horisonten  eller  allerede  for- 
længst dukket  ned  bag  dens  Rand.  „Metoden"  er  Idé-Knopskyd- 
ning og  Idé-Tilhægtning.  Den  fineste  Tænker  er  den,  der  er  uud- 
tømmeligst  i at  opstille  nyt  Rendegarn  til  Tankeskyttelen.  Hvor 
pudsige  og  skæbnesvangre  end  de  „Slutninger"  man  saaledes 
kommer  til,  ofte  er,  har  Rendetænkningen  dog  vist  sig  at  være 
en  kraftig  Spore  til  Skarpsindighed  og  Idérigdom.  Og  da  den 
ydermere  er  for  spinkel  af  Bygning  til  i vid  Udstrækning  at 
kunne  gøre  det  af  med  Folks  praktiske  Fornuft,  er  der  vist  Grund 
til  at  se  lattermildt  paa  den. 


III 

Et  er  imidlertid,  hvordan  de  diskuterende  gør  deres  Sager,  et 
andet  er,  hvordan  Folk  tager  Diskussionerne.  I det  store  og  hele 
synes  de  at  indoptage  og  behandle  det,  der  bydes  dem,  paa  en 
ret  leddeløs  og  planløs  Maade.  Af  og  til  vækker  en  Udtalelse 
Røre,  men  saavidt  man  af  ydre  Tegn  og  Eftervirkninger  kan 
skønne,  falder  det  meste  ikke  i nogen  aktiv  Jordbund.  Til  dels 
kommer  det  af  den  passive  Modtager-Stilling;  den  jævne  Tilhører 
kan  simpelthen  ikke  overkomme  stort  mere  end  at  høre  efter 
og  følge  med.  Men  til  dels  kommer  det  vistnok  ogsaa  deraf,  at 
Maalet  for  en  Diskussion  almindeligvis  opfattes  forkert  — hvis 
man  da  overhovedet  møder  med  den  Forestilling,  at  Diskussionen 
skal  føre  til  noget  Fra  gammel  Tid,  da  det  Syn,  der  anlagdes 
paa  Kontroverser,  var  af  en  vis  landsfaderlig  Art,  har  vi  arvet 
den  Opfattelse,  at  det  i en  Diskussion  gælder  om  at  komme  til 
Enighed,  at  Parterne  ved  Fordragelighed  og  Indrømmelser  „kom- 
mer hinanden  nærmere."  Men  dette  vil  jo  kun  sige,  at  Misfor- 
staaelser  hæves,  Uvidenhed  repareres  o.  lign.;  saadanne  Ufuld- 
kommenheder  skulde  man  helst  være  ude  over,  før  man  optræ- 
der for  en  Forsamling  med  sine  Anskuelser.  Mere  stemmende 
med  moderne  Begreber  er  det  at  sætte  Diskussionens  Maal  i en 
skarp  Præcisering  af,  hvad  det  er,  man  er  uenig  om.  Enighed  er 
ikke  tankevækkende,  det,  man  er  enig  om,  skal  der  ikke  tales 
videre  over,  det  lægges  hen  som  færdigt,  det  gaar  ud  af  Diskus- 
sionen, denne  drejer  sig  om  Uenigheden,  og  det  gælder  at  faa 

denne  bestemt  og  begrænset,  stillet  klart  op.  En  tydelig  tegnet 
og  velbegrundet  Uenighed  er  tankevækkende,  personlighedsafkla- 
rende,  virker  altsaa  i høj  Grad  meningsdannende,  og  hvis  Dis- 
kussionen maalbevidst  blev  lagt  an  herpaa,  vilde  Tilhørerne  kunne 
gaa  hjem  med  et  holdbart  Udbytte.  I den  Henseende  vilde  det 
evindelige  Partivæsen  i vore  offentlige  Debatter  kunne  faa  god 
Betydning,  hvis  Partierne  lagde  an  paa  en  virkelig  Meningskamp, 
et  sagligt  Haandgemæng.  Maatte  vi  engang  komme  saa  vidt!  Dis- 
kussioner vilde  da,  foruden  meget  andet  godt,  ogsaa  tjene  til  at 
bortklippe  den  Uldenhed  og  Uklarhed  i Kanterne,  som  Partierne 
nu  anser  for  hensigtsmæssige  for  at  „samle  saa  mange  som  mu- 
ligt under  een  Hat.“ 

Adskilligt  andet  tyder  paa  manglende  Maalbevidsthed  hos  det 
almindelige  Diskussionspublikum.  Der  er  saa  godt  som  ingen 
Straf  for  at  forvrøvle  en  Sag,  besværliggøre  Overvejelsen  ved  at 
indblande  uholdbare  og  uvedkommende  Ting;  Folk  finder  sig 
taalmodigt  i ganske  frugtesløse  Gnidninger  mellem  Modstandere, 
i allehaande  „Misforstaaelser",  Udflugter,  Tidsspilde.  Den  ene 
river  ned,  hvad  den  anden  bygger  op,  det  ene  Feeri  af  Ord  føl- 
ger efter  det  andet,  uden  at  nogen  Ting  bringes  paa  det  rene,  og 
tilsyneladende  tager  ingen  Tilhører  Anstød  deraf.  Ingen  knyer, 
fordi  Debatten  taarner  sig  op  paa  usammenhængende  Vis,  Lag 
paa  Lag  af  Indlæg,  som  indbyrdes  tager  Afstand  fra  hinanden, 
et  Kørsammen  af  Spørgsmaal  i Øst  og  Svar  i Vest,  Sidebemærk- 
ninger, Modpaastande,  Formodninger,  Betænkeligheder  i den  vil- 
deste Uorden,  saa  at  til  sidst  alle  klare  Linjer  er  overmalede 
med  Fluebensskrift,  alle  lige  Tankegange  gjort  om  til  krinkelkro- 
gede  Smug.  Paa  intet  andet  Omraade  vilde  Folk  finde  sig  i en 
saa  forstyrret  Arbejdsmaade,  i et  saadant  Arbejdsspild,  i saadanne 
Forsvindingskunster.  Men  i Diskussioner  er  man  endnu  ikke 
naaet  til  at  ækles  og  oprøres  over  Forvirring  og  Arbejdsforstyr- 
relser.  Hvorved  gør  man  sig  overhovedet  umulig  i en  Diskus- 
sion her  til  Lands?  Saa  vidt  mig  bekendt  alene  ved  at  være 
„udannet*,  uhøflig,  komme  med  Personligheder,  grove  Skælds- 
ord o.  desl.  Men  hverken  ved  Mangler  i Tænkeevne,  i Sagkund- 
skab eller  i Sandhedskærlighed.  Det  hænder  mistænkelig  sjæl- 
dent, at  nogen  bliver  sendt  hjem  med  Halen  mellem  Benene  fra 
en  Diskussion. 

Man  kan  vistnok  opstille  som  Regel,  at  jo  flere  Diskussioner 

et  Menneske  har  paahørt,  desto  fattigere  er  de  Forventninger  om 
sagligt  Udbytte,  hvormed  han  møder  frem  til  et  saadant  Stævne. 
Naar  ikke  desto  mindre  Diskussionerne  stadigvæk  trækker  jævnt 
godt  Hus,  ligger  det  vistnok  i,  at  de  tilfredsstiller  forskellige  andre 
aandelige  Fornødenheder  end  netop  de  saglige.  Nogle  giver  de 
en  let,  skiftende  Underholdning,  krydret  af  Vittigheder,  Dum- 
heder og  andre  fornøjelige  Episoder.  For  nogle  tjener  de  til  sjæle- 
lig Udluftning,  til  Afveksling  fra  Dagligdagens  Ensformighed,  der 
gør  de  aandelige  Ledemod  tørre  og  stive;  man  kan  godt  af  en 
Diskussion  erholde  en  behagelig  sjælelig  Massage,  der  forhøjer 
Tankens  Rørighed  og  Spændkraft.  For  andre  afgiver  de  Konver- 
sationsstof, dels  af  saglig,  dels  af  kritisk  Art,  de  er  Føde  ligesom 
Aviserne.  Atter  andre  ønsker  at  se  og  høre  de  Personligheder, 
der  ved  den  givne  Lejlighed  optræder.  Og  saaledes  videre.  En- 
hver i den  blandede  Hob  finder  sit  lille  Korn  i Bunken  af 
Indtryk. 

En  noget  anden  Sag  er  det,  hvorledes  Diskussionen  virker 
paa  Folk.  Det  er  godt  nok  nok,  at  der  sættes  Tanker  i Gang 
vidt  og  bredt  i Befolkningen,  vækkes  Ideer,  slaas  til  Lyd  for 
Interesser,  som  maa  finde  naturlig  Jordbund  hos  enhver,  der  for- 
maar  at  se  ud  over  sin  private  daglige  Verden.  Alt  dette  betyder, 
uanset  de  vakte  Tankers  saglige  Værdi,  en  Udvidelse  af  Hjerne- 
livet, en  Kultivering  af  Hjernen  som  Organ.  I denne  Henseende, 
med  andre  Ord  som  Vækkelses-M idler  har  Partikampene  og  Dis- 
kussionerne ydet  saare  værdifulde  Tjenester  og  vil  vel  ogsaa  i 
Fremtiden  kunne  være  til  Nytte  om  end  i langt  mindre  Udstræk- 
ning end  før  — Vækkelse  duer  kun  til  en  Tid,  paa  et  vist  Sta- 
dium i Individets  og  Samfundets  Udvikling,  derefter  skal  de 
vakte  have  noget  meget  solidt  at  spise.  I Vækkelsesvirksom  heden 
ser  jeg  Partiagitationens  og  Diskussionernes  væsentligste  Betyd- 
ning. Med  Hensyn  til  Meningsdannelserne  har  de  efter  al  Sand- 
synlighed gjort  mere  Skade  end  Gavn.  Meninger  hverken  kan 
eller  skal  dannes  saaledes  paa  Opfordring  udefra  gennem  alle- 
haande  Trækken-i-Ærmet  og  Rusken-op;  intet  hæmmer  og  for- 
styrrer sunde  Meningsdannelser  — sunde  er  de  Meninger,  der 
nøje  passer  til  den  individuelle  sjælelige  Organisme,  hvoraf  de  er 
en  fungerende  Del  — mere  end  Tankelarm  og  Krydsbemærk- 
nings-Uro.  Meninger  skal  gro  frem,  som  Græs  gror,  om  Natten, 
ubemærket.  Man  mærker  ikke,  at  man  faar  dem,  en  skønne  Dag, 


Digitized  by  L^ooQle 


Foreninger,  Diskussioner,  Agitation 


701 


naar  deres  Underlag  af  Livskundskab,  Verdenserfaring,  person- 
lige Tilskyndelser,  Interesser,  Følelser,  er  færdigt,  skyder  de  ‘med 
eet  frem  fulddannede,  idet  en  Tilskikkelse,  en  Situation  kalder 
paa  dem.  Meninger,  der  er  dannede  „gennem  Øret",  kaldt  frem 
og  tildannede  gennem  andre  Menneskers  Ord,  vil  mere  eller 
mindre  have  Blærens  Natur.  Der  er  derfor  noget  faretruende  i 
hele  den  moderne  voldsomme  Efterspørgsel  efter  Meninger.  Hvad 
der  skulde  være  en  Proces  i Individet,  den  enkelte  Tankes  og 
Tilskyndelses  Konfrontation  med  de  andre,  er  man  i Færd  med 
at  gøre  til  en  Proces  i Samfundet:  det  enkelte  Individs  ret  til- 
fældige og  ufærdige  Ideer  modtager  sin  Modning  ved  at  løbe 
Spidsrod  gennem  en  Række  af  andre  Individers  Paahit. 

Partivæsenet  i den  Form  vi  kender  det,  navnlig  i vor  Poli- 
tik, er  sikkerlig  ikke  andet  end  en  foreløbig  Kamp-  og  Afgø- 
relsesmaade.  Dertil  har  de  staaende  Partier  altfor  mange  uhel- 
dige og  uhensigtsmæssige  Egenskaber.  Naar  de  enkelte  Individer 
bliver  klarere  i deres  Viden  og  Tænkning,  mere  viljekraftige  og 
handlingsstærke,  vil  andre  Metoder  føre  lettere  og  fremfor  alt 
sikrere  og  fuldstændigere  til  de  Maal,  der  skal  naas.  Heller  ikke 
vil  de  nuværende  Tilstande  vare  ved,  som  gør,  at  Menneskenes 
Udendørs  Tanker  og  Interesser  i saa  stort  Omfang  er  rettede 
paa  sociale  Reformer,  — hvilket  atter  bevirker,  at  „Meningerne" 
bliver  Centrerne,  hvorom  Tankegangene  drejer  sig.  Paa  dette 
ensidige  og  urimelige  Stade  kan  Menneskene  ikke  holde  sig.  De 
mange  andre  Former  og  Arter  af  aktivt  Liv  — navnlig  det  per- 
sonlige Liv  — vil  kræve  sin  uomtvistelige  Ret. 

Stundom  hører  man  sige,  at  et  Parti  virker  som  en  altfor 
snæver  Trøje,  hindrende  de  frie  Rørelser  hos  sine  Undersaatter, 
bortskærende  al  særpræget  Personlighedsudfoldelse.  Dette  er  dog 
ret  beset  ikke  noget,  der  direkte  skader  de  menige  Partimed- 
lemmer de  kan  saamænd  frit  udtale  deres  Mening  og  udføre  alle 
saadanne  Privathandlinger  til  Fremme  for  denne  Mening,  som 
Landets  Love  tillader;  Partiet  hæmmer  dem  ikke;  tværtimod  det 
gør  dem  delagtig  i nogle  Handlinger,  som  de  enkeltvis  vilde  være 
aldeles  afskaarne  fra,  det  forløser  Aktivitet  hos  dem,  der  ellers 
vilde  forblive  uudløst.  At  Partiet  „indsnævrer"  Personligheden, 
vil  saaledes  kun  sige,  at  det  blot  udløser  Personligheden  delvist, 
med  andre  Ord  at  det  ikke  virker  fuldkommen  idealt.  Skade- 
virkninger udøver  det  vistnok  kun  paa  de  meget  ivrige  Parti- 

gængere,  der  gaar  op  i Agitation,  og  paa  Partiets  Officerer  og 
Førere;  disse  kan  nok  ved  stadig  at  trave  rundt  i Partiets  uper- 
sonlige Allemands-Tankegange  blive  fælt  udhulede;  de  kan  frem- 
byde et  lignende  Syn  som  et  Barn,  der  remser  en  udenadlært 
Lektie  op.  Man  kan  ikke  andet  end  have  den  dybeste  Medliden- 
hed med  Personer,  der  farer  rundt  til  20 — 30  Møder  i en  Sæson 
og  alle  Vegne  holder  det  samme  Foredrag,  imødegaar  de  samme 
Modpaastande,  faar  Folk  til  at  raabe  Hurra  paa  samme  Kom- 
mando. Det  maa  være  aldeles  ødelæggende.  Skønt  disse  Personer 
ikke  har  sjælelige  Organismer  af  fineste  Kaliber  — betydelige 
Mænds  Tanker  er  sjældent  egnede  til  at  udbredes  pr.  Agitations- 
møder — men  tværtimod  maa  være  ret  robuste  og  have  temme- 
lig udtrampede  Ideer  og  Tankegange,  er  det  dog  umuligt  andet, 
end  at  de  i mange  Henseender  maa  luvslides  ved  saaledes  at 
gaa  i Felten  for  deres  Sag.  Det  er  et  Offer,  som  bør  paaskønnes 
og  belønnes  af  Meningsfællerne.  Desværre  har  man  for  Skik  at 
lønne  disse  Talemaskiner  for  lang  og  tro  Tjeneste  med  høje  Stil- 
linger og  Magt  til  at  udføre  Partiets  Handlinger.  Til  at  være 
handlende  og  udførende  for  Partiet  egner  de  sig  ikke  godt,  det 
skal  der  helst  levende  Organismer  til.  Men  vi  gaar  endnu  i den 
ravgale  Forestilling,  at  den  der  har  snakket  mest  om  en  Sag,  er 
den  bedste  til  at  sætte  den  i Værk.  Eller  stikker  det  maaske  i, 
at  ingen  vilde  have  alt  Talesliddet,  hvis  ikke  Magtstillingerne  ven- 
tede dem  til  Løn? 

Endelig  har  Partivæsenet  og  de  mange  Meningskampe  en 
sjælelig  Virkning  paa  Samfundet  som  Helhed.  De  beslaglægger 
hvad  man  med  eet  Ord  kalder  Offentligheden,  den  meget  begræn- 
sede Tankekraft  og  Interesse,  Folk  kan  afise  til  Opgaver,  der  lig- 
ger udenfor  det  daglige  og  tilvante.  Da  Kamplarm  er  opmærk- 
somhedsvækkende, vil  de  Sager,  der  staar  Strid  om,  bedst  fange 
Mængdens  Øre,  og  hvis  der  er  nok  af  saadanne  Sager,  bliver 
der  trang  Plads  for  Fremskridt,  der  ikke  er  skikkede  til  at  dele 
Menneskene  i Partier.  For  Tiden  har  de  Ideer  og  Formaal, 
der  saa  at  sige  giver  til  den  ene  og  tager  fra  den  anden  og 
derfor  tiltrækker  nogle  Mennesker  og  frastøder  andre,  mest 
Vind  i Sejlene;  det  at  der  skal  kæmpes  med  andre  Mennesker 
om  dem  virker  uvilkaarligt  ildnende  paa  Sindene.  Næstbedst  er 
de  Ideer  stillede,  som  henvender  sig  til  en  bestemt  Stand  eller 
Befolkningsklasse;  der  er  noget  hyggeligt  og  tiltrækkende  i Fore- 

stillingen  om  deres  Iværksættelse,  fordi  denne  skal  foregaa  i For- 
ening med  ligestillede;  man  føler  sig  i Menighed  med  dem.  Sam- 
virke er  jo  Tidens  Løsen.  Allerdaarligst  stillede  er  de  Tanker  og 
Formaal,  med  hvilke  den  enkelte  føler  sig  alene,  de  Opgaver, 
enhver  maa  tage  fat  paa  i Enrum.  Opraab  om  saadanne  Sager 
nytter  ikke  stort,  Interesser  af  den  Art  har  ikke  Held  til  at  for- 
plante sig  ud  i Folket,  med  mindre  de  da  knytter  sig  til  gamle, 
dybt  indarbejdede  Bestræbelser  f.  Eks.  Sundheden,  Livsfornøden- 
hederne. Som  Helhed  er  Tilstanden  her  i Landet  denne,  at  Fol- 
ket er  overfodret  med  Opgaver  og  Interesser,  aandelig  udmattet 
og  forvirret  af  Agitation  og  Modagitation  fra  et  Utal  af  forskel- 
lige Hold,  paakaldt  af  et  Regiment  Foreninger.  Uden  at  tænke 
paa  at  Folkets  Fordøjelsesevne  er  begrænset,  har  Fremskridts- 
opfindere af  enhver  Art  hobet  Ladning  efter  Ladning  af  mere 
eller  mindre  tungtfordøjelige  Sager  og  Opgaver  i dets  .Svælg. 
Bare  fylde  paa!  Følgen  er  blevet,  at  alt  nyt,  der  nu  skal  vinde 
Indpas,  maa  være  bittesmaat,  ellers  finder  det  ikke  Plads  at  være 
paa;  man  maa  kunne  sætte  sig  ind  i det  i Forbigaaende.  Vi  nær- 
mer os  paa  det  sjælelige  Omraade  de  samme  Tilstande,  som  vi 
allerede  er  naaet  til  paa  det  økonomiske:  jævne  Folk  har  Raad 
til  Hundreder  af  Smaaudgifter,  men  ikke  til  en  eneste  betydelig 
Anskaffelse.  Det  er  5-Øres-Genstandene,  der  er  højest  i Kurs. 

1 C.  Lambek. 

BERNHARD  OLSEN 

VED  HANS  70-AARIGE  FØDSELSDAG  DEN  9.  SEPTEMBER 


Hndnu  i dette  Øjeblik,  hvor  han  staar  i Begreb 
med  at  fylde  de  70  og  bag  sig  har  et  Livsværk 
uden  Lige  i sin  Art,  bedømmes  Bernhard  Olsen 
delvis  efter  det  Lejlighedsværk,  hvortil  han  i 
yngre  Aar  var  knyttet.  Den  lærde  Verden  kan 
ikke  glemme  og  ikke  tilgive  den  mangeaarige 
Direktør  for  Folkemuseet,  at  han  er  forhenværende  Direktør  for 
Tivoli  og  Panoptikon.  Han  staar  bestandig  som  den  tidligere 
Morskabens  Mester,  der  vanskeligt  kan  tages  rigtig  alvorligt  af 
Videnskabens  rette  Dyrkere.  De  vilde  ikke  agte  sig  selv  tilstræk- 
keligt højt,  hvis  de  ikke  trak  en  Smule  paa  Næsen  af  den  Mand, 
under  hvem  en  Gang  et  Forlystelsesetablissement  og  et  Voks- 
kabinet sorterede. 


Selv  ser  Bernhard  Olsen  tilbage  paa  sin  „Tivolitid"  med  be- 
rettiget Tilfredshed.  Og  ikke  blot  paa  sin  Tivolitid,  men  paa  sin 
Fortid  i det  hele.  Han  har  den  rigtige  Opfattelse,  at  uden  Om- 
skiftelserne i hans  Eksistens  vilde  han  ikke  være  kommet  i det 


mangeartede  Forhold  til  Livet,  som  har  betinget  meget  af  hans 
Museumsvirksomhed.  Han  har  i denne  altid  maattet  klare  sig 
paa  egen  Haand,  og  han  har  kun  formaaet  det,  fordi  han  under 
de  forskellige  Forhold  — lærelysten  og  lærenem,  som  han  var, 
— har  tilegnet  sig  den  mangesidigste  Viden  og  Kunnen. 

Han  blev  født  den  9.  September  1836  paa  Borchs  Collegium 
i Kannikestræde.  Hans  Fader,  som  var  Portner  dér,  var  bonde- 
født i Herlufmagle  ved  Næstved,  og  Sønnen  holder  af  at  mindes. 

at  Faderen  var  en  født  ufri,  idet  han  kom  til  Verden  otte  Aar 
før  Stavnsbaandets  Løsning.  Ogsaa  paa  mødrene  Side  er  Bern- 
hard Olsen  af  Bondeæt,  hans  Moder  var  en  Bondepige  fra 
Odense-Egnen,  og  det  ligger  saaledes  nær  at  antage,  at  Kærlig- 
heden til  vor  Bondekultur  er  groet  ud  af  simpel  Slægtskærlighed 
hos  Folkemuseets  senere  Samler.  Allerede  som  Barn  mistede 
han  begge  sine  Forældre  og  havde  ingen  anden  Støtte  end  den, 
som  et  Par  Slægtninge  kunde  yde  ham,  og  den,  der  bestod  i et 
Par  Tusind  Rigsdaler,  som  hans  Fader  havde  sammensparet  sig 
i sin  beskedne  Stilling,  og  for  hvis  Renter  Sønnen  fik  en  god 
Opdragelse  først  i den  gamle  Frk.  Sibberns  Skole,  senere  i Efter- 
slægten. 1 Ferierne  besøgte  den  unge  Bernhard  Olsen  sædvanlig 
en  Del  gamle  Slægtninge  paa  Faderens  Fødeegn  og  vedligeholdt 
derigennem  sit  Forhold  paa  første  Haand  til  Landbostanden. 
Andre  Interesser  traadte  dog  foreløbig  i Forgrunden,  og  Tilfældet 
tumlede  længe  med  ham,  før  han  endte  paa  sin  rette  Hylde. 
Han  havde  allerede  fra  Barn  af  Sans  for  Tegning  og  søgte  der- 
for Undervisning  først  i teknisk  Skole  og  siden  paa  Kunstakade- 
miet. Formodentlig  var  han  bleven  Maler,  hvis  han  ikke  hæn- 
delsesvis havde  gjort  Bekendtskab  med  en  Xylograf  og  var 
kommen  ind  paa  Kittendorff  & Aagaards  Atelier.  Her  blev  han 
efter  kort  Tids  Forløb  ansat  som  Tegner  for  Træskærerne,  og 
som  saadan  gjorde  han  sig  saa  fordelagtig  bemærket,  at  han 
knyttedes  fast  til  „Illustreret  Tidende",  da  denne  stiftedes  i 1859. 

Han  havde  kunstnerisk  Opfattelse,  et  paalideligt  Øje,  en  sirlig 
Haand,  — alt,  hvad  der  kræves  for  at  gøre  sig  nyttig  som  re- 
producerende Kunstner.  Men  Skæbnen  drev  et  spøgefuldt  Spil 
med  ham.  Han  var  nær  bleven  Officer  efter  Krigen  i 1864  (som 
han  gjorde  med  uden  dog  at  komme  i Kamp);  thi  da  Liniens 
Officerer  fik  Paalæg  om  at  indstille  et  Antal  Mænd  ved  hver 
Afdeling,  som  maatte  findes  egnede  til  at  fortsætte  paa  den  mili- 
tære Vej,  sattes  han  uden  Afstemning  øverst  paa  Listen.  Havde 
han  ikke  den  Gang  været  28  Aar  eller  tre  Aar  for  gammel  til 
at  komme  i Betragtning,  havde  han  sandsynligvis  i dette  Øjeblik 
været  General. 

I Stedet  for  at  blive  Militær  ved  et  Tilfælde  blev  han  ved  et 
andet  Tilfælde  Direktør  for  Tivoli.  Han  havde  som  Medlem  af 
Kunstnerforeningen  af  18.  November  haft  Lejlighed  til  at  lede 
Udsmykningen  ved  nogle  Karnevaler  og  andre  Festligheder,  og 

hans  Venner  fandt,  at  han  gjorde  det  godt.  En  af  disse  Venner 
spurgte  ham  en  Dag  i 1867,  da.  den  artistiske  Direktør  for  Tivoli 
var  død,  hvorfor  han  ikke  søgte  den  ledige  Plads.  Ja,  hvorfor 
i Grunden  ikke,“  sagde  han  til  sig  selv.  Han  havde  rigtignok 
aldrig  tænkt  paa  Stillingen,  og  da  han  havde  faaet  den,  maatte 
han  tilstaa,  at  det  mere  var  Tilfældets  end  hans  egen  Skyld.  For 
var  han  gaaet  fem  Minutter  senere  ad  den  Gade,  hvor  Spørgs- 
maalet  om  Pladsen  rettedes  til  ham,  var  Otto  Zinck  bleven 
Direktør  for  Tivoli,  og  han  selv  sandsynligvis  xylografisk  Tegner 
fremdeles.  Hvis  han  da  ikke  var  bleven  Kostymier  for  bestandig 
ved  et  af  de  københavnske  Teatre;  thi  som  Tegner  af  gamle 
Portræter  havde  han  tilegnet  sig  en  udstrakt  Viden  med  Hensyn 
til  gamle  Dragter  og  bistod  hermed  tidligt  Bøgh  og  Th.  Ander- 
sen, senere  Emil  Poulsen,  ja  endnu  saa  sent  som  i 1884  Fallesen 
og  Krohn.  Om  hans  Kundskaber  ogsaa  paa  dette  Omraade  vidner 
to  Folianter  med  kolorerede  Dragter  i det  kgl.  Teaters  Arkiv. 

Men  han  blev  altsaa  Tivolis  artistiske  Leder  og  gjorde  Tjene- 
ste som  saadan  i samfulde  18  Aar.  Jeg  har,"  skriver  han  i et 
Stykke  Selvbiografi,  der  danner  Grundlaget  for  nærværende 
Meddelelser  om  hans  Fortid,  „lært  meget  dér;  jeg  kom  ind  i 
mangfoldige  Fag,  hvortil  Kendskabet  har  gavnet  mig  senere.  Da 
Forholdene  paa  Etablissementet  opfordrede  dertil,  blev  jeg  sat 
ind  i megen  praktisk  Virksomhed,  lærte  Bygnings-  og  Belysnings- 
væsen, Havekunst  osv.,  fik  Europa  at  se  ved  aarlige  Rejser 
og  kom  til  de  store  Udstillinger."  Af  afgørende  Betydning  for 
hans  Fremtid  blev  navnlig  Verdensudstillingen  i Paris  i 1878, 
hvor  Hazelius  havde  udstillet  i den  svenske  Udstilling.  Han 
havde  fra  Barnsben  haft  Museumsinteresse;  han  havde  hørt  til 
den  Flok  af  Drenge,  som  den  gamle  Konferensraad  Thomsen 
altid  havde  efter  sig,  naar  han  viste  om  i oldnordisk  Museum. 
Men  hvad  han  saa  i Hazelius’  Udstilling  var  noget  nyt.  Her  var 
samlet  alle  Slags  Ting  fra  alle  Sverrigs  Egne,  og  de  var  ikke 
opstillede,  som  Sagerne  ellers  opstilles  i Museerne,  men  samlede 
til  Interiører,  som  anskueliggjorde  Folkets  Liv.  Hvor  begejstret 
han  end  blev  for  denne  Tanke,  var  han  dog  kritisk  og  kunst- 
nerisk nok  til  at  indse,  at  den  kunde  udvikles  yderligere.  I 
Hazelius’  Bondestuer  var  den  fjerde  Væg  aaben;  man  kigede 
altsaa  kun  ind  i Stuen;  man  var  der  ikke.  1 den  hollandske 
Afdeling  paa  Verdensudstillingen  fandtes  der  derimod  en  lukket 

Bondestue,  og  Bernhard  Olsen  var  ikke  sen  til  at  skelne  mel- 
lem den  gode  Virkning  af  det  ene  og  den  langt  stærkere  Virk- 
ning af  det  andet. 

Da  han  kom  hjem,  opsøgte  han  Worsaae,  der  allerede  tidligere 
havde  vist  ham  nogen  Interesse,  og  som  nu  med  Opmærksomhed 
hørte  paa  ham,  medens  han  udviklede  Planen  til  et  Museum  for 
den  danske  Landbostands  Liv.  Men  den  erfarne  Mand,  som 
vidste,  at  Lovgivningsmagten  er  vanskelig  at  blødgøre,  naar  Talen 
er  om  nye  og  uprøvede  Ting,  raadede  ham  til  at  afvente  en 
Lejlighed,  hvor  Beviset  lod  sig  føre  for  Betydningen  af  et  Mu- 
seum af  saadan  Art.  Lejligheden  lod  til  alt  Held  ikke  vente  paa 
sig.  Da  Foreningerne  „Fremtiden"  og  Industriforeningen  Aaret 
efter  sluttede  sig  sammen  om  Tilvejebringelsen  af  en  kultur- 
historisk og  kunstindustriel  Udstilling,  foreslog  Worsaae  Bernhard 
Olsen  at  ordne  Landbo-Afdelingen,  og  skønt  den  daværende 
Tivolidirektør  paa  hint  Tidspunkt  var  ganske  uforberedt  til  Hver- 
vet, røgtede  han  dette  paa  saa  udmærket  en  Maade,  at  hans 
særlige  Evner  som  Samler  og  Arrangør  med  et  eneste  Slag  var 
fastslaaede.  Fastslaaet  var  ogsaa  fra  da  af  Betydningen  af  det 
Museum,  han  vilde  skabe.  Udstillingen  viste  til  Overflod,  hvilke 
Brøst  der  var  ved  vore  historiske  Museer.  Hele  Lag  i Samfun- 
det — Borgerskabet  og  Bønderne  — var  ikke  repræsenterede 
i dem,  og  hvad  der  endnu  var  tilbage  af  Minder  om  disse  Sam- 
fundslags Liv,  stod  Fare  for  at  forgaa  ved  Uforstand  og  Vanrøgt. 
Med  sit  Fremsyn  paa  Forholdene  og  sit  Klarsyn  paa  Bernhard 
Olsens  sjældne  Anlæg  indsaa  Worsaae,  at  Tiden  var  inde  og 
Manden  til  Stede  for  det  riye  Museum.  Rigtignok  var  der  ingen 
Penge  til  at  samle  det,  end  mindre  et  Lokale  til  at  rumme  det. 
Dets  vordende  Direktør  fik  intet  Vederlag  for  sit  Arbejde  og 
havde  ingen  anden  Bistand  end  den  moralske  Støtte  i den  mæg- 
tige Worsaaes  Bevaagenhed. 

„Haarene  rejste  sig  paa  mit  Hoved,"  skriver  Bernhard  Olsen 
i det  ovennævnte  Stykke  Selvbiografi,  „da  jeg  saa  denne  trøste- 
fulde Fremtid  ligge  aaben  for  mig,  og  denne  sorte  Fortvivlelse 
forlod  mig  ikke  senere  i de  fem  Aar,  da  jeg  alene  og  i den 
Fritid,  jeg  kunde  stjæle  fra  mit  Levebrød  som  Direktør  for  „In- 
stitutionen", tiggede  og  rejste  Museet  sammen.  Den  kom  igen  i 
mange  søvnløse  Nætter  som  en  Rædsel  fra  det  store  ubekendte: 
Folkets  daglige  Liv.  De,  der  var  med  til  at  organisere  den  kultur- 

historiske  Udstilling  i 1879,  mindes  kun  ugerne,  hvor  mangel- 
fuld Kundskaben  den  Gang  var,  hvor  famlende  Forsøgene  paa 
en  Ordning,  hvor  langt  man  maatte  søge  udenfor  de  officielle 
Fagmænds  Kreds  for  at  skaffe  de  nødvendigste  Oplysninger  til 
Veje." 

1 det  Mørke,  hvori  han  befandt  sig,  i den  Interesseløshed, 
som  mødte  ham,  opgav  han  dog  ikke  Ævret.  Han  holdt  ud,  til 
det  begyndte  at  dages.  Den  første  Solstraale  ramte  ham  i Skik- 
kelse af  en  Gave  paa  2000  Kroner  fra  en  unævnt,  som  senere 
viste  sig  at  være  Brygger  Jacobsen  senior.  Meldahl  havde  sagt 
til  denne,  at  her  var  en  god  Gerning  at  gøre,  og  Jacobsen  gjorde 
den  pligtmæssig,  uden  at  have  Sans  for  Sagen  og  uden  at  kræve 
Tak  for  sit  Offer.  Han  satte  aldrig  sin  Fod  i Museet,  efter  at 
det  var  blevet  aabnet.  Endnu  en  Støtte  fandt  Sagen  i Topsøe. 
Han  medvirkede  med  Liv  og  Sjæl  til  Dannelsen  af  en  Komité, 
der  i 1881  opfordrede  Offentligheden  til  at  staa  Museet  bi  med 
Penge  og  Gaver,  men  døde,  forinden  Opraabet  udgik. 

Paa  hint  Tidspunkt  var  Museet,  som  Bernhard  Olsen  indtil 
da  havde  samlet  inde  paa  Tivoli,  paa  sit  Loft  og  under  sin  Seng, 
under  foreløbig  Ordning  i Tag-Etagen  over  Trinitatis  Kirke.  Fire 
Aar  senere,  den  8.  August  1885,  aabnedes  det  i sit  nuværende 
Lokale  paa  Vesterbrogade,  og  kort  efter  fratraadte  dets  Leder 
sin  Stilling  som  Direktør  for  Tivoli.  Fra  1885 — 96  ledede  han 
endnu  Panoptikon,  som  han  selv  havde  indrettet;  saa  opgav  han 
ogsaa  det  for  sluttelig  helt  at  vie  sig  sin  Museumsvirksomhed 
og  de  Studier,  hvorpaa  den  hvilede,  eller  som  atter  støttede  sig 
til  den. 

* 

Der  er  skrevet  en  Litteratur  om,  hvorledes  et  Museum  bør 
være.  Ogsaa  i Danmark  har  man  bortødslet  Blæk  paa  det  Emne. 
Bortødslet!  Thi  lige  saa  lidt  som  man  kan  opstille  Regler  for  et 
Kunstværks  Udseende  kan  man  opstille  Regler  for  et  Museums. 
Et  Museum  er  selv  et  Kunstværk.  Det  bør  i hvert  Fald  være 
det,  og  det  kan  navnlig  være  det,  saalænge  det  endnu  er  urørt 
af  andre  end  sin  Skaber.  1 samme  Retning,  i hvilken  denne  har 
sin  Styrke,  vil  Museet  have  sin;  thi  ganske  som  et  Kunstværk 
afspejler  sin  Mester  med  eller  mod  hans  Vilje,  afspejler  et  Mu- 
seum sin  Mand. 

Erfaringen  viser,  at  de  bedste  Museumsmænd  ingenlunde  altid 
kommer  fra  Museerne.  De  grundlæggende  eller  banebrydende 
— som  f.  Eks.  Brinckmann  i Hamburg  — er  ofte  komne  fra 
en  fjern  Sfære  og  har  netop  faaet  deres  Betydning  derved,  at 
de  var  fulde  af  friske  Forsæt.  Saaledes  ogsaa  Bernhard  Olsen. 
Han  havde  for  det  første  den  nye  Tanke  at  ville  danne  et  nyt 
Museum  af  et  nyt  Stof,  den  hidtil  upaaagtede  Folkekultur,  og 
han  forbandt  dermed  den  ikke  mindre  nye  Tanke  (som  andre  først 
senere  har  optaget  efter  hans  Tilskyndelse)  at  ville  udstrække 
sit  Samle-Omraade  ogsaa  til  de  gamle  tabte  danske  Landsdele. 
I Oldnordisk  Museum,  siger  Bernhard  Olsen,  havde  man  efter 
Thomsens  Tid  betragtet  de  tabte  Lande  østensunds  (et  af  de 
mange  gode  gammeldanske  Ord,  som  han  har  fremdraget,  og  for 
hvis  Brug  han  ivrigt,  men  desværre  temmelig  forgæves  agiterer) 
som  absolut  Udland,  og  efter  Tabet  af  Slesvig  gled  ogsaa  denne 
Landsdel  ud  af  Museets  Omraade  og  Arbejde.  „Min  Hensigt," 
skriver  Bernhard  Olsen  i et  Privatbrev,  „var  at  raade  Bod  paa 
det  forsømte,  at  fæstne  Mindet  om  det  tabte  og  bane  Vejen 
for  den  aandelige  Samling  af  det  spredte,  der  er  den  eneste 
Form  for  en  Generobring,  som  jeg  kan  øjne." 

Spørges  der  nu  efter  de  Kræfter,  han  medbragte  til  at  føre 
disse  nye  Tanker  over  i Virkeligheden,  saa  maa  det  siges,  at 
han  var  glimrende  rustet.  I rigt  Maal  besad  han  de  fundamentale 
Forudsætninger,  som  ingen  Museumsmand  kan  undvære.  Han 
var  paa  een  og  samme  Tid  videnskabeligt  og  kunstnerisk  anlagt, 
Forsker  og  Skønaand  og  frem  for  alt  den  fødte  Samler,  der  ikke 
blot  har  den  almindelige  Besættelse,  Manien  for  at  bringe  gamle 
Ting  sammen,  men  ogsaa  den  klassificerende,  systematiserende 
Higen.  Alene  med  disse  Egenskaber  kunde  han  være  bleven  en 
fortrinlig  Direktør  for  et  Museum.  Men  han  havde  derudover 
Anlæg,  som  han  havde  opøvet  i sine  tidligere  Hverv.  Han  havde 
f.  Eks.  som  Tegner  paa  Træ  efter  andres  eller  egne  Arbejder 
gennemgaaet  en  nyttig  Skole  i Akkuratesse  og  Sirlighed.  Han 
havde  som  Leder  af  et  stort  og  vidtløftigt  Forlystelsesetablisse- 
ment lært  at  økonomisere  og  administrere  og  have  med  Folk  at 
gøre  baade  opefter  og  nedefter.  Men  hvad  der  navnlig  kom  ham 
til  gode,  var  den  Lejlighed,  han  sammesteds  havde  haft  til  at 
arrangere  og  dekorere,  til  at  udvikle  sin  kunstnerisk-praktiske 
Sans.  Den  var  det  frem  for  alt,  som  gav  ham  Mod  til  meget, 

en  sædvanligere  Museumsmand  formodentlig  aldrig  i Verden 
vilde  have  vovet. 

Thi  var  det  end  prøvet  før  og  lykkedes  tidligere  for  andre, 
saa  var  det  dog  bestandig  en  dristig  Tanke  at  flytte  hele  Huse 
og  gamle  Gaarde  fra  Landet  ind  til  Byen  for  at  genrejse  og 
genindrette  dem  dér,  og  det  var  dette,  som  Bernhard  Olsen 
havde  villet  fra  den  første  Dag,  hvor  han  begyndte  at  samle  sit 
Museum.  Det  var  Friluftsmuseet,  han  arbejdede  hen  til,  allerede 
da  han  i 1885  aabnede  Indendørs-Museet  paa  Vesterbrogade. 
Og  trods  alle  Hindringer  saa  han  ogsaa  omsider  denne  Tanke 
virkeliggjort.  I Tilknytning  til  Landbrugsmuseet  ved  Lyngby  aab- 
nede han  her  i 1901  sit  Bygningsmuseum. 

Han  havde  haft  andre  Planer  og  Ønsker  med  Hensyn  til 
dets  Beliggenhed.  Han  havde  tænkt  sig  det  liggende  paa  Gothers- 
gadens  Eksercerplads  i umiddelbar  Forbindelse  med  et  nyt  Na- 
tionalmuseum, og  han  havde  i 1897  opnaaet  Tilladelse  til  at 
foretage  en  Prøveopstilling  paa  denne  Plads  med  et  Par  af  de 
gamle  Huse.  Men  der  var  hos  de  rette  Vedkommende  ingen 
Stemning  for  Planen,  som  vistnok  ogsaa  havde  mislige  Sider 
foruden  gode.  Ikke  alene  vandt  den  ingen  af  de  ledende  Folk 
ved  Nationalmuseet  for  sig,  men  Anledningen  blev  af  den  mest 
fremragende  blandt  dem.  Direktøren  for  Museets  1ste  Afdeling, 
Dr.  Sophus  Muller  benyttet  til  et  kraftigt  Angreb  paa  hele  Arten 
af  den  Museumsvirksomhed,  som  Bernhard  Olsen  repræsenterede. 
1 sin  opsigtsvækkende  Artikel  i „Tilskueren"  om  „Museum  og 
Interiør"  gjorde  Dr.  Muller  blandt  andet  gældende,  at  det  histo- 
riske Mindesmærke  kun  øver  Magt  over  Sindet  paa  sin  Plads, 
og  at  det  at  flytte  et  Monument  er  det  samme  som  at  krænke 
dets  historiske  Betydning.  Fremdeles,  at  kun  et  Museum  i den 
sædvanlige  Form  med  Tingene  ordnede  sagligt  eller  historisk 
kan  være  Videnskab,  medens  et  Museum  med  Tingene  ordnede 
i Interiører  i bedste  Fald  er  Kunst,  — endda  en  Kunst  af  lig- 
nende inferiøre  Art  som  Panoramaets  eller  Panoptikonets,  der 
muligvis  kan  have  en  forbigaaende,  overfladisk  Virkning  paa  en 
ellers  sløv  Beskuer,  men  som  en  frisk  og  forstandig  Beskuer 
nødvendigvis  vil  møde  med  Mistro.  „Man  efterligne  Bondestuen 
nok  saa  nøjagtigt,"  skrev  Dr.  Muller,  „man  komme  Grød  i 
Gryden,  der  koger  til  visse  Tider,  som  kan  passes  af  de  mu- 
seumsbesøgende; man  fylde  Stuen  med  ilde  Lugt  og  Røg,  som 

dét  hører  sig  til.  Virkelighedssansen  er  stærkere  end  alle  Skuf- 
felsesmidlerne. Den  historiske  Sans  lader  sig  ikke  narre  — i alt 
Fald  vil  det  kun  være  et  Arrangement  for  den  barnlige  eller 
den  grove  Sans.“ 

Man  læser  ikke  dette  energiske  Indlæg  uden  at  mærke  dets 
Forfatters  Maalbevidsthed  som  Museumsmand.  Men  heller  ikke 
uden  Undren  over  Ensidigheden  i hans  Syn  og  dets  Følger:  en 
Række  af  uholdbare  Paastande  og  Slutninger.  For  at  bevise 
Interiørets  Uigennemførlighed  siger  Dr.  Muller  f.  Eks.  „Lad  der 
i Museet  være  blot  20  Manglebrædter  og  lige  saa  mange  Hoved- 
vandsæg; de  vilde  kræve  det  samme  Antal  Stuer"  (nok  som  om 
noget  Menneske  nogensinde  har  hævdet,  at  et  Interiør-  eller 
Bygningsmuseum  kunde  undvære  Tilknytning  til  et  Magasin- 
Museum).  For  at  reducere  Interiørets  Muligheder:  „Stuen  og 
Stalden  fortæller  klart  om  den  daglige  Leven;  men  Aandsliv  og 
Historie  kan  ikke  skildres  gennem  disse  Opstillinger.  Bonden 
og  Borgeren  lader  sig  mulig  fremstille  i Interiører,  men  hverken 
Adel,  Gejstlighed  eller  Konge"  (nok  som  om  Bondens  og  Bor- 
gerens Liv  ikke  ogsaa  er  Historie,  eller  som  om  Rosenborg 
ikke  laa  i København  og  viste,  hvor  udmærket  Kongernes  Liv 
lader  sig  belyse  igennem  Interiører).  Endelig  for  at  mistænkelig- 
gøre Interiørets  Ægthed:  „Det  gamle  Panel  maa  opmales,  om 
nødvendigt  helt  overmales,  for  at  Interiøret  kan  bruge  det;  alt 
hvad  der  ses  er  nyt,  i Stedet  for  Originalerne  har  man  faaet  en 
Slags  Kopi."  — Nok  som  om  det  var  mod  Kammerherre  Mel- 
dahl  og  Frederiksborg,  at  Indlæget  var  rettet,  og  ikke  mod  Bern- 
hard Olsen,  hvis  Museers  Stemningsmagt  ikke  mindst  beror  paa 
Bevaringen  af  Tingene  i saa  vidt  muligt  den  Tilstand,  hvori  Tid 
og  Slid  har  bragt  dem. 

Slet  ikke  for  en  barnlig  eller  grov  Smag,  men  paa  een  Gang 
smukke  og  historisk  forsvarlige  var  de  Interiører,  som  Bernhard 
Olsen  skabte  i Folkemuseet,  og  det  maa  i høj  Grad  beklages, 
at  han  af  Pladsmangel  blev  hindret  ikke  blot  i at  forme  en  langt 
større  Række,  men  endog  i at  beskytte  de  oprindelige  mod  den 
Tingenes  Trængsel,  under  hvilken  alt  siden  den  Gang  er  groet 
til  i dette  Museum.  Selv  opfatter  dets  Direktør  det  nu  som  et 
Magasin,  hvor  han  samler,  stabler  og  skaaner  Tingene  for  Efter- 
tiden, og  det  er  derfor  mere  om  det  uhyre  Omfang,  i hvilket 
han  har  samlet,  end  om  hans  dybere  Væsen  som  Museumsmand, 

Interiør  fra  Folkemuseet. 

man  her  er  i Stand  til  at  skønne.  Endda  giver  Mezzaninen  paa 
Vesterbrogade  kun  et  ufuldstændigt  Begreb  om  hans  enorme 
Virksomhed  som  Samler.  I et  Pakhus  ved  Langebro  har  han  to 
Etager  stuvende  fulde  af  gamle  Sager,  derimellem  flere  hele 

Interiører  med  Panelværk  og  andet  Tilbehør.  1 Landbrugsmuseet 
i Lyngby  har  han  maattet  henstille,  hvad  han  har  af  gamle  Ka- 
rosser og  Kaner  i Forventning  om  en  Gang  at  faa  et  Vogn- 
museum indrettet.  Hele  Kister  fulde  af  Dragter  og  Syninger 
staar  der  i Folkemuseet.  Og  endelig  er  jo  en  ikke  lille  Del  af 
selve  dette  i de  senere  Aar  blevet  overført  til  Bygningsmuseet 
i Lyngby,  hvor  Bernhard  Olsen  haaber,  at  hans  Livsværk  som 
Samler  een  Gang  maa  blive  forenet,  og  hvor  han  heldigvis  alle- 
rede har  faaet  bygget,  planlagt  og  plantet  saa  meget,  at  det  nød- 
vendigvis maa  blive  fortsat  i Fremtiden. 

Skønt  Bernhard  Olsen  heller  ikke  i Bygningsmuseet  kan 
udfolde  sig  i Frihed,  men  kæmper  med  mange  Hindringer,  natur- 
ligvis først  og  fremmest  Mangelen  paa  Pengemidler,  er  det  dog 
muligt  her  at  faa  et  fyldigere  Indtryk  af  ham.  Allerede  Valget 
af  Stedet,  hvor  Museet  ligger,  er  karakteristisk  for  ham.  Det  er 
for  det  første  et  meget  klogt  Valg,  han  har  gjort  ved  at  lægge 
det  tæt  op  til  Landbrugsmuseet  og  de  deromkring  grupperede 
Institutioner:  Grundtvigs  Højskole,  Landboskolen  og  Statens 
Planteforsøgsstation.  Thi  dels  suppleres  det  udmærket  af  den 
fortrinlige  historiske  Afdeling  i Landbrugsmuseet,  dels  hører  det 
harmonisk  hjemme  i Interesse-Sfæren  her,  hvor  de  mest  lære- 
lystne af  Fremtidens  Landbostand  søger  deres  Uddannelse.  Der- 
næst er  det  landskabelig  set  et  lykkeligt  Sted,  Museet  ligger.  Det 
ligger  højt  og  frit,  skraanende  paa  den  østlige  Side  mod  Fur- 
strømmen, paa  den  sydøstlige  mod  Sorgenfri  Park,  mod  Vest 
mod  Statens  og  Brugsforeningernes  Forsøgsmarker  og  med  en 
vid  Udsigt  over  frodige  Agre  til  de  fjernere  Skove.  I disse 
maleriske  Omgivelser  er  Museet  ikke  det  mindst  maleriske  Punkt. 
Det  ligger  ikke  paa  en  øde  Mark,  men  i en  Have,  — en  herlig 
Have,  i hvilken  Bernhard  Olsen  for  det  første  har  samlet  alle 
de  Blomster,  som  Bonden  i Danmark  dyrkede  i svundne  Tider, 
Pimpinellen,  Pæonen,  Løvstikken,  Salvien,  Lavendlen,  og  hvor 
han  dernæst  har  plantet  tusinder  Arter  af  Roser  fra  alle  Egne  i 
Verden.  Strængt  taget  hører  jo  ikke  saadan  Pragt  hjemme  i 
umiddelbar  Nærhed  af  de  fattige,  gammeldanske  Gaarde.  Men 
den  passer  udmærket  ind  i Helhedsbilledet  af  Museet,  naar  man 
betragter  dette  som  det  personlige  Kunstværk,  som  hvilket  ethvert 
Museum  bør  ses.  Der  hører  til  Bernhard  Olsens  brede,  næsten 
bugnende  Natur  og  Figur  noget  generøst,  noget  ødselt  og  fest- 

kært.  I hans  Tivolitid  skal  det  have  ytret  sig  i hans  Masse- 
anvendelse af  Lamper  i de  mørke  Aftener.  Her  ytrer  det  sig 
paa  Aarets  lyseste  Dage  i de  Millioner  af  Roser,  der  blusser 
omkring  de  gamle  Gaarde  og  blander  deres  Dufte  med  Duftene 
fra  Lavendelhækkene  og  Hegnene  af  Hyld.  Sur  af  Sind  maatte 
man  være,  hvis  man  tog  denne  Skønhed  det  ilde  op,  at  den  er 
et  Brud  paa  den  historiske  Sandhed,  og  foretrak  en  Stank  fra 
Svinestien  for  Duften  af  Rosenstien,  der  fra  Sorgenfri  fører  ind 
til  Museet. 

Men  ikke  mindre  karakteristisk  for  Bernhard  Olsen  end 
Stedet,  hvor  Museet  ligger,  er  naturligvis  Stoffet,  hvoraf  det  er 
samlet.  Naar  det  i dette  Øjeblik  bestaar  af  to  svenske  Gaarde 
og  en  slesvigsk,  et  Loftshus  fra  Smaaland,  et  moderne  færøsk 
Hus  og  et  norsk,  hvor  nylig  en  Samling  af  islandske  Sager  har 
faaet  Plads,  saa  skyldes  dette  ikke  blot  den  Omstændighed,  at 
de  primitiveste  Bygningstyper  fandtes  i de  tabte  eller  fjerne 
Landsdele,  men  ogsaa  det  Forsæt,  Bernhard  Olsen  blev  tro,  og 
som  var  at  samle  det  spredte  og  tabte  for  derigennem  at  ved- 
ligeholde Forestillingen  om  Danmarks  store  Fortid. 

Af  de  tre  Gaarde,  som  danner  Kærnen  i Bygningsmuseets 
Kompleks,  repræsenterer  den  slesvigske  Gaard  fra  Ostenfeld  den 
ældste  Type.  „I  dette  skorstensløse  Røghus  med  Arneilden  bræn- 
dende frit  paa  Gulvet  levede  oprindelig  Mennesker  og  Kvæg 
under  samme  Tag  i eet  stort  Rum,  udelt  af  Skillevægge,  og  Huset 
endte  ved  Arnegavlen  . . . Dette  Oldtidshus,  udviklet  storladent 
og  klassisk  regelret, . herskede  til  vore  Dage  i Landet  syd  for  en 
Linie  fra  Slesvig  By  til  Husumegnen." 

Det  andet  Led  i den  Række,  med  hvilken  Bernhard  Olsen 
har  villet  vise  Udviklingen  af  vor  Landbostands  Bolig,  dels  Ud- 
viklingen fra  aaben  Arne  til  muret  Skorsten,  dels  Boligens  For- 
hold til  Landbruget  eller  rettere  Beboernes  Forhold  til  deres 
Husdyr,  mangler  desværre  endnu.  Det  er  en  nordslesvigsk  Gaard 
fra  Egnen  om  Haderslev.  „Den  er  af  Bulværk:  vandrette  Ege- 
planker mellem  Stolper.  Mennesker  og  Kvæg  lever  endnu  i 
eet  Hus  under  samme  Tag.  Stalden  er  ofte  i østre  - Ende,  men 
adskilt  fra  Beboelsen  ved  Tværvægge.  Dette  Hus,  som  har  Skor- 
sten, er  Typen  for  den  danske  Middelalders  enlængede  Bonde- 
gaard.“ 

Det  tredie  Led  er  en  nørrehallandsk  „Stue"  af  Buller  og 

Planker  i Fyr.  „Her  er  Kvæget  flyttet  ud  af  Stuen  og  henvist 
til  Udhuse  i Nærheden,  ofte  parallele  med  Vaaningen." 

Fjerde  Led  er  en  nørreskaansk  Tvillinggaard  fra  Næs  ved 
Hesleholm  i Vestre  Gøinge  Herred:  „Den  er,  som  den  nord- 
slesvigske, bygget  af  liggende  Egeplanker  mellem  Stolper.  Her 
har  Længerne  en  sluttet  retvinklet  Form,  der  lukker  om  en 
Gaardsplads  og  dækker  over  et  Fladerum  paa  ca.  4000  □ 
Alen.  Det  er  den  dansk-skaansk-sønderhallandske  Gaardform, 
der  har  hersket  i saa  mange  Egne  af  vort  Land  i de  sidste  Aar- 
hundreder,  og  som  afslutter  en  Udvikling  fra  Oldtiden  til  vore 
Dage." 

Det  er  Bernhard  Olsen  selv,  som  disse  Oplysninger  skyldes; 
de  findes  i den  kortfattede  Indledning  til  hans  store  og  ypperlige, 
illustrerede  Vejledning  i Bygningsmuseet.  Først  med  denne  Vej- 
ledning i Haanden  faar  man  det  rette  Udbytte  af  Museet  og 
derigennem  ogsaa  endnu  et  Stykke  Forstaaelse  af  dets  Mand. 
Man  ser,  at  hans  største  Glæde  ved  de  gamle  døde  Ting  er  ikke 
den  kunstneriske  Nydelse  af  deres  Skønhed,  om  end  ogsaa  den 
kan  bevæge  ham  dybt.  Hans  største  Glæde  ved  de  gamle  døde 
Ting  er  den  at  kunne  genforene  dem  i Tanken  med  det  Liv,  de 
har  tjent.  Han  er  en  curieux,  men  det  er  langt  mere  Livets  end 
Kunstens  Kuriosa,  som  ægger  Samleren  og  vækker  Forskeren  i 
ham.  Autodidakt  som  Forsker,  fordi  han  forskede  Omraader, 
der  før  hans  Tid  var  nogenlunde  uudforskede,  har  han  mindre 
erhvervet  sine  Kundskaber  gennem  Bøger  end  gennem  Studier 
paa  Stedet  af  Stoffet  fra  alle  dets  Sider,  og  tvungen  til  at  anlægge 
sine  Studier  som  en  uophørlig  Staven  og  Læggen  sammen  har 
han  udviklet  en  Kombinationsevne,  der  ofte  ytrer  sig  genialt. 
Specielt  har  han  ad  sproglig  og  sproghistorisk  Vej  naaet  slaaende 
rigtige  Slutninger  med  Hensyn  til  Bygningsdeles,  Rums  og  Tings 
Bestemmelse  og  Brug  og  skabt  Klarhed  i mange  slige  Forhold, 
som  før  var  dunkle.  Naar  Klarhed  var  ham  en  dyb  Fornøden- 
hed, skyldtes  det  noget  andet  og  mere  end  den  almindelige 
Videnskabsmands  Trang  til  simpel  Erkendelse  af  Sandheden. 
Han  var  ganske  vist  Videnskabsmand,  historisk  Skribent,  men 
først  og  fremmest  var  han  praktisk  Museumsmand  og  saa  som 
saadan  ikke  Dokumenter  om  Fortidslivet  i de  gamle  døde  Ting, 
men  Led  ud  af  Livet,  som  det  gjaldt  om  at  levendegøre  paa  ny 
ved  at  føje  dem  ind  i deres  oprindelige  organiske  Sammenhæng. 

Sammenhængen  søgte  han,  Totalbilledet,  indtil  det  tegnede  sig 
for  hans  indre  Øje.  Eller  rettere  stod  der  i alle  Farvers  Fylde, 
ja  selv  med  Stemningen  fuldkommen  frelst.  Omtrent  i hver  Linie 
af  hans  Vejledning  i Bygningsmuseet  føler  man  dette  hans  For- 
hold til  de  gamle  Ting,  mest  maaske  dog  i hans  mesterlige  Skild- 
ring af  den  Ostenfeldske  Gaard  „med  den  brede  kvægbesatte 
Arkadegang,  hvor  dybe,  fugtigt  glinsende  Dyreøjne  tindrer  en  i 
Møde."  Citatet  er  betegnende  for  Manden,  hvem  det  skyldes. 
Der  er  naturligvis  ingen  Dyr  i Baasene  nu,  da  Gaarden  er  en 
Genstand  i et  Museum;  men  Bernhard  Olsen  ser  dem  for  sig, 
fordi  han  i sin  Bevidsthed  bærer  Billedet  af  Gaarden  i dens 
oprindelige  Skikkelse  og  med  alt  Livet  deri. 

Paa  dette  Syn,  dette  Billedsyn  paa  Fortidslivet,  beror  en 
væsentlig  Side  af  hans  Styrke  som  Museumsmand.  Naar  man 
inde  i Bygningsmuseet  i Lyngby  efter  berejste  Folks  Mening  i 
højere  Grad  end  i noget  andet  tilsvarende  Museum  har  den 
Følelse,  at  Livet  først  for  et  Øjeblik  siden  har  forladt  disse  Rum 
og  hvert  Øjeblik  kan  ventes  at  ville  vende  tilbage  til  dem,  naar 
man  f.  Eks.  i Loen  i den  Ostenfeldske  Gaard  har  saa  let  ved 
at  indbilde  sig,  at  Kvæget  og  Beboerne  blot  er  i Marken,  og  at 
de  hen  mod  Aften  vil  vende  hjem  henholdsvis  til  Baasene  og 
Amen,  saa  beror  det  ikke  paa  Anvendelsen  af  noget  iøjnefaldende 
Middel  til  Illusion.  Her  er  ingen  „Grød  i Gryden"  eller  lignende. 
Nej,  det  beror  paa  noget  uhaandgribeligt  eller  i hvert  Fald  van- 
skeligt paaviseligt,  nemlig  paa  den  Pagt,  der  bestaar  mellem 
denne  Museumsmand  og  hans  Stof,  og  i Kraft  af  hvilken  han 
træffer  en  Masse  smaabitte  Forholdsregler,  der  enkeltvis  er  uan- 
selige og  synes  virkningsløse,  men  som  tilsammen  skaber  Stem- 
ningen. Selv  vilde  Bernhard  Olsen  næppe  være  i Stand  til  at 
gøre  Rede  for  dem.  Thi  han  lystrer  blot  et  Instinkt,  han  har 
udviklet  i sig.  Han  kender  Landbostandens  Liv  i gamle  Dage 
par  coeur.  Han  har  indre  Tilknytning  til  det  gennem  Bonde- 
blodet i sine  egne  Aarer;  han  har  indlevet  sig  i det  gennem 
Slægtskærlighed  fra  Barn  og  gennem  25  Aars  stedlige,  saglige, 
sproglige  og  boglige  Studier.  Han  ser  det  hele  for  sig  og  formaar 
derfor  at  lægge  det  frem  for  os  andre,  som  om  det  altid  havde 
ligget,  hvor  vi  ser  det. 

1 sin  Taknemlighedstrang  (der  er  en  af  hans  mange  gode 
menneskelige  Egenskaber)  bilder  Bernhard  Olsen  sig  ind  at  være 

bleven  Museumsmand  af  Worsaaes  Naade.  Han  er  det  af  selve 
Vorherres. 

* 


Men  man  er  ikke  færdig  med  denne  Mands  Virksomhed, 
fordi  man  har  aflagt  et  Besøg  i hans  Museer.  Han  har  foruden 
sin  glimrende  Samlervirksomhed  en  rig  Skribentvirksomhed  bag 
sig.  Ganske  vist  eksisterer  der  kun  en  enkelt  større  Afhandling 
i Bogform  fra  hans  Haand  og  ingen  egentlig  Bog;  men  til  Gen- 
gæld et  Utal  af  Tidsskrifts-  og  Dagblads-  for  ikke  at  tale  om 
Leksikons- Årti  kier.  Skulde  man  i Almindelighed  karakterisere 
Arten  af  de  Emner,  han  har  valgt  (og  da  han  næsten  udeluk- 
kende har  skrevet  con  amore,  var  hans  Emner  næsten  altid 
selvvalgte),  kunde  man  kalde  dem  overvejende  kuriøse  og  sub- 
tile. Han  skrev  kun  for  at  skaffe  sig  selv  Klarhed,  og  da  han 
havde  det  nødvendige  Rede  paa  de  store  Spørgsmaal,  som  gerne 
andre  forud  havde  behandlet,  var  det  som  Regel  de  mindre, 
stundom  de  ganske  smaa,  der  tvang  ham  Pennen  i Haanden. 
Men  han  satte  hele  sin  Sjæl  ind  paa  selv  det  mindste  Emne, 
behandlede  alt  med  en  Grundighed  og  Sirlighed  baade  i Studiet 
og  i Sproget,  som  ikke  kunde  være  større,  hvis  han  var  blevet 
opdragen  i en  streng  videnskabelig  Skole  i Stedet  for  at  have 
opdraget  sig  selv. 

Han  har  — for  at  nævne  nogle  Eksempler  i Flæng  paa  hans 
større  eller  betydeligere  Artikler  (mindre  har  han  i mægtigt 
Antal  skrevet  i „Illustreret  Tidende"  og  „Nationaltidende")  leveret 
„Kulturhistoriska  Meddelanden"  en  Række  Undersøgelser  om 
stedsevarende  Kalendere  og  vore  Forfædres  Mærkedage  Aaret 
rundt,  — Undersøgelser,  der  foranledigedes  af  hans  Forlegenhed 
med  at  forstaa  de  gamle  Runestaves  mystiske  Tegn,  men  som 
førte  ham  ind  i et  langt  videregaaende,  vidtløftigt  og  aarelangt 
Studium.  Han  har  i „Tidsskrift  for  Kunstindustri"  udgivet  de 
gamle  danske  Sølvsmedmærker,  ogsaa  et  brydsomt,  men  højst 
fortjenstfuldt  Foretagende,  som  han  følte  det  som  en  Pligt  at 
tage  sig  paa  for  at  kunne  bestemme  Sølvarbejderne  i sin  Sam- 
ling. Han  har  sammesteds  og  af  lignende  Grund  leveret  et  værdi- 
fuldt Bidrag  til  Tydningen  af  de  danske  Fayencemærker.  Han 
har  fremdeles  i Tidsskrift  for  Kunstindustri  skrevet  flere  Afhand- 
linger om  danske  Lavssager,  ligeledes  Frugter  af  Studier  i hans 

eget  Museum,  hvis  Materiale  han  i det  hele  ikke  har  indskrænket 
sig  til  at  bearbejde  katalogvis,  men  udnyttet  i Sammenhæng  med 
Studier  fra  andre  Steder.  Thi  hvor  meget  end  hans  Virksomhed 
som  Skribent  maatte  blive  knyttet  til  hans  Virksomhed  som 
Museumsdirektør,  saa  var  han  dog  altfor  rummelig  til  at  kunne 
lade  sig  indsnævre  i sine  Studier  paa  en  enkelt  Plads.  Ogsaa  i 
vore  andre  Museer  havde  han  sin  Gang,  og  gjorde  han  sine 
skarpsindige  Slutninger.  Selvfølgelig  var  der  rige  Studiefelter  for 
ham  baade  paa  Rosenborg  og  Frederiksborg.  Det  var  paa  det 
førstnævnte  Sted,  det  lykkedes  ham  at  paavise  et  autentisk  Ar- 
bejde fra  Christian  IV’s  Silkehus,  og  det  var  fra  Frederiksborg, 
han  hentede  Stoffet  til  sin  største  og  betydeligste  Afhandling, 
den,  hvori  han  uimodsigelig  godtgjorde,  at  Frederiksborg  Slots- 
kirkes Sølv-Alter  og  Sølvprædikestol  skyldes  ingen  ringere  end 
Hamburgerne  Jakob  Mores  den  Ældre  og  Yngre,  Nordtysklands 
berømteste  Guldsmede  i den  sene  Renaissancetid.  Som  Bernhard 
Olsen  her  af  en  Række  barokke  Udkast  af  Jakob  Mores  til 
Drikkekar  og  Kander  i fantastiske  Former  tager  Anledning  til 
at  fremdrage  en  Mængde  Træk  af  „Velkomstens”  Historie  i 
Danmark  og  til  at  fortælle  om  „Dåmelfrass",  „Nimmersatt", 
„Bierlala"  og  den  Kreds  af  Skikkelser,  hvori  det  tyske  Folke- 
lune  har  personificeret  Umaadeholdenheden  i Mad  og  Drikke, 
— saaledes  tager  han  gerne  af  ethversomhelst  Emne  Lejlighed 
til  at  lette  sig  for  lidt  af  sin  uhyre  Viden  om  Sæd  og  Skik  i 
svundne  Dage.  Nogle  af  hans  allermorsomste  Afhandlinger  er 
da  ogsaa  de,  der  direkte  behandler  en  Sædvane,  en  Skik  eller 
Levemaaden  i Almindelighed  i Fortiden,  saaledes  „Boligens  Hi- 
storie" (i  Samleværket  „Vort  Hjem"),  saaledes  „Gaflens  Historie" 
(i  Tidsskrift  for  Kunstindustri),  saaledes  „Bryllup  i fordums  Tid", 
„Eremitager  og  Servanter"  (begge  sammesteds),  „Subtiliteter  og 
Mekaniker"  (Svenska  Slojdforeningens  Tidsskrift),  „Minnegaben" 
(Festskriftet  for  Brinckmann)  og  endelig  „Gamle  Folkeskikke 
knyttede  til  Landbruget"  (Katalogen  over  Landbrugsudstillingen 
i Odense  1900).  Skulde  man  atter  af  denne  Gruppe  fremhæve 
noget  som  særlig  typisk,  kunde  det  maaske  være  den  sidstnævnte 
Afhandling,  fordi  den  af  lutter  Rigdom  paa  Stof  er  næsten 
tyngende  tæt  i Fremstillingen  og  nødvendigvis  maatte  blive  det, 
naar  Forfatteren  paa  et  Par  Sider  vilde  meddele  de  tusind  Ting, 
han  var  saa  lykkelig  at  vide  f.  Eks.  om  „det  sidste  Neg"  og  den 

Overtro,  der  har  knyttet  sig  til  det.  Er  saadan  Kundskab  da 
misundelsesværdig?  vil  maaske  en  eller  anden  Læser  spørge.  Ja 
sikkert.  Kan  man  end  leve  sit  Liv  anstændigt  uden  at  kende  den 
oprindelige  Betydning  af  at  slaa  Katten  af  Tønden,  saa  giver  dog 
Forstaaelsen  af  slige  gamle  Skikke  Livet  en  dybere  Mening;  thi 
de  aabner  Udsigten  til  den  Udvikling,  den  Sammenhæng,  den 
Traad,  der  forener  Tid  med  Tid  og  Individ  med  Slægt. 

Traaden,  der  fører  tilbage:  den  er  det,  Bernhard  Olsen  har 
søgt  i alt,  og  som  Søger  i saa  Henseende  er  han  paa  sit  Om- 
raade  uden  jævnbyrdige  herhjemme.  Han  er  en  Slags  dansk 
Viollet-le-Duc  med  en  Tilsætning  af  den  mere  anekdotiske  Henry 
Havard,  hvis  „Dictionnaire  de  l’Ameublement“  er  hans  Yndlings- 
bog og  et  Orakel,  som  han  ofte  raadspørger.  Nævner  man  dette, 
bør  man  dog  endnu  en  Gang  minde  om,  at  hans  Forfatterskab 
ellers  kun  i ringe  Grad  beror  paa  Bøger.  Man  skulde  tro,  han 
kendte  alle  Bøger  og  var  Ejer  af  et  enormt  Bibliotek.  Han  ejer 
næsten  ingen  Bøger  og  kender  kun  forholdsvis  faa.  Dem  kender 
han  til  Cengæld  ganske  vist  til  Gavns.  Men  selv  de  er  ham 
mere  en  Spore  til  selvstændig  Tænkning  over  Tingene  og  Stude- 
ring af  Tingene  end  Kilder,  hvoraf  han  direkte  øser.  Han  holder 
f.  Eks.  af  at  blade  i Littré,  fordi  den  store  franske  Sprogforsker 
sætter  hans  Sprog-Fantasi  i Svingninger  og  lader  ham  finde  de 
Analogier,  af  hvilke  han  har  draget  saa  mange  slaaende  sande 
Slutninger.  Skade,  at  han  ikke  har  udgivet  den  Sprogskat,  han 
maa  antages  at  have  samlet!  Nu  maa  man  nøjes  med  lejligheds- 
vis at  glæde  sig  over  et  eller  andet  Bidrag,  han  ogsaa  i saa 
Henseende  har  ydet  til  Salmonsens  Leksikon,  hvor  han  i Hun- 
dreder af  Artikler  om  Husgeraad,  Dragter  og  meget  andet  til  alt 
Held  har  haft  Lejlighed  til  at  meddele  en  Masse  spredte  Ting 
fra  sit  .vidtstrakte  og  for  de  fleste  andre  fuldstændig  dunkle 
Omraade. 

Om  alt,  hvad  han  har  skrevet,  blev  samlet  (og  det  fortjener 
at  samles  i hvert  Fald  i et  Udvalg)  vilde  det  vel  i det  hele 
lykkeligvis  fremgaa,  at  han  har  sørget  bedre,  end  man  tror,  for 
ikke  at  unddrage  Efterverdenen  sin  Forsknings  mangfoldige  Re- 
sultater. De,  der  kender  ham,  ved  dog,  at  der  er  en  Side  baade 
af  hans  Viden  og  hans  Væsen,  der  desværre  vil  gaa  tabt  — eller 
næsten  tabt  — med  ham  selv.  Det  er  hans  personlige  Erindringer 
og  hans  uforlignelige  Evne  til  at  fortælle  dem.  Et  Glimt  af  denne 

Evne  kan  man  ane  ved  at  læse  det  Par  Brudstykker  af  sit  Liv, 
han  har  leveret  i Tivolis  Fest-Album  1893  (»Min  første  Aften 
paa  Tivoli"),  i „Bogvennen"  1900  (Erindringer  fra  KittendorfF  & 
Aagaards  xylografiske  Værksted)  og  i Samleværket  „Vort  Folk" 
(„Barndomsminder  fra  Fyrrerne").  Men  hvor  udmærket  end 
navnlig  den  sidste  Artikel  er  skrevet,  hvor  meget  Lune  den 
end  rummer  (læs  f.  Eks.  Skildringen  af  Nationaldragternes  sære 
Skæbne),  hvor  let  og  naturligt  og  dog  altid  ejendommeligt,  stun- 
dom snurrigt  han  end  skriver  det  danske  Sprog,  som  han  elsker, 
dyrker  og  rendyrker,  saa  faar  man  dog  langt  fra  af  de  trykte 
Sider  det  samme  Indtryk  som  af  hans  mundtlige  Meddelelser. 
Man  skal  have  set  ham  og  hørt  ham,  naar  han  veloplagt  sad  i 
en  Kreds  af  gode  Venner  ved  et  godt  Bord  med  sin  pragtfulde 
Skikkelse,  sit  regelrette,  rundklippede  Hoved  med  dets  sølvhvide 
Pels,  de  blaa  Øjne,  Henri  IV-Skægget  og  den  ungdommelige 
Ansigtsfarve,  der  den  Dag  i Dag  danner  saa  pikant  en  Modsæt- 
ning til  hans  sølvhvide  Haar.  Bred  og  prægtig  saa  han  altid  ud 
i en  saadan  Stund,  et  Hoved  højere  end  sine  Omgivelser,  en 
Høvding  at  se  til,  urkraftig  i sine  Livsytringer,  hvad  enten  han 
knaste  et  Fugleskrog  mellem  sine  friske  Tænder  eller  opløftede 
sin  mægtige  Latter.  Det  er  desværre  ikke  mere  almindeligt  at 
høre  denne  Latter.  Pinefuld  Sygdom  og  endnu  pinefuldere  Sorg 
har  hjemsøgt  denne  Mand  i de  sidste  Aar,  og  selv  om  Sygdom- 
men er  overstaaet  og  ikke  har  efterladt  sig  Spor  paa  hans  endnu 
blomstrende  Ydre,  har  Sorgen  — over  Tabet  af  Hustru  og  Børn, 
senest  Tabet  af  en  skøn  og  hjertensgod  Datter,  der  pludselig 
blev  revet  bort  i sin  fejreste  Ungdom  — ikke  blot  standset  Latter- 
kilden i ham,  men  i det  hele  måttet  hans  Væsen  kendeligt 
Endnu  kan  det  dog  hænde,  at  Safterne  i ham  stiger  og  gør  ham 
overstrømmende  meddelsom  som  før.  Og  da  maa  man  bestandig 
beklage,  at  denne  mærkelige  Mand  med  de  mange  og  morsomme 
Oplevelser,  med  det  klare,  kritiske  Hoved,  det  sunde  Omdømme, 
det  skarpe  Blik,  den  skarpe  Tunge  ogsaa,  den  glimrende  Hu- 
kommelse, det  lune  Vid,  det  varme  Hjerte,  det  letbevægede  Sind, 
det  baade  malmfulde  og  maleriske  Sprog,  — at  han  ikke  har 
skrevet  sine  Memoirer  og  vistnok  heller  ikke  agter  at  skrive 
dem. 

Men  Arven  efter  ham  vil  jo  blive  stor  nok  endda.  Ikke  mange 
her  i Landet  har  i vore  Dage  været  virksomme,  faa  har  været 

nyttige  som  han,  der  med  genialt  Instinkt  har  grundlagt  et  nyt 
Museum  og  banet  nye  Veje  i en  ny  Videnskab  herhjemme,  det 
folkekulturhistoriske  Museum  og  den  folkekulturhistoriske  Viden- 
skab. Man  skulde  tro,  det  var  nok  til  at  blive  berømt  paa. 
Ogsaa  er  da  Bernhard  Olsen  mellem  Fagfæller  i Udlandet  højt 


Bernhard  Olsen.  Efter  Fotografi. 


anset,  skattet  og  æret.  Han  fik  saaledes  ifjor,  da  han  kunde 
fejre  20  Aarsdagen  for  Folkemuseets  Bestaaen,  en  smuk  Adresse 
fra  Museumsmændene  hinsides  Sundet.  Paa  hans  Landsmænd 
gjorde  Dagen  derimod  intet  dybere  Indtryk.  Kanhænde,  at  nu 
hans  70-aarige  Fødselsdag  vil  gøre  det.  Det  var  i hvert  Fald 
paa  Tide,  hvis  man  ved  denne  Lejlighed  omsider  fik  Øjnene  op 
for  hans  overordentlige  Fortjenester  af  sit  Fædreland. 

Emil  Hannover. 

CIVILISATIONENS  GEOGRAFISKE  SKYKLAPPER 

■n  Mængde  Fejltagelser  og  Misforstaaelser  skyldes 
den  Kendsgerning,  at  skønt  Jorden  er  et  kugle- 
rundt Legeme,  er  alle  dens  Gengivelser  i Form 
af  Landkort  og  Søkort  flade.  Den  geografiske 
Sans  og  Uddannelse  i Danmark  er  uden  Tvivl 
paa  Hojde  med  andre  Landes,  men  baade  dér  og 
her  er  den  populære  Opfattelse  af  geografiske  Spørgsmaal  saa 
hildet  i Aarhundreders  Fordomme,  at  det  er  næsten  umuligt, 
selv  for  Fagmænd,  at  frigøre  sig  fra  disse.  Flade  Gengivelser  af 
en  buet  Overflade  maa  naturligvis  blive  skematiske,  kunstige  og  i 
visse  Retninger  forvrængede;  og  det  desmere,  jo  større  Part  af 
den  buede  Overflade  de  gengiver,  og  størst  naar  den  hele  Over- 
flade af  Kuglen  er  gengivet.  Dette  er  saa  selvindlysende,  at  oven- 
staaende  maa  synes  en  forslidt  Bemærkning,  men  ikke  desto- 
mindre  taber  vi  det  jævnlig  af  Sigte. 

Det  vigtigste  Hjælpemiddel  ved  Meddelelse  af  geografisk  For- 
staaelse  er  den  conventionelle  Gradeinddeling  afjordens  Overflade. 
De  mange  Systemer  af  geografisk  Projection,  der  er  opfundne 
med  det  Formaal  at  give  flade  Gengivelser  af  Jordens  Overflade 
en  praktisk  Form,  har  gradevis  udviklet  dette  Net  af  imaginære 

Linier  til  en  saa  fremragende  Plads  i 
vor  Forestilling  om  Jordens  Overflade,  at 
de  er  nærved  at  fortrænge  de  faktiske 
Omrids  af  Vand  og  Land  fra  den  prak- 
tiske Opfattelse  af  Jordens  fysiske  For- 
mer. Men  selv  Opfattelsen  af  Gradeind- 
delingsnettet er  forkvaklet  derved,  at 
Kortene  i Almindelighed  viser  disse  Li- 
nier som  krumme. 

En  naturlig  Følge  af  alle  gedgrafiske 
Projections-Systemer  er  dette,  at  Landene 
kun  kan  blive  gengivet  i deres  naturlige 
Proportioner  i Midten  af  Kortet,  men  er 
forvrængede  i deres  Forhold  og  Beliggen- 
hed til  hverandre,  des  mere  jo  længere 
fra  Midten,  og  det  bekendte  „Mercators 
System”  er  det  værste  af  dem  alle,  fordi 
det  søger  at  give  det  meste.  Mercators 
Kort  har  praktisk  Værdi  som  et  Middel 
til  at  give  en  nem  Oversigt  over  Jord- 
klodens Lande  og  Vande  — en  Slags 
geografisk  Indholdsliste  — men  de  er 
upraktiske  og  skadelige  til  praktisk  Brug. 
Dette  System  skulde  aldrig  have  været 
anvendt  for  Søkort,  fordi  Navigationen 
skal  og  maa  kræve  den  størst  mulige 
Nøjagtighed  og  Realisme  af  Søkortene 
som  et  Vejledningsmiddel.  Det  ameri- 
kanske Sø-Opmaalings  Kontor  er  det 
eneste,  som  har  indset  dette,  og  har  der- 
for alle  sine  Kort  tegnede  i polyconisk 
Projection.  Alle  andre  — ogsaa  det  dan- 
ske Søkort-Arkiv  — har  fra  Arilds  Tid 
anvendt  Mercators  System.  Dettes  Ven- 
ner gjorde  gennem  Marineminister  Long, 
under  Clevelands  Administration  1899,  et 
Forsøg  paa  at  faa  Amerika  til  ogsaa  at 
adoptere  Systemet.  Ministeren  anbefalede 
’det  i sin  aarlige  Rapport  til  Præsidenten 

med  at  sige  at  det  „har  mærke- 
lige (peculiar)  Fordele  for  Sø- 
manden". Ja,  det  er  baade  vist  og 
sandt,  dets  Fordele  er  mærkelige. 
Sømandens  Opgave  er  at  finde 
og  følge  den  lige  Linie  eller  kor- 
teste Vej  mellem  to  Havne,  og 
for  at  gøre  dette  maa  han  først 
paa  Mercators  Kort  drage  en  lige 
Linie  mellem  de  to  Punkter,  kaldet 
Retningslinien(Rhombline),men  da 
denne,  undtagen  naar  Ækvator  føl- 
ges eller  en  af  Længdegraderne  di- 
rekte mod  Nord  eller  Syd  (yderst 
sjældne  Tilfælde)  i Virkeligheden 
er  krum  og  des  mere  jo  længer 
den  er  fra  Ækvator,  — maa  en 
anden  Linie  Stor  Cirkel  Li- 
nien bygges  paa  den  første.  Denne 
krumme  Linie  er  da  den  rette 
eller  lige  Linie,  han  har  at  følge 
(se  Fig.  1).  De  „mærkelige"  For- 
dele ved  Mercator  Systemet  be- 
staar  derfor  væsentlig  idisse  Hum- 
bug Linier,  hvilke  i den  uvidende 
Matros’s  Øjne  udgør  et  Rathus  My- 
sterium, som  Kaptajnen  og  Styr- 
manden ikke  ønsker  opklaret. 

Det  kunde  maaske  være  mindre 
vigtigt,  om  et  saadant  System  var 
opretholdt  eller  ikke,  hvis  dets 
Indflydelse  var  begrænset  til  Rat- 
husets Sfære.  Men  det  er  netop 
Knuden  af  det;  de  forvrængede 
Forhold  fra  Mercators  Kort  har 
ganske  gennemsyret  den  alminde- 
lige Bevidsthed,  fordi  disse  Kort 
har  faaet  og  holdt  denne  over- 
ordentlig vigtige  Stilling  i Naviga- 

tionens  Tjeneste;  og  det  er  nu  næsten  umuligt  at  faa  selv  intel- 
ligente Personer  til  at  indse  det  fejlagtige  i at  basere  praktiske 
Foretagender  paa  Gradeinddelings  og  Projections  Systemer,  hvilke 
skulde  være  uden  Betydning  i det  praktiske  Liv,  skønt  de  er 
næsten  alt  for  Korttegneren.  I Navigationens  Barndom,  naar  Sø- 
manden vovede  sig  ud  paa  de  lange  Rejser  over  Verdenshavet, 
sejlede  han  først  Nord  eller  Syd  til  den  Breddegrad,  paa  hvilken 
hans  Bestemmelsessted  laa,  for  da  at  følge  Bredden  til  dette.  Han 
sejlede  saaledes  to  Sider  af  en  Trekant  i Steden  for  dens  Hypote- 
nuse eller  den  direkte  lige  Linie.  Dette  var  saa  meget  mere  for- 
kert som  Breddegraderne  alle,  med  Undtagelse  af  selve  Ækvator, 
er  krumme,  og  jo  fjernere  fra  denne  des  krummere.  Navigationen 
er  noget  mere  rationel  nu,  men  dog  bestandig  slavebunden  til 
Breddegraderne  og  den  falske  Anvendelse  af  Mercators  Projec- 
tion.  Sømanden  er  imidlertid  ikke  alene  om  det,  trans-continen- 
tale  Jernbane-  og  Telegraf-Linier  er  ligeledes  bundne  til  Bredde- 
graderne, følgende  deres  krumme  Veje  til  Maaiet;  simpelhen  fordi 
den  almindelige  Bevidsthed  gaar  i den  Retning. 

Vejen  til  en  rationel  Reform  er  Opgivelsen  af  det  fordum- 
mende Misbrug  af  Mercators  Projection,  en  mere  almindelig  Brug 
af  Globusen  i Steden  for  det  flade  Kort  og  Udgivelsen  og  Anven- 
delsen af  Rute-Søkort  for  Afstande  af  over  2000  Kilometer.  Der 
er  en  Lejlighed  her  for  Danmark  til  at  tage  Ledelsen  i Naviga- 
tionsudviklingen og  komme  de  andre  Magter  i Forkøbet  med 
Udgivelsen  af  disse  Rute-Søkort  og  af  Sø-Globuser.  Et  saadant 
Skridt  vilde  være.  af  Betydning  just  nu,  da  en  Overskriden  af 
de  gamle  Navigationsgrænser  forestaar. 


II 

GRØNLAND  PAA  ALFARVEJ 

Den  almindelige  Forestilling,  at  Grønland  er  et  Polarland  saa 
langt  borte  fra  den  civiliserede  Verdenstrafik,  at  det  ikke  har 
noget  Haab  om  at  indgaa  i denne,  er  dømt  til  Tilintetgørelse. 
Vi  har  sikkert  alle  hørt,  at  Grønlands  Sydende  er  paa  Højde 
med  Kristiania,  men  vi  er  lige  saa  sikkert  alle  overbevist  om,  at 
Termometret  vil  forhindre  al  Indtrængen  af  den  moderne  Ver- 
dens Civilisation  paa  disse  Enemærker,  hvilke  for  bestandig  vil 

blive  Eskimoens  naturlige  Hjem.  Men  Jorden  gaar  rundt  og  Ver- 
den bevæger  sig  og  bringer  Lys  ind  til  mange  mørke  Kroge,  til- 
intetgør mange  gamle  Ideer  til  Sorg  for  konservative  Sind.  Saa- 
ledes  med  Hensyn  til  denne  Idé,  thi  Grønland  er  sikkert  bestemt 
til  at  dele  Skæbne  med  Alaska. 

Hvis  de  Danske  er  opsatte  paa  at  vedligeholde  deres  Navn 
som  en  af  Verdens  søfarende  Nationer,  saa  burde  de  være  paa 
Udkig  efter  ny  Ruter  og  rede  til  at  optage  Sejladsen  til  Pladser, 
hvor  der  er  ny  Laurbær  at  vinde,  førend  Alverdens  Skibe  har 
fundet  Vejen  dertil.  En  saadan  Rute  er  Trafiklinien  mellem 
Østersøen  og  St.  Lawrenzefloden,  som  illustreret  i Fig.  3.  Denne 
viser  den  lige  Linie  fra  Kjøbenhavn  til  Belle  Isle  Strædet,  hvil- 
ken, som  man  ser,  kommer  Grønland  betydeligt  nærmere  end 
antydet  paa  de  almindelige  Kort  og  heller  ikke  fjerner  sig  meget 
fra  Ruten  til  Island.  Man  vil  ad  denne  nationale  danske  Linie 
naa  de  amerikanske  Markeder,  baade  de  Forenede  Stater  og 
Canada,  og  tilmed  ad  en  betydelig  kortere  Vej  end  over  New 
York.  Hvis  en  dansk  Dampskibslinie  var  etableret  her,  vilde  den 
sikkert  indtage  en  mere  fremragende  Plads  end  f.  Eks.  Skandi- 
navialinien  indtager  i New  York,  hvor  denne  naturligvis  altid  i 
visse  Retninger  vil  blive  som  den  fattige  Per  Eriksen  mellem 
sine  mægtigere  Konkurrenter.  St.  Lawrenze-Ruten  er  strængt 
taget  ikke  nogen  ny  Linie  for  regelmæssig  Dampskibsforbindelse, 
men  har  i mange  Aar  været  dreven  mellem  Montreal  og  Liver- 
pool, og  norske  Skibe,  især  fra  Bergen,  er  stadige  Gæster  der; 
men  der  er  næppe  endnu  nogen  regulær  Forbindelse  mellem 
Østersøen  og  Landene  omkring  Lawrenzefloden  og  de  store 
Søer.  Vejen  for  denne  Trafik  gaar  nu  over  New  York  og  Ham- 
burg. Vi  har  regulær  ^Dampskibsforbindelse  med  Island,  hvilket 
er  næsten  Halvvejen  til  Amerika,  og  Skibene  i denne  Fart  kan 
sikkert  passere  Kanalvejen  til  de  store  Søer  med  dens  14  Fod 
Vand.  Hvis  en  civiliseret  Station  var  anlagt  i Grønland  og  denne 
anløbet  af  Islandskibene,  vilde  tre  Fjerdedele  af  Amerikarouten 
praktisk  taget  blive  sejlet  mellem  danske  Besiddelser.  Som  det 
er,  er  denne  nordlige  Route  en  af  de  forsømte  Lejligheder  til  at 
udvikle  den  danske  Handelsmarine  og  til  at  udvikle  National- 
og  Rigs-Følelsen  i Danmark  og  Bilandene.  En  særlig  Grund  til 
Udviklingen  af  denne  Linie  skulde  ogsaa  findes  i den  Kends- 
gerning, at  danske  Skibe  her  vilde  have  absolutte  Fordele  over 

fremmede  og  saaledes  blive  heldig  stillet  i en  mulig  Konkur- 
rence. 

Men  en  meget  vigtigere  Udvikling  forestaar  i disse  Farvande. 
Opdyrkningen  af  den  store  amerikanske  Prærie  skrider  bestan- 
dig fremad  og  nordpaa.  Hvedelandet  udvider  sig  og  bliver  bre- 
dere, alt  som  det  kommer  højere  op  i Canada.  Centret  for  denne 
uhyre  Hvedeproduktion  flytter  med  Kulturens  Fremskridt  nord- 
paa og  er  nu,  eller  vil  snart  blive,  i Byen  Winnipeg  i Staten 
Manitoba.  Det  alt  overvejende  Spørgsmaal  vedrørende  en  saadan 
Udvikling  er  naturligvis  Transport-Problemet:  at  finde,  aabne 
og  vedligeholde  den  kortest  mulige  Linie  til  den  gamle  Verdens 
Markeder.  Winnipeg  løser  dette  Problem  ved  Hjælp  af  en  Jern- 
bane til  Port  Nelson  ved  Hudson-Bugten  og  Skibsforbindelse  fra 
denne  gennem  Hudson-Strædet  til  Liverpool.  Som  man  ser  af 
Fig.  2 vil  Sejladsen  fra  Port  Nelson  blive  tvungen  til  at  afvige 
fra  den  rette  Linie  i sydlig  Retning  for  at  passere  Cap  Farvel 
paa  Grønlands  Sydspids. 

Men  hvad  er  nu  Betydningen  af  denne  nye  Verdens- Route, 
som  sandsynligvis  vil  blive  aabnet  i Sommeren  1906?  Vil  den 
ikke  med  et  Skridt  bringe  Grønland  ind  paa  Verdenstrafikkens 
Hovedveje?  Sejladsen  paa  denne  Route  vil  blive  langsommere 
og  Assurancepræmien  højere.  Den  vil  kun  blive  aaben  i Som- 
mermaanederne,  men  kan  blive  lettet  betydeligt  ved  passende 
Foranstaltninger  i Hudson-Strædet,  saasom  Nødhavne,  Fyr-  og 
Redningsstationer,  og  der  kan  ikke  længere  være  nogen  Tvivl 
om,  at  den  canadiske  Regering  vil  gøre  alt  muligt  for  at  sikre 
Routen  og  udvide  Sejlads-Sæsonen.  Intet  vilde  dog  lette  Trafik- 
ken saa  meget  som  en  god  og  rummelig  Havn  nær  Cap  Farvel 
i Grønland,  hvor  Handelsflaaden  kunde  afvente  Aabningen  af 
Hudson-Strædet,  med  hvis  Stationer  den 'vilde  have  telegrafisk 
Forbindelse.  En  saadan  Station,  bestaaende  til  en  Begyndelse  af 
en  rummelig  dækket  Ankerplads,  Kulstation  og  Udsalg  af  Skibs- 
artikler og  Proviant  af  alle  Sorter,  vilde  fyldestgøre  de  nødven- 
digste Krav.  Kulstationen  kan  blive  i et  Skib,  en  Kulhulk,  der 
kan  holde  10 — 15,000  Tons,  kan  blive  flyttet  omkring  til  be- 
kvemme Pladser  og  have  Maskineri  for  hurtig  og  økonomisk 
Udskibning.  Saasnart  gørligt  vilde  det  dog  være  nødvendigt  at 
stationere  en  stor  og  stærk  Isbryder  og  en  Flydedok  for  Repa- 
rationer. En  Station  af  denne  Slags,  hvilken,  om  nødvendigt,  kan 

blive  etableret  uden  Udførelse  af  Landarbejder  eller  Uddybning, 
vil  maaske  forekomme  den  engelsk-canadiske  Regering  saa  nød- 
vendig, at  de  vil  bruge  den  samme  Fremgangsmaade  som  den 
tyske  brugte  for  en  Snes  Aar  siden,  hvilken  førte  til  Anbrin- 
gelsen af  Fyrskibet  paa  Gedser  Rev.  Det  turde  derfor  ikke  være 
for  tidligt  at  overveje,  hvad  der  vilde  være  fordelagtigst  for  Dan- 
mark at  gøre  for  at  forhindre  fremmed  Indblanding. 

Aabningen  af  denne  Port  Nelson-Linie  vil  blive  en  Verdens- 
begivenhed af  ikke  mindre  Betydning,  end  Aabningen  af  den 
første  Stillehavsjernbane  over  det  amerikanske  Fastland  var  for 
40  Aar  siden.  Den  lige  Linie  fra  Liverpool  vil,  hvis  den  fort- 
sættes i samme  Retning,  naa  Stillehavet  over  det  sydlige  Cali- 
fornien, krydsende  alle  Hovedtrafik-Linierneover  Amerika.  Routen 
vil  forkorte  alle  Forbindelserne  mellem  Nord-Europa  og  det  vest- 
lige Amerika,  Japan  og  Kina;  saa  det  er  indlysende,  at  selv  om 
Sejladsen  gennem  Hudson-Vandene  skulde  blive  vanskeligere 
end  forudset,  vil  Hindringerne  blive  overvundne  og  de  nødven- 
dige Midler  til  Fyr  og  Stationer  sikkert  blive  bragt  til  Veje. 

Hvis  Danmark  vil  bygge  en  formaalstjenlig  Havn  og  Handels- 
station paa  den  bedst  mulige  Plads  for  Sejladsen  omkring  Cap 
Farvel,  hvor  Skibene  kan  blive  forsynet  med  Nødvendigheds- 
Artikler,  blive  repareret  og  ride  Storme  af,  saa  vil  en  saadan 
Station  ikke  alene  blive  en  Hjælp  og  Støtte  for  Port  Nelson 
Routen,  men  give  Danmark  en  fordelagtig  Stilling  med  Hensyn 
til  sine  vestlige  Handelsforbindelser.  Det  vilde  udkræve  en, 
maaske  ubehagelig,  Frontforandring  for  konservative  Handels- 
mænd,  den  nemlig,  at  gaa  til  Grønland  efter  Sydfrugter  og  orien- 
talske Artikler,  men  da  der  til  Gengæld  vilde  være  en  Lejlighed 
til  at  samle  danske  Industriartikler,  for  hvilke  et  Marked  kan 
blive  fundet  den  Vej,  i Pakhusene  af  den  grønlandske  Station, 
hvor  Pakning  og  Præparation  for  de  forskellige  Transportmaader 
kan  blive  udført,  saa  vilde  det  sikkert  blive  følt  som  en  tiltalende 
Mulighed.  Det  har  alle  Tider  forekommet  mig  som  et  profetisk 
Indfald  af  Erik  Røde,  da  han  søgte  at  „boome“  Landet  ved  at 
give  det  et  mere  tiltrækkende  Navn  end  hans  Hjemland  havde, 
og  hvis  vi  gør  vor  Pligt  nu,  vil  hans  Idé  sikkert  blive  realiseret. 

III 

HVAD  DER  BURDE  GØRES 

Sydgrønlands  Kystlinie  synes  af  Naturen  dannet  som  et  ud- 
strakt System  af  rummelige  Havne,  og  da  en  Klippekyst  som 
denne  i Reglen  antyder  Tilstedeværelsen  af  dybt  Vand,  skulde 
det  synes  en  let  Opgave  at  finde  en  rummelig  Havn  med  Anker- 
plads og  med  i det  mindste  12  Meters  eller  40  Fods  Vanddybde 
ved  Lavvande.  De  Skibe,  som  vil  blive  anvendt  i Sejladsen  paa 
Port  Nelson,  vil  nemlig  efter  al  Sandsynlighed  blive  Fragtskibe 
med  en  Drægtighed  af  10,000  til  25,000  Tons.  De  nye  Havne- 
anlæg ved  Liverpool  og  London  bliver  vel  beregnet  paa  større 
Skibe  end  disse,  og  Liverpools  nye  Havnebassiner  er  saaledes 
indrettede  paa  at  modtage  Kolosser  af  275  Meters  Længde,  30 
Meters  Brede  og  et  Dybgaaende  af  12  Meter,  i Stand  til  at  bære 
60,000  Tons.  Men  der  er  næppe  nogen  Rimelighed  for  at  antage, 
at  Skibe  af  denne  Størrelse  nogensinde  vil  blive  anvendt  i de 
grønlandske  Farvande.  En  Flydedok  eller  andet  Middel  for  Re- 
paration af  Skibe  skulde  dog  ikke  blive  beregnet  for  Fartøjer 
mindre  end  225  Meters  Længde,  24  Meters  Brede  og  8,5  Meters 
Dybgaaende,  bærende  indtil  25,000  Tons,  hvilke,  hvis  man  kan 
dømme  fra  den  nuværende  Udvikling,  vil  blive  Fremtidens  Fragt- 
bærere i Oversø-Fart.  De  er  Lastdragere  af  Staal,  kun  beregnede 
paa  nogle  faa  Passagerer.  Farten  vil  næppe  blive  over  10  Knob 
eller  18  Kilometer  i Timen.  Moderne  Sejlskibe  maa  ogsaa  vise 
sig  i disse  Vande,  muligvis  skonnertriggede  af  maaske  175  Me- 
ters Længde,  20  Meters  Bredde  og  6 Meters  Dybgaaende  med 
Last  af  10,000  Tons.  Vi  vil  næppe  gaa  meget  fejl,  hvis  vi  bereg- 
ner mulige  Havnebekvemmeligheder  for  disse  Skibstyper.  Det 
vil  i hvert  Fald  være  indlysende,  at  de  mange  gamle  Smaaskibe 
paa  mindre  end  3000  Tons  ikke  vilde  betale  sig  paa  Router  af 
denne  Slags,  men  maa  holde  sig  til  Kystfart,  hvor  Vanddybden 
ikke  tillader  Anvendelse  af  moderne  søgaaende  Skibe. 

Ved  Siden  af  de  vigtigere  nationale  og  politiske  Spørgsmaal 
kommer  naturligvis:  Vil  det  betale  sig  for  Danmark  at  anlægge 
og  vedligeholde  en  saadan  Station  og  Havn?  For  at  dette  kan 
blive  tilfredstillende  besvaret,  maa  vi  udfinde,  hvilke  andre  For- 
maal  en  saadan  Plads  vil  tjene.  Den  vil  blive  den  grønlandske 
Hovedstation,  en  international  Post-  og  Telegraf-Station,  en  een- 

tral  Fiskeri-Station  med  Trankogerier  og  Preservesfabrikker,  hvor 
finere  Fisk  (Laks  f.  Eks.)  nedpakkes,  og  saa  fremdeles;  og  til 
disse  Formaal  kræves  Tilstedeværelsen  af  en  fast  Befolkning, 
bestaaende  ikke  af  Eskimoer  og  Blandinger,  men  af  Skandinaver. 
St.  Johns  paa  New  Foundland  har  hidtil  i Virkeligheden  haft 
et  Monopol  paa  Forsyningen  af  Fiskefartøjer  og  Nordpolsekspedi- 
tioner, og  det  vil  naturligvis  blive  den  ny  Stations  Opgave  at 
bryde  dette  Monopol,  hvilket  den  kan  gøre  saa  meget  lettere, 
som  den  vil  blive  1300  Kilometer  nærmere  til  Arbejdsmarken. 
St.  John  har  30,000  Indbyggere,  hovedsagelig  levende  af  Fiske- 
riet paa  „Banken"  og  i de  nordligere  Vande.  Hvilken  Forandring 
vilde  det  ikke  bringe  baade  i Grønlands  Stilling  og  i den  Respekt, 
Danmark  nyder  mellem  Jordens  Nationer,  om  20  Aars  Arbejde 
kunde  opvise  omend  blot  5000  Indbyggere  paa  denne  Forpost- 
Station  med  det  danske  Orlogsflag  som  Garanti  for  Justits  i Far- 
vandene? Værdien  af  dette  kunde  næppe  beregnes  i Penge. 

At  ogsaa  andre  har  haft  deres  Opmærksomhed  henvendt  paa 
Grønlands  naturlige  Fordele,  viser  et  Andragende,  som  ifølge 
Meddelelse  i Aviserne  var  indgivet  til  den  danske  Regering  fra 
amerikanske  Læger  — men  iøvrigt  blev  afslaaet  — om  Tilladelse 
til  at  stationere  et  Sanatorieskib  for  Brystsyge  i en  af  de  grøn- 
landske Fjorde.  At  Klimaet  er  sundt  er  en  velkendt  Sag  skønt 
Levemaaden  af  de  indfødte  ikke  er  det,  men  der  er  andre  For- 
dele; Vand  kan  dyrkes  saavelsom  Land,  og  de  mange  dybe 
Fjorde  af  Grønland  egner  sig  særdeles  vel  for  Fiskeåvl,  som 
koster  lidet,  men  kan,  naar  det  er  sat  i System,  blive  en  Rig- 
domskilde. Vildt  af  forskellig  Slags  vil  leve  i Grønland,  og  der 
er  Plads  nok. 

Den  Sag,  som  bringer  mig  til  at  søge  Offentlighedens  Op- 
mærksomhed her,  behøver  næppe  at  forandre  Grønlands  Stilling 
i sin  Helhed,  Hvad  vi  behøver,  er  Anlæget  af  en  hel-dansk 
Koloni  med  en  Havn,  og  dette  kan,  skulde  jeg  antage,  gøres 
uden  alvorligt  at  forstyrre  Landets  Forhold  til  den  indfødte  Be- 
folkning. Mit  Forslag  er,  at  den  sydligste  Del  af  Landet  fra  Taser- 
mint-Fjord  i Vest  til  Lindenow-Fjord  i Øst,  forudsat  at  en  for- 
maalstjenlig  Havn  kan  blive  udpeget  her,  bliver  udskilt  fra  den 
grønlandske  Koloni- Administration,  aabnet  for  Nybyggere  og  eta- 
bleret som  et  Amt,  under  de  almindelige  danske  Love  eller 
under  særlige  Love,  med  en  Stilling  til  Hovedlandet  i Lighed 

med  Færøernes.  Omkring  eller  ved  Havnen  anlægges  en  Køb- 
stad, som  omgives  med  en  Toldgrænse.  Begyndelsen  til  en  Be- 
folkning vil  følge  med  Anlæget  af  Havn  og  Kulstation. 

Da  Bygningen  af  Jernbanen  fra  Winnipeg  til  Port  Nelson  be- 
gyndte for  nogle  Aar  siden,  og  Muligheden  af  en  Dampskibs- 
forbindelse gennem  Hudson-Strædet  var  drøftet,  blev  det  klart 
for  Canadierne,  at  Grønland  derved  vilde  faa  en  ny  og  forhøjet 
Værdi,  og  man  troede,  det  vilde  være  god  Politik  for  „The  Do- 
minion" at  annektere  dette  Land.  Det  var  aabenbart  den  almin- 
delige Opfattelse,  at  Grønland  var  en  Slags  hvid  Elefant  paa 
Danmarks  Hænder,  og  at  det  kun  vilde  koste  et  Ord  for  at  faa 
en  Handel  arrangeret.  Som  et  Slags  Ekko  af  denne  Bevægelse 
foreslog  en  Amerikaner,  at  de  Forenede  Stater  skulde  komme 
„The  Dominion"  og  John  Buil  i Forkøbet  og  foretage  Annekte- 
ringen, og  derved  paa  en  Maade  doublere  Alaska-Handelen,  hvil- 
ken har  vist  sig  saa  fordelagtig.  Regeringskredsene  paa  begge 
Sider  af  Grænsen  vidste  aabenbart  bedre  Besked.  Hvis  der  er 
nogen  Erobring  eller  Annektering  at  gøre  der,  vil  Danmark  sik- 
kert selv  besørge  det  og  gradevis  undertvinge  Naturen  i dette 
store,  mystiske  Land,  til  Ære  for  sig  selv  og  til  Gavn  for  Civi- 
jisationen. 

Chikago,  November  1905. 

A.  J.  Raavad. 

I 

en  bekendte  franske  Politiker  Francis  de  Pres- 
sensé skrev  i 1896  i Reviie  des  Deux  Mondes: 

„Ved  Siden  af  Nydelsessygen  og  Dilettantismen 
er  der  i moderne  Sjæleliv  en  Trang  til  at  give 
Afkald,  til  at  underkaste  sig  en  Lov,  at  adlyde,  at 
leve  tilbagetrukkent,  at  føre  en  regelbunden  og 
klostergiven  Tilværelse. “ *) 

Denne  Tilbøjelighed  for  Klosterlivet  — erklærer  den  franske 
Skribent  — er  særegen  for  alle  Nedgangs-  og  Opløsningstider, 
for  saa  vidt  disse  endnu  rummer  nye  Livsmuligheder  og  Spirer 
til  en  videre  Udvikling.  Og  han  henpeger  paa  Klostervæsenets 
første  store  Blomstringsperiode  under  det  romerske  Riges  For- 
fald i det  fjerde  og  femte  Aarhundrede  — en  Periode,  med 
hvilken  vor  Tid  frembyder  mere  end  én  Lighed.  Den  Gang, 
som  nu  — mener  han  — er  Klostrene  de  Tilflugtssteder  for 
Idealer,  hvorfra  Fremtiden  skal  oprinde. 

Dette  være  som  det  vil.  Fr.  de  Pressensé  skrev  disse  Ord, 
før  han  blev  Socialist,  og  det  er  rimeligt,  at  han  nu  har  sit 
Fremtidshaab  ganske  andre  Steder  end  indenfor  Klostermurene. 
Men  faktisk  er  det  at  det  nu  udrundne  nittende  Aarhundrede 
har  set  Munkevæsenet  udvikle  sig  overordenlig  stærkt,  og  at 
Klosterlivet  i vore  Dage  har  taget  et  Opsving,  som  ingen  paa 
den  store  franske  Revolutions  eller  den  første  Napoleons  Tid 
vilde  have  drømt  om.  Flere  Lande  har  ganske  vist  gjort,  hvad 

*)  Fr.  de  Pressensé:  Le  Cardinal  Mauring  (Paris  1896)  p.  94—95. 

Tilskueren  1906  45 

de  kunde,  for  at  hæmme  denne  Udvikling,  saaledes  Frankrig, 
Spanien,  delvis  Italien,  til  en  Tid  Tyskland.  Til  Gengæld  har 
Ordensvæsenet,  fordrevet  fra  enkelte  af  disse  Lande,  hæmmet 
i andre  af  dem,  søgt  sig  nye  Virkefelter  anden  Steds,  og  Eng- 
land, Nordamerika,  Holland,  Skandinavien  rummer  nu  talrige 
Klostre.  Baade  i Italien  og  Tyskland  er  endvidere  den  saakaldte 
„Kulturkamp"  i det  væsenlige  opgivet,  og  Klosterlivet  blomstrer 
op  paany  — i det  sidstnævnte  Rige  endda  under  selve  Kejserens 
Beskyttelse.  Ogsaa  herhjemme  i Danmark  er  der  jo  i det  sidste 
halve  Hundrede  Aar  bleven  opført  mere  end  en  Bygning,  hvor- 
paa  Klosternavnet  kan  passe.  Spørgsmaalet  „Hvad  er  Kloster 
livet?"  er  da  aktuelt  nok,  og  mangen  En  har  maaske  rettet  det 
til  sig  selv,  naar  han  paa  Strandvejen  eller  i Ordrup  passerede 
forbi  en  af  de  store  Bygninger,  bag  hvis  røde  Murer  Jesuiter 
eller  St.  Josefs-Søstre  færdes. 

Selve  Ordet  Kloster  giver  os  ikke  mange  Bidrag  til  en  Be- 
svarelse af  Spørgsmaalet.  Det  latinske  Claustrum,  hvorfra  det 
danske  Ord  stammer,  betyder  i klassisk  Latin  „en  Slaa"  og 
bruges  helst  i Flertal  med  Betydningen  „Laas  og  Lukke".  Senere 
er  det  kommen  til  ogsaa  at  betyde  „en  Bom",  „en  Skranke"  og 
enelig  „et  Indelukke",  „et  Bur".  Det  er  i denne  sidste  Betyd- 
ning, at  Ordet  er  gaaet  over  i Tysk  og  derpaa  til  de  nordiske 
Sprog  — medens  det  paa  Fransk  og  Italiensk  har  faaet  den 
mere  indskrænkede  Betydning  „Klostergang"  eller  „Klostergaard" 
(chiostro,  cloitre).  Et  Kloster  betegnes  i disse  Sprog  ved  Ordet 
convento,  couvent,  altsaa  Forsamling,  eller  monastero,  monastére, 
d.  v.  s.  „Munkebo",  et  Ord,  der  paa  Tysk  mærkelig  nok  er 
kommen  til  at  betyde  en  Domkirke  (Miinster),  oprindelig  altsaa 
den  til  et  Kloster,  et  Monasterium,  henhørende  Kirke.) 

Ved  Ordet  Kloster  er  i hvert  Fald  én  Side  af  Klosterlivet 
bestemt.  Den,  der  er  gaaet  i Kloster,  har  udsondret  og  afsondret 
sig  — udsondret  sig  fra  Menneskenes  store  Flertal  og  afsondret 
sig  sammen  med  en  mindre  Kreds  af  Ligesindede. 

Jeg  læste  for  nogen  Tid  siden  — det  var  iøvrigt  i „Frem* 
for  17.  September  i Fjor  — en  Artikel,  hvori  en  ung  dansk 
Forfatter  fortalte  om,  hvad  han  kaldte  „Et  Natursamfund",  som 
han  paa  en  Rejse  havde  gjort  Bekendtskab  med  nede  i det  syd- 
lige Schweiz,  lidt  Nord  for  Lago  Maggiore,  altsaa  lige  ved  den 
italienske  Grænse.  Et  lille  Samfund  af  Malere,  Skribenter 

Billedhuggere,  Officerer,  Haandværkere,  Læger  har  her  slaaet 
sig  ned  og  fører  en  Art  Naturtilværelse.  De  nærer  sig  af  Mark- 
ens Frugter  og  Skovens  Bær,  af  Grøntsager,  Svampe  og  spise- 
lige Rødder.  Deres  Klædedragt  er  særdeles  enkel,  og  de  tilvir- 
ker selv  deres  faa  Brugsgenstande  — Møbler  af  Grene,  Tæpper 
af  Bast  og  Bladribber,  Krukker  og  Fade  af  Skovens  Ler.  Fore- 
løbig har  dette  ejendommelige  lille  Samfund  kun  bestaaet  i fem 
Aar,  men  synes  at  være  ganske  levedygtigt  og  staar  for  den 
unge  danske  Skribent,  der  har  haft  Lejlighed  til  at  besøge  det, 
som  et  Vidnesbyrd  om,  „hvor  enkelt,  tarveligt  og  nøjsomt  Livet 
kan  leves  i Tilfredshed  og  Glæde." 

Der  er  i Skildringen  af  et  saadant  Natursamfund  adskil%t, 
der  minder  om  det  oprindelige  Klosterliv.  De  første  Munke  var 
jo  Eneboere,  de  første  Klostre  Sammenslutninger  af  saadanne 
Eneboere,  som  i Syriens  Ødemarker  eller  Ægyptens  Ørkener 
havde  opført  deres  Siv-  og  Rørhytter,  deres  Laurer,  som  de 
kaldtes,  i Nærheden  af  hverandre. 

Og  dog  udkræves  der  mere  end  fælles  Liv  under  primitive 
Vilkaar  for  at  der  skal  kunne  tales  om  et  Kloster.  Et  Eksempel 
vif  vise,  hvad  der  yderligere  behøves. 

For  nogle  Aar  siden  var  en  Del  unge  danske  Kunstnere 
under  et  Ophold  i Italien  bleven  saa  begejstrede  for,  hvad  de 
havde  set  af  Klosterliv  dernede,  at  de  ved  deres  Hjemkomst 
besluttede  at  grunde  en  Kunstnerkoloni  i klosterlige  Former. 
Et  Stykke  Jord  i Omegnen  af  København  blev  indkøbt,  og 
herpaa  skulde  der  rejses  en  Bygning,  hvor  hvert  Medlem  af 
det  lille  Samfund  skulde  have  sin  Celle,  og  hvor  der  desuden 
skulde  findes  fælles  Atelier,  fælles  Spisesal  med  mere.  Arbejds- 
udbyttet  skulde  gaa  i en  fælles  Kasse,  hvoraf  alle  Udgifter  skulde 
afholdes. 

Denne  smukke  Plan,  som  havde  til  Hensigt  at  genskabe  et 
florentinsk  San  Marco-Kloster  under  ribrdiske  Himmelstrøg,  blev 
imidlertid  aldrig  realiseret.  Og  den  simple  Aarsag  hertil  var,  at 
bedst  som  Forberedelserne  til  det  nye  Kloster  var  i fuld  Gang, 
gik  først  den  ene,  saa  den  anden  af  de  vordende  Klosterbrødre 
hen  og  — forlovede  sig.  Og  intet  Kloster,  end  ikke  et  Kunst- 
nerkloster, kan  indlade  sig  paa  at  optage  gifte  Personer,  eller 
saadanne,  der  tænker  paa  at  gifte  sig. 

Med  andre  Ord  — Klosterliv  og  den  Enkeltes  Familieliv  er 

to  Ting,  der  udelukker  hinanden.  Eller  rettere:  Klosterlivet  er 
selv  en  Art  Familieliv,  og  man  kan  ikke  paa  én  Gang  tilhøre 
to  Familier.  Den,  som  er  gaaet  i Kloster,  har  dermed  forladt 
sin  egen  Familie  og  har  løst  alle  naturlige  Baand.  To  Brødre, 
som  er  i samme  Kloster,  og  som  daglig  ser  hinanden,  siger  der- 
for ikke  mere  du  til  hinanden  eller  kalder  hinanden  ved  For- 
navn. De  siger  „De"  og  titulerer  hinanden,  som  om  de  var 
fremmede.  Hertil  sigter  ogsaa  den  Skik,  at  den,  som  indtræder 
i et  Kloster,  ved  Indtrædelsen  faar  et  nyt  Navn. 

De  fleste  Mennesker  kender  noget  til,  hvad  der  kaldes  Fa- 
milievrøvl, Bryderier  med  Familien.  Mere  end  én  Gang  kan  den 
Effkelte  paa  en  ubehagelig  Maade  faa  at  føle,  hvad  det  vil  sige, 
at  man  ikke  selv  har  valgt  sin  Familie,  men  at  man  nu  en  Gang 
maa  tage  sine  Nærmeste,  som  de  er.  Jeg  underkender  ikke  den 
opdragende  Betydning  heraf.  Jeg  henpeger  blot  paa,  at  man  i 
Klosteret  har  en  Familie,  hvis  Medlemmer  har  funden  sammen, 
fordi  de  havde  fælles  Formaal,  og  fordi  deres  Hensigt  var  at 
realisere  et  og  samme  Ideal. 

Man  kunde  altsaa  kalde  Klosteret  den  ideale  Familie.  Og 
denne  tør  ikke  splittes  ved  Indførelsen  af  privat,  paa  anden 
Grundvold  stiftet  Familieliv. 

Men  for  at  en  saadan  ideal  Familie  ikke  atter  skal  opløses, 
maa  den  være  sammenføjet  paa  ganske  lignende  Maade  som  den 
naturlige  Familie.  Dette  var  det,  de  danske  Kunstnere  med  deres 
Drømme  om  et  Malerkloster  havde  glemt.  Klosterlivet  er  umu- 
ligt uden  nøje  Efterligning  af  Familielivet. 

Vi  finder  let,  hvad  det  er,  som  holder  en  Familie  sammen. 

Det  er  for  det  første  Kærligheds-  og  Lydighedsforholdet 
mellem  Forældre  og  Børn.  Det  er  herigennem,  Familien  (aar 
sin  indre  Enhed,  sit  Fællesskab  i Anskuelser  og  Bestræbelser. 
Dette  Forhold  er  nøjagtig  efterlignet  i Klosterlivet.  Den  Fore- 
satte i Klosteret  kaldes  Abbas,  d.  v.  s.  Fader,  og  alle  de  Øvrige 
føler  sig  som  hans  Børn,  der  er  ham  Lydighed  skyldig.  Derfor 
Betegnelsen  „Brødre"  eller  „Søstre"  om  Klosterets  Beboere. 
Lydigheden  mod  Abbeden  er  det  første  Baand,  der  holder 
Klosterfamilien  sammen. 

Den  naturlige  Familie  er  endvidere  kun  mulig  paa  Grundlag 
af  den  ægteskabelige  Troskab.  Saa  snart  Mand  eller  Hustru  be- 
gynder at  dyrke  „fremmede  Guder",  er  ogsaa  Hjemmet  opløst. 

Hertil  svarer  i Klosterlivet,  at  alle  Klosterets  Medlemmer  for- 
pligter sig  til  at  leve  i enlig  Stand.  Klostret  er  det  eneste  Sted, 
hvor  deres  Hjærte  tør  bygge  Rede. 

Et  tredje  Baand,  hvormed  Klostersamfundet  er  omgjordet, 
er  endelig  det  økonomiske  Fællesskab.  Ogsaa  dette  Træk  er 
laant  fra  Familielivet.  Udbyttet  af  alle  Familiemedlemmernes 
Arbejde  kommer  hele  Familien  til  Gavn. 

Disse  tre  Principper  for  det  klosterlige  Familieliv  er  det 
endelig,  som  gøres  til  Lov  for  den  Enkelte  gennem  de  tre  høj- 
tidelige Løfter,  som  enhver,  der  vil  gaa  i Kloster,  maa  aflægge 
— Lydighedsløftet,  Kyskhedsløftet,  Fattigdomsløftet  — hine  tre 
Løfter  som  Giotto  har  forherliget  i sine  berømte  Fresker  over 
Højalteret  i S.  Francescos  Underkirke  i Assisi. 

H 

Hvorledes  gaar  det  til,  at  man  bliver  Munk? 

Et  almindelig  udbredt  Svar  paa  dette  Spørgsmaal  er:  „Man 
bliver  Munk  af  ulykkelig  Kærlighed  — eller  af  Livslede  — eller 
for  at  gøre  Bod  for  store  Forbrydelser!"  Klostrene  skulde  efter 
denne  Opfattelse  være  et  Tilflugtssted  for  smægtende  Werthere, 
som  ikke  fik  deres  respektive  Lotter  — for  dekadente  trætte 
Mænd  — for  omvendte  Fra  Diavoloer.  Jeg  tager  ikke  fejl,  naar 
jeg  siger,  at  ingen  Opfattelse  kan  være  mere  urigtig. 

Jeg  har  flere  Gange  været  i det  heldige  Tilfælde  at  kende 
unge  Mænd,  som  blev  Munke,  og  jeg  har  derved  kunnet  danne 
mig  en  Forestilling  om,  hvad  der  disponerede  eller  bevægede 
dem  til  at  gaa  i Kloster, 

Allerførst  maa  jeg  gøre  opmærksom  paa  det  Bidrag  til  Løs- 
ningen af  det  sociale  Spørgsmaal,  som  Klostrenes  Eksistens  yder. 
I hvor  mange,  lidt  talrige,  Familier  føles  ikke  Vanskeligheden 
ved  at  faa  alle  Børnene  anbragte  paa  standsmæssig  Maade  — 
at  faa  Døtrene  gift  og  Sønnerne  i Stillinger,  som  tillader  dem  at 
gifte  sig.  En  skarpere  og  skarpere  Konkurrence  følger  af  denne 
Tingenes  Ordning,  og  at  nu  ogsaa  Kvinderne  er  kommen  ud 
paa  Arbejdsmarkedet,  synes  kun  at  gøre  dette  mere  overfyldt 
og  Kampen  for  Tilværelsen  haardere. 

Her  er  det  da,  Klostrene  træder  til  og  indbyder  til  et  Liv  i 
Fællesskab,  Nøjsomhed  og  Arbejde  — et  Liv,  hvorved  til  Gen- 
gæld Eksistensen  er  den  Enkelte  sikret,  omend  under  beskedne 

Former.  For  den,  som  f.  Eks.  agter  at  vie  sit  Liv  til  ideelle 
Formaal,  til  Arbejde  i Videnskabens,  Kunstens,  Literaturens  eller 
Menneskekærlighedens  Tjeneste,  er  det  et  stort  Gode,  at  han 
ved  Tilslutning  til  et  af  Ligesindede  bestaaende  Samfund  kan 
sikre  sig  et,  omend  ikke  overdaadigt,  Udkomne  og  være  fri  for 
Sorgerne  for  det  daglige  Brød.  Den  Tryghed  og  Fred  i Sindet, 
som  herved  opnaas,  bør  ikke  vurderes  ringe. 

Alligevel  vilde  man  misforstaa  mig,  hvis  man  mente,  at  jeg  i 
dette  økonomiske  Hensyn  saa  et  Hovedmotiv  — tilmed  et,  som 
var  berettiget  til  at  have  en  afgørende  Betydning.  Dette  er 
ingenlunde  min  Opfattelse.  Jeg  tror  tværtimod  af  personlig  Er- 
faring at  have  mindst  ét  Eksempel  paa,  at  en  ung  Videnskabs- 
mand, som  vilde  være  Munk,  netop  ikke  blev  det,  fordi  Hensynet 
til  en  økonomisk  sikret  Fremtid  var  den  eneste  eller  og  den 
væsenlige  Drivfjeder  til  hans  Beslutning. 

Hvorfor  og  hvorledes  bliver  man  da  Munk?  Den  normale 
Oprindelse  til  en  saadan  Beslutning  er  ifølge  mine  Erfaringer 
omtrent  denne: 

En  ung  Mand  af  god  Karakter  vokser  op  i et  religiøst  Hjem 
og  modtager  en  kristelig  Opdragelse.  Han  udmærker  sig  frem- 
for sine  Brødre  og  Søskende  ved  særlig  Interesse  for  alt,  der 
staar  i Forbindelse  med  Religionen  — han  læser  gerne  Andagts- 
bøger, gaar  hyppig  og  meget  i Kirke,  beskæftiger  sig  med  Stu- 
diet af  den  hellige  Skrift  og  af  Helgenlegender.  Dette  Studium 
vil  som  Regel  have  en  praktisk  Karakter  — den  Unge  vil  med 
andre  Ord  studere  for  at  faa  at  vide,  hvorledes  den  bedste 
Maade  er  at  leve  paa,  og  han  vil  have  en  Tilbøjelighed  til  at 
sætte  i Værk,  hvad  han  har  læst.  En  praktisk-moralsk,  ikke  en 
theoretisk-videnskabelig  Interesse  er  det  Ledende.  Smukt  og 
rørende  fortæller  den  h.  Teresa  i sin  Selvbiografi,  hvorledes  hun, 
syv  Aar  gammel,  sammen  med  en  yngre  Broder  en  Dag  forlod 
det  fædrene  Hjem  — ikke  for  at  flygte  til  Amerika,  men  for  at 
drage  til  Maurerne  og  der  opnaa  Martyrkronen.  Da  dette  ikke 
lykkedes  de  to  Børn,  besluttede  de  sig  til  at  blive  Eneboere  og 
opførte  i deres  lille  Have  smaa  Eneboerhytter.  En  lignende  Hi- 
storie fortælles  om  de  Spedalskes  Apostel  paa  Molokai,  den  bel- 
giske Præst  Damien  de  Veuster.  I hans  Barndomshjem  blev  der 
hver  Aften  læst  højt  af  en  Samling  Helgenlegender,  og  Fortæl- 
lingerne om  de  ægyptiske  Eneboere,  Antonius,  Paulus,  Pafnutius, 

Pakum,  vakte  da  i saa  høj  Grad  Drengens  Beundring,  at  han 
en  skønne  Dag  drog  til  Skovs  med  tre  af  sine  Søskende  for  at 
leve  som  Eremiter.  I Skoven  satte  de  fire  Børn  sig  derpaa  høj- 
tideligt under  hver  sit  Træ  og  iagttog  en  lang  Tid  streng, 
klosterlig  Tavshed,  indtil  Sulten  endelig  drev  de  unge  Anakoreter 
hjem. 

Barnets  Leg  bliver  den  Voksnes  Liv,  og  gennem  Forbilledets 
Magt  kommer  Klosterlivet  til  at  staa  for  den  Unge  som  det 
mest  attraaværdige,  han  kan  tænke  sig.  Og  naar  den  Alder  er 
kommen,  da  han  skal  til  at  vælge  sig  en  Livsstilling,  er  det  paa 
en  Klosterport,  han  banker,  med  Bøn  om  at  blive  indladt. 

Man  vilde  nu  tage  meget  fejl,  om  man  mente,  at  en  saadan 
Bøn  om  Optagelse  i og  for  sig  var  nok  til  at  skaffe  En  Adgang 
til  et  Kloster.  Klostersamfundet  er  en  Familie  — men  en  Fa- 
milie, der  rekruteres  ved  Udvælgelse.  De,  som  melder  sig  for 
at  blive  Medlemmer  af  den,  maa  fyldestgøre  visse  Betingelser, 
før  deres  Ønske  kan  opfyldes. 

Klostret  skal  paatage  sig  deres  Forsørgelse  — men  følgelig 
maa  det  nye  Familiemedlem  være  i Besiddelse  af  Ævner,  som 
berettiger  ham  til  at  blive  forsørget.  Er  det  et  Benediktiner- 
kloster, han  søger  Optagelse  i,  maa  han  have  Anlæg  for  denne 
Ordens  særlige  Opgaver:  Videnskaben,  Kunsten,  den  liturgiske 
Sang.  Til  Jesuiterne  søger  de,  som  føler  sig  hendragne  til  Lærer- 
gerningen og  den  apologetiske  Virksomhed.  De  apostoliske  Sjæle, 
de  vordende  Missionærer  banker  især  paa  hos  Franciskanerne 
og  Domikaneme.  Hver  Munkeorden  har  sit  Speciale  — hvilket 
naturligvis  ikke  udelukker,  at  den  ogsaa  giver  sig  af  med  andre 
Opgaver.  For  de  fleste  kvindelige  Ordeners  Vedkommende  er 
det  Undervisning  og  Sygepleje,  som  er  Formaalet  for  den  kloster- 
lige Virksomhed. 

Foruden  Tilbøjeligheden  for  Ordenens  Opgave  og  Ævnen  til 
paa  fyldestgørende  Maade  at  bidrage  til  denne  Opgaves  Løsning, 
udkræves  der  endnu  visse  materielle  Betingelser.  Saaledes  for- 
drer flere  kvindelige  Klostersamfund  af  det  nye  Medlem  en  Sum 
Penge,  den  saakaldte  „Medgift",  der  lægges  til  Klosterets  For- 
mue. Andre  fordrer  i hvert  Fald  et  temmelig  omfattende  Udstyr, 
som  kan  strække  til  for  de  første  Par  Aar  i Klostret  — de 
Aar,  da  det  endnu  er  tilladt  den  Nyoptagne  at  træde  ud. 

Under  et  Ophold  i Belgien  1901  havde  jeg  Lejlighed  til  at 

lære  et  Par  saadanne  Aspiranter  til  en  Klosterplads  at  kende. 
Det  var  i et  Kloster  ikke  langt  fra  Antwerpen,  af  Trappisternes 
meget  strænge  Orden.  Gennem  Læsningen  af  Huysmans’  berømte 
Roman  En  route,  hvor  han  skildrer  sit  Ophold  i et  Trappist- 
kloster i Nærheden  af  Paris,  havde  jeg  faaet  Lyst  til  at  gøre 
Bekendtskab  med  netop  disse  Munke.  Egenlig  er  det  de  samme, 
som  i gamle  Dage  kaldtes  Cistercienseme,  og  som  her  i Dan- 
mark besad  store  Klostre  i Esrom,  Sorø,  Vitskøl,  Øm  og  flere 
andre  Steder.  Navnet  Trappister  fører  de  siden  det  17de  Aar- 
hundrede  efter  et  af  deres  Hovedklostre  — La  Trappe  i Frankrig. 

Saa  kører  jeg  da  med  Dampsporvognen  ud  ad  en  af  de  vel- 
holdte, paa  lange  Strækninger  endog  brolagte,  belgiske  Landeveje. 
Jeg  kommer  igennem  flere  Landsbyer,  som  med  deres  grund- 
murede, malede  Rækker  af  Huse  mere  ligner  smaa  Provinsbyer. 
I Wijneghem  er  der  Sommermarked  med  Karneval  og  Kaste- 
gynge. Og  efter  en  lille  Times  Kørsel  er  jeg  ved  mit  Bestem- 
melsessted — Landsbyen  Westmalle. 

Med  min  Rejsetaske  over  Ryggen  bliver  jeg  staaende  og  ser 
efter  det  lille  Vogntog,  der  damper  bort  mellem  Vejens  to  Ræk- 
ker af  høje  Træer.  Rundtom  er  godt,  fladt,  grønt  belgisk  Land; 
Duft  af  Hø,  der  ligger  paa  Skaar,  naar  mig  fra  Markerne.  Nogle 
Skridt  borte  ser  jeg  et  Værtshus  med  et  af  de  pudsige,  for  Bel- 
gien saa  karakteristiske  Skilte;  Chez  Felix  staar  der  malet  midt 
over  Døren,  og  et  Øjeblik  efter  sidder  jeg  „hos  Felix"  ved  et 
Glas  01,  der  er  bedre  end  det,  man  sædvanlig  faar  i Belgien. 
Da  jeg  spørger  om  Grunden  hertil,  svarer  Værten  mig  stolt,  at 
det  er  ogsaa  Trappistøl,  og  jeg  faar  derved  at  vide,  at  Munkene, 
som  jeg  agter  at  besøge,  ernærer  sig  som  Ølbryggere.  De  for- 
syner ikke  blot  hele  Omegnen  med  01,  men  fører  det  ogsaa 
ind  til  Antwerpen,  ja  længere  bort  endda. 

Jeg  spørger  nu  om  Vej  til  Klostret,  og  en  Allé  ligefor  Værts- 
huset fører  umiddelbart  derhen.  Efter  nogle  Minuters  Gang  ser 
jeg  bag  grønne  Havehække  lange,  røde  Mure  løfte  sig  og  over 
dem  det  spidse  Spir  paa  et  ukunstlet  Kirketaarn.  Længst  borte 
i det  udstrakte  Bygningskompleks  stikker  ogsaa  to  store  Bryg- 
geriskorstene  til  Vejrs. 

Jeg  ringer  paa  ved  den  forsvarlig  lukkede  Port;  en  rusten 
Klokke  giver  Lyd  indenfor  og  vedbliver  langt  og  længe  at  klemte 
med  hæse  Klemt.  Jeg  fordriver  Ventetiden  med  at  betragte  de 

to  Helgenstatuer,  der  i Nicher  bevogter  Indgangen,  og  at  tyde 
Indskriften  midt  over  Porten.  Det  er  et  Bibelsted:  „Hvis  I ikke 
omvender  Eder  og  gør  Bod,  da  skulle  i alle  ligesaa  omkomme” 
{Luc.  XIII, 5)  — Jesu  Svar  til  Farisæerne,  som  spurgte  ham,  om 
•de  Mennesker,  der  havde  mistet  Livet  ved  en  datidig  Gentofte- 
ulykke,  kunde  antages  at  have  været  større  Syndere  end  andre. 

Saa  aabnes  Porten,  og  i Døraabningen  foran  mig  staar  en 
gammel  Klosterbroder  i brun  Kutte,  med  langt  hvidt  Skæg.  Da 
han  ser  mig,  bøjer  han  sig  til  en  dyb  Hilsen,  gør  Tegn,  at  jeg 
skal  træde  indenfor,  lukker  Døren  og  gaar  foran  mig  ad  en 
brolagt  Vej,  der  mellem  høje  Tax-  og  Thujabuske  fører  op  til 
Klosterkirken.  Døren  staar  vidaaben,  og  Broderen  gaar  foran 
mig  ind.  Kirkens  nederste  Ende  er  ved  en  Glasvæg  skilt  fra 
■den  øverste,  som  saaledes  er  forbeholdt  Munkene  selv.  Jeg  mod- 
tager et  vagt  Indtryk  af  romansk  Arkitektur  — røde  Murstens- 
buer,  hvide  Hvælvinger,  et  Alter  i stræng  og  simpel  Stil.  Men 
allerede  trækker  min  Fører  mig  i Armen,  at  vi  skal  videre,  og 
jeg  følger  ham  paany,  denne  Gang  til  Klostrets  Modtagelses- 
værelse. At  han  stadig  ikke  siger  mig  et  Ord,  kommer  af,  at  Trap- 
pisterne ved  deres  Ordensregel  er  forpligtede  til  stadig  Tavshed 
— undtagen  i de  allernødvendigste  Tilfælde.  Og  overfor  mig  kan 
Broderen  jo  saa  udmærket  godt  gøre  sig  forstaaelig  uden  Ord. 

Altsaa  peger  han  paa  en  Stol  i Taleværelset  og  forsvinder 
uden  til  Afsked  at  have  hilst  mig  med  hint  Memento  mori , der 
ifølge  en  udbredt  Overtro  skulde  være  det  eneste,  Trappisterne 
plejede  at  sige  hinanden,  naar  de  mødtes  og  skiltes.  Han  for- 
svinder for  at  hente  den  Pater,  der  har  med  Gæsterne  at  gøre. 

Jeg  giver  mig  imens  til  at  studere  de  Opslag  i Glas  og  Ram- 
me, som  findes  paa  Værelsets  hvidkalkede  Vægge.  De  er  affat- 
tede paa  Fransk;  et  af  dem  lyder: 

„Da  de  Munke,  som  har  med  de  Fremmede  at  gøre,  paa 
Grund  af  de  mangfoldige  Pligter,  som  paahviler  dem,  maa  passe 
meget  nøje  paa  deres  Tid,  tillader  vi  os  at  haabe,  at  d’Hrr.  Frem- 
mede ikke  tager  disse  Munke  det  ilde  op,  at  de  ikke  hengiver 
sig  til  lange  Samtaler."  Et  andet  meddeler: 

„De  iblandt  de  Fremmede,  som  er  dispenserede  fra  at  faste, 
maa  underrette  Gæstepateren  derom.  Han  vil  da  tro  dem  paa 
•deres  Ord"  — il  se  rendra  d leur  témoignage  — „men  han 
paatager  sig  iøvrigt  intet  Ansvar  for  deres  Adfærd." 

Da  Gæstepateren  stadig  lader  vente  paa  sig,  lægger  jeg  Frakke 
og  Taske  fra  mig  og  gaar  udenfor.  Der  er  en  lille  Have  lige 
udenfor  Taleværelset  eller  bedre  en  lille  Lund  — Akacier,  Lærk, 
Løn,  blomstrende  Azaleer.  En  Græsplæne  sænker  sig  ned  mod 
en  Dam  med  Kalla  om  Randen.  I Baggrunden  staar  de  høje, 
mørke  Tuja  og  Taxbuske  langs  Gangen,  ad  hvilken  jeg  kom. 

Her  er  meget  stille  ude;  en  Gøg  kukker  langt  borte,  og  Fluer 
summer.  Den  sene  Eftermiddagssol  gyldenstrejfer  Græsset  og 
de  høje  Padderokker  i Plænen;  Fugle  kvidrer. 

Herude  i Haven  finder  Gæstepateren  mig.  Han  er  ikke  klædt 
i Brunt  som  Portneren,  der  hører  til  den  Klasse  af  Klosterbebo- 
erne, som  kaldes  Lægbrødre.  Han  er  Pater,  d.  v.  s.  en  studeret 
Mand,  og  bærer  til  Tegn  herpaa  en  hvid,  ulden  Kutte  med  sort 
Bælte  og  et  sort  Skapular  — en  bred  Strimmel  Tøj,  der  fra 
Halsen  falder  ned  over  Bryst  og  Ryg.  I Haanden  holder  han 
mit  Visitkort  — samt  Visitkortet  fra  den  Prælat,  hvis  Anbefaling 
jeg  har  paaberaabt  mig,  og  som  han  nu  ogsaa  tror  at  finde  som 
Gæst  i Klostret.  Noget  skuffet,  omend  fuldstændig  elskværdigt, 
tager  han  til  Takke  med  mig. 

Det  er  henved  Aftensmadstid,  og  snart  sidder  jeg  til  Bords  i 
Gæsterefektoriet.  Jeg  er  ikke  ene  — der  er  to  andre  Gæster  i 
Klostret.  Den  ene  er  aabenbart  Bonde  — en  stor,  bredskuldret 
ung  Mand  med  svære  Lemmer  og  mægtige  Hænder.  Et  kraftigt 
brunt  Skæg,  der  er  studset  over  Munden,  omgiver  det  regelmæs- 
sige, vejrbidte  Ansigt,  hvori  to  gode,  blaa  Øjne  lyser.  Han  taler  kun 
Flamsk,  saa  det  bliver  ikke  mange  Ord,  vi  kan  vexle.  Den  anden 
af  mine  Bordfæller  taler  derimod  Fransk  og  præsenterer  sig  som 
en  Købmand  fra  Vestflandern.  Begge  er  de  her  for  at  blive  Trap- 
pister, og  jeg  maa  vise  dem  Ringen  paa  min  højre  Haand  for  at 
overbevise  dem  om,  at  jeg  ikke  er  her  i samme  Hensigt.  Det 
er  sjældent,  at  der  kommer  Turister  til  Westmalle. 

Efter  Aftensbordet  spaserer  den  unge  Købmand  og  jeg  sam- 
men ude  i Haven.  Vi  gaar  lidt  rundt  og  beser  den;  der  er  Guld- 
fisk i Dammen  med  Kallaerne  og  et  Sted  mellem  Træerne  er 
indrettet  en  Kopi  i formindsket  Maalestok  af  Grotten  i Lourdes. 
Saa  standser  Købmanden  og  ser  op  mod  den  klare  Aftenhimmel, 
hvor  Svalerne  kredser: 

„Denne  Stilhed  hos  Trappisterne”  — siger  han  — „denne 
Tavshed,  der  taler!  Det  er  ikke  første  Gang,  jeg  er  her;  lige 

siden  min  tidligste  Ungdom  har  det  været  min  Drøm  at  blive 
Trappist.  Men  Fader  døde  tidlig  — jeg  maatte  forsørge  mine 
mindre  Søskende  — først  nu  er  de  alle  kommen  i Vej,  og  jeg 
kan  med  god  Samvittighed  sige  Verden  Farvel.  Men  hvor  mange 
Gange  har  jeg  ikke  grædt,  naar  jeg  var  til  Stede  her  i Kirken 
og  oppe  fra  Fremmedlogen,  gennem  Tremmegitret,  saae  alle  disse 
store,  kraftige  Mænd  kaste  sig  ned  paa  deres  Ansigt  i Bøn,  og 
alt  blev  stille  — en  vidunderlig,  en  overvældende  Stilhed!  Aa, 
for  den,  der  kan  tænke,  er  det  underfuldt  — og  for  den,  der 
kan  føle,  er  det  skønt,  skønt,  skønt !“ 

Fem  Aar  er  nu  gaaet  siden  hin  Aften  hos  Trappisterne  og 
hin  Samtale  med  den  unge  Købmand  fra  Vestflandem,  men 
endnu  ser  jeg  hans  begejstrede  Blik  rettet  mod  Aftenhimlen, 
endnu  hører  jeg  ham  med  sin  brede,  flamske  Udtale  gentage: 
Oh,  (fest  beau,  (fest  beau,  beau,  beau  . . . 

III 

Der  gives  som  allerede  nævnt  i ethvert  Kloster  to  Arter  af 
Munke  — Lægbrødrene,  hvem  det  grovere  Arbejde  tilfalder,  og 
Patrene,  der  har  Klosterets  Ledelse  og  ved  deres  højere  Dan- 
nelse udgør  ligesom  en  Overklasse.  Min  Ven  Købmanden,  der 
var  Student,  skulde  være  Pater,  den  unge  Bonde  derimod  Læg- 
broder. Næste  Morgen,  da  jeg  blev  vist  rundt  i Klostret,  saae 
jeg  ham  derfor  allerede  i Færd  med  at  plukke  Ærter.  Jeg  raabte 
i Forbigaaende  noget  til  ham,  men  han  svarede  kun  med  at 
nikke  og  gjorde  derpaa  smilende  en  Gebærde  med  Tommel- 
fingeren foran  sin  Mund,  som  naar  man  drejer  en  Nøgle  om. 
Der  var  lukket  i Laas  for  Munden  — han  var  allerede  begyndt 
at  blive  Trappist.  Efter  nogle  Dages  Forløb  vilde  han  aflægge  de 
Klæder,  hvori  han  var  kommen,  for  at  iføre  sig  Novicedragten, 
og  efter  et  Aars  Novicetid  kunde  han  endelig  afgøre,  om  han 
vilde  blive  i Klostret  eller  vende  tilbage  til  Verden. 

Cisterciencerordenen  er,  som  sagt,  en  af  de  strængeste,  der  findes. 
Af  Døgnets  24  Timer  vies  kun  sex  til  Søvn,  sex  til  Bøn,  i syv  til 
ni  arbejdes  der,  dels  med  legemligt,  dels  med  aandeligt  Arbejde. 
Om  Vinteren  — d.  v s.  fra  1.  November  til  Paaske  — hedder  det 
at  staa  op  op  om  Morgenen  Kl.  1 og  straks  begive  sig  til  Mor- 
genbøn i Kirken  — en  Morgenbøn,  som  varer  to  Timer.  Om 
Sommeren  staar  Munkene  derimod  først  op  Kl.  2,  idet  de,  paa 

Grund  af  det  meget  Markarbejde,  ikke  altid  kan  komme  i Seng  saa 
tidligt  som  Kl.  7 om  Aftenen.  Efter  at  have  været  oppe  fra  Kl.  2 
og  dels  bedt,  dels  arbejdet  hele  Tiden,  faar  de  ikke  Frokost  før 
Klokken  halvsyv.  Middagen  er  Klokken  11,  Aftensmaden  Klok- 
ken 5.  Kød,  Fisk,  Æg,  Mælk  er  ukendte  Retter  paa  Trappistens 
Bord.  Hans  Næringsmidler  er  Grovbrød  samt  Grøntsager,  kogt 
i Vand,  tilsatte  med  Olie.  Hertil  drikker  han,  ikke  Vin  eller  01 
— end  ikke  det  af  ham  selv  bryggede  — men  Vand,  hvorpaa 
der  er  sat  Smag  med  lidt  Eddike.  Medens  de  Krav,  der  stilles 
baade  til  Aand  og  Legem,  er  sat  højt  nok  op,  er  Legemets  Krav 
til  Gengæld  sat  saa  langt  ned  som  muligt. 

Hvorledes  udholder  Mennesker  nu  denne  Levemaade?  Selv 
opholdt  jeg  mig  ikke  længe  nok  i Westmalle  til  at  kunne  gøre 
Munkene  Spørgsmaal  af  denne  Art.  Derimod  har  Huysmans  i 
sin  ovenomtalte  Bog  En  route  et  interessant  herhenhørende  Sted. 

Bogens  Helt,  Forfatteren  Durtal,  i hvem  man  let  genkender 
Huysmans’  andet  Jeg,  er  paa  Vandring  gennem  Klostret  for  at 
bese  det.  I Spisesalen  kommer  Madspørgsmaalet  ganske  naturligt 
paa  Tale.  Jeg  citerer: 

„ — Hvis  jeg  sagde,  at  vi  sad  her  og  fraadsede,  vilde  jeg  lyve, 
erklærede  Gæstepateren.  Hvad  der  især  i Begyndelsen  er  det  svære- 
ste, er,  at  alle  Krydderier  mangler.  Peber  og  andre  UrtekramVarer  er 
forbudt  i Klostret,  og  da  der  intet  Saltkar  findes  paa  Bordet,  saa  maa 
vi  spise  Maden,  som  den  er,  og  tidt  nok  er  den  tilberedt  helt  uden 
Salt.  Især  paa  varme  Sommerdage,  naar  Sveden  triller  ned  ad  En,  er 
man  ved  at  faa  ondt  af  disse  Fødevarer.  Og  dog  maa  man  stoppe  denne 
varme,  fade  Masse  i sig  i saa  store  Mængder,  at  man  kan  staa  imod 
til  næste  Maaltid.  Den  Ene  ser  paa  den  Anden,  lader  Gaflen  synke  og 
griber  den  igen.  Vor  Middag  i August  Maaned  kan  kun  karakteriseres 
med  ét  Ord  — det  er  et  Martyrium." 

Lignende  Tilstaaelser  har  Huysmans  optegnet  af  sine  Venner 
Trappisternes  Mund  med  Hensyn  til  deres  Sengeleje  — de  sover 
uden  at  tage  Tøjet  af,  liggende  paa  en  haard  Madrats,  kun  med 
Skraamadrats  under  Hovedet  — med  Hensyn  til  den  altfor  spar- 
somme Søvn  — de  kan  under  de  lange,  natlige  Gudstjenester 
ofte  ikke  holde  Øjnene  aabne,  men  overvældes  af  Søvnen  mel- 
lem hvert  Salmevers  . . . 

Alene  heraf  fremgaar  det  med  tilstrækkelig  Klarhed,  at  Klost- 
rene, i hvert  Fald  naar  de  er  af  denne  Art,  ikke  er  de  mest 
passende  Opholdssteder  for  angrende  Dekadenter  eller  omvendte 

trætte  Mænd.  Man  maa  have  hele  sin  Sundhed  og  hele  sin  Ung- 
dom i Behold  for  at  kunne  gaa  ind  til  et  saadant  Liv. 

Og  da  — da  sker  det,  at  disse  Munke,  trods  deres  aabne 
Tilstaaelser  af,  hvor  drøjt  et  Liv  de  fører,  tilsidst  forsikrer  den 
Besøgende,  at  det  altsammen  „ikke  har  noget  at  sige",  at  det 
„ikke  hindrer  dem  i at  være  fuldstændig  lykkelige",  at  de  føler 
sig  „hundredfold  belønnede"  for  det  altsammen.  Den  udenfor- 
staaende  har  vanskeligt  ved  at  fatte  dette.  Hos  Huysmans  hedder 
det:  „Durtal  tænkte  paa  alle  disse  Munke,  han  her  havde  levet 
iblandt  — paa  Freden  i deres  Ansigter,  Glæden  i deres  Øjne  — 
og  han  sagde  til  sig  selv,  at  Trappisterne  ingenlunde  var  de 
triste  og  sørgelige  Personager,  Verden  tænkte  sig,  men  at  de 
tværtimod  var  de  mest  fornøjede  og  tilfredse  af  alle."  Og  Aar- 
sagen  til  denne  Glæde,  som  trods  al  Forsagelse,  alt  Arbejde  har 
hjemme  i Klostrene,  den  giver  han  sine  Læsere  en  Forestilling 
om  gennem  følgende  Skildring,  som  jeg  vilde  kalde:  Billede  af  en 
Munk,  der  beder  (En  Route , p.  254 — 255): 

„Det  var  en  Olding  paa  over  firsindstyve  Aar.  Han  laa  paa  sine 
Knæ,  ubevægelig  som  en  Statue,  med  urokkeligt  Blik,  foroverludende 
i en  saadan  Tilbedelsesbegejstring,  at  alle  Prærafaeliternes  Helgener 
i Extase  syntes  tvungne  og  kolde  ved  Siden  af. 

„Og  dog  var  han  slet  ikke  smuk.  Det  skaldede  Hoved,  som  var 
brændt  af  mange  Somres  Solskin,  hærget  og  hærdet  af  mange  Efter- 
aars  Regnskyl,  var  murstensfarvet;  Øjet  var  tilsløret,  dækket  som  med 
en  Hinde  af  Ælde;  Ansigtet  var  rynket  og  furet  og  knortet  som  en 
gammel  Træstamme  og  forsvandt  i et  pjusket,  hvidt  Skæg;  Næsen  gik 
opad  og  fuldendte  Ansigtets  Præg  af  det  allermest  almindelige. 

„Men  der  udgik,  ikke  fra  Øjnene,  ikke  fra  Munden,  men  allesteds- 
og  ingenstedsfra,  et  Skær  af  noget  Engleligt,  som  lagde  sig  over  dette 
Hoved,  som  indhyHede  hele  dette  stakkels,  gamle  Legem,  der  krogede 
sig  i sin  usle  Dragt. 

„Denne  Oldings  Sjæl  gjorde  sig  ikke  en  Gang  den  Ulejlighed  at 
omforme  Ansigtstrækkene,  at  forædle  dem;  den  nøjedes  med  at  gen- 
nemstraale  dem,  saa  at  de  helt  forsvandt.  Det  var,  som  om  de  gamle 
Billeders  Helgenskin  her  ikke  alene  lyste  om  Panden,  men  bredte  sig 
over  hele  Ansigtet  og  blegnende,  næsten  usynligt,  badede  den  hele 
Skikkelse. 

„Og  han  saae  og  hørte  intet.  Munke  gik  og  Munke  kom,  nærmede 
sig  ham  for  at  knæle  ved  hans  Side,  for  at  varme  sig  ved  Ilden  i hans 
Bøn.  Og  han  rørte  sig  ikke,  laa  paa  Knæ,  døv  og  stum,  saa  ubevæge- 
lig, at  man  kunde  have  anset  ham  for  død,  hvis  ikke  nu  og  da  hans 
Underlæbe  mumlende  havde  bevæget  sig  og  derved  havde  hævet  og 
sænket  hans  store,  hvide  Skæg." 

IV 

Det  er  ikke  alle  Klostre,  der  er  saa  strænge  som  Cisterci- 
ensernes,  det  er  ikke  mange  Munke,  der  er  Trappister.  Paa 
Taines  Tid  var  der  i Frankrig  kun  ca.  1800  Mænd  og  ca.  4000 
Kvinder,  som  tilhørte  Benediktinerordenen,  Trappisterne  eller 
andre  beslægtede  Samfund.  Derimod  fandtes  der  i andre  Ordener 
28,000  Mænd  og  123,000  Kvinder.  Disse  andre  Ordener  er  de  i 
nyere  Tider  stiftede;  de  giver  sig  af  med  indre  Mission  — som 
Franciskanerne  og  Dominikanerne  — med  Opdragelse  og  Sjæle- 
sorg — som  Jesuiterne  og  Redemptoristerne  — med  Skolegærning 
og  Sygepleje  — som  et  Utal  af  især  kvindelige  Ordener.  Alene 
af  Ordener  med  Navnet  „Barmhjærtige  Søstre"  findes  der  elleve 
forskellige,  alle  særdeles  talrige.  Om  saadanne  Ordeners  hurtige 
Fremvækst  kan  man  gøre  sig  en  Forestilling,  naar  man  hører, 
at  den  1866  stiftede,  men  først  1891  af  Pavestolen  anerkendte, 
Orden  af  Franciskanerinder  fra  Gengenbach  i Tyskland  nu  alle- 
rede har  162  Klostre  med  600  Søstre  — at  den  sexten  Aar  tid- 
ligere stiftede  St.  Mauritz  Orden  fra  Miinster  har  102  Huse  i 
Europa,  15  i Amerika  og  tæller  800  Medlemmer  — at  St.  Elisa- 
bethssøstrene,'  der  virker  ogsaa  her  i Landet,  er  en  for  55  Aar 
siden  i Neisse  ved  Breslau  opstaaet  Orden,  og  at  de  nu  alene 
i Tyskland  har  1975  Søstre  og  desuden  14  Klostre  i Sverig, 
Norge,  Danmark  og  Italien.  St.  Josefssøstrene,  som.  er  saa  kendte 
i Danmark,  stammer  fra  Frankrig;  Ordenen  blev  stiftet  1812  i 
Chambéry  i Savoien  og  har  nu  9 Huse  i Danmark  (med  omtrent  100 
Søstre),  6 i Norge,  2 i Sverig,  1 paa  Island,  5 i Rusland,  7 i Nord- 
amerika, 1 1 i Brasilien,  2 i Italien,  1 i Belgien.  De  9 danske  Huse, 
hvoraf  de  fleste  er  Hospitaler  eller  Alderdomshjem,  nogle  er 
Skoler,  et  enkelt  endelig  er  Opdragelsesanstalt  for  Ordenens 
Novicer,  ledes  af  en  Provincialpriorinde  for  hele  den  danske 
Provins,  med  Sæde  i København.  Sideordnet  med  hende  er  de 
andre  Provincialpriorinder,  og  over  dem  alle  staar  Generalprior- 
inden, hidtil  i Chambéry,  nu  fordreven  fra  Frankrig  som  de  fleste 
andre  Ordenspersoner. 

Det  er  en  Mængde  Arbejde,  der  bliver  gjort  paa  denne  Maade 
i Humanitetens  og  Opdragelsens  Tjeneste,  og  det  gøres  til  meget 
billige  Priser.  Efter  Taines  Beregning  lever  en  Munk  eller  Or- 
denssøster gennemsnitlig  for  500  Francs  om  Aaret.  Ansætter  man 
Værdien  af  det  Arbejde,  der  gøres  af  hvert  enkelt  Medlem  i 

saadanne  Ordener,  til  blot  1000  Francs  aarlig,  bliver  der  dog  et 
anseligt.  Overskud  til  Bedste  for  det  Offenlige.  Frankrigs  160,000 
Skolebrødre  og  Barmhjærtige  Søstre  skulde  saaledes  ved  deres 
Arbejde  — hvis  Taines  Antagelser  er  rigtige  — have  givet  et 
Overskud  af  80  Millioner  Francs  om  Aaret,  et  Overskud,  den 
franske  Stat  nu  har  berøvet  sig  selv. 

Hos  Trappisterne  beløber  Omkostningerne  ved  den  Enkeltes 
Underhold  sig  endda  ikke  til  mere  end  300  Francs  aarlig.  Med 
disse  Tal  in  mente  vil  man  forstaa,  hvor  forfærdet  Overhovedet 
for  en  nylig  her  til  Landet  ankommen  Skare  franske  Munke 
blev,  da  han  i den  lille  danske  Provinsby,  hvor  han  havde  slaaet 
sig  ned,  saae  sig  sat  i en  Skat  som  svarede  til  en  Aarsindtægt 
af  1200  Kroner  pro  persona.  Han  gik  til  Kæmnerkontoret  og 
fremlagde  sine  Regnskabsbøger,  og  man  saae  sig  da  nødsaget  til 
at  beskatte  det  lille  Klostersamfund  efter  en  betydelig  ringere 
Indkomst 

Kun  ved  denne  gennemførte  personlige  Nøjsomhed  og  per- 
sonlige Offervillighed  er  det  imidlertid  de  moderne  Klosterfolk 
muligt  at  løse  de  Opgaver,  de  har  sat  sig,  og  f.  Ex.  at  opføre  de 
anselige  Hospitalsbygninger,  hvoraf  Danmark  allerede  tæller  ikke 
saa  faa.  Personlig  Nøjsomhed  og  personlig  Offervillighed  er  de 
moderne  • Klostres  bedste  Kapital.  Det  blev  mig  fortalt,  at  da  det 
store,  nye  St.  Josefshospital  ude  i Griffenfeldtsgade  var  under 
Opførelse,  hændte  det  en  Gang,  at  Arbejderne  nægtede  at  ud- 
føre et  bestemt  Arbejde.  Det  drejede  sig  om  at  flytte  en  Dynge 
gamle  Sten  og  andet  Ros,  som  laa  i Vejen  og  hæmmede  Byg- 
ningens Opførelse.  Arbejderne  vilde  imidlertid  ikke  indlade  sig 
paa  at  skaffe  Hindringen  af  Vejen  uden  extra  Betaling  — de  var 
Murere,  ikke  Flyttemænd,  erklærede  de. 

Saaledes  stod  Sagerne,  da  Hospitalets  Priorinde  en  Aften 
efter  Arbejdernes  Bortgang  samlede  alle  de  fra  Hospitalstjenesten 
undværlige  Søstre  om  sig.  Det  var  netop  smukt  Maaneskin,  og 
Priorinden  forklarede  Søstrene,  at  det  gjaldt  at  benytte  denne 
gode  og  gratis  Belysning  til  at  gøre  det  Arbejde,  Murersvendene 
nægtede.  Ved  Maanens  Lys  gik  saa  den  sortklædte  Skare  Søstre 
med  de  hvide  Brystduge  og-  de  flagrende  Hovedlin  i Gang  med 
Flytningen,  og  da  Arbejderne  næste  Morgen  indfandt  sig,  var  den 
længe  omstridte  Hindring  ryddet  af  Vejen. 

Naar  man  fra  Bingen  gør  Turen  opad  Rhinen  til  Koblenz, 
saa  kommer  man,  straks  efter  at  man  har  passeret  Remagen,  og 
førend  man  endnu  har  naaet  Rolandseck,  til  en  lille,  aflang  0, 
som  synes  helt  bevokset  med  høje  Popler.  Damperen-  sejler 
ganske  nær  forbi,  og  mellem  de  grønne  Træer  opfanger  man 
ogsaa  Glimt  af  hvide  Bygninger  — maaske  ser  man  tillige  Skik- 
kelser færdes  derinde.  Øen  hedder  Nonnenwerth,  og  Bygningerne 
derinde  er  et  stort,  moderne  Pensionat. 

Oprindelig  var  Nonnenwerth  et  Benediktinerinde  - Abbedi, 
grundet  1122.  Det  var  i Middelalderen  god  Politik  at  anlægge 
Klostre  paa  Øer  — i Krigstid  dannede  Søen  den  bedste  Beskyt- 
telse for  Munkene  eller  Nonnerne.  Derfor  finder  vi  i Bodensøen 
et  stort  Benediktiner-Abbedi  paa  Øen  Reichenau,  i Chiemsee  i 
Øvrebayern  de  to  Klosterøer  Herreninsel  og  Fraueninsel,  og 
her  midt  ude  i den  strømmende  Rhin  Nonneninsel  eller  Non- 
nenwerth. 

I Napoleonstiden  blev  Klostret  ophævet,  og  Øen  solgt  Det 
var  den  romantiske  Digterinde  Luise  Hensel,  som,  sammen  med 
et  Par  andre  Damer  i Koblenz,  i Trediverne  eller  Fyrrerne  i 
det  nittende  Aarhundrede  fattede  den  Tanke  at  købe  Øen  til- 
bage og  atter  vie  den  til  religiøse  Formaal.  De  iværksatte  ogsaa 
denne  deres  Tanke,  og  i 1854  tog  en  kvindelig  Orden  atter  Øen 
i Besiddelse.  Det  var  et  den  Gang  nylig  stiftet  Ordenssamfund 
— „Die  Schwestem  von  der  Busse  und  von  der  gottlichen  Liebe". 
Nu  har  denne  Orden  Klostre  baade  i Nord-  og  Sydamerika,  ja 
endog  i Indien,  og  overalt  er  det  Skolegærning,  de  vier  deres 
Kræfter.  Her  paa  Nonnenwerth  ejer  de  hele  Øen  og  dyrker  den 
fuldstændig  selv  (den  er  60  Morgen  Land,  og  en  Morgen  er  25 
Kvadratdekameter).  Desuden  har  de  i den  gamle  Klosterbygning 
eller  i nye  Tilbygninger  indrettet  et  Pensionat  for  unge  Piger, 
for  Tiden  ca.  120  Elever.  Der  gives  her  den  bedste  Undervis- 
ning, det  overhovedet  er  muligt  at  opdrive.  De  Søstre,  som 
underviser,  har  taget  preussisk  Lærerindeeksamen,  og  Overlærer- 
inderne  har  studeret  tre  Aar  ved  Universitetet  i Bonn.  Ialt  er 
der  paa  Nonnenwerth  — naar  Lægsøstrene  og  Novicerne  tages 
med  — 160  Søstre. 

Og  disse  Søstre  har  paa  deres  0 i Rhinen  — som  iøvrigt 
er  skildret  af  Auerbach  i første  Kapitel  af  „Das  Landhaus  am 

Rhein”  — skabt  en  Mønsteranstalt.  Under  et  Besøg  dernede 
har  jeg,  ført  af  Priorinden,  Mutter  Dominica,  beset  hele  Huset 
— ligefra  de  16  Klaverværelser,  hvor  Eleverne  i en  særlig  Fløj 
af  Bygningen  kan  hengive  sig  til  musikalske  Øvelser,  fra  Lektie- 
værelserne, Tegneværelset  og  Haandgemingsværelseme,  helt  op 
under  Taget  til  Dormitorieme,  de  store  Sovesale,  hvor  alt  skinnede 
af  Renhed,  og  hvor  Rækker  af  Vinduer  stod  aabne  til  begge  Sider 
ud  mod  den  sølvlysende,  roligt  rindende  Rhin.  Allevegne  var 
Værelserne  fyldte  af  en  sød,  god  Duft  fra  Løvet  og  Blomsterne 
udenfor.  Og  rundt  om  Huset,  paa  de  store  Plæner,  eller  i de 
bugtede  Gange,  under  blomstrende  Kastanietræer  og  blomstrende 
Frugttræer,  tumlede  Børnene  sig  i muntert  skrigende  Leg  eller 
vandrede  op  og  ned  i fortrolige  Veninde  - Samtaler.  Ude  paa 
Rhinen  ilede  smaa  Dampere  med  glade  Selskaber  forbi;  en  af 
dem  strøg  tæt  ind  under  Land,  og  der  blev  hilst  og  vinket  fra 
Dækket.  Ovre  paa  den  anden  Side  Floden  laa  Honnef  By,  Klok- 
kerne ringede  derovre,  og  højt  oppe  løftede  sig  det  sagn-  og 
sangomspundne  Drachenfels  med  sin  Borgruin  paa  Tinden.  Jeg 
har  sjælden  modtaget  et  stærkere  Indtryk  af  Fred,  Skønhed, 
Orden,  fuldendt  og  uforstyrret  Harmoni  end  denne  Majaften  paa 
Nonnenwerth. 

Og  jeg  tager  dette  Indtryk  som  mere  end  en  øjeblikkelig 
Stemning.  Francis  de  Pressensé  havde  Ret,  da  han  skrev,  at  der 
i vor  Tid  er  en  Aand  oppe,  som  ikke  er  Klosterlivet  fjendtlig. 
I det  store,  moderne  tyske  Rige  findes  der  i Øjeblikket  230 
Mandsklostre  med  5700  Indbyggere  og  ikke  mindre  end  3700 
Kvindeklostre  med  næsten  43,000  Nonner  og  Søstre.  Og  denne 
rige  Udvikling  af  Klosterlivet  skyldes  især  det  sidste  halve  Aar- 
hundrede,  ja  allermest  maaske  den  sidste  Menneskealder  — Tiden 
efter  det  tyske  Riges  Samling. 

Jeg  tillader  mig  heri  at  se  et  Tidens  Tegn,  et  Varsel  om 
Muligheden  af  en  Harmoni  mellem  to  Magter,  der  ellers  saa 
ofte  stilles  i Modsætning  til  hinanden  — Klosteraanden  og  den 
moderne  Aand.  Menneskeheden  trænger  stadig  til  Oplysning  og 
fremfor  alt  til  Opdragelse  — og  Klostersøstrene  er  ikke  bange 
for  at  blande  sig  mellem  preussiske  Studenter  for  at  tilegne  sig 
Tidens  højeste  Viden.  Menneskeheden  trænger  endvidere  stadig 
til  Barmhjærtighed  — og  Lægen,  som  indfinder  sig  ved  Syge- 
sengen for  at  helbrede  og  hjælpe  med  Videnskabens  bedste 

Midler,  mødes  gerne  med  Ordenssøsteren,  der  kommer  for  at 
opofre  sig,  at  trøste  og  lindre. 

Jeg  tror  da,  at  der,  endnu  i det  tyvende  Aarhundrede,  er 
mangen  Arbejdsmark  aaben  for,  hvad  Francis  de  Pressensé 
kaldte  „regelbunden  og  klostergiven  Virksomhed0.  I fremskridts- 
venlige  Kredse  i Frankrig  blev  der  for  nogle  Aar  tilbage  talt 
meget  om  den  for  Folk  og  Fædreland  fordærvelige  Alliance,  der 
skulde  være  sluttet  mellem  „Vievandskosten  og  Sablen",  Gejst- 
ligheden og  Hæren.  Jeg  tror  paa  Ønskeligheden  og  Nytten  af  et 
andet  Forbund,  en  Alliance  til  hele  Menneskehedens  Vel,  som 
allerede  paa  mere  end  ét  Sted  er  traadt  i Virksomhed.  Jeg  tror 
paa  Muligheden  og  Virkeligheden  af  en  Pagt  mellem  Klostret  og 
Humanismen  — mellem  Vievandet  og  Karbolvandet. 

Johannes  Jørgensen. 

et  ægyptiske  Spørgsmaal  er  traadt  ind  i en  ny 
Fase.  Vigtige  Forandringer  i Ægyptens  Styrelse 
og  dets  Forhold  til  Tyrkiet  forestaar  nemlig  i en 
nær  Fremtid. 

Overenskomsten  mellem  England  og  Frankrig 
i 1904  betegnede  den  endelige  Afslutning  paa  den 
aarhundredlange  Strid  om  Frankrigs  Rettigheder  i Deltalandet. 
Republikken  veg  endelig  Pladsen  for  den  sejrrige  Medbejler,  og 
det  øvrige  Europa  blev  stiltiende  enigt  med  Frankrig  om  at 
respektere  det  britiske  Supremati  over  Ægypten  og  Sudan.  Dette 
er  sket  i rigtig  Forstaaelse  af  det  store  Kulturarbejde,  Lord 
Cromer  og  hans  Stab  af  Medarbejdere  paa  de  forskellige  admi- 
nistrative Omraader  har  udrettet  siden  1883  lige  saa  vel  i Englands 
og  Ægyptens  Interesse  som  i det  øvrige  Europas.  Mistilliden  til 
Englands  Planer  i Ægypten  og  Uviljen  mod  den  engelske  Ok- 
kupation er  efterhaanden  forsvunden  og  afløst  af  Beundring  for 
den  Maade,  England  har  løst  sin  store  og  vanskelige  Opgave  paa. 

Fra  Europas  Side  vil  der  næppe  i Fremtiden  lyde  Protester 
mod  at  betragte  denne  Del  af  Orienten  som  tilhørende  den  bri- 
tiske Interessesfære.  De  sidste  Rester  af  international  Kontrol 
med  Ægyptens  Finansvæsen  og  andre  Hindringer  paa  Refor- 
mernes Vej  vil  derfor  forsvinde  om  føje  Tid,  nu  da  Verden  har 
indset  Englands  ærlige  Villie,  som  er  kommet  alle  til  gode  uden 
Nationalitetshensyn.  Som  Freycinet  siger  i „La  Question  d’Egypte“: 
„England  har  gjort  Civilisationens  Sag  en  utvivlsom  Tjeneste." 

Anderledes  med  den  muhamedanske  Verden. 

Det  Øjeblik  nærmer  sig  nemlig,  hvor  det  definitivt  skal  af- 
gøres, om  Ægypten  skal  være  en  europæisk  (engelsk)  eller  orien- 
talsk styret  Stat.  Sultanens  ret  umotiverede  Fordring  paa  Sinai- 
halvøen  forklares  bedre,  naar  den  ses  ud  fra  det  Synspunkt,  at 
en  mulig  faretruende  Styrkeprøve  forestaar  mellem  Europa  og 
Islam  om  Herredømmet  over  en  af  den  sidstes  fasteste  Borge. 

Englands  Tanke  er  aabenbart  at  regere  Ægypten  som  en  af 
de  indiske  Vasalstater,  hvor  den  britiske  Agent  hos  Rajahen  er 
Landets  virkelige  Regent.  Sligt  har  jo  tildels  været  Fremgangs- 
maaden  i Kairo;  denne  vil  blot  blive  stærkere  pointeret  i Frem- 
tiden. Beroede  Sagen  blot  paa  Khediven  og  hans  Regerings 
Samtykke,  — Protester  fra  deres  Side  til  de  europæiske ‘Magter 
turde  blive  upaaagtede,  — var  det  let  nok  for  England  at  sætte 
sin  Villie  igennem  i saa  Henseende,  og  faa  en  fast  statsretlig 
Ordning  tilvejebragt.  Khedivens  Indflydelse  i Ægypten  led  nemlig 
et  stort  Knæk  hos  Befolkningen,  først  ved  Arabi  Pashas  Op- 
stand i 1882  og  senere  endnu  mere  ved  Processen  mod  ham 
og  de  andre  Oprørsførere.  Med  eller  mod  dets  Vilje  tilføjede 
England  Khedivens  Prestige  et  Nederlag  ved  at  gribe  ind  i 
Processen  og  bevirke,  at  Dommen  blev  ændret  til  Landsforvis- 
ning. 

Faren  for  Forviklinger  med  den  muhamedanske  Verden  ligger 
imidlertid  i den  Forbindelse,  Khediven  staar  til  Sultanen,  Ægyp- 
tens nominelle  Overherre.  Et  Firman  fra  Konstatinopel  danner 
nemlig  Grundlaget  for  Khedivens  Ret  til  Herredømmet  i Kairo, 
og  hans  Afsættelse  beror  ligeledes  paa  Sultanens  Proklamation, 
ganske  som  det  var  Tilfældet  med  Ismail  Pasha  i sin  Tid.  Sul- 
tanen har  til  enhver  Tid  dette  Magtmiddel  ved  Haanden:  plud- 
selig at  gøre  Ægypten  herreløs  i den  indfødte  Befolknings  Øjne 
og  skabe  en  alvorlig  Krise  som  Følge  deraf.  England  har  da 
Valget  mellem  at  søge  at  bevæge  eller  nøde  Sultanen  til  at  ud- 
stede et  nyt  Firman  for  en  anden  Khediv,  eller  lade  Firman 
være  Firman  og  regere  videre  med  eller  uden  en  Khediv  som 
nominel  Hersker.  I sidste  Tilfælde  har  Sultanen  i sin  Egenskab 
af  Kalif  Magt  til  at  sætte  den  orientalske  Verden  i Brand  mod 
„Frankerne"  og  faa  den  muhamedanske  Fanatisme  i Ægypten 
og  særlig  i Sudan  opflammet  mod  Nillandets  fremmede  Herrer. 

Abbas  Pasha  læner  sig  mere  til  Tyrkiet,  end  Tilfældet  var 
med  hans  Forgængere,  Ismail  og  Tewfik,  og  den  tyrkiske  Kom- 

missær  i Kairo,  Mukhtar  Pasha,  der  har  haft  Ophold  i Ægyp- 
ten siden  1885,  er  Sjælen  i de  tyrkiske  Intriger  mod  England  i 
de  ægyptiske  Regeringskredse. 

Det  store  Værk,  England  paabegyndte  i 1883  meget  mod 
Nationens  Vilje:  at  skabe  et  nyt  Ægypten  fra  Grunden  af,  maa 
nu  siges  at  være  afsluttet. 

Aar  for  Aar  melder  Lord  Cromers  Indberetninger  til  London 
om  fortsat  Fremgang  paa  alle  Omraader.  Med  berettiget  Stolthed 
kan  han  pege  paa  et  afsluttet  Værk;  Opgaven,  som  blev  givet 
ham  i 1883,  er  nu  løst  paa  en  glimrende  Maade.  Disse  Aars- 
beretninger,  skrevne  i et  mesterligt  Sprog,  klart  og  koncist,  er 
i Virkeligheden  Ægyptens  Historie  i de  forløbne  Aar,  en  uvur- 
derlig Kilde  for  fremtidige  Forskere.  Forfatteren  har  heri  selv 
rejst  sig  et  Æresminde  om  sin  Virksomhed,  hvis  Ægypten  ikke 
erindrer  Lord  Cromer  ved  et  Mindesmærke  engang  i Tiden  som 
Tak  for  hans  Styrelse  af  Landet. 

Disse  Aarsberetninger  ligger  til  Grund  for  det  store  Værk 
om  det  moderne  Ægyptens  Tilblivelse  „The  making  of  modern 
Egypt,"  der  er  udkommet  i dette  Foraar.  Forfatteren,  Sir  Auck- 
land  Colvin,  tilbragte  selv  nogle  Aar  i Ægypten  som  den  da- 
værende Major  Barings  Efterfølger  i Posten  som  Kommissionær 
ved  „caisse  de  la  dette  publique“  og  som  engelsk  Kontrollør 
ved  det  engelsk-franske  Tilsyn  med  de  ægyptiske  Finansforhold 
fra  1880 — 83,  før  han  forflyttedes  til  Indien  som  Medlem  af 
Vicekongens  Raad. 

Skridt  for  Skridt  giver  han  en  klar  Redegørelse  over  Udvik- 
lingen i Ægypten  fra  1883  og  til  nu,  hvor  et  betydningsfuldt 
Afsnit  i Landets  Historie  er  endt. 

Det  var  unægtelig  ikke  saa  underligt,  at  Gladstones  Kabinet 
nærede  Ulyst  mod  at  blande  sig  i de  ægyptiske  Anliggender  i 
1882,  da  en  europæisk  Intervention  blev  uundgaaelig.  Stemningen 
i det  liberale  Parti  var  afgjort  imod  en  Kolonialpolitik  i aggressiv 
Retning,  Reaktionen  efter  Lord  Beaconsfields  imperialistiske 
Planer  i Syd  og  Øst,  der  havde  ført  til  Rømningen  af  Transvaal 
og  Afghanistan,  var  endnu  i fuldt  Flor.  Englands  Interesse  for 
de  ægyptiske  Anliggender  var  først  faa  Aar  i Forvejen  bleven 
vakt,  den  Gang  da  Lord  Beaconsfield  i 1876  fulgte  Forfatteren 
Greenwoods  Raad  og  resolut  opkøbte  Khedivens  Suezkanalaktier 
for  fire  Millioner  Pund  Sterling,  og  da  en  europæisk  Finans- 

kontrol  blev  nødvendig  efter  Khediv  Ismails  Afsættelse.  Den 
franske  Flaade  sejlede  bort  fra  Alexandria,  og  overlod  Englæn- 
derne selv  at  tage  Affære  mod  Arabi  Pasha.  Ogsaa  de  senere 
Forsøg  paa  at  faa  en  Overenskomst  i Stand  med  Ægyptens  no- 
minelle Suveræn,  Sultanen,  som  Sir  H.  Drummond  Wolff  søgte 
at  virke  for  ved  særlige  Missioner  til  Konstantinopel  1885 — 87, 
slog  fejl.  Resultatet  af  Forhandlingerne  med  Sultanen  blev  kun, 
at  den  tyrkiske  Kommissær,  Mukhtar  Pasha,  tog  fast  Ophold  i 
Kairo. 

Som  saa  ofte  før  fandt  England  sig  skubbet  ind  i en  Situation 
mod  sin  Vilje  og  stod  nu  tvivlende  overfor  Spørgsmaalet,  hvad 
der  skulde  gøres,  efter  at  den  væbnede  Modstand  var  slaaet  ned. 

Lord  DufFerin  blev  sendt  ud  for  at  undersøge  Mulighederne 
for  en  Art  ægyptisk  Selvstyre.  Hans  Undersøgelser  resulterede 
i det  Forslag,  som  Lord  Granville  efter  nogen  Tøven  gik  ind 
paa,  at  lade  en  diplomatisk  Agent  i Kairo  have  frie  Hænder  til 
at  ordne  Forholdene.  „Sympatetisk  Hjælp  og  Raad“  burde  være 
Mottoet  for  de  engelske  Embedsmænd,  sideordnede  de  ægyptiske 
Ministre,  — betonede  Lord  Dufferin.  Den  ægyptiske  Nations 
Rolle  burde  være  „en  politisk  Eksistens  uberørt  af  udenlandsk 
Indblanding,”  var  en  anden  af  den  bekendte  Diplomats  praktiske 
Raad  til  Londonerkabinettet. 

Mahdiens  Oprør  i Sudan  blev  afgørende  for  Englands  Hold- 
ning, just  som  Kabinettet  stod  vaklende  angaaende  Spørgsmaalet: 
Fjernelsen  af  Okkupationshæren.  Alle  Tanker  i saa  Henseende 
forsvandt  definitivt,  da  Khartum  faldt  og  Undsætningshæren  kom 
for  sent  til  at  redde  den  nationale  Herosskikkelse  „Kineser" 
Gordon.  Nu  da  den  engelske  Nation  havde  en  Opgave  at  kæmpe 
for,  at  hævne  Gordon,  vaagnede  Interessen  for  Alvor  for  Ægyp- 
ten og  Reformarbejdet  dér.  Inden  der  kunde  være  Tale  om  en 
ny  Fremrykning  mod  Mahdien,  maatte  der  skabes  en  sikker 
Operationsbasis,  og  en  ny  ægyptisk  Hær,  kommanderet  af  engel- 
ske Officerer,  maatte  tilvejebringes.  Lord  Salisburys  mere  maal- 
bevidste  Regering  traadte  netop  til  paa  dette  Tidspunkt,  hvor  der 
desuden  begyndte  at  blive  spredt  noget  Lys  over  det  ægyptiske 
Mørke,  der  raadede  paa  alle  Omraader  i Nillandets  Admini- 
stration. 

Det  gik,  som  Forfatteren  Kinglake  spaaede  en  fyrretyve  Aar 
forud  i sine  livlige  orientalske  Rejseskitser  „Eothen".  „England, 

der  læner  sig  langt  frem  over  for  at  holde  fast  paa  det  elskede 
Indien,  vil  sætte  sin  Fod  fast  ved  Nilens  Bredder  og  tage  Plads 
i de  troendes  Sæde." 

Til  en  Begyndelse  saa  det  ganske  haabløst  ud  i Ægypten. 
Staten  var  bankerot  — Ismail  Pasha  efterlod  sig  en  Nationalgæld 
paa  over  100  Millioner  Pund  Sterling,  — Fellahen  var  tynget 
af  Skattebyrder,  — Retsplejen,  Embedsstanden  og  Hæren  var 
i den  sørgeligste  Forfatning.  Den  almindelige  Nødstilstand  frem- 
kaldte Arabi  Pashas  Militærrevolte  mod  den  tyrkiske  Klike,  der 
dominerede  hos  Khediven.  Lord  Wolseleys  Sejr  ved  Tel-el-Kebir 
gjorde  kun  ondt  værre,  alt  var  i fuldstændig  Opløsning,  da  Op- 
standen var  kuet.  Koleraen  brød  ud  i 1883,  og  en  Storm  var  i 
Færd  med  at  rejse  sig  i Sudan  og  tage  et  Omfang,  som  ingen 
anede.  Til  alle  disse  Vanskeligheder  kom  den  Forsigtighed,  Eng- 
lands Repræsentant  i Ægypten  maatte  udvise  overfor  de  uden- 
landske særlige  Institutioner  i Landet,  navnlig  for  at  undgaa 
Konflikter  med  Frankrig.  Han  maatte  have  et  vaagent  Øje  med 
de  tyrkiske  Intriger,  tage  Hensyn  til  Khedivens  Stilling  og  til 
rimelige  Ønsker  fra  Befolkningens  Side. 

Opgaven  var  at  opdrage  Ægypterne  gennem  den  engelske 
Kontrol  til  efter  endt  Læretid  at  overtage  Ledelsen  af  deres  egne 
Affærer  som  modne  til  Selvstyre. 

Den  engelske  Regerings  Valg  faldt  paa  Sir  Evelyn  Baring 
(Lord  Cromer),  netop  den  rette  Mand  til  at  løse  denne  Opgave. 
Det  var  ikke  nogen  fremmed  for  ægyptiske  Forhold,  som  gik 
ind  til  det  vanskelige  Hverv.  I 1876  havde  Major  Baring  tjent 
sine  første  Sporer  paa  den  civile  Embedsvej  som  britisk  Kom- 
missær ved  det  ægyptiske  Statsgældskontor,  hvor  han  særlig  bar 
Ansvaret  for  den  indgaaende  Rapport,  som  Undersøgelseskom- 
missionen afgav  om  Khedivens  Finanstransaktioner.  Derefter 
avancerede  han  til  at  være  den  britiske  Regerings  Generalkon- 
trollør over  de  ægyptiske  Finanser,  i hvilken  Stilling  han  blev  til 
1880,  da  Baring  blev  udnævnt  til  financielt  Medlem  af  den  indiske 
Vicekonges  Raad.  Ægyptens  Historie  var  sikkert  blevet  en  anden 
i de  følgende  Aar,  hvis  den  engelske  Regering  havde  ladet  Baring 
blive  i Kairo  og  fortsætte  sit  Tilsyn  med  Forholdene  der.  Der 
havde  næppe  fundet  nogen  Rejsning  af  Arabi  Pasha  Sted,  ingen 
Hicks  Pasha  Ekspedition  eller  Gordonmission  til  Sudan,  Landets 
Pengeforhold  var  sikkert  blevet  ordnet  i Løbet  af  nogle  faa  Aar, 

om  der  havde  staaet  en  Mand  ved  Roret  med  Barings  kloge 
Myndighed  i de  sørgelige  Aar  1880—83. 

Barings  Naturel  gjorde  ham  netop  særlig  kvalificeret  til  Posten, 
da  han  i Efteraaret  1883  atter  betraadte  Ægypten.  Langsomt,  men 
sikkert  søgte  han  at  naa  sit  Maal,  hans  ubøjelige  Energi  har 
altid  forstaaet  at  bortrydde  Hindringerne  paa  Reformernes  Vej. 
Intet  Forslag  er  fremkommet  fra  Lord  Cromers  Side  uden  efter 
moden  Overvejelse  og  grundige  Forstudier  af  paagældende  Sag. 
Kunsten  at  vinde  med  Lempe  er  han  en  Mester  i.  Mødte  en  af 
Reformplanerne  Modstand  og  truede  med  at  fremkalde  en  Kon- 
flikt, blev  den  lagt  til  Side  indtil  videre.  Naar  saa  det  gunstige 
Øjeblik  kom,  bankede  Lord  Cromer  ikke  anden  Gang  forgæves 
paa  den  ægyptiske  eller  paa  Europas  Dør.  „Fortiter  in  re,  sua- 
viter  in  modo“  kunde  forsaavidt  godt  skrives  som  Motto  over 
hele  hans  Virksomhed. 

Denne  hans  sindige,  men  bestemte  Maade  at  tage  Sagerne 
paa  kom  Lord  Cromer  særlig  til  Nytte  overfor  det  ofte  spændte 
Forhold  mellem  de  engelske  Embedsmænd  og  de  ægyptiske 
Ministre  og  Modsætningen  mellem  europæisk  og  orientalsk  Tanke- 
gang. Det  gjaldt  for  Ægyptens  virkelige  Regent  at  holde  igen 
paa  sine  Landsmænds  Reformiver  før  det  rette  Tidspunkt  og 
samtidig  at  bekæmpe  Obstruktionslyster  hos  Ministrene. 

En  stor  Vinding  for  Lord  Cromer  og  hans  Medarbejdere  i 
de  forløbne  Aar  har  det  naturligvis  været,  at  de  vekslende  Mini- 
sterier i London  altid  har  givet  dem  frie  Hænder,  og  at  Parla- 
mentet eller  Pressen  aldrig  har  lagt  nogen  Hindring  i Vejen  for 
dem  i Form  af  Kritik.  Følelsen  af,  at  hele  den  britiske  Nation 
stod  bag  dem  og  med  stigende  Interesse  saa’  paa  det  fremskri- 
dende Værk,  kunde  ikke  andet  end  virke  stærkt  æggende  paa  dem. 
Deres  Landsmænd  saa  snart,  at  den  lille  Embedsstab  under  Lord 
Cromer  var  „Empire-builders"  i lige  saa  god  Forstand  som  Pio- 
nererne i Indien  og  Kolonierne  i tidligere  Tider.  Den  vigtigste 
Post  ved  Siden  af  Lord  Cromers,  Pladsen  som  financiel  Raad- 
giver  for  det  ægyptiske  Kabinet,  har  han  altid  faaet  besat  med 
udmærkede  Navne.  Mange  af  de  Undersekretærer,  som  skulde 
bistaa  de  ægyptiske  Ministre  med  at  sætte  Reformerne  i Scene, 
kom  fra  Indien,  valgt  med  særlig  Hensyn  til  deres  Erfaringer  i 
Administrationen  af  en  ikke-europæisk  Befolkning.  En  Kapacitet 
som  Oberst  Scott-MoncreifF  tog  sig  af  de  offentlige  Arbejder, 

særlig  Deltalandets  Forsyning  med  Nilvand.  De  tre  „Sirdars" 
Evelyn  Wood,  Grenfell  og  Kitchener,  til  forskellige  Tider  Ledere 
af  det  ægyptiske  Hærvæsen,  skabte  i Løbet  af  en  10 — 15  Aar 
en  fortrinlig  Armé  ud  af  den  foragtede  og  som  helt  ukrigerisk 
ansete  Fellah.  Værket  bestod  en  glimrende  Prøve  ved  Toski, 
Atbara  og  Omdurman.  Lord  Milner  begyndte  sin  diplomatiske 
Løbebane  som  Undersekretær  .i  det  ægyptiske  Finansministerium. 
Sir  Vincent  Caillard  organiserede  Toldvæsenet  og  Baker  Pascha 
Politiet.  Til  Sudans  Generobring  er  særlig  knyttet  Navnene  Win- 
gate,  Generalguvernøren,  Slatin  Pasha,  Oberst  Girouard  fra 
Kanada,  Anlæggeren  af  Jærnbaneanlæget  til  Khartum,  og  Sir  W. 
Garstin.  Foruden  dennes  Undersøgelser  af  Nilens  Vandstand  ved 
de  store  Nilsøer  og  nye  Forslag  til  Regulering  af  Floden  knytter 
der  sig  til  Garstins  og  Ingeniøren  Sir  Benjamin  Bakers  Navn  særlig 
den  store  Nildæmning  ved  Assuan  og  „Barragen"  ved  Assiout. 

Lord  Kitchener  er  uden  Tvivl  den  af  alle  disse  Navne,  som 
stærkest  er  præget  af  Lord  Cromers  Personlighed  og  uddannet 
i hans  Skole.  De  kom  samtidig  til  Ægypten,  og  Generalen  blev 
som  bekendt  først  kaldt  bort  fra  sin  mangeaarige  Virksomhed 
ved  Krigen  i Sydafrika.  Kitcheners  snarraadige  Optræden  ved 
Fashoda  og  ved  Fredsmødet  med  Boergeneralerne  i „Vereeniging" 
var  fuldstændig  i Cromers  Aand.  En  urban  Tone  overfor  Mod- 
standerne, en  Ordning  arrangeret  uden  Tredjemands  Indblanding 
til  begge  Parters  Tilfredshed,  saaledes  dog  at  England  faktisk 
staar  som  den  sejrende,  er  lige  saa  vel  Cromers  som  Kitcheners 
Fremgangsmaade. 

Ganske  betegnende  er  det  imidlertid,  at  de  engelske  Embeds- 
mænd  i Ægypten,  hvor  paaskønnet  deres  Virksomhed  dér  end 
har  været,  straks  bliver  Genstand  for  Angreb  og  Kritik,  naar  de 
henflyttes  til  et  andet  Arbejdsfelt  udenfor  deres  vante.  Lord 
Milner  i Sydafrika  er  saaledes  et  typisk  Eksempel,  Lord  Kitche- 
ner i Indien  tildels  et  andet. 

Forandringen  fra  Ægypten,  hvor  de  engelske  Embedsmænd 
har  frie  Hænder,  kan  sætte  deres  Planer  igennem,  uden  at  nogen 
Kritik  høres,  og  hvor  de  dirigeres  af  en  Mand  som  Lord  Cre- 
mer, er  for  stor.  Trods  hans  store  Talenter  skortede  det  netop 
Lord  Milner  som  overordnet  i Transvaal  paa  den  koldblodige 
Ro,  hans  tidligere  Chef  leder  Ægypten  med.  Milner  var  ikke 
længere  under  Paavirkning  af  denne  store  Personlighed. 

Saalænge  Felttoget  i Sudan  stod  paa,  var  det  umuligt  for  Lord 
Cromer  at  bringe  Orden  til  Veje  i det  herskende  Kaos.  Først  i 
Foraaret  1885,  over  et  Aar  efter  at  han  var  tiltraadt  sin  Post 
som  britisk  Agent  i Kairo,  kunde  han  skride  til  Værks. 

Alt  Landet  Syd  for  Wadi  Halfa  maatte  finde  sig  i at  ligge 
brak  i en  Række  Aar,  saaledes  blev  den  første  Beslutning,  Lord 
Cromer  tog.  Det  egentlige  Ægypten  trængte  selv  til  Fred  og  Ro 
for  at  kunne  komme  til  Kræfter  igen.  Med  den  internationale 
Finanskontrol  „caisse  de  la  dette  publique"  maatte  der  træffes 
en  Ordning  angaaende  Brugen  af  eventuelle  Overskud  paa  Statens 
Budgetter.  Landet  trængte  til  Kapital  til  de  mange  Forbedringer 
og  risikerede,  at  de  udenlandske  Kreditorer  beslaglagde  alle  de 
indkomne  Aarsindtægter  til  Reduktion  af  Statsgælden. 

Forholdet  mellem  Finanskontrollens  særlige  Indtægtskilder  og 
Statens  disponible  Midler  ordnedes  efter  lange  internationale  For- 
handlinger. I Stedet  for  at  mulige  Overskud  paa  den  aarlige  Sum, 
der  stod  til  Kreditorernes  Raadighed  fra  Ægyptens  Aarsindtægter, 
hobede  sig  op  i Kontrollens  Hænder,  uden  at  Landet  nød  godt 
deraf,  kunde  nu  Midlerne  stilles  til  Statens  Raadighed.  Dette 
skulde  finde  Sted,  naar  Kontrollen  billigede  det  Øjemed,  Pengene 
skulde  bruges  til.  I nogle  Tilfælde  blev  Summen  bevilliget  den 
ægyptiske  Regering,  i andre  blev  det  betragtet  som  et  Forskud, 
der  skulde  tilbagebetales. 

Alligevel  blev  Kontrollen  en  alvorlig  Hæmsko  for  Ægyptens 
Udvikling  ved  de  talrige  Rivninger  og  Diskussioner  mellem  den 
engelske  og  franske  Regering  eller  deres  Delegerede  i Kairo. 
Der  blev  spændt  Ben  for  de  foreslaaede  Reformer,  og  disses 
Iscenesættelse  blev  forhalet,  undertiden  i flere  Aar,  fordi  Kon- 
trollen nægtede  at  udrede  Midlerne  dertil. 

Et  tre  Procents  Laan  paa  ni  Millioner  Sterling  blev  dog  i 1885 
sanktioneret  af  Stormagterne  til  at  afhjælpe  de  værste  Fordringer 
paa  Regeringen,  blandt  andet  Erstatningerne  til  Ofrene  for  Alex- 
andrias  Bombardement  og  Plyndring.  Og  i de  første  Aar  efter 
1885  gennemførtes  den  yderste  Sparsommelighed  i Statshus- 
holdningen. 

Landbruget,  den  langt  overvejende  Næringsvej  i Ægypten, 
kunde  imidlertid  ikke  vente  paa,  at  de  fede  Aar  skulde  indfinde 
sig.  Spørgsmaalet  om  Nilens  Vandstand  hang  for  nøje  sammen 
med  Landets  Velstand,  til  at  nye  Vandbygningsprojekter  kunde 

opsættes  til  senere  Aar.  Den  gamle  Dæmning  femten  engelske 
Mil  nord  for  Kairo,  bestaaende  af  to  Broer  over  Nilens  to  Arme, 
Rosetta  og  Damietta,  trængte  alvorlig  til  Eftersyn.  Den  franske 
Ingeniør  Mougel  Beys  Værk,  anlagt  1843 — 61,  var  ubrugeligt,  og 
Murværket  havde  slaaet  store  Revner,  da  de  engelske  Ingeniører 
under  Oberst  Scott  Moncreiff  traadte  til.  Istandsættelsen  tog  hen- 
ved seks  Aar  — til  1890  — og  var  forbundet  med  mange 
Vanskeligheder.  Der  kunde  kun  arbejdes  i Tiden  før  Oversvøm- 
melsesperioden, og  kun  ved  en  enkelt  af  de  to  Nilarme  ad 
Gangen.  Dæmningen  blev  beregnet  til  at  kunne  holde  en  Vand- 
stand paa  op  til  13  Fod  tilbage.  Udgifterne  beløb  sig  til  470,000 
ægyptiske  Pund  (å  18  Kr.  60  Øre),  men  allerede  i 1889,  før 
Fuldendelsen,  regnedes  den  aarlige  Indtægt  derved  til  mindst 
835,000  Pund.  Samtidig  blev  de  to  store  Kanaler  i Forbindelse 
med  Dæmningen  eftersete  og  en  tredje  konstrueret. 

En  tung  Byrde  for  Fellahen,  Hoveriarbejdet  „corvée"  blev 
afskaffet  i 1890  efter  lange  Forhandlinger.  Aaret  1890  saa  Tegn 
til,  at  Skyerne  for  Alvor  lettede,  og  i Løbet  af  de  næste  seks 
Aar  vandt  Ægypten  sin  Kredit  tilbage.  Der  var  ikke  længere 
Tale  om  en  ny  Statsfallit,  hvor  mange  Vanskeligheder  af  ydre 
og  indre  Art  der  end  stillede  sig  i Vejen  for  den  engelsk-ægyp- 
tiske  Styrelse.  Statsindtægterne  naaede  op  over  ti  Millioner  Pund, 
en  Million  Tilvækst  siden  1882,  — og  det  til  Trods  for  de  store 
Skattenedsættelser  og  de  lave  Priser.  Den  ene  administrative  For- 
anstaltning og  moderne  Institution  efter  den  anden  blev  der  nu 
Lejlighed  til  at  sætte  igennem.  Jærnbanevæsenet  blev  forsynet 
med  nyt  og  tidssvarende  Materiel,  smalsporede  Baner  anlagdes 
rundt  om  i Deltalandet,  og  et  Net  af  elektriske  Sporvogne  for- 
andrede Kairo  til  en  moderne  Storstad.  De  trykkende  Flod-  og 
Færgeafgifter  samt  Oktroien  i Alexandria  og  Kairo  forsvandt 
sammen  med  en  anden  af  Fellahens  nedarvede  Byrder,  Salt- 
monopolet. Hærudgifterne  beløber  sig  kun  til  en  syv  Procent  af 
de  aarlige  Statsudgifter,  og  kun  13,000  af  den  næsten  5 Millioner 
store  mandlige  Befolkning  behøver  at  tjene  til  Landets  Forsvar. 
De  nye  Udbrud  af  Koleraen  i 1895 — 96  og  1902  gav  Anledning 
til  en  fuldstændig  Omændring  af  Hospitalsforholdene  og  et  mo- 
derne Sanitetsvæsen  med  Vandværk  og  artesiske  Brønde  i Steden 
for  Nilvandet.  I 1898  aabnedes  den  ægyptiske  Nationalbank  med 
en  Grundkapital  af  en  Million  Pund  Sterling.  Sammen  med  Re- 

geringen  enedes  Banken  om  at  stifte  en  Landbrugsbank  for  at 
hjælpe  Fellahen  med  billige  Laan.  Ogsaa  Undervisningsvæsenet 
har  nu  taget  stærkt  Opsving.  Foruden  Almueskolerne  „Kuttab" 
er  der  oprettet  Realskoler,  tekniske  Institutter,  Seminarier,  Land- 
brugsskoler, medicinske  og  juridiske  Læreanstalter,  Pigeskoler, 
Sygeplejerskekursus  m.  m. 

I Aaret  1904  bragte  den  engelsk-franske  Konvention  et  Vende- 
punkt i Ægyptens  Historie.  Styrelsen  vandt  i Fasthed  ved  at  de 
ustandselige  Rivninger  med  Frankrig  nu  definitivt  hørte  op,  og  Lan- 
det saa  sig  befriet  for  den  internationale  Finanskontrols  Lænke. 
Kontrollen  bliver  ved  at  fungere  til  1912,  da  den  funderede 
Gæld  vil  være  likvideret,  men  dens  Magt  over  Staten  er  forbi. 

Retsvæsenet,  hvor  Europæerne  vedbliver  at  staa  som  en  Stat 
i Staten,  staar  endnu  tilbage  og  venter  paa  sin  Løsning,  saaledes 
at  alle  Borgere  bliver  lige  for  Loven  og  de  indvandrede  ikke 
nyder  særlige  Retsprivilegier.  „ Kapitulationssystemet"  var  paa 
sin  rette  Plads  under  den  orientalske  Styrelse,  hvor  Europæerne 
var  nødt  til  at  undgaa  de  indfødte  Domstole  og  benytte  sig  af 
de  blandede  Tribunaler  med  europæiske  Dommere.  Nu  da 
Ægypten  er  en  komplet  europæisk  styret  Stat,  er  disse  Dom- 
stole ikke  saa  lidt  af  en  Anomali.  Det  samme  gælder  Konsular- 
domstolene,  den  eneste  Autoritet,  for  hvilken  en  europæisk 
Undersaat  kan  blive  draget  til  Ansvar  for  en  kriminel  Handling, 
og  hvor  den  anklagede  ofte  undgaar  sin  Straf.  Lord  Cromer 
foreslaar,  at  disse  Konsulardomstole  ophæves  og  andre  træder  i 
Stedet,  skabt  ved  ny  Lovgivning.  Endvidere  at  de  blandede  Tri- 
bunaler ophører  at  blive  fornyet  hvert  femte  Aar,  men  at  disse 
vedbliver  at  fungere,  indtil  de  modificeres  af  Love,  vedtagne  af 
en  ny  lovgivende  Forsamling  og  billigede  af  de  engelske  og 
ægyptiske  Regeringer.  Dette  nye  Raad  er  ligeledes  et  af  Lord 
Cromers  Forslag  til  Stormagterne  i hans  sidste  Aarsberetning. 
Han  foreslaar  ingen  Forandringer  i den  eksisterende  lovgivende 
Forsamlings  Sammensætning  eller  Funktioner,  men  et  særligt 
Raad,  bestaaende  af  Undersaatter  fra  de  Stater,  som  oprettede 
de  blandede  Domstole.  Hvad  dette  Raad  vedtager,  er  bindende 
for  alle  Udlændinge,  bosatte  i Ægypten,  hvorimod  Englænderne 
ingen  Særstilling  faar,  og  alle  behandles  lige  for  Loven.  Raadet 
sammensættes  af  25 — 30  Medlemmer,  hvoraf  den  ægyptiske  Re- 
gering vælger  et  -Mindretal,  og  Resten  vælges  med  Henblik  paa, 

hvilken  Magt  der  maatte  have  de  største  lokale  Interesser.  Hvor 
mange  en  enkelt  Nation  kan  have  af  Repræsentanter,  skal  be- 
stemmes ved  en  Traktat.  Hvis  dette  Forslag  gaar  i Orden,  bliver 
der  ikke  længere  Tale  om,  at  en  enkelt  af  de  atten  europæiske 
Magter  kan  nedlægge  sit  Veto  mod  en  Lov,  der  berører  For- 
holdet mellem  Udlændinge  og  Ægyptere. 

Er  det  ægyptiske  Spørgsmaal  saaledes  blevet  bragt  til  en 
tilfredsstillende  Ordning,  venter  der  til  Gengæld  Englænderne 
større  og  vanskeligere  Opgaver  i Sudan. 

Den  uhyre  Affolkning  af  Sudan  er  en  af  de  mange  Hindringer 
for  Kulturarbejdets  Fremme.  Mahdiens  og  hans  Efterfølgers 
Rædselsregimente  decimerede  Befolkningen  fra  87*  til  2 Milli- 
oner. Hele  Landstrækninger  laa  hen  som  en  Ørken,  mange 
Stammer  var  helt  udryddede,  og  talrige  Byer  og  Landsbyer  laa 
hen  i Ruiner,  da  Lord  Kitchener  endelig  gjorde  Ende  paa  Der- 
vishernes Magt.  En  amerikansk  Rejsende  beskriver  Landet  som 
et  lige  saa  uudviklet  Territorium  som  Mississippidalen  for  100 
Aar  siden,  men  med  meget  større  Muligheder  for  Fremtiden. 

De  nuværende  Herrer  i Khartum  ser  slet  ikke  saa  trøstesløst 
paa  Forholdene  som  Gordon  i sin  Tid.  Arbejdet  har  til  Dato 
særlig  været  at  befæste  Stillingen  i Sudan  og  vente  med  de 
større  Planer  om  Vandingsanlæg  og  Bomuldsdyrkning  i stor  Stil, 
indtil  Finanserne  og  Befolkningsmængden  tillader  det.  Jærnbane- 
anlæget  skal  saaledes  først  afsluttes  og  bringe  de  vidtstrakte 
Egne  i nærmere  Forbindelse  med  hinanden  og  med  Europa, 
inden  de  store  Planer  om  Nilsøernes  Regulering  og  Bor-Sobat 
Kanalen  kan  blive  til  Alvor. 

Den  omtalte  Bor-Sobat  Kanal  er  et  gigantisk  Projekt  om  at 
grave  et  nyt  Nilløb  fra  Bifloden  Sobats  Udløb  i Nilen  i lige 
Linje  Syd  paa  til  Bor,  en  Strækning  af  210  engelske  Mil.  Sir 
W.  Garstins  Plan  er  at  undgaa  „sudd“  Egnene,  der  hindrer 
Sejladsen  paa  Floden  for  omtrent  450  Mil.  Vandmasserne  vil  da 
ikke  længere  som  nu  fortabe  sig  i Sumpene  i disse  Egne,  hvor 
Vandplanterne  dæmmer  op  for  Nilen.  Disse  store  Planer  vilde 
blive  den  endelige  Afslutning  paa  de  store  Anlæg,  der  med  Mel- 
lemrum findes  langs  Nilen,  „Barragen"  i Deltalandet  og  de  store 
Beholdere  og  Dæmninger  ved  Assuan  og  Assint  i Nubien. 

Hvad  er  nu  egentlig  Englands  Hensigt  med  at  sætte  sig  saa 
fast  langs  Nilen  og  beherske  saa  udstrakte  Landstrækninger? 

Muligt,  at  der  foresvæver  Nationen  en  Anelse  om,  at  Stillingen 
i Indien  vil  undergaa  en  Forandring  om  føje  Tid,  saaledes  at 
Befolkningen  opnaar  Selvstyre  i Lighed  med  Koloniernes,  og  de 
engelske  Embedsmænd  ikke  længere  dér  har  et  Felt  til  deres 
Raadighed.  Ægypten  og  navnlig  Sudan  vil  saa  være  en  Erstat- 
ning for  det  tabte  Terræn,  og  England  har  samtidigt  opnaaet  et 
fast  Greb  i Forbindelsesleddet  mellem  Europa  og  Asien. 

Om  Ægypternes  Modenhed  til  selv  at  kunne  overtage  Styrel- 
sen uden  ringeste  europæisk  Kontrol  udtaler  alle  de  engelske 
Autoriteter  sig  tvivlende  i deres  Værker.  Trods  alle  de  europæi- 
ske Kulturstrømme,  der  flyder  henover  Landet,  viser  der  sig 
kun  faa  Tegn  til  en  Opvaagnen  blandt  Islams  Tilhængere.  De 
Tegn,  der  kommer  til  Syne,  gaar  snarere  i Retning  af  Tilbagegang 
fremfor  at  ryste  de  aandelige  Lænker,  Islam  fører  med  sig,  af 
og  forsone  sig  med  den  moderne  Tids  Krav.  Islams  Politik  er 
steril,  hævder  Colvin.  England  har  ingen  Garanti  for,  at  alt  vilde 
blive  uforandret,  om  Udlændingene,  der  havde  frembragt  de  store 
Resultater  ved  deres  Energi,  trak  sig  tilbage.  Aarhundreders 
slette  Regering  har  sat  sit  Stempel  paa  Ægypterens  Karakter,  og 
det  vilde  maaske  tage  Generationer  at  faa  dette  udslettet,  før 
„Frihed  under  eget  Ansvar"  kan  komme  paa  Tale.  De  mere 
oplyste  Ægyptere  ser  ogsaa  den  store  Fordel  ved  at  slippe  for, 
at  Landet  er  Genstand  for  Stridigheder  mellem  Magterne,  og 
ved  at  være  i én  Mands  Vold  fremfor  i manges. 

Vejen,  en  national  Bevægelse  i Ægypten  skal  følge,  er,  siger 
Colvin  i sin  Bog,  at  søge  at  assimilere  de  nye  Ideer  og  at  faa 
de  Regler,  som  knytter  sig  til  Ægypternes  sociale  Liv,  til  at  gaa 
op  i en  højere  Enhed  med  den  nye  Tidernes  Tilstand.  Kort  sagt 
at  indpode  den  nationale  Eksistens  paa  den  Stamme,  som  frem- 
mede Hænder  har  plantet  i Landet. 

Englands  Stilling  i Ægypten  er  for  Colvins  Betragtning  sva- 
rende til  den  store  Nildæmning  i Deltaet.  Den  paabegyndtes  ved 
franskes  Arbejde,  afsluttedes  af  engelske  Ingeniører;  Murværket 
hviler  paa  et  usolidt  Fundament,  der  dog  ved  stadig  Paapasse- 
lighed  kan  betragtes  som  sikkert.  Det  er  derfor  i Befolkningens 
sande  Tarv,  at  Arbejdet  vedblivende  er  under  Europæernes  Til- 
syn. Falder  Dæmningen,  er  Ægyptens  Velstand  forbi. 

W.  R.  Prior. 

Edvard  Holm : Danmark — Norges  Historie  1720 — 1814.  V Bind  København 
1905—1906,  G.  E.  C.  Gads  Forlag.  744  + 82  (Henvisninger)  S.  Ogsaa  under 
Titlen:  Danmark— Norges  Historie  under  Kristian  d. VII.  II  Bind. 

dette  femte  Bind  af  Professor  Holms  store  Livsværk 
gives  en  sammenfattende  Behandling  af  Danmark — 
Norges  Historie  i det  Tidsrum  ( 1 772 — 1 784),  der  almin- 
delig er  kendt  under  Navnet  den  Guldbergske  Periode. 

Det  historiske  Stof  i denne  har  ogsaa  i den  Hen- 
seende en  fra  de  nærmest  foregaaende  Aars  Begiven- 
heder afvigende  Karakter,  at  det  er  en  temmelig  utaknemlig  Genstand 
for  Fremstillingen.  Thi  bortset  fra  den  danske  eller  rettere  den  køben- 
havnske Handels  Opblussen,  der  under  den  nordamerikanske  Friheds- 
krig foranledigede  Regeringen  til  at  forcere  den  noksom  bekendte  Han- 
delsspekulation og  inaugurere  den  Finanspolitik,  som  i sin  senere  Fort- 
sættelse skulde  faa  saa  sørgelige  Følger  for  Landets  Økonomi,  er  det 
et  i politisk  Henseende  usædvanlig  dødt  Afsnit  af  Danmarkshistorien, 
vi  her  faar  med  at  gøre. 

Naar  man  alligevel  ikke  læser  dette  Bind  med  mindre  Interesse 
end  det  forrige,  hvori  E.  Holm  bl.  a.  gav  den  første  danske  videnskabe- 
lige Fremstilling  af  hele  Struensees  Historie  og  Virksomhed,  der  saa  at 
sige  af  sig  selv  holder  enhver  Læsers  Opmærksomhed  fangen,  saa  kan 
dette  for  nærværende  Binds  Vedkommende  ene  og  alene  skyldes  Egen- 
skaber hos  Forfatteren.  Den  klare  Stil,  det  rolige  og  i smaat  og  stort 
overbevisende  Sprog  samt  en  saa  mægtig  Overlegenhed  over  Stoffet, 
at  man  intet  Steds  føler  Trykket  af  det  uhyre  omfattende  og  grundige 
analytiske  Arbejde,  der  er  gaaet  forud  for  denne  mesterlige  Syntese. 

Disse  Egenskaber  i Forening  med  en  værdig  Upartiskhed  godtgør  sig 
i det  foreliggende  Bind  paa  en  saa  indtrængende  Maade,  at  der  fra 
første  Færd  hos  Læseren  skabes  den  Tryghedsfølelse,  der  er  Hoved- 
betingelsen for,  at  et  saadant  Arbejde  kan  læses  med  usvækket  Inter- 
esse og  fuldt  Udbytte  fra  først  til  sidst.  Hvis  ogsaa  alle  andre  viden- 
skabelige historiske  Arbejder  var  anlagt  og  gennemført  i dettes  Lig- 
nelse, vilde  den  gamle  Strid  om,  hvorvidt  Objektivitet  i Udvikling  og 
Behandling  af  Historiens  Stof  overhovedet  er  mulig,  blive  aldeles  gen- 
standsløs. Ubekymret  om  alle  metodologiske  Dogmer  gaar  E.  Holm 
med  ægte  dansk  Naturlighed  den  ligefremme  Vej  først  og  fremmest  at 
lære  de  Mennesker  at  kende , hvis  Sindelag  og  Handlinger  var  afgørende 
for  det  Folks  Skæbne,  han  vil  skrive  om.  Dette  kan  kun  ske  derved, 
at  Historikeren  tilegner  sig  saa  vidt  gørligt  alt , hvad  der  er  efterladt 
af  disse  Menneskers  egne  Udtalelser  og  andres  Vidnesbyrd  om  dem 
og  deres  Liv.  Om  det  herved  vundne  Billede  bliver  retfærdigt  beror 
blot  paa,  om  Historikeren  har  tilstrækkelig  Menneskekundskab  og  psy- 
kologisk Sans  til  at  veje  alle  disse  Stemmer  mod  hinanden.  Dernæst 
studerer  han  det  Milieu , hvori  disse  Mennesker  optraadte,  paa  samme 
Maade  og  med  Bistand  af  andre  Videnskaber  som  Statistik  og  National- 
økonomi. Det  vil  da,  saafremt  Oplysningerne  ikke  er  for  faa,  lykkes 
ham  at  give  den  .rette  Forklaring  af  Begivenhedernes  Gang  og  de  „hi- 
storiske" Personers  Motiver,  og  af  Motivernes  Art  samt  Handlingens 
Udfald  i Forbindelse  med  en  Prøve  af  Chancerne,  saaledes  som  de 
maatte  tage  sig  ud  for  vedkommende  Person  i Handlingens  Øjeblik, 
tegner  han  det  Billede,  der  tillige  samtidig  er  vedkommende  Stats- 
mands Dom.  — I hele  denne  Undersøgelseskæde  er  det  overfor  E.  Holm 
ikke  muligt  at  smugle  Problemet  „den  historiske  Forfatters  Objektivitet 
eller  Subjektivitet"  ind  et  eneste  Sted.  Der  synes  „simpelthen"  ikke 
at  være  andet  at  gøre,  naar  man  vil  skrive  Historie,  end  at  „fortælle", 
som  E.  Holm  gør  det,  men  dette  „simpelthen"  og  denne  ligefremme 
Fortælletone  rummer  et  Arbejde  og  en  Kunst,  hvis  Storhed  man  kun 
kan  ane , naar  man  da  ikke  selv  har  prøvet  paa  at  lave  historisk  Syn- 
tese over  Tusinde  af  trykte  og  utrykte  Aktstykker,  — døde  Mosaik- 
stumper, som  det  er  Forskerens  Opgave  at  forvandle  til  levende  og 
sande  historiske  Billeder. 

Tydeligst  kommer  alt  dette  til  Syne  i første  Bog,  hvor  Statens  po- 
litiske Stilling  og  Regeringskredsenes  Anskuelser  derom  behandles. 
Selv  om  man  fra  tidligere  Bind  er  fortrolig  med  E.  Holms  glimrende 
Udredning  af  alle  Traadene  i det  fineste  diplomatiske  Væv,  saa  virker 

den  heri  paany  udfoldede  Virtuositet  ikke  mindre  stærkt  end  tidligere. 
Og  for  den,  som  skænker  Fortidens  Historie  Opmærksomhed  ikke 
mindst  for  at  drage  Lære  af  den  til  Gavn  for  Fædrelandets  Nutids- 
skæbne, har  disse  Beskrivelser  en  ganske  besynderlig  Aktualitet.  Thi 
E.  Holms  Værker  efterlader  et  aldeles  overvældende  Indtryk  af,  i hvor 
høj  Grad  et  Lands  politiske  Skæbne  er  afhængig  udadtil  navnlig  af 
Diplomatiets  Sammensætning,  indadtil  af  Centraladministrationen.  1 
begge  Afdelinger  af  Statsstyrelsen  klagede  Datiden  over  Adelens  Mo- 
nopol. Nu  til  Dags  har  Konstitutionerne  nogenlunde  sikret  Fædrelandet, 
at  det  i den  indre  Styrelse  kan  regne  paa  at  faa  sine  dygtigste  Sønner 
af  enhver  Stand  i sin  Tjeneste ; men  desværre  glemte  Forfatningerne 
i Reglen  ganske  hele  den  udenrigske  Styrelse,  hvis  Organisation  de 
facto  den  Dag  i Dag  som  for  hundrede  Aar  tilbage  beherskes  af  en 
enkelt  Stand,  der  jo  ikke  i hver  Epoke,  som  nu  netop  i den  Guld- 
bergske,  har  skænket  Danmark  en  Bernstorff,  derimod  des  oftere,  „des 
ministres  étrangers  aux  affaires"  i Stedet  for  des  ministres  aux  affaires 
étrangéres!  Naar  man  saa  læser  f.  Eks.,  at  i Sommeren  1783  var  den 
danske  Chargé  d’affaires  i Stockholm  den  eneste  Statsafsending,  der 
ikke  anede,  at  Gustav  d.  III’s  Mobiliseringer  gjaldt  et  Overfald  paa  Dan- 
mark, gribes  man  uvilkaarligt  af  en  Bekymring  over,  at  Rekruteringen 
af  Diplomatiet  endnu  ikke  er  ordnet  paa  den  for  Fædrelandet  mest 
betryggende  Maade.  De  af  Europas  Stater,  der  først  faar  gennemført 
en  Forandring  heri,  vil  overfor  de  andre  kunne  faa  en  betydelig  For- 
del, og  det  er  mer  end  nogen  Sinde  Sandhed,  at  „Danmark  skal  for- 
svares ved  Statskunst."  Jeg  kender  intet  Værk,  der  saa  kraftigt  som 
E.  Holms  Danmarkshistorie  1720 — 1814  styrker  denne  Erkendelse,  og 
det  saa  meget  stærkere,  fordi  den  vækkes  indirekte,  uden  at  det  har 
været  Forfatterens  Hensigt  at  ville  fremdrage  dette  Moment. 

Nye  Oplysninger  af  almindelig  Interesse  kan  man  naturligvis  ikke 
vente  fra  denne  Periode.  Dog  er  det  m.  H.  t.  Bernstorffs  Afskedigelse 
i 1780  værd  at  lægge  Mærke  til,  at  E.  Holms  Fremstilling  aldeles 
utvetydigt  viser,  at  den  egentlige  Aarsag  til  BemstorflFs  Fald  var  Guld- 
borgs og  Arveprinsens  Ønske  om  at  faa  Kabinetsstyrelsens  mest  an- 
sete Modstander  fjernet.  Katharina  d.  IFs  Ærgrelse  over  Bernstorffs 
hemmelige  Kontrabandeoverenskomst  med  England  blev  af  hans  Mod- 
standere overdrevet  for  at  faa  et  Paaskud  til  at  afskedige  ham.  I Virke- 
ligheden har  Katharina  aldrig  forlangt,  at  Bernstorff  skulde  fjernes,  og 
den  russiske  Regering  var  faldet  til  Ro,  inden  man  i St.  Petersborg  — 1 
netop  med  stor  Fortrydelse  — erfarede  hans  Afskedigelse.  Dette  er 

som  sagt  værd  at  mærke  sig,  fordi  det  endnu  f.  Eks.  i nogle  af  de 
brugelige  Lærebøger  siges,  at  BemstorfP  maatte  ofres  for  at  tilfreds- 
stille den  russiske  Regering. 

Anden  Bog  behandler  de  sociale  og  økonomiske  Forhold,  Landbo- 
spørgsmaalene,  Finans-,  Handels-  og  Industripolitiken.  Skønt  vi  fra 
disse  Omraader  besidder  fyldige  og  tildels  velskrevne  Arbejder  af  navn- 
lig Nathansen,  Falbe-Hansen  og  Schovelin,  kan  det  dog  endnu  ikke 
siges,  at  der  her  er  opnaaet  et  fuldstændigt  klart  Billede  af  de  i dette 
Tidsrum  ledende  Personer  eller  af  Tilstandene.  Især  gælder  dette  Fi- 
nanserne. Det  er  og  bliver  endnu  ufatteligt,  hvordan  man  har  kunnet 
finde  og  samle  saa  megen  Administrations-Talentløshed  og  Organisa- 
tions-Uforstand,  som  der  skulde  til  at  misregere  Landets  Pengevæsen 
saa  grundigt,  som  det  allerede  skete  i disse  Aar,  der  ellers  frembød  de 
gunstigste  Betingelser  og  Muligheder  i Sammenligning  med  tidligere 
Tider.  Skulde  der  virkelig  ikke  gives  anden  Forklaring  end  Oxen- 
atjemas  berømte  Replik  til  sin  Søn?  I hvert  Fald  er  det  vistnok  nød- 
vendigt, at  selv  den  gamle  Beundring  for  den  ældre  Schimmelmanns 
Geni  til  at  „finde  paa  Udveje"  viger  Pladsen  for  en  Fremhævelse  af, 
at  han  dog  til  syvende  og  sidst  kun  kan  have  været  en  stor  Købmand, 
ikke  en  Statsmandsbegavelse,  selv  om  E.  Holm  ikke  indrømmer  dette 
med  rene  Ord.  En  virkelig  Statsmand  vilde  fra  første  Færd  have  set 
og  snart  efter  forlangt,  at  der  skulde  ryddes  op  fra  Grunden  i hele  Fi- 
nansadministrationen.  „Skuffesystemet"  i denne  naaede  en  saadan  Ud- 
vikling, og  Planløsheden  er  saa  fantastisk,  at  det  selv  for  en  Tid,  der 
stod  disse  Forhold  nærmere  (Nathansen),  har  vist  sig  umuligt  at  komme 
til  Bunds  deri.  Man  kan  under  saadanne  Omstændigheder  heller  ikke 
forlange,  at  en  Historiker  skal  bringe  mere  ud  af  Perioden,  end  E.  Holm 
har  gjort  i denne  Henseende. 

Ulige  klarere  ligger  Forholdene,  hvad  Landbospørgsmaalene  angaar. 
Hovedinteressen  knytter  sig  her  til  Forordningen  af  23.  April  1781 , 
som  jeg  tager  Anledning  til  at  fremhæve,  fordi  ingen  hidtil  har  gjort 
opmærksom  paa,  at  de  Foranstaltninger,  den  paabød,  i flere  væsent- 
lige Retninger  er  langt  mere  imponerende  og  afgørende  end  den  Be- 
givenhed, der  ellers  staar  som  Udgangspunktet  for  Landboreformeme, 
nemlig  Stavnsbaandsløsningen. 

Den  nævnte  Forordning  af  23.  April  1781  til  Jord-Fællesskabets 
Ophævelse  og  Udflytningens  Fremme  har  simpelthen  næppe  sit  Side- 
stykke i den  europæisk-økonomiske  Lovgivning.  Medens  for  Eksempel 
Bayerns,  Hannovers,  Wurttembergs,  Badens,  Hessens  og  til  Dels 

Preussens  tilsvarende  — for  største  Delen  langt  senere  udstedte  — 
Forskrifter  betingede,  at  mindst  Halvdelen  af  Lodsejerne  skulde  være 
stemt  for  Udskiftningen,  saa  kunde  ifølge  den  danske  Forordning 
en  enkelt  Bonde  fremtvinge  hele  Udskiftningen  og  Opmaalingen,  der 
foregik  paa  fælles  Bekostning.  Virkningen  af  de  radikale  Bestemmel- 
ser var  saa  kolossal,  at  næsten  en  Tredjedel  af  Sjællands  Gaarde 
ifølge  Begtrup  blev  udskiftet  og  udflyttet  i Løbet  af  de  følgende  20 
Aar,  et  Arbejde,  der  ikke  har  været  meget  lettere  end  en  Nykoloni- 
sering af  Vs  af  Sjælland.  Udviklingen  i det  nittende  Aarhundrede  har 
næsten  fuldendt  denne  Bevægelse,  der  er  en  Hovedbetingelse  for  en 
Række  af  de  Fremskridt,  som  det  danske  Landbrug  nu  skylder  sin  Evne 
til  at  bære  en  forøget  Befolkning  og  daarligere  Konjunkturer.  Omvendt 
i Tyskland.  Der  har  man  i Prakis  indtil  den  Dag  i Dag  som  oftest 
maattet  blive  staaende  ved  at  skaffe  hver  Gaard  — sine  egne  Veje  til 
sine  fjernt  og  spredt  liggende  Jorder!  Man  kan  da  ogsaa  rejse  hele 
Dage  i navnlig  Bayern,  Baden  og  Wlirttembergs  mest  frugtbare  Bonde- 
distrikter uden  at  se  en  eneste  Gaard  eller  et  eneste  Hus  paa  Marken 
i Landskabet.  Dette  gør  derfor  med  sine  uhyre  tomme  Flader  og  store, 
købstadagtigt  sammenbyggede  Landsbyer  et  ensformigt  og  dødt  Ind- 
tryk paa  den,  der  er  vant  til  at  have  det  danske  Terrain  for  Øje,  hvor 
Gaardene  og  Husene  næsten  overalt  ligger  spredt,  som  om  en  Haandfuld 
Tæminger  — tilsyneladende  planløst  — i et  Kast  var  strøet  ud  paa 
hver  sin  Plads  i Grønsværtæppet. 

Det,  der  saaledes  1781  gennemførtes  i Danmark  maa  derfor  be- 
tegnes som  en  Revolution  i det  danske  Landbrugs  Historie.  Det  er  vel 
tillige  et  af  de  sjældne  Eksempler  paa,  at  en  Revolution  fra  oven  er 
lykkedes,  og  et  forbavsende  Eksempel,  fordi  den  paalagde  Ofre  af  den 
Art  (svære  økonomiske  Byrder,  Opgivelse  af  Fordomme  og  gamle  Va- 
ner), som  Datidens  sløvede  Bønder  havde  sværest  ved  at  bringe.  Thi 
det  er  ikke  for  intet,  at  en  samtidig  sagkyndig  Forfatter  om  dem  er- 
klærer, at  det  vilde  være  lettere  at  faa  dem  til  at  gaa  over  til  en  ny 
Religion  end  til  at  indføre  Dyrkningen  af  Kartofler! 

Stavnsbaandets  Ophævelse  derimod  var  og  blev,  dets  gennemgri- 
bende sociale  Betydning  ufortalt,  netop  kun  en  Reform,  selv  om  Guld- 
berg  mente,  at  den  vilde  „ryste  Staten  i sine  Grundvolde",  og  Refor- 
men fik  kun  økonomisk  Betydning  i Forbindelse  med  den  nysomtalte 
Revolution  samt  Hoveriets  senere  Afløsning. 

Hvad  dette  sidste  angaar,  har  E.  Holm  fundet  et  hidtil  ganske  ukendt 
Forordningsudkast  fra  Slutningen  af  1772,  ifølge  hvilket  „det  danske 

Kammer"  (Moltke?)  foreslog  at  gøre  alt  Hoveriet  bestemt , saaledes 
at  Forholdene  paa  hvert  enkelt  Gods  reguleredes  for  sig  efter  et  Reg- 
lement, til  hvis  Affattelse  Godsets  Bønder  skulde  have  Medbestem- 
melsesret. Ogsaa  et  for  Datiden  ganske  revolutionært  Forslag,  men 
détte  blev  dog  stoppet  i Statsraadet. 

E.  Holm  udtaler  i Forordet  til  dette  Bind,  at  han,  af  Frygt  for  at 
Fremstillingen  skulde  drukne  i Enkelthederne,  overalt  har  maattet  gøre 
et  stærkt  Udvalg  i sit  vældige  Materiale.  Der  er  da  heller  ikke  Tale 
om,  at  man  føler  sig  trykket  af  Detailler.  Snarere  kunde  man  enkelte 
Steder  ønske  lidt  fyldigere  Oplysninger.  Saaledes  synes  Flaaden,  der 
jo  dog  var  Grundlaget  for  vor  politiske  Anseelse  i hine  Tider,  at  have 
faaet  en  lidt  stedmoderlig  Behandling,  naar  der  i dette  Bind  (ligesom 
for  Resten  i forrige)  kun  ofres  IV2  Side  paa  Omtalen  af  dens  Anlig- 
gender, saa  meget  mere  som  de  Værker,  hvortil  E.  Holm  henviser. 
Gardes  fortjenstfulde  Arbejder,  næppe  kan  siges  at  tilfredsstille  Nuti- 
dens Fordringer.  Og  naar  der  med  Rette  skænkes  Vejvæsenets  Udvik- 
ling i denne  Tid  en  ret  indgaaende  Opmærksomhed,  kunde  adskillige 
Læsere  af  et  Værk,  der  tager  Sigte  paa  alle  Sider  af  Statens  Virksom- 
hed, ogsaa  ønske  nogle  Oplysninger  om,  hvad  Regeringen  i denne  Tid 
gjorde  for  Opmaalinger  i Havet,  Farvandsafmærkningen  og  Fyrvæsenet. 

Men  dette  ubeskedne  Ønske  om,  at  Bogen  maatte  være  blevet  endnu 
tykkere,  indeholder  ret  beset  kun  den  bedste  Kompliment,  Forfatteren 
kan  ønske  af  en  Læser.  For  enhver  saadan,  der  ønsker  et  mere  end 
overfladisk  Indblik  i sit  Lands  tidligere  Skæbne,  ef  E.  Holms  Værk  en 
Fest  og  en  national  Berigelse,  thi  det  er  baade  ved  sit  stoflige  Anlæg 
og  i sin  formelle  Udførelse  et  Arbejde,  der  er  dansk  Mands  Gerning 
i Ordets  gode  Betydning. 

K.  A.  Wieth-Knudsen. 

HOLGER  DRACHMANN 

9.  OKTOBER  1906 

Lærken  højt  imod  Sky  sig  svang , 
mødte  Solen  og  stod  og  sang 
straalende  Sange  fra  Reden , 
skjult  i Agren  og  Heden. 

Maagen  skreg  over  Skum  og  Sprøjt. 
Lav  var  Himlen  og  Havet  højt. 
Bragte  til  Danmarks  Strande 
Bud  fra  de  store  Vande. 

Nattergalen , som  kom  fra  Syd , 
fyldte  Natten  med  lønlig. Fryd. 

I de  slumrende  Skove 
kunde  den  ikke  sove. 

Friske  Vinde  og  Bølgebrus , 
Fuglekvidren  og  Bladesus , 

Hvisken  i blomstrende  Enge 
dirrer  fra  Danmarks  Strenge. 


Sange  ejer  den  milde  Kveld. 

Nattens  Lys  er  et  Tonevæld , 
nynner  langs  lønlige  Stier 
drømmende  Melodier. 

Sol , som  smiler  i Pigens  Blik , 
er  som  en  Tone  af  sød  Musik. 

Elskov,  der  fryder  og  piner , 
synger , som  Violiner. 

Straaler,  der  bryder  en  Uvejrsmur, 
er  som  om  Englene  blæser  paa  Lur, 
sprængende  Mørke  og  Vildhed, 
aabner  for  Himmelens  Mildhed. 

Mildhed!  — S aa  sælsomt  et  Øjeblik , 
fyldt  af  en  liflig  og  fjern  Musik . 
Solguld,  som  Skyerne  kroner ; 

Hør  dog  — hør  hvor  det  toner! 

Dagen  har  Klange , som  gør  den  rig, 
Arbejdslarmen  og  Raab  og  Skrig. 
Byen,  der  summer  og  brummer, 
klinger  som  Pauker  og  Trommer. 

Funklende,  flammende  Vin  i Krystal. 
Spillemand  spil  i den  festlige  Hal! 
Sangen  skal  funkle  og  flamme. 

Vin  og  Musik  er  det  samme! 

Stjernernes  majestætiske  Gang 
gennem  Rummet  er  Orgelsang, 
og  med  Aartusinders  Tunger 
Evighedsklokkerne  runger. 

* 

Du , som  har  sunget  om  Vaar  og  Høst, 
fandt  deres  Klang  i din  egen  Røst. 
Alle  de  skiftende  Dage 
sang  deres  Jubel  og  Klage. 

Du  som  har  sunget  med  Livets  Røst, 
lyttede  tavs  til  dit  eget  Bryst. 

Hørte  det  store  Orkester, 
lyttedy  og  blev  til  Mester. 

Lad  det  da  tone , det  dyre  Spil 
Mændene  studser  og  lytter  til. 
Kvinderne  kommer  i Klynger. 

— Det  er  Danmark,  som  synger ! 


HELGE  RODE. 


Digitized  by 


Google 


DRACHMANNS  SANGKUNST 

(Fortsættelse  af  de  i Septemberhæftet  1905  paabegyndte  „Studier  over  Drachmanns  Sangkunst“). 


en  Verskunst  og  Ordkunst,  som  nu  for  de  Fleste 
synes  selve  den  Drachmannske  Lyriks  Væsen  og 
som  en  tidligere  Artikel  har  søgt  at  bestemme, 
aabenbarede  sig  i Virkeligheden  først  lidt  efter 
lidt  i hans  Digtning.  Det  var  ogsaa  først  efter- 
haanden,  at  Drachmann  naaede  til  at  række  over 
den  rige  Toneskala,  hvorpaa  han  nu  spiller.  Han  var  jo  begyndt 
som  „realistisk"  Maler  og  som  journalistisk  Skildrer  og  Ræ- 
sonnør (i  Rejsebreve  og  Tidsskriftsartikler),  og  det,  som  gav  hans 
første  Digtsamlinger  deres  Originalitet,  var  deres  djærve,  malende 
Virkelighedsskildringer  og  saa  den  voldsomme  Agitation,  som  fra 
1870-aarets  Begivenheder  og  hans  Omgangskreds’  radikale  Dis- 
kussioner flød  friskt  og  umiddelbart  over  i Versene. 

I Stilen  slutter  denne  Revolutionslyrik  sig  jævnlig  til  Plougs 
politiske  Digte.  Fra  „Sebastopols  Fald"  og  „Ordets  Ridder"  gaar 
der  en  lige  Linie  til  „Satorys  Marker"  og  saa  mange  andre  af 
Drachmanns  politiske  Lejlighedspoesier.  Det  er  Plougs  pompøse 
Octaver,  hans  brede  Linieføring  og  kraftige  Fyndstil  — Spørgs- 
maalene,  Parallellismen,  Massevirkningerne  — hele  hans  journa- 
listiske og  demagogiske  Veltalenhed.  Ogsaa  af  Ibsens  polemiske 
Tankedigte,  der  jo  selv  er  paavirkede  af  Ploug  og  Welhaven, 
viser  der  sig  i den  anden  Digtsamling  (1875)  adskillig  Efterlig- 
ning. Den  ordknappe  Hvashed,  den  fortættede  Bitterhed  i Ibsens 
„Mindets  Magt"  eller  „Troens  Grund"  eftergøres  af  Drachmann 

i Digte  som  „I  Mellemakten"  eller  „Skibsrotter".  Og  Vendinger 
som  disse:  Jeg  véd,  at  Mildheds  Gud  med  hvide  Klæder  — i 
Guldgrund  endnu  præntes  paa  Papiret"  eller  „Husk  paa,  til  Gav- 
mildhed forpligter  Stillingen,  — paa  Helikon  end  gælde  Adels- 
love, — det  er  kun  Jordens  Drot,  der  vender  Skillingen"  — de 
er  ganske  samme  Slags  slagfærdige  Rim  og  Billeder  som  dem  i 
„Kærlighedens  Komedie".  Hvordan  iøvrigt  Ibsens  faamælte  Inder- 
lighed svulmer  ud  til  Drachmannsk  Lyrisme,  kan  man  bedst  lære 
ved  at  sammenligne  „Farlige  Drømme"  med  Ibsens  „Borte",  der 
maa  have  inspireret  det. 

Den  unge  Malerdigter  stiller  sig  udenfor  Lavet,  udenfor  Sel- 
skabet, — han  er  Student,  men  har  valgt  Paletten,  han  er  op- 
vokset i et  dannet  københavnsk  Bourgeoisihjem,  men  han  kom 
lige  hjem  fra  Londons  Dokker  og  Kommunens  1871,  og  han  gaar 
om  med  en  oprørsk  Lyst  til  at  protestere  og  gaa  i Leding  mod 
Studenterforeningens  „Studenter  med  Kokarderne  paa",  mod 
Bredgadens  og  Parkettets  Etatsraader,  mod  Borgerskab  og  Stats- 
kirkelighed, mod  Ravnekrogen  „herhjemme"  og  for  alt  det  „derude", 
— ogsaa  derude  mod  Jemkantslerens  Prøjseri  og  Thiers’  Ban- 
kierregime for  Kommunen  og  „Internationale"  og  de  „engelske 
Socialister".  Han  gaar  om  i det  graa  Novembersjap  paa  Købma- 
gergade;  alle  sover  herhjemme  og  derude  fra  Krigen  er  der  kun 
slette  Nyheder  — skidt  være  med  det  hele!  lad  os  gaa  ned  L 
Vinkælderen  til  den  hvide  Portvin  under  Gasblusset  (November- 
stemning 1870).  Ak!  levede  man  dog  blot  i de  gamle  fri  Lands- 
knægttider — drog  Verden  om,  drak  og  doblede  i Værtshus, 
favnede  Pigerne  og  slog  løs ‘paa  Fjenderne!  Eller  paa  Luthers 
Tid,  da  han  brændte  Pavebullen  i Wittenberg  og  tog  Nonnen  fra 
Klostret  til  sin  Viv!  Eller  stod  som  Styrismand  paa  en  Vikinge- 
snække  og  stævnede  paa  Landnamsfart  over  Nordhavets  Bølger! 
Eller  om  man  var  en  Coopersk  Indianer  — som  da  man  som 
Dreng  legede  i „Glaciet"  — eller  klatrede  i Rær  som  en  Mar- 
ryatsk  Skibsgut.  Ja  blot  en  farende  Snedkersvend,  med  Ransel 
paa  Ryg  og  fløjtende  en  Vise,  kunde  gøre  det  ...  eller  en  Horn- 
bæksk  Fiskermand  — alt,  bare  ikke  Studenterforeningen  og  Bred- 
gadeselskabet! 

I alskens  saadanne  fremmede  Dragter  holdt  Drachmanns 
friske,  oprørske  Djærvhed  af  at  klæde  sig  ud,  — det  var  Ro- 
manforfatteren og  Dramatikeren  i ham,  der  allerede  her,  ligesom 

stadig  senere,  forlenede  hans  Lyrik  med  en  saa  bred  og  broget 
Livsmangfoldighed.  Han  skrev  Snedkerviser,  Smeddeviser,  Skip- 
per- og  Fiskerviser.  Der  var  noget  vist  grundtvigiansk,  højskole- 
venstre,  ogsaa  Fabersk  og  Erik  Bøghsk  over  denne  folkelige 
Visedigtning;  Snedkersvenden  er  noget  hostrupsk  blond,  Fiske- 
ren og  Pæreskudeskipperen  lidt  ferske  og  søndagsklædte  som 
A.  Dorphs  og  Exners.  Og  han  var  Friluftsmaler  og  Folkelivs- 
maler ogsaa  i sine  Vers  — malede  med  bred  Pensel  baade 
„Mariner"  og  „Landskaber"  og  „Genrer".  I en  satirisk  Skitse  teg- 
nede han  en  Studenterskovtur  og  gengav  i en  tvangløs  Richardtsk 
Slobrokstone  al  Snakken  og  Lystigheden.  De  engelske  Dokar- 
bejderes Fyraften  med  Piber  og  01  og  Folketalere  malede  han 
i et  levende,  ulitterært  Talesprog,  paa  et  skødesløst  slentrende 
Versemaal,  — vistnok  baade  i Tone  og  Rytme  paavirket  af  Mol- 
bechs  udmærkede  Oversættelse  (1871)  af  Coppées  „Smeddenes 
Skrue".  Og  samtidig  med  at  Drachmann  kom  i Gang  med  at 
skrive  Folkelivsfortællinger  og  Sømandshistorier  paa  Prosa,  gav 
han  sig  ogsaa  til  paa  Vers  med  jævne  Ord  at  fortælle  om  Sø- 
mænds  eller  Soldaters  prunkløse  Bedrifter  — om  Vesterhavs- 
fiskere  i Redningsbaad,  om  det  unge  Mandskab,  der  gaar  i Bre- 
schen  for  sine  Kammerater,  om  Marinesoldaterne,  der  stiller  til 
den  sidste  Parade  paa  Dækket,  medens  Skibet  synker  under 
dem,  senere  hen  om  Tordenskjolds  — hans  Drengeaars  Ynd- 
lingshelt  — og  hans  Søgutters  Bedrifter.  Maaske  man  nu  og  da 
kan  mærke  noget  af  „Fanrik  Stål"  igennem.  Ogsaa  et  Digt  som 
Richardts  smukke  om  „Fyrbøderen"  („Der  kæmper  en  Damper 
med  Sorg  og  Nød")  i Digtsamlingen  1874  kan  have  været  For- 
billede for  denne  Art  de  Meniges  Drapa. 

Men  udover  denne  første  Drachmannske  Poesi  — den  folke- 
lige Virkelighedsskildring  og  den  polemiske  Retorik  — pegede  alle- 
rede flere  af  Digtene  i „Dæmpede  Melodier".  Midt  i al  den 
programmæssige  Hverdagsprosa  tonede  frem  det  bløde  Sværmeri 
i „Snart  er  de  lyse  N ætters  Tid  forbi"  eller  den  visionære  Fan- 
tasi om  „Misericordia" sangen,  der  lyder  op  til  ham  fra  Kælderen 
„om  Natten,  naar  Livets  Travlhed  blunder",  eller  den  hulkende 
Inderlighed,  den  svingfulde  Beaandelse  i Slutningsdigtet  „Med 
høj  Horisont".  Og  i de  følgende  Digtsamlinger  „Sange  ved  Ha- 
vet", „Ranker  og  Roser ",  „Ungdom  i Digt  og  Sang “ var  det  i 
disse  Tonearter,  Drachmanns  Lyrik  udfoldede  en  hel  ny  Rigdom, 

samtidig  med  at  hans  Verskunst  først  ret  spillede  op  med 
alle  sine  Instrumenter.  Det  viste  sig  da  nu  ogsaa  med  denne 
Digter,  som  med  saa  mange  andre,  at  Debutbogen  endnu  ikke 
havde  afdækket  det  fulde,  virkelige  Fysiognomi.  Den  unge  let- 
paavirkelige  Maler,  der  havde  svoret  Faneed  til  1870aarets  og 
den  brandeske  Radikalisme,  fik  først  lidt  efter  lidt  Selvstændighed 
nok  til,  paa  Trods  af  sine  Venner  og  Formyndere,  at  søge  ind 
til  sit  naturligste,  egneste  Selv  og  tage  det  i Besiddelse  med  sin 
Kunst.  Og  det  viste  sig,  at  det  nyafdækkede  Selv  kun  var  grum- 
me lidt  efter  „Realismens"  Program,  men  at  til  Gengæld  hans 
Kunst  fik  en  uanet  Fylde  og  Vælde,  jo  mer  han  med  frie,  egne 
Hænder  greb  i Strængene. 

Fordi  han,  i sin  Forelskelse  i det  folkelige,  havde  klædt  sig 
som  en  jævn  Folkets  Mand  og  trallet  jævne  folkelige  Viser, 
havde  Publikum  ladet  sig  narre  af  Forklædningen  og  anede  ikke, 
at  denne  rige  Kunstnernatur  kunde  aksle  mange  flere  Skind  og 
tale  med  helt  andet  Slags  Mæle,  og  at  denne  Malerpoet  var  en 
fint  sammensat  Kultursjæl,  med  megen  medfødt  Dannelse  og 
med  Lyst  og  Evne  til  at  danne  videre  paa  sig.  Det  mærkedes  i 
de  nye  Digtsamlinger,  at  Drachmann  havde  læst  og  stadig  læste 
adskillig  dansk  og  udenlandsk  Poesi  og  smeltede  litterære  Indtryk 
rundt  om  fra  sammen  i sin  Digterevnes  Digel  — Indtryk  fra 
Oehlenschlager  og  Aarestrup,  fra  Hertz  og  Richardt;  fra  Snoilsky 
og  Bellman;  fra  Heine  og  anden  tysk,  By  ron  og  anden  engelsk 
Lyrik.  Et  Digt  som  „Foraar  i de  euganeiske  Høje"  — var  det 
ikke  med  sin  fornøjelige  Turiststemning  og  sine  maleriske  Tu- 
ristindtryk i Slægt  med  Hertz’s  „I  Appeninerne"?  Den  tillukket 
medfølende  Inderlighed  og  Stilens  Enkelhed  i Digtet  „Rav"  min- 
dede om  Bjørnsons  Kunst  (f.  Eks.  „Han  tvær  over  Bænkene  hang"); 
det  yndefulde  skælmske  „Adelina  drømmer"  var  snarere  Poul 
Heysesk.  Eller  det  pointeret  satiriske  Vid  i „Makrel"  („Stedse  flere 
Aspiranter  — spidse  Snuder,  blanke  Skæl  — O det  er  en  rigtig 
lumpen  — Yngel  denne  Fisk  Makrel")  — hvem  hører  ikke  her 
Tonen  igennem  fra  „Deutschland,  ein  Wintermarchen"?  1 „Sange 
ved  Havet"  kendes  baade  de  Heineske  Fiskerpiger  igen  og 
Heines  Havmalerier  og  Solnedgangssværmerier:  baade  „Nordsee"- 
digtenes  græske  Mytologi,  Visionen  af  den  stille,  gamle  Stad  med 
de  fredelige,  søndagsklædte  Mennesker  og  Manden,  der  staar  ved 
Bredden  og  fritter  Havet  om  Livets  Gaader.  Især  skimtes  dog 

stadig  Byron  som  Forbillede  for  Drachmann,  — Byrons  Vene- 
dig og  hans  Orient,  Junker  Harold  med  sin  Smaadreng,  Don 
Juan  med  sine  Pasha-lyster;  men  ogsaa  hele  den  engelske 
Lords  Aandshabitus,  hans  aristokratiske  Hovmod,  skrankeløst 
lunefulde  Selvherrelighed,  lapsede  Verdenstone  — efter  alt  dette 
formede  Drachmann  sig  aabenbart  i hele  sit  Forhold  til  Publikum. 
Den  udfordrende  Foragt,  han  bærer  til  Skue  overfor  Folkesnak- 
ken („Ovenover  Skyerne  er  Himlen  altid  blaa“)  og  overfor  Kri- 
tikken (Jeg  bærer  min  Hat,  som  jeg  vil“)  er  lige  saa  vel  i 
Byrons  Aand  som  den  arrogante  Ugenerthed,  hvormed  han  ofte 
i sin  Digtning  lægger  sit  privateste  Liv  blot  og  vasker  dets  smud- 
sige Linned  for  Godtfolks  Øjne.  Og  i hele  sin  digteriske  Stil  og 
Verskunst  lagde  Drachmann  hyppig  an  paa  den  samme  fornem- 
me Nonchalance,  der  havde  imponeret  ham  hos  Byron.  Det  er 
Byron,  der  har  lært  ham  at  give  Stilen  en  vis  frisk,  upedantisk 
Flothed  ved  et  — tilskuestillet  — sjudsket  Nødrim,  en  lapset 
Løshed  i Sætningsbygningen  eller  ved  et  rask  Spring  i Tanken, 
et  brat  Brud  paa  Stemningen  her  og  der. 

Men  mer  end  dette.  Der  var  saa  meget  af  Romantikens  aflagte 
og  falmede  Maskeradegarderobe,  som  „Realisten"  fra  før  — han, 
der  saa  nylig  havde  spottet  over  „Bertran  de  Born“s  „silkesyede 
Dragter"  og  „sindrige  Løb  henad  Fløjten"  — som  han  nu  glade- 
lig stafferede  sig  ud  med,  — at  mange  af  hans  radikale  Venner 
nok  kunde  harme  sig.  Den  farende  Snedkersvend  blev  en  fa- 
rende Sanger  — en  Chr.  Winthersk  Folmer  Spillemand,  en 
E.  v.  d.  Reckesk  Bertran  de  Born,  og  med  Fjærbaret  og  flagrende 
Kappe,  med  Kaarde  ved  Lænd  og  Luth  i Haand  klimprede  han 
Trubadursange  for  Højsalens  Frue  og  tømte  den  gyldne  Pokal  i 
Borgestuen.  Og  bort  fra  sine  engelske  Socialister  og  danske 
Hornbækfiskere  drog  Digteren  paa  Romantikernes  gamle  Valfart 
til  Venezias  Gondoler  og  Solnedgange,  til  Sakuntalas,  Snehvides, 
„Prinsessen  og  det  halve  Kongerige“s,  „Østen  for  Sol  og  Vesten 
for  Maane“s  Poesiverdener.  Samtidig  med  denne  Flugt  „ins 
alte  romantische  Land"  sagde  Drachmanns  Verskunst  og  Stil- 
kunst sig  ogsaa  løs  fra  den  tidligere  programmæssige  Vadmels- 
folkelighed og  realistiske  Hverdagslighed  og  slog  sig  løs  i en 
Blomsterstil  og  en  Versemusik  med  „Koleraturer  i Højden",  der 
syntes  meget  mere  en  moderniseret  „Zopf“  og  Rokokko  end 
noget,  der  pegede  mod  Fremtiden. 


Digitized  by  L^ooQle 


776 


Drachmanns  Sangkunst 


Alligevel  — ingen  Kender  af  Poesi  kunde  tage  fejl  af,  at  det 
paa  Bunden  var  virkelig  „moderne"  og  helt  egent  Drachmannske 
Toner,  der  her  med  ny,  ukendt  sproglig  og  verslig  Kunst  brød 
igennem  i dansk  Lyrik.  Andre  havde  sunget  om  Venedig  — 
men  i Goethes  klassiske  Epigrammer,  i Platens  fintdannede  So- 
netter, i Byrons  spenserklædte  Deklamationer  — rislede  Kana- 
lerne og  vuggede  Gondolerne  og  gav  Paladsernes  Stad  sig  dér, 
som  hos  Drachmann,  ved  Solnedgang  ud  at  sejle  i sin  genop- 
standne  Fortidsskønhed?  Havde  Lagunestadens  glidende  Nyden 
og  dens  Drømmes  Luftspejlinger  overhovedet  levet  i Ordets 
Kunst  førend  i Drachmanns  bølgende  og  sværmende  Vers?  Og 
Kanalens  pludrende  Smaavover,  der  mellem  Marmorpaladsemes 
Mure  stimier  ustanselig  ned  under  de  buede  Brobuer  — havde  de 
saa  vidunderligt  som  i „Snehvide“digtet  tryllet  sig  om  til  den 
sørgmodig  skønneste  Æventyrdrøm?  Eller,  hvormeget  der  end 
var  sunget  og  sagt  af  de  gamle  Romantikere  om  „Sakuntala",  — 
aldrig  var  Længselen  mod  Tidernes  Morgen  og  det  sagte  Sus  i 
Morgenlandets  Palmelunde  lokket  frem  med  saa  fjern  og  sød  en 
Musik  som  i Digtet  om  Dusjåntas.  En  saa  malerisk  og  baade  i 
indre  og  ydre  Forstand  musikalsk  Ordkunst  havde  hverken 
Oehlenschlager  eller  Chr.  Winther,  hverken  Aarestrup  eller  Ri- 
chardt kunnet  udfolde.  Det  var  alt  det  bølgende  og  svævende, 
det  mangfoldig  glitrende  og  det  florlet  henaandede,  som  denne 
impressionistiske  Kunst  formaaede  at  male,  denne  Stemningskunst 
vidste  at  give  Mæle.  Den  danske  Sommer  havde  baade  Hertz 
og  Winther  sat  i Vers  med  dens  grønne  Løvsal  og  gyldne  Mar- 
ker, men  Sommermiddagens  Blund,  naar  Linden  blomstrer  i 
Solen,  („Sagte  gennem  Luften  strømmer  — denne  Vellugt  hon- 
ningsød, — og  som  duftberust  jeg  drømmer  — med  en  aaben 
Bog  paa  Skød  . .“),  men  den  taagedampende  Eng  efter  Solned- 
gang, naar  „Skoven  bæver  og  Vindens  Dans  — gaar  let  som  et 
Føl  over  Engen",  eller  Sommernattens  blonde  Sværmeri  paa 
Gurres  Taageenge  og  ved  Sundets  Strande  — hvem  havde  før 
Drachmann  haft  Lethed  og  Ynde,  blødt  Anslag  og.  henaandede 
Farvestrøg  nok  til  at  mane  den  Slags  Naturstemninger  frem? 
Den  maanelyse  Nat  paa  Sundet,  naar  Jollen  lempelig  vugges 
frem  til  Takten  af  Aaretolde  — „en  stille  Vandringsmand  ad  stille 
Veje"  — medens  Sommernattens  Skær  spreder  „udover  Sø  og 
Land  de  lyse  Vinger".  Eller  inde  ved  Stranden,  hvor  „Bølgen 

derudefra  søger  sit  Spor  — lydløs  tilbage  og  tøvende  sætter  — 
aandedrætsrøvet  Foden  paa  Jord",  medens  der  ude  fra  Dybet 
bæres  ind  „af  den  sagtende  Dønning  — en  Lyd  som  paa  enkelte 
dybtstemte  Strænge  — et  døende  Spil". 

Som  Natursværmeri,  saaledes  hører  alle  vuggende,  svævende, 
sværmerske  Stemninger  i Menneskesindet  til  de  Skønhedsriger, 
Drachmanns  Lyrik  har  underlagt  sig  som  ingen  før  ham.  Dan- 
sens Sværmeri:  Skovdansens  ved  St.  Hanstid  („Bind  dit  Skørt 
og  flet  dit  Haar  — læg  an  dit  Hovedklæde  — I Præstevænget 
Dansen  gaar  — med  Fryd  og  megen  Glæde")  eller  Væve- 
Vadmelsvisen  („Vær  hilset,  I Damer,  langs  Højsalens  Bænke, 
— hvad  vover  jeg  farende  Svend?")  eller  den  kaade  Tater- 
tøs’ Dans  med  Junkeren  ude  paa  Heden  (Hr.  Junker;  jeg  maa 
danse  — og  dansed  jeg  mig  gal,  — Hr.  Junker!  jeg  er  Dansen 
selv,  — som  jeg  fra  Vinden  stjal  . . . Aldrig  blev  der  danset  før 
paa  Heden).  Forelsket  Aftensværmeri  i Baaden:  „Vug  o Vove 
med  varsom  Haand  — Baaden,  hvori  vi  glider  . . . kunde  jeg 
selv  — klappe  den  Glut  — som  sidder  paa  Toften  og  nynner 
. . . O da  skulde  min  Stemmes  Klang  — vække  al  Vellyd,  som 
slumrer  i Skoven  — smeltende  hen  i en  Kærlighedssang  — 
med  Nymfen,  med  Ekko,  paa  Skrænten  ved  Strandkildevoven". 
Foraarets  vidtfavnende  Ømhedslængsler:  „Se  nu  er  Vindene 
milde  . . . Vaaren  har  aandet  paa  Luften  ...  Da  vil  paa  Foraa- 
rets Bølger  — baaren  af  Lyset  og  Luften  — sødt  som  to  Bølger, 
der  samles  i én,  — vi  to  gennem  Rummet  os  svinge".  I det  hele 
alle  Tonegrader  af  et  lyst  Elskovssværmeri,  saa  yndefuldt  sart 
og  saa  vinget  bærende,  saa  nænsomt  fint  og  saa  ungdommeligt 
givende  sig  hen,  som  aldrig  hverken  Winther  eller  Aarestrup 
havde  fundet  Ord  for.  Der  er  Dyvekes  bly  Drømme  i sin  Moders 
Urtegaard:  „Mit  Hjerte,  der  drømmer  blandt  Zwibler  og  Løg  . . . 
Krydret  dufter  den  liflige  Sommer  — mit  Hjerte  slaar  som  en 
Gøg".  Den  unge  Piges  første  rosenrøde  Lykke:  Jeg  gaar  som 
i Blade  af  den  flagrende  Vaar  — det  gynger  paa  Blomster,  hvor 
hen  jeg  gaar".  Ynglingens  vage,  duggede  Længsler:  „Der  gaar  han 
i Lunden  — med  Ferskendunskind,  — hans  Øjne  har  Taarer,  det 
er  ikke  Graad,  — det  er  Længsel  fra  hundrene  Blomster,  der 
holder  den  sitrende  Øjerand  vaad".  Endvidere  Brudehymnens 
Hengivelse  og  Henrykkelse,  en  Enthusiasmens  Extase,  fuld  af 
Andagt  og  daanende  Salighed:  „Salige  Stund,  som  alle  gode 


Digitized  by  L^ooQle 


778 


Drachmanns  Sangkunst 


Magter  — skænker  dit  Liv  nu  og  skænker  kun  én  Gang".  Og 
siden,  efter  Hengivelsen  — den  unge  Kvindes  Suk:  „Tys  mit 
Hjerte!  hvad  du  gav,  — gav  du  villig  hen  og  gærne",  eller  Man- 
dens vemodig  søde  Erindringsdrømme  længe  efter:  „Disse  Blom- 
ster, jeg  fik  af  dit  syge  Barn  . . . Det  lægger  sig  sødligt  om  hver 
en  Sans  . . . Bort  urolige  Tanker!  — Det  er  farlige  Blomster, 
de  sætter  Frugt  — Ak!  Barnet  var  voksent  og  Barnet  var 
smukt".  Med  en  saadan  Finsans,  saa  let  en  Haand  er  alt  For- 
elskelsens Sommerfugleliv  og  dens  mangefold  skiftende  Stemnin- 
ger lokket  lyslevende  ind  i Versenes  Slyngedans,  saa  de  derfra 
flagrer,  med  Vingestøvet  urørt,  over  i alle  unge  Læsersind. 

Alt,  der  flyder,  bølger,  vugger,  risler,  — alt,  der  er  frit,  form- 
løst, bevægeligt  i Naturen  og  Menneskesindet,  elsker  og  besyn- 
ger Drachmanns  Lyrik.  Inderst  i Livet  og  Naturen  hører  han 
altid  som  en  Kildes  Rislen:  „det  hører  aldrig  op,  har  ej  begyndt, 

— det  risler  Dage,  Nætter,  tidligt,  silde  — for  den,  som  gennem 
Livet  har  sig  skyndt,  — for  den,  som  aller  sindigst  gik  og  stille". 
Dette  evig  friske  Kildespring  er  det,  han  tror  paa,  og  fra  det  er 
det,  hans  Liv  og  hans  Sang  springer  — det,  der  bestandig  væl- 
der af  Jordens  Skød,  uden  at  behøve  Bor  eller  Sonder  og  uden 
at  kunne  stoppes  til  af  nogen  Verdens  Dæmning:  „hvor  dets 
Aarer  spille,  — bølger  alt  afsted,  — dér,  hvor  du  staar  stille, 

— staar  alt  andet  med".  At  „alt  flyder"  — som  den  gamle, 
græske  Naturfilosof  lærte  det  — det  er  Formlen  for  Drachmanns 
Natur  og  hans  Livssyn.  Tidlig  blev  ogsaa  Havet  hans  Guddom; 
i dets  bølgende  Naturliv  genkendte  han  sit  Væsens  Træk  og 
hørte  han  alle  Livets  Stemmer  tale.  Havet  er  ham  det  evige 
Naturvæld,  den  ubundne  Naturkraft  — selve  Livets  Urbillede, 
saaledes  som  han  elsker  Livet  inde  i sig  og  udenom  sig:  altid  nyt 
og  friskt,  stedse  mangfoldigt  omskiftende,  i formløs  Fylde  og  Vælde, 
uudtømmeligt,  utæmmeligt,  uendeligt.  Som  af  et  Kæmpeorgels 
Pibespalter  strømmer  der  ham  baade  „Patos,  Lune,  Graad  og 
Latter"  ud  af  Havets  Sange,  og  i sine  „Sange  ved  Havet"  har 
han  sat  alle  Havets  og  Havvindens  Stemmer  i Ord,  eller  lagt 
alle  sit  eget  Sinds  Stemninger  ind  i Havet.  Fornøjeligt  jævn 
fløjter  han  Morgenbrisens  Vise,  naar  Vinden  er  føjelig  og  Baa- 
den  er  klar  og  vi  løber  „Godmorgen!  ud  paa  Havet".  Som  Havet 
er  han  i evig  Uro,  maa  kæmpe  med  Vinden,  med  sig  selv,  maa 
„ligge  med  sine  Luner  bestandig  i evig  Krig",  fik  han  end 

Utak  derfor;  — „jeg  er  Hav,  jeg  kan  ikke  andet".  Som  Havet 
kan  han  ikke  leve  Livet  speilglat,  ikke  slaa  sig  til  Taals  med 
Idyller  — som  dem  dér  inde  i de  stillestaaende  Kanaler.  Som 
Havet  kan  han  ikke  stemme  Tonen  efter  Sangerlavets  Regler; 
vej  mig  ikke  kritisk  — siger  han  til  sine  Venner  — paa  en 
Vægt  med  fine  Decimaler;  „tag  mig  paa  det  vide  — som  et 
Hav  i store,  aabne  Træk".  Og  som  en  Viking  blotter  han  sit 
Bryst  mod  Stormen,  „det  haardtprøvede  Hav"  har  lært  ham  at 
være  en  Mand;  om  saa  Godtfolk  paa  Stranden  himler  sig  over  Skip- 
perens Forvovenhed  og  kristelig  under  den  sin  Straf,  han  selv 
staar  rolig  og  stærk  ved  Roret,  „Storm  var  hans  Navn"  (Goethe: 
„Doch  er  stehet  manniglich  am  Ruder,  — mit  dem  Schiffe  spie- 
len  Wind  und  Wellen,  — Wind  und  Wellen  nicht  mit  seinem 
Herzen").  Havet  er  ham  det  styrkende  Sundhedsvæld,  der  skal 
skylle  den  syge  Slægt  karsk  igen,  — den  evige  Ungdomsfriskhed, 
der  skal  ilte  Blodet  i den  slappe,  modløse  Nutid,  — den  vilde 
Natur,  der  aldrig  lærer  sig  Civilisation,  aldrig  bøjer  sig  for  bor- 
gerlig Love,  — den  vældige  Storhed,  der  er  ude  over  al  Smaalig- 
hed,  alle  „Finesser",  men  raaber  op  af  fulde  Lunger  og  knuser 
i sine  Labbers  Favntag. 

Søvnigt  glippende  i Morgentaagen,  Tvivl  og  Mismod  lejret 
om  sig  efter  Nederlaget  1864  — saaledes  saa’  han  („Før  Solop- 
gang") Landet  ligge  i 70erne;  nu  vilde  han  som  en  frisk  Nord- 
vest ude  fra  Havet  feje  de  tunge  Taager  bort  og  bringe  Solen 
tilbage.  Der  var  netop  noget  som  en  fejende  Blæst,  som  en  bra- 
gende Brænding  over  den  unge  Drachmann,  men  ogsaa  noget 
muntert  fløjtende  som  en  Morgenbrise  i et  Topsejl,  noget  ynde- 
fuldt dansende  som  glittrende  Sundbølger  i Sommervind.  Som 
Oehlenschlåger  i sin  Tid  var  kommen  og  havde  stemt  sine  glade, 
svulmende  Durtoner  op  mod  „den  hæslige,  melankolske  Aand" 
i vort  „taagemørke  Nord",  saaledes  kom  Drachmann  nu  som 
„Ungdom  i Digt  og  Sang",  snart  „i  Panser  og  Plade",  snart 
med  „Roser  og  Ranker",  — som  St.  Hansspillets  „impertinente 
Bengel",  der  danser  paa  Line  over  Borgerskabets  Hoved,  som 
den  lystige  Landstryger  med  sit  „Hej  Krofar,  Krofar!  Vinen 
frem"  eller  den  viltre  Tatertøs  med  sit  „Hejsa,  kom  og  dans  nu 
paa  Hæl  og  paa  Taa",  og  mens  „der  var  Fastespiser  kun  paa 
Bordet",  dækkede  han  op  med  Æventyrets  gyldne  Frugter,  med 
Livsrusens  Bourgogne  og  med  al  sin  Ordkunsts  prægtige  Blomster. 

Men  uafladelig  bølgende  som  Digterens  rigt  sammensatte  Aand 
var,  nervøst  svingende  i stærke  Udslag  og  Tilbageslag,  som  hans 
Naturel  var,  efterfulgtes  — viste  det  sig  snart  — det  opstemte 
Højtryk  regelmæssig  af  Perioder  af  sagtmodig  Nedstemthed,  den 
„dionysiske"  Rus  regelmæssig  af  „Dagen  derpaa “-Stemninger  af 
Nøgtemhed,  Følsomhed  og  blød  Eftergivenhed.  Straks  efter  de 
første  Revolutionsdigte  var  jo  de  „Dæmpede  Melodier"  fulgt: 
„Dagen  var  smykket  med  Krans  og  Flag  ...  Dagen  er  omme. 
Spillet  er  endt".  Jeg  gav  mig  de  stridende  Strømme  i Vold  . . . 
Men  Mattelse  ovenpaa  Svømningen  følger."  Efter  „Sange  ved 
Havet"  fulgte  i Epilogen  Efteraarets  røde  Løv:  „Ormen  har  vel 
brudt  et  Hul  — i Metallets  skøre  Hinde,  — men  til  Gengæld 
vil  du  finde  — Farvespillet  dobbelt  skønt  . . . Jeg  har  lukket 
Prinsen  ude,  — jeg  er  bleven  angst  og  bange  — for  den  høje 
Herskerstand."  Og  i Samlingen  „Ungdom  i Digt  og  Sang"  blev 
Panserdigtene  og  Musiksymfonierne  efterfulgt  af  det  stille,  inder- 
lige Efterspil  i „Rejsepostillen"  og  „Sange  til  en  Søster".  Atter 
var  det  til  Læseverdenens  Overraskelse  nye,  uanede  Lag,  der 
skød  op  for  en  Stund  paa  Overfladen  af  denne  Bølgesjæl,  nye 
Strænge,  der  føjedes  til  dette  vidunderlige  Musikinstrument,  — 
det  rigeste,  der  har  gennemspillet  vort  Sprog.  Var  de  radikale 
Venner  bievne  fornærmede  over  Romantikerkappen,  forstod  de 
endnu  mindre  Spøg  med  de  moralske  „Tømmermænd".  Men 
Eftertiden  føler,  at  der  her  var  en  dybere  og  ægtere  Brysttone 
end  i alt,  hvad  Drachmann  før  havde  sunget,  og  giver  gærne  en 
Haandfuld  af  Gottfred  Springforbis  Viser  for  et  Par  af  „Døgnets 
Salmer". 

Fra  den  flygtige  Farten  om  i Verden  længes  han  efter  atter 
at  fæste  Rod  og  gro  sammen  med  Hjemmets  Jordbund.  Jeg  har 
været  nok  paa  Rejser  — tumlet  nok  i fremmed  Land,  — og 
det  bedste,  hist  jeg  lærte,  — var  at  længes  mod  min  Strand," 

„Kun  dér,  hvor  Vuggens  Gænge  gik kun  dér  min  Sang 

— kan  blive  til  fuld  Musik."  Nu  lyder  Modsætningen  „Derude 
og  herhjemme"  for  ham  med  omvendt  Betoning  af,  hvordan  den 

lød  i hans  første  Digtsamling.  „Derude  lyder  vel “ synger 

han  om  Sommeren  i Gurre,  „men  vore  Længsler  og  vore  Ord  — 
maa  sættes  i Sange  af  én,  som  bor  — i det  Hus,  hvor  han 
leged  med  Dukke",  og  Digteren  erklærer  sig  som  trofast  Elsker 
af  „den  hjemlige,  bløde  og  blide  Natur",  hvor  „Livet  er  sat  som 

paa  Mælkekur".  Fra  Kævlet  — som  han  nu  kalder  det  — i 
Politik  og  Aandsliv,  fra  Radikalisme  og  Brandesianisme,  fra 
Kampens  Larm  og  Hug  og  forfængelige  Verdslighed  søger  han 
indad  til  „Hjertets"  Verden,  synker  tilbage  i bløde,  varme  Stem- 
ninger og  dyrker  Hjertensgodheden  og  Menneskekærligheden. 
Ude  paa  Verdenstheatrets  Scene  spiller  de  larmende  „Haupt-  und 
Staatsactionen",  men  „i  hele  den  vide  Verden  ej  ringeste  Trøst 
er  skabt  — for  den,  der  i Kampen  mod  Verden,  sig  selv  har  i 
Kampen  tabt".  I Kirkernes  brogede  Pragt  og  Stimmel  findes  han 
heller  ikke  — den  Gud,  han  har  faaet  Længsel  efter.  Søger  sig 
Menneskets  Længsel  en  Gud  — lærer  han  — i Hjertet  den 
vil  ham  finde.  „Hvor  Hjærterne  bløder,  hvor  Hjærteme  slaar, 
samdrægtig  i Fejl  og  Forsoning",  dér  er  det,  Mennesket  finder 
frem  til  Gud.  Han  føler  det,  som  om  han  har  sat  noget  til  der- 
ude „i  Verden",  ude  „i  Kampen".  Han  er  træt,  og  han  har  faaet 
dybe  Vunder;  „sig  husker  du,  der  var  en  Mand"  — synger  han, 
følsomt  behagende  sig  i sin  Nederlagsstemning  — han  satte  alt  ind 
paa  sit  Værk,  men  nu  kommer  han  fra  Værket  hjem  med  bleg- 
net Kind.  Han  har  forbrudt  sig,  saa  hensynsløst  som  han  fér  frem 
i sin  Ungdoms  Brusen,  men  han  har  ogsaa  dyrt  bødet  derfor, 
og  nu  sidder  han  tilbage  med  Tabet  og  med  Angeren:  „Lad  Ti- ' 
den  gaa,  lad  Tiden  gaa!  — Ak,  min  tabte  Lykke,  — hvi  kunde 
jeg  dog  ej  forstaa  — saa  let  et  Regnestykke?  — Af  Uret  vokser 
Ufred  frem  ..."  „Hvorfor  vække  disse  Minder  — lad  dem  sejle 
over  Sø  . . . Røgen  er  til  Ilden  bunden,  — ak!  som  Mindet  til 
min  Fejl."  „Vi  lo  jo  før  saa  længe  — og  spandt  paa  Glædens 
Traad,  — nu  kan  vi  sagtens  trænge  — en  Smule  til  Graad." 

I saadanne  Stemninger  lagde  Drachmanns  Kunst  igen  sin 
„Guldpailletternes  Kittel"  af  og  klædte  sig  „i  Kofte".  Som  en 
lavmælt,  fortrolig  Nynnen  lyder  Skriftemaalet  „til  en  Søster". 
Ordene  er  saa  dagligdags,  Rytmerne  saa  enstonigt  rolige,  og  de 
fletter  sig  sammen  i ganske  enkle  Strofer.  Men  med  fin,  uan- 
selig Kunst  gengives  Stemningens  inderlige  Vuggen  i sig  selv,  de 
samme  tunge  Tankers  Køren  i Ring:  „Lad  Tiden  gaa,  lad  Tiden 
gaa",  Jeg  lægger  alting  for  din  Fod"  — saadanne  Linier  eller 
Dele  af  Linier  kan,  ofte  i let  skiftende  Betydning,  slynge  sig  som 
et  Omkvæd  ind  igennem  et  Digt  og  sikkert  fastholde  dets  Grund- 
tone. Vidunderligst  er  vel  Kunsten  i Digtet  om  Sivets  Ringmur 
og  Efteraarssøen.  „Gule  Rør  som  Lanser  — knækkede  Banner- 

stager  . . . Her  har  Tove  levet,  — den  Tove,  som  var“.  Helt 
magisk  kogles  her  en  romantisk  Stemningstaage  frem,  der  bøl- 
ger ud  og  ind  i Sindet  og  føder  sælsomme,  glimtvise  Sind- 
billeder, — snart  de  knækkede  Bannerstagers  Nederlagsminder, 
snart  vemodigt  bløde  Toveerindringer.  I Digte  som  dette  har 
Digteren  vidst  at  løfte  sin  Sjælstilstand  op  i en  saa  vag  og  rum- 
melig Almenhed,  at  Læseren  uden  at  forstyrres  af  uvedkommede 
Bitanker  kan  synke  hen  i Stemningen  og  gøre  den  til  sin.  Men 
unægteligt  stak  adskillige  af  Opgørs-  og  Bekendelsesdigtene  saa 
fast  i Digterens  Privatforhold,  at  de  ikke  helt  har  udløst  sig  til 
fri  Poesi.  „Misund  mig  ej  den  Krans,  jeg  vandt"  er  et  smukt 
Digt,  men  det  forstaaes  dog  kun  med  „Derovre  fra  Grænsen" 
og  den  hele  litterære  Datidssituation  „in  mente".  „Bed  mig  ej 
glemme,  hvad  jeg  led  ...  Du  drog  mit  Værge  varsomt  væk,  min 
Hæftighed  dig  voldte  Skræk";  ogsaa  disse  Vers  tager  én  om 
Hjærtet,  men  man  kan  dog  ikke  — og  det  er  Digterens  egen 
Skyld  — lade  være  med  at  knytte  dem  til,  hvad  man  har  hørt 
af  forskellig  Sladder  om  Digterens  Privatliv. 

Men  netop  i deres  Egenskab  af  „Lejlighedsdigte"  i Goethesk 
Forstand  er  der  saa  ogsaa  en  saa  rig  og  levende  Menneskelighed 
i disse  Digte  — en  saa  konkret  Følelsesblanding,  saa  individuelle 
Stemningsafskygninger,  at  al  tidligere  dansk  Lyrik  syntes  fattig  og 
konventionel  med  sin  Skalas  faa  „hele"  Toner.  Det  var  det 
moderne  Kulturmenneskes  Sjælstilstande  — delte  og  dobbelte,  i 
egentlig  Forstand  reflekterte,  brudte,  — som  først  Drachmanns  Lyrik 
formaaede  at  tolke.  „Elskede!  ak  den  dobbelte  Klang  ...  Sangfugle- 
latter fra  korngul  Vang  — og  hulkende  Skovvandes  Falden". 
„Og  jeg  trykker  det  blegede  Blad  til  min  Mund.  — Der  er  dob- 
belt og  stridende  Lyst  — i Afskedens  Stund."  I de  to  Afskeds- 
digte: „Den  sidste  Svale"  og  „Afsked  i Nat"  kommer  dette  stri- 
dende og  dobbelte  i Digterens  Stemningsliv  netop  naturligst  til 
Udtryk:  Trækfugledriften,  „Flyvesandet"  i hans  Natur  og  den 
bløde  „Rodfølelse",  Trofastheden  i hans  Gemyt.  „Mit  ene  Øre 
laa  tæt  til  dit  Hjerte,  . . mit  andet  Øre  laa  aabent  for  den  ma- 
nende Vind."  Hele  Livssituationen  i disse  to  Digte  — baade  den 
ydre,  maleriske  og  den  sjælelige  — er  saa  konkret  og  mangfoldig, 
og  den  er  ført  saa  uafkortet,  saa  komplet  over  i Verset.  I andre 
Digte  er  det  Stemninger  af  duknakket  Forsagthed  og  Angergi- 
venhed, der  paa  en  forunderlig  levende  Maade  toner  ud  i mild, 

klar  Fred  eller  sammen  med  gryende  nyt  Haab  og  Mod,  — 
toner  sammen  til  en  Art  forsagende  freidig  „Og  dog“-Stemning 
eller  en  Rekonvalescentstemning,  der  endnu  kæler  for  sin  Mat- 
hed, men  taknemlig  hilser  Livets  ny,  spæde  Spirer.  „Naar  Graa- 
den  saa  er  stanset",  „Saa  bryder  alting  op  igen",  „Og  saa  — 
saa  aander  op  mit  Hjerte  atter".  Blot  jeg  nedskriver  disse  Linier, 
dukker  frem  for  mig  de  16 — 17  Aars  Alderens  ensomme  Timer, 
da  al  den  følsomme  Inderlighed  i disse  Drachmannske  Digte  gød 
sig,  Draabe  for  Draabe,  ned  gennem  Øret  og  Sindet. 

Til  den  modneste  Kunst  uddybedes  disse  Stemninger  i Digt- 
samlingen „ Gamle  Guder  og  nyeu.  Det  er  den  prøvede  Livser- 
farings Sange  — med  en  klar  Høstluft  over  sig  og  en  rolig, 
noget  brudt  Inderlighed  i Tonen.  „Kom  og  ræk  mig  Haanden, 
— bedst  naar  først  man  kender “ Det  er  „Døgnets  Sal- 

mer", der  klinger  videre  i „Morgensalmer".  I Stedet  for  Vi- 
denskabens Stene  søger  Digteren  til  „Hjærtets  Gud".  Og  i Ste- 
det for  „Ungdom  i Digt  og  Sang"  er  det  nu  endelig  „Mand- 
dommens dybe  Vemod",  som  Aarene  har  lagt  i Drachmann.  I 
„Vor  Moders  Saga"  aander  gennem  Vaarprologen  endnu  hele 
det  muntre  Elskovssværmeri  fra  „Ranker  og  Roser",  sartere  og 
finere  end  nogensinde;  men  Stemningens  Tyngdepunkt  ligger  i 
de  sidste  Afsnit:  „Høstens  Tid".  I det  Digt,  der  hedder  „Paa 
Borgen",  er  en  bestemt,  meget  sammensat  Fase  i den  modne 
Kvindes  Udviklingsliv  uddybet  med  den  nænsomste,  kærlige 
Forstaaelse,  og  det  rige,  fine  Sjælsindhold  er  tegnet  ind  i de 
10 — 12  fattige  Strofer  med  en  Kunstnerhaand,  lige  saa  let  og 
yndefuld  som  sikker.  Paa  samme  Højde  staar  det  stort  anlagte 
Digt  „Det  tabte  Paradis":  vidunderlig  er  den  Inspiration,  der  i 
ét  Billed,  i én  Stemning  har  kunnet  omfatte  Menneskelivet  paa 
dets  Middagshøjde  — al  dets  tyngende  Møde  og  trætte  Slid  og 
de  Foryngelseskilder,  der  alligevel  springer  midt  i Ørkenen,  men 
endnu  beundringsværdigere  er  næsten  den  Mesterkunst,  der  uden 
at  ryste  paa  Haanden  har  kunnet  gyde  en  saa  mægtig  Beaandelse 
ind  i et  4 Siders  Digt.  Begge  disse  Digte  viste  ogsaa  endnu  en 
Gang,  at  Drachmann  naa’r  aller  højst,  naar  han  glemmer  sin 
Person  og  lægger  sin  Lyrik  over  i objektiv  Menneskeskildring. 
Især  er  det  Kvindesjælen,  som  Drachmann  atter  og  atter  har 
bøjet  sig  ind  over  og  lyttet  Toner  frem  af  — med  en  saa  forelsket 
Finfølelse  og  en  saa  ridderlig,  højsindet  Beskytterømhed,  at  alle 

de  moderne  professionelle  „Feminister"  synes  mandfolket  plumpe 
ved  Siden  af  ham. 

De  var  ogsaa  — baade  „det  tabte  Paradis"  og  „Vor  Moders 
Saga"  — Tankedigtning,  saa  dyb  og  ophøjet,  som  endnu  ikke 
kendt  i dansk  Lyrik.  Det  mærkedes,  at  Alderen  — de  graa 
Haar,  den  ebbende  Livsflod  — for  Alvor  var  begyndt  at  se 
Digteren  imøde  og  fik  ham  til  at  skælve  for  Livets  og  Dødens 
Mysterie.  Det  er  jo  dette,  som  gør  Drachmanns  Digtning  saa  ganske 
anderledes  „digterisk"  end  de  fleste  Nutidspoeters,  at  den  har 
Sanser  ud  over  de  fem  autoriserede.  „Der  lyder  en  Sang,  en 
forunderlig  Sang  — om  Natten,  naar  Livets  Travlhed  blunder". 
„Der  vælder  Lyd  — af  Skovens  dybe,  frygtelige  Skygger".  Naar 
han  — som  flere  Gange  i „Gamle  Guder  og  nye"  — sætter  sig 
i Tænkerposition  og  slaar  vældige  Brød  op,  spiser  hans  Muse 
ham  ganske  vist  ofte  kun  af  med  tomme  Ord,  og  hans  Forstaa- 
elseshunger  lader  sig  nøje  med  gamle  Fastespiser  om  Hjertets 
Røst  og  Pligtens  Bud  og  „Uselviskhedens  dybe  Skabertrang". 
Jocrisse  sur  Patmos"  siger  Franskmændene  om  lignende  V. 
Hugoske  Aabenbaringer.  Men  hvor  Kvinden  i „Vor  Moders 
Saga"  tilslut  sidder  ældet  og  ene  i det  triste  Vintergraalys,  syn- 
ger Arneildens  Knitren  for  hende  et  Visdomskvad  om  Livet  og 
om  Kvindens  Kald  som  „Moder  til  Slægternes  evige  Liv",  saa 
stort  i sin  Stil  — siger  Brandes  med  Rette  — som  en  Korsang 
af  en  græsk  Tragiker. 

For  Alvor  syntes  den  digteriske  Livsflod  virkelig  at  ebbe  inde 
i Digteren  i 80erne.  De  haarde,  bitre  Provisorieaar  var  en  Ør- 
kentid for  Sangen,  og  det  var  en  Svagheds-  og  Mathedsperiode 
for  Drachmann  de  Aar,  da  han  besang  „en  Drik  Kildevand" 
eller  „Kærlighed  helt  op  til  Skagen"  og  svingede  Hatten  med  et 
„Danmark  leVfe".  Men  i 1889  slog  saa  med  „Sangenes  Bogu 
Drachmanns  Lyrik  pludselig  op  igen  i klare  Flammer,  helt  inde 
fra  Dybder  af  Sjælenød  og  helt  op  til  Højder  af  Idealitet,  som 
ingen  af  de  tidligere  Digtsamlinger  endnu  var  naaet  til. 

Endnu  nærmere  ind  paa  Livet  har  Alderen  og  Dødstanken 
trængt  ham  i disse  Sange,  — „aa  Gud,  hvor  har  de  mig  kostet  og 
hvor  de  har  gjort  mig  graa".  „Der  strømmer  atter  Vaarluft  gennem 
Skoven ...  aa,  om  jeg  vidste,  om  jeg  vidste  — hvor  længe  jeg 
endnu  har  Livets  Lejde!"  Eller,  uhyggelig  fantastisk:  en  Betler 
har  grebet  ham  om  Haanden,  set  paa  hans  „Aarer  store  og 

blaa“  og  spaaet  ham  en  stakket  Frist,  og  nu  sidder  han  selv  og 
ser  paa  dem  og  føler  det:  Ja,  ja  det  vil  komme,  hvomaar 
det  saa  sker,  — den  Form,  som  jeg  ejed,  jeg  ejer  ej  mer  — 
da  driver  min  Sjæl  som  en  Damp  over  Eng  . . . jeg  pukker 
er  mer  paa  min  selvgode  Kraft.  — Som  Aftenens  bølgende 
Graad  over  Eng  — jeg  trænger  mig  ind  til  min  Elskedes  Seng". 
Ind  i alle  Dagens  Stemmer  blander  denne  Alders-  og  Dødsfølelse 
sin  stille  Hulken;  over  alle  Livets  Billeder  lægger  den  sit  visne 
Skær.  Gennem  sine  Minders  bedste  Egn  kommer  Digteren  kø- 
rende; alt  er  lyst  og  smilende  om  ham,  selv  er  han  sund  og 
„havde  mer  end  andre  Grund  til  at  glæde  mig  over  Livets  Skøn- 
hed". Og  dog  er  han  „saa  hjærtetrist  til  Mode",  det  græder  i 
ham  af  Savn,  han  ikke  véd  Ord  for  — lutter  visne  Længsler 
gror  om  ham,  tusind  brustne  Haab  hænger  langs  Skovens  Hegn, 
— indtil  en  lille  Vogterpiges  uskyldige  Sang  naa’r  hans  Øre  og 
løser  hans  Vemod  op  i graadfyldt  Smil.  Eller:  hans  Blik  hæn- 
ger ved  den  røde,  vilde  Vin,  Septemberløvets  dybe  Røde,  og 
Bladene,  der  daler  ham  for  Fode,  gør  ham  — ja  han  véd  knap: 
hvad  — saa  varm  til  Hjærtebunden  ...  saa  vemodig  glad,  saa 
lykkelig  bedrøvet:  „Du  Tid,  hvor  hun  var  min,  ja  min  ...  Du 
Tid,  for  dig  jeg  bøjer  mig  . . . den  røde,  vilde  Vin  . . . Livets 
Løv,  der  hvirvles  henad  den  aabne  Høst-Estrade".  Saa  let  og 
fint  som  i Digtet  om  Søens  og  Sivets  Ringmur  er  ogsaa  her  den 
uudsigelige,  mindefyldte  Stemningsblanding  gengivet. 

I et  Par  Digte  — især  Musabesøget  og  Folkevisen  — kom- 
mer den  samme  besynderlige  følelsesbevægede  Situation  tilbage: 
det  er  Digterens  Ungdomselskede,  som  Livet  har  skilt  ham  fra, 
men  som  altid  — uden  at  han  ret  vidste  af  det  — har  omsvævet 

hans  Sind  og  været  hans  Sanges  Musa og  som  nu,  da  han 

er  ældet  og  syg,  kommer  til  ham  igen,  selv  bleg  og  falmet,  men 
fuld  af  Trofasthed.  Gensynets  Ømhed  og  Vemod  — Hulken  over 
de  tabte  Aar  og  Aarenes  Mærker  — den  uddybede,  lutrede  Kær- 
lighed og  den  trætte  Inderlighed  . . alt  toner  sammen  til  de  sæl- 
somst hjærtegribende  Klange. 

Men  Sjælen  i „Sangenes  Bog"  er  dog  Suleimadigtene.  De 
omhandler  jo  det  samme  Forhold,  som  er  skildret  i „Forskrevet". 
Hun  er  „Syngepige",  „Gøglerske",  slaar  Tamburinen  og  „danser 
for  Mængden  med  nedslagne  Øjne",  og  hun  har  en  ældre,  fader- 
lig Ven  og  Elsker,  som  hun  er  bundet  til  baade  af  ydre  Nød- 

vendighed  og  af  Taknemlighed.  Hun  er  „vor  Pashas  Brud",  — 
thi  af  en  gammeldags  romantisk  Svaghed  har  Digteren  hyllet 
Forholdet  i østerlandsk  Gevandt  — ; Digteren,  Elskeren  er  en 
ung,  tyrkisk  Student,  Skriver  og  Sanger:  Hele  det  „trekantede" 
i Situationen  og  dertil  Sangerindeprofessionens  Nedværdigelse 
— begge  Dele  gør  Forholdet  saa  forviklet,  saa  ydmygende  og 
malurtblandet.  Der  er  Natten,  da  hun  første  Gang  tilstaar,  at  hun 
er  vor  „Pashas  Brud",  og  Natten,  hvor  han  gaar  rundt  i For- 
tvivlelse paa  Gaden,  vilde  prygle  Vægteren  og  slaa  Døren  ind 
til  Tavernen,  fordi  han  véd,  at  Suleima  i Nat  er  den  andens. 
Og  der  er  Krodigtet:  Jeg  havde  mig  en  Hjertenskjær  . . . 
da  skurred  Gitterlaagens  Klang  — flygt  Elskte  bad  hun,  thi 
den  Vin  — jeg  skænked  dig,  den  var  ej  min,  — saa  kyssed  jeg 
for  sidste  Gang  — din  Skaal  og  gik:  o Gud!" 

Det  blev  ikke  den  sidste  Gang.  Atter  og  atter  drikker  han  af 
den  stjaalne,  delte  Elskovs  bittersøde  Skaal.  Om  Morgenen  efter 
en  Elskovs  Nat  maa  han  ofte  kysse  Taarer  af  hendes  Øjenhaar, 
og  hun  af  hans.  Stundom  tænker  de  paa  at  bryde  ud,  men  de  hvide 
bløde  Arme  synker  som  visne  i hendes  Skød:  „Vilde  saa  gæme, 
tør  ikke  følge  — fulgte  dig  helst  i Bosporus’  Bølge".  At  hun 
selv  lider  ved  Dobbeltforholdet,  bliver  hans  eneste  magre  Trøst: 
„O  vidste  jeg  ej,  at  du  græmmede  dig  — i dit  baldyrede  Baand". 
En  Tid  flyr  han  ud  i Ørkenen  for  at  søge  at  undvære  hende. 
Men  han  falder  tilbage  igen  i Forholdet,  og  i et  vidunderligt  smukt 
Digt  sidder  de  sørgmodigt  stille  sammen  i Nattens  Timer,  og  han 
søger  nænsomt  og  højsindet  at  trøste  hende  (og  sig)  med,  at 
Profeten  selv  delte  sig  mellem  sin  myndige,  kloge  og  gode  Hus- 
frue Kadisha  og  den  unge  yndige  Ai'scha;  skulde  da  ikke  hun, 
en  Kvinde,  kunde  det:  „Hjertet  maa  en  Kvinde  kunde  dele  — 
thi  hvad  er  saa  rigt  som  Kvindehjertet  — og  hvem  er,  tiltrods 
for  at  hun  deler,  — ja!  hvem  er  saa  trofast  som  en  Kvinde?" 
Dog,  kun  halvt  i Drømme  hører  hun  paa  alle  hans  fine,  forkla- 
rende Ord  og  ryster  paa  sit  Hoved,  selv  har  hun  intet  at  for- 
klare eller  retfærdiggøre,  hun  véd  blot,  at  hun  „har  en  Læng- 
selsfugl herinde,  som  til  Døde  sang  sig,  om  du  døde."  Og  til  det 
dæmpede  Brus  af  Søen  udenfor  lyder  kun  de  tos  Hulken  over 
deres  Skæbnes  Uløselighed  ...  Men  nu  og  da  slaar  Fortvivlelsen 
over  i en  oprevet  trodsig  Galgenlystighed.  Tiden  er  raadden,  det 
hele  Samfund  staar  for  Fald.  Men  os  kommer  det  ikke  ved.  Jeg 

har  gravet  mit  Hovmod  ned,  vi  hører  jo  dog  til  de  smaa,  til  Gøglerne 
begge  to.  Lad  de  Store  kun  foragte  os,  vi  foragter  dem  tilbage,  og 
lad  kun  den  dumme  Mængde  glo  paa  dig,  naar  du  danser  paa 
Torvet  for  den:  „Lad  dem  vurdere  og  lad  dem  taksere.  — Min 
er  den  yndige  Nakke,  du  vender  dem,  — mit  er  hvert  lysende 
Blik,  som  du  sender  dem.“ 

Menneskeligt,  altfor  menneskeligt,  — og  det  er  just  dette 
uværdige,  altfor  menneskelige  i Forholdet,  som  gaar  os  til 
Hjerte.  Æde  Muld,  æde  Støv  — er  det  ikke  Livets  triste  Lov,  at 
først  naar  man  har  „toutes  hontes  bues",  vokser  den  fineste,  æd- 
leste Menneskeligheds  Længsler  i én?  Den  sørgmodige  Ydmyg- 
hed og  taalsomme  Hjertensgodhed,  der  lyser  ud  af  Suleimasang- 
enes  moralske  Forkommenhed,  er  paa  én  Gang  den  mest  hjerte- 
gribende og  den  kristeligste  Tone,  der  har  lydt  i Drachmanns 
Digtning.  Dette  er  Verlaine,  — en  sundere,  renere  Verlaine. 

Og  dermed  var  alle  Strængene  gennemspillede  paa  dette  or- 
kesterrige Sanginstrument,  Herredømmet  erobret  over  alle  denne 
drevne  Sangkunsts  Midler.  Med  fuldendt  Virtuositet  er  Drach- 
mann  vedblevet  at  variere  Æmner  og  Tonarter.  Den  oprevne,  for- 
sorne Storm  og  Trængsel,  som  „Sangenes  Bog"  mundede  ud  i (Val- 
borgssangen,  „Hvor  stedes  nu  min  Gertrud?"  „Min  Vin  — min 
Kaarde  — og  min  Elskerinde"),  voksede  i „Unge  Viser"  til  en  Art 
Boheme-  og  Proletarromantik  og  en  noget  forceret,  ungdommelig 
Fanden  i Voldskhed,  og  siden  har  Drachmann  digtet  Gadeviser  og 
Galgenviser  til  Ærgrelse  for  Borgerskabet,  Landsknægteviser  om 
at  „gaa  paa  Landevejen  ud  og  slaa  ihjæl"  og  Bølleviser  til  Ære 
for  „den  ædelige  Brændevin".  Men  ind  herimellem  har  han  nyn- 
net stilfærdig  inderlige  Viser  som  „Hjærtegræsset  skælver  svagt" 
eller  Sangen  til  sin  Fredspibe:  „en  Verden  gik  itu  for  mig  — 
men  hel  beholdt  jeg  dig"  — noget  af  det  ægteste  og  kunstnerisk 
mest  fuldendte,  han  har  skrevet.  Men  vigtigere  end  at  forfølge 
alt  dette  i det  enkelte  vilde  det  være  nu  at  supplere  disse  Studier 
over  Drachmanns  Sangkunst  med  tilssvarende  over  hans  Prosa- 
kunst. Thi  Drachmanns  Betydning  i dansk  Digtning  beror  først 
og  sidst  paa  den  sjældne  Formæling  i ham  af  en  stor  Prosaist 
og  en  stor  Sanger.  Dog  — det  er  næppe  i Øjeblikket  de  tørre, 
ædruelige  „Studier“s  Tid.  „Den  nærmer  sig,  den  kommer  — 
den  vinløvsmykte  Skare".  Og  saa  bliver  det  Blomsternes,  Skaa- 
lernes  og  Festkvadenes  Dage. 

Vald.  Vedel. 

etsreformen “ , det  vil  sige  den  store,  radikale 
hele  vor  Retspleje  revolutionerende  Reform,  som 
i de  sidste  Aar  har  beskæftiget  Lovgivningsmag- 
ten, er  endelig  strandet.  Det  er  en  offentlig 
Hemmelighed,  at  Strandingen  er  uigenkaldelig, 
og  maaske  er  det  ikke  god  Politik  for  Politikere 
at  sige  det  højt;  men  saa  meget  mere  bør  det  være  Ikkepolitiker- 
nes  Mission  at  gøre  Sagen  aabenbar  og  højt  og  lydeligt  at  slaa 
fast,  at  Vejen  til  Forbedring  af  vor  Retspleje  ikke  fører  gennem 
den  store  „Retsreform". 

Saa  længe  dette  nemlig  ikke  er  almenerkendt,  saalænge  den 
store  altomfattende  radikale  Retsreform  endnu  er  den  Fane,  hvor- 
med der  skal  viftes  paa  Valgmøder  og  i politiske  Forsamlinger, 
saa  længe  er  der  ingen  Mulighed  for  den  gradvise  Reformeren. 
Ethvert  mindre  Forslag  til  Forbedring  af  det  Nærværende  vil 
blive  viftet  til  Side  af  den  store  Retsreforms  Fane.  „Nu  skal  vi 
jo  snart  have  den  store  Reform,"  vil  man  sige,  „hvorfor  skal  vi 
da  spilde  Tiden  med  de  smaa  Forbedringer?" 

Men  de  smaa  Forbedringsforslag  ville  ikke  blot  blive  mødte 
med  denne  rent  praktiske  Indvending,  at  de  kun  betyder  Kraft- 
spild;  de  vil  blive  mødt  af  en  principiel  og  ganske  anderledes- 
alvorlig  Indvending,  den  nemlig,  at  de  smaa  Reformer  er  mis- 
tænkelige, de  er  Forsøg  paa  at  affinde  sig  med  de  store  Reform- 
tanker, Forsøg  paa  at  komme  udenom  de  Fordringer,  som 
Grundloven  opstiller  til  en  Retsreform. 

Grundloven  paabyder  Indførelse  i Retsplejen  af  Offenlighed, 
Mundtlighed  og  Lægdommere,  og  den  store  Retsreform  er  støbt 
efter  Grundlovens  Fordringer.  Vor  nuværende  Retspleje  er  skrift- 
lig, hemmelig  og  uden  Lægdommere.  Den  er  i mange  Henseender 
desuden  forældet  og  kejtet,  fuld  af  Omsvøb  og  Formaliteter  og  alt 
for  tidt  Urettens  i Stedet  for  Rettens  Haandlanger.  Men  begynder 
man  at  smaaforbedre  den,  altsaa  at  gøre  det  Nuværende  taale- 
ligt,  da  vil  man  straks,  og  ikke  med  Urette,  synes  at  forraade 
Grundlovens  Krav:  da  gaar  man  paa  Akkord  med  Reformtanken 
og  bliver  politisk  en  mistænkelig  Person.  Jo  taaleligere  det  Nu- 
værende er,  jo  fjærnere  er  man  jo  fra  dets  Afskaffelse. 

Situationen  er  altsaa  den:  Den  store  Reform  er  vi  officielt 
Venner  af,  men  vi  vil  ikke  gennemføre  den;  de  smaa  Reformer 
kan  vi  — unter  uns  — sympatisere  med, -men  i vor  Egenskab 
af  den  store  Reforms  Venner  maa  vi  bekæmpe  dem. 

Se  denne  „cul  de  sac“,  som  vi  har  tumlet  om  i i de  sidste 
60  Aar,  hvorledes  er  det  muligt  at  komme  ud  af  den?  Kun  én 
Udgang  synes  mulig.  Den  at  opgive  den  store  paa  én  Gang 
revolutionerende  Reform  og  udarbejde  en  ny  Plan  for  en  grad- 
vis, etappevis,  Fremtrængen  til  det  endelige  Maal,  saaledes  som 
det  i det  væsenlige  er  skildret  i det  store  Reformforslag.  Kun 
de  Forbedringsforslag,  som  kan  paavise,  at  de  ikke  blot  er 
Forbedringer  af  det  Nuværende,  men  tillige  at  de  hører  ind 
under  den  store  omfattende  Fremrykningsplan,  kun  de  Forslag 
bør  have  Lov  at  passere,  kun  de  er,  grundlovsmæssigt  sete, 
umistænkelige.  Saadanne  Forslag  kan  da  ikke  længer  betegnes 
som  tidsspildende  Syslen  med  Ting,  der  alt  staar  for  Fald,  men 
de  bliver  uundværlige  Skridt,  der  maa  gøres,  før  det  endelige 
Maal  opnaas. 

Grundloven  forlanger  ingenlunde,  at  de  Idealer,  den  opstil- 
ler, skal  naas  i ét  Spring,  og  Lægfolk  kan  i Almindelighed  ikke 
fatte,  hvorfor  Juristerne  endelig  vil  tage  det  Hele  i én  Mundfuld 
(jeg  skal  siden  give  en  Forklaring  deraf).  Paa  den  anden  Side, 
hvis  man  kommer  til  Jurister  og  foreslaar  en  gradvis  Reforme- 
ren, vil  man  oftest  finde  dem  ganske  uforstaaende;  men  denne 
Mangel  paa  Forstaaelse  beror  slet  ikke  paa  Sagens  Vanskelighed. 
Det  beror  blot  paa,  at  den  gradvise  Reform  ved  de  ikke,  hvad 
er.  Den  store  Retsreform  ved  de,  hvad  er,  thi  den  ligger  paa 
deres  Bord  som  en  tyk  Bog  med  mange  Paragraffer,  og  den  er 

desuden  gjort  til  Virkelighed  rundt  omkring  i andre  Lande.  Men 
en  gradvis  Reform  ved  de  ikke,  hvad  er;  den  skaber  ingen 
Forestillinger  hos  dem,  den  har  de  ikke  nogensinde  set.  Det  er 
nødvendigt  en  Gang  at  udkaste  et  Billed  af  den,  for  at  den 
overhovedet  kan  faa  Konkurrencemuligheder;  og  det  er  det,  som 
her  skal  forsøges.  Det  følger  af  sig  selv,  at  den  gradvise  Frem- 
trængen  til  Maalet  kan  føres  ad  forskellige  Veje;  men  det  gælder 
om,  at  En  vil  devovere  sig  og  begynde  at  vise  Vej:  saa  vil  der  nok 
komme  andre  bagefter  og  foreslaa  andre  og  maaske  bedre  Veje. 

Forinden  der  imidlertid  gøres  Forsøg  paa  at  skitsere  en  grad- 
vis Retsreform,  skal  først  paapeges  dens  mange  Fordele  fremfor 
en  radikal,  altomvæltende  Reform. 

Den  gradvise  Reform  er  den  mest  demokratiske.  Kun  meget 
faa  Jurister  kan  overse  Rækkevidden  af  den  radikale  Reforms 
mange  Paragraffer;  og  der  er  ikke  en  eneste  Lægmand,  der 
kan.  Naar  Rigsdagen  stemmer  paa  den  radikale  Reform,  stemmer 
den  udelukkende  paa  Autoritet.  Hverken  Lovgiverne  eller  Folket 
er  i Virkeligheden  med  i Arbejdet.  Derimod  kan  den  successive 
Reforms  smaa  Skridt  baade  overses  og  vurderes  af  de  Lovgivere, 
der  vedtager  dem,  hvad  dog  maa  kaldes  en  Fordel. 

Den  successive  Reformeren  er  den  sikreste.  Al  sund  Udvik- 
ling foregaar  i Vækst,  ikke  i Spring.  Det  gælder  overalt,  men  i 
forhøjet  Grad  gælder  det  her,  hvor  det  er  af  den  største  Vigtig- 
hed, at  Folket  vokser  og  udvikler  sig  samtidig  med  Retsplejen. 
Hvis  vi  pludselig  fik  en  radikal  Reform,  vilde  det  hurtigt  vise 
sig,  at  Folket  aldeles  ikke  stod  Maal  med  den  nye  Retspleje. 
Først  og  fremmest  vilde  det  vise  sig,  at  Dommerne  og  Sag- 
førerne ikke  stod  Maal  med  de  større  Fordringer,  som  Retsre- 
formen  vilde  stille  til  dem.  Men  det  samme  vilde  gælde  om  Pro- 
cessens Parter,  om  Vidnerne,  ja  om  de  Tiltalte,  de  vil  mangle 
Udvikling  og  vise  sig  ganske  desorienterede.  Jeg  vil  ikke  tale  om 
Publikum,  der  skulde  iagttage,  og  Pressen,  der  skulde  bedømme, 
hvad  der  foregik,  de  vilde  i lange  Tider  savne  den  rette  Forstaaelse. 

Den  successive  Reform  er  den,  der  økonomisk  kan  overses, 
hvad  den  radikale  Reform,  trods  dens  mange  Kalkuler,  i Virke- 
ligheden ikke  kan;  og  den  bliver  den  billigste,  fordi  man  ved 
ethvert  Skridt  kan  undersøge  Situationen  og  efterse,  hvor  man 
har  været  for  flot  og  hvor  der  kan  spares. 

Endelig  er  den  skridtvise  Reform  den  mest  gennemførlige. 

fordi  man  altid  et  Stykke  ud  ad  Vejen  kan  faa  Følgeskab  med 
mange,  som  ikke  paa  nogen  Maade  vil  med  den  hele  Vej,  og 
som  derfor  vilde  være  en  Hindring  for  det  store  radikale  Spring. 

Men  én  Fare  har  den  successive  Reformeren.  Vi  saa  det  lidet 
demokratiske  i den  radikale  Reformeren,  fordi  den  saa  udeluk- 
kende maatte  overlades  Fagmændene.  Omvendt  er  der  Fare  for 
Dillettantisme,  naar  Reformeringen  gaar  skridtvis.  Uden  tilstræk- 
keligt fagligt  Overblik  vil  Folk  tro  sig  i Stand  til  at  bedømme, 
hvor  og  hvorledes  der  skal  forbedres,  og  Forslag  vil  ikke  ude- 
blive af  den  Art  som  det,  der  for  Øjeblikket  ligger  i Luften, 
nemlig  at  ansætte  en  Defensor  for  den  Tiltalte  ved  Forhørene. 

Det  vil  føre  for  vidt  her  at  polemisere  mod  dette  Forslag. 
Her  skal  blot  betones,  at  det  er  et  Forslag,  der  i hvert  Fald 
ganske  mangler  teknisk  Overblik  og  som,  i hvert  Fald  som  Re- 
formeringens første  Trin,  kun  vil  føre  til  Forvirring  og  Skuffelse. 
Vi  ved  alle,  hvor  Faren  ligger,  naar  vi  uden  teknisk  Overblik 
vil  give  os  til  at  reformere;  vi  tager  straks  fat  i Hovedsagen  og 
vil  forbedre  den.  Og  dog  ved  vi  alle,  naar  det  gælder  Omraader, 
hvor  vi  teknisk  er  hjemme,  at  Hovedsagen  slet  ikke  kommer 
først,  ja  meget  ofte  endog  allersidst. 

Vil  jeg  bygge  en  Bane  op  paa  Jomfruen",  da  er  Hoved- 
sagen den  at  komme  til  Tops,  men  ingen  af  os  vilde  derfor 
begynde  med  at  bygge  Stationen  paa  Toppen,  thi  vi  er  alle  til- 
strækkelig inde  i de  fysiske  Vanskeligheder  ved  Bygning  af  en 
Bjergbane.  Men  vi  er  ikke  alle  inde  i de  tekniske  Vanskeligheder 
ved  Udøvelsen  af  Retsplejen,  og  saa  er  det,  at  vi  let  kommer 
til  at  ræsonnere  som  saa:  „Hovedsagen  er  større  Beskyttelse  for 
den  Sigtede,  altsaa  tager  vi  ganske  simpelt  Hovedsagen  frem  og 
giver  den  Sigtede  en  Defensor."  Ja  det  synes  ganske  vist  saare 
simpelt  for  den,  der  ikke  af  Erfaring  ved,  hvor  meget  der  først 
maa  klares  af  Vejen  i vor  Retspleje,  inden  man  kan  begynde 
paa  selve  Hovedsagen. 

Nej!  Nogen  sund  successiv  Reform  kan  man  ikke  haabe  paa 
uden  et  intimt  og  nøje  Samarbejde  mellem  paa  den  ene  Side 
Lovgivningsmagten  og  paa  den  anden  Side  Domstolene  og  Skran- 
ken o:  .Sagførerne.  Gælder  det  at  bygge  op  paa  det,  vi  har, 
kræves  det  nøjeste  paa  Erfaring  grundede  Kendskab  til,  hvor- 
ledes det  Nuværende  virker,  hvor  Fortrinene  er  og  htfor  Mang- 
lerne, og  dette  Kendskab  kan  kun  Dommerne  og  Sagførerne  have. 

Man  skulde  da  tro,  at  det  var  selvsagt,  at  Dommere  og  Sag- 
førere allerede  for  længst  var  traadte  sammen  og  havde  organi- 
seret sig  til  Forbedring  af  Retsplejen;  maaske  ikke  til  Forandring 
af  Retsplejens  store  bærende  Principper:  Skriftlighed,  Hem- 
melighed, bunden  Bevistheori  osv.,  men  til  Udvikling  af  Rets- 
plejens Teknik:  større  Hurtighed,  større  Sikkerhed,  større 
Simpelhed  osv.  osv.  — Man  skulde  synes,  at  var  der  Noget, 
som  navnlig  maatte  ligge  Dommerne  paa  Sinde,  saa  var  det  at 
faa  forbedret  saa  meget  som  muligt  det  Redskab,  til  hvis  Brug 
de  har  helliget  deres  Liv,  nemlig  Retsplejen.  Man  skulde  anse 
det  for  givet,  at  Dommerne  forlængst  var  traadt  sammen  for  at 
tage  Initiativ  til  tekniske  Fremskridt.  Alligevel  har  det  vist  sig, 
at  Dommerne  anser  den  Side  af  Sagen  som  sig  uvedkommende; 
de  finder  deres  Opgave  i det  at  dømme  efter  de  gældende  Reg- 
ler, men  om  de  Regler  fører  til  Ret  eller  Vrang,  anser  de  som 
sig  uvedkommende. 

Her  er  aabenbart  en  Grundmangel  i det  bestaaende,  og  en 
Mangel,  som  det  maaske  skyldes,  at  vi  ikke  allerede  nu  er  godt 
paa  Vej  med  den  gradvise  Retsreform  og  at  vi  har  spildt  saa 
mange  kostbare  Aar  i den  rene  Laden  fem  være  lige.  Hvad 
Grunden  er  til  Dommernes  Passivitet,  skal  ikke  drøftes  her.  En 
væsenlig  Grund  er  tidligere  fremdragen  af  mig  i en  Pjece:  „Den 
vigtigste  Retsreform",  en  Mangel  i Domstolsorganisationen,  der 
er  uden  et  ledende  Overhoved.  Hvis  man  vil  stræbe  hen  mod 
den  successive  Reformeren,  bør  Dommernes  Passivitet  ophøre; 
det  bør  gøres  dem  til  Pligt  at  organisere  sig  og  træde  sammen 
i et  mindre  Udvalg  til  Drøftelse  og  Indstilling  til  Regering  og 
Rigsdag  af  hensigtsmæssige  Ændringer.  En  saadan  Bestemmelse 
fik  Justitsministeren  indført  som  en  sidste  Paragraf  i det  store 
Retsreformforslag.  Efter  den  skulde  Dommere  og  Sagførere  ved 
Valg  af  deres  Midte  danne  et  saadant  Udvalg,  der  skulde  vaage 
over  Maskinens  Gang  og  gøre  Indstilling,  naar  Maskineriet  gna- 
vede eller  funktionerede  forkert. 

Denne  Paragraf  var  i Virkeligheden  et  Ord  i rette  Tid;  den 
store  Retsreform  vilde  selvfølgelig  blive  en  Frakke,  der  ikke 
straks  passede  i alle  Ender  og  Kanter;  men  i et  saadant  Udvalg 
laa  Afpasningsmuligheden,  Udviklingsmuligheden,  Fornyelsen  ja 
Livet  i den  hele  Reform.  — Og  saa  blev  den  strøget  af  Folke- 
tingets Udvalg! 

Hvorfor  den  blev  strøget,  er  ikke  godt  at  fatte.  Man  hæv- 
dede, at  et  saadant  Udvalg  ikke  vilde  blive  „et  alsidigt  Ud- 
tryk for  den  offenlige  Mening",  og  man  havde  Ret  heri.  Lige 
saa  lidt  som  Indstillinger  af  Sundhedskollegiet,  af  Universitetets 
Fakulteter,  af  et  Lærerraad,  af  Forst-,  Veterinær-  og  alle  andre 
Væsener,  er  Udtryk  for  den  offenlige  Mening,  — dertil  haves 
Rigsdagen,  — lige  saa  lidt  vilde  et  saadant  Retsplejeudvalg  være 
det;  det  vilde  være  et  renfc, teknisk  Raad,  der  kom  med  tekniske 
Indstillinger,  som  Rigsdagen,  der  ogsaa  har  andre  Hensyn  at 
tage  end  de  tekniske,  selvfølgelig  ikke  vilde  være  bunden  ved. 
„Ja,"  sagde  man,  „men  hvis  Dommerne  har  Lyst  til  at  danne 
et  saadant  Udvalg,  kan  de  jo  gøre  det,  uden  at  vi  behøver  en 
Lovparagraf  dertil."  Men  Erfaringen  viser  jo,  at  Dommerne  ikke 
har  Lyst  dertil;  det  bør  gøres  dem  til  Pligt.  Ja  saa  kan  Ju- 
stitsministeren jo  af  sig  selv  nedsætte  et  saadant  Udvalg,  det 
behøver  han  ikke  at  spørge  Lovgivningsmagten  om."  Jo,  han 
kan  ikke  beordre  Dommerne  til  at  træde  sammen  i et  Udvalg 
uden  Lovhjemmel  dertil.  Det  er  øjensynligt,  at  Udstrygningen  af 
den  Paragraf,  der  skulde  indlede  den  successive  Udvikling  af 
Retsplejen  skrev  sig  fra  en  ganske  ugrundet  Frygt  for  en  ny 
Myndighed,  en  Mistænksomhed  mod  Domstolene,  som  er  langt, 
langt  fjærnet  fra  det  Samarbejde  mellem  Lovgivningsmagt  og 
Domstole,  som  er  den  første  Betingelse  for  en  sund  successiv 
Retsplejereform.  Lærerraad  har  man  turdet  organisere,  men  et 
Retsplejeraad  ikke. 

Hvis  et  Vidne  i en  Sag,  der  drejer  sig  om  50  Kr.,  nægter  at 
svare  paa  et  Spørgsmaal,  skal  der  i København  5 Dommere  til 
at  afgøre,  om  Spørgsmaalet  skal  besvares.  Hvis  Sagen  derimod 
drejer  sig  om  en  Million,  er  det  kun  en  Enkeltdommer,  der  har 
Afgørelsen.  Den  Slags  Fejl  kan  let  komme  ind  i Retsplejelove; 
men  naar  de  bliver  staaende  dér,  uden  at  Lovgivningsmagten 
nogen  Sinde  faar  at  vide,  at  der  er  Kludder  i Maskineriet  — og 
Fejlen  har  staaet  der  i 80  Aar  — , saa  vidner  det  om  en  be- 
klagelig Mangel  paa  Samarbejde.  Denne  Mangel  kunde  belyses 
paa  talrige  Maader.  Her  skal  som  særligt  Eksempel  kun  frem- 
drages det  økonomiske,  fordi  den  økonomiske  Side  ved  Rets- 
plejen er  langt  vigtigere,  end  man  i Almindelighed  antager. 

Hvis  en  Retspleje  er  belemret  med  Overflødigheder  og  Vidt- 
løftigheder, da  betyder  det  naturligvis  først  og  fremmest  Spild  af 

Tid  og  Arbejde;  men  det  betyder  mere.  Enhver  Ødslen  med 
Arbejdskraft  til  overflødige  Formaliteter  og  Omsvøb,  virker  lige- 
frem skadelig  paa  Retsplejen,  thi  de  overflødige  Former  har 
Tendens  til  at  pedantisere  og  rutinisere  Embedsmændene,  saa 
deres  Blik  sløves  for  det,  det  egentlig  kommer  an  paa,  af  lutter 
Iver  for  at  vaage  over  Formerne.  En  økonomisk  Ordning  af 
Driften  indenfor  Retsplejen  betyder  derfor  ikke  blot  Driftsbe- 
sparelse, men  tillige  større  Sundhed  større  Simpelhed  i Rets- 
plejen. Her  som  paa  saa  mange  Punkter  følges  det  tekniske 
Fremskridt  og  Driftsbesparelsen  ad  Haand  i Haand. 

Men  hvorfra  skal  Driftsbesparelsen  komme?  Hvem  er  det, 
der  véd,  hvor  der  ødsles  med  Arbejdskraft  og  hvor  der  kan 
spares?  De,  der  staar  i Maskineriet,  og  ingen  andre.  I det 
Øjeblik  Lovgivningsmagten  fritager  dem,  der  er  ansatte  i selve 
Fabrikken,  fra  at  paavise,  hvor  Driftsbesparelser  er  mulige,  fri- 
tager dem  for  at  anmelde,  hvor  der  gaar  Kraft  tilspilde,  i det 
Øjeblik  giver  Lovgivningsmagten  Afkald  paa  økonomisk  Drift , 
thi  selv  kan  Lovgivningsmagten  ikke  overse  Driftens  Økonomi. 

Vi  er  ofte  Vidne  til,  at  Domstolene  paa  Grund  af  det  vok- 
sende Arbejde  hos  Lovgivningsmagten  begærer  ansat  nye  Kræfter, 
nye  Dommere,  og  ogsaa  opnaar  det  begærede;  men  vi  ser  aldrig 
Domstolene  indberette  til  Lovgivningsmagten,  hvor  Arbejdskraft 
kan  spares.  Hvis  min  Fabriksbestyrer  bestandig  forlangte  nye 
Arbejdere  engagerede,  men  samtidig  fortav,  hvor  i Fabrikken 
Arbejdskraft  kunde  spares,  vilde  jeg  anse  mig  for  ilde  behandlet 
af  min  betroede  Mand,  og  jeg  vilde  af  min  Fabriksbestyrer  her- 
efter forlange  mere  Samarbejde  med  mig.  Lovgivningsmagten 
skulde  forlange  det  samme  af  Dommerne  og  ikke  bede  sig  fri- 
taget derfor. 


En  gradvis  Retsplejereform  bør  være  gradvis  ikke  blot  i Tid, 
men  ogsaa  i Rum.  Den  bør  begynde  i København  og  bestandig 
lade  København  være  et  Skridt  forud  for  det  øvrige  Land.  I 
den  Kommission,  der  udarbejdede  det  store  Reformforslag,  var 
der  allerede  dem,  der  vilde  begynde  med  København  og  først 
derefter  lade  det  øvrige  Land  følge  efter.  Men  naar  man  først 
har  besluttet  sig  til  den  successive  Reformering,  frembyder  denne 
Fremgangsmaade  sig  i særlig  Grad. 

Det  er  nemlig  langt  lettere  at  reformere  i Grundlovens  Aand 

i Hovedstaden,  fordi  man  dér  har  Institutionerne  nogenlunde 
rede.  Den  første  Fordring,  Grundloven  stiller  til  Retsplejen,  er 
nemlig  den,  at  Domsmagten  skal  adskilles  fra  Forvaltningen. 
Grundloven  vil  have  Dommere,  der  udelukkende  er  Dommere 
og  ikke  tillige  administrative  Embedsmænd,  der  staar  under  Ad- 
ministrationens Kommando,  altsaa  ikke  Politimestre  eller  kom- 
munale Borgmestre.  Men  denne  Fordring  er  allerede  opfyldt  for 
Københavns  Vedkommende,'  medens  Dommerne  rundt  om  i det 
øvrige  Land  tillige  er  Politimestre  og  som  saadanne  er  under- 
givne Justitsministeriets  Kommando.  Her  ligger  vistnok  den  egen- 
lige Grund,  hvorfor  man  altid  har  tænkt  sig  en  radikal  Retsreform 
og  ikke  har  anset  en  successiv  Reform  for  gennemførlig.  Man 
har  set  sig  i den  Nødvendighed  straks  fuldstændig  at  omforme 
Domsmagten  udenfor  København,  skille  den  fra  Politiforvaltnin- 
gen, og  saa  har  man  ment,  at  man  med  det  samme  ogsaa  maatte 
omforme  alle  Domsforretningerne  i Grundlovens  Aand. 

Det  er  uden  Tvivl  den  største  Vanskelighed  ved  den  succes- 
sive Reform  den  at  lade  Institutionerne  — Domstole  og  Politi 
— gradvis  omforme  sig  med  den  gradvise  Udvikling;  men  som 
sagt,  denne  Vanskelighed  er  ikke  tilstede  i København,  og  det 
anbefaler  sig  da  at  lade  Hovedstaden  gaa  forud  som  Prøveklud. 
Derved  skabes  der  Mulighed  for,  at  det  nye  kan  blive  indøvet 
og  afpasset  dér,  hvor  de  fleste  virkende  Kræfter  haves  til  Raa- 
dighed,  at  Kræfterne  udenfor  Hovedstaden  kan  blive  fortrolige 
med  det  Nye,  før  de  selv  skal  udøve  det,  og  at  de  i København 
indvundne  Erfaringer  kan  komme  det  øvrige  Land  til  Gode,  naar 
den  i Hovedstaden  indførte  Reform  skal  føres  ud  over  Landet. 

Vi  begynder  altsaa  med  København.  Det  blev  før  antydet,  at 
forinden  vi  kan  naa  til  de  Reformer,  som  henhører  til  Hoved- 
sagen i Retsplejen,  er  der  Mangler,  der  maa  klares  af  Vejen, 
Arbejdsbesparelser  der  maa  gøres,  og  som  foreløbig  maa  kaldes 
de  vigtigste  Reformer,  fordi  de  er  de,  der  maa  gøres  først.  Det 
er  vanskeligt  her  at  faa  Lægmænd  i Tale,  vi  er  her  inde  paa 
juridisk  tekniske  Ting,  og  vi  skal  derfor  nøje  os  med  et  enkelt 
Eksempel,  som  forhaabenlig  vil  kunne  forstaas  ogsaa  af  Ikke- 
J urister. 

Vor  Retspleje  er  i høj  Grad  belemret  med  den  Fejl,  at  der 
ingen  Forskel  gøres  paa  Behandlingen  af  de  Sager,  hvor  der  i 
Grunden  slet  ingen  Uenighed  er  imellem  de  procederende  Par- 

ter,  ingen  Retstvist,  og  saa  de  egenlige  Retstvistigheder.  Se  f.  Eks. 
de  offenlige  Politiretssager.  En  Mand  er  enig  med  Politidirek- 
tøren om,  at  han  har  overskredet  en  Politiforskrift  og  skal  be- 
tale en  mindre  Bøde.  Der  er  altsaa  ingen  Retstvist,  og  alligevel 
bringes  Sagen  ind  i Retssalen  og  behandles  som  en  almindelig 
Retssag.  Vistnok  80  Procent  af  de  offenlige  Politiretssager  er 
saadanne  Simili- Retssager;  de  forulemper  Borgerne  med  unødige 
Retsmøder  og  ved  deres  Mængde  overvælder  de  Retten  med 
unødigt  Arbejde,  trætter  og  rutiniserer  Dommeren,  saa  at  Be- 
handlingen af  de  øvrige  20  Procent  virkelige  Tvistigheder  bliver 
derefter.  Da  man  i 1863  indførte  den  offenlige  Politiretspleje 
med  Offenlighed  og  tildels  Mundtlighed,  haabede  man  at  indføre 
et  lille  Stykke  Retsreform  i Grundlovens  Aand,  altsaa  en  suc- 
cessiv Reform;  men  Haabet  blev  til  Skuffelse,  bl.  a.  fordi  man 
undlod  at  udskille  de  Sager,  hvor  den  Sigtede  paa  Forhaand  er 
enig  med  Politiet,  der  anklager  ham. 

Den  samme  Mangel  gaar  igen  i den  kriminelle  Retspleje. 
Naar  den  Sigtede  er  enig  med  Politiet  om,  at  han  har  begaaet 
en  Forbrydelse  og  han  hellere  i Dag  end  i Morgen  vil  have  sin 
Straf,  da  er  det  rimeligt  nok,  at  Straffen  fastsættes  af  en  Dom- 
mer; men  det  er  ikke  rimeligt  at  opføre  en  Proces,  at  fingere 
en  Retstvist,  og  der  er  neppe  mange  der  aner,  hvor  mange 
Hokuspokus  og  Dikkedarer,  der  gaar  for  sig  ved  en  saadan 
Lejlighed. 

Lad  os  tage  et  Eksempel:  Gæstgiver  Olsen  ser  en  Morgen, 
at  der  om  Natten  har  været  Indbrud  i hans  Forretning,  et  Vindu 
er  opbrudt  og  hans  Vinterfrakke  stjaalet.  Han  gaar  til  Politiet  og 
henleder  Opmærksomheden  paa  en  Kellner,  han  har  haft  i to 
Dage  og  som  Dagen  i Forvejen  gik  i Utide.  Politiet  finder 
Frakken  hos  en  Pantelaaner  og  Kellneren  i „Holger  Danske11. 
Kellneren  anholdes  og  konfronteres  med  Pantelaaneren,  genken- 
des som  Pantsætter  af  Frakken,  opgiver  Ævret  og  tilstaar  det 
Hele.  Alt  bliver  nu  omhyggeligen  skrevet  ned  i en  Politirapport, 
særlig  Kellnerens  Tilstaaelse  om,  hvorledes  han  besluttede  at 
bestjæle  sin  tidligere  Principal,  i tyvagtig  Hensigt  steg  ind  gen- 
nem Vinduet,  stjal,  pantsatte  og  forbrugte  Pengene,  og  Sagen  gaar 
saa  til  Retten,  til  „Grundlovsforhøret14,  der  skal  holdes  inden  24 
Timer  efter  Anholdelsen.  I Grundlovsforhøret  gentager  Kellneren 
sin  Tilstaaelse  og  bliver  belagt  med  Arrest.  Saa  gaar  Sagen  til 

et  Kriminalkammer,  hvor  Kellneren  paany  gentager  Tilstaaelsen 
om,  hvorledes  han  besluttede  at  bestjæle  sin  tidligere  Principal 
osv.,  og  Tilstaaelsen  bliver  omhyggeligen  dikteret  til  Retsproto- 
kollen, altsaa  nedskreven  for  anden  Gang.  Saa  bliver  Kellneren 
udfulgt  for  at  paavise,  hvorledes  han  brød  ind,  hvor  han  stjal,, 
hvor  han  pantsatte,  og  alt  dette  nedskrives  af  den  udfølgende 
Politibetjent  til  en  „Udfølgningsrapport",  hvorved  altsaa  den  hele 
Historie  nedskrives  for  tredie  Gang.  Saa  tages  der  en  Udskrift 
af  hele  Sagen,  altsaa  en  Nedskrivning  for  fjerde  Gang,  og  Ud- 
skriften sendes  til  Politidirektøren  for  at  Politiet  kan  beslutte, 
om  Kellneren  efter  hvad  der  er  bleven  oplyst,  skal  forlanges- 
dømt  for  Tyveri,  og  Politiet  faar  altsaa  Lejlighed  til  at  læse  den 
Historie,  som  den  selv  har  sendt  til  Retten,  om  igen  — oven  i 
Købet  i 3 Udgaver.  Naar  Politiet  har  besluttet  Tiltale  i Sagen,, 
sendes  denne  til  den  Sagfører,  der  skal  være  „Aktor"  (o:  An- 
klager), og  naar  han  har  læst  Historien  i de  tre  Udgaver,  hvad 
gør  saa  han?  Han  sætter  sig  ned  og  skriver  det  Samme  i en 
fjerde  Fremstilling,  hvorpaa  Sagen  gaar  til  „Defensor"  (den  for- 
svarende Sagfører),  der  kortelig  fremhæver  de  formildende  Om- 
stændigheder og  derefter  kommer  Sagen  tilbage  til  Retten,  der 
med  5 Dommere  skal  afsige  Dommen.  Den  førstvoterende  Dom- 
mer faar  Sagen,  læser  Historien,  nu  i fire  forskellige  Fremstil- 
linger, og  — skriver  sejv  en  femte  Fremstilling  i et  Udkast  til 
en  Dom.  De  fem  skriftlige  Fremstillinger  af  den  samme  Begivenhed 
cirkulerer  nu  mellem  de  andre  fire  Dommere,  — i det  hele 
bliver  Begivenheden  læst  af  5 Dommere  i 5 Fremstillinger,  altsaa 
læst  25  Gange  — og  naar  man  saa  er  bleven  enig  om  Doms- 
udkastet, skrives  dette  ind  i Domsprotokollen,  Fremstillingerr 
skrives  op  for  6te  Gang,  og  atter  tages  Udskrift  af  Domsproto- 
kollen, 7de  Gang  det  Hele  om  igen,  for  at  sendes  til  Politiet, 
der  skal  eksekvere  Dommen. 

Mon  ret  mange  har  Anelse  om,  hvilket  Spild  af  Tid  og  Ar- 
bejdskraft der  her  gaar  for  sig  til  aldeles  unyttige  Ting?  Hvis 
nogen  tror,  at  dette  har  noget  med  Grundighed  at  gøre,  tager 
han  fejl.  Sagen  bliver  jo  ikke  bestandig  set  fra  nye  Siderv 
men  det  er  den  samme  Historie,  der  bliver  skreven  af  den  ene 
Gang  efter  den  anden,  og  Dommernes  Virksomhed  bliver  i første 
Række  en  Revisors,  der  skal  paase,  at  der  ingen  Uoverensstem- 
melser findes  mellem  de  mange  Fremstillinger.  Stemmer  en  Dato,. 

et  Klokkeslet  eller  et  Navn  ikke  i de  5 Udgaver  af  den  samme 
Historie,  maa  nye  Undersøgelser  til  for  at  faa  det  i Orden. 
Dette  rutinemæssige,  pedantiske  Arbejde  — tænk  Dem  f.  Eks. 
at  Kellneren  i Stedet  for  ét  havde  tilstaaet  30  lignende  Tyverier 
— det  bidrager  kun  til  at  sløve  Dommerens  Blik  for,  hvad  det 
egenlig  kommer  an  paa. 

I den  civile  Proces  genfinder  vi  den  samme  Mangel.  Der  er 
ikke  skelnet  mellem  de  rene  Incassationssager,  hvor  der  slet 
ingen  Retstvist  er,  og  saa  de  egentlige  Retstvistigheder,  og  der 
er  ikke  gjort  noget  Forsøg  paa,  inden  Sagen  bringes  for  Dom- 
merne, at  faa  Klarhed  paa,  hvad  Parterne  er  enige  om  og  hvad 
de  er  uenige  om.  Den  største  Del  af  Dommernes  Tid  og  deres 
meste  Skarpsindighed  gaar  med  — ikke  til  at  afgøre,  hvorledes 
Uenigheden  skal  løses,  men  til  at  udfinde,  hvad  Parterne  er  uenige 
om.  Retterne  er  belemrede  med  en  Mængde  Overflødigheder,  og 
store  Driftsbesparelser  er  mulige  her. 


Forinden  der  gaas  over  til  at  skitsere  det  første  Reformskridt, 
skal  omtales,  at  i København  er  Retterne  normalt  Femmands- 
retter  o:  der  dømmes  af  5 Dommere  i hver  Sag,  men  Reformen 
bør  medføre,  at  der  gaas  over  fra  Femmandsretter  til  Tremands- 
retter. Dette  er  i Overensstemmelse  med  den  store  Retsreform, 
det  vil  være  en  betydelig  økonomisk  Vinding,  det  vil,  som  siden 
skal  ses,  uden  alt  for  store  Pengeofre  muliggøre  Lighed  mellem 
Hovedstad  og  det  øvrige  Land,  og  det  vil  ikke  i nævneværdig 
Grad  forringe  Sikkerheden.  Snarere  det  modsatte,  i hvert  Fald 
i den  kriminelle  Retspleje.  Af  og  til  kan  vel  10  Øjne  se  mere 
end  6,  men  især  i den  kriminelle  Retspleje  er  det  ikke  saa  meget 
den  større  Indsigt  der  kræves,  som  det  er  den  øgede  Forsigtighed, 
Varsomhed,  Samvittighedsfuldhed,  kort  sagt  Ansvarsfølelse,  der 
tiltrænges.  Og  det  er  en  given  Ting,  at  det  større  Antal  ansvar- 
lige kun  bidrager  til  at  fortynde  Ansvaret  og  svække  Ansvars- 
følelsen. Enhver,  der  har  siddet  i en  kollegial  Ret  ved,  naar 
Spørgsmaalet  bliver,  om  man  tør  dømme,  om  man  tør  gaa  med 
til  at  erklære  noget  for  bevist,  hvor  stor  sjælelig  Betryggelse  det 
er  at  vide,  at  der  er  fire  andre  Dommere,  der  tør.  Men  hvis 
samtlige  fem  Dommere  kun  vovede  at  gaa  med  til  Dommen  paa 
den  indre  Motivering,  at  der  er  fire  andre  Dommere,  der  vil  det 

samme,  da  har  det  større  Dommerantal  langt  fra  at  øge  Sikker- 
heden tværtimod  svækket  Sikkerheden. 

Og  ligesom  det  større  Dommerantal  kan  bidrage  til  at  svække 
den  enkelte  Dommers  Ansvarsfølelse,  saaledes  ligger  det  ogsaa 
nært,  at  det  kan  udtynde  Ansvarsfølelsen  hos  den  Myndighed, 
der  besætter  Dommerembederne,  nemlig  Administrationen.  Der 
gaar  det  Frasagn  om  „den  røde  Bygning",  at  naar  der  er  bleven 
rejst  Tvivl  om  Kvalifikationerne  hos  en  Ansøger  til  et  Dommer- 
embede, kan  der  af  kompetente  Folk  gives  det  Svar:  Aa  hvad! 
der  er  jo  5 til  at  dømme  i hver  Sag!  Det  er  naturligvis  kun  en 
Mythe,  men  den  viser  tydelig  Faren.  Hvis  hver  af  de  5 Dom- 
mere blev  ansat  med  den  Motivering,  at  der  jo  var  5 til  at 
dømme,  vilde  Femtallet  frem  for  Tretallet  ikke  gøre  Gavn  men 
tværtimod  Skade. 

Overalt  i Evropa  gaar  Tendensen  den  Vej  at  reducere  Dom- 
merantallet og  søge  Garantierne  ad  andre  Veje,  nemlig  i Dommer- 
nes Dygtighed  og  Uafhængighed;  og  her  i Landet  maa  denne 
Tendens  desuden  falde  sammen  med  en  anden,  idet  det  nemlig  er 
en  bydende  Nødvendighed  at  lette  de  overbebyrdede  Dommere. 
Langt  hellere  dømmes  af  3 Dommere  med  friske  Hjerner  end 
af  5 overanstr engte  Dommere! 


Det  første,  der  da  bør  gøres,  er  Indførelse  af  en  simpel,  na- 
turlig, tidsbesparende  Behandling  af  de  rene  Tilstaaelsessager 
med  Offenlighed  og  Mundtlighed.  Hvad  • tror  man  dog,  det  kan 
nytte  at  fremkomme  med  Forslag  som  det  om  Defensor  under 
Forhørene  — hvad  der  bl.  a.  vilde  forøge  Dommerarbejdet  med 
mere  end  det  Dobbelte  — , naar  det  forhaandenværende  Arbejde 
knap  kan  overkommes?  Og  hvor  urimeligt  at  ville  forøge  Dom- 
mernes Tal,  saalænge  det,  de  bruges  til,  er  Omsvøb  og  Overflø- 
digheder. 

Lad  den,  som  tilstaar,  og  som  selv  ønsker  summarisk  Be- 
handling, blive  ført  frem  for  en  Tremandsret,  lad  en  Tiltaleakt 
blive  oplæst  for  ham,  og  naar  han  erkender  sig  skyldig  og  er- 
klærer, at  han  ønsker  Dom  med  det  samme,  og  hans  Defensor 
er  enig  heri,  lad  saa  Tremandsretten  straks  give  Dom  ved  at 
paaføre  Straffen  paa  Tiltaleakten,  og  lad  dette  ske  offenligt. 

Det  er  ikke  uvigtigt  allerede  herved  et  erobre  et  lille  Stykke 

Offenlighed  i den  kriminelle  Retspleje;  det  trænger  vi  til  i mange 
Retninger.  Blandt  andet  vil  den  overhaandtagende  Forbryderven- 
lighed, der  truer  med  at  forrykke  Retsbegreberne  i de  brede 
Lag,  herved  faa  en  gavnlig  Retleder.  For  de  fleste  Forbrydere 
er  det  meget  lettere  at  bevare  Martyrglorien,  saa  længe  de  selv 
og  deres  Bedrifter  holdes  tilbage  i den  nuværende  Retsplejes 
Halvmørke. 

Men  dertil  kommer,  at  først  naar  vi  har  faaet  disse,  de  klare 
Sager,  af  Vejen,  først  saa  kan  vi  faa  Overblik  over,  hvad  der 
kan  gøres  for  de  andre  Sager,  og  hvor  mange  i Antal  disse  er. 

Een  Reform  kan  for  øvrigt  straks  gøres  ogsaa  i de  andre 
Sager,  i de  Sager,  hvor  den  Sigtede  ikke  bekender.  Beskyttelsen 
af  den  Sigtede  kræver  blandt  andet,  at  han  ikke  ganske  uden 
Kontrol  af  en  Enkeltdommer  kan  holdes  i Varetægtsarrest  i 
ubegrænset  Tid.  Dette  er  en  Sag,  som  Assessor  Tybjerg  har 
fremdraget  i Krimininalistforeningens  Møde  1901.  Lad  det  da 
bestemmes  samtidig  med  Oprettelsen  af  Tremandsretten,  at  ingen 
Sigtet  maa  holdes  i Arrest  ud  over  en  Maaned  uden  Tremands- 
rettens Approbation.  Det  vilde  være  en  stor  Vinding  for  dem, 
der  maa  sidde  arresterede  ud  over  en  Maaned,  om  deres  Sag  da 
altid  skulde  revideres  af  Tremandsretten,  og  ogsaa  for  dem,  der 
ikke  behøver  at  sidde  arresterede  saa  længe,  vilde  Reformen 
være  til  Gavn,  thi  den  vilde  medføre,  at  deres  Sag  paaskyndedes 
eller  at  de  løslodes,  forinden  Maanedens  Udløb.  Det  vilde  sætte 
Fart  i Arbejdet. 

Se  denne  Reform,  den  hurtige  Behandling  af  Tilstaaelses- 
sager  ved  Tremandsretten  og  Tremandsrettens  Kontrol  med 
langvarige  Arrester,  den  lader  sig  let  fra  København  flytte  ud 
til  det  øvrige  Land.  Rundt  om  i Landet  kan  Underdommerne 
organiseres  i Tremandsretter.  Landet  er  lille,  Kommunikationerne 
gode  og  Bopæl  i Svendborg,  Nyborg  og  Faaborg  er  i Virkelig- 
heden nu  ikke  synderlig  besværligere  end  for  15  Aar  siden 
Dommernes  Bopæl  paa  Øster-,  Vester-  og  Nørrebro.  Ja  mange 
Steder  vil  Tremandsretten  helt  eller  delvis  kunne  sammensættes 
af  Dommere,  fra  samme  By. 


Ved  Siden  af  disse  Reformer  er  det  nærliggende  at  begynde 
den  successive  Reform  i København  med  Smaasager  og  særlig 

reformere  Proceduren  dér,  hvor  Dommeren  sidder  eller  burde 
sidde  som  Enkeltdommer,  altsaa  den  offentlige  Politirets  Sager, 
de  private  Politiretssager  og  de  mindre  Gældssager,  i Modsæt- 
ning til  alle  andre  Sager,  som  nu  i København  paadømmes  af  5 
Dommere.  Naar  Enkeltdommer-Proceduren  kommer  i Orden  efter 
moderne  Mønster,  saa  den  for  Offenligheden  præsenterer  sig  som 
en  værdig  og  paalidelig  Behandling  af  Smaasager,  saa  vil  Tilliden 
til  Enkeltdommer-lnstitutionen  stige  baade  hos  Befolkning  og 
Lovgiver,  og  flere  og  flere  Sager  vil  dels  af  Parterne  dels  af 
Lovgivningen  blive  betroet  i hans  Haand. 

Denne  Tendens  til  at  udvide  Enkeltdommer-lnstitutionen,  den 
er  i høj  Grad  moderne;  den  er  samtidig  i høj  Grad  driftsbe- 
sparende,  og  den  imødekommer  den  Trang,  der  er  hos  Publikum 
til  i Smaasager  i en  Fart  at  faa  Ende  paa  Tvisten. 

Som  bekendt  er  der  3 Ting,  man  forlanger  af  en  Dom: 
1)  det  skal  være  en  Afgørelse  af  Tvisten,  2)  det  skal  være  en 
snarlig  Afgørelse  og  3)  det  skal  være  en  rigtig  Afgørelse.  Men  i 
hvilken  Orden  skal  disse  Fordringer  opstilles?  Skal  Rigtigheden 
eller  skal  Hurtigheden  gaa  først?  Naar  Talen  er  om  Smaasager, 
vil  man  her  faa  et  andet  Svar  af  Lægmænd  end  af  Jurister. 

Hos  enhver  Fagmand  er  der  en  Tilbøjelighed  til  at  overdrive 
Betydningen  af  hans  eget  Fag.  Jurister  vil  i Almindelighed  svare, 
at  det  aller  vigtigste  ved  en  Dom  er,  at  den  er  rigtig,  o:  godt 
juridisk  underbygget;  saa  maa  det  gaa  med  Hurtigheden,  som 
det  kan.  Lægmanden  vil  derimod  oftest  — notabene  i Smaasager 
— give  det  stik  modsatte  Svar,  og  et  Vidnesbyrd  herom  er  det 
Forslag  om  Voldgift  i Kreaturhandelen,  som  for  Tiden  behandles 
i Rigsdagen.  Man  har  Trang  til  at  komme  bort  fra  de  langsomme 
Jurister,  selv  om  de  dømmer  finere,  og  faa  Dom  af  den  gesvindte 
Lægmand,  selv  om  Dommen  bliver  derefter.  „Er  det  smaa  Sum- 
mer, det  gælder, “ siger  Lægmanden,  „da  fri  os  først  og  fremmest 
fra  den  aarelange  Procedure,  skaf  os  en  dygtig  og  samvittigheds- 
fuld Enkeltdommer,  en  simpel  og  overskuelig  Procedure  og  lad 
det  i Guds  Navn  være  nok  hermed.  Spar  de  mange  Dommere, 
den  megen  Skriftlighed,  spar  Appellen  fra  den  ene  til  den  anden 
Domstol  og  lad  det  faa  en  Ende,  selv  om  Resultatets  Sikkerhed 
derved  skulde  lide  en  Smule,  selv  om  Tilfældigheden  kom  til  at 
spille  en  Smule  Rolle." 

Og  den  Jurist,  der  ikke  ser  alt  for  højtidelig  paa  sin  egen 

Betydning,  og  som  vil  se  Sandheden  i Øjnene,  han  vil  tilføje,  at 
selv  om  man  gjorde  Processen  nok  saa  langsommelig  og  nok 
saa  møjsommelig  og  udstyrede  den  med  nok  saa  mange  Dom- 
mere, saa  vilde  Parterne  alligevel  i høj  Grad  være  prisgivet  den 
rene  Tilfældighed. 

Allerede  det  bliver  jo  en  Tilfældighed,  om  den  Part,  der  har 
Ret,  ogsaa  kan  bevise  sin  Ret.  A.  har  slaaet  min  Butiksrude  ud, 
men  et  rent  Tilfælde  er  det,  om  der  var  Folk,  der  saa  det 

Dernæst  bliver  det  en  Tilfældighed,  om  Parten  kommer  i 
Hænderne  paa  en  Sagfører,  som  er  Opgaven  voksen.  Mangen 
god  Sag  er  ødelagt  af  Sagføreren. 

Fremdeles  kan  Partens  tilfældige  Udebliven  eller  hans  Und- 
laden af  at  nævne  Dit  og  benægte  Dat  blive  afgørende  for  Sagen. 

Endvidere  Domsafgørelsen.  Hvor  ofte  hænger  den  ikke  i en 
Traad?  Tre  mod  to  Dommere  i Overrettens  og  Kriminalrettens 
Femmandsretter,  5 mod  4 i Højesteret  er  ikke  en  Sjældenhed. 
Dommer  X.  faar  Influenza,  og  Modparten  vinder  derved  Sagen! 

Endelig  efter  Dommen.  Om  den  Dømte  nu  virkelig  ogsaa 
betaler  eller  kan  betale,  er  det  ikke  ogsaa  en  Tilfældighed? 

Paa  den  Maade  kan  der  fortsættes  længe.  Om  den  Mand,  der 
har  Ret,  om  han  ogsaa  virkelig  kommer  til  sin  Ret,  det  er  af- 
hængigt af  mangfoldige  Tilfældigheder,  og  det  vil  blive  vanskeligt 
for  Lægfolk  at  begribe,  at  det  iblandt  alle  disse  Tilfældigheder 
skulde  være  saa  uhyre  vigtigt,  dette  med  den  aller  fineste  juri- 
diske Bedømmelse  af  Tvivlsmaalet,  og  at  man  for  at  opnaa  dette 
skal  underkaste  sig  den  aarelange  Proces,  de  mange  Dommere, 
de  kostbare  og  tidsspildende  Appeller. 

Og  husk  saa,  at  det  her  kun  gælder  Smaasager  og  at  Tilfældig- 
hederne netop  i Smaasager  spiller  en  saa  fremtrædende  Rolle, 
fordi  de  ikke  kan  bære  Omkostningerne  ved  den  omhyggelige 
første  Klasses  Sagførerbehandling. 

Naar  man  gaar  til  successiv  Reformering,  ligger  det  nær  først 
at  reformere  i moderne  Aand  Enkeltdommerproceduren:  dér  er 
størst  Trang  til  Reform,  dér  er  det  lettest  at  reformere,  dér  er 
det  mindst  risikabelt  at  reformere,  og  den  nye  ukendte  Proce- 
dure vil  være  lettere  at  administrere  af  nye  uvante  Hænder  i 
Sager,  der  paa  Grund  af  deres  Ubetydelighed  er  lettere  over- 
skuelige. Man  bør  altsaa  begynde  med  grundigt  at  reformere  den 
offenlige  Politiret,  Civilkammerproceduren,  hvor  de  private  Politi- 

sager  behandles,  og  Gældskommissionen  i Overretten,  hvor  smaa 
Gældssager  procederes;  her  bør  Spirerne  til  Retsreformen  saas, 
og  her  skal  det  vise  sig,  hvilken  Udviklingsmulighed  den  har, 
om  den  herfra  kan  vinde  Terræn  ud  over  Smaasageme. 


Efter  at  have  indført  disse  Enkeltmandsretter  i København, 
bliver  det  næste  Skridt  at  indføre  dem  i det  øvrige  Land.  Det 
vil  næppe  være  saa  vanskeligt,  som  det  ser  ud  til.  Ja  at  lade 
enhver  Retsbetjent  i Landet  fungere  som  Enkeltdommer  efter 
moderne  Mønster,  vilde  næppe  være  forsvarligt,  dertil  er  de  for- 
haandenværende  Kræfter  ikke  gode  nok.  Men  det  behøves  heller 
ikke.  Overalt  forudsættes  jo  3 Nabojurisdiktioner  at  danne  en 
Tremandsret.  Bestræbelsen  maa  da  være  den  at  dele  de  tre 
Jurisdiktioner  i to  Politikredse,  saaledes  at  den  3die  tiloversblevne 
Retsbetjent,  den  af  dem,  der  mest  udpræget  har  Dommerevneme, 
kom  til  at  staa  uden  Politikreds  og  uden  kommunale  Sager,  men 
til  Gengæld  fik  al  Dommervirksomhed  for  alle  3 Kredse. 

Forhørsvirksomheden  skulde  blive  hos  Politimestrene,  men 
det  vilde  være  et  mægtigt  Reformskridt,  at  Dommeren,  der  efter 
Forhørene  skal  paadømme  Sagen,  at  det  blev  en  anden  Mand 
end  den,  der  har  ledet  Forhørene  — uden  for  København  er 
det  jo  nu  den  samme  Mand,  som  forhører  og  dømmer  — , og 
det  vilde  være  et  stort  Skridt  i Grundlovens  Aand,  at  den  Mand, 
der  skulde  dømme,  var  Dommer  fuldt  ud  og  ikke  i nogen  Ret- 
ning underkastet  Administrationens  Ordre. 

Den  af  de  tre  Retsbetjente,  der  saaledes  udelukkende  skulde 
være  Dommer,  maatte  være  Formanden  i Tremandsretten,  og 
man  opnaaede  altsaa,  at  Formanden  for  den  Ret,  der  skulde 
approbere  enhver  længere  Arrest  og  som  skulde  dømme  i alle 
Tilstaaelsessager,  blev  Dommer  fuldt  ud  i Grundlovens  Aand. 

Endvidere  vilde  man  opnaa,  at  Smaasagerne,  baade  de  smaa 
Gældssager  og  Politisagerne  ogsaa  udenfor  København  kunde 
faa  en  fuldt  ud  moderne  Behandling  i Grundlovens  Aand  af  de 
nye  Enkeltdommere,  med  eller  uden  Appel. 


Som  bekendt  appelleres  der  fra  de  københavnske  Retter  lige 
til  Højesteret  og  fra  Retterne  uden  for  København  til  Overret- 

terne  (i  Viborg  og  i København)  og  derfra  til  Højesteret,  og 
heri  var  der  endnu  ikke  gjort  nogen  Forandring  ved  de  alt  an- 
tydede Reformskridt.  Dommene  af  den  nye  Enkeltdommer  uden- 
for København  vilde  være  at  appellere  som  hidtil  enten  til  Viborgs 
eller  Københavns  Overret,  og  Dommene,  afsagte  af  Københavns 
Tremandsretter,  vilde  gaa  lige  til  Højesteret.  Men  nu  vilde  Tiden 
være  moden  for  den  næste  store  Reform,  nemlig  den  at  slaa 
Overretterne  i Stykker  og  bruge  Stumperne  til  at  besætte  Tre- 
mandsretterne med  Landet  over.  Tremandsretterne  uden  for  Kø- 
benhavn bestod  jo  af  Formanden,  der  var  fuldt  ud  Dommer,  og 
to  Nabopolitimestre.  Opgaven  maa  være  den  at  faa  Politimestrene 
remplacerede  af  virkelige  Dommere.  Tremandsretterne  maatte  da 
koncentreres  mere  end  hidtil,  reduceres  i Antal,  for  Eksempel 
til  5 for  hele  Landet  og  besættes  med  Medlemmerne  af  de  af- 
skaffede Overretter,  og  vi  var  da  naaede  til  den  store  Retsreforms 
„Landsretter”,  om  end  i noget  større  Antal,  men  med  færre 
Medlemmer. 

Var  man  naaet  saa  vidt,  saa  havde  man  paa  det  nærmeste 
Institutionerne  færdige.  Man  havde  faaet  Enhed  mellem  Hoved- 
staden og  det  øvrige  Land.  Overalt  1)  Enkeltmandsretter  med 
eller  uden  Appel  til  Tremandsretter;  2)  Tremandsretter  dels  til 
Paakendelse  af  Sager  i første  Instans,  dels  som  Appeldomstol  fra 
Enkeltmandsretterne  og  3)  Højesteret  som  Appeldomstol  fra  Tre- 
mandsretterne. 

Man  havde  fremdeles  faaet  fuldt  ud  opfyldt  Grundlovskravet 
om  Dommere,  der  ikke  tillige  er  Forvaltnings-Embedsmænd,  og 
man  stod  nu  for  Muligheden  af  i alle  Sager  at  indføre  Offenlig- 
hed,  Mundtlighed  og  Umiddelbarhed  efter  det  store  Retsreform- 
Forslags  Mønster,  ligesom  man  til  enhver  Tid  kunde  krone 
Udviklingen  ved  at  tilføje  Lægdommerinstitutionen,  føje  Med- 
domsmænd  til  Enmandsdomstolen  og  Jury  til  Tremandsretten. 

Denne  Overgang  fra  Gammelt  til  Nyt  vilde  nu  ikke  volde 
nogen  som  helst  Vanskelighed.  Naar  Institutionerne  først  var 
skabte,  kunde  man  lade  Overgangen  foregaa  paa  én  Gang  eller 
successive.  Man  kunde,  som  i Norge,  først  tage  Kriminalrets- 
plejen og  siden  den  civile  Retspleje.  Ja  man  kunde  gaa  endnu 
mere  forsigtig  til  Værks  og  begynde  med  visse  Arter  af  Sager, 
hvor  en  moderne  Behandling  var  mere  paatrængende  og  gavnlig 
end  i andre  Sager. 

Alt  dette  skal  der  dog  ikke  her  dvæles  ved.  Kun  skal  der 
siges  et  Par  Ord  om  Forhørsvirksomheden,  der  jo  under  Udvik- 
lingen er  forbleven  hos  Politiet.  Dette  er  i Virkeligheden  i Over- 
ensstemmelse med  den  store  Retsreform.  Denne  skelner  mellem 
tre  Stadier  i en  kriminel  Sag:  Efterforskningen  (der  er  hos  Poli- 
tiet), Forundersøgelsen  (der  er  hos  en  Forundersøgelsesdommer) 
og  Domsbehandlingen  (der  er  hos  Dommerne).  Man  har  ikke 
givet  Regler  om,  paa  hvilket  Tidspunkt  af  Sagen  den  fra  Politiets 
Efterforskning  skulde  gaa  over  til  Forundersøgelsesdommeren. 
Idealet  mente  man  var  det,  at  Politiet  gjorde  det  hele  Arbejde, 
og  at  Forundersøgelsesdommeren  kun  havde  en  kontrollerende 
Virksomhed,  Afsigelse  af  Arrestdekret,  Husundersøgelsesdekret 
o.  1.  Men  man  turde  ikke  snære  Bevægefriheden  ved  bestemte 
Lovbud.  Man  haabede  paa,  at  Sæd  og  Skik  vilde  indføre  Idealet. 

Hvis  man  gaar  den  her  antydede  Vej,  er  man  allerede  straks 
inde  paa  Idealet;  Politiet  har  den  hele  Undersøgelsesvirksomhed 
i sin  Haand,  idet  Politimesteren  har  beholdt  Forhørsvirksomheden; 
og  det,  der  bliver  at  gøre,  er  blot  at  tage  fra  ham  den  formelle 
Dommermyndighed  og  lægge  Arrestationsbeføjelsen,  Husunder- 
søgelsesdekreterne osv.  over  til  Enkeltdommeren  i Jurisdiktionen. 


Hvor  lang  Tid  en  saadan  Udvikling  vil  tage?  Ja  det  vil  bero 
paa  Lovgivningsmagtens  Lyst  til  stadig  Fremgang.  At  Udviklingen 
vil  tage  Tid,  er  ingen  Skade  til,  naar  der  dog  bestandig  er  Frem- 
gang. Fremgangsfølelsen  er  ganske  nødvendig,  hvis  man  skal 
haabe  paa,  at  gode  Kræfter  skal  staa  til  Disposition  for  Rets- 
plejen. Stilstandsfølelsen  er  utaalelig  og  jager  alle  Dygtigheder 
bort  fra  Retsplejen.  Og  hvad  enten  man  holder  paa  den  gamle 
eller  den  nye  Retspleje,  hvad  enten  man  holder  paa  en  radikal 
eller  en  successiv  Reform,  én  Ting  er  alle  enige  i,  nemlig  at  den 
første  Betingelse  for  en  god  Retspleje,  det  er  ikke  Systemet,  men 
Personerne.  En  god  Retspleje  kan  benyttes  slet,  og  en  slet  Rets- 
pleje kan  blive  til  Velsignelse  i gode  Hænder.  Derfor  først  af 
Alt:  sørg  for  at  faa  gode  Kræfter  til  at  udøve  Retsplejen;  men 
for  at  det  kan  ske  maa  Retsplejen  — om  ikke  omkalfatres,  saa 
dog  ikke  forsumpe  i Stilstand.  Der  maa  være  Følelse  af  Frem- 
gang, Haab  om  bedre  Tider.  Det  er  langt  vigtigere  end  Spørgs- 
maalet  om  det  Tempo,  hvori  Fremskridtet  skal  ske. 

C.  Ussing. 

øde  og  grønne  Plakater  paa  alle  Byens  Gade- 
hjørner bebudede,  at  der  skulde  komme  noget. 

Og  nysgerrige  forsamlede  Asconas  Beboere 
sig  ved  Gadehjørnerne,  hvor  Opslagenes  svær- 
tede Typer  fortalte  om  Gioppinoteatrets  Ankomst; 
Smaapogene  stavede  sig  langsomt  igennem  den 
lange  Opremsning  af  Dramer  og  Løfter  om  Underholdning  af 
enhver  Art,  mens  de  gamle  i Munden  paa  hverandre  — over- 
stadige og  leende  — genopfriskede  Minderne  om  alle  Gioppinos 
mægtige  Bedrifter,  som  de  havde  lært  at  kende  under  Teatrets 
sidste  Ophold  i Ascona  — for  Aar  tilbage. 

Mens  Klyngerne  tættedes,  og  mens  Klyngerne  tyndedes  ud 
igen,  arbejdede  den  nyankomne  Trup  i Albergo  Verbanos  gamle 
Sal;  her  skulde  Teatret  stilles  op  med  Loft  og  Kælder,  og  Pub- 
likumafdelingen skulde  udsmykkes  med  de  falmede  Mosguirlander 
og  brogede  Papirsblomster,  der  nu  i en  Aarrække  havde  fungeret 
som  Arme  og  Ophængere  for  de  medbragte  kinesiske  Lygter. 

Af  den  nysgerrige  Drengeflok  — som  Hotelværten  havde  sin 
Nød  med  at  holde  uden  for  den  stængte  Port  — udsøgte  Direk- 
tøren sig  et  Par  Medhjælpere;  de  øvrige  sparkede  derudenfor,, 
klatrede  til  Vejrs  paa  Portrygningen  for  at  kigge;  først  da  Vær- 
ten overlod  Skænkepigen  Anita  Posten  ved  Porten,  blev  der  fuld- 
stændig Ro;  Drengene  hørte  Anita,  de  kendte  hendes  Røst  og 
fra  tidligere  Konflikter  tillige  hendes  Vaaben. 

Fra  Salen  lød  der  Hammerslag  samt  en  hæs  Mandfolkestemme,. 
der  under  Eder  og  Skældsord  dirigerede  Udpakningsarbejdet. 


Digitized  by  LjOOQle 


Marionetter 


807 


Direktøren  optraadte  derinde  i Skjorteærmer  og  Benklæder,  der 
hvert  Øjeblik  truede  med  at  lade  „Tæppet  falde*;  de  lod  ham 
ikke  i Ro  under  Arbejdet,  skønt  han  snørede  det  omvundne  bro- 
gede Bælte  fastere  og  fastere.  Han  lagde  Scenegulvet  med  dets 
svage  Baggrundsstigning;  han  bandede  og  tordnede  over  Dren- 
gen, der  skulde  række  ham  Søm  — denne  stod  i stadig  stum 
Beundring  og  saa  efter  Trækisternes  Udpakning:  Fruen  og  hans 
Kammerater  halede  den  ene  legemsstore  Marionetdukke  frem 
efter  den  anden;  Krigere  i Jern  og  Plade  havde  ligget  begravet 
i disse  Kister  mellem  Munke,  Nonner,  Fyrster  og  disses  Tjener- 
skab, og  fra  en  gammel  Kuffert  halede  Direktørfruen  en  mægtig 
Dukke  frem,  hun  forklarede  Drengene,  at  dette  var  Skælmen  og 
Helten:  Gioppino. 

Luigi,  der  langede  Søm,  glemte  ganske  sin  Pose,  mens  Di- 
rektørens Hukommelse  opfriskedes  og  dikterede  Ordren  om  et 
nyt  Søm  — ledsaget  af  en  Huskekage.  .Luigi  maatte  saa  vende 
Ryggen  til  alt  det  interessante  for  at  passe  sin  Dont;  han  hørte 
stadigvæk  Fruens  venlige  Stemme,  der  meddelte  Kammeraterne 
Marionetkunstens  intimeste  Hemmeligheder  — ja,  de  fik  endog 
Lov  at  prøve  med  en  af  Dukkerne. 

Direktøren  havde  lagt  de  sidste  Fjæle  over  Scenen,  hans  Med- 
hjælper slap  løs  af  Fangenskabet;  men  henne  ved  Kasserne  var 
de  desværre  ogsaa  færdige  nu,  Fruen  forklarede  intet  mere,  men 
stod  halvt  rystende  og  skævede  efter  Manden,  der  mønstrede  de 
udpakkede  Sager;  fra  Toumeernes  mange  Ned-  og  Udpakninger 
kendte  hun  hver  Klud,  hver  Kulisse  og  hver  Dukke  samt  deres 
Plads;  men  dog  plejede  han  at  kunne  finde  noget  at  udsætte. 

I Dag  nikkede  han  saa  omtrent  veltilfreds  hen  til  sin  Kone, 
der  laa  sammensunken  over  en  Haandkurv  mellem  Gulvets  meget 
Rod;  hun  rejste  sig  og  vuggede  Kurven  i sine  Arme,  rokkede 
helt  trøstesløst  med  det  lille  kantede  Hoved,  der  næsten  sad 
skjult  mellem  de  opskudte  Skuldre  og  Rygpuklen. 

Drengene  stod  ventende  paa  Rad,  indtil  Direktøren  sendte 
dem  bort. 

Fruen  nikkede  saa  venligt,  syntes  de  tre  Medhjælpere,  mens 
de  paa  Vejen  drøftede  Hankekurvens  Indhold. 

Hun  nynnede,  mens  hun  stadig  vuggede  sin  Kurv;  det  blege 
magre  Ansigt  var  udtryksløst  og  grumme  trist,  som  havde  hun 
først  i Dag  opdaget,  at  den  lille,  for  hvem  hun  nynnede,  hver- 

ken  kunde  høre  eller  sanse;  hendes  Øjne  havde  haget  sig  fast 
ved  en  tom  Svalerede  paa  Salens  Væg,  og  hun  faldt  ganske  i 
Staver.  Direktøren  havde  vendt  sig  bort,  da  Kurven  blev  løftet 
og  vugget;  han  beundrede  sin  færdige  Scene,  men  havde  slet 
ingen  Interesse  for  hende  eller  hendes  gyngende  Kurv. 

Anitas  Stemme  lød  derudenfor;  hans  hæse,  raa  Røst  kaldte 
hende  til. 

— Om  hun  maaske  kunde  hjælpe  lidt!  smiskede  han  med 
sammenknebent  Øje. 

Og  hun,  der  netop  havde  faaet  Porten  rømmet  ved  Strømme 
af  Vand  efter  den  raabende  og  hvinende  Drengeflok,  stillede 
straks  tilbydende  inden  for  Salsdøren. 

Med  Hænderne  korslagte  over  Barmen  og  Hovedet  kælent 
paa  Skraa  stod  Anita  der  for  at  tage  fat. 

Og  mens  Fruen  havde  fundet  sig  en  lun  Krog  i et  af  Salens 
Hjørner,  kastede  Direktøren  og  Anita  fra  Stolesæder  og  Trappe- 
stiger Guirlander  til  hinanden,  fæstede  dem  i Væggenes  Kroge 
og  Loftets  nedhængende  Lampearme. 

Anita  lod  halvt  hviskende  Bemærkninger  falde  under  Arbejdet; 
hun  hoverede  fra  Trappestigens  øverste  Trin  over  mod  Fruen; 
hun  stampede  og  hvinte  og  forlangte,  „at  Direktøren  skulde  lade 
hendes  Ben  i Fred." 

Han  svarede  ved  at  ryste  Stigen;  hun  klamrede  sig  fast  under 
Hvin  og  Latter. 

Fruen  saa  slet  ikke  efter  de  to;  hun  havde  saa  travlt  med 
Kurven,  hvorfra  det  begyndte  at  klynke  saa  spinkelt  og  svagt, 
som  kom  de  Lyde  fra  et  lille  Dyr. 

Direktørens  brunsorte  Øjne  lynede  vredt  over  mod  Krogen. 
Hun  derhenne  dækkede  sin  Kurv  til  og  forsvandt  med  den  til 
Kammeret  paa  Hotelloftet  — deres  Logis  for  de  kommende 
Efteraarsmaaneder. 

Og  Guirlanderne  med  deres  Roser  og  nedhængende  kulørte 
Lamper  dannede  til  Slut  et  helt  Net  oppe  under  det  brunbjæl- 
kede  Salsloft;  de  to  arbejdede  med  Iver  og  Interesse;  Anita  lo 
og  hvinte  slet  ikke  mere,  nu  hun  var  ene  med  ham;  af  og  til 
smilte  hun  op  imod  ham , der  gav  Ordrer.  Da  den  sidste  Haand 
var  lagt  paa  Værket,  slyngede  Direktøren  sin  Arm  om  Skænke- 
pigens Hals.  Anita  beundrede  den  pyntede  Sal,  hun  gav  Løfter 
om  at  feje  Gulv  og  strø  Sand,  idet  hun  saa  smilende  op  mod 

sin  Direktør,  hvis  raa  Stemme  og  fedrunde  oppustede  Ansigt  ind- 
gød hende  mere  end  Respekt;  Anita  vidste  ikke  selv,  hvad  det 
var  for  en  salig  Fornemmelse,  der  altid  gennemskød  hende  ved 
Synet  af  store  tykke  Mænd  med  raa  og  bydende  Stemmer. 

Trallende  og  leende  forsvandt  hun  fra  den  kunstsmykkede 
Sal  over  til  sin  Skænk;  paa  Vejen  havde  hun  endnu  en  sidste 
Dyst  med  Drenge,  der  kiggede  ved  Ruderne;  hendes  Vaaben  — 
den  fyldte  Vandspand  — gjorde  det  i en  Fart  af  med  de  nys- 
gerrige. 

Fra  sin  Skænk  underholdt  hun  Gæster,  der  kom,  og  fængslede 
Gæster,  der  vilde  gaa,  ved  begejstret  at  meddele  alt  det,  hun 
havde  faaet  at  se  bag  Teatrets  Kulisser,  og  vækkede  derved  mæg- 
tig Spænding  for  Aftenens  Premiere  „Solens  syv  Sønner**. 

Teatret  havde  stævnet  Asconafolkene  sammen  i Verbanos  Sal; 
„Solens  syv  Sønner**  havde  revet  dem  løs  fra  deres  lavloftede 
Smaastuer  og  ensformige  Dagværk. 

Gamle  Maria  Pasquali  og  hendes  Søster  havde  lukket  de 
grønne  Butiksskodder  til  og  laaset  af  en  Time  før  Tiden,  for 
Teatrets  Skyld  — og  i Mælkeriet  maatte  selv  Køeme  føle,  at  der 
var  Fest  i Luften,  de  blev  malkede  før  Solnedgang,  for  at  alle 
Pigerne  kunde  komme  med. 

Hele  Byen  sad  nu  fordelt  over  Parterrets  Stolesæder  og  Par- 
kettets Fjællebænke;  disse  sidste  Pladser  indtoges  af  Byens  grøn- 
neste Drengeungdom,  der  udfyldte  den  trættende  Ventetid  ved 
Løjer  af  enhver  Art. 

Fra  Billetbordet  ved  Salsindgangen  lød  Fruens  Røst  nu  og 
da;  hun  tilraabte  de  støjende  Smaafyre  i en  Skolemestertone, 
som  de  forstod;  hun  udslyngede  Eder,  hvori  Kristus,  Martyrer 
og  Skarer  af  Smaadjævle  fulgtes  broderligt  i Procession  med 
Madonna  som  Anfører. 

Fruens  Mod  og  Veltalenhed  stod  altid  i ligefremt  Forhold  til 
den  Afstand,  hvori  Direktøren  — hendes  Mand  — befandt  sig, 
og  var  han  først  havnet  bag  Tæppe  og  Proscenium,  kendte  hen- 
des tyranniske  Regimente  ingen  Grænser,  navnlig  Parkettet  blev 
nu  og  da  dysset  til  Ro  ved  hendes  Trusler,  der  dog  aldrig  kom 
til  nogen  Udførelse;  en  lille  Kurv  under  Billetbordet  med  det 
klynkende  Kretinerbarn  var  som  et  bindende  Anker  for  hende. 

Hendes  Myndighed  var  en  Slags  Rester  fra  de  Dage,  da  hun 

ejede  Teatret  alene,  dirigerede  det  og  alle  dets  Dukker  mutters- 
alene, og  hverken  havde  en  Ægtemand  til  Direktør  eller  et  van- 
skabt Kretinerbarn  . . . 

Drengene  drillede  uafladelig  Musikken,  et  Mandolinorkester, 
bestaaende  af  Skolekammerater;  de  opdagede,  at  de  To-soldi- 
Siddepladser  var  funderet  paa  Vinankere,  der  kunde  rulle  — og 
ret,  som  Tæppet  skulde  gaa  op,  laa  Musikken  og  de  tre  forreste 
Rækker  rullende  i et  Virvar  paa  Gulvet. 

Fruen  skreg  sig  hæs  fra  Billetbordet  — uden  Resultat. 

Anita  blev  kaldt  til,  og  før  hun  naaede  Revoltens  Centrum, 
sad  enhver  rolig  og  adstadig  paa  sin  Plads. 

Paa  Anitas  Ord  kunde  Tæppet  gaa  op;  hun  fordelte  Ølglas 
og  Vinkaraffer  rundt  i Rækkerne,  mens  hun  holdt  Disciplin;  et- 
hvert højrøstet  Udbrud  blev  kuet  og  kvalt  af  hendes  Blikke.  Selv 
smækkede  hun  med  Døren  fra  Salen  og  til  Skænkestuen,  paa 
hendes  Vej  passerede  hun  stadig  Billetbordet;  af  og  til  rynkedes 
hendes  Bryn,  og  hun  sendte  strenge  Blik  efter  Kurven,  hvorfra 
det  klynkede  og  klagede.  Fruen  ænsede  hende  ikke,  hun  sad 
med  lukkede  Øjne  og  blundede  — eller  maaske  grundede  hun 
omhyggeligt  over,  hvorledes  en  Moder  kan  hjælpe  sit  Barn,  der 
er  blindt  og  døvt,  stumt  og  uden  Evne  til  at  støtte  paa  de  svage 
Ben. 

Ligesom  hypnotiserede  af  de  store  Marionetdukkers  stive 
Miner  og  døde  Udtryk  sad  Publikum  lyttende  for  at  fange  hvert 
Ord. 

Marionetterne. dinglede  med  Arme  og  Ben  under  Replikkerne; 
Heltene  slog  paa  Vaabenskjolde  med  Bliksabler,  naar  de  hævede 
deres  Røst. 

„Solens  syv  Sønner"  var  Korsriddere,  hver  og  en. 

Fra  Akt  til  anden  bevægede  de  sig  i drabelige  Skridt,  indtil 
de  naaede  Jerusalem. 

Trommer  og  Klokker  meldte  Kulisseforandringerne,  der  va- 
rierede fra  Borgruiner  til  Palmeskove  — med  korrekt  afmaalt 
Mellemrum  gled  en  Kamppladskulisse  ned,  denne  fulgtes  af  Scener 
mellem  Helte  og  Krigere,  der  i Tvekamp  udfægtede  alle  Dra- 
maets Forviklinger  og  Elskovsbrydninger. 

Ascona  sad  aandeløs  under  disse  Kampe.  Trommer  larmede, 
Mandoliner  intonerede  til  Sejrherrens  Pris;  Tilskuerne  ydede 
deres  Bifald  i Form  af  Klap  og  begejstrede  Udraab. 

Handlingen  skred  dristigt  frem. 

Skuespillets  Hvilepunkt  var  Gioppinos  Indtræden,  han  fulgtes 
i Hælene  af  Fantasifiguren  „Gatto  forte".  Disses  Replikker  gav 
Stof  til  endeløs  Jubel;  de  indtog  umaadelige  Maaltider,  og  Føl- 
gerne af  deres  Forstoppelse  hørtes  som  løsslupne  upassende  Lyde, 
der  kulminerede  i Torden,  frembragt  ved  mægtige  Blikplader, 
som  Direktøren  bevægede  i Bølgegang. 

Publikum  fniste,  og  dets  Begejstring  steg  til  brølende  Latter, 
der  næppe  kunde  standses,  selv  efter  at  Gioppino  og  Gatto  forte 
havde  overladt  Scenen  til  Tancred  af  Hauteville  og  Solsønneme. 
Disse  talte  altid  i Skriftsteder,  selv  naar  de  forførte  Krigerdøtre 
og  indespærrede  Prinsesser. 

Der  kom  Indvendinger  i Form  af  høje  Bemærkninger  fra  Til- 
skuerne, da  Dronning  Rosalia  overgav  sig  til  den  yngste  Solsøn, 
den  fejge  Forfører  Bianchogiglio,  i Stedet  for  at  vente  den  halve 
Times  Tid,  indtil  hans  ældre  Broder,  den  stolte  kække  Helt 
Fermastella,  vilde  indfinde  sig  i selvsamme  Øjemed.  Engle  iført 
blegrødt  Tyl  dalede  ned  til  den  trøstesløse  Helt,  i Blaalys  og 
under  blid  Mandolinmustk  bragte  Englen  sit  Bud.  Det  snøftede 
og  smaagræd  rundt  i Salen  ved  al  denne  Sødme,  og  i Skældsord 
bebrejdede  man  Anita  hendes  raslende  Pengetaske  og  klirrende 
Vinglas.  Resultatet  blev  ganske  vist  kun,  at  hun  støjede  endnu 
mere  og  dertil  smækkede  med  Dørene. 

Under  Englenes  Bortflagren,  i Blaalys  og  under  Mandolinernes 
Spil  faldt  Tæppet. 

Alle  Mellemværender  blev  nu  afgjort;  Fruen  opgav  i Aften 
at  skælde  mere,  og  Anita  havde  hele  Salen  imod  sig  efter  den 
raslende  Pengetaske  og  de  smækkende  Døre.  Sveddryppende  viste 
Direktøren  sig  for  at  kalde  til  Orden,  hans  Benklæder  havde  i 
Aften  ganske  frigjort  sig  det  strammende  Bæltes  Kommando  — 
og  truede  mere  end  nogensinde. 

Ved  sin  Nævenyttighed  og  imponerende  Veltalenhed  fik  han 
Ro;  Orkestret,  der  ganske  havde  været  overdøvet  af  Larmen, 
trængte  nu  igennem  med  Serenaden,  der  ledsagede  de  lyserøde 
Engle  paa  deres  Flugt. 

Anita  havde  bragt  Vin  og  Sodavand  rundt  i Salen,  hoverende 
skred  hun  nu  bag  Tæppet  med  en  Bakke,  der  skulde  læske  de 
trætte  og  hæse  Stemmer. 

Hun  hvinte  og  skreg  bag  Tæppet,  men  slog  sig  dog  til  Ro 

derinde,  indtil  det  utaalmodige  Publikum  forlangte  Stykkets  Fort- 
sættelse samt  mere  01  og  Vin. 

Kassen  var  sluttet  af;  Billetkontrollen  ophævet. 

Fruen,  der  havde  bragt  Kurven  med  den  sovende  lille  til 
Loftskammeret,  kom  tilbage  for  at  hjælpe  med  Fjerdeaktens 
mange  Stemmer  og  Personer. 

Korshæren  var  ankommet  til  den  hellige  Stad,  og  hele  fjerde 
Akt  bevægede  sig  i Optog  og  Krigerflokke. 

Hun  overtog  alle  de  kvindelige  Marionetters  Replikker,  hun 
ligesom  sparede  paa  Røsten  af  Træthed  eller  Bekymring,  under- 
tiden faldt  hun  ind  lidt  for  sent;  Direktørens  Irettesættelser  hør- 
tes ligesaa  tydeligt  som  hans  Heltes  storpralende  Udbrud. 

— Elendigt  Skrog  — 

Og  en  Solsøn  fortsatte  sin  højtravende  Monolog. 

— Dit  skabede  Dyr  — fik  Direktøren  indflettet  under  en 
Pause;  Publikum  hørte  det  stønne  bag  Kulisserne,  mens  de 
kvindelige  Dukkers  Røster  lød  trættere  og  svagere,  til  Slut  næ- 
sten grædende. 

Med  Løfte  om,  at  Dramaet  fortsattes  de  følgende  Aftner,  slut- 
tede Gioppino  og  Gatto  forte  sidste  Akt.  Salen  rungede  af  Klap 
og  Latter,  da  Tæppet  faldt  efter  de  to,  der  i Forening  havde 
stjaalet  hele  Kristenhærens  Proviant;  dette  skulde  straks  sættes 
til  Livs,  forjættede  de. 

Det  begejstrede  Publikum  forsvandt,  mens  Mandolinerne  sta- 
dig spillede.  Bag  Tæppet  lød  Direktørens  Røst,  han  komman- 
derede til  Slukning;  i den  tomme  Sal  samlede  Anita  01-  og  Vin- 
glassene sammen.  Fruen  forlod  Skuepladsen,  hun  havde  trukket 
et  strikket  Klæde  stramt  over  sit  Hoved,  som  frøs  hun,  og  det 
Smule  Ansigt,  der  var  til  Syne,  smilede  saa  underligt  glædesløst 
Godnat  til  Hotelværten;  han  gratulerede  af  et  oprigtigt  Hjerte  til 
den  vellykkede  Premiére,  der  lovede  en  god  Sæson. 

De  brogede  Programplakater  vekslede  fra  Dag  til  Dag  paa 
Gadehjørnerne,  i kraftige  Points  meddelte  Direktøren  sit  Pub- 
likum, hvad  der  kunde  ventes  i Teatersalen  den  kommende  Aften, 
og  hvert  Barn  i Ascona  vidste,  hvor  langt  de  syv  Solsønner 
havde  bragt  det  i Dristighed  og  List,  om  ikke  fra  selve  Skue- 
spillet, saa  dog  fra  Kundgørelserne  paa  de  røde  og  grønne  Pro- 
grammer. 

I Skolen,  paa  Vinstuerne  og  overalt  hvor  mange  Mennesker 
traf  sammen,  drejede  Konversationen  sig  kun  om  Solsønneme; 
i Skolen  spillede  Drengene  „Gioppino"  saa  livagtigt,  at  de  infor- 
merende Patere  maatte  sætte  en  Grænse  derfor. 

Naar  Skumringen  kom,  og  Lamperne  tændtes  hos  Verbanos, 
begyndte  den  ledige  Ungdom  at  forsamle  sig,  og  mere  end  een 
Gang  kunde  Forestillingen  begynde  en  halv,  ja  en  hel  Time  før 
Tiden,  da  alt  var  udsolgt  og  Salen  besat  til  sidste  Plads. 

Nu  og  da  kunde  Programmet  love  en  Farce  for  Variationens 
Skyld,  og  en  Morgen  stod  det  tydeligt  at  læse  i den  ganske  Stad, 
at  Teatret  bød  paa  Canzonetter. 

Den  Dag  havde  Direktøren  ingen  Tid  til  sine  sædvanlige  For- 
middagsbesøg paa  Vinstuerne,  dertil  var  han  for  optaget;  han 
havde  sit  Mas  med  at  informere  og  instruere  Sangerinden  — 
Anita. 

I lange  Aftner  efter  Teatertid  havde  Fruen  siddet  ved  Kamin- 
ilden i Hotellets  Køkken  og  syet  Dragter  af  brogede  Stoffer  — 
mens  Direktøren  og  Anita  indøvede. 

Anita  kom  hvert  Øjeblik  til  for  at  prøve  disse  kortskørtede 
Satinsrober,  stadig  i Beklagelse  over,  „at  de  sad  skidt“. 

Generalprøven  fandt  Sted  med  Værten,  hans  Kone  og  Hotel- 
karlen som  kritiserende  Publikum. 

Anita  fniste  genert  under  Sangene;  hun  saa  uafladelig  sit  bare 
Bryst  og  de  nøgne  Arme;  selv  naar  hun  som  den  uskyldige  sang 
med  himmelvendte  Øjne,  gøs  det  let  i hende  under  Følelsen  af 
al  den  Nøgenhed. 

— Der  gaar  sgu  nok!  kluklo  hendes  Husbond. 

Og  Direktøren  mente  ogsaa,  at  naar  der  kom  flere  Folk,  et 
helt  Publikum,  vilde  Genertheden  falde  bort. 

Anita  fortalte  straalende  fornøjet,  at  hun  havde  baade  Lyst  og 
Mod;  kun  — indvendte  hun  — maatte  der  ændres  lidt  ved  alle 
Kostumerne. 

Hun  kastede  sig  over  den  trætte  Frue,  der  havde  fundet  sig 
et  Øjebliks  Hvile  under  Generalprøven;  hun  sad  med  sin  Kurv 
paa  Skødet  i Køkkenets  Kaminkrog,  med  halvlukkede  Øjne  og 
blundede. 

De  kulørte  Satinstoffer,  hvoraf  Fruen  havde  syet  alle  de  kort- 
skørtede,  nedringede  Sangerindekostumer,  kaldte  Anita  „Teater- 

atlask",  Farverne  kunde  hun  paa  Fransk,  og  Gæsterne  lod  sig  i 
Flok  imponere  ved  Skænken. 

Naar  Køkkendøren  gik,  havde  hun  øjeblikkelig  et  opmun- 
trende Udraab  til  den  trætte  Syerske  i Kaminkrogen.  Fruen  ret- 
tede paa  Dragterne;  hun  følte  en  underlig  stikkende  Smerte  i det 
svage  Bryst,  og  det  sved  i de  trætte  Øjne  — som  hun  sad  der 
foroverbøjet  og  førte  Naalen  gennem  de  brogede  Stykker. 

De  mange  Marionetdragter  havde  aldrig  trættet  hende,  men 
disse  Kjoler  til  Anita  kunde  kvæle  hende,  næsten  tage  Livet  af 
hende.  Og  efterhaanden  som  Rygbreddeme  hæftedes  sammen, 
og  Linningerne  faldt  rundende  til,  gik  det  gennem  den  lille  Frues 
Hjerne  med  sære,  spøgelsesagtige  Tanker.  Hun  saa  alt  ligge  som 
flad  Scene  for  sit  Blik,  og  Ulykken  — Skæbnen,  som  de  kaldte 
den  — faldt  i hendes  Skød  for  fem  Aar  tilbage  ved  dette  syge 
Barns  Fødsel. 

Mandens  Had  og  Haan  maatte  hun  bære  baade  for  sig  og 
sin  lille;  der  var  blevet  saa  goldt  og  øde  omkring  hende  efter 
denne  ulyksalige  Frugtbarhed.  Fra  ham,  der  burde  have  delt  hen- 
des Sorg,  mødte  hun  kun  vrede  Ord  og  hadske  Blikke,  og  Kur- 
vens klynkende  Skabning  ejede  i sin  Armod  ikke  engang  et  Smil 
som  Tak  for  Pleje  og  Modertrofasthed. 

Syarbejdet  gik  nu  og  da  i Staa,  mens  Haanden  gned  noget 
fugtigt  bort  fra  de  sviende  Øjne;  og  en  Tanke,  for  hvilken  hun 
gyste,  skød  Gang  paa  Gang  frem  og  tilbød  Lindring  for  den  lille 
i Kurven.  Denne  sparkede  og  fraadede,  som  havde  den  forstaaet 
sin  Moder,  men  vilde  værge  sig  mod  hendes  Planer.  Den  ske- 
lede stygt  op  mod  hende  med  de  slukte,  matte  Øjne;  aldrig  før 
havde  Moderen  set  det  magre,  gule  Ansigt  saa  hæsligt  som  i Dag. 
Hun  dækkede  Kurven  til  og  syede  videre,  stadig  med  de  samme 
Afbrydelser:  Haanden,  der  maatte  tørre  Fugtighed  bort  fra  de 
sviende  Øjne. 

Døren  til  Skænkestuen  gik  op,  og  Anita  havde  et  Nik,  led- 
saget af  et  velvalgt  Udraab,  til  sin  lille  Syerske  paa  Ovnbænken; 
hele  Skænkestuen  lo,  hørte  Fruen.  Anitas  Stemme  trængte  gen- 
nem Latteren  med  en  ny  Bemærkning,  der  falbød  „en  puklet 
Hustru  med  trekvart  Barn"  til  Skænkestuens  ugifte  Gæster. 

Fruen  førte  sin  Naal  rask  og  sikkert,  hendes  Øjne  var  ganske 
fri  for  Taarer  nu;  i en  Fart  fæstnede  hun  Garnender  og  slog 
Knuder  paa  de  løse  Traade,  det  var,  som  vilde  hun  indhente 

noget  forsømt  ved  denne  febrilske  Flid,  — eller  som  om  hun 
havde  taget  en  hurtig  Beslutning,  der  snart  maatte  udføres. 

Hun  kastede  den  sidste  Dragt  hen  i Bunken  til  de  øvrige: 

— Nu  fik  Anita  være  tilfreds!  og  var  hun  det  ikke,  saa  blev 
det  hendes  egen  Sag! 

Fruen  greb  sin  Kurv  og  løb  med  den  til  Loftskammeret;  fra 
Salen  hørte  hun  Mandens  og  Anitas  Stemmer:  de  indøvede. 
Anita  vilde  have  Kostume  paa,  ogsaa  naar  hun  prøvede  — for- 
langte hun,  og  truede  med  at  løbe  til  Køkkenet  for  at  hente  dem. 

Fruen  løb  endnu  stærkere  for  at  faa  Kammerdøren  slaaet  i 
Laas  for  sig  og  sit  Værk,  inden  de  kunde  naa  derop. 

Den  lille  gispede  og  græd,  da  Moderens  magre  Hænder  klemte 
krampagtigt  om  dens  spinkle  Hals;  dens  Ansigt  fortrak  sig  fælt 
i den  sidste  Rallen,  saa  uhyggeligt,  at  Moderen  med  Kuffertrebet 
i Haanden  sank  afmægtig  sammen. 

Hun  vaagnede  først,  da  Dundren  og  Bragen  paa  Fjælledøren 
meddelte,  at  nu  var  de  her. 

Hun  kastede  Rebet  fra  sig  og  laasede  Døren  op. 

Derudenfor  stod  hendes  Mand  samt  Anita  med  den  blaa  Kjole, 
der  i et  Nu  skulde  forandres,  lægges  op  forneden.  De  traadte 
ind,  og  Direktøren  saa  Kurven  væltet  og  det  nøgne  magre  Barne- 
lig ligge  paa  det  bare  Gulv,  Kuffertrebet  med  den  allerede  fær- 
dige Løkke  forklarede  ham  tilstrækkeligt. 

Anitas  Skrig  kaldte  alle  Hotelfolkene  og  Gæster  herop,  og 
fra  Gaden  strømmede  de  lige  ind,  og  fra  hele  Byen  kom  de  til 
med  Carabinierer,  Sindaco  og  Doktoren  — blot  for  at  se  en  lille 
Kretin,  der  endelig  var  bleven  forløst,  og  saa  dens  Moder,  en 
Vanskabning,  der  sad  paa  Loftkamrets  ene  Seng,  grædende  og 
hulkende  over  Tabet  af  sit  Barn  eller  — over  sin  Synd. 

Forestillingen  med  Solsønnerne  „paa  Tilbagevejen  i Triumf 
fra  Kristi  Grav"  samt  Canzonetterne  blev  aflyst.  De  nærmeste 
Aftners  Forestillinger  blev  ogsaa  aflyst,  ja  Ascona  mistede  i An- 
ledning af  dette  sidste  triste  Drama  helt  deres  Gioppino,  og 
aldrig  fik  de  den  fuldkomne  Slutning  paa  Solsønnernes  Levneds- 
historie. 

I Albergo  Verbano  gik  det  et  Par  Dage  ud  og  ind  med  Læge, 
Borgmester  og  hans  Betjente,  indtil  de  endelig  fandt  en  Slutning 
paa  hele  Sagen  ved  at  sende  en  lillebitte  Trækiste  til  Kirke- 

gaarden  uden  for  Byen,  og  selvsamme  Dag  bragte  de  i en  Droske 
Forbrydersken,  Barnemordersken  til  Tvangsarbejdshuset  i Bel- 
linzona. 

Gioppinoteatret  blev  revet  ned ; Dukker  og  Kulisser  blev  pak- 
ket i Kister  og  Kasser.  Og  Asconas  Ungdom  stod  i Klynge  og 
saa  til,  da  de  læssede  Vognen,  der  skulde  føre  alle  Herlighederne 
til  en  anden  Egn. 

Direktøren  havde  taget  Plads  paa  sine  opstablede  Kasser  og 
af  Tæpper  og  Sjaler  dannede  han  et  blødt  Sæde  ved  sin  Side 
— for  Anita.  Vognen  svingede  ud  af  Byen,  hvis  Beboere  kun 
havde  tørre  Nik  til  Anitas  straalende  Afskedshilsener.  Ved  det 
sidste  Hjørne  hang  en  grøn  Plakat  i lange  Laser;  den  havde 
ikke  holdt,  hvad  den  lovede,  derfor  havde  Drengene  vel  revet 
den  i Stykker. 

Stephan  Hansen. 


Digitized  by  LjOOQle 


J.  NELLEMANN 


aar  man  var  ung  Student  og  havde  hørt  Brandes 
Forelæsninger  om  Reaktionen  i Frankrig,  og  saa 
paa  Gaden  mødte  Nellemann,  ogsaa  inden  han 
var  bleven  gammel  og  syg,  med  hans  ludende 
Hoved,  Blikket  mod  Jorden,  Armene  stift  udstrakte 
nedad  i Korsstilling,  et  graat  Tørklæde  om  Halsen, 
Paraplyen  under  Armen  og  et  Par  kæmpestore  Galoscher  paa 
Fødderne,  kunde  man  ved  Synet  af  denne  sære,  lyssky  Skik- 
kelse ikke  lade  være  med  at  tænke  for  sig  selv:  En  Obskur- 
antist! 

Han  bar  sig  i hvert  Fald  helt  anderledes  end  Mændene  fra 
vor  politiske  Guldalder,  i hvis  Frihedstid  hans  Ungdom  dog  var 
faldet.  Han  blev  født  i samme  Aar  som  Stænderforordningen  og 
blev  Student  i 5te  Juni-Grundlovens  Aar.  Men  han  synes  i mange 
Henseender  at  have  udviklet  sig  som  en  Modsætning  til  sin  Tid. 
Dens  Naivitet  har  ægget  ham  op  til  en  fuldblods  Skeptiker.  Dens 
hostrupske  Studentertype  med  sit  temmeligt  tynde  Udstyr  af  po- 
sitiv Kundskab  og  Studium  og  skandinavisk  begrænsede  Horisont 
har  ikke  tilfredsstillet  de  strænge  Fordringer,  han  har  stillet  til 
sin  egen  videnskabelige  Udvikling.  Som  en  gammelklog,  lærdoms- 
tynget  Yngling  har  han  siddet  bag  sit  Studerekammers  Rude  og 
ladet  Studenternes  naive  Sangertog  drage  forbi,  og  medens  graa- 
nede  Professorer  blev  foryngede  af  Illusionernes  Rus,  har  denne 
tyveaarige  beholdt  sit  Hoved  koldt  og  sit  Hjærte  tørt.  Ogsaa 
hans  Stil  som  Skribent  og  Taler,  ja  hele  hans  Væsens  Stil  med 
dens  gennemførte  Jævnhed  og  spartanske  Afholdenhed  fra  alt 
litterært  Udstyr  synes  fra  Ungdommen  af  uddannet  med  en  bevidst 

Tendens  til  at  gaa  imod  den  poetiske  og  oratoriske  Stil,  der  var 
i Brug  i det  offentlige  Liv  i hans  unge  Dage. 

Da  Nellemann  i 1858,  27  Aar  gammel,  blev  juridisk  Profes- 
sor, har  han  aabenbart  allerede  paa  mange  Maader  haft  det  For- 
spring for  sin  Samtid,  der  gjorde  ham  til  Fremtidens  Mand.  Illu- 
sionsløs som  han  var,  kom  han  ikke  til  at  lide  sine  Samtidiges 
Skuffelser  og  behøvede  ikke  at  gøre  deres  Omslag  med.  Han  i 
hvert  Fald  forraadte  senere  ikke  sin  Ungdom  og  sin  Fortid.  Han 
havde  aldrig  været  nationalliberal  af  politisk  Overbevisning.  Der 
var  ikke  en  Blodsdraabe  Liberalisme  i ham.  Med  den  Konsekvens, 
der  har  været  ejendommelig  for  Nellemann  som  for  de  fleste 
Mennesker  uden  stærk  Natur  har  han  fra  Ungdom  til  Alderdom 
haft  en  og  samme  konservative  Anskuelse.  Ud  fra  det  Grundsyn 
opfattede  han  fra  første  Færd  den  nyskabte  frie  Forfatning  i en 
snæver  og  fra  det  tidsmæssige  liberale  Mønster  ganske  forskellig 
Aand.  Det  røbede  sig  bedst,  da  han  i 1882  anonymt  skrev  nogle 
Artikler  i Berlingske  Tidende  mod  Madvigs  Pjece  om  Nej-Teo- 
rien. Med  en  vis  Haan  lod  han  her  Madvig  høre,  at  dennes  Stand- 
punkt tilhørte  en  ældre  Periode,  da  man  endnu  ikke  havde 
„Klarhed"  over  Forfatningen.  Det  er  ogsaa  rimeligt,  at  hans 
lange  Studieophold  i England  har  skærpet  hans  Blik  for,  hvor 
forskellige  Betingelserne  og  Forudsætningerne  for  en  parlamen- 
tarisk Forfatning  var  i England  fra  i Danmark,  og  fæstnet  hans 
Tro  paa  Traditionen.  Til  Gengæld  bragte  han  med  hjem  fra  Eng- 
land den  Impuls  til  en  radikal  Reform  af  den  danske  Retspleje, 
som  blev  dette  nøgterne  Hoveds  eneste  Ungdomskærlighed.  Her 
synes  hans  kølige  Sjæl  virkelig  at  være  bleven  varm.  Han  var 
i sin  Tid  en  formelig  Agitator  for  denne  Sag,  og  i den  første 
Proceskommissions  Betænkning  staar  hans  Navn  paa  de  afgø- 
rende Punkter  under  de  radikale  Mindretalsforslag. 

Dog  maa  man  ikke  tro,  at  Nellemanns  Valg  til  Landstinget 
i 1870  som  Efterfølger  af  Liberalismens  Heros,  Orla  Lehmann, 
betegnede  noget  Brud  i Tidens  Politik.  Det  var  det  nationallibe- 
rale Parti,  der  satte  Nellemann  ind  i Landstinget  til  Trods  for, 
at  han  ikke  var  nationalliberal,  og  formodentlig  gjorde  det  uden 
Betænkeligheder,  selv  om  hans  kætterske  Meninger  ikke  har 
været  ubekendte.  Dette  Parti  vilde  ogsaa  have  svigtet  sine  stær- 
keste Traditioner,  hvis  det  ikke  med  Stolthed  havde  indlemmet 
denne  fra  Moders  Liv  til  et  juridisk  Professorat  forudbestemte 

Mand  i sit  parlamentariske  Interiør.  Hvilke  kontrære  politiske 
Meninger  dette  kontrære  Hoved  end  rummede,  saa  var  han  dog 
af  samme  Stamme  og  Blod  som  de  nationalliberale  Politikere, 
og  intet  fælder  paa  en  Maade  en  haardere  Dom  over  de  Natio- 
nalliberale end  de  Ulykker,  dette  sildige  Skud  af  deres  Stamme 
afstedkom  i det  politiske  Liv,  da  han  fik  Situationen  testamen- 
teret efter  dem. 

De  fem  Aar,  Nellemann  tilbragte  i Landstinget  inden  han 
blev  Minister,  er  den  Periode,  i hvilken  Striden  mellem  de  kon- 
servative Godsejere  og  de  Nationalliberale  forstummede.  Under 
Indflydelse  af  Venstres  „Parlamentarisme"  samledes  der  et  fælles 
antiparlamentarisk  Højre.  Og  et  bedre  Element  for  Nellemann 
til  at  udfolde  sig  i end  dette  statsretlige  Spørgsmaal  kunde  ikke 
tænkes.  Med  rund  Haand  skænkede  Venstre  ham  netop  den  Si- 
tuation, han  behøvede.  Og  han  var  ikke  sen  til  at  inkassere  Ge- 
vinsten. Som  en  Fisk  boltrer  sig  i Vandet,  boltrede  han  sig  som 
Landstingets  Ordfører  i sine  Paragraffer  og  stillede  i den  knap- 
peste Form  Sagen  op  som  et  rent  og  tørt  juridisk  Paragraf- 
Stykke.  For  hvert  naivt,  doktrinært  eller  paradoksalt  Udfald  fra 
Venstres  Side  anlagde  han  en  ny  Forskansning  af  tør  Paragraf- 
Jura  om  den  Kongemagtens  og  Landstingets  Forsvarsstilling,  om 
hvis  Uindtagelighed,  naar  den  blev  udnyttet  med  hensynsløs  Brug 
af  alle  Midler,  i Begyndelsen  ingen,  hverken  Venner  eller  Fjen- 
der, havde  noget  rigtigt  Begreb.  Han  lagde  Situationen  til  Rette, 
indtil  Manden,  der  vilde  bruge  den,  kom.  Da  Estrup  og  Nelle- 
mann fandt  hinanden,  var  Nellemann  ikke  den,  der  var  mindst 
bevidst  med  Hensyn  til,  hvor  langt  man  kunde  gaa.  Hvis  det  er 
rigtigt,  hvad  der  nu  ved  Nellemanns  Død  er  blevet  oplyst,  at  han 
havde  den  Opfattelse,  at  Grundloven  kun  var  givet  under  For- 
behold, altsaa  som  en  Indskrænkning  i den  absolute  Kongemagt, 
der  under  en  uløselig  Konflikt  „gik  i sin  Mo’er"  igen,  er  det 
sandsynligt,  at  han  har  anset  en  Kuldkasten  af  Forfatningen  for 
tilladelig,  men  af  Klogskab  opgivet  dette  yderste  Skridt  for  til  Gen- 
gæld at  forbeholde  sig  de  yderliggaaende  Afgørelsesmaader,  som 
Fortolkningen  af  Grundloven  frembød,  naar  Forfatningsspørgs- 
maalet  først  af  Modstanderne  blev  sat  paa  paa  Spidsen. 

Det  var  en  klog  og  koldblodig  Beregner,  der  med  fuld  Be- 
vidsthed og  Sikkerhed  indlod  sig  paa  denne  Styrkeprøve.  De 
mange  Øjeblikkets  Sejre,  han  vandt,  al  den  Ydmygelse  og  For- 
si* 


Digitized  by  LjOOQle 


820 


J.  Nellemann 


virring,  hans  Modstandere  Gang  paa  Gang  blev  kastede  ud  i, 
skyldtes  den  Fasthed  og  konsekvente  Beregning,  hvormed  han 
havde  udtænkt  og  gennemførte  Slagets  Gang.  Forsaavidt  var  han 
en  meget  bedre  og  større  Politiker  end  sine  raadvilde  og  naive 
Modstandere. 

Men  han  var  i langt  højere  Grad  Jurist  end  Politiker.  Hvad 
han  manglede  var  saadanne  Egenskaber  i sin  Natur,  hvis  Mangel 
ikke  skader,  maaske  endog  forstærker  den  særlig  juridiske  Be- 
gavelse, men  som  ingen  Politiker,  hvis  Politik  skal  blive  til  en 
frugtbar  Udvikling  af  Drivkræfterne  i Landet,  kan  undvære.  Der- 
for blev  denne  skarpsindige  Processualist,  der  med  mageløs  Skarp- 
sindighed kunde  regne  et  juridisk  Tilfælde  ud  i alle  dets  Mulig- 
heder og  Konsekvenser,  og  som  uden  Tvivl  i sin  Administration 
af  Justitsministeriets  saglige  Departement  har  truffet  mange  strin- 
gente Afgørelser,  ligesom  han,  hvis  han  var  traadt  i Retsplejens 
praktiske  Tjeneste,  vilde  være  bleven  en  udmærket  Advokat  — 
han  blev  en  meget  farlig  Mand,  da  Kaldet  som  politisk  Fører  til- 
faldt ham. 

Han,  der  regnede  saa  rigtigt  i det  Smaa,  forregnede  sig  fuld- 
stændigt i det  Store.  Saalænge  det  gjaldt  de  formelle  Stridspunk- 
ter, var  han  den  overlegne,  og  under  den  saglige  Forhandling 
om  Lovgivningsæmner  gjorde  hans  Takt,  Indsigt  og  Fordomsfri- 
hed ham  i Reglen  til  en  ypperlig  Fagminister  og  Fortaler  for 
sine  Lovforslag.  Men  hvor  det  gjaldt  at  forstaa  Tidens  Rørelser* 
den  sociale  Fremrykning,  der  laa  paa  Bunden  af  den  statsretlige 
Konflikt,  den  historiske  Udvikling,  den  naturlige  folkelige  Rets- 
bevidsthed, overhovedet  hvad  man  kalder  „den  offentlige  Mening", 
skortede  det  ham  fuldstændigt  paa  Instinkt,  Sympati,  Fantasi. 
Han  var  jo  ingen  Lykkeridder,  der  gjorde  Forretning  af  Politik. 
At  vejre  Stemningen  hos  „Hr.  Folk"  eller  paa  allerhøjeste  Sted 
og  indrette  sin  Politik  derefter,  laa  ham  fuldkomment  fjærnt.  En 
Snob  var  han  mindst  af  alt,  hverken  opadtil  eller  nedadtil.  Han 
havde  sin  meget  bestemte  Overbevisning,  og  forsaavidt  var  han 
Idealist,  ja  Fanatiker.  Men  det  var  en  fuldkommen  ufrugtbar  Fa- 
natisme, af  hvis  Jordbund  kun  formalistiske  juridiske  Ræsonne- 
menter, en  kynisk  politisk  Moral  og  en  hovmodig  Foragt  for 
al  Demokratisme  og  offentlig  Opinion  blev  fostret.  Derfor  blev 
hans  Idealisme  praktisk  taget  til  Materialisme.  „Un  fanatique  froid" 
skal  den  russiske  Gesandt,  Grev  Mohrenheim,  have  svaret,  da 

han  blev  spurgt  om,  hvad  Indtryk  den  danske  Justitsminister 
havde  gjort  paa  ham. 

Det  inderste  i Nellemanns  politiske  Overbevisning  var  hans 
Aandsaristokratisme.  Hvad  han  selv  betød,  havde  udrettet,  haft 
Glæde  og  Udbytte  af  i sit  Liv,  skyldte  han  sin  aandelige  Udvik- 
ling, sin  Forfinelse  gennem  Studier,  Læsning,  Tænkning,  Om- 
gang med  andre  aandsudviklede  Mennesker.  Af  historisk  Læs- 
ning, især  af  biografisk  Literatur,  indsugede  han  sin  bedste  Ny- 
delse. Den  ydre  Finhed  og  Fornemhed  laa  ham  fuldkommen 
fjærn.  I sit  personlige  Liv  var  han  nøjsom,  fordringsløs,  stilløs. 
I sin  Optræden  jævn,  uendelig  demokratisk  og  usnobbet,  tjenst- 
villig mod  Enhver.  Naar  han  fra  Landet  tog  ind  til  Byen,  saa 
man  ham,  udrustet  med  mange  Pakker,  sidde  i Damperens  Røge- 
salon,  til  Pris  for  enhver  Medrejsendes  Passiar.  Der  gik  det  Sagn, 
at  han  endog  bragte  sine  Tjenestepigers  Støvler  med  ind  tH  Sko- 
mageren, naar  de  skulde  forsaales.  For  høje  Ordner  og  Titler 
manglede  han  den  Ærefrygt,  som  synes  at  være  demokratiske 
Ministre  medfødt,  og  at  køre  til  Statsraadet  i anden  Befordring 
end  Sporvognen,  vilde  han  have  undset  sig  ved. 

Men  han  forstod  heller  ikke,  at  andre  end  Mænd  af  den 
universitetsdannede  Type  skulde  have  politisk  Indflydelse.  „Den 
lille  Kres  af  dannede  og  belæste"  indrømmede  han  enhver  Fri- 
hed hvad  Anskuelser  angik.  Saalænge  Materialismen,  som  i 
Fortiden,  holdt  sig  til  denne  lille  Kres,  sagde  han  i sin  Grund- 
lovstale i Kongens  Have,  var  der  intet  at  sige  dertil,  men  for- 
kyndt paa  Gader  og  Stræder  og  spredt  ud  i Masserne  blev  den 
Nutidssamfundenes  onde  Instinkt.  I sine  Avisartikler  under  Mær- 
ket „En  gammel  Jurist"  i Berlingske  til  Forsvar  for  det  første 
Provisorium  omtaler  han  Venstre  som  „Bønder  og  Degne  og 
Folke-  og  Friskolelærere  og  andre  inkompetente  Personer."  Po- 
litiske Spørgsmaal  var  for  ham  videnskabelige  eller  faglige  Spørgs- 
maal,  hvorom  Folket  var  inkompetent  til  at  dømme.  Til  at  dømme 
om  provisoriske  Love  var  kun  Rigsretten  kompetent,  og  naar 
Bønder  og  Degne  vilde  udtale  deres  Dom,  inden  Rigsretten  havde 
talt,  „stod  de  principielt  paa  Oprørets  og  Selvtægtens  Grund".  En 
dybere  moralsk  Fornægtelse  af  den  frie  Forfatnings  Aand  kan 
ikke  tænkes.  De  juridiske  Afkortninger,  han  foretog  paa  Grund- 
loven, er  egenlig  kun  for  noget  Pilleri  at  regne  imod  den  princi- 
pielle Fornægtelse  af  Grundlovens  Aand,  hans  Hjærte  var  fialdt  af. 

Det  beroede  for  en  Del  paa,  at  han  manglede  Fantasi.  Han 
manglede  Fantasi  til  at  forestille  sig  Mennesker  og  Forhold  udenfor 
dem,  han  af  personlig  Berøring  kendte.  Derfor  manglede  han  atter 
Sympati  i bred  Forstand,  Medfølelse  med  de  Fattige,  Samfølelse 
med  den  primitive  Natur  hos  Almuen,  Følelse  for,  hvad  Uret 
der  var  begaaet  i Fortiden  og  nu  skulde  raades  Bod  paa.  Hvis 
han  havde  levet  under  en  aristokratisk  Regeringsform,  f.  Eks. 
samtidig  med  Encyclopædisteme  i det  18de  Aarhundrede,  var 
han  maaske  blevet  en  Radikaler.  Thi  han  var  Rationalist.  Glimt- 
vis kom  det  frem  hos  ham,  hvor  ligegyldig  for  al  Slags  Sentimen- 
talitet og  Lyrik  han  var,  f.  Eks.  naar  han  anbefalede  Ligbrændings- 
loven med  den  Motivering,  at  politimæssig  stred  den  hverken 
mod  sanitære  eller  Velanstændigheds-Hensyn,  eller  naar  han  i 
Prostitutionssagen  haardhudet  vægrede  sig  ved  at  anerkende 
andre  ■ Hensyn  end  det  sanitære.  Han  manglede  i det  Hele  Organ 
for,  hvad  man  kalder  „de  ideelle  Magter",  Religionen  f.  Eks.  Da 
en  Folketingsmand  engang  i en  Samtale  med  ham  talte  om  „de 
tre  kirkelige  Retninger",  gentog  han  med  spørgende  Studsen  Ud- 
trykket, som  om  han  vilde  sige:  Hvem  bryder  sig  om  det  Fa- 
milievrøvl. Hans  Fasthed  overfor  yderste  Højre  i Landstinget 
under  Forhandlingen  om  Ligbrændingsloven  staar  som  et  varigt 
Minde  om  denne  Side  af  hans  Natur. 

Under  andre  Forhold  vilde  en  saadan  Rationalist  kunde  være 
bleven  en  overfor  Trone  og  Alter  respektløs  Mand.  Men  under 
Tidens  demokratiske  Frembrud  maatte  dette  Anlæg  gøre  ham 
respektløs  og  følelsesløs  til  den  modsatte  Side,  overfor  „det  fol- 
kelige Selvstyres"  Trone.  Han  vilde  forsvare  det  eneste,  der  var 
ham  dyrebart,  Tankens  og  Aandens  Herredømme  mod  Storm- 
løbet fra  neden.  Han  har  rimeligvis  aldrig  bragt  det  over  sig,  at 
anerkende  Bønder  og  Arbejdere  for  mere  end  Vandaler.  Thi  han 
var  sin  Mening  bekendt,  og  i en  snævrere  Kres  kunde  der  endog 
undslippe  ham  saa  stødende  Vendinger  som  „det  Rak"  eller 
„Rakket  fra  Nørrebro",  naar  han  talte  om  Arbejderbevægelsen. 

Og  denne  for  vort  Forfatningslivs  Udvikling  saa  farlige  og  en- 
sidige Aandsaristokrat  havde  nu  tilmed  endnu  en  farlig  Egenskab, 
som  paa  den  Post,  paa  hvilken  han  blev  stillet,  gjorde  ham  dob- 
belt farlig.  Der  var  den  tragiske  Egenskab  hos  denne  Jurispru- 
dentsens  Ypperstepræst,  der  i sit  Hoved  havde  den  hele  Jura, 
at  hans  umiddelbare  Retsfølelse  kun  var  svagt  udviklet.  Han 

delte  heri  Skæbne  med  mange  andre  Jurister,  især  Processua- 
lister,  hvem  Haandværkets  dialektiske  Dressur  afstumper  paa 
det  naturlige  Retsinstinkt.  Den  Jurist  „med  det  hele  Korpus  juris 
i Hovedet",  hvis  abstrakte  retlige  Overbevisning  hos  Ihering 
stilles  op  som  Modsætning  til  Lægmandens  smærteligt  saarbare 
Følelse  for  Ret  og  Uret,  er  skabt  i Nellemanns  Lignelse.  Han 
kendte  ikke  fra  sin  egen  Følelse,  hvilken  Smærte  det  kan  være 
for  Menneskehjærtet,  at  Retten  krænkes.  Han  havde  ikke  For- 
staaelsen  af,  at  den  ukrænkede  Retsfølelse  er  et  Folks  stærkeste 
moralske  Kraft  indadtil  som  udadtil.  Sligt  ansaa  han  for  Fraser, 
og  han  vilde  som  Svar  koldt  og  knapt  have  henholdt  sig  til  sine 
Paragraf-Regnestykker. 

Disse  Regnestykker  er  det  ikke  Meningen  her  at  komme  ind 
paa.  At  den  naturlige  politiske  Udvikling  fik  et  uopretteligt  Knæk 
derved,  der  medførte  en  Surhed  i begge  Partiers  Tilstand,  er  i 
hvert  Fa'd  utvivlsomt.  Det  interessante  er  at  finde  Nøglen  til 
Forstaaelsen  af,  at  denne  personligt  redelige  Mand  gik  ind  paa 
at  bære  det  juridiske  Ansvar  derfor.  Og  Nøglen  er  netop  den: 
Hans  Følelse  fer  den  moralske  Ret  var  et  svagt  Punkt  i hans 
Sjæl.  Det  har  han  røbet  ogsaa  udenfor  den  politiske  Kamp.  I en 
Afhandling  om  P.  A.  Heibergs  Skilsmissesag  i „Nordisk  Tids- 
skrift" fører  han  til  Slutning  et  i hvert  Fald  halvt  Forsvar  for 
Heibergs  Domfældelse  efter  Frdn.  27.  Septbr.  1799,  som  vil  være 
til  Forargelse  for  de  fleste  Mennesker  med  naturlig  Retsfølelse. 
At  denne  Forordning,  udstedt  under  Pression  af  Kejser  Paul  af 
Rusland,  ikke  skulde  være  en  skærpende  Straffelov,  netop  givet 
for  at  ramme  Hejberg,  men  at  den  kom  ham  til  Gode  som  en 
Formildelse,  det  er  et  Prokuratorium,  som  man  kan  forstaa,  naar 
det  staar  for  en  hyklerisk  Regerings  og  en  svag  Domstols  Reg- 
ning, men  at  en  Retslærd  saa  mange  Aar  efter  vil  gøre  sig  halv- 
vejs til  Parthaver  deri,  det  er  stødende.  Og  at  det  — med  Rette  eller 
med  Urette  — er  blevet  slaaet  fast  som  en  offenlig  Hemmelig- 
hed, at  nogle  Avisartikler  til  Forsvar  for  Scavenius’s  Fremgangs- 
maade  i den  Ingemann-Petersenske  Proces,  direkte  eller  indirekte 
skulde  stamme  fra  Nellemann,  er  i hvert  Fald  et  Bevis  paa, 
hvad  man  Mand  og  Mand  imellem  tiltroede  ham. 

Saaledes  organiseret,  med  dette  Misforhold  mellem  den  dia- 
lektiske og  den  moralske  Begavelse,  gik  han  ikke  uskadt  ud  af 
den  abnorme  Prøve,  den  politiske  Kamp  satte  hans  Loyalitets- 


Digitized  by 


Google 


824 


J.  Nellemann 


følelse  paa.  Lad  den  første  Periode  være  holdt  udenfor  — i 
den  var  Modstandernes  Illoyalitet  maaske  mest  fremtrædende. 
Men  der  var  et  senere  Afsnit  — omkring  1882  — hvor  Venstre 
nøje  holdt  sig  paa  den  rigtige  Side  af  Loyalitetens  Streg  og 
derfor  ogsaa  fik  Tilslutning  fra  flere  Sider  i Højre,  bl.  a.  af  den 
gamle  Madvig.  Men  netop  de  Artikler  i Berlingske,  som  Nelle- 
mann rettede  mod  Madvigs  Pjece  om  Nei-Teorien,  viser,  at  hans 
Begreb  om  Loyalitet  havde  forskudt  sig  i Kampens  Ildprøve. 
Der  aander  ud  af  disse  Artikler,  der  er  holdt  i en  haard  og 
haanlig  Tone,  en  saadan  Ringeagt  for  de  loyale,  akademiske  Ræ- 
sonnementers Nytte  under  en  politisk  Konflikt,  og  en  saa  robust 
Samvittighed  overfor  „en  ny  Afgørelsesmaade,  der  med  mekanisk 
Nødvendighed  kan  dekretere  en  Løsning  af  Tvistepunkterne", 
at  Enhver  kan  forstaa:  Den  Mand  har  kastet  Spillet  over 
Ende. 

Disse  Artikler  er  desuden  et  menneskeligt  Dokument,  fordi 
de  efter  Aand  og  Sprog  er  skrevet  halvvejs  som  en  politisk 
Troesbekendelse.  Og  det,  denne  Mand  bekender,  er  en  Illusions- 
løshed, en  dyb,  næsten  kynisk  Mistillid  til  de  Bevæggrunde,  der 
bestemmer  politiske  Afgørelser,  ud  fra  hvilken  Madvigs  Stand- 
punkt forekommer  ham  „en  Naivitet,  som  Enhver,  der  kender 
Forholdene,  maa  le  af".  Det  er  en  Realist  og  en  Idealist,  der 
her  er  tørnet  sammen,  Repræsentanter  for  to  forskelllige  politiske 
Skoler  og  Generationer. 

Det  er  en  af  de  ganske  faa  Gange,  Nellemann  er  optraadt 
som  politisk  Filosof,  med  en  politisk  Karakters  gennemførte 
Stil  og  Holdning.  Ellers  gik  han  gennem  det  politiske  Liv  i sin 
daglige  Færden  uden  synderlig  udpræget  Karakter  eller  Stil,  vel- 
villig, naturlig,  paa  lige  Fod  med  alle.  Det  stejle  og  faste  hos 
ham  laa  mere  i hans  Tanke  end  i hans  Natur.  Af  dem,  der  kom 
i nær  Berøring  med  ham,  lod  han  sig  i Virkeligheden  let  tyran- 
nisere, især  naar  Vedkommende  var  paagaaende  og  hensynsløs. 
Adskillige  af  de  mindre  flatterende  intime  politiske  Forbindelser, 
han  plejede,  f.  Eks.  det  Makkerskab,  som  af  Lars  Dinesen  blev 
betegnet  med  Firmanavnet:  „Nellemann  og  mig",  forklares  paa 
den  Maade.  Af  Kvinder,  der  stod  ham  nær,  skal  han  ogsaa  have 
ladet  sig  meget  paavirke,  f.  Eks.  til  Fordel  for  Kvindesagen,  der 
tidligt  interesserede  ham.  Den  vigtige  Lov  om  Formuesforholdet 
mellem  Ægtefæller  skyldes  for  en  stor  Del  hans  Arbejde  og  In- 

teresse.  En  og  anden  af  hans  uheldige  Dommerudnævnelser  kan 
maaske  ogsaa  tilskrives  hans  Departementschefs  Indflydelse. 

I den  almindelige  Politik  var  han  Kongens,  Regeringens  og 
Partiets  juridiske  Konsulent  eller  snarere  Samvittighed  og  den 
Pennefører,  der  udformede  Provisoriets  Statsret  til  praktisk  Brug. 
Storpolitiske  Taler  holdt  han  derimod  ingen  af.  Hans  Taler  paa 
Rigsdagen  var  alle  saglige.  Og  ikke  blot  var  deres  Indhold  altid  et 
bestemt  Lovemne,  men  han  holdt  ogsaa  for  sit  Vedkommende  al 
Politik  og  al  personlig  Polemik  udenfor.  Ogsaa  almindelige  Be- 
tragtninger, især  naar  de  tog  en  højere  Flugt,  undveg  han,  og  jo 
mere  idealsk  og  poetisk  Talen  faldt  fra  anden  Side,  des  mere 
prosaisk  og  paragraftørt  var  hans  Svar.  Der  var  adskillig  bevidst 
Ironi  heri,  og  det  virkede  ofte  som  en  „kold  Straale“.  Især 
Bergs  bredbringede  Veltalenhed  blev  ofte  ramt  af  disse  kolde 
Straaler.  Ogsaa  naar  Socialdemokraterne  satte  deres  naive  Ra- 
balderstykker op  i Form  af  Interpellationer  til  den  ærede  Justits- 
minister, kunde  han  ved  et  uventet  Ryk  faa  det  Hele  til  at 
ramle  sammen.  Han  var  skarp  i Dialektiken  og  forfulgte  uden 
Skaansel  al  Inkonsekvens  i Tanken;  saaledes  blottede  han  paa 
staaende  Fod  en  Svaghed  i Hørups  Nævninge-Tale,  hvis  Be- 
tydning han  iøvrigt  anerkendte.  Hans  Tale  var  akademisk  og 
uden  Stil;  dens  eneste  Smykke  var  hans  smukke  Stemme. 
Det  kom  ham  blot  an  paa  at  udtrykke  den  rigtige  Tanke  i den 
knappeste  Form.  Nogen  Plads  mellem  den  kunstneriske  Veltalen- 
heds Dyrkere  havde  han  ikke  og  gjorde  han  heller  ikke  For- 
dring paa. 

Ligesaa  daarligt  Nellemanns  Forhold  var  til  Folketinget  som 
Institution,  ligesaa  godt  var  hans  Forhold  til  de  enkelte  Med- 
lemmer. Der  skal  være  adskillige  Eksempler  paa  et  ligefrem 
idyllisk  Tillidsforhold  mellem  ham  og  Venstremændene.  Natur- 
ligvis var  der  Undtagelser.  Mænd  som  Hørup  og  Holstein  kunde 
han  ikke  fordrages  med.  Saa  lidt  som  en  juridisk  Paragraf  kan 
forstaa  et  lyrisk  Digt,  kunde  Nellemann  forstaa  Hørup.  Ligeledes 
stod  han  stejlt  til  de  faa  tilbageværende  Nationalliberale,  f.  Eks. 
til  Klein.  Men  for  den  menige  Mængde  af  Rigsdagsbønder  var 
han  selv  i Konfliktstiden  noget  af  en  faderlig  Ven,  hos  hvem  de 
kunde  hente  et  godt  juridisk  Raad,  snart  i et  personligt  Anlig- 
gende, snart  i en  Sag  hjemme  fra  Sognet. 

Naar  han  ingen  storpolitiske  Taler  holdt,  var  Grunden  ogsaa 


Digitized  by  LjOOQle 


826 


J.  Nellemann 


der,  at  han  egenlig  ingen  storpolitisk  Idé  havde  udover  sit  anti- 
demokratiske Standpunkt.  Da  Forfatningsstriden  var  endt,  faldt 
han  ogsaa  saa  underlig  slap  og  interesseløs  sammen.  Det  er 
tydeligt,  at  han  paa  et  vist  Punkt  har  indset,  at  man  ikke  kunde 
blive  ved  at  strides  til  Dommedag  om  Grundloven.  Men  at  han 
havde  nogen  Idé  udover  denne  Strid,  har  han  ikke  givet  nogen 
Antydning  af.  Han  vilde  ud  af  Kniben  og  derfor  medvirkede 
han  ivrigt  til  Forliget.  Det  generede  den  Spidsborger,  der  stak  i 
Bunden  af  ham,  at  der  skulde  mangle  Decharge  for  Regnskabet 
Det  pinte  hans  i Privatlivet  fordragelige  Væsen,  at  der  var  Folk, 
der  ikke  vilde  hilse  ham.  Og  desuden  ængstedes  han  maaske 
ogsaa  for,  at  det  i Længden  skulde  rive  ud  mellem  Domstolene 
og  ham.  Han  skal  have  været  nervøs  og  søvnløs,  naar  vigtige 
politiske  Sager  skulde  for  i Højesteret.  Men  hvor  gold  hans 
politiske  Bevidsthed  var,  saas  bedst  af  den  Tale  mod  Socialismen, 
hvormed  han  formodenlig  tænkte  fra  sin  Side  at  indlede  Forliget. 
Det  var  en  ren  Knippel-Tale,  i Aand  og  Tone  ganske  svarende 
til  det  Sprog,  som  Frederik  den  6te  førte  i Præmisserne  til  sine 
Forordninger,  og  ganske  stridende  mod  det  humane  og  sociale 
Program,  som  blev  Grundlaget  for  de  Moderates  Forligspolitik. 

Han  følte  og  tænkte  i Aand  med  Absolutismen,  hvor  der  kun 
drives  Kabinets-Politik,  og  hvor  Lov-  og  Administrations-Maskine- 
riet passes  af  kløgtige  juridiske  Hænder.  Disse  Hænder  havde 
han,  men  Livet  gled  bort  imellem  dem.  Han  manglede  Blik  for, 
hvor  det  politiske  Livs  Kilder  randt.  At  Arbejdet  for  Tidens  Op- 
gaver og  Folkets  Fremtid  i det  hele  og  store  blev  udført  af  det 
Parti,  han  bekæmpede,  vilde  han  aldrig  have  forstaaet.  At  Ven- 
stres Førere  kæmpede  for  andet  og  mere  end  deres  personlige 
Magt,  vilde  han  aldrig  have  indrømmet.  Han  hørte  først  og 
fremmest  hjemme  i sit  Studereværelse.  Han  kunde  ogsaa  være 
bleven  en  udmærket  Minister  under  Absolutismen.  Under  den 
frie  Forfatning  vilde  han  have  været  udmærket  paa  sin  Plads 
som  fremragende  ministeriel  Direktør  — men  var  det  ikke  som 
ledende  Statsmand  og  politisk  Fører. 

Erik  Henrichsen. 

et  gælder  i Musikken  som  i enhver  anden  Kunst, 
at  al  Skaben  for  den  største  Dels  Vedkommende 
er  Reproduktion.  Ligesom  i Arkitekturen  og  Or- 
namentikken — Musikkens  Søsterkunster  — byg- 
ger her  det  ene  Slægtled  videre  paa  det  andets 
Arbejde,  ikke  blot  hvad  den  tekniske  og  stilistiske 
Behandling,  men  hvad  selve  Stoffet,  Indholdet  angaar.  Der  gives 
en  musikalsk-poetisk  Kemi,  som  formaar  at  opløse  enhver  Tids 
kunstneriske  Raamateriale  i simplere  Grundstoffer.  Den  enkeltes 
Sag  bliver  at  frembringe  nye,  ejendommelige  Sideskud  paa  den 
fælles  Stamme,  Skud  der  kan  vokse,  afsætte  nye  Skud  og  maaske 
helt  tage  Magten  fra  de  gamle,  der  visner  og  tørrer  hen.  Hvor 
tydeligt  vokser  ikke  Beethoven  frem  helt  i Mozarts  Skygge,  ind- 
til han  efterhaanden  gradvis  vaagner,  bliver  sig  selv  bevidst  og 
langsomt  løfter  sig  ud  fra  denne. 

Aander,  der  springer  frem  som  pludselige  Vildskud  og  straks 
gaar  deres  egne  Veje,  er  sjældne  Fugle.  Men  sjældnest  er  de, 
som,  uden  at  udgøre  en  Type  for  nogen  bestemt  Race  eller  Ge- 
neration, dog  helt  fra  Begyndelsen  har  deres  eget  at  fortælle, 
som  synes  øst  af  en  indre,  for  andre  utilgængelig  Kilde.  De 
kommer  undertiden  i stille  Tiders  Dødvande  og  ryster  Luftlagene 
i deres  Nærhed;  de  beundres  og  bekæmpes  — og  viser  sig 
umulige  at  efterligne. 

Iblandt  det  nittende  Aarhundredes  Tonekunstnere  er  Robert 
Schumann  maaske  den  Genius  af  denne  Art,  som  har  øvet  den 
største  Indflydelse.  De  50  Aar,  der  nu  er  forløbne  siden  hans 

Død  (Juli  1856)  tillader  et  fuldstændigt  Overblik  over  hans  Vir- 
ken saa  vel  som  over  dens  Betydning  for  Eftertiden.  Skønt  denne 
sidste  har  været  gennemgribende  nok,  — Mestre  som  Brahms 
og  Grieg  vidner  tilstrækkeligt  derom  — vil  Betragtningen  i det 
efterfølgende  hovedsagelig  være  rettet  mod  Schumanns  Liv,  et 
Kunstnerliv  saa  rigt  og  ejendommeligt  som  faa  derved,  at  det  fra 
første  Færd  er  præget  af  en  helstøbt,  original  Personlighed.  De 
biografiske  og  andre  Data,  jeg  har  maattet  medtage,  er  væsent- 
lig hentede  fra  Wasiliewski’s  Schumann-Biografi  og  fra  F.  G. 
Jansens  Bog:  Die  Davidsbiindler.  For  hvem  der  maatte  ønske 
at  gøre  sig  nærmere  bekendt  med  Enkeltheder,  er  denne  sidste 
Bog  meget  at  anbefale  som  et  fortræffeligt,  aandfuldt  Arbejde,  der 
maaske,  næst  Schumanns  egne  Skrifter  og  Breve,  giver  det  kla- 
reste, mest  sanddru  Billede  af  ham. 

♦ * 

* 

Dengang  Schumann  henimod  Slutningen  af  Aaret  1830  som 
tyveaarig  Yngling  bosatte  sig  i Leipzig  for  at  blive  Musiker,  var 
det  ikke  just  opmuntrende  Tilstande,  han  forefandt.  Den  Smag, 
der  raadede  ved  Europas  genindsatte  Hoffer  og  prægede  Tiden, 
var  som  en  Skygge  af  det  attende  Aarhundredes.  Denne  Smag 
for  det  sirligt  sentimentale  og  det  overfladisk  brillante  havde 
paa  Klaveret  utallige  Dyrkere.  Herz  og  Hiinten  hørte  til  de  mest 
fremtrædende.  „Legioner  af  Piger  havde  forelsket  sig  i Czerny“. 
Paa  Scenen  herskede  endnu  Rossini.  Det  saa  en  Tidlang  ud, 
som  om  Beethovens  ni  Lyn  var  flammede  sporløst  hen  over  Mu- 
sikkens Firmament,  som  om  Schuberts  Sangflor  var  ved  at  visne. 
Man  vaandede  sig  under  Trykket  af  den  aandløse  Virtuostid. 
Ganske  vist  var  Mendelssohns  Stjerne  i Stigen,  og  om  en  Polak, 
Chopin,  rygtedes  vidunderlige  Ting,  men  den  Virkning,  disse  ud- 
øvede, faldt  først  senere.  En  skøn  Dag  for  da  den  Tanke  gen- 
nem nogle  unge  Brushoveder:  lad  os  ikke  dvask  se  til,  tag  fat, 
at  det  maa  blive  bedre,  tag  fat,  at  Poesien  i Kunsten  igen  maa 
komme  til  Ære.  Med  Fanfare  slog  Schumann  til  Lyd  for  en  ny, 
poetisk  Tid  imod  den  „skrækkeligt  overhaandtagende  Middel- 
maadighed".  „Nyt  Tidsskrift  for  Musik"  grundlagdes  og  „Davids- 
forbundet" stiftedes:  „Ynglinge  og  Mænd,  I,  som  skal  slaa  Fili- 
strene, musikalske  og  andre,  ihjæl."  Som  bekendt  eksisterede  For- 
bundet, der  forgrenede  sig  ud  over  Tysklands  Grænser,  faktisk 

kun  i Schumanns  Hovede.  „Et  aandeligt,  romantisk  Forbund  . . . 
Mozart  var  ligesaa  god  en  Bundler,  som  Berlioz  er  det  nu.“ 
Davidsbtindlerne  optræder  hyppigt  i Tidsskriftet  under  dettes 
første  Periode.  De  mest  bekendte  er  Florestan  og  Eusebius, 
Schumanns  Dobbelt-Jeg,  mellem  hvilke  Mester  Raro  ofte  maa 
optræde  som  Mægler  med  sine  mere  afklarede  Domme.  End- 
videre spiller  Chiara  og  Zilia  (begge  Clara  Wieck),  Serpentin, 
Walt,  den  døve  Maler  og  Jeanquirit  ofte  en  Rolle.  Bag  mange 
Navne  er  det  uvist,  om  der  skjuler  sig  virkelige  Personer.  For- 
bundets Sammenkomster,  hvor  alle  nye  musikalske  Spørgsmaal 
drøftes,  holdes  i Byen  „Firlenz".  Til  Davidsbiindler  udnævnes 
efterhaanden  enhver,  med  hvis  Stræben  Schumann  mener  at 
kunne  sympatisere,  o:  „Folk,  der  ikke  blot  spiller  et  Instrument 
eller  to  nogenlunde,  men  er  hele  Mennesker,  der  forstaar  Shakes- 
peare  og  Jean  Paul.“  Det  Slør  af  Hemmelighed,  der  til  det  sidste 
vedblev  at  hvile  over  Forbundet,  bundede  i et  Karaktertræk  hos 
dets  Stifter;  alt  skjult  udøvede  paa  ham  en  særlig  Tiltrækning, 
tilstod  han  selv. 

Tre  blandt  Schumanns  samtidige  betog  ham  stærkt:  Chopin, 
Paganini  og  Berlioz.  De  to  førstes  Indflydelse  paa  ham  er  ken- 
delig. Et  har  han  tilfælles  med  dem  alle:  sin  Rigdom  paa  musi- 
kalsk Sprængstof  og  sin  dobbelte  Natur,  der  i sig  forener  noget 
af  Drømmeren  og  noget  af  Oprøreren.  Mindre  Racekunstner  end 
Chopin,  mere  alsidig  end  Paganini,  mere  harmonisk  end  Berlioz, 
mangler  han  det  Præg  af  Skuespiller,  som  ingen  af  hine  kan 
siges  helt  fri  for. 

Schumanns  naive  Forhold  til  Kunsten  er  et  af  de  mest  ind- 
tagende Træk  hos  ham.  Overfor  Chopins  blændende  Glans  vir- 
ker Lyset  fra  hans  Fakkel  mere  rødligt,  dæmpet,  men  til  Gen- 
gæld varmere.  Den  Jubel,  han  hæver  sig  til,  er  en  rent  menne- 
skelig, hvor  Chopins  er  festlig.  Man  sammenligne  til  Eksempel 
Finalen  af  Faschingschwank  med  Chopins  Tarantelle.  Men  lige- 
som Polakken  har  han  Revolutionen  i Marv  og  Ben,  om  end 
mere  den  musikalske  end  den  politiske.  Italienerens  Hekse- 
gebærder gaar  ham  vel  en  Tidlang  i Blodet,  hvorimod  hans 
sunde  Sans,  der  holdt  sig  til  det  egentlige  ved  Sagen,  sparede 
ham  for  at  forfalde  til  Franskmandens  blinde  Slaaen  om  sig  med 
Titannæver,  der  fordrede  Orkesterhære  paa  Tusinder  med  An- 
vendelse af  Kanonskud  og  lignende  som  Effekt. 

Schumanns  Instrument  er  af  ædelt,  sjældent  Stof.  Bach, 
Beethoven  og  Schubert  har  afgivet  Metal  til  dets  Støbning  og 
laant  det  Svingninger  af  deres  Grundklang.  Men  den  Haand,  der 
rører  det,  er  lige  fra  først  af  ny.  Dets  Klang  var  længe  saa  kysk, 
saa  verdensfjern,  saa  ulegemlig,  at  den  maatte  gaa  mange  forbi. 
At  vælge  de  særeste  Veje  fremfor  de  ligefremme  var  Schumann 
en  Naturnødvendighed.  „Som  Komponist  gaar  jeg  maaske  en 
fra  alle  andre  forskellig  Vej,“  skriver  han  engang.  „Om  Sjælens 
hemmeligste  Ting  lader  sig  ikke  godt  tale  . . .“ 

Hvad  sit  Indhold  angaar  er  Schumanns  Musik  Lyrik,  Shakes- 
peare’sk,  Jean-Paul’sk  Lyrik.  „At  der  indenfor  Musikken,  som  i 
sig  selv  romantisk,  skulde  kunne  danne  sig  en  særlig  romantisk 
Skole,  er  næppe  troligt  — ,“  siger  Florestan-Schumann  et  Sted. 
Ingen  Kunst  var  vel  i højere  Grad  end  Musikken  egnet  til  at 
udtrykke  Romantikkens  inderste  Væsen.  Det  er  den  blaa  Blomst, 
der  møder  os  overalt  i hans  Sange  som  i hans  Instrumentalpoesier. 
Uvilkaarligt  befolker  han  sin  Musik  med  alle  de  fantastiske  Skik- 
kelser og  Forestillinger,  der  fra  Ungdommen  behersker  ham. 
Fremfor  alt  er  det  Jean  Paul’ske  Figurer,  virkelige  og  lignende, 
han  selv  havde  skabt,  der  stikker  Hovedet  frem  af  alle  Kroge. 
Denne  Digter  har,  ifølge  Schumanns  egne  Ord,  „ofte  bragt  ham 
Vanvidet  nær“.  Mange  Hentydninger  til  hans  Musiks  Indhold  er 
ret  dunkle.  Noget  dramatisk  Program  har  han,  trods  alt,  aldrig 
tilsigtet,  men  vel  et  lyrisk.  Ethvert  bestemmende  Fingerpeg  und- 
gaas.  Men  han  forsvarer  Musikerens  Ret  til  at  hente  sine  Im- 
pulser fra  Digtningens  og  Naturens  Verden.  „Man  tager  fejl, 
hvis  man  tror,  at  Komponisterne  lægger  sig  Pen  og  Papir  til 
Rette  i den  elendige  Hensigt  at  udtrykke,  skildre  eller  male  dette 
eller  hint.  Dog  tillægge  man  ikke  ydre  Indtryk  og  Indflydelser 
for  ringe  Betydning.  Ubevidst  virker  ofte  Side  om  Side  med  den 
musikalske  Fantasi  en  Idé,  ved  Siden  af  Øret  Øjet,  og  dette  altid 
virksomme  Organ  fastholder  midt  under  Klangene  og  Tonerne 
visse  Omrids,  der  med  den  sig  fremadbevægende  Musik  kan  for- 
tætte og  udforme  sig  til  tydelige  Skikkelser  . . . Italien,  Alperne, 
Billedet  af  Havet,  en  Foraarsdæmring,  — skulde  Musikken  endnu 
intet  have  fortalt  os  om  alt  dette? ....  Hovedsagen  er  og  bliver, 
om  Musikken  uden  Tekst  og  anden  Oplysning  er  noget  i og  for 
sig,  og  i Særdeleshed  om  der  bor  Aand  i den.“ 

* * 

* 

Rækken  af  Schumanns  Ungdoms  Kompositioner  udgør  til- 
sammen en  hel,  romantisk  Verden.  Tryllebunden  af  Hoffmann, 
besat  af  Jean  Paul,  digter  han  dem  om  eller  digter  dem  videre 
ved  Klaveret.  Hele  Scener  af  Romanen  „Flegeljahre"  findes  gemte 
i „Papillons“.  Den  besynderlige  Slutning,  hvor  en  Dominand- 
septimakkord  ligesom  bliver  hængende  fast,  indtil  dens  Klang  er 
døet  hen  til  et  haarfint,  tonende  Spind,  tager  sig  ud  som  en 
Gaade.  Mulig  findes  Nøglen  i følgende  Bemærkning  i et  Brev: 
„ved  Slutningen  af  „Flegeljahre"  er  det  for  mig,  som  var  Styk- 
ket vel  forbi,  men  som  om  Tæppet  ikke  faldt."  Som  en  Haand- 
fuld  flagrende  Melodistumper  — en  Art  musikalske  Aforismer 
— rummer  Papilions  Spirerne  til  det  senere  „Carnaval".  Her 
findes  Blomsterne  af  Schumanns  Ungdoms  Sværmerier.  Opstaaet 
„i  alvorlig  Stemning  og  under  ejendommelige  Forhold"  sammen- 
fatter Karnevalet  som  i en  Buket  alle  nye  schumannské  Vækster. 
En  Samling  Miniaturportrætter  i Rokokokostume,  i Attituder  fulde 
af  den  lidenskabeligste  Ynde,  talende,  mere  i Tegn  og  Mimik 
end  i Ord.  Noget  saadant  var  næppe  set  i Musiklitteraturen  siden 
Couperin’s  Dage.  Ogsaa  her  forhøjer  Gaader  Scenernes  Trylleri. 
Selv  Nodernes  Navne  har  en  hemmelighedsfuld  Betydning. 
Sfinkserne  stirrer  en  i Møde  som  musikalske  Rebus.  Bag  „Re- 
plique",  „Reconnaissance"  og  „Aveu"  skjuler  sig  fine  Situationer. 
Schumanns  Fantasivenner,  den  flyvende  Florestan  og  den  blide, 
retfærdige  Eusebius,  er  levende  karakteriserede.  Coquette  valser 
lydløst  forbi  og  lader  sine  Blik  lyne  for  hver  Omdrejning,  Estrella 
synes  at  slaa  Tamburinen  med  skinsyg  Voldsomhed,  Chiarina  og 
Chopin  har  lidenskabelige,  indtrængende  Bønner  — men  højst 
schumannské.  I det  lille  Paganini-Intermezzo  har  han  genialt 
truffet  Mesterens  Træk  indtil  Portrætlighed:  den  dæmoniske 
Funklen  i Blikket  og  de  skarpe,  melankolske  Træk,  hvis  Sitren 
snart  vil  blive  til  sød  Blidhed,  snart  fortrække  sig  til  afsindige, 
djævelske  Grimasser;  Buen,  der  raser  over  Stok  og  Sten,  og 
hvis  vanvittige  Spring  synes  at  fordoble  sig  til  to  og  tre,  der 
kæmper  om  Forspringet.  Det  lille  Stykke  er  lutter  Mulm  og 
Mørke,  gennemkrydset  af  Lyn;  det  tager  Vejret  fra  en  som  en 
elektrisk  Udladning  og  er  forbi  paa  Sekunder,  før  Indtrykket 
endnu  fuldt  er  naaet  til  Bevidsthed.  Og  „Valse  allemande"  klin- 
ger videre  i pianissimo,  sværmerisk  og  alfelet,  som  om  intet  var 
passeret.  I „Promenade"  hendør  Samtalen,  og  tomme  Portiérer 

gaber  en  i Møde.  „Pause’n"  maler  det  Øjebliks  Kaos,  der  op- 
staar,  hvor  samtlige  Par  stormer  til  for  at  tage  Opstilling,  og  i 
Finalen,  hvor  Davidsbiindlernes  March  brat  afbrydes  af  et  høj- 
tidelig-komisk  Paryktema,  snor  alt  sig  sammen  i en  sneglformet 
Hvirvelrøg.  — En  lille  Vals,  vistnok  stammende  fra  samme  Aar, 
men  først  trykt  langt  senere,  mellem  „bunte  Blatter",  synes  at 
have  været  tænkt  som  hørende  til  Karnevalet.  Den  har  samme 
sarte,  intrængende  Tone,  samme  himmelblaa  Glans,  og  Begyn- 
delsen af  Melodien  angiver  rigtigt  nok  Bogstaverne  A — S — C — H. 
Man  kunde  tænke  sig  den  anbragt  som  Svar  til  „Aveu“,  ligesom 
„Replique“  til  „Coquette“. 

Karneval’et  er  Typen  for  en  vis  Art  af  schumannske  Fantasi- 
kompositioner, hvortil,  foruden  de  allerede  omtalte,  endnu  Davids- 
biindlertanze,  Intermezzi  og  Faschingschwank  hører.  De  bestaar 
alle  af  en  Række  skiftende  Scener;  selv  hvor  disse,  som  i den 
sidstnævnte,  er  kædet  sammen  til  noget  større  Helheder,  er 
Karakter  — som  Indhold  — væsentlig  af  samme  Art.  Bizarreri 
og  fantastisk  Humor  driver  deres  Spil  i alle  disse  Værker. 

Ogsaa  Fantasistykkerne  for  Klaver  udgør  en  Slags  Helhed, 
men  maa  efter  deres  Indhold  stilles  i en  anden  Række.  Schu- 
mann søger  her  mere  og  mere  i Dybden;  efter  Karnevalets  lyse 
Klange  drages  han  af  Nattens  Stemmer  og  Drømmenes  Svirren. 
I „In  der  Nacht"  kæmper  Vindens  og  Havets  Brusen  som 
stormfuld,  klagende  Melodi.  Disse  alvorlige  Fantasier  er  dog  kun 
et  Skridt  paa  Vejen  imod  „Kreisleriana’s"  Rædselssyner.  Dette 
sidste  Værk  er  et  af  de  betydeligste  og  mest  typiske  fra  Schu- 
manns  Ungdomsperiode. 

Hvad  Kreisleriana  handler  om  lader  sig  vanskeligt  antyde 
gennem  Ord.  Maaske  vilde  en  genial  Tegner  kunne  illustrere 
disse  Musikstykker  gennem  en  Række  Billeder.  Vidunderlige 
Toneskabninger,  burleske  og  uhyggelige  at  se  til  — og  hen- 
rivende ved  deres  Ynde.  Fulde  af  vild,  svimlende  Fortvivlelse,  af 
dybt  B-dur-Sværmeri  og  stille  Vanvid.  I sidste  Stykke,  hvis 
g-moll-Melodi  er  et  Spøgelse  af  en  foregaaende,  tror  man  at  være 
mellem  Skygger  i et  Gravkapel,  hvor  graa  Natsværmere  usynlige 
smælder  om  Ørerne,  indtil  endelig  Lysets  sidste  Gnist  slukkes, 
og  alt  er  forbi.  Hele  Farve-  og  Følelsesskalaen  er  her  i Brug. 
Et  af  Stykkerne  slutter  dristigt  paa  en  Kvartsekstakkord.  — 

Af  senere  Fantasistykker  er  „Blumenstiick“  ejendommeligt 

ved  sin  stærkt  poetiske  Des-dur-Duft;  af  „Nachtstiicke"  er  vel 
kun  det  sidste  en  Noctume  i almindelig  Forstand.  Nr.  1 i C-dur 
maler  med  sort  og  graat  et  Vinterlandskabs  Øde  og  Nattens 
isnende  Klamhed.  Et  Slags  Sørgetog  — „Ligfantasi"  — opstaaet 
under  et  af  de  melankolske  Angstanfald,  som  undertiden  plagede 
Schumann. 

Formen  i de  her  omtalte  Værker  var  næsten  overalt  Schu- 
manns  naturlige,  Fantasiformen,  o:  oprindelig  den  ganske  tilfæl- 
dige. Dog  opstod  samtidig  med  hine  en  Række,  der  i alt  Fald  af 
Navn  stræber  i Retning  af  de  klassiske  Mønstre.  Fis-moll-Sonaten 
er  et  Eksempel  paa  schumannsk  Rytmik.  Han  former  ikke  gerne 
om  paa  Stoffet,  men  modulerer,  omstiller.  Hans  Motiver  er  ud- 
prægede Bevægelsesmotiver,  sjældent  plastiske  Temaer.  De  synes 
mindre  opfundne  end  brusede  frem  af  et  indre  Væld.  Den  Rytme, 
som  er  raadende,  holdes  temmelig  uforandret  fast,  men  strøm- 
mer igennem  et  helt  Kredsløb  af  Modulationer  og  fordobles  af 
Stemmer  i Med-  og  Modbevægelse.  Det  mangefarvede  Væv,  der 
herved  fremkommer,  bliver  langt  og  behøver  Tid  for  at  klinge 
ud.  Den  Tvang,  Formen  paalægger  Schumann,  er  let  kendelig. 
Først  hvor  han  kan  slippe  sig  løs  i intermezzolignende  Satser, 
er  han  helt  sig  selv.  Der  ligesom  ophober  sig  ubrugt  Stof  under 
Kampen  mod  Sonateformen. 

Om  F-moll-Sonaten  gælder  endnu  det  samme.  Mærkelig  er 
her  Prestissimoen  ved  sin  Mangel  paa  Kontraster.  Som  gennem 
en  Røgsky  stormer  den  imod  Slutningen,  uden  Hvilepunkt.  Sam- 
menligningen ligger  nær  med  Finalen  af  Chopins  senere  kom- 
ponerede B-moll-Sonate ; men  denne  har  just  i sin  store  Kort- 
hed — „mere  Spot  end  Musik"  — sin  Pointe. 

Først  den  tredje  Sonate,  i G-moll,  kan  kaldes  helstøbt  og 
lykket  i Formen.  Den  er  fuld  af  sød  Velklang  og  skær  Poesi 
og  udgør  et  harmonisk  Hele. 

At  Variationsformen  maatte  ligge  Schumanns  idérige,  fantasi- 
fulde Talent  nær,  siger  sig  selv.  Hvad  han  her  har  skabt  er  da 
ogsaa  saare  fuldkomment.  Han  danner  Bindeleddet  imellem 
Beethoven  og  den  senere  Tids  Mestre  i denne  Form,  Liszt  og 
Brahms. 

I F-moll-Sonaten  træder  i Stedet  for  Adagio  — eller  en  saa- 
kaldet  Aria,  som  Schumann  gerne  foretrak  — et  Tema,  bear- 
bejdet i nogle  faa,  simple  Variationer.  Med  sin  dæmpede  Stryge- 

klang  og  ved  den  dunkle  orkester-  eller  kvartetagtige  Fordobling 
i Dybden,  giver  dette  Thema  en  første,  vag  Forudanelse  om 
Brahms.  Dets  Karakter  er  som  en  hemmelighedsfuld,  fortrolig 
Tilstaaelse,  som  et  Ord,  der  hviskes  i varmt  Tusmørke  under  en 
Stribe  Aftenhimmel  eller  ved  Skæret  af  en  ensom  Lampe.  Det 
er  som  altfor  fuldt  af  Lykke.  Dette  Tema  skyldes  Clara  Wieck. 

Det  er,  som  om  den  Række  Kompositioner,  her  er  omtalt, 
kun  aandede  dette  ene  Navn  ud.  Med  usynlig  Skrift  staar  det 
slynget  ind  i dem  alle.  Ved  at  ofre  Schumann  og  hans  Kunst 
hele  sit  Liv  har  Clara  Wieck  kun  givet  tilbage,  hvad  hun  selv 
har  modtaget  af  Skatte.  Meget  tidlig  dukker  Claras  Barneprofil 
op  i Schumanns  Breve  og  Skrifter;  skælmsk  og  alvorlig,  snart 
kaad  og  snart  dybsindig,  altid  yndefuld.  Det  var  paa  den  Tid, 
hvor  hun  som  tiaarig  henrev  Tyskerne  til  Hovedrysten  over 
Vidunderbarnet  og  det  „sværeste  svære,  hvormed  hun  som  i 
Leg  omslynger  Publikum  som  med  Blomsterkæder".  Aar  for 
Aar  voksede  hendes  Ry,  især  efter  at  hun  havde  indført  Chopin 
i tyske  Koncertsale.  „Hun  drog  tidlig  Isissløret  af.  Barnet  ser 
roligt  op  — den  ældre  vilde  maaske  blændes  af  Glansen,"  skrev 
Schumann  om  hende.  At  hun  allerede  som  Barn  havde  stor 
Magt  over  hans  Sind,  er  sikkert.  Fra  hendes  halvvoksne  Alder, 
hvor  hans  store  Kærlighed  til  hende  vaagnede,  efter  at  Forhol- 
det til  Ernestina  Fricken  var  løst,  blev  hun  næsten  alene  Driv- 
fjeren i al  hans  Skaben.  Under  den  seks  Aar  lange,  ofte  nok 
haabløse  Kamp,  han  maatte  kæmpe  om  hende,  opstod  de  skøn- 
neste af  hans  Klaverkompositioner,  fra  Davidsbiindlerdansene 
indtil  Faschingschwank.  „Visselig  maa  min  Musik  indeholde  mangt 
og  meget  om  de  Kampe,  Clara  har  kostet  mig,"  skriver  han. 
„Koncerten  (F-moll-Sonaten  er  ment),  Sonaten  (Op.  11),  Davids- 
biindlerdansene,  Kreisleriana  og  Novellenerne  har  hun  næsten 
alene  foranlediget .“  Et  inderligt  Samarbejde  knyttede  dem  til 
hinanden.  Ofte  gaar  Claras  Temaer  igen  i hans  Kompositioner. 

Med  sine  Romancer  for  Klaver  ligesom  rører  han  Bunden 
af  det  Dyb,  hans  Klaverkunst  havde  loddet.  De  er  Sange  uden 
Ord,  og  deres  Toner  er  purpurrøde  og  bronzebrune  eller  blaalig- 
grønne  som  dunkelt  Vand.  Med  dem  træder  han  ind  i sin  Mand- 
domsperiode og  er  fra  nu  af  ikke  længere  den  famlende  og  sø- 
gende, men  Mesteren.  A-molI-Koncerten  for  Klaver  viser  ham 
fuldtud  som  saadan.  Klaveret  spiller  her  en  mere  kvindelig  Rolle 

end  ved  de  fleste  Værker  af  denne  Art.  Orkestret  bærer  Kla- 
veret, som  til  Gengæld  smykker  Tonelegemet  med  sin  Fylde  af 
Perler.  Formen  er  langt  fra  den  konventionelle  — første  Sats 
har  kun  ei  Hovedtema,  der  fremtræder  i fem,  hver  for  sig  al- 
deles individuelle  Skikkelser  — og  endda  virker  Stykket  fuld- 
kommen helstøbt  i formel  Henseende.  Men  hvem  vilde  her  ofre 
mere  end  en  flygtig  Tanke  paa  Form  og  Bygning.  Maaske  er 
dette  den  mest  ophøjede  Poesi,  som  Klaverlitteraturen  over- 
hovedet har  frembragt.  En  Gysen  griber  en  paa  Tærsklen  til  en 
saadan  Skønhedsaabenbaring.  Allegro  affetuoso’en  holder  Til- 
høreren aandeløs,  som  paa  et  Dramas  Højdepunkt,  indtil  sin 
sidste  Tone.  Romantikkens  blaa,  fra  det  lyseste  himmelblaa  til 
det  dybeste  natblaa  er  Baggrunden,  hvorover  denne  Skygge- 
verden af  Toner  drager  hen.  Dette  ene  Stykke  fortæller  os 
forud  om  hint  „Wunderreich  der  Nacht“,  som  skulde  blive  Ro- 
mantikkens mægtigste  og  — hidtil  — sidste:  Tristan  og  Isolde. 

♦ * 

* 

Der  er  over  meget  af  Schumanns  Musik  noget  i høj  Grad 
indadvendt  som  over  et  sjælfuldt  Ansigt,  hvis  Øjne  er  vendte 
ligefrem  uden  at  se.  Det  bekendte  Portræt  med  det  drømmende, 
tillukkede  Aasyn  er  et  Billede  af  mere  end  hans  ydre  Jeg. 
Meget  kan,  flygtig  hørt  — og  navnlig:  flygtig  gennemset  — synes 
uklart  og  forvirret.  Man  aner,  at  Forstaaelsen  beror,  paa  Forud- 
sætninger, der  ikke  i sig  selv  synes  givne.  Det  er  ikke  den  pla- 
stiske Sluttethed  eller  den  fuldkomne  Vægtfordeling,  der  holder 
Værket  svævende  om  sit  Tyngdepunkt.  Enheden  er  mere  af 
poetisk  end  af  plastisk  Natur.  Schumann  staar  Beethoven  nær 
og  er  som  denne  en  absolut  moderne  Aand. 

Hans  Form  er  som  oftest  bestemt  helt  ud  fra  sit  Ind- 
hold. Deraf  det  tilsyneladende  tilfældige  og  lunefulde.  Meget  har 
Improvisationens  Karakter  og  maa  udføres  i Overensstemmelse 
hermed.  De  tidligste  Ungomsarbejder  virker  ofte  ved  deres  Mangel 
paa  Form  ganske  forbløffende.  Men  allerede  Kreisleriana,  Fan- 
tasistykkeme  og  den  tredje  Sonate  viser,  uden  at  fornægte  deres 
Oprindelse,  større  Afrundethed  i Tanken  og  færre  altfor  frem- 
stikkende  Kanter  og  Hjørner.  Ofte  optræder  musikalske  Paren- 
teser og  Efterskrifter.  Karakteristiske  ere  Betegnelser  som  „til 
Slut",  „endnu  følgende"  — eller  — som  Foredragsbetegnelse  — 

„in  sich  hineina.  Af  og  til  mystificeres  man  af  hemmeligheds- 
fulde Bemærkninger  eller  Mottoer,  der  tilføjes  ovenover  Musik- 
ken. Schumann  har  selv  udtalt  sin  Sympati  for  Musik,  der  vir- 
kelig slutter.  Han  ynder  at  slutte  langt,  ofte  med  en  Hensynken, 
men  uden  Komplimenter.  Voldsomme  og  utaalmodige  Beetho- 
venske  Slutninger  forekommer  sjældent  eller  aldrig.  Hans  Melodi 
bestaar  ofte  af  en  Række  lige  lange  Noder,  der  dog  aldrig  faar 
noget  monotont  Præg  paa  Grund  af  hans  uudtømmelige  Fylde  af 
Harmoni.  Hans  Klaversats  ser  ikke  sjældent  ud,  som  om  den 
fordrede  mindst  tre  Hænder.  Overdrevent  store  Spand  og  altfor 
rigelig  Strøen  om  sig  med  fulde,  fire-  fem-  og  seksfingrede  Ak- 
korder giver  den  et  partitur-  eller  orgelagtigt  Præg.  Han  ødsler 
med  Blæk  og  svælger  i Noder.  Hans  Tanker  er  ikke  klaVer- 
mæssige  i den  Forstand  som  Chopin’s  eller  Liszt’s  er  det,  hvor 
alting  synes  lagt  til  Rette  for  Fingrene,  saa  at  selv  store  Vanske- 
ligheder tilegnes  med  skuffende  Lethed,  ja  synes  at  løse  sig  af 
sig  selv.  Skønt  opstaaede  ved  Klaveret  er  de  ofte  upraktisk  ar- 
rangerede, kræver  en  vanskelig  og  kompliceret  Pedalteknik,  og 
henvender  sig  derfor  egentlig  kun  til  fuldt  udviklede  Spillere. 
De  gør  Klaveret  til  Orkester,  som  i Fis-moll-Sonaten,  eller  til 
Strygekvartet,  som  i meget  af  „Kinderscenen”. 

Samtidig  med  at  bringe  nyt  poetisk  Stof  skulde  Musikken 
frembyde  interessante  og  udviklende  Opgaver  for  Kunstnere;  og 
ved  saadanne  forstod  Schumann  i sin  Ungdom:  Virtuoser.  Efterat 
hans  egne  Virtuosplaner  var  strandede,  vedblev  Forestillinger  om 
Virtuos-Idealer  at  hjemsøge  hans  Fantasi.  Den  bjærghøje  Teknik 
hos  Aander  som  Paganini  og  Chopin  drev  ham  i Retning  af  det 
sindrigt  kunstlede  og  det  fænomenalt  dristige.  „Paganini  er  Vir- 
tuositetens Vendepunkt,”  skrev  han  som  ung  efter  første  Gang 
at  have  hørt  Maestro’en;  at  bearbejde  de  berømte  Capricer  for 
Klaver,  var  en  af  de  første  Opgaver,  han  stillede  sig.  Efter- 
haanden  sporede  han  under  disse  Paa  virkninger  Trang  til  An- 
vendelse af  rigere  Midler.  „Ofte  ønsker  jeg  at  undertrykke  Kla- 
veret; det  bliver  mig  for  snævert  for  mine  Tanker,”  skriver  han 
1839.  — 

I de  langt  senere  komponerede  Bømestykker,  for  Børn,  ikke 
— som  Kinderscenen  — om  Børn,  tilstræbte  han  i Modsæt- 
ning til  tidligere  den  størst  mulige  Enkelthed  og  Simpelhed  i 
Tanke  og  Udtryk.  „Det  er,  som  begyndte  jeg  forfra  at  kom- 


Digitized  by  UjOOQle 


Schumann 


837 


ponere  — “ ytrer  han  herom.  I mange  af  dem  kravler  han  unæg- 
telig paa  fire.  Det  er  kuriøst  nok  at  tænke  sig,  at  „Frohlicher 
Landmann"  og  „Kreisleriana"  skyldes  samme  Autor. 

* * 

* 

Med  Aaret  1840  vender  Schumann  sig  mod  nye,  hidtil  ufor- 
søgte Opgaver,  og  hans  Produktion  antager  hermed  et  Omfang, 
som  umuliggør  en  blot  nogenlunde  detailleret  Omtale  indenfor 
denne  Ramme.  Overfor  det  Drivhusvæid  af  Sange,  der  sprudlede 
fra  hans  Pen  i dette  Aar,  forstummer  enhver  Skildring.  Findes 
der  vel  nogen,  som  ikke  kender  „Dichterliebe"  eller  „Myrten"? 

1 Kvartetterne  og  navnlig  i Klaverkvintetten  bliver  alt  mere 
fyldig-legemligt  og  vokser  tillige  i Formens  Afrundethed  og  har- 
monisk Klarhed. 

Symfonierne  bevare  vel  udadtil  den  klassiske  Form,  men  her 
som  altid  naar  Schumann  højest  og  er  mest  sig  selv,  hvor  han 
begaar  et  Brud  paa  denne.  Jeg  tænker  her  paa  den  vidunderlige 
fjerde  Sats  af  Esdur-Symfonien,  som  egentlig  ikke  hører  hjemme 
paa  denne  Plads,  men  er  et  selvstændigt  Intermezzo.  Billedet  af 
Kolner-Domkirken  er  malet,  mægtigt  og  overvældende.  Der  aandes 
højere  Luft  i den  Musik,  hvor  Buer  løfter  sig  over  Buer,  indtil 
Øjet  svimler.  Det  er  de  Toner,  som  senere  blev  til  „Manfred". 
Og  om  noget  af  Schumanns  Værker  skulde  betegnes  som  det 
dybeste  af  alle,  maatte  det  vel  være  dette  sidste. 

Manfred-Musikken  rummer  Skønheder,  der  synes  Vanvidet 
nær.  Den  er  skabt  i Nat  og  Mulm,  hinsides  al  menneskelig 
Smerte.  Ouverturens  første,  ene  Takt,  hvor  Orkestret  som  en 
Afgrund  fuld  af  døende  Væsner,  aandeløst,  kvalt  gisper  efter  Luft, 
er  ligesom  skabt  ud  af  Universets  egen  Sjæl.  Hele  Digtets  Ind- 
hold rummes  i disse  tre  aandeløse  Akkorder.  Dette  tilligemed 

Faust-Musikken  er  apokalyptisk  Kunst. Schumann  er  som 

Komponist  altid  Digteren  fuldtud  jævnbyrdig.  Uheldigvis  førte 
hans  Stemningsbevægelighed  ham  ogsaa  mindre  betydelige  Aander 
i Vold  end  Byron  og  Goethe.  Derfor  er  „Paradis  og  Peri"  eller 
„Rosens  Pilgrimsfart",  trods  utallige  skønne  Enkeltheder,  som 
Helheder  betragtede  af  ringere  Værd. 

Samme  Brist  skyldes  formodentlig  „Genaveva“s  Mangel  paa 
Sceneheld,  skønt  Schumann  selv  havde  bearbejdet  Teksten.  Ikke 
faa  Træk,  selv  fra  hans  Klavermusikperiode,  tyder  paa  drama- 

tiske  Evner.  Blandt  hans  Operaprojekter  fandtes  Emner  som 
„Sakuntala*.  Ogsaa  en  „Sangerkrig  paa  Wartburg*  var  paatænkt,, 
men  kom  aldrig  til  Udførelse. 

* * 

* 

Schumanns  Virksomhed  som  Musikskribent  og  Kritiker  har 
haft  en  saa  afgørende  Betydning,  at  den  maa  betragtes  for  sig. 
Fra  han  som  ung  Mand  greb  Pennen  og  i Mester  Raro’s  Lig- 
nelse hilste  den  nye  Tid  med  de  berømte  Ord:  „Ynglinge,  I har 
en  lang,  vanskelig  Vej  for  Jer.  Der  svæver  en  sælsom  Rødme 
paa  Himlen,  om  Aften-  eller  Morgenrøde  ved  jeg  ikke.  Skaf 
Lys!“  — og  til  han  hen  ved  en  halv  Snes  Aar  senere  nedlagde 
den,  udgjorde  Kritikerens  Hverv  en  Del  af  hans  daglige  Gær- 
ning.  Samtidig  med  at  hans  første  Musikværker  saa  Dagens  Lys, 
strømmede  der  Tanker  fra  hans  Pen,  snart  i Form  af  Kritikker, 
snart  Aforismer  og  novellistiske  Forsøg  i Jean-Paul-Stil.  Bekendt 
er  hans  første  Arbejde  af  denne  Art,  en  Digterfantasi  i Prosa  over 
Chopins  Don-Juan-Variationer,  hvori  man  for  første  Gang  hilser 
paa  Florestan,  Eusebius  og  Raro.  Fra  nu  af  skulde  alt,  hvad  der 
var  af  ung  og  ny  Stræben  i Tiden,  i Schumann  finde  en  varm, 
begejstret  Medkæmper  — eller  en  slagfærdig  Modstander.  Cho- 
pin,  Berlioz,  Mendelssohn,  Paganini  og  Clara  Wieck,  senere  Liszt, 
Brahms  og  Gade,  hilstes  med  opløftede  Fakler.  Mod  Meyerbeer 
og  Rossini  maatte  hans  uvilkaarlige  Antipati  nødvendigt  give  sig 
et  stærkt  Udslag.  Dog  sporer  man  altid,  f.  Eks.  paa  den  over- 
ordentlige Grundighed,  hvormed  Meyerbeer  tages  under  Behand- 
ling, en  fast  Vilje  til  at  yde  selv  Modstandere  al  den  Retfærdig- 
hed, de  fortjener.  Hans  Foragt  for  Rossini,  som  for  Italienerne 
overhovedet  — „Sommerfugle,  hvoraf  hvert  Aar  bringer  nye* 
— har  noget  humoristisk  ved  sig  og  driver  ham  ofte  ud  i det 
paradoksale. 

Trangen  til  at  kæmpe  og  bekæmpes  var  stor  i Schumann. 
„Den  musikalske  Polemik,*  skriver  han,  „frembyder  endnu  et 
uhyre  Felt.  Det*  kommer  af,  at  de  færreste  Musikere  skriver 
godt,  imens  de  fleste  Skribenter  ikke  er  virkelige  Musikere,  saa 
at  ingen  af  Parterne  ret  forstaar  at  gribe  Sagen  an.  Hvorfor 
musikalske  Kampe  ogsaa  i Reglen  ender  med  et  fælles  Tilbage- 
tog eller  en  Omfavnelse.  Maatte  de  rette  snart  komme,  som 
ordentlig  forstaar  at  slaas!" 

Hans  Skrifter,  som  under  Titlen  „Ober  Musik  und  Musiker" 
foreligger  samlede,  fylder  et  tykt  lille  Bind,  en  gylden  Bog  for 
enhver,  der  være  sig  som  Kunstner,  Dilettant  eller  kun  som  inter- 
esseret sysler  med  Musik,  ja  blot  med  Kunst  overhovedet.  I 
Davidsbundlernes  „Denk-  und  Dichtbiichlein",  i de  „musikalische 
Haus-  und  Lebensregeln",  som  findes  paa  Bogens  sidste  Blade, 
finder  man,  Side  om  Side  med  vovede  Paradokser  og  Flores- 
tanske  Sprællemandstanker,  de  dybsindigste  Ord  om  Kunsten, 
Livet  og  Menneskene.  „Kunstneren  skulde  som  en  græsk  Gud 
omgaas  Menneskene  og  Livet  med  Venlighed;  kun  naar  det 
vovede  at  berøre  ham,  skulde  han  kunne  forsvinde  og  intet  lade 
tilbage  uden  Skyer."  „Det  er  Talentets  Forbandelse,  at  det,  skønt 
arbejdende  sikrere  og  mere  vedholdende  end  Geniet,  ikke  naar 
noget  Maal,  imens  Geniet  forlængst  svæver  paa  Idealets  Top  og 
leende  ser  sig  om  deroppe." 

I Aarenes  Løb  forsvinder  Davidsbiindleme  mere  og  mere 
fra  Tidsskriftets  Blade,  medens  samtidig  den  egentlige  Kritik 
vinder  i Fasthed  og  Klarhed.  Alt  efter  Emnets  Natur  forefindes 
grundige  Analyser,  aandfulde  Portrætter  og  Karakteristikker  eller 
overlegent  humoristiske  Causerier.  Kun  altfor  ofte  har  disse 
langt  mere  Kunstværd  end  de  ubetydelige,  til  Tider  rent  mise- 
rable Sager,  de  behandler.  Selv  Navne  som  Hiller,  Bennett,  Ver- 
hulst  og  den  af  Schumann  sværmerisk  elskede  Ludwig  Schunke 
har  forlængst  tabt  deres  Klang. 

Til  Tider  oplives  man  dog,  selv  endnu  i de  senere  Aar;  af 
en  Skildring  i Form  af  et  Interiør  fra  Davidsbundlernes  Verden. 
Ved  en  saadan  saare  yndefuldt  tegnet  Scene  foredrager  Zilia  i 
det  dæmpet  belyste  Værelse  for  de  forsamlede  Btindlere  Schu- 
bertske  og  andre  Dansekompositioner,  imens  den  døve  Maler 
ledsager  Foredraget  med  Laterna  magica-Billeder,  indtil  Florestan, 
som  en  anden  Victor  Eremita,  midt  under  det  hele  med  et  Spring 
sætter  ned  ad  Bordet  og  ud  ad  Døren,  „for  at  bryde  af  midt  i 
den  fulde  Nydelses  Øjeblik  og  bringe  dettes  hele  Fylde  og  Frisk- 
hed med  sig  i Erindringen."  Meget  humoristisk  er  Florestans 
Beretning  til  Jeanquirit  i Augsburg  om  det  kunsthistoriske  Bal 
hos  Redaktør  **“,  der  ligeledes  omhandler  Danselitteratur,  og 
hvor  Fortælleren  paa  en  pudsig  Maade  bliver  et  Stridens  Æble 
mellem  Redaktørens  to  Døtre,  den  blonde,  chopinelskende  Beda 
og  den  mandhaftige,  recenserende  Abrosia. 

Forbavsende  for  Eftertiden  er  Schumanns  uhyre  Beundring 
og  Ærbødighed  for  Mendelssohn.  Mulig  har  dennes  fremtrædende 
Fortrin:  Fuldkommenheden  i Form  og  den  glatte  Beherskelse 
af  det  tekniske,  Egenskaber  som  Schumann  naturligt  savnede  og 
maatte  kæmpe  haardt  for  at  tilegne  sig,  i Forbindelse  med  Men- 
delssohns  vindende  Personlighed  indtaget  Schumann  saa  stærkt, 
at  de  har  ført  ham  til,  hvad  man  fristes  til  at  kalde  Overvurde- 
ring. Eller  Mendelssohns  store  Fortjeneste  m.  H.  t.  Johan  Sebastian 
Bach  har  vundet  Schumann  for  ham.  Mere  diametrale  Modsæt- 
ninger end  de  to  kan  ellers  ikke  tænkes.  Men  i Bach  fandtes  et 
Gebet,  hvor  de  kunde  mødes  i fælles  Beundring  og  Sympati. 
Schumanns  Kærlighed  til  Bach  var  fra  Ungdommen  meget  stor, 
og  voksede  bestandig  med  Aarene.  „Ikke  gammel  og  ikke  ny, 
men  langt  mere  — nemlig  evig,"  kalder  han  ham,  skrifter  dag- 
lig for  denne  vældige  og  søger  at  rense  og  styrke  sig  og  hente 
sig  nye  Tanker  gennem  ham.  „Das  wohltemperierte  Clavier" 
er  hans  daglige  Brød,  dets  Fuger  bliver  for  ham  endog  til 
poetiske  Stemningsbilleder.  Han  har  her  en  pudsig  Modsæt- 
ning i Berlioz,  der  i Bach  fandt  „ikke  stort  mere  end  en 
levende  Regnemaskine".  For  Schubert  har  hans  Sværmeri  næppe 
Ord  stærke  nok,  og  mulig  er  det  denne,  hvis  Indflydelse  paa 
Aanden  i hans  Kunst  er  den  kendeligste.  Hvorimod  man  skulde 
lede  længe  efter  blot  een  mendelssohnsk  Reminiscens. 

Efter  tyve  Aars  Udvikling  kunde  Schumann  erklære,  at  han 
endnu  i alt  væsentligt  var  sine  Meninger  tro.  Hans  Domme  har 
da  ogsaa  vist  sig  at  slaa  bedre  til,  end  hans  nærmeste  Eftertid 
antog.  Længe  betvivlede  man  den  Storhed,  som  Schumann  havde 
forudsagt  den  unge  Johannes  Brahms.  Og  Tiden  har  dog  givet 
ham  Ret.  Af  en  kort  Anmeldelse  af  Richard  Wagners  Tannhåuser 
fremgaar,  at  han  ogsaa  hos  denne  anede  store  Muligheder. 

Betegnende  for  Schumanns  Kritikervirksomhed  som  Helhed 
er  absolut  Ærlighed  og  Upartiskhed,  Træk,  der  bundede  i hans 
Karakter.  Ved  deres  Stil  og  Form  staar  denne  betydelige  Række 
litterære  Arbejder  som  noget  helt  for  sig,  vistnok  uden  Side- 
stykke i noget  Lands  Litteratur.  Ingen  af  de  forholdsvis  faa  litte- 
rære Værker,  der  foreligger  fra  betydeligere  Komponister,  som 
Gluck,  Berlioz,  Liszt  og  Wagner,  lader  sig  sammenligne  med 
disse.  Kun  den  lille  Samling  Skrifter,  Weber  har  efterladt  sig,  er 

noget  nær  i samme  Genre. 

* * 

* 

Faa  Mennesker  har  tilbagelagt  en  saa  mægtig  Udvikling  som 
Schumann  i de  24  Aar,  indenfor  hvilke  hans  Virken  falder.  Som 
i en  Forudanelse  om,  at  hans  Kunstnerbane  brat  skulde  afbrydes, 
skabte  han  under  fortsat  rastløs  Kamp  Værk  paa  Værk,  stor- 
mende fra  et  Maal  til  et  andet,  fra  det  store  til  det  større,  fra 
det  større  til  det  største.  Dragende  ud  fra  Klaveret  som  sin 
kunstneriske  Hjemstavn,  erobrer  han  sig  efterhaanden  Herre- 
dømmet over  Orkestret  og  Koret,  over  Sangen  og  Kammer- 
musikken i omtrent  alle  Former  og  Kombinationer.  Man  studser 
ved  Synet  af  Væksternes  Mangfoldighed  i denne  Urtegaard. 

At  en  saadan  indre  Rigdom  let  maatte  gøre  sin  Ejermand  til 
en  fremmed  for  den  ydre,  virkelige  Verden,  ligger  nær  at  an- 
tage. Der  fortælles  da  ogsaa  allerede  fra  Schumanns  fjortende 
Aar  om  hans  Indadvendthed  og  ydre  Passivitet,  som  i Reglen 
gav  sig  til  Kende  ved  hans  haardnakkede  Tavshed  og  store  Lige- 
gyldighed for  alle  Indtryk,  der  ikke  berørte  hans  indre  Verden. 
„For  at  Skaben  skal  lykkes  behøves  to  Ting:  at  være  lykkelig 
— og  dyb  Ensomhed."  Utallige  er  Anekdoterne  om  hans  tavse 
og  sære,  men  dog  venlige  og  humoristiske  Væsen. 

Hans  Liv  formede  sig  da  for  det  meste  yderst  regelmæssigt, 
da  Forholdene  var  ham  nogenlunde  gunstige  og  tillod  ham  en 
saadan  isoleret  Eksistens.  I Leipzigertiden  plejede  han,  naar  han 
havde  tilbragt  Dagen  „i  sin  Musikhimmel",  om  Aftenen  at  ind- 
finde sig  i Poppe’s  „Kaffeebaum"  i Fleischergasse,  blandt  en 
Kreds  af  Venner.  Siddende  for  sig  selv  i en  afsides  Krog 
med  sit  Ølglas  og  den  uundværlige  Cigar,  tog  han  sjældent  Del 
i Samtalen  men  forholdt  sig  i Reglen  ganske  passiv,  lyttede  til 
de  andres  Tale,  eller  fortabte  sig  i Musikdrømme  med  Haanden 
støttet  mod  sin  rummelige  Pande  og  Øjnene  halvlukkede.  Under- 
tiden sprang  han  pludselig  op  og  forsvandt  uden  Godnat.  Han 
havde  da  Musik  i Hovedet  og  ilede  hjem  for  at  skrive  den  ned. 
Stykker  som  „Traumeswirren"  eller  „Abendmusik"  kan  være 
opstaaede  i saadanne  Timer.  Hjemme  fandt  man  ham  gerne  i 
Skjorteærmer  ved  Flygelet,  med  Cigaren  i Munden  eller  sagte 
fløjtende.  Han  skildres  som  stor  og  bredskuldret,  men  paafal- 
dende løs  og  blød  i Holdning  og  Gang. 

Efter  at  hans  Forsøg  paa  at  studere  Jura  var  strandet,  blev 
Kunsten  for  ham  een  lang  Arbejdsdag,  hvor  vekselvis  Kritikeren 
og  Komponisten  havde  Ordet  De  faa  Stillinger,  han  kortere 

Tid  beklædte,  som  Lærer  eller  som  Dirigent,  viser  ham  ikke  fra 
nogen  fordelagtig  Side.  Om  hans  Undervisen  fortælles  det, 
hvorledes  han  Timer  igennem  paahørte  Elevernes  Præstationer 
uden  en  eneste  Gang  at  aabne  Munden,  — „skønt  der  sandelig 
var  Grund  nok  dertil".  Omsider  blev  ogsaa  Bladvirksomheden 
ham  trættende.  Jeg  er  færdig  at  revne  af  Musik  og  maa  kom- 
ponere," skriver  han  1838.  Ogsaa  dette  sidste  Baand  løstes  da, 
efterat  Bladet  havde  været  redigeret  af  Schumann  i en  lang  Aar- 
række. 

Schumann  besad  den  ædleste  Karakter,  fri  for  personlig  For- 
fængelighed, beskeden  som  Kunstner  ikke  mindre  end  som  Men- 
neske. Herom  vidner  mere  end  noget  andet  hans  talrige  Breve. 
Med  mangfoldige  Venner  stod  han  i stadig  Brevveksling.  I hans 
„Storm-  og  Trængselstid,"  hvor  Kampen  stod  om  hans  Elskede, 
Clara  Wieck,  faar  man  et  Indblik  gennem  Brevene  til  Sviger- 
inden Therese  Schumann  eller  til  Fru  Henriette  Voigt;  disse  to 
Kvinder  havde  bægge  hans  fulde  Fortrolighed,  og  det  varmeste 
Venskab  forbandt  ham  med  dem.  En  „Asdur-Sjæl"  kalder  han 
en  Gang  Henriette  Voigt 

Betegnende  for  Schumanns  fordringsløse  Oprigtighed  er  en 
Udtalelse  som  denne:  „Verden  ved  egentlig  saa  godt  som  intet 
om  mig  . . . Ofte  indbilder  man  sig  vel,  man  behøver  det  ikke, 
men  i Grunden  holder  jeg  hellere  med  Jean  Paul,  naar  han 
siger:  Luft  og  Ros  er  det  eneste,  som  Mennesket  uophørlig  kan 
og  maa  inddrikke  . . . Dog  vil  jeg  ikke  beklage  mig  og  føler  mig 
virkelig  lykkelig  i min  Kunst." 

Bag  denne  tilsyneladende  saa  harmoniske  Natur  lurede  imid- 
lertid en  frygtelig  Fjende.  Fra  Ungdommen  af  indfandt  sig  med 
Mellemrum  stærke  Anfald  af  Melankoli  og  pludselig  Angst,  i For- 
bindelse med  Frygt  for  højt  beliggende  Steder.  Schumann  søgte 
hele  sit  Liv  igennem  sine  Boliger  i lave  Etager,  af  en  uhyggelig 
Frygt  for,  at  han  under  et  saadant  Anfald  skulde  styrte  sig  ud. 

Mulig  har  Anelsen  om  denne  skjulte  Fjendes  Tilværelse  drevet 
ham  til  den  overforcerede  Produktion,  der  navnlig  kendetegner 
Tiden  fra  1840 — 50,  og  som  vel  i høj  Grad  har  fremskyndet  den 
endelige  Katastrofe.  Langsomt  udviklede  Sygdommen  sig,  indtil 
den  helt  havde  ormædt  denne  hvileløse  Hjerne,  der  sled  paa 
sig  og  brugte  sig  saa  utrættelig.  Skridt  for  Skridt  rykkede  det  af- 
gørende Udbrud  nærmere,  udsendende  sine  Forløbere  i Form  af 

Hørelseshallucinationer  og  pinefulde  Drømme.  Som  en  Tone,  der 
ustandselig  sang  i hans  Hovede  ved  Dag  og  Nat,  nærmede  Van- 
videt  sig.  Hans  Hørenerve  vibrerede  som  en  Violinstreng  under 
Buens  Strøg,  og  han  vaandede  sig,  søvnløs  og  forpint  til  det 
yderste  af  denne  Lidelse.  Han  hørte  hemmelighedsfulde  Stem- 
mer og  troede,  at  Aander  tilhviskede  ham.  Undertiden  formede 
disse  Stemmer  sig  til  Musik,  til  Klang  af  usynlige  Kor  og  Or- 
kestre med  fremmede,  underskønne  Instrumenter.  Eller  rædsels- 
vækkende Dæmoner  forfulgte  ham  med  Spot  og  Forbandelser. 
At  et  blødt,  modtageligt  Gemyt  som  Schumanns  ikke  længe  ud- 
holdt denne  Tilstand,  er  let  forklarligt. 

Kort  før  Katastrofen  indtraadte  der  en  Bedring.  Den  sidste 
Nat  stod  han,  trods  sin  Hustrus  Bønner,  op  for  at  nedskrive  et 
Tema,  som  han  mente  var  ham  sendt  af  Mendelssohn.  Dette 
hans  sidste  Tema  findes  trykt  imellem  hans  andre  Værker. 
Dets  Karakter  er  ren  og  harmonisk  Ro. 

Sikkert  er  derimod  mange  af  hans  tidligere  Tanker  Udtryk 
for  den  Art  Sindstilstande,  hvor  „Smærten  selv  blev  til  Skøn- 
hed", og  hvor  Grænsen  for  den  menneskelige  Fantasis  Spænd- 
kraft synes  overskredet.  Iblandt  Kreisleriana,  Bunte  Blatter  og 
Fantasistykkerne  for  Violin  og  Klaver  findes  Temaer  af  en 
egen  fortvivlet,  maanesyg  Flimren,  der  minder  om  Heine’s  Gen- 
gangerfantasier eller  Lenau’s  „Maanesang".  Spøgelserne  hjemsøgte 
ham.  Men  han  var  deres  fortrolige,  maaske  i højere  Grad  end 
han  var  Menneskers. 

De  to  Aar,  han  overlevede  sig  selv,  bragte  næppe  noget  Lys- 
punkt. Mørket  rugede  tungt  og  ubrydeligt  over  den  Himmel,  der 
før  havde  funklet  Ved  hans  Dødsseng  sad  den  Kvinde,  der 
havde  været  alt  for  ham  i Livet,  været  den  inderste  Sjæl  i hans 
Skaben,  og  som  til  Gengæld  skulde  vie  sit  Liv  til  gennem  sin 
Fortolkning  at  bringe  hans  Værk  frem  for  Verden. 

Hagen  Hohlenberg. 

ran  nezm  ber  nemidared,  „Persien  taaler  ikke 
Reformer",  saaledes  lyder  et  almindeligt  persisk 
Mundheld.  Det  er  betegnende  for  den  iranske 
Konservatisme,  hvis  Væsen  er  filosofisk  Indiffe- 
rence og  en  uhyre  Ærbødighed  for  Fortidens  Tra- 
ditioner. Reformforsøg  har  det  ikke  manglet  paa 
i det  sidste  halve  Aarhundrede,  men  hvad  der  opnaaedes,  var 
mest  tekniske  Fremskridt;  man  fik  Telegraf  og  Postvæsen  efter 
evropæisk  System,  men  Statsmaskineriet  blev  uforandret.  Re- 
formvennerne blev  trætte,  og  Evropæerne  citerede  med  Hoved- 
rysten det  triste  Ord:  Iran  nezm  ber  nemidared. 

Men  efter  de  smaa  gule  Mænds  Sejre  syntes  den  ganske 
Orient  at  være  bleven  forhekset,  Persien  ogsaa.  Til  Afveksling 
fra  de  staaende  Telegrammer  fra  Teheran  om  Pest,  Hungersnød 
og  russiske  Laan  kom  der  Meddelelse  om  en  Art  secessio  piebis, 
der  havde  Indførelsen  af  en  Folkerepræsentation  til  Formaal.  Det 
tog  sig  nærmest  ud  som  Komik,  og  der  var  vel  ikke  mange,  der 
havde  ventet,  at  der  skulde  komme  noget  alvorligt  ud  deraf,  før 
Aviserne  en  Dag  bragte  en  lille  Notits  om,  at  Schahen  havde 
indrømmet  sit  Folk  en  Rigsdag,  der  ganske  vist  vil  faa  mere 
Lighed  med  en  raadgivende  Stænderforsamling  end  med  et  Par- 
lament i evropæisk  Forstand.  Alligevel  er  det  efter  Omstændig- 
hederne en  betydningsfuld  Begivenhed,  og  Forsøget  kan  næppe 
siges  at  være  risikabelt,  da  Statsstyrelsen  i Persien  er  af  en  saadan 
Karakter,  at  ligegyldigt  hvilken  Forandring  næsten  naturnødven- 
digt maa  blive  en  Forbedring. 

Det  persiske  Statssystem  har  en  ærværdig  Alder,  idet  det  i 
Hovedtrækkene  kan  føres  tilbage  til  den  store  Darius.  Det  er 
egentlig  en  Arv  fra  det  gamle  Babylon,  lempet  efter  den  specifikt 
iranske  Stammeforfatning;  men  først  Darius  har  virkelig  gjort  det 
til  et  System  og  saaledes  skabt  den  klassiske  Grundtype  for  et 
orientalsk  Despoti.  Det  statsretlige  Grundlag  er  saa  simpelt  som 
muligt:  Storkongen  er  den  eneste  fri  Mand,  den  eneste  Ejer  af 
Landet  og  dets  Rigdomme,  og  Undersaatterne  er  Slaver,  hvis  Liv 
og  Gods  tilhører  ham.  Men  Darius’  Geni  viste  sig  i den  snilde 
administrative  Indretning  og  det  fortræffelige  Kontrolvæsen.  Alex- 
ander den  Store  saa  sin  Regning  ved  at  beholde  Systemet,  og  i 
Teorien  vedblev  det  at  bestaa  under  Partherkongernes  og  Sasa- 
nidernes  Herredømme,  selv  om  Lensadelen  og  siden  den  parsiske 
Gejstlighed  i Praksis  til  Tider  forstod  at  lægge  stærke  Baand  paa 
Kongemagten.  Under  de  senere  Sasanider  genvandt  Kongemagten 
sin  gamle  Glans,  og  da  siden  de  abbasidiske  Kalifer  i Bagdad 
laante  deres  politiske  Visdom  fra  Persien,  blev  det  gamle,  prøvede 
System  — med  de  Forandringer,  som  Islam  nødvendiggjorde  — 
til  Normen  for  al  muhammedansk  Statskunst  indtil  den  Dag  idag. 

I Teorien  er  den  persiske  Schahs  Myndighed  endnu  bestandig 
kun  begrænset  af  den  eneste  Pligt  at  respektere  den  schiitiske 
Stats-  og  Nationalreligion  og  i det  mindste  i det  ydre  at  over- 
holde dens  Bud.  løvrigt  er  Schahen  uindskrænket  Herre  over 
alle  Undersaatters  — ogsaa  sin  egen  Families  — Liv  og  Død;  ham 
tilhører  alt  Gods,  der  ikke  bevisligt  allerede  er  solgt  eller  bort- 
givet af  Kronen,  samt  alle  Privilegier  og  al  Ret  til  Udbytning  af 
Landets  Rigdomskilder.  Han  kan  sælge  eller  bortforpagte  sine 
Rettigheder,  og  han  kan  midlertidig  forlene  Ministre  og  Guver- 
nører med  sin  suveræne  Myndighed  paa  visse  Omraader  og  tage 
den  tilbage  naar  han  vil.  Embedsmændene  ind-  og  afsættes  efter 
hans  Forgodtbefindende.  Der  er  ingen  „Lap  Papir"  mellem  Schahen 
og  hans  Folk.  Dog  er  han  naturligvis  noget  bundet  af  Hensynet 
til  Skik  og  Brug  og  endnu  mere  af  Evropas  offentlige  Mening, 
som  repræsenteres  af  Magternes  Gesandter.  Dertil  kommer,  at 
det  nu  regerende  Kadjar-Dynasti  ikke  kan  rose  sig  af  at  ned- 
stamme fra  Profetens  Svigersøn  Ali  og  derfor  i den  ortodokse 
Gejstligheds  Øjne  egentlig  staar  som  Usurpatorer.  Der  hersker 
da  ogsaa  en  vis  dulgt  Animositet  mellem  Kronen  og  Gejstlig- 
heden, og  det  har  bestandig  været  et  Hovedpunkt  i Kadjarernes 

Politik  hemmeligt  at  undergrave  Mollahernes  Anseelse  hos  Be- 
folkningen. Og  hvad  der  ikke  kan  udrettes  ad  denne  Vej,  det 
har  man  andre  Midler  til  at  naa.  Mangen  indflydelsesrig  Gejstlig 
er  ved  en  Kop  af  den  berygtede  „Kadjar-Kaffe“  hurtig  og  let 
bleven  forløst  fra  denne  syndige  Verdens  Trængsler. 

Det  kan  ikke  skjules,  at  de  forløbne  halvtredje  Tusind  Aar 
har  medtaget  Darius’  Statsorganisation  slemt.  Korruptionen  har 
i den  Grad  gennemtrængt  alle  Mekanismens  Dele,  at  ingen  Kon- 
trol mere  kan  virke.  I Tidens  Løb  er  der  endog  blevet  vendt 
saaledes  op  og  ned  paa  den  offentlige  Moral,  at  et  hævdvundet, 
af  alle  anerkendt  Bestikkelsessystem  er  blevet  det  Hjulværk,  der 
driver  det  hele.  Pischkesch  („Foræring")  kaldes  den  ydede  Summa 
set  fra  den  lavere  stillede  Givers  Standpunkt,  Mudakhil  („Ind- 
komst") set  fra  den  bestukne  Overordnedes  Stade.  Men  Begrebet 
Mudakhil  spænder  noget  videre;  det  er  Betegnelsen  for  al  den 
Fordel  i rede  Penge  eller  anden  Valuta,  der  per  fas  et  nefas  kan 
drages  af  en  Stilling.  Naar  en  Perser  ansættes  i et  større  eller 
mindre  Embede,  spiller  den  ringe  Gage  for  ham  kun  en  under- 
ordnet Rolle,  saa  meget  mere  som  han  ikke  er  sikker  paa  at 
faa  den;  Mudakhil  er  Hovedsagen,  den  giver  Anledning  til  Ud- 
foldelsen af  hele  hans  medfødte  Snildhed  og  er  saaledes  ikke 
blot  en  indbringende  Forretning,  men  ogsaa  en  intellektuel  Sport. 
Systemet  begynder  hos  Schahen  selv  og  fortsætter  sig  nedefter 
gennem  alle  Grader.  Hvor  det  ender,  det  er  næppe  nogen  i Stand 
til  at  sige;  selv  den  ringeste  Tjener  har  sin  Metode  at  skaffe  sig 
Mudakhil  paa. 

Schahen  har  forskellige  hævdvundne  Indtægtskilder  af  en  ejen- 
dommelig persisk  Art.  Ved  Nytaarstid  faar  han  af  alle  Ministre, 
Guvernører  og  andre  Embedsmænd  Gaver,  for  hvilke  Skik  og 
Brug  har  fastsat  en  Minimaltakst;  det  er  en  Aartusinder  gammel 
Sædvane.  Naar  Schahen  viser  en  eller  anden  rig  Undersaat  den 
Ære  at  tage  ind  i hans  ringe  Hus,  maa  Vedkommende  efter 
gammel  Vedtægt  rykke  ud  med  Foræringer.  Hvis  Majestæten  paa 
Jagten  nedlægger  et  eller  andet  stort  og  pragtfuldt  Rovdyr,  ud- 
stilles det  for  en  begrænset  Kres  af  fornemme  Folk,  som  selv- 
følgelig med  Glæde  erlægger  en  Pischkesch  som  Tak  for  den 
Ære  at  faa  Lov  til  at  betragte  det  kongelige  Bytte.  Et  ægte  ori- 
entalsk Træk  fortælles  om  en  af  de  tidligere  Schaher.  Da  han 
en  Dag  kom  forbi  Bazaren,  saa  han  en  Købmand,  for  hvem  For- 

retningen  ikke  syntes  at  gaa  videre  godt.  Schahen  sætter  sig  i 
Mandens  Bod  og  udsælger  Varerne  til  sine  Hofmænd,  der  med 
mer  eller  mindre  oprigtig  Begejstring  modtager  Sagerne  og  giver 
klækkelige  Priser  derfor,  hvorefter  Schahen  — deler  Gevinsten 
med  Bodens  Ejer. 

Et  af  Hans  Majestæts  vigtigste  Emolumenter  er  dog  Salget  af 
Embeder.  For  de  allerfleste  Embeders  Vedkommende  stilles  der 
nemlig  ikke  Fordring  om  nogen  særlig  Uddannelse;  et  Embede 
er  en  indbringende  Forretning,  hvis  Overtagelse  naturligvis  maa 
betales.  Naar  f.  Eks.  en  Statholderpost  skal  besættes,  forelægges 
der  Ansøgerne  en  Liste  over  den  officielle  Skatteindtægt  af  ved- 
kommende Provins,  men  da  Provinsen  „paa  Grund  af  den  ved- 
varende Fredstilstand“  maa  kunne  yde  mere,  byder  Ansøgerne 
en  30,000  å 40,000  Tomaner  (å  c.  10  Francs)  mere,  og  den,  der 
byder  højest,  faar  Embedet.  Imidlertid  har  Udnævnelsen  kun 
Gyldighed  paa  et  Aar.  Derfor  gælder  det  om  ved  Nytaarsfesten 
at  møde  hos  Schahen  med  en  ordentlig  Pichkesch  for  at  faa 
Embedstiden  forlænget.  Naar  Majestæten  er  tilfreds,  skænker  han 
Embedsmanden  en  Æresdragt  som  Tegn  paa  sin  vedvarende  Be- 
vaagenhed.  Embedsmanden,  der  nu  er  sikker  for  et  Aar  til,  hono- 
rerer Æresdragten  med  en  ny  Gave  til  det  kongelige  Skatkammer. 
Undertiden  ansøger  en  ærgærrig  Stormand  ekstraordinært  om  en 
Æresdragt,  der  betales  efter  en  forhøjet  Takst. 

Denne  Metode  medførér,  som  Lord  Curzon  i sin  Tid  har 
bemærket,  at  Statholderen  maa  have  fire  Maal  for  Øje:  1.  at 
tjene  sit  Udlæg  ved  Købet  af  Embedet,  2.  at  opkræve  den  for- 
drede regulære  Skat,  3.  at  skaffe  sig  Midler  til  vedvarende  at 
købe  sine  Overordnedes  Gunst,  4.  at  lægge  Penge  op,  da  han 
ikke  ved,  hvad  Dag  han  mister  sin  Stilling.  Dette  opnaar  han 
bl.  a.  ved  at  sælge  mindre  Embeder,  uddele  Æresdragter  til  sine 
Undergivne  o.  s.  v.  De  mindre  Embedsmænd  sælger  igen  de 
Poster,  der  sorterer  under  dem,  og  saaledes  fortsættes  der  ned- 
efter, idet  Skatteskruen  spændes  en  Omgang  stærkere  for  hvert 
nyt  Mellemled,  der  skal  have  Erstatning  for  sine  Udgifter  og  tjene 
en  Mudakhil  til.  Det  sidste  ulykkelige  Skatteobjekt,  som  ikke  har 
nogen  under  sig,  hvem  han  kan  presse,  og  derfor  maa  bære  hele 
dette  Bjærg  af  Mudakhil  foruden  den  reglementerede  Skat  til  Stats- 
kassen, lider  i Tavshed  saa  længe,  han  kan,  og  naar  han  er  plyndret 
til  Skindet,  løber  han  sin  Vej  og  lader  den  Jord  eller  den  Beskæf- 

tigelse,  der  ikke  mere  kan  føde  ham,  i Stikken  for  at  søge  sig; 
et  eller  andet  Erhverv,  der  giver  Udsigt  til  en  beskeden  Mudakhil. 
Vel  kan  en  altfor  tyrannisk  Statholder  anklages  for  Schahen,  men 
hans  Undergivne  har  sjælden  Glæde  deraf,  da  Sagen  for  Stat- 
holderens Vedkommende  i Reglen  afgøres  i Mindelighed  med  en 
større  Bøde  til  den  kongelige  Kasse,  og  det  er  ikke  vanskeligt 
at  regne  ud,  hvem  der  i sidste  Instans  vil  komme  til  at  betale 
denne  Bøde. 

Et  trykkende  Tillæg  til  de  øvrige  Tynger,  som  hviler  paa  den 
menige  Befolkning,  er  den  Sværm  af  Ledsagere,  der  følger  Stor- 
mændene.  De  faar  ingen  Løn  og  har  heller  intet  bestemt  Arbejde, 
men  deres  Tilstedeværelse  tjener  til  vedkommende  Stormands 
Forherligelse,  og  de  skaffer  sig  betalt  ved  forskelligartet  Mudakhil, 
i hvis  Erhvervelse  den  Art  professionelle  Snyltegæster  selvfølgelig 
besidder  en  vidunderlig  Færdighed.  Paa  dette  Omraade  har  For- 
holdene forøvrigt  ved  kongelige  Magtbud  forbedret  sig  en  hel 
Del  i de  senere  Aar.  Medens  de  højere  Embedsmænd  endnu 
omkring  ved  1890  havde  et  Følge  paa  50 — 500  Personer,  har 
selv  Storveziren  nu  kun  et  mindre  Antal  Tjenere  om  sig,  naar 
han  rider  ud. 

Mudakhil-Systemet  genfindes  overalt,  i Militæret  som  i Civil- 
administrationen og  i Privatlivet.  Resultatet  er,  at  Landet  affolkes, 
offentlige  Bygninger,  Moskeer,  Karavanseraier,  Broer  o.  1.  ligger 
i Ruiner  overalt,  fordi  de  Penge,  som  lejlighedsvis  anvises  fra 
Statskassen  til  Restauration  og  til  Nybygning,  bliver  hængende  i 
Lommerne  paa  dem,  gennem  hvis  Hænder  Sagen  gaar,  og  den 
udenrigske  Gæld  stiger  paa  en  for  Persiens  vedvarende  Selv- 
stændighed meget  truende  Maade.  Den  værste  Følge  af  Systemet 
er  dog  den  moralske.  Perseren  taber  mer  og  mer  Forstaaelsen 
af  sine  sociale  Pligter;  Hjælpsomhed  og  Ædelmodighed  bliver 
ukendte  Begreber  for  ham.  Han  bliver  plukket  og  udpresset  fra 
alle  Sider  og  maa  derfor  anvende  samme  Metode  overalt,  hvor 
Lejlighed  byder  sig,  for  overhovedet  at  kunne  begaa  sig  i Verden. 

Nu  gives  der  naturligvis  ogsaa  i Persien  Folk,  der  har  For- 
staaelse  af,  hvilken  Kræftskade  hele  dette  degenererede  Regerings- 
system er  for  Landet,  og  flere  Mænd  af  den  Art  har  siden  Midten 
af  det  19.  Aarhundrede  søgt  at  gøre  deres  Indflydelse  gældende. 
Nasreddin  Schah  selv  havde,  hvor  meget  Orientaler  han  end  var, 
Sans  for  Nødvendigheden  af  Reformer.  Han  har  Fortjenesten  af 

først  at  have  brudt  med  den  gamle  Tradition,  at  en  persisk  „Kon- 
gernes Konge"  ikke  kunde  betræde  noget  fremmed  Land  uden 
som  Erobrer,  og  hans  Evroparejser  har  givet  ham  og  de  ledende 
Statsmænd  mange  nye  og  gavnlige  Impulser.  Men  Renselsen  af 
Augiasstalden  syntes  at  overstige  menneskelige  Kræfter,  og  den 
ene  betydningsfulde  Reform  strandede  efter  den  anden. 

Allerede  omkring  ved  1850  forsøgte  den  geniale  Storvezir 
Mirza  Taghi  Khan  at  reformere  hele  Administrationen  og  faa 
afskaffet  Embedssalget.  Han  faldt  for  Modstandernes  Intriger  og 
Bagvaskelser  og  blev  henrettet.  I 1872  blev  Reformplanerne  atter 
taget  op  af  Storveziren  Hadji  Mirza  Husein  Khan.  Han  udtalte 
i en  Rundskrivelse  til  Statholderne  bl.  a.:  „Af  Orden  i Forvalt- 
ningen og  Undersaatternes  Velfærd  afhænger  en  Stats  Storhed. 
Men  disse  Ting  er  umulige  der,  hvor  Havesygen  og  den  deraf 
følgende  Uredelighed  hersker.  Det  er  Schahens  Ønske  at  udrydde 
dette  Onde.  Bestikkelse,  Embedssalg  og  Pischkesch  er  forsvundet 
fra  Hoffet.  Posterne  besættes  efter  Fortjeneste.  Kun  Ærlighel, 
Oprigtighed  og  Sandhed  kræves  i Tjenesten.  Den  som  undertryk- 
ker Kongens  virkelige  Børn,  Hæren  og  Undersaatterne,  nedkalder 
selv  de  strængeste  Straffe  over  sit  Hoved.  Hans  Majestæt  har 
under  Nytaarsaudiensen  ytret,  at  hvis  en  Guvernør  fremtidig 
tvinger  Undersaatterne  til  at  yde  mer  end  Skatterne  til  Staten, 
vil  han  blive  haardt  straffet.  Eders  Løn  strækker  til  til  et  an- 
stændigt Udkomme,  og  desuden  kan  I ved  Opdyrkning  af  Statens 
Jord  o.  1.  skaffe  Eder  en  Bifortjeneste  og  samtidig  virke  i Kul- 
turens Tjeneste."  Men  ogsaa  Mirza  Husein  Khan  blev  snart  styrtet. 
Senere  har  Prins  Melkom  Khan  og  Udenrigsministeren  Mirza 
Said  Khan  løbet  Panden  mod  den  samme  Mur.  Melkom  Khan 
foreslog  i et  anonymt  Skrift  at  skille  den  lovgivende  Myndighed 
fra  den  udøvende  og  overdrage  den  til  en  „lovgivende  Forsam- 
ling", altsaa  at  gøre  Persien  til  en  konstitutionel  Stat. 

Noget  saadant  kunde  Nasreddin  naturligvis  ikke  gaa  med  til. 
Imidlertid  havde  han  allerede  i 1858  prøvet  paa  at  afskaffe  Stor- 
vezirværdigheden  og  tillige  med  Fagministerier  at  indføre  et  Stats- 
raad,  nærmest  efter  russisk  Forbillede.  Medlemmerne  af  denne 
Forsamling  var  først  og  fremmest  Fagministrene,  men  desuden 
andre  ved  politisk  Sagkundskab  fremragende  Mænd.  Antallet  har 
vekslet  en  Del,  men  dog  holdt  sig  omkring  30.  Nasreddin  in- 
teresserede sig  stærkt  for  denne  Institution  og  bestræbte  sig  for 

ved  forskellige  Dekreter  at  lovfæste  dens  Myndighed.  Medlem- 
merne fik  uindskrænket  Talefrihed.  Statsraadets  Beslutninger 
skulde  have  Lovskraft,  naar  de  var  underskrevne  af  alle  Med- 
lemmer, og  alle  vigtigere  Forordninger  saavelsom  Udnævnelsen 
af  Provinsguvernørerne  skulde  vedtages  af  Statsraadet.  I Praksis 
spillede  denne  Forsamling  dog  kun  et  meget  lille  Rolle,  og  da 
Storvezirstillingen  fra  1883  igen  blev  besat,  tabte  den  helt  sin 
Betydning.  Dens  Mening  blev  ikke  æsket  ved  Udnævnelsen  af 
Provinsguvernører,  og  dens  Forhandlinger  blev  til  rent  konver- 
sationsmæssige Drøftelser,  hvis  Resultater  i ingen  Henseende 
forpligtede  Monarken  eller  hans  Factotum,  Storveziren. 

Et  tragikomisk  Eksempel  paa,  hvorledes  Schahens  velmente 
Reformforsøg  strandede  paa  Bureaukratiets  Modstand,  er  følgende : 
Efter  sin  første  Evroparejse  lod  Nasreddin  i alle  større  Byer  op- 
stille Kasser,  hvori  Folk,  der  havde  nogen  Grund  til  at  klage  over 
Øvrighederne,  kunde  nedlægge  Petitioner.  Schahen  havde  selv 
Nøglerne  og  med  visse  Mellemrum  skulde  Kasserne  bringes  til 
ham  og  aabnes  i hans  Nærværelse.  Men  det  kunde  de  lokale 
Myndigheder  paa  ingen  Maade  finde  sig  i,  og  hvad  var  da  simp- 
lere  end  at  stille  Vagt  ved  Kasserne?  Skulde  nogen  være  dristig 
nok  til  at  nærme  sig  den  fatale  Indretning  med  en  beskreven 
Lap  Papir,  saa  skulde  en  god  Portion  Bastonnade  nok  faa  ham 
vænt  af  med  at  klage  til  Schahen.  Derfor  var  Kasserne  til  Schahens 
glædelige  Overraskelse  altid  tomme.  At  der  herskede  saa  stor  Til- 
fredshed over  hele  Riget  havde  han  dog  næppe  tænkt  sig! 

Samtidig  med  dette  mislykkede  Eksperiment  forsøgte  Nas- 
reddin at  oprette  et  Forvaltningsraad,  der  skulde  holde  Øje  med 
Myndighederne  i Provinserne  og  navnlig  se  den  gejstlige  Juris- 
diktion paa  Fingrene.  Mollaherne  indbildte  Folket,  at  det  var  en 
af  disse  nymodens  Indretninger  fra  de  Vantros  Land,  som  skulde 
berøve  det  Gejstlighedens  Støtte  mod  Regeringens  Vilkaarlighed, 
og  der  lød  fra  alle  Kanter  et  saadant  Ramaskrig  mod  Forvalt- 
ningsraadet,  at  det  maatte  opgives.  Med  Forsøget  paa  at  faa  op- 
hævet den  for  Rettens  Haandhævelse  saa  fordærvelige  Asylret 
gik  det  ikke  bedre,  da  Udførelsen  heraf  overlodes  til  Folk  af  den 
gamle  Skole.  I 1889  overdroges  det  Statsraadet  at  udarbejde  en 
ny  Rigslov.  Code  Napoléon  og  den  i Indien  gældende  islamitiske 
Lov  blev  i den  Anledning  studeret,  men  blot  to  Aar  senere  var 
hele  Sagen  glemt. 

En  Række  kongelige  Dekreter  indskærpede  Provinsguver- 
nørerne ikke  at  krænke  Undersaatternes  personlige  Frihed,  men 
derimod  at  beskytte  og  fremme  Handel  og  Industri;  andre  Edikter 
tog  Sigte  paa  et  forbedret  Lægetilsyn,  stræng  Gennemførelse  af 
Vaccineringen  o.  s.  v.  — altsammen  omtrent  lige  virkningsløst. 
Schahen  er  jo  selv  paa  mange  Maader  bundet  ved  Mudakhil- 
væsenet,  Provinsguvernørerne,  der  mest  er  Prinser  af  det  frugt- 
bare kongelige  Hus,  har  liden  Sans  for  Forbedringer,  navnlig  riaar 
disse  vil  gøre  Skaar  i deres  egne  Indtægter,  og  Gejstligheden  har 
gennemgaaende  mødt  alle  nye  Indretninger  med  Mistro  og  fana- 
tisk Uforstand.  Den  gejstlige  Stand  er  gennemsyret  af  en  lignende 
Korruption  som  de  verdslige  Øvrigheder,  men  det  mindre  gode 
Forhold  mellem  disse  to  Magtfaktorer  har  dog  for  Befolkningen 
haft  den  heldige  Følge,  at  den  ofte  hos  den  ene  Part  kunde  finde 
nogen  Beskyttelse  mod  den  anden  Parts  Overgreb. 

I dette  Øde  af  spildte  Kræfter  er  der  dog  enkelte  Lyspunkter. 
De  af  Nasreddin  oprettede  Højskoler,  hvor  Videnskab  og  Teknik 
doceredes  af  evropæiske  Lærere,  har  haft  Bestand  og  endog  for- 
meret sig.  Den  nu  regerende  Schah  Muzaffereddin  er  gaaet  videre 
paa  samme  Bane;  han  har  ladet  unge  Persere  sende  til  de  ev- 
ropæiske Hovedstæder  paa  Statens  Bekostning  for  at  studere. 
Ellers  er  det  sjældent,  at  Persere  selv  sender  deres  Børn  til 
Evropa;  dertil  er  Gejstlighedens  Indflydelse  endnu  for  stærk,  og 
selv  om  hjemvendende  Studenter  fra  Paris  eller  Wien  er  bievne 
kendeligt  paavirkede  af  den  evropæiske  Aand,  anser  de  det  endnu 
for  raadeligst  ved  Ankomsten  til  den  persiske  Grænse  at  kaste 
den  evropæiske  Dragt,  trække  i Lammeskindshuen  og  demonstrere 
deres  schiitiske  Rettroenhed,  der  hos  Perserne  træder  i Patrio- 
tismens Sted. 

Den  rette  Vej  til  Landets  Reformering  vilde  utvivlsomt  være 
en  foreløbig  systematisk  Ansættelse  af  dygtige  Evropæere  i for- 
skellige vigtige  Dele  af  Administrationen,  og  vel  at  mærke  helt  op 
til  den  øverste  Ledelse.  Saaledes  er  Toldvæsenet  kommet  i en 
god  Gænge,  idet  det  for  faa  Aar  siden  er  blevet  overdraget  til 
Belgiere.  Naar  derimod  Overledelsen  er  i Hænderne  paa  persiske 
Bureaukrater,  staar  evropæiske  Inspektører  og  Administratorer 
magtesløse  og  trækker  sig  derfor  tilbage  den  ene  efter  den  anden. 
Et  Vidnesbyrd  herom  er  den  møjsommelige  Udvikling,  som  Post- 
væsenet har  gennemgaaet  i Persien  siden  den  første,  sørgelige 

Begyndelse  i Midten  af  forrige  Aarhundrede,  da  Lederen  af  Fri- 
mærkeafdelingen straks  lod  trykke  100,000  Frimærker  til  sin  egen 
Fordel. 

Den  elskværdige  og  godmodige  Muzaffereddin  er  ingenlunde 
nogen  ubegavet  Monark,  savner  heller  ikke  Interesse  for  sit  Folks 
Vel.  Det  forsikres,  at  han  under  sine  kostbare  evropæiske  Bade- 
rejser, — som  i Parantes  bemærket  har  bidraget  meget  til  Finans- 
nøden  i Persien,  — omhyggelig  har  studeret  de  forskellige  Staters 
Indretning  i den  Hensigt  at  udvælge  for  sit  Folk,  hvad  der  maatte 
passe  bedst  Men  han  er  vankelmodig  og  mangler  Energi,  og 
medens  hans  Slægtning,  Storveziren  Ain-ed-daula , misregerede 
Landet,  er  Frihedsbevægelsen  under  Indflydelse  af  Verdensbe- 
givenhederne vokset  med  en  Fart,  der  er  hidtil  uhørt  i det  tra- 
ditionsbundne Persien.  Hvor  dybe  Rødder  de  nye  Længsler  alle- 
rede har  slaaet  i Folket,  ses  bedst  af  den  sælsomme  Kendsgærning, 
at  Klerus,  den  mest  forbenede  og  hidtil  mest  reformfjendtlige 
Del  af  det  iranske  Samfund,  har  sat  sig  i Spidsen  for  Friheds- 
kravet. 

Noget  stort  Maal  af  politisk  Frihed  kan  der  ganske  vist  ikke 
ventes  paa  Grundlag  af  en  raadgivende  Forsamling  bestaaende 
af  Repræsentanter  for  Prinserne,  Gejstligheden,  Kadjarerne  (den 
tyrkiske  Stamme,  hvoraf  Kongefamilien  er  udgaaet),  Adelen,  Køb- 
mændene og  Haandværkerne,  hvor  altsaa  de  herskende  Klasser 
har  sikret  sig  i hvert  Tilfælde  de  tre  Grupper,  i Særdeleshed  da 
Schahen  dog  til  syvende  og  sidst  selv  afgør,  om  han  vil  følge 
dens  Henstillinger  eller  ej.  Om  Valgsystemet  er  foreløbig  ingen 
nærmere  Bestemmelser  trufne,  men  man  kan  med  Sikkerhed  gaa 
ud  fra,  at  det  ikke  vil  blive  af  en  saadan  Art,  at  det  vilde  til- 
fredsstille evropæiske  Liberale.  Dog,  det  persiske  Folk  er  nøjsomt 
og  har  pligtskyldigst  tændt  Glædesblus  over  hele  Riget  — vel  nok 
efter  højere  Ordre.  Siden  synes  Gejstlighedens  Krav  efter  den 
heldige  Begyndelse  at  være  steget  i en  betænkelig  Grad.  Scha- 
hens  Sundhedstilstand  har  oftere  i den  sidste  Tid  givet  Anled- 
ning til  Bekymring,  og  ingen  kan  forudse,  om  et  eventuelt  Tron- 
skifte vil  give  den  hastig  opstaaende  Bevægelse  Vind  i Sejlene 
eller  virke  i modsat  Retning.  Khoda  midaned  — Gud  alene  ved 
det!  — som  Perseren  siger.  Arthur  Christensen. 

a de  skandinaviske  Kunstnere  for  godt  en  Snes 
Aar  siden,  efter  det  glade,  ungdommelige  Samvær 
paa  Skagen  og  i Paris,  drog  hjem  hver  til  sit 
Land,  fik  de  paa  forskellig  Maade  i Stockholm, 
Kristiania  og  København  Brug  for  deres  Kræfter. 
Svenskerne  gav  sig  straks  til  at  storme  deres 
hæderkronede  og  forstokkede  Kunstakademi.  Men  Angrebet  blev 
slaaet  tilbage,  og  nu  har  „Opponenterne"  i tyve  lange  Aar  ligget 
foran  Murene.  De  har  dog  ikke  tabt  Modet.  Det  ser  man  alle- 
rede af  den  røde,  vajende  Fane,  der  pryder  Omslaget  paa  den 
Rapport,  „ Hvad  vår  kamp  gållt“,  som  Føreren,  Richard  Bergh, 
i Fjor  udgav;  og  gennemlæser  man  Bogen,  mærker  man,  at  det 
svenske  Kunstakademi  i disse  mange  Aar  har  haft  en  virkelig 
Mission:  det  har  holdt  Galden  flydende  hos  Belejrerne. 

Danskerne,  der  ogsaa  havde  et  gammeldags  Kunstakademi, 
bar  sig  mere  besindig  ad.  De  gjorde  nemlig  ikke  noget  Forsøg 
paa  at  tage  Borgen  med  væbnet  Haand;  de  udsultede  den  lang- 

somt.  Lige  over  for  den  ærværdige  gamle  Borg  opførte  de  en 
helt  ny  Fæstning,  og  fra  det  Øjeblik  af,  da  Kunstnernes  Studie- 
skoler var  blevet  oprettet  — de  holdt  i Fjor  i al  Stilhed  25- 
Aars  Jubilæum  — , kunde  man  ikke  blot  hindre  al  videre  Tilfør- 
sel, men  man  havde  ogsaa  den  Glæde  at  modtage  det  unge 
Mandskab,  der  i store  Skarer  deserterede  fra  Akademiets  Maler- 
skoler. Nu  skal  det  vist  holde  haardt  selv  for  en  Maler  som 
Viggo  Johansen  at  løfte  Modet  hos  Akademiets  Besætning. 

Nordmændene  endelig  havde  ikke  noget  Akademi  hjemme  at 
bakses  med;  de  skulde  derimod  forsøge,  om  de  i det  hele  taget 
maatte  være  i Norge.  Thi  vel  havde  ogsaa  tidligere  Norge  frem- 
bragt Kunstnere,  men  de  havde  ikke  levet  i deres  Fødeland. 
Dahl  havde  malet  norske  Prospekter  i Dresden,  Tidemand  Bil- 
leder af  norsk  Almueliv  i Dtisseldorf,  Gude  virkede  som  Lærer 
i Dtisseldorf,  Karlsruhe  og  Berlin  — for  blot  at  nævne  de  be- 
tydeligste. Nu,  det  vil  sige  i Tiden  omkring  1880,  gjaldt  det  for 
Maierne  at  vinde  fast  Fodfæste  hjemme,  eller  med  andre,  mere 
•ligefremme  Ord:  det  gjaldt  for  dem  at  skabe  et  Marked  for  norsk 
Kunst  i selve  Norge.  Vi  Danske  har  lidt  vanskelig  ved  at  for- 
staa,  hvad  dette  egenlig  vil  sige.  Hos  os  er  den  dygtige  Kunstner 
sin  Løn  værd;  det  fremgaar  bl.  a.  af  Skattelisterne.  Men  medens 
der  hos  os  paa  de  aarlige  Udstillinger  sælges  Malerier  for  Ti- 
tusinder, sælges  der  i Norge  kun  for  Tusinder.  Her  hjemme  er 
der  vel  nok  en  Snes  Mennesker,  der  har  Lyst  og  Evner  til  at 
tage  en  Kunstner  i Opløbet;  i Norge  er  der  egenlig  kun  een 
Mand,  hvis  Midler  er  hans  Kunstsans  jævnbyrdige;  det  er  den 
Mand,  hvis  Navn  pryder  Titelbladet  paa  Andreas  Auberts  Udsigt 
over  norsk  Malerkunst  i det  19.  Aarhundrede.  Staten,  Kommu- 
nerne, højsindede  Privatfolk  stiller  hos  os  aarlig  Malerne  store 
Opgaver.  Gud  skal  vide,  at  Sansen  for  monumental  Malerkunst 
her  hjemme  uden  Skade  kunde  være  større.  Men  i Forhold  til 
Norge  er  Danmark  paa  dette  Omraade  et  Vidunderland,  et  Kun- 
stens Eldorado.  Nu,  da  Norge  har  vundet  fuld  Selvstændighed, 
vil  Kunstens  Vilkaar  vel  ogsaa  blive  bedre.  Man  vil  da  ogsaa  i 
Norge  — ganske  som  hos  os  — være  klar  over,  at  Kunsten  paa 
en  Maade  er  Blomsten  af  Tilværelsen,  og  at  den  gode  Kunst 
har  det  forud  for  Blomsten,  at  den  ikke  visner,  men  evig  bevarer 
sin  Duft  og  Farve. 

Men  det  har  i hvert  Fald  ikke  været  nogen  Sinecure  at  er- 

hverve  Titlen  som  Kunstens  Landnamsmænd  i Norge,  saadan 
som  Frits  Thaulow,  Christian  Krohg  og  Erik  Werenskiold  har 
gjort  det.  Den  første  af  de  tre  har  da  heller  ikke  villet  bære  de 
Byrder,  der  er  forbundet  med  den  stolte  Titel.  Han  har  flyttet 
sine  Højsædestøtter  til  Paris.  Her,  ude  paa  Boulevard  Berthier, 
ejer  han  Hus  lige  ved  Siden  af  en  anden  europæisk  Navnkun- 
dighed, Yvette  Guilbert.  Saa  vidt  kan  norske  Malere  bringe  det 
udenfor  Norge. 

Fremmede  har  lidt  vanskelig  ved  at  forstaa  den  Strid,  der  er 
gaaet  forud  for  den  norske  Udstilling,  og  hvis  Efterdønninger  og- 
saa  er  naaet  hertil.  Thi  de  svenske  Malere,  vi  for  faa  Aar  siden 
stiftede  Bekendtskab  med,  var  mere  end  en  „Gruppe".  Den,  der 
har  set  svenske  Kunstudstillinger,  vil  have  bemærket,  at  „Kunst- 
nerforbundet"  omsluttede  Sverigs  kraftigste  Kunst,  og  skønt  det 
indeholdt  en  Samling  meget  udprægede  Personligheder,  holdtes 
det  sammen  af  den  fælles  Kamp  mod  det,  der  kaldes  akademisk 
Malerkunst,  som  baade  er  noget  ydre,  Fremstillingsmaaden,  men 
ogsaa  noget  indre,  Kunstnerens  Forhold  til  sit  Emne.  Nordmæn- 
dene  har  nu  ikke  noget  akademisk  Maleri,  ikke  heller  nogen 
privilegeret  Kunst  at  slaas  med;  det  er  vel  den  egenlige  Grund 
til,  at  de  rives  ganske  i Flæng.  For  en  Udenforstaaende  synes 
det  Kit,  der  sammenholder  „Gruppe  1“  ikke  at  være  af  fastere 
Beskaffenhed  end  den  Hvisken  og  Tisken,  hvoraf  Kliker  dannes. 

Hvorom  alting  er:  Den  norske  Udstilling  giver  ikke  noget 
paalideligt  Udtryk  for  norsk  Malerkunst,  saadan  som  den  er  for 
Tiden.  Der  mangler  noget  af  Hovedet  og  noget  af  Halen  og  et 
godt  Stykke  af  Kroppen.  Amaldus  Nielsen  (der-  ikke  udstiller) 
bruger  omtrent  samme  Midler  og  sætter  sig  lignende  Maal  som 
Fredrik  Collett,  men  Midlerne  er  finere  anvendte  og  Maalet  højere. 
Man  savner  bitterlig  denne  Maler,  der  er  omtrent  det  samme  for 
norsk  Landskabskunst,  som  Kyhn  har  været  for  dansk.  Henrik 
Lund  — for  at  nævne  en  af  de  yngste,  der  ikke  udstiller  — 
stræber  efter  de  samme  Maal  som  Laureng,  men  i sine  bedste 
Ting  .med  et  større  malerisk  Talent.  Skredsvig  og  Eyolf  Soot, 
Sven  Jørgensen  og  Halfdan  Strøm,  lutter  Kunstnere  der  sav- 
nes, belyser  den  norske  Naturalisme  i hvert  Fald  lige  saa  godt 
som  Eilif  Peterssen,  og  kan  være  mere  ejendommelig  norske  end 
Christian  Krohg. 

Dette  kunde  nu  være  som  det  vilde,  hvis  Udstillingen  bar  et 

særlig  udsøgt  Præg.  Men  det  gør  den  ingenlunde.  Den  indehol- 
der en  Hoben  Billeder,  der  aldeles  ikke  egner  sig  for  Eksport. 
Næppe  en  Femtedel  af  Udstillingens  343  Numre  har  selvstændig 
Betydning.  Vil  man  gøre  sig  gal,  kan  man  sige,  at  det  egenlig  er 
et  ret  stift  Stykke  at  sende  os  hele  denne  Ladning  usorteret  paa 
Halsen,  og  at  det  ikke  vidner  om  synderlig  Agtelse  for  et  dansk 
Publikum.  Vil  man  være  omgængelig,  kan  man  lade  som  man 
ikke  ser  alt  det  daarlige,  og  blot  søge  at  finde  sig  til  Rette  i det 
virkelig  gode  og  betydelige. 

Selv  saa  taalmodige  Kritikere  som  Aubert,  Jens  Thiis  eller 
unge  Rolf  Thommessen  har  sikkert  stundom  en  Del  Besvær 
med  at  fortolke  de  norske  Malere  for  deres  Landsmænd,  thi  i 
Norge  veksler  den  maleriske  Opfattelse  brattere  end  vistnok  i 
noget  andet  Land  i Verden.  Det  kommer  deraf,  at  der  ikke  er 
nogen  egenlig  fast  Kunstskole  i Norge;  hver  Gang  der  finder  et 
malerisk  Gennembrud  Sted,  sker  det  i Tilknytning  til  Udlandet 
I vor  Malerskole  er  der  aldrig  mere  Uro  i Geledderne,  end  at 
Sammenhængen  kan  paavises,  men  naar  de  norske  Kritikere  skal 
bruge  Pegepinden  for  deres  Landsmænd,  maa  de  bestandig  pege 
ud  af  Landet.  Det  vilde  derfor  ikke  være  underlig,  om  det  nor- 
ske Publikum  en  Gang  imellem  følte  sig  en  Smule  usikkert  thi 
skønt  det  Udvalg,  vi  for  Tiden  har  paa  Charlottenborg,  kun  inde- 
holder Arbejder  fra  den  sidste  Menneskealder  — det  ældste  er 
en  Studie  af  Collett  fra  1877  — har  man  her  Prøver  paa  tysk 
Ateliermaleri,  fransk  Naturalisme,  Friluftsmaleri,  Valørmaleri  og 
det,  der  kaldes  Syntetism'e.  Hvert  af  disse  Ord  betyder  et  for- 
skelligt Maal  for  Malerkunsten. 

Man  faar  undertiden  det  Indtryk,  at  den  maleriske  Opfattelse, 
som  de  norske  Kunstnere  tilegner  sig  i Udlandet,  er  et  Flag,  der 
skaf  dække  Ladningen.  I Hans  Heyerdahls  Kunst  er  Flaget 
aabenbart  mere  værd  end  Ladningen,  eller  rettere  Flagene,  thi 
der  er  flere  Duge;  een,  den  bedste,  er  skaaret  af  tysk  Atelier- 
klæde med  Farver  fra  Gallerierne,  en  anden  er  gjort  af  Fantin 
Latours  fantastiske  Lyseffekter.  Men  baade  Billederne  fra  Mont- 
martre  og  det  store  Figurbillede  „Tilstaaelse"  røber  ubarmhjertig, 
at  Lasten  er  tom.  Skønt  ogsaa  Eilif  Peterssen  sejler  under  for- 
skellige Flag,  der  er  laant  baade  fra  Munchen,  fra  Krøyer  og  fra 
Roil,  er  hans  Ladning  dog  langt  vægtigere.  Man  beundrer  mange 
dygtige  og  solide  Enkeltheder  i hans  Billeder,  selv  om  man  stun- 


Digitized  by  L^ooQle 


Den  norske  Kunst-Udstilling 


857 


dom  har  svært  ved  at  undertrykke  en  Gaben  over  dem  som 
Helhed.  Kraftigst  og  dygtigst  i enhver  Henseende  er  det  store 
Portræt  af  Arne  Garborg.  Den  henkastede  Stilling  med  venstre 
Arm  slængt  over  den  hvide  Stoleryg,  og  den  sammensunkne 
Holdning,  med  højre  Haand  halvknyttet  under  Hagen,  antyder 
det  opløste  og  midtpunktsavnende  i den  fremstillede  Personlig- 
hed, og  dette  Indtryk  understøttes  af  det  tungsindigt  grublende 
i Hovedet.  Det  er  et  ypperligt  Karakterbillede,  lige  saa  fast  som 
Skikkelsen  er  opløst,  gennemført  lige  ud  til  de  store,  løse  Hæn- 
der, de  bedste  paa  Udstillingen.  Desværre  ødelægges  de  kølige, 
sanddru  Farver,  hvori  Billedet  ellers  er  holdt,  af  den  varme, 
rødbrune  Ateliertone,  hvormed  hele  højre  Side  af  Baggrunden  er 
overlagt. 

Med  kvindelig  Smag  og  Elegance  bærer  Harriet  Backer  de 
forskellige  maleriske  Dragter,  der  er  tilsyede  i Udlandet,  i Fir- 
serne fine  og  kunstfærdige  Atelierlarver,  som  i Billedet  med 
den  røde  Silkekjole,  der  løfter  sig  op  fra  den  brune  Baggrund, 
eller  de  nydelig  behandlede  Kar  i „Bondestuen  fra  Bretagne"; 
i Halvfemserne  er  det  saa  Dagslyset,  der  gør  rent  i Stuernes  og 
Kirkernes  Kroge  og  fejer  Ateliertonerne  bort,  og  et  og  andet  Forsøg 
i Tonemaleri  dukker  op,  som  den  fint  i blaat  og  hvidt  stemte 
„Portrætskitse".  Og  baade  i Gouache  og  i Olie  har  Gerhard 
Munthe  tilberedt  delikate  Retter,  der  smager  mere  af  Munchener- 
Køkken,  end  vi  er  vant  til  her  hjemme,  men  som  egenlig  ikke 
passer  for  vore  Ganer. 

Selv  Werenskiold  har  endnu  i 1895  et  Tilbagefald  til  Atelier- 
maleriet, nemlig  i det  brune  Knæbillede  af  Henrik  Ibsen.  Men 
iøvrig  havde  Kunstneren  allerede  da  forlængst  malet  Friluftsbil- 
leder,  som  Kristiania-Museets  Bondebegravelse,  og  forsøgt  sig  som 
Valørmaler.  Det  i malerisk  Henseende  fyldigste  Arbejde,  han  ud- 
stiller, et  Barnekammer  med  en  Vugge  og  et  Par  Smaadrenge 
(1887),  udmærker  sig  netop  ved  den  Finhed,  hvormed  Børnenes 
Lød  er  givet  i Lyset.  Men  Werenskiold  har  ogsaa  forsøgt  sig 
med  den  Formens  og  Farvens  Simplificering,  der  benævnes  Syn- 
tetisme  (f.  Eks.  Billedet:  Vinternat,  Maaneskin),  og  i de  sidste 
Aar  har  han  stræbt  at  give  enkelte  Billeder  malerisk  Kraft  ved 
at  stille  Farverne  ubrudte  mod  hinanden. 

Det  er  indtagende  at  se  en  navnkundig  Mand  saaledes  Gang 
paa  Gang  kaste  sig  ud  i nye  maleriske  Forsøg;  men  paa  den 

anden  Side  røber  disse  Forsøg,  at  Farven  egenlig  ikke  er  det 
rette  Udtryk  for  Werenskiolds  Kunst.  Han  udstiller  ganske  di- 
lettantiske Billeder  — som  det  ovennævnte  „Vinternat",  der  ejes 
af  Frithjof  Nansen  — , og  intet  af  hans  Malerier  tilfredsstiller 
malerisk  helt  ud.  Et  af  de  bedste,  Billedet  af  Prof.  Sars,  hvor 
det  hvide  Hoved  er  hensat  fint  og  let  som  Sne,  er  ødelagt  af 
Baggrundens  knaldblaa  Væg,  og  Kunstneren  har  nænnet  at  sig- 
nere det  med  ildrødt.  Men  det  er  jo  ogsaa  med  Sort  paa  Hvidt, 
at  Werenskiold  har  vundet  Navnkundighed  som  Nordens  sjæl- 
fuldeste  Illustrator.  Udstillingen  burde  have  stræbt  at  understrege 
dette. 

Skønt  Maleriet  saaledes  ikke  er  Werenskiolds  egentlige  Felt, 
er  han  dog  sikkert  for  Tiden  Norges  sjælfuldeste  Portræt- 
maler. Han  indlader  sig  ikke  — som  Eilif 'Peterssen  i Portrætet 
af  Garborg  — paa  en  Karakteristik,  der  naar  lige  ud  til  Finger- 
spidserne. Han  griber  Personligheden  i raske  Træk,  navnlig  igen- 
nem Aasynet,  og  mest  gennem  Blikket,  der  jo  er  Sjælens  Spejl. 
Hvor  er  i Billedet  af  den  gamle  Professor  Sars  Blikket  ikke 
skarpt,  vaagent,  klart  og  ungt  bag  Guldbrillerne;  mysende  og  lys- 
sky i Billedet  af  den  hvidblonde  Professor  Schønberg  med  det 
store,  kantede  Hoved;  fast  og  maalbevidst  i de  to  Portræter  af 
Statsminister  Michelsen.  I saadanne  Billeder  støder  det  ikke,  at 
Hovederne  aabenbart  er  for  store,  thi  de  paagældende  Mænd  be- 
herskes fra  Hovedet  af.  Mest  indtagende  er  dog  Brystbilledet  af 
en  virkelig  levende  gammel  Generalkrigskommissær,  med  Sl 
Olafsordenens  røde  Baand  under  den  sorte  Kjole,  og  det  glat- 
ragede Ansigt  knejsende  over  det  hvide  Slips.  Ved  ganske  lette 
Midler  — Holdningen,  Minen,  Haarsætningen  — har  Kunstneren 
løftet  denne  gamle  fine  Herre  med  den  eventyrlige  Titel  op  over 
Dagen  og  Virkeligheden  og  lige  lukt  ind  i et  H.  C.  Andersen’sk 
Eventyr. 

Alle  disse  Malere  har  hvert  Tiaar  ladet  sig  nye  Klæder  sy  I 
Udlandet.  Men  een,  Fredrik  Collett , virker  mellem  dem  som  en 
Klassiker,  fordi  han  har  arbejdet  med  de  samme  maleriske  Mid- 
ler, som  han  har  tilegnet  sig  for  en  Menneskealder  siden.  Det 
er  en  varm,  brunviolet  Tone,  der  danner  Grundfarven  i hans 
Billeder;  ud  fra  den  løser  sig  Snemassernes  Hvide  — thi  det 
er  lutter  Vinterbilleder  han  maler  — , Himlens  Graa  og  nu  og 
da  røde  Striber  i Luften.  Men  hans  Billeder  er  ikke  blot  male- 

risk  sikkert  afvejede;  han  kender  ogsaa  Liniernes  Hemmelig- 
heder. Det  er  Foreningen  af  Farvemassernes  Fordeling  og  Linie- 
strukturen, der  giver  hans  Billeder  deres  rolige,  klassiske  Hold- 
ning. Det  egenlige  Haandelag  i hans  senere  Arbejder  staar  dog 
ikke  ret  paa  Højde  med  den  maleriske  og  dekorative  Virkning. 
Behandlingen 
er  noget  flos- 
set og  ulden, 
stundom  grov. 

Hans  gamle 
„ Indgangsport 
til  Rigshospi- 
talet“(fral877) 
er  dog  ikke  blot 
et  sandt  Pa- 
radigma paa 
Billedkompo- 
sition : Piller- 
nes og  Gitte- 
rets rette  og 
Forgrundstræ- 
ernes luneful- 
de Linier  hol- 
der Mellem- 
grundens Byg- 
ninger tilbage, 
ogdisse  fjerner 
atter  de  blødt 
fortonede  Bag- 
grundstræer. 

Men  den  Let- 
hed og  Aandfuldhed,  hvormed  Billedet  er  modelleret  op,  og  den 
udsøgte  Finhed  i Tonerne  gør  det  til  et  af  Udstillingens  aller- 
mest forfriskende  Værker. 

Christian  Krohgs  Billeder  fra  Firserne  er  just  i den  for  Kunst- 
værker allerfarligste  Alder,  i hvilken  det  enten  gaar  mod  For- 
glemmelse eller  Udødelighed;  de  har  nemlig  mistet  Aktualitetens 
Tiltrækning,  men  er  endnu  ikke  gaaet  over  i Historien.  Det  er 
derfor  til  den  største  Hæder  for  dem,  at  uagtet  vore  Dages 


Fredrik  Collett,  Indgangsport  til  det  gamle  Rigshospital.  1877. 

Malerkunst  sætter  sig  andre  Maal,  er  der  ikke  faldet  et  Fnug  af 
Forældelsens  Støv  over  dem.  De  synes  at  have  bestaaet  Ild- 
prøven. 

Hans  Billeders  Virkning  understøttes  først  og  fremmest  ved 
den  Maade,  hvorpaa  de  er  afskaame.  Kunstneren  fører  Rammen 
tæt  hen  om  Figurerne,  som  i Billedet  af  den  gamle  Kone  i 
Søndagsstadsen  eller  den  lille  syge  Pige,  der  hviler  i sin  Læne- 
stol. I Billedet  fra  „Kobbergrunden*  er  Rammens  Overkant  lagt 
under  Søens  Horisont,  og  Baaden,  der  sejler  ind  fra  højre,  over- 
skæres af  Rammen.  Man  har  unægtelig  en  stærk  Fornemmelse 
af  at  være  paa  Søen,  og  af  at  Fartøjet  suser  hen  over  Bølgerne. 
I Billedet  af  den  sovende  Moder  ved  Vuggen  er  Overkanten 
lagt  saa  lavt,  at  Konen  maatte  støde  Hovedet  op  igennem  den, 
hvis  hun  rejste  sig.  Herved  faar  Beskueren  et  Indtryk  af  Stuens 
Lavloftethed.  I andre  Billeder  ligger  Skibes  Skrog  skraat  til 
Horisontlinien,  saa  vi  bliver  delagtige  i Duvningerne. 

Desuden  overskærer  Kunstneren  tilsyneladende  sine  Billeder 
rent  vilkaarlig  udadtil;  det  er  et  Hjørne  af  en  Stol,  en  Ende  Tov 
eller  lign.,  som  overskæres  af  Rammens  Underkant.  Og  han 
drager  Forgrundsfigurer  og  Forgrundsgenstande  saa  langt  frem, 
at  de  — som  i Eventyret  — synes  at  løsne  sig  fra  Billedfladen, 
idet  de  svulmer  op  som  paa  en  Fotografi.  Vi  kender  disse  Prin- 
ciper for  Billedafskæring  fra  vor  egen  Malerkunst  i Firserne, 
men  ingen  anden  nordisk  Maler  har  gennemført  dem  saa  kon- 
sekvent og  saa  radikalt,  og  ingen  anden  nordisk  Malers  Billeder 
har  et  saa  levende,  overvældende  Præg  af  at  være  vilkaarlige 
Udsnit  af  Virkeligheden. 

Dette  beror  ogsaa  paa,  at  Krohg  som  Maler  svælger  i Stof- 
ferne. Tag  et  Billede  som  „Sygt  Barn*.  Her  er  de  forskellige 
Stoffer,  Natkjolens  smaarynkede  Linned,  det  hvide  Uldtæppe  og 
Barnets  voksblege  Hud  mod  det  hvide  Pudevaar  givet  med  fuld- 
komment Mesterskab.  I Billedet  af  Sypigen,  der  ved  Morgengry 
er  falden  i Søvn  ved  Symaskinen,  staar  den  matlysende  Lampe 
herligt  sammen  med  det  blaastribede  Gardin,  der  gennemskinnes 
af  Dagskæret.  Men  ellers  er  det  ikke  Farvernes  Sammensmelt- 
ning, der  udmærker  Krohgs  Billeder.  Smukkest  sammenholdt  i 
Tonen  er  vel  Skagensbilledet  af  Moderen  ved  Vuggen  (hvis  røde 
Farve  atter  bryder  Tonen)  og  et  andet  overmaade  kraftigt  Bil- 
lede fra  Skagen,  en  gammel  Kone,  der  skærer  Rugbrød.  Ellers 

styrter  Kunstneren  sig  som  en  Løve  over  Stofferne,  uden  at 
tage  synderligt  Hensyn  til  Luften  som  Formidler.  Der  er  ofte 
noget  luftløst  i hans  Billeder,  saa  Genstandene  staar  noget  haardt 
mod  hinanden  og  Billedet  som  Helhed  virker  en  Smule  raat 
Den  bekendte  Fremstilling  af  en  forslidt  Arbejderkone,  der  for- 
manende tager  sin  letsindige  Datter  om  Armen,  er  baade  et 
Eksempel  paa  Krohgs  overvældende  Stoflighed  og  hans  Kunsts 
Luftløshed. 

Enkeltstudien  er  Grundlaget  for  Krohgs  faste  og  mandige 
Kunst.  Ved  Hjælp  af  Enkeltstudier  bygger  han  sine  figurrigé 
Billeder  op,  og  man  kan,  om  man  vil,  atter  dele  dem  i deres 
Enkeltheder.  Det  gælder  f.  Eks.  om  det  store,  elskværdige  Bil- 
lede „I  Ballien",  hvoraf  der  uden  Vanskelighed  kunde  gøres  et 
Par  fortræffelige  Billeder.  Saa  langt  som  Studien  kan  bære,  saa 
langt  naar  Krohg  i sin  Kunst,  men  heller  ikke  videre.  Den  hel- 
lige Enfold,  der  er  tilstræbt  i Holdningen  af  den  hvidhaarede  og 
sortklædte  „Faster",  ser  en  Smule  tillavet  ud,  og  den  honning- 
gule Farve  i Haar  og  Ansigt  er  tæt.  op  ad  det  vamle.  I det 
sidste  Tiaar  har  Kunstneren  i sine  Portræter  tilstræbt  noget  liv- 
fuldt paa  Bekostning  af  Enkelthedernes  Gennemførelse.  Men  den 
Fare,  der  stedse  har  truet  ham  — nemlig  et  Stænk  af  det  vul- 
gære i Farven  og  ogsaa  i Opfattelsen  — er  da,  navnlig  i et  Par 
Kvindeportræter,  traadt  hans  Kunst  betænkelig  nær. 

Alt,  hvad  der  ikke  er  givet  Krogh  som  Kunstner,  finder  man 
hos  Edvard  Munch.  Hans  Farver  jubler  og  klager;  hans  Billeder 
slaar  ikke  ved  deres  Sanddruhed,  men  griber  ved  Farvestemnin- 
gens  Magt;  hans  Kunst  har  det  dybe  Perspektiv,  han  løfter  sig 
højt  over  Dagliglivet.  Ogsaa  han  har  malet  et  Billede  af  et  sygt 
Barn.  Krohgs  lille  Pige  er  sat  til  Rette  for  at  afbildes,  og  gengivet 
saa  vidt  som  et  skarpt  Øje  og  en  dygtig  Haand  formaar.  Hos 
Munch  er  det  en  Farvefantasi  i rødgyldent,  hvidt  og  blaasort; 
og  det  er  en  Sjæl,  der  forklaret  løftes  ud  af  Tilværelsens  Tynge 
og  et  Menneske,  der  bøjes  mod  Jorden.  Kummer  og  Forjættelse, 
Mørke  og  Lys,  de  to  Magter  der  behersker  Malerkunsten,  som 
de  behersker  Tilværelsen,  har  i dette  Billede  faaet  det  aandigste, 
skønneste  Symbol. 

Dog  det  mest  gribende  Billede  paa  Udstillingen  er  Munchs 
„Vaar".  De  svulmende  Linier  i Gardinet,  der  bevæges  af  For- 
aarsvinden,  Bordtæppets  robuste  Former  og  den  ældre  Kones 

runde  Omrids  fremhæver  det  slappe  og  indfaldne  ved  den  stak- 
kels dødssyge  unge  Piges  Skikkelse,  der  er  Billedets  Centrum, 
og  hendes  hektisk  blege  Hoved  paa  den  hvide  Pude  udhæves 
mod  Mahogniskabets  sunde  mørkebrune  Farve.  Og  hvilket  sæl- 


Edvard  Munch,  Sygt  Barn.  1896. 


somt  bevægende  Billede,  bygget,  som  det  er,  paa  Modsætningen 
mellem  Foraar,  Lys,  Farvejubel  — og  haabløs  Undergang. 

Desværre  har  Kunstneren,  der  med  saadanne  Billeder  har 
tilført  norsk  Malerkunst  det  højeste  og  det  dybeste,  som  den 
endnu  har  naaet,  i senere  Arbejder  hengivet  sig  til  vegere  og 
blødere  Farvefantasier,  der  vel  har  nogen  Sjæl,  men  intet  Legeme. 
Og  desværre  for  Udstillingen  er  den  Billedhugger,  der  sikkert 
for  Tiden  er  den  betydeligste  i den  germanske  Verden  over- 
hovedet, Gustav  Vigeland,  kun  mangelfuldt  repræsenteret.  Thi 


Digitized  by  CjOOQle 


Den  norske  Kunst-Udstilling 


863 


hans  Buster  er  ganske  vis!  Vidnesbyrd  om  en  glimrende  Over- 
fladebehandling, men  de  røber  ikke,  hvad  Vigeland  er  som 
Kunstner. 

Af  andre  udstillende  Kunstnere  forekommer  Eiebakke  os  helt 
hjemlig  som  den 
Elev  af  Zahrtmann 
han  er  — endnu 
med  Eftertryk  paa 
Elev  — , og  Ger- 
hard Munthe  helt 
fremmed  med  sin 
dekorative  Kunst, 
der  knytter  Forbin- 
delse med  Jæmalde- 
rens  og  Middelalde- 
rens retlinede  Orna- 
mentik og  Figurstil. 

Vi  har  Grund  til  at 
misunde  Nordmæn- 
dene  deres  illustre- 
rede Snorre- Over- 
sættelse — hvortil 
Munthe  og  den  tid- 
lig bortkaldte  Ege- 
dius  har  givet  de 
mærkeligste  Bidrag 
— , saa  meget  mere, 
som  vi  i Niels  Skov- 
gaard  har  en  Kunst- 
ner, der  egner  sig 
bedre  til  Saxo-Illu- 
strator  end  til  Ar- 
kæolog. Interessante  Gus,,v  Vig'Und’  Bus,e  *f  Arne  Garborg  l903- 

er  Thorvald  Erichsens  Forsøg  paa  at  uddrage  en  malerisk  Es- 
sens af  Genstandene.  Finest  virker  hans  Billeder,  jo  mindre 
substantielle  Genstandene  er  (Glas,  Tiill,  Blomster).  Seværdige 
er  ogsaa  Laurengs  Forsøg  i Linieholdning  og  Farve-Forenkling. 

En  broget  Skare,  denne  „Gruppe  I“,  som  det  for  Eftertanken 
ikke  er  let  at  faa  under  samme  Hat.  Og  dog,  lad  os  til  Slut  for- 
søge det. 

De  har  i Norge  et  Ord,  hvortil  vi"  ikke  ejer  noget  tilsvarende 
dansk  Udtryk;  det  er  Ordet  Siarv.  Naar  en  Mand  gaar  i Sel- 
skab med  ulastelig  sort  Kjole  og  smudsige  Flipper,  er  han 
en  Siarv,  som  en  elskværdig  Dame  engang  forklarede,  efter  et 
hurtigt  Blik  op  til  Spørgerens  Hals.  Men  Ordet  har  ogsaa  et 
videre  Omraade.  Det  blev  engang  brugt  om  en  Kritiker,  der 
havde  skrevet  et  aandfuldt  Arbejde,  hvori  alle  Positiviteter 
var  unøjagtige.  Vor  Malerkunst  har  ikke  faa  Spidskjoler  at  op- 


W.  Wetlesen,  Heste  I Snevejr.  1903. 

vise,  og  ogsaa  en  og  anden  smudsig  Flip,  men  den  Forening  af 
noget  udmærket  godt  med  noget  græsselig,  ubegribelig  daarligt, 
der  er  betegnende  for  den  norske  Udstilling,  kender  vi  ikke  rig- 
tig til  i vor  Malerkunst.  Naar  der  syndes  hos  os,  er  det  i Reg- 
len ikke  af  Ligegyldighed,  men  gærne  af  overdreven  Pertentlig- 
hed. Vort  Kravetøj  skal  ikke  blot  vaskes,  men  ogsaa  stives  for- 
svarligt. At  der  er  Kunstnere  paa  den  norske  Udstilling,  der 
tagne  som  Helhed  kunde  trænge  til  en  ordenlig  Storvask,  er  tid- 
ligere antydet,  men  det  uforstaaelige  er,  at  de  har  faaet  Lov  at 
komme  herned.  De  svenske  Malere,  der  var  her  for  faa  Aar 
siden,  mødte  alle  i fuld  Puds;  blandt  dem  var  ingen  Siarver. 
Men  hele  den  Række  dygtige  norske  Malere,  der  er  omtalt  i det 

foregaaende,  udstiller  hver  for  sig  Billeder,  som  ikke  har  anden 
Interesse  end  den  at  vise,  hvor  slet  selv  gode  Kunstnere  kan 
male;  og  ikke  nok  med  det:  ogsaa  de  fremragende  Arbejder  inde- 
holder ved  Siden  af  det  udmærkede  en  saadan  Mængde  halvgjort 
og  daarlig  gjort  og  slet  ikke  gjort,  at  det  er  nok  til  at  fylde  en 
stor  Vaskekurv.  En  Maler,  Wetlesen,  har  — for  at  gribe  et  Bil- 
lede i Flæng  — malet  „Heste  i Snevejr",  hvor  den  dalende  Sne, 
den  tiltagende  Snetykning,  hele  Vejrligets  Virkning  er  givet  med 
den  største  Kraft,  men  saa  har  han  fuldendt  Billedet  med  nogle 
Heste,  hvoraf  de  to  i Forgrunden  er  rene  Trædyr.  Dem  har 
Siarven  gjort.  Og  helt  ud  til  underordnede  Biting  strækker  sig 
denne  manglende  Sans  for  gennemført  Toilette.  Katalogen,  der 
skulde  tjene  Publikum  til  Støtte,  er  et  sandt  Mønster  paa  Util- 
strækkelighed; Billedtitlerne  er  gennemgaaende  utilstrækkelige, 
Aarstallene,  for  saa  vidt  de  overhovedet  findes,  gennemgaaende 
urigtige,  og  selv  Kunstnernavnene  stundom  galt  stavede.  Ogsaa 
denne  Katalog  har  Siarven  gjort. 

Christian  Krohg,  der  har  et  godt  Blik  for  sine  Fagfællers 
svage  Sider,  har  engang  med  andre  Ord  sagt  det  samme,  der  er 
fremsat  ovenfor.  Det  var  i Aaret  1888,  at  han  skrev  om  de  unge 
norske  Malere  paa  den  store  nordiske  Udstilling  her  i Byen: 
„naar  de  synes  der  er  kommet  noget  godt  i billedet,  saa  stand- 
ser de,  bange  for  at  ødelægge  det  gode.  De  arbeider  paa  et  lykke- 
træf, og  regner  paa,  at  der  ved  et  heldigt  tilfælde  skal  komme 
dumpende  noe  godt  i billedet,  saa  skal  de  nok  vide  at  stanse 
og  holde  paa  det.“  Men  naar  han  tilføjer:  „De  kan  ingenting," 
er  dette  næppe  en  helt  rigtig  Forklaring.  Allerede  i gamle  Dahis 
Billeder  var  det  storladne  Anslag  forenet  med  en  skødesløs  Gen- 
nemførelse. Nej  det  er  vist  snarere  Siarven,  der  er  paa  Spil. 

Naar  man  i nogen  Tid  har  set  paa  de  samme  farvede  Flader, 
bundfælder  der  sig  tilsidst  i Ens  Bevidsthed  et  bestemt  Farve-Ind- 
tryk.  Dansk  Malerkunst  er  for  Øjeblikket  mest  tilbøjelig  til  at  bruge 
Sordinen;  svensk  holder  mest  af  at  anvende  Pedalen.  Nordmæn- 
dene  kan  baade  bruge  Sordine  og  Pedal,  men  deres  Farvemusik 
klinger  altfor  ofte  falsk.  Enhver  Københavner  kan  foran  Frits 
Thaulows  Billede  af  Marmorbroen  se,  hvorledes  Baggrundens 
røde  Tage  falskeligen  er  sat  et  Par  Toner  for  højt  op,  og  en- 
hver Maler  iagttager  foran  flere  af  Kunstnerens  Billeder,  hvor- 
ledes Farvetonerne  snart  smelter,  snart  smælder  — omtrent  som 

Modetenorens  Toner,  der  kildrer  sig  ind  i det  store,  det  grove  Pu- 
blikums Ører.  Med  mindre  Bevidsthed,  men  ogsaa  med  mindre 
Talent,  stemmer  Lars  Jorde  gærne  Enkelthederne  et  Par  Toner 
i Vejret,  saa  de  klinger  falsk  mod  hinanden,  og  Nicolai  Astrup 
har  i sine  Landskaber  hensat  højstemte  Farver,  der  skurrer  mod 
Billedernes  brune  Totalholdning.  Hans  „Model"  er  derimod  et 
forbløffende  virkningsfuldt  Arbejde. 

Der  er  naturligvis  Billeder  paa  Udstillingen,  hvis  Farvehold- 
ning  er  fornemt  behersket,  først  og  fremmest  Colletts  Arbejder, 
og  Munthes  Olie-  og  Gouachebilleder,  og  et  enkelt  af  Kitty 
Kiellands  Arbejder,  Tørvemosen  fra  1882.  Men  saa  er  der  rig- 
tignok ogsaa  et  stort  Billede,  der  har  en  Æresplads  i Kristianias 
Nationalgalleri,  Werenskiolds  Portræt  af  Erika  Nissen.  Rent  bortset 
fra  hvad  Billedet  betyder  som  Portræt  virker  det  flaaede  hvide 
i Ansigtet  og  Kjolens  flaaede  Røde  øjensønderrivende  til  Bag- 
grundens nedstemte  Tapet.  Og  en  paa  sin  Vis  talentfuld  Maler, 
Harald  Sohlberg,  har  opdyrket  den  falske  Farvevirkning  som 
Specialitet.  Hans  Billeder  er  virkningsfuldt  komponerede,  han  er 
en  Virtuos  med  sine  Tubefarver,  som  han  snart  anvender  fortyndede, 
klare  og  gennemsigtige,  snart  matte,  tykke  og  uigennemsigtige, 
snart  til  at  modellere  op  fra  Billedfladen.  Men  Virkningen  af 
hans  Billeder  beherskes  af  de  falsk  opstemte  gule,  røde  og 
grønne  Farver. 

Trods  alt  hvad  der  kan  indvendes  mod  den  norske  Udstil- 
ling, er  den  alligevel  tiltrækkende,  netop  paa  Grund  af  de  skarpe 
Modsætninger;  naar  godt  og  ondt,  fast  og  flydende,  det  sikre  og 
det  famlende  er  saaledes  forenet,  betyder  det  vel,  at  den  norske 
Malerkunst  staar  under  den  kraftige  Gærings  Tegn. 

Francis  Beckett. 

amtidig  med  at  Professor  Kr.  Nyrop  er  i Færd 
med  at  udgive  sin  store  Grammaire  historique  de 
la  langue  frangaise,  har  Professor  Otto  Jesper- 
sen udsendt  en  Bog  med  Titlen  Growth  and 
Structure  of  the  English  Language.  Tilfælles  har 
disse  to  Værker  først  og  fremmest  det,  at  de  be- 
handler Sprog,  som  staar  forrest  i det  dannede  Publikums  Inter- 
esse, og  at  de  er  skrevet  i en  mønsterværdig,  letlæselig  Form, 
om  det  end  kun  er  Jespersens  Bog,  der  i Ordets  egentligste  Be- 
tydning kan  kaldes  populær.  Begge  Værker  har  fremdeles  paa 
en  smigrende  Maade  henledet  Udlandets  Opmærksomhed  paa 
Danmark.  Men  ellers  er  de  meget  forskellige  og  indtager  en 
meget  forskellig  Plads  i deres  Forfatteres  Produktion. 

Nyrops  Bog,  der  begyndte  at  udkomme  1899,  er  en  Haand- 
bog,  ligesaa  meget,  bestemt  til  at  slaa  efter  i som  til  at  læses  i 
Sammenhæng;  den  er  beregnet  til  at  udgøre  4 Bind:  Lydlære, 
Bøjningslære,  Orddannelses-  og  Betydningslære,  Syntaks.  Første 
Bind,  som  indeholder  Lydlæren,  blev  hurtig  udsolgt,  og  en  ny 
Udgave  udkom  1904.  Andet  Bind  (Bøjningslære)  udkom  1903. 
Værket,  hvoraf  saaledes  Halvdelen  foreligger,  er  et  Hovedværk 
indenfor  den  franske  Filologi;  det  er  hjemme  og  ude  blevet  mod- 
taget med  Ros  og  Begejstring  og  vil  til  alle  Tider  være  at  regne 
for  et  Hovedværk  i Danmarks  sprogvidenskabelige  Litteratur; 
og  endelig  er  det  ogsaa  — ialfald  hidtil  — Hovedværket  i Pro- 
fessor Nyrops  videnskabelige  Produktion. 

Otto  Jespersens  nye  Bog  har  indbragt  ham  en  smuk  Aner- 
kendelse, idet  den  fra  fransk  Side  er  blevet  belønnet  med  den 
anselige  Volney-Pris.  (Prisen  er  indstiftet  af  den  bekendte  Grev 
Volney,  der  levede  1757 — 1820  og  spillede  en  Rolle  under  den 
franske  Revolution;  han  var  Medlem  af  den  grundlovgivende 
Forsamling;  under  Terrorismen  svævede  han  i Fare  som  Til- 
hænger af  Gironden;  som  Medlem  af  Senatet  modsatte  han  sig 
Bonapartes  Planer  og  stemte  1804  mod  Kejserdømmet;  han  ind- 
gav derefter  sin  Demission  som  Senator,  men  den  blev  ikke 
modtaget  Napoleon  behandlede  ham  meget  naadigt,  men  han  blev 
alligevel  til  det  sidste  sine  frisindede  Idealer  tro.  Han  havde  i 
sin  Ungdom  rejst  i Ægypten  og  Syrien,  og  han  har  skrevet  for- 
skellige historiske  og  sprogvidenskabelige  Værker  om  Orienten. 
Efter  sit  Fængselsophold  under  Rædselsperioden  gjorde  han  en 
Rejse  til  Amerika  og  skrev  en  Bog  om  Amerika). 

Men  Growth  and  Structure  of  the  English  Language  er  allige- 
vel ikke  Jespersens  Hovedværk.  Det  betydeligste  Værk  i Jesper- 
sens hidtidige  Produktion  er  ubetinget  hans  store  Fonetik  (1897 
— 1899)  tilligemed  den  tyske  Bearbejdelse  deraf  („Lehrbuch  der 
Phonetik"  og  „Phonetische  Grundfragen").  Ogsaa  i Omfang  og 
Indhold  er  Jespersens  engelske  Bog  meget  forskellig  fra  Nyrops 
store  Grammatik;  den  svarer  nærmest  til  Nyrops  Indledning  (de 
første  160  Sider  af  Bd.  I),  hvori-  Sprogets  almindelige  Historie 
fortælles,  og  hvori  der  meddeles  nogle  sprogfilosofiske  Be- 
greber. 

Nyrops  og  Jespersens  Navne  har  ofte  været  nævnet  sam- 
men. De  er  de  berømteste  af  vore  yngre  Sprogforskere  (yngre 
maa  jeg  vel  have  Lov  til  at  kalde  dem,  da  ingen  af  dem  endnu 
har  naaet  de  50  Aar;  men  forøvrigt  er  det  over  20  Aar,  siden 
Nyrop  erhvervede  Doktorgraden,  og  over  15  Aar  siden  Jesper- 
sen erhvervede  sin,  skønt  begge  har  en  lang  videnskabelig  Virk- 
somhed forud  for  Disputatsen,  og  Nyrop  har  allerede  været  ansat 
ved  Universitetet  i 18  Aar,  Jespersen  i 13  Aar).  De  beklæder,  om 
jeg  saa  maa  sige,  Nabolærestole  ved  Universitetet;  de  samler 
begge  to  en  talrig  Tilhørerskare  om  sig  og  udøver  stor  Indfly- 
delse paa  de  studerende  (der  er  allerede  en  hel  Skole  af  Filo- 
loger, som  er  paavirkede  af  Jespersen;  nogen  egentlig  Nyrop’sk 
„Skole"  er  der  næppe,  men  der  er  nok  af  dygtige  Filologer, 
som  er  hans  Elever).  De  har  endelig  i Forening  i en  længere 

Aarrække  (1890 — 1903)  udgivet  et  Tidsskrift  for  danske  Folkemaal 
og  Folkeminder.  Men  trods  alle  Berøringer  og  Lighedspunkter 
har  hver  af  dem  som  Sprogforsker  sit  særlige  Fysiognomi. 

Nyrop  er  i Besiddelse  af  en  rentud  forbløffende  Alsidighed. 
Det  store  Publikum  kender  sikkert  bedst  hans  kulturhistoriske 
og  litteraturhistoriske  Arbejder  og  nogle  sproglige  Arbejder,  som 
staar  i nær  Berøring  med  Kulturhistorien:  „Sprogets  vilde  Skud" 
(1882);  „Ordenes  Liv"  (1902),  som  Aaret  efter  oplevede  en  tysk 
Udgave;  „Navnets  Magt"  (1887);  „En  Theaterforestilling  i Mid- 
delalderen" (1892);  „Kysset  og  dets  Historie"  (1897);  „Romanske 
Mosaiker,  Kulturbilleder  fra  Rumænien  og  Provence"  (1885); 
„Nej,  et  Motivs  Historie"  (1891);  „Den  oldfranske  Heltedigtning" 
(1883),  der  blev  oversat  paa  Italiensk  1886.  Ved  Siden  heraf 
har  han  udsendt  en  hel  Sværm  af  fortrinlige  Hjælpemidler  til 
Studiet  af  Fransk,  Italiensk  og  Spansk  (Lærebøger,  Gramma- 
tikker, Litteratur-Udvalg);  til  denne  Klasse  hører  ogsaa  hans 
Manuel  phonétique  du  francais  parlé  (udkommen  i en  fransk  og 
to  danske  Udgaver).  Hertil  kommer  saa  endelig  saadanne  Ar- 
bejder som  hans  Disputats  „Adjektivernes  Kønsbøjning  i de 
romanske  Sprog"  og  hans  historiske  franske  Grammatik.  Jeg  har 
i denne  Opregning  endda  set  bort  fra  talrige  Tidsskriftartikler 
(bl.  a.  om  folkloristiske  Emner).  Beskrivelse  og  Historie  er  den 
fælles  Nævner  for  hele  denne  mangfoldige  Forfattervirksomhed; 
Kultur  og  Sprog  interesserer  Nyrop  næsten  ligeligt,  dog  med 
Overvægt  for  Sproget;  han  er  Kulturhistoriker  og  Sproghistoriker, 
men  mest  Sproghistoriker. 

Jespersen  er  derimod  først  og  fremmest  Sprogfilosof.  Natur- 
ligvis bruger  jeg  her  Ordet  Filosof  i moderne  Betydning.  Det 
betegner  ikke  en  Mand,  som  suger  dybsindige  Teorier  ud  af 
sine  Fingerspidser  eller  henter  altomfattende  Systemer  op  af  sin 
Bevidstheds  Dyb.  Vor  Tids  Filosoffer  gaar  ikke  af  Vejen  for  det 
konkrete  Stof  og  de  møjsommelige  Enkeltundersøgelser;  derved 
bliver  naturligvis  Grænsen  mellem  Filosofi  og  Enkeltforskning 
noget  mere  flydende,  og  maaske  vil  een  eller  anden  undre  sig 
over,  at  jeg  gør  Nyrop  til  Sproghistoriker  og  Jespersen  til  Sprog- 
filosof, skønt  Nyrops  Disputats  indlededes  med  en  fortrinlig  sprog- 
filosofisk Undersøgelse,  der  ingenlunde  er  gaaet  sporløst  hen,  og 
skønt  flere  af  hans  mest  bekendte  Arbejder  („Ordenes  Liv"  o.  s.  v.) 
godt  kan  betegnes  som  sprogfilosofiske,  medens  paa  den  anden 

Side  Jespersens  Forfatterskab  i stor  Udstrækning  kunde  synes 
at  være  ganske  parallelt  med  Nyrops. 

Der  er  imidlertid  trods  al  Lighed  en  tydelig  Forskel.  For  det 
første  har  Jespersen  ikke  Nyrops  næsten  ligelige  Interesse  for 
Kultur  og  Sprog.  Vel  har  han  bl.  a.  ved  sin  Bog  om  „Chaucer’s 
Liv  og  Digtning"  og  ved  „The  England  and  America  Reader" 
med  tilhørende  Noter  vist  sin  Interesse  ogsaa  for  Kultur  og 
Litteratur;  men  denne  Side  af  Filologien  spiller  alligevel  i hans 
hele  Virksomhed  kun  en  uvæsentlig  Rolle.  Og  ogsaa  Afgræns- 
ningen af  det  sproglige  Studieomraade  er  anderledes  end  hos 
Nyrop.  Det  er  baade  snævrere  og  videre.  Nyrops  Omraade  er 
en  hel  Sprogklasse,  de  romanske  Sprog,  en  halv  Snes  beslæg- 
tede, men  dog  til  Dels  meget  forskellige  Idiomer  (Tallet  kan 
naturligvis  beregnes  forskelligt;  i sin  Disputats  behandler  Nyrop 
ialt  20  forskellige  romanske  Dialekter  gennem  forskellige  Tids- 
perioder). Jespersen  repræsenterer  ved  Universitetet  kun  eet  Sprog, 
Engelsk.  Men  hans  Interesse  strækker  sig  rigtignok  langt  videre, 
dens  Grænser  bestemmes  ikke  af  Sprogenes  Slægtskab.  For  Dansk 
har  Jespersen  gjort  overmaade  meget,  især  igennem  Tidsskriftet 
„Dania".  Og  i Virkeligheden  kan  der  ikke  tænkes  noget  bedre 
Grundlag  for  Iagttagelse  af  Sprogets  Liv  end  Modersmaalet  i For- 
bindelse med  et  fremmed  Sprog,  som  gøres  til  Genstand  for  et 
saa  uafbrudt  Studium,  at  det  ophører  at  være  fremmed.  Men  for- 
øvrigt  anser  Jespersen  end  ikke  de  allerfjerneste  Sprog  for  at 
være  ham  uvedkommende.  I sin  Disputats  tumlede  han  bl.  a.  paa 
en  skarpsindig  Maade  med  Bantu-Sprogene  fra  Sydafrika;  i hans 
engelske  Bog  „Progress  in  Language"  fandtes  der  interessante 
Bemærkninger  om  Kinesisk,  og  midt  i den  travle  Tid,  da  han 
forberedte  sine  seneste  tyske  og  engelske  Værker  og  stod  i Be- 
greb med  at  foretage  en  Rejse  til  Amerika,  satte  han  sig  paa 
Skolebænken  og  lærte  Finsk  hos  Vilh.  Thomsen.  Jespersen  inter- 
esserer sig  ikke  for  en  bestemt  Sproggruppes  Historie,  men  for 
Sprogets  almene  Love,  og  derfor  for  alle  Sprog  i Verden.  — 
Der  er  en  naturlig  Sammenhæng  mellem  alt,  hvad  der  hedder 
Sprogvidenskab;  men  den  enkelte  Forsker  maa  nødvendigvis  be- 
grænse sig.  Vil  man  aktivt  omfatte  baade  Kultur  og  Sprog,  maa 
man  have  hele  Nyrops  mægtige  Begavelse  for  at  kunne  binde 
an  med  saa  stor  en  Sproggruppe  som  den  romanske  Sprogklasse. 
Nøjes  man  med  at  være  Sproghistoriker,  kan  man  dyrke  et 


Digitized  by  L^ooQle 


To  danske  Sprogforskere 


871 


noget  større  Omraade  (f.  Eks.  den  indoeuropæiske  Sprogæt);  en 
Vilh.  Thomsen  tør  endogsaa  tage  det  op  med  en  hel  Række 
Sprogætter.  En  saadan  sproghistorisk  Beskæftigelse  med  et  meget 
stort  Omraade  giver  naturligvis  udmærkede  Betingelser  for  sprog- 
filosofiske Iagttagelser,  men  levner  næppe  Tid  til  nogen  synderlig 
litterær  Produktion  i den  Retning.  Vilh.  Thomsen  har  vel  mundt- 
ligt i sine  Forelæsninger  udviklet  sit  Syn  paa  Sprogets  almene 
Love  og  derved  udøvet  stor  Indflydelse  bl.  a.  paa  Jespersen;  men 
hans  trykte  Arbejder  er  saa  godt  som  alle  rent  sproghistoriske. 
Den,  der  lægger  Tyngdepunktet  for  sin  Virksomhed  paa  det 
sprogfilosofiske  Omraade,  maa  afgrænse  sine  Studier  paa  den 
Maade,  som  Jespersen  har  gjort  det;  han  maa  saa  at  sige  udtage 
et  Antal  Prøver  paa  Sprogudvikling  fra  alle  Verdensdele,  idet 
han  lader  andre  om  de  sproghistoriske  Enkeltheder,  og  kun  paa 
et  enkelt  snævrere  Omraade  kan  han  selv  tillige  dyrke  Sprog- 
historien og  Filologien. 

Jespersen  har  ligesom  Nyrop  udgivet  et  betydeligt  Antal 
pædagogiske  Hjælpemidler  (til  Engelsk  og  Fransk);  men  ogsaa 
her  viser  sig  Træk,  der  ikke  træder  frem  hos  Nyrop.  Hos  Je- 
spersen findes  en  stærk  almen  sprogpædagogisk  Interesse.  Han 
var  i sin  Tid  Formand  fof  Foreningen  Quousque  tandem,  der 
arbejdede  for  en  forbedret  Undervisning  i de  levende  Sprog 
(nøjagtigere  Udtale,  Krig  mod  Oversættelsesøvelserne,  som  ofte 
nok  danner  en  ligefrem  Hindring  for  en  Smule  Leven  sig  ind  i 
de  fremmede  Sprog);  og  hans  livlige  og  fornøjelige  Bog  „Om 
Sprogundervisning“  vil  endnu  være  i alles  Minde.  En  Følge  af 
denne  pædagogiske  Interesse  er  det,  at  nogle  af  Jespersens  Lære- 
bøger er  beregnede  netop  for  de  første  Begyndere. 

Lærebøgerne  er  tildels  at  betragte  som  den  praktiske  Anven- 
delse af  Jespersens  fonetiske  Studier.  Om  Jespersens  Virksom- 
hed som  Fonetiker  skal  jeg  ikke  udbrede  mig;  det  maa  være 
nok  at  sige,  at  den  har  skaffet  ham  en  Førsterangsstilling  blandt 
alle  Nutidens  Forskere  paa  dette  Omraade.  Og  jeg  skal  desuden 
blot  fremhæve,  at  Jespersen  ogsaa  her  stræber  efter  det  almene; 
det  er  ikke  et  enkelt  Sprogs  Fonetik,  han  dyrker,  men  Fone- 
tikken i al  Almindelighed.  Men  han  vover  ikke  at  udtale  sig  om 
Lyd,  som  han  ikke  mange  Gange  har  hørt  og  lært  at  efterligne 
til  Indfødtes  Tilfredshed.  Hans  Eksempler  er  derfor  hentede  fra 
de  Sprog,  han  kender  bedst,  i første  Række  Dansk  og  Engelsk, 

dernæst  Fransk  og  Tysk,  og  endelig  Norsk,  Svensk,  Færøisk, 
Islandsk,  Italiensk,  Hollandsk,  Russisk  o.  s.  v.  Jespersen  hører  til 
den  engelsk-skandinaviske  Skole  af  Fonetikere,  som  lægger  Ho- 
vedvægten paa  Lydenes  Frembringelsesmaade;  han  har  udtænkt 
et  sindrigt  System  til  kort  og  nøjagtig  Angivelse  af  de  enkelte 
Elementer  af  den  samlede  Organbevægelse,  der  frembringer  en 
Sproglyd;  Artikulationen  af  f.  Eks.  et  dansk  d i et  Ord  som  da 
bliver  efter  dette  System  angivet  ved  Formlen  |30ef60e2. 

Jeg  har  nævnet  dette  System  af  Formler  som  Eksempel  paa 
Jespersens  skarpe  og  klare  Analyse,  der  ikke  standser,  før  den  har 
naaet  de  mindste  Enheder.  Dette  er  sikkert  den  Egenskab,  som 
hans  Medforskere  vil  være  ham  mest  taknemmelige  for.  Men  en 
særlig  æggende  og  vækkende  Kraft,  der  navnlig  vil  spille  en 
Rolle  for  de  yngre,  har  Jespersens  dristige  Syntese.  Hvor  meget 
han  end  holder  sig  i Virkelighedens  fulde  Dagslys  for  der  at 
studere  Livets  gyldne  Træ,  er  han  dog,  som  han  selv  siger,  ikke 
mørkeræd  for  Teorier;  han  har  Mod  til  at  forfølge  en  Tanke- 
række til  dens  yderste  Konsekvenser  og  har  især  vist  denne 
Egenskab  i sin  engelske  Bog  „Progress  in  Language".  Hans  Ud- 
gangspunkt er  her  en  Protest  mod  en  ældre  Tids  Sprogvurde- 
ring, der  satte  Græsk  og  Latin  saa  højt  paa  Grund  af  deres  rige 
Bøjningssystem  og  betragtede  det  som  en  Degeneration,  naar  et 
Sprog  blev  formfattigere.  Den  tyske  Sprogforsker  Schleicher 
mente  saaledes,  at  Sprogene  i den  historiske  Periode  stadig  gik 
ned  ad  Bakke,  og  at  alle  vore  nulevende  Sprog  var  senile  Sprog- 
eksemplarer. Ved  denne  Vurdering  har  Schleicher  vel  næppe 
tænkt  paa  Sprogenes  praktiske  Brugbarhed;  men  idet  Jespersen 
hævder,  at  dette  Synspunkt  er  den  eneste  mulige  Værdimaaler 
for  Sprogenes  Fuldkommenhed,  kommer  han  til  det  Resultat,  at  * 
ikke  Formrigdom,  men  Formfattigdom  er  et  Fortrin.  Hvad  man 
kalder  Afslibning,  skulde  man  hellere  kalde  Tilslibning.  Naar 
Sprogene  nu  i de  (faa)  Aartusinder,  i hvilke  vi  kan  forfølge  den 
sproglige  Udvikling  paa  en  (lille)  Del  af  Jordkloden,  bestandig  er 
blevet  form  fattigere,  saa  betyder  det,  at  de  er  gaaet  fremad.  — 

Vi  ser  adskillige  nye  Bøjningsformer  opstaa.  De  romanske  Sprogs 
Futurum  (fr.  j’aimer-ai  o.  s.  v.)  er  en  Sammensmeltning  af  Ver- 
bets Infinitiv  med  Hjælpeverbet  „har“;  den  danske  Bestemtheds- 
bøjning ved  Navneordene  (Manden)  beror  paa  Sammensmeltning 
af  Navneordet  med  et  følgende  Stedord;  og  vort  Passiv  ( kalde-s > 

er  oprindelig  eri  Sammensætning  med  „sig“.  Men  hvad  der  saa- 
ledes  er  skabt  af  nyt,  er  mindre  end,  hvad  der  er  tabt  af  gam- 
melt. I det  hele  taget  kan  vi  altsaa  i den  historiske  Tid  konsta- 
tere en  Bevægelse  fremad  mod  et  simplere  Formsystem.  Jespersen 
antager,  at  den  samme  Bevægelse  ogsaa  bestandig  har  fundet 
Sted  i forhistoriske  Tider;  jo  længere  vi  tænker  os  tilbage  i 
Tiden,  des  mere  indviklet  og  sammenfiltret  maa  vi  altsaa  tænke 
os,  at  Sproget  har  været.  Og  gaar  vi  tilstrækkelig  langt  tilbage, 
maa  vi  naa  til  en  Sprogtilstand,  hvor  der  overhovedet  ikke  gaves 
enkelte  Ord,  men  kun  en  uanalyserbar  Mellemting  mellem  Natter- 
galesang og  Kattemusik  (sml.  Tilskueren  Okt.  92).  Dette  er  Op- 
rindelsen til  Sproget.  — Indenfor  denne  Ramme  indeholder  Je- 
spersens  Bog  en  Rigdom  af  skarpsindige  Iagttagelser,  slaaende 
Bemærkninger,  friske  Synsmaader;  den  har  udøvet  stor  Indfly- 
delse, er  blevet  meget  læst  og  vedbliver  endnu  efter  12  Aars 
Forløb  at  spille  en  stor  Rolle  hjemme  og  ude,  bl.  a.  ogsaa  i 
Tyskland.  Ikke  desto  mindre  er  Jespersens  sprogfilosofiske  Sy- 
stem altfor  brøstfældigt  til  at  undgaa  den  Skæbne,  som  saa  mange 
Systemer  har  haft:  at  styrte  sammen.  Det  staar  og  falder  med 
den  Sætning,  at  Udviklingen  i Sproget  bestandig  følger  en  og 
samme  Retning:  fra  sammenfiltrede  Sætninger  mod  isolerede 
Ord.  Det  er  nu  ganske  rigtigt,  at  Tab  af  Bøjningsformer  i den 
historiske  Tid  spiller  en  større  Rolle  end  Sammenfiltring  af  selv- 
stændige Ord  til  uopløselige  Bøjningsformer.  Men  begge  Processer 
forekommer,  og  intet  hindrer  os  i at  antage,  at  de  i ældre  Pe- 
rioder mere  end  nu  kan  have  holdt  hinanden  Stangen,  eller  at 
Sammenfiltringen  endogsaa  til  Tider  kan  have  haft  et  stærkt 
Overtag.  Der  er  ikke  Tvivl  om,  at  de  forskellige  Folkeslags  for- 
skellige Psykologi  kan  sætte  sit  Mærke  paa  Sprogets  ydre  Form; 
men  ogsaa  de  forskellige  Tidsaldre  har  hver  sin  forskellige  Psy- 
kologi, og  saa  meget  kan  denne  Forskel  nok  have  at  betyde,  at 
Processer,  der  er  ret  hyppige  nutildags,  kan  have  været  endnu 
langt  hyppigere  tidligere.  I saa  Fald  kan  man  godt  holde  fast 
ved  den  paa  Forhaand  sandsynlige  Antagelse,  at  Sproget  er  be- 
gyndt med  isolerede  Ord  uden  Bøjning.  Hvad  vore  allerfjerneste 
Forfædre  har  præsteret  i Retning  af  højere  Kattemusik,  kan  have 
været  en  Gymnastik  for  Taleorganerne  og  Forskole  for  Sproget, 
men  ikke  selve  den  Kærne,  hvoraf  Sproget  har  udviklet  sig. 
Der  er  intet  paafaldende  i,  at  Sproget  er  begyndt  med  en  Til- 

stand,  som  i en  enkelt  Henseende  (ved  sin  Mangel  paa  Bøjning) 
lignede  den,  det  nu  stiler  henimod.  Lignende  Forhold  bliver  man 
vistnok  ofte  nødt  til  at  antage  ogsaa  paa  andre  sociologiske  Om- 
raader.  Og  det  betyder  ikke,  at  Sprogudviklingen  har  kørt  i Ring, 
men  kun,  at  Bøjning  eller  Ikke-Bøjning  er  et  underordnet  Mo- 
ment i Udviklingen.  — Men  lad  Systemet  være  forfejlet;  ved  den 
tankevækkende,  rigt  dokumenterede  og  skarpsindige  Maade,  hvor- 
paa  det  er  fremsat,  kan  det  have  Betydning  som  Tilskyndelse 
til  Arbejde  og  Undersøgelse.  Og  naar  netop  for  Øjeblikket  en 
ung  dygtig  Sprogforsker  (cand.  mag.  William  Thalbitzer)  med 
ægte  videnskabeligt  Forskermod  og  aarelangt  Afkald  paa  Civilisa- 
tionens Goder  til  Gavn  for  Videnskaben  og  til  Ære  for  vort 
Land  har  givet  sig  i Kast  med  et  i ganske  særlig  høj  Grad 
sammenfiltret  og  formrigt  Sprog  (Eskimoisk),  saa  har  utvivlsomt 
Paavirkning  fra  Jespersen  og  hans  System  her  spillet  en  Rolle 
med. 

Naar  Jespersen  i sin  „ Progress  in  Language"  saa  stærkt  var 
kommet  ind  paa  at  vurdere  Sprogene  efter  deres  praktiske  Brug- 
barhed og  desuden  havde  arbejdet  sig  ind  i den  Forestilling,  at 
Brugbarheden  i langt  højere  Grad,  end  den  direkte  Erfaring 
viser,  skulde  være  afhængig  af  visse  Ejendommeligheder  ved  den 
ydre  Form  (Korthed,  Ubøjelighed,  Regelmæssighed),  saa  var  det 
at  vente,  at  han  ikke  vilde  undlade  at  drage  praktiske  Konse- 
kvenser heraf.  Hans  Bestræbelser  i den  Retning  har  stærkest 
faaet  Udtryk  i Artiklen  „Dansk  Sprogrøgt"  ( Tilskueren  Marts 
1902).  Ogsaa  i Artiklen  om  „Verdenssprog"  ( Tilskueren  Juni 
1905)  har  Jespersen  Blikket  vendt  mod  praktiske  Spørgsmaal. 

Jespersens  sprogfilosofiske  Interesse  skinner  igennem,  selv 
hvor  han  som  i sin  nyeste  Bog  behandler  sproghistoriske  Emner. 
Og  omvendt  kan  man  sige,  at  Nyrop  vedbliver  at  være  Sprog- 
historiker, selv  hvor  han  drøfter  sprogfilosofiske  Problemer.  Han 
drøfter  dem  ikke  for  deres  egen  Skyld,  men  for  at  finde  den 
Ariadnetraad,  som  kan  føre  sikkert  gennem  Sproghistoriens  Laby- 
rint. Som  Eksempel  skal  jeg  henvise  til  den  Afhandling  om 
„Lydlov  og  Analogi",  hvormed  Nyrop  i sin  Tid  indledede  sin 
Doktordisputats. 

Hvad  det  især  var  Nyrop  om  at  gøre  i denne  Afhandling, 
var  at  hævde  Sætningen  om,  at  Lydlovene  ikke  kender  Und- 
tagelser. Denne  Anskuelse  var  netop  den  Gang  i Færd  med  at 


Digitized  by  LjOOQle 


To  danske  Sprogforskere 


875 


arbejde  sig  frem  og  havde  i Udlandet,  især  i Tyskland,  affødt 
en  hel  Litteratur.  Hvis  vi  ombytter  Fagordet  „Lydlov"  med  det 
mere  dagligdags  Udtryk  „Forandring  af  Udtalen",  vil  sikkert 
alle  paa  Forhaand  være  tilbøjelige  til  ikke  at  vente  Undtagelser. 
Man  vil  f.  Eks.  ikke  i mindste  Maade  finde  det  sandsynligt,  at 
den  københavnske  Forskydning  af  a henimod  æ skulde  skaane 
nogle  enkelte  Ord  og  lade  dem  beholde  et  rent  a.  Og  man  vil 
anse  det  for  ganske  selvfølgeligt,  at  da  man  ophørte  at  udtale  h 
foran  v og  / i Dansk,  saa  skete  det  i alle  Ord,  som  havde  haft 
hv  eller  hj\  man  beholdt  ikke  den  gamle  Udtale  i nogle  af 
Ordene.  Udtaleforandringen  kan  ramme  en  Lyd  i alle  Stillinger 
(som  ved  Forskydningen  af  a i Københavnsk)  eller  kun  i visse 
Stillinger  ( h er  kun  bleven  stumt  foran  v og  j,  ellers  ikke);  men 
Undtagelser  fra  Udtaleforandringen  kan  ikke  ventes.  Man  vil 
ogsaa  være  klar  over,  at  Grunden  hertil  maa  søges  i,  at  Udtale- 
forandringen foregaar  ganske  gradvis.  Mellem  a og  æ ligger  en 
Uendelighed  af  Mellemtrin;  mellem  et  fuldt  og  helt  udtalt  h og 
den  fuldstændige  Fraværelse  af  /i-Lyden  ligger  ligeledes  en  uende- 
lig Række  Mellemtrin.  Man  udtaler  altid  Ordene  efter  bedste 
Evne  saaledes,  som  man  har  hørt  dem  og  lært  dem;  der  vil 
derfor  kun  indtræde  saadanne  Forandringer  af  Udtalen,  som  kan 
undgaa  ens  Opmærksomhed.  Men  har  saadanne  umærkelige  Af- 
vigelser i nogen  Tid  summet  sig  op,  vil  man  allerede  kunne  iagt- 
tage Forandringen  ved  Sammenligning  med  andre  Egnes  Sprog 
(saaledes  er  det  med  det  københavnske  a nutildags);  og  fort- 
sættes Ophobningen  af  Udtaleforandringer  i tilstrækkelig  lang  Tid, 
kan  man  naa  til  saa  forandrede  Lydbilleder  som  fr.  aout  (udtalt 
u)  istedenfor  lat.  augustus  eller  fr.  chien  istedenfor  lat.  canis; 
i det  sidste  Eksempel  er  ikke  en  eneste  af  de  latinske  Lyd  bleven 
uforandret.  Gør  man  sig  klart,  at  den  kolossale  Forskel  er  frem- 
kommen ved  Addition  af  en  Række  umærkelige  og  regelmæssige 
Udtaleforandringer,  vil  man  forstaa,  at  ogsaa  Summen  maa  være 
regelmæssig,  eller  med  andre  Ord,  at  de  samme  Forandringer 
maa  være  indtraadt  i alle  Ord,  som  opviste  de  samme  Betin- 
gelser. 

Hele  denne  Betragtning  kunde  imidlertid  ingenlunde  frembyde 
sig  af  sig  selv  i den  sammenlignende  Sprogvidenskabs  Barndom. 
Det  erfaringsmæssige  Resultat  af  den  begyndende  Forskning 
maatte  tilsyneladende  pege  i ganske  anden  Retning.  Der  var 

Omstændigheder  nok,  som  maatte  sløre  Blikket.  For  det  første 
er  Lydlovene  ofte  afhængige  af  saa  mange  indviklede  Betingelser, 
at  de  ikke  erkendes  ved  det  første  Tilløb.  Saaledes  har  det 
latinske  a haft  en  meget  forskellig  Skæbne  i følgende  Række 
Ord:  arbor,  fr.  arbre;  amor,  fr.  amour;  talis,  fr.  iel;  mare,  fr. 
mer ; pratum,  fr.  pré;  canis,  fr.  chien;  camisia,  fr.  chemise; 
amat,  fr.  il  aime;  farnes,  fr.  faim;  factum,  fr.  fait;  alium 
„Hvidløg"  fr.  ail.  Mangfoldigheden  er  endnu  større,  end  Ret- 
skrivningen viser;  for  slet  ikke  at  tale  om,  at  ai  i ail  betyder 
noget  helt  andet  end  i aime,  faim,  fait,  og  e i chemise  noget 
helt  andet  end  e i tel  og  mer,  saa  er  der  jo  ogsaa  en  Forskel 
mellem  de  to  sidstnævnte  Ord,  idet  tel  har  kort,  men  mer  lang 
Vokal.  Det  kan  paa  den  anden  Side  heller  ikke  nytte  at  ville 
gøre  Billedet  mindre  broget  ved  at  se  bort  fra  Skrivemaaden  og 
regne  Vokalen  i aime,  faim,  fait  lige  med  Vokalen  i tel,  mer; 
thi  ai  udtaltes  i Oldfransk  virkelig  som  dansk  aj,  som  man  vil 
faa  at  vide,  naar  man  slaar  efter  i Nyrops  Grammaire  historique. 
Udtalen  kan  bevises  paa  mange  Maader.  Allerede  selve  Skrive- 
maaden er  et  Bevis;  thi  den  oldfranske  Retskrivning  er  lydtro. 
Dernæst  fremgaar  det  af  Halvrimet  (Assonansen);  Ord  med  ai 
bruges  som  Halvrim  til  Ord  med  a.  Et  tredje  Middel  til  at  fast- 
slaa  Udtalen  er  Henblikket  paa  de  fremmede  Sprog,  der  har 
optaget  Ord  fra  Oldfransk  (sml.  Nyrop  I 154).  Saadanne  Laane- 
ord  findes  mange  Steder;  thi  det  franske  Sprog  har  i alle  sine 
Perioder  nydt  en  enestaaende  Anseelse;  og  ikke  mindst  udbredt 
var  Oldfransk  (sml.  Nyrop  I 34 — 35);  jeg  skal  nævne  et  af  de 
maaske  mindst  bekendte  Eksempler.  Paa  Korstogenes  Tid  stif- 
tedes der  bl.  a.  et  armenisk  Kongerige  i Cilicien,  som  bestod  fra 
1198 — 1375.  (Mindet  herom  er  endnu  ikke  helt  uddød  hos  den 
Slægt,  som  i sin  Tid  sad  paa  Tronen;  den  nulevende  Prins  Guy 
de  Lusignan  har  saaledes  udfoldet  en  betydelig  Virksomhed  som 
armenisk  Mæcenas;  han  har  bl.  a.  udgivet  en  stor  illustreret 
fransk-armenisk  Ordbog,  som  jeg  har  den  Ære  at  eje  som  Gave 
fra  Forf.).  Paa  dette  Kongeriges  Tid  blev  der  optaget  en  Del 
franske  Ord  i Armenisk.  Et  af  dem  vil  enhver  fremmed  faa  at 
høre  den  Dag  idag,  naar  han  omgaas  Armeniere;  det  er  Ordet 
baron,  der  nu  er  sunket  ned  til  et  Høflighedsord  i Rang  med 
vort  Hr.  Disse  gamle  Laaneord  er  naturligvis  paa  mange  Maader 

af  Interesse  med  Hensyn  til  fransk  Udtale;  for  at  nævne  et  Ord 
med  ai  skal  jeg  anføre,  at  fr.  plaider  hedder  plaiihel. 

Man  aner  naturligvis  let,  at  den  store  Variation  i Behand- 
lingen af  det  latinske  a i Fransk  afhænger  af  Lydens  forskel- 
lige Stilling:  i oprindelig  lukket  Stavelse  (arbre,  fait  med  i op- 
staaet  af  c;  ail,  udgaaet  fra  *aljum,  og  med  il  som  unøjagtig 
Betegnelse  for  et  mouilleret  l,  der  nu  er  blevet  til  j)  eller  i op- 
rindelig aaben  Stavelse  (tel,  mer,  pré),  foran  n eller  m (aime, 
faim)  eller  efter  c (chien),  i betonet  Stavelse  (som  de  hidtil 
nævnede  Eksempler)  eller  i ubetonet  Stavelse  (amour,  avoir, 
chemise).  Enhver  kan  med  Lethed  opsøge  Reglernes  Enkelt- 
heder (og  endnu  andre  Behandlinger  af  Lyden)  i Nyrops  Bog. 
Men  har  man  mærket  sig  Reglerne,  vil  man  let  falde  over  en 
Række  tilsyneladende  Undtagelser.  Da  a bliver  bevaret  i ubetonet 
Stavelse  (amour),  skulde  man  vente,  at  f.  Eks.  Infinitiven  til 
aime  havde  heddet  amer.  Men  her  har  der  fundet  en  Analogi- 
dannelse Sted;  under  Indflydelse  af  aime  og  de  andre  betonede 
Former  har  man  indført  ai  ogsaa  i ubetonet  Stilling  og  derved 
ophævet  en  Uregelmæssighed  i Bøjningen.  Saadanne  Analogi- 
dannelser finder  massevis  Sted  i alle  Sprog  og  bidrager  over- 
maade  meget  til  at  fordunkle  Lydlovene.  Men  andre  Omstændig- 
heder støder  til.  Lat.  campus  er  paa  Fransk  blevet  til  champ, 
ved  Siden  heraf  findes  imidlertid  camp.  Dette  er  et  Laaneord 
fra  Italiensk,  optaget  efter  den  oldfranske  Periodes  Slutning.  Op- 
tagelsen af  Laaneord  er  en  regelmæssig  Faktor  i Sproglivet  over- 
alt i Verden,  og  det  er  ikke  altid  let  at  vide  paa  Forhaand, 
hvilke  Ord  der  er  laante.  Ogsaa  dette  gør  Erkendelsen  af  Lyd- 
lovene vanskeligere.  Saasnart  et  Sprog  bliver  skrevet,  vil  endelig 
Retskrivningen  begynde  at  øve  Indflydelse  paa  Talen.  Retskriv- 
ningen vil  aldrig  kunne  forandre  sig  i Takt  med  Udtalen,  men 
vil  ofte  gennem  lange  Aarhundreder  fastholde  Mindet  om  en 
forlængst  opgiven  Lydform.  Vi  skriver  Fader,  Moder,  skønt  vi 
udtaler  Far,  Mor.  En  saadan  Skriveform  kan  trænge  ind  i Ud- 
talen; men  derved  kommer  det  ofte  an  paa,  i hvilke  Sfærer 
Ordene  hyppigst  forekommer;  vi  har  vænnet  os  til  at  udtale 
bogstavret  ved  højtidelige  Ord  som  faderlig,  Modersmaal,  men 
ikke  ved  det  dagligdags  Fader,  Moder.  Dertil  kommer,  at  Ret- 
skrivningen ofte  bliver  Genstand  for  Forkludring  efter  etymolo- 
giske Skolemesterteorier:  man  forandrer  vaske  til  vadske,  fordi 

det  skal  komme  af  vaad,  skriver  hvidt  med  d,  fordi  hvid  har 
d.  Hos  os  har  disse  Skolemesterpaafund  gerne  en  vis  Lighed 
med  de  Analogidannelser  og  Folkeetymologier,  som  virkelig  kan 
forekomme  i det  talte  Sprog  (jeg  har  hørt  en  — af  Skriftsproget 
upaavirket  — Form  kaadt,  udtalt  med  aabent  d foran  t).  Men 
det  kan  gaa  meget  værre.  I en  vis  Periode  blev  den  franske 
Orthografi  systematisk  latiniseret:  man  indførte  aile,  pied  for 
ele,  pie,  man  skrev  debvoir,  faict,  for  devoir,  fait.  En  Reaktion 
har  senere  fundet  Sted;  men  nogle  af  de  kunstige  stumme  Bog- 
staver er  ikke  blot  blevet  staaende,  men  er  trængt  ind  i Ud- 
talen, f.  Eks.  b og  d i abstenir,  adversaire  (Nyrop  I 145). 

For  at  holde  mig  saa  nøje  som  muligt  til  Nyrop  og  for  at 
faa  Lejlighed  til  at  henvise  til  hans  Grammaire  historique  og 
derved  for  en  Del  erstatte  det  direkte  Referat,  som  der  ikke 
kan  blive  Tale  om  her,  har  jeg  taget  de  fleste  af  mine  Eksempler 
fra  Fransk.  Men  det  var  ikke  just  de  romanske  Sprog,  den  sam- 
menlignende Sprogvidenskab  tog  Sigte  paa  i sin  første  Tid.  Den 
voksede  sig  stærk  under  Arbejdet  med  at  føre  alle  de  indo- 
europæiske Sprog  fra  deres  ældste  historiske  Form  tilbage  til 
det  fælles  Grundlag,  hvorfra  de  alle  maa  være  udgaaet.  Den 
Udvikling,  man  derved  skulde  spore  tilbage,  har  ganske  vist  i 
det  hele  taget  ikke  været  $aa  voldsom  og  vildsom  som  Udvik- 
lingen af  Fransk.  Der  er  intet  latinsk  Ord,  der  har  bevaret  sin 
Udtale  uforandret  i Fransk  til  vore  Dage  (Ord  som  bis  „to 
Gange“,  der  i en  senere  Tid  ad  lærd  Vej  er  optagne  fra  Latin, 
kommer  naturligvis  ikke  i Betragtning).  Derimod  er  et  Ord  som 
litavisk  sunus  „Søn“  med  Hensyn  til  Vokaler  og  Konsonanter, 
Vokallængde  og  Akcent  den  Dag  idag  nøjagtig  enslydende  med 
den  Form,  vi  kan  rekonstruere  paa  Grundlag  af  en  Sammenlig- 
ning af  alle  indoeuropæiske  Sprog.  Ordet  synes  altsaa  at  have 
beholdt  sin  Udtale  uforandret  i lad  os  sige  mindst  6000  Aar. 
Det  vilde  klinge  hjemligt  for  en  Inder  fra  Vedatiden  (i  Sanskrit 
hedder  det  næsten  ganske  det  samme)  og  for  en  Mand,  som 
rejste  sig  fra  en  af  Stentidens  Grave.  Men  til  Gengæld  havde 
man  ikke  ved  Sammenligningen  af  de  indoeuropæiske  Sprog  den 
Fordel  som  ved  de  romanske  Sprog,  at  Udgangspunktet  var  be- 
kendt. Det  maatte  rekonstrueres,  og  derved  begik  man  mange 
Fejl.  Rasks  Paavisning  af  et  regelmæssigt  Forhold  mellem  de 
forandrede  Konsonanter  i de  germanske  Sprog  og  Konsonanterne 

i Latin  og  Græsk  o.  s.  v.  (lat.  pater,  dansk  Fader;  lat.  fero,  d. 
bære)  var  derfor  virkelig  en  Opdagelse,  Opdagelsen  af  den  første 
Lydlov.  Men  denne  Lydlov  syntes  at  have  visse  Undtagelser; 
t og  d i tysk  Vater,  Bruder  (laf.  pater,  frater)  er  en  Dobbelthed, 
som  kan  spores  i alle  germanske  Sprog,  og  som  genfindes  i en 
Mængde  Ord;  men  nogen  Grund  til  Dobbeltheden  anede  man 
ikke,  før  Verner  paaviste,  at  den  laa  i en  gammel  Akcentforskel, 
som  egentlig  kun  er  bevaret  i Sanskrit,  om  den  end  tydelig  kan 
spores  ogsaa  i Græsk  og  i Slavisk  og  Litavisk.  Dette  var  Op- 
dagelsen af  den  første  undtagelsesløse  Lydlov.  Samtidig  hermed 
rettede  Vilh.  Thomsen  og  andre  Forskere  de  værste  Fejl,  man 
havde  begaaet  ved  Rekonstruktionen  af  de  indoeuropæiske 
Former.  Derved  blev  Billedet  af  Lydudviklingen  saa  regel- 
mæssigt, at  Erfaringen  maatte  opfordre  Sprogforskerne  til  at 
filosofere.  Der  begyndte  en  livlig  Diskussion  om  Lydlovene,  og 
Nyrops  Indledning  til  sin  Disputats  er  et  Led  i denne  Diskus- 
sion. 

Karakteristisk  for  Nyrop  er  imidlertid  det  Punkt,  hvor  han 
for  sit  Vedkommende  standser.  Det  er  ham  om  at  gøre  at  vise 
Begrebet  Lydlov  i dets  fulde  Regelmæssighed  efter  Fradrag  af 
alle  forstyrrende  Indflydelser.  De  forskellige  Klasser  af  disse 
sidste,  og  navnlig  Analogidannelserne,  gøres  til  Genstand  for  en 
meget  indgaaende  og  lærerig  Behandling.  Dette  er  netop,  hvad 
en  Sproghistoriker  har  Brug  for.  De  regelmæssige  Lydlove  er 
hans  Ariadnetraad,  det  sikre  Grundlag  for  Bedømmelsen  af  Slægt- 
skab mellem  Ord  eller  mellem  Sprog;  og  Analogidannelserne  er 
et  Element,  som  han  stadig  maa  fradrage  for  at  finde  Lydlovene. 
Hver  Side  i Nyrops  Grammaire  historique  viser  Anvendelsen  af 
de  to  Principper. 

Men  der  er  mange  Spørgsmaal  med  Hensyn  til  Lydlovenes 
Natur,  som  han  lader  ligge.  Han  bemærker  kort,  men  rigtigt,  at 
al  Lydforandring  i yderste  Instans  er  en  psykisk  Proces.  Denne 
Indsigt  kan  rigtignok  endnu  20  Aar  efter  Nyrops  Afhandling 
næppe  siges  at  være  alles  Ejendom.  Lydlovenes  store  Regel- 
mæssighed har  forført  Folk  ikke  blot  til  at  betegne  dem  som 
mekaniske  (hvad  der  endnu  kan  gaa  an),  men  ogsaa  til  at  anse 
dem  for  fysiologiske  Processer,  hvilket  er  meningsløst  og  vild- 
ledende. Fysiologien  forandrer  ikke  Lydenes  Udtale.  Den  Lyd- 
frembringelse, som  kun  er  afhængig  af  fysiologiske  Forhold 

(Hikke,  Hoste,  Nysen  o.  s.  v.),  opviser  netop  ,ikke  nogen  histo- 
risk Udvikling. 

Andre  har  brugt  et  klarere,  men  ogsaa  urigtigere  Udtryk  og 
paastaaet,  at  Lydlovene  skyldes  Forandringer  i Taleorganerne. 
Men  skulde  hele  den  brogede  Mængde  af  Lydovergange  skyldes 
saadanne  Aarsager,  maatte  Taleorganerne  i Sandhed  være  i Be- 
siddelse af  en  ganske  proteusagtig  Foranderlighed,  som  vi  ellers 
ikke  ved  noget  om  (vi  kan  ganske  roligt  se  bort  fra  enkelte  vilde 
Folkeslags'  Ringe  gennem  Læber  og  Næse;  det  Forhold  kan 
under  alle  Omstændigheder  ikke  forklare  vore  Lydovergange). 
Og  det  vilde  ikke  være  Smaaforandringer,  man  maatte  antage.  For 
at  forklare  den  hyppige  Overgang  fra  s til  h (i  Græsk  og  andre 
Steder)  kunde  man  næppe  nøjes  med  mindre  end  den  Antagelse, 
at  flere  Generationer  ganske  havde  manglet  Fortænder.  Men  selv 
hermed  kom  man  i Knibe;  thi  s er  f.  Eks.  i Græsk  blevet  be- 
varet i visse  Stillinger.  Og  Fortænderne  maatte  under  alle  Om- 
stændigheder hurtig  være  komne  tilstede  igen  samtidig  med,  at 
andre  Dele  af  Munden  tog  Skade;  thi  en  Række  k-  og  t-  Lyd 
er  i bestemte  Stillinger  i Græsk  blevet  til  et  s,  som  har  holdt 
sig  fortræffeligt.  Det  kunde  skyldes  en  vis  Stivhed  i Læberne,  at 
w er  gaaet  over  til  v i Dansk  (undtagen  i Jydsk);  men  Stiv- 
heden  maatte  næsten  øjeblikkelig  være  forsvundet  igen,  siden  g, 
k og  det  gamle  v (der  oprindelig  skreves  med  Tegnet  f)  er  gaaet 
over  til  w i Ord  som  Lov,  Savn,  Hav.  Ove.rhovedet  er  det 
trods  alle  Lydovergange  i det  væsentlige  stadigvæk  de  samme 
Lyd,  der  bruges  i Sprogene;  hvad  der  tabes  paa  een  Maade 
kommer  igen  paa  en  anden  Maade.  Der  er  maaske  ikke  fuld- 
stændig Tale  om  en  March  paa  Stedet;  de  civiliserede  Sprog  er 
maaske  een  Gang  for  alle  blevet  af  med  visse  vanskelige  Strube- 
lyd eller  Smaskelyd.  Men  Grunden  er  i saa  Fald  ikke  nogen 
Forandring  i Taleorganerne;  thi  vi  kan  stadigvæk  meget  vel  ud- 
tale selv  de  mest  hottentottiske  Lyd,  om  vi  end  kun  bruger  dem 
som  Interjektioner  eller  Signaler  til  Dyr. 

Atter  andre  har  ment,  at  de  geografiske  eller  klimatiske  For- 
hold kunde  være  Aarsag  til  Lydforandringerne.  F.  Eks.  skulde 
det  hurtigere  og  kraftigere  Aandedræt  under  Bjærgvandringer 
kunne  forandre  Bjærgboernes  Udtale.  Men  det  gælder  endnu, 
hvad  Nyrop  sagde  for  20  Aar  siden,  at  der  slet  intet  Materiale 
foreligger  til  Støtte  for  denne  Hypothese.  Og  desuden  vedbliver 

Lydforandringerne  at  indtræde,  selv  hvor  een  og  samme  Befolk- 
ning gennem  Aartusinder  bor  i de  samme  Egne  under  samme 
Klima. 

Som  et  sidste  Forsøg  paa  at  skyde  Forklaringen  af  Lydfor- 
andringerne over  paa  ikke  psykisk  (eller  ikke  direkte  psykisk) 
Omraade  kan  man  betragte  Læren  om  et  fremmed  Folkesub- 
strats  Indflydelse.  De  mest  fremtrædende  lydlige  Differentieringer 
paa  indoeuropæisk  Omraade  skal  efter  denne  Lære  skyldes  Efter- 
virkninger af  før-indoeuropæiske  Befolkninger,  hvis  Taleorganer 
var  indøvet  til  andre  Bevægelser  end  dem,  det  indoeuropæiske 
Lydsystem  udkrævede.  Det  er  et  rart  bekvemt  Princip.  Man  kan 
uden  at  udsætte  sig  for  Protest  fra  indfødte  tilskrive  de  sporløst 
forsvundne  Folkeslag  netop  de  Udtalevaner,  som  passer  i ens 
Kram.  Men  broget  maa  den  uddøde  Befolkning  have  været,  hvis 
den  skal  være  Skyld  i hele  den  skiftende  Dialektvrimmel,  vi  ser 
nutildags.  Og  selv  den,  der  er  villig  til  at  tænke  sig  en  mystisk 
Forbindelse  mellem  en  for  Aartusinder  siden  uddød  Befolkning 
og  de  Lydforandringer  og  Dialektspaltninger,  der  foregaar  den 
Dag  i Dag,  tør  dog  vel  ikke  anvende  Princippet  paa  Egne  som 
Island  og  Færøerne,  der,  som  Jespersen  etsteds  fremhæver,  var 
ubeboede  ved  Nordboernes  Ankomst,  men  alligevel  frembyder 
et  ganske  lignende  Billede  af  stadig  lydlig  Udvikling  som  alle 
andre  Sprogom raader.  Som  almen  Forklaring  af  Udtaleforandrin- 
gerne er  dette  Princip  altsaa  ganske  ubrugbart. 

Grunden  til  Lydforandringeme  kan  kun  være  psykisk.  Den 
beror,  som  Nyrop  siger,  paa  vor  (psykiske)  Mangel  paa  Evne  til 
bestandig  at  genfrembringe  Lydene  med  fuldstændig  Præcision. 
Hvorledes  en  tilfældig  umærkelig  Afvigelse  fra  den  absolut  nøj- 
agtige Gengivelse  af  en  Lyd  (eller  med  andre  Ord:  fra  den 
absolut  nøjagtige  Gentagelse  af  den  Organstilling,  hvormed  Lyden 
tidligere  har  været  udtalt)  kan  sætte  sig  fast  hos  det  enkelte 
Individ,  er  ikke  vanskeligt  at  forstaa.  Fejl,  som  ikke  mærkes 
(eller  ialfald  ikke  mærkes  tydeligt  nok  til  at  vække  Anstød),  har 
jo  i det  hele  taget  en  Tendens  til  at  gentage  sig;  det  sidste  Bil- 
lede af  Organbevægelsen  overskygger  de  tidligere.  Fra  det  ene 
Individ  forplanter  Afvigelsen  sig  til  andre;  Nyrop  siger  ikke 
hvorledes;  men  man  maa  ganske  sikkert  sige:  ved  ubevidst 
Efterligning.  Det  er  vel  overhovedet  den  ubevidste  Efterligning, 
der  spiller  den  væsentligste  Rolle  ved  Tilegnelsen  af  alle  Finesser 

i Udtalen,  hvad  enten  de  er  gamle  eller  ny.  Maaske  fremkommer 
de  fleste  Forandringer  i Udtalen  samtidig  med,  at  en  ny  Genera- 
tion vokser  op;  men  nogen  meget  stor  .Betydning  for  Diskus- 
sionen har  dette  Forhold  dog  næppe. 

Vi  er  nu  naaet  til  det  Punkt,  hvor  Nyrop  standsede.  Men  for 
en  Sprogfilosof  som  Jespersen  maatte  det  være  utilfredsstillende 
at  standse  her.  Et  Par  Uger  efter,  at  Nyrop  havde  disputeret, 
mødtes  han  i Filologisk  Samfund  med  stud.  mag.  Otto  Jespersen 
til  en  Drøftelse  af  Spørgsmaalet,  og  Jespersen  fremsatte  derefter 
sine  Anskuelser  paa  Tryk  i et  dansk  og  et  tysk  Tidsskrift;  for- 
nylig har  han  paany  præciseret  dem  i sin  Bog  „Phonetische 
Grundfragen".  Jespersen  har  søgt  at  paavise,  at  Lydforandrin- 
gerne kan  have  mere  sammensatte  psykiske  Aarsager  end  dem, 
vi  har  nævnet  hidtil;  og  han  har  paa  flere  Punkter  Ret. 

Mindst  Betydning  har  det,  at  Følelse  og  Sindsstemning  spiller 
med  ind.  Naar  man  smiler,  kan  man  komme  til  at  udtale  m 
med  Læbe  og  Tænder  i Steden  for  med  begge  Læber.  Et  rigtigt 
afvisende  Sludder  udtales  ikke  blot  med  en  meget  lang  Begyn- 
delseslyd, men  det  er  oven  i Købet  som  oftest  ikke  et  s,  men 
et  tysk  sch;  denne  Lyd  passer  vel  bedre  end  s til  den  Gri- 
masse, som  er  Sindsstemningens  Udtryk.  Man  dvæler  længe  paa 
n i næ  (nej),  dels  med  drævende,  farveløs  Udtale,  naar  man 
betænker  sig  paa  Svaret,  dels  som  et  Slags  Tilløb  til  den  livlige 
Betoning  af  Ordet,  som  er  Tegn  paa  den  største  Overraskelse 
blandet  med  Bebrejdelse.  En  svensk  Sprogforsker  gør  opmærk- 
som paa,  at  lilla  van  i kælende  Tale  kan  blive  til  lylla  von,  og 
vi  kan  tilføje:  ligesaa  hos  os.  Man  vil  meget  let  forstaa,  hvad 
det  er  for  en  Udtale,  der  sigtes  til,  naar  Forfatteren  Knud  Knud- 
sen Hjortø  („Folk"  1903,  S.  95)  karikerer  en  følelsesfuld  De- 
klamation paa  følgende  Maade: 

„Jeg  elsker  Havet  naar!  Jeg  elsker  dæ-t, 

Det  stormer  vildtt!  naar  Fladen  løgger  myldt  — “ 

De  første  to  Linjer  skal  aabenbart  fremstødes  med  en  vild  Kraft, 
der  standser  et  Øjeblik  ved  Lyden  t i vildtt  for  derefter  at  lade 
den  eksplodere  desto  voldsommere.  Derefter  følger  en  blid, 
inderlig  Stemning,  der  dvæler  ved  Ordene  elsker  og  dæ-t  og  i 
sidste  Linje  smelter  helt  hen  i Rørelse  og  forvandler  ligger  mildt 
til  løgger  myldt.  Men  alle  den  Slags  Afvigelser  fra  den  sædvan- 

lige  Udtale  er  altfor  bundne  til  Sindsstemningen  til  at  kunne 
sætte  sig  fast  som  Normaludtale.  Jespersen  mener  ganske  vist, 
at  det  er  sket  ved  Ordet  Jøsses  for  Jesus;  men  det  kan  være 
meget  tvivlsomt;  Lysten  til  Forblommelse  har  her  (som  ved  Grød 
i Steden  for  Gud,  fr.  morbleu  for  mort  de  Dieu)  spillet  den  væ- 
sentligste Rolle.  Under  alle  Omstændigheder  er  det  yderst  sjæl- 
dent, at  Udtalen  varigt  paavirkes  ad  denne  Vej;  og  det  vil  vel 
altid  dreje  sig  om  isolerede  Enkeltheder.  Man  har  rigtignok  ment 
det  modsatte.  En  tysk  Sprogforsker  (Meringer)  skriver  f.  Eks.  : 
„Beobachten  wir  einen  Aristokraten.  Was  driickt  sein  ganzes 
Gehaben  aus:  Mir  ist  langweilig,  ich  weiss  schon,  kenne  das 
schon  u.  s.  w.;  ich  mochte  das  die  ah!-Stimmung  nennen.  Es 
ist  Mode,  als  Aristokrat  so  zu  reden,  kurz  eine  gewisse  Gemiits- 
stimmung  nachzuahmen,  wenn  auch  das  Individuum  ganz  anderer 
Art  ist;  man  spielt  eine  Rolle,  man  eifert  einem  bestimmten  Ideal 
nach.“  Derefter  kunde  den  københavnske  Udtale  af  a være  af 
aristokratisk  Oprindelse.  For  at  slaa  koldt  Vand  i Blodet  paa 
dem,  for  hvem  dette  maaske  kunde  være  en  Anbefaling  for  Ud- 
talen, skal  jeg  straks  bemærke,  at  Blaserthed  ikke  blot  dyrkes  i 
aristokratiske  Kredse,  men  ogsaa  i Bøllekredse,  og  efter  den 
sociale  Udbredelse,  den  københavnske  a-Udtale  har,  ligger  det 
dog  vistnok  nærmere  at  tænke  paa  Bøllerne  end  paa  Aristo- 
kraterne. Men  hele  Tankegangen  forekommer  mig  at  være  tvivl- 
som. At  høre  nogen  som  helst  Sindsstemning  ud  af  det  køben- 
havnske a vil  ikke  lykkes  mig;  en  virkelig  Følelsesudtale  vilde 
være  langt  mere  udpræget.  Det  er  vistnok  ganske  med  Rette,  at 
Nyrop  ikke  tilskriver  Moderetninger  i Udtalen  nogen  væsentlig 
Betydning. 

Langt  vigtigere  er  et  andet  Punkt.  Det  er  ganske  utvivlsomt, 
at  den  Grad  af  Tydelighed,  hvormed  man  udtaler  Ordene,  af- 
hænger af,  hvor  let  eller  vanskeligt  man  bliver  forstaaet  eller 
misforstaaet.  Ord  som  „Goddag",  hvis  Betydning  er  klar  af  hele 
Situationen,  kan  derfor  udtales  meget  skødesløst,  omtrent  som  da’ 
med  et  Rudiment  af  et  g foran  d’et;  hvad  behager  kan  redu- 
ceres til  et  lille  venligt  Bjæf;  og  saadanne  .reducerede  Former 
kan  sætte  sig  saa  fast,  at  den  oprindelige  Form  ganske  glemmes. 
Hvad  der  kun  gaar  ud  over  enkelte  Situationsord,  har  imidlertid 
kun  ringe  almen  Betydning.  Men  det  er  Jespersens  store  For- 
tjeneste at  have  henvist  til,  at  lignende  Grunde  spiller  en  Rolle 

ogsaa  med  Hensyn  til  den  almindelige  Udvikling  af  Sproget  som 
Helhed.  Bortfald  af  Endelser,  saaledes  som  det  har  fundet  Sted 
i Engelsk,  beror  tildels  paa,  at  Endelserne  var  blevet  saa  uhen- 
sigtsmæssige og  saa  overflødige,  at  man  ustraffet  kunde  udtale 
dem  meget  skødesløst.  Akcenten  bruges  meget  ofte  til  at  tjene 
Tydelighedshensyn.  Man  holder  af  at  betone  første  Stavelse  ved 
Modsætningsforhold  i Tilfælde  som  réel  og  formel,  primær  og 
sékundær;  og  en  saadan  Modsætningsakcent  har  undertiden  sat 
sig  fast  (Subjekt  i Grammatikken,  paa  Grund  af  Modsætningen  til 
Objekt;  men  „han  er  et  daarligt  Subjékt“),  ja  det  er  sikkert 
muligt,  at  et  Sprogs  hele  Akcentsystem  kan  blive  omdannet  ad 
den  Vej;  og  af  Akcenten  afhænger  igen  en  stor  Del  af  den 
øvrige  Lydudvikling.  Meget  interessant  er  et  tredje  af  J espersens 
Eksempler.  I Tysk  er  Forskellen  mellem  p og  b,  t og  d i 
Ordenes  Slutning  ophævet,  i Engelsk  gennemføres  den  præcist; 
dette  synes  at  være  en  Følge  af,  at  man  i Engelsk  har  mange 
Ord  som  cap  og  cab,  feei  og  feed  o.  s.  v.,  der  kun  adskiller  sig 
fra  hinanden  ved  den  sidste  Lyds  Stemmeklang  eller  Mangel 
derpaa;  en  løs  Udtale  vilde  derfor  medføre  en  Mængde  Forveks- 
lingsmuligheder og  vilde  altsaa  atter  og  atter  blive  trængt  tilbage 
af  Tydelighedshensynet.  I Tysk  var  der  derimod  ikke  mange 
Forvekslingsmuligheder  af  denne  Art;  derfor  kunde  Mageligheds- 
hensynet frit  gøre  sig  gældende. 

At  der  i Tysk  ikke  er  saa  mange  Tilfælde  som  i Engelsk, 
hvor  Betydningen  afhænger  af,  om  der  inde  i Ordet  eller  i Slut- 
ningen af  Ordet  staar  p eller  b,  t eller  d,  k eller  g,  er  ikke 
nogen  Tilfældighed,  men  en  Følge  . bl.  a.  af  tidligere  Lydover- 
gange i Tysk.  Vi  faar  saaledes  en  lille  Anelse  om,  at  det  ikke 
er  helt  tilfældigt,  hvilke  Lydovergange  der  indtræder  i et  Sprog. 
Og  vi  ser  da,  at  dette  ikke  afhænger  af  sammensatte  psykiske 
Egenskaber  (Mandighed  eller  Blødagtighed  eller  lignende).  I de 
allerfleste  Tilfælde  kan  vi  dog  slet  ikke  angive  nogen  Grund  til 
Lydovergangenes  Indtræden.  Og  ligesaa  lidt  formaar  vi  fyldest- 
gørende at  forklare,  hvorfor  den  lydlige  Udvikling  snart  foregaar 
saa  hurtigt  som  i Fransk,  snart  saa  langsomt  som  i Litavisk. 
Folkenes  forskellige  historiske  Skæbne  er  sikkert  en  væsentlig; 
Faktor,  men  synes  ikke  at  være  helt  tilstrækkelig  til  at  forklare 
Sagen. 

Lydforandringerne  frembringer  ofte  Uregelmæssigheder  i Spro- 

gets  Bygning,  énten  ved  at  lade  flere  Ord  smelte  sammen  til  ét 
(fr.  faimer-ai,  d.  kalde-s , Mand-en)  eller  ved  at  ramme  et  Ord 
i visse  Former  eller  Forbindelser,  men  ikke  i andre  (fr.  il  meurt, 
nous  mourons;  oprindelig  ogsaa  il  aime,  nous  amons;  i en 
sardinsk  Dialekt  siger  man  una  gosa  „en  Ting",  men  sas  cosas 
„Tingene",  i Florentinsk  il  kane  „Hunden",  men  i hani  „Hun- 
dene"). Herimod  reagerer  bl.  a.  Analogien:  den  omdanner  amons 
til  aimons  efter  aime,  ophæver  Konsonantveksel  i Ordenes  Be- 
gyndelse, opløser  sammenfiltrede  Ordforbindelser  (tysk  vom,  am 
bliver  paa  denne  Maade  igen  til  von  dem,  an  dem;  man  siger 
nu  dem  Golde,  des  Goldes,  medens  Notker  (død  1022)  skrev 
temo  golde,  tes  koldes).  De  psykiske  Processer,  der  forudsættes 
af  Analogidannelserne,  er  en  Kende  mindre  elementære  end  Ud- 
taleforandringernes psykiske  Grundlag.  Men  Forskellen  er  ikke 
stor,  og  den  er  ganske  gradvis.  Nogle  Udtaleforandringer  er  i 
psykisk  Henseende  mere  indviklede  end  andre,  nogle  Analogi- 
dannelser er  simplere  end  andre.  Egentlig  sammensatte  psykiske 
Faktorer  — jeg  nævnede  før  Mandighed  eller  Blødagtighed  — 
spiller  heller  ikke  ved  Analogidannelseme  nogen  Rolle.  Saadanne 
sjælelige  Egenskaber  kan  man  derfor  ikke  slutte  sig  til  af  Spro- 
gets Formsystem.  Men  unægtelig  er  det  en  Kendsgerning,  at  ikke 
alle  Folkeslag  er  lige  hurtige  til  at  fjerne  Uregelmæssigheder 
gennem  Analogidannelse.  Fransk  viser  ingen  Tilbøjelighed  til  at 
ombytte  des,  aux  med  de  les,  d les  i Lighed  med  tysk  von 
dem,  an  dem.  En  uhyre  Mængde  Ord  har  i Fransk  to  ret  for- 
skellige Former:  me[s]  parents,  mes  amis;  il  dor[t],  dort-il;  un 
homme  gran[d],  un  grand  homme.  Naar  det  varer  længe,  inden 
en  Uregelmæssighed  ophæves,  kan  den  tilsidst  ikke  fjernes  ved 
en  lille  Reform,  men  fremkalder  en  hel  Revolution.  I Fransk 
har  man  ikke  blot  ladet  t staa  i dort-il  trods  il  dor[t],  men  end- 
ogsaa  indført  det  i aime-t-il  istedenfor  det  ældre  aime  il.  Denne 
haardnakkede  Fastholden  ved  Tanden  régime  førte  til  en  Revo- 
lution. Man  naaede  til  at  opfatte  -t-il  (udtalt  ti)  som  en  Spørge- 
partikel, og  nu  hedder  det  i vulgært  Sprog  j'aime-ti  (efter  Møn- 
steret l’enfant  aime-t-il),  vous  passerez-ti  par  la  „kommer  De 
der  forbi?"  eller  suis-je-ti  o.  s.  v.  Naar  disse  Udtryksmaader 
indføres  i Litteraturen,  skriver  man  je  pouvais-t-il  choisir,  j'ai 
t’y  soif,  c’est-i  ( a la  médecine  o.  s.  v.  En  smuk  Eksempelsam- 
ling findes  i Nyrops  Grammaire  historique  II  168.  Indenfor 

den  indoeuropæiske  Æt  har  de  keltiske  Sprog  (især  Irsk  og 
Bretonsk,  langt  mindre  Walisisk)  sat  Rekorden  i Retning  af  stædig 
Fastholden  ved  gamle  Uregelmæssigheder  og  eventyrlige  revolu- 
tionære Omdannelser;  men  Fransk  er  en  smuk  Nummer  2.  Man 
kan  ikke  andet  end  komme  til  at  tænke  paa,  at  Franskmændene 
ogsaa  ellers  synes  at  have  arvet  keltisk  Temperament.  Her  synes 
altsaa  at  kunne  skimtes  en  Indvirkning  paa  Sprogbygningen  fra 
mere  sammensatte  sjælelige  Egenskaber.  Men  at  disse  sjælelige 
Egenskaber  ikke  er  uforanderlige,  synes  Walisisk  at  vise,  siden 
det  saa  tydeligt  har  taget  Afstand  fra  sine  keltiske  Slægtninge. 

Det  vilde  være  naturligt  for  mig  fra  disse  sprogfilosofiske 
Betragtninger  at  gaa  over  til  et  Referat  (som  Pladsen  dog  for- 
byder) af  Jespersens  Growth  and  Structure  of  the  English  Lan- 
guage. Thi  skønt  denne  Bog  er  historisk  og  fortæller  om  det 
engelske  Sprogs'  Udvikling  gennem  Tiderne,  er  den  fra  først  til 
sidst  gennemsyret  af  Sprogfilosofi.  Derved,  og  ved  at  Jespersen 
stadig  under  Skildringen  af  Fortiden  har  Blikket  rettet  mod  Nu- 
tiden, bliver  Bogen  saa  overordentlig  underholdende,  at  den  næsten 
læses  som  en  Roman.  Det  maa  være  en  ganske  ypperlig  Ind- 
ledning til  engelsk  Sproghistorie  for  Studerende,  og  for  Læg- 
mand er  det  en  fortræffelig  Kilde  til  behagelig  Belæring.  Man 
ønsker  kun,  at  Jespersen  med  Tiden  ogsaa  fra  sit  Standpunkt 
vil  skænke  os  en  Haandbog  som  Nyrops. 

Holger  Pedersen. 

orunderligt  nok  — naar  man  tænker  paa  Her- 
man Trier,  Paar  man  en  Fornemmelse  af  noget 
pæredansk.  Det  svulmende  og  rullende  i hans 
Veltalenhed  har  Klang  af  Bølgegangen  ved  vore 
Kyster,  det  lidenskabsløse  og  hensynsfulde  Maade- 
hold  i hans  Temperament  og  Færd  har  den  danske 
Sindigheds  hjemmegjorte  og  rodfæstede  Præg,  den  Naturlighed 
og  Takt,  der  er  over  hans  Fremtræden,  fri  for  al  Vigtighed  og 
Koketteri  ikke  mindre  end  for  ængstelig  Beskedenhed,  er  et 
Fortrin,  som  kun  plejer  at  være  indfødte  gamle  Slægter  medfødt, 
og  hele  hans  Ydre,  Udtrykket  i hans  Ansigt,  det  naive,  aabne, 
bredbringede,  haarfagre  frembringer  Indtrykket  af  en  nordisk,  i 
hvert  Fald  af  en  germansk  Type.  Naar  hertil  kommer,  at  Trier  i 
flere  Aar  forenede  det  enestaaende  repræsentative  Dobbelt-Hverv 
at  være  Formand  i Folketinget  og  Formand  i Kjøbenhavns  Borger- 
repræsentation, at  han,  Folkemanden,  ved  alle  officielle  Lejlig- 
heder præsenterer  sin  udekorerede,  prunkløse  Skikkelse  mellem 
Galataflernes  og  Hoffesternes  udstafferede  Rangspersoner,  at  han, 
skønt  Arbejdernes  Talsmand  og  Repræsentant  paa  Tinge,  sam- 
tidig er  den  selvskrevne  Fredsmægler  og  Voldgiftsdommer  mel- 
lem Arbejder  og  Arbejdsgiver,  og  at  endelig  den  samme  Mand, 
Fredsmægleren  og  Fredsagitatoren,  ved  sin  Stilling  som  Formand 
i Forsvarskommissionen  paa  en  Maade  er  blevet  en  Rigens  For- 
svarer og  Marsk,  — ja  saa  faar  man  i Sandhed  et  overvældende 
Indtryk  af,  at  her  er  den  mest  repræsentative  danske  Mand. 

Og  saa  er  denne  Mand  dog  af  ublandet  semitisk  Herkomst. 
Han  er  et  glimrende  Argument  mod  den  overdrevne  Betyd- 
ning, man  navnlig  i den  nyeste  Tid  tillægger  Raceforskelligheder. 
Hos  ham  synes  der  at  være  sket  en  næsten  fuldkommen  Assi- 
milation af  den  Race,  hvorfra  han  stammer,  med  den  Race, 
hvori  han  er  optaget.  Som  han  med  sine  havblaa  Øjne  og  lyse 
Farver  næsten  er  en  Modsætning  til  den  orientalske  Type,  har 
hans  Væsen  heller  ikke  Præg  af  den  semitiske  Aand.  Han  har 
intet  af  dens  overfladiske,  vulgære  Sider,  men  heller  ikke  noget 
af  dens  dybe  Egenskaber,  den  evige  Uro,  Gløden,  Trodsen,  den 
dybe  Ærgerrighed  og  Magtbegærlighed. 

I den  Samling  Lejlighedsarbejder,  Trier  har  udgivet  under 
Titlen  „Af  Dagen  og  Vejen",  er  der  nogle  personlige  Udtalelser 
af  ham  om  denne  Sag,  og  man  kan  derfor  fremdrage  dette  For- 
hold uden  at  behøve  at  frygte  for  at  vække  Anstød  derved.  Det 
hedder  her:  „Det  er  mig,  som  om  dets  (Jødefolkets)  Blod  ikke 
rinder  i mine  Aarer.  Den  mægtigt  udprægede  Personlighed,  den 
brændende  Lidenskab,  den  skærende,  gennemtrængende  Logik, 
den  ustandselige  Virksomhedsdrift,  der  er  Jødefolkets  Storhed, 
dem  kender  jeg  ikke  som  Egenskaber  hos  det  gennem  mig  selv. 
Jeg  føler  mig  ikke  i Temperament  skilt  fra  Nordboerne."  Trier 
har  selv  følt,  at  den  Radikalisme,  han  i en  fin  Skildring  af  „den 
jødiske  Type"  i en  anden  Artikel  i samme  Værk  har  betegnet  som 
Jødefolkets  Særpræg,  dets  aandelige  Livsfond  og  dets  verdenshi- 
storiske Mission,  ikke  har  sat  sit  Stempel  paa  hans  Optræden,  selv 
om  den  af  og  til  har  ligget  i hans  Standpunkt.  Derved  har  han  be- 
standig faaet  en  Særstilling  — paa  Siden  af  „Partiet".  Han  har  ikke 
været  „Brandesianer"  eller  Hørupper,  overhovedet  ikke  gjort 
personlig  Sag  med  nogen.  Den  Egenskab,  der  er  den  jødiske 
Aands  Styrke,  at  gøre  enhver  Sag  til  en  personlig  Sag  for  sig 
selv,  sine  Nærmeste,  sine  Venner,  sine  Aands-  og  Partifæller,  er 
ham  ganske  fremmed.  Og  den  anden  hermed  beslægtede  Evne 
til  at  sætte  Tingene  paa  Spidsen  og  bringe  sig  selv  i Spidsen  af 
enhver  Sag  — denne  Blanding  af  en  skarp  og  smidig  Aand,  der 
har  gjort  Jøderne  til  saa  ypperlige  Journalister,  ligger  ham  ligesaa 
fjern.  Ingen  kunde  tænkes  mindre  brugbar  i den  journalistiske 
Agitation  end  Trier. 

Af  de  to  danske  Aander,  der  øvede  stærkest  Paavirkning  paa 
den  Ungdom,  der  voksede  op  i Tredseme,  Kierkegaard  og 

Grundtvig,  er  sikkert  Grundtvig  den,  der  stærkest  og  varigst  har 
paavirket  Trier.  Grundtvigs  Efterkommere  fomam  instinktmæssigt 
et  vist  Valgslægtskab  mellem  sig  og  denne  Modstander,  der  gjorde 
dem  bange  for  at  slippe  ham  ind  paa  deres  Enemærker.  Høj- 
skoleforstanderen Ernst  Trier,  hans  Fætter,  skal  have  advaret 
stærkt  imod  ham  som  „en  farlig  Mand".  Omvendt  havde  en 
Kierkegaardsk  Discipel  som  Hørup  ikke  den  ringeste  Sympati 
for  denne  „Meningsfælle",  der  bare  forekom  ham  „blakket". 
Som  Politiker  Løsgænger,  som  Taler  og  Skribent  af  en  vis  ud- 
visket og  abstrakt  Bredde,  — saadan  blev  hurtigt  Triers  Fy- 
siognomi som  offenlig  Personlighed.  Netop  en  Modsætning  til 
Jødens  markerede  Fysiognomi. 

Naturligvis  er  det  alligevel  let,  naar  man  ser  nøjere  til,  at 
pege  paa  en  Række  Anlæg  hos  Trier,  der  fører  tilbage  til  hans 
Afstamning  og  holder  ham  paa  lang  Afstand  af  et  udsvævende 
Fantasteri  eller  en  oversvævende  Idealisme.  De,  der  har  anset 
ham  for  en  saadan  oversvævende  Idealist,  har  taget  ganske  fejl. 
Trier  har  Aandsnærværelse,  skarp  logisk  Sans,  praktisk  Takt  og 
sejg  Udholdenhed.  Den  ubestridte  Autoritet,  han  nyder  som  For- 
mand, skyldes  netop  hans  Aandsnærværelse  fuldt  saa  meget  som 
hans  Upartiskhed.  Som  bekendt  har  „Formanden"  det  samme 
Privilegium  som  Paven.  Han  er  ufejlbar.  Hans  Afgørelser  kan 
ikke  omstødes,  end  ikke  diskuteres.  Men  denne  Magtfoldkommen- 
hed  stilles  let  i et  latterligt  eller  odiøst  Skær,  naar  den  Haand,  hvori 
den  ligger,  er  famlende.  Hverken  Krabbe  eller  Berg  eller  Høgs- 
bro, for  ikke  tale  om  den  nuværende  Formand,  har  undgaaet  at 
komme  i denne  Belysning.  Men  hos  Trier,  Købmandssønnen,  i 
hvis  Natur  Raadsnarheden  var  et  nedarvet  Anlæg,  var  det  Greb, 
hvormed  han  tog  om  Formandsklokken,  saa  instinktsikkert  og 
fast,  at  Stillingens  Værdighed  ikke  led  det  mindste  Skaar.  Triers 
rageknivskarpe  Logik  kommer  ofte  som  en  Overrumpling,  fordi 
den  staar  i saa  afgjort  Modsætning  til  den  humane  Følelse,  der  er 
det  produktive  Element  i hans  Natur.  Naar  han  vender  sin,Naturs 
Bredside  til,  overfor  den  store  Offenlighed,  mærkes  den  heller  ikke 
synderligt.  Men  under  en  Forhandling  i en  snævrere  Kreds  duk- 
ker Dialektikeren  i ham  op.  Folk,  der  har  holdt  Foredrag  i Stu- 
dentersamfundet, vil  f.  Eks.  huske,  hvordan  der  under  den  paa- 
følgende Diskussion  uvægerligt  kom  det  Øjeblik,  da  Trier  rejste 
sig  „for  at  paavise  en  Modsigelse."  Og  ganske  forbløffende  vil 

det  lyde  for  alle  dem,  der  har  dannet  sig  et  Billede  af  Trier 
som  den  følelsesbevægede  Moralist  med  det  brede  og  lige  Syn 
paa  Tingene  og  det  naive  Tonefald,  at  der  j ham  stikker  et  stort 
Stykke  af  en  Taktiker,  en  Diplomat,  en  Fiffikus.  Men  betragt 
blot  Rækken  af  de  Mæglingsforslag,  han  under  politiske  Forhand- 
linger har  stillet,  og  se,  hvilket  sejrrigt  Held  der  har  fulgt  dem! 

Tilsidst  men  ikke  mindst  har  Trier  haft  sin  Races  sejge  Ud- 
holdenhed. Den  har  gjort  ham  til  den  sikre  Mand  i alle  „Be- 
vægelser". Han  har  den  Taalmodsnatur,  der  som  visse  Blomster 
kan  trives  i den  tørreste  Jordbund.  1 alle  de  Bevægelser,  der  i 
den  sidste  Menneskealder  er  vokset  op  paa  bar  Bund,  og  hvor 
man  til  at  begynde  med  maatte  berede  sig  til  en'  lang  Vandring 
i Ørkenen,  har  Trier  været  med  fra  første  Dag.  Han  har  gjort 
Skolesagens,  Kvindesagens,  Fredssagens,  Afholdssagens  Ørken- 
vandring med  fra  Tidernes  Morgen,  baaret  Hovedparten  af  Da- 
genes Hede  og  Møje  i Form  af  Foredrag,  Foreninger,  Skrifter, 
Interpellationer  med  uopslidelig  Udholdenhed  og  Hærdethed. 
Trier  kender  ikke  til  Luner  eller  Nykker  eller  fine  Fornemmel- 
ser. Han  lader  gerne  sin  Personlighed  træde  i Skygge  for  Sagen. 
Men  det  beroer  igen  derpaa,  at  hans  Personlighed  ikke  er  saa 
stærk  udviklet,  at  den  har  trængt  paa  og  fordret  Plads  for  sig. 
Derfor  har  han  ganske  manglet  den  Egoisme,  som  Henrik  Ibsen 
anbefalede  den  unge  Georg  Brandes  som  den  frugtbareste  Kilde 
til  Personlighedens  Udvikling.  Fra  sin  Ungom  af  indrettede  han 
desuden  sin  ydre  Eksistens  paa  saa  spartansk  Vis,  at  han  hele 
sit  Liv,  ogsaa  før  han  blev  en  formuende  Mand,  har  været  et  i 
alle  praktiske  Forhold  uafhængigt  Menneske.  Og  denne  Frihed 
for  verdslige  Hensyn  synes  at  virke  ogsaa  indadtil  paa  det  sjæle- 
lige Liv.  En  saadan  Mand  kommer  ikke  helt  med  i Livets  store 
Kapløb,  han  bliver  mindre  magtbegærlig,  mindre  brutal  og  sel- 
visk end  de,  der  i selve  den  økonomiske  Tilværelseskamp  har 
maattet  kæmpe  for  Livet. 


2. 

Pingel  brugte  engang  det  Udtryk  om  sig  selv,  at  han  hørte  til 
„det  pædagogiske  Venstre".  Det  er  her,  at  ogsaa  Trier  hører  hen. 

1.  Alle  Politik  soli  ideal  sein.  2.  Alle  Politik  soli  real  sein  — 
saaledes  hedder  det  i et  lærd  tysk  Værk  om  Politik.  I den  danske 

Politik  er  Overvægten  bleven  lagt  paa  den  første  Sætning. 
Hver  Gang  den  har  „lagt  ud“  mod  en  ny  Horisont,  er  det  sket 
under  Anførsel  af  Ideens  Mænd.  Det  nationalliberale  Partis  Vugge 
stod  paa  Universitetet  og  i Studenterforeningen.  Da  „det  forenede 
Venstre"  samlede  sig,  søgte  det  sine  Førere  blandt  Højskole- 
mænd,  Skribenter  og  Talere,  Grundtvigs  eller  Kierkegaards 
Disciple.  Og  nu,  da  for  3die  Gang  et  nyt  Parti  stiftes,  sker  det 
atter  i det  samme  Tegn  — under  Anførsel  af  Professorer  og 
Doktorer,  Brandes’s  og  Hørups  Disciple. 

Af  denne  politiske  Kultur  er  Trier  en  næsten  rendyrket  Frem- 
bringelse. Ikke  som  Talsmand  for  en  bestemt  Politik,  ikke  som 
Tilhænger  af  en  bestemt  økonomisk  Lære,  ikke  som  Mand  af  en 
bestemt  Stand,  ikke  af  Ærgerrighed,  knap  nok  af  Interesse,  men 
som  Pædagog  og  Moralist  er  han  bleven  Politiker. 

Saa  stærkt  har  det  pædagogiske  Kald  ligget  i Triers  Natur, 
at  det  ytrede  sig  hos  ham  allerede  i hans  19de  Aar  og  som  en 
Vision.  I den  Skildring  af  sit  Barndomshjem,  han  har  givet  i 
Bogen:  „Gaarden  Nr.  8 Amagertorv",  har  han  selv  fortalt, 
hvordan  det  gik  til.  Medens  hans  Sind  var  trykket  af  urolig 
Higen,  viste  der  sig  pludselig  en  Morgen  et  Syn  for  ham:  En 
solbeskinnet  Skolestue  med  ham  selv  i Midten  af  en  Flok  glade 
Drengebørn.  I det  samme  blev  han  sig  sit  Maal  bevidst,  gik  til 
sin  Fader  og  fik  hans  Tilladelse  til  at  opgive  Juraen  og  studere 
Pædagogik.  Situationen  har  nogen  Lighed  med  den,  da  den 
16aarige  Lasalle  udvikler  sin  Bestemmelse  for  sin  Fader,  men 
hvilken  Forskel  i Temperamentet  og  Opgaven.  Lassalle  liden- 
skabelig og  trodsig  i Følelsen  af  sin  høje  Martyrskæbne,  Trier 
begejstret  og  lykkelig  ved  Tanken  om  sin  hyggelige  Skolestue. 

Og  Lærer  blev  han,  Lærer  gennem  alle  dette  Begrebs  Sta- 
dier, ligefra  Pogeskolelærer  og  Kursuslærer  til  den  Lærer  for 
Folket,  som  Skribenten  og  Taleren,  Videnskabsmanden  og  Poli- 
tikeren hver  paa  sin  Vis  er  kaldet  til  at  blive.  Og  favnet  har 
han  om  alle  Pædagogikens  Riger,  gjort  dens  Teori  til  sin  Viden- 
skab, dyrket  den  i Praksis,  stiftet  et  Tidsskrift  for  den,  ført  den 
ud  i den  offenlige  Debat.  Men  hvad  der  var  hans  Fag  som  Læ- 
rer i Skolen  eller  senere  som  Lærer  for  Folket  er  der  ingen, 
der  rigtigt  kan  sige.  Som  Videnskabsmand  synes  han  ved  at 
vælge  Opdragelseslæren  til  videnskabeligt  Studium  at  være  gaaet 
udenom  de  Enkeltheder,  hvormed  Videnskaben  dog  først  tager 

Intelligensens  Finhed,  Skarphed  og  Dybde  i Beslag.  Som  Politi- 
ker er  han  paa  samme  Maade  ved  at  holde  sig  til  det  belderende 
gaaet  uden  om  Politikens  egendige  Element:  Tilskyndelsen  dl  Hand- 
ling, Udløsningen  af  Kraft  og  Energi,  Gennemførelsen  af  bestemte, 
koncentrerede  Formaal.  Han  har  ikke  helt  haft  Videnskabsman- 
dens eller  Forfatterens  fine  Hud,  men  heller  ikke  helt  Politike- 
rens grove  Hud. 

Men  hvad  hans  Virken  saaledes  mangler  i Sluttethed,  har  den 
til  Gengæld  i Bredde.  Hele  hans  Udvikling,  fra  han  i 70eme  be- 
gynder at  skrive  i „det  19de  Aarh.“  til  han  10  Aar  senere  væl- 
ges ind  i Folketinget  for  tilsidst  at  være  den  selvskrevne  Mand 
til  de  mest  repræsentative  Poster  i Landet,  bestaar  deri,  at  han 
lægger  sig  ud.  Ogsaa  i hans  Forfatterskab  kommer  denne  Udvik- 
ling frem.  Han  begyndte  med  Tidens  staaende  Emner,  om  Latin 
og  Græsk,  om  Religion  og  Skole,  men  i hans  seneste  Periode 
er  de  særlige  Skolespørgsmaal  gledet  tilside  for  bredtskaame 
folkelige  Emner.  Paa  samme  Maade  som  Grundtvig  fra  den 
religiøse  Kamp  og  Strid  med  Teologer  naaede  ud  til  den  folke- 
lige Undervisning  og  derfra  til  Politiken,  er  Triers  Udvikling 
gaaet  fra  den  doktrinære  Pædagogs  Stade  og  Kamp  med  andre 
Pædagoger  til  Arbejderundervisningen  og  derfra  til  Politiken.  Hvad 
Personlighed  og  Natur  angaar  er  Trier  nærmest  Grundtvigs  Mod- 
sætning, men  han  har  haft  gode  Betingelser  for  at  forstaa  Grundt- 
vigs Udvikling.  Den  Afhandling,  han  har  skrevet  om  Grundtvig, 
udmærker  sig  derfor  ogsaa  netop  ved  at  give  en  fuldkommen 
klar,  for  Grundtvigianere  og  Ikke-Grundtvigianere  lige  lærerig 
Oversigt  over  dette  mærkelige  Livs  Udviklingsgang. 

Det  er  aabenbart  et  vigtigt  Øjeblik  i Triers  Liv,  da  han  grund- 
lægger Studentersamfundets  Arbejderundervisning.  Vel  var  den  en 
fuldstændig  Modsætning  til  Grundtvigs  Folkehøjskole,  men  i sin 
kulturelle  Virkning,  som  et  Middel  til  at  gøre  Arbejderstandens 
Tilværelse  mindre  materialistisk,  til  at  indgive  den  Respekt  for 
Kundskab  og  Kundskabens  Bærere  og  udvide  dens  Horisont,  er 
den  dog  en  pædagogisk  Slægtning  af  Grundtvigs  Tanke.  Den 
Betydning,  Grundtvigianernes  „Aand“  og  „Løftelse"  fik  for  Bøn- 
dernes Udvikling,  fik  Studentersamfundets  Paakaldelse  af  „Viden- 
skaben" for  Arbejdernes.  Hvis  Afholdssagen  har  vundet  Indgang 
blandt  Arbejderne,  er  det  sket  ved  Lægevidenskabens  Argumenter. 
Hvis  det  lykkes  at  skabe  en  Tradition  i Socialdemokratiet,  der 

bærer  Kunst  og  Kultur  oppe  over  den  økonomiske  Kamps  aands- 
fjendtlige  Fare,  skyldes  det  hint  første  af  Studentersamfunds* 
lærere  paavirkede  Slægtled  af  Socialdemokrater. 

Som  en  Fører,  Planlægger  og  Leder  af  denne  Bevægelse  flk 
Triers  Navn  første  Gang  Klang  i Demokratiet.  Der  er  en  Ven* 
ding  fra  hans  Taler  fra  den  Tid,  der  ved  sit  lidt  banale  Billede 
og  sit  ved  den  hyppige  Gentagelse  forslidte  Præg  fristede  ung* 
dommelige  Aandsanarkister  til  Spot:  at  bygge  Bro.  Men  der  blev 
bygget  Bro  i hin  Tid,  det  var  en  Skabelsens  Tid,  den  organisa- 
toriske Drift,  som  kendetegner  alle  nye  Tider,  var  oppe.  Og  her 
har  Trier  gjort  et  stort  Arbejde,  praktisk  og  aandeligt.  Og  ikke 
mindst  ved  sin  Personlighed.  Det  Centrum,  der  manglede  ved 
hans  Studier  og  Virksomhed,  laa  til  Gengæld  i hans  Personlig- 
heds Harmoni.  Den  drog  til  sig  og  samlede  omkring  sig.  Den 
udstraalede  en  rolig,  ædel  og  lys  Glans.  Han  blev  for  den  kjøben- 
havnske  Arbejderbefolknings  Bevidsthed  Symbolet  paa  en  Fol- 
kets Mand  af  uangribelig  Retskaffenhed.  Rundt  om  i Kjøbenhavn, 
i en  Beværtningshave,  bag  paa  en  Sporvogn,  mellem  Vadskebal- 
jer  paa  en  Trappegang,  har  man  i Flugten  kunnet  gribe  naive 
Udbrud  af  det  Sværmeri,  hvormed  Arbejderbefolkningen  nævner 
hans  Navn. 


3. 

Baaren  af  denne  Bølge  kom  han  ind  i det  politiske  Liv.  Vejen 
blev  saa  at  sige  ryddet  for  ham  uden  at  han  selv  gjorde  noget 
Skridt.  Uden  anden  politisk  Fortid  end  en  ivrig  Deltagelse  i 
Studentersamfundets  Liv  blev  han  ved  Valget  i 1884  som  en 
næsten  ukendt  Mand  stillet  op  i 1ste  Kreds  mod  Højres  Fører, 
Højesteretsassessor  Rimestad.  Fra  den  ene  Side  — af  den  Opinion, 
der  var  raadende  i den  Kreds  af  spidsborgerlige,  patriarkalske 
Købmandshjem,  hvor  han  hørte  hen,  blev  han  set  paa  som  en 
forloren  Søn,  med  hvis  filantropiske  Sværmerier  man  hidtil  havde 
forsonet  sig,  men  som  nu  gjorde  den  kære  Familie  Sorg.  Men 
af  de  dristige  Ophavsmænd  til  det  hartad  æventyrlige  Fore- 
havende, der  hed  „Kjøbenhavns  Erobring",  blev  han  hilset  som 
en  Lykkens  Tilskikkelse.  Man  følte,  at  netop  han,  denne  stærke 
„Raaber  i Striden",  denne  frejdige  Natur  med  det  usaarbare 
Bryst  var  den  rette  Mand,  naar  det  gjaldt  om  at  løfte  Fanen  og 
blæse  til  Appel. 

Og  hvad  man  havde  ventet  af  ham,  svigtede  han  ikke.  Da 
han  paa  det  første  Valgmøde  i „Figaro“  scenevant  og  med  op- 
rejst Pande  steg  op  paa  Talerstolen,  som  en  General  svinger  sig 
op  paa  sin  stampende  Hests  Ryg,  og  lod  sin  messingskarpe,  langt 
henrullende  Stemme  smælde  hen  over  Hovedet  paa  Højremæn- 
dene,  gav  det  et  Sæt  af  Skræk  i dem.  En  Venstremand,  der  sad 
foran  to  Højremænd,  høfte  den  ene  hviske  til  den  anden:  Død 
og  Pine!  Sikken  en  Karl!  Han  bliver  valgt!  Og  en  stolt  Karl 
var  Trier  paa  Talerstolen.  Han  var  ikke  nervøs.  Han  havde 
netop  den  Fysik,  der  gør  sin  Mand  til  en  Forsamlings  Behersker, 
en  Betvinger  af  de  usikre,  halvvejs  ogsaa  af  de  modstræbende. 
Og  han  var  ikke  forlegen.  Han  var  fuldkommen  fri  for  denne 
Svaghed,  der  er  dobbelt  farlig  for  en  Taler,  fordi  den  hyppigt 
slaar  om  i en  irriterende  Spidsnæsethed.  Og  han  var  demokratisk 
ikke  blot  i sine  Meninger,  men  ogsaa,  hvad  der  for  en  Taler  er 
lige  saa  vigtigt,  i sin  Fremtræden,  i sin  Tone,  i sine  Manerer  — 
alt  talte  til  Folkets  Hjerte. 

Smukke  Erindringer  om  en  højtidelig,  hjertegribende  Stem- 
ning knytter  sig  til  dette  Triers  første  Valg.  Sin  slagfærdige, 
sejrrige  Styrke  som  Taler  viste  han.  dog  maaske  i højeste  Po- 
tens ved  det  Valg  i Januar  1890,  da  han  erobrede  Kredsen  til- 
bage. Det  var  en  skingrende  kold  Frostdag.  Valgtribunen  stod 
rejst  under  aaben  Himmel  i et  Hjørne  af  Kristiansborgs  Slots- 
gaard.  Udenom  den  i en  vældig  Halvbue  Forsamlingen  stampende 
og  frysende.  Ikke  et  Ord  opfanges  i de  ti  Minutter,  da  Modkan- 
didaten, Assessor  Florian  Larsen,  blaafrossen  og  spædrøstet,  viser 
sig  paa  Talerstolen.  Saa  kommer  Trier.  Gaaende  fra  den  ene 
Side  af  Tribunen  til  den  anden  sender  han  sin  Stemme  ud  i den 
samme  Halvbue,  som  Forsamlingen  omspænder.  Den  smælder 
mod  Ruinen,  behersker  Rummet,  det  er,  som  blev  Rummet 
lukket.  Forsamlingen  aander  op,  bankes  sammen  under  denne 
Stemmes  Magt.  Det  lyder  som  et:  Kom  til  Appel!  Forfrossen 
og  fortvivlet  over  Talens  Længde  vil  Valghandlingens  Leder 
standse  Trier.  Men  saa  lyder  det  op  fra  Forsamlingen,  der  næsten 
i fysisk  Forstand  varmes  af  Talen:  Bliv  ved,  Trier!  Bliv  ved! 

„Trier  Erobreren"  — dette  Tilnavn  kunde  han  godt  have 
baaret.  Thi  „hvor  man  ham  paa  Tog  hensender,"  naar  det  gæl- 
der om  at  erobre  en  Forsamling  gennem  Talen,  vilde  han  i hin 
Tid  altid  være  vendt  hjem  med  Sejr.  Han  slog  Højremændene 

i deres  egne  Borge,  f.  Eks.  Rump  i Korsør.  For  Offenligheden 
staar  han  med  Rette  helt  som  Taleren,  den,  der  drager  fra  Møde 
til  Møde,  den,  der  kun  virker,  naar  han  staar  paa  en  Talerstol. 
En  „Kateder-Matador"  vilde  Knud  Sjællandsfar  kalde  ham.  Det 
er  ligesom  han  tænker  bedst,  naar  han  taler,  og  kun  vækker, 
paavirker  og  tilskynder  gennem  det  mundtlige  Ord.  Hvad  han 
har  skrevet  kan  være  klogt  og  klart,  men  der  er  ingen  Vækkelse 
deri.  Alligevel  er  han  maaske  et  stort  Stykke  af  en  Bogorm  og  Læ- 
ser, der  bestandig  indsamler  Stof  og  hvis  Lethed  som  Taler  formo- 
dentlig beroer  derpaa,  at  han  fra  sit  Studereværelse  medbringer  en- 
hver Sag  gennemtænkt  og  indregistreret  paa  Plads.  Et  enkelt 
litterært  Arbejde,  et  Forsvarsindlæg  for  Goldschmidts  „Avrohmche 
Nattergal"  røber  en  Indsigt  hos  ham  i den  litterære  og  poetiske 
Kunst,  som  man  ikke  vilde  have  tiltroet  ham.  Thi  nogen  Kunst- 
ner er  han  ikke,  dertil  mangler  han  i for  høj  Grad  Natur  og 
Oprindelighed.  At  udarbejde  en  Tale  med  bevidst  Forstaaelse  af 
Sprogets  kunstneriske  Virkning  vilde  falde  ham  vanskeligt. 

Triers  sproglige  Begavelse  er  særlig  af  syntaktisk  Natur.  Den 
leksikalske  Side  af  Sproget,  har  han  derimod  kun  ringe  Sans  for. 
Men  som  Grammatiker  er  han  en  Slags  dansk  Madvig.  For  Ord- 
og  Sætningsforbindelserne  har  han  en  usigelig  sikker  Fornem- 
melse og  det  er  ham  en  Samvittighedssag,  at  Sproget  holdes  rent 
i den  Henseende.  Af  den  Grund  paatog  han  sig  en  Bestilling 
som  Lugekone  ved  Lovsproget.  Han  fik  nemlig  gennemført,  at 
der  hvert  Aar  i Folketinget  nedsættes  et  staaende  „Udvalg  til 
Lovenes  sproglige  Affattelse",  for  hvilket  han  selv  i mange  Aar 
var  Formand. 

For  en  demokratisk  sindet  Sprogmand  maa  den  Opgave  at 
forbedre  Lovsproget  (og  Retssproget)  være  meget  fristende.  Thi 
Sproget  har  en  demokratisk  Mission,  som  Juristerne  fuldstændig 
mangler  Sans  for.  Der  skulde  overhovedet  ikke  være  alle  disse 
Frimurer-Sprog,  et  kunstnerisk  Sprog,  et  videnskabeligt  Sprog, 
et  Kancelli-  og  Dommersprog,  men  et  fælles  Dansk,  en  Ørets 
Lyst  for  den  fine  Kender  og  dog  mundret  for  den  menige  Mand. 
At  Lovene  burde  være  skrevne  i et  saadant  idealt  Dansk,  var 
Triers  Tanke.  Da  han  i Vinteren  1891  første  Gang  drog  til 
Felts  mod  Lovsproget,  opstillede  han  disse  to  Fordringer  til 
Lovens  Affattelse:  at  den  skulde  kunne  staa  som  et  litterært 
Mindesmærke  og  samtidig  være  saa  folkelig  i sine  Udtryk,  at 

den  jævneste  Lægmand  kunde  føle,  at  den  var  skrevet  for  ham. 
Men  naar  man  derpaa  gennemgaar  det  Synderegister,  Trier  hen- 
tede  fra  de  Lovforslag,  der  i det  Aar  var  forelagt  af  Rege- 
ringen, og  endnu  mere  naar  man  undersøger  Sprogudvalgets 
senere  Virksomhed,  har  man  en  stærk  Fornemmelse  af,  at  med 
det  grammatikalske  Pindehuggeri,  hvorpaa  Forbedringerne  hvilef, 
er  Sagen  aldeles  ikke  løst.  Dette  Forsøg  paa  at  lade  Lovene  tale 
et  Sprog,  som  Madvigs  Hjerte  vilde  glæde  sig  ved,  er  netop 
ikke  et  Forsøg  i demokratisk  Aand.  Den  grammatikalske  Side 
er  dog  den,  der  er  Lægmanden  mest  uvedkommende.  Om  der 
staar  „anses  forbudt",  eller  „anses  for  forbudt"  eller  „anses  som 
forbudt"  eller  „anses  for  at  være  forbudt",  for  at  drage  et  af 
Eksperimenterne  fra  den  Trierske  Smeltedigel  frem,  er  dog  et 
Pedanteri  for  alle  undtagen  for  Filologen.  Derimod  er  saadanne 
Taabeligheder  som  at  i Loven  om  Jæmbanetakster  en  Billet  kal- 
des for  „Rejsehjemmel"  eller  i Postloven  et  Frimærke  for  „Fri- 
gørelsesmiddel" gode  Eksempler  paa,  hvad  Lugekniven  burde 
skære  løs  paa.  Her  er  et  Omraade,  hvor  Lovsproget  under  Ind- 
flydelse af  den  juridiske  Videnskab  Dag  for  Dag  bliver  mere 
og  mere  utilgængeligt  for  Lægmanden.  Det  er  netop  omvendt 
ad  Vejen  fra  det  abstrakte  til  det  konkrete,  at  Redningen 
for  Lovsproget  ligger.  Man  maa  for  sit  Øje  se  den  Ting  eller 
det  Forhold,  hvorom  Lovens  Regel  er  givet.  Og  Lovens  Tekst 
maa  være  ikke  et  dødt  Bogstav  men  et  levende  Ord,  et  mundt- 
ligt Mæle,  der  taler  ligesaa  godt  til  Øret  som  til  Tanken.  Der- 
for trænger  Udvalget  til.  Lovenes  sproglige  Affattelse  til  en  anden 
Sprogmester  ved  Siden  af  Trier  Grammaticus. 


4. 

Da  Trier  første  Gang  stillede  sig  til  Folketinget,  brugte  han 
den  Vending:  Det  er  ikke  som  Politiker,  men  som  Borger  jeg 
stiller  mig. 

Denne  Sætning  har  været  ledende  for  Trier  som  Rigsdags- 
mand. Han  har  ikke  hørt  til  „Bjærget"  men  til  „Gironden". 
Ganske  vist  har  der  ikke  i det  danske  Folketing  været  en  saa- 
dan  Kamp  paa  Liv  og  Død  mellem  Bjærget  og  Gironden  som  i 
det  franske  Konvent.  Udadtil  har  vel  endog  de  danske  Giron- 
diner  gjort  fælles  Sag  med  Jakobinerne,  men  der  har  dog  i Stil- 

hed  altid  været  en  Modsætning,  til  Tider  ogsaa  ret  hæftige  Sam- 
menstød mellem  Borgermændene  og  de  „rigtige"  Politikere.  Paa 
Baggrund  af  de  sidstes  Disciplin,  Taktik  og  Partivæsen  er  de 
andre  med  deres  Overbevisninger  og  mere  passive  Holdning 
kommet  til  at  staa  paa  fjernere  Hold  af  Begivenhederne. 

Trier  har  intet  af  sin  Overbevisning  ofret  til  Politik,  men 
han  har  heller  ikke  gjort  nogen  Sag  til  Politik.  Den  lige  Linie, 
der  gaar  gennem  hele  hans  offentlige  Færd,  er  ikke  blot  en  Ka- 
rakterens Linie,  men  ogsaa  den  Konsekvens,  der  er  lettere  at 
gennemføre,  naar  man  lægger  Hænderne  overkors  paa  Brystet, 
end  naar  man  hver  Dag  har  dem  fulde  af  de  enkelte  Tilfældes 
Afgørelser.  Men  der  er  alligevel  forskellige  Ting,  der  igen  rykker 
Trier  fra  denne  Fjernhed  ind  paa  et  nært  Hold  af  Politiken. 
Hans  Bane  har  en  Tendens  baade  mod  Fjernheden  og  mod 
Nærheden.  Den  første  falder  maaske  først  i Øjet,  men  den  sidste 
er  den  lønlige  Kraft,  der  ved  saa  mange  Lejligheder  har  givet 
ham  den  lykkelige  Haand  til  at  gribe  det  rette  og  den  praktiske 
Haand  til  at  skære  løs  paa  det  raadløse  Vrøvl.  Saaledes  var  det 
ham,  der  i Statskupstidens  uhyggeligste  Øjeblik,  da  man  efter 
Attentatet  paa  Estrup  ventede  Rigsdagens  Hjemsendelse  og  nye 
Provisorier,  i et  . Partimøde  forlangte  en  bestemt  Instruks  af  Fø- 
rerne med  Hensyn  til,  hvordan  man  skulde  tage  den  kommende 
Situation,  om  man  skulde  ægge  Befolkningen  op  eller  dæmpe 
Bevægelsen  ned.  Der  var  nok  en  tapper  Mand,  der  foreslog,  at 
man  skulde  give  Befolkningen  et  Vink  om  ikke  at  gaa  i Kirke 
hos  de  Præster,  der  var  Provisorister,  men  ellers  blev  Spørgs- 
maalet  slaaet  ned  af  Berg.  „Vi  har  tyve  Midler,"  sagde  han.  Her 
var  det  Trier,  der  var  „Politiker"  og  Berg,  der  var  en  raadvild 
Dilettant. 

Trier  har  dernæst  en  ægte  Politikers  Sans  for  at  finde  det 
Punkt,  hvor  Forhandlingen  om  en  Sag  eller  Lov  pludselig  kan 
drejes  ud  af  den  principielle  Diskussions  brede  Vej  og  ind  paa 
den  praktiske  Løsnings  snævre  Felt.  Han  har  et  eget  Tag  paa 
at  holde  en  Modstander  fast  ved  en  Indrømmelse,  løsne  den  ud 
fra  de  omstridte  Punkter  som  en  Terrænvinding  for  sit  eget 
Standpunkt  og  saa  bjærge  et  større  eller  mindre  Stykke  af  Sagen 
hjem.  Hvor  snildt  benyttede  han  ikke  I.  C.  Christensens  Stand- 
punkt i Valgkreds-Sagen  til  at  lave  den  „Rendeløkke",  hvoraf 
Konsejlspræsidenten  ikke  slap  ud,  før  han  havde  givet  sit  Til- 


Digitized  by  LjOOQle 


898 


H.  Trier 


sagn  om  straks  i den  følgende  Samling  at  forelægge  et  Forslag. 
Hvordan  skaffede  han  ikke  den  lille,  kun  6 Mand  stærke  Oppo- 
sitionsgruppe i Borgerrepræsentationen  straks  den  første  Aften, 
den  gav  Møde,  en  reelt  set  kun  lille,  men  for  Gruppens  Indfly- 
delse saa  betydningsfuld  Sejr.  Og  hvor  smidigt  bøjede  han  ikke 
i Fællesudvalget  om  Folkeskoleloven  under  Striden  om  Kommu- 
nernes Indflydelse  paa  Lærerkaldelsen  de  modstridende  Stand- 
punkter sammen  i et  Forslag,  der  omsider  bragte  Loven  igennem* 

Og  endnu  har  Trier  et  politisk  Fortrin,  som  de  færreste  Po- 
litikere har  Selvfornægtelse  nok  til  at  erhverve.  Han  lader  det 
dramatiske  ligge.  Han  mangler  ganske  Tilbøjelighed  for  Helte- 
faget i Politik.  De  med  Idealets  Alen  maalte  ubetydelige  og  der- 
for upopulære  Fremskridt  har  han  Moderation  og  Resignation 
nok  til  at  lægge  Navn  til,  naar  der  dog  er  noget  opnaaet  derved. 
Derfor  stemte  han  for  de  Moderates  Alderdomsforsørgelseslov 
og  viste  sig  i den  for  hans  Vælgerpublikum  saa  afskyede  „Sam- 
mensmeltens Figur.  Hvad  han  med  sin  Stemme  vilde  støtte,  var 
det  for  Mængden  skjulte,  af  Lovens  Enkeltheder  vansirede  og 
næsten  karikerende,  men  dog  utvetydigt  og  for  første  Gang  i 
denne  Lov  anerkendte  Princip:  Statens  Pligt  til  at  støtte  den 
fattige  i hans  Alderdom  med  bestemt  Fravigen  af  Højres  gamle 
„Hjælp  til  Selvhjælp“-Tanke.  Fremtiden  gav  ogsaa  Trier  Ret  i, 
at  det  med  denne  Lov  vilde  gaa  efter  Ordet:  „Bordet  fanger". 
Nogle  Aar  efter  var  han  selv  Ordfører  for  et  Forslag,  der  skulde 
give  det  første  Stød  til  en  Revision  af  Loven,  og  atter  nogle  Aar 
senere  fandt  denne  første  forbedrende  Revision  Sted. 

Dengang  forargedes  „Bjærget"  over  Triers  Optræden.  „Det 
bliver  Krig  paa  Kniven,"  sagde  hans  Venner  til  ham.  Social- 
demokraterne begyndte  allerede  at  mudre  i hans  Valgkreds  og 
mer  end  een  Radikaler  ønskede  hans  Fald.  Hørup  tilgav  ham 
ikke  dette  „Forræderi",  og  hvor  det  var  muligt,  f.  Eks.  i „Politi- 
ken",  blev  han  undermineret  som  en  blakket  Halv-Sammensmel- 
ter.  Men  der  har  altid  været  noget  usaarbart  ved  Trier.  Paa 
ham  preller  af,  hvad  der  vilde  være  dræbende  for  andre.  Det 
er  derfor  kun  et  Tidsfordriv  at  skyde  paa  ham.  Han  er  vor 
Politiks  Balder  — kun  har  ingen  endnu  fundet  den  Mistelten, 
der  kan  fælde  ham. 

Alligevel  — det  er  netop  denne  Triers  Balder-Natur,  der  har 
forringet  hans  Betydning.  Ligesom  han  selv  indtager  en  neutral, 

fredhellig  Stilling  udenfor  Partierne,  har  han  en  vis  Tilbøjelighed 
til  at  neutralisere  enhver  Sag,  han  rører  ved.  Naar  hans  Mæg- 
lingsforslag just  ingen  Popularitet  har  indbragt  ham,  ligger  det  i, 
at  hans  Indgriben  i en  Sag  saa  ofte  gør  den  harmløs.  Menneske- 
naturen kan  ikke  undvære  Lidenskaben,  det  tragiske  baade  som 
Skæbne  og  Skyld,  — Strid,  Nederlag  og  Sejr.  Den,  der  mangler 
Drift  i denne  Retning,  tilfredsstiller  ikke,  ja  han  vækker  ofte 
Utilfredshed  og  Skuffelse. 

Trier  har  været  for  tør.  Han  har  manglet  Indignationen.  Bliv 
vred!  Forløb  Dig!  — det  er  Udbrud,  mange  Mennesker  har  følt 
sig  fristede  til  at  slippe  løs  mod  ham.  Man  kan  i hans  trykte 
Taler  og  Artikler  finde  de  mærkeligste  Eksempler  paa,  hvordan 
det  brister  for  ham  paa  dette  Omraade,  endog  i den  Grad,  at 
Værdigheden  lider  derved.  I en  Tale  om  Dr.  Pingels  Afskedigelse 
forbløffes  man  ved  at  læse:  Jeg  kan  tænke  mig,  at  det  har  været 
med  blødende  Hjerte,  Undervisningsministeren  har  underskrevet 
hans  Afskedigelse."  Scavenius,  pligttro  og  streng,  men  med  blø- 
dende Hjerte!  — hm!  I et  lille  „Tidsbillede"  fra  1885  — et 
Referat  af  et  raat  Overfald,  Højres  Pøbel  havde  gjort  ham  til 
Genstand  for  paa  en  Jærnbanestation,  er  der  ikke  et  eneste  Ord, 
der  giver  Genlyd  i Læserens  ved  Beskrivelsen  oprørte  Sind. 
Man  faar  abstrakte  Betragtninger  om,  hvornaar  et  „Leve  Kongen" 
er  paa  sin  Plads  — som  Svar  paa  Raahed. 

En  Mand,  der  staar  højt  paa  næsten  alle  Punkter,  men  som 
dog  ikke  er  naaet  til  ret  at  paatrykke  sin  Tid  og  sit  Folk  noget 
Stempel.  Han,  der  i praktiske  Sager  kan  være  saa  praktisk,  har 
aandeligt  taget  forholdt  sig  for  abstrakt  til  Tidsaanden.  Han, 
Moralisten  og  Pædagogen,  havde  netop  fremfor  mangen  anden 
Pligt  til  at  være  den  strenge  Tugtemester  af  Tidens  Daarligdom. 
Men  ved  given  Lejlighed  er  han  gledet  ud  i en  almindelig  Dadel. 
Naar  han  f.  Eks.  har  opponeret  mod  moderne  Journalistik,  har 
han  udtrykkelig  bedet  bemærket,  at  det  er  Pressen  i Almindelig- 
hed, han  har  tænkt  paa,  ikke  dette  eller  hint  Blad.  De,  der  ved  en 
saadan  Lejlighed  gør  fælles  Sag  med  ham,  kan  halvvejs  føle  sig 
ladt  i Stikken  af  ham.  Ogsaa  til  Socialdemokratiet  har  han  des- 
værre ladet  sig  nøje  med  et  platonisk  Forhold,  uden  noget  be- 
stemt økonomisk  Program  og  overladende  hele  den  politiske  og 
sociale  Opdragelse  af  Arbejderpartiet  som  Parti  til  andre  og  rin- 
gere Mænd.  Thi  direkte  i hvert  Fald  har  Trier  ikke  taget  Del  i 

den  Side  af  Sagen.  Naar  man  tænker  paa  Socialdemokratiets 
Agitation  med  dens  voldsomme  Appel  til  Arbejdernes  groveste 
Instinkter  og  dens  Udnytten  af  enhver  Sag  i Partiets  og  Døg- 
nets Tjeneste  kunde  man  nok  ønske,  at  dette  ægte  humane 
Hjerte  havde  sat  sin  personlige  direkte  politiske  Paavirkning 
ind  i Tidens  Husholdning  som  en  Magt,  som  en  Samvittighed, 
gjort  sig  mere  solidarisk,  mere  parat  til  at  tage  Parti  for  og  imod 
og  i hvert  enkelt  fra  Dag  til  Dag  opkommende  Tilfælde.  Mindre 
Borger,  mere  Politiker. 

Erik  Henrichsen. 

aar  man  som  Kritiker  behandler  en  Digtning,  stil- 
ler man  sig  først  og  fremmest  de  to  Spørgsmaal: 
Hvad  mener  jeg  derom?  og  Hvad  har  Forfatte- 
ren ment  dermed?  Og  ved  begge  Spørgsmaal 
betragter  man  Værket,  som  det  foreligger  fuld- 
færdigt. Man  søger  at  bringe  sit  Indtryk  deraf  i 
Overensstemmelse  med  sit  Indtryk  af  Forfatterens  øvrige  Pro- 
duktion, og  man  anviser  Værket  dets  Plads  i den.  Man  kan  se 
paa  det  som  Dommer  og  sige:  Det  og  det  i Værket  er  mislyk- 
ket, det  og  det  er  herligt.  Man  kan  se  paa  det  som  Psykolog  og 
fremhæve,  at  det  stemmer  overens  med  Forfatterens  Tankegang 
i det  hele,  eller  at  der  her  kommer  frem  et  nyt  Moment  i hans 
Forfatterskab.  Men  baade  i det  første  og  det  andet  Tilfælde  be- 
tragter man  Værket  som  noget  færdigt 

Men  man  kan  ogsaa  træde  hen  til  et  Digterværk  med  et 
andet  Spørgsmaal.  Man  kan  se  paa  det  som  Historiker  og  spørge: 
Hvordan  har  dette  Værk  bygget  sig  op  i denne  Mands  Fantasi? 
Da  er  det  Værkets  Udvikling,  man  vil  klargøre  sig;  da  betragter 
man  det  i dets  Vorden.  Da  søger  man  efter  i alt  det,  en  Digter  har 
levet  og  læst  for  at  finde  det  Stof,  hans  Fantasi  har  optaget  og 
omformet.  Og  denne  hans  Fantasis  Virksomhed  søger  man  at 
klargøre  sig  paa  alle  dens  Stadier.  Man  spørger  sig  selv:  Hvilket 
Indtryk  gør  denne  Oplevelse  eller  denne  Lekture  paa  Digteren? 
Under  hvilken  Synsvinkel  opfatter  han  dem?  Hvilke  nye  Sider 
ved  disse  Emner  maa  han  søge  at  faa  frem,  for  at  de  skal  give 

Udtryk  for  hans  Personlighed?  Og  hvilke  gamle  Sider  ved  dem 
maa  han  udslette,  fordi  Emnet  deri  ikke  stemmer  overens  med 
hans  Natur?  Hvorledes  virker  disse  nye  Sider  paa  det  hele 
Emne?  Hvilke  Forandringer  bringer  de  i dets  samlede  Forhold? 
Med  andre  Ord:  hvori  ligger  det,  at  det  Emne,  han  har  optaget, 
bliver  hans  eget,  idet  han  omdanner  det? 

Det  er  en  saadan  historisk  Betragtning,  jeg  i det  følgende  vil 
gøre  gældende  overfor  Ibsens  „Fruen  fra  Havet".  Jeg  vil  søge  at 
paavise,  hvorfra  Ibsen  har  hentet  en  væsentlig  Del  af  sit  Emne, 
jeg  vil  søge  at  forklare,  hvad  der  kan  have  festet  hans  Opmærk- 
somhed ved  dette  Stof,  og  hvad  der  har  været  de  ledende  Tanker 
under  dets  Omdannelse  i hans  Fantasi. 


I 

Der  er  væsentlige  Lighedspunkter  mellem  Ibsens  „Fruen  fra 
Havet"  og  en  Episode  i Paul  Heyses  „Kinder  der  Welt". 

Her  fortælles  i femte  Bog  om  Mødet  mellem  Edwin  og  hans 
gamle  Flamme  Toinette,  efter  at  han  har  giftet  sig  med  en  brav 
jødisk  Pige,  har  opgivet  sin  Universitetskarriere  og  er  blevet 
Overlærer,  og  efter  at  hun  har  givet  sig  over  og  ægtet  Greven, 
med  hvem  hendes  Ægteskab  er  ulykkeligt. 

Handlingen  er  kortelig  følgende:  Toinette  afskyer  mere  og 
mere  sin  Mand,  og  efter  Barnets  Fødsel  afslaar  hun  at  leve  som 
Hustru  med  ham;  hun  beder  Greven  om  at  lade  hende  faa  skil- 
les fra  ham.  Men  han,  som  er  dødelig  forelsket,  formaar  det 
ikke.  Hun  opfører  sig  da  som  vanvittig,  lever  snart  i Tummel, 
snart  i fuldstændig  Ensomhed,  gaar  oppe  om  Natten  og  ligger 
til  Sengs  om  Dagen  o.  s.  v.  Da  Edwin  opholder  sig  i Nærheden, 
anmoder  Greven,  der  kender  hans  og  Toinettes  tidligere  Kær- 
lighed, ham  om  at  komme,  — det  er  den  sidste  Kur  mod  hen- 
des nervøse  Tilfælde. 

„ I saadant  Fald  — siger  han  — plejer  man  at  søge  alle  Slags  Sym- 
patiraad,  og  jeg  er  saa  overtroisk,  at  jeg  gerne  kunde  konsulere  en 
gammel  Urteheks.  Men  før  jeg  gaar  saa  vidt,  vilde  jeg  dog  prøve  en 
bedre  Slags  Sympati.  Jeg  ved,  De  har  staaet  Grevinden  nær,  før  hun 
blev  min  Hustru;  hun  har  den  Gang  sagt  mig,  at  hun  ikke  nærede 
saadan  Agtelse  og  Ærbødighed  for  nogen  anden  Mand  som  for  Dem. 
Kanske  vilde  en  anden  sidst  af  alle  indvie  Dem  i sin  huslige  Ulykke. 

Men  jeg  anser  Dem  for  en  Hædersmand,  Hr.  Doktor,  og  anser  det  for 
umuligt,  at  De  kan  vise  Skadefryd,  naar  De  kommer  i mit  Hus  og 
møder  den  Kvinde,  som  Deres  gamle  Rival  ikke  har  kunnet  gøre  lyk- 
kelig. Min  Stemning  er  slig,  at  jeg  ikke  bryder  mig  noget  om  mig  selv, 
at  jeg  vilde  sætte  alt  ind  paa  at  afvende  den  Ulykke,  som  truer  min 
Hustru.  Jeg  vil  regne  det  som  et  stort  Venskabsbevis,  om  De  vil  følge 
mig,  og  naar  De  i nogen  Tid  har  iagttaget  Patienten,  vil  meddele  mig 
Deres  Opfattelse." 

Edwin  følger.  De  kommer  om  Aftenen,  Grevinden  er  ikke 
visibel.  Han  kan  ikke  sove  om  Natten,  gaar  ned  i Parken  til 
Dammen  og  tænker  paa  at  bade  sig.  Da  ser  han  to  Skikkelser, 
der  indhyllede  i Kapper  gaar  ind  i Badehuset.  Og  før  han  faar 
fjernet  sig,  staar  den  ene  med  udslaaet  Haar  paa  Trappens  Trin 
og  kaster  sig  ud. 

„Med  lange,  sikre  Bevægelser  skar  Svømmersken  gennem  Bøl- 
gerne, kun  af  og  til  løftede  hun  Hoved  og  Skuldre  op  af  Vandet  for 
at  kaste  det  tætte  Haar  tilbage  fra  Panden . . . Saa  svømmede  den  sæl- 
somme Havfruskikkelse  ti — tolv  Gange  hele  Søens  Længde  frem  og 
tilbage.  Hun  syntes  endelig  at  blive  træt.  Endnu  lod  hun  sig  drive 
rundt  i Ring,  medens  hun  laa  paa  Ryg.  Hun  kom  derved  saa  nær 
Stranden,  at  han  gennem  Grenene  kunde  se  Profilens  blege  Linie  mod 
det  mørke  Vand  og  tydelig  blev  var,  hvordan  Øjnene,  der  saa  op  mod 
Nattehimlen,  lyste  med  en  egen  Ild.  Han  havde  fra  første  Øjeblik  af 
ikke  tvivlet  paa,  hvem  det  var.  Men  nu  slog  hans  Hjerte,  da  han  gen- 
saa  det  uforglemmelige  Ansigt.  Det  syntes,  som  om  hun  urørlig  lod 
sig  drage  ned  af  Bølgerne.  Mer  og  mer  sank  Hovedet  under  i den 
tause  Bølge.  Da  brusede  og  boblede  det  endelig  om  den  synkende,  og 
hun  svømmede  i tre  kraftige  Tag  tilbage  til  Badetrappen." 

Opfyldt  af  forvirrede  Tanker  gaar  han  tilbage  til  sit  Værelse 
og  sover  endelig  ind.  Næste  Morgen  er  der  Jagt,  han  er  med  og 
bliver  forestillet  for  hende.  Han  byder  hende  Armen;  hun  taler 
med  ham  som  en  blaseret  Verdensdame.  Saa  spørger  hun  ham 
pludselig  om  hans  Hustru.  Han  nikker  bare,  og  der  bliver  en 
Pause. 

Saa  siger  han:  De  har  haft  et  Barn  og  mistet  det.  Hvad  maa  De 
dog  have  lidt!  — „Mere  end  en  Menneskesjæl  aner,"  sagde  hun  med 
Eftertryk  paa  hver  Stavelse.  „Hvad  vil  De  holde  mig  for,  naar  jeg  siger 
Dem:  Jeg  led,  saa  længe  Barnet  levede,  og  jeg  hørte  op  at  lide,  da 
det  døde." 

„Dette  Barn,  siger  hun  derpaa,  jeg  havde  kanske  kunnet  finde  mig 
i den  Maade,  hvorpaa  jeg  blev  dets  Mor.  Men  nu  var  det  til  al  Ulykke 

saa  ligt  Faderen,  at  det  mindede  mig  om,  for  hvilken  Pris  jeg  havde 
faaet  det.  Jeg  kunde  ikke  tvinge  mig,  jeg  kunde  ikke  trykke  det  til  mig 
og  kysse  det.  Jeg  sad  som  stivnet  ved  Siden  af  det,  som  om  jeg  læste 
min  Dom  i dets  Træk,  som  om  den  lille  stramme  Mund  sagde:  „Mor, 
hvorfor  har  du  gjort  det,  solgt  dig,  nedværdiget  dig  uden  Kærlighed". 
Og  da  det  døde  — ved  De,  hvor  frygteligt  det  er,  naar  en  død  siger 
til  en : Jeg  er  gaaet  bort  for  at  give  dig  Plads,  for  vi  to  kan  ikke  leve 
i den  samme  Luft." 

Der  følger  siden  en  Scene,  hvor  Toinette  gaar  til  Edwin  paa 
hans  Værelse,  vil  trodse  alt  og  erobre  ham  igen,  kaster  sig  om 
hans  Hals  og  drukner  ham  i sine  Kys.  Téte-å-tete’n  bliver  for- 
styrret akkurat  i Tide. 

Siden  siger  Edwin  greben:  „Jeg  ser  Frelse  kun  i et:  Giv  hende 
Friheden  tilbage."  Og  han  antyder,  at  han  ellers  tror,  hun  vil  tage 
Livet  af  sig.  Da  bliver  Greven  kold  og  stiv:  Jeg  takker  Dem,  Hr. 
Doktor,  for  at  De  har  meddelt  mig  Deres  — naturligvis  uforgribelige 
— Mening.  Hvad  jeg  har  at  gøre  eller  ikke  gøre,  det  maa  De  tillade 
mig  at  gøre  op  med  mig  selv  og  med  min  bedste  Tak  at  afvise  de 
venlige  Vink.  Lykkelig  Rejse,  Hr.  Doktor!" 

Edwin  staar  igen,  forpint  og  fortumlet.  Næste  Morgen  rejser 
han  hjem,  efter  at  han  har  modtaget  en  fortvivlet  Billet  fra 
Toinette. 

* * 

* 


Lighedspunkterne  er  tydelige.  Det  ulykkelige  Ægteskab  — 
Krisen  ved  Barnets  Fødsel  — Hustruen,  som  nægter  at  leve 
sammen  med  sin  Mand  efter  den  — Nervøsiteten,  som  ytrer  sig 
i Lysten  til  at  bade,  — den  bekymrede  Ægtemand,  som  i sin 
Nød  tilkalder  den  gamle  Flamme  — , det  findes  i begge  Værker, 
og  jeg  holder  disse  Ligheder  for  saa  afgørende,  at  jeg  tror,  vi 
her  staar  overfor  det  i vor  moderne  Digtning  sjældne  Tilfælde, 
at  vi  kan  pege  paa  i al  Fald  en  af  Grundkilderne  til  et  Digter- 
værk. Men  samtidig  maa  det  fastholdes,  at  disse  Ligheder  er 
ydre  Ligheder.  Forholdet  er  et  ganske  andet  hos  Heyse  end  hos 
Ibsen.  Ja,  ikke  nok  dermed.  Disse  Fakta  har  Ibsen  omtydet,  idet 
han  — hvis  min  Antagelse  er  rigtig  — optog  dem  i sit  Værk. 
Toinettes  Bad  er  noget  ganske  andet  end  Ellidas,  Toinettes  Sky 
for  Manden  udgaar  fra  de  modsatte  Motiver  af  dem,  der  bringer 
Eilida  til  at  unddrage  sig  Samlivet  med  Wangel;  Overlærer  Arn- 

holm  er  en  ganske  anden  Skikkelse  end  Edwin,  — læg  for  øvrigt 
Mærke  til  den  karakteristiske  Detalje,  at  Overlærertitlen  er  fæl- 
les for  dem  begge. 

Den  Omdannelsesproces,  som  Emnet  har  gennemgaaet  i Ib- 
sens  Fantasi,  skal  jeg  i det  følgende  belyse. 


II 

Heyses  „Kinder  der  Welt"  udkom  1873  og  Ibsens  „Fruen  fra 
Havet"  1888.  Det  Emne,  Ibsen  har  fundet  hos  Heyse,  er  derfor 
bemærket,  glemt  eller  skudt  til  Side  og  dukket  op  igen  i Erin- 
dringen1). Den  5te  Bogs  Gensyns-Episode  hører  imidlertid  til 
Bogens  mindre  vellykkede  Partier.  Hvad  har  da  bragt  Henrik 
Ibsen  til  at  fæste  sig  ved  den?  - 

Han  havde  sluttet  sit  Ungdomsværk  „Kærlighedens  Komedie" 
paa  en  Maade,  der  svarede  til  Udgangen  af  den  tidligere  Del  at 
„Kinder  der  Welt".  Guldstads  Ægteskab  med  Svanhild  svarer  til 
Dels  til  Toinettes  Ægteskab  med  Greven.  Og  Slutningen  var 
blevet  stærkt  kritiseret;  baade  Publikum  og  Kritik  havde  spurgt 
— og  har  siden  efter  spurgt  saa  tit:  Hvad  saa?  Her  havde 
Heyse  forsøgt  at  besvare  et  saadant:  Hvad  saa?  Det  kan  da 
tænkes,  at  Mindet  om  Slutningen  af  „Kærlighedens  Komedie"  har 
givet  Ibsen  Interesse  for  Heyses  Efterpaa-Historie. 

Men  først  og  fremmest  er  Ibsens  Sans  for  det  paradokse  sik- 
kert blevet  fængslet  af  den  ejendommelige  Idé,  at  Ægtemanden 
som  Nødhjælp  tilkalder  den  fordums  elskede.  At  en  Ægtemand 
tillader  et  Møde  mellem  sin  Hustru  og  hendes  gamle  Elsker, 
findes  der  mange  Eksempler  paa  i Verdenslitteraturen  — det  mest 
bekendte  vistnok  i Rousseaus  „La  nou velle  Héloi'se"  — ; men  at 
anvende  Elskeren  som  Kur  mod  Hustruens  spirende  Sindssyg- 
dom er  vistnok  Heyses  egen  Opfindelse.  Derpaa  tyder  Grevens 
ovenanførte  Ord  om,  at  dette  Skridt  er  saa  rent  usædvanligt,  og 
fremfor  alt  tyder  det  derpaa,  at  Heyse  ikke  konsekvent  har 
kunnet  gennemføre  Grevens  Karakter  i Overensstemmelse  med 
dette  hans  selvopofrende  Skridt.  Netop  heri  er  denne  Episode 
i Heyses  Roman  først  og  fremmest  mislykket. 

*)  At  Ibsen  har  læst  . Kinder  der  Welt*  I 1870- Aarene,  er  vel  utvivlsomt.  Han  omtaler  I Brev 
fra  1875  til  G.  Brandes  dennes  Kritik  af  Bogen  (Breve  II  25).  Siden  har  han  under  det  ferste 
MOnchener-Ophold  været  Omgangsven  af  Heyse.  Om  han  har  læst  Bogen  om  Igen  noget  før  1888, 
kan  jeg  ikke  sige  noget  om. 

Det  bliver  da  ogsaa  sandsynligt,  at  Ibsen  har  festet  sig  ved 
denne  Episode,  fordi  Heyses  Behandling  af  Greven  har  stødt 
hans  Retfærdighedssans.  Trods  sin  opofrende  og  selvforglem mende 
Beslutning  bliver  Greven  hos  Heyse  til  Slut  kun  slig,  som  Grever 
plejer  at  være  hos  det  unge  Tysklands  Forfattere,  og  hele  hans 
Opofrelse  synes  at  blive  til  et  Øjebliks  Lune,  ikke  til  en  alvorlig 
Sjælsbeslutning. 

* * 

* 

Her  staar  vi  ved  Vendepunktet  i Emnets  Omformning  hos 
Ibsen.  Hvad  der  hos  Heyse  saa  temmelig  løber  ud  i Sandet, 
bliver  hos  Ibsen  Hovedmomentet  i Karakteristikken.  Den,  som  kan 
tilkalde  den  gamle  Elsker  for  at  helbrede  sin  Hustrus  syge  Sind, 
han  maa  ogsaa,  naar  det  kræves,  kunne  stille  hende  helt  frit,  med 
Valg  til  begge  Sider.  Denne  Frigivelse  maa  ikke  være  noget 
Mundsvejr;  han  maa  mene  det  af  sit  inderste  vaandefulde  Hjerte. 
Saaledes  bliver  Greven  til  Dr.  Wangel.  Denne  Forvandling  sker 
ud  fra  Ibsens  dybeste  Livssyn,  den  Gang  han  skrev  sit  Stykke, 
og  i Overensstemmelse  med  Idé-Udviklingen  i hans  Forfatterskab. 

Slutningen  i Ibsens  foregaaende  Stykke  „Rosmersholm"  er 
idealt  set  den  samme  som  i „Fruen  fra  Havet"  den  store  Selv- 
opofrelses Sejr.  Ved  at  gaa  „gladelig"  i Døden  med  Rosmer,  vinder 
Rebekka  Ret  til  at  være  hans  Hustru.  Ved  at  give  Ellida  helt  fri, 
vinder  Wangel  Sejr  over  den  Fremmedes  mystiske  Magt.  Idet 
Ibsen  søger  en  ny  Form  af  den  samme  store  Resignation,  som 
han  har  skildret  i Rebekkas  Vandring  med  Rosmer  til  Møllefossen, 
støder  hans  Fantasi  paa  Mindetom  Episoden  fra  „ Kinder  der  Welt". 
Naar  Ægtemanden  her  konsekvent  fuldfører,  hvad  han  har  begyndt 
paa,  naar  han  opfylder  Kravet:  Giv  Deres  Hustru  fri,  — da  har 
han  vist  den  samme  højeste  Opofrelse  af  sig  selv  og  sit  eget  Liv, 
hvortil  Rebekka  i Slutningsscenen  hæver  sig;  da  har  han  den 
samme  Ret  til  Sejr.  Dermed  er  Ideen  til  Dr.  Wangels  Skikkelse 
givet. 

Men  dermed  forandres  tillige  hele  Forholdet  mellem  Mand  og 
Hustru.  En  Handlemaade,  der  kan  bringe  det  dobbelte  Offer, 
først  at  tilkalde  den  gamle  Elsker  og  dernæst  at  opgive  ethvert 
Krav  paa  sin  Hustru,  — den  kan  ikke  udspringe  af  en  vild  For- 
elskelse, som  den  Greven  nærer  for  Toinette.  Det  maa  være  en 
ældre,  prøvet  Mands  nænsomme  Kærlighed.  Og  den  kan  ikke 

have  gaaet  sporløst  forbi.  Har  der  ikke  ved  Wangels  og  Ellidas 
Ægteskab  fra  først  af  været  nogen  Kærlighed,  saa  maa  den  være 
kommet  ind  i det  i Aarenes  Løb;  Wangel  maa  have  vundet  hende 
ved  Samlivet. 

Men  naar  Forholdet  er  dette,  da  kan  ikke  den  Magt,  hvormed 
Wangel  havde  at  kæmpe,  være  en  almindelig  Overlærer.  En  saa- 
dan  maatte  han  jo  forlængst  have  overvundet.  Derfor,  naar 
Wangel  tilkalder  Overlærer  Arnholm  i den  Tro,  at  det  er  Tanken 
paa  ham,  som  gør  Ellidas  Sind  sygt,  da  maa  han  tage  fejl.  Det, 
som  hos  Heyse  skulde  have  hørt  sammen,  Tilkaldelsen  af  den 
gamle  Elsker  og  Frigivelsen  af  Hustruen,  maa  hos  Ibsen  blive 
to  selvstændige  Led  i hans  Digtning.  Wangel  maa  have  en  mæg- 
tigere Modstand  end  Overlæreren.  Kampen  maa  her  komme  til 
at  staa  mod  noget,  som  har  en  mystisk  Vælde.  Ibsens  Fantasi 
søger  at  symbolisere,  hans  Skikkelser  er  først  og  fremmest  Idé- 
skikkelser.  Saa  bliver  det  ham  naturligt,  at,  dybest  set,  maa  Kampen 
her  være  en  Kamp  mellem  Naturmagt  og  Sjælsadel. 

Og  her  kommer  han  uvilkaarlig  til  at  mindes  Toinettes  Bade- 
scene hos  Heyse.  Den  er  egentlig  bare  en  romantisk  Præsentation 
af  Heltindens  Nervøsitet,  et  rent  ydre  Optrin.  Man  det  maa  kunne 
indsmeltes  i Heltindens  hele  Karakteristik,  denne  Badning  maa 
ikke  være  en  enkel  Scene,  det  maa  blive  et  fast  Træk  hos  hende; 
et  Udtryk  for  en  hende  ejendommelig  Natur-Higen.  Men  da  kan 
ikke  Badningen  foregaa  i en  Slotsdam.  Det,  hun  bader  i,  maa 
være  selve  Havet.  Og  Heltinden  maa  høre  til  Havet.  Hun  maa 
være  fra  Havkanten,  hun  maa  bære  et  Skibsnavn,  hendes  Ner- 
vøsitet maa  ytre  sig  som  en  Hjemve  efter  Havet.  Saaledes  vokser 
Ellidas  Skikkelse  op  i Digterens  Fantasi;  hun  bliver  „Fruen  fra 
Havet". 

Med  Havet  maa  da  den  Magt  staa  i Forbindelse,  som  skal 
være  en  jævnbyrdig  Modstander  for  Wangel.  Han  bliver  „Den 
Fremmede",  hvis  Liv  bevæger  sig  paa  Verdensoceanet.  Han  hører 
til  paa  det  frie  Hav,  bliver  halvt  en  Pirat,  halvt  en  Naturdæmon. 
Men  Ibsen  er  helt  igennem  en  Moralist;  hans  Digtning  tegner 
aldrig  bare  Naturvæsner.  Endog  Skikkelser,  der  staar  i saadant 
Forbund  med  Naturen  som  Gerd  i Brand,  bliver  for  hans  Syn 
til  moralske  Typer.  Ja,  endog  Trolde  som  Dovregubben  og  hans 
Følge  og  Vætter  som  Bøigen  har  et  moralsk  Ærinde  til  Men- 
neskene. Naar  han  vil  skildre  Kampen  mellem  Naturmagt  og 

Sindets  kampvundne  Adel,  kommer  det  ikke  til  at  tegne  sig  som 
Billedet  af  Naturmagt  mod  Aandsmagt,  men  som  Kampen  mel- 
lem to  forskellige  Moraler.  Og  her  kan  Ibsen  ligetil  følge  Traaden 
af  de  Ideer,  som  netop  i denne  Tid  er  oppe  hos  ham. 

I „Rosmersholm"  var  det  den  nye  Rebekka,  skabt  af  det  Ros- 
merske  Livssyn,  som  havde  overvundet  den  gamle  Rebekka,  med 
den  modige  fribaarne  Vilje.  Her  i „Fruen  fra  Havet"  er  der  af 
disse  to  modsatte  Udviklingsstadier  blevet  to  modsatte  Menneske- 
skikkelser. Den  Fremmede  bliver  den  gamle  Rebekka;  han  faar 
hendes  hensynsløse  Fasthed  i Handlingen  og  hendes  urokkelige 
Selvtillid;  han  ved,  Ellida  er  gift,  men  det  er  ingen  Hindring,  hun 
hører  alligevel  ham  til,  han  kommer,,  og  hun  skal  følge  ham.  Han 
stolerene  og  alene  paa  sin  Magt  over  hendes  Sind;  Løftet  binder 
ikke,  hun  skal  følge  frivillig,  men  han  ved,  at  hun  hører  ham  til. 
Akkurat  som  Rebekka  vidste,  at  hun  vilde  faa  Magt  over  Rosmer, 
saa  hun  trygt  kunde  sige  det  paa  Forhaand,  at  det  vilde  gaa  slig. 
Fra  Rebekka  arver  Den  Fremmede  ogsaa  det  nordlandske  i sit 
Væsen  og  sit  Finneblod.  Han  hører  ligesom  til  en  anden  Race 
end  de  andre  Mennesker,  han  er  runden  af  Trolddomsfolket.  Og 
i denne  sin  Frihed,  sin  absolute  Hensynsløshed  og  Angerløshed, 
kommer  han  til  at  blive  i Slægt  med  det  aabne  vilde  Hav;  han 
taler  med  hende  om  Havet,  og  han  vier  hende  til  sig  gennem 
Havet,  idet  han  kaster  Nøglehanken  med  Ringene  ud  i det.  Saa- 
ledes  bliver  han  paa  en  Gang  en  Moraltype  og  et  Naturvæsen; 
der  er  dæmonisk  Mystik  i hans  Sammenhæng  med  Naturen;  der 
er  noget  moralsk  dæmonisk  i hans  stejle  Vilje,  som  er  helt  hin- 
sides godt  og  ondt.  Saaledes  vokser  han  op  til  at  blive  den  store 
Resignations  store  Modvægts-Skikkelse. 


Det  kan  vistnok  her  synes  mange,  at  Forskellen  mellem  „Fruen 
fra  Havet"  og  Episoden  i „Kinder  der  Welt"  er  saa  overvældende, 
at  selv  om  de  nævnte  ydre  Ligheder  er  til  Stede,  kan  der  dog 
vanskelig  være  Tale  om,  at  der  er  nogen  Sammenhæng  mellem 
de  to  Værker.  Ja,  der  er  vel  ogsaa  dem,  der  kan  finde  noget 
stødende  i den  Tanke,  at  Ibsens  Værk  skulde  hvile  paa  et  „Laan" 
fra  Heyse.  Til  de  sidste  er  der  at  svare,  at  lige  saa  lidt  som  det 
kan  blive  nogen  Fortjeneste  af  en  Forfatter,  at  han  ikke  har  læst 
et  Værk,  ligesaa  lidt  kan  det  være  nogen  Fortjeneste,  at  han  ikke 

har  modtaget  noget  Indtryk  derfra.  Og  det  er  ikke  saadan,  som 
det  findes  hos  Heyse,  men  saadan  som  det  er  blevet  udformet  i 
„Fruen  fra  Havet",  at  Emnet  er  blevet  en  „ægte  Ibsen*.  Hvad 
angaar  Forskelligheden  mellem  de  to  Værker,  da  er  det  jo  netop 
et  Særtræk  ved  Ibsens  Genialitet,  at  han  tumler  saa  længe  med 
Ord,  Ting,  Forhold  og  Personer,  at  man  ser  dem  med  andre 
Øjne  end  man  først  gjorde,  at  man  aner  i dem  en  ny  og  dybere 
Betydning,  at  man  opdager  en  ny  Kilde  til  deres  Ejendommelig- 
heder. Overalt  vil  man  hos  Ibsen  møde  denne  „Fortolknings- 
genialitet", der  faar  Ord,  Ting,  Handlinger  til  at  forvandle  sig  for 
vore  Øjne.  Det  er  derfor  naturligt,  naar  Ibsen  har  optaget  Stof 
andet  Steds  fra,  at  det  hos  ham  maa  genfindes  i en  fuldstændig 
forvandlet  Skikkelse. 

Endelig  kan  der  findes  dem,  som  anser  det  for  anmassende, 
at  en  Forsker  søger  at  trænge  sig  ind  i en  Digters  Fantasi  og 
- mener  sig  at  finde  den  Vej,  hvorefter  dens  Arbejde  er  gaaet  frem. 
Digterfantasien  er  jo  det  frieste  af  alt,  hvordan  kan  man  tænke 
at  kunne  eftervise  nogen  Lov  for  dens  Arbejde?  — Vistnok  er 
Fantasien  fri,  men  ikke  saa,  at  den  er  uden  Sammenhæng  med  en 
Mands  øvrige  Aandsliv,  hans  Livsanskuelse,  hans  Syn  paa  Verden 
og  Mennesker,  hans  Sympatier  og  Antipatier,  hans  Smag  o.  s.  v. 
Forsaavidt  man  anerkender  nogen  Lov  for  Menneskets  Aandsliv 
i det  hele  — altsaa  forsaavidt  man  anerkender  nogen  Mulighed 
for  at  skrive  en  Menneskeaandens  Historie  — maa  man  ogsaa 
anse  Fantasien  for  lovbestemt.  Og  hvis  man  stiller  sig  den  Op- 
gave at  finde  Rede  paa  et  Digterværks  Udvikling,  maa  man  nød- 
vendigvis efterspore  Fantasiens  Arbejde  hos  Forfatteren.  Thi  et 
Digterværks  Historie  vil  kun  sige  det  samme  som  en  Digter- 
fantasis Arbejde  i dets  Fremgang.  Derfor  bliver  Forfatterbiografi 
og  Kritik  kun  Litteraturhistoriens  Udenværker.  Dens  centrale  Op- 
gave, saasandt  som  den  vil  skildre  Litteraturens  indre  Udvikling, 
bliver  til  syvende  og  sidst  Fantasiens  Historie. 

Just  Bing. 

MØDE 

Min  Ungdoms  Kære  har  jeg  atter  mødt 
paa  Alfarvej  i Byens  Brus  og  Trængsel; 
hun  standsed  mig  og  hilste  — smilte  sødt! 

. . . O,  Elna!  mine  golde  Dages  Længsel! 

Ved  Haanden  hun  en  lille  Pige  holdt, 

sit  eget  Billede  i Livets  Skrift, 

og  talte  rørende  og  moderstolt 

om  Lykken,  som  hun  vandt,  da  hun  blev  gift. 

Hun  spurgte:  Endnu  elskovstrodsig  fri? 
og  hendes  Øjne  lo  saa  blaa  og  rene; 
jeg  svared:  Frue!  trodsende  og  fri 
og  nu  som  dengang  bitterlig  alene. 

Den  Lille  leged  om  os  lys  og  kaad, 
jeg  bøjed  mig  og  klapped  hende  blidt; 
min  Røst  blev  dunkel  af  bekæmpet  Graad: 

Aa,  lille  Barn!  — du  kunde  været  mit! 

GENSYN 

Lampen  straaler  varmt  og  gyldent. 
Udenfor  paa  Himlens  Bue 
staar  den  klare  Maanelue, 

Stjerner  tindrer  fjernt  og  nær. 

Og  hun  sidder  i min  Stue, 
svøbt  i Lysets  milde  Skær. 

Jeg  kan  se,  hun  har  sig  skæmmet, 
hendes  Kinder  er  saa  hvide, 
hendes  Ord  er  sagte,  blide, 
magert  blev  det  modne  Bryst. 

Alt,  hvad  hun  har  maattet  lide, 
bæver  bag  den  slidte  Røst: 

Sorg  har  fyldt  mit  Liv  til  Randen,  — 
aa,  jeg  fik  saa  mangt  at  bære! 

Kun  mit  Barn,  min  lille  Kære! 
gjorde  Dagen  for  mig  let. 

— Men  hun  døde,  stakkels  Kære! 
og  jeg  blev  saa  syg  og  træt. 

Graaden  sprænger  hendes  Stemme, 
strømmer  fra  en  aabnet  Kilde, 
store  Taarer  falder  stille 
ned  og  svier  paa  min  Haand, 
og  jeg  ser  dem  falde  stille, 
og  jeg  knytter  kun  min  Haand! 


MIN  GODHED 

Hun  sidder  ved  Vinduet. 

Hendes  Ansigt  er  bøjet 
over  et  Hæklearbejde. 

Jeg  ser  hendes  Profil. 

— Den  har  mistet  sin  Friskhed. 

Elna 


. . . Men  Smerten  har  brændt  den  fast. 

Den  lyser  af  modig  Lidelse! 

Solen  gaar  ned. 

Et  døende  Lysvæld 

aander  paa  hendes  Haars  broncedunkle  Silke, 
kærtegner  det  med  fortvivlet  Inderlighed 
og  blegner  bort  i Skumring. 

. . . Hendes  Mund  er  saa  forpint. 

— Hver  lille  Nerve  i hendes  Ansigt 
skælver  i urolig  Angst  — 

som  laa  de  nøgne, 

værgeløst  nøgne 

for  Alverdens  saarende  Indtryk. 

...  De  var  skabt  til  at  dirre 

af  hulkende  Ømhed 

under  rene  og  rolige  Hænders  Strøg. 

— Men  som  en  raa  Janitschar 
ruskede  Livet  Lyd  af  dem, 

saa  de  vaandede  sig  i magtesløs  Kval. 

Hun  vender  sig  imod  mig. 

— Herregud!  — 
hun  smiler: 

Hvor  du  er  god! 

. . . Hvor  jeg  er  god!! 

— Elna!  du  er  saa  smuk! 
derfor  er  jeg  god! 

Jeg  elsker  de  bitre  Spor  af  Skæbne, 

Livet  har  furet  frem 
i dit  unge,  engang  saa  glade  Ansigt! 

Dem  elsker  jeg, 

skønt  du  har  lidt  dig  dem  til! 

. . . Hvor  jeg  er  god!! 

Smerteligt  Dejlige! 

Saaledes  er  du  Livets  Værk,  Mæhds  Værk! 

— vi,  hvis  Elskerhænder 
bliver  Bøddelknægte  og  martrer! 

. . . Du  kom  til  mig  engang, 

fuld  af  hengiven  Ungdom 

og  fyldte  min  Trængselstid  med  Sol. 

— Blide,  lille  du!  * 

— Og  jeg! 

Aa,  Gud! 

— En  Dag  vendte  jeg  dig  Ryggen 
med  et  tørt  Farvel, 

led  ved  din  Naturlighed, 
hungrende  mod  osende  Lidenskab. 

. . . Ja,  forlod  dig  hjerteløst 

og  tog  dig  først  ind  til  mig  igen, 

da  du  kom  tilbage, 

dyb  af  skøn  og  moden  Smerte! 

jeg  græder  over  den  Lykke, 

der  maatte  ruste  for  dig, 
før  du  blev  saa  dejlig. 

— "Der  var  en  Mand, 

som  saa  dine  atten  Aars  stakkels  Sorg 
og  svor  dig  Værn  mod  Verdens  tomme  Øjne. 

Elna! 

En  Mand,  der  forgav  dig  med  slesk  Barmhjertighed 
og  gjorde  dig  til  sin  Skøge! 
kvalte  din  Selvagtelse 
paa  sit  skamløse  Leje! 

— Den  Mand  hader  jeg! 

. . . Men  det  er  hans  Værk! 
hans  stikkende  Sind 

har  skabt  dig,  som  du  er! 
Mishandlet  dig  har  han, 
saa  Barnet  i dig  dræbtes, 
og  din  Skønhed 
fik  Kvindens  rige  Sjæl 
og  fattede  Alvor. 


Den  synkende  Sol 

glider  op  om  hendes  tavse  Ansigt. 

— Elna! 

Min  Godhed  er  købt  med  din  Lidelse! 
kun  med  den! 

Marinus  S.  M.  Schneider. 

an  Teologien  ogsaa  være  moderne? 

Der  var  en  Tid,  da  man  virkelig  kunde  svare 
ja  til  dette  Spørgsmaal,  Oplysningens  Tidsalder, 
for  godt  og  vel  100  Aar  siden,  da  den  gamle 
lutherske  Ortodoksi  maatte  vige  for  den  senere 
saa  haardt  bedømte  Rationalisme  — den  der  igen 
skylledes  bort  af  den  Bølge  af  Romantik  og  religiøs  Mystik,  som 
paa  Overgangen  mellem  det  18.  og  19.  Aarhundrede  rev  alle  Sind 
med  sig.  Naar  Teologerne  i den  følgende  Tid  søgte  at  løse  Til- 
værelsens Gaader  ved  middelalderlig  Teosofi  og  Spekulation,  saa 
kunde  dette  jo  for  saa  vidt  ogsaa  kaldes  at  følge  med  Tiden,  som 
de  derved  kun  fulgte  det  Eksempel,  som  Tidens  førende  Aander, 
Hegel  og  Schelling,  havde  givet.  Men  medens  de  andre  Grene 
af  Aandslivet  efter  Hegelianismens  Fallit  straks  kom  ind  paa 
positive  Baner  igen,  saa  vendte  Teologien  netop  tilbage  til  den 
gamle  lutherske  Ortodoksi,  og  det  varede  meget  længe,  inden 
Teologerne  begyndte  at  forstaa,  at  Tiden  krævede  noget  andet  og 
mere  af  dem  end  lærde  Snurrepiberier  og  Opkog  af  Hutters 
Dogmatik.  Endnu  længe  efter  at  Hamilton,  Mansel  og  Spencer 
havde  paavist  de  iffdre  Modsigelser  i det  gængse  Gudsbegreb,  og 
efter  at  Wellhausens  og  Harnacks  Undersøgelser  havde  kastet 
Lys  over  de  bibelske  og  kirkelige  Forestillingers  Oprindelse  og 
Udvikling,  kunde  Teologerne  strides  om,  hvorvidt  Beretningerne 
i 1.  Mosebog  var  historisk  Virkelighed,  og  om  hvorledes  den 
guddommelige  og  menneskelige  Natur  skulde  tænkes  forenet  i 
Kristi  Person. 

At  Teologerne  saavidt  muligt  holdt  alle  nye  Synspunkter  ude  og 
i saa  ringe  Grad  var  med  i det  almindelige  Fremkridt,  kunde  i og 
for  sig  blive  deres  egen  Sag.  Men  Ulykken  var,  at  med  Agtelsen 
for  den  teologiske  Behandling  af  de  religiøse  Spørgsmaal  svandt 
ogsaa  Agtelsen  for  selve  det  religiøse  Liv,  der  for  tænkende  Menne- 
sker bestandig  mere  og  mere  kom  til  at  staa  som  et  tilbagelagt 
Stadium  og  en  Hindring  for  alt  Fremskridt.  De  store  Resultater  paa 
det  videnkabelige  Omraade  berusede  Sindene;  man  fandt  i Viden- 
skaben en  ny  Religion,  ved  hvis  Hjælp  man  haabede  at  trænge  ind  i 
Mikrokosmens  og  Makrokosmens  Hemmeligheder  og  at  naa  til  den 
Skuen  af  Sandheden,  som  man  forgæves  havde  søgt  hos  de  gamle 
Religioner.  Man  troede  nu  at  være  sikret  mod  større  Skuffelser; 
det  var  jo  paa  Erfaringens  og  Eksperimenternes  sikre  Grund, 
man  byggede.  Efterhaanden  som  Tiden  gik,  fandt  der  imidlertid 
ogaa  her  et  Tilbageslag  Sted.  De  Videnskabsmærid  og  Tænkere, 
som  trængte  dybest  til  Bunds  i Tingene,  kunde  ikke  undgaa  at 
blive  opmærksomme  paa  det  usikre  og  hypotetiske  i Videnskabens 
Principper  og  Postulater.  De  fandt,  at  alt,  hvad  vi  kan  sige  om  de 
videnskabelige  Metoder,  reducerer  sig  til,  at  vi  ingen  bedre  har, 
og  at  de  i hvert  Tilfælde  hidtil  har  været  os  et  godt  Hjælpe- 
middel til  at  indrette  os  praktisk  og  bekvemt  i Livet,  men  at  vi 
ikke  har  nogen  som  helst  Sikkerhed  for,  at  det  er  et  nogenlunde 
sandt  og  paalideligt  Billede  af  Tilværelsen,  vi  faar  gennem  dem. 

Man  naaede  saaledes  til  at  indse,  at  Videnskaben  ikke  egner 
sig  til  at  træde  i de  gamle  Religioners  Sted.  Men  dernæst  meldte 
sig  det  Spørgsmaal,  om  det  overhovedet  er  rigtigt  at  bedømme 
disse  Religioner  udelukkende  efter  deres  Forhold  til  det  intellek- 
tuelle Aandsliv.  Ved  en  saadan  Bedømmelse  maa  man  naturligvis 
ikke  gaa  til  de  laveste  Former  for  Religion  men  til  dens  ypper- 
ste Repræsentanter,  og  jo  mere  man  gør  det,  des  stærkere  Indtryk 
vil  man  faa  af  en  ualmindelig  Aandsmagt.  Det  er  jo  desværre  kun 
saa  faa  uden  for  de  vaktes  og  de  troendes  Kreds,  der  gør  sig  den 
Ulejlighed  at  gaa  til  selve  de  religiøse  Kildeskrifter,  til  Salmerne 
og  Profeterne,  Lignelserne  og  Johannesevangeliet;  det  er  kun  faa, 
som  har  nogen  Forestilling  om  den  digteriske  Skønhed,  den  friske 
Originalitet  og  Umiddelbarhed,  som  præger  disse  Skrifter,  den 
etiske  Højhed  og  religiøse  Idealitet,  som  aander  ud  af  dem,  og 
som  ogsaa  udmærker  de  store  religiøse  Personligheder  efter  Kristi 
Tid,  en  Augustinus,  en  Frants  af  Assisi,  en  Pascal  osv.  Man  kan 

vanskeligt  læse  disse  Vidnesbyrd  af  dybt  grebne  Mennesker  uden 
at  begynde  at  forstaa,  at  der  her  er  givet  Værdier,  som  vi  ikke 
har  Raad  til  at  kaste  bort,  saalænge  vi  endnu  ikke  ved,  hvilke 
Konsekvenser  der  vil  følge  af  det  videnskabelige  Synspunkts  Gen- 
nemførelse, ikke  blot  i Tænkning  men  ogsaa  i Liv  og  Praksis. 
Endnu  har  vi  jo  Raad  til  at  gøre  Stads  af  Videnskaben  og  ofre 
Røgelse  for  den,  fordi  vi  endnu  haaber,  at  den  kan  forenes  med 
en  ideel  Livsanskuelse,  men  det  kunde  jo  hænde,  at  vi  gennem 
Erfaringen  blev  belært  om,  at  det  mekaniske  Synspunkt  i Virke- 
ligheden er  dødbringende  for  Følelseslivet,  og  saa  vil  den  Tid 
komme,  da  vi  faar  Øjet  op  for,  at  der  er  andre  Værdier  i Livet 
end  de  intellektuelle,  og  da  vi  maa  tænke  paa  at  værne  vor 
Idealitet,  forudsat  at  vi  til  den  Tid  overhovedet  endnu  er  i 
Besiddelse  af  Idealitet. 

Jo  mere  man  rundt  om  i Kulturlandene  fordybede  sig  i Studiet 
af  det  religiøse  Livs  forskellige  Ytringsformer,  des  klarere  saa 
man,  at  man  ikke  kunde  slaa  Religionen  i Hartkorn  med  alminde- 
lig Overtro.  Man  opdagede,  at  der  virkelig  findes  et  religiøst 
Problem,  at  Religionen  har  en  særegen  Betydning  og  Værdi  for  det 
menneskelige  Aandsliv.  Nu  er  der  jo  mange,  som  er  villige  til  at 
anerkende  denne  Værdi  og  ser  med  Sympati  paa  det  religiøse 
Liv,  hvor  det  giver  sig  et  ægte  og  umiddelbart  Udslag,  men  som 
mener,  at  Teologernes  Behandling  kun  bidrager  til  at  fordærve  og 
udviske  denne  Umiddelbarhed  og  skabe  et  Blandingsprodukt,  som 
hverken  er  Religion  eller  Videnskab  men  kun  har  arvet  de  daar- 
ligste  Egenskaber  ved  begge.  For  en  saadan  Opfattelse  vil  det  synes 
ret  urimeligt  at  tale  om  moderne  teologisk  Tænkning.  Sandheden 
byder  dog  at  huske  paa,  at  Teologer  nutildags  ikke  behøver  at 
ligne  deres  Kolleger  fra  tidligere  Tider.  Der  er  sket  væsentlige 
Fremskridt  i deres  Maade  at  tage  Tingene  paa.  Man  træffer 
betydelig  mere  psykologisk  Sans  og  Forstaaelse  hos  dem  end 
tidligere.  Det  er  en  stor  Misforstaaelse  at  tro,  at  Teologer  i Almin- 
delighed tillægger  Dogmer  og  Formler  nogen  afgørende  Betydning; 
i Reglen  viser  de  en  korrekt  Opfattelse  af  det  væsentlige  og  cen- 
trale i Religionen,  og  de  allerfleste  af  dem  vil  være  enige  om, 
at  Ensformighed  paa  det  religiøse  Omraade  hverken  kan  eller 
skal  gennemføres.  Deres  Svaghed  har  de  stadig  paa  det  intellek- 
tuelle Omraade;  de  er  tilbøjelige  til  at  anlægge  en  idealistisk 
Betragtningsmaade  paa  alle  højere  Spørgsmaal  og  at  operere  mere 

Tilskueren  1906  58 


Digitized  by  L^ooQle 


918 


Moderne  Teologi 


med  Følelsesargumenter,  end  heldigt  er.  De  gaar  i Reglen  ud  fra 
den  Forudsætning,  at  hvad  der  er  Genstand  for  Menneskeaandens 
evige  Trang  og  Higen,  ogsaa  maa  finde  sin  Virkeliggørelse,  og 
at  en  Livsanskuelses  Sandhed  derfor  beror  paa,  om  den  er  af 
en  saadan  Art,  at  Menneskeslægten  virkelig,  som  det  hedder,  kan 
„leve“  paa  den  og  finde  Hvile  i den.  At  dette  er  en  uberettiget 
Forudsætning,  behøver  ikke  nærmere  at  godtgøres,  og  at  Teologen 
er  tilbøjelig  til  at  fastholde  mange  forældede  Forestillinger,  fordi 
de  støtter  hans  idealistiske  Livsopfattelse,  er  sikkert  nok.  Men 
ogsaa  paa  dette  Punkt  er  det  gaaet  meget  fremad,  og  det  er  her, 
vi  træffer  paa  en  ejendommelig  Form  af  teologisk  Tænkning,  den 
saakaldte  Vurderingsteologi,  som,  hvis  den  blev  gennemført  kon- 
sekvent, fuldstændig  vilde  revolutionere  Teologien  og  med  eet  Slag 
gøre  Ende  paa  de  gamle  Tvistigheder  mellem  Troen  og  Fornuften, 
og  som,  selv  om  den  ikke  skulde  frembringe  saa  dybtgaaende 
Forandringer,  i hvert  Tilfælde  er  et  betydningsfuldt  Fænomen 
indenfor  Teologiens  Historie,  som  det  kan  være  af  Interesse  ogsaa 
for  Lægfolk  at  stifte  Bekendtskab  med.  — 

Udgangspunktet  for  den  moderne  Teologi  er  det  Faktum,  at 
der  i Folkereligionerne  findes  forskellige  Elementer,  som  i Tider- 
nes Løb  er  blevet  nøje  sammensmeltet,  men  som  dog  træder 
tilstrækkelig  skarpt  frem  til,  at  en  kritisk  Undersøgelse  kan  ud- 
skille dem.  Vi  har  i Folkereligionerne  for  det  første  det,  som 
vi  kan  kalde  de  primitive  Folks  Naturlære.  De  primitive  Folke- 
færds Guder  er  jo  i Reglen  Naturguder;  de  er  Midler  til  at  for- 
klare alt  det  vidunderlige,  som  foregaar  omkring  i Naturen.  Paa 
det  tidlige  Standpunkt  kender  man  saa  uendelig  lidt  til  Naturens 
Love  og  Kræfter  og  kan  derfor  ikke  forklare  sig  de  forskellige 
Fænomener  og  Begivenheder  paa  anden  Maade  end  ved  en 
overnaturlig  Indgriben  af  personlige  Magter.  Paa  denne  Maade 
opstaar  Tanken  om  Aander,  Guder  og  Engle,  Mirakeltro  og 
Skabelsesmyter  osv.  Efterhaanden  som  der  danner  sig  et  virkeligt 
Kendskab  til  Naturen,  faar  alle  disse  Elementer  et  mere  over- 
sanseligt Præg  og  forsætter  sig  til  Metafysik.  Men  ved  Siden 
deraf  faar  Religionen  ogsaa  Betydning  ved,  at  den  bliver  Folkenes 
Etik.  Guderne  kommer  til  at  staa  som  dem,  der  har  givet  de 
moralske  Lovbud  og  vaager  over  deres  Overholdelse;  de  er 
jo  de  stærkeste  Magter  og  formaar  at  hidføre  den  strengeste 
Straf  over  Lovovertræderne.  Og  endelig  er  der  som  det  tredje 

Element  i Folkereligionerne  en  dyb  Følelse  af  i Guddommen  at 
staa  over  for  Tilværelsens  Grundmagt,  en  Magt,  som  man  skylder 
den  dybeste  Ærbødighed  og  Tilbedelse.  Man  kunde  maaske  bedst 
karakterisere  denne  Følelse  som  Andagt;  det  er  Følelsen  af  at  staa 
overfor  noget  uendelig  ophøjet  og  helligt,  en  Magt,  i hvilken  alle 
Tilværelsens  Former  baade  har  deres  Udgangspunkt  og  Endemaal. 
Dette  Element  træder  først  frem  i de  højere  Religioner;  det  er 
beslægtet  med  det  etiske,  men  falder  dog  ikke  sammen  med  det. 

Folkereligionerne  har  altsaa  et  tredobbelt  Præg,  idet  de  tjener 
dels  som  Forklaring  af  den  givne  Naturorden  og  dels  som  Motiver 
for  det  menneskelige  Følelses-  og  Viljesliv.  Nu  er  det,  den  moderne 
Teologi  gaar  ud  paa,  at  Religionen  intet  Værd  har  som  Erken- 
delsesmiddel, naar  det  drejer  sig  om  at  forklare  Naturen  med 
dens  Kræfter  og  Love,  men  at  dens  egentlige  Væsen  maa  sættes 
i dens  Betydning  for  Menneskets  Viljes-  og  Følelsesliv  og  da 
navnlig  det  sidste.  Forklaringen  af  den  givne  Naturorden  har 
Videnskaben  overtaget,  og  for  den  etiske  Handlen  er  en  gud- 
dommelige Autoritet  ogsaa  overflødig,  idet  vi  ikke  gør  vor  Pligt, 
fordi  det  er  Guds  Vilje,  men  fordi  vi  har  indset,  at  den  etiske 
Handlemaade  har  et  selvstændigt  Værd.  Som  Motiv  for  det  menne- 
skelige Følelsesliv  er  der  derimod  ikke  nogen  anden  Aandsmagt, 
som  fuldt  kan  erstatte  Religionen,  (man  har  ganske  vist  foreslaaet 
Kunsten),  og  paa  dette  Punkt  maa  vi  derfor  søge  Religionens 
Væsen  og  Opgave. 

Vi  maa  altsaa  ifølge  denne  Opfattelse  forklare  alle  Begiven- 
heder paa  naturlig  Maade  og  vinder  ikke  noget  ved  at  henføre 
dem  til  en  overnaturlig  Indgriben.  Vi  har  derfor  ogsaa  Lov  til  at 
efterspore  den  naturlige  Udviklingsgang  i den  hellige  Historie, 
paavise  sagnagtige  Elementer  i Bibelen,  sondre  mellem  de  forskel- 
lige Kilder,  vise  paa  hvilken  Tid  og  under  hvilke  ydre  Betin- 
gelser de  forskellige  religiøse  Forestillinger  først  er  traadt  frem, 
— kort  sagt  godtgøre,  at  den  Religionsform,  vi  lærer  at  kende 
gennem  Bibelen,  ikke  er  en  Aabenbaring,  som  paa  een  Gang  er 
dumpet  ned  fra  Himlen,  men  at  den  virkelig  har  gennemgaaet  en 
Udvikling,  hvor  naturlige  Love  har  gjort  sig  gældende. 

Medens  det  saaledes  er  den  almindelige  videnskabelige  Erken- 
delse, der  maa  forklare  Tilværelsens  enkelte  Fænomener,  saa  er 
det  derimod  Religionen,  der  gør  denne  Tilværelse  værd  at  leve 
i,  giver  os  et  ophøjet  Maal  at  stræbe  efter  og  skænker  os  Kraft 

til  at  forfølge  dette  Maal  trods  al  Modgang  og  Skuffelse.  Kristen- 
dommen skal  vise  sin  Sandhed  ved,  at  den  formaar  dette  i saa 
langt  højere  Grad  end  nogen  anden  Religionsform,  — at  den  lige- 
som potenserer  alle  vore  gode  Evner  og  Kræfter  og  løfter  Livet 
op  til  en  Aktivitet  og  Harmoni,  som  vi  forgæves  vilde  søge  ad 
andre  Veje. 

Man  kan  sige,  at  den  moderne  Teologi  begyndte,  dengang 
Schleiermacher  1799  udgav  sine  berømte  „Reden  iiber  die  Reli- 
gion", hvori  han  som  den  første  hævdede,  at  Religionen  ikke 
giver  nogen  Erkendelse  eller  Moral,  men  udelukkende  er  et  Liv 
i Følelse  og  Inderlighed.  Han  er  den,  som  med  størst  Konsekvens 
har  gennemført  sit  Synspunkt,  og  hans  Virksomhed  har  paa  dette 
Omraade  været  epokegørende  for  den  religiøse  Tænkning.  Der 
indtraadte  som  sagt  efter  Napoleonskrigene  en  stærk  Reaktion  i 
Teologien  som  paa  alle  andre  Omraader,  men  de  Tanker,  som 
var  tænkt,  maatte  tages  op  igen  og  blev  taget  op  igen,  ganske 
vist  i en  stærkt  modificeret  Form,  af  den  nyere  Retning  i Teolo- 
gien, som  hvis  Grundlægger  Tyskeren  Albrecht  Ritschl  maa 
nævnes. 

Ritschls  Opfattelse  gaar  i Korthed  ud  paa,  at  vi  i de  religiøse 
Udsagn  og  Læresætninger  har,  hvad  han  kalder  Værdidomme. 
Videnskabens  Domme  er  Værensdomme,  idet  de  angiver,  hvor- 
ledes Fænomenerne  forholder  sig  indbyrdes.  Den  gamle  Teologi 
og  Metafysik  mente,  at  vi  ogsaa  i de  religiøse  Sætninger  havde 
Værensdomme,  og  opstillede  i Overensstemmelse  hermed  en  Lære 
om  Guds  Væsen,  om  Forholdet  i Treenigheden  osv.  I Modsæt- 
ning hertil  hævder  Ritschl,  at  Religionens  Domme  kun  er  Værdi- 
domme, idet  de  ikke  giver  os  nogen  teoretisk  Viden  om  Forhol- 
dene i den  sanselige  eller  oversanselige  Verden,  men  kun  angiver, 
hvilken  Værdi  Religionens  Udsagn  har  for  os.  Naar  vi  saaledes 
kalder  Kristus  for  Gud,  saa  ligger  deri  ikke  nogen  Lære  om  hans 
oversanselige  Væsen,  men  vi  mener  dermed,  at  vi  kun  saaledes 
kan  betegne  hans  Værd  og  Betydning  og  udtrykke,  hvad  han  er 
for  os. 

Ritschls  Tanker  har  paavirket  en  Mængde  Teologer  og  Tæn- 
kere i Tyskland  og  i hele  den  protestantiske  Verden.  Der  er.  saa- 
ledes Rudolf  Eucken  og  Auguste  Sabatier,  Mænd,  som  i den 
fineste  og  aandfuldeste  Form  og  med  den  dybeste  Forstaaelse  af 
Nutidens  Rørelser  gør  Rede  for  Religionens  Betydning  og  Kri- 

stendommens  Stilling  i det  moderne  Aandsliv.  Blandt  hans  Til- 
hængere i Tyskland  maa  særlig  nævnes  Wilhelm  Hermann  og 
den  berømte  Dogmehistoriker  Adolph  Harnack,  hvis  Bog  om 
Kristendommens'Væsen  ogsaa  er  oversat  paa  Dansk.  Det  er  sik- 
kert ogsaa  Ritschls  Tanker,  som  har  øvet  Indflydelse  paa  den 
norske  Præst  Th.  Klaveness,  hvis  ihærdige  og  begejstrede  Ar- 
bejde for  en  mere  moderne  Forkyndelsesmaade  ogsaa  her  i Lan- 
det har  vakt  fortjent  Opmærksomhed.  Paa  Kirkemødet  i Lund 
for  nogle  Aar  siden,  hvor  baade  skandinaviske  og  tyske  Teolo- 
ger var  til  Stede,  vandt  hans  Opfattelse  imidlertid  ikke  særlig 
stærk  Tilslutning,  og  der  har  i det  hele  været  temmelig  stille 
her  hjemme  om  dette  Spørgsmaal.  Man  har  selvfølgelig  i teolo- 
giske Kredse  og  blandt  andre  interesserede  fulgt  det  med  mere 
eller  mindre  Opmærksomhed,  men  det  har  ikke  været  i Stand 
til  at  vække  Røre  eller  sætte  Sindene  i Bevægelse.  De  hjemlige 
Teologer,  som  slutter  sig  til  Ritschls  Opfattelse,  har  forholdt  sig 
temmelig  rolige.  Lic.  F.  C.  Krarup  udgav  1894  en  Etik,  i hvilken 
han  med  Dygtighed  gennemførte  Vurderingssynspunktet.  Den 
vandt  ogsaa  en  hel  Del  Anerkendelse,  men  nogen  videregaaende 
Diskussion  gav  den  ikke  Anledning  til.  Nu  har  samme  Forfatter 
imidlertid  udgivet  en  Religionsfilosofi  (1905)  i samme  Aand,  og 
det  kunde  jo  være,  at  dette  Arbejde  kunde  komme  til  at  øve  en 
stærkere  Indflydelse,  paa  den  teologiske  Tænkning  her  i Landet. 
Da  det  er  den  første  Religionsfilosofi,  som  er  fremkommet  her 
hjemme  fra  kirkelig  Side,  og  da  Behandlingen  giver  et  godt  Ind- 
blik i Vurderingsteologiens  Metode,  ligesom  det  i sig  selv  er  et 
dygtigt  og  interessant  Arbejde,  saa  skal  vi  her  skænke  den  en 
nærmere  Omtale. 

Lic.  Krarups  Religionsfilosofi  adskiller  sig  fra  mange  andre 
moderne  Arbejder  af  samme  Art  — bl.  a.  ogsaa  Professor  Høff- 
dirigs  — ved  det  ringe  Hensyn,  der  tages  til  de  nyere  religions- 
historiske og  religionspsykologiske  Undersøgelser.  Han  mener, 
at  det  er  et  mindre  væsentligt  Spørgsmaal,  hvorledes  Religionen 
er  opstaaet;  det  kommer  ikke  an  paa,  hvilke  Motiver  der  engang 
i en  fjern  Fortid  har  ført  Menneskene  til  at  danne  Religion,  men 
der  spørges  om,  hvilke  Motiver  det  er,  som  den  Dag  i Dag  fører 
Menneskene  til  Religionen  og  giver  den  Værdi  for  os,  en  Betragt- 
ning, som  han  iøvrigt  ogsaa  overfører  paa  det  erkendelsesteore- 
tiske og  det  etiske  Problem.  — Man  maa  indrømme,  at  hvis  vi 

virkelig  vil  holde  os  til  en  Vurdering  af  Religionen,  saa  er  denne 
Opfattelse  korrekt.  Anderledes  derimod,  hvis  vi  ogsaa  vil  spørge 
om  Garantierne  for  Religionens  objektive  Sandhed.  I saa  Tilfælde 
bliver  Spørgsmaalet  om  Religionens  Oprindelse  langt  fra  ligegyl- 
digt; ti  kan  det  paavises,  at  det  er  ganske  almindelige  psykolo- 
giske Love,  der  har  gjort  sig  gældende  ved  dens  Tilblivelse,  saa 
er  Antagelsen  af  et  overnaturligt  Grundlag  for  Aabenbaringen 
gjort  overflødig,  om  end  ikke  umulig. 

Det  afgørende  Spørgsmaal  for  Mennesket  er  efter  Forfatterens 
Mening  Spørgsmaalet  om  dets  egen  Stilling  i Tilværelsen.  Har 
vi  kun  en  relativ  Betydning  som  Led  i Udviklingen;  er  de  en- 
kelte menneskelige  Individers  Skæbne  ligegyldig  for  Verdens- 
løbet i det  hele;  er  Tilværelsen  overhovedet  andet  end  et  Sam- 
menspil af  blinde,  mekaniske  Kræfter,  i hvilke  det  er  umuligt  at 
finde  en  dybere  Mening  og  Styrelse?  — Eller  har  vi  en  selv- 
stændig Betydning;  er  vor  Personlighed  af  et  absolut  Værd,  der 
strækker  sig  ud  over  det  nærværende  Verdensløb;  findes  der  en 
Teleologi  i Tilværelsen;  har  den  en  Mening  og  et  Maal,  mod  hvil- 
ket den  ledes  af  en  højere  Intelligens?  — Mellem  disse  to  Mulig- 
heder er  vi  nødt  til  at  træffe  et  Valg;  ti  det  er  Spørgsmaal,  som 
er  af  den  dybeste  og  mest  afgørende  personlige  Interesse  for 
enhver  af  os.  Gennem  den  videnskabelige  Erkendelse  kan  vi 
imidlertid  ikke  naa  til  nogen  Afgørelse  af  Sagen.  Spørgsmaalet 
bliver  da,  om  der  findes  nogen  anden  Vej  end  Videnskaben,  ad 
hvilken  vi  kan  komme  i Forhold  til  Sandheden.  For  at  besvare 
dette  Spørgsmaal  bliver  det  nødvendigt  nærmere  at  undersøge 
Videnskabens  Ejendommelighed  og  Grænserne  for  dens  Gyl- 
dighed. 

Forfatteren  finder  nu,  at  det  ejendommelige  for  Videnskaben 
er  dens  Nøjagtighed  og  Evidens,  som  navnlig  træder  frem  i 
Matematiken.  Denne  Nøjagtighed  og  Evidens  beror  imidlertid  paa, 
at  vi  i Videnskaben  kun  har  med  det  kvantitative  at  gøre,  med  Stør- 
relsesforhold, hvor  vi  kan  foretage  nøjagtige  Maalinger.  Vi  vil 
derfor  ikke  kunne  anvende  det  videnskabelige  Synspunkt  paa 
alle  Omraader,  ti  foruden  de  kvantitative  Forskelle  findes  der 
ogsaa  i Tilværelsen  mangfoldige  kvalitative  Forskelle,  og  naar 
alt  kommer  til  alt,  er  disse  Forskelle  netop  de  væsentligste.  Det 
følger  altsaa  heraf,  at  det  videnskabelige  Synspunkt  kun  kan  an- 
vendes paa  et  temmelig  begrænset  Omraade  og  derfor  kun  kan 

have  en  relativ  Gyldighed.  Dertil  kommer  saa  desuden,  at  Viden- 
skaben hviler  paa  bestemte  Forudsætninger,  som  slet  ikke  selv 
kan  bevises,  men  hvis  Sandhed  vi  af  praktiske  Grunde  er  nødt 
til  at  indrømme.  Vi  forudsætter  saaledes  i al  Videnskab,  at  der 
findes  en  virkelig  objektiv  Verden  rundt  omkring  os,  skønt  der 
for  en  saadan  Yderverdens  Eksistens  ikke  kan  gives  noget  som 
helst  tvingende  Bevis.  En  anden  Forudsætning  for  Videnskaben 
er  vor  egen  Bevidsthed,  thi  kun  gennem  den  er  det  muligt  over- 
hovedet at  danne  Videnskab,  og  dog  kan  denne  Bevidsthed  jo 
netop  slet  ikke  forklares  af  Videnskaben.  Ligeledes  hviler  al 
Videnskab  paa  Forudsætningen  om  Aarsagssætningens  Gyldighed, 
men  heller  ikke  for  denne  kan  der  opstilles  noget  som  helst 
Bevis.  Vi  ser  saaledes,  at  selv  hvor  der  er  Tale  om  det  nøj- 
agtigste og  evidenteste  af  alt,  Videnskaben,  maa  vi  gaa  ud  fra  visse 
praktiske  Forudsætninger.  Spørgsmaalet  bliver  nu,  om  der  ikke 
findes  andre  praktiske  Forudsætninger  og  Forhold,  som  er  af 
ligesaa  almengyldig  Art,  og  paa  hvilke  vi  derfor  kan  bygge  lige- 
saa  sikre  Resultater  som  de  videnskabelige.  Forfatteren  finder, 
at  et  saadant  Forhold  har  vi  i det  moralske,  idet  Samvittigheden 
henvender  sig  til  ethvert  Menneske  med  et  Krav,  der  fordrer 
absolut  Lydighed.  Naar  vi  opfylder  vor  Pligt,  saa  er  det  nemlig 
ikke  af  Hensyn  til  en  ydre,  tvingende  Magt,  heller  ikke  til  den 
Nytte,  vi  eventuelt  kan  have  deraf;  men  det  er  af  Hensyn  til 
os  selv,  fordi  vi  ikke  paa  anden  Maade  vilde  kunne  bevare  Agtel- 
sen for  os  selv.  Og  i denne  Agtelse,  som  vi  skylder  os  selv, 
ligger  da  igen  den  Tanke,  at  det  moralske  Subjekt  er  i Besid- 
delse af  et  absolut  Værd:  en  Sætning,  som  ikke  kan  bevises  ad 
videnskabelig  Vej,  men  som  følger  af  den  praktiske,  etiske  For- 
udsætning med  samme  Nødvendighed,  som  de  videnskabelige 
Domme  følger  af  Videnskabens  praktiske  Forudsætninger.  — Nu 
mener  Forfatteren  imidlertid,  at  det  praktiske  Synspunkt  ikke 
kan  gennemføres  uden  at  føre  over  til  det  religiøse.  Vi  kan  nem- 
lig ikke  have  Ærbødighed  for  os  selv  uden  ogsaa  at  have  Ær- 
bødighed for  de  Livsbetingelser,  hvorunder  vi  lever;  thi  af  disse 
Livsbetingelser  er  vor  Personlighed  afhængig.  Men  denne  Ær- 
bødighed for  Livet,  der  bærer  os,  og  for  Livsbetingelserne,  der  har 
dannet  os,  er  netop  det  væsentlige  i Religionen.  Gaar  vi  dernæst 
over  fra  Religionen  i Almindelighed  til  den  kristne  Religion,  saa 
vil  det  ejendommelige  for  den  være,  at  vi  ser  paa  Livsbetingel- 

seme  ikke  længere  blot  med  Ærbødighed,  men  med  Tillid  og 
Fortrøstning,  idet  vi  i dem  finder  den  himmelske  Faders  Værk. 
Dette  særlig  kristelige  Syn  paa  Tilværelsen  og  dens  Skaber 
kommer  vi  til  gennem  den  umiddelbare  Følelse  af  Syndernes 
Forladelse,  som  vi  vinder  gennem  Kristi  Person. 

Med  dette  Grundforhold  til  Gud  er  der  imidlertid  givet  et 
helt  Livssyn,  og  vi  kan  ikke  leve  med  dette  uden  at  komme 
til  at  drage  bestemte  Slutninger  angaaende  Verdens  Beskaffen- 
hed. En  monistisk  eller  rationalistisk  Verdensanskuelse  vil  saa- 
ledes ikke  være  forenelig  med  det  personlige  Gudsforhold,  hvori 
den  Kristne  staar.  Kun  en  dualistisk  Verdensanskuelse,  der  mulig- 
gør en  Aabenbaring  af  Gud  for  Mennesket,  svarer  til  det  kristne 
Gudsforhold.  Da  det  imidlertid  er  gennem  Kristus,  at  hele  dette 
nye  Forhold  er  kommet  i Stand,  saa  maa  vi  i ham  se  Guds 
enestaaende  Aabenbaring;  og  da  det  ogsaa  er  gennem  ham,  at 
Forholdet  fremdeles  opretholdes,  saa  maa  vi  postulere,  at  han 
lever  endnu  i sin  Menighed.  Endelig  kan  Gudsforholdet  ikke 
gennemføres,  uden  at  ogsaa  Naturunderets  Mulighed  anerkendes; 
thi  staar  vi  virkelig  i et  personligt  Forhold  til  Tilværelsens  Ska- 
ber og  Fader,  saa  maa  han  jo  ogsaa  kunne  gribe  ind  i Verdens- 
løbet  og  lede  det  til  vort  Bedste.  — Der  er  saaledes  givet  en  hel 
Mængde  Trossandheder,  som  alle  sammen  staar  i nøjeste  Sam- 
menhæng med  det  særlige  kristelige  Gudsforhold.  Forfatteren 
kalder  dem  Trospostulater;  de  svarer  nærmest  til,  hvad  der  i 
det  almindelige  teologiske  Sprog  kaldes  Frelsens  Kendsgerninger. 

Men  derefter  gør  Forfatteren  opmærksom  paa,  at  Aaben- 
baringshistorien  desuden  vil  give  Anledning  til  en  Mængde  Spørgs- 
maal  og  Problemer,  — at  den  dannede  Kristne  ikke  kan  undgaa  at 
gøre  den  nye  Virkelighed,  som  han  staar  overfor,  til  Genstand  for 
den  samme  Refleksion,  som  han  ellers  anvender  i sit  Liv.  Med 
andre  Ord:  han  vil  ved  Tankens  Hjælp  udforme  sin  Livsan- 
skuelse i det  enkelte  gennem  Slutninger  ud  fra  det  Gudsforhold, 
hvori  han  staar.  Han  kommer  saaledes  til  at  opstille  en  hel  Del 
Teorier,  der  maa  opfattes  som  Forklaringsforsøg  overfor  det 
givne  Stof.  Vi  staar  hermed  ved  det  dogmatiske  Arbejde,  ved 
den  teologiske  Udformning  af  det  kristelige  Trosindhold.  De 
Resultater,  vi  her  kommer  til,  er  imidlertid  kun  Slutninger.  For- 
fatteren kalder  dem  Hypoteser,  og  han  siger,  at  deres  Gyldighed 
beror  paa,  om  de  kan  ses  at  slutte  sig  saa  nøje  til  en  religiøs 

Værdi,  at  det  ikke  vil  være  muligt  at  fastholde  denne  paa  en 
klar  og  bestemt  Maade  uden  gennem  vedkommende  Begrebs- 
form.  Kan  der  imidlertid  ved  et  teologisk  Begreb  paapeges  en 
nødvendig  Relation  til  en  uopgivelig  Værdibestemmelse,  saa  mener 
Forfatteren,  at  dette  Begreb  ogsaa  maa  anerkendes  som  et  bin- 
dende Udtryk  for  det  religiøse  Liv.  Paa  denne  Maade  naar 
vi  efterhaanden  til  at  udforme  en  praktisk  Erkendelse,  der  giver 
os  det  Svar  paa  Spørgsmaalet  om  den  menneskelige  Personlig- 
heds Stilling  i Tilværelsen,  som  Videnskaben  ikke  kunde  give. — 
Baade  Vurderingsteologiens  Fortrin  og  Mangler  fremtræder 
klart  i Lic.  Krarups  Bog.  Der  kan  rejses  Indvendinger,  endog- 
saa  mange  og  vægtige  Indvendinger  mod  den.  Det  er  saaledes 
ikke  let  at  indse,  hvorledes  Forfatteren  kommer  til  hele  den 
praktiske  Erkendelse,  som  han  opstiller  ved  Siden  af  den  teo- 
retiske, og  som  han  oven  i Købet  tillægger  samme  Gyldighed 
som  denne.  Han  hævder  ganske  vist,  at  det  absolute  Værd,  som 
vi  tillægger  os  selv  i al  vor  etiske  Handlen,  vidner  om,  at  vi 
har  et  højere  Maal  og  en  selvstændig  Stilling  i Tilværelsens 
Teleologi.  Men  dette  er  aabenbart  en  uberettiget  Paastand.  Vi 
kan  ikke  ud  fra  det  Værd,  vi  tillægger  Mennesket,  drage  nogen 
som  helst  Slutning  med  Hensyn  til  dets  objektive  Stilling  i Til- 
værelsen. Vort  Værd  bliver  nemlig  lige  stort,  enten  vi  er  be- 
stemte til  at  leve  evigt,  eller  vor  Eksistens  er  forbi  med  Døden. 
Tror  man  virkelig,  at  noget  ædelt  Menneske  vilde  begynde  at 
begaa  Skurkestreger,  fordi  han  fik  Vished  for,  at  med  Døden  er 
alt  forbi,  eller  at  Kærligheden  vilde  blive  kold,  fordi  den  ikke 
havde  nogen  Evighed  at  vente  paa?  Det  er  meget  sandt,  at  hvis 
vor  Tilværelse  kun  strakte  sig  over  det  korte  Jordeliv,  saa  vilde 
der  ikke  være  nogen  logisk  Grund  til  at  opfylde  sin  Pligt  og 
kæmpe  for  sine  Idealer;  men  det  vilde  der  heller  ikke  væref 
selv  om  vor  Sjæl  var  udødelig.  Man  elsker  i det  hele  taget  ikke 
af  logiske  Grunde,  ligesaa  lidt  som  man  begaar  Slyngelstreger 
af  logiske  Grunde.  Vi  kan  ikke  ud  fra  det  Værd,  vi  tillægger 
vor  Personlighed,  drage  Slutninger  angaaende  vor  Skæbne  efter 
Døden.  Og  ligesaa  lidt  kan  vi  ud  fra  dette  Værd  slutte  noget 
angaaende  Tilværelsens  objektive  Beskaffenhed.  Forfatteren  mener 
jo,  at  vi  ikke  kan  ære  os  selv  uden  ogsaa  at  ære  Livet,  som 
bærer  os,  efterdi  vor  Personlighed  er  betinget  af  den  Tilværelse, 
som  vi  staar  midt  i.  Dette  er  imidlertid  ogsaa  en  forkert  Slut- 

ning.  Der  er  ikke  noget  i Vejen  for  at  tænke  sig  det  værdifulde 
opstaa  paa  tilfældig  Maade.  Vi  kan  godt  føle  den  dybeste  Ær- 
bødighed for  den  menneskelige  Personlighed  og  samtidig  foragte 
den  døde,  brutale  Natur,  som  i et  eller  andet  blindt  Lune  har 
fostret  den  fine,  skælvende  Menneskesjæl.  Det  er  meget  sandt,  at 
Livet  ofte  frembyder  Eksempler  paa  en  Overgang  fra  Agtelse 
for  sig  selv  til  Ærbødighed  for  Livsbetingelserne.  Livet  er  jo  saa 
rigt,  og  den  stærke  Følelse  har  en  Trang  til  at  udvide  sig  og 
omfatte  alt,  hvad  den  kommer  i Berøring  med.  Den  har  Raad  til 
at  ødsle  med  sin  Fylde  og  brede  sit  gyldne  Skær  ud  over  den 
hele  Tilværelse  uden  først  at  gøre  sig  Regnskab  for,  om  der  nu 
ogsaa  er  Anledning  til  at  gaa  saa  vidt.  Men  det  er  kun  det  reli- 
giøse Gemyt  med  de  stærke  Følelser,  som  gør  det.  Der  findes 
her  mellem  det  etiske  og  det  religiøse  en  Kløft,  som  man  ikke 
ad  logisk  Vej  kan  komme  ud  over,  men  som  man  kun  kan  sætte 
over  med  et  Spring. 

Ud  fra  det  vurderende  Syn  kan  man  ikke  naa  til  nogen  som 
helst  Erkendelse  af  objektive  Forhold  i Tilværelsen,  hverken 
teoretisk  eller  praktisk.  Naar  Vurderingsteologien  opstiller  en 
saadan  Erkendelse,  saa  er  det  den  ulykkelige  Kærlighed  til  Meta- 
fysikken, som  her  igen  gør  sig  gældende.  Denne  Kærlighed  træder 
utilsløret  frem  paa  mange  Punkter.  Forfatteren  siger  saaledes 
ganske  ligefrem  (Side  306),  at  Jesus  er  Guds  enestaaende  Aaben- 
baring,  og  at  dette  er  en  virkelig  Værensdom,  som  gaar  ud  over 
det  praktiske  Tillidsforhold  og  bestemmer  hans  Væsens  Beskaffen- 
hed. Dette  er  jo  et  aabenbart  Brud  paa  Vurderingsprincippet, 
selv  om  Forfatteren  mener,  at  Sætningen  ikke  skal  begrundes 
ved  ydre  Paa  visning,  men  ved,  at  Jesus  er  det  almengyldige  Ideal. 
Det  samme  gælder  hans  Hævdelse  af  Miraklernes  Realitet.  For- 
fatteren kan  have  Ret  i,  at  vi  ikke  i al  Almindelighed  kan  be- 
nægte Muligheden  af  Mirakler,  men  deraf  følger  dog  ikke,  at  vi 
har  Lov  til  at  lade  praktiske  Hensyn  afgøre,  hvad  der  skal  be- 
tragtes som  Mirakler  og  hvad  ikke.  Hvis  et  saadant  Spørgsmaal 
overhovedet  kan  afgøres,  saa  maa  det  afgøres  ad  videnskabelig 
Vej;  kun  saaledes  kan  man  naa  til  et  objektiv  gyldigt  Resultat. 

Naar  Forfatteren  gør  gældende,  at  vi  ikke  kan  tillægge  de 
religiøse  Udsagn  noget  Værd,  med  mindre  vi  indrømmer,  at  det 
er  en  Virkelighed,  de  beskæftiger  sig  med  (Side  164),  saa  er 
dette  i en  vis  Forstand  rigtigt.  Man  kan  selvfølgelig  ikke  være 

en  Kristen  og  samtidig  mene,  at  det  kristelige  Følelsesliv  ude- 
lukkende beror  paa  Indbildning  og  Bedrag.  Der  maa  naturligvis 
være  noget,  som  man  tillægger  Realitet  og  Bestandighed.  Spørgs- 
maalet  drejer  sig  kun  om,  hvad  dette  noget  er.  Er  det  metafy- 
siske Bestemmelser  af  Kristi  oversanselige  Væsen  og  lignende, 
saa  staar  vi  ved  den  gamle  Dogmatik  og  Ortodoksi,  og  hvad 
Nytte  har  vi  saa  haft  af  Vurderingsprincippet?  Hvis  vi  vil  gen- 
nemføre dette,  saa  tænker  jeg,  at  vi  maa  opgive  alle  metafysiske 
Spekulationer  og  kun  holde  os  til,  at  Jesu  Personlighed  har  været 
af  en  enestaaende  Betydning  og  Værdi  for  os,  hvilket  ikke  ude- 
lukker, at  vi  videnskabeligt  kan  forklare  hans  Oprindelse  ganske 
paa  samme  Maade  som  andre  Menneskers.  I al  den  aandelige 
Rigdom,  som  Menneskeheden  har  vundet  gennem  ham,  har  vi 
noget  reelt,  som  vi  ikke  behøver  at  smugle  os  til  gennem  be- 
dærvet Logik.  Det  er  Teologernes  U tilbøjelighed  til  at  nøjes  med 
dette  og  til  at  frigøre  sig  fuldt  ud  for  de  gamle  metafysiske  Fore- 
stillinger, som  saa  ofte  fremkalder  Tvivl,  ikke  blot  om,  at  Vur- 
deringsteologien  kan  løse  sin  Opgave,  men  ogsaa  om,  at  det  over- 
hovedet vil  lykkes  at  finde  nogen  Løsning  af  det  religiøse  Problem. 

Men  skønt  vi  saaledes  maa  sige,  at  det  ikke  er  lykkedes  For- 
fatteren at  løse  den  Opgave,  han  har  stillet  sig,  saa  udelukker 
dette  jo  ikke,  at  man  kan  have  stort  Udbytte  af  at  læse  hans 
Bog.  Det  vil  altid  være  berigende  at  høre  en  intelligent  og  ideelt 
tænkende  Mands  Anskuelser  om  de  højeste  Spørgsmaal,  især 
naar  de  som  i dette  Tilfælde  hviler  paa  et  grundigt  Studium  og  en 
rig  religiøs  Erfaring.  Man  vil  ikke  kunne  nægte,  at  Bogen  bærer 
et  mere  end  almindelig  helstøbt  Præg,  og  at  dens  Indhold  er  af 
en  anden  og  lødigere  Art  end  det  meste  af,  hvad  vi  er  vant  til 
at  høre  fra  teologisk  Side  her  hjemme.  Af  megen  Interesse  er 
det  at  følge  Forfatterens  Paavisning  af,  at  vi  i Kristendommen 
ikke  har  et  Aggregat  af  tilfældige  Læresætninger,  men  at  den  er 
en  virkelig  Livsanskuelse,  hvor  hvert  Led  er  betinget  af  og  be- 
tinger de  andre,  ligesom  vi  lægger  Mærke  til,  at  de  kristelige 
Trossætningers  Værdi  helt  igennem  gøres  afhængig  af  deres  Be- 
tydning for  det  praktiske  Liv.  Det  teologiske  Arbejde  maa  altid 
staa  i nøjeste  Forbindelse  med  Livets  Krav  og  Fornødenheder. 

Bogens  væsentligste  Betydning  ligger  dog  i,  at  den  fremdrager 
et  Synspunkt,  som  Modstanderne  altid  har  været  tilbøjelige  til  at 
overse,  nemlig  den  berigende  og  opløftende  Betydning,  som  Reli- 

.gionen  har  for  det  menneskelige  Følelsesliv,  et  Moment,  som 
ikke  kommer  til  sin  Ret  ved  en  blot  teoretisk  Betragtning.  Det 
er  klart,  at  man  ikke  vil  kunne  vurdere  et  Maleri  eller  et  andet 
Kunstværk  efter  Fortjeneste  blot  ved  analysere  de  Farver,  som 
Maleren  har  haft  paa  sin  Palet,  eller  ved  at  udmaale  de  Tone- 
bølger, som  Komponistens  Anslag  paa  Tangenterne  frembringer. 
Der  kræves  en  egen  fin  og  aandelig  Forstaaelse  for  her  at  finde 
den  rette  Bedømmelsesmaade.  Der  kræves  noget  af  den  æste- 
tiske Vurderings  Smidighed  og  Elasticitet  Men  naar  vi  kun  vogter 
os  for  alle  Tankespring  ind  paa  det  Omraade,  hvor  Metafysikkens 
store  Vildmose  breder  sig  med  Hængedynd  og  Lygtemænd,  saa 
er  der  heller  intet  til  Hinder  for  at  anlægge  en  saadan  friere 
aandelig  Maalestok  paa  Religionerne  og  bedømme  dem  efter  den 
Betydning,  som  de  har  for  Udviklingen  af  vor  Personlighed  og 
hele  vort  aandelige  Liv.  Religionen  mister  paa  den  Maade  det 
Præg  af  formel,  haandgribelig  Sandhed,  som  man  før  har  fundet 
hos  den;  men  den  beholder  den  Sandhed,  som  ligger  i,  at  den 
er  et  rent  Udtryk  for  det  menneskelige  Følelsesliv,  og  at  den 
giver  Grøde  til  alle  de  ædle  Spirer,  som  ligger  gemte  i Menne- 
skesjælens Dyb  og  længes  efter  Vækst  og  Udfoldelse. 

Det  er  imidlertid  ganske  naturligt,  at  Teologerne  krymper  sig 
ved  at  opgive  de  metafysiske  Slutninger,  hvormed  de  supplerer 
deres  Vurdering.  I samme  Øjeblik  som  man  nemlig  bortkaster 
hele  dette  Apparat,  ses  det  klart,  at  man  saa  udmærket  kan  nøjes 
med  den  almindelige  videnskabelige  Metode,  og  at  der  slet  ikke 
bliver  nogen  Plads  for  en  særlig  teologisk  Tænkning  eller  en 
saakaldt  praktisk  Erkendelse.  Vi  kan  da  nøjes  med  en  almindelig 
vurderende  Redegørelse  for,  hvad  Kristendommen  og  de  andre 
Religionsformer  har  givet  os  af  højnende  Følelser  og  kraftige 
Viljesimpulser.  Det  viser  sig  her,  at  Vurderingsteologien  i Virke- 
ligheden er  et  Skridt  fremad  i den  Teologiens  Selvopløsnings- 
proces, som  formodentlig  vil  fuldbyrdes  i en  ikke  altfor  fjern 
Fremtid.  Det  var  jo  ganske  vist  ikke  det,  som  Vurderingsteolo- 
gerne tilsigtede,  men  det  bliver  dog  sikkert  den  uundgaaelige 
Følge  af  deres  Metode.  De  har  lagt  Sagerne  altfor  godt  til  Rette; 
de  har  gjort  Teologien  til  et  Kompleks  af  Værdidomme,  forsynet 
med  en  kunstigt  paasat  metafysisk  Hale.  Fristelsen  til  at  hugge 
denne  Hale  af  vil  være  altfor  nærliggende,  og  man  kan  forsaa- 
vidt  godt  forstaa  de  gamle  ortodokse  Teologers  Ængstelse  og 

Uvilje  over  det  moderne  Fænomen.  Tiden  gaar  imidlertid  sin 
Gang,  og  vi  andre  kan  kun  glæde  os  over,  at  det  atter  her  bliver 
konstateret,  at  det,  Religionen  giver,  det  er  slet  ikke  nogen 
Erkendelse,  hverken  teoretisk  eller  praktisk,  hverken  af  sanse- 
lige eller  oversanselige  Ting,  men  det  er  nyt  Livsmod,  Haab  og 
Fortrøstning,  det  er  Følelsen  af,  at  vi  arbejder  med  paa  et  op- 
højet Maal,  som  hele  Tilværelsen  er  interesseret  i,  og  at  dette 
vort  Arbejde  ikke  er  forgæves.  1 det  Afsnit  af  Menneskehedens 
Historie,  som  nu  er  til  Ende,  har  den  naturlige  Udvælgelse  be- 
gunstiget Udviklingen  af  de  intellektuelle  Evner,  fordi  det  var 
nødvendigt,  at  Mennesket  lærte  Naturens  Kræfter  at  kende  for 
at  kunne  herske  over  den.  Efter  at  vi  nu  engang  har  naaet  dette 
Herredømme,  kunde  det  jo  være,  at  den  samme  naturlige  Ud- 
vælgelse vil  føre  Udviklingen  videre  ved  Hjælp  af  Mennesker 
med  stærk  Tro  og  kraftige  Følelser,  som  giver  dem  Mod  til  at 
tage  Kampen  op  og  sætte  sig  et  Maal  i Livet  Ti  det  kan  vi  jo 
snart  blive  enige  om,  at  det  store  Fremskridt  paa  det  intellek- 
tuelle Omraade  netop  derved,  at  det  saa  klart  belyste  vor  Tankes 
Ufuldkommenhed  og  Begrænsning,  ofte  gjorde  os  trætte  og  skep- 
tiske overfor  det  Liv,  i hvilket  vi  stod,  og  utilbøjelige  til  at  tage 
dets  Opgaver  or.  Skal  Religionen  imidlertid  faa  nogen  Betydning 
for  Fremtidens  Udvikling,  saa  maa  den  i hvert  Tilfælde  gennem- 
gaa  en  Renselsesproces;  ti  den  moderne  Kulturs  Rastløshed  lev- 
ner ikke  Lægmanden  Tid  til  selv  at  fjerne  de  Skaller,  som 
Fortidens  Spekulation  har  lagt  om  den  religiøse  Kærne.  I Vur- 
deringsteologien  staar  vi  overfor  et  interessant  og  energisk  Forsøg 
paa  at  løse  den  Opgave,  som  her  ligger  for,  et  Forsøg,  som  vid- 
ner gunstigt  om  den  Alvor  og  Sandhedskærlighed,  hvormed  der 
arbejdes  i mange  teologiske  Kredse  rundt  omkring  i den  mo- 
derne protestantiske  Verden.  Dette  Arbejde  har  derfor  Krav  paa 
alle  upartiske  Menneskers  Opmærksomhed  og  Anerkendelse. 

M.  Kirkegaard. 

et  var  egentlig,  da  „Leonarda"  udkom  — det  er 
nu  over  25  Aar  siden  — , at  det  første  Gang 
mærkedes,  hvilken  sælsom  ny  Skønhed  eller  ny 
Sandhed  Digteren  var  ude  efter  at  fange  ind  med 
sin  Kunst.  Alt  det,  den  Molbechske  Kritik  straks 
fik  ondt  af,  og  gav  ondt  af  sig  for:  lige  fra  Leo- 
nardas  „Det,  du  har  sagt  mig  idag,  er  det  højeste,  jeg  har  levet. 
Men  at  du  nu  gaar  tavs  bort,  er  mere  end  alt  du  har  sagt"  lige 
til  hele  Tegningen  af  de  to  Kvinders  Kamp  om  Hagbart  — alt 
dette  føltes  af  dem,  der  var  yngst  og  modtageligst,  som  ny,  over- 
raskende Maader  at  gribe  Livets  Ugribelighed  paa,  nye  Kunst- 
formler  at  sætte  Livets  mangestemmige  Summen  i Musik  efter. 

I de  Retninger,  „Leonårda“  viste  ud  i,  har  Digteren  i sine 
senere  Bøger  — „Over  Evne",  „Paa  Guds  Veje“,  „Povl  Lange 
og  Thora  Parsbjerg",  „Nye  Fortællinger"  — udformet  stadig 
videre"  sin  særegne  Maade  at  fornemme  den  levende  Virkelighed, 
sin  særegne  Maade  at  oversætte  den  paa  Papiret.  Og  ægte  Bjøm- 
sonsk  er  ogsaa  den  nylig  udkomne  Bog  „Mary"  — i sin  Stil,  i sine 
undervejs  Skildringer  og  i hele  sin  Opfattelse  af  Mennesker  og 
Menneskeskæbner. 

Saa  grej  og  paagaaende,  saa  frisk  og  direkte  som  denne  Bjørn- 
sonske  Stil  er.  De  sidestillede  Hovedsætninger  og  de  mange  Punk- 
tumer brækker  Fremstillingen  op  i Enkeltled,  der  staar  fast  og 
for  sig,  paa  egne  Ben,  uden  Henvisning,  uden  Over-  og  Under- 
ordnen; selv  foran  „men"  og  „og"  indførte  Bjørnson  jo  at  sætte 
Punktum.  Hver  Forestilling,  hver  Følelse  virker  isoleret  og 

„suverænt"  paa  Læserne,  saaledes  som  de  aabenbart  gør  det  i Dig- 
teren selv,  mens  han  skriver;  men  de  maa  saa  ogsaa  fatte  sig  i 
Korthed  og  give  Plads  for  nye  Led  i den  rask  fremadrykkende 
Tankemarch.  Bare  man  har  læst  de  3 — 4 første  Sider  af  „Mary", 
er  man  trukket  med  ind  i denne  Foredragsform  — „martellato", 
hamret,  og  „pizzicato",  prikket,  vilde  man  vist  kalde  det  i Musik 
— i dette  Tempo,  paa  een  Gang  presto,  rask  fremadskridende 
eg  largo,  rolig  tungt.  Og  man  fornemmer  straks,  at  det  Bjørn- 
sonske  Aandsliv,  som  denne  Stil  fører  os  ind  i,  er  et  stærkt, 
umiddelbart  Øjebliksliv  — i friske  Indtryk,  intense  Sindsbevæ- 
gelser, klare,  kraftige,  i sig  selv  afsluttede  Enkeltforestillinger  — 
og  et  impulsivt,  praktisk  Handlingsliv  — Tankerne  udformer  sig 
muntert  i lige  Linier  uden  at  hæmmes  eller  krydses,  Følelserne 
omsætter  sig  rask  i morgenduelig  Beslutsomhed  og  Virkelyst. 

Og  de  enkelte  Udtryk,  — plukker  man  en  Buket  af  dem 
undervejs  gennem  Bogen,  hvor  friske  og  kraftige,  hvor  nøgne 
og  praktisk  ligepaa  er  de  ikke!  „For  en  frisk  Dag,  for  en  smæl- 
dende blaa  Fjord!"  Eller  — efter  en  Samtale:  „Mary  sad  efter 
i Bølgegang";  („kommer  svulmende"  hedder  det  om  en  an- 
den ægte  Bjørnsonsk  Kvindeskikkelse).  Hvor  massivt  falder 
ikke  Udtrykket  om  Fru  Dawes,  der  sidder  og  læser  det  meste 
af  Dagen,  at  „hendes  anden  Hovedsyssel  var  at  flytte  alt  det, 
hun  læste,  op  i sin  vidtløftige  Korrespondance";  hvor  intenst 
dette  om  Anders,  der  kommer  med  et  Sorgens  Telegram  i Lom- 
men hjem  til  Gaarden  og  hører  Madklokken  tone  ud  i den 
muntre  Soldag:  „Han  kendte  det,  som  kunde  han  ikke  naa  frem. 
Han  skulde  jo  ned  og  dræbe  den  glade  Dag".  Det  er  med  fuldt 
Vejr  i Lungerne,  Bjørnson  altid  taler,  og  med  en  næsten 
brutal  Eftertrykkelighed. 

Følelsesfriskheden  farver  overalt  fantasifuldt  Stilen.  Alle  Ind- 
tryk faar  i egentligste  Forstand  Farve.  „De  hvide  Angstskrig" 
dirrer  gennem  Luften.  Fra  en  Menneskemængde  i Forvirring 
„skreg  Kvinderøster  lyst  og  vildt;  Mandsrøsters  blaanende  Brøl 
kom  efter".  Saaledes  hed  det  ogsaa  i tidligere  Bjørnsonske  Bø- 
ger: „Stilheden  farvedes  graa  af  hans  Røst".  Eller:  „Bassen  rul- 
lede sort  henover".  Sindsbevægeligheden  slaar  ud  i lyriske  Bil- 
ledblomster  af  sjælden  og  festlig  Nyhed.  Da  den  forelskede 
Frans  Røy  uventet  træffer  Mary  igen  efter  nogle  Dages  Fravær, 
hedder  det:  „Det  er  da  for  lidt  at  sige,  at  Frans  Røys  Øjne 

tindred;  de  skød  Kongesalut".  Ved  en  anden  Lejlighed,  da  det 
pludselig  gaar  op  for  ham,  hvor  udsat  og  hjælpeløs  over  for 
Livet  hun  egentlig  er  i sin  stolte  Unærmelighed,  da  er  det,  som 
nogen  raabte  i ham:  „Tag  vare  paa  hende",  og  „Ridderligheden 
drog  ind  i hans  Kærlighed  med  høje  Kommando-Ord".  Der  er 
samme  muntert  opstemte  Følelsessving  i den  Slags  Billeder,  som 
naar  i en  tidligere  Fortælling  af  Bjørnson  den  lille  Ella  straaler  sin 
Forelskelses  Lykke  ud  over  alle  sine  Balkavallerer,  „saa  da  Hjal- 
mar Olsen  hk  sin  Dame,  var  det,  som  han  tog  imod  atten  friske 
Buketter  og  et  „Længe  leve  Hjalmar  Olsen !““  eller  den  unge 
Knøs  kommer  ind  til  Kristiania  „som  et  højt  Skib,  festlig  flag- 
smykket, hans  Kærlighed  var  Musik  ombord". 

Søgt  og  maniereret  kan  en  saadan  Udtryksmaade  forekomme 
os  almindelige  Mennesker,  men  hvad  der  synes  os  en  Omvej, 
er  jo  en  Genvej  for  Fantasimennesker.  Der  er  ogsaa  saa  meget  i 
Bjømsons  Maade  at  udtrykke  abstrakte  Tanker  paa,  der  synes 
mange  en  Art  Affektation,  men  som  i mine  Øjne  er  en  genial 
Umiddelbarhed  i at  gaa  den  korteste,  lige  Vej  ind  paa  Sagen. 
Fru  Dawes  søger  f.  Eks.  et  Sted  at  faa  Mary  til  at  gifte  sig; 
Mary  har  svært  ved  at  rive  sig  løs  fra  Hjemmet,  men  den  prak- 
tiske, franske  Frue  foreslaar  hende  et  Arrangement,  hvorved  hun 
selv  som  gift  kan  beholde  en  Fod  inden  for  Hjemmet  Jeg  tror 
ikke,  du  kan  komme  det  nærmere.  Det,  Livet  kræver  af  dig. 
Og  det,  du  er  vant  til"  . . . Det  er,  som  hvor  der  i „Over  Evne" 
tales  om  „ikke  at  springe  det  Menneskelige  over"  gennem 
„Regnestykker  i det  store"  — det  er  saa  genialt  enkle,  egent- 
lige, menneskelige  Udtryk,  saa  praktisk  lige  paa,  at  de  virker 
helt  sublimt. 

Man  bliver  jo  hyppig  noget  nærsynt,  naar  man  naar  op  til 
de  Fyrre.  Og  jeg  maa  tilstaa,  at  det  i den  meste  Skønlitteratur 
mindre  er  Historien  og  det  sammenhængende  Tankehele  end  de 
levende  Enkeltheder,  som  tager  min  Interesse  fangen;  de  er  jo 
dog  selve  det  Livsmateriale,  der  bliver  tilbage,  selv  om  Sammen- 
hængens Maskinsøm  skulde  „rakne  op".  Det  er  ogsaa  her  i 
„Mary"  mest  i alskens  smaa,  næsten  tilfældig  indlagte  Virkelig- 
hedsstudier, man  ret  kan  gribe  den  Bjørnsonske  Kunsts  Sær- 
egenhed. Saadant  noget  som  Scenen  udenfor  Boulogneskoven, 
med  det  løbske  Køretøj  og  Nordmandens  Bedrift  Straks  den 
panikslagne  Mængde  fattede  hans  Forsæt,  blev  den  tavs;  „ja! 

saa  stille  blev  det,  at  man  kunde  høre  Fuglene  synge  i Træerne 
og  høre  den  dumpe,  fjærne  Genlyd  fra  Kæmpebyen,  som  aldrig 
tier;  den  lagde  en  ensfarvet  Tone  under  Fuglekviddret."  Er  her 
ikke  det  magiske  Træk  fundet,  som  tvinger  hele  Scenen,  Alléerne 
og  Ekvipagevirvarret  frem  — i alt  Fald  for  alle  Pariserrejsendes 
Syn  og  Øren?  Eller  den  lille  „hors  d’ceuvre"  Studie  over  en  ung,  i 
Amerika  født  Piges  første  Besøg  i Norge  paa  hendes  Slægts 
gamle  Familiegaard : hvordan  hun  ligesom  halvt  genkender  alt 
og  hurtig  finder  sig  til  Rette,  fordi  hun  derovre  var  vokset  op  i 
Forhold,  der  efterlignede  de  hjemlige,  hvordan  hun  først  ret  for- 
staar  saa  meget  hos  sin  amerikanske  Fader  ved  nu  at  se  hans 
Slægt  herhjemme,  og  hvordan  hun  gennem  sin  elskede,  savnede 
Fader  straks  forstaar  og  kommer  til  at  elske  sin  Fætter  her  i 
Norge  . . Paa  blot  et  Par  Sider  løser  Bjørnson  her  fint  og  nyde- 
ligt en  meget  intrikat  psykologisk  Opgave. 

Selve  Hovedopgaven:  Fremstillingen  af  den  unge  Piges  Na- 
tur, Vækst  og  Livsskæbne  under  Berøringen  med  to  meget  for- 
skellige Mænd  — jeg  erkender,  at  ogsaa  alt  dette  mest  skiller 
sig  ud  i Enkeltheder  for  mig.  Jeg  er  ikke  rigtig  Mand  for  at 
regne  Marys  Væsen  ud  af  hendes  Slægtsarv  og  af  hendes  Op- 
dragelse eller  hendes  Skæbne  ud  af  hendes  og  de  to  Kontra- 
parters Natur;  det  er  jo  ogsaa  netop  dette,  hvorved  Bjørnsons 
Digtning  giver  Læserne  en  saa  rig  og  sikker  Livsfornemmelse: 
at  man  mærker  en  vis  Livets  Lovmæssighed,  men  aldrig  paa  noget 
Punkt  alligevel  kan  regne  den  ud.  Men  der  er  en  Række  Scener 
her,  i hvilke  den  stolte,  ægte  Bjørnsonske  Jomfru  værger  sin  Kysk- 
hed og  Suverænitet  mod  Mandsattraaen  og  Mandfolketheden  uden 
om  hende  — Scener,  der  paa  det  smukkeste  falder  i Traad  med  de 
Studierover  Naturbunden, over  Instinkternes  og  Impulsernes  Magt  i 
Menneskesindet,  som  Bjørnsons  senere  Digtning  egentlig  stadig 
behandler.  Man  husker,  hvor  dybt  og  genialt  Sødskendetvisten  i 
„På  Guds  Veje"  var  tvundet  ud  af  selve  Slægtsroden,  og  hvor- 
dan ved  Broderens  og  Søsterens  Forsoning  tilslut  „alt  af  Slægt 
i deres  Nerver  og  Blod,  det  ældste  og  første  i deres  Følelse, 
det  hjemlige  i deres  Sans,  lige  til  Lugten  af  deres  Tøj  fra  Gan- 
gene hos  Faer  og  Moer,  mødtes  i deres  Trang  til  aldrig  mere 
at  slippe".  Og  man  husker  det  søvngængersikre,  visionære  Instinkt- 
liv hos  Clara  Sang  og  Rakel  Sang;  Mandsdriften,  der  forfærdende 
brutalt  brød  ind  i „Det  flager  — “ og  „Absalons  Haar".  I „Mary"  er 

der  f.  Eks.  Kapløbet  i Boulogneskoven;  saa  lethændt  og  sikkert 
er  tegnet  den  Leg,  som  Bevægelsen  i fri  Luft  driver  med  de  to 
Forelskedes  Blod  og  Sanser,  og  det  Vekselspil  af  Æggen  og 
Skrammen,  som  — uden  at  de  ret  ved  det  — føres  op  mel- 
lem Manden  i ham  og  Jomfruen  i hende:  det  er  Kjolens  Raslen 
foran  ham,  hendes  Løbs  Rytme,  hendes  Skrig,  tilsidst  Duften  af 
hendes  Person,  der  altsammen  lyder  som  Hunnens  Lokketoner, 
som  et  „ta  mig,  ta  mig“  for  hans  Manddom,  og  det  er  den 
hede  Aande,  hun  tværs  gennem  Legen  mærker  bag  sig  og  mærker 
i sit  eget  Blod,  der  driver  Angsten  og  Trodsen  op  i hendes 
krænkede  Jomfruelighed.  — Saa  er  der  den  lille  stumme  Scene 
paa  Kunstudstillingen,  hvor  de  to  Kvinder,  der  hver  paa  sin  Vis 
elsker  Nordmanden,  overfor  en  nøgen  Atletstatue  begge  med  eet 
faar  den  Idé,  at  det  er  hans  Legeme,  der  er  modelleret:  Den 
erfarne  Kunstnerinde,  der  med  een  Gang  forstaar  Magten  i hans 
Personlighed,  nu  hun  ser  hele  hans  spænstige  Legeme,  og  Mary, 
der  staar  med  halvlukkede  Øjne  og  bølgende  Barm,  men  blusser 
saaret  og  forarget  op,  da  hun  mærker  sig  iagttaget  af  sin  Med- 
viderske. — Eller  Morgenen  efter  at  Mary  „af  fri  Suverænitet" 
har  hengivet  sig  til  sin  Fæstemand,  og  hun  kommer  og  vil  tak- 
kes  og  fejres,  og  det  lille  Mandfolk  saa  modtager  hende  med 
øm  og  beroligende  Godhed  og  varsomt  klapper  hendes  Kind 
for  at  hjælpe  hende  over  hendes  Skamfølelse.  Hun  kunde  ha’ 
kylet  ham  Tallerkenen  i Ansigtet,  som  han  sad  dér  „og  førte 
Kniv  og  Gaffel  paa  en  ny,  overherrelig  Maade“  alt  mens  der 
ikke  er  Ende  paa  hans  Hensynsfuldhed  mod  hende.  — Og  en- 
delig Scenen  henne  under  John  Ericsonstatuen,  hvor  Mary  er 
Vidne  til  Jørgens  Brutalitet  og  imens  ser  op  i John  Ericsons 
store,  gode,  tænksomme  Øjne  og  bliver  klar  paa,  at  hun  vil  rejse 
hjem  alene. 

Der  er  den  hele  Bjørnson  i saadanne  Scener  — hans  intui- 
tive Blik  for  Instinkternes  og  Impulsernes  gaadefulde  Sjæleverden 
(som  tidligere  sysler  han  ogsaa  her  baade  med  Racepsykologi 
og  med  Telepati)  og  hans  sværmerske  Ærbødighed  for  Person- 
lighedens Ukrænkelighed,  hans  medfølende  Beskyttertrang  over  for 
dem,  der  i deres  Finhed  og  Stolthed  staar  mest  værgeløse  over 
for  Livet.  Den  samme  Bjørnson,  der  stillede  sig  til  Forsvar  for 
fine,  hensynsfulde,  saarbare  Naturer  som  Kongen  eller  Paul 
Lange,  for  stolte,  rankest  knejsende  og  derfor  lettest  knækkede 

Karakterer  som  Leonarda  og  Svava  og  Thora;  — det  er  jo  lige 
meget  ved  sin  tynde,  saarbare  Hud  og  ved  sin  ranke  Rygrad,  at 
Mary  giver  Livet  Ram  paa  sig.  Men  ogsaa  den  samme  Bjørn- 
son, der  med  en  saa  fin  Forstaaelse  søgte  at  udrede  alle  Traa- 
dene  i den  Paul  Langeske  Skæbnes  Spind  og  med  en  saa  sam- 
vittighedsfuld Retsindighed,  en  saa  overlegen  Verdenskundskab 
gjorde  Ret  og  Skel  mod  alle  stridende  Parter  baade  her  og  i 
„Over  Evne“,  i „Leonarda"  og  i „Paa  Guds  Veje";  — for  det 
Væld  af' Følelse,  der  strømmer  gennem  Bjørnsons  Digtning, 
overhører  de  Fleste  altfor  meget  den  rige,  mangesidige  Menneske- 
forstaaelse  og  den  ægte  Dannelsens  Liberalisme  i Bjørnsons 
modne  Alderdomsværker. 

Og  endnu  i noget  andet  — vanskeligere  at  paapege  — har 
man  her  i „Mary"  den  hele  Bjørnson,  — det  intimeste  i hans 
Livsfornemmelse  og  Livsfortolkning,  i hans  Maade  at  gribe 
Livets  Ugribelighed.  Det  er  selve  den  Rytme,  han  lægger  ind  i 
Fortællingens  Udfoldelse,  den  Atmosfære,  han  dykker  det  for- 
talte ned  i.  Jeg  tænker  paa  saadant  noget  som  den  Maade,  paa 
hvilken  midt  under  Alvoren  Begivenhederne  altid  ogsaa  ven- 
der en  humoristisk  Hverdagsside  udad  og  Spændingen  af  sig 
selv  afspænder  sig  i Rekreations-Mellemrum:  bare  det,  at  Mary 
midt  i Øjeblikkets  Alvor  fornemmer  Latterligheden  af  en  Glose, 
den  franske  Fru  Daws  kommer  til  at  bruge,  virker  , til  paa  en 
behagelig  Maade  at  udløse  Situationens  Menneskelighed.  Eller  den 
spredte,  springende,  uberegnelige  Maade,  paa  hvilken  Tildragelser  og 
Skæbner  udvikler  sig  under  Livsforholdenes  Brydning:  Skæbne- 
traadene  mellem  Mary  og  de  to  Mænd  begynder  at  spindes  paa 
flere  Hold,  brydes  saa  af,  tages  op  igen  paa  andre  Punkter, 
tvindes  videre  og  skæres  over,  alt  under  stadig  Med-  eller  Mod- 
virken af  Livets  forskellige  praktisk-verdslige  Omstændigheder,  saa 
illuderende  uafhængigt  af  den  almindelige  Romanudviklings  Love. 
Der  er  heri  noget,  som  intimere  end  alt  andet  giver  kunstnerisk 
Udtryk  saavel  for  Bjørnsons  varme,  fulde  Gemyt  som  for  hans 
Alders  overlegne  Verdensdannelse.  Det  er  maaske  i Virkeligheden 
fremfor  alt  ved  dette  Noget,  at  enhver  ny  Bog  af  Bjørnson 
hæver  sig  ud  fra  alle  de  yngre  Talenters  Bøger;  saa  godt  som 
alle  savner  disse  jo  netop  de  to,  særlig  for  Digtere  ikke  uvæsent- 
lige Ting:  Gemyt  og  Dannelse. 

Vald.  Vedhl. 

er  var  meget,  Deltagerne  i Raadhusfesten  kunde  glæde 
sig  over.  Først  og  fremmest  de  smukke  Lokaler,  men 
ogsaa  hele  Festens  Forløb,  der  ydre  set  var  fornøjelig 
og  vellykket. 

Det  maa  imidlertid  være  blevet  mange  paafaldende, 
at  der  blandt  de  skiftende  Indtryk,  man  bragte  med 
sig  hjem,  ikke  var  et  eneste  — det  eneste,  hvorom 
man  kunde  samle  alle  de  andre  — ikke  et  Øjeblik,  man  kunde  pege 
paa  som  Udtryk  for  hele  Festen,  naar  undtages  Begyndelsen  af  Helge 
Rodes  skønne  Tale. 

Dette  Øjeblik  var  for  kort  og  isoleret  til  at  kunne  præge  Aftenen, 
men  tilstrækkeligt  til  at  minde  om,  at  det  ikke  var  nogen  almindelig 
Festlighed,  ‘men  en  Folkefest,  man  var  indbudt  til. 

Man  skulde  vente,  at  dette  ganske  anderledes  havde  paatvunget 
sig  Bevidstheden.  At  der  var  opstaaet  en  Stemning,  der  gjorde  denne 
Fest  forskellig  fra  en  hvilkensomhelst  bedre  Middag,  hvor  Lyset  og 
Toiletterne  øver  deres  oplivende  Virkning  — men  det  var  netop  ikke 
Tilfældet.  Allerede  da  Karl  Larsen  for  en  udsøgt  Forsamling  af  det 
velstaaende  københavnske  Bourgeosi  forkyndte,  at  „vi  repræsenterer 
hele  Folket",  følte  man  det  som  et:  „Dette  skal  være  Troja."  Det  var 
ikke  Folket.  Det  var  alle  dem,  for  hvem  Drachmann  havde  betydet 
en  Nydelse  mere  og  for  hvem  han  nu  var  en  Forlystelse  mere.  Derfor 
lød  det  rent  forløjet,  naar  han  i Festtalerne  præsenteredes  som  Op- 
røreren mod  det  borgerlige  Samfund  — det  borgerlige  Samfund,  i hvis 
Pragtbygning  man  befandt  sig,  for  hvis  velnærede,  dekolleterede  Damer 
man  perorerede  og  for  hvis  gode  Sedler  man  festede. 

Misforholdet  mellem  Festens  Hensigt  og  Festens  Forløb  traadte 
frem  ikke  blot  i den  lidet  folkelige  Forsamlings  Præg,  men  hørtes  og- 
saa grelt  gennem  Talernes  Ord. 

Georg  Brandes  Tale  var  præget  af  en  Ironi  der  tydeligt  sagde,  at 
han  nok  vidste,  hvad  det  var,  han  var  med  til  og  ikke  ønskede  at  vove 
sig  for  langt  ud.  Talen  skulde  holdes,  af  forskellige  praktiske  og  tak- 

tiske  Grunde,  derfor  blev  den  holdt,  men  det  kunde  ikke  sætte  os 
andre  i Folkestemning. 

Selv  om  hans  Ord  havde  været  baaret  af  en  varmere  Følelse  for 
Festens  Genstand,  er  det  imidlertid  tvivlsomt  om  hans  Stemme  egent- 
lig egner  sig  til  at  tale  paa  et  enigt  og  samfølende  Folks  Vegne,  dertil 
vækker  den  for  let  Minder  om  hadske  og  haanende  Ord.  Mange  Aars 
Partigængeri  har  givet  den  en  lidet  tillidsvækkende  Klang.  Man  be- 
høver blot  at  lægge  Mærke  til  de  blandede  Følelser,  det  vakte  hos  En, 
naar  Georg  Brandes  paakaldte  I.  P.  Jakobsen  og  Schandorphs  Skygger. 
Begge  Navne  vakte  Sympati  — det  ene  endogsaa  stærkere  Følelser. 
Anraabelsen  skete  med  al  den  Skønhed  og  Patos,  Georg  Brandes  raader 
over  og  hans  Gestus  var  netop  i det  Øjeblik  af  en  paafaldende  og  be- 
daarende  Ynde.  Alligevel  følte  man  næsten  i samme  nu  en  Kulde,  en 
Mistro.  Det  var  jo  ikke  som  danske  og  betydelige  Mænd,  de  blev  kaldt 
frem  — ikke  paa  vore  Vegne  — det  var  som  personlige  Venner,  af- 
døde Partifæller,  og  i samme  Nu  kom  man  til  at  tænke  paa  de  mange, 
der  med  Spot  vilde  være  bleven  vist  bort  fra  et  Elysium,  hvortil  Georg 
Brandes  havde.  Nøglen,  fordi  de  ikke  havde  den  rette  Tro,  skønt  vi 
andre  syntes,  at  ogsaa  de  var  danske  og  betydelige  Mænd. 

Man  kan  nu  engang  ikke  baade  holde  Folkefest  og  fejre  Partitri- 
umfer — alligevel  forsøgte  man  det  ved  denne  Lejlighed. 

Man  fortsatte  det  Dobbeltspil,  som  vi  kender  fra  de  sidste  Aar,  paa 
engang  at  optræde  som  Frisindets  Frelste  i Modsætning  til  den  store 
forstokkede  Hob  og  samtidig  at  tale  paa  dennes  Vegne,  naar  det  gæl- 
der om  at  tolke  dens  overstrømmende  Følelser. 

Man  takker  paa  denne  Maade  jævnlig  sig  selv  for,  hvad  man  har 
gjort  for  det  i Mørke  vandrende  Folk.  Hvad  enten  man  samles  til 
Drachmanns  Fødselsdag  eller  til  en  Rusfest,  er  det  den  samme  Radi- 
kalismens Hallelujastemning,  man  behager  sig  i. 

Skønt  „den  anden  af  Danmarks  mest  veltalende  Mænd“  utvivlsomt 
var  i god  Tro,  var  ogsaa  han  paa  Forhaand  vingestækket. 

Han  havde  nemlig  set  de  Vanskeligheder,  Holger  Drachmann  frem- 
bød som  Folkehelt  og  troede  at  kunne  komme  ud  over  dem  ved  kønne 
og  bevægede  Ord.  Hans  Tale  formede  sig  som  en  begejstret  Und- 
skyldning. Men  paa  saa  gyngende  Grund  faar  man  ikke  den  virkelige 
Jubel  til  at  vove  sig  ud.  Det  nytter  ikke  at  tale  om  de  Lidelser,  hvoraf 
Drachmanns  Digtning  er  fremgaaet,  at  skildre  ham  som  vor  Forløser 
— netop  ved  sine  Svagheder.  Der  er  noget  rigtigt  i dette,  men  dette 
Synspunkt  er  ikke  Folkets  og  kan  aldrig  blive  det.  Det  kan  rives  med, 
fyldes  af  Taknemmelighed  mod  den,  der  i Livets  Strid  — maaske  i 
Kamp  mod  det  selv  — har  tømt  Lidelsens  og  Smertens  Bægre,  men 
det  kan  ikke  takke  for  de  Lidelser,  der  staar  for  det  som  Svaghedens 
og  Nydelsens  uadskillelige  Ledsagere,  selv  om  det  netop  er  gennem 
disse,  at  Visdommen  og  Skønheden  er  vundet. 

En  Villon,  Musset,  Heine,  Bagger,  Verlaine  vil  erobre  sig  deres 
Rang  i Eftertidens  Dom  netop  gennem  deres  Svagheder  og  Vildfarel- 
ser, men  de  vil  ikke  blive  takket  for  disse  af  deres  Samtid,  thi  vi 

erkender  ikke  Vilfarelsen  som  et  vilkaarligt  og  beundringsværdigt 
Middel. 

Der  var  en  eneste,  der  talte  som  der  skulde  tales  — Helge  Rode. 
Han  var  hverken  blaseret  eller  betænkelig  overfor  sin  Helt.  Da  han 
pegede  frem  gennem  den  Slægternes  Eriksgade,  ad  hvilken  Drach- 
manns  Poesi  skulde  drage  sin  Hyldingsfærd,  var  det  som  vi  pludselig 
slap  ud  af  det  Tilfældiges  klamrende  Favntag.  Vi  følte  os  allerede 
som  Eftertid  og  saa  Digteren  — befriet  fra  Døgnets  Smuds  — i hans 
beundringsværdige  Storhed  og  Rigdom.  Forvisningen  om  at  Evigheden 
har  sat  sit  Stempel  paa  Drachmanns  Digtning,  var,  saaledes  som  Helge 
Rode  udtalte  den,  en  stor  og  gribende  Ting,  men  dermed  var , ogsaa  det 
eneste  sagt , der  i Øjeblikket  kunde  siges , thi  ingen  Tydning  af  Skriften 
er  endnu  anerkendt  som  den  rette. 

Og  her  staar  vi  da  overfor  det,  der  gjorde  en  Folkefest  for  Drach- 
mann  umulig  paa  dette  Tidspunkt  — det,  at  han  hverken  som  Men- 
neske eller  som  Digter  er  Folkets  Mand.  Han  har  ikke  selv  tilladt  os 
at  gøre  ham  til  eet  med  sin  udødelige  Digtning.  Han  og  hans  Venner 
har  bragt  for  meget  ind  mellem  ham  og  den  — for  njeget,  som  ikke 
pludselig  kan  stryges  bort.  Holger  Drachmann  er  en  Personlighed  som 
Folket  paa  Grund  af  hans  Geni  har  indrømmet  visse  Friheder  — 
store  Friheder.  Det  har  forstaaet,  at  det  kom  til  kort  med  sin  Fordøm- 
melse. Det  har  lært  at  holde  sig  tilbage,  men  er  derfor  heller  ikke 
rede  til  at  flokke  sig  paa  Kommando.  Det  har  vænnet  sig  til  en  vis 
Mistro  og  det  vilde  næppe  være  muligt  at  pege  paa  nogen  Side  af 
Drachmanns  Personlighed,  der  var  egnet  til  med  et  Slag  at  slaa  denne 
Mistro  ned.  Hvor  er  f.  Eks.  de  Ord,  bag  hvilke  han  har  staaet  som 
en  Mand,  og  for  hvilke  han  har  bragt  Ofre.  Han  har  sagt  Ting,  der 
forargede  nogle,  men  bag  sig  har  han  haft  Partiets  og  Klikens  sikre 
Tilhold.  Da  det  gjaldt  om  ogsaa  at  hævde  sig  overfor  dem,  saa  man 
ham  hurtigt  bøje  af  og  vende  tilbage.  Et  hvilketsomhelst  Punkt,  man 
vilde  fremdrage,  vilde  ved  nøjere  Undersøgelse  vise  sig  at  føre  ind  til 
et  lignende  Vildnis  af  Spørgsmaalstegn. 

Det  hævner  sig  at  ville  være  for  populær.  Man  kan  ikke  gøre  sig 
gemen  med  Avisernes  og  Restaurationernes  Publikum,  vise  det  en 
uværdig  Fortrolighed  angaaende  sit  intimeste  Privatliv  og  samtidig 
gøre  Regning  paa  at  have  sit  Folks  Beundring  liggende  parat.  Naar 
man  til  daglig  gaar  i Slæber,  kan  man  ikke  pludselig  bestige  Kothurnen 
uden  at  blive  komisk. 

Slammet  fra  de  sidste  Avisindiskretioner  sad  endnu  frisk  paa  Hel- 
ten, da  han  traadte  frem  for  at  bejle  til  sit  Folks  Hyldest.  Festen  blev 
holdt  paa  et  Virvar  af  Indtryk,  der  ikke  blot  stammede  fra  hans  Digt- 
nings Rigdom  og  fra  dens  Løshed  og  Skiften,  men  mindst  ligesaa 
meget  fra  flere  Aartiers  Rygter,  Sladder  og  stillen  sig  selv  til  Skue. 
Det  var  derfor  ikke  det  daarligste  Symbol  for  Aftenen,  da  Røgen  fra 
de  slukkede  Fakler  ustandseligt  bølgede  op  om  Digterens  Skikkelse 
og  hyldede  den  i en  sort  og  stinkende  Os. 

For  megen  Os  — altfor  megen  Os. 

Men  selv  om  han  havde  været  noget  mere  sparsom  med  sit  Privat- 
liv, vilde  hans  Digtning  have  lagt  uoverstigelige  Hindringer  i Vejen.  Man 
behøver  blot  at  sammenligne  Drachmann  som  Festemne  med  en  langt 
mindre  overdaadig  udstyret  Natur  som  Pontoppidan.  Denne  har  ikke 
blot  den  Fordel,  at  man  ikke  daglig  har  snaget  i hans  Privatliv,  men 
hans  Kunst  er  saa  klar,  saa  fast,  at  det  allerede  nu  vilde  være  muligt 
at  sige  Ord  om  den,  der  uden  Tøven  eller  Betingelse  fandt  Tilslutning 
i alle  Sind. 

Hvem  formaar  i Øjeblikket  noget  saadant  med  Hensyn  til  Drach- 
mann. Hans  Rigdom  overvælder,  hans  Mangfoldighed  forvirrer.  Hvad 
er  Svaghed  og  hvad  er  Styrke?  Paa  hvad  har  han  levet  — og  for 
hvad? 

Vil  Eftertiden  mindes  hans  polemisk-sociale  Digtning,  der  endnu 
ved  denne  Lejlighed  paraderede,  eller  vil  den  ikke  snarest  huske  ham 
kun  som  Nydelsernes  kaarne  og  beaandet  festlige  Sanger?  Om  sligt  er 
•det  umuligt  at  dømme  sikkert  — maaske  vi  endnu  slet  ikke  har  faaet 
Øje  paa  det.  i hans  Digtning,  der  som  en  Generalnævner  gør  en  Be- 
regning af  alle  de  enkelte  Sider  mulig. 

Det  var  de  samlede  Værker,  Festen  blev  holdt  paa,  men  netop 
■derfor  kunde  det  umuligt  blive  en  Folkefest;  thi  Drachmann  er  mindre 
•end  nogen  de  samlede  Værkers  Mand. 

Folket  vil  selv  — naar  Tidens  Fylde  kommer  — samles  til  Fest 
for  det  Udvalg , der  rummer  det  uforgængelige,  det,  om  hvis  Betydning 
alle  er  overbevist  og  tør  udtale  sig.  Og  denne  sin  Ret  til  selv  at  be- 
stemme Tidspunktet  lader  det  sig  ikke  fratage  af  en  emsig  Klike. 

Det  var  en  Folkefest  uden  Folket;  det  var  en  Folkefest , hvor  Talerne 
manglede  slaaende  og  fængende  Ord,  og  det  var  endelig  en  Folkefest , 
hvor  disse  Mangler  var  naturlige,  fordi  der  endnu  ikke  bestaar  noget 
Tillidsforhold  mellem  Digteren  og  det  Folk,  af  hvilket  han  skulde 
hyldes. 

Dette  skal  fremhæves  og  understreges.  „Politiken"  skal  ikke  paany 
have  Lov  til  ved  Haan  og  Brøsighed  at  lede  Indignationen  bort  fra  sig 
selv  og  over  paa  nogle  Syndebukke.  Selv  de  naiveste  Frøkner  og  Præ- 
ster taber  i Interesse  ved  Siden  af  dem,  der  ved  denne  Lejlighed  er 
blevet  grebet  i at  ville  „drive  “ med  Folket,  bruge  det  til  egen  Forher- 
ligelse, agere  dets  selvbestaltede  Formyndere  og  paadutte  det  Opfattelser 
og  Følelser.  Det  er  mod  dem , at  Blikkene  skal  rettes,  det  er  deres 
Flovhed  og  Forbitrelse,  det  er  interessant  at  betragte. 

Først  Flovheden,  da  de  ikke  med  et  Ord  omtalte  Digterens  be- 
mærkelsesværdige Ytring  om  de  københavnske  Kvinder,  og  da  de  satte 
hans  Forsvarsartikel,  et  Vidnesbyrd  om  den  mest  fuldkomne  Begrebs- 
forvirring, paa  den  mindst  iøjnefaldende  Plads  i Bladet.  Og  saa  For- 
bitrelsen, da  de  mærkede,  at  Latteren  og  Harmen  bredte  sig  over  det 
ganske  Land.  De  kan  længe  nok  gøre  sig  røde  i Kammen  — deres 
Fest  vil  for  stedse  karakteriseres  ved  den  berømte  Ytring.  Ikke  fordi 
den  er  særlig  slem,  men  fordi  den  var  det  eneste  der  kunde  huskes,  af 
hvad  Skjalden  sagde.  Havde  Drachmann  i en  eller  flere  foregaaende 

Taler  fundet  Udtryk,  der  greb  eller  begejstrede,  saa  kunde  man  meget 
vel  med  et  Smil  have  taget  denne  Kaadhed  med  i Købet  — nu  var 
det  noget  ganske  andet.  Derfor  lykkedes  det  heller  ikke  Drachmann 
at  bilde  os  ind,  at  han  har  set  „et  helt  Folk  i Festa ; thi  hvis  han 
virkelig  havde  haft  en  saadan  Hallucination  tør  man  tiltro  ham,  at  han 
havde  fundet  rammende  og  mindeværdige  Ord  uden  at  søge  saa  dybt. 
Nej  han  fornemmede  godt,  at  det  kun  var  et  tilfældigt  og  ikke  altfor 
ædru  Drikkelag,  han  befandt  sig  i — og  det  gør  en  Forskel. 

Det  vilde  have  været  Drachmann  mere  værdigt  at  erkende  dette 
end  at  strides  med  sit  Folk  om  en  Hyldest,  som  kun  kan  ydes  fri- 
villigt. Thi  det  lykkes  dog  ikke  at  overbevise  os  om,  at  det  er  ham  og 
„Politiken",  der  er  det  danske  Folk  og  mindre  for  hver  Gang  de  holder 
en  Fest  som  denne. 

Ogsaa  derfor  maa  den  kaldes  vellykket  — lad  os  blot  faa  flere. 

Harald  Nielsen. 

VIBORG  DOMKIRKES 
DEKORATION 


I.  FORARBEJDER  OG 
PRØVEAAR 


I Sommeren  1895  henvendte  Kultusministeriet  sig  til  Joakim 
Skovgaard  med  Anmodning  til  ham  om  at  gøre  Udkast  til 
Dekoration  af  Viborg  Domkirke.  Skitsen  skulde  udarbejdes  efter 
Samraad  med  Prof.  Storck,  der  i sin  Tid  havde  været  Domkir- 
kens Bygmester.  Med  Skitsen  ønskede  Ministeriet  at  modtage  et 
Overslag  over,  hvad  Kirkens  Dekoration  derefter  vilde  koste  og 
en  Redegørelse  for  Maaden,  hvorpaa  Dekorationen  tænktes  udført. 

1 dyb  Taknemmelighed,  men  iøvrigt  med  alle  mulige  For- 
behold, paatog  Skovgaard  sig  den  tilbudte  Opgave.  Aaret  i For- 
vejen havde  han  haft  sit  store  Billede  „Kristus  i de  dødes  Rige" 
udstillet,  og  han  var  just  i Færd  med  at  arbejde  paa  „Bebudelsen" 

til  Helligaandskirken  i København.  Hans  Fantasi  var  fyldt  med 
bibelske  Billeder,  havde  længe  været  det;  og  det,  der  nu  blev 
stillet  ham  i Udsigt,  var  intet  mindre  end  at  komme  til  at  fylde 
over  4000  Kvadratalen  Murflade  med  Bibelbilleder. 

Som  ung  Mand  havde  han  i 1874  og  1875  været  F.  C.  Lunds 
Medhjælper  ved  Dekorationen  af  Viborg  Domkirke.  Han  var 
derfor  fortrolig  med  det  Rum,  han  skulde  udsmykke.  Da  han 
modtog  Ministeriets  Opfordring,  var  han  38  Aar  gammel,  altsaa 
netop  i sin  arbejdskraftigste  Alder.  Den  Beundring,  han  havde 
vakt  ved  sine  Billeder  af  „ Bethesdas  Dam“,  „Kristus,  som  fører 
Røveren  ind  i Paradis",  „Pennina  spotter  Hanna"  og  sidst  og 
ikke  mindst  „Kristus  i de  dødes  Rige",  maatte  ganske  naturlig 
give  ham  Tillid  til  sine  egne  Kræfter.  Med  godt  Mod  tog  han 
derfor  fat  paa  Udkastet  og  gjorde  det  færdigt  i 1897. 

Da  Udkastet  i Slumingen  af  næste  Aar  blev  udstillet,  forbav- 
sede, ja  næsten  forbløffede  det  ved  sin  pragtfulde  dekorative 
Holdning  og  ved  Fantasiens  Rigdom  i den  mylrende  Mangfoldig- 
hed af  Kompositioner  og  af  Stillings-  og  Bevægelsesmotiver.  Det 
var  aabenbart,  at  Skovgaard  afgjort  var  Manden  for  den  store  og 
9mfattende  Dekoration.  Hans  fortællende  Evner  var  enestaaende 
og  hans  Evner  for  dekorativ  Behandling  af  en  Murflade  syntes 
uden  for  al  Tvivl.  Ganske  vist  var  der  over  Udkastet,  ved  Siden 
af  en  stærkt  iøjnefaldende  Naivetet  i Fortællemaaden,  noget  vist 
anstrengt  for  ikke  at  sige  søgt  i den  dekorative  Stil.  Men  denne 
Blanding  af  Barnlighed  og  Raffinerthed,  der  ingenlunde  var  helt 
ukendt  fra  Skovgaards  tidligere  Arbejder,  føltes  som  noget  saa 
personligt  og  nødvendigt,  at  man  ikke  blot  gerne  fandt  sig  i den, 
men  endogsaa  følte  den  som  en  Fordel  mere  ved  Udkastet 

Allerede  før  Udstillingen  af  Skitsen  havde  Kultusministeriet 
paa  Finanslovsforslaget  for  1899 — 1900  søgt  en  Bevilling  paa 
3000  Kr.  til  en  Prøvedekoration  ved  Skovgaard  i Viborg  Dom- 
kirke, dels  for  at  Kunstneren  kunde  faa  et  Skøn  over,  hvad  hele 
Arbejdet  vilde  koste,  dels  for  at  han  kunde  faa  Lejlighed  til  at 
træffe  det  endelige  Valg  med  Hensyn  til  den  Metode,  hvorefter 
der  helst  burde  gaas  frem.  For  Skovgaard  stod  det  paa  det  Tids- 
punkt, som  om  Kirken  burde  dekoreres  med  Kaseinfarver,  en 
forholdsvis  ny  Teknik  for  Vægmaleri,  som  skulde  frembyde  den 
Fordel  fremfor  f.  Eks.  Fresko-Teknikken,  at  den  tillod  Anvendel- 
sen af  en  rigere  og  dybere  Farveskala.  Der  forelaa  dog  ogsaa  Mu- 

lighed  for  Anvendelsen  af  engelske  Terpentinlakfarver.  Ja,  end 
ikke  Tanken  om  at  udføre  Dekorationen  al  fresco  var  helt  ude- 
lukket. Med  Kaseinfarver  havde  Skovgaard  tidligere  malet,  og 
denne  Metode  var  han  derfor  fortrolig  med.  Derimod  var  han 
ganske  ukendt  med  Freskoteknikken,  og  han  gruede  lidt  for  at 
sætte  sig  ind  i en  helt  ny  Teknik,  om  hvilken  han  jo  ikke  paa 
Forhaand  kunde  vide,  hvorvidt  den  laa  for  ham. 

Paa  Finansloven  for  1899 — 1900  blev  Bevillingen  paa  de 
3000  Kr.  given,  og  i Forsommeren  1899  kunde  Skovgaard  gaa  i 
Lag  med  sine  Prøvearbejder.  Han  valgte  at  dekorere  to  Fag  — 
Johannes-  og  Abrahamsfelteme  — i Kirkens  søndre  Sideskib.  I 
Vinterens  Løb  havde  Skovgaard  dog  mere  og  mere  faaet  Mod 
paa  Fresko,  og  Prøverne  blev  nu  lagt  an  saaledes,  at  de  dels 
udførtes  med  Kasein-,  dels  med  Terpentinlakfarver  og  dels  — 
under  Oscar  Matthiesens  Vejledning  — al  fresco.  Aldrig  saa 
snart  kom  Skovgaard  til  at  arbejde  paa  den  vaade  Kalk,  før  han 
følte,  hvilke  Fordele  Freskoteknikken  bød  ham  og  hans  Kunst, 
og  ved  Prøvearbejdets  Slutning  var  han  klar  over,  at  han  vilde 
udføre  Domkirkens  Dekoration  al  fresco  — hvis  han  kunde  faa 
Lov  dertil  af  Avtoriteterne,  Regering  og  Rigsdag,  som  skulde  stille 
de  tilstrækkelige  Midler  til  hans  Raadighed,  og  det  særlige  Kirke- 
syn, som  paa  Ministeriets  Vegne  førte  Tilsyn  med  Arbejdet. 

Efter  et  Skøn  havde  Skovgaard  anslaaet  Dekorationsarbejdets 
Omkostninger  — under  Forudsætning  af,  at  det  skulde  udføres 
med  Kaseinfarver  — til  omtrent  100,000  Kr.  Men  skulde  Kirken 
dekoreres  al  fresco,  maatte  dens  gamle  Pudsbeklædning  slaas 
ned  og  Væggene  præpareres  til  Freskopuds,  og  da  steg  Udgifterne 
straks  med  ca.  17,000  Kr.-  Det  var  jo  mange  Penge!  Desuden  var 
der  maaske  her  hjemme  en  let  forklarlig  Ængstelse  for  Fresko- 
maleri. Den  store  Freskodekoration,  som  Konstantin  Hansen  i 
sin  Tid  havde  udført  i Universitetets  Forhal,  havde  jo  langt  fra 
vist  sig  saa  holdbar,  som  den  burde  have  været 

Paa  den  anden  Side  var  der  just  i de  Aar,  Skovgaard  havde 
arbejdet  paa  sit  Udkast,  blevet  eksperimenteret  med  Freskomaleri 
af  Oscar  Matthiesen,  som  endog  havde  uddannet  en  særlig  Me- 
tode for  Behandlingen  af  Freskoen,  og  derved  var  Interessen  for 
denne  herlige  gamle  Kunst  blevet  genvakt. 

Det  særlige  Kirkesyn,  som  i Anledning  af  de  forestaaende 
Dekorationsarbejder  var  blevet  suppleret  med  Professor  Jern- 

dorff,  havde  straks  givet  Skovgaard  Medhold  i,  at  hans  Arbejde 
burde  udføres  i Fresko.  Den  gamle  Puds  i Kirken  var  langtfra 
at  stole  paa  og  maatte  derfor  rimeligvis  ned  alligevel,  og  Synet 
var  efter  at  have  set  det  første  Aars  Prøvemalinger  paa  det  rene 
med,  at  Freskoen  egnede  sig  fortrinligt  for  Skovgaards  Male- 
maade.  I Henhold  hertil  gik  Ministeriet  ind  paa,  at  Dekorations- 
arbejdet udførtes  al  fresco  og  støttede  Skovgaards  Ansøgning  om 
en  Bevilling  paa  7000  Kr.  til  endnu  et  Aars  Prøvearbejder  i Vi- 
borg Domkirke. 

Det  Forsøg,  Skovgaard  ønskede  at  foretage  i 1900,  gik  ud 
paa  to  Ting:  for  det  første  vilde  han  prøve,  hvorledes  Dekora- 
tionen, som  han  hidtil  næsten  kun  havde  syslet  med  paa  Papiret 
og  i lille  Maalestok,  vilde  virke  i det  store  i den  høje  Del  af 
Kirken;  og  for  det  andet  vilde  han  forsøge,  om  han  ikke  ved  i 
Korsarmen  at  forlænge  Dekorationsfelterne  nedefter  over  4 Skif- 
ter Granit  kunde  opnaa  smukkere  Virkning  af  sin  Dekoration. 
Omendskønt  Kunstneren  som  sagt  allerede  var  besluttet  paa  at 
benytte'  Fresko  til  den.  endelige  Dekoration,  vilde  han  dog  endnu 
til  disse  Prøvearbejder  bruge  Kaseinfarver,  da  han  saa  kunde 
male  oven  paa  den  gamle  Puds  og  Granitten  i de  4 Skifter. 

Da  Bevillingen  var  givet,  rejste  sig  i Viborg  Domkirkes  nor- 
dre Korsarm  det  store  flyttelige  Stillads,  som  fra  nu  af  i 5 Aar 
rulledes  snart  mod  Syd,  snart  mod  Nord,  eftersom  Arbejdet  kræ- 
vede det.  Her  arbejdede  nu  Skovgaard  og  hans  Medhjælpere  et 
Par  Maaneder  i Forsommeren  1900  og  allerede  i Juli  Maaned 
var  Prøvearbejderne  færdige.  Med  Kaseinfarver  var  Nord-  og 
og  Vestvæggene  samt  tre  Fjerdedele  af  Krydshvælvingen  og  et 
Par  Flige  i Midtkuplen  dekoreret.  Den  sidste  Fjerdedel  af 
Kuppelhvælvingen  var  udmalet  al  fresco.  Til  Sidevæggenes  Bille- 
der havde  Skovgaard  brugt  sine  forlængede  Kompositioner;  og  det 
var  let  at  se,  at  disse  virkede  langt  bedre,  end  de  oprindelige 
korte  vilde  kunne  have  gjort,  og  at  Kirkerummet  var  tjent  med, 
at  Dekorationsfelterne  var  blevet  slankere.  Den  nye  Flade  havde 
tvunget  Skovgaard  ind  paa  en  gennemgribende  Ændring  i sin 
Komposition,  navnlig  paa  Vestvæggen.  Det  sammenpakkede,  der 
havde  været  over  det  oprindelige  Udkast  med  sine  4 Fremstil- 
linger (af  Kristus,  der  kuer  Stormen,  Indtoget  i Jerusalem,  Laza- 
rus’ Opvækkelse  og  Kristus  hos  Marta  og  Maria)  var  paa  den 
større  Dekorationsflade,  hvor  endda  kun  de  tre  sidstnævnte  Frem- 

stillinger  havde  fundet  Plads,  erstattet  med  en  fri,  klar  og  stort 
virkende  Komposition,  som  med  sine  velberegnede  Linjer  bidrog 
mægtigt  til  at  højne  Kirkerummet.  — Ogsaa  Dekorationen  i Kryds- 
hvælvingen (sværdførende  Engle)  var  blevet  forandret  og  for- 
bedret med  det  samme  Maal  for  Øje.  I Stedet  for  det  oprinde- 
lige Udkasts  ene  Englekrans,  anbragte  Skovgaard  to  Rækker  Engle, 
den  øverste  paa  4,  den  nederste  paa  8 Engle. 

II.  DEKORATIONEN 

Om  Efteraaret  rejste  Skovgaard  med  sine  Hjælpere  Niels  Lar- 
sen Stevns,  Joh.  Mielche  og  Rudolf  Petersen  til  Italien  for  at  stu- 
dere Fresko.  Imens  havde  Rigsdagen  Bevillingen  til  Domkirkens 
Dekoration  til  Behandling.  Der  forlangtes  120,000  Kr.,  fordelt  paa 
5 Aar;  som  første  Aars  Bevilling  18,000  Kr.  Uden  Opposition 
blev  Forslaget  vedtaget,  og  Arbejdets  Udførelse  var  dermed  sikret 

Hvis  Skovgaard  paa  dette  Tidspunkt  har  tænkt  sig,  at  For- 
søgenes Tid  nu  var  forbi,  har  han  taget  fejl.  Med  1901  begyndte 
for  Alvor  Besværlighederne.  Selv  om  Skovgaard  nu  var  blevet 
klar  over,  at  han  vilde  og  maatte  bruge  Freskoteknikken,  og  selv 
om  han  havde  lært,  at  han  burde  tilstræbe  den  størst  mulige 
Simpelhed  i sine  Kompositioner,  saa  var  der  dog  endnu  en  Uen- 
delighed af  Vanskeligheder  at  overvinde  baade  med  Hensyn  til 
Planen  for  Dekorationen  i det  hele  taget  og  Gennemførelsen  af 
dens  Enkeltheder.  Der  var  rent  praktiske  Spørgsmaal,  som  skulde 
afgøres.  Hvor  fik  man  Farver  fra,  der  kunde  modstaa  Kalkens 
Indvirkning?  Kunde  man  være  sikker  paa,  at  der  ikke  var  Sal- 
peter i Kirkens  Murværk,  og  hvis  der  var,  hvorledes  skulde  man 
saa  bedst  sikre  sig  imod  den?  Hvorledes  var  Temperatur-  og 
Fugtighedsforholdene  i Kirken?  Hvorledes  skulde  Vægfladerne 
sikres  mod  nedløbende  Vand  og  Kuppel  og  Hvælvinger  mod 
Fugtighed,  hvis  Taget  ikke  var  tæt?  Hvorledes  skulde  den  Under- 
grund, hvorpaa  der  skulde  males,  præpareres?  og  skulde  man 
efter  Bemalingen  anvende  kunstige  Hærdnings-  og  Glitnings- 
metoder? 

Selvfølgelig  ydedes  der  fra  det  offentliges  Side  Skovgaard  al 
den  tekniske  Bistand,  der  kunde  ydes  ham.  Og  heldigvis  havde 
han  baade  i det  særlige  Syn  og  i Kirkens  Arkitekt,  Cl.  Aug.  Wiin- 
holt,  og  dens  Murmester,  Chr.  F.  Jensen,  forstaaende  og  villige 

Hjælpere.  Men  naturligvis  blev  Skovgaard,  paa  hvem  Hoved- 
ansvaret for  Arbejdets  Udførelse  hvilede,  den,  der  baade  maatte 
stille  alle  de  Spørgsmaal,  der  skulde  besvares,  og  i Tvivlstilfælde 


Chr.  E.  Jørgensen  Fot. 


— naar  Sagkundskab  stod  mod  Sagkundskab  — maatte  træffe 
den  endelige  Afgørelse. 

Efter  at  det  var  lykkedes  Skovgaard  at  forskaffe  sig  et  pas- 
sende Udvalg  af  kalkægte  Farver,  blev  Hovedspørgsmaalet  det: 
hvorledes  Pudsen  skulde  behandles.  Oprindelig  havde  han  tænkt 
at  anvende  Oscar  Matthiesens  Patent,  som  bestod  i at  male  paa 

en  særlig  præpareret  Undergrund  og  efter  PaamaHngen  dels  at 
glitte  Grunden  ved  Tromling  med  en  Metal-  eller  Elfenbensvalse, 
dels  at  paablæse  Kulsyre  for  at  fremme  Overfladens  Hærdning. 
Men  i Tidens  Løb  var  Skovgaard  blevet  mindre  og  mindre  til- 
bøjelig til  at  anvende  kunstige  Hærdningsmetoder.  Han  rettede 
derfor  sine  Bestræbelser  ene  og  alene  paa  at  sikre  sig  de  bedst 
mulige  Materialer:  paa  den  ene  Side  absolut  kalkægte  Farver  og 
paa  den  anden  Side  en  Puds  saa  god,  som  den  var  til  at  faa, 
nemlig  ved  Anvendelse  af  slaaet  Kalk  fra  Glatved  Kalkværk. 
Mod  Mursalpeterens  skadelige  Indvirkning  søgte  han  (fra  1902 
af)  at  beskytte  sine  Billeder  ved  Paastrygning  af  Adiodon  (na- 
turlig Asfalt)  under  Pudsen.  Hvælvingerne,  hvis  Mursten  viste 
sig  at  være  noget  løse  i Sammensætningen,  behandledes  (1903) 
paa  særlig  Maade  ved  Paaføring  af  et  Lag  Cement,  der  bag  paa 
bestrøges  med  Adiodon. 

Dekorationsarbejdets  Hovedvanskelighed  laa  imidlertid  natur- 
ligvis paa  et  helt  andet  Punkt,  i den  kunstneriske  Gennemførelse 
af  Arbejdet.  Hele  Dekorationens  Skæbne  kom  aabenbart  til  at 
afhænge  af,  hvorledes  det  vilde  lykkes  Skovgaard  at  behandle 
det  Parti  af  Domkirken,  der  samler  sig  om  Korsskæringens 
Midtkuppel.  Fra  dette  Centrum  udstraaler  mod  Nord,  Øst  og 
Syd  Tværskibenes  og  Korfløjens  Krydshvælvinger,  og  allerlængst 
mod  Øst  Apsidens  Halvkuppel.  Dette  Parti  af  Kirken  ses  under 
eet  nede  fra  Hovedskibet  og  behersker  saa  at  sige  hele  Kirke- 
rummet. Her  maatte  der,  om  nogetsteds,  anslaas  en  kraftig  og 
fuldttonende  Akkord.  I sit  Udkast  havde  Skovgaard  gjort  Kors- 
armenes og  Korets  Hvælvingsflader  mørkeblaa  i Lighed  med 
Baggrunden  i Højkirkens  Fladloft;  og  Kuplen  havde  han  tænkt 
sig  med  mørkegrøn  Bund.  Den  blaa  Farve  i Krydshvælvingeme 
holdt  han  under  Udførelsen  fast  ved,  saa  meget  mere  som  han 
havde  været  saa  heldig  at  faa  fat  i en  pragtfuld  blaa  Kobaltfarve, 
som  det,  ganske  vist  først  efter  usigelige  Besværligheder,  lyk- 
kedes ham  at  gøre  saa  rig  og  dyb  og  fyldig,  som  han  havde 
tænkt  sig  den.  Korsets  øvrige  Dekoration  maatte  saa  afstemmes 
efter  denne  Farve. 

Foreløbig  havde  han  dog  nok  at  gøre  med  at  faa  sin  første 
Hvælvingsdekoration  i søndre  Korsarm  færdig.  Den  arbejdede 
han  paa  i Sommeren  1901.  I Midtkuplen  malede  han  en  Prøve 
af  den  Aposteldekoration,  som  skulde  anbringes  dér.  Forsøgsvis 

udførtes  den  med  okkergul  Baggrund,  lysere  og  lettere  opefter. 
Endelig  tog  han  fat  paa  søndre  Korsarms  Syd-  og  Vestvægge 
(hvor  i Foraaret  de  fire  Skifter  Granit  var  blevet  slaaet  ned)  og 
malede  her  al  fresco  „Fristelsen"  og  „den  store  Nadver".  Det 
første  af  disse  Billeder  maatte  siden  slaas  ned,  da  der  viste  sig 
ondartet  Salpeterudslæt  paa  det.  Den  store  Nadver  fik  derimod 
Lov  til  at  blive  staaende  og  er  derfor  det  Vægbillede,  der  bærer 
det  ældste  Aarstal,  1901. 

Næste  Aar,  i den  mørke  fugtige  Sommer  1902  fortsattes  de 
paabegyndte  Arbejder.  Stilladset  trilledes  hen  i nordre  Korsarm, 
og  Hvælvingen  dér,  hvis  Dekoration  jo  kun  havde  været  fore- 
løbig, blev  malet  al  fresco.  Endvidere  dekoreredes  Østvæggen 
(med  Getsemane  Have  og  Nadverens  Indstiftelse).  Samme  Aar 
udmaledes  Midtkuplen  med  de  tolv  Apostle  paa  okkergul  Bag- 
grund, og  endelig  skitseredes  forsøgsvis  (med  Kaseinfarver)  De- 
korationen i Korhvælvingen.  Man  kunde  nu  nogenlunde  gøre  sig 
en  Forestilling  om,  hvorledes  Kirkens  Kors  vilde  komme  til  at 
tage  sig  ud,  og  Skovgaard  var  ikke  tilfreds  med  Helhedsvirk- 
ningen. 

Samme  Aar  var  Apsidens  Halvkuppel,  der  havde  været  meget 
stærkt  angrebet  af  Salpeter,  blevet  ommuret,  og  i Langhusets 
Øst-  og  Vestende  var  der  over  Triumf-  og  Orgelbueme  indsat 
Granit  i Stedet  for  den  Puds,  bestemt  til  Dekoration,  som  tidli- 
gere havde  siddet  dér.  Derved  indskrænkedes  ganske  vist  Deko- 
rationsfladen, men  Rummet  i den  nævnte  Del  af  Kirken  fik  en 
Sluttethed  som  aldrig  før.  Desværre  ophævedes  endnu  samme 
Aar  en  Del  af  denne  Virkning  ved,  at  der  over  et  af  Triforie- 
felterne,  som  sikkert  aldrig  burde  have  været  udmalede,  blev  opsat 
en  Dekoration  paa  okkergul  Grund,  fremstillende  Daniel  i Løve- 
kulen. 

Næste  Aar  (1903)  maledes  til  at  begynde  med  Kain  og  Abel- 
feltet  i søndre  Sideskib.  Derpaa  blev  der  med  Kaseinfarver  malet 
en  Prøvedekoration  i Apsis,  og  saa  begyndte  Rettelserne  i Kup- 
pel- og  Korshvælvingeme.  Hele  dette  Parti  skulde  nu  endelig  af- 
stemmes; derfor  maatte  Dekorationerne  i saa  godt  som  hele 
Kuppelhvælvingen  og  i store  Dele  af  de  andre  to  Hvælvinger 
slaas  ned  og  males  om.  Kuplen  fremtraadte  derefter  i sin  ende- 
lige Skikkelse  (med  forlængede  Apostle  paa  Baryt-Baggrund)  og 
nordre  Korsarm  blev  gjort  saa  godt  som  færdig.  Men  først  næste 

Aar  (1904)  blev  alle  disse  gennemgribende  Rettelser  tilendebragte. 
Og  efter  Udarbejdelsen  af  „Korsfæstelsen"  paa  søndre  Kors’ 
Østvæg  og  Ommalingen  af  „Fristelsen"  og  de  derunder  værende 
Billeder  paa  dens  Sydvæg,  kunde  det  store  Stillads  endelig  fjer- 
nes. Saa  toges  der  fat  paa  Dekorationen  i Sideskibene,  hvis  tre 
Endevægge  (med  Billeder  af  „Ved  Babylons  Floder",  Jerusalem 
genopbygges"  og  „Adam  giver  Dyrene  Navne")  samt  to  Vægge 
helt  udmaledes,  mens  flere  paabegyndtes. 

Det  lakkede  nu  mod  Enden.  I 1905  dekoreredes  Koret  og 
en  Del  Felter  i Sideskibene  og  over  Triforieme;  og  i 1906  fuld- 
endtes  det  store  Værk,  efter  at  alle  de  endnu  udekorerede  Par- 
tier var  blevet  udmalet  og  der  var  foretaget  Rettelser  i adskil- 
lige af  de  Billeder,  der  var  blevet  gjort  færdige  i tidligere  Aar. 

III.  ARBEJ DSVI LK AAR 

For  den,  der  har  fulgt  Skovgaards  Dekorationsarbejde  fra 
dets  Begyndelse  til  dets  Slutning,  staar  det,  som  om  Forsøg  og 
Rettelser  har  taget  mere  end  Halvdelen  af  Arbejdstiden.  Maaske 
har  de  det,  maaske  ikke  — det  er  jo  ligegyldigt  nu,  da  Arbejdet 
er  fuldført.  Men  der  har  været  Tider,  hvor  det  forekom  en 
udenforstaaende,  at  dette  Arbejde  umuligt  kunde  bringes  til  Ende, 
Penelopes  Arbejdsmetode  synes  ikke  just  at  være  den,  der  lover 
de  største  Resultater.  I fem  Aar  kørte  det  store  Stillads  i Dom- 
kirkens Korsarme  frem  og  tilbage,  frem  og  tilbage.  Hvad  der  var 
malet  det  ene  Aar,  blev  slaaet  ned  det  næste.  Snart  var  det  Eng- 
lene, der  skulde  lægge  en  Alen  til  deres  Vækst  nedefter,  snart 
var  det  de  stakkels  Apostle,  der  skulde  males  om  eller  have  en 
ny  Baggrund.  Rædslerne  naaede  deres  Højdepunkt  i det  Her- 
rens Aar  1903,  da  det  saa  ud  til,  at  alt  det,  som  hidtil  var  malet 
færdig,  skulde  gøres  om.  Men  midt  i Ødelæggelsens  Vederstygge- 
lighed gik,  spinkel  og  svagelig  at  se  paa,  Manden  for  det  hele, 
og  aldrig  tabte  han  sit  Værks  Helhedsvirkning  af  Syne,  aldrig 
vilde  han  nøjes  med  noget  halvt  eller  næsten  godt,  og  aldrig  tviv- 
lede han,  naar  han  ødelagde  Maaneders  Arbejde,  paa  at  han  jo 
nok  skulde  faa  noget  bedre  op  i Stedet.  Han  lærte  af  det  Rum, 
han  arbejdede  i,  han  aflurede  det  dets  Hemmeligheder,  og  han 
afpassede  sit  Værks  Linjer  og  Farver  efter  de  Flader,  hvorfra 
de  skulde  gøre  sig  gældende.  Ingen  nok  saa  kraftig  Fantasi  kan 

paa  en  Afstand  som  den,  der  er  mellem  Rosenvænget  og  Viborg, 
klargøre  sig,  hvorledes  en  Komposition  vil  virke  paa  en  bestemt 
Væg,  en  bestemt  Hvælving  i en  Domkirke.  Paa  Stedet  selv  skal 
Afgørelsen  træffes,  og  viser  det  sig,  at  et  Billedes  Virkning  er 
forkert  beregnet,  saa  maa  det  ned  og  et  andet  op.  Men  dertil 
hører  en  lang  Taalmodighed  foruden  en  sikker  Dom  og  en  klar 
Bevidsthed  om  det  Maal,  der  tilsigtes.  Og  der  hører  endnu  mere 
til,  en  Villighed  til  at  opgive  Indfald,  der  paa  Afstand  syntes  gode 
og  virkningsfulde,  men  paa  Stedet  selv  viser  sig  utidige  eller  over- 
flødige. Den  Resignation  har  Skovgaard  haft  til  Overflod.  Paa 
Sydvæggen  i Korrummet,  i Billedet  af  Kristi  Himmelfart,  fandtes 
der  oprindelig  paa  begge  Sider  af  Kristus  i alt  syv  Engle;  og  til 
højre  og  venstre  for  Apostlene  var  der  anbragt  henholdsvis  en 
Mand,  der  gravede,  og  en  lille  Hyrdedreng,  som  spillede  paa 
Fløjte  — rimeligvis  som  Udtryk  for  Livet,  der  gaar  sin  rolige 
Gang,  mens  de  største  Undere  sker.  Men  et  Par  af  Englene 
havde  for  meget  blaat  i Vingerne  og  syntes  Skovgaard  at  virke 
for  koldt;  de  maatte  derfor  bort.  Og  den  gravende  Mand  og  den 
lille  søde  Hyrdedreng,  som  alle  holdt  saa  meget  af,  maatte  ogsaa 
forsvinde  for  Billedvirkningens  Skyld. 

Næsten  i alle  Kompositionerne  er  der  foretaget  større  eller 
mindre  Rettelser.  Snart  er  det  kun  en  Kappe,  som  er  byttet  om 
med  en  af  en  anden  Farve,  snart  er  det  en  Gruppe  eller  en  en- 
kelt Person,  der  er  taget  ud  og  erstattet  med  en  anden.  Saaledes 
har  Judas  i „Nadverens  Indstiftelse"  været  malet  paa  3 forskel- 
lige Maader:  først  gik  han  ud  gennem  en  Dør,  derpaa  sneg  han 
sig  bort  langs  Muren,  endelig  blev  der  paa  Muren  bag  ham  an- 
bragt grønt  Løvværk,  for  at  hans  Skygge  ikke  skulde  virke  for 
fremtrædende.  Jesus  i „Opstandelsen"  steg  oprindelig  op  af  en 
Kiste;  nu  stiger  han  frem  fra  en  Klippegrav.  Adam  i det  nord- 
vestligste Triforiefelt  ryddede  oprindelig  Tidsler  paa  okkergul  Bag- 
grund; saa  blev  Baggrunden  forandret  til  snavset  graa;  endelig 
blev  baade  Adam  og  Baggrunden  slaaet  ned  og  erstattet  af 
en  ny  Adam  paa  okkergul  Grund.  Frem  og  tilbage  er  lige 
langt. 

Vistnok  kunde  hverken  Forsøgene  eller  Rettelserne  — aller- 
mindst de  store  af  disse  — være  undgaaet  ved  et  Arbejde  af 
denne  Natur.  Freskoen  er  fordringsfuld;  det  som  ikke  lykkes 
straks,  lykkes  slet  ikke.  Forandring  — f.  Eks.  ved  Overmaling  — 

af  et  en  Gang  malet  Billede  kan  ikke  finde  Sted.  Er  der  Fejl  i 
det,  maa  Billedet  slaas  ned,  Væggen  præpareres  med  ny  Puds, 
og  hele  Arbejdet  gøres  om  forfra.  Ringere  kan  ikke  gøre  det. 


Chr.  E.  Jørgensen  Fot. 


Hertil  kommer,  at  mulige  Fejl  først  gør  sig  rigtig  gældende,  naar 
Billedet  tørrer  op;  Farverne  forandrer  nemlig  Karakter  under 
Tørringsprocessen.  Selv  megen  Erfaring  i Brugen  af  Freskotek- 
nikken frelser  ikke  Maleren  helt  for  ubehagelige  Overraskelser  i 

denne  Henseende.  Der  er  derfor  Spænding  forbundet  med  Ar- 
bejdet hele  Tiden. 

Freskoteknikken  laa  godt  for  Joakim  Skovgaard.  Den  tvang 
ham  til  at  arbejde  hurtigt,  hvad  han  følte  som  en  Vinding  for 
sin  Kunst;  og  han  havde  Lethed  ved  at  overvinde  de  praktiske 
Vanskeligheder,  som  Teknikken  fører  med  sig.  Da  der  skal  males 
paa  Pudsen,  mens  den  er  ganske  frisk,  maa  der  daglig  pudses 
netop  paa  saa  stor  en  Vægflade,  som  det  er  muligt  at  bemale. 
Mureren,  som  besørger  Pudsningen,  skal  derfor  i Tide  have  sine 
Instruktioner  om,  hvor  og  hvor  meget  han  skal  pudse.  Arbejdes 
der  paa  flere  Steder  i Kirken  paa  een  Gang,  hører  der  for  Ar- 
bejdets Hovedleder  stor  Omtanke  og  megen  praktisk  Sans  til  for 
til  enhver  Tid  at  holde  alle  Hænder  beskæftigede.  Der  skal  tæn- 
kes paa  Stilladsets  Anbringelse,  Kartoner,  Studier  og  alt  det  øvrige 
Tilbehør.  Intet  maa  mangle;  ellers  standser  Arbejdet  ufejlbarligt. 

Et  saa  vældigt  Arbejde  som  Dekorationen  af  Viborg  Dom- 
kirke kan  selvfølgelig  ikke  gøres  af  een  Mand  alene.  De  Flader, 
der  skulde  bemales,  var  tilsammen  over  4,000  □ Alen  (en  Tønde 
Land  er  14,000  □ Alen);  rent  korporligt  vilde  Enkeltmand  ikke 
strække  til  til  Arbejdet.  Skovgaard  har  derfor  i stort  Omfang 
maattet  bruge  andre  Kunstnere  til  sin  Hjælp.  Selv  har  han  na- 
turligvis udarbejdet  alle  Kompositionerne.  Først  i Niendedels  Stør- 
relse. Naar  han  saa  havde  sine  Draperi-  og  Figurstudier  i Orden, 
tegnede  han  Billederne  op  i Trediedels  Størrelse.  Til  Udarbej- 
delsen af  Kartoner  i naturlig  Størrelse  kunde  han  saa  benytte 
sine  Hjælpere.  Disse  havde,  ogsaa  i høj  Grad  frie  Hænder  ved 
Billedernes  Overføring  paa  Muren  og  ved  Detailudarbejdelsen. 
Det  eneste,  som  bandt  dem,  var  Stiltvangen.  Havde  de  vænnet 
sig  til  den,  saa  de  ikke  følte  den  mere,  var  de  saa  uafhængige, 
som  om  de  arbejdede  paa  deres  eget. 

Det  har  næppe  været  svært  for  de  Kunstnere,  der  arbejdede 
sammen  med  Joakim  Skovgaard,  at  indordne  sig  under  hans  Le- 
delse. Den  store  Ærbødighed,  de  følte  for  Kunstneren  og  hans 
Værk,  den  varme  Kærlighed,  de  nærede  for  hans  Person,  fik 
dem  til  at  føle  og  handle  i Takt  med  ham;  og  den  kammerat- 
lige Jævnhed,  de  mødte  hos  Skovgaard  — der  fik  sit  Udtryk  i 
det  fortrolige  „Du",  hvormed  alle  Hjælperne,  selv  den  grønneste 
lille  Malerspire,  tiltalte  Mesteren  — , gjorde,  at  de  aldrig  følte  sig 
trykkede  af  hans  overlegne  Ledelse. 

Listen  paa  de  Kunstnere,  som  har  været  knyttet  til  Skov- 
gaard  i de  8 Aar,  Dekorationsarbejdet  i Viborg  Domkirke  har 
varet,  er  lang.  Her  følger  Navnene:  Niels  Larsen  Stevns,  Ludv. 
Find,  Joh.  Mielche,  Herm.  Vedel,  Rud.  Pedersen,  Arne  Lofthus, 
Johs.  Kragh,  Sv.  Bird,  Sig.  Olrik,  Vald.  Jørgensen,  Hohlenberg, 
Viggo  Madsen,  Knud  Petersen,  Karl  Schou.  De  fleste  af  disse 
har  dog  kun  for  en  kortere  Tid  været  knyttet  til  Arbejdet; 
nogle  af  dem  har  endda  kun  været  benyttet  til  Kartontegningen. 
I Grunden  er  det  kun  Stevns,  Mielche,  Lofthus  og  V.  Madsen, 
der  kan  siges  at  være  Skovgaards  faste  Medarbejdere. 

Af  disse  var  Stevns  med  lige  fra  først  af;  1900  kom  Mielche 
til,  1901  Lofthus  og  1902  V.  Madsen.  Stevns  har  under  hele  Ar- 
bejdet været  Skovgaards  højre  Haand,  den  som  var  først  paa 
Pletten  om  Morgenen  og  sidst  forlod  Arbejdet  om  Aftenen.  Solid 
og  stædig  stod  han  plantet  paa  Stilladset,  omgivet  af  Kartoner 
og  Draperistudier.  Han  arbejdede  tøvende  og  forsigtigt,  men  med 
en  forbavsende  Udholdenhed.  Hans  lidt  besværlige  Tegning  sva- 
rede ret  godt  til  en  vis  Side  af  Skovgaards  Kunst,  den  man  kunde 
kalde  den  folkelige.  Der  er  ikke  ret  mange  Felter  i Kirken,  hvor 
Stevns  ikke  har  malet  et  eller  andet.  Eksempler  paa  Arbejder  fra 
hans  Haand  er  de  salige,  som  af  Kristus  føres  til  Paradis,  Bil- 
lederne paa  begge  Sider  af  Vinduerne  i Elias-  og  Johannesfel- 
teme  og  af  Triforieblendingerne  den  med  Herrens  Forjættelse  til 
Abraham. 

Mielche  har  gjort  udmærket  Tjeneste  ved  Udarbejdelsen  af 
den  vanskelige  blaa  Bund  i Englefelteme.  Den  Kritik,  som  lam- 
mer  hans  egen  Virksomhed,  er  forstaaelsesfuld  og  fin,  naar  den 
gælder  andres  Arbejde;  den  er  paa  mange  Punkter  kommet  Kir- 
kens Dekoration  til  gode. 

Lofthus,  en  ung  Bergenser,  maler  kækt  og  flot  med  en  Bredde 
i Foredraget  som  en  gammel  Routinier.  Hans  Specialitet  er  Engle 
og  unge  Piger.  De  Kvinder,  der  danser  om  Guldkalven,  har  han 
malet;  ligeledes  er  det  ham,  der  har  udført  Engelen,  som  vælter 
Stenen  bort  fra  Graven  i Opstandelsesbilledet.  Endvidere  Savl 
og  David  og  adskillige  flere  Triforiefelter. 

Viggo  Madsen  er  endnu  yngre  end  Lofthus.  Fra  Barndom- 
men af  er  han  fortrolig  med  god  Kunst  — han  er  Søn  af  Kunst- 
historikeren Karl  Madsen  — , og  har  fin  Sans  for  Farver.  Derfor 
har  han  trods  sin  Ungdom  gjort  god  Nytte  ved  Arbejdet  i Kir- 

ken.  Det  er  ham,  der  har  malet  Slangen  i „Kvindens  Sæd  skal 
knuse  Slangens  Hoved"  og  fire  af  Figurerne  i Triforiefeltbilledet  af 
Moses,  der  hentes  op  af  Vandet. 

Det  vil  blive  en  smuk  Opgave  for  Fremtidens  Kunsthisto- 
rikere nøjagtigt  i det  enkelte  at  slaa  fast,  hvad  hver  af  de  nævnte 
Kunstnere  har  malet,  og  hvad  der  maa  tilskrives  selve  Mesterens 
Pensel.  Opgaven  — der  sikkert  nok  skal  blive  løst,  omend  ikke 
rigtigt  saa  dog  galt  — vil  imidlertid  ikke  blive  let.  Dekorationen 
er  og  bliver  et  Fællesarbejde.  Ikke  blot  er  alle  de  store  Felter 
og  de  allerfleste  af  de  mindre  udmalet  af  to  eller  flere  Kunst- 
nere i Forening;  men  tit  er  f.  Eks.  Hoved  og  Lemmer  af  een, 
Draperiet  af  en  anden;  ja,  det  hænder  ogsaa,  at  hvad  der  er  be- 
gyndt af  en,  er  fuldført  af  en  Kammerat  eller  af  Mesteren  selv. 
Overalt  har  selvfølgelig  Skovgaard  været  paa  Færde  baade  med 
Raad  og  Daad:  men  han  har  været  meget  sparsommere  med 
Retouchér,  end  man  skulde  tro.  Hans  fænomenale  Beskedenhed 
har  tit  og  mange  Gange  foregøglet  ham,  at  det,  en  af  hans  Hjæl- 
pere har  udført,  er  meget  bedre,  end  hvad  han  kunde  have  gjort 
selv. 

Imidlertid  lader  der  sig  dog  anføre  et  og  andet  bestemt  Bil- 
lede, som  Skovgaard  har  udført  alene  eller  næsten  helt  alene. 
Der  er  f.  Eks.  Paradisbillederne:  Adam  giver  Dyrene  Navne,  Evas 
Skabelse  og  Syndefaldet.  I Uddrivelsen  har  han  malet  det  meste; 
kun  Englens  Draperi  er  af  Lofthus.  Ligeledes  har  han  malet 
Felterne  med  Isaks  Ofring,  David  fører  Arken  tilbage  til  Jeru- 
salem, „Ved  Babylons  Floder"  og  Genopførelsen  af  Jerusalem 
{hvor  dog  den  Dreng,  som  bærer  Sten,  er  af  Stevns).  I Kors- 
og  Korarmene  har  han  malet  de  fleste  Kristusfigurer,  dog  ikke 
dem  paa  søndre  Vinduesvæg  (de  er  af  Stevns).  Endvidere  har  han 
paa  Billedet  af  den  store  Nadver  malet  alle  de  rødkitlede  Tje- 
nere og  Brudeparret  Endelig  er  det  Skovgaard,  der  har  udført 
de  fleste  Dyrebilleder.  Kun  ganske  faa,  f.  Eks.  Løverne  i Daniels- 
feltet,  er  udført  af  Medhjælpere. 

IV.  PLANEN 

I et  Par  Artikler,  som  Theod.  Bierfreund  i sin  Tid  skrev  i 
„Politiken"  om  Skovgaards  Dekoration  i Viborg  Domkirke,  an- 
kede han  bl.  a.  over,  at  der  ingen  Plan  var  i Dekorationen.  Da 

Artiklerne  blev  skrevet  i 1901,  altsaa  paa  et  Tidspunkt,  da  Skov- 
gaard  kun  havde  et  Par  Prøvearbejder  bag  sig  og  først  lige  var 
begyndt  paa  den  egentlige  Udmaling  af  Kirken,  havde  Bierfreund, 
som  ikke  kan  have  kendt  Skovgaards  oprindelige  Udkast  til 
Kirkens  Dekoration,  ikke  Spor  af  Grundlag  for  en  saadan  Dom. 
Udkastet  fra  1897  indeholder  allerede  et  klart  og  vel  gennem- 
tænkt Program  for  Kirkens  Udsmykning,  et  Program,  som  vel 
paa  enkelte  Punkter  er  blevet  modificeret  — især  simplificeret, 
men  som  i det  hele  og  store  er  blevet  gennemført.  Planen  var 
simpel  og  tydelig:  i den  Del  af  Kirken,  som  ligger  vest  for 
Triumfbuen,  altsaa  i Sideskibene  og  i Højkirkens  Triforiefelter, 
skulde  der  males  Fremstillinger  af  den  førmessianske  Tids  Hi- 
storie, fra  Adam  til  Døberen  Johannes;  de  Rum,  der  ligger  øst  for 
Triumfbuen,  altsaa  Korset  og  Koret,  var  forbeholdt  Billeder  af 
Kristi  Liv  — dog  med  Undtagelse  af  Barndoms-  og  Ungdoms- 
historien, der  var  fremstillet  i F.  C.  Lunds  Billeder  paa  Højkir- 
kens Fladloft  — samt  af  hans  Død  og  Himmelfart  og  Glorie. 
Kupler  og  Hvælvinger  i disse  Rum  var  endelig  bestemt  til  Frem- 
stillinger af  Apostle,  Evangelister  og  Engle. 

Planen  var  god  nok.  Der  kan  kun  gøres  Indvending  mod  et 
Par  Punkter  i den.  Naar  Langhuset  kun  skal  optage  Billeder  fra 
den  førmessianske  Tid,  er  det  ikke  velbetænkt  dér  at  anbringe 
en  Allegori  paa  Kristus,  som  den  der  har  faaet  Plads  i det  næst- 
nederste  af  de  sydlige  Triforiefelter  „Kvindens  Sæd  skal  knuse 
Slangens  Hoved."  — Ogsaa  føles  det  som  en  Inkonsekvens  blandt 
Fremstillingerne  af  Kristi  Liv  at  optage  et  Billede  med  Lignelsen 
om  „den  store  Nadver".  Men  det  er  selvfølgelig  Pedanteri  at 
opholde  sig  over  den  Slags  Ting.  løvrigt  er  Planen  saa  god  som 
en  Plan  kan  være.  En  Vandring  op  igennem  Kirken  fører  en 
saa  at  sige  gennem  hele  Bibelhistorien.  Billedrækken  begynder 
nede  i det  nordvestre  Hjørne,  i Blendingen  over  Indgangen  til 
Krag’emes  og  JuuTemes  Begravelse,  med  et  Billede,  som  fore- 
stiller Adam,  der  giver  Dyrene  Navne.  Ved  Siden  af  det  er 
malet  Evas  Fødsel.  Lige  over  for  i det  sydlige  Sideskib  Synde- 
faldet I Triforieblendingerne  over  disse  Billeder  ser  man  hen- 
holdsvis Adam,  der  rydder  Tidsler  og  Eva  med  sine  Børn.  Saa- 
ledes  fortsættes  Rækken  op  igennem  Kirken:  Nordbilledet  behand- 
ler stadig  et  Emne,  som  gaar  forud  i Tid  for  det,  der  fremstilles 
i Sydbilledet  lige  over  for.  Rækkefølgen  bliver  herefter  følgende 

(i  Parentes  er  tilføjet  de  tilsvarende  Triforiebilleders  Emne):  Ud- 
drivelsen af  Paradis  (Abel  jordes);  Kain  og  Abel  (Kvindens  Sæd 
skal  knuse  Slangens  Hoved);  Syndfloden  (Duen  med  Oliebladet); 
Abraham  i Mamre  (Forjættelsen  til  Abraham);  Isaks  Ofring  (Re- 
bekka ved  Brønden);  Jakobs  Englekamp  og  Drøm  (Jakobs  Møde 
med  Esav);  Josef  tyder  Faraos  Drømme  (Josefs  blodige  Kjortel); 

Overgangen  over  det  røde  Hav  (Mosesbamet  findes);  Guldkalven 
(Den  brændende  Tornebusk);  David  fører  Arken  ind  i Jerusalem 
(Savl  og  David);  Akab  og  Elias  (Elias  og  Ravnene);  Døberen 
Johannes’  Præken  og  Henrettelse  (David  i Løvekulen).  — Ende- 
lig findes  der  i Blendingeme  over  de  to  Indgange  fra  Sideskibene 
til  Korsarmene  henholdsvis  i Nord  og  Syd:  Ved  Babylons  Flo- 
der og  Jøderne  genopbygger  Jerusalem. 

Alle  Billederne  i Sideskibene  er  malet  i en  Slags  Akvarel- 
maner, saaledes  at  Murens  hvide  Kalkflade  gør  sig  stærkt  gæl- 
dende, omtrent  som  Papiret  paa  Bladene  i en  koloreret  Billed- 
bog. Mindst  mærkes  denne  Akvarelmaner  i de  vestlige  Felter, 
stærkere  i dem,  der  er.  ud  for  Stolestaderne.  — Triforiefelteme 
derimod  minder  mere  om  Mosaikker,  med  faa  Figurer  paa  (i 
Reglen)  ensfarvet  Baggrund  — som  oftest  en  flammet  okkergul. 

Træder  man  fra  Langskibet  ind  i Korset,  hvor  alle  Billedernes 
Emner  er  taget  fra  det  nye  Testamente,  har  man  i nordre  Kors- 
arm til  venstre  Kristi  Indtog  i Jerusalem,  Opvækkelsen  af  Laza- 
rus og  Besøget  hos  Marta  og  Maria;  lige  for,  paa  Vinduesvæggen: 
Tempelrenselsen,  den  blodsottige  Kvinde  og  Helbredelsen  af  en 
lam;  til  højre  Getsemane  Have  og  Nadverens  Indstiftelse.  I søn- 
dre Korsarm  ses  til  venstre  (ind  mod  Koret)  Korsfæstelsen;  lige 
for  paa  Vinduesvæggen:  Fristelsen,  Enkens  Skærv  og  Kristus  vel- 
signer Børnene;  og  til  højre  (mod  Langhuset):  Den  store  Nadver. 

Korsarmenes  Vægmalerier  har  farvede  Baggrunde  — Land- 
skab eller  Arkitektur.  Kalkfladen  er  paa  ethvert  Punkt  dækket. 
Billederne  virker  derfor  som  mægtige  Tæpper,  der  er  spændt  ud 
over  de  solide  Mures  brede  Flader. 

I Korrummet  kommer  Akvarelmaneren  igen.  Heroppe  i Kir- 
kens allerhelligste  fremstilles  de  mirakuløse  Begivenheder  efter 
Kristi  Død  paa  Korset  — nemlig  paa  venstre  Haand  Kristi  Op- 
standelse og,  derunder,  Kristus  der  fører  de  salige  til  Paradis, 
og  paa  højre  Haand  Himmelfarten.  Endelig  i Apsidens  Halv- 
kuppel Kristus  i Glorien,  omgivet  af  de  saliges  Skarer.  — Den 
hvide  Kalk,  som  overalt  virker  med  i Billederne,  gør  disse  lyse 
og  festlige  og  Rummet  højtideligt  og  ligesom  fjernt 

Tilbage  at  omtale  er  endnu  kun  Hvælvingsdekorationerne  i 
Kor  og  Korsarme  og  Kuplens  Aposteldekoration.  Midtkuplen,  der 
symbolsk  fremstiller  Pinsefesten  med  Helligaandens  Udgydelse 
over  Apostlene,  har  i sit  Issepunkt  Duen,  omgivet  af  en  Glorie, 

og  nedenfor  de  tolv  Apostle  siddende  i Tronstole.  I Kuplens 
Flige  er  de  fire  Evangelister  anbragt;  ogsaa  de  sidder  paa  Troner; 
bagved  hver  af  dem  hans  vingede  Symbol.  — Kuppeldekoratio- 
•nen  virker  afgjort  mosaikagtig  baade  ved  Personernes  Stil  Og 
ved  den  baryt-gule  Baggrund,  hvis  Flammer  minder  om  Mosaik- 
stifternes Spil. 

Korsarmenes  Hvælvingsflader  er  dekoreret  med  Engleskik- 
kelser.  I hver  Hvælving  er  der  to  Rækker  Engle.  Nederste 
-Englerække  i nordre  Korsarm  er  væbnet  med  Sværd  og  Skjolde; 
•den  tilsvarende  i søndre  Korsarm  bærer  Kerter.  Paa  kraftigt 
levende,  mørkeblaa  Baggrunde  tegner  sig  de  grøntdraperede, 
brogetvingede  Engle,  hvis  overslanke  Skikkelser  er  holdt  i den 
strengeste  Stil.  Paa  Glorien,  som  slynger  sig  om  Hvælvingen  over 
disse  Engles  Hoveder,  staar  — ens  i begge  Korsarme  — fire 
Engle  paa  graahvid  Baggrund; -de  holder  i deres  løftede  Hænder 
den  Glorie,  som  ind  imod  Midten  afslutter  Dekorationen. 

Ogsaa  i Korets  Hvælving  er  der  dekoreret  med  grøntklædte 
Engle  paa  kobaltblaa  Grund,  men  kun  med  een  Række.  Den  ene 
Engel  er  i Færd  med  at  ofre  Røgelse;  de  andre  syv  bærer  Ba- 
suner. Med  stor  Kunst  er  deres  brogede  Vinger,  ved  vekselvis 
at  hæves  og  sænkes,  sænkes  og  hæves,  bragt  til  at  frembringe 
et  stort  Stjerneornament  paa  Hvælvingsfladen. 


V.  STILEN 

En  Opremsning  af  Billedtitler  alene  giver  imidlertid  ingen 
anden  Forestilling  om  det  Værk,  som  nu  er  fuldført  i Viborg 
Domkirke,  end  maaske  den,  at  det  er  stort  af  Omfang.  Den 
kunstneriske  Virkning  af  det  kan  man  først  faa  en  Forestilling 
om,  naar  man  ser  det  paa  selve  Stedet.  Ikke  en  Gang  fotografiske 
Gengivelser  af  Dekorationens  Enkeltheder  er  i Stand  til  at  med- 
dele Indtryk  af  den  Virkning,  Billederne  gør.  Skovgaards  Deko- 
ration er  først  og  fremmest  en  Totalitet.  Den  er  ikke  saa  og  saa 
mange  Billeder,  anbragte  Side  om  Side,  beregnede  paa  at  virke 
hvert  for  sig.  Den  er,  som  bemærket,  afpasset  helt  og  holdent 
efter  det  Rum,  den  skal  virke  i.  Den  skal  ses  sammen  med  dette, 
fremhæve  dets  arkitektoniske  Virkning  og  udfylde  de  Flader,  som 
Arkitekturen  ikke  har  kunnet  mestre  ved  egen  Kraft. 

Dette  Hensyn  har  bestemt  Billedernes  Stil  — ikke  saaledes 

at  forstaa,  at  Skovgaard  af  Kirkens  romanske  Stil  har  ladet  sig 
forlede  til  at  male  romansk  stiliserede  Billeder.  Men  alligevel 
har  Kirkerummet  paatvunget  ham  en  Stilholdning,  som  ved  første 
Øjekast  gør  et  gammeldags  Indtryk.  Snart  mindes  man  om  old- 
kristelige  Mosaikker,  snart  om  florentinske  Renæssancebilleder. 
Men  hverken  den  ene  eller  den  anden  kunsthistoriske  Rubrik 
kan  Dekorationen  passes  ind  i ; det  Skovgaardske  er  til  syvende 
og  sidst  det  fremherskende  — det  Skovgaardske,  saaledes  som 
det  maatte  fremtræde  paa  Væggene  i en  romansk  Kirke.  j 

Den  romanske  Basilika  har  svære  Mure  og  brede  Vægflader. 
Baade  Soliditeten  og  Fladevirkningen  er  væsentlige  Egenskaber 
véd  saadan  en  Kirke,  og  Dekorationen  maa  ikke  blot  undgaa  at 
tilsløre  disse  Egenskaber,  men  fremhæve  og  understrege  dem  saa 
kraftigt  som  muligt.  Derfor  har  Skovgaard  til  sine  Vægbilleder 
valgt  en  Slags  Tæppestil,  d.  v.  s.  en  saadan  Stil,  at  Figurerne  gør 
sig  gældende  som  bredende  sig  over  Fladen,  ikke  som  fjernende 
sig  i Dybden.  Med  stor  Omhu  er  enhver  perspektivisk  Virkning 
undgaaet.  Hvor  et  mønstret  Gulv  (som  i Salomes  Dans)  eller  en 
Vej  ind  i Billedet  (som  i Den  store  Nadver)  lægger  den  perspek- 
tiviske Fristelse  nær,  er  med  Vilje  Dybdevirkningen  forhindret, 
ved  at  Perspektivet  er  konstrueret  forkert.  Optræder  Figurer  i 
flere  Lag,  er  de  i de  fjernere  Lag  trukket  til  Siden  eller  opefter, 
omtrent  efter  de  samme  Principper  som  er  fulgt  i Reliefferne 
paa  Trajansøjlen  i Rom.  Altsammen  for  at  undgaa  Dybdevirk- 
ningen og  fremhæve  Fladen. 

Luftperspektivet  er  naturligvis  strøget  af  samme  Grund.  Der- 
for virker  hver  enkelt  Skikkelse  og  Gruppe  med  kraftige,  klare 
Konturer  som  kolorerede  Omridstegninger.  Konturerne  er  gjort 
simple  og  storladne,  og  inden  for  dem  gør  Genstandenes  Lokal- 
farver sig  kraftigt  gældende.  Af  og  til  kan  en  Figur  virke  som 
en  udklippet  Karton,  der  er  klistret  paa  Væggen  (Jakob  i Jakobs 
Drøm;  Elias  i Triforiefeltet).  Men  i Reglen  er  denne  uheldige 
Virkning  undgaaet  ved  en  klog  Linje-  og  Farvekomposition,  saa- 
ledes at  den  enkelte  Figur  eller  Gruppe  indgaar  som  et  naturligt 
dekorativt  Led  i Helheden. 

I Sammenhæng  med  Konturernes  Enkelhed  staar  Udtryks- 
bevægelsernes Usammensathed.  Glæde  og  Sorg,  Spot  og  Til- 
bedelse, forræderisk  Lumskhed,  Moderømhed,  Samvittighedsnag 
og  alle  de  andre  Sindsstemninger  og  Affekter,  der  har  skullet 

fremstilles,  er  udtrykt  med  de  simplest  mulige  Midler:  løftede 
Arme,  en  knyttet  Haand,  et  sænket  Hoved  o.  s.  v.  Enhver  over- 
flødig Gestus  er  undgaaet,  og  hver  Sjælstilstand  har  faaet  et  typisk 
og  let  genkendeligt  Udtryk.  Ingen  kan  tage  fejl  af  Adams  Be- 
tagelse ved  Synet  af  den  nyskabte  Eva,  eller  af  Kains  Fortvivlelse, 
da  han  flygter  bort  efter  Abels  Mord,  eller  af  Judas’s  Nedrighed, 
da  han  viser  Soldaterne  ind  i Getsemane,  eller  af  Gadedrengenes 
Spot  over  den  korsfæstede  Kristus,  eller  af  den  indtagende  Ven- 
lighed, hvormed  de  rødkitlede  Tjenere  byder  halte  og'  lamme  og 
blinde  ind  til  den  store  Nadver.  — Baade  Konturbehandlingens 
Klarhed  og  det  typiske  ved  Bevægelsesmotiverne,  er  i Slægt 
med  det,  som  er  Kernen  i den  græske  Vasedekorationskunst. 

Den  Mennesketype,  Skovgaard  har  valgt  at  fremstille  i sin 
Billedbibel  i Viborg  Domkirke,  svinger  mellem  to  Yderpunkter. 
Det  éne  har  man  i Indtoget  i Jerusalem,  hvor  de  Drenge  og 
unge  Mennesker,  som  vifter  med  Olivengrene  og  breder  Klæder  paa 
Jorden  for  Jesus,  er  rent  italienske.  Det  andet  er  i Billedet  af 
Kristus,  der  fører  de  genløste  ind  i Paradiset,  hvor  Menneske- 
typen er  danske  Højskolefolk.  Gennemgaaende  er  den  noget 
midt  imellem  disse  to  Yderpunkter.  De  midaldrende  Mænd  har 
mest  af  Højskolen,  Ungdommen  mest  af  Italien.  Men  selv  over 
de  mest  italienske  Skikkelser  er  der  en  vis  nordisk  Tunghed  i 
Bevægelserne.  Kun  over  ganske  faa  af  Figurerne  er  der  egentlig 
Ynde.  Yndefuldest  er  vistnok  de  dansende  Skikkelser,  Salome, 
David,  de  unge  Kvinder,  der  træder  Dansen  om  Guldkalven. 
Ellers  er  der  en  vis  Arbejdsstivhed  over  Figurerne.  Den  Men- 
neskerace, Skovgaard  skildrer,  lever  under  Forbandelsen  — hvis 
det  da  er  nogen  Forbandelse:  I dit  Ansigts  Sved  skal  du  æde 
dit  Brød.  Det  er  jævne  Folk,  Bønder  eller  Arbejdere,  draperede 
i Kitler  eller  Kapper;  deres  Hænder  er  stive,  deres  Fødder  tit 
ret  plebejiske.  Men  de  bærer  deres  Klæder  godt  og  er  hjemme- 
vante i dem.  Skovgaard  er  en  ren  Mester  i Draperianordning  og 
Draperibehandling.  Baade  de  lange  lige  Kappefolder  ned  ad  en 
staaende  Figurs  Ryg  og  de  mange  smaa  Folder,  som  Kappen 
slaar,  naar  Armene  krummes,  Kitlens  Rynker  under  Livbæltets 
Tryk,  Togaens  Skraafolder  — alt  dette  Biværk,  der  kan  volde 
andre  Kunstnere  saa  meget  Besvær,  tumler  Skovgaard  med  største 
Lethed.  Mindre  heldig  er  han  med  sine  Figurers  Fodbeklædning. 

Det  er  nogle  føle  Pampusser,  han  kan  give  baade  Kristus  og 
Englene  paa  Fødderne. 

Den  samme  Bredde  og  Kraft,  som  der  er  over  hans  Draperi- 
behandling,  ses  i hans  Gengivelse  af  det  nøgne.  I Kirkens  Vest- 
ende, hvor  de  forskellige  Paradisscener  er  samlet,  findes  der 
ikke  mindre  end  ti  nøgne  Figurer,  6 Fremstillinger  af  Adam  og 
4 af  Eva.  Intetsteds  ser  man  maaske  klarere  end  her,  at  Skov- 
gaard  er  en  Elsker  og  Beundrer  af  Mosaikkunsten,  hvilken  Kunst- 
art han  jo  som  bekendt  ogsaa  har  udøvet  praktisk  (fire  af  de 
fem  Mosaikker  paa  Immanuel- Kirken).  Den  Maade,  hvorpaa  han 
gengiver  Legemets  Muskulatur,  minder  en  hel  Del  om  Mosaici- 
stens  Behandling  af  det  nøgne.  Forbløffende  er  den  Sikkerhed, 
hvormed  han  ved  lange,  sikre  Strøg  giver  Menneskelegemets 
Form.  Ethvert  Forsøg  paa  at  frembringe  kælne,  glatte  Overgange 
mellem  de  enkelte  Strøg,  er  undgaaet,  al  Modellering  ved  Hjælp 
af  Skravering  er  forsmaaet.  Derfor  har  disse  Skikkelser  faået 
Kraft  og  Klarhed  over  sig;  derfor  virker  de  saa  mandigt  og  saa 
kysk. 

Nægtes  kan  det  vel  ikke,  at  Skovgaards  Stilisering  af  de 
nøgne  Partier  paa  de  iøvrigt  paaklædte  Figurer  hist  og  her  gør 
et  lidt  abstrakt  Indtryk.  Dette,  at  Kunstneren  paa  sine  Fingre 
ved,  hvorledes  enhver  Arm,  ethvert  Ben  skal  gøres,  er  maaske 
af  Betydning  for  Stilens  konsekvente  Gennemførelse,  men  svæk- 
ker det  Indtryk  af  individuelt  Liv,  som  Figurer,  selv  om  de  nok 
saa  meget  er  tænkte  og  udførte  med  en  dekorativ  Virkning  for 
Øje,  ikke  bør  mangle.  Den  samme  Anke  gælder  Hovederne. 
Ogsaa  disse  er  i langt  højere  Grad  end  ønskeligt  stiliserede  bort 
fra  det  individuelle  — især  de  helt  ungdommelige  og  de  mid- 
aldrende Mænds  og  Kvinders  Hoveder.  Graaskæggene  kan  have 
prægtige  Karakterhoveder  (de  skriftkloge  i Korsfæstelsen;  Abra- 
ham). Men  de  unge  Mænd  med  deres  kuglerunde  Hoveder  og 
de  skæggede  Disciple  og  Apostle  virker  vistnok  adskillig  mere 
ensformigt,  end  de  behøvede. 

Desværre  hører  Kristusskikkelsen  just  til  dem,  der  under- 
ligger Abstraktionens  Forbandelse.  Skovgaard  har  holdt  sig  til 
den  traditionelle  Type,  og  han  har  ikke  bragt  noget  nyt  ud  af 
den.  Uagtet  han  har  behandlet  Skikkelsen  med  det  ømmeste 
Hensyn  — baade  iført  den  de  prægtigste  Klæder  (blegrød  Kjortel 
og  mørkere  rød  Kappe)  og  anbragt  den  paa  Hæderspladsen  i 

Billederne  — , og  uagtet  han  synes  at  have  lagt  ganske  særlig 
Vægt  paa  at  frembringe  de  fineste  Linjevirkninger  i denne  Skik- 
kelses hele  Holdning  og  i Draperianordningen,  saa  er  det  dog 
ikke  lykkedes  ham  at  forny  Kristusskikkelsen  saaledes,  at  den 
gør  sig  gældende  frem  for  de  andre  bibelske  Skikkelser.  Som 

Kristus  sidder  blandt  Disciplene  og  uddeler  Nadveren,  er  han 
netop  lige  saa  jævn  og  lige  saa  intetsigende  som  de  brave  og 
jævne  Mennesker,  der  omgiver  ham.  Som  han  sidder  hos  Marta 
og  Maria,  ligner  han  mest  af  alt  en  træt  Vandringsmand  efter  en 
streng  Tur  i skarpt  Solskin.  Hvor  smuk  end  sidstnævnte  Frem- 
stilling af  ham  er,  savner  man  dog  netop  det  betydelige,  som 
man  kunde  ønske  at  finde  i en  Kristusskikkelse.  Mest  tilfreds- 
stillende er  maaske  den  ydmyg-myndige  Kristus  paa  Indtoget  i 
Jerusalem;  og  mægtigst  er  den  Kristus,  der  opvækker  Lazarus 
fra  de  døde  og  som  med  sin  dobbelte  Armbevægelse,  een  ind  mod 
Lazarus,  een  ud  mod  de  tilstedeværende,  fylder  saa  fortrinligt  i 
dette  Billede.  Ogsaa  den  Kristus,  som  i Getsemane  Have  synker 
sammen  i Dødsrædsel  og  maa  støttes  af  en  Engel,  virker  stærkt 
og  betagende.  Men  altfor  mange  af  de  øvrige  Kristusskikkelser 
er  forunderlig  abstrakte  og  ubetydelige.  Desværre  naar  Abstrak- 
tionen sin  Kulmination  i Apsiskuplens  Skikkelse,  der  — dens 
smukke  Linjevirkning  ufortalt  — kun  virker  som  en  vældig 
Hieroglyf. 

Langt  større  Fornøjelse  end  af  den  Slags  Skikkelser  har  man 
af  de  mange  Dyr  og  Planter,  der  findes  rundt  om  i Billedrækken. 
Løven  og  Raaen  og  Isbjørnen  og  ikke  mindst  Bekkasinerne  og 
de  to  Agerhøns  paa  Billedet  af  Adam,  der  giver  Dyrene  Navne, 
er  Vidundere  af  god  Kunst  — paa  en  Gang  naturtro  og  af  en 
fortrinlig  dekorativ  Virkning;  og  de  to  Kalkuner  paa  Syndefalds- 
Billedet  kunde  man  fristes  til  at  kalde  noget  af  det  smukkeste  i 
hele  Kirken.  Ogsaa  de  mere  fabelagtige  Dyr,  som  Slangen,  der 
optræder  in  natura  i to  af  Sideskibsbillederne  og  som  Allegori 
i et  af  Triforiumsfelteme,  hører  til  Dekorationens  udmærkede 
Enkeltheder. 

Stor  Plads  for  landskabelige  Virkninger  har  Dekorationen 
ikke  levnet  Skovgaard.  I alt  væsentligt  kun  Paradisbilledeme,  — 
af  hvilke  de  to:  Adam  blandt  Dyrene  og  Evas  Skabelse,  i Kir- 
kens nordvestlige  Hjørne,  tilsammentagne  frembringer  den  her- 
ligste Lysthusvirkning  — endvidere:  Gelsemane  og  Opstandelsen, 
med  deres  Stenege  og  eksotiske  Buske  og  Urter,  og  den  store 
Nadver  med  Kornmarken  og  de  stive  Agaver  i Græskanten  langs 
Vejen.  Som  Komposition  er  vel  nok  Getsemane  Have  den  smuk- 
keste. Den  bygger  sig  op  oven  over  Billedet  af  Nadverens  Ind- 
stiftelse; den  stærkt  stigende  Vej,  ad  hvilken  Judas  og  Soldaterne 

kommer  op,  skæres  af  en  skraatforløbende  simpel  Stenmur  med 
to  firkantede,  foroven  pyramideformede  Indgangsposter;  bagved 
er  Haven:  først  en  aaben  Plads,  saa  Stenege,  hvis  Kroner  dæk- 
kes  af  dybt  nedhængende  Skyer;  bag  ved  Stammerne  den  bæl- 
mørke Nat. 


VI.  MANDEN 

Dommen  over  et  Værk  som  det,  Skovgaard  har  udført  i Vi- 
borg Domkirke,  hører  Fremtiden  til.  Mange  Lovord  og  mange 
Haansord  vil  gaa  hen  over  det,  inden  den  endelige  Dom  bliver 
fældet  For  Nutiden  staar  det  vel  nærmest  som  et  Vidunder,  at 
et  Værk  af  et  Omfang  og  en  Konsekvens  som  dette  er  blevet 
udført  i dette  Land  og  paa  denne  Tid.  Af  den  Kunstnergeneration, 
som  Skovgaard  tilhører,  skulde  man  paa  Forhaand  ikke  have 
ventet  et  Storværk  just  i den  dekorative  Kunst.  Disse  Realister, 
Impressionister,  Pleinairister  og  hvad  de  nu  alle  sammen  kaldte 
sig,  disse  Malere,  der  søgte  og  fandt  deres  Emner  blandt  Fiskere 
eller  paa  Arbejdspladser  eller  i deres  eget  og  Kammeraters  Fa- 
milieliv, syntes  ikke  skabte  for  Løsningen  af  dekorative  Opgaver 
i den  store  Stil.  Alligevel  blev  det  en  af  dem,  der  fik  Viborg 
Domkirke  at  udsmykke,  og  som  løste  sin  Opgave  saaledes,  at 
man  med  Undren  spørger  sig  selv,  om  der  norden  for  Alperne 
findes  Mage  til  denne  Kirkekunst. 

Men  Skovgaard  indtager  jo  ogsaa  blandt  sine  samtidige  en 
Særstilling.  Ganske  vist  har  han  som  Barn  af  sin  Tid  deltaget  i 
Halvfjerdsernes  og  Firsernes  .kunstneriske  Bevægelser  og  lige- 
som Krøyer  og  Tuxen  og  de  andre  søgt  til  Frankrig  for  at  ar- 
bejde under  Bonnat  og  tilegne  sig  den  Teknik,  som  den  Gang 
ansaas  for  den  ene  saliggørende.  Men  Naturgrunden  i ham  førte 
ham  ud  over  Skolen.  Fra  sin  Fader  havde  han  arvet  herlige 
Naturanlæg,  og  gennem  Opdragelsen  havde  han  faaet  indpodet 
en  kunstnerisk  Kultur,  som  absolut  maatte  gøre  hans  Sympatier 
videre  og  — da  han  var  en  aktiv  og  eksperimenterelysten  Natur, 
— hans  Bestræbelser  mangfoldigere  end  de  fleste  af  hans  sam- 
tidiges. Derfor  groede  han  aldrig  fast  i en  svunden  Tids  Kunst- 
traditioner, som  saa  mange  Kunstnersønner  gør;  derfor  blev 
Skolen  ham  ikke  nok;  derfor  droges  han  atter  og  atter  ud  efter 
mod  Studiet  af  god  Kunst,  enten  det  nu  var  hos  Ungrenæssan- 
cens store  Mestre  eller  i de  oldkristelige  Basilikaers  Mosaikker, 


Digitized  by  L^ooQle 


' Viborg  Domkirkes  Dekoration 


965 


eller  i de  vidunderlige  Levninger  af  græsk  Kunst,  som  gemmes 
i Museernes  Vasesamlinger. 

Og  hans  Studier  blev  hverken  gold  Lærdom  eller  eklektisk 
Kunst.  Dertil  var  hans  Personlighed  for  stærkt  udpræget  Stadig 
eksperimenterende,  snart  som  Keramiker,  snart  som  Møbeltegner, 
snart  som  Mosaikkompositør,  snart  som  Plastiker,  oversatte  han 
alle  de  Impulser,  han  havde  modtaget,  paa  sin  Skovgaardsk.  Og 
se,  det  fik  altsammen  dekorativt  Sving!  Thi  ved  Siden  af  en  for- 
bavsende Sans  for,  hvilken  særlig  Behandling  hver  Slags  Mate- 
riale krævede  — en  Evne,  der  hang  sammen  med  hans  Naturs 
hele  praktiske  Anlæg  — havde  han,  medfødt  eller  gennem  Kultur, 
et  hos  nordiske  Kunstnere  ganske  sjældent  Blik  for  et  Arbejdes 
kunstneriske  Totalitet,  saa  at  han  over  Enkelthederne  aldrig  tabte 
Helhedsvirkningen  af  Syne. 

Allerede  tidlig  og  i smaa  Forhold  blev  det  klart,  at  Skovgaard 
sad  inde  med  ualmindelige  dekorative  Evner.  Men  at  hans  Ler- 
fade paa  den  nordiske  Udstilling  i 1888  skulde  udvikle  sig  til 
en  Dom  kirkedekoration  i 1906,  havde  dog  maaske  de  færreste 
den  Gang  anet.  Og  alligevel  er  det  nu  let  at  se,  at  hans  Eva 
med  Slangen  paa  det  brændte  Lerfad  fra  da  er  en  fjern  Stam- 
memoder  til  alle  de  bibelske  Figurer,  som  nu  pryder  Viborg 
Domkirke. 

Dette  store  Værk,  foreløbig  hans  Livs  Hovedbedrift,  staar  nu 
og  venter  paa  sin  Dom.  Ingen  kan  vide,  hvad  den  endelige  Dom 
vil  blive.  Det,  som  er  en  Fryd  for  vore  Hjerter,  kan  blive  et 
Forargelsens  Tegn  for  vore  Efterkommere.  Men  paa  Doms- 
afsigelsen har  Værket  selv  Indflydelse,  for  saa  vidt  som  det 
kommer  til  at  danne  Smagen  hos  dem,  der  skal  dømme.  Skov- 
gaard har  mange  Gange  før  vist  sig  at  være  Mand  for  at  be- 
stemme Kunstopfattelsens  Retning  herhjemme.  Han  hører  jo  til 
de  benaadede,  der  i Kraft  af  Gudernes  gode  Gaver  er  født  til 
selv  at  skabe  de  Regler,  deres  Kunst  har  at  følge. 

Georg  Saxild. 

ige  saa  let  det  er  at  fortælle  om  Clemenceau  hvor- 
dan han  er,  lige  saa  farligt  kan  det  blive  at  drage 
Slutninger  om  hvad  han  vil  gøre.  Thi  det  eneste 
som  er  ganske  sikkert  er,  at  han,  trods  sit  Fjend- 
skab til  al  opportunistisk  Politik,  under  Trykket 
af  sit  nuværende  Ene-Ansvar  maa  opgive  adskil- 
ligt af,  hvad  han  har  krævet  under  en  Menneskealders  Opposi- 
tion til  de  mest  forskelligartede  Ministerier.  Derfor  har  de  fleste 
Beretninger  hidtil  (fraset  hans  .Gud  og  Hvermand  bekendte  Kirke- 
politik) indskrænket  sig  til  at  betragte  ham  som  den  interessante 
Person,  han  virkelig  er.  Men  da  det  nu  alene  kommer  an  paa, 
hvorledes  han  vil  handle,  vil  vi  undersøge,  om  ikke  den  nuvæ- 
rende Situation  dog  byder  gunstige  Betingelser  for  Klarhed  over, 
hvorledes  Clemenceau,  der  i Oppositionen  ofte  syntes  at  have 
syv  Sind,  vil  benytte  Magten,  nu  da  han  faktisk  er  ene  om  den 
og  saaledes  for  første  Gang  befinder  sig  i den  absolute  Nødven- 
dighed kun  at  have  eet.  Og  da  navnlig  i de  Centralspørgsmaal. 
som  denne  Artikels  Overskrift  omfatter. 

For  en  saadan  Skildring  af,  hvad  den  foreliggende  Situation 
vil  kræve  af  Frankrigs  nuværende  Leder,  er  (selv  Clemenceau’s 
Fortid  til  Trods)  i det  væsentlige  kun  følgende  to  Omstændig- 
heder afgørende.  For  det  første  Clemenceaus  d.  5.  November  i 
det  franske  Kammer  afgivne  Regeringsprogram,  der  altsaa  er  ud- 
arbejdet af  ham  ikke  paa  oppositionelt  Grundlag,  men  netop  med 
Magten  til  dets  Udførelse  som  Forudsætning,  og  fremsat  med 
Henblik  paa  de  nugældende,  i de  sidste  Aar  stærkt  omformede 

verdenspolitiske  Forhold.  For  det  andet  en  objektiv  Betragtning 
af  disse  Forhold  som  det  udenrigspolitiske  Milieu,  hvori  Clemen- 
ceau  nu  vil  komme  til  at  virke.  I Overensstemmelse  med  saa- 
danne  kun  delvis  af  ham  selv  afhængige  Faktorer  maa  Clemen- 
ceau  handle,  saalænge  han  bliver  ved  Roret,  og  man  kunde  for 
saa  vidt  ved  Bedømmelsen  rolig  se  bort  fra  hans  gamle  oppo- 
sitionelle Standpunkter. 

Dette  har  man  da  heller  ikke  haft  saa  vanskeligt  ved  i selve 
Frankrig,  hvor  man  ikke  er  barnagtig  nok  til  at  rive  enhver  Par- 
lamentariker, der  kaldes  til  Magten,  hele  hans  politiske  Fortid  i 
Næsen,  men  lægger  saa  meget  mere  Vægt  paa,  om  han  i Øje- 
blikket er  den  Mand,  der  bedst  formaar  at  retlede  Nationens 
Evner  og  Viljer.  I Udlandet  derimod  har  hans  tidligere  Stilling 
til  forskellige  udenrigspolitiske  Spørgsmaal  givet  Anledning  . 'til 
naive  Misforstaaelser.  Saaledes  satte  „Berliner  Tageblatt"  nylig 
en  Historie  i Omløb,  hvilken  ogsaa  naaede  til  danske  Blade.  Og 
den  havde  været  god  nok,  hvis  den  blot  var  blevet  opfattet  som 
et  uovertræffeligt  Symbol  paa  den  almindelige  Begrebsforvirring. 
Historien  gik  nemlig  ud  paa,  at  da  Czaren  hørte,  at  nu  skulde 
den  Mand,  der  tidligere  havde  ladet  al  sin  Veltalenhed  rase  mod 
det  for  det  frie  Frankrig  uværdige  Forbund  med  det  blodigt-ty- 
ranniske  Rusland,  være  fransk  Førsteminister,  blev  han  saa  be- 
tænkelig, at  han  sendte  sin  ny  Udenrigsminister  Isvolski  direkte 
til  Paris,  for  at  denne  personligt  kunde  forvisse  sig  om,  at  Cle- 
menceau  dog  ikke  agtede  at  opgive  den  fransk-russiske  Alliance! 
— Rent  bortset  fra,  at  Isvolskis  Rejse  var  planlagt  længe  før  den 
franske  Ministerkrise  udbrød,  saa  at  Isvolski  allerede  var  i Paris 
inden  Clemenceau  havde  dannet  det  nuværende  Kabinet,  saa  vilde 
denne  „Forklaring"  af  den  russiske  Udenrigsministers  Pariser- 
rejse ikke  være  videre  smigrende  for  Czarens  politiske  Fatteevne 
eller  ogsaa  tyde  paa,  at  han  er  betjent  af  et  ualmindelig  slet  Di- 
plomati. (Det  russiske  gælder  dog  ellers  for  Tiden  som  det  ta- 
lentfuldeste  i Europa  — har  ialtfald  i hundrede  Aar  været  det 
heldigste).  Thi  allerede  for  Aar  og  Dag  siden  afsvor  Clemenceau 
uden  nogen  ydre  Nødvendighed  den  antydede  anti-russiske  Tros- 
bekendelse. Fra  hin  mindeværdige  Dag  i det  franske  Kammer, 
hvor  Clemenceau,  der  næst  efter  Ja  ur  és  mer  end  nogen  anden 
havde  bidraget  til  Delcassés  Fald  et  halvt  Aar  i Forvejen,  i utve- 
tydige Ord  anerkendte  Delcassés  Koalitionspolitik,  kan  man  datere 


Digitized  by  CjOOQle 


968 


Clemenceau’s  Udenrigs-  og  Militærpolitik 


denne  Politiks  Sejr  ogsaa  i det  franske  Demokrati. . Dette  poin- 
terede de  nærværende  franske  Deputerede  derved,  at  de  efter 
Clemenceaus  Tale  ikke  lykønskede  Taleren,  men  flokkedes  om 
— Delcassé,  der  fra  sin  Plads  havde  paahørt  sin  tidligere  Mod- 
standers1) Omvendelsestale  uden  at  fortrække  en  Mine  i det 
blege  Ansigt,  ja  uden  en  eneste  Gang  at  se  op  fra  sine  Papirer. 
Og  om  dette  Omslag,  der  vakte  Opsigt  i hele  Europa,  skulde 
Selvherskeren  over  den  forbundne  Nation  være  uvidende?  Og 
heller  ikke  være  blevet  underrettet  om,  at  Clemenceau  i sine 
store  Valgtaler  sidste  Foraar  tydelig  lod  skinne  igennem,  at  Al- 
geciras  og  de  dertil  knyttede  Begivenheder  havde  aabnet  hans  Øjne 
for,  at  Frankrig  overfor  den  fra  Tyskland  truende  Fare  — trods 
Ententen  med  England  — ikke  kunde  undvære  Rusland.  1 fuld- 
kommen Overensstemmelse  hermed  lyder  det  tilsvarende  Sted  i 
Clemenceaus  Programerklæring  af  5.  November  i Aar:  „Vore 
internationale  Forstaaelser  er  en  Del  af  vor  Forsvarskraft.  Idet 
vi  opretholder  og  forbedrer  vore  Forbindelser  med  alle  Rege- 
ringer, vil  vi  sørge  for,  at  en  Alliance,  der  fra  begge  Sider  blev 
sluttet  i F-redens  Interesse,  og  lige  saa  vel  de  Venskaber,  som  vi 
har  haft  Lejlighed  til  at  sætte  paa  Prøve,  holdes  vedlige  og  frem- 
mes yderligere." 

Den  omtalte  Historie  om  „Isvolskis  Specialmission"  slutter 
da  ogsaa  meget  beroligende  med,  at  Clemenceau  afgav  Erklæring 
til  Czaren  om,  at  der  ikke  fra  hans  Regerings  Side  vilde  blive 
foretaget  noget  , Skridt,  der  havde  til  Hensigt  at  begrænse  Alli- 
ancens Omfang.  — Hvor  mærkværdigt!  Men  heldigvis  da! 

Men  ogsaa  ganske  bortset  fra  Clemenceaus  Program  viser  det 
elementæreste  Kendskab  til  det  udenrigspolitiske  Milieu,  hvilken 
Letsindighed  det  for  Frankrig  vilde  være  at  give  Afkald  paa  en 
hvilken  som  helst  Alliance,  der  er  at  faa  paa  rimelige  Vilkaar,  — 
en  Letsindighed,  man  ikke  kunde  mistænke  en  talentfuld  Mand 
som  den  nuværende  franske  ansvarlige  Førsteminister  for. 

Vore  Læsere  vil  fra  „Tilskueren  “s  Artikler  om  dette  Milieu, 
saaledes  som  det  tegnede  sig  i Sommer,  vide,  at  Tysklands  paa 
alle  Omraader  truende  Hegemoni  den  Gang  med  Sikkerhed  kunde 
forebygges  uden  Krig,  dersom  den  fransk-engelske  Entente  og 

*)  Nemlig  Modstander  af  den  meget  væsentlige  Del  af  Delcassés  Politik,  der  gik  videre  end 
Tilnærmelsen  til  England.  Hvad  selve  denne  angik,  havde  Delcassé  altid  haft  fuld  Tilslutning  fra 
Clemenceau,  hvis  engelske  Sympatier  og  talrige  vidtrækkende  Forbindelser  med  indflydelsesrige  en- 
gelske Personligheder  vel  er  bekendt. 

den  fransk-russiske  Alliance  udvidedes  til  en  almindelig  firansk- 
engelsk-russisk  Defensiv-Alliance.  Som  et  Resultat  af  vore  Be- 
tragtninger henledede  vi  i Slutningen  af  „Tilskueren°s  Juli-Artikel 
om  „Tyskland  og  Fredskoalitionen0  udtrykkelig  Læsernes  Frem- 
tidsopmærksomhed navnlig  paa,  hvad  Tyskland  nu  vilde  fore- 
tage sig  for  at  sprænge  en  saadan  Kombination.  Vi  fremhævede 
tillige,  at  Situationens  Alvor  tydelig  nok  var  bleven  klar  for  de 
ledende  Kredse  i Tyskland,  og  at  man  sikkert  dér  vilde  gribe  til 
ethvert  Middel  for  at  bryde  Ringen,  og  særlig,  at  Tyskland  mu- 
ligvis vilde  forsøge  paa  et  ganske  nyt  Grundlag  at  vinde  Italien 
tilbage  til  et  nyt  Treforbund,  efter  at  det  gamle  saa  øjensynligt 
havde  udspillet  sin  Rolle. 

Og  Begivenhederne  i det  siden  da  forløbne  Semester  har 
allerede  bragt  netop  Bekræftelsen  af  alt  dette,  endda  paa  en  saér- 
lig  eklatant  Maade.  For  det  første  indrømmes  det  nu  ogsaa  fra 
officiøse  Forfattere  ‘),  at  Kejser  Wilhelm  (om  ikke  før,  saa  fra 
Juli  Maaned)  har  staaet  Kejser  Nikolaus  bi,  med  „gode  Raad°, 
det  vil  sige:  rettet  de  mest  indtrængende  Forestillinger  til  Czaren 
om  ikke  at  give  efter  for  den  russiske  Fremskridtsbevægelse. 
Og  Wilhelm  d.  II.  har  set  rigtigt,  da  han  haabede  at  kunne 
krydse  en  opdukkende  engelsk-russisk  Alliance  ved  at  spille  det 
russiske  Hofs  og  Dynastis  Interesser  ud  imod  England,  hvis 
diametralt  modsatte  Standpunkt*)  kortest  karakteriseres  i Camp- 
bell-Bannermanns  historiske:  „Dumaen  er  død!  Dumaen  leve!° 
At  Wilhelm  d.  II.  skulde  være  gaaet  saa  vidt  eventuelt  at  tilbyde 
Czaren  Revolutionens  Undertrykkelse  med  tysk  Vaabenmagt,  var 
der  derimod  til  en  Begyndelse  ingen,  der  troede.  Først  da  de 
Berliner-Officiøse  dementerede  Rygterne  om  en  saadan  væbnet 
tysk  Intervention,  forstod  man,  at  det  dog  kunde  være  sandt!  — 
jfr.  „Deutsche  Revue°s  egen  (for  en  Officiøs  rigtignok  saare 
ubehændige)  Bemærkning  i Oktoberhæftet  pag.  92.  „Officiositat 
zwingt  im  Gegenteil  sehr  haufig  dazu,  von  guten  Informationen 
keinen  Gebrauch  zu  machen.0  Paa  dansk  vil  det  sige,  at  Offi- 
ciøsitet  tvinger  ofte  til  falske  Dementier  mod  bedre  Vidende! 

*)  Se  f.  Eks.  den  staaende  Rubrik  „Deutschland  und  die  auswirtige  Politik*,  i „Deutsche  Re- 
vue*  særlig  Novemberhæftet,  og  „Grenzboten*  Nr.  42,  1906. 

*)  Den  officiøs  inspirerede  „Deutsche  Revue*  forsøger  ganske  vist  at  Indbilde  naive  Læsere, 
at  Forestillingerne  fra  det  engelske  Hof  „vel  ikke  har  været  væsentlig  afvigende*  fra  de  tyske.  En 
hel  Normalsides  (p.  330,  Septemberhæftet)  Overvejelser  spenderes  alene  paa  at  dokumentere  dette 
Punkt!  Denne  Artikel  tages  da  under  kraftig  Behandling  i England.  (Se  „Contemporary  Review*  og 
„National  Review*,  Oktoberhæftet). 

Men  forøvrigt  er  det  jo  soleklart,  at  et  frisindet  organiseret  Rus- 
land vil  være  et  Dødsstød  for  det  nuværende  Regime  i Tyskland, 
og  at  der  derfor  er  endnu  langt  mere  Grund  for  Wilhelm  d.  II. 
til  at  modsætte  sig  den  russiske  end  der  var  for  Frederik  Wil- 
helm d.  III.  af  Preussen  til  i sin  Tid  at  bekæmpe  den  store 
franske  Revolution.  Og  hvad  vilde,  trods  alle  Avisbenægtelser, 
klæde  Preussens  historiske  Traditioner  og  Wilhelm  d.  II.’s  Be- 
greber om  en  Nutidsherskers  Pligter  bedre  end  et  saadant  For- 
maal?  Her  gælder  fremfor  alt  Napoleons  Ord:  „Les  événements 
actuels  sont  tels  qu’il  faut  en  chercher  la  comparaison  dans  l’hi- 
stoire  et  non  dans  les  gazettes  du  siécle  dernier." 

For  Nutidens  Bevidsthed  vil  maaske  saadanne  Midler  til  Op- 
retholdelsen af  Tysklands  Magt  staa  som  temmelig  fortvivlede, 
men  efter  hele  Situationens  Art  var  det  ikke  andet,  end  hvad  en- 
hver maatte  være  forberedt  paa.  Og  set  fra  Tysklands  Stand- 
punkt var  Intrigen  slet  ikke  saa  gal:  Det  for  August  Maaned 
fastsatte  engelske  Flaadebesøg  i Kronstadt  udsattes  med  intet- 
sigende Grunde  fra  Ruslands  Side,  og  ingen  har  kunnet  undgaa 
at  bemærke,  hvorledes  Czarregeringens  Holdning  overfor  Frem- 
skridtspartierne siden  da  er  blevet  haardere  Dag  for  Dag. 

Overfor  disse  ubehagelige  Perspektiver  bliver  det  nu  først  og 
fremmest  Frankrigs  Sag  at  forhindre  Wilhelm  d.  II.  i at  kom- 
me videre  ad  denne  Vej,  altsaa  spærre  Muligheden  for  at  han, 
ved  at  bringe  Dynastiet  Romanow  i Afhængighed  af  tyske  Bajo- 
netter, knytter  Rusland1)  til  Tyskland-Østrig  i et  nyt  Trekejser- 
forbund.  Clemenceau  kan  altsaa,  hvis  han  ikke  vil  risikere  at 
miste  de  Fordele,  som  Delcassés  Politik  har  forskaffet  Frankrig, 
let  komme  i den  for  en  Mand  med  hans  Traditioner  og  Ansku- 
elser ikke  misundelsesværdige  Stilling  at  skulle  overbyde  Wil- 
helm d.  II.  paa  en  eller  anden  Maade.  Og  skulde  Klio  ikke  for- 
skaane  Clemenceau  for  en  saa  ubarmhjertig  og  gigantisk  Spot, 
saa  vil  hans  Skepsis  maaske  hjælpe  ham  til  at  finde  Trøst  i de 
Ord,  som  en  ikke  navngiven  Minister  engang  sagde  til  Fyrst 
Biilow,  før  denne  blev  tysk  Rigskansler:  De  aner  ikke,  i hvilken 
Grad  man  ændrer  sine  Anskuelser,  naar  man  først  selv  er  Mi- 
nister! (For  at  ingen  derhjemme  skal  tro,  at  det  var  en  dansk 


At  det  polske  Spørgsmaal  hertil  vilde  afgive  et  bekvemt  Paaskud,  røber  „Deutsche  Revue*  i 
den  patetiske  Bemærkning,  at  der  ligger  ligesom  en  „Forsynsbetydning*  deri,  at  Polen  atter  synes  at 
skulle  blive  det  „Kit“,  der  vil  binde  Rusland,  Tyskland  og  Østrig  sammen  ! 

Minister,  tilføjer  jeg,  at  Biilow  igaar  i sin  Rigsdagstale  udtrykke- 
lig fremhævede,  at  det  var  en  rumænsk!). 

Hvad  nu  Italien  angaar,  bestemte  Wilhelm  d.  II.  sig  i Sep- 
tember Maaned  til  intet  mindre  end  at  sende  sin  Sekretær  i 
Udenrigsministeriet,  Hr.  v.  Tschirsky,  til  Rom.  Til  det  samme 
Italien,  der  i Aarevis  har  udfoldet  et  stigende  Koketteri  over  for 
Vestmagterne,  svigtet  Treforbundet  i Algeciras  og  i Abyssinien  og 
desuden  optraadt  som  Østrigs  Fjende;  til  det  samme  Italien,  som 
Wilhelm  d.  II.  sandfærdigt,  men  ikke  videre  forudseende,  faa 
Maaneder  tidligere  i sin  Goluchowski-Depeche  implicite  havde 
straffet  med  Betegnelsen  „utro  Forbundsfælle."  Fra  det  samme 
Tyskland,  hvis  første  Kansler  erklærede:  Vi  gaar  ikke  til  Ca- 
nossa,  sender  Wilhelm  d.  II.,  for  første  Gang  i det  ny  tyske 
Riges  Historie,  sin  Udenrigsminister  til  — Canossa!  Denne  Be- 
givenhed kaster  Lys  baade  over  Fortiden  (Tysklands  pinlige 
Stilling  siden  Algeciras)  og  Nutiden.  Den  yngste  Stormagt,  som 
dog  hidtil  ingen  har  taget  rigtig  alvorligt,  er  naturligvis  henrykt 
over  pludseligt  at  se  sig  tilbedt  fra  alle  Sider,  og  de  italienske 
„Officiøse"  (Corriera  della  Sera)  er  paa  Pletten  med  de  Betin- 
gelser, som  de  vil  foreskrive  Tyskland  for  at  gaa  ind  paa  en 
Fornyelse  af  Treforbundet!  Samtidig  holdt  Lockroy  (tidligere 
fransk  Marineminister)  i Rom  en  Tale,  hvori  han  med  raffineret 
ondskabsfuld  Efterlignelse  af  Goluchowski-Depechestilen  anbragte 
følgende:  „Ingen  god  Franskmand  kan  glemme  den  værdifulde 
Sekundanttjeneste,  som  Kongeriget  ydede  os  i Algeciras.1"  Og 
Italien  jubler  over  sin  Fremtid,  i hvilken  det  har  de  skønneste 
Udsigter  til  at  kunne  sælge  sig  til  den  højstbydende. 

Med  andre  Ord:  Clemenceau  er  netop  blevet  den  franske 
Udenrigspolitiks  Leder  i det  mest  kritiske  Øjeblik,  for  saa  vidt 
Situationens  Udvikling  siden  Algeciras  kan  karakteriseres  saa- 
ledes,  set  fra  Tysklands  Standpunkt:  Slaget  (den  diplomatiske 
Kamp  om  Hegemoniet  i Europa)  er  tabt,  men  der  er  endnu  Tid 
til  at  vinde  et  andet.  Der  er  gjort,  maa  gøres  og  vil  blive  gjort 
de  mest  hensynsløse  Forsøg  derpaa  fra  tysk  Side,  og  Tyskland 
har  siden  Algeciras  i hvert  Fald  vundet  T i d (ogsaa  til  at  bringe 
sit  Feltskyts  paa  Højde  med  Frankrigs!). 

Clemenceau  er  nu  ved  Magten  i det  Land,  der  af  hele  den 
civiliserede  Verden  baade  moralsk,  politisk  og  militært  anses  for 
Tyngdepunktet  i Modstanden  mod  Tysklands  Politistats- Expan- 

sion  i Europa,  og  — som  man  ser  — foreskriver  den  verdens- 
politiske Situation,  ikke  mindst  i dens  allernyeste  Faser,  ham  en 
Fortsættelse,  ja  endogsaa  en  Udvidelse  af  Delcassés  Politik,  og 
det  saa  meget  mere,  som  det  i langt  højere  Grad  end  denne  er 
Ciemenceau  magtpaaliggende  om  muligt  at  undgaa  Krig.  Og  dette 
Resultat,  konstrueret  ud  fra  de  faktiske  verdenspolitiske  Forhold, 
falder,  som  man  ser,  ganske  sammen  med  hans  foran,  pag.  968, 
citerede  Programerklæring  til  det  franske  Kammer.  Vil  man  have 
endnu  en  Kontraprøve  paa  Resultatets  Rigtighed,  da  ligger  den 
i det  slet  skjulte  Raseri,  hvormed  den  tyske  Presse  har  mod- 
taget Efterretningen  om  Clemenceaus  Overtagelse  af  Kabinettet. 
I officiøs  Afdæmpning,  men  ikke  mindre  tydeligt,  klinger  Uviljen 
saaledes:  „Ciemenceau  gælder  i ydre  og  indre  Politik  som  Bæ- 
reren af  en  chauvinistisk  (!)  Retning"  (Deutsche  Revue,  pag.  212, 
1906). 

Fremtids-Opmærksomheden  i den  udenrigske  Politik  maa 
derfor  denne  Gang  særlig  rettes  imod  Spørgsmaalet:  Hvad  vil 
Frankrig  nu  gøre?  o:  hvorledes  vil  Ciemenceau,  der  jo  oven  i 
Købet  har  fremhævet  sit  Ministerium  som  Handlingens,  handle 
for  at  virkeliggøre  dette  udenrigspolitiske  Program? 

Her  kommer  os  hans  øvrige  politiske  Program,  og  ikke 
mindst  den  (ganske  vist  foreløbig  kun  skitserede)  militær-po- 
litiske Del  deraf,  til  Hjælp.  Det  lader  skimte,  at  hans  Regering 
udadtil  vil  blive  baaret  frem  af  indrepolitiske  Ideer,  der  paa  en 
Gang  er  lige  saa  ægte  demokratiske  som  krigsberedte:  De  gaar 
nemlig  ud  paa  at  forøge  Frankrigs  Vægt  i Modstanden  mod 
Tyskland  ved  at  uddybe  de  allerede  rigeligt  forhaanden- 
værende  Modsætninger  mellem  de  to  Lande  i moralsk,  poli- 
tisk og  militær  Henseende.  Moralsk,  idet  Ciemenceau  realiserer 
en  Adskillelse  mellem  Kirke  og  Stat,  der  vil  forøge  Afstanden 
mellem  Tysklands  og  Frankrigs  etiske  og  religiøse  Kultur  med 
et  nyt  Aarhundrede.  Politisk,  idet  han  fører  Konsekvensen 
af  de  republikanske  Regeringsformer  videre,  navnlig  til  en  Re- 
form af  Diplomatiets  Rekrutering,  dels  „fordi  vi  vil,  at  Diploma- 
tiet skal  være  republikansk",  dels  for  i de  kommende  Tiders 
svære  diplomatiske  Arbejde  at  kunne  mobilisere  de  talentfuldeste 
Kræfter,  Frankrig  overhovedet  ejer.  Noget  tilsvarende  vil  i Tysk- 
land endnu  mindst  et  halvt  Sekel  forblive  et  fromt  Ønske  hos 
de  politisk  ganske  indflydelsesløse  Socialdemokrater  og  den  „fri- 

sindede  Forening“s l)  faa  Medlemmer  i den  tyske  Rigsdag.  Ende- 
lig militært  ud  fra  følgende  Betragtning: 

I Kvantitet  vil  den  franske  Hær,  selv  om  vore  Kræfter  an- 
spændes til  det  yderste  (og  skønt  Udskrivningen  i Frankrig 
allerede  medtager  næsten  50  % flere  Rekruter  end  i Militær- 
landet Tyskland,  har  Picquart  bebudet  et  Forslag  „til  en  bedre 
Udnyttelse  af  Rekruteringsmaterialet")  før  eller  senere  komme 
til  at  staa  meget  tilbage  for  den  tyske.  Følgelig  maa  vi  lægge 
endnu  mere  Vægt  paa  Kvaliteten  af  de  nationale  Forsvars- 
midler. Ikke  alene  hvad  angaar  de  nyeste  militær- tekniske 
Fremskridt  paa  alle  Omraader;  at  vi  stadig  i det  mindste  holder 
os  paa  Højde  med  disse,  er  en  Selvfølge,  men  det  er  ikke  nok; 
vi  maa  tillige  mere  og  mere  gøre  Hæren  til  Folkets  Hær,  hvori 
hver  Mand  føler  sig  først  og  fremmest  som  et  Led  i Værn  for 
Kulturgoder,  som  vore  Fjender,  og  da  især  Tyskland,  ikke  kan 
opvise.  Den  begejstrede  Følelse  af  at  kæmpe  i Frihedens  Ræk- 
ker var  et  afgørende  Moment  i den  store  Revolutions  militære 
Kraftpræstationer,  og  i Mandshuriet  saa  vi  fomylig  omvendt,  at 
det  i Nutiden  bliver  mer  og  mer  umuligt  at  føre  selv  det  bedste 
(civiliserede)  Troppemateriale  til  Sejr,  naar  Soldaterne  ingen  In- 
teresse har  i den  Sag,  der  kæmpes  for.  Saaledes  vil  den  tyske 
Hær,  blandt  hvis  Soldater  nu  Hundredtusinder  ser  en  Mængde 
af  de  Idealer,  de  selv  hjemme  i Tyskland  sukker  efter,  realiserede 
i Frankrig,  snart  være  mindre  farlig  for  os  end  den,  der  kæm- 
pede for  det  tyske  Riges  Enhed.  Tillige  ledes  den  af  en  Kaste, 
der  staar  Folket  lige  saa  fjernt  som  Indernes  Krigerkaste  stod 
den  indiske  Folkekaste.  Altsaa  rydder  vi  i vor  Hær  enhver 
Forhindring,  der  kan  tænkes  at  spærre  Folkets  menige  Sønner 
Vejen  til  Hærens  højeste  Poster,  hvilket  igen  vil  sige:  Vi  ind- 
retter vore  Officersskoler  saa  demokratisk  og  lønner  Officerer 
af  enhver  Grad  saa  rigeligt,  at  det  ikke  bliver  et  Privilegium  for 
rige  og  adelige  at  indtræde  i Hæren,  og  især  stryger  vi  det  Ud- 
dannelses-Grænseskel mellem  Underofficersklassen  og  de  højere 
Officerer,  der  i andre  Lande  standser  Underofficerens  Avance- 
ment paa  Stabssergeantposten.  (Maaske  kun  en  Officer  tilfulde  vil 


Dette  Partis  Fører,  Dr.  Barth  (Udgiver  af  .Die  Nation*)  formulerede  Iforgaars  underet  Fore- 
drag i Karlsruhe  dette  Ønske  netop  under  udtrykkelig  Henvisning  til  Frankrig.  Men  igaar  svarede 
Bfllow  paa  den  nationalliberale  Bassermanns  Kritik  af  det  tyske  Diplomati:  .Selv  om  vore  Di- 
plomater ikke  alleer  fuldkomne,  saa  svarer  de  dog  ganske  til  vore  (3:  Kejserens)  Fordringer*. 
Et  Svar,  som  i hvert  Fald  er  — diplomatisk! 

Tilskueren  61 

føle,  hvor  gevaltig  denne  Tanke  vil  demokratisere  Aanden  i Nu- 
tidens Hære,  og  han  vil  for  at  forsvare  sit  Privilegium  søge  at 
skræmme  Folk  med,  at  det  gamle  Systems  Bibeholdelse  er  nød- 
vendig af  Hensyn  til  Disciplinen.  Hvilket  vil  lykkes  ham  alle 
andre  Steder  end  i Frankrig!).  — Endelig  afskaffer  vi  Krigsret- 
terne i Fredstid  (dog  ikke  for  disciplinære  Forseelser),  og  vi 
bibeholder  kun  Dødsstraffen  i de  sværeste  Krigstider.  Med  alt 
dette  giver  vi  aabenbart  en  Gang  for  alle  Afkald  paa  at  anvende 
Hæren  imod  Folket,  for  at  den  kan  blive  et  saa  meget  desto 
tungere  Vaaben,  naar  den  skal  anvendes  for  Folket  — 

Man  føler  bag  denne  Tankegang  Vingesuset  fra  den  store 
Revolution,  hvis  aandelige  Arvtager  Clemenceau  af  alle,  der 
kender  ham,  da  ogsaa  anses  for  at  være.  Han  tror  at  kunne  føre 
Revolutionens  Værk  videre  uden  dennes  Blodudgydelse.  Og  Af- 
stemningen over  hans  Program  viste,  at  bag  ham  staar  saa  godt 
som  hele  Frankrig,  en  enig  Nation.  Dertil  kommer,  at  han  des- 
foruden i ethvert  af  Europas  Lande  har  de  Partier  paa  sin  Side l), 
hvis  Løsen  er  det  ældgamle  og  evig  unge:  liberté,  égalité,  fra- 
ternité.  Og  skulde  han  alligevel  ikke  sejre,  da  har  han  foruden 
mange  andre  den  romanske  Dyd  at  kunne  falde  uden  Klage, 
uden  anden  Lyd  fra  den  skeptiske  Mund  end  det  stoiske:  Væ 
victis ! 

d.  15.  November  1906. 

K.  A.  Wieth-Knudsen. 

l)  Dette  forhindrer  ikke,  at  han,  som  den  opmærksomme  Læser  let  vil  forstaa,  i f.  Eks.  Dan- 
mark vilde  være  ganske  umulig  i et  hvilket  som  helst  Parti ! 

ver  de  talløse  Opgaver,  der  stilles  det  engelske 
Demokrati,  over  alle  de  vældige  sociale  og  stor- 
politiske ^Problemer,  den  nye  sejrrige  Regering 
maa  gaa  tappert  i Lag  med,  hvis  den  vil  undgaa 
en  uhæderlig  Død,  skygger  for  Tiden  en  eneste 
Sag.  Vedtagelsen  af  en  ny  Lov  om  Religions- 
undervisningen i Folkeskolen  tog  det  meste  af  Underhusets  Kræf- 
ter under  Foraars-  og  Sommersessionen,  og  nu,  da  Forslaget  er 
sendt  op  til  Lorderne,  viser  det  en  ganske  enestaaende  Evne  til 
åt  trække  Hus  ogsaa  hos  dem.  Der  strømmer  en  Mængde  arve- 
lige Lovgivere  til,  som  ellers  aldrig  har  røbet  nogen  Interesse 
for,  hvad  der  foregik  i Parlamentet,  og  Førerne  for  det  konser- 
tive  Flertal  har  Møje  med  at  holde  deres  uøvede  Friskarer  i en 
Slagorden,  der  stemmer  med  den  egentlige  Felttogsplan.  Gennem 
Krydsilden  af  Dagsordener  og  Ændringsforslag  ses  det  dog  klart, 
at  Loven  fra  Lordernes  Haand  vil  faa  en  Skikkelse,  der  vil  gøre 
den  ganske  uantagelig  for  Underhuset,  og  enten  forestaar  der  alt- 
saa  en  langvarig  Kamp  mellem  de  to  Kamre,  en  Kamp,  som  intet 
Parti  vil  kunne  holde  sig  borte  fra,  og  som  paany  vil  skyde  Mu- 
ligheden for  et  alvorligt  Reformarbejde  ud  i en  ubestemt  Frem- 
tid, — eller  ogsaa  maa  en  af  Parterne  give  meget  efter.  Da  Strids- 
spørgsmaalet  er  af  denne  Vægt,  og  dets  Karakter  grunder  saa 
dybt  i ejendommelige  engelske  Forhold,  at  det  let  misforstaas 
ved  Jævnførsel  med  andre  Lande,  turde  nogle  vejledende  Ord 
være  paa  deres  Plads. 

61* 

Det  er  vel  kendt,  at  England  var  det  Kulturland,  der  sidst 
fik  et  virkeligt  offentligt  Folkeskolesystem.  Paa  dette  som  paa 
alle  Omraader  var  det  de  enkelte  Borgeres  og  Borgersamfunds 
Energi  og  Virkelyst,  det  kom  an  paa;  Statsmagten  stod  i Bag- 
grunden med  en  — ofte  ganske  intetsigende  — Kontrol  og  en 
— ofte  meget  utilstrækkelig  — Nødhjælp.  Skoletvang  stilledes  i 
Klasse  med  Lavsregimente,  Toldbeskyttelse  og  andre  forhadte 
Dele  af  et  Formyndersystem,  man  for  stedse  mente  at  være 
blevet  kvit,  og  det  kneb  en  Tid  ret  stærkt  med  at  faa  Parla- 
mentet til  at  yde  de  ad  privat  Vej  oprettede  Skoler  nogen  Under- 
støttelse. Som  de  to  sidste  Menneskealdre  nu  i det  hele  er  en 
Tid,  hvor  Tanken  om  Statens  mangehaande  Rettigheder  og  Plig- 
ter over  for  det  enkelte  Individ  vinder  Indgang,  saaledes  ogsaa 
for  Skolevæsenets  Vedkommende,  og  Gladstone’s  første  Ministe- 
rium tager  ved  Loven  af  1870  Sagen  op  for  Alvor.  Stadig  dog  uden 
at  komme  helt  bort  fra  Nødhjælpsstandpunktet;  de  allerede  be- 
staaende  Privatskoler  fortsætter  deres  Tilværelse  med  et  øget 
Tilskud  fra  Statskassen,  og  kun  hvor  disse  ikke  strækker  til  — 
nu  da  Skolegang  gøres  til  Pligt  — gives  der  de  lokale  Myndig- 
heder Ret  til  at  oprette  eller  overtage  Barneskoler  og  udskrive 
en  særlig  Kommuneskat  til  Bedste  for  dem.  I den  næste  Men- 
neskealder udvikler  der  sig  to  sideordnede  Systemer  af  Folke- 
skoler med  gratis  Undervisning:  de,  der  væsentlig  opretholdes 
ved  frivillige  Gaver  og  styres  af  en  af  Bidragyderne  valgt  Kreds 
uden  offentlig  Kontrol  („ Voluntary  Schools “),  og  de,  der  opret- 
holdes af  Kommunebidrag  og  styres  af  særlige  Raad  („Boards*), 
udgaaede  af  Kommunevalg  („Board  Schools*).  Ved  Aarhundred- 
skiftet  talte  hver  Art  omtrent  3 Millioner  Børn. 

At  denne  Dobbelthed  har  kunnet  hævdes  saa  længe  og  trives 
saa  godt,  synes  mindre  forklarligt,  end  at  den  tilsidst  har  vist  sig 
uholdbar.  Det  klinger  eventyrligt  for  danske  Øren,  at  en  Virk- 
somhed, som  Myndighederne  har  tilbudt  at  betale  for,  stadig 
holdes  gaaende  ved  frivillig  Hjælp.  Aarsagen  maa  søges  i det 
Forhold,  der  gennem  Tiderne  har  været  en  Hovedkilde  til  Eng- 
lands Storhed  og  har  skabt  et  Arbejde  ud  over  Dagen  og  Vejen 
af  enestaaende  Mangfoldighed  og  Vælde  — i den  religiøse  Iver 
og  den  indbyrdes  religiøse  Modsætning.  Snart  gik  et,  snart  et 
andet  kirkeligt  Parti  i Spidsen  for  Udviklingen  og  stræbte  ved 
sine  Gerninger  at  vise  Ægtheden  af  sin  Tro:  efter  Presbyteria- 

nerne  kom  Metodisterne  og  Kvækerne;  saa  fik  i Midten  af  for- 
rige (19de)  Aarhundrede  Statskirken  nyt  Liv  og  Arbejdsmod,  og 
da  dens  Opvaagnen  netop  fandt  Sted,  samtidig  med  at  Skolesagen 
kom  paa  Dagsordenen,  fandt  den  her  et  naturligt  Virkefelt.  Ud- 
sigten til  gennem  Børnene  at  vinde  det  tabte  Terrain  i Folket 
tilbage  var  vel  i Stand  til  at  lokke  Kirkens  Pengemidler  frem, 
og  Penge  havde  den  som  ingen  af  sine  Konkurrenter.  Arbejds- 
marken var  den  indifferente  Del  af  Almuen,  hvoraf  de  fleste  no- 
minelt stod  i Statskirken;  sine  egne  Børn  satte  Overklassen 
(Statskirkens  Kæmetropper)  i de  store  selvstændige  Kostskoler; 
den  „nonconformistiske"  Middelstand  havde  sine  private  Beta- 
lingsskoler; kun  paa  Dissentemes  venstre  Fløj  (Metodisterne), 
der  havde  Rod  i Arbejderstand  og  Proletariat,  udrettedes  noget 
væsentligt  for  Folkeskolen,  der  ellers  indtil  1870  (og  efter  den  Tid 
for  „Voluntary  School“’s  Vedkommende)  udelukkende  var  i Stats- 
kirkens Hænder. 

Der  maatté  naturligvis  komme  en  Tid,  da  de  private  Skoler  ikke 
længer  var  i Stand  til  at  konkurrere  paa  lige  Fod  med  Kommu- 
nernes; det  viste  sig,  at  de  havde  optaget  langt  flere  Elever,  end 
de  var  i Stand  til  at  undervise  forsvarligt,  og  det  var  ikke  mere 
end  rimeligt,  at  de  henvendte  sig  til  Statsmagten  som  den,  hvis 
Pligt  det  maatte  være  at  støtte  dem.  Balfour’s  Lov  af  1902 
imødekom  dette  Krav  ved  at  gøre  Privatskolerne  delagtige  i det 
kommunale  Tilskud  og  saaledes  udjævne  den  økonomiske  For- 
skel mellem  de  to  Arter  Skoler;  derfor  svandt  de  frivillige  Bi- 
drag i de  følgende  Aar  hurtigt  ind.  Man  opnaaede  dog  ikke  denne 
Fordel  uden  at  ofre  en  ikke  ringe  Del  af  Selvstændigheden;  de 
lokale  Myndigheder  fik  Kontrol  med  Administration  og  Under- 
visning og  tillige  Ret  til  at  udnævne  Vs  af  Skolens  Forstander- 
skab.  Den  liberale  Opposition  i Underhuset  fandt  denne  Kontrol 
ganske  utilstrækkelig  og  gjorde  skrap  Modstand;  men  navnlig  da 
det  gjaldt  Religionsundervisningen  i disse  Skoler,  førtes  Kampen 
med  Fortvivlelsens  Raseri.  Thi  her  benyttede  Balfour  sit  høj- 
konservative og  højkirkelige  Flertal  til  at  skaffe  Statskirken  en 
fuldstændig  Triumf:  En  Skole,  der  gik  over  til  at  være  kom- 
muneunderstøttet, skulde  beholde  den  samme  Art  Religionsunder- 
visning, den  før  havde  haft;  den  skulde  meddeles  af  de  almin- 
delige Lærere  — der  altsaa  nødvendigvis  maatte  tilhøre  det  Tros- 
samfund, der  havde  oprettet  Skolen  — og  betales  af  de  samme 

Midler  som  den  øvrige  Undervisning.  Nonconformisterne,  der 
pludselig  saa  sig  tvungne  til  at  give  deres  Penge  til  Stats- 
kirkens religiøse  Propaganda,  opløftede  et  Forbitrelsens  Skrig 
fra  den  ene  Ende  af  Landet  til  den  anden,  og  en  Del  af  de  nid- 
kæreste, navnlig  Præster,  optraadte  som  „passive  Modstandere", 
der  hellere  lod  sig  kaste  i Fængsel,  end  de  gav  Slip  paa  en  Penny 
til  den  Skoleskat,  der  forvaltedes  saa  uretfærdigt. 

Nonconformisterne  har  altid  været  en  Hovedstøtte  for  de  li- 
berale, og  nu  efter  disses  store  Sejr  kommer  Oprejsningen.  Under- 
visningsminister Birrell’s  Lovforslag  indfrier  i sine  Hovedprincipper 
de  Løfter,  der  gaves  under  Valgkampen:  Ingen  Understøttelse 
til  Skoler,  der  ikke  staar  under  fuldkommen  offentlig  Kontrol; 
ingen  Undervisning  i nogen  særlig  Kirkes  Lære  paa  Skatteyder- 
nes Regning,  og  ingen  Trostvang  for  Lærere,  der  ansættes  i 
Folkeskolen. 

De  lokale  Myndigheder  skal  overtage  Privatskolerne  helt  og 
holdent  og  affinde  sig  med  Stiftere  og  ForstandeVskaber.  Naar 
der  fra  Statskirkemændenes  Side  i den  Anledning  raabes  op  om 
„Konfiskation",  faar  de  det  nærliggende  Svar,  at  enhver  Skole 
naturligvis  kan  faa  Lov  at  skøtte  sig  selv  — mod  at  give  Afkald 
paa  Stats-  og  Kommunetilskudene.  Da  Kirkeskoleme  en  Gang  har 
modtaget  disse,  kommer  Iveren  for  at  bevare  sin  private  Tilvæ- 
relse lovligt  sent;  man  kan  ikke,  siger  et  engelsk  Ordsprog,  paa 
samme  Tid  spise  sin  Kage  og  gemme  den. 

I de  tidligere  Kirkeskoler  kan  der  meddeles  Undervisning  i 
den  Religion,  der  før  Overgangen  var  den  herskende  i dem,  paa 
de  Forældres  Regning,  som  maatte  ønske  dette;  dog  kun  to  Gange 
om  Ugen  — før  den  egentlige  Skoletid  — og  ikke  af  Skole- 
læreren, som  ellers  praktisk  set  var  nødt  til  at  tilhøre  en  be- 
stemt Trosretning.  Kun  Skoler  i Egne,  hvor  der  er  let  Adgang 
til  andre  Skoler,  kan  beholde  deres  særlige  Dogmeundervisning 
paa  de  gamle  Vilkaar,  saafremt  fire  Femtedele  af  Forældrene 
stemmer  derfor.  Dette  vil  faa  en  Del  at  sige  for  de  katolske 
Friskoler  i Irland;  derimod  synes  Statskirkens  Mænd  ikke  at 
vente,  at  de  ret  mange  Steder  vil  kunne  raade  over  et  saa  stort 
Flertal,  som  der  kræves.  — Lovforslaget  udtaler  ogsaa  for  før- 
ste Gang  klart,  at  Forældrene  overhovedet  ikke  behøver  at  lade 
deres  Børn  deltage  i nogen  Religionsundervisning;  Skoletvangen 
gælder  kun  de  verdslige  Fag.  Desuden  tilkommer  det  nu  som 

før  de  enkelte  Grevskabsraad  at  afgøre,  om  de  vil  have  nogen 
offentlig  Religionsundervisning  i deres  Skoler  eller  helt  være  den 
foruden. 

Naar  Overhuset  under  Bispernes  Førerskab  har  rettet  sit 
første  Angreb  mod  det  sidst  omtalte  Punkt  og  er  gaaet  imod 
baade  .Gladstone’s  og  Balfour’s  Lov  ved  at  fastslaa,  at  der  skal 
undervises  i Religion  i alle  offentlige  Skoler,  er  dette  ganske 
vist  et  Tegn  paa  halsstarrig  Uforsonlighed,  men  kan  dog  kun 
regnes  for  en  Forpostfægtning.  Det  er  forholdsvis  faa  Grev- 
skabsraad, der  hidtil  har  villet  undvære  egentlig  Religionsunder- 
visning, og  selv  i disses  Skoler  oplæses  Bibelen  og  Salmer  syn- 
ges. I Regelen  har  Kommuneskolen  haft  og  vil  efter  Forslaget 
fremdeles  faa  Timer  i Religion,  og  det  er  om  disse  Timer,  Ho- 
vedslaget staar.  Loven  af  1870  normerede  et  System,  der  skulde 
passe  lige  godt  til  alle  kristne  Trossamfund  ved  kun  at  medtage, 
hvad  alle  disse  var  enige  om.  Dette  er  den  saakaldte  „simple 
Bibelundervisning"  (ogsaa  „Cowper-Temple-Systemet"  efter  Op- 
havsmanden), og  den  er  det,  som  Regeringsforslaget  nu  vil  ind- 
føre i alle  offentlige  Skoler,  nye  og  gamle  (undtagen  hvor  Fire- 
femtedelsklausulen  kan  bringes  i Anvendelse).  Gaar  dette  igen- 
nem, vil  Statskirken  se  sig  berøvet  alt,  hvad  dens  lange  Arbejde 
i Skolesagen  skulde  bringe  den  for  dens  særlige  Formaal;  hvor 
den  før  var  Herre,  vil  den  nu  ikke  engang  blive  taalt. 

Herredømmet  har  vel  de  fleste  af  Statskirkens  Mænd  ind- 
set det  ikke  længere  kan  nytte  at  fordre  med  rene  Ord,  men  i 
Retfærdighedens  Navn  kræver  de  for  sig  saa  høj  en  Grad  af 
„Ligeberettigelse",  som  de  mener  fornøden  til  at  skaffe  dem 
Overtaget.  „I  har  Eders  Grunde,"  siger  deres  Talsmænd  til  Non- 
conformisterne,  „til  at  støtte  Regeringsforslaget;  thi  den  saakaldte 
Bibelundervisning  er  kun  Nonconformisme  med  et  nyt  Navn. 
Nu  er  det  altsaa  Eder,  der  kræver,  at  vi  skal  betale  for  Under- 
visning i Eders  Religion,  og  os,  der  er  henvist  til  passiv  Mod- 
stand!" — „Hvis  almindelig  Undervisning  i den  hellige  Skrift," 
svares  der,  „har  mere  Lighed  med  vor  Kirkelære  end  med  Eders, 
da  er  Skylden  Eders  alene,  I som  stadig  har  oppyntet  Eders 
nedarvede  Protestantisme  med  nye  papistiske  Paafund."  Her  har 
Statskirken  et  overmaade  svagt  Punkt,  da  det  er  ganske  uimod- 
sigeligt, at  den  for  at  give  sig  mere  Glans  og  Særpræg  har  nær- 
met sig  Romerkirken  mere,  end  dens  gamle  Grundlove  hjemler 

Ret  til,  og  hvad  den  passive  Modstand  angaar,  vil  den  næppe 
baade  et  Trossamfund,  der  i saa  mange  Henseender  nyder  godt 
af  Statsmagtens  Værn  og  Støtte.  Man  maa  da  søge  sin  Styrke  i 
Overhuset  og  bruge  det  til  at  faa  vedføjet  saa  mange  Undtagelses- 
bestemmelser til  Lovforslaget,  at  Statskirken  overalt,  hvor  den 
har  nogen  Indflydelse  paa  Forældrene,  kan  faa  Skolen  præget  af 
sin  Religionsundervisning  og  faa  Lærere  ansatte,  der  vil  gaa  dens 
Ærinde.  Der  er  ikke  megen  Tale  om  at  faa  dette  betalt  af  offent- 
lige Midler  — naar  den  øvrige  Undervisning  dækkes  af  disse, 
faar  Kirken  let  Raad  til  at  give  Lærerne  et  Ekstrahonorar,  — 
men  til  Gengæld  strækker  man  nu  ogsaa  Haanden  ud  efter  de 
gamle  Kommuneskoler,  som  der  hidtil  ingen  Strid  har  været  om. 

Statskirkens  Maal  i denne  Sag  er  simple  og  klare;  anderle- 
des forholder  det  sig  med  Modstanderne,  den  store  Skare,  som 

— med  meget  forskellig  Begejstringsgrad  — har  fylket  sig  om 
Regeringsforslaget.  Ved  Siden  af  Nonconformister,  der  virker  for 
Bibelundervisningen,  fordi  denne  stemmer  mest  med  deres  Tros- 
form, ved  Siden  af  dem,  der  optager  Kampen  mod  Statskirken 
som  Indledning  til  et  Felttog  mod  al  Kirkelighed,  staar  Folk, 
Dissentere  og  Episcopale  mellem  hverandre,  der  i den  statsnor- 
merede enkle  Fællesreligion,  som  har  vist  sig  brugbar  i en  Men- 
neskealder, ser  det  bedste  Middel  til  at  fremme  Fordragelighed 
mellem  Konfessionerne  og  en  sund  fredelig  Fællesopdragelse  af 
den  engelske  Ungdom  med  Vægten  lagt  mere  paa  det  etiske  end 
paa  det  dogmatiske.  Denne  Gruppe  tæller  et  stort  Antal  ledende 
liberale  Politikere;  hvad  de  har.  taget  Sigte  paa,  er,  at  de  forskel- 
lige Trossamfund  ikke  skal  komme  til  at  rives  om  de  umyndige 

— hverken  med  offentlig  Understøttelse  i Skoletiden,  eller  uden 
denne  til  andre  Tider.  Men  er  det  uopnaaeligt  at  forhindre  begge 
Dele,  vil  man  i alt  Fald  kun  lade  det  sidste  passere;  man  falder 
da  tilbage  paa  det  Program,  der  hyldes  af  nogle  liberale  og  de 
fleste  Arbejderrepræsentanter,  erklærer  al  Religionsundervisning 
for  Skolen  uvedkommende  og  overlader  de  enkelte  Kirker  at 
gøre,  hvad  de  vil  og  kan.  Opnaas  der  Forlig  paa  Skolesagen, 
maa  det  vistnok  blive  paa  dette  Grundlag. 

I saa  Fald  vil  vi  altsaa  i England  faa  at  se  en  Folkeskole, 
der  er  konfessionsløs  i ganske  anden  Forstand  end  Frankrigs. 
Den  franske  Statsmagt  vil  intet  have  med  dogmatisk  Religions- 
undervisning at  gøre,  fordi  den  anser  den  for  overflødig  eller 

skadelig,  men  den  paatager  sig  at  give  Ungdommen  Fuld  Erstatning 
ved  Undervisning  i en  fornuftmæssig  Statsreligion,  en  social  og 
privat  Sædelære.  Den  engelske  Statsmagts  Afkald  paa  Religions- 
undervisningen vil  være  en  Erklæring  om  Mangel  paa  Kompe- 
tence paa  det  allervæsentligste  Omraade,  et  Tilbageskridt  paa  den 
Sejrsgang,  der  i de  sidste  to  Menneskealdre  har  underlagt  den 
•det  ene  nye  Virkefelt  efter  det  andet.  Blandt  det  Mindretal,  der 
•optræder  som  principielle  Tilhængere  af  den  konfessionsløse  Skole 
<64  af  670  Underhusmedlemmer  stemte  i Foraaret  derfor),  er  der 
mange,  som  gør  det  ud  fra  det  Synspunkt,  at  Religionsundervis- 
ningen er  for  god  en  Sag,  til  at  offentlige  Myndigheder  maa  have 
med  den  at  gøre.  Der  er  endnu  et  Svælg  befæstet  mellem  det 
Land,  hvor  en  Minister  udraaber  i Rigsdagen:  „Vi  har  ved  vort 
kirkefjendske  Arbejde  slukket  Lysene  i den  Himmel,  hvis  Intet- 
hed vi  samtidig  paaviste"  — og  det,  hvor  en  af  det  liberale  Par- 
tis mest  frisindede  Penneførere  (Herbert  Paul)  kan  skrive:  „Den 
første  Skole,  hvor  Atheisters  Børn  paa  offentlig  Bekostning  fik 
indprentet  det  taabelige  i at  tro  paa  Gud,  vilde  staa  i øjeblikke- 
lig Fare  for  at  blive  jævnet  med  Jorden  af  Folk,  hvis  Tænke- 
og  Handlemaade  ellers  er  ganske  fjernt  fra  Vold  og  Lovløshed. 
Dette  er  et  kristent  Land,  og  der  er  Grænser  for,  hvad  det  vil 
taale."  — Skilles  Statsmagt  og  Religionsundervisning  ad  i Eng- 
land, vil  det  i første  Omgang  blive  mere  til  Miskredit  for  Staten 
•end  for  Religionen. 

Men.  maaske  ogsaa  kun  i første  Omgang.  Thi  det  moderne 
Statssamfunds  voksende  Indflydelse  paa  alle  Individers  ydre  og 
indre  Liv  lader  sig  ikke  standse,  og  det  er  da  muligt,  at  den  Tid 
vil  komme,  da  Kirken  (Ordet  taget  i videste  Omfang)  maa  være 
glad,  om  Staten  vil  have  med  den  at  gøre.  Det  er  muligt,  at  de 
Mænd,  der  ved  at  fordre  for  meget  gav  Stødet  til  en  konfes- 
sionsløs Skole,  engang  vil  komme  til  at  fortryde  deres  Iver,  hvis 
•de  faar  at  se,  at  Søndagsskoler  og  Hjemmeundervisning  ikke 
strækker  til,  og  komme  til  at  længes  mod  den  vragede  „simple 
Bibelundervisning."  At  Fremtiden  vil  give  dennes  Talsmænd  Ret 
som  dem,  der  viste  et  sundere  Blik  end  Bisperne  for,  hvad  der 
burde  gøres,  naar  det  gjaldt  om  at  redde,  hvad  reddes  kunde. 
Man  hygger  sig  saa  længe  i en  stivnet  Dogmatisme,  at  man  bli- 
ver ude  af  Stand  til  at  tage  Kampen  op  mod  den  fremrykkende 
Agnosticisme.  Fremtidsproblemet  for  den  engelske  Kultur  har 

den  udmærkede  Nationaløkonom  Schulze-Gaevernitz,  Filosof  af 
Kant’s  og  Carlyle’s  Skole,  opstillet  med  stor  Klarhed  i sit  nye 
Værk  „ Britischer  Imperialismus  und  englischer  Freihandel  zu 
Beginn  des  zwanzigsten  Jahrhundert* : Nationen  lever  i etisk 
Henseende  paa  et  Grundlag,  der  ikke  i Længden  lader  sig  hævde; 
den  fører  „en  Rentiertilværelse,  om  end  den  trækker  Renter  af 
Verdens  rigeste  Arv“.  Opgaven  maa  blive  at  bjærge  den  gamle 
Idealisme,  naar  Dogmestøtterne  styrter  sammen,  og  holde  den 
klar  af  den  truende  Materialisme  og  „Struggle  for  life“-Teori. 

At  foretage  denne  Overgang  med  mindst  mulig  Smerte  og 
Værditab  har  gennem  et  Aarhundrede  været  en  Hjertesag  for 
alle  ledende  frigjorte  Aander  i England.  Matthew  Arnold,  en  Dig- 
ter og  Tænker,  hvis  hele  Liv  var  viet  denne  Opgave,  har  givet 
den  summarisk  Udtryk  i følgende  Linier: 

Say  ye:  „The  spirit  of  man  has  found  new  roads, 

And  we  must  leave  the  old  faith  and  walk  therein?* 

Leave  then  the  Cross  as  ye  have  left  carved  gods, 

But  guard  the  fire  within ! 

Bright  else  and  fast  the  stream  of  life  may  roil, 

And  no  man  may  the  other’s  hurt  behold; 

Yet  each  will  have  one  anguish  — his  own  soul 
Which  perishes  of  cold.1) 

Den  Udviklingens  og  Idealismens  Aand,  der  taler  gennem 
disse  Vers,  har  ikke  sine  ringeste  Talsmænd  blandt  Tilhængere 
af  Regeringsforslaget.  I Kampen  for  den  simple  Bibelundervis- 
ning ligger  der  et  Forsøg,  om  end  kun  et  famlende,  paa  at  finde 
et  aandeligt  Fællesgrundlag,  hvorpaa  en  moderne  Stat  kan  for- 
svare at  samle  sine  Borgere  til  Arbejde  for  Menneskehedens 
højeste  Maal.  Der  vil  næppe  være  nogen  Grund  til  at  lykønske 
den  engelske  Statsmagt,  hvis  den  viser  Kaldet  fra  sig  og  byder 
sin  Skoleungdom  enten  indbyrdes  kæmpende  Katekismer  eller 
den  fuldkomne  Tomhed. 

Paul  Læssøe  Moller. 


*)  Siger  !:  „Menneskeaanden  har  fundet  nye  Veje,  og  vi  maa  forlade  den  gamle  Tro  og  vandre 
paa  dem?“  Forlad  da  Korset,  som  1 forlod  Afgudsbillederne,  men  bevar  Ilden  i Eders  Hjerter!  Thi 
ellers  kan  vel  Livets  Strøm  rinde  klart  og  raskt,  uden  at  nogen  Mand  ser  paa,  at  hans  Næste  lider 
ondt,  men  een  Smerte  vil  ingen  undgaa  — den,  at  hans  egen  Sjæl  fryser  ihjel. 

f yngre  danske  Landskabsmalere  var  Albert  Gott- 
schalk  i visse  Maader  den  mest  begavede.  Ingen 
havde  større  Sikkerhed  i at  udvælge  og  i at  af- 
skære ægte  maleriske  Billedmotiver.  Ingen  havde 
mærkeligere  Evne  til  at  anslaa  Farvetoner,  i hvis 
Samklang  der  baade  var  Finhed  og  Fylde. 

Hans  Styrke  var  Anslaget.  Hans  Svaghed  var  Gennemarbej- 
delsen. Den  voldte  ham  saa  megen  Besvær  og  Fortræd,  at  han 
helst  skubbede  den  fra  sig. 

Ligesom  hans  koloristiske  Talent,  hans  stærke  Temperament, 
hans  Naturfølelse  og  hans  Stemningsmodtagelighed  var  ogsaa 
Sindets  evige  Uro  ham  medfødt.  Han  kunde  se  overmaade  frisk 
ud,  naar  hans  Youngmandsskikkelse  kom  slentrende  med  Hatten 
bag  i Nakken;  de  vejrbidte  Kinder  syntes  strutte  af  Sundhed. 
Men  Blikket  var  sky  og  flakkende.  Snart  var  han  støjende  drenge- 
kaad,  snart  tavs  og  tungsindig,  ofte  skiftede  han  pludselig  Stem- 
ning, næsten  aldrig  var  han  i Ligevægt.  Sygelig  var  hans  Hvile- 
løshed, hans  Selvoptagethed,  hans  Mistro  mod  mange  af  de  Men- 
nesker, der  mente  ham  det  bedst.  Allermest  sygelig  var  hans 
Dødsens  Frygt  for  den  Politispion,  af  hvem  han  stedse  troede 
sig  forfulgt.  Hans  Kunst  viser  tilstrækkelig  klart,  at  denne  stak- 
kels forpinte  Selvplager,  hvis  Særheder  frastødte  mange,  paa 
Bunden  var  en  fin  og  blød  Natur. 

Hans  Kunstneruddannelse  var  mangelfuld.  Han  vidste  selv, 
at  det  skortede  ham  paa  et  elementært  Grundlag,  som  ikke  er 
uvigtigt.  En  Tidlang  gik  han  paa  Krøyers  Skole  for  at  øve  sig  i 
Modeltegning,  hvor  det  løse  og  omtrentlige,  der  ikke  ødelægger 

en  Landskabsskitse,  næsten  forbyder  sig  selv.  Men  naar  Læreren 
kom  for  at  korrigere,  styrtede  Gottschalk  paa  Flugt  i den  vildeste 
Rædsel.  Blot  en  af  hans  Kammerater  lod  Krøyers  Stok  vise  sig 
i Døraabningen,  væltede  han  Stole  og  Staffelier  for  at  komme 
afsted.  Han  lærte  aldrig  at  tegne  Modeller,  ikke  engang  at  lægge 
■Øjne  og  Mund  paa  rette  Plads  i et  Ansigt.  Han  har  malt  ikke 
faa  Portrætstudier.  De  er  alle  rædsomme. 

Som  Landskabsmaler  er  Gottschalk  i nogle  Studier  fra  Gille- 
leje og  Dragør  paavirket  af  Viggo  Johansen,  i et  lille  Billede  fra 
Halland  af  Joachim  Skovgaard.  Den,  der  her  har  haft  størst  Ind- 
flydelse paa  ham,  er  dog  sikkert  nok  en  meget  mindre  frem- 
ragende Kunstner,  hans  Lærer  i Malerkunst.  Ikke  saa  meget 
ved  sine  egne  Billeder,  — skøndt  Billedet  fra  det  gamle  Kalk- 
brænderi maaske  har  en  vis  Undermaling  fra  Bretagne  til  For- 
udsætning, — som  ved  for  sin  Lærling  at  fremsætte  sine  kæt- 
terske Anskuelser  om  den  franske  Landskabskunsts  Fortrin  for 
vor  hjemlige  i Henseende  til  Kompositionernes  Holdning,  Sil- 
houetvirkningernes  Skønhed,  Farvernes  Klang,  Tonernes  Finhed. 
De  talte  derom,  naar  de  fulgtes  sammen  til  Københavns  male- 
riske Udkanter  og  saa  paa  det  Guld  i Barrer,  som  ikke  var 
møntet  ud. 

Til  Gottschalks  Fortvivlelse  tvang  Læreren  ham  til  at  fuld- 
føre et  lille  Nature  morte,  en  „Vanitas",  et  Kranie  over  et  Par 
Bind  af  „Gil  Blas"  med  smukke  røde  Snit.  Eleven  havde  saa 
vanskeligt  ved  at  indse,  at  man  lærer  mere  ved  at  fuldføre  et 
Billede  saa  godt  man  formaar, . — selv  om  det  under  Gennem- 
arbejdelsen forringes,  — end  ved  at  rende  fra  det  paa  Halv- 
vejen. Da  Foraaret  1883  nærmede  sig,  sled  han  dog  hæderligt 
for  at  tilfredsstille  alle  rimelige  Fordringer  til  Gennemførelse  i 
■et  Billede  han  havde  under  Arbejde  ude  ved  Store  Godthaab. 
Læreren  saa  Billedet  med  Beskæmmelse;  Eleven  var  hans  Mester. 

Det  hænger  nu  paa  Kunstforeningens  Udstilling  som  Nr.  12. 

Er  det  Motivet,  der  bringer  Tanken  hen  paa  Købke?  Eller  dra- 
ger den  kun  derhen,  fordi  Opfattelsens  Finhed  er  i Slægt  med  . 
hans?  Det  er  vel  fælles  for  adskillig  udmærket  Kunst,  at  den 
taler  om  den  Undren  og  den  Glæde,  med  hvilken  et  Par  friske 
Øjne  har  fæstet  sig  ved  Skønhed,  som  ingen  ret  har  ænset  før. 
Den  gamle  statelige  hvide  Gaard  bag  d?n  spirende  Hæk,  Ladens 
røde  Tag  bag  Træerne,  den  disige  Luft,  Tonen  over  Markerne 

og  Vejen,  — det  er  alt  saa  fint  og  nydeligt  stemt,  at  der  vanske- 
ligt i nyere  dansk  Malerkunst  — og  ældre  med  — findes  noget 
mere  fuldkomment.  Det  er  et  klassisk  Billede,  et  fremragende 
Værk  i vor  Malerkunst,  et  Billede,  som  burde  være  paa  Galleriet. 

Der  er  paa  Kunstforeningens  Udstilling  mange  andre  smukke 
Ting  fra  Gottschalks  første  Aar.  F.  Eks.  det  lille  Billede,  hvor 
en  Fugl  i et  ensomt  Piletræ  ved  Vejkanten  kvidrer  sin  Velkomst- 
hilsen . til  den  længe  ventede  Skøn  Valborgs  Dag.  Det  hører 
maaske  ikke  til  de  allerbedst  malte,  men  det  viser  jo  særlig 
klart,  at  Maleren  følte  og  drømte  som  en  Poet.  Hans  nærmeste 
Venner  var  ogsaa  Digtere:  Viggo  Stuckenberg,  Johannes  Jørgen- 
sen og  Sophus  Clausen;  — de  to  sidste  har  skrevet  smukt  og 
forstaaende  om  ham  ved  hans  Død.  — Poesien  i Gottschalks 
Billeder  er  yderst  sjældent  de  stærke,  klang-  og  pragtfulde  Stem- 
ningers. Han  finder  den,  hvor  man  mindst  skulde  vente  at  dert 
fæstede  Bo:  ved  frønnede  Plankeværker,  i smeltende  Sne,  ved 
Forstads  Rønner,  i snavsede  Grøfter.  Den  taler  Trøstens  Ord  til 
ham  fra  den  fattigste  Jord.  Han  føler  den  i Luften,  selv  i den 
klamme,  triste,  tunge  graa  Luft,  der  regnes  for  vort  Klimas  værste 
Forbandelse.  Lundbye  har  rigtignok  sagt,  at  vore  Malere  burde 
elske  den.  Men  se,  om  de  gør  det.  Alene  Albert  Gottschalk  har 
ret  forstaaet  at  vise,  hvad  Glæde  denne  Luft  bragte  for  hans 
Øjne  og  hans  Sjæl. 

Ingen  anden  har  saa  godt  forstaaet  den  Fylde  af  landskabe- 
lig Skønhed,  der  findes  ganske  nær  København,  i Valby,  i Ler- 
søen, paa  Utterslev  Mark.  Det  var  ikke,  fordi  at  Motiverne  her 
syntes  ham  for  simple  og  for  faa,  at  han  dreves  afsted  paa  de 
mange  Rejser  til  andre  Byer  og  fjæme  Egne.  Overalt  slog  han 
ned  paa  ypperlige  Motiver,  men  skyndte  sig  i Reglen  fra  dem, 
naar  han  havde  opnoteret  dem  i flotte  Skitser.  Den  Fyrighed, 
Fylde  og  Kraft,  der  udmærker  mange  af  disse  Skitser,  kan  jævn- 
ligt, naar  de  ses  i Privatsamlinger,  selv  mellem  gode  Kunstneres 
gode  Arbejder,  lade  Omgivelserne  synes  mærkeligt  tørre  og  tynde. 
En  lille  Mølle  af  Gottschalk  kan  være  en  meget  farlig  Nabo. 
Han  havde  en  sær  Forkærlighed  for  Møller,  som  om  de  var 
Medskabninger  med  Krav  paa  Sympati. 

Kun  i Ny  og  Næ  opbød  han,  hvad  han  ejede  af  Energi,  for 
at  male  et  Billede  saa  færdigt,  som  han  formaaede.  Den  ydre 
Slotsgaard  ved  Kronborg  (1887)  og  Foraarsbilledet  fra  Glostrup 

(1888)  er  smukke  Billeder,  selv  om  Godthaabsbilledet  er  endnu 
smukkere.  I Novemberbilledet  fra  Nestved  (1891)  svarer  Resul- 
tatet neppe  helt  til  den  anvendte  priselige  Flid  og  Ihærdighed, 
og  hvis  Gottschalk  ikke  selv  havde  sagt,  hvad  et  lille  Billede 


Vllhflj.  1894. 

fra  Dyrehavsbakken  havde  kostet  ham  af  Hjerteblod,  vilde  Bil- 
ledet maaske  ikke  have  røbet  det.  Men  i 1894  lykkedes  det 
ham  at  male  et  virkeligt,  fuldfærdigt  og  fremragende  Billede,  lige 
saa  godt  — eller  i alt  Fald  næsten  lige  saa  godt  — som  det 
gamle  fra  Godthaab,  og  maaske  ejendommligere,  mere  betegnende 
for  den  Kunstner,  der  har  malt  det.  Det  er  Billedet  af  den  døds- 

dømte  Ruin  af  Valhøj,  Konferensraad  Brandis’  gamle  Ejendom, 
hvis  Stuer  Lundbye  og  Frølich  havde  dekoreret.  Billedets  Hold- 
ning er  pragtfuld  og  det  er  udmærket  malt.  Der  er  den  mest 
udsøgte  blide  Harmoni  i alle  dets  blegt  graa  Toner,  gullige  i 
Luftens  Lys,  violetlige  i Tagene,  grønlige  i Skraaningemes  slidte 
Græs.  Hvis  det  nu  kom  op  paa  Kunstforeningens  anden  Udstil- 
ling — den  norske  — mellem  Thaulows  Billeder,  vilde  det  rime- 
ligvis tage  ikke  lidt  af  Glansen  fra  dem.  Og  Thaulow  var  dog 
verdensberømt,  desuden  en  Maler  med  meget  Talent,  Talent 
for  Motivvalg  og  for  Farver,  ligesom  Gottschalk,  hvem  han  var 
uendelig  overlegen  i Fingerfærdighed. 

Ogsaa  senere  har  Gottschalk  malt  smukke  Billeder,  saa  sent 
som  i 1903  den  „Sommerdag  ved  Nivaa",  der  1904  i Dtissel- 
dorf-Udstillingens  danske  Afdeling  hørte  til  det,  som  tog  sig 
allerbedst  ud.  Men  det  blev  tydeligt  nok  stedse  vanskeligere  for 
Gottschalk  at  samle  Resten  af  sin  Energi  til  Forsøg  paa  Gen- 
nemarbejdelsen af  et  Maleri.  Han  jagede  Landet  rundt,  han  rejste 
til  Italien  for  at  søge  Helsebod  for  Sjælesot  og  Hjertevunder. 
Den  romerske  Kampagnes  Ensomhed  og  Stilhed  var  ham  aaben- 
bart  kær.  Skitserne  blev  stedse  løsere,  med  flere  „ Helligdage “, 
grinende  hvide  Pletter  af  udækket  Lærred.  Men  selv  i nogle  af 
de  vildeste  — eller  netop  i nogle  af  de  vildeste  — er  der  Glimt 
af  en  Motivopfattélse,  der  ikke  alene  er  aandfuld  og  fin,  men 
storladen  og.  mægtig. 

I Sommeren  1904  besøgte  han  sit  kære  Helsingør,  hvor  han 
fra  St.  Olai  Kirketaarn  malte  Udsigten  over  det  grønne  Spir  og 
Byens  røde  Tage  til  det  blaa  Sund  og  Skybankerne,  der  hæver 
sig  over  den  svenske  Kyst.  Hvilket  vidunderligt  Maleri,  om  hans 
nervøse  og  febrilske  Haand  blot  havde  evnet  at  male  det,  som 
han  saa  det.  Fra  samme  Tid  er  en  Skitse  af  Kronborg,  set,  som 
ingen  anden  har  set  det.  Borgen  løfter  sig  i fantastisk  Vælde  og 
Majestæt  over  Voldens  forblæste  Trær  op  mellem  Himlens  uro- 
ligt drivende  Skyer,  medens  det  milde  Skær  af  dalende  Sol,  der 
er  ved  at  flygte  fra  Voldens  Skraaning,  endnu  lyser  vemodigt 
paa  et  Par  Gavle  og  det  store  Taarn.  Hvad  Skitsen  lader  ane, 
er  kun  som  en  Drøm  om  et  uforligneligt,  enestaaende  Mester- 
værk, et  Monumentalværk,  Gottschalk  ikke  fik  malt  og  ingen- 
sinde vilde  have  magtet  at  male. 

Alt,  hvad  han  har  malt,. er  Skitser  eller  Studier;  undertiden 

gennemførte  han  Studierne  som  Billeder,  men  han  har  end  ikke 
gjort  noget  Forsøg  paa  at  male  et  Landskabsbillede  hjemme 
uden  at  staa  Ansigt  til  Naturen.  Han  brød  sig  ikke  stort  om 
Publikum,  og  Publikum  brød  sig  heller  ikke  stort  om  ham. 
Hans  Arbejder  vakte  størst  Interesse  hos  Kunstnerne  og  der  vil 
han  vedblivende  finde  Venner.  Han  malte  kun  i Følge  en  Natur- 
drift, ikke  for  at  vinde  Ære  eller  Penge;  Billederne  kom  i Reg- 
len paa  Udstillingerne  mod  hans  Villie  og  han  gjorde  undertiden 
fortvivlede  Forsøg  paa  at  tage  dem  ned  derfra;  Penges  Værd 
forstod  han  ikke,  han  fraraadede  indstændigt  Folk  Købet  af  sine 
Billeder.  Han  døde  ung,  efter  en  smertefuld  Sygdom,  under  hvil- 
kan han  for  første  Gang  lærte  Taalmod  at  kende  og  fik  Fred  i 
sit  Sind.  Men  det  er  et  Spørgsmaal,  om  et  længere  Liv  havde 
været  Mennesket  og  Kunstneren  til  Lykke. 

En  Kunsthistoriker,  der  havde  kendt  ham  godt  og  skattet 
hans  Billeder,  spurgte  mig  forundret,  da  Begravelsen  blev  aver- 
teret: „Var  Gottschalk  Jøde?“  Heller  ikke  jeg  er  skarpsindig; 
nok  til  at  finde  Præg  af  hans  Afstamning  i Karakteren  af  hans- 
Kunst  eller  hans  Væsen.  Det  skulde  da  være  i en  vis  Mangel 
paa  koldt  Vand  i Blodet.  En  Salme  som  „Lær  mig,  o Skov,  at 
visne  glad"  vilde  i hvert  Fald  ikke  have  passet  ved  Begravelsen. 
Ikke  som  de  Afskedsord,  der  blev  sungne  til  Albert  Gottschalk: 
„Fred  med  dit  Støv,  udløste  Sjæl!"  Karl  Madsen. 


Stubmølle  fra  Køge.  1895. 

an  læser  „Inger"  med  den  samme  anspændte, 
vagtsomme  og  dybe  Optagethed  som  Jakob  Knud- 
sens  tidligere  Bøger  fra  før  Eksperimenterne 
(Jomfru  Maria",  „For  Livets  Skyld").  Den  er 
ikke  paa  Højde  med  hans  bedste,  heller  ikke 
med  „Afklaring"  trods  dennes  betydelige  kunst- 
neriske Mangler,  men  alligevel  vejer  den  til  i Sindet  med  den 
tunge  Lødighed,  der  er  Særkendet  for  Jakob  Knudsens  gode 
Kunst.  Det  er  først  langt  hen  imod  Slutningen,  at  Teoriernes 
Paastaaelighed  river  os  ud  af  den  frugtbare  Stemning,  vi  er 
bleven  sat  i ved  at  leve  med  i et  ejendommeligt  og  intensivt 
sjæleligt  Liv. 

Det  vilde  være  vanskeligt  at  pege  paa  nogen  anden  dansk 
Forfatter,  der  kunde  skrive  en  Scene  som  den  første  i Bogen. 
Vi  kommer  ind  i den,  den  „sker"  for  os  og  om  os  med  en 
naturlig  Selvfølgelighed,  der  ikke  — før  bagefter  — giver  os 
Tid  til  at  tænke  over,  med  hvilke  Midler,  med  hvilken  Kunst 
vi  er  blevet  fanget.  Det  er  en  livfuld  Anskuelighed,  som  kun 
Fortællingens  Mestre  besidder  den.  Forskellene  mellem  Børnene 
indbyrdes,  Modsætningen  mellem  Aanden  sønden  og  norden  for 
Grænsen,  Børnenes  Leg  og  den  Alvor,  der  spejler  sig  i den, 
alt  er  givet  fint,  indtagende  og  fængslende. 

Det  kunde  have  været  en  værdig  Indgang  til  en  ypperlig  Bog; 
nu  staar  det  som  en  ypperlig  Indledning  til  et  Værk,  hvor  Me- 
sterens Haand  aldrig  helt  savnes. 

Ser  man  rent  bort  fra  Tendensen,  er  „Inger"  en  Fortælling 

om  en  ung,  attraaværdig,  naturlig  og  uskyldig  Kvinde,  der 
elskes  af  to  unge,  uskyldige,  men  hverken  naturlige  eller  ufor- 
dærvede unge  Mænd,  dertil  har  de  begge  spist  for  meget  af 
„Træet  paa  godt  og  ondt “.  Den  ene,  Mogens,  er  endogsaa  syg 
til  sin  Sjæls  Inderste  af  moralsk  Forgiftning.  I det  hele  taget  — 
ingen  af  Jakob  Knudsens  Personer  bærer  Moralen  let  og  frit  — 
elegant.  Der  er  over  dem  alle  noget  spændt  — noget  tvunget 
eller  indespærret.  Kun  enkelte  Kvindeskikkelser  danner  en  Und- 
tagelse ved  i deres  fuldkomne  Uberørthed  at  staa  helt  udenfor. 
Saaledes  Grevinden  i „Den  gamle  Præst“,  maaske  ogsaa  Fru 
Westergaard  i „Et  Gensyn"  og  nu  Inger. 

Inger  staar  som  den  skønne  og  sunde  Natur  over  for  de  to 
Mænd,  der  begge  elsker  hende.  Hun  drages  til  Ditlev  for  hans 
Godheds  Skyld,  af  hans  varme,  dagklare  Sind,  men  hun  kan 
ikke  rigtig  værge  sig  mod  den  Magt,  Mogens  har  over  hende. 
Striden  i hans  Sind,  hans  ubændige  Krav  og  hans  Svaghed, 
naar  han  falder  sammen,  suger  hende  til  sig  og  gør  hende  svim- 
mel. Hun  maa  være  færdig  med  ham,  inden  hun  kan  blive  fri 
for  ham.  Først  efter  at  være  blevet  gift  med  ham  faar  hun  -sin 
Modstandskraft,  sin  Vilje  tilbage  og  kan  gaa  til  den,  hun  elsker. 

Inger  er  sikkert  tænkt  større  og  fastere  af  Omrids,  end  hun 
virker  paa  Læseren.  Man  har  en  usikker  Dobbeltfølelse  over  for 
hende;  thi  hun  synes  paa  den  ene  Side  saa  lidet  sædvanlig,  at 
man  knap  helt  tror  paa  hende,  og  saa  føler  man  netop  derfor 
Forfatterens  Optagethed  af  hende  som  et  Bevis  paa  hendes 
Eksistens.  Naar  man  altsaa  — uden  ligefrem  at  betvivle,  hendes 
Mulighed,  naar  Spørgsmaalet  stilles  — ikke  tager  hende  som 
ganske  hævet  over  dette  Spørgsmaal,  er  Grunden  vel  nærmest 
den,  at  hun  staar  saa  isoleret  blandt  sine  Omgivelser.  Der  er 
ingen  Overgange  mellem  hendes  Trang  til  fri  Hengivelse,  hen- 
des Uafhængighed  af  alle  Forskrifter  og  saa  hendes  Omgivelsers 
helt  moralbestemte  og  moralopfyldte  Væsen.  Hvor  meget  de  to 
unge  Mænd  end  fortrylles  af  hendes  friske  Natur,  har  de  dog 
kun  faa  Berøringspunkter  med  den. 

Ogsaa  hendes  videre  Udvikling,  hendes  hurtige  „bøjen  sig" 
for  Folks  Mening,  hendes  pludselige  Forvandling  fra  en  vild 
Fugl  til  en  tam  And  gør  yderligere  sit  til  at  give  hendes  mær- 
kelige kønslige  Frimodighed  et  Præg  af  det  tilfældige,  af  at 

være  en  forbigaaende  Uregelmæssighed  uden  nogen  Indflydelse 
paa  Tingenes  Gang. 

Dertil  kommer,  at  der  mangler  et  Træk  af  sjælelig ' Fornem- 
hed i hendes  Støbning,  noget  som  kunde  hærde  og  give  Form. 
Denne  unge  Pige,  der  kommer  hoppende  ind  paa  Ditlevs  Væ- 
relse i sin  stumpede  Særk  for  at  hengive  sig  til  ham,  og  som 
uden  Indsigelse  finder  sig  i at  blive  vist  tilbage,  er  for  vag  for 
ubestemt  til  at  kunne  faa  Magt  over  Sindet.  Man  ved  ikke  rigtig 
hvad  hun  repræsenterer.  Det  er  Scenen  om  igen  fra  „Gæring*, 
hvor  Rebekka  Woltersien  paa  lignende  Maade  frister  Karl.  Den 
er  i den  nye  Form  blevet  jævnere,  ligesom  mere  dagligdags,  men 
den  har  tabt  i Skønhed  og  Betydning. 

Den  vinder  til  Gengæld  ved  at  blive  sammenstillet  med  Bjørn- 
sons „Mary*.  Denne  Bondepige  i sin  stumpede  Særk  er  dog  at 
foretrække  fremfor  den  overspændte  Bourgeoisidame,  der  efter 
først  omhyggelig  at  have  beregnet  Effekten  præsenterer  sig  selv 
som  en  oplukket  Østers  paa  et  Guldfad. 

Ligesom  Inger  er  de  to  Mænd,  der  bejler  tft  hende.  ^kæbne- 
bundne.  Paa  en  dump,  underjordisk  Maade  fører  de  Kampen 
om  hende.  De  skubbes  om  hende,  uden  at  der  bliver  sagt  et 
Ord  om  det,  der  er  dem  imellem  — tilsyneladende  medens  de 
er  optaget  af  andre  Ting.  Og  dog  følger  den  ene  den  andens 
Bevægelse  med  anende  Skarpblik. 

Men  Ditlev  og  Mogens  staar  lige  saa  lidt  som  Inger  for  os 
med  den  Anskuelighed,  der  udmærker  saa  mange  andre  af  Ja- 
kob Knudsens  Skikkelser:  den  gamle  Præst,  Grev  Trolle,  den 
gamle  Hjarmsted,  Proprietæren  i „Afklaring*  o.  s.  v.  Vi  ser  dem 
Tlæsten  udelukkende  i Forhold  til  deres  specielle  Hjerteanlig- 
gende, men  tre  Mennesker,  der  alle  er  optaget  af  det  samme  og 
som  gensidig  „spejler*  hinanden  er  ikke  betryggende  Garanti 
for  hinandens  Eksistens.  Vi  kører  i Ring  Der  behøvedes  For- 
hold til  andre  Mennesker,  et  Særliv  for  hver  enkelt  for  at  give 
dem  Dybde  og  Omfang  i Rummet. 

I Skildringen  af  disse  tre  Menneskers  Sind  røber  imidlertid 
-Jakob  Knudsen  som  altid  en  fin  og  dyb  Indsigt  — en  Indsigt, 
hvis  tungere,  mere  dyrekøbte  Præg  netop  er  dens  Særmærke. 

* * 

* 

Med  disse  tre  Menneskers  Skæbne  er  Bogen  imidlertid  langt- 
fra udtomt.  Jakob  Knudsen  har  i samme  Omslag  givet  os  to 
Bøger,  der  ikke  nødvendigvis  hører  sammen. 

Først  en  temmelig  bred  og  paa  mange  Punkter  interessant 
og  smuk  Kærlighedshistorie  og  derefter  en  Tendensroman,  hvor 
de  samme  Personer  eller  rettere  Personer  af  samme  Navn  op- 
træder paany  for  at  bevise  en  Doktrin  om  Ægteskabet  som  en 
væsentlig  økonomisk  Institution. 

Hvis  Opgaven  alene  havde  været  denne,  burde  Bogen  være 
begyndt  umiddelbart  før  Konflikten  og  saa  gennem  en  levende 
og  troværdig  Udvikling  have  paavist,  at  det  samfundsøkonomiske 
Hensyn  spillede  en  afgørende  Rolle.  Nu  ser  vi  blot  Mennesker, 
der  ikke  har  Anelse  skabt  om  Jakob  Knudsens  Opfattelse  af 
Ægteskabet,  af  nedarvet  og  tillært  Moral  vende  sig  bort  "fra 
Inger  og  Ditlev,  da  de,  forøvrigt  nødtvungent,  lever  i-  et 
frit  Samliv.  Vi  mærker  intet  til,  at  Inger  møder  økonomiske 
Vanskeligheder,  og  vi  har  blot  Jakob  Knudsens  Ord  for,  at  der 
bag  den  stupide  Indignation,  de  møder,  skjuler  sig  den  nævnte 
økonomiske  Opfattelse  af  Spørgsmaalet  :::: 

I Stedet  for  at  bruge  Grunde  og  Fakta  har  Jakob  Knudserr 
argumenteret  paa  Kvindevis.  Vi  lærer  Ditlev  og  Inger  at  kende, 
det  Millieu,  de  kommer  fra,  hans  stærkt  udviklede  moralske 
Sans  o.  s.  v.,  saaledes  at  vi  muligvis  kan  forstaa,  at  det  maa  gaa 
dem  som  det  gaar,  naar  de  rives  op  af  deres  Jordbund  og  Sam- 
fundet vender  dem  Ryggen,  og  i det  Øjeblik  skal  vi  saa  fanges  * 
og  vort  Samtykke  til  hele  Teoriens  Rigtighed  fralokkes  os.  Saa 
let  gaar  det  nu  imidlertid  ikke. 

Har  Jakob  Knudsen  Ret  i,  at  et  frit  Samliv  er  umoralsk,  fordi 
det  er  en  økonomisk  Uorden,  noget  som  det  nuværende  Sam- 
fund ikke  er  indrettet  paa,  saa  maa  det  vise  sig  derved,  at  det; 
straffer  sig  selv.  Ikke  engang  Samfundets  Dom  er  det  afgørende 

— nej,  det  er  Kendsgerningerne,  der  skal  tale.  Er  det  økono- 
miske det  afgørende,  saa  maatte  det  gaa  galt  selv  om  Samfundet 
kneb  Øjnene  til.  Det  turde  derfor  være  meget  vanskeligt  at 
fremstille  denne  Idé  — dens  Rigtighed  og  Værdi  iøvrigt  ufortalt 

— i digterisk  Form. 

Det  fører  altid  til  vanskelige  Situationer  at  skulle  forsvare  err 
absolut  Paastand  — Virkeligheden  yder  saa  ringe  Støtte  — og 
det  tjener  Jakob  Knudsen  til  Ære,  at  han  ikke  kommer  bedre 

fra  det  En  fin,  jesuitisk  Begavelse  som  Paul  Bourget  har  i sin 
interessante  Roman  „La  Divorce”,  der  forsvarer  en  lige  saa  stejl 
moralsk  Teori,  Ægteskabets  Uopløselighed,  vist,  hvilke  Tilsni- 
gelser, hvilke  subtile,  fordækte  Forvanskninger,  der  er  nødven- 
dige for  at  naa  et  nogenlunde  skuffende  Resultat 

Jakob  Knudsen  har  ikke  formaaet  ved  sin  Kunst  at  skjule 
Vanskelighederne.  Man  er  ikke  helt  sikker  paa,  at  Karaktererne 
vedbliver  at  være  de  samme  — hvad  der  jo  svækker  deres 
Bevisevne  betydeligt,  men  navnlig  er  Repræsentanterne  for  Sam- 
fundets Dom  saa  uheldige,  at  man,  selv  om  man  ikke  benægter 
slige  Menneskers  Ekistens  og  generende  Betydgjng,  vægrer  sig 
ved  at  anerkende  dem  som  Højesteret  i et  Spørgsmaal  som  dette. 

Det  er  dog  ikke  blot  Udviklingens  foreløbige  Resultat,  men 
ogsaa  dens  Væsen,  den  Retning,  i hvilken  den  peger,  der  maa 
tages  i Betragtning.  Jakob  Knudsen  synes  kun  at  have  set  den 
ene  Side  af  dens  Janushovede. 

De,  der  ønsker  sig  større  Frihed  i erotisk  Henseende  og 
mindst  mulig  Indblanding  fra  Samfundets  Side,  de,  der  tager  sig 
denne  Frihed,  er  ikke  mod,  men  med  den  samme  Udvikling, 
der  har  ført  til  den  gængse  Moral.  Det  nuværende  „Ægteskab*1 
er  Resultatet  af  en  Motivforskydning  og  Motivombytning.  I Ste- 
det for  at  være  et  Middel  til  Slægtens  Forplantning  er  det  blevet 
et  Maal  i sig  selv.  Præster  og  Moralister  har  i Aarhundreder 
arbejdet  paa  at  gøre  Ægtefællerne  paa  engang  saa  fordringsfulde 
og  alsidige  som  muligt  I Stedet  for  at  være  Bårne-  og  Kokke- 
pige er  Hustruen  blevet  mange  andre  Ting,  Kammerat,  Ven, 
Luksusdyr,  Medarbejder  o.  s.  v.  Hun  levner  saavidt  muligt  ikke 
Manden  noget  Liv  for  sig  selv.  Hun  deltager  nu  i alle  hans 
Fornøjelser,  har  Meninger  om  hans  Arbejde  o.  s.  v.  Med  andre 
Ord,  de  Felter,  paa  hvilke  de  to  Køn  kan  mødes,  og  de  Anled- 
ninger, i hvilke  de  kan  skilles,  er  i samme  Grad  blevet  talrigere. 
Det  er  blevet  saa  uhyre  meget  nemmere  at  komme  i Forhold 
til  en  Kvinde  og  meget  vanskeligere  at  bære  over  med  hendes 
Mangler.  En  gnaven  Kokkepige,  der  laver  god  Mad,  kan  man 
holde  ud  med  i mange  Aar,  en  dum  Kvinde  kan  føde  og  passe 
ens  Børn  fortræffeligt  og  udvikle  Hjertets  Egenskaber,  der  er 
Guld  værd,  men  en  dum  og  gnaven  Selskabssøster,  en  grim  og 
taktløs  Kammerat  er  det  vanskeligere  at  finde  sig  i. 

Man  kan  ikke  lukke  Øjnene  for,  at  Samliv  mellem  en  Mand 

og  en  Kvinde  kan  opstaa  og  afhænge  af  tusinde  Grunde,  der 
ikke  i og  for  sig  har  noget  med  de  solide  gamle  — Bømeavl 
og  Husførelse  — at  bestille,  og  at  dette  netop  er  Resultatet  af 
den  Ægteskabets  „Højnen",  for  hvilke  alle  har  været  ivrige.  Den 
monogame  Udvikling  har,  samtidig  med  at  den  har  skærpet 
Fordringerne  og  forfinet  Smagen,  gjort  det  lykkelige  monogame 
Ægteskab  til  en  Mulighed  blandt  tusinde.  Udviklingen  er  som 
altid  gaaet  samtidig  i flere  Retninger. 

Man  har  gjort  Ægteskabet  fra  at  være  nogle  faa  Ting  til  at 
være  tusinde  Ting,  og  det  er  ikke  let  at  se,  hvorledes  man  vil 
kunne  forbyde^Mennesker  at  gribe  til,  naar  de  finder  nogle  af 
disse  Ting  og  omvendt  at  skilles  paa  Grund  af,  at  andre  mang- 
ler — som  det  viser  sig  lige  saa  magtpaaliggende  for  dem  at 
have  i deres  Samliv.  Eller  skulde  de  vente,  til  de  fandt  alle 
tusinde  Ting  samlet?  Saa  gik  det  vist  først  for  Alvor  ud  over 
Slægtens  Forplantning. 

Man  kan  sige,  at  alle  disse  Ting,  fælles  Interesser,  Karakter- 
ejendpmmeligheder  o.  s.  v.  skulle  betragtes  som  sekundære  i 
Forhold  til  de  vigtigste:  Børnene  og  Huset. 

I de  velhavende  Klasser  vil  disse  Pligter  allerede  nu  ikke 
melde  sig  med  synderlig  Vægt  og  derfor  ogsaa  vanskeligt  føles 
afgørende  som  Tyngdepunktet.  Og  i den  moderne  Kvindebevægelse 
har  en  saadan  Synsmaade  i hvert  Fald  en  naturlig  Fjende,  om 
det  end  næppe  staar  ret  mange  klart.  Kvinder,  hvis  Interesse 
og  Virksomhed  breder  sig  over  alle  Omraader,  vil  hverken  selv 
føle  sig  eller  af  Manden  føles  knyttet  særlig  til  disse  to  Anlig- 
gender, og  disse  vil  derfor  efterhaanden  gaa  mere  i Plan  med 
Livets  andre  Foreteelser.  Uklarheden  paa  dette  Omraade  er  blot 
et  blandt  mange  Vidnesbyrd  om,  hvor  lidet  man  gør  sig  klart, 
hvilke  Følger  der  vil  udspringe  fra  Udviklingens  forskellige 
spontane  Begyndelser,  og  hvorledes  de  vil  krydse  hverandre. 

Kvinder,  der  er  mindre  udelukkende  kønsbestemte,  som  kan 
anbringes  i flere  Forhold,  se  Livet  under  flere  Synsvinkler,  ud- 
nytte det  paa  forskellig  Maade,  vil  selvfølgelig  tillade  større  Be- 
vægelighed i Ægteskaberne  og  naturligvis  ogsaa  give  mere  An- 
ledning til  „Bevægelser".  Det  er  muligt,  at  de  vil  „højne"  Ægte- 
skabet, men  det  er  ikke  derfor  givet,  at  de  vil  fæstne  det. 

Men  naar  man  — samtidig  med,  at  man  arbejder  henimod 
et  Resultat,  søger  at  hæmme  den  samme  Udvikling  ved  at 

klamre  sig  til  ældre  og  snævrere  Anskuelser  og  Livsformer,  saa 
begaar  man  en  farlig  Inkonsekvens  og  en  Uretfærdighed,  der 
ikke  vil  komme  til  at  ramme  de  daarligste.  Netop  ud  fra  Aner- 
kendelsen af  det  monogame  livsvarige  Ægteskab  som  den  mest 
harmoniske  og  sunde  Lykke  kan  de  ubestandige  Ægteskaber 
eller  Forbindelser  med  Rette  vende  sig  imod  den  gængse  mo- 
ralske Synsmaade;  thi  hvorfor  skal  de  mindre  heldige  tilmed 
straffes  ved  en  Tvang,  der  ikke  er  nogen  Tvang  for  de  hel- 
dige. Og  navnlig  da  de  med  Rette  kan  pege  paa  sig  selv  som 
de  Trin,  der  fører  op  til  de  andres  straalende  Højde. 

Ægteskabet  i dets  nuværende  Form  er  et  uretfærdigt  Aag  — 
uretfærdigt  i Forhold  til  sin  egen  Idé  og  den  Udvikling,  den 
har  medført.  Fra  at  være  bestemt  af  ydre  Forhold:  Formue, 
Slægt  o.  lign.  er  Ægteskabet  — takket  være  den  af  alle  anerkendte 
moralske  Udvikling  — mere  og  mere  bleven  en  Samvittigheds- 
sag og  intet  vil  nu  kunne  standse  Menneskene  i deres  Krav 
om  Selvjustits  paa  dette  Omraade.  Hvis  Samfundet  afhænger 
af  de  gamle  Formers  Opretholdelse,  vil  det  gaa  til  Grunde.  In- 
dividet lader  sig  næppe  standse  af  Hensyn  — det  kan  ikke  lade 
sig  standse.  Men  er  det  ikke  mere  end  tvivlsomt,  om  en  større 
Frihed  paa  det  erotiske  Omraade  i og  for  sig  behøver  at  være 
en  Fare  for  Staten.  Man  kan  uden  Vanskelighed  tænke  sig  saa- 
danne  Ændringer  i økonomiske  Forhold  og  moralske  Anskuel- 
ser, at  der  vilde  indtræde  en  ny  Ligevægtstilstand,  der  kunde 
være  lige  saa  gunstig  for  Folkets  Trivsel,  give  en  lige  saa  stor 
Fødselprocent  og  en  ligesaa  god  Opdragelse. 

Den  større  Frihed  vilde  næppe  blive  benyttet  saaledes,  som 
man  nu  uvilkaarligt  tænker  sig  det;  thi  Forholdene  har  deres 
egen  bindende  Magt.  Naar  Skilsmissen  var  lettere,  vilde  ganske 
naturligt  flere  leve  nærmere  sammen,  som  nu  kun  har  Elskovs- 
møderne tilfælles.  Samværet,  Vanen,  fælles  Interesser  vilde  slynge 
deres  Baand  om  dem  og  gøre  det  til  en  alvorlig  Sag  for  dem  at 
skilles.  Men  dernæst  vilde  heller  ikke  Samfundets  Dom  for- 
svinde. Den  vilde  blot  forandres,  uddybes  og  forfines.  Der  vilde 
blive  lagt  større  Vægt  paa  de  to  Personers  gensidige  Behand- 
ling af  hinanden.  Ikke  Skilsmissen  vilde  blive  straffet,  men 
Ukærligheden,  Ufinheden  og  Usandheden. 

Udviklingen  kan  ikke,  saaledes  som  Jakob  Knudsen  kråever 
det,  standse  Fremrykningen  paa  alle  andre  Punkter,  indtil  f.  Eks. 

de  økonomiske  Betingelser  er  skaffet  til  Veje.  Den  sker  sam- 
tidig og  spontant  fra  flere  Punkter,  og  heri  ligger  ganske  rigtig 
Faren  for,  at  de  forskellige  Bevægelser  gaar  fejl  af  hinanden,  og 
at  nogle  kommer  for  tidligt  og  derved  ødelægger  hele  Planen. 
Det  er,  hvad  man  har  set  gentagne  Gange  i Historien. 

Naar  Kulturen  efterhaanden  som  den  spalter  sig  i en  stedse 
større  Mangfoldighed  saa  let  slaar  over  i en  Selvtilintetgørelse, 
da  har  en  saadan  Kulturnihilisme  sikkert  ikke  sin  Grund  i no- 
gen Nødvendighed,  men  kun  i en  skæbnesvanger  faktisk  Be- 
grænsning af  de  menneskelige  Evner.  Der  kommer  nemlig  let 
et  Øjeblik,  hvor  Faktorerne  bliver  saa  mange,  at  vi  ikke  kan 
holde  dem  sammen  i Bevidstheden,  hvor  Udviklingen  har  saa 
mange  Jærn  i Ilden,  at  vi  ikke  kan  passe  dem  alle. 

Et  saadant  kritisk  Øjeblik  indfinder  sig,  naar  en  Morallov  spræn- 
ges af  sit  Indhold,  og  man  saa  i Stedet  for  at  se  sig  om  efter 
en  rummeligere  Tønde  forsøger  at  gøre  Baandene  solidere  om 
den  gamle.  Det  gælder  netop  da  om  indtil  det  yderste  at  fast- 
holde Troen  paa,  at  der  findes  stedse  mere  omfattende  Formler, 
stedse  højere  Pligter,  hvor  mange  der  end  allerede  ligger  kas- 
serede som  ubrugelige. 

Udviklingen  henimod  en  større  Frihed  er  i hvert  Fald  ikke 
til  at  standse  — Spørgsmaalet  bliver  saa,  hvorledes  den  skal 
fortolkes,  som  Tøjlesløshed  eller  som  nyt  Ansvar.  Den,  der  paa 
Forhaand  stempler  den  som  umoralsk,  arbejder  den  første  Opfat- 
telse i Hænde. 

Jakob  Knudsens  egen  Stilling  til  Spørgsmaalet  — hans  fulde 
Anerkendelse  af  de  to  Parters  Suverænitet  i og  for  sig  — og  Be- 
svarelserne i den  Enquete,  som  hans  Artikel  om  Gorki  frem- 
kaldte, er  Beviser  for,  hvor  langt  vi  allerede  er  naaet;  thi  hvor 
stor  eller  lille  Vægt  man  vil  tillægge  det  Skrabud  for  den  frie 
Kærligheds  etiske  Berettigelse,  hvormed  Svarene  i Reglen  ind- 
lededes, saa  beviser  det  dog  saa  meget,  at  det  ikke  længere 
hører  til  god  Tone  at  stille  sig  stejlt  afvisende,  og  saa  er  Resten 
egentlig  kun  et  Tidsspørgsmaal. 

* * 

* 

Jakob  Knudsens  Stilling  til  Ægteskabet  er  et  ejendommeligt 
Udslag  af  den  Dualisme,  der  er  den  frugtbare  Uro  i hans  Sind. 
Paa  den  ene  Side  hans  Sans  for  de  dybe  betydningsfulde  Fore- 

teelser  i Sjælen,  helt  ind,  hvor  de  fortoner  sig  i dunkle  For- 
nemmelser og  Mystik,  og  paa  den  anden  Side  hans  Behov  af 
Sikkerhed,  af  noget,  som  staar  fast,  noget  som  den  Enkeltes 
Tykke  ikke  kan  rokke.  Hvor  disse  to  Sider  gaar  sammen,  af- 
føder de  det  dybeste  i hans  Digtning,  hans  Evne  til  at  forstaa 
og  vurdere  sjælelig  Virkelighed,  bagved  og  i Modsætning  til  de 
blot  forbigaaende  Ideer  og  Stemninger.  Men  naar  hans  Jagen 
efter  „Sikkerhed  for  enhver  Pris”  gaar  paa  egen  Haand,  kan 
den  føre  ham  til  de  brutale  Afgørelser,  til  de  helt  udvendige 
„ Politiforholdsregler". 

Et  talende  Bevis  paa,  hvorledes  hans  psykologiske  Finsans 
lider  derujider,  er  f.  Eks.  „Guds  Solskin",  der  beskrives  saa 
smukt  og  fint,  og  som  saa  pludselig  viser  sig  at  være  afhængig 
af  visse  hygiejniske  Kundskaber  („saasnart  Du  ved  fuld  Besked, 
saa  vil  Guds  Solskin  aldrig  tillade  Dig  at  gaa  paa  de  Veje,  Løs- 
agtighedens Veje").  Jakob  Knudsen  synes  ikke  at  betænke,  at 
„Solskinnet",  den  indre  Billigelse,  er  ganske  overflødig,  hvis  det 
er  de  praktiske  Følger,  der  gør  Udslaget. 

Afstanden  og  Modsætningen  mellem  de  to  Poler  kan  un- 
dertiden blive  saa  stor,  at  man  maa  undre  sig  over  at  finde  dem 
inden  for  samme  Personlighed. 

Det  er  den  samme  Mand,  der  har  det  fineste  Blik  for,  hvor- 
ledes Øvrighedens  Overgreb  og  Uretfærdigheder  sønden  for 
Grænsen  tjener  til  at  gøre  Menneskene  uafhængige,  frie  og  na- 
turlige, og  som  nødigt  ser  Menigheden  synke  ned  til  at  blive 
„aandeligt  magtesløse  Moral-Instituter",  der  selv  vil  være  med 
til  at  gøre  Samfundet  til  en  moralsk  Tvangsanstalt. 

I Anledning  af  en  Mand,  der  er  forfalden  til  Drik,  skildrer 
Jakob  Knudsen  Forældrenes  fine  og  retfærdige  Maade  at  se  Sa- 
gen paa:  „Naar  de  meddelte  bestemte  Træk  fra  Hans’s  mange 
Tilbagefald,  kom  der  stadig  Harme  i deres  Stemmer;  men  saa- 
snart de  omtalte  Tilstanden  i det  hele,  faldt  deres  Stemmeklang 
til  Ro  som  over  for  en  Ulykke,  en  Sygdom.  Ditlev  kunde  godt 
lide  denne  deres  halv  ubevidste  Opfattelse  — som  den  kom 
frem  i selve  Fortællemaaden  — fordi  den  syntes  ham  saa  vir- 
kelig, lige  saa  blandet  som  Virkeligheden,  med  de  samme  jævne 
og  fine  Overgange  i “ 

Skulde  noget  lignende  ikke  gælde  med  Hensyn  til  Ægte- 
skabet. Man  kan  se  de  enkelte  Tilfælde  af  frie  Forbindelser 

som  Ansvarsløshed,  som  Løsagtighed,  som  Letsindighed  — alt 
eftersom  man  har  Lyst  og  Indsigt  til,  men  Tilstanden  i det 
hele  bliver  man  vist  nødt  at  betragte  som  en  Udvikling,  som  det 
er  klogere  at  forstaa  og  lede  end  at  overlade  til  dem,  der  kun 
vil  misbruge  den. 

Ogsaa  de  bratte  Afgørelser  som  f.  Eks.  Mogens’  Selvmord 
strider  imod  de  jævne  og  frie  Overgange,  der  er  Virkelighedens 
Særkende. 

Ligesom  der  i Jakob  Knudsens  Sans  for  det  „gediegne", 
for  „Arvegodset"  og  i hans  Friheds-  og  Selvraadighedsfølelse  er 
noget  i Sandhed  adeligt,  saaledes  nærmer  han  sig  i sin  „Bog- 
stavelighed" til  Almuens  Tænkesæt. 

Imidlertid  — Aanden  levendegør  og  Bogstaven  ihjelslaar,  og. 
den,  der  vil  kunne  blive  dræbt,  er  Digteren.  Han  vil  sikkert  trives 
bedst  i Selskab  med  Adelsmanden,  Sjælekenderen  og  Mystikeren. 

Harald  Nielsen. 

DEBATTEN  OM  TOLDLOVEN 

FRA  TILHØRERLOGEN 


n Forhandling  som  Folketingets  om  Toldloven  skal 
høres,  ikke  læses  om. 

En  af  Højres  Talere  benyttede  i sine  indledende 
Ord  et  Udtryk,  der  blev  grebet  og  taget  op  atter 
og  atter:  Udløsning  af  Spænding.  Toldlovsdebatten 
var  helt  igennem  Udløsning  af  Spænding;  den  føl- 
tes saadan  af  baade  Tinget  og  Tilhørerlogen.  Adressedebattens  Stiv- 
hed, Finanslovsdebattens  sløve  Saglighed  havde  opsamlet  og  inde- 
klemt Elektricitet,  som  nu  knitrende  udlod  sig.  Nu  og  da  sattes 
Tommelfingeren  ganske  brutalt  til  Leydnerflasken,  og  saa  sprut- 
tede Gnisterne  med  „Toldforlig",  „Skænsel",  „Uklogskab",  „Græm- 
melse" ; et  Par  enkelte  Gange  brød  det  ud  i lys  Lue  og  „den  kon- 
servative Samling"  nævnedes  af  hvert  af  Partierne,  — fremsattes 
som  Beskyldning,  tilbagevistes  som  Mistænkeliggørelse,  erkendtes 
som  Maal,  stempledes  som  Vrøvl  i smaa  hidsige  Sammenstød  — ; 
men  hvad  enten  Finansministeren  kærtegnede  Neergaards  Værdi- 
told, snerrede  af  Rørdam  eller  komplimenterende  bekæmpede 
Reventlow;  hvad  saa  sagligt  var  paa  Tale,  — Sukker,  Tobak 
eller  Laks,  — altid  endte  det  med,  at  Spænding  udløstes  i korte, 
lyse  Funker.  Og  netop  fordi  kun  Øren-  og  Øjenvidner  kan  føle 
denne  Dirren  i Luften,  som  elektrisk  Spænding  medfører,  mens 
Rigsdagstidenden  altid  bliver  Kolonner  af  Ord  uden  Perspektiv 
— netop  derfor  vil  allerede  Nutidens  Læsere  (hvor  meget  mere 
Fremtidens  Historikere)  faa  et  fordrejet  Indtryk  af  Toldlovsde- 
batten i 1906.  De  kan  ikke  læse  sig  officielt  til,  hvad  der  var 

Taktik  og  hvad  der  i Virkeligheden  var  Told.  Lad  os  først  udskille 
det  taktiske.  Finansministeren  fremlægger  ikke  Principer,  men  et 
Lovforslag,  som  Venstre  og  Højre  skal  kunne  samles  om  — andet 
gider  han  ikke  forelægge,  siger  han  selv.  Derfor  indfører  han 
ikke  Værditold,  men  søger  gennem  Vægttolden  at  ramme  Vær- 
dien nogenledes  ved  at  adskille  Varerne  indenfor  hver  Vare- 
gruppe. Derfor  frigør  han  ikke  de  store  Forbrugsartikler,  men 
omlægger  Tolden  delvis  — afskaffer  den  her  (Petroleum,  Kul), 
nedsætter  den  hist  (Kaffe,  Ris),  forhøjer  den  dér  (Frugt)  og  smæk- 
ker grundigt  paa  ét  Sted  (Tobak).  Derfor  hugger  han  ikke  ind 
paa  Industriens  Beskyttelse  efter  en  bestemt  Plan,  men  sætter 
Fingeren  haardt  paa  to  Industrier  (Papir,  Sukker),  lister  ellers 
lempeligt  lidt  af  Beskyttelsens  Topmaal  og  giver  Industrien  til 
Gengæld  Toldfrihed  for  Raastofferne;  Tekstilen  gaar  ret  hel- 
skindet ud  af  Dravaten.  Derfor  tager  han  ikke  Kompensation  for 
Indtægtsnedgangen  i direkte  Skatter  alene,  men  benytter  dels 
Toldomlægningen,  dels  en  ny  indirekte  Skat  (Vin-stempelskat), 
dels  en  direkte  Skat  (Arveafgift).  Men  idet  saaledes  denne  Til- 
hænger af  Værditold,  Frihandel  og  direkte  Skatter  berøver  sig 
selv  Fryden  ved  en  Vikingesejlads  i Principemes  Vingesnekke, 
haaber  han  paa,  at  hans  teknisk  fortrinligt  byggede,  med  Kroner 
og  Øre,  Meter,  Liter  og  Kilo  moderne  udstyrede  Motorpram 
skal  føre  de  ubestridelige  Fremskridt,  den  indeholder,  ind  i en 
Havn,  mens  Princip-skuderne  ligger  strandede  Side  om  Side. 
Havnen  hedder  — en  Toldlov. 

Finansministerens  taktiske  Opgave  var  altsaa  at  faa  sit  Told- 
forslag anerkendt  som  det  eneste  gennemførlige,  ved  at  kile  sig 
ind  mellem  de  radikale  og  Socialdemokraterne  med  „Industri- 
Beskyttelsen",  som  de  radikale  afgjort  fordrer  kraftigt  reduceret, 
mens  Socialdemokraterne  bindes  af  Hensyn  til  Arbejdslønnen; 
ved  at  fremstille  Radikalismens  Krav  som  Fraser,  den  selv  var 
løbet  fra  1897 — 1900  under  Kompromisforhandlingen  dengang; 
ved  at  drive  Højre  til  Limpinden  men  samtidigt  passe,  at  han 
ikke  fik  de  moderate  til  venstre  for  sig.  Dertil  kom  — uventet 
for  ham,  synes  det  — Overvindelse  af  en  vis  skuffet  Gnavenhed 
indenfor  hans  eget  Parti,  som  hverken  fandt  Finanstolden ' eller 
Beskyttelsen  tilstrækkelig  beklippet  og  savnede  Værditolden.  Til 
denne  taktiske  Kæmpeopgave  havde  han  kun  sig  selv  at  stole 
paa  — thi  Regeringspartiets  taktiske  Evne  er  lammet  baade  ved,  at 

dets  Taktikere  nu  er  Ministre  og  ved  Vælgernes  Mistænksomhed. 
Kun  til  Hakkeri  paa  Radikalisme  og  Socialisme  driver  Partiet  det. 

Finansministeren  anvendte  to  Slags  Midler:  sin  særlige  Form 
for  Veltalenhed,  og  den  ham  egne  Pludselighed  i afvekslende  at 
give  efter  og  saa  med  et  Ryk  at  staa  fast.  Det  blev  gjort  med 
en  Dygtighed,  som  rent  artistisk  er  Beundring  værd.  Finans- 
ministerens Talekunst  er  ikke  forfinet  Kunst,  — men  den  virker, 
fordi  den  er  nøje  afpasset  efter  Manden.  Organet  er  lidet  bøje- 
ligt — kun  en  vis  Art  hidsig  Patos,  som  svarer  til  hans  Nerver, 
klæder  Stemmen  ganske  godt.  Snart  spids,  snart  godlidende,  snart 
doterende  samler  han  i Samtalestil  efterhaanden  sine  Bemærk- 
ninger til  et  Knippe  omkring  hver  enkelt  Genstand,  han  be- 
handler,— og  umærkelig  forbereder  han  Gangen  henimod  Maalet: 
at  afslutte  Perioden  med  stærke,  huggende  Ord,  der  synes  at  til- 
bagetrænge endnu  større  Voldsomhed  end  de  udtrykker;  Papiret 
i den  udstrakte  Arm  er  Hammer,  og  al  Patos,  hans  spinkle  Skik- 
kelse kan  bære,  udfoldes:  helst  Krænkelse  over  Mistænkelig- 
gørelse, medfølende  Skildring  af  Smaafolks  Kaar  under  rigelig 
Benyttelse  af  „Hytterne  ude  over  Landet",  Harme  over  Vel- 
standens og  Fedmens  Modsætningsforhold  til  Fattigdom  og  Mager- 
hed. Fire-fem  Gange  i hver  stor  Tale  hæver  han  sig  op  til  denne 
Højde,  hvor  han  ved  sig  Herre  over  Tilhørerne,  og  daler  saa 
ned  til  sin  Hverdagstone  igen.  Selvom  Modstanderen  tror,  at 
hans  Patos  bruges  i taktiske  Øjemed,  — at  han  spiller  forbløf- 
fende dygtigt  paa  sit  hæse  Instrument,  kan  ikke  frakendes  ham; 
og  endog  for  et  veludviklet  Øre  lyder  det,  som  Lidenskabelig- 
heden kommer  indenfra.  Uddybningen  af  Modstandernes  indbyr- 
des Modsætninger  tilstræber  Ministeren  dels  gennem  de  „korte 
Bemærkninger",  dels  ved  pludselig  at  slaa  ned  paa  en  enkelt 
Vending  i en  Modstanders  Tale.  Her  hænder  det  jævnlig,  at  han 
slaar  ved  Siden  af,  omtrent  som  Høgen,  fordi  den  ikke  beregner 
sit  lynsnare  Sæt.  Derimod  er  han  uovertræffelig  til  den  korte 
Replik,  som  deler  Modstanderne. 

Saaledes  tilrettelagt  bød  Situationen  kun  to  af  Partierne  Mu- 
lighed for  taktiske  Modbevægelser.  De  radikale  og  Højre  havde 
intet  taktisk  at  foretage.  De  radikales  Opgave  blev  at  pille  For- 
slaget fra  hinanden  og  sætte  det  de  rene  Venstrestandpunkter  i 
Næsen  som  Peber;  indrømme,  at  man  i 1897 — 1900  vilde  nøjes 
med  mindre,  men  bebrejde  Ministeren,  at  han  begynder  i det 

Kompromis,  hvor  man  sluttede  under  Højres  Regimente,  i Ste- 
det for  at  begynde  i Venstre  og  optage  Forhandlingerne  derfra. 
Højre  havde  at  tale  Industribeskyttelsens  Sag,  en  enkelt  Løs- 
gænger af  den  konservative  Samling  tog  Sukkeret  paa  sin  Part. 

Derimod  havde  Socialdemokraterne  og  de  moderate  vigtige 
taktiske  Manøvrer  at  klare  og  sendte  deres  to  bedste  Taktikere  i 
Ilden.  Borgbjerg  er  nemlig  Taktiker,  hvor  sært  det  end  i manges 
Bevidsthed  lyder  om  denne  vor  eneste  nulevende  Folketribun- 
type,  — hvem  for  Resten  Folketingets  dæmpede  Tone  i Virke- 
ligheden gavner.  Arkitektonisk  og  plastisk  er  hans  Tale  ikke,  og 
for  hyppigt  forfalder  han  til  Vittigheder  som  til  parentetiske  Ind- 
skud, der  skjuler  Foredragets  Linie.  Men  medens  han  tilsyne- 
ladende staar  troværdigt  og  virker  med  sin  episke  Bredde,  sine 
store  Fremtids-vuer,  sine  opmuntrende,  forklarende,  formanende 
Synspunkter,  sine  ofte  mærkværdigt  træffende  Paralleller  — ud- 
vikler han  i Virkeligheden  en  særdeles  sikker  Behændighed.  Der 
er  noget  af  en  Seer  i Borgbjerg;  selv  naar  han  hyller  sig  i Taager, 
hvad  ogsaa  hænder,  gør  han  det  i Ord,  tilsyneladende  lette  og 
ligetil,  men  som  Lygtemænd  fører  de  Modstanderen  lige  ud  i 
Mosen.  Et  af  Debattens  dramatiske  Optrin  skyldtes  denne  Evne; 
ingen  anden  end  han  selv  vidste,  hvor  han  vilde  hen  med  en 
Afbrydelse  (om  Arbejder-Forlig),  Finansministeren  tog  den  op, 
og  efter  en  Række  korte  Bemærkninger  sad  Ministeren  i,  lige 
til  Halsen,  og  vidste  kun  een  Vej  op,  den  lidet  imponerende  at 
„appellere  til  det  høje  Ting,  som  vilde  vide  at  vurdere  . . . o.  s.  v.“ 

Borgbjergs  taktiske  Opgave  var  at  holde  sig  til  venstre  for 
Ministeren,  mens  Finansministeren  vilde  manøvrere  Socialdemo- 
kratiet ind  mellem  sig  og  Højres  Protektionister  og  opstille 
et  Modsætningsforhold  mellem  Arbejderne  og  deres  Rigsdags- 
mænd.  „Det  er  næsten  som  et  lønligt  Haab  hos  Ministeren,* 
sagde  Borgbjerg  rigtigt,  „at  han  kan  kaste  Arbejderne  ind  som 
Værn  for  den  Toldbeskyttelse,  han  meget  vel  indser,  hans  Lov- 
forslag burde  have  angrebet  langt  stærkere  end  det  gør.  Og 
hans  Presse  søger  at  hidse  Arbejderne  mod  os*.  Dygtigt  sekun- 
deret af  een  af  de  nyvalgte  Socialdemokrater  (en  anden  nyvalgt 
havde  ikke  rigtig  lugtet  Lunten),  sindigt  støttet  af  Martin  og 
Sigvald  Olsen,  glattende  over  de  Modsætninger,  der  ikke  helt 
kunde  bortforklares,  paaberaabende  sig  Socialdemokratiets  Kon- 
gresresolutioner, — bragte  Borgbjerg  den  vanskelige  og  lidt  skøre 

Genstand,  som  hedder  Arbejdernes  Frihandelsprincip,  nogenlunde 
velbeholden  ind  i Udvalget,  hvor  Taktiken  afløses  af  mere  reelle 
Overvejelser.  Men  under  den  balancerende  Vandring  fik  han  Tid 
og  Lyst  og  Held  til  ofte  at  gaa  angrebsvis  til  Værks,  lægge  fra 
sig  det,  han  havde  Hænderne  fulde  af  og  skulde  vogte  paa,  og 
klø  løs.  Udmærket  morsomt  gjort,  meget  dygtigt,  og  — Taktik, 
der  af  Logen  beundredes  som  saadan. 

Neergaard  er  Tingets  bedste  Taktiker,  men  ligesaa  nøgternt 
som  Borgbjerg  er  det  visionært.  Monoton,  uden  stærkt  Person- 
ligheds Præg,  aldrig  en  Aandrighed,  endsige  en  Vittighed,  ikke 
et  Skarpskud  hverken  til  Angreb  eller  Forsvar.  Og  dog  har  hver 
Tale  af  ham  været  ny  Terrænvinding  fra  hin  Dag  under  Debatten 
om  et  Tillidsvotum  til  det  ny  Ministerium  af  1905,  hvor  han 
resolut  rykkede  sin  Gruppe  til  venstre  for  Ministeriet  Det  gik 
paa  2 Minutter,  uden  et  stærkt  Ord.  Nu  under  Tolddebatten, 
hvor  denne  Stilling  taktisk  skulde  holdes  fast,  kom  det  tydeligere 
end  nogensinde  frem,  hvorpaa  hans  Taktiks  Væsen  beror.  Han  er 
den  eneste,  som  kender  den  taktiske  Styrke  i at  afgrænse  sin  Val- 
plads: her  og  kun  her  danses  der;  vi  billiger  o.  s.  v.,  men\  vi 
beklager  o.  s.  v.,  men.  Der  er  en  Fald-lem  i hver  af  hans  Taler, 
kun  én,  men  den  Minister,  som  betræder  den,  daler  sagtelig  ned 
med  den,  med  et  Buk  og  en  Kompliment.  Det  er  kunstnerisk 
spændende  — det  eneste  kunstneriske  hos  denne  ukunstneriske 
Folketingsmand,  — fraset  det  artistisk-kildrende  Drilleri,  at  Neer- 
gaard, Føreren  for  den  Venstregruppe,  alle  andre  Grupper  har 
været  enige  om  at  døde  som  forræderisk  Overløbergruppe,  — at 
han  haardnakket  formanende  siger:  „Vi  af  Venstre0,  naar  han 
kritiserer  Regeringspartiet.  Faldlemmen  dennesinde  var  Værdi- 
tolden; „mit  Indtryk  er,  at  Ministerens  Modstand  mod  Værditold 
mere  refererer  hans  Embedsmænds  Betænkeligheder  end  hans 
egen  Uvilje;  og  Embedsmændene  siger  igen,  at  de  næsten  ikke 
•øjner  nogen  Udvej  til  at  gennemføre  den  — der  er  altsaa  dog 
en  Udvej,  som  det  gælder  at  finde."  Den  følgende  Dag  stod 
Ministeren  paa  Lemmen  og  dalede  ned  med  den,  ned  i Værdi- 
tolden, med  et  Buk  og  en  Kompliment.  Enten  kommer  der  ud 
af  Udvalget  mere  Værditold  eller  Ministeren  har  de  moderate  til 
venstre  for  sig.  Der  var  kun  eet  moderat  Rhodos,  men  der 
dansedes  ogsaa. 

Saameget  af  de  tretten  Dages  Forhandlinger  var  Taktik.  En 

anden  Del  var  Teori.  Folketinget  har  faaet  en  Teoretiker,  som 
i sin  store  Lomme  rummer  Bismarck  og  England  og  Japan  og 
den  socialistiske  Stat  og  Truster  og  „den  danske  Nationaløkonomi", 
og  Kapitalens  Overgreb  og  alt  andet  til  Faget  henhørende.  Han 
hedder  Frænckel,  Dr.  phil.,  og  han  henter  det  frem  altsammen 
med  Velbehagelighed  af  den  Lomme  (hvorfra  han  derimod  ikke 
fjerner  Hænderne,  mens  han  taler).  Det  kaldes  at  højne  Tingets 
Niveau  og  tager  lang  Tid  og  driver  desværre  Socialdemokraterne 
ind  i Teoretiseren,  som  de  ellers  i Folketinget  holder  sig  fra. 
Endelig  medgik  nogle  ikke  uinteressante,  men  aldeles  uvedkom- 
mende halve  Timer  med  et  indbyrdes  Højreopgør. 

Resten  var  Told.  Det  fængede  meget  mindre,  men  betød  til 
Gengæld  en  Del  mere  end  Taktiken,  Teorierne  og  Opgøret. 

Paa  eet  Punkt  kapitulerede  Finansministeren  definitivt:  han 
opgav  Frugttolden.  Han  gjorde  det  ikke  uden  Bitterhed,  med 
en  kedelig  Henvisning  til  de  meget  omtalte  „Hytter  ude  over 
Landet",  hvis  snurrende  Kaffekedel  han  havde  gjort  tilstrække- 
lig Brug  af  ellers,  og  gerne  kunde  have  udeladt  ved  denne  Lej- 
lighed; det  var  den  eneste  Gang,  hvor  hans  Patos  skurrede  falsk. 

Paa  et  andet  Punkt  stod  han  urokkelig  fast:  han  vil  have 
Beskyttelsen  paa  Sukkeret  sat  ned,  selvom  det,  foruden  over 
Sukkerfabrikerne,  skulde  gaa  ud  over  Sukkerroedyrkerne;  Sum- 
men, han  nævnede,  nærmer  sig  en  Million  Kroner.  1 Forening  med 
Bortfald  af  hele  Tolden  paa  Petroleum,  Kul  og  Salt,  og  betyde- 
lig Nedsættelse  paa  Kaffe  og  Ris  skulde  dette  være  Gevinsten  for 
„hvert  Hus,  hver  lille  Husholdning  i Landet".  Derimod  er  han 
parat  til  at  forhandle  om  Enkeltheder  i Lovforslaget  om  Suk- 
kerbeskatningen — og  der  fandtes  dem  i Tilhørerlogerne,  som 
(naar  Sukkerfabrikernes  Direktør  ikke  hørte  det)  ret  højlydt 
mente,  at  inden  Enden  vilde  Sukkerfabrikerne,  i dette  det  van- 
skeligste af  alle  vanskelige  tekniske  Spørgsmaal,  være  sikrere 
paa  Gevinst  end  Hytterne,  — trods  Ministre,  Generaltolddirektør 
og  hele  Embedsmandsvisdommen. 

Endnu  et  Sted  stod  Ministeren  fast  under  sin  taktiske  Vigen. 
Han  var  imødekommende  paa  Fiskeboller  og  paa  Svedsker,  gav 
Løfte  om  Forhandling  paa  baade  Galanterivarer  og  Husmandens 
Skovl,  Hakke  og  Spade  o.  s.  v.  Han  betragtede  vel  med  Stolthed 
sine  Kompensationer  for  Nedsættelserne,  fordi  han  dertil  delvis  be- 
nytter direkte  Skatter,  men  var  dog  villig  til  at  drøfte  anden  Kom- 


Digitized  by  L^ooQle 


Debatten  om  Toldloven 


1005 


pensation.  Dog  — mere  end  2 Millioner  ukompenseret  Nedgang 
aarlig  i Statsindtægterne  vilde  han  ikke  gaa  med  til  gennem  Told- 
reformen. Han  vilde  ikke  smide  Pengene  ud  af  Vinduet,  sagde  han. 

Stærkest  Genlyd  i Ting  og  Loger  havde  Finansministeren,  da 
han  i haarde  Ord  bebrejdede  Vinhandlerne,  at  de  for  at  værne 
deres  Portemonnæ  mod  den  nye  Vinskat  paakalder  Udlandets 
Assistance.  Men  om  selve  Vinskattens  Form  var  Uenigheden  stor 

— og  egentlig  var  det  kun  Regeringspartiets  Spiritus-Ordfører, 
som  mente,  den  er  tilfredsstillende  fuldtud  (i  det  hele  synes  Mi- 
nisteriet i denne  nyvalgte  Embedsmand  at  have  faaet  en  ivrig 
Vaabendrager);  der  er  mest  Udsigt  til,  at  Ordføreren  faar  Lov 
til  at  mene  om  igen,  inden  Udvalgsarbejdet  slutter,  idet  væ- 
sentlige Forandringer  vist  gennemføres.  Dog  var  det  politisk 
interessanteste  ved  hele  denne  Vinskatforhandling  ubetinget  Bræn- 
devinsskatten, som  ikke  er  foreslaaet  Det  gav  et  Hop  i Folke- 
tinget, hver  Gang  Snapsen  nævnedes;  i intet  andet  Spørgsmaal, 
Forsvarssagen  medregnet,  ligger  der  saa  mange  troskyldige  Løfter 
og  binder  som  i Spiritusbeskatningen;  Ministeren  slider  i Læn- 
ken, nogle  Folketingsmænd  snor  sig,  andre  holder  dem  fast,  Vin- 
skatten gaar  ud  af  Debatten,  mens  den  fattige  Mands  misbrugte 
Snaps  oser  gennem  Tingets  Sal.  Og  Tilhørerlogen  ler. 

Om  Industribeskyttelsestolden  er  der  at  sige,  at  ingen  havde 
Lyst  til  at  gaa  i Detailler.  Ministeren  bemærkede  ikke  urigtigt,  at 
der  er  en  højst  uheldig  Egenskab  ved  den  Nedsættelse  i Beskyttel- 
sen, alle  tilstræber:  nemlig  at  alle  betragter  den  som  berettiget  i de 
Fag,  de  ikke  kender  til,  men  aldeles  uberettiget  i de  Fag,  de  selv 
forstaar  sig  paa.  Og  Frihandelen  har  Vinden  imod  sig  i den  Sag, 
det  erkender  ogsaa  alle.  Men  naar  al  Taktik  bortelimineres  af 
Forhandlingerne,  bliver  der  absolut  ikke  et  eneste  Holdepunkt 
for,  hvor  Folketinget  vil  føre  Lovforslaget  hen  med  Hensyn  til 
et  eneste  Beskyttelsesomraade;  paa  intet  Felt  endte  det  hele  i 
Usikkerhed  som  paa  dette.  Ministerens  forsigtige  Nedsættelser 
kontra  Frihandelens  rene  Princip;  Industriens  prekære  Stilling 
kontra  Forbrugerens  Modvilje  mod  at  betale  Skat  til  Enkeltmand 

— det  var  alt,  og  det  er  saare  lidt. 

Noget  længere  naaede  Tinget  med  Værditolden,  den  vil  sik- 
kert blive  forsøgt,  hvis  da  ikke  Ministeren  under  Udvalgsbe- 
handlingerne paany  af  sine  Embedsmænds  tekniske  Betænkelig- 
heder føres  bort  fra  sine  Indrømmelser.  Her  øvede  de  radikales 

Ordfører  en  virkelig  Bedrift  ved  at  gribe  til,  da  Ministeren  gav 
efter  i Principet.  Han  skød  al  Taktik  til  Side  og  gik  ind  paa 
den  praktiske  Gennemførelse  i almindelige,  men  rammende  Ven- 
dinger. Benyttes  Situationen  nu,  kan  vi  haabe  paa,  at  denne  be- 
rømmelige Værditold,  der  ligner  en  Dame,  som  alle  elsker,  men 
ingen  tør  gifte  sig  med,  endelig  engang  bliver  ført  til  Alteret. 
Om  Skilsmisse  senere  viser  sig  nødvendig,  fordi  Damen  er  for 
dyr,  er  en  anden  Sag. 

Meget  andet  havde  Tilhørerlogen  at  bemærke:  Hvordan  un- 
der denne  Tolddebat,  som  er  de  indirekte  Skatters  Tronsæt- 
telse,  Grundværdibeskatningen,  som  er  de  indirekte  Skatters  Død, 
kom  og  gik  og  kom  igen  hele  Tiden,  indtil  selve  Regeringspar- 
tiet, der  hader  Georgismen  som  den  store  Sprænger  og  Samler 
i dansk  Politik,  maatte  neje  sig  anerkendende  for  denne  Georg- 
ismens store  Tanke.  Ogsaa  dette  var  en  Indsats  fra  radikal 
Side.  Men  særligt  bemærkede  Logen,  hvordan  Finansministe- 
ren, der  er  saa  vant  til  at  sige  „jeg“  naar  han  taler  Politik,  og 
ogsaa  sagde  „jeg“  med  stort  Eftertryk,  hver  Gang  han  stod 
fast  — hvordan  han  sagde  „vi“,  naar  han  vilde  knibe  ud.  Hvem 
er  „vi“?  Det  er  ikke  Minister- Kollegerne,  for  de  er  aldeles 
uskyldige  i Tolden  og  lader  Finansministeren  om  at  greje  de 
Sager.  Det  kan  ikke  være  Regeringspartiet,  thi  Regeringspartiet 
var  jo  blandt  de  uindviede  og  viderspenstige,  som  han  Gang  paa 
Gang  maatte  forklare  Sagen.  Hvem  er  da  „vi“?  Ja  — en  Mod- 
stander i Salen  antydede,  at  Embedsmændene,  som  skulde  være 
Ministerens  Hjælpere,  syntes  at  løbe  lidt  med  ham.  Finansmini- 
steren protesterede.  Dog  sandt  at  sige  var  Tilhørerlogen  aldeles 
overbevist  om,  at  „vi“,  det  var  Embedsmændene.  Der  sad  i 
Logen  en  af  dem  med  Papirer  og  noterede  op,  — han  havde 
nok  siddet  i Tarifkommissionen  ogsaa,  — og  Generaltolddirek- 
tøren,  der  kun  indfandt  sig,  naar  Ministeren  talte,  gjorde  en 
Smule  Indtryk  af  at  passe  paa  sin  Minister.  Paa  den  stærke 
„Jeg“-baggrund  iøvrigt  tog  de  uansvarliges  kraftige  Interesse  sig 
ikke  aldeles  flatterende  ud,  og  det  periodiske  „vi“  fik  en  Bag- 
grund, som  ogsaa  vil  mangle  i Rigsdagstidende.  Hvis  nu  f.  Eks. 
Værditolden  forsvinder  i Udvalget,  vil  Tilhørerlogen  ved  anden 
Behandling  tænke  paa  „vi“  — og  smile  saa  listelig  derved. 

Thi  — det  er  vist  og  sandt  i alle  Maader  — Folketingets 

Debat  om  Toldsagen  skulde  høres  og  ses,  ikke  læses  om. 

* * 

jlbergs  Time  er  slaaet.  I henved  to  Aarhundre- 
der  har  alle  klassiske  Komediedigteres  Skæbne 
ventet  ham  — at  genopstaa  i Musik  og  høre 
sine  Morsomheder  sungne  paa  Tremulanter.  Men 
nu  er  hans  Fred  forbi. 

Og  der  er  næppe  nogen  Tvivl  om,  at  Carl 
Nielsen  er  den  rette  Mand.  Hans  forstandige  Overlegenhed  og 
tørre  Humor  er  i Slægt  med  Holbergs  Aand,  og  ligesom  denne 
synes  han  at  sidde  inde  med  en  Del  Lyrik,  som  han,  skønt 
Musiker,  har  vanskeligt  ved  at  finde  Udtryk  for.  Holberg  bliver 
som  bekendt  kun  lyrisk  paa  Inspirationens  øverste  Tinder.  Til 
en  vis  Grad  gælder  det  samme  om  Carl  Nielsen.  Hvor  lidt  denne 
er  Romantiker,  har  han  nylig  vist  gennem  sin  Musik  til  Drach- 
manns  „Oluf  han  rider  — “ ved  den  gabende  Afgrund,  der  her 
laa  imellem  Digtets  svømmende  Dis  og  Musikkens  altfor  klare, 
næsten  lærde  Nøgternhed.  Og  Musik  var  just,  hvad  her  tiltræng- 
tes for  at  bære  Stemningen  oppe  og  hindre  Stykkets  dampende 
Poesi  fra  at  fortætte  sig  til  slet  og  ret  Vand  ligesom  Elvertaagen. 
I „Maskarade"  finder  han  rig  Anvendelse  for  sin  overlegne 
polyfone  Kunst.  Som  et  særlig  smukt  Eksempel  kan  nævnes 
anden  Akts  Slutning,  hvor  Vægtersangens  tunge,  drævende  Me- 
lodi danner  Grundstemmen  for  den  lette,  lyse  Dansemusik,  der 
begyndes  i Maskeradehuset.  I alt  sligt  er  Carl  Nielsen  en  Mester. 
Og  af  dem  har  vi  i dette  Land  ikke  mange.  Forøvrigt  gaar  hans 
Stræben  nærmest  paatværs  af  Strømmen  i nyere  dramatisk  Mu- 
sik. „Maska rade"  er  bygget  op  i rigtig  „gammel"  Stil,  næsten 

som  en  Mozartsk  Opera.  Hver  af  Hovedpersonerne  har  sin 
„Aria“;  Duetter,  Ensembler,  Kor  og  Dans  veksler  under  en 
Handling,  der  skrider  rolig  frem  uden  at  forhaste  sig,  ret  som  i 
en  gammel  Komedie.  Hver  Scene  (ikke  hver  Person  eller  Idé) 
har  sit  Grundmotiv  og  danner  som  et  Hele  for  sig.  Carl  Niel- 
sen lægger  her  en  stor  Opfindsomhed  for  Dagen.  Navnlig  hans 
Evne  til  at  karakterisere  sine  Personer  er  iøjnefaldende.  Jero- 
nimus’s  Aria: 

Fordum  var  her  Fred  paa  Gaden, 

Førend  Vægtren  raabte  ni. 

bevæger  sig  jævnt,  vuggende  med  Hovedet  og  med  foldede  Hæn- 
der som  en  ældre  protestantisk  Salmemelodi.  Der  er  en  Rigdom 
af  ægte  humoristiske  Paafund  i anden  Akts  Scener,  som  kulmi- 
nerer, hvor  Leonard  med  Magdalone  under  Armen  tripper  afsted 
til  Maskaradehuset.  At  Henrik  smides  paa  Døren,  illustreres  af 
Komponisten  med  en  ligesaa  kort  som  betegnende  Paukehvirvel. 
Maaske  bestaar  Carl  Nielsens  Talent  mere  i en  Sans  for  den 
Slags  vittige  Enkeltheder  end  i nogen  virkelig  komisk  Evne. 
Smittende  Lune  finder  man  sjældnere  hos  ham.  De  to  elskende, 
hvem  der  er  ofret  adskillig  større  Opmærksomhed,  end  Holberg 
har  vist  dem,  er  lovlig  patetisk  behandlede.  Det  er  sikkert  med 
Rette  blevet  anført,  at  Rokokoen  her  vilde  have  kunnet  komme 
Carl  Nielsen  til  Hjælp,  om  han  havde  villet  gøre  Brug  af  den. 

Men  han  er  sig  selv  til  Fingerspidserne.  Hans  Stil  er  hver- 
ken gammel  eller  ny,  den  holder  sig  midt  imellem,  men  svinger 
sommetider  til  begge  Yderligheder.  Der  er  noget  af  Bach  og 
Handel  i ham;  han  elsker  den  logiske,  matematiske  Klarhed; 
han  gaar  ikke  af  Vejen  for  meget  haarde  Dissonanser.  Hans 
Sats  er  mandig,  fast  bygget  og  tæt  sluttet;  men  han  smigrer  al- 
drig for  Øret,  kæler  ikke  for  Stemmen  eller  Instrumenterne. 
Der  spores  absolut  ingen  Paavirkning  hos  ham  fra  Værker,  der 
behandler  lignende  Emner  i andre  Lande.  Med  Undtagelse  af 
et  enkelt  Sted  — i Slutningen  af  Arv’s  Aria  (2den  Akts  2den 
Scene),  hvor  jeg  troede  direkte  at  genkende  Mozart  — er  alt 
helt  igennem  Carl  Nielsen’sk.  Men  hvad  der  herved  skal  for- 
staas,  er  mere  end  almindelig  vanskeligt  at  betegne.  Hans  Musik 
minder  om  det  latinske  Sprog:  klar  — logisk  — interessant  — 
og  international.  Men  ikke  i Besiddelse  af  stor  medfødt  Ynde 
eller  Velklang. 

Det  virker  overraskende,  naar  han  undtagelsesvis  pludselig 
benytter  en  moderne  malerisk  Virkning  — som  Solskærets 
Frembryden'  i første  Akt,  da  Leander  aabner  Vinduet,  eller 
„Hanedansen"  i sidste,  der  i realistisk  Skildring  gaar  til  den 
yderste  Grænse;  næppe  Richardt  Strauss  selv  kunde  være  kom- 
men Hønsegaarden  nærmere.  Den  Hanedans,  Holberg  omtaler, 
har  sikkert  været  mere  primitiv.  Men  her  har  for  en  Gangs  Skyld 
den  moderne  Orkesterteknik  fristet  Carl  Nielsen  for  stærkt 
Et  enkelt  Sted  fortjener  særlig  Opmærksomhed,  fordi  Carl 
Nielsen  her  hæver  sig  til  en  Patos,  der  langt  overgaar  hans 
sædvanlige  Udtryksmaade,  og  som  river  ganske  med,  fordi  den 
er  saa  ægte  og  saa  rigtigt  følt  Det  er  Henriks  Aria  i 1ste  Akts 
7de  Scene.  Paa  dette  Sted  ligger  nemlig  Komediens  egentlige 
Hovedpunkt  Dr.  Vilh.  Andersen  har  i en  tidligere  Tidsskrifts- 
artikel („Tilskueren",  Jan.  1906)  paapeget  dette.  Henrik  vokser 
her  langt  ud  over  Skælmen  med  Hovedet  fuldt  af  Intriger,  og 
hans  Skæmt  bliver  til  Alvor,  idet  han  fra  Tjeneren,  der  blot 
søger  at  rede  sig  og  sin  Herre  fra  Fortræd,  bliver  til  Talsmand 
for  Samfundets  undertrykte,  alle  de,  der  maa  „slide  og  slæbe  og 
gøre  sig  til  Træl  for  ikke  at  dø  af  Sult".  Han  bliver  overraskende 
stor  i det  Øjeblik,  og  Vilh.  Andersen  har  i sin  Tekstbog  yder- 
ligere understreget  dette. 

Da  hvirvler  det  brogede  Masketog 
Med  Frihed  og  Lighed  afsted, 

Med  den  rigeste  Drot  og  det  fattigste  Drog  — 

Hvad  Under,  om  vi  vil  med? 

Du,  som  fryser  derude,  kom  ind  og  vær  Gæst, 

Her  er  Glemsel  for  Nød  og  Fortræd, 

Ak,  kunde  jeg  køre  Alverden  paa  Fest 
Og  ta’  Kusken  og  Hestene  med! 

Det  virker  som  en  eneste  stor  Omfavnelse.  Det  er  Tonen, 
der  klinger  igennem  Aarhundreder  op  indtil  vore  Dage,  gennem 
Strauss’s  Valse,  gennem  Montmartres  Ballader.  Digtet  giver  alle- 
rede med  sin  Lyrik  mere,  end  Holbergs  Prosa  var  i Stand  til. 
Men  her  kunde  Musikken  give  alt.  Og  her  svigtede  Musikeren 
ikke.  Tværtimod  naaede  han  lykkeligvis  her  sit  Højdepunkt. 
Dermed  har  Carl  Nielsen  egentlig  sejret,  — om  ikke  just  som 
Komiker.  — 

Vilh.  Andersens  Tekstbog  fortjener  Interesse,  i mindre  Grad 
som  Digterværk  end  som  noget  af  et  sprogligt  Kunstværk.  Han- 
spiller paa  det  danske  Sprog  som  et  Stykke  af  en  Virtuos,  idet 
han  forstaar  at  efterligne  omtrent  samtlige  Digteres  Stemmer, 
ligefra  Holbergs  Tid  og  til  Midten  af  det  nittende  Aarhundrede. 
Holbergske  Træk  er  laante  fra  Størsteparten  af  Komedierne  og 
behændigt  flettede  ind  i Dialogen.  Fra  Peder  Paars  (ak  væ,  mit 
ene  Knæ!  o.  a.)  og  fra  Wessel  (mit  Hjærte  revner  snart).  Der- 
imod er  Linjer  som  disse 

Se,  hvor  Foden  flyver!  se  den  hvide  Arm! 

Se,  hvor  Floret  flagrer  om  den  friske  Barm! 

næppe  i Holbergs  Aand,  og  der  er  Øjeblikke,  hvor  man  under 
Gennemlæsningen  næsten  tror  sig  hensat  til  Sankt  Hansaftens- 
Spil. 

Pommeranser!  Pommeranser! 

Kræmmerhuse!  Poser! 

Lugtedoser ! 

Violer  og  Roser! 

Pommeranser!  Pommeranser! 

Tænk  paa  mig,  naar  I danser. 

Kom  at  købe,  naar  I standser. 

Leanders  Strofer  om  det  gamle  og  det  ny  Hus,  det  gamle,  hvis 
„lukte  Vindver  Søvnen  suger",  maner  Molbechs  og  Aarestrups 
Skygger  frem,  den  sidste  er  livagtig  i et  Vers  som  det  følgende: 

Som  bløde  Blomsterblade  — Skal  vore  Navne  stige 
I Tonernes  Gevandter  — Forenede  til  Elskovs  Himmerige. 

Ogsaa  Chr.  Winther  anes: 

Derude  under  Himlen  Her  ængstes  jeg  og  kender 

Min  Elskovs-Stjerne  brænder,  End  ej  det  Navn,  der  skiller  dig  fra  Vrimlen. 

Den  Art  Poesi  er  vistnok  nøjagtig  hundrede  Aar  for  ung  til 
at  lægges  Leander  og  Leonora  i Munden,  men  den  bereder  en 
ublandet  Genkendelsesglæde,  navnlig  ved  første  Gennemlæsning. 
Naturligvis  har  det  ved  Bearbejdelsen  som  Operatekst  været 
umuligt  at  holde  sig  nøjagtigt  til  Holbergs  Komedie.  Vilh.  Ander- 
sens Maskarade  er  da  ogsaa  blevet  en  meget  selvstændig  og 
ret  fri  Fantasi  over  Holbergs.  Navnlig  3dje  Akt  er  næsten  helt 
fri  Komposition.  Men  her  har  Rigdommen  paa  sprogligt  Stof 

forledet  Forfatteren  til  at  glemme,  at  det  var  en  Musiktekst,  han 
skrev.  Det  lille  uventede  Intermezzo  med  Korporal  Mors’  Frem- 
træden gav  ved  sin  pludselige  Uhyggestemning  og  ligesaa  bratte 
Afbrydelse  en  velgørende  Kontrast  til  den  megen  Maskerade- 
kommers,  som  paa  dette  Tidspunkt  truede  med  at  trætte  Til- 
hørerne. Saaledes  virkede  Optrinet  med  Vulcani  Fangst  — frem- 
stillet med  en  rentud  himmelraabende  Snærpethed  — og  en 
derpaa  følgende  lovlig  lang  Vise  ikke  helt  morsomt. 

Hvad  Udførelsen  angaar,  var  Maskarade-Opførelsen  for  den 
allerstørste  Dels  Vedkommende  overordentlig  vellykket.  Ikke 
blot  var  samtlige  Roller  i gode  Hænder,  men  hele  Operaens 
øvrige  Personale  agerede  i Modsætning  til,  hvad  man  — des- 
værre — er  vant  til  at  se,  med  Liv  og  Naturlighed.  Disse  vel- 
kendte Skikkelser,  der  nærmest  ligner  ældre  Møllersvende  eller 
midaldrende  Droskekuske,  der  staar  plantede  som  Pæle  paa  et 
Sted  (om  muligt  med  Hænderne  i Bukselommerne)  og  bræger 
i Kor,  de,  som  vi  kender  saa  godt  fra  Carmen,  Faust,  Orfeus 
og  utallige  andre  Lejligheder  — hvor  var  de  henne?  man  saa 
ikke  noget  til  dem.  Skulde  det  betyde  en  Reform?  Af  Sangerne 
havde  navnlig  Nissen  en  stor  Aften.  Ung  og  spænstig  og  fuld 
af  Lune,  som  Holbergs  Henrik  skal  være.  Man  har  sikkert  gjort 
rigtigt  i at  besætte  en  større  Del  af  Rollerne  med  virkelige  Skue- 
spillere. Hvad  Hr.  Mantzius  gav  som  Jeronimus,  Hr.  JerndorfF 
som  Leonard-  (med  et  uimodstaaeligt  Bedstemoder-Mæle),  Fru 
Neiiendam  som  Magdalone  (elskeligt  sød  indtil  det  rørende)  og 
— last  not  least  — Hr.  Knudsen  som  Arv  var,  hvad  man  kunde 
vente,  langt  mere  end  Opera,  nemlig  første  Rangs  Komedie.  Og 
uden  dem  var  Opførelsen  neppe  blevet,  hvad  den  blev  — en 
ubestridelig  Succes.  Mange  Enkeltheder  vilde  friste  til  Omtale, 
om  Pladsen  blot  tillod  det. 

Efter  de  faa  Opførelser  har  Indtrykket  af  „Maskarade"  endnu 
ikke  ret  kunnet  fæstne  sig.  Men  vi  maa  ønske  den  en  lang 
Levetid,  alene  for  den  Begivenheds  Skyld,  som  den  er:  en  ny, 
virkelig  betydelig  dansk  Opera.  Og  hvem  ved  — maaske  vil 
der  findes  den,  som  endnu  engang  tør  mane  Holberg  frem  af 
af  Graven.  Der  kan  gøres  megen  god  Musik  over  ham  endnu. 
Og  han  lider  saavist  ingen  Skade  derved. 

Den  18de  November  1906. 

Hagen  Hohlenberg. 

et  er  faldet  mig  ind  i denne  Tid,  om  det  alligevel  ikke 
var  en  sund  Tanke  af  den  amerikanske  Millionær, 
som  gjorde  et  Par  udmærkede  Heste  til  Hædersgæ- 
ster ved  en  stor  Banket.  Sandsynligheden  taler  for, 
at  ingen  misundte  dem  den  Ære,  de  nød,  hverken 
Menneskene  eller  andre  Heste.  Man  vidste  heller 
intet  om  deres  Privatliv  og  de  holdt  ingen  Taler,  som  der  kunde  gøres 
Indvendinger  imod.  Festen  for  de  to  Heste  har  derfor  sikkert  været 
usædvanlig  smuk  og  harmonisk.  Vi  her  i Danmark  burde  tænke  over 
det.  Hvis  vi  igen  føler  Trang  til  at  holde  Fest  i Raadhushallen  (hvad 
Lokalet  angaar,  er  det  jo  fristende  nok)  saa  bør  vi  gøre  en  Hest  eller 
af  nationale  Grunde  vel  heller  en  Ko  til  Hædersgæst.  Saa  gaar  alt 
nok  godt. 

For  det  er  jo  med  Hædersgæsterne  det  kniber  her  hjemme.  Folket 
er  godt  nok.  Det  er  storartet.  — Men  Hædersgæsten,  han  burde  sandt 
at  sige  hellere  holde  sig  hjemme. 

Da  Holger  Drachmann  i Raadhushallen  holdt  sin  første  Tale,  smi- 
lende, lidt  keitet  og  overvældet  af  Glæde,  da  sagde  han  som  Jeppe, 
den  gode  danske  Mand:  „Drømmer  jeg  eller  er  jeg  vaagen.  Jeg  tror 
ikke  et  Ord  af  det  hele."  Det  var  elskværdigt  og  beskedent  sagt  og 
det  kunde  være  rimeligt,  om  man  havde  rost  ham  for  det,  da  han  jo 
ellers  i Sandhed  ikke  har  høstet  megen  Ros  for  sine  Taler  ved  den 
Anledning. 

Imidlertid,  som  Sagerne  nu  stiller  sig,  kan  Ordene  hverken  kaldes 
beskedne  eller  elskværdige.  De  er  kun  sande.  Thi  da  nogle  Dage  var 
gaaet  og  Drachmann  vaagnede  op  af  sin  Drøm  og  greb  frem  for  sig, 

fik  han  med  Tugt  at  melde  en  L.  i Haanden,  som  Jeppe  og  Holberg 
med  allerhøjeste  Tilladelse  udtrykker  det.  Drachmann  vaagnede 
og  saa,  hvem  og  hvor  han  var.  Han  var  sig  selv.  Han  var  en  stor 
dansk  Digter  og  man  havde  anbragt  ham  paa  en  Mødding. 

Situationen  er  ikke  uden  Humor  og  Drachmann  kan  tage  sig  den 
let,  for  han  beholder  jo  dog  det  sidste  Ord.  Her  skal  ikke  dvæles  ved 
alle  de  vederkvægende  Optrin,  som  dog  ikke  derfor  er  glemte.  — 
Da  en  af  Værterne  skældte  Hædersgæsten  Huden  fuld  og  beklagede, 
at  man  havde  inviteret  ham  (Det  skulde  ikke  ske  igen,  om  han  saa 
blev  80  Aar),  naaede  Komedien  et  saadant  Højdepunkt,  at  man  fyldtes 
af  Taknemmelighed.  Men  det  var  ikke  Drachmann,  som  blev  komisk. 

Alle  de  Angreb,  som  i hine  mindeværdige  Dage  rettedes  mod 
Drachmann,  kan  vel  ikke  skæres  over  en  Kam.  Men  selv  de  ærlig- 
ste tydede  neppe  paa  Overlegenhed.  — Godt  Humør  mærkede  man 
ikke  meget  til,  men  desto  mere  til  en  fundamental  Fejl:  Den  mang- 
lende Sans  for  Storhed.  — Det  skarpe  Blik  for  Smaating.  Det  svig- 
tende Syn  for  det  monumentale.  Den  gode  Hukommelse  for  en  aaben- 
mundet  Mands  henkastede  Kaadheder.  Den  svigtende  Taknemmelighed 
for  en  Rigdom  af  gode  Gaver.  Vi  har  megen  Kultur  og  megen  Kritik, 
men  lidet  Geni,  og  det  som  er  Faren  for  os  er,  at  vor  Kultur  kan 
blive  Smaakultur  og  at  vort  kritiske  Hang,  ikke  som  ret  og  godt  er, 
trækker  Genialitetens  Grænser  tydeligt  op  og  derved  virker  opdragende, 
men  bliver  til  en  Smaalighed,  der  undergraver  selve  Vor  Sans  for  Ge- 
nialitetens Væsen  og  derved  virker  hemmende. 

Jeg  forstaar  ikke,  at  Harald  Nielsen  har  villet  være  med  her,  og 
jeg  synes  ikke,  hans  Ord  bør  staa  uimodsagt.  Helt  igennem  præges 
hans  Artikel  af  et  besynderligt  Skævsyn. 

Han  siger:  Hverken  som  Menneske  ellersom  Digter  er  Drachmann 
Folkets  Mand.  (Jeg  indrømmer,  at  dette  mere  er  H.  Nielsens  Speciale 
end  mit.) 

Men  har  han  Ret?  Drachmann  har  som  ingen  anden  hos  os  formaaet 
at  skrive  for  alle.  Han  har  skrevet  Vers,  som  bedaarer  den  kræsneste, 
og  Vers,  som  forstaas  af  den  jævneste.  Hvad  mere  er:  Han  har  stun- 
dom digtet  saaledes,  at  alle  maa  betages,  som  kan  betages.  Han  er  des- 
uden en  god  Patriot  og  føler  i sjelden  Grad  „folkeligt"  med  folkelig 
Sorg  og  Glæde. 

„Han  er  en  Personlighed,  som  Folket  paa  Grund  af  hans  Geni  har 
indrømmet  visse,  store  Friheder."  — Det  er  maaske  sandt  nok,  at  denne 
„Indrømmelse"  er  den  daglige,  jævne  Dom  hos  Folket,  men  dettesamme 

Folk  har,  naar  de  ser  Drachman  i deres  Midte,  en  Tilbøjelighed  til  at 
klappe  i Hænderne  og  raabe  Hurra.  Der  er  intet  at  gøre  ved  det.  Hans 
Personlighed  vækker  uvilkaarlig  festlige  Følelser.  Harald  Nielsen  vil 
ikke  være  med.  Hans  „ Indrømmelse  “ af  visse  store  Friheder  er  en  Art 
„betinget  Benaadning":  Paa  Grund  af  dit  Geni  skal  du  slippe;  men 
siger  du  en  Kaadhed  igen,  saa  har  vi  en  Protokol  — og  saa  lægger  vi 
det  hele  sammen. 

Her  regnes  som  i Kriminalretten. 

„Der  hersker  en  vis  Mistro  overfor  Drachmann".  Mistro?  — Der 
hersker  vel  ogsaa  en  vis  Mistro  overfor  Foraaret.  For  det  er  ikke  ganske 
til  at  stole  paa.  Alligevel  vil  det  danske  Folk  (naturligvis  med  enkelte 
Undtagelser)  nok  være  med  til  at  fejre  Foraaret.  Og  selv  om  det  nu 
regnede  paa  Foraarets  Fødselsdag,  vilde  man  se  at  bevare  sit  gode 
Humør  og  ikke  glemme,  at  Foraaret  betyder  Sol  og  Blomstring.  Thi 
intet  er  lunefuldt  som  Foraaret  og  intet  staar  dog  fastere  i sin  Skøn« 
hed  i vor  Forestilling.  Saaledes  burde  det  ogsaa  være  med  Drachmann. 
Der  er  saavist  ingen  Grund  til  Mistillid. 

Videre  taler  Harald  Nielsen  om  „Aartiers  Rygter  og  Sladder  og; 
Stillen  sig  selv  til  Skue".  Mon  Hovedskylden  for  Rygter  og  Sladder 
ligger  hos  Drachmann?  Folk  kan  lade  være  med  at  sladre.  Lad  et 
sladdersygt  Publikum  tage  sin  Del  af  Skylden  og  se,  hvad  der  bliver 
tilbage. 

Drachmann  har,  som  store  Lyrikere  før  ham,  for  fuldt  Alvor  til 
Tider  udkæmpet  sit  Privatliv  for  Folkets  Øjne.  Regnskabet  for  disse 
Forhold  er  vanskeligt  at  opgøre.  En  væsentlig  Del  kommer  af  Lyrikens 
egen  Natur  — en  væsentlig  Del  af  Publikums. 

„Man  kan  ikke,  naar  man  til  daglig  gaar  i Slæber,  pludselig  be- 
stige Kothurnen  uden  at  blive  komisk",  siger  Harald  Nielsen,  og  det 
er  det  urigtigste  Ord,  jeg  nogensinde  har  hørt  sige  om  Drachmann. 
Hans  Liv  har  overhovedet  intet  med  „Slæber"  at  gøre.  Det  er  festligt 
i sit  Anslag,  festligt  i sit  Forløb. 

Og  nu  tilsidst.  „Det  var  en  Folkefest  uden  Folket;  fordi  der  endnu 
ikke  bestaar  noget  Tillidsforhold  mellem  Digteren  og  det  Folk,  af  hvil- 
ket han  skulde  hyldes."  Saaledes  resumerer  H.  N.  Indtrykket  af  Festen. 
Og  alt  hvad  der  tidligere  er  citeret  af  hans  Argumentation  stiler  her- 
imod — „thi  ingen  Tydning  af  Skriften  er  endnu  anerkendt  som  deit 
rette." 

Livets  Skrift  kan  unægtelig  være  vanskelig  at  tyde;  men  at  Drach- 
mann skal  høre  til  de  særlig  dunkle  Runer,  har  jeg  ondt  ved  at  be- 
gribe. — Den  Skrift  maa  vel  ogsaa  have  stærke  og  klare  Tegn* 

som  man  overhovedet  kan  overlade  Efterslægten  at  tyde,  for  Tiden 
vilde  ellers  slette  den  ud. 

I en  Menneskealder  har  Drachmann  fyldt  vort  Land  med  Sang* 
I lange  Tider  var  han  vor  Digtnings  eneste  Stolthed.  En  Foraarsskik- 
kelse  var  og  er  han  i et  vinterligt  Klima,  en  festlig  Opmuntrer,  en  frisk 
Brise  i et  lummert  Samfund.  Er  det  ikke  nok  til,  at  vi  kan  fejre  ham? 

Naar  Tiden  har  foretaget  sit  Udvalg  af  hans  Værker,  vil  der  blive 
nogle  Bind  af  en  dejlig,  bølgende  dansk  Prosa  tilbage  og  en  Samling: 
Digte,  som  vi  ikke  har  haft  Mage  til  før  ham,  og  som  kan  staa  ved  Si- 
den af  de  ypperste.  Er  det  ikke  nok? 

Og  det  er  Foraar  og  Sommer  og  Efteraar  og  Kærlighed  og  Fri- 
hedsfølelse, rige  og  sunde  Klange,  som  taler  ud  af  denne  Digtning,  sim- 
pelt og  let  forstaaeligt  for  alle.  Naturen  har  i vor  Midte  skabt  sig  et 
vidunderligt  Instrument  for  at  lette  sit  Hjerte.  Er  det  ikke  nok? 

Nej,  det  er  ikke  nok.  Vi  har  „snaget  i hans  Privatliv,"  siger  Ha- 
rald Nielsen,  og  vi  er  bleven  forvirret  derved  — Frem  med  Skarn- 
bøtterne! 

Mon  Folkeinstinktet  ikke  i Virkeligheden  dømmer  sundere?  Egent- 
lig tror  jeg,  at  Folket  opfatter  Drachmann  rigtig,  som  den  han  er,  som 
en  stor  Digter,  hvis  Svaghed  er  nøje  forbunden  med  hans  Styrke,  som 
et  Naturvæsen  i det  ordnede  Samfund.  En  stor  og  rig  Skikkelse,  som 
skal  omfattes  med  Beundring  og  godt  Humør. 

Og  saaledes:  Som  Digter,  som  en  stor  og  rig  og  i Ordets  gode 
Betydning  humoristisk  Skikkelse  fejredes  han  ogsaa  ved  Raadhusfesten 
uden  fad  Smiger,  uden  nogen  Værdiforfalskning,  med  et  Korn  Salt* 
som  Brandes  sagde. 

Og  mon  ikke  de,  der  som  Harald  Nielsen  har  en  sikker  Følelse 
af  de  urokkelige  Værdier  i Drachmanns  Digtning,  hellere  burde  ret- 
lede og  fæstne  dette  Instinkt  end  selv  lade  sig  forvirre  af  alle  disse 
forskræmte  og  opskræmte,  ærlige  og  uærlige  Stemmer. 

For  alt  hvad  Harald  Nielsen  taler  om  Partifest  og  saagar  „Politiken* 
er  jo  ren  Fantasi.  Det  er  jo  slet  ikke  Tilfældet,  at  kun  den  ene  af  Ta- 
lerne hyldede  Drachmann  først  og  fremmest  som  Poet.  Georg  Brandes 
selv  gjorde  det.  Som  Partimand  tvivler  jeg  paa,  at  han  særlig  beun- 
drede Drachmann.  Der  er  i det  hele  taget  næppe  noget  Parti,  der  i 
ham  ser  den  ideale  „Partifælle." 

Drachmann  hyldedes  som  Digter,  som  stor,  lyrisk  Digter.  Det  var 
en  Fest  for  Poesien.  Derfor  kunde  Folk  af  alle  Stænder  og  alle  Par- 
tier være  med.  Mig  forekommer  det,  at  Skriften  var  tydelig  nok. 

Men  ud  fra  dette  ganske  skæve  Syn  gaar  Harald  Nielsen  videre. 
Det  er  mod  disse  Partimenneskers  „Flovhed  og  Forbitrelse*,  at  Op- 
mærksomheden skal  rettes.  „Flovheden*  over  Drachmanns  Tale  og 
„Forbitrelsen*  over,  at  „Harmen  og  Latteren  bredte  sig  over  det  gan- 
ske Land". 

At  Drachmann  har  — lad  mig  sige  — holdt  bedre  Taler  ved  andre 
Anledninger,  kan  man  jo  beklage,  men  hvis  det  var  flovt,  saa  var  det  lige 
saa  flovt  for  Harald  Nielsen,  som  for  Festens  andre  Deltagere.  Den 
berømte  Ytring  om  de  københavnske  Kvinder,  kalder  han  selv  „ikke 
særlig  slem*.  Naa  — men  hvorfor  saa  ikke  tage  det  med  Ro?  Jo.  „Havde 
D.  i en  eller  flere  foregaaende  Taler  fundet  Udtryk,  der  greb  og  be- 
gejstrede, saa  kunde  man  meget  vel  med  et  Smil  have  taget  denne 
Kaadhed  med  i Købet.*  — Atter  skal  der  regnes  — trækkes  fra  og 
lægges  sammen  — som  stod  man  i en  Urtekræmmerbod. 

Drachmann  var  ikke  særlig  heldig  med  sin  Tale.  — Ak  nej,  han 
havde  glemt  sine  Penge  hjemme.  — Men  det  er  maaske  passende  at 
erindre  om,  at  han  havde  betalt  for  Festen  forud. 

Og  hvad  nu  „Forbitrelsen*  angaar.  Saa  meget  desto  bedre,  hvis 
mange  har  været  forbitrede  over  „Latteren  og  Harmén*,  skabt  som 
den  var  af  forvrængede,  løgnagtige  Referater,  af  lumpen,  forløjet,  hyk- 
lerisk Indignation! 

Festen  skal  for  bestandig  karakteriseres,  siger  H.  N.,  ved  „den 
berømte  Ytring*,  der  var  et  Udtryk  for,  at  Drachmann  godt  vidste,  at 
han  befandt  sig  i et  tilfældigt,  ikke  altfor  ædru  (!)  Drikkelag.*  Føler 
Harald  Nielsen  ikke,  at  han  her  gør  fælles  Sag  med  det,  han  ellers 
staar  fjernest:  Grinet? 

Disse  Linier  fremkommer  for  sent.  Raabene  er  allerede  stilnet  af. 
Forgæves  — forgæves,  har  man  raabt.  I Stilheden  høres  atter  Toner. 
Stærke  og  brusende,  skælvende  og  milde,  friske,  forfriskende,  bevægede 
og  bevægende.  Det  er  Poesien.  Det  er  Drachmanns  Poesi.  Føler  nogen 
Flovhed  og  Forbitrelse  nu  — saa  er  det  ikke  dem,  som  fejrede  denne 
Poesi  ved  en  skøn  Fest  paa  Raadhuset. 

November.  Helge  Rode. 

aar  disse  Linier  læses,  vil  den  Strid  mellem  Charlot- 
tenborg  og  „den  røde  Bygning",  som  har  optaget  Sin- 
dene i November  Maaned,  sagtens  være  indtraadt  i en 
ny  Fase.  Der  kommer  maaske  nok  en  Slæde  i Vejen, 
saa  Ministeriet  ender  med  at  godkende  Akademiets  Valg 
af  Hr.  Irminger  til  Lærer  ved  Kvindeskolen,  men  det 
bliver  i hvert  Fald  næppe  vor  høje  Øvrigheds  Skyld,  om  den  ikke  sæt- 
ter sin  Krig  igennem  og  paatvinger  Akademiet  sin  Kandidat,  Hr.  Rohde. 
Og  i Grunden  maa  man  ønske,  at  den  gør  det,  thi  langt  bedre  end  om 
Sindene  nu  beroliges  ved  en  fredelig  Skinløsning  vilde  det  være,  om 
Konflikten  uddybes  i hele  sin  Udstrækning  og  i alle  sine  Konsekvenser. 
Saa  er  det  nemlig  muligt,  at  selv  de  kortsynede  faar  Øjet  op  for  det 
Tidens  Tegn  — et  blandt  mange  — som  Kontroversen  har  været,  og 
at  de,  hvem  Tegnene  nærmest  gælder,  tager  Varsler  for  Fremtiden. 

Tune  tua  res  agitur,  — naar  det  brænder  hos  Naboen,  brænder 
Tampen  for  dig  selv.  Hvis  der  imellem  Aandsarbejderne  — mellem 
dem,  der  paa  de  forskellige  Omraader  arbejder  i den  frie  Aands- 
kulturs Tjeneste  — havde  været  noget  af  den  Samfølelse,  den  Solidari- 
tet, som  disse  fødte  Separatister  og  Huleboere  altid  har  savnet  og 
nutildags  mer  end  nogensinde  trængte  til,  saa  vilde  Universitetet  og 
det  kgl.  Theater,  Nationalmuseet  og  Kunstmuseet  — alle  Søsterinsti- 
tutionerne have  kappedes  om  at  række  Kunstakademiet  Haanden  til 
et  „Schutz-  und  Trutz" -Forbund,  straks  da  Fjendtlighederne  aabnedes. 
Jeg  tænker,  der  har  været  flere  ligesaa  naive  som  Undertegnede,  der 
Dag  for  Dag  ventede,  at  de  skulde  træde  frem  paa  Arenaen  — 

nogle  af  de  rigtige  bestaltede  „Tempeltjenere",  der  saa  ofte  har  talt 
smukke  og  store  Ord  om  Kunstens  og  Videnskabens  Suverænitet  og 
med  Flammesværd  har  gennet  formastelige  Lægmænd  bort  fra  Hel- 
ligdommen. Man  husker,  hvor  myndigt  og  stolt  Professor  Heiberg  for 
nogle  Aar  siden  i en  Rustale  manede  til  Værn  om  Respekten  for  Aands- 
kulturen overfor  „den  folkelige  Halvdannelse  “s  Overgreb.  Eller  hvor 
hvast  Direktør  Hannover  i sin  Tid  viste  en  profan  Øjenlæge  til  Rette, 
da  han  vilde  snakke  med  om  Kunst.  Hvilken  udmærket  Lejlighed 
havde  der  ikke  været  for  den  radikale  Intelligens  til  her  at  vise  sin 
Tro  af  sine  Gerninger  og  værne  Muserne  mod  „Banauseme“s  Over- 
greb, — dobbelt  virkningsfuld  vilde  en  Optræden  her  have  været, 
fordi  ingen  kunde  sige,  det  var  at  gaa  Klikers  og  Partivenskabers 
Privatærinde,  dersom  f.  Eks.  Hr.  Hannover  havde  stillet  sig  i Bre- 
chen for  Akademiet  mod  Ministeriets  Protegé. 

I Stedet  derfor  har  alle  Slags  Uvæsentligheder  og  helt  uvedkom- 
mende Hensyn  faaet  Lov  til  at  hvirvle  sig  op  og  dølge  Sagens  klare 
Væsentlighed.  Thi  var  noget  Tilfælde  „oplagt",  saa  var  det  vel  dette, 
hvor  det  af  Ministeriet  selv  autoriserede  Organ  for  Sagkundskaben 
havde  udtalt  sig  med  næsten  fuldkommen  Enstemmighed  — og  hvor 
paa  den  modsatte  Side  stod,  i skøn  Forening,  de  to  Magter,  som  det 
altid,  men  mest  nutildags,  gælder  for  Aandskulturen  om  at  staa  paa 
Post  overfor:  Cancellibygningens  Bureaukrati  og  Rigsdagskasernens 
Demokrati. 

At  alle  Cancelliets  Jurister  hængte  sig  i Formaliteterne  og  triumfe- 
rede, da  de  kunde  paavise,  at  Akademiet  havde  fortolket  et  Reglement 
forkert  og  var  løbet  sur  i Betegnelsen  „Valg"  og  „Indstilling",  det  var 
jo  kun,  hvad  man  maatte  vente.  Det  formelle  Kompetencespørgsmaal 
maatte  naturligvis  være  det  eneste  afgørende  for  Juristhjerner,  der  er 
trænede  til  at  sætte  Livets  Indhold  i retslig  Form,  men  aldrig  fra  deres 
Studier  har  været  vant  til  at  gaa  i Lag  med  Livets  Realiteter.  Og  det 
er  jo  ikke  første,  og  bliver  ikke  sidste  Gang,  at  de  ministerielle  Em- 
bedsmænd  forveksler  den  formelle  Kompetence  med  den  reelle,  og  at 
de,  naar  de  (efter  hvad  Ministerium  de  nu  tilfældig  er  puttet  ind  i)  er 
blevet  brugt  til  at  formulere  Sundhedsvedtægter  eller  Havnereglementer 
eller  Akademifundatser,  efterhaanden  naaer  til  at  tillægge  sig  nogen 
Kompetence  med  Hensyn  til  selve  disse  Sager,  — som  de  dog  i Em- 
beds Medfør  forstaar  sig  netop  lige  saa  meget  paa,  som  en  juridisk 
Theatercensor  paa  Dramaturgi,  en  juridisk  Kirkeværge  paa  Teologi. 

At  paa  den  anden  Side  Rigsdagens  Demokrati,  der  er  vant  til  i 

Finantsudvalg  og  Kommissioner  glatvæk  at  bedømme  alskens  tekniske 
Spørgsmaal  og  veje  Videnskabsmænds  Værdi  ud  fra  egen  „sund  Fornuft", 
uhildet  af  skimlet  og  opblæst  Fagviden,  og  at  videre  den  demokratiske 
Presse,  som  Dag  ud,  Dag  ind  paa  sin  ophøjede  Redaktørstol  sidder 
til  Doms  over  alt  mellem  Himmel  og  Jord,  — at  begge  disse  to  Le- 
gemliggørelser  af  vort  Folkeherredømme  med  Begejstring  griber  Lej- 
ligheden til  at  give  den  højst  udemokratiske  Faglighed  en  Dukkert  og 
lære  det  gamle  kgl.  Akademi,  hvem  der  nu  er  Herre  i Huset, — det 
var  heller  ikke  andet,  end  hvad  der  kunde  ventes.  I Regeringens  og 
Bondepartiets  Blade  knaldede  de  Piske,  som  nye  Kuske  nu  engang 
har  en  uimodstaaelig  Trang  til  at  røre,  naar  de  er  kommet  op  paa 
Bukken;  vi  ser  jo  Regereriet  florere,  overalt  hvor  vi  har  faaet  „homi- 
nes  novos"  ind  i Styrelsen.  Og  i de  røde  Oppositionsblade  virker 
Akademiets  Navn  endnu  stadig  som  den  tirrende  Klud;  at  ydmyge 
<Jet  bagstræverske  Gerontokrati  til  Ære  for  den  fri  Udstilling  og  den 
fri  Udstillings  Malere  er  og  bliver  altid  propert  frisindet  Arbejde. 

Alt  dette  var  til  at  beregne.  Men  den  Holdning,  som  den  radikale 
Intelligens’,  den  højeste  Oplysnings  Organ  behagede  at  indtage  i denne 
Sag,  eller  rettere  de  Volter,  den  fra  den  ene  Dag  til  den  anden  slog 
og  fik  sine  veldresserede  Medhoppere  til  at  slaa  omkring  denne  Affære, 
— ja!  jeg  tror  som  sagt,  at  der  var  mange  lige  saa  naive  som  Under- 
tegnede, der  ikke  havde  anset  sligt  for  muligt.  Betragtet  rent  artistisk 
som  en  „tour  de  force"  var  den  frejdige  Manøvre  en  hel  Fest  at  følge. 
Første  Dag  fuld  Kraft  paa,  stik  mod  Ministeriet:  Nyt  Udslag  af  den 
Alberti — Christensenske  Enevælde,  ny  Fadæse  af  den  storhedsfyldte 
Kultusminister.  Man  husker  Albertis  Sjoflen  af  Sundhedskollegiet  og 
Kriminalistforeningen,  her  var  mere  af  samme  Tønde.  Dog,  pludselig 
mærkedes  det,  kun  en  Dag  eller  to  efter,  gennem  nogle  prøvende,  for- 
sigtige „Interviews",  Bladet  bragte,  at  Vinden  var  ved  at  vende.  Man 
hørte  det  ligefrem  blafre  i Sejlene,  og  Morgenen  efter  var  en  frisk 
Blæst  strøget  ind  fra  det  modsatte  Hjørne,  og  for  fulde  Sejl  gik  Bla- 
dets Kurs  nu  mod  Akademiet.  Akademiet  — dekreteredes  det  — „har 
et  med  vor  hele  moderne  Statsordning  uoverensstemmende  Selvstyre" 
(hvordan  staar  det  da  til  med  „den  fri  Udstilling“s  Styre?),  og  fra  den 
14.  November  er  det  blevet  alle  gode  Radikaleres  Pligt  at  støtte  Fol- 
kets Ministerium  og  de  adresseskrivende  Kunstnerinder  mod  Akade- 
miets Parykblokke. 

Thi  dette  var  det  andet  mistrøstende  og  ydmygende  ved  Affæren, 
at  der  var  saa  kortsynet  Uforstand  og  saa  liden  Standsstolthed  i Kunst- 

nerverdenen,  at  en  lille  rørig  Kreds  af  Intriganter  kunde  faa  en  Adresse 
af  malende  Damer  stablet  op  til  bag  Akademiets  Ryg  at  appellere  til 
Ministerens  enevældige  Forgodtbefindende.  Hvor  megen  Interesse  man 
end  kan  have  for  Hr.  Rohdes  Valg,  skulde  man  dog  synes,  at  en  elemen- 
tær Følelse  for  Standens  Interesser  og  Værdighed  vilde  holde  Kunst- 
nere tilbage  for  at  paakalde  en  fremmed  Lægmands,  en  tilfældig  Mi- 
nisters personlige  Indgriben,  i Kraft  af  hans  formelle  Overmagt.  Det  er 
en  gammel  Erfaring,  at  naar  Damer  fører  Krig,  er  der  ikke  mange 
Midler,  de  undser  sig  for  at  anvende,  og  Adressehumbugen  — som 
snart  burde  være  altfor  „opdaget"  til  at  kunne  bruges  — skal  nok 
kun  have  været  ét  blandt  mange  Midler,  der  har  været  anvendt  for  at 
bearbejde  Vedkommende.  Men  allersørgeligst  er  det,  at  ogsaa  enkelte 
betydelige  Kunstnere  lader  til  at  ville  lade  sig  bruge  til  at  dække  Mi- 
nisteriet. 

At  Akademiet  har  givet  sig  en  Blottelse  i Formaliteten  og  i sin 
sidste  Skrivelse  aabent  burde  have  indrømmet  den  indløbne  juridiske 
Ukorrekthed,  det  kan  vist  de  fleste  blive  enige  om.  En  slig  Indrøm- 
melse havde  der  ikke  været  det  mindste  nedværdigende  i ; en  Samling 
Kunstnere  har  jo  ingen  Pligt  til  at  være  Lovfortolkere.  Men  Form- 
fejlene kan  ikke  formindske  Berettigelsen  af  Akademiets  stolte  Ord  i 
Svaret  til  Ministeriet:  „Skoleraadet,  hvis  kunstneriske  Autoritet  det 
høje  Ministerium  maa  anerkende."  At  paa  den  anden  Side  denne 
kunstneriske  Autoritet  i og  for  sig  ikke  er  saa  fuldgyldig,  som  den 
kunde  være,  og  at  Akademiet  for  at  blive  en  ideal  Repræsentant  for 
vort  Kunstliv  trængte  til  at  reformeres  betydeligt  i fremskridtsvenlig 
Aand,  det  er  noget,  som  de  fleste  frisindede  Mennesker  ogsaa  nok 
kan  enes  om.  Som  Sagerne  nu  staar,  kan  baade  de  menige  Kunstnere 
og  vi  menige  Lægmænd  til  daglig  nok  have  Lov  til  at  undlade  at  bøje 
os  for  Autoriteten.  Men  lige  saa  vist  som  det  er  forrædersk  og  selv- 
mordersk, naar  Kunstnere  bagom  denne  deres  Repræsentation,  hvor 
utilfredsstillende  den  end  er,  kalder  Politikere  eller  maaske  en  anden 
Gang  Sædelighedsbetjente  til  Hjælp,  ligesaa  vist  er  paa  deres  Side  Re- 
gering og  Rigsdag  bundet  til  at  tage  „Akademiraad"  og  „Skoleraad", ; 
som  de  er,  saalænge  de  ikke  selv  har  faaet  dem  omordnede,  og  Mini- 
steriet har  ingen  moralsk  Ret,  ingen  moralsk  Kompetence  til  efter  eget 
Skøn  at  hente  sig  kunstneriske  Inspirationer  udenom  dem  eller  endog* 
give  sig  til  selv  at  øve  kunstnerisk  Skøn.  D 

Ganske  vist;  de,  der  hylder  demokratiske  Principper,  maa  holde  - 
paa,  at  hverken  Akademi  eller  yniversitet  eller  nogen  anden  Særinsti- 

tution  har  absolut  Selvstyre.  Ingen  Enkelthed  indenfor  Samfundsorga- 
nismen  kan  taales  som  helt  suveræn,  som  en  Stat  i Staten.  Der  maa 
være  en  Ventil,  som  den  friske  Luft  ude  fra  i Nødsfald  kan  slippe  ind 
af;  der  maa  være  en  Mulighed  for,  at  Samfundshelheden  i yderste 
Fald  kan  gribe  ind  som  en  deus  ex  machina.  Man  har  Eksempler  nok 
paa,  at  Institutioner  degenererer  under  absolut  Selvstyre  og  Selv- 
supplering, og  vi  har  — f.  Eks.  fra  den  Scavenius’ske  Periode  — Til- 
fælde, hvor  en  Indgriben  udefra  af  en  Selvherskervilje  har  givet  prak- 
tisk fornøjelige  Resultater.  Der  er  jo  ved  de  fleste  Sager  ogsaa  andre 
Hensyn  at  tage  end  de  rent  faglige,  og  disse  andre  kan  Ministeren 
maaske  bedre  bedømme,  end  Sagkundskaben  kan  det.  — Men  i sam- 
me Øjeblik  dette  er  indrømmet,  maa  ogsaa  alle,  der  vil  Aandskulturens 
Frihed,  være  klare  paa  det  uhyre  farlige  i denne  Indrømmelse  og  (uden 
at  lade  sig  forlokke  af  den  øjeblikkelige  Vinding,  der  maatte  kunne 
naas  ved  at  ty  til  Ventilen)  staa  urokkelig  fast  paa  at  fordre  ganske 
afgørende,  tvingende  Grunde  for  en  Indskriden  fra  det  almenes  Side. 
En  saadan  Indskriden  maa  altid  paadrage  et  tungt  Ansvar  og  kun  kunne 
ventes  legitimeret,  naar  der  kan  fremføres  Grunde,  som  overbeviser 
den  offentlige,  oplyste  Mening  om  Nødvendigheden. 

Saalænge  saadanne  ikke  er  fremført  — ganske  anderledes  væg- 
tige end  den,  at  der  i Kunstnerverdenen  ogsaa  er  andre  Meninger  om 
de  to  Kandidaters  Kvalifikationer  end  Akademiets  — maa  alle,  der  vil 
værne  om  Aandslivets  Frihed,  principielt  fordre  en  Indstilling  som  den, 
Akademiet  med  en  saadan  Stemmevægt  er  fremkommet  med  angaa- 
ende  Lærerpladsen  ved  Kvindeskolen,  respekteret  af  Ministeriet.  Der 
er  intet  Holdepunkt,  ingen  Garanti  længer,  hvis  man  ikke  klamrer  sig 
til  denne  Garanti  for  Sagkundskab,  den  være  nu  saa  lidet  ideal,  som 
den  vil.  Saa  er  Døren  aaben  for  alle  mulige  Vilkaarligheder  og  uved- 
kommende Hensyn.  Saa  har  de  Overtaget,  som  har  bedst  Ganglæder 
i Støvlerne,  mest  Frækhed  til  at  presse  paa  og  hænge  i,  som  har  flest 
Forbindelser,  Adgang  til  flest  Blade,  mest  Talent  til  at  skabe  „Opinion" 
og  strø  Folk  Sand  i Øjnene.  Saa  kommer  „Livsynet"  en  skønne 
Dag  og  forlanger  Sikkerhed  for,  at  Kandidaten  har  „den  rette  Aand." 
„Partiet"  kommer  og  kræver  en  fortjent  Meningsfælle  forsørget.  Hoffet 
ønsker  en  „persona  grata"  anbragt.  Eller  Ministeren  anser  det  for 
»pportunt  at  gøre  D’Hrr.  af  Oppositionen  eller  et  frygtet  Blad  en 
„Cadeau."  Det  bestaltede  faglige  Skøn  kan  være  snæversynet,  og  og- 
saa det  kan  bestemmes  af  personlige  og  Klikehensyn,  men  efter 
Sagens  Natur  og  Erfaringens  Vidnesbyrd  rundt  om  fra  bliver  det 

hundredfold  værre,  naar  Bommen  aabnes  for  alle  de  uansvarlige  og* 
ukyndige  Indflydelser. 

Og  alt  dette  er  visselig  ikke  at  gøre  blind  Allarm  og  male  Fanden 
paa  Væggen.  Hvor  man  ser  sig  om  i Nutiden,  kappes  enkeltes  Selv- 
herskerlyst og  Massernes  Kulturfjendskab  om  at  formelde  Kunst  og 
Videnskab  sin  fuldkomne  Mangel  paa  Respekt  og  vise  Professorer  og 
Akademier,  hvad  man  regner  dem  for.  Naar  Kejser  Wilhelm  knæg- 
ter sit  Akademi,  nægter  Kong  Oskar  sit  svenske  Akademi  at  optage 
blandt  dets  „aderton",  hvem  der  mishager  ham.  Underkender  det 
norske  Demokratis  Livsyn  og  dets  Minister  rolig  den  teologiske  Censur- 
komité  ved  en  Professoransættelse,  bør  vi  ikke  hovmode  os  overfor  dem : 
naar  det  skal  være,  kan  det  samme  ske  her,  og  saa  har  vi  maaske 
ikke  en  Michelsen  til  at  sætte  sig  op  mod  Livssynet.  Hvad  der  er  sket 
herhjemme  af  lignende  Ting,  siden  Deuntzer  aabnede  den  ny,  demo- 
kratiske Æra  i Rosenborg  Have  med  at  erklære,  at  Sagkundskabens 
Tid  nu  var  forbi,  — det  vilde  fordre  mere  Plads  at  opregne  end  her 
kan  ofres.  Man  ophører  desuden  at  tælle  og  at  huske  Overgrebene,  og 
den  ene  Institutions  Medlemmer  bekymrer  sig  ikke  om  de  Slag,  der 
rammer  den  anden;  i Lægeverdenen  tænker  man  ikke  paa,  at  det 
næste  Gang  maaske  drejer  sig  om  en  Overkirurgplads  ved  Frederiks 
Hospital,  i Højesteret  ikke  paa,  at  det  kan  blive  en  Assessorplads,  der 
bliver  besat  uden  forudgaaende  Prøve.  — Ja,  det  gaar,  hvad  man  i 
Akademiaffæren  ser  et  advarende  Exempel  paa,  saa  vidt,  at  Kunst- 
nerne og  Videnskabsmændene,  naar  de  for  Lejligheden  mener  at  kunne 
profitere  derved,  selv  paakalder  de  fremmede  Magters  Indgreb  og  der- 
ved giver  dem  et  vist  Skær  af  Legitimitet. 

For  dem,  der  anerkender  Demokratiets,  Flertallets  Ret  til  den  høje- 
ste Magt  i Staten,  men  som  tillige  interesserer  sig  for  Aandslivets 
Frihed,  beredes  der  gennem  Aar  og  Dag  adskillige  bitre  Øje- 
blikke. De  maa  se  som  deres  vigtigste  Opgave,  i det  herskende  De- 
mokrati at  vække  og  opdrage  Respekten  for  Kultur.  Goethe  siger  et 
Steds  nogle  smukke  Ord  om  Respekten,  — at  det  er  den  eneste  Dyd, 
som  ikke  er  Mennesket  medfødt,  og  som,  selv  éngang  erhvervet,  tynger 
ham  tungest.  Respekt  er  jo  dog  ikke  en  Følelse,  der  kræver  anden 
Positur  end  den  staaende,  oprejste,  og  selv  det  mest  selvfølende,  myn- 
digste Folkeherredømme  burde  kunne  tillade  sig  denne  klædelige 
Luksusfølelse. 

D.  23.  Nov.  V.  V. 

